
CUVÂNT ÎNAINTE 


Observatorul atent al culturilor tradiţionale ajunge repede la concluzia că toate 
manifestările exprimate, în plan spiritual sau în plan material, se subordonează unor coduri 
aproape imuabile, respectate cu sfinţenie de către toţi componenţii unui grup etnic. Libertăţile pe 
care şi le iau unii lideri de opinie se produc numai în momentele în care codul înregistrează o 
eventuală fisură, fie prin pierderea unor elemente ale bazei motivaţionale sau explicative proprii, 
fie prin importuri de realităţi ale căror baze motivaţionale sunt mai active şi, din acest punct de 
vedere, servesc mai eficient diverselor nevoi în contextul desfăşurării diurne a vieţii şi, în 
consecinţă, sunt mai credibile. Oricum, aceste libertăţi sunt asimilate greu, după lungi perioade de 
tatonare şi numai în urma înregistrării unei frecvenţe mari şi circulaţii majore în rândul indivizilor 
unui grup etnic, ceea ce duce la concluzia că tradiţia reprezintă un complex deîncatenări de 
cutume deosebit de rezistente. Se poate afirma chiar, cu îndreptăţit temei, că nu există cenzură 
mai aprigă decât aceea care se manifestă la nivelul bogatului evantai de exprimări pe care îl pun în 
evidenţă culturile tradiţionale, acestea exercitând o enormă şi permanentă presiune asupra 
propriilor indivizi. în fond, o realitate produsă de oameni pentru propria lor orientare în contextul 
valorilor propuse de lumea înconjurătoare, având ca justificare şi unic scop perpetuarea identităţii 
lor etnice. 

Simpla recunoaştere a existenţei codurilor comportamentale care funcţionează în cadrul 
unui grup uman, tradiţional structurat, nu este însă suficientă, atâta timp cât nu sunt puse în 
evidenţă şi mecanismele care fac posibilă acroşarea elementelor componente în lanţuri simbolice, 
apte să dezvolte şi să comunice mesaje, înţelese şi acceptate de către comunitatea umană căreia îi 
sunt adresate. Practic, mesajele joacă acelaşi rol pe care îl are orice limbă vorbită de un număr mai 
mare sau mai mic de oameni, aceasta fiind una dintre caracteristice definitorii ale unei etnii. Un 
exemplu concludent în acest sens, dar nu singurul, îl constituie manifestările cu personaje 
mascate, care se desfăşoară la diferitele date ale calendarului tradiţional. Cercetările mai 
consistente asupra acestor fenomene, în majoritatea cazurilor, au luat în considerare şi au 
analizat, cu precădere, realizarea plastică a măştilor şi cât din suprafaţa corpului uman este 
mascată. Nu s-a ţinut seama, decât în mică măsură, de mecanismele care stau la baza alcătuirii 
cetei de mascaţi, ce rol îndeplinesc personajele în cadrul grupului, care sunt raporturile dintre 
ceată şi colectivitatea umană căreia i se adresează, ce crede sau cum sunt apreciate aceste 
manifestări. Aceleaşi întrebări le ridică şi secvenţele ornamentale amplasate pe unele componente 
ale arhitecturii tradiţionale, pe piesele de port popular, pe textile, pe mobilier, pe unelte şi 
obiectele de uz casnic. Simpla afirmaţie conform căreia aceste obiecte sunt frumos ornamentate 
nu justifică în nici un fel prezenţa lor şi nici felul cum sunt acroşate elementele componente al unei 
secvenţe ornamentale. Este adevărat că se susţine, în unele studii de specialitate, că, la nivelul 
culturii tradiţionale, există o „gramatică" ornamentală şi una cromatică. Dar cum funcţionează 
acestea, care le sunt canoanele şi ce mesaje transmit nu ni se spune. Şi asta pentru că nici 
generaţiile actuale din cadrul colectivităţilor tradiţionale nu le mai cunosc şi deci nu pot explica de 
ce se procedează într-un anumit fel şi nu altfel. în acest context, baza explicativă se depărtează de 
configurarea ei simbolică, credinţele nu mai sunt susţinute ca o necesitate absolută, respectul faţă 
de tradiţie, luată ca element definitoriu al identităţii de grup, se diluează şi astfel apar, pe de o 
parte superstiţiile, iar, pe de altă parte, speculaţiile în interpretare la care recurg din ce în ce mai 
des unii specialişti, fără ca aceştia din urmă să-şi aşeze argumentaţia pe canavaua gândirii 
tradiţionale, să se conformeze logicii acesteia. Din această pricină, unele explicaţii date de 
specialişti nu pot fi susţinute nu numai în planul general al manifestărilor de orice fel, materiale 

sau spirituale, dar nu pot fi susţinute nici în contexte reduse la un singur domeniu de exprimare 
artistică. 

Intenţia de a clarifica, măcar şi în parte, aceste insuficienţe de ordin explicativ şi dorinţa de 
a oferi tuturor celor interesaţi o bază de date care să le poată înlesni „citirea" secvenţelor 
decorative sau rituale au condus, în urmă cu aproape două decenii, la iniţierea acestei lucrări 
deosebit de complexe. De la început, ne-am propus ca toate informaţiile culese din diferitele 
lucrări de specialitate să fie structurate în jurul unei singure realităţi, fie că aceasta era un obiect, 
un gest, o profesiune sau ocupaţie, un personaj anume, o etnie etc., limitându-ne, din raţiuni 
lesne de înţeles, numai la zonele etno-folclorice ale arealului românesc contemporan. Am 
eliminat, cu bună ştiinţă, informaţiile referitoare la credinţele provenind din Basarabia şi din 
grupurile etnice macedo-române, nu pentru că ele nu ar fi fost interesante, ci pentru faptul că ele 
sunt, de cele mai multe ori, contaminate de obiceiurile şi credinţele colectivităţilor umane străine 
în vecinătatea sau în mijlocul cărora au trăit etnicii români. Acest fel de a structura materialul 
cules, folosind metoda termenilor „cheie", a condus la configurarea unor „aureole" care gravitează 
în jurul fiecărei realităţi, din care se poate degaja potenţialul de acroşare pe care îl generează în 
interiorul secvenţelor, arealul zonal în care funcţionează cu aceleaşi virtuţi, precum şi frecvenţa de 
întrebuinţare a acestora. 

Cercetarea astfel concepută a fost acceptată, pentru finanţare, de către fostul Minister al 
Cercetării şi Tehnologiei, în perioada 1994-1995, contractul fiind încheiat cu Institutul de Memorie 
Culturală (CIMEC), grupul de lucru fiind format, numai pentru această perioadă, din luliana 
Băncescu, Alexandru Duma, Cătălina-Luminiţa Marin şi Anişoara Burlacu şi Daniela Daneliuc (din 
partea CIMEC, pentru realizarea unei baze de date), sub îndrumarea şi cu aportul efectiv al 
autorului, căruia i-au revenit finalmente clasificarea şi indexarea informaţiilor culese, stabilirea 
sferelor semantice a termenilorîn accepţiunea pe care o evidenţiază gândirea tradiţională, 
eliminarea redundanţelor, menţionările corecte ale surselor bibliografice, stabilirea 
corespondenţelor ştiinţifice pentru animalele şi plantele regăsibile în dicţionar, stabilirea seriilor 
simbolice la unele articole. Tuturor celor enumeraţi mai sus le mulţumesc pentru interesul 
manifestat în timpul colaborării noastre, cât şi după aceea. 

în ceea ce priveşte modul de redactare, autorul a respectat în general textele de bază ale 
autorilor consultaţi, intervenind numai acolo unde modul de exprimare utilizat în diverse perioade 
ale dezvoltării limbii române impunea un asemenea demers. Este locul aici să precizez câteva 
aspecte pentru o mai lesnicioasă orientare a cititorului. După fiecare paragraf, este menţionată 
sursa informaţiei, adică numele autorului sau titlul succint al lucrării colective, eventual numărul 
volumului şi pagina. Atunci când bibliografia menţionează mai multe materiale ale aceluiaşi autor, 
acestea sunt numerotate în ordinea alfabetică a primului cuvânt din titlu, acelaşi număr fiind 
regăsibil şi în menţionările din textele dicţionarului. Informaţiile preluate din periodice şi alte 
publicaţii sunt evidenţiate sub titlul generic PRESA. Cele preluate din cercetările de teren, dar care 
nu au văzut lumina tiparului din diferite motive, sunt menţionate sub titlul NOTE, la care este 
adăugat numele cercetătorului. Când la finele unui paragraf nu se menţionează arealul în care a 
fost atestată o anumită realitate, înseamnă că nici autorul din care a fost preluată informaţia nu a 
făcut-o. Cât priveşte abrevierile folosite, subliniem că ele sunt cele uzuale, fără ca prezenţa 
acestora să fie excesivă. în general, efortul redacţional a fost orientat spre obţinerea unor texte 
cursive, uşor lizibile, în care cuvântul „cheie" să fie cel care dictează aspectele de conjunctură şi 
asupra căruia converg semnificaţiile, constituindu-se într-o adevărată aureolă simbolică. Acest fel 
de a concepe lucrarea îi conferă acesteia caracteristica de „operă deschisă", în sensul că lectorul 
avizat poate adăuga şi alte semnificaţii la cele deja atestate, sau poate aduce precizări asupra 
zonelor de manifestare a unei realităţi date. 

Desigur că parcurgerea materialelor cuprinse în dicţionar poate sta la baza elaborării unor 
studii de specialitate pertinente, în care să se avanseze concluzii utile pentru stabilirea 

caracteristicilor definitorii ale culturii tradiţionale româneşti şi pentru delimitarea arealului lor de 
manifestare. Dar, dincolo de toate acestea, putem să facem o enumerare, fără alte comentarii, a 
ceea ce noi putem numi „Panteonul simbolic al civilizaţiei tradiţionale româneşti", bazându-ne 
numai pe prezenţa elementelor componente în cadrul seriilor simbolice, la care trebuie să 
adăugăm frecvenţa şi aria de circulaţie a unor termeni menţionaţi în dicţionar: 

Apă - element de bază al cosmogoniei; 149 menţionări în serii simbolice; agheasmă - 15; apă 
neîncepută - 6; fântână - 6; rouă - 3; apă sfinţită - 2; apă descântată; apă vie, abur, gheaţă, brumă, 
promoroacă - câte o singură menţiune pentru fiecare; 

Sare - 95; 

Monedă - 83; argint - 5; aur - 1; 

Pâine - 63; grâu - 40; colac - 38; făină - 19; turtă - 6; aluat - 2; tărâţe - 2; anafură - 1; 

Busuioc -53; 

Usturoi - 44; 

Trei (număr) - 40; 

Ou - 38; cocoş - 9; găină - 8; 

Tămâie - 37; 

Descântec - 31; 

Lumânare - 31; miere -13; ceară - 5; fagure - 2; albină - 1; 

Floare - 30; 

Vin - 30; rachiu - 10; ţuică - 4; alcool - 4; 

Prag - 26; horn - 12; uşă - 6; vatră - 5; grindă - 4; poartă - 3; gard - 2; fereastră - 2; casă; streaşină; 
prispă - câte o singură menţiune pentru fiecare; 

Cânepă - 25; 

Cuţit - 25; fier - 21; ac - 13; topor - 11; foarfecă - 5; lacăt - 2; lanţ - 1; 

Foc - element de bază al cosmogoniei; 24 menţionări; 

Cărbune - 23; cenuşă - 9; lemn - 8; funingine -1; 

Pământ - element de bază al cosmogoniei; 21; piatră - 11; marmură, cremene - câte o singură 
menţiune pentru fiecare; 

Pelin - 20; 

Salcie - 20; 

Pânză - 20; 

Cămaşă - 19; maramă (năframă, basma) - 11; brâu - 8; bete - 7; opinci (pantofi, papuci, 
încălţăminte) - 5; batistă - 4; haine (pantaloni, veşminte) - 4; căciulă - 1; 

Leuştean -17; 

Oglindă -17; 

Roşu - 16; 

Porumb - 16; mămăligă - 6; mălai - 3; 

Măr- 16; 

Nouă (număr) -16; 

Untură - 15; porc - 1; 

Păr - 14; lână - 4; seu - 4; os - 4; animal - 2; oaie - 2; 

Fir (textil) -13; 

Cruce - 12; rugăciune - 6; 

Brad-12; 

Zahăr -12; 

Duminică - 11; 

Lapte - 12; unt - 11; brânză (caş) - 3; 

Piper - 11; 

Iarbă -10; 

Pieptene - 10. 

Acestei liste i se pot adăuga realităţi ale lumii înconjurătoare care nu intră decât foarte rar 
sau deloc, alături de alte obiecte, în serii simbolice, deoarece, după cum lesne se poate deduce, 
parametrii lor existenţiali nu le permit acroşaje de tipul celor enumerate mai sus. Este vorba în 
special de animale, indivizi sau grupuri umane, precum şi determinările temporale. Aceasta nu 
înseamnă că ele nu aglutinează semnificaţii şi contexte caracteristice pentru gândirea tradiţională 
românească. 

în ordine descrescătoare, acestea sunt: factorul uman: femeia în toate ipostazele sale 
existenţiale (copil, fată, mireasă, gravidă, lehuză, mamă, bătrână); ceata de flăcăi, colindă, dans; 
animale sălbatice şi domestice: cal (şi, în legătură directă cu această vieţuitoare, căluşarii), lup, 
şarpe, câine, cerb, broască, barză, bour, bou; determinări temporale: săptămână, duminică, joi, 
sâmbătă, luni (celelalte zile ale săptămânii nu întrunesc semnificaţii deosebite decât în contexte 
speciale, de pildă atunci când gravitează sub determinarea Paştelui, sau când evidenţiază 
personaje fantastice: Joimăriţa, Marţolea), ianuarie, martie, aprilie, decembrie (evident, lunile din 
an care marchează începutul şi sfârşitul anului calendaristic şi începutul anului agricol şi pastoral); 
alte realităţi: albie, comoară. 

Desigur că dicţionarul cuprinde şi alte componente ale universului material sau spiritual 
aşa cum sunt ele oglindite de gândirea tradiţională românească, intenţia noastră fiind aceea de a 
le descifra şi a le pune în evidenţă valenţele, adevărata bogăţie a ţăranului nostru de oriunde şi din 
totdeauna. Lui îi închinăm şi această lucrare ca un modest omagiu pentru strădania sa de a ne 
naşte, a ne creşte şi a ne purta identitatea peste noianul de timp care ne-a răbdat cu seninătate şi 
uneori chiar cu bucurie. 


AUTORUL 


ABREVIERI 

DLRM - Dicţionarul limbii române moderne, Editura Academiei, Bucureşti, 1958; 
lat. - din limba latină; 
v. - vezi; 

v. siv. - din slava veche. 

A 


ABDOMEN 

Credinţele tradiţionale de pretutindeni îl consideră ca fiind principalul loc de comandă a 
manifestărilor vitale, mai mult decât inima sau creierul; din punct de vedere biologic, pântecul 
semnifică un refugiu, dar şi un spaţiu devorator, în care principiile materne devin contradictorii în 
plan mental: pe de o parte, apără, hrăneşte, creează, pe de altă parte, păstrează şi 
obstrucţionează desprinderea, în ultimă instanţă îşi manifestă reţinerea prin gelozia uneori 
demolatoare a voinţelor spre independenţă; acuzele se bazează şi pe temeiul că burta este sălaşul 
tuturor poftelor, al dorinţelor, al lăcomiei, care apropie pe om de starea animalică (CHEVALIER, III, 
p. 103-104). Femeilor gravide, la patru luni, începe să li se mişte fătul; dacă este fată mişcă în 
stânga abdomenului, dacă este băiat mişcă în dreapta; dacă abdomenul este crescut în faţă, 
pruncul va fi băiat, iar, dacă creşte cu deosebire spre părţile laterale, va fi fată - Vrancea (2. STAFIL, 
p. 192). Pentru cine visează că îl doare burta e semn că totul va fi bine; dacă se visează cu burta 
mare înseamnă că va fi târât prin tribunale şi procese - Suceava (NOTE, Băncescu). 

ABOALĂ 

Numele (eufemistic) popular al epilepsiei (ŞĂINEANU, II, p. 3). 

ABSTINENŢĂ v. CURĂŢENIE. 

ABUBĂ 

Bubă neagră, cu apariţie mai deasă în cavitatea bucală (ŞĂINEANU, II, p. 5). 

ABUR 

Deoarece apa este realitatea care conotează cele mai multe semnificaţii, spectrul simbolic al 
aburilor este deosebit de redus; astfel, femeile care vor să-şi stopeze lactaţia sânilor, după 
înţărcarea copiilor, iau o piatră încinsă şi o aruncă într-un vas cu apă, după care îşi apleacă pieptul, 
ca să fie aburit de vaporii din vas - Suceava (3. MARIAN, II, p. 267-268). în cele trei zile de după 
înmormântare, sunt chemaţi trei bărbaţi sau, după caz, trei femei, cărora li se dă să mănânce cina 
mortului, o fiertură de post sau de dulce, după cum permite calendarul creştin ortodox, şi câte un 
colac împletit în trei; mâncarea fiartă se face pentru a i se ierta mortului păcatele şi ca să aibă şi el 
aburi, adică să aibă căldură şi mâncare pe lumea cealaltă, fiindcă se crede că aburii din mâncăruri 
se ridică drept jertfă pentru sufletul decedatului - Năsăud; Oltenia; Moldova; cina de apoi se face 
în a doua seară de la deces, împreună cu „stâlpii" slujiţi de preot - Sibiu (3. MARIAN, III, p. 126-127; 
2. ARMĂŞESCU, p. 395). Cina-mortului se face în seara din ajunul zilei de înmormântare; la această 
masă de seară, se adună preotul, rudele mortului, vecinii şi toţi cei care ajută la înmormântare; se 
oferă ca pomană mâncare şi băutură (tăieţei cu carne, varză, ţuică, iar, în posturi, fasole şi varză); 
această masă nu durează după miezul nopţii şi nu suplineşte priveghiul la mort - Chioar (1. POP, p. 
321). Mâncărurile fierte, care sunt pregătite pentru pomană, poartă numele de „ aburul 
răposatului" - Gorj (PRESA). Mân-carea dată de pomană pentru un decedat trebuie să fie caldă, 
aburindă, deoarece aburul este considerat hrana pe care o primeşte sufletul pe lumea cealaltă şi 
nu mâncarea care este destinată trupului - Bucovina (NOTE, Băncescu). Serie simbolică : mâncare 
(aburind ă)-co/oc-3. 

AC 

Cum naşte o femeie, se pun în leagănul nou-născutului două ace, pentru a nu se deochea pruncul 
şi ca să nu se apropie de el necuratul - Moldova; nu se scobeşte cu acul între dinţi, pentru că 
aceştia se strică - Maramureş; Vâlcea; se crede că găsirea unui ac (bold) este semn de ceartă - laşi; 

Antonescu. Dicţionar de Simboluri şi Credinţe Tradiţionale Româneşti 1 


http: //cimec.ro 



sau semn de sărăcie - Tecuci; sau semn că acela care a găsit acul va avea oaspeţi - laşi; dacă acul 
găsit de către un bărbat este dintre cele de cusut, atunci este semn că soţia lui îi va da naştere unei 
fete, iar de găseşte un ac fără urechi i se va naşte un băiat - Ilfov; când se întâlnesc din întâmplare 
două lăuze până a nu se fi împlinit 40 de zile de la data când au născut este indicat să facă schimb 
de ace între ele, cea care a născut băiat îi dă celeilalte un ac cu gămălie, iar, dacă a născut fată, se 
dă un ac de cusut, schimbul fiind ţinut până la împlinirea celor 40 de zile, pentru că nerespectarea 
termenului poate duce la moartea copiilor - Muntenia; la întâlnirea a două fete logodite sau a 
două nunţi, se schimbă între părţi câte un ac, pentru a nu le muri vreo rudă - Argeş; dacă sunt 
găsite ace înfipte în pământ sau într-un gard, să nu fie luate, pentru că acestea sunt pline de tot 
felul de boli, care îl pot îmbolnăvi sau chiar omorî pe cel ce le ridică - Bucovina; dar fetele se 
bucură când găsesc ace, pentru că, cred ele, le va creşte părul - Tecuci; să nu se dea ac sub formă 
de împrumut, decât după ce a fost înfipt în ceva, iar de acolo să fie luat de către cel ce are nevoie 
de el, altfel cei doi pot lesne ajunge la ceartă - Suceava; când se dă cuiva un ac, să i se dea cu aţă în 
el, pentru ca, în caz că sufletul aceluia ajunge în iad, să poată fi scos afară trăgându-l de acea aţă - 
Bucovina; dar se crede şi că acela care dă acul cu aţă în el îşi dă zilele - Ialomiţa; acul cerut cu 
împrumut se dă şi se ia înapoi numai cu aţă în el, pentru că altfel este păcat - Bucovina; acul 
solicitat de cineva să nu-i fie aruncat, pentru că aceluia care aruncă îi va muri un copil a cărui 
înălţime va fi egală cu distanţa până la care a fost aruncat acul - Galaţi; sau cel ce aruncă acul se va 
lungi cu dimensiunea pe care o are distanţa dintre cei doi - Tecuci; gestul de a da cuiva un ac poate 
să însemne că acela ce dă poartă ură sau altă antipatie faţă de cel ce solicită, caz în care este 
indicat ca, în prealabil, să fie împuns uşor cel ce primeşte - Bucovina; acul rupt să nu fie azvârlit, ci 
înfipt undeva, pentru că, în caz contrar, poate muri unul dintre copii - Tecuci; femeile să nu-şi pună 
acul cu care au cusut în păr, pe perne sau oriunde aiurea, pentru că acesta este semn că treptat îşi 
vor pierde mintea - Tecuci; dar, dacă se împung în timp ce se aranjează pentru vreo petrecere, 
este semn că acolo unde se vor duce vor fi în atenţia tuturor - Bucovina; se aruncă cu un ac după 
preotul întâlnit în drum, pentru a atenua urmările malefice ale acestei întâlniri - Bucovina; acul şi 
aţa rămase după ce s-a cusut ceva pentru mort să fie puse în sicriu şi să nu rămână în casă, pentru 
că îi vor amorţi mâinile celui ce va lucra cu acel ac - Bucovina; femeia care doreşte să nu i se atingă 
lupul de vite leagă un ac cu aţă de urechea doniţei în care pune laptele muls şi îl poartă în acest fel 
legat cât timp doreşte (2. GOROVEI, p. 5; 14; 24; 120; 142; 144; 165; 188; 257; BOGDAN, p. 124). 
După ce stupii au fost scoşi de la iernat şi aşezaţi la locul lor, se pun nouă ace neîntrebuinţate în 
urdinişul primului stup, rostindu-se totodată un descântec, ca albinele să nu fie stricate de alte 
albine şi să stea toate grupate - Suceava (3. GOROVEI, p. 236-237). Va avea parte de felurite 
duşmănii cel care visează ace, dar va trebui să fie prezent la croitor mai mult decât obişnuit, când 
visează cutie cu ace - Suceava (NOTE, Băncescu). 

ACĂŢv. SALCÂM. 

ACOPERIŞ 

Cine visează că are acoperiş bun şi trainic la casă înseamnă cinste şi onoare; în schimb, semnifică 
întristare dacă visează că acoperişul casei sale este stricat; pentru cine visează acoperiş 
dezmembrându-se este semn de nenorocire în familie; înseamnă că va trăi întâmplări neplăcute 
cine se visează căzând de pe un acoperiş; dacă se visează suindu-se pe olanele acoperişului casei 
sale este semn că va scăpa în curând de un duşman - Suceava (NOTE, Băncescu). v. CASĂ. 

ACT SEXUAL v. CURĂŢENIE. 

ACTOR v. TEATRU. 

AER 

Cele patru elemente sau stihii ale cosmogoniei româneşti (aer, apă, pământ, foc) sunt 
complementare două câte două: focul nu poate exista fără aer, iar pământul, conform legendelor, 
a fost scos şi adus la suprafaţă din străfundurile apei, care era şi este atotcuprinzătoare şi 
omniprezentă (NOTE, Antonescu). Multe boli care bântuie organismul uman provin din împrejurări 
ce au drept cauză variaţiile de temperatură şi deci nu este de mirare că oamenii au personificat 
aerul sau vântul (care se află în strânsă legătură) în nişte fiinţe vătămătoare, numite generic 
vântoase, pe lângă alte circa 150 de denumiri pe care le primesc aceste iele, socotite ca fiind 
malefice, sau măcar unele dintre acţiunile lor fiind răufăcătoare, ele făcând parte din categoria 
„duhurilor cu părul de aur" (PRESA). Descântecul de dureri de stomac se practică deseori 
frecţionând abdomenul bolnavului cu degetele şi suflând din când în când asupra lui, pentru ca, în 
finalul rostirii textului, să se mai sufle uşor asupra lui şi spunându-i-se să se mişte puţin - Gorj 
(CĂRĂBIŞ, p. 129-130). v. IELE; VÂNT. 

AGHIUŢĂ 

Nume comic (ironic) dat diavolului (dracului), provenind prin diminutivarea lui aghios (în gr. sfânt); 
sinonim cu Michiduţă şi Tichiuţă, toate întâlnite în folclor şi, în general, în expresiile populare 
(ŞĂINEANU, I, p. 4; II, p. 25). v. DIAVOL. 

AGURIDĂ 

Strugure (fruct) necopt sau suc din astfel de struguri, cu care se acreşte ciorba (ŞĂINEANU, II, p. 
27). Ca să se acrească mai repede, se crede că e suficient să se dea cu pilugul de lemn, cu care a 
fost zdrobită agurida, pe la nasul celor mici, care, plângând, grăbesc astfel oţetirea (fermentarea) 
sucului sau înăcrirea borşului - Tecuci; deci agurida (sau un obiect implicat nemijlocit) declanşează 
plânsul, care acţionează asupra procesului de înăcrire, punând în evidenţă o serie de determinări 
succesive şi reciproce, loc comun în gândirea tradiţională de pretutindeni (2. GOROVEI, p. 6; 24). 
Dacă se visează cineva mâncând aguridă înseamnă necaz, supărare - Suceava (NOTE, Băncescu). v. 
PLÂNS. 

AJUN (A AJUNA) 

Ziua sau seara ce premerge oricărei sărbători mai importante, precum şi faptul de a ajuna, de a nu 
mânca nimic sau de a nu mânca de dulce (ŞĂINEANU, II, p. 28). în sensul cuprinzător al cuvântului, 
ajun se numeşte orice zi de sec sau de post, dar mai cu seamă zilele ce premerg Crăciunului (Moş 
Ajun - 24 decembrie), Bobotezei (5 ianuarie) şi sâmbăta de dinainte de Duminica Paştelui, pentru 
că în aceste zile se ajuna sau nu se mânca de dulce; tinerii, cu deosebire, speră că, dacă nu vor 
mânca nimic până către seară sau până a doua zi dimineaţă, vor avea noroc şi se vor căsători în 
acel an, găsind chiar un partener de viaţă arătos şi harnic (2. MARIAN, I, p. 123). în principiu, în 
zilele de ajun, cine va striga găinile din ogradă nu va avea parte de ele - Suceava; se spune chiar că 
acela care mănâncă în zilele de ajun îi va mirosi gura tot timpul anului - Tecuci; nu este bine să se 
bată oamenii între ei, nici măcarîn glumă, în ajunul Crăciunului (24 decembrie) şi al Bobotezei (5 
ianuarie), pentru că, peste an, le ies bube pe corp - Tecuci; cine plânge în zilele de ajun ale 
Crăciunului şi Bobotezei va plânge tot anul - Botoşani; nu este bine ca în ajunul Crăciunului să fie 
lovit altcineva cu pumnii sau cu palmele, pentru că bătăuşului îi vor ieşi atâtea bube peste an câţi 
pumni a dat şi tot atâtea răni va avea după câte palme au fost date - laşi; dar se mai crede că în zi 
de ajun nu este bine să fie bătut nimeni, pentru că face bube cel bătut - Tecuci; crescătorii de 
albine să nu dea nimic din casă în ajunul Crăciunului, pentru că nu le va merge bine albinelor şi 
este posibil să le piardă la vremea roitului - Suceava; cine vrea să aibă noroc peste an să nu 
mănânce în ajunul Crăciunului - Dolj; în ajunul tuturor marilor sărbători, se pun pe masă două 
pâini, sare, peşte, grâu şi un pahar cu apă, crezându-se că, peste noapte, morţii din familie revin 

Antonescu. Dicţionar de Simboluri şi Credinţe Tradiţionale Româneşti 3 


http: //cimec.ro 


acasă şi mănâncă din aceste bucate - Suceava; în zilele de ajun ale Crăciunului şi Bobotezei, nu se 
dă nimic din casă, pentru a nu se împrăştia gospodăria - Suceava; dar este bine ca, în ajunul 
Crăciunului, până a nu răsări soarele, să se pună mâna pe coasă, pe secure, pe furcă, pe topor etc. 

, pentru ca să-i fie drag celui ce o face să lucreze cu ele peste vară - Galaţi; se ajunează înainte de 
Sân-Petru de iarnă (24 noiembrie), ca să nu intre lupii în oi, fiindcă lupii sunt câinii Sfântului 
Apostol Petru şi astfel li se încleştează fălcile - Ţara Oltului (2. GOROVEI, p. 6; 29; 63; 98; 133; 168; 
196; 225; GOLOPENŢIA, p. 133). Serie simbolică: pâine-peşte-sare-grâu-apă. 

ALAMĂ v. ARAMĂ. 

ALĂ 

Fiinţă fabuloasă (balaur sau duh rău) despre care se crede că stârneşte vânturi puternice, ploaie cu 
grindină şi furtuni; cunoscută şi sub numele de hală (ŞĂINEANU, II, p. 30). v. BALAUR. 

ALĂMÂIOARĂ v. GUTUIE. 

ALB 

Albul este culoarea privilegiată a riturilor de trecere, care marchează mutaţiile fiinţei, după 
schema clasică a oricărei iniţieri: moarte şi renaştere; albul răsăritului şi albul mat al morţii, care 
absoarbe fiinţa şi o introduce în lumea lunară, rece, îl conduce spre absenţă, spre vidul nocturn, 
către dispariţia conştiinţei şi a culorilor diurne (URSACHE, p. 277). Albul este semn al virginităţii şi 
al veseliei - Dolj; Ialomiţa; Vaslui; sunt considerate ca fiind sfinte găinile şi gâştele de culoare albă - 
Suceava; sub formă de porumbel alb apare şi sufletul omului, motiv pentru care se pune o pânză 
albă deasupra uşii, sub streaşină, când moare cineva din familie - Vaslui; dar sub formă de femeie 
înveşmântată în alb apar bolile, cum ar fi holera, ciuma, anghina etc. - laşi; bolnavul care se visează 
sau este visat îmbrăcatîn alb se va însănătoşi - Neamţ (2. GOROVEI, p. 189; 282-283). Simbolizează 
puritatea, inocenţa, naşterea (ZAFIACINSCHI, p. 18). Semnifică puritatea (COMAN, II, p. 30). La 
nuntă, mirele poartă pană albă la pălărie, ca semn distinctiv al feciorului; dată jos, gestul semnifică 
trecerea tânărului în categoria oamenilor însuraţi (ŞEULEANU, p. 200). Desagii sunt ţesuţi din lână, 
mai rar din cânepă, iar specificul lor este dat de alternanţa cromatică a dungilor, aşezate în carouri 
alb-negru sau alb-gri, fiind una dintre primele soluţii cromatice ale omului (12. GHINOIU, p. 15). La 
moartea unui tânăr necăsătorit, fata care acceptă provizoriu rolul de mireasă şi druşca acesteia ţin 
trecută pe sub sicriu o năframă albă, înmormântarea cuprinzând toate momentele specifice 
acesteia, la care se adaugă momentele esenţiale ale nunţii - Maramureş (DĂNCUŞ, p. 189). 

ALBASTRU 

Teoretic, albastrul trece drept o culoare odihnitoare, dar gama lui este deosebit de largă, 
implicând diferenţieri din punct de vedere afectiv; albastrul este una din culorile cele mai 
populare, mai inocente, datorită „personalităţii" ei fără echivoc; aerul, lumina şi apa, trei dintre 
dimensiunile fundamentale şi corelative ale existenţei biologice a omului, au creat, în experienţa 
vizualului, culoarea albastră şi iluzia acesteia; totuşi este o culoare „rece", mai ales cel de nuanţă 
închisă, care tinde să se generalizeze în decorativismul satului contemporan, alături de gri, 
albastrul închis mergând până la a fi o culoare dură (SMEU, p. 143). Albastrul de pe drapele şi 
blazoane înseamnă culoarea cerului, a apei râurilor şi a mărilor; la unele etnii, albastrul reprezintă 
lealitatea, fidelitatea şi comportamentele alese; pentru vechii egipteni era culoarea cerului şi a 
doliului, iar, la grecii antici, Zeus, stăpânul zeilor, purta o mantie albastră, semn al puterii (PRESA). 
Este expresia cerului, a văzduhului, talisman al vitalităţii şi al sănătăţii (ZAHACINSCHI, p. 7). 
Culoarea albastră, folosită la încondeierea ouălor pentru Paşte, se obţine din plante ca dediţă şi 
floarea-soarelui, care dau şi culoarea neagră, cu deosebirea că se fierb, în loc de apă curată, cu 

borş acru, în care se pune piatră acră şi piatră vânătă - Suceava (2. MARIAN, II, p. 138). 

ALBIE 

Obiect cu evidente conotaţii feminine; femeia gravidă care va sta pe o albie (copaie, troacă) va 
naşte fată - Vâlcea; Argeş; Muntenia; albia în care este îmbăiat copilul trebuie să fie confecţionată 
din lemn de brad sau de tei, pentru că, dacă ar fi făcută din lemn de arin, copilul şi-ar petrece 
restul vieţii printre străini - Suceava; albia din care s-a vărsat apa, care a servit la prima scaldă a 
nou-născutului, se răstoarnă cu gura în jos; participanţii la ritual joacă, având pahare cu băutură în 
mâini, în jurul copacului lângă tulpina căruia s-a vărsat apa, pentru ca pruncul să devină om vesel şi 
bun dansator, iar moaşa joacă pe fundul albiei, crezându-se că astfel copilul, când va fi mare, va 
avea noroc la cai - Suceava; să nu se pună albia în care este scăldat copilul cu gura în jos sau către 
perete, fiindcă pruncul moare - Suceava; sau să nu fie legănată, goală fiind, pentru că moare 
copilul - Suceava; albia în care este scăldat copilul să fie crestată în partea unde stă el cu capul, iar 
apa să fie vărsată din ea pe la capătul unde îi sunt picioarele, ca pruncul să poată merge curând - 
Suceava; când copilul îşi leagănă singur albia în care doarme, este semn că mama lui va mai face 
copii - Suceava; nu este bine să se arunce în foc albia în care este scăldat copilul - Transilvania; 
fiind mort, vor ieşi din el fecalele celui ce pune o albie pe foc - Vâlcea; se crede că nu este bine să 
se lase covata, în care s-a frământat aluatul, cu răzuială de aluat pe ea, fiindcă, în acest caz, luda ar 
roade osia Pământului - Vâlcea; copiii care vin de la şcoală să-şi pună manualele în covată, ca să nu 
uite conţinutul acestora, cum nu uită să mănânce - Dolj; dar se mai crede şi că, la întoarcerea de la 
şcoală, ghiozdanul, traista sau sacul cu manuale şi alte cărţi să nu se pună pe albie, pentru că 
elevul nu va avea noroc la învăţat - Vâlcea; după deces, trupul mortului este spălat într-o albie, ca 
să se ducă curat pe lumea cealaltă, în unele sate din Vaslui existând practica de a se comanda şi 
confecţiona o asemenea copaie din lemn, cu dimensiunile ceva mai mari decât cele uzuale, care 
serveşte la scăldatul morţilor din întreaga comunitate, vas care se păstrează, de regulă, la casa 
unui gospodar ştiut de toată lumea; scăldatul sau spălarea mortului se obişnuieşte a fi făcută în 
absolut toate zonele, inclusiv în aglomerările urbane, şi are, chiar dacă nu explicit, un caracter 
ritual; albia în care a fost scăldat un mort se răstoarnă cu gura în jos şi nu se mai întrebuinţează 
până după înmormântare, fiind rău de moarte şi pentru alţii - Muntenia; Moldova (2. GOROVEI, p. 
6; 43-44; 62-63; 144-145; 152; 163; 170; 213; NOTE, Antonescu). Pentru oprirea ploii sau a 
vântului, se arde o albie (o trocuţă, vas din lemn, de culoare albă, culoarea naturală a lemnului) de 
către o femeie cu ochi albaştri, care strigă, în timp ce se uită în sus, pe hornul vetrei: „Albastru ca 
ochii meii"; sau o fetiţă aleargă cu trocuţa în mână, invitând vântul să se oprească în gard; 
trocuţele sunt asimilate cerului fără nori, iar arderea lor semnifică regenerarea şi îndepărtarea 
norilor - Dolj (ENACHE, p. 121). 

ALBINĂ (Apis mellifica - DLRM, p. 18) 

Dintre animalele care dau hrană pruncului Zeus sunt amintite destul de des şi albinele, care, în 
acelaşi timp, îl şi păzesc, sau se menţionează că nimfele îl hrănesc cu lapte şi cu miere; în unele 
variante, Zeus s-a născut într-o peşteră din Creta, locuită de albine, unde nici zeii şi nici oamenii nu 
puteau intra, fiind apărată de albine; Zeus prunc este conceput ca născându-se în fiecare an, la fel 
cu vegetaţia pe care o reprezintă în plan religios (HERSENI, p. 315). Albina se bucură de un uriaş 
prestigiu mitologic şi simbolic, pentru că este singura vieţuitoare care transformă scârna în 
aliment; ajutând Creatorului la facerea lumii, ea a primit harul de a scoate din sine, după hrănire, 
nu o substanţă „necurată", ci, din contra, substanţa cea mai dulce şi mai hrănitoare din lume, 
mierea, anulând astfel, în sens pozitiv, antinomia structurală ce defineşte procesul hrănirii, 
obţinând dintr-un aliment tot un aliment; este considerată ca o fiinţă aproape divină, dăruită cu 
puteri şi calităţi ieşite din comun; miturile şi legendele, credinţele şi practicile magice, datinile şi 
proiecţiile simbolice depun mărturie asupra prestigiului ei deosebit, a faptului că, încă din cele mai 

vechi timpuri, chipul ei a fost sacralizat, acordându-i-se şi o viaţă „secundă", de ordin spiritual; 
despre rolul pe care îl avea creşterea albinelor în Dacia romană grăieşte, între altele, existenţa 
unui cult al divinităţii protectoare a albinelor: Dicma mellifica ; în acest context, nu trebuie uitat că 
majoritatea zdrobitoare a cuvintelor ce denumesc insecta, produsele ei şi uneltele stupăritului 
sunt de origine latină, că albina apare frecvent în zicători, proverbe, expresii idiomatice şi că 
numeroase denumiri toponimice şi onomastice se inspiră din sfera lexicală generată de numele 
insectei ori din activitatea stuparului; în cosmogonia populară românească, trei vieţuitoare au un 
rol decisiv în facerea lumii: broasca, ariciul şi albina; ele trudesc alături de sau în locul Demiurgului, 
pentru a duce la bun sfârşit munca titanică a făuririi întregului Univers; ele sunt considerate 
animale sfinte, albina ocupând însă o poziţie aparte, fiindcă ea nu făureşte lumea, dar este cea 
care aduce vestea salvatoare, fiind conotată cu miracolul secvenţei aliment-aliment (mierea), 
refuzând, în textele folclorice orice atingere cu animalele mai puţin „pure"; legendele spun că 
albina a fost trimisă de Demiurg să-l întrebe pe arici cum poate fi îndreptată lumea alcătuită 
„strâmb" de Creatorul divin; pentru că ariciul nu a vrut să-i dezvăluie taina cosmogonică, albina s-a 
ascuns după o frunză şi a tras cu urechea la mormăielile bătrânului înţelept şi morocănos; în felul 
acesta a aflat soluţia salvatoare şi i-a comunicat-o şi Creatorului; ariciul, văzând că l-a pândit şi l-a 
iscodit, mâniat pe albină, a blestemat-o, zicând că ea, cât va fi şi va trăi, să-şi mănânce baliga; însă 
Dumnezeu, văzând că albina i-a spus ce a auzit ea la arici, a binecuvântat-o ca, nu numai ea 
singură, ci şi oamenii să-i mănânce baliga şi aceea este mierea; tot legendele afirmă că mierea este 
scârna albinei, iar ceara este sudoarea ei, iar în alte legende se spune că mierea rezultă din 
transformarea sângelui albinei, iar ceara din sudoarea ei; veninul albinei este explicat astfel: albina 
este ispitită de şarpe, care o îndeamnă să-i ceară Creatorului o armă asemănătoare cu limba sa 
otrăvită; sau, insecta păcătuieşte prin dorinţa de a fi mai puternică decât orice fiinţă, de a poseda 
o substanţă prin care să poată omorî pe acela pe care îl va muşca; ca pedeapsă, Demiurgul i-a 
hărăzit ca nu acela să moară, pe care îl va muşca ea, ci ea să moară; alte două caracteristici ale 
albinei (curmătura de la mijloc şi dungile galbene şi negre) sunt puse în legătură directă cu 
atributele ei de „iscoadă": pentru că a tras cu urechea şi a aflat tainele deţinute de arici, drac sau 
bogătan, ea a suferit fie blestemul, fie agresiunea acestora şi a rămas cu corpul vărgat de şiruri 
negre; puţine sunt legendele care istorisesc geneza albinei; asemenea ariciului, broaştei, cerbului 
sau boului, adică a animalelor consacrate, ea este prezentată ca un animal precosmogonic, există 
ca atare încă dinaintea facerii lumii; doarîn două naraţiuni inconsistente, albina apare ca o 
metamorfoză a lacrimilor Maicii Domnului, ori a unor grăuncioare aruncate de Demiurg peste flori; 
deci albinele sunt tare iubite de Dumnezeu; câte gujulii sunt, nici una nu este aşa curată; dar nu 
oricine poate ţine albine, fiindcă trebuie să fie cineva curat, pentru că altfel nu le merge bine; se 
cere chiar ca prisăcarul nici să nu aibă soţie, pentru că, dacă nu este curat, roii fug sau albinele 
pier; în Vâlcea, prisăcarul nu umblă la stupi, dacă nu s-a abţinut de la relaţii sexuale şi dacă nu este 
curat îmbrăcat; când se umblă la ele, să nu fie omul necăjit, să nu rostească vorbe de ocară şi 
despre drac pe lângă ele; de la albină au avut oamenii miere, de s-au îndulcit, iar noaptea nu le 
mai era întuneric, căci făceau din ceară lumânări; albina, după credinţa românilor din cele mai 
multe zone ale ţării, zboară într-o singură zi peste şapte hotare, de aceea mierea ei este aşa de 
dulce şi de bună pentru toate leacurile, fiindcă este făcută de pe multe flori şi de prin multe părţi 
adunată; albina este sfântă şi fără ea omul nu poate nici la moarte, nici la naştere şi cununie; 
existenţa ei este calificată ca un miracol şi explicaţia stă în natura exclusiv economică a produselor 
sale (mierea şi ceara), care au reprezentat o importantă sursă de alimente şi produse derivate, 
esenţiale pentru bunul mers şi prosperitatea gospodăriei ţărăneşti; dracul îşi poate lua orice chip, 
în afară de cel de albină şi de oaie; dar albina se poate deochea, de aceea, când vin copii străini la 
o stupină, prisăcarul le spune să scuipe albinele, ca să nu se deoache; stupii descântaţi se stropesc 
cu apă descântată cu descântec de orice alt deochi; albina se deoache numai de către anumiţi 
oameni care au privirea fixă; albinele deocheate muşcă, nu mai pleacă după flori, devin rele, adică 

sunt nervoase; între animalele domestice, numai albina şi oaia se pot deochea, numai ele se 
caracterizează printr-o asemenea puritate, încât cea mai mică intenţie agresivă le tulbură, le 
îmbolnăveşte, le „spurcă"; dacă se fură din miere sau din ceară, se pricăjesc şi mor; în plus, se 
crede că acela care va fura miere ori stupi va fi chinuit pe lumea cealaltă, sau va fi blestemat să 
moară greu; totodată, atât albina, cât şi oaia sunt considerate ca fiind vieţuitoare sfinte, care aduc 
celui ce le îngrijeşte iertarea de păcate şi care purifică spaţiul înconjurător, respingând prezenţa 
duhurilor malefice; asocierea simbolică dintre albină şi oaie s-a produs din cauză că ambele 
vieţuitoare sunt, în egală măsură, harnice şi vulnerabile, ambele au cerut Demiurgului să posede o 
asemenea putere, încât omul să nu le poată face nici un rău, dar drept pedeapsă pentru 
nesupunerea lor, Creatorul le-a blestemat să trudească mereu, ca să-şi îndestuleze stăpânul, să fie 
slabe şi să aibă mulţi duşmani; se mai crede că, după moarte, sufletul omului se face albină, de 
aceea cine vede albine să ştie că sunt suflete care cer de pomană; în basme, albina figurează ca un 
animal-adjuvant, ea ajutându-l pe erou în timpul probelor la care este supus, îi arată calea spre 
tărâmurile inaccesibile de dincolo şi îi dezvăluie unele taine ale acestora; printre multele zile 
consacrate albinei sunt: Măcinicii (9 martie), Bunavestire (25 martie), Sânpetru (29 iunie), Sântilie 
(20 iulie), Macavei sau Macovei (1 august) şi Schimbarea la Faţă (Probejanie sau Probejenie - 6 
august) etc. (COMAN, II, p. 2; 92; 105-108; 110-113; 139; 176). Adevăraţii prisăcari, cunoscând 
perioada aproximativă de roire a albinelor, ascultă în fiecare seară ţârâitul mătcii, care urmează să 
plece a doua zi cu roiul, şi pregătesc din timp coşniţele şi ştiubeiele, le ung cu florile cele mai 
căutate de albine, ei înşişi evitând să mănânce usturoi şi ceapă şi păstrând o deplină curăţenie 
trupească şi vestimentară; se spune că este bine să prindă roiul numai un om „curat", un bărbat 
bătrân, blând şi bun la inimă, sau să nu se încumete să prindă roiul omul care este bolnav, sau 
nervos, precum şi cei răi la suflet să nu se apropie de albine, fiindcă nu-i suferă; dintre animale nu 
suferă în special caii şi, când intră vreun cal în prisacă, toate albinele îl muşcă; la români, credinţa 
generală este că, în jurul datei de 14 septembrie (înălţarea Sfintei Cruci), albinele încep să se 
ascundă, să se adăpostească de frigul iernii; începând cu această zi, situată în preajma 
echinocţiului de toamnă, prisăcarii bagă stupii în bordeie sau alte lăcaşuri special amenajate, 
iernatul durând cam şase luni; deci anul agricol se întinde de la 17 martie (Cuviosul Alexie, omul lui 
Dumnezeu) până la 14 septembrie şi de la 14 septembrie la 17 martie; prima perioadă este 
perioada fertilă a stupului, cea de a doua este perioada sterilă; împărţirea anului în aceste două 
etape este similară cu aceea a anului agricol în general, pentru că îndeletnicirea albinăritului este 
strâns legată de flora meliferă; obiceiul numit „Retezatul sau tunsul stupilor" este fixată de tradiţie, 
în raport de zonă, la Sântilie (2o iulie), Macovei (1 august) sau la Schimbarea la Faţă sau Probejenie 
(6 august); ziua aleasă, de obicei joia, se împarte în două: recoltatul mierii dimineaţa şi ospăţul 
după amiaza; „Retezatul stupilor" este, în Moldova şi Bucovina, o adevărată sărbătoare a recoltei, 
când rudele, vecinii şi prietenii gustă miere şi beau ţuică îndulcită cu miere; dacă albinele se 
grăbesc să culeagă nectar şi polen dis-dimineaţă şi nu se depărtează de stupi, este semn de ploaie; 
dacă scot zi şi noapte în prisacă un zumzet permanent, timpul va deveni, din frumos, posomorât, 
ploios şi furtunos; dacă albinele zboară în apropierea stupilor, sau intră cu grămada înăuntru mai 
înainte de a se însera, este semn de ploaie şi furtună; când albinele devin rele, când năvălesc pe 
om şi îl muşcă, este semn că va ploua; când vin cu grămada de la câmp şi altele nu mai pleacă 
înseamnă că în curând va ploua; când albinele astupă toamna urdinişul, este semn că iarna va sosi 
timpuriu; tot semn de ploaie este şi când trântorii zboară dinaintea stupului - Suceava; primăvara 
şi vara, când albinele nu se depărtează prea mult de stupi, sau vin de la câmp în număr mare şi se 
bulucesc la urdiniş, este semn că, peste 4-5 ore, vremea va deveni furtunoasă, cu ploi abundente - 
Maramureş; roitul stupilor este localizat de apicultori ca având loc în mod obişnuit în perioada 
dintre Duminica Mare (Rusaliile) şi Sânpetru (29 iunie), sau, dacă iarna se prelungeşte în 
primăvară, între Sânpetru şi Sântilie - 20 iulie (2. MARIAN, I, p. 86; 12. GHINOIU, p. 219-220; 222- 
223; BOGDAN, p. 134). Ca să fie curtate şi jucate de flăcăi mai insistent, fetele poartă cu ele o 

crenguţă ruptă din copacul pe care s-a prins un roi de albine - Muntenia; nu-i va merge bine celui 
care i se fură faguri din stupi - Ţara Oltului; Suceava; se crede că tânărul care visează albine 
zburând îi va merge foarte bine în perioada următoare, dar, dacă visul aparţine unui om bătrân, 
aceluia îi va lua foc gospodăria - Suceava; când albinele aglomerează urdinişul, sau zboară multe în 
jurul stupului, este semn că nu peste multă vreme va ploua abundent - Tecuci; laşi (2. GOROVEI, p. 
6; 223; 260; 266; GOLOPENŢIA, p. 135). în ornamentica tradiţională românească, albina, 
reprezentată în formă reală sau sub formă de puncte, simbolizează bunăstarea şi prosperitatea 
(ZAHACINSCHI, p. 43). Va fi bine pentru cine visează albine, dar se va trezi cu duşmanii intrând în 
casa celui care se visează atacat de albine; este semn de lipsuri, nevoi, secetă pentru cel care 
visează stup de albine - Suceava (NOTE, Băncescu). 

ALDĂMAŞ 

Băutură oferită cu prilejul încheierii unei tranzacţii de vânzare-cumpărare (ŞĂINEANU, II, p. 32). 

Mai înainte de a bea din paharul oferit de vânzător, cumpărătorul e bine să verse câteva picături 
pe jos sau pe vita cumpărată, ca să aibă noroc de ea - Tecuci (2. GORO-VEI, p. 7). 

ALESĂTURĂ 

Ornament al ţesăturilor populare, executat manual şi reprezentând diferite imagini ale realităţii 
înconjurătoare; modul de amplasare a acestora pe ţesături şi pe piesele de port care alcătuiesc 
costumul popular (în special pe cele care îmbracă bustul omului), compunerea într-un anumit fel a 
motivelor decorative şi gama cromatică indică, alături de celelalte caracteristici (arhitecturale, 
lingvistice, muzicale, comportamentale etc. ), specificitatea zonelor etno-folclorice şi, uneori, 
deosebirile existente chiar şi între aşezările rurale ale aceleiaşi zone (ŞĂINEANU, II, p. 34; NOTE, 
Antonescu). 

ALEXII 

Ziua Cuviosului Alexie, omul lui Dumnezeu -17 martie (ŞĂINEANU, I, p. 7). v. MARTIE. 

ALIFIE 

Dacă se visează cineva preparând alifie (pomadă), se poate aştepta la gesturi de binefacere făcute 
în favoarea sa - Suceava (NOTE, Băncescu). 

ALIMORI 

Alimori mai poartă numele de Priveghi, Hodăiţe, Hodaize, Hopaize, Opaiţ, în Banat, sau Alimorii, 
Hodăiţele, Hodauţele şi Citiriţele, în Munţii Apuseni, şi este o datină care se ţine sâmbătă seara, 
înainte de Lăsatul secului de carne (Banat), sau sâmbătă seara, înainte de Lăsatul secului de brânză 
(Banat), sau duminică seara, înainte de a intra în Săptămâna Albă (Munţii Apuseni), sau în seara 
duminicii următoare, adică în ziua Lăsatului de sec (Banat; Munţii Apuseni), dar cei mai mulţi o 
serbează în ultima zi din Câşlegi, obiceiul fiind însă acelaşi; datina presupune facerea, la marginea 
satului, a unui foc mare, din care tinerii scot tăciuni aprinşi, pe care îi răsucesc în jurul trupului, 
formând astfel cu ei un cerc de foc, strigându-se totodată „Alimori! Alimori!", sau „Hai la moară!", 
ocazie cu care încep să se spună tot felul de texte ironice despre fetele rămase nemăritate; flăcăii 
mai mari pun pe foc şi roţi vechi de car, învelite în paie, sau, mai nou, roţi de cauciuc, pe care apoi 
le lasă să se rostogolească la vale, strigând „Alimori!" şi dând naştere astfel unui spectacol privit cu 
interes de sătenii rămaşi acasă; la finele obiceiului, când se despart, cei bătrâni se îmbrăţişează şi 
îşi iartă unii altora greşelile făcute, iar tinerii îşi urează sănătate şi să apuce Pastele; în unele sate 
din Ardeal, tinerii fac şi un om din paie, căruia îi dau foc; în zona Sibiului, se face şi o prăjină, 
împodobită, la vârf, cu cordele şi flori artificiale, care se înfige în mijlocul grămezii de paie şi 
vreascuri, iar, când aceasta cade în flăcări, toţi aleargă la fata aşezată în direcţia căderii prăjinii şi o 

felicită, fiindcă se crede că se va mărita în acel an (2. MARIAN, I, p. 207-210). v. STRIGĂT. 

ALUAT 

Aluatul frământat în noaptea din Ajunul Crăciunului este bun contra deocherii vitelor - Vâlcea; 
acest aluat, rămas pe covată, răzuit şi păstrat, este bun contra diareii - Galaţi; când unii pomi din 
grădină nu rodesc, gospodina se duce, având mâinile mânjite cu aluatul din care se fac copturile 
din ajunul Crăciunului sau pentru Paşte, şi le şterge de coaja acestora, crezând că astfel determină 
rodirea lor, adică pomii vor fi încărcaţi de roade vara viitoare, cum este plină masa de bunătăţi în 
zilele de Crăciun sau de Paşte, sau cum sunt pline de aluat mâinile gospodinei - Maramureş; 
Muntenia; Suceava; sau se răzuieşte aluatul de pască de pe covată, se face un colăcel pentru 
fiecare copac neroditor şi acesta se atârnă de o crenguţă - Muntenia; în seara spre ajunul 
Crăciunului, când se frământă aluatul pentru cozonaci, femeia iese, însoţită de soţul ei, care are în 
mână un topor, trec pe la fiecare pom neroditor, bărbatul ameninţând că va tăia respectivul 
arbore, iar femeia spunând că pomul va rodi tot aşa cum aluatul este încărcat pe mâinile ei şi 
rugându-l să nu-l taie - Moldova; laşi; este bine ca fetele să mănânce resturile de aluat rămase pe 
covată, pentru a fi plăcute de către flăcăi - Suceava; va dospi mai repede aluatul frământat de o 
femeie având un temperament mai aprins - Suceava; aluatul care rămâne pe covată, de la 
frământarea colacilor pentru Anul Nou, amestecat cu tărâţe, se dă vitelor care sunt în situaţia de 
a-şi lepăda fătul înainte de termen, pentru a preveni o atare situaţie păguboasă pentru economia 
rurală - laşi; dacă, în clipa în care se pune aluatul de pâine în cuptor, el se răstoarnă de pe lopată 
invers decât normal, este semn că vor sosi oaspeţi - Suceava (2. GOROVEI, p. 7; 57-58; 63; 133; 

177; 184; 198; BOGDAN, p. 122). Dacă pomii nu rodesc, este bine ca femeia din gospodărie să 
meargă cu mâinile mânjite de aluat şi să le şteargă de pomi, în sâmbăta Paştelui, când se pregătesc 
cozonacii, crezându-se că făcând aşa copacii vor rodi - Suceava (2. BERDAN, p. 7). Sau scutură 
pomii neroditori cu mâinile mânjite de aluatul frământat pentru copturile ce se fac la Crăciun, Anul 
Nou şi Paşte (PRESA). Din aluatul de colaci şi cozonaci pentru Crăciun se face Pupu' Crăciunului, 
punându-se deoparte şi însemnându-se această bucată din aluat, ca să poată fi uşor recunoscută, 
şi care se păstrează în două feluri: fie se prind gogoloaie coapte de o crenguţă cu trei sau mai 
multe ramuri, care apoi se fixează vizibil la meşter-grinda casei, unde rămâne mulţi ani, 
adăugându-i-se anual alte asemenea ramuri, până ia aspectul unei crengi încărcate cu „mere"; fie 
pupul se aruncă în podul casei, de aşa manieră încât să se piardă, pentru că „nu trebuie să ştii unde 
este, nici să-l mai găseşti, dar să ştii că este!"; tot din acest aluat, se pune separat o altă bucată 
pentru Colacul Sânvâsâiului, la facerea acestuia participând toate femeile din casă (bunică, fiică, 
noră, nepoată), fiind împodobit cu de toate, pentru că nu este bine să vină ajunul Anului Nou fără 
acest colac, apoi este aşezat în mijlocul cuptorului, sau în faţă, şi, după coacere, este pus, în seara 
de ajun, pe masă, unde rămâne până dimineaţa, când membrii familiei se scoală la cântatul 
cocoşului, se spală cu apă neîncepută, fărâmă colacul deasupra unei coveţi şi ies afară, ca să dea 
de mâncare tuturor vieţuitoarelor, aproximativ în ordinea: oi, vite, cai, porci, câini, pisici etc., iar 
ceea ce rămâne este mâncat de toţi cei ai casei - Ţara Lăpuşului (1. LATIŞ, p. 93-94). între mire şi 
mireasă se procedează la un schimb de plămădeală; mirele trimite miresei, printr-un sol al său, o 
turtiţă de aluat, iar de la mireasă o femeie aduce o altă turtiţă la casa mirelui, simbolismul 
germenului activ al celor două turtiţe fiind destul de transparent (EVSEEV, p. 187). Din aluatul 
pregătit pentru coacerea colacilor la mort nu se mai păstrează absolut nimic - Sibiu (3. MARIAN, III, 
p. 239). Cine se visează mâncând aluat se va îmbolnăvi de stomac - Suceava (NOTE, Băncescu). 

ALUN (Corylus avellana - DLRM, p. 23) 

Denumirile colind; corind se dau şi băţului din alun, construit special pentru acest rit, folosit, în 
timpul ceremonialului, la lovirea sau atingerea unor obiecte şi fiinţe aflate în acel moment în 
gospodărie, gest care semnifică ritualistic conferirea unor calităţi de creştere, trăinicie, sănătate, 

întinerire, ceata de copii purtând denumirea de piţărei sau piţărăi, termeni folosiţi doar în partea 
apuseană a României, în special în Banat şi Mehedinţi, în rest circulând termenul de colindători; 
băţul de colindat, cu serpentină ornamentală albă, obţinută prin înfăşurarea cu coajă de tei şi 
afumare la foc, a fost pus în legătură cu alte obiecte cu rol magic: stâlpii de mormânt, stâlpii-troiţe 
de la răspântii sau stâlpii ce susţin acoperişul casei, dar mai curând poate fi o dezvoltare colaterală 
a bastonului-sceptru, sau a nuielei ori mănunchiului de nuiele-sorcovă din Balcani, care indică 
thyrsul trac, variat ca formă şi rol; acest băţ este făcut de preferinţă din lemn de alun, care este 
considerat ca având virtuţi magice deosebite: respinge fulgerul şi atrage ploaia, înmoaie puterile 
şarpelui, când este descântat poate atrage un fecior la fata care îl doreşte, apără vacile de 
strigoaicele care vin să le fure laptele, aduce neliniştea sau urâtul, singurătatea cuiva, după cum 
poate să vindece pe alcoolici (BUHOCIU, p. 52-53). Se crede că acela care umblă la drum cu bâte 
de alun va avea noroc; în comunităţile de ţigani, se obişnuieşte, la nunta fetelor, ca ginerele să dea 
în dar socrului, soacrei şi cumnaţilor câte un băţ de alun, împodobit cu meşteşugite ornamente - 
Galaţi; când şarpele muşcă pe cineva, trebuie să se strângă zona afectată pe sub plagă şi apoi 
umflătura să fie bătută cu şapte beţe de alun - Tecuci; cu nuia de alun se poate să fie omorât 
şarpele, fiindcă alunul este naşul lui - Dolj; cine are guşă, să ia o nuia de alun, când preotul bate 
clopotele de vecernie, sâmbătă seara, şi să se bată cu ea peste guşă, de trei ori, pentru ca aceasta 
să dea înapoi şi, în cele din urmă, bolnavul să se vindece - Suceava (2. GOROVEI, p. 7; 108; 226; 
273). în noaptea Lăsatului de sec pentru intrarea în Postul Paştelui, femeile care fac vrăji de 
dragoste îşi taie nuiele de alun, cu ajutorul cărora îi aduc pe cei îndrăgostiţi înapoi la iubitele lor, o 
nuia de alun servind celui fermecat drept cal, care îl va transporta prin aer (2. MARIAN, I, p. 218). 
Beţele de alun, numite colindele sau colindeţe, folosite în general de copii la colindat, colorate în 
alb şi negru, se dau şi de pomană sau se înfigîn morminte, lângă cruce, pentru a fi morţilor la 
îndemână în noaptea de ajun a Crăciunului, când se crede că se deschid mormintele; aceste beţe 
se confecţionează numai din lemn de alun, arbust a cărui semnificaţie magică se reîntâlneşte şi în 
alte obiceiuri populare, iar ornamentarea se face prin afumare, rezultând romburi sau linii 
şerpuite, dispuse alternativ, simbolizând opoziţia lumină şi întuneric, viaţă şi moarte - Oltenia; 
beţele de alun se taie înainte de Ignat (20 decembrie) şi se usucă până în seara zilei de ajun (24 
decembrie), când se ornamentează şi se înfig în morminte de către copii a doua zi dimineaţa, 
obiceiul fiind generalizat pe o zonă destul de întinsă; informaţiile atestă credinţa că morţii sunt 
aşteptaţi începând cu ziua de ajun a Crăciunului, la începutul sărbătorilor de iarnă, după care 
pleacă în lumea lor în perioada de la miezul-nopţii Anului Nou şi până la Bobotează - Banat; 
Oltenia; Gorj (12. GHINOIU, p. 130). în Oltenia, copiii, fiind consideraţi fiinţe încă pure, fac foc cu 
lemn de alun, de corn şi de jugastru, în miercurea şi joia din Săptămâna Patimilor, ca să se 
încălzească la el zânele bune; cu nuiele de alun se descântă astfel: mugurii de alun se pun în apă 
neîncepută, apoi se descântă şi cu ea se spală orice muşcătură de şarpe; poporul crede că se pot 
alunga norii, dacă se foloseşte băţul de alun, crescut într-un an, cu care a fost bătut şarpele care 
sugea o broască, ambele fiinţe scăpând însă de la moarte (2. KERNBACH, p. 304). înainte de a se 
scoate dintr-o covată, pe rând, obiectele, în noaptea de Anul Nou, pentru a se afla ursita tinerilor, 
la ritualul Vergelului, un bătrân bate cu o nuia de alun în vasul de lemn, spunând totodată că 
atunci răsună luncile şi vadurile şi trece Dumnezeu, împreună cu Sfântul Anul Nou - Sibiu (PRESA). 
Din mlădiţa verde de alun sau de răchită se confecţionează, în Bihor, şi cununa miresei, 
simbolizând astfel viaţa trainică şi fecunditatea (3. BOCŞE, p. 127). Cu o vargă de alun în mână, unii 
oameni, care au postit în zilele premergătoare Crăciunului şi Bobotezei, căpătând astfel puteri 
suplimentare, ies la hotarul satului şi, ameninţând norul şi pe solomonari, îi alungă dincolo de sat, 
spre păduri sau spre munte (1. MARIAN, p. 33). înseamnă bucurie pentru cel care se visează 
adunând alune - Suceava (NOTE, Băncescu). Serii simbolice: alun-clopot-sâmbătă-3; alun-apă. 

ALUNIŢĂ 

Mica excrescenţă, de culoare închisă, de pe pielea omului (ŞĂINEANU, II, p. 40), numită obişnuit 
aluniţă, este considerată semn de mare noroc şi de aceea nu este bine să se taie firele de păr de 
pe ea, fiindcă se pierde astfel norocul - Tecuci (2. GOROVEI, p. 8). 

AMBROZIE 

Băutură şi hrană totodată, obţinută prin fermentarea orzului, ambrozia era considerată ca fiind de 
nouă ori mai dulce decât mierea; având virtuţi rituale, în mitologie ea îi făcea pe cei care o 
consumau nemuritori şi, din această cauză, era destinată ca hrană doar zeilor; în mistica creştină, 
este trupul lui Dumnezeu Mântuitorul, adevărata pâine a îngerilor (ŞĂINEANU, II, p. 42; 2. 
CHELCEA, p. 11; 31; HERSENI, p. 328; CHEVALIER, I, p. 93). 

AMIAZĂ v. ZI. 

AMNAR 

în contextul tehnicilor arhaice de producere a focului, amnarul este piesa de oţel cu care se 
loveşte cremenea pentru a produce scântei şi apoi focul prin intermediul unei bucăţi de iască 
(ŞĂINEANU, II, p. 45). Legendele cosmogonice româneşti narează că, la început, când Dumnezeu a 
vrut să facă lumea şi a tras cu amnarul ca să iasă soarele, nu a lovit bine piatra misterioasă 
(cremenea) şi a ieşit o sabie; numai la a doua scăpărare de amnar a apărut soarele (BUHOCIU, p. 
49-50). 

AMPROORv. PROOR. 

AN 

Ca unitate cronologică de bază, anul are multipli şi submultipli; dacă submultiplii duodecimali 
(lunile anului) au fost cert folosiţi în calendarele arhaice, sunt indicii că multiplii decimali (deceniul, 
secolul, mileniul) nu au fost cunoscuţi şi utilizaţi; B. P. Haşdeu consideră că multiplul anului la 
români, conform atestărilor folclorice (balade, zicători etc.), a fost cifra nouă, adică nouă ani, 
românii neargumentând cu mai mult trecerea timpului; unul dintre cei mai cunoscuţi multipli ai 
anului este însă „viaţa de om", împărţită, ca orice unitate de măsurat timpul, în trei: începutul, 
mijlocul sau puterea vieţii şi sfârşitul, care în termeni etno-folclorici înseamnă naşterea, căsătoria 
şi moartea; „viaţa" sau „veacul de om" este o unitate de timp care se desfăşoară între două limite 
biologice contradictorii, dar care puteau fi trecute, pentru că viaţa se desfăşoară între viaţa „de 
aici" şi viaţa „de dincolo"; conform controlului exercitat de cele trei animale, lup, cal, urs, anul se 
împarte în trei sezoane: iarnă, vară, toamnă, fiecare având patru luni; anotimpul patronat de lup 
debutează la mijlocul lunii noiembrie, la începerea împerecherii acestor animale, şi se încheie, 
după patru luni, în perioada fătatului, la sfârşitul lunii martie; lupta dintre iarnă şi vară, 
personificate de lup şi cal, este câştigată de cal, la sfârşitul lunii martie şi începutul lunii aprilie, în 
perioada de împerechere a cailor, adică de anotimpul căldurii şi luminii; după un interval de alte 
patru luni, la începutul lui august, la Macavei (1 august) sau Ziua Ursului, se schimbă din nou 
anotimpurile, domnia calului şi a verii este luată de victoria ursului şi a toamnei; cultul ursului, deşi 
s-a bucurat de mare respect în zonele carpatice, fiind o forţă care aducea nu doar dezastre în 
prisăci, în turmele de vite şi în livezi, ci şi schimbarea anotimpurilor, a scăzut treptat, astfel că 
sărbătorile care îi sunt dedicate în calendarul popular sunt întrecute, ca număr şi importanţă, de 
sărbătorile dedicate calului şi lupului (12. GHINOIU, p. 103-104; 292-293). Cuvântul an, în limba 
română, vine de la latinescul „annus", care înseamnă inel, cerc, ciclu; pe cale livrescă, cuvântul 
desemnează astăzi o componentă anatomică a mamiferelor; dar sensul de inel, cerc, poate fi 
surprins în ornamentica tradiţională, unde rozetele, cercurile, romburile sunt interpretate de 


Antonescu. Dicţionar de Simboluri şi Credinţe Tradiţionale Româneşti 


11 


http: //cimec.ro 


specialişti ca simboluri solare, ceea ce, în fond, înseamnă tot un drum complet al soarelui (NOTE, 
Antonescu). Nu este bine să se căsătorească tinerii în anii bisecţi - Suceava; când anul este mare, 
adică este an bisect, se crede că recolta grădinilor va fi slabă - Tecuci; dacă doi fraţi, băiat şi fată, se 
căsătoresc în acelaşi an, unul din ei va muri - Dolj; trei ani de secetă aduc, după ei, trei ani de boli, 
după care urmează trei ani de război - Galaţi (2. GOROVEI, p. 103; 115; 142; 214). Se consideră că 
o femeie este bună să descânte când are 50 de ani - Suceava (COJOCARU, p. 252). 

ANA (Sfânta) 

Ziua în care se prăznuieşte, în calendarul creştin ortodox, Adormirea Sfintei Ana - 25 iulie 
(ŞĂINEANU, I, p. 9). v. IULIE. 

ANA-FOCA 

Ziua de Foca (23 iulie) trebuie ţinută, pentru că altfel este primejdie de foc peste an, sau şoarecii 
pot roade ţesăturile din lăzile de zestre - Moldova; laşi; Suceava (2. GOROVEI, p. 91). v. IULIE. 

ANAFURA 

Pâine sfinţită care se împarte creştinilor după liturghie (ŞĂINEANU, II, p. 49). Când un om bolnav 
este împărtăşit şi anafura pluteşte în linguriţă deasupra vinului este semn că el se va face sănătos; 
iar de cade la fund înseamnă că va muri - Buzău; anafura cea mai importantă însă este cea 
procurată de la biserică, în Duminica Paştelui, şi care este cunoscută şi sub denumirea de Crucea 
Pastei, din ea păstrându-se peste an şi având diverse întrebuinţări; astfel, vânătorii pun câteva 
firimituri în puşcă, pentru ca vânatul să tragă la ei - Suceava; acasă, se gustă mai întâi din anafura 
obişnuită şi apoi din Crucea Pastei adusă de la biserică în acea zi - Bucovina (2. GOROVEI, p. 149; 
189; 203). Tot din anafura din ziua de Paşte se pune şi în sarea pentru vite, în credinţa că vacile şi 
oile vor făta mai mult pui de sex feminin - Banat; când vitele sunt bolnave, se pun firimituri din 
anafura de Paşte în tărâţe şi li se dau să mănânce - Suceava; când se dezlănţuie vreo furtună, 
însoţită de grindină, se ia Crucea Pastei şi se iese afară din casă, după care se face semnul crucii cu 
ea pe deasupra grindinii deja căzute, în credinţa că, aşa cum s-a schimbat aluatul în cuptor şi a luat 
altă formă şi culoare, tot aşa se va schimba şi furtuna, şi, după cum crucea apără de toate relele, 
tot aşa ea va apăra şi casa de grindină - Suceava (2. MARIAN, II, p. 175). 

ANCORĂ 

Pentru cine visează ancoră înseamnă speranţă; dacă se visează aruncând-o în apă înseamnă nevoi 
şi pericol; dacă se visează scoţând ancora din apă e semn de reuşită în dragoste, cununie - Suceava 
(NOTE, Băncescu). 

ANDREA (INDREA sau UNDREA) 

Ziua de 30 noiembrie, în care este prăznuit Sfântul Apostol Andrei, dar şi numele popular al lunii 
decembrie, care începe după sărbătoarea Sfântului Andrei; zilei i se mai spune „Andrea, cap de 
iarnă"; mai este numită Indrea şi Undrea (ŞĂINEANU, I, p. 9; 52). v. NOIEMBRIE; DECEMBRIE. 

ANIMAL 

Credinţa veche este că animalul, mai ales cel sălbatic, prevede, ştie, călăuzeşte, este mai original în 
comportament, mai aproape de divinitate, când nu este însăşi divinitatea; animale năzdrăvane, 
vorbitoare şi divinatoare, în afară de mioară, berbec, ciută, mai sunt cerbul, dulful, calul, câinele, 
şoimul şi cerboaica; se presupune că funcţia magică a ciutei şi a celorlalte animale din bestiarul 
carpatic, regăsibilă şi în cadrul confreriei de feciori, este o reminiscenţă din perioada dacică şi că 
argumentul logic este că doctrina magică şi confreria se susţin reciproc; uciderea animalului prin 
violenţă de către vânător este considerată ca un act sacru, fiindcă victima îndeplineşte, în această 
situaţie, un rol demiurgic, de creare a lumii, a cetăţii, a statului, a familiei; urmărirea unui animal 

este o moştenire a omului dintre cele mai străvechi, animalul conducându-l pe vânător spre un 
ţinut nou, necunoscut, cu posibilităţi de creştere şi dezvoltare excepţionale, de creare a unei noi 
etnii sau neam, a unei cetăţi, a unui stat, a unui templu, după cum, în cazul ciobanului din 
„Mioriţa", poate ghici sau şti situaţia neprevăzută ce s-a creat (BUHOCIU, p. 410-411; 413; 414; 
442-443). Femeia gravidă va naşte uşor şi copilul va trăi, dacă, în acel an, progeniturile animalelor 
domestice fătate (purcei, miei, iezi, viţei, mânji etc.) sunt frumoase şi sănătoase - Tecuci; dar să nu 
se uite cu mirare la vreun animal cu unele defecte din fătare, fiindcă naşte copilul având aceleaşi 
malformaţii - laşi; femeia însărcinată să nu dea cu piciorul în pisică, sau câine, sau alt animal, 
fiindcă va naşte copilul păros, iar, ca pruncul să nu fie păros, i se pune în apa de scăldat păr de-al 
animalului despre care mama îşi aminteşte că l-a lovit cu piciorul - Suceava; este bine când omul 
vede primăvara, pentru prima oară, pui albi ai diferitelor animale - Galaţi; orice animal de culoare 
neagră este aducător de bine la casa omului - Neamţ; pretutindeni în România se crede că orice 
animal de culoare roşie, bălţat, pripăşit la casa omului, este aducător de rău; se crede că nu este 
bine când animalele sălbatice dau năvală în sat în timpul zilei - Suceava; este semn de foamete, 
când animalele sălbatice pătrund prin sate - Vaslui; când este ceaţă deasă şi persistă mult timp, să 
se pună o tigvă (craniu) de animal pe foc şi ceaţa se va împrăştia repede - Galaţi (2. GOROVEI, p. 
164; 187; 208; 211; 269; 280-282; 286; GOLBAN, p. 66). Cine se visează luptându-se cu un animal şi 
biruind va avea parte de un rezultat pozitiv într-o judecată, sau pe unii duşmani şi-i va face 
prieteni; dacă se visează luptându-se cu un animal sălbatic este semn că îşi va înfrânge inamicii; 
dar, dacă este învins, înseamnă că va avea parte de o nedreptate; cine visează animale sălbatice 
alergând va fi ispitit de unele rele, din care pricină va avea parte de o viaţă tulbure; dacă vreo fată 
visează animale sălbatice înseamnă că va câştiga de partea sa trei bărbaţi - Suceava (NOTE, 
Băncescu). 

ANIN v. ARIN (NEGRU) 

ANUL NOU v. IANUARIE. 

ANTANASII 

Denumirea comună a zilelor de 17 şi 18 ianuarie, în care calendarul creştin ortodox indică 
prăznuirea Cuviosului Părinte Antonie cel Mare (17 ianuarie) şi a Sfinţilor Atanasie şi Chirii al 
Alexandriei (18 ianuarie); evident, termenul rezultă din contragerea celor două nume, Anton şi 
Atanasie (ŞĂINEANU, I, p. 10). v. IANUARIE. 

APĂ 

în legendele cosmogonice ale multor popoare, apa reprezintă elementul primordial; pentru 
sumerieni, la începutul lumii, nu existau decât apele „amestecându-se ca un singur corp"; indienii 
din epoca Vedelor considerau şi ei că „totul" originar „era o întindere nedesluşită de ape"; apa 
(cea curgătoare şi cea stătătoare, a lacurilor), cu pământul, focul şi vântul şi încă alte trei substanţe 
alcătuiau modelul antic chinez al lumii; egiptenii, al căror teritoriu este străbătut de Nil, credeau că 
lumea întreagă, cu tot ceea ce cuprinde ea, s-a ivit din apă; unii dintre filosofii greci gândeau şi ei 
că apa este începutul şi temeiul a tot ceea ce a fost, este şi va fi, deci ca „principiul tuturor 
lucrurilor"; într-o veche legendă germanică, miază-noapte este asociat cu gerul cumplit şi bezna de 
nepătruns, este locul de unde a izbucnit un izvor numit Cazanul clocotitor, din care s-au prăvălit la 
vale douăsprezece fluvii care s-au rostogolit în hăul nemăsurat de adânc, până l-au umplut, apoi au 
încremenit îngheţate „cam prin locul unde se află astăzi pământul"; chiar şi la amerindieni, pe 
lume nu exista decât apă, încât Demiurgul închipuit de ei nu avea unde să-şi pună piciorul, aşa că 
„scormoni nisipul în străfunduri şi făcu pământul, şi stâncile, şi copacii, şi pe om"; în legendele 
cosmogonice româneşti, primordialitatea este acordată tot apei, pentru că ea părea, dintre toate 

elementele, să îndeplinească cerinţele de inteligibilitate minimă: nedeterminare, nelimitare, 
capacitate de creaţie continuă; „ din început era peste tot numai apă", uneori adăugându-se„ş/ 
întuneric"; având valoare primară, fiind fără de sfârşire şi purtând în străfundurile sale pământul 
inform, apa îl poartă şi îi întreţine viaţa; pământul stă pe apă, dovadă că din el izvorăşte apa; mai 
mult, apa est e „sângele lui", fiindcă pământul are „vine de sânge ca şi omul"; când se iese din apă 
şi se păşeşte pe pământ, la capătul acestuia este tot apă, identificată adesea cu „Apa Sâmbetei", 
care arînconjura pământul „ca un gard"; apa fiind elementul din care a ieşit lumea, cu toate ale ei. 
Dumnezeu s-ar fi hotărât să pună capăt întregii firi tot prin ea şi ar fi dat astfel potopul, ceea ce nu 
ar fi putut face printr-un incendiu universal, fiindcă „apa e mai mare decât focul, că apa stinge 
focul"; în formă mitică, intervalul dintre creatio prima şi potop, motiv de asemenea aproape 
universal, este o etapă, aceea cu care începe ciudata istorie a lumii, iar ceea ce urmează diluviului 
este alta; în consecinţă, potopul nu are sens numai ca supremă sancţiune a omului, ci, în toate 
mitologiile, el distruge o lume, care devenise iraţională în aşezarea ei existenţială, pentru a o 
înlocui cu alta raţională, deci pentru a face dreptate şi altor forme de a fi (VLĂDUŢESCU, p. 33-35; 
66; 69-71). Apa este femeie, focul este bărbat voinic şi ambele sunt sfinţi, trăsătura lor comună 
fiind credinţa în puterea lor purificatoare, ele având astfel tangenţe strânse cu sacrul (2. CHELCEA, 
p. 318). împreună cu pământul, aerul şi focul, apa formează cele patru stihii, sau puterile stihiale; 
în multe colinde, se vorbeşte adesea despre ape mari (torente, râuri de munte, sau apele mării, de 
obicei îngreunate de uriaşe trunchiuri de brazi, de nămol, cu valuri şi stropi până la nori), care sunt 
apele primordiale; apele sunt ale primăverii, adică ale sezonului soarelui, ale creşterii luminii, ale 
zilei în defavoarea întunericului, altfel spus, apele atrag soarele; rămânând în acelaşi sistem de 
gândire; apa şi izvorul simbolizează creaţia şi regenerarea, Negru-Vodă din „Meşterul Manole" 
greşind când decide să sece izvorul şi să ridice pe acel loc o mănăstire, din care cauză construcţia 
nici nu rezistă; simbolizând creaţia şi regenerarea, apa simbolizează implicit pe fată (BUHOCIU, p. 
150; 155; 380). Referitor la balada „Meşterului Manole", Mircea Eliade subliniază că, în finalul 
textului folcloric, când Manole se aruncă de pe acoperişul bisericii, el devine apă, creatoare, şi se 
reîntâlneşte cu Ana, femeie, simbol al oricărei renaşteri (URSACHE, p. 246). Mitologia românească 
pune, la temelia lumii, apa ca sursă eternă a vieţii, ca izvor fără sfârşit, ca ascunziş şi acoperământ 
al tuturor formelor vii şi chiar al universului întreg; pentru gândirea tradiţională românească, 
„nepătrunsul" (din poezia lui Mihai Eminescu), care se odihnea la începutul lumii şi din care se vor 
zămisli toate cele ce sunt, este „noianul întins de ape"; complementară focului, apa este principiul 
feminin, agent regenerator; că este aşa stau dovadă o mulţime de întruchipări care îşi au mediul 
de existenţă în apă: ştime, iele, rusalce etc.; cântecele şi datinile funerare acordă o însemnătate 
aparte apelor: sufletul trebuie să treacă peste „marea cea mare" şi să se oprească la „izvoare reci", 
unde se va spăla de „fiori de moarte" şi de dorul pentru „lumea cea albă", să treacă ape şi râuri, 
până va ajunge la locul de odihnă; pe acest drum îi este mereu sete şi are nevoie de multă apă, fie 
ca să-şi astâmpere arşiţa dinlăuntru, fie ca să stingă vămile de foc care îi stau în cale, de aici 
derivând diverse rituri de udare menite să stingă setea sufletului celui mort; de asemenea, 
mesajele rituale către cei dispăruţi se trimit pe firul apelor (COMAN, I, p. 55; 94; 198). Apa tulbure, 
pe care o caută ca să-şi astâmpere setea nemângâiata turturică, prezentă în cântecele de jale, este 
simbolul tristeţii adânci, al jalei, al unei mari nenorociri, după cum, prin contrast, apa limpede, pe 
care turturica o evită, simbolizează bucuria, fericirea; în ce priveşte motivul apei tulburi, el este 
bine cunoscut încă de multă vreme în simbolica visurilor; când cineva visează, de exemplu, un râu 
care curge tulbure înseamnă, după tălmăcirea populară, că îl aşteaptă o mare nenorocire sau chiar 
moartea; cu aceeaşi semnificaţie de rău augur apare acest motiv şi în cântecele de jale din 
Moldova: „Ş-apoi tu, Bistriţî, apă dulci, /Cum tu vii di tulburată, /Şi mă Ieşi tot supărată, /Făr' di 
mamă, făr' di tatăl"; „Apa trece, pietrele rămân", zicală în care sunt puse în contrast două 
simboluri, cel al efemerului, care este apa, şi cel al durabilului, dacă nu chiar al eternului, care sunt 
pietrele (CARAMAN, p. 197-198; 219). în „Legenda împăratului Parâng", culeasă din Valea Jiului, se 

vorbeşte de doi copii gemeni, Jiii (fiii împăratului), răpiţi de mătuşa lor (regina copacilor) şi bunica 
lor (regina apelor), în înţelegere cu mama acestora (împărăteasa Mândra), fiind scoşi din palat prin 
transformarea lor în două râuri; Regina apelor se numeşte Ma, cea a copacilor se numeşte Padu, 
amândouă primind, la sfârşitul numelor, adjectivul „rea", pentru că ele au pus la cale nimicirea 
împăratului Parâng, şi din acelaşi motiv li s-a mai spus şi „negre", adică Ma-rea Neagră şi Pădurea 
Neagră, potrivindu-se amândouă ca surori ce sunt; legenda mai aminteşte şi de fiica Reginei 
copacilor, pe numele ei Duna, căreia i se aplică acelaşi procedeu de construcţie a numelui, ceea ce 
conduce la denumirea fluviului Dună-rea, menit să curgă neîncetat, zi şi noapte, de la mama ei. 
Pădurea Neagră, până la mătuşa ei, Marea Neagră (PRESA). Apa are două conotaţii diametral 
opuse: una benefică, apa fiind regeneratoare, purificatoare, entitate primordială, apa de fântână, 
de izvor, fiind în general lăcaşul duhurilor bune; alta malefică, apa fiind lăcaşul duhurilor rele, loc 
de blestem şi întâmplări nefaste; apa mare, când vine sălbatică din cauza ploilor, ori topirii 
zăpezilor este stăpânită de duhuri rele; de asemenea, noaptea nu se aduce apă de la fântână, 
fiindcă împrejurul ei joacă ielele, iar cel ce va lua apă riscă să fie luat de iele sau poate fi tras în jos 
de Cel din ape, când omul ridică ciutura cu apă sus; în unele texte folclorice, apa este element 
malefic, este lăcaşul unor fiinţe care urmăresc răul, ele fac să se înece oamenii, îşi au locuinţele în 
fundul apelor, de unde provoacă vârtişuguri; aceste personaje fantastice sunt numite generic Cel 
din baltă, Cel din fântână, Cel din puţ; puţurile şi fântânile necurate sunt cele care nu huiesc (1. 
CĂLIN, p. 44-45). Când oamenii „se iordănesc", în ziua Sfântului loan Botezătorul (7 ianuarie), ei 
aruncă unul în altul cu apă, gestul fiind făcut în unele zone doar de către femei, fără bărbaţi, de 
unde şi concluzia că apa este principiu feminin; de altfel, într-un răspuns menţionat de Elena 
Niculiţă-Voronca, o femeie spune că „apa este femeie, că la fântână mergem cu cofa şi cu doniţa la 
vacă, să ne dea lapte; şi fântâna are izvor, vine de apă, cum are vaca vine de lapte"; o categorie 
aparte a apelor curgătoare, îl formează „apele despărţitoare", care constituie un obstacol în calea 
iubirii sau al întâlnirii celor doi îndrăgostiţi, fiind de netrecut sau foarte dificile în a fi învinse; de 
aceea, apele despărţitoare sunt blestemate în doinele de dragoste: „Hai Buzău, Buzău, Buzău, 
/Dărâma-s-ar malul tău!"; păşirea în torentul unui asemenea râu clocotitor poate fi o acţiune plină 
de pericole, care poate duce la deznodăminte tragice; podeţul îngust sau puntea peste care trec 
iubiţii sunt semnele depăşirii unei anumite limite interioare; ele sunt simboluri ale apropierii dintre 
„eul" masculin şi cel feminin, în pofida distanţei care separă cele două universuri umane (EVSEEV, 
p. 55; 106-107). Se crede că pământul pluteşte pe o apă, care se întinde dincolo de poalele cerului 
- Muntenia; numai pentru că este lăcaşul broaştelor, protejate ale Maicii Domnului, se crede că 
apa este sfântă - Galaţi; dar apa sălbatică, mare, care vine sub formă de puhoaie în urma ploilor 
abundente sau topirii zăpezilor este stăpânită de duhuri rele şi, din această pricină, copiii nu 
trebuie să stea pe malul lor; în schimb, apa de fântână sau de izvor este lăcaşul duhurilor bune, din 
care cauză ea poate arăta fetelor pe viitorii lor soţi - Muntenia; Moldova; cine cere un pahar de 
lapte să-l dea înapoi plin cu apă, ca să nu înţarce vaca celui de la care s-a luat laptele - Ialomiţa; 
peste omul bolnav de friguri, să se arunce, pe neaşteptate, un vas cu apă rece, turnată fiind de 
către o femeie furată de soţul ei, sau fugită de la bărbat, sau fugită de la părinţi (căsătorită fără 
acordul acestora) - Dolj; Teleorman; Tecuci; Suceava; tortul scos de pe urzitor este izbit de vasul în 
care se ţine apă, ca şi pânza care iese din războiul de ţesut să sporească precum apa - Suceava; 
când se termină de urzit firele pentru războiul de ţesut, se toarnă apă pe urzitor, ca să se şteargă 
lenea de pe el şi ţesutul să aibă spor - Suceava; când se sfârşeşte urzitul, se toarnă apă pe axul 
urzitoarei, ca să crească mare şi frumoasă cânepa în vara viitoare - Suceava; cine se duce să mulgă 
vaca să aibă apă în vasul în care va fi laptele şi, după ce spală ţâţele vacii, să verse apa sub vacă, 
pentru a avea spor la lapte - Tecuci; ca să treacă muşcătura de şarpe, trebuie să se bea apă din 
şapte fântâni - Suceava; omul muşcat de şarpe să intre imediat într-o apă şi se va lecui, dar, dacă 
şarpele a apucat să intre el primul, atunci omul nu mai are leac - Suceava; sau să bea dintr-o apă 
mai repede decât va găsi şarpele apa şi se va vindeca - Suceava; celui muşcat de câine să i se dea 

să bea puţină apă, darînainte de a bea câinele din ea - Ţara Oltului; unele boli de ochi se vindecă, 
dacă bolnavul se spală cu apă în care şi-a spălat preotul mâinile la săvârşirea sfintei liturghii, sau cu 
apă luată dintr-un râu, în Vinerea Mare (de dinaintea Paştelui), sau cu apă luată în oricare zi, dar 
totdeauna înainte de răsăritul soarelui - Suceava; este rău de moarte pentru cine se scaldă la 
întâlnirea a două ape - Muntenia; miercurea şi vinerea, adică în zilele de post ale săptămânii, după 
ce sunt spălate vasele, apa rămasă se ia şi se toarnă într-o strachină nouă, în care se mai pune 
cenuşă, de trei ori, cu o lingură, sau cu pieptenele, sau cu un fus; apoi se pune deasupra străchinii 
o oală de pământ ars şi, dacă apa din strachină se ridică în oală bolborosind, înseamnă că omul 
care se plânge de dureri de stomac este cu adevărat bolnav; pentru a fi însănătoşit, i se dă să bea 
din apa care s-a ridicat în oală - Romanaţi; ca să fie bănos peste an, este bine ca oamenii să se 
spele cu apă, în care au fost puse câteva monede, în zile de mari sărbători, precum ar fi Crăciunul 
(25 decembrie), Pastele sau Rusaliile (la 10 zile după Joia înălţării Domnului - Ispasul) - Bihor; să nu 
se folosească la spălatul pe ochi apă caldă, pentru că se fac bube - Dolj; este indicat ca suferinzii de 
vreo boală să se scoale înainte de răsăritul soarelui, să se îmbrace într-o cămaşă curată, să ia o 
oală nouă, pe care au cumpărat-o plătind pe ea cât li s-a cerut, să meargă apoi la o moară de apă, 
fără să scoată o vorbă pe întregul parcurs al drumului şi fără să fie văzuţi de către altcineva, şi să ia 
stropi de pe roata morii, cu această apă, strânsă în oala cea nouă, să se ude peste tot trupul şi 
astfel se vor vindeca - Suceava; dacă cineva bea apă dintr-un vas nou, este bine să verse mai întâi 
câteva picături şi apoi să bea, pentru că în primul rând se cuvine să bea morţii şi apoi cei vii - 
Muntenia; să nu bea doi oameni deodată apă, pentru că se crede că primul bea apă, iar cel de-al 
doilea bea venin - Dolj; cine se îneacă bând apă dă de ştire că va avea oaspeţi - Suceava; să nu se 
aducă apă seara, iar, dacă se aduce, să se verse de trei ori câte puţină în foc, pentru că altfel e 
pericol de boală - Vâlcea; doniţa cu apă să nu se lase peste noapte afară, pentru că beau din ea 
şoimăriţele şi apoi va fi fermecat şi cel ce va bea apă din această doniţă; pentru ca totuşi să nu se 
atingă şoimăriţele de ea şi nici alte rele, este bine să se stingă în apă trei cărbuni - Muntenia; apa 
rămasă din ziua de duminică să se arunce, pentru că nu mai este bună decât pentru viermi - 
Vâlcea; dacă se crede că boala cuiva a fost luată, este bine ca bolnavul să bea apă din pumnii celui 
de la care presupune că a luat boala - Suceava; ca să nu se atingă de cineva vrăjile şi bolile, este 
bine să se spele cu apă luată de la întâlnirea a două ape - Muntenia; părinţii să nu toarne apă 
copiilor pentru a se spăla, pentru că, dacă îi vor blestema vreodată, atunci blestemele adresate 
copiilor se vorîmplini - Vâlcea; apa rezultată după orice fel de spălare a trupului trebuie aruncată 
pe loc curat, neumblat, pentru ca acela care s-a spălat să fie ferit de boli - Tecuci; după spălarea pe 
cap, apa se aruncă imediat, pentru că, în caz că are loc tocmai atunci un cutremur, capul celui 
spălat va tremura pentru tot restul vieţii lui - Ialomiţa; pentru a nu se îmbolnăvi de friguri şi a fi 
sănătos peste tot anul, este bine ca omul să se spele cu apa râului din locul unde, de Bobotează, a 
fost scufundată crucea sau steagul - Vâlcea; cu apa care rămâne de la spălarea limbii clopotului se 
spală fetele pe faţă, în speranţa că vestea despre ele va merge curată şi departe, precum se 
propagă sunetul clopotului - Suceava; omului căruia i se toarnă apa îndărăt nu-i va merge bine sau 
nu i se va aşeza lucrul în acea zi - Muntenia; Moldova; dar se mai crede că, în cazul că se toarnă 
astfel apa, cel ce o face va avea băieţi cu ochii saşii - Suceava; în cazul în care a mai rămas apă în 
vasul din care i s-a turnat cuiva să se spele, acesta să nu bea din această apă pentru că se 
îmbolnăveşte - Suceava; să nu se spele nimeni pe cap cu apă rece, pentru că face păduchi şi lindeni 
- Galaţi; să nu se spele nimeni, turnându-şi apa din gură, pentru că i se băşică gingiile - Muntenia; 
când se varsă cofa cu apă chiar la fântână, este semn de petrecere - Tecuci; cine îmbracă o haină 
nouă să meargă cu ea la o apă, pentru a-şi face alta nouă cât mai degrabă - Galaţi; se crede totuşi 
că acela care visează apă va avea parte de o supărare; apa primită pe fereastră nu se bea, nici nu 
se dă la câini, pentru că aceştia turbează - Bihor; nu este bine să se meargă pe lângă ape marţi 
seara şi sâmbătă seara, pentru că acesta este timpul când îşi fac fetele vrăji pentru măritat - Bihor; 
se crede că seara apa este necurată şi poate fi adusă în casă numai după ce se zice „Dumnezeu s-o 

Antonescu. Dicţionar de Simboluri şi Credinţe Tradiţionale Româneşti 16 


http: //cimec.ro 


binecuvânteze" de către cei din familie - Suceava; să nu se aducă noaptea apă de la vreo fântână, 
pentru că se crede că în jurul fântânii joacă ielele, care îl vor poci pe cel ce se duce acolo - 
Muntenia; să nu se bea apă sau vin dintr-un vas neacoperit, ci mai întâi să se sufle deasupra 
lichidului şi să se verse apoi câteva picături, pentru că diavolul obişnuieşte să intre noaptea în apă, 
în vin etc. - Galaţi; găinile să nu bea din apa în care a fost spălată o găină sacrificată, pentru că le va 
mânca vulpea - Suceava; dacă primăvara apele curg având deasupra spumă alb-gălbuie este semn 
că anul va fi bogat - Vaslui; oamenii nu trebuie să se scalde într-o apă curgătoare primăvara până 
nu mănâncă, în acel an, caş dulce - Vaslui; cel ce visează apă curată va fi sănătos şi cu voie bună, 
iar de visează apă tulbure înseamnă că se va îmbolnăvi - Suceava; se va face vreme frumoasă, când 
apele curgătoare scot un zgomot plăcut şi lin - Suceava (2. GOROVEI, p. 9; 10; 11; 12; 16; 23; 18- 
19; 30; 121; 142; 150; 154; 159; 178; 190; 198; 213; 217; 228; 263; 3. GOROVEI, p. 136-137; 
GOLOPENŢIA, p. 121; 184; BĂLĂNESCU, p. 262). La început de primăvară, oamenii se stropesc între 
ei cu apă, ca să fie curaţi tot anul, să le curgă bucuriile ca apa la vale, să fie „viăstoşi", adică să aibă 
prunci mulţi; înainte de a ieşi cu plugul, primăvara, în brazdă, se ia o vadră plină cu apă, peste care 
sunt puşi să treacă boii, pentru ca pământul să rodească - Maramureş (BOGDAN, p. 44; 49). Cel 
care a ieşit primul la arat, primăvara, invită preotul satului care este adus cu mare alai la ogorul 
gospodarului, unde se roagă pentru recolta din acel an; atât pe drumul de venire, cât şi pe cel de 
întoarcere, fetele din sat stropesc cu apă pe flăcăii din alai - Sălaj; la descântecul „De amuţitul 
bărbatului" (pentru ca el să nu mai bea), se rosteşte de trei ori un descântec, timp în care se pun 
trei pahare cu rachiu, unul în faţa unui butuc, altul în faţa unui bolovan, iar al treilea în faţa 
vătraiului de la sobă sau chiarîn faţa vetrei; apoi cele trei pahare se toarnă într-un ulcior nou, 
concomitent rostindu-se, tot de trei ori, un alt descântec; în fine, ulciorul este astupat cu un dop 
făcut dintr-un cocean de porumb şi i se dă drumul pe o apă curgătoare - Bucovina (PRESA). în Gorj, 
aratul de primăvară se începe într-o zi de luni, miercuri sau vineri; se înjugă vitele la plug şi 
gospodarul le stropeşte cu apă, stând în faţa lor; apa folosită la acest „botez" este pusă într-o 
ulcică nouă, din lut ars, iar vitele sunt stropite de trei ori cu un mănunchi din rămurele de salcie 
înverzite, rostindu-se: „ Dumnezeu să ne ajute să terminăm arătura sănătoşi şi noi, şi vitele!"; după 
care se închină şi leagă ramurile de salcie la resteul de hăis (dreapta) şi începe aratul (CĂRĂBIŞ, p. 
29). Copiii să nu arunce nici în joacă apă pe plita încinsă, fiindcă se vor scăpa peste noapte în pat - 
Moldova (NOTE, Băncescu). Fata care îşi face descântec „de dragoste" trebuie să meargă la o apă 
curgătoare, să ţină mâinile cu degetele încleştate între ele în apă, timp în care rosteşte 
descântecul, după care ia apă în pumni şi o aruncă peste cap, rostind: „Câţi stropi sar peste 
mine/Atâţia oameni/Să mă grăiască de bine!" (3. MARIAN, Ip. 29-31). Dacă bălţile încep să 
miroasă prea tare este semn că în curând va ploua; femeile ştiu că vine ploaie, când apa rece din 
vasele puse la foc se ridică până la buza acestora şi dă în foc - Bucovina (2. MARIAN, I, p. 86). 
înseamnă viaţă îndelungată pentru cel care se visează luând apă rece dintr-un izvor; bogăţie şi 
sănătate pentru cel care visează un izvor; câştig pentru cel care visează că apa izvorăşte din 
apropierea casei sale sau că este plouat; bucurie, mulţumire, viaţă lungă pentru cel care visează un 
vad sau un port; se va linişti după multe necazuri cel care visează izvor curat; veselie şi fericire 
pentru cine visează apă limpede; va avea prieteni buni cine visează apă rece; îi vesteşte sănătate şi 
curăţenie în toate cele celui care se visează spălându-se; înseamnă bucurie pentru cel care visează 
că se spală într-o apă mare, sau că bea apă; va primi noutăţi cel care visează că se spală în casă; va 
primi daruri şi multă cinstire cel ce se visează aflându-se într-o cadă de baie sau într-un alt vas 
destinat spălării; poate însă să fie şi părtaş la nişte tulburări cel care se visează spălându-se în 
vasele menţionate mai înainte; va avea parte de bucurii cel care se visează bând apa de la flori; dar 
va avea parte de un epilog prost pentru întreprinderile derulate cel care visează că îi este sete şi 
nu bea; înseamnă primejdie pentru cel care vede în vis un pârâu; este semn de griji şi neodihnă 
pentru cel care visează o apă curgătoare adâncă; darînseamnă câştig pentru cel care visează că un 
pârâu se varsă într-o altă apă; se va pune singurîn pericol cel care se visează înotând în apă mare; 

visarea înotării în mare înseamnă sărăcie; cel care se visează înotând în apă curgătoare va face o 
călătorie pe apă; este prevestitoare de boală visarea înotării printr-o apă tulbure; înseamnă 
oboseală pentru cel care se visează înotând în apă tulbure; este semn de tristeţe amestecată cu 
plăcere pentru cel care visează apă tulbure; simpla visare a faptului că se înoată înseamnă 
supărare; va fi în primejdie, împreună cu cei pe care îi are în jur, cel care se visează înecându-se; i 
se va întâmpla ceva fără veste celui care se visează căzând într-un lac; înseamnă boală pentru cine 
se visează scăldându-se într-un izvor sau luând apă din el sau dintr-un alt loc; va trebui să aştepte 
timpuri mai bune cel care visează apă curgând prin livezi înverzite; să se ferească de vreo pagubă 
cine se visează secând un izvor; arată sfârşitul necazurilor visarea unui mal de gârlă; va înregistra o 
agresiune a duşmanilor cel ce visează o gârlă revărsându-se; este rău şi anunţă pagubă pentru cel 
care visează curgând o gârlă; va învinge duşmani periculoşi cel care se visează înotând într-un lac; 
îi va veni un prieten celui care se visează trecând un lac; în general, visarea unei gârle înseamnă 
creşterea averii personale; necaz şi moarte pentru cine visează apă tulbure şi tristeţe pentru cine 
visează apă fierbinte; înseamnă supărare pentru acela care visează un râu - Suceava (NOTE, 
Băncescu). Serii simbolice: rachiu-butuc-piatră-vatră-apă ; apă-salcie; apă-cenuşă-3-lingură/ 
pieptene/fus; apă-monedă-sârbâtoare mare-, apă-lemn; apă-cărbune-, apă-piatră; apă-vatră (foc); 
soare-cămaşă-oală-moară-apă; marţi/sâmbătă-seară-apă; apă-deget-descântec. 

Agheasmă Mare (Aghiazma Mare). Se crede că, la Bobotează, când preotul introduce crucea în 
apă, toţi dracii ies din ape şi rătăcesc pe câmp, până ce trece sfinţirea apelor; dar nimeni nu îi 
vede, în afară de lupi, care se iau după ei şi îi omoară unde îi pot prinde; sau, atunci când „se 
puşcă", în timp ce apa este sfinţită, de asemenea, când oamenii strigă, după sfinţirea apei, 
„chiraleisam", atunci diavolii fug şi se ascund; de altfel, credinţa că apele, curgătoare sau 
stătătoare, sunt la Bobotează sfinţite este atestată în toate zonele etno-folclorice ale României; 
acesta este şi motivul pentru care, la Bobotează, se stropesc cu apă grajdurile, vitele, uneltele, 
zestrea fetelor etc.; în Muscel, oricât de frig ar fi, flăcăii se scaldă în râu; acelaşi obicei îl practică şi 
fetele în unele zone ale Transilvaniei (12. GHINOIU, p. 145). Agheasmă Mare este luată de la preot, 
când acesta umblă cu crucea la Botezul Domnului (6 ianuarie); în descântecele de albeaţă, 
agheasma aflată într-o sticlă se aşează jos, împreună cu busuioc, iar descântătoarea, punând 
piciorul drept pe ele, rosteşte descântecul, după care udă ochii bolnavului cu acea apă; procedează 
identic şi în cazul celor care acuză junghiuri, stropind cu apă părţile suferinde ale trupului - 
Transilvania; în ziua de Bobotează, după ce se vine acasă de la biserică, gospodarul stropeşte toate 
vitele cu agheasma adusă, ca să le ferească de boli - obicei practicat în toate zonele de deal; când 
se scot primăvara stupii de la iernat, se rosteşte un descântec, stropindu-se totodată cu agheasmă 
păstrată de la Bobotează - Suceava; să se ia apă sfinţită de la preotul care umblă cu crucea de 
Bobotează şi să se introducă puţină în căzile şi butoaiele în care sunt puse la murat verze, ardei 
etc., ca să se păstreze bine - Ţara Oltului (2. GOROVEI, p. 276; 3. GOROVEI, p. 143; 236-237; 
GOLOPENŢIA, p. 141). Se crede că aceluia care ia mai repede sau mai la început apă sfinţită îi este 
mai folositoare acea apă decât cea pe care o poate lua mai târziu, aici găsindu-se o explicaţie 
pentru îmbulzeala oamenilor în preajma marilor vase din care este împărţită - Transilvania; 
Muntenia; agheasma rămasă după stropirea casei, acareturilor, vitelor şi uneori a câmpurilor se 
păstrează peste an, pentru că se crede că este bună pentru vindecarea a tot felul de boli, mai cu 
seamă a frigurilor, şi pentru a curăţa vasele care au fost spurcate, adică vasele în care s-a gătit 
alimente de origine animală, interzise a fi consumate în zile de post sau în cele ale Postului Mare - 
Muntenia; după sfinţirea apei la Bobotează, fiecare vine acasă şi stropeşte casa, acareturile, vitele, 
nutreţul acestora, iar cei ai casei beau pe nemâncate din ea; ce rămâne se păstrează peste an, 
pentru că această apă nu se strică niciodată şi pentru că este tămăduitoare pentru orice boală - 
Banat; Munţii Apuseni; Transilvania; Teleorman; Romanaţi; Moldova; Neamţ; Bucovina; se crede 
chiar că acolo unde cade o picătură de apă sfinţită la Bobotează în acel loc va arde pământul - 
Suceava; se mai crede că este atât de puternică încât cu ea se pot boteza moroii sau muronii, adică 

pruncii morţi nebotezaţi; din această pricină, femeile care au născut copil mort sau le-au murit 
pruncii înainte de a fi încreştinaţi trebuie să care timp de şapte ani, cu gura, agheasmă mare, în 
ziua de Bobotează, şi să stropească cu ea mormintele copiilor, socotindu-se apoi că aceştia au fost 
botezaţi - Muntenia; Moldova; Bucovina; sau se ia agheasmă de la 7 biserici, în 7 ulcuţe, şi se 
toarnă peste mormintele copiilor morţi, dându-se de pomană şi o bucată de pânză, pentru ca 
pruncii decedaţi să fie consideraţi botezaţi - Moldova; uneori, la morminte se rosteşte şi numele 
de Ion, ca şi cum acesta ar fi numele copilului - Vaslui; femeile iau agheasmă şi o toarnă sub formă 
de cruce pe mormintele moroilor, spunând: „Botează-se robul lui Dumnezeu Ion (dacă este băiat), 
Maria (dacă este fată), în numele Tatălui şi al Fiului şi al Sfântului Duh, amin!", iar numele dat 
copilului mort la cea dintâi turnare a apei trebuie să se repete aidoma în toţi cei 7 ani; în felul 
acesta, copilul mort nebotezat nu mai devine moroi şi nu mai poate face rău nimănui - Bucovina 
(2. MARIAN, I, p. 149-150; 153-154; 156; 164). în ziua de Bobotează (6 ianuarie), apa adusă de la 
biserică într-o sticlă se foloseşte la: se pun câteva picături în fântână, pentru purificarea apei din 
ea, se stropeşte grajdul şi sunt stropite şi vitele, ca să fie sănătoase şi să dea lapte mai mult; restul 
se păstrează peste tot anul, fiind folosită în diferite ocazii: se stropeşte mortul, ca să-l cureţe de 
păcate, se dă de băut celor care se îmbolnăvesc de amigdalită, se toarnă puţin în urechea celor 
bolnavi de otită; sunt stropite boabele de grâu şi porumb, care urmează a fi semănate, pentru ca 
holda să fie curată şi apărată de intemperii, se stropeşte casa în timp de furtună, ca să fie ferită de 
trăsnet - Bihor (ROMAN, p. 4). Apa sfinţită la Bobotează, agheasma, nu o beau numai oamenii, ci 
se foloseşte şi la stropitul caselor, grădinilor, viilor, spre a le feri de grindină - Vaslui (BĂLĂNESCU, 
p. 269). Apa sfinţită la Bobotează se păstrează peste tot anul, fiind bună pentru tot felul de boli, cu 
deosebire pentru „friguri", precum şi pentru „ismuirea vaselor ce se spurcă", adică s-a gătit şi s-a 
mâncat din ele „de dulce" şi, la intrarea în Postul Mare, ele trebuie să fie curate (2. CHELCEA, p. 5). 
Se pregăteşte multă apă, punându-se în ea agheasmă, şi cu aceasta sunt stropite grădinile, viile, 
dar şi vitele, pentru a fi roditoare (PRESA). Când sunt scoşi stupii primăvara de la iernat, sunt 
stropiţi cu agheasmă de la Bobotează, însoţind gestul cu o incantaţie pentru rodul în miere al 
albinelor (2. KERNBACH, p. 156). Serie simbolică: agheasmă-picior drept-descântec. v. IANUARIE. 
Apă sfinţită (Agheasmă). Imediat după naştere, moaşa copilului se duce la preot, cu o sticlă cu apă 
şi busuioc pus în gâtul sticlei, preotul sfinţeşte apa, iar lehuza se spală cu această apă pe mâini, 
după care mănâncă şi bea, considerându-se că, până în acest moment, ea este spurcată - 
Muntenia; imediat după naştere, moaşa duce apă într-un ulcior la biserică, preotul citeşte peste ea 
molitva, apoi din această apă sfinţită se picură câte puţin în apa pregătită pentru scalda copilului, 
până la şase săptămâni, şi tot din această apă picură şi mama în apa în care se spală - Ţara Oltului; 
apa sfinţită în care a fost botezat copilul se aruncă la rădăcina unui copac, pe loc curat, pentru ca 
pruncul să nu devină obraznic, ci om cumsecade, harnic, omenos - Suceava; să se păstreze măcar o 
sticlă din apa în care a fost botezat copilul, pentru că este bună la vindecarea lui de orice boală - 
Tecuci; în Duminica Rusaliilor, fetele beau apă, sfinţită la biserică la slujba din această zi, din 
clopotele de la biserică, în credinţa că astfel vor putea cânta mai bine - Bihor; cu apă sfinţită, 
tămâie şi busuioc se înconjoară de trei ori plugul înainte de a intra cu el în brazdă primăvara - 
Suceava; la însămânţările de toamnă, se stropeşte cu apă sfinţită la marginea câmpului şi apoi se 
seamănă, pentru ca Dumnezeu să aibă grijă de roade - Ţara Oltului; înainte de a fi puse la cloşcă, 
ouăle să fie stropite cu apă sfinţită şi aşezate pe câteva fire de iarbă verde, ca să iasă din toate 
ouăle pui - Bihor (2. GOROVEI, p. 23; 74; 100; 120; 213; GOLOPENŢIA, p. 92; 139). Cum se naşte 
copilul, moaşa se duce la biserică şi îi cere preotului să sfinţească mai multă apă, aceasta numindu- 
se şi „apă de moaşe"; această apă sfinţită nu trebuie să lipsească de acum încolo din casă, fiindcă 
pruncul este scăldat timp de un an de zile, de câte două ori pe zi, iar în apa de scaldă trebuie să se 
pună totdeauna şi câteva picături de apă sfinţită - Ţara Haţegului; sau preotul slujeşte apa adusă, 
rugându-se totodată pentru mamă, pentru copil şi pentru moaşă; cu apa sfinţită, moaşa se 
întoarce acasă, stropeşte locuinţa, pe mamă şi pe copil, în prima zi de viaţă a acestuia - Banat; în 

chiar ziua în care se naşte un copil, moaşa se duce la preot, care îi sfinţeşte apă într-o sticlă; cu 
această apă, timp de şapte săptămâni, oricine intră în casă trebuie să se ude pe mâini; tot din 
această apă şi tot timp de şapte săptămâni se pune şi în scalda copilului; după această dată, copilul 
este scăldat în lapte dulce, descântându-i-se în tot timpul scaldei, ca pruncul să fie dulce, iubitor şi 
drăgăstos ca laptele - Gorj; sau apa proaspătă, într-o ulcică nouă din lut, în care se pun şi câteva 
rămurele de busuioc, este dusă de către moaşă la preot, ca să-i facă apa, folosită apoi de către 
lehuză pentru a se spăla pe mâini şi pentru a stropi copilul; numai după aceasta, mama putea să 
fie vizitată de rudele şi prietenii familiei - Bacău (CLOPOTIVA, p. 408; LĂPUŞTE, p. 68; CĂRĂBIŞ, p. 
60; ICHIM, p. 132). în Ţinutul Pădurenilor, nedeile se ţin în oricare dintre zilele de duminică de 
peste vară, începând cu Duminica Rusaliilor, dar nu mai târziu de „Ziua Soarelui" (Schimbarea la 
Faţă - 6 august); la sfârşitul slujbei de la biserică, se face sfinţirea apei, afară, în faţa bisericii, apoi 
un fecior ia apă sfinţită într-un vas mai mic, în care se mai pun un buchet de busuioc, flori şi 
ierburi, alţi doi flăcăi poartă prapurii bisericii; uneori alaiul este însoţit de preot cu crucea; pe drum 
alaiului i se adaugă şi alţi tineri, formând în cele din urmă o ceată, care străbate holdele, cântând 
„Cântecul Crucii" şi stropind cu apă culturile de grâu, secară, ovăz, cartofi etc., considerându-se că 
astfel semnăturile vor fi protejate de vijelii, ploi torenţiale, grindină, de insecte dăunătoare şi chiar 
de pagubele pe care le pot provoca animalele sălbatice (PRESA). Dacă o femeie are travaliu dificil, 
este aşezată pe un braţ de fân pus într-o căruţă sau într-un car şi plimbată pe un drum denivelat, 
tot timpul fiind stropită cu agheasmă - Mehedinţi (CIOBANU, p. 76). La fereastra de la căpătâiul 
mortului, se aşează două ulcele cu agheasmă, acoperite cu doi colăcei, pe care se presară şi puţin 
zahăr, din care se crede că va gusta sufletul celui răposat până la înmormântare - Bucovina 
(COJOCARU, p. 165). Când varza creşte, ea este stropită cu moare de varză sau cu agheasmă din 
„Ziua omizilor", adică din ziua Sfântului Mucenic Trifon, „patronul omizilor şi gândacilor" (1 
februarie) - Moldova (BURNAZ, p. 41). Serii simbolice: apă-clopot-duminică (a Rusaliilor); apă- 
busuioc-tămâie-3; ou-apă-iarbă; apă-busuioc-flori-iarbă; apă-colac-zahăr. 

Apă neîncepută. în general, apa neîncepută este cea luată din orice fel de sursă (apă curgătoare, 
fântână, baltă etc. ), înainte de răsăritul soarelui; dar, când se cere a fi folosită în descântece şi în 
tot felul de alte ritualuri, se crede că apa care are efect sigur este cea obţinută astfel: o fată mai 
harnică şi mai curajoasă ajunează şi se roagă la Dumnezeu în preziua Anului Nou; ea pleacă din 
casă în momentul când cocoşul vesteşte miezul-nopţii; pe drum nu îi este permis să se uite înapoi, 
iar apa o ia cu faţa întoarsă spre răsărit; vasul trebuie să aibă gura cât mai largă, pentru a se lua 
deodată apa în el; apoi, pe drumul de întoarcere nu este permis să cadă pe jos nici o picătură din 
această apă, iar fata să nu se uite îndărăt - Transilvania; Bucovina; în unele părţi ale Bucovinei, 
fetele aduc apă neîncepută de la fântână şi în seara Anului Nou măsoară nouă pahare pe care apoi 
le toarnă într-un vas; a doua zi dimineaţa reumplu cele nouă pahare cu apa din vas şi în caz că le 
iese o cantitate mai mare de apă, de pildă rămâne apă şi pentru un al zecelea pahar, cred că voinţa 
lor de a se mărita se va împlini (2. MARIAN, I, p. 67; II, p. 105). Apa neîncepută este cea care se ia 
din puţuri sau fântâni, nu din cişmele, scoţându-se dis-dimineaţă înaintea altora şi fiind adusă 
acasă repede, în vase astupate şi fără a se vorbi cu altcineva pe drum; în Bucovina, se aduce apa 
neîncepută de la un râu, din trei locuri diferite, unde se aruncă o bucată de pâine şi puţină sare 
mai întâi, apoi se ia apă în vas şi se vine acasă, fără să se scoată un cuvânt, fără să se străbată 
acelaşi drum ca la ducere, iar vasul cu apă purtându-se în faţa celui care transportă şi se aşează pe 
scaun, laviţă sau orice altceva, dar niciodată pe masă; în Transilvania, oala în care se ia apa trebuie 
să fie nesmălţuită, nu se vorbeşte cu nimeni pe drum, nu se suflă nici măcar nasul, se dă apei mai 
întâi o bucată de pâine, se ia apă în sensul dinspre amonte spre aval, oala nu se pune jos nici după 
ce s-a descântat; în Năsăud, apa neîncepută se încălzeşte puţin la foc înainte de a fi descântată; în 
satele din Dolj, apa se aduce înainte de răsăritul soarelui, numai în zilele de marţi, joi sau sâmbătă 
(3. GOROVEI, p. 138-1940). în terapia populară, apa neîncepută, apa care nu este folosită cotidian, 
are puteri regenerative, absoarbe răul, este aşezată cu grijă la căpătâiul noului născut, uneori este 

adusă chiar din Dunăre (1. CĂLIN, p. 45). în multe zone, apa neîncepută este scoasă dis-dimineaţa 
din fântână, sau din râuri, pâraie şi izvoare, sau din rouă căzută pe iarbă în noaptea de Sângeorz 
(22/23 aprilie) şi se spală cu ea pe faţă sau se scaldă în ea, în locuri tainice, sau se stropesc cu ea 
între ei; udatul în ziua de Sângeorz este interpretat ca fiind un act purificator, dar şi ca leac contra 
bolilor, pentru câştigarea vioiciunii trupeşti, sau ca vrajă pentru grăbirea căsătoriei (12. GHINOIU, 
p. 235-236). într-o ulcea cu apă neîncepută, fetele nemăritate pun busuioc, un ban de argint şi o 
pană de păun şi, înainte de a se duce la horă, se spală cu acea apă, iar pana de păun şi busuiocul îl 
pun la brâu, ca să fie curtate de feciori - Moldova; ca să se ştie dacă locul ales pentru construirea 
unei case noi va fi cu noroc, se pune pe acel loc, seara, o oală plină cu apă neîncepută şi, dacă 
dimineaţa oala va fi uşor revărsată peste buza vasului, este semn că locul ales este bun - Suceava; 
sau se pune, peste noapte, o cofă cu apă neîncepută şi, dacă apa a crescut cu puţin faţă de cum 
arăta seara, înseamnă că locul a fost bine ales - Suceava; cel care vrea să scape de durere de cap, 
să aducă, într-o oală nouă, apă neîncepută, sau să culeagă stropi de la roata morii, să o toarne într- 
o strachină aşezată pe trunchiul unde în mod obişnuit se taie lemne, să ia apoi o surcică, să o 
înmoaie în apă, să se atingă cu ea pe frunte şi să o arunce spre înapoia capului; procedeul se poate 
face şi cu trei surcele, dar, în ambele cazuri, el trebuie urmat timp de nouă zile de luni consecutive, 
dimineaţa - Suceava; pentru ca unei femei sau fete să-i treacă bubele de pe corp, se ia apă 
neîncepută şi, înainte de răsăritul soarelui, se toarnă puţină la o răscruce, observându-se cine 
trece primul prin acel loc: dacă trece peste apa turnată mai întâi o vită sau un câine, boala nu se 
mai prinde de nimeni, dar, dacă trece un om, maladia se prinde de acesta - Suceava; sau se ia apă 
neîncepută, se pune în ea pielea de la un ciur stricat, apoi se pune pe foc să se încălzească, iar cu 
apa astfel pregătită se spală pe trup şi bubele trec - Suceava; apa neîncepută, amestecată cu mălai 
ars, peste care se scuipă, este bună de dat găinilor bolnave, pentru a se vindeca - Suceava 
(2.GOROVEI, p. 30; 42; 45; 98; 260). Când copiii sunt bolnavi (nu le cresc toţi dinţii, li se umflă 
pântecele, au dureri abdominale şi slăbesc), se procedează astfel: se ia o ulcică nouă, se toarnă în 
ea apă neîncepută, se mai pun în apă nouă pietricele albe (cu deosebire pietricele numite sarea 
mâţei) şi mălai sau păsat; se pune totul la foc să fiarbă, luni, miercuri şi vineri, de trei ori pe zi 
(înainte de răsăritul soarelui, înainte de amiază şi înainte de apusul soarelui); mai sunt puse la 
îndemână nouă linguri noi, nouă fuse noi, un ac şi un cuţit; după ce apa a fiert astfel, se răstoarnă 
totul într-o strachină, care se pune pe abdomenul copilului sau se ţine puţin suspendată, ca să nu îl 
frigă; apoi se ia o lingură, i se înmoaie vârful în apă şi se ţine în stânga, cu cavitatea în sus; se 
înmoaie cea de a doua lingură, care se ţine deasupra celei dintâi, până ce picuri de apă se scurg în 
prima, timp în care se rosteşte un descântec; tot aşa se procedează cu toate celelalte linguri, care 
trebuie scurse în prima lingură, rostindu-se, de fiecare dată, acelaşi descântec; apoi se suflă 
deasupra străchinii sub formă de cruce şi se scuipă pe jos; în fine, se ia apa din prima lingură, unde 
s-a scurs apa din celelalte opt şi de pe cele nouă fuse, de pe ac şi de pe cuţit şi o toarnă copilului în 
gură; se crede că micuţul este cu adevărat bolnav, dacă ulcica pusă cu gura în jos în strachină suge 
în ea toată apa, încât rămân în strachină doar pietricelele şi terciul - Moldova; pentru aceleaşi boli, 
se pun apă neîncepută, câţiva cartofi, puţină cenuşă, trei pietricele, trei bucăţele de marmură şi 
trei de cremene; se pun la foc şi apoi se descântă, având alături şapte linguri, un fus şi un cuţit; 
descântecul se repetă de trei ori, în câte trei zile de post, dând copilului să bea apă scursă de pe 
linguri, fus şi cuţit - Muntenia (3. MARIAN, II, p. 252-254). Fetele care doresc să fie iubite şi jucate 
la horă de către flăcăi se duc în seara ajunului Bobotezei (5 ianuarie) şi aduc de la o fântână apă 
neîncepută, pun în ea câteva fire de busuioc şi apoi o aşează într-un loc să o bată soarele, când va 
răsări dimineaţa; apoi, dis-dimineaţa rostesc un descântec în care se spune că fata este ajutată de 
Maica Domnului să fie frumoasă şi respectată de toţi băieţii, după care se spală pe cap cu acea 
apă, se îmbracă frumos, se duce la biserică şi apoi, după amiază, la horă - Bucovina; sau se duc 
simplu, în ziua de Bobotează, la o fântână şi rostesc acolo un descântec, prin care solicită apei să le 
facă frumoase - Transilvania (2. MARIAN, I, p. 138-140). Vrând să cunoască cum va fi destinul celor 

din casă în anul care vine, se iau, în noaptea de Anul Nou, atâtea pahare câte persoane locuiesc 
împreună şi pun în ele apă neîncepută, în mod egal în toate, indicând şi cărei persoane aparţine 
simbolic fiecare pahar, ele fiind aşezate pe o măsuţă, sub icoane, unde stau până a doua zi, când 
măsoară nivelul apei din fiecare pahar, celui căruia i se găseşte apă mai multă i se prevesteşte 
noroc şi an bun, dar va avea parte de un an prost cel căruia i se găseşte mai puţină apă - Moldova 
(PRESA). Serii simbolice: apă-pâine-sare; apă-monedă-pâine; apă-monedă-busuioc ; 
apă(neîncepută)-răscruce-animal/om; apă (neîncepută)-sită-foc; apă-oală-tăietor-surcea-frunte- 
luni-dimineaţă-9; apă-busuioc-monedă-pană de păun; apă-mălai-foc-salivă; apă-piatră-mălai-foc- 
lingură-fus-ac-cuţit-9-salivă; apă-cartof-cenuşă-piatră-marmură-cremene-foc-lingură-fus-cuţit-3-7; 
apă-busuioc-soare; apă-icoană. 

Apă descântată. Apa care urmează a fi folosită pentru descântat este adusă de către cel ce 
urmează a fi descântat - Bucovina (COJOCARU, p. 233). Când un copil plânge mereu şi se 
presupune că este deocheat, se procedează astfel: se ia un pahar cu apă şi se pune la fiert, iar cu 
un cuţit se face deasupra lui semnul crucii, după care se aruncă în el trei cărbuni, după fiecare 
cărbune făcându-se semnul crucii, apoi se pune palma pe pahar şi dacă apa începe să ţiuie este 
semn sigur că pruncul este deocheat; pentru a se vindeca, el este spălat uşor cu apa din pahar pe 
creştetul capului, pe podul palmei şi în mijlocul tălpii, iar la sfârşit i se dă să bea de trei ori din acea 
apă descântată; ceea ce rămâne în pahar se aruncă după uşă; maturilor care se îmbolnăvesc pe 
neaşteptate şi se crede că sunt deocheaţi li se descântă apa la fel, cu deosebirea că în apă se pun 
nouă cărbuni, li se dă să bea trei înghiţituri din pahar, sunt frecaţi cu apă pe creştetul capului, în 
jurul inimii şi în podul palmei, paharul este golit după uşă, după care se aşează cu gura în jos - Sălaj 
(PRESA). Când cineva este muşcat de şarpe, i se descântă apă de râu, într-o ulcea nouă de pământ; 
în apă se pun lăstari de salcie albă şi de viţă de vie, care se ţin mai mult timp în apă, ca să se scurgă 
seva în ei; descântecul se repetă de nouă ori; apoi se bandajează peste rană cel muşcat, faşa fiind 
umectată cu saramură în care se pune şi apă descântată, iar la frunte şi la tâmple i se fac frecţii cu 
rachiu şi apă descântată, dându-i-se totodată să bea din amândouă, până ce sunt provocate 
vomismente; procedeul se repetă timp de trei zile consecutiv, crezându-se că astfel cel muşcat de 
şarpe scapă de urmarea nocivă a veninului; în cazul multor afecţiuni, se recurge la puterea 
tămăduitoare a apei descântate; după ce se descântă apa, i se dă bolnavului să bea de 3-6-9 ori din 
ulcica în care a fost descântată apa şi se suflă concomitent asupra lui înainte, la stânga, la dreapta 
şi, închinându-se, descântătoarea caută să-l mişte pe bolnav din locul unde zace; dacă în timpul 
descântatului, persoana care efectuează ritualul cască este semn că bolnavul a fost foarte rău 
deocheat şi atunci suflă mai cu putere asupra lui - Gorj (CĂRĂBIŞ, p. 135). Apa descântată se 
aruncă la ţâţâna uşii şi peste casă, rostindu-se totodată: „Cum sar stropii, aşa să le sară ochii la 
care te-o deocheat" - Maramureş (DĂNCUŞ, p. 176-177). După descântare, apa nu mai poate fi 
folosită la nimic, ci trebuie aruncată într-un loc neumblat, ca să nu calce nimeni pe ea, fiindcă se 
crede că, prin actul descântării, boala trece asupra apei şi astfel este posibil ca maladia să se 
prindă de cel care calcă în ea; dar locul unde se aruncă apa diferă de la boală la boală; în 
descântecele de deochi, se aruncă la ţâţâna uşii, alteori pe un par din gard; în descântecele „de 
junghi", se aruncă pe gard, în partea de miază-zi; în zona Galaţi, apa descântată se împrăştie 
începând de la poartă până la al nouălea par al gardului; se mai aruncă pe un mărăcine, ca să 
rămână brânca pe această plantă; în farmecele pentru beţie, apa se aruncă, pe furiş, pe poteca 
porţii acelui om căruia i se doreşte răul, pentru ca farmecele să se prindă de el, când va călca pe 
potecă; se mai aruncă apa pe un câine sau pe o pisică, fiindcă se crede că boala va fugi de la cel 
bolnav, aşa cum fug aceste două animale când sunt udate cu apă; în textele de descântec, boala 
este trimisă în munţi, în păduri, în locuri pe unde nu umblă obişnuit omul, dar nu este trimisă 
niciodată asupra animalelor domestice; în unele cazuri, boala este trimisă asupra animalelor 
sălbatice, dar rostindu-se numai părţi ale corpului lor (capul lupilor sau al urşilor, coarnele sau 
copitele cerbului, urechile ciutelor etc. ); într-un singur caz, boala este trimisă în coada iepelor, 

fiindcă se crede că părul cozii nu poate contracta nici o boală; se mai poate arunca apa într-o 
gropiţă făcută în tinda casei sau afară din casă, dar pe acel loc nu trebuie să se calce timp de un an; 
în Năsăud, spălatul bolnavului cu apă descântată se face direct deasupra gropii în care se scurge 
apa folosită, iar groapa se astupă numai după ce s-a pus în ea în prealabil piper şi usturoi (3. 
GOROVEI, p. 141-142). înainte de „încredinţare" sau înainte de cununie, mama miresei cheamă 
bătrânele cele mai pricepute în ale descântatului şi vrăjilor şi le pune să o descânte pe tânără 
pentru deochi, dându-i fetei apă descântată să bea, în care au fost stinşi şi câţiva cărbuni, după 
care o udă pe frunte şi în creştetul capului - Sălaj (3. MARIAN, I, p. 122-123). Serii simbolice: apă- 
foc-cărbune-3-cuţit-semnul crucii-palmă; apă-salcie-viţă de vie-sare) apă-piper-usturoi. 

Apa la naştere. Ceremonialul primei băi a noului născut este un moment deosebit, act derivat 
dintr-o practică arhaică de purificare, apei revenindu-i rolul primordial; moaşa prepară baia, scalda 
sau scăldăuşa, punând în apă busuioc, fire de grâu, mărar, mentă, romaniţă, mac, sămânţă de 
cânepă, toate fiind plante cu semnificaţie rituală sau cu rosturi de medicaţie empirică; în unele 
zone, se mai adaugă lapte dulce, zahăr, ouă; ouăle se pun ca pruncul să fie curat şi sănătos ca oul; 
în Muntenia se mai pun pâine, ca să crească precum pâinea în cuptor, şi bani, pentru ca pruncul să 
fie bănos; după scaldă, apa se scoate cu deosebită solemnitate din casă; cumătră, naşa sau soţia 
naşului iau o lumânare aprinsă într-o mână şi în cealaltă o ploscă sau o sticlă cu vin sau cu rachiu şi 
merg în urma moaşei, care duce albia cu apă, fiind urmată de toate femeile prezente la ceremonie; 
femeile se ţin de mână, dansând un dans ceremonial, timp în care se strigă strigături adecvate 
momentului; apa se varsă într-o vale, într-un râu, iar, în caz că nu există această posibilitate în 
apropiere, apa se aruncă în grădină, pe straturi, sau în livadă la rădăcina unui pom tânăr (4. POP, p. 
130-131). în apa cu care trebuie scăldat imediat după naştere copilul se pun: busuioc de la Ziua 
Crucii, unul sau mai mulţi bani din argint, lemnul Domnului, o bucăţică de fagure de miere, una de 
pâine şi alta de zahăr, un ou, puţin lapte dulce, câteva picături de agheasmă sau apă sfinţită; în 
Banat şi Bihor, apa se aduce de la un izvor şi se încălzeşte puţin cu vreascuri adunate de pe drum, 
pentru ca pruncul să fie harnic şi adunător, în apă adăugându-se şi puţină din cea adusă de moaşă 
de la preot, sfinţită în chiar ziua naşterii copilului; laptele dulce se pune în albia copilului, ca să-i fie 
pielea albă ca laptele, un ou, ca să fie sănătos ca oul, felurite flori, ca să fie drăgălaş ca florile, una 
sau două nuci, ca să fie tare şi să nu se vateme, o pietricică, ca să fie răbdător ca piatra, să poată 
rezista frigului şi altor neajunsuri, un ban din argint, ca să fie curat şi să nu se prindă de el 
farmecele şi vrăjile, cum nu se prinde rugina de argint; în Suceava, se pun în această apă lemnie, o 
specie de plantă lemnoasă care creşte pe prunduri şi are frunze asemănătoare pelinului, ca 
pruncul să umble degrabă în picioare, sdreveţ, specie care creşte în lunci, popchişor, buruiană de 
dimensiuni mici, având floarea galbenă, şi cătuşnică, ca să fie voinic, cânepă, ca să crească precum 
cânepa, un ou, ca să fie sănătos ca oul, şi untură de porc, ca să se îngraşe ca un purcel; în 
Muntenia, se pun orz, porumb şi flori, ca pruncul să aibă parte în viaţă de cereale şi să fie plăcut ca 
florile, sare, simbol al prieteniei sau ca să nu se opărească, puţin untdelemn şi o monedă, pentru 
că amândouă reprezintă în mentalitatea tradiţională belşugul, la urmă fiind spart şi un ou, ca să 
crească şi să se împlinească micuţul ca oul, unele femei punând numai ouă de raţă, fiindcă tot le 
place pruncilor să se joace în apă; în Banat şi Suceava, se obişnuieşte ca apa de la prima scaldă să 
fie doar călduţă, nicidecum fierbinte, pentru ca nou-născutul să nu devină desfrânat, curvar, apoi 
pentru ca viaţa lui să nu fie neliniştită ca apa când fierbe, adică să nu aibă un necontenit 
neastâmpăr, cu certuri şi supărări; această primă scaldă se numeşte: în Bihor - după) în Muntenia - 
baie; în Suceava - scaldă, scălduşă sau scălduşcă) se mai spune, în Suceava, că este bine ca apa să 
fie mai mult rece, pentru ca micuţul să se călească şi nici să nu se sperie; se obişnuieşte chiar ca 
unele moaşe să-l spele pe copil mai întâi cu puţină apă rece, ca să fie vioi, sprinten, voinic, deştept 
şi isteţ (3. MARIAN, II p. 57-59). Ca să nască uşor, femeile gravide, cărora li se apropie sorocul, iau 
apă într-o oală şi o aruncă pe streaşină casei, aşteptând apoi cu un ciur ca ea să se prelingă înapoi, 
zicând că aşa cum stă apa pe streaşină sau în ciur, tot aşa să stea şi pruncul în pântecele lor, după 

care beau de trei ori din apa adunată din nou în oală - Banat; copilul nou-născut se scaldă în apă 
călduţă, pentru ca, în viaţă, el să nu devină desfrânat - Moldova; apa pentru scăldat copiii se ia din 
fântână, pârâu sau râu, înainte de asfinţitul soarelui, pentru că luată după asfinţitul soarelui poate 
conduce la îmbolnăvirea pruncilor, fiindcă după apus se scaldă în apă tot felul de duhuri rele - 
Suceava; după folosire, această apă nu se dă afară noaptea, sau nu trebuie aruncată afară nici 
înainte de răsăritul soarelui şi nici după apusul acestuia, fiindcă va plânge copilul - Suceava; dacă 
un copil doarme ziua şi plânge noaptea, să i se dea să bea apă din fântâna din care se ia apă pentru 
scăldatul lui şi astfel va putea să doarmă noaptea - Suceava; după ce a spălat copilul, l-a înfăşat şi a 
spălat şi scutecele, mama se spală pe mâini cu apă curată, pentru că, dacă nu o face, vor curge 
urechile celui mic - Transilvania; Suceava; apa în care a fost spălat un nou-născut nu se aruncă spre 
răsărit, ci spre nord, pentru ca pruncul să nu facă bube pe trup - Moldova; nu se ţine afară apa în 
care urmează să fie spălat pruncul - Bihor; dacă apa pusă într-un vas la încălzit, în vederea spălării 
copilului, se umflă în timpul fierberii, este semn că acel copil va îmbătrâni prematur - Suceava; cu 
apa rămasă din ziua precedentă să nu fie spălaţi copiii mici, pentru că nu mai cresc - Vâlcea 
(2.GOROVEI, p. 22; 28; 112; 115). Imediat după naşterea copilului, moaşa, care este rudă apropiată 
a familiei, aduce tinerei mame un ulcior cu apă, luată dintr-un loc curat al râului; din această apă, 
timp de şase săptămâni, se va pune câte puţină în baia copilului, împreună cu câteva fire de 
busuioc; primei îmbăieri a copilului i se acordă o atenţie deosebită, punându-se în albia cu apă un 
ban şi o pană din coada răţoiului, urându-i-se astfel copilului bogăţie şi un păr ondulat - Banat (5. 
ANTONESCU, p. 261-262). Se crede că, dacă pruncul este scăldat în apă în care au fost puse tot 
felul de ierburi aducătoare de noroc, acesta va fi sănătos; timp de nouă zile de la naştere, în apa 
de scaldă a copilului se pun mlădiţe de pe nouă feluri de pomi roditori (meri, peri, cireşi, viţă de vie 
etc.), pentru ca pruncul să fie hărăzit a avea numai reuşite în viaţă; apoi apa în care a fost spălat se 
aruncă la rădăcina pomilor; apa de la prima scaldă a copilului este revărsată asupra pomilor, 
crezându-se că rodirea acestora influenţează soarta viitorului om, acesta devenind norocos şi cu 
spor la muncă; în acelaşi timp, apa îndepărtează uscarea pomilor şi nerodirea lor, dar spală şi răul 
(nenorocirile, bolile, insuccesele) din viaţa pruncului - Bihor (3. BOCŞE, p. 114-115). La prima scaldă 
a copilului, participă naşa şi moaşa copilului, dar nu participă bărbaţi, copii şi nici tineri 
necăsătoriţi, moaşa fiind cea care se ocupă de pregătirea apei, care trebuie să fie călduţă, adusă 
de la un izvor ori scoasă din fântână dimineaţa devreme, şi să pună apoi în ea boabe de grâu, 
seminţe de cânepă, rămurele de busuioc, petale de trandafir sălbatic (rug) şi un bănuţ; după 
scaldă, apa se arunca la rădăcina unui copac tânăr - Bihor (GODEA, p. 82). De o importanţă 
deosebită în viaţa noului născut sunt considerate băile rituale (scalda coconului) şi în special prima 
baie; în Maramureş, prima baie este făcută de moaşă, apa aducându-se din râu ori din fântână, 
înainte de răsăritul soarelui (apă neîncepută); baia se face cu apă călduţă în care se pune seu de 
vacă (să aibă pielea moale), flori din cununa de mireasă a mamei (să fie mândru ca floarea), 
cununa de bărbânoc de la steagul de nuntă, lapte de mamă, strună de ceteră, bănuţi de argint etc. 

; după baie, apa se aruncă în grădina de flori, pentru băieţi, mereu în acelaşi loc, în credinţa că vor 
avea succes la căsătorie încă de la prima încercare, iar, pentru fete, în mai multe locuri, spre a fi 
peţite de mai mulţi flăcăi; baia se face numai înainte de asfinţitul soarelui (DĂNCUŞ, p. 176). 
Spălatul ritual al nou-născutului se face punându-se apă neîncepută într-un vas, după care în apă 
se pun un ban de argint, frunze de urzică şi un ou, spunându-se: „Să fiu curat ca argintul, /Să fiu 
aspru (harnic) ca urzica, /Să fiu frumos ca oul!" - Maramureş (BOGDAN, p. 64). Moaşa pregăteşte 
prima scaldă a copilului imediat după naşterea acestuia, punând în apă un ban, ca pruncul să fie 
norocos, un cărbune, ca să nu se deoache, face semnul crucii deasupra apei cu un cuţit, ca să nu 
capete copilul epilepsie, picură puţină apă sfinţită, apoi vâră de trei ori în apă capătul feşii, apoi 
scaldă copilul, toate având rolul să asigure pruncului un trai norocos; dacă pruncul e fată, mai întâi 
o stropeşte pe faţă de trei ori, cu mâna dreaptă, cu apă din vasul unde urmează să o spele, ca ea să 
fie frumoasă, dacă este băiat îi azvârle apă, tot de trei ori şi tot cu mâna dreaptă, pe spate, ca să 

fie spătos, voinic; apa din scăldătoare este apoi azvârlită pe flori: pe bujori, dacă este fată, ca să fie 
frumoasă ca bujorul şi plăcută ca florile, sau pe trandafiri, dacă este băiat, ca să fie plăcut fetelor 
ca trandafirul; copilul trebuie scăldat în fiecare zi, iar apa destinată îmbăierii nu trebuie luată nici 
înainte de răsăritul soarelui şi nici după apusul lui, ci numai în timpul cât este soare, fiindcă există 
credinţa părinţilor că, în timpul nopţii, în ape s-ar scălda măiestrele, iar acestea pot poci pruncul; 
în caz că apa era adusă în casă după asfinţit, mama copilului avea grijă să arunce cu degetele, de 
trei ori, câteva picături de apă în foc, sau să facă semnul crucii peste albie; îmbăierea copilului se 
face întotdeauna după răsăritul soarelui şi, când se face după apusul lui, apa folosită trebuie să fi 
fost adusă în timpul zilei; apa folosită la baia zilnică a copilului nu se scoate afară după apusul 
soarelui, pentru că pruncul poate fi de asemenea pocit; timp de opt zile de la naştere, ea se aruncă 
a doua zi, într-un loc unde „nu vede" soarele, fiindcă altfel pruncul poate fi pocit; aruncatul apei se 
face în jos şi nu în sus, spre soare, pentru că este păcat; se crede că pruncul va răci, dacă apa de 
scaldă este aruncată în acelaşi loc în care este aruncată şi apa folosită la îmbăierea celorlalţi 
membri ai familiei sau la spălatul rufelor-Ţara Oltului (GOLOPENŢIA, p. 93-94; 96). Apa de la 
prima scaldă a copilului este aruncată la rădăcina unei viţe de vie, pentru ca pruncul să crească 
repede - Mehedinţi (CIOBANU, p. 76). Se crede că prima scaldă a copilului are puteri magice şi este 
făcută de moaşă, care pune în ea o labă de gâscă sau raţă, ca pruncului să nu-i fie frig când va 
umbla desculţ şi un mic obiect din fier, ca noul născut să fie tare ca fierul - Gorj (SANDA, p. 44). 
Scalda se face până în asfinţitul soarelui, ca să nu plângă copilul în timpul somnului, apoi apa se 
aruncă afară tot până în asfinţit - Gorj (CĂRĂBIŞ, p. 61). Apa de la prima scaldă a nou-născutului 
este aruncată într-un loc curat, pentru a feri copilul de boli - Călăraşi (TUDOR, p. 63). Copilul 
trebuie scăldat de trei ori pe zi, în apă punându-se busuioc şi floricele; la slujba de 40 de zile, naşa 
îi pune în apă porumb şi bani, ca semn de bogăţie - Vrancea (2. STAHL, p. 192-194). Apa provenită 
de la scăldările copilului se aruncă întotdeauna în acelaşi loc, la rădăcina unui trandafir, sau la cea 
a unui pom roditor şi numai pe partea albiei unde a stat copilul cu picioarele (GOLBAN, p. 67). în a 
treia zi de la naştere, se fac Ursitoarele, în felul următor: pe o măsuţă joasă, rotundă, se pun apă, 
vin sau rachiu, trei turtiţe de pâine, o azimă făcută de către o fetiţă, bani, betele moaşei, ca semn 
de recunoaştere a persoanei care a fost martoră şi a ajutat la venirea pe lume a pruncului, obiecte 
legate de ocupaţii şi îndeletniciri casnice etc.; masa se aşează lângă patul lehuzei sau la fereastră, 
iar moaşa se culcă pe jos - Dolj (ENACHE, p. 127). Dacă la botez, sunt introduşi în aceeaşi apă mai 
mulţi copii, se consideră că sunt fraţi de botez şi nu se pot căsători între ei, fiindcă, dacă s-ar 
căsători, ar da naştere la copii malformaţi, „arătări", locuitorii din această parte de ţară ţinând 
rudenia de sânge, cu interdicţie pentru căsătorie, până la al treilea neam, iar cea „din Hristos" 
până la al şaptelea neam; de aceea, se evită să fie botezaţi băieţi şi fete în aceeaşi apă, pentru că 
este păcat să se căsătorească între ei doi fraţi - Moldova; Bucovina; în schimb, se crede că este 
bine să fie botezaţi în aceeaşi apă mai mulţi copii - Transilvania; se crede că sunt fraţi sufleteşti 
chiar şi copiii ţinuţi în braţe de aceeaşi persoană şi aceştia nu au voie să se căsătorească între ei - 
Vâlcea; gemenii sunt botezaţi în aceeaşi apă, dar li se pun mai mulţi naşi, câţi gemeni sunt, şi sunt 
culcaţi în acelaşi leagăn - Transilvania; Bucovina; în general, apa de botez se aruncă pe loc curat, la 
rădăcina unui pom sau pe răsaduri de flori; se aruncă într-o gropiţă făcută special în biserică, într- 
un ungher al ei - Sibiu; sau se varsă într-un buduroi, parte dintr-un trunchi de copac gol în mijloc, 
fără fund, amplasat în podea, în apropierea peretelui nordic din pronaosul bisericii, pentru ca apa 
să se scurgă în pământul pe care este construită biserica, pentru că acesta este loc curat, chiar 
sfinţit - Bacău; Neamţ (3. MARIAN, II, p. 115-116; NOTE, Antonescu). De obicei, prima tunsoare se 
face la împlinirea vârstei de un an; naşul copilului îl aşează pe acesta pe un pieptar şi îi pune 
înainte o strachină nouă cu apă neîncepută, în care toarnă şi puţină agheasmă; după ce l-a tuns, îl 
spală cu apă, îi dă să bea apoi din ea, iar restul o aruncă la rădăcina unui pom verde, ducând 
copilul în braţe şi în cealaltă mână strachina cu apă ca să meargă norocul copilului „ca din apă" - 
Suceava (3. MARIAN, II, p. 259-260). Serii simbolice: apă-busuioc-grâu-mărar-mentă-romaniţă- 

mac-cânepă-lapte-zahăr-ou-pâine-monedă; apă-busuioc; apă-busuioc-monedă-flori-fagure-pâine- 
zahăr-ou-lapte; apă-flori-nucă-piatră-monedă; apă-flori-buruieni aromatice-cânepă-ou-untură; 
apă-orz-porumb-flori-sare-untdelemn-monedă-ou; apă-vin-rachiu-pâine-monedă-bete; apă- 
busuioc-flori; apă-porumb-monedă; apă-flori-monedă-lapte-miere-fasole-sare; apă-monedă- 
cărbune-semnul crucii-cuţit; apă-seu-flori-lapte de mamă-strună de ceteră-monedă; apă-monedă- 
urzică-ou; apă-monedă-pană de răţoi; apă-gâscă/raţă-fier; apă-grâu-cânepă-busuioc-trandafir- 
monedă; apă-bujor/trandafir. 

Apa la nuntă. în satele din Hunedoara, după ce alaiul nunţii ajunge acasă de la biserică, cei doi 
tineri, însoţiţi de naşi şi de vornicei, trec în grădină unde se află o masă pe care este aşezată o 
găleată cu apă, ornamentată la gură cu flori; naşul, vornicelul şi mireasa iau găleata şi o pun lângă 
tulpina unui pom, după care ei înconjoară pomul de trei ori, ţinându-se de mâini; după ce dau ocol 
pomului, mireasa loveşte cu piciorul găleata, apa revărsându-se la rădăcina arborelui; este clar că 
se săvârşeşte un rit de fertilitate şi de fecunditate, pomul reprezintă viaţa şi este principiu 
masculin, iar găleata cu apă este stihia feminină; actul răsturnării apei are substrat erotic, căci, în 
simbolică, piciorul are o semnificaţie falică şi este pus în relaţie cu procreaţia; într-un basm 
românesc („Petre, fiul oii"), un cioban loveşte cu piciorul oaia rămasă în urma turmei, iar aceasta 
„fu îndată grea şi născu peste nouă luni un fiu pe care îl botezară Petre"; în legendele româneşti 
despre facerea lumii. Dumnezeu creează vieţuitoarele lovind cu piciorul în pământ; în altă ordine 
de idei, odinioară scăldatul ritual făcea parte din ceremonialul nupţial, reprezenta o modalitate de 
a lega cele două fiinţe prin puterea apei, elementul cel mai puţin discontinuu din natură; este 
vorba despre îmbăierea împreună; există, într-un colind de fată mare, îndemnul pe care îl 
adresează urătorul: „în baie te-oi îmbăia, /Cu tine că m-oi scălda, /în baie de lapte dulce, /De-aicea 
nu t-ei mai duce!" (EVSEEV, p. 115; 201-202). în ajunul sau în ziua cununiei, dis-de-dimineaţă, 
mirele şi mireasa se scaldă într-o albie anume confecţionată sau se duc la o apă curgătoare, 
deoarece nu este bine să se cunune nescăldaţi; în scalda, care este făcută din apă neîncepută, se 
pun bani din argint, lapte dulce, un fagure de miere şi flori mirositoare, mai ales busuioc, pentru ca 
viaţa lor să fie plină de bucurie şi dragoste ca busuiocul, curată ca argintul şi laptele şi dulce ca 
fagurele de miere - Bucovina; mai toţi locuitorii, pe lângă care trece alaiul nunţii, ies cu vase pline 
cu apă şi le varsă înaintea nuntaşilor, pentru ca tinerilor să le meargă toate „din plin", mirele fiind 
cel care îi răsplăteşte pe aceştia cu bani - Bucovina; în satele din Ialomiţa, după sosirea de la 
biserică, în curtea casei mirelui se joacă apa sau găleata; doi băieţi, însoţiţi de un lăutar, sunt 
trimişi să aducă apă; uneori se duce după apă chiar mireasa, însoţită de un flăcău care are ambii 
părinţi buni (nu vitregi) şi care ia apă într-o căldare din aramă albă; vasul cu apă este împodobit cu 
o năframă, cu fir roşu şi busuioc, vasul fiind aşezat apoi la baza bradului, înfipt acolo încă din seara 
zilei de sâmbătă, iar flăcăii şi fetele fac horă în jurul lui, joc în care se prinde şi mireasa, alături de 
nuna mare; în timp ce joacă, la fiecare trei învârtituri ale horei, mireasa se duce şi varsă apă de trei 
ori la rădăcina bradului, pentru ca începutul căsătoriei să fie bogat; după ce a fost „jucată" apa, 
ginerele cu un alt flăcău se apropie de uşa casei, unde mireasa le stropeşte picioarele cu buchetul 
de busuioc legat de toarta vasului; băiatul sau flăcăul cu părinţi buni, care a adus apa la casa 
mirelui este considerat ca fiind o persoană norocoasă; în Transilvania, a doua zi după nuntă, luni, 
nuntaşii însoţiţi de mire se duc la socrul mare, îl iau şi merg la udat, adică la o fântână sau la un 
râu, unde mirele este ameninţat că va fi aruncatîn apă, dar acesta răscumpără intenţia nuntaşilor 
cu un dar; după care mirele ia apă într-un vas şi revine cu el acasă, pentru ca primul lucru ce le 
intră în casă să fie apa, pentru ca şi viaţa lor să fie curată ca apa; în Sălaj, vin la casa tinerilor 
căsătoriţi numai naşii, mănâncă împreună, apoi conduc perechea tânără în grădina casei, unde, 
după ce înconjoară cu o ulcică plină cu apă, de trei ori, un pomişor tânăr, toarnă tinerilor apă să se 
spele pe mâini; în final, mirele se şterge pe mâini de şorţul miresei, iar aceasta de poala cămăşii 
mirelui (3. MARIAN, I, p. 123; 270; 340-341; 487). înainte de cununie, mirii se spală cu apă în care 
se pun busuioc, bani de argint, lapte şi miere, pentru ca ei să fie iubiţi ca busuiocul, curaţi ca 

argintul şi dulci ca laptele şi mierea - Suceava; tot înainte de cununie, mireasa, însoţită de către doi 
tineri, cărora le trăiesc părinţii, se duce la o fântână, pe drum oprindu-se de trei ori şi jucând în 
jurul vasului în care vor aduce apă, iau apă, pun în ea busuioc, la întoarcere joacă tot de trei ori în 
jurul vasului cu apă, iar, când vin colăcerii să o ia pentru a o însoţi la cununie, mireasa le iese 
înainte, stropeşte cu busuiocul în patru zări şi apoi toarnă apa pe copitele cailor colăcerilor; 
busuiocul îl coase apoi tânăra nevastă în perna pe care vor dormi obişnuit tinerii, crezându-se că, 
atât timp cât busuiocul va sta acolo, tot atât timp vor fi şi cei doi căsătoriţi - Muntenia; la 
întoarcerea mirilor de la cununie, li se toarnă înaintea lor cofe pline cu apă, ca în căsnicia lor toate 
să le meargă din plin - Suceava (2. GOROVEI, p. 30; 69; 93). în Maramureş (dar şi în alte zone), 
după actele rituale de primire a miresei în casa mirelui, aceasta stropeşte profilactic cu apă în 
patru zări, pentru a alunga forţele malefice, după cum aruncarea de grâu peste tânărul cuplu şi 
peste nuntaşi are atât rol profilactic, cât şi rolul de a potenţa fertilitatea, rodnicia, bogăţia; după 
care mireasa este îmbrăţişată de către mama mirelui (soacra mare) şi apoi începe să fie dansată, 
semn că ea a intrat în noua familie; cu apa rămasă în vas fetele se stropesc una pe alta, ca să se 
mărite cât mai curând; în jurul vasului, se încinge o horă, în care mireasa joacă alături de tânărul 
care a adus apa; la un chiot al lăutarilor, acest flăcău trebuie să apuce batista de la resteul cu 
ajutorul căruia a fost adus vasul cu apă, ca să nu i-o ia alţii şi să-l facă astfel de râs; în obiceiurile de 
căsătorie, apa are rosturi de propiţiere, dar şi rol profilactic; în acest moment al nunţii, apa este 
menită să apere mireasa şi pe nuntaşi de forţele răufăcătoare; scosul apei din fântână este pentru 
mireasă o probă, un act prin care ea dovedeşte că poate să se căsătorească; în unele regiuni, când 
alaiul nunţii se întoarce de la cununie, sătenii aruncă în faţa lui găleţi cu apă în semn de belşug; 
primirea miresei în noua familie este un act solemn, însoţit de o serie de rituri profilactice şi de 
propiţiere; la sosirea în curtea mirelui, tinerii se spală pe mâini şi înainte de a intra în casă încing o 
horă; în alte locuri, la casa mirelui, tinerii sunt întâmpinaţi cu boabe de grâu sau de orez, care sunt 
aruncate asupra lor în semn de belşug; în casă se stropeşte cu apă în cele patru zări, pentru a feri 
nunta de forţele răufăcătoare (4. POP, p. 22-23; 145; 154). înainte de cununie, este adus bradul, 
care este stropit cu apă şi apoi cufundat cu cotorul în apă; mireasa împreună cu „cumnatul de 
mână" pleacă la fântână şi aduc un vas cu apă atârnat pe un resteu, pe care o varsă peste temelia 
casei, pentru prosperitatea noului cuplu, să fie pusă sub protecţie împotriva duhurilor malefice; 
după cununie, mireasa stropeşte cu un mănunchi de busuioc în cele patru zări, pentru a pune sub 
protecţie nunta împotriva forţelor răuvoitoare; în general, în toată Câmpia Olteniei, la nuntă, apa 
este transportată într-un vas nou, nefolosit până atunci, „apă neîncepută", considerându-se că 
numai aşa aceasta are valenţele germinative primordiale; de aici credinţa că apa limpede are 
puteri purificatoare - Dolj; Mircea Eliade subliniază importanţa contactului cu apa, ca o urmare a 
imersiunii primordiale, şi care implică întotdeauna o regenerare, pentru că disoluţia este urmată 
de o nouă naştere sau pentru că imersiunea fertilizează şi măreşte potenţialul de viaţă, de creaţie; 
de aceea apa participă la toate riturile menite să-l pregătească pe om pentru a participa şi a trece 
la un tip de viaţă deosebit de cel precedent; de aici semnificativ este faptul că, înainte de a părăsi 
casa părintească, una dintre rudele miresei îi iese în faţă şi o stropeşte cu apă, ceea ce ar putea să 
însemne ştergerea caracteristicilor anterioare (fecioria), pentru ca mireasa să renască drept soţie 
şi pentru a potenţa procreaţia; de asemenea, apa are şi rol de propiţiere, atunci când, după 
cununie şi după ce mireasa stropeşte nuntaşii, celelalte fete din alai se stropesc între ele cu apa 
rămasă, ca să se mărite mai repede (1. LARIONESCU, p. 445; 450-451). La venirea în casa mirelui, 
după oficierea la biserică a cununiei, nuntaşii sunt obligaţi să treacă pe „după masă", timp în care 
mireasa toarnă fiecăruia apă să se spele pe mâini, considerându-se că astfel se spală de răul care 
ar putea afecta bunăstarea noii familii, mireasa fiind răsplătită pentru gestul său cu un ban - Ţara 
Zarandului (1. DASCĂLU, p. 23). în dimineaţa nunţii, mireasa merge cu „cumnatul de mână", 
însoţită de flăcăi şi lăutari, cu un vas mare, în jurul căruia sunt legate un fir roşu, flori şi mult 
busuioc; vasul este dus pe resteul de hăis, pe care se află înfăşurat un şal, care apoi este dat 

ginerelui; ajunşi la o apă, cumnatul de mână umple vasul şi îl pune la picioarele miresei, care face 
pe supărata şi de două ori răstoarnă vasul cu piciorul înapoi în apă, vărsându-se totodată şi câteva 
monede pe care le adună copiii; umplută a treia oară, cu un buchet de busuioc de care ţin 
amândoi, mireasa şi cumnatul de mână stropesc lumea adunată, în cele patru zări; apoi apucă 
împreună cu cumnatul de mână de vas şi se întorc acasă, pe drum odihnindu-se de trei ori şi 
schimbând mâna, adică schimbându-şi locul, de fiecare dată, din dreapta în stânga căldării; 
această secvenţă a nunţii poartă denumirea de „Adăpatul miresei"; când a fost zărit mirele care 
vine acum să-şi ia de la casa ei soţia, mireasa însoţită şi de naş, în afara cumnatului de mână, ies 
afară din casă şi stropesc, de trei ori, pe nuntaşi şi pe ginere cu apă din acelaşi vas - Gorj (CĂRĂBIŞ, 
p. 70-71; 80). La nuntă, pe o pâine coaptă special în acest scop, se presară zahăr şi sare, apoi se 
pun un pahar gol, un fir de busuioc, flori şi un ban de argint, toate fiind purtate de cumnatul de 
mână al miresei, care merge în fruntea alaiului până la o fântână sau la o cişmea, unde cumnatul 
pune apă în paharul din care bea de trei ori mireasa, după care tot ea stropeşte asistenţa cu 
busuiocul înmuiat în apă şi rupe pâine, dând fetelor şi flăcăilor câte o bucată; obiceiul poartă 
numele de „Adăpatul miresei"; se mai aruncă peste nuntaşi cu prune uscate, nuci, boabe de 
porumb şi de grâu - Mehedinţi (CIOBANU, p. 78-79). După ieşirea de la biserică, alaiul nunţii se 
îndreaptă spre casa socrului mare, aici tânărul cuplu fiind întâmpinat cu apă, turtă şi sare de către 
soacra mare, care îi stropeşte cu apă; la rândul lor, tinerii toarnă apă naşilor să se spele pe mâini, 
oferindu-le totodată un ştergar de borangic nou pentru a se şterge; apoi, se joacă „Nuneasca", 
timp în care mireasa oferă daruri pentru ginere, naşi, socri mari şi cumnaţi - Călăraşi (PRESA). A 
doua zi după nuntă, luni pe la amiază, se strâng toate neamurile mirelui acasă la el şi fac „prânzul 
miresei", adică, după ce masa are pe ea aşezate toate cele de mâncare, o altă masă este scoasă în 
curte şi se pune pe ea o găleată plină cu apă; naşul ia de mână pe mire, naşa la fel pe mireasă şi cu 
toţii ocolesc masa de trei ori, la cel de al treilea ocol mireasa ia căldarea cu apă şi stropeşte toate 
neamurile adunate în jurul mesei - Ţara Haţegului (CLOPOTIVA, II, p. 425). Luni, a doua zi după 
nuntă se merge la râu, „la udat"; alaiul este alcătuit din mire, mireasă, naş, naşă, invitaţi şi 
muzicanţi; cei doi tineri duc împreună un vas de lemn sau o găleată, împodobită cu un ştergar, 
având în ea şi un polonic; la râu, se umple vasul, iar mireasa ia apă cu polonicul şi stropeşte pe cei 
din jur; în final, vasul este răsturnat cu piciorul de către cei doi tineri; la întoarcere, se joacă 
„perina", iar când se apropie de casă se scot paiele din pernă şi li se dau foc, semn că nunta s-a 
terminat - Banat (1. LAZĂR, p. 270). Serii simbolice: apă-monedă-lapte-fagure-flori(busuioc); apă- 
năframă-fir roşu-busuioc-brad-horă; apă-busuioc-monedă-lapte-miere; apă-busuioc-fiori-monedă- 
pâine-zahăr-sare; apă-prună-nucă-porumb-grâu; apă-turtă-sare. 

Apa la înmormântare. După ce un om îşi dă sufletul, cei ai casei duc şapte vase cu apă la şapte 
vecini - Banat; în unele sate din Bucovina este obiceiul ca, imediat ce moare cineva, să se pună pe 
fereastră două pahare pline, unul cu apă, celălalt cu vin, fiind lăsate acolo până la scoaterea 
mortului din casă, când se cercetează şi se constată care pahar este mai gol, ceea ce înseamnă că 
din acea băutură cere mortul să i se dea de pomană; astfel, timp de trei zile după înmormântare, 
este chemat un om sărac, acestuia dându-i-se mâncare şi de băut pe locul unde şi-a dat sufletul 
decedatul; în Muntenia, începând cu ziua când se face înmormântarea, se tocmeşte o fată care 
duce apă, câte două căldări pe zi, timp de 40 de zile, semnând pe o hârtie (pe un răboj) numărul 
lor, deoarece în zilele de sărbătoare nu poartă apa, dar duce mai multe găleţi în celelalte zile; 
purtatul apei se încheie în ziua când se împlinesc 4o de zile de la deces şi se face slujba şi pomana, 
ocazie cu care o femeie (rudă cu mortul) ia o pâine caldă, un cocoş sau găină de culoare neagră, 
cărbuni din foc într-o ulcică, câteva boabe de tămâie, o basma (sau o pânză albă, sau poate să fie o 
rochie sau o fustă), în colţul căreia înnoadă câteva monede şi aprinde o lumânare; cu toate acestea 
se duce la o fântână, unde fata toarnă apă într-un jgheab, consfinţindu-se astfel că purtatul apei a 
fost înfăptuit după datină, fata îndeplinindu-şi sarcina; apoi se tămâiază apa de trei ori, obiectele 
sunt date fetei, iar hârtia sau răbojul pe care a fost însemnat numărul găleţilor se distruge; în 

Prahova, sunt cumpărate două doniţe noi, cu ajutorul cărora se cară apă; din două în două 
transporturi, o doniţă de apă se varsă pe mormânt, ca mortul să-şi ude sufletul când trece prin 
vămi; în final, cele două vase sunt date de pomană; în Olt şi Muscel, în final se lipeşte o lumânare 
pe răboj şi i se dă drumul pe o apă curgătoare; în Transilvania, se poartă apă la o casă sărmană 
timp de un an de zile de la deces; în Munţii Apuseni, se pune un ulcior de apă proaspătă, zilnic 
timp de 40 de zile, la o răscruce de drumuri, pentru trecătorii însetaţi; în Vâlcea, cu deosebire în 
satele de sub munte, chiar decedatul poate lăsa cu limbă de moarte ca, după moartea sa, să se 
facă pe la răscruci fântâni sau poduri peste apă, pentru ca oamenii care călătoresc să le 
pomenească fapta (3. MARIAN, III, p. 126; 254-256; 311-313; NOTE, Antonescu). Mortul este 
aşezat într-o cadă din lemn, de formă dreptunghiulară, cu apă rece, aceasta fiind schimbată din 
două în două ore, pentru a spăla corpul defunctului şi pentru a întârzia procesul de 
descompunere; fiica decedatului sau soţia acestuia duc de pomană zilnic, timp de un an, câte o 
găleată de apă unui vecin mai apropiat sau unui om sărac, pentru sufletul celui plecat dintre vii - 
Banat (LĂPUŞTE, p. 71; 76). Timp de nouă zile după deces, o fată duce apă, într-un ulcior nou, la 
trei case; în cea de-a noua zi, apa este purtată la nouă case; obiceiul se numeşte „Trasul izvorului"; 
apoi se pregăteşte un coş, în care se pun un colac, o farfurie şi lumânări, inclusiv lumânarea de 
suflet (cea care a fost ţinută la căpătâiul mortului în clipele decesului); totîn coş se mai pun o 
cunună din fân, cu patru lumânări înfipte în ea, şi tămâie; coşul este dus la râu, unde i se dă 
drumul pe apă cununii cu cele patru lumânări aprinse de la lumânarea de suflet; colacul este dat 
de pomană unui om sărac; participarea este redusă, fără prezenţa preotului - Banat 
(3.ANTONESCU, p. 277). Spălarea trupului celui mort se face cu apă neîncepută, în care se pun 
plante aromatice din flora spontană, care au, în general, virtuţi terapeutice în practicile cotidiene 
(mentă, calapăr, busuioc, romaniţă, sulfină, pelin, lemnul domnului), toate împreună cu îmbrăcatul 
constituindu-se în acţiuni menite „să mulţumească" pe cel plecat şi să-i risipească regretele după 
viaţă, casă, obiectele lăsate, natura pe care trebuie să le părăsească; dar totodată se crede că 
plantele acţionează, prin forţa lor magică, la anihilarea forţelor malefice, pe care moartea le-ar fi 
putut elibera, declanşând boli, nenorociri sau moartea celor rămaşi în viaţă; apa lustrală se aruncă 
apoi în locuri ferite, tainice, „sterpe", niciodată lângă casă, în grădină sau pe pomi roditori, pentru 
a nu provoca, prin contiguitate, moartea, sterpul, secul; vasele în care se aduce apa nu se mai 
folosesc, sau sunt purificate prin spălarea lor în nouă ape, adică tot atâtea „vămi" câte străbate 
sufletul celui dispărut; paiele aşezate sub mort în timp ce este spălat sunt îngropate sau aruncate 
pe ape curgătoare, spre a nu atrage nenorocul, iar pieptenele şi săpunul care au folosit la spălatul 
şi pieptănatul defunctului se pun în sicriu, pentru a-l însoţi pe lumea cealaltă - Banat (4. BOCŞE, p. 
350-351). Trupul mortului, aşezat pe iarbă, se spală cu apă rece de către femei, rude ale familiei 
celui decedat sau dintre vecine; în apă se pun agheasmă, flori de priboi şi bani; după spălare, apa 
se îngroapă într-un loc prin care nu trec oameni şi animale; după deces, un copil duce la trei case 
câte două găleţi cu apă, timp de 44 de zile; în a 44-a zi, o femeie întinde pe malul unui râu o pânză 
albă şi varsă câte o oală cu apă pe pânză pentru fiecare crestătură făcută de copil pe un răboj (băţ 
de alun pe care copilul şi-a notat prin crestare numărul zilelor); apoi se face o covăţică dintr-o 
jumătate de dovleac şi se aşează în ea o lumânare aprinsă, care i se dă drumul pe râu, această 
ultimă secvenţă purtând numele d e „Adusul izvorului"- Mehedinţi (CIOBANU, p. 80-81). După 
decesul unei persoane, este rugat un băiat sau o fată, în vârstă de până la 12 ani, să ducă la trei 
case zilnic, timp de şapte săptămâni, câte o căldare de apă, ca să fie „de izvor" pentru sufletul celui 
răposat; cel care „poartă izvorul" nu trebuie să măture, să spele vase sau să scuipe în toată această 
perioadă; pentru acest serviciu, copilul primeşte de la familia decedatului ceva bani; când se 
termină de dus apa, rudele cumpără trei ulcioare noi şi trei ulcele din pământ ars, pe care le dă de 
pomană, pline cu apă, celor trei familii cărora li s-a cărat apă - Gorj (CĂRĂBIŞ, p. 101). După 
înmormântare, se dă de pomană, peste mormânt, o oaie sau un miel, udaţi cu apă, care, fiind 
scuturată de animal, se crede că este menită să stingă focul iadului în care este chinuit cel decedat 

- Muntenia; porcului dat de pomană pentru un mort i se aprind două lumânări la urechi şi i se udă 
copitele cu apă, fiindcă, pe lumea cealaltă, dacă nu are apă, el va râma, ca să caute apă - Ialomiţa; 
rudele mortului cară apă zilnic unui vecin sau unei alte rude, timp de şase sau nouă săptămâni, ca 
să fie pentru sufletul celui decedat - Muntenia; Tecuci; când un bărbat văduv se însoară a doua 
oară, este bine să se verse pe mormântul primei soţii multă apă, pentru că se crede că aceasta din 
urmă arde în groapă - Transilvania; când o femeie văduvă se mărită a doua oară, o altă femeie 
toarnă pe mormântul primului soţ, în timpul cununiei, o cofă cu apă, în credinţa că, în caz că nu 
procedează aşa, mortul va sta în foc cât timp şi femeia va sta măritată - Muntenia; cine dă apă de 
pomană face punte pe lumea cealaltă şi trece astfel în Rai - Ialomiţa; nu amorţesc mâinile celui 
care se spală cu apă dată pe fereastra casei unui om mort - Moldova; vasul în care au fost spălate 
hainele unui mort este considerat că devine curat dacă este clătit în nouă ape, gestul având acelaşi 
efect ca acela în care în vas s-ar turna apă sfinţită - Suceava; apa folosită la spălarea unui mort se 
varsă într-un loc ferit, pentru că este păcat să se calce în ea - Muntenia; după ce se îngroapă un 
mort, apa din casă trebuie vărsată, pentru că ea este considerată drept apă moartă sau apa 
morţilor; tot aşa şi cu apa care este adusă în timp ce un om moare undeva în sat - Vâlcea; după 
plecarea mortului din casă, apa rămasă nu trebuie să se mai bea, pentru că e apă moartă şi trebuie 
adusă alta nouă - Teleorman; este bine să se aducă apă abia după ce mortul a fost dus la groapă - 
Dolj; când un mort trece pe drum, cei care au casele pe margine aruncă, în direcţia bisericii, trei 
căni de apă, în credinţa că Arhanghelul, care a luat sufletul acelui om, are nevoie de apă, ca să-şi 
spele sabia - Argeş; la întoarcerea de la cimitir, cei care l-au însoţit pe mort se spală pe mâini, 
scuturând apoi mâinile spre înapoia lor, fără însă a se şterge pe ceva, ca să nu se lipească vreun 
rău de ei - Muntenia (2. GOROVEI, p. 22; 41; 49; 112; 115; 122; 176; 182; 197; 236; 242; 247; 273; 
NOTE, Antonescu). Serii simbolice: apă-pâine-cocoş/găină negre-cărbune-tămâie-basma/pânză 
albă-monedă-lumânare; apă-oaie/miel; apă-colac-farfurie-lumânare-fân-tâmâie; apă-flori- 
monedă; apă-paie-lumânare. 

Apa în obiceiurile de peste an. în noaptea Anului Nou, fetele se duc la fântână, cu o lumânare 
aprinsă în mână, după ce anterior au rostit un descântec lângă tăietorul de lemne din curte, se uită 
în apa fântânii şi cred că vor lua de soţ pe flăcăul a cărui umbră o zăresc în apă - Transilvania; 
Moldova; sau iau lumânarea rămasă din Duminica învierii Domnului, se duc la fântână, se acoperă 
pe cap cu o basma sau broboadă, aprind lumânarea şi se uită apoi în apa fântânii, crezând că se 
vor mărita în acel an dacă îşi văd alesul; în caz că nu există fântână în apropiere, se procedează 
identic şi la apa dintr-un pârâu, sau deasupra unei ape puse într-un ciubăr, caz în care se aşează 
deasupra şi o oglindă, uitându-se şi în aceasta pentru a vedea chipul ursitului - Moldova (2. 
MARIAN, II, p. 102-103). Se crede că, de Anul Nou, la miezul-nopţii, dacă iese apă de sub gheaţă, 
aceasta se transformă în vin; cine vrea să se scalde în râu, pentru a se spăla de toate păcatele, 
bolile, relele şi greşelile din acel an şi să rămână curat în anul care vine, trebuie să meargă până la 
râu în coate şi în genunchi, crezând că se spală în vin şi nu în apă; cu acest prilej se rosteşte şi un 
descântec de scăpare de toate relele şi urile (bârfele); ca să afle dacă viitorul soţ le va fi bogat sau 
sărac, fetele cufundă un mănunchi de crenguţe de pospan, noaptea târziu, iar a doua zi văd câtă 
gheaţă se prinde pe rămurele; la fel se interpretează şi bogăţia gheţii prinse pe o bucată de ceară 
pusă de cu noaptea pe suprafaţa apei dintr-o găleată, lăsată special afară - Maramureş (BOGDAN, 
p. 16; 121-122). înainte de culcare, se pune un pahar plin cu apă pe o fereastră, se bat 12 mătănii 
înaintea paharului şi apoi se merge la culcare; dacă a doua zi de dimineaţă, în ziua de Anul Nou, 
paharul este găsit aşa de plin încât apa curge din el, oamenii cred că vor avea noroc peste tot anul, 
iar, dacă nivelul apei din pahar este mai scăzut, cred că nu vor fi fericiţi pe deplin sau chiar că le va 
merge rău - Bucovina (PRESA). La Bobotează (6 ianuarie), preoţii botează copiii născuţi în perioada 
Postului Crăciunului; aceşti prunci se numesc copii de botez, denumire de care vor ţine seama mai 
târziu în viaţă, fiind o introducere la frăţia de cruce şi totodată un tip de parentare, însumând 
concomitent un rit arhaic de curăţire şi fertilizare prin apă; în esenţă, riturile care sunt practicate la 

Bobotează şi a doua zi, la Sfântul loan, conduc la sublinierea unei adevărate concepţii despre apă 
ca stihie a universului (BUHOCIU, p. 68-69). Flăcăii se pregătesc pentru lordănitc u două-patru zile 
înainte de Sfântul loan (7 ianuarie); de Bobotează, după sfinţirea apelor, flăcăii umblă cu găleţi 
umplute cu apă sfinţită şi stropesc pe toţi cei întâlniţi în cale, pentru curăţenia trupească şi 
sufletească a acestora - Călăraşi (TUDOR, p. 72). Feciorii care se află pe uliţă în ziua de Bobotează 
(6 ianuarie), când întâlnesc vreun bărbat sau vreo femeie îi duc la o fântână şi îi stropesc cu apă („îi 
iordănesc") - Moldova; apa rămasă după spălatul fetelor pe cap în sâmbăta Sân-Toaderului (prima 
zi de sâmbătă din Postul Mare, sărbătoare dedicată calului) se toarnă în final în adăpătoarea cailor 
sau pe flori, în special pe un trandafir, în scopul de a le creşte părul precum coada cailor; sau se 
toarnă pe proptelele gardului gospodăriei, în credinţa că aţâţi peţitori să le intre în casă câte 
proptele sunt la gard şi aşa cum acestea ţin gardul, tot aşa să fie ţinute şi de soţii ce-i vor avea - 
Bucovina ( 2 . MARIAN, I, p. 143; 255-256). în dimineaţa Duminicii învierii Domnului, înainte de 
răsăritul soarelui, fete şi flăcăi se duc separat la apa cea mai apropiată şi se scaldă, fără să fie 
văzuţi de cineva străin, considerând că astfel se curăţă de toate bolile şi de toate răutăţile, precum 
şi de toate făcăturile şi vrăjile făcute asupra lor; mai cred că astfel ei vor fi curaţi tot timpul anului 
şi ocrotiţi de orice boală, că vor fi sprinteni, uşori, harnici şi iubiţi; unele fete consideră că această 
scaldă, însoţită şi de descântece, este bună şi pentru dragoste şi alegerea ursitului - Suceava; fetele 
şi băieţii merg la scăldat dimineaţa, când aud primele bătăi de clopot şi de toacă la biserică, scalda 
făcându-se cu apă neîncepută, luată în pumni, de trei ori, şi dând-se pe faţă cu ea, în timp ce se 
rosteşte un descântec; apoi iau apă în pumni şi o aruncă tot de trei ori peste umărul drept şi cel 
stâng, ca să le alunge de lângă ele toate vrăjile, făcăturile şi farmecele; în caz că ştiu de la cine le 
vin farmecele, pomenesc în descântec şi numele aceluia; apoi aruncă pe apă câteva boabe de 
porumb sau de grâu şi se întorc acasă, fără să se uite înapoi - Banat; Bihor; Satu Mare; unele fete 
din Suceava şi Bucovina se duc la clopotniţa bisericii încă din seara de sâmbătă şi spală limba 
clopotului cu apă neîncepută, cu aceeaşi apă se spală apoi pe faţă şi ele în Duminica Paştelui, dis- 
de-dimineaţă, ca să fie frumoase în decursul anului şi flăcăii să alerge după ele cum se grăbesc 
oamenii la biserică în noaptea de înviere; sâmbătă seara, înainte de înviere, fetele se duc la râu cu 
o cofă sau cu un canceu, fără să le vadă nimeni, ducând cu ele şi trei fire de busuioc; apoi se întorc 
cu apa, rostind pe drum un descântec, iar în faţa uşii mai rostesc un descântec şi beau trei guri de 
apă din cea adusă; a doua zi, în Duminica Paştelui, după cel de al treilea cântat al cocoşilor, ies din 
casă şi se îndreaptă neapărat spre răsărit, rostind un descântec, apoi îşi fac semnul crucii şi mai 
rostesc de trei ori textul unor invocaţii, după care iau apă neîncepută, o duc acasă, pun din ea într- 
o strachină, în care mai pun alte trei fire de busuioc din cel de cu seară, câteva monede din aur sau 
din argint şi un ou roşu; se spală pe faţă cu această apă, rotind oul roşu în obraji, ca să fie 
sănătoase şi roşii la faţă ca oul, plăcute, iubite şi atrăgătoare ca busuiocul, curate ca aurul sau ca 
argintul şi să aibă bani peste an, să fie jucate de flăcăi în zilele de sărbători şi să se poată cât de 
curând mărita - Transilvania; Suceava ( 2 . MARIAN, II, p. 164-166; 190-194). în ziua de Paşte, 
oamenii se spală, înainte de a merge la biserică, punând în apă o monedă de argint şi un ou roşu, 
ca să aibă bani peste an, să fie albi ca argintul şi roşii la faţă ca oul - Suceava ( 2 . GOROVEI, p. 119). 
în unele părţi ale Transilvaniei, feciorii îşi aleg la Paşte un crai şi câţiva crăişori sau judecători; 
uneori craiul, care se întâmplă să fie feciorul ieşit cel dintâi la arat, este dus la râu şi aruncatîn apă, 
rit de fructificare practicat şi de către feciorii din Ţara Oltului sub numele d e „Plugarul" (FIERSENI, 
p. 38). în lunea Paştelui, dimineaţa, feciorii iau o găleată cu apă neîncepută, intră în casele cu fete 
nemăritate şi le udă zdravăn; în alte părţi, feciorii pândesc fetele, când ies din casă, le prind şi le 
duc la o fântână ori un pârâu, unde le stropesc bine; fetele nici nu se gândesc să se supere, udatul 
însemnând că se vor mărita în cursul anului - Transilvania; Bucovina (MUŞLEA, II, p. 81). Stropitul 
cu apă este o acţiune obişnuită în cadrul obiceiurilor legate de agricultură, având în general rolul 
să potenţeze rodnicia; la Sfântul Gheorghe (23 aprilie), se obişnuieşte ca fetele şi flăcăii să se 
stropească cu apă, sau să se arunce chiarîn râuri; în unele părţi din Transilvania, de Sfântul 

Gheorghe, un tânăr este îmbrăcat în ramuri verzi şi purtat în alai prin tot satul, pentru a fi udat cu 
apă, obicei care are multe asemănări cu Paparudele din Câmpia Munteniei (4. POP, p. 90). Obiceiul 
„Sângeorzului", generalizat în toate satele din Maramureş, are ca element esenţial stropitul cu 
apă, încadrându-se în categoria riturilor de fertilitate şi fecunditate; şi „Tânjaua", obicei care se 
practică numai în satele Hărniceşti, Hoteni şi Sat-Şugatag, face parte din aceeaşi categorie; dacă la 
Sângeorz, în toate satele Maramureşului, fetele sunt stropite cu apă pentru a da roadă, la 
Hărniceşti, Hoteni şi Sat-Şugatag, este sărbătorit primul om care a ieşit la arat; în preziua sau 
dimineaţa sărbătorii, feciorii îşi împodobesc tânjalele şi jugurile cu ramuri de mesteacăn şi cu 
panglici colorate şi se adună la casa sărbătoritului; acesta este aşezat pe teleguţă şi alaiul 
porneşte, sărbătoritul fiind păzit de „străji", pentru a nu fugi la râul Mara şi să se spele singur; de la 
casa gospodarului se pleacă la ogorul care a fost arat primul, se înconjoară locul de trei ori, apoi 
alaiul se opreşte, sărbătoritul se ridică în picioare, toţi bărbaţii se descoperă, iar marele pogonici 
sau birăiaş, cu braţele ridicate spre soare, rosteşte: „Mândre soare, călător, /Apleacă-te pe ogor/ 
Şi-ncălze' sămânţele, /Să rodească holdele!"; după aceea, alaiul se îndreaptă spre râul Mara, unde 
are loc „spălarea" (purificarea); toată suflarea satului asistă la acest act, când cel mai bătrân 
bărbat din sat îl spală pe sărbătorit pe faţă şi pe mâini; obiceiul continuă cu ospăţul de la casa 
sărbătoritului, după care se încinge jocul, cu strigături şi cântece de veselie (DĂNCUŞ, p. 173). în 
ziua de Sângeorz, mai ales în Sat-Şugatag, de dimineaţă, feciorii aleargă pe uliţele satului, de la o 
casă la alta, pentru a uda fetele; unele sunt prinse şi scufundate în apă; chiar şi oamenii mai în 
vârstă se udă dimineaţa unul pe celălalt, rostind: „Să crească, să înflorească, să se spele de toate 
relele, să rămână curaţi şi să fie iuţi ca apa de munte primăvara"; la „Tânjaua" desfăşurată în ziua 
Sângeorzului, alaiul care însoţeşte pe cel care a ieşit primul la arat se îndreaptă spre râul Mara, 
unde sărbătoritul este udat pe faţă cu apă; la fel, feciorii de la jug şi pogonicii se udă unii pe alţii, 
apoi sunt aduşi părinţii şi soţia sărbătoritului şi udaţi pe feţe; urmează, pe rând, feciorii să-şi aducă 
iubitele la apă şi să se spele reciproc pe faţă, totul fiind un simbol al curăţeniei şi purificării, al 
legării rodului în câmp; se spune, cu această ocazie: „Mară, Mară, râu frumos, /în această mândră 
zi de Sângeorz, /Spală toate relele/Şi ne udă binele, /Pace-n lume, /Roade bune, /Bine-n ţară, 

/Grâu la vară!"; când nu plouă, se udă o fetiţă până începe să plângă - Maramureş (BOGDAN, p. 
46-47; 61). Tânărul care a isprăvit primul aratul este sărbătorit şi purtat în triumf, de-a lungul 
satului, pe teleguţă de la plug, fiind stropit cu apă neîncepută, luată în zori, pentru ca „Tăria cerului 
să se despice, /Ploaia curată să pice/Ş-odată s-aştearnă/Pat bun pentru roadă" - Bihor (3. BOCŞE, 
p. 101). Tot în ziua Sfântului Gheorghe, feciorii prind fetele, le bagă în troaca boilor şi le udă cu apă 
(MUŞLEA, II, p. 165). La obiceiul de primăvară numit „Plugarul", flăcăul care iese primul la arat este 
împodobit cu grâu verde la brâu şi la pălărie şi apoi aruncat în apă; la fel se procedează şi în cadrul 
obiceiului „Tânjaua" din Maramureş (4. POP, p. 92). Serii simbolice: apă-busuioc-monedă-ou roşu; 
apă-grâu/porumb; apă-monedă-ou roşu. 

Caloianul. în zilele secetoase de vară, copiii merg la asfinţitul soarelui, în prejma unei fântâni cu 
cumpănă, unde confecţionează o figurină din lut, căreia îi spun „TatălSoarelui", o aşează într-un 
sicriaş tot din lut, acoperind-o cu flori; apoi vin la fântână şi aruncă sicriaşul în apă, cerând prin 
bocete să moară „Tatăl Soarelui" şi să învie „Muma Ploii", care să aducă ploaia; când ploile nu mai 
contenesc, copiii fac tot o păpuşă din lut, numită „Muma Ploii", pe care o pun într-un sicriaş, 
acoperit cu flori, şi cu acelaşi ritual o aruncă în apa din fântână, cerând să învie „Tatăl Soarelui" - 
Teleorman (CRISTEA, p. 51). 

Paparuda. Când nu plouă, o femeie însoţită de două-trei fetiţe, numite paparude, cu trupul gol şi 
acoperite la mijloc cu frunze de bozii şi ramuri verzi, de regulă din salcie, merg din curte în curte, 
joacă şi cântă, bătând din palme, iar gospodarii ies şi le udă cu apă, în credinţa că astfel vor veni 
ploile - Teleorman (CRISTEA, p. 51). Paparudele se fac vara, când este secetă mare, de către copii, 
seara, după ce se întorc cu vitele de la păscut; se dezbracă de cămăşi şi se acoperă pe tot trupul cu 
frunze de bozii, încât nu li se mai vede decât capul; poartă în mâini căni pline cu apă; merg pe 

uliţele satului şi, când strigă „Paparuda" („Papaluga", în Moldova), oamenii ies din case, cu găleţi 
cu apă, şi îi udă, dar şi copiii, pe furiş, stropesc pe oameni cu apă din cănile lor; într-o vară, 
paparudele pot fi făcute de mai multe ori, uneori chiar mai multe seri la rând, până când plouă; 
când sfârşesc de trecut prin sat, copiii se desfac de bozii şi aruncă toate frunzele în fântânile pe 
lângă care trec - Gorj; în alte zone, ziua hotărâtă pentru dansul Paparudelor este joia celei de a 
treia săptămâni de după Paşte, în alte zone el este organizat odată cu Caloianul; există credinţa că 
acelei case la care nu joacă paparudele îi va merge rău peste vară; se mai crede că frunzişul care 
acoperă trupul fetelor este bun de leac, dar numai până la ziua lor, pentru că după ce se face 
ritualul nu mai au nici o putere (PRESA). Paparudele îngenunchează în faţa sătenilor care le 
stropesc cu apă; copiii înveliţi cu frunze execută paşi de dans şi recită melodic o invocaţie: 

„Paparudă, rudă, /Ploaie de ne udă, /Cu găleata rasă/Ploile se varsă, /Cu găleata plină, /Ploile să 
vină!" - Gorj (SANDA, p. 40). în caz de secetă, mai multe fete se costumează cu haine vechi, peste 
care se înfăşoară la nivelul bustului şi mijlocului cu ramuri verzi, ţinând apoi fiecare în mână câte o 
cană cu apă; trec prin sat, oamenii stropindu-le cu apă, iar fetele, la rândul lor, fac acelaşi gest cu 
cei întâlniţi în cale; aleargă să le ude în special pe femeile gravide, pentru că se crede că atunci cu 
siguranţă va veni ploaia; dar femeile gravide se feresc cât pot să întâlnească în cale paparude care 
să le stropească, pentru că ele cred că, în acest caz, vor naşte copii morţi - Gorj (CĂRĂBIŞ, p. 107- 
108). Paparuda este datina care se practică în unele zone în marţea a treia după Paşte, iarîn altele 
în joia a doua de după Rusalii; scopul Paparudei este de a invoca protecţia cerului asupra 
recoltelor, de a atrage ploaia; Paparuda este jucată de tinere, care îşi împletesc cununi de bozii pe 
cap, se împodobesc cu panglici roşii, cu salbe de firfirici sau cu alior verde şi cu ramuri verzi la 
mijloc; ele trec pe la casele oamenilor, cântând, bătând din palme şi jucând în ritm săltăreţ; 
stăpâna casei aruncă un vas cu apă peste ele; după ce sunt udate şi fac urări de sănătate, viaţă 
lungă şi fericită, paparudele primesc un ban, o strachină de grâu sau de făină; apoi pleacă la alte 
case strigând: „Paparudă, rudă, /Vină de ne udă"; paparudele puteau fi întâlnite şi pe străzile 
mahalalelor bucureştene până pe mijlocul secolului al XX-lea (PRESA; NOTE, Antonescu). 

Apa Dunării. „Danubes" înseamnă „purtătorul de nori", deci apă care poartă norii; Dunărea are 
caracter sacru, de fluviu protector, dovadă fiind poveştile cu „Dunăre-Voinicul", neîntrecut în luptă 
şi isteţime; în cântecele bătrâneşti şi în doine, Dunărea este „ţara, bogăţia, mândria lor naţională", 
iar românii sunt numiţi „şerpii Dunării"; cei pedepsiţi de către turci prin aruncarea, cu o piatră de 
gât, în apele fluviului, reuşesc să se salveze, semn că ei sunt ocrotiţi de Dunăre, fiind totodată şi 
aşa-numita probă a apei; apa Dunării este cunoscută numai ca o realitate benefică, iar, când 
aceasta se revarsă şi produce stricăciuni, furia ei este potolită de cărămidari, care obişnuiesc să 
aşeze în apa Dunării cărămizi într-o anumită formă, pentru „a lega ploile" ce provoacă inundaţiile; 
pentru a curma răspândirea molimelor, se adună făină de la fiecare casă din sat şi se amestecă cu 
apă adusă din Dunăre, ocolindu-se cu vasul întreg satul, după care se fac turtiţe, din care se 
împarte fiecăruia câte puţin, ca să fie ferit de boală; cine cade în apa Dunării sau bea din ea (din 
ispol sau de la pana cârmii) va rămâne legat de ea şi va deveni marinar (1. CĂLIN, p. 43-45; 47-48). 
Serie simbolică: apă (de Dunăre)-făină. 

Apa Sâmbetei. în Năsăud, se crede că această apă ocoleşte de trei ori pământul ca un şarpe făcut 
colac, în final intrând în pământ şi curgând până în iad şi ducând acolo sufletele păcătoşilor, pe 
care orice apă le poartă iniţial până la apa Sâmbetei; de aceea este bine să se sufle în formă de 
cruce peste orice apă în care urmează să se scalde cineva, sau peste vasul din care urmează să se 
bea, pentru ca sufletele care plutesc în orice apă să fugă ( 2 . MARIAN, II, p. 242). 

Apă moartă. După ce mortul a fost scos din casă pentru a fi dus la cimitir, nimeni nu bea apă până 
ce nu se îngroapă decedatul, fiindcă apa adusă în casă cât timp mortul este neîngropat este 
considerată şi se numeşte apă moartă - Muntenia (3. MARIAN, III, p. 180). în antiteză cu apa vie, 
este întâlnită des în basmele populare, cu deosebire în luptele pe care voinicul le poartă cu 
întruchipările răului, zmei, balauri, zgripţuroaice; întotdeauna, voinicul se revigorează şi învinge 

după ce îşi potoleşte setea cu opd vie, ferindu-se, din proprie iniţiativă sau la sfatul unor duhuri ale 
binelui, de apa moartă; dar, în cazul basmelor, apa moartă nu are nici o legătură cu decesul 
vreunei persoane (NOTE, Antonescu). 

Ape speciale. Sunt ape luate din anumite locuri, ape urâte, clocite, mirositoare, care sunt bune 
numai pentru anumite leacuri; tot în această categorie intră şi „apele părăsite", adică apa luată din 
fântâni şi puţuri părăsite, care sunt descântate când se doreşte să se dea cuiva „de urât"; această 
apă se ţine timp de trei zile în coteţul găinilor, după care este dată de băut sau sunt stropite 
hainele celui vizat; apă specială este şi apa luată din locul unde se topeşte cânepa, apa din urmă de 
vită, aruncată cu dosul palmei către ochi, întrebuinţată în descântecele pentru „dor de ochi"; apa 
rămasă neconsumată din ziua de duminică este folosită în farmecele contra greierilor; apă specială 
este şi cea care este luată din vasul ţinut lângă o răscruce; de asemenea, apa în care au stat florile 
aduse la „mormântul" Mântuitorului în Vinerea Mare; apa adunată din nouă vaduri; luată dintr-o 
apă curgătoare, din locul unde se face vârtej; apa dintr-o fântână „sfântă"; apa luată din trei sau 
nouă izvoare; apa în care se omoară un pui de şarpe; apa în care se scaldă un armăsar sau o 
bivoliţă - Moldova; „apa de vânturi", adică apa luată din trei vaduri - Banat; apa luată din locul 
unde se întâlnesc trei pâraie - Vâlcea; în vrăjile de dragoste, se foloseşte apă specială formată 
astfel: fata sau flăcăul, în ziua Sfântului Gheorghe (23 aprilie), ia apă dis-de-dimineaţă într-o sticlă, 
în care toarnă trei linguri de apă din locul unde se îmbină două pâraie, alte trei linguri din locul 
unde „se întoarce" apa, trei linguri dintr-un vas scos în curte la amiază, ca să fie văzut de soare; 
apoi pune această apă într-un blid, aşezat şi el în lumină, în care pune trei flori furate din trei 
grădini şi trei nuiele de salcie, din cele care atârnă şi „sunt mângâiate" de apa curgătoare, pe malul 
căreia creşte salcia, în credinţa că aşa cum s-au bătut în apă, tot aşa şi X să se bată după Y - Banat 
(3. GOROVEI, p. 137-138). Pentru a vindeca pe copii de bubele ieşite pe corpul lor, mamele merg 
cu un vas la o moară şi adună în el stropii care cad de pe roata morii, apoi încălzesc puţin această 
apă şi ung pe copil în zonele afectate, după care duc apa rămasă în locul de unde au luat-o, fără a 
fi văzute de cineva în cursul ambelor drumuri, pentru că în caz contrar apa nu ar mai avea nici un 
efect; sau iau copilul şi îl duc în grădină, unde îl şterg uşor cu o pânză umezită în rouă de pe iarbă - 
Suceava (3. MARIAN, II, p. 245-247). Serii simbolice: apă-flori-salcie; apă-moară de apă. 

Ştima apei. Se crede că, înainte de facerea lumii, nu era pământ, ci numai o apă mare, care plutea 
pe întinderea nemărginită a hăului, iar pe deasupra apei înotau dintr-o parte în alta Dumnezeu şi 
dracul, unicele fiinţe vii pe atunci; de la un timp însă, lui Dumnezeu i s-a urât de atâta înotat şi, 
voind să se odihnească, a scos puţină tină de sub unghii, a făcut din ea o turtiţă şi a început să 
plutească pe aceasta; dar dracul, văzând ceea ce a făcut Dumnezeu, s-a urcat şi el pe turtiţă şi s-a 
întins alături de el, însă neavând loc destul a început să-l împingă pe Dumnezeu, cu gândul de a-l 
arunca în apă; dar cu cât îl împingea şi îl rostogolea, cu atât sub amândoi turtiţă se tot lăţea, până 
când astfel s-a făcut din ea întregul pământ pe care stăm şi noi astăzi; dar Dumnezeu a ştiut din 
primul moment care era gândul dracului şi, observând că se întrece cu gluma, l-a înşfăcat şi l-a 
aruncat în ape, blestemându-l să rămână în veci acolo şi pe cine va întâlni în apa aceea în care va fi 
şi necuratul să se lase ademenit de acesta şi să-l înece; de atunci, dracul stă în apă, iar oamenii îl 
numesc şi „Dracul din Vale", fiindcă îi place să trăiască nu doar prin apele stătătoare (mări, lacuri, 
iazuri, iezere şi ochiuri de apă), ci şi prin cele curgătoare din adâncul văilor; mai este numit şi Ştima 
apei, înecătoare sau înecător, pentru că el nu se arată oamenilor niciodată cu chip de drac, ci 
totdeauna cu chip de femeie sau de bărbat, după cum este şi cel pe care vrea să-l înece, adică dacă 
viitoarea victimă este bărbat, ştima va avea trup de femeie; de cele mai multe ori însă are chip de 
femeie; ea este de statură înaltă, cu faţa albă şi trasă, având trupul rece, pentru că trăieşte numai 
în apă, are părul lung până în pământ, de culoare galbenă şi cu firul strălucitor; sânii îi sunt atât de 
mari, încât de multe ori trebuie să-i arunce pe spate; este îmbrobodită cu o pânză albă şi 
îmbrăcată cu o cămaşă albă cu altiţe, lungă până la glezne; are şi copii, numiţi „Oameni de apă"; 
iese din apă şi se arată oamenilor numai când este vreme rea sau lună; dacă nu i se dă atenţie, nu 

face nimănui nimic, darîi poate poci, amuţi sau sluţi pe cei care nu-i dau pace; altfel, când iese din 
apă umblă prin aşezările oamenilor plutind într-un fel de nor, până spre miezul nopţii, ademenind 
locuitorii să facă baie şi să-i înece; poate fi însă recunoscută uşor, deoarece când merge lasă în 
urma ei o dâră de apă, care o determină să privească neliniştit în jur, ca să nu fie observată de 
cineva; se mai crede că oamenii înecaţi ies la suprafaţa apei până la şapte ani, numai în zilele cu 
lună plină sau la ora când s-au înecat, fiindcă atunci au putere, şi că îi îneacă şi ei pe cei pe care îi 
întâlnesc pe lângă ape, până la miezul nopţii; dar unii spun că de fapt aceştia nu sunt oamenii 
înecaţi, ci tot necuratul, care ia chipul celor înecaţi, încercând astfel să facă noi victime - Moldova; 
Suceava; Bucovina (1. MARIAN, p. 65-67). Fiecare pârâu, râu sau apă stătătoare are o ştimă a ei şi 
în fiecare zi ea cere un cap de om; când se înfurie vremea, atunci iese din ape şi pleacă peste 
câmpuri, ducând după ea apa râului, crescută în aşa măsură, încât inundă totul în cale; dar, după 
ce îneacă mai multe capete până se satură, se reîntoarce la locul ei; în timp de secetă, când apele 
nu cresc, ştimele se ascund în pământ de arşiţa soarelui; numai pe la miezul-nopţii, îşi scot 
capetele afară şi strigă: „Ceasul a sosit/Omul n-a venit!"-, şi atunci, de oriunde ar fi el, cel sortit să 
moară lasă orice treabă şi porneşte drept la apa în care stă ascunsă ştima şi se îneacă; dacă este 
oprit, se zbate şi, oricât de bine ar fi ţinut de cineva, se smulge şi fuge, iar, dacă nu poate, se roagă 
să-şi ude măcar picioarele; şi cum atinge apa, cum moare (OLINESCU, p. 428-429). Se crede că 
ştima apei este o femeie înaltă, îmbrăcată în alb, locuind în străfundurile apelor; o săteancă, 
spălând cămăşi la râu, a văzut-o ieşind din apă, pe la orele amiezii, şi i-a făcut semn cu mâna să 
vină la ea; dar femeia s-a speriat, a fugit, iar ştima s-a retras în apă - Bucovina (BUTURĂ, p. 217). 
Fetele de apă sau Fetele de mare sunt duhuri ale fetiţelor de sân, care se îneacă şi mor când le 
scaldă mamele lor, sau, după alţi informatori, ar fi fiicele Ştimei apei ; corpul lor este până la brâu 
femeie şi de la brâu în jos peşte; cele mai tinere, mai frumoase şi mai jucăuşe au, pe lângă păr 
lung, despletit şi răsfirat peste tot trupul, şi două aripioare albe ca spuma mării; ele nu ar putea 
trăi în apele de pe meleagurile noastre, pentru că este foarte frig, dar trăiesc în mările care udă 
ţărmurile ţărilor cu climă caldă, cum ar fi Italia; cu toate că fiinţele care trăiesc în apă sunt mute, 
fetele de apă sunt singurele care pot cânta toate cântecele ce se cunosc în lume, iar oamenii care 
ştiu să le asculte cu multă atenţie sunt dăruiţi cu ureche şi talent, încât îi pot şi pe alţii să-i înveţe a 
cânta; dar aceste fete nu cântă oricând, ci doar de două ori pe zi, dimineaţa, înainte de răsăritul 
soarelui, şi pe înserat, iar când le soseşte sorocul să cânte, valurile mării încep să freamăte, de 
parcă ar fi colindate de o adiere de vânt şi ele ies deasupra lor, se joacă şi înoată, fugărindu-se una 
pe cealaltă şi stropindu-se cu apă; după ce valurile se liniştesc şi ele la fel, încep să cânte din ce în 
ce mai puternic, cu glas atât de frumos cum numai îngerii o pot face; după care brusc se scufundă 
în apă, înoată pe dedesubt cam la vreo zece kilometri şi ies în altă parte, unde valurile par a fi 
frământate de o mână nevăzută şi cântă alte melodii la fel de frumoase; iar, dacă văd vreun flăcău 
arătos, care stă şi le ascultă fermecat, caută să-l ademenească să vină şi să se joace cu ele; şi astfel, 
când feciorul se repede spre ele, fie fug repede să se ascundă în adâncuri, fie îl trag şi pe el în apă 
şi îl îneacă; dar pe flăcăii şi bărbaţii urâţi nu-i suferă şi din această pricină le fac multe neajunsuri 
corăbierilor, cărora uneori le răstoarnă ambarcaţiunile şi îi îneacă - Bucovina (1. MARIAN, p. 67- 
68 ). 

APRILIE (Prier, uneori Florariu) 

în decretul dat de Mihail Comneanul, la 1166, se indică a fi ţinute strict, interzicându-se orice fel 
de muncă, zilele de 25 aprilie (Sfântul Apostol şi Evanghelist Marcu) şi 30 aprilie (Sfântul Apostol 
lacob, fratele Sfântului Apostol loan, Cuvântătorul de Dumnezeu); sunt permise unele munci, fără 
să se menţioneze care dintre ele, pentru ziua de 23 aprilie (Sfântul Mare Mucenic Gheorghe, 
Purtătorul de biruinţă); în schimb, în circulara emisă de Episcopul ortodox Ghedeon Nichitici de la 
Sibiu, la 6 decembrie 1786, în urma voinţei împăratului Franz losef, mai este menţionată ca zi în 
care nu se lucrează doar cea de 23 aprilie (GRAMA, p. 69-71). în Bucovina se spune: „Prier prieşte, 

/Dară şi jupeşte", adică, de multe ori, este vreme frumoasă, cald şi atunci „prieşte"; alteori este 
frig şi se întâmplă să ningă, să fie îngheţ şi atunci „jupeşte"; aceasta se întâmplă numai când zilele 
Babei Dochia trec în Prier; când luna lui Prier este frumoasă şi călduroasă, atunci este de aşteptat 
ca luna mai să fie friguroasă, ba uneori să se producă şi îngheţuri; când însă este posomorâtă şi 
friguroasă, atunci este semn că luna mai va fi călduroasă şi frumoasă (2. MARIAN, I, p. 74-75). 

I aprilie - Cuvioasa Maria Egipteanca. în această zi se răsădesc pomii - Suceava (2. GOROVEI, p. 

58; 198). 

8 aprilie - Sfinţii Apostoli Irodion, Agav, Ruf şi Celestin. Este ziua în care Soarele intră în Taur şi 
este bine să se înceapă construirea caselor, să se altoiască, să se sădească pomi, să se călătorească 
în interes comercial şi să se hotărască destinaţia culturilor şi pe ce suprafeţe vor fi însămânţate 
acestea (PRESA). 

II aprilie - Sfântul Ierarh Calinic de la Cernica; Sfântul Mucenic Antipa. Sărbătoarea dinţilor, 
pentru că Sfântul Antipa este considerat vindecător de dinţi şi de măsele (2. MARIAN, I, p. 83; 1. 
OLTEANU, p. 189). 

12 aprilie - Sfântul Mucenic Sava de la Buzău. Supranumit Gotul, martir creştin din Capadochia, 
înecat în râul Buzău din ordinul regelui vizigot Atanaric, la 372 d. Ch. (ŞĂINEANU, I, p. 277). în 
această zi, să nu se dea copiilor de mâncare supe, ciorbe sau orice alte preparate zemoase, ci 
numai mâncăruri seci, pentru ca bolile să se usuce - Ţara Oltului (GOLOPENŢIA, p. 112). 

21-23 aprilie. „Alesul" este o sărbătoare a păstorilor din Banat şi Transilvania, care începe cu 
pregătirile în 21 aprilie şi se încheie în ziua Sângeorzului; în acest interval de timp, se construiesc 
strungile şi colibele, se face întâiul ales al mieilor, se face prima mulsoare; în 21 aprilie, se înţeleg 
oierii, stăpânii de oi, câte 2-5 persoane, pentru a face o turmă comună; tot în această zi, se aleg 
sau se tocmesc şi păcurarii pentru intervalul de timp de la Ales până la Sâ-Medru, adică până la 26 
octombrie; femeile, în după-amiaza aceleiaşi zile, prepară, pe dosul unui scaun sau pe o scândură 
curată, unsoarea sau untura de oi, pe care o dau păcurarilor, învelită într-o pânză, ca să o aibă la ei 
înainte de apusul soarelui, moment în care, se crede, pornesc fermecătoarele să ia laptele oilor 
neunse şi tot acum debutează şi puterea tuturor relelor asupra oilor; unsoarea se face din mai 
multe produse adunate în decursul anului precedent: untură de porc negru, tăiatîn ziua Ignatului 
(20 decembrie), dar păzit peste noapte până la cântatul cocoşilor, fiindcă această untură este cea 
mai bună; untura este luată porcului de lângă inimă, nu este topită, se sărează şi se păstrează 
legată în cruciş, cu marginile înăuntru, după care se afumă în coşul vetrei; se adună de asemenea 
plante rupte înainte de Todorusele (a 25-a zi între Paşte şi Rusalii), se usucă şi se sfărâmă mărunt, 
după care se amestecă cu untură de porc şi tămâie, aceste plante fiind usturoi, laptele câinelui, 
boz, leuştean, pelin, scai (scaiete mare), urzică şi frunze de salcie sau salcă cu mâţişori; oile sunt 
unse, ca să aibă lapte mai mult şi să fie sănătoase, plantele din amestecul respectiv fiind 
considerate ca având puterea să ţină relele la distanţă de oi şi de turmă; în Banat, dar şi în alte 
părţi, oile nu se mulg până la 21 aprilie şi nici nu se prepară caş, tot laptele fiind lăsat mieilor să-l 
sugă; în seara zilei de 21 aprilie însă, păstorii mână oile şi mieii în strungă, la mulsoarea de seară, 
unii crezând că trebuie să facă acest lucru pentru ca fermecătoarele să nu aibă putere asupra 
laptelui, alţii pentru a avea a doua zi destul lapte; după această mulsoare, oile sunt păzite toată 
noaptea, buciumându-se şi cântându-se din fluier, pentru ca oilor să nu li se întâmple ceva; a doua 
zi, în 22 aprilie, păcurarul cel mare, adică proprietarul care posedă cele mai multe oi, sau cel mai 
bătrân dintre ei, numit vătaf (vătar, vatan, vataş), aduce dis-dimineaţa ramuri verzi de salcie sau 
de fag şi rug şi le pune la intrarea şi pe împrejmuirea strungii, la intrare aşezându-le de aşa fel încât 
să se poată agăţa straiţele; oile sunt duse mai întâi la păşune, cu mieii separat, şi sunt întoarse abia 
după ce au venit găletăresele, adică soţiile proprietarilor de oi, care sosesc să mulgă oile; găleţile 
se pregătesc astfel: se toarnă în ele apă curgătoare dintr-un râu sau apă neîncepută din fântână, se 
smulge puţină iarbă verde şi se aruncă în apa din găleată, după care se spală vasul; apoi se leagă 
fiecărei găleţi ramuri de salcie, astfel încât rezultă în jurul ei un fel de cunună, care rămâne pe 

găleată până cade singură; la urechea dreaptă a găleţii, se leagă un buchet din plantele folosite la 
facerea unsorii de oi, iar de buchet se leagă un ban de argint găurit, iar dedesubt se pune un 
zbenghi de untură de oi; buchetul rămâne legat la găleată până a treia zi, adică până după 
Sângiorz, iar atunci, aruncându-l într-o fântână, se rosteşte: „Aşa să izvorască laptele în pulpa oii, 
ca apa în fântână!"; se mai face, în această zi, şi un colac mare, din grâu curat, numai cu apă şi cu 
sare, uns deasupra cu gălbenuş de ou, în forma unei cununi, colacul având diametrul gurii găleţii, 
purtând numele de colacul oilor; unde nu este făină de grâu, se poate face şi o turtă din mălai care 
se pune peste găleată; astfel se merge la stână, unde are loc mulsoarea de la ampror, adică pe la 
8-9 dimineaţa; cei ce trebuie să mulgă îşi spală mâinile în găleţi, apoi varsă această apă peste oi şi 
se stropesc între ei păcurarii şi găletăresele, spunând: „Să fie mana pentru oi ca şi apa. Cum 
curăţeşte apa, aşa să se cureţe oile de toate spurcăciunile şi făcăturile!"; unele găletărese aduc şi 
apă descântată şi cu ea stropesc şi oile, şi pe păcurari, pentru ca oile să nu fie deocheate; după 
stropeală, păcurarul cel bătrân unge cei doi stâlpi de la intrarea strungii, iar un altul înfige un cuţit 
în pământul de la intrare, zicând: „Aşa să stea laptele la oi, neluat de nimeni!"; apoi vătaful aruncă 
un ban de argint în găleată, după care începe să mulgă, în timp ce rosteşte un descântec, pentru ca 
fermecătoarea să nu ia mana oilor; cei care nu mulg stau înapoia oilor, cu ramuri verzi în mână; 
după muls, fiecare oaie este unsă de păcurar, cu un deget, pe pulpă, cu untură de oi, după care li 
se dă oilor de mâncare sare măcinată, amestecată cu tărâţe sau făină de porumb, darîntr-o 
cantitate foarte mică, cât să-şi bage botul; ceea ce rămâne din sare, numită sarea oilor, se dă 
mieilor, ca să nu capete vreo boală; de menţionat că sarea se obţine dintr-un bulgăre care este pus 
de gospodar, în ajunul Crăciunului, învelit bine, sub pragul casei, cel peste care se trece frecvent, şi 
care este scos în ziua de Ales şi se macină; găletăresele pun pe creanga aşezată la intrarea în 
strungă colacii şi mâncărurile aduse de acasă; la încheierea mulsului, vătaful îşi face cruce, ia un 
colac şi îl înmoaie pe trei sferturi în laptele muls, sau bagă vârful cuţitului în lapte, după care îl 
înfige în trei locuri în colacul adus de femeia al cărei lapte se află în vasele în care au fost mulse 
oile ei; apoi taie două treimi din colacul ei şi le lasă să cadă în lapte; găletăresele scot aceste bucăţi 
din lapte, le păstrează peste an şi le folosesc, sub formă de firimituri, de câte ori dau sare oilor, 
pentru ca fermecătoarele şi animalele sălbatice să nu se apropie de turmă; se mai procedează şi 
altfel: vătaful stă în uşa strungii, apucă împreună cu găletăreasa colacul, după ce a fost muiat în 
lapte, şi trag de el de trei ori, ruperea unei părţi mai mari de către unul dintre ei arătând pe acela 
care are o mai mare dragoste de oi şi un mai mare noroc de ele; acest obicei poartă numele, în 
Suceava, de răscucuitu! oilor ş i se face pentru ca oile să nu-şi piardă laptele; se dă apoi drumul 
mieilor să sugă, moment în care, când mieii se reped, vătaful aruncă în faţa lor cuţitul, zicând: „Să 
fie mieii aceştia sănătoşi ca fierul şi numai de voie şi de cuţit să piară!"; mieii sunt lăsaţi să pască 
împreună cu oile până după amiază, cam 5 ore, după care iar sunt separaţi; în acest timp, se adună 
laptele într-o singură căldare mare şi se face din el primul caş, care se taie în bucăţele mărunte; se 
adună din nou laptele într-o singură căldare şi, când acesta fierbe, se aruncă bucăţelele de caş, 
ceea ce se obţine purtând numele de balmuş sau balmaj, acesta fiind aşezat pe şuba unui păcurar, 
ca să se răcească; în fine, se aşează cu toţii şi se ospătează; dacă Alesul cade într-o zi de post, 
postesc cu toţii, iar de nu se consumă carne afumată, cârnaţi de porc etc.; acest ospăţ se petrece 
în ziua de 22 aprilie, dar unii îl organizează a doua zi, în 23 aprilie; este de subliniat că toţi cei care 
vin la stână trebuie să fie îmbrăcaţi ca de sărbătoare iar păcurarii să aibă cămăşi curate; după 
ospăţ, cu mâncare, muzică şi joc, păcurarii duc oile şi le afumă sau le trec (le „curăţă") prin foc; a 
doua zi, găletăresele vin din nou cu mâncare şi băutură; un păstor iese înaintea oilor cu o găleată 
cu apă neîncepută şi amestecată cu sare, rupând iarbă şi aruncând-o în căldare; oile sunt duse în 
strungă, unde sunt mulse şi unse ca şi cu o zi în urmă; se repetă şi obiceiul cu aruncatul cuţitului în 
faţa mieilor; se mai obişnuieşte ca unul din păstori să omoare un miel, prin împuşcare cu un pistol, 
rostind: „Numai atâta rău să vi se întâmple între oi!"; după care, turma este dusă în strungă şi se 
stropeşte cu apă descântată strunga, oile, stâna, păstorii şi găletăresele, iar turma este afumată cu 

untură de oi şi cu tămâie; mielul împuşcat se frige cu totul, pentru că nu este bine să fie tăiat; în 
fine, urmează ospăţul, cu mâncare, băutură, muzică şi joc, închinându-se pentru sănătatea turmei; 
în Bucovina, se procedează la fel ca în Banat şi Transilvania; în Banat, ziua de ajun se numeşte Sân- 
Giorgiul vacilor (2. MARIAN, II, p. 254; 276-282). în Gorj, în ajunul Sângiorgiului, este năprorul, 
când se pune la porţile caselor câte un plop sau stejar; aceştia sunt aduşi din pădure, în noaptea 
dintre 21 spre 22 aprilie, de către flăcăi, cu mare alai; la tăierea lor din pădure, tinerii pleacă 
încărcaţi cu mâncăruri şi băutură; tot în această noapte, numită şi Noaptea Năprorului, se dă 
drumul vitelor în livezile oprite pentru fân, pentru ca ele să se năprorească, adică animalele sunt 
libere să pască unde vor; înainte ca vitele să fie duse în livezi, sunt trecute prin lanurile de grâu, 
unde pasc puţin grâu verde, ca să nu-şi piardă laptele (CĂRĂBIŞ, p. 31). în Sălaj, se pun crengi de 
rug la porţile caselor, pentru ca strigoii să nu poată fura, peste tot anul, laptele vitelor şi oilor; în 
acelaşi timp, unii săteni urcă pe dealurile din apropiere şi, începând de la miezul nopţii şi până la 
cântatul cocoşilor, strigă unii la alţii, ameninţând strigoii să nu încerce cumva să fure laptele 
animalelor; se crede că, în timp ce se strigă, strigoii, având chip de câine, nu se pot apropia de 
grajdurile gospodăriilor; dacă strigătorii mai fac câte o pauză între reprizele de strigat, se crede că 
atunci strigoii pot pătrunde în gospodării, iar laptele vacilor se face ca apa pentru tot restul anului 
(PRESA). Serii simbolice: untură (de porc negru)-tămâie-usturoi-laptele câinelui-boz-leuştean-pelin- 
scaiete-urzică-salcie ; apă (neîncepută)-iarbă-salcie-usturoi-laptele câinelui-boz-leuştean-pelin- 
scaiete-urzică-monedă (de argint)-untură de oi; făină (de grâu)-apă-sare-ou. 

22 aprilie - Cuviosul Teodor Sicheotul; Sfântul Natanail. Ziua este numită în popor 
Mânecătoarea; se crede că este bine ca fetele să se plimbe goale, până la răsăritul soarelui, prin 
lanurile pline de rouă, ca să fie sănătoase şi frumoase peste tot anul; în noaptea spre ziua Sfântului 
Gheorghe, se fac foarte multe vrăji, crezându-se, de asemenea, că şi vrăjitoarele umblă goale prin 
holde, ca să ia sporul câmpurilor şi laptele vitelor; puterea lor poate fi slăbită doar prin zgomotul 
clopotelor sau cântece din bucium, iar pentru readucerea laptelui vitelor se rostesc descântece 
(PRESA). 

23 aprilie - Sfântul Mare Mucenic Gheorghe, Purtătorul de biruinţă (Sângiorz, Sânjorz, Sân- 
Giorgiu, Sân-Georz). Sân-Giorgiul este recunoscut în popor ca fiind cel care a ucis balaurul, din 
care cauză se crede că el este împotriva tuturor spiritelor malefice; credinţa generală în România 
este că Sfântul Gheorghe este capul primăverii şi, ca atare, înverzitorul întregii naturi şi 
semănătorul tuturor seminţelor, iar Sân-Medru este sfârşitul toamnei şi deci culegătorul şi 
strângătorul tuturor roadelor; unul stă la capătul primăverii şi, când aude orăcăit de broaşte, 
întinde mâna şi ia cheile, date de Dumnezeu, din mâna lui Sân-Medru, închide iarna cu o cheie şi 
cu cealaltă dă drumul la primăvară; acelaşi lucru îl face şi Sân-Medru, când toate păsările au 
plecat, nu se mai vede pui de broască pe afară şi vântul începe să bată tare şi rece, întinde mâna şi 
tremurând ia cheile din mâna lui Sân-Giorgiu şi cu una închide vremea bună şi cu alta deschide 
iarna, care se potopeşte peste lume; ei poartă aceste chei la brâu, ca nu cumva să le fure cineva 
din uşile vremii şi să se joace cu vremea cum i-o place; dar Sân-Giorgiu nu este doar înverzitorul 
naturii, ci şi stârpitorul balaurilor, adică al acelor fiinţe prin care sunt personificate iazurile, 
mlaştinile, mocirlele şi orice altă umezeală stătută; porţile şi casele sunt împodobite cu ramuri de 
mesteacăn înverzit - Maramureş; în Bucovina, încă din seara de ajun, se pun pe stâlpii de la porţi şi 
portiţele curţilor, la colţurile streşinilor caselor, înaintea uşilor şi prin tinde câte o brazdă verde, în 
formă de pătrat, în care se află înfiptă o ramură verde de rug sau de răchită; glia şi ramura 
înseamnă că în ziua Sfântului Gheorghe descuie Dumnezeu pământul, care rămâne descuiat până 
la Sân-Medru, după unii informatori; după alţii, aceste brazde ar fi semnul că a început primăvara, 
iar alţii consideră că, a doua zi, Sfântul Gheorghe porneşte dimineaţa călare prin codri şi prin 
fâneţe, iar spre seară ştie deja unde să tragă pentru înnoptare; în Romanaţi, în ajun, tineri flăcăi şi 
fete se duc la câmp şi prin lunci şi taie crengi de tufe şi mai ales de păr, le aduc apoi acasă şi le pun, 
ca semn de primăvară, la porţi, la uşile caselor şi acareturilor, peste tot, să nu rămână loc 

neîmpodobit cu verdeaţă; la fel se procedează şi în Moldova; în Transilvania, se pun la poartă, la 
uşi, la ferestre şi la grajduri rug verde şi leuştean, ca semn că a sosit primăvara şi ca să nu pătrundă 
strigoaicele şi să ia laptele vacilor; în Banat, se pune rug sau frunze de fag ori de gorun, practică 
întâlnită şi în Bihor; în caz că vreun gospodar uită să pună verdeaţă, vin strigoaicele, călăresc pe 
vite, cu faţa spre coadă, şi le iau laptele; în Bucovina, gliile şi rămurelele se strâng apoi şi se 
păstrează peste an, rămurelele fiind folosite ca leac contra frigurilor, sau, tăiate mărunt, le 
amestecă în hrana vacilor cu lapte, ca să aibă lapte mai mult şi să nu se apropie strigoaicele de ele; 
brazdele le pun în cuibarele cloştilor, spre apărarea puilor, ca aceştia să nu piară în găoace când 
afară tună; dar pentru a lua mana vacilor, în Muntenia, bărbatul sau femeia vrăjitoare se scoală, în 
ziua Sfântului Gheorghe, înainte de răsăritul soarelui, se dezbracă în pielea goală, ia pânza pentru 
strecurat brânza, o prinde de un picior şi se duce târând-o prin iarbă, până se umple de rouă, 
zicând în acest timp ca laptele, untul şi brânza de la vacile cutărui gospodar să vină la ale lui; după 
ce strecurătoarea se umple de apă, o stoarce de trei ori într-un vas, iar apa rezultată o amestecă în 
cea pe care trebuie să o dea vacilor de băut, sau o amestecă în tărâţele date de mâncare; în 
Prahova, vrăjitoarea se dezbracă în pielea goală, în noaptea dinspre 23 aprilie, ia o oală nouă şi o 
pânză nouă, lucrată numai noaptea, adică meliţată, toarsă şi ţesută înainte de cântatul cocoşilor, 
iese cu aceste obiecte pe islaz şi prin grădini, târând pânza şi adunând rouă, o stoarce apoi în oală 
şi vine acasă şi udă cu această apă tărâţele pe care seara le dă vitelor sale, în acelaşi timp 
stropindu-le cu apa adusă în oală; şi care vite vor păşuna pe unde a târât ea pânza vor pierde 
laptele în folosul celor ale vrăjitoarei; în Mehedinţi, vrăjitoarea pleacă, pe la orele 2 din noaptea 
spre 23 aprilie, fără să scoată un cuvânt, prin locurile unde sunt păşunate vitele satului, legând şi 
târând de piciorul stâng un săculeţ, până ce acesta se umple de rouă, rostind totodată un 
descântec, după care se întoarce acasă, tot fără să scoată nici o vorbă, urmând să procedeze la fel 
ca în Muntenia; în Bihor, femeia ia un băţ de sânger şi se duce cu el unde pasc vitele, sau pe uliţă, 
sau chiarîn grajd, făcând cu băţul semn către vacile care dau lapte şi zicând: „De-aicipuţin, de-aici 
mai mult, de-aici tot!"; apoi notează pe băţ de la câte vaci a luat laptele şi, venind acasă, se 
despleteşte şi înconjoară vaca sa de 9 ori, cu băţul în mână, spunând ca mana de la vacile notate să 
vină la a ei, după care atinge vaca pe spinare cu băţul (vraja trebuie repetată de 9 ori); după aceea 
înconjoară casa de trei ori, la fel şi fântâna din curte, dacă o are, tot cu băţul în mână; când vin 
vacile acasă, ia o bucată de sare şi o pune sub o piatră, ca să treacă ciurda peste ea, după care dă 
sarea să o mănânce vaca ei, fie în tărâţe, fie direct; dar se mai spune că, după acest fel de 
vrăjitorie, autoarea ei cade la pat bolnavă pentru câteva zile; la fel se procedează şi în Bucovina, 
cel mai des folosindu-se o strecurătoare de pânză, unele femei efectuând adunarea de rouă 
înainte de miezul-nopţii, pentru că, se crede, alergătura lor este fără efect, miezul-nopţii 
nelăsându-le mai mult timp să ia laptele; tot în Bucovina, unele fermecătoare îngroapă sare într-un 
loc peste care trec vitele satului, iar, după trecerea acestora, dezgroapă sarea şi o dau vacilor lor să 
o lingă, astfel fiind luată mana; se înţelege că există totodată acţiuni care să bareze efectul nefast 
al vrăjitoarelor; de pildă, în Transilvania, dacă, înainte de Sfântul Gheorghe, dă cineva peste un 
şarpe, îl prinde, îi retează capul cu o monedă de argint, îi introduce în gură un căţel sau un fir de 
usturoi, inclusiv banul de argint; la scurt timp, firul de usturoi încolţeşte, îl ia şi îl pune la pălărie în 
ziua de Sân-Giorgiu; din acel moment, el poate vedea, când însoţeşte ciurda de vaci şi suindu-se pe 
un loc mai înalt, care vite sunt călărite de strigoaice; dar trebuie să fie foarte atent, pentru că mai- 
marele strigoaicelorîl pune pe taurul ciurdei să-l omoare pe om; dar aşa pune el mâna pe mai- 
marele strigoaicelor, iar celelalte o urmează şi astfel se poate scăpa de ele; în Muntenia şi 
Moldova, flăcăii şi băieţii cântă din gură, buciumă şi fac zgomot, pentru ca strigoaicele şi 
vrăjitoarele să nu se poată apropia de vaci în drumul lor spre sau de la imaş; chiar se şi spune că 
ele nu se pot apropia decât până unde se aude sunet de bucium; în sudul Transilvaniei, în seara de 
Sân-Giorgiu, tinerii îşi fac buciume şi fluiere din coajă de răchită şi din alun şi cu ele trec pe uliţe 
făcând larmă; locuitorii Banatului, scot ţevile de la alambicuri încă din seara zilei de 21 aprilie şi 

Antonescu. Dicţionar de Simboluri şi Credinţe Tradiţionale Româneşti 39 


http: //cimec.ro 


umblă suflând în ele în fiecare seară, timp de trei zile, considerând că astfel alungă spiritele; tot în 
Banat, în seara din ajun, uşile şi ferestrele caselor sunt împodobite cu ramuri de rug adus din locuri 
îndepărtate, unde nu se aude cântecul cocoşilor, ca să apere gospodăria de strigoii care iau mana 
vitelor; sau se descântă leuştean, pelin şi boz în seara de ajun şi se pun la picioarele oilor şi 
celorlalte animale, ca să nu le fie luat laptele şi să nu li se întâmple şi alte rele; tot pentru a 
împiedica accesul strigelor, se pune la poarta curţii şi la intrarea în grajd rug de măceş, la fel şi în 
jurul sistarului în care este adunat laptele muls; dar rug de măceş se pune şi în jurul ferestrelor 
camerelor unde dorm femeile care alăptează; în Bihor, se pun la poartă şi la ferestre spini, iar 
vacile sunt unse la uger cu mujdei de usturoi; în Transilvania, nu doar că pun rug şi leuştean la uşi 
şi la ferestre, dar unii mai şi pândesc toată noaptea în grajd, ca să prindă strigoaicele; dar, dacă 
adorm în ieslea vitelor, atunci sunt batjocoriţi de strigoaice, ele călărind toată noaptea vitele 
gospodarului; în Moldova, rugul se pune nu numai contra strigelor, ci şi contra ielelor, şi nu numai 
ca acestea să nu ia laptele vacilor şi al femeilor, dar şi pentru a nu fi furat somnul copiilor, visul 
fetelor şi norocul flăcăilor; celor care doresc ca vacile lor să aibă lapte mult, li se indică să lase 
vasul cu laptele muls afară, în grădină, din seara de ajun până a doua zi de Sân-Giorgiu; în 
Bucovina, se pune în tindă câte o glie verde, pe care se aşează doniţa cu lapte, apoi două sau mai 
multe astfel de glii la porţile curţilor, câte una la porţi şi la uşile grajdurilor, în fiecare glie 
înfigându-se câte o mlădiţă de răchită; se mai face şi un fel de unsoare, alcătuită din usturoi, găinaţ 
de găină şi păcură, cu ea fiind unse în formă de cruce tocurile ferestrelor, uşorii şi pragul uşilor de 
la grajduri, iar vacilor şi celorlalte animale li se ung coapsele şi coarnele tot în formă de cruce, 
ungerea putând fi făcută şi numai cu usturoi; uneori, vitelor li se face semnul crucii şi la genunchi, 
nu numai la coapse şi coarne; unii oameni din părţile Bucovinei afumă grajdurile cu tămâie, iar, 
după ce vacile intră în grajd, pun în uşă o grapă cu colţii în sus, sau împrăştie mac pe jos, în 
credinţa că strigoaicele venite să ia laptele trebuie mai întâi să adune macul şi astfel le apucă ziua 
şi puterea lor nu mai poate fi exercitată; tot pentru a nu se apropia strigoaicele de vite, pun un 
copil să stea, în ziua de Sân-Giorgiu, când vitele sunt scoase la păscut, cu picioarele pe cei doi stâlpi 
ai portiţei, iar vitele să treacă pe dedesubt, considerând că astfel cele rele nu se mai pot apropia 
de animale; pentru ca de cei mici să nu se apropie Samca, femeile fac un amestec din rădăcină de 
toaie şi usturoi, sfărâmate cu muchia toporului pe pragul uşii, şi cu acesta le fac o cruce pe piept şi 
pe spate; crucea se face pornind de la degetele mâinii drepte până la degetele piciorului stâng şi 
de la degetele mâinii stângi la degetele piciorului drept; în caz că pruncul este deja bolnav şi după 
facerea crucii nu se vindecă, i se leagă la gât o bucată de toaie; se mai practică în Bucovina şi o 
altfel de protecţie, chiar şi după ce s-a făcut unsoarea cu amestecurile amintite; femeile culeg dis- 
dimineaţa, pe rouă, flori de calce, bulbuci, ciuboţica cucului etc. ,în general flori care sunt înflorite 
în această perioadă, şi fac o cunună pe care o leagă cu fir roşu în jurul vasului în care mulg vacile, îl 
umplu apoi cu apă neîncepută, taie după aceea o brazdă de mărimea fundului vasului, o 
împodobesc şi pe aceasta cu flori şi cu rămurele de răchită, pun vasul pe brazdă şi le aşează pe 
amândouă în tindă, între uşi, sau le duc afară şi le pun într-un loc orientat spre răsăritul soarelui în 
ziua de Sân-Giorgiu, lăsându-le acolo până a doua zi dimineaţa, pentru ca vitele să aibă mult lapte 
peste an, untul să fie galben ca florile de calce şi ca fermecătoarele să nu se apropie de animale şi 
să le ia laptele; a doua zi dimineaţa se duc şi iau vasul, varsă o parte din apă la rădăcina pomilor 
din grădină şi se duc cu el, aşa împodobit cum este, să mulgă vacile; unele femei ornamentează cu 
flori şi găleata în care sunt mulse oile, untăriţa în care este ales untul, vasele în care se pune la ales 
şi scurs brânza, în fond toate vasele care sunt folosite la muls şi la prelucrarea derivatelor din 
lapte, dar şi vasele în care se aduce apă; sunt folosite, în afara florilor amintite şi altele, precum 
cimbru, laba broaştei sau leuşteanul broaştei, breabăn şi crenguţe de răchită, de măr sau de rug; 
de multe ori, vasele împodobite sunt lăsate în grădină, lângă fântână sau la malul unui pârâu, pline 
cu apă, timp de trei zile, adică până de Marcu boilor, iar în această zi varsă apă la rădăcina pomilor, 
pentru ca aceştia să rodească bogat, iar florile le strâng şi le dau vitelor în tărâţe; totul se face 

pentru ca animalele să aibă lapte mult şi bun, să nu se atingă strigoaicele de ele şi ca, peste vară, 
să nu fie muşcate de şerpi şi alte jivine; unele femei culeg florile în ziua de ajun, ducându-se în 
pădure după ce îşi pun sub cingătoare pâine şi sare, pe care le lasă în locul unde sapă plantele, pe 
acestea din urmă le mărunţesc, le pun la rouă, rostind şi un descântec; a doua zi, de Sân-Giorgiu, le 
dau de mâncare vitelor, amestecate cu tărâţe, pentru a da lapte mai mult; în Banat, se crede că, 
dacă Sân-Giorgiu cade într-o zi de sec (miercurea sau vinerea), atunci în acel an vacile, oile şi 
caprele vor da puţin lapte; în Muntenia, se crede că unele vrăjitoare pot lua, în noaptea dinspre 
Sfântul Gheorghe, rodul grâului; pentru aceasta, sunt suficiente ca ele să posede câteva ouă 
clocite, un sul, un frâu, un bici, o aţă roşie, un săculeţ cu busuioc, ceară şi unt de cămilă, ultimul 
fiind cumpărat de la ţigani; la miezul-nopţii, vrăjitoarele iau cele pregătite şi se duc la lotul 
semănat, îngroapă două ouă la capul locului şi spun că ouăle să le fie de noroc, leagă apoi săculeţul 
de piciorul stâng, pun frâul pe sul, se despletesc şi se dezbracă de cămaşă până la brâu, încalecă pe 
sul şi, bătându-l cu biciul, aleargă de-a lungul lotului, spunând de 12 ori: „De la moşX, la mine!"; 
apoi se întorc spre răsărit şi rostesc un descântec, după care aleargă din nou, spunând mereu „De 
la moş X, la mine!"; aceasta se face de trei ori; în cele din urmă, ies la marginea lotului, iau sulul şi 
îl ascund în grâul care le aparţine şi se duc fuga acasă, pe drum trebuind să nu vorbească; în 
Suceava, se crede că, dacă ziua Sfântului Gheorghe cade într-o zi de post, anul acela va fi 
sărăcăcios, iar dacă va fi rouă multă sau pâclă, este semn de an bogat; se mai crede că acela care 
fuge, în această zi, neoprindu-se o bună bucată de teren va fi sprinten tot anul şi va putea fugi fără 
să obosească; de asemenea, cine doarme în această zi se spune că ia somnul mieilor şi tot anul va 
fi somnoros; cel care doarme pe malul unui râu şi vede un şarpe alb înotând prin apă va avea mari 
supărări în anul acela; în Bihor, se crede că şarpele găsit până în ziua de Sân-Giorgiu se bagă în 
oţet, iar acesta, dat unei vite bolnave, îi este de leac; în Transilvania, se spune că nu este bine să se 
doarmă în şură până la Sfântul Gheorghe, pentru că atunci umblă vântoasele şi uşor se poate 
îmbolnăvi cel care se culcă într-un astfel de loc, ba mai mult, omul poate rămâne fără grai şi poate 
căpăta o boală din care nu mai scapă cu viaţă; gunoiul strâns în această zi este bine de pus la 
rădăcina pomilor, pentru a rodi mai bogat; în zona Aradului, se spune că este bine ca oamenii să se 
cântărească în ziua Sân-Giorgiului, ca să fie sănătoşi tot anul şi să nu se lipească farmecele de ei; în 
Banat şi Suceava, se crede că acela care stă pe burtă pe malul unui râu şi vede un peşte va fi 
norocos peste an; în Suceava se crede că va da tot anul cel care dă ceva din casă în această zi; nu 
este bine să fie duse vitele la păşunat, pentru că în această zi femeile răuvoitoare le pot lua 
laptele; dacă sunt totuşi scoase la păscut, este bine ca, înainte cu o zi, să se culeagă dumbravnic şi 
să fie dat vacilor să mănânce, pentru că atunci fermecătoarele nu mai au putere asupra lor; în 
Banat, în perioada care ţine de la Sfântul Gheorghe şi până la Rusalii trebuie tunse oile, pentru că 
mustăreaţa din lâna veche intră în carnea oii şi o face să miroasă; un alt motiv al tunderii ar fi că 
începe să crească lâna cea nouă, iar tunderea nu se mai poate efectua uşor; se obişnuieşte să se 
mănânce căpşuni şi alte soiuri de fructe noi, precum şi pui de păsări, pentru că se crede că acestea 
aduc sănătate; se împarte la biserică iorgovan, liliac şi în unele localităţi şi leuştean; este datină ca 
vitele, în această zi, să fie mânate cu ramuri verzi; Sfântul Gheorghe este prăznuit ca patron al 
casei; în Suceava, dis-dimineaţa, înainte de răsăritul soarelui, se retează vârful cozilor la toate 
vitele, iar părul retezat se îngroapă într-un cuib de furnici din cele mari sau se pune într-o scorbură 
de răchită, ca vitele să se înmulţească precum furnicile sau să crească la fel de repede ca răchita; 
de asemenea, sunt însemnate oile şi mieii, pentru ca oile să nu se piardă şi mieii să crească şi să se 
înmulţească; în Bucovina, fetele obişnuiesc, în noaptea dinspre Sfântul Gheorghe, să privească în 
cofa cu apă, ca să-şi vadă ursitul, iar, dacă zăresc vreun chip de flăcău; atunci cred că acela le va fi 
soţul şi că se vor căsători în acel an; până a nu răsări soarele, fetele iau câte o brazdă, pe care o 
pun în drumul feciorilor şi, dacă vreunul se fereşte să calce pe aceasta, înseamnă că acela o va lua 
de soţie; aceste brazde se păstrează peste an, crezându-se că sunt bune de leac, mai ales pentru 
sclintitură; tot fetele seamănă usturoi în această zi dis-dimineaţa, iar după ce se coace îl culeg şi îl 

păstrează până la Sân-Giorgiul anului următor, când îl mănâncă, în credinţa că numai astfel capătă 
toate dorurile din lume şi în acel an se vor mărita; sau seamănă cu gura, înainte de răsăritul 
soarelui, seminţe de diferite flori, mai ales busuioc şi tot până a nu răsări soarele îl udă cu gura 
zilnic; despre acest busuioc se crede nu numai că el creşte foarte frumos, mai mirositor, dar este 
socotit şi că are putere să facă fetele mai drăgăstoase; se crede că atunci când busuiocul acesta 
este purtat la brâu ori în păr, dacă vreun flăcău smulge măcar şi un firicel, îndată îndrăgeşte fata 
de la care l-a luat; în Banat, se crede că este bine să se sădească în această zi varză, pentru că 
numai astfel poate fi ferită de insectele care obişnuit o atacă; femeile culeg tei de cu noaptea 
dinspre Sân-Giorgiu, pe care apoi îl întrebuinţează pentru diferite făcături, farmece şi descântece; 
de pildă, cu acest tei se leagă braţele şi picioarele primilor născuţi, fete sau băieţi, pentru a-i feri 
de rele; fata sau feciorul care vrea să-şi facă de dragoste ia în această zi, dis-dimineaţa, o sticlă, se 
duce apoi unde se adună două ape, toarnă în sticlă 3 linguri de apă, apoi alte 3 linguri unde se 
răsuceşte apa şi alte 3 linguri dintr-un vas cu apă, scos în curtea casei la amiază, în aşa fel încât cea 
care vrăjeşte să-şi vadă în apa din vas chipul său şi soarele, rostind că tot aşa să fie şi ea văzută şi 
să lucească precum soarele; apa adunată în sticlă o pune într-un castron aşezat în lumină şi aşează 
în el 3 flori curate luate din 3 grădini şi 3 nuiele de salcie, care au fost legănate de apa pe malul 
căreia au crescut, în credinţa că aşa cum nuielele s-au bătut în apă, tot aşa să se bată şi flăcăii după 
ele; în blidul acesta se mai pun puţină sare şi pâine şi, când clopotul de la biserică este tras pentru 
liturghie, luând din blid florile şi nuielele, descântă de dragoste; după aceea, se pune apa din nou 
în sticlă, împreună cu florile şi nuielele şi se păstrează câteva zile şi, în fiecare dimineaţă, cea care 
voieşte să fie iubită şi bine văzută se spală cu această apă pe faţă, stropind şi casa pe dinăuntru şi 
pe dinafară; în Moldova, fetele culeg din pădure, până a nu se evapora rouă, mătrăgună şi 
năvalnic, pe care le pun la streaşină casei sau în pod, fiind încredinţate că le va aduce peţitori 
bogaţi şi gospodari; când se duc în pădure, iau cu ele vin şi pâinişoare, pe care le joacă până la 
locul culegerii; vinul îl toarnă în gropiţele lăsate prin smulgerea plantelor, iar cu pâinişoarele se 
întorc acasă, tot jucându-le împreună cu buruienile, pe care le pun apoi la icoană; când se duc la 
horă, pun fire din aceste plante la brâu, ca să fie jucate de flăcăi, cum au fost şi plantele jucate în 
drumul până acasă; se mai aduc aceste plante acasă şi pentru averea gospodăriei, dar, în acest caz, 
fetele nu trebuie să fie văzute de nimeni când se duc în pădure; în Bihor şi Satu Mare, fetele se 
scoală în zorii acestei zile, se spală cu apă în care au fost puşi bani de argint, ca să fie albe şi curate 
ca argintul, apoi se duc şi culeg flori din care fac buchete şi cununi, pe care le folosesc la farmece şi 
descântece; procedează ca şi în noaptea Anului Nou, numărând parii din gard până la unul anume 
pe care îl înseamnă; dacă numărul parilor este cu pereche, este semn că se vor mărita în acel an; în 
acest timp, feciorii caută iarba fiarelor, în credinţa că această iarbă numai în zorii acestei zile poate 
fi găsită; se spune că ea ar avea putere dacă feciorul care o are se aruncă cu ea într-o apă 
curgătoare şi înoată împotriva cursului; după care iarba se pune sub pielea mâinii drepte, astfel 
scăpând să mai fie rănit; se crede că întocmai aşa a procedat şi Pintea Viteazul; în Romanaţi, fetele 
pun, ca la Bobotează, în ajunul zilei de 23 aprilie, câte un fir de busuioc afară, la pătul sau la coşar, 
ca să-şi încerce norocul, dar au în acelaşi timp grijă să ascundă totul, să nu cumva să fie găsit de 
flăcăi, pentru că, dacă îl găsesc şi îl iau, cer apoi bani de la fete pentru răscumpărare; dacă 
busuiocul a scăpat negăsit şi este plin de rouă a doua zi dimineaţa, înseamnă că se vor mărita; în 
Muntenia, în seara de ajun, îndată ce toată lumea s-a culcat, flăcăii se strâng în cete de câte 10-12 
şi se duc la o dumbravă, purtând fiecare câte un vas cu apă neîncepută; pun vasele într-un loc 
ascuns şi după aceea pleacă, spunând în gând numele vreunei fete pe care o vor de soţie; fac apoi 
horă şi cântă, iar la ziuă se duc să-şi găsească vasele; dacă se găseşte în ele măcar un fir de iarbă 
sau floare, se spune că acela este semn de însurătoare şi de viaţă lungă; dacă se găseşte o floare 
uscată sau ofilită, cred că nu se vor însura în acel an, iar, dacă găsesc pământ, se crede că acel 
flăcău va muri curând; cel căruia i s-a prevestit de bine aruncă apa înspre răsărit, iar cel căruia i s-a 
prevestit de rău aruncă apa spre apus, ca să dispară nenorocul odată cu apusul soarelui acelei zile; 

în Moldova, cel ce vrea să nu fie atins de farmece, trebuie să se cântărească în ziua Sfântului 
Gheorghe; în Bucovina, există datina ca fetele să se spele pe faţă cu rouă luată de pe un câmp 
curat, ca să fie frumoase şi atrăgătoare; altele strâng rouă, care se păstrează şi se întrebuinţează 
peste an în cazul diferitelor maladii; altele se duc şi se scaldă între vaduri, ca să fie curate şi uşoare, 
precum este cursul lin al apei; altele se duc, până a nu răsări soarele, cu pâine şi sare la o apă sau 
la un pârâu, unde rostesc o scurtă bineţe către apă, apoi aruncă pâinea şi sarea în apă, după care 
iau apă şi se spală pe faţă, spunând în acelaşi timp o invocaţie prin care solicită să fie ferite de 
orice farmec sau făcătură, să fie curăţate de orice ură şi să fie curate „ca o floricea frumoasă"; apoi 
iau apă şi o duc acasă, o pun între flori şi ulterior se spală cu ea, ca să fie drăgălaşe ca florile; spală 
şi uşa, ca să umble feciorii după ele, pe urmă icoanele, ca feciorii să se închine la ele tot aşa cum 
oamenii se închină la icoane; alte fete se scoală dis-dimineaţa în această zi, se duc la o fântână, 
scot o găleată de apă, iau o gură, se întorc cu ea în casă, râşnesc porumb în sens invers, fac din 
mălaiul obţinut şi cu apa din gură o turtiţă pe care o pun în vatra focului să se coacă, rostesc şi un 
descântec, ca toţi să se uite la ele, iar duşmanii să rămână îngrădiţi în podul casei, iar ea să fie 
iubită de toţi; după ce se coace turta, o iau şi o pun pe prag şi, dacă vine pisica şi o mănâncă, fata 
se va mărita în decursul anului; fetele care trăiesc în localităţi fără apă în preajmă iau un ciubăr dis- 
dimineaţa în ziua de Sân-Giorz, pun în el apă neîncepută de la o fântână şi în acest vas apoi se 
scaldă, ca să fie curate, frumoase, drăguţe şi mai bine văzute de feciori; dar ele nu numai că se 
spală cu rouă sau se scaldă, ci se stropesc una pe alta, ca să fie frumoase, sprintene şi harnice 
peste an; în acelaşi timp, caută şi flăcăii să le ude, ca să nu se apropie strigoaicele de ele şi 
totodată nici ele să nu se facă strigoaice; în Ţara Haţegului şi în Mureş, fetele şi flăcăii se udă 
reciproc cu apă; în alte părţi ale Transilvaniei, merg cu toţii la un râu şi cu ciomege lovesc apa şi se 
stropesc; copiii care au mânat vacile la păşune aduc în sat flori şi ramuri verzi; iar femeile care le 
ies în cale îi stropesc cu apă; în Munţii Apuseni, se face în ajunul acestei zile câte o stropitoare din 
împletirea de mlădiţe verzi, numită împroor şi, aducându-se un vas mare cu apă curată de la un 
izvor sau râu, stropesc în dimineaţa Sân-Giorzului pe cei ai casei, vitele, casa şi acareturile, 
stropirea fiind numită împroorare; mamele care au fete mari pun leuştean sub pragul uşii bisericii, 
iar după slujbă îl iau acasă şi stropesc fetele cu el, spre a fi norocoase în căsătorie; în unele sate din 
Banat, se stropesc cu apă nu doar tinerii, ci chiar şi bolnavii, iar, dacă este cald, se scaldă în apă 
curgătoare, pentru spălarea tuturor relelor; există şi datina ca feciorii să se adune în această zi, să 
se sfătuiască şi, formând 3-4 cete pe câte o uliţă, să adune şi fetele, chiar şi neveste tinere şi să le 
scalde pe la fântâni, aruncând găleţi de apă pe ele; în satele năsăudene, flăcăii duc fetele la râu, 
unde le udă bine, după care se împrăştie; în Moldova, se crede că acela care se va spăla cu rouă, în 
dimineaţa Sfântului Gheorghe, acela toată vara va fi sănătos şi nu-i vor ieşi pete pe obraz, iar cine 
se va scălda în apă curgătoare tot anul nu se va îmbolnăvi de friguri; în Gorj, se stropesc cu apă, 
udând totodată şi vitele, folosindu-se pentru împroorare ramuri de salcie; în Romanaţi, când se 
face ziuă, lumea trebuie să fie în picioare şi să plece să se înroureze sau să ia fuior, cum se spune 
într-o expresie locală, adică să se înfioreze; fetele rămase acasă, scot afară toate ţesăturile şi le 
întind la soare, unde le lasă până ce începe să dogorească şi le aduc în casă abia atunci; în Ardeal, 
prin satele de la poalele munţilor, flăcăii tocmesc un lăutar şi se duc cu toţii dimineaţa la pădure, 
unde îmbracă pe unul dintre ei în frunze de fag sau de gorun, de aşa manieră încât i se zăresc 
numai ochii, îl aşează uneori călare pe un cal, după care se înşiră unul după altul şi se întorc în sat 
cântând, jucând şi chiuind; iau fiecare casă la rând şi joacă până ce stăpânul le oferă bani sau vin, 
cei ai casei obişnuind să arunce cu apă peste flăcăul care este acoperit cu frunze şi care 
întruchipează astfel Sânjorzul; în satele din Ţinutul Pădurenilor, obiceiul poartă numele Bolboriţa; 
dar obiceiul este practicat în multe din satele Transilvaniei; ciobanii din părţile muntoase ale 
Transilvaniei îşi pun pe cap cununi din rămurele înverzite şi stropesc pământul cu ajutorul unui 
mănunchi de ramuri înmuiate în apă sfinţită, după care fac un foc din lemne de brad, prin fumul 
căruia îşi trec turmele de oi, ca să le ferească de tot felul de primejdii peste an; (2. MARIAN, II, p. 

254-256; 259-273; 295-309; 12. GHINOIU, p. 236-237; BOGDAN, p. 49; PRESA). Sângiorzul deschide 
anul pastoral, când ovinele şi caprinele aduc omului un randament maxim din punct de vedere 
economic, deşi ele intră acum într-o perioadă lungă de sterilitate, care durează 6 luni; începutul 
anului pastoral este, de fapt, o perioadă de timp marcată de mai multe sărbători - Sângiorzul 
vacilor, Alesul, Sâmbra oilor, Marcul boilor (25 aprilie), Armindenul, Ispasul, când se efectuează 
activităţi economice şi practici rituale precise; după perioada de împerechere, toamna, şi cea de 
gestaţie, iarna, puii majorităţii animalelor domestice sunt fătaţi primăvara, prinzând astfel sezonul 
cald şi hrană din abundenţă, intrând fortificaţi în anotimpul friguros; de remarcat că Sângiorzul şi 
Sâmedrul sunt sărbători echinocţiale şi amândouă pot fi considerate început de an, deoarece 
împart anul exact în două jumătăţi egale; dacă s-ar aprecia importanţa sfinţilor după numărul 
legendelor, al credinţelor şi practicilor tradiţionale efectuate în zilele lor de celebrare, atunci 
Sângiorzul este unul dintre cele mai însemnate personaje din calendarul popular, riturile solicitate 
de sărbătorirea lui desfăşurându-se pe parcursul mai multor zile (21 aprilie-1 mai), având toate 
evidente trăsături de înnoire a timpului; se crede că între Joia Mare şi Rusalii, perioadă în care se 
încadrează de cele mai multe ori şi Sângiorzul, mormintele rămân deschise, iar spiritele morţilor 
sălăşluiesc printre cei vii; printre acestea însă apar şi spirite rele, strigoii şi moroii, dar şi 
strigoaicele şi moroanele, reprezentând persoane în viaţă, care se vor transforma, după moarte, 
tot în spirite malefice; acestea toate îşi manifestă agresivitatea prin luarea sporului de lapte la vite 
şi a rodului holdelor de grâu; manipularea acestor forţe malefice de către vrăjitoare se realizează 
prin diferite tehnici, mai ales în noaptea de Sângiorz; împotriva strigoaicelor sunt provocate 
zgomote din buciume, strigăte, sunt afumate vitele, grajdurile şi stânele, se pune rug la ferestrele 
şi uşile adăposturilor, sunt agăţaţi spini la porţi, sunt unse ugerele vitelor cu usturoi; în Moldova, 
femeile au de luptat nu numai cu strigoii, ci şi cu ielele, care fură în noaptea de Sângiorz somnul 
copiilor; pentru aceasta, încă din ajunul zilei, fetele, flăcăii şi copiii ies în ţarină sau se duc în 
pădure şi se întorc acasă încărcaţi cu iederă şi cu crengi de rug din care împletesc cununi verzi, iar 
crengile de rug se pun în formă de cruce la porţi, la ferestre, deasupra uşilor şi cu deosebire la 
grajdurile unde sunt adăpostiţi caii şi vitele, considerându-se că în lipsa acestora există pericolul ca 
strigele şi ielele să intre şi să fure laptele vacilor, somnul copiilor, visul fetelor şi norocul băieţilor; 
la Sângiorz sunt pomeniţi morţii şi li se dau de pomană diferite produse alimentare, în special 
lapte, din această cauză practica numindu-se şi Moşii de Sângiorz; în Banat, la mulsul oilor, 
şiştarului i se pune deasupra un colac, numit Cucu-răscucu, iar vasul este împodobit cu leuştean, 
salcie şi flori, prin gaura colacului mulgându-se oile din aceeaşi turmă; la fel se procedează şi în 
cazul că o vacă fată în perioada cântatului cucului; după terminarea mulsului, colacul este luat şi 
ţinut cu câte o mână de doi copii, în general un băiat şi o fată, care strigă de trei ori, trăgând de 
colac, sub formă de dialog „Cucu-răscucu"; îl rup în două, iar părţile sunt mâncate de copii, de 
proprietarii de oi şi de către toţi participanţii; în unele sate, o parte a colacului se amestecă 
împreună cu sare şi tărâţe şi se dă de mâncare oilor; se crede că astfel se previne luatul manei 
laptelui de către cuc; credinţa tuturor este că de Sângiorz se înnoieşte nu numai timpul ci şi 
sângele oamenilor; ca orice început de an sau de sezon, la sărbătoarea Sângiorzului oamenii din 
zonele pastorale încearcă să scruteze viitorul, să afle ce se va întâmpla în următoarea perioadă de 
timp; o practică foarte des întâlnită este semănatul ritual al busuiocului, care astfel va creşte şi mai 
frumos şi cu un miros mai puternic decât cel semănat în celelalte zile; se crede că acesta are 
putere miraculoasă de a face fetele mai atrăgătoare pentru feciori, de unde şi zicala: „A trage unul 
la altul, cum trage dragostea la busuioc"; pentru a obţine busuiocul dragostei, acesta trebuie 
semănat, udat, cules şi păstrat după anumite reguli; se crede că fata care poartă acest busuioc în 
sân, la brâu sau în păr va avea noroc şi va fi îndrăgită de feciori şi, fireşte, se va căsători; se mai 
crede că, la Sângiorz, cerul se deschide pentru o clipă, iar oamenii care pot surprinde vizual acest 
moment nocturn ar putea spera că li se vor realiza toate dorinţele în acel an; noaptea de Sângiorz 
este însă şi timpul cel mai favorabil pentru descoperirea comorilor; se spune că acum ard comorile 

curate şi ascunse, legate şi nelegate, vrăjite şi nevrăjite şi trebuie însemnat locul în mare taină, 
pentru a fi ulterior săpat; funcţia de an nou a Sângiorzului este întărită de informaţiile etnografice 
referitoare la prevederea timpului, de interdicţia de a împrumuta diferite bunuri, de practica 
retezării părului şi vârfului cozilor la animale (12. GHINOIU, p. 93; 229-234; 237-240). în zona 
Bacăului, la 23 aprilie oamenii taie mănunchiuri de nuiele, pe care le pun la porţi şi la ferestrele 
caselor; stâlpii de la poartă şi de la case sunt împodobiţi cu iarbă verde şi crengi înfrunzite de fag; 
tinerii se udă cu apă, crezând că astfel va ploua la vreme; există credinţa că acela care doarme 
ziua, în ajunul acestei sărbători, capătă somnul mieilor, adică va dormi toată vara; în această zi, 
turmele de oi sunt urcate la munte, iar mieii sunt despărţiţi de oi, momentul numindu-s e „Plânsul 
mieilor" (ICHIM, p. 142). în Bucovina, ziua de 23 aprilie este considerată ziua de închidere a 
ţarinelor, fiind oprită intrarea animalelor pe câmpuri, ogoarele pregătindu-se pentru recoltă, 
păzindu-se cu străşnicie să nu fie încălcată datina satului; încă din ajun, se pun ramuri de salcie 
înverzită pe stâlpii porţilor, pe cei ai cerdacului şi la fântâni; în noaptea dinspre 23 aprilie, fetele 
stau goale sub un zarzăr tânăr înflorit, cu grijă să nu fie văzute de cineva, îl scutură peste ele şi 
rostesc textul unui descântec prin care îşi farmecă de frumuseţe; apoi scutură tare de trei ori 
pomul, spunând: „Sfinte Gheorghe, scutură-te peste minei", după care se îmbracă în cămaşa de in 
sau de cânepă pregătită special şi fug în casă, fără să fie văzute, pentru că altfel vraja îşi pierde 
puterea (COJOCARU, p. 192-193; PRESA). Fiind cel care a ucis balaurul, Sfântul Gheorghe este 
considerat a fi împotriva tuturor duhurilor rele şi a vrăjitoarelor; în noaptea dinspre Sângiorz, sunt 
păzite comorile, adică oamenii pândesc să vadă din ce loc apar flăcări deasupra pământului, care 
indică faptul că acolo ar fi îngropaţi bani; este considerată data de la care începe anul pastoral; în 
ajunul acestei zile, se mulg vacile, ca să aibă lapte mult şi bun, iar vasul se lasă afară peste noapte; 
în cinstea Sâgeorzului, se pun ramuri verzi, înfipte în brazde cu iarbă verde, la uşa casei, la poartă, 
la uşile diverselor acareturi din gospodăria omului, peste tot unde există vreo intrare, pentru a le 
feri de spiritele malefice; ciobanii se scoală în zori de zi şi buciumă, ca să apere turmele de oi de 
vrăjile care le-ar putea face să piardă laptele, deoarece se spune că vrăjile pot avea putere doar 
până unde ajunge sunetul buciumului - Suceava; Sfântul Gheorghe a fost şi el plugar şi a lăsat 
oamenilor bucium de salcie, măceş (rug) şi mesteacăn, ca să buciume la hotarele câmpurilor cu 
semănături, pentru a alunga strigoaiele de pe ele - Ţara Oltului; ca să nu piardă laptele, vacilor li se 
face un mic orificiu într-un corn, unde se pune puţină pâine şi sare, gaura fiind apoi astupată cu un 
dop de lemn - laşi; în dimineaţa de ajun a zilei de 23 aprilie, femeile scot afară din casă ustensilele 
care servesc la ţesut, pentru a răsări soarele peste ele, considerând că astfel vor avea spor la lucru 
- Muntenia; se crede că, dacă ziua Sfântului Gheorghe cade într-o zi de post, atunci în acel an va fi 
pagubă în miei şi vite - Suceava; brazde verzi şi ramuri înmugurite se pun şi pe pragurile caselor, pe 
stâlpii gardurilor, în semn că a venit primăvara - Muntenia; tot în zorii zilei, fetele seamănă 
busuioc, ţinând sămânţa în gură, în credinţa că astfel busuiocul va creşte frumos şi va avea miros 
plăcut; nu se dă nimic din casă, pentru că arînsemna să se dea tot anul; gunoiul scos din casă în 
această zi se aruncă la rădăcina pomilor, ca să rodească bine; se face, la porţi, portiţe, uşile de la 
case şi de la grajduri, semnul crucii, desenat cu păcură, ca să nu intre duhurile necurate - Suceava; 
dacă prăznuirea Sfântului Gheorghe cade într-o zi de post, se crede că, în acel an, vacile nu vor 
avea lapte - Vâlcea; se spune că acela care doarme în ziua de Sângiorz fură somnul mieilor şi tot 
anul va fi somnoros - Dolj; Muntenia; Tecuci; Galaţi; Vrancea; Suceava; ca să fie sănătoase şi 
frumoase tot anul şi ca să nu le iasă pete pe faţă, fetele, femeile şi chiar copiii se spală dimineaţa 
cu apă de rouă; altele se duc şi se scaldă, ca să fie curate şi uşoare peste an, precum lin este cursul 
apei; se mai duc la o apă, aducând cu ele pâine şi sare, descântă în timp ce aruncă pâine şi sare în 
apă, apoi iau apă, o aduc acasă şi o pun între flori, după care se spală cu ea pe faţă, ca să fie 
drăguţe ca florile, apoi spală uşa casei, ca feciorii să vină după ele la fel cum umblă uşa, spală 
icoanele, pentru ca feciorii să se închine la ele, precum oamenii se închină la icoane; cei bolnavi se 
pot vindeca, dacă se tăvălesc prin rouă în zorii acestei zile; fetele sunt udate cu apă de către flăcăi, 

cea care scapă neudată fiind sărbătorită de către celelalte - Transilvania; cine se spală pe picioare 
în această zi, până la răsăritul soarelui, şi apoi se mai scaldă de câteva ori în cursul zilei va fi 
sănătos tot anul - Bihor; se ung ţâţele vacilor cu usturoi, ca vrăjitoarele să nu poată să le ia laptele; 
se unge cu leuştean uşile grajdului şi ale coteţelor, iarîn ferestre se pun spini împotriva strigoilor; 
cel ce are curajul să stea peste noapte sub o grapă cu colţii de fier ar avea posibilitatea să-i vadă pe 
strigoi când vin şi chiar ar putea să-i şi apuce; de Sângiorz, se despart mieii de oi, iar laptele muls în 
această zi se dă săracilor; cerul se deschide în noaptea dinspre Sfântul Gheorghe, dându-se putere 
tuturor pomilor să înflorească - Tecuci; cine doarme în noaptea dinspre ziua Sfântului Gheorghe în 
ieslea boilor îi poate auzi vorbind între ei - Tecuci; nu este bine să se doarmă sub cerul liber, nici 
ziua şi nici noaptea, pentru că până în această zi se crede că bat vânturi aducătoare de boli - laşi; 
cine doarme de Sfântul Gheorghe ia somnul mieilor şi va fi somnoros după aceea tot anul - Ţara 
Oltului; tot în această zi, copiii, fetele, feciorii şi chiar maturii se stropesc cu apă între ei, ca să fie 
sănătoşi peste an, dar şi pentru ca recoltele să fie bogate - Ţara Oltului; este ziua în care se adună 
de pe câmp multe dintre buruienile (plante din flora spontană) din care se prepară leacuri 
împotriva unor boli - Tecuci; începând cu această zi şi până în Duminica Rusaliilor, se tund oile; 
dacă un pom nu dă roade, i se face o gaură în trunchi, însoţind fapta cu ameninţarea că va fi tăiat, 
iar pomul va da roade - Vâlcea; de va fi rouă multă sau ceaţă, este semn că anul va fi mănos - laşi 
(2. GOROVEI, p. 19; 22; 26; 32; 79; 49; 92; 111; 130; 140; 198; 201; 216; 236; 246; 254; 
GOLOPENŢIA, p. 145; 148; PRESA). în ajunul acestei zile, se serbează Mânecătoarea, când fetele se 
plimbă goale prin holdele pline de rouă, până la răsăritul soarelui, ca să fie sănătoase şi frumoase; 
se împleteşte din mlădiţe verzi o stropitoare, numită împroor, apoi se aduce într-un vas nou apă 
curată de la un izvor sau de la râu, iar dimineaţa sunt stropiţi cu această apă gospodarii, vitele, 
casa şi grajdul, gestul purtând denumirea de împroorare; în noaptea de Sângiorz, se păzesc 
comorile, fiindcă se crede că acum „joacă" banii care sunt îngropaţi în pământ; peste cei care ies 
primii cu plugul la arat se aruncă cu grâu, iar sămânţa rămasă nearuncată este dată săracilor; în 
Transilvania, feciorii tocmesc un lăutar şi împreună se duc la pădure, unde îmbracă pe unul dintre 
ei în frunze de fag şi îl pun călare pe un cal, apoi se întorc în sat, toţi fiind înşiraţi după cel călare, 
luând fiecare casă la rând, jucând până ce gospodarul le dă bani sau vin, cei ai casei obişnuind să 
arunce cu apă peste cel îmbrăcat în frunze, care îl întruchipează pe Sângiorz; în Maramureş, vitele 
sunt afumate cu tămâie şi li se ung ugerele cu usturoi; acum se despart mieii de oi, iar laptele muls 
se dă de pomană săracilor; se crede că nu este bine să se scalde cineva în lac, iaz, tău, pârâu etc. 
înainte de această zi (PRESA). în Giurgiu, Sfântul Gheorghe este considerat patronul oraşului, unii 
specialişti explicând numele acestei localităţi ca venind din numele sfântului; despre el se crede că 
este stârpitorul balaurilor, al acelor fiinţe prin care sunt personificate iazurile, mlaştinile şi orice 
altă umezeală excesivă (1. CĂLIN, p. 55). Serii simbolice: leuştean-pelin-boz; usturoi-găinaţ-păcură; 
tuie-usturoi-topor-prag; flori-fir roşu-apă-răchită-iarbă; flori-pâine-sare-rouă; busuioc-ceară-unt; 
soare-flori-salcie-apă-sare-pâine; rouă-mătrăgună-năvalnic; apă-sare-pâine; apă-mălai-foc- 
descântec-prag. 

Moşii de Sân-Giorgiu.în Banat, este datina să se dea de pomană, pe la vecini şi neamuri, ulcele noi 
pline cu lapte şi caş, împreună cu un colac şi o lumânare; sau se dau farfurii şi blide; laptele de oi 
nu se dă de mâncare până în această zi, când întâi se dă de pomană şi apoi mănâncă şi cei ai casei 
lapte de oi; găletăresele vin de la stână cu ceva lapte pe fundul vaselor şi îl dau zicând să aibă de 
10, 20, 50 de ori mai mult lapte la măsuratul acestuia; în Muntenia, se dă de pomană pentru cei 
morţi tot lapte; în Rădăuţi, se trimite de pomană o ulcică cu lapte dulce de vacă, fiert, un colac şi o 
lumânare, care sunt duse de obicei la casele cu copii mici; sau se duc la cimitir, unde se aşează o 
faţă de masă pe mormânt şi acolo sunt împărţite diferite bucate celor sărmani (2. MARIAN, II, p. 
311; 3. III, p. 248). Serie simbolică: lapte-caş-colac-lumânare. 

Urzicatul. Mai este datină ca, în faptul zilei de 23 aprilie şi până la lăsatul serii, băieţi şi copile, 
feciori şi fete să meargă pândind şi să se urzice unul pe celălalt; se crede că sprinten şi iute, harnic 

şi îndemânatic la lucru în tot anul acela nu poate fi decât cel care este urzicat în ziua Sfântului 
Gheorghe; obiceiul este întâlnit în Bihor, Transilvania, Muntenia şi Suceava; în Năsăud, oamenii se 
bat cu urzici, unii se udă şi cu apă şi de asemenea se bea şi vin; în Bihor, obiceiul este însoţit şi de 
motivaţia că oamenii urzicaţi vor fi peste vară harnici, sprinteni, îndemânatici, dar şi feriţi de bube; 
unii mănâncă tot acum peşte, ca să fie iuţi ca peştele (2. MARIAN, II, p. 312). în Bihor, se spune că, 
la 23 aprilie, este ziua când se slobozesc izvoarele stăpânite de un balaur omorât de Sfântul 
Gheorghe; în aceeaşi zi există practici pentru păstrarea manei vacilor; bărbaţii aduc crengi de rug şi 
măceş pe care le pun la poartă, la ferestre şi la intrarea grajdurilor, ca „să nu ducă strigoii laptele 
de la vaci"; se mai spune că atunci când fată vaca nu este bine să se dea din casă timp de trei zile şi 
nici să nu se primească nimic, atât timp cât vaca are colastră; tot atunci se înfige furca de fierîn 
podeaua grajdului, ca să apere mana laptelui de strigoi; se mai obişnuieşte udatul sau sângiorzitul 
fetelor, care are ca scop apărarea sănătăţii, fetele şi băieţii udându-se reciproc, „ca să fie vara 
ploi", „ca să nu-i mănânce râia sau puricii vara"; în alte sate, feciorii prind fetele şi de duc la râu, 
unde le udă din plin (ROMAN, p. 4). 

25 aprilie - Sfântul Apostol şi Evanghelist Marcu. în calendarul tradiţional românesc, această zi 
este denumită „Marcu Boilor"; ziua este consacrată cornutelor, cu deosebire boilor, şi se ţine de 
către bărbaţi şi femei prin abţinerea de la muncă, mai ales de la arat, ca să nu li se îmbolnăvească 
boii sau să se rănească din cauza purtării jugului, după cum se crede în Suceava, sau să fie atacaţi 
de fiarele sălbatice, după credinţa celor din Banat; în Suceava, se crede că, dacă se lucrează în 
această zi şi mai ales dacă se ară, este mare păcat, vitele se îmbolnăvesc şi se vindecă greu, uneori 
trebuind să fie sacrificate; se abţin de la muncă în special femeile, care o fac şi pentru bărbaţi; 
singurul lucru permis, mai ales pentru proprietarii de oi, este strângerea vaselor de pe lângă 
fântâni sau de pe malul râurilor, unde au fost puse cu apă încă de la Sfântul Gheorghe, în credinţa 
că, de-a lungul anului, acestea vor fi tot aşa pline cu lapte (2. MARIAN, II, p. 314). 

APUSv. ASFINŢIT. 

ARAMĂ 

Imediat după naştere, copilul este trecut prin toartele unei căldări de aramă, care nu va mai fi 
întrebuinţată până la vârsta la care o va putea ridica singur de jos, în credinţa că viaţa copilului va 
număra mulţi ani şi sănătatea lui va fi tare precum metalul din care este confecţionată căldarea - 
Muntenia (2. GOROVEI, p. 36). Când cineva visează obiecte din aramă (alamă) sau obiecte din orice 
alt metal înseamnă că norocul îi va aduce avuţii multe - Suceava (NOTE, Băncescu). 

ARAP 

Printre alte sensuri, cuvântul reprezintă şi una dintre poreclele ţiganilor; este cunoscută şi varianta 
harap (ŞĂINEANU, I, p. 73). v. ŢIGAN. 

ARAT (A ARA) 

înainte de a se ieşi la arat, plugul este înconjurat de trei ori, cu tămâie aprinsă şi busuioc, iar vitele 
ce urmează a fi înjugate sunt stropite cu apă sfinţită; în coarnele plugului sau ale vitelor se pun 
colaci, frământaţi din aluatul de la Crăciun sau din grâul secerat prima oară cu un an în urmă, în 
fiecare colac aşezându-se şi câte o lumânare aprinsă; în Transilvania, ieşirea prima dată cu plugul 
în câmp se numeşte „ţiparea-ntâia" sau „ieşitul plugului" şi se petrece fie la Sfântul Gheorghe, fie a 
doua zi după Paşte; plugarul este cel dintâi care se scoală dimineaţa şi, înainte de revărsatul 
zorilor, trage în câmp o brazdă, după care revine în sat odată cu primele raze de soare; tot în 
Transilvania, se ung coarnele vitelor cu usturoi, se stropesc cu apă sfinţită, se înconjoară carul în 
care este aşezat plugul cu cărbuni aprinşi şi se stropeşte acesta cu agheasmă; în Vâlcea, se 
stropesc vitele, plugul şi „săniuţa" pe care este aşezat acesta cu agheasmă şi se rosteşte „Tatăl 

Nostru", după care se poate pleca la câmp; în Neamţ, se bagă în ogradă căruţa, se urcă în ea grapa, 
plugul şi sapa, apoi se înconjoară atelajul cu cărbuni aprinşi, de trei ori, după care se face semnul 
crucii; sau se pune grapa, plugul şi sămânţa pentru semănat în car, gospodina înconjoară carul de 
trei ori, purtând tămâie aprinsă, o pâine şi un vas cu apă, în credinţa că focul şi tămâia sunt 
căldura, apa este ploaia, iar pâinea este rodul şi belşugul; în Munţii Apuseni, gospodina face 
pogace proaspete, stropeşte apoi boii cu apă sfinţită, iar gospodarul trage două brazde în curte, 
după care, înainte de a începe să o tragă pe a treia, pune câte o pogace pe coarnele plugului, iar 
din pogacea cea mai mare rupe firimituri şi le aruncă peste plug, după care se aşează şi mănâncă 
din ceea ce a rămas din ultima pogace; cel care iese primul la arat trebuie să fie cel mai harnic 
gospodar din sat, pentru că se crede că el este cu noroc şi duce astfel mana şi norocul şi în câmp - 
Hunedoara (2. CHELCEA, p. 323-325). v. PLUGUŞORUL. 

ARBORE v. POM. 

ARC 

în sensul de armă primitivă, folosită la aruncarea săgeţilor (ŞĂINEANU, II, p. 75). Arcul eroilor din 
basmale româneşti este unul exemplar şi totodată o armă sacră, pentru că este primită în dar de la 
Sfânta Vineri; în acelaşi timp, arcul este utilizat, tot în basme, şi ca oracol al destinului, atunci când 
împăratul îi pune pe cei trei fii ai săi să tragă în sus câte o săgeată, ursita fiecăruia urmând să fie 
aflată după locurile unde se vor înfige săgeţile; în directă legătură cu aceste semnificaţii, arcul 
apare şi în „legendele de întemeiere" ale diferitelor ţări în epoca medievală, precum şi în cele în 
care se narează despre metoda de alegere a locului de amplasare a lăcaşurilor monastice (2. 
KERNBACH, p. 307). 

ARDEI (Capsicum annuum - DLRM, p. 40) 

în seara de ajun a Bobotezei (5/6 ianuarie), sub mai multe farfurii se pun diferite obiecte, fiecare 
având altă semnificaţie; astfel, flăcăul care indică farfuria sub care se află un ardei se crede că va 
lua de soţie o fată „iute"; se repetă de trei ori procedeul, pentru conturarea unui profil moral şi 
fizic mai complex al viitoarei soţii (2. MARIAN, I, p. 141). 

ARGINT 

Cine aude pentru prima oară tunetul, primăvara, să ia un obiect din argint şi să se bată uşor cu el 
în frunte, ca să fie sănătos şi curat ca argintul peste tot anul - Dolj (2. GOROVEI, p. 233). în prima 
scaldă a copilului se pun bani din argint care înseamnă viaţă curată (2. CHELCEA, p. 10). în Ialomiţa, 
în prima scaldă a copilului nou-născut se pun bani de argint, ca să aibă noroc în viaţă, să fie frumos 
şi tare ca argintul; se crede că este bine ca omul să poarte o bijuterie din argint, ca să aibă noroc 
(PRESA). 

ARGINT-VIU v. MERCUR. 

ARHANGHEL 

Colac pentru pomană, colăcei (ŞĂINEANU, II, p. 78). v. COLAC; ÎNGER. 

ARICI ( Erinaceus europaeus - DLRM, p. 42) 

în ansamblul mitologiei populare româneşti, ariciul reprezintă animalul prin excelenţă cosmogonic, 
de aici provenindu-i prestigiul şi autoritatea; nici o altă vietate din bestiarul folcloric nu este atât 
de intim, atât de profund legată de momentele decisive ale facerii dintâi a lumii, pentru că „el a 
urzit pământul", „oamenii nu-l omoară, că e de când cu urzirea pământului", „e păcat să omori 
ariciul, pentru că el a urzit pământul sau l-a măsurat", „ariciul a urzit pământul împreună cu 
Dumnezeu", „ariciul la o casă e cu noroc"; atributul fundamental al ariciului este acela de 

meşteşugar demiurgic, de făurar, In ipostaza cea mai „tehnică" a acestui cuvânt; actele prin care 
ariciul se manifestă în facerea lumii sunt acelea de o măsura, a concepe şi a clădi întregul pământ, 
după un „plan" bazat pe ideea de echilibru, ritm, funcţionalitate; creaţia lui nu este una stihială, 
oarbă, ci una limpede, profund raţională şi cu adevărat demiurgică; atributele sale îl conectează la 
arhetipul mitologic al eroului civilizator; cu asemenea funcţie, ariciul este întâlnit numai în vechea 
mitologie iraniană, unde apare ca inventator al focului, ca sfătuitor al oamenilor, ca păstrător al 
tainelor legate de tehnicile muncii agrare; el se prelungeşte în cultura greacă, unde este considerat 
ca fiind cel mai ştiutor dintre toate vieţuitoarele; el nu este doar meşteşugar, ci şi demiurg, posedă 
nu doarînţelepciune, ci şi omniscienţă, nu are termen de comparaţie în nici una din mitologiile 
vecine, este specific românească, fără precedent şi etimon în cultura şi simbolica greco-romană şi 
chiar indo-europeană; figura lui s-ar putea să fie un element de substrat, o urmă din mai ample şi 
mai complexe mituri străvechi, care povesteau faptele unei mari divinităţi chtoniene, creatoare de 
lume şi făuritoare de legi; este, în mod evident o fiinţă demiurgică ; puterea sa creatoare se 
manifestă prin faptă, sau prin cuvânt (sfat); ariciul face lumea şi ştie cum trebuie făcută aceasta; 
dar el nu o face niciodată singur, ci împreună cu Dumnezeu, sistemul culturii populare întâlnindu- 
se cu cel creştin, având loc întrepătrunderea lor; ariciul este factorul activ, este cel care face şi 
desface iţele cosmogoniei; deci el este demiurgul real, cel care cunoaşte şi făptuieşte, chiar dacă, 
în poveste, el este prezentat ca „ajutător" al lui Dumnezeu; apare în două ipostaze principale: el 
este fie cauza erorii cosmogonice, fie remediul ei; atunci când greşeşte zidirea lumii, ariciul o face 
fie din neatenţie, fie din şiretenie, din dorinţa lui de a-l păcăli pe Dumnezeu; atunci când 
corectează eroarea cosmogonică, el acţionează fie printr-un sfat înţelept, fie printr-o faptă 
concretă; prin dorinţa sa de a face mai mult pământ şi apoi prin puterea sa de a-l stăpâni şi 
modela, ariciul se dovedeşte a fi o fiinţă mitologică profund telurică; el îşi exercită puterea 
creatoare peste pământ (face mai mult pământ) şi pe sub pământ (se bagă dedesubt, încreţindu-l 
şi făurind munţii, văile, dealurile, râpele); pământul de la începuturile lumii este drept şi neted şi 
nu poate reţine apa şi nici nu o poate conduce, din care cauză el este un pământ sterp, uscat, arid 
şi nefolositor omului; născând formele de relief, ariciul face posibilă, în plan mitologic, însăşi viaţa, 
mişcarea, transformarea lumii; ceea ce era unitar, monoton şi indistinct devine acum variabil, 
bogat, dinamic; formele de relief semnifică astfel multiplicitatea şi diferenţa; lumea creată iniţial 
de către Demiurg numai pe două dimensiuni (lungimea şi lăţimea) câştigă, prin acţiunea creatoare 
a ariciului, o a treia dimensiune, verticalitatea (înălţimea şi implicit adâncimea); rostul cosmogonic 
al ariciului este acela de a găsi un echilibru între contraste, între cer şi pământ, între pământ şi 
apă, între pământul neted şi pământul frământat de forme de relief; ariciului deci îi revine rolul 
deosebit de important de a stabili ritmurile din natură; el creează, într-un anume sens, „plaiul 
mioritic", adică această permanentă succesiune de planuri ascendente şi descendente; deci, mai 
mult decât Dumnezeu, el este creatorul lumii, care abia de acum capătă o formă dinamică, 
contradictorie şi tot el pune bazele vieţii, aducând apa la suprafaţă; el nu refuză, în principiu, să 
ofere soluţia şi nici nu se manifestă ca un duşman făţiş al Demiurgului; acest ghemotoc viu, care se 
face şi desface, se întinde şi se strânge, funcţionează, în credinţele tradiţionale româneşti, ca un 
regulator al ritmurilor firii; el mediază între pământ şi apă, între spaţiul întins şi cel unduit, între 
arid şi fertil, între suprafaţă şi adâncime; „Arici, pogonici, /Du-te la moară şi te-nsoară/Şi ia fata lui 
Nicoară, /Cu cercei de ghiocei, /Cu căruţa Radului/Şi caii-mpăratului!" , epitetul „pogonici" făcând 
aluzie la „pogoanele" pe care ariciul le-a măsurat, în momentul cosmogoniei, pentru a vedea dacă 
pământul încape sau nu sub bolta cerului; deci lumea făurită de arici este una dinamică, 
mişcătoare, în opoziţie cu aceea a Demiurgului, ternă, prin activitatea sa el mediind şi între alte 
opoziţii (plan/unduit, lumină/întuneric/, uscat/umed, uniform/diferenţiat/, steril/fertil); deci, în 
general, ariciul mediază între natură şi cultură, fiind un simbol al priceperii meşteşugăreşti şi al 
înţelepciunii, al raţiunii şi al cugetării; în cosmogonie îndeosebi, Demiurgul se mişcă numai pe 
orizontală, pe verticală şi mai ales în adânc urcând şi coborând numai două animale, ariciul şi 

broasca; primul coboară sub pământ şi-l ridică, formând munţii şi văile, în timp ce al doilea se 
scufundă în ape şi scoate de acolo pământul; ariciul şi broasca îşi corespund astfel precum doi poli 
ai aceleiaşi axe, ei reprezentând singurele vieţuitoare demiurgice care urcă şi coboară, deci care 
domină verticalitatea; alte legende ne arată că ariciul este, în acelaşi timp, un operator binar şi 
între zi şi noapte: „Şi ca să fie văstrată ziua cu noaptea, Dumnezeu a luat un ghem de aţă albă şi 
neagră, să le răsucească şi să facă numai unul şi după acela să depene ziua şi noaptea; la treaba 
asta a luat tot pe arici"; în multe alte legende, ariciul apare asociat cu soarele, care vine ca 
mesager al lui Dumnezeu, sau îl ajută să răstoarne pământul, în general el conotând sensul de 
lumină; ca orice divinitate telurică, ariciul este un stăpân (şi paznic) al tainelor şi bogăţiilor 
pământului; spre deosebire de şarpe (care păzeşte comorile oamenilor ascunse în pământ), ariciul 
păstrează cu străşnicie secretul unui rod „natural" al pământului; este vorba de o plantă magică, 
având putere asupra vieţii şi morţii, asupra bolilor şi oamenilor, asupra produselor „tehnice" 
create de oameni, de planta care asigură omniscienţa şi chiar harul de a pătrunde prin „uşile 
Raiului"; pentru ajutorul dat Demiurgului, ariciul a fost blagoslovit astfel: „Oriunde te va închide, tu 
vei putea deschide", primind în dar „iarba fiarelor", cu ajutorul căreia el poate descuia orice lacăt şi 
orice încuietoare (COMAN, I, p. 78-81; 84-86; 88-94; 121; 140; VLĂDUŢESCU, p. 219-221). Se crede 
că este păcat ca ariciul să fie omorât, pentru că el a urzit sau a măsurat pământul - Ilfov; pentru a 
scăpa de friguri, este bine ca omul bolnav să fie afumat cu arici - Galaţi; grăsimea de arici este 
bună pentru vindecarea reumatismului - Neamţ; ca să le crească părul lung, fetele se ung cu 
untură de arici - Suceava; pentru ca vacile să nu fie muşcate de şerpi, trebuie să fie spălate cu piele 
de arici - Suceava (2. GOROVEI, p. 12; 188; 247). v. BROASCĂ. 

ARIN (NEGRU) (Alnus glutinosa - DLRM, p. 42) 

Specie de arbore cu lemnul uşor, moale, preferat la amenajarea iazurilor, stăvilarelor şi 
„scaunelor" pentru roţile morilor de apă, la acoperişurile şi ghizdurile (colacul) fântânilor. în unele 
sate, se crede că nu este bine să fie scăldaţi copiii în albii (covăţele) din arin negru, pentru că îşi vor 
duce viaţa mai mult prin străini când vor fi mari (BALASZ, II, p. 40). în Banat, fetiţele care umblă cu 
„păpăruga" sunt înveşmântate cu frunze de arin (2. LARIONESCU, p. 285). 

ARIPA SATANEI v. AVESTIŢA. 

ARIPĂ 

Femeia gravidă să nu mănânce aripi de pasăre, pentru că pruncul ei nu va sta înfăşat, va da 
permanent din mâini şi din picioare, de parcă ar vrea să zboare - Galaţi; Suceava (2. GOROVEI, p. 
13). 

ARMĂ 

Armele simbolizează pe june (tânăr) sau pe voinic; de aceea ele sunt însoţite, în folclorul 
românesc, de atributul voiniceşti, termenul voinic însemnând, mai demult, ostaş, adică persoana 
capabilă să le poarte şi să le folosească (HERSENI, p. 190; 244). Dacă plumbul sau cositorul (care 
singure nu dezvoltă conotaţii simbolice în acest context), turnate în apă neîncepută, se solidifică 
sub formă de suliţă, sabie sau puşcă, în timpul practicilor ocazionate de Vergel, când fetele caută 
să-şi afle viitorul soţ, atunci e semn că acesta va fi soldat - Transilvania; Muntenia; Moldova; 
Bucovina (2. MARIAN, I, p. 54). în Suceava, se crede că voinicii, haiducii, luptătorii în general care 
visează că li s-a sfărâmat buzduganul, le-a ruginit puşca, li s-a rupt sabia sau că au pierdut unele 
piese de la pistoale primesc astfel prevestirea că vor cădea în mâna prigonitorilor lor (3. MARIAN, 
III, P- 12). 

ARMEAN 

Se crede că armeanul face parte dintr-o naţie spurcată, pentru că, în ţara lui, sunt tăiate animale şi 

oameni, ale căror trupuri sunt aruncate apoi în prăpăstii, ca hrană pentru balauri, care, în schimbul 
acestor ofrande, le fac şi le dau pietre scumpe - Galaţi (2. GO-ROVEI, p. 13). v. BALAUR. 

ARMINDEN 

Numele popular al zilei de 1 mai; în Transilvania şi Moldova, cu acest termen se numesc şi ramurile 
înverzite care se aşează, în ziua de 1 mai, în faţa caselor (ŞĂINEANU, II, 83). v. MAI. 

ARNICI 

Se crede că nu este bine ca femeia gravidă să bage în sân amici roşu, pentru că, la naştere, copilul 
său va avea neapărat pe trup o pată roşie - Vâlcea (2. GOROVEI, p. 13). 

ARŞIC v. ARTICULAŢIE 

ARTICULAŢIE 

în zona Neamţ, se crede că norocul fiecărui copil se cunoaşte după rezultatul jocului cu arşice 
(MUŞLEA, p. 405). Pretutindeni se crede că, dacă îţi trosnesc încheieturile, se strică vremea (NOTE, 
Antonescu; Băncescu). 

ARUNCARE (A ARUNCA) 

Aruncarea în aer (în sus) este privită astăzi ca un joc copilăresc, sau care incumbă bucuria unui 
grup de oameni (familie, echipă sportivă, colectiv de muncă) la vreo aniversare sau cu prilejul 
obţinerii unui rezultat sau succes notabil; cercetătorii concluzionează de pildă că „ aruncarea 
junilor în cergă", în satele din Ţara Oltului, constituie, ca şi la junii din Şcheii Braşovului, un rit de 
primire, de iniţiere, şi atât timp cât acest sens nu s-a alterat, este probabil că odinioară numai 
novicii erau aruncaţi; pledează pentru această presupunere şi faptul că junii braşoveni practică 
obiceiul în cerc restrâns, într-una din seri, acasă la vătaf, ca şi cum ar fi ceva secret, şi numai cei 
care, lipsind, n-au fost aruncaţi acolo, vor fi aruncaţi, ca pedeapsă, a doua zi, în public; ideea de 
pedeapsă este subliniată încă de acum mai bine de 220 de ani, într-o lucrare a lui Fr. J. Sulzer 
(„Geschichte des transalpinischen Dacien", Wien, 1781), care, referindu-se la căluşerii 
transilvăneni, precizează că aceştia puteau juca cu fetele, datoare să plătească acestora o sumă de 
bani; pedeapsa, când fata se sustrăgea îndatoririi, era aruncarea sa în aer, cu ajutorul unui ţol; 
aruncarea feciorilorîn cergă sau strai are loc în după-amiaza zilei Anului Nou, obicei la care asistă 
întreaga colectivitate, adunată în centrul satului; ceremonialul debutează cu un joc-două, de 
regulă Fecioreasca şiînvârtita, la care participă numai cei din ceata de flăcăi; se aduce apoi un 
strai, aparţinând gazdei cetaşilor, pe care o ţin de margini mai mulţi bărbaţi de curând căsătoriţi; 
aceştia aruncă în sus cu ajutorul straiului pe feciorul aşezat în mijlocul ţesăturii, cu picioarele 
strânse sub el; se începe cu vătaful mare, apoi se continuă ierarhic cu ceilalţi componenţi ai cetei, 
practica extinzându-se şi asupra autorităţilor satului; de remarcat că feciorul este „scos" din strai 
de o fată, contra unei sume de bani, anunţată asistenţei (GANGOLEA, p. 14-15; NOTE, Antonescu). 
La numirea vătafului, la cetele din Ţara Oltului, mai mulţi juni îl prind pe acesta fără de veste şi îl 
ridică în sus de trei ori, strigând „Să trăiască", la fel procedându-se şi cu cei doi armaşi ai cetei; 
cetele obişnuite de feciori, cum sunt cele din Ţara Oltului, practică aruncarea în cergă în ziua de 
Anul Nou, când este aruncat fiecare fecior din ceată şi uneori fetele îi răscumpără; aruncatul 
debutează cu vătaful, apoi ceilalţi membri ai cetei; în Olt, la jocul cu pietricelele, copilul care a 
pierdut la joc este pus să-şi caute pietrele; când le găseşte, le aruncă în sus cât poate şi zice: „Atâta 
să dea Dumnezeu să-mi crească bucatele la vară, cât arunc eu pietrele"; copiii din Mehedinţi 
urinează în nisip din care fac un fel de noroi pe care îl aruncă cât pot de sus strigând: „Atâta să 
crească porumbii mei" (MUŞLEA, II, p. 47; 93-94; 406). în Bihor, spre sfârşitul petrecerii de Crăciun, 
în cea de a treia noapte, se face dansul „Hurdăului"; se varsă vinul dintr-un butoi, se scoate vasul 

afară şi se joacă în jurul lui o horă; în semn de mulţumire pentru organizatori, sătenii îl aruncă în 
sus, de trei ori, pe birău şi pe bor-birău (adjunctul); feciorii care urmează a se căsători în anul ce 
vine sunt şi ei aruncaţi de trei ori în sus, semn că nu vor mai fi în ceata feciorilor; acelaşi ritual se 
face şi cu cel care a intrat de curând în rândul bărbaţilor (ROMAN, p. 4). Aruncarea crucii în apă, la 
Bobotează, este gestul sacralizării stihiei-apă, rit imperial, venit în România din Bizanţ, dar, ca rit 
popular, sfinţirea apei este generală (BUHOCIU, p. 84). în fine, forme simbolice de prosperitate 
sunt conţinute şi în gestul de a arunca boabe şi seminţe asupra tinerilor căsătoriţi, la ieşirea lor din 
biserică, după oficierea cununiei religioase; în mediul urban contemporan, acest gest este 
practicat cu prilejul oricărui eveniment festiv, boabele fiind înlocuite cu confeti (ADĂSCĂLIŢEI, p. 
147; NOTE, Antonescu). 

ARVUNĂ 

Sumă de bani dată anticipat drept garanţie pentru încheierea unui contract de vânzare-cumpărare 
(ŞĂINEANU, II, p. 86). Se crede că nu va avea noroc la ceea ce a vrut iniţial să vândă acela care se 
răzgândeşte şi întoarce arvuna înapoi - Tecuci (2. GOROVEI, p. 13). Se spune căpară (a căpări) atât 
pentru arvuna dată la cumpărarea unei vite, cât şi la logodnă („am căpăritfata") - Banat (NOTE, 
Antonescu). 

ASFINŢIT 

Moment al zilei care înseamnă sfârşitul ei şi începutul odihnei Soarelui (12. GHINOIU, p. 5). Apusul 
de soare este un moment încărcat de puterile nefaste ale nopţii ce vine, în opoziţie cu acela al 
zorilor, tot aşa după cum miezul-nopţii este pus faţă în faţă cu cel al amiezii, dar mai favorabil 
omului; în acest context, Zorile de seară (melodie ce se cântă numai la mort) sunt cântate de o 
ceată de trei bătrâne, care trebuie să stea în picioare, cu faţa spre apus, momentul performării 
fiind imediat după asfinţitul soarelui (BUHOCIU, p. 18; 402). Este semn de ploaie când se arată 
„geană" la răsărit şi nori la asfinţit - Tecuci; şi tot ploaie se prevesteşte, când fulgeră spre apus - 
Bucovina (2. GOROVEI, p. 266-267). 

ASIN v. MĂGAR. 

ASTRU v. STEA 

AŞTEAPTĂ (Sfântul) 

Numele unui sfânt imaginar, întâlnit în expresia „la Sfântul Aşteaptă", cu sensul de „la calendele 
greceşti", adică niciodată; sinonim cu expresia franceză „â la Saint-Jamais" (ŞĂINEANU, I, p. 16). 

ATINGERE (A ATINGE) 

Este vorba de atingerea rituală, în cadrul nunţii, la aşa-numita procesiune a „schimburilor", 
mireasa trebuind să atingă „darurile", fiind acest gest un simbol de acceptare; totodată, ea trebuie 
să atingă şi „darurile" făcute mirelui, ca un gest prin care se stabileşte fluxul vital unificator dintre 
cei doi tineri şi, implicit, dintre cele două familii (ŞEULEANU, p. 164). 

AŢĂ v. FIR 

AUGUST (Augustru, Agust, Ogust, Măsălari, Gustar, Gustea, Secerar) 

Conform decretului dat de Mihail Comneanul, la 1166, este interzisă orice fel de muncă în zilele de 
6 august (Schimbarea la faţă a Domnului nostru lisus Hristos), 9 august (Sfântul Apostol Matia), 21 
august (Sfântul Apostol Tadeu), 25 august (Aducerea moaştelor Sfântului Apostol Bartolomeu) şi 
29 august (Tăierea capului Sfântului loan Botezătorul; de asemenea, se indică ziua de 31 august 

Antonescu. Dicţionar de Simboluri şi Credinţe Tradiţionale Româneşti 52 


http: //cimec.ro 


(Aşezarea brâului maicii Domnului în raclă) sărbătoare religioasă în care sunt permise totuşi unele 
munci, fără să se menţioneze care dintre munci sunt acceptate, ceea ce, probabil, este lăsat la 
nivelul credinţelor stabilite în cadrul comunităţilor rurale; de menţionat că aceeaşi prăznuire este 
fixată, în calendarul creştin ortodox, şi în ziua de 2 iulie, cu acelaşi regim de interdicţie pentru 
unele munci; conform însă circularei Episcopului ortodox Ghedeon Nichitici, emisă la 6 decembrie 
1786, la Sibiu, în urma voinţei lui Franz losef, numărul sărbătorilor care se ţin în această lună se 
reduce la zilele de 6 august şi 15 august - Adormirea Născătoarei de Dumnezeu, Fecioara Maria 
(GRAMA, p. 69-71). 

1 august-închinarea sau Scoaterea Sfintei Cruci; Sfinţii 7 Mucenici Macabei (Sfântul Macavei, 
spune poporul); Ziua Ursului; se crede că această zi provine de la faptul că acum încep să coboare 
vitele de la munte şi urşii, nemaiavând hrană, vin prin sate şi mănâncă porumbul; începe perioada 
de împerechere a urşilor; cine îl cinsteşte pe urs nu-i vor fi mâncate de acest animal stupii şi vitele 
(1. OLTEANU, p. 352). Nu se munceşte, ca să nu omoare ursul vitele oamenilor aflate la munte 
(CLOPOTIVA, p. 450). Ursul „se împuiază" şi încetează de a se mai scălda în apele râurilor (12. 

GHINOIU, p. 89). Se adună balega vitelor din această zi, se usucă şi se păstrează, crezându-se că 
este bună să se afume cu ea când vitele şi oamenii suferă de vreo boală sau când vreun om are o 
spaimă - Suceava (2. GOROVEI, p. 15). 

6 august - Schimbarea la Faţă a Domnului (Pobrejen; Pobrejeni; Pobrejanie; Pobrejenie; 
Obrejenie). Natura începe să-şi schimbe înfăţişarea, frunzele se ofilesc, berzele se pregătesc de 
plecare (ca şi celelalte păsări călătoare), şerpii şi şopârlele (în fapt, toate târâtoarele) intră în 
pământ pentru hibernare; fetele nu trebuie să se spele pe cap în această zi, pentru că nu le mai 
creşte părul; cei care se ceartă astăzi se vor duşmăni până la sfârşitul anului (PRESA). Se crede că, 
din această zi, frunzele copacilor încetează să mai crească, la fel şi iarba câmpurilor - Suceava; nu 
este bine să fie ocărât nimeni, fiindcă omul certat în această zi va fi tot restul anului admonestat - 
Moldova; Suceava; zi interzisă pentru scăldatul în râuri, pentru că se crede că în această zi vin 
cerbii de se scaldă şi urinează în apă, ca să o răcească - Muntenia (2. GOROVEI, p. 11; 47; 201). Se 
crede că, în această zi, se închide pământul pentru şerpi şi şopârle, iar cele care nu intră în pământ 
trebuie omorâte, ca să nu se transforme în zmei; plantele încep să se usuce, frunzele încep „să se 
probejenească", adică să se îngălbenească, iarba este coaptă, berzele şi rândunelele se pregătesc 
de plecare; se dă dezlegare la mâncatul strugurilor, nu înainte de a fi slujiţi la biserică şi a face 
pomană din primii ciorchini culeşi; oamenii nu trebuie să se certe între ei, ci să se împace, pentru 
că altfel rămân duşmani tot anul; copiilor li se cere să fie cuminţi, ca să nu atragă asupra lor ocara 
părinţilor, care s-ar manifesta pe durata întregului an; pentru a avea noroc, fetele trebuie să se 
spele pe cap cu o zi înainte şi nicidecum la Probejenie, care trebuie să le găsească părul curat, 
pentru că altfel nu le mai creşte (3. MARIAN, III, p. 251; 12. GHINOIU, p. 99; BOGDAN, p. 85; 
CĂRĂBIŞ, p. 37; PRESA). Sărbătoarea Obrejeniilor este considerată hotar dintre vară şi toamnă - 
Teleorman (CRISTEA, p. 52). 

15 august - Adormirea Maicii Domnului (Sfânta Maria Mare). Veşnica sa feciorie este replica şi 
pilda veşniciei tinereţii (întineririi, înfloririi) naturii; puritatea feciorelnică (starea florală) este prin 
definiţie vegetală, iar maternalitatea semnifică aceeaşi regenerare vegetală, înverzirea exaltată din 
primăvară şi până în toamnă; toţi cercetătorii observă cu predilecţie că fecunditatea miraculoasă a 
Fecioarei reprezintă miracolul de principiu al fecundităţii naturale; mai puţin s-a remarcat însă şi 
faptul că fecunditatea sa privilegiată constituie simbolul privilegiului fecundităţii; pentru acest din 
urmă aspect, s-a impus în conştiinţa populară chipul Sfintei Maria, nu pentru veridicitatea 
mitologică a portretului său; mai mult, ea s-a impus atât de puternic veneraţiei în calitatea sa de 
ocrotitoare maternală, de Mamă universală; rugăciunile adresate ei invocă acea „miluire" şi 
mijlocire, care înseamnă purtare de grijă, ocrotire, asistenţă şi prezenţă în problemele vieţii 
cotidiene; slujbele săvârşite în această zi în bisericile creştin-ortodoxe au o importanţă deosebită, 
pentru că Maica Domnului este considerată nădejdea celor necăjiţi, ocrotitoarea orfanilor, sprijinul 

bătrânilor şi Mama tuturor; se face pomană pentru sănătate de către cei suferinzi sau de către 
rudele acestora; se crede că ruga făcută cu credinţă deosebită poate izbăvi de orice necaz şi 
suferinţă; în această zi, cerurile sunt deschise, iar rugăciunile se înalţă către cer ca nişte ruguri de 
foc; se mai spune că, de Praznicul Adormirii Maicii Domnului, cerbii trec prin apă, semn că vara s-a 
terminat; începând din această zi, conform tradiţiei, nu mai este permis scăldatul (PRESA). în unele 
texte folclorice româneşti, Sfânta Maria Mare stă la masă cu Sfânta Maria Mică şi cu Maica 
Domnului, asemenea confuzii fiind similare cu acelea care se fac între Sfânta Maria, Sfânta 
Duminică, Sfânta Vineri şi Sfânta Miercuri, care toate par a fi vechi mame silvestre, ocrotitoare a 
sălbăticiunilor, dacă nu chiar aceeaşi veche mamă a codrului (HERSENI, p. 206). Sărbătoarea este 
aşteptată şi prăznuită ca şi cele ale Crăciunului şi Paştelui - Teleorman (CRISTEA, p. 52). Semănatul 
grâului de toamnă se face între cele două Sântămării, adică între 15 august şi 8 septembrie, de 
unde şi sfatul: „Toamna să semeni în praf, iar primăvara în noroi", ceea ce înseamnă că este bine 
ca însămânţarea păioaselor (grâu, orz, secară etc.) să se facă timpuriu (12. GHINOIU, p. 211). 
Tradiţia spune că, la moartea maicii Domnului, durerea naturii a fost aşa de mare, încât s-au 
îngălbenit frunzele şi au început să cadă; sunt primele semne ale toamnei; acum sunt angajaţi 
pândarii la vii şi se coboară oile din munte; babele adună buruieni pentru descântecele de 
dragoste; în această zi nu este bine să se meargă cu spatele, pentru că râde diavolul şi plânge 
Maica Domnului; la biserică, se sfinţesc roadele pământului, se dau de pomană struguri şi faguri de 
miere; fetele şi feciorii spală icoana Sfintei Marii cu busuioc, pentru a avea parte de dragoste; dacă 
în această zi este senin, poamele se vor coace bine (PRESA). 

28 august - Cuviosul Moise Etiopianul. începe coborârea oilor din munte şi se face ultima nedee - 
Ţinutul Pădurenilor (RAZBA, p. 16). 

29 august - Tăierea Capului Sfântului Prooroc loan Botezătorul. Legenda spune că, de teamă să 
nu păcătuiască, Sfântul loan şi-a tăiat singur capul şi şi-a pus în loc un cap de oaie, deoarece o 
femeie frumoasă se îndrăgostise de el; de aceea, în această zi nu este permis să se taie nimic cu 
cuţitul, ci totul se rupe cu mâna, şi nici nu se lucrează cu obiecte ascuţite, mai ales cei care se 
ocupă cu prelucrarea lemnului se abţin să lucreze, deoarece ar trebui să mânuiască joagăre, 
topoare, securi, barde, fierăstraie etc.; nu se toacă şi nu se mănâncă varză, pentru că „sfântul de 
şapte ori i s-a tăiat capul ca pe varză şi iarăşi a înviat de asemenea, nu se consumă mere, pere, 
nuci, usturoi, adică orice fructe sau legume care au formă rotundă; pedeapsa pentru cei care 
încalcă interdicţia este posibila îmbolnăvire de friguri şi alte boli; nu se bea vin roşu şi nu se 
mănâncă legume de culoare roşie, care amintesc de culoarea sângelui; se posteşte pentru 
vindecarea de boli, dar se posteşte de către tot creştinul indiferent în ce zi ar cădea; femeile 
chefuiesc fără bărbaţi, considerând că astăzi est e „ziua în care sunt la fel de mari ca şi ei" (PRESA), 
în această zi, să nu se taie nimic, fiind pericol de îmbolnăvire de friguri pentru cel care o face - 
Muntenia (2. GOROVEI, p. 93). 

AUR 

Se crede că obiectele din aur au virtuţi magice; magia culorilor, începând cu aceea a aurului, 
funcţionează la toate nivelurile culturii şi civilizaţiei crescătorilor de vite; în ceea ce priveşte 
culoarea aurului, ea indică pe omul cu har, în cazul ciobanilor pe cei de „viţă de domn" sau în 
situaţia să fie domn; lumina de aur, constantă a culturii animaliere pretutindeni la indo-europeni, 
ce emană din turme, cirezi şi herghelii, aureolează şi pe păstori, ceea ce nu uită nici o variantă 
folclorică să sublinieze; aurul şi lumina de aur imprimată pe corp este semn ceresc de putere şi 
avuţie, calitate ce aparţine de drept, în vechea Scandinavie sau în Iran, regelui; pentru scandinavi, 
cuvântul/e=bogăţie înseamnă vite (BUHOCIU, p. 304; 310; 322; 343). La logodnă, în cadrul 
schimburilor de daruri, viitorul mire îi oferă fetei un ban de aur, metal solar şi masculin (EVSEEV, p. 
188). Penele (ale unor păsări) sunt din aur, metal preţios şi strălucitor, simbolizând soarele (12. 
GHINOIU, p. 72). Poporul zice că aurul ar fi ochiul diavolului, pe care i l-a scos, plesnind din bici, 

Sfântul llie şi de atunci a rămas pe pământ - Prahova (2. GOROVEI, p. 14). Dintre toate metalele, 
aurul este cel mai bun protector împotriva deochiului (PRESA). 

AUŞELv. PITULICE. 

AUTOMOBIL 

Este semn de moarte pentru cel care se visează într-un automobil din care nu poate să coboare - 
Gorj (SANDA, p. 45-46). 

AVESTIŢA 

Numele popular dat strigoaicelor, cărora li se mai spune şi Aripa Satanei; se crede că Avestiţa 
sugrumă pruncii în pântecele mamelor sau imediat după naşterea acestora; numele derivă din 
avesta, termen colectiv care nominalizează cărţile sacre ale vechilor perşi, atribuite lui Zoroastru 
(ŞĂINEANU, I, p. 17). v. BABA-COAJA. 

BABA-COAJA 

Baba-Coaja este un spirit rău, care omoară copiii nebotezaţi; ea are un picior de fier, unghii de 
aramă la degetele mâinilor şi un nas lung din sticlă - Transilvania (3. MARIAN, II, p. 26). Pentru 
românii din Transilvania, ea este împărăteasa strigoaicelor, un fel de Avestiţa (ŞĂINEANU, I, p. 19). 

BABA-DOCHIA 

Personaj feminin prezent în legende, având un caracter răutăcios, răspunzătoare pentru zilele 
nestatornice şi vijelioase de la începutul lunii martie (ŞĂINEANU, I, p. 19). v. MARTIE. 

BABA-NOVAC 

Haiduc (1560-1601), căpitan în armata lui Mihai Viteazul; a fost condamnat, jupuit şi ars de viu de 
către nobilii maghiari, la Cluj; devine personaj în cântecele bătrâneşti, unde îl întâlnim şi sub 
numele de Novac şi Troianul; numele Novac, folosit ca substantiv comun la plural (novaci), 
identifică, în legendele tradiţionale, nişte fiinţe fabuloase uriaşe (ŞĂINEANU, I, p. 19; 210; PRESĂ). 

BABELE v. ZI. 

BAL 

Petrecere nocturnă însoţită de dans (ŞĂINEANU, II, p. 118). Cine se visează la un bal înseamnă că 
va fi dispreţuit; dacă se visează că participă la un bal mascat e semn că va fi înşelat - Suceava 
(NOTE, Băncescu). 

BALAUR 

Este un monstru fantastic, imaginat în formă de şarpe, cu unul sau mai multe capete, adesea 
înaripat (3. GOROVEI, p. 489). Pentru pitorescul şi limbajul ei, trebuie reprodusă relatarea unui 
locuitor al Ţării Haţegului: „Balaurii sunt nişte şerpi, care nouă ani nu au fost văzuţi de nimeni, nici 
de oameni, nici de vite, de nimic; la împlinirea acestor nouă ani, numai în trei zile se fac cât o bârnă 
de groşi; şi se duce, şarpele prefăcut în balaur, şi se bagă în câte un tău fără fund; când ies din tău, 
balaurii umblă pe sus, ca nourii, mai ales când e vremea învrăjbită; ei ies din tău şi îşi fac aripi din 
nouri şi vin şi pă sate; câteodată îi văd şi oamenii; dar oamenii, când văd nourii fierbând, se duc în 
casă şi aprind lumânare de la Ziua Crucii, aruncă mătura afară din casă şi pun toporul cu tăişul în 
sus; alţii trag clopotul bisericii şi văd că nourii se trag înapoi, ori se duc pă păduri, unde nu strică 
nimic la oameni" (CLOPOTIVA, p. 451). Sunt numeroase textele orale care vorbesc despre 
transformarea şarpelui într-o fiinţă fabuloasă, care apare ca rezultat al unei asceze îndelungate, 
care permite şarpelui pământean să devină balaur, o fiinţă a văzduhului, stăpânul norilor şi 
depozitarul unor puteri extraordinare, zboară prin înalt, poartă „vremile cele rele", aduc furtunile 
şi grindina, posedă mărgică fermecată, sunt omniscienţi etc.; principala condiţie a prefacerii în 
balaur este recluziunea, fuga de om, de orice vieţuitoare, de lumina soarelui etc.; într-o legendă, 
unul din şerpi (mai şiret, mai mare, mai viteaz) mănâncă mărgică (diamantul), oînghite şi devine 
balaur; face aripi şi pleacă zburând prin văzduh; deci transformarea şi trecerea spre supranatural 
se realizează prin două mijloace: „asceza" şi „fierberea" mărgelei fermecate; prima situaţie explică 
încrâncenarea cu care sunt urmăriţi şi omorâţi şerpii, fiecare dintre ei fiind virtual un balaur, un 
posibil distrugător, prin declanşarea de furtuni, al holdelor şi recoltelor; şarpele trebuie deci 
omorât nu numai pentru ceea ce face, ci şi pentru ceea ce ar putea face; a doua situaţie are rostul 
de a explica ivirea pe lume a unui obiect magic: mărgică fermecată; se crede că acela care posedă 
această piatră are puteri nemărginite: înţelege graiul păsărilor şi al animalelor, poate conduce 
balaurii, poate stăpâni duhurile infernale, poate vindeca orice boală etc. (COMAN, I, p. 183-184). 

Balaurii sunt fiinţe fioroase şi răutăcioase, cu trup de şarpe şi grai omenesc - Năsăud; de la naştere 
şi până la şapte, nouă sau zece ani vieţuiesc numai la întuneric, sub pământ - Năsăud; Bucovina; 
trupul lor este acoperit cu solzi verzi sau galbeni; unii au doar un cap, iar alţii până la 
douăsprezece, având ochii mari şi roşii, nări din care ies văpăi, cu urechi şi limbi ascuţite, cu măsele 
şi dinţi înveninaţi şi cu câte două coarne la fiecare cap; unii au aripi şi picioare, alţii nu; tăiaţi în 
bucăţi în luptele cu voinicii din basme, ei îşi pot reface trupul prin adunarea tuturor părţilor 
componente, dar această putere nu o au decât până la apusul soarelui; sălăşluiesc pe margini de 
prăpăstii şi printre stâncării, totdeauna izolaţi şi atunci când coboară nori grei şi pâcle mari, mai 
ales în luna iulie, ei se ridică în nori şi îi mână pe deasupra câmpurilor, potopindu-le cu furtună şi 
grindină, fiind caii solomonarilor; nu pot fi văzuţi nici în această situaţie, decât numai parte din 
trup, capul niciodată (1. MARIAN, p. 111-114). Se crede că balaurii şi zmeii sunt purtătorii norilor şi 
ploilor, sorbind apa din iazuri (VLĂDUŢESCU, p. 92). în Oltenia, balaurului i se mai spune şi o/d; se 
crede că sunt nişte duhuri rele, care apar pe cer pe timp de ploaie şi acolo, unde se întâlnesc două 
asemenea arătări, se încaieră în bătaie şi dărâmă tot ce le iese în cale: dezrădăcinează arborii, 
răstoarnă pătulele şi coşarele, poartă departe carele aflate în câmp; se zice că balaurii se nasc din 
oamenii care, la lucru fiind pe timp de furtună, cad într-un somn greu; astfel, sufletul celui adormit 
se face o/d şi pleacă în căutarea alteia, dintr-o altă localitate, pentru a se bate cu ea; locul unde se 
bat alele şi satul de unde vine cea învinsă suferă o furtună mai puternică, însoţită de grindină - 
Oltenia; ploile mari şi de durată sunt provocate de balauri, care iau norii mari şi groşi, îi învârtoşesc 
şi îi aruncă apoi din cer, fiindcă balaurii poartă norii, ei trăind la marginile mării, prin trestii şi 
smârcuri, dar uneori mai pleacă de acolo împreună cu norii şi pot fi văzuţi pe cer, bătând cu coada 
ca un peşte mare şi negru ca noaptea - Ţara Oltului (2. GOROVEI, p. 15; GOLOPENŢIA, p. 147). v. 
SOLOMONAR; ŞARPE. 

BALE v. SALIVĂ. 

BALEGĂ (BĂLEGAR) 

Pentru a vindeca bubele dulci apărute de obicei copiilor, mamele iau balegă de vacă, apoi iau 
copilul şi se duc cu el la vatră, unde ung cu puţină balegă buza cuptorului, rostind concomitent şi 
un descântec, după care restul balegii îl lipesc de horn; se menţionează că descântecul are efect 
numai dacă se face în zilele de miercuri şi vineri, pe nespălate - Muntenia; Ilfov; când se vine de la 
biserică, după ce copilul a fost botezat, acesta este aşezat mai întâi pe o balegă de vacă aflată în 
curte, de unde este luat de mama lui, în credinţa că astfel pruncul va avea parte de vite multe - 
Buzău; se crede că individul, aflat în comă etilică, se vindecă dacă i se scurge în gură zeamă din 
balegă de cal - Bucovina; aidoma şi în cazul tratamentului contra frigurilor, în care caz i se dă 
bolnavului să bea zeama amestecată cu puţină apă - Tecuci; părul rezultat din tunderea fetiţelor se 
pune într-o balegă, pentru a creşte ulterior lung şi frumos - Galaţi; când îi vâjâie cuiva urechea, se 
crede că e bine să se afume cu balegă folosită la lipirea caselor în ziua de Sfânta Marina (Mărina - 
17 iulie) - Ialomiţa; de altfel, balega din această zi (Sfânta Marina) e bună de leac şi pentru 
tămăduirea locurilor dureroase provocate de izbituri şi lovituri - Vâlcea; în noaptea dinspre ziua 
Sfintei Marina, o femeie dezbrăcată complet ia o balegă şi o izbeşte de un gard, pentru că uscată şi 
păstrată peste an este bună de năjit (otită) - Tecuci; tot pentru năjit este bună şi balega adunată în 
ziua de Sfânta Varvara (4 decembrie - Barbura) de către o femeie în pielea goală - Tecuci; ca să nu 
ia nimeni, prin vrajă, laptele vacii, e bine să i se ungă ţâţele cu balegă provenită de la ea - Tecuci (3. 
MARIAN, II, p. 125; 247-249; 2. GOROVEI, p. 18; 93; 128; 187; 242; 248; 255; 273; 274). Ca să nu se 
atingă lupii de ele, se mânjeşte cu balegă piciorul stâng al vitelor - Galaţi (2. GOROVEI, p. 128). 
Primăvara, pomii care nu rodesc sunt unşi cu bălegar la rădăcină (PRESA). Pentru cine visează 
balegă e semn că se va produce o ieftinire a mărfurilor - Suceava (NOTE, Băncescu). Serie 
simbolică: miercuri/vineri-balegă-vatră-descâtec-horn. 

BALSAM v. DOCTORIE. 


BALTĂ v. APĂ. 

BAN v. MONEDĂ. 

BARBĂ 

în înţeles de bărbie şi de păr crescut pe aceasta; se crede că omul care are barba lată şi în mijlocul 
ei o gropiţă, acela este foarte zgârcit - Bucovina; primii bani (safteaua), primiţi ca urmare a unei 
vânzări, este bine să fie daţi prin păr şi barbă ca să fie cu noroc - Vâlcea (obiceiul fiind însă 
înregistrat pe o arie vastă a ţării, intrat fiind în practica tuturor celor care se ocupă cu negustoria 
sau cu practicarea unor meserii); cine se visează având barbă şi mustăţi e semn că va avea musafiri 
-Tecuci (2. GOROVEI, p. 16; NOTE, Antonescu). Pentru cine visează om cu barba mare înseamnă 
noroc; dacă visează om cu barba mică înseamnă sărăcie; visarea unui bărbat cu barba neagră e 
semn că va câştiga la jocurile de noroc; dacă visează barbă sură e semn de întristare; dacă visează 
barbă roşie, cineva îl va dispreţui; dacă visează femeie cu barbă înseamnă moarte - Suceava 
(NOTE, Băncescu). 

BARBĂ-COT 

Personaj din basme, caracterizat printr-o fire capricioasă şi răutăcioasă, având înălţimea de o 
palmă şi barba de un cot; călărind un iepure şchiop, el cutreieră lumea subpământeană; mai este 
atestat cu denumirea de Statu-palmă-barbă-cot (ŞĂINEANU, I, p. 22; 297). 

BARBURAv. DECEMBRIE; VARVARA 

BARCĂ 

Cine visează scufundându-se o barcă trebuie să aibă grijă să nu se pună în situaţii periculoase - 
Suceava (NOTE, Băncescu). 

BARDĂ v. FIER; TOPOR 

BARIERĂ 

Cine visează barieră, amplasată pe un drum sau la trecerea peste rambleul de cale ferată, este 
semn că va întâmpina piedici în întreprinderile sale vizând realizarea unor afaceri - Suceava (NOTE, 
Băncescu). 

BAROS v. CIOCAN. 

BARZĂ (Ciconia Ciconis - DLRM, p. 69) 

Poate fi comparată numai cu „Şarpele casei", fiind un alter-ego mitic al gospodăriei şi neamului, un 
depozitar de benefic al acestora; de altfel, într-o naraţiune populară, barza şi şarpele casei îşi 
dispută întâietatea în ceea ce priveşte bunurile gospodarului, iar, într-o credinţă populară, se 
afirmă că berzele ascund în cuibul lor o piatră fermecată, cu puteri curative; atributele sacrale ale 
berzei atestate sunt: este sfântă şi plăcută lui Dumnezeu, pentru că aduce noroc casei unde îşi face 
cuib şi o fereşte de foc, şerpi, broaşte, ulii şi insecte; de aceea nu este „supărată" de către om cu 
nimic; ea este unul din cei mai iubiţi vestitori ai primăverii, zilele consacrate acestei păsări căzând, 
conform calendarului tradiţional, între 4 şi 6 martie, ea anunţând sfârşitul gerului şi zăpezilor; de 
remarcat că ea nu se pierde în depărtare precum cocorul şi nici nu se retrage în desişul pădurilor 
ca sturzul, mierla sau cucul; se spune că de casa unde îşi face ea cuib nu se apropie nici o pasăre 

răpitoare (uliu, gaie, cioară); dacă o barză îşi face cuibul pe acoperişul casei unui om sau pe gardul 
acestuia, acelui om, în anul acela, pe lângă că va fi ferit de hoţi, nu-i vor fi stricate ogoarele de 
către furtuni; bunăvoinţa berzei este explicată, în gândirea tradiţională, prin credinţa că aceasta 
(vieţuitoare străină, venită de departe) îşi plăteşte ospitalitatea faţă de gazda care o primeşte, 
transferându-i acesteia şi gospodăriei sale o parte din surplusul de sacralitate cu care s-a întors din 
lumi necunoscute (poate „de dincolo"), devenind astfel o fiinţă „a casei", integrată în sistemul ei 
de valori, deşi nu este o pasăre direct productivă şi nici stăpânită de om; unele atestări o consideră 
fiinţă omenească, care se arată oamenilorîn chip de pasăre: „când pleacă iarna în ţara lor, se fac 
oameni, iar la întoarcere redevin păsări"; ca atare, lor li se atribuie şi un comportament uman: 
barza neagră „s-a cernit pentru că i-a murit soţul"; „într-o pereche de berze, dacă moare unul din 
soţi, celălalt nu se mai însoţeşte, ci se cerneşte şi devine barză călugăriţă"; se mai spune că barza 
este de neam împărătesc, de aceea îşi face cuibul pe case, în plus, ea aruncă jos din cuib un pui 
pentru casa unde-i scoate, ca dijmă sau plată, ca dar gospodarului; când îşi omoară puii, se spune 
că berzele dau vamă pământului pentru traiul şi viaţa lor; „i se respectă cuibul, căci este pasăre 
răzbunătoare, te blastămă, moare cineva din casă, sau dă foc casei"; „la casa unde cocostârcul îşi 
face cuib, merge tare bine, numai cât să nu-i strici cuibul, căci aduce foc şi aprinde casa"; o 
atestare din Oltenia îi conferă harul de a nu putrezi după moarte, de a se „usca" asemenea 
broaştei; se mai crede că barza este metamorfoza omului curios, care a desfăcut „lacra" în care 
Demiurgul închisese toate animalele din cauza apei; în schimb, o altă legendă afirmă că barza 
provine din ucenicul vrăjitor, care odinioară a vrut să-şi imite stăpânul; el a reuşit să se prefacă în 
pasăre, dar, uitând formula care desfăcea vraja, a rămas pentru vecie cocostârc; texte populare 
prezintă restricţiile şi prescripţiile îndătinate, gesturile oprite şi gesturile obligatorii, menite să 
„capteze" bunăvoinţa acestei vieţuitoare, să faciliteze transferul magic de forţe:,, cocostârc când 
vezi întâi, să-i zici veselule, că el îţi zice: Să-ţi fie lumea veselă"; „de vezi pentru prima oară barza 
primăvara, trebuie să o scuipi şi să zici: Frigurile mele/în penele şi în picioarele tetei"; de 
asemenea, barza poate prevesti belşugul, norocul, soarta sănătăţii, soarta omului etc. (COMAN; II, 
p. 22-26). Bar-za este pasăre-oracol, crezându-se că ea duce şi aduce cucul în spate peste mări şi 
ţări; se spune despre ea că soseşte odată cu primăvara şi că este purtătoarea de variate semne şi 
simboluri privind timpul („Dacă berzele pleacă din vreme, se zice că iarna va fi grea şi lungă; dacă 
pleacă târziu, zic că iarna va fi scurtă şi călduroasă"), belşugul („Dacă un om vede multe berze 
primăvara, va face multe care cu porumb"), norocul („Se crede că va fi mare noroc în casa pe care 
barza îşi face cuibul"), ursita („Când oamenii văd o singură barză, zic că rămân singuri, mai cu 
seamă fetele şi băieţii rămân necăsătoriţi"); în popor se spune că, drept răsplată pentru îngăduinţa 
oamenilor care permit berzei să-şi construiască cuibul pe case sau în apropierea caselor, aceasta 
aduce un suprem sacrificiu prin omorârea unuia dintre pui; „dacă cineva vede o barză dimineaţa 
sau seara până nu mănâncă se zice că are să moară unul din ei"; „cine vede întâia oară primăvara 
o singură barză, se zice că e semn de moarte"; „dacă se aprinde undeva o casă, barza vesteşte 
oamenii prin tocănitul cu ciocul lor" (12. GHINOIU, p. 75). Cine vede mai întâi, primăvara, cocostârc 
zburând nu îl vor durea picioarele, dar, dacă îl vede mergând pe jos, îl vor durea; sau, dacă îl vede 
stând, toată vara va sta şi omul ostenit şi leneş - Maramureş (BOGDAN, p. 109). Se crede că 
venirea berzelor anunţă venirea nou-născutului, sau că noul-născut este adus de barză 
(ZAHACINSCHI, p. 43). Se crede că pe noul-născut îl aduce barza, fiind considerată pasăre sfântă şi 
pasăre oraculară; se consideră un mare păcat stricarea cuibului berzei, această faptă putând 
atrage mari nenorociri, deoarece aduce foc în cioc, sau, mai grav, moare cineva din familie; în 
popor se spune că pentru suprema îngăduinţă de a-şi face cuibul pe case sau în apropierea lor, 
barza aduce un sacrificiu prin omorârea unuia dintre pui (1. BERDAN, p. 61-62). Să nu se taie 
pomul în care îşi face cuib, sau să nu se strice cuibul berzei, ca în cazul pupezei, pentru că se strică 
ordinea interioară a omului, deci şi a ordinii naturale, fiindcă între ordinea naturală şi cea morală 
este o strânsă concordanţă (2. CHELCEA, p. 22). Venirea cocostârcilor primăvara trebuie salutată 

cu bucurie, rostindu-se totodată: „Sănătate, viaţă nouă şi la mulţi anii", făcându-se concomitent şi 
semnul crucii - laşi; cocostârcii aduc fericire şi bunăstare casei unde opresc şi rămân - Neamţ; se 
spune că este pasărea care aduce pruncii pe lume, dintr-o ţară unde trăiesc numai copii şi unde se 
duc şi cocostârcii pe timp de iarnă - Vaslui; Suceava; când se vede cocostârc pentru prima oară 
primăvara, el trebuie salutat cu bucurie, dar barza trebuie scuipată - Vlaşca; se crede că barza face 
numai două ouă, dar, dacă face trei ouă şi le cloceşte, pe cel de al treilea pui îl aruncă jos din cuib - 
Suceava; casa pe care îşi face cuib o familie de cocostârci este considerată ca fiind curată şi 
norocoasă - Suceava; Botoşani; să nu se omoare niciodată vreun cocostârc, nici să nu se distrugă 
cuiburile lor, pentru că acela care o face va fi blestemat de ceilalţi cocostârci şi-i va lua foc casa - 
Ţara Oltului; Galaţi; Suceava; sau îl blestemă pe cel ce o face şi mor toţi ai casei - Dolj; să nu fie 
împuşcat, fiindcă vânătorul va fi pedepsit cu mare pagubă prin foc - Suceava; este mare păcat ca 
un cocostârc să fie împuşcat - Tecuci; nu se va mărita în acel an fata care vede primăvara, la 
venirea cocostârcilor, o singură pasăre de acest fel - Suceava; sau va fi toată vara un om singur - 
Moldova; Vaslui; laşi; cine vede primăvara, pentru prima oară, cocostârci în zbor are semn că va 
face o călătorie, dar, dacă îi vede stând, înseamnă că drumul nu va mai avea loc - Muntenia; dacă îl 
vede umblând pe jos, omul va fi bolnav de picioare tot anul, sau pur şi simplu bolnav, dar, dacă îl 
vede zburând, va fi sprinten şi la picioare, şi la treburile ce le are de făcut - Ialomiţa; Buzău; Galaţi; 
Vaslui; dacă îl vede zburând, pe om nu-l va durea mijlocul la secerat - Galaţi; contra frigurilor, cel 
bolnav să fie afumat cu găinaţ de barză - Muntenia; este semn că va ploua, când cocostârcii zboară 
în cârduri, sau când doi-trei se învârtesc în aer - Suceava; când cocostârcii cântă este semn că 
vremea se va schimba şi va bate vântul - Dolj; cine visează cocostârci în zbor are semn că va 
întreprinde o călătorie în tovărăşia mai multor oameni - Vaslui; cine visează cocostârc stând îl vor 
durea picioarele peste an - Tecuci (2. GOROVEI, p. 21; 35; 55-56; 90; 94; 114; 170; 210; 266; 270; 
280; 282; 287; GOLOPENŢIA, p. 71). înseamnă căsătorie pentru cel care visează barză zburând şi 
copii mulţi va avea cel care o visează stând în cuib; în general, cine visează cocostârc se bucură de 
o prietenie credincioasă - Suceava (NOTE, Băncescu). 

BASM 

Se crede că nu este bine ca, în timpul zilei, să se spună poveşti sau basme, ca să nu se rupă 
cămăşile povestitorului - Bucovina (2. GOROVEI, p. 113). Se zice că de casa unde se spun poveşti 
nu se apropie nici un rău - Maramureş (4. POP, p. 112). Cine se visează spunând cuiva un basm 
înseamnă că, în tinereţe, a pierdut timpul degeaba; dacă se visează ascultând un basm de la o 
bătrână e semn că va avea noroc la bătrâneţe; dacă se visează ascultând un basm înseamnă că 
minciunile scornite împotriva sa nu vor avea nici o putere şi deci nici efect - Suceava (NOTE, 
Băncescu). 

BASMA 

Dăruită de către flăcău celei dragi, năframa devine simbol al dragostei; de altfel orice obiect dăruit 
reprezintă un simbol al feminităţii, el fiind considerat ceva din fiinţa iubită, reprezentând-o; 
schimbul tradiţional de cadouri între fată şi băiat se efectuează şi cu ocazia logodnei; de cele mai 
multe ori, fata îi oferă logodnicului o năframă cusută cu flori, simbol al feminităţii şi castităţii 
(EVSEEV, p. 179; 188). Pe toată durata nunţii, tânărului soţ nu îi este permis să pună mâna pe ceva, 
ci numai dacă are mâna acoperită cu o năframă, fiindcă altfel şi-ar da norocul şi şi-ar spurca mâna - 
Suceava; când cade de pe cap basmaua unei fete sau a unei femei, înseamnă că este dorită de 
cineva - Botoşani; nu este bine ca ouăle duse spre vânzare sau cumpărate să fie puse într-o basma 
şi apoi basmaua legată cu cele patru colţuri, pentru că din acele ouă nu vor ieşi pui - Suceava; când 
se sfârşeşte de ţesut o pânză şi se trece la tăierea ei de pe stativele războiului de ţesut, toate 
femeile din acea casă îşi acoperă capul cu basmale, ca să nu li se taie părul - Suceava; femeia care 
îşi va coase basmaua rămâne curând văduvă - Muntenia; cine se duce să pândească pe alţii ce fac 

să-şi ia cu el o basma roşie - Tecuci (2. GOROVEI, p. 111; 173; 180; 238; 249; 275). în Banat, atât la 
nuntă, cât şi la botez şi înmormântare, se păstrează până astăzi obiceiul de a dărui cârpe de cap, 
cu un colorit adecvat împrejurării; la botez cârpa de cap este folosită pentru purificarea moaşei şi 
naşului, care le primesc în dar de la părinţii copilului, lor turnându-li-se apă pe mâini, după care se 
şterg cu pânza primită în dar; folosită ca semn de doliu, cârpa neagră este purtată unul sau trei ani, 
în unele sate purtându-se şi 7 ani, dacă mortul este din familie; când fecioarele intră, după un an 
de doliu, mai întâi în joc, aştern o năframă la pământ, pe care calcă duse de mână de către un 
fecior, după care se prind în joc, crezându-se că dacă vreo fată joacă în perioada de doliu, poate 
scăpa de răzbunarea mortului numai dacă jocul nu este pornit direct de pe pământul în care zace 
acesta; boneta, specifică portului feminin bănăţean, este acoperitoarea de cap care marchează 
starea de femeie căsătorită, deci marcă de stare civilă (TURCUŞ, p. 19; 63). Pentru cine se visează 
purtând bonetă înseamnă supărare; când vreo fată visează că face bonetă altei fete înseamnă 
căsătorie, iar când cea care visează este deja măritată este semn de naştere - Suceava (NOTE, 
Băncescu). 

BASTON v. TOIAG. 

BATĂ (BETE) v. BETE; BRÂU. 

BATISTĂ 

Când se ridică o casă nouă, se atârnă la vârful acoperişului o ploscă plină cu rachiu sau cu vin şi o 
batistă, pe care o ia cel care ajunge primul sus, plosca fiind golită de către toţi lucrătorii, de 
bucurie că i-au dat casei de vârf - Argeş; când iubiţii ajung să-şi dea unul altuia o batistă drept 
amintire, este semn că dragostea lor nu va ţine mult - Botoşani; colţurile batistelor celor doi tineri 
căsătoriţi nu se înnoadă, ca să nu li se lege norocul - Moldova (2. GOROVEI, p. 45; 82; 169). După 
ce îi întreabă şi le obţine consimţământul, preotul face o scurtă slujbă religioasă a „încredinţării" 
(logodnă), în decursul căreia se schimbă batistele între miri, simbol şi pecetluire a unirii, 
schimbarea verighetelor fiind o practică străină în această zonă - Ţara Haţegului (CLOPOTIVA, II, p. 
415). în Moldova, în ajunul Bobotezei (5 ianuarie), fetele iau prima îmbucătură dimineaţa şi o 
leagă în colţul batistei sau testemelului, o poartă toată ziua în sân, fără să mănânce nimic până 
seara; când trebuie să se culce, mănâncă bucata păstrată, nu vorbesc cu nimeni şi peste noapte se 
crede că îşi vor vedea în vis ursitul (3. MARIAN, I, p. 142). în satele de pe Valea Jaleşului-Gorj, 
mireasa împarte fetelor şi băieţilor câte o batistă, pe care le-o prinde în piept; tot câte o batistă 
împarte mireasa şi la ea acasă, până la venirea ginerelui (CĂRĂBIŞ, p. 87). într-un sat din 
Dâmboviţa (Morteni), între Crăciun şi Bobotează, fetele brodează batiste, pe care apoi le 
încredinţează flăcăilor, care le prind de o prăjină din lemn de brad, foarte lungă, încăpând pe ea şi 
1200 de batiste; în ziua prăznuirii Sfântului loan Botezătorul (7 ianuarie), flăcăii se organizează în 
patru cete, care pornesc din patru părţi diferite ale satului şi intră în fiecare gospodărie unde 
locuieşte câte un Ion, îl binecuvântează, îl stropesc cu apă sfinţită (agheasmă) cu ajutorul unui 
buchet de busuioc şi-l pun pe sărbătorit să sărute crucea (busuiocul, căldăruşa şi crucea sunt luate 
de la biserică, cu încuviinţarea şi binecuvântarea preotului); purtarea prăjinii se face de către 4-6 
flăcăi, pe orizontală şi într-un permanent balans; când cetele se întâlnesc, flăcăii încep un soi de 
întrecere prin trântă; gazda, numită Ion, le dă vin, cozonac, bani; în final, „steagul" (prăjina cu 
batiste) este ridicat pe verticală şi în jurul lui se încinge un joc la care participă şi fetele; se crede 
că, dacă un Ion nu este binecuvântat de către ceata de flăcăi, îi va merge rău tot anul; elementele 
componente nu au pertinenţă în ceea ce priveşte rolul pe care îl îndeplinesc în economia 
obiceiului, de aceea el pare mai degrabă o aglutinare a mai multor ritualuri a căror sorginte este 
greu de explicat, sau poate să fie şi un produs local, cu un scenariu finisat insuficient, din cauza 
necunoaşterii „logicii" gândirii tradiţionale; totuşi, informaţiile obţinute atestă faptul că odinioară 

prăjina era ţinută, imediat după Crăciun, legată sub streaşină bisericii (NOTE, Antonescu). Batistele 
de nuntă simbolizează unirea tinerilor, pecetluirea căsătoriei; după unii autori, schimbul de batiste 
ar fi precedat pe cel al verighetelor; în Vrancea, după cununie, batista este tăiată în două jumătăţi, 
fiecare dintre soţi fiind apoi înmormântat la bătrâneţe cu jumătatea sa de batistă, în gândirea 
tradiţională aceasta servind la recunoaşterea şi reunirea soţilor în lumea „de dincolo"; devenită 
element de decor al interiorului, batista se integrează perfect în structura interiorului tradiţional, 
folosită cu precădere în Argeş şi Muscel, Prahova, Rm. Sărat, Neamţ şi Moldova; decorul batistelor, 
cu buchete şi ghirlande, reproduce motive vegetale şi florale, tulpini cu frunze şi flori, corole 
simple, ramuri delicate, ordonate în reţele dense, adevărate labirinturi vegetale, care amintesc de 
ţesăturile fine ale orientului, vrejuri (cel mai adesea, viţa de vie), cu frunze şi fructe, trandafiri; este 
de presupus că simbolurile purtate de aceste motive sunt legate de ideea fecundităţii şi a 
perpetuării vieţii şi, implicit, de existenţa şi durabilitatea cuplului (AL-TERESCU, p. 83). 

BĂRBAT 

înseamnă că va fi norocoasă casa nouă, în care intră pentru prima oară, ca oaspete, un bărbat - 
Suceava; în caz că atunci când se urzeşte băteala pentru războiul de ţesut în casă intră, din 
întâmplare, un bărbat, se crede că băteala va ajunge pentru dimensiunea pe care trebuie să o aibă 
pânza ce urmează a fi ţesută - Suceava; nu mai creşte părul fetei sau femeii care se spală înainte 
de a se spăla bărbatul din familie - Tecuci; dacă în ajunul Crăciunului (24 decembrie), dar mai ales 
al Bobotezei (5 ianuarie), primul intrat într-o casă este un bărbat, vitele gestante vor avea pui de 
parte masculină - Tecuci; dacă, în ajunul Crăciunului, în casă intră primul un bărbat, atunci oile vor 
făta numai berbecuţi - Vâlcea; o fată se fereşte să ia în căsătorie un bărbat văduv, pentru că se 
crede că, pe lumea cealaltă, ea va fi cea văduvă, iar bărbatul va avea de soţie prima femeie - 
Muntenia; înainte de tăierea porcului, bărbatul să fie curat, să nu se fi apropiat de soţia lui, pentru 
că altfel carnea va face viermi, şi nici să nu omoare câini sau pisici, fiindcă atunci nu mai poate 
sacrifica animale (viţel, vacă, porc, oaie etc. ), deoarece se strică toată carnea obţinută la 
sacrificare - Ţara Oltului (2. GOROVEI, p. 171; 174; 188; 236; 249; 255; GOLOPENŢIA, p. 138). în 
Bucovina, însă şi în alte multe zone, bărbaţii nu au voie să intre în camera unde o femeie se află în 
travaliu, dar în Oltenia este atestată prezenţa celui mai în vârstă dintre bărbaţii din familie ca 
martor la naşterea unui copil, fiind vorba deci de o recunoaştere patriliniară a filiaţiei (COJOCARU, 
p. 129; NOTE, Antonescu). O atenţie deosebită este acordată priveghiului desfăşurat la decesul 
unui bărbat în vârstă, deoarece puterea fertilizatoare potenţială deţinută de cel mort sporeşte 
şansa comunităţii ca un nou născut să-i ia locul; descendenţa patriliniară şi reşedinţa patrilocală 
întăresc aceste constatări; astfel, priveghiul are loc în prezenţa celui decedat, al cărui trup, în 
Munţii Apuseni, este aşezat în colţul format de pereţii fără geam ai casei şi uşă, această poziţie 
asigurându-i mortului perspectiva asupra a tot ceea ce se întâmplă în camera respectivă; în multe 
sate din centrul Transilvaniei, „camera curată" este numită chiar „camera mortului", iar multe din 
jocurile de priveghi prefigurează coregrafic sexualitatea, iar altele starea de graviditate (12. 
GHINOIU, p. 115-116). în Bihor, în ajunul Crăciunului, în afară de cetele de feciori, mai colindă şi 
copiii de până la 9-10 ani; fetele merg mai rar cu colindul, pentru că există credinţa că numai 
intrarea băieţilor (sau a bărbaţilor) în casă, în zilele de sărbătoare, este de bun augur (PRESA). 
Imaginile bărbăteşti se regăsesc pe obiectele legate de îndeletniciri masculine, frecvenţa lor fiind 
mai mare pe bâtele ciobăneşti, pe căucele de pădurari şi vânători, pe păpuşarele bacilor; uneori 
ele apar şi pe obiectele legate de ocupaţii feminine, dar care sunt lucrate de bărbaţi, aşa cum sunt 
furcile de tors (PETRESCU, p. 70). Pentru cine îşi visează tatăl înseamnă sănătate pentru el; dacă îl 
visează viu sau mort, înseamnă că va avea parte de bucurie şi noroc; dar, dacă îl visează pur şi 
simplu, este prevestire de moarte; dacă visează bărbat dezbrăcat înseamnă că va avea parte de o 
supărare, iar visarea unui grup de bărbaţi semnifică prigonire sau urmărire de către cineva care 
doreşte obţinerea unor dovezi, pe care să le folosească în scop josnic - Suceava (NOTE, Băncescu). 

BĂIAT 

Mama şi celelalte rude din familie se bucură mai mult, dacă nou-născutul este băiat, pentru că 
este mai bun la muncă, pe când fata, chiar dacă se foloseşte mai bine de ea, este mai scăzută la 
treburile gospodăreşti mai grele - Ţara Oltului; când se naşte un băiat, de bucurie râd până şi 
chiotorile de la casă - Moldova; ca din ouăle puse la clocit să iasă numai cocoşei, cloşca să fie 
aşezată pe ouă de către un băiat - Tecuci (GOLOPENŢIA, p. 89; 2. GOROVEI, p. 100; 164). Dacă 
primul urător, colindător, semănător, care intră în gospodărie sau în casă în ziua de Anul Nou, este 
băiat, se crede că îi va merge bine acelei familii, iar vaca va făta un viţel; înseamnă ceartă pentru 
cel care visează băieţi bătându-se între ei, dar semnifică veselie şi zile bune visul în care apar băieţi 
jucându-se - Suceava (NOTE, Băncescu). v. FATĂ. 

BĂTAIE (A SE BĂTEA) 

Cel care se visează că bate pe cineva va trebui să se aştepte la oaspeţi - Moldova; pentru cine 
visează luptă (bătaie, încăierare) este semn de ninsoare - Tecuci (2. GOROVEI, p. 254; 262). Sau 
înseamnă că va câştiga la jocurile de noroc; dacă visează că este bătut de cineva este bine să se 
păzească cu atenţie în viitorul apropiat; dacă visează angajarea unor trupe militare într-o bătălie 
înseamnă ceartă şi, de aici, supărare şi necaz; dacă visează că asistă la două lupte deodată, 
desfăşurate distinct, este bine să întindă mâna şi să se împace cu adversarul pe care îl are în 
realitatea de zi cu zi - Suceava (NOTE, Băncescu). 

BĂTRÂN (Ă) 

Despre bătrâni să nu se vorbească de rău, fiindcă li se ia astfel din păcate - Botoşani; prescurile, 
pasca (Pâinea Paştelui), neporojna care se face în orice zi din Postul Paştelui şi pe care o slujeşte 
preotul pentru pomenirea morţilor, sau care se duce la biserică în seara de Rusalii tot pentru 
pomenirea morţilor, precum şi coliva sunt preparate totdeauna de către femei în vârstă, iertate, 
adică intrate în perioada de menopauză, şi în mod obişnuit văduve - Ţara Oltului; se crede că îi va 
merge rău aceluia care întâlneşte în drumul său o babă, din care cauză unii fac calea înapoi - 
Moldova; Suceava; va îmbătrâni mai repede cel care râde de oameni bătrâni - Suceava 
(GOLOPENŢIA, p. 138; 2. GOROVEI, p. 14; 17; 181). în vreme de secetă, pentru provocarea ploii, se 
desfăşoară slujbe la biserică, unde 8-9 bătrâne fac „Ruga ploii", postesc în acea zi şi rostesc 
rugăciuni pentru ploaie - Bihor (ROMAN, p. 4). Este semn de noroc şi voinicie pentru cel care 
visează bătrân, dar se va întâlni cu un om bolnav cel care visează o bătrână cu faţa foarte ridată; 
visarea unei bătrâne guralive înseamnă viaţă plăcută; înseamnă ceaţă, brumă, ploaie sau belşug în 
casă pentru cel care visează bătrână moartă - Suceava (NOTE, Băncescu). 

BĂŢ 

în zona montană a Banatului, se practică până astăzi „semnul" boatei (băţului) pus la uşa casei sau 
a colibei ocupată temporar pe timpul sezonului pastoral atunci când stăpânul lipseşte; trecătorul 
poate intra să bea apă ori să-şi ia de-ale gurii, urmând ca, la plecare, să lase semnul tot aşa cum l-a 
găsit la venire (DOLÂNGĂ, p. 19). în Mehedinţi sau Gorj (Valea Jaleşului), cu o săptămână înainte 
de Crăciun, copiii sau părinţii lor aduc din crâng nuiele de alun de grosimea unui baston şi cât se 
poate de drepte; în ajunul Crăciunului, părinţii le retează conform lungimii obişnuite a unui baston 
(sau mai mici, ca pentru copii) şi le decojesc; se lasă liber la partea mai groasă un capăt de circa 8- 
10 cm, iar de sub acest spaţiu în jos înfăşoară şerpuind o „sfoară" din coajă de tei sau din cânepă; 
ajunsă la capătul de jos al băţului, sfoara este întoarsă şi înfăşurată în sens contrar, avându-se grijă 
ca locurile goale rămase pe baston să fie mai mari decât cele acoperite şi să se obţină astfel spaţii 
de formă romboidală; după această operaţie, se ia o lumânare sau o lampă de gaz cu fitil, dar fără 
a-i fi pusă sticla, se aprinde şi se mişcă băţul prin fumul flăcării, de la un capăt la altul şi fiind 
răsucit pe toate părţile, ca să se înnegrească peste tot; apoi se desface sfoara şi băţul rămâne cu 

romburi negre delimitate de spaţii albe, care îi conferă un aspect plăcut vederii şi bucurie copiilor; 
cu acest băţ, numit colindă, umblă copiii în piţărăi (colindat), intrând din casă în casă, rostind urări 
şi scormonind cu bastonul în tăciunii din vatră; după ce se colindă, întorşi acasă, lovesc cu ele 
încet, pe spate, vacile gestante, ca să facă viţei pestriţi; apoi, beţele pot fi folosite ca bastoane; cei 
care au copii morţi dau de pomană, în prima zi de Crăciun, câte un astfel de băţ, însoţit de colac şi 
lumânare (CĂRĂBIŞ, p. 43). Când se sperie un copil, este bine să fie scăldat cu apă în care au fost 
fierte beţe din cele care se aruncă în pomi pentru căderea fructelor - Suceava (2. GOROVEI, p. 

218). în Maramureş, se crede că băţul, cu ajutorul căruia au fost despărţiţi doi şerpi care s-au 
încăierat, poate fi folosit la despărţirea oricărui cuplu prin aruncarea băţului în calea celor doi 
(NOTE, Băncescu). în Mehedinţi, la pomana din ziua înmormântării, masa este ocolită cu bâtul, un 
băţ de alun, crăpat la un capăt de care se leagă un caier de lână şi unul de cânepă; băţul se înfige 
în pământ, în capul mesei, după care se dă de pomană, împreună cu o oală de apă, unei femei care 
este aşezată în partea dreaptă a capului de masă, dacă mortul este femeie, sau unui bărbat, dacă 
mortul este bărbat (CIOBANU, p. 81). Serie simbolică: băţ(alun)-lână-cânepă-apâ. 

BĂUTURĂ 

Există atestarea despre boriţa car e „învaţă jocul pe butoi", obicei practicat la spargerea cetei de 
flăcăi şi în care vătaful cetei este pus să joace pe un butoi de ologhină (numele străvechi al berii 
din orz); interesant este că numele cetei, în Ţara Oltului, este bute, toană, chiar bere, la care se 
adaugă practica de a bea „până plouă piţule", adică până la halucinaţie, toate argumentând 
rămăşiţele unui cult bahic-dionisiac orgiastic şi nu al unei simple beţii de circumstanţă; cercetătorii 
cultului lui Dionysos sunt în general de acord că zeul acesta al entuziasmului, al contopirii mistice 
cu divinitatea, mai precis al posesiunii omului de către zeitate până la „nebunia sacră", a fost iniţial 
un zeu al vegetaţiei, apoi un zeu agrar, ca atâţia alţii, pentru a deveni un zeu al băuturii din orz 
(bere) şi numai în ultimele faze ale evoluţiei un zeu al teascului şi al vinului; cetele de feciori 
păstrează urme neîndoielnice dintr-un cult al băuturilor spirtoase, deci un cult dionisiac, însăşi 
boriţa apărând, după informaţiile lui Sulzer, ca un „duh al butoiului", un „demon al vinului", o 
zeitate a „beţiei", adică a entuziasmului (HERSENI, p. 273-274). 

BERBEC (masculul oii - Ovis aries - DLRM, p. 551) 

în diversele variante folclorice culese din Argeş, berbecul are calităţile hiperbolizate, dar pentru 
cântăreţul popular şi pentru auditoriul său nu este vorba de o figură de stil, ci de o sursă magică de 
fertilitate şi de putere în favoarea ciobanului; berbecul şi mioara bălană (albă) aparîn variantele 
Mioriţei; mai apare şi una neagră, dar şi un berbec alb, eroi ai cântecului, indicând o posibilă 
reminiscenţă a unui mit de domnie (BUHOCIU, p. 361). Coarnele de berbec apar frecvent în arta 
populară ca motiv ornamental în ţesături şi sculpturi; atestările istorice relevă vechimea cultului 
închinat acestui animal pe pământul românesc; încă din neolitic, imaginea sa poate fi întâlnită în 
ceramică şi în motivele picturale; dacii adorau berbecul sacru, pe care îl considerau un simbol al 
sacrificiului adus divinităţilor familiei şi sufletului strămoşilor; aceste trăsături mitologice explică şi 
prezenţa unor imagini ale sacrificiului berbecului pe obrăzarele unor coifuri dacice, probabil ecouri 
ale unor credinţe funerare; de asemenea, acest animal avea un rol însemnat în cultul cavalerilor 
danubieni, unde era sacrificat pe altar divinităţilor, carnea lui se consuma în ospeţele care nu 
aveau un caracter mistic, pielea lui acoperea corpul nud al neofitului în timpul iniţierii, iar masca în 
forma capului de berbec se purta de către unul dintre gradele de iniţiaţi; de altfel, la alţi europeni, 
berbecul este simbol al demnităţii imperiale (COMAN, I, p. 19). Este semn de ploaie, când doi 
berbeci se bat cap în cap - Buzău (2. GOROVEI, p. 266). înseamnă nenorocire pentru cine visează 
berbec zbierând, dar va face o călătorie norocoasă cel care se visează luptându-se cu un berbec - 
Suceava (NOTE, Băncescu). 

BETE 

Iubitul poate fi adus şi cu ajutorul betelor, care sunt aruncate în sus de trei ori, în timp ce se spune 
o invocaţie de aducere a ursitului; apoi se fac câte trei mătănii înspre răsărit şi altele înspre 
celelalte puncte cardinale, după care fata revine în casă cu ochii legaţi sau numai închişi şi, punând 
mâna pe un cleşte, îl învârteşte în foc, rostind din nou o vrajă de grăbire a iubitului; după ce 
sfârşeşte, pune betele şi cleştele la capul patului şi se culcă pe partea dreaptă, cu palmele strânse 
aşezate între genunchi, pentru că numai aşa îşi va visa ursitul - Bucovina (2. MARIAN, I, p. 97). v. 
BRÂU. 

BETEALĂ 

în unele zone, pentru a se ghici viitorul fetelorîn ajunul Bobotezei, se pune sub un blid, în afară de 
multe alte obiecte, şi beteală, ea semnificând că fata nu va duce lipsă de nimic în anul care abia a 
început (2. MARIAN, I, p. 67). v. IANUARIE. 

BIBLIOTECĂ 

Cine visează bibliotecă va fi implicat într-un proces - Suceava (NOTE, Băncescu). v. CARTE. 

BICI 

în concepţia tradiţională românească, biciul este considerat unealtă magică de mare importanţă, 
provocând, în general, metamorfoza oamenilor în animale sau transformarea fiinţelor vii în stane 
de piatră, uneori adunând la un loc dracii cu alte duhuri rele; la pocnetul lui, apar din nimic 
mănăstiri, poduri, palate, dar mai cu seamă contribuie la miniaturizarea obiectelor, cum ar fi 
palate devenite măr de aur, sau turme întregi concentrate într-o nucă; el poate transporta 
instantaneu eroul basmelor de pe un mal pe altul al apelor, sau dintr-un loc în altul; este rar 
întâlnit cu rol în învierea morţilor; unii cercetători afirmă că, în cadrul urâturilor de An Nou, biciul 
(element de recuzită aproape nelipsit grupului de colindători) avea, în egală măsură, scop 
profilactic şi unul apotropaic; există un bici folosit la îndemnarea balaurului la zbor, bici pe care îl 
posedă doar solomonarii, după cum există unul sacru pe care îl foloseşte Sfântul llie (Sântilie), 
pocnind în nori şi producând tunetele (2. KERNBACH, p. 307-308). Pocnetul biciului, la unele 
colinde de An Nou, este mai repede un rit de trecere de la un an la altul, o formă de alungare a 
vechiului şi a relelor, semnalat ca obicei independent („Pocnitul") la românii din Transilvania, dar şi 
la cei din Bihor şi din Teleorman; „Cu clopote" sau „Clopotele" este o manifestare, care se 
desfăşoară în seara zilei de 31 decembrie, când cete de 2-3 băieţi de vârstă şcolară, având bice 
lungi din cânepă şi clopote, trec din casă în casă, trăsnesc din bici şi nu spun nimic -Teleorman 
(ADĂSCĂLIŢEI, p. 117). Face parte din recuzita cetelor de colindători, fie folosit alături de tălăngi, 
pentru a face zgomot în faţa caselor unde se colindă, fără să se rostească nimic, sau rostindu-se o 
urătură simplă, fie este folosit în număr mai mare, alături de plug, buhai, tălăngi în obiceiul 
„Pluguşorului", ambele practicându-se în seara dinspre Anul Nou, sau, în cazul celui de al doilea 
obicei, şi în ziua de 1 ianuarie - Teleorman (CRISTEA, p. 43). Materialele etnografice referitoare la 
nunta românilor semnalează înlocuirea toiagului, folosit la lovirea rituală a miresei în momentul 
plecării ei la casa mirelui, cu un bici, evident cu aceleaşi semnificaţii simbolice (EVSEEV, p. 196). 
Biciul este şi semn al apropierii naşterii, deoarece moaşa satului ştia că este chemată să vină în 
ajutor la vreo nevastă gravidă, când vedea sosind la poartă pe soţul femeii ţinând biciuşca în mână 
- Bucovina (COJOCARU, p. 128). Pentru ca lăcustele să fie izgonite de pe câmp, agricultorii bat 
ogorul cu biciul - Neamţ (2. GOROVEI, p. 283). Serie simbolică: bici-clopot. 

BIBILICĂ (Numida meleagris - DLRM, p. 78) 

Pasăre domestică de mărimea unei găini, cu pene negre-cenuşii, împestriţate cu alb şi cu o 
proeminenţă cornoasă pe frunte (ŞĂINEANU, II, p. 140). Se crede că bibilica nu este bine să fie 

crescută pe lângă casa omului, pentru că este aducătoare de rău - Suceava (2. GOROVEI, p. 280). 
Când cântă bibilica des este semn de ploaie - Teleorman (2. CHIVU, p. 247). 

BIJUTERIE v. PODOABĂ. 

BIRT v. CÂRCIUMĂ. 

BISERICĂ 

Fără a intra în amănunte de ordin teologic, trebuie amintit că Noul Testament consemnează mai 
multe sintagme nominative pentru biserică: este „trupul lui Hristos", „poporul lui Dumnezeu", 
„templul lui Dumnezeu", „preoţie dumnezeiască", „mireasa lui Flristos", dintre acestea prima 
exprimând cel mai bine raportul dintre Hristos şi Biserică; nu trebuie trecută cu vederea însă şi 
semnificaţia pe care o cuprind enumerările de mai sus, în sensul de totalitate a credincioşilor din 
jurul lui Dumnezeu; Flristos este, după înviere, Capul Bisericii, pe care a răscumpărat-o cu sânge, a 
înălţat-o şi a aşezat-o la dreapta Tatălui, restaurând astfel întreaga Creaţie; din această 
perspectivă, Flristos şi Biserica sunt „concorporali şi consanguini"; biserica nu numai că transmite 
mesajul, ci şi prelungeşte întruparea lui Flristos, astfel încât Flristos nu poate fi întâlnit fără Biserică 
(BRIA, p. 61-62). Faţă de aura pe care o degajă biserica şi care ar trebui să determine un anumit 
comportament moral, mentalitatea tradiţională românească manifestă trei atitudini diferite: 
prima se orientează spre zona benefică, dar ponderat, aşa cum procedează şi cu personajele 
biblice, pe care şi le apropie, le dimensionează în limite umane şi le aşează în postură de 
colaboratori eficienţi, invocaţi să coopereze la actele de biruire a maleficului; cea de a doua acordă 
bisericii sensuri negative, percepând doar realitatea clădirii şi nu semnificaţiile sale relaţionale în 
planul credinţei; cea de a treia poziţie se caracterizează printr-o atitudine neutră, în care se acordă 
bisericii sensuri colaterale, aproape exterioare mesajului creştin; astfel, când se construieşte 
primul zid al unei biserici sau al unei mănăstiri, este bine să se aşeze la temelie „măsura" unui om 
bătrân, fără ca el să ştie când i s-a luat înălţimea; se crede că omul, căruia i s-a furat „statura" cu o 
nuia sau cu o sfoară, pentru acest scop, nu va mai trăi mult; în caz că nu se procedează în acest 
mod, clădirea se va dărâma - Gorj (CĂRĂBIŞ, p. 110). Se crede că omul blestemat, mai ales de 
preot, nu mai putrezeşte după moarte şi, după şapte ani, este bine să fie scos din groapă şi sprijinit 
timp de 40 de zile de zidul bisericii, iar trecătorii să-i zică „Dumnezeu să-l ierte", numai aşa el 
putând fi redat celor pământeşti - Muntenia; Moldova; se mai crede că biserica este un loc al 
duhurilor rele, unde se nasc liliecii, care mănâncă din anafură, iar strigoii stăpânesc lăcaşul în 
intervalul de timp dintre asfinţitul soarelui şi până la primul cântat al cocoşilor de după miezul 
nopţii - Tecuci; cel care cade în biserică va muri în acel an - Moldova; dacă, imediat după naştere, 
copilul are dificultăţi în a supravieţui, moaşa sa aleargă cu el la biserică şi, pe cine întâlneşte acolo, 
aceluia îl încredinţează să-l boteze - Muntenia; dacă unei mame îi moare primul copil, aceasta să 
nu-l însoţească la biserică în drumul spre cimitir, pentru că îi vor muri şi ceilalţi prunci pe care îi are 
sau îi va avea - Ialomiţa (3. MARIAN, III, p. 266-267; 2. GOROVEI, p. 21; 58; 61). Când, în noaptea 
Anului Nou sau în cea a Bobotezei (6 ianuarie), dacă fata, care priveşte atent într-o oglindă pentru 
a-şi vedea ursita, zăreşte o biserică înseamnă că va deveni călugăriţă - Brăila; Suceava; dacă, din 
plumbul sau cositorul topit şi turnat în apă cu scop de aflare a viitorului, se formează o imagine 
asemănătoare bisericii e semn de cununie apropiată sau că soţul sortit va fi preot - Buzău 
(2. MARIAN, I, p. 53; 67; II, p. 103). Pentru cine visează biserică înseamnă fericire; dacă se visează 
închinându-se într-o biserică este semn că supărările de acum vor lua sfârşit; este semn de 
nenorocire dacă se visează o biserică arzând; dacă se visează biserică şi clopotele ei bătând 
înseamnă că, în curând, va fi chemat la o mare petrecere; este semn de botez sau nuntă apropiată 
dacă se visează slujind sau cântând într-o biserică; dacă se visează tămâind credincioşii şi icoanele 
dintr-o biserică înseamnă că va avea mult noroc în perioada următoare; dacă visează slujbă care se 

desfăşoară în biserică este semn de bine; în schimb, dacă visează că se află, pur şi simplu, într-o 
biserică înseamnă că trebuie să se păzească de vreme rea - Suceava (NOTE, Băncescu). Cu toate 
aceste semnificaţii, biserica şi spaţiul din preajmă rămân în sfera sacralului, atâta timp cât românii, 
în special femeile, pot fi întâlnite stând în genunchi pe iarbă, la 10-15 m distanţă de edificiu, la 
orele după-amiezii, când biserica este închisă şi nimeni nu-i mai este în preajmă, rostindu-şi în 
tăcere ori cu voce scăzută rugăciunile, dovadă incontestabilă a religiozităţii neamului românesc - 
Maramureş (NOTE, Antonescu). v. CASĂ. 

BIVOL (Bubulus - DLRM, p. 82) 

Când fată bivoliţa ( drugana ), nu este bine să se dea nimic din casă, nici unelte din curtea 
gospodăriei şi nici restituite lucrurile împrumutate de la alţii, fiindcă îşi poate pierde laptele; la fel 
ca la femeie, bivoliţa nu trebuie scoasă din grajd timp de opt zile, după care i se face o sfeştanie, 
fără de aceasta neputând fi dusă la apă sau la păşune, căci o potîmbolnăvi strigoaiele - Ţara 
Oltului; se crede că este de rău augurîntâlnirea cu un bivol - Suceava (GOLOPENŢIA, p. 126; 
2.GOROVEI, p. 280). 

BLAGOVEŞTENIE (BUNAVESTIRE) 

Ziua (25 martie) în care Arhanghelul Gavriil dă de veste Fecioarei Maria că va da naştere 
Mântuitorului (ŞĂINEANU, I, p. 33). v. MARTIE. 

BLAJINI (ROHMANI; ROCMANI; ROGMANI) 

Oameni caracterizaţi prin bunătate şi foarte evlavioşi, despre care se crede că ar trăi la marginea 
pământului; sunt puşi în legătură cu sărbătorirea Sfintelor Paşti, pentru blajini acesta căzând 
întotdeauna în lunea de după Duminica Tomii, aceasta din urmă situându-se la o săptămână după 
Duminica Paştelui; sunt cunoscuţi şi sub denumirea de Rohmani sau Rocmani şi Rogmani 
(ŞĂINEANU, I, p. 33; 259). Termenul vine din v. siv. blazenu = fericit, sau blajină = blând, ascultător; 
după părerea lui Flanuch, numirea de rachman, care este utilizată de ruteni şi huţuli, ar fi o 
pronunţie orală a numelui de brachman sau braman; dar W. Hein atrage atenţia că, în limba arabă, 
rachmîn =îndurat; în Maramureş, li se spune răgmani şi pentru ei sunt aruncate cojile ouălor pe 
ape curgătoare în ziua de luni după Duminica Tomii (2. MARIAN, II, p. 241; 244). în concepţia 
tradiţională românească, Blajinii sau Rohmanii ar fi cei dintâi oameni care au populat pământul şi 
care au luat parte la Facerea Lumii, iar acum trăiesc la capătul ei, fie sub pământ, fie pe Tărâmul 
Celălalt, dincolo de Apa Sâmbetei, susţinând acolo stâlpii pe care se reazemă pământul; au părul 
blond şi fizionomia lor emană o permanentă fericire; oamenii îi comemorează de Pastele Blajinilor 
(prima sâmbătă post-pascală, sau în ultima sâmbătă de dinaintea Rusaliilor, sau miercurea din cea 
de a patra săptămână după Paşte, sau chiarîn ziua de luni după Duminica învierii); cu acest prilej li 
se dau de pomană mâncare şi băutură, mai ales în cimitire, în credinţa că ofranda făcută asigură 
sănătatea celor ce oferă şi fertilitatea ogoarelor; în alte zone ale ţării, cojile de ouă roşii şi resturile 
alimentare de mici dimensiuni, rămase de la masa de Paşte, se aruncă în apele curgătoare de la 
marginea satelor, crezându-se că astfel Blajinii vor avea ştire că a fost Pastele; în Bucovina, sunt 
cunoscuţi şi sub numele de Rogmani, iar sărbătoarea lor se face fie în ziua de joi din Săptămâna 
Luminată (prima săptămână de după Paşte), fie în Duminica Tomii (prima duminică după cea a 
Paştelui), în credinţa că pomenile oferite apără pe donatori de dureri de mâini şi de picioare şi 
asigură totodată rodnicia câmpurilor; legendele populare, contaminate pe diferite căi şi din 
diverse arii culturale, narează că Blajinii sunt un popor de creştini, locuind goi pe o insulă, trăind 
printre livezile de pomi roditori şi hrănindu-se numai cu fructele acestora; sau că ei ar fi urmaşii lui 
Set, al treilea fiu al lui Adam şi al Evei, şi că duc o viaţă cuvioasă şi fericită, întemeiată pe virtute, 
fiind incapabili să facă rău cuiva; bărbaţii convieţuiesc alături de femeile lor numai 30 de zile pe an, 
iar copiii născuţi sunt crescuţi de mamele lor doar până ce se pot deplasa şi hrăni singuri, ulterior 

băieţii fiind încredinţaţi spre îngrijire taţilor (2. KERNBACH, p. 201; 250). Rocmani, rochmcmi şi 
rohmani, în Bucovina, blajini sau rogmani, în Suceava, se crede a fi copiii care mor imediat după 
naştere, sau că este un popor creştin care trăieşte într-o ţară depărtată, undeva pe lângă „apele 
cele mari", sau într-o mare pustietate aflată pe lângă o mare, sau pe nişte insule, sau într-o ţară 
păgână, sau într-o ţară situată la răsărit, unde stau toţi în nişte închisori ori lagăre mari, de unde 
văd cojile de ouă venind pe ape şi atunci află că este Pastele; se mai spune despre ei că sunt 
oameni buni, sau că sunt din Ierusalim, sau că trăiesc sub pământ, sau că trăiesc în hotar cu Raiul şi 
că acolo este întotdeauna cald, din care cauză nu au case, că vieţuiesc la umbra copacilor, umblă 
goi şi se hrănesc cu poamele pustiului; că ei s-ar trage din seminţia lui Sift, feciorul lui Adam, şi că 
sunt foarte buni şi blajini, că se ocupă toată ziua cu rugăciuni către Dumnezeu, iar singura lor 
sudalmă fiind: „Du-te la Domnul!" şi „Vino la Domnul!"; din această cauză, se spune că ei sunt 
sfinţi şi că după moarte merg direct în Rai; se întâlnesc o dată pe an cu familiile lor, stau câteva zile 
şi apoi se despart, timpul acesta fiind de Pastele lor; dar nu se ştie cât stau împreună, unii 
afirmând că ar sta şase săptămâni, din Joia Mare şi până la Ispas, alţii că ar sta la un loc 30 de zile, 
începând cu Pastele lor, după care se mai reîntâlnesc anul următor; că Postul Mare al lor ţine 10 
săptămâni, dar că l-au scurtat la 8 săptămâni, dar se crede că durează în fapt 9 săptămâni, adică 
are mai mult cu două săptămâni decât cel al pământenilor; alţii afirmă că ei postesc tot anul şi că 
se înfruptă doar cu ceea ce a rămas pe cojile ouălor care plutesc pe apă, venite de la creştini; de 
aceea, toate găocile şi firimiturile din tot ce s-a pregătit copt (paşte, cozonaci, colaci etc. ) se adună 
şi se păstrează într-o covată şi, când se face curăţenie în casă, sâmbăta, înainte de înviere, se duc 
la o apă curgătoare şi li se dau drumul acolo; despre femeia care nu adună aceste resturi, se crede 
că face un mare păcat; cojile de ouă plutesc pe apă până la Apa Sâmbetei, unii considerând că 
acestea ajung pe meleagurile blajinilor după 4 zile de la Pastele creştin, sau după o săptămână de 
la Pastele nostru, adică în Duminica Tomii, alţii afirmând că sosirea ofrandelor se petrece abia în 
ziua de marţi din cea de a treia săptămână de la Pastele nostru, iar pentru alţii data ar fi fixată la 
Rusalii; ajunse acolo, cojile se fac ouă din nou, iar dintr-un astfel de ou se înfruptă 12 blajini; în 
Bucovina, cea mai mare parte dintre români cred însă că Pastele blajinilor cade lunea după 
Duminica Tomii, ziua fiind ţinută şi pentru dureri de picioare şi de mâini, precum şi pentru rodnicia 
ogoarelor; femeile ies prin lunci şi dumbrăvi, cu pască, ouă roşii, miei fripţi, slănină, rachiu fiert cu 
miere şi vin şi petrec toată ziua, uneori având cu ele şi un taraf de lăutari; se crede că firimiturile 
căzute de la această masă sunt pentru cei omorâţi de hoţi, împuşcaţi, spânzuraţi, înecaţi şi este 
mai plăcut lui Dumnezeu în cazul că pică sau se varsă mai multă băutură; în Moldova, se crede că 
blajinii trăiesc pe lângă apa Sâmbetei, la marginea Pământului; cojile de ouă rămase de la masă se 
aruncă tot pe o apă curgătoare; cu toate acestea, sunt unele femei care serbează ziua cu mâncare 
de post; în Năsăud, se crede că pe dinaintea lăcaşului Sâmbetei trece un râu, care este apa 
Sâmbetei, iar pe lângă râu trec rugmanii; astfel, de Crăciun, femeile aruncă pe apă cojile de nucă, 
dând de ştire blajinilor că este Crăciun, aceeaşi credinţă existând şi de Paşte, când sunt aruncate 
cojile de ouă (2. MARIAN, II, p. 237-242). în Săptămâna Luminată, prima săptămână după Paşte, 
alteori mai târziu, oamenii ţin o zi când se crede că este sărbătorit Pastele de către Blajini; 
sărbătoarea este numită şi Pastele Mic, Pastele Blajinilor, Pastele Rohmanilor (12. GHINOIU, p. 
166). 

BLESTEM (A BLESTEMA) 

Blestemul părinţilor adresat copiilor, cu deosebire cel rostit de mamă, se împlineşte până la a doua 
generaţie - Ţara Oltului (GOLOPENŢIA, p. 108). Se crede că mai ales blestemul părinţilor se 
perpetuează, din neam în neam, până la cel de al nouălea - Bucovina (NOTE, Băncescu). Blestemul 
de mamă îl face pe Constantin, în variantele maramureşene ale cântecului bătrânesc cu acelaşi 
nume, să învie vremelnic, să iasă din mormânt şi să-şi aducă sora, căsătorită în alt sat, pentru a 
alina dorul de fiică al mamei sale (NOTE, Antonescu). 


Antonescu. Dicţionar de Simboluri şi Credinţe Tradiţionale Româneşti 


68 


http: //cimec.ro 


BLIDv. RECIPIENT; VAS 


BOALĂ 

în general, românii cred că toate bolile de care poate să sufere omul sau animalele sunt provocate 
de diavol sau de alte duhuri necurate, care lucrează direct sau indirect asupra fiinţei vii; lucrează 
direct când, de pildă, copilul suferă de „boala copiilor" (epilepsie), sau adultul suferă de „iele" 
(congestie cerebrală); în aceste cazuri, nici un organ nu prezintă aparent vreo anomalie, dar boala 
se manifestă totuşi, cu toată intensitatea, la un anumit moment; lucrează în mod indirect, când 
omul capătă afecţiunea din ceea ce mănâncă sau din băutură nepotrivită, ca la „gălbioare" (icter), 
ori din răceală, ca la „junghi" (pneumonie) etc.; de altfel, vorbirea populară conservă această 
credinţă, deoarece a mânca şi a bea alimente incompatibile cu nevoile organismului, ori a sta 
îmbrăcat sumar în frig înseamnă „a căuta pe ciracul", adică „a căuta boala"; tendinţa de „a căuta 
boala" apare tot la îndemnul diavolului; la fel, este lucrare indirectă a diavolului şi când acesta 
trimite un şarpe în calea omului, sau o nevăstuică în calea animalului, ca să-i muşte (3. GOROVEI, 
p. 146). Bolile acute sau cele de natură psihică erau considerate prevestitoare de moarte iminentă; 
folclorul păstrează numeroase descântece (în care gestica, obiectele, plantele, ţesăturile, gama 
cromatică, ritmul alert sau lent al rostirii constituie elemente magice cu valoare psihoterapeutică), 
utilizate în credinţa că ele pot înlătura maleficul, „deochiul", „ochiul rău", „luarea urmei", precum 
şi alte boli „aduse de vânt", „de furtună", „de cel ce nu-i a bună"; în fond, toate acestea sunt 
nominalizări-tabu pentru noţiunile de diavol, spirit rău, strigoi etc., personaje interpretate ca fiind 
premergătoare şi prevestitoare ale morţii - Bihor (4. BOCŞE, p. 349). lată câteva denumiri populare 
ale unor boli (sau manifestări ale acestora) şi echivalentele lor cvasi-ştiinţifice: o/beofd=cataractă; 
op/ecofe=indigestie; aprindere =congestie pulmonară; aruncături=bo\\ de piele; brâncă=e rizipel; 
ceas râu=epilepsie; ce/pe/7t=sifilis; ciumurleală=\r\d\gest\e, diaree; do/oc=antrax; de dânsele- 
reumatism poliarticular; denfro/'e/e=reumatism poliarticular, spondiloză;//orur/=dureri; gălbinare- 
icter; gd/c/'=amigdalită; întâlnitură=congest\e cerebrală; întâmpinat (tămpinâtură)=reumat\sm 
poliarticular; înveninat=\r\fectat;junghi=pneumod\e, pleurezie; lipitură=boa\ă psihică cu aspect 
depresiv; lovitură de iele =congestie cerebrală; luat de vdnf=congestie cerebrală; mătrici=co\\c\ 
intestinali; mâncătură de inimă= ulcer; năjit=ot\tă; obrânceală- infecţie; orbalţ=e rizipel; 
pocitură=para\\z\e facială; pofcd=deochi; rac=c ancer; rast=inflamaţia splinei; roşea fd=pelagră; 
săgetătură=nevra\g\e, congestie cerebrală; zburător=\ster\e; soare sec=insolaţie; tragău= antrax, 
dalac; u/mă=adenită; ulcior=m\c furuncul la ochi; vârfe/=reumatism poliarticular (1. PAVELESCU, p. 
82). Boala copiilor=ep\\eps\e; boală câinească =umflare a abdomenului la copiii sugari; boală 
uscafd=atrofie; boală seacă= tuberculoză; boală lungă (sau mare )-tifos (ŞĂINEANU, II, p. 152). 

BOCET 

Caracterizate de către Constantin Brăiloiu ca făcând parte dintre producţiile folclorice spontane şi 
profund melodioase (BUHOCIU, p. 41), bocetele sunt uzitate, în foarte multe locuri din ţară, şi 
după actul înmormântării, în credinţa că ele bucură pe cei plecaţi pe lumea cealaltă şi alină dorul 
celor vii; astfel, în Ţara Oltului, femeile bocesc opt dimineţi la rând după înmormântare, iar, în 
Oltenia şi Muntenia, se boceşte în fiecare duminică şi, cu deosebire, în zilele când se prăznuiesc 
morţii; adesea, femeile care participă la o înmormântare rămân ulterior în cimitir şi bocesc la 
mormintele celor apropiaţi: copii, părinţi, soţi (4. POP, p. 170). Mortul tânăr este bocit la cimitir nu 
numai în zilele rezervate celor plecaţi în lumea umbrelor, ci ori de câte ori vreunei femei din 
familie (mamă, soră, soţie) i se face dor de el - Chioar (1. POP, p. 336). Se crede că femeia care 
boceşte bine (profesional vorbind) va avea parte numai de morţi - Tecuci (2. GOROVEI, p. 23). 

BOLD v. AC. 

BOLOVAN v. PIATRĂ 


BOMBĂ 

în înţelesul de încărcătură explozivă sau incendiară, indiferent de forma carcasei (alungită ori 
rotundă) în care este amplasată; pentru cine visează bombă înseamnă că scopul pe care şi l-a 
propus se va îndeplini - Suceava (NOTE, Băncescu). 

BONETĂ v. BASMA. 

BORBOASE 

Denumirea comună a celor trei zile consecutive situate în intervalul 4-6 decembrie în care sunt 
prăznuiţi Sfânta Varvara, Sfântul Sava şi Sfântul Nicolae (ŞĂINEANU, I, p. 36). v. DECEMBRIE. 

BORDEI v. COLIBĂ. 

BORIŢĂv. TURCĂ. 

BORŞ 

Termenul acoperă două realităţi în limba română: denumeşte lichidul cu gust acru, obţinut din 
fermentarea tărâţelorîn apă, şi ciorba în care, pentru a-i da gust acru, se pune borş, această din 
urmă realitate nefiind însă încărcată simbolic sau folosită în credinţele tradiţionale (ŞĂINEANU, II, 
p. 160). Nu este bine să se dea de pomană borş cu „flori" apărute în timpul fermentării, pentru că, 
pe lumea cealaltă, acela care o face va bea numai apă cu „flori" - Galaţi (2. GOROVEI, p. 24). v. 
AGURIDĂ. 

BORZĂ 

în Bucovina se mai numeşte şi Buză neagră şi se arată copiilorîn chip de femeie mânioasă sau 
măcar burzuluită, făcându-i pe aceştia să tresară noaptea prin somn, să dea din mâini şi din 
picioare, să plângă şi să strige, toate manifestările de acest fel fiind puse pe seama acestei năluci 
rele; poartă părul despletit şi parcă ciufulit de vânt, cu ochii zgâiţi şi dinţii rânjiţi, cu urechile 
clăpăuge, cu gura căscată, cu buzele negre, având pielea de pe mâini crăpată şi picioarele 
butucănoase; se poate scăpa de sperietura produsă de borză descântând copilul atins de ea în 
zilele în care se poate mânca de dulce, fiecare descântec fiind repetat de trei ori, mai cu seamă 
când pruncul doarme şi totodată afumându-l cu un şomoiog de cârpă; de remarcat că, în Bucovina, 
gândacului morţilor (Blaps mortisaga L.) i se spune tot borză şi se crede că în casa unde el apare 
neapărat cineva din acea familie va muri, fiind considerat un fel de sol al morţii (1. MARIAN, 
p.107). 

BOSTAN v. DOVLEAC. 

BOTEZ (A BOTEZA) 

în Transilvania, naşa copilului pregăteşte pentru acesta scutece, cârpe şi faşă în care îl duce pe 
prunc la botez; în Sibiu, se crede că pânza pe care o aduce naşa trebuie să fie atât de lungă încât să 
se poată încinge naşa cu ea; în Buzău, se crede că, dacă faşa se nimereşte prea lungă, acel copil se 
va însura bătrân, iar dacă va fi prea scurtă se va însura tânăr; în Muntenia, se spune că nu este 
bine ca mama copilului să se încingă cu betele folosite la botezul pruncului său, pentru că 
îmbătrâneşte prematur şi va fi mai tot timpul bolnăvicioasă; în Chioar, naşa dă copilului o pânză, 
numită cruşmă; în caz că pruncul moare până într-un an după botez, naşa lui îi face repede o 
cămaşă, încredinţată fiind că, la judecata de apoi, copilul se va înfăţişa îmbrăcat cu ea, dacă nu, 

copilul se va prezenta în pielea goală (3. MARIAN, II, p. 111-112). După ceremonia botezului 
propriu-zis, desfăşurat de regulă la biserică, naşa şi moaşa copilului se întorc acasă, unde are loc 
botejunea (ospăţul, sărbătoarea botezului), copilul fiind aşezat pe masă: dacă este băiat, i se pun 
sub cap unelte de dulgherit, iar, dacă este fată, ustensile folosite în ţesut, ca să fie deprinse uşor 
respectivele îndeletniciri; la această secvenţă a botezului, luat în ansamblul său, participă părinţii 
copilului, naşa, moaşa, neamurile, prietenii familiei; nu se aduc daruri, nu se joacă, dar se cântă, iar 
femeile prezente adresează noului-născut urări de sănătate şi fericire - Maramureş (DĂNCUŞ, p. 
177). în Suceava, se crede că, dacă nou-născutul plânge mult fără motiv sau se îmbolnăveşte des, 
înseamnă că el „îşi cere botezul", credinţa fiind însă valabilă pentru multe alte zone ale României; 
înseamnă că va avea mulţi copii cel care visează botez (NOTE, Antonescu; Băncescu). 

BOU (Bos taurus - DLRM, p. 90) 

Despre vacă şi bou se spune că sunt„v/fe albe", se mai crede că sunt sfinte, plăcute lui Dumnezeu 
şi dăruite cu puterea ca „o zi în tot anul să vorbească şi ele ca oamenii"; boul conotează, în plan 
simbolic, valori culturale majore ca puritatea, beneficul, sacralitatea; de asemenea, conotează, 
împreună cu vaca, ideea de muncă şi de belşug; de aici, „înstruţarea sau ferecarea boului", care 
consacră pe gospodarul cel mai harnic dintr-o comunitate; pentru configurarea chipului său, 
deosebit de interesantă este sinonimia, în planul funcţiilor epice şi a valorilor simbolice, dintre 
acest animal domestic şi cerb; „boul ferecat" se obişnuieşte a se face la Rusalii, totdeauna în zori, 
undeva în afara satului, departe de privirile curioşilor; el este împodobit („ferecat", „împăunat", 
„înstruţat") pe spate cu un covor, cunună din flori de sânziene în coarne, ghirlande de flori, bete, 
clopoţei şi aşa trece pe uliţe, însoţit de o ceată de flăcăi mascaţi, având peste haine vrejuri de 
plante sau coajă de copac; ceata trece pe la fiecare casă, flăcăii joacă, iar gospodarul stropeşte 
boul cu apă; spre seară, boul este „desferecat", măştile aruncate, iar cununa se păstrează în casa 
gospodarului care a găzduit ceata; în unele sate, tot acum flăcăii merg la fântâna satului şi o 
curăţă; există opinia că acest rit, investit odinioară cu puteri magice, pare a urmări fertilitatea 
lanurilor de grâu, a păşunilor şi fâneţelor, obţinerea unor recolte bogate, prin provocarea ploii 
atunci când este mai mare nevoie de ea, în preajma sărbătorii Rusaliilor; această datină agrară, cu 
scop fertilizator, are în centrul ei animalul care, prin truda lui, asigură dobândirea unei recolte 
bogate, ceea ce conduce la concluzia că boul are valoarea unui operator ceremonial, mediind între 
cultură şi natură, în ipostaza ei domestică, între uman şi sacral, între dorinţele oamenilor şi 
puterile germinative ale firii; trecând peste ape, boul stăpâneşte de fapt apele; de aceea într-un 
cântec menit să alunge seceta, boul este chemat să dezlege apele fecunde, apele nestăvilite, el 
însuşi fiind posesor de atribute fecundatoare; obiceiul de a aşeza capete de boi la partea din spate 
a cumpenei de la fântână, având probabil rol apotropaic, în sensul că animalul cosmogonic 
consacrat apei o păzeşte şi o purifică prin prezenţa sa simbolică; în folclorul românesc, boul este 
asociat tuturor elementelor stihiale, pământul, apa, vântul; el ocoleşte doar focul, dacă nu cumva 
legendele în care naşterea lui lisus se produce numai în ieslea boilor şi sub răsuflarea lor caldă nu 
sugerează că acest animal avea focul în sine, fiind, ca orice fecundator mitic, un purtător al căldurii 
şi arderii primordiale; pentru că au încălzit-o pe Maică, boii au fost blagosloviţi sa aibă pasul lin, să 
se sature din puţină mâncare, să fie domoli şi să muncească încet, cu tihnă; conotaţiile ignifuge şi 
cosmogonice ale lui sunt evidente şi în acele legende în care doi boi, Zorilă şi Murgilă, stăpânesc 
crugul şi poartă soarele de la o lume la alta: unul îl poartă de la răsărit la apus, celălalt îl duce 
invers pe tărâmul celălalt; alteori, doi boi fermecaţi determină mişcarea soarelui, aruncându-şi-l 
unul altuia cu coarnele; în repertoriul acţiunilor fabuloase şi atributelor hiperbolizante imaginate 
în basm, un singur amănunt reţine atenţia: lupta boului cu lupul cu cap de fier, acest motiv 
amintind de ciclul anotimpurilor, simbolizat prin înfruntarea dintre taurul solar şi lupul hibernal, 
prezent în miturile greceşti; indiferent de contextele epice în care apare (vânătoare eroică sau 
călătorie iniţiatică), boul relevă acelaşi nucleu esenţial: sacrificiul întemeietor; el se dezvăluie astfel 

ca un animal mitic originar, ca o figură primordială, care susţine şi făureşte (din sine) întreaga 
lume, întregul cosmos; lui i se datorează, în egală măsură, stabilitatea şi instabilitatea pământului, 
echilibrul şi dezechilibrul lumii, începutul şi sfârşitul cosmosului; conform unei legende 
apocaliptice, atunci când boul sacru va fi tăiat, din el se va porni o ploaie de sânge şi foc, care va 
arde întreg pământul; boul „alb" apare ca valoare pozitivă consacratoare, fiindcă pe brazda trasă 
de el se pune grâul „alb", grâul fertil, născător de viaţă şi speranţă, adică fecunditatea debordantă 
(COMAN, I, p. 1-7; 9-12; II, p. 164). Boul nu l-a ajutat pe Dumnezeu la construcţia lumii, nu a făcut 
nici dealuri, nici văi, nu a descoperit izvoare şi nici nu a fost mesager de la un actant la altul; în 
schimb, despre el se spune cu precizie că pământul este ţinut de către un bou, cu coarnele lui; 
când vine dracul înaintea boului şi îi cere să-i dea pământul, boul se scutură şi atunci pământul se 
cutremură; el va fi alături de oameni până în clipa Apocalipsei; el nu se teme nici de drac, nici de 
acoliţii acestuia, cum ar fi vântul; dârz, boul se va opune „vântului apocaliptic", care vrea să 
răstoarne pământul, fiindcă, la sfârşitul lumii, numai boul va putea rezista vântului năprasnic, care 
se va isca atunci, iar boul va fi atât de tare, încât va pune picioarele pe fundul mării şi nu va fi 
posibil ca vântul să-l biruie; el este cel care aduce de peste mări, de dincolo de ape, mireasa 
purtătoare de viitoare vieţi, de perpetuare; el este capabil de acţiuni miraculoase: tămăduieşte sau 
chiarîşi învie stăpânul, atunci când acesta se află pe patul morţii, răgetul lui poate răsuna atât de 
puternic, încât face să se cutremure munţii şi văile din jur, calcă în picioare, distrugându-le până la 
temelii, curţile şi palatele zmeilor, se luptă ca un viteaz şi are capacitatea de a dărui hrană 
îmbelşugată sau daruri miraculoase; desigur că un astfel de animal, iubit de Dumnezeu şi 
blagoslovit de Maica Domnului, este răsplătit după merit; acesta, ca şi vaca, are zile pentru 
cinstirea lui şi anume: Stretenia, Sângeorzul, Sântoaderii, Rusaliile, Sfântul Filip, Sfântul Andrei, 
Gădineţii, Ajunul Crăciunului; de asemenea, există credinţa şi practica de a nu-l pune la muncă în 
ziua de Armindeni (1 mai), sau în aceea de Marcul boilor, fiindcă este păcat; mai are capacitatea 
ca, o dată pe an, de Sfântul Vasile (1 ianuarie, Anul Nou), sau la Sfântul Gheorghe, sau în noaptea 
Crăciunului, să poată vorbi şi cine se culcă în ieslea lui îl poate auzi, dar este deosebit de 
primejdios, pentru că omul care l-a auzit poate muri, sau i se tulbură mintea; numele său îl aflăm 
în toponimice, în onomastică, la denumirea unor insecte, după cum tot el, care poartă soarele prin 
imensitatea cerului stelar, se află şi printre denumirile aştrilor; mai apare în diverse credinţe, 
proverbe, ghicitori, locuţiuni etc. (PRESA). în folclorul românesc, boul este un animal sfânt; natura 
solară şi benefică a boului apare destul de clarîn colindele de iarnă, în obiceiul Pluguşorului şi în 
multe alte practici magice; capetele de boi sunt atârnate pe cumpenele fântânilor, pentru a le feri 
de duhuri rele; pentru a alunga bolile molipsitoare, se înjugă doi boi gemeni şi se trage o brazdă în 
jurul satului, conturându-se astfel un cerc magic (EVSEEV, p. 151). Pentru preîntâmpinarea 
molimelor, oamenii caută în sat doi boi negri, fătaţi sâmbăta de aceeaşi vacă, adică să fie gemeni, 
pe care îi înjugă împreună la o tânjală, după care, tot într-o zi de sâmbătă, doi sau trei oameni 
ocolesc cu ei satul bântuit de boală - Dolj; în Moldova, contra ciumei se foloseşte un plug tras de 
doi boi gemeni, iar, în Bihor, un descântec de bubă vorbeşte de aceeaşi tragere a brazdei în jurul 
satului, pentru a-l feri de ciumă (ADĂSCĂLIŢEI, p. 125). Se spune că are draci în el boul cu coarnele 
aduse pe spate - Tecuci; să nu se cumpere boi (bivoli) la care ultima coastă este mai scurtă, 
deoarece nu sunt buni pentru prăsilă - Suceava; boii sunt învăţaţi la jug numai în zilele de marţi, joi 
şi vineri şi nu în zilele de luni, miercuri şi sâmbătă, pentru că se învaţă cu năravul de a nu trage - 
Gorj; se crede că, în noaptea spre Sfântul Vasile (1 ianuarie, Anul Nou), boii vorbesc şi pot fi auziţi, 
numai dacă se culcă în ieslea lor cineva, dar cel ce o face poate muri - Tecuci; în ziua de Sfântul 
Vasile, fata nemăritată merge în grajd, la boul de hăis (de stânga), şi lovindu-l cu piciorul îl 
întreabă, la fiecare lovitură, în ce an se va mărita, iar, dacă boul se ridică după prima lovitură 
înseamnă că fata se va mărita în acel an, după a doua lovitură în anul viitor şi tot aşa mai departe - 
Vâlcea; pe furiş, fata unge cu seu de bou turbat pe băiatul dorit, ca acesta să vină turbat după ea - 
Ţara Oltului; când rage unul din boii carului în care mireasa este dusă la casa mirelui este semn de 

moarte - Moldova; tot semn de moarte este şi când îngenunchează unul din boi în timpul nunţii - 
Tecuci; prevesteşte moarte, când boul mugeşte în ajunul marilor sărbători - Suceava; când se 
aleargă boii este semn că vremea se va înmoina - Dolj (2. GOROVEI, p. 24; 26; 142; 146; 244; 255; 
270, 281; GOLOPENŢIA, p. 85). Boilor de la plug(uşor), al căror număr poate fi variabil, li se vopsesc 
coarnele, pe corp li se fac diferite desene, li se pun şi rămurele de brad şi beteală (peteală) la 
coarne - Vaslui; laşi; boii au coarne ornamentate cu hârtie colorată în alb şi roşu, sau sunt vopsite 
cu roşu sub formă de inele, vopsindu-li-se totodată şi fruntea - Dâmboviţa (ADĂSCĂLIEI, p. 37). 

Cine visează boi va intra în relaţii cu oameni proşti; înseamnă nenorocire pentru cine îi visează 
păscând; darînseamnă bogăţie pentru acela care se visează omorând un bou; va avea viaţă uşoară 
cel care se visează cumpărând un bou; va avea pagubă cel care se visează urmărit de un bou; dar 
cine se visează fugind de un bou înseamnă că va depăşi cu bine o primejdie; înseamnă căsnicie 
fericită pentru cel care visează bou înjugat la plug; este de rău pentru cine visează boi turbaţi - 
Suceava (NOTE, Băncescu). 

BOUR (Bos primigenius - DLRM, p. 90) 

Apare alături de cerb, ciută, vultur şi şoim sau de delfin şi „peştele cel mare" (vieţuitoare de 
Dunăre şi mare); se înfăţişează ca o fiară de excepţie a naturii, periculoasă pentru vânător, dar şi 
ca animal încărcat de daruri cu sursa în puterea lui, daruri cu putere de înmulţire şi de transmitere 
magică; urmărirea lui poate să dureze şi o săptămână, ceea ce solicită cai de schimb, hăitaşi, o 
bună organizare şi cunoaşterea locurilor; el nu mai este cunoscut românilor, ca şi europenilor, de 
pe la 1600, dar românii îi conservă memoria prin colinde, cu toate că ultimul exemplar de bour a 
fost vânat la 1627; de asemenea, melodiile acestor colinde „boureşti" sunt aceleaşi ca şi acelea 
care cântă leul, ciuta, cerbul, dulful, studiate de B. Bartok, G. Breazul, E. Riegler-Dinu, G. Ciobanu, 

E. Comişel; trebuie făcută distincţia faţă de zimbru (bizon); în Evul Mediu, ca şi în antichitatea 
îndepărtată, bourul aparţinea bestiarului regal sau imperial, căci era vânat cu predilecţie de regi; în 
Moldova, vânarea era organizată chiar de domn, pentru că numai el era cel care dispunea de 
mijloacele necesare: cai de rasă, vânători de elită, hăitaşi etc.; încercuirea bourului sensibilizează 
şi terenul, care capătă şi el virtuţi sacre, mai ales prin sângele victimei sau al jertfei; de altfel. 
Moldova însăşi a fost „descoperită" prin urmărirea unui bour, dinspre Maramureş, prin Carpaţi, 
spre răsărit; bourul, prin virtuţile lui pure, a atras pe Dragoş Vodă, cu ceata sa de vânători, spre un 
pământ, o „ţară nouă"; prin vânarea bourului, locul acela a căpătat o calitate sacră, Dragoş 
uitându-se împrejur s-a simţit îndată atras de această ţară şi a simţit-o ca o cucerire a lui; în fond, 
bourul este şi el vânat de Dragoş, fiul unui dominus dintre cei vechi, adică un prinţ: de amintit că 
fundarea de poduri şi cetăţi (atenţie la construirea mănăstirii Argeşului) se face după indicaţii de 
acest fel; tradiţia este locală, cel puţin prin indo-europeni, şi destul de generală pe glob (şi 
Romulus „încercuieşte" locul pe care se va ridica Roma); prin carnea sa, bourul serveşte şi la masa 
nunţilor; scheletul său, ca şi cel al cerbului, serveşte la noua casă a tinerilor miri, ca locuinţă 
magică, acoperită cu pielea lui; din coarne se fac cupe de băut vin la zile mari, iar căpăţâna lui este 
pusă deasupra porţii, ca să nu permită intrarea spiritelor rele, credinţe ce există şi azi la populaţiile 
din jurul Cercului Polar; oasele bourului, ca şi cele ale cerbului, servesc la construirea unui pod 
măiestru, pe care trecându-l tânăra pereche ar atrage virtuţile cerute de o bună şi trainică familie; 
aşa cum puntea de oase duce departe în viaţă şi în avuţie tânăra familie, la fel faptul de a bea din 
pahare din corn de bour şi a mânca din farfurii din copite de bour dă sănătate, putere şi chiar 
frumuseţe, căci fiarele codrului sunt considerate, în folclorul românesc, cele mai „evoluate" fiinţe 
pe scara animală, după cum plantele de pădure, sălbatice, sunt cele ce posedă „toate" virtuţile 
curative şi de frumuseţe; de fapt, bourul este boul primitiv, dar de culoare neagră, aşa a rămas în 
colinde, semănând cu taurii de luptă din Spania şi sudul Franţei, care au aceeaşi morfologie; se 
pare că aveau în partea din faţă o înălţime de aproape 2 m; de reţinut că tracii sunt şi ei crescători 
de vite, nu numai sciţii, şi este de văzut chipul de bour de pe un scut daco-get; lungimea coarnelor 

acestuia este şi ea confirmată de colinde, spre deosebire de cele ale zimbrului; ele au permis uşor 
închipuirii să plaseze „leagănul" aurit sau de mătase verde, pe care să se aşeze fata mare, altă dată 
cu siguranţă o zeiţă, o protectoare a vânatului; bourul a intrat în literatură prin epopeea lui 
Ghilgameş; dar alături de bour, iranienii aveau şi un cult al taurului, care s-a întins, prin armeni, în 
Anatolia şi Caucaz; în Dacia, există documente arheologice relativ târzii, de pildă scutul de la Piatra 
Roşie, descris de C. Daicoviciu, datat din sec. I d. Ch., în mijlocul căruia este figura naturalistă a 
unui bour în mers spre stânga, poate un animal sacru sau totemic; un basorelief găsit la Tomis 
reprezintă pe Selena într-un car tras de doi tauri; tezaurul de la Craiova conţine şase capete de 
tauri, în stil animalier, datate sec. al IV-lea î. Ch.; un corn de bour aurit, luat din tezaurul dacilor, a 
fost consacrat de Traian lui Zeus Casios; deci, reluând, nişte păstori ce erau cu turmele prin munţi 
au luat bourul din urmă şi, cum păstorii sunt înarmaţi şi au câini, au descoperit îndată condiţia de 
vânător; urmărindu-l pe valea râului Moldova, l-au vânat, iar pe locul unde a căzut, s-a 
„descălecat" un sat care a luat numele fiarei; iar căţeaua Molda a dat numele râului şi ţării; de 
amintit că mai există cel puţin o căţea celebră în folclorul românesc, Doica, după cum şi vânarea 
bourului la Boureni nu este unicul vânat mitic; de aici şi heraldica moldoveană a bourului; evident, 
Gr. Ureche nu ne spune „colinda bourului", ci este mai firesc ca bourul şi mitul său să fi inspirat 
atât colinda, cât şi mitul descălecării ţării; că numele Moldovei vine de la o căţea nu trebuie să 
surprindă, este în tradiţia popoarelor crescătoare de vite, care într-un stadiu precedent au 
aparţinut unei civilizaţii vânătoreşti; şi apoi dacii nu-şi au numele, cum a arătat M. Eliade, de la 
lupi?; după vânare, capul bourului este aşezat spre pomenire într-un par, pe malul râului, unde s-a 
făcut satul Boureni; acelaşi lucru se cântă şi în colindă (desigur, este vorba de parul de la poartă 
sau de la grădină), prin care se purifică locul de spiritele rele şi aduce noroc; este cunoscută 
expresia populară „o bate parul", cu sensul de a pune bazele unui sat, expresie care se rosteşte 
mai ales în cazul că satul a fost rău aşezat („cine va fi bătut parul în locul acesta?"); toate 
documentele concordă, atât cele savante, ale naturaliştilor, cât şi cele populare, adică specia de 
colinde, că se poate vorbi de un animal pe cât de real, pe atât de fabulos; urmele lăsate de bourîn 
heraldica oficială, în gravură, pe frontispiciile şi vinietele cărţilor făcute în Moldova, în limbă, în 
toponimie, în dreptul popular şi juridic, ca şi în tradiţiile şi credinţele populare în general, 
constituie un enorm material demonstrativ; una din unităţile de măsură de suprafaţă era palma, 
cu denumirea oficială de „palma domnească", ce avea, în Moldova, 276 mm lungime; ea se 
prezenta ca o bucată de fier, de lungimea arătată, lată de cca. 3 cm şi groasă de 4-6 mm şi care 
avea la cele două margini câte un cap de bour, ceea ce însemna că măsura era oficială; fixarea 
hotarului unei proprietăţi se făcea prin folosirea unor stâlpi de lemn sau de piatră care aveau pe ei 
marca domnească, un bour (cap de bour); această marcă înroşită în foc era aplicată şi pe 
trunchiurile de copaci, de arbori de hotar; se pomeneşte în documente chiar şi de un stejar-bour 
din 1497; iată un fragment dintr-un document din 1605: „...din piatră şi din bourîn bour, iar de 
aici... şi la bour, ...în sus la bour, ...iarăşi din bourîn bour...la bour...la doi palteni şi la moviliţă şi la 
piatră şi la bour...prin dumbravă, din bourîn bour la piatră şi la bour...", unde indicaţia „bour" 
arată marcarea punctului pe un stâlp sau arbore; astfel, capul de bour-emblemă a căpătat funcţii 
de drept cutumiar şi juridic; în realitate, toponimice ca „bou" şi „bour" se găsesc pe întreg 
teritoriul României, ceea ce indică prezenţa sa în majoritatea regiunilor ţării; în schimb, numele de 
locuri cu Dragoş se găsesc numai între Moldova şi Maramureş, ceea ce indică o amintire vie a lui 
Dragoş Vodă, cel care a existat cu adevărat, el fiind voievod al Moldovei între 1347 şi 1354, urmat 
de Bogdan, din aceeaşi familie, abia în 1363; mai poate fi amintit că botul luntrii se numeşte bour, 
iar vârful tălpii de sanie tot bour (BUHOCIU, p. 141-142; 145; 147; 158-162; 165-167). Bourul (sau 
taurul) este un vechi zeu sau demon al apelor (HERSENI, p. 184). Codul simbolic anulează 
clasificarea imanentă: boul domestic („sinonim" însă, în planul atributelor mitologice, cu cerbul) 
este imaginat ca o fiară a pădurii, care pradă câmpul de grâu şi secară al voinicului, îi calcă în 
picioare grădina cu flori, fuge apoi şi se ascunde în adâncul codrului; nu este exclus ca textul 

popular să păstreze aici amintirea bourului, animal sălbatic care a populat pădurile României până 
în Evul Mediu şi care a fost intens vânat încă din cele mai vechi timpuri; vânarea „bourului sur", ca 
şi aceea a cerbului, are funcţia unei probe de consacrare: junele care aduce trofeul în sat îşi 
dovedeşte prin aceasta puterea şi priceperea, maturitatea şi vitejia; actul eroic îl confirmă, ca 
individ de excepţie, şi, totodată, confirmă întreaga colectivitate, ca beneficiară a sacralităţii 
animalului vânat şi „coborât" din natură în cultură; astfel, se prefigurează o schemă mitică şi 
arhaică, despre care M. Eliade afirmă: „Tema vânătorii rituale a bourului este, în mod sigur, 
autohtonă; acest animal beneficia la daci de un deosebit prestigiu religios; oricare ar fi fost rolul 
său în mitologia şi religia dacilor, el făcea parte, cu certitudine, dintr-un ansamblu mitico-ritual de 
origine meridională, cu adânci rădăcini în preistorie"; M. Eliade consideră că mitul nu s-a pierdut, 
ci a luat forma unei legende autohtone care istorisea vânarea şi sacrificarea unui bour, act cu 
valoare de probă de tip eroic; casa tinerilor căsătoriţi este construită din părţile corpului bourului, 
la fel cum întregul cosmos era făurit, în ,,i11o tempore", din trupul animalului mitic primordial; 
sacrificiul bourului permite descoperirea unui ţinut şi „descălecarea" Moldovei, asigură 
consacrarea şi prestigiul eroului-vânător, dăruie o mireasă şi „susţine" nunta, familia, care ia 
naştere acum, şi neamul, care se prelungeşte şi se eternizează prin acest act (COMAN, I, p. 7-9). 

BOZ (Sambucus ebulus - DLRM, p. 91) 

Plantă erbacee cu flori albe, fructe negre şi miros neplăcut, cunoscută şi sub denumirea de bozie 
(ŞĂINEANU, II, p. 163). Este folosită, împreună cu descântecele aferente, în magia medicală, la om 
şi la animale, mai ales în cazurile muşcăturilor de şarpe (2. KERNBACH, p. 161). 

BRAD (Abies alba şi pectinata - DLRM, p, 91) 

Vechimea mitului legat de dendrolatrie îndreptăţeşte întrebarea dacă nu cumva nevoia de 
reprezentare plastică a credinţelor populare nu şi-a găsit o expresie adecvată, proprie, care să fie a 
populaţiilor băştinaşe; răspunsul pare să fie pozitiv, deoarece o seamă de date iconografice 
vorbesc de marea vechime, pe teritoriul României, a reprezentării bradului nu numai ca frunză, ci 
mai ales ca arbore, figurat cu rădăcini, atribut esenţial al mitului pomului vieţii; nu este nici o 
îndoială că bradul verde şi peren, folositor şi frumos, a inspirat din cele mai vechi timpuri credinţa 
oamenilor din aceste locuri în forţa sa vitală, alegându-l ca simbol al vieţii; se ştie locul important 
pe care bradul îl ocupă nu numai în literatura populară, dar şi într-o serie întreagă de acte legate 
de viaţa de toate zilele şi de credinţele românilor; se menţionează doar că bradul este „arborele 
nunţii", pus la începutul unei noi vieţi de familie, şi tot el este pus pe casă ca semn al noii 
construcţii; de aceea bradul a stat, cel puţin în unele zone, alături de stejar, în centrul cultului 
arborilor; aceasta explică marele număr de reprezentări plastice ale bradului în arta populară 
românească, precum şi vechimea, mult mai mare decât a celor două tipare cunoscute ale pomului 
vieţii, iranian şi elenistic, a unora din imaginile bradului ca pom al vieţii; o răspândire generală are 
tiparul traco-dacic a cărei vechime însă a făcut ca deseori să nu mai persiste figurarea rădăcinilor; 
dispariţia rădăcinilor conduce uneori la tratarea copacului sub forma ramurii de brad; tot marii 
sale vechimi i se pot atribui şi lipsa păsărilor însoţitoare, imagine ce necesita o compoziţie 
complexă ce a putut să se nască în regiunea Mediteranei orientale, locuită de popoare care au 
ajuns la un înalt stadiu de civilizaţie cu mult înaintea celor din spaţiul carpato-danubian; este de 
remarcat, în acelaşi timp, că, pe când cele două tipare venite de departe au intrat în varii 
combinaţii iconografice, tiparul local s-a menţinut simplu, bradul apărând de cele mai multe ori 
singur, fără nici un element ajutător; motivul bradului apare pe ancadramentele de uşi, în Ţara 
Oaşului, pe frontoanele caselor din Bihor, sau sub formă de cruce înconjurată cu ramuri de brad, în 
Dâmboviţa, expresie a fenomenului de sincretism dendrolatrie-creştinism; tot brad pus în glastră 
se regăseşte în tencuiala caselor din zonele Vâlcea, Argeş, Vlaşca şi Ilfov; de asemenea, bradul 
apare pe lăzile de zestre, ca fiind legat de actul nunţii, pentru că are un rol deosebit în cadrul 

ceremonialului; pe lăzile tip sarcofag din Bihor, bradul este plasat numai pe faţa lăzii, fie singur, 
figurat într-un cartuş, fie în combinaţie cu rozeta, ca simbol al soarelui; apare şi pe scoarţe, pe 
cămăşile din Argeş şi Muscel, amplasat pe piept şi mâneci, brodat cu fir de aur şi argint, în 
combinaţie cu arnici negru, roşu şi vişiniu; la fel, pe cusăturile din Banat şi pe cămăşile din Munţii 
Apuseni; apare pe vasele pirogravate din Ţara Moţilor şi din Vrancea şi pe căucele din Ţinutul 
Pădurenilor; motivul poate fi întâlnit şi pe pistornicele din Oltenia (Romanaţi), fiind dispus în 
combinaţie cu crucea; este sculptat şi la „păpuşarele" din Prahova şi Vrancea; este frecvent 
reprezentat şi pe ceramică, pe cea de la Marginea-Rădăuţi, pe cea de pe Valea Izei-Maramureş, în 
gama ornamentală a pieselor ceramice din Ţara Zarandului, pe numeroasele cancee din 
Transilvania, acestea însă de provenienţă săsească; apare pe ceramica din centrele din Vâlcea şi 
Olt; de asemenea, pe ouăle încondeiate din Oltenia şi Muntenia, ornamentate cu „brăduţi"; în 
multe zone din România, la înmormântarea celor decedaţi, alături de cruce se plantează un brad 
împodobit, sau se sădeşte un pom fructifer (PETRESCU, p. 40; 49-51). Bradul aparţine 
fundamentului culturii şi civilizaţiei arhaice româneşti; profilul mitic al bradului este la români cel 
mai vechi şi poate cel mai complet dintre toţi ceilalţi arbori de care vorbesc credinţele şi riturile 
autohtone; în domeniul culturii populare orale, se distinge clar o tradiţie a muntelui şi a bradului, 
vie în mituri cosmogonice, în medicina populară, în riturile de naştere, de nuntă, de moarte, 
precum şi ca temă poetică preferată, alături de cealaltă temă predilectă, a codrului; arborele-axă 
cel mai cântat în bocete este bradul; dacă puterea sălciei vine din faptul că trăieşte în locuri 
umede, pe uscat şi în apă, că se înmulţeşte direct şi repede, că e pe cât de firavă pe atât de 
rezistentă la frig şi ger, bradul se impune ca arbore uriaş, totdeauna verde, tânăr şi nemuritor; 
arborele sau coloana cerului, acel axis-mundi al savanţilor, este imaginat în acelaşi fel ca bradul, un 
stâlp care ţine cerul, iar uneori este un fel de osie între pământ şi cer, de la Polul Nord la Steaua 
polară; însă reprezentarea lui fizică este pur şi simplu o prăjină, un parînfiptîn pământ, cu o 
pasăre sau o pasăre îngemănată în vârf, construită din lemn; este de reţinut că bradul tânăr, care 
se pune la mormântul unei fete sau al unui fecior este în fond aceeaşi prăjină-arbore al lumii, chiar 
dacă e mai stilizată în cazul când se prezintă sub formă de stâlp (în acest caz, mormântul poate să 
nu aibă cruce, iar mortul poate fi de orice etate); stâlpii de la morminte sunt sculptaţi îngrijit, au 
deasupra fixată o pasăre, vopsită în negru şi numită „pasărea sufletului"; locuitorii, în mare parte 
ciobani, ţin ca aceşti stâlpi să aibă circa 2 m înălţime, fiecare stâlp fiind sculptat într-un fel 
particular, după gustul fiecăruia, iar, la înmormântare, este împodobit în acelaşi fel în care a fost 
ornat bradul, cu panglici, un smoc de lână etc.; asta înseamnă că stâlpul îndeplineşte aceeaşi 
funcţie ca şi bradul şi poate că la origine a fost chiar un brad - Sebeş-Alba; arborele-coloană a 
cerului este un mit şi un simbol comun tuturor popoarelor antice, din Asia şi până în Egipt, după 
cum „pasărea cerească", singură sau reprezentată îngemănată, bicefală, trimite la vulturul bicefal 
pe care vechile popoare ala Asiei Mici îl foloseau ca simbol al puterii supreme (BUHOCIU, p. 17; 25; 
29-30; 41; 201). Bradul, aşa cum reiese din materialele folclorice culese din Ţara Oltului, este cel 
mai îndreptăţit produs al pădurii pentru a simboliza tinereţea fără bătrâneţe, vitalitatea, vigoarea; 
deoarece este veşnic verde, el a fost adoptat şi de cetele de feciori, care sunt rămăşiţe ale unor 
rituri iniţiatice; din această cauză, feciorii sunt asemuiţi cu brazii, cântecul brazilor este cântecul 
feciorilor; brazii simbolizează vârsta feciorelnică masculină (junii); există chiar, în colindele din Ţara 
Oltului, două categorii de brazi: unii „minunaţi", alţii „obişnuiţi", care simbolizează fraţii din ceată; 
din această perspectivă pare îndreptăţită ipoteza lansată de autor, conform căreia bradul, care, în 
general, sigur ipostaziază simbolic bărbatul tânăr, neînsurat, nu cumva ar putea fi, sub forma lui 
„minunată", o zeitate masculină, tot tânără, un „june divin" ?; şi dacă acest zeu tânăr, zeu-fecior, 
nu are o legătură directă cu cetele de feciori, cu nunţile, cu înmormântările celor tineri („Cântecul 
bradului" la înmormântările celor necăsătoriţi, cu un ceremonial nupţial simbolic în părţile 
Hunedoarei şi ale Gorjului), după întrebuinţările multiple care i se dau bradului la români, nu 
cumva ar reprezenta, prin verdeaţa lui veşnică, nu numai tinereţea, principiul sau divinitatea 

tinereţii, dar şi veşnicia, adică nemurirea ?; răspunsul este pozitiv, pentru că, după concepţia 
străveche a românilor, bradul era, ca şi la alte popoare, un simbol al tinereţii masculine, al nunţii şi 
al nemuririi; în plus, el era, în formele lui „minunate" (singular sau plural, până la „brădet"), un 
simbol al divinităţii masculine, ceea ce presupune existenţa unui „cult străvechi al bradului"; o 
dovadă este „spovedania la brad", atestată în Oltenia şi Ţara Vrancei: pe vremuri, ciobanii se 
mărturiseau la copaci, mai ales la brazi; făceau o cruce în coaja copacului (cu toporul sau briceagul) 
şi-şi mărturiseau în faţa ei păcatele, ca la preot, în timp ce băteau mătănii; tăiau apoi cu toporul 
câteva aşchii din copac, pe care le aruncau; după jurământul pe care îl făceau, dacă într-un an 
copacul se usca sau nu însemna că erau iertaţi sau nu de păcate; ciobanii susţineau că spovedania 
aceasta est e „mai bună decât cea făcută la preot"; mai bună, pentru că aveau credinţa, probabil, 
că se mărturiseau direct lui Dumnezeu, în chipul lui străvechi de „brad" (cuvântul însuşi este de 
origine tracică); o altă dovadă, înregistrată în Mărginimea Sibiului, dar menţionată şi de 
documente vechi, este şi obiceiul ciobanilor de a se împărtăşi (cumineca), în loc de pâine şi vin 
(trupul şi sângele lui Hristos), cu muguri de copaci, între care, din nou, cu preferinţă pentru 
mugurii de brad, cuminecătură considerată de către ei mai bună decât cea bisericească, probabil 
din aceleaşi motive ca şi în cazul mărturisirii; brazii aparîn cadrul cetelor de feciori peste tot, nu 
numai în colinde: la poarta gazdelor, la biserică etc., după cum apar în obiceiul junilor braşoveni, 
caracterizat şi ca o „călătorie cu brazi" sau „procesiune cu brazii a tinerimii române", ca şi jocul 
boriţei, unde bradul îndeplineşte o funcţie rituală bine determinată, ca o reminiscenţă a unui cult 
dendrolatric, adăugând şi faptul că însuşi cuvântul boriţă vine de la slavonescul bor=brad=brădet; 
dacă lucrurile ar sta aşa, se înţelege de la sine că s-ar lămuri, în bună parte, şi masca numită boriţă, 
care nu ar fi decât un demon sau un zeu al brădetului; în acest caz, boriţă ar reprezenta, într-o 
viziune mult mai complexă, pe Dumnezeul purtat de cetele de feciori în noaptea de Crăciun, sau 
însoţit de ei. Dumnezeul tinereţii, june şi el ca şi junii, amestecat printre ei, dar mai mare decât ei, 
care se naşte în vârful plaiului, stă într-un leagăn agăţat de brad şi este îngrozit de elementele 
naturii; mama lui este o veche „mamă a pădurii", adică, în Ţara Oltului, muntele roditor din care se 
naşte şi creşte pădurea, din care izvorăsc apele, care dă iarba vânatului, oilor şi altor animale, 
hrană oamenilor şi care, în ultimă analiză, apare omului simplu din neamurile arhaice ca „mama" 
tuturor vietăţilor (plante, animale, păsări, oameni), care se nasc, cresc şi vieţuiesc în sânul ei sau în 
preajma ei; dacă bradul sau brădetul este conceput nu ca soţ, ci ca fiul nemuritor şi veşnic tânăr al 
aceleia care va fi imaginată ca „Mama pădurii", pentru agricultori marea zeiţă a pământului 
cultivat era îmbinată cu cerul (în calitate de soţ), de unde cade ploaia şi cad razele soarelui, apoi, 
probabil, numai cu soarele, având ca rost principal grâul, ca fiind adevăratul fiu al mamei ţarină; 
bradul, cerbul şi Dumnezeul din brădet, ca şi bourul, sunt feţele aceluiaşi lucru, zeităţi ale 
brădetului, dar în etape diferite: dendromorfism, zoomorfism, antropomorfism; faţa originară a 
demonului, din care derivă toate celelalte, a trebuit să fie bradul sau, mai exact, brădetul (pădurea 
de brazi), codrul ocrotitor al omului primitiv, ca şi mama pădurii născătoare şi hrănitoare nu numai 
a pădurii, a cărei mamă este, ci a tot ce se găseşte în pădure; astfel şi animalele (cerbul, bourul, 
însuşi codrul) sunt duhuri ale ei şi, în final, bradul, conceput ca un „prunc", apoi ca „voinic"; până 
astăzi, în Ţara Oltului, apariţia unui grup de juni chipeşi este întâmpinată cu expresia „Ai noştri ca 
brazii", acest principiu al tinereţii masculine trecând şi la cerb, bour, vultur, şoim, june, brad; 
bradul crescut îngemănat devine simbol al iubirii şi căsătoriei, în textele de colind din Ţara Oltului; 
de Sfântul loan Botezătorul (7 ianuarie), carul sau sania cu boi se împodobeşte cu brazi mici, 
amplasaţi la jugul boilor, la ceglăul dinainte (care ţine loitrele); urmează împodobirea carului, dar 
mai ales a boilor şi chiar a brazilor înşişi, cu ştergare, cu „maci" (confecţionări ale fetelor, din hârtie 
colorată), ţoale, şorţuri, basmale, bete, mărgele, clopoţei - Mărginimea Sibiului; în practica 
pastorală, naşterea şi creşterea sunt dorite şi divinizate, fiind folositoare, pe când îmbătrânirea 
(coacerea) şi moartea (dispariţia fără urme) sunt considerate ca dăunătoare; idealul religios al 
crescătorilor de animale este îndreptat spre naştere şi tinereţe, niciodată spre moarte şi înviere, 

din acest punct de vedere bradul fiind un simbol inevitabil, ca şi iedera (HERSENI, p. 51; 182-185; 
216; 223; 237; 307; IORDACHE, p. 154). Este simbol masculin prin excelenţă, prezent în lirica de 
dragoste şi în toate formele şi manifestările culturale folclorice şi etnografice; în poezia orală lirică, 
el apare cu destinaţia să compare statura mândră a iubitului, tinereţea şi vigoarea sa; bradul 
veşnic verde, simbolizând tinereţea perenă, poate să înfăţişeze iubitul, dar este şi un substitut al 
acestuia; motivul „ furcii de brad", râvnită de fata îndrăgostită, trimite la semnificaţiile ancestrale 
ale bradului, considerat ca simbol masculin şi falie; o linie semantică uneşte trei imagini: brad-furcă 
de tors-flăcău şi se întemeiază pe un dublu transfer, metaforic şi metonimic, conservându-se 
vechiul simbolism erotic: „Măi, bădiţă, meu cel drag, /Tu mergi sara la vânat; /Să-mi adeşti, 
puiule, -un brad/Frumuşel, ca tine nalt; /Să-mi tai dintr-însul ofăclie/Şi să-mi faci o furcă mie, /Că 
sara când m-oi culca, /S-o pun în pat lângă mine/Şi-oi gândi că dorm cu tine!"; de asemenea, 
bradul este asociat ceremonialului de nuntă şi de înmormântare, în ambele cazuri el simbolizând 
principiul masculin al vieţii; în ceremonialul nupţial, bradul adus la casa miresei îl reprezintă pe 
mire, iar în ritualul de înmormântare pe tânărul „nelumit", stins în floarea vârstei; în ceremonialul 
nupţial, bradului i se rezervă un loc important: împodobit cu panglici multicolore şi încărcat cu 
turte dulci, cu smochine, cu migdale şi nuci, bradul nupţial reprezintă pomul vieţii, semnificând 
belşugul, rodnicia şi perenitatea; acest brad se asociază cu mirele, pe care îl figurează simbolic în 
actele rituale menite să-i apropie pe cei doi tineri şi să stabilească legături cât mai trainice între 
cele două case şi două familii pe cale de înrudire; în unele zone din România, bradul este 
îngemănat cu un alt obiect ritual, simbolizând de data aceasta principiul feminin; astfel, în 
Transilvania, bradul este înfipt într-un cozonac mare şi frumos, care, prin simbolismul său, 
aparţine, de regulă, constelaţiei simbolurilor feminine; în Muntenia, bradul mirelui se pune într-o 
cofă cu apă adusă de la izvor, aşezată în mijlocul curţii flăcăului; în jurul lor se joacă o horă; în 
această conjuncţie simbolică, apa, ca şi recipientele respective (găleată, doniţă, cofă) reprezintă 
principiul feminin; rolul ritual al găleţii cu apă şi al bradului este subliniat şi de faptul că, după ce se 
termină hora ce pecetluieşte unirea simbolică a stihiei masculine cu cea feminină, bradul se pune 
pe patul din colţul miresei, iar vadra cu apă este jucată de nuntaşi într-un dans ritual numit „Jocul 
găleţii" (EVSEEV, p. 138; 191-192). Să nu se răsădească brad, pentru că atunci când rădăcina lui va 
fi cât capul celui care l-a răsădit, acesta va muri - Suceava; să nu se întâlnească mirele şi mireasa la 
bradul de nuntă, pentru că unul din ei moare - Muntenia; când nuntaşii a două nunţi se întâlnesc, 
se iau la luptă şi care tabără iese învingătoare câştigă bradul celeilalte nunţi - Vâlcea; bradul de la 
nuntă se pune, după ceremonia căsătoriei, pe casă, pentru a nu fi luat de cineva, care, dorind răul, 
îl poate duce la o răspântie, familia celor doi tineri căsătoriţi destrămându-se - Muntenia; când 
cade, din întâmplare, bradul miresei este rău de moarte - Vâlcea; dacă tânărul care poartă bradul 
la nuntă se împiedică şi cade, este semn că mireasa va muri nu peste multă vreme - Vâlcea; tot rău 
de moarte este şi dacă mireasa vede bradul încă din ziua de vineri seara - Vâlcea; atât mirele, cât şi 
mireasa să ia cu ei, în carul care îi transportă la biserică pentru oficierea căsătoriei, câte un 
brăduleţ, ca ei să se bucure de o viaţă veselă, cum veseli sunt oamenii, când văd, mai ales iarna, 
bradul verde - Suceava; când se unesc căpriorii la acoperişul unei case noi, se pun în vârf o creangă 
de brad şi flori din care se găsesc la acea vreme, pentru ca toate să fie în casă frumoase şi verzi, iar 
gospodarul tare şi sănătos ca bradul - Ţara Oltului; să nu se crească în curtea gospodăriei brazi, 
pentru că sunt copaci de pagubă - laşi; Suceava; să nu fie bătut nimeni cu beţe din lemn de brad, 
pentru că se poate îmbolnăvi fie cel bătut, fie cel care a lovit - Neamţ; anul va fi bogat în roade, 
dacă primăvara, când bate vântul, de pe pădurile de brad se ridică nori gălbui - Suceava; când 
brazii fac conuri multe şi din ei iese un praf gălbui este semn că anul va fi îmbelşugat - Suceava 
(2.GOROVEI, p. 19; 26-27; 58; 69; 142; 148; 173; GOLOPENŢIA, p. 70). în ziua de miercuri, înainte 
de Rusalii, junii poartă, sprijiniţi în scări, brazii, care au înălţimea de 1-1, 5 m. şi sunt tăiaţi din 
vreme; de fiecare brad, pe la mijloc, se leagă o cruce din lemn, vopsită în roşu şi albastru şi învelită 
cu foiţă aurie, numită şic; aceşti brazi sunt fixaţi lângă masa fiecărui grup de juni, apoi sunt 

transferaţi la troiţele din răspântiile din Şcheii Braşovului şi la porţile vătafilor şi armaşilor, unde 
rămân tot anul; aducerea brazilor, obicei de primăvară prin excelenţă, poate simboliza venirea 
primăverii pe care Junii o marcau şi în acest mod (MUŞLEA, II, p. 53-54; 66). în ziua de Rusalii, junii 
din Şcheii Braşovului taie cel mai falnic brad şi îl înalţă la locul ales pentru joc; femeile mai în vârstă 
îngroapă la rădăcina bradului buruiana numită „mama ploaia", ca să nu se schimbe vremea şi 
ploaia să le strice jocul tinerilor, şi un muşuroi de furnici, ca să se adune multă lume la petrecerea 
junilor (2. RAICU, p. 39). Obiceiul se numeşte „Târşul" şi constă dintr-o prăjină lungă, curăţată de 
coajă, ca să rămână albă şi curată; de ea se prinde la vârf un brăduţ verde, iar, de la acesta în jos, 
se înfăşoară în spirală, pe o distanţă de 2-3 m., o cunună de cetină; apoi bradul se împodobeşte cu 
panglici de hârtie, iarîn vârful lui se leagă o sticlă, în care, mai demult, se introducea o listă 
cuprinzând numele tuturor acelora care au participat la pregătirea târşului; spre seară, în mare 
taină, prăjina cu brad este înălţată la poarta celui care îşi serbează ziua onomastică, unde stă cel 
puţin o săptămână în văzul întregului sat, ca semn de mare cinste; flăcăul, mândru de această 
atenţie, trebuie să descopere pe cei care au făcut târşul şi într-una din duminicile viitoare să-i 
cheme pe toţi, chiar şi câteva dintre rudele apropiate ale acestora, şi să facă o petrecere 
ocazională; târşul este pus numai la flăcăi, nu şi la fete - Bucovina (COJOCARII, p. 203). în Oltenia, 
există obiceiul „dăruirii" rituale a noului născut în grija bradului sacru şi a soarelui şi datina 
scăldatului copilului în frunză de brad; dar bradul a fost investit şi cu puterea de a stimula 
fertilitatea ogoarelor; de aceea, în Oltenia, după terminarea aratului, plugul şi jugul sunt 
împodobite cu brad; de asemenea, în dreptul cutumiar românesc sunt amintiţi brazii de 
„jurământ", în faţa cărora se rosteau jurămintele, precum şi brazii de „judecată", sub care se 
oficiau judecăţile obşteşti; pe vremuri, ciobanii se mărturiseau la copaci (IORDACHE, p. 153-154). 
Bradul simbolizează, la români, semeţia, bărbăţia (voinicul est e „verde ca bradul", „Verde împărat" 
este unul din personajele cele mai întâlnite în basm), tinereţea eternă, datinile ce deschid noul an 
au bradul în centrul lor, deci ale începutului de ciclu sau de viaţă (ZAHACINSCHI, p. 41). La 
căsătorie, încă din ziua de sâmbătă fetele împodobesc bradul cu boabe de porumb, înşirate pe o 
aţă şi vopsite în mai multe culori; tot în această zi, se pun brazi pe coama casei, la poartă, uşă şi în 
capul mesei; la înmormântarea tinerilor necăsătoriţi, se taie un brad frumos, căruia i se retează 
crengile până la vârf, numindu-se suliţă, care este purtată de tineri în sat şi apoi aşezată la 
mormânt alături de cruce - Mehedinţi (CIOBANU, p. 79; 81). în ziua de sâmbătă seara, la asfinţit de 
soare, ginerele trimite un băiat, care are părinţii în viaţă, cu un braţ de crengi de brad la mireasă, 
ca să fie pregătită pentru nuntă; patru crengi se dau nuntaşilor şi anume „cumnatului de mână" al 
ginerelui, colocaşului şi celor două ajutoare ale colocaşului, iar restul de vârfuri de brad se pune la 
trei stâlpi ai porţilor; crengile care se dau nuntaşilor se împodobesc cu ciucuri din fir de diferite 
culori şi hârtie colorată, iar bradul care se dă cumnatului de mână se împodobeşte cu un şir de 
boabe de porumb, aşezate alternativ unul roşu şi unul alb, sau se pun mărgele - Gorj (CĂRĂBIŞ, p. 
68). Paul de Alep, descriind obiceiul nunţii, la mijlocul sec. al XVII-lea, într-un sat din zona Doljului, 
consemna aducerea bradului de la munte şi semnificaţia lui; ramuri de brad erau înfipte în ziduri, 
în faţa porţii, de o parte şi de alta a drumului de la biserică şi până la casa mirelui; localnicii au spus 
că, după cum frunzele acestui copac nu cad niciodată şi sunt întotdeauna verzi, tot aşa să dea 
Domnul şi mirelui şi miresei (ENACHE, p. 130). Mama mirelui aşează în mijlocul odăii o masă joasă 
cu trei picioare, pe care pune un colac sau o pâine presărată cu sare, în care înfige o lumânare; 
mirele cinsteşte flăcăii cu ţuică, apoi începe împodobirea bradului; crăcile sunt retezate la tulpină, 
astfel încât să formeze trei sfere, una mai mare în partea de jos, una mijlocie şi una mică în vârf; 
apoi bradul este împodobit cu panglici multicolore, cu flori din hârtie şi beteală; astfel împodobit 
este înfipt în pâinea de pe masă, lângă lumânarea stinsă acum; în jurul lui se încinge o horă, iar 
nuntaşii petrec astfel până în zori; bradul apare deci ca un simbol de tinereţe şi fertilitate şi ca 
atare trebuie aşezat la loc de cinste; el este trimis, în cadrul ceremonialului nupţial, ca un mesaj 
solemn, cu închinături şi urări de sănătate (4. POP, p. 141; 143). Odată cu sosirea naşilor şi a 

mirelui, acesta din urmă aduce o ramură de brad, care este pusă într-o găleată cu apă, simbolizând 
constituirea noului cuplu; fetele şi flăcăii încing o horă mare, fiind şi ultima petrecere a miresei, 
înainte de a părăsi casa părintească; după nuntă, bradul se fixează în stâlpul porţii de la casa 
mirelui, rămânând acolo până se usucă şi cade singur; după aceea, întregul alai pleacă la biserică, 
unde se oficiază cununia religioasă, apoi alaiul se îndreaptă spre casa socrului mare, unde este 
întâmpinat cu apă, turtă şi sare; oamenii sunt stropiţi cu apă şi invitaţi în casă, gest care 
simbolizează integrarea miresei în familia ginerelui; înainte de a pleca la biserică, mireasa aduce o 
găleată cu apă, în jurul căreia se joacă „Hora miresei"; odată cu venirea naşilor, în găleata cu apă 
se pune un brăduţ sau o creangă de brad, având ca podoabe panglici colorate, batiste, ştergare, 
mere şi colăcei, în jurul acestuia încingându-se o horă mare; după căsătoria religioasă, brăduţul se 
fixează în stâlpul porţii de la casa mirelui, unde rămâne până se usucă - Călăraşi (TUDOR, p. 68-69; 
PRESA). „închinarea pomului" (a bradului de nuntă), în unele zone nord-transilvănene, precum şi 
oraţia bradului din ceremonialul nunţilor olteneşti marchează momente diferite ale datinii 
căsătoriei în ansamblul ei, deoarece „închinarea pomului", care este tot o oraţie, este un poem de 
urare şi de influenţare, este în acelaşi timp o ipostaziere a devenirii, a regenerării, conform 
credinţelorîn nemurirea sufletului; de aceea, el urmează să preia şi să conserve energiile vitale 
decuplate prin moarte; este menit deci să unească pe mire şi pe mireasă nu numai pe pământ, ci şi 
dincolo, pentru că, aşa cum spune o informatoare din Teleorman, „pe lumea ailaltă, toate 
bucăturile care le dau de pomană se strâng sub brad" (1. LARIONESCU, p. 448). Atât bradul de la 
nunţile românilor din Muntenia, Moldova şi Dobrogea, cât şi cel de la nunţile din Transilvania şi 
Bucovina înseamnă veselie, adică precum oricine se bucură de verdeaţa bradului, tot aşa să se 
bucure şi nuntaşii şi mai ales tinerii care se căsătoresc, să ducă o viaţă veselă, să fie mult timp 
voinici şi sănătoşi; de multe ori acest brad se pune pe coama casei, ca să nu poată fi luat de 
nimeni, pentru că, în cazul că este luat şi dus la vreo răspântie, casa celor tineri „se risipeşte"; în 
Transilvania, se face la mort brad cu flori, năframe, smochine, nuci, prune uscate, stafide şi se 
pune la casă; în Ţara Heţegului, pe drumul din pădure şi până la casa tânărului decedat, fetele 
însoţesc alaiul tinerilor care poartă bradul, cântând „Cântecul bradului" până ce trec de hotarul 
satului lor; în zona Hunedoarei, flăcăii care poartă bradul sunt îmbrăcaţi în straie de sărbătoare, 
după care vine alaiul de fete, ţinându-se cu mâinile pe după cap; în Munţii Apuseni, bradul este 
dus pe umeri de doi tineri, în urma carului care transportă sicriul cu tânărul mort; în Moldova şi 
Bucovina, se pun ramuri de brad sau brădan, având ca podoabe dulciuri, mere, ciucuri în culorile 
roşu, albastru, negru, un tort de lână roşie, flori; se mai leagă de acest brad un colac, o năframă şi 
o lumânare; în zona Sucevei, bradul se împodobeşte doar cu panglici roşii, albastre şi verzi, sau 
numai cu flori şi un scul de fire roşii, galbene şi verzi, dar numai la feciori, fete mari şi rareori la 
tineri însuraţi, celorlalţi nefăcându-se niciodată brad împodobit; în zona Sibiului şi în alte părţi din 
Transilvania, se pune în brad, dacă mortul a fost cioban, lână de oi; la decesul fetelor mari, se pune 
în acest brad inelul de logodnă şi cerceii, dacă a fost logodită; dacă nu există brad, se foloseşte o 
creangă de măr sau de prun, sau de orice pom fructifer; tot în zona Sibiului, se face un stâlp, care 
se pune la capul mortului, având în vârf un porumbel cioplit în lemn şi lână, dacă mortul a fost 
cioban, precum şi o năframă; în Dobrogea, se ia un prun şi se pun în el lână roşie, ştergare, busuioc 
şi panglici din hârtie albă; în Ţara Haţegului, se face o „suliţă" înaltă din lemn de brad, care se 
înfige în pământ, lângă cruce, dar aceste suliţe se pun numai la decesul fetelor şi flăcăilor; în vârful 
acestora se aşează o năframă, cusută cu fir roşu, de care se anină şi un clopoţel şi inelele mortului; 
în Banat, bradul este purtat numai pe umeri şi se pune numai la cei necăsătoriţi, fiind ornamentat 
cu trei năframe, care sunt date apoi ca plată tinerilor care au purtat bradul; de multe ori, la capul 
celor tineri, după înhumare, se plantează iederă, pentru că este mereu verde, apoi un liliac sau un 
trandafir (în sudul Transilvaniei, Moldova şi Suceava); după trecerea unui timp oarecare, se 
plantează un pom fructifer (mai ales dintre cei plăcuţi de cel mort): meri, peri, vişini, cireşi, mai rar 
pruni; pe mormânt se seamănă busuioc, magheran, lemnul Domnului, rozmarin, văzdoage. 

ochişele, fonfiu, budiene şi garoafe (budienele sunt un fel de imortele) (3. MARIAN, I, p. 265; III; p. 
67-72). Obiceiul de a pune la capul mortului un brad sau de a planta un pom, de preferinţă un 
prun, are origine străveche, descinzând dintr-o datină care îndulcea adoraţia faţă de pomi; acest 
obicei a ajuns până în zilele noastre, manifestându-se ca o formă transfigurată a dendolatriei; 
bradul, în acest caz, este considerat a fi pomul vieţii; el apare şi în obiceiurile de nuntă, adică în 
momentele esenţiale ale vieţii omului; la nuntă, se foloseşte drept podoabă, o pâine împletită, o 
batistă albă şi un mănunchi de busuioc (GOLBAN, p. 75; 83). Tăierea bradului este identificată cu 
moartea feciorului „nelumit", iar strămutarea lui din pădure în „mijloc de ţară" reprezintă 
analogonul ritual şi poetic al strămutării omului din „lumea cu dor"! n cea „fără dor") desigur că 
acesta nu îl poate ajuta pe „dalbul de pribeag" în lumea de dincolo, deoarece există trei animale 
care păzesc vama de peste ape şi sunt gata să se repeadă asupra sufletului celui mort, acestea 
fiind şoimul, şarpele şi vidra, fiecare dintre ele stăpânind câte o stihie: văzduhul, pământul şi apa 
(COMAN, I, p. 199). După ce bradul este adus în curtea unde este mortul, femeile îl împodobesc, 
punându-iîn vârf un clopoţel şi pe ramuri ştergare decorate cu broderii; bradul este aşezat la capul 
mortului, în loc de cruce şi se cântă şi aici, ca şi la aducerea bradului din pădure, „Cântecul 
bradului"; când cel decedat este tânăr şi în casa lui (este gazdă), odată cu groparii merg la cimitir 
dimineaţa şi femeile cântând melodii funebre, însoţite de câte un om care le acompaniază la fluier; 
mai merge încă o femeie, purtând un vas cu jeratic, pentru a tămâia groapa, înconjurând-o de trei 
ori, după ce este săpată - Ţara Haţegului (CLOPOTIVA, p. 429). Dacă mortul nu este prea bătrân, se 
obişnuieşte şi acum să i se aducă din pădure, de către doi voinici, un brad sau un plop, iar, înainte 
de a se apropia de casa decedatului, bradul este învelit într-o pânză lungă din borangic; parte din 
cei care însoţesc bradul cântă melodia populară „Cântecul bradului" - Gorj (SANDA, p. 46). în 
cimitirele satelor de munte, la cele patru colţuri ale mormintelor sunt patru brăduţi, aceiaşi care 
au împodobit carul care a purtat sicriul în ziua înhumării - Bacău (ICHIM, p. 136-137). Cel care 
visează brad va avea noroc în perioada următoare - Bucovina (NOTE, Băncescu). Serii simbolice: 
brad-mireasă-vineri) brad-colac-batistă-busuioc) brad-flori-năframă-smochină-nucă-prună-stafidă) 
apă-brad-panglică-batistă-ştergar-măr-colac. 

BRAHNĂ (BREAHNĂ; BREHNE) 

Personaje imaginare, brehnele sunt nişte zâne rele sau, mai precis, duhuri silvestre, cu prezenţă în 
credinţele tradiţionale din Moldova mai ales; ele nu sunt propriu-zis malefice, acţionând doar 
asupra drumeţilor nocturni, fricoşi şi nătângi, care sunt speriaţi în timp ce traversează pădurile (2. 
KERNBACH, p. 316). 

BRAZDĂ 

în sensul de pământ răsturnat cu plugul şi porţiune de pământ, strat, cultivat cu legume şi flori 
(ŞĂINEANU, II, p. 165), dar şi în sensul de bucată de pământ înverzită; din cauză că brazda înverzită 
conotează o serie de simboluri similare cu acelea ale pământului, naşterea copilului se face pe o 
glie cu iarbă - Maramureş (4. ŞTIUCĂ, p. 101). Nu este bine să se ia masa lângă straturile din 
grădină, pentru că usturoiul şi ceapa vor face viermi - Suceava; se crede că, dacă visează cineva că 
face straturi, e semn că va muri o persoană din acea casă; în Duminica Paştelui, este bine să se ia, 
dezbrăcat şi cu ajutorul capului, o brazdă, care să fie pusă în faţa uşii şi să se intre în casă, păşind 
pe ea, când se vine de la biserică; această brazdă trebuie recoltată în ziua de Sfântul Gheorghe (23 
aprilie), pentru că este bună de pus în hrana vitelor când li se împietreşte ugerul - Suceava; în ziua 
Sfântului Gheorghe, se pun brazde verzi pe la porţi şi se scot vasele de lapte la pârâu, ca să se facă 
multă smântână peste an - Suceava; aceleaşi brazde strânse la Sfântul Gheorghe sunt indicate să 
fie folosite la afumarea celor care suferă de sperietură - Bucovina; în ajunul zilei de Sfântul 
Gheorghe, seara, se aşează, la porţi, portiţe şi la intrările în grajdurile vitelor, brazde cu iarbă 
verde, pentru ca ielele să nu ia cumva mana vacilor, iar strigoaicele să nu strice somnul copiilor, 

visul fetelor şi norocul flăcăilor - Bucovina (2. GOROVEI, p. 134; 149; 190; 214; 218; 248). Se spune 
că glia cea dintâi brăzdată de primul plug ieşit la arat primăvara este bună pentru farmece şi de 
aceea bătrânele o păstrează peste an (PRESĂ). în zona de munte a Banatului, unul din gropari 
scoate cu sapa o bucată de glie, pe care o pune alături; apoi se sapă groapa, la care lucrează, în 
general, patru sau şase bărbaţi; după terminarea acesteia, unul din ei rămâne să o păzească; după 
înmormântare, groparii se aşează roată în jurul gliei, iar o femeie, stând pe această bucată de 
brazdă, le toarnă apă dintr-o oală, ca să-şi spele mâinile şi uneltele; în fine, oala este spartă de o 
piatră care are pe suprafaţa ei semnul crucii (3. ANTONESCU, p. 277). 

BRĂCIRE v. BRÂU. 

BRÂNCĂ 

Maladie infecţioasă, erizipel, care se manifestă, la om şi la animale, prin inflamarea şi înroşirea 
pielii, însoţită de dureri şi temperatură ridicată (ŞĂINEANU, II, 168; III, p. 29). v. BOALĂ. 

BRÂNDUŞĂ 

Românii au asimilat, sub denumirea de brânduşă, două specii de plante, la care asemănarea este 
dată doar de culoarea liliachie a florilor; una înfloreşte primăvara (Crocus heuffelions herb), 
cealaltă toamna (Colchicum autumnale L. ), ambele simbolizând începutul şi sfârşitul ciclului 
vegetal; prin asimilare, brânduşa de primăvară este floarea celor vii, care se bucură pentru că, prin 
înflorirea ei, le vesteşte primăvara; se crede chiar că ea apare înainte de topirea zăpezii din cauza 
răutăţii mamei vitrege a Pământului, care o scoate cu forţa afară, ca şi Baba Dochia care îşi trimite 
nora în pădure să culeagă fragi copţi la începutul lunii martie; în Banat, numele brânduşei a fost 
dat măcinicilor care se împart drept pomană la Moşii de Mărţişor - 9 martie (12. GHINOIU, p. 101). 
Cine doreşte să-şi întinerească ochii este bine să-i frece cu o brânduşă de primăvară - Transilvania 
(2. GOROVEI, p. 177). Brânduşa de toamnă este plantă toxică, denumită, în multe zon e,floarea- 
brumei (DLRM, p. 308) şi ceapa-ciorii; în realitate, ultima denumire este dată altor trei plante 
erbacee din familia liliaceelor (DLRM, p. 130). Este ultima plantă care înfloreşte toamna prin 
poienile umede, fiind, în acelaşi timp, şi floarea celor morţi; în Suceava, se crede că este păcat să o 
rupi (12. GHINOIU, p. 101). Se crede că florile brânduşei de toamnă, mâncate, apără de brâncă 
(erizipel) sau că bolnavului de brâncă este bine să i se dea, ca leac, brânduşe din sân - Bârlad (2. 
GOROVEI, p. 200). în Ţara Haţegului, se freacă pielea cu aceste flori ca să nu mai muşte puricii 
(BALASZ, p. 80). Când înfloresc brânduşele este semn de toamnă lungă - Maramureş (BOGDAN, p. 
10). De altfel, brânduşa de toamnă apare, ca motiv ornamental, pe cozile lingurilor de lemn 
folosite în păstorit - Suceava (ŢUGUI, p. 39). 

BRÂNZĂ 

Să nu se scalde nimeni la râu, primăvara, până nu va gusta brânză proaspătă, deoarece s-ar putea 
îneca - laşi; Suceava; nu se pune brânză pe foc, pentru că se umflă ugerul oilor - Tecuci; pentru ca 
o vacă să fete viţel pătat, să i se dea să mănânce brânză rămasă de la Lăsatul secului de brânză 
pentru Postul Mare (Postul Paştelui) - Muntenia (2. GOROVEI, p. 214; 246). Vrăjitoarele se pot 
cunoaşte numai în Duminica Paştelui astfel: oamenii care mănâncă brânză în Săptămâna brânzei 
(Săptămâna albă) strâng brânza de pe dinţi într-o hârtie, în prima zi de luni din Postul Paştelui, iar, 
când se duc la biserică, pentru a asista la slujba de înviere, iau hârtia cu brânză cu ei şi astfel pot 
vedea toate vrăjitoarele şi toţi strigoii, pe care îi însemnează, ca să-i poată recunoaşte ulterior 
(2.MARIAN, II, p. 185; 3. GOROVEI, p. 115). Se crede că acela care visează brânză va avea noroc; 
înseamnă câştig în afaceri pentru cel care se visează mâncând brânză; dar înseamnă boală pentru 
cel care se visează făcând brânză; va avea parte de supărare cel care se visează mâncând brânză - 
Suceava (NOTE, Băncescu). Serie simbolică: brânză-dinte-luni-duminică(Paşte). v. LAPTE. 


Antonescu. Dicţionar de Simboluri şi Credinţe Tradiţionale Româneşti 


82 


http: //cimec.ro 


BRÂU 

Brâul avea un rol important pe vremuri, azi păstrându-se două reminiscenţe: în loc de dezlegarea 
brâului de către mire, mireasa este cea care îi dăruieşte acestuia un brâuleţ ţesut de ea; 
dezlegarea brâului nupţial de odinioară sau dăruirea lui subliniază decizia fetei de a accepta o nouă 
stare existenţială şi de a renunţa la regimul de castitate; de regulă, brâiele nupţiale aveau culoarea 
roşie, culoare căreia i se atribuie puteri apotropaice, de apărare împotriva deochiului, izgonirea 
duhurilor rele etc. (EVSEEV, p. 149-150). Ca să grăbească naşterea şi să nască uşor, femeile gravide 
fac o frânghie din mai multe brăciri înnodate între ele, pe care o aruncă în apa peste care 
traversează o punte, zicând că atât cât apa zăboveşte sub punte, tot atât să mai întârzie şi pruncul 
în pântecele lor - Banat; când cineva botează, nu este bine să ofere bete de lungime mare, pentru 
că, se crede, finul sau fina nu se vor mai căsători - Ilfov; cu betele primite la botezul copilului să nu 
se încingă mama sa, pentru că va îmbătrâni repede - Muntenia; fetele şi femeile să se ferească să li 
se taie, pe furiş, din bete, fiindcă bucata este luată special de vreo rivală care doreşte să le facă 
farmece - Ţara Oltului; când, fără să-şi dea seama, cade brâul unei femei înseamnă că o doresc 
iubiţii - Suceava; dacă brâul cade în timp ce merge pe un drum înseamnă că ştiu şi alţii că 
respectiva nu duce o viaţă tocmai corectă - Tecuci; mortul să nu fie încins cu lejeritate, pentru că, 
în drum spre lumea cealaltă, s-arîncurca în hainele puse pe el - Vâlcea; dacă o femeie se visează 
încinsă cu bete înseamnă că a rămas gravidă - Galaţi (2. GOROVEI, p. 17; 20; 25; 27; 152; 159; 
GOLO-PENŢIA, p. 86). în Ţara Oltului, brâul este simbol al legăturii prin cununie, al unirii, în esenţă 
al nunţii (HERSENI, p. 224). în jocul căluşăresc, vătaful cetei poartă mai multe brâie decât ceilalţi 
membri ai formaţiei; femeile bolnave sau care nu au copii dau aceste brâie căluşarilor să le 
„joace", adică să le poarte pe toată perioada de performare rituală (ENACHE, p. 125). La fel ca şi 
opregul, brâul este o marcă a stării civile, fiind purtat, în Banat, numai de către femeile căsătorite; 
valoarea magică a brăcirei este dată de folosirea ei în ritualuri, precum vrăji şi descântece de 
ursită; în unele localităţi din Banat, există obiceiul ca fetele să invoce astrele cu ajutorul brăcirii, 
pentru împlinirea ursitei lor în căsnicie; practica se desfăşoară în ajunul Crăciunului, seara; înainte 
de a se culca, fetele pun sub cap o opincă şi o bucată de colac, apoi ies afară cu brăcirea, trăgând-o 
după ele până la poartă, rostind în acelaşi timp o invocaţie către lună, care este rugată să le caute 
din sat în sat ursiţii şi să-i aducă în vis; apoi pun brâul sub pernă; uneori, în locul lunii este invocată 
steaua, conform credinţei străvechi că fiecare om are steaua lui, care veghează asupra destinului 
său; de asemenea, brâul este un element nelipsit şi în cazul trecerii noului născut prin colac, la trei 
zile după naştere, în cadrul ritualului de invocare a ursitelor, obicei păstrat până astăzi în Banat; „la 
trei zile după naştere, moaşa aduce ursitorii: un colac cât ţestul, cu mijlocul gol, un tănieri, trei 
linguri, nouă bani şi o brăciră; vine acolo şi petrece de trei ori copilul prin colac, pune colacul pe 
masă, pe el tănierul, lingurile şi brăcirea roată"; colacul trebuie să fie nesărat, iar a doua zi îl 
mănâncă părinţii copilului; prof. Mihai Pop spune că „trecerea copilului prin colac înseamnă 
introducerea noului născut în comunitate; la culturile orientale, aceasta se face prin circumciziune; 
la culturile europene, de factură creştină, se face prin tăierea moţului acestuia; în cultura 
tradiţională românească, introducerea noului născut în comunitate se face prin trecerea copilului 
prin colac, exact aşa cum copilul care este bolnav, când trebuie să i se schimbe numele, ca să scape 
de duhurile rele care l-au îmbolnăvit, este trecut pe sub pământ"; la nuntă, brâul devine simbol al 
unirii tinerilor căsătoriţi, al integrării miresei într-o nouă familie; astfel, în momentul intrării ei în 
noul cămin, soacra o întâmpină cu o pâine, după care îi trage pe cei doi tineri înăuntru cu ajutorul 
unei brăciri (TURCUŞ, p. 36-37). Când mireasa este îmbrăcată pentru ceremonia nupţială, brâiele 
de la poale şi cele de la „şurţ" nu se înnoadă, ca să nască uşor primul copil - Maramureş (DĂNCUŞ, 
p. 182). Când cineva este bolnav de colăcit (colită abdominală) se va căuta brâul sau cureaua unui 
bărbat, pentru o femeie suferindă, şi de la o femeie, pentru bărbatul suferind, cingătorile fiind 
înfăşurate în jurul mijlocului celui bolnav; persoanele de la care provin respectivele piese nu 
trebuie să fie cununate la biserică şi să nu fie suspectate de moravuri uşoare, pentru că altfel 

bolnavul nu se vindecă - Banat (LĂPUŞTE, p. 90). De remarcat că, în multe naraţiuni populare, 
puterea voinicilor luptători stă în brâu, fiindcă, îndată ce acesta le cade, ei devin mai slabi, mai 
neputincioşi; miresele se încing cu un brâu sau o cingătoare, căreia i se face un nod, pe care 
bărbatul trebuie să-l desfacă în patul nupţial; în Chioar, este obiceiul ca miresele singure să 
înnoade brâul, însă nu înainte de cununie, ci în timpul desfăşurării acesteia; pentru aceasta, 
mireasa îşi lasă o parte din frâmbie liberă, pe care o înnoadă o dată sau de mai multe ori, fără să o 
vadă nimeni, cu scopul de a avea copii numai atunci când va dezlega câte un nod; brâul astfel 
înnodat este pus într-un loc ascuns, pentru ca nimeni să nu-l găsească şi să nu se piardă 
(3.MARIAN, I, p. 187; 274). în Bucovina, de Anul Nou, unele fete se dezbracă de toate hainele şi 
rămân numai în cămaşă; iau apoi brâul şi catrinţa, precum şi o mână de sămânţă de cânepă, merg 
la locul unde se taie lemne în mod obişnuit, „ară" cu brâul printre surcele, apoi seamănă cânepa, 
după care grăpează cu catrinţa; bat mătănii şi se roagă Sfântului Vasile să-şi vadă în vis ursitele lor; 
se întorc în casă, aştern pe pat catrinţa, iar sub pernă pun brâul, mai fac câteva mătănii şi se culcă, 
în credinţa că-i vor visa pe cei care le vor lua de soţii; locul unde se taie lemne este numit „la 
lemnari", unde se află şi butucul pentru despicat lemnele de foc, despre el crezându-se că este 
locul unde nu creşte nimic, deci ursitul să nu aibă stare în acel loc, ci să vină la ea; tot de Anul Nou, 
femeile din Bucovina iau un brâu şi îl pun cerc în faţa uşii, dând în el de mâncare grăunţe găinilor, 
în credinţa că procedând astfel nu le va mânca uliul peste an, fiind aici vorba de desenarea unui 
cerc protectiv cu ajutorul brâului (2. MARIAN, I, p. 101; 111) Este semn rău, de necredinţă şi 
lenevie pentru cea care se visează că şi-a pierdut brâul (cingătoarea), dar va primi o veste bună 
persoana care visează că şi-a găsit brâul - Suceava (NOTE, Băncescu). Serii simbolice: brâu-ajun- 
seară-colac-opincă; brâu-colac-blid-lingură-monedă; brâu-catrinţă-cânepă-lemn. 

BREBENOC 

Pe teritoriul României, cresc trei specii de brebenoc: Vinca minor, Vinca major ş i Vinca herbaceea; 
cea mai răspândită, în parcuri şi păduri este Vinca minor, întâlnită în toată Europa Centrală şi 
Meridională, fiindu-i prielnice terenurile argiloase şi calcaroase; este deci o plantă cultivată şi de 
cult, mai puţin o plantă medicinală, fiind folosită ca plantă decorativă în special la nunţi; în Ţara 
Zarandului, soacra mare iese în întâmpinarea miresei cu o lumânare aprinsă, cu sare, cu un colac şi 
„fonfiu", adică brebenoc, ca să fie de noroc la semănăturile de grâu şi nicicând să nu lipsească cele 
trebuincioase din casă; planta o ia mireasa, ca să „nu-şi piardă faţa", adică să nu îmbătrânească 
repede, ci să fie tot tânără, cum este „fonfiu!" verde şi vara, şi iarna; în Ţara Oltului, în seara de 
Anul Nou, se pun ramuri de brebenoc în apă, atâtea fire câţi membri are familia, iar cel căruia i se 
înnegreşte ramura lui se crede că va muri în anul ce vine; în Suceava, se spune că, dacă se face 
dintr-o tufă de brebenoc o cunună pentru mort, nu este bine a se face din aceeaşi tufă şi una 
pentru mireasă; se pune ca plantă ornamentală şi pe morminte; mai este numită şi saschiu 
(PRESA). Serie simbolică: brebenoc-lumânare-sare-colac. 

BRICI 

Cine visează brici (răzându-se cu el sau pe altul făcând aceeaşi operaţie) este semn că nu va avea 
noroc în căsătorie - Suceava (NOTE, Băncescu). 

BROASCĂ (Rana esculenta - DLRM, p. 94). 

Este prima vieţuitoare care apare în procesul cosmogonic, dar nu este implicată direct în actul 
facerii lumii, ea doarîl precede şi îl pregăteşte, aducând o veste bună, confirmând gândul sau 
bănuiala divinităţii supreme cum că, la fundul apei, este nisip sau pământ; în alte texte folclorice, 
rolul broaştei este mult mai mare, deoarece ea nu numai că vesteşte, dar şi făureşte, nu este doar 
martor pasiv, ci şi participant activ, cu un rost bine definit în procesul complicat al făuririi lumii: 
„Dumnezeu i-a poruncit să care apă cu gura şi să care ţărână pe nişte beldii de urzică; ea tot a 

cărat, până s-a făcut pământ destul de mare; pământul broasca l-a făcut"; deci, unele legende 
afirmă că broasca a vestit pe Demiurg de existenţa pământului (s-a scufundat o singură dată), iar 
Demiurgul a poruncit ca apele să se retragă (creaţie pe orizontală); în celelalte legende, broasca 
face numeroase drumuri, pe verticală, până ce reuşeşte să adune o turtiţă de pământ din care se 
va naşte lumea; rolul important al ei, în cosmogonia populară, se datorează poziţiei ei (naturale) 
de mediator între apă şi pământ, pentru că ea trăieşte şi într-un mediu şi în celălalt şi astfel „le 
ajută", în plan simbolic, să comunice; în unele texte folclorice, broasca (animal care, atunci când 
pluteşte pe apă, se lăţeşte, mişcându-se surprinzător, deosebit de felul de a înota al altor fiinţe de 
baltă) apare ca suport al lumii: „Pământul este aşezat pe un picior şi acest picior este aşezat pe 
spinarea unei broaşte, mare cât toate zilele, iar broasca este pe apa unei mări fără margini, care 
este sub pământ; şi când broasca se mişcă de la un loc la altul, pe apă, atunci se mişcă şi pământul, 
mai tare sau mai încet, după iuţeala cu care se mişcă broasca"; ea nu face lumea de la început, ci 
reface universul, dând viaţă naturii, deci are loc la nivelul energiei vitale care animă universul; 
stăpânind viaţa şi mai ales tainele regenerării ei, broasca înfrânge blestemul divinităţii şi alungă 
tristeţea „de moarte" a acestuia, eliberând energiile stăvilite şi declanşează un nou ciclu vital, 
pentru care, drept răsplată a fost blagoslovită; ea este sfântă, consacrată, puternică: „E păcat s-o 
omori, pentru că e blagoslovită sau sfinţită, pentru că împreună cu ariciul a urzit pământul"; „în 
Moldova, broaştele şi aricii se socotesc sfinte şi nimeni nu se atinge măcar de ele; se îngăduie să 
umble şi prin case"; credinţele populare susţin că „acela care calcă sau ucide o broască, va ucide 
pe maică-sa"; „ori când omori o broască îţi moare mama"; cel care omoară broasca, omoară o 
fiinţă dotată cu puteri sacrale; cum broasca este fecundă şi regeneratoare, cum ea făureşte lumea 
şi ajută natura să renască, ea este o „mamă" a firii; deci, omorârea ei poate fi, în plan simbolic şi 
arhetipal, un matricid; deci consecinţa este logică, îi va muri mama; „Fiecare om are o broască- 
ştimă; pe ea când o omoară, moare şi el"; aici broasca are aceleaşi puteri şi funcţii cu şarpele casei, 
apărând ca o divinitate protectoare, de a cărei existenţă şi securitate depind existenţa şi 
securitatea omului, a familiei şi a casei sale; teama faţă de broasca sacră răzbate şi din precauţiile 
ce înconjoară întâlnirea cu ea; este bine, afirmă credinţele tradiţionale, ca broaştei să nu i se spună 
pe nume; atunci când sunt auzite cântând, trebuie să se exclame: „Cucoanele cântă" şi, drept 
răsplată, ele vor urs: „Să fii frumoasă ca o cucoană"; sau, văzând o broască, este bine să i se spună 
„cal", „cal de apă", ori „iapă"; mulţumită de respectul cu care este tratată, ea va răspunde: „Să fii 
tu tare ca calul"; se crede că acela care sapă o fântână şi dă acolo de o broască să fie sigur că va da 
şi de izvor; dacă, într-un izvor sau râu, există broaşte, atunci cu siguranţă apa aceea este bună de 
băut, faptul concret găsindu-şi explicaţia în conformitate cu sistemul legendelor (care ipostaziază 
realul într-o consecinţă a evenimentului mitologic), prin binecuvântarea unei divinităţi; astfel, 
drept mulţumire pentru faptele sale, acestei vieţuitoare i s-a hărăzit darul de a trăi numai în apele 
curate şi de a asigura, prin prezenţa ei, puritatea lor: „Apa unde trăieşte broasca e bună de băut, 
omului să nu-ifie scârbă, fără broaşte apa se-mpute şi apoi scade"; izvorul, apa abia ruptă din 
matcă, „nespurcată" de cele lumeşti, reprezintă puterea ingenuă a vieţii; primăvara, anotimpul 
începuturilor, când totul se schimbă şi renaşte, întrupează momentul de cumpănă fertilă, clipa 
când puterile naturii sunt intacte, pure, concentrate, gata să izbucnească; corelându-se, în plan 
simbolic, broasca şi primăvara asigură puterea magică şi bogăţia: „Când broaştele cântă întâi 
primăvara, e bine să te dai de trei ori peste cap, dacă vrei să fii sănătos peste an, sau dacă vrei să 
ai noroc"; „Broasca e din inelul Maicii Domnului; ea l-a pierdut toamna şi l-a găsit primăvara; l-a 
luat, l-a sărutat şi l-a lăsat printre buruieni"; de aceea, când este găsită, trebuie sărutată de trei 
ori, dată peste umăr şi printre picioare de trei ori; deci broasca se naşte primăvara, ca toate 
divinităţile vieţii; se crede că, dacă se omoară o broască, „se mânie Dumnezeu, care se porneşte pe 
ploi şi pe potoape, de nu se mai opreşte", ba, se mai crede că aceluia care va omorî o broască îi va 
muri o vită; broasca mediază între dimensiunile şi polii ei opuşi, între pământ şi apă, ud şi uscat, 
fertil şi arid, viaţă şi moarte, pieritor şi nepieritor; pentru că broasca este pură, curată, ea poate fi 

folosită pentru a curăţa omul, lucrurile, de spurcăciuni; broasca e socotită ca având darul să 
absoarbă toate necurăţeniile din apă şi din aer; tot astfel se crede că poate extrage veninul din 
orice rană şi de aceea e deseori întrebuinţată în medicina populară; pe acelaşi mecanism analogic 
se bazează şi credinţele care susţin că broasca este bună contra frigurilor, a durerilor de şale, 
contra umflăturilor de buze, a înecului etc.; cel ce vrea să oprească grindina trebuie să prindă o 
broască, să o jupoaie de vie şi să o atârne în vârful unui arin, crezându-se că, omorând broasca, se 
omoară ploaia, sau că, punând în pom pielea vieţuitoarei ce tutelează ploile, sunt apărate 
câmpurile de puhoaiele dezlănţuite; există însă şi o broască malefică, anume broaştele râioase; 
despre ele se crede că sunt creaturi ale diavolului şi că ele întrupează adeseori strigoaicele şi 
fermecătoarele; „ broasca râioasă e strigoaie şi, dacă o iei în mână, te umpli de râie"; în chip de 
broască râioasă, frigurile demonice pot aduce casei şi omului fel de fel de rele: ele poartă 
farmecele, duc bolile, fură mana şi bogăţia gospodăriei: „De multe ori strigoaica vine să fure tot 
grâul din şura omului, dar nu-l poate duce şi cheamă broscoii în ajutor şi tot neamul broştesc, cu 
gura cât o şură, de cară tot"; credinţele afirmă că, pentru a fi îmbunată, broaştei trebuie să i se 
spună „iapă"; în acelaşi timp şi în sens invers, descântecele spun o „iapă albă", de la marginea 
lumii, ca să stăpânească şi să neutralizeze puterile malefice ale broaştei; astfel, broasca „bună" 
este iapă (are deci puterea şi fertilitatea acestui animal), iar broasca „rea" stă sub puterea iepei, 
este alungată şi înfrântă de aceasta; apa în care ea s-a scăldat vindecă pe cel bolnav; tăiată şi pusă 
pe rană are valori curative nemaipomenite; cea „spurcată" este Muma-pădurii; ori afirmaţia 
„Dracul mănâncă broaşte", adică hrană spurcată; eroina pedepsită va scoate pe gură, ori de câte 
ori va vorbi, broaşte şi şerpi; cea bună declanşează ploile („să nu se omoare broasca, pentru că vin 
ploile mari"), purifică izvoarele, îmbunează şi înveseleşte divinităţile triste (inclusiv moartea) ale 
vieţii şi fertilităţii, vesteşte naşterea zeului-prunc (inclusiv a naturii reînnoite), aduce sănătate, 
putere şi noroc; dominantă în manifestările orale şi materiale (în ornamentică, o întâlnim prezentă 
pe cruci, ceramică etc. ) este figura benefică a broaştei; nu are zile consacrate special ei, ca lupul, 
ursul etc., ci întreaga primăvară îi este consacrată (COMAN, I, p. 95-96; 98; 100-110; II, p. 167). în 
unele legende, se spune că unul dintre animalele alese de Maica Domnului este broasca; aceasta 
ar fi fost cea care a vestit Sfânta Naştere şi, drept urmare, trupul ei nu putrezeşte, ci se usucă, 
nefiind mâncat de viermi; de aceea, a omorî o broască este un păcat mare (PRESA). în Bucovina, se 
crede că broaştele sunt şi vestitoare de frig, omăt şi răceală, dacă ies şi cântă înainte de Alexii (17 
martie); iar dacă ies ele la timpul cuvenit, adică după ce trec Alexiile şi după ce se încălzeşte, se 
poate spune: „Să n-ai frică/De nimică" (2. MARIAN, I, p. 88). Să nu se omoare broasca, pentru că 
ea îşi adună palmele a rugăciune către Dumnezeu şi îl blestemă pe cel care a ucis-o - Ţara Oltului; 
este considerată sfântă şi de aceea nu trebuie omorâtă - Neamţ; primăvara, cine vede un brotăcel 
prin iarbă să-l ia, să-l scuipe de trei ori în gură şi apoi să-i dea drumul, pentru că nu se va mai 
îmbolnăvi de friguri peste an - Muntenia; se crede că omorârea broaştelor de către cineva atrage 
moartea mamei aceluia; sau că gestul de a le omorî echivalează cu uciderea propriei mame; de 
aceea, poate ucide o broască numai acela căruia i-a murit deja mama - Suceava; moare unul dintre 
părinţii celui care omoară o broască - Botoşani; sau îi va muri o rudă - Muntenia; este semn rău 
pentru cel ce calcă o broască - Galaţi; îi devine vaca stearpă aceluia care omoară o broască - 
Suceava; să nu se omoare broaşte, pentru că aluatul frământat de mâna ucigaşă nu va dospi - 
Bihor; să nu se vorbească seara, în preajma copiilor, despre broaşte, deoarece ele pot aduce răul 
asupra celor mici - Suceava; nu este semn bun, dacă intră o broască în casă - Suceava; când intră 
broaşte în casă e semn că un membru al familiei va muri - Suceava; sau că a fost trimisă cu 
farmece şi vrăji; în acest caz, cu un băţ este scoasă afară, adăugându-se: „Cu ce te-a trimis, dă lui şi 
de capul lui să fie" - laşi; dacă în casă este un bolnav şi, pe înserate, soseşte la uşă o broască sau 
intră în casă, este clar că a fost trimisă cu farmece; de aceea, este pusă într-o ţepuşă şi aşezată în 
pod ca să se afume - Suceava; este rău de moarte, când cântă broasca sub talpa casei - Vâlcea; se 
consideră că apa din fântâna unde nu trăiesc broaşte nu este potabilă - Muntenia; Suceava; de 

aceea, este păcat să fie omorâte broaşte de fântână - Galaţi; ca să închidă gura vecinilor prea 
clevetitori, femeile prind o broască din fântâna din care iau apă acei vecini şi îi leagă gura (sau îi 
cos gura) cu un fir roşu, după care o aruncă înapoi în fântână - Tecuci; când cântă de prima dată 
broaştele primăvara, este bine să se dea de trei ori peste cap cel ce le aude, pentru a fi sănătos 
peste tot anul şi a avea noroc - Teleorman; Vaslui; laşi; sau să se dea de trei ori peste cap, pentru a 
creşte bostanii mari - Vaslui; sau ca să nu fie anul secetos - Muntenia; sau ca să-i fie viaţa uşoară 
peste vară - Suceava; cine vede pentru prima oară, primăvara, ouă de broască să se frece cu ele 
peste tot trupul, pentru a fi ferit peste an de friguri; dacă vrea să fie ferit permanent de friguri, să 
se frece cu ouă de broască de-a lungul întregii primăveri - Suceava; ca să-i treacă frigurile, cel 
afectat de boală să pună o broască în sânul unui om fricos - Tecuci; nu va fi bolnav de friguri peste 
an cel care, văzând primăvara broască, pentru prima oară, o ia şi o scuipă în gură - Bihor; sau să fie 
sărutată pe spate de trei ori şi apoi aruncată peste cap - Suceava; broasca prinsă primăvara se dă 
de mâncare şi porcilor, pentru a le trece unele afecţiuni ale gurii - Argeş; cine se duce la scăldat, 
pentru prima oară în acel an, să-şi pună o broască în sân, ca să nu se înece - Arad; pentru 
diagnosticarea dalacului (antrax), se pune pe zona afectată o broască vie şi, dacă aceasta moare, 
este sigur că boala este dalac - Vaslui; este bine să se pună pe pântecele unei femei aflate în 
travaliu o legătură cu rămăşiţele pisate ale unor broaşte moarte, pentru ca naşterea să se producă 
uşor - Tecuci; negii se fac mai ales din cauză că broaştele din bălţi urinează pe mâinile şi picioarele 
unor oameni şi pot fi trataţi cu firimituri de mămăligă găsită - Tecuci; să nu se omoare broască, 
fiindcă plouă - Dolj; când cântă broaştele ziua este semn că va ploua - Muntenia; Buzău; Suceava; 
de cântă pe înserat e semn că vremea a doua zi va fi bună - Suceava; grindina poate fi alungată, 
dacă este prinsă o broască, este jupuită de vie, iar pielea i se agaţă într-un băţ de arin - laşi (2. 
GOROVEI, p. 27-28; 30-31; 94; 142; 159; 165; 200; 266; 273; 283; 286; GOLOPENŢIA, p. 110; NOTE, 
Antonescu). în Maramureş, se crede că, dacă îşi doresc copiii să cânte frumos, să ţină o broască 
verde în sân; limba de broască pusă pe pieptul unei femei o face să spună tot; omul să se ferească 
de broască, să nu i se ude în ochi, pentru că orbeşte, iar dacă pune cineva mâna pe ea, să nu se 
atingă pe la ochi, pentru că orbeşte (BOGDAN, p. 33; 117; 126). Pentru a-şi face rost de iubit sau 
iubită, în Sălaj există următoarea vrajă: se prinde o broască, cu 9 zile înainte de Sângiorz, şi se pune 
într-o cană găurită în 9 locuri; cana cu broasca în ea se îngroapă în grădină, în dimineaţa zilei de 
Sângiorz; după alte 9 zile, se scoate cana în zori şi se vor găsi în ea două oase: unul având formă de 
cârlig, celălalt în formă de furculiţă; este apoi atins cu osul în formă de cârlig cel care este plăcut, 
iar cel care urăşte pe cineva îl atinge cu osul în formă de furculiţă (PRESA). Apa din fântâna în care 
sunt broaşte nu este bună de băut - Gorj (1. CHIVU, p. 246). Dacă broaştele încep să orăcăie 
înainte de Alexii (17 martie), primăvara va fi lungă şi rea, cu zile friguroase (PRESA). înseamnă 
onoare pentru cine visează broască; broască orăcăind înseamnă desfrânare; primeşte o veste bună 
cel care se visează mâncând broaşte şi înseamnă nefericire pentru cel care visează broaşte multe - 
Suceava (NOTE, Băncescu). 

Broască ţestoasă. Se crede că este aducătoare de bine pripăşirea la casa omului a unei broaşte 
ţestoase - Neamţ (2. GOROVEI, p. 280). 

BRUMĂ 

Dacă nu cade brumă până în ziua în care este prăznuită Tăierea Capului Sfântului Prooroc loan 
Botezătorul (29 august), nici nu va cădea aşa curând şi toamna va fi mai călduroasă - Suceava 
(2.GOROVEI, p. 261). Pentru cine visează brumă este semn că va duce un trai nebulos, plin de 
nesiguranţă - Suceava (NOTE, Băncescu). 

BRUMĂREL Brumărel sau Brumariu Mic sunt denumirile prin care este cunoscută luna octombrie, 
iar Brumariu sau Brumariu Mare sunt folosite pentru luna noiembrie; dar sub aceste nume se 
ascunde şi o fiinţă mitologică, un fel de Făt-Frumos care umblă totdeauna călare pe un cal murg şi 

este îmbrăcat în haine brumării sau albe; este în fapt personificarea brumei, care, aşa cum îl 
descriu versurile dintr-un cântec, „florilor mirosul stric" şi „iau cu mine orice floare", pe care o duce 
acasă la mama lui Toamna sau Tomnica, iar aceasta, cum îi vede, îi şi cunună - Suceava (1.MARIAN, 
p. 47-49). 

BRUN 

Este simbolul pământului cel roditor (ZAHACINSCHI, p. 7). v. PĂMÂNT. 

BUBĂ 

Când îi iese cuiva o bubă, să ştie că îi vor ieşi şi altele, până la nouă bube, pentru că buba are 
totdeauna nouă rădăcini - Tecuci (2. GOROVEI, p. 30). 

BUBURUZĂ (Coccinella septempunctata - DLRM, p. 96) 

Românii numesc aceeaşi specie de insecte cu doi termeni: buburuză şi gărgăriţă, chiar dacă ultimul 
nominalizează mai multe specii de gândaci (în special de culoare roşie), dăunători ai cerealelor şi 
zarzavaturilor (DLRM, p. 330). Se crede că buburuza este metamorfoza unei fete de împărat, ucisă 
de fratele ei în urma disputei pe care au avut-o cu privire la dreptul de a conduce destinele 
împărăţiei; această imagine nefericită i-a determinat seria de credinţe, conotaţiile buburuzei fiind 
legate de iubire: aşezată pe dosul palmei sau pe braţ, arată, prin direcţia zborului ei, locul unde se 
află viitorul soţ (sau viitoarea soţie); uscată, pisată şi apoi pusă în mâncare, stârneşte dragostea 
feciorului dorit; aruncată în apa de îmbăiere, ajută fetele să fie mai frumoase; purtată pe pălărie 
sau în năframă, atrage asupra posesorului dragostea celor din jur; buburuza este „prietena Maicii 
Domnului" şi „nepoata dragostei"; ocupă o poziţie similară aceleia a plantelor iubirii - busuiocul şi 
ruja, sau a păsărilor erotice - porumbelul şi cucul; dar, pentru că este cunoscută şi cu atribute 
negative, este considerată o insectă hulpavă, care aduce pagube în hambare; se zice că a fost 
trimisă de Creator să mănânce toată recolta unui om bogat, dar zgârcit, pentru că acesta nu vroia 
să dea şi altora nici o fărâmă din bucatele sale; de aceea tradiţiile populare româneşti recomandă, 
alături de o serie de practici magice de luptă împotriva ei, şi un descântec prin intermediul căruia 
gărgăriţa este aruncată (metaforic vorbind) din interiorul gospodăriei (ca spaţiu apărat) la polul 
opus, în inima naturii sălbatice (ca spaţiu destructurat), acolo unde stăpâneşte Muma-Pădurii 
(COMAN, II, p. 134-135). în jurul buburuzei sunt credinţe conform cărora, dacă ea apare după ziua 
lui Simeon Stâlpnicul (1 septembrie - Cuviosul Simeon Stâlpnicul), usturoiul va da recoltă bogată - 
Bucovina; să nu se omoare „văcuţele Domnului" (o altă denumire a buburuzei), pentru că este 
păcat - Suceava; când cineva le vede mergând pe o cărare lungă e semn că acela va face o călătorie 
îndelungată, ori va muri - Tecuci; totuşi, la vederea ei, omul trăieşte sentimente de plăcere şi bună 
dispoziţie, pentru că, în popor, se crede că ea prevesteşte binele - Neamţ; Galaţi (2. GOROVEI, p. 

19; 249; 280). Când copiii găsesc o buburuză („păpăruză"), o iau în palmă, apoi răsucesc palma 
până ce insecta se urcă pe degetul arătător, timp în care i se descântă să zboare, direcţia zborului 
fiind cea în care sau dinspre care le va veni perechea sortită - Maramureş; Muntenia; demn de 
reţinut este şi faptul că, în Maramureş, fetiţelor li se spune, în semn de alint, „păpăruză" 

(BOGDAN, p. 60-61; NOTE, Antonescu). 

BUCIUM v. APRILIE. 

BUCUR 

Păstor legendar, pe care tradiţia îl aşează la obârşia localităţii Bucureşti, capitala României 
(ŞĂINEANU, I, p. 41). 

BUCURIE (A SE BUCURA) 

Se crede că este bine să se păzească, pentru a nu da de un necaz mare, omul care încearcă o 
bucurie prea intensă - Tecuci (2. GOROVEI, p. 31). 

BUFNIŢĂ (Bubo bubo - DLRM, p. 98) 

Face parte din bestiarul de bază al culturii tradiţionale româneşti, moştenit de la daco-geţi 
(BUFIOCIU, p. 20). Caracteristicile naturale ale bufniţei (buha), din care mai evidente sunt regimul 
nocturn, strigătul lugubru, zborul lin ca o nălucă, culorile închise ale penajului său, o amplasează 
într-un context depreciativ, asociind-o în special întunericului şi tărâmurilor infernale; deoarece 
cântă numai noaptea, vesteşte evenimente nefaste (COMAN, II, p. 1; 99-100). Dacă bufniţa cântă 
pe casă e semn de moarte - Mehedinţi (CIOBANU, p. 79). Când cântă ziua sau prin cimitire, 
prevesteşte moarte, boli, război; când cântă seara sau spre răsăritul soarelui, prezice vreme 
frumoasă, dar poate determina şi împiedicarea desfăşurării unei nunţi sau, cel puţin, amânarea ei 
(3. MARIAN, I, p. 123-124). Când cântă în luna februarie e semn de primăvară timpurie - Ialomiţa 
(2. GOROVEI, p. 268; 272). Pentru cine visează bufniţă înseamnă pagubă - Suceava (NOTE, 
Băncescu). 

BUHAI 

Instrument muzical primitiv, cu posibilităţi fonice reduse, cunoscut mai ales în Moldova şi folosit 
cu deosebire în ceremonialul Pluguşorului (ADĂSCĂLIŢEI, p. 44). Este alcătuit dintr-un butoiaş 
(cutia de rezonanţă), având un capăt acoperit cu piele de animal, prin mijlocul căreia ies câteva fire 
de păr din coadă de cal; firele sunt frecate în lungul lor cu degetele înmuiate obişnuit în oţet sau, 
pur şi simplu, în salivă, obţinându-se un sunet gutural, ritmic, prelung (2. KERNBACH, p. 211). Fiind 
simbol al fertilităţii, buhaiul, care imită răgetul taurului, înlocuieşte, în ceata de colindători, taurul 
(4. POP, p. 77). în limbaj regional, buhai înseamnă şi taur; pornind de la această realitate, unii 
cercetători susţin apariţia buhaiului şi a sunetului puternic produs de el în obiceiul Pluguşorului ca 
semnificând amintirea scenei antice a jertfei anuale a taurului, dar şi faptul că zgomotul produs, 
alături de tălăngi, bice şi alte instrumente şi obiecte cu încărcătură rituală conjuncturală, ar fi 
menit să alunge spiritele malefice din preajma plugului şi să purifice spaţiul la început de an, 
celebrat odinioară primăvara (NOTE, Antonescu; PRESA). 

BUHĂv. BUFNIŢĂ. 

BUJOR ( Paeonia - DLRM, p. 99) 

Pentru ca faţa copilului să fie rumenă, sau să fie voinic, dacă este băiat, florile de bujor se pun în 
prima scaldă a nou-născutului, alături de alte obiecte, dezvoltând seria simbolică menţionată mai 
jos - Munţii Apuseni; Transilvania; Bucovina; se cultivă numai bujori de grădină, pentru că se crede 
că acela care va muta planta, ori va aduce rădăcini sau seminţe de bujori din pădure nu va mai face 
copii - Tecuci (3. MARIAN, II, p. 58; 2. GOROVEI, p. 31; 212; 2. CHELCEA, p. 10). în fine, bujorul 
apare, ca motiv ornamental, pe cozile lingurilor de lemn folosite în păstorit - Suceava (ŢUGUI, p. 
39). Serie simbolică: agheasmâ-busuioc-bujor-monede de argint-miere-pâine-zahăr-ou-lapte dulce 

BULCI DE BALTĂ v. CALCE. 

BUNAVESTIRE (BLAGOVEŞTENIE) v. MARTIE. 

BURIC 

Câţi noduli se vor număra pe cordonul ombilical al unui prim copil nou-născut, aţâţi prunci va mai 
avea respectiva tânără mamă - Muntenia; partea care cade din buric, după naşterea unui nou- 

născut, se păstrează, învelită bine, la grinda casei, iar, când copiii sunt mai mari, este udat în apă, 
ca să i se redea elasticitatea, şi li se dă să se uite prin el, ca să nu se deoache, sau să ajungă 
cunoscători în toate cele ale vieţii; tot prin buric se uită copiii şi la venirea preotului de Bobotează 
(6 ianuarie), crezându-se că aşa vor ajunge mari gospodari, îndemânatici - Ţara Oltului; buricul 
căzut la naşterea copilului se păstrează până ce acesta împlineşte şapte ani, când i se dă să-l 
dezlege şi, dacă o poate face, înseamnă că va deveni un om deştept - Moldova; se păstrează 
buricul până se face copilul mare şi, dacă îl dezleagă, de este băiat, va fi isteţ la învăţătură, iar, de 
este fată, va deveni foarte îndemânatică la ţesut şi cusut - Suceava; se păstrează şi, când copilul e 
mare, se înmoaie în apă şi i se dă să se uite prin el, ca să devină îndemânatic şi să poată realiza tot 
ceea ce vede prin el - Muntenia; sau, băiat mare fiind, se uită prin buric, ca să nu fie văzut de către 
autorităţi şi luat la îndeplinirea serviciului militar - Ţara Oltului; sau pentru a-l păzi de cele rele în 
timp de război - Ţara Oltului; buricul să fie dat copilului să-l rupă el, când a crescut mai mare, iar 
bucăţelele să le arunce peste ogor primăvara, pentru că numai aşa va deveni deştept şi ceea ce va 
vedea cu ochii va înfăptui cu mâinile - Teleorman; buricul căzut după naştere se înveleşte bine şi se 
introduce în vreo gaură din duşumelele casei, dacă se vrea ca următorul copil să fie băiat, sau într- 
o crăpătură din podele, dacă se doreşte să fie fată - Galaţi; sau se îngroapă într-o gaură, făcută în 
tocul uşii ori în pragul casei, după care se astupă cu un dop de lemn - Ţara Moţilor; se crede chiar 
că restul de buric îngropat deasupra uşii păzeşte casa de intrarea duhurilor rele în ea - Maramureş; 
Suceava; copilul cu buricul proeminent este înclinat spre îmbolnăviri de tot felul, iar cel cu buricul 
înfundat în abdomen va avea o constituţie fizică rezistentă - Tecuci; ca să mai aibă copii şi toţi să-i 
fie dragi, mama ultimului născut ia buricul acestuia, îl usucă, apoi îl pisează şi îl pune la macerat 
într-o sticlă cu rachiu, din care bea din când în când - Tecuci; ca să mai aibă copii, moaşa ia buricul 
nou-născutului şi-l îngroapă la rădăcina unui măr tânăr şi sănătos - Banat; ca să nu mai facă şi alţi 
copii, femeile obişnuiesc să îngroape buricul nou-născutului şi cămaşa pătată de sânge a lehuzei 
într-o răspântie de trei hotare, considerând că vor avea copii, când acele obiecte vor fi dezgropate 
- Banat (2. GOROVEI, p. 30-32; 162-163; GOLOPENŢIA, p. 90; PRESA). Dacă buricul uscat este 
desfăcut uşor de către copil, se crede că el va fi isteţ şi priceput la orice lucru; dacă este fetiţă, se 
crede că va şti orice să coasă, să ţese; dacă se munceşte mult cu desfăcutul, înseamnă că el va fi 
greu de cap; unii întreabă copilul de ce animal este buricul şi, dacă răspunsul indică o vită, 
înseamnă că pruncul va fi norocos în vite; în Sibiu, buricul se păstrează la grindă, iar al fetelor ceva 
mai ascuns; după ce cresc mari, se ia de unde este ascuns, se găureşte cu un fus, atâta cât să poată 
privi prin el, crezându-se că la lucrul la care va privi prima dată pe acela îl va deprinde cel mai uşor; 
dar, în unele părţi, se spune că este bine să se dea buricul copilului să se joace cu el, ca să-l piardă, 
să nu se ştie ce s-a făcut cu el; în Buzău şi Bucovina, mama, după prima naştere, se uită prin buricul 
copilului şi câte noduri zăreşte atâţia copii va mai naşte; în Banat, buricul copilului este tăiat pe un 
băţ de corn, pentru ca micuţul să fie mlădios şi tare precum cornul; apoi este învelit într-o pânză şi, 
dacă tânăra mamă vrea să mai aibă copii, se îngroapă la rădăcina unui pom tânăr şi sănătos sau la 
rădăcina unui gorun; în Bihor, Satu Mare şi Ţara Chioarului, ca să nu facă alţi copii aşa curând, 
buricul este înnodat de 7 ori şi spălat în apă rece, în credinţa că va mai naşte abia după 7 ani 
(3.MARIAN, II, p. 262-264). Imediat după naştere, moaşa trece la „tăierea buricului", operaţiune 
foarte importantă sub raport medical, dar şi în privinţa desprinderii fătului de vechea stare; 
ombilicul apoi se păstrează în casă, până când copilul creşte mare, când i se dă să-l dezlege şi în caz 
că reuşeşte înseamnă că pruncul va fi cuminte - Maramureş (DĂNCUŞ, p. 176). După tăiere, 
legarea buricului nou-născutului se face cu cheotoarea de la o cămaşă a tatălui, sau cu una de la 
cămaşa mamei; cu sângele care curge din buric, moaşa unge cu degetul pe copil pe frunte, bărbie 
şi obraji, ca să fie roşu toată viaţa, dar trebuie remarcat faptul că, făcând acest gest, moaşa îl 
închină astfel pe copil - Gorj (CĂRĂBIŞ, p. 60). Serie simbolică: buric-cămaşă-răspântie. 

Buricul pământului. în general, este conceput ca centru al Lumii, dar având concretizări în funcţie 
de poziţia pe care o ocupă informatorul în contextul cultural arhaic pe care îl colportează; o primă 

ipostază a localizării buricului pământului este de natură biologică, în sensul că este „centrul", 
„mijlocul" pământului, „ mijlocul lui dinlăuntru", prin analogie cu trupul uman; a doua ipostază are 
rădăcini în mentalitatea creştină, folclorizând însă valorile şi simbolurile creştine: este „ centrul 
pământului şi se găseşte la Ierusalim", „la mijlocul pământului, la casele lui David", „la mormântul 
lui Hristos", „la muntele Golgota, unde s-a răstignit Isus. Acolo e capul lui Adam", „la Ierusalim. .. 
acolo e drumul soarelui"; a treia ipostază este de natură etnică şi naţională: „un pământ fertil în 
toate", „loc bun răzâşesc", „aici în Ţara Românească", „la locul cel mai ridicat al ţării, la Bucureşti", 
„e la mijlocul ţării, la Focşani", „e unde stai cu picioarele. Cine nu crede să sape, să se convingă"; a 
patra ipostază proiectează gândirea metafizică tradiţională, frecvent întâlnită în textele folclorice, 
fie că sunt realizări în versuri sau proză, caracterizate printr-o accentuată ubicuitate: „Buricul 
pământului este un fel de deschizătură ce se află în mijlocul pământului şi prin care trec vitejii din 
poveşti pe celălalt tărâm"; „prin Buricul pământului răsuflă pământul; când răsuflă, se cutremură; 
pământul sade pe o piatră şi piatra pe foc"; „Buricul pământului se face pe pământ în formă de 
bureţi (ciuperci)" (PRESA). 

BURSUC (Meles meles - DLRM, p. 929) 

Animal carnivor care, în mentalitatea tradiţională românească, ocupă un loc de neinvidiat, 
deoarece, dacă este prins, este ars de viu - Suceava; untdelemnul, în care a fost fiert un bursuc, 
este folosit în frecţionarea locurilor afectate de reumatism - Bacău; Neamţ; Suceava (2. GOROVEI, 
p. 284; 285). 

BURTĂ v. ABDOMEN. 

BUTOI v. VAS. 

BUTUC v. LEMN. 

BUSUIOC (Ocimum basilicum - DLRM, p. 102) 

Este mult cultivat de români, fiindcă se crede că busuiocul este o floare ce aduce noroc în casa 
omului; este întrebuinţat mai mult pentru farmece de dragoste; fetele, când merg la joc, au 
obiceiul de a lua cu sine fire de busuioc, iar mamele flăcăilor le ţin acestora cămăşile curate, 
punând între ele fire din această plantă; se pune busuioc, împreună cu alte daruri, pentru 
Ursitoare, la căpătâiul pruncilor nou-născuţi; şi probabil, din cauza frecvenţei utilizărilor sale 
magice, mănunchiul de busuioc a ajuns, în ritualurile creştine, instrumentul de sfinţire a locurilor şi 
fiinţelor prin stropirea cu agheasmă (2. KERNBACH, p. 304). Cuvântul busuioc dintr-o poezie 
populară de dragoste sau semnul natural, floarea, purtată la brâu de o tânără (şi nu de o bătrână), 
care merge la horă, propune un enunţ specific în contextul obştii, din care se desluşeşte o anumită 
latură a comportamentului fetei, intenţiile ei matrimoniale, dorinţa de a-şi îndeplini rolul destinat 
de colectivitate; dacă se va duce cu bucheţelul de busuioc, nu la horă, ci la biserică, valoarea 
enunţului va fi categoric alta; de data aceasta, semnul vizează tot un simbolism erotic, dar nu laic, 
ca primul, ci mistic; criteriul vârstei nu mai funcţionează în al doilea caz, de aceea şi tinerii şi 
bătrânii pot folosi acelaşi simbol religios pentru a-şi comunica adeziunea la realitatea 
ceremonialului (URSACHE, p. 72-73). Busuiocul (care este iubita, în cântecele de dragoste) este o 
plantă „fermecătoare"; este calificat drept floarea fetelor, ca simbol erotic; unii îi atribuie şi un 
uşor iz melancolic, dar el îndeplineşte funcţia unui puternic stimulent erotic şi are multiple 
întrebuinţări în magia dragostei; se aşează sub pernă, pentru ca tânăra să-şi viseze ursitul; pus în 
păr sau în sân, are puterea să atragă dragostea celui dorit; fetele au mare interes ca în faţa casei 
lor să crească busuioc: „La fiecare casă de gospodar, trebuie să se găsească busuioc de dragoste"; 
la Sfântul Gheorghe (23 aprilie), înainte de răsăritul soarelui, fata seamănă busuioc cu gura şi îl udă 

tot cu gura, până a răsări soarele, cu apă neîncepută, şi tot din gură îl udă până nu încolţeşte; se 
crede că acest busuioc are puterea să facă fata drăgălaşă flăcăilor; în zilele de sărbătoare, fetele 
trebuie să aibă busuioc în brâu şi, dacă este mai îndrăzneaţă, trebuie să pună busuioc unui flăcău 
în brâu sau în păr, ca el să îndrăgească fata (EVSEEV, p. 116; 123-124). Busuiocul şi trandafirul, în 
colinde, sunt dăruite fetelor şi flăcăilor ca semn al viitoarei lor căsătorii, grâul este dat 
gospodarului pentru rodirea câmpului, crucea, element nou, de provenienţă creştină, este dată 
bătrânilor, mărul apare cu acelaşi sens ca şi în ceremonialul de nuntă (4. POP, p. 47). în colindele 
din Ţara Oltului, busuiocul este dat fetelor (HERSENI, p. 244). Interpreţii obiceiului „Chiraleisa", în 
ziua de Bobotează (6 ianuarie) poartă costumele tradiţionale ale zonei respective, iar la căciuli pun 
busuioc, brad, vâsc, cercei din mlădiţe de salcie, plante cu numeroase semnificaţii benefice 
(12.GHINOIU, p. 146). în Ţara Haţegului, în ziua botezului, vine nănaşa să ia pruncul de acasă la 
biserică, purtând cu ea o ulcică nouă, de toarta căreia este legat un buchet de busuioc şi o 
lumânare, pe care o aprinde când este botezat pruncul şi care, după ceremonie, se păstrează în 
casă şi este aprinsă numai când este scăldat copilul; există credinţa că, dacă lumânarea se stinge în 
biserică, în timpul botezului, copilul nu va trăi; îi mai aduce şi pânză pe care o sfinţeşte şi apoi o dă 
mamei („nepoatei"), ca să-i facă din ea cămaşă copilului; este prima cămaşă pe care o poartă 
copilul, dăruită de nănaşă şi sfinţită la biserică (CLOPOTIVA, II, p. 410). Sămânţa de busuioc se 
sfinţeşte împreună cu pasca, în Duminica învierii Domnului, pentru ca planta care va răsări şi va 
creşte din ea să înflorească mai frumos şi să miroasă mai tare şi mai plăcut ca de obicei; fetele 
nemăritate, după ce se îmbracă, în zile de sărbătoare, îşi freacă hainele cu busuioc, ca să miroasă 
frumos, să fie plăcute şi căutate de feciori cum este căutat busuiocul - Banat; în cadrul ritualului de 
aflare a destinului, indicarea de către fetele din Bucovina, în noaptea Anului Nou, a blidului sub 
care se află busuioc înseamnă măritiş sigur şi din dragoste; în aceeaşi noapte, fetele din Muntenia 
obişnuiesc să pună într-un vas cu apă o rămurică de busuioc şi una de măr şi, ca punte, o monedă 
de argint, lăsându-le astfel până dimineaţa, în credinţa că, peste noapte, vor visa pe cei care le vor 
lua în căsătorie; dacă alături de tineri visează şi verdeaţă este semn că vor fi norocoase; dar dacă 
visează bivoli este semn rău şi trebuie să caute repede vreo vrăjitoare care să le descânte şi să le 
„desfacă" de o astfel de ursită; în Transilvania şi în Bucovina, fetele aşează o „punte" peste o 
fântână şi pun pe ea busuioc, sperând că, după ce adorm, vor visa că trec pe o punte de mână cu 
mirele; a doua zi dimineaţa, de Anul Nou, merg la fântână şi, în caz că de busuioc se prinde 
promoroacă, este semn că mirii lor vor fi bogaţi; alte fete coboară rămurelele de busuioc în 
fântână şi se duc a doua zi să le cerceteze, interpretarea fiind aceeaşi; când este zăpadă multă 
afară, iau trei fire de busuioc, care semnifică numele a trei băieţi care le joacă mai des la horă, şi le 
înfig în omăt; dacă a doua zi au chiciură pe ele înseamnă că acel băiat va fi mai bogat pe a cărui 
ramură s-a adunat mai multă chiciură; ca să se mărite, fetele din Moldova iau busuioc de la 
clopoţeii unui „plugar" care vine cu „aratul "în dimineaţa Anului Nou, pun o bucată în gură, sub 
limbă, şi apoi se culcă seara, crezând că astfel îşi vor visa peste noapte ursitul; în Bucovina, iau de 
la clopoţeii primilor urători busuioc, cu de-a sila sau contra plată, se duc la o apă curgătoare şi 
proptesc ramura cu o aţă de mal, lăsând-o apoi acolo până dimineaţa; dacă a doua zi o găsesc cu 
brumă pe ea înseamnă că se vor căsători cu un bărbat vârstnic, dacă nu s-a prins nimic este semn 
că vor lua unul tânăr; alte fete iau busuiocul şi se duc cu el la un râu îngheţat, fac o copcă şi lasă 
acolo rămurică plutind pe apă; dacă se prinde brumă înseamnă că au noroc şi se vor mărita; în 
seara de ajun a Bobotezei (5/6 ianuarie), sub mai multe farfurii se pun diferite obiecte, fiecare 
având altă semnificaţie; astfel, flăcăul care indică farfuria sub care se află câteva fire de busuioc se 
crede că va lua de soţie o fată frumoasă, dar săracă; se repetă de trei ori procedeul, pentru 
conturarea unui profil moral şi fizic mai complex al viitoarei soţii; se mai crede, în Suceava, că firele 
de busuioc sfinţite sunt bune să se afume cu ele cei care au dureri de urechi (2. MARIAN, I, p. 9; 

53; 100; 141; II, p. 177-178; 194). Se pune în apa de la prima scaldă, pentru ca nou-născutul, mai 
ales dacă este fată, să fie curată, iubită şi atrăgătoare ca busuiocul (3. MARIAN, II, p. 58). Ca să 

miroasă frumos, busuiocul să se semene într-o zi de vineri - Vâlcea; busuioc luat din steagul de la 
biserică se pune în codiţele fetelor, ca flăcăii să se uite la ele ca la steag - Vâlcea; busuiocul luat de 
la clopoţeii colindătorilor din seara de ajun a Anului Nou este pus în apa în care se spală fetele, ca 
să fie dragi flăcăilor - Botoşani; cel căruia i se fură ceva să bage o crenguţă de busuioc în fântână şi 
va găsi repede ce i s-a luat - Muntenia; se pune busuioc la baza ghizdului fântânii, în seara dinspre 
Anul Nou (1 ianuarie - Sfântul Vasile) şi, dacă este găsit a doua zi acoperit cu promoroacă, este 
semn că fata din acea familie se va mărita în iarna aceea - Suceava; în ajunul Bobotezei, seara, 
fetele pun busuioc în gard, iar dimineaţa se uită al cărei fete este acoperit cu brumă, crezând că 
acesta este semn că respectiva fată va lua drept soţ un tânăr bogat - Muntenia; tot seara, în ajunul 
Bobotezei, fata nemăritată pune busuioc pe ghizdul fântânii, gândind în acelaşi timp la un anume 
flăcău şi, dacă găseşte a doua zi dimineaţa ramura de busuioc umedă, este semn că flăcăul o va lua 
în căsătorie - Muntenia; în speranţa că se vor mărita curând, fetele schimbă, la plecare, bucheţelul 
de busuioc din căldăruşa preotului, venit cu botezul în ziua de ajun a Bobotezei, cu un buchet nou 
de busuioc; cu busuiocul luat şi pus sub pernă, se culcă noaptea, crezând că-şi vor visa ursitul şi vor 
vedea şi cum arată el la chip - Ţara Oltului; Vâlcea; pentru a-şi visa ursitul, nu este suficient să pună 
busuiocul luat de la preot, când vine cu Iordanul, ci să şi postească în ziua de ajun a Bobotezei - 
Bihor; celei căreia i se pare că în jur miroase a busuioc îi va sosi în casă un bărbat străin - Moldova; 
Suceava; guturaiul trece, dacă bolnavul este afumat cu busuioc şi pene - Suceava (2. GOROVEI, p. 
30; 32; 81; 108; 176; 243-244; 258; GOLOPENŢIA, p. 83). în Maramureş, busuiocul este purtat de 
fete în sân sau în păr, feciorii îl poartă în clop ori la cuşmă, atât verde cât şi uscat; se pune în vase 
de flori, după oglinzi, sub perne; bătrânii îl poartă în buzunar; este una dintre cele mai îndrăgite 
plante, poetul Tiberiu Utan, originar din această zonă, afirmând că „Eu şi în stema ţării ţi-aş găsi un 
loc"; se pune busuioc în apă şi se păstrează peste tot anul, apa fiind bună de leac, fiindcă „nu se 
tulbură şi nu se strică" (BOGDAN, p. 66; 83). în Teleorman, fetele iau de la preot, când acesta vine 
cu botezul în ajunul Bobotezei, un fir de busuioc, pe care îl pun sub pernă şi, în noaptea spre 
Sfântul loan, cred că vor visa chipul celui predestinat (1. CHIVU, p. 243). în Ţara Zarandului, după 
ce a fost încredinţată mirelui, mireasa primeşte un buchet de busuioc amestecat cu fonfiu, pe care, 
înmuindu-l în apa dintr-un vas, stropeşte roată adunarea, de trei ori (1. DASCĂLU, p. 23). în Bihor, 
când se formează turmele şi ies la munte, preotul merge la fiecare dintre aceste ciopoare şi le 
stropeşte cu un buchet de busuioc, hodolean, leuştean, salcie verde şi iederă, binecuvântându-le 
să fie sănătoase şi cu spor în lapte (1. BOCŞE, p. 55). Se pune în scalda copilului; înseamnă iubire; 
se dă în dar fetelor; îl pun fetele sub limbă, înainte de culcare, ca să-şi viseze peste noapte ursitul; 
aduce noroc; se pune în dopul feciorilor, alături de pană, ca marcă a stării lor sociale (ŞEULEANU, 
p. 198; NOTE, Antonescu). în Gorj, când se pregăteşte leacul împotriva deochiului, bătrâna 
descântătoare mestecă cu busuioc într-o ulcică în care este apă şi stinge astfel cei 3 cărbuni, sau 6, 
sau 9, dacă se ştie că bolnavul a fost deocheat de cineva care,,// rău de deocheat" (CĂRĂBIŞ, p. 
127). în consecinţă, devine firească întrebarea: unde a fost oare mai întâi busuiocul, la clopoţelul 
urătorului sau la căldăruşa cu agheasmă a preotului?; desigur, la clopot, fiindcă sunt prea multe 
credinţele şi practicile rituale legate de această plantă, inclusiv furatul crenguţelor de busuioc de la 
pluguşor, pe care apoi le folosesc la spălatul pe cap, pentru a le creşte frumos şi mari gâţele, ca să 
se mărite mai repede sau pentru vrăjile pe care le fac (ADĂSCĂLIŢEI, p. 96). Serii simbolice: 
busuioc-brad-vâsc-salcie; busuioc-ulcică-lumânare-pânză; busuioc-măr-monedă; busuioc-pană; 
busuioc-apă-cărbune-3(6; 9); busuioc-clopot-colind; busuioc-fântână-apă(promoroacă); busuioc- 
hodolean-leuştean-salcie-iederă. 

BUZĂ 

în vechile credinţe, gura şi buzele reprezentau locul de intrare şi de ieşire a sufletului (EVSEEV, p. 
168). Dacă i se bat cuiva buzele, se crede că acela va avea o ceartă cu un cunoscut - Bucovina; dacă 
îl mănâncă buzele pe un sugaci înseamnă că el îşi va vedea visul cu ochii - Tecuci; cel pe care îl 

mănâncă buzele va săruta pe cineva - laşi (2. GOROVEI, p. 33). Se crede că omul cu buzele 
cărnoase este om bun la suflet, iar cel cu buzele subţiri este afurisit şi zgârcit - Maramureş; 
Moldova (NOTE, Băncescu). 

BUZDUGAN 

Buzduganul este, în întreg folclorul european, simbolul cetei; şi cuvântul englez „club", intrat şi în 
limba română, derivă din mai vechiul termen nordic kylfingar, kolbiangen- buzdugan, deci 
vestitele cluburi englezeşti de astăzi au fost probabil cândva nişte cete cu rosturi ceremoniale 
(4.POP, p. 91). în cadrul cetei cunoscută sub numele de Junii Braşovului, în mijlocul desfăşurării 
horei, unul din feciori aruncă buzduganul, îl prinde în mână, dacă poate, dacă nu îl lasă să cadă; cel 
dintâi care o face este vătaful, care îşi lasă pălăria celui de lângă el în cadrul horei, iese în mijloc şi 
aruncă în aer buzduganul de trei ori, încercând să-l şi prindă; după vătaf, care trece apoi la celălalt 
capăt al horei, aruncă buzduganul, în acelaşi fel şi tot de trei ori, armaşii, apoi sutaşul şi ceilalţi 
Juni, pe rând; după ce buzduganul a fost aruncat de toţi. Junii sărută mâna protopopului, prezent 
şi el la ceremonie, care îi îndeamnă să asculte de vătaf şi de armaşi, iar vătaful este sfătuit să ţie 
cea mai bună disciplină între Juni; astăzi, buzduganul este în întregime turnat din aramă; cele vechi 
au o lungime de cca. 30 cm şi cântăresc ceva mai mult de 1 kg; sunt făcute dintr-o bucată de lemn 
înfăşurată cu sârmă; într-un capăt se fixează, cu un cui, o măciulie de aramă modelată în formă de 
pară, în celălalt capăt are un fel de toc de plumb, de forma unui cilindru, care cumpăneşte 
greutatea măciuliei de aramă; partea care rămâne între capete şi de care se apucă buzduganul 
este înfăşurată cu piele; la cele două capete, cam pe unde se îmbucă arama şi plumbul cu lemnul, 
sunt două sfârleze de piele, care joacă în vânt atunci când buzduganul este aruncat; aruncarea 
buzduganului ar putea fi probă de bărbăţie; în favoarea acestei ipoteze pledează şi manifestările 
din Şcheii Braşovului, la Bunavestire (25 martie) şi Duminica Floriilor, pe care unii cercetători 
înclină să le califice drept „procesiuni de pregătire" (MUŞLEA, II, p. 44; 49; 88; 92). 

c 

CADOU v. DAR. 

CAFEA (Coffea arabica - DLRM, p. 106) 

Se crede că acela care varsă cafeaua va lua bani - Ilfov; Prahova; Buzău; laşi; când cineva o varsă 
din întâmplare, va câştiga în ziua aceea - Argeş (2. GOROVEI, p. 33; NOTE, Antonescu). Pentru cine 
visează cafea măcinată înseamnă ceartă; înseamnă bucurie pentru cel care se visează bând cafea - 
Suceava (NOTE, Băncescu). 

CAFENEA 

Pentru cine visează cafenea înseamnă ceartă - Suceava (NOTE, Băncescu). 

CAIER 

Se crede că nu este bine ca fetele să plece din şezătoare cu caierul neterminat - Tecuci; ca urmare, 
pentru ca viitorii soţi să nu fie spâni, se crede că este bine să se toarcă tot caierul în aceeaşi 
şezătoare - Tecuci; când mai multe femei torc împreună, nu este bine să aşeze caier peste caier, 
dacă vor să întrerupă lucrul, pentru că, se crede, vor deveni văduve şi vor avea şi un al doilea 
bărbat - Bucovina (2. GOROVEI, p. 33, 218; 249). Fetele nu aşează caierul pe tăietorul de lemne, 
pentru că se tem de Fata-Pădurii - Maramureş (BOGDAN, p. 89). 

CAL (Equus caballus - DLRM, p. 107) 

Locuitorii satelor spun că pe cal l-a făcut Dumnezeu, ca să slujească gândul omului, din care cauză 
ori omori un om, ori un cal tot una este; calul poate ghici ori presimţi intruziunea demonilor 
malefici, simte puterea răului şi poate indica locul unde se ascunde strigoiul („când calul trage într- 
un loc, unde începe să bată cu copita, dedesubt nu este lucru curat"), punându-se astfel în evidenţă 
dimensiunea sa sacralizatoare, în sensul purităţii magice şi ceremoniale; pentru calităţile şi 
priceperea sa, calul este deosebit de preţuit, românii afirmând că este cel mai frumos, mai nobil şi 
mai deştept dintre toate animalele, deoarece, „unde a fost el o dată, nu trebuie să mai existe 
dubiu, nimereşte el singur şi merge acolo unde ştie că a mai fost cândva"; mai crede poporul că 
patrupedul este năzdrăvan, pricepe ce i se spune, este foarte credincios, presimte moartea 
stăpânului său, soarta sa este ca şi a omului, chiar că, în multe privinţe, îl întrece pe om, pentru că 
are presimţiri despre primejdii, nenorociri, moarte, pe când omul nu le are; dar atributul de 
„năzdrăvan" poate fi citit şi malefic, fiindcă el se poate preface în drac, diavol, că poate vorbi cu 
stăpânul; în mod emblematic, folclorul românesc asociază calul cu feciorul şi fecioria; în unele 
zone etno-folclorice există chiar obiceiul de a creşte un „cal de holtei", care nu se foloseşte la 
muncile gospodăreşti şi care se ţine numai pentru călărie; acest cal constituie un semn de putere şi 
prestigiu social (nu oricine poate întreţine un asemenea cal), dar şi o marcă distinctivă pentru o 
anumită categorie de vârstă, pentru un anume mod de a fi şi de a se comporta în lume; în doine, 
elogiul calului reprezintă, de fapt, elogiul unui asemenea model uman, definit prin vitejie şi fală; 
semnele cele mai elocvente ale acestor calităţi sunt calul priceput şi armele bune („Voinicul fără 
cal/E ca peştele pe mal"); calul suflă pe nări, spun unele colinde, foc şi vânt, uscând hainele 
stropite cu apă ale voinicului; în general, saltul peste mare are rolul unei probe eroice, al unei 
probe consacratoare; din perspectiva mitului, jocurile cu măşti care înfăţişează chipul calului pot 
oferi date interesante; masca de cal apare în datinile de Anul Nou şi în cele de Sântoader; ea poate 
fi o mască simplă, sub care se ascunde un jucător, sau una dublă, cu doi oameni formând calul şi 
un al treilea călare pe ei; însoţit de alaiul său, calul pătrunde în fiecare gospodărie, unde „joacă", 
stârnind incitarea şi bucuria gazdelor, având doar rolul de a declanşa elanul debordant al 
dansatorilor, însoţit de explozie de râs şi veselie; la jocul „căluţilor" (în Moldova), dansatorii 

poartă, în jurul brâului, o figură din lemn, reprezentând animalul consacrat; în forma lor actuală, 
cu probabilitate manifestările poartă amprenta caracterului apotropaic şi fertilizator, fiind menite 
să alunge, prin invocarea figurii magice a animalului puternic şi fecund, duhurile malefice şi să 
provoace declanşarea energiilor ascunse ale firii; calul chtonian apare explicit destul de rarîn 
folclorul românesc şi nu are consistenţă concluzivă în acest sens; conotează ideea de eroism şi 
virilitate războinică, de unde şi „încurarea cailor", care consacră pe tânărul cel mai priceput şi cel 
mai viteaz; în sistemul gândirii tradiţionale româneşti, calul se individualizează, prin structura 
profund contradictorie a atributelor sale fundamentale, prin caracterul tensionat şi ambiguu al 
simbolismului său, care îi circumscriu sfera semantică; ambivalenţa calului este relevată mai ales 
de credinţele populare, care susţin că el est e „animalul cel de mijloc între animalele de casă"; se şi 
spune: „cine ţine cai, să ţină şi boi; cu caii să lucrezi şi boii să-i ţină, că, dacă ţine numai cal, va 
rămâne sărac"; foamea neobişnuită a calului se datorează unei pedepse de sorginte sacrală, fiind 
blestemat să fie mereu flămând, pentru că a refuzat, odată, să treacă o divinitate peste un râu, 
motivând că nu are timp; calul mănâncă mult, dar şi munceşte mult şi fără odihnă; poporul îl 
caracterizează astfel: „calul este blestemat de Dumnezeu"; „el piere şi nu se satură"; „el e mort şi e 
cu iarba-n gură"; „diavolul în cal se preface"; poporul crede că „dracul umblă călare pe un cal, ori 
se preface în cal"; „calul e al dracului, el pe om l-ar omorî, dar i se pare omul tare mare şi se teme 
de el"; „poartă numai gând rău asupra omului"; „este un animal care nu ţine la om"; „el 
totdeauna, când pleacă cu gazda, pleacă cu gândul să nu-l mai aducă înapoi"; „este duşman al 
omului ca şi mâţa"; cu toate acestea şi în mod paradoxal, alte atestări folclorice susţin exact 
contrariul, calul fiind „animal plăcut lui Dumnezeu"; „cu caii nu te cuprinde nici un rău, fiind 
blagosloviţi de llie"; „cu calul poţi merge şi în Rai şi în iad, că te scoate şi de aici şi de acolo"; calul 
este „spurcat", termenul având în acest caz un dublu sens: citit din perspectiva codului alimentar, 
el înseamnă „necomestibil"; citit din perspectiva codului mitologic, el semnifică maleficul şi 
apartenenţa la spaţiul demonic; se mai crede că este spurcat, pentru că, în „illo tempore", o 
femeie a îndrăznit să-l încalece; fiind un animal care degajă eroismul şi virilitatea, calul exclude 
femininul, de aceea, în sistemul simbolicii populare, imaginea femeii călare reprezintă o adevărată 
„coincidentia opositorum", o alăturare şocantă a două realităţi profund antinomice: „fetele care 
merg călare fac păcat ca şi cum ar omorî pe cineva"; nu este exclus ca puterea pe care o are calul 
de a trece peste mari întinderi de apă, cum este prezentat în multe naraţiuni folclorice, să fie o 
reminiscenţă a funcţiilor sale mitologice de animal călător, fie de cărător solar, ca purtător al 
astrului zilei peste lume, fie ghid psihopomp, ca îndrumător al sufletelor spre tărâmul celălalt; 
pentru a pune în concordanţă timpul datinii cu timpul povestirii, colindele afirmă că întrecerile de 
cai au loc la Crăciun (25 decembrie) şi la Bobotează (6 ianuarie), adică la cele două sărbători limită 
(început şi sfârşit), care străjuiesc intervalul de 12 zile ceremoniale consacrate trecerii dintr-un an 
în celălalt; în realitate însă, alergările de cai se desfăşoară la venirea primăverii, în prima sâmbătă 
după Lăsatul de sec pentru Postul Paştelui, de ziua lui Sântoader, patronul şi divinitatea tutelară a 
cailor; ambivalenţa sa îşi are explicaţia şi în determinările mitologiei, deoarece calul conturează 
una dintre cele mai polimorfe figuri mitice, al cărei simbolism cuprinde toate gamele posibile, de la 
solar la acvatic, de la celest la chtonian, de la cosmogonic şi eroic la demonic; apare în aproape 
toate genurile literaturii orale, în sărbători şi obiceiuri populare, în medicina şi magia populară, în 
ornamentică, în jocuri ori în alaiurile cu măşti; este însemn al tinereţii eroice, pentru că, dacă 
mortul a fost neînsurat, sau om de arme, i se aduce calul la mormânt şi acolo se dă de pomană 
unui alt tânăr neînsurat; îndeplineşte nenumărate funcţii pe lângă stăpânul său (sfătuitor, 
mesager, salvator) şi nu se poate imagina voinicul, ca şi haiducul, fără cal, aceasta fiind o situaţie 
generală pentru tot folclorul lumii; consumă alimente fermecate, ori substanţe cu puteri magice 
(măr, lapte, rouă, jăratec etc. ), înţelege graiul oamenilor, prevesteşte viitorul, dăruieşte armele 
fermecate, posedă obiecte vrăjite (gresia, oglinda, peria etc.), scuipă foc, zboară „mai iute ca 
vântul şi ca gândul", îl ajută pe erou în faptele sale: căutări, lupte, metamorfoze, probe de 

pricepere şi isteţime, evadări din temniţă, saltul peste mare, anunţă moartea eroului, îi sapă 
mormântul şi uneori moare odată cu el; ca şi vânarea cerbului sau a monstrului marin, vinderea 
calului are rostul de a sprijini întemeierea unei case, a unei noi familii, motivaţia actului fiind de 
natură economică, marcând astfel ieşirea dintr-o condiţie (aceea de june, de holtei) şi integrarea în 
alta (aceea de om matur, de gospodar), adică intrarea „în rândul lumii", renunţând la calul său, 
adică la emblema statutului său de tânăr neînsurat; în folclorul românesc, tânărul nu dă drumul 
definitiv calului decât în două situaţii: înaintea nunţii şi înainte de moarte, când îl îndeamnă să 
plece către ceata de haiduci ascunşi în codru; contrar unor credinţe, în literatura orală calul se 
prezintă ca un demon vegetaţional, acolo unde calcă natura se împlineşte, câmpiile arse înverzesc, 
piatra seacă izvorăşte, văile lasă să curgă de-a lungul lor apă lină, iar codrii se acoperă de frunze; 

„ jucatul " şi „încuratuI cailor" sunt aidoma săritului fertilizator, în măsură să declanşeze renaşterea 
miraculoasă a întregii naturi, provin din acelaşi nucleu simbolic care pune în evidenţă figura calului 
fecund, puternic, întemeietor de lume, stăpân al apelor şi al bogăţiilor pământului; prin alergarea 
lor, caii pământeni sprijină soarele în momentele de cumpănă ale firii, în momentele de trecere de 
la o etapă la alta a vieţii; întrecerea din sat este un analogon, ritual şi simbolic, al întrecerii din 
ceruri, al goanei neobosite prin care caii soarelui asigură mersul, zilnic şi anual, al astrului de la un 
crug la altul; acest sens nu epuizează însă valorile semantice ale complexului mitologic al „încurării 
cailor" solari şi pământeni; rostul acestui obicei este probabil apotropaic şi fertilizator; deci, 
„alergarea cailor" are drept scop alungarea şi împrăştierea, în ultima zi a ciclului calendaristic, a 
spiritelor rele cuibărite în timpul iernii; unele credinţe dublează ritul printr-o dimensiune 
mitologică, afirmând că alergarea cailor pământeni repetă, în plan profan, cursa cailor sacri ai lui 
Sântoader; astfel, calul este dedublat, născând cuplul cailor (şi al călăreţilor) gemeni; ei apar 
frecvent în colinde, în ipostaze îndeobşte consacratoare: dezleagă izvoarele, trezesc la viaţă 
întreaga natură, zboară prin ceruri, stăpânesc lumea, salvează pe cei aflaţi în pericol, ceea ce duce 
la concluzia că imaginea folclorică a cuplului cailor năzdrăvani este o prelungire a atributelor 
străvechiului grup divin al călăreţilor danubieni, zeităţi de origine geto-dacă, intens adorate în 
teritoriile dunărene; rosturile de animal fertilizator explică şi asocierea intimă dintre cal şi mediul 
acvatic: calul apare mereu în preajma mării, înoată cu uşurinţă, destupă izvoarele, protejează 
fântânile, este legat de solomonari etc.; mai mult chiar, într-un recitativ spus de copii, ca să alunge 
norii, este invocată o iapă fabuloasă, stăpână şi născătoare a ploilor; fără a fi în mod vădit stăpânul 
apelor, calul din folclorul românesc relevă însă, la nivelul conotaţiilor simbolice, profunde afinităţi 
cu orizontul acvatic, afinităţi concretizate fie în planul magiei apotropaice (capul de cal păzind 
fântânile), fie în acela al asocierilor poetice (calul sărind peste mare, declanşând izvoarele, oprind 
ploile etc.); calul şi lupul, în calendarul popular, domină fiecare câte o jumătate de an; lupul 
stăpâneşte perioada hibernală, vremea frigului şi a morţii, în timp ce calul are sub puterea sa 
perioada de primăvară şi vară, vremea renaşterii firii, a tinereţii şi a elementelor vitale; când 
Sfântul Gheorghe aleargă pe calul său în jurul pământului, iarba înverzeşte, pământul se deschide 
şi primăvara vine; se poate spune că lumina şi căldura se află sub zodia calului; capul de cal apără 
de boli, de alte rele şi, în plus, aduce norocul în casă; el este prezent la capătul grinzilor ce susţin 
acoperişul caselor, la stâlpii porţilor, în vârful acoperişurilor, la capetele laviţelor, la fântânile „cu 
cai" din Gorj, la vasele din lemn pentru lapte, la capetele leagănului copiilor; lipsa dimensiunilor 
infernale şi malefice îşi are explicaţia în faptul că, în civilizaţia tradiţională românească, chipul 
calului este orientat cu predilecţie către atributele sale solare şi fecundatoare; zilele consacrate 
calului sunt: Anul Nou; Bobotează; Sântoader (cam trei zile şi în special sâmbăta din Săptămâna 
Albă sau a Brânzei, prima săptămână din cadrul Postului Paştelui) şi Ispasul sau Joia înălţării 
Domnului (COMAN, I, p. 2; 35-40; 42-48; 50; 64; II, p. 165; NOTE, Antonescu). Calul se asociază cu 
libertatea flăcăului neînsurat, cu plinătatea forţelor tinereţii şi curajul aspiraţiilor juvenile; în 
cântecele fetelor, iubitul este asociat cu calul său, amândoi formând un tot unitar şi armonic; 
stăpânul şi calul par a se înţelege fără cuvinte; are funcţie de mediere, fiind unul din principalii 

mijlocitori între sfera femininului şi principiul masculin; calului îi revine rolul de a străbate 
drumurile dorului; saltul iubitei în şa semnifică desprinderea ei de sfera fecioriei, de casa 
părintească şi trecerea în stadiul de femeie, iubită şi soţie; există poezii populare construite pe 
paralelismul tânăr/murg; legarea calului de un buştean semnifică o aventură erotică, în acelaşi 
timp calul fiind şi călăuză şi sfetnic în iniţierea erotică; în ceremonialul nupţial, există prezenţa 
activă a calului ca simbol arhetipal al principiului energetic masculin; gândurile şi sentimentele 
tânărului sunt transferate calului în acţiunea ce o întreprinde pentru cucerirea fetei (EVSEEV, p. 
95-96; 193). Credinţele în puterea binefăcătoare a capului de cal, pus de pază la intrarea în casă, 
pe acoperiş, la laviţele de lângă sobe, fiarele de pus lemnele pe ele la vatră poartă numele de 
„cai", la căucele mari de luat apă, a căror coadă are cam 50 cm., la locuinţele semiîngropate 
(bordeiele din câmpia Olteniei), unde chiar piesele de susţinere, care străjuiesc intrarea în pantă, 
poartă denumirea tehnică de „cai", la bisericile de lemn din toate cele trei provincii istorice 
româneşti, la aşa-numitele „fântâni cu cai", construcţii care captează mici izvoare, prezente în 
Mehedinţi, Gorj, Vâlcea, mai rarîn Muntenia de nord-vest, până pe apa Argeşului, pentru a goni 
spiritele rele, sunt prezente în multe zone din România; de un deosebit interes este faptul că, pe 
lângă reprezentările plastice, cel mai adesea realizate din lemn cioplit, acesta se întâlneşte şi sub 
forma craniului descărnat, pus în parii gardurilor de la grădini, în preajma grajdurilor, între butucii 
de vie, în copacii bătrâni crescuţi lângă izvoare, bănuiţi a fi bântuiţi de iele; zona de extensiune a 
acestui fenomen este sudul ţării, cu deosebire în Oltenia şi Dobrogea, în nordul Moldovei, în 
Ţinutul Pădurenilor fiind folosite, cu acelaşi scop, craniile de cornute, mai ales de berbeci 
(PETRESCU, p. 116-119). Atât chiuiturile feciorilor, cât şi unele figuri coregrafice de joc din Ţara 
Oltului amintesc de cai (nechezatul, tropotul, săriturile cailor), imaginea fiind completată cu 
denumirea pe care o are o fază de joc, numită „şchiopătârca" (o învârtită pe loc, în care perechile 
de dansatori, după două învârtituri normale, la a treia şchiopătează, târând puţin piciorul pe 
pământ, apoi ridicându-l în sus), pot avea o origine simbolic cabalină; problematica se amplifică, 
dacă se ia în considerare că grupurile de feciori, junii, „ridicatul" craiului, Plugarul, dar mai ales 
„Căluşarii", prin sistemul de organizare şi repertoriu, care au toate o trăsătură comună, sunt 
executate de o clasă de sex şi de vârstă foarte precisă; caii care apar atât de des în colindele din 
Ţara Oltului nu sunt, în general, cai solari, ci cai de voinici, iar, când au un caracter magico-religios, 
sunt mai curând demoni ai vegetaţiei; ei nu fac decât să reamintească, uneori printr-un aspect 
agrar, vechile culte silvo-vânătoreşti; calul este animalul cel mai important al deghizărilor, este 
deţinătorul unei anumite forţe sacre, pare chiarînfăţişarea unui vechi zeu al anului (HERSENI, p. 

40; 300; 323). Ca o sumă a observaţiilor, se constată că, în performarea căluşărească, s-au contopit 
două reprezentări principale, una legată de venerarea ielelor, cealaltă de cultul cabalin; căluşerii 
din Banat obişnuiesc să poarte cu ei un cap mic de cal, sculptat în lemn şi pus într-un mâner; în 
Vâlcea, chiar steagul cetei de căluşari poartă numele de „căluş", iar, prin Teleorman, instrumentul 
din mâna mutului se numeşte „cal"; mai mult, steagul şi „calul" mutului se formează punând 
fiecare membru al cetei câte un fir de pelin şi de usturoi, fără ca să vorbească; după toate 
probabilităţile, aşa-zisul „cioc" sau „iepure", purtat de căluşarii din Oltenia alături de steag, n-ar fi 
decât reprezentarea sumară a calului, blana de iepure închipuind un patruped miniatural 
asemănător statuetei din lemn a căluşarilor bănăţeni; prezenţa pintenilor la căluşari pare a fi 
subordonată semnificaţiei cabaline a jocului, atestată documentar şi de călătorii străini care au 
străbătut meleaguri olteneşti; felul cum se formează ceata înainte de Rusalii, în Dolj, oglindeşte 
aceeaşi dependenţă cabalină, întrucât ritualul de intrare în ceată constă în sărirea celorlalţi 
membri, succesiv, ca peste un cal; printre numeroasele figuri ale jocului căluşăresc, se întâlnesc 
paşi care vor să imite trapul cabalin, paşi care se fac săltat, ridicând fluierul piciorului în poziţie 
orizontală, în timp ce se sare pe celălalt picior, paşi care aparîn „plimbările" în cerc, menite să 
separe între ele feluritele figuri sau jocuri căluşăreşti, urmele fiind vizibile şi la căluşarii stilizaţi din 
Transilvania; dansul Căiuţilor, specific Moldovei, ar fi un dans imitativ, care urmărea să supună 

calul voinţei umane; altă ipoteză ar fi că acest cult al calului este în legătură cu fertilitatea; toate 
detaliile Căluşului arată nu numai o strânsă dependenţă de cal, ci chiar o încercare de a se integra 
în speţa cabalină; dintre jocurile practicate în Oltenia şi Muntenia, cele mai frecvente sunt Căluşul 
şi Floricica, la care se adaugă altele, printre care Calul, ultimul dans distingându-se şi prin faptul că, 
în timpul acestuia, nu se strigă, ci se nechează, subliniind dependenţa de cabalin; calul are o 
poziţie privilegiată faţă de celelalte animale, din cauza însuşirilor sale de natură profilactică; se 
crede astfel că oasele calului au puternice virtuţi apotropaice, de aici practica atât de răspândită 
de a pune tigve de cal pe gardurile şi împrejmuirile caselor (BÂRLEA, p. 41-43; 59). Jocul 
Căluşarilor, dar mai ales organizaţia care stă la baza acestui joc, căluşăria, sunt întemeiate pe 
credinţa magică ce emană de la şeful ei, numit vătaf, jude, primicer, care este urmat clipă de clipă, 
în timpul jocului ce durează până la două ore, de toţi jucătorii; însă mitul iniţial, al omului-cal, este 
acelaşi şi la confrerii, cu toate că este rar citat; după cum se ştie, căluşăria este un aspect practic, 
un rit de educaţie, după alţii de iniţiere, care se înţelege şi se explică prin mitul Sântoaderului, 
varianta românească a mitului indo-european al centaurului; adevăratele „încurări ale cailor" au 
loc în pragul primăverii, sâmbătă, în ziua Sântoaderului sau Calului cel Mare, alteori duminică, în 
ziua de Lăsatul secului la intrarea în Postul Paştelui; dar tot în această duminică se desfăşoară ritul 
numit Alimori, Roata de foc, Urlalia sau Priveghi, care încheie câşlegile şi încep păresimile, adică 
Postul Paştelui (BUHOCIU, p. 46; 69). Calul şi lupul domină fiecare câte o jumătate de an; soarele 
este purtat pe cer de telegari voinici; calul îl poartă pe Sântilie, care trăsneşte cu biciul de foc 
diavolii; caii îi ajută pe Sântoader şi pe Sânnicoară să întoarcă Soarele, hotărât să se refugieze 
pentru totdeauna de privirile oamenilor; caii purifică, prin goana lor, spaţiul la Bobotează sau la 
Lăsatul Secului; caii lui Sântoader instituie ordinea şi echilibrul după perioada câşlegilor, 
întrerupând şezătorile şi întâlnirea fetelor cu băieţii; în calendarul popular, cultul cailor este 
exprimat direct (săptămâna de opt zile dedicată cailor lui Sântoader, „încurarea cailor" la 
Bobotează sau Lăsata Secului, Todorusele - zi când se întâlnesc caii lui Sântoader pentru a petrece 
cu Rusaliile, Pastele cailor); Sântoaderul cel Mare poate fi localizat între 8 februarie şi 14 martie, 
dar documentele arată că, înainte de introducerea calendarului creştin, el se celebra la echinocţiul 
de primăvară; S. FI. Marian culege din Banat o informaţie, conform căreia caii lui Sântoader sunt 
de două feluri şi anume albi şi negri, iar caii cei albi prigonesc neîncetat pe cei negri şi, ajungându-i, 
încep a-i muşca cu gurile şi a-i bate cu copitele şi, de regulă, nu se lasă până ce nu-i înving; apariţia 
„junilor" călări în ziua de miercuri din „Săptămâna luminată" (prima săptămână de după Duminica 
învierii Domnului, Pastele), când se chiuie şi se trag focuri de armă, reprezintă, pentru multă lume, 
adevărata sărbătoare a „junilor", călăreţii şi caii, împodobiţi cu ghirlande de flori, devin un fel de 
semizei de tipul Sântoaderilor, de a căror forţă fantastică se sperie spiritele necurate; călărirea 
cailor de către „juni" are deci aceeaşi semnificaţie cu „încurarea cailor" la Bobotează, Lăsata 
Secului şi Sântoader, când sunetele trâmbiţei, focurile pistoalelor, chiotele, goana cailor alcătuiesc 
adevărate scene de vânătoare rituală a spiritelor iernii; animalul protector, calul, era invocat de 
către oameni de două ori într-un an: să înfrângă spiritele morţii din anotimpul friguros, strigoii, al 
căror patron este lupul, şi spiritele morţii din anotimpul călduros, ielele, al căror patron sunt 
Zânele sau Rusaliile; de aici „încurarea cailor", Săptămâna Nebunilor şi Săptămâna lui Sântoader, 
inclusiv dansul căluşarilor; indirect, calul este prezent în calendarul creştin prin sfinţi însoţiţi de cai 
sau transportaţi de cai precum sunt Sângiorz, Sântilie sau Sânnicoară; printre multele menţiuni de 
prezenţă în arta populară a motivului calului (şi a călăreţului), mai sunt amintite porţile 
maramureşene, uneltele de muncă, lăzile de zestre; calul, în întregul său, mai apare modelat în lut, 
la ceramica din Pisc şi Pucheni (Ilfov) şi foarte frecvent pe textilele cusute sau ţesute, motivul 
călăreţului apărând cu deosebire pe obiectele de ceramică şi pe covoarele din Maramureş şi sudul 
Moldovei şi pe ştergarele din Dobrogea; se mai crede că Săptămâna Cailor lui Sântoader deschide 
anul agrar ( 12 . GHINOIU, p. 93-94; 96-97; 256; 277; NOTE, Antonescu). Bărbaţii, femeile, dar mai 
ales fetele şi flăcăii, în sâmbăta lui Sântoader, înainte de a răsări soarele sau de a da de mâncare 

cailor, se spală şi îşi spală şi părul, ca să le crească frumos tot anul (precum cozile cailor la fete, 
precum coamele cailor la băieţi) - Suceava; cine nu se spală pe cap, sau se spală după ce au trecut 
primele ore ale zilei, se spune că i se „paşte" părul tot anul, adică le cade părul, dar se crede că 
înşişi caii le pasc părul - Suceava; sau că Sântoader ar „împiedica" patrupedele în cozile fetelor şi 
le-ar încurca părul, după care părul n-ar mai creşte; spălatul nu se face cu leşie (apă şi cenuşă), 
pentru că, fiind sâmbăta morţilor, se crede că morţii s-ar adăpa din aceasta, ci numai cu apă în 
care se pun flori şi ierburi cu efect odorizant şi curativ: sfărâmături de fân, rădăcini de urzică 
(acestea pot fi şi fierte), busuioc (Ocynum Basilicum L. ), mentă (Mentha piperita L. ), cimbrişor 
(Thymus serpyllum L. ), toaie ( Aconitum Napellus), calapăr (Balsamita vulgaris), căprusnic ( Cirsium 
oleraceum Scop), smeurică (Reseda odorata L. ), fapnic, leuştean ( Levisticum officinale Koch), 
hamei (Humulus Lupulus L. ), năvalnic ( Scolopendrium officinale), nu doar ca să le crească părul, ci 
ca să fie întotdeauna înflorite, îmbujorate, drăgălaşe ca florile, să fie solicitate la joc şi jucate - 
Suceava; în apă mai pun şi monede de argint, ca să fie albe ca argintul, sau se mai spală şi cu lapte 
de iapă, pentru a le creşte părul - Suceava; caii lui Sântoader poartă numele de Sân- sau Sâm- 
Toaderi, au zilele lor anumite, adică încep întotdeauna în prima marţi, la amiază, din Păresimi şi ţin 
şapte, respectiv opt zile, ceea ce înseamnă că se încheie fie marţi, după duminica lăsatului de 
brânză (Banat), fie ţin nouă zile şi se sfârşesc miercuri la amiază săptămâna următoare - 
Transilvania; cel mai cal dintre ei, numit Sântoaderul cel Mare, cade totdeauna sâmbătă, după 
începerea lor, adică în ziua de Sântoader - Banat; a opta zi, înainte de ieşirea lor din perioada 
rituală, se numeşte ziua mare a Sântoaderilor (Banat) şi este dedicată celor şchiopi, pentru că între 
caii lui Sântoader se află şi unii şchiopi, care nu se pot ţine de ceilalţi - Transilvania; caii lui 
Sântoader sunt foarte răi şi nu cruţă în special pe cei care nu ţin ziua stăpânului lor, a 
Sântoaderului cel Mare - Transilvania; Mehedinţi, îi calcă în picioare până îi lasă morţi - Gorj; 
femeia care îndrăzneşte să lucreze în ziua întâi a Sântoaderilor este răpită seara de caii lui 
Sântoader - Năsăud, iar cea care lucrează vineri seara, spre ziua lui Sântoader, se va îmbolnăvi, 
pentru că, în timp ce doarme, vin caii lui Sântoader şi joacă pe şi peste trupul ei - Teleorman, unde 
se crede că aceşti cai sunt de culoare galbenă; nevestele tinere şi fetele se feresc în toate zilele să 
lucreze, mai ales să facă vreo împunsătură cu acul, iar bărbaţii nu lucrează cu securea ori cu 
cuţitul, pentru că altfel vin noaptea caii şi, zornăind din lanţuri, îl „leagă" pe cel ce a lucrat, legarea 
manifestându-se prin dureri reumatice la mâini, picioare şi la toate încheieturile - Transilvania; nu 
este bine să se împungă, cu deosebire marţea, când „se pun caii", apoi sâmbătă, când este Calul 
cel Mare, apoi marţi din săptămâna următoare, când se încheie perioada lor, şi miercuri şi joi, care 
sunt zilele celor şchiopi - Transilvania; nu este bine să se toarcă, să se urzească şi să se ţeasă cât ţin 
Caii lui Sântoader, iar femeii care toarce în răstimpul acesta i se înşiră intestinele, după cum se 
înşiră firul din furcă pe fus, sau nu se urzeşte, fiindcă se vor încurca în urzeală caii lui Sântoader - 
Gorj; celei care ţese i se vor rupe firele în stative în cursul anului - Suceava; dacă femeile vor să 
toarcă, să o facă ţinând furca aplecată, ca să nu se împiedice caii, dar cel mai bine este ca fusele şi 
caierele să fie ţinute ascunse în toate aceste zile - Gorj; în decursul Sântoaderilor şi mai ales în ziua 
Sântoaderului cel Mare, seara, nu este bine să se meargă la petreceri sau în şezătoare, fiindcă vin 
caii şi taie capul tuturor ce se află acolo - Transilvania; nu este bine să se spele cămăşi toată 
săptămâna, pentru că se va îmbolnăvi cel ce le va purta, cămăşile fiind călcate în picioare de către 
cai - Banat; Năsăud; nu este bine de pus cloşcă pe ouă, pentru că din acele ouă vor ieşi pui slabi, 
puţin rezistenţi, nu este bine să se dea sare la vite, pentru că se vor îmbolnăvi peste an, dar se 
poate da sare descântată vitelor folosite la muncă - Transilvania; Suceava; nu este bine să se lase 
peste noapte aluatul de pâine, fiindcă vine Sântoader şi „se mâzgăleşte"în plămădeală şi pâinea 
nu mai creşte - Suceava; în această perioadă nu se descântă - Banat; nu este bine să se iasă afară 
sau să se călătorească noaptea, pentru că, întâlnind caii lui Sântoader, aceştia îi bat şi îi calcă în 
picioare, până îi lasă morţi - Năsăud; Mehedinţi; Dolj; Romanaţi; casa unde vor să facă rău se crede 
că este o casă necinstită, că în ea este cuibărită o „ patimă" ori un rău şi de aceea vin caii la acea 

casă şi umblă prin pod, prin pivniţă, prin cămară, fac zgomot şi mult rău; iar, dacă vrea cineva să-i 
izgonească, se îmbolnăveşte, sau, suindu-se pe o scară, cade şi-şi rupe o mână sau un picior, 
pentru că ei vin pentru vreun păcat pe care l-a săvârşit un membru al familiei; dar oamenii se pot 
feri de cai, dacă întorc toate vasele din casă cu gura în jos şi închid bine uşa - Banat; cel mai bun 
mijloc de a contracara acţiunea nocivă a cailor lui Sântoader este să le fie ţinute zilele, drept 
pentru care nu se lucrează fie în toate aceste zile, fie numai trei zile şi acelea doar dimineaţa până 
la amiază, ori de la amiază până seara - Banat; caii mai pot fi opriţi astfel: în seara premergătoare 
zilei de marţi, când „se pun" caii lui Sântoader, înainte de a însera, femeile dau unul-doi pumni de 
porumb cailor din gospodărie, ca să le păzească pe ele şi familia lor, fiind chiar mai bine dacă 
porumbul este dus cailor din altă gospodărie - Transilvania; nu doar luni când apune soarele, ci şi 
în cursul săptămânii, femeile duc porumb, ovăz şi fân cailor din sat, ca viaţa să le fie lină, fără boală 
şi alte accidente - Banat; în ziua de sâmbătă, la Sântoaderul cel Mare, femeile duc cailor porumb, 
ovăz şi sare, ca aceştia să fie liniştiţi şi să nu le facă rău celor ai casei şi loturilor din hotarul satului - 
Banat; „încurarea cailor" se ţine în sâmbăta lui Sântoader şi este uzitată mai ales în Muntenia; nu 
este vorba de zilele onomastice ale celor 7-8 sfinţi din calendarul creştin, ci de întâia sâmbătă ce 
urmează după Lăsata Secului pentru intrarea în Postul Paştelui; nu este cutare zi din lună, ci 
invariabil prima sâmbătă din post şi mai adesea în luna cu care începe primăvara, pentru că martie 
din post nu lipseşte niciodată; pentru că se lasă sec de două ori, o dată de carne, a doua oară de 
brânză, „încurarea cailor" se practică fie în sâmbăta din „Săptămâna brânzei", fie în sâmbăta din 
prima săptămână de post; prima este valabilă, în unele sate, pentru „încurarea cailor", cealaltă 
pentru obiceiul spălării părului; în Muntenia, „încurarea cailor" se mai practică în ziua martirului 
Teodor Tiron (17 februarie) şi în ziua Sfinţilor 40 de mucenici (9 martie); în unele părţi din 
Transilvania (lângă Blaj), precum şi în Banat, „încurarea cailor" este uzitată în prima zi de luni din 
Postul Paştelui; totuşi ziua cea mai des folosită rămâne sâmbăta lui Sântoader cel Mare; în 
Romanaţi, „încurarea" este o întrecere desfăşurată la loc deschis, unde, la sosire, învingătorul este 
sărbătorit şi lăudat; în Suceava, asistenţa face pariuri; „încurarea cailor" este prezentă cu 
deosebire în textul colindelor din Banat, Transilvania şi Muntenia şi, până după ultimul război 
mondial, se organiza „încurarea" şi în Bucureşti, lângă Obor, în sâmbăta lui Sântoader, sau vara, de 
ziua Sfântului Pantelimon (27 iulie), lângă Cernica şi biserica Spitalului din comuna Pantelimon; 
„încurarea" a mai fost practicată şi pe câmpia Colentinei, lângă Mănăstirea Plumbuita, 
organizându-se în ziua de Drăgaică (24 iunie) sau de Sfântul Prooroc llie (20 iulie); calul, pisica, 
câinele, oaia şi alte animale domestice prevestesc ploaie printr-o mişcare neliniştită şi mirosind cu 
insistenţă unele locuri (2. MARIAN, I, p. 86; 244-245; 249; 252-253; 269-272). în Transilvania, 
nordul Munteniei şi Moldova, dacă un decedat este tânăr neînsurat sau om de arme, i se aduce 
calul la mormânt, în ziua înmormântării, şi se dă de pomană unui alt holtei (3. MARIAN, III, p. 216). 
Sântoangerii omoară fetele care lucrează cânepa în zilele dedicate lor; se spune că, la o şezătoare, 
au venit opt flăcăi şi o fată a văzut coada în cizma unuia dintre ei şi imediat s-a dus acasă şi a întors 
totul pe dos: oglinzi, blide, vase, masa, laviţe etc.; au venit la ea, dar ea nu a vrut să le deschidă şi 
atunci ei au poruncit fiecărui obiect să deschidă uşa, dar obiectele răspundeau că ele nu pot, 
pentru că sunt întoarse pe dos; au mai poruncit unei oale, aflată pe o grindă, dar oala a căzut şi s-a 
spart, după care flăcăii-cai au plecat; dar a doua zi, sătenii au văzut că fetele din şezătoare erau 
moarte, iar intestinele lor erau întinse pe gardurile caselor - Banat (LĂPUŞTE, p. 89-90). Se spune 
că, la Sântoader, caii lui coboară din munte şi la o săptămână urcă din nou, din care cauză femeile, 
atât la coborâre cât şi la urcare, nu lucrează până la prânz, nici bărbaţii nu se duc la pădure, fiindcă 
nu este bine; fetele nemăritate, dimineaţa, până a nu se face ziuă, se duc pe stâncile din munte şi 
fac un foc mare, după care joacă în jurul lui, uneori fiind prezente şi neveste tinere şi copii, se 
joacă şi se cântă până se luminează de ziuă, invocând pe Sântoader să le ajute să le crească părul şi 
să le aducă „buze dulci"; la coborârea spre sat, culeg iederă şi flori de orice fel, pe care le fierb, iar 
cu apa se spală pe cap, crezând că se vor mărita în scurt timp; tot atunci, se mai face un colăcel 

împletit, numit „brăduleţ", plămădit din aluatul pentru pâine, care se dă, după coacere, săracilor 
de pomană - Ţara Haţegului (CLOPOTIVA, p. 448-449). Pentru că fuge iute şi nu oboseşte, se crede 
că nu are splină - Ialomiţa; să se ţină la casa omului cal, ca să meargă bine familiei stăpânului său - 
Galaţi; se mai crede că îl vede pe om ca pe un uriaş şi de aceea i se supune, dar, după ce omul 
moare, îl vede în adevăratele sale dimensiuni şi îi pare rău că l-a ascultat - Suceava; va muri calul 
care apucă să-şi vadă propriul trup - Ialomiţa; calul se încalecă pe partea unde nu este coamă - 
Galaţi; nu este bine să se ţină pe lângă casă cal abraş (nărăvaş), pentru că nouă cai după el trebuie 
să se ducă de sufletul diavolului, adică să moară sau să fie furaţi - laşi; când se fac pregătirile 
pentru o nuntă, caii plâng cu trei zile înainte de cununie - Suceava; craniul de cal se pune în parii 
gardului, pentru ca lupii să nu atace vitele din gospodărie - Suceava; îl va durea inima pe cel care 
încalecă un cal pe partea stângă a acestuia - Galaţi; nu este bine pentru cine vede cal alb în ziua de 
Bobotează (6 ianuarie), considerându-se că nu i se vor mai mărita fetele - Neamţ; cine vede 
primăvara, pe nemâncate, cal împiedicat va umbla împiedicat toată vara - Argeş; carnea de cal nu 
se mănâncă, deoarece a fost încălecat şi de femei - Tecuci; va face bătături şi băşici pe călcâie şi pe 
talpa picioarelor, sau pur şi simplu se îmbolnăveşte de picioare cel care, cu picioarele goale fiind, 
calcă prin locul unde s-a tăvălit un cal - Dolj; Galaţi; Vaslui; Suceava; la fel, copiii cred că sunt 
trântiţi de cai, deoarece au călcat pe locul unde s-au tăvălit aceştia - Moldova; bătăturile de la 
picioare se refac şi dacă s-a călcat în urina unui cal - Suceava; bubele de la colţurile gurii trec, dacă 
se iau zăbalele cailor în gură, sau măcar se ating locurile bolnave cu ele - Suceava; contra 
diferitelor forme de umflături este bine să fie folosită o falcă de craniu de cal găsită, dar aceasta 
trebuie repusă în poziţia iniţială, dacă se doreşte ca boala să nu mai revină - Tecuci; craniu de cal 
se pune şi în parii gardurilor, ca să apere casele gospodarilor de duhurile rele - Vaslui; sau ca să le 
ferească de deochi - laşi; sau ca să nu mănânce lupii animale din gospodărie - Suceava; de 
asemenea, la coama acoperişurilor caselor, se pune chipul unui cap de cal, confecţionat din lemn 
sau tablă - Galaţi; Suceava; greierii fug şi mor, dacă la locul pe unde intră ei în casă se pune o 
copită de cal mort - Tecuci; dacă în timpul deplasării la o petrecere sau în vreo vizită, calul sau caii 
strănută, este semn pentru cel care face drumul că va petrece bine sau că va fi bine primit - 
Suceava; dar dacă i se împotrivesc caii să plece cuiva care doreşte să călătorească este semn că el 
va muri curând - Suceava; când calul se duce singurîntr-un loc unde începe să bată cu copita, este 
semn că sub acel loc se ascunde ceva necurat - Tecuci; dacă nechează un cal în timp ce un hoţ stă 
la pândă, ca să fure, este semn că mai bine ar renunţa la acţiune - Vaslui; vederea slabă se vindecă, 
dacă respectivul se spală cu apă din troaca de unde beau apă caii - Suceava; ca să se vindece de 
negi, cel care îi are trebuie să se spele pe ei cu apă prelinsă de pe botul calului, după ce acesta este 
adăpat - Dolj; când caii sforăie e semn de ploaie - Teleorman; când se aşează cu spatele spre gard 
şi stau, fără a face nimic altceva, este semn că vremea se va schimba - laşi; dacă visează cineva cai 
alergând e semn că a doua zi va fi vânt - Suceava ( 2 . GOROVEI, p. 17; 34-35; 97; 105; 146; 165; 

173; 178; 261; 270; 272; 274; 279; 281-282; 287; NOTE, Antonescu). Dacă femeia gravidă a împlinit 
nouă luni şi nu naşte, să dea unui armăsar grăunţe din poală, mai întâi din poala din spate, apoi din 
cea din faţă şi numaidecât o apucă durerile facerii şi naşte - Vrancea (1. STAHL, p. 191). Nu este 
bine să se calce în tăvălitură de cal - Maramureş (BOGDAN, p. 94). Când înţelegerea dintre părinţi 
şi peţitori este făcută, se obişnuieşte ca fata să împodobească peţitorilor caii cu ştergare, pentru ca 
satul să ia cunoştinţă de eveniment - Banat (1. LAZĂR, p. 266). Prezenţa unui craniu de cal înfipt 
într-un par al gardului este explicată prin afirmaţia că acesta păzeşte să nu vină holera la vitele din 
gospodărie - Gorj (CĂRĂBIŞ, p. 110). Cui îi apare în vis cavalerie va avea parte de nelinişte; va avea 
parte de odihnă cine se visează descălecând de pe un cal; visarea unui cal fugind înseamnă 
supărare, înseamnă pericol pentru cel care îl visează sărind şi pagubă pentru cel care se visează că 
este muşcat de un cal; este iubit de oameni cel ce visează cal alb sau vânăt, dar se va întrista cel 
care visează cal negru; nu i se va împlini dorinţa celui care se visează căzând de pe cal; va primi în 
casă persoane însemnate cel care visează cal având şaua pusă şi i se vorîmplini scopurile celui care 

se visează călărind; sau va face o călătorie cel care visează cal înhămat; înseamnă grijă pentru cel 
care visează cal slab şi bucurie, când calul este gras; înseamnă fericire în casă visul în care apar cai 
păscând; va avea parte de veşti rele cel ce visează cal murind - Suceava (NOTE, Băncescu). Serii 
simbolice: plante-argint-lapte(de iapă); pelin-usturoi. 

CALCE (CALCEA CALULUI; Caltha palustris - DLRM, p. 107) 

Plantă erbacee, cu frunze groase şi lucitoare, în forma copitei de cal, şi cu flori galben-aurii, numită 
şi bulbuci de baltă ; cu toate că este toxică, florile ei se legau în palma sau la încheietura mâinii, în 
credinţa că băşica formată va trage în ea „frigurile" din corpul bolnavului; primăvara, este dată 
oilor, tăiată mărunt şi amestecată cu sare şi cu păsat (porumb sau mei măcinat mare), ca să aibă 
lapte mai mult - sudul Transilvaniei; în unele zone, florile de calce se puneau în vasele în care erau 
mulse vacile, în credinţa că laptele va fi în cantitate mai mare peste an, iar untul va fi galben 
precum florile acestei plante (BALASZ, II, p. 86). 

CALEA LACTEE 

Este partea ecuatorială a Galaxiei, de forma unei lentile, cu densitate stelară mare, vizibilă în 
nopţile senine ca un brâu al bolţii cereşti şi având peste 200 miliarde de stele (ŞĂINEANU, I, p. 45). 
Cunoscută şi sub denumirile de Calea Laptelui şi Calea Robilor, formaţiunea astrală face parte 
dintr-un sistem cosmic organizat, conform concepţiei tradiţionale, aidoma satului românesc; era 
deci normal să se creadă că indică drumul de reîntoarcere acasă a tuturor celor căzuţi în robia 
turcilor (VLĂDUŢESCU, p. 94; URSACHE, p. 71). Cunoscută şi sub denumirea de Troianul, Troianul 
Cerului sau Calea lui Traian, fie pentru că după ea s-a orientat împăratul roman în drumul său spre 
Dacia - Neamţ, fie pentru că ea le-a indicat celor luaţi în robie de Traian drumul spre casă - Argeş, 
fie că este semn călăuzitor lăsat de Dumnezeu pentru toţi cei duşi în robie, indiferent de duşman, 
ca să se poată reîntoarce acasă, şi că această cale va pieri numai atunci când va pieri şi robia de pe 
pământ - Ialomiţa; Vrancea; se mai crede că este drumul pe care merg spre Rai sufletele celor 
morţi - Prahova, sau că este drumul pe care se vor duce oamenii la judecata de apoi, fiindcă toţi 
oamenii sunt robii lei Dumnezeu - Neamţ (OTESCU, p. 51-52). 

CALEAŞCĂ 

Trăsură de lux, construită pe arcuri foarte flexibile (ŞĂINEANU, II, p. 190). Este menţionată frecvent 
în basmele populare româneşti, ca mijloc de deplasare a capetelor încoronate şi a familiilor 
acestora; cine se visează călătorind într-o caleaşcă înseamnă că se va bucura de cinste şi respect 
din partea semenilor şi de ascultare din partea fiilor săi - Suceava (NOTE, Băncescu). 

CALOIANUL 

Este un obicei de invocare a ploii, care se practică de obicei în Oltenia, Muntenia şi Dobrogea pe 
timp de secetă, de către cete de copii, desfăşurarea concentrându-se asupra unei păpuşi de lut; 
textul este un cântec ritual de alungare a secetei, fără să i se cunoască sensul exact; o variantă a 
acestui obicei este „Mumuliţa ploii" sau „Muma ploii", întâlnită în Oltenia şi Ţara Oltului, obiceiul 
din aceste zone arătând mai clar că este vorba de un ritual combinat între unul de invocare a ploii 
şi unul de alungare a secetei; procedeul pare a fi acelaşi ca la alungarea anului vechi prin 
înmormântarea turcii sau a brezaiei, prin uciderea uncheşului sau înmormântarea vătafului de 
juni; scopul obiceiului este de a contribui la obţinerea unei recolte bogate, deci un rost de rodire 
( 4 . POP, p. 107; 109-111). Cu deosebire în Ilfov, Ialomiţa, Buzău şi Brăila, în fiecare an, în dimineaţa 
celei de a treia zi de marţi după Paşte, mai multe fete se adună la un loc şi fac un om mic din lut, 
sau un copil, în unele locuri chiar şi două asemenea păpuşi, bărbat şi femeie; omuleţul acesta se 
numeşte Caloian sau Scaloian, în unele părţi numindu-se şi Muma-ploii sau Mumuliţa-ploii; îl 
îmbracă în negru, îl pun într-un sicriaş sau pe o scândură, îl înconjoară cu coji de ouă roşii păstrate 

de la Paşte, precum şi cu flori şi busuioc, apoi îl duc şi îl îngroapă pe câmp, sau la umbra unui pom, 
sau printre brazdele cu legume, sau printre mărăcini, sau pe malul unei ape, ori în alt loc tainic; 
înainte de „înmormântare", una dintre fete se face preot, alta dascăl, a treia duce „steagul", adică 
o trestie cu o batistă albă în vârf, alta (altele) duc(e) sicriul, celorlalte fete revenindu-le rolul de a 
purta lumânări aprinse, de a simula plânsetul şi de a rosti chiar descântece; a treia zi după ce l-au 
înmormântat, adică în joia a treia după Paşte, sau în ziua de Paparudă, fetele se duc şi îl 
dezgroapă, îl bocesc, rostind aceleaşi descântece; îl duc în sat şi îl aruncă într-o fântână sau îi dau 
drumul pe o apă curgătoare, urând ca anul să fie ploios şi îmbelşugat; dar înainte de toate, în 
unele locuri, Caloianul este frânt în mai multe bucăţi care sunt aruncate în fântâni, puţuri, bălţi sau 
gârle; apoi se adună la o casă, fac o plăcintă mare, numită ghizmană, sau mai multe plăcinte, 
precum şi alte preparate, iar flăcăii satului aduc vin şi lăutari şi se veselesc din pomana Caloianului; 
la urmă, se prind cu toţi în joc până spre seară; dacă fetele sunt prea mici şi nu au unt, făină, ouă 
etc., fac un sul din haine femeieşti şi pleacă prin sat cu el, femeile ies în poartă, udă sulul cu apă şi 
le dau acestora tot ceea ce le lipseşte; în final, sulul cu haine este legat de cumpăna unei fântâni şi 
i se spune şi acestuia tot Caloian sau Scaloian; în alte părţi ale Munteniei (în Câmpia Bărăganului), 
în aceeaşi zi de marţi din a treia săptămână după Paşte şi când este secetă mare care durează de 
mai mult timp, uneori şi în alte zile, este datină ca fetele şi femeile să frământe pământ galben şi 
să modeleze din el un om în miniatură, numit Caloian sau Scaloian; procedeul este acelaşi ca mai 
sus, descântecele rostite fiind invocaţii pentru aducerea ploii; după dezgropare, în a treia zi, 
omuleţul este aruncat în fântâni sau în alte ape, considerându-se că astfel se tulbură norii şi apele; 
în această zi, bărbaţii ară numai până la prânz, iar după aceea participă la veselia generală; la fel se 
procedează şi în Moldova; în zona laşi, îl duc pe Scaloian şi îl îngroapă în pădure; se obişnuieşte a 
se face Scaloianul şi în Dobrogea, unde se face în ziua de joi din cea de a patra săptămână după 
Paşte, iar omuleţului de lut i se dă drumul pe apa Dunării sau pe o baltă; în unele părţi, Caloianului 
i se mai spune Gherman, denumirea fiind întâlnită şi în Banat, dar sub acest nume se regăseşte o 
sărbătoare, care se ţine totdeauna cu cinci zile înainte de Ispas (înălţarea Domnului) şi care se 
prăznuieşte prin nelucrare, ca să nu mănânce omizile câmpurile ( 2 . MARIAN, II, p. 323-327). în ziua 
de marţi din a treia săptămână după Paşte, fetele şi femeile obişnuiesc să frământe lut galben şi să 
modeleze din el un om în miniatură, acesta purtând numele de Caloianul sau Scaloianul, acesta 
fiind după datină omul care trebuie să meargă la Dumnezeu să ceară să deschidă porţile cerului şi 
să sloboade ploile; după ce a fost modelat din lut, este pus într-un mic sicriu, îl tămâiază şi îl 
bocesc ca pe un mort; plânsul la înmormântarea Caloianului este obligatoriu, iar dacă fetele care îl 
bocesc nu pot să plângă, atunci se freacă cu ceapă la ochi pentru a provoca lăcrimarea abundentă; 
la trei zile după ce este îngropat, Caloianul este dezgropat şi este aruncat într-o gârlă, ca să se 
tulbure norii şi apele, cum se întâmplă înainte de ploaie; în unele sate ale Munteniei, figurina din 
lut masculină poartă numele de Tatăl Soarelui iar cea feminină Mumuliţa-Ploii, Caloiţa sau 
Caloieniţa ; Tatăl Soarelui este îngropat după ritualul deja descris mai sus, iar Mumuliţa-Ploii este 
atârnată într-un pom sau înfiptă într-un stâlp şi stropită cu o găleată de apă, crezându-se că 
efectele acestor figurine sunt benefice pentru aducerea ploii şi pentru vegetaţie (PRESA). 

CAMERĂ 

Peste tot, în România, când locul nu impune altfel, casele sunt construite cu faţada spre sud, ca să 
fie luminate din zori şi până la apus; odaia (camera) orientată spre răsărit este destinată a fi 
camera curată, camera de oaspeţi, odaia cea bună, la care peretele dinspre răsărit este 
considerat, în Gorj, sacru, pentru că are streaşină aplecată deasupra brazdelor cu flori, adică 
deasupra locului unde odihnesc Cele Frumoase - duhurile bune (PRESA). în principiu, o cameră are 
patru „locuri" cu o încărcătură simbolică deosebită: „colţul cu vatră" - considerat ca spaţiu exclusiv 
al femeii; „colţul cu pat" - considerat a fi spaţiul cuplului; în zonele etno-folclorice din întreaga 
ţară, patul, ca şi suprafaţa de perete de deasupra lui, este tratat în mod cu totul special, cu 

deosebire în camera curată, unde sunt expuse majoritatea pieselor textile de mari dimensiuni şi 
unele piese de pot, cam tot ceea ce este mai bine realizat din punct de vedere estetic; „colţul cu 
masă" - considerat a fi spaţiul întregii familii; în fine, „după uşă" este colţul duhurilor, al măturii, al 
gunoiului etc. (NOTE, Antonescu). v. CASĂ. 

CANĂ 

Copiii să nu se spele sau să fie spălaţi cu apă turnată dintr-o cană sau ulcică, deoarece nu mai 
cresc, rămân precum ulcelele - Vâlcea ( 2 . GOROVEI, p. 239). Cănile şi paharele din care se bea la 
nuntă ţin şi ele de sfera femininului, precum reiese şi din următoarele cimilituri şi oraţii de nuntă: 
„Am o fetiţă; /De-aţi veni toţi, /La guriţă o sărutaţi"; „Să-mi iau nora din car, /Că-i mândră ca un 
pahar!" (EVSEEV, p. 202). înseamnă intrigi pentru cine visează o cană spărgându-se şi va primi 
musafiri cel care se visează bând dintr-o cană - Suceava (NOTE, Băncescu). 

CANDELA-CERULUI 

Numele popular al Stelei Polare (ŞĂINEANU, I, p. 47). v. STEA. 

CANDELĂ 

în înţelesul de mică lampă cu ulei, aşezată în faţă şi sub icoane sau la morminte (ŞĂINEANU, II, p. 
195). Când cineva varsă din neatenţie candela este semn de moarte - laşi; când candela se stinge 
de la sine, fără un alt motiv şi fără ca uleiul din ea să se fi epuizat, este semn de nenorocire - 
Tecuci; se mai crede că, în cele trei zile ale învierii Domnului, în văzduh ard trei candele mari, dar 
pe care nimeni de pe pământ nu le vede - Suceava ( 2 . GOROVEI, p. 38; 115). Primele două credinţe 
menţionate se întâlnesc însă în toată ţara, pentru că aprinderea şi întreţinerea iluminaţiei cu 
ajutorul candelei exprimă adoraţia faţă de lumea sfinţilor sau faţă de sufletele celor morţi (NOTE, 
Antonescu). 

CAP 

Parte superioară a trupului uman, capul este considerat ca adăpost al vieţii şi al sufletului 
nemuritor; este locul de unde pornesc toate forţele generatoare de gândire benefică sau de 
gândire demonică; din aceste motive, încă din paleoliticul superior, capul a fost folosit ca obiect de 
cult, păstrându-şi caracteristici magico-religioase până în zilele noastre; el întrupează singur întreg 
corpul uman, este figura sau icoana cerească, imagine a lumii, universul însuşi fiind intuit ca având 
forma craniului (BUHOCIU, p. 315-316). Dacă, după naşterea unui copil, primul care intră în casă, 
bărbat sau adolescent, are capul descoperit, este semn că nou-născutul nu va trăi - Tecuci; ca să 
nu învie ca strigoi şi să facă apoi rău, capul copilului mort nebotezat este lovit uşor cu piciorul - 
Moldova; copiii care nu stau cu capul pe pernă nu vor mai trăi - Tecuci; este păcat ca femeile să 
meargă cu capul descoperit la biserică - Teleorman; Muntenia; când moare cineva din familie, 
bărbaţii umblă cu capul descoperit, iar femeile cu părul despletit - laşi; Suceava; să nu se stea cu 
capul descoperit când se vântură la arie orz, ovăz etc., pentru că va face tăciune grâul - Tecuci ( 2 . 
GOROVEI, p. 41; 43; 129; 147; 152). în Banat, timp de 6 săptămâni, uneori chiar şi un an, după 
moartea tatălui, a mamei, a soţiei sau a unui copil românii umblă cu capul descoperit, înfruntând 
ploaia, zăpada şi arşiţa verii, în aceasta constă doliul practicat de ei, fiind absolut convinşi că printr- 
o astfel de ispăşire ar fi de mare folos sufletului celui răposat (GRISELINI, p. 188). în Maramureş, 
dar şi în multe alte zone ale ţării, cozile despletite, la femei, şi capul descoperit, la bărbaţi, este 
semn de jale, de moarte în familie; tot în Maramureş, când doi copii se lovesc, din întâmplare, cap 
în cap, trebuie neapărat să scuipe şi să spună: „Ptiu, să n-am două capete!", sau „Ptiu, să n-am 
bube dulci!" (BOGDAN, p. 35; 85). Cine visează om având două capete înseamnă reunire cu rudele 
şi prietenii apropiaţi; cine visează cap pleşuvînseamnă amăgire; cap acoperit cu păr frumos 
înseamnă că va fi bine în viitorul apropiat; visând, după vreo boală, cap desprins de trup (tăiat) 

înseamnă sănătate; dacă se visează cineva că se spală pe cap sau spală capul altcuiva este semn că 
va scăpa de griji; cine se visează având fruntea lată înseamnă că va avea mintea limpede şi multă 
judecată în afacerile imediate - Suceava (NOTE, Băncescu). 

CAPCANĂ 

în înţeles de cursă, de dispozitiv pentru prinderea unor animale sălbatice (ŞĂINEANU, II, p. 198). 
Dacă visează cineva că s-a prins într-o capcană e semn că i se va întâmpla o mare ruşine, 
dezonoare - Suceava (NOTE, Băncescu). 

CAPELĂ 

Mică bisericuţă, amplasată obişnuit în cimitir, unde se depune defunctul şi unde se desfăşoară 
slujba religioasă de înmormântare (ŞĂINEANU, II, p. 198). Cine visează capelă, va nădăjdui în 
împlinirea apropiată a unei bucurii care îl va face fericit - Suceava (NOTE, Băncescu). v. BISERICĂ. 

CAPRĂ 

în tradiţia populară românească, imaginea caprei se asociază întotdeauna cu aceea a sărăciei; se 
conturează astfel o antiteză dintre oaie şi capră, care semnifică opoziţia dintre bogăţie şi sărăcie; 
se spune că este un animal rău: „ Cine ţine numai capre şi cai va fi tot sărac!": „Caprele şi caii sunt 
marha (vita) sărăciei; pentru că capra numai cât se uită la pom şi se usucă"; la fel ca şi calul, capra 
este „spurcată", „săracă", neproductivă; pe deasupra, ea este şi blestemată, intim asociată forţelor 
malefice: „ Dintre toate animalele e cea mai apropiată de diavol; el apare adesea sub înfăţişarea ei; 
de aceea, nici nu e bine să dai capră de pomană"; în credinţele populare, capra este „oaia 
dracului"; în descântecul popular, bolile ori duhurile rele iau chipul caprei, lovesc omul şi aduc 
beteşugul şi suferinţa; de altfel, capra şi ţapul au fost atrase în sfera demoniacului şi au căpătat 
rolul de întrupări şi atribute ale duhurilor necurate; totuşi, este ambivalenţă, este făcută de drac, 
are chiar chipul lui, dar poartă un suflet dăruit de demiurg; deşi este „a dracului", ea nu-i aparţine 
în întregime; în consecinţă, nu toată capra este impură, ci numai picioarele ori copitele ei; de la 
textele folclorice la cele ale datinilor populare, imaginea caprei se schimbă radical; devine una 
dintre cele mai iubite ceremonii populare, care include masca, alaiul, cântecul şi jocul caprei, 
având certe semnificaţii magice; scopul jocului şi al procesiunii cu capra stă în transferul de puteri 
de la figura sacră a măştii (care, probabil, reprezenta cândva o divinitate autohtonă) către casa şi 
bunurile gospodarului; întregul ceremonial urmăreşte obţinerea fecundităţii, garantarea sănătăţii 
gazdelor şi invocarea belşugului în roade şi animale; din acest punct de vedere, capra face parte 
din complexul arhaic al caprei şi ţapului fertili, dispensatori de putere şi bogăţie, complex larg 
răspânditîn spaţiul indo-european; privită astfel, datina caprei se integrează în marea familie a 
sărbătorilor de crug, a carnavalurilor care marchează începutul unui nou ciclu al vieţii şi care 
încearcă, prin rituri şi manifestări simbolice, să îmbuneze puterile firii, să obţină garanţia unui an 
bun şi bogat; prin aceste atribute, ea poate fi comparată cu ceremoniile de primăvară consacrate 
lui Dyonysos, în centrul cărora se aflau sacrificiul ţapului şi „tragosul" (cântecul ţapului) şi cu 
sărbătoarea romană Lupercalia, în care sacrificiul caprei şi atingerea pieii sacre aveau drept scop 
purificarea cetăţii şi invocarea fertilităţii (COMAN, I, p. 27-32). Laptele de capră roşie este bun 
pentru vindecarea bolilor de plămâni - Tecuci; părul de capră sălbatică, pus în mâncare cuiva, îi 
provoacă acestuia un puternic deranjament stomacal, care îi poate provoca moartea - Suceava; 
dacă la o casă, în ziua Sfântului Vasile (1 ianuarie), este primit un grup de colindători purtând 
„capra", de acea casă nu se mai apropie îngerul timp de 50 de zile - Suceava ( 2 . GOROVEI, p. 43; 
189; 272). Ipostaza din Muntenia a jocului „Capra" se numeşte Brezaie, masca acesteia având 
adesea aspect zoomorf (PRESA). Pentru cine visează capră înseamnă griji; va fi îngrijorat sau chiar 
bolnav cel care visează o capră mergând; nu va avea nici un fel de succes în întreprinderile sale cel 
care se visează tăind o capră - Suceava (NOTE, Băncescu). 

CAR 

Se pune o roată de carîn casă, pentru a nu mai intra greierii - Ialomiţa ( 2 . GOROVEI, p. 105). 

Pentru cine visează car, uşor îşi va schimba locul; visarea unui car încărcat înseamnă grijă pentru 
existenţă; car răsturnându-se înseamnă boală; car cu fân înseamnă piedici în afaceri; înseamnă 
vrajbă şi silă pentru cine se visează stând într-o căruţă - Suceava (NOTE, Băncescu). 

CARNE 

Pentru ca o femeie să nască fată, pe timpul sarcinii trebuie să nu mănânce carne de la animalele 
sau păsările de parte masculină (viţel, bou, ţap, berbec, răţoi, cocoş, gânsac, curcan) - Tecuci; când 
se ajunge acasă de la slujba din Duminica învierii Domnului, nu se mănâncă imediat carne, pentru 
ca lupii să nu atace vitele - Suceava; în ziua nunţii, mirii nu mănâncă nici un fel de carne, în 
credinţa că astfel trupul le va fi sprinten, vor avea noroc şi vor trăi ani mulţi - Muntenia; este păcat 
să se mănânce carne obţinută prin sacrificarea de către o femeie a unui animal sau a unei păsări - 
Ţara Oltului ( 2 . GOROVEI, p. 44; 163; GOLOPENŢIA, p. 138). în seara de ajun a Bobotezei (5 
ianuarie), sub mai multe farfurii se pun diferite obiecte, fiecare având altă semnificaţie; astfel, 
flăcăul care indică farfuria sub care se află o bucată de carne se crede că va lua de soţie o fată 
molâie; se repetă de trei ori procedeul, pentru conturarea unui profil moral şi fizic mai complex al 
viitoarei soţii ( 2 . MARIAN, I, p. 141). Va fi de bine pentru cel care se visează cumpărând carne; va 
înregistra o pagubă sau destulă bătaie de cap cu grijile diurne cel care se visează mâncând friptură 
-Suceava (NOTE, Băncescu). 

CARPEN (Carpinus betulus - DLRM, p. 118) 

Arbore cu lemnul tare, de culoare albă, având dungi argintii şi adâncituri pe trunchi, întrebuinţat 
cu precădere în construcţii şi în meşteşugul rotăritului (ŞĂINEANU, II, p. 206). Dar, pentru că se 
crede că lemnul de carpen atrage dracii, adică tocmai pe aceia pe care Sfântul Mie îi tună şi îi 
fulgeră de ziua lui (20 iulie), nu este bine să fie folosit în construcţia caselor (PRESĂ). Prin 
extindere, nu este bine să se stea lângă un carpen când plouă, pentru că este pericol ca omul să fie 
trăsnit, fulgerat - Suceava ( 2 . GOROVEI, p. 44). 

CARTE 

Dus la biserică pentru botez, moaşa îi aşează pruncului mâna dreaptă pe cartea preotului, 
considerând că astfel va ajunge cărturar şi om însemnat; în Chioar, când este botezat un copil i se 
pune la cap o carte, o secure sau alte obiecte care sunt pe placul părinţilor, în speranţa că micuţul 
va deveni cărturar, meşter mare etc. (3. MARIAN, II, p. 113). Nu se citeşte sau nu se învaţă în timp 
ce se mănâncă, pentru că uită tot ce a vrut să reţină cel ce o face; „îţi mănânci mintea", se spune - 
Muntenia; Ialomiţa; Tecuci; Vrancea; laşi; Suceava, dar dacă cineva citeşte seara până târziu şi, 
când îl prinde somnul, pune cartea sub pernă, nu va uita cele citite - Prahova; Ilfov; Suceava 
(2.GOROVEI, p. 44; 141; NOTE, Antonescu; Băncescu). înseamnă sărăcie pentru cel care visează 
cărţi; va fi stimat cel care se visează citind cărţi, va avea mângâiere sufletească acela care visează 
carte de rugăciuni; va fi bine pentru cel care visează o Evanghelie, dă dovadă de sentimente 
religioase cel care se visează sărutând Evanghelia şi va fi înconjurat de o stimă deosebită cel care 
se visează fie ţinând în mână, fie citind din Evanghelie; dar înseamnă moarte pentru cel care 
visează Biblia; urmează a avea zile liniştite cel care visează sau se visează legător de cărţi - Suceava 
(NOTE, Băncescu). 

CARTOF (Solanum tuberosum - DLRM, p. 119) 

în practicile care se desfăşoară în ajunul Anului Nou, fetele pregătesc douăsprezece farfurii, pe 
care le pun cu faţa în jos şi sub care aşează diferite obiecte; flăcăii-colindători trebuie să aleagă trei 

asemenea farfurii şi acela care găseşte sub una dintre ele cartof înseamnă că va avea parte de o 
soţie guşată - Banat ( 2 . LARIONESCU, p. 281). Dacă se visează cineva semănând cartofi e semn de 
speranţă în realizarea unor dorinţe, iar dacă se visează mâncând cartofi înseamnă fericire - 
Suceava (NOTE, Băncescu). 

CARUL MARE 

Numele popular al unui grup de şapte stele din constelaţia Ursa Mare, care configurează profilul 
unui car (ŞĂINEANU, I, p. 51). v. STEA. 

CARUL MIC 

Numele popular al unui grup de şapte stele din constelaţia Ursa Mică, având configuraţia unui car 
(ŞĂINEANU, I, p. 51). v. STEA. 

CASĂ 

în mentalitatea tradiţională, casa este nucleu al vieţii de familie, punct central al activităţii 
gospodăreşti din care rezidă prosperitatea membrilor familiei, a celor care locuiesc împreună sub 
acelaşi acoperiş; este loc al întemeierii, primordial, miez generator şi păstrător de energii vitale, 
conotând sensuri multiple, cum ar fi cel de familie („casă de piatră", „i-a stricat casa" etc. ); 
pierderea funcţionalităţii implică dezechilibrarea ordinii, casa devenind astfel spaţiu bântuit de 
spirite rele, loc al nefirescului şi dezordinii, scenă de lupte sau orgii; prin părăsire, casa devine, din 
spaţiu apărat, un loc rău, casele părăsite sau ruinate fiind considerate ca spaţii bântuite de spirite 
malefice; aceleaşi sensuri, de locuri rele, le adjudecă vetrele satelor părăsite şi cimitirele 
abandonate (CAPESIUS; NOTE, Antonescu). Locul pentru construirea unei noi case trebuie să fie 
curat, adică să nu fi fost fulgerat, sau să nu se fi întâmplat pe el vreo moarte năprasnică, prin 
spânzurare ori împuşcare; înainte de a se începe construcţia propriu-zisă, locul este binecuvântat 
de preot şi stropit cu apă sfinţită; lemnul destinat construcţiei unei case noi trebuie ales din cel 
care nu a fost trăsnit, nici din cel cu două inimi, adică lemn provenit din două trunchiuri răsărite 
dintr-o singură tulpină, considerat a fi cel mai periculos, a cărui simplă atingere poate provoca 
accidente sau chiar moartea; când este găsit un asemenea lemn, pădurarii îl taie în bucăţi mici şi îi 
dau foc; nu se aleg, pentru construcţia unei case noi, nici pomi fructiferi, dar, dacă este necesar să 
se taie unii copaci, fie pentru a elibera spaţiul, fie chiar pentru confecţionarea unor piese 
constructive, atunci proprietarul este obligat să răsădească acelaşi număr de arbori, câţi a 
sacrificat, crezându-se că, în caz contrar, stăpânul casei va muri în timpul anului; este indicat ca 
noua construcţie să fie ridicată într-o singură zi, pentru ca familia ce va locui în ea să aibă noroc de 
viaţă stabilă şi spornică; pe fundaţia noii case, este sacrificat un cocoş negru, iar capul lui se aşează 
sub talpa casei, alături de o monedă, pentru ca strămoşii, care au trăit în acel spaţiu, să aibă cu ce 
să-şi plătească vămile; ca în multe alte zone ale ţării, se poate pune sub talpa casei, lângă capul de 
cocoş, şi umbra unui om, furată cu ajutorul unei sfori din cânepă, dar se crede că omul căruia i s-a 
furat umbra moare în cel mult trei zile; după ce au fost puse ferestrele noii case, lătratul câinelui 
înseamnă că familia care va locui în acea casă va trăi în sărăcie, mugetul unei vite semnifică o viaţă 
calmă, liniştită, lipsită în general de griji, iar cotcodăcitul unei găini arată că locuitorii vor fi 
destoinici şi rapizi în a lua decizii în multele momente cerute de viaţă - Suceava; curăţenia locului 
de casă mai poate fi încercată dându-se drumul în acel spaţiu unui cal sau unei oi şi, unde animalul 
se va aşeza, acolo să se înalţe construcţia, iar dacă animalul pleacă, locul trebuie părăsit, schimbat 
sau purificat, prin stropire cu apă sfinţită - Oltenia; încolţirea grâului sau a secarei, la o săptămână 
de la semănarea lui pe un teren ales pentru construirea unei case noi, este considerată ca un semn 
favorabil deciziei de a se construi acolo - Muntenia; Moldova; în principiu, locul ales pentru 
construcţia unei case noi trebuie să fi avut pe el o altă casă, a părinţilor, bunicilor sau străbunicilor, 
ca să se transmită norocul de la o generaţie la alta - Ţara Oltului; în mijlocul locului de casă, se 

plantează un stâlp, operaţiunea fiind efectuată de un bărbat viguros, cu sănătate înfloritoare, 
pentru ca datele lui biologice să fie transmise şi noii construcţii -Transilvania; când se pune 
fundaţia casei, proprietarul viitoarei construcţii face o pomană de pâine, dedicată morţilor din 
familia sa - Muntenia; sau face ofrandă de pâine şi lapte, consacrată şarpelui casei, considerat ca 
spirit protector al casei - Maramureş; Năsăud; casa nouă este pusă sub protecţia unui sfânt, care 
este sărbătorit anual, prin rugăciuni şi pomeni, în ziua prăznuirii acestuia - Caraş-Severin; Vrancea; 
Vaslui; Neamţ; când cineva se mută din casă într-o altă locuinţă, să nu o lase pe prima nemăturată 
şi neîngrijită, pentru că aceasta blestemă - Suceava; să nu se înnădească o casă nouă de una veche, 
pentru că este pericol de moarte în familiile celor două case - Muntenia; aidoma şi dacă se adaugă 
o construcţie anexă la casa deja existentă - Suceava; ca să nu moară cineva din familie, casa nouă 
nu se zugrăveşte toată, ci se lasă o porţiune neterminată, nevăruită, la peretele din spate, pentru o 
perioadă de doi-trei ani - Moldova; Suceava; proprietarul unei case noi să facă pomană pentru 
morţii săi în altă casă, fiindcă este rău de moarte pentru cei din familia lui - Muntenia; este semn 
rău când trosnesc bârnele de la casă, sau trosneşte ceva în casă - Muntenia; Moldova; Galaţi; 
Suceava; nu se săvârşeşte slujba religioasă de cununie în casă, pentru că unul din cei doi căsătoriţi 
va rămânea văduv - Tecuci; apariţia în vis a unei case noi înseamnă groapă de înmormântare - 
Galaţi; visarea unei case în ruină înseamnă moartea unui membru al familiei din acea casă - 
Moldova ( 2 . GOROVEI, p. 16; 46; 69; 144-147; 149; PRESA). în timpul construcţiei unei case, când 
lucrătorii ajung la ridicarea căpriorilor, stăpâna leagă, în vârful unui căprior, o batistă în care pune 
o sumă de bani, care să se poată împărţi exact la numărul meşterilor minus unu; suma nu este 
mare şi nu afectează cu nimic drepturile băneşti pe care le primesc conform înţelegerii cu 
beneficiarul construcţiei; cel care pune primul mâna pe batistă şi-o însuşeşte, iar ceilalţi îşi împart 
banii; odată cu batista, se mai pune şi un mănunchi de busuioc legat cu fir roşu, care rămâne legat 
de căprior până la finalizarea lucrării - Gorj (CĂRĂBIŞ, p. 109). La începerea lucrărilor pentru o nouă 
construcţie, se sacrifică la temelie un animal sau o pasăre, iar oasele animalului jertfit şi consumat 
de constructori se îngroapă în şanţul temeliei, împreună cu bani care posedă efigie umană; o altă 
practică presupune măsurarea, pe furiş, a umbrei unui om bătrân, uneori chiar a bunicului din 
familie, şi îngroparea acesteia la temelia casei, în credinţa că acest act va produce moartea 
respectivei persoane, care va deveni astfel spiritul tutelar al casei - Tecuci (PRESA). Mutarea în 
casă nouă înseamnă schimbarea norocului; luarea în stăpânire aduce moarte în familie, mai ales 
moartea mamei şi a copiilor - Vaslui; laşi; Neamţ; Suceava; se dă o găină peste prag, ca plată 
pentru sufletul celor din casă; casă nouă nu se ridică pe locurile unde se bănuieşte că ar fi îngropaţi 
copii nebotezaţi, omorâţi de femei nemăritate, pentru că ei se prefac în duhuri rele - Bacău 
(l.BERDAN, p. 66). în casă nouă nu se intră şi mai ales nu se doarme, până ce nu s-a făcut slujbă, 
pentru că se porneşte „lucrul-slab"; construcţia trebuie purificată, deoarece se crede că prin ea şi- 
ar fi putut face joc măiestrele sau „lucrul-slab", care umblă de preferinţă prin casele nelocuite; de 
altfel, şi într-o casă, care a stat goală multă vreme, nu se intră fără slujbă, ca nu cumva să-şi fi făcut 
acolo culcuş „lucrul-slab", iar noii locatari să aibă vise urâte noaptea - Ţara Oltului (BUTURĂ, p. 
276-277). La ridicarea acoperişului unei case, unei şuri, sau a altei construcţii mari, se împleteşte o 
cunună (struţ) din flori şi panglici, care este fixată în vârf, la îmbinarea căpriorilor cu coama; când 
se dărâmă un perete al casei, este semn că va muri o rudă a familiei - Maramureş; casele cu fete 
au, la fereastra dinspre drum, o oglindă, casele cu feciori au câte un măr - Ţara Lăpuşului 
(BOGDAN, p. 22; 108). Descântecul de „statul casei" sau de „statul vetrei" se performează la 
lumina focului sau a unei lumânări de ceară nouă, spiralată cu 99 de inele; se presară pe vatră şi 99 
de feluri de seminţe de pomi roditori, de arbori şi de cereale, în ritmul unei incantaţii, rostite de o 
femeie vârstnică, textul invocând fertilitatea pământului şi fecunditatea familiei - Bihor ( 3 . BOCŞE, 
p. 165-166). Casa nouă nu trebuie clădită pe temelia celei vechi, pentru a nu se transmite 
nenorocirile primei celei de a doua; casa nu trebuie ridicată pe locul unde a fost pom roditor, 
fiindcă viaţa pomilor cere viaţă - Bihor; când se construieşte o casă nouă, oamenilor le este teamă 

să treacă pe lângă ea, ca să nu li se zidească umbra şi să moară; după terminarea casei, stăpânii nu 
se culcă în prima noapte acolo, pentru că asta înseamnă moartea lor apropiată; casa cere jertfă şi 
de aceea în casă se pot culca doar bătrânii, bolnavii, uneori stăpânii închizând în casă nouă pisici 
sau câini; cel dintâi foc făcut în casă nouă cere şi el jertfă, de aceea se crede că acela care îl 
aprinde este sortit morţii - Banat ( 4 . BOCŞE, p. 349-350). La construcţia unei case noi, se caută ca, 
încă de la debutul lucrărilor, casei să i se asigure calităţi benefice maximale, în care caz ea trebuie 
însufleţită, sub pragul casei punându-se un cap de cocoş, sau de alte animale, cocoşul fiind acela 
care are menirea de a alunga spiritele rele, pentru că acestea dispar noaptea odată cu cântatul 
cocoşului; la talpa casei se mai pun boabe de grâu, tămâie, agheasmă, bani; în unele sate, se face 
pomană, la baterea primului ţăruş, sau la terminarea primei cununi de bârne, femeia dând 
mâncare meseriaşilor peste bârna aşezată, iar bărbatul cinstindu-i cu băutură; în plus, meşterii 
sunt obligaţi să doarmă în perimetrul casei şi în ziua respectivă să nu mai lucreze nimic altceva - 
Suceava; când este terminată construcţia unei case, se fac patru colaci mari şi se pregătesc patru 
căniţe cu apă, toate fiind aşezate pe o masă, pentru a fi mai întâi sfinţite de un preot; apoi, se 
merge cu toţi ai casei în fiecare colţ al construcţiei, unde se citeşte câte o Evanghelie, se toarnă din 
apa sfinţită şi se pun boabe de grâu şi bani; în fine, urmează ospăţul; intrarea în noua casă se face 
totdeauna pe lună nouă, în prima seară trebuie să doarmă în ea un bătrân, pentru o mai bună 
consacrare morală; pentru a fi ferită de duhuri rele, locatarii trebuie să ştie câteva lucruri 
esenţiale: să nu omoare şarpele casei, să nu strice cuiburile de berze de pe casă sau cele ale 
rândunelelor de la streşini, să-i ferească interiorul de intruziunea vieţuitoarelor spurcate sau a 
gângăniilor (şobolani, păianjeni, greieri, broaşte etc. ), să o împodobească primăvara (la Florii, de 
Sfântul Gheorghe, în Duminica Mare) cu ramuri verzi, să o afume cu ramuri de salcie păstrate din 
ziua de Florii, să ungă clanţa şi tocurile uşilor şi ferestrelor cu usturoi contra strigoilor, să nu dea 
nimic din casă în timpul nopţii, să nu se culce sub hornul vetrei, să nu lase deschise uşile şi 
ferestrele pe timp de noapte etc., toate trebuind să fie respectate pe toată durata locuirii casei - 
Bucovina (CAMILAR, p. 36-37). Se zice despre o casă că este bântuită de duhuri rele, dacă stă mai 
mult timp nelocuită şi mai ales dacă nici o altă familie nu poate sta acolo - Suceava (NOTE, 
Băncescu). în oraţiile de nuntă, casa este locul central al întemeierii, ei i se urează tot ceea ce este 
benefic pentru o viaţă prosperă, pentru că sfera semantică a casei acoperă şi sensul de familie, 
conform expresiei i-o stricat casa, cu înţelesul de i-a destrămat familia (ŞEULEANU, p. 162). în 
lirica de dragoste, casa este simbol al femeii (EVSEEV, p. 135). Se va căsători sau va fi invitat la o 
căsătorie cel care visează casă; dacă se visează zidind o casă înseamnă că i se vor realiza gândurile; 
înseamnă intrigi de tot felul visarea unei case arzând şi fericire, dacă se visează dărâmând-o; cel 
care visează o casă ruinată primeşte semnalul de a-şi îndrepta comportamentul; are parte de o 
dragoste tainică acela care visează casă de ţară; i se vorîntâmpla lucruri bune celui care visează 
casă de preot; este semn că va fi război pentru cine se visează stând călare în interiorul unei case; 
înseamnă sărăcie visarea unei singure camere dintr-o casă; toţi cei din casă sunt scârbiţi de cel 
care se visează singur într-o casă - Suceava (NOTE, Băncescu). Serii simbolice: cocoş-monedă- 
umbrăţde om); cocoş-grâu-tămâie-agheasmă-monedă; batistă-monedă-busuioc-fir(roşu); 
animal/pasăre-monedă; apă sfinţită-grâu-monedă 

CASTANĂ (fruct de Castanea sativa sau vesca - DLRM, p. 120) 

Cine se visează mâncând castane, va fi în curând invitat la un prânz, iar dacă se visează că se ocupă 
de coacerea lor înseamnă că afacerile sale vor avea o desfăşurare pozitivă - Suceava (NOTE, 
Băncescu). 

CASTEL 

Construcţie mare, fortificată, specifică Evului Mediu, care servea ca locuinţă seniorilor; denumirea 
este folosită şi în cazul unor case mari şi frumoase (ŞĂINEANU, II, p. 208). Cine visează castel este 


Antonescu. Dicţionar de Simboluri şi Credinţe Tradiţionale Româneşti 


110 


http: / / cimec.ro 



bine să se ferească de a se arăta mândru în contextele sociale imediate; dacă se visează intrând 
într-un castel e semn că va avea în curând o aventură - Suceava (NOTE, Băncescu). 

CASTRAVETE (Cucumis salivus - DLRM, p. 120) 

Se crede că nu este bine să se mănânce castraveţi în locul unde sunt plantaţi şi cresc, pentru că se 
amărăsc - Tecuci; când sunt tăiaţi, este bine ca vârful dinspre floare să fie pus pe fruntea unui 
copil, ca niciodată să nu-l mai doară capul - Tecuci ( 2 . GOROVEI, p. 46). Această ultimă practică se 
întâlneşte în tot sudul ţării şi întotdeauna contra durerilor de cap, indiferent de vârstă, feliile de 
castraveţi fiind recomandate şi în cosmetica naturistă (NOTE, Antonescu). 

CAŞ 

Cine nu mănâncă o bucăţică de caş înainte de a se scălda, pentru prima dată în acel an, riscă să îi 
rămână pielea neagră şi crăpată - Tecuci; sau se va îmbolnăvi de friguri - Muntenia ( 2 . GOROVEI, p. 
47; 92). 

CATALIGE 

Să nu se umble pe catalige, fiindcă i se lungesc nefiresc picioarele sau capătă slăbiciune la picioare 
cel ce merge astfel - Tecuci ( 2 . GOROVEI, p. 194). 

CATRINŢĂ v. FUSTĂ. 

CAVALER v. CĂLĂREŢ. 

CAZARMĂ 

Dacă visează cineva cazarmă e semn că va înregistra o cădere a stării sale sociale şi materiale, iar 
dacă se visează trăind el însuşi într-o cazarmă înseamnă că va avea parte de multe suferinţe - 
Suceava (NOTE, Băncescu). 

CAZMA 

Unealtă de fier, cu o coadă din lemn, întrebuinţată la săpat pământul, în Moldova fiind numită şi 
târnăcop (ŞĂINEANU, II, p. 214). Se obişnuieşte, în unele zone, ca în camera nupţială să fie aduse, 
pentru actul primei nopţi, unelte de folosinţă gospodărească, unele cu semnificaţie masculină 
(cazma, furcă de fân, fus, coasă, topor, baltag, buzdugan etc.), altele având conotaţii feminine 
(furcă de tors, iţe, ladă de zestre etc. ); gestului ca atare i s-a dat o explicaţie de ordin moralizator, 
în sensul de familiarizare a noului cuplu cu munca, cu ideea că obiectele respective trebuie să le 
aducă aminte că viaţa se trăieşte prin muncă, iar prosperitatea nu se poate concepe fără strădanie 
şi sudoare, semnificaţii adevărate, dar care aparţin unei mentalităţi moderne, care nu mai 
sesizează aspectul magico-simbolic al obiectelor (EVSEEV, p. 197). Când un preot vine acasă după 
hirotonie (investire cu darul preoţiei), preoteasa îi iese înainte cu o sapă şi o lopată, pentru a avea 
parte de morţi - Ilfov ( 2 . GOROVEI, p. 199). 

CĂCIULĂ 

Dintre toate acoperitorile capului, căciula se bucură de cele mai multe conotaţii în planul 
credinţelor tradiţionale; astfel, se crede că purtarea căciulii pe timp de vară ar determina o iarnă 
timpurie - Teleorman; ca să iasă din ouă puii cu moţ pe cap, este bine să fie duse ouăle la cuibar, 
pentru clocit, într-o căciulă şi să fie răsturnate deodată - Muntenia; dacă ouăle destinate clocirii 
sunt duse la cuibarîntr-o căciulă, puii ieşiţi vor fi numai cocoşei - Buzău; Bucovina; dar ouăle sunt 
duse în căciulă la cuibar şi pentru ca puii să iasă toţi odată şi să nu se depărteze de lângă cloşcă - 
Bucovina; pentru ca femeia, care a născut prima dată o fată, să nască ulterior şi un băiat, se ia 

placenta în care s-a născut fetiţa, se pune în căciula soţului, împreună cu trei căţei de usturoi, şi se 
îngroapă într-un loc curat; dacă, în timp ce naşte o femeie, intră în casă un bărbat, fie şi din 
întâmplare, trebuie să i se ia căciula şi să i se azvârle departe de casă, în credinţa că nou-născutul 
numai aşa va fi sănătos - Tecuci; pentru ca usturoiul să aibă căpăţânile mari, este bine să fie răsădit 
dintr-o căciulă - Muntenia; Bucovina; să nu se întoarcă niciodată căciula pe dos şi să fie purtată 
astfel, pentru că „se întoarce" şi vremea - Ialomiţa; Vâlcea (2. GOROVEI, p. 3; 52; 163; 165; 245; 
265). Serie simbolică: căciulă-placentă-usturoi. 

CĂIŢĂ 

Deşi înseamnă, în mod obişnuit, bonetă, căciulă, scufie, în Muntenia căiţă se numeşte şi 
membrana care acoperă copilul înainte de naşterea sa şi, uneori, chiar atunci când se naşte; astfel, 
se spune că, dacă pruncul se naşte în căiţă, el va fi norocos în viaţă; să se ia această căiţă, să se 
usuce, să se păstreze şi, din când în când, să i se lege copilului de gât, ca să nu fie deocheat - 
Buzău; copilul născut cu căiţă pe cap va fi foarte norocos în viaţă - Prahova; Ilfov; laşi; copilul, care 
se naşte cu căiţă pe cap, va fi norocos toată viaţa - Prahova; Ilfov; copilul care se naşte cu căiţă pe 
cap se va face, după moarte, strigoi; ca să nu poată deveni un astfel de duh malefic, trupul lui se 
înfăşoară cu rug şi apoi se pune în mormânt; i se mai pune rugîn ochi, în urechi, în nas - Muntenia; 
se crede că pruncii născuţi cu căiţă pe cap devin hoţi, sau afemeiaţi, sau strigoi, sau cu puterea de 
a deochea, pentru că au ochii răi; dar, în general, se crede că sunt copii norocoşi, cu toate că ei 
sunt consideraţi a nu fi prea curaţi, devenind strigoi care iau laptele vitelor, ori care aduc 
stricăciuni în roadele câmpului, fiind blestemaţi; pot să aibă noroc în bani sau la vite, crezându-se 
că acesta depinde de cuvântul, aducător de bine sau rău, pe care îl rosteşte moaşa, când le scoate 
căiţa de pe cap; nu este bine să se azvârle căiţa, fiindcă se aruncă astfel şi norocul copilului, unii 
păstrând-o la grinda casei, cum este păstrat şi buricul, alţii o îngroapă în acelaşi loc cu placenta - 
Ţara Oltului (2. GOROVEI, p. 168; 221; 309; GOLOPENŢIA, p. 91; NOTE, Antonescu). Se mai crede că 
pruncul născut cu „perdea" sau „cămaşă" pe cap, când moare, se face strigoi şi înainte de a fi 
îngropat, ca să-i piară puterea, trupul lui este legat cu rug, i se presară puţin mei în sicriu, în gură şi 
în nas, sau i se înfige în buric o undrea, dar se crede şi că este suficient să i se înfigă în mormânt un 
fus - Muntenia; Olt (1. MARIAN, p. 43). 

CĂLĂREŢ 

Cine visează (sau se visează) călăreţ înarmat e semn că în curând va pleca la război; dacă visează 
pur şi simplu un călăreţ înseamnă că trăieşte în şi prin minciună; dacă se visează mergând călare, 
fără ca înaintea sa să existe vreo piedică sau vreo primejdie, este semn că va avea noroc, cinste şi 
spor în întreprinderile sale - Suceava (NOTE, Băncescu). 

CĂLĂTOR 

în general, este bine când, în vis, apare un călător cu o statură impozantă şi frumos la chip şi se 
închină, beat fiind, celui care visează; sau dacă cel visat este un prieten care îmbrăţişează pe 
cineva; sau cine vorbeşte, în vis, cu drumeţii întâlniţi în cale; în schimb, va avea parte de vreme 
tare schimbătoare cel care visează pur şi simplu un călător - Suceava (NOTE, Băncescu). 

CĂLĂTORIE v. DRUM. 

CĂLĂU 

Pentru cel care visează călău înseamnă că va avea parte de onoare din partea multor oameni - 
Suceava (NOTE, Băncescu). 

CĂLCÂI 

Se crede că mâncărimea călcâielor e semn că vremea va deveni ploioasă - Tecuci ( 2 . GOROVEI, p. 
266). 

CĂLINĂ (fruct de Viburnum opulus - DLRM, p. 125) 

Se crede că ruperea fructelor roşii de călină atrage căderea brumei mai devreme - Muntenia; de 
asemenea, nu este bine a rupe călinele înainte de Ziua Crucii (înălţarea Sfintei Cruci -14 
septembrie), pentru că vor veni curând geruri aspre - Bucovina ( 2 . GOROVEI, p. 261; 269). 

CĂLUGĂR 

Credinţele tradiţionale îl ipostaziază pe călugărîn aceeaşi lumină negativă ca şi pe preot; se crede 
astfel că afaceri cu călugări să nu se facă, fiind mai indicat să i se dea ceea ce vrea şi să se plece 
repede de lângă el - Tecuci; când iese călugărîn calea cuiva e semn că aceluia îi va merge rău - 
Tecuci ( 2 . GOROVEI, p. 36). Pentru cine visează călugăr este semn de tristeţe, de încercări şi multe 
îngrijorări; dar dacă visează călugăriţă înseamnă că va asista la exercitarea unei cârmuiri egale 
pentru toţi oamenii; când o femeie visează stareţă sau călugăriţă cântând în biserică, înseamnă că 
va rămâne văduvă - Suceava (NOTE, Băncescu). 

CĂLUGĂRIŢĂ (Mantis religiosa - DLRM, p. 125) 

Călugăriţa ar fi fost, spun legendele, o fată trimisă să înfrunte, prin puritatea ei, prigoana 
năvălitorilor; din nefericire, ea se îndrăgosteşte de craiul tătarilor („fiul ciracului") şi, căsătorindu- 
se cu el, încalcă astfel jurământul monahal, fiind blestemată să se transforme într-o insectă, mică 
şi subţire, care încearcă mereu, de ruşine, să-şi acopere faţa; în alte legende, ni se narează că ar fi 
fost o fată de împărat, care, după ce a respins pe toţi peţitorii, s-a călugărit, dar apoi se 
îndrăgosteşte de un fecior (în fapt, o metamorfoză a diavolului), încălcând pentru a doua oară 
normele comportamentale (prima dată, refuzând împlinirea prin căsătorie); alteori, călugăriţa 
provine din chiar fata dracului, pe care nici măcar viaţa monahală nu o poate dezvăţa de 
apucăturile ei rele; deci, în contrast cu denumirea acestei insecte, care trimite la puritate, asceză, 
sacralitate, călugăriţa este un simbol al maleficului, fiind considerată o întrupare a diavolului sau 
metamorfoza unei fiinţe păcătoase; întâlnirea cu ea, se crede, nu este de bun augur, iar faptul de a 
fi atinsă din întâmplare poate fi cauza unor nenorociri (COMAN, II, p. 132-133). Este folosită în 
descântecele de femeie rea, când se pun trei astfel de insecte sub perna celei vizate, rostindu-se 
totodată un text - Transilvania (3. GOROVEI, p. 268). 

CĂLUŞAR 

Conform unei credinţe consemnată în Vâlcea, jucătorii cetelor cred că ei se închină „la trei zâne 
lăsate de Dumnezeu a poci lumea"; în Banat, aceste zâne sunt în număr de 9, câţi căluşari sunt în 
ceată, fiecare având nume deosebit; de asemenea, tot acolo se crede că jocul căluşarilor ar fi „cel 
mai plăcut miluitelor" (zânelor, sfintelor); în zona Alba-lulia, locuitorii cred că patroana acestor 
zâne este Irodeasa, crăiasa lor, căreia îi aruncă, ca gest de bună primire, prima îmbucătură şi 
întâiul pahar de băutură; practicarea jocului tocmai în săptămâna Rusaliilor, când ielele sunt cele 
mai active şi deci vătămătoare, confirmă legătura dansului cu ele; de remarcat că la 
meglenoromâni şi la bulgari, ceata se numeşte chiar Rusalii (Rusaici); se pare că, în vechime, 
căluşarii se străduiau să le semene ielelor şi ca înfăţişare, de aceea în Moldova se îmbrăcau în 
haine femeieşti, purtau pe cap o cunună împletită din frunze de pelin, ba chiar vorbeau cu glas 
femeiesc; jocul lorîncearcă să semene cu cel al ielelor, considerate ca fiind cele mai iscusite 
dansatoare; dansul lor este mai cu seamă aerian, întrucât, se spune în Vrancea, „au aripi, se 
coboară de unde nu se ştie, jucând în săltituri, abia atingând pământul"; acelaşi caracter aerian 
este trăsătura distinctivă a jocului căluşarilor, observată şi de Dimitrie Cantemir; în zonele Orăştie 

şi Mărginimea Sibiului, ca şi la meglenoromâni şi bulgari, căluşul se joacă în intervalul dintre 
Crăciun şi Bobotează, pe când la aromâni se joacă numai de Anul Nou; în sec. al Xlll-lea, în 
Macedonia, se juca de Rusalii; astfel, jocul de Anul Nou din sudul Transilvaniei pare de dată relativ 
recentă; alunecarea obiceiului de la începutul verii către solstiţiul de iarnă trebuie să fi avut 
temeiuri mai adânci decât semnificaţia comună cu colindatul de ritual de fertilitate şi decât faptul 
că aceeaşi ceată practica atât colindatul, cât şi jocul căluşarilor de Rusalii; singura interpretare care 
armonizează această îmbinare, împărtăşită şi de Mircea Eliade, ar fi virtuţile apotropaice ale calului 
de un aşa grad ridicat, încât şi ielele se tem de prezenţa lui; obiceiul arîngemăna deci temutele 
fiinţe mitologice cu antidotul lor cel mai puternic, tot de natură mitologică, darîn formă cabalină; 
alături de cele două substraturi cardinale ale jocului, în chip sporadic s-au mai adăugat şi altele de 
importanţă minoră; astfel, după o credinţă din Vlaşca, cetele de căluşari ar fi „închinate la moşi", 
dar coloratura funebră este evident preluată din componenta creştină a Rusaliilor, pomenirea 
moşilor, însoţită de ofrande pentru cei săraci; veneraţia şi teama sunt în fapt cele două 
componente ale oricărui cult al fiinţelor sacre, particularitatea, şi până la un punct ciudăţenia, 
cetei de căluşari rezidând în împrejurarea că ei se tem de iele doar izolat, ca individ, pe când în 
ceată, dimpotrivă, se simt imuni, atâta timp cât respectă restricţiile mărturisite la jurământul de 
intrare sau de natură secretă comunicate de vătaf; mai mult, ceata căluşarilor este pe deplin 
eficientă împotriva relelor pricinuite de iele; dacă se tem şi în ceată de unele locuri deosebit de 
primejdioase, cum ar fi movilele, răscrucile şi trecerea râurilor, ca unele ce constituie sediul 
predilect al ielelor, totuşi în celelalte locuri, îndeosebi în gospodăria sătenilor, acestea fug de 
îndată ce apar căluşarii; chiar când unul din ceată este lovit de iele, ceata îl poate vindeca şi 
restabili la stadiul său anterior; pe această credinţă se bazează şi o practică curentă de vindecare a 
celor luaţi din căluş, în timpul jocului în jurul bolnavului culcat la pământ, unul din căluşari, de 
obicei desemnat de vătaf, cade la pământ, semn că boala pacientului a trecut asupra acestuia şi 
vindecarea lui va fi mai uşoară; imunitatea cetei, în opoziţie cu vulnerabilitatea insului părtaş al ei, 
este încă un factor menit să cimenteze coeziunea grupului căluşarilor, cu respectarea strictă a 
interdicţiilor prescrise de tradiţia îndelungată; cea mai evidentă, şi după unele păreri chiar 
semnificaţia majoră, se vădeşte cea semnalată de vindecare a relelor cauzate de iele (rusalii); 
virtuţile curative au fost semnalate şi de o seamă de martori oculari, mai cu seamă în răspunsurile 
la chestionarul lui N. Densuşianu, dar lipsind datele exacte de natură ştiinţifică, aserţiunile rămân 
neverificabile; potrivit numeroaselor atestări, ceata căluşarilor poate tămădui pe cei „luaţi din 
căluş", după toate indiciile boală de natură nervoasă, înrudită cu sminteala sau chiar cu nebunia; 
„se crede că au putere a vindeca mai ales boale de nebunie"; „se zice că au putere de a vindeca 
unele boale care se numesc luatul din căluş"; „au putere să vindece de nebunie"; este cunoscută 
prea lapidar altă boală pe care o pot vindeca numai căluşarii bănăţeni şi anume îmbolnăvirea „de 
dorul jocului"; „călucenii" aveau trei jocuri speciale pentru a lecui femeile atinse de această boală 
cu totul anacronică timpurilor moderne şi ar fi fost peste măsură de instructive procedeele 
folosite, îmbinate cu mişcările coregrafice, bănuite a respecta principiul similia similibus, poate 
nespus de graţioase şi în acelaşi timp expresive pentru trăsăturile definitorii ale dansului popular; 
aceste trei jocuri au rostul de a vindeca femeile „bolnave de dorul jocului" şi se numesc „Zbătută", 
„Sărita" şi „Ciocana", în care se joacă în cerc împreună cu „bolnava"; se mai adaugă „Ursul", pe 
care îl joacă numai vătaful („voivodul") cu o femeie, apoi „Cioara", jucată solistic numai de ceauşul 
cetei şi este un joc imitativ ilariant, „o imitaţie originală a jocului cioarâlor, când săr pe câmp, 
jucându-se"; în fine, se mai adaugă: „celelalte jocuri n-au nume proprii, ci călucenii le zic Căluţul şi 
Că lucea na; figurile sunt însă cu totul deosebite; este o figură, în care joc călucenii cu băieţii mici în 
braţă, alta numaipăşunind nainte în tact"; mai numeroase sunt mărturiile care atribuie căluşarilor 
şi puterea de a vindeca frigurile; această credinţă a generat pretutindeni practica de a se prinde în 
hora căluşarilor cei prezenţi, bărbaţi şi mai ales femei şi fete; mai mult, chiar copiii mici sunt luaţi 
în braţe de căluşari şi jucaţi, în credinţa că oricare dintre aceştia „va fi sănătos, vesel şi apărat de 

boale"; cei bolnavi erau vindecaţi prin culcarea la pământ şi înconjurarea lor jucând, când erau 
atinşi cu vârful piciorului de vătaf numai, sau de către toţi din ceată, alteori prin trecerea peste ei, 
sărindu-i cu picioarele în ritmul jocului, sau prin sărirea lor în poziţie orizontală, căluşarii fiind 
culcaţi şi sprijiniţi doar în călcâie şi mâini; prin Oltenia s-a mai semnalat practica de a ridica 
bolnavul pe un covor, dându-l în tărbacă, amintind de faimosul jujeu din Dobrogea şi Muntenia 
răsăriteană, practicat pentru a feri câinii de turbare; virtutea apotropaică a căluşarilor constituie 
principalul imbold pentru care sunt primiţi să joace pe la case, căci, potrivit credinţei semnalate în 
Muscel, cel ce primeşte ceata căluşului va avea noroc şi va fi ferit de boli, iar în Câmpia 
Transilvaniei erau şi ospătaţi pentru a aduce noroc şi sănătate în acea casă, întocmai ca şi ceata 
colindătorilor; cu însuşirea apotropaică se împleteşte cea de a doua eficienţă rituală a cetei 
căluşarilor, de a provoca fertilitatea, belşugul în roade; unii derivă această însuşire din complexul 
cultului cabalin, în parte confirmată şi prin practica homanului de Sântoader, când fetele şi femeile 
îşi spală părul cu unele rădăcini sau chiar cu paie din ieslea cailor, invocându-l pe patronul cailor să 
le dea plete abundente: „Toadere, Sântoadere, /Dă cosiţa fetelor/Cât coada iepelor, /Şi chica 
fiăcăiior/Cât coada cailor!"; trăsătura fertilizatoare nu este specifică numai căluşarilor, cercetările 
etnografice surprinzând-o ca o însuşire caracteristică tuturor dansurilor cu săbii, energia negativă 
cu caracter apotropaic îmbinându-se cu cea pozitivă de a asigura prosperitatea fertilităţii; se mai 
înscriu ca însemne ale fertilităţii şi celelalte aspecte caracteristice ale acestor dansuri: culoarea 
albă a veşmintelor, înnegrirea obrajilor, zurgălăii de la picioare, bufonul mascat, îndeosebi 
moartea şi învierea acestuia, alături de încrucişarea rândurilor jucătorilor; de altfel, însăşi săritura 
în sus, cât mai ridicată, este interpretată ca un indiciu sigur de fertilitate şi ea era cheia ultimă a 
mişcării coregrafice, după cum afirmă şi terminologia latină a dansului; la căluşarii români, 
săriturile spectaculoase mai au şi un substrat cultic legat de iele, întrucât ele vor să imite jocurile 
prin excelenţă aeriene ale acestora; semnificaţia legată de promovarea fertilităţii e mai ascunsă în 
conştiinţa populară, cel puţin în vremea când s-au întreprins sondările ei, începând de la sfârşitul 
sec. al XlX-lea, totuşi câteva mărturii o atestă în toată evidenţa ei; cei din Câmpia Transilvaniei 
primesc ceata căluşarilor ca să le aducă „ roade bogate", după cum, prin Teleorman, 
corespondentul lui N. Densuşianu notează: „Sătenii se cred obligaţi să-i primească pentru 
sănătatea şi belşugul acelei case"; pe alocuri, virtuţile lor sunt simţitor sporite, după cum atestă 
unele credinţe atestate în Teleorman: „Se zice că au puterea a face să dea ploaie şi cine joacă hora 
cu ei se vindecă de friguri şi e sănătos"; se pare că această însuşire fertilizatoare impune începerea 
jocului cetei odată cu întoarcerea ciurdei de vite în sat: „La apusul soarelui, când văcăria trebuie să 
intre în sat, îi ies înainte, joacă jocul obişnuit şi se zice că au început căluşul"; aceeaşi virtute o 
capătă, în Argeş, şi sarea sacralizată de căluşari prin jocul lor în jurul ei: „Care din oameni joacă 
căluşarii pune la mijloc un bulgăr de sare şi puţin usturoi verde; sarea se dă apoi la vite, ca să nu se 
îmbolnăvească şi să se prăsească; usturoiul se păstrează pentru oamenii bolnavi de friguri"; în 
conformitate cu mentalitatea arhaică, potrivit căreia un rit devine eficient numai dacă este plătit, 
ceata colindătorilor primeşte un dar obligatoriu, colacul făcut într-un anume fel, altfel urarea din 
colinde n-ar mai avea nici un efect, iar descântătoarea chiar încheie uneori textul incantatoriu cu 
aluzia „leac şi babei colaci", tot astfel căluşarii propagatori de belşug şi sănătate şi alungători ai 
frigurilor şi ai bolii din căluş trebuie plătiţi; când căluşarii sunt solicitaţi să joace în jurul unui 
bolnav, plata este sensibil mărită, în concordanţă şi cu efortul coregrafic mult sporit; astfel, 
corespondentul lui N. Densuşianu din Dolj notifica: „Cine se îmbolnăveşte în săptămâna aceea se 
zice că e luat din Rusale; se tocmeşte cu căluşarii, pe un galben şi un miel şi băutură, ca să-l scoată 
din Rusale pe bolnav; bolnavul e pus pe iarbă, la cap i se pune un vas cu apă şi un pui de găină în 
ea; joacă în jurul bolnavului; la un semnal dat de vătaf, lovesc cu ciomegele oala, o sparg; căluşarul 
pe care l-a stropit apa din oală cade jos, zicând că l-a luat pe el din Rusale; pe bolnav îl plimbă doi, 
apoi îl lasă la o parte, zicând că o să se înzdrăvenească; apoi joacă din nou în jurul celui căzut, 
pentru a-l scula şi pe el"; în Banat, este amintită numai plata în bani, variabilă după poziţia faţă de 

vătaful cetei, adică mai aproape sau mai departe de vătaf în timpul jocului; dacă se face un joc 
special pentru unul singur, la cererea acestuia, acesta plăteşte cel mai mult; eficienţa mare a 
jocului căluşăresc rezidă în caracterul ermetic şi misterios care învăluie ceata; analiza detectează 
trăsături sacrale în toate aspectele de manifestare, începând cu costumul cu totul deosebit de cel 
festiv, întrecând cu mult pe cel al cetei colindătorilor, modul de integrare în ceată, cu toată gama 
riturilor de trecere, apoi prohibiţiile la care sunt supuşi pe timpul jocului, dominante fiind 
abţinerea de la femei şi respectarea regulilor de comportare, în Oltenia şi Muntenia subliniindu-se 
şi interdicţia de a fura, teama de răscruci, movile şi ape curgătoare sporesc considerabil aureola 
rituală a cetei; de aceea, încălcările echivalează cu un sacrilegiu în înţelesul plin al cuvântului şi 
pedepsele sunt de-a dreptul capitale sau cu urmări catastrofale; cel mai adesea, se crede în Gorj, 
cel ce calcă legământul devine nebun, adică „ înnebuneşte cât timp va trăi", dar, după alte atestări 
din Argeş, acesta chiar este sortit să moară; de aceea, cel care din anumite motive vrea să iasă din 
ceată înainte de expirarea termenului, în vechime 9 ani, mai târziu redus pe alocuri la 3 ani, era 
supus unui ritual de trecere destul de complicat, cu multe trăsături similare celui de primire în 
ceată, aşa cum se întâmpla în Mureş; după credinţa celor din Argeş, îndeosebi mutul era supus 
unor restricţii mai grele, fiindu-i interzis să vorbească în timpul jocului, adică de la răsăritul şi până 
la apusul soarelui, iar dacă încălca opreliştea, înnebunea sau chiar putea fi omorât de cei din ceată, 
aceasta fiind în deplină concordanţă cu gradul lui mai ridicat de sacralitate, întrucât el era 
personajul invulnerabil în faţa ielelor, ca unul ce era mascat, apoi înarmat cu sabie şi în acelaşi 
timp unul care nu-şi trăda identitatea în faţa lor; se bucura însă şi de unele prerogative, între altele 
el putea lovi cu sabia pe jucătorii neatenţi: „în timpul când joacă, mutul sade cu sabia în mână şi 
dacă vreunul greşeşte îl loveşte peste spate, fără a i se cere socoteală; mutul e suverani", 
glăsuieşte o atestare din Olt; puterea vătafului de căluşari de a se eschiva jurisdicţiei legilor 
curente, atestată şi de D. Cantemir, atât în cazul în care cineva era omorât pentru că smulgea 
masca vreunuia, cât şi atunci când vreunul murea în lupta dintre două cete, atestă vechimea 
ancestrală a obiceiului, împreună cu legislaţia specială de grup sacral; cel mai încărcat de atari 
virtuţi este vătaful, adevăratul pontifex maximus al cetei; el cumulează atribute cu totul tipice unui 
şef de congregaţie religioasă secretă, unei căpetenii de collusium, după terminologia romană; 
astfel, el are nu numai puterea de a dispune nestingherit, distribuind sarcinile de toate soiurile, ci 
şi o seamă de atribuţii sacrale de grad maxim, cel mai adesea secrete; tenacitatea de a nu dezvălui 
vreun atare secret sa-a dovedit atât de puternică, încât până astăzi nu se cunosc o seamă de 
resorturi ascunse ale jocului care constituiau atribuţiile sacre ale vătafului; se ştie, între altele, că 
el era posesorul unor formule de incantaţie pe care le rostea la primirea vreunuia în ceată, dar nici 
unul nu a divulgat măcar una culegătorilor de folclor; cei din ceată se fereau să pătrundă în taina 
misterelor, mărite de manifestările ciudate ale vătafului, atât la primirea, cât şi la ieşirea din ceată, 
când el rostea şi un descântec, după cum menţionează informatorii din Mureş: „Numai atât auzăm 
- hm, hm, că nu era slobod să ştim ce ştie el"; zicătoarea oltenească: „Nu se spune, ca-n căluş!" 
ilustrează pe deplin ermetismul cetei, caracterul ei de asociaţie secretă cu funcţii cultice şi rădăcini 
preistorice; atari secrete se transmiteau numai de la vătaf la vătaf, de aceea funcţia aceasta era 
îmbrăţişată oarecum pe viaţă, cel puţin în vremurile vechi, trăsătură păstrată pe alocuri în Câmpia 
Transilvaniei până în zilele noastre; astfel, în Mureş, vătaful nu este ales, ci instituit de cel 
precedent, „care pe patul de moarte l-a condus în secretele şefiei"; de aceea, el nu este obligat să 
joace, ci doar să supravegheze; llarion Cocişiu a mai putut să surprindă, la un bătrân din Târnava 
Mare, fost căluşar pe la sfârşitul sec. al XlX-lea, credinţa în puterea aproape nelimitată a vătafului; 
venind o altă ceată de căluşari dinspre Braşov, a avut loc o întrecere, conform obiceiului: „Ighişenii 
au avut drac mai mare", căci ceilalţi n-au putut trece hotarul comunei, până ce nu i-a dezlegat 
vătaful echipei biruitoare în schimbul unui butoi de vin; chiarîn sudul Carpaţilor, unde de obicei 
vătaful este ales, el are prerogative cu eficienţă rituală deosebită de a celorlalţi din ceată; modul 
cum este organizată şi cum se comportă ceata căluşarilor arată fără echivoc că fiecare jucător este 

întâi de toate un oficiant în slujba unor puteri superioare, de aceea jocul cetei are în primul rând 
substanţă sacrală, menită să asigure fertilitatea şi sănătatea colectivităţii; după cum obiceiul care 
încadrează jocul căluşarilor a rezultat din îmbinarea cultului ielelor cu cultul calului, în mod 
corespunzător şi jocul căluşarilor se vădeşte o îmbinare între dansul săbiilor şi dansul calului; nu 
pare verosimilă supoziţia că atare mişcări extraordinare ar fi avut substrat ritual, cultic; poate doar 
darea peste cap să fie o reminiscenţă dintr-un fel de gest ritual, dat fiind că mişcarea apare des în 
legende şi basme cu urmări voite, cel mai adesea metamorfozarea în altă fiinţă sau chiar obiect; 
fiecare din aceste dansuri este atestat pe o arie mai largă în Europa, unele încă din antichitatea 
îndepărtată, dar sinteza lor se întâlneşte numai în părţile locuite de români, la nordul şi la sudul 
Dunării, şi poartă pecetea unei originalităţi incontestabile; aria de răspândire coincide în bună 
măsură cu hotarele teritoriilor locuite de traci în Europa, sugerând cu multă plauzibilitate originea 
tracă a obiceiului şi jocului; după mărturisirile lui Xenophon din Anabasis, tracii cunoşteau jocul 
săbiilor, evidentînrudit cu cel al căluşarilor de azi, iar arta coregrafică atinsese la ei un grad înalt, 
de vreme ce dansul amintit fusese pus în scenă cu o măiestrie care a stârnit admiraţia spectatorilor 
greci; elementele structurale de grad foarte arhaic ale obiceiului pledează pentru o vechime 
ancestrală, foarte probabil preistorică, vădit preromană (BÂRLEA, p. 43-51; 53-57; 64-65). Numărul 
căluşerilorîn ceată este fără soţ, 7, 9 sau 11; poartă pantaloni strânşi cu „şinoare" pe picior, 
precum şi clopoţei sau zurgălăi; ei şi-au luat numele de la figura de cal, care este considerat un 
demon al sănătăţii şi fecundităţii; în ceea ce priveşte măştile şi raporturile obiceiului cu vechile 
forţe ale naturii, unii cercetători precizează că, la origine, această mascaradă reprezintă alungarea 
iernii; în jocul căluşarilor, cel care este îngropat nu este vătaful, ci mutul, personajul caraghios, 
care se întâlneşte în atâtea obiceiuri de primăvară sau de carnaval (boriţa, cucii, turca); de 
asemenea, se consideră că dansul acestora se leagă de un cult al calului, după cum cetele de 
feciori se leagă de un cult al bourului, unul legat de domesticirea calului, cu tot ceea ce a însemnat 
pentru omenire această achiziţie; celălalt cult este legat de domesticirea boului, dar şi de 
vânătoare şi păstoritul de munte, cu toate cele implicate în civilizaţiile rezultate din aceste 
ocupaţii; în ultimă analiză, religiile nu sunt decât proiectarea în ireal (adică în imaginaţie) a 
structurii fiecărei unităţi sociale; legătura dintre ceata căluşarilor şi cea a junilor este strânsă, cu 
atât mai mult cu cât ambele sunt cete de juni, formate în vederea iniţierii, al căluşarilor fiind, 
probabil, un rit de plecare, de depărtare din sat, pentru o perioadă oarecare ( perioada iniţierii); pe 
când al junilor pare un rit de întoarcere, de iniţiaţi, care deci nu mai sunt bouri, cerbi, cai, adică 
măşti, ci juni gata făcuţi, buni de însurat şi care aduc cu ei pe zeul în cultul căruia au fost iniţiaţi, 
pentru a asigura buna stare materială şi sufletească a satelorînainte de a se însura şi a ceda locul 
altora; cele două obiceiuri nu au numai un izvor comun, aceeaşi rădăcină, dar ele au fost cândva, 
într-o formă mai primitivă, cu foarte mare probabilitate, momentele aceluiaşi obicei: riturile de 
iniţiere ale junilor; odată cu răspândirea unui cult al calului, contopit apoi în cultul mult mai larg al 
soarelui, acest rit de plecare a junilor pentru iniţiere s-a legat inevitabil cu calul şi cu cultul acestuia 
şi al soarelui, încât a fost rupt de contextul lui primitiv şi transformat cu vremea într-un obicei de 
sine stătător; numai aşa se înţelege de ce căluşarii se îmbracă în femei, nu pentru că ei se 
consideră iele (zâne), nimic nu este mai absurd pentru un june decât a se fa ce femeie, adică să-şi 
părăsească bărbăţia, ci, pe de o parte, pentru a simboliza starea vârstei preiniţiatice, care este o 
stare asemenea femeilor (băiatul este crescut de momoîmpreună cu surorile, deci în această fază 
el aparţine acestui grup social), înainte de a se lepăda ceremonial sau ritual de ea, deodată cu 
hainele femeieşti şi preluarea hainelor bărbăteşti; pe de altă parte, pentru a scăpa de gelozia 
ielelor, care îl urmăreau nu numai cu ocrotirea lor, ci şi cu dragostea lor, jignită prin faptul că, prin 
iniţiere, junii se pregăteau de însurătoare şi deci erau, după credinţele respective, pierduţi definitiv 
pentru şoimane, adică pentru principiul feminităţii libere, reînrobit de căsătorie, format şi el în 
matriarhat, ca şi legenda amazoanelor (HERSENI, p. 77; 81; 86; 271-272). în Dolj, nici un obicei nu a 
reunit elemente etnografice şi îndeosebi coregrafice atât de diverse şi într-o sinteză atât de 

originală ca jocul căluşarilor; originalitatea Căluşului derivă atât din funcţiunea lui primară de rit 
vindecător al celor care au lucrat în zile interzise, dar mai ales din specificul evocării originii bolii şi 
a remediului acesteia, care s-a realizat cu un alt instrument de semnificare decât cuvântul, întâlnit 
până acum în textul colindelor sau al incantaţiilor, şi anume dansul mimic; existenţa unor relaţii cu 
cultul soarelui, al fertilităţii, cu dansurile cu săbii, cu toate celelalte obiceiuri într-un anume fel se 
explică prin momentele cardinale ale existenţei umane pe care obiceiul le evocă; în jocul 
căluşarilor au fost folosite simbolurile de bază din multe alte obiceiuri, iar dispariţia Căluşului ca rit 
în contemporaneitate şi transformarea lui în obicei şi dans de virtuozitate se datorează 
desacralizării, înţelegerii tot mai profunde a determinărilor reale ale existenţei umane; Căluşul s-a 
jucat în toate zonele României, darîn sudul ţării tradiţia a fost dintre cele mai puternice; 
constituirea grupului se realizează în ziua de strat; ceata fiind compusă din 7, 9, 13 căluşari, 
totdeauna în număr fără soţ; jurământul este depus în pădure, la răsăritul soarelui; se strâng roată 
în jurul unui măr sau păr sălbatic, pe care pun toţi mâna, rostind: „Noi, 9,11,13 fraţi, jurăm să ne 
ţinem de căluş, orice ni s-ar întâmpla, ori s-ar ivi în faţa noastră, suntem şi vom rămâne 3, 5, 7 ani 
câte 4 zile fraţi de cruce; şi dacă vom întâlni un bolnav, mai ales copil, şi vom fi rugaţi cu voinţa lui 
să-i jucăm spre vindecare sau moarte, îi vom juca în credinţa veche, pe muteşte, numai când toţi ne 
vom simţi în stare; prin jurământul acesta de credinţă, dreptate şi curăţenie, îl vom vindeca; acela 
dintre noi care nu jură cu sufletul şi trupul curat va pieri de cea mai rea boală sau nenorocire; acest 
jurământ are puterea de a ne lega 3, 5, 7 ani, până la spargerea căluşului de fiecare dată; în aceste 
zile, nici unul nu vom şti supărarea sau duşmănia pe vreunul din fraţii lui, orice i s-ar face!"; mutul 
este obligat să tacă; prezenţa unei piei de iepure în recuzita căluşarilor se explică prin remanenţele 
gândirii arhaice, semnificând agilitatea mişcării; prezenţa clopoţeilor şi a culorii roşii pe costumele 
căluşarilor sunt accesorii necesare pentru alungarea spiritelor ostile, iar mestecatul pelinului, 
legarea usturoiului de steag etc. sunt grăitoare şi ele pentru conexiunile existente între costum, 
recuzită şi obicei (ENACHE, p. 123-125). în Transilvania, feciorii se sfătuiesc asupra familiei care să 
le fie gazdă, dacă şi în anul în curs acceptă să joace acest rol; de obicei, vechea gazdă nu respinge 
cererea, deoarece se consideră o onoare pentru o familie de a fi gazdă de căluşari; gazda este 
căutată printre familiile cele mai de vază din sat, să fie „de neam mare" şi cu o bună stare 
materială; pentru bărbaţi, această calitate este socotită o cinste, iar pentru femei cinstea de a fi 
considerate cele mai bune gospodine; gazda îşi asumă o mare răspundere educativă, care se 
desprinde din urătura vătafului, rostită cu ocazia inaugurării gazdei: „Noi foarte mult am 
umblat/Prin acest sat mare, bogat, /Să găsim un om în stare/Să ne ia în seama lui/Ca un tată-ai săi 
copiii"; pe toată perioada pregătirilor, se stabileşte ca fiecare fecior să achite gazdei o sumă de 
bani, apoi fiecare aduce o cantitate de alimente stabilită în vederea pregătirii „prânzului de 
bucate"; pe lângă acestea, fiecare tânăr trebuie să-şi aducă farfuria, tacâmul, paharul lui etc. 
(PRESA). Când copilul este luat de rusalii, joacă de nouă ori căluşarii cu el în braţe şi astfel îi trece - 
Vâlcea; copilul bolnav de friguri să fie culcat pe pământ şi să treacă peste el căluşarii de trei ori, ca 
să se vindece - Vâlcea ( 2 . GOROVEI, p. 59-60; 93; 208). Simpla atingere sau stropirea cu apă de pe 
blana ciocului de căluş sunt suficiente pentru a lua minţile celui udat, provocându-i boala numită 
„luatul din căluş"; în timpul dansului în jurul bolnavului „luat din căluş" este sacrificat unul sau mai 
mulţi pui negri; confecţionarea steagului cetei de căluşari, depunerea jurământului, precum şi 
„desfacerea căluşului" sunt acte pe care ceata le practică în taină, în afara spaţiului domestic al 
satului, fără asistenţa nici unui străin, la marginea unei ape sau la o răspântie de drumuri; ceata 
Căluşului este alcătuită din 7, 9 sau 11 bărbaţi tineri, conduşi de un vătaf; în Transilvania, ceata 
este alcătuită din 7 sau 9 membri; în cele trei zile (sau 9, sau 12), căluşarilor nu le este interzis 
nimic; beau, mănâncă la fiecare casă la care intră, fumează; numai acasă le este oprit, adică fiecare 
căluşar nu are voie „să fie ca bărbatul cu muierea lui"- Olt; în Olt, se crede că jocul căluşarilor ar 
proveni, din moşi-strămoşi, de la şoimane; se spune că odinioară zbura pe sus un grup de fete sau 
de băieţi, care cântau, şuierau, strigau şi chiuiau şi aveau şi zurgălăi la încălţări; acesta ar fi fost 

modelul întocmirii cetelor; căluşarii depun jurământul la un hotar, „între moşii şi măgură"; acolo 
se ţine prăjina (steagul) aplecată, se ia pelin, usturoi şi o pânză albă nouă, în care fiecare căluşar 
împunge cu acul de atâtea ori câţi ani vrea să joace în căluş; dacă nu joacă numărul de ani promis, 
se consideră că nu s-a ţinut de cuvânt şi nu este bine de el, se îmbolnăveşte; mutul nu depune 
jurământul; se spune că îi merge bine tot anul celui care primeşte Căluşul în curtea casei sale; de 
asemenea, este bine ca pruncii să fie jucaţi în horă, Jos, pe ţărână" şi să se pună sare măruntă pe 
ei, pentru a fi feriţi de boli, de friguri; dacă vreun om este „luat din căluş", toată formaţia merge, 
chiar dacă acest lucru se întâmplă şi la o săptămână după ce a trecut datina jocului; se îmbracă din 
nou căluşarii, se duc la cel bolnav, joacă în jurul lui şi îl scoală; condiţia esenţială este ca formaţia 
să fie completă, un singur căluşar, chiar vătaful singur, nu poate vindeca: „Dacă eu, care nu sunt în 
formaţie acum, mă duc să vindec, n-are valoare"; pentru a vindeca, „se face tot jocul, toate cele 16 
figuri; în mijloc se pune o strachină sau o oală nouă cu apă în ea şi o găină neagră, cu aripile legate 
şi cu un cuţit băgat prin aripi; căluşarii joacă pe muteşte şi scuipă în strachină pelinul ăla de-l 
mestecă în gură; când s-a terminat Căluşul de jucat, vătaful dă un ciomag în oală şi o sparge; 
găina, dacă moare, înseamnă că bolnavul se face bine; dacă iese cu aripile de la cuţit, înseamnă că 
nu este vindecat", spune un informator; când mutul din ceată loveşte cu sabia peste ciomegele 
căluşarilor, înseamnă că îi omoară; cetaşii stau jos, rezemaţi pe ciomege şi spun că nu mai au 
putere; apa are însă puterea de a-i reînvia; se mai crede că, în jocul căluşarilor, cu cât aceştia sar 
mai sus, cu atât holdele vor creşte mai înalte; căluşarii sunt consideraţi versiunea umană a ielelor, 
având în comun haine albe, steag, clopoţei, instrumente muzicale (vioară, cimpoi), acelaşi tip de 
organizare a cetei şi acelaşi dans în cerc, aerian şi rapid; oamenii, în mijlocul cărora şi pentru care 
căluşarii există, îi consideră pe aceştia ca fiind necesari, pentru că ei protejează comunitatea 
sătească de acţiunea malefică a fiinţelor supranaturale (iele, vântoase, şoimane, rusalii etc.) 
aparţinând naturii necultivate, legate de lumea de dincolo, de vrăjitorie şi moarte (PRESA). 
Căluşerul transilvan. în perioada 21-23 decembrie, se confecţionează turca; ceata de turcă este 
compusă din „paznicul turcii" şi 3-5 „jupani"; intrarea în ceată semnifică intrarea în rândul 
flăcăilor; totodată, casa în care se confecţionează turca şi se formează ceata este împodobită cu 
brad şi iederă; în ziua de 24 decembrie, seara, se începe colindatul, prima casă fiind cea a „gazdei" 
şi continuă apoi la casele fruntaşilor din sat; ceata are următorul repertoriu: 1. Urarea de 
mulţămită gazdei; 2. Colinda gazdei; 3. Colinda junelui sau fiicei (după caz); 4. Colinda Domnului 
Bun; textele colindelor metaforizează, în principiu, urări pentru fertilitate, fecunditate şi iniţiere 
pentru cei tineri; desfăşurarea colindatului se face împreună cu performarea cetei de căluşeri; în 
ziua de 25 decembrie, în zorii zilei, se face sfinţirea cetei de căluşari, în biserică, unde se intră fără 
„zdrăngăne" la cizme; se intonează totodată de către toţi membri şi o colindă; se crede că sfinţirea 
cetei presupune dezlegarea de forţele malefice; de la amiază şi până seara se joacă la gospodăria 
gazdei, la fereastră, unde se cântă colinda „Răsai soare", având caracter invocator; apoi se începe 
„Jocul câluşerilor", în curtea gazdei, unde are loc şi hora satului, consfinţindu-se astfel şi intrarea 
feciorilorîn căluşei şi a fetelorîn horă; în ziua de 26 decembrie, continuă alaiul căluşarilor cu turca, 
prin sat, la toate casele, începând cu acelea ale fruntaşilor; intrarea în curte se face cu pas de joc; 
se crede că gospodăria în care intră căluşeii va fi ferită de boală; cu deosebire, bătrânilor li se 
acordă respect, fiindcă se crede că, în fapt, ei sunt aceia care au puterea să dezlege muncile, 
sărbătorile şi toate celelalte evenimente ale obştii; în zilele de 27, 28, 29, 30 şi 31 decembrie, 
numai după-amiaza, continuă pe la toate casele din sat alaiul de colinde şi joc al câluşerilor, dansul 
pe la case fiind considerat benefic pentru gospodărie; ceata se măreşte şi cu alţi participanţi, mai 
ales „urâţii" şi alţi tineri, primii având rolul să alunge spiritele malefice; în după-amiaza zilei de 31 
decembrie, se merge pe drum, spre marginea satului, apoi ceata se întoarce pe alt drum spre casa 
gazdei, aducând cu ei un ciubăr nou, din lemn de brad, împodobit cu verdeaţă; în ciubăr se află 
apă luată din râul de la marginea satului şi în ea o cunună din iederă; în ziua de 1 ianuarie, după 
amiaza şi toată noaptea spre 2 ianuarie, se desfăşoară în curtea şi în şura gazdei de căluşari hora şi 

ospăţul („ uspăţul") căluşarilor, la care participă toţi membrii cetei; fetele sunt şi ele introduse în 
joc, ocazie cu care se formează cupluri de tineri, în credinţa că ei vor aduce roade bogate peste an; 
la acest „uspăţ" sunt practicate şi unele jocuri, obişnuite la priveghiul morţilor; în final, spre 
dimineaţă, se face „cântarea mesei"; tot cu ocazia uspăţului,m ziua de 2 ianuarie, în curtea casei 
gazdei se scoate turca, aceasta fugind prin curte până este oprită de două împuşcături, după care 
este purtată pe o „loitră"; se înfiripează un ceremonial grotesc de înmormântare a turcii astfel: se 
aduce un brad, turca este înmormântată, se cântă prohodul, la fel de grotesc, se cântă şi „Cântecul 
bradului", cinci căluşari duc bradul, unul imită pe preot (poartă mască), alţi doi sunt mascaţi în 
draci şi cădelniţează, alţi şase tineri duc „mortul" (turca) pe „loitră", ceilalţi tineri şi tot restul 
satului formează alaiul; tot acest obicei este practicat pentru a îngropa relele, bradul fiind simbol 
al vieţii eterne - Hunedoara (ADAM, p. 24-25). Serii simbolice: sare-usturoi; pelin-usturoi-pânzâ-ac; 
apă-găină(neagră)-cuţit-pelin. v. CAL. 

CĂMARĂ 

încăpere (de mici dimensiuni) unde se păstrează alimente, uneori şi unelte, ustensile, veşminte 
(ŞĂINEANU, II, p. 217). înainte de zorii zilei de luni după duminica nunţii, mireasa trebuie să treacă 
din „rândul fetelor" în „rândul nevestelor"; cea care o călăuzeşte este naşa şi încă o femeie, dintre 
rudele apropiate miresei, un băiat de 10-12 ani (un copil „curat") şi uneori mirele; locul unde se 
petrece actul în sine este cămara sau în grădină, lângă un pom roditor; aşezată pe genunchii 
mirelui (sau pe o haină a sa), fetei i se ia cununa de mireasă, pentru a i se desface pieptănătura 
specifică, adică „/ se desface chica" (folclorul local conservă textele unor blesteme rimate adresate 
băieţilor care „au stricat chica" unor fete, aluzie transparentă la necinstea unora dintre acestea); 
desfacerea părului o face mirele, iar pieptănătura şi basmaua de nevastă le face naşa şi cea de a 
doua femeie; apoi, mirele îşi duce soţia la „masa mare", unde oaspeţii au posibilitatea să vadă 
„noua mireasă" -Ţara Zarandului (1. DASCĂLU, p. 23). 

CĂMAŞĂ 

în codul vestimentar, cămaşa reprezintă obiectul cel mai apropiat de corp, deci intim legat de 
personalitatea purtătorului; cu alte cuvinte, ea este un fel de „a doua piele a omului"; de aici 
multitudinea expresiilor în care este folosit termenul cămaşă: „a lua cuiva cămaşa de pe el", „îşi dă 
şi cămaşa de pe el", „a arde cămaşa pe cineva", „a nu avea pe unde să scoată cămaşa" etc.; de 
aceea i se acordă o aşa de mare importanţă: fata o coase singură într-o noapte, sau cel puţin o 
spală pentru viitorul mire, transformând operaţiunea în adevărat ritual şi investind-o cu valenţele 
unui act magic cu finalitate erotică; cămaşa miresei, arătată a doua zi după nuntă întregii 
asistenţe, figurează în ceremonialul nupţial ca un simbol al făpturii fizice a fetei care devine femeie 
măritată; dăruirea de către logodnică alesului ei a unei cămăşi cusute de ea însăşi simbolizează 
luarea în primire a trupului bărbatului; cămăşile de la cununie poartă în ele o încărcătură 
energetică nemaipomenită, întrucât sunt îmbrăcate de persoana care, în momentul solemn al 
căsătoriei, atinge maximul forţei înmagazinate de om în decursul vieţii; uneori, cămaşa (ca şi alte 
piese de îmbrăcăminte purtate la cununie) este păstrată în lăzile de zestre pentru înmormântare; 
ţeserea pânzei pentru cămăşi şi coaserea lor sunt însoţite de numeroase restricţii şi tabuuri: „La 
începutul păresimilor din secul Paştelui trebuie să fie gata tortul pentru cămăşi (care toarcere se 
începe la începutul secului Crăciunului); la începerea păresimilor se începe şi ţeserea pentru cămăşi 
căci e rău de moarte ori sărăcie"; când se îmbracă o cămaşă nouă, mai întâi se trece prin ea un ban 
de argint sau un cuţit, ca purtătorul ei „să fie sănătos ca argintul şi tare ca fierul" (după S. 
Mangiuca); îmbrăcarea unei cămăşi reprezintă un gest de asumare a unui anumit rol social, o 
renunţare la libertatea individuală absolută (EVSEEV, p. 178-180). în Banat şi în Bucovina (dar 
credinţa este atestată pentru toate zonele locuite de români), fetele tinere şi nevestele încep, în 
Păresimi, cu o săptămână înainte de Paşte, uneori chiar cu două săptămâni, să coase câte o 

cămaşă nouă, cu pui şi cu altiţe, precum şi alte haine, atât pentru ele, cât şi pentru ceilalţi ai casei, 
părinţi, fraţi, surori mai mici, sau pentru bărbaţii şi fiii lor, fiindcă fiecare ţine foarte mult să aibă 
pentru Duminicaînvierii Domnului, dacă nu se poate toate hainele, măcar o cămaşă nouă 
( 2 . MARIAN, II, p. 122). Ca să-şi atragă iubirea unui tânăr şi să-l facă să o ceară în căsătorie, fata îi ia 
şnurul pe care îl foloseşte băiatul drept cheotoare la cămaşă şi îl poartă cu sine, până îşi atinge 
scopul - Suceava; fetele şi femeile să se ferească să li se taie, pe furiş, din cămaşă, fiindcă bucata 
este luată special de vreo rivală care doreşte să le facă farmece; când se agaţă cămaşa a două fete 
nemăritate, se prinde cu vârful degetelor de mica ruptură şi câte fire sunt destrămate în acel loc 
tot atâţia peţitori vor avea fetele - Ţara Oltului; când femeia greşeşte croiala sau cusătura unei 
cămăşi de-a copilului sau de-a soţului este semn că aceia vor trăi mult - Vâlcea; pentru a nu se 
abate peste el necazurile, este bine ca omul să nu se şteargă cu mâneca de la cămaşă după ce se 
spală - Suceava; dar i se vindecă bubele de la colţurile gurii celui care se şterge la gură cu mâneca 
de la cămaşă - Suceava; când cineva se sperie de ceva, este bine să nu se culce imediat, ci să rupă 
un fir de la gura cămăşii sale şi să bea puţină apă - Suceava; cămaşa celui care seamănă grâu să fie 
curată, iar semănătorul să fie curat şi trupeşte încă de cu seară, fiindcă altfel grâul va fi atacat de 
tăciune - Vâlcea; când se seamănă cânepă, să se meargă la câmp cu o cămaşă nouă, albă, ca şi 
cânepa să crească frumoasă - Ţara Oltului; pentru a avea noroc la porci, să se dea porcarului 
satului, în ziua de Sân-Petru (29 iunie), pânză cât să-i ajungă pentru confecţionarea mânecii unei 
cămăşi - Ţara Oltului; ca să fie oprită gura lupului şi să nu atace oameni, este bine să se spele 
cămăşi în zilele Filipilor (12-16, 21 şi 30 noiembrie) - Dolj; pentru ca un om certăreţ, care blestemă, 
înjură şi se repede la bătaie, să-şi schimbe atitudinea în mijlocul semenilor săi, i se ia o cămaşă, pe 
care obişnuit o poartă, căreia i se leagă mânecile la spate şi i se încheie toate copcile sau toţi 
nasturii, de sus şi până jos - Suceava; când unei femei măritate i se rupe cămaşa în spate, este 
semn că-i va muri bărbatul - Muntenia; despre cel ce îmbracă sau poartă cămaşa pe dos se crede 
că: îi va merge rău - Suceava; sau că norocul i se va întoarce spre rău - Muntenia; sau că îl va urî 
lumea - Suceava; dar dacă o cămaşă este îmbrăcată special pe dos, se crede că atunci răul se 
depărtează de acel om - Suceava; cine cârpeşte cămăşi murdare face panariţiu la degete - Suceava; 
este semn că se va strica vremea, dacă, din întâmplare, cineva îşi pune cămaşa pe dos - 
Teleorman; Ialomiţa ( 2 . GOROVEI, p. 23; 26; 36-38; 73; 81; 104; 115; 124; 127; 149; 157; 217; 235; 
249; 260; 270; GO-LOPENŢIA, p. 81; 86; 93-94; 132; 143; 1. CHIVU, p. 247). Pentru cine se visează 
dezbrăcându-se de cămaşă înseamnă moarte; cine visează cămaşă albă poate să spere la 
rezolvarea unor probleme; este semn de bine pentru cel care se visează că posedă cămăşi, iar 
pentru cel care se visează îmbrăcând o cămaşă este semn că va duce un trai bun - Suceava (NOTE, 
Băncescu). Serii simbolice: cămaşă-monedă; cămaşă-apă. 

Cămaşa la naştere şi botez. în Banat, ca să nu mai facă alt prunc, moaşa ia cămaşa pătată de 
sânge, o spală pe nepoată, o îmbracă în altă cămaşă curată, iar cea pătată o foloseşte pentru a 
înveli în ea buricul pe care l-a tăiat şi cuţitul sau foarfecele folosite, apoi le îngroapă pe toate lângă 
o movilă situată la întretăierea a trei hotare, crezând astfel că nepoata va naşte un alt copil numai 
când aceste obiecte vor fi dezgropate; dacă totuşi nepoata se răzgândeşte mai târziu sau îi moare 
copilul şi vrea un altul, se duce şi dezgroapă obiectele de unde au fost puse şi, dacă acestea nu 
sunt putrezite, este sigură că vraja a fost desfăcută; în Bucovina, moaşele taie tivul cămăşii în care 
a fost îmbrăcată nepoata când a născut şi îl dau fetelor necăsătorite să se încingă cu el, crezându- 
se că astfel acestea se vor mărita mai repede; în Suceava, moaşa ia copilul nou-născut, îl 
desfăşează şi îl trece prin cămaşa în care a fost pus la naştere, introducându-l pe la poale şi 
scoţându-l prin gura ei, crezându-se că astfel copilul este ferit să se îmbolnăvească de „ răul 
copiilor" sau „Samca" şi nici să se umple de„rofii"; cămaşa este luată apoi şi spălată în 
scăldătoarea unde a fost îmbăiată nepoata, apoi această apă este aruncată într-un loc retras, pe 
unde nu umblă nici oameni, nici animale, ca să nu calce în ea şi să se îmbolnăvească; în Buzău, 
unele femei aruncă imediat cămaşa în care au născut, pentru ca fătul lor să nu se îmbolnăvească 

de „boală lumească ";în Suceava şi Bucovina, moaşa primeşte în dar pânză cam pentru 
confecţionarea a două mâneci şi pe această pânză se şterge ea pe mâini după ce se spală; dacă nu 
primeşte acest dar, se şterge pe cămaşa nepoatei, pentru ca toată necurăţenia să o dea de pe ea 
pe nepoată şi ca să nu rămână necurată pe lumea cealaltă; se mai dă moaşei în dar şi o strachină 
de făină, cu sare deasupra, iar, când copilul este fată, se pune deasupra şi un fuior de cânepă, ca 
fetiţei să-i crească părul lung şi bogat; strachina trebuie să fie plină până în margini, pentru ca 
pruncul să ţie capul sus cât mai degrabă; în Muntenia, moaşa scaldă pe lehuză, apoi spală şi 
cămaşa în care a născut, frecând cu ea corpul femeii, ca să-i piară petele de pe faţă; la cele care 
nasc mai întâi băiat, sunt tăiate poalele cămăşii şi sunt date fetelor necăsătorite, să treacă de două 
ori prin ele, ca să se mărite curând; în Moldova şi Bucovina, se confecţionează acelaşi fel de cămăşi 
indiferent de sexul copilului; în Transilvania, se fac, pentru băieţi, cămeşuţe, iar pentru fete iiuţe; în 
Bucovina, se crede că prima cămăşuţă nu este bine să fie făcută din pânză nouă, ci dintr-o cămaşă 
mai veche, ca să trăiască pruncul mai mult: dacă este băiat, se face dintr-o cămaşă bărbătească, 
dacă este fată dintr-una femeiască; în Transilvania, se crede la fel, pânza nu trebuie să fie nouă, 
pentru că pruncul capătă răul copiilor sau/ros; în Buzău, femeile fac prima cămăşuţă din pânză 
primită de la trei case, ca să fie sănătos şi să trăiască, dar, înainte de a fi îmbrăcată, trec prin ea 
foarfecele folosit la croirea acesteia, ca pruncul să fie tare ca fierul; se crede că nu este bine să i se 
îmbrace micuţului cămaşa pe dos, precum şi alte haine, pentru că i se întoarce anusul; în Sibiu, se 
spune că nu este bine să apună soarele pe hainele copilului, deoarece capătă spaimă, iar femeia să 
nu le bată cu maiul când le spală, până ce împlineşte copilul un an, fiindcă i se face pruncul bătăuş 
mai târziu; în Suceava, înainte de plecarea la botez, moaşa scaldă copilul şi îl înfăşează într-o 
cămaşă a tatălui pruncului, iar pe fată într-o cămaşă a mamei sale (3. MARIAN, II, p. 112; 177-178; 
210-211). Când o femeie gravidă îşi clăteşte propria cămaşă, să nu o apuce de gura ei, ci numai de 
poale - Suceava; cum este născut, copilul este trecut de trei ori prin cămaşa mamei, aşa murdară 
cum este ea, pruncul fiind introdus pe la poale şi scos prin deschizătura de la gât, ca el să nu se 
umple de bube, când în casă va intra vreo femeie aflată la ciclu - Ţara Oltului; prima cămaşă a unui 
nou-născut nu se face din pânză nouă, ci dintr-o cămaşă a tatălui pentru băiat, sau dintr-una a 
mamei pentru fată - Suceava; dacă se doreşte ca dragostea unui copil să se reverse asupra unuia 
dintre părinţi, atunci, după naştere, copilul este înfăşat în cămaşa tatălui, ca să-l iubească în special 
pe tată, sau în cămaşa mamei, ca să o iubească mai mult pe ea - Muntenia; Botoşani; ca să nu fie 
deocheate şi să piardă laptele, femeile lehuzeîşi pun la cingătoare un petic din cămaşa pătată de 
sângele de la naşterea pruncului - Ţara Oltului; după naşterea unui prunc, mama dă moaşei o 
pânză pe care aceasta o foloseşte ca să se şteargă pe mâini; dacă nu are aşa ceva la îndemână, 
moaşa se şterge pe poalele cămăşii purtate de lehuză, ca să dea necurăţenia ei înapoi mamei şi ca 
nu cumva să plece necurată pe lumea cealaltă - Suceava; când se începe lucrul la cămaşa unui copil 
mic, este bine să nu fie lăsată până nu este terminată, pentru că, de câte ori lucrul va fi întrerupt şi 
femeia se va scula de la locul ei, de atâtea ori sau în atâţia ani băiatul va umbla după însurătoare, 
iar fata tot atâţia ani va sta nemăritată - Suceava; ca să nu se deoache, copilului i se face o 
crestătură la poalele cămăşii pe care o poartă - Galaţi; nu se fac cheotori la cămăşile copiilor, deci 
astfel de cămăşi nu pot fi încheiate, pentru a le fi lesnicioasă vorbirea - Suceava; este bine ca 
botezul copiilor din aceeaşi familie să fie făcut în aceeaşi cămaşă, pentru ca aceştia crescând să 
ţină unul cu celălalt de-a lungul întregii lor vieţi - Suceava; pentru a-şi înţărca mai uşor copilul, este 
indicat ca femeia să-şi pună cămaşa cu gura la spate, zicând totodată: „cum am întors cămaşa, aşa 
să se întoarcă X de la ţâţă" - Tecuci; Suceava; aidoma trebuie purtată cămaşa de către femei, 
pentru a nu mai avea lapte - Suceava; cămăşile copiilor să nu fie întoarse pe dos de către mama 
acestora, pentru ca să nu se sperie pruncii lorîn somn - Vâlcea; moaşele taie tivul de la poalele 
cămăşii în care a născut una dintre femeile asistate de ele şi îl dau fetelor să se încingă cu el, în 
credinţa că se vor mărita mai repede - Moldova; acelaşi lucru şi cu aceeaşi motivaţie îl face şi 
femeia al cărui prim născut este băiat, cu deosebirea că fetele trebuie să treacă prin tivul tăiat de 

la poalele cămăşii de nouă ori - Muntenia; cămaşa în care a fost îmbrăcată o femeie care a născut 
se aruncă, crezându-se că este posibil ca ea să-i aducă sifilis copilului, dacă este păstrată în casă - 
Muntenia (2. GOROVEI, p. 23; 26; 36-38; 73; 104; 115; 127; 149; 157; GOLOPENŢIA, p. 81; 86). în 
Bihor, despre copiii „din flori" se crede că aceştia nu vor avea linişte nici în viaţă, nici după moarte, 
atrăgând după sine numai nenorociri; de aceea, înainte de a naşte, fata necăsătorită este dusă 
noaptea, pe lună plină, lângă un gard; acolo, împreună cu moaşa, îmbracă un stâlp al gardului cu o 
cămaşă bărbătească, cusută de fata însăşi, timp de 9 nopţi, după răsăritul stelelor; cu un pumn de 
ţărână, strecurată de 9 ori printre degete, ele botează stâlpul, dându-i un nume (Gheorghe, Ion 
etc.), iar copilul care se va naşte va primi acelaşi nume; timp de 9 seri fata depune lângă gard un 
blid cu sare, o cofă cu apă şi pâine; după care fata se înveleşte (se piaptănă) cu conci şi intră în 
colectivitate (cu pruncul) ca o familie nouă, acceptată şi recunoscută (3. BOCŞE, p. 117). în 
Mehedinţi, după naştere, copilul este învelit în cămaşa de nuntă a tatălui, iar, dacă este la prima 
naştere, şi mama lui este îmbrăcată în cămaşa de nuntă a ei (CIOBANU, p. 76). în Dolj, în timpul 
naşterii, femeia este asistată de către moaşa de neam, aleasă dintre rudele de sânge din sat; după 
naştere, copilul este învelit imediat în scutece provenite dintr-o cămaşă a tatălui, dacă este băiat, 
sau a mamei, dacă este fată, şi ridicat de pe pământ de către moşul sau moaşa de neam (ENACHE, 
p. 127). în zona de munte a Banatului, se procedează astfel: în leagăn se aştern haine de ale tatălui 
copilului (două cămăşi), peste care se pune un scutec (LĂPUŞTE, p. 68). Imediat după naşterea 
unui copil, acesta este înfăşurat în cămaşa tatălui, pentru a i se insufla acestuia dragostea paternă 
- Bacău (ICHIM, p. 132). în Sălaj, când se îmbolnăveşte un copil, se crede că aceasta este lucrarea 
diavolului; pentru a scăpa de suferinţă, se ia cămaşa pruncului bolnav, se întoarce pe dos şi se 
leagă la poalele ei doi bănuţi, apoi este aruncată peste gard; unde cade cămaşa, este îngropată şi 
se aşteaptă însănătoşirea copilului (PRESA). Serii simbolice: cămaşă-buric-cuţit-foarfece-trei 
hotare-, cămaşă-făină-sare-cânepă; cămaşă-foarfece-, noapte-lună plină-gard-cămaşă-pământ- 
sare-apă-pâine; cămaşă-monedă-gard. 

Cămaşa de nuntă. Mireasa coase câte o cămaşă numai pentru mire, pentru socrul şi soacra mare, 
celorlalţi bărbaţi, rude cu mirele, le sunt făcute daruri constând în ştergare, năframe şi tulpane; 
cămaşa de mire şi cea de soacră mare sunt cele mai scumpe şi cele mai frumos cusute; cea de mire 
o coase, de regulă, mireasa din pânză de ea lucrată; mireasa care nu ştie să toarcă, ţese sau coase 
este luată în râs de tot satul, nu numai în primul an de căsnicie, ci chiar până în al şaptelea an şi 
uneori şi mai târziu, în cercuri reduse de oameni; atât cămaşa de mire, cât şi cea de mireasă sunt 
strânse după cununie şi se păstrează, împreună cu inelul şi năframa de credinţă, până la adânci 
bătrâneţe sau până la moarte, când se îmbracă iarăşi cu ele; unele neveste fac însă prima 
cămăşuţă pentru nou-născuţii lor din cămaşa de mire sau de mireasă a părinţilor lor, ca să nu fugă 
norocul tatălui lor de la copii (3. MARIAN, I, p. 181; 185). Soacra dă în dar tinerei mirese o cămaşă 
căreia nu i s-a croit însă gura, pentru ca, în casă, să nu se audă gura nurorii sale - Moldova 
(2.GOROVEI, p. 217). 

Cămaşa de moarte. Dacă unui muribund i se coase o cămaşă şi i se greşeşte ceva la ea, este semn 
că acela nu va muri încă multă vreme - Suceava; în Muntenia, fetele moarte necăsătorite sunt 
îmbrăcate în mireasă, cu rochie şi cămaşă albe, li se despleteşte părul şi în el sunt prinse flori, în 
deget li se pune un inel de logodnă, crezându-se că ele sunt miresele lui Dumnezeu; mai mult, 
părinţii tinerilor morţi din Muntenia şi Bucovina, întrebaţi despre aceştia, spun că i-au însurat şi 
măritat; în Năsăud, copiii morţi în vârstă de până la 7 ani sunt îmbrăcaţi în cămaşa de botez, iar 
după 7 ani sunt îmbrăcaţi în veşmintele de sărbătoare; copiii sugari care mor sunt consideraţi a fi 
îngeri şi de aceea li se taie cămaşa în faţă, de sus până jos, ca să poată zbura; în Ţara Haţegului, 
Transilvania, Munţii Apuseni, nordul Transilvaniei, Muntenia şi în Bucovina, cămaşa mortului se 
face imediat după deces şi se numeşte cămaşă de moarte, iar bărbaţii şi femeile moarte sunt 
îmbrăcaţi în cămăşile de la cununie; în Buzău, când moare o fată sau un băiat necăsătorit, cămaşa i 
se coase fără ca aţa să fie înnodată, pentru că se crede că ursitul cu care ar fi fost să se cunune nu 

se va mai putea căsători; din acelaşi motiv sunt cusute fără aţă înnodată şi cămăşile morţilor, tineri 
căsătoriţi, din Moldova şi Suceava, şi nici nu li se încheie cămăşile la gât, pentru ca perechea lor să 
nu f\e „legată" în viaţă şi să se poată căsători, ultima practică fiind întâlnită şi la decesul copiilor; în 
Muntenia şi Moldova, morţii sunt îmbrăcaţi în cămaşă nouă; în Sibiu, Năsăud şi Bucovina, dacă 
mortul este fecior, i se pune cămaşă şi cioareci albi, încinse cu curea sau brâu, este încălţat cu 
cizme, la gât este legat cu basma din mătase, iar pe cap i se pune cuşmă nouă de culoare neagră, 
împodobită cu pene de păun sau cu flori artificiale; în Muscel, căciula feciorilor este învelită în 
cordele de diferite culori (negre, albe şi roşii); în general, toţi tinerii decedaţi sunt îmbrăcaţi în 
costume de mire şi li se pune în deget şi un inel din argint sau din aur; bătrânii, femei şi bărbaţi, 
sunt îmbrăcaţi într-o cămaşă lungă, simplă, fără altiţe şi pui pe stani şi cu cipici de pânză în 
picioare; în mai toate zonele din ţară, nevestele sunt îmbrăcate cu cămaşă albă, cu altiţe noi, cu 
catrinţe, fote, peştemane sau fuste, încinse cu brâie, în picioare având ciorapi împletiţi sau cusuţi 
şi papuci din pânză; mai sunt împodobite cu ştergare ţesute în mai multe iţe; pe cap li se pune un 
fes peste care se leagă un şal; în Transilvania, femeile îşi mai pregătesc şi câte o merindeaţă de 
moarte, care li se pune peste şorţ în sicriu, iar fetele necăsătorite sunt îmbrăcate ca mirese 
(3.MARIAN, III, p. 19; 44-47). Când cămaşa croită pentru mort se nimereşte mai lungă decât 
trebuie este semn că va mai muri cineva din acea familie - Suceava ( 2 . GOROVEI, p. 260). 

Cămaşa ciumei. Când se întâmplă să fie molimă de ciumă între porci, se adună şapte sau nouă 
femei bătrâne, văduve, care torc, ţes, croiesc şi cos o cămaşă într-o singură noapte; tot în acea 
noapte, coc şi 30 de colăcei mici, din cei care în mod obişnuit se pun în Pomul mortului (Mărul 
mortului), plus patru scări mari, patru scări mici, patru stolnice, năporojna cu capetele, colacul lui 
Dumnezeu, un alt colac şi stolnicul; cânepa pentru cămaşă şi făina pentru aluatul copturilor 
enumerate mai sus sunt luate de pomană de la femeile din sat; după ce totul este gata, dimineaţa 
în zori, cămaşa este dusă la marginea satului, la crucea amplasată la o răspântie, unde este aşezată 
pe o creangă de măr, împodobită cu toţi colacii făcuţi, ca la mort, creanga este înfiptă în pământ, 
lângă cruce, sau într-o răspântie, sau este legată de creanga altui copac, oprindu-se doar stolnicul 
de la năporojnă (stolnicul cocătoarei); se crede că astfel boala se mai domoleşte, fiindcă, trecând 
pe acolo un om sărac, acesta ia cămaşa şi din colăcei şi mai dă şi la alţii - Ţara Oltului 
(GOLOPENŢIA, p. 132). Ciuma este înţeleasă de multe ori ca o forţă malefică permanentă care 
poate strica echilibrul vieţii; în consecinţă trebuie apărat totul: oameni, animale, păsări, recolta 
ogoarelor; o bătrână din Ţinutul Pădurenilor afirmă: „Apăi Dumnezeu ştie cum o fii, că nime' n-o 
văzut-o, o fi v-un fel de strigoi, or piază rea, o fi muiere de zmeu, că d-aia-i ciumă şi-i facem cămeşe 
ca la oameni şi-i ducem de mâncare!"; cămaşa se confecţionează într-o singură noapte de către 
şapte sau nouă femei bătrâne, marţea sau sâmbăta seara, până la cântatul cocoşilor, şi este dusă 
imediat în hotarul dintre sate, „să steie ciuma acolo unde a rămas!"; hotărârea de a face cămaşa 
ciumei poate să fie luată şi în cazul în care într-un sat vecin vreo boală a afectat un număr mai 
mare de animale, iar, în acest caz, cămaşa se aşează la hotarul dinspre acel sat; se duc şi unele 
bucate cum ar fi bucăţi de pâine veche sau ciolane pe care nu le rod nici câinii; în Sălaj, se crede că 
unele boli grele ca holera, tifosul şi dizenteria sunt aduse de strigoiul numit Ciuma; pentru ca 
strigoiul să ocolească satul, se ţese, într-o seară de marţi, o cămaşă, care se pune într-un vârf de 
par, amplasat la marginea aşezării; se crede că Ciuma găseşte cămaşa şi luând-o drept plată merge 
mai departe; dacă Ciuma a intrat totuşi în sat, atunci 12 fete şi 12 flăcăi sunt puşi în faţa unui plug 
şi se trage o brazdă în hotarul localităţii; dacă totuşi, şi după realizarea acestei practici, mor mulţi 
oameni, înseamnă că tinerii care au tras la plug erau păcătoşi; în Maramureş, cămaşa ciumei se 
face de către 7 fete sau femei văduve, într-o singură noapte, care torc, ţes, croiesc o cămaşă din 
cânepă; apoi merg cu ea la râu, unde o spală, ocolesc după aceea satul până unde se adună trei 
hotare; acolo fac un foc din 7 esenţe de lemn diferite, din care nu trebuie să lipsească plopul, foc la 
care cămaşa este uscată şi îmbrăcată apoi pe un par, rămânând acolo până dimineaţa, când se 
constată că ea a dispărut (PRESA). în satele de pe Valea Almăjului, în Săptămâna Albă (prima 

săptămână din Postul Paştelui), într-o singură noapte, trebuie să se parcurgă toate momentele 
confecţionării cămăşii (bătutul cânepei, năvădirea, urzirea, ţesutul în război, croirea, coaserea şi 
finisarea), toate până la cântatul cocoşilor; din cămaşa ciumei, viitorii soldaţi iau câte o bucată spre 
a fi feriţi de glonţ pe front; şi, tot în Săptămâna Albă, se obişnuieşte să se mănânce mâncarea 
ciumei, gătită de post, mâncată din picioare, pe marginea unui şanţ; mâncarea este făcută din grâu 
sau mei fiert şi este consumată contra bolilor şi altor necazuri (DOLÂNGĂ, p. 13). Serii simbolice: 
marţi-cămaşă-colac-răspântie-măr; cămaşă-noapte-7/9/12 femei-marţi/sâmbătă-hotar-pâine-os; 
12 fete şi flăcăi-plug-brazdă; cămaşă-7 femei-noapte-apă-3 hotare-foc-lemn (plop). 

CĂMILĂ ( Camelus - DLRM, p. 126) 

Indiferent dacă este cu una (dromader) sau două cocoaşe pe spate, apariţia ei în vis înseamnă 
ceartă; cine se visează încălecând o cămilă înseamnă câştig în afaceri; în schimb, dacă visează că o 
încalecă alţii semnifică moarte; pentru cel care se visează fiind gonit de o cămilă înseamnă luptă şi 
silă de viaţă, oameni răi în jurul său, sau că un om rău îi va provoca supărare, fără însă a pricinui şi 
alte neplăceri - Suceava (NOTE, Băncescu). 

CĂPĂSTRU 

Este rău pentru animalele omului, dacă acesta loveşte intenţionat pe cineva cu un căpăstru - 
Tecuci (2. GOROVEI, p. 43). 

CĂPRIOARĂ (Capreolus capreolus - DLRM, p. 127) 

în oraţiile de nuntă şi în unele colinde, căprioara (ciuta; ciutulina) este o alegorie, care o reprezintă 
pe mireasă şi care este căutată de alaiul mirelui (HERSENI, p. 27; EVSEEV, p. 192). Mireasa apare ca 
o căprioară, alteori ca o zână şi, în orice caz, ca o floare, care trebuie răsădită în altă parte, în altă 
grădină, imagine care simbolizează însăşi căsătoria; simbolul acesta este aşezat compoziţional în 
mijlocul oraţiilor de nuntă, făcând ca accentul să cadă asupra lui ca element esenţial (4. POP, p. 
151). Dintre simbolurile miresei, cele mai statornice se dovedesc a fi zâna, căprioara şi floarea, 
care sunt întâlnite frecvent împreună, completându-se oarecum; rareori se întâmplă ca în vreo 
variantă a oraţiei în uz la peţit să figureze numai unul singur dintre aceste simboluri (CARAMAN, p. 
174). în unele cazuri, descântecul de dragoste este spus asupra unei căprioare făcută din cârpe; 
textul este rostit de trei ori, timp în care căprioara este jucată pe mână, după care este aruncată 
pe o apă curgătoare; textul vorbeşte de o ciută întâlnită în calea fetei, „ciută aprinsă, încinsă, în 
mare fierbinţeală"; întrebată unde se duce, este trimisă înapoi, ca să nu aprindă 99 de ciobani, 99 
de ungureni, 99 de cerbi şi 99 de păduri; mai bine să aprindă de 99 de ori, şi încă de 99 de ori, şi 
încă de 99 de ori inima lui N, „Ca să ardă ca o stea/Şi să nu mai stea, /Până nu m-a lua!" (PRESA). 
Este semn de bine când, primăvara, căprioarele pătrund prin sate - Suceava (2. GOROVEI, p. 43). 

Va ajunge bine cel care visează căprioare şi va învinge oameni cu greutate cel care se visează gonit 
de ciute - Suceava (NOTE, Băncescu). Serie simbolică: căprioară-descâtec-mână-apă. 

CĂRĂBUŞ (Melolontha vulgaris - DLRM, p. 127) 

Cu toate că face parte dintre insectele dăunătoare, cărăbuşul aduce bucurie celor care îl zăresc, 
pentru că şi el este un vestitor al primăverii, chiar dacă apariţia lui se înregistrează pe la începutul 
lunii mai, şi pentru că se crede că prinderea lui transferă ceva din energiile anotimpului asupra 
omului - laşi; dacă are picioarele păroase este bine să se semene porumb, pentru că acesta va 
creşte viguros; dar dacă nu are picioarele acoperite cu părînseamnă că lotul semănat cu porumb 
nu va rodi; în general, se crede că mulţimea cărăbuşilor prevesteşte belşugul, iar puţinătatea lor 
sărăcia recoltelor - Buzău; Galaţi; Vaslui; Bacău; Neamţ; dacă primăvara se arată mulţi cărăbuşi, 
este semn că porumbul va rodi bogat - Suceava; este semn de an bogat în recolte, când se ivesc 
mulţi cărăbuşi - Galaţi; Neamţ; numărul lor mare la vreme de seară, în aer, dă semn că grâul va fi şi 

el mănos şi spornic la coacerea pâinii (4. MARIAN, I, p. 85; 2. GOROVEI, p. 43; 185; 281; COMAN, p. 
134). 

CĂRĂMIDĂ 

Pentru cine visează cărămizi înseamnă că va da peste o comoară sau va găsi un obiect preţios - 
Suceava (NOTE, Băncescu). 

CĂRBUNE 

în unele sate din Bucovina, în noaptea Anului Nou sau în seara de Bobotează, indicarea vasului sub 
care se află cărbune poate să însemne „scârbă peste an" pentru fata respectivă; în zona Văii 
Mureşului şi în satele din jurul Turdei, cărbunele, fiind negru, este interpretat că viitorul soţ al fetei 
va fi păros; în seara dinspre Anul Nou, unele fete din Bucovina iau trei cărbuni stinşi, o bucată de 
lut, una de pâine şi una de sare şi le pun pe toate în cruce pe o sită întoarsă cu plasa metalică în 
sus, iarîn centru pun un ac sau un bold înfipt într-o bucată de pâine; după aşezarea obiectelor, 
învârtesc aţa (care este în urechile acului sau legată de bold) de două ori pe degetul arătător de la 
mâna dreaptă, ridică puţin acul sau boldul şi rostesc următoarele cuvinte: „Sânte Vasilel/Spune- 
mi/Vine mirele sau nu?/De vine, /Să tragă la pâne/Şi sare!/De nu vine, /Să tragă la lut şi la 
cărbune!"-, dacă, după rostirea acestor cuvinte, firimitura în care este înfipt acul sau boldul se trage 
spre pâine sau sare, atunci înseamnă că mirele fetei respective va fi un om cu meşteşug 
(meseriaş), iar dacă se trage spre cărbune sau lut, mirele va fi agricultor; tot în această noapte şi 
tot în Bucovina, gospodarii fac cărbuni dintr-un lemn tare, de pildă din fag; înşiră un anume număr 
din aceşti cărbuni pe vatră şi le dau nume, de pildă: grâu, secară, porumb, orz, ovăz, cartofi etc.; a 
doua zi dimineaţă, care cărbune se află în întregime prefăcut în cenuşă, acea specie de recoltă va 
rodi mai bine peste vară, iar cărbunii care rămân nearşi arată ce specie nu va da recolte; care 
cărbune este prefăcut în cenuşă pe jumătate arată că acea specie va da recolte slabe; în multe 
cazuri, gospodarii se orientează la semănatul unor cereale după rezultatul din această noapte; cu 
tăciunii cu ajutorul cărora se aprind puşcoacele (săcăluşurile) la Bobotează se face foc în grădini şi 
în livezi, pentru a afuma pomii, ca să fie mai roditori - Bucovina; tot în Bucovina, se iau aceşti 
tăciuni acasă şi se afumă casa şi toate acareturile; se face semnul crucii cu ei pe meşter-grindă, pe 
la tocurile ferestrelor şi prin grajduri, spunându-se că aceşti cărbuni sunt sfinţiţi şi curaţi, din care 
pricină ei sunt apărători contra tuturor relelor şi contra tuturor spiritelor necurate; unele femei din 
Suceava afumă aluatul de pâine cu aceşti cărbuni, ca să meargă recoltei de grâu bine şi să nu facă 
tăciune; în Moldova, unii locuitori cred că aceşti tăciuni sunt buni de leac, contra sperieturii: se 
aprind şi se afumă cu ei cel speriat; în Suceava, ei sunt puşi într-o sticlă cu apă, unde sunt lăsaţi 
pentru o vreme şi apoi i se dă celui speriat să bea, ca să-i treacă spaima; dar de la săcăluşuri se iau 
şi aşchiile de lemn de la dopurile cu care au fost încărcate, fiind acestea bune tot pentru afumat 
copiii speriaţi; în zona localităţii Şiret, acestea se păstrează peste tot anul; în Bucovina, aşchiile de 
la săcăluşuri sunt întrebuinţate la afumat şi când cineva le face rău oamenilor; li se dau foc iar 
cenuşa rezultată este aruncată după cei care au produs necazul, rostind totodată un descântec de 
alungat răul; deoarece se împuşcă şi cu pistoale şi puşti, se crede că sunt bune de leac hârtia şi 
câlţii folosite la încărcătură, sau iasca întrebuinţată la aprinderea încărcăturii, tot pentru a afuma 
pe cei speriaţi; în Suceava, iasca este luată aprinsă de la Bobotează şi se înconjoară casa cu ea, ca 
să fie ferită de toate relele şi chiar de trăsnet; în general, cu cărbunii stinşi de la Bobotează „se 
însemnează" în formă de cruce meşter-grinda, uşa, ferestrele, zestrea fetei de măritat, hainele de 
lucru şi cele de sărbătoare, scoarţele, lăicerele sunt scoase la vedere şi stropite cu apă neîncepută; 
înainte de a pune pe ea cămaşa cea nouă, confecţionată în Postul Paştelui, fata trece prin ea un 
cărbune aprins, ca să fie peste an sprintenă precum cărbunele aprins şi văzută la horă de către toţi 
- Banat;. în seara de ajun a Bobotezei (5/6 ianuarie), sub mai multe farfurii se pun diferite obiecte, 
fiecare având altă semnificaţie; astfel, flăcăul care indică farfuria sub care se află nişte cărbune se 

crede că va lua de soţie o fată brunetă; se repetă de trei ori procedeul, pentru conturarea unui 
profil moral şi fizic mai complex al viitoarei soţii; în Muntenia, nu se împing tăciunii sub căldarea în 
care este pusă la încălzit apa destinată spălării mortului, în credinţa că astfel este încălzită apă şi 
pentru alţi morţi din familie (2. MARIAN, I, p. 56-57; 66; 89; 141; 157-158; II, p. 190-194; 3. III, p. 

36; 12 . GHINOIU, p. 146). Celui care cere cărbuni de la o casă cu copil mic să i se dea aceştia peste 
pragul uşii, ca să nu ia cu ei şi somnul copilului - Suceava; pus sub o strachină sau sub un blid, de 
Anul Nou, şi nimerit de către o fată nemăritată, cărbunele prevesteşte că fata va lua ca soţ un 
bărbat cu ten mai închis - Vâlcea; în seara de ajun a zilei în care este prăznuit Sfântul Dumitru (26 
octombrie), se fac focuri, de unde copiii, când pleacă spre casă, iau tăciuni aprinşi, pe care îi 
aruncă apoi prin livezile cu pruni, în credinţa că, vara viitoare, pomii vor fi plini de fructe - 
Muntenia; ca să placă unui anumit tânăr, fata nemăritată ia o oală, o întoarce cu gura în jos şi pune 
pe fundul ei câţiva cărbuni - Suceava; ca să nu nască prunci cu bube pe trup, femeilor gravide nu li 
se dă voie să dea altora cărbuni aprinşi - laşi; primăvara, cel ce vede rândunică mai întâi să caute în 
pământ, sub talpa piciorului drept, unde va găsi un cărbune, care este bun de leac contra frigurilor 
- Muntenia; sau, dacă se văd pentru prima oară în acel an rândunică şi barză, să se scobească sub 
talpa piciorului drept, unde se vor găsi trei cărbuni, care sunt buni de leac contra frigurilor - 
Vâlcea; să se sape în locul unde pe vreun copil l-a apucat criza de epilepsie şi cărbunii găsiţi, 
împreună cu toate hainele lui, să fie duse la o răspântie sau la o fântână sfinţită (care are lângă ea 
amplasată o cruce, o troiţă), unde să fie lăsate acolo sau să fie îngropate în acel loc; sau să se ardă 
hainele, iar cărbunii să fie puşi pe o apă curgătoare, ca tot răul să fie purtat de ape la vale - Ţara 
Oltului; când se iau tăciuni de la un vecin, este bine să fie lăsat un cărbune în vatră - Suceava; când 
cere cineva cărbuni, să nu se ducă să-i aprindă tot cel care i-a dat - Galaţi; apa în care au fost stinşi 
cărbuni este bună să se spele cu ea cel ce a fost deocheat - Suceava; când se face descântecul de 
deochi, se pun, pe rând, trei cărbuni aprinşi în apă şi, în cazul în care tăciunii se lasă la fundul 
vasului, este semn că suferindul este deocheat, dar, dacă plutesc la suprafaţa apei, înseamnă că se 
va face bine - Muntenia; dacă, în noaptea Anului Nou, o fată nemăritată nimereşte blidul, pus 
special pe o masă pentru a afla care îi va fi viitorul, sub care se află cărbune, este semn că va avea 
inima neagră peste tot anul - Ţara Oltului; dacă se întâmplă să cadă preotului cărbuni din cădelniţă 
în timpul slujirii unui mort, este semn că va mai muri şi un alt membru al familiei celui decedat - 
Tecuci; când se tămâiază un mormânt, să nu se lase cărbuni pe el, pentru că aceştia îngreunează 
sufletul mortului - Muntenia; când în sobă sau pe vatră rămân numai tăciuni după stingerea 
focului, nu şi cenuşă, este semn că unul din cei doi soţi va muri - Suceava; este semn de boală grea, 
dacă sfârâie cărbunii atunci când cineva vrea să-i stingă - Tecuci; tăciunii care nu ard şi fâsâie 
cobesc a sărăcie - Moldova; dacă sare un cărbune din sobă în cameră, în timp ce se face focul, este 
semn că în casă va intra un oaspete cu suflet întunecat şi cu intenţii rele - Suceava; după ce a fost 
introdusă pâinea în cuptor, doi cărbuni din cei scoşi din cuptor să fie ridicaţi şi aşezaţi pe cuptor, 
pentru ca şi pâinea să se ridice, să crească în timpul coacerii - Ţara Oltului; când, a doua zi, se 
găsesc în vatră tăciuni care ard, fără ca ei să fi fost înveliţi în prealabil, este semn că la mijloc nu 
este lucru curat, drept pentru care femeia toarnă apă peste ei şi îi aruncă afară - Tecuci; se crede 
că este vorbit de rău de către cineva, sau că va fi ceartă în casă, sau că se strică vremea, dacă 
vuiesc tăciunii aprinşi în vatra unei case - Suceava; când jeraticul străluceşte mult în vatră şi după 
ce s-a consumat focul, este semn că va veni vreme friguroasă - Suceava (2. GOROVEI, p. 29; 43; 75; 
89; 93; 144; 147; 175; 216; 224; 229; 244; 260; 265; 272; GOLOPENŢIA, p. 82; 91; 113; 138). în Ţara 
Lăpuşului, indicarea vasului sub care se găseşte cărbune stins indică pentru fata respectivă om 
negricios, ţigan, sau negricios şi bun gospodar (2. LATIŞ, p. 97). în Maramureş, pentru a cunoaşte 
ce belşug vor avea în anul ce vine, femeile iau, în seara de Anul Nou, cărbuni aprinşi, pe care îi lasă 
să se stingă, nu înainte însă ca fiecărui cărbune să i se dea numele unei cereale sau a unor fructe; 
după ce se sting, cărbunele cu cea mai multă cenuşă pe el va indica ce fel de rod va fi mai bogat în 
acel an; la jocurile din şezătoare, indicarea vasului sub care se află cărbuni înseamnă că fata va 


Antonescu. Dicţionar de Simboluri şi Credinţe Tradiţionale Româneşti 


127 


http: / / cimec.ro 



avea ca soţ un om negricios, eventual ţigan, dar ospitalier; nu este bine ca pruncii să se joace cu 
beţişoare cu jarîncă (după ce s-a stins flacăra), pentru că se urinează noaptea în pat (dar credinţa 
este atestată şi în alte zone: Prahova, Ilfov, Ialomiţa); când ţiuie tăciunii în vatră şi pocneşte jarul 
este semn de ger mare; sau că se vorbeşte de rău pe seama gazdei, credinţă existentă şi în sudul 
ţării, şi în Suceava (BOGDAN, p. 9; 13; 87; 100; NOTE, Antonescu; Băncescu). Când copilul plânge 
mult, considerându-se că este deocheat, mama sau bunica sting în apă 9 cărbuni, numărând 
îndărăt, după care se face semnul crucii deasupra vasului; din apa descântată se iau cu degetul mic 
trei picături şi i se pun copilului în gură; stinsul cărbunelui în apă şi folosirea acesteia la tot felul de 
afecţiuni ale copiilor, în special pentru durerile de stomac, este folosit şi în localităţile din Ilfov, 
Prahova şi Ialomiţa, practica fiind însoţită de semnul crucii deasupra vasului (pahar, cană), de un 
descântec sau de o rugăciune, după care se suflă de trei ori pe deasupra apei; explicaţia medicală a 
acestui „tratament" constă în faptul că, din stingerea cărbunilor aprinşi în apă, rezultă leşie (adică 
o bază), care băută neutralizează eventuala hiperaciditate care îl face pe copil să sufere (DĂNCUŞ, 
p. 176; NOTE, Antonescu). în Oltenia subcarpatică, atunci când colindătorii intră în casă, 2-3-4 din 
ceată încep să descânte, scormonind cu colinzele (beţe de colindat =colindele) în vatra focului; 
amestecă jarul şi cărbunii de 2-3 ori, apoi cer darul, care este format din colindeţi, nişte pâinişoare 
pătrate mici, sau feliuţe de pâine coaptă în casă; întoarcerea cărbunilor aprinşi este justificată de 
credinţa conform căreia creşterea puterii focului determină creşterea bunăstării, a bunurilor, a 
sănătăţii pentru oameni şi vite, a fertilităţii pământului, ceea ce corespunde celeilalte „puteri" 
provocate de victoria soarelui asupra întunericului la solstiţiul de iarnă (BUHOCIU, p. 54). în 
descântece, se folosesc mai ales cărbunii stinşi, bănăţenii numindu-i cărbuni stâmpăraţi; cărbunii 
pot fi stinşi şi în unt proaspăt, dar cel mai frecvent ei se sting în apă şi sunt folosiţi în orice boală 
grabnică; în Bucovina, se procedează astfel: descântătoarea aduce apă neîncepută şi pune vasul 
pe masă; apoi face semnul crucii cu un cuţit pe care îl trece prin apă, spunând: „în numele Tatălui, 
al Fiului şi al Sfântului Duh", iar când spune „Amin" ia nouă cărbuni nestinşi, îi taie cu cuţitul şi apoi 
îi aruncă în apă, numărându-i înapoi de la 9 spre 1, după care aruncă în apă şi cuţitul; după ce 
sfârşeşte de descântat, înfige cuţitul în pământ; o parte din apa descântată o dă celui bolnav să o 
bea, cu o altă parte îl spală pe la toate articulaţiile, iar ce rămâne o aruncă la balamalele uşii sau pe 
vârful unui par; în Suceava, după aducerea apei neîncepute, se iau pe vârful cuţitului de trei ori 
câte nouă cărbuni şi se pun sub formă de moviliţe formate din câte trei cărbuni, rezultând nouă 
grămăjoare; în acest timp se descântă, grămăjoarele sunt stinse pe rând; în Bihor, cărbunii cu care 
se descântă de deochi sunt aruncaţi în apă de trei sau şapte fete în vârstă de 5-7 ani; în zona 
Bacăului, de deochi se descântă cu trei sau nouă cărbuni, sau toţi câţi sunt în casa bolnavului 
aruncă un cărbune în apa neîncepută; în descântecele de dragoste, se trece un cărbune aprins prin 
cămaşa nouă pe care o îmbracă fata căreia i se face descântecul (3. GOROVEI, p. 143). în Gorj, 
când un copil acuză dureri la o ureche sau la ambele, provenite de la vreo răceală, este pus să stea 
cu urechea pe gura unei ulcele de pământ, în care s-a pus în prealabil atâta jar, cât să producă o 
căldură suportabilă; pe aceşti cărbuni aprinşi se aruncă, din când în când, seminţe de cânepă, care 
pocnesc cum dau de foc; căldura produsă încălzeşte urechea, iar, prin pocnetul seminţelor, se 
produce o presiune a aerului cald asupra urechii; repetarea tratamentului duce la dispariţia 
durerilor, procedeul fiind aplicat tuturor oamenilor, indiferent de vârstă (CĂRĂBIŞ, p. 135). Cine 
visează cărbuni aprinşi va avea bani, darînseamnă moarte pentru cel care visează cărbuni stinşi; va 
avea neplăceri şi chiar stricăciuni din partea duşmanilor cel care se visează călcând pe cărbuni 
(NOTE, Băncescu) Serii simbolice: cărbune-prag; primăvară-rândunică/barză-picior(drept)- 
cărbune; copil-cărbune-veşminte-răscruce/fântână-apă; apă-semnul crucii-cuţit-cărbune; cărbune- 
cânepă; cărbune-lut-pâine-sare-sită-ac-deget. 

CĂRUŢĂ 

Printre obiectele făurite de om, şi pe care el le aseamănă trupului său, se numără şi căruţa; astfel. 

se crede că nu este bine să se pună pe foc: inima căruţei (partea din mijloc, care leagă între ele 
osiile), pentru că este pericol de boală la inimă; spiţele roţilor, pentru că îl vor durea dinţii pe cel ce 
o face; va avea nevralgii costale cel ce aruncă în foc spetezele căruţei (fiecare dintre stinghiile 
transversale care fixează scândurile de pe fundul căruţei); conduce la durerea braţelor arderea 
leucilor (lemnele care susţin lateralele căruţei, aşezate fie oblic, fie vertical); îl vor supăra şalele pe 
cel care pune pe foc posteuca (lemn scurt şi gros cu ajutorul căruia se ridică şi se sprijină osia 
carului în timp ce se unge) - Tecuci; îndată ce mireasa se urcă în trăsură (căruţă), ea trebuie pusă în 
mişcare, ca astfel să poată ulterior să nască uşor - Vâlcea; le vor muri părinţii copiilor care, 
mergând, calcă în urmele lăsate de roţile căruţelorîn pământ - Muntenia; cine se visează că merge 
cu trăsura e semn că va primi o veste care îl va supăra ( 2 . GOROVEI, p. 45; 145; 173; 254). Va reuşi 
în afacerile sale cel care visează trăsură mergând pe un drum; dar nu este semn bun pentru cel 
care se visează că merge într-o căruţă, cu toate că poate fi şi semn de activitate la un nivel înalt 
sau revenirea la o stare superioară pierdută - Suceava (NOTE, Băncescu). 

CĂSCAT (A CĂSCA) 

Este semn că trage a ploaie acela care cască fără să-i fie somn - Teleorman (1. CHIVU, p. 247). 
CÂINE (Caniş domestius - DLRM, p. 151) 

Câinele este cel mai vechi animal-tovarăş al omului şi probabil primul domesticit, de unde şi 
prezenţa lui în viaţa intimă a sa; miturile, riturile, credinţele şi superstiţiile ce-l privesc alcătuiesc 
singure aproape o cultură; numai calul, celălalt animal care a ajutat formării omului, dar pe o arie 
mai îngustă decât câinele, a incitat culturile tot atât de adânc (BUHOCIU, p. 316). întotdeauna 
fidel, câinele este imaginea exemplară a prieteniei, a devoţiunii; acest animal reprezintă ipostaza 
domestică a lupului, a celei mai aprige şi haine vieţuitoare a pădurii; îmblânzirea a transformat 
duşmanul în protector, agresivitatea în credinţă, natura în cultură; poziţia sa ambivalenţă, locul 
său de graniţă, între natură şi cultură, faptul că animalul violent (lupul) se află atât de aproape de 
inima casei, de vatra ei, îl face să apară ca prieten şi apărător devotat al omului; utilitatea câinelui 
derivă din această agresivitate dirijată, pentru că el nu produce, nu oferă bunuri (din contra, el 
este un consumator), dar, în schimb, apără bunurile de feluriţii duşmani ai gospodăriei; astfel, 
animalele pădurii şi duşmanii gospodarului, precum şi duhurile rele şi bolile trebuie să se teamă de 
câine; totuşi, singurul aspect, care aminteşte de câinele infernal, cu aură malefică, chtoniană, îl 
găsim în unele credinţe în care câinele figurează ca animal cobitor, din care cauză urletul său, 
privirea fixă, sau unele mişcări ciudate sunt interpretate ca prevestiri funebre, ca semne ale morţii 
ori ale nenorocirilor; în plus, fiind un animal spurcat, câinele nu este plăcut mortului, uneori este 
considerat ca întrupare a diavolului, fiind gonit din casa în care este un mort; cultura populară 
românească ocoleşte atributul de paznic psihopomp al tuturor intrărilor şi ieşirilor din Hades; 
nicăieri nu întâlnim, la pragurile marii treceri, sau pe căile întortocheate ale lumii de dincolo 
câinele-ghid, câinele-frate şi sfătuitor al dalbului de pribeag-, această lipsă se datorează faptului că, 
în gândirea tradiţională românească, comunicarea dintre cele două tărâmuri se face pe ape şi nu 
pe căile pământene sau subpământene; de aceea, în locul câinelui, apare, ca ghid psihopomp, 
vidra, numită uneori şi câinele de apă; câinele îşi păstrează funcţia de animal-ghid, de descoperitor 
al tărâmurilor necunoscute doar în cazul călătoriilor din lumea contingenţă, cel mai cunoscut 
exemplu fiind acela al căţelei Molda, care îl conduce pe Dragoş până la limita unei ape şi a unui 
tărâm necunoscut şi cărora le împrumută numele său, adică apa şi regiunea Moldova; în general, 
cultura populară românească valorizează pozitiv figura câinelui, crezându-se că el este plăcut lui 
Dumnezeu şi că el se roagă pentru binele omului, sau depune mărturie în favoarea acestuia atunci 
când pisica îl acuză pe om că nu le dă suficientă mâncare; câinele este apărătorul omului şi 
duşmanul neîmpăcat al lupului, ceea ce este o ambiguitate, pentru că sunt înrudiţi, iar lupta lor 
este una fratricidă; deosebirea ar fi una de statut social, pentru că Dumnezeu a făcut câinele, pe 

când lupul este făcut de diavol; după alte legende, câinele ar fi rezultatul metamorfozei a două 
mere, sau a fluierului rupt al ciobanului, sau a furnicilor hrănite cu lapte; umbrit de lup (mult mai 
semnificativ din punctul de vedere al sistemului mitico-simbolic arhaic), câinele este privit ca un 
epifenomen, ca o entitate de ordin secund, creată şi justificată datorită existenţei unei alte fiinţe; 
în spaţiul ceremonial, câinele apare ca protagonistul unui ciudat şi incitant obicei popular, 
practicat numai în câteva sate cu populaţie mixtă, română şi bulgară, din Ilfov şi Ialomiţa: trasul în 
jujeu sau datul în tărbacă, obicei care se face lunea dimineaţa, după lăsatul de sec pentru intrarea 
în Postul Paştelui, practică nemiloasă de chinuire a câinilor; de altfel, câinele are ziua consacrată 
lui de lăsatul de sec; cu acest prilej, este consemnat un aspect de ordin ritual: în timp ce unii 
bărbaţi chinuiesc câinii, alţii umblă prin grupul asistent şi ung pe la gură cu mălai pe cei neatenţi, 
motivându-se gestul „ca să se facă mult mălai" (porumb); cu alte cuvinte, câinii sunt chinuiţi, 
bătuţi, uneori omorâţi, ca recolta să fie bogată; o legendă vine în sprijinul explicitării obiceiului: 
când a dat Dumnezeu grâul, l-a dat cu rod de la pământ şi până la vârf şi l-a încredinţat câinelui, 
care îl mânca însă numai la vârf, pentru că exista din belşug, ceea ce înseamnă că obiceiul este o 
pedeapsă aplicată câinelui pentru nesăbuinţa lui faţă de creaţia atât de venerată a lui Dumnezeu; 
legenda menţionată explică şi de ce grâul face spicul numai la vârful paiului, pentru că Dumnezeu 
i-a luat rodul; alte legende inversează această relaţie şi prezintă câinele în chip de salvator al 
grâului; spicul de grâu, ca simbol al hranei domestice, lăudat în textele colindelor, este al câinelui 
(tătarii au dat foc holdelor, iar un câine a luat un spic întreg, a trecut prin foc şi l-a adus stăpânului 
său); totuşi, câinele nu apare ca un spirit al grâului, ci doar ca un donator de grâu şi, indirect, de 
belşug şi fertilitate; în întreg acest context ceremonial şi legendar, animalul domestic joacă mereu 
rolul mediator între om şi creaţie: el este donatorul grâului şi totodată puterea invocată şi forţată 
să asigure belşugul holdelor; el salvează grâul de foc, dar stăpâneşte, în plan mitic, focul, care 
coace spicele şi dă recolta bogată; duce la pierderea spicului opulent, dar poate fi invocat şi forţat 
(prin bătaia rituală) să determine grânele să dea roade îmbelşugate; s-ar putea ca imaginea 
câinelui care trece purtând grâul prin foc să fie un ecou al Câinelui igneic, al câinelui care duce 
focul şi arde recoltele (le coace); de altfel, focul leagă figura simbolică a câinelui de aceea a grâului: 
primul, ca orice carnasier, relevă valenţe solare şi pirice; al doilea reprezintă imaginea predilectă a 
plantei, care, pentru a da rod, trebuie să ardă de două ori, o dată la soare, a doua oară la focul 
cuptorului domestic, pentru a produce alimentul atât de necesar - pâinea; în acest fel, se 
reconstituie o triadă câine-cereale-foc, ea având rădăcini adânci în civilizaţia est-mediteraneană 
(COMAN, I, p. 59-67; II, p. 166). Când câinele urlă şi scurmă pământul din faţa casei unui bolnav, 
acesta prevesteşte moartea omului; dar trebuie să facă acest lucru ţinând capul în jos, pentru că, 
dacă îl ţine în sus, prevesteşte foc - Sibiu; Năsăud; Muntenia; Moldova; Suceava; din casele unde a 
decedat cineva, câinii şi pisicile sunt date afară, pentru că fiind prieteni buni cu mortul, se crede că 
sufletul acestuia nu poate ieşi din el şi nici din casă - Suceava; câinii şi pisicile sunt animale 
spurcate şi de aceea se ascund în ele spiritele necurate, din care cauză sunt alungate temporar din 
casa cu mort, ca să nu împiedice sufletul celui decedat să meargă la Dumnezeu - Muntenia; câinii, 
pisicile şi alte animale sunt ascunse sub vreo copaie, sau scoase afară din casă şi duse în beci sau 
chiar pe câmp, unde sunt lăsate trei zile, cât mortul este privegheat la locuinţa lui, pentru ca 
acestea să nu treacă peste trupul mortului, în care caz acesta s-ar transforma în strigoi şi ar veni 
noaptea la cei vii din casă, pentru a le mânca inima - Prahova; câinii şi pisicile nu trebuie să treacă 
nici pe deasupra, nici pe sub trupul celui decedat, fiindcă nu este bine - Banat; se crede că sufletul 
celui decedat stă ascuns în animalele din casă şi în alte lucruri încă o vreme bună şi apoi se duce la 
Dumnezeu - Suceava (3. MARIAN, III, p. 7-9; 61-62). Se spune că, după neascultarea săvârşită de 
Adam, Dumnezeu a blestemat pământul cu toate vieţuitoarele de pe el, cu excepţia câinelui şi a 
pisicii şi de aceea este păcat să fie ucise aceste animale - Suceava; câinele aduce fericire şi 
bunăstare casei unde opreşte şi rămâne - Neamţ; dacă în Moldova câinii nu sunt ucişi, în unele 
zone din Muntenia câinii sunt prinşi şi omorâţi în prima zi a Postului Mare, numai până la miezul- 

zilei - Ialomiţa; să nu se ţină câine roşu pe lângă casă - Suceava; câinele aduce bine la casa omului, 
pentru că el gândeşte aşa: „Să dea Dumnezeu să trăiască stăpânul, ca să aibă cine să vadă de 
mine" - Vlaşca; câinele care este negru în cerul gurii este bun la casa omului, pentru că este un 
animal rău - Muntenia; Tecuci; câinele de culoare neagră este aducător de bine la casa omului - 
Neamţ; Suceava; de asemenea, este aducător de bine câinele străin care se oploşeşte la casa 
omului - Suceava; este aducător de bine, pentru că el se roagă la Dumnezeu ca noul său stăpân să 
fie sănătos, ca să fie cineva care să aibă grijă de el - Vlaşca; să nu se ţină câinele în casă, când tună 
şi fulgeră, pentru că diavolul are obiceiul să se ascundă şi în acest animal şi astfel poate să fie 
trăsnită casa - Suceava; vulpile nu se apropie de leşurile câinilor nevolnici, dar devorează hoiturile 
câinilor care au fost răi - Suceava; cine vrea să aibă câine rău să-i taie coada şi urechile, de când 
este pui, şi să i le dea să le mănânce - Tecuci; cine primeşte în dar un pui de câine să-l plătească, 
pentru că altfel va avea drept pomană pe lumea cealaltă numai câini - Muntenia; femeia gravidă să 
nu dea cu piciorul în câini, fiindcă va naşte copilul cu mult păr pe trup -Ţara Oltului; din ce parte a 
satului latră câinii în noaptea sau dimineaţa Anului Nou, în acea parte se va mărita fata din casă - 
Ţara Oltului; pentru a aţâţa câinii să latre, se iese afară din casă cu un lingurar, având lingurile în el, 
sau călare pe un melesteu (făcăleţ, sucitor) şi, scuturând din lingurar, fetele sunt atente să audă 
din ce parte de sat latră câinii - Suceava; în ajunul Crăciunului (24 decembrie), fata nemăritată 
dintr-o familie strânge toate lingurile de la masă, iese cu ele în curte, le scutură în mână, făcându- 
le să scoată zgomot şi, din ce parte a satului încep să latre câinii, din acea parte îi vor veni peţitori - 
Suceava; în seara Anului Nou (Sfântul Vasile), prima bucată, pe care un băiat sau o fată doreşte să 
o mănânce, să fie pusă pe mânecă, să se iasă apoi afară din casă şi, de unde se vor auzi că latră 
câinii, din acea parte de sat va lua soţie sau soţ - Vâlcea; dacă se aruncă pe un câine apa 
descântată, folosită la vindecarea unui bolnav, şi el se scutură, este semn de însănătoşire a 
suferindului - Tecuci; este păcat să omori căţeii după ce au făcut ochi - Galaţi; nu este bine să fie 
asmuţit câinele în casă - Galaţi; să nu fie asmuţit câinele noaptea, pentru că acela care o face va 
muri - Vaslui; când urlă câinele pe lângă casă înseamnă că trage a pustietate, a pagubă sau a 
sărăcie - Teleorman; Galaţi; Moldova; Suceava; sau vesteşte moartea cuiva - Muntenia; Ialomiţa; 
Galaţi; Suceava; când urlă spre casă este semn că va muri cineva din acea casă sau că familia se va 
muta în altă parte - laşi; Suceava; va urma o nenorocire, când scheaună pe lângă casă - Suceava; 
este rău de pagubă, când câinele se târăşte pe spate sau cu fundul de pământ - Moldova; groapa şi 
măsura gropii sunt păzite până la înmormântare, ca nu cumva vreun câine să treacă peste ele, 
deoarece va mai muri cineva din familia răposatului - Muntenia; când latră fără motiv înseamnă că 
trec duhuri rele pe lângă casă - Galaţi; dacă un câine trece printre doi prieteni, relaţia acestora se 
strică - Moldova; când se gudură înseamnă că vine cineva în casă - Suceava; tot oaspeţi înseamnă 
şi când se tăvăleşte în ogradă - Galaţi; laşi; Suceava; va fi bine pentru casă, când îşi face 
excrementele înaintea scării - Suceava; când urinează pe pereţii casei este semn că unul dintre soţi 
nu prea trage cu casa: căţeaua o indică drept necredincioasă pe femeie, iar câinele pe bărbatul din 
familie; fiind necredincioşi unul altuia, nici câinele nu se gudură pe lângă ei - Galaţi; Suceava; este 
semn rău când câinele priveşte cu insistenţă în ochii cuiva - Galaţi; indică un om rău cel pe care îl 
latră câinii cu vrăjmăşie - laşi; când scurmă câinele în prispa casei, stăpânul va avea un necaz - 
Suceava; iar, dacă face gropi pe lângă casă, se crede că va muri cineva din acea casă - Muntenia; 
Suceava; copiii să nu călărească pe câini, deoarece nu vor mai creşte - Moldova; când fulgeră şi 
tună, să nu se stea pe lângă un câine, pentru că diavolul obişnuieşte să se adăpostească şi în părul 
câinilor şi există astfel pericolul să fie trăsniţi şi cei din apropierea câinelui - Muntenia; Ialomiţa; 
după ce fată o vacă, placenta este dată unui câine, ca să o mănânce, dacă stăpânul doreşte ca, la 
viitoarea fătare, să aibă de la vacă un viţel, iar, dacă doreşte să aibă o viţică, dă placenta de 
mâncare unei căţele - Muntenia; cel ce visează câini înseamnă că are duşmani - Vaslui; când 
sforăie înseamnă moarte pentru cineva de-al casei - Teleorman; tot moarte înseamnă şi când urlă 
sau doar scurmă în faţa casei - Neamţ; când se pune urzeala pentru pânză pe războiul de ţesut, să 

nu se lase să treacă vreun câine peste ea, sau pe sub ea, pentru că este rău de moarte - Vâlcea; va 
avea supărare mare cel alături de care îşi face nevoile câinele - Galaţi; se crede că este bântuită de 
nenorociri casa pe lângă care trăieşte un câine negru - Suceava; dar este indicat ca tot omul să ţină 
pe lângă casa lui măcar câte un câine negru, pentru a nu se atinge bolile de aceasta - Teleorman; 
se face strigoi mortul pe sub care este lăsat să treacă un câine - Galaţi; muşcătura de câine trece, 
la fel şi sperietura de după muşcătură, sau doar sperietura, dacă este afumat cel muşcat sau 
speriat cu păr din sprâncenele şi de pe capul acelui câine - Muntenia; Suceava; muşcătura de câine 
trece, dacă se ia păr de la acel câine şi i se dă foc, după care scrumul rămas se pune pe rană - Ţara 
Oltului; câinele care a muşcat pe cineva să nu fie omorât, pentru că nu se mai vindecă rana 
pricinuită de muşcătură - Vaslui; dacă a fost cineva muşcat de un câine turbat, să fie afumat cu păr 
de la acel câine - Tecuci; Bihor; câinii turbaţi sunt arşi, nu înainte de a se lua păr de la ei, care va fi 
folosit pentru afumarea tuturor vitelor care au fost muşcate de acel câine, ca să nu turbeze şi ele şi 
să li se vindece rănile - Galaţi; câinele turbat este omorât şi apoi ars, iar animalele sunt plimbate 
prin fumul ieşit de la foc, ca să fie ferite de turbare - Buzău; Galaţi; Botoşani; prin fumul scos de foc 
trec şi toţi oamenii din acea casă - Buzău; Tecuci; Suceava; capul de câine turbat, ars în foc, este 
bun în descântecele contra bolilor - Vaslui; Suceava; câinele care latră şi apoi se duce spre stăpânul 
său, fără să se mai întoarcă spre cel lătrat, dă semn că în fapt vrea binele casei - Ialomiţa; femeia 
gravidă să nu dea cu piciorul în câine, că va naşte copilul cu păr pe trup - Galaţi; femeia gravidă să 
nu dea cu piciorul în câine, că va naşte un copil care va fi câinos la suflet - Muntenia; va urma 
război, când latră câinii la lună - Suceava; când nu plouă, este bine să se toarne apă pe un câine - 
Suceava; când este ger şi câinele se tăvăleşte prin zăpadă sau se culcă pe ea este semn că vremea 
se va încălzi - Vaslui; laşi; Suceava; (2. MARIAN, I, p. 59; 2. GOROVEI, p. 8; 9; 38-40; 80; 95; 146; 
156; 161; 182; 185; 189; 201; 203; 207; 221; 233-234; 244; 255; 258; 263; 264; 267; 280-284; 
GOLOPENŢIA, p. 82; 89; 121). Cel care vrea să treacă pe lângă un câine rău, fără să fie muşcat, 
trebuie să-şi strângă maxilarele, să închidă ochii, să întindă mâinile în jos şi, mergând înainte să 
zic ă: „Orb te-a făcut mă-ta, orb să fii!"; se crede că atunci când urlă noaptea, urlă la lună şi 
prevesteşte moartea cuiva; va turba câinele care mănâncă porumb fiert în lapte; turbează câinele 
care înghite repetat mâncare caldă; omul să se ferească să-i sufle câinele în gură - Maramureş 
(BOGDAN, p. 45; 81; 103; 124). Cine vede un câine făcându-şi nevoile cele mari să strângă pumnul, 
pentru că va primi bani - Muntenia (NOTE, Antonescu). în noaptea Anului Nou, fetele nemăritate 
iau o găină în braţe, după ce au măturat toată casa, se duc cu ea pe un colnic şi, din ce ogradă aud 
câinii lătrând, acolo se vor mărita - Vrancea ( 2 . STAHL, p. 187). Când câinele urlă în oglindă este 
semn că un membru al familiei va muri - Suceava (COJOCARU, p. 163). Dacă un câine începe să 
sape cu labele pământul, înseamnă că sapă groapa cuiva; cine visează că a ucis sau a rănit un câine 
înseamnă că duşmanul său va suferi o pagubă; visarea unui câine care latră este semn de ceartă cu 
un duşman; va trăi ani mulţi cel care visează că s-a făcut câine; vesteşte sărăcie pentru cel care 
visează mulţi câini lătrând; înseamnă boală sau vorbe rele din partea vrăjmaşilor pentru cel care 
visează că a fost muşcat de un câine; visarea de câini mulţi înseamnă mulţi oameni potrivnici; 
trebuie să fie foarte atent cel ce visează câine îndrăzneţ; visarea de câini de talie mică înseamnă 
buni prieteni, iar a celor de talie mare înseamnă duşmani - Suceava (NOTE, Băncescu). Serie 
simbolică: găină-Anul Nou-câine. 

Căţelul Pământului. Contrar unor cercetători, care au calificat căţelul-pământului ca fiind doar o 
creaţie imaginară a teratologiei populare, mamiferul amintit este un rozător dintr-o altă specie 
(Spo/ox), ale cărei exemplare se caracterizează prin: sunt solitari, curajoşi şi agresivi când trebuie 
să se apere, foarte păgubitori mai cu seamă pentru câmpurile de cartofi din zonele de stepă; în 
România sunt cunoscute două specii şi trei subspecii, cu răspândire mai mare în Dobrogea, estul 
Munteniei, sudul Moldovei, sud-estul Transilvaniei, în Dolj, Vâlcea şi Giurgiu, precum şi în toată 
Câmpia Dunării de Jos; are corpul alungit, capul turtit dorso-ventral; pe bot, pielea îi este tare, iar 
pe obraji prezintă nişte pliuri de muşchi tari; sapă pământul cu incisivii şi împinge pământul cu 

botul, galeriile sale, ca şi muşuroaiele rezultate, fiind rectilinii; consumă rădăcini, rizomi, dar şi 
părţi verzi ale plantelor, de preferinţă trifoi, lucernă, cartof, morcov etc.; are blana de culoare 
vânătă-cenuşie, ca a argintului oxidat, moale şi durabilă, cu părul scurt, care se îndeseşte spre 
toamnă, când capătă un luciu deosebit; în spaţiul românesc, animalul este cunoscut sub 
denumirile: căţelul pământului, orbete, orbeţ, ţâncul pământului, ţânc, cartofor, muşuroi, chior, 
porcuţ, în Muntenia şi Transilvania mai fiind denumit sobol şi şomic; denumirile enumerate şi 
credinţele demonstrează că, şi în acest caz, este vorba de o percepţie confuză a două vietăţi 
distincte, datorată valorizării în exclusivitate a aspectelor exterioare; o legendă afirmă că luda, 
după ce l-a vândut pe lisus, a fost pedepsit de către Dumnezeu să-şi ducă viaţa în întunericul cel 
mai adânc al pământului, adică acolo unde se găseşte capătul de jos al stâlpilor care susţin 
pământul, stâlpi pe care luda, din răutate, îi roade pentru a răsturna ordinea lumii; dar tot acolo 
stă de pază, pus de Dumnezeu, şi „Căţelul-pământului", care începe să latre, când stâlpii sunt gata 
să se surpe, luda oprindu-se astfel din acţiunea lui malefică; o credinţă general răspândită atestă 
că acest paznic al mormintelor şi întunericului latră, sau apare metamorfozat în ogar sau copoi, 
numai în cumpăna nopţii, între momentul asfinţirii luceafărului de seară şi cel al apariţiei pe bolta 
cerească a luceafărului de ziuă, în unele zone menţionându-se cântatul cocoşilor; în Vlaşca, se 
crede că moare, dacă îl apucă pe afară lumina zilei şi îl vede soarele; în Vaslui şi vântul îl omoară; 
în Argeş, se crede că a fost blestemat să are şi să construiască locuinţe pentru broaşte; se mai 
crede că „face ochi" numai după ce construieşte douăsprezece muşuroaie în linie dreaptă - Galaţi, 
Tulcea; în alte zone, se crede că el vede doar nouă clipe, după care reintră în pământ, pentru a nu 
fi văzut de soare; omul văzut întâmplător de căţelul pământului va avea toată viaţa un somn greu, 
de unde şi zicala, pentru cei care dorm adânc, că omul „ascultă la căţelul pământului"; de 
remarcat că, din cauza acestor date cu care este identificat în mentalitatea tradiţională 
românească, apare prezent la tălpile stranelor sau a jilţurilor bisericeşti din sec. al XVIIl-lea 
(Bucureşti, Vâlcea), unde are aspectul de animal malefic înfrânt de om; multe credinţe sunt 
similare cu acelea despre cârtiţă; în plus s-ar mai adăuga: bolnavul de epilepsie poate fi vindecat, 
dacă pune mâna pe el un copil mezin care a omorât cu acea mână pe ţâncul pământului - Suceava; 
dacă animalul este omorât cu mâinile dispuse la spate, omul respectiv poate vindeca ugerele 
bolnave ale oilor - Câmpia Dunării, sud şi sud-estul Transilvaniei (NANIA, p. 69; 71; 75; 76). în fauna 
românească, Căţelul Pământului sau orbetele (Spalax microphtalmus) este un mamifer din ordinul 
rozătoarelor, foarte asemănător cârtiţei, având ochii ascunşi sub piele; el trăieşte în galerii făcute 
în pământ şi se hrăneşte cu rădăcinile plantelor; într-o legendă din Muntenia, se spune că orbetele 
ar fi fost la început un câine, ca toţi ceilalţi câini, şi păzea gospodăria unui om foarte bogat; într¬ 
una dintre călătoriile sale pe pământ, Dumnezeu a luat înfăţişarea unui moşneag zdrenţăros, care 
s-a oprit la poarta bogătaşului, acesta asmuţind câinele asupra lui, fără să mai întrebe ce doreşte 
bătrânul; ca pedeapsă, Dumnezeu s-a uitat la ei, omul bogat prefăcându-se în scrum; câinele a 
orbit, s-a făcut mai mic de frică şi a intrat în pământ; de atunci, căţelul pământului trăieşte o viaţă 
subterană, pe lângă cimitirele din afara satelor, în preajma stâlpilor, crucilor şi troiţelor de hotare; 
seamănă cu un câine scund, lung, cu blana de culoare albă, cu ochii nu vede, are gura puternică şi 
un glas strident; noaptea iese din pământ şi umblă lătrând în prejma drumurilor, la marginea 
pădurilor şi în pustietăţi; cercetează mormintele şi muşcă de nas şi de urechi morţii care nu au fost 
îngropaţi după datină, adică fără să li se pună un ban în mână sau între dinţi, pentru a-şi putea 
plăti obolul şi a fi lăsaţi liniştiţi în mormânt; îi înspăimântă şi îi pedepseşte pe cei care nu cred în 
forţa lui, urmărindu-l să-l stârpească; lătratul lui strident prevesteşte moartea sau alte nenorociri 
pentru cel care-l aude în miez de noapte, între toaca din cer şi cântatul cocoşilor (PRESA). 

CÂMPIE 

Pentru cine visează un câmp necultivat este semn de scumpire în viitor a produselor pe piaţă; 
visarea unui câmp pustiu înseamnă supărare; sau este semn că îl vorîncerca sentimente de silă. 

dacă visează câmpie sălbăticită (plină de buruieni şi scaieţi); în schimb, dacă visează că se află într- 
un câmp înseamnă că va avea noroc; dacă visează câmp verde e semn de bogăţie, noroc în 
dragoste sau urmarea unor zile bune pentru activitatea sa; fericire în căsnicie semnifică visul unui 
câmp acoperit cu fâneţe şi trifoi; dacă se visează arând un câmp înseamnă că va câştiga cu atât mai 
mult, cu cât silinţa sa va fi mai mare; dacă se visează cultivând un câmp este semn că munca sa va 
fi în curând răsplătită; dacă se visează cosind fânul de pe un câmp înseamnă că scopurile sale vor fi 
împlinite ceva mai târziu, nu imediat - Suceava (NOTE, Băncescu). 

CÂNEPĂ (Cannabis sativa - DLRM, p. 152) 

Este considerată sacră şi infernală în acelaşi timp; ca să rodească, în ziua Sfântului Vasile (1 
ianuarie, Anul Nou), bărbaţii şi femeile beau şi joacă; sau, în ziua Lăsatului de sec pentru intrarea în 
Postul Paştelui, dacă nu are cu cine altcineva, măcar şi singură gospodina trebuie să tropăie prin 
casă, să joace, pentru a stimula rodirea şi creşterea cânepei (EVSEEV, p. 84). Cânepa se seamănă 
de Armindeni (1 mai), dar nu când este lună-nouă şi nici în zilele de miercuri şi vineri, pentru că nu 
mai creşte - Ţara Oltului; ca să aibă parte de o bogată recoltă de cânepă, se crede că este bine să 
se dea un fuior de cânepă preotului care umblă cu botezul în ajunul sau în ziua de Bobotează (6 
ianuarie), sau să se lege acest fuior chiar de crucea preotului, existând şi credinţa că de acel fuior 
se vor prinde toate relele - Ţara Oltului; Suceava; puţină sămânţă de cânepă se pune într-o bucată 
de pânză, care apoi este legată la coarnele boilor care grăpează un ogor, în credinţa că acele 
seminţe vor fi eficiente la descântatul de dureri şi de sperietură - Muntenia; cordonul ombilical al 
nou-născutului se leagă cu un fir de cânepă de toamnă, şi nu de vară, pentru că se crede că nu va 
avea urmaşi, deoarece cânepa de vară nu face seminţe - Suceava; este păcat să se meliţeze cânepa 
în intervalul de timp de la Paşte şi până în ziua de joi a înălţării Domnului (Ispasul) - Suceava; cel ce 
pleacă la tribunal pentru un proces, să se lege cu aţă din cânepă de vară peste mijloc, în jurul 
genunchilor şi al gleznelor, la încheieturile mâinilor, ale coatelor şi în jurul gâtului, pentru că astfel 
judecătorul se va uimi de ceea ce vede şi va uita de adevărata pricină pe care o are de judecat - 
Tecuci; cine are junghiuri să răsucească, la spate, un fuior din cânepă de vară, apoi să facă acelui fir 
nouă noduri, după care să se încingă cu firul cruciş, peste piept - Suceava; dacă se face plasă de 
pescuit din cânepă furată, se crede că în ea se va prinde mai mult peşte - Moldova; cânepa luată 
de la crucea preotului, care vine în fiecare casă în ziua de Bobotează, este bună de folosit la plasele 
de pescuit, ca să prindă peşte mai mult, aşa cum se ţin şi copiii după preotul care umblă prin sat - 
Suceava; pentru că îi este urât să toarcă, nevăstuica poate fi gonită de prin gospodăria omului 
punând un fuior de cânepă pe un băţ fixat în gard - Vaslui; linţii la porci (cistecerci) se vindecă, 
dacă li se dă să mănânce, cu o jumătate de oră înainte de tăiere, sămânţă de cânepă - Suceava 
(2.GOROVEI, p. 32; 41; 95; 116-117; 166; 191; 199; GOLOPENŢIA. p. 143-144; 2. BERDAN, p. 6). 
Când se seamănă cânepa, la sfârşit se aruncă în sus sacii în care a fost sămânţa şi în care se pune şi 
un ou, ca planta să crească mare şi frumoasă, să fie albă şi moale - Maramureş (BOGDAN, p. 44). 
Semănăturile se presară cu resturile lemnoase rămase de la meliţatul cânepei, pentru oprirea 
strigoilor, ori a celor reîntorşi, care ar intenţiona să ia mana holdelor - Banat ( 4 . BOCŞE, p. 353). Se 
ung pomii cu un fel de terci, făcut din sămânţă de cânepă, pentru a da rod bogat (PRESA). Uneori 
descântatul este însoţit de prezenţa unei sfori, confecţionată din cânepă de vară, numită şi aţă de 
junghi; în timp ce se spune textul descântecului de trei ori, bolnavului i se pune în palmă sfoara din 
cânepă, încolăcită în aşa fel încât la mijloc să rămână liber un cerc în care se presară puţină sare; la 
sfârşit, bolnavul trebuie să lingă puţină sare, apoi se leagă cu sfoara peste locul unde acuză că are 
junghiul - Gorj (CĂRĂBIŞ, p. 130-131). Dacă un copil are junghi, se ia o aţă, făcută din cânepă de 
vară, toarsă din fuiorul care a fost pus la crucea pe care preotul o poartă în ajunul sau în ziua de 
Bobotează pe la casele oamenilor, se udă aţa cu agheasmă şi apoi leagă cu ea copilul în locul 
dureros; după ce i se face legătura cu aţa, copilul este afumat prin aprinderea peticului textil 
folosit la ştergerea ouălor roşite pentru Paşte, concomitent rostindu-se şi un descântec - Bucovina 

(3. MARIAN, II, p. 249-250). în ziua Anului Nou, când se întorc de la râu, unde au căutat să-şi afle 
ursitul prin intermediul busuiocului pus în apă curgătoare, fetele iau sămânţă de cânepă, se duce 
fiecare la locul unde sunt tăiate lemnele şi seamănă puţină sămânţă în acel loc; apoi îşi desfac un 
capăt al brâului şi încep „a grăpa" semănătura, rostind totodată un descântec pentru a-şi visa 
ursitul; după „grăpat", se duc în casă, iau o oală cu apă neîncepută, o pun pe vatră şi învârtind-o 
zic un alt descântec, ca să-l grăbească pe mire; lasă apoi oala cu apă să se încălzească, punând în 
ea şi flori care au putere „fermecătoare" (busuioc, matocină, odolean, lemnul-Domnului, năvalnic 
etc.); o iau de pe foc, o toarnă într-o strachină sau covăţică şi se spală cu ea; toarnă apoi apa la loc 
în oală şi o aşează la capul lor, punând sub pernă şi brâul, pe care l-au folosit ca „punte" la pârâu şi 
cu care au „grăpat" semănătura de cânepă, precum şi inelul folosit tot la râu, crezând că-şi vor visa 
viitorul soţ; în alte părţi, fetele ies cu ochii închişi din casă şi se duc astfel până la locul unde sunt 
tăiate lemne şi acolo seamănă puţine seminţe de cânepă; apoi se dezbracă de haine şi „grăpează" 
cu acestea cânepa semănată, rostind şi un descântec; se întorc în casă şi pun hainele sub pernă, 
împreună cu o bucată de mămăligă şi puţină sare, fără să ştie nimeni; când îşi pregătesc patul 
pentru culcare mai spun un descântec, astfel considerând că, peste noapte, îşi vor visa ursitul; sunt 
informaţii că şi flăcăii procedează la fel; alte fete, după ce seamănă cânepa la tăietor şi o 
„grăpează" cu catrinţa sau fusta, înconjoară de trei ori casa, în pielea goală fiind, iar după cel de al 
treilea înconjur se duc din nou la butuc, unde au semănat, iau de acolo sămânţă de cânepă şi 
ţărână şi văd în casă câte boabe au luat; câte boabe au apucatîn mână aţâţi ani nu se vor mărita; 
unele spun că făcând acest lucru îşi văd şi ursitul la spatele lor; dar, pentru că îl văd pe 
neaşteptate, multe dintre ele se sperie şi se îmbolnăvesc, uneori destul de grav; în Muntenia, în 
seara dinaintea Bobotezei, flăcăii sau numai o fată împreună cu mama ei, sau mai multe fete 
împreună eliberează vatra de jeratic, după ce aceasta s-a încins, şi aruncă pe ea câte o sămânţă de 
cânepă, rostind „Acesta e X, de m-o iubi, să sară înspre mine!"; direcţia săriturii seminţei indică 
valabilitatea sentimentelor; se procedează la fel cu două fire de păr, dacă acestea se unesc este 
semn că cei doi se iubesc; în Moldova şi Bucovina, de Anul Nou, fetele aruncă în cuptorul încins 
mălai, ies afară şi înconjoară, dezbrăcate, casa de două ori, apoi intră în casă şi mai aruncă în 
cuptor seminţe de cânepă, după care mai înconjoară goale pentru a treia oară casa, intră în fine în 
casă şi, dacă aud sămânţa de cânepă pocnind pe vatră, cred că se vor mărita în anul care urmează; 
în Transilvania, se crede chiar că, după ce grăpează bine cu cămaşa seminţele de cânepă, este bine 
ca acestea să nu se mai distingă din ţărână, pentru că şi ursiţii lor vor fi buni şi tăcuţi ca pământul; 
dacă rămâne sămânţă deasupra, spun că viitorii soţi vor fi răi şi săraci; fetele iau câteva fire de 
cânepă şi o crenguţă de busuioc din crucea preotului venit în fiecare casă în ajunul Bobotezei, mai 
adaugă un fir de năvalnic şi unul de iarbă mare, le leagă pe toate cu firele de cânepă şi le pun pe 
toate într-un loc în care să nu poată umbla nimeni (pe o şiră de paie, pe acoperişul unui porumbar 
etc.); dacă a doua zi vor găsi brumă, zăpadă, chiciură, promoroacă pe ele, este semn că ursitul le 
va fi bogat, firele fără nimic pe ele însemnând că viitorul soţ va fi sărac şi „gol"; în seara de ajun a 
Bobotezei (5/6 ianuarie), sub mai multe farfurii se pun diferite obiecte, fiecare având altă 
semnificaţie; astfel, flăcăul care indică farfuria sub care se află sămânţă de cânepă sau de grâu se 
crede că va lua de soţie o fată care îi va face mulţi copii; se repetă de trei ori procedeul, pentru 
conturarea unui profil moral şi fizic mai complex al viitoarei soţii ( 2 . MARIAN, I, p. 100-102; 140- 
142; II, p. 102; 109). în Bihor, aflarea ursitului se face cu două „păpuşi" din cânepă, în fapt două 
fuioare, aşezate unul lângă altul, pe care le aprind; dacă ele se apleacă unul spre celălalt, înseamnă 
că tinerii se vor căsători; când fuiorul fetei arde cu flacără este semn că ea se va mărita cu un băiat 
tânăr, iar, dacă arde mocnit parcă topindu-se, soţul ei va fi un bărbat văduv (PRESA). în 
descântecele de legat bărbatul sau amantul de casa femeii, aceasta ia cânepă de vară, îi face patru 
noduri, ţinând mâinile la spate, apoi o leagă de un par al gardului, rostind totodată un descântec - 
Vâlcea (3. GOROVEI, p. 238). înainte de a pleca la biserică pentru cununie, mireasa toarce un fir de 
cânepă, făcând pe el trei noduri, ca să rămână însărcinată şi să nască abia din trei în trei ani - Gorj 

(CĂRĂBIŞ, p. 84). Ploaia putea fi provocată, dacă se arunca în fântână cânepă verde - Dolj 
(ENACHE, p. 119). Cine visează cânepă va fi chemat la o nuntă, iar cine se visează torcând cânepă 
este semn că treburile casnice merg pe un drum fericit; are speranţă într-un viitor bun cel ce se 
visează semănând cânepă, iar cel care se visează culegând-o va avea parte de o moştenire - 
Suceava (NOTE, Băncescu). Serii simbolice: cânepă-lemn-brâu-apă neîncepută-foc-flori-inel; 
cânepă-lemn-haine-mămăligă-sare-, cânepă-busuioc-năvalnic-iarbă mare. 

CÂNTAR (A SE CÂNTĂRI) 

Se crede că, dacă este cântărit imediat după naştere, copilul nu va putea fi niciodată deocheat, sau 
nu se vor mai prinde niciodată farmecele de el - Muntenia; Moldova; este bine ca omul să se 
cântărească ori de câte ori are prilejul, ca să fie ferit de boli şi de vrăji - Suceava; în ziua prăznuirii 
Sfântului Gheorghe (23 aprilie), se obişnuieşte ca oamenii să se cântărească, pentru ca farmecele 
să nu se atingă de ei - Muntenia; se crede că lupii vor ataca şi vor mânca vitele, dacă se lasă prin 
sat, pentru timp îndelungat, cântarul dat cu împrumut vecinilor - Dolj ( 2 . GOROVEI, p. 74; 84; 256). 
Cu deosebire, fetele şi femeile cred că e recomandabil să se cântărească ele însele, în timpul 
anului, cât mai des posibil, pentru a alunga de la ele farmecele şi vrăjile, deoarece cântarul 
(cumpăna) are formă de cruce - Suceava (NOTE, Băncescu). Când un om îşi dă sufletul, o femeie 
din familie ia un cântar şi înconjoară mortul cu el, zicând: „Când N se va scula/Şi cu cântar va 
cântări/Atunci acasă va mai veni!"- Banat (3. MARIAN, III, p. 311-313). 

CÂNTEC (A CÂNTA) 

De remarcat că, în general, acţiunea de a cânta nu trebuie asociată cu nici un fel de altă activitate, 
această credinţă proiectând cântecul într-o zonă cvasi-sacrală; din această cauză, cântatul atrage 
după sine numai interdicţii; astfel, cel (cea) care cântă, în timp ce se duce să ia apă de la fântână, 
precis va uita unde pune anumite lucruri - Moldova; nu este bine să se cânte sub aşternut (în timp 
ce încă omul nu s-a dat jos din pat), pentru că acela care o face va fi bătut a doua zi - Tecuci; un 
bărbat nu trebuie să cânte după ce s-a aşezat la masă, pentru că, se crede, nevasta lui va înnebuni 
- Bucovina; iar fata nemăritată, care va cânta în timp ce mănâncă, va avea parte de un soţ repede 
mânios - Bucovina ( 2 . GOROVEI, p. 11; 16; 133; 135). Dacă fata nemăritată cântă în timp ce se 
piaptănă sau se îmbăiază este semn că îşi va lua ca soţ un bărbat prost - Suceava; în vis, cântatul 
din trompete (trâmbiţe) şi cântarea bisericească înseamnă bucurie; dacă, în vis, se aude doar 
melodie interpretată la vioară este semn de bucurie, dar, dacă şi visează că se cântă din vioară 
înseamnă nefericire; cântecul interpretat la chitară, auzit în vis, înseamnă tot nefericire, mâhnire, 
chiar sărăcie şi mizerie - Suceava (NOTE, Băncescu). 

CÂRCÂIAC (CÂRCÂIAG) v. MIRIAPOD. 

CÂRCIUMĂ 

Ca să se scape de gândacii din casă, se iau nouă dintre ei şi se duc într-o cârciumă, unde li se dă 
drumul, fără să vadă însă cineva - Suceava ( 2 . GOROVEI, p. 101). Dacă visează cineva cârciumă 
(birt) înseamnă veselie; dacă se visează cârciumar (birtaş) este semn de tristeţe; dar dacă se 
visează văzând cârciumar(i) înseamnă că va intra în posesia unor noutăţi - Suceava (NOTE, 
Băncescu). 

CÂRNAT 

Simbol falie; în dimineaţa Anului Nou, fetele din Chioar, după ce întorc pe dos toate farfuriile din 
casă şi îmbrăcămintea, pleacă la o apă din marginea satului, ducând cu ele câte un cârnat şi o sticlă 
cu ţuică; aici, ele încalecă pe cârnat şi se învârtesc, cu sticla în mână, în jurul unei copci făcute în 
gheaţa apei, rostind totodată o invocaţie adresată Sfintei Vineri, prin care i se cere acesteia 

ajutorul pentru aducerea flăcăilor la casele lor; la întoarcere, ascund cârnatul şi sticla cu ţuică într- 
un loc numai de ele ştiut, în perimetrul gospodăriei; când le vin peţitori, îi poftesc să guste din 
acest cârnat fript şi să bea din ţuică, în credinţa că aceştia le vor cere în căsătorie; sau îmbie la 
gustat drăguţii pe care îi au, cu aceeaşi speranţă (2. MARIAN, I, p. 99-100; 1. POP, p. 387). Cel care 
se visează mâncând cârnat va primi curând o vizită - Suceava (NOTE, Băncescu). Serie simbolică: An 
Nou-apă(copcă în g\r\eaţă)-cârnat-alcool-rugăciune. v. FĂCĂLEŢ. 

CÂRNELEAGĂ (CÂRNELEGI) 

Săptămâna antepenultimă din câşlegi, când zilele de miercuri şi vineri nu sunt zile de post; în 
religia creştin-ortodoxă, este săptămâna antepenultimă din Postul Crăciunului (15 noiembrie-24 
decembrie), în timpul căreia se poate mânca de dulce miercurea şi vinerea 
(ŞĂINEANU, II, p. 262). 

CÂRTIŢĂ ( Talpa europaea - DLRM, p. 154) 

Cunoscută şi sub denumirile de sobol, orbete şi cristei, cârtiţa trăieşte în galeriile pe care şi le sapă 
pe sub pământ, fiind asociată, în mentalitatea tradiţională românească, cu spiritele malefice, 
infernale, demoniace, pentru că fuge de lumină, deci fuge de soare; aceste analogii o plasează 
imediat în economia descântecelor populare, alături de puterile şi de stihiile răului; fiindcă ridică 
muşuroaie deasupra pământului, acţiunea cârtiţei devine sinonimă cu „ buba cea rea", deci cu un 
proces infecţios, care „coace", în ascuns, pe sub piele, şi erupe la suprafaţă pe neaşteptate, 
aidoma unui muşuroi; legendele populare aşează cârtiţa într-o ipostază interesantă, conform 
căreia ar fi fost, la începuturi, soră a Soarelui, dar s-a îndrăgostit de el şi atunci tatăl lor, când a 
aflat vestea, a blestemat-o să devină cârtiţă, adică să umble numai pe sub pământ; credinţele 
populare o asociază cu furca de tors, fusul şi caierul, evident fiind vorba aici de o speculare a 
analogiei dintre traseele subterane labirintice făcute de către cârtiţă şi încâlcirea lânii din caier; din 
această cauză, se crede că, pentru a feri straturile cu legume din grădină de acţiunea cârtiţei, este 
suficient să se aşeze la capătul răzorului o furcă de tors, având caier şi fus, iar aceasta îşi va face de 
lucru cu ustensilele industriei casnice textile amintite şi nu va mai acorda atenţie straturilor; 
uneori, aşezarea acestor obiecte este însoţită de îndemnul „Toarce ori te du!", în urma căruia 
cârtiţa ar încerca să toarcă, nu reuşeşte şi, furioasă pe neputinţa ei, fuge (COMAN, I, p. 124; 125; 
129; II, p. 40). O altă practică indică, la apariţia multor muşuroaie în grădini, ca femeile să se ducă 
şi să le îndemne astfel: „Mă, nu săpa, /hai la biserică şi te-i rugai", ceea ce le-ar face pe cârtiţe să- 
şi mute acţiunea de săpare de galerii şi de muşuroire pe spaţiile din jurul bisericii - Bihor (PRESĂ). 
Când un om este bolnav de „cârtiţă" (boală, la om şi la animale, caracterizată printr-o inflamaţie 
de formă lunguiaţă), este indicat să prindă o cârtiţă şi să o omoare între degete, ţinând mâinile la 
spate, ca să nu o vadă; dacă o vede, boala nu se mai vindecă - Vlaşca; dar, în acelaşi timp, omul 
care poate să omoare o cârtiţă, ţinând mâinile la spate, capătă puterea de a vindeca femeile care 
suferă de boli de sân (dureri în timpul lactaţiei sau scurgeri ale sânului) - Ialomiţa; Tecuci, se mai 
crede că omul care poate strânge de gât o cârtiţă, cu mâinile aşezate la spate, devine puternic şi 
sănătos - Neamţ; este suficient să se atingă, cu două degete, o cârtiţă şi apoi cu acele degete să se 
frecţioneze uşor zona gâtului afectată de boală („de gâlci") pentru a vindeca pe cel bolnav - 
Neamţ; este indicat, pentru cei care au abuzat în tinereţe de tot felul de bunătăţi, să mănânce 
carne de cârtiţă, uscată bine, ca să poată slăbi - Suceava; dar cârtiţa prinsă în luna martie se dă 
vacilor de mâncare, ca să se îngraşe - Argeş; în fine, se mai crede că, dacă face muşuroaie sub 
pereţii casei, va muri cineva din acea familie (2. GOROVEI, p. 44; 145; 235; 246; 284; 285). Serie 
simbolică: furcă de tors-caier-fus. v. CÂINE. 

CÂŞLEGI 

Interval de timp între două posturi, în care creştin-ortodocşii au dezlegare a se hrăni cu produse 

lactate şi carne (ŞĂINEANU, II, p. 262). Totuşi, după cum lesne se va putea observa, părerile sunt 
zonal împărţite, poporul nuanţând cu unele precizări; astfel, românul numeşte câşlegi toate zilele 
de dulce de peste an; răstimpul dintre Postul Crăciunului (practic din ziua de Crăciun - 25 
decembrie) până la Postul Mare (Postul Paştelui) sau ajunul patruzecimii se numeşte, în unele 
locuri. Dulcele Crăciunului, iar, în alte zone, Câşlegile-de-iarnă sau Cârnilegi ; ca să le deosebească 
de celelalte câşlegi de peste an (de pildă, câşlegile-de-vară, perioadă cuprinsă între Postul Sfinţilor 
Apostoli Petru şi Pavel (10-28 iunie) şi Postul Sfintei Marii (30 iunie-14 august; săptămâna din 
aceste câşlegi, în care în zilele de miercuri şi vineri se mănâncă de dulce, se numeşte hărţi şi 
cârnilegi (2. MARIAN, I, p. 83-84). în fapt, această săptămână, mobilă în calendarul creştin- 
ortodox, deoarece se orientează după data în care este fixată învierea Domnului (Pastele), 
debutează cu duminica a 33-a după Rusalii, numită şi Duminica Vameşului şi a Fariseului, şi 
marchează începutul Triodului (NOTE, Antonescu). De remarcat că, pretutindeni în ţară, cele mai 
multe nunţi se fac în Câşlegile-de-iarnă din raţiuni pur economice: gospodăriile au produsele 
agonisite de cu toamnă, nu se desfăşoară munci agricole grele, iar fetele au timp pentru a-şi pune 
în ordine zestrea, ca să nu le găsească peţitorii nepregătite; există chiar o anumită eşalonare a 
momentelor importante ale nunţii, în sensul că peţitul şi logodna au loc, de regulă, în perioada de 
la Crăciun (25 decembrie) la Bobotează (6 ianuarie), iar cununiile propriu-zise de la Bobotează 
până la Săptămâna Albă (săptămâna de dinainte de începutul Postului Mare); când sosesc 
câşlegile, fiecare fată mătură ostentativ dinspre pragul uşii spre interiorul încăperii, în credinţa că îi 
vor sosi mai curând peţitorii - Bucovina; pentru necazul de a nu-şi fi găsit rostul marital, există şi o 
strigătură sugestivă: „Supărate-s fetele, /C-au trecut câşlegile, / Vine Săptămâna albă, /Nime-n 
lume nu le-ntreabă!" - Satu Mare (2. MARIAN, I, p. 137-138). în satele din Ţara Zarandului, 
perioada de la Crăciun şi până la Lăsatul secului pentru intrarea în Postul Mare se numeşte 
fărşang, termen de origine germană (1. DASCĂLU, p. 22). 

CEAFĂ 

Se crede că acela care are ceafa pronunţat adâncită este un mare mincinos - Tecuci; Bucovina; este 
bine să fie atent şi să se păzească de tot ceea ce-l înconjoară acela pe care îl mănâncă insistent 
ceafa - Tecuci; mama să nu-şi sărute niciodată copilul la ceafă, pentru că acesta se înrăieşte - 
Bucovina (2. GOROVEI, p. 41; 47; 59; 141). 

CEAI 

Când cineva bea ceai şi i se varsă din întâmplare e semn bun - Buzău (2. GOROVEI, p. 47). Cine se 
visează preparând (fierbând) ceai, va fi calomniat; dacă se visează bând ceai, afacerile îi vor merge 
prost - Suceava (NOTE, Băncescu). 

CEAPĂ (Allium cepa - DLRM, p. 130) 

Ca să le vină laptele înapoi femeilor care l-au pierdut sau le-a fost luat de strigoaie, se ia o ceapă, 
se taie în patru părţi şi se mănâncă; sau o crestează, o lasă peste noapte pe ghizdul unei fântâni, în 
seara dinspre zile de miercuri sau de vineri, iar dimineaţa femeia o ia şi o mănâncă, după care se 
crede că laptele va curge ca dintr-o fântână; sau femeia duce, joi seara, ceapa la marginea unei 
ape curgătoare, o fixează la mal cu o piatră, apoi dimineaţa îi pune sare şi o mănâncă goală, după 
care laptele revine imediat şi în cantitate mare; sau ceapa, după ce a stat în apă, se mănâncă a 
doua zi pe cormanul plugului, crezându-se că laptele se va întoarce la femeie, cum se întoarce 
brazda în urma cormanului; sau femeia duce ceapa la râu dimineaţa şi apoi revine cu ea, legată cu 
o aţă şi târând-o până acasă, unde o mănâncă cu puţină pâine - Ţara Oltului; „Calendarul de 
ceapă" se pregăteşte în seara dinaintea Anului Nou, când se iau 12 foi de ceapă, egale ca mărime, 
în fiecare dintre acestea punându-se puţină sare măruntă, fiecărei foi de ceapă dându-i-se numele 
unei luni din cele 12 ale anului, iar a doua zi se observă care dintre foi are mai multă apă în ea. 

însemnând că acea lună va fi cea mai ploioasă; foile de ceapă se aşează pe o masă sau se pun pe 
tocul dintre geamuri - Banat; Ţara Oltului; Teleorman; Suceava; să nu se arunce în foc ceapă sau să 
se mănânce pieliţele ei, pentru că îl vor durea ochii pe cel ce o face - Vâlcea; împletitura cozilor de 
ceapă în funie, după ruperea şi folosirea bulbilor, se aruncă în drum, pentru ca rodul să fie bogat şi 
anul următor - Suceava; cine are coşmaruri, visând nopţi la rând un mort, să ia dimineaţa câte o 
ceapă, în trei zile de luni consecutive, şi să o azvârle cu mâna dreaptă pe fereastră, stând cu 
spatele la aceasta, astfel crezându-se că duhul celui mort va avea de lucru cu ceapa şi nu va mai 
bântui visul omului - Muntenia; cine visează mereu un mort să dea de pomană o ceapă - Suceava 
(2. GOROVEI, p. 47; 245; 254; 261; GOLOPENŢIA, p. 100-101; 145; CRISTEA, p. 43-44; PRESA). Are 
conotaţii simbolice doar bulbul plantei, din care se face „calendarul de ceapă"; în unele zone 
(Maramureş), se iau doi bulbi, se taie fiecare bulb în două, iar din mijlocul fiecăreia din cele patru 
jumătăţi se scot câte trei foi; în alte zone (Banat), se taie o singură ceapă în două jumătăţi, de unde 
sunt scoase câte şase foi, începând din mijloc; în fiecare dintre cele 12 foi, care semnifică lunile 
anului, se presară, în mod egal, sare; foile de ceapă se pun la fereastră sau sub un pat (sub o 
covată, ca să nu fie deranjate), iar a doua zi „se citesc" foile, interpretându-se ca fiind cea mai 
bogată în precipitaţii (ploaie sau zăpadă) luna corespunzătoare foii de ceapă mai plină cu apă; dacă 
numai un sfert din foaie este apoasă, atunci se crede că prima săptămână a lunii respective va fi 
mai umedă; din această cauză, în mod obişnuit, primele săptămâni ale fiecărei luni sunt 
interpretate ca fiind mai umede; în Maramureş, se crede că nu este bine să se mănânce ceapă cu 
„pieliţă", ca să se poată vedea bine şi la bătrâneţe (BOGDAN, p. 107; 135). „Calendarul de ceapă" 
se face, de obicei, în Ajunul Crăciunului, cu excepţia Ţării Moţilor, unde se practică în seara Anului 
Nou; tot în seara Anului Nou, în Bucovina, femeile pun la fereastră foi de ceapă, cu puţină sare în 
ele, după câţi copii au; a doua zi dimineaţă, va avea mai mult noroc, în anul ce vine, acel copil a 
cărui foaie de ceapă este mai plină cu apă; tot în Bucovina, fetele nemăritate umplu pe jumătate 
cu sare foile de ceapă şi unde se adună, până dimineaţa, mai multă apă, aceea crede că va avea 
mai mult noroc în dragoste în viitorul an; în satele din Munţii Apuseni, din Bihor, din Transilvania, 
din Teleorman, din Moldova şi din Bucovina, în seara dinspre Anul Nou, românii iau 12 foi de 
ceapă, le înşiră după ce pun în ele în mod egal sare măruntă, cam până la jumătatea foii, dă 
fiecărei foi numele unei luni din an şi apoi le lasă până a doua zi dimineaţa; în care foaie se află a 
doua zi mai multă apă, acea lună va fi mai ploioasă; în care foaie se află sare aşa cum a fost pusă, 
acea lună va fi secetoasă, cu arşiţă mare, iar foaia în care sarea va fi umedă doar pe jumătate, acea 
lună va fi schimbătoare (2. MARIAN, I, p. 8; 71; ROMAN, p. 4; 2. CHIVU, p. 243-244; PRESA). în 
Gorj, la descântecul de rânză (dureri abdominale la copii, considerate de către săteni a fi cauzate 
de deplasarea stomacului), copilul este apucat de picioare şi întors cu capul în jos, după care este 
lovit uşor cu talpa picioarelor de pragul de sus al uşii; apoi este aşezat în pat şi pus să se dea de 
mai multe ori peste cap, pentru a-i reveni rânza la loc; pentru descântat însă, se taie şi o ceapă în 
două, descântecul fiind făcut pe una dintre cele două jumătăţi, cu un fir de mătură şi un ac cu 
gămălie neagră; după rostirea descântecului, o jumătate de ceapă este pusă la buric, iar jumătatea 
descântată este dată bolnavului să o mănânce (CĂRĂBIŞ, p. 132-133). în Muntenia şi Moldova se 
crede că, în cazul că un mort este visat mai multe nopţi la rând chemând pe cineva din familie şi că 
visul acesta îl afectează pe cel ce visează, acesta a doua zi dimineaţă dă de pomană o ceapă, 
rostind că o dă de sufletul celui mort; sau se pune trei dimineţi consecutive cu spatele la fereastră, 
azvârlind afară o ceapă, considerând că mortul nu-l va mai bântui pe el, ci va avea de lucru cu 
ceapa; trebuie neapărat să spună ceva, pentru că se crede, în Muntenia şi Buzău, că, din astfel de 
vise, se poate căpăta boala numită lipitură (3. MARIAN, III, p. 12). Cine se visează mâncând ceapă 
înseamnă că, după o perioadă de tristeţe, va avea parte de bucurii; cine se visează că pune ceapă 
la copt înseamnă că va avea parte de calomnii; dar cine visează, simplu, ceapă sau praz înseamnă 
că va avea parte de amărăciune şi silă de viaţă - Suceava (NOTE, Băncescu). Serii simbolice: ceapă- 
fântână-miercuri/vineri; ceapă-apă-sare ; ceapă-apă-plug-, ceapă-apă-pâine ; ceapă-ziua de luni- 

fereastră ; ceapă-mătură-ac. 


CEARĂ 

în practicile de aflat ursitul sau destinul, care se organizează în noaptea Anului Nou, fata care 
indică vasul sub care se află un bulgăre de ceară va avea parte de un soţ palid şi bolnăvicios - 
Transilvania; Turda; sau se pune apă într-o strachină şi se picură, dintr-o lumânare din ceară, 
aprinsă, două picături, câte una în puncte opuse ale vasului, una fiind a fetei, cealaltă fiind menită 
flăcăului pe care îl iubeşte fata, şi, dacă cele două picături în plutirea lor pe suprafaţa apei se 
unesc, înseamnă că nunta se va face neapărat în anul care abia începe - Suceava; este mai bine ca 
lumânarea să fie una păstrată de la Paşte şi din ceară albă, iar apa să fie neîncepută - Neamţ; 
Suceava; sau se fac două lumânărele, care se fixează aprinse pe două coji de nucă, acestea urmând 
să plutească pe apă, în caz că se unesc nunta fiind un fapt sigur, iar, dacă vreuna dintre cele două 
lumânărele se stinge în apă, va muri cel căreia i-a fost menită - Transilvania; Moldova; Suceava; 
interesant este ca, pentru simplificarea procedurii şi a menirii, cojile de nucă purtând lumânărele 
să fie dedicate în exclusivitate băieţilor, iar cele goale, fără lumânări, să fie doar ale fetelor - 
Moldova; sau alte fete iau o lumânărică subţire, din ceară curată, pe care o aprind şi o lipesc de 
buza unui blid în care se află apă neîncepută, sunetul sfârâit al cerii picurate în apă indicând că fata 
se va mărita în curând şi va pleca din casă - Suceava; sau unele fete fac mai multe lumânărele şi un 
fel de talgere mici ori luntrişoare, toate din ceară, apoi lipesc lumânărelele de luntrişoare şi, după 
ce le menesc pe fiecare în parte, le lasă să plutească pe apa dintr-o strachină, arderea lumânării 
până la capăt însemnând viaţă până la adânci bătrâneţi, dar arderea lumânării până la jumătatea 
ei semnificând moarte în floarea vârstei pentru cel căruia i s-a dedicat luntrişoara - Suceava; în 
ajunul Bobotezei (5 ianuarie), fetele îndrăgostite confecţionează un omuleţ din ceară, căruia îi dau 
numele iubitului, şi îl lasă lângă cuptor, să se topească încet, pentru ca tot aşa să se topească şi 
inima iubitului după fată - Moldova (2. MARIAN, I, p. 55-56; 66-68; 142). Este păcat să se calce pe 
ceară sau să fie înjurată - Tecuci; ca să fie păzit de cele rele, copilului i se împleteşte în păr puţină 
ceară - Tecuci; în ajunul Anului Nou, fata nemăritată face două turtiţe din ceară, în mijlocul cărora 
pune şi câte o lumânărică, turtiţele purtând una numele ei, cealaltă numele iubitului pe care îl 
doreşte ca soţ, le aşează pe ambele într-un vas cu apă şi, dacă în plutirea lor turtiţele de ceară tind 
să se apropie şi se întâlnesc, este semn că tinerii se vor căsători - Suceava; se crede că este păcat 
să se utilizeze ceara la ceruit podelele sau alte obiecte din casă - Banat; Galaţi; laşi; ceara scursă de 
la candelabrul bisericii este folosită la făcut vrăji de dragoste - Vâlcea; ca să afle care le este viitorul 
mai apropiat, femeile topesc ceară şi o toarnă apoi în apă şi, dacă forma pe care o ia ceara este 
aceea de cruce, este semn că respectiva va muri - Suceava (2. GOROVEI, p. 47; 59; 145; 259). 
înseamnă tristeţe pentru cel care visează ceară galbenă şi bucurie pentru cine visează ceară albă - 
Suceava (NOTE, Băncescu). 

CEARTĂ (A SE CERTA) 

Este bine ca, înainte de a se merge la semănatul cânepei, cei doi soţi să simuleze că se ceartă, 
fiindcă numai aşa cânepa va creşte bine, darîn timp ce seamănă să nu mai rostească nici un 
cuvânt, fiindcă altfel cânepa va fi mâncată de vrăbii - Ţara Oltului (GOLOPENŢIA, p. 143-144). însă, 
în anumite momente importante din viaţa omului, cearta este de rău augur; astfel, se crede că, 
dacă, în timpul petrecerii nupţiale, două grupuri de tineri se iau la ceartă sau chiar la bătaie este 
semn că proaspăt căsătoriţii nu se vor înţelege în căsnicia lor - Ţara Chioarului (1. POP, p. 290). A 
visa ceartă înseamnă noutate, schimbare spre bine, iar, dacă se visează cineva că el însuşi se ceartă 
cu altcineva, este semn că în curând se va afla într-o societate plăcută - Suceava (NOTE, Băncescu). 

CEAS 

Mentalitatea tradiţională românească îl percepe ca moment favorabil şi moment defavorabil. 


Antonescu. Dicţionar de Simboluri şi Credinţe Tradiţionale Româneşti 


140 


http: / / cimec.ro 



momente opozabile, ceas bun şi ceas rău, conform urării : „Să fie într-un ceas bun!"; epilepticul mai 
este numit „bolnav de ceasul rău" (ŞĂINEANU, II, p. 224). Fără a fi personificate, ceasul bun şi 
ceasul rău sunt forme ale ursitei, un episod, un moment al acesteia, uneori anterior determinat, 
alteori imprevizibil: „sunt ceasurile aşa cum sunt şi locurile rele, că nu le ştim vedea şi aşa vine 
necazu' pe om"; "dacă un copil se naşte în ceas bun, în toată viaţa lui va fi norocos şi fericit, iară, 
dacă se naşte în ceas rău, are să fie nefericit" (2. GOROVEI, p. 168; 1. OLTEAN U, p. 325). Copiilor 
născuţi în ceasul-rău le va merge rău toată viaţa - Ţara Oltului (GOLOPENŢIA, p. 91). v. PIAZĂ. 

CEASORNIC 

Se crede că el este chipul diavolului şi că, în consecinţă, trebuie distrus - Tecuci (2. GOROVEI, p. 

48). Când moare cineva, se opreşte ceasul din casă până la înmormântare - Mureş (2. POP, p. 41). 
Cine se visează vânzând un ceasornic este semn că fericirea sa de acum e trecătoare; dacă visează 
ceasornic (pendulă) bătând ora, va face o călătorie; dacă se visează întorcând (armând) un 
ceasornic înseamnă că va avea succes în afaceri; dacă se visează stricând un ceasornic este semn 
de nelinişte - Suceava (NOTE, Băncescu). 

CEATĂ 

în linii generale, dincolo de structura şi numărul de indivizi, diferite de la zonă la zonă, constituirea 
unei cete comportă două feluri de relaţii: relaţii în cadrul cetei, între indivizi, conform funcţiei 
încredinţate la alcătuirea cetei şi relaţii statornicite între ceată şi comunitatea rurală căreia îi 
aparţine, ambele tipuri fiind impuse de tradiţie; când începe Postul Crăciunului (15 noiembrie), 
junii se strâng la un loc şi se constituie în confrerie, alegând comitetul ce dirijează lucrările: birău, 
doi juni, doi pristavi şi patru pârgari; această adunare a junilor se numeşte toană, cuvânt care se 
aplică numai acestui fel de adunare; şeful singur răspunde pentru toană, în interiorul ei el are şi 
funcţie de judecător, adică judecă şi pedepseşte, prin excludere până la cinci săptămâni, pe feciori 
şi pe fete, vornicii se îngrijesc de masă, de mâncat şi de băut, junii se ocupă de încasarea banilor şi 
tot ei sunt cei care merg la părinţii fetelor, ca să le învoiască să vină la confrerie; pristavii 
supraveghează şi controlează ceea ce face întreaga ceată, aşa încât hotărârile şefului să fie puse în 
aplicare, tot ei fiind şi cei care pot înlocui pe şef, iar pârgarii sunt executanţi; toana dispune de o 
casă a ei, cedată temporar de cineva care poate locui în altă parte, din ajunul Crăciunului şi până la 
7 ianuarie (Sfântul loan Botezătorul); în ajunul Crăciunului, feciorii părăsesc familiile lor, ca să 
locuiască la toană, adică în casa lor, timp de aproape 12 zile; în satele cu locuitori mulţi, sunt două 
toane, însă de generaţii diferite: una este a feciorilor până la 21 de ani, cealaltă a celor de peste 21 
de ani, dar în nici una dintre ele nu se află tineri însuraţi; alegerea de vătaf, numit şi crai nou, se 
poate face prin vot nominal, prin tragere la sorţi, prin impunerea de sine, dar mai ales prin ridicare 
de vătaf, adică partizanii unuia dintre tineri îl ridică pe acesta în sus, ca să atingă cu capul coarda, 
sau podul (tavanul) casei, iar cei ce sunt împotrivă îl trag în jos; dacă feciorul-candidat a reuşit să 
atingă coarda cu capul, alegerea este confirmată, în caz contrar se propune un altul - Ţara Oltului; 
în Oltenia, se remarcă, la ceata de feciori, că textul colindelor şi gesturile au un puternic caracter 
de fecunditate, fapt întâlnit şi la cetele căluşăreşti din aceeaşi zonă, care sunt şi ele tot solstiţiale; 
colindătorii se aşează pe jos, cu picioarele încrucişate sub ei, la gura sobei şi, zgândărind în foc cu 
beţele lor numite colinde, zic o colindă în care urează toate acestea: porci graşi, oameni sănătoşi, 
boi trăgători, stupi, cai încurători, oi lânoase etc., iar, la urmă, bani şi sănătate; când a rostit 
aceste ultime cuvinte, vătaful se ridică în picioare şi loveşte plafonul casei cu colinda, ceea ce s-ar 
traduce cu „aşa să fie", gest care aminteşte pe cel de confirmare a vătafului în zonele ardeleneşti; 
mai trebuie menţionat că, în Oltenia, organizarea cetelor de copii urmează sistemul confreriei 
celor mai mari ca ei; în Banat, sunt cunoscute cete numărând 12 tineri, în alte zone ceata este 
compusă din 5-9 tineri, iar vătaful poate alege pe cine crede el de cuviinţă; se pare că ultima 
variantă este cea mai des întâlnită, cu observaţia că organizarea cetelorîn spaţiul ardelenesc şi în 

zonele care au fost sub ocupaţie austriacă prezintă o structură mai riguroasă, de tip paramilitar, în 
timp ce grupurile de tineri din Muntenia şi Moldova au o organizare mai suplă, mai elastică, uneori 
chiarîntâmplătoare; ceata posedă un repertoriu care poate număra între 5 şi 60 de colinde; un 
colind, intitulat Toader diaconul, pe care ceata de flăcăi îl spunea probabil la casa în care se afla un 
Toader (serbat în timpul sărbătorilor populare, care preced echinocţiul de primăvară şi care sunt la 
rândul lor „de început de an"), ne descrie crearea lumii, ceea ce confirmă credinţele româneşti 
privitoare la Sântoaderi, feciori-cai, şi care sunt varianta carpatică a mitului om-cal, centaurul indo- 
european; în partea vestică a României, colindătorii-copii poartă numele de piţărei sau piţărăi; 
cetele de piţărei se organizează în zorii zilei de 24 decembrie, momentul fiind aşteptat şi pregătit 
de multă vreme, deoarece copiii adună din timp, pe o colină din marginea satului, cantităţi de 
crengi şi lemne, care vor fi arse în această dimineaţă; la lumina acestui foc, sunt aleşi, de către 
câţiva feciori, asistaţi uneori de unul sau doi oameni în vârstă, copiii care vor compune cetele de 
piţărei, cu această ocazie făcându-se şi unele exerciţii cu rol competitiv şi împărţindu-se rangurile: 
1. Şef (vătaf) este copilul cu voce clară şi fermă, de el trebuind să asculte toată ceata, uneori este 
mânjit pe faţă cu funingine sau zgură; 2. Rândaşul, având doar o stea neagră pe frunte, are rolul de 
a rândui copiii la uşile caselor colindate, la rostirea colindelor şi la primirea darurilor; 3. Câner este 
cel care păzeşte ceata de câini; 4. Scobicei, în principiu doi la număr, au rolul de a scobi în foc, în 
cărbunii aprinşi şi în cenuşa din sobă cu băţul-co//ndo; când găseşte în cenuşă o turtă, o aruncă, 
pentru a muri duşmanii lui Hristos; 5. Focarii, având rolul de a supraveghea focul; 6. Motcoşii 
umblă prin camere şi, dacă găsesc fuioare care ar fi trebuit să fie toarse, le încâlcesc; 7. Norocoşii 
merg la cai, oi, porci, vite şi păsări, ca să lovească cu băţul-co//ndoîn animale sau în construcţia 
care le adăposteşte, urându-le astfel să fie grase, frumoase, rodnice; în general, durata existenţei 
unei cete ţine de la 24 decembrie până la 8 ianuarie; alegerea conducerii cetei se face la 6 
decembrie (Sânnicoară), după colindatul celor care poartă numele de Nicolae; în zona muntoasă a 
judeţelor Bacău şi Neamţ, tot la 6 decembrie se constituie cetele de colindători, casa aleasă pentru 
întruniri şi repetiţii purtând numele de Şcoala de urs, între ceată şi gazdă stabilindu-se relaţii de 
reciprocitate; de pildă, pentru permisiunea de a-i adăposti toată această perioadă de timp, tinerii 
se angajează să spargă şi să aducă lemne, să care apă, să cureţe grajdurile etc., iar, în final, 
componenţii grupurilor organizează masa de spargere a cetei la care participă şi gazda; în sudul 
Transilvaniei, cetele poartă numele de toane, compuse din 7-15 tineri neînsuraţi, uneori sunt mai 
multe toane în acelaşi sat, toate cu structură ierarhică verticală, constituită din trei ranguri: I. jude 
sau vătaf; II. doi feciori, din care unul este locţiitor de vătaf; III. trei-patru tineri, chemători, stegari, 
bucătari; toţi componenţii toanei trebuie să fie tineri de încredere, unii vin pentru prima dată în 
ceată, au vârste între 14 şi 21 de ani, cu credinţă în vătaf, trebuie să aibă staturi atletice, să fie 
muzicali şi buni dansatori, ştiutori ai colindelor şi tradiţiilor confreriei; de regulă, un fecior talentat 
joacă rolul cerbuţului (masca), care poate fi purtată, ca în Hunedoara, de vătaful însuşi; scopurile 
confreriei sunt emanciparea tineretului de ambele sexe din comunitatea respectivă, integrarea 
permanentă a celor tineri, băieţi şi fete, menţinerea ordinii între feciori şi a eticii comune, 
evidenţierea celor ce au vocaţii şi nutresc neîncetat curajul, altruismul, cuviinţa; astăzi, în spaţiul 
european, confreria de tineri apare numai la români, cu elemente şi structură de tip arhaic, iar 
influenţele care le-a primit în ultimele două secole, prin armată, administraţie de stat şi biserică, 
au inovat în parte terminologia funcţională; textele colindelor din repertoriul cetelor privesc în 
special pe copiii din prejma adolescenţei, în vederea educării şi iniţierii lor, pentru o posibilă 
viitoare carieră de vânător şi de ostaş; dar colindele „îl formează" şi pe viitorul mire, deci crearea 
familiei; ele privesc cucerirea bărbăţiei prin asimilarea virtuţilor calului, a şoimului, a vulturului, a 
berbecului, ceea ce indică ocupaţia cea mai generală a tinerilor, în timp de pace, şi cucerirea unei 
fete-prinţese, viitoarea soţie; prin vânarea bourului, a corbului, a ciutei, a dulfului, a leului şi a 
peştilor uriaşi ai Dunării este pusă în evidenţă ocupaţia principală, care presupune şi eroism, a 
satelor de munte sau a satelor pastorale, ele fiind cele mai bune păstrătoare ale tipurilor arhaice 

de organizare a cetelor; în Transilvania, conducătorii cetelor de flăcăi poartă următoarele 
denumiri: birău, primicer, vătaf, primar, jude, voievod, armaşul mare, colcer sau colăcer, zaraf, 
voinic, crai-nou, căpitan, morcotan, primar mare, voinic mare, pârgar mare, jude mare, chiar şi 
viţe-primar, viţe-jude, denumiri care imită de regulă ierarhia administrativă locală, fiind întâlnită 
peste tot unde există confrerii şi unde administraţia a fost impusă din afară (BUHOCIU, p. 52; 55- 
56; 65; 67; 76-78; 81-83; 92; NOTE, Antonescu). Feciorii se prind uneori între e\fârtaţi, iar fetele 
surate, cu un anumit ritual, independent de cel al cetelor, în care caz legătura durează toată viaţa 
şi este considerată ca fiind mai puternică decât cea dintre fraţii de sânge; cetele din Ţara Oltului 
durează până la Sfântul Ion (7 ianuarie), în ultima zi desfăcând ceata, cu ceremonii care diferă de la 
sat la sat; în unele cete, deghizarea se face cu ajutorul măştilor, toate umane, nu zoomorfe, făcând 
şi dansuri pe la toate răscrucile, obiceiul purtând numele semnificativ de a bate tufa, probabil 
pentru a alunga sufletele celor morţi, după trecerea celor 12 zile, cât a fost deschis cerul şi au 
putut veni pe pământ, participanţii deghizându-se pentru a nu fi recunoscuţi; tot cu acest prilej, al 
desfacerii cetelor ard sălaşul, adică scot în curte sau în uliţă paiele pe care au dormit cele două 
săptămâni, le dau foc şi sar peste ele, probabil o reminiscenţă a riturilor de purificare; în cadrul 
obiceiurilor legate de colindat, ceata trebuie să evidenţieze trăsătura ei de „vitalitate maximă", 
aceasta fiind cheia întregului complex ritualistic, fiind vorba de o forţă care, în concepţiile magico- 
religioase străvechi, are putere de contaminare, fie de întinerire sau înviorare a oamenilor, fie de 
fecundare sau fertilizare magică a câmpurilor, dobitoacelor şi chiar a femeilor; materialele 
înregistrate converg toate spre concluzia că grupurile organizate de feciori sunt rămăşiţa unor 
străvechi rituri de iniţiere masculină şi a unor cluburi de celibatari; fenomenul a fost constatat şi 
studiat la foarte multe popoare europene contemporane; el are, de altfel, o răspândire universală, 
fiind mijlocul prin care, în diferite faze ale dezvoltării istorice, clasele adulţilor instruiesc, înainte de 
a le primi în rândul lor, noile generaţii; până foarte de curând, cetele de feciori au fost, în toate 
zonele etno-folclorice din România, organizaţii de iniţiere a junilor şi fetelorîn joc, obiceiuri, 
cântece, reguli de viaţă, o şcoală de datini şi bună-cuviinţă ţărănească; ele erau, până în preajma 
celui de al doilea război mondial, case de juni, adică organizaţii de oameni neînsuraţi, cu o gazdă 
comună, activitate colectivă, gospodărie devălmaşă de venituri şi consum; cetele de iniţiere au 
avut, cel puţin în perioada lor de înflorire, trei faze caracteristice: plecarea din comunitate, 
desprinderea de familie, femei şi copii; o perioadă mai lungă sau mai scurtă de şcoală, de 
instrucţie, răstimp în care învăţăceii deprindeau ceea ce era necesar pentru trecerea în rândul 
adulţilor, fiind supuşi unor încercări menite să-i călească şi introduşi în anumite secrete ale 
vârstelor adulte, şi reîntoarcerea în comunitate, cu luarea în primire sau încadrarea în noua 
situaţie dobândită, de iniţiaţi; ceata de feciori se încadrează între ceremoniile de întoarcere; 
trebuie să fi existat cândva şi celălalt capăt al fenomenului, anume ceremonia de plecare şi 
perioada de iniţiere; aceasta pare a putea fi găsită în ceata de căluşari, existând chiar, în Ţara 
Oltului, dar şi în alte zone, o legătură strânsă între acestea şi cetele de juni (HERSENI, p. 6; 16; 131; 
301; 303-304). Conducătorul unei confrerii, a unei cete de feciori este vătaful; peste tot, el are 
unul sau mai mulţi locţiitori sau adjuncţi, numiţi armaş, colceriu, sameş, stegar, pârgar, vornic, 
pristav etc., în Ţara Oltului, şi hocnog, marcotan, birău, căprar etc., în Năsăud (MUŞLEA, II, p. 

100). S-ar putea ca şi înmormântarea vătafului junilor şi proba de leşin a căluşarilor să fie resturi 
din rituri de iniţiere ( 4 . POP, p. 135). 

CEAŢĂ 

Când toamna se lasă ceaţă deasă este semn că roadele se vor coace repede - Tecuci; dacă, după 
vreme rea, cade ceaţă este semn că vremea se va îndrepta - Botoşani; dar dacă se lasă ceaţă deasă 
este semn că vremea se va strica - Suceava; când ceaţa se urcă de pe coclauri, urmează ploaie, iar 
când negura cade şi se lăţeşte pe şesuri, mai întotdeauna se înseninează - Suceava ( 2 . GOROVEI, p. 
48; 263; 265; 2 . MARIAN, I, p. 86-87). Este semn de boală pentru cel care visează ceaţă deasă; dar 

se va vindeca de o boală cel care se visează trecând prin ceaţă; va avea parte de dureri de ochi cel 
care visează ceaţă în soare - Suceava (NOTE, Băncescu). 


CEAUN 

Cel ce păstrează ceaunul în afara casei îşi va trece vitele peste iarnă cu multe dificultăţi - Tecuci; 
când ia foc fundul ceaunului este semn că vremea se va strica - Muntenia; Suceava; este semn de 
ploaie când, în timpul verii, arde ceaunul sau se zăreşte, arzând cu scântei, funinginea de pe fundul 
acestuia - Suceava; Ialomiţa ( 2 . GOROVEI, p. 48; 256; 265; 267). Va ploua când se aprinde 
funinginea de pe fundul ceaunului - Ţara Oltului (GOLOPENŢIA, p. 146). Timp de trei săptămâni, cât 
vreo găină este cloşcă, nu se pune ceaunul cu gura în jos - Vrancea ( 2 . STAHL, p. 186). în casa 
socrilor mari, tânăra mireasă se uită pe fundul ceaunului, ca să nască prunci cu ochi negri - Banat 
(1. LAZĂR, p. 268). 

CENUŞĂ 

în ajunurile Crăciunului şi Bobotezei, adică în zilele de 24 decembrie şi 5 ianuarie, femeile adună, 
pe nemâncate, cenuşa din vatră şi gunoiul de prin casă şi îl păstrează, iar primăvara, când 
pregătesc straturile de legume din grădină, presară cenuşa şi gunoiul peste acestea, în credinţa că 
astfel roadele nu vor fi mâncate de felurite vietăţi - Suceava; să se pună cenuşă în seminţele de 
grâu, care urmează a fi semănate, pentru ca lanul să nu fie atacat de tăciune (boală infecţioasă, 
mai ales a cerealelor, provocată de o ciupercă parazită şi care se manifestă prin distrugerea 
ţesutului vegetal şi apariţia în locul lui a unei pulberi de culoare neagră - ŞĂINEANU, V, p. 321) - 
Dolj; în ziua în care sunt prăznuiţi cei 40 de Sfinţi Mucenici (9 martie), femeile înconjoară casele 
lor, presărând o dâră de cenuşă, pentru a zădărnici intrarea şerpilor în locuinţe - Ialomiţa; cenuşa 
nu se scoate afară din casă în zilele de luni şi vineri, pentru ca uliul să nu atace găinile - Suceava; ca 
să nu se îmbolnăvească de deochi, se ia cenuşă albă şi se face un mic semn în fruntea copilului - 
Suceava; lupii vor ataca vitele, dacă se dă cu împrumut sau se scoate afară cenuşa în zilele Filipilor 
(14-21 noiembrie) - Ialomiţa; va veni uliul la păsările din curtea celui care scoate afară cenuşa în 
zilele de post ale săptămânii - Muntenia; Suceava; cenuşa nu se aruncă în ogradă, deoarece este 
semn de sărăcie - Tecuci; cenuşa este folosită în practicile medicinii populare, deoarece se crede 
că, printre lemnele din pădure, trec vânturile şi măiestrele - Ţara Oltului; să nu se lase niciodată 
multă cenuşă în vatră, deoarece rămân urmele oalelorîn ea şi asta înseamnă că, la moarte, cel din 
casă va rămâne cu ochii şi cu gura deschise - Tecuci; dacă varza face purici, ei pot fi stârpiţi 
cernându-se peste ei cenuşă, acţiunea fiind făcută de către o fată, dimineaţa încă pe întuneric şi 
complet dezbrăcată - Vâlcea ( 2 . GOROVEI, p. 48; 75; 104; 128; 145; 203; 227; 239; GOLOPENŢIA, p. 
73). Primul ou făcut într-un an de o puicuţă trebuie rostogolit prin cenuşa din vatră, crezându-se că 
aşa cum se înmulţeşte cenuşa în vatră, tot aşa să se înmulţească şi ouăle - Suceava (NOTE, 
Băncescu). Când cenuşa în sobă se ţine ghem este semn de vreme rea - Teleorman ( 2 . CHIVU, p. 
247). Cine visează cenuşă rece va fi înşelat; înseamnă că va avea supărări în afaceri cel care visează 
cenuşă arzând; fapte nesocotite îi vor altera imaginea publică celui care se visează aducând cenuşă 
-Suceava (NOTE, Băncescu). 

CER 

Fără să aibă aceeaşi demnitate ontologică, precum îl acreditează civilizaţiile tradiţionale orientale, 
şi în mentalitatea românilor cerul are funcţie constitutivă şi participă la geneza lumii, cu atât mai 
mult cu cât el este lăcaşul lui Dumnezeu, al Soarelui şi al Lunii, al stelelor şi al norilor dătători de 
ploaie; la facerea lumii, cerul ar fi fost foarte aproape de pământ, dar omul nesăbuit şi indiferent 
nu şi-a dat seama de această „bunăvoinţă dumnezeiască" şi o femeie a aruncat un scutec de la 
copil, de era să murdărească cerul; drept urmare, Dumnezeu înălţă cerul, iar omul, simţindu-i lipsa, 
se hotărî să meargă şi să ceară îndurare Atotputernicului; a luat carul mare cu patru boi şi a pus în 

el carul mic, candela, crucea de la biserică, fântâna din răscrucea drumurilor, barda, sfredelul, 
secera, coasa, plugul, rariţa, câinele, cloşca cu pui, scroafa cu purcei, ciobanul, văcarul, porcarul, 
hora satului, precum şi alte multe unelte; a mai luat cu sine grâu şi porumb, ca să semene pe 
câmpiile întinse ale cerului; dar în cale i-a ieşit diavolul care, luându-se la ceartă cu pământeanul, a 
scos din traista sa balaurul şi şarpele năzdrăvan, ursul, scorpia blestemată, calul furios şi căpăţâna 
de om, cu gândul de a-l înspăimânta pe om; cei doi se iau la trântă, timp în care se iscă şi vântul 
turbat, dar câinele pune pe fugă calul, ciobanul zdrobeşte capul balaurului, văcarul alungă şarpele 
şi îl taie cu barda, iar scorpia încremeneşte de furie; boii se sperie de urs şi cârmesc oiştea, dar 
până la urmă ursul înlemneşte de frica omului; de atunci, totul se vede pe cer: drumul pe care a 
mers pământeanul este Calea Laptelui, albită de laptele vărsat din găleţile ciobanului, când acesta 
a ucis balaurul, carul mare şi carul mic, cloşca cu pui etc.; se mai spune despre cercă l-ar fi făcut 
Dumnezeu dintr-un ciob de sticlă, ca să acopere Pământul şi să-şi ridice sieşi lăcaş, sau l-a creat la 
rugăminţile Soarelui şi Lunii, cărora le venea greu mergând prin aer, fără să aibă pe ce se sprijini; 
după ce l-a făcut, demiurgul s-a urcat în cer, „în cel de-aI nouălea, pentru că nouă sunt", diavolului 
lăsându-i pe cel de jos; furios pentru jignirea adusă, diavolul cu ai lui au început să plănuiască un 
adevărat război, menit să-l detroneze pe Dumnezeu, astfel că luă hotărârea să împuşte cerul de 
sus; Dumnezeu a răspuns trăgând cu tunul, omorând şi rănind toţi dracii; în alte variante, dracii 
construiesc munţi şi ziduri cu gândul de a uzurpa autoritatea demiurgului, dar tot cu tunul se 
restabileşte echilibrul ceresc, de data aceasta autorul detunăturii distrugătoare fiind Sfântul llie; 
oricum, cerul este conceput ca o movilă nemărginită, care se sprijină pe stâlpi sau pe umerii lui 
Samson cel Tare; nu doar că are soare şi lună, stele şi nori, dar, „acolo sus, la Dumnezeu, sunt de 
toate, ca şi aici, pe pământ" (VLĂDUŢESCU, p. 84-85). în mentalitatea tradiţională, cerul este 
„aşternutul picioarelor lui Dumnezeu"; alţii cred că oamenii nu văd cerul, ci doar albăstrimea lei, 
fiindcă este foarte departe - Vrancea; se spune că ar fi un pod, de la care în sus ar fi lumea 
cerească, iar în jos cea pământească; podul ar fi închipuit ca o boltă de fier groasă, aşezată pe apa 
care înconjoară pământul şi pe stâlpi, dar având şi uşi pe unde umblă făpturile îngereşti ca să ducă 
lui Dumnezeu ştirile de pe pământ - Botoşani; alţii cred că el nu este făcut dintr-o singură bucată, 
ci din două bucăţi care se îmbină, ceea ce i-ar permite să se deschidă, Calea Laptelui fiind cea care 
arată pe unde se face îmbinarea (OTESCU, p. 59). Se crede că există şapte ceruri aşezate succesiv 
pe verticală, ploile căzând tot succesiv; omul aşteaptă ploile ultimului cer, cel de deasupra lumii 
terestre, care mai întâi intră în pământ şi apoi se scurg până la noi; când este secetă, singura 
mângâiere a omului e aceea că suferă la fel şi neamurile celor şapte ceruri - Tecuci; când se 
deschide cerul, oamenii îşi fac cruce şi se roagă să li se dea binele de pe cealaltă lume - Moldova 
( 2 . GOROVEI, p. 48; 49). Locuitorii satelor au populat cerul cu toate realităţile vieţii lor sociale, 
dând acestui spaţiu o semnificaţie umană, antropomorfă; astfel satul este proiectat pe cer, unde 
se pot găsi Calea Robilor, Hora Satului, Fata Mare din Horă, cele două care - Mare şi Mic, Rariţa, 
Oile, Lupul şi Ciobanul, Comoara Făgăduită, Sfredelul, Cloşca cu Pui, Crucea şi Cei Trei Crai de la 
Răsărit (URSACHE, P. 71). Cerul arată ca o movilă nemărginită, pe care umblă Sfântul llie în car, fie 
pentru a se plimba, fie cu treburi de ale casei; fiind lucru sfânt, carul nu trebuie să fie văzut de 
oameni şi de aceea se umple cerul de nori, împiedicând astfel oamenii să îl zărească; ca să nu 
alunece în mersul său, carul are pe talpa roţilor cuie mari, care găuresc însă bolta cerească, lăsând 
să curgă ploaia - Tecuci ( 2 . GOROVEI, p. 48). Deasupra pământului, acolo unde se vede albastru, 
este cerul în care locuiesc Dumnezeu cu lisus Hristos, sfinţii şi îngerii; tot acolo se află Raiul şi iadul; 
în vremuri mai îndepărtate, din cer ar fi căzut pe pământ scrisori, în care oamenii erau sfătuiţi să 
se pocăiască, să ţină posturile şi să fie credincioşi - Gorj (CĂRĂBIŞ, p. 105). Se crede că, în noaptea 
dinspre Duminica Paştelui, până la miezul nopţii, în fiecare an se deschide cerul şi cine veghează şi- 
I vede deschis va primi de la Dumnezeu tot ce acesta doreşte - Bucovina ( 2 . BERDAN, p. 7). Dacă 
cerul este noros în noaptea Anului Nou (noaptea Sfântului Vasile) şi fără stele, ca să se poată citi în 
ele ursita fiecărui om, este semn că în anul ce vine nu vor umbla pe la fete mulţi peţitori şi, în 

consecinţă, nici prea multe nunţi nu vor fi prin sate - Transilvania (3. MARIAN, I, p. 97). Când, la 
asfinţitul soarelui, cerul este roşu spre răsărit înseamnă că vântul va bate cu mare intensitate - 
Bucovina; cine visează cer senin, cu stele, înseamnă că va primi o moştenire; cerul întunecat sau 
roşu semnifică supărare; dacă visează cineva că zboară spre cerînseamnă bucurie, dar dacă se 
visează înălţându-se la cer nu este deloc bine - Suceava (NOTE, Băncescu). 

CERB ( Cervus elaphus - DLRM, p. 134) 

în folclorul românesc, cerbul şi ciuta beneficiază, în raport cu celelalte animale sălbatice, de un 
statut aparte, de un prestigiu ieşit din comun; conform unor atestări populare, aceste vieţuitoare 
sunt „considerate mai bune chiar decât vitele, plăcute munţilor: iarna, crengile copacilor singure se 
pleacă, ca să mănânce mugurii"; mai „bune" decât vitele nu trebuie înţeles în sensul de mai 
„utile", ci de mai „curate" decât acestea; de altfel, ciuta şi cerbul hălăduiesc întotdeauna prin 
locuri inaccesibile, oprite omului, prin locuri fabuloase, în poieni îndepărtate, pe munţi sălbatici, 
acolo unde „iarba necălcată" ş\ „apa netulburată" simbolizează natura expansivă, pură, liberă, cu 
dimensiuni şi ecouri mitice; cele două vieţuitoare reprezintă imaginea emblematică a naturii, în 
ipostaza ei sălbatică, primordială; cu aceste valori, cerbul şi ciuta sunt folosite adesea pentru a 
semnifica ruperea de orizontul social, integrarea în stihial; în unele variante ale baladei „Meşterul 
Manole", pruncul părăsit este crescut şi alăptat de ciutele fecunde, arhetipale; în doine, haiducul 
rupt de semenii lui se înfrăţeşte cu căprioara; trăind în adâncimile sacre ale codrului, fiind pure şi 
nepătate, cerbul şi ciuta polarizează numeroase atribute pozitive, benefice; de aceea, ele dispun 
de un surplus de sacralitate, fapt care le acordă un surplus de prestigiu şi autoritate; ele sunt 
animale „curate", exemplare, animale „puternice" şi fecunde, donatoare de energie şi bunăstare; 
această determinare mitologică explică de ce ciuta şi cerbul se ivesc în acelaşi context epic - 
vânătoarea eroică; în universul de simboluri al colindei, vânarea cerbului tretior ori a ciutei „fără 
splină" constituie un gest ritual, un act eroic în măsură să ofere tânărului consacrarea, prestigiul 
social şi dreptul la căsătorie, legate de vechi rituri de iniţiere feciorească şi de credinţe cu caracter 
totemic şi magic; la rădăcina lor se află probabil urme ale unui cult autohton al cervidelor; există 
dovezi evidente că cerbul a fost vânatîncă din paleolitic şi că oasele şi coarnele sale au fost intens 
folosite pentru realizarea unor unelte (ace, cuţite, brăzdare de plug) sau obiecte de cult; ulterior, 
vânarea cerbului şi a ciutei a devenit un privilegiu al domnitorilor şi al marilor boieri; de altfel, în 
Evul Mediu, căprioara constituie un dar ritual în cadrul sărbătorilor de iarnă; ipoteza care atribuie 
cerbului rolul de stihie a firii, de emblemă a naturii nedomesticite, este întărită de celălalt motiv 
declanşator al conflictului (din balade): agresiunea cerbului, care coboară din munte în sat, intră în 
livada ori câmpul eroului, îi mănâncă merele ori îi culcă la pământ spicele coapte; este aici o 
provocare, o intruziune; unele colinde păstrează probabil ecouri ale sacrificiului cerbului pentru 
asigurarea dăinuirii construcţiilor; vânarea cerbului, ca o etapă necesară a riturilor de trecere 
nupţiale, prin care mirele trebuie să-şi dovedească bărbăţia, şi-a păstrat ecoul în colinda din ţinutul 
Hunedoarei; deci sacrificiul asigură durata casei concrete, susţine în plan mitic temeinicia clădirii 
propriu-zise; totuşi „casa" nu are valoare „denotativă" în aceste texte, ci metaforică (conotativă): 
ea reprezintă „vatra", familia şi, într-un sens superior, neamul, adică valorile tradiţionale care dau 
esenţa şi durata actului marital; deci: nuntă - început de lume; vânarea cerbului - sacrificarea 
animalului cosmic; făurirea „casei" din trupul acestuia - crearea cosmosului din corpul animalului 
mitic; cerbul reprezintă astfel un „strămoş totemic", cu rol de „protector al familiei", care oferă 
„viaţa", o consacră, o face reală, integrând-o în antropocosmos; cerbul facilitează un salt 
ontologic, o rupere de nivel; el este deci un operator într-un act de depăşire a condiţiei iniţiale; 
eroul, aruncat de coarnele cerbului „peste munţi cărunţi", pătrunde în altă lume şi aduce de acolo 
un obiect sau un personaj dotat cu atribute şi puteri fabuloase; în descântece, acelaşi gest permite 
intrarea pe tărâmul stăpânit de puterile malefice şi găsirea cauzei bolii; inversând aceste imagini, 
alte descântece utilizează „luatul în coarne" ca un act demonic, declanşator al bolii şi al suferinţei; 

în aceste cazuri, motivul „luatului în coarne" este „recitit" din perspectiva codului specific 
descântecului; acesta elimină conotaţiile mitologice (cerbul sacru, trecerea de pe un tărâm pe 
altul, saltul ontologic) şi păstrează numai nivelul referenţial, gestul concret, dureros, al luării în 
coarne şi al prăbuşirii la pământ; în felul acesta, zborul consacrator este înlocuit cu o cădere 
malefică, generatoare de boală şi suferinţă, iar cerbul stihial apare ca un animal răuvoitor, aproape 
demonic; o credinţă străveche şi general răspândită afirmă că animalul care conduce o haită sau o 
turmă nu este numai unul obişnuit, ci unul năzdrăvan, dotat cu atribute şi puteri ieşite din comun, 
această imagine mitologică este întărită de o realitate de natură biologică: cârdul este condus de o 
ciută care merge în frunte mereu cercetând; toată grija conducerii cârdului cade în grija unei ciute 
de 6-7 ani, cunoscătoare şi trecută prin multe; urmărirea şi vânarea ciutei reprezintă un sacrificiu 
fertilizator prin omorârea animalului arhetip, a „mumei-ciutelor", eroul hrăneşte pământul cu 
sângele vieţuitoarei sacre şi asigură bogăţia şi fecunditatea câmpurilor; în ordinea mitului, 
vânătoarea capătă ecouri cosmogonice, deoarece fără ea pământul ar fi sterp şi holdele nu ar rodi: 
„ Şi-n sul iţi o luară/Şi pe mal o aruncară, /Frumuşel gâtu-i tăiară, /Dete sânge locul ui/Şi mană 
pământului, /Dete păr la trăistari, /Pielea pe la tăbăcari, /Carnea pe la măcelari, /Oasele la 
fluierari, /Maţele pe la strunari, /Unghele la păhăraril"; finalitatea întregii acţiuni nu mai este 
acum una iniţiatică, nu mai vizează dobândirea prestigiului individual şi consacrarea eroică; 
viteazul îndeplineşte actul ceremonial nu pentru sine, ci pentru colectivitatea întreagă; rostul 
vânătorii este unul de factură agrară, animalul-victimă fertilizând întreaga fire şi asigurând 
belşugul recoltei; rolul de animal arhetip, de fecundator al întregii naturi, este asumat, în egală 
măsură, şi de cerb; tot în sensul asigurării fertilităţii trebuie interpretate şi textele în care cerbul 
este chemat „să sară" peste lanuri şi câmpuri; în limbajul popular, „a sări" înseamnă, atunci când 
verbul se referă la animal, „a fecunda"; pornind de la această constatare, invitaţia la sărit este 
legată de speranţa pentru „roada codrului", „mana grânelor" etc.; cerbul divin, divinitatea din 
brădet, fecundează vântul şi pământul, muntele şi ţarina şi asigură roade bune tuturor şi sănătate 
pentru oameni; deci cerbul stimulează energiile naturii printr-un gest magic, gest care are la bază 
contactul direct între animalul sacru şi pământul sterp sau uscat; sacrificiul întemeietor este astfel 
înlocuit printr-un model analogic al fecundării; coarnele bogate ale cerbului inspiră, în folclorul 
românesc, această laudă a animalului care pretinde „Că el îşi Întrece/Cu coarnele lui/Fala 
bradului!"; şi tot ele, precum şi atributele fecundatoare ale acestei figuri mitologice, susţin, în plan 
simbolic, riturile şi jocurile de Anul Nou consacrate măştii de cerb; cercetătorii consideră că masca 
de cerb reprezintă întruparea pământească a soarelui, personificat ca zeu, în mersul lui prin 
zodiac; totodată, masca de cerb este văzută şi ca un simbol al junelui prin excelenţă, principiul 
însuşi al tinereţii masculine, care asigură, prin coborârea lui în sat, fecunditatea, vigoarea şi 
sănătatea tuturor; într-un cântec de jelire a cerbului bolnav, cauza suferinţei sale este de natură 
erotică; renaşterea animalului-mască, a figurii sacrale care întrupează energiile firii, reprezintă o 
explozie de vitalitate, un surplus necesar de putere care duce la sporirea fertilităţii naturii, a 
câmpurilor şi holdelor; acest cerb, care aminteşte de taurul „ferecat", aduce cu sine obiectele 
sacre, pe care ceata le dăruie familiei gospodarului: covor, brâu, bani, şi, alteori, arme, masă, 
cunună; ca şi masca, cerbul fantastic posedă un surplus de putere stihială, putere care se 
concretizează fie printr-un act magic (săritul - în text, jocul - în ceremonial), fie printr-un dar magic 
(intrarea lui în curte - în rit, aducerea unor obiecte sacre - în text); fiecare dintre darurile pe care 
cerbul le poartă pe spinarea sa individualizează o categorie a familiei, simbolizează o dimensiune a 
miticului şi anticipează împlinirea unui destin individual: masca - gazda mare - bogăţie - viaţă 
îmbelşugată; armele - feciorii - putere eroică - consacrarea socială; cununa - fetele -fecunditate - 
împlinirea maritală; fata, viitoarea soţie, aflată în leagănul din coarnele cerbului, este condusă de 
acesta, prin apele revărsate, către mirele ei, incertitudinea condiţiei ei liminale este conotată 
mitologic, în colindă, prin imaginea potopului (haosul ce precede facerea lumii, adică, în acest 
context, întemeierea familiei) şi prin sacrificiul cerbului (animalul primordial prin jertfa căruia ia 

fiinţă cosmosul, mutans mutandis, casa, familia şi destinul tinerilor căsătoriţi); luat în sine, cerbul 
cu leagăn în coarne este un simbol al vieţii veşnice, al renaşterii firii, al fecundităţii şi belşugului; 
dar adesea el apare şi călătorind de la un tărâm la altul; astfel, chipul său se completează cu o 
nouă dimensiune, aceea de animal-ghid şi, eventual, psihopomp; revenind mereu, exprimând 
ciclurile veşnice ale naturii, cerbul trebuie „să treacă" de la un nivel la altul al existenţei, de la 
împlinire la pieire, de la lumea „ceo neagră" la lumea „cea dalbă"; ca animal funerar, el apare 
drept purtător şi conducător, în leagănul său, al sufletelor celor „pribegi"; singular, apare în 
bocetele din Gorj, probabil din contaminarea cu colindele (adică un cerb cu leagăn în coarne, 
urmând a duce în el pe cel mort); se pare deci că ori de câte ori apare cerbul cu leagăn în coarne, 
călător peste marile praguri, finalitatea traseului său este una direct maritală şi, implicit, 
fertilizatoare: animalul fabulos duce sau conduce pe unul din participanţii la căsătorie către alesul 
său; în transformarea cerbului în animal psihopomp, un rol deosebit revine imaginilor „trecerii 
mării", cu vădite semnificaţii funerare, şi „leagănului", utilizat deseori, în bocete, ca mijloc de acces 
dintr-o lume în alta; cu excepţia acestor contexte, singulare totuşi, cerbul nu conturează, în 
folclorul românesc, profilul unui animal psihopomp; cerbul şi ciuta, aşa cum apar ele în folclorul 
românesc, relevă numeroase conotaţii simbolice arhaice, pe firul cărora se coboară spre mituri de 
factură cosmogonică, spre imagini ale fiinţelor primordiale, ale vieţuitoarelor stăpâne peste 
energiile şi tainele firii, ale animalelor fecunde, donatoare de viaţă şi putere, călătoare şi ghid între 
diversele paliere ale lumii, protectoare ale tinerilor iniţiaţi (COMAN, I, p. 159-165; 167; 169-173). 
Varietatea carpatică a cerbului este cea mai dezvoltată din Europa, existând în pădurile româneşti 
exemplare de cerbi de peste 300 kg (trupul eviscerat), având coarne de peste 1, 25 m şi de 13-14 
kg; documentele atestă că în Carpaţi pot fi întâlnite „turme de cerbi, căprioare şi ciute", un 
vânător putând captura, într-o singură zi, până la 24 de cerbi sau 40 de căprioare; în textele 
folclorice, el este un animal-călăuză; cerbul este victimă sigură şi „de bunăvoie", ca şi leul în 
colinde, aparţinând aceleiaşi familii de fiare cu un excepţional rol magic, ca bourul şi leul, şi care 
trimite mai întâi la virilitatea junelui vânător; în colinda pentru „fata mare", „prietenia" dintre cerb 
şi fată este atât de „străveche", încât trebuie să fie înţeleasă atât prin tradiţia care s-a păstrat la 
traco-eleni, prin Artemis, zeiţa vânătoarei şi patroană a fiarelor pădurii, a cărei curte era formată 
din cerbi şi ciute, cât şi prin practica domesticirii unor animale, cum ar fi bourul în spaţiul 
românesc, sau renul în cel arctic; jucătorul care poartă masca cerbuţului este considerat „păgân" 
în timpul colindatului, întocmai ca şi alte personaje teatrale de la procesiunile echinocţiale, 
îndeosebi de la Rusalii, feciorul-cerb repezindu-se la fete şi femei în timpul dansului, contact care 
este judecat ca fiind de bun augur, la fel ca şi în cazul altor ceremonii cu măşti; acest jucător se va 
mărturisi şi împărtăşi la Lăsatul de sec (15 noiembrie), apoi abia după Bobotează (6 ianuarie) va fi 
primit la biserică; totuşi, confreria de feciori, cu masca şi lăutarii (care nu fac parte din confrerie, 
sunt tocmiţi anume) este binecuvântată de preotul din sat înainte de a pleca pentru colindat; este 
de reţinut cât este de adâncă această convieţuire dintre „păgân" şi „creştin" la români, după cum 
trebuie remarcată varietatea textelor de colind din repertoriul aceleiaşi cete, pentru că se ţine 
seama de împărţirea societăţii după etate, după profesiuni şi după alte particularităţi care diferă 
de la sat la sat; masca cerbuţului se desface la „Ajunul Crăciunului mic" (31 decembrie) sau a doua 
zi, dar confreria îşi continuă existenţa până la Bobotează; după cum se ştie, ospăţul sau „masa 
mare" la nuntă are loc duminica după amiază şi este angajat să sprijine magia fertilităţii; celelalte 
mese, de la nănaşi sau de la părinţii mirilor, au un caracter mai laic; de aceea, a vâna un cerb 
pentru ospăţ, unde se declanşează naşterea unei noi familii, este un act sacru, de unde şi punerea 
în gura cerbului a acceptării să fie mâncat la masa mare, din coarnele sale să bea nuntaşii etc.; de 
altfel, tot ce se face la ospăţul nunţii, tot ce se spune, se cântă, se joacă, totul este pătruns de 
credinţa magico-religioasă care priveşte viitorul tinerei familii, dorit prosper, îndelungat, fericit 
(BUHOCIU, p. 56-57; 83; 114; 120; 136). într-o colindă din Ţara Oltului, „armele" sunt date 
feciorului-gazdă, „masa" dată jupânesei-gazdă, iar „cerbul cu totul" este dat jupânului-gazdă; 

textul trebuie interpretat ca fiind nupţial, pentru că aici cerbul simbolizează mirele, ca şi bradul, 
iar, pe un plan mai complex, ca şi Dumnezeul amestecat printre colindători, ca şi boriţa sau turca, 
adică junele prin excelenţă, principiul însuşi al tinereţii masculine, care fetelor le rezolvă căsătoria, 
junilor forţa şi succesul, câmpurilor, dobitoacelor şi femeilor fecunditatea, copiilor creşterea, 
tuturor vigoarea şi sănătatea, iar morţilor nemurirea; pe toate acestea le dăruieşte prin simpla 
prezenţă a lui şi cu atât mai mult se poate folosi, în sens magic, de aceste daruri cel care îl poate 
prinde şi deci i le poate lua; în alte variante de colind din Ţara Oltului, Sfântul Ion este îndemnat să 
sară peste roada codrilor, mana grânelor şi sănătatea oamenilor; nu încape nici o îndoială că 
Sfântul Ion acoperă o altă fiinţă sfântă (creştineşte, este o profanare), care poate să facă acest 
lucru după rosturi străvechi; sunt pline colindele româneşti de sfinţi Ion care apar în chip de cerb; 
zeitatea străveche invocată ca să sară este cerbul, care face lucrul acesta în mod obişnuit; numai 
că „a sări", în Ţara Oltului, dar şi în alte părţi, înseamnă două lucruri: 1. a sări în sens propriu; 2 . a 
fecunda (numai pentru patrupede): taur care sare vaca sau pe vacă, armăsar care sare iapa sau pe 
iapă, cerb care sare ciuta; astfel se poate înţelege şi cauza pentru care invitaţia la sărit este legată 
fără ocoliş de speranţa pentru „roada codrilor", „mana grânelor" etc.; cerbul divin, divinitatea din 
brădet, fecundează, more animalico, vântul şi pământul, muntele şi ţarina şi asigură roade bune 
tuturora, până şi sănătatea pentru oameni (HERSENI, p. 190; 222). în terapia veterinară 
tradiţională, în Bihor există o specie de cerbi care au copitele negre şi despre care se crede că pot 
fi folosite în vindecarea epilepsiei; din pielea acestor animale, se confecţionează cingători speciale, 
care sunt frecate pe pântecele cailor ce nu pot urina şi îi fac pe aceştia să urineze (1. BOCŞE, p. 51- 
52). Este semn că vorîngheţa apele, când cerbii încep să urineze în ele - Tecuci ( 2 . GOROVEI, p. 

49). Pentru cine visează cerb înseamnă nenorocire, iar pentru cel care visează că împuşcă un cerb 
înseamnă că va cauza un necaz unui prieten - Suceava (NOTE, Băncescu). 

CERC 

Când oamenii au început să creadă şi în puteri invizibile, dar ostile (duhuri necurate, spiritele 
morţilor etc.), ei nu şi-au putut imagina alt sistem de apărare decât cel existent în realitate, fiind 
într-adevăr eficient, astfel încât roata, cercul, ocolul au devenit mijloace magice de apărare, 
mergând până la „cercul magic" al magicienilor docţi (HERSENI, p. 257). Cercul, roata, ocolul au 
devenit, în timp, mijloace magice de apărare, pornind de la distribuţia în cerc a aşezărilor 
primitive, care şi ele au preluat modelul de la aşezarea în cerc a animalelorîn momentele de 
primejdie; este, în acelaşi timp, motiv solar (NOTE, Antonescu). „Roata" făcută în jurul mesei 
gazdei colindate de către ceata junilor înarmaţi din Ţara Oltului este susţinută de credinţa că ea 
alungă duhurile necurate prin simpla formă a sa sau le opreşte să se apropie, purificând astfel 
masa, ca să se poată îndeplini cel de al doilea act ritual, incantaţia; colindatul are aceste două 
aspecte în întreaga lui desfăşurare: pe de o parte, constă în a merge din casă în casă, de a da ocol 
satului, „de a da roată prin sat", de la un capăt la altul, de a intra în toate curţile şi casele şi de a da 
din nou „o roată", de astă dată mesei de colaci (şi ei tot nişte roţi sau cununi împletite din aluat); 
pe de altă parte, el constă din cântece, chiuituri, strigături şi jocuri; ceata îşi termină activitatea, în 
unele sate, cu o „horă mare", deci un dans circular, într-o regiune în care hora nu este un joc 
obişnuit; în alte părţi din aceeaşi zonă, ceata se termină cu jocul la răspântii şi la capetele aşezării, 
cu procesiuni prin sat, pe jos sau în căruţe, cu procesiuni de mascaţi sau chiar cu „baba roata", 
rostogolită în flăcări de pe un deal; tot timpul se duce o luptă împotriva unor năvălitori invizibili 
(desigur, duhurile necurate şi sufletele morţilor), care vin să se înfrupte din bunătăţile sărbătorilor 
şi să participe la bucuriile oamenilor în viaţă; de remarcat că roata nu a fost întotdeauna un simbol 
solar, pentru că ea trebuie să fi fost mai veche decât cultul soarelui; nu trebuie să se facă referire 
numai la roata de car, ci la roată în genere, adică, mai exact, la cerc, la ocol; ca închidere circulară, 
ocolul este cunoscut din cele mai vechi timpuri, fie pentru adăposturile oamenilor (corturi şi case 
de formă circulară sau aşezate circular), fie pentru apărarea animalelor (ţarcurile); de aici a 

rezultat ideea străveche, primitivă, despre puterea de apărare a cercului; cercul magic şi-a căpătat 
toate puterile extraordinare (de a alunga duhurile rele din interiorul său, de a apăra pe cei 
dinăuntru de atacurile invizibile ale celor de afară, de a lega şi fixa ce este înăuntru etc. ) de la ţarc, 
nu de la soare, de la „roata" câinilor de pază, nu de la roata soarelui; roata oamenilor în jurul 
focului, ocrotiţi, mai ales noaptea, de lumina şi căldura focului faţă de sălbăticiuni, iar mai târziu şi 
faţă de duhurile necurate care pândesc din întuneric, oferă încă un exemplu; ideile solare legate 
de roată sunt mult mai târzii şi ele au găsit un teren demult desţelenit, de care s-au folosit, dar 
cărora, în materie de cerc sau roată nu le-au mai adăugat nimic (HERSENI, p. 259-260; 283). Gestul 
de încercuire, executat de trei ori, a bourului, înainte sau pentru a fi vânat, îşi exercită funcţia 
magică prin faptul că forţa, curajul, virtutea animalului sunt „legate", ca şi în ritualul, şi el magic, 
„de făcut"; se crede că, din acest moment, bourul nu se mai poate „desface", nu-şi mai poate 
recâştiga „firea", adică nu mai poate să sară afară din cercuri; astfel, tânărul căruia i se spune 
colinda capătă virtuţile animalului, transferul magic al puterii se realizează, el devenind „vânător", 
adică intră în faza bărbăţiei iar fetele îl consideră bun de soţ; în altă ordine de idei, puterea magică 
a celor trei cercuri trase pe pământ, când se acordă nume copilului abia născut, devine şi el colind; 
de asemenea, dansul „închinarea pruncului", cu varianta sa „Vârdan" (=lordan), este o „colindă 
magică" şi se practică la botezul copilului, deci oricând în timpul anului, însă înaintea serviciului 
religios, fiind un botez arhaic şi pur magic; trei feciori, numiţi strigători, încinşi cu brâie roşii, 
culoare ce anulează deochiul, iar la pălărie cu o unghie de lup, stau în faţa casei copilului; unul 
dintre ei trage cu unghia de lup un cerc în jurul casei, de la este la vest, iar, în clipa când închide 
cercul, al doilea fecior face în interiorul primului cerc un al doilea, apoi cel de al treilea strigător 
trage un cerc mai mic în faţa casei, în care se găsesc ei; apoi naşul sau naşa iese cu copilul în braţe, 
feciorii îl iau şi îl ridică în sus; în acest moment, unul dintre tineri strigă numele ce-i vine în minte 
spontan (sau asupra căruia s-au înţeles dinainte), care se adaugă numelui dat de naşi în acord cu 
părinţii; în caz că numele dat coincide cu acela al naşilor, atunci se crede că pruncul va avea noroc, 
având în nume „o puternică apărare", numele devenind astfel un adevărat scut magic; apoi, 
fiecare fecior joacă pruncul în braţe de-a lungul cercului trasat de el; numai după aceasta are loc 
botezul creştinesc al copilului; rostirea numelui, odată cercurile fiind marcate, ţine de credinţa, 
destul de generală în România, că numele nou, rostit bine şi spontan, vindecă pe copil de boală 
sau, dacă este dat preventiv, îl fereşte de maladii posibile; însă acest nume este de dorit să fie de 
animale sălbatice: Lupu (Lupa), Ursu (Ursa), Vidra etc., existând credinţa că sălbăticiunile sunt 
„curate", medical vorbind, deci exemplare ca sănătate şi posesoare a tuturor virtuţilor de curaj şi 
putere; ca să se ferească de ciumă, oamenii trag în jurul satului o brazdă, cu ajutorul a doi boi 
negri sau bivoli, din loc în loc aşezând pari pe care atârnă funii de usturoi (BUHOCIU, p. 145-148; 
155; PRESA). în basme, eroul aflat în împrejurări grele face un cerc în jurul său şi în felul acesta 
scapă de adversarul său malefic (URSACHE, p. 282). în desfăşurarea tradiţională a jocului de căluş, 
există momente aparte, cu semnificaţie deosebită, când femeile îşi încredinţează copiii mici să fie 
jucaţi în horă, pentru a-i feri de boli; jocul în jurul unui drob de sare şi a unui smoc de lână este 
menit să aducă belşugîn turme; desfăşurarea obiceiului cucilor (cu reminiscenţe de rit agrar) ţine 
din zori şi până la asfinţit, la amiază cucii înhămându-se la un plug şi trăgând în mijlocul satului trei 
brazde în formă de cerc ( 4 . POP, p. 89; 99). Locul de unde s-a ridicat în picioare, pentru prima dată, 
un copil mic se marchează cu un cerc imaginar, crezându-se că astfel se taie piedica de la 
picioarele copilului, iar acesta va putea merge mult mai uşor - Muntenia; ca bolile să nu pătrundă 
în sat, se trăgea o brazdă în jurul localităţii, cu un plug tras de doi boi gemeni - Vaslui; cu doi viţei 
gemeni înjugaţi la un plug să se tragă o brazdă în jurul casei, ca să nu se apropie nici o boală de ea - 
Moldova ( 2 . GOROVEI, p. 22; 193). în Sălaj, se crede că vrăjitoarele iau formă de cerc şi în acest fel 
se apropie, pe neobservate, de turmele de oi (PRESA). în Banat, imediat după decesul cuiva, o 
femeie dă ocol întregii gospodării, rostind melopeic: „Ai plecat, /Plecat să fii, /Ai murit, mort să fii, 
/Pe aici să nu mai viii", trasând astfel imaginar un cerc protectiv, hotar de netrecut între două 

lumi; în dimineaţa zilei sorocite înmormântării, un număr de 7 sau 9 bărbaţi pornesc spre cimitir, 
însoţiţi de o femeie; aceasta ocoleşte de trei ori locul de groapă, tămâindu-l; unul dintre bărbaţi 
scoate cu sapa o bucată de glie pe care o pune alături, după care se sapă groapa; la întoarcere, 
unul din ei rămâne să păzească groapa; după înmormântare, gropaşii se aşează roată în jurul gliei 
rămasă de la săpare, iar o femeie le toarnă apă să se spele pe mâini, şi pe unelte, ea stând în mijloc 
pe bucata de glie; apoi oala în care a fost adusă apa este spartă de o piatră pe care se află semnul 
crucii, rezultat din scrijelirea cu un ciocan de zidărie în tot timpul cât este săpată groapa 
(3.ANTONESCU, p. 276-277). Serii simbolice: cerc-bou-2-plug; cerc-viţel-2-plug. 

CERCEL 

Fetele să nu pună cercei în ziua când ies plugarii pentru prima oară la câmp, fiindcă li se rup 
urechile - Ialomiţa; femeile nu trebuie să poarte cercei desperecheaţi, căci îşi vor schimba bărbatul 

- Buzău; ca să nu-i doară capul, unele mame găuresc băieţilor numai o ureche şi le pun un cercel - 
Suceava; ca să aibă vederea ageră, până la adânci bătrâneţi, e bine ca femeile să poarte cercei tot 
timpul - Suceava (2. GOROVEI, p. 42; 49; 251). Cine visează că a găsit un cercel e semn că va face 
treburi de nădejde; dacă se visează cumpărând cercei înseamnă supărare; dacă visează că a 
pierdut un cercel e semn că va pierde un prieten - Suceava (NOTE, Băncescu). 

CERNEALĂ 

Cine visează cerneală e semn de bine, iar dacă îşi visează iubitul (iubita) scriind cu cerneală 
înseamnă că acesta (aceasta) îi este credincios(ă) în dragoste - Suceava (NOTE, Băncescu). 

CERNERE (A CERNE) 

în timpul şezătorilor organizate în Bihor, fetele utilizează anumite practici menite a atrage sau a 
afla care le va fi ursita în căsnicie; printre acestea, se obişnuieşte să se măture odaia îndărăt (de la 
uşă spre ferestre), iar gunoiul adunat să se cearnă cu o sită, timp în care se rosteşte şi o scurtă 
invocaţie: „Să vii feciori în şezătoare/Aşa cum vin la moară" (ŞOVREA, p. 211-212). 

CERŞETOR 

Cine visează pe cineva cerşind sau se visează că este cerşetor el însuşi este semn că va câştiga la 
loterie - Suceava (NOTE, Băncescu). 

CETATE 

în general, cetatea acoperă un simbolism feminin (EVSEEV, p. 208). Cine visează cetate e semn că 
va trăi sentimente de nemulţumire profundă - Suceava (NOTE, Băncescu). 

CHEIE 

Se crede că prevesteşte ceva foarte rău atunci când se rupe cheia în broasca uşii sau în lacăt - 
Tecuci (2. GOROVEI, p. 44; 49). Cine visează cheie e semn că va afla nişte secrete sau că se va 
vindeca după o boală; dacă se visează căutând cheile înseamnă ceartă; dacă se visează rupând 
cheia e semn că se va îmbolnăvi - Suceava (NOTE, Băncescu). 

CHIBRIT 

Apărute mai recent în viaţa rurală, chibriturile şi-au constituit totuşi un registru de credinţe, care 
poate fi explicat doar prin legătura pe care o au cu focul şi lemnul; astfel, se crede că, dacă pârâie 
chibritul când se aprinde ţigara, e semn că va primi bani acela căruia i se întâmplă aşa cea - Gorj; 
Vâlcea; Buzău; Moldova, laşi; Suceava; este semn de noroc aprinderea cutiei de chibrituri în mână 

- Moldova, dar poate să însemne şi pagubă - Vâlcea; când se varsă chibriturile pe jos, din 
întâmplare, este semn că vor sosi musafiri, sau se vor primi bani - Moldova, Suceava; dar poate să 

însemne şi ceartă aprinsă - Tecuci (2. GOROVEI, p. 16; 50; 176; 182; PAMFILE, p. 88). 

CHIP v. OBRAZ. 

CHITANŢĂ 

Cine visează chitanţă, poliţă, act de creditare este semn că va scăpa în curând de o datorie care îl 
preocupă obsedant - Suceava (NOTE, Băncescu). 

CICOARE (Cichorium intybus - DLRM, p. 143) 

Simbol al iubirii neîmpărtăşite; în ziua de Sânziene (Drăgaica, 24 iunie), este bine ca femeile şi 
fetele să se încingă cu o ghirlandă de cicoare, ca să nu le doară mijlocul la seceriş - Tecuci; se crede 
că femeile care se scaldă, punând în apă floare de cicoare, nu mai fac copii - Buzău (2. GOROVEI, p. 
50). 

CIMBRU ( Satureja hortensis ); CIMBRIŞOR (Thymus serpyllum - DLRM, p. 144) 

Prima este o plantă erbacee, cu frunze înguste şi cu flori liliachii sau albe, folosită drept condiment; 
cea de-a doua este o plantă aromatică, cu flori roşii-purpurii sau albe, folosită în medicină 
(ŞĂINEANU, II, p. 246). Dacă vreunei femei gravide i se face rău, pentru că a poftit la ceva şi nu i s-a 
dat, ca să-i treacă, se iau 8-9 sâmburi de pepene şi vreo două rămurele de cimbru bun, de grădină, 
se pisează şi se pune praful obţinut în rachiu sau în apă, apoi i se dă femeii să bea, operaţia 
repetându-se - Suceava (3. MARIAN, II, p. 14). Cimbrişorul sau schinduful seamănă cu busuiocul şi 
cu mintă (mentă) şi este folosit la unele mâncăruri, dar şi în farmecele de dragoste, iar fetele 
nemăritate o poartă şi în sân pentru mirosul lui deosebit de plăcut (BUHOCIU, p. 134). 

CIMITIR 

Cimitirele amplasate lângă biserici apar târziu, iniţial ele fiind aşezate în mijlocul localităţilor, 
gospodăriile, gardurile sau şanţul ţarinei, moşia satului şi, în sfârşit, hotarul dintre moşii fiind tot 
atâtea zone de protecţie simbolică (12. GHINOIU, p. 107). Cimitirul este considerat pretutindeni un 
loc sfânt, de aceea, când cineva îşi lua singur viaţa, acesta era fie îngropat chiarîn locul unde şi-a 
pus capăt zilelor, fie era dus şi înhumat între hotarele a două sate, sau în alt loc departe de sat, 
oricum un loc izolat; mai târziu, s-a practicat şi îngroparea în cimitirul satului, dar nu în acelaşi rând 
cu celelalte morminte şi, mai adesea, în spaţii marginale sau izolate ale cimitirului, sau chiarîn 
afara acestuia; mormântul unui astfel de om poartă numele de sniamă sau sniamăt - Suceava 
(3.MARIAN, III, p. 223). 

CIMPOI 

Cine visează pe cineva cântând din cimpoi înseamnă că va avea parte de o veste bună, iar dacă se 
visează el însuşi cântând la acelaşi instrument e semn că va participa la o nuntă sau va avea noroc 
şi câştig mare în ce va întreprinde - Suceava (NOTE, Băncescu). 

CINGĂTOARE v. BRÂU. 

CIOARĂ (Corvus - DLRM, p. 145) 

Dincolo de penajul ei negru, care ar putea să o situeze în contexte funerare, cioara a atras atenţia 
mai mult pentru înclinaţia sa spre furtişag şi spre pagubele mari pe care le aduce recoltelor 
omului; colindele şi cântecele de seceriş au ipostaziat-oîntr-o vieţuitoare fabuloasă, grăbită 
întotdeauna să fure întreaga recoltă a gospodarului, iar, într-un cântec de copii, cioara este 
capabilă să fure şi făina din sacii morarului; legendele explică unele caracteristici naturale ale ciorii: 
are curajul să înfrunte uliul, pentru că odinioară acesta i-a mâncat puii şi ea a jurat să se răzbune; 

are picioare negre, fiindcă, după ce păsările au contribuit la facerea lumii săpând izvoarele, ea s-a 
mânjit cu noroi şi s-a lăudat că a muncit singură; scoate un ţipăt scurt şi ascuţit, pentru că, furând 
grâu dintr-un hambar, ar fi fost lovită de un glonte; legendele mai spun că nu ar fura pentru ele, ci 
pentru a duce seminţele la o mănăstire de călugări sfinţi, aşezată pe nişte ostroave, călugării 
neputând cu nici un chip să se întâlnească cu oamenii de pe acest tărâm, călugării trăind doar cu 
ceea ce le aduc ciorile; de aceea, vara, când lipsesc ciorile, se crede că ele sunt plecate să-şi 
îndeplinească misiunea, ceea ce le face să fie caracterizate ca fiind altruiste, darnice, iar ceea ce 
fură este de fapt ofrandă, iar furtişagul este un act pios; legenda cu mănăstirea îşi are explicaţia în 
faptul că ele stau pe mirişte în cârduri mari, pentru ca primăvara, în timpul clocitului, să dispară, 
iar vara să se disperseze în stoluri numericeşte mici; este o plecare temporară, ceea ce conduce la 
aprecierea ciorii ca pasăre călătoare între două lumi, călătorie pe un alt tărâm, uneori cu conotaţii 
funerare; aşa se explică de ce credinţele îi evidenţiază atribute psihopompe ca prezenţă cobitoare, 
croncănitul ei anunţând moartea unui om; sau vesteşte sosirea tătarilor şi anticipează soarta 
dramatică a locuitorilor; obiceiul copiilor de a dărui ciorii dinţii lor de lapte şi de a îi cere să le 
aducă alţii, mai tari, dintr-o lume cu obiecte fabuloase, poate fi interpretat tot ca o consecinţă a 
atributelor ei de pasăre care călătoreşte de la un tărâm la altul; o altă credinţă afirmă că aceste 
păsări îşi scaldă puii în apele dintre hotare, ape care apoi rămân vrăjite, adică într-un loc presupus 
că separă cele două tărâmuri; prin faptul că duce seminţele la o mănăstire, cioara este un animal- 
adjuvant, aşezându-se alături de celelalte păsări (corb, turturică, vultur), care aduc eroului din 
cântecele epice un aliment sau o substanţă ce conţine virtuţi ieşite din comun, dar se şi 
deosebeşte de acestea, pentru că nu aduce alimentul din alt tărâm fermecat, ci duce din lumea de 
aici hrana pe un alt tărâm, izolat, un tărâm de dincolo; totuşi cioara este o copie palidă a corbului, 
nu are construit în jurul ei un sistem simbolic coerent, este mai curând o vietate redundantă 
(COMAN, II, p. 35-38). Deoarece aceste păsări se hrănesc cu tot felul de seminţe, se crede că de 
fapt ciorile duc seminţele la o mănăstire ai căror călugări sunt sfinţi, care nu pot să se întâlnească 
deloc cu oamenii şi se hrănesc numai cu ceea ce le aduc ciorile; de aceea, când ciorile lipsesc în 
timpul verii, se spune că ele sunt duse să-şi împlinească datoria faţă de acei călugări - Suceava; 
este semn de belşug, când se strâng ciorile pe casă - Tecuci; dar croncănitul lor prevesteşte o 
nenorocire - Vâlcea; Suceava; când ies pe cer în timpul nopţii prevestesc moartea cuiva - Suceava; 
când sosesc de cu toamna este semn că vine şi iarna - Tecuci; când zboară în stoluri croncănind 
este semn că vremea se va strica - Muntenia; Suceava; se va face vreme rea când ciorile zboară 
dezordonat în cârduri sau stoluri mari, când mai sus, când mai jos, rotindu-se permanent - Buzău; 
Vrancea; Suceava; este semn de ploaie când se adună mai multe ciori la un loc şi croncănesc - 
Suceava ( 2 . GOROVEI, p. 50; 262; 264; 266; NOTE, Antonescu). Zborul lor în cârduri mari şi cu 
croncănituri vesteşte iarnă cu zăpadă multă sau vară ploioasă - Muntenia; Moldova; Suceava 
( 2 . MARIAN, I, p. 87; NOTE, Antonescu, Băncescu). Când ciorile trec în stoluri mari este semn de 
iarnă grea, cu viscol - Teleorman ( 2 . CHIVU, p. 247). Se va împiedica de ceva aflat pe jos cel care 
visează cioară umblând; îl va înşela femeia pe cel care se visează ciupit de o cioară; înseamnă veste 
bună, când se visează cioară stând pe spinarea unui porc; dacă este visată stând pe o cracă 
înseamnă că-şi va scrânti piciorul sau o mână cel ce o visează în acest fel; dar dacă este visată 
stând pe crucea bisericii înseamnă moarte - Suceava (NOTE, Băncescu). 

CIOB 

Vasele de lut sparte, ca orice lucru inutil, au conotaţie negativă; din această pricină, se crede că nu 
este bine să se păstreze prin gospodărie cioburi (vase ciobite), ca să nu zacă vitele bolnave de 
picioare - Muntenia; Moldova; Tecuci ( 2 . GOROVEI, p. 256; NOTE, Antonescu). 

CIOBAN 

Cine visează cioban e semn de prietenie, noroc, viaţă îndestulată; dacă îl visează cântând din fluier 

înseamnă că va trăi fapte care îl vor mulţumi; prevesteşte creşterea averii visarea unui cioban 
însoţit de turma sa de oi - Suceava (NOTE, Băncescu). 

CIOCAN 

Se îmbolnăveşte de inimă cel care nu apucă de coadă ciocanul - Tecuci (2. GOROVEI, p. 51). Cine 
visează ciocan din fier înseamnă, pe de o parte, că are o soacră rea, pe de altă parte, că totuşi are 
spor în ceea ce întreprinde; prevesteşte primirea unei lovituri neaşteptate (fizice sau morale), dacă 
se visează un ciocan căzând pe jos; visarea unui baros înseamnă crimă - Suceava (NOTE, Băncescu). 

CIOCĂNITOARE (Picus - DLRM, p. 146) 

Este cunoscută şi sub numele de ghionoaie; despre ea legendele afirmă că, iniţial, ar fi fost o 
femeie (eventual, cu nasul mare), căreia i-a fost încredinţat spre supraveghere sacul unde erau 
închise toate insectele (sau păsările) din lume; curioasă, ca orice femeie, ea a deschis baierele 
sacului, făcând să se risipească toate vieţuitoarele din el prin văi, păduri şi munţi; drept pedeapsă, 
Demiurgul a transformat-o într-o pasăre, care caută mereu, prin copaci, să prindă gângăniile (sau 
păsările) care au fugit şi să le readune la un loc; se crede despre ea că ar anunţa schimbarea vremii 
(dar această calitate este atribuită aproape tuturor păsărilor) şi că ar cunoaşte secretul ierbii 
fiarelor (COMAN, II, p. 71-72). Se mai crede că, dacă se aude ciocănind (mai ales) în plopul, nucul 
etc. din grădina casei în care se află un bolnav, acesta se va însănătoşi cu siguranţă - Tecuci 
(2.GOROVEI, p. 51). Românii cunosc şi o specie de ciocănitoare neagră (sau pestriţă), care trăieşte 
cu deosebire la munte şi care, datorită culorii sale şi a ciocănitului sacadat în arborii pădurilor, a 
devenit pasărea mitică Ghionoaia, întâlnită mai ales în basmele populare; această ipostază 
înspăimântătoare (dimensiuni gigantice şi acţiuni întotdeauna malefice, stăpânind intrarea pe 
Tărâmul Celălalt) este o transmutare, prin hiperbolizare, a realului în fabulos şi o prezenţă comună 
tuturor apariţiilor negative ce populează lumea basmului, fără însă a transmite neapărat sensuri 
simbolice (2. KERNBACH, p. 53; 303; COMAN, II, p. 71). 

CIOCÂRLAN (Galerida cristata - DLRM, p. 146) 

Pasăre mică de culoare cenuşie, cu moţ în vârful capului (ŞĂINEANU, II, p. 249). De obicei, în 
folclorul românesc, ciocârlanul este călăuza eroului sau a eroinei, pentru a ajunge în locuri extrem 
de îndepărtate sau chiar inaccesibile; este o pasăre „umblată", care ştie toate drumurile, dar, din 
cauza aceasta, a rămas şchioapă; se crede că, dacă e nevoie să fie găsit cineva, ciocârlanul şchiop 
îndrumă găsirea aceluia; în textele populare, pasărea apare sub o singură ipostază, aceea de 
pasăre-ghid; în basme şi balade, el conduce eroul spre ţara căutată, îl metamorfozează, pentru a-l 
ascunde mai uşor, îi dezvăluie tainele lumii de dincolo etc. (COMAN, II, p. 70). Ciocârlanul are 
„cucui" în vârful capului şi iernează pe meleagurile noastre, strigând şi vara, şi iarna, dând de ştire 
oamenilor când se va face frig, la care românii răspund că el „Strigă-a cioareci şi opinci/Şi-a obiele 
câte cinci" - Bucovina (2. MARIAN, I, p. 88). Când ciocârlanul va glăsui pe lângă casele şi acareturile 
oamenilor este semn că, în curând, se va face frig şi chiar va cădea zăpadă - Moldova; când 
ciocârlanul se izbeşte în fereastră, se va face vreme rea - Suceava; dar când îşi lasă pliscul pe spate, 
vremea se va înmoina - Botoşani (2. GOROVEI, p. 261; 265; 270). Şirul de şiţe (şindrile) traforate, 
aşezate pe acoperişul caselor, la îmbinarea dintre cele două pante (ape) principale, cu rost 
ornamental, şi care dau impresia unui stol de păsări, este numit ciocârlani - Gorj (NOTE, 
Antonescu). 

CIOCÂRLIE (Alauda arvensis - DLRM, p. 146) 

Legendele populare afirmă că atât ciocârlia, cât şi cârtiţa nu sunt altceva decât ipostazele 
metamorfozate ale unor fete, care s-au îndrăgostit şi au vrut să se mărite cu Soarele, fiind astfel 
blestemate să trăiască departe de el: una la polul opus, adică în străfundurile pământului (fiind 

soră a Soarelui, s-ar fi realizat o legătură incestuoasă), cealaltă, fiind o fată străină (deci din afara 
neamului), dar care a dorit o legătură irealizabilă, a primit o pedeapsă mai uşoară, permiţându-i-se 
să stea aproape de Soare, să-i dea mereu ocol, fără însă a-l putea atinge vreodată; de aici, 
caracterul vertical al zborului ciocârliei, dar şi adjudecarea unei simbolici duale, zborul său 
semnificând aspiraţie spre un ideal înalt, dar şi neîmplinire, chiar prăbuşire tragică; în general, 
ciocârlia este asociată primelor etape ale muncilor agricole, asigurând, prin prezenţa ei, 
augmentarea beneficului în ceea ce priveşte aratul şi semănatul ogoarelor, din care cauză este 
considerată „pasărea plugului", „ceasornicul plugarilor" şi „calendarul plugarului", deoarece, 
atunci când începe să cânte ciocârlia, oamenii spun că este bine să se semene ovăzul şi să se are 
pentru semănatul porumbului; totodată, se crede că îl ajută pe om să stârpească viermii de câmp, 
sau că zborul ei dimineaţa, în înaltul cerului, semnifică vreme bună; această apropiere de creaţie, 
fertilitate, natură îi conferă atribute suplimentare în credinţele tradiţionale româneşti, care o 
clasifică drept o vieţuitoare „sfântă" şi care, prin zborul ei înalt, poate media între oameni şi 
Demiurg, comunicându-i acestuia din urmă doleanţele pământenilor; chiar dacă, în Suceava, se 
crede despre ciocârlie că ar fi o fiinţă omenească fermecată, ea rămâne totuşi doar „o prietenă a 
omului" în general, fără să fie asimilată însă sferei umanului (COMAN, II, p. 39-41; 2. GOROVEI; p. 
287; 2. CHIVU, p. 41). Cu toate aceste numeroase calităţi, cercetătorii folclorului românesc au 
remarcat slaba prezenţă a ciocârliei în poezia populară orală, ea apărând mai repede în asociere cu 
cucul, în care caz devine o alegorie a iubirii neîmplinite, a suferinţei cauzată de pierderea fiinţei 
dragi; un obstacol în calea împlinirii iubirii ei pentru Soare îl constituie Vântul-turbat, din pricina lui 
ciocârlia neputând ajunge la astrul zilei; în alte legende, chiar Vântul-turbat o peţeşte pentru fiul 
său, dar ea refuză căsătoria, fiind îndrăgostită de Soare, şi atunci este blestemată să se transforme 
în ciocârlie (COMAN, II, p. 41-42; 45; 51; 3. GOROVEI, p. 499). 

CIORAP 

Până la vârsta de un an, copilul să nu se încalţe cu ciorapi, pentru ca mama lui să nu rămână prea 
curând însărcinată din nou - Muntenia; nu mai poate fi fermecat de cineva acela care îşi încă Iţă, 
din întâmplare, ciorapii pe dos - Dolj; dar poate să se afle într-o situaţie grea cel căruia i se desfac 
legăturile de la ciorapi - Suceava; flăcăul şi fata care doresc să-şi afle viitoarea pereche să pună 
ciorapii sau obielele sub pernă, în noaptea Anului Nou şi vor visa ceea ce le este ursit - Suceava 
(2.GOROVEI, p. 51; 84; 163; 244). Este semn că se va schimba vremea, dacă sunt încălţaţi ambii 
ciorapi pe un picior, sau dacă sunt încălţaţi pe dos; cine se visează încălţând ciorapi înseamnă că se 
va însănătoşi după o boală grea şi va avea apoi viaţă lungă; va face un drum departe cel care se 
visează cumpărând ciorapi; va avea parte de o mare bucurie cel care se visează purtând ciorapi 
negri; dar este rău pentru cel care visează că a găsit nişte ciorapi; va avea noroc cel care visează 
ciorapi rupţi; va primi o bună răsplată cel care se visează împletind ciorapi - Suceava (NOTE, 
Băncescu). 

CIRCOVI 

Numele a două sărbători tradiţionale; Circovii de vară cuprind zilele din intervalul 16-19 iulie 
(Sfinţii Mucenici Antinoghen, Faust şi Platon -16 iulie; Sfânta Muceniţă Marina şi Sfântul Ierarh 
Eufrasie -17 iulie; Sfinţii Mucenici Emilian de la Durostor şi lachint -18 iulie; Cuvioşii Dia şi Teodor 
şi Cuvioasa Macrina -19 iulie) şi sunt cunoscuţi în popor şi sub numele de Circovii Marinei-, se 
crede că, în acest interval de timp, acţionează mai pregnant spirite care sunt invocate în apărarea 
casei, în înţelesul de spaţiu ocrotitor al familiei; Circovii de iarnă cuprind intervalul 16-18 ianuarie, 
cunoscut în popor şi sub denumirea de Fulgerătoarele (Cinstirea lanţului Sfântului Apostol Petru - 
16 ianuarie; Cuviosul Părinte Antonie cel Mare -17 ianuarie; Sfinţii Atanasie şi Chirii al Alexandriei - 
18 ianuarie), ultimele două zile fiind cunoscute şi sub numele de Antanasii (ŞĂINEANU, I, p. 60; 
FLORESCU, p. 133). v. ANTANASII. 

CIREAŞĂ (fruct de Prunus avium - DLRM, p. 148) 

Pentru cine se visează mâncând cireşe negre înseamnă că va trăi sentimente de mulţumire pentru 
ceea ce va face - Suceava (NOTE, Băncescu). 

CIUBĂR-VODĂ 

Presupus domn al Moldovei, care ar fi ocupat tronul numai pentru două luni, în 1449, prezent în 
expresii ca: „De pe vremea lui Ciubâr-Vodă", cu sensul demult, dintr-o vechime depărtată, aproape 
legendară (ŞĂINEANU, I, p. 60). 

CIUDA-LUMII v. MUMA-PĂDURII. 

CIUMĂ 

Românii din toate zonele, dar mai ales cei din Bucovina, cred despre ciumă că ar fi o babă înaltă, 
uscăţivă, cu ochi mari şi bulbucaţi, cu faţa foarte zbârcită şi buboasă, cu părul încâlcit şi lung până 
la pământ, cu mâinile lungi şi subţiri, având degetele terminare cu gheare ca la pisică, iar la 
picioare cu labe ca de gâscă; este îmbrăcată cu haine zdrenţăroase de culoare neagră, iar capul îi 
este îmbrobodit cu un ştergar negru; de regulă îi omoară pe toţi cei sortiţi să moară şi pe cei care 
nu-i dau ceea ce vrea de la ei; nu se arată însă totdeauna oamenilor sub formă de babă, ci uneori şi 
ca fată mare, tânără şi frumoasă, cu părul negru şi lung până la genunchi, ţinând în mână o greblă, 
dând impresia celor care o văd că este foarte harnică; alteori, se arată ca un câine, ca o pisică, ca 
un purice, ca o nălucă, sau cum îi vine la îndemână, important fiind ca oamenii să nu-şi dea seama 
că este ciuma; apare pe înserate sau noaptea şi semnul după care se poate cunoaşte cel mai bine 
este lătratul şi urletul aparte al câinilor, singurii care o simt că se apropie şi de care ei îi este frică; 
este mai tânără decât holera, care se arată tot în chip de babă, dar mult mai periculoasă, pentru 
că, pe unde umblă holera, oamenii nu morîn număr aşa mare, pe când apariţia ciumei est e „varga 
lui Dumnezeu", oamenii mor pe capete, fiindcă ciuma nu alege, ci culege; pentru a se feri de urgia 
ei, oamenii, de cum se înserează, încuie bine uşile caselor şi nu mai ies până a doua zi dimineaţă; 
când este rău dispusă, umblă ca turbată prin toate casele şi din sat în sat, oamenii se umplu pe 
trup de bube negre şi în scurt timp mor; are şi obiceiul ca, intrând în case, să bea toată apa pe care 
o găseşte şi să lase în vase apă de-a ei, care, băută de cei din familie, îi îmbolnăveşte şi rar om de 
mai rămâne în viaţă; în Transilvania, se crede că poate fi îndepărtată prin confecţionarea unei 
cămăşi, într-o singură noapte, de către mai multe bătrâne, pe care o atârnă într-un par la marginea 
satului, la răsăritul soarelui; în acest caz, ciuma se mulţumeşte să ia cămaşa şi nu mai vine în sat, ci 
se duce pe alte meleaguri; în părţile Năsăudului, cămaşa obţinută de către mai multe fete, prin 
toarcere, ţesere, croire şi coasere până la miezul nopţii, este aşezată pe un gorgan aflat la hotarul 
dintre două localităţi; uneori ciuma se mulţumeşte şi cu un ştergar mai alb decât al ei, dar numai 
când îl cere ea şi nu când i se oferă - Suceava (1. MARIAN, p. 96-98). în credinţele tradiţionale 
româneşti, ciuma este înfăţişată sub chipul unei bătrâne răutăcioase sau al unui câine; este 
numită, uneori, eufemistic, Alba, Frumoasa, Buboasa, Maica Calea, Maica Călătoare etc., sau, 
semnificativ istoriceşte, Boala Turcilor; pentru a fi îmbunată, i se fac daruri pre-cum „cămaşa 
ciumei" sau alte piese de îmbrăcăminte, care au contact direct cu pielea omului (12. GHINOIU, p. 
110). în Maramureş, ciuma este vizualizată ca o femeie urâtă, purtând urme de muşcături de 
câine; ea vine la porţile caselor şi cere de mâncare; dacă este unsă cu untură de porc şi hrănită, 
casa respectivă este ocolită de boală; se mai crede că molima ciumei vine ca un vânt puternic, 
care, la intrarea în sat, cântă: „De n-ar fi fost leuştean şi rostopască, / Toată lumea-arfi a noastră!" 
(DON, p. 52). v. CĂMAŞĂ. 

CIUPERCĂ (Agaricus - DLRM, p. 150) 

Se crede că, dacă pe plaiuri şi pe imaşuri cresc toamna târziu ciuperci, recolta de secară a anului 
viitor va fi deosebit de frumoasă - Bucovina (2. GOROVEI, p. 51). Va fi toamnă lungă, când răsar 
multe ciuperci - Ţara Oltului (GOLOPENŢIA, p. 145). 

CIUR v. SITĂ. 

CIUTĂ v. CĂPRIOARĂ; CERB. 

CIUTĂ-NEVĂZUTĂ 

Personaj fabulos, întâlnit în basme, o altă ipostază masculină a Mumei-Pădurii (2. KERNBACH, p. 
316). v. MUMA-PĂDURII. 

CIZMĂ 

Mirii să nu se cunune purtând în ziua nunţii cizme, pentru că vor schimba mireasa, prima 
netrăindu-le - Muntenia (2. GOROVEI, p. 50). v. ÎNCĂLŢĂMINTE. 

CLACĂ 

Muncă benevolă, colectivă, pe care o fac ţăranii, unii în folosul altora, însoţită obişnuit de o mică 
petrecere (ŞĂINEANU, II, p. 263). Acest aspect, deosebit de important în economia rurală şi întâlnit 
în toate zonele României, cuprinde însă şi elemente asemănătoare ceremonialului nupţial, care 
conduc la concluzia că este vorba de o reminiscenţă a unui cult agrar, efectuat în credinţa că se va 
obţine recolte mai bogate; desigur că latura economică a determinat ca această formă colectivă de 
muncă, de întrajutorare, să se păstreze şi să se diversifice, din cauza eficienţei ei, atingând practic 
toate activităţile umane care presupun forţă de muncă numeroasă şi un timp scurt de realizare; se 
întâlneşte, astfel, claca la arat, la semănat, la recoltat, la construcţia casei şi acareturilor, la 
pregătirea materialelor pentru ţesut şi la ţesut etc., însoţite sau nu de petrecere; momentele unei 
clăci de seceriş, de exemplu, sunt următoarele: adunarea dimineaţa la casa gospodarului care 
organizează claca, unde fetele, flăcăii şi tinerii căsătoriţi sunt serviţi cu mâncare şi băutură; la 
jumătatea zilei, se mai serveşte mâncare şi băutură, la fel şi la sfârşitul zilei, când se întinde masă 
mare, uneori urmată de joc; pe tot parcursul zilei, ceata de clăcaşi este însoţită de muzicanţi, care 
interpretează cântece de seceriş, de dragoste şi dor, multe din acestea fiind cântate cu toţi 
împreună; în final, se confecţionează o cunună din cele mai frumoase spice de grâu, alaiul se 
aşează în rânduri de 4-5 persoane şi se îndreaptă spre casa gospodarului, interpretând cântecul 
ritual al cununii; ajunşi aici, gospodarul le iese în întâmpinare cu ţuică şi bucăţi dintr-un colac 
special pregătit, după care sunt invitaţi în curte şi în casă; în curte, cununa este udată cu apă de 
izvor, iar unii feciori aruncă cu grâu din cel nou peste ceata de secerători care pătrunde în casă; are 
loc masa comună şi jocul care poate dura până în zorii zilei următoare - Bihor; Arad; Alba; 
Hunedoara; Sibiu; Năsăud; Ţara Chioarului (1. POP, p. 378-379). 

CLEŞTE 

Unealta metalică, folosită la apucarea unor piese sau obiecte; aşezată lângă leagănul copilului, îl 
fereşte pe acesta de apropierea Pădurenei - Chioar (1. POP, 254). Se crede că are ţigani drept 
neamuri cel ce prinde cleştele invers - Tecuci (2. GOROVEI, p. 51). v. FIER. 

CLOPOT 

Ca să ajungă un bun cântăreţ, copilului nou-născut să i se dea apă să bea dintr-un clopoţel - Bihor; 
este bine ca prima apă care se dă copilului, după ce s-a născut, să-i fie dată dintr-un clopoţel sau 
dintr-un vas metalic care scoate sunete dulci, ca şi glasul lui să fie frumos, la fel şi cântecele pe 

care le va spune - Ţara Oltului; în ziua de Bobotează (6 ianuarie), copiii înconjoară, cu clopoţei în 
mână, casa, grajdurile şi alte acareturi ale gospodăriei, ca să nu se apropie şerpii de ele - Bihor; 
dacă de-a lungul întregii zile de Paşte sunt trase clopotele este semn că anul va fi bogatîn roade - 
Suceava; pentru a afla despre o vită furată, se trage noaptea clopotul bisericii - Galaţi; cine suferă 
de junghiuri să spele limba clopotului de la biserică şi apoi, cu acea apă, să se spele pe sine - 
Suceava; când sunetul clopotelor este prelung şi persistent, chiar după ce au încetat să fie trase, 
este semn că vor muri oameni - Suceava; să se aştepte la o veste rea cel căruia i se pare că aude 
clopot sunând - Tecuci; sau îi va muri cineva din familie - Botoşani; este semn că moare cineva în 
curând, dacă i se pare cuiva că bate clopotul de la biserică - Teleorman (2. GOROVEI, p. 10; 20; 52; 
117; 147; 207; 226; 255; GOLOPENŢIA, p. 105;). Se crede că, trăgând clopotele în Duminica 
Paştelui, oamenii vor fi feriţi de foc, grindină, trăsnet, ruperi de nori şi alte calamităţi naturale, iar 
varza nu va fi mâncată de omizi; pentru protejare, clopotele sunt trase şi se bate toaca timp de trei 
zile, până în ziua de marţi seară, cu pauze doar în timpul vecerniei; se mai crede că, trăgând 
clopotele, inul şi cânepa vor creşte mari - Moldova; Suceava; dacă, trăgându-se clopotele, se aud 
până departe, este semn că va fi vreme bună; în caz că nu se aud, înseamnă că vremea se va 
schimba (2. MARIAN, II, p. 85; 197-198). Când este furtună mare, oamenii trag toate clopotele de 
la biserică; după naşterea copilului, se pune în apa de primă scaldă un clopoţel de alamă, ca 
pruncul să cânte frumos, „să aibă glas"; copiii, dacă vor să cânte frumos, beau apă din clopot - 
Maramureş (BOGDAN, p. 16; 33). Fetele care doresc să aibă glas frumos şi armonios iau, în seara 
Anului Nou, clopoţeii de la băieţii care au umblat cu Pluguşorul şi beau apă din aceşti clopoţei - 
Bucovina; zurgălăii care se leagă cu lână colorată sub genunchii jucătorilor căluşari au rol de 
apărare împotriva unor spirite nefaste, prin producere de zgomote; acelaşi rol, de alungare a tot 
ce este rău îl are şi clopotul purtat de ceata „Cucilor" din sudul ţării (PRESA). Când plouă prea 
multe zile la rând, se crede că este bine să se tragă clopotele de la biserică pentru a stăvili potopul 
de apă - Gorj (CĂRĂ-BIŞ, p. 107). înseamnă că are duşmani cel care se visează auzind sunet încet 
de clopot - Suceava (NOTE, Băncescu). 

COASĂ 

Are sensuri divergente, fiind simbol al morţii, imagine totuşi comună în credinţele foarte multor 
popoare; în riturile agrare româneşti, coasa, ca instrument al recoltării, devine simbol al 
ceremonialului nupţial (deşi mai des acest rol îl are secera); când coasa face curcubeu sau are 
sclipiri verzi, se crede că vremea va deveni ploioasă, iar, dacă luciul ei „ţipă flăcări roşii", anunţă 
vreme senină şi uscată (2. KERNBACFI, p. 309). Ca să nu piardă fătul, femeii gravide i se dă să bea, 
de trei ori, apă turnată peste lama unei coase, scoasă pe fereastră şi ţinută puţin înclinată 
deasupra unui vas în care se scurge apa, apoi cu ceea ce rămâne în vas femeia se spală pe cap şi pe 
trup, după care se leagă peste pântece cu un tort de lână dintre cele pe care învaţă fetele să toarcă 
şi umblă aşa încinsă timp de trei zile - Moldova; la naşterea unui băiat, acestuia i se taie buricul cu 
o coasă - Ţara Oltului; coasa ascuţită în prealabil şi apoi pusă pe umăr, când omul se duce la câmp, 
îl fereşte pe acesta de lucrul-slab; când se zideşte un cuptor în casă, este indicat să se aşeze în 
pereţi şi bucăţi de coase rupte, pentru a nu se înmulţi şobolanii, deoarece ei fug de coasă, şi 
pentru ca să ardă bine (să dea mai multă căldură) cuptorul - Ţara Oltului (GOLOPENŢIA, p. 72; 78; 
90; 2. GOROVEI, p. 191). Când cineva visează cosaş odihnindu-se înseamnă că fânul va deveni 
scump sau că va pierde nişte prieteni - Suceava (NOTE, Băncescu). Serie simbolică: apă-coasă-lână. 

COCĂ v. ALUAT. 

COCIORVĂ (COCIORBĂ) 

Unealtă casnică, formată dintr-o coadă de lemn lungă, la capătul căreia este montată transversal o 
scândură sau o placă din lemn, cu ajutorul ei scoţându-se jarul şi cenuşa din cuptor, după ce acesta 

a fost încins în vederea coacerii pâinii (ŞĂINEANU, II, p. 274). Pentru că are legătură nemijlocită cu 
focul, şi deci este un obiect purificat, este bine ca, după trei zile, când femeia lăuză începe să iasă 
din casă prin ogradă, să nu o facă până ce nu apucă în mână cociorva, ca să fie ferită de deochi, 
ceasul-rău şi multe alte neplăceri - Suceava; dacă plouă cu grindină, se scot cociorva şi lopata de 
pâine şi se pun încrucişate înaintea pragului uşii, iar toporul se înfige în pământ, în credinţa că 
astfel piatra se va opri - Bucovina (2. GOROVEI, p. 55; 162; 197). Când bate toaca la biserică, este 
bine ca porcii din gospodărie să fie loviţi cu lopata de tras jarul din cuptor, pentru a nu se 
îmbolnăvi şi să moară - Ţara Oltului (GOLOPENŢIA, p. 132). în Ţara Chioarului, ca să nască mai uşor, 
femeia gravidă este pusă să sară, într-o parte şi în cealaltă, peste cociorvă (1. POP, p. 249). 

COCOR ( Grus cinerea - DLRM, p. 163) 

Pasăre călătoare care nu rămâne pe meleagurile noastre primăvara, ci trece mai departe, spre 
Peninsula Scandinavă, unde îşi face cuiburile, lăsând totuşi anual câteva exemplare în jurul lacului 
Razelm (Razim); deci, pe de o parte, cocorii prevestesc venirea primăverii (sunt „trâmbiţaţii 
primăverii"), pe de alta refuză să coboare şi să transmită ogoarelor puterea lor benefică; de aici, 
respectul şi preţuirea acordată de mentalitatea tradiţională, dar şi dorinţa de a-i opri din drumul 
lor şi obligaţi măcar să se rotească pe deasupra ţarinelor; pentru îndeplinirea acestui deziderat, se 
crede că este suficient să se înfigă un cuţit în pământ, din cauza căruia cocorii se opresc, îşi strică 
şirul lor ordonat, se învârtesc şi uneori chiar cad pe pământ; cu excepţia păsărilor nedorite de om 
(păgubitoare, cobitoare, răpitoare), nu există atestarea nici unui alt act ritual care să aibă drept 
scop oprirea din zbor a păsărilor; cocorul este deci o pasăre plăcută lui Dumnezeu; ea nu trebuie 
omorâtă, căci este mare păcat; de asemenea, e păcat să fie număraţi în zbor, fiindcă ei pot astfel 
rătăci drumul; venirea cocorilor primăvara trebuie salutată cu multă bucurie în suflete, rostindu-se 
totodată: „ Sănătate, viaţă nouă şi la mulţi ani!", făcându-se concomitent semnul crucii - Neamţ; 
laşi; să nu fie împuşcat, fiindcă vânătorul va fi pedepsit cu mare pagubă prin foc - Suceava; câţi 
cocori au fost văzuţi primăvara de către cineva, tot atâtea chite de cânepă va reuşi să adune în acel 
an (chită - legătură formată din 12 fuioare sau mănuşi de in sau de cânepă - ŞĂINEANU, II, p. 242) - 
Tecuci; Galaţi; sau tot atâtea chile de grâu va aduna de pe câmp - Ialomiţa; dacă sunt număraţi 
când trec în zbor, la venire sau la plecarea spre zonele calde, cocorii rătăcesc drumul şi încep să se 
învârtească în loc cârâind - Muntenia; sau nu mai găsesc drumul şi rămân în acele locuri peste 
iarnă - Suceava; sau aţâţi ani va trăi cel ce i-a numărat - Muntenia; nu este bine să se aducă în casă 
ouă de cocor găsite - Neamţ; prevestesc moarte, când cocorii ies noaptea - Suceava; sau când se 
vede primăvara un singur cocor izolat de stol, dar sunt consideraţi semn bun, când sunt văzuţi în 
cârd zburând şi va trăi atâţia ani câţi cocori pot fi număraţi în stol - Neamţ; dacă, la sosirea lor pe 
meleagurile noastre, sunt puţini ca număr sau vin în mici stoluri împrăştiate, este semn că vor fi 
furtuni în timpul verii - Tecuci; dar, dacă zboară mulţi, în stoluri dese şi numeroase, va fi război - 
Moldova; când trec, toamna, repede spre zări mai calde, iarna va veni mai curând - Tecuci 
( 2 . GOROVEI, p. 66-67; 90; 210; 280; 282; NOTE, Antonescu). 

COCOSTÂRC v. BARZĂ. 

COCOŞ (Gallus domesticus - DLRM, pl63) 

Pentru că se comportă într-un anume fel ziua şi altfel noaptea, cocoşul beneficiază de două 
moduri distincte de a fi: cel diurn, caracterizat prin condiţia profană (cântă neregulat şi nu are 
puteri ieşite din comun) şi cel nocturn, definit de dimensiunea sacrală (separă, prin cântecul său, 
intervalul benefic de cel malefic şi pune stavilă acţiunii răuvoitoare a duhurilor întunericului; 
cocoşul nu este numai un vestitor al luminii, ci şi un aducător de ordine în însuşi „imperiul" 
dezordinii, aceasta din urmă fiind noaptea şi întunericul; el ritmează scurgerea timpului, dând 
semnale la intervale fixe, de la „cumpăna" nopţii şi până la ivirea zorilor, funcţionează ca un 

„împărţitor" al acestuia şi ca un ceasornic al sătenilor; opoziţia sacru/profan îl individualizează în 
raport cu păsările care cântă în timpul nopţii, care nu anunţă nimic şi glăsuiesc la întâmplare, iar 
opoziţia benefic/malefic îl desparte de buhă, cucuvea, huhurez; este totodată pasăre credincioasă 
şi năzdrăvană; este singura dintre toate vieţuitoarele care vede noaptea când se deschide cerul şi 
tot el aude toaca în cer; când cântă noaptea de trei ori, alungă duhurile necurate, zmeii, strigoii, 
când cântă dinspre ziuă, sperie dracii şi scorpiile, care astfel pier; este mai năzdrăvan, mai puternic 
decât celelalte vieţuitoare, mai plin de har şi mai curat; de aceea, dracul poate lua orice chip 
doreşte, numai acela de oaie, albină şi cocoş nu; dar credinţele populare spun că nu orice cocoş 
este năzdrăvan, ci doar aceia care ies mai repede din ou, îşi fac auzit glasul chiar de sub cloşcă, în a 
treia zi după ieşirea din ou, cântă de 12 ori la miezul nopţii, sunt în întregime negri etc.; în ordine 
temporală: „Noaptea, după ce a cântat cocoşul, poţi merge oriunde şi n-ai de ce te teme, căci e 
curat peste tot pământul"; în ordine spaţială: „De casa unde e cocoş nu se apropie nici o 
necurăţenie"; deci el este o marcă a lumii „de aici"; pe tărâmul celălalt, definit de o normă total 
diferită, nu există cocoşi şi, implicit, nici cântatul lor aducător de echilibru şi puritate; pentru că 
asigură saltul de la malefic la benefic, cocoşul apare frecvent în riturile de trecere; penele sale se 
pun în scalda copilului, pentru a-l apăra de rău; la nuntă marchează, simbolic, părăsirea unui mod 
de a fi şi integrarea în altul; D. Cantemir afirmă că, înainte de sfârşitul nunţii şi de momentul 
nupţial, se aduce un cocoş fript; în acelaşi timp, unul dintre nuntaşi „se ascunde sub masă şi, 
imitând cântatul cocoşului, anunţă că se face ziuă"; sosirea cetei de Juni este asociată cu glasul 
cocoşilor, deoarece colindă toată noaptea, marcând trecerea de la un timp nefast la unul fast; are 
însă şi semnificaţie de pasăre psihopompă, menită să conducă şi să apere pe cel plecat în lungul 
său drum: „Cocoşul se dă peste sălaşul mortului de sufletul acestuia, ca pe lumea cealaltă să-i 
anunţe sufletului orele, va înspăimânta şi va îndepărta, prin cântatul său, pe diavoli; când sufletul 
va trebui să treacă peste foc, cocoşul îl va stropi şi răcori cu apă, ca să poată trece mai departe"; 
datorită cântecului său, „pe cea lume e clopot; el cântă în Rai; dacă dai 12 cocoşi de pomană, pe 
cea lume şi se fac clopot şi te scoate de la pedeapsă"; alteori, el cântă pentru cel aflat „în marea 
trecere"; de asemenea, pentru că vesteşte ivirea zorilor şi goneşte întunericul, el devine substitut 
al luminii: „Cine moare fără lumânare să i se dea un cocoş de pomană, că pe ceea lume cocoşul se 
face lumânare şi-l trezeşte"; în Banat, se jertfeşte un cocoş, iar capul lui se pune la unul din 
colţurile casei, iar din carnea lui se face o ciorbă şi se dă de mâncare maistorilor; nu există nici o 
legendă care să istorisească apariţia acestei păsări, deci nu este o pasăre de „gradul II", provenită 
din metamorfoza altei fiinţe; deci el are de la început prestigiu sacral, se bucură de o existenţă 
plenară, de sine stătătoare, „datând" chiar de la începuturile firii; de altfel, este întâlnit în diverse 
istorioare, deoarece aşa cum broasca, prin urâţenia ei, provoacă râsul Maicii Domnului întristate, 
tot aşa şi cocoşul, prin povestirile lui, îl face pe Sfântul Simeon, stăpânul vânturilor, să râdă; chipul 
său este frecvent întâlnit în arta populară, pe ştergare şi ii, pe blide smălţuite, pe ulcioare şi 
butoiaşe, pe coamele caselor sau luând formă de jucării; în general, cocoşul conotează sensul de 
lumină (COMAN, II, p. 1-5; 7; 105; 140; 1. ANTONESCU, p232). Având darul de a cânta în preajma 
miezului nopţii, moment de cumpănă, de confruntare a spiritelor bune cu cele rele, poporul l-a pus 
paznic la hotarul dintre forţele malefice şi cele benefice; după cântatul lui, spiritele necurate îşi 
pierd puterea, se ascund; cântecul cocoşului simbolizează trecerea momentului critic şi anunţă 
victoria Soarelui şi a luminii asupra nopţii, precum şi curăţirea spaţiului nocturn de forţele ostile 
omului; în basme, cocoşul este un personaj fantastic, cu forţe miraculoase: aduce bogăţii imense 
stăpânului, este sfătuitorul lui Făt-Frumos, avertizează pe Ileana Cosânzeana de venirea Zmeului 
sau a lui Făt-Frumos; are rol ritual: în ceremonialul nupţial, cocoşul fript este adus la masa cea 
mare şi simbolizează apropierea zorilor, moment când invitaţii trebuie să se ridice şi să plece 
acasă; la înmormântare este dat de pomană peste sicriu sau peste mormânt; se crede că atunci 
când cocoşul cântă pe pragul casei vin musafiri în vizită; cocoşul indică cel puţin trei momente ale 
nopţii: miezul nopţii, la primul cântat; trei ore înainte de ziuă, la al doilea cântat; şi crăpatul de 

ziuă, când cântă mai des şi când apune Găinuşa şi apare Luceafărul de dimineaţă (12. GHINOIU, p. 
77-79). Românii calculează orele după cântarea cocoşilor; ei sunt cei dintâi vestitori ai luminii şi ca 
atare sunt şi cei mai mari şi mai neîmpăcaţi duşmani ai tuturor spiritelor necurate şi răutăcioase, 
care umblă noaptea şi comit o mulţime de fapte rele şi înspăimântătoare; când cântă cocoşul 
atunci dispar toate spiritele necurate şi toate nălucile; în Bucovina se crede că însuşi diavolul cel 
mai mare peste toate spiritele necurate, cum aude cocoşul cântând, îndată se face şi el nevăzut; 
de aceea, cocoşul se dă peste sălaşul mortului, pentru că el va anunţa sufletului trecerea orelor; va 
înspăimânta şi alunga, prin cântarea sa, pe diavoli, ca să nu se apropie de sufletul răposatului 
pentru care a fost dat de pomană; va ţine în pliscul său cumpenele de la vămile văzduhului şi nu va 
lăsa pe diavoli să facă vreun vicleşug; trecând sufletul prin foc, el va zbura peste foc, va stropi 
sufletul cu apă şi îl va răcori, ca să poată trece mai departe; dar se mai crede că dracii se ţin de 
cocoş, tocmai pentru că acesta îi trezeşte din somn şi nu-i lasă liniştiţi; cu toate acestea, dracii, 
cum aud cântecul de cocoş, îndată crapă; dereticând prin casă, măturând în aşteptarea copiilor 
care vin să colinde „cu semănatul" în dimineaţa Anului Nou, fetele adună gunoiul, îl duc în curte, îl 
pun peste movila de gunoi mai vechi şi, suindu-se cu picioarele pe el, stau şi ascultă şi dincotro aud 
cocoşii cântând, într-acolo cred ele că se vor mărita; în Muntenia se crede că atunci când cocoşii 
cântă seara devreme înseamnă că va fi timp frumos; în Bucovina se spune că, iarna, când cântă 
cocoşii foarte mult peste zi este semn că vremea se va înmoina şi va fi mai cald (2. MARIAN, I, p. 
86-87; 114; 192-193). Se crede că acei cocoşi care cântă de douăsprezece ori la miezul nopţii sunt 
năzdrăvani - Suceava; cocoşii cântă regulat la aceleaşi ore, pentru că numai ei aud toaca din cer - 
Tecuci; la construirea unei case noi, este bine să fie îngropat de viu un cocoş, în mijlocul locului pe 
care îl va ocupa construcţia, pentru că numai aşa nu se va apropia diavolul de ea - Suceava; nu se 
iese din casă până la întâiul cântat al cocoşilor dimineaţa, pentru că numai glasul cocoşului alungă 
din jur duhurile rele - Moldova; din ce parte a satului se aude cântat de cocoşi în dimineaţa de An 
Nou, în acea parte se va mărita fata din casă - Ţara Oltului; omul care taie cocoş să-i jumulească şi 
penele de la aripi, pentru că, dacă nu o face, se va bate cu el pe lumea cealaltă - Vâlcea; cocoşul de 
culoare neagră este aducător de bine la casa omului - laşi; Suceava; pentru a scăpa de puricii din 
casă, se taie un cocoş negru în Duminica Paştelui, iar cuţitul mânjit de sânge se înfige după uşă, 
puricii urmând să se strângă la acel cuţit - Mehedinţi; femeile să nu mănânce cap de cocoş, pentru 
că nasc apoi prunci malformaţi - Tecuci; nasc copii răi femeile care mănâncă inimă de cocoş - 
Teleorman; ziua va fi de bun augur, când cocoşii cântă de cu noapte şi până se luminează - 
Teleorman; când cântă seara este semn că în noaptea aceea tâlharii vor umbla prin sat - Suceava; 
când cântă cocoşul iarna spre seară este semn că va fi ger - Suceava; când cântă cocoşii de cu 
seară este semn că vremea se va strica - Dolj; dacă doi cocoşi se bat este semn de ceartă, aşa că 
este bine ca unul dintre ei să fie tăiat - Galaţi; când cântă cocoşul pe pragul casei este semn că va 
sosi veste fie de bine, fie de rău sau este semn că unul dintre stăpânii casei va muri curând - 
Vâlcea; casa la care cocoşul îi cântă pe prag va primi musafiri - Muntenia; Vaslui; Suceava; când 
cocoşul se suie pe poartă şi cântă, având capul îndreptat spre drum este semn că un membru al 
familiei va face un drum, dar, dacă este îndreptat spre casă capul cocoşului, înseamnă că vor sosi 
oaspeţi - Suceava; oricum, cântatul cocoşului pe pragul casei nu este de bun augur şi de aceea el 
trebuie gonit; dar, de se mută şi cântă de pe gardul gospodăriei, înseamnă că îşi laudă stăpânul, că 
om ca el nu există altul de bun ce este - Teleorman; când cântă cocoşii pe gard, este bine să se 
vadă în ce parte privesc ei, pentru că din acea direcţie vor sosi oaspeţi - Galaţi; sărăceşte cel care 
suflă pe beregata unui cocoş - Vâlcea; să nu se lase cocoş străin să intre în ogradă, fiindcă nu mai 
ies ouăle puse la clocit - Tecuci; să nu se dea cocoş de pomană peste groapă, pentru că se face 
mortul strigoi - Galaţi; se crede că este bântuită de nenorociri casa pe lângă care trăieşte un cocoş 
negru - Suceava; dar se crede şi că este bine, pentru că de locul unde a călcat cocoş negru nu se 
prinde nici un fel de vrajă - Suceava; confecţionat din tablă, cocoşul este amplasat la coama 
acoperişurilor caselor - Neamţ; dar se pun şi pereche, la un capăt de acoperiş se amplasează un 

cocoş, la celălalt capăt o găină, confecţionaţi din tablă sau lemn - Ialomiţa; Suceava; dacă într-o 
familie mor mereu copii, la cea mai apropiată naştere, se ia un cocoş, în cazul că pruncul este 
băiat, şi se îmbracă cu placenta în care s-a născut copilul, apoi se face o groapă în camera în care a 
avut loc travaliul mamei şi se îngroapă cocoşul acolo, după ce i s-a legat pliscul cu o aţă rezistentă, 
adăugându-se în groapă şi câteva boabe de tămâie albă şi neagră, sacrificiu însoţit şi de 
enumerarea părţilor corpului care sunt oferite spiritelor malefice, pentru ca voinţa lor de moarte 
să fie satisfăcută: „Dau cap pentru cap, ochi pentru ochi, gură pentru gură etc. " - Banat; când 
cântă înainte de miezul-nopţii, vremea se va înmoina - Suceava; dacă vor cânta după apusul 
soarelui, vremea se va schimba a doua zi - Teleorman; se va înmoina a doua zi, când cocoşii cântă 
de cu seară - Suceava; se îndreaptă vremea, când cocoşii cântă la culcare - Suceava; este semn de 
încălzire a vremii, când cântă cocoşii în timpul zilei - Suceava; când vor cânta cocoşii în pătul, este 
semn că vremea se va schimba - laşi; dacă, într-o zi de iarnă, cocoşii cântă necontenit sau cântă 
înainte de miezul nopţii este semn că vremea se va înmoina - Suceava; se îndreaptă vremea când 
cocoşii cântă la culcare - Suceava; se schimbă vremea, când cântă cocoşul la miezul zilei sau când 
se urcă în pătul seara devreme şi începe să cânte - Suceava; este semn de ploaie, când cocoşii 
cântă ziua - Suceava; când cocoşii umblă ziua cu cozile lăsate, este semn de ploaie - Teleorman; 
(2.GOROVEI, p. 9; 35; 43; 67; 68; 82; 149-150; 176; 203; 221; 262; 264; 266; 269; 280; GOLO- 
PENŢIA, p. 82). Când cântă cocoşii în afara vremii lor, în Maramureş se crede că ei vestesc vreme 
moale, adică vreme rea (BOGDAN, p. 7). în Sălaj, se crede că, dacă cocoşul cântă în noaptea 
înstelată, înseamnă că vin femei răufăcătoare, din satele vecine, să fure laptele vitelor; ele pot fi 
oprite din drumul lor, dacă se pun cărbuni luaţi din cuptor în prispa casei (PRESA). în Teleorman, se 
crede că atunci când cocoşii cântă pe pragul casei vin neamurile în vizită (1. CHIVU, p. 246). în zona 
Bârladului, atunci când cântă cocoşii mult se crede că va ploua (BĂLĂNEANU, p. 261). Ca simbol, 
cocoşul este vestitor al începutului de zi, al răsăritului (ŞEULEANU, p. 209). Apariţia cocoşului în 
ornamentica populară (în special, pe talerele din centrele Horezu şi Oboga), dar şi în arhitectura 
tradiţională, amplasat pe coama acoperişului, trebuie pusă în legătură cu conotaţiile lui simbolice, 
el fiind socotit un orologiu popular; fiind sacrificat şi capul aşezându-i-se la temelia noilor 
construcţii, cum se întâmplă în Banat şi Hunedoara, dar montat şi la coama caselor, demonstrează 
că această pasăre este un spirit tutelar, resimţit în mentalitatea tradiţională ca o prezenţă 
protectoare (NOTE, Antonescu). înseamnă veste sau supărare pentru cel care visează cântat de 
cocoş; este semn de veselie pentru cel căruia îi apare în vis un cocoş - Suceava (NOTE, Băncescu). 
Serii simbolice: cocoş negru-cuţit-uşă; cocoş-prag-, cocoş-placentă-tămâie-alb-negru- 
enumerare( text). 

CODOBATURĂ (Motacilla alba - DLRM, p. 164) 

Numele i se trage de la obiceiul ei de a da mereu din coadă; se zice că, la începuturi, ea nu a avut 
coadă, ci aceasta a fost a ochiului-boului; codobatura i-a cerut-o cu împrumut şi, văzând că îi venea 
foarte bine, nu i-a mai dat-o înapoi; de atunci, bate mereu din coadă, ca să se încredinţeze că o 
mai are; firea neastâmpărată a codobaturii şi faptul că e văzută mai rar prin preajma gospodăriei 
omului i se trag dintr-un blestem al lui Dumnezeu, care, iritat de foamea ei necontenită, a 
condamnat-o să nu se sature niciodată şi să nu umble prin sate; se mai spune că este prima care 
vesteşte primăvara, deoarece vine devreme pe teritoriul României (de Alexii, 17 martie), adică 
exact în ziua când se crede că toate vieţuitoarele care hibernează se trezesc şi încep să iasă din 
adâncul pământului (COMAN, II, p. 102). Când, primăvara, cineva vede întâi codobatură dând din 
coadă, se crede că va bâţâi tot aşa toată vara - Argeş (2. GOROVEI, p. 56). Dacă pasărea soseşte 
înainte de Mijlocul Păresimilor nu este semn bun, se crede că vremea va fi rea, cu vânt şi chiar 
zăpadă viscolită, dar, dacă vine după această dată, vremea va fi călduroasă şi frumoasă - Neamţ, 
Bacău, Vaslui (2. MARIAN, I, p. 56). 

CODRU v. PĂDURE. 


COFĂ v. VAS. 

COJOC 

Cine va umbla vara îmbrăcat măcar cu un pieptar de blană va suferi de frig peste iarnă - Tecuci; 
dacă un om, aflat în comă, nu poate muri, să i se pună sub cap un cojoc, pentru că apoi moare uşor 
- Suceava ( 2 . GOROVEI, p. 92; 151). Peţitul are loc numai duminica după amiază; răspunsul se dă 
pe loc, dar, în numeroase cazuri, acesta se amână pentru o dată ulterioară; astfel, feciorul de 
însurat îşi „uită", la plecare din casa fetei, cojocul; după 3-5 zile de la data peţitului, flăcăul trece 
pe lângă casa fetei, de obicei pe înserate; în cazul în care cojocul este atârnat de un stâlp de la 
prispa casei înseamnă că fata sau părinţii acesteia nu sunt de acord cu căsătoria; flăcăul intră, îşi ia 
cojocul, fără să mai fie nevoie de vreo altă explicaţie; în caz contrar, înseamnă că solicitarea 
mirelui este acceptată; răspunsul la peţit se dă şi cu alte ocazii: la târg, la hora satului, la biserică 
etc., cauza întârzierii fiind determinată în primul rând de zestre; în general, peţitul durează câteva 
ore bune, pentru că trebuie precizate toate detaliile privind bunurile care formează zestrea celor 
două familii, pământ, vite, haine etc. - Bihor (GODEA, p. 83-84). 

COLAC 

Colacii, mai ales cei de nuntă sau înmormântare, sunt adaosuri intervenite în timp prin integrarea 
unor elemente simbolice în arta modelării aluatului; termenul de colac, cu mare răspândire la 
români, a apărut probabil târziu pe aceste meleaguri, în ritualurile ce ţineau de cultul religios; 
înainte de termenul colac, se foloseau tot termeni latini, dovadă că respectivul produs se numeşte 
şi astăzi: în Teleorman şi Buzău, Pâinea miresii, în Teleorman, Turta miresii, în Galaţi, Pâinea 
mortului, într-o zonă largă din sudul României, Capete, care erau împletite şi ornamentate 
asemenea reprezentărilor din aluat cunoscute în mod curent cu numele de colac; dăruirea de 
colaci, având modele şi ornamente specifice, mai ales în amintirea morţilor, evocă străvechile 
sacrificii-ofrandă în cinstea unor divinităţi; în acest sens, este de amintit că, în unele zone din sudul 
României, colacii de înmormântare sunt denumiţi cu numele generic de capete şi fiecăruia i se 
atribuie numele unui personaj din istoria religiei creştine; comentând anumite reminiscenţe ale 
unor scenarii rituale, care implicau sacrificiul uman real, Mircea Eliade presupune că anumite 
ceremonii agricole s-au difuzat din câteva centre (Egipt, Siria, Mesopotamia) şi multe popoare au 
asimilat unele fragmente ale scenariilor originare; la naşterea unui copil, colăciune este petrecerea 
care se face la naşi, când colăcarii (părinţii copilului) aduc acestora colacii; Colăcarul sau Colăcerul, 
la nuntă, este cel care rosteşte oraţiile; la sărbătorile de iarnă, în cadrul cetelor de feciori din 
Transilvania, colăcer este tânărul care răspunde de proviziile alimentare strânse, inclusiv deci de 
colacii oferiţi colindătorilor; expresii tipice, folosite încă în ritualul botezului sau al nunţii, precum 
„se dau colacii" moaşei sau naşei indică momentul oferirii de cadouri la scăldătoarea noului născut 
sau „darurile" din cadrul nunţii; semnificativ este faptul că expresia continuă să existe şi astăzi, 
deşi acum „colacii" includ (alături de copturi) şi obiecte de îmbrăcăminte, de uz casnic, de podoabă 
etc.; dar colacul poate fi şi simbol al reuşitei în muncă, legat fiind de vechi credinţe agrare, 
conform versurilor: „Că asta-i vestită casă/Să facă colac pe masă, /Ca la o zi veselă şi frumoasă, 
/Când l-o pus pe masă, /S-o luminat în casă, /Ca de la o stea frumoasă!"; în cadrul familiei, pentru 
sărbătorile de iarnă, fiecărui membru îi este destinat câte un colăcel de formă rotundă, iar 
ritualurile desfăşurate în memoria celor morţi presupun oferirea unui colăcel rudelor şi prietenilor; 
pentru accentuarea caracterului festiv, se pregăteşte, în fiecare gospodărie, şi un „Colac Mare", de 
4-6 kg, „ca soarele şi ca luna", cum se spune în Bucovina, şi care, în Transilvania şi Oltenia poartă 
numele de Stolnic; el este împodobit cu drugi din aluat , floricele sau păsări de pită, în Maramureş, 
valoarea lui utilitară, ca hrană, fiind subsumată valorii artistice şi simbolice; dar realizări artistice în 

modelarea aluatului pot fi regăsite şi la alte sărbători din ciclul calendaristic (de primăvară, de 
vară); pentru potenţarea efectului festiv sau poate ca o reeditare a vechilor simboluri ale 
„neîncetatei reînnoiri", a regenerării eterne a naturii, podoaba frecventă a colacilor este creanga 
de pom, cu fructe, ouă înfipte în ramuri, cu deosebire în Transilvania, prefigurând în miez de iarnă 
venirea primăverii; între darurile oferite la ceremoniile nupţiale, alături de alte obiecte, este şi 
colacul, care adaugă la semnificaţiile festive şi pe cele magico-rituale, devenind element de 
convenienţă socială, parte componentă a unui sistem de comunicare specific colectivităţilor rurale 
tradiţionale; stegarii din cadrul alaiurilor de nuntă din Transilvania poartă pe braţe un colac mare, 
care le revine după ceremonie, iar tinerii din nordul Moldovei primesc „colacul flăcăilor"; în sudul 
Transilvaniei, animalele de la căruţe sunt împodobite cu colaci, aceştia fiind luaţi la final de către 
conducătorii respectivelor atelaje, drept răsplată pentru serviciile aduse în cadrul nunţii; 
elementul care polarizează atenţia generală este realizarea artistică a „Colacului de mireasă", fiind 
totodată una dintre cerinţele reuşitei evenimentului; el este rupt fie de către naşă, în Oltenia, 
Muntenia şi Moldova, fie de mireasă însăşi, în Transilvania, deasupra capului, înainte de a pleca la 
cununie; acest colac mai poartă şi alte denumiri, dar forma şi ornamentele sunt în general 
asemănătoare: colac mare şi colac de nuntă (în Gorj, Dolj, Olt), stolnic (Hunedoara, Gorj), colac 
înstruţat de nuntă (Bistriţa), colac românesc (Cluj), jimblă sau păpuşă (Bacău), ploconul miresii 
(Ilfov); motivul ornamental caracteristic al colacului de mireasă este împletitura, decorată sau nu 
cu păsări ori flori de aluat sau cu busuioc proaspăt; interpretarea motivului respectiv, în contextul 
în care apare cel mai frecvent, ceremonialul nunţii, conduce la analogia cu şarpele, considerat în 
multe credinţe a mai multor popoare ca distribuitor de fecunditate; astfel, colacul sugerează, în 
mod festiv, datoria miresei în cadrul familiei care se întemeiază; adesea apare pe aceşti colaci 
semnul X, realizat fie prin aplicarea unor benzi [drugi) de cocă, fie prin incizie, el fiind interpretat 
de către informatori prin semnul crucii; în multe sate din Oltenia şi Muntenia, cu deosebire în 
Teleorman, se pregăteşte, pe lângă colacul miresei, şi un „colac de mire"; aceşti colaci sunt 
schimbaţi între cei doi tineri înainte de cununie, actul referindu-se la legământul spiritual care se 
înfăptuieşte între cei doi, exprimând ideea unirii de bunuri şi, în final, unirea celor doi într-o 
singură familie; prepararea acestor colaci este ritualizată, în sensul că, vinerea, o fată, cu ambii 
părinţi în viaţă, merge cu lăutarii să ia apa necesară la frământarea aluatului; fata poartă căciulă, 
cu salbă pe ea; colacul este frământat de o bătrână îmbrăcată într-o cămaşă a ginerelui, purtând 
pe cap şi pălăria acestuia, iarîn picioare pantofii lui, toate aceste amănunte de nuanţă magică 
având rolul să sacralizeze momentul; de fapt, majoritatea obiceiurilor de trecere din cadrul nunţii 
sunt însoţite de prezenţa unui colac: în Ţara Lăpuşului, mireasa primeşte alaiul de nuntă privind 
printr-un colac, în Gorj, la cununie, mănâncă din acelaşi colac cu mirele, în Dolj şi Olt, „darul" se 
strânge pe un colac; în plus, momentul integrării miresei în noua familie este amplificat prin 
primirea de către socri, cu unul sau mai mulţi colaci, a tinerei nurori în noua gospodărie; în cadrul 
ceremoniilor care se desfăşoară după nuntă, cum sunt vizitele la părinţi („pe cale înaltă", „pe cale 
primară", „drumul cel mare") sau la naşi, colacii folosiţi presupun reafirmarea apartenenţei la 
neam; reprezentările din aluat caracteristice momentului înmormântării se grupează practic în 
două categorii: colacii „de împărţit" (cu evidente funcţii rituale) şi cei „ai mortului", care poartă 
însemne religioase şi care rămân la biserică; oferiţi ca ofrandă pentru sufletele strămoşilor, colacii 
„de împărţit" au rolul, conform unei mentalităţi arhaice, să-i împace pe morţi, să-i hrănească, 
pentru ca şi aceştia, la rândul lor, să-i protejeze pe cei vii, să le asigure şi să le mărească recolta; 
varietatea cea mai mare a colacilor de mort se constată în partea de sud a României şi în Moldova; 
femeia care modelează colacii nu uită să-i ornamenteze cu imaginea crucii, cu o scară („scara 
sufletului", în Transilvania şi Moldova), adăugând apoi, în Moldova, pasăre („pasărea-suflet"), jug, 
săgeată, în Muntenia, foarfece şi mână, multe din acestea fiind regăsibileîn practicile uzitate la 
naşterea copilului, semnificând alegerea unui drum ocupaţional în viaţă, sau în camera nupţială, la 
căsătoria tinerilor, sau simboluri cu încărcătură religioasă, ceea ce reconfirmă una din constantele 

mentalităţii tradiţionale, aceea a unei viziuni ciclice asupra vieţii, ori subordonarea acesteia unui 
destin imanent (2. VĂDUVA, p. 60-62; 64-68; NOTE, Antonescu). După momentele pentru care 
este pregătit, colacul poartă denumirea de arhanghel, naporojnie, pupăză, paus; este folosit la 
botez, la nuntă şi la înmormântare, ţinând în egală măsură de cultul morţilor şi de cel al 
fecundităţii şi prosperităţii; în sudul Banatului, la înmormântare sunt pregătiţi nouă colaci, primul 
fiind destinat soarelui, al doilea lunii, iar ceilalţi sunt destinaţi sfinţilor creştini; în satele din Caraş- 
Severin, în ziua suirii turmelor de oi „la sălaş" (23 aprilie - Sfântul Gheorghe), doi ciobani rup colaci 
sub pulpa oilor, unul strigând „cucu", celălalt „răscucu"; la cel de al treilea colac, cel mai proaspăt 
miel este trecut prin colac, în vederea asigurării prosperităţii pastorale; în Bucovina, de Crăciun, se 
face un colac „încheiat", în formă de 8, care se păstrează până la primăvară, la arat; înainte de 
plecarea la câmp, boii şi plugul sunt tămâiate, iar, la holdă, se mănâncă acest colac înainte de a se 
pune plugul în brazdă, ritual considerat a asigura fertilitatea pământului; pentru prosperitate în 
creşterea animalelor, în Maramureş, de Duminica Floriilor, fiecare familie face un colac din făina 
cea mai bună în care se pune numai apă, drojdie şi sare; acesta nu se duce la biserică, el trebuind 
să fie consumat obligatoriu în familie, celui absent punându-i-se între merinde bucăţi din acest 
colac, care se numeşte semnificativ văcăreaţă, iar bucăţelele de aluat folosite la împodobirea 
colacului poartă numele de „mneluţ", adică mieluţ; în seara Anului Nou, tot în Maramureş, sunt 
aşezate pe masă otavă şi paie, un pumn de grâu şi unul de porumb, acoperite toate cu o faţă de 
masă, peste care se aşează stolnicul (colacul) din grâu, boabe fierte şi găluşte, ritual care se face 
pentru belşugul noului an; toate cele puse pe masă sunt lăsate aşa până a doua zi, sau trei zile, sau 
chiar o săptămână, după care o parte din boabele de grâu şi de porumb se amestecă printre 
boabele de sămânţă, „ca să nu facă neghină", sau „ca să nu facă buruieni"; restul se dă la păsări, 
ca să fie ouătoare; paiele şi otava sunt date la vite, ca să sporească, sau se păstrează până la 
semănat şi atunci sunt date boilorînjugaţi la plugul de arat; bucatele sunt mâncate de către cei ai 
casei, sau se pun pe fereastră pentru păsările cerului, ca acestea să nu le strice în timpul verii 
semănăturile, în special grâul; la maramureşeni, colacul de Anul Nou poartă numele de Stolnic, cel 
din Duminica învierii este numit Pască, iar cel de nuntă este Ţăpoi (2. CHELCEA, p. 16-20; 22). 
Colacul ritual este unul din simbolurile feminine importante; ca formă, el se apropie de inel şi de 
cunună (coroană); dacă înainte de măritiş, fetele caută să capteze imaginea viitorului soţ, privindu- 
I printr-o coroană de flori, actul magic al „încercuirii" soţului se efectuează în momentul sosirii 
mirelui la casa miresei, care îl priveşte de la distanţă prin gaura unui colac, aşa cum reiese din 
numeroase oraţii: „Ieşi afară tu, mireasă.../Şi te uită prin colac, /Că cine vine ţi-i dragi"; cei doi 
colaci rituali, prezenţi în scenariul nunţii, îi desemnează pe cei doi tineri; procesul de transformare 
a grâului în făină, a făinii în aluat, frământarea şi coacerea pâinii sau a colacului au semnificaţii 
care ţin de zămislirea vieţii; nu întâmplător, cercetătorii stabilesc o sinonimie între simbolul 
colacului şi acela al pomului vieţii; la plămădirea şi coacerea pâinii (şi deci şi a colacului), participă 
două stihii ale naturii - focul, semnificând elementul masculin, şi apa, stihie feminină; despre 
conjuncţia celor două principii vorbesc şi ornamentele de pe colaci, unde sunt aşezate Soarele şi 
Luna, care reprezintă, în concepţia multor popoare, bipolaritatea masculin-feminin; măcinarea 
făinii este un act ritual, ca şi plămădirea; frământarea aluatului se face în două coveţi puse una 
peste alta; făina este turnată de un băiat care stă călare pe o şa; aluatul se împarte în două părţi, 
din care se fac doi colaci, care vor fi rupţi în capul mirelui şi al miresei; în Bucovina, în momentul 
sosirii mirelui cu alaiul său la curtea miresei, vine socrul mare cu un colac şi-l dă nunului, care îl ia 
şi se pune cu el în mijlocul horei şi, ţinându-l în sus, între mire şi mireasă, zice către mireasă: „Uită- 
te, /Că-ţi răsare/Sfântul Soare!"; mireasa se uită prin borta colacului în cele patru părţi ale lumii, 
apoi se uită la fel şi mirele; dacă această secvenţă a ritualului semnifică unirea şi înscrierea tinerei 
perechi în spaţiul cosmicizat, pus sub incidenţa astrului zilei, următorul episod - ruperea colacului 
deasupra capului miresei, este menit să marcheze momentul marii tranziţii a făpturii feminine; 
bucăţi din acest colac, aruncate în cele patru zări şi atât de râvnite de către nuntaşi, mai ales de 

către fete, întrucât se consideră că bucăţile sunt bune pentru măritat, denotă rămăşiţele unei 
concepţii străvechi despre mireasă şi despre colacul ce o semnifică; se consideră că, în momentul 
actului nupţial, mireasa este încărcată cu puteri energetice maxime, care se răsfrâng asupra 
tuturor participanţilor la ceremonial, de unde dorinţa lor de a veni în contact cu mireasa sau cu 
obiecte ce o înconjoară şi o reprezintă; de pildă, răpirea miresei poate fi simulată şi prin răpirea 
colacului ritual (EVSEEV, p. 187-188; 198-200). Când se macină grâu din noua recoltă, se fac şi se 
coc mai întâi doi colaci, aceştia sunt legaţi cu un fir roşu de ciutura de la fântână, după care ciutura 
este coborâtă în fântână, apoi este ridicată, iar colacii sunt rupţi şi împărţiţi copiilor prezenţi la 
ritual, în credinţa că procedând aşa grâul va spori - Dolj; colacul, care este dat nuntaşilor de către 
mireasă, şi cei zece colaci, care au înfipţi în aluatul lor bani şi sunt daţi de pomană la 
înmormântare, sunt buni de folosit împotriva frigurilor - Tecuci; din colacul, rupt în bucăţi şi 
aruncat în patru direcţii diferite de către naş, în momentul când mirele ia mireasa de la casa ei, 
nuntaşii prezenţi le adună şi le pun apoi în urechile vitelor pe care doresc să le ducă în târg, pentru 
a fi vândute mai repede, în credinţa că, procedând astfel, vor determina ca lumea să se uite la vite, 
cum se uită la o mireasă - Suceava; la plecarea nunţii de la casa miresei, aceasta, stând în picioare 
în car, frânge pe cap un colac; dacă bucăţi din acest colac sunt date pe la botul vitelor, care vor fi 
duse la târg în vederea vânzării lor, se crede că lumea se va înghesui să le vadă, deci implicit 
târguiala va merge repede, tot aşa cum se uită cu dragoste la mireasă - Moldova; să se dea câte un 
colac, în fiecare duminică, porcarului satului şi, de asemenea, în ziua de Paşte, la care se adaugă şi 
puţină slănină, dar să nu i se dea şi ou roşu, fiindcă mor porcii, dar se crede că, dacă se dă slănină, 
porcii vor trăi sănătoşi - Ţara Oltului; femeile pregătesc un colac şi pentru ziua de Sânziene (24 
iunie), pe care îl aruncă pe casă; în caz că rămâne pe acoperiş, cel ce l-a aruncat va trăi, iar, de 
cade jos, este semn că va muri - Suceava; din colacul pregătit pentru preotul, care vine cu botezul 
în ajunul Bobotezei (5 ianuarie), fetele iau în gură o bucată foarte mică, pentru a nu se cunoaşte 
locul de unde a fost ruptă, şi astfel dau preotului colacul, după care ies în curte şi aşează bucăţica 
din gură pe stâlpul porţii, crezând că se vor mărita curând, dacă firimitura este mâncată repede de 
vreo cioară - Ţara Oltului; când se pregăteşte colacul ce urmează a fi dat preotului, care vine cu 
Iordanul în ajunul Bobotezei, se mai face un colac ceva mai mic, pentru a fi dat la vite să-l mănânce 
- Dolj (2. GOROVEI, p. 56-57; 104; 166; 256; GOLOPENŢIA, p. 83; 132). Interesant este că mai 
demult, colacii destinaţi a fi daţi colindătorilor erau împodobiţi cu reprezentări solare, zoomorfe 
sau agrare, toate având rosturi magice bine precizate (PRESA). De Anul Nou, fetele din Transilvania 
ies afară pe la miezul nopţii sau ceva mai târziu, adică la apropierea cântatului cocoşilor, şi, ţinând 
în gură o bucată din colacul de la Crăciun, ascultă să audă dincotro vor cânta cocoşii şi din care 
parte aud cel dintâi cântat sau cel dintâi câine lătrând, din acea parte cred ele că le vor fi ursiţii 
(2.MARIAN, I, p. 106). După ritualul bărbieritului, mirelui i se aşează pe cap un colac învelit într-un 
ştergar nou, primit cadou de la mireasă, între „schimburile" care au loc între familii, apoi colacul 
este dăruit de către mire celui care l-a ras; când se intră „cu forţa" în curtea miresei, aceasta sau 
un neam al său stropeşte alaiul mirelui cu apă şi le aruncă boabe de grâu; gestul se repetă de mai 
multe ori, insistându-se deci asupra semnificaţiilor pe care le au; pe laviţa unde este apa, se mai 
găseşte un colac mare şi frumos din făină de grâu; colacul este jucat „cu fală" printre nuntaşi, după 
care mirele trece de trei ori pe sub el, ţinut, de o parte şi de cealaltă, de vornicul miresei şi de cel 
al mirelui; apoi este rupt în două şi dat celor care asistă; se crede că firimiturile pot să aibă efecte 
binefăcătoare pentru cei care le posedă şi le păstrează (ŞEULEANU, p. 97; 142). în Ţara Haţegului, 
la înapoierea acasă la mire, se pune masa în „cinstea nănaşilor", pentru că toată mâncarea este 
adusă de la el, mirele dând aici numai „vinarsul"; în afară de mâncare, nănaşul mai aduce şi un 
„pom", un brad verde şi frumos, pe crengile căruia sunt legate turte dulci, plăcinte, fructe etc.; 
înainte de a desface pomul şi de a se aşeza la masă, nănaşul dă mirelui şi miresei un colac de grâu, 
luat din pom, de care cei doi tineri trag până îl rup, crezându-se că va trăi mai mult cel care a 
rămas în mână cu bucata cea mai mare (CLOPOTIVA, II, p. 426). în Bihor, se crede că pâinea din 

grâu nou are puteri vindecătoare deosebite, drept pentru care, la coptul primei pâini din noua 
recoltă se face şi un colac, care se păstrează tot timpul anului în casă; de asemenea, se crede că 
pruncul se vindecă d e „suspin" (plâns, insomnie), dacă i se dă să sugă prin „strunga colacului" 
păstrat în casă; în unele sate, acest colac se face „pe un fuior de cânepă uitată în holdă" şi este 
coptîntr-un cuptor nou, în care nu s-a mai copt până atunci nimic; acelaşi efect pentru vindecarea 
de orice boală a copilului se obţine şi dacă i se dă să sugă prin cununa de grâu adusă de la seceriş; 
când se iese primăvara la arat, vitele care urmează a fi înjugate trebuie să treacă mai întâi peste un 
lanţ „încopciat", pentru a fi încleştată gura fiarelor sălbatice, iar între coarne li se leagă un colac şi 
o năframă, în care sunt înnodate 3 boabe de grâu, 5 fire de odolean, 3 mlădiţe de leuştean şi 7 
rămurele de rostopască, pentru noroc şi fertilitate (3. BOCŞE, p. 101; 115-116). Tot în Bihor, când 
mirele vine să-şi ia mireasa, aceasta apare purtând pe cap un colac mare şi în mână cu o ploscă 
plină cu vinars; se aşează în fruntea mesei, după ce dă mirelui colacul adus; după ce sunt ospătaţi, 
alaiul mirelui pleacă având înfipt întru-un „ţov" un colac mare, ca să aibă de drum nuntaşii până 
când ajung la casa mirelui; chiar şi dialogul dintre „ grăitorul" miresei şi cel al mirelui se referă la 
grâu, recoltă, alte activităţi agricole; la primirea în casa mirelui, mireasa trebuie să răstoarne cu 
piciorul, dintr-o singură lovitură, un ciubăr plin cu apă; tot cu piciorul trece şi atinge fierul plugului, 
„ca să vină în casă belşugul şi în holde grâul"; soacra o aşteaptă lângă masă, pe care se află un blid 
cu grâu şi un colac; „grăitorul" miresei ia grâu şi aruncă de trei ori în sus boabele; aruncă apoi şi 
colacul, pe care un copil din preajmă îl prinde, ca să nu cadă pe pământ, pentru că este semn rău; 
spre miezul nopţii, mirii se retrag în grădină, sub un pom roditor, unde are loc „învelitul miresei", 
adică pieptănatul „nevestesc" al fetei, care stă pe o „bituşă", având lângă ea un jug, simbol al 
greului vieţii de familie; după ce i se face pieptănătura de nevastă, cei doi tineri, având alături 
numai rude apropiate, îndeplinesc „cununarea la pom roditor", moment în care se ţin cu mâinile, 
pentru câteva minute, de ramura unui pom, crezându-se că vor rodi ca pomul şi vor avea belşug în 
casă; cu o oală de lut şi un colac în mâini, mireasa, considerată din acel moment nevastă, se duce 
la fântână, sau un izvor, sau o altă apă curgătoare, unde trânteşte oala, rostind: „aşa să se ducă 
relele din casă!"; colacul udat cu apă curată este apoi adus în casă şi împărţit cu mirele, în timp ce 
nuntaşii interpretează un cântec ceremonial (GODEA, p. 86-89). Tot în Bihor, colindatul practicat 
de copii, în timpul sărbătorilor de iarnă, cunoaşte două aspecte principale; primul este o urare 
scandată, de mici dimensiuni, redusă la câteva versuri care enumeră darurile aşteptate, fiind 
performat de copii de la 3 la 8-10 ani şi purtând numele semnificativ „După colaci"; al doilea 
aspect este unul de iniţiere, de asimilare, având rolul de adoptare treptată a repertoriului 
feciorilor, fiind practicat de cei care au vârsta între 9 şi 14 ani; darul este în toate cazurile colacul, 
oferit ca recompensă, dar şi cu o semnificaţie mai ascunsă, de „pomană" în sens funerar (HERŢEA, 
p. 156). în Maramureş, în pragul casei mirelui aşteaptă soacra mare, cu doi colaci mari şi două 
sticle de ţuică, un al treilea colac fiind pregătit separat, pentru a fi rupt în două de către tinerii 
căsătoriţi, considerându-se că acela care va rupe bucata mai mare va fi şi cel mai tare în casă; 
alături de soacra mare aşteaptă socăciţa cu un blid de grâu, peste care este aşezat un colac 
înfăşurat într-o cunună de flori; prin gaura din mijlocul colacului, socăciţa ia grâu din blid şi îl 
aruncă peste miri şi nuntaşi, strigând de trei ori „Noroc!" (DĂNCUŞ, p. 185). Tot în Maramureş, 
când se pregătesc bucatele pentru Crăciun şi Anul Nou, din primul aluat se face un colac numit 
stolnic, care nu se umple cu nimic şi care este împodobit cu diferite motive făcute tot din aluat; 
picioarele mesei pe care urmează să fie aşezat stolnicul sunt legate între ele, pentru ca toţi 
membrii familiei să ţină unul la altul, să fie uniţi, cum sunt şi picioarele mesei; pe blatul mesei, se 
aşează mai întâi otavă, iar pe aceasta stolnicul; otava este prezentă pe masă obligatoriu, pentru că 
este adunată din mai multe locuri, cuprinde în ea multe flori şi este tânără; stolnicul, pus pe masa 
cu otavă, nu se mişcă din loc pe parcursul tuturor sărbătorilor de iarnă, dar, în dimineaţa de An 
Nou, capul familiei taie felii din colac şi le dă fiecărui membru al familiei, precum şi fiecărei vite 
cornute, pentru „o avea noroc şi a fi feriţi de boale"; dar sunt sate în care sunt puse pe masă două 

stolnice, „să fie belşug la casă tot anul!"; colindătorilor li se dau, în afară de bani, un fel de colaci, 
numiţi „pupeze", din cauza chipului de pasăre în care este modelat aluatul: se înnoadă o singură 
dată un sul de aluat, căruia i se lăţeşte şi i se crestează un capăt, aceasta fiind coada, iar celălalt 
capăt este capul, căruia i se face o creastă; în loc de plisc, i se pune o sămânţă mai mare de 
floarea-soarelui, care uneori se despică la copt, iar pentru ochi i se pun două boabe de neghină 
(BOGDAN, p. 9; 62-63). Colacul face parte din „hrana festivă", dintre „daruri", el simbolizând un 
rezultat final, sintetizând toate etapele muncii omeneşti până a devenit ceea ce se vede, implicit 
pământul din care răsare grâul, soarele care îl coace, Dumnezeu care este asociatul plugarului şi 
ciobanului deopotrivă; în satele din zona Sibiului, se pregătesc 2-3 cete de „cotindeţi", care merg la 
casele fruntaşilor, unde atârnă colaci în cuierele de pe faţadele construcţiilor, aceştia rămânând 
acolo până după sărbători, spre a putea să fie admiraţi de consăteni (HERSENI, p. 52; 258). în Ţara 
Oltului, colacul numit „pinten" este folosit de mireasă, ca să privească prin el la viitorul soţ, în 
momentul în care el vine să o ia şi să o însoţească la cununie, apreciind după starea dispoziţiei 
mirelui cum îi va fi viitoarea căsnicie; în Oltenia, colacul este prezent şi în cadrul oficierii slujbei de 
cununie, pentru efectele lui purificatoare; el este anume pregătit şi dus apoi la biserică, în cadrul 
alaiului de nuntă, de către o fată, prietenă cu mireasa; la biserică, se taie două bucăţi din acest 
colac şi se pun pe cele două pahare cu vin din care trebuie să bea mirele şi mireasa; consumând 
din cele două felii de colac, mirele şi mireasa sunt supuşi astfel unui rit de purificare, menit să-i 
pregătească pentru a participa la un nou mod de viaţă; ceea ce rămâne din colac este consumat de 
fetele nemăritate, cu scopul de a se căsători cât mai curând (1. LARIONESCU, p. 444; 452). în Gorj, 
mireasa căreia îi este mort tatăl, înainte de a pleca la cununie, dă de pomană unui băiat sau unui 
bărbat căsătorit, pe o tavă, mâncare din toate felurile pe care le are pregătite pentru nuntă, 
însoţită de un colac cu lumânare aprinsă, ca să aibă şi tatăl său în ziua nunţii fetei sale; când mama 
îi este moartă, pomana se dă unei fete sau unei femei măritate (CĂRĂBIŞ, p. 71). în Argeş, oamenii 
se duc, în noaptea de 22 spre 23 aprilie (Sfântul Gheorghe), cu animalele la păscut, apoi le mulg 
spre prânz, îndeplinind un adevărat ritual: se pregăteşte din ajun un colac, gol la mijloc, care se 
aşează peste vasul în care se mulg animalele (vaci, oi), iar peste colac se pune o coroniţă de salcie; 
mulgerea se face prin acest colac, în credinţa că animalele vor avea spor în lapte sau că vor fi ferite 
de forţele malefice, care le-ar putea lua mana, ori le-ar fi putut face rău lor sau proprietarului 
(BUDIŞ, 1991, p. 50). După recoltatul grâului şi după ce se macină prima dată din grâul nou, pe 
lângă pâinea nouă, se face şi un colac mare, pe care gospodina îl duce la o fântână cu cumpănă; 
aici rupe colacul în două jumătăţi, una dăruind-o omului pe care îl găseşte acolo sau în apropiere, 
cealaltă o prinde cu fir de busuioc şi o aruncă în fântână, rostind: „Turtă nouă, /Ruptă-n două, 
/Cine-o scoate/Să aibe noroc/în toate! - Teleorman (CRISTEA, p. 51). în satele giurgiuvene de la 
Dunăre, când se îneacă un om şi trupul lui nu este de găsit, familia lui face un colac, o coroniţă de 
flori şi o lumânare, pe care o aprind; dau drumul colacului, având lumânarea aprinsă, din locul 
unde a fost văzut ultima oară în viaţă decedatul, şi urmăresc calea colacului şi acolo unde se 
opreşte sunt chemaţi pescari, care cu ajutorul unor cârlige găsesc mortul (CĂLIN, p. 150). în Bacău, 
mireasa rupe colacul deasupra capului, în patru bucăţi, pe care le aruncă în patru zări, fără să se 
uite; nuntaşii se grăbesc să prindă câte o bucată, în credinţa că aceasta dată la vitele pe care 
urmează să le ducă la vânzare vor avea tot atâţia muşterii câţi au privit mireasa (ICHIM, p. 134). în 
cele mai multe părţi ale Bucovinei există obiceiul ca tinerii căsătoriţi, la un an după cununia lor, sau 
şi mai degrabă, să ducă naşilor două perechi de colaci, în semn de recunoştinţă şi mulţumire 
pentru că naşii i-au cununat; aceşti colaci sunt mai mari decât cei obişnuiţi; „colăciunile", care 
corespund „mărului" în Transilvania, se fac în prima zi de peste an, dar mai ales de trei ori, adică 
ori a doua zi de Crăciun, ori a doua zi de Bobotează, ori a doua zi de Paşte, dar totdeauna ţine de 
voinţa naşilor, care, având mai multe perechi de fini, îi anunţă cu două săptămâni înainte asupra 
zilei în care doresc să organizeze colăciunea; când sunt aduşi în casă şi puşi pe masă, se rosteşte şi 
o oraţie specială (3. MARIAN, I, p. 536). Tot în Bucovina, înainte de plecarea alaiului mirelui, 

acestuia i se aduce un colac pe care îl rupe şi aruncă în cele patru zări, ca simbol al rodniciei în noul 
său drum; la fel face şi mireasa, înainte de plecarea alaiului, după ce a venit mirele să o ia din casa 
ei; la întoarcerea de la biserică, la casa mirelui, în curte, se pune o laviţă aşternută cu un lăicer, pe 
care se aduce un colac mare, o farfurie cu grâu, sare, busuioc şi o cană cu vin şi în prezenţa acestor 
obiecte li se urează „Bun venit!"; apoi se ia cana cu vin de către urător şi închină un pahar, apoi 
cinsteşte şi pe miri; tot el ia din grâu şi le toarnă în sân câteva boabe, spre rodnicie şi belşug în 
familie; apoi, doi vătăşei iau colacul, înfig în el, pe dedesubt, două beţe şi-l ridică în sus; prima 
păşeşte pe sub colac mireasa, mirele însă încearcă de trei ori să apuce colacul, iar, când îl prinde, îl 
rupe în mai multe bucăţi pe care le aruncă nuntaşilor, care se străduiesc să le prindă din zbor 
(COJOCARII, p. 140; 147; 152-155). Deşi majoritatea colacilor sunt rotunzi, având pe ei ornamente 
ca Soarele şi Luna, se obişnuieşte să se facă şi alte forme, antropomorfe sau în forma cifrei 8; în 
Bucovina, gospodinele păstrează câte un colac în chip de 8 până în primăvară, când, după ce se 
afumă boii, se pune în coarnele plugului, pentru a fi mâncat la câmp, înainte de începerea propriu- 
zisă a aratului (12. GHINOIU, p. 127-128). La o anumită dată a anului, finii duc naşilor colaci, în 
nordul Moldovei obiceiul numindu-se colăciune; obişnuit, într-o anumită zi, hotărâtă după voinţa 
sau posibilităţile cumetrilor, naşul îşi adună atât finii de la nuntă, cât şi pe cei de la botez, însoţiţi 
de părinţii lor; fiecare fin aduce naşului unul sau doi colaci, în unele locuri şi vin, ţuică şi alte daruri; 
colacii sunt anume pregătiţi şi frumos împodobiţi; la intrarea în casa naşilor, finii închină întâi 
colacii şi apoi celelalte daruri aduse, închinarea cuprinzând practic enumerarea darurilor, iar, la 
sfârşit, se rosteşte o urare indirectă de belşug în vite, aidoma ca în textul colindelor; interesant 
este că urarea de belşug se face prin indicarea elementelor decorative, cu valoare simbolică, de pe 
colaci, explicând totodată semnificaţia lor (4. POP, p. 133). Când se fac stările (popasurile, stâlpii, 
prohodirile, în drumul de acasă la biserică, rudele mortului procedează astfel: în Munţii Apuseni, o 
femeie varsă puţină apă şi dă, peste sicriu, colăcei şi o monedă; în Alba, se dau, peste sicriu, un 
colac, o lumânare şi un val de ţesătură de desagi; în Năsăud, se pune pe sicriu o monedă pentru 
preot; în zonele bogate în podgorii din Transilvania, se dau colaci şi vin; în Sibiu şi Moldova, se dau 
numai bani; în Muntenia, se aruncă bani la fiecare colţ al patului (năsăliei); în Suceava, se dau, 
peste sicriu, colăcei şi o lumânare sau colăcei şi o monedă; când se dă colacul cu lumânare, aceasta 
trebuie să fie înfiptă în colac; starea l-a se face acasă, în casa decedatului sau în curtea acestuia, 
unde sunt date peste sicriu mai multe: haine, vite (vacă, junincă, viţel), oi, rar cai, găini, gâşte, 
cocoşi, o sticlă sau ulcică cu apă curată şi o lumânare; în Vrancea, se dau două gulere de cămaşă, 
cusute frumos; în Suceava, se dau tot felul de animale, în special oi; în Năsăud, se împart colăcei 
pentru copii, iar celor maturi li se dau băutură şi pâine; în Munţii Apuseni, se împarte o oală, un 
colac, o lumânare, monede în număr de 99, la care se adaugă o găină, o traistă, aproape 1 m de 
pănură de lână, o pereche de mâneci sau 2 m de pânză albă şi hainele mortului, cu menţiunea că 
obiectele de mai sus sunt opţionale şi nu toate la un loc; în Bucovina, vitele se împart la cei ai 
casei, pentru ca animalul să nu iasă din ogradă; dacă o vită piere înaintea decesului cuiva din 
familie, se crede că întâmplarea a fost cu noroc, fiindcă s-a dus ea înaintea mortului; animalele 
hotărâte a fi împărţite sunt spălate pe picioare, ca să fie curate, apoi sunt udate cu puţină apă 
curată şi sunt încredinţate împreună cu un colac şi o lumânare, lucrurile uşoare fiind date peste 
sicriu, iar cele mari pe dinaintea mortului; în Caraş-Severin şi Bucovina, se crede că banii şi colacii 
care se dau la toate stările peste sicriu sunt menite pentru ca sufletul să aibă cu ce plăti vămile 
prin care este nevoit să treacă până ce ajunge la locul de odihnă, iar lumânările sunt destinate a 
lumina cu ele trecerea prin aceste vămi, considerate a fi foarte periculoase; în Banat, în ziua 
înmormântării se dau peste groapă 7 monede de argint şi 7 colaci în care sunt înfipte 7 lumânări, 
ca să treacă sufletul spre cer prin cele 7 vămi (3. MARIAN, III, p. 189-191; 193; 216; NOTE, 
Antonescu). Serii simbolice: coiac-roşu-fântână; lanţ-colac-năframă-grâu-odolean-leuştean- 
rostopască; colac-salcie; colac-monedă; colac-cânepă; coiac-grâu-sare-busuioc-vin. 

COLASTRĂ (CORASLĂ) v. LAPTE. 


COLIBĂ 

Apariţia în vis a colibei (bordeiului - construcţie de dimensiuni reduse, sărăcăcioasă, acoperită cu 
paie sau cu stuf, folosită ca locuinţă permanentă, dar mai ales temporară) semnifică linişte şi 
mulţumire sufletească - Suceava (NOTE, Băncescu). v. CASĂ. 

COLINDĂ (A COLINDA) 

Colinda şi corinda (< lat. calendae) sunt termenii care numesc textul oral ce se recită-cântă de 
către ceata de tineri în special, în timpul celor 7-12 zile d e facere a Anului Nou şi în alte câteva 
ocazii similare; în Bihor, Ţara Oaşului şi Maramureş, termenul corindă apare şi în refrenul textului 
de colind; în Transilvania de nord-vest, se spune pentru a colinda „o cocuţa", sau „o cucuta", iar în 
acest caz li se dau copiilor ca dar cocuţi, de la coc= pâine mică, colăcel, spunându-se „a umbla la 
urat pentru a primi cocuţi"; în sudul Moldovei, colindarea se face de către copii de 6-14 ani, în cete 
de câte 2-6 inşi, în zilele Crăciunului, denumirea fiind „Cu steaua", steaua fiind făcută de către 
copiii înşişi, în stil naiv; în ajunul Anului Nou, se poate vorbi de trei feluri de colindători: 1. cei ce 
merg cu „Pluguşorul", în cete de 3-5-7 copii sub 15 ani, de dimineaţă până spre seară; 2. tot cu 
„Pluguşorul, cete de 5-10 flăcăi, începând cam după amiază până noaptea târziu; 3. în această 
categorie sunt cel mult două cete de câte 10-15 persoane, tineri, bărbaţi căsătoriţi, care îşi împart 
din timp tot satul; sunt mascaţi cu măşti de urs, cal, cerb, capră etc., măşti fantastice, însoţiţi de 
un cântăreţ cu fluierul, o pereche de „mire-mireasă", sau alt cuplu, denumirea lor fiind de jieni, 
uncheşi, haiduci, urâţi; în aceeaşi regiune, de la Paşte la Rusalii, are loc colindatul cu„Văiăretui", 
grupul fiind format numai din tineri de 18-25 de ani, neînsuraţi; aceştia au un şef, un ajutor, iar în 
unele părţi, cum este în Vrancea, şi un cloşcar, cel care adună darurile, formate din ouă roşii, 
pască; ei se numesc vălari şi au datoria să ridice în sus pe cei pe care îi colindă, iar, dacă persoana 
le scapă din mâini, să fugă după ea până o prind; colindul şi colindatul constituie elementul ritual 
principal al societăţilor de feciori (confrerii), care colindă obişnuit mai întâi oficialităţile comunităţii 
(preot, primar etc.) şi apoi casă de casă, unde sunt aşteptaţi cu multă bucurie, iar acolo unde sunt 
fete de măritat sunt invitaţi să le joace, acest dans ritual semnificând fie augmentarea norocului 
fetelor, fie chiar primul lor joc, un fel de gest inaugural, de a fi pentru prima oară scoase în lume; 
acelaşi cuvânt (colind; corind) se dă şi băţului din alun, construit special pentru acest rit, folosit, în 
timpul ceremonialului, la lovirea sau atingerea unor obiecte şi fiinţe aflate în acel moment în 
gospodărie, gest care semnifică ritualistic conferirea unor calităţi de creştere, trăinicie, sănătate, 
întinerire, ceata de copii purtând denumirea de piţărei sau piţărăi, termeni folosiţi doar în partea 
apuseană a României, în special în Banat şi Mehedinţi, în rest circulând termenul de colindători; 
băţul numit colind nu este purtat de toţi colindătorii, ci numai de către cei cu ranguri în cadrul 
cetei, fiindcă numai lor le revine rolul de a întoarce focul, de a lovi vitele sau coarda casei, în 
general ei fiind investiţi cu această misiune magică; tot colind sau colindeţ se numeşte şi colacul 
care se dăruieşte cetei de piţărei sau de colindători; în fapt, aceeaşi încărcătură magică o are 
colindatul în totalitatea lui ceremonială, în care versurile, melodia, momentul calendaristic, felul 
cum sunt rostite cuvintele depind de intensitatea participativă a cetei şi a colectivităţii colindate, 
între acestea stabilindu-se relaţii de reciprocitate, respectate cu stricteţe de ambele părţi, orice 
încălcare conducând la anularea efectelor benefice ale colindatului; colinda şi refrenul ei aparţin 
unei zone sacre şi unor rituri care nu au loc decât o dată pe an, într-un moment din calendarul 
popular, considerat ca geneză a oricărei sacralităţi; refrenul verbal, fiind vorba de refrenul ca 
strigătură sau chiuitură, într-un context magico-religios dat de sărbătorirea Anului Nou, are, la 
rândul său, o vechime considerabilă; fenomenul ceremonial, cu numeroasele sale variante, 
semnificaţii şi nuanţe, după zone, populaţie şi sate, este cunoscut în întreaga Europă de sud-est; 
ceremonia colindatului de către confreria de tineri este constituită din ritul colindării la familiile cu 

fete mari, cu feciori şi la toate casele satului; se viersuieşte colinda, se joacă „Cerbului", se 
dansează după tradiţie, totul începându-se cu urarea adresată primarului; familiile sunt extrem de 
mulţumite şi recunoscătoare pentru fertilitatea, sănătatea ce se crede că vin prin colinde, se dau 
daruri în bani şi în natură, ce servesc la susţinerea confreriei şi la plata lăutarilor, când este cazul; 
în ultima zi de colindat se face colinda „ziorilor"; colindatul se încheie prin consumarea tuturor 
darurilor adunate, cheltuirea banilor obţinuţi şi distrugerea măştii, mai ales în cazul când 
colindatul este centrat p e „Jocul cerbuţului"; colinda cântată de copii se pare că ar poseda 
îndemnul, emoţia cea mai arhaică, mai sacră în perspectivă magică; deci cea mai simplă şi mai 
primitivă expresie a colindei a fost o „urare strigată", foarte scurtă; colindele cântate de confreriile 
de feciori sunt destul de lungi, trecând şi peste 100 de versuri, ceea ce este firesc dacă se ţine 
seama de creşterea şi îmbogăţirea vieţii sufleteşti şi ca atare de dezvoltarea culturii şi civilizaţiei; 
dar şi la aceste colinde vânătoreşti, păstoreşti, agrare, urarea primitivă este de căutat şi găsit în 
refrenul care se repetă după fiecare vers, mai rar după două sau mai multe versuri; urarea 
primitivă se găseşte şi în augurul, preştiinţa unor semne bune ce vin prin salutarea de fiecare zi 
între oameni, ceea ce este o prezicere bună, de fertilitate generală (BUHOCIU, p. 51-53; 59; 77; 80; 
84; 88; 282; 284; NOTE, Antonescu). Colindatul conţine virtuţi speciale, dintre care la loc de frunte 
sunt cele de asigurare a fertilităţii şi sănătăţii, deoarece copiii, de obicei preşcolari, adică fragezi, 
puri, primesc în dar fructe şi colăcei anume pregătiţi, garanţie sigură a eficienţei colindului, iar 
toate astea fac din colind un rit agrar; colindatul cu copii se practică pe o arie restrânsă a ţării, 
obişnuit în sudul şi vestul teritoriului românesc; în Oltenia, Muntenia şi sudul Moldovei (Tecuci), 
colindul este cunoscut sub denumirea d e „Moş Ajun" („Bună Dimineaţa la Moş Ajun") sau 
„Colideţe" („Colindiş", prin Muscel), „Neţelaşu" („Neaţălaşu") prin şesul Munteniei răsăritene şi 
sudul Moldovei; apoi în Banat şi Transilvania vestică (aproximativîntre Târnave, Mureşul Mijlociu, 
versantul nordic al Munţilor Apuseni şi Bazinul Beiuşului, inclusiv Sibiul şi Făgăraşul) sub 
denumirea de „Piţărăi" [pizărăi, pizări), iar prin Banatul sud-estic şi Făgăraş este cunoscut sub 
denumirea d e „Colindeţi", ca şi în Oltenia şi Muntenia, unde termenul acoperă şi sensul de copii 
care colindă şi pe cel al colăceilor care se dau în dar copiilor ( 2 . BÂRLEA, p. 3). Colindul se cântă 
afară din casă, sau în casă, sau şi afară şi în casă, existând şi obiceiul să se cânte numai unul dintre 
aceste colinde specializate, colindele de fereastră fiind cele care se cântă numai în curte, după 
care se cere plata; în ziua de Crăciun, după ce au mâncat la prânz, se strâng la un loc toţi feciorii, 
iar, dacă localitatea este mare, se împart în două cete, de 8-10 persoane fiecare, urmând ca fiecare 
ceată să colinde numai jumătatea de sat hotărâtă ei; în această situaţie, se cântă numai colindul 
cel mare sau colindul casei, început chiar de când se intră pe uşa casei, text în care sunt amintiţi 
stăpânii casei, bărbatul şi femeia, apoi, pe rând, copiii casei după vârstă şi sex, chiar părinţii fiind 
cei care cer stăruitor această pomenire, fiindcă cred că, dacă sunt colindaţi, vor fi tot anul sănătoşi 
şi nu vor săvârşi tot felul de rele - Ialomiţa; în colinde, Dumnezeu nu este doar rugat, invocat sau 
convocat cum se procedează religios, ci este adus, prin formule magice, şi pus să facă nu neapărat 
ce vrea, ci ceea ce aşteaptă oamenii de la el; textele din Ţara Oltului cuprind sintagme precum: 

„Nu vine cine vine" sau „Nu vine cine pare", au clar încărcătură magică, pentru că provoacă, prin 
incantaţie, apariţia lui Dumnezeu, care este coborât din cer (sau de unde este) şi adus în sat cu 
ajutorul colindelor; acesta este rostul primordial al colindei, în sens de cântec (incantaţie) 

(FHERSENI, p. 59; 262). Repartizată calendaristic, pe teritoriul României colinda este cunoscută 
astfel: la 31 decembrie-1 ianuarie, Pluguşorul, Sorcova şi Semănatul; la 5 şi 6 ianuarie, Colinda de 
Bobotează şi cea de Sfântul Ion, precum şi Chiraleisa; Colinda de Florii (cu o săptămână înaintea 
Paştelui); Colinda de Paşte; 6 decembrie, Colinda de Sfântul Nicolae şi, la 24-25 decembrie, Colinda 
de Crăciun, cu forme foarte variate, majoritatea de sorginte creştină; acestora li se adaugă 
privilegiata colindă Cu steaua, care este cântată zilnic în perioada dintre 24 decembrie şi 6 
ianuarie; multe dintre colinde au un accentuat caracter agrar, dar dintre toate cea care 
perpetuează această trăsătură este Semănatul, sau, mai bine spus, obiceiul de a colinda 


Antonescu. Dicţionar de Simboluri şi Credinţe Tradiţionale Româneşti 


171 


http: / / cimec.ro 



semănând, în dimineaţa Anului Nou; rostul urătorilor este de a feri gospodăria colindată de tot 
ceea ce i-ar putea provoca răul (ADĂSCĂLIŢEI, p. 110-111; 130). în Banat, colindătorii se numesc 
piţărăi, sunt copii de 12-14 ani, consideraţi că aduc noroc şi fericire în case; casele nu se închid, ei 
sunt liberi să intre; când intră în case, zgândără focul din căminul ori din vatra casei cu bâtele lor, 
numite pe alocuri colinde-, deci colindeţul este diminutivul de la colindă şi înseamnă colindător mic; 
colindeţi se numesc şi colacii ce se dau colindătorilor şi sunt făcuţi în formă de „şierpi", adică 
împletiţi (MANGIUCA, p. 26). Gazda se bucură că îi vin buni colindători în zori de zi; sunt primii care 
le intră în casă într-o zi aşa de mare, în care omul care vine primul, faptele care se întâmplă 
primele trebuie să fie de bun augur (4. POP, p. 46). Colindatul practicat de feciorii din Bihor are la 
rândul său o dualitate de aspecte: unul spontan, neorganizat, cunoscut şi sub numele de colindat 
cu pepite sau cu moşii şi altul organizat, în ceată, numit cu turca; cel dintâi este practicat de feciorii 
„care-s mai şodalăi", în cupluri de „bărbat şi femeie", de „moş şi babă" sau în grupuri mai mari de 
4-6 persoane; deghizarea este completă, cu haine ponosite, cu feţele mâzgălite cu funingine, cu 
timbrul vocii schimbat, secretul identităţii fiind de obicei păstrat până la sfârşitul colindatului; 
pepite nu cântă colinde şi nu sunt însoţiţi de muzicanţi; în schimb, pe alocuri, au petrecere finală cu 
caracter restrâns (HERŢEA, p. 157). v. CEATĂ. 

Descolindatul este procesul invers de la colindat, în care se face o urare negativă, adică omul să 
ajungă de mila tuturor, cerşetor, fata să rămână nemăritată în casa părinţilor etc.; prin gesturi şi 
formule descolindătoare, se urmăreşte stigmatizarea gazdelor neospitaliere (PRESA; NOTE, 
Antonescu). Printre manifestările de descolindat, este atestată şi practica de a pune colaci pe 
clanţa uşii sau în poartă, înfigându-se în ei şi câte o monedă subdivizionară, prevestindu-li-se celor 
care nu primesc colindătorii starea de calicie (ADĂSCĂLIŢEI, p. 134). 

COLIVĂ 

Folosită în cultul morţilor ca ofrandă de pomenire, este nelipsită la asemenea prilejuri, alături de 
colac şi prescuri; se face colivă însă şi atunci când trebuie câştigată bunăvoinţa ursitoarelor, care 
vor decide soarta nou-născutului, alături de pâine, brânză, miere, care, se crede, este mâncarea lor 
preferată ( 2 . CFIELCEA, p. 16). întotdeauna este bine să se mănânce puţină colivă şi să nu se refuze 
niciodată - Galaţi; ca florile pomilor fructiferi să prindă rod, se ung tulpinile acestora cu colivă, 
după ce se vine de la biserică, în Duminica Floriilor - Olt; în ziua Sfântului Haralambie (10 
februarie), se face colivă, din care se păstrează pentru a fi dată păsărilor de curte, când sunt 
bolnave şi mor - Muntenia ( 2 . GOROVEI, p. 190; 57). 

COMOARĂ 

Comorile sunt de două feluri: curate şi necurate; cele curate sunt îngropate cu gând bun, adică 
ascunse cu gândul de a fi găsite de cel care le-a îngropat, dar şi de către alţi oameni; cele necurate 
sunt cele puse cu gândul de a nu fi găsite, decât de cel care le-a îngropat; cele curate sunt 
îngropate de obicei pentru a nu fi jefuite de duşmani sau de hoţi; cele necurate sunt îngropate de 
oameni necinstiţi, iubitori de aur şi argint, unele fiind ascunse chiar şi de frica neamurilor; şi pentru 
ca nimeni să nu le poată dezgropa, ei le închină diavolului, fiind deci necurate, pentru că necuratul 
le ia în stăpânire şi nu mai lasă pe nimeni să se apropie de ele; în Transilvania, Muntenia şi 
Bucovina, se crede că toate comorile îngropate ard în nopţile dinspre zilele cele mari, mai ales spre 
Sfântul Vasile (noaptea Anului Nou), Paşte, Sângeorz, Ispas (înălţarea Mântuitorului) şi spre 
Duminica Mare (Rusaliile); în Banat, se crede că ele ar arde şi joi noaptea din Săptămâna Mare (a 
Patimilor); că sunt curate sau nu, ele pot fi cunoscute atât după timpul când ard, cât şi după forma 
şi culoarea flăcărilor; în Suceava, se crede că acelea care ard de la amiază şi până la miezul nopţii 
sunt necurate, iar comorile care ard după miezul nopţii, adică după ce au cântat cocoşii, sunt 
curate, pentru că, după ce au cântat cocoşii a doua oară (după cântători), duhurile necurate se fac 
nevăzute; para banilor curaţi este albăstruie, iar a celor necuraţi are culoare albicioasă sau gălbuie; 

banii care ard cu flacără albicioasă sunt din argint, iar cei cu pară gălbuie sunt din aur; flacăra care 
indică locul unde este îngropată comoara se ridică la o înălţime egală cu adâncimea la care sunt 
îngropaţi banii; flacăra nu este fierbinte, nu se aprinde nimic de la ea şi nici zăpada nu se topeşte; 
comorile ard în preajma marilor sărbători, dar numai din 7 în 7 ani; orice om poate vedea flăcările 
comorilor, dar numai cei buni, cu credinţă în Dumnezeu, le pot şi dezgropa, cele curate putând fi 
scoase din pământ fără să se întâmple nimic; despre cele necurate se crede că diavolul îşi ţine 
coada peste ele şi că este greu de scos comoara de sub ghearele lui; dar banii sunt păziţi nu doar 
de diavol, ci şi de ştima-bcmilor, care poate lua diverse chipuri (câine, pisică, cocoş, găină, neamţ, 
frunză care pluteşte dusă de vânt etc. ); dacă diavolul sau ştima văd omul că se apropie de locul 
care arde, trag de oala sau vasul care cuprinde banii şi o ducîn fundul pământului, sau se 
transformă în diverse chipuri, ca să-l înnebunească pe om, să-l bage în boală şi să-l alunge de 
acolo, lovindu-l peste cap, peste gură, până ce îi trece acestuia cheful să mai sape; sau îl mână 
dintr-o parte în alta, sau îi iau o mână ori un picior, încât cel lovit brusc de dambla nu mai poate 
lucra defel; ca să se poată da de bani, trebuie pândit toată noaptea, cu o lumânare aprinsă în 
mână, cu foc pe vatră şi cu o batistă sau pânză albă în cealaltă mână; când vede flacăra, omul 
trebuie să arunce cu batista şi să nu fugă spre flacără, pentru că banii vin singuri în sus şi atunci pot 
fi scoşi prin săpare; se mai poate proceda şi prin aruncarea unui veşmânt peste flacără, în lipsa 
batistei sau a pânzei; depinde însă de obiectul pe care omul îl aruncă, pentru că se crede că, în caz 
că aruncă o opincă, papuc sau ciubotă, comoara se află la suprafaţa pământului; în caz că aruncă 
cu brâul sau cu o curea, banii s-ar afla la o adâncime care ar necesita să se sape cam până la brâu, 
iar în caz că aruncă pălăria, va trebui să se sape la o adâncime egală cu statura unui om; dacă nu 
azvârle cu nimic, banii se afundă adânc şi nu mai poate nimeni să dea de ei; trebuie să însemne 
locul, înfigându-se un băţ, şi să vină a doua zi pentru săpare; băţul nu trebuie înfipt adânc, pentru 
că şi comoara se afundă; nu trebuie săpat imediat, pentru că omul poate fi schimonosit; după ce a 
însemnat locul, omul trebuie să caute buricul pământului (un fel de burete, plantă parazită) şi 
agheasmă adunată de la 9 case învecinate, cărora nu li s-au construit în timp diferite alte adăugiri, 
iar stăpânii acestora să nu fie căsătoriţi a doua oară; se merge apoi la locul însemnat, se înconjoară 
şi se stropeşte cu agheasmă, rostind şi un descântec prin care se invocă să iasă comoara la 
suprafaţă; apoi vine acasă, face mătănii aplecându-se în formă de cruce, se culcă şi, în vis, vine 
ştima-bcmilor şi îi spune cum să sape şi ce să facă cu banii; când se duce să sape, este bine să fie 
mai mulţi oameni, dar totdeauna fără soţ (3, 5, 7) şi toţi într-un gând, pentru că altfel nu vor avea 
noroc; dacă nu se face aşa, Dumnezeu îi pedepseşte şi îi schimonoseşte; toţi trebuie să aibă inimă 
bună, să fie plăcuţi lui Dumnezeu, să nu aibă gând rău unul împotriva celuilalt, pentru că altfel 
banii se afundă în pământ cu un vuiet mare şi nimeni nu mai dă de ei; dacă banii sunt necuraţi, 
atunci ei nu pot fi scoşi decât numai dacă se jertfeşte o vită celui care i-a ascuns, uneori este 
necesar să fie jertfă de om, de pildă să fie jurat un copil, pentru că altfel moare cel care nu o face; 
fiecare comoară cere acel lucru pentru care a fost menită în momentul îngropării ei; în general, cel 
ce vrea să sape o comoară necurată aude un glas, care îi cere jertfă de om, pentru că altfel nu i se 
va da, iar el se transformă în cărbuni sau în altceva; dacă nu ascultă de glas, atunci este de rău, i se 
îmbolnăvesc vitele, i se strâmbă gura sau i se ia un picior ori o mână, sau se îmbolnăveşte grav; cel 
care a scos o comoară din pământ nu trebuie să astupe groapa în care a fost pus vasul cu bani şi 
este bine să lase acolo câteva monede din cele scoase, ca să nu-l omoare ştima-banilor, pentru că 
se crede că acest duh numără toată ziua banii şi în continuare trebuie să aibă ce număra, altfel 
vine la omul care i-a dezgropat şi nu-i dă pace, i se arată în tot felul de chipuri pe care le ia şi îl 
chinuieşte până îl omoară; în Transilvania, se crede că acela care petrece noaptea dinspre 
Sângeorz afară şi este atent poate vedea arzând comorile; ca să poată vedea bine, este suficient ca 
omul să se aşeze pe burtă, la malul unei ape curgătoare şi să se uite neclintit în apă, unde va vedea 
un şarpe alb, pe care trebuie să-l ia, să-i taie capul cu o monedă de argint, să-l îngroape şi să 
sădească pe el usturoi; dacă mănâncă din acest usturoi înainte de ziua Sfântului Gheorghe, omul 

va prinde nu numai darul de a putea vorbi cu toate câte le-a făcut Dumnezeu, dar va putea şi auzi 
cum creşte iarba; astfel capătă şi puterea de a găsi şi săpa comorile observate; dar atunci când le 
observă, trebuie să înfigă în locul cu flacără o furcă de fier sau cuţitul său, dar mult mai sigur va fi 
dacă lasă să-i cadă cuţitul cu vârful în jos, de trei ori, de-a lungul obielei de pe piciorul drept şi să-l 
ridice apoi iute şi să-l arunce în foc; după care să păstreze o tăcere totală; când se zăreşte flacăra 
unei comori, ochii trebuie ţintiţi numai acolo, ca să nu fie pierdut din vedere locul, pentru că 
flacăra se înalţă numai de trei ori şi apoi se pierde; însă dacă se pune semn, para joacă până omul 
se apropie de ea şi, dacă e comoară bună, poate fi scoasă oricând, pentru că o păzeşte îngerul, 
care poate fi văzut când joacă flăcările, fiind îmbrăcat în haine albe şi chemând omul să pună 
semn; dacă nu se duce imediat, o face îngerul şi pune el semn în locul omului; în fine, trebuie să 
dea din bani, să fie onest, dacă nu, va aduce numai rău pentru el şi cei ai casei; de asemenea, nu 
trebuie să astupe groapa din care a scos comoara; se mai crede că pot vedea comori arzând şi cei 
care au mâncat multă pâine mucezită şi că paza acestora ar fi asigurată de zmei, după cum este 
atestat în unele basme; în zona Bistriţei, oamenii cred că se pot vedea comorile în serile dinspre 
sărbătorile cele mari, dar mai cu seamă în noaptea dinspre Sfântul Gheorghe; asemănător 
celorlalte zone, banii cei buni pot fi zăriţi după miezul nopţii, locul având deasupra o pară albastră; 
cei văzuţi de cu seară nu sunt curaţi şi sunt păziţi de diavol; dacă banii sunt acoperiţi cu boboane, 
înseamnă că stă dracul pe ei şi nu pot fi folosiţi; cu toate astea, se pot săpa şi banii cei răi, dacă un 
băiat dintre doi gemeni îşi unge unghiile de la degetele groase ale ambelor mâini cu mir sfinţit, se 
duce la locul unde se află comoara şi se uită prin unghiile unse, vede comoara şi o poate lua 
indiferent de cine este păzită; locul unde zac banii se cunoaşte, pentru că este ca şi cum ar fi fost 
pârlit, dar omul nu ştie ce este, fiindcă locul poate să apară ca pârlit fie din cauza comorii, fie 
pentru că acolo obişnuiesc să joace ielele; se mai spune că ar putea fi comori şi acolo unde creşte 
iarba, pământul având culoarea aramei coclite şi crăpat; sau dacă pe pământ se găsesc câteva 
monede ruginite, apoi se poate săpa acolo, pentru că trebuie să fie o comoară; în Moldova, se 
crede cam la fel, comorile curate fiind numai cele ale căror flăcări joacă după ce cântă cocoşii; mai 
ales când ard spre zorii zilei, cei ce le văd au noroc de ele; para lor este rece, pentru că „s-a 
întâmplat de au trecut oile prin ele şi nu s-au ars"; cel ce vede flăcările să înfigă acolo un cuţit; în 
caz că mai mulţi oameni văd concomitent flăcările, norocul îl va avea acela care vede în plus pe 
pământ un obiect (de aur, de argint, de aramă), fiindcă din acelaşi material va fi şi comoara; când 
arde comoara, pământul se face ca zgura şi de o culoare cenuşie deschisă, iar pietrele de culoare 
ruginie; cine se duce să sape comoara trebuie să ia cu el sapă, hârleţ, cazma, o lumânare din ziua 
de Paşte, smirnă din cădelniţa preotului şi să meargă cu îndrăzneală, pentru că nu are de ce se 
teme; când se apropie de locul însemnat, trebuie să-şi dea cu usturoi pe faţă, în cruciş, şi să spună 
şi un descântec; în timp ce sapă, ştima-banilor se învârteşte în jurul gropii şi al omului şi ia diferite 
chipuri, de lup, de vulpe, de urs, la urmă luând chip de om care se apropie de cel care sapă; după 
ce se iau banii, câteva monede sunt lăsate acolo, iar groapa nu se astupă, fiindcă va chiorî cel ce 
astupă locul săpat; dacă între bani se găsesc şi măsele de ciumă, este bine să nu fie luaţi, pentru că 
acela care o face se îmbolnăveşte de ciumă ( 2 . MARIAN, II, p. 284-288; 291-293). Comorile, spun 
legendele, sunt lăsate de uriaşi, nevoiţi să fugă alungaţi de pitici, dar, în unele povestiri, ni se 
afirmă şi că au fost părăsite de turcii puşi pe fugă de creştini şi care nu au mai apucat să le scoată 
din pământ - Tecuci; comorile produc flăcări deasupra pământului numai în serile şi nopţile din 
ajunul Crăciunului (25 decembrie), Sfântului Vasile (Anul Nou), Bobotezei (6 ianuarie) şi Paştelui - 
Suceava; dar comorile pot arde şi în noaptea dinspre Sfântul Gheorghe (23 aprilie), când se face şi 
pânda lor - Tecuci; flăcările care ard deasupra locului unde este ascunsă o comoară sunt verzi- 
albăstrui, dar, când, în acel loc, se află numai aur, flăcările au culoare galbenă - Transilvania; dacă 
ard de cu seară şi până la miezul-nopţii, se spune că sunt comori rele, stăpânite de diavol, dacă ard 
după miezul-nopţii şi până în zori, sunt curate şi este norocos cel ce le găseşte, pentru că are cu ce 
trăi liniştit tot restul vieţii - Suceava; când se vede o comoară arzând, să se facă o gropiţă în acel 

loc, fiindcă, în mod obişnuit, comorile se mută, deci odată cu ele se mută şi gropile şi astfel sunt 
mult mai uşor de găsit ulterior - Muntenia; cel ce găseşte o comoară să nu astupe urma vasului, 
pentru că atunci pierde banii, se îmbolnăveşte şi moare - Muntenia (2. GOROVEI, p. 57-58; 255). 
Există oameni curajoşi şi pricepuţi, care, ştiind de ştima-banilor, nu le este frică de ea şi care, cum 
văd vreo comoară arzând, împlântă un cuţit în locul de unde au zărit flăcările, iar cu un alt cuţit 
ţinut între dinţi se duc până unde este comoara, fără să se uite în jur şi înapoi, fac cu cuţitul adus în 
gură un cerc în jurul flăcării, în mijlocul lui semnul crucii, iarîn centrul crucii împlântă cuţitul, 
permanent neprivind în altă parte; odată cu înfigerea cuţitului, para comorii se stinge, pământul se 
despică şi din adâncul lui se aude un glas strigându-i pe nume şi întrebându-i ce caută acolo; este 
glasul ştimei-banilor, dar nu trebuie să i se răspundă decât numai când sunt întrebaţi a doua oară; 
auzind că oamenii caută bani, ştima îi invită să-i ia, dar nu trebuie să se aplece nimeni după 
comoară, ci să aştepte ca ştima să se apropie şi să o lovească puternic cu mâna stângă aruncată 
spre înapoi, să se jure faţă de ea că vor folosi banii şi în scopuri caritabile (construirea unei biserici, 
unei şcoli, unei punţi sau unei fântâni), după care să se întoarcă acasă fără să privească în jur, 
lăsând acolo cuţitul înfipt în pământ; ştima lovită cu mâna stângă şi, ştiind că nu mai poate face 
nimic după ce a întrebat de două ori, părăseşte şi ea comoara şi nu mai revine pe acolo; astfel, în 
cea de a treia noapte, oamenii se pot duce liniştiţi la locul ştiut să-şi ridice banii, pentru că nu mai 
au motiv să se teamă de ceva; dar neapărat ei trebuie să respecte ceea ce au promis ştimei, pentru 
că altfel îi aşteaptă tot felul de nenorociri; locul de unde a fost ridicat vasul cu bani trebuie lăsat 
aşa cum a fost săpat; mai mult, se cere să lase acolo câţiva bani, pentru că ştima banilor 
obişnuieşte să numere toată ziua bani şi, dacă nu are ce număra, se duce la omul care i-a luat şi îl 
necăjeşte până îl omoară - Bucovina (1. MARIAN, p. 74-75). Toate comorile sunt păzite de diavol şi 
pot fi scoase la lumină numai când cel care caută are o cruce în sân şi stropeşte cu agheasmă; după 
scoaterea comorii, locul trebuie acoperit şi bătătorit, spre a-l feri pe om de orbire; comorile mai 
pot fi depistate şi cu ajutorul ierbii fiarelor; în Munţii Apuseni, se crede că paza comorilor este 
asigurată de un duh feminin, una dintre Vâlve (2. KERNBACH, p. 157). în Gorj, se crede că banii 
îngropaţi se găsesc în diferite locuri, mai ales pe dealuri, ascunşi în cazane sau căldări din aramă, 
ţevi de cazane, oale mari de pământ, pe la rădăcini de copaci mari sau în scorburile acestora; 
aceşti bani, după câtva timp, încep să „joace"; în timpul acestui joc, se crede că se vede o flacără 
foarte strălucitoare deasupra pământului; jocul banilor se produce în nopţile celor 12 mari 
sărbători de peste an; când cineva dă peste o astfel de comoară, o poate lua uşor, fără să i se 
întâmple nimic, numai dacă banii aceştia sunt adunaţi pe cale cinstită; celor care dau peste bani 
rostiţi pe cale necinstită le apare dracul sub diferite chipuri, în special de animale, făcând 
imposibilă dezgroparea comorii (CĂRĂBIŞ, p. 108). Cine se visează săpând la o comoară are semn 
de tristeţe, iar pentru cel care se visează găsind o comoară înseamnă că va avea parte de un câştig 
-Suceava (NOTE, Băncescu). Serii simbolice: lumânare-foc-pânză; buriculpământului-agheasmă- 
descântec; şarpe alb-monedă de argint-usturoi; furcă de fier/cuţit-3-piciorul drept-foc; degetul 
mare de la mână-mir; sapă-lumânare-smirnă; usturoi-descântec; cuţit-semnul crucii; cruce- 
agheasmă. 

CONDUCĂTOR 

Cel care se visează în poziţia de şef, de conducător, de dregător al unor treburi obşteşti (de stat, în 
fruntea unei instituţii sau întreprinderi etc.) înseamnă că se va arăta foarte mândru în diverse 
contexte sociale - Suceava (NOTE, Băncescu). 

CONFRERIE v. CEATĂ. 

CONSTELAŢIE v. STEA. 

COPAC v. POM. 


COPAIE v. ALBIE. 

COPIL 

în mentalitatea arhaică şi în epica orală de pretutindeni, copilul este purtătorul credinţelor de 
renaştere, al creşterii infinite, încorporează forţa vitală impulsivă şi pe cea a primăverii; în riturile 
de iniţiere primitive, novicele, de orice etate ar fi acesta, este un copil; în altă ordine de idei, peste 
tot unde apare copilul în zilele noaste (în rituri, în credinţe, în epica orală), este semn că se poate 
vorbi de o veche moştenire, mit a cărei orientare primordială priveşte viitorul; doi fraţi, gemeni 
sau nu, dar modelul îl formează totuşi gemenii, sunt prezenţi în textul colindelor, simbolizând 
astfel o naştere fertilă şi un bun augur pentru familia colindată (BUHOCIU, p. 286; 339). Ca orice 
fiinţă, omul se naşte şi moare, dar, conform mentalităţii arhaice, nu înainte de a se căsători şi 
reproduce, de aceea practicile tradiţionale de împiedicare şi amânare a morţii abundă în 
împrejurările oferite de îmbolnăvirea copiilor: schimbarea numelui de botez al copilului grav 
bolnav, simularea vinderii copilului unei femei căreia îi trăiesc toţi copiii, alegerea unor nume de 
care să se sperie moartea, cum ar fi Lupu, Ursu, purificarea şi învingerea răului prin puterea focului 
( 12 . GHINOIU, p. 102-103). După naşterea unui copil, este bine să se aprindă, pe timpul nopţilor 
până la botezul pruncului, o lumină, pentru ca diavolul să nu vină şi să-l schimbe; tot din acelaşi 
motiv, în perioada de până la botez, cei din jur se feresc să pronunţe numele diavolului (PRESA). 
Sub denumirea de „ceas rău cu spâriat", oamenii califică boala care afectează pe copii în piept, îi 
face să tremure şi din care cauză slăbesc foarte tare; mulţi copii se nasc cu această boală şi, dacă 
nu sunt descântaţi la timp, înainte de botez, pot să moară - Suceava; se crede că boala se capătă 
mai cu seamă când mamele copiilor, cât timp au fost însărcinate, au fost foarte rău supărate de 
ceva, iar, după naştere, au dat copiilor să sugă „ţâţă stricată"; după ce se nasc, copiii se pot 
îmbolnăvi numai dacă strigă cineva foarte tare la ei sau cad de undeva, un astfel de copil numindu- 
se „schimbat", pentru că i s-a schimbat şi i s-a înrăutăţit sângele; alţii numesc această boală „răul 
copiilor"; pentru a fi vindecat un copil, descântătoarea se duce, până a nu răsări soarele, la un 
pârâu sau la o fântână şi aduce apă neîncepută, fără să fie văzută de cineva, întâlnită sau 
întrebată; după ce aduce apa acasă, o pune într-o ulcică, rosteşte de trei sau de nouă ori 
descântecul, după care ia trei fire de usturoi şi, descântându-le şi pe acestea separat, le împunge 
cu un ac; pisează apoi usturoiul foarte mărunt, spală copilul cu apa adusă de ea şi descântată, îl 
freacă pe trup cu usturoi, în care pune şi puţină apă, iar restul apei îl varsă într-un loc neumblat, 
pentru că boala se poate prinde de cel care ar călca prin acel loc - Suceava; se poate proceda şi 
altfel: se iau câteva fire dintr-o mătură uzată („părăsită"), mai ales din una făcută din cetină, îi 
pune copilului o pânză pe cap şi îl afumă cu rămurelele aprinse, în timp ce se rosteşte descântecul 
de trei sau de nouă ori; sau se rosteşte descântecul, în timp ce copilul este afumat cu o bucăţică de 
pânză în care au fost şterse ouăle la Paşte - Suceava; se crede că toţi copiii întorşi la sân, după ce 
au fost înţărcaţi, la maturitate vor fi oameni „răi de ochi", adică privirea lor aţintită asupra unui om 
sau asupra unui animal va provoca deochierea acestora, iar cei deocheaţi nu mai pot fi vindecaţi 
decât cu descântece şi cărbuni stinşi în apă; de aceea este bine ca înţărcarea unui copil să fie 
făcută pentru totdeauna - Maramureş; Sibiu; Buzău, Moldova; laşi; după naştere, moaşa ridică în 
mâini copilul şi-i urează cum să fie, diferit în funcţie de sex; dacă este băiat, îl atinge de capul 
mesei şi îi urează să fie toată viaţa lui în capul mesei şi cuvântul lui să fie luat în seamă de toţi, apoi 
îl închină, îl spală cu apă călduţă, de regulă însă rece, ca pruncul să fie deştept, apoi îl înveleşte 
într-o cămaşă a tatălui; sau îl pune într-o covată cu apă rece, fie iarnă, fie vară, apoi îl înveleşte şi îl 
pune pe cuptor, dacă este iarnă, iar, dacă este vară, îl pune pe o laviţă sau pe vatră; după ce îl 
spală, moaşele îl trag puţin de nas, ca acesta să nu fie turtit sau borcănat, apoi îl măsoară în cruciş, 
adică îi aduc copilului genunchiul piciorului stâng până aproape de cotul mâinii drepte şi 

genunchiul piciorului drept la cotul mâinii stângi, pentru a-l „îndrepta", dacă este scrântit sau 
şoldit; se trage uşor de cap în sus, ca să nu-i fie gâtul scurt sau scurt în grumaz şi pentru a fi ferit de 
boli de gât cum ar fi gâlci, şopârloiţă etc.; apoi suflă asupra scăldătoarei în cruciş şi stupeşte în ea, 
în credinţa că astfel îndepărtează strigoaicele şi nu le lasă să se apropie, fiindcă acestea umblă să-l 
fure pe copil - Suceava; este spălat cu apă rece, pentru a fi rezistent la frig, după care îl înveleşte 
cu o pânză şi îl aşează pe pământ, sub masă - Moldova; Bucovina; după ce este pus sub masă, toţi 
cei de faţă aruncă o pietricică peste cap, zicând: „ Aceasta în gura strigoiului"; la capătul feşii sunt 
cusute trei fire de usturoi, trei boabe de piper, trei de grâu de primăvară şi trei de toamnă, trei 
bucăţele de tămâie, trei sfărâmături de sare, alte trei de pâine şi trei bucăţele din „casa" copilului, 
pentru ca pruncul să nu fie deocheat - Sibiu; se leagă la capătul feşii un ban de argint, tămâie, sare 
şi usturoi, trei miniaturi de topoare din fier, considerându-se că apără copilul de Muma-Pădurii şi 
de Moşul Codrului; când înfăşoară prima dată copilul în scutece, cele mai multe moaşe îi mai pun 
copilului deasupra un lanţ de fier, ca pruncul să fie tare ca fierul - Banat; se pune la bonetă un 
bănuţ sau o cordea roşie, pentru ca văzându-l oamenii să nu-l deoache; sau i se leagă la 
încheietura mâinii drepte un fir de lână roşie sau o cordea roşie, iar la gât câţiva ghiocei, duşi mai 
întâi la biserică împreună cu pasca în ziua de Paşte, pentru a fi sfinţiţi de preot - Transilvania; 
Suceava; despre gemeni, se crede că pot face multe lucruri bune, pot ajuta la diferite boli - 
Suceava; sau că au putere foarte mare de a fermeca, descânta şi vindeca - Bihor; despre copiii 
născuţi în afara cununiei şi mai ales cei ai fetelor mari, numiţi, în Bucovina, spuri (sg. spur; fem. 
spuroaică), urzicari, feciori, copii din flori, feciori de izbelişte, iar, în Transilvania, copii din flori, copii 
de iele, copii de căpătat, copii de la umbră, propteaua gardului, foachi şi bitongi, ultimii doi 
termeni provenind din maghiară, se crede, în general, că sunt mult mai talentaţi, mai deştepţi, mai 
isteţi, mai întreprinzători şi mai frumoşi decât mulţi copii născuţi din căsătorii legitime, dar 
totodată ei pot fi şi mai desfrânaţi, fiindcă spune proverbul „Capra sare peste masă, /lada sare 
peste casă"; se crede că de aceşti copii nu se prinde nici farmec, vrajă sau blestem - Muntenia; în 
general, aceşti copii poartă numele mamei lor - Moldova; când, la naştere, copilul cade pe mâna 
dreaptă, se crede că toată viaţa lui va trăi cu simţul dreptăţii, iar când pică pe partea stângă, se 
spune că viaţa lui va fi marcată de multe strâmbătăţi - Suceava; se spune că atunci când se naşte 
un băiat, de bucurie râd şi încheieturile de la casă, din pricină că băieţii se pot creşte şi căsători mai 
uşor; când se naşe o fată, se spune că încheieturile casei plâng, pentru că o fată este piatră în casă 
şi, dacă mai are şi minte proastă, apoi este amar de viaţa ei - Bihor, Suceava; imediat cum se naşte 
un copil, el este înscris în cerîntr-o carte, care se numeşte „Cartea sorţii", unde se scrie tot viitorul 
său; se mai crede că fiecare copil primeşte, la naşterea sa, o stea şi cât luceşte aceasta pe cer, tot 
atât trăieşte şi omul, iar când cade steaua, i se curmă şi lui zilele, de aici venind şi o serie de 
expresii: „Vai de steaua lui!" sau „S-a născut cu stea înfrunte" etc.; sunt consideraţi norocoşi 
copiii născuţi uşor sau cei care vin pe lume după miezul nopţii până în zori; se mai crede că pruncii 
născuţi în „cămeşă", adică învelit într-un fel de pieliţă, ei vor fi foarte norocoşi, dar născut fără 
acest înveliş este mai puţin norocos - Moldova, Suceava; sunt de asemenea norocoşi copiii născuţi 
cu căiţă pe cap; este indicat ca această căiţă să fie uscată şi să fie legată din când în când copilului 
la gât, fiind bună contra deocheatului - Buzău; cu toate astea, în alte părţi din Muntenia, se crede 
că cel născut cu căiţă se va face strigoi după moarte; dacă se naşte cu vreo pată pe corp, atunci se 
crede că mama lui a mâncat vreun fruct pe care l-a furat, când era gravidă - Dobrogea; când un 
băiat se naşte cu testiculele inflamate, se spune că ar avea apă în ele şi ca aceasta să se retragă 
mama lui se duce la o fântână şi toarnă apa dintr-un vas înapoi în fântână - Buzău; dacă pruncul 
are o vână albastră pe frunte, se crede că acesta va fi mai expus pericolelor venite dinspre apă; 
dacă are însă o dungă roşie pe gât atunci se crede că pericolele vor veni dinspre foc; pentru a fi 
înlăturate aceste pericole, este bine ca tatăl şi mama lui să se taie la degetul cel mic de la mâna 
stângă, lăsând să cadă câte trei picături de sânge sub leagănul copilului, rostind totodată: „la şi ne 
apără pe noi, pe toţi, de foc şi de piatră, de boală şi de bolânzie (nepricepere)"; aceste cuvinte sunt 

adresate către ştima casei, o fiinţă imaginară pe care fiecare familie o venerează în mod deosebit - 
Transilvania, Bucovina; se crede că, dacă o femeie a născut consecutiv 6 fete, cea de a şaptea este 
neapărat strigoaică, drept pentru care celelalte strigoaice o învaţă toate meşteşugurile lor încă din 
prima zi de viaţă a ei şi nu o mai părăsesc niciodată, fie că este botezată sau nu, sosind împreună 
cu strigoaicele şi Samca sau Baba-Coaja, şi ielele, pricolicii, stafiile, moroii, Muma-Pădurii, 
Uscăciunea, pociturile şi altele - Bucovina; ca să nu se apropie de casă aceste spirite şi mai ales de 
copilul lor nou-născut, încă din ziua naşterii şi până după botez trebuie să ardă neîncetat în camera 
unde doarme copilul o lumânare din ceară curată - Suceava; pentru ca o femeie care este în 
travaliu să poată naşte uşor şi pentru ca strigele, care au chip omenesc şi coadă lungă ca de câine, 
dar mai ales Baba-Coaja, regina tuturor spiritelor rele, să nu poată face nici un rău copilului, este 
bine ca mama să se încingă cu un săculeţ în care se pune ţărână din cimitir, amestecată cu busuioc, 
totodată aprinzându-se şi lumânări sfinţite la gura hornului, pentru că pe acolo vin acele duhuri; 
de asemenea, se aprind lumânări şi la icoana din casă, de regulă la cea a Sfântului loan 
Botezătorul, sau a Sfântului Apostol Petru, sau a Sfântului Nicolae, iar camera şi patul sunt stropite 
cu apă sfinţită, copilul fiind păzit noaptea; după naşterea copilului, în fiecare noapte se aprinde o 
cârpă neagră şi se afumă cu ea atât pruncul, cât şi mama, ca să nu se apropie de ei lucrul-slab ; se 
mai crede că mama nu trebuie să iasă din odaia copilului, nici măcar până în tindă, fără o lumânare 
la ea, sau fără o mătură; femeia care a născut nu este lăsată să doarmă toată noaptea, dacă a 
născut spre seară, sau toată ziua, în caz că a născut până în amiază, în credinţa că aceea care 
doarme va fi chinuită de spiritele rele până la moarte - Transilvania; îndată după naştere, înainte 
de a fi scăldat, moaşa îl cântăreşte şi îl măsoară, în credinţa că astfel nu se va deochea niciodată, 
măcar că unii consideră că pruncul nebotezat nu poate fi deocheat, fiindcă nu este creştinat; este 
chiar bine să se ţină minte ce greutate a avut la naştere copilul, pentru ca, descântându-i-se 
vreodată de leac, lui să i se descânte în atâta apă cât a cântărit la naştere, fiindcă numai aşa se va 
face bine; ca să nu turbeze, copilul este trecut, până la botez, printre spiţele roţilor de la car - 
Muntenia; Buzău; se mai dă copilului să bea apă dintr-un clopoţel, ca să aibă glas frumos şi să 
ajungă mare cântăreţ - Bihor; Satu Mare; după primul scăldat, moaşa trece la înfăşarea copilului, în 
aşa fel ca faşa să formeze, pe piept şi la spate, câte o fundă în formă de cruce, pentru a nu se 
apropia duhurile rele de prunc, apoi îi pun pe cap scufiţă sau un mic tulpan, pentru a nu căpăta cap 
mare, bolovănos, ci să fie mic, rotund şi frumos, după care îi fac semnul crucii cu degetele pe faţă; 
în fine, îl duc la fereastră să-l vadă lumea şi acolo îl închină ursitoarelor, apoi îl dau mamei lor, dar 
nu îl aşează la picioarele acesteia, pentru că se crede că toată viaţa lui va sta la picioarele altora; 
totuşi se crede că nu este bine ca pruncul să fie culcat lângă mama lui timp de trei zile, pentru că, 
în somn, mama lui s-ar putea întoarce cu spatele la el şi, atunci când va ieşi în lume, toată lumea 
va întoarce spatele; ba mai mult, se crede că mama lui, întoarsă cu spatele, nu va putea să-l 
păzească de duhurile rele care pot veni să-l pocească sau chiar să-l fure şi să-l înlocuiască - Sibiu; 
Suceava; zmeoaicele pot schimba copilul cu unul tont, hăbăuc, surd, mut, lunatic etc., acest lucru 
putându-se petrece înainte ca ursitoarele să-i croiască destinul - Munţii Apuseni; în timp ce mama 
are grijă de copil, moaşa face unele munci ale casei, după cum este sexul copilului, adică mătură 
casa, pune acul, furca şi fusul pe masă sau pune mâna pe obiecte cu specific bărbătesc; dar cele 
mai multe moaşe pun copilul pe vatră şi, mai des, sub masă sau sub laviţă - Suceava; pentru a fi 
ferit de deochi, moaşele îi pun alături un pumn de căţei de usturoi sau îi fac în frunte un benghi din 
tină luată de pe călcâi, cu genunchiul întors spre spate - Muntenia; Moldova; Suceava; dacă nou- 
născutul este bolnav, slab, ca să nu se transforme în moroi în caz de moarte, poate fi botezat şi de 
către moaşă, băieţilor dându-li-se numele de loan, iar fetelor de Maria, cu condiţia să se rostească 
clar şi corect formula botezului; moaşa îşi dă în prealabil cu apă pe mână, în formă de cruce, apoi 
stropeşte pe cap cu apă sfinţită copilul, pronunţându-i numele - Transilvania; Bucovina; copilului 
fără speranţă de viaţă i se dă numele, fiind închinat în faţa unei icoane din casă - Banat; dacă 
pruncul moare nebotezat, este îngropat de moaşă şi tată în afara cimitirului, fără sicriu şi pus pe o 

scândură negeluită - Muntenia; Dobrogea; pentru ca pruncul mort nebotezat să nu se facă moroi, 
el este spălat, înainte de a fi înmormântat, cu agheasmă şi i se face cruce, iar în groapă i se pun 
tămâie, piper şi usturoi; ca şi bătrânii, copiii morţi nu se plâng mult; se crede chiar că lacrimile 
vărsate formează pe lumea cealaltă un fel de baltă mare în care micuţii ar trebui să înoate până la 
gât şi fiind pericol deci de a se îneca - Bucovina; se toarnă agheasmă de la 7 zile de Bobotează 
peste mormântul copilului mort nebotezat, existând credinţa generală că acela care vede un moroi 
sau îl aude strigând „botez" să ia imediat o băsmăluţă albă sau să rupă o bucată din hainele lui şi 
să o arunce în direcţia moroiului, rostind totodată formula încreştinării: „Botează-te robul lui 
Dumnezeu N în numele Tatălui, al Fiului şi al Sfântului Duh. Amin!"; astfel moroiul nu mai iese din 
mormânt să facă rău; sau se toarnă pe mormântul acestuia, timp de 7 ani consecutiv, agheasmă 
de la Bobotează, sau se aduce apă sfinţită de la 7 biserici; acareturile, casele şi orice alte 
construcţii ridicate pe loc cu moroi trebuie desfăcute şi mutate pe alt teren, pentru că le va face 
rău oamenilor şi animalelor - Suceava; pentru copiii morţi nebotezaţi, părinţii fac praznic în 
Duminica Paştelui, la care invită 40 de copii de aceeaşi vârstă (2-3 ani) şi le dau, pe iarbă verde, 40 
de căni cu apă curată, 40 de colăcei şi câte o lumânare aprinsă - Moldova; se fac 40 de „ capete" 
din grâu curat, din care 35 sunt date de pomană la 35 de copii, iar 5 se aruncă pe o apă curgătoare, 
pentru ca sufletul celor nebotezaţi să apară în Rai, tot aşa cum izvorăşte apa din izvor; se mai fac şi 
trei parastase şi trei prescuri mari, care sunt duse la biserică drept jertfă pentru copiii născuţi 
morţi, care, cu vremea, se duc şi ei în Rai - Sibiu; se crede că pruncii trebuie să fie alăptaţi la sân 
timp de doi ani fără o lună, pentru că ar fi păcat să se împlinească doi ani - Bucovina; este totuşi 
bine ca unui copil să i se dea să sugă timp de două păresimi - Sibiu; să sugă doi ani încheiaţi, pentru 
că ar deveni slab, dacă alăptarea se face sub acest interval de timp, iar, dacă trece de acest soroc, 
copilul ar deveni viclean şi mamei i-ar fi greu apoi să-l dezveţe de sân - Banat; copiii viguroşi sunt 
înţărcaţi la un an, iar cei slabi la un an şi jumătate - Bihor; se crede că este bine să fie înţărcat cât 
mai repede, fiindcă numai aşa ajunge să fie mai isteţ şi să deprindă cele necesare în viaţă mai uşor; 
dacă i se dă sân mai mult timp, copilul devine greu la minte sau chiar pot deveni mut - Satu Mare; 
Bucovina; se spune că este bine să fie înţărcat numai într-o zi de dulce, fie în câşlegile Crăciunului, 
când copilul poate fi îmbiat cu un cârnat, fie pe la Paşte, când poate fi amăgit cu un ou roşu, fie pe 
la Rusalii, când este lapte animal destul şi multe fructe, ca să uite de laptele matern - Banat; se 
crede că ziua înţărcării trebuie să fie într-o vineri dimineaţa - Sibiu; sau neapăratîntr-o zi de luni - 
Buzău; când soseşte timpul înţărcării, mamele îşi mulg laptele din sâni, îl amestecă în făină de grâu 
şi fac un aluat pe care îl dau copilului să mănânce, în credinţa că nu-şi vor mai aminti de supt; 
altele taie un pui şi îşi ung sânii cu sângele acestuia, minţind apoi pe copii că sânii le-au fost 
mâncaţi de un căţel; sau se dă cu miere pe sâni şi îi presară apoi cu sare; sau îşi pun o perie în sân, 
ca să înţepe, după care îmbie copilul să sugă, dar acesta refuză - Sibiu; nordul Munteniei; se mai 
procedează şi prin ungerea sânilor cu funingine şi speriind astfel copiii sau prin presărarea de piper 
pe mameloane - Bihor; Chioar; se întoarce cămaşa cu gura la spate, pentru ca şi copilul să se 
întoarcă de la supt, sau se fierbe un ou, care se aşează pe pragul tindei, după care scot copilul 
afară, îi dau oul şi o bulcuţă, spunând că de acum încolo acesta trebuie să trăiască „pe pâinea lui" - 
Muntenia; de duminică seara, se pun după uşa de la intrarea în casă un pahar cu vin şi un colăcei, 
iar luni dimineaţa, când copilul se scoală, este lăsat să-şi ia de acolo ce vrea şi apoi i se dă să 
mănânce - Buzău; sau se fierbe un ou şi se pune după uşă, unde este trimis apoi copilul să-l 
găsească - Moldova; când un copil începe să vorbească, dacă primul cuvânt este „fofo"înseamnă 
că următorul nou-născut va fi băiat, sau fată, dacă primul cuvânt este „mamă" - Muntenia; 
Bucovina; dacă nu poate vorbi, este indicat să i se dea să mănânce pâine din traista unui cerşetor - 
Suceava; sau i se dă să bea de trei ori restul apei pe care o foloseşte preotul la slujbă, pus în 
clopoţelul prin care sunt anunţate diferite momente ale slujbei - Banat; când un copil merge de-a 
buşilea, se crede că în casă vor sosi rude în ospeţie; se mai crede că moalele capului nu i se închide 
până când nu poate să rostească „piatră" - Buzău; să nu treacă peste copilul mic alţi copii, pentru 

că primul nu mai creşte, rămâne „titirez", ori ghebos, ori cu altă afecţiune fizică - Muntenia; 
Moldova; Bârlad; Suceava; copilul peste care se păşeşte cu intenţie nu mai creşte până când nu 
este păşit înapoi; se mai crede însă că trecerea peste el sau măsurarea cu cotul îi aduce moartea 
sau îi determină slăbirea fizică evidentă, închircirea - Sibiu; nu mai creşte şi în cazul că este lovit cu 
mătura sau cu un ghem - Buzău; se spune că micuţii foarte deştepţi nu trăiesc mult - Transilvania; 
Suceava; când un copil doarme cu fundul în sus sau plânge mult înseamnă că el cobeşte a moarte; 
nu este bine să fie sărutat pe fund, pentru că, atunci când va fi mare, va întoarce spatele celui care 
l-a pupat; să nu fie sărutat nici în tălpile picioarelor, ca să nu facă păduchi; dar unele mame nu-şi 
sărută deloc copiii până la un an, fiindcă s-ar putea să-i deoache - Buzău; să nu i se taie unghiile 
până la un an, pentru că se învaţă hoţ - Muntenia; sau pentru că nu ar avea cum să se apere de 
necuratul - Moldova; nu este bine ca mama lui să-l sărute în palmă, fiindcă va deveni tâlhar, şi nici 
la ceafă, pentru că devine rău - Suceava; poate să deoache o persoană rea de ochi, sau una cu 
ochii albi, sau una cu sprâncenele îmbinate, sau când un copil este lăudat că este frumos, isteţ, 
bun etc. - Sibiu; copilul până la un an nu se arată în oglindă, căci văzându-se s-ar putea singur să se 
deoache - Buzău; să nu se pună doi copii faţă în faţă, fiindcă se pot deochea - Suceava; când copilul 
este deocheat, i se ţine deasupra capului un cuţit sau un foarfece - Sibiu; când un copil nu doarme 
nici ziua, nici noaptea înseamnă că este bolnav de „plânsori"; se crede că luarea somnului unui 
copil se petrece atunci când o femeie se duce la casa în care există un copil sugar şi îi fură acestuia 
un obiect de-al lui, faşă, pelinci etc., sau ia puţin mortar de sub fereastra odăii în care trăieşte 
acesta; se crede că, dacă pruncul plânge necontenit timp de 9 nopţi la rând, el poate muri; în acest 
caz, mama ia copilul în braţe, pâine şi sare şi se duce pe furiş, după ce se lasă întunericul, fără să o 
vadă cineva, la o casă unde sunt copii şi unde zăreşte lumină şi aruncă spre lumină pâinea şi sarea, 
rostind totodată un descântec de luarea somnului; sau se duce o bătrână cu copilul în braţe, având 
cu ea şi o bucată de mămăligă şi trei surcele şi, ajungând la casa luminată, rosteşte un descântec, 
aruncând la fiecare vers către casă câte o surcea şi câte o fărâmă din mămăligă; dar făcând astfel, 
se crede că în fapt se fură somnul copiilor din acea casă şi aceştia nu mai pot dormi; de aceea, 
multe mame acoperă ferestrele camerelor unde cresc copiii, ca să nu mai răzbată în afară nici o 
rază de lumină; pentru a nu face totuşi rău altor copii, sunt mame care rostesc descântecul şi 
aruncă pâine şi sare (sau mămăligă şi surcele) către un arbore sau către pădure; se crede că este 
mare păcat să fie luat somnul copiilor şi din această cauză se strigă somnul către pădure, femeia 
luând copilul în braţe, 9 cărbuni stinşi, ieşind pe la asfinţitul soarelui şi rostind un descântec cu faţa 
spre pădure, după care întorcându-se în casă fără să vorbească cu nimeni; alte femei iau copilul în 
braţe, după apusul soarelui, şi se duc cu el în grădină, unde rostesc de trei ori un descântec; iau 
apoi trei balegi de cal şi se întorc cu faţa spre un deal, rostind totodată alt descântec şi rotind 
deasupra capului balegile, după care le aruncă; alte femei rostesc descântecul cu faţa în direcţia 
soarelui; se mai procedează ducând copilul în jurul coteţelor cu păsări de trei ori, până a asfinţi 
soarele, având cu ele şi o bucată de pâine şi una de sare, rostind acolo de trei ori un descântec, 
după care pâinea şi sarea sunt aruncate; nu este bine să se dea foc din casa unde este copil mic, 
pentru că i se poate fura somnul, iar, dacă i se dă totuşi cuiva, acesta să arunce înapoi un cărbune, 
ca să returneze somnul copilului - Moldova; Suceava; tot aşa, dacă intră cineva în casă, trebuie să 
lase de la el un obiect copilului, pentru a nu-i lua somnul - Transilvania; ca un copil să nu mai 
plângă, se iau paie din coteţul porcilor şi se pun în leagănul copilului; sau mama copilului iese cu el 
afară, având cu ea vin, pâine şi sare şi ce casă cu trei ferestre vede întâi spre ea aruncă obiectele 
luate cu sine, pronunţând şi un descântec pentru a îndrepta nesomnul în acea direcţie; sau aruncă 
cu mămăligă spre pădure la fiecare rostire a unui descântec pe care îl zice de trei ori - Muntenia; 
pentru a reda somnul copiilor, se înfundă hornul cu hăinuţe ale lor şi li se pune o piatră sub pernă - 
Transilvania; se crede că somnul copilului poate fi pierdut şi când el este scos afară din casă până 
în 50 de zile şi trece pe lângă o cireadă de vite în drumul lor spre sau de la păşune, cazîn care 
copilul ar lua răgetul acestora; dacă s-a întâmplat aşa ceva, este bine să i se aşeze faşa de-a 

curmezişul drumului, pentru ca vitele să treacă peste ea, apoi să fie înfăşat cu ea şi îi va trece; sau 
să i se ţină scutecul la stele şi a doua zi să fie pus pe el, ca să aibă somn; dacă plânge timp de o 
săptămână este semn că este bântuit de duhuri necurate şi din acest motiv nu este bine ca un 
copil să fie scos din casă mai devreme de 40 de zile, pentru că se lipeşte de el Muma-Pădurii; de 
asemenea, nu este bine ca pruncul să fie ridicat mai sus decât statura celui care îl ridică, fiindcă 
atunci va plânge mult; se crede că, dacă pruncii râd prin somn, îi mângâie Maica Domnului - Buzău; 
când copilul plânge mult prin somn, se crede că Maica Domnului îl amăgeşte că a murit mama lui, 
iar când râde în somn înseamnă că el se bucură că nu ar fi murit - Sibiu; Bucovina; se mai spune că 
pruncul care este rău, când este mic, va fi bun la maturitate, iar, dacă este bun când este mic, va fi 
rău când va creşte mare - Transilvania ( 3 . MARIAN, II, p. 39-41; 44-51; 54-56; 60-64; 125-126; 166- 
167; 213-215; 223-225; 227-237; 242-244; 265-268; III, p. 258; BĂLĂNESCU, p. 261; NOTE, 
Antonescu). Legendele spun că, pe vremea când Dumnezeu umbla pe pământ, a venit, în chip de 
cerşetor, la o femeie, care tocmai atunci îşi alăpta copilul, şi i-a spus să-şi arunce pruncul peste 
cap, porunca nefiind însă ascultată de mamă, din care cauză Dumnezeu a hotărât, ca pedeapsă, ca 
fiii omului să nu poată umbla de la început pe picioarele lor, măcar pentru o vreme, pe când vitele 
să poată umbla imediat - Suceava; copilul născut în zile de mare sărbătoare va ajunge om 
însemnat pe scara socială - laşi; se crede că gemenii au puteri speciale sporite, pot astfel ajuta la 
vindecarea unor boli, sau au puterea de a deochea şi de a fermeca - Moldova; înseamnă că îl 
mângâie Maica Domnului pe copilul care râde în somn - Muntenia; se crede că pruncul care râde 
prin somn îi vede pe Dumnezeu şi Maica Domnului - Suceava; dar se mai crede că, dacă râde prin 
somn, înseamnă că îngerii îi spun că îl vor lua pe tatăl său, dar, dacă scânceşte, înseamnă că îngerii 
îi spun că o vor lua pe mama sa - Suceava; copilul care, în primii ani de viaţă, creşte rapid în 
înălţime va muri - Tecuci; când un copil merge înapoi, sau se învârteşte pe loc, este semn că îi va 
muri tatăl - Vâlcea; prevesteşte moartea cuiva din casă copilul care doarme cu şezutul în sus - 
Muntenia; unele femei nu jelesc, nu se despletesc şi nici nu tămâiază 40 de zile mormântul, în 
cazul primului copil decedat, de teamă să nu le moară şi alţi copii - Tecuci; ca să stea ploaia, copiii, 
care au ochii verzi, să ia un mosor de aţă, să se uite prin el în hornul de la sobă şi apoi să sufle prin 
mosorîn foc şi norii se vorîmprăştia - Dolj; când fătul scânceşte în pântecele mamei sale e semn 
că el va deveni fie călugăr, fie un mare tâlhar - Bacău; când se naşte, copilul ia şapte păcate de la 
mama sa, pentru a-i răsplăti durerile facerii, de aceea se spune că nu există om fără păcate - 
Tecuci; semnele de pe trupul nou-născutului sunt aducătoare de noroc, dacă ele sunt dispuse pe 
partea dreaptă a corpului, amplasate pe latura din faţă, în sensul că norocul îl va avea de tânăr, 
dar dispuse pe latura din spate înseamnă că norocul va veni mai târziu - Ţara Oltului; ca să nu se 
deoache şi să trăiască, trei zile de la naştere nu se spune dacă nou-născutul este băiat sau fată - 
Muntenia; se crede că va trăi în belşug copilul născut uşor - laşi; când se nasc doi gemeni, unul din 
ei moare încă de tânăr, iar cel care rămâne în viaţă va avea o viaţă îndelungată, fiindcă el trăieşte 
atât viaţa lui, cât şi pe cea a fratelui său - Tecuci; până la şase săptămâni, copilul nu trebuie să 
doarmă afară, ca să nu treacă peste el vreun vânt şi să-l pocească, iar, dacă este necesar ca părinţii 
lui să se deplaseze la câmp, înainte de a-l pune jos, să se facă semnul crucii peste acel loc, să nu fie 
aşezat pe vreun loc bătătorit, pentru că acolo s-ar fi putut să se fi jucat măiestrele şi ele îl pocesc 
pe copil, dar semnul crucii se face şi deasupra leagănului, ca nu cumva să treacă peste el vreun 
vârtej şi să-l pocească - Ţara Oltului; când se nasc în sat doi copii în aceeaşi zi, ei sunt consideraţi a 
fi gemeni şi unul din ei trebuie să moară, iar celălalt trăieşte o viaţă şi jumătate - Tecuci; după 
naşterea sa, copilul nu se scoate din casă până la 40 de zile, ca să nu se atingă de el Muma-Pădurii 
- Muntenia; copilul născut cu codiţă după cap dă semn că următorul prunc va fi fată - laşi; pata 
roşie de pe trupul unor nou-născuţi arată că mamele lor, când erau gravide, au băgat în sân arnici 
roşu - Vâlcea; copilul născut cu pete în jurul ochilor dovedeşte că mama lui s-a culcat, în timpul 
gravidităţii, într-un loc în care erau îngropaţi bani - Vâlcea; copilul care se naşte cu semn pe faţă va 
avea puterea să farmece pe alţii - laşi; cel care ia un copil în braţe să nu-l ridice mai sus decât 

statura sa, fiindcă pruncul va plânge noaptea - Muntenia; se crede că sunt însemnaţi, adică răi, 
copiii care se nasc şchiopi, orbi sau cu alte defecte fizice - Suceava; de copiii bastarzi nu se prind 
farmecele, vrăjile şi blestemele - Muntenia; cel care, la botez, va ţine în braţe un copil nelegitim va 
avea noroc la împerecherea cailor - Suceava; copilul nebotezat nu se deoache, pentru că este 
necreştinat - Muntenia; sufletele copiilor nebotezaţi merg pe lumea cealaltă într-un loc rău, unde 
se prefac în tâlhari şi trăiesc numai din ceea ce fură de la cei botezaţi, cărora le dau de pomană 
mamele lor - Banat; se mai crede că pruncii nebotezaţi, care plâng mult, solicită neapărat oficierea 
acestui ritual divin - Muntenia; copilul care, din întâmplare, se scapă pe el în timpul botezului, va 
deveni un om lipsit de principii şi va avea la rândul său prunci bastarzi - Suceava; în schimb, se 
crede că acel copil, care este înţărcat şi apoi întors iar la piept, va căpăta, crescând mare, puterea 
să deoache - Muntenia; Moldova; Suceava; copilul odată înţărcat nu trebuie să mai fie întors la 
sân, fiindcă devine rău, poate chiar căpăta puterea să deoache (devine rău acela care suge de 
două ori) - Ţara Oltului; îi va merge rău aceluia care întâlneşte în drumul său un copil înţărcat şi 
reîntors la sân - Suceava; copilul care ţipă de mic va fi sfătos şi bun de gură, dar iute, când va fi 
mare - Galaţi; copilul, care plânge mult şi este rău, când va fi mare va fi bun şi cu vorba cumpătată 
-Transilvania; despre copiii care plâng mult, se spune că ei cobesc pentru moartea lor sau a 
părinţilor lor - Muntenia; copilul care doarme cu faţa în jos şi cu fundul în sus dă semne că trage a 
sărăcie şi că va fi om de soi prost - laşi; devine nătâng copilul căruia i se dă de mâncare, i se face 
semnul crucii şi este culcat pe partea stângă - Tecuci; cu cât este mai de timpuriu înţărcat copilul, 
cu atât va fi mai deştept - Galaţi; copiii care au bube dulci vor fi oameni buni la maturitate - Galaţi; 
copilului spurcat (deocheat, atins intenţionat ca să-i meargă rău) îi ies bube pe faţă, dacă el a fost 
spurcat de o fată străină de familie, şi îi ies bube în creştetul capului, dacă a fost spurcat de o 
femeie cu moralitate îndoielnică; ca să se vindece de bube, mama pruncului să-i ceară femeii pe 
care o bănuieşte că a deocheat copilul puţină apă rămasă după spălarea cămăşii pătată de sângele 
ei menstrual şi să o adauge în apa în care îl scaldă pe copil; sau este rugată aceeaşi femeie să 
treacă, de trei ori, copilul printre picioarele ei, dar, în acest caz, este bine să se ştie că bubele îi vor 
reapărea copilului de câte ori femeia este la ciclu; sau să fie trecut copilul printre picioarele a trei 
femei, care au copii nelegitimi; sau să fie trecut de nouă ori printre picioarele a nouă neveste, care 
au copii bastarzi; sau printre picioarele a trei neveste care sunt la menopauză; sau printre 
picioarele a trei copile, cărora nu le-a venit încă menstruaţia - Ţara Oltului; copilului cu două 
creştete îi moare mama - Dolj; dacă un copil mic se căzneşte să stea în cap, este semn că mama lui 
este din nou însărcinată - Vâlcea; nu se păşeşte peste un copil, pentru că nu mai creşte - Muntenia; 
Suceava; se crede că nu este bine a se trece sau a lua un lucru peste trupul copilului, pentru că nu 
mai creşte - Suceava; copilul peste care trec alţi copii va rămâne nedezvoltat sau va fi ghebos - 
Suceava; se crede că nu mai creşte nici copilul mai mare care stă aplecat să-şi încheie şireturile de 
la pantofi sau cataramele de la sandale, dacă în acel moment este păşit de cineva - Argeş; până la 
botez, copilul nu trebuie lăsat singur în casă, pentru că vine diavolul şi-l înlocuieşte cu un altul slab, 
„moale", şi tot aşa creşte până la bătrâneţe, timp în care trebuie permanent să aibă cineva grijă de 
el, să-i dea de mâncare şi să-l legene - Moldova; până la vârsta de un an, să nu se dea copiilor 
rachiu sau vin, pentru că devin dependenţi de alcool - Teleorman; suferă de patima băuturii 
oamenii proveniţi din copii unici la părinţi - Galaţi; copilul care de mic este deştept va muri 
devreme - Ialomiţa; dacă primul născut moare, nu este bine ca mama lui să-l petreacă la groapă, 
nici altcineva din familie, ca să nu le moară şi alţi copii - Vâlcea; Muntenia; se deoache doi copii 
care sunt puşi să stea faţă în faţă - Moldova; când un copil care deja poate merge în picioare îi vine 
să meargă de-a buşilea, înseamnă că vor veni în ospeţie neamurile - Muntenia; mamele să nu-şi 
sărute copiii la spate, pentru că ei vor deveni afemeiaţi - Vâlcea; nu se sărută copilul la şezut, 
pentru că va întoarce spatele la cel care l-a pupat, când va fi mare - Suceava; copiii mâncăcioşi sunt 
totdeauna semn de foamete - Galaţi; întâiul copil bastard, născut de o fată necăsătorită, nu 
trebuie să însereze prin locuri pustii sau pe vreme vrăşmaşă, pentru că îl vor mânca lupii - Ialomiţa; 

se crede că toţi copiii sugari care mor se transformă în îngeri; de aceea, cămaşa care se pune pe ei 
trebuie despicată de sus până jos, pentru a le înlesni zborul - Moldova; se crede că se va îmbolnăvi 
cel care visează că ţine un copil mic în braţe - Suceava (2. GOROVEI, p. 9; 13; 16-17; 20; 22-25; 56; 
58; 59; 60; 61-62; 72; 73; 74; 84; 88; 102; 114; 128; 155; 136; 143-145; 162; 164; 169; 175; 181; 
185; 206; 267; 272; GOLOPENŢIA, p. 92; 97; 102; 106). în Maramureş, se crede că este bine ca 
femeile, ca să aibă feţele albe şi „faine", să se spele cu urină de prunc neînţărcat; când unul dintre 
părinţi pleacă din casă la drum, îşi ia de pe haină o scamă sau de pe el alt semn, pe care îl pune în 
leagănul copilului, ca să nu-i ia pruncului somnul şi ţâţa şi să fie liniştit până la întoarcerea celui 
plecat - Maramureş (BOGDAN, p. 26; 114). în Sălaj, femeia care pleacă de acasă cu pruncul ei sugar 
trebuie mai întâi să aşeze peste el o mătură sau o cruce, pentru că altfel Fata-Pădurii îi poate 
schimba copilul cu al ei; dacă femeia uită de această cerinţă şi nenorocirea s-a întâmplat, îşi poate 
recăpăta pruncul furat aprinzând focul în cuptor şi, după ce acesta se încinge, pune copilul străin 
pe lopată şi îl îndreaptă spre foc; poate fi sigură că imediat apare copilul ei, pentru că Fata-Pădurii 
îl readuce pe nevăzute (PRESA). în timpul scăldatului, copilul este ridicat de cap, ca să nu rămână 
cu gâtul scurt şi gros, iarînfăşatul i se face strâns, mai ales peste picioare, ca să nu crească apoi cu 
ele strâmbe; în Gorj, copilul nou-născut trebuie închinat şi ţinut cu cruce la cap până la botez, 
crezându-se că, dacă nu sunt îndeplinite aceste cerinţe, se poate întâmpla ca dracul, în lipsa 
mamei, să fure copilul şi să pună altul în loc, care nu poate fi altceva decât tot un drac, care nu 
creşte şi se transformă într-un monstru; după botez, naşa, moaşa şi copilul sunt aşteptaţi acasă cu 
masa încărcată de tot felul de mâncăruri, un pahar de vin, bani, cusături etc., pentru ca în viaţă 
micuţul de acum să aibă toate bunătăţile; copilul este aşezat în mijlocul acestei mese de către 
naşă, iar un alt copil, căruia îi trăiesc ambii părinţi, stinge lumânarea de botezîntr-un pahar cu 
grâu; banii care sunt primiţi în dar sunt legaţi într-o năframă şi puşi în leagăn, iar copilului, ca să nu 
se deoache, i se leagă un fir roşu la mână; unele femei îi fac copilului un benghi în frunte cu puţină 
funingine înmuiată cu salivă; când mama iese pentru prima dată din casă, pentru a merge la 
moaşă, îl pune în prealabil în coşul morii, ca să nu i se deoache pruncul, cum nu se poate deochea 
nici acest subansamblu al instalaţiei tehnice ţărăneşti; când copiii sunt deocheaţi, în afară de 
descântece, ca să nu se „ înspăimânte", sunt trecuţi de trei ori prin lanţul de care este atârnată la 
foc căldarea mare pentru fiert rufele şi tot de atâtea ori şi prin toarta acesteia; dacă îi intră cineva 
în casă, despre care se ştie că poate deochea, mama sau altcineva din casă îi smulge musafirului un 
fir din haine, fără să ştie sau să simtă acesta, şi apoi se afumă copilul cu acesta; cine se miră de 
copil cum că ar fi frumos trebuie să scuipe peste el de trei ori, ca să nu-l deoache, la fel 
procedându-se şi în cazul animalelor fătate de curând; uneori, mai ales femeile, scuipă pe copii în 
gură, chiar la cererea insistentă a mamelor lor; ca să nu fie deocheaţi, copiii sunt unşi în frunte cu 
noroi, sau cu pământ amestecat cu salivă, sau cu funingine de pe fundul căldării de la vatră - Gorj 
(CĂRĂBIŞ, p. 61; 63-64; 119; 128-129). Când fătul mişcă în pântecele mamei prima oară în partea 
stângă, se crede că este băiat, iar când mişcă în dreapta este fată - Teleorman (2. CFIIVU, p. 246). 

La împlinirea vârstei de un an, băiatului „ise taie moţul", iar fetei ,,/'se rupe turta" deasupra 
capului, toţi participanţii trebuind să guste din turtă, în semn că vor fi alături de ea tot restul vieţii - 
Giurgiu (PRESA). La intrarea în casa mirelui, când se vine de la biserică, soacra mare le iese mirilor 
înainte, îi conduce la locul „cinstei", unde îi aşează pe perne, şi îi pune miresei în braţe un copil, 
apoi le dă să mănânce un ou împreună - Bârlad (BĂLĂNESCU, p. 267). Copiii nebotezaţi, omorâţi de 
femei nemăritate, se prefac în duhuri rele, moroi, iar sufletul lor iese şi zboară pe pământ şi pe cel 
care îl atinge îl săgetează şi îl omoară; copiii născuţi morţi devin păsări negre şi aşteaptă câţiva ani, 
după care Dumnezeu îi face şi pe ei la fel cu ceilalţi - Bacău; copiii născuţi morţi, se spune că, pe 
lumea cealaltă, se fac nişte ciori negre, dar, după ce le moare mama, se fac păsări albe şi merg abia 
atunci în împărăţia cerului - Bacău; în pomul deînmormântare, la copii, se pun hulubi (porumbei) 
din aluat copt - laşi (1. BERDAN, p. 66). Copilul nebotezat, mort, se crede că se face strigoi şi 
pentru a nu se întâmpla aşa ceva, timp de 6 săptămâni, o văduvă merge la mormântul lui, până la 

asfinţitul soarelui şi fără să vorbească, şi îi toarnă, printr-o tilincă pusă în gura mortului, apă 
sfinţită, rostind şi o formulă de ritual; tot acum îi pune şi un nume, Ion, dacă este băiat, sau Ioana, 
dacă este fată, întotdeauna numai aceste două nume; şi astfel îl botează, ca să fie botezat pe 
lumea cealaltă; la finele celor 6 săptămâni, mama copilului îi duce văduvei un pom cu colaci, o 
cofiţă de lemn, bocanci şi un tulpan gros, pe care i le dă de sufletul lui Ion sau al Ioanei - Bucovina 
(COJOCARU, p. 170-171). Pentru cine visează copii înseamnă veselie; pentru cel care visează copil 
sugând înseamnă noroc şi avuţie; înseamnă dragoste pentru cel care se visează jucându-se cu 
copii, va primi veşti bune şi în general este de bine; pentru cine se visează sugând, de este sărac, îi 
va fi bine, de este bogat, îi va fi rău şi va avea supărări; înseamnă nerecunoştinţă şi nemulţumire 
pentru cel care se visează crescând copil adoptiv; necazuri şi ruşine înseamnă pentru cel care se 
visează că îi ţipă în braţe copii mici; cobeşte a sărăcie şi ticăloşie pentru cel care visează că are 
mulţi copii; va face multe cheltuieli cel care se visează că are doi copii; înseamnă ceartă pentru cel 
care visează că strigă un copil - Suceava (NOTE, Băncescu). Serii simbolice: apă-descântec-usturoi- 
ac; mătură-pânză-descântec; 3-usturoi-piper-grâu-tămâie-sare-pâine-placentă; monedă-tămâie- 
sare-usturoi-topor ; pământ din cimitir-busuioc-lumânare-horn; tămâie-piper-usturoi; iarbă-apă- 
colac-lumânare-40 ; lapte matern-făină; vi n-colac; pâine-sare-descântec; copil-mămăligă-surcea-3- 
descântec; copil-cărbune-9-descântec; pâine-sare-descântec-3 ; vin-pâine-sare-descântec; horn- 
haină-piatră; ochi verde-mosor-horn;funingine-salivă; pământ-salivă ; pernă-copil-ou. 

CORABIE 

Vas mare cu pânze, folosit odinioară pentru transport (ŞĂINEANU, II, p. 322). în vis, corabia 
dezvoltă o serie destul de mare de semnificaţii; astfel, pentru cine visează corabie pe apă 
înseamnă veste bună; dacă se visează construind o corabie este semn că îl bate gând de comerţ pe 
mare; dacă trece, în vis, cu o corabie pe sub un pod înseamnă că va scăpa curând de un pericol; 
dacă visează corabie venind spre el înseamnă că va primi ştiri; visarea unei corăbii care se 
scufundă prevesteşte nenorocire; dacă se visează călătorind cu o corabie, semnificaţia depinde de 
ipostaza în care se află cel ce visează: dacă este corăbier este bine, iar dacă este doar călător 
înseamnă primejdie şi îngrijorări diurne; dacă visează pe cineva coborând dintr-o corabie este 
semn că va schimba ţara; dacă se visează ieşind pe uscat dintr-o corabie înseamnă că a scăpat de 
un pericol - Suceava (NOTE, Băncescu). 

CORB (Corvus corax - DLRM, p. 187) 

Pentru că nu s-a întors la Noe, corbul a fost blestemat să fie negru, cum îi este şi inima, şi să nu 
poată să-şi vadă chipul şi puii - Tecuci (2. GOROVEI, p. 62). în antiteză cu porumbelul, corbul este 
întruchiparea infidelităţii, lăcomiei, spurcăciunii, sol al puterilor infernale, este pasăre cobitoare; 
este considerat ca o pasăre prin definiţie infernală, ca mesagerul funerar cel mai temut şi călătorul 
cel mai abil de la o lume la alta; negrul penajului său are evidente conotaţii infernale, la care se 
adaugă şi felul său de hrană, cu predilecţie formată din tot felul de hoituri, deşi mănâncă şi 
seminţe, insecte şi ouă; de aici concluzia conform căreia corbul, ca să-şi facă rost de hrană, are 
nevoie şi doreşte moartea celorlalte fiinţe; apoi s-a mers mai departe, fiind considerat ca mesager 
al morţii sau chiar agent al ei; valenţele infernale (şi implicit malefice) ale acestei păsări apar 
pregnant în bocete, în care, uneori, moartea ia chipul unei negre corboaice; alteori, corbul este 
numai vestitorul unor evenimente funeste: el provoacă ura în urma credinţei generale că 
croncănitul său prevesteşte moartea printre vite; se consideră că, dacă croncăneşte când zboară 
pe deasupra unei fiinţe, aceea va muri şi că, în general, atunci când îşi face auzit glasul, înseamnă 
că trage a hoit; nici o pasăre nu ciuguleşte dintr-un hoit, până nu este început de corb; legendele 
explică atributele funerare ale corbului, prin invocarea unei greşeli făptuite la începuturile 
omenirii: la vremea potopului, Noe l-a trimis să caute pământul, rugându-l să-i dea de veste de 
îndată ce îl va vedea; corbul a găsit pământ, însă lacom din fire, s-a oprit acolo să se înfrupte din 

numeroasele hoituri ce zăceau pe mal; din această pricină, a fost blestemat: culoarea penelor din 
albe au devenit negre, să caute mereu numai hoituri, să clocească ouăle în anotimpul cel mai 
friguros şi să bea apă numai din ploaie şi rouă; într-o serie de alte naraţiuni, corbul se manifestă ca 
un călător grăbit, pe care nimic nu-l poate opri din drum: el îi comunică lui Novac înfrângerea 
suferită de Gruia, povesteşte moartea eroului, aduce familiei mâna celui ucis; în balade şi doine, 
cântecul corbului apare ca un semn de rău augur, ca prevestire funestă; corbul este blestemat să 
ocupe o poziţie existenţială marginală: el este obligat să mănânce numai hoituri (adică să 
folosească materie putredă, pe care clasificările populare o situează la polul opus al hranei 
normale) şi să se înmulţească după un calendar aflat tot la antipodul ciclurilor fireşti ale firii; 
pasărea cernită a fost condamnată să scoată puii în februarie şi să nu zboare puii săi, până nu le-o 
aduce caş de la nouă stâne şi fragi coapte de la şapte stânci; corbul este, după cal, vieţuitoarea cea 
mai frecventă în cântecul epic românesc; apare în şase subiecte diferite, ca ajutător al omului aflat 
la nevoie; unele atestări îl consideră pasăre sfântă, deoarece el a hrănit pe Sfântul Prooroc Mie; 
altele susţin că este păcat să fie împuşcat, pentru că are pe cerul gurii semnul crucii, iar cel care îl 
omoară zace bolnav un an, sau bate grindina; în concluzie, corbul este o pasăre de rău augur, 
mesager funerar şi călător între două lumi, definind contururile unei figuri omogene, a cărei 
structură este dominată şi subordonată dimensiunilor chtoniene, psihopompe; dincolo de 
consideraţiile de mai sus, trebuie subliniată aici şi o altă ipostază, aceea în care corbul este 
metamorfoza avimorfă a unui haiduc, care vine la curtea conducătorului să se răzbune pentru 
nedreptăţile făcute, variantele epice care înfăţişează o asemenea realitate fiind în exclusivitate 
transilvănene; evident că este vorba de aglutinarea textelor cu subiect haiducesc din Ardeal cu 
variantele Corbea, care circulă în Muntenia şi Oltenia, din care una era reprodusă odinioară în 
manualele de şcoală, sub indicaţia de „baladă haiducească", când cea mai simplă analiză a textului 
conducea la concluzia că ea pune în evidenţă un conflict de curte (COMAN, II, p. 17; 94-96; 98-99; 
NOTE, Antonescu). Cine visează corb înseamnă întristare, iar, dacă este visat croncănind, este 
prevestire de mult rău - Suceava (NOTE, Băncescu). 

COROANĂ 

Simbolul lui Kronos, zeul timpului, era coroana; hermeneutica heraldicii Braşovului, identificând 
coroana ca simbol al lui Kronos şi stejarul ca simbol al lui JupiterTonans sugerează traducerea 
liberă a stemei oraşului de la palele Tâmpei prin „înţelepciunea şi puterea conduc de-a pururi 
cetatea" (PRESA). Cine visează coroană va avea parte de onoare şi câştig; dacă o visează că o 
poartă el însuşi înseamnă suferinţă din cauza vanităţii personale şi mânie; dacă însă este purtată 
de o altă persoană, pentru cel care visează înseamnă că va deveni fericit cu ajutorul altora - 
Suceava (NOTE, Băncescu). 

COROPIŞNIŢĂ (Grillotalpa vulgaris - DLRM, p. 189) 

Legendele spun că provine din metamorfoza unei femei bogate, care, chiar şi la mănăstire, se ţinea 
numai de chefuri şi răutăţi; sau din metamorfoza unei păsări hulpave, care a rupt florile din 
grădina Sfântului Ion; fiind, în acelaşi timp, şi urâtă, şi dăunătoare pentru agricultură, ea a trezit 
întotdeauna repulsie; este temută nu doar pentru pagubele pe care le produce, ci şi pentru 
muşcătura ei foarte veninoasă, mai veninoasă decât a şarpelui; ca să scape de urmările muşcăturii, 
cel atins trebuie imediat să-i caute cuibul şi să-i numere ouăle; sau să numere o oca de mac 
(demersuri care subliniază neputinţa medicinii populare de a găsi o terapie eficientă în acest caz); 
omorârea ei, oriunde este găsită, se face numai cu dosul palmei, deoarece numai un asemenea 
mod de a lovi sugerează dispreţul şi ura faţă de ea (COMAN, II, p. 134-135). Coropişniţa găsită 
trebuie omorâtă cu călcâiul şi apoi distrusă cu tălpile ambelor picioare, ca să nu se capete bătături 
( 2 . GOROVEI, p. 62). 

CORP v. TRUP. 


COSÂNZEANA 

Una dintre zânele-fecioare, cu părul de aur, soră a Soarelui, prezentă în basmele şi baladele 
populare cu acest nume sau cu dubla denumire de Ileana Cosânzeana, fiind totodată simbolul 
idealului de frumuseţe feminină (ŞĂINEANU, I, p. 68). 

COSITOR v. PLUMB. 

COSTUM 

Nu prezintă conotaţii simbolice decât costumele de mire şi de mireasă, special confecţionate 
pentru momentul de „trecere", ceea ce le conferă valoare rituală; după nuntă, aceste costume se 
păstrează în lăzile de zestre şi nu mai sunt purtate niciodată; în special femeile conservă cu 
deosebită grijă piesele costumului, pentru ca ele să fie folosite de cei din familie în momentul 
morţii fostei posesoare a lor, fie pentru a fi îmbrăcată cu acestea, fie pentru a orna sicriul, ca în 
cazul năframelor - Banat; Haţeg; Dolj (ŞEULEANU, p. 128; 1. LARIONESCU, p. 450; NOTE, 
Antonescu). în general, confecţiona- rea costumului de mireasă cade în sarcina mamei mirelui, 
care se apucă să-l facă pentru viitoarea sa noră imediat ce familiile celor doi tineri s-au înţeles 
asupra căsătoriei - Caraş-Severin (LĂPUŞTE, p. 69). 

COŞCIUG v. SICRIU. 

COT 

Articulaţia dintre braţ şi antebraţ nu atrage multe credinţe; dacă se loveşte cineva în cot înseamnă 
că este pomenit de cumnatul sau cumnata sa - Suceava; totuşi, se crede că nu este bine să se 
mănânce la masă cu coatele aşezate pe ea, pentru că, în caz contrar, îl va durea mijlocul pe cel 
care stă la masă într-o astfel de poziţie - Tecuci ( 2 . GOROVEI, p. 62; 134). 

COTEŢ 

Pentru că are legătură cu creşterea păsărilor, porcilor sau altor animale, construcţia de scânduri 
sau cărămidă atrage după sine credinţa că este bine ca apa din albia copilului, după ce acesta a 
fost îmbăiat, să fie aruncată lângă un coteţ, pentru ca pruncul să seîngraşe - Bucovina 
( 2 . GOROVEI, p. 213). 

COŢOFANĂ (Pica caudata - DLRM, p. 193) 

Simbolizează flecăreala şi hoţia (CHEVALIER, I, p. 379), cearta şi gâlceava (ZAHACINSCHI, p. 43). 
Conform legendelor, coada coţofenei (ţarcă) ar proveni de la lingura cu care a fost lovită drept 
pedeapsă când a sărit în blidele mesenilor invitaţi la ospăţul oferit de pitulice (auşel, împărăţel) 
după câştigarea probei de zbor în înălţime; sau pentru că a cântat „a rău" în faţa unui om chemat 
la un ospăţ domnesc; alte legende narează că ţarca este metamorfoza unei chelăriţe obraznice 
(COMAN, II, p. 72-73). Este uneori beneficiara unor puteri sacre: primăvara, înainte de a merge la 
vânat, este bine să se împuşte o coţofană pentru a curăţa arma şi ca, peste an, să fie vânătoarea 
cu spor - Suceava; se mai crede că vin rudele la casa prin apropierea căreia cântă coţofana - 
Mehedinţi ( 2 . GOROVEI, p. 62; 234). în dimineaţa Anului Nou sau în prima zi de primăvară, până a 
nu se mânca, vânătorii împuşcă o ţarcă şi îşi ung puştile cu sângele ei, în credinţa că vor avea noroc 
la vânat peste an şi nu o să li se strice armele - Târnave; Ţara Bârsei; Suceava ( 2 . MARIAN, I, p. 112; 
2 . GOROVEI, p. 282). Dacă ţarca împuşcată este ţintuită în (pe) gard, caii nu se mai îmbolnăvesc, 
sau se dă cailor cenuşă de ţarcă, amestecată în hrană, pentru a-i îngrăşa - Suceava; dacă se frige şi 
se mănâncă, se curăţă stomacul de venin şi se mai crede că este bună de leac pentru cei bolnavi de 

plămâni - Vaslui; ca albinele să roiască de mai multe ori într-o vară şi să fie productive în miere 
este bine să se pună sub stupi o ţarcă friptă - Bucovina; pentru a dezvăţa pe cineva de darul beţiei, 
se ia o inimă de coţofană, se usucă, apoi se mărunţeşte puţin din ea într-un pahar de rachiu şi i se 
dă de băut - Bucovina ( 2 . GOROVEI, p. 6; 18; 234; 284). Prinsă şi răstignită pe gard sau deasupra 
coteţului păsărilor domestice, ea apără, mai ales puii, de zburătoarele răpitoare - Prahova (NOTE, 
Antonescu). De aici credinţa că ea apără gospodăria de duhurile malefice, deoarece spiritul 
necurat nu se poate învoi cu ţarca şi se teme de ea (COMAN, II, p. 72-73). Când cântă prin pomii 
din curte, soseşte veste - Teleorman ( 2 . CHIVU, p. 246). Când cântă pe lângă casă sau pe acoperişul 
ei, vin veşti, rude sau oaspeţi din depărtare - Maramureş; Gorj; Mehedinţi; Buzău; laşi; Suceava; 
Bucovina ( 2 . GOROVEI, p. 62; 176; 234; CĂRĂBIŞ, p. 112; BOGDAN, p. 19). Dacă mănâncă 
porumbul, anunţă secetă; dacă se adună în stol, e credinţa că vine furtună; dacă, în zbor, ţipă 
strident, este iminentă o nenorocire (COMAN, p. 72-73). Dacă, în zorii zilei, zboară numai una afară 
din cuib, e semn că va ploua -Transilvania; dacă, tot în zori de zi, zboară amândouă ţarcele din 
cuib afară, e semn că va fi vreme frumoasă - Bucovina ( 2 . MARIAN, I, p. 85; 87). Cine visează 
coţofană înseamnă că primeşte veste, iar dacă visează că prinde o coţofană înseamnă supărare - 
Suceava (NOTE, Băncescu). 

COVATĂ v. ALBIE. 

COVOR 

Cine merge prin casă şi se împiedică de covoare, scoarţe, lăicere să ştie că va avea musafiri - 
Botoşani ( 2 . GOROVEI, p. 156). 

CRASNIC 

Se crede că unele femei nasc, în loc de copii, purcei, cărora poporul le zice crasnic, adică drac; de 
cum se nasc, încep să ţipe şi să fugă prin casă; pentru a scăpa de ei, bătrânele pregătesc jar mult în 
sobă, apoi îi gonesc prin toată casa până când, neavând niciunde loc de refugiu, se ascund în sobă, 
care apoi este astupată la gură - Galaţi ( 2 . GOROVEI, p. 64). Crasnic este şi un alt nume dat 
zburătorului (EVSEEV, p. 147). v. ZBURĂTOR. 

CRĂCIUN 

Denumirea zilei de 25 decembrie, în care creştinii de pretutindeni celebrează Naşterea Domnului; 
personaj legendar, cu numele de Moş Crăciun, căruia îi revine sarcina de a aduce în casele 
oamenilor bradul împodobit şi darurile pentru copii (ŞĂINEANU, I, p. 69). v. DECEMBRIE. 

CREANGĂ v. POM. 

CREIER 

Se crede că aceluia care se hrăneşte cu creier îi va creşte propriul creier şi astfel va deveni mai 
mintos - Ilfov; Prahova; Suceava ( 2 . GOROVEI, p. 64; NOTE, Antonescu). 

CREMENE 

Numele unui personaj fictiv, cu circulaţie mai accentuată în Muntenia, folosit în expresia „Satul 
(târgul) lui Cremene", semnificând un loc unde sunt stăpâni toţi şi nici unul (ŞĂINEANU, I, p. 69). v. 
HOLBURĂ. 

CRETĂ 

Cine visează cretă (tibişir) înseamnă că datornicii nu-i vor plăti obligaţiile promise - Suceava (NOTE, 
Băncescu). 

CRICOVv. SEPTEMBRIE. 


CRIMINAL 

Cine visează un om şi îl ştie ca fiind criminal este semn că îl aşteaptă un pericol mare, iar dacă 
visează un ucigaş în timp ce făptuieşte actul său antisocial înseamnă că norocul celui ce visează va 
veni din nenorocirea altora - Suceava (NOTE, Băncescu). 

CRIN (Lilium candidum - DLRM, p. 198) 

întâlnită pe cozile lingurilor de lemn păstoreşti, floarea de crin simbolizează nevinovăţia, fecioria, 
curăţenia, dreptatea şi pacea - Suceava (ŢUGUI, p. 38). Pentru cine visează crin înflorit este semn 
de mare speranţă; dacă se visează rupând crini, va trebui să se păzească de înşelătorii - Suceava 
(NOTE, Băncescu). 

CROCODIL (Crocodilis vulgaris - DLRM, p. 199) 

Va fi urmărit de cineva cel care visează crocodil - Suceava (NOTE, Băncescu). 

CROITOR 

Cine se visează în postura de croitor şi având de lucru este semn că se va preocupa constant, în 
următoarea perioadă de timp, să-şi sporească starea materială pe care o are; dacă visează pur şi 
simplu un croitor înseamnă că îl vorîncerca multe griji; sărăcie înseamnă pentru cel care se visează 
cârpindu-şi hainele - Suceava (NOTE, Băncescu). 

CRUCE (A SE ÎNCHINA) 

într-o legendă culeasă de Elena Niculiţă-Voronca, se povesteşte că, după alungarea lui Adam din 
Rai, se scursese destul de mult timp; într-o zi, în timp ce uda nişte plantaţii tinere, obosit fiind, se 
întinse puţin şi începu să se vaite gândindu-se la marile nenorociri ce se vor abate peste lume din 
cauza păcatelor pe care le făptuise; mâhnit peste măsură, îl chemă pe fiul său Seth şi îi spuse: 
„Fiule, du-te la Heruvim, marele înger care păzeşte în Rai arborele vieţii, străjuind cu o sabie cu 
două tăişuri, şi spune-i că sunt sătul de viaţă şi să-mi trimită mirul îndurării pe care Dumnezeu mi I- 
a făgăduit când m-a alungat din Paradis; mergi spre răsărit şi vei găsi calea care merge spre Rai, 
dar, ca să fii sigur, observă urmele paşilor făcuţi de mine şi de mama ta când am venit prin această 
vale, pentru că iarba atinsă de paşii noştri a fost uscată şi arsă, aşa de mare a fost păcatul pe care 
noi l-am săvârşit"; Seth a plecat, găseşte drumul, ajunge la înger, acesta îi deschide poarta grădinii 
pierdute în veci, unde vede mii de lucruri minunate, iar în mijlocul lor o fântână din care izvorau 
cele patru fluvii care udă pământul, iar pe marginea ei un arbore plin de ramuri, dar fără coajă şi 
fără frunze, acesta fiind copacul păcatului părinţilor săi, Adam şi Eva; şi atunci îngerul îi spuse: „Din 
acest arbore va veni, pentru tatăl tău, mirul îndurării pe care Dumnezeu i l-a făgăduit, dar acea zi 
nu a sosit încă, ci ea va veni abia după 5. 500 de ani; iată un sâmbure din fructul său, ia-l cu tine şi 
când tatăl tău va fi mort, ceea ce nu va întârzia să se întâmple, pune-i-l în gură; din el va încolţi un 
arbore, care va sta mult timp până să aibă fruct, iar atunci va fi mântuirea"; Seth plecă plângând, 
apoi se întâmplă precum îi spusese îngerul şi precum acesta îi poruncise, adică tatăl său muri peste 
trei zile şi arborele crescu pe mormântul său; se scurseră astfel mii de ani, poporul trecuse prin 
multe şi se pierduse şi amintirea acestor fapte; arborele crescuse mare şi sub el îi plăcea lui David 
să se aşeze la umbră şi să-şi compună psalmii, chiar dacă el nu avea fructe şi deci nici seminţe; era, 
fără să se mai ştie, arborele lui Adam; după moartea lui David, Solomon clădi faimosul său templu; 
lucrarea era înaintată, dar mai lipsea o singură grindă, dar aceasta trebuia să fie mare şi nici una 
din pădurile din jur nu putea oferi un asemenea copac şi atunci se hotărâră să taie arborele, din 
care scoaseră o grindă de 31 de coţi, adică un cot mai mult decât celelalte grinzi, dar când 
încercară să o pună la locul cuvenit ea era mai mică cu un cot decât ar fi trebuit; dar dată jos şi 

măsurată, grinda avea totuşi 31 de coţi; pusă din nou la loc, meseriaşii constatară că acum 
măsoară doar 29 de coţi şi au crezut că la mijloc este vreo vrăjitorie şi supăraţi l-au aruncat între 
două maluri ale râului Siloe, ca să servească drept punte trecătorilor; unul din aceşti trecători se 
întâmplă să fie regina din Sa ba, care tocmai venea să viziteze templul lui Solomon; dar când vru să 
treacă pe punte cu alaiul ei, în minte îi apăru imaginea Mântuitorului care era pironit pe lemnul 
punţii şi atunci solicită alaiului să venereze lemnul punţii, apoi îl înştiinţă pe Solomon despre 
viziunea sa, dar Solomon interpretă aceasta ca un semn al distrugerii imperiului evreu şi porunci ca 
puntea să fie luată şi îngropată; în locul unde a fost îngropată, urmaşii lui Solomon să pară baia 
Bethseda, vestită ulterior pentru faptul că aceia care se scăldau în ea se vindecau de orice boală, 
lemnul punţii fiind aşezat la fundul ei; dar avu loc un cutremur şi lemnul ieşi la suprafaţă şi plutea 
pe apă; atunci trecu pe acolo un om care căuta să găsească un lemn pentru a face din el o cruce; 
acesta nu era altcineva decât călăul care trebuia să execute sentinţa crucificării; era în anul 785 de 
la fondarea Romei şi sub domnia lui Tiberiu; călăul văzu lemnul, îl trase la mal şi îl duse pe un 
munte, numit Golgotha, în prejma Ierusalimului, unde obişnuit aveau loc execuţiile; de această 
dată, lemnul s-a lăsat lucrat şi pe el a fost pironit lisus; crucea este simbolul iubirii lui Dumnezeu 
pentru oameni, simbolul jertfei lui lisus Hristos pentru salvarea omenirii; crucea a fost declarată 
simbol al creştinătăţii de către împăratul Constantin, în cadrul Consiliului de la Niceea, în anul 325 
d. Ch. (PRESA). înainte de a fi preluată ca semn al creştinătăţii, crucea a fost venerată ca fetiş de 
către omul primitiv, braţele sale semnificând, în acelaşi timp, cele patru anotimpuri, sau cele patru 
puncte cardinale (ZAHACINSCHI, p. 39). Dacă un copil este bolnav, să se fure de la un magazin 
puţină vopsea albastră şi să i se facă semnul crucii cu ea, pe frunte, pe piept, pe abdomen etc. şi el 
se va însănătoşi - Suceava; când copiii plâng în somn, să li se facă semnul crucii - Muntenia; 
Suceava; cel care pleacă la drum să-şi facă mai întâi semnul crucii - Bihor; Oltenia; Dolj; Vâlcea; 
când se pleacă la prăşit, omul să se închine, ca să aibă spor - Vâlcea; la crucile amplasate la 
răspântii, se pun cârpe din cânepă, se lasă acolo timp de şase săptămâni, după care se afumă cu 
ele cei bolnavi de friguri - Muntenia; se crede că se va îneca acela care, dorind să se scalde într-un 
lac sau apă curgătoare, nu-şi face înainte semnul crucii, pentru că diavolul pune totdeauna în apă 
lanţuri de fier - Suceava; de asemenea, se face semnul crucii la trecerea peste o punte, pentru că 
diavolul trebuie să plece astfel de acolo - Muntenia; când se intenţionează să se doarmă sub un 
copac, se crestează în coaja acestuia semnul crucii, pentru a feri locul de duhurile rele - laşi; 
femeile care muncesc la câmp şi se aşează să se culce fac în prealabil semnul crucii peste locul 
unde urmează să doarmă, ca să nu vină cumva şoimăriţele să le schilodească - Muntenia; când se 
taie porcii la Ignat (20 decembrie), li se crestează la ceafă o cruce, apoi se presară sare, ca să fie 
primită de Dumnezeu carnea porcului sacrificat şi să nu se strice - Muntenia; ca apa dintr-un iaz, o 
baltă sau lac să poată fi băută, fără teamă de vreo boală, se face mai întâi semnul crucii peste apă, 
de trei ori, şi apoi se rosteşte un descântec - Sălaj; ca să plouă, este bine să se ia o cruce dintr-un 
cimitir şi să se pună într-un râu, sau iaz, sau lac, fixată bine cu nişte pietre, şi să fie lăsată acolo, 
pentru că îndată începe să plouă şi va ploua atâtea zile, câte va sta şi crucea în apă, iar, dacă se 
doreşte încetarea ploii, se scoate crucea din apă şi se duce acolo de unde a fost luată - Suceava 
(2.GOROVEI, p. 35; 79; 82; 93; 114; 200; 217; 219; 267; 3. GOROVEI, p. 238; NOTE, Antonescu). Ca 
să plouă, şapte femei bătrâne, însoţite de şapte copii sau nouă fetiţe, sau numai două femei în 
vârstă, aduc seara o cruce din cimitir, de la mormântul unui copil mic, şi o fixează într-o apă 
curgătoare, unde este ţinută până începe să plouă, după care o duc înapoi la locul de unde a fost 
luată; există şi alte variante, amplificate sau simplificate de la sat la sat; de pildă, crucea poate fi 
adusă doar de o bătrână, împreună cu şapte copii, băieţi şi fete, sub vârsta de şapte ani, şi o 
scufundă în apă curgătoare; dacă crucea se dezleagă este semn că va ploua mult şi vor veni 
puhoaie la vale; în acest caz, aceeaşi bătrână scoate crucea din râu şi o pune într-o răchită, pentru 
ca, în caz că timpul secetos se repetă, crucea să fie din nou scufundată în apă; uneori obiceiul este 
practicat în ziua Sfântului Gheorghe (23 aprilie), dar fără să fie impus neapărat de această 

sărbătoare - Bihor (ROMAN, p. 4). La capul mormântului bărbaţilor decedaţi se pune un stâlp 
funerar, cioplitîn patru muchii, în registre de forma unor romburi (oarecum asemănători Coloanei 
Infinitului a lui Constantin Brâncuşi), în vârful căruia se pune o cruce mică din lemn, dacă bărbatul 
a fost însurat şi a avut vârsta de peste 18 ani; dacă tânărul a fost însurat i se pune un porumbel din 
lemn, iar dacă a fost neînsurat i se aşează un cuc - Valea Sebeşului; când omul îşi face semnul 
crucii, diavolul fuge (PRESA). Crucea de la înmormântare se dublează cu o alta, care are pe ea 
pictat chipul lui lisus, aşezată la mormânt odată cu pomenirea de şase săptămâni; apoi crucile nu 
se mai înlocuiesc, dacă s-au înclinat sau au căzut, se mai îndreaptă un timp, apoi se pierd odată cu 
lemnul; după efectuarea tuturor pomenilor şi putrezirea crucilor, morţii nu mai lasă urme - Ţinutul 
Pădurenilor (APOLZAN, p. 18). Există credinţa că o cruce putrezeşte, dacă crucerul care a făcut-o 
nu este un om drept şi respectat - Dolj; prevesteşte ghinion pierderea unei cruciuliţe (PRESA). Dacă 
din plumbul (cositorul) topit şi turnat în apă, în seara Anului Nou, se formează o cruce, înseamnă 
că aceasta îi este ursita celui care vrea să-şi cunoască viitorul şi că nu mai are ce să aştepte altceva 
decât moartea ( 2 . MARIAN, I, p, 53-54). în textele de colind, crucea este asimilată bătrânilor 
(HERSENI, p. 244). Visarea unei cruci răsturnate prevesteşte moarte, dar înseamnă trecerea peste 
un pericol iminent, când cineva se visează purtând cruce; speranţele sunt pe cale să se realizeze 
pentru cine visează un episcop purtând cruce la gât - Suceava (NOTE, Băncescu). 

CRUCEA PASTEI v. ANAFURĂ. 

CUC 

în universul culturii tradiţionale româneşti, cucul se bucură de un prestigiu deosebit, fiind 
considerat o pasăre „sfântă", „a bucuriei", „plăcută lui Dumnezeu, „haiducă"; în consecinţă, „e 
păcat să-l omori, căci nu face rău nimănui; îţi seacă mâna, dacă-l omori"; fireşte, cucul nu este un 
demiurg, nu are rol cosmogonic; totuşi, prin cântecul său, el consfinţeşte şi păstrează ordinea firii, 
fiind ca şi cocoşul, un însemn al rânduielilor şi al ritmurilor eterne ale naturii; G. Coşbuc observa că 
„este un fapt curios că românului nu-i place cântecul ciocârliei, al privighetorii etc. şi nicăieri în 
poezia populară nu se vorbeşte despre aceste păsări cântăreţe; cântăreţi pentru români sunt 
numai cucul şi mierla, probabil pentru că numai acestea cântă prin păduri...şi nici o pasăre n-are 
cântec răsunător şi puternic cum are cucul; ciocârlia are cântec slab, privighetoarea cântă numai 
noaptea"; practic lucrurile stau altfel, deoarece cucul cântă numai primăvara şi numai în crengile 
proaspăt înfrunzite; de aceea, el a fost ipostaziat ca purtător al energiilor regeneratoare, o fiinţă 
care aduce puterile ce asigură renaşterea naturii şi care apoi dispare odată cu consumarea 
exploziei vegetale; conform credinţelor populare, cucul nu cântă la întâmplare, ci după un 
„program", aflat în consonanţă cu marile cicluri ale naturii; el se face auzit la Bunavestire (25 
martie, dată ce marchează, în calendarul tradiţional, începerea primăverii), când „ise dezleagă 
limba", fie pentru că a mâncat din primii muguri, fie pentru că a cântat în poarta Raiului şi 
încetează să glăsuiască de Sânziene (24 iunie), ori de Sfinţii Apostoli Petru şi Pavel (29 iunie), 
momente care consfinţesc pragul dintre primăvară şi vară, creştere şi coacere, înverzire şi ofilire, 
când cucul „răguşeşte", fie pentru că a mâncat boabe de cireş sau orz, fie pentru că a auzit 
şuieratul coasei; asociat deci primăverii, el preia atributele acesteia: putere, vitalitate, sănătate, 
promisiune a bogăţiei, elan tineresc; fiind un declanşator al renaşterii firii, cucul este şi un 
consacrator al ritmurilor şi etapelor specifice muncilor câmpului; textele folclorice lirice îl descriu 
ca pe o pasăre protectoare, care, prin prezenţa sa, consfinţeşte şi aşează sub o zodie benefică 
aratul şi, prin acesta, întreaga activitate a gospodarului; astfel, cântecul cucului îndeplineşte rolul 
unei urări, care anunţă şi consacră un eveniment, beneficiind deci de atribute augurale şi 
propiţiatorii; prin extensiune, cucul este considerat un „prevestitor de belşug" şi un „înmulţitor" al 
roadelor; în virtutea unor asemenea atribute, cucul este frecvent opus morţii şi întrupărilor ei; el 
se opune astfel corbului şi morţii, acestea încercând mereu „să schimbe glasurile" cu cucul, sau 

măcar să-l îngâne, să-i imite viersul sonor şi vesel; deci cucul şi corbul intră în antinomie, creând 
opoziţie între renaştere, binefacere şi bucuria vieţii cu stricăciunile provocate de moarte; deci 
cucul funcţionează ca un simbol al puterii naturii de a renaşte mereu, al vitalităţii şi tinereţii; cu 
toate astea, glasul său dispare odată cu venirea verii; deoarece deţine atributele şi puterile 
specifice unei păsări-mesager, cucul este frecvent utilizat ca un mediator între un tărâm cunoscut 
şi unul necunoscut, între aici şi dincolo; nu are însă valorile unei vieţuitoare psihopompe, din 
contră, el participă numai la un dialog, care are menirea să stabilească prăpastia dintre cei vii şi cei 
plecaţi pe drumul fără întoarcere; în cântecele funerare, cucul, ca mediatorîntre lumi, poartă 
veştile dintr-un tărâm în altul, dar nu permite trecerea protagonistului peste vămile hărăzite; în 
doine, el nu este numai un aducător de „informaţii", ci şi un declanşator al plecării şi un însoţitor 
(temporar sau permanent) al celui ce se îndreaptă spre lumile străine; în cântecele epice, se 
comportă ca o pasăre-ghid, conducând eroina peste hotarele care separă lumea necunoscută de 
cea cunoscută; cucul şi turturica reprezintă, în sistemul de simboluri, două imagini antinomice: 
cucul conotează iubirea nestatornică, în timp ce a doua întrupează „văduvia castă"; în schimb, 
asocierea cucului cu ciocârlia apare ca o alegorie a iubirii neîmplinite, a suferinţei cauzată de 
plecarea fiinţei dragi; relaţia dintre cuc şi mierlă permite o ipostaziere mai largă: prin ambiguitatea 
ei (cele două păsări se aseamănă ca penaj şi mărime) generează valori emblematice, care exprimă 
şi codifică situaţii dramatice ale existenţei umane de zi cu zi; pot fi frate şi soră, văr şi vară, sau soţ 
şi soţie, peţitor şi peţită; în prima ipostază, fratele îşi întreabă sora ce boală are, în a doua, cucul 
preia atributele de nestatornicie şi indiferenţă, iar mierla este victimă, având grijă de copiii cucului; 
cucul mascul nu trăieşte împreună cu femela decât foarte puţin şi în mod „tainic"; de asemenea, 
aceasta nu cloceşte ouăle, ci le depune în cuibul altor păsări (mierlă, graur, măcăleandru, presură), 
care îngrijesc şi cresc puii cucului; de aici, naşterea atâtor credinţe şi imagini folclorice menite să-l 
ipostazieze în arhetip comportamental, ca simbol al infidelităţii, egoismului, înşelătoriei; „Când 
auzi cucul întâi şi nu vei fi mâncat, te spurcă şi cucăi toată vara"; „Dacă te spurcă cucul, e rău de 
pagubă"; conform unor credinţe larg răspândite, cucul are puterea de a profeţi mersul vieţii, 
numărul de ani care vor trece până la un anumit eveniment, norocul sau nenorocul oamenilor, 
bogăţia sau sărăcia, împlinirea erotică sau singurătatea, sănătatea sau moartea; funcţia oraculară 
derivă din virtuţile augurale specifice cântecului (ori manifestărilor) tuturor păsărilor migratoare, 
pentru că ele venind primăvara, consfinţind acest început, au puterea de a vesti rânduiala 
lucrurilor şi (chiar) de a aşeza evenimentele într-o anumită matcă; din perspectiva culturii 
populare, traiul şi destinul cucului sunt sinonime cu ideea de singurătate, de neîmplinire şi 
precaritate; fără a anunţa un eveniment anume, cântecul cucului circumscrie o anumită situaţie de 
viaţă sau chiar o anume condiţie umană, marcată, de obicei, de pecetea eşecului şi a suferinţei; în 
aceste cazuri, pasărea nu vesteşte, ci impune o sentinţă existenţială, declanşând uneori, prin însăşi 
prezenţa ei, o succesiune de întâmplări nefericite; cu alte cuvinte, cucul nu anunţă ceva situat în 
afara lui, ci asimilează omul în modul lui de a vieţui; între toate vieţuitoarele, cucul beneficiază şi 
de cel mai bogat corpus de legende, încetarea bruscă, la începutul verii, a cântecului acestei păsări 
a fost pusă în legătură cu acea zi consacrată şi acel patron eponim care se aflau, din perspectiva 
calendarului tradiţional, cel mai aproape de acest eveniment; în consecinţă, legendele atrag în 
ţesătura lor narativă figura Sfântului Petru, care determină pedeapsa acestuia, pentru că fură caii, 
vitele şi chiar şi cheile Raiului aflate în posesia sfântului; în obiceiurile populare, cucul este invocat 
în două contexte: „Răscucitul" şi „Jocul cucilor primul obicei are ca scop apărarea manei oilor şi 
vacilor şi se bazează pe respectarea glasului apotropaic al acestei păsări; cea de a doua datină se 
practică primăvara, la Lăsata secului, şi cuprinde o înscenare rituală: deghizarea în „cuci", jocul 
măştilor, simulacrul unei nunţi, lovirea sătenilor cu beţe sau bice (şi multe alte gesturi cu virtuţi 
magice, menite să asigure sănătatea şi puterea), ruperea şi distrugerea măştilor; prin intermediul 
măştii, cucul alungă, cu zgomotul clopotului, spiritele rele, iar atingerea cu opinca ori prin arderea 
fulgilor din glugă alungă boala; (COMAN, II, p. 44-51; 53-56; 12. GHINOIU, p. 73-74). Legendele 

afirmă că animalele şi păsările s-ar fi născut, prin metamorfozare, din oameni; cucul din femeie, 
câinele din bărbat, lupul din boieri, cocostârcul din oameni care s-au înrăit (VLĂDUŢESCU, p. 74). în 
povestiri populare, cucul apare antropomorfizat: argat, slugă, tâlhar, haiduc, părinte, soţ, amant 
etc.; Sfântul Petru blestemă pe Cucu (tâlhar de cai) să se prefacă în pasăre neagră, să fie cobe rea 
şi singur să-şi spună numele; de atunci, hoţul Cucu a rămas pasăre neagră şi blestemată şi când „ţi- 
a cânta în spate, pe casă ori în curte, moarte înseamnă"; primul cântat al cucului este întâmpinat 
prin cuvinte care invocă sănătatea, fericirea, norocul şi avuţia: „Mulţi ani buni, cu sănătate/Şi 
noroc să am la toate, /Să fiu orişicând voios, /Fericit şi bucuros!"; la auzul primului cântec al 
cucului, toţi oamenii trebuie să fie veseli, curat îmbrăcaţi, bine mâncaţi şi cu bani în buzunar; 
încetatul cântecului cucului la Sânziene indică vremea cositului, întrucât el „părăseşte ţara şi se 
duce de îndată ce aude bătutul şi fâsâitul coasei"; dar încetatul cântecului înainte de Sânziene 
poate să fie semn că vara debutează întâi cu căldură şi apoi va fi secetoasă; supremul simbol al 
cucului este scurgerea neîntreruptă a timpului şi repetarea anuală a scenariului din ciclul vieţii; de 
aceea, el are tainice legături cu viaţa omului; în cântecele de dor şi jale el este o sursă de inspiraţie 
melancolică (12. GHINOIU, 72-74). Cucul, conform credinţelor tradiţionale româneşti, este o 
pasăre misterioasă care are tainice legături cu soarta omului; când este auzit prima dată primăvara 
cântând, meneşte totdeauna de bine, dacă răsună în dreapta sau în faţa celui care îl aude, dar 
meneşte de rău sau chiar de moarte, dacă răsună în stânga sau în spate - Suceava; în Muntenia, 
Moldova şi Bucovina, se crede că prezice de rău dacă glăsuieşte de pe vârful casei, înaintea sau în 
apropierea acesteia, precum şi de pe o fântână, de pe o claie de fân sau otavă, de pe toaca din 
clopotniţă şi de pe crucile din cimitir sau sus, de pe o moară (3. MARIAN, III, p. 10-11). Se spune că, 
la origine, erau doi băieţi pe lângă Sfântul Petru, dar, pentru că s-au apucat să taie un bou şi l-au 
mâncat, au fost blestemaţi şi prefăcuţi în cuci - Vaslui; se crede că, de la Sânziene (Drăgaica, 24 
iunie) şi până la Bunavestire (25 martie), cucii se prefac în ulii şi redevin cuci abia după 25 martie - 
Suceava; se mai crede că numai până la Sânziene cântă cucul, fiindcă după aceea mănâncă cireşe, 
vişine şi seminţe de orz, din care cauză răguşeşte - Suceava; în alte legende, ni se narează că băieţii 
i-au furat calul Sfântului Petru, iar acesta încearcă să-i prindă şi de aceea cucii cântă doar până la 
ziua Sfinţilor Apostoli Petru şi Pavel (29 iunie) - Buzău; în general, se crede că ar fi fiinţe omeneşti 
fermecate - Suceava; semnalarea prezenţei cucului primăvara trebuie salutată cu multă bucurie, 
rostindu-se totodată: „Sănătate, viaţă nouă şi la mulţi anii", făcându-se concomitent semnul crucii 
- Ialomiţa; Galaţi; Neamţ; Vaslui; laşi; se crede că este spurcat din clipa în care cineva aude, pe 
nemâncate, primăvara, pentru prima dată, cântecul cucului, motiv pentru care îi va mirosi gura 
toată vara - Muntenia; Teleorman; Ilfov; sau va deveni un om păgubos în tot ceea ce face - Vâlcea; 
Argeş; Vaslui; de aceea este bine ca omul să ia ceva în gură, de dimineaţă, măcar puţină sare - Dolj; 
când este auzit primăvara, pentru prima dată, omul să aibă bani în buzunar, ca să îi aibă şi peste 
tot anul - Galaţi; Suceava; de câte ori cântă cucul, când este auzit pentru prima oară, atâţia ani va 
trăi cel ce îl ascultă - Ilfov; Ialomiţa; Suceava; fetele şi flăcăii cred că pasărea le dă răspunsul, cu 
cântecul ei, asupra numărului de ani pe care trebuie să-i treacă până la căsătorie, dar, dacă 
pasărea tace, înseamnă că fericitul eveniment se va petrece în acel an - Suceava; nu va fi bine 
pentru acela căruia îi cântă cucul din partea stângă - Moldova; Galaţi; laşi; Suceava; darîi va merge 
bine, dacă îi cântă cucul din partea dreaptă - Galaţi; Suceava; tot bine îi va merge şi aceluia căruia îi 
cântă cucul din faţă - Moldova; laşi; Suceava; dacă omul, care a auzit pentru prima dată cântecul 
cucului, este bolnav de ceva, bolnav va fi de-a lungul întregului an - Suceava; când este văzut 
pentru prima oară primăvara, dacă stă cucul aşezat pe o creangă verde, omul va fi sănătos peste 
an, dacă stă pe o creangă uscată, va fi bolnav, iar, dacă stă pe pământ, în acel loc va avea de 
pătimit unele neplăceri - Suceava; când cucul cântă în apropiere de casa în care se află un bolnav 
sau în grădina acestuia, acel om nu va mai trăi mult - Suceava; va muri sigurîn acel an omul care 
vede cucul stând pe un lemn putregăit - Suceava; creanga, pe care stă cucul, să fie luată şi purtată 
în sân, pentru ca purtătorul ei să fie ascultat de ceilalţi oameni, cum este ascultat cucul - Dolj; sau 

se ia creanga, pentru că ea este bună de făcut descântece de dragoste - Argeş; sau se pune de 
către fete în apa pe care o folosesc la spălat, ca să fie plăcute flăcăilor - Suceava; se ia craca şi, 
împreună cu puţină sare, este folosită la făcutul farmecelor de dragoste - Vâlcea; tot la farmecele 
de dragoste sunt folosite picioarele, limba şi penele cucului - laşi; este semn de moarte, când cântă 
cucul aproape de casă - Galaţi; sau se va muta familia din acea casă - Suceava; în cazul că se va auzi 
glas de cuc şi după Sânziene sau pe timp de noapte, înseamnă că va urma un an de foamete şi 
războaie - Suceava; dar se mai crede şi că va fi un an îmbelşugat, dacă este auzit cântecul cucului 
noaptea - Suceava; îi mor părinţii sau se prăpădesc din vitele celui care omoară ori împuşcă un cuc 
- Suceava; dar, ca vorba omului să aibă trecere printre semenii săi, este indicat să se împuşte un 
cuc, înainte de Sânziene, să fie fript şi mâncat, fără pâine şi sare, iar capul să fie purtat permanent 
cu sine - Suceava; ca să placă feciorilor, fetele să poarte cu ele un cap de cuc - Suceava; se crede că 
grăsimea de cuc vindecă durerile de inimă - Suceava; este semn că va ploua, când cucul cântă 
seara - Argeş ( 2 . GOROVEI, p. 9; 64; 65-66; 146; 210; 259; 266; 281-282; 285; 287; NOTE, 
Antonescu). în Maramureş, se crede că atunci când se aude prima dată cucul, este bine ca omul să 
aibă în buzunar bani şi, scuturându-i, să zică: „Bani, cucuie, bani, /Pe câţi bolovani; /Ţie frunza şi 
iarba, /Mie bani toată vara; /Ţie frunze şi codru, /Mie bani cu felderu; /Ţie frunza cea de tei, /Mie 
plin jăbu de lei!"; dacă omul este surprins fără bani la el, nu va avea toată vara; pasărea cântă până 
când vede primul snop de bucate pe câmp, după care se face uliu; copiii şi tinerii cred că pasărea le 
ghiceşte vârsta sau că peste aţâţi ani se vor mărita fetele câte glasuri cântă cucul o dată (BOGDAN, 
p. 48-51; 68). în Bucovina, se crede că atunci când cântă cucul pe un măr din grădină este semn că 
un membru al familiei din acea casă moare (COJOCARU, p. 163). în textele folclorice, cucul este 
mesager al dragostei, purtând vorba către mândra, la fel cum fac şi rândunelele, darîntr-un grad 
mai mic; este considerată şi ca vietate oraculară, prezenţa lui fiind obsedantă în toată creaţia 
populară; este vestitor al primăverii, dar şi pasăre misterioasă, care cunoaşte destinele omului şi 
are puterea de a-i determina soarta; dar este şi imaginea omului înstrăinat şi dezrădăcinat, pentru 
că el nu-şi face cuib niciodată, femela lui fiind însoţită pentru o foarte scurtă perioadă, la 
împerechere, depunându-şi ouăle în alte cuiburi; din cauza nestatorniciei sale, el este şi 
întruchiparea dragostei senzuale şi nestatornice, fiind în acelaşi timp ipostazierea dorului, sub 
formula dorului-cuc (EVSEEV, p. 89; 91; 94). Va auzi vorbe rele cel care visează cuc cântând - 
Suceava (NOTE, Băncescu). 

CUCII 

Numele „Cucii" este dat unui obicei atestat în sudul Munteniei şi în Dobrogea, cu deosebire în 
satele în care trăieşte şi populaţie de etnie bulgară; obiceiul se desfăşoară în ziua Lăsatului de sec 
pentru intrarea în Postul Mare sau în prima zi din acest post; în Muntenia (Giurgiu, Ialomiţa, 
Călăraşi), participă la obicei tinerii abia însuraţi; ei leagă de cumpăna unei fântâni un vas cu 
păcură, căruia îi dau foc şi apoi îl coboară în puţ; se umblă apoi prin sat până spre miezul nopţii, 
purtând la spate un clopot mare; a doua zi aparîmbrăcaţi cu brâu roşu, fustă, iar unul dintre ei 
poartă pe cap o glugă, confecţionată ca o traistă de cal, deasupra hârtie albă sau colorată, brodată 
cu lână, fiind prevăzută şi cu orificii în dreptul ochilor şi gurii; în dreptul urechilor, se fixează două 
coarne de cca. 1 m lungime, legate între ele ca o scară; se numesc „coarnele glugii" şi sunt 
acoperite cu fulgi şi pene, iarîn vârf se pun 3-4 pene de cocoş sau spice de trestie; ei sperie copiii, 
femeile şi fetele şi aleargă pe toţi cei întâlniţi în cale şi îi trântesc la pământ; poartă în mâini nişte 
bâte, numite chiulichiu, îndoite în unghi obtuz la un capăt, atingând cu ele pe cei întâlniţi în drumul 
lor; spre mijlocul zilei, mai pot avea în mână nuiele de care leagă o opincă, alergând şi atingând pe 
spate curioşii; în mod simbolic, „Cucii" se înhamă la un plug şi trag trei brazde pentru belşug; după 
amiază, merg pe la case şi joacă în horă; obiceiul se încheie la apusul soarelui; se crede că acela 
care se face „cuc" trebuie să se facă 3 sau 9 ani consecutiv, pentru că altfel, după ce moare, se va 
face diavol; fulgii luaţi de pe gluga Cucului sunt întrebuinţaţi de femei ca să afume pe cei ce suferă 

de frică; se mai crede că acela care nu primeşte nici o lovitură de bâtă de la cuci nu va fi sănătos 
peste an; în Dobrogea, ceata este formată din 20 de flăcăi, din care unul este travestit în diavol, 
având coarne, haine pestriţe şi viu colorate, faţa înnegrită cu funingine; el se numeşte împărat; se 
umblă din casă în casă şi sunt recompensaţi cu bani ( 2 . MARIAN, I, p. 215-217; 12 . GHINOIU, p. 
191-192; PRESA). 

CUCUVEA (Athene noctua - DLRM, p. 203) 

Cântă numai noaptea, la vremea întunericului, vestind evenimente nefaste; caracteristicile 
naturale ale păsării (regimul de viaţă nocturn, strigătul lugubru, zborul lin, „ca o nălucă", penajul în 
culori închise) o predestinează la o simbolică depreciativă, asocierii cu orizontul întunericului şi cu 
tărâmurile infernale; se spune că s-a născut din metamorfoza unei femei chinuite, pe care bărbatul 
o bătea mereu; de obicei, ea anunţă o moarte iminentă, dar poate vesti şi ploaia, când cântă două- 
trei seri consecutiv, ori chiar naşterea unui prunc, atunci când cântă pe casă şi glasul ei seamănă cu 
scâncetul unui copil mic (COMAN, II, 1; 99-100). Este considerată sfântă şi, din acest motiv, nu 
trebuie ucisă şi nici ouăle ei distruse, când sunt găsite - Dolj; se crede că moare cineva din familie, 
când cântă cucuveaua pe acoperişul casei sau pe cel al altor acareturi ale gospodăriei - Muntenia; 
Teleorman; Prahova; Ialomiţa; Galaţi; laşi; Suceava; dacă într-o casă este un mort iar pe acoperişul 
ei cântă cucuveaua, este semn că va mai muri cineva din familie - Vaslui; i se întâmplă ceva rău 
celui care îngână cucuveaua - Suceava; totodată, cântecul cucuvelei poate să însemne şi că fata din 
acea casă se va mărita - Muntenia; dacă strigătul ei este mai mult ţipător, strident, şi nu are o 
tonalitate jalnică, este semn că se va naşte un prunc în casa aceea - Suceava; în schimb, dacă 
ţipătul ei seamănă cu plânsetul prevesteşte moartea cuiva - Moldova ( 2 . GOROVEI, p. 68; 145; 
281-283; NOTE, Antonescu). în Sălaj, Teleorman şi Bucovina, se crede că atunci când cucuveaua 
cântă deasupra unei case este semn că va muri cineva din acea casă (1. CHIVU, p. 245; COJOCARU, 
p. 163; PRESA). Este semn de pagubă pentru cel care visează cucuvea - Suceava (NOTE, Băncescu). 

CUFĂR v. LADĂ DE ZESTRE. 

CUI 

Dacă la baterea primului cui într-o casă nouă ies scântei este semn că acea casă va lua foc - 
Moldova; dacă vreunul din cuiele bătute la casă a fost drăcuit de către meşter, să fie aruncat şi să 
nu fie bătut în continuare - Vâlcea ( 2 . GOROVEI, p. 46; 68). v. FIER. 

CULOARE 

Există un rol al culorilor ca semn magic prin care se face deosebirea între triburi; de pildă, la 
romani erau în general patru triburi: albati, russati, virides şi veneti (albii, roşii, verzii şi vineţiii), 
având fiecare zeii lor protectori: Jupiter, Marte, Venus, Quirinus; sezoanele sau anotimpurile, într- 
un cuvânt calendarul, puteau fi şi ele exprimate prin culori, iarna fiind întotdeauna albă; 
asemănător erau colorate şi cele patru elemente sau stihii ale cosmogoniei româneşti (aerul, apa, 
pământul şi focul); culorile au fost folosite şi la deosebirea claselor sociale: nobilii, preoţii, magii 
aveau distinctivă culoarea albă; militarii aveau roşu, iar muncitorii şi meşteşugarii aveau ca semne 
distinctive albastrul şi verdele; culorile au căpătat funcţii magice deosebite, de la o etnie la alta, în 
domeniul medicinii populare, dar mai ales în marcarea etapelor vieţii, ca apartenenţă a 
generaţiilor la clasele de etate; pentru toţi oamenii, darîn special pentru crescătorii de animale, 
culorile diferitelor vietăţi, domestice cu deosebire, au o importanţă covârşitoare prin puterea 
magică pe care o pot declanşa; astfel, multe din credinţele tradiţionale şi practicile rituale aduc în 
atenţie un animal de o anumită culoare, în lipsa căruia misiunea sacrificiului (ofrandei) nu este 
îndeplinită (BUHOCIU, p. 360; 408). în acest context, interpretarea simbolurilor trebuie să ţină 
seama, pentru o justă apreciere, de trei esenţiale orizonturi: cel al ritualului (naştere, nuntă, 

moarte, obiceiuri de peste an etc.); cel al vieţuitoarei în cauză (bou, cal, capră, câine, cocoş, găină, 
oaie, pisică, vacă etc.); şi cel al culorii (bou alb, capră roşie, găină neagră, pisică neagră etc.); de 
remarcat că, în general, sunt utilizate culorile opozabile (alb-negru), care, prin tradiţie, dezvoltă 
semnificaţii benefice sau malefice (NOTE, Antonescu). 

CUMINECĂTURĂ v. ÎMPĂRTĂŞANIE. 

CUNUNĂ 

De la termenul cunună derivă o serie de alţi termeni: o se cununa, cununie etc.; cununa reprezintă 
principalul atribut al miresei; funcţia ei simbolică este complexă, căci ea (< lat. corona) este semn 
solar şi celest, semnificând o anumită demnitate de ordin social sau spiritual de provenienţă 
divină; ca orice cerc magic, ea are funcţie apotropaică, dar şi una de unificare; în simbolica nunţii, 
ea întruchipează în general principiul feminin, în speţă este o marcă a stadiului feciorelnic al 
miresei; faptul că o coroană, mai cu seamă cea împletită din flori, este un simbol al fetei de măritat 
îl atestă toate celelalte practici premaritale; de pildă, primirea unei coroane de flori de către un 
flăcău de la o fată este semnul acceptării căsătoriei; de asemenea, în Bucovina, împletită din cetină 
verde de brad şi împodobită cu flori artificiale din hârtie colorată, cununa se bate pe marginea uşii 
de la intrare, în noaptea de dinaintea sărbătoririi onomasticii unei fete, iar deasupra se arborează 
două panglici late, cu tradiţionala urare „La mulţi ani!"; fata face o mică petrecere în cinstea celor 
ce au pus cununa la uşă (EVSEEV, p. 198; 204). Cununa este simbolul fetelor mari şi în special al 
mireselor, care o poartă efectiv în ceremonialul nunţii, devenind astfel simbolul căsătoriei; baier 
roşu poartă fetiţele până cresc de îşi pun mărgele, ca să le apere de deochi, pentru că omul se uită 
şi se miră de baierul roşu şi nu de fată, încât cade asupra acestuia răul de deochi; în primul caz, 
fata e mare şi în acelaşi timp pregătită pentru căsătorie, încât ceata junilor îi înapoiază baierul roşu 
al copilăriei, care devine fără importanţă, dar opresc cununa, care o simbolizează chiar pe ea ca 
mireasă, semn deci că o vor de soţie sau „îi fac" (un act magic), îi vrăjesc de măritiş; în al doilea 
caz, fata nu este încă de măritat sau nu este încă pregătită pentru aşa ceva, deci i se înapoiază 
cununa, dar nu i se dă baiera, pentru ca fata să depăşească vârsta copilăriei sau dificultăţile 
pregătirii şi să devină cât mai curând fată de măritat, simbolic adică: „cunună, nu baieră"; deci 
cununa din colindele din Ţara Oltului este simbolul cununiei (de unde şi termenul acesteia); a da 
sau a lua o cunună de la o fată înseamnă a se cununa cu ea, nu numai cu cununa, ci şi cu fata; 
cununa este în concluzie, în Ţara Oltului, simbol al unirii, al nunţii, al legăturii, al căsătoriei 
(HERSENI, p. 187; 190; 224). în Bihor şi pe Valea Jiului, în drumul spre cununie, flăcăul şi mireasa 
poartă câte o cunună, făcute din crenguţe de pomi fructiferi, cu deosebire din pruni, în forma unui 
cerc; acelaşi lucru rămâne valabil şi pentru Câmpia Ardealului, unde cununile sunt făcute în 
Duminica Mare sau a doua zi de Rusalii, de către fete, din „spice de grâu curat" şi flori de câmp şi 
sunt folosite la toate cununiile din acel an; în Sălaj şi Năsăud, cununa se poartă ca decor de cap, 
peste învelitoare sau năframă, nu numai în timpul nunţii, ci şi după aceea un an întreg sau până ce 
are primul prunc; împletirea cununii la mireasă şi purtarea ei are aceleaşi semnificaţii ca şi la 
bărbieritul mirelui, fiind făcute de nune, druşte, surori de mireasă, fiind rituri de despărţire; riturile 
de iniţiere şi integrare se desfăşoară când cununa este terminată şi este aşezată pe capul miresei 
de către părinţi, după ce a fost luată din mâna nunelor-, semnificaţia de fertilitate şi propiţiere 
rezidă din faptul că la confecţionarea cununii sunt folosite flori de câmp şi plante perene; 
semnificaţia de unire este dată de faptul că, în unele zone, florile sunt culese chiar de mire 
(ŞEULEANU, p. 102-103; 109). Pe Valea Jiului şi în Bucovina, cununile de nuntă se fac dintr-un cerc 
îmbrăcat în lână colorată peste care sunt împletite flori; în satele din Câmpia Ardealului, acest fel 
de cununi le fac fetele în Duminica Mare sau a doua zi după Rusalii, când ies preoţii cu crucea să 
sfinţească hotarele; ele se fac din grâu curat şi din felurite flori de câmp, apoi le agaţă fetele de 
praporii alaiului de sfinţire şi le duc cu acestea la biserică, unde se păstrează apoi pe la icoane 

pentru toate cununiile de peste an; în jurul Timişoarei, cununile se pun pe capul mireselor după ce, 
în prealabil, li s-a pus pe cap un sovon lung din pânză albă; în Bucovina, cununa se pune pe capul 
gol; acest sovon se leagă, după cununie, pe după gâtul miresei; cununile se fac din rămurele de 
pomi roditori, cu deosebire din prun, la care se adaugă şi alte plante; dacă tânăra pereche a fost 
lovită de multe necazuri ulterior, se spune că nu s-au cununat cu cunună de prun, ci cu una din 
rug, asociindu-se astfel rugul cu nefericirea şi soarta aspră a vieţii, poate şi pentru că rugul are 
ghimpi şi creşte în locuri pietroase şi sterpe; dacă unuia dintre tineri îi cade cununa de pe cap în 
timpul cununiei, se crede că viaţa lor nu va fi îndestulătoare şi nici nu vor avea parte de pace şi 
fericire, că vor avea foarte multe de suferit sau chiar că unul dintre ei va muri; nu este semn bun şi 
când se pune cununa strâmb pe cap; cununa de mireasă, purtată la cununie, se coase, după 
ceremonie, într-o pernă, pe care tânăra nevastă nu trebuie să o mai descoasă şi să o privească în 
vreun fel, fiindcă se crede că va muri curând - Suceava (3. MARIAN, I, p. 213; 314-315; 2. GOROVEI, 
p. 174). în Bihor, obiceiul împletirii cununii de Sânziene (24 iunie) subsumează credinţe legate de 
prevestirea norocului şi a belşugului casei, când pe cunună se găseşte a doua zi păr de animale, 
sau de prevestiri funeste, când a doua zi cununa este găsită căzută de pe acoperişul casei 
(3.BOCŞE, p. 113). în Maramureş, cununa desprinsă din vârful steagului de nuntă este dată miresei 
pentru a o păstra până la prima naştere, florile din ea fiind folosite în apa primei scalde a pruncului 
(DĂNCUŞ, p. 187). Tot în Maramureş, la ieşirea din biserică, mireasa îşi scoate cununa virginală şi, 
uitându-se prin ea, îşi şterge faţa cu steagul soţului ei, pentru ca pruncii pe care îi va avea să fie 
frumoşi (BOGDAN, p. 22). Obiceiul legat de terminarea secerişului are în Transilvania o mare 
răspândire; el este prilej de manifestări folclorice pitoreşti şi pline de semnificaţii; în celelalte 
regiuni ale României, nu are nici amploarea şi nici vitalitatea din sudul, centrul şi nord-estul 
Transilvaniei; obiectul ceremonial se face din spice, la sfârşitul secerişului, şi se numeşte cunună, 
buzdugan, cruce, peana, barba-popii, barba lui Dumnezeu, iepure, după forma ce i se dă; el stă în 
centrul desfăşurării ceremonialului şi reprezintă mănunchiul sau cununa de spice pe care 
secerătorii o duc la casa gospodarului după ce au terminat seceratul; obiceiul cununii a fost poate 
la început o practică empirică de selecţionare a seminţelor; mai târziu, grâul din cunună a avut 
menirea să fertilizeze magic recolta viitoare; ele se treierau aparte, se băteau cu îmblăciul şi se 
amestecau în sămânţa anului viitor, punându-se în fiecare sac de sămânţă câte un pumn de grâu 
din cunună; în unele locuri, grâul din cunună era folosit ca leac; în Maramureş, spicele de cunună 
se împletesc în cununile de căsătorie şi se pun la steagul de nuntă; practica legată de fertilitate 
este asociată cu cele legate de relaţiile matrimoniale; există menţiuni că altădată, în unele locuri, 
în scopul păstrării puterii de rodire a pământului, cununa se aşeza în arătura proaspătă de toamnă; 
cea mai răspândită este denumirea de cunună, care, în vestul Ţării Oltului, coexistă cu denumirea 
de buzdugan; denumirea de peana este cunoscută într-o zonă restrânsă din jurul Sebeşului şi Albei 
lulii; numele de iepure apare în unele părţi din Muntenia şi Moldova, ca şi barba-popii sau barba 
lui Dumnezeu şi este o expresie figurativă bazată pe forma în care sunt împletite spicele; cununa 
sau buzduganul se face din cele mai frumoase spice, alese din ultima parte a lanului; în unele 
locuri, se lasă întotdeauna neculese câteva spice, pentru a nu lua holdei întreaga putere roditoare; 
în sat, cununa este aşteptată de către tot satul şi udată la toate porţile; udatul are forme diferite; 
în Năsăud, de pildă, udă flăcăii, iar fata aşteaptă să fie udată şi după aceea se învârteşte pe loc de 
trei ori; în sud, în Hunedoara, cea care poartă buzduganul trebuie să se ferească să fie udată 
(4.POP, p. 111-115; 118). Cine se visează având cunună pe cap va fi invidiat, uneori dispreţuit; cine 
visează o cunună frumoasă înseamnă că va învinge necazurile; cine se visează primind o cunună de 
dafin are semn că în curând va fi promovat într-o funcţie mai înaltă - Suceava (NOTE, Băncescu). 

CUPĂ 

Simbol al sânilor, în fond nu este altceva decât cupa imortalităţii, care a aparţinut mamei eterne, 
mamei divine străvechi, umplută fiind firesc cu lapte, cel mult amestecat cu miere; Dionysos, un 

zeu cu cupă, revoluţionează mitul în sensul că înlocuieşte conţinutul recipientului cu vinul tinereţii 
veşnicei HERSENI, p. 311). 


CUPTOR 

Ca oamenii să locuiască într-o casă nouă cu noroc în toate cele, la construcţia cuptorului, se aşează 
la baza lui o oală având drept capac o piatră, iarîn oală se pune, vie, o pasăre de curte - Suceava; 
întors de la botez, cu pruncul în braţe, naşul sau nănaşa lui îl lovesc de trei ori uşor cu capul de 
cuptor, crezând că gestul făcut va determina ca, în viaţă, copilul să fie bun, precum este şi 
cuptorul; alţii însă consideră că nu este bine, pentru că pruncul va fi toată viaţa un om retras, aşa 
cum şi cuptorul ocupă o poziţie mai lăturalnică în spaţiul gospodăresc - Ţara Oltului; nu trebuie să 
se doarmă pe cuptor, pentru că, pe unde vine pisica de afară, vine şi lucrul-slab în casă - Ţara 
Oltului; femeia care doarme pe cuptor va naşte greu - Tecuci; nimeni nu trebuie să se încalţe pe 
cuptor, pentru că îi mor porcii - Suceava; sau îi mănâncă lupul oile şi uliul găinile - Suceava; 
mireasa, care vine în casa mirelui, să nu se uite din primul moment în cuptor, fiindcă îi moare 
soacra - Suceava; din acest motiv, soacrele acoperă gura cuptorului, înainte de sosirea miresei în 
casa soţului - Tecuci (2. GOROVEI, p. 70; 160; 173; GOLOPENŢIA, p. 73; 104; PRESA). înainte ca 
mireasa adusă de la casa ei să intre în cea a mirelui, soacra mare se aşează repede cu spatele la 
cuptor, pentru că nu este bine ca tânăra soţie să se uite în cuptor - Bucovina (3. MARIAN, I, p. 447). 
Pentru cine visează cuptor în care se coc plăcinte urmează zile benefice; este semn bun, va primi 
vizite şi îi vor înflori afacerile celui care visează un cuptor în care se coace pâine; va primi veşti 
bune cel care visează sobă; cel care visează cuptor ars este prea cheltuitor, având permanent 
dorinţa de a obţine ceva care îi lipseşte; când se visează căzând în sau pe un cuptorînseamnă 
bătaie, ceartă, moarte - Suceava (NOTE, Băncescu). v. CASĂ. 

CURĂŢENIE 

De remarcat că, în majoritatea zonelor etno-folclorice din România, există credinţa că bărbatul 
care merge la arat şi semănat nu trebuie să aibă, în zilele precedente, relaţii sexuale, pentru ca 
grâul să nu facă tăciune (mălură); abstinenţa sexuală este strictă pe toată durata aratului; de 
asemenea, în timpul semănatului (2. CHELCEA, p. 4-5; 3. p. 324). La începutul semănatului, ca şi la 
începutul secerişului, agricultorul trebuie să fie spălat, îmbăiat şi îmbrăcat cu o cămaşă nouă 
(ADĂSCĂLIŢEI, p. 34). Gesturile pe care muncitorul pământului le făcea la debutul fiecărei lucrări 
agricole (arat, semănat, recoltat) vizează puritatea trupească şi vestimentară (nu trebuie să aibă 
relaţii sexuale înainte, trebuie să se spele şi să îmbrace cămaşă nouă), cu scopul de a asigura 
sănătatea şi abundenţa recoltei (VĂDUVA, p. 57). Pentru ca bucatele semănate primăvara să iasă 
curate, plugarul se spală mai întâi pe mâini şi apoi aruncă sămânţa pe ogor - Maramureş 
(BOGDAN, p. 44). Semănătorul îmbracă haine noi, sau pe acelea pe care le-a purtat, când a văzut 
prima oară, în acel an, Găinuşa (constelaţia), pe care le păstrează ascunse într-un colţ al casei; 
Găinuşa este sorocul cel bun al plugarului, crezându-se că ea aduce mană bună peste grâu; de 
asemenea, omul care vântură sămânţa trebuie să fie curat la haine şi trup, deoarece, în credinţele 
tradiţionale, există un transferîntre principiile esenţiale ale unor obiecte către calităţile vegetaţiei 
şi recoltei; astfel, în timpul aratului şi semănatului, se impun anumite restricţii, cum ar fi: 
abstinenţa sexuală, să nu treacă femeie pe dinaintea boilor înjugaţi la plug, bărbatul să nu pună 
dopul (pălăria) pe masă, fiindcă va acoperi holda de tăciune etc.; în unele sate, se crede că nu 
este bine să se semene în timp ce pâinea se coace în cuptor - Bihor (3. BOCŞE, p. 102). Pentru ca 
descântecele să-şi atingă scopul, descântătoarea trebuie să fie bătrână, adică la adăpostul ispitelor 
lumeşti, iar, dacă nu este în vârstă, ea trebuie să fie curată, adică neatinsă de bărbat şi nici să nu 
fie la ciclu („la trei cireşe"), să aibă cămaşă curată - Moldova; să descânte fiind nemâncată şi să fi 
postit în acea zi -Transilvania (3. GOROVEI, p. 131). Nu este bine ca mirele şi mireasa să aibă relaţii 
sexuale în noaptea nunţii, fiindcă nu vor avea noroc la vite - Ţara Oltului; când se seamănă grâu. 

bărbatul şi femeia să fie curaţi, să nu fi avut înainte raporturi sexuale, pentru ca grâul nou să nu 
facă tăciune, şi nici să nu se întreţină relaţii sexuale pe câmp, fiindcă se spurcă lanurile şi va bate şi 
grindina - Ţara Oltului (GOLOPENŢIA, p. 141; 163). Totuşi, în Ţara Oltului se mai păstrează 
amintirea unei practici magice de fertilizare a cânepei, prin săvârşirea unui act sexual chiar pe 
răzor (HERSENI, p. 284). Numeroase atestări folclorice relevă obligaţia ciobanului de a fi curat, de a 
respecta interdicţiile şi obligaţiile morale impuse de contactul permanent cu oaia, animal prin 
definiţie fertil şi pur, roditor şi sacru; până la Sântilie (20 iulie); ciobanii nu au voie să coboare în 
sat, ori să se atingă de trup de femeie, abia după această dată ei putând să scoată fetele la joc, sau 
să contracteze viitoarele căsătorii; în general, oaia conotează în mod negativ erosul şi universul 
feminin; ca şi albina, oaia oferă produse vitale pentru economia rurală; totodată, ca şi albina, ea 
este feminină, pentru că este fertilă; de aceea, exclude prezenţa femininului, solicită devoţiune şi 
castitate; de Sântilie, când vara alunecă spre toamnă şi când se apropie coborârea oilor din munte, 
pactul poate fi rupt şi ciobanii pot fi reintegraţi vieţii sociale şi îndeletnicirilor maritale; această 
trecere de la un ritm biologic la altul, de la un nivel ontologic la altul explică de ce, de abia de acum 
încolo, ciobanii coboară în sat (ori femeile urcă la stână), au loc horele şi se pregătesc viitoarele 
căsătorii (COMAN, I, p. 23). 

CURCAN (Meleagris galloparo - DLRM, p. 208) 

Se crede că, dacă se pun în borş „mărgelele" de la curcan, femeia care o face nu va avea noroc la 
curci - Galaţi ( 2 . GOROVEI, p. 71). îşi va zidi casă cel care visează curcan umflându-se în pene - 
Suceava (NOTE, Băncescu). 

CURCUBEU 

Personificat, curcubeul devine, în credinţele tradiţionale româneşti, Zmeu, Balaur, Sorb; uneori 
este Brâul Pământului, ulterior şi BrâuI lui Dumnezeu sau Brâul Maicii Domnului (Suceava), care 
opreşte ploaia; i se atribuie puterea de a sorbi apa mărilor şi a râurilor (1. KERNBACH, p. 127; 2 . p. 
156; 2 . GOROVEI, p. 71). Este drumul balaurilor, pe care îl străbat aceştia când se duc la apă ca să 
se adape (VLĂDUŢESCU, p. 92). Ca să păstreze echilibrul apei între cer şi pământ, curcubeul îşi 
fixează un capăt al său într-un râu mare, de unde suge apa; când norii au pierdut prea multă apă 
înseamnă că au acţionat două curcubeie, cel de dedesubt fiind mai puternic, pentru că ia mai 
multă apă, cel de deasupra mai slab - Tecuci; Prutul este adăpostul curcubeului de răsărit, iar 
Şiretul al celui de apus - Tecuci; femeile, care vor să aibă pielea albă şi lucioasă, trebuie să se spele 
cu apă din coada curcubeului - Suceava; cine bea apă din acelaşi loc cu el va fi, până într-o lună, 
prunc în uterul altei fete - Bihor; cine merge în genunchi să bea apă de unde bea şi curcubeul, de 
va fi fată, flăcău se va face, iar, de va fi flăcău, fată va deveni - Suceava; cine vede curcubeul să ia 
două cofe cu apă, să se târască pe coate până unde bea curcubeul apă şi acolo va descoperi o 
comoară - Suceava; când plouă şi apare pe cer este semn că ploaia va sta - Teleorman; Bucovina; 
când apare în cursul dimineţii este semn de secetă în perioada următoare - Tecuci; când are 
culoarea dominantă roşie, se crede că va fi mult vin în anul acela; când verdele e predominant, se 
va face mult grâu; când e mai mult albastru, va fi secetă şi foamete grea - Dâmboviţa ( 2 . GOROVEI, 
p. 57; 71; 267). Când culoarea roşie predomină, se vor face multe cereale, iar, dacă e verde, vara 
viitoare va fi bogată în fân - Chioar (1. POP, p. 377). Curcubeul de primăvară este prevestitor al 
vremii: dacă are culorile limpezi, va fi belşug; dacă îi sunt tulburi, se crede că anunţă un an excesiv 
de ploios ( 2 . KERNBACH, p. 156). Unde apare curcubeul este semn că nu va mai ploua şi că aduce 
secetă; cât timp se vede arcuit pe cer, el bea apa dintr-un pârâu, râu, baltă, şanţ etc.; capul lui 
este din lemn; cine vrea să-l prindă, trebuie să meargă într-un picior şi cu ochii închişi, iar, dacă îl 
prinde, bărbatul se face femeie, iar femeia devine bărbat - Gorj (CĂRĂBIŞ, p. 106). Când se arată 
curcubeul dimineaţa, pe pâclă (ceaţă), atunci este semn că o perioadă lungă de timp vor fi zile cu 
ceaţă şi burniţe - Suceava ( 2 . MARIAN, I, p. 86). I se mai spune, în popor, „brâul popii"; se crede că, 

dacă a apărut curcubeul, nu va mai ploua ( 2 . CHIVU, p. 247). Se spune că apariţia curcubeului pe 
cer e semn că a potolit Dumnezeu apele după o ploaie intensă - Suceava (NOTE, Băncescu). Cine 
are guşă şi vrea să se vindece de ea, când vede curcubeul vara, să se dea de trei ori peste cap, 
rostind totodată o invocaţie prin care curcubeului i se impune să bea apa din guşa celui bolnav - 
Maramureş; Suceava ( 2 . GOROVEI, p. 108; BOGDAN, p. 46). Pentru cine visează curcubeu, cu o 
deschidere foarte mare pe bolta cerească, este semn de moarte - Suceava (NOTE, Băncescu). 

CUREA 

Cine se culcă seara să nu-şi pună cureaua la cap, pentru că vine diavolul şi îl sugrumă cu ea - Tecuci 
( 2 . GOROVEI, p. 78). 

CURMAL (Phoenix dactylifera - DLRM, p. 209) 

Pentru cine se visează dăruind curmale este semn că, în curând, va primi nişte vizite - Suceava 
(NOTE, Băncescu). 

CURTE 

Pentru cine visează curtea unei gospodării şi îl izbeşte aspectul ei de neorânduială şi necurăţenie 
înseamnă că, pentru o perioadă de timp, va dovedi lipsă de voinţă şi dorinţa de a trândăvi - 
Suceava (NOTE, Băncescu). 

CUSĂTURĂ (A COASE) 

Nu se coase nici un obiect de îmbrăcăminte după ce a fost pus deja pe om, pentru că acesta uită 
tot ceea ce a învăţat, sau pentru că i se coase mintea, sau i se încurcă mintea - Ţara Oltului; Dolj; 
Prahova; Ilfov; în caz că este absolut necesar, i se poate ţese descusătura sau ruptura numai după 
ce i s-a pus în gură un capăt de aţă, iar în timpul coaserii trebuie să nu vorbească - Muntenia; 
Tecuci; Galaţi; Vrancea; Suceava; sau să se ţină cu mâna dreaptă de ceva - Vâlcea (GOLOPENŢIA, p. 
108; 2 . GOROVEI, p. 44; 141; NOTE, Antonescu). v. FIR. 

CUŞMĂ v. PĂLĂRIE. 

CUTREMUR (A SE CUTREMURA) 

Credinţele tradiţionale româneşti reţin numai cutremurele de pământ şi nu atestă pe cele de 
origine vulcanică; astfel, un bou ţine în coarnele sale Pământul; diavolul vine de i-l cere, boul se 
scutură şi în acest fel au loc cutremurele; sau diavolul introduce un ţânţar pe o nară a taurului care 
susţine Pământul, efectul fiind acelaşi (COMAN, I, p. 10; II, p. 119). Cutremurele se produc pentru 
că: peştii pe care stă pământul mişcă din cozi - Suceava; Dumnezeu se uită la pământ şi el, 
pământul, de frică tremură - Suceava; pământul nu mai poate suferi păcatele oamenilor şi vrea să 
se scuture de ele - Muntenia; când se cutremură pământul, înseamnă că Dumnezeu se uită pe 
pământ şi vede păcatele oamenilor - Vaslui; se mai crede că acela care pune urechea la pământ, în 
timp ce acesta se mişcă, poate auzi tot ce se întâmplă pe lumea cealaltă: oamenii cum vorbesc 
între ei, dangătul clopotelor, răgetul vitelor etc. - laşi; când cutremurul se petrece în timpul nopţii, 
înseamnă belşug, dar este semn de pagubă, dacă se petrece în timpul zilei - Tecuci ( 2 . GOROVEI, p. 
72; 184). Pentru cine visează cutremur de pământ este semn că poziţia sa socială se va schimba în 
curând - Suceava (NOTE, Băncescu). 

CUŢIT 

Cuţitul se întrebuinţează în multe descântece, în cadrul cărora are un rol important, el însuşi fiind 
de mai multe feluri: cuţit de găsit, cuţit de furat, cuţit spurcat (care nu a mai fost folosit la tăierea 
alimentelor), cuţit alămat, cuţit cununat etc.; dintre toate, cuţitul cununat are o importanţă 

deosebită, pentru că el este acela care este purtat de către mire la brâu sau la cizmă în timpul 
cununiei; există şi cuţit cununat de şapte ori, sau cuţit cununat de nouă popi; în general, în timp ce 
se descântă, cu el se face un cerc deasupra locului reclamat de bolnav ca fiind dureros, apoi se 
atinge cu elîn cruciş, iarîn final se înfige într-o pâine caldă; uneori se întrebuinţează două cuţite 
încrucişate; după realizarea descântecului, cuţitul se împlântă după uşă, sau aiurea, sau în pământ, 
unde trebuie să stea cam o jumătate de oră sau trei zile; dacă atunci când este scos este ruginit 
înseamnă că bolnavul nu are leac (3. GOROVEI, p. 144; PRESA). Se crede că imediat după naşterea 
unui copil este bine să se înfigă un cuţit în pragul uşii, pentru ca să nu se deoache noul născut şi să 
nu se apropie de el necuratul - Moldova; când mama pleacă de acasă cu copilul nou născut, pentru 
a primi rugăciunea de curăţire, să calce peste un cuţit şi peste un cărbune, ca să nu se prindă de ea 
şi de copil nici deochiul, nici altfel de rele - Bucovina; nu este bine a lăsa copilul singurîn casă, 
pentru că intră necuratul în el şi, pentru a-l proteja, se aşează lângă albia sau leagănul, în care stă, 
un cuţit - Suceava; ca să fie apăraţi de tot felul de rele (ură, foc etc.), mamele lasă să cadă un cuţit 
cu vârful în jos prin gura fiecărei cămăşi noi, înainte de a fi îmbrăcată prima dată de copilul pentru 
care a fost confecţionată - Transilvania; dacă, în timpul desfăşurării mesei de botez, cuiva dintre 
invitaţi îi cade cuţitul pe jos şi se înfige în pământ este semn că pruncul va muri de moarte 
nenaturală - Moldova; ca să încurce drumul cocorilor şi să-i oprească din calea lor spre sud, 
toamna, copiii înfig un cuţit în pământ şi apoi se dau peste cap - Bacău; în drum spre biserică 
pentru slujba de cununie, ginerele să poarte în cizmă un cuţit şi usturoi, iar mireasa să aibă în sân o 
păpuşă, spunându-se că aceasta din urmă este bună de cuţit, evident cuţitul reprezentând 
simbolic principiul masculin, iar păpuşa pe cel feminin - Dolj; să nu se ameninţe niciodată cu cuţitul 
pe altcineva, pentru că fuge îngerul care stă pe lângă fiecare om încă de la naşterea sa - Muntenia; 
Suceava; când se ameninţă cu cuţitul, fuge îngerul de lângă acela ce o face timp de 40 de zile, 
luând cu el şi şapte păcate dintre cele săvârşite de cel ameninţat - Tecuci; să nu se ameninţe cu 
cuţitul o femeie gravidă, pentru că pruncul care se va naşte va fi fricos - Tecuci; când unuia îi cade 
cuţitul şi acesta se înfige cu vârful în pământ sau în podele înseamnă că acela va culege o mare 
izbândă - Suceava; dacă îi cade cuţitul şi se înfige în pământ, în timp ce stă la masă, înseamnă că îi 
vor sosi oaspeţi - Suceava; Bucovina; ca o fată să fie jucată, curtată şi apoi luată de soţie de către 
un anumit flăcău, se duce şi înfige un cuţit în pământ, în dreptul unuia din colţurile casei, rostind 
totodată dorinţele ei - Bucovina; dacă un cuţit rugineşte mereu înseamnă că unul de-ai casei a 
tăiat în prealabil cu el ceva de furat - Tecuci; Galaţi; când se cumpără un cuţit nou, prima bucată 
care se taie trebuie dată câinelui, ca acesta să nu-l fure - Moldova; brânza nu se sărează cu cuţitul, 
ci numai cu lingura, crezându-se că astfel se împuţinează cantitatea ei - Suceava; când bate 
grindina, este bine să se înfigă un cuţit în pământ şi aceasta va înceta imediat - Mehedinţi; grindina 
se poate îndepărta şi înfigând un cuţit în pământ, peste hotarul sau în marginea satului, sau cu o 
vărguţă de răchită sau salcie, de care s-au ajutat pentru a scăpa o broască din gura unui şarpe 
(2.GOROVEI, p. 20; 37; 60; 66; 72; 80; 97; 106; 114; 148; 165; 173; 177; 261; 1. MARIAN, p. 34; 
NOTE, Antonescu). Tăierea buricului se face de către moaşă cu un cuţit bine ascuţit, pe un ban de 
argint, dacă este fată, ca să fie curată şi frumoasă ca argintul; dacă este băiat, tăierea se face cu un 
cuţit sau cu toporul pe resteul boului de hăis (dreapta) de la jug, ca el să întâmpine în viaţă toate 
greutăţile cu tăria şi răbdarea boului - Gorj (CĂRĂBIŞ, p. 60). Când un copil are junghiuri, se ia un 
cuţit găsit, cu ajutorul căruia se atinge copilul, în cruce, peste locul afectat de durere, concomitent 
cu rostirea unui descântec, după care cuţitul se înfige în pământ, iar copilul este mutat din locul 
unde a stat - Ilfov (3. MARIAN, II, p. 249-250). în Banat, a doua zi după înmormântare (uneori chiar 
şi a treia sau a patra zi), cinci-şapte femei se deplasează la cimitir, spre revărsatul zorilor, şi acolo 
cântă Ziorile (Zorile), apoi pun în jurul mormântului mărăcini cărora le dau foc; cea mai în vârstă 
dintre ele ia un cuţit în mâna dreaptă, înconjoară mormântul de trei ori şi apoi înfige cuţitul alături 
de cruce, gestul indicând mortului că atâta îi este hotarul de umblat, în caz că se va transforma în 
strigoi (3. MARIAN, III, p. 221). în cadrul jocurilor de aflare a destinului (ursitei), care se desfăşoară 

cu prilejul Vergelului, indicarea blidului sau farfuriei sub care se află un cuţit semnifică, în satele 
din jurul Turdei, că viitorul soţ va fi un om cu suflet rău, iar, în Munţii Apuseni, înseamnă soţ sau 
soţie rea de gură şi cu un limbaj colorat ( 2 . MARIAN, I, p. 66; 123). în lapte şi smântână nu se 
foloseşte niciodată cuţitul, pentru că nu este bine; când cineva aşează cuţitul pe masă, dacă va fi 
cu tăişul în sus, înseamnă că acela va face un drum în direcţia spre care arată vârful cuţitului - 
Maramureş (BOGDAN, p. 22; 90). Dacă strigoaicele au luat laptele de la vreo vacă, se ia o covăţică 
cu tărâţe şi acestea sunt mestecate cu un cuţit în timp ce se rosteşte un descântec, apoi cu vârful 
cuţitului se ia de trei ori spuză din vatră şi iar se descântă, după care se ia, tot de trei ori, puţin 
gunoi şi femeia zice un descântec, în fine, se dă apoi de mâncare animalului; sau se mestecă în 
covata cu mălai cu un cuţit şi un ac, rostindu-se de trei ori un descântec, după care se dă vacii să 
mănânce - Suceava (2. MARIAN, II, p. 266-270). Văzând în vis cuţit înseamnă primirea unei veşti 
sau defăimarea propriei persoane; tăind cu el semnifică rănirea cu un obiect oarecare; primind în 
vis un cuţit de la cineva înseamnă vorbe rele, minciuni, uneltiri - Suceava (NOTE, Băncescu). Serii 
simbolice: cuţit-pământ; cuţit-prag; cuţit-cărbune; cuţit-usturoi; mărăcine-cuţit-cruce; cuţit-tărâţe- 
descântec-cărbune-gunoi. 

CUVÂNT v. VORBĂ. 

D 


DALBUL DE PRIBEAG 

Denumire metaforică a mortului, folosită în majoritatea cântecelor ceremoniale de înmormântare; 
aminteşte de vechile construcţii metaforice bazate pe interdicţie verbală, este un tabu; în 
concepţia tradiţională românească, sintagma izvorăşte din ideea că moartea este o mare călătorie 
dinspre lumea celor vii spre lumea celor morţi; pribeag, în limbajul popular, desemnează pe cel 
care şi-a părăsit casa şi pe ai săi şi rătăceşte prin lume; dalbe sunt florile din refrenul colindelor, 
dalbă este şi fata de măritat din colinde, dalbe sunt şi visele, dalb este mândrul din cântecele lirice, 
sonoritatea particulară şi gingăşia deosebită a epitetului fiind date de vechimea şi raritatea lui 
(4.POP, p. 163). 

DALIE v. GHERGHINĂ. 

DALTĂ 

îl apucă durerile de cap pe cel care azvârle cu dalta din tinda casei în uşa podului - Tecuci 
(2.GOROVEI, p. 42). 

DANS 

Dansul cu arme al Cureţilor nu are nimic comun cu războiul; armele sunt folosite în aceste 
perioade străvechi nu numai împotriva duşmanilor umani, ci şi contra spiritelor ostile, pentru a 
înspăimânta şi a alunga duhurile rele; dansurile sunt executate foarte des pentru a provoca 
fertilitatea, încât dansul Cureţilor s-ar putea să fie un farmec de fertilizare (HERSENI, p. 316). 
înainte, dansul era practicat de toată lumea, copii şi bătrâni, bărbaţi şi femei, exprimând veneraţie 
şi teamă, bucurie euforică până la căderea amorţitoare, precum şi jale funebră după cei plecaţi; se 
credea, prin anumite gesturi, că se pot obţine victorii asupra duşmanilor, vânat bogat, ploi pentru 
recolte, totul subsumat unui cod simbolic, fiind totodată practicat cu cele două funcţii esenţiale: 
sacră şi profană, prima fiind mai viguros atestată de documente; s-a afirmat, încă din sec. al XVIII- 
lea la români, că unele dansuri, în primul rând Căluşarul, ar fi o moştenire latină, după unii 
continuând practicile acelor faimoşi preoţi ai zeului Marte, Colii Sălii, după alţii comemorând 
răpirea Sabinelor; faptele confirmă însă că este o realitate mai veche, traco-getă; cele mai multe 
dansuri româneşti se încadrează în chip firesc în categoria celor dionisiace: consum maxim de 
energie, tumult, frenezie; dansurile româneşti apolinice sunt mai puţine, deşi larg răspândite, în 
frunte cu Hora; de altfel, dansul popular se arată cel mai adesea în practica rurală drept o îmbinare 
a dionisiacului cu apolinicul, întrucât dansurile din prima categorie au momente de relaxare, 
pseudopauze coregrafice, iar cele din cealaltă categorie pot primi impulsuri de înviorare; dansul 
rural, spre deosebire de cel orăşenesc (erotic) are un ţel mai înalt, de a produce bucurie, voioşie; la 
origini, dansul ritual a avut, între altele, menirea de a asigura bogăţia recoltelor; în primul rând 
săriturile erau menite să aducă creşterea plantelor în virtutea similitudinii; cu cât sărea mai sus 
dansatorul, cu atât creştea mai înaltă planta cultivată pentru care se executa dansul; se pare că şi 
paşii mari, lungiţi, ar avea aceeaşi funcţie propiţiatoare; există dansuri de stimulare a diferitelor 
culturi, cânepă (ca să fie înaltă, se ridică braţele dansatoarei cât mai sus), cel pentru viţa de vie (la 
care se fac sărituri îndrăzneţe), altele pentru fructe sau pentru vite şi oi; după ce sunt cântate 
colindele potrivite stării din casă şi după ce sunt urate darurile primite, colindătorii iau la joc fetele 
şi nevestele prezente; de astă dată, virtuţile coregrafice sunt solicitate la maximum, tocmai pentru 
a promova prosperitatea culturilor, mai cu seamă a cânepei; de aceea, jucătorii se silesc să sară 
până în plafon, fiindcă, zic nevestele, „Să crească cânepa cât sare-n grindă"; există Hora apei, 
jucată cu prilejul aducerii apei de către mireasă: se pune găleata în drum, lângă fântână, şi se joacă 
o horă în jurul ei; Hora bradului, jucată de obicei după gătirea lui de către fetele invitate de 

mireasă, şi care urmăreşte probabil acceptarea lui în recuzita nupţială, cu sensuri felurite: „Sâfie 
verde ca bradul", sfârşitul juneţii etc.; Busuiocul moldovenesc, prin care mirii şi nuntaşii ocolesc de 
trei ori masa nupţială şi care are rolul de a marca trecerea de la o fază a ceremonialului, masa 
mare, la alta, jocul din ogradă; Nuneasca din Muntenia, înrudită coregrafic cu Busuiocul, şi care 
este în primul rând o horă de ostentaţie a dansurilor tradiţionale cu care sunt gratificaţi naşii şi 
rudele apropiate; astfel, dansul marchează o consacrare a legăturilor de rudenie concordante cu 
prescripţiile nupţiale; în subsidiar, Hora nuneasca mai are şi rostul de a asigura belşugul casei, în 
primul rând „pentru a avea parte de pâine", după cum rezultă şi din aruncarea cu pâine peste 
capul mirilor sau din jocul unei femei cu pâine şi vin la spatele miresei; în Ţara Oaşului, există Jocul 
miresei pe bani, adică jocul este plătit de fiecare nuntaş şi există buna cuviinţă ca toţi nuntaşii să o 
joace; se pare că acesta urmăreşte primirea, integrarea miresei în noua comunitate, deci o fază de 
perfectare a riturilor de trecere; plata în bani ar presupune că jucătorii primesc ceva de la mireasă, 
parte din virtuţile ei sacrale producătoare de sănătate şi prosperitate; fiindcă ea, mai mult decât 
mirele, se bucură de unele prerogative care o fac deosebit de căutată, cum atestă şi credinţa că 
acela care vede mireasă nu îl mai vor durea ochii; în Mehedinţi însă, jocul miresei pare a urmări o 
eficienţă în domeniul textil, după cum s-ar deduce din credinţa că „joacă tare, zicând că bate 
pânza"; în sudul Transilvaniei şi în jurul Hunedoarei, colindatul s-a redus la jucarea fetelor şi 
nevestelor din casa colindată; obligaţia de a le juca pe acestea după terminarea colindelor e 
aproape generală în Transilvania, iar prin satele din Munţii Apuseni colindătorii iau în braţe şi pe 
fetiţele mici, chiar din leagăn, pentru a le juca, cu rostul de a le aduce sănătate şi bucurie pentru 
anul ce vine; practica din urmă se întâlneşte şi în jocul căluşului din Oltenia şi Muntenia; în ţinutul 
Pădurenilor din Hunedoara, jocul mai are şi semnificaţia semnalată de a asigura prosperitatea 
recoltei, îndeosebi a cânepei; prin sudul Transilvaniei, dar şi în Bihor, ceata colindătorilor mai 
păstrează câteva din prerogativele de iniţiere în joc; potrivit unor norme străvechi, fata trebuie 
introdusă în hora satului numai cu prilejul petrecerii generale de la sfârşitul colindatului; intrarea 
se face cu opoziţie din partea fetelor nubile, de aici denumirea de Trăgătoriu de fete, cu care este 
numit vătaful mic (care e şi ajutor de vătaf); acest prim joc este un dans de iniţiere, prin care fata e 
considerată de aici înainte integrată în rândul celor „mari", aptă de a răspunde noilor solicitări 
sociale; dansurile funebre apar destul de frecvent la popoarele mai puţin evoluate, cu rolul de a 
apăra pe cei vii, ca şi pe cel mort, de spiritele vrăjmaşe, inclusiv de strigoi; într-o fază mai nouă, ele 
au rostul de a stabili o legătură a celor morţi cu cei vii, precum şi a uşura sufletele morţilor să se 
întâlnească cu strămoşii lor; aşa sunt atestate şi în antichitatea greacă, iar Paul de Alep, în sec. al 
XVII-lea, le atestă şi pe teritoriul locuit de români; până la al doilea război mondial, pe Valea 
Bistriţei bănăţene, iar pe Valea Almăjului până în zilele noastre, se întâlneau jocul de înconjurare a 
mormântului; după ce mortul era îngropat, se juca un brâuîn jurul mormântului, ocolindu-l în 
cerc; semnifică foarte probabil încheierea etapei de despărţire a mortului de cei vii şi deplina 
integrare în lumea semenilor lui; în Valea Almăjului, jocul acesta se face numai în jurul 
mormintelor celor tineri, necăsătoriţi, integrându-se în complexul reprezentărilor despre nunta 
mortului; mai dăinuie încă, în Banat şi Oltenia, Jocul de pomană, manifestare prilejuită de 
pomenile funebre, când se execută un brâu sau o horă „de sufletul lui"; se dansează în cerc, 
bărbaţii şi femeile ţinându-se de mână, dar având şi lumânări aprinse în mâini, precum şi flori date 
de familia celui pomenit; semnificaţia s-a pierdut, dar este foarte probabil ca dansul să se facă în 
credinţa că morţii pomeniţi revin şi asistă şi ei la petrecere, veselindu-se împreună cu jucătorii, 
deci este o punte de legătură între cele două lumi, dacă nu chiar un procedeu de a-i rechema ca să 
vadă de câtă afecţiune se bucură ei în rândul celor vii; în Vrancea, este cunoscut Dansul de priveghi 
(Chiperiul), dans bărbătesc, cu măşti anume confecţionate; jocul se desfăşoară în curte, în jurul 
unui foc şi pare un dans ciobănesc din grupa brâurilor; jucătorii se grupează în şir, unul înapoia 
celuilalt, ţinându-se cu mâna de brâul predecesorului; cel ce conduce ţine în mână un băţ sau o 
prăjină aprinsă; ţelul jocului este de a-i păcăli pe cei din şir să cadă în foc; cei mascaţi joacă rolul de 

a-i înveseli pe cei din jur; dar măştile funebre întruchipau în vechime pe cei dispăruţi, cel ce se 
îmbrăca astfel închipuind pe strămoş; astfel se actualizează comunicarea cu cei dispăruţi şi li se 
câştigă bunăvoinţa; darîn acelaşi timp este şi instrument de a speria pe morţi, ca să se îndepărteze 
şi să nu facă rău oamenilor, sau de a alunga celelalte spirite rele, deosebit de active în perioada de 
trecere, ca să nu facă rău nici celui mort de curând, nici celor strânşi în jurul lui (1. BÂRLEA, p. 10- 
11; 13; 15-16; 27-34; HERŢEA, p. 159). Marea plăcere a acestui popor este dansul; românii îl au din 
cele mai vechi timpuri ale creştinismului, strâns legat de datinile lor religioase; astfel, chiar şi cu 
ocazia celor mai mari sărbători, precum Bunavestire, Naşterea şi învierea Domnului şi Ziua 
morţilor, care cade la români în a doua zi de Paşte, ei dansează pe pământul sfinţit, adică în curtea 
bisericii unde în prealabil aduc cu toţii de mâncare de acasă, pe care o mănâncă în comun; aceste 
dansuri, executate de ambele sexe, în sunetele fluierului ori ale cimpoiului, constau din anumite 
cercuri în care se învârtesc, când mai repede, când mai încet, făcând şi diferite mişcări cu capul şi 
trupul (GRISELINI, p. 183). Pentru cine visează o horă înseamnă căsătorie - Suceava (NOTE, 
Băncescu). 

DAR 

în lumea contemporană, darul (cadoul) reprezintă un gest care conotează respectul, curtoazia, 
dragostea, iubirea şi, uneori, obligaţia unui om (sau grup de oameni) faţă de un alt om (sau grup 
de oameni); în contrast cu cele enumerate mai sus, mentalitatea tradiţională românească acordă 
darurilor, ca şi pomenilor, conotaţii ritualistice, din care cauză le găsim prezente în sisteme 
cutumiare bine structurate, care delimitează fie riturile de trecere, fie obiceiurile de peste an, 
sfera lor semantică fiind compusă din suma tuturor simbolurilor pe care le presupun obiectele care 
constituie darul sau pomana; din acest punct de vedere, ele funcţionează, mai exact, ca ofrande 
(nu neapărat cu sensul de sacrificiu; 1. KERNBACH, p. 521), menite să concretizeze, să revigoreze 
sau să reme-moreze relaţia dintre doi indivizi, dintre două grupuri sau dintre două lumi (NOTE, 
Antonescu). Structura, finalitatea şi contextul darurilor (pomenilor) au o extraordinară diversitate 
în mentalitatea tradiţională românească, din care motiv vor fi menţionate doar acele practici cu un 
conţinut demonstrativ pregnant; astfel, darurile trebuie făcute din toată inima, pentru ca acela 
căruia îi sunt destinate să se poată bucura de ele - Bucovina; să se dea fructe din livadă sau 
produse de la stână oricui vine să ceară, fiindcă şi Dumnezeu va da sporîn toate roadele celui 
milostiv - Suceava; să nu se ponegrească darul, pentru că Dumnezeu se supără şi retrage pomana 
făcută - Tecuci; cel ce nu face pomană pe lumea asta nu are ce mânca pe lumea cealaltă - Ialomiţa; 
(2. GOROVEI, p. 8; 20; 198-199). în altă ordine de idei, darurile făcute în timpul nunţii întăresc 
legământul dintre cele două familii; mireasa dăruieşte mirelui o cămaşă, soacrei şi naşilor câte un 
ştergar, naşei o găină - Dolj (1. LARIONESCU, p. 449). De altfel, darurile de la nuntă au aceeaşi 
semnificaţie în toate zonele etno-folclorice ale ţării, iar cămaşa, ştergarul şi găina constituie o serie 
simbolică permanentă în acest context; dar, faţă de structura arhicunoscută a nunţilor, în satele de 
pe Valea Sebeşului (Caraş-Severin), iertăciunea se desfăşoară nu numai la casa părinţilor, ci şi la 
cimitir, unde tinerii se roagă la mormintele celor mai apropiate rude, după care intră în biserică 
pentru cununie; prima masă, după cununie, are loc acasă la mireasă şi este considerată masă de 
pomană (în capul mesei stă preotul satului, apoi, pe ambele laturi, bătrânii satului, părinţii, tânăra 
pereche şi naşii, iar, în final, restul invitaţilor); se împart colaci şi lumânări aprinse, date peste 
masă de către rudele tinerilor; tot în această zonă, prima masă (prânzul) care se serveşte invitaţilor 
la nedee este considerată ca fiind masă de pomană şi unde se împart, ca la nuntă, colaci şi 
lumânări (2. LARIONESCU, p. 283; 3. LAZĂR, p. 207; NOTE, Antonescu). Se obişnuieşte să se facă 
daruri şi înainte de botezul copilului, când se duc lăuzei zahăr, orez, fructe, făină, ouă, câte o 
pasăre şi o sticlă de vin sau de rachiu - Suceava; tot în Suceava, se pun şi bani în scutecele 
copilului, iar găina dăruită este trecută de trei ori pe deasupra sobei din cameră, ca pasărea să nu 
fugă de la casa femeii cum nu fuge soba; sau se duc rachiu, dulceaţă de cireşe amare şi o pasăre - 

Vaslui; în zona laşi, din găina adusă în dar se smulge o pană care se pune în apa de scăldat a 
copilului; în Valea Oituzului, Bacău, sunt dăruite lăuzei rachiu, vin, pâine, păsări tăiate, bani; 
despre toate aceste daruri, se crede că ele au semnificaţia de a augmenta norocul şi bogăţia 
copilului - laşi; Botoşani; Suceava; dar sunt date şi pentru sufletul celui care dăruieşte - Vaslui, sau 
chiar ca pomană pentru copiii morţi - Vrancea (1. BERDAN, p. 62). Cu aceleaşi semnificaţii 
augurale, se practică şi pomenile la construcţia caselor, când, imediat după înfigerea primului ţăruş 
sau aşezarea primei cununi de bârne, se dă ceva de gustat rudelor şi băutură meşterilor - Suceava 
(CAMILAR, p. 37). Un obicei cu totul aparte este darul în muncă, adică o clacă organizată în ziua de 
Sfântul Gheorghe (23 aprilie) pentru săteanul care posedă pământ de arat şi semănat, dar nu 
dispune de uneltele şi vitele de tracţiune necesare; nu se consideră a fi păcat munca în această zi 
de sărbătoare, nici pentru cel ce cheamă la lucru oamenii, nici pentru cei ce o fac, fiindcă este 
ajutat în fond un om sărac - Chioar (1. POP, p. 354). Pentru cine visează că primeşte daruri 
înseamnă cinste şi câştig; dacă visează că împarte daruri e semn că va avea parte de avere şi 
bogăţie - Suceava (NOTE, Băncescu). Serii simbolice: găină(pasăre)-cămaşă-ştergar; găină(pasăre)- 
zahăr-orez-fructe-făină-ouă-pâine-bani-băutură. v. POMANĂ. 

DATINĂ v. OBICEI. 

DEAL 

Gândirea tradiţională de pretutindeni operează deseori cu serii de opoziţii, care se reduc practic la 
perechile semantice mai generale de tipul jos-sus sau natură-cultură; ca atare, dealul (ca şi 
muntele) este un locus cu dublă semnificaţie: pe de o parte este loc al forţelor divine, pe de altă 
parte este spaţiu necosmetizat, unde sălăşluieşte maleficul, care simbolizează haosul (EVSEEV, p. 
101-104). Este semn că va ajunge la onoruri şi mărire cel ce se visează urcând un deal, dar îşi va 
pierde cinstea şi respectul, dacă se visează că îl coboară - Bucovina ( 2 . GOROVEI, p. 136). Pentru 
cine visează deal acoperit cu arbori verzi înseamnă speranţă şi câştig; dacă se visează suind din 
greu un deal e semn că va avea necazuri; visându-se că urcă un deal, fără a ajunge în vârful lui, 
înseamnă că nu va izbuti să finalizeze ceea ce a plănuit - Suceava (NOTE, Băncescu). 

DECEMBRIE (Andrea, Indrea, Undrea, Neios = luna ninsorii) 

Indrea, Undrea sau Andrea vin de la numele Sfântului Andrei, dar există şi explicaţia, de sorginte 
populară, conform căreia această lună calendaristică, fiind geroasă, frigul înţeapă de parcă ar 
înfige ace în piele, undrele cum spun bucovinenii la andrele ( 2 . MARIAN, I, p. 74-75 şi 90). în anul 
429 d. H., împăratul Justinian declară ziua de 25 Decembrie drept sărbătoare a Imperiului Roman; 
în anul 567, Conciliul de la Tours hotărăşte drept zile sfinte ale religiei creştine cele 12 zile cuprinse 
între Crăciun şi Epifanie sau Bobotează - 6 ianuarie; de acum încolo, Crăciunul, sărbătoarea naşterii 
lui Hristos se va răspândi treptat în întreaga Europă (PRESA). Conform decretului dat la 1166 de 
către Mihail Comneanul, este interzisă orice muncă în zilele de 9 decembrie - Zămislirea Sfintei 
Fecioare de către Sfânta Ana, zi în care biserica dezleagă pentru hrană cu peşte, 20 decembrie - 
Sfântul Mucenic Ignatie Teoforul, Ignatul şi 25 decembrie - Crăciunul; sunt însă permise unele 
munci, probabil cele absolut necesare în gospodărie, în zilele de 4 decembrie - Sfânta Mare 
Muceniţă Varvara şi 6 decembrie - Sfântul Ierarh Nicolae, zi în care este dezlegat la peşte; la 6 
decembrie 1786, episcopul Sibiului, Ghedeon Nichitici stabileşte ţinerea, ca sărbători ortodoxe, a 
zilelor de 6 decembrie - Sfântul Ierarh Nicolae, 25 decembrie - Naşterea Domnului, Crăciunul, 26 
decembrie - Soborul Maicii Domnului şi 27 decembrie - Sfântul întâiul Mucenic şi Arhidiacon 
Ştefan (GRAMA, p. 69-70; 72). în ziua de 9 decembrie - Zămislirea Sfintei Fecioare de către Sfânta 
Ana cade miezul iernii, sărbătoare care este cunoscută în nordul României sub numele de Ana 
Zacetenia; se crede că, începând cu această zi, „soarele se dă înapoi spre vară", mărindu-se ziua 
„cu cât sare cocoşul de pe pragul casei" ( 12 . GHI NOIU, p. 207). în oricare dintre serile, începând cu 

aceea a Sfântului Andrei (30 noiembrie) şi până în aceea a Anului Nou, fetele iau un inel de aur 
jurat de nouă ori, adică purtat de nouă mirese la cununie, îl pun într-un pahar cu apă, iau o oglindă 
şi apoi aprind o lumânare, veghind în speranţa că vor zări în oglindă chipul ursitului - Maramureş 
(BOGDAN, p. 120). Spre solstiţiul de iarnă, sau din ajunul Crăciunului şi până în noaptea Anului Nou 
creşte teama că lumea se îndreaptă spre pierzanie, deoarece noaptea este cea mai lungă din an, 
frigul devine pătrunzător, iarîntunericul este stăpân peste toate (PRESA). 

4 decembrie - Sfânta Mare Muceniţă Varvara. Este sărbătoarea bubelor la Barbara; împreună cu 
Sava (5 decembrie - Cuviosul Sava cel Sfinţit) şi 6 decembrie (Sfântul Ierarh Nicolae) sunt trei zile 
de nedespărţit; prima se ţine contra bubelor de tot felul, în cea de a doua se face turta dragostei, 
iar în cea de a treia se dau de pomană, cu excepţia copiilor, boabe de fasole, de porumb etc. - 
Banat (MANGIUCA, p. 214-215). 4, 5, 6 decembrie -Zilele bubatului; sunt zile în care nu este bine 
să se dea copiilor de mâncare boabe coapte, ci numai fierte, pentru ca bubele ce le vor ieşi pe corp 
să fie moi şi nedureroase - Dolj (2. GOROVEI, p. 28). Se pun ramuri de mărîntr-un vas cu apă 
neîncepută; dacă ramurile înfloresc până la Florii, înseamnă că anul va fi bogat în roade (PRESA), v. 
VARVARA. 

6 decembrie - Sfântul Ierarh Nicolae, Arhiepiscopul Mirei Lichiei, numit de către românii din 
majoritatea zonelor ţării Sân-Nicoară; este dezlegare la peşte; sunt permise unele munci pe lângă 
gospodărie şi în casă (GRAMA, p. 70). Reproduce numele propriu grecesc Nikolaos, care cuprinde 
particula nik- (verbul nikao - a învinge; substantivul nike - victorie); în consecinţă, sărbătoarea 
românească nu este străină de această semnificaţie, simbolizând victoria binelui asupra răului, a 
luminii asupra întunericului; se crede că, de la venirea sa pe lume, s-a hrănit numai din sânul drept 
al maicii sale, iar, în zilele de miercuri şi vineri, pruncul Nicolae nu putea fi alăptat decât după 
asfinţitul soarelui (PRESA). Este imaginat ca un bătrân cu barbă albă, călare pe un cal alb şi care are 
ca sarcină să vegheze poarta cerului dinspre apus, pe unde soarele arîncerca să se strecoare în 
ţinuturile de miază-noapte, în timp ce poarta dinspre răsărit este păzită de Sântoader; o credinţă 
din Muscel ne spune că în această zi „se întoarce noaptea la ziuă cu cât se suceşte puiu-n găoace"; 
se crede că pe Sânnicoară oamenii îl pot zări în noaptea Anului Nou „în lumină mare, atunci când 
cerurile se deschid de trei ori"- Bucovina; era invocat de către soldaţii care urmau să plece la luptă 
şi purta de grijă sufletelor celor morţi (12. GHINOIU, p. 93; 291-292). în Banat, Sfântului Nicolae i 
se spune Sâ-Micoară; se crede că, de la această dată, ziua începe să crească „ cât sare cocoşul din 
pragul uşii"; este considerat patron al casei; când vine Sâ-Micoară cu cal alb (adică ninge în această 
zi) înseamnă că iarna va fi grea şi se va sfârşi abia la Sânt-lon; tot în ziua aceasta se face „turta de 
dragoste"; zilele de 4-5-6 decembrie sunt considerate rele de bube; se socoteşte că este mijlocul 
postului de Crăciun (MANGIUCA, p. 14). în comunităţile tradiţionale româneşti se crede că Sfântul 
Nicolae păzeşte soarele să nu părăsească cerul în timpul iernii, tot aşa după cum este considerat 
un sfânt drept şi bun apărător al credinţei în Mântuitor; de asemenea, este considerat ocrotitorul 
caselor, al gospodinelor şi al fetelor de măritat, precum şi stăpân al apelor şi patron al pescarilor şi 
corăbierilor pe care îi păzeşte de furia apelor şi de la înec; de aceea pescarii au credinţa că tot 
Sfântul Nicolae este cel care a împiedicat apele să scufunde corabia lui Noe; apără soldaţii în 
războaie, ajută văduvele, orfanii şi fetele sărace pentru a-şi găsi un soţ, din care cauză, de ziua lui 
se practică anumite vrăji, farmece şi descântece; se mai crede că el este iscoada lui Dumnezeu pe 
lângă satana; când, în ziua de Crăciun, se deschide cerul, Sfântul Nicolae poate fi văzut şezând 
totdeauna la masa împărătească la dreapta Tatălui Ceresc; când moşul îşi scutură barba albă, cade 
pe pământ zăpadă; în dimineaţa acestei zile, copiii primesc daruri pe care le găsesc în pantofii şi 
ghetuţele pregătite din ajun (pentru cei care nu sunt cuminţi, moşul cel bun mai pune lângă daruri 
şi câte o vărguţă, dar, dacă se roagă să fie iertaţi, moşul va uita nuiaua pe drum); cei care vor 
merge la Sfânta Liturghie şi vor citi în această zi „Acatistul Sfântului Ierarh Nicolae - marele făcător 
de minuni" vor avea linişte în familie, casele le vor fi ferite de inundaţii şi vor trece peste 
cumpenele vieţii; în ziua sau duminica imediat următoare Sfântului Nicolae, se fac praznice şi 

pomeniri pentru cei răpuşi de moarte năprasnică sau pentru cei pierduţi în lume şi despre care 
nimeni nu a mai auzit nimic. (PRESA). Sunt consideraţi a fi norocoşi copiii născuţi în această zi - 
Ţara Oltului (GOLOPENŢIA, p. 92). în tradiţia populară, adevărata iarnă începe la 6 decembrie; în 
Bucovina Sfântul Nicolae sau Sân-Nicoară este considerat al doilea sfânt pe care l-a făcut 
Dumnezeu, bucurându-se de privilegiul de a sta alături de Părintele Ceresc; închipuit ca un moş cu 
barbă albă, el poate aduce ninsoarea, doar scuturându-şi bărbia de omăt; dacă ninge în ziua de 6 
decembrie, se spune că Sân-Nicoară îşi scutură aprig barba; când nu ninge, sfântul întinereşte, 
căpătând o barbă neagră (PRESA). 

7 decembrie - Sfânta Muceniţă Filofteia (Filoteea); s-a născut în cetatea Târnov, din părinţi 
creştini, bulgari la origine şi plugari de meserie; la scurt timp după naşterea sa, Filofteia a rămas 
orfană de mamă, tatăl recăsătorindu-se; mama vitregă o ura, iar tatăl său a urmărit-o într-o zi şi a 
văzut-o împărţind din bucatele ce trebuia să i le aducă la câmp, aşa că furios a aruncat cu o bardă 
după ea; astfel a ucis-o când avea doar 12 ani; trupul copilei a fost înconjurat imediat de o lumină 
divină şi nimeni nu i-a mai putut ridica moaştele; atunci preoţii şi arhiereii au desprins concluzia că 
Sfânta nu doreşte să se mai întoarcă în patria ei şi au început să pronunţe numele mai multor 
mănăstiri din împrejurimile cetăţii, printre care şi Biserica Domnească din Curtea de Argeş; în acea 
clipă trupul s-a uşurat, iar Radu Voievod, domnul Ţării Româneşti, i-a adus moaştele cu mare alai; 
astfel, în fiecare an, în ziua de 7 decembrie, racla cu moaştele sale, care cântăreşte circa 7 kg., 
este scoasă în curtea mănăstirii, la ea rugându-se toţi pelerinii care vin aici să-şi uşureze sufletul; 
oamenii adună pietricele de pe aleea peste care a fost trecută racla, în credinţa că acestea, fiind 
binecuvântate, au darul să apere şi să vindece durerile trupului (PRESA). 

9 decembrie-Ziua zămislirii Sfintei Fecioare Maria de către Sfânta Ana. Nu se lucrează şi nici nu 
se doarme în această zi, crezându-se că nu se vor mai putea scula din somn - Olt; în această zi, 
înainte de răsăritul soarelui, fetele şi femeile se scoală şi încep diferite îndeletniciri casnice, în 
credinţa că lucrul lor va creşte peste an, tot aşa cum ziua începe să crească de la această dată - 
Bucovina (2. GOROVEI, p. 8). Este bine de început tot lucrul, fiindcă merge cu spor; dar trebuie 
început înainte de răsăritul soarelui, pentru ca şi lucrul început peste an să crească, precum creşte 
ziua de la această dată; Sâmnicioara, adică sora Sfântului Nicolae, se ţine pentru ca sătenii să aibă 
noroc la negoţ, iar grâul să facă bob mare şi frumos (1. OLTEANU, p. 524). 

13 decembrie - Sfinţii Mucenici Eustratie, Evghenie şi Mardarie; Sfânta Muceniţă Lucia Fecioara. 

Cum va fi vremea în următoarele 12 zile şi nopţi începând cu această zi (adică până în Ajunul 
Crăciunului - 24 decembrie), tot aşa vor fi şi lunile decembrie, ianuarie şi februarie (PRESA). 

18 decembrie - Cuviosul Modest. Este sfântul care merge înaintea plugarilor, când aceştia ies la 
arat; ziua este ţinută pentru boli la vite şi pentru paza lor; pentru sănătatea vitelor, se dau de 
pomană făină şi mălai, iar acestea nu se pun la nici o muncă (1. OLTEANU, p. 536). 

20 decembrie - Sfântul Mucenic Ignatie Teoforul (Purtătorul de Dumnezeu; Ignatul). Ziua cade în 
preajma solstiţiului de iarnă şi este, din această pricină, încărcată cu semnificaţii de sorginte 
precreştină; ţăranii afirmă deseori că „dacă n-ar fi Ignat, n-ar fi nici Crăciunul"; în Banat, familiile îl 
cinstesc pe Ignat drept patron al casei (MANGIUCA, p. 214-215). Să nu se muncească în ziua de 
Ignat, deoarece porcii vor rupe rufele puse la uscat în curte - Tecuci; să nu se umble cu lut în 
această zi şi nici să nu se zugrăvească, fiindcă se va împiedica şi va cădea cel care nu respectă 
rânduielile - Ţara Oltului; dacă nu vede sau nu aude porc tăindu-se în această zi, este bine ca omul 
să se înţepe cu un ac la un deget, ca măcar aşa să vadă sânge - Vâlcea (2. GOROVEI, p. 200; 
GOLOPENŢIA, p. 112). Ziua este patronată de un personaj feminin numit Inătoarea, asemănătoare 
Joimăriţei, care pedepseşte femeile care nu respectă anumite interdicţii în privinţa reţinerii de la 
orice muncă, mai ales de la tors (12. GHINOIU, p. 126). Este ziua în care tot românul taie porcul, 
ritual cu rădăcini în perioada precreştină; se crede că, în noaptea premergătoare acestei zile, porcii 
visează că vor muri şi de aceea sunt agitaţi; cine nu are porc trebuie să taie o pasăre măcar, pentru 
că, în această zi, gospodina casei trebuie să vadă neapărat sânge, dacă vrea să aibă noroc şi să fie 

ferită de boli; femeile gravide ţin ziua pentru a da naştere unor prunci întregi la trup şi la minte; 
este bine ca, după sacrificiu, să se smulgă câteva fire de păr din coama animalului şi să se înmoaie 
în sângele scurs, pentru ca să nu se stingă neamul porcului; după ce este pârlit cu paie, i se face 
după ceafă, cu cuţitul, o tăietură în formă de cruce, în care se presară sare; dacă în inima porcului 
se găseşte sânge închegat e semn că stăpânul va avea noroc la bani; untura de la porcii de culoare 
neagră este folosită la vrăji, în special cu ea sunt unse trupurile celor morţi, bănuiţi că vor deveni 
strigoi, şi în leacurile pentru durerile de picioare şi junghiuri; porcul sacrificat este dus în casă cu 
râtul înspre îndărăt, pentru ca duhul său să nu spargă oalele din gospodărie; după tăierea porcului, 
se încalcă de obicei Postul Crăciunului şi se împarte, celor care au ajutat la sacrificare, pomana 
porcului, constând în carne friptă de la coadă, ficat, măruntaie, cu mămăligă şi murături, la care se 
adaugă ţuică fiartă; este bine ca o bucată de carne să fie sfinţită la biserică înainte de a se prepara 
ceva din porcul sacrificat; nu este îngăduită nici o muncă, mai ales pentru femei şi mai cu seamă în 
casă, nu este bine să se toarcă, să se ţeasă sau să se coasă, deoarece se crede că este primejdios în 
ceea ce priveşte atragerea bolilor şi a multor altor necazuri pe care le-ar avea familia drept 
pedeapsă; printre ele se numără şi posibilitatea ca porcii să rupă rufele întinse pe frânghie la uscat 
- Dolj; Hunedoara; numită şi Ignatul Porcilor, este ziua în care a fost rânduită datina tăierii porcului 
de Crăciun; ţăranii cred chiar că un porc neînjunghiat în ziua Ignatului nu se va mai îngrăşa, pentru 
că atunci el îşi visează cuţitul (PRESA). 

24 decembrie - Sfânta Cuvioasă Muceniţă Eugenia; Ajunul Crăciunului. Se face colindă, se umblă 
cu Cerbuţul (Turca, Tiurca, Brezaia şi Vasâlca); se varsă darurile pe capul primului vizitator sau 
oaspete, dacă este de parte femeiască; „se judecă" pomii sterpi; nu se dă nimic împrumut din 
casă; boabele de porumb aruncate de colindători în timpul ceremonialului sunt strânse şi puse sub 
masă şi chiar sub faţa de masă; se leagă mănunchiuri de fân la picioarele mesei; se aştern paie prin 
ungherele casei şi pe sub faţa de masă; se dă drumul din vârful dealului unei roţi aprinse ( roată de 
foc); se pregăteşte „Steaua Vitleemului"; se fac vrăji de dragoste la râuri, la fântâni sau la izvoare în 
noaptea dinspre Crăciun; se pune pe foc un butuc gros (butucul Crăciunului); se face Colacul 
Crăciunului; masa pusă pentru cină în ajunul Crăciunului rămâne cu toate bucatele pe ea peste 
întreaga noapte; în plus, sunt aşezate pe această masă stele şi o vacă făcute din aluat; uneori se 
priveghează toată noaptea; din toate rămăşiţele bucatelor existente în casă şi rămase de la 
prepararea mesei de Crăciun se dă de mâncare păsărilor din curte, aşezându-li-se să ciugulească 
dintr-un cerc de putină - Banat (MANGIUCA, p. 214-215). Oamenii strâng din vecini ceea ce au dat 
cu împrumut, pentru ca sărbătoarea Crăciunului să găsească toate lucrurile în gospodărie; când se 
pleacă de acasă, pentru a se duce la biserică, se iau surcele şi se împrăştie prin încăperi, urându-şi 
„pui, vaci, oi, purcei, bogăţie, sănătate, că-i mai bună decât toate"; unele femei se scaldă de 
dimineaţă şi aruncă grăunţe păsărilor spre răsărit, crezând că astfel nu le vor strica semănăturile; 
unele pun în apa de spălat o nucă, să fie sănătoase ca nuca, sau un ban, ca să fie bogate; altele iau 
cu ochii închişi o poală de paie de la coteţul porcilor şi se aşează pe ea, ca să le stea şi cloştile pe 
ouă; bărbaţii, înainte de răsăritul soarelui, pun mâna pe uneltele din ogradă, ca să le folosească 
sănătoşi şi cu spor; la fel fac femeile cu obiectele din casă pe care le folosesc în muncile zilnice, în 
special cu uneltele de ţesut; unii pun câte o potcoavă în vasele din care beau apă ei şi vitele, ca să 
fie tari ca fierul; găinilor li se dă de mâncare din ciur sau dintr-o sită, ca să facă ouă multe; uneori li 
se dă de mâncare într-un cerc de poloboc, să se ţină toate la un loc peste an; unele femei dau de 
mâncare păsărilorîndestulător, iar în ziua de Crăciun nu le mai dau nimic, ca să nu se strice 
boabele semănate; dacă plouă în Ajunul Crăciunului este semn de ciumă; în mai toate zonele etno- 
folclorice, în ajunul Crăciunului, Anului Nou şi Bobotezei, nu se dă nimic din casă, pentru ca anul ce 
vine să nu găsească avutul gospodarilor împrăştiat peste tot (PRESA). în seara de ajun a 
Crăciunului, cine vede cerul deschis, la cântatul cocoşilor, va avea parte de sănătate şi noroc la 
bani - Muntenia; înainte de a se gusta, în ziua de ajun a Crăciunului, din grâul fiert şi amestecat cu 
miere, pregătit special pentru această zi, să ia din el o lingură şi să o arunce în tavan, pentru ca tot 

aşa să se ţină şi norocul de casă, sau pentru ca albinele să se prindă, când vor roi - Suceava; pe 
masa din ajunul Crăciunului se pune puţină otavă, care, după sărbători, se dă de mâncare la vaci, 
pentru a da lapte mai mult - Suceava; să nu se stingă lumina în casă, în noaptea de Crăciun, căci va 
muri cineva din familie - Moldova; ca să se poată prinde vara păsări, este bine să se postească în 
ajunul Crăciunului, până la miezul-zilei, şi să se ia, cu ochii închişi, două paie, care apoi să fie 
băgate în sobă - Vâlcea (2. GOROVEI, p. 30; 63; 130; 189). în noaptea dinspre Crăciun, se aruncă cu 
pietre în pomi pentru a face roade mai multe; înainte de masa de la prânz, gospodina pregăteşte o 
soluţie care are menirea de a aduce noroc, protecţie şi bani; preparatul se face din agheasmă, 
infuzie de mentă, levănţică şi muşcată; stăpânul casei spune o rugăciune, iar soţia stropeşte casa 
cu această licoare, ritualul repetându-se timp de şapte zile; stăpânul casei aşează într-un vas un 
buchet format din spice de grâu, câte nouă crenguţe de mentă, pătrunjel şi busuioc, toate legate 
cu o panglică roşie şi un fir auriu; deasupra buchetului, se pune o iconiţă a Mântuitorului; după 
sărbători, acest buchet este păstrat la icoană, în credinţa că el va aduce prosperitate şi va alunga 
relele; în această zi, fiecare trebuie să fie vesel, să râdă, fiindcă înseamnă că acela care nu se 
bucură nu şi-a terminat treburile, sau că va mai avea mult de recuperat în anul următor; râsul este 
un pact cu lumea cosmică, cu îngerii păzitori (PRESA). în această zi sau chiarîn ziua de Crăciun, 
dimineaţa, se dă de pomană pentru morţi, din această cauză ziua fiind numită şi Moşii de Crăciun; 
se împart colaci cu lumânare aprinsă, carne de purcel sau de porc, cârnaţi şi răcituri (aite, aituri), 
borândău şi altele; în Moldova, această pomană poartă numele de masa preotului sau masa de 
ajun, bucatele fiind împărţite la vecini şi la oamenii săraci; se crede că morţii din familie revin în 
această zi pe la casele lor şi participă şi ei la ospăţ; alături de turte şi colaci, se pune pe masă şi 
grâu fiert, îndulcit cu miere sau cu zahăr - Banat; Moldova (3. MARIAN, III, p. 244; 12. GHINOIU, p. 
129). Cete de copii umblă cu colindatul pe la casele gospodarilor (Bună dimineaţa la Moş Ajun), 
primind colăcei, nuci, mere, uneori bomboane şi bani - obicei atestat în toate zonele; seara, alte 
cete de copii şi tineri umblă cu Steaua, colind cu text religios, rememorând evenimentul naşterii 
Mântuitorului (NOTE, Antonescu). în noaptea de ajun a Crăciunului, umblă trei feluri de 
colindători: „Stelaşii" (copii de 6-10 ani) „Crăieşii" sau „Craii" (adolescenţi între 10 şi 18 ani) şi 
„Dubaşii" (tineri între 18 şi 25 de ani, adică feciorii înainte de a merge la armată, dar totodată 
neînsuraţi); „Umblatul cu duba" este un obicei specific unei zone etnografice din judeţul 
Hunedoara, cuprinsă în patrulaterul Deva-Brad-Săvârşin-Făget-Deva, cu puţine iradieri în judeţul 
Arad (satele din jurul Săvârşinului) şi în judeţul Timiş (satele din jurul Făgetului); în casele în care 
există fete mari („de joc"), după „strigarea cinstei", la comanda vătafului muzica intonează una- 
două melodii „de joc", iar fata este jucată de flăcăul care obişnuit îi face curte sau, în lipsa lui, de o 
rudă apropiată din ceata de „dubaşi"; uneori se adună mai multe fete la aceeaşi casă, aşa că se 
întinde horă pentru câteva minute; umblatul din casă în casă durează toată noaptea de Ajun şi 
continuă şi în dimineaţa de Crăciun, până la amiază, uneori până şi după masă; după ce este 
terminat satul de colindat, seara se organizează „jocul colacului", în care fetele, în a căror casă au 
fost primiţi dubaşii, au acces fără taxă de intrare, un fel de recompensă pentru cinstea făcută; dacă 
în această zi cerul va fi senin, vinul, pâinea, peştele şi carnea vor fi îndestulătoare în anul ce vine 
(PRESA). Serii simbolice: agheasmă-mentă-levănţică-muşcată-rugăciune-, grâu-mentă-pătrunjel- 
busuioc-fir (roşu şi auriu)-/'coond. 

25 decembrie - Naşterea Domnului (Crăciunul). Etimologia cuvântului se cere a fi revizuită, acum 
când deja se ştie că, la albanezi, kraciun se numeşte butucul care se pune în vatră pentru a trece 
focul din anul vechi în anul nou; cuvântul este de substrat şi el denumeşte nu numai sărbătoarea, 
ci şi eroul principal al ritului colindatului; înfăţişarea bătrânului Crăciun este mitică; el poartă 
veşmânt „mohorât" (purpuriu), culoare socotită şi azi, în unele locuri, proprie numai solemnităţilor 
deosebite; veşmântul amplu cuprinde întreg pământul, probabil pentru că înfăţişează simbolic 
puterea gospodarului; stelele care lucesc la mâneci, luceferii dintre umeri, soarele de pe piept şi 
luna de pe spate sunt semne ale frumuseţii şi bărbăţiei, însuşiri care reies din textul colindelor 

(4.P0P, p. 46). O interpretare teologică explică astfel denumirea Moş Crăciun: în popor. 
Mântuitorul Hristos este numit moş şi acesta cheamă pe toţi la mântuire; de la biblicul cara = a 
chema, a numi, s-a născut vechiul cuvânt românesc Caraciun, ulterior Crăciun, negând astfel 
originea slavă (Kracun), sau pe cea latinească (creatione), precum şi cuvântul caracioni care nu 
satisface din punct de vedere fonetic; noua etimologie ar însemna Mântuitorul cheamă pentru a 
dărui din izvorul nesecat al bunurilor Sale materiale şi spirituale (PRESA). Unul din rezultatele cele 
mai importante ale cercetărilor lui P. Caraman este determinarea unor motive certe de cult al 
morţilor la sărbătorile de iarnă; credinţa că, în noaptea de Crăciun, se deschid mormintele şi ies 
strigoii şi duhurile morţilorîn lume este generală, atât la români, cât şi la slavi; sufletele morţilor 
umblă, în tot timpul celor 12 zile, noaptea; la Bobotează este vremea când libertatea lor încetează, 
duhurile trebuind să intre din nou în sălaşurile lor subpământene; cum nu vor să o facă singure, 
apare obiceiul „ Alungării duhurilor", care poate fi întâlnit şi în Ţara Oltului sub denumirea de 
„Baterea tufei"; la care se adaugă faptul că, fiind solstiţiul de iarnă, cu noaptea cea mai lungă, şi 
cum noaptea şi aşa circulă tot felul de duhuri, cumulată această credinţă cu aceea că, fiind un 
moment de trecere, el este unul „slab" (neputincios), are loc o suprapunere de credinţe care 
conduc la formarea unui corpus unitar, dificil de disociat astăzi (HERSENI, p. 70-71; 77; 92; NOTE, 
Antonescu). Crăciun este o făptură sacră, care simbolizează prin excelenţă timpul creator, ceea ce 
romanii numeau tempus factum, în care toate se făceau şi se desfăceau; în mitologia geto-dacă 
este posibil să fi fost reprezentat printr-un strămoş, care simboliza echilibrul elementelorîn stadiul 
facerii lor, al începutului procesului celor necreate şi nedate în vileag; pe pământ marchează 
timpul sacru al solstiţiului de iarnă, a capului de an sau răstimpul dintre doi ani; cultul strămoşilor 
şi moşilor s-a îngemănat cu cultul soarelui, astfel încât mitologia gerontologică a devenit 
consubstanţială cu mitologia solară; legendele spun că Moş Crăciun este însoţit de fratele său, 

Moş Ajun, şi este închipuit ca un bătrân păstor cu barba de omăt; se spune că s-ar fi născut 
înaintea tuturor sfinţilor, devenind mai târziu mai marele peste toţi păstorii din satul unde a văzut 
lumina zilei Mântuitorul; avea turme şi coşare, grajduri şi multe vite; pe neaşteptate, în sat soseşte 
o femeie necunoscută, care cere găzduire, simţind că i-a venit sorocul să nască; ea bate întâi la uşa 
lui Moş Ajun, fratele mai sărac a lui Crăciun, dar acesta o refuză şi o trimite la fratele său mai mare; 
neştiind că străina este Maica Domnului; Moş Crăciun nu o primeşte, dar nevestei sale i se face 
milă şi o găzduieşte într-un grajd, ajutând-o să nască; furios că i s-a încălcat porunca, Crăciun îi taie 
mâinile Crăciunesei de la cot; Maica Domnului face atunci prima ei minune: face să-i crească la loc 
mâinile celei care o ajutase să aducă pe lume pe lisus; după ce a aflat cine s-a născut în grajdul său. 
Crăciun se roagă lui Dumnezeu pentru iertarea păcatului săvârşit, devenind astfel primul creştin 
din istoria lumii (PRESA). Se crede şi acum că Moş Crăciun ar fi fost proprietarul ieslei din 
Bethlehem (Bayt Lahm), oraş în Iordania, locul de naştere al lui Hristos şi al lui David, iar Baba 
Crăciuneasa ar fi moşit pe Maica Domnului; Vicleim este vechiul nume românesc al Bethlehemului 
- Caraş-Severin (ŞĂINEANU, I, p. 31; 349; LĂPUŞTE, p. 79). Ca personaj uman, Crăciunul este 
imaginat ca un om bătrân, un păstor bătrân cu barba ca omătul, un uncheş bătrân cu barba albă, 
sau vecinul lui Moş Ajun; este rău, pentru că a tăiat mâinile Crăciunesei, când a aflat că a ajutat-o 
pe Maica Domnului să nască; dar apare şi ca fiind mai marele peste ciobanii din staulul unde s-a 
născut Hristos, sau este mai bătrân decât toţi apostolii, născut fiind mai înainte decât toţi oamenii, 
cunoscut ca soţ al celei care a moşit pe Maria etc. (12. GHINOIU, p. 145). Se crede că se deschide 
cerul, iar Crăciunul este sărbătorit ca patron al casei; se face alergare de cai - Banat (MANGIUCA, 
p. 214-215). Nu este bine să se doarmă în zi de Crăciun, în timp ce la biserică se oficiază slujba de 
prăznuire a Naşterii Domnului - Ţara Oltului; se crede că, în această noapte, vitele vorbesc între 
ele, dar nu este voie să fie ascultate - Ţara Oltului; pentru ca animalele sălbatice să nu atace şi să 
mănânce vitele, este bine ca, în ziua de Crăciun, să nu se mănânce carne - Suceava; în această zi, 
dacă va intra în casă mai întâi un băiat, vaca va făta viţel, iar, dacă intră o fată, vaca va făta viţică - 
Ţara Oltului; nu face păduchi peste tot anul cine se îmbăiază în ziua de Crăciun - Galaţi; ca să nu le 

iasă bube pe corp, copiii nu trebuie lăsaţi să mai rostească texte de colinde după ce a trecut ziua 
Crăciunului - Tecuci (GOLOPENŢIA, p. 111; 131; 2. GOROVEI, p. 142; 168; 182). în ziua de Crăciun, 
găinile nu sunt chemate la mâncare, ca să nu le mănânce uliul; în cele trei zile ale Crăciunului, 
furca de tors este ascunsă, fiindcă se crede că acela care o va vedea va fi muşcat de un şarpe lung 
şi gros ca furca; pentru a preveni acest pericol, se pune caierul în furcă, dar fără să fie legat cu aţă, 
crezându-se că, dacă se vede aţa, cânepa va fi încurcată şi se va rupe la cules; ciobanii pun un drob 
de sare învelit sub pragul uşii, care stă acolo până la „ales" (22 aprilie), când se scoate, se macină, 
îl amestecă în tărâţe şi îl dau oilor; nu se dă cu împrumut nimic, zicându-se că astfel se dă norocul 
din casă; cine împrumută foc în ziua de Crăciun îşi împrumută supărare şi pagubă; pe faţa de masă 
se pune pâinea, iar sub faţa de masă pleavă de grâu, pentru a avea noroc; contra deochiului şi 
farmecelor, în colţurile mesei se pune usturoi şi mac; se mătură coşurile şi funinginea se pune la 
vie şi la pomi, ca să facă rod bogat; nu este bine să se dea cenuşa afară, până nu se face pomană 
de sare şi ceapă; cine posteşte în ziua de Ajun şi de Crăciun are noroc; copiii mănâncă dovleac, să 
fie frumoşi şi graşi peste an; la scăldatul copiilor, în apă se pun o nucă şi un ban, ca să fie tari ca 
nuca şi norocoşi; se fierb tot felul de bucate, ca acestea să aibă rod bogat peste an; cei maturi se 
duc la biserică, iar tinerii stau acasă, ei mergând la biserică în a treia zi; când revin de la biserică, 
oamenii păşesc peste o bucată de fier, ca să fie sănătoşi peste an, iarîn mână trebuie să ţină 
obiecte de ars, pe care le aruncă pe foc, zicând „ Domnul să ne dea spor"; la masă se serveşte întâi 
carne de pasăre, ca să fie uşori ca pasărea; se mănâncă pâine de grâu nespălat, să se sature 
repede şi să fie sătui tot anul; este bine să se mănânce peşte; la cină, se mătură casa, dar gunoiul 
nu este dat afară, ca să nu aibă gospodarii pagubă la vite şi să nu le iasă norocul din casă; se crede 
că atunci boii vorbesc între ei, dar nu este bine să fie ascultaţi; la Crăciun, se deschide cerul, dar 
nu-l văd decât cei buni; fetele, ca să-şi vadă ursitul, pun sub fereastră tot felul de bucate, 
presupunându-se că acesta va veni să mănânce din acestea şi ele îl vor vedea; după ce se spală, 
fetele pun pieptenele şi săpunul sub pernă, ca să-şi viseze ursitul; zilele dintre Crăciun şi Bobotează 
se numesc Hârţa sau Câşlegi şi în aceste zile nu se posteşte; dacă Crăciunul cade într-o zi de 
duminică, iarna nu va fi caldă, ci rea, cu lapoviţe şi geruri („vremea va fi îndoită"); primăvara va fi 
călduroasă şi cu ploi multe; vara va fi secetoasă (veselă), cu vreme călduroasă, dar puţin ploioasă; 
toamna va fi ploioasă şi cu vânturi; va fi rod bogat în vii, la secară şi legume; de asemenea, fructele 
se vor face din belşug, iar vitele şi fiarele se vorînmulţi bine; va fi însă moarte printre bătrâni şi 
femei gravide; cei căsătoriţi vor avea parte de dragoste paşnică; dacă Crăciunul cade într-o zi de 
luni, iarna nu va fi nici cald, nici frig, primăvara va fi o lună bună, cu ploi, vara va fi cu ploi, dar şi cu 
vânturi secetoase, toamna va fi amestecată; se va face rodul viilor, dar mierea va fi puţină, pentru 
că albinele cad jos; vor fi fructe multe; va fi moarte între bătrâni, bucurie printre ostaşi, dar 
femeile nu vor fi luate în seamă în mod deosebit; dacă Crăciunul cade în zi de marţi, iarna va fi 
grea, lungă, cu multă zăpadă; primăvara va fi cu ploi şi vânt, totuşi bună; vara şi toamna vor fi 
secetoase, din care cauză rodul viilor şi al pomilor va fi sărac; sărăcie va fi şi în rândul animalelor; 
vor fi boli mai multe la femei, cei potentaţi nu vor simţi îndemnul să-şi sporească averea, cei ce 
umblă pe mare vor avea parte de încercări şi durere; totuşi cei mari vor avea pace, dar moartea va 
încerca mai ales pe preoţi; dacă Crăciunul cade într-o zi de miercuri, iarna va fi cu furtuni, dar cu 
zăpadă puţină; în schimb, primăvara va fi ploioasă, iar vara şi toamna vor fi frumoase şi se vor face 
bine grânele, fânul, strugurii, fructele, mierea; va fi rău pentru meseriaşii lemnului şi pentru 
negustori; cei buni vor avea parte de pagubă, iar moartea va încerca mai ales pe copii; dacă 
Crăciunul cade într-o zi de joi, iarna va fi cu ploi dese şi vânt, la început mai geroasă, apoi mai 
înmoinată, primăvara va fi ploioasă şi vântoasă, vara nu va fi nici ploioasă, nici secetoasă, iar 
toamna va fi ploioasă; grâul nu va fi rodnic; viaţa tuturor va fi paşnică, dar cei care stăpânesc 
lumea vor vorbi mai mult pentru ei; dacă Crăciunul cade într-o zi de vineri, iarna va fi grea, chiar 
năprasnică, primăvara ploioasă şi bună, vara nestatornică, cu ploi în vremea secerişului, toamna 
bună, dar cam secetoasă; vor muri dintre oi şi stupii; oamenii vor suferi de boli de ochi şi de gât şi 

vor avea parte de multe boli lumeşti; femeile gravide vor avea parte de unele necazuri cu 
păstrarea sarcinilor; dacă Crăciunul cade într-o zi de sâmbătă, iarna va fi cu neguri şi multă zăpadă, 
cu vânturi şi zile friguroase; vara va fi bună, iar toamna secetoasă, cu tunete, dar fără ploi; 
semănăturile vor fi arătoase, dar rodul va fi scăzut, cu grâu şi fructe puţine; în schimb, oile vor 
avea puţină pagubă; va fi vrajbă între oameni, boierii vor înregistra necazuri, chiar moarte, s-ar 
putea să fie şi războaie şi boli multe; dacă în ziua Crăciunului străluceşte soarele, oamenii se pot 
aştepta la un an bun; a doua zi de va ploua, va fi gâlceavă şi zâzanie între oamenii bisericii; de va fi 
soare în a patra zi, va fi moarte între tineri; dacă în a cincea zi va fi senin, grâul şi fructele se vor 
face îndestulător; cea de a şasea zi de va fi luminoasă, recoltele de legume vor bucura pe 
grădinari; a şaptea zi după Crăciun de va fi senin, vinul se va face, dar pâinea va fi scumpă; a opta 
zi de va fi ploaie, an bun va fi pentru prins peşte; a noua zi de va fi cu ploaie, an bun pentru oi va fi; 
a zecea zi de va fi ploioasă, anul va fi amestecat; a unsprezecea zi de va fi luminoasă, peste an va fi 
multă ceaţă (negură) şi multe boli; în cea de a douăsprezecea zi de va fi senin, anul va fi cu certuri 
şi bătălii; dacă în noaptea de Crăciun va bate vântul este semn de moarte între boierii cei mari; a 
doua noapte de va fi vânt, viile se vor strica; de va bate vântul în cea de a treia noapte, moartea va 
atinge o casă boierească oarecare; în a patra noapte de la Crăciun prezenţa vântului prevesteşte 
scumpetea pâinii şi foamete; în a cincea noapte, vântul înseamnă moarte printre cei învăţaţi; în a 
şasea noapte, vântul semnifică rod bogat în vii şi la floarea-soarelui; dacă în a şaptea noapte va fi 
senin, anul va fi unul cu recoltă mijlocie; de va fi vânt în a opta noapte, vor muri mulţi bătrâni şi 
copii; a noua noapte de la Crăciun de va fi vânt este semn de războaie; vor pieri vite multe, de va fi 
vânt în a zecea noapte; de va fi vânt în a unsprezecea noapte este semn de crime şi tâlhării 
(PRESA). Dacă este vreme rea în ziua de Crăciun tot aşa va fi şi în ziua de Paşte - Teleorman 
(2.CHIVU, p. 245). Serii simbolice: usturoi-mac; nucâ-monedă; pieptene-săpun. 

28 decembrie - Sfinţii 20. 000 de Mucenici din Nicomidia. în unele sate, în această zi se face 
„îngroparea Crăciunului", un fel de parodie de înmormântare, în care sunt implicaţi numai flăcăi; 
unul este aşezat pe o scară de lemn şi, învelit ca să nu fie cunoscut de cei din sat, este purtat de 
alţi şase; ceilalţi formează alaiul care îl conduce şi cântă a mort ajutaţi şi de lăutari; textul este o 
invitaţie pentru Crăciunul abia sărbătorit să plece cu bine în ale lui, pe apa sâmbetei, să nu se mai 
întoarcă, pentru că va veni altul mai bun; după ce-şi iau iertare şi i se dezleagă păcatele, flăcăii 
aruncă „mortul" pe gheaţă, moment în care cel mort învie, se ridică şi poate fi recunoscut de către 
toţi cei de faţă; totul se sfârşeşte la „casa jocului", unde are loc petrecerea cu joc şi cântece şi la 
care sunt aduse cu forţa şi fete, aceasta fiind singura zi din an în care este permis acest fel de 
comportament faţă de fetele din sat - Satu Mare (12. GHINOIU, p. 152-153). 

31 decembrie - Cuvioasa Melania Romana; Cuviosul Zotic preotul; Sfântul Mucenic Hermes. în 
această seară este aprinsă o lumânare de ceară curată şi lăsată să ardă toată noaptea în faţa 
icoanelor, cu deosebire în faţa celor care îl înfăţişează pe Mântuitor, în credinţa că astfel norocul 
va intra în casă; nu se doarme, nu se stinge lumina, nu este bine a se stinge focul în vatră, este 
bine să se stea de veghe, pentru ca Anul Nou, dar şi duhurile rele, să nu-i prindă pe ai casei 
dormind; se crede că în această noapte se văd arzând banii sau comorile acolo unde sunt 
îngropate; dacă se văd arzând de cu seară înseamnă că banii nu sunt buni, dar dacă se văd arzând 
în revărsatul zorilor Anului Nou atunci sunt buni şi oricine poate merge fără teamă să-i dezgroape 
şi să-i ia; femeile care se ocupă cu farmece, vrăji, descântece şi ghicitul în cărţi caută să fure, în 
această noapte, un resteu de la jugurile oamenilor cununaţi numai o singură dată, obiect pe care 
apoi îl păstrează peste tot anul, pentru a-l folosi la vrăjile de aducere a ursitului pentru vreo fată; 
când, spre dimineaţă, vor să se culce, aşează cărţile de ghicit sub cap, în credinţa că astfel vor 
putea mai bine ghici, sau că li se va arăta în vis cum trebuie să ghicească mai nimerit şi mai bine; 
unii gospodari fac gropiţe în pământ în care împlântă surcele de lemn cărora le dau foc; dacă 
tăciunii cad în groapă, acela care a făcut-o crede că va muri în acel an, iar de cad tăciunii în afara 
gropii înseamnă că nu vor părăsi lumea aşa de curând; oamenii mai cred că în această noapte 

toate vitele vorbesc şi că atunci când vorbesc nu este bine să fie ascultate, pentru că acela care le 
ascultă este pedepsit cu moartea; se zice că un om a vrut neapărat să asculte ce vorbesc între ei 
boii săi şi unul dintre animale l-a sfătuit pe celălalt să se odihnească, pentru că, peste câteva zile, îl 
vor duce pe stăpân la ţintirim, ceea ce s-a şi întâmplat; există şi credinţa că, în această seară se 
deschide cerul şi vitele vorbesc, dar nimeni nu le aude sau nu le poate înţelege - Bucovina; dacă se 
pune sub icoane un pahar plin cu apă şi a doua zi este găsit având promoroacă este semn de 
prevestiri bune pentru casă - laşi; se crede că, în această noapte, se deschide cerul şi oamenii pot 
cere lui Dumnezeu tot ceea ce doresc, pentru că li se vor împlini rugăminţile - Moldova; ca să se 
vadă care va fi soarta omului peste an, se iau tot atâtea pahare câte suflete locuiesc în casă, se 
umplu în mod egal cu apă neîncepută şi sunt aşezate sub icoane; a doua zi se măsoară apa din ele 
şi unde se găseşte apă mai multă aceluia i se prevesteşte noroc şi an bun, iar celui cu apă mai 
puţină o soartă rea - Moldova; în loc de foi de ceapă, se pun linguri pline cu apă, aşezate într-o 
tavă şi a cui lingură e seacă a doua zi acela nu va avea noroc peste an - Muntenia; Bucovina; se iau 
atâtea linguri, fără apă în ele, câţi locuiesc în casă şi se aşează la o anumită distanţă între ele şi 
sprijinite de ceva, pentru a nu cădea şi fără a le atingă pe celelalte; a doua zi, lingura răsturnată 
semnifică moartea în anul următor a celui căruia i s-a menit lingura - Muntenia; Bucovina 
(2.MARIAN, I, p. 6-9). în această zi, grupuri de colindători (piţărăi) trec din casă în casă, având în 
frunte un steag ceremonial; rostesc „Bună ziua lui Ajun. La anu' şi la mulţi ani cu sănătate"; 
gazdele aşteaptă pe colindători cu străchini cu boabe de grâu, nuci sau cânepă, cu o „păpuşă" din 
turtă dulce, toate fiind oferite primului din ceată; tuturor li se dau colăcei (ţipăi), mere, pere, nuci - 
Valea Jiului; fetele se duc seara şi pun punţi confecţionate din ramuri de măr dulce, de care leagă 
busuioc, un ban de argint, fire de arnici roşu, un inel, un şirag de mărgele, pentru a-şi visa peste 
noapte scrisul, ursita, rânduiala - Muscel (PRESA). Cete de copii umblă cu Pluguşorul, colind şi 
obicei care au trecut din Moldova în absolut toată ţara prin intermediul manualelor şcolare (NOTE, 
Antonescu). Serie simbolică: ramură de măr-busuioc-monedă-fir roşu-inel-mărgele. 

DEGET 

Dacă nou-născutul e fată, moaşa îi pune un deget pe barbă, în credinţa că în acel loc îi va apărea o 
gropiţă, care îi va da o înfăţişare atrăgătoare la maturitate; apoi îi pune pe obraji, concomitent, 
degetele mari de la mâini în acelaşi scop - Suceava (2. MARIAN, II, p. 63). Se crede că nu este bine, 
când se alăptează copilul, să se prindă sânul între degetul mijlociu şi cel arătător al mâinii, pentru 
că sugarul va creşte cu gâtul scurt, între umeri - Bucovina; pentru ca un copil să fie apărat de apă, 
de foc şi de alte pericole, părinţii săi trebuie să se taie superficial la degetul cel mic de la mâna 
stângă şi să lase să cadă sub leagănul copilului trei picături de sânge, zicând, totodată, un text care 
denotă că sângele este o ofrandă adusă cuiva căruia nu i se pronunţă numele, dar care este 
subînţeles practicii în sine („la şi ne apără pe noi toţi de foc şi de apă, de fier şi de piatră") - 
Transilvania; dacă pielea buricului degetelor unei fete formează puncte, ea va naşte, după 
căsătorie, băieţi, iar dacă formează linii va naşte copii de sex feminin - Bucovina; dacă nu vrea să 
aibă copii imediat după căsătorie, mireasa trebuie să se sprijine de uşa bisericii în atâtea degete 
câţi ani vrea să amâne evenimentul - Moldova; să nu se ţină inel în degetul mijlociu, pentru că 
acela care o face nu va avea noroc în dragoste - Tecuci; se crede că, dacă degetele cuiva pocnesc, 
când şi le întinde, aceluia îi vor tremura la bătrâneţe - Bucovina; dacă îngălbenesc cuiva din familie 
degetele, în curând va avea loc moartea unuia de-al casei - Bucovina; un deget îngălbenit observat 
în casă înseamnă moartea unei rude, iar observat afară din casă dă semn de moartea unui străin - 
Botoşani; hoţii cred că, dacă poartă cu ei degetul unui mort, nu vor fi destăinuiţi, adică nimeni nu 
va vorbi despre ei, aşa cum nu vorbeşte nici mortul - Bucovina; se zice că, dacă i s-au prins cuiva 
degetele în tocul uşii, îi vin musafiri - Bucovina; pentru a nu scoate ochii îngerilor, nu este bine a 
ridica degetul spre cer pentru a arăta soarele sau luna - Moldova; ca să nu crească subţiri, ridichile 
trebuie răsădite cu trei degete şi niciodată cu unul singur - Moldova; sămânţa de ardei să fie 

semănată numai cu două degete, ca să răsară planta în două săptămâni - Ţara Oltului ( 2 . GOROVEI, 
p. 41; 59; 73; 82; 109; 142; 162; 176; 207; 272; GOLOPENŢIA, p. 140). Este semn de moarte 
iminentă, când bolnavul se plânge că îi cresc degetele - Bârlad (BĂLĂNESCU, p. 268). Cel ce are 
degete păroase este om cu noroc, iar cel ce prezintă spaţii între degete, când le ţine alăturate 
unele de altele, este om risipitor - Maramureş (BOGDAN, p. 128). Se crede că, dacă degetul mare 
de la piciorul unei fete este mai mare decât următorul, atunci viitorul soţ va fi mai înalt decât ea, 
iar dacă e mai mic, atunci fata va fi mai înaltă decât soţul ei - Suceava; cine are degetele de la 
mâini scurte este om zgârcit şi egoist, iar cine le are lungi este generos şi altruist - Bucovina; a se 
visa cu mai multe degete la mâini sau la picioare înseamnă creşterea averii proprii, sau prieteni 
mai numeroşi; însă cine se visează că are degete frumoase e semn de vanitate - Suceava (NOTE, 
Băncescu). Serii simbolice: deget-sânge; deget-uşă(de biserică); deget-inel. 

DEGETAR 

Cine se visează cu degetarîn deget e semn de lucru şi osteneală inutile - Suceava (NOTE, 

Băncescu). 

DELFIN v. DULF. 

DEOCHI (A DEOCHEA) 

Deocheatul este puterea magică de a îmbolnăvi cu privirea, precum şi starea fizică negativă 
produsă de acesta (ŞĂINEANU, II, p. 385). Totul poate fi deocheat, iar manifestările sunt dintre cele 
care nu pot fi explicate imediat; astfel, copilul sau omul maturîncepe să aibă, ca din senin, dureri 
de cap; se înroşeşte la faţă şi are călduri; începe să-i ţiuie urechile; cască mereu fără să-i fie somn; 
are hemoragii nazale; nu mai are poftă de mâncare; vomită fără un motiv plauzibil; uneori se 
umple de bube, de spuzeală; vitele, caii şi oile tremură, îşi pierd vigoarea, zac şi apoi mor; florile se 
ofilesc, plantele se veştejesc, iar pomii nu mai dau roade şi se usucă; obiectele se manifestă ciudat: 
morile se strică din senin sau încep să meargă singure; viorile şi, în general, instrumentele muzicale 
îşi pierd calităţile lor sonore şi sună dogit; cu toate că totul şi toate se pot deochea, totuşi unele 
realităţi sunt expuse mai mult; astfel, dintre fiinţele omeneşti, copiii sunt cei mai predispuşi; la fel 
flăcăii şi fetele, mirele şi mireasa; lehuzele sunt şi ele deosebit de expuse şi de aceea moaşele, 
înainte de a intra un străin în casă, suflă peste capul proaspetei mame şi o descântă; se mai pot 
deochea vitele şi caii, păsările de casă, în special puii, albinele şi stupii, viermii de mătase, pentru 
care se pune un ou roşu între gogoşile larvelor; de asemenea, pot suferi efectele deocheatului 
legumele, fructele şi grânele, precum şi aluatul, care scade dacă este privit cu insistenţă prea mult 
timp, iar vacilor, din acelaşi motiv, poate să le sece laptele; paza de deochi se face în mai multe 
feluri: cel mai sigur şi mai răspândit mijloc de a feri o vieţuitoare, o plantă sau un copil de deochi 
este să nu se mire nimeni de calităţile lor, să nu le aducă laude şi să scuipe de trei ori, rostind 
concomitent „să nu-ifie de deochi"- mama trebuie să-i facă pruncului un semn pe frunte, folosind 
cenuşă, funingine, cărbune, înmuiate în apă sau folosind doar cerneală; copilul trebuie cântărit 
înainte de a i se face prima scaldă; pentru ca să fie păzit de duhurile rele, nu trebuie spus nimănui 
ce sex are copilul timp de trei zile de la naştere; ca să fie păzit de deochi, copilul trebuie dat să 
sugă la sânul unei ţigănci; nu trebuie lăsat până la vârsta de un an să se uite în vreo oglindă, ca să 
nu se deoache singur (PRESA). 

DESTIN v. SOARTĂ. 

DESCÂNTEC (A DESCÂNTA) 

în Gorj, ca de altfel în toate zonele etno-folclorice ale României, persistă şi azi, mai ales în rândul 
femeilor, descântecul de deochi, de dragoste, descântecul de izdat, de rânză, de însurătoare, de 

măritat, de fată mare şi altele; deochiul este o stare maladivă, care se manifestă prin dureri de 
cap, mai ales la copiii mici, şi se crede că apare ca urmare a admiraţiei sau a dorinţei puternice a 
râmnitorului; descântecul de dragoste are menirea să înlăture ura purtată flăcăului sau fetei 
pentru a se face iubiţi; izdatul este o boală care se prezintă sub formă de crampe stomacale, 
provocate de paraziţi intestinali, descântecele în aceste cazuri fiind însoţite de o practică magică 
variată, care păstrează ca notă comună suflatul de trei ori în palme, masajul pântecului etc.; 
căderea rânzei (a stomacului) se vindecă prin descântece, folosindu-se concomitent practici ale 
medicinii empirice; descântecele de căsătorie transmit credinţa că vor fi înlăturate toate făcăturile 
şi vor dezlega drumul tinerilor spre formarea unei familii (SANDA, p. 29-30). Tot în Gorj, 
descântecele sunt în general practicate de femei în vârstă, rareori de câte un bărbat; femeia care 
descântă de obicei se închină înainte de a descânta; descântecul se face, cu rare excepţii, în 
străchini şi ulcele din lut, cu apă în ele, mestecându-se cu crenguţe de busuioc de la Bobotează 
(„că-i cu leac"), cu un fir de mătură (că „mătură" durerea), sau cu un ac (pentru că „împunge" locul 
durerii) etc.; se folosesc cărbuni stinşi în apă, sare, os, cenuşă, aţă roşie, usturoi, rachiu, unt, 
untură etc. (CĂRĂBIŞ, p. 135). în unele variante ale Mioriţei (Moldova, Muntenia, Teleorman, 
Dâmboviţa), ciobănaşul este ucis de confraţii săi şi readus la viaţă printr-un descântec sau printr-o 
practică tămăduitoare executată fie de mamă, fie de mioară, fie de mamă ajutată de mioară, fie de 
către o călugăriţă; acestea folosesc apă-vie, buruieni de leac, îi adună rămăşiţele, îl oblojesc, îi 
suflă în gură, îl descântă, îl jelesc şi apoi îl poartă viu acasă (PRESA). Serie simbolică: opd(vie)- 
plantă-suflare-descântec-plânset (jelire). 

DEZORDINE 

Gândirea tradiţională operează cu extreme, nu cunoaşte şi nu acceptă nuanţe, din care cauză orice 
nu încape în ordinea prestabilită anunţă un sfârşit iremediabil; conform acestei teorii, sfârşitul 
lumii este însoţit şi totodată anunţat de potop, cutremure, erupţii vulcanice etc., toate 
întâmplându-se ca o pedeapsă pentru încălcarea legilor lumii; căci răutatea nu este asimilată doar 
nesocotirii normelor umane de convieţuire şi comportare, norme care, în condiţia lor ideală, 
participă la bine, ci şi atentării la ordinea cosmică; ordinea, armonia se confundă cu binele, după 
cum dezordinea, disarmonia ar fi răul (VLĂDUŢESCU, p. 142). 

DIAVOL 

Diavolul este coetern lui Dumnezeu, deci nu depinde ontologic de el; aşa se explică participarea sa 
la creaţie; înfrângerea lui înseamnă trecerea stihiei sub ordine; nu dispare însă, căci forţa 
elementară se zbate mereu în strânsorile ordinii; diavolul „a fost făcut nu se ştie din ce", aceasta 
când, rareori, se pune problema apariţiei lui; pentru că, îndeobşte el, asemenea lui Dumnezeu, 
stătea pe apele începuturilor dintotdeauna; dacă este din eternitate ca şi Dumnezeu şi dacă, tot ca 
el şi cu el, creează lumea, dar nu ia nici măcar jumătate în stăpânire, nu se săvârşeşte un act de 
nedreptate, fiind firesc ca principiul negativ să treacă sub ascultarea celui cu valoare determinantă 
în cosmos; săvârşeşte şi multe fapte ilogice; cară lumina în casă cu sacul, pentru că făcuse casa 
fără ferestre; construieşte carul în casă; confecţionează ciubote, dar numai una pentru amândouă 
picioarele; a lucrat o scripcă, dar nu i-a făcut şi „borţile", din care pricină instrumentul nu cânta; ar 
fi cusut şi altiţa pentru cămaşa femeiască, dar punând-o mereu unde nu trebuia, la picioare, nu pe 
trup; nu ştia niciodată unde se înjugă boii, înaintea sau înapoia plugului; cară apă cu ciurul; a 
construit prima moară, dar fără „bortiţa" pe unde curge făina; Dumnezeu însă îl învaţă cum să facă 
bine toate lucrurile; tot ceea ce întreprinde diavolul este împotriva oamenilor, iar lucrurile pe care 
le inventează nu ştie cum să le folosească, ori nu ştie să le dea forma desăvârşită; de aceea, încă o 
dată, împotriva aparenţelor, el nu este un erou civilizator, ca Ghilgameş de pildă (VLĂDUŢESCU, p. 
112-113; 119). Credinţele românilor în diavol se pot rezuma la următoarele: este întâlnit sub 
diferite denumiri, unele acoperind fie diferite demnităţi în ierarhia organizării comunităţii dracilor. 

fie ca interdicţie de limbaj, fie subliniind anumite mentalităţi legate de unele meserii sau etnii; 
printre cele peste 140 de denumiri ale dracului sunt de interes aparte următoarele: Scaraoschi, 
Diavolul, Necuratul, Ucigă-I Crucea, Ucigă-I Toaca, afurisitul, arap alb, buzatul, cadâna, ciumatul, 
colţatul, curvoaica, dălacul, despletita, diochiatul, domniţa, ginerele, grozavul, înfiorătorul, 
înţelenitul, jupâneasa, leul, lupul, maica, mătricea, negritul, pocitul, procletul, proorociţa, 
românca, săgetătorul, săsoaica, spurcatul, tătăroaica, turbatul, ţiganca, unguroaica, ucigaşul, 
urâtul, vârtejul, vrăjitoarea, zâmbatul şi zburătorul, drac fiind termenul de maximă generalitate; el 
este duşmanul neîmpăcat al omului şi al lui Dumnezeu; este suflarea cea mai rea de pe pământ; nu 
vrea niciodată binele omului, ci tot răul, şi chiar dacă pe pământ îl ajută pe om să se îmbogăţească, 
aceasta o face cu scopul de a-i lua sufletul, când va muri; în dracul sunt întrupate toate relele de 
pe pământ, el neîndemnând pe om decât la fapte rele; unde sunt beţii, tâlhării, omoruri, dracul 
este căpitan; dracul este făcut tot de Dumnezeu; lui i-a dat Dumnezeu puterea să chinuiască pe cei 
ce nu lucrează bine; de frica lui Dumnezeu, diavolul se cutremură; iadul este întruparea 
gospodăriei lui Scaraoschi, căpetenia tuturor dracilor; pe dracu l-a făcut Dumnezeu din nişte îngeri 
care se urcau mai sus decât el; dracul locuieşte în orice parte a pământului, fiindcă aşa l-a 
blestemat Dumnezeu când l-a azvârlit din cer; dracii sunt în aer, în apă, pe pământ şi sub pământ; 
se arată sub multe forme; de pildă poate să ia chipul tuturor vieţuitoarelor, numai în chip de vacă 
nu; unora li se arată sub formă de motan, altora sub formă de copil, are pe cap fes roşu, este 
îmbrăcat în negru, are ochii roşii şi scânteietori, la mâini şi la picioare are unghiile mari, iar la faţă i 
se deschide o gură mare; de nimic nu se teme ca de cruce; când se face semnul crucii, el fuge în 
codri şi în pustii; dar ca omul să nu-şi poată face cruce, el îi ia puterile şi atunci omul, dacă vrea să 
scape de diavol, trebuie să-şi facă semnul crucii măcar cu limba; în cazul că i se rosteşte numele, 
oamenii adaugă „Cruce de aur cu noi"; crucea, tămâia şi agheasma sunt lucruri pe care dracul nu le 
poate suferi, în faţa cărora nu poate rezista; ameninţat în descântece cu ele, diavolul trebuie să 
fugă; de pildă, în descântecele de deochi, diavolul este ameninţat cu botezul; în cazul altor 
descântece, nu toate plantele de leac sunt pomenite, ci doar cele care se presupune că ar 
înspăimânta pe diavolul care aduce bolile, cum ar fi: alun, boz, viţă de vie, pelin, corn, arţar, 
sânger, trestie, nuc; de pildă, alunul este folosit şi de solomonari pentru a îndrepta grindina în 
direcţia voită de ei, dar şi oamenii folosesc alunul şi un topor pentru a ameninţa şi a abate grindina 
peste păduri; dracul se arată omului numai de cu seară şi până la miezul-nopţii; de cum cântă 
cocoşii miezul-nopţii, dracul şi slugile lui părăsesc pământul; greu iese din trup sufletul celui dat 
diavolului; el poate intra şi în biserică, dar, dacă miroase a tămâie, nu intră; de asemenea, în altar 
nu poate intra; tovărăşie cu dracul fac numai vrăjitorii moşnegi şi babele; când este în serviciul 
omului, se hrăneşte cu pâine şi miez de nucă; dacă o comoară arde, fiindcă ele ard o dată pe an, de 
la amiază şi până la miezul-nopţii, atunci stăpânul acelei comori este necuratul; dacă însă comoara 
arde de la miezul-nopţii înainte, atunci ea este „curată"; dracul este tovarăş cu strigoii, stafiile, 
Muma-pădurii etc.; se crede că trăsnetele nu sunt altceva decâtîmpuşcăturile după diavoli ale 
Sfântului llie, care îi urmăreşte peste tot (3. GOROVEI, p. 73-74; 148; 171-172; 181). Dracului i se 
mai spune Ucigaşul, Satana, Diavol, Răul, Samodiva, împieliţatul, Ăl-cu-coarne, Pârdalnicul, Ucigă-I 
Tămâia, Aghiuţă, Ăl-din-baltă, Bată-I Crucea, Bată-I Sfinţii, Michiduţă, Necuratul, Spurcatul, Naiba, 
Vrăjmaşul etc.; apare sub formă de om, câine, pisică, cal, capră, bou etc.; numai sub formă de oaie 
nu apare, fiind aceasta considerată animal sfânt, pentru că ea dă lână pentru îmbrăcăminte, carne, 
lapte, brânză; de aceea şi la pomeni, în capul mesei, se dă de pomană un caier de lână de oaie; în 
chip de om, dracul este înalt şi negru, cu ochii mari şi roşii, cu urechi şi coarne, cu coadă şi picioare 
de ţap; e îngrozitor de urât, de aici expresiile: „Parcă-i dracul (gol)" şi „Omul să fie mai frumos ca 
dracul, ca să-i placă femeii"; dracul poate fi recunoscut şi pentru că umblă noaptea târziu, până la 
cântatul cocoşilor, după care dispare imediat; când este văzut, omul trebuie să scuipe şi să 
rostească „Ptiu! Ucigă-te Crucea! Piei din faţa mea!", caz în care dracul fuge şi se face nevăzut; 
există femei care ştiu „să facă cu dracul", când i se fură cuiva ceva mai important; păgubaşul 

recurge la una din aceste femei, care se duce noaptea, dezbrăcată şi despletită, la marginea unui 
râu sau a unei gârle, până la cântatul cocoşilor, şi acolo „bate" apa cu o prăjină, strigând pe rând 
trei draci pe numele lor; unul din numele mai frecvente este Filip; la strigătul vrăjitoarei, toţi cei 
trei draci se ivesc, pe doi îi trimite înapoi, oprind numai pe unul singur, căruia îi sacrifică un animal 
(vacă, bou, cal sau chiar un om întâlnit întâmplător în drum); aceasta este plata care se dă dracului 
pentru serviciul oferit; dracul se duce la cel care a furat, fiindcă el ştie cine este hoţul, iar la casa 
acestuia miaună şi chirăie, chemând hoţul pe nume; dacă hoţul nu aduce înapoi ceea ce a furat, îl 
vor apuca nişte dureri cumplite, care se vor înteţi până la moartea lui; înapoierea celor furate 
trebuie îndeplinită tot noaptea, după cântatul cocoşilor, obiectele însuşite fiind aruncate în curtea 
posesorului, fără să fie zărit de cineva; vrăjitoria cu dracul poate să dureze şi câteva zile; de pildă, 
dacă hoţul a furat o vită sau un obiect pe care l-a dus în altă parte, hoţului cuprins de spaimă îi va 
trebui ceva timp pentru deplasare şi pentru înapoierea furtului; în acest fel, păgubaşul îşi vede 
înapoiat ceea ce i s-a furat, iar hoţul rămâne tot necunoscut, dacă a avut grijă să nu fie văzut de 
nimeni; vrăjitoria aceasta are efect numai asupra omului necântărit; celui cântărit dracul nu-i 
poate face nimic, de aceea, hoţilor mari, de meserie, dracul nu le poate face nimic - Gorj (CĂRĂBIŞ, 
p. 117-118). în alte părţi, se crede că Fata-Pădurii este diavolul care a luat chipul unei fete 
frumoase; părul ei negru ajunge până la pământ şi făptura este foarte periculoasă mai ales pentru 
flăcăii care dorm la turmă sau la marginea pădurii; când flăcăii îşi dau seama de pericol încearcă să 
fugă şi să se ascundă; dacă nu reuşeşte să-i ademenească, Pădureana ţipă şi fuge ca nebuna, 
doborând în calea sa copaci şi stânci; dacă nu este recunoscută şi flăcăul răspunde chemării şi 
vorbelor ei dulci poate să rămână mut pentru toată viaţa; dacă vreo vrăjitoare are nevoie de 
ajutorul diavolului, pune o oală cu apă la fiert şi, când apa clocoteşte, apare şi necuratul; dacă 
vreunui om îi apare în drum diavolul şi îi mai trage şi o palmă, să-i răspundă, făcându-i cadou o 
năframă sau un clop, iar, pentru această plată, dracul îl va duce pe om într-un loc, unde sunt 
ascunse comori; când cineva doreşte să afle în ce loc se găseşte tăinuit un obiect, el poate cere 
ajutor chiar diavolului, pentru aceasta procedând astfel: să ţină o găină şi un cocoş negru în coteţ, 
până ce găina face un ou; să ia acest ou şi să-l ţină la subsuoară, până ce va ieşi din el un drăcuşor 
negru, care îl va întreba: „Stăpâne dragă, ce doreşti ?", el fiind dispus să satisfacă orice dorinţă, să 
caute comori ascunse; atunci când vine acasă, el trebuie ospătat numai cu coajă de pâine, ca să nu 
fugă de la locuinţa celui care s-a străduit să-l aducă pe lume; dacă diavolul apare în visul cuiva ca 
un coşmar, omul trezit să-şi facă semnul crucii cu limba, de trei ori, şi va scăpa de prezenţa lui - 
Sălaj (PRESA). Se crede că, dintr-un ou, făcut de o găină neagră, purtat la subsuoară timp de nouă 
zile, înainte de Paşte, va ieşi, în ziua învierii Domnului, un spiriduş, care dă apoi celui ce l-a clocit 
toate averile din lume, dar îi ia şi sufletul după moarte - Suceava; din orice ou, purtat subsuoară 
timp de nouă luni, iese din el necuratul, care îl serveşte pe cel ce l-a clocit, dar care, dacă nu are de 
lucru cu alţi oameni, îl demonizează pe cel ce l-a adus pe lume - Suceava; dacă sunt clocite ouă 
mici şi cam moi, vor ieşi din ele spiriduşi, care vor da celui ce i-a clocit câţi bani doreşte el, dar, 
după moarte, al acestor spiriduşi îi este sufletul - Galaţi; alţii cred că necuratul este un ban, care 
are puterea de a aduce alţi bani de la cei care au din belşug, dar aceşti bani, care conţin spiriduşi, 
trebuie cumpăraţi, numai că, aduşi acasă, se poate observa că numărul lor a scăzut, iar apoi este 
de rău pentru cel ce are bani cu spiriduşi - Galaţi; se povesteşte că unele femei nasc, în loc de 
copii, purcei, numiţi crasnic, adică drac, care, imediat ce s-au născut, încep a ţipa şi a fugi prin 
toată casa; ca să scape de ei, bătrânele fac foc în sobă, cu jeratic mult, apoi gonesc crasnicii prin 
toată casa, până ce aceştia, neavând cum să mai scape, intră în sobă şi ard - Vaslui; diavolul se 
poate preface în orice vieţuitoare domestică sau sălbatică, numai în oaie şi albină nu se poate 
preface - Banat; tichia diavolului se găseşte întotdeauna în vârful vârtejurilor de colb, pe care le 
face vântul; dacă un om ridică de la bază acest con de colb, poate intra în posesia tichiei, care, 
pusă pe cap, îl face nevăzut şi astfel poate intra apoi oriunde, fără a mai fi zărit - Moldova; diavolul 
se iveşte întotdeauna la miezul nopţii, pe locul unde s-a petrecut un omor - Tecuci; se crede că 

diavolul aude tot ceea ce spune omul, dar niciodată ceea ce gândeşte - Suceava; el locuieşte în 
gropi, pivniţe părăsite, case pustii, biserici ruinate, în ape stătute, pe sub punţi şi poduri etc. - 
Tecuci; el se ascunde şi sub copacii mari şi de aceea nu este bine, în caz că tună şi fulgeră, să se 
adăpostească omul de ploaie sub copaci - Suceava; se mai ascunde şi în blana câinilor, din care 
cauză nu este bine a-i ţine în casă, când afară tună şi fulgeră - Suceava; dracul vine pe urmele 
omului care călătoreşte noaptea, atunci când i se pare că îl strigă cineva din spate, şi poate scăpa 
de el, dacă îşi face semnul crucii, rosteşte cuvântul cruce, sau chiar dacă îl înjură pe diavol de cruce 
-Tecuci; dacă, pentru moment, nu se găseşte un lucru, nici nu trebuie căutat, fiindcă înseamnă că 
şi-a pus dracul coada pe el - Tecuci; se spune că se naşte un drac, atunci când, într-o adunare de 
oameni, se lasă o tăcere neaşteptată - Muntenia; se mai spune că, atunci când doi oameni spun 
acelaşi cuvânt deodată, crapă un drac de ciudă - Muntenia; cu deosebire pe călugări îi urmăreşte 
diavolul până în pragul bisericii, îndemnându-i permanent să păcătuiască, dându-le visuri cu tot 
felul de bogăţii, plăceri lumeşti şi chiar femei goale; de aceea lupta călugărilor este mult mai 
înverşunată în a urma calea cea dreaptă; când se cutremură pământul, se crede că se bat dracii 
chiar în mijlocul lui (2. GOROVEI, p. 50; 64; 77-78; 80-81; 184; PRESA). Va fi ispitit la fapte 
nedemne sau va primi veşti proaste cel care visează diavol; va avea o soţie rea cel care visează 
diavol cu coarne; cine se visează că este urmărit şi necăjit de diavol înseamnă că se va confrunta cu 
vrăjmăşia oamenilor - Suceava (NOTE, Băncescu). 

DIHOR (Mustela putorius - DLRM, p. 246) 

Cine visează dihor înseamnă că va avea parte de o pagubă în viitorul imediat - Suceava (NOTE, 
Băncescu). 

DIMINEAŢĂ 

Interval de timp al zilei, situat cu precădere înainte de răsăritul soarelui; dacă zorii se ivesc la 
orizont de culoare roşie, urmează mai totdeauna vânt cu ploaie - Bucovina (2. MARIAN, I, p. 86). 

Nu durează mult, dacă ploaia începe dimineaţa - Suceava (2. GO-ROVEI, p. 196). Descântecele, ca 
să aibă efect, se fac seara şi dimineaţa - Bucovina (CO-JOCARU, p. 233). 

DINTE 

Se crede că, dacă mai întâi copilului îi ies dinţii pe maxilarul inferior, acesta va trăi mulţi ani, iar 
dacă îi ies pe cel superior va muri în scurt timp - Suceava (3. MARIAN, II, p. 213-215; 2. GOROVEI, 
p. 145). Dacă unei fetiţe îi cresc mai întâi dinţii de sus, ea se va face preoteasă, iar, dacă îi cresc 
băieţelului, el va deveni preot - Vâlcea (2. GOROVEI, p. 199). Dacă, la căderea unui dinte sau a unei 
măsele, curge mult sânge şi se simte durere puternică e semn de moarte pentru cineva apropiat; 
dacă nu, atunci moare o rudă mai îndepărtată - Mehedinţi (CIOBANU, p. 79). în Maramureş, când 
unui copil îi cade sau i se scoate un dinte de lapte este bine să-l arunce peste casă şi să zică: „A/o, 
cioară, dinte de fier/Şi-mi dă altul de oţel!"; în Maramureş şi Bucovina, se crede că oamenii care au 
strungăreaţă sunt foarte pătimaşi în dragoste, iubăreţi (BOGDAN, p. 20; 128). Cine trage aşternutul 
de sub el cu dinţii îmbătrâneşte repede - Tecuci; să se strângă din dinţi când trebuie să se treacă 
pe lângă câini răi şi există temerea că se vor repezi să muşte - Vâlcea; dacă cineva doreşte să nu-l 
mai doară dinţii niciodată, să frece cu un deget dinţii unui om mort şi apoi, cu acelaşi deget, să-şi 
frece dinţii proprii - Bihor; nu este bine să înghită cineva dintele (sau dinţii) care i-au căzut - Tecuci; 
să nu se scrâşnească din dinţi, că se bucură dracul - Tecuci; femeii care are strungăreaţă între 
incisivii de sus îi place să facă dragoste - Tecuci; tâlharii poartă cu ei, în mod obişnuit, dinţi ai unui 
mort, pentru a nu fi daţi în vileag - Bucovina; dinţii de lup sunt recomandaţi ca leac în muşcătura 
de lup - Neamţ (2. GOROVEI, p. 5; 40; 76; 79; 85; 109; 128). Căderea dinţilorîn vis, însoţită de 
senzaţia de durere şi de sânge, semnifică moarte; aceasta este cu atât mai apropiată în timp, cu 
cât senzaţia de durere este mai intensă şi sângele în cantitate mai mare - Suceava (3. MARIAN, III, 

p. 9). înseamnă sănătate şi onoare pentru cel care se visează că are dinţi albi, netezi şi frumoşi; 
dacă se visează scoţându-şi dinţi fără durere este semn că s-a eliberat de tot felul de ispite; dacă 
visează că-i cad dinţii şi îi pune la loc înseamnă câştig într-o afacere; dacă visează scoţându-şi 
dantura falsă şi punând-o la loc înseamnă că va îndrepta o pagubă; dacă se visează trăgând de 
dinţii altcuiva înseamnă moartea unei rude sau a unui prieten; visarea dinţilor altcuiva negri, 
cariaţi şi căzând semnifică nelinişte sufletească; visarea dinţilor din aurînseamnă bogăţie; dacă se 
visează curăţindu-şi dinţii e semn că se va osteni pentru rezolvarea problemelor altora; dacă se 
visează că are dinţi lungi înseamnă întristare, iar dacă se visează că are dinţi din sticlă semnifică 
boală grea şi moarte grabnică; pentru cel care se visează crescându-i o măsea înseamnă sănătate, 
robusteţe, stare fizică viguroasă - Suceava (NOTE, Băncescu). . 

DOCTOR 

Pentru cine visează doctor înseamnă boală sau trăirea unor sentimente de părere de rău; dacă îşi 
visează vreo rudă în ipostaza de doctor este semn că va asista la căsătoria unui membru al familiei 
-Suceava (NOTE, Băncescu). 

DOCTORIE 

Pentru leacurile (doctoriile) primite de la cineva, gratuit sau cu împrumut, nu trebuie să se 
mulţumească - Maramureş (BOGDAN, p. 93). Dar există şi credinţa că doctoriile sunt „spurcate", 
pentru că ele sunt făcute din grăsimea oamenilor care morîn spitale, în special din cea a 
oamenilor graşi - Maramureş (3. POP, p. 111). Cine visează doctorii e semn că va trăi momente de 
neîncredere şi îndoială asupra oamenilor sau întâmplărilor petrecute; dacă, în schimb, visează 
balsam (substanţă lichidă, cu aromă plăcută, extrasă din răşini sau din diverse produse vegetale), 
va beneficia de cuvinte de laudă din partea prietenilor, pentru comportarea bună pe care o va 
manifesta - Suceava (NOTE, Băncescu). 

DOI 

în practicile premaritale, se întâlnesc frecvent numere pare sau cifra doi; dacă două picături de 
ceară se unesc în apă, dacă două fire de păr de porc, puse alăturea pe o plită încinsă, se unesc, 
dacă bobocii de gâscă sunt cu soţ; în toate fazele nunţii, apare cifra doi (sau număr par); la fata 
nemăritată sunt trimişi totdeauna doi peţitori; în număr par sunt solii care fac chemările la nuntă; 
acelaşi principiu, al parităţii, funcţionează în alegerea vorniceilor şi a druştelor; înşiraţi doi câte doi, 
vin călăreţii din alaiul mirelui; se angajează două formaţii de lăutari; din două sate este alcătuit 
convoiul care pleacă după mireasă, având înhămaţi doi-patru-şase boi; cu două lumânări se pleacă 
la biserică; nuntaşii se împart în două tabere, unii sunt cei care apără mireasa, ceilalţi sunt cei care 
solicită să le fie dată, sau vor să o răpească; diviziunea mesenilor rămâne valabilă şi pe parcursul 
petrecerii, în timp ce unii joacă în curte, ceilalţi trebuie să stea în casă etc.; de observat că cifra doi, 
spre deosebire de toate celelalte, nu are ferm conturată încărcătura simbolică, fiind asimilată 
curent cu şirul de numere pare, pentru că această cifră simbolizează în primul rând paritatea 
(EVSEEV, p. 186-187; NOTE, Antonescu). Face şi mai mulţi păduchi cel care este căutat în cap, 
concomitent, de alţi doi oameni - Tecuci ( 2 . GOROVEI, p. 42). v. NUMĂR; TREI 

DOISPREZECE 

în trecutul îndepărtat, unele popoare (ex. babilonienii) considerau numărul 12 drept cifră de bază 
în calculul aritmetic, el oferind avantajul prin faptul că este divizibil cu 2, 3, 4, şi 6; astfel, 
numărului i s-au atribuit însuşiri cu totul deosebite; de pildă, astronomii au împărţit harta cerului 
înstelat în 12 constelaţii, anul are 12 luni, ziua are 12 ore etc.; dacă acestei cifre i se adaugă o 
unitate, rezultă cifra 13, care creează mari dificultăţi de calcul, deoarece ea nu este divizibilă decât 
cu 1 şi cu ea însăşi (PRESA). Cele douăsprezece zile aparţin tradiţiei indo-europene şi erau fixate 

simetric în jurul Anului Nou, care putea să aibă loc fie la solstiţiu, fie la echinocţiu; calendarul 
tradiţional românesc le-a preluat şi ele se găsesc şase înainte de Anul Nou şi şase după Anul Nou; 
în Moldova şi în satele de câmpie ale Olteniei şi Munteniei, flăcăii aleargă călări, cai şi călăreţi fiind 
împodobiţi frumos, în toate aceste douăsprezece zile, după care, în ziua de Bobotează (6 ianuarie) 
se rânduiesc aşteptând ca animalele lor să fie stropite cu apă sfinţită (BUHOCIU, p. 48; 67). v. 
NUMĂR; TREI. 

DOLIU 

în Bucovina, doliul după un părinte decedat este mai aspru, copiii trebuind să-l ţină timp de un an; 
în acest interval, ei nu se bărbieresc deloc şi nu au voie să joace la hore, pentru că se crede că 
astfel joacă pe pieptul mortului; când se visează doliu este semn de moarte, fie pentru cel care 
visează, fie a cuiva apropiat, rudă sau cunoştinţă veche (COJOCARU, p. 163; 170). 

DOR 

Unii analişti atribuie sferei semantice a dorului o origine pastorală, plecând de la ideea distanţei 
geografice reale care separă iubitele rămase în sat de flăcăii plecaţi la munte cu oile; în acest sens, 
sunt aduse ca argumente prezenţa muntelui în lirica de dragoste, sau drumul dorului, care iniţial ar 
fi fost drumul plaiului; dar nu trebuie ignorat că, în limba latină, dolor-dolus înseamnă dezolare, 
întristare, ori romanii erau agricultori, nu păstori; drumul dorului este în fapt distanţa care 
desparte visul erotic de împlinirea sa; deci nu este vorba de o distanţă concretă şi neapărat mare, 
ci este o reprezentare ideatică, configurată mental, depărtarea fiind existentă şi dramatică şi în 
cazul că îndrăgostiţii se află în cadrul aceleiaşi colectivităţi umane; drumul dorului este practic un 
simbol, o călătorie iniţiatică, o expediţie în căutarea şi aflarea unei noi personalităţi a omului, 
îmbogăţită printr-o experienţă erotică; lungul drum al dorului, pe care îl străbat partenerii, 
mergând unul spre celălalt, este dramatic nu pentru că este lung, ci pentru că este plin de 
obstacole; cele mai multe asemenea obstacole sunt dealurile, munţii, apele, pădurile şi văile 
adânci, toate fiind de fapt ipostazieri ale interdicţiilor impuse de morala comunitară, uneori fiind 
reală chiar distanţa dintre cei doi, care conduce la prelungirea dureroasă a unei iubiri la distanţă, 
deci neîmplinite; de remarcat că obstacolele sunt aceleaşi ca în basme, numai că în basme 
operează cu această funcţie gurile de foc ale balaurilor sau zmeilor; casa dorului este un fel de 
centru mito-poetic al spaţiului erotic şi se află amplasată pe o punte, pe o ciucă, pe un deal, sau pe 
o coastă din inima codrului; dacă dorul este comparat cu focul, cu chinurile cele mai mari, 
necredinţa şi părăsirea în dragoste sunt păcate atât de mari, încât duc la condamnări tot atât de 
aspre: iubitul să fie ars în casă, la miez de noapte, ca să nu-l poată salva nimeni; dar mai cumplită 
decât arderea prin foc este chinul dorului neîmplinit: „Să te-ajungă dor cumplit, /Să laşi lingura pe 
blid, /Să ieşi afară plângând/Şi părul din cap smulgând. /Să te bată, badeo, bată/Nouă boale dintr- 
o dată. /Când vei crede că te scoli, /Vie popa ca să mori!". (EVSEEV, p. 101-104, punând în discuţie 
interpretări semnate de O. Densuşianu, T. Papahagi şi Ion Coteanu; 113; NOTE, Antonescu); lumea 
de dincolo este fără dor, deci fără compasiune, rece; dorul rămâne celor în viaţă, este lăsat 
moştenire acestora, ca să nu-i uite pe cei morţi; ceea ce e o indicaţie fundamentală, deoarece 
lumea cealaltă din bocetele româneşti seamănă mai mult cu infernul antic, decât cu lumea 
cealaltă creştină (BUHOCIU, p. 17-18). 

DOVLEAC ( Cucurbita pepo maxima - DLRM, p. 259) 

în mod neaşteptat, o credinţă seamănă cu mitul lui Sisif, în sensul că acela care fură bostani 
(dovleci) în timpul vieţii, pe lumea cealaltă este pus, drept pedeapsă, să ridice pe un deal bostani 
mai mari şi mai grei, dar, abia ajuns cu ei în vârf, îi scapă la vale, de unde îi cară iarăşi cu trudă şi 
tot aşa la infinit - Tecuci; nu este bine să se arunce vrejul dovleacului în foc, pentru că apar bube 
mari pe trupul celui care o face - Vâlcea; este semn de toamnă lungă, dacă într-un bostan se 

găsesc seminţe deja încolţite - laşi; în Ajunul Crăciunului (24 decembrie), se dă copiilor să mănânce 
bostan, ca să fie graşi în tot timpul anului următor - Tecuci; se crede că bostanul creşte bine numai 
la omul sărac şi prost - Galaţi; se îmbolnăveşte de râie cine mănâncă dovleac din ajunul Crăciunului 
înainte - Dolj; pentru a feri de vărsat de vânt (varicelă) pe copii, li se face semnul crucii cu dovleac 
pe frunte şi pe piept - Vâlcea ( 2 . GOROVEI, p. 25; 250; 275). între darurile făcute moaşei de către 
tânăra mamă, a treia zi după naşterea unui copil, se numără şi seminţele de dovleac - Caraş- 
Severin (LĂPUŞTE, p. 67). Cine visează bostani de mărime apreciabilă e sigur că se va umple de 
bube; dacă se visează mâncând dovleci e semn de boală, iar dacă se visează semănând dovleci 
înseamnă că viitorul apropiat al său va fi liniştit - Suceava (NOTE, Băncescu). 

DRACv. DIAVOL. 

DRAGOBETE 

Conform legendelor, Dragobete este fiul Babei-Dochia şi are o fire opusă mamei sale, care este rea 
şi ursuză; i se mai spune şi Cap-de-Primăvară, ziua în care este sărbătorit de tradiţia populară fiind 
24 februarie (Aflarea Capului Sfântului loan Botezătorul) sau 3 martie (Sfinţii Mucenici Eutropie, 
Cleonie şi Vasilise); se crede că, în aceste zile, toate vieţuitoarele, în special păsările, îşi găsesc 
perechea; din această cauză, Dragobetele simbolizează afectivitatea şi iubirea trupească 
(ŞĂINEANU, I, p. 82; 12 . GHINOIU, p. 37; 78; 199-200; 202). v. BABA-DOCHIA. 

DRĂGAICA 

Denumirea populară a zilei de 24 iunie, când, în calendarul creştin ortodox, se prăznuieşte 
Naşterea Sfântului loan Botezătorul (ŞĂINEANU, I, p. 82). v. IUNIE. 

DREGĂTOR v. CONDUCĂTOR. 

DRUM 

Nu-i va merge bine celui care, odată pornit, se întoarce din drum, pentru indiferent ce motiv, de 
cele mai multe ori deoarece a uitat ceva - credinţă atestată în toată ţara; este semn că mireasa nu 
este fecioară, când se întâmplă vreun accident în drum spre biserica unde urmează a se oficia 
căsătoria - laşi; se aruncă ştiuleţii de porumb goliţi de boabe în drum, pentru ca în toamna 
următoare ei să fie crescuţi având boabele bătute ca drumul - Suceava; gunoiul gândacilor de 
mătase se aruncă în drum, pentru ca firele din care se va ţese mătasea să fie lungi cât este şi 
drumul - Ilfov; când unei femei îi mor pe rând pruncii, pe cel nou-născut îl aşează în mijlocul 
drumului şi cine îl găseşte trebuie să-l şi boteze - Ilfov; să nu se traverseze drumul pe care urmează 
imediat să treacă un cortegiu funerar, pentru că vor amorţi mâinile celui care nesocoteşte 
interdicţia - Dolj (2. GOROVEI, p. 35; 61; 85; 101; 151; 186; NOTE, Antonescu). Alaiul de nuntă nu 
se întoarce niciodată pe acelaşi drum pe care s-a dus la cununie, fie pentru a deruta duhurile rele 
în probabila lor acţiune răuvoitoare, fie pentru a feri pe cei doi tineri căsătoriţi de revenirea la 
vechea stare, cu alte cuvinte, căsătoria să fie durabilă - Oltenia; Vâlcea (ŞEULEANU, p. 140-141). 
Cine întâlneşte în drum un alai mortuar să meargă împreună cu el şi nu înainta lui, pentru că se 
crede că drumeţul vrea să o ia el înainte spre lumea de dincolo, sau că acest fapt se va întâmpla în 
curând; întâlnirea unei nunţi cu o înmormântare este semn rău pentru tinerii căsătoriţi; se crede 
că omul care strănută pe drum este aşteptat cu nerăbdare acolo unde trebuie să se ducă, iar cei 
care îl aşteaptă vorbesc insistent despre el; se spune că acela care, mergând pe drum, uită pentru 
ce scop anume a plecat de acasă să se întoarcă pentru a-şi aminti de ce a plecat; este semn de 
noroc şi duşmanilor pagubă pentru cine visează un drum; cine se visează mergând pe drum curat 
înseamnă câştig; visarea mersului pe un drum cu mărăcini înseamnă că duşmanii se sfătuiesc în 
legătură cu răul ce îl vor face celui care visează; înseamnă neplăcere pentru cel care visează că a 

rătăcit drumul; îl ameninţă vreo boală pe cel care se visează mergând beat pe un drum; este semn 
de nenorocire pentru cel care se visează făcând drum lung şi nefericire, când se visează 
parcurgând un drum îngust; darînseamnă că va fi primit în vizite cel care visează că parcurge un 
drum lat, o şosea; visarea unui drum cu mulţi oameni înseamnă că de prea multe lucruri s-a apucat 
cel ce visează, iar când se visează că munceşte la construirea unui drum este semn că va avea 
parte de supărări - Suceava (NOTE; Băncescu). 

DRUMEŢ v. CĂLĂTOR. 

DUD (Morus - DLRM, p. 264) 

Pentru cine visează dud înseamnă bucurie şi spor în casă, dar dacă se visează mâncând dude e 
semn de boală, supărare sau învrăjbire - Suceava (NOTE, Băncescu). 

DULF 

Animal imaginar, pe care mentalitatea tradiţională românească îl situează între cele năzdrăvane, 
chiar vorbitoare, investite cu unele trăsături oraculare, seria lor fiind formată din mioară, berbec, 
cal, câine, cerb, ciută, şoim; în limba populară i se spune şi dolf, duh, duh de mare, duhul mării 
(Negre), dop de mare; vine din slavă, ca şi delfin, unde are şi sensul de prinţ moştenitor, trecând în 
limba română cu acest arsenal semantic şi născând o familie de cuvinte interesantă: dolfan, cu 
sensul de om de frunte, avut; dolofan - copil grăsuţ (BUHOCIU, p. 138; 413). Se crede că Dulful îşi 
are sălaşul în Dunăre sau în Mare; pentru navigatori şi pescari, el este inofensiv, dacă nu este 
provocat; se spune că, în timpul nopţii, Dulful iese din apă, se plimbă pe ţărm şi, unde găseşte un 
măr, îl fură pentru a-i mânca fructele şi frunzele; ca urmare, marinarii, care vor să-i obţină 
bunăvoinţa pe timp de noapte şi să şi-l facă aliat, aruncă în valuri mere roşii; Dulful le adună şi le 
mănâncă, aruncând parte din miezul lor înaintea valurilor, indicând astfel traseul de urmat 
(VULCĂNESCU, p. 478). Se atrage atenţia că se pot produce cu uşurinţă erori de interpretare 
asupra locului unde vieţuieşte Dulful, deoarece termenul dunăre (dunăriţă, dunărică, dunăreană) 
nominaliza, în vechime, orice apă curgătoare mai mare, expresiile în limba română fiind o dovadă 
concludentă în acest sens: „o creşte dunăre", cu sensul de a creşte peste măsură; „mânios 
dunăre", adică foarte mânios; „a se face dunăre", cu semnificaţia de a se mânia foarte tare 
(ŞĂINEANU, II, p. 445; CLEMENTE, p. 6). 

DUMINICĂ 

Este ziua Domnului şi reprezintă totodată zi de încheiere şi de început a săptămânii, având 
caracter pozitiv şi creator; de aceea se fac nunţi, se perfectează tocmeli, se încheie acte de 
întemeiere, urice etc.; este păcat să se lucreze, să se taie lemne, fiindcă „se dă cu barda în 
Dumnezeu"; nu este bine să se măture în faţa soarelui, pentru că „se coibuieşte" faţa Sfântului 
Soare; cel care se naşte duminica are noroc în viaţă, sănătate şi va trăi mult (BODIU, p. 419). Este zi 
de repaus şi de petrecere şi totodată ziua în care se fac cele mai multe nunţi; copiii născuţi în zi de 
duminică vor avea noroc în viaţă - Suceava; femeia însărcinată să nu mănânce în zi de duminică 
legume cu păstăi (mazăre, fasole etc.), fiindcă va naşte un copil nătâng, care de-a lungul vieţii sale 
va face numai fapte rele - Transilvania; despre omul care doarme duminica dimineaţa, în timp ce la 
biserică bat clopotele, se spune că, în acele clipe, trec şerpii peste el - Galaţi; nu se realizează visele 
din noaptea dinspre duminică - Bucovina; nu se taie pasăre şi nici altfel de animal, pentru că este 
mare păcat şi poate să aducă pagubă în animalele din care s-a făcut sacrificarea - laşi; cel care 
sacrifică păsări sau animale în zi de duminică va face mătreaţă - Tecuci; duminica nu se sădesc 
plante, fiindcă se usucă - Muntenia; cine munceşte în zi de duminică îi ia foc gospodăria, iar, dacă 
înjugă boii, va atrage lupii la celelalte vite - Tecuci; nu este bine să se coasă, să se înjuge boii sau să 
se facă orice alt lucru în zi de duminică, pentru că acela este lucrul diavolului şi este pericol să fie 

trăsnit, dacă pe cel ce lucrează îl apucă ploaia pe undeva - Dolj; dacă o femeie gravidă coase în zi 
de duminică, ea va da naştere unui copil cu limba cusută - Suceava; cine lucrează în zi de duminică 
va fi trăsnit - Argeş; celui care ciopleşte duminica îi vor arde aşchiile pe piept pe lumea cealaltă - 
Tecuci; să nu se coasă în zi de duminică la cămăşi, pentru că i se cos minţile celui care poartă 
cămaşa; ca să nu se întâmple aşa ceva, trebuie să se pună purtătorului să ţină în gură câteva fire 
luate din ruptura ţesăturii - Tecuci; nu este bine să se împletească în zi de duminică, fiindcă 
lucrătoarea se va tăia la mâini cu ceea ce lucrează - Dolj; va mirosi urât cel care se spală pe ochi, în 
zi de duminică, cu apă provenită din ulciorul din care se bea în mod obişnuit - Teleorman; celui 
care se spală în zi de duminică îi putrezeşte trupul după moarte, iar părul îi rămâne lung - Suceava; 
să nu se măture duminica dimineaţa, în faţa soarelui, pentru că se umple de praf faţa sfântului 
soare - Galaţi; îl va durea capul mai rău pe acela care afirmă, în zi de duminică, faptul că suferă de 
această afecţiune - Ialomiţa; să nu se taie găini duminică dimineaţa, pentru că se îmbolnăvesc 
celelalte rămase în gospodărie şi mor - Galaţi; nu se pune cloşcă în zi de duminică, deoarece puii 
vor ieşi diformi - laşi; nu este bine să se spele cineva în zi de duminică, pentru că i se fac bube pe 
cap - Dolj; florile udate în zi de duminică fac viermi la rădăcină - Suceava; nu se pune varză la 
murat în zi de duminică, pentru că se cloceşte, se strică - Muntenia; cununiile se săvârşesc numai 
în zilele de duminică şi joi, pentru că se crede că nu vor fi fericite căsniciile încheiate în celelalte 
zile ale săptămânii - Suceava; părinţii care au copii decedaţi şi copiii care au părinţi morţi nu se 
piaptănă în zi de duminică, în special persoanele de sex feminin, în credinţa că prin actul 
pieptănării îi deranjează („îizgrabătă") din odihna lor pe cei morţi - Banat (2. GOROVEI, p. 28; 38; 
41-42; 54; 69; 82-83; 87; 98; 123; 161; 168; 215; 232; 2. MARIAN, I, p. 77). în Romanaţi, nu se 
descântă niciodată în zi de duminică, existând o singură excepţie, aceea a descântecului de venin, 
care se face duminica, la revărsatul zorilor (3. GOROVEI, p. 133). în Dolj, peţitul se face de regulă 
duminica, în prima parte a zilei; la început discuţiile abordează realităţi specifice sezonului agricol, 
starea recoltei, a vremii etc., după care se rosteşte: „Dar nu ne întrebaţi la ce venirăm?/La ce 
venirăţi , Dumneavoastră o să ne spuneţi. /Noi venirăm după o spată, /Dar să fie cu dinţii mai mari 
şi mai tari/Şi dacă ne daţi spata, /Ne daţi şi fata!" (ENACHE, p. 129). în ziua de duminică, în zona 
muntoasă a Banatului, se întâlneşte un obicei original, constând din deplasarea, pe la ora 10-11, a 
mirelui, însoţit de prieteni şi muzicanţi, acasă la mireasă, iar de aici merg împreună la cimitir, la 
mormintele celor decedaţi din ambele familii; aici femeile bocesc, bărbaţii plâng, iar muzicanţii 
interpretează cântece de jale, adesea cele pe care le-au preferat cândva cei dispăruţi; după 
această „iertăciune", alaiul se deplasează la biserică pentru cununia religioasă şi apoi la casa 
miresei, unde naşul dă o masă, considerată a fi masă de pomană; în capul mesei stă preotul, apoi, 
pe ambele laturi ale mesei, sunt aşezaţi cei mai bătrâni oameni ai satului, după aceştia tânăra 
pereche, naşii şi părinţii, în final ceilalţi invitaţi; o cană mare de vin trece de la om la om, începând 
cu preotul, fiecare bea din ea, timp în care rude ale celor căsătoriţi dau, peste masă, tuturor celor 
prezenţi câte un colac cu lumânare ( 3 . LAZĂR, p. 270; NOTE, Antonescu). Copiii născuţi duminică 
sau într-o zi de praznic mare (Crăciun, Paşte) sunt consideraţi norocoşi şi se crede că ei vor ajunge 
în viaţă oameni însemnaţi şi că pe aceia îi iubeşte Dumnezeu; se crede chiar că aceşti copii născuţi 
duminica pot să vadă spiritele şi să le ceară câte ceva; în schimb, dacă sunt născuţi sâmbăta, copiii 
nu vor trăi mult - Transilvania, Suceava ( 3 . MARIAN, II, p. 47). Este ziua care celebrează victoria 
binelui asupra forţelor malefice acumulate în săptămâna abia încheiată ( 12 . GHINOIU, p. 61). Cine 
se visează în zi de duminică va avea parte de veselie şi multă bucurie - Bucovina (NOTE, Băncescu). 
Serii simbolice: duminică-cămaşă-fir; duminicâ-dans. 

Duminica tânără. Poartă această denumire orice primă zi de duminică de după faza de lună nouă, 
zi în care se obişnuieşte să fie chemat preotul, ca să facă o rugăciune, însoţită de sfinţirea apei, 
pentru curăţenia casei şi a familiei; tot în această zi sunt străpunse urechile fetiţelor mici, pentru a 
le pune cercei; oamenii se tund şi îşi taie unghiile, crezând că numai astfel le vor creşte mai 
repede, precum creşte şi lumina lunii; la fel şi fetele, îşi taie vârful cozilor, ca părul să le crească 

mai lung şi mai des - Banat (2. MARIAN, I, p. 75; 78). 

Duminica Lăsatului de sec pentru intrarea în Postul Paştelui. în Bucovina, sărbătorii i se mai 
spune Rafinea, Refenea (pl. Refenele), pentru că nu se organizează o singură adunare în care se 
distrează tinerii ca în alte duminici, ci mai multe; în alte zone, mai poartă şi numele de Vergel; 
strigăturile rostite la aceste jocuri sunt adresate în special tinerilor care nu s-au căsătorit până la 
această dată; în Bucovina, se şi spune „a le trage o refenea", adică a-i lua pe tineri în râs; obiceiul 
este atestat şi în Transilvania, în special în Banat, Sibiu şi Ţara Chioarului; în această zi, fiecare 
trebuie să joace până ce se satură, ca să-i fie de ajuns peste tot postul, totodată crezându-se că 
trebuie jucat mult şi bine, ca să crească înaltă cânepa - nordul Moldovei; în Bucovina mai este 
semnalat obiceiul ca, la încheierea petrecerii, să se consume ouă de găină fierte sau coapte 
( 2 . MARIAN, I, p. 204-206; 2 . GOROVEI, p. 226; 12 . GHINOIU, p. 187). în Călăraşi, în preajma 
Lăsatului de sec, se desfăşoară „Spălarea vaselor", un obicei care constă în spălarea vaselor 
folosite până atunci la prepararea mâncării, punerea lor la păstrare şi scoaterea altora destinate a 
pregăti mâncărurile de post; cei care nu pot dispune material de un număr suficient de vase le 
spală bine pe cele folosite, încât să piară orice urmă de preparat „de dulce", întrucât se consideră 
un mare păcat în a nu respecta cu stricteţe Postul Mare; în seara de Lăsatul de sec, are loc un 
adevărat pelerinaj, în cadrul căruia finii vin la naşi, copiii căsătoriţi la părinţi, nepoţii la unchi şi 
mătuşi, cerându-şi „iertăciune" pentru eventualele neînţelegeri ivite de-a lungul anului; cei care 
vin aduc daruri, sunt invitaţi la masă, pentru că se consideră că nu este bine să se intre în postul 
Paştelui având duşmănie pe cineva; în timp ce în case se petrece, afară copiii aprind focuri mari, în 
jurul cărora se strâng în două cete între care se înfiripă un dialog satiric, simila r „strigării peste 
sat", numindu-se Urlalia, luându-se în râs fetele bătrâne şi flăcăii tomnatici, pentru că nu au avut 
curajul să-şi întemeieze propriile familii; în acelaşi timp, apar şi cete de flăcăi mascaţi, care bântuie 
toată aşezarea până a doua zi după amiază, atingând pe toţi cei întâlniţi cu o nuieluţă sau cu un 
bici, locuitorii numindu-i pe aceştia cuci, crezându-se că atingerea cucilor dă celor atinşi putere şi 
sănătate; există şi variante numite Cucii frumoşi sau Cucii mici, originea obiceiului fiind sud- 
dunăreană după aprecierea specialiştilor şi fiind întâlnită şi în unele aşezări din Ilfov (TUDOR, p. 74- 
75). 

Duminica Floriilor - Intrarea Domnului în Ierusalim. Este ultima duminică din Postul Mare şi 
poartă denumirea de Staulele Florilor, în Banat, Duminica Florilor şi Staurile Florii, în Năsăud, 
Duminica Floriilor, în Bucovina; în Suceava, mai poartă numele de Duminica Vlăstărilor, în 
amintirea ramurilorînflorite cu care a fost întâmpinat lisus Hristos la intrarea în Ierusalim; în 
general însă denumirea folosită de majoritatea românilor este Duminica Floriilor; sunt duse la 
biserică ramuri de salcie înverzite, preotul le sfinţeşte şi apoi le dă înapoi credincioşilor, pentru ca 
fiecare să ducă acasă ramuri sfinţite; în Suceava, se crede că, din această zi, toate plantele 
înmuguresc şi înfloresc, deci şi cele care servesc la încondeierea ouălor de Paşte ( sovârv, pădureţ 
etc.); pe la miezul nopţii spre duminică, fetele pun în apă busuioc şi fire din canafurile praporilor, 
pe care le fură la vreo înmormântare a unei fete mari, şi le fierb; cu această apă se spală pe cap, în 
dimineaţa zilei de duminică, pentru ca părul lor să fie frumos şi strălucitor ca firele din canaf, după 
care toarnă apa la rădăcina unui păr, rostind: „Cum se uită oamenii la un păr înflorit, aşa să se uite 
şi la minei"; dacă se împărtăşeşte cineva astăzi, înainte de a ajunge în dreptul preotului să se 
gândească la ceva şi Dumnezeu îi va îndeplini dorinţa; cum va fi ziua de Florii, aşa va fi şi de Paşte; 
în Banat, fetele cred că nu este bine să se spele pe cap în săptămâna premergătoare Floriilor, ca să 
nu încărunţească, dar se spală în Duminica Floriilor cu apă descântată, ca să le crească părul 
frumos; în Gorj, nimeni nu se spală pe cap în această zi şi nici nu se rade, de teamă că-i va albi 
părul precum pomii daţi în floare; tot astăzi, în Muntenia, este începută construcţia scrânciobului 
sau dulapului, care va funcţiona pentru copii şi tineri din Duminica învierii, apoi în următoarele 
două zile, în fiecare duminică ulterioară şi până la înălţare (Ispasul), când se face horă mare, 
petreceri şi se ciocnesc din nou ouă roşii; încep Deniile şi este dezlegat să se mănânce peşte; sunt 

duse la biserică flori şi ramuri înmugurite, în special ramuri de salcie; se crede că tuturor celor care 
se vor spovedi în Duminica Floriilor Dumnezeu le va împlini dorinţele; din această zi, toţi pomii şi 
toate florile încep să înflorească; mâţişorii sfinţiţi la biserică sunt duşi acasă după liturghie şi 
aşezaţi în spatele icoanelor, considerându-se că sunt buni de leac; furtuna şi grindina pot fi 
împiedicate punând pe foc câţiva mâţişori aduşi de la biserică în această zi; se mai crede că acei ce 
înghit trei mâţişori sfinţiţi sunt feriţi tot anul de boli; cum va fi vremea în această zi, tot aşa va fi şi 
în Duminica învierii; este ziua onomastică a tuturor fetelor şi femeilor al căror nume nu se 
regăseşte în calendar ( 2 . MARIAN, II, p. 85; PRESA). în această zi, se culeg tot felul de flori de 
primăvară şi se duc la biserică, pentru că este ziua florilor; la ieşirea de la Liturghie, oamenii 
primesc nuiele înmugurite de salcie; ajunşi cu ele acasă, ei ating cu aceste ramuri pe copii, ca să 
crească şi să înflorească la fel ca salcia, după care le pun, sub formă de coroniţe sau de 
mănunchiuri la icoane; astfel ele se păstrează peste an, fiind bune împotriva unor boli şi ca să 
ferească gospodăria de grindină şi de furtună, în care caz se pune pe foc puţină salcie sfinţită şi se 
crede că fumul împrăştie tunetele şi fulgerele; tot ramuri verzi de salcie se pun şi pe morminte; de 
asemenea, stupii de albine se încing cu salcie adusă de la biserică, pentru ca să dea rod bogat în 
miere şi ceară, iar ramurile sunt lăsate în jurul stupilor până în anul ce vine; în case, masa trebuie 
să stea întinsă toată ziua şi este datina să se mănânce peşte; ca să fie feriţi de dureri de şale, 
oamenii se încing şi ei cu nuiele verzi de salcie, iar unii înghit mâţişori, eventual trei la număr, 
pentru a fi feriţi de dureri de gât; sunt atinse cu ramuri de salcie şi vitele, ca să fie şi ele peste an 
frumoase şi sănătoase; când omul vrea să vândă vreo vită (cal, vacă, porc, oaie etc. ), o atinge mai 
întâi cu mâţişorii sfinţiţi la biserică şi apoi o duce la târg, pentru ca oamenii să se adune în jurul ei 
şi să o admire, tot aşa cum oamenii se îngrămădesc la biserică pentru a obţine salcie; cine se spală 
pe cap în această zi va albi la păr ca florile pomilor; de Florii, se scutură pomii, spunându-se: „Câte 
flori, atâtea mere, /Dumnezeu ne dă avere!"; aşa cum este vremea în Duminica Floriilor, tot aşa va 
fi şi în Duminica Paştelui (PRESA). Această zi mai este numită şi „Staurele sau Staulele Florilor", 
mâţişorii de salcie fiind puşi la fiecare casă, unde sunt ţinuţi peste tot anul; mâţişori se pun şi la 
grajduri; în unele sate, pomenirea morţilor nu se face toamna, ci în Duminica Floriilor, când se duc 
la cimitir şi bucate preparate, care sunt date de pomană tuturor celor prezenţi, chiar şi celor veniţi 
de prin alte localităţi - Maramureş (BOGDAN, p. 45). Cum va fi vremea în ziua de Florii, tot aşa va fi 
şi în Duminica Paştelui - Teleorman; laşi; Suceava ( 2 . GOROVEI, p. 268; 2 . CHIVU, p. 245). Florile pe 
care oamenii le duc la biserică sau pe care le primesc după săvârşirea slujbei, împreună cu nuielele 
de salcie, sunt aşezate la icoane în casă, păstrându-se peste tot anul, fiindcă se crede că ele sunt 
bune contra grindinii, a bolilor etc., cu ele sunt atinse pe spinare şi vitele, în această zi, ca să fie 
frumoase şi sănătoase; sau se pun la porţi, la uşile şi ferestrele casei, la şoproane, grajduri şi 
coteţe, considerându-se că ele apără gospodăria de forţele malefice - Gorj; Călăraşi (CĂRĂBIŞ, p. 
21; TUDOR, p. 76). 

Duminica învierii Domnului (Pastele). înainte de anul 325 d. H., Pastele se sărbătorea în diferitele 
zile ale săptămânii, chiar şi vinerea, sâmbăta şi duminica; în acel an, Sinodul Ecumenic de la 
Niceea, convocat de împăratul Constantin, a emis legea pascală, care stabilea ca această 
sărbătoare să aibă loc în prima duminică după lună plină sau după echinocţiul de primăvară; astfel 
Pastele trebuia prăznuitîntr-o duminică din perioada 22 martie-25 aprilie; Pastele ortodox nu 
coincide totdeauna cu Pastele catolic sau protestant, explicaţia stând în faptul că, la 1923, în urma 
unui congres ţinut la Constantinopol, unele biserici ortodoxe au hotărât să renunţe la calendarul 
iulian şi să adopte calendarul gregorian; totuşi, data prăznuirii Paştelui se calculează încă pe baza 
calendarului iulian, în care echinocţiul de primăvară are loc cu 13 zile mai târziu, de aici rezultând 
neconcordanţa cu data Paştelui apusean; în noaptea de sâmbătă spre duminică, în biserici se face 
slujba învierii, dându-se lumină din lumină; se sfinţesc pasca, ouăle roşii şi bucatele aduse, ca 
fiecare om să intre într-un anotimp nou sub semnul Duhului Sfânt şi al înnoirii sufleteşti; în 
noaptea învierii, se veghează cu foc şi lumină aprinsă, aşa cum ostaşii romani au păzit mormântul 

lui lisus; aproape de miezul nopţii, credincioşii se îmbracă în straiele cele mai frumoase şi noi, dacă 
se poate, şi, după ce se roagă, iau pasca şi bucatele şi merg la biserică, rămânând acasă doar 
bolnavii şi neputincioşii; se crede că acela care nu merge la biserică în această noapte va trăi tot 
anul în boli, necazuri şi nevoi, iar cine merge va avea parte de noroc şi bucurii; după ascultarea 
Liturghiei învierii, cu lumânarea aprinsă în mână, oamenii îşi dau mâna, se îmbrăţişează şi se 
sărută, pentru a se şterge orice urmă de neiubire dintre ei şi a se întâlni împăcaţi pe lumea 
cealaltă; există credinţa că acum se deschid porţile Raiului şi rămân aşa timp de 7 zile, până în 
Duminica Tomei, sau chiar până la înălţare (Ispas), sau până la Rusalii; de aceea, în biserică sunt 
scoase uşile împărăteşti ale altarului, care stau aşezate deoparte întreaga Săptămână Luminată; 
cine moare în ziua de Paşte sau în Săptămâna Luminată merge de-a dreptul în Rai; cine se naşte în 
aceste zile va fi norocos toată viaţa; lumânarea învierii este păstrată tot anul, pentru a fi aprinsă în 
situaţii primejdioase; această lumânare mai este purtată în unele momente de către fete în sân, 
pentru a fi luminate, văzute şi iubite de toată lumea, precum este ziua învierii; până la Ispas, 
creştinii se salută spunând „Hristos a înviat!" şi răspunzând „ Adevărat c-a înviat!" (PRESA). în 
noaptea dinspre Duminica Paştelui, se crede că se deschid cerurile şi cine face de veghe este 
răsplătit de Dumnezeu, împlinindu-i-se dorinţele - Tecuci; Galaţi; sunt consideraţi a fi norocoşi 
copiii născuţi în această zi - Ţara Oltului; se crede că, dacă în dimineaţa acestei zile, se pune un fier 
sub pragul uşii, se poate scăpa de greieri - Ţara Oltului; acela care se scaldă în această zi va fi 
sănătos tot anul - Suceava; această baie trebuie făcută punând în apă un ou roşu şi o monedă de 
argint, ca omul să fie sănătos şi roşu la faţă ca oul şi să aibă bani - Suceava; nu este bine să se 
doarmă de Paşte, în timp ce la biserică se oficiază slujba de prăznuire a învierii Domnului - Ţara 
Oltului; cel care doarme în ziua de Paşte va fi somnoros peste tot anul - Suceava; să nu se doarmă 
în această zi, fiindcă fură diavolul pasca de pe masă - Vrancea; în Duminica Paştelui, să nu se 
mănânce nici un fel de bucate, în afară de peşte, dacă se doreşte să nu existe probleme dificile cu 
vitele - Ialomiţa; când se pune cloşca pe ouă, trebuie să se calculeze de aşa fel ca puii să nu iasă din 
ouă în ziua de Paşte, pentru că ies betegi şi nu trăiesc - Suceava; după slujba din Duminica Paştelui, 
se mai trag clopotele încă o dată, pentru ca plantele de cânepă să se facă mari şi îndesate - Ţara 
Oltului; în această zi se pândeşte să se observe de unde sar bani din pământ - Bihor; să nu se fiarbă 
sau să se coacă ouă în zi de Paşte, pentru că se îmbolnăveşte de amigdalită cel ce o face - Argeş; 
nu este bine să se doarmă în această zi, pentru că va avea parte de vreme ploioasă în timpul 
călătoriilor cel ce o face - Suceava; să nu se plece de acasă în vreo călătorie în Duminica Paştelui - 
Bihor; îi va merge deosebit de rău peste tot anul celui care cade mergând la biserică, pentru a 
asista la slujba de înviere - Tecuci; cine moare în ziua de Paşte merge direct în Rai, pentru că Raiul 
este deschis pentru oricine în această zi - Moldova; laşi; în această zi, femeile împart, pentru morţii 
din familie, pâine proaspătă, ceapă verde şi rachiu, crezându-se că atunci sufletele celor decedaţi 
se înalţă la cer şi ele trebuie să aibă merinde pe drum - Muntenia; se crede că, dacă plouă în 
această zi, cartofii se strică - Ţara Oltului; în ziua de Paşte, să se mănânce întâi ouă albe, pentru că 
acela care va mânca de la început ouă roşii va face buboaie; în Bucovina, se crede că nu este bine 
să se mănânce, imediat ce se iese de la slujba deînviere, carne, pentru a nu se da lupul la vite; în 
Galaţi, dacă un copil „s-a spurcat" mâncând de dulce în Postul Mare, mama lui nu trebuie să 
mănânce de dulce în Duminica Paştelui (GOLOPENŢIA, p. 72; 92; 111; 144-145; 2 . GOROVEI, p. 15; 
35-36; 49; 57; 101; 190; 204; 210; 216; 225; 255). Se crede că acela care nu merge în această 
noapte la biserică se îmbolnăveşte (acuzând ameţeli şi neputinţe fizice) şi tot în această stare va 
vieţui până la Pastele următor, interval de timp în care va mai avea parte şi de multe neajunsuri în 
gospodărie şi familie - Banat; Sibiu; Suceava; este obiceiul ca, după slujba deînviere, oamenii să se 
îmbrăţişeze şi să se sărute între ei - Banat; Suceava; când preotul şi cântăreţii rostesc „Şi unii pe 
alţii se îmbrăţişează", cei care asistă la slujbă îşi dau mâna şi se îmbrăţişează - Valea Jiului; aceste 
gesturi făcute de credincioşi sunt explicate a fi expresia dorinţei de a trăi cu toţii în împăcare, pace, 
fără duşmănie între ei - Ţara Oltului; sau înseamnă iubire, fraternitate, uitarea oricărei supărări şi 

asigurarea bunei armonii în viitor, chiar şi dincolo de mormânt, afirmându-se chiar că toţi cei care 
îşi dau mâna, se îmbrăţişează şi se sărută în ziua de Paşte se vorîntâlni şi pe lumea cealaltă - 
Banat, dar credinţa aceasta se întâlneşte pe spaţii largi, la toţi românii; se mai crede că, în această 
noapte, se deschide Raiul şi deschis rămâne până în Duminica Tomei, adică timp de şapte zile; 
după alţii, Raiul rămâne deschis până la Ispas (Joia înălţării Domnului) - Suceava; sau chiar până la 
Duminica Mare (Rusalii) - Transilvania; Năsăud; unii credincioşi afirmă că gestul preotului de a 
scoate uşile împărăteşti din balamale şi a le pune deoparte, rămânând scoase toate zilele din 
Săptămâna Luminată, reprezintă o dovadă în plus că Raiul este şi el deschis - Suceava; la miezul- 
nopţii, când cântă cocoşii şi pocnesc săcăluşurile, oamenii rămaşi acasă se scoală şi calcă neapărat 
pe ceva aşternut lângă pat, în credinţa că astfel nu-i va ustura tălpile peste vară; apoi se spală pe 
faţă cu apa dintr-un vas în care mai sunt puse un ou roşu, o monedă şi rămurele de busuioc - 
Suceava; un obicei care ţine de practicile religioase, dar pe care credincioşii îl săvârşesc în credinţa 
că astfel Dumnezeu îi va ajuta să treacă prin viaţă fără mari necazuri, este acela de a plăti, singuri 
sau în asociere cu mai multe familii, Darea Paştilor : sunt cumpărate 2-3 vase din lemn noi ( ciubere 
sau donicioare ), toate alese cu grijă, ca să fie bine executate şi frumos ornamentate, care se umplu 
cu vin încă din seara Miercurii Mari (din Săptămâna Patimilor), după care sunt acoperite bine, 
pentru a nu pătrunde nici o impuritate în ele; în dimineaţa Joii Mari, sunt duse la biserică şi sunt 
aşezate în altar, împreună cu 7 sau 14 pâinişoare din grâu curat, frământate şi coapte de 
prescurăriţa parohiei; se mai cumpără 2 sau 8 oale mari din lut smălţuit, având fiecare câte două 
toarte, linguri de lemn, un cuţit nou şi un cârpător (placă de lemn folosită pentru tăiat pe ea 
legume), pe care se taie pâinea în bucăţele pătrate, semănând cu zahărul cubic; pâinea, 
amestecată cu vin, precum împărtăşania, se aşează în oalele acoperite cu năframe din lână sau din 
mătase, cumpărate şi acestea din târg sau de la magazine; mai sunt plătite rugăciunile „de 
dezlegare", care sunt citite de către preot în zorile Duminicii învierii Domnului; „Pastile", adică 
vinul şi pâinea, sunt sfinţite în Joia Mare, la amiază, cu deosebită solemnitate; la revărsarea zorilor 
în Duminica Paştelui, preotul aşezat în uşa altarului, ajutat de cantor şi de crâsnic, fiecare dintre 
aceştia doi aşezat în alt loc al bisericii, de obicei în naos şi în pronaos, ţinând câte o oală în mână, 
sub care se află năframa cu care se acoperise vasul, ca să nu cadă absolut nimic pe jos, împart 
fiecărui participant Paşti, pentru a înghiţi pe loc şi pentru a duce într-o ceşcuţă şi celor de acasă; în 
schimb, credincioşii dau câte un ou roşu - Banat; Munţii Apuseni; Bihor; Maramureş; „Pastile" se 
coc în ziua de miercuri din Săptămâna Patimilor, se sfinţesc în Vinerea Mare şi se împart, fără a se 
pune şi vin, în dimineaţa Duminicii Paştelui - Năsăud; firimiturile „Paştilor" sunt date şi animalelor 
„curate" (rumegătoarelor), amestecate în nutreţ sau în boabe - Transilvania; credincioşii nu 
mănâncă nimic în dimineaţa Duminicii învierii Domnului până nu pun în gură „Paşti" - Munţii 
Apuseni; Valea Jiului; Mureş; întorşi acasă de la biserică şi având „Pasca" deja sfinţită, credincioşii 
intră mai întâi în grajdul vitelor şi le pune acestora coşul sau legătura cu pasca, de trei ori, pe cap, 
iar, în cazul că are mai multe animale, aşează pasca, în mod simbolic, numai pe capul unora; se duc 
apoi la câini, le dau acestora câte o bucată de anafură şi îi lasă liberi din lanţ; după care intră în 
casă şi pun pasca pe capul fiecărui membru al familiei, rostind „Hristos a înviat!"; se aşează în fine 
la masă şi, înainte de a mânca, gustă fiecare câte o bucată de anafură şi una de pască, precum şi 
din toate celelalte bucate care au fost sfinţite odată cu pasca; celor plecaţi la munte cu animalele li 
se trimite dinainte anafură şi pască, ca să aibă în dimineaţa Duminicii Paştelui; în aceeaşi zonă, se 
procedează şi astfel: când cei care au fost la biserică se întorc acasă, se aşterne pe jos un lăicer sau 
mai multe de la uşă şi până la masă, pe care calcă persoana care poartă pasca, aceasta din urmă 
fiind apoi aşezată pe masă; din pasca însemnată cu cruce deasupra sunt tăiate atâtea felii cât se 
consideră că pot fi mâncate, după care se pune cuţitul jos şi este călcat, fiind apoi călcat de fiecare 
din cei prezenţi; capul familiei împarte apoi câte o bucată de prescură şi una de pască, acestea 
fiind mâncate înainte de orice altceva - Suceava; Bucovina; după ce se pleacă de la slujba învierii 
Domnului şi se vine acasă, la intrare se rosteşte „Hristos a înviat!", apoi cei tineri sărută, în ordine, 

mâna tatălui, a mamei, ale socrilor, precum şi mâinile celor bătrâni, după care femeia sărută mâna 
bărbatului, pentru că el este „ stâlpul" casei, iar acesta o sărută pe ambii obraji - Moldova (partea 
de sud şi centrală); tatăl familiei, după ce a mâncat din pasca şi slănina slujită, ia un ou roşu dintre 
cele sfinţite, îl sparge şi îl taie în atâtea felii câţi sunt în casă, dându-i fiecăruia să mănânce, 
crezându-se că atunci când unul dintre ei se rătăceşte pe căi necunoscute este suficient să se 
gândească la cei cu care a mâncat oul de Paşte şi găseşte drumul cel bun - Satu Mare; Ţara 
Oaşului; Năsăud; se mănâncă oul ca toţi să fie peste an sănătoşi, dar este bine ca, înainte de a 
mânca şi altceva, să se mănânce peşte proaspăt, ca să fie peste an vioi şi iuţi precum peştele - 
Transilvania; Moldova; Bucovina; se crede că nu este bine ca, în ziua de Paşte, să se bage degetele 
în solniţa cu sare, pentru că, peste an, îi vor transpira mâinile celui ce o face - Banat; Moldova (de 
sud şi centrală); se mai crede că, dacă sunt strânse oasele de la găina tăiată pentru Paşte şi sunt 
aruncate apoi peste casă, zicându-se totodată „Uliule, iacă-ţi partea ta!", răpitoarea nu se va 
atinge în acel an de găinile şi puii din curte - Ţara Haţegului; se cuvine ca în ziua de Paşte toată 
lumea să fie veselă, pentru că numai o dată în an este Paşte - Suceava; totuşi, în Duminica Paştelui 
nu se organizează hore cu muzicanţi, nu este bine să se facă vreo călătorie şi nici să se încheie vreo 
căsătorie, este sărbătoarea cea mai mare şi cea mai sfântă din an - Sibiu; Năsăud; Bucovina; 
îmbrăcaţi curat, cu cele mai scumpe haine pe care le au, tinerii iau ouă de acasă şi se întâlnesc în 
curtea bisericii, unde petrec împreună, ciocnind ouă - Transilvania; Bucovina; se crede că acei care 
se adună la biserică se vor întâlni cu toţii şi pe lumea cealaltă; se petrece astfel în curtea bisericii în 
Duminica Paştelui, luni, a doua zi de Paşte, când feciorii stropesc cu apă fetele, marţi dimineaţa, a 
treia zi de Paşte, le vine rândul fetelor să stropească pe băieţi cu apă, iar după amiază se duc cu 
toţii la joc - Suceava; se obişnuieşte să se dea de pomană colaci, miel, ouă roşii şi alte preparate în 
memoria celor morţi din familie; uneori se împarte caş şi ulcele pline cu apă; pomana se trimite pe 
la casele vecinilor, sau sunt trimişi copiii să o ia, în acest ultim caz gazdele având grijă să le intre 
prima dată în casă un copil căruia îi trăiesc ambii părinţi; sau se împarte celor sărmani ouă roşii şi 
colaci - Banat; tot copiii umblă pe la casele creştinilor, ţinând în mână ouă roşii, intră în casă, 
rostesc „Hristos a înviat", apoi primesc ca dar ouă şi turte dulci - Sibiu; Năsăud; femeile care nu au 
copii sau au copii decedaţi dau de pomană copiilor câte un ou roşu şi câte o păscuţă - Galaţi; 

Vaslui; Bacău; Bucovina; se împart de pomană ouă roşii la mormintele celor decedaţi, rostindu-se 
totodată numele celui pentru care se face ofranda - Muntenia; în unele sate, pomana se face în 
ziua de luni, a doua zi de Paşte, când femeile duc la cimitir şi împart acolo pască, lumânări şi ulcele, 
pe care le dau celor sărmani - Bucovina; un obicei întâlnit numai în Banat şi Transilvania este numit 
Bricelatul şi se desfăşoară începând din Duminica învierii Domnului, după vecernie, cu alegerea 
„craiului", în curtea bisericii, adică feciorii se adună la auzul bătăilor de toacă şi aleg dintre ei pe 
acela care a ieşit primul la arat, a fost harnic şi nu a avut nici un păcat în timpul Păresimilor (Postul 
Mare); acesta este dus cu alai până la râul cel mai apropiat, unde este ameninţat că va fi aruncat în 
apă, dacă nu promite că le dă de băut celorlalţi flăcăi o anumită cantitate de rachiu; se întorc apoi 
la biserică, alesul este aşezat pe un scaun şi invitat să judece şi să pedepsească pe toţi feciorii care 
au săvârşit vreun păcat în Postul Mare, adică nu au arat cum se cuvine, au pierdut vreo piesă de la 
plug, au muncit prea tare animalele puse în jug, au ieşit la vreo horă sau au purtat struţ, s-au certat 
cu părinţii etc.; cel pedepsit este luat pe sus de 4 sau 6 flăcăi şi dus la fiecare corn de biserică, unde 
este briceluit sau prişcăluit, adică este lovit peste tălpile picioarelor cu un băţ numit bricelă sau 
prişcală; după aceasta se duc cu toţii la petrecere, aici fiind invitate şi fetele; ultima secvenţă a 
datinii, petrecerea, se repetă şi în zilele de luni şi marţi; în unele sate din zona Năsăudului, sunt 
aleşi câte doi crai, care rămân un fel de lideri ai tinerilor un an întreg; ei sunt aruncaţi de mai multe 
ori în sus, iar asistenţa strigă „Crai nou în ţară"; cel indicat ca fiind vinovat pentru faptele sale 
petrecute în Postul Mare este întins cu faţa în jos şi bătut la tălpi cu un fel de lopăţele, la fiecare 
corn al bisericii; dacă vreunul dintre flăcăi loveşte prea tare, este pedepsit el cu tot atâtea lovituri 
câte a apucat să dea în celălalt; apoi toţi se duc la locul unde în mod obişnuit se organizează dansul 

de sfârşit de săptămână, loc care poartă prin acele părţi numele de Bere; ameninţarea că vor fi 
aruncaţi în apă, dacă nu promit ceva de băut se întâmplă în ziua de luni; cum se desfăşoară 
obiceiul la care iau parte numai feciorii, identic este organizat şi de către bărbaţii însuraţi, care îşi 
aleg dintre ei pe cel mai harnic locuitor ieşit primul la arat - Năsăud; în Ţara Oltului, obiceiul se 
numeşte Plugarul, iar „craiul" este purtat spre apă pe o grapă cu dinţii din lemn, apoi îmbrăcat în 
haine de lucru şi încins cu nuiele înverzite, care sunt prinse şi la pălărie; deasupra apei este aplecat 
de două ori, în formă de cruce, începând dinspre răsărit, după care el stropeşte cu apă pe cei din 
jurul său; în fine, se pleacă la petrecere; în unele sate din Ţara Oltului, pălăria este împodobită cu 
un colac şi un ou roşu, iar „craiului" i se leagă paie la picioare, la mâini, pe piept (în diagonală), la 
brâu şi la pălărie; în Banat şi în Bucovina, animalele au deplină libertate în această zi: viţeii sunt 
lăsaţi să sugă, vacile nu sunt mulse, câinii sunt eliberaţi din lanţ şi lăsaţi să alerge pe unde vor, 
indiferent cât de răi ar fi; în Ţara Oaşului şi în alte locuri din Transilvania, vitele au libertatea să 
pască şi pe holdele semănate şi încolţite, dar numai până după ieşirea de la biserică, darîn unele 
sate din Năsăud sunt lăsate în câmp şi toată ziua; în Suceava, fetele nemăritate, cărora li se spune 
„Hristos a înviat", răspund cu „Eu să joc înainte!", în credinţa că astfel vor fi scoase des la joc de 
către flăcăi; în Moldova, vânătorii şi pescarii răspund cu „Vânat prind!" sau „Peşte prind!", în 
speranţa că vor avea spor la vânat şi pescuit; cine doarme în ziua de Paşte va fi nu doar somnoros 
peste tot anul, darîi va ploua fânul, iar luda îi va fura pasca - Banat; Bistriţa; Suceava; dacă plouă în 
ziua de Paşte, atunci toată perioada până la Rusalii va fi ploioasă - Banat; în ziua de Paşte să nu se 
plătească datorii şi nici să nu se dea cu împrumut, fiindcă se crede că tot anul se va da, iar de 
primit sau de luat înapoi nici nu va fi vorbă - Banat; mai mult, cele împrumutate înainte de această 
dată trebuie luate înapoi, ca toate lucrurile să fie acasă şi să nu fie împrăştiate peste tot de Paşte - 
Suceava; dacă plouă în ziua de Paşte, tot timpul va fi aşa până la Rusalii, iar, dacă bate grindina, se 
crede că anul va fi mănos - Suceava ( 2 . MARIAN, II, p. 167-168; 181-183; 186-188; 195-198; 200- 
203; 206; 210; 12 . GHINOIU, p. 172-174; 180). în loc de pâinea stropită cu vin, care este dată 
credincioşilor la finele slujbei de înviere („Paşti"), odinioară se foloseau şi muguri de copac, obicei 
combătut cu vehemenţă de episcopul Petru Pavel Aron pe la jumătatea secolului al XVIIl-lea 
(HERSENI, p. 205). în unele părţi ale Ardealului, în această zi feciorii îşi aleg un crai şi câţiva crăişori 
sau judecători; uneori craiul, care se întâmplă să fie flăcăul care a ieşit primul la arat, este condus 
la râu şi aruncatîn apă, ritual practicat şi de către tinerii din Ţara Oltului, sub numele de 
„Plugarul"; craiul are de obicei şi dreptul de a pedepsi pe ceilalţi tineri pentru faptele lor mai puţin 
lăudabile făcute peste an, organizează jocul în cele trei zile ale Paştelui, dă feciorilor o masă etc.; în 
ziua întâi de Paşte, vechiul vătaf al Junilor mulţumeşte pentru cinstea ce i s-a făcut şi predă 
buzduganul noului vătaf, care este ales tot în această zi (MUŞLEA, II, p.; 53; 77). în dimineaţa 
Duminicii învierii Domnului, la marginea satului, tineri cu nuiele în mână seînşiruie pe drum, de 
obicei dinspre deal spre vale; obiceiul poartă numele d e „Alergarea prescurii" şi se desfăşoară sub 
forma unei ştafete astfel: prescura şi un litru de vin sunt lăsate în grija unui bătrân amplasat la 
„sosire", iar, la un semnal, tânărul (sau tinerii, în serii de câte doi) porneşte în goană şi, ajungând la 
următorul, îl loveşte uşor cu nuiaua pe umăr, iar acesta porneşte mai departe, raţiunea fiind ca toţi 
tinerii să ajungă cât mai repede în vale, încât moşul să nu aibă timp să consume prea mult din 
prescură şi vin; participarea moşului este simbolică, fiind poate o reminiscenţă a ritualului de An 
Nou, când acesta era sărbătorit primăvara; la sosire, prescura şi vinul revin băieţilor, care le împart 
între ei; informatorii bătrâni spun că, odinioară, se alerga întotdeauna dinspre ogorul semănat cu 
grâu spre cel cultivat cu porumb, fiind vorba clar de un ritual agricol de transfer de fertilitate, fără 
a se exclude posibilitatea ca alergarea să se fi făcut călare pe cai, ca un fel de „încurare a cailor" - 
Ţara Haţegului (NOTE, Antonescu). în noaptea de înviere, unele fete se scaldă în covata de făcut 
mălai, în speranţa că se vor mărita mai repede şi tot cu acest scop se duc dimineaţa pentru a se 
scălda în pârâul de la marginea satului - Bucovina (COJOCARII, p. 240). în ziua de Paşte, la 
întoarcerea de la biserică, se aduc brazde cu iarbă verde, luate obişnuit din lanurile de grâu, fiind 

aşezate la pragul uşii de intrare în casă, peste ele trecând toţi membrii familiei în cele trei zile 
pascale, în credinţa că vor fi sănătoşi şi viguroşi tot anul - Teleorman (PRESA). Scăldatul, în sens 
purificator, este practicat de fete şi flăcăi, mai ales în dimineaţa Duminicii Paştelui, când tinerii se 
scoală, până a nu răsări soarele, se duc unul câte unul la un râu sau la o altă apă din apropiere şi se 
scaldă în ea, fără să fie văzuţi de cineva; ei cred că prin acest gest se curăţă de toate relele, 
făcăturile şi urâciunile, dar şi că vor fi peste tot anul feriţi de orice boală şi că vor fi iubiţi, sprinteni, 
uşori, harnici, sănătoşi; obiceiul poate să fie practicat în toate cele trei zile de Paşti, când fetele şi 
flăcăii se udă reciproc; chiar când flăcăii scufundă cu totul în apă fetele îmbrăcate, sau le udă 
turnând câte două-trei cofe peste ele, ele nu se supără, ci se bucură, crezând că astfel se vor 
mărita mai repede în decursul anului - Banat; Transilvania (12. GHINOIU, p. 181-182). în Banat, de 
dimineaţă se dau de pomană, pentru morţi, colaci cu miel, ouă roşii şi alte bucate, precum şi ulcele 
noi pline cu apă; se dă de pomană şi caş; în Muntenia, se dau de pomană ouă roşii peste mormânt, 
pomenindu-se totodată numele celui pentru care se face pomana; tot în această zonă, există 
credinţa că toţi morţii păcătoşi, ale căror suflete zac în iad, ies afară în această zi şi stau până la 
Rusalii; fetele duc apă de pomană pe la vecini în aceste zile, gestul fiind făcut pentru morţi, ziua 
mai fiind numită, datorită caracterului funerar al unor obiceiuri, şi Moşii de Paşti (3. MARIAN, III, p. 
247-248). în ziua de Paşte nu este voie să se doarmă, pentru ca să nu fie somnoros cel care nu se 
scoală devreme - Bihor (ROMAN, p. 4). Tot în Bihor, obiceiul fetelor fecioare de a se prinde surate, 
care în trecut a avut o mare răspândire, este astăzi mai mult un joc şi se practică în Duminica 
Paştelui, de regulă în curtea bisericii, cu toate că, prin conţinutul său, el este un obicei profan şi are 
mai mult rolul de a introduce în lume, într-o nouă categorie de vârstă, fetele de 13-14 ani; adunate 
în cerc şi ţinându-se de mâini, ele cântă o melodie simplă, după care jocul se opreşte, fetele 
rămânând prinse de mâini; două dintre ele trec în mijlocul cercului şi acolo se prind „surate"; se 
aşează în genunchi, una în faţa celeilalte, şi rostesc un legământ: „ Fată curată, /Vrei să-mi fii 
surată?/Vreau să-ţi fiu surată. /Dacă mi te prinzi surată, /Nu mi-i sudui de tată?/Nu te-oi sudui de 
tată. /Nici de mamă niciodată?/Niciodată. /Da' de sori ori de fraţi?/Nici de sori, nici de fraţi. /De 
mi-i sudui de tată, /Dare-ai cu capu ' de pkiatră, /De mi-i sudui de mamă, /Nu te ieie lumea-n 
seamă!/De te-i despărţi de mine, /Pice poale de pe tine, /Ori la Paşti, ori la Crăciun, /Ori când îi 
ospăţu' buni"; formulele jurământului sunt repetate şi de cealaltă fată, după care se schimbă două 
batiste şi două ouă „împistrite" , se îmbrăţişează şi se sărută; obiceiul are aceeaşi valoare ca şi acela 
la legării fraţilor de cruce, legământul asigurând păstrarea prieteniei între cele două fete până la 
moarte, ca şi în cazul frăţiei de cruce; după tradiţie, „ suratelor" le revin o seamă de îndatoriri: ele 
se consideră rude de sânge, luând parte, alături de celelalte neamuri, la toate evenimentele 
petrecute în familiile lor, fiind alături la bucurie şi la necaz; la moartea unei „surate", cealaltă 
poartă semne de doliu ca după o rudă bună (COLŢEA, p. 148-151). Pe Valea Jaleşului (Gorj), în 
noaptea învierii, când bate toaca pentru prima oară, se obişnuieşte ca mulţi să se arunce într-un 
râu unde se spală în credinţa că acei care sunt bolnavi se vor lecui, iar cei sănătoşi nu se vor 
îmbolnăvi; la fel, femeile îşi spală copiii cu apă din râu; în dimineaţa primei zile a Paştelui, toţi ai 
casei se spală pe mâini şi pe faţă cu apă dintr-o ulcică nouă, în care este introdus un ou roşu şi o 
monedă de argint, ca să fie roşii şi sănătoşi toată vara; înainte de a se îmbrăca în haine noi, 
oamenii trec prin mijlocul lor un cărbune aprins, pentru a înlătura duhurile rele; în zilele 
următoare, se plătesc aşa-numitele „Hore de pomană", ofrande pentru cei morţi după care abia a 
fost ridicat doliul; cel care vrea să plătească o astfel de horă dăruieşte o batistă ornată cu „râuri", 
însoţită de un buchet de flori, unui băiat care începe hora şi o ţine până la sfârşit; ai casei şi rudele 
celui mort, prinşi în horă, calcă de trei ori pe batistă, apoi o dăruiesc celui care începe hora; în 
timpul jocului, se oferă fiecărui jucător câte un buchet de flori şi un pahar de vin; după încheierea 
horei, cei care au fost în doliu sunt liberi de aici încolo să joace în horă, fiindcă până în acest 
moment participarea le este oprită (CĂRĂBIŞ, p. 25; 27-28). A doua zi de Paşte, se merge la cimitir, 
pentru a cinsti memoria celor morţi, dându-se de pomană, peste morminte, cozonaci şi ouă roşii; 

tot acum, prieteniile legate în câşlegi, sau în serile de şezătoare, sau la hora satului sunt aduse la 
cunoştinţa satului, în faţa intrării la cimitir, obicei care poartă numele de Lioară sau Feleagă, 
textele rostite fiind un fel de declaraţii de dragoste; feleagă este numele pe care îl poartă o 
ştergură pe care fetele o pun la costumul cel nou îmbrăcat de ele în Duminica Paştelui, costum 
lucrat în timpul Postului Mare; fetele aruncă ştergură după gâtul băiatului ales, după care se sărută 
oarecum acoperiţi d e feleagă, dar în faţa celor prezenţi, ceea ce ar fi un fel de logodnă publică; 
prin satele bihorene se crede că numele Lioara ar veni de la prima fată care s-a logodit astfel şi pe 
care o chema Lioara; în alte localităţi din Bihor, obiceiul poartă numele de Ţura fetelor, iarîn 
câmpia Banatului i se spune Soră de cruce, având acelaşi loc de desfăşurare şi tot în ziua a doua de 
Paşte, în care fetele se leagă surori pe viaţă, când ele se sărută şi fac un schimb de ştergare şi ouă 
încondeiate; locul ales pentru desfăşurarea obiceiului este cel din faţa cimitirului, el fiind un spaţiu 
neprofanat, darînsemnând şi că strămoşii sunt luaţi drept martori la legământul depus 
(VĂRIEŞESCU, p. 29). Dacă în această zi este senin şi vremea este frumoasă, însorită, anul va fi 
roditor şi fără precipitaţii multe; dacă este moină în ziua de Paşte înseamnă că anul va fi sărac în 
recolte şi produsele vor fi vândute cu preţ ridicat, adică va fi scumpete; dacă în maximum trei 
săptămâni după Paşte nu răsare verdeaţa, anul va fi neroditor (PRESA). Serii simbolice: duminică- 
prag-fier; apă-ou roşu-monedă ; apă-ou roşu-monedă-busuioc. 

Duminica Tomii (Tomei). Prima duminică de după Paşte poartă numele de Duminica Tomii(ei), 
fiindcă, în această zi, lisus Hristos s-a arătat pentru prima oară Apostolilor, după înviere; Apostolul 
Toma, îndoindu-se de spusele celorlalţi învăţăcei, a spus că până ce nu va vedea el semnul cuielor 
în palmele lui lisus şi nu le va atinge cu degetul său, până ce nu va pune el mâna pe coasta rănită a 
Mântuitorului nu va crede că a înviat, motiv pentru care a fost supranumit şi Toma Necredinciosul; 
în Năsăud, ziua mai poartă denumirea de Pastile Mici, iar, în Bihor, Droaşte sau Druşte; în schimb, 
în Banat, Pastile Mici poartă numele Mătcălăul şi este sărbătorit luni sau marţi după Duminica 
Tomei, credinţa fiind că Mătcălăul este fratele mai mic al Paştelui; în Duminica Tomei, se dau de 
pomană, pentru sufletul morţilor, colăcei pentru copii şi ouă roşii, colaci şi lumânare, după care se 
ospătează toţi lângă biserică, până către seară; se pot pune şi vase pe mormânt, dar acest fel de 
pomană poate fi făcută şi în ziua de luni după Paşte sau după Duminica Tomei; în această zi, există 
obiceiul să se aşeze pe mormintele celor decedaţi din familie vase cu pomană şi să se aprindă 
lumânări, să se dea participanţilor în vârstă câte un colac cu lumânare, iar copiilor să li se împartă 
ouă roşii şi colăcei, numiţi, în Bihor şi Vlaşca, pupi; în Munţii Apuseni, există obiceiul ca bătrânii din 
sat să se adune, după prânz, şi să hotărască dacă joile de după Paşte trebuie ţinute, apoi se duc 
toţi la preotul paroh pentru a-i aduce la cunoştinţă hotărârea luată, rugându-l să-şi spună părerea, 
după care această ultimă concluzie este respectată de toţi cu stricteţe (2. MARIAN, II, p. 230-231; 
235; PRESA), v. JOI. 

Duminica Teilor. Cade în a doua duminică după înălţarea Mântuitorului (Ispasul), când se duc la 
biserică crengi de tei şi apoi se găteşte fiecare casă cu acestea; în ajunul acestei zile, este sâmbăta 
morţilor şi se dau de pomană lapte, covrigi, cofiţe, oale, străchini - Vrancea (2. STAHL, p. 194). 
Duminica Rusaliilor (Pogorârea Sfântului Duh; Duminica Mare). Prăznuită în a opta săptămână 
după Paşte, sau la 50 de zile după Duminica învierii, sau la 10 zile după joia înălţării Mântuitorului 
(Ispasul), când Dumnezeu a trimis Duhul Sfânt pe pământ, sub forma unui vuiet puternic şi a unor 
limbi de foc, care au zăbovit peste apostolii şi ucenicii aflaţi într-o casă; Apostolul Petru le-a 
explicat celor prezenţi că au fost martori la un eveniment care a împlinit făgăduinţa Mântuitorului; 
în această zi au fost botezaţi 3000 de oameni, acesta fiind momentul istoric al constituirii primei 
biserici creştine din lume; nu se lucrează nimic trei zile, nu se iese la câmp, nu se coase, nu se spală 
rufe, de teamă ca rusaliile să nu le strâmbe gura, să le rupă mâinile sau să le pocească pe femeile 
care încalcă tradiţia (PRESA). în sâmbăta din ajunul Rusaliilor, feciorii din satele moldovene aduc 
din hotarul localităţii ramuri de tei, folosite pentru a împodobi ferestrele şi uşile caselor, stâlpii 
prispelor şi porţilor; în Dolj, ramurile pot fi şi de plop sau stejar; se consideră că acestea au puteri 

nebănuite împotriva forţelor malefice, extrem de virulente la Rusalii şi de Joia Nepomenită, când 
încearcă să intre în gospodărie, în casă, în grajduri, pentru a schilodi oameni şi animale; în 
Moldova, cu aceste ramuri se ameninţă norii aducători de grindină, iar, în Vâlcea, cu frunzele de 
tei, mure, soc şi altele, adunate la Moşii de Vară (ce se ţin cu o zi înainte) sau în Duminica Mare, se 
vindecă diferite boli peste an; plantele cu puteri magice, de care se feresc Rusaliile, sunt însă 
avrâmeasca, cristineasca, leişteanul, odoleanul, pelinul şi, fireşte, usturoiul; în Argeş, Muscel, 
Dâmboviţa şi Prahova, se obişnuieşte ca, în această zi, fetele să se prindă surate sau verişoare, iar 
băieţii să se prindă veri, prin legăminte de prietenii trainice; de-acum încolo îşi vor spune reciproc 
secretele, se vor ajuta în viaţă ca nişte adevăraţi fraţi şi surori şi, an de an, în această zi fetele îşi 
vor face pomeni una alteia şi vor petrece, iar băieţii se vor cinsti împreună, legământul fiind 
respectat până la moarte; plantele de leac culese de Rusalii sau în ajunul sărbătorii sunt 
considerate neeficiente, deoarece acestea „sunt pişcate de iele" (12. GHINOIU, p. 213-214; 273; 
277). Pentru a nu fi luaţi de rusalii, oamenii nu trebuie să lucreze absolut nimic în această zi - laşi; 
în seara dinspre Rusalii, nu se lasă nici un lucru de-al casei afară, pentru că îl pocesc rusaliile - laşi 
(2. GOROVEI, p. 208). în Duminica Mare, se duc la biserică, se sfinţesc şi se împart ramuri de tei 
sau de nuc; în noaptea dinspre Rusalii ard comorile, dar oamenii păcătoşi nu le văd, ci doar cei 
buni şi drepţi înaintea lui Dumnezeu, care pot vedea chiar şi rusaliile cum zboară prin aer; dacă la 
Rusalii luna bate în geam pe faţa unui copil aflat în leagăn, acesta devine lunatic (PRESA). în seara 
de Rusalii, în zona Braşovului, se fac focuri în pădure şi se veghează toată noaptea, pentru a ajuta 
luminii să biruie, pentru că există credinţa că, în această noapte se aruncă vârcolacii la soare, 
încercând să-l înghită (3. RAICU, p. 39). Va fi rău dacă este senin în ziua de Rusalii, dar şi dacă plouă 
în această zi va fi prevestire de rele (PRESA). 

DUMNEZEU 

Dumnezeul legendelor cosmogonice nu este identic cu acela al religiei creştine; El are chip 
omenesc şi se poartă ca un bătrân înţelept, este creator al lumii şi veghează asupra ei, dar este 
lipsit de acea aureolă cu care îl înconjoară cultul creştin; diferit de lahve, deşi vag îl reflectă, el este 
mai deosebit de modelul teologic creştin; ortodoxia românilor, observa L. Blaga, este „redusă la 
practica riturilor", nu are „preocupări teologice mai înalte" şi era „firesc ca zilele de robotă faţă de 
stăpânii lor să-i fi preocupat mai mult decât teologia"; acest Dumnezeu al legendelor îşi are locul în 
cer sau în soare (VLĂDUŢESCU, p. 140). în concepţia tradiţională, aşa cum transpare ea din 
legendele cosmogonice, Dumnezeu este prototipul înţelepciunii; El reprezintă atitudinea 
subiectului, adică ceea ce înţelege omul simplu prin noţiunea de bine, normă, model de conduită; 
rivalul (diavolul), dând dovadă de prostie şi de nechibzuinţă, înseamnă abatere de la normă, motiv 
de dezaprobare şi de batjocură; diavolul este prost nu numai pentru că nu poate duce la capăt 
treaba începută, dar, mai ales, pentru nesocotinţa de a se lua la întrecere cu Domnul; pe această 
cale, legendele cosmogonice prind să capete caracter religios, putând oricând să se laicizeze, aşa 
cum s-a şi întâmplat (URSACHE, p. 252). Atunci când apare, Dumnezeu îşi află un portret laicizat, 
care degajă blândeţe, bunătate şi înţelepciune, ca moşnegii stimaţi ai satului (ADĂSCĂLIŢEI, p. 71). 
Se va izbăvi de tot răul cel care se visează rugându-se lui Dumnezeu - Suceava (NOTE, Băncescu). 

E 


ELEFANT (Asia - Elephas maximus; Africa - Elephas africanus - DLRM, p. 273) 

Visarea unui elefant înseamnă căsătorie târzie, „tomnatică" - Suceava (NOTE, Băncescu). 

EVANGHELIE 

Fiecare dintre cele patru cărţi ale Bibliei, care cuprind viaţa şi învăţăturile Mântuitorului 
(ŞEINEANU, III, p. 38). Se crede că nu este bine ca omul sănătos să-şi pună capul sub Evanghelie, 
pentru că, în mod sigur, se va îmbolnăvi - Bucovina; ca să se vindece, numai bolnavul cu dureri de 
cap să-şi aplece capul sub Evanghelie - Bucovina; dacă bolnavul, după ce a fost miruit, deschide 
Evanghelia la o pagină care cuprinde şi text tipărit cu litere roşii, cu siguranţă el se va însănătoşi şi 
va trăi - Bucovina ( 2 . GOROVEI, p. 41; 42; 252). 

EVREU 

Se crede că atunci când cineva se întâlneşte pe drum cu un evreu este semn că îi va merge bine - 
Tecuci; Suceava; evreii au pistrui pe faţă, pentru că, imediat după ce a început să circule vestea 
despre învierea lui Isus, au tăiat şi au opărit un cocoş, zicând că Domnul va învia numai atunci când 
şi pasărea sacrificată va învia, moment în care cocoşul a bătut din aripi şi a stropit cu apă clocotită 
faţa celor prezenţi - Bucovina; evreii nu mănâncă ştiucă, pentru că această specie de peşte are, în 
frunte, un os în formă de cruce; când evreii intră în „cuşcă" (sărbătoarea „cuştilor", care se ţine 
toamna, când evreii mănâncă împreună sub acoperişul unei locuinţe improvizate, eventual un 
cort), se crede că ei se roagă să nu plouă, pentru că, dacă ar ploua, din fiecare sinagogă ar muri 
câte un om - Tecuci; în acelaşi timp, românii cred că atunci când evreii intră în „Sărbătoarea 
cuşf/'/or"începe sezonul ploilor - Moldova ( 2 . GOROVEI, p. 14; 64; 116, 196, 313; ŞĂINEANU, II, p. 
356). Cine visează că este servit cu ceva de un evreu i se prevesteşte că un noroc neaşteptat îl va 
face fericit în perioada următoare; trebuie interpretat a fi de bine, dacă visează că s-a împrietenit 
cu un evreu; dacă se visează stând de vorbă cu un rabin înseamnă că afacerile sale vor evolua 
pozitiv - Suceava (NOTE, Băncescu). 

EXCREMENT 

Dacă, noaptea, copilul mic nu poate dormi, se crede că este bine să se ia puţină balegă de purcei, 
fără să simtă scroafa, şi să fie pusă sub perna copilului, care va dormi apoi la fel cum dorm purceii - 
Bucovina ( 2 . GOROVEI, p. 217). Cine calcă, pe drum fiind, pe murdărie de câine, vede un câine 
făcându-şi nevoile sau se visează călcând în murdărie de câine înseamnă că va avea noroc - 
Muntenia (NOTE, Antonescu). 

F 


FAG (Fagus silvatica - DLRM, p. 290) 

Există urme care indică fagul ca având o însemnătate deosebită odinioară, când a fost înregistrat 
obiceiul ciobanilor de a lua pastile din muguri de fag, în Duminica învierii Domnului (în loc de pâine 
şi vin), după care spuneau „Hristos a înviat", obicei care s-a stins, în sec. XVIIl-XIX, din cauza 
atitudinii deosebit de drastice ale conducătorilor locali ai bisericii - Mărginimea Sibiului (HERSENI, 
p. 204-205). în folclorul românesc, locul predilect, cu semnificaţie aproape sacră, unde se 
adăposteşte haiducul, este sub un fag (BUHOCIU, p. 331). Maramureşenii cred că, pentru a 
rămânea mereu tineri peste vară, este indicat să mănânce din primele frunze de fag apărute, 
neapărat cu mâna dreaptă adusă pe după ceafă (BOGDAN, p. 67). De Sfântul Gheorghe (23 aprilie), 
oamenii pun la uşi frunze de fag; sau se taie o crenguţă de fag şi se înfige în pământ şi, în caz că ea 
se va prinde, este semn că va muri unul dintre părinţi - Vrancea ( 2 . STAHL, p. 194). în ziua de 
Armindeni (1 mai), se pun ramuri înverzite de fag la poarta curţii, ca să nu intre strigoaicele la vite 
şi să le ia laptele - Ţara Oltului (GOLOPENŢIA, p. 130). în Bihor, ca simbol al venirii primăverii şi 
pentru fertilitate, se pune o creangă de fag la poarta gospodăriei, pentru a o feri de duhurile rele 
care iau rodul holdelor, laptele vitelor şi sănătatea copiilor ( 3 . BOCŞE, p. 111). 

FAGURE 

Din fagurii recoltaţi de la o stupină să se dea de pomană, sau pentru a fi gustaţi, înainte de a fi 
folosiţi în familie sau comercializaţi, pentru ca apicultorul să fie sigur că, la recoltele viitoare, 
fagurii îi vor fi plini cu miere - Suceava ( 2 . GOROVEI, p. 272). 

FAMILIE 

Pentru mentalitatea tradiţională, familia reprezintă un simbol al ordinii, coeziunii, apropierii şi 
comunicării directe; de asemenea, semnifică spiritul creator, fecunditatea potenţială şi bază 
pentru perpetuarea speciei; familia dezbinată este, prin contrast, simbolul dezordinii, urii, 
distanţei ireconciliabile, sterilităţii (COMAN, I, p. 76; NOTE, Antonescu). 

FARAON(I) 

O legendă din Dobrogea, cu sorginte în cărţile sacre, povesteşte că faraonii au fost oameni 
necredincioşi, care l-au urmărit pe Moiseîn fuga lui şi a poporului său din Egipt; ajuns la ţărmul 
Mării Roşii, Moise a despărţit apele şi a trecut cu tot norodul pe malul celălalt, dar, când faraonii 
au vrut să-l urmeze, apele mării s-au închis peste ei; au rămas totuşi vii, ca oameni de apă; 
vieţuiesc în acest imperiu lichid, au femei („faraonoaice") şi copii; câteodată se pot zări ieşind la 
suprafaţa apei; nu fac nimănui nici un rău; se spune că, la a doua venire a lui Hristos pe pământ, 
faraonii vor ieşi din apă şi vor deveni oameni ca toţi ceilalţi; această legendă a condus la 
interpretări diferite; astfel, se crede că faraonii provin din Faraon şi ostaşii săi, rămaşi în apă, cu 
trupul asemănător peştilor, de la brâu în jos, dar cu aspect uman în partea superioară şi care cântă 
mereu „Faraon, Faraon" - Hunedoara; sunt peşti-om, care au făurit şi făuresc în continuare 
cântecele de dragoste - laşi; faraonoaicele (faraoancele) sunt zâne care trăiesc în apă, fiind, până 
la brâu, femei deosebit de frumoase, iar în partea inferioară sunt peşti; lor li se datorează 
cântecele şi jocurile (dansurile), cele tinere cântând, în general, melodiile ritmate (de dans), cele în 
vârstă interpretând cântecele de jale - Suceava (MUŞLEA, II, p. 398-399). într-o altă credinţă. 
Faraon, care este căpetenia dracilor, întreabă, în Duminica Paştelui, dacă oamenii au ouă roşii; un 
răspuns negativ l-ar scăpa din cele mai straşnice lanţuri, dar răspunsul că, în acel an, sunt mai 
multe ouă decât în cel precedent i-arîngroşa lanţurile - Bucovina ( 2 . GOROVEI, p. 181). în fine, 
numele faraon (faraoni) este dat de români şi ţiganilor - Bucovina ( 2 . MARIAN, I, p. 39; ŞĂINEANU, 
III, p. 57). v. PEŞTE. 

FARFURIE 

Credinţele construite în jurul farfuriei (blid, strachină, taier ) demonstrează că aceasta este un 
simbol feminin; astfel, nu trebuie să se lege cu sârmă un blid crăpat, pentru că se mânie 
Dumnezeu - Tecuci; dacă blidele crapă în casă, fără să fie atinse, înseamnă că a trimis cineva vrajbă 
asupra acelei case; în acest caz, să se ia blidul stricat, să se pună în el firimituri de pâine şi 
untdelemn şi să se aşeze lângă ţăruşul de la stâlpul porţii, fiind sigur că astfel vrajba se va întoarce 
asupra celui care a iniţiat-o - Tecuci; când se sparg inexplicabil într-o casă farfurii, străchini, blide 
sau orice fel de vase din sticlă sau ceramică, de uz sau decorative, este semn că va muri cineva 
dintre cei apropiaţi - Muntenia; Moldova; să nu se dea de pomană sau de împrumut, pe înserat, 
străchini, pentru că nu se mai ouă găinile - Tecuci; nu este bine să se pună pe masă străchini goale 
- Suceava; dacă străchinile sunt lăsate nespălate, vitele care se rănesc fac imediat şi viermi - Tecuci 
( 2 . GOROVEI, p. 21; 148; 220; NOTE, Antonescu). La ferestrele caselor unde există fete de măritat 
se pun farfurii cu faţa spre drum, iar acolo unde fata a fost peţită sau logodită farfuria este 
întoarsă cu spatele la drum - Dâmboviţa (EVSEEV, p. 202). Pentru cine visează blid înseamnă 
călătorie - Suceava (NOTE, Băncescu). Serie simbolică: farfurie-pâine-untdelemn-poartă. v. VAS. 

FARMACIE 

Cine zăreşte, în vis, farmacie (spiţerie) sau farmacist înseamnă boală - Suceava (NOTE, Băncescu). 
FASOLE (Phaseolus vulgaris - DLRM, p. 293) 

Face bube cel care mănâncă fasole în prima săptămână din Postul Mare (Postul Paştelui) - 
Suceava; în ziua în care este prăznuită Sfânta Mare Muceniţă Varvara (4 decembrie), copiii nu 
mănâncă fasole, pentru ca, în caz că se îmbolnăvesc de vărsat (=variolă; ~ de vânt=varicelă), să nu 
li se facă bubele cât boabele de fasole - Muntenia; să nu se pună pe foc vrejurile de la fasole, 
pentru că se fac ploşniţe în casă - Suceava ( 2 . GOROVEI, p. 29; 197; 250). Pentru a-i vindeca de 
bube dulci, mamele copiilor iau boabe de fasole negre, le pun pe vatră, ca să ardă, apoi le pisează 
şi cu pulberea obţinută presară zona afectată, iar bubele se usucă şi pier - Suceava ( 3 . MARIAN, II, 
p. 247-249). Se crede că, de Anul Nou, la miezul-nopţii, este bine să fie în clocot o oală cu fasole, 
pentru ca şi banii să sară în buzunarele oamenilor, în anul care vine, tot aşa cum sar şi boabele de 
fasole puse la fiert - Banat (PRESA). înseamnă ceartă pentru cine visează boabe de fasole - Suceava 
(NOTE, Băncescu). 

FAŞĂ 

La botezul copiilor, să li se dea acestora în dar feşi lungi - Suceava ( 2 . GOROVEI, p. 25). 

FATA-PĂDURII 

Numită de unii şi Pădureana sau Pădureanca, este o fată tânără şi foarte frumoasă, care trăieşte 
numai prin pădurile mari, rar călcate de picior de om; statura ei este înaltă şi dreaptă ca lumina, cu 
mijlocul tras prin inel, cu ochi mari şi negri care sclipesc în întuneric, cu sprâncene bogate şi bine 
desenate; faţa îi este albă, obrajii roşii ca bujorul, părul negru ca pana corbului îi este lung până 
sub mijloc sau chiar până la glezne, purtat totdeauna despletit şi răsfirat pe spate; îmbrăcămintea 
îi este formată dintr-o cămaşă albă şi lungă, încinsă la mijloc cu iederă înflorită; umblă numai 
noaptea, de cum înserează şi până la miezul nopţii, dispărând la cântatul cocoşilor; nu face 
nimănui rău, plăcerea ei fiind doar plimbarea prin pădure şi cântatul foarte puternic, melodiile sale 
reverberându-se prin toate văile până departe; cântecele sale fiind deosebit de duioase determină 
o tristeţe generală: stâncile plâng, copacii se îneacă în lacrimi, încât le rămân dâre sau chiar 
crăpături pe scoarţă; oamenii, când le aud cântecul, amorţesc şi nu mai pot vorbi, suferind astfel 
până ce mor; este atrasă de foc, oriunde ar fi el aprins în pădure; dacă zăreşte foc la vreo stână, se 
duce repede acolo şi, dacă ciobanii dorm, le stinge focul şi aruncă tăciunii şi cărbunii aprinşi pe ei. 

dându-le astfel să înţeleagă ca măcar unul dintre ei să fie treaz şi să stea de pază, după care pleacă 
mai departe cântând; dar, dacă întâlneşte în drumul ei vreun flăcău de care este atrasă, îl 
ademeneşte într-o hârjoană erotică şi, după ce îl ameţeşte bine cu melodiile şi dezmierdările ei, îl 
ia cu ea la locuinţa ei, de unde nu-i mai dă drumul aşa curând; de remarcat că multele cărări 
întortocheate din pădure sunt urmele Fetei-Pădurii şi flăcăul care calcă în urmă rea nu mai poate 
scăpa uşor, pentru că este deosebit de insistentă în mângâierile ei şi, dacă el se opune, ea îl 
loveşte în piept cu vergi de sânger, îi despică pieptul şi îi ia inima, după care flăcăul se supune 
totalmente, deoarece în fiecare noapte este capabil să încalece fie şi pe o mătură şi să fugă în 
pădure la ea, unde aceasta îl joacă până îl osteneşte bine şi a doua zi, când se trezeşte, se simte 
foarte obosit şi lipsit de orice iniţiativă; mai mult, un astfel de fecior nici nu se mai poate însura, 
pentru că fata care îl ia ştie că s-ar putea ca Fata-Pădurii să vină pe neaşteptate la ea şi, din 
răzbunare, i-ar scoate ochii şi i-ar turna răşină în urechi, silind-o să umble desculţă prin bolovani şi 
sfărâmături de stânci, până va muri; se crede chiar că frumuseţea netrecătoare a Fetei Pădurii se 
datorează faptului că ea se hrăneşte cu inimi proaspete de tineri, căzuţi în mrejele ei, şi cu lacrimi 
din ochii fetelor nefericite; în plus, se spală cu frumuseţea răpită de pe obrajii fetelor cele mai 
frumoase din lume, amestecând-o însă cu frumuseţea furată de pe florile de primăvară, dar şi 
pentru că se scaldă în fiecare dimineaţă într-un izvor ale cărui ape tămăduiesc, înfrumuseţează şi 
asigură tinereţe perpetuă; când este bine dispusă, păşeşte uşor ca o adiere, dar când este supărată 
calcă apăsat, încât rupe toate uscăturile cât ar fi ele de groase, devenind de-a dreptul înfiorătoare 
şi speriind atât de rău pe oricine o vede, încât acela, căpătând ceas-rău, poate să se prăpădească 
în caz că nu se tratează; leacul cel mai eficient ar fi afumarea, de trei ori pe săptămână, cu firele de 
păr pe care Fata Pădurii le lasă prin crengi în fuga ei nebună sau în locurile unde s-a oprit să se 
scarpine; în fine, acest duh al pădurii nu poate fi prins şi legat, pentru că este aşa de puternic, încât 
rupe orice legătură ca pe un fir putrezit - Năsăud; Bucovina (1. MARIAN, p. 69-71). Să nu se cânte 
noaptea din trişcă, fiindcă aude fata-pădurii şi stârneşte copacii - Bihor (1. BOCŞE, p. 55-56). O 
legendă din Maramureş narează că odinioară o fată frumoasă s-a rătăcit prin pădure şi astfel a 
prins-o noaptea; dar ea nu s-a culcat, ci a tot umblat să găsească poteca spre sat; la un moment 
dat, s-a întâlnit cu un om îmbrăcat în negru, care i-a spus să meargă după el, fiindcă îi va arăta 
cărarea; dar el a dus-o într-o casă de piatră şi acolo a vorbit ceva de neînţeles, încât fata şi-a 
pierdut minţile, iar chipul i s-a transformat de nu mai semăna cu ea; apoi acel om i-a luat hainele şi 
i-a dat drumul prin pădure, dar fata nu s-a mai putut întoarce acasă şi a rămas să umble numai 
prin păduri, iar pe cine întâlneşte nu-l lasă din mână sănătos, îi suge sângele, îl schimbă la faţă sau 
îl omoară; aşa s-a născut Fata-Pădurii (BOGDAN, p. 104). v. MUMA-PĂDURII. 

FATĂ 

Când se naşte o fată, de amărăciune plâng până şi cheotorile de la casă - Moldova; la orice fel de 
praznic, la care obişnuit vine şi lume din afara familiei, nu este bine ca primul musafir care intră în 
casă să fie o fată - Bihor; se crede că fata unică la părinţi nu va avea parte de un bărbat bun şi de o 
căsătorie fericită - Suceava; fata care se gâdilă uşor va fi iubită de feciori - Suceava; când i se pare 
cuiva că o fată arată mai frumoasă decât este în mod obişnuit, cu siguranţă aceasta se va mărita în 
acel an - Botoşani; ca din ouăle puse la clocit să iasă numai puicuţe, cloşca să fie aşezată pe ouă de 
către o fată - Tecuci; fata să nu taie pui, că se face băiat - Moldova; fetele care călăresc comit un 
păcat similar cu acela al săvârşirii unei crime - Tecuci; după ce moare un copil sau un om matur şi 
după ce se săvârşeşte înmormântarea, casa să fie măturată de o fată căreia îi trăiesc ambii părinţi, 
iar gunoiul să fie dus la hotarul dintre vetrele a două sate - Vâlcea (2. GOROVEI, p. 34; 36; 81; 100; 
115; 154; 164; 172; 202). Fetele nemăritate îşi descântă de ursită şi pentru dezlegarea drumului 
spre căsătorie cu ajutorul unui tort, tors de o fetiţă de şapte ani - Banat (2. MARIAN, II, p. 194). 
Când ploile nu mai contenesc, se spune că trebuie să fie vreo fată mare gravidă şi nu se ştie nici 
măcar în care sat - Teleorman (1. CFIIVU, p. 247). Când cineva intră într-o casă unde locuieşte o 

fată, trebuie să se aşeze neapărat şi să stea jos, măcar câteva momente, pentru ca şi peţitorii să 
zăbovească la fată - Suceava; înseamnă bogăţie pentru cel care visează fete în casă; va da dovadă 
de multă destoinicie cel ce visează fete făcând târguieli; se va face repede plăcut în societate cel 
care se visează glumind cu o fată; cel care visează fete fugind va afla curând un secret; se va certa 
cu soţia cel care visează că sărută o fată, iar pentru cel necăsătoritînseamnă cununie în curând; se 
va îndrăgosti cel care visează fete scăpând dintr-un pericol şi va dobândi onoare în societate cel 
care visează fete mergând în faţa sa; dar va fi trist cel care se visează dormind la o fată - Suceava 
(NOTE, Băncescu). 

FAŢĂ v. OBRAZ. 

FAŢĂ DE MASĂ 

Simbolizează hrana (HERSENI, p. 244). 

FĂCĂLEŢ 

Băţ gros, rotund şi neted, folosit cu deosebire la mestecatul mămăligii (ŞĂINEANU, III, p. 60), 
numit, în unele zone, melesteu (melestău) şi mestecau; ca să nu mai moară încă un membru al 
familiei, rudele se duc la cimitir, înfig un făcăleţîn pământul mormântului celui decedat de curând, 
pun tărâţe şi apoi aprind deasupra câlţi, după care se reîntorc acasă, fără să scoată nici o vorbă 
între ei sau cu trecătorii ocazionali, tot aşa procedând şi la drumul de ducere - Dolj; se crede că 
mormântul îi va fi răscolit de lupi în căutarea trupului aceluia care mănâncă mămăligă de pe 
făcăleţ - Suceava; se crede că bătăturile de la picioare pot fi vindecate punând pe foc, la încins, 
coada făcăleţului, după care aceasta se aşează repetat pe locul suferind - Bucovina (2. GOROVEI, p. 
139; 145; 193). într-un singur context primeşte conotaţii falice: în noaptea de Anul Nou, la miezul 
nopţii sau imediat după aceea, fetele ies din casă, călare pe câte un făcăleţ, se suie pe poartă şi 
întreabă, cu glas tare, unde le este „partea"; apoi ascultă şi, dincotro latră câinii, din acea direcţie 
le va sosi viitorul soţ - Suceava; în Bucovina, în ajunul Bobotezei, fetele iau un făcăleţ şi cotrobăiesc 
cu el prin focul din vatră, zicând: „Cum sar scânteile din jeratic, aşa să scânteie inima lui şi nu 
înteţesc focul, ci înteţesc inima lui!"; când se culcă, pun sucitorul sub pernă, pentru ca, peste 
noapte, să-şi viseze ursitul (2. MARIAN, II, p. 105-106; 142). Serie simbolică: noapte(de An Nou)- 
făcăleţ-poartă-câine. v. CÂRNAT. 

FĂINĂ 

La naşterea copilului, se dă moaşei o strachină cu făină şi sare presărată deasupra; dacă e fată, se 
pune deasupra şi un fuior de cânepă, ca să-i crească părul mare şi bogat; strachina trebuie să fie 
plină, pentru ca pruncul să-şi ridice repede capul sus - Suceava; la botezul copilului, se dă tot 
moaşei o strachină cu făină, în care se înfige un fir de busuioc, ca pruncul să ţină capul ridicat mai 
repede - Suceava; pusă sub o strachină sau sub un blid, de Anul Nou, şi nimerită de către o fată 
nemăritată, făina prevesteşte că fata va lua ca soţ un bărbat bogat - Vâlcea; nu se cerne făină în 
Duminica Paştelui, deoarece din tărâţele rămase se fac lăcustele care apoi pustiesc lanurile cu 
semănături - laşi; dar se cerne făină în zilele de ajun ale Crăciunului (24 decembrie) şi Bobotezei (5 
ianuarie), ca să nu se facă purici în casă - Suceava; după ce a fost preparat aluatul pentru pâine, 
făina de pe jos trebuie imediat măturată, ca să crească aluatul - Ţara Oltului; sămânţa păstrată 
pentru semănat să nu se ţină în saci care au fost folosiţi pentru făină, fiindcă grânele vor face 
tăciune - Suceava; o dată la trei ani, se face maslu pentru curte, slujbă religioasă pentru protejarea 
tuturor animalelor din gospodărie, în care preotul slujeşte făina şi apa puse pe o masă, după care 
făina este amestecată în hrana animalelor, iar cu apa sfinţită sunt stropite animalele, sau este pusă 
câte puţin în apa de băut a acestora, pentru ca vieţuitoarele, aflate în grija omului, să fie ocrotite 
de Dumnezeu şi omul să culeagă belşug de pe urma lor - Ţara Oltului; imediat ce cortegiul funerar 

pleacă de la casa celui decedat spre cimitir, este chemat un copil şi i se dă, peste prag, un vas cu 
făină, ca să-l aibă mortul pe lumea cealaltă - Dolj; când se taie porcul de Ignat (20 decembrie), să 
se dea de pomană o strachină de făină şi un pumn de sare, ca să nu moară ceilalţi porci de diferite 
boli - Botoşani ( 2 . GOROVEI, p. 26; 63; 83-84; 154; 200; 209; 244; GOLOPENŢIA, p. 135; 137). 
înseamnă ceartă pentru cel care se visează mâncând făină; dacă se visează văzând făină înseamnă 
bogăţie sau în curând căsătorie; când în vis apare o făină frumoasă, sclipitoare prin albul ei, 
înseamnă dragoste în familie; va fi un tată bun cel care se visează gătind cu făină ceva - Suceava 
(NOTE, Băncescu). Serii simbolice: făină-sare-cânepă; făinâ-busuioc. 

FĂT-FRUMOS 

Personaj din basmele româneşti, întruchipând toate însuşirile umane pozitive, dar mai cu seamă 
bunătatea, curajul şi isteţimea, simbolizând idealul de frumuseţe masculină, corelativ al Ilenei 
Cosânzeana (ŞĂINEANU, I, p. 97). 

FÂN v. PAI. 

FÂNTÂNĂ 

în asociere cu apa, este simbol al femeii, loc preferat de întâlnire a iubiţilor; multe femei eroine în 
cântecele populare se metamorfozează în fântâni sau în izvor care să potolească setea feciorilor 
sau a trecătorilor; potolirea setei cu apă dintr-o fântână reprezintă simbolul dragostei împărtăşite, 
pentru că apa stinge focul iubirii sau al dragostei; prin similitudine, a bea apă este similar cu 
sărutul (EVSEEV, p. 57-58). A face o fântână sau a o curăţa înseamnă o faptă bună, un act cu 
valenţe ceremoniale şi consacratoare, pentru că, se şi spune: „Ca să ai pe lumea asta apă de băut, 
iar pe cealaltă să-ţi fie de pomană" ( COMAN, II, p. 83). Puţul cu cumpănă reprezintă loc de 
meditaţie, de întâlnire ori de scurtă odihnă pentru oameni ( 12 . GHINOIU, p. 76). Dacă un copil 
plânge necontenit noaptea, se ia apă de la o fântână străină, crezându-se că astfel se lasă acolo 
plânsurile şi se ia odihna - Suceava; fetele pun, cu deosebire sâmbăta seara, unt la cumpăna 
fântânii, ca să se uite lumea la ele ca la fântână - Dolj; cine face puţ pe lumea asta are apă pe 
lumea cealaltă - Ialomiţa; i se va da să mănânce numai catran şi foc aceluia care fură ceva de la 
vreo fântână (ghizdurile, găleata etc.) - Tecuci; face bube la colţurile gurii cine bea apă direct din 
ciutura fântânii - Tecuci; dacă la miezul-nopţii cumpăna de la fântână scârţâie înseamnă că dracul 
scoate apă din ea; omul care aude un astfel de zgomot să nu-şi facă semnul crucii şi nici să nu 
rostească vreun cuvânt, fiindcă dracul piere singur; dar dacă un astfel de drac bea de 99 de ori 
dintr-o fântână sfinţită de om, atunci se transformă în duh bun - Tecuci; este bine să se uite în apa 
dintr-un puţ cel ce doreşte să scape de păduchii de găină - Moldova(GOROVEI, p. 78; 81; 97; 182; 
195; 204; 270). Dacă s-ar face o clasificare a muncii în gospodărie, pe sexe, ar reieşi că, în Banat, 
sud-vestul Transilvaniei şi Oltenia, femeia aduce, de regulă, apa de la fântână, în vase purtate în 
mâini sau pe cap, fântâna devenind astfel loc de întâlnire zilnică pentru femei, unde se află şi se 
discută cam tot ce s-a mai întâmplat în ultimul timpîn comunitatea sătească ( 7 . GHINOIU, p. 13). 
Pentru cine visează fântână cu cumpănă înseamnă nefericire, iar de se visează săpând la o fântână 
înseamnă pagubă; când se visează căzând în ea înseamnă defăimare şi necazuri; înseamnă 
primejdie de foc atunci când se visează că apa izvorăşte tare într-o fântână; darînseamnă bucurie 
şi câştig pentru cel care visează o fântână aruncând apa în sus; va scăpa de pericole cel care 
visează fântână cu apă limpede, în plus mai şi scăldându-se în ea; va primi frumoase daruri cel care 
visează fântână frumos ornamentată; va avea ocazia să se facă plăcut în societate cel care se 
visează la o fântână, lăsând însă pe alţii să bea înaintea lui; în general, cel care visează fântână va 
avea parte de abundenţă de mâncăruri şi băuturi - Suceava (NOTE, Băncescu). Serie simbolică: 
fantă nă-sâmbătă-unt. 

FEBRUARIE (Faur; Făurar; Făurariu) 

Zilele de 2 şi 3 februarie (2 februarie -întâmpinarea Domnului sau Stretenia şi Dreptul Simeon în 3 
februarie) erau zile interzise pentru orice fel de muncă şi trebuiau sărbătorite, în conformitate cu 
decretul dat, la 1166, de către Mihail Comnenul, decret ale cărui prevederi trebuiau respectate în 
Transilvania; conform aceluiaşi decret, ziua de 8 februarie (Sfântul Mare Mucenic Teodor Stratilat) 
este declarată sărbătoare în care sunt permise unele munci, fără să se menţioneze ce fel de munci; 
de asemenea, ziua de 17 februarie (Sfântul Teodor Tiron) este considerată sărbătoare în care erau 
permise numai unele munci, fără să se spună care sunt acestea; dar conform circularei, emisă la 6 
decembrie 1786, de către Episcopul ortodox Ghedeon Nichitici de la Sibiu, în urma consultării şi la 
cererea expresă a lui Franz losef, rămâne să fie sărbătorită de către românii din Transilvania numai 
ziua de 2 februarie (GRAMA, p. 69-71). Deşi are mai puţine zile decât oricare altă lună din an, se 
crede că este aşa de puternică, încât „crapă ouăle corbului", pentru a ieşi puii din ele; i se mai 
spune şi Făurar, pentru că este perioada când meşterii fierari făuresc sau repară uneltele agricole; 
pornirea plugarilor la timp, era înainte în atenţia sfatului obştilor săteşti, întrucât cei care întârziau 
cu aratul şi semănatul aveau să întârzie şi cu recoltatul produselor şi deci şi cu eliberarea 
terenurilor necesare păşunatului devălmaş (12. GHINOIU, p. 65; 67; 207). în tradiţia orală, 
denumirile Faur, Făurar, Făurariu vin de la „făurarii" (fierarii), care pregătesc, în această perioadă, 
fiarele aratului, de unde şi versurile: „Faur ferică/Şi desferică", adică „Două săptămâni ferică/iar 
două desferică", versuri care explică şi caracteristica meteorologică nestatornică a acestei luni, în 
care este posibil să ningă şi să plouă, să fie îngheţ şi dezgheţ, ger şi căldură; în Bucovina, când, în 
această lună, este ger foarte mare, se spune „crapă ouăle corbului", iar, în Transilvania, se zice 
„gândeşti că-i luna Făurariu"; în Bucovina, mai ales în satele care nu îl ţin pe Sfântul Trifon, se ţin 
în schimb trei Filipi, sau Cilipi, sau Cilichi, numiţi generic Filipii de iarnă, ei fiind sărbătoriţi în zilele 
de 1-2-3 februarie contra acţiunilor păgubitoare ale lupilor, contra bolilor şi a tot felul de primejdii; 
totodată, această perioadă de trei zile mai poartă denumirea de Martinii de iarnă sau Sâ-Martinii, 
căzând totdeauna la 40 de zile de la Crăciun în aşa fel că Martinul din mijloc, numit şi Martinul cel 
Mare, cade totdeauna în ziua de Stretenie (2 februarie, întâmpinarea Domnului), adică primul 
Martin este serbat în ziua Sfântului Trifon, cel de al doilea în ziua întâmpinării Donului, iar cel de al 
treilea în ziua Dreptului Simeon bătrânul; toate aceste trei zile sunt ţinute contra lupilor, pentru ca 
aceştia să nu atace turmele, vitele şi chiar pe oameni; în aceste trei zile, ciobanii din Banat nu scot 
oile la păşunat; se pare însă că Martinii sunt sărbătoriţi şi împotriva ursului, pentru că Martinul cel 
Mare cade chiar în Ziua Ursului, căruia oamenii îi spun şi Martin, sau Gavrilă, sau Vasilică, precum 
există frecvent şi denumirile de Martin pentru urs şi Ancuţa pentru ursoaică (2. MARIAN, I, p. 73; 
184-186; PRESA). 

1 februarie - Sfântul Trifon (Trif cel Nebun sau Trifonul viermilor şi lăcustelor). Numit în popor şi 
Sfântul Trif, Trif cel Nebun sau Trif Nebunul; se crede că acela care va lucra în această zi va 
înnebuni; ziua se mai ţine şi pentru ca oamenii să nu sărăcească - Suceava; în Moldova se spune că 
Trif este mai mare peste animalele sălbatice, el fiind acela care le leagă gura, ca să nu mănânce 
legumele; se mai abţin oamenii să lucreze, ca să le fie ferite vitele şi mai ales oile de lupi şi alte 
animale sălbatice, pentru că Sfântul Trif, conform unei legende din Bucovina, dar atestată şi în 
Banat şi Muntenia, este şi patronul lupilor; în Teleorman, oamenii cred că Sfântul Trifon este cel 
mai mare peste păduri, codrii munţilor, turme de vite şi peste fiarele sălbatice, drept pentru care 
este sărbătorit pentru sporirea turmelor şi apărarea lor de boli şi lupi; în Mehedinţi, sărbătorite 
sunt zilele lui Trifon şi Stretenia (1 şi 2 februarie), pentru sporirea turmelor şi ca vitele să fie 
apărate de jivine, iar, în Dâmboviţa, pentru atingerea aceloraşi scopuri se ţine doar ziua Sfântului 
Trifon; în Bucovina, locuitorii spun că Trif cel Nebun este stăpânul şi patronul nu numai al lupilor, 
dar şi al omizilor, gândacilor şi al tuturor „juguliilor celor stricăcioase" şi, dacă nu se ţine această zi, 
ele se înmulţesc aşa de mult, încât pot deveni o adevărată pacoste pentru om; tot în Bucovina, dar 
şi în Suceava, locuitorii stropesc cu apă sfinţită pomii şi vitele, cărora le dau şi sare stropită cu 

puţină agheasmă; sunt credincioşi care cer preotului să le sfinţească apa folosită la stropitul 
pomilor, crezând că apa sfinţită în această zi este bună contra înmulţirii insectelor, cu deosebire a 
omizilor, care strică pomii şi varza; la fel cred şi cei din Banat, numind-o „Ziua omizilor", când ei 
amestecă apa sfinţită de preot cu unt şi apoi ung pomii contra larvelor; în Ialomiţa, se crede 
despre Sfântul Trifon că „umblă cu lăcustele", sau că el „stârpeşte tot felul de viermi, care fac 
stricăciunipometelor", de unde nevoia de a solicita preotului să facă agheasmă, cu care sunt 
stropiţi apoi pomii şi semănăturile de grâu, orz şi altele; preoţii sunt chemaţi să facă sfeştanie la 
plantaţiile de viţă de vie, pentru ca ele să dea rod bogat şi să fie ferite de grindină - Muntenia; se 
crede că este ziua în care iarna se întâlneşte cu vara şi că, dacă nu este zăpadă, precis va cădea, 
iar, dacă este deja, cu siguranţă „se va sparge" (2. MARIAN, I, p. 176-180). Se ţine această zi în 
special de oierii care merg la munte cu turmele, pentru ferirea de atacul sălbăticiunilor, pentru 
paza stânelor şi pentru alte rele neprevăzute - Bucovina (COJOCARU, p. 193). La 1 februarie, 
calendarul popular grupează trei sărbători cu dată fixă: Filipii de Iarnă, Martinii de iarnă şi Trif 
Nebunul; în Teleorman, obiceiul se numeşte „Gurbanul Viilor" sau „Arezanut Viilor", prilej cu care 
se pleacă în grup la vie, în sănii, apoi fiecare proprietar se duce la via sa, dezgroapă sticla cu vin 
pusă de cu toamna în pământ, stropeşte viţa de vie cu vin din recolta precedentă, taie câteva corzi, 
pe care le pune peste piept şi în jurul mijlocului, după care toţi se întorc, în jurul unui foc, la 
petrecerea comună; ritualul reprezintă începutul activităţilor legate de cultura viţei de vie, cu 
obiceiuri de purificare şi fertilitate, cu jocuri rituale şi interdicţii de participare pentru femei; 
important este că locuitorii afirmă că această sărbătoare trebuie ţinută „până la tăiatul viilor", 
adică este practicată cam cu două luni înainte de tăiatul efectiv al viilor; atât data cât şi 
sărbătoarea cad în mijlocul altor sărbători concentrate, adică în mijlocul zilelor dedicate ursului; s- 
ar putea ca aceste practici să fie reminiscenţe ale unui străvechi început de an sau de sezon viticol, 
fixat la sfârşitul lunii ianuarie şi începutul lunii februarie (12. GHINOIU, p. 228-229; CRISTEA, p. 45). 
La 1 februarie, adică la Sfântul Trifon, este chemat preotul de dimineaţă să facă slujbă şi să 
sfinţească apă, pe care oamenii o iau şi îşi stropesc via cu ea, ca aceasta să fie apărată de grindină, 
de lăcuste, de greieri şi de alte gângănii - Vâlcea; vierul se îngrijeşte din timp să aibă o lumânare de 
ceară şi ţărână luată din gunoiul din casă, măturat dinspre uşă spre spate în ziua de Paşte; cu o zi 
înainte, vierii merg împreună la una dintre colibele păzitorilor de vie şi mănâncă în grup o cină 
bogată, a doua zi efectuându-se „ tăiatul de vie"; împreună cu paznicii de vii înconjoară lotul, având 
lumânarea aprinsă în mână şi azvârlind cu ţărână în diferite părţi, rostind totodată o rugăciune 
numită „Blestem a mucenicului Trifon"; în următoarele trei zile nimănui nu-i era permis să mai 
intre în vie, dar nici paznicilor să iasă; dacă totuşi cineva intră în vie pentru a munci, în caz că este 
vreme bună, nu poate să-şi aducă acasă uneltele de fier folosite, pe care trebuie să le lase la vie 
sau la coliba paznicului până în ziua culesului strugurilor; se mai procedează şi astfel: vierii vin de 
noaptea, împreună cu paznicii viilor, şi aduc cu ei trei obiecte: o lumânare de ceară, un lacăt şi un 
vas cu păcură; taie lumânarea în trei părţi, pe care le lipesc la jumătatea a trei pari din vie; cu 
păcură ung alţi trei pari, timp în care repetă de cinci ori trei rugăciuni religioase; aprind apoi 
lumânările, aruncă trei boabe de struguri din recolta trecută, luate din trei vii diferite, una spre 
răsărit, alta spre apus şi a treia în ce parte doresc, iar lacătul îl încuie pe un cerc, într-un loc mai 
ascuns, rostind totodată formula: „Voi, godinilor, să vă duceţi în munţii neroditori!"; de remarcat 
că această formulă face parte din rugăciunea-blestem a mucenicului Trifon (DOBRE, p. 246-247). în 
această zi se fac slujbe religioase la vii, ca să fie roditoare şi ferite de grindină şi boli - Muntenia; 
dacă în această zi nu este zăpadă, înseamnă că va mai cădea, dar, dacă este deja pătură groasă de 
nea, este semn că se va înmoina - Suceava; lupii vor ataca vitele celui care munceşte în ziua 
Sfântului Trif - Tecuci (2. GOROVEI, p. 19; 127; 268). Dacă în noaptea de 1 spre 2 februarie vulpea 
poate trece pe gheaţa formată peste ape, atunci se împrimăvărează devreme, dar, dacă este 
vreme „moale" sau plouă, atunci nu se va putea ieşi cu plugul la arat până în luna aprilie - 
Maramureş (BOGDAN, p. 135). în această zi, se fac slujbe religioase la loturile plantate cu viţă de 

vie, pentru a le feri de grindină şi pentru rodire bogată; tot în această zi, stăpâna casei dă de 
pomană un castron de mălai, în numele lui Trif, pentru ca lăcustele să nu-i strice roadele (PRESA). 
Serii simbolice: sare-agheasmă; agheasmă-unt; lumânare-gunoi; lumânare-lacât-păcură-struguri. 

2 februarie -întâmpinarea Domnului (Stretenia; Stratenia). La 40 de zile de la naşterea lei lisus, 
după cum prevede rânduiala Legii lui Moise, Mariaîşi duce pruncul în templul din Ierusalim, 
pentru a-l consacra Domnului, după cum se procedează cu orice întâi născut de sex masculin, 
ritual care este însoţit şi de sacrificarea unei perechi de porumbei; în tradiţia populară, această zi 
este considerată Ziua Ursului; legenda spune că, la ieşirea din templu, Maica Domnului a fost 
speriată de un cioban care, urcatîntr-un corn, imita cu sârg glasul cucului; aceasta i-a ursit 
ciobanului să se transforme în urs, cucului să rămână o pasăre singuratică, iar cornului să 
înflorească primul şi să rodească ultimul (PRESA). în această zi se crede, în nordul Moldovei, că „se 
întâmpină iarna cu vara"-, dacă este cald şi moină, atunci vara va fi călduroasă şi mănoasă, iar, 
dacă este ger şi viscol, atunci vara viitoare va fi friguroasă şi neroditoare; în Banat şi Bucovina, se 
obişnuieşte să se spună că, până la întâmpinarea Domnului sau Ziua Ursului este bine să se 
semene grâul, dar numai dacă este senin şi cald, pentru că numai aşa grâul va rodi peste vară; 
dacă este vreme posomorâtă, cu pâclă, atunci nu se seamănă mult grâu, pentru că nu se va face cu 
spic bogat; dacă în această zi este moină şi picură de la streşini, nu le va fi bine albinelor peste an, 
fiindcă mierea li se acreşte, se îmbolnăvesc şi mor, dar, dacă este senin, cald şi uscat, este semn că 
vara va fi mănoasă şi, în acest caz, le va merge bine şi albinelor - Suceava; unii locuitori ai 
Bucovinei cred însă exact invers, adică dacă este moină şi curge de la streşini atunci anul va fi 
bogat, iar rodul albinelor va fi pe măsură; în Suceava, se crede că Stretenia ar vrea să treacă peste 
vreo apă şi, dacă apa este dezgheţată, ea se mânie, pentru că este obligată să facă pod de gheaţă 
peste apă, adică dă ea un viscol de îngheaţă toate apele; dacă însă este deja pod de gheaţă, în 
zilele următoare vremea se va încălzi; cu alte cuvinte, Stretenia este percepută, în credinţele unor 
oameni, ca un fel de „cumpănă" a vremii, în sensul că o iarnă grea până la această dată va fi 
urmată de o perioadă de încălzire şi invers; în Banat, starea vremii este interpretată după cum 
ursul iese din bârlog, îl părăseşte definitiv, dacă nu-şi vede umbra, sau se reîntoarce în ascunzişul 
său, unde mai stă în hibernare încă şase săptămâni, în caz că îşi vede umbra, adică atât va mai dura 
iarna; ieşirea ursului din bârlog în această zi, numită şi Ziua Ursului, are loc între orele 9 şi 10 
dimineaţa, când începe „a juca" în jurul vizuinii, bătătorind zăpada; oamenii de pe Valea Jiului 
consideră că ursul „joacă" în această zi de bucurie că perioada lui de hibernare s-a încheiat, că 
iarna şi-a pierdut din putere şi că din ce în ce va fi mai cald, ceea ce este conform cu credinţa că 
Stretenia este socotită cumpănă a vremii; în caz că ursul vede că afară e frig şi noros, atunci merge 
prin pădure şi caută să bea apă dintr-un pârâu; totul este ca un om să-l poată prinde înainte de a 
apuca să bea apă, pentru că atunci poate să facă tot ceea ce pofteşte cu el, dacă însă apucă să bea, 
ursul capătă imediat putere şi nimeni nu se mai poate apropia de el - Bucovina (2. MARIAN, I, p. 
181-184; 2. GOROVEI, p. 6). Poporul spune că, la Stretenie, ca şi la Dochia (1 martie), se întâlneşte 
iarna cu vara şi se iau la luptă, vara afirmând că „de-amu iarna să se ducă, pentru că vine ea, dar 
iarna nu se dă bătută şi se luptă"; ursul iese din bârlog şi îşi priveşte umbra; dacă este soare şi cald, 
îşi adună lemne, ca să-şi repare „locuinţa" şi se bagă din nou în bârlog; dacă este frig şi cer înnorat, 
nu mai intră în adăpost şi începe să se plimbe prin pădure: „Mo rog, cum ştie ursul care e ziua lui şi 
că are să fie frig ? Aşa-i de cuminte, dacă-i din om!"; în această zi, care este şi Ziua ursului şi în care 
se crede că fată ursoaicele, se fac observaţii şi previziuni meteorologice, se caută probe privind 
belşugul holdelor etc.; dacă, în ziua de Stretenie, este soare şi cald, atunci primăvara va fi 
friguroasă şi ploioasă (12. GHINOIU, p. 88-89; 200). Se spune că acum iese ursul din bârlog şi 
„joacă" împrejurul acestuia de trei ori; dacă afară este soare şi el îşi vede umbra, atunci reintră în 
bârlog, unde mai stă timp de şase săptămâni sau 40 de zile, dar, dacă vremea este înnorată şi el 
nu-şi zăreşte umbra, iese definitiv din starea de hibernare - Bucovina; credinţa în virtuţile 
oraculare ale ursului are în vedere faptul că zilele de la începutul lunii februarie, aidoma celor ale 

Babelor de la începutul lunii martie, sunt de multe ori înşelătoare (COJOCARII, p. 191; PRESA). în 
Bihor, în această zi este Ziua Vulpii, doarîntr-o singură localitate se consideră că este Ziua Ursului 
(informaţii culese de pe Valea Bistrei); dacă este timp frumos şi vulpea îşi oglindeşte coada pe 
gheaţă, sau se poate da pe gheaţă, atunci se desprimăvărează în curând, iar timpul călduros 
înseamnă că iarna se va prelungi (ROMAN, p. 4). Dacă în noaptea acestei zile este lună plină, peste 
vară timpul va fi bun şi anul va fi bogat în recolte; dacă peste zi este cald şi se topesc ţurţurii, rodul 
stupilor nu va fi bogat, iar, dacă este senin şi vreme uscată, vara va fi mănoasă şi albinele vor face 
multă miere şi ceară; dacă această zi este luminoasă, dar cu zăpadă bogată deja aşternută, este 
semn că anul va fi bun şi roditor (PRESA). 

10 februarie - Sfântul Haralambie. Mai este numit şi Aralampie, Aralambie, Haralam şi Aralam; se 
crede că de acela care ţine ziua Sfântului Haralambie, adică nu lucrează nimic şi posteşte, nu se va 
atinge de el nici o boală peste tot anul; într-o legendă din Bucovina se spune că Dumnezeu i-a dat 
sfântului, s-o ţină legată în lanţ, pe Ciumă şi doar când oamenii nu serbează ziua lui să-i dea 
drumul; de aceea se crede că el are putere asupra Morţii, Holerei, Lingoarei, dar mai cu seamă 
asupra Ciumei, precum şi asupra altor boli grele care îl pot lovi pe om; el este stăpânul şi 
purtătorul tuturor bolilor, din care cauză ziua lui trebuie ţinută ca o zi de Duminică sau ca orice altă 
mare sărbătoare, pentru sănătatea oamenilor şi a vitelor, ca tot ce vieţuieşte în jurul casei omului 
să se bucure de sănătate peste an; se crede că Moartea nu are frică de nimeni, în afară de Sfântul 
Haralambie, care o pedepseşte şi o calcă în picioare, dacă nu îl ascultă - Moldova; Bucovina; în 
această zi, se duc la biserică în special colaci, mere, colivă sau grâu fiert, iar unii plătesc câte o 
liturghie şi se roagă să fie sănătoşi peste an - Muntenia; se fac şi praznice pentru morţi, la biserică 
şi acasă, mai ales pentru cei care au purtat numele de Haralambie; de asemenea, se dă de pomană 
pentru cei care au murit de moarte năprasnică; bolnavii roagă preotul să sfinţească apă, pentru ca 
bând şi spălându-se cu ea să se vindece de bolile de care suferă; sunt unii care dau şi vitelor să bea 
apă sfinţită, sau care stropesc animalele, grajdurile, şurile, pivniţele, alte acareturi, iar ceea ce 
rămâne din această apă se varsă în fântână - Muntenia; Moldova; se crede că este sărbătoarea cea 
mai mare pentru pomii din livezi, care sunt unşi cu coliva sfinţită adusă de la biserică; sau se 
păstrează din această colivă şi se dă păsărilor de curte, când sunt bolnave şi mor - Dâmboviţa; se 
duce la biserică grâu nefiert şi apoi aceste boabe sunt date păsărilor şi vitelor, ca să nu se 
îmbolnăvească - Olt; se face un colăcel, care este copt înainte de răsăritul soarelui, singurîn tot 
cuptorul, apoi se iese cu el afară din casă, se rupe în patru părţi, care sunt aruncate în patru părţi 
ale zării, crezând că astfel oamenii dau de mâncare tuturor insectelor lumii; femeile se dezbracă la 
piele şi înconjoară casa de trei ori, dimineaţa, la amiază şi seara, considerând că astfel diavolul va 
ocoli gospodăria lor - Bucovina; se ţine ziua pentru sporirea turmelor şi apărarea acestora de boli, 
pentru că se crede că Sfântul Haralambie este pus de Dumnezeu stăpân peste toate vitele - 
Mehedinţi; Botoşani; nu este bine ca, în această zi, să fie înjugaţi boii, iar activitatea femeilor 
trebuie să fie redusă doar la scărmănatul lânii, la tors şi cusut - Suceava; Bucovina; dacă plouă în 
această zi, va ploua timp de 40 de zile neîntrerupt - Suceava ( 2 . MARIAN, I, p. 194-195). Să nu se 
lucreze, ca să fie bine pentru vite, fiindcă Sfântul Haralambie poartă ciuma în lanţ şi, cum îl ţin 
oamenii, tot aşa ţine şi el ceea ce are omul - Ţara Oltului; de asemenea, nu se lucrează, pentru că 
se inflamează copiii la gât - Ţara Oltului (GOLOPENŢIA, p. 110; 131). Sfântul Haralambie este 
considerat ca fiind cel care ţine ciuma legată cu un lanţ şi o slobozeşte în lume când oamenii se 
înmulţesc prea mult şi îşi pierd credinţa (PRESA). 

11 februarie - Sfântul Vlasie (Vlăsiile, Vlăsii); Sfânta împărăteasă Teodora. Se crede că, în această 
zi, păsările care nu pleacă spre alte ţări se întorc la cuiburile lor; de aceea mamele nu-şi lasă copiii 
să umble prin casă mâncând, în credinţa că nici păsările nu se vor atinge de semănăturile lor; fiind 
considerată o zi deosebit de primejdioasă şi ca să nu cadă vreun necaz pe capul lor, femeile nu 
lucrează nimic, pentru că nu doar păsările le vor strica ogoarele, dar le vor pândi şi mari pericole; 
se mai crede că în această zi copiii se întorc la pâine - Bucovina; sau că astăzi se deschide gura 

păsărilor, adică încep să ciripească - Neamţ; femeile însărcinate ţin ziua ca să nu nască prunci cu 
diferite malformaţii - Moldova; chiar şi femeile care nu fac copii sau care au intrat în menopauză 
trebuie să prăznuiască ziua pentru nepoţi, fraţi, surori, uneori ca să nu li se întâmple lor ceva; chiar 
şi omul singur pe lume se cuvine să ţină ziua Sfântului Vlasie pentru vite, fiindcă viţelul se poate 
naşte cu mai multe picioare, pasărea să iasă din ou cu un ochi sau cu două capete, sau cine ştie ce 
altă monstruozitate - Bucovina; cine se roagă la Sfântul Vlasie nu va rămânea niciodată fără bani în 
buzunar - Moldova (2. MARIAN, I, p. 197-198). în Muntenia, locuitorii numesc această zi Vlăsii şi 
cred că sfântul se adăposteşte în Codrii Vlăsiei, în scorbura unui stejar uriaş, el primind de ziua lui 
toate sălbăticiunile pădurii, care vin să fie binecuvântate şi miruite de el; se mai crede că este bine 
ca măcar în această zi se cuvine a vorbi frumos cu vitele, pentru că, în caz că vitele sunt lovite sau 
sacrificate, se supără Sfântul Vlasie şi omul nesocotit va fi pedepsit cu recolte sărace în vară şi 
toamnă, iar animalele vor rămâne sterpe şi se vor îmbolnăvi; în această zi, despre care tradiţia 
spune că este prevestitoare a primăverii, se crede că Vlasie dezleagă pliscul şi graiul păsărilor, care 
încep să ciripească; de aceea, este considerată zi a păsărilor şi ţinută în special de agricultori, în 
credinţa că astfel îşi feresc recoltele de stricăciunile pe care le-ar putea provoca păsările; ca să nu 
atragă zburătoarele cerului, copiii nu sunt lăsaţi să arunce firimituri prin casă; se mai crede că 
Sfântul Vlasie este un sfânt făcător de minuni şi că omul care a pierdut ceva îl va găsi, dacă se 
roagă acestui sfânt; se mai spune că acela care lucrează în această zi orbeşte; cum va fi vremea în 
această zi aşa va fi şi în Postul Mare (PRESA). 

13 februarie - Prea Cuviosul Martinian. Dacă în această zi este ger, iar noaptea bate vântul, 40 de 
zile va tot bate vântul (PRESA). 

24 februarie-Aflarea Capului Sfântului loan Botezătorul (Dragobetele). Conform unei legende 
din Gorj, Dragobete lovan este fiul babei Dochia; este ziua în care se împerechează toate păsările 
şi animalele; fetele mai întâi şi flăcăii apoi pleacă după ghiocei în pădure, dacă este zi frumoasă, 
dacă nu, se adună la vreo casă şi petrec; este obligatoriu ca pe fete, în această zi, să le vadă măcar 
un băiat, pentru a fi încredinţate că vor fi iubite tot anul - Gorj; Olt; Prahova; tinerii ţin să schimbe 
între ei cuvinte de dragoste, în credinţa că vor fi iubiţi tot anul şi se obişnuieşte să se facă 
înfârteţirea şi însurăţirea tinerilor - Gorj (2. MARIAN, I, p237; PRESA; NOTE, Antonescu). în ziua lui 
Dragobete, numită şi „capul de primăvară", se crede că este data de la care se împerechează toate 
păsările; fetele şi flăcăii fac petrecere, în credinţa că astfel vor fi îndrăgostiţi peste tot anul - 
Teleorman (CRISTEA, p. 45). începând de astăzi şi continuând şi în zilele următoare, chiar şi în luna 
martie în unele zone, „se face Dragobetele fetele strâng zăpadă şi se spală cu apa rezultată din 
topirea ei, ca să fie frumoase şi plăcute peste an; când dragobetele se face în luna martie, fetele 
adună din pădure frunze fragede de fragi, pe care le pun în apa provenită din topirea zăpezii şi se 
spală apoi, pentru a fi curate, sănătoase şi plăcute ca fragii (PRESA). Se crede că în această zi 
începe împerecherea tuturor păsărilor (COMAN, II, p. XIV). Dragobetele, sărbătoare ţinută, în 
funcţie de zona etnografică, în una din zilele de la sfârşitul lunii februarie sau începutul lunii 
martie, este considerat timpul împerecherii păsărilor, care se strâng în stoluri, ciripesc şi încep să- 
şi construiască cuiburile; faptul că Dragobetele este fiul Dochiei pune în evidenţă opoziţia dintre 
bine şi rău, primul fiind întruchiparea principiului binelui, al înnoirii, al dragostei şi bunei dispoziţii 
(12. GHINOIU, p. 78). în această zi se împerechează toate păsările - Argeş; se crede că acela care 
lucrează în această zi cântă ca toate păsările - Argeş; dacă plouă în această zi, este bine să se 
scoată din grajd paiele nemâncate de vite, pentru că se vor face din belşug altele, dar, dacă nu 
plouă, oamenii să aibă grijă de aceste paie, pentru că va fi secetă - Ţara Oltului (GOLOPENŢIA, p. 
145; 2. GOROVEI, p. 81; 189). în ziua de Dragobete, băieţii caută să sărute sau să ciupească măcar 
câte o fată, dacă nu izbutesc de sâni, cel puţin de braţ; odată cu ciupitul, ei caută să smulgă fetei o 
batistă sau betele; se crede că fetele şi femeile care nu s-au sărutat sau nu au fost ciupite în 
această zi vor fi urmărite tot anul de Dragobete; în ziua de Dragobete se însoţesc toate păsările - 
Gorj (CĂRĂBIŞ, p. 54). Se spune că „se mărită păsările" - Maramureş (BOGDAN, p. 16). Cu 

deosebire în Gorj, Vâlcea şi Olt, ziua de 24 Făurar se numeşte Dragobete sau Cap de Primăvară şi 
este considerată ziua îndrăgostiţilor; sărbătoarea se ţine mai ales de către fete şi flăcăi, dar şi de 
tinerii căsătoriţi; în zorii zilei, ei se spală, se piaptănă, se primenesc şi, dacă timpul este frumos, 
pornesc după ghiocei şi toporaşi în lunci, sau după rămurele înverzite, plecând întâi fetele apoi 
băieţii; dacă vremea nu este prielnică, fetele se strâng pe la case, pe la rude sau pe la prietene, 
unde vin şi băieţii, cazîn care cei care se iubesc îşi schimbă cuvinte de dragoste, în credinţa că 
astfel le va merge bine tot anul şi că vor fi îndrăgiţi; dacă în această zi o fată nu se întâlneşte cu un 
băiat înseamnă că tot anul nu va fi iubită; conform unei legende, lovan Dragobete este fiul Babei 
Dochia; în Gorj, băieţii se prind de fraţi de cruce în această zi, iar fetele se prind surate; prinderea 
se face pe pâine şi pe sare, însoţite de un jurământ de credinţă până la moarte; în Olt, ziua este 
ţinută şi împotriva bolilor (PRESA). 

FECIOR 

Colindele de tânăr neînsurat au ca eroi, în afară de bour, pe fecior care dă proba bărbăţiei vânând 
animalul; el poate trece de la o categorie de vârstă la alta în acest fel, adică poate fi ales de fete ca 
mire; fata mare, în convorbirea cu bourul lasă să se înţeleagă că deţine secretul vieţii depline, în 
acelaşi timp sacră şi casnică, că este rădăcina şi sămânţa vieţii şi că posedă toate darurile pentru 
fructificare şi fertilitate (BUHOCIU, p. 141). Pentru cine visează fecior cumpărând ceva înseamnă 
bucurie; cine visează naşterea unui fecioraş înseamnă că va avea parte de cinste venită dintr-un 
loc neaşteptat - Suceava (NOTE, Băncescu). 

FEDELEŞ v. VAS. 

FELINAR 

Este semn că va da de necazuri cel care se visează spărgând un felinar - Suceava (NOTE, Băncescu). 

FEMEIE 

Referitor la concretizarea ideii de om, este de observat că adeseori ea este reprezentată, în arta 
populară românească, printr-o imagine feminină; aceasta se leagă de străvechi credinţe şi rituri ale 
fertilităţii şi fecundităţii; de altfel, imaginile feminine apar de cele mai multe ori pe obiecte legate 
de interiorul casei şi de îndeletnicirile femeieşti, marele număr de scoarţe, în care imaginea femeii 
este prezentă, ilustrând această situaţie; un argument în privinţa perenităţii motivului se găseşte 
în celebrele figurine sau idoli de la Cucuteni, Cârna, Gumelniţa, Verbicioara etc., care sunt 
întotdeauna reprezentări feminine, legate de cultul fertilităţii şi fecundităţii (PETRESCU, p. 66; 69- 
70). Ca motiv de sine stătător, Maica bătrână are numeroase paralele în folclorul neogrec, albanez, 
ucrainean, ba chiar şi în cel francez, putându-se prelungi lista cu aproape toate civilizaţiile globului; 
femeia-mamă este un excepţional impuls cultural, căci, identificată cu stihiile apa şi pământul, 
îndeplineşte în civilizaţiile arhaice un rol primordial în apariţia şi perpetuarea vieţii, de unde şi 
prezenţa ei unanimă în riturile de fertilitate (BUHOCIU, p. 287). Românii cred că femeia este lucrul 
diavolului şi din această cauză femeia poate fi îngrozită cu aceleaşi lucruri care îl îngrozesc şi pe 
diavol şi invers; cum cânepa este spaima femeilor leneşe, devine astfel şi cel mai îngrozitor lucru 
pentru diavol, drept pentru care ea apare deseori în textul descântecelor din Suceava (3.GOROVEI, 
p. 173). Femeia este creată din bărbat, coasta ei dreaptă fiind coasta stângă a bărbatului, iar 
coasta ei stângă este a diavolului; de aceea nu este bine să i se ia ceva din mâna stângă şi nici să se 
stea în partea stângă a femeii, pentru că ispiteşte de aşa manieră, încât omul îşi pierde firea - 
Tecuci; se crede că Anticristul se va naşte dintr-o femeie de culoare roşie - Muscel; când merii 
altoiţi fac prima dată roade, este bine ca mai întâi să guste din fructe femeia, pentru că ea naşte 
copii mulţi şi astfel şi pomii vor da roade mai multe - Ţara Oltului; femeia care se gâdilă la orice fel 
de atingere se va mărita cu un om tânăr - Muntenia; nu prea este de casă femeia care merge pe 

drum legănându-şi şoldurile ostentativ - Tecuci; femeia care nu are copii nu este bună la judecata 
lui Dumnezeu - Suceava; femeile care practică anumite procedee pentru a nu avea copii sunt 
considerate a fi drăcoaice, drept pentru care, pe lumea cealaltă, ele vor fi supte la sân de şerpi - 
Suceava; la orice fel de praznic, la care obişnuit vine şi lume din afara familiei, nu este bine ca 
primul musafir care intră în casă să fie o femeie - Bihor; femeile să nu taie găini, pentru că nu ar fi 
dulce carnea acestora, de aceea pun pe bărbaţi să le sacrifice - Suceava; războiul de ţesut să nu fie 
montat în casă de către femei, fiindcă tot ele vor lucra greu la el - Suceava; femeia să nu fie la ciclu, 
când pune varza la murat în butoaie, fiindcă se înmoaie verzele, iar saramura se întinde şi nu mai 
este limpede - Ţara Oltului; femeia, care îşi asistă bărbatul la sacrificarea şi tranşarea porcului, să 
nu fie la ciclu, pentru că altfel carnea va face viermi - Ţara Oltului; dacă unui bărbat îi mor succesiv 
trei neveste, să nu se mai însoare, pentru că a patra precis îl va îngropa ea pe el - Ialomiţa; se 
crede că acela care a avut în viaţă mai multe neveste, pe lumea cealaltă va trăi numai cu prima, 
celelalte stând în urma acesteia - Suceava; dacă în ajunul Crăciunului (24 decembrie), dar mai ales 
al Bobotezei (5 ianuarie), primul intrat într-o casă este o femeie, vitele gestante vor avea pui de 
parte feminină - Tecuci; dacă, în ajunul Crăciunului, în casă intră prima o femeie, atunci oile vor 
făta numai mioare - Vâlcea; femeia care, prin vrăji, ia mana (laptele) vacilor nu putrezeşte după 
moarte - Suceava; apariţia în vis a unei femei străine care cere apă este semn de boală 
molipsitoare, de care se va îmbolnăvi şi va muri o rudă apropiată - Suceava; dacă un bărbat visează 
că se distrează în compania unei femei, să ştie că acea femeie este zmeoaică, din care cauză a 
doua zi pe bărbat îl doare în piept şi în spate, durere care se vindecă prin ungere cu untură de la 
un porc sacrificat în ziua de Ignat (20 decembrie) - Vâlcea ( 2 . GOROVEI, p. 9; 36; 75; 98; 114; 120; 
162-165; 172; 174; 181; 191; 196; 207; 228;; 255; 257; GOLOPENŢIA, p. 138; 140). în Maramureş şi 
Chioar, se crede că nu este bine ca femeia să meargă înaintea bărbatului şi nici ca femeia să intre 
în vreo stână, pentru că poate aduce mari prejudicii turmei (BOGDAN, p. 91; PRESA). în Chioar, se 
crede că femeia care face anume să nu aibă copii este drăcoaie ( 3 . MARIAN, II, p. 12). îl ameninţă o 
primejdie pe cel care visează femeie; este semn că va pierde din onoare, sau boală, sau pagubă 
pentru cel care visează femeie de moravuri uşoare sau femeie cu părul alb; visate sub formă de 
adunare de femei înseamnă clevetire şi minciuni; pierde bani cel care visează dama din cărţile de 
joc; este boală la copii şi necazuri pentru cel care visează doică; înseamnă nenorocire în familie 
pentru cel care se visează vorbind cu o femeie; visarea unei spălătorese înseamnă primirea unui 
serviciu de la un prieten bun; se vor uşura greutăţile vieţii pentru cel care visează femeie născând; 
este bine când se visează femeie jucând sau beată; se va îndrăgosti cel care visează o femeie 
frumoasă; visarea unei femei goale poate să însemne fie auzirea unei minciuni primejdioase, fie o 
stare de bucurie; anunţă timp ploios visarea unei femei despletite care se piaptănă - Suceava 
(NOTE, Băncescu). 

Femeia gravidă. în Bucovina, o femeie gravidă este numită grea, îngreunată, însărcinată, 
încărcată, împovărată, groasă, în altă stare, neslobodă; în zona Năsăudului, pe lângă termenii de 
mai sus, se mai folosesc: tăroasă şi în starea darului; o fată mare însă, care este însărcinată, i se 
spune că este burduhoasâ, burduhănoasă, cu pântecele până la gură, cu ciolane în pântece, iar, 
după ce a născut, se numeşte, în părţile montane ale Bucovinei, vădană; în Buzău, femeia gravidă, 
de câte ori mătură gunoiul şi îl ia în poală, aruncându-l zice: „Cum arunc gunoiul acesta de iute, aşa 
să şi fac de lesne!"; cea care va culege surcele în poală, copilul pe care îl va naşte va avea pe corp 
diferite pete; cea care va culege în poală talaş provenit de la rindea va naşte un copil cu părul creţ; 
în toate zonele din ţară, femeii gravide trebuie să i se dea tot ceea ce cere sau pofteşte, pentru că 
de nu leapădă; în Banat, îi este interzis să descalţe pe cineva şi nici să nu tragă cioarecii bărbatului, 
pentru că nu va putea naşte până ce acela pe care l-a descălţat sau dezbrăcat nu-i va da să bea apă 
din opincă sau cizmă; să nu dea nimănui apă, fiindcă nu va putea naşte până ce acela nu-i va da 
apă de băut din pumni; să nu sufle în cuptorul de pâine, că naşte copilul cu limba prinsă; să nu 
treacă prin războiul de învelit, pentru că va naşte copii gemeni; dacă femeia vede ceva urât, zice: 

„Nu văd unul, ci văd doi!"; dacă fură ceva, să nu ducă mâna la faţă, ca să nu apară pe corpul 
copilului semnul obiectului furat, şi să zică: „Nu iau unul, ci iau doi!"; se crede că nu este bine ca o 
femeie gravidă să mănânce fructe crude, dar, dacă pofteşte să i se dea, pentru că este un foarte 
mare păcat al celui care o refuză; să nu meargă în locuri extraordinare, pentru ca pruncul să nu se 
nască cu asemănări sau mişcări din acelea pe care le-a văzut mama lui; dacă, prin ceea ce a văzut a 
atras deja fătului unele neplăceri, trebuie să procedeze astfel: să ia în braţe, într-o duminică 
tânără (prima duminică după lună nouă), când oamenii sunt încă în biserică, cam pe la mijlocul 
Liturghiei, pe copilul cel cu semn, să se aşeze cu el pe pragul sobei (camera încălzită) unde 
locuieşte de regulă, să-l pună la sân şi să se gândească la acel fapt sau lucru care a mirat-o, 
rugându-se la Dumnezeu să înlăture neajunsul; cam după 2-3 minute, să se scoale şi să se aşeze pe 
pragul bucătăriei, la mijlocul uşii, şi iar să-i dea copilului să sugă; apoi să se aşeze pe pragul de la 
coridor sau târnaţ, ţinând picioarele pe pământ chiar în locul unde picură apa de la streaşină casei, 
să-i dea acolo din nou copilului să sugă şi să se roage la Dumnezeu pentru îndepărtarea necazului, 
rostind şi un descântec-rugă; această procedură se repetă de trei ori, adică în trei duminici tinere, 
timp de trei luni, crezându-se că astfel va dispărea semnul de pe trupul copilului; văzând un mort, 
ca să nu i se nască pruncul palid, rosteşte ca şi la vederea unui infirm: „Nu văd unul, ci văd doi!"; în 
Transilvania, femeia gravidă să nu mănânce în zi de duminică legume păstăioase, fiindcă i se va 
naşte copilul cu minte slabă şi toată viaţa lui va face numai lucruri rele; să nu se uite lung şi mult la 
sluţi, şchiopi, orbi, fie om, fie animal, şi la lucruri urâte, pentru că pruncul se va naşte cu defectul 
respectiv; ca să dispară semnele de pe trupul şi faţa copilului, mama sa se aşează pe pragul casei, 
timp de 6 zile de vineri, scuipând totodată pe copil; în zona Sibiului, se crede că nu trebuie să-şi 
pună legături pe după cap, pentru că va naşte copilul cu cordonul ombilical înfăşurat după cap; 
când termină de ţesut o pânză, trimite pe un alt copil de-al ei afară, călare pe fuşteii războiului, cu 
ochii închişi, pe care îi deschide însă în drum şi ceea ce vede întâi, băiat sau fată, bărbat sau 
femeie, de acel sex va fi şi copilul care urmează să vină pe lume; în Muntenia, se recomandă 
femeilor gravide, cărora le este poftă de ceva şi nu li se poate satisface imediat dorinţa, să nu se 
atingă cu mâinile pe trup, pentru că, în acel loc, copilul va avea imprimat semnul obiectului dorit; 
în Buzău, femeia însărcinată care va călca pe un topor va naşte un copil cu semne pe piept ca nişte 
crestături de topor; celei care va călca pe un foc i se va naşte copilul având pe trup un semn ca un 
foc, numit focul viu; să nu dea cu piciorul în vreun câine, căci pruncul va fi câinos la suflet; toate 
femeile care ştiu carte să citească zilnic „Visul Maicii Domnului", ca să nască uşor şi să le trăiască 
pruncul; în Vrancea, pentru a nu avorta, se încălzeşte o cărămidă, se pune într-o strachină cu 
rachiu şi apoi cu aburul care iese este aburit trupul femeii gravide de jos în sus; dacă nu este 
suficientă această metodă, se spală icoana Maicii Domnului şi i se dă să bea acea apă; în acelaşi 
scop, se ia o coasă, se deschide o fereastră, se apleacă cu vârful în jos coasa, se toarnă pe ea de 
trei ori apă, care se scurge într-un vas, i se dă să bea în trei răstimpuri din acea apă, iar cu restul o 
spală pe cap şi apoi pe tot trupul; după care se ia tortul de învăţătură, adică acela pe care învaţă 
fetele mici să toarcă, îl deşiră, îl udă puţin cu apă şi apoi îl leagă peste pântecele gravidei, care 
trebuie să umble aşa timp de trei zile, până trece primejdia de a avorta; în Moldova, se spune că, 
dacă o femeie pofteşte şi nu i se dă, şoarecii vor roade totul din acea casă; pentru a contracara 
efectele negative ce pot fi provocate de refuz, se caută repede cruce de nucă, adică mijlocul nucii, 
pentru că are formă de cruce, şi sâmburi de pepene, le pisează împreună, le amestecă în vin, 
rachiu sau apă şi apoi i se dă să bea; sau se ard bumbi de suman de orice culoare, scrumul se pune 
în apă din care se bea de trei ori, la diferite intervale de timp; se mai ia coadă de păun (o floare), se 
usucă, se râşneşte, se pune în apă şi se bea; în Suceava, în caz că păşeşte cineva peste o femeie 
gravidă şi nu-şi aduce aminte, copilul acesteia se va naşte cu buricul înfăşurat după gât; nu trebuie 
să mănânce poame îngemănate, fiindcă va face copii gemeni; să nu mănânce carne netăiată de pe 
frigare, că face copilul cu limba prinsă; să nu mănânce borş preparat în zi de post, fiindcă pruncul 
va face nişte bubuliţe numite focuri; să nu mănânce cât timp este gravidă aripi de găină, de raţă 

sau de gâscă, pentru că pruncul prinde boala numită aripi; să se ferească să fure de mâncare, 
fiindcă prinsă, de ruşine, îşi va pune mâinile pe obraji şi atunci copilul se va naşte având pe corp 
semnul lucrului furat; să nu-i treacă nimeni pe dinainte, pentru că acela, pe cealaltă lume, o va 
purta în spinare; să nu se azvârle în ea cu vreo floare, pentru că va naşte copilul cu semnul florii pe 
trup; se crede că, dacă mama fură ceva, copilul acesteia va deveni hoţ; să nu mănânce dintr-un 
mărînceput, pentru că va naşte copilul cu un semn asemănător muşcăturii de câine; să nu-şi pună 
floare la brâu, că face copilul cu semn şi, din acelaşi motiv, să nu se arunce în ea cu o floare; cu o 
lună înainte de a naşte, să umble mult şi să bea mentă fiartă; dacă i se face rău din poftă, o babă să 
ia 8-9 sâmburi de pepene şi vreo două rămurele de cimbru de grădină, să le piseze bine, să le pună 
în rachiu sau apă şi să i le dea de băut; apoi se pun câteva foi de ceapă într-o ulcea cu cărbuni şi o 
afumă cu fumul ieşit din coji, procedura repetându-se; sau o afumă cu nări de vulpe, metoda fiind 
folosită şi când femeia se sperie de ceva; să nu stea pe vreun prag, căci poate veni după aceea un 
duşman să dea cu toporul în pragul acela şi va naşte copilul cu buza crăpată; dacă femeia gravidă 
prinde un porc de păr sau umblă cu păr de porc în mână, atunci copilul ca căpăta boala numită 
părul porcului; să nu stea pe un sac, pentru că va naşte greu; cea care va sta pe treptele de la casă 
va naşte greu, iar cea care va sta pe o albie va naşte fată; femeii gravide care cunună îi va muri 
copilul, iar cea care se ştie însărcinată şi nu spune când este întrebată va naşte copilul mut; dacă 
va vedea foc mare sau arzând case, să nu pună mâna la faţă, nici să nu se mire, fiindcă nou- 
născutul va avea pete roşii pe faţă sau pe locul unde a pus mâna mai întâi mama; cea care poartă 
sarcina greu va naşte băiat, iar cea care o duce uşor va naşte fată (3. MARIAN, II, p. 13-19). în 
Maramureş, femeia care tăgăduieşte sarcina pe care o poartă va naşte un prunc care va vorbi 
greu, târziu; femeile gravide să nu privească după oameni cu semne, pentru că acele semne s-ar 
putea să le aibă şi copiii lor; nu-i este îngăduit femeii groase să treacă pe sub o funie, ca să nu 
nască pruncul cu „buricul peste grumaz" (BOGDAN, p. 89; 91). Pentru provocarea ploii pe timp 
secetos, se obişnuieşte ca femeile gravide, fără nici un fel de îmbrăcăminte pe ele, să facă baie în 
râul de la marginea satului, crezându-se că fertilitatea lor va atrage pe cea a pământului - Bihor 
(ROMAN, p. 4). Când este însărcinată, femeia să nu tăgăduiască situaţia în care se află, fiindcă 
pruncul nu va putea să vorbească şi să meargă curând; de aceea copiii bastarzi merg şi vorbesc mai 
târziu - Ţara Oltului; cade părul celui care îi permite unei femei însărcinate să-i pună mâna în păr - 
Ţara Oltului (GOLO-PENŢIA, p. 89; 109). Femeii gravide să nu i se treacă pe dinainte, pentru că 
acela care o va face o va purta în spinare pe lumea cealaltă - Moldova; să nu se păşească peste o 
femeie gravidă şi apoi să se uite să fie trecută înapoi, pentru că va naşte copilul cu cordonul 
ombilical înfăşurat după gât - Suceava; femeia gravidă să nu privească la oameni cu diferite 
infirmităţi (ciungi, ologi, chiori, cocoşaţi etc. ), pentru că va naşte un copil handicapat - Tecuci; 
comite un păcat cel care refuză să-i dea unei femei gravide ceea ce doreşte aceasta - Suceava; 
femeia gravidă nu trebuie să jure - Bihor; de asemenea, femeia gravidă nu trebuie să cunune (să 
fie naşă), pentru că îi va muri copilul - Muntenia; sau vor muri pruncii noilor căsătoriţi - Muntenia; 
îşi pierde sarcina femeia care este legată prin jurământ de altcineva, sau care plăteşte astfel 
pentru păcatele sale ori ale părinţilor săi - Transilvania; se crede că femeile deocheate nasc greu - 
Moldova; femeia gravidă care îşi neagă sarcina, când este întrebată, va da naştere unui copil mut şi 
care va putea să meargă singur cu mare întârziere - Muntenia; Suceava; copilul va semăna cu acela 
la care se uită mai îndelung o femeie însărcinată - Galaţi; când cineva refuză să dea unei femei 
gravide ceea ce aceasta şi-a poftit, şoarecii îi vor roade lucruri din casă - Suceava; dacă femeia 
însărcinată va fura ceva, copilul ei va deveni hoţ - Transilvania; Suceava; de asemenea, să se 
obişnuiască să ceară, ca să-i fie pruncul îndrăzneţ în viaţă - Tecuci; despre femeia gravidă, care 
este în durerile facerii, să nu ştie nimeni în afara moaşei, pentru că atâtea ore va sta în travaliu, 
câţi oameni în plus vor cunoaşte situaţia ei - Suceava; dacă intră cineva, pe neaşteptate, în casa 
unde o femeie este în travaliu, acesta nu mai poate să plece, până nu naşte femeia, fiindcă altfel ar 
avea o naştere grea - Moldova; femeii care moare din naştere Dumnezeu îi iartă toate păcatele - 

Tecuci; moartea unei femei gravide este socotită drept o mare nenorocire, deoarece se consideră 
că ea va umbla pe lumea cealaltă în aceeaşi stare - Suceava; dacă este secetă un timp mai 
îndelungat şi se doreşte ploaie, este bine ca o femeie însărcinată să se scalde într-o apă curgătoare 
sau să se toarne apă pe ea - Suceava ( 2 . GOROVEI, 23-24; 69; 85; 149-151; 208; 235). în zonele din 
sudul şi centrul Moldovei, unde apa dispare frecvent din fântâni din cauza secetei, există credinţa 
că izvorul va fi bun şi va da apă dacă fântânarul reuşeşte să „sape", în timpul construirii puţului, 
umbra unei femei gravide, fertilitatea şi „moartea" femeii fiind astfel transferate izvorului sau 
pânzei freatice - Tecuci; pe timpul sarcinii, femeia poate mânca tot ce pofteşte, pentru a nu pierde 
copilul; nu trebuie să fure sau să ia un lucru fără să spună, pentru ca pe trupul copilului să nu apară 
semnul lucrului furat (ICHIM, p. 131-132; PRESA). în timpul sarcinii, o femeie nu trebuie să se mire, 
pentru că se crede că s-ar putea să i se nască pruncul cu semne imitând obiectele admirate 
(GOLBAN, p. 66). Momentul naşterii este precedat de o serie de interdicţii şi obligaţii, unele de 
natură practică: femeia să nu ridice lucruri grele, dar nici să nu stea degeaba; altele magice: să nu 
mănânce fructe îngemănate, ca să nu nască gemeni; să nu fure, fiindcă forma lucrului sau fructelor 
însuşite se va imprima pe pielea nou-născutului; să nu-şi înnoade părul, decât dacă îşi aduce 
aminte în momentele respective că este gravidă; să nu dea cu piciorul în câini şi pisici - Bârlad 
(BĂLĂNESCU, p. 264). Când este însărcinată, femeia trebuie să muncească mai ales la câmp tot 
timpul, ca să i se uşureze sarcina; când pofteşte ceva, să nu i se refuze, căci se poate întâmpla „să 
se stârpească", adică să avorteze; totuşi îi este interzis să mănânce fructe îngemănate 
(împerecheate), colaci lipiţi unul de altul etc., ca să nu nască gemeni; să nu fure ceva şi să nu 
omoare şoareci, păsări, insecte etc., fiindcă va naşte copilul având pe piele semnul obiectului furat 
sau al vieţuitoarei omorâte; dacă totuşi a comis un astfel de „păcat", trebuie să pună după aceea 
mâna la spate, pentru ca petele să nu apară copilului pe partea vizibilă a trupului; când copilul se 
naşte cu buricul înfăşurat în jurul gâtului, se crede că mama lui a pus pe foc nuiele sucite în timpul 
sarcinii - Gorj (CĂRĂBIŞ, p. 59-60). 

Femeia lehuză. După ce a născut, femeia este numită, până la 40 de zile, nepoată, iar cea care a 
ajutat-o la naştere, moaşă şi, diminutivat, moşică - Banat; Bihor; Transilvania; Dobrogea; Bucovina; 
se mai fac şi hapuri, combinând: tămâie, smirnă, mir mare, târnoseaiă, praf de foi sfinţite, care se 
pun la icoane pe timpul cât o femeie este însărcinată; de remarcat că, după naştere, femeia lehuză 
trebuie să ia câte două asemenea pilule, timp de 40 de zile, până când iese la biserică - Muntenia; 
în general, după naştere, femeia este unsă pe tot corpul cu unt de oi sau cu untdelemn ori rachiu, 
după care este încinsă bine cu un brâu lat sau cu o chingă; sub bazin se pune o pânză în care este 
învelit lut frământat bine, ca să nu fie gloduros; după aceea, moaşa sau altă persoană din casă 
fierbe rachiu cu zahăr şi cu secară pisată, din care i se dă lehuzei un păhărel sau două; dacă femeia 
este slabă, nu i se dă nimic, pentru că o „zboară la inimă" - Muntenia; Moldova; Bucovina; ca să nu 
se deoache, în afară de descântece, se mai pun: în Banat, un şnur roşu la gâtul femeii; în Moldova 
şi Suceava, un canaf roşu la uşa camerei unde stă lehuză şi copilul; aceste fire roşii se păstrează la 
locul menţionat timp de 40 de zile, până când femeia are voie să meargă la biserică; totodată, i se 
pune la picioare usturoi, fie pentru a nu căpăta vreo boală - Muntenia; fie să nu se apropie 
strigoaicele de ea - Suceava; după naşterea unui copil, femeia este considerată ca „necurată" şi 
timp de şase săptămâni sau 40 de zile nu trebuie să se depărteze de casă; înainte de a se duce la 
biserică, împreună cu pruncul, pentru „îmbisericare", îi pune acestuia sub faşă o bucată de pâine şi 
una de sare; nu intră în biserică, aşteaptă în pragul acesteia să vină preotul şi să-i citească 
rugăciunile de 40 de zile, ea stând în genunchi pe pragul bisericii; după aceea ia copilul, îl închină în 
faţa uşilor bisericii şi îl duce apoi la altar şi îl închină şi acolo la toate icoanele împărăteşti; dacă 
este de parte bărbătească, preotul îl duce în altar pe uşa dinspre sud şi îl atinge de cele patru laturi 
ale mesei sfinte, după care îl scoate pe uşa dinspre nord şi îl pune jos, în faţa uşilorîmpărăteşti sau 
înaintea tetrapodului; dacă este fată, o închină doar şi o pune dinaintea uşilorîmpărăteşti sau a 
tetrapodului; la sfârşitul liturghiei, copilul este împărtăşit, dar atunci îl ţine în braţe naşa sau naşul 

sau unul dintre epitropii bisericii, niciodată mama sa; când merge la biserică, duce şi lumânările de 
la botez să ardă la icoana Maicii Domnului sau la icoana patronului copilului, fiindcă se crede că nu 
este bine să stea lumânările nearse în casă, mai ales dacă pruncul e fată, pentru că nu se va mai 
mărita; copilul este împărtăşit acum şi abia după şapte ani - Suceava; scăldarea nepoatei (a mamei 
care a născut) se face astfel: se pune într-o căldare mare apă în care au fost fierte diferite plante 
(mentă neagră, mărar, românită, gălbenele, tămâiţă, zmeurică, sulcină, nalbă, poala Sântă-Măriei, 
calapăr, lemnul Domnului, toaie şi stroh de fân); această scăldare se face la o săptămână după 
naştere, în alte locuri mai repede, iarîn unele sate chiar şi după trei zile; moaşa scaldă nepoata, 
care ieşind din apă se îmbracă într-o cămaşă curată, se încinge bine peste mijloc şi îşi pune pe cap 
basma; moaşa ia apă sfinţită, îi toarnă puţină pe creştetul capului şi o spală cu ea pe obraji, pe 
mâini, pe picioare şi pe piept, ca să fie curată, fiindcă înainte este considerată necurată, şi ca să 
poată face mâncare, să i se încuviinţeze să umble pe lângă casă şi să aducă apă de la fântână, 
deoarece până nu se scaldă nu îi este îngăduit să pună mâna pe ceva sau să iasă afară din casă; la 
rândul ei, nepoata îi spală moaşei mâinile tot cu apă sfinţită, fiindcă şi moaşa este considerată 
necurată din momentul când pune mâna pe copil şi îl ridică; în loc de ştergar, nepoata îi dă pânză 
nouă şi subţire de fuior pentru o pereche de mâneci; nepoata îi aşează moaşei pânza pe umeri şi 
până în vârful degetelor, pe marginea acesteia ştergându-se pe mâini; se crede că, dacă nu ar 
primi pânza, s-ar vedea pe lumea cealaltă cu mâinile pline de sânge - Suceava; o femeie care 
intenţionat a pierdut copilul este rău văzută de comunitate şi vorbită în acest sens, pentru că are 
un foarte mare păcat, crezându-se că, în cealaltă lume, va servi ca talpă a iadului şi va fi agăţată de 
limbă, iar copiii ei pe care „i-a lepădat" se vor preface în şerpi veninoşi, care o vor suge - 
Transilvania; Suceava (3. MARIAN, II, p. 21-22; 39-41, 43-44; 52; 176-177; 180-181). Femeia aflată 
la ciclu să nu intre în casa unei lehuze, fiindcă pruncul acesteia din urmă va face bube pe creştetul 
capului (rofii; rohii), dar, dacă totuşi a intrat, să-l strângă de nas pe nou-născut şi să-i spună că nu 
este curată - Suceava; femeia lehuză să nu culce copilul cu ea în pat, în primele trei zile ale vieţii 
acestuia, pentru că, la maturitate, lumea se va întoarce cu spatele la el, tot aşa cum şi mama lui se 
va fi întors cu spatele prin somn - Suceava; femeia care se duce prin sat, imediat după ce a născut, 
fără ca preotul să-i fi citit rugăciunea de curăţenie, va umbla, pe lumea cealaltă, pe jeratec - 
Suceava; se crede că femeia lehuză este spurcată şi din această pricină îngerul ei nu se poate 
apropia de ea să o păzească - Muntenia; femeia lehuză să nu meargă la fântână sau la puţ pentru a 
aduce apă, fiindcă acestea vor seca - Muntenia; mamele (femeile lehuze) să nu stea cu spatele la 
copilul lor până ce acesta este botezat, fiindcă le va mirosi gura - Muntenia; femeia lehuză să nu se 
uite pe vreo câmpie cu iarbă verde, deoarece aceasta se va usca - Muntenia; două lehuze să nu se 
vadă una pe alta, timp de 40 de zile, pentru că le vor muri pruncii - Muntenia; când pe patul unei 
lehuze se aşează o altă femeie, care are copil de sân, lehuză va rămâne fără lapte - laşi; despre 
femeia care nu are raporturi sexuale timp de şase săptămâni după naştere se spune, când se duce 
la biserică prima dată, că duce un miel în gură - Muntenia; femeii lehuze care a murit i se lasă 
câteva şuviţe de păr neîmpletite, ca să vadă Dumnezeu că este lehuză şi să-i ierte păcatele - 
Moldova ( 2 . GOROVEI, p. 107; 157-160). După naşterea copilului, timp de şase săptămâni, mama 
nu trebuie să părăsească gospodăria, credinţa susţinând că ea ar fi necurată; tot aceeaşi perioadă 
de timp funcţionează şi interdicţia de a dărui ceva din casă, considerându-se că astfel copilul ei va 
deveni risipitor; până la botez, mama trebuie să doarmă cu faţa spre copil, altfel acesta, nebotezat 
fiind, poate fi uşor schimbat cu un altul de către duhurile necurate - Banat (LĂPUŞTE, p. 67). 

Femeia care a născut este considerată spurcată, din care cauză ea nu trebuie să se atingă de nimic, 
nu trebuie să pregătească de mâncare şi nici să pună mâna pe mâncarea altora, nu poate să se 
aşeze la masă cu alţii şi i se dă de mâncare separat, pe un scaun, în vasele şi cu tacâmurile ei, pe 
care nu are voie nimeni să le atingă, nu poate scoate apă din fântână, pentru că fântâna va face 
viermi; se spune chiar că piatra şi pământul ard pe unde calcă ea; ca să nu spurce copilul şi să-l 
umple de bube, femeia lehuză, timp de 40 de zile, trebuie: să nu întoarcă spatele copilului, după ce 

îl naşte; să îl aşeze totdeauna în faţa ei şi nu în spatele ei; când îl pune în pat să spună că ea este 
urâtă şi copilul frumos; să nu se culce cu spatele la el, când este la ciclu, şi nici să-l sărute; dacă 
totuşi copilul a fost spurcat şi i-au ieşit bube pe corp, să-l scuipe pe cap în dimineţile de luni, 
miercuri şi vineri; sau să-l treacă, de trei ori, prin cămaşa pătată de sângele menstrual; sau să îl 
afume cu un petic de pânză, luată din cămaşa pătată de sângele provocat la naşterea copilului; să 
nu calce nimeni în urma lăsată de o femeie lehuză, nici măcar cei ai casei, fiindcă va pierde laptele; 
dacă este nevoie să dea să sugă altui copil, să-l şteargă bine la gură cu o cârpă la sfârşitul alăptării, 
ca acesta să nu-i ia laptele; îşi mai pierde laptele şi când lehuza dă ceva unei alte femei, în special 
uneia care alăptează; să pună jos ce are de dat, să nu dea din mână; să nu bea nimeni după ea, mai 
ales femei care alăptează, pentru că îşi pierde laptele; de aceea este bine să bea din pahar şi ce 
rămâne în el să verse jos; să nu bea şi nici să mănânce nimeni din vasele ei şi nici cu lingura ei, mai 
ales alte femei lehuze şi ele, iar, dacă se întâmplă, să ia pământ din urma acelei femei şi să se ungă 
cu el pe sân şi-i va reveni laptele; când bea din pahar, să-şi şteargă urma gurii pe cămaşă, ca, în caz 
că altă femeie foloseşte paharul ei, să nu-i ia laptele; să nu umble desculţă timp de şase 
săptămâni, ca să nu calce altă femeie în urma ei; fiindcă femeile iau laptele una de la alta, să nu 
stea nimeni care are sân pe locul pe care a stat mai înainte o femeie lehuză; dacă se mai şi 
potrivesc la sânge una cu cealaltă, cu siguranţă îi va lua laptele, dacă se aşează pe scaunul sau pe 
hainele celeilalte; sau dacă îi curge lapte din sân şi o alta calcă pe locul acela, drept pentru care 
trebuie să fie foarte atentă şi să se ferească să-i cadă vreo picătură de lapte pe jos; trebuie să se 
ferească şi când este necesar să traverseze vreo apă curgătoare, ca să nu-i ia laptele apa; de aceea, 
se înmoaie vârful opincii (sau a oricărei încălţări), ori doar piciorul gol în apă, ca „să nu-i rămână 
ţâţa în vale", sau ia cu mâna puţină apă şi o duce la gură, ca să nu-i ia apa laptele, gestul trebuind 
să fie făcut de trei ori; sau să se spele cu apă luată din locul traversării; sau soţul femeii care şi-a 
pierdut laptele să ia o ceapă, să o lege de bici şi să o înmoaie în toate apele peste care trece în 
drumul său, după care să o dea de mâncare soţiei sale; când femeia lehuză este la câmp, să se 
ferească să-i curgă ţâţa, pentru că pe acolo umblă multe lucruri rele, care nu se mărginesc doar să- 
i ia laptele, dar o pot şi poci; în caz că i-a curs sânul, să ia ţărână din acel loc şi să se frece cu ea pe 
piept; dacă a stors lapte în vreo bucată de pânză, să vină cu ea acasă, să o spele, iar apa să o 
arunce după cuptor, ca să rămână ţâţa după cuptor şi să nu se piardă; dacă bănuieşte că o altă 
femeie i-a luat laptele, să fure ceva din casa acesteia (pâine, sare, cartofi sau apă de la fântâna din 
curtea acesteia), dar fără să fie văzută de cineva, să meargă acasă şi să mănânce ceea ce a furat şi-i 
va reveni laptele; sau este suficient să ceară şi să primească un lucru din mâna acelei femei; sau 
cheamă o soţie care are copil de sân şi o mulge în palma sa, după care izbeşte cu latul palmei 
celeilalte mâini, făcând ca laptele să sară ca şi cum l-ar fi împărţitîn două, adăugând „a mea la 
mine, a ta la tine"; dar, în general, acest gest este refuzat de femeile chemate, de teamă să nu 
piardă ele laptele; în general, la prima naştere femeilor le vine laptele ceva mai târziu, cazîn care 
este chemată o altă femeie care alăptează, aceasta trebuind să vină deja mâncată şi să nu fie la 
ciclu, dar, pentru a fi mai sigur, i se dă şi în casa nou-născutului o bucată de pâine şi un pahar de 
rachiu, totul făcându-seîn credinţa ca pruncul să fie sătul toată viaţa lui şi ca nu cumva să fie 
spurcat de către femeia străină - Ţara Oltului (GOLOPENŢIA, p. 93; 95; 98-101). Deoarece se crede 
că femeia, când naşte, o părăsesc îngerii, ei i se dă de mâncare, timp de opt zile, complet separat, 
obişnuit acolo unde stă, mănâncă în strachina ei, cu lingura ei, bea din paharul ei, iar la fiecare 
masă i se dă să bea un pahar de rachiu cu untdelemn - Vrancea ( 2 . STAHL, p. 193). Mamei i se fac 
daruri după naştere, de obicei o sticlă de rachiu; în momentul naşterii, i se aştern pe jos paie, ţoluri 
şi peste ele toate pernele din casă; mama naşte în genunchi, ţinându-se cu mâinile de pat şi 
rămâne apoi trei zile în acest aşternut improvizat; oricine vine să o viziteze, lasă un ban pe fruntea 
copilului sau i se pun bancnote în scutece - Bârlad (BĂLĂNESCU, p. 264). Se aruncă apă pe femeile 
cu prunci sugari, ca să fie provocată ploaia, considerându-se că, aşa cum curge laptele din sânii lor, 
când suge copilul, tot aşa să curgă şi ploaia din nori - Dolj (ENACHE, p. 119). Serii simbolice: rachiu- 

zahăr-secară; pâine-sare; ceapă-bici-apă. 

FEREASTRĂ 

La casa în care se află copil mic, noaptea trebuie închise ferestrele şi obloanele, ca să nu fie furat 
somnul pruncului - Suceava; sau ca să nu intre plânsul pe fereastră şi să-l facă pe copil să plângă 
neîncetat - Suceava; când ginerele vine la mireasă, ca să o ia la biserică, se uită la ea, în casă, prin 
fereastră, iar mireasa, din casă, la el printr-o salbă de bani, pentru a avea copii frumoşi - Muntenia; 
nu se doarme peste noapte cu ferestrele deschise, fiindcă pot intra în casă duhurile necurate - laşi; 
ar putea fi lovit de fulger cel care stă sau se uită pe fereastră, în timp de furtună, cu tunete şi 
fulgere - Suceava; să nu se dea nimănui de mâncare pe fereastră, sau să nu se mănânce din ceea 
ce este dat pe fereastră, fiindcă turbează cel ce mănâncă - Muntenia; Vrancea; Suceava; sau celui 
care mănâncă îi va veni gândul să plece prin lume, îi va veni dor de ducă - Suceava; să nu se dea 
nimic de pomană pe fereastră, fiindcă este rău de turbare - Vâlcea; este rău de moarte, dacă se 
croieşte fereastra unei case după ce aceasta a fost deja construită - Vâlcea; când mor copiii unei 
familii, cel rămas în viaţă este imaginar vândut pe fereastră, de obicei unei familii care are numai 
băieţi, iar cu banii obţinuţi astfel se cumpără produse, pe care părinţii le prepară şi ulterior le dau 
de pomană - Muntenia; Suceava; cel care cumpără copilul pe fereastră îi dă acestuia alt nume, 
după care aduce părinţilor copilul înapoi - Suceava; ca să nu-i facă rău strigoaicele, viţelul de 
bivoliţă, după ce a fost fătat, este trecut, de trei ori, printr-o fereastră - Ţara Oltului; imediat ce 
mortul a fost scos din casă şi pornit spre cimitir, cei ce vor să-l uite, sau să nu le pară rău după el se 
uită de trei ori pe fereastră - Suceava; să nu se privească pe fereastră imediat după ce omul s-a 
trezit din somn, pentru că uită visele pe care le-a avut peste noapte - Suceava; să nu se privească 
din afară în casă pe fereastră, pentru că există credinţa că acea casă va rămâne pustie - Galaţi; sau 
că acela care priveşte în casa altcuiva pe fereastră va face urcior la ochi - Suceava; să nu se asculte 
la fereastra altei case, pentru că este rău de foc - Vâlcea; când geamurile ferestrelor se aburesc 
înseamnă că se strică vremea şi va ninge, sau este doar semn că va ploua - Suceava; când plouă, nu 
se ţin ferestrele deschise, fiindcă s-ar putea să trăsnească în casă - Suceava ( 2 . GOROVEI, p. 46; 58- 
61; 82; 86; 90; 135; 150; 164; 195; 197; 234; 239; 253; 262; 265-266; GOLOPENŢIA, p. 127). în Ţara 
Almăjului, se spune astfel: „Dacă roata are mai multe spiţe, pe golul dintre ele se bazează folosul 
cerului; casa cuprinde uşi şi ferestre, pe golul dintre ele se bazează utilitatea ei, iar ocheţii nu sunt 
decât ochii casei, ferestrele ei" (DOLÂNGĂ, p. 7). în Transilvania, de Sântoader, fetele care vor să 
aibă păr frumos se trag de el prin fereastră (una de afară trage prin fereastră părul celei care stă în 
odaie); în alte zone, pruncii trag pe fereastră părul fetelor, zicând: „Să crească coada fetelor/Cât 
coada iepelor!", zicere întâlnită şi în Moldova ( 2 . MARIAN, I, p. 255). Se crede că sufletul omului 
care moare iese pe ferestre şi de aceea ele trebuie să fie deschise în acele clipe, pentru că un înger 
vine, ia sufletul şi îl duce la Dumnezeu, în cer - Banat ( 3 . MARIAN, III, p. 311-313). în Maramureş, 
după ce s-a înnoptat şi a fost aprinsă lumina în casă, nu este bine să se mai privească pe fereastră; 
copilul „luat de frumuşele" poate să se vindece dacă mama lui îl dă de pomană unei femei pe 
fereastra amplasată spre răsărit, pe latura îngustă a casei, apoi îl cumpără de la aceea cu bani şi îi 
schimbă numele; dacă un copil se îmbolnăveşte de mai multe ori de aceeaşi boală, este „vândut" 
pe fereastră unei vecine care are copii mulţi şi sănătoşi, schimbându-i totodată şi numele; 
„cumpărătoarea" stă afară pe prispă, lângă geam, iar mama i-l dă pe fereastră, spunând: „Eu îţi 
vând pe N (numele vechi al copilului) şi tăte bolile şi beteşugurile, tăte relele şi năcazurile lui; tu, 
vecină, să-mi dai înapoi pe L (numele nou al copilului) curat şi luminat şi de beteşuguri rele 
scăpat"; vecina îi dă copilul înapoi, zicând: „Eu îţi dau înapoi pe L, curat şi luminat şi de tăte 
beteşugurile scăpat; boalele lui N le-am aruncat pe apă în jos şi pe L ţi-l dau acum sănătos!"; după 
ultimele cuvinte, vecina, care cumpără copilul, ia o ulcică în care mama a pus apă din copăiţa 
copilului bolnav, iar vecina o aruncă spre vale, rostind: „Aşa cum cură apa la vale, aşa să se ducă şi 
să piară tăte beteşugurile de pe pruncu meu şi el să rămâie curat, luminat şi sănătos!"; numele noi 

ale copiilor sunt prestabilite, pentru Ion, se dă numele Lupu, pentru Ioana, Lupa, în general se dau 
nume de animale, pentru că acestea sunt sănătoase şi puternice (DĂNCUŞ, p. 177; BOGDAN, p. 17; 
84; 107). Este semn de ploaie atunci când se aburesc geamurile ferestrelor, cu toate că este vară şi 
este cald ( 2 . MARIAN, I, p. 86). Pentru cine visează fereastră este semn că va trebui să fie cu mare 
băgare de seamă; va pierde ce a câştigat cel care visează o fereastră din spatele casei; îl vor călca 
hoţii pe cel care visează fereastră mare, darînseamnă siguranţă şi onoare pentru cel care visează 
hoţi suindu-se pe o fereastră - Suceava (NOTE, Băncescu). 

FETELE DE APĂ v. APĂ. 

FICAT 

în cântecul liric românesc, ficatul preia parte din necazurile unui alt organ esenţial al trupului, 
inima, cu deosebire ale acelor sentimente care sunt simbolizate prin culori: verde-galben (în 
directă legătură cu secreţia biliară), care este culoarea geloziei, sau negrul, care este culoarea urii; 
în acelaşi timp, în gândirea tradiţională românească, ficatul este şi locul emoţiilor şi instinctelor 
negative, de unde şi sintagmele din vorbirea populară: „îl roade la ficaţi", „a seca pe cineva la 
//'cof/"(EVSEEV, p. 161-162). Dacă aspectul ficatului animalului sacrificat pentru ospăţul de logodnă 
este „plin"înseamnă că viitoarea familie va avea parte de abundenţă materială, iar dacă e „sec" e 
semn că viaţa acesteia va fi încercată de multe lipsuri - Transilvania; Bucovina ( 3 . MARIAN, I, p. 
123). Cine visează ficat înseamnă că îi este poftă de mere, iar cu cât dimensiunea acestuia este mai 
mare, cu atât şi pofta este mai puternică; dacă se visează cineva mâncând ficat înseamnă că se va 
bucura de sănătate şi robusteţe fizică - Suceava (NOTE, Băncescu). 

FIER 

într-un descântec de „soare sec", adică de durere de cap, în primele 6 versuri cuvântul fier se 
repetă ca un refren, căci fierul este cel care posedă magia vindecătoare; magia fierului este o 
moştenire veche, descoperirea acestui metal determinând ieşirea din Epoca bronzului, fiind 
considerat, în mentalitatea tradiţională, cel mai tare şi chiar o putere demonică (BUHOCIU,, p. 
152). Există credinţa, destul de răspândită, că duhurile rele se tem de fier; gestica însoţită de un 
obiect făurit din fier poate preveni sau potoli stihiile naturii; astfel, cu o bardă pot fi alungaţi norii 
în altă direcţie, cu un cuţit înfipt în pământ se poate abate grindina, cu o bucăţică de fier azvârlită 
în calea vântului sau chiar a vârtejurilor se poate diminua forţa acestora; în descântece, un rol 
important îl are cuţitul, acesta putând fi de găsit, de furat, spurcat etc.; când o femeie nu poate 
naşte şi se chinuieşte în dureri, bărbatul ei înconjoară casa, ameninţând cu toporul în mână, după 
care îl înfige în vreun stâlp al cerdacului, sau în vreo grindă a casei, sau în prag; uneori sunt folosite 
două topoare; aceeaşi gestică se foloseşte şi când un om nu poate muri; după naşterea copilului, 
moaşa îl descântă de deochi şi îi bate un fir roşu deasupra uşii camerei în care stă pruncul, firul 
fiind prins cu un ac (în Moldova), cu un cui (în Bucovina), sau înfige un topor în pragul uşii (în 
Ardeal), pentru a nu se apropia duhurile rele şi să-l răpească; când moare un om, se înfige un cuţit 
sau un topor în grinda casei, unde rămâne până când cei ai casei şi rudele se întorc de la 
înmormântare (PRESA). Femeii care se chinuieşte să nască moaşa îi strecoară sub aşternutul de pe 
pat un topor, sau un cuţit, sau orice alt obiect din fier, ca să-i aline durerile şi să grăbească 
naşterea - Suceava; ca să fie sănătos ca fierul, naşa, când înfaşă prima dată copilul, îl încinge pe 
deasupra şi cu un lanţ de fier - Banat; după botezul copilului, se pun lângă el un fier, o mătură, se 
presară tărâţe şi spuză din foc, ca să nu vină Muma-Pădurii să-l omoare sau să-l schilodească - 
Muntenia; Buzău; ca să nu fie deocheat, copilului i se pune un inel din fierîn leagăn, lângă faţă sau 
la căciuliţa de pe cap - Ţara Oltului; nu se loveşte cu fierul un copil, fiindcă va rămânea ca fierul - 
Ţara Oltului; deoarece de fier fug toate duhurile rele, femeia lehuză să nu iasă din casă fără să aibă 
la brâu sau în sân o bucată de fier, ca să nu se îmbolnăvească - Vâlcea; femeii lehuze i se pune un 


Antonescu. Dicţionar de Simboluri şi Credinţe Tradiţionale Româneşti 


252 


http: //cimec.ro 


fier lângă pat şi nu este lăsată nici o clipă singură, ca să nu o ologească lucrul-slab, sau să rămână 
fără lapte şi să nu mai aibă cu ce să-şi hrănească pruncul; sau i se pune un fier în pat, iar când iese 
din casă trebuie să ţină un fierîn mână, fiindcă diavolul fuge de fier - Ţara Oltului; după cele 40 de 
zile de lehuzie, femeile, după ce au fost introduse în biserică, se întorc acasă şi trebuie să calce 
neapărat pe un fier aşezat pe pragul uşii, ca să fie sănătoase ca fierul - Suceava; înainte de a fi 
îmbrăcată, pentru prima oară, o cămaşă nouă, se trece prin ea, de trei ori, un obiect din fier, 
pentru ca acela care o va purta să fie sănătos ca fierul - Dolj; la întoarcerea de la biserică, în ziua de 
Paşte, se pun pe pragul casei un fier (ciocan, cleşte etc. ) şi o brazdă de iarbă verde, pe care cei ai 
casei trebuie să calce obligatoriu, pentru ca, peste an, să fie tari ca fierul şi veseli ca iarba - Ţara 
Oltului; dacă în casă sunt obiecte de fier ascuţite, atunci cu siguranţă va fi ceartă în acea familie - 
Argeş; ca să nu vină dihorul la gospodăria cuiva, se obişnuieşte să se pună lanţuri din fier prin 
copaci - Galaţi; să nu se fure lanţuri de fier, pentru că, pe lumea cealaltă, făptuitorul le va purta 
atârnate de gât - Teleorman; dă semne de sărăcie cine adună fier ruginit - Tecuci; cine aude 
primăvara, pentru prima oară, tunând este bine să se lovească în frunte cu o bucată de fier, ca să-i 
fie capul şi trupul sănătoase ca fierul - Muntenia; Suceava; sau să atingă fruntea cu muchia 
toporului, ca să fie capul tare şi să nu aibă dureri - Galaţi; dar să nu se ţină fierîn apropierea 
oamenilor, când tună şi fulgeră, fiindcă se apropie de ei lucrul-slab - Ţara Oltului; animalele din 
curte să nu fie lovite cu vreun fier, pentru că vor rămâne ca fierul - Ţara Oltului; dacă doi copii 
dintr-o familie sunt născuţi în aceeaşi lună calendaristică, adică sunt lunateci, şi unul din ei moare, 
celălalt trebuie dus undeva, legat cu lanţuri de fier, păzit să nu scape şi apoi adus să vadă faţa 
mortului, fiindcă altfel moare şi el - Tecuci; punerea în fiare şi scoaterea din aceste legături se fac, 
pentru cei născuţi în aceeaşi lună, atât la nunţi, cât şi la moartea unuia dintre ei, avându-se grijă ca 
pe băiat să-l dezlege o fată, iar pe fată un băiat - Dolj; când moare unul dintre doi fraţi, născuţi în 
aceeaşi lună, cel rămas în viaţă este legat cu lanţuri, pentru un timp, de cel mort, ca să nu moară şi 
el - Ialomiţa; dacă mirele şi mireasa sunt născuţi în aceeaşi lună, este bine ca mireasa să fie legată 
la picioare şi ţinută aşa de la asfinţitul soarelui şi până vine mirele să o ia la casa lui, pentru că altfel 
nu va avea parte de ea - Tecuci; în timpul rostirii unor descântece, sunt folosite diferite obiecte din 
fier existente în casă; de pildă, se bate o frigare sub patul unde dorm cei din casă, în vârful acesteia 
se pune usturoi, crezându-se că prin aceasta se bate în loc inima strigoiului; sau se strâng 
mănunchi frigările înroşite în foc şi se aruncă în apă neîncepută, în timp ce se rosteşte descântecul; 
mai pot fi folosite fiarele de la coş, toporul, ace etc. - Neamţ (3. MARIAN, II, p. 125; 2 . GOROVEI, p. 
37; 47; 76; 86; 126; 156; 160; 210; 233; 3. p. 145; GOLOPENŢIA, p. 94; 96; 107; 109-110; 136). 

Când o femeie, având copil la sân, este obligată să plece de acasă pentru câteva zile, la întoarcere 
să nu-l pună pe prunc imediat să sugă, până ce nu-i trece prin gură un fier, ca să nu i se 
îmbolnăvească rău şi să moară - Vrancea ( 2 . STAHL, p. 186). înainte de a aşeza ouăle sub cloşcă, 
femeile pun mai întâi în cuibar un cui de fier şi o brazdă luată de sub fierul plugului, ca să apere 
puii şi să nu moară în găoace când tună; în Duminica Paştelui, se pune fierul plugului sub pragul 
uşii, iar meşterii pun foarfecele, pentru ca primii să aibă spor la arat, ceilalţi la meseria pe care o 
practică - Sibiu ( 2 . MARIAN, II, p. 194; 257). Cu prilejul facerii focului viu, imediat după Rusalii, oile 
sunt trecute peste secure şi afumate, pentru a fi păzite de duşmani; li se mai pune şi un lanţ de fier 
în strungă, ca să se ţină laolaltă ca lanţul şi se păstrează o tăcere totală, până ce oile ies din 
strungă, ca să fie încleştată gura lupului (COMAN, I, p. 22). Când oile trebuie să plece la munte, se 
pune în calea lor un lanţ, peste care ele sunt obligate să treacă, iar femeile le stropesc cu apă, 
pentru ca animalele să nu se deoache, cum nu se deoache lanţul şi vasul cu apă şi crezând că astfel 
vor avea sporîn lapte - Bihor; peste pieptul mortului se aşează o seceră, un piron sau o coasă, 
uneori un cuţit; simpla lor prezenţă, ori străpungerea mortului cu acestea constituie măsuri de 
profilaxie magică şi de apărare a vieţii celor rămaşi vii, cel dispărut primind „liniştirea" prin 
exorcizare drastică a spiritelor malefice; unii informatori însă spun că „se pune secera peste piept 
ca mortul să nu se umfle", crezându-se că fierul poate întârzia procesul biodegradării - Banat 

(1.BOCŞE, p. 55; 4. p. 354). în Sălaj, primăvara, la primul fulger, femeile iau o piatră sau o bucată 
de fier şi se lovesc peste cap cu ele, zicând: „Ler, Ler, capul meu să fie tare cum este un fier"; în 
Maramureş, ca să nu le trăsnească peste an, femeile se lovesc în cap cu un fier, când aud primul 
tunet, rostind: „Ler, Ler, /Capu mneu de fieri"; se crede că obiecte cu valoare magică (secera, 
cuţitul şi fierul plugului), plasate sub pat în momentul actului procreării, aduc familiilor tinere 
urmaşi de sex masculin; prezenţa fierului este atestată şi în riturile casnice din ajunul Crăciunului, 
cât şi în momentul naşterii grele, sau atunci când copilul trebuie apărat de spiritele malefice, sau 
când mama îşi pierde laptele; unelte din fier sunt puse şi în prima scaldă a copilului, pentru ca 
însuşirile acestui element să treacă la prunc; în Dolj, pentru a ploua, sunt aruncate în fântână 
obiecte din fier care au fost folosite la determinarea unei naşteri mai uşoare a femeilor gravide; 
obiectele sunt furate de către flăcăii satelor, fiind aici clară dorinţa de a atrage fertilitatea omului 
asupra fertilităţii solului; în alte zone, înainte de a intra în casă, în ziua de Crăciun, gospodarul 
trece peste o bucată de fier, să fie sănătos peste an, iar în mână trebuie să ducă obiecte 
combustibile, pe care le aruncă în focul din vatră, rostind: „Domnul să ne dea spori"; o oraţie de 
nuntă, rostită cu prilejul înfruntării celor două alaiuri, cel al mirelui şi cel al miresei, subliniază rolul 
major al fierului: „Dar Liteanul ce-mi făcea?/Mâna pe ochean punea/Şi nunta că mi-o zărea, 
/Porţile le zăvorea, /Tot cu zăvoare de fier/Şi cu cuie de oţel, /Şi cu fierul plugului; /Puterea 
pământului!"( BOGDAN, p. 19; 4. ŞTIUCĂ, p. 99; ENACHE, p. 119; GOLBAN, p. 77; PRESA). Pentru 
cine visează că se taie cu un fierînseamnă ceartă, chiarîncleştare fizică; cine visează fier va avea o 
răsplată după o muncă grea, iar cine se visează înroşind fierîn foc va avea parte de amici şi de un 
chef - Suceava (NOTE, Băncescu). Serii simbolice: fier-mătură-tărâţe (de grâu)-foc; fier-prag; fier- 
iarbă; fier-usturoi; fier-brazda de sub plug; fierul plugul ui/foarfece-prag; fier-apă. 

FIGURINĂ 

Cine visează figurină din ghips e semn de voie bună şi trai luxos - Suceava (NOTE, Băncescu). 

FI LI PI I 

La Lăsatul de sec pentru intrarea în Postul Crăciunului (14 noiembrie) şi la Trei Sfetite (30 ianuarie), 
se ţin câte trei zile consecutive de Filipi, când nu se scoate gunoiul din casă, că este rău de lup, nu 
se lucrează nimic, ci doar se pot spăla cămăşi, ca să se oprească gura lupilor - Dolj; mor oile celor 
care, în zilele Filipilor, ţes cu aţă de culoare roşie, sau împletesc fire din lână - Dolj; nu se dă 
gunoiul afară din casă şi nici cenuşa din vatră, fiindcă vitele vor fi mâncate de lupi - Ialomiţa; în 
cele trei zile de Filipi, nu se coase, căci vitele vor fi atacate de animale sălbatice - Suceava 
(2.GOROVEI, p. 86-87). începând cu 25 sau 30 ianuarie şi până la 2 februarie sunt sărbătoriţi Filipii 
de Iarnă sau Martinii de Iarnă; fără a diminua importanţa Filipilor de Toamnă, Filipii de Iarnă 
încheie perioada de împerechere a lupilor; acolo unde nu sunt cunoscuţi Filipii, este sărbătorit ca 
patron al lupilor Sfântul Trifon sau Trif Nebunul (1 februarie) - Banat; Oltenia; Muntenia; Bucovina 
(12.GHINOIU, p. 284). în Muntenia, de la 10 noiembrie se ţin Filipii, în număr de şapte: trei înainte 
de Lăsatul de sec de Crăciun şi patru în post; la 21 noiembrie, în ziua Intrării în biserică a Maicii 
Domnului, se spune că este Filipul cel şchiop; alţi şapte Filipi se ţin de la 25 ianuarie până la 2 
februarie; alţi trei Filipi, numiţi şi Berbecari, se ţin toamna, de la 26 septembrie; la aceşti Filipi nu 
se coase, nu se împunge în piele, nu se dă cu împrumut, nu se duce nimic la moară, nu se dă foc la 
vecini, nu se mătură în casă, în fine, nu se lucrează nimic, spunându-se că este rău de lupi şi aduc 
pagubă în vite; în Olt, Filipii sau Pilipii se serbează în fiecare an de la 15 până la 21 noiembrie, la 30 
ianuarie şi la 1 şi 2 februarie; în Ialomiţa, Filipii sau Pilipii sunt socotiţi ca sfinţi mai mari peste 
fiarele sălbatice, mai ales peste lupi; zilele ţinute cad la 2 februarie, apoi alţi doi Filipi la o 
săptămână după 2 februarie şi încă unul la Lăsatul secului de Crăciun (2. MARIAN, I, p. 186). 

FILMA 

în basmele din Banat, reprezintă întruchiparea unei zâne care chinuieşte sufletele oamenilor 
(ŞĂINEANU, I, p. 99). 

FIN 

Timp de nouă ani trebuie finul să-l viziteze pe naş la marile sărbători, pentru că altfel i se 
înstrăinează sufletul - Tecuci; este bine ca un om să aibă fini mulţi, botezaţi de el, pentru că aceştia 
îl vor scoate din întuneric pe naş, pe lumea cealaltă, prin mulţimea lumânărilor pe care le vor ţine 
în mână - Galaţi (2. GOROVEI, p. 26; 86). 

FIOR (A SE ÎNFIORA) 

Se crede că trece moartea pe lângă omul care, urinându-se, în final este scuturat de fiori - Tecuci 
(2. GOROVEI, p. 145). 

FIR 

Se crede că nu este plătit croitorul, dacă într-o haină nouă rămâne vreun fir de la însăilare - 
Suceava; pentru ca femeia care naşte să nu fie deocheată, se leagă la poarta casei un fir sau o 
cordea roşie - Suceava; este bine ca femeile lehuze să ţină la gât un fir roşu, până se duc prima 
oară la biserică, pentru a nu se deochea - Muntenia; ca să nu fie deocheat, pruncului i se prinde la 
căciuliţa de pe cap un fir de arnici roşu, sau i se leagă la încheietura mâinii un fir roşu sau negru - 
Ţara Oltului; copiilor li se leagă la gât un fir roşu cu o cruciuliţă - Dolj; copilul, care trece pe sub un 
fir depănat pe ghem, nu mai creşte - Suceava; copiii care aruncă gheme de aţă în sus fac guşă - 
Ţara Oltului; când unei femei care coase cămăşi i se încurcă aţa din ac, este semn că acel ce va 
purta cămaşa se va mândri cu ea - Vâlcea; Suceava; când se răsuceşte un fir, activitatea fiind făcută 
de către două persoane, din care una stă jos iar cealaltă în picioare, înseamnă că va ologi ea sau 
unul din copiii celei care stă jos - Muntenia; unei vaci care fată i se leagă un fir roşu în coadă, ca să 
nu se deoache - Argeş; ca să nu se deoache, animalului de curând fătat i se leagă un fir de culoare 
roşie - Muntenia; tot ca să nu fie deocheaţi, cailor li se împleteşte un fir roşu în părul de la coamă 
sau de la coadă - Oltenia; se pune un fir roşu animalelor în frunte, ca privirea celor care admiră 
vieţuitoarele cuiva să se oprească la acest semn şi să nu le deoache - Ţara Oltului; în general, 
tuturor vitelor li se leagă un fir roşu, ca să nu se deoache - Muntenia; când se face săpun, se leagă 
de făcăleţul cu care se mestecă la fierbere un fir roşu, ca să nu se deoache - Argeş; nu se pune fir 
pe răşchitoare seara, pentru că se naşte ceartă în casă - Suceava; nu se coase o haină cu aţa 
descusută de la o altă haină, pentru că se îmbolnăveşte cel ce va îmbrăca acea haină cusută - 
Tecuci; să nu se înnoade o aţă de mai multe ori, apoi să fie aruncată fără a fi deznodată, pentru că, 
pe lumea cealaltă, o va deznoda cu ochii cel ce a uitat să desfacă nodurile - Muntenia; este bine ca 
trupul mortului să fie măsurat cu o aţă, care apoi să fie păstrată, ca norocul să rămână în casă - 
Suceava; hainele puse pe trupul unei fete, moartă necăsătorită, trebuie cusute cu aţă neînnodată, 
pentru ca băiatul care i-ar fi fost sortit ca soţ să se poată căsători - Muntenia; dar, în general, la un 
mort se coase totul, fără să se înnoade firul - Muntenia; Moldova; când se visează aţă înseamnă 
drumuri: aţă albă înseamnă drumul celui ce visează, aţă neagră este drumul ascuns al duşmanilor 
care doresc răul celui ce visează - Galaţi; cine se visează depănând fire va vedea sau i se va 
întâmpla ceva - Tecuci ( 2 . GOROVEI, p. 13; 22; 60; 73-75; 95; 150; 152; 244; GOLOPENŢIA, p. 94; 
109; 131; NOTE, Antonescu). în serile de toamnă, în Maramureş, pentru a le veni flăcăi în 
şezătoare, una din fete îşi ia fusul şi, trecând pe la celelalte fete, îndrugă tort din fire de cânepă din 
caierele lor, rostind totodată un blestem, care s-arîmplini în caz că feciorii nu ar veni în şezătoare; 
sau, o fată toarce din partea superioară a caierului, de la toate fetele, ghemul astfel obţinut fiind 
format din aţă groasă; cu ajutorul acesteia, ea „leagă" drumul feciorilor ori poarta de acces 
(BOGDAN, p. 99). Aţa cu ajutorul căreia se prinde în tavan alviţa (alviţa „se bate" în duminica de 

Lăsatul secului pentru Postul Paştelui, obicei cunoscut numai în Muntenia), aşa mânjită cu alviţă 
cum este ea, este folosită la aflarea viitorului copiilor prezenţi; se fixează un punct pe ea, apoi i se 
dă foc şi, dacă arde mai jos de semn, se spune că nu va avea noroc în anul acela; apoi, iar i se dă 
foc, pentru „sorocirea" altuia; când firul arde până la semnul făcut, se spune că acel copil va avea 
noroc în acel an ( 2 . MARIAN, I, p. 214). Pentru cine visează fir de aţă înseamnă că se va întoarce la 
ceea ce a părăsit; ţine un secret în inimă cel care visează că adună fire; nu va săvârşi nimic cel care 
visează că ţine în mâini un fir de aur - Suceava (NOTE, Băncescu). 

FLAUT 

Cine se visează cântând din flaut înseamnă că va fi iubit pentru comportamentul său - Suceava 
(NOTE, Băncescu). v. FLUIER. 

FLOARE 

Fetele sunt asemuite cu florile, cântecul florilor este cântecul fetelor; florile simbolizează, ca în 
multe părţi ale lumii, vârsta feciorelnică feminină, de unde şi termenul deflorare (FHERSENI, p. 184). 
Se crede că, dacă o femeie gravidă pune o floare în brâu sau în păr, pruncul ei se va naşte cu un 
semn pe trup asemănător florii - Muntenia; Moldova; floarea, pusă la ureche de către o femeie 
gravidă, va determina ca şi copilul ce va fi născut să aibă părul în acea zonă mai deschis la culoare - 
Tecuci; din florile care ornează lumânarea de botez nu are voie să ia nimeni niciuna, pentru că 
astfel i se ia somnul copilului - Suceava; copilului mic să nu i se dea în mână flori, pentru că nu va 
începe curând să vorbească - Vâlcea; dacă o fată îi ia alteia floarea pusă în păr, ca podoabă, 
înseamnă că îi ia cinstea şi norocul - Suceava; în tot Postul Paştelui, să nu se aducă în casă flori de 
culoare galbenă, pentru că nu se vor mai oua găinile - Muntenia; să nu fie aruncate florile duse la 
mort, pentru că este un gest care poate atrage decesul celor în viaţă - Tecuci; şi nici să nu fie 
mirosite florile de pe morminte, pentru că nu-i va merge bine celui care o face - Suceava; când 
înfloresc toamna florile, este semn că va ninge devreme în acel an - Suceava ( 2 . GOROVEI, p. 25; 

87; 99; 161; 262; NOTE, Antonescu). Fetele nemăritate îşi descântă de dragoste cu flori adunate de 
pe patru dealuri sau patru pajişti care sunt dispuse faţă în faţă - Bihor ( 2 . MARIAN, II, p. 194). 
Femeile iau de la icoana Maicii Domnului câteva flori uscate, pe care le pun copiilor în scutece, în 
ziua când se duc să-i boteze, ca să doarmă liniştiţi, să fie buni şi să nu plângă - Bihor, Ţara 
Chioarului; pentru a vindeca bubele apărute pe trupurile copiilor lor, mamele folosesc flori care au 
servit la colorarea ouălor de Paşte, numite „flori din Joia Mare", pe care le pun în apă, le ţin în 
acest fel până a doua zi, apoi din această apă toarnă în trei scalde consecutive ale copilului; uneori 
se folosesc chiar şi cârpele întrebuinţate la încondeierea acestor ouă, afumându-se cu ele copilul, 
timp în care se rosteşte şi un descântec - Suceava (3. MARIAN, II, p. 182; 245-247). La fel, în 
Călăraşi, în prima scaldă a nou-născutului se pun flori, pentru ca el să fie frumos (PRESA). în cadrul 
obiceiurilor de investigare a destinului uman din noaptea Anului Nou, indicarea vasului sub care au 
fost puse flori înseamnă că fata trebuie să se aştepte la puţină bucurie în viitorul an; mirosul 
florilor este prevestitor de vreme; dacă cerul urmează să se însenineze, aroma acestora este mai 
uşoară, mai fină, iar, dacă vine ploaia, mirosul florilor se face mai greoi, mai pătrunzător (2. 
MARIAN, I, p. 67; 87). în Maramureş, înfloritul florilor de Sânziene (24 iunie) indică momentul 
favorabil pentru începutul cositului fânului ( 12 . GHINOIU, p. 265). în textele folclorice, dragostea, 
cea mai frumoasă dintre podoabele vieţii, este comparată cu un pom sau cu o floare ce creşte din 
miracolul iubirii şi pe care numeroşi duşmani îşi pun în gând să o suprime sau să-i stăvilească 
creşterea; ca termen generic (indiferent de ce fel de floare se vorbeşte în cântecul liric), floarea 
are intrinsec o semnificaţie feminină, a iubitei, a dragostei; floarea este nu doar un atribut al 
esteticului, prezent în ornamentică, este o purtătoare de seninătate, bucurie, destindere, un fel de 
porte-bonheur, pentru că floarea se poartă la pălărie şi în păr; asemănarea iubitei cu o floare 
reprezintă un loc comun în poetica folclorică; imaginea florii subliniază frumuseţea fetei, de aceea 

este necesar să fie însoţit, de multe ori, de un epitet cu rolul de a potenţa valorile estetice (floare 
plină, floare mare, floare rară etc.), în unele cazuri apărând floarea-florilor; în cadrul semnificaţiei 
floare - frumuseţe, comparaţia cu metafora florală poate fi aplicată atât fetei, cât şi flăcăului, cu 
condiţia ca denumirea florii, în ultimul caz, să fie de genul masculin: „Dragă mi-i floarea de crin, 
/Bădiţa cu păr galbin"; oricum, în afară de cazurile când, din nevoia de simetrie (trandafir - el, rujă 
- ea), floarea ţine exclusiv de sfera femininului, onomastica feminină fiind deosebit de amplă; 
indiferent de creaţia populară în care apare, inclusiv în mit, legendă sau basm, floarea nu este doar 
o metaforă, ci o identificare; mândra nu este ca o floare, ea este într-adevăr o floare; este în fapt o 
temă cvasiuniversală, făcând parte din tezaurul simbolic al multor popoare, florile fiind în egală 
măsură produse ale naturii şi ale culturii; în fapt, există şi un proces: boboc-floare-fruct-sămânţă 
care parcă ar imita vârstele omului şi şirul generaţiilor; destinul florii este asociat cu destinul 
femeii, sortită procreării (înflorire-dăruirea în iubire-ofilire, lăsând după ea să înflorească alte 
vieţi); că este aşa este şi frecvenţa, în cazul tonului optimist, în care apar fată-boboc, fată-floare 
rourată, dar şi fată-floare scuturată, în care conotaţia este moralizatoare; florilor li se atribuie 
calitatea de semne aproape în orice tip de cultură; există credinţa că ele „vorbesc" („Florile şi toate 
buruienile vorbesc"; „Când te duci pe câmp, e aşa frumos cine ştie limba lor! Una zice: la-mă pe 
mine că eu sunt bună de dragoste! Alta zice: la-mă pe mine că eu sunt bună pentru cinste! Iar alta 
că-i de noroc. Alta spune: la-mă pe mine că bani mulţi vei avea. Şi de boli, de leacuri, de toate 
spun...Numai trebuie să pricepi limba lor"); uscarea florilor (sau a florii) semnifică sfârşitul iubirii, 
ofilirea florilor; fetele din Ardeal dăruiesc flăcăilor, ca semn al dragostei lor, un bucheţel de flori, 
denumit pană, buchet purtat de către aceştia la pălărie; floarea primită de la fată sau ruptă de el 
din grădina fetei şi pusă la pălărie ori după ureche este purtată de flăcău cu multă fală, căci 
semnifică pentru toată lumea o cucerire erotică, iar fata se identifică într-un anume fel cu această 
floare; simbolurile florale gravitează în jurul sferei femininului, dar pot fi utilizate şi ca semne 
pentru protagoniştii masculini, această repartizare ţinând mai repede de genul gramatical al 
denumirii lor; mireasa poate fi o floare, în general, fără indicarea speciei; în alte cazuri, frumuseţea 
şi puritatea miresei este redată printr-o floare anume, crescută în grădina părinţilor şi ajunsă să 
împodobească ospăţul de nuntă (EVSEEV, p. 99; 118-121; 127; 175; 191). Este prevestitor de 
bucurii şi veselie sau alinarea durerilor pentru cine visează flori de culoare albă; înseamnă onoare 
şi urmarea unor zile benefice pentru cel care se visează cumpărând flori; este semn de viaţă 
liniştită pentru cel care se visează culegând flori; cel care se visează primind în dar flori îl aşteaptă 
numai bucurii; va atrage atenţia tuturor şi va fi aşteptat undeva cel care se visează lucrând la 
confecţionarea unor flori; dar dacă se visează culegând flori de dafin trebuie să se aştepte la 
pierderea multor speranţe - Bucovina (NOTE, Băncescu). 

FLOAREA-SOARELUI (Helianthus annuus - DLRM, p. 308) 

Fiind adusă în Europa din continentul american, aureola ei simbolică nu s-a constituit pregnant; 
deoarece se deschide şi se orientează după soare, devine simbolul iubirii neîmpărtăşite, din pricina 
distanţei care separă făpturile terestre de idealul înalt, întruchipat de strălucirea astrului zilei; în 
general, i se atribuie un simbolism solar: „Câte flori sunt pe pământ, /Toate merg la jurământ", 
spune cântecul popular, iar legendele aşează floarea-soarelui la porţile Raiului, în postura de 
judecător al florilor-fete, care se prezintă, pe rând, pentru a da seamă de faptele lor pământene, 
cele cu virtuţi morale fiind răsplătite; nu este exclusă o contaminare cu Sora-Soarelui din cântecele 
bătrâneşti şi cu simbolismul creştin al Sfintei Fecioare (EVSEEV, p. 121; ZAF-IACINSCHI, p. 41). Se 
afumă cu sămânţă de floarea-soarelui cel care are dureri de cap - Gorj; iar cel bolnav de friguri se 
afumă cu floarea-soarelui furată - Mehedinţi ( 2 . GOROVEI, p. 42; 94). în ornamentica populară 
românească, o întâlnim prezentă pe cozile lingurilor de lemn folosite în păstorit, ca imbold pentru 
om spre muncă şi lucru temeinic făcut - Suceava (ŢUGUI, p. 38). 

FLUIER (A FLUIERA) 

Unele obiecte făurite de om se bucură de-a dreptul de veneraţie din cauza contextului deosebit în 
care ele sunt folosite; de pildă, se crede că nu este bine să se arunce pe foc fluierul, pentru că este 
primejdie să se coacă degetele de la mâini - Vâlcea; cine aude primăvara, pentru prima dată, că 
tună este bine să-şi lovească uşor capul cu un fluier (sau cu o piatră), zicând totodată: „Tunul ca 
ciurul, /Capul ca fierul. "-Suceava; le este interzis fetelor să sufle în fluier, pentru că, se crede, le 
cresc sânii prea mari sau prea lungi sfârcurile acestora - Suceava; Tecuci; să nu se fluiere în casă, 
fiindcă cel ce o face trage a sărăcie, a pustiu, sau face a pagubă - Vâlcea; Muntenia; Tecuci; 
Suceava; este primejdie de foc, când se fluieră seara în casă - Teleorman; iar cine fluieră pe drumul 
din sat îşi atrage duşmani - Tecuci; plânge Maica Domnului, când o fată fluieră - Suceava 
(2.GOROVEI, p. 46; 73; 87; 91; 211; 229; 233; 234; NOTE, Antonescu; Băncescu).în Banat, la trei 
luni de la naştere şi mai târziu, copilului i se dă să bea apă prima dată dintr-un clarinet sau fluier, 
ca să aibă glasul ca sunetul instrumentului (3. MARIAN, II, p. 264). în schimb, se crede că 
virtuozitatea în interpretare se câştigă apelându-se la forţele malefice ale nopţii (draci, iele, ştime, 
duhuri ale morţilor), precum şi printr-un procedeu magic complicat: se fură ceară de albine din 
biserică şi cu ea se astupă toate orificiile fluierului; apoi se fură laptele unei capre roşii şi se umple 
tubul; dezbrăcat complet şi cu mâinile la spate, fluierul este îngropat într-o încrucişare (răspântie) 
de drumuri; după nouă zile sau trei săptămâni, viitorul interpret dezgroapă fluierul şi-l aduce 
acasă, fără să privească înapoi, în caz contrar el riscând să-şi piardă vederea, graiul sau să fie 
„pocit" (paralizat) de duhurile rele (dar niciodată nu-şi pierde auzul!); ajuns acasă, interpretează 
din fluierul adus câteva melodii, pentru a goni din preajma casei zgomotele şi spiritele necurate; 
de remarcat că toate aceste acţiuni se petrec cu precădere noaptea, toamna târziu, dar numai 
până la Sfântul Andrei (30 noiembrie); de subliniat şi faptul că, uneori, interpretul îşi însoţeşte 
gesturile sale cu diverse imprecaţii grave, cum ar fi încredinţarea bisericii celor răi, duhurilor 
malefice - Transilvania de S-E; Vrancea (DICULESCU, p. 45). Cine aude în vis fluierătură este semn 
că va trăi o mare spaimă, dar poate să însemne şi că va primi o veste cu totul nouă - Suceava 
(NOTE, Băncescu). Serie simbolică: noapte-toamnă-ceară-biserică-lapte(die capră roş\e)-nuditate- 
răspântie(loc)-9 zile /3 săptămâni-privire înapoi-melodie. 

FLUTURE 

Textele folclorice susţin că toate sufletele curate şi, cu deosebire, ale copiilor mici se prefac în 
fluturi pe lumea cealaltă; de acolo, ele trec, sub această înfăţişare, în lumea celor vii; uneori, 
sufletele răposaţilor vin pe la casele unde au trăit sub formă de fluturi; aceasta se întâmplă cu 
sufletele copiilor, dar şi cu cei de o vârstă mai mare; este aşezat, în legendele populare, la 
începutul creaţiei universale; astfel, Dumnezeu s-a născut din aer, ca şi cariul din lemn; apoi, din 
cariu s-a făcut fluture şi din fluture s-a făcut om; în unele genuri folclorice, fluturele apare ca 
mesager erotic, fără să i se adauge alte conotaţii simbolice; invers decât striga, datorită prezenţei 
sale primăvăratice, fluturele roşu (Aglais urticae) este considerat o apariţie benefică, fiind un semn 
de sănătate şi voioşie; fluturele numit inelariul este temut pentru pagubele sale pe care le produc 
omizile sale; dar ouăle sale sunt considerate a fi „stupitul cucului"; astfel, conform credinţelor 
tradiţionale, după ce mănâncă orz, cucul „stupeşte" boabele pe crengi, în forma unor inele 
suprapuse; după aceea i se leagă limba şi nu mai poate cânta; aceste inele au numeroase puteri 
magice, ele aducând iubire fetelor care le culeg, noroc târgoveţilor, prestigiu bărbaţilor şi somn 
uşor copiilor (COMAN, II, p. 128-129). într-o legendă din Ialomiţa, se spune că fluturii au fost la 
început oameni fericiţi, care trăiau înainte de potop muncind şi închinându-se lui Dumnezeu; 
atunci, împăratul Ceresc, dorind să-i salveze de la înec, a trimis pe Arhanghelul Gavril să le dea 
dreptul în Rai; însă unii dintre oameni s-au rugat să mai fie lăsaţi să stea pe pământ, neîndurându- 
se să părăsească lumea şi atunci Domnul i-a transformat în fluturi; în timpul potopului, 

Arhanghelul Gavril a vegheat deasupra norilor, cu aripile pline de fluturi, iar, când apele s-au 

retras, a coborât cu ei pe pământ şi le-a dat drumul printre florile care tocmai se deschideau 
(PRESA). Se crede că primul fluture văzut primăvara trebuie neapărat prins - Ialomiţa; nu este bine 
să fie omorât fluturele care zboară prin casă, pentru că el este sufletul vreunui copil din familie 
decedat - Galaţi; poate fi orbit de colbul aripilor cel ce pune mâna pe un fluture - Suceava; cel ce 
vede primăvara, pentru prima dată, fluture de culoare albă va fi bolnav toată vara - Bihor; 
Muntenia; sau poate să fie şi semn că va fi sănătos peste întregul an - Ialomiţa; fluturele alb este 
prevestitor de bine, dar poate să indice şi o anume slăbire a sănătăţii - Neamţ; fluturele alb 
prevesteşte că omul va fi bolnăvicios - Suceava; fluturele colorat, în special cel colorat în roşu, este 
prevestitor de bine - Neamţ; Suceava; cine va vedea fluture de culoare roşie este bine să se frece 
pe faţă, pentru a fi roşu - Bihor; când se zăreşte fluture roşu înseamnă că acel om va fi sănătos - 
laşi; Suceava; sau că recoltei de cereale îi va merge bine - Galaţi; când se zăreşte fluture de culoare 
galbenă este semn că omul va fi bolnav şi galben la faţă - Ialomiţa; laşi; Suceava; sau că recolta de 
cereale va fi slabă - Galaţi; prinderea unui fluture roşu poate să însemne că, peste vară, vor fi 
prinse cu uşurinţă roiurile de albine - Vaslui; este semn de bine, dacă seara zboară fluturaşi în jurul 
luminii - Suceava; unele fete nemăritate poartă, între mărgelele de la gât, şi stupitul cucului, 
crezând că astfel ele vor fi plăcute şi scoase mai des la joc - Suceava; să nu fie omorât fluturele din 
subspecia „cap de mort", pentru că el este cel care duce apă morţilor - Ialomiţa (2. GOROVEI, p. 

88; 260; 280; 282). în Hunedoara, Ialomiţa şi Suceava, se crede că acela care vede, primăvara, 
pentru întâia dată fluture alb va fi toată vara alb, adică palid, bolnav, darîn caz că vede fluture 
roşu va fi roşu la faţă, sănătos; despre fluturele roşu şi despre fluturele de zi cu ochi de păun 
( Inachis io) se crede că acela care îi va prinde prima dată va prinde peste vară un roi de albine; 
inelarul sau fluturele inelat ( Malacosoma neustria ) stă şi el la baza unei legende din Transilvania, 
conform căreia acesta este concretizarea unui blestem adresat de Dumnezeu, în urma căruia un 
tânăr hoţ, care furase inelul Sfintei Ana, a fost transformat în fluture inelat; tot despre acest 
fluture, românii din unele părţi ale Transilvaniei cred că „Inelarul, primăvara, pe crengile ramurilor 
de vei afla, pune-l la grumazul copiilor care nu pot dormi şi ei vor dormi de aici încolo"; sau „când 
vezi fluturele inelat, este semn că are să fie vreme bună şi secetoasă", adică uscată (BURNAZ, p. 41- 
42). în Maramureş, se crede că acela care vede fluture galben sau alb pentru prima oară, 
primăvara, înseamnă că tot anul va fi bolnav, iar dacă vede fluture roşu este semn de sănătate şi 
voioşie, deci el fiind, în acest caz, o apariţie benefică (BOGDAN, 24). în contexte decorative, 
fluturele semnifică renaşterea (ZAHACINSCHI, p. 43). Prezenţa sa în vis semnifică nestatornicie şi 
schimbarea vremii - Suceava (NOTE, Băncescu). 

FOARFECĂ 

Ombilicul fetelor nou-născute se taie cu foarfecele, ca fata să devină o bună cusătoreasă, să ştie 
bine să coasă râuri şi alte ornamente pe cămăşi şi diferite piese de îmbrăcăminte - Ţara Oltului; să 
nu se bage foarfecă în gură, pentru că acela care procedează aşa va face băşici sub limbă - 
Ialomiţa; prin prima cămaşă făcută unui copil să i se treacă, înainte de a fi îmbrăcată, foarfecele 
folosit la croirea ei, pentru ca pruncul să fie tare ca foarfecele - Muntenia; când se îmbracă o 
cămaşă nouă, să se treacă, de trei ori, o foarfecă prin ea, ca să fie sănătos cel ce o va purta - 
Vâlcea; este semn de ceartă în casă, când se uită foarfecele cu lamele deschise, după ce s-a lucrat 
cu ea - Muntenia; Botoşani; nu este bine să se pună foarfecele pe masă - Suceava (2. GOROVEI, p. 
38; 47; 88; 113; 122; GOLOPEN-ŢIA, p, 90; NOTE, Antonescu). Când copiii mici bat din picioare, îşi 
încordează pântecele şi plâng mult se spune că au căpătat „aripi" şi, pentru a fi vindecaţi, după ce 
sunt scoşi din albia în care au fost scăldaţi, femeile iau o foarfecă şi taie apa din copaie, în cruciş, 
de trei ori consecutiv, considerând că astfel le taie aripile, după care copiii dorm adânc şi nu mai 
plâng - Suceava ( 3 . MARIAN, II, p. 247). Este semn de noroc pentru croitorul care visează foarfecă - 
Bucovina (NOTE, Băncescu). v. FIER. 

FOC 

„Focul pe lume Dumnezeu l-a făcut, ca să sfinţească o biserică"; „Dumnezeu ascunde focul său în 
piatră"; „Focul e mare putere, e al doilea după Dumnezeu; el ţine cerul; văzduhul pe care e pasărea 
efoc"; ar mai fi fost făcut de lisus Hristos, „cu cremene şi amnari", ar fi „însuşi Dumnezeu", alteori 
l-ar fi făcut „Domnul Hristos" sau „Sfântul llie"; fiind „binefacere pentru oameni", este sfânt, deci 
nu trebuie blestemat, chiar să nu i se zică pe nume, ci „lumină" sau „vatră"; nu trebuie scuipat, 
fiindcă se răzbună şi cel ce îl scuipă face bube la gură; când pârâie şi scoate scântei este prevestitor 
de rele; focul are un fel de rol justiţiarîn lume, dacă arde în iad pe cei păcătoşi şi dacă, atunci când 
va să vină sorocul pământului, zmeii din cer, care sunt „puteri ale lui Dumnezeu", şi balaurul „bun 
la Dumnezeu" vor coborî să ardă toată suflarea; sau va să cadă ca o ploaie care va topi pământul 
până la 9 sau 12 stânjeni; motivul, evident, este de inspiraţie creştină, pentru că şi în „Apocalipsa 
lui loan" se spune că „îngerul a luat cădelniţa, a umplut-o din focul de pe altar şi l-a aruncat pe 
pământ; şi s-au stârnit tunete, glasuri, fulgere şi un cutremur de pământ"; chiar dacă motivul este 
de inspiraţie creştină, cu inserţia credinţei mai vechi în purificarea prin foc, toate vin totuşi să 
confirme simbolismul intelectual al lui, fiindcă folosirea focului marchează etapa cea mai 
importantă a „intelectualizării" cosmosului; de aceea, cel mai adesea este socotit „darul lui 
Dumnezeu"; cel mai adesea, dar nu totdeauna, pentru că în una din variantele nord-moldoveneşti 
ale producerii lui, diavolul îl aprinde, iar cei doi protagonişti ai creaţiei devin, rând pe rând, un 
Prometeu sui-generis; analogia cu mitul prometeic se opreşte însă aici, pentru că diavolul, cel 
puţin, nu îi dă focului o destinaţie benefică, iar Dumnezeu, obţinând focul, totuşi printr-un rapt şi 
nu chiar jucându-se, nu suportă sancţiuni de felul celor date de Zeus lui Prometeu; totuşi, 
producător sau numai dăruitor al focului, Dumnezeu, ca şi în alte împrejurări, apare şi de această 
dată în mitologia populară ca un erou civilizator în seria lui Ghilgameş, Marduk, Prometeu, 
aducând mai mult cu o divinitate, mai degrabă păgână decât biblică (VLĂDUŢESCU, p. 82-84). în 
mentalitatea tradiţională, care foloseşte simboluri pentru a găsi o legătură de corespondenţă între 
macrocosmos şi microcosmos, focul este asociat cu sângele, care este purtătorul forţei vitale, ca 
suport cauzal al tuturor manifestărilor active ale persoanei, de la furie la ardenţa dragostei; în 
majoritatea limbilor indo-europene, cuvinte ca „mânie", „frenezie", „patimă" sunt înrudite cu 
focul; cu focul este comparat chinul mistuitor al dragostei; de altfel, focul este simbolul vieţii, al 
dragostei şi al sexualităţii la multe popoare străvechi, fiind o stihie de bază; mai întotdeauna, dorul 
este asociat cu focul în folclor; în fond, focul viu este obţinut prin frecarea a două beţişoare, din 
care cel de deasupra reprezintă principiul masculin, iar cel de dedesubt principiul feminin; 
simbolismul gestului este mai evident la popoarele care aprind focul prin răsucirea între palme a 
unui beţişor în orificiul practicat într-un lemn cu un diametru mai mare; focurile de la Lăsata 
secului mai sunt cunoscute sub denumirea de alimori, hodăiţe sau priveghi şi au rolul magico-agrar 
de a încălzi pământul roditor; ele mai au şi funcţia de incitare a fetelor rămase nemăritate la 
dragoste şi fecunditate, deoarece obiceiul este însoţit şi de „Strigarea peste sat" sau „Legatul în 
coastă"; cântecul liric românesc mai evidenţiază şi dualitatea foc-apă, în care focul este asociat 
dragostei, iar apa este asociată urâtului şi lacrimilor (EVSEEV, p. 49-52; 158). Este principiul 
masculin şi poate fi reprezentat sau simbolizat şi de cărbunii, cenuşa sau gunoiul scoase din casă şi 
aruncate la locul unde se adună toate celelalte resturi; fără aceşti cărbuni aruncaţi de gospodine, 
lupoaicele ar rămâne sterile, dacă nu ar mânca din ei în perioada lor de împerechere; deşi 
aprinderea rituală a focurilor nu este legată numai de marcarea scurgerii sezonale şi anuale a 
timpului, se constată că majoritatea ocaziilor când au loc aceste spectaculoase ceremonii sunt 
concentrate la solstiţii (Sânziene, sărbătorile de iarnă), echinocţii (Măcinici, sărbătoare populară 
care, până la reforma calendarului din anul 1924, coincidea cu echinocţiul de primăvară, 
Blagoveştenii, Lăsatul secului. Florii, Joimari, Paşte, toate fiind sărbători echinocţiale „mişcate" de 
sărbătoarea mobilă a Paştelui) şi la schimbarea anotimpurilor (Sângiorz, Sâmedru); focurile 
solstiţiale pot fi considerate încercări ale oamenilor de a ajuta soarele, fie să-l menţină la aceeaşi 

înălţime pe boltă, la solstiţiul de vară, fie să-l sprijine în urcuşul lui pe cer, la solstiţiul de iarnă; 
până de curând, locuitorii din Muscel obişnuiau „să îngroape anul vechi" pe dealuri, în jurul 
focului, iar, în Oltenia, colindătorii scormonesc cu beţele în focul din vatră în timp ce rostesc textul 
colindului; sărbătorile de iarnă oferă şi ele numeroase prilejuri pentru aprinderea focurilor rituale, 
la Crăciun, în noaptea Anului Nou, la Bobotează; uneori se afumă vitele, alteori se sare peste 
focuri; aprinderea rituală a focurilor presupune însă şi stingerea lor rituală; naşterea (aprinderea) 
focurilor este precedată, cel puţin în momentul tăierii timpului calendaristic, de moartea 
(stingerea) focurilor; de pildă, stingerea luminilor la miezul nopţii din pragul Anului Nou însumează 
practici şi credinţe arhaice, simbolizând, la cei vechi, haosul şi moartea anului vechi, fără de care 
nu este posibilă naşterea celui nou; actele de profilaxie periodică concentrate în ciclul sărbătorilor 
de iarnă şi la alte sărbători de peste an cuprind un întreg arsenal de practici arhaice: luminaţii, 
trecerea vitelor prin foc, sărirea peste foc, fumigaţii, arderea răşinii şi a unor produse urât 
mirositoare, stropirea cu apă, scăldatul în râu, ungerea cu usturoi a uşilor, ferestrelor, vitelor şi 
oamenilor, producerea zgomotelor cu ajutorul bicelor, tobelor, buciumelor, strigătelor, chiar a 
armelor de foc şi a improvizaţiilor bazate pe detonarea unor substanţe explozive ( 12 . GHINOIU, p. 
82; 131-134; 144). Focul este considerat, în mentalitatea tradiţională, nu numai ca un fenomen 
fizic, ci şi ca forţă divină; „Focul viu" este aprins primăvara la sosirea vitelor în munte, la Joia Mare, 
la Mucenici (9 martie), în timpul verii la Sânziene (24 iunie), sau toamna, la Sâmedru, adică la 26 
octombrie, dată socotită a fi Moşii de Toamnă sau Moşii Mari ( 2 . CFIELCEA, p. 307-308). în cultul 
arhaic al zeiţei Geea (zeiţă a pământului) există rituri care urmăresc să reanimeze, mai ales prin 
folosirea focului, energiile telurice istovite; s-ar putea deci ca „focurile Sfântului loan", atestate şi 
pe teritoriul românesc până de curând, să nu aibă o origine solară, ci una telurică; s-ar putea 
reconsidera, în aceeaşi viziune, şi problema „babei roate", mijloc de încălzire a pământului roditor, 
de incitare magică la rodire a fetelor nemăritate, pentru a se mărita şi a procrea etc. (HERSENI, p. 
327). Practicile rituale legate de aprinderea focului la date fixe din anul calendaristic sunt comune 
întregului spaţiu european, relevând în cultura tradiţională românească un dens conţinut 
multifuncţional; deşi aceste date calendaristice ocupă întregul an, ele se concentrează masiv în 
special în lunile de primăvară: Mucenici, Alexii (17 martie), Bunavestire (25 martie), Sfântul 
Gheorghe (23 aprilie) sau în funcţie de data când cade Pastele: Sân Toader (prima duminică din 
Postul Mare), Lăsata secului, Săptămâna Mare din Postul Paştelui, din care Joia Mare este cea mai 
semnificativă, la Paşte şi la Rusalii (7 săptămâni după Paşte); aprinderea focurilor ilustrează o 
polisemie a coordonatelor funcţionale legate de ciclul muncii, cu funcţie de purificare şi fertilizare 
şi legate de cultul morţilor şi de comemorare; cercetarea momentului de aprindere a focurilor 
rituale relevă faptul că ele se încadrează în orele limită ale zilei: zorii zilei (Mucenici, Bunavestire, 
Joia Mare) şi seara (Lăsata secului, înviere), acestea fiind momentele cele mai semnificative pentru 
practicile magice; focurile nu sunt aprinse de actanţi specializaţi, ci de grupuri specializate, 
alcătuite pe categorii de vârstă şi sex: la Lăsata secului, rolul principal revine flăcăilor, la înviere, 
maturilor, iar la Mucenici şi Joia Mare, în special flăcăilor; dar obiceiurile legate de aprinderea 
focurilor au şi o altă componentă funcţională, aparţinând cultului morţilor; Mucenicii, Joia Mare, 
Sfântul Gheorghe sunt „moşi", zile consacrate, în concepţia tradiţională românească, pomenirii 
morţilor; dacă pentru unele zile ca Mucenicii şi Sfântul Gheorghe se pune în evidenţă o 
concomitenţă funcţională, corelând funcţia funerară cu cea apotropaică şi de purificare, în cazul 
focurilor din Săptămâna Mare a Paştelui, în special Joia Mare, apare relevantă numai latura 
funerară, focul ritual constituind o încercare de menţinere a echilibrului dintre lumea celor vii şi 
lumea celor morţi; în multe zone, există credinţa că „vin morţii să se încălzească" (1. COMĂNICI, p. 
7-8). în Ţara Lăpuşului, prezenţa focului în unele obiceiuri şi ritualuri tradiţionale simbolizează 
vremea bună ( 2 . LATIŞ, p. 9). Flăcările de pe comori se pot vedea o dată pe an, fie în noaptea de 
Crăciun, în noaptea de Anul Nou, noaptea de Paşte sau, mai ales, în noaptea de Sânziene 
(Drăgaica, 24 iunie); culoarea flăcărilor indică natura comorii: flăcări roşiatice pentru aramă, 

galbene pentru aur, roşii pentru rubine, verzi pentru smaralde, albe pentru argint ( 2 . KERNBACH, 
p. 157). în Banat, piatra vetrei de foc, simbol al statorniciei casei şi a familiei, lespedea pe care se 
aşează vasele trebuie păzite, ca focul să fie mereu viu, ca semn al vieţii şi durabilităţii ei; se crede 
că stingerea focului este semn prevestitor de moarte ( 4 . BOCŞE, p. 348). în Bucovina, se crede că 
vremea va deveni ploioasă când flăcările focului scot scântei, iar acestea se rotesc în gura hornului; 
de asemenea, va fi ploaie când flăcările focului şi ale lumânărilor nu ard cum trebuie; când 
vâlvătăile focului se preling pe pirostrii ori pe vasele puse la fiert este semn că vor urma vânturi şi 
furtuni ( 2 . MARIAN, I, p. 86). Focul este curat, are puterea să sfinţească apa şi toate câte există pe 
lume, la fel cum sfinţesc preoţii - Ţara Oltului; să nu se calce pe foc, pentru că şi acesta îl va călca 
pe om, când nici nu bănuieşte el - Argeş; este păcat să se pună foc peste alt foc - Suceava; sau este 
primejdie să se aprindă casa în cazul că se ia foc de la o vatră şi se pune peste alt foc făcut în altă 
vatră - Muntenia; focurile făcute în Joia Mare (din Săptămâna Patimilor) prin curţile oamenilor, 
înainte de a cânta cocoşii pentru a treia oară, simbolizează focul unde a fost oprit Apostolul Petru, 
când s-a lepădat de lisus, înainte de a cânta cocoşul pentru a treia oară - Moldova; aceste focuri se 
fac aprinzând pentru fiecare mort din familie câte o grămăjoară de vreascuri, ca să fie şi aceştia 
luminaţi pe lumea cealaltă - Tecuci; venită de la cununie, una dintre primele griji ale miresei este 
să învelească focul de pe vatră, ca să astupe astfel gura bărbatului - Muntenia; femeia gravidă să 
nu sufle în acelaşi timp în două focuri, în cel din cuptor şi în cel de la vatră, fiindcă va naşte copii 
gemeni - Ţara Oltului; când focul nu se aprinde este semn că, în sat, a născut o femeie - Vâlcea; 
florile pe care le rup fetele, ca să le pună la brâu sau la piept, sunt trecute în prealabil pe deasupra 
flăcărilor unui foc, pentru a fi astfel apărate de duşmănia altor semene de ale lor - Suceava; dacă o 
femeie însărcinată se sperie de foc, copilul pe care îl va naşte va avea pe corp semne semănând cu 
flăcările focului - Suceava; nici să nu calce pe foc, pentru că va naşte copilul cu un semn care 
poartă denumirea de „foc viu" - Muntenia; când copilul mic este rău, să nu se dea foc din casă, 
pentru că va începe să urle - Vâlcea; din casa cu prunc mic să nu se dea seara foc, cărbuni etc., 
fiindcă nu va mai dormi toată noaptea copilul - Suceava; în locul focului cerut, solicitantul trebuie 
să lase puţină iarbă verde, ca să nu ia cu el şi norocul la puii de găină din acea casă - Muntenia; 
dacă vreo vecină vine cu vasul ei pentru a solicita foc, să se caute un alt vas în gospodărie şi să se 
pună jarul în acesta, pentru că altfel va fi rău pentru vite - Tecuci; fac bube la gură copiii care se 
joacă, în timpul zilei, cu focul - Suceava; sau se urinează noaptea în pat copiii care se joacă seara cu 
foc - Muntenia; nici să nu facă rotocoale cu beţe aprinse, pentru că se urinează în pat peste noapte 
-Tecuci; focul nu se înveleşte cât timp există în gospodărie cloşcă pe ouă, pentru că puii se înăbuşe 
-Tecuci; nu se dă foc din casă seara, pentru a nu da şi norocul din casă - Ialomiţa; nu se dă foc din 
casă după apusul soarelui, pentru că vor ataca lupii vitele pe câmp - Dolj; va avea pagubă toată 
săptămâna cel ce dă foc din casă dimineaţa - Dolj; focul dat altcuiva în zi de luni aduce uliul la găini 
- Suceava; este vorbit de rău cel căruia îi vuieşte focul în sobă, în care caz se ia sare şi se aruncă în 
flăcări, ca să i se dea în ochi celui care cleveteşte - Galaţi; înseamnă ceartă în casă, când focul 
fâsâie în sobă - Vâlcea; când focul vâjâie în soba cuiva, înseamnă că acela se va certa cu cineva - 
Suceava; ca să fie acru, puţin iute şi să nu prindă miros urât, femeia care pune borş la preparat 
trebuie să arunce câteva linguri de amestec în foc, în credinţa că borşul va fi acru şi iute ca focul - 
Suceava; când sar scântei din foc este semn că vor veni oaspeţi - Tecuci; pentru a afla cine a pus 
foc unei case sau unui acaret, este suficient să se privească unde este focul mai mare şi va vedea 
acolo figura făptuitorului - Suceava; în credinţa oamenilor, există şi strigoii focului, în special ai 
focurilor rele (datorate fulgerelor), spirite malefice, împotriva cărora se foloseşte usturoiul - Ţara 
Oltului; dacă ştiuleţii de pe care au fost scoase boabele sunt aruncaţi în foc, porumbul semănat va 
face tăciune (mălură) - Suceava; după ce se mulge vaca, să nu se umble cu foc, până nu se spală pe 
mâini cel care a muls, pentru că ţâţele vacii se inflamează şi se infectează - Vâlcea; Argeş; cine are 
cloşcă pe ouă să nu învelească focul peste noapte, fiindcă mor puii - Vrancea; când nu arde focul, 
este semn că se va înmoina - Tecuci; pentru cel care visează foc este semn că a doua zi vremea va 

fi călduroasă, cu soare - Vaslui; sau că va fi bătut - Suceava (2. GOROVEI, p. 24; 29; 58; 70; 82; 85; 
89; 91; 99-100; 161; 171; 186; 247-248; 263; 270; GOLOPENŢIA, p. 74; 89; 96-97; NOTE, 
Antonescu). Nou-născutul este prima oară spălat cu apă neîncepută, încălzită într-o oală, în care s- 
a pus şi o ramură de busuioc, ţinută la focul din vatră, pentru ca pruncul să fie curat şi sănătos ca 
focul (PRESA). Când se află vreo găină cloşcă pe ouă, timp de trei săptămâni focul din vatră nu se 
înveleşte peste noapte - Vrancea (2. STAHL, p. 186). Se spune că se strică vremea când pârâie focul 
în sobă - Teleorman (2. CHIVU, p. 248). în Maramureş, dar şi în Muntenia, se crede că atunci când 
pocnesc lemnele în foc, cineva vorbeşte de rău pe cei din familie; în Maramureş, se crede că nu 
este bine să se arunce în foc fus, fluier şi lingură de lemn (BOGDAN, p. 21; 94; NOTE, Antonescu). 
în Gorj, este atestat respectul „sfânt" al oamenilor pentru foc; ei nu aruncă murdărie şi nu scuipă 
în foc, pentru că nu este bine, dar firimiturile de pâine se aruncă în foc (CĂRĂBIŞ, p. 23). în 
Moldova se crede că, dacă focul i se aprinde repede unui tânăr, înseamnă că acesta este iubit de o 
ţigancă sau de o fată brunetă, sau că inima lui arde de dragoste; dacă focul se aprinde greu, 
înseamnă că nu este iubit de nimeni şi că este o fire morocănoasă; în Suceava, înseamnă că se va 
îndrăgosti, dar apoi se va potoli cel care visează foc, dar, în general, înseamnă noroc; pentru cine 
se visează închinându-se la un foc înseamnă că va fi întâmpinat cu onoare şi va fi ridicat în slavă; 
pentru cine se visează aprinzând focul înseamnă că va fi iubit fără de veste; prevesteşte de bine 
celui care visează foc în vatra casei sale; va descoperi nişte aspecte până atunci secrete cel care se 
visează că îşi face lumină cu o făclie; va umbla ceva pe calea adevărului cel care se visează purtând 
o făclie; se va însoţi cu o femeie rea cel care visează foc cu fum; cel care se visează stingând un foc 
va părăsi o activitate deja începută; prevestire rea pentru cel care se visează pierzând foc (NOTE, 
Băncescu). Serii simbolice: apă (neîncepută)-busuioc-foc; floare-foc. 

Focurile de Crăciun. în seara zile de 24 decembrie, ajunul Crăciunului, are loc în Banat „Slobozirea 
roatei de foc", ceea ce este o indicaţie că ritul solar de la echinocţiu s-a practicat şi la solstiţiul de 
iarnă (BOHOCIU, p. 35). Tot în seara de ajun,în Banat, se pune un butucîn vatră, care se numeşte 
„Buşteanul Crăciunului" şi se crede că focul nu trebuie să se stingă deloc; în alte părţi ale ţării, în 
noaptea Crăciunului, nu se ard lemne tăiate, ci numai buturugi, cărora, când ajung la 
incandescenţă, li se înalţă cântări; în fond, ziua de 20 decembrie (Sfântul Mucenic Ignatie Teoforul 
sau Ignatul, cum îl numeşte poporul) îşi regăseşte numele în lat. ignis= foc, adică „ziua (omului) 
Focului"; atunci, la marea cumpănă a cursei solare, cuvântul de ordine este mobilizarea tuturor 
forţelor naturii şi a oamenilor pentru a susţine bătrânul soare să reînceapă anuala cursă solară; 
zgândărirea focului din cămin ori din vatră cu bâtele de către colindători, în noaptea dinspre 
Crăciun, nu poate să însemne decât incitarea şi învierea focului, adică o simbolică sprijinire sau 
provocare a învierii soarelui, care, în concepţia vechilor popoare, se petrecea în noaptea de 24 
spre 25 decembrie, ultima dată fiind considerată ziua naşterii soarelui neînvins (PRESA). 

Focurile de Anul Nou. în Suceava, locuitorii obişnuiesc să strângă gunoiul care se mătură din casă 
în perioada de la Crăciun la Anul Nou, care nu se scoate afară, pentru că este considerat a fi sporul 
casei, şi să-l aprindă în ziua Sfântului Vasile între vite, ca să le afume şi ca vitele să nu păţească nici 
un fel de rău peste tot anul (2. MARIAN, I, p. 112). Se adună în prealabil găteje din 9 garduri şi din 
ele, în noaptea spre Anul Nou, fetele fac foc în cuptor; când rămâne numai jeratic, o fată desparte 
cu un cuţit focul în două, o parte trăgând-o spre vatra cuptorului; fetele se aşează în jurul lui, iar 
una dintre ele descântă, focul fiind invocat să-l caute în lume pe ursit; în timp ce este rostit 
descântecul, celelalte fete se uită într-o oglindă (BOGDAN, p. 122-123). 

Focurile de Bobotează. De 6 ianuarie, după sfinţirea apei, flăcăii fac un foc mare pe care îl 
înconjoară din toate părţile şi încep a juca în jurul lui; când flăcările se mai potolesc, tinerii sar 
peste el; în Bucovina, obiceiul se numeşte Ardeasca, în jurul focului jucând fete şi flăcăi; în Munţii 
Apuseni, feciorii şi fetele sar peste foc în credinţa că peste an nu-i vor mai pişcă puricii (2. MARIAN, 
I, P- 157). 

Focurile de Mucenici (9 martie). B. P. Hasdeu afirmă că, în Muscel şi Tecuci, la 40 de Mucenici, se 

aprind paie şi cârpe prin casă, să nu se apropie şerpii şi Joimăriţa, care este o femeie slabă, stă 
îngropată în pământ şi la martie iese afară; de aceea se arde gunoi prin curţile caselor, pentru că 
ea umblă prin sat fără să fie văzută (MUŞLEA, II, p. 226). în Maramureş, se aprind spre seară toate 
gunoaiele de pe lângă casă, pentru a fi curat tot anul, adică să nu fie gospodăria invadată de cele 
văzute şi nevăzute; în jurul focurilor, se adună familia, se râde şi se strigă (BOGDAN, p. 45). 
Aprinderea focurilorîn grădini şi livezi este un act ritual de purificare, de fertilizare, de 
preîntâmpinare magică a stricăciunilor provocate de dăunători (12. GHINOIU, p. 223). în Gorj, 
focurile care se aprind la această sărbătoare sunt, în parte, destinate morţilor; de fapt, în 
concepţia tradiţională, multe dintre comemorările morţilor sunt plasate în perioadele de cumpănă 
a anului, în cazul de faţă, la echinocţiul de primăvară, când se crede că spiritele strămoşilor revin 
pe pământ (SANDA, p. 37). Aprinderea focului la Mucenici evidenţiază atât funcţia inaugurală, 
semn că a venit primăvara, dar şi o funcţie de apărare; funcţia apotropaică a focului are o arie 
largă, cuprinzând întreaga gospodărie, casa în primul rând, anexele, grădina, cât şi membrii 
familiei; funcţia de apărare apare în două acte rituale, foarte frecvente pe teritoriul ţării, săritul 
peste foc şi „fumatul cu cârpa arsă"; trecerea peste foc a oamenilor, în special a copiilor, este 
comună mai multor date calendaristice, pe când trecerea animalelor prin fum este un act ritual 
desfăşurat numai la Sfântul Gheorghe (1. COMĂNICI, p. 7). 

Focurile de Lăsata Secului. La Priveghiul cel Mare, tinerii iau din focul priveghiului lemne aprinse şi 
le învârtesc repede în jurul trupului, desenând în noapte un cerc de foc; la rotirea inversă a beţelor 
aprinse, se strigă Alimori, Alimoril; în alte locuri, tinerii confecţionează din nuiele o roată, sau chiar 
iau o roată veche de car, uneori de plug, o învelesc cu paie legate, apoi aprind paiele şi o lasă să se 
ducă în vale, strigând Alimoril; Hodăiţele se aprind în deal, purtându-se în mână şi făcând cu ele 
tot felul de figuri, încât văzute din sat apar ca nişte jocuri de artificii; îndată ce s-a înserat, flăcăii 
fac iluminaţii prin sat; de pildă, leagă de cumpăna fântânii câte un vas cu păcură, îi dau foc şi apoi îl 
lasă în fântână, dar numai până a nu ajunge la suprafaţa apei, adică vasul să fie suspendat, arzând 
astfel până la consumarea conţinutului; practica confecţionării unui om din paie şi incendierea lui 
pe un câmp liber este arhaică şi pare că aminteşte de vremurile când înnoirea timpului cerea 
sacrificii umane (12. GHINOIU, p. 188-189). Ceremonialul se desfăşoară în seara de Lăsata secului, 
participanţii fiind flăcăi şi copii; aceştia aprind torţe, beţe înfăşurate în cârpe, roţi de paie pe 
dealurile din preajma satelor sau la răscruci; actul acesta este însoţit cu strigături succinte, 
comentarii făcute cu umor şi spirit critic, în special la adresa tineretului din sat, a fetelor rămase 
nemăritate; roţile aprinse, specifice unei largi arii europene, apropie semnificaţia ritului de funcţia 
sa solară (1. COMĂNICI, p. 8). în Dolj, în seara zilei de Lăsata secului, pe uliţele satelor se aprind 
focuri peste care sar copii şi flăcăi, pentru a fi sănătoşi tot anul, dar focuri se aprind şi la alte date 
ale anului; tot acum, se afumă casele, acareturile, oamenii şi vitele, ca să fie feriţi de şerpi în 
timpul verii; de menţionat că focuri aprindeau şi romanii, la 23 februarie, când păstorii făceau 
focuri şi săreau peste ele, însuşi poetul Ovidiu afirmând, în „Fasti", că „Focul lacom purifica totul, 
/El curăţa metalele de amestecuri străine, /Tot astfel, el purifica oile odată cu păstorii" (ENACHE, 
p. 123). în Tulcea, la Lăsatul secului de brânză, se obişnuieşte să se aprindă focuri, obiceiul 
numindu-se „Olăriile mici"; „Olăriile mari" se fac la Lăsatul secului de carne; la ambele participă 
tineri între 10 şi 25 de ani; sunt arse resturi vegetale din gospodării, se mănâncă şi se bea, uneori 
au şi caracter competiţional, în sensul rezistenţei la somn peste noapte; se crede că acela care ştie 
cel mai bine să întreţină „viaţa focului" poate să se scalde în Dunăre când este „gerul Bobotezei", 
sau poate să aibă un cal frumos şi bine hrănit cu ajutorul căruia îi va întrece pe ceilalţi tineri 
(MIHĂILESCU, p. 43; 48). 

Focurile de 23 aprilie (Sfântul Mare Mucenic Gheorghe, purtătorul de biruinţă; Sângiorzul). Mai 

mult ca la oricare sărbătoare de peste an la care se aprind focuri, la Sângiorz scopul lor este să 
distrugă sau să ţină în frâu vrăjitoarele răspunzătoare de toate necazurile şi calamităţile ce se pot 
abate asupra oamenilor, a vitelor şi a recoltelor, cum ar fi boli, grindină, stricăciuni provocate 

turmelor de către animalele sălbatice şi recoltelor de către insecte şi păsări, necăsătorirea fetelor 
şi a flăcăilor etc. (12. GHINOIU, p. 234-235). 

Focurile din Joia Mare. Se face un ospăţ formal în curtea sau în cimitirul bisericii; împrejurul 
focului se pun scaune, pe care stau morţii ce vin să se încălzească; pe lângă aceste focuri nu stă 
nimeni dintre cei vii, ele fiind rezervat e „moşilor"; se crede că, după cum se pierde fumul acestor 
focuri, tot aşa să se piardă şi Joimăriţa şi să nu nimerească vreo casă (MUŞLEA, II, p. 225-226). 

Focul din Joia Mare are semnificaţie funerară, aprinzându-se câte o grămăjoară de lemne pentru 
fiecare mort, ca să fie şi ei luminaţi pe lumea cealaltă (PRESA). 

Focurile din noaptea învierii. în Sibiu şi Suceava, în noaptea învierii Domnului, oamenii aprind 
focuri pe lângă biserici, pentru a se încălzi şi pentru a face lumină; acesta arde până se termină 
slujba de înviere; în jurul lui, oamenii spun poveşti, legende, alţii veghează să vadă cum se deschid 
cerurile sau pentru a zări flăcări pe comori; dacă acela care vede cerul deschis şi aude o voce 
necunoscută care îl întreabă ce doreşte, iar acel om îşi cere iertarea păcatelor sau altceva, ceea ce 
doreşte i se va împlini; alţi oameni nu dorm, ci veghează toată noaptea, pentru că ei cred că aşa 
este bine; alţii fac focuri din gunoi şi fân stricat pe lângă propriile case şi pun pe el usturoi, apoi 
stau toată noaptea şi veghează (2. MARIAN, II, p. 156). 

Focurile de Sânziene (Drăgaica, 24 iunie). Se crede că acela care sare peste focul de Sânziene şi nu 
are pe cap cununiţa de flori va cădea în foc (PRESA). 

Focurile de toamnă. în Maramureş, la şezătorile organizate toamna, fetele, în lipsa feciorilor, iau 
cărbuni aprinşi, îi aruncă în grinda casei, apoi îi calcă în picioare, după care îi bat cu mătura, 
îndreptându-i spre uşă; când bat din picioare tăciunii, ele simulează un dans dezarticulat, în acelaşi 
timp strigând numele feciorilor care lipsesc (BOGDAN, p. 100). 

Focurile de 26 octombrie (Sfântul Mare Mucenic Dimitrie, Izvorâtorul de Mir; Sâmedru).în 

Oltenia, Muntenia şi, parţial, în Moldova, în seara de 25 spre 26 octombrie, se aprind focuri pe 
înălţimi, la răspântii, în mijlocul satului, lângă ape şi în alte locuri propice adunării spiritelor, aceste 
focuri purtând numele generic de „Focul lui Sâmedru"; în Argeş, flăcăii aduc din pădure un brad 
„cât o turlă de biserică", îl împlântă în pământ, iar în jurul lui îngrămădesc cetină, crengi şi aşchii 
uscate; când se dă foc imensului rug, deasupra căruia se ridică vârful bradului, se strigă „Hai la 
focul lui Sâmedru!"; femeile vin atunci cu pere, nuci, prune uscate, colaci, pâine şi le împart 
copiilor şi tinerilor adunaţi în jurul focului; în forme mai puţin spectaculoase, aceste ruguri se 
aprind şi în satele de deal ale Muscelului; copiii, după ce primesc darurile de la femei, sar peste 
vâlvătaia focului şi merg apoi spre casă, luând cu ei tăciuni pentru a-i arunca prin livezi, cu scopul 
de a le spori rodul în anul viitor; în alte sate, băieţii şi fetele se aşează pe două rânduri, la puţină 
depărtare de foc şi încep să sară peste el; cel ce poate sări, crede că peste an se va căsători; după 
ce vin femeile şi împart fructele, covrigii şi pâinea, unul dintre băieţi începe să cânte la fluier, iar 
toţi ceilalţi, tineri şi bătrâni, se prind în horă şi joacă, uneori chiuind; darurile oferite sunt aceleaşi 
ca la colindat şi au o dublă funcţie: pe de o parte, să aducă recolte bogate şi să sporească turmele 
în noul an, pe de altă parte, să împace spiritele morţilor cu produsele obţinute în anul care se 
încheie (12. GHINOIU, p. 249-250). 

Focul viu. în Maramureş, focul viu se face luându-se o sfoară, care se înfăşoară împrejurul unui 
lemn de brad şi se trage, de o parte şi de cealaltă, de către doi copii, până ce sfoara se aprinde, de 
la ea aprinzându-se şi bradul; focul astfel făcut se întreţine cât timp stau oile în munte, iar din el nu 
se dă la nimeni, la fel şi cenuşa; se pot da chibrituri, sau iască, cremene, amnar, dar niciodată foc şi 
cenuşă, pentru că astfel nu se poate lega nici o vrajă de oile avute în grijă; în Ţara Haţegului, focul 
viu este făcut de ciobani, la scoaterea oilor la munte, prin frecarea a două lemne, scopul fiind 
păzirea stânei de duhuri necurate; aprinderea focului se face prin strângerea unei crengi de 
mesteacăn, având la capete iască, între alte două crengi uscate, iar creanga prinsă în mijloc este 
învârtită până se aprinde; atunci, se aţâţă focul cu frunze uscate şi, dacă iasca ia foc, se aprind 
vreascurile anume pregătite din vreme; focul acesta este păzit cu străşnicie, fiindcă, dacă se stinge. 

este mare ruşine şi primejdie pe capul ciobanilor; în zona Albei, „aparatul" cu care se produce 
focul viu seamănă cu o tocilă; este făcut din lemn tare şi roata are crestături mari pe margine; are 
două mânere de care învârtesc 2-4 oameni; lemnele care se pun de-o parte şi de alta a roţii sunt 
din esenţă moale (brad, mesteacăn, salcie, plop etc.), adică trebuie „lemn de 9 feluri"; aceste 
lemne sunt ţinute pe roată de bărbaţi puternici, la fel şi cei care învârtesc roata, pentru că trebuie 
să-i dea acesteia viteză de rotaţie mare; scânteile care sar sunt prinse în iasca pregătită deja, care 
ia imediat foc; cenuşa obţinută de la focul viu se amestecă cu lapte dulce sau smântână, 
obţinându-se o unsoare folosită la ungerea oamenilor şi animalelor pentru vindecarea „bubelor 
rele", „bubelor dulci" şi pielii aspre; focul viu se mai poate face luându-se zgura de pe căldarea 
pusă la fiert, când flăcările sunt mari, i se pune iască uscată şi se aprinde un alt foc; cenuşa focului 
viu se pune în apă şi cu ea se spală bubele de pe trup la oameni şi animale; în Munţii Apuseni, când 
cineva este grav bolnav, dar mai ales când suferă de o boală de piele, se duc în pădure doi bărbaţi, 
care sunt între ei veri primari, şi acolo fac foc viu, prin frecarea a două lemne, până ce sare o 
scânteie pe iască şi se aprinde; apoi fac focul mai mare şi pun apă într-o oală de lut să fiarbă; cu 
această apă este spălat bolnavul acolo, în pădure, iar oala este aruncată; şi acest foc, aprins din 
nevoie, se numeşte tot foc viu şi nu este bine să se facă decât miercurea şi vinerea şi numai de 
către doi veri primari; în părţile Clujului, focul viu este de mare însemnătate pentru cei care îl fac, 
pentru că aceia „sunt voinici pe care nu îi poate prinde în viaţă nici o vrajă, nici o boală, sunt tari, 
viteji, frumoşi şi iubiţi de toată lumea; tăciunii din bâtele aprinse trebuie ţinuţi cu mare grijă şi 
lăsaţi din neam în neam, pentru că ei feresc de boli, de vraci, de trăsnete, de muţenie, de orbire şi 
de surzenie, de atacurile hoţilor, de foc, de apă, de vântoase şi de tot felul de duhuri rele, de strigoi, 
de pricolici, de vârcolaci, de omul vântului şi de solomonari, de fata-pădurii, de iele, de frumuşele, 
de zmei şi de balaurii văzduhului cari umblă cu vremuri grele"; în Năsăud, focul viu este aprins de 
doi ciobani, prin frecarea a două lemne uscate, când sunt „bogate oile în brânză"; focul este dus în 
stână şi „nu este lăsat să se stingă până ce pleacă stâna acasă de la munte"; se crede că astfel, 
prin focul viu, se împiedică apropierea duhurilor rele de stână şi de turmă; în Muntenia, acest fel 
de foc se face prin frecarea a două lemne, dar se toarnă şi puţină ţărână uscată sau nisip uscat, 
pentru a mări frecarea şi deci încălzirea; focului nu i se dă nici un fel de nume, pentru că oricine îl 
poate aprinde; în zona Ilfovului, se spune chiar că acest „meşteşug" îl au numai ciobanii; în 
Moldova, focul viu se aprinde în ziua de Alexii-Boje (17 martie), luându-se două beţe, unul de 
esenţă moale, al doilea de esenţă tare şi se freacă în cruciş unul de altul, până când lemnul de 
esenţă moale se încinge şi atunci i se pune iască şi se aprinde; se mai obişnuieşte să se facă focul 
viu şi în ajunul zile de Sângiorz (23 aprilie), dar în acesta sunt arse plante puternic mirositoare şi 
peste el trebuie să sară vitele; focul trebuie aprins de către doi băieţi, unul fără tată, celălalt fără 
mamă; conform atestărilor documentare şi a informaţiilor de teren, aprinderea focului viu în 
Bucovina se face prin frecarea a două lemne uscate; acest foc este întrebuinţat pentru afumarea 
stupilor de albine, ca să fi e „iuţi ca para focului"; în acest sens, fiecare stup este trecut pe 
deasupra focului viu; se mai poate aprinde focul viu şi prin facerea unui orificiu în tocul uşii, un 
altul într-o scândură, între ele răsucindu-se, cu ajutorul unei sfori, un băţ la capetele căreia se 
pune puţină iască (MUŞLEA, II, p. 295; 390-396; 4. POP, p. 93). în ajunul zilei în care este prăznuit 
Sfântul Gheorghe (23 aprilie), în zona Rădăuţiului, flăcăii freacă două lemne până iau foc; acest foc 
este păzit peste tot anul să nu se stingă, crezându-se că gospodăria la care este aprins are parte de 
mult noroc şi că nimic rău nu se poate apropia de ea; în Suceava, lemnele sunt adunate de flăcăi, 
fără să ştie unul de celălalt, dar se întâlnesc la o oră convenită anterior, mirându-se cine a adus 
lemnele; după care freacă două dintre ele, până iese foc, aprind grămada de lemne, sar peste ea şi 
joacă în jurul focului; iau apoi câte puţin jeratic şi se întorc acasă, unde afumă vitele, dar mai ales 
mieii; trecerea animalelor prin fum de foc viu sau peste el se face în credinţa că ele vor fi ferite 
astfel de toate bolile şi relele, de toate dihăniile, să nu le fie luat laptele, să fie frumoase şi 
lăptoase, să crească şi să se înmulţească ca puzderia şi gunoaiele puse pe foc; păstorii din 

Transilvania, în ziua de 21 aprilie dimineaţa, deci cu două zile înainte de Sfântul Gheorghe, îşi pun 
cununi verzi pe cap şi încep să stropească pământul cu rămurele de laur muiate în agheasmă; după 
aceea fac foc din ramuri de brad, rozmarin şi laur, în fumul căruia „îşi curăţesc turmele", după care 
dau de pomană plăcinte, brânză şi lapte; totul se încheie cu un ospăţ la care participă toţi cei 
prezenţi; în acest timp, sar peste focuri de câte trei ori, la fel fac şi cu oile, fiind convinşi de biruinţa 
luminii şi a căldurii de primăvară asupra întunericului şi a frigului iernii; în Banat, de 22 aprilie, deci 
în ajun de Sfântul Gheorghe, unii afumă oile în strungă cu untură de oi, un amestec de usturoi, 
laptele câinelui (alior), boz, leuştean, pelin, scai (scaiete mare), frunze de salcie cu mâţişori; 
afumatul se face punând jarîntr-o oală şi aruncând câte un cocoloş de untură pe cărbuni şi trecând 
oala pe sub ugerele oilor, pentru ca oile, trecând peste o apă fermecată, nimic să nu le atingă din 
cauza mirosului de seu; sau, păstorii se dezbracă de tot, pun foc într-o oală şi aşchii de la 9 cruci 
aflate pe mormintele părăsite, adică de la cele la care nu mai merge nimeni în Joia Mare; iau oala 
fumegătoare şi ocolesc oile de trei ori; sau se fac două focuri cu aşchii din cruci părăsite, de data 
aceasta ciobanii fiind îmbrăcaţi, şi trec oile printre focuri, la urmă ei împlântă bâtele în mijlocul 
focului şi sar de trei ori peste el; aceasta se face pentru a fi feriţi de strigoi, care, se crede, sunt 
prezenţi atunci când oile mor fără a fi bolnave (2. MARIAN, II, p. 274-276). „Focul viu" s-a păstrat în 
Bucovina şi Maramureş; ritualul are loc la început de primăvară, de regulă la Sfântul Gheorghe: un 
copil înconjoară stâna „mânzărilor", de trei ori, purtând cărbuni aprinşi, iar stăpânii oilor, cu capul 
descoperit, se întorc cu faţa spre răsărit şi rostesc „Tatăl Nostru", făcând totodată mătănii; unul 
dintre stăpânii de oi amplasează în faţa stânei o ramură mare de fag verde, care poartă denumirea 
de Armingen (Arminden), în vârful căreia se punea drept pavăză contra gheţii o piatră; se mai 
crede însă că ramura are rostul ca oile să nu fie deocheate de către cei care s-ar mira de numărul 
mare al oilor, caz în care s-ar mira mai repede de piatra pusă în vârful crăcii de fag; de fapt, s-ar fi 
preferat ca armindenul să fie din lemn de tei, considerat, în părţile Rodnei, ca un arbore sfânt şi 
mult mai potrivit momentului; după ce se termină totul, are loc ritualul propriu-zis al „focului viu", 
care se obţine prin frecarea a două lemne uscate, folosindu-se în acelaşi timp şi iasca; din scânteia 
aprinsă, se fac două focuri în faţa strungii oilor, aspect care coincide cu prima măsurătoare, 
colectivă, a laptelui, când se socoteşte cât revine fiecărui proprietar din produsul oilor sale; mai 
demult, „focul viu" nu putea fi aprins decât de către un fecior, care nici prin vis nu ar fi gândit la 
pofte lumeşti, iar focul era păzit de acest fecior până la coborârea oilor din munte; în Sălaj, la 
„măsuriş", se respectă interdicţia ca nici unul dintre ciobani să nu se fi atins de femeie cu o zi 
înainte de urcarea în munte, pentru că oaia este cel mai curat animal; peste cele două focuri 
săreau mai întâi, de trei ori, toţi oamenii stânei, apoi este mânată peste focuri (sau numai prin 
fumul acestora) turma de oi, iar oamenii îşi împart între ei, ca jertfă, plăcinte, lapte, brânză, după 
care urmează un ospăţ la iarbă verde (2. CHELCEA, p. 315-318). Stâna este împodobită din ajunul 
zilei de Sângiorz cu verdeaţă şi cu flori, iar oile şi mieii sunt trecuţi peste flăcările focului viu („foc 
din foc"), adus din vatra satului sau aprins prin frecarea unor aşchii de brad uscat; peste acest foc 
sacru mai sare şi baciul, ca să purifice opincile cu care umblă prin iarba menită mieilor; mai sunt 
trecute prin flăcările focului viu cârligul, găleata, răbojul, strecurătoarea, toporul, zgărzile câinilor 
şi clopotul berbecului-cârmaci; apoi sar şi ceilalţi oameni de la stână, rostind urări de sănătate, 
noroc şi belşug; după care oile şi mieii sunt stropiţi cu apă sfinţită în care a fost stins în prealabil 
buşteanul focului viu; ceremonia se încheie cu un ospăţ, la care iau parte ciobanii, precum şi 
rudele sau consătenii poftiţi la această sărbătoare (PRESA). Se aprinde în ziua prăznuirii Sfântului 
Gheorghe şi se obţine prin frecarea unui băţ între două scândurele, până se aprinde, după care 
vitele trec prin acest foc, ca să nu fie muşcate de diferite insecte peste an - Suceava (2. GOROVEI, 
p. 255). Focul viu se mai face la Ispas (înălţarea Domnului) sau imediat după Rusalii, scopul 
acestuia fiind ferirea oilor de boli şi sporirea manei lor (COMAN, I, p. 22). Elementele etnografice 
care servesc drept argumente pentru a demonstra că „focul viu" nu este un foc obişnuit, ci unul 
ritual, sunt abundente: se aprinde numai de către bărbaţi, de obicei de tineri necăsătoriţi şi 

neprihăniţi; în sate se aprinde la date fixe, în ajunul Sângiorzului, iar pe munţi la data urcării oilor 
la stâne; focul se păstrează aprins până la coborârea turmei pentru iernat; participanţii sar peste 
foc şi, uneori, trec şi animalele prin foc sau prin fumul acestuia; la sărirea peste foc, se rostesc 
strigături cu tematică pastorală; pentru purificarea spaţiului, a animalelor şi mai ales a oamenilor, 
la trecerea pragului în noul an pastoral, se folosesc, alături de foc, apa şi ramura verde; când se 
scot albinele de la iernat, stupul este petrecut peste un foc viu, care se face prin frecarea a două 
lemne uscate de brad şi care se aţâţă la intrarea în prisacă; tot atunci, stupii sunt stropiţi cu 
agheasmă sau se afumă cu tămâie, toate fiind menite a fertiliza stupul şi să-l ferească de furturi 
sau d e „luarea manei" (12. GHINOIU, p. 219; 235). Serie simbolică: usturoi-alior-boz-leuştean- 
pelin-scai-salcie. 

FOCA (Sfântul) 

Sărbătoare tradiţională care cade în 22 septembrie, ziua Sfinţilor Mucenici Foca, Isaac şi Martin 
(ŞĂINEANU, I, p. 101-102). v. SEPTEMBRIE. 

FOTOGRAFIERE 

Se crede că i se ia puterea trupească aceluia care se lasă fotografiat, sau poate chiar să i se 
întâmple o mare nenorocire şi să moară - Buzău (2. GOROVEI, p. 91). 

FRAGĂ (partea comestibilă de Fragaria vesca - DLRM, p. 315) 

Când se coc două rânduri de fragi este semn de toamnă lungă - Muntenia (2. GOROVEI, p. 269). 

FRATE DE CRUCE 

Se întâmplă că, într-o familie, mor doi fraţi unul după celălalt; dacă mai rămâne unul în viaţă, acela 
se prinde frate de cruce cu un alt tânăr, care nu face parte din aceeaşi familie; se procedează 
astfel: la mormântul celui din urmă frate decedat, după ce este coborât mortul în groapă, se 
coboară şi fratele lui după el şi stă cu picioarele pe sicriu, iar tânărul care este pe marginea gropii îl 
apucă de mână şi îl ridică sus; apoi cei doi se aşează faţă în faţă şi, apucând amândoi de un colac, îl 
frâng în două, după care se sărută şi astfel sunt de acum fraţi de cruce; fratele de cruce şi sora de 
cruce nu se pot căsători între ei - Muntenia (2. GOROVEI, p. 92). în ziua lui Sântoader, există 
obiceiul de a se prinde fraţi de cruce (fârtaţi ), precum şi surori de cruce (surate), cutumă care 
poartă denumirea de înfârteţirea şi însurăţirea; tot fraţi de cruce sunt şi fraţii proveniţi din 
dragoste, dar un frate de cruce valorează mai mult decât un frate de sânge, secretele lor nu sunt 
divulgate nimănui; dacă unul din ei moare, cel rămas în viaţă participă la înmormântare ca la a 
unei rude apropiate, umblă cu capul descoperit, poartă sicriul; copiii lor nu se căsătoresc; dar fraţi 
de cruce se prind înainte de căsătorie; prinderea se face pe pâine şi sare, iar formula jurământului 
este: „Eu ţi-oi fi frate/Până la moarte. /M-oi lăsa de pâine/Şi de sare mai bine, /Decât să mă las de 
tine!"; apoi dau mâna şi frăţia este încheiată; în satele de pe Crişul Alb - Bihor, cei doi îşi împung cu 
un spin degetul mic şi îşi amestecă sângele şi astfel se sigilează frăţia; la fel se prind surate şi fetele 
- Banat; Bihor; Transilvania; se mai foloseşte termenii de veri şi verişoare, pentru fraţii de cruce - 
Mureş; copiii care se leagă fraţi de cruce fac o horă, în jurul unui pom sau lângă un pom, şi rostesc 
cuvintele: „Frate, frate, /Până când vei fi tu frate?", iar celălalt răspunde: „Ţi-oi fi frate/Pân' la 
moarte!"; apoi schimbă între ei nişte colăcei, special făcuţi pentru acest eveniment de către 
mame, şi astfel se încheie frăţia; colăceii se numesc brăduleţi, se agaţă în pruni sau alţi pomi 
fructiferi, câte unul pentru fiecare copil care se prinde de văr; apoi se apucă toţi de copac şi îl 
scutură, acela al cărui colac cade primul este declarat vărul cel mare - Mărginimea Sibiului; 
înfârteţirea şi însurăţirea se practică şi în Muntenia, Moldova şi Suceava, dar nu se precizează în ce 
zi se practică sau cu ce ocazie anume; în Banat, despărţirea de un frate de cruce care a murit se 
face astfel: se leagă fratele adoptat cu mâna dreaptă, cu ajutorul unui lănţişor, de mâna stângă a 

mortului, apoi se pune un lacăt şi stau aşa până la sfârşitul ceremonialului de înmormântare, când 
cel viu deschide lacătul pe care le aruncă, lacăt şi lanţ, într-un loc depărtat, zicând „Să ajute Sfânta 
Maria ca fratele mort să fie îndrumat undeva departe de cel viu" (2. MARIAN, I, p. 274-275; II, p. 
252). Dacă într-o familie se întâmplă de mor doi copii unul după altul, atunci, spre a scăpa de 
moarte pe cei vii, unul din copiii rămaşi se prinde frate de cruce cu un altul din altă familie, fie de 
orice sex, însă să fie lunatic (născuţi în aceeaşi lună); la cimitir, după ce s-a dat drumul sicriului în 
groapă, fratele sau sora celui mort se coboară în groapă, pe sicriu, iar celălalt copil îl ridică din 
groapă şi, punându-se faţă în faţă, apucă un colac, unul de o parte, celălalt de cealaltă parte şi îl 
rup în două; după aceea se sărută şi astfel devin fraţi de cruce; amândoi fraţii aceştia sunt priviţi ca 
şi cum ar fi fraţi buni, fratele de cruce şi cu sora de cruce nu se pot căsători niciodată - Buzău; 
fratele mortului lunatic se pune în fiare şi se prinde apoi frate de cruce cu un altul, aşezându-se pe 
marginea mormântului şi rupând o furcă de strâns fânul, unul rupând un dinte, celălalt alt dinte - 
Olt; obiceiul de a se prinde frate de cruce nu se face numai la mormânt; în zonele de munte, se 
sapă într-o stâncă o cruce, pe care cei ce se prind fraţi de cruce trebuie să o sărute, apoi îşi fac la 
mâna dreaptă o tăietură şi amestecă sângele lor; acest legământ se respectă chiar dacă ar fi să-şi 
dea viaţa unul pentru altul (3. MARIAN, III, p. 232). Frăţia de cruce se face la o săptămână după 
Paşte; în Banat, momentul respectiv poartă numele de Mătcălâu şi se desfăşoară prin luarea 
reciprocă de sânge de la cei care contractează înfrăţirea, cele câteva picături de sânge fiind băute 
cu vin; ritualul înfrăţirii pretinde sărutarea celor înfrăţiţi prin intermediul unei crengi de măr, timp 
în care are loc şi schimbul de daruri, printre care se află şi ouă roşii; înfrăţiţii îşi ling reciproc sare 
din palmă şi îşi jură să rămână fraţi până la moarte, jurământul repetându-se de trei ori; ouăle şi 
vinul roşu, la care nelipsită este şi pâinea consfinţesc înfrăţirea, care are la bază un fundament 
juridic străvechi (2. CHELCEA, p. 30). Serii simbolice: colac-sărut; colac-prun; mormânt-colac-sărut; 
mormânt-furcă de fier; cruce-sărut-sânge ; sânge-vin-sărut-măr-sare-jurământ-3. 

FRÂNGHIE v. FUNIE. 

FRIG (A-l FI FRIG CUIVA) 

Este semn rău, de nestatornicie, pentru cel care visează că îi este frig; în schimb, dacă visează că 
această senzaţie o au alţii înseamnă mulţumire sau noroc în căsătoria proiectată - Suceava (NOTE, 
Băncescu). 

FRIGARE 

Se crede că nu este bine să se mănânce carnea direct din frigare pentru că mor vitele; sau, dacă se 
mănâncă seara direct din frigare, este pericol ca lupii să atace vitele - Bucovina; nu este bine ca 
frigarea să fie folosită ca obiect de joacă, pentru că acela ce se distrează cu ea este în pericol să se 
îmbolnăvească de junghiuri - Tecuci (2. GOROVEI, p. 117; 256). 

FRUCT 

Când se culeg fructele din pomi, una să fie lăsată pe o cracă, pentru că ea este „poama pomului" şi 
anul viitor copacul va da roade la fel de bogate - Ţara Oltului; din fructele coapte, indiferent care 
le-ar fi soiul, să nu mănânce gospodarul până ce nu împarte mai întâi altora, pentru că trebuie mai 
întâi morţii să mănânce şi apoi cei vii - Suceava; cine mănâncă mere, pere, nuci etc. şi i se cere să 
dea şi altcuiva una de poftă să dea două, ca să nu le moară perechea - Tecuci; femeile, femeile 
însărcinate şi fetele care mănâncă fructe crescute îngemănat vor avea copii gemeni - Ţara Oltului; 
Tecuci; Suceava; dacă o femeie însărcinată mănâncă fructe şi apoi se atinge cu mâna de o parte a 
corpului, copilul ce va fi născut va purta semne asemănătoare fructelor consumate - Suceava; în 
locul de unde s-a scos o plantă bună de leac se pune o bucată dintr-un fruct, o fărâmă de 
mămăligă şi uneori pietricele - Tecuci (GOLOPENŢIA, p. 88; 141; 2. GOROVEI, p. 32; 102; 142; 161; 

166; 197). La culesul fructelor sau a viilor, câteva fructe sau câţiva ciorchini de struguri sunt lăsaţi 
pentru păsările cerului (PRESA). înseamnă bogăţie pentru cel care se visează mâncând fructe dulci 
şi va avea mulţi copii cel care visează fructe de orice fel - Suceava (NOTE, Băncescu). Serie 
sim bolică: fruct-mămăligă-piatră. 

FRUNTE 

Pretutindeni se crede că fruntea lată e semn de inteligenţă, iar cea îngustă semn de suficienţă, 
prostie (NOTE, Antonescu, Băncescu). Copiii cu fruntea despicată vertical pe mijloc sunt 
consideraţi deştepţi - Tecuci; iar oamenii cu fruntea înaltă sunt foarte aşezaţi, cuminţi - Bucovina; 
tot în Bucovina, se crede că atunci când două persoane îşi lovesc frunţile una de alta, vor ţine 
împreună un copil la botezul acestuia; dacă i se bate cuiva fruntea între sprâncene e semn că acela 
va avea noroc în avere - Bucovina; dar dacă iese un păduche pe fruntea cuiva e semn de pagubă, 
iar de apare pe fruntea unui om bolnav înseamnă că nu mai trăieşte mult - laşi; de asemenea, se 
crede că norocul oilor stă în frunte, din care cauză tunderea lor este începută din frunte, unde li se 
face semnul crucii cu foarfecele (2. GOROVEI, p. 76; 94; 170; 174; 182). Cine visează frunte lată 
înseamnă că este un om cu judecată - Suceava (NOTE, Băncescu). 

FRUNZĂ 

Cu toate că textele cântecelor populare încep, de regulă, cu sintagma „foaie verde", simbolismul 
frunzei rămâne deosebit de sărac; în Bucovina, se crede că, dacă vor cădea frunzele de timpuriu, 
este semn că recolta anului viitor va fi îmbelşugată (2. MARIAN, I, p. 85). în seara (noaptea) Anului 
Nou, fetele aşează pe plita sobei frunze de verdeaţă, două câte două, dându-le numele fetei şi 
băiatului despre care se spune că se plac; dacă frunzele se apropie una de cealaltă înseamnă că 
tinerii se vor căsători în acel an - Ţara Chioarului (1. POP, p. 389). Dacă visează cineva căzând 
frunze din arbori înseamnă boală foarte grea sau chiar moarte; dacă visează frunze de viţă de vie, 
se va mânia, pentru că va fi obiectul unor intrigi - Suceava (NOTE, Băncescu). 

FUGĂ (A FUGI) 

Când unui cuplu îi moare primul copil, este bine ca părinţii lui să fugă de acasă pentru o perioadă 
de timp, ca să fugă şi moartea din acel loc - Tecuci (2. GOROVEI, p. 142) 

FULG 

Nu vor muri bobocii de gâscă, dacă li se taie fulgi din coadă şi apoi sunt afumaţi cu aceştia - Bihor 
(2. GOROVEI, p. 102). 

FULGER (A FULGERA) 

Având cerul ca loc predilect de manifestare, fulgerul, tunetul şi trăsnetul sunt arme în mâna puterii 
divine, folosite împotriva diavolului, duhurilor rele sau oamenilor păcătoşi; pot fi însă produse şi de 
către diavolul însuşi, dar, de data aceasta, ele nu mai au rolul de a pedepsi; în fine, o sursă 
importantă în producerea lor o constituie Sfântul Mie (prăznuitîn ziua de 20 iulie), fie ca urmare a 
acţiunii sale de urmărire şi de distrugere a dracilor, fie ca efect al preumblării proorocului prin 
ceruri; oricum, fulgerele, tunetele şi trăsnetele dezvoltă o bogată paletă de credinţe, din care nu 
lipsesc legendele, previziunile meteorologice, soarta recoltelor şi chiar unele întrepătrunderi cu 
simbolica unor animale (câine, pisică), sau cu aceea a unor obiecte utilizate în Duminica Paştelui 
(lumânare); în consecinţă, legendele narează că Dumnezeu este sâcâit zilnic de duhurile rele, pe 
care le caută să le pedepsească; atunci când mânia sa ajunge la culme, toată natura se răvăşeşte: 
cerul se acoperă de nori negri, se dezlănţuie furtuni, iar duhurile necurate fug să se ascundă în 
mare grabă; se spune că atunci tună şi fulgeră - Tecuci; după alte legende, tunetele nu ar fi altceva 
decât vaietele scoase de duhurile rele, atunci când Dumnezeu le săgetează (le fulgeră) cu scânteile 

pe care le produce la aprinderea, cu amnarul, a făcliilor cerului (stelele) - Tecuci; de observat că 
omul tradiţional nu face o deosebire esenţială între fulger, tunet şi trăsnet, între percepţia vizuală 
şi cea auditivă; ca atare, se spune că trăsnetul are forma unor limbi de foc, pornite în căutarea 
omului păcătos pentru a-l pedepsi; se povesteşte că aceste limbi de foc au trecut printr-un perete 
în odaie, dar nu l-au găsit pe om; au trecut şi prin alt perete în cealaltă odaie, unde l-au găsit 
ascuns sub pat şi acolo l-au ucis; că limbile de foc urmăresc duhul ascuns o dovedeşte faptul că, 
dintre atâţia oameni aflaţi împreună, trăsnetul alege doar pe unul singur - Tecuci ( 2 . GOROVEI, p. 
82; 232; 283). Când fulgerul este însoţit de descărcarea electrică aferentă, deci de zgomotul 
specific, fenomenul are darul să îngrozească şi mai mult pe omul tradiţional; el crede că trăsnetul 
este format dintr-o săgeată, care seamănă cu un ciob de sticlă, având grosimea şi lungimea unui 
deget cu trei muchii; când trăsneşte, această săgeată pătrunde de nouă stânjeni în pământ şi 
reapare la suprafaţă după nouă ani, adică iese din pământ în ritmul de un stânjen pe an; după ce 
iese la suprafaţă, oamenii o găsesc, o iau şi o folosesc la naşterile deosebit de grele, femeii aflată în 
chinurile naşterii dându-i-se să bea apă de pe această săgeată, ca să nască mai repede („iute ca 
săgeata"); în realitate, este vorba de un cristal de cuarţ, găsit întâmplător, pe care oamenii, 
impresionaţi de forma şi de culoarea sa, îl consideră un obiect sfânt („săgeată a Sfântului llie"), 
având deci puteri tămăduitoare - Gorj (CĂRĂBIŞ, p. 106-107). Conform altor legende, diavolul ar fi 
acela care a zămislit norul, tunetul, fulgerul şi ploaia, pentru că îl frigea prea tare soarele şi atunci a 
fost necesar să aşeze între el şi astrul zilei un nor, scăpă rând în acelaşi timp de prea multă mânie 
(VLĂDUŢESCU, p. 92). în altă ordine de idei, mai sus se subliniază că Sfântul llie (uneori şi 
Dumnezeu) este cel care provoacă, dintr-un motiv sau altul, fenomenele celeste puse în discuţie; 
astfel, se crede că atunci când fulgeră, Sfântul llie scapără (cu amnarul), ca să-şi aprindă luleaua - 
Teleorman; sau că Dumnezeu o face, pentru a-şi aprinde ţigara, sau că Dumnezeu îşi aprinde astfel 
lumânarea, pentru a-l căuta pe diavol şi a-l trăsni - Tecuci; când tună, se spune că Sfântul llie 
merge la plimbare cu trăsura cea mare pe deasupra norilor, iar roţile trăsurii au zimţi pe ele şi 
astfel cerul se sparge şi apa curge pe pământ - Tecuci; când tună toamna, se crede că atunci 
Sfântul llie se întoarce, mânând carele pline cu porumb spre casă - Tecuci; dar, în general, când 
tună, se crede că Sfântul llie împuşcă după draci - Suceava, sau că proorocul îşi mână în mare 
viteză trăsura trasă de telegari, îndemnaţi cu un bici de foc (fulgerul), această ultimă credinţă 
având răspândirea cea mai mare şi datorită imaginilor impuse de iconografia creştin-ortodoxă din 
întreaga ţară (icoane pe lemn şi pe sticlă, picturile murale din biserici); din punct de vedere 
meteorologic, experienţa l-a învăţat pe românul tradiţional să desprindă concluzii din 
interdependenţa fenomenelor, astfel încât, primăvara, unde tună mai întâi, în acea parte va ploua 
mai întâi - Tecuci; sau încotro tună pentru prima oară primăvara, în acea parte de loc se vor face 
grânele mai bine - Vaslui; tunetul de primăvară, pe când este încă zăpadă pe afară, prevesteşte că 
vara va avea zile numeroase cu grindină multă - Bucovina; dacă tună după Cuviosul Simeon 
Stâlpnicul (1 septembrie), este semn de toamnă lungă - Suceava; când tună şi fulgeră toamna 
înseamnă că primăvara următoare va fi secetoasă - laşi; când tună iarna, are să fie secetă şi 
foamete în anul acela - Vaslui; iar fulgerările, tot în timpul iernii, prevestesc zăpadă, vânt şi viscol 
în perioada imediat următoare - Botoşani; când fulgeră cu lumină puternică, indiferent de 
anotimp, se crede că va fi vânt şi ploaie în cantitate mare - Vaslui; este semn de ploaie, când 
fulgeră din senin - Tecuci; când fulgeră în mai multe direcţii ale cerului înseamnă ploaie abundentă 
- Suceava; cine aude pentru prima oară tunetul într-un an să se dea de trei ori peste cap, pentru că 
altfel se transformă în urs - Vaslui; când cineva vede, pentru prima oară într-un an, că fulgeră, este 
bine să se aplece, cu ochii închişi, şi să adune câteva paie, care vor fi bune pentru durerile de cap - 
Galaţi; rodesc „nuci fulgerate", când fulgeră în ziua Sfântului Gheorghe (23 aprilie), sau a Sfântului 
Prooroc llie - Tecuci; dacă fulgeră în ziua Sfinţilor Apostoli Petru şi Pavel (29 iunie), nucile nu vor 
lega rod - Tecuci ( 2 . GOROVEI, p. 20; 42; 88; 95; 171; 243; 261; 262; 267; 268; 269; 283; 2 . MARIAN, 
I, p. 85; NOTE, Antonescu). Când ploaia este însoţită de fulgere şi trăsnete puternice este semn că 

nu va dura mult ( 2 . CHIVU, p. 247). Se mai crede, de asemenea, că, dacă fulgeră pentru prima oară 
într-un an în dreptul Cornului Caprei (Capricorn, constelaţie zodiacală din emisfera australă, 
formată dintr-o stea dublă, 62 de stele mici şi mai multe nebuloase - ŞĂINEANU, I, p. 48; II, p. 200), 
acel an va fi bogat în recolte - Teleorman (1. CHIVU, p. 246). înseamnă veselie pentru cine visează 
fulger - Suceava (NOTE, Băncescu). 

FUM 

Tortul scos de pe urzitoare este izbit cu putere de hornul cuptorului, ca şi pânza care iese din 
războiul de ţesut să sporească tot aşa cum iese fumul pe horn - Suceava; şarpele fuge de omul care 
fumează, pentru că târâtoarea nu suferă fumul - Suceava; când fumul din sobă năvăleşte în 
încăpere, este semn că vremea se va înrăutăţi - laşi; când fumul se înalţă drept în sus, este semn 
de vreme frumoasă, dar când fumul de la coşuri se târăşte şi se împrăştie pe pământ este semn de 
ploaie sau de viscol - laşi; Suceava ( 2 . GOROVEI, p. 95; 228; 236; 267). înainte de ieşirea plugului, 
primăvara, în brazdă, se afumă înconjurându-se boii şi caii prinşi în jug sau în ham, ca să nu se lege 
de ei vânturile, beteşugurile şi alte necurăţenii; când iese fumul drept pe coş este semn de vreme 
bună, iar când se lasă spre pământ este semn că vremea se va strica - Maramureş (BOGDAN, p. 8; 
44). în Bucovina, se crede că, dacă fumul, la vreme frumoasă, nu vrea să iasă pe horn sau se 
apleacă spre pământ, înseamnă că va urma ploaie ( 2 . MARIAN, I, p. 86). Există speranţe pentru cel 
care se visează afumând ceva; darîi va fi ameninţată averea celui care visează fum; visarea de fum 
în casă înseamnă pagube produse de oameni răi; va fi ridicat în funcţie sau îi va spori averea celui 
care visează că fumul se înalţă drept în sus sau fum întunecat - Suceava (NOTE, Băncescu). 

FUNIE 

Femeia însărcinată nu trebuie să treacă peste funie, pentru că va naşte copilul cu cordonul 
ombilical răsucit după gât - Suceava ( 3 . MARIAN, II, p. 19; 2 . GOROVEI, p. 31; 160). Să nu se pună 
funie sau sfredel sub patul femeii gravide, că se va chinui la naştere - Suceava; în apa de spălat pe 
cap este bine să se pună o bucată din funia clopotului de la biserică, pentru ca pruncul, la 
maturitate, să fie ascultat de lume, aşa cum este ascultat clopotul - Suceava; când cineva este 
neputincios, bolnav, şi urinează în pat noaptea, este bine să fie afumat cu frânghie de la limba 
clopotului de la biserică - Tecuci (2. GOROVEI, p. 119; 164; 166). în altă ordine de idei, ca 
ornament, funia (frânghia) este prezentă în special pe elementele constructive ale edificiilor din 
lemn sau piatră (case de locuit, porţi, biserici), în care caz ea trebuie pusă în legătură cu 
semnificaţiile pe care le conotează spirala, voluta, meandrul şi labirintul (NOTE, Antonescu). 

FUNINGINE 

Se crede că este bine ca funinginea, scuturată de pe coş în Ajunul Crăciunului, să fie îngropată la 
rădăcina butucilor de viţă de vie sau a pomilor, pentru ca ei să se încarce cu struguri sau cu rod 
bogat, precum coşul cu funingine - Dolj; când arde funinginea de pe coş este semn că vremea se va 
schimba - Suceava; când arde funinginea de la gura cuptorului, este semn că va fi ceartă în casă, 
sau că vremea se va înrăutăţi - Suceava ( 2 . GOROVEI, p. 70; 89; 264; 265; 292; PRESA). 

FURCĂ (pentru fân) 

Când doi fraţi sunt născuţi în aceeaşi lună şi unul din ei se însoară, trebuie să apuce amândoi de 
coarnele unei furci şi să tragă de ea, până ce furca se despică în două, pentru ca să nu moară cel ce 
se căsătoreşte - Muntenia; vaca să nu fie lovită cu furca, pentru că va făta numai viţei crăcănaţi - 
Tecuci; o furcă de strâns fânul şi nişte îmblăcii se pun la colţurile unde se îmbină bârnele grajdului, 
pentru ca nevăstuica, venită să muşte vitele, să se joace cu furca, iar nevăstoiul să procedeze 
identic cu îmblăciile - Ţara Oltului ( 2 . GOROVEI, p. 172; 246; GOLOPENŢIA, p. 130). 

FURCĂ DE TORS 

Când se pune fuior nou de cânepă în furcă, se iese cu furca pe uliţa satului, ceva mai departe de 
casă, pentru ca şi pânza ce va fi ţesută să iasă mai lungă - Ţara Oltului; le va merge în pagubă celor 
care lucrează în câmp, dacă întâlnesc în drum vreo femeie torcând, fiindcă furca de tors este 
aducătoare de rău - Muntenia; cu furca nu trebuie să meargă nimeni la vreo mireasă, fiindcă îi 
strică nunta, crezându-se că furca este piază-rea; în caz că trebuie neapărat să toarcă, femeia va 
lua cu ea doar caier şi fus, furcă cerând de la casa în care urmează să intre - Ţara Oltului; tot pentru 
că este piază-rea, femeile se feresc să se ducă la grajdul vitelor având cu ele furca de tors şi nici 
atunci când se duc la un câmp deja semănat, fiindcă va bate grindina - Ţara Oltului; înainte de a 
naşte, femeile trebuie să umble prin casă, pe distanţa dintre uşă şi masă, sprijinite în furca de tors, 
fiindcă ea ajută pe viitoarele mame să nu se îmbolnăvească - Ţara Oltului; femeile nu au voie să 
meargă cu furca de tors în brâu, când se adună fânul de pe păşuni, fiindcă va cădea grindină - 
Suceava; nici în cârciumă să nu intre vreo femeie având furca de tors cu ea, fiindcă, în acea zi, nu 
va mai intra în local nici un client - Muntenia; printre lucrurile, pe care le primesc fetele ca zestre, 
când se mărită, mamele nu pun şi furcă de tors, deoarece înseamnă că le dă şi sărăcia - Suceava; 
furca de tors nu se pune pe masă, fiindcă înnebunesc oile - Ţara Oltului; pentru a feri răsadurile de 
legume de muşuroaiele făcute de cârtiţe, se pune la capătul răzorului o furcă de tors, cu caier şi 
fus, ca să le dea de lucru acestor vieţuitoare - Vâlcea; pentru ca nevăstuica să nu muşte vitele sau 
alte animale domestice, i se aşează în cale o furcă de tors şi un fus - Dolj; Suceava; furca de tors nu 
se aşează în poziţie orizontală, pentru ca femeia care toarce cu ea să nu capete junghiuri - 
Suceava; să nu se toarcă într-o moară, fiindcă se sparg pietrele morii - Vâlcea (GOLOPENŢIA, p. 85; 
89; 131; 133; 139; 141; 146; 2. GOROVEI, p. 45; 96; 117; 141; 166). Dacă mortul este o femeie 
măritată, la scoaterea sicriului din casă, bărbatul ei vine imediat cu pălăria pe cap şi cu furca de 
tors a femeii în mână, după care rupe furca, o aruncă peste casă, pălăria o pune în cui şi pleacă 
după alai spre biserică şi cimitir, toate acestea pentru ca omul să nu rămână mult timp văduv şi să 
se poată repede recăsători - Banat ( 3 . MARIAN, III, p. 173-174). Nu se toarce pe lună, fiindcă luna 
va fi mâncată de vârcolaci; de asemenea, nu se toarce luni dimineaţa, până a nu răsări soarele, şi 
marţea seara; dacă intră într-un magazin o femeie torcând, în acea zi nu se mai face vânzare, 
pentru că furca este piază-rea; îi va merge rău celui care întâlneşte pe drum o femeie torcând; 
femeia să nu se ducă la lucrătorii de pe câmp cu furca după ea şi torcând, pentru că acei oameni 
vor avea parte de pagubă, furca fiind o unealtă cobitoare; femeile nu au voie să umble pe drum 
torcând sau ţinând furca la vedere, pentru a nu influenţa negativ vegetaţia semănăturilor; nu se 
toarce lângă o fântână în construcţie, fiindcă se răsuceşte izvorul şi fântâna seacă; în casa mirelui şi 
a miresei să nu se toarcă, pentru că se întorc vorbele; să nu se toarcă pe afară şi prin grădină, 
pentru că va bate grindina (2. OLTEANU, p. 315-318). Cât ţin zilele de Crăciun, furca de tors să stea 
ascunsă, fiindcă se crede că acela care o va zări va fi muşcat de un şarpe lung şi gros ca furca 
(PRESA). Furca este şi simbol al admiraţiei, al dragostei şi chiar matrimonial în caz că un flăcău 
dăruieşte fetei, cu prilejul vreunei şezători sau cu ocazia altorîntâlniri colective, o furcă de tors; 
dacă aceasta o acceptă înseamnă că acceptă dragostea lui şi apoi logodna şi ulterior nunta pot 
avea loc; dacă înapoiază furca sau o rupe înseamnă că refuză dragostea băiatului („Câte furci n-am 
rupt eu în şezătoare!", spune o informatoare în vârstă, iar alte neveste, când li se admiră furca la 
care lucrează, precum şi îndemânarea, ţin să adauge: „O am de la bărbatu-meu!") - Maramureş; 
Transilvania de sud; Mehedinţi (URSACFIE, p. 78; NOTE, Antonescu). 

FURCULIŢĂ 

Se crede că, dacă îi cade cuiva furculiţa, pe când stă la masă, şi aceasta se înfige în pământ, atunci 
cu siguranţă îi vor sosi în casă oaspeţi - Bucovina (2. GOROVEI, p. 177). 

FURNICĂ ( Formica - DLRM, p. 323) 

Furnicile prevestesc vremea, vindecă unele boli şi aduc înapoi laptele vacilor care au fost 
fermecate; pentru a feri casa de invazia furnicilor, se ţine o zi de Joi a furnicilor",în Săptămâna 
albă, când oamenii dăruiesc acestor vieţuitoare, ca să le sature şi îmbuneze, turte de mălai sau 
firimituri de pâine; ca şi rândunica, furnica este metamorfoza unei fete curate, care a refuzat 
iubirea unui mire intempestiv; din această cauză, ea a rămas cu mijlocul subţire, fie pentru că 
iubitul a îmbrăţişat-o prea tare, fie pentru că, mânios, a vrut să o taie cu cuţitul; nu este bine să le 
fie scormonit muşuroiul (casa lor), pentru că se pot aduce rele casei şi familiei celui care o face; 
altă atestare afirmă că furnicile au făcut muşuroaiele din care este alcătuit pământul, ea fiind deci 
o vieţuitoare precosmogonică; „Când vezi cel întâi furnicariu, să te dai de trei ori peste cap, că apoi 
ai să ai noroc!" (COMAN, II, p. 123-124). Casa construită pe furnicar nu va mai avea răgaz de atâţia 
oaspeţi - Galaţi; nu va mai avea sân pentru copil femeia căreia furnicile îi mănâncă din lapte - 
Muntenia; este aducătoare de rău călcarea într-un furnicar - Tecuci; dar are noroc peste an cel 
care, îndată ce vede primăvara, pentru prima oară, furnicar, se dă de trei ori peste cap, sau ia trei 
pumni de furnici şi le azvârle peste cap - Vaslui; anul va fi bogat în recolte, când furnicile îşi fac 
apariţia primăvara mai devreme decât în mod obişnuit - Suceava; este semn de belşug apariţia 
furnicilor în casă - Muntenia; dar nu este bine când furnicile ies în vatra focului - Suceava; este 
semn de pagubă, când furnici cu aripi vin în casă - Moldova; înseamnă că se strică vremea când 
furnicile ies prin casă - Suceava; este semn de ploaie, când furnicile ies şi umblă pe drum - Vaslui; 
Suceava; este semn de ploaie, când furnicile fac muşuroaie mici pe lângă poteci şi drumuri - 
Suceava; sau când ies din cuiburile lor şi cară ţărână - Galaţi; Suceava; dacă furnicile îşi fac 
muşuroaie sus, pe grămezile de paie sau pe iarbă verde, înseamnă că iarna va fi geroasă - Suceava; 
când furnicile aparînainte de Sfântul Alexie (17 martie), este semn că vremea rece va mai dura - 
Suceava; când nu plouă, este bine să se scormonească în muşuroaie de furnici - Suceava; stricarea 
muşuroaielor de furnici provoacă vreme ploioasă - Buzău; când apar pe jos multe furnici cu aripi, 
va fi sărăcie - Tecuci (2. GOROVEI, p. 96; 175; 182; 251; 261; 265; 267; 269; 281). Cine întâlneşte în 
luna martie, prima lună de munci agricole, un muşuroi de furnici este bine să-l scurme cu mâinile şi 
picioarele, ca să fie iute toată vara ca furnicile - Gorj (CĂRĂBIŞ, p. 112). în Maramureş şi în 
Transilvania, când un copil este leneş, se crede că este bine să i se dea să mănânce aripă de 
furnică; se crede că vine ploaia, dacă omul strică voit un muşuroi de furnici; tot semn de ploaie 
este şi când ies furnicile afară din muşuroi şi se adună foarte multe la un loc (2. MARIAN, I, p. 86; 
BOGDAN, p. 7). înseamnă osteneală dar şi onoare pentru cel care visează furnici - Suceava (NOTE, 
Băncescu). 

FURT (A FURA) 

Celui care fură ceva în Duminica învierii Domnului îi va merge bine tot anul şi nu va fi prins în cazul 
furturilor ulterioare - Dolj; cui i se fură ceva din casă are semn că şoarecii îi vor roade toate 
lucrurile - Ialomiţa; Suceava (2. GOROVEI, p. 97; 229). Se crede că viţa de vie furată şi răsădită este 
mai roditoare (PRESA), v. RAPT. 

FURTUNĂ 

Dacă, pe neaşteptate, izbucneşte o furtună de intensitate deosebită, se zice că oarecine a căzut 
victima unei morţi năprasnice (s-a înecat, s-a spânzurat) - Sălaj (KISS, p. 530). Când se stârneşte 
furtună, vânt şi ploaie sau viscol, trebuie să se fi petrecut moarte năprasnică de om - Suceava 
(2.GOROVEI, p. 149). v. VÂNT. 

FUS 

Femeia care lasă fusul golîn casă se îmbolnăveşte de junghiuri - Maramureş (BOGDAN, p. 89). Nu 
este bine să se meargă prin sat cu fusul neprins cu fir de fuiorul din furca de tors - Tecuci; cine 

pune fus pe foc face sugiuc la degete - Vâlcea; Muntenia; dacă o fată de măritat, când toarce, 
strânge aţa aproape de roata (fusaiola) fusului, înseamnă că se va căsători în apropierea locuinţei 
părinţilor, dar, dacă aduce aţa cam pe la mijlocul fusului, este semn că noua ei familie va locui 
departe de părinţi - Moldova; pentru a-şi afla ursitul, în noaptea Anului Nou, fetele iau un fund 
pentru mămăligă, scriu pe el cu cărbune, pe cele patru laturi ale lemnului, numele a patru flăcăi pe 
care îi adoră (ex. Gheorghe, Toader, Vasile, loan), amplasarea acestora fiind făcută astfel în formă 
de cruce, după care răsucesc pe un fund fusul şi în dreptul cărui nume fusul zăboveşte mai mult 
învârtindu-se acela se crede că va fi viitorul soţ al fetei - Moldova (2. MARIAN, I, p. 57). în caz că, în 
timpul toarcerii, fusul cade pe jos, se crede că el nu se va umple niciodată cu fire - Suceava 
(2.GOROVEI, p. 73; 97; 225; 236; 238). 

FUSTĂ 

Când, pe drum fiind, unei femei i se dezleagă şi îi cade fusta, este semn că unde se duce nu-şi va 
realiza scopul pentru care s-a deplasat - Tecuci; sau dă de înţeles că nu prea stă bine cu morala - 
Tecuci; sau este semn că este dorită de cineva - laşi (2. GOROVEI, p. 97). 

G 


GAIE (Milvus milvus - DLRM, p. 325) 

Pasăre răpitoare de zi, migratoare, cu picioare lungi şi cu coada bifurcată (ŞĂINEANU, III, p. 105). 
Legendele povestesc că, la început, nu existau izvoare, apa nefiind despărţită de lut; din cauză că, 
în timpul verii, vieţuitoarele însetau, Dumnezeu le-a chemat la el pe toate şi le-a pus să cureţe 
izvoarele şi văile şi să sape fântâni; dintre toate, numai gaia l-a refuzat, replicând că ea este 
frumoasă, are pliscul şi picioarele albe şi nu este nebună să şi le păteze cu noroiul spurcat al 
pământului; chiar a pretins că nici nu are nevoie de izvoare, râuri şi fântâni, pentru că îşi va potoli 
setea cu rouă dimineţilor şi cu ploile cerului; atunci Demiurgul a blestemat-o să nu bea apă decât 
din rouă şi din ploaie, iar, la vreme de arşiţă, să se usuce de sete; de aceea gaia, în zilele secetoase, 
urcă spre înaltul cerului, implorându-l pe Dumnezeu, prin ţipete ascuţite, să trimită ploaia 
binecuvântată; pornind de la aceste trăsături, oamenii cred că, atunci când gaia ţipă prin aer, în 
timp ce zboară, prevesteşte că va ploua - Bucovina (COMAN, II, p. 81-82; 2 . MARIAN, I, p. 86). Dar 
există şi credinţa că atunci când ţipă de sus este semn de mare foamete ( 2 . GOROVEI, p. 88). 

GAIŢĂ (Garrulus glcmdarius - DLRM, p. 325) 

Pasăre de mărimea unei ciori, cu penajul frumos colorat, care poate imita sunetele scoase de alte 
păsări (ŞĂINEANU, III, p. 105). Legendele afirmă că turturica şi gaiţa erau surori; vrând să înveţe cât 
mai multe cântece, au hotărât ca aceea, care se scoală mai devreme, să aibă dreptul să cânte cu 
toate glasurile şi sunetele pe care le va auzi dimineaţa; gaiţa s-a culcat, iar turturica a vegheat 
toată noaptea, sperând să fie prima care va vedea ivirea zorilor; dar, spre dimineaţă, a furat-o 
somnul şi s-a trezit abia spre amiază, când a auzit doar sunetul aspru cu ajutorul căruia văcarii îşi 
mânau vitele la păşune; în schimb gaiţa, care se sculase devreme, a auzit toate cântecele dimineţii 
şi astfel a dobândit dreptul să le imite; alte legende explică şansa de a se scula prima prin faptul că 
gaiţa a schimbat cuibul cu turtureaua, cuibul acesteia din urmă fiind făcut din beţişoare şi 
necăptuşit, drept pentru care i-a fost frig, a răcit şi nu a putut dormi, prinzând astfel dimineaţa 
cântecul altor păsări; faptul că nu se pot aduna în stoluri este explicat prin aceea că împăratul 
păsărilor, sătul de plângerile şi certurile permanente ale supuşilor săi, le-a hărăzit să nu poată 
umbla ordonat, dar totodată să nu aibă nici conducător, ci să se certe şi să se despartă mereu; 
gaiţa deci poate imita o mulţime de sunete, de la glasul altor păsări, până la cele mai neaşteptate 
zgomote din natură; oamenii din popor atestă că ea cârâie, zbiară, behăie, fluieră; poate 
reproduce scârţâitul căruţei şi îndemnul omului când mână boii; îngână cel mai mult păsările pe 
care le aude cântând, imită cioara, rândunica, ţarca, pitpalacul, pupăza, grangurul, sturzul, 
ghionoaia, îngână mielul, gâscă, cloşca atunci când îşi adună puii, ba îngână şi pe om, şi pe cal; ea 
se află în fruntea listei păsărilor care pot imita alte cântătoare, departe de ea fiind situate mierla, 
rândunica şi grangurul; se mai spune că pe toate le poate îngâna, doar pe cuc nu; de asemenea, se 
mai spune că este cea mai tăinuitoare dintre păsări, atunci când cloceşte ascunzându-se de două 
ori: o dată prin glasul său care imită alte vieţuitoare (are voce „furată") şi apoi prin tăcere; din 
cauză că imită permanent, gaiţa nu comunică nici un mesaj; în schimb, face multă gălăgie, mai 
multă decât oricare altă pasăre; se amestecă acolo unde nimeni nu o pofteşte, este mereu un 
oaspete nepoftit şi pare cea care îşi bate joc de ţăranul cu multe treburi prin „râsul" său ascuţit; 
cântecul ei înşelător se aude doar până se ia omătul primăvara; poate cunoaşte nouă limbi străine, 
dar le vorbeşte numai dacă ştie cineva cum să o taie sub limbă; totuşi este înconjurată şi de note 
depreciative, care o situează între vieţuitoarele puţin plăcute omului; se spune că ea strică 
cuiburile de porumb, de floarea-soarelui şi cireşele; este chiar aşezată printre duşmanii principali 
ai sătenilor, pentru că ea răpeşte puii de găină şi bobocii de raţă (COMAN, II, p. 74-76). Se mai 
crede în popor că glasul gaiţei prevesteşte că primăvara va fi frumoasă şi că nu vor mai avea loc 
zile cu furtuni de ninsoare - Bucovina ( 2 . GOROVEI, p. 268). 

GALBEN 

Nuanţa verde-galben este culoarea geloziei (EVSEEV, p. 161). Galbenul evocă lumina, tinereţea, 
fericirea, recolta bogată, ospitalitatea (ZAHACINSCHI, p. 7; DIACONESCU, p. 25). Este culoarea 
gingăşiei - Ţara Oaşului (COCIUBA, p. 2). Culoarea galbenă pentru vopsit ouăle de Paşti se obţine 
din: coaja şi frunza de pădureţ-acru (Pyrus syivestris)m Suceava; măr-sălbatic, o specie ale cărei 
fructe sunt roşii şi foarte acre - Suceava; laptele-câinelui (Euphorbia cyparisias) - Suceava; Banat; 
răchiţică (Salix purpurea) - Suceava; dobriţă (Genistra tinctoria); coajă de ceapă - Suceava; frunze şi 
coajă de loză, un fel de răchită de luncă ( Salix vitelina) - Suceava; romaniţă (muşeţel - Matricaria 
chamomilla ); ţâţa-vacii (ciuboţica-cucului - Primula officinalis) - Suceava; în afară de pădureţul 
acru, care poate fi găsit peste tot, celelalte plante sunt adunate încă din timpul verii şi se păstrează 
uscate până în preajma Duminicii Paştelui; în nordul Moldovei (Suceava; Bucovina), ouăle vopsite 
în culoarea galben se numesc gălbinele (2. MARIAN, II, p. 135). 

GARD 

Cel care rupe lemne din garduri este în pericol de a fi muşcat de câini - Galaţi; să nu se dea de 
pomană peste gard, pentru că ea nu este primită pe lumea cealaltă - Muntenia (2. GOROVEI, p. 

101; 199). Pentru cine visează gard de nuiele uscate este semn de secetă, dar cine se visează 
făcând un gard semnifică spor şi evoluţie pozitivă în viaţă - Suceava (NOTE, Băncescu). 

GAROAFĂ ( Diantus caryophyllus - DLRM, p. 328) 

în lirica orală românească, floarea de garoafă simbolizează iubita, alături de trandafir fiind una 
dintre cele mai folosite metafore (EVSEEV, p. 119). Evident însă că textele folclorice valorifică de 
fapt comparaţia iubitei cu garofiţa sau garoafa-de-câmp (Diantus carthusianorum - DLRM, p. 328). 

GĂINĂ 

Mai puţin implicată în mecanismele sacre ale firii, dar mai prezentă în viaţa economică a 
gospodăriei, găina este circumscrisă apărării şi sporirii roadelor, prin intermediul magiei prin 
analogie: când pune ouăle la clocit, gospodina trebuie să stea jos, ca să stea şi găina pe ouă; să ţină 
ochii închişi, ca închişi să fie şi ochii uliului; cât timp cloceşte găina, femeia nu trebuie să fiarbă 
ouă, fiindcă se năduşesc puii în coajă; nu trebuie să mănânce ouă fripte, că pier puii; alte practici 
vizează scoaterea în curte a puilor şi apărarea lor de păsările răpitoare, ţinerea lor legaţi de 
ogradă, forţarea găinilor să ouă numai în cuibare, sporirea fertilităţii lor; funcţionează ca un animal 
adjuvant, care facilitează saltul de la o treaptă la alta a existenţei; la nuntă, un întreg moment 
ceremonial este consacrat aducerii darului ritual al găinii: „Găina miresei este o găină tăiată într- 
un anume fel, fără să-i dea capul jos şi cusută după ce i-au scos măruntaiele; este împodobită cu 
flori şi în cioc poartă câteva spice de grâu din buzduganul făcut cu prilejul ceremoniei Dealul 
Mohului; este aşezată într-un taler, pe doi colaci şi este oferită naşei la sfârşitul mesei mari; este un 
semn al rodului în casă; aşa să meargă bine toate: vitele, holdele şi mireasa să facă copii frumoşi!"; 
„Dacă nu s-ar da găina la nuntă, se spune că o să moară mirii, sau că nu vor avea noroc şi pace", 
sau „Dacă nu se dă găina la nuntă, tinerii nu au noroc"; ca şi cocoşul, găina este animal 
psihopomp: „Găina ca şi cocoşul se dau peste groapă, pentru că fac drum sufletului, scurmă prin 
sticlă, prin spini şi sufletul în urmă tot merge...Găina ce se dă, pe cealaltă lume tot cotcodăceşte şi 
bate din aripi şi alungă totul din cale"; pentru că face fapte bune, găina este protejată în lumea 
aceasta, „de aici", în consecinţă, pedepse (sacrale) aspre ating pe aceia care fură găini, 
condamnându-i la o moarte grea, ori la chin etern pe tărâmul celălalt; se crede că se duce pe 
cealaltă lume înaintea sufletului şi, scormonind prin buruieni şi spini, îi fac loc şi cărare, ca să aibă 
pe unde merge; este simbol al abundenţei; de aceea basmele populare pun pe seama ei fapte 
ieşite din comun: face ouă uriaşe, de aur sau de diamant, are pui de aur şi transmite, celui care o 
mănâncă, puterea de a fi năzdrăvan ori de a găsi bogăţii incredibile; „Se spune că sus, pe Muntele 

Găina, acolo unde-i gluga muntelui, adică partea cea mai ridicată a muntelui, era o găină care 
cuibărea şi făcea ouă de aur; aceste ouă de aur le dăruia fetelor de măritat şi de fiecare dată când 
era sorocită nunta se duceau fetele pe vârful muntelui să primească un ou de aur"; fiind pasăre- 
adjuvant, descântecele folosesc găina ca pe un agent benefic, în măsură să aducă, din lumile în 
care ea are acces, somnul copilului, liniştea celui chinuit de junghiuri sau (chiar) pe bărbatul ursit 
(COMAN, II, p. 7-10). în Bucovina, există obiceiul să se aducă în dar preotului o găină, o bucată de 
sare şi o sticlă de rachiu, în caz că botezul copilului se face acasă la el; dacă botezul va avea loc la 
biserică, atunci acest dar i se aduce de către moaşă în ziua când îi comunică faptul că are de gând 
să boteze; la nuntă, cântecul cocoşeşte a unei găini în partea stângă sau în spatele casei unuia 
dintre tineri poate conduce la împiedicarea sau amânarea căsătoriei; în cazul că osul pieptului de 
la găina tăiată pentru ospăţ este drept semnifică faptul că ambii soţi sunt fideli unul altuia şi că 
fericirea noii familii este asigurată; dacă mijlocul osului este de culoare roşie, este semn că familia 
va duce o viaţă îmbelşugată; în schimb, dacă mijlocul este de culoare albă sau puţin roşiatică, 
înseamnă că avuţia nu-i va iubi pe tinerii căsătoriţi; la înmormântare, în Banat, se obişnuieşte ca, la 
plecarea spre cimitir, o femeie să ia o găină vie şi un băţ de alun, în vârful căruia pune o monedă, 
toate acestea fiind date peste groapă, găina se dă groparului care a dat primul cu sapa pe locul 
destinat gropii, pentru răscumpărarea sufletului celui mort, iar băţul să dă unei persoane din 
asistenţă, ca mortul să se apere de negrii tâlhari (copiii avortaţi, cărora nu li se dă nimic de 
pomană şi care năvălesc la pomana fiecărui decedat), banul fiind plata luntraşului care va trece 
sufletul peste o apă foarte mare; în Buzău, Suceava şi Bucovina, se crede că pasărea dată de 
pomană peste mormânt este destinată deschiderii drumului în cealaltă lume, pentru că ea ar 
merge înaintea sufletului, scormonind şi chemând ca şi cum ar avea pui şi astfel conduce sufletul 
până la poarta Raiului, eliberând şi potecile de ciulini; în Prahova, după înmormântare, se dă peste 
groapă o vietate (oaie, berbec, curcă, gâscă, raţă sau găină), considerându-se că numai acestea 
merg înaintea mortului şi îi arată drumul spre Rai; la moartea unei femei măritate, când se scoate 
sicriul din casă, două femei introduc în bucătărie câte o găină sau pui de găină în două traiste, se 
postează la stânga şi la dreapta uşii şi, la trecerea sicriului prin dreptul lor, trec traistele de trei ori 
pe deasupra şi pe sub sicriu - Banat; în Bucovina, se crede, atunci când se scoală găinile dimineaţa 
devreme şi seara se culcă foarte târziu, că este semn de foamete ( 2 . MARIAN, I, p. 85; 3 . MARIAN, 
II, p. 114; I, p. 124; III; p. 173-174; 192; 215; 313). Se spune că, ori de câte ori bea apă şi ridică 
pliscul, găina de fapt mulţumeşte lui Dumnezeu - Galaţi; găina de culoare albă este privită ca o 
sfântă - Suceava; este semn de belşug, când găinile se culcă devreme şi se scoală târziu - Suceava; 
când găinile se scoală prea de dimineaţă, este semn de mare sărăcie - Buzău; când se culcă târziu şi 
se scoală prea de dimineaţă, scormonind imediat după mâncare, este semn că va fi foamete - 
Muntenia; i se va diminua vederea sau chiar va orbi cine se uită la o găină când se ouă - Dolj; 
Moldova; să nu se dea fetelor care se mărită găini în dar, pentru că ar uita repede de casa 
părintească, tot aşa cum uită şi găinile - Suceava; găinile care sunt duse drept plocon la nuntă 
trebuie să fie aruncate de către mama ginerelui pe acoperişul casei, pentru ca mireasa să aibă 
lesne copii - Vâlcea; pentru ca pruncul, care manifestă simptome de ameţeală şi leşin, să nu le mai 
aibă, este bine să fie dus şi aşezat pe locul unde s-a împerecheat o găină - Vâlcea; ca să uite de 
vechea stăpână, găina primită plocon trebuie ţinută puţin cu capul sub aripă - Galaţi; găina dată de 
pomană peste mormântul unui om abia îngropat este destinată să-i râcâie mortului potecile de 
ciulini, pe lumea cealaltă - Muntenia; când găina cântă cocoşeşte înseamnă că nu va fi bine, sau că 
va fi o pagubă în casă, sau că va muri cineva din acea familie - Suceava; că va fi dezbinare în familie 
- Vâlcea; că va muri cineva - Vâlcea; că va muri găina sau cineva din familie - Muntenia; ca să nu se 
abată vreo nenorocire la casa la care a cântat o găină cocoşeşte: se ia găina, se măsoară cu ea 
casa, de la fereastră până la pragul uşii şi, de-i cade coada în dreptul pragului, i se taie coada, de-i 
cade capul, i se taie capul, dar acesta nu se mănâncă - Argeş; Muntenia; Suceava; sau se ia găina şi 
se vinde cu cât se oferă pe ea, pentru că nu este bine a mai fi ţinută pe lângă casă, iar cu banii 

obţinuţi se cumpără tămâie, care se duce apoi la biserică - Suceava; sau trebuie să i se jumulească 
penele de pe cap şi, de-i vor creşte altele albe, nu trebuie să se teamă nimeni de vreo nenorocire, 
iar, de-i vor creşte negre, este prevestire de rău - Mehedinţi; dar se crede şi că acest fel de a cânta 
al găinilor este prevestitor de bine pentru familie - Suceava; dacă într-o familie mor mereu copii, la 
cea mai apropiată naştere, se ia o găină, în cazul că pruncul este fată, şi se îmbracă cu placenta în 
care s-a născut copilul, apoi se face o groapă în camera în care a avut loc travaliul mamei şi se 
îngroapă găina acolo, după ce i s-a legat pliscul cu o aţă rezistentă, adăugându-se în groapă şi 
câteva boabe de tămâie albă şi neagră, sacrificiu însoţit şi de enumerarea părţilor corpului care 
sunt oferite spiritelor malefice, pentru ca voinţa lor de moarte să fie satisfăcută: „dau cap pentru 
cap, ochi pentru ochi, gură pentru gură etc. " - Banat; să nu se mănânce din ceea ce au ciugulit 
găinile, pentru că se fac băşici în gură - Teleorman; găinile care fac ouă mici, sterpe („părăsite") 
înseamnă: că sunt călcate de diavol - Suceava; sau că nu va merge bine gospodăria - Suceava; 
trebuie tăiate, iar femeile să nu mănânce din ele, pentru că vor naşte copii debili - Galaţi; să nu se 
mănânce picioare de găină, pentru că nu-şi va mai stăpâni vorba cel ce o face - Ialomiţa; sau 
pentru că va rosti cu voce tare tot ceea ce gândeşte - Ţara Oltului; îi mor părinţii celui care 
mănâncă inimă şi cap de găină - Dolj; cine mănâncă labe de găini va spune după aceea minciuni - 
Suceava; nu este bine a se tăia găinile fiind împiedicate la picioare - Dolj; se crede că, dacă bea 
găina din lapte, vaca nu va mai avea şi nu va mai da lapte deloc - Moldova; cine calcă pe pipota 
unei găini face bătături la picioare - Suceava; cine fură găina altuia îi va număra fulgii pe lumea 
cealaltă - Ialomiţa; cine fură găini este pus să le numere fulgii, pe lumea cealaltă, numai că vine 
vântul, suflă penele şi, pentru că uită numărul penelor, trebuie să o ia de la capăt - laşi; când 
trebuie dusă undeva, găina să nu fie pusă într-un sac pentru că e rău - Galaţi; dacă îi moare cuiva 
găina pe cuibar, înseamnă că i se va îmbolnăvi soţia grav la naşterea unui copil - Galaţi; când găina 
cântă dimineaţa, înseamnă că desface farmecele făcute stăpânului, dar, de cântă seara, înseamnă 
că vreunul leagă cu farmece pe cei din familie - Suceava; de umblă găinile prin ogradă, în timp ce 
plouă, este semn că vremea se va face frumoasă - Suceava; este semn de ploaie, când cântă găinile 
în pătul - Suceava; este semn că va ploua, când găinile se scaldă în colb - Suceava (2. GOROVEI, p. 
19; 59; 98-101; 119; 146; 149-150; 257; 263; 281; 282; GOLOPENŢIA, p. 109). Când cântă găina 
cocoşeşte este semn rău - Teleorman (2. CHIVU, p. 245). Găina care cântă cocoşeşte prevesteşte 
moartea cuiva din familie - Gorj (SANDA, p. 45-46). Când cântă găina cocoşeşte este semn de mare 
primejdie pentru casă şi, în acest caz, pasărea trebuie sacrificată - Maramureş (BOGDAN, p. 19). La 
masa mare a nunţii este adusă o găină de către socăciţă (bucătăreasa), ornată cu verdeaţă, brad, 
măghiran, iederă, merişor, având aninată la gât o salbă din felii de ceapă înşirate pe o aţă; găina 
este cusută cu aţă, dar să nu se vadă, şi servită fierbinte; mirele trebuie să o rupă dintr-o singură 
mişcare; în Transilvania, găina este oferită naşului în schimbul unei anumite sume de bani; unii 
cercetători ai obiceiului văd în el o probă iniţiatică, alţii că este un ritual menit să asigure 
fertilitatea tinerei perechi, ambele interpretări fiind valabile; ritualul „ruperii găinii nu este decât o 
transpunere, în planul actanţei ceremoniale, a unei părţi din mitologia şi simbolistica cocoşului şi 
găinii, atât de relevante pentru întreaga cultură tradiţională românească, unde cocoşul este una 
din cele mai expresive întruchipări fantastice ale principiului masculin, activ, viril şi creator, iar 
găina semnifică fecunditatea feminină; în textele folclorice, apelativele puică, puicuţă, puiculiţă 
semnifică iubita (EVSEEV, p. 115; 194-195). Tânărul care visează găină va avea parte de o soţie 
bună; i se va întâmpla ceva ruşinos sau va avea parte de ouă multe de la găinile sale cel care 
visează găini slabe; va avea noroc în dragoste cel care visează găini mari; visarea de găini care 
clocesc sau stau pe ouă înseamnă tranzacţii comerciale profitabile care vor conduce la o stare de 
opulenţă - Bucovina (NOTE, Băncescu). Serii simbolice: găină-sare-rachiu; găină-alun-monedă; 
găină-prag; găină-placentâ-tămâie-enumerare(text). 

GĂRGĂRIŢĂ v. BUBURUZĂ. 

GÂNDAC (nume generic dat insectelor din ordinul coleopterelor - DLRM, p. 338) 

Când sunt mulţi gândaci prin jur este semn de secetă - Tecuci ( 2 . GOROVEI, p. 262). Dacă se 
visează gândac(i) înseamnă spor în starea materială existentă în prezent - Suceava (NOTE, 
Băncescu). 

GÂSCĂ (Anser anser - DLRM, p. 339) 

Bobocii de gâscă, după ieşirea din ouă, se scot afară din casă numai după trei zile şi numai după ce 
au fost stropiţi cu chinovar (sulfură de mercur, de culoare roşie, folosită drept colorant sau 
medicament - ŞĂINEANU, II, p. 239), pentru a nu fi deocheaţi - Tecuci; gâscă de culoare albă este 
privită ca o sfântă - Suceava; când copilul mic începe să facă eforturi de a se ridica pe verticală, i se 
dă mai întâi cu o pană de gâscă peste picioare, ca să fie uşor ca pana - Dolj; când gâştele, toamna, 
zboară drept în sus, fără să se mai întoarcă la casa de unde au plecat, este semn că norocul de la 
acea casă s-a dus şi nu se va mai întoarce - Suceava; este semn de an bogat în roade, când se văd 
toamna multe gâşte sălbatice - Ialomiţa; este semn de ploaie, când gâştele bat cu aripile în pământ 
- Suceava; este semn că vremea se va înmoina, când gâştele fac ca şi cum s-ar scălda - laşi 
( 2 . GOROVEI, p. 23; 60; 102; 169; 266; 281-282). Despre gâscă dată de pomană se crede că 
ducându-se la apă, după ce se scaldă, vine înapoi cu penele de pe aripi pline de apă şi astfel 
stropeşte sufletul foarte însetat al răposatului şi îl răcoreşte - Bucovina ( 3 . MARIAN, III, p. 192). 
Semn că vremea va deveni ploioasă este comportamentul neliniştit al gâştelor, care îşi înalţă şi îşi 
scutură aripile, sar şi ies din apă în mod repetat, sau merg pe uscat şi se întorc brusc din drum - 
Bucovina ( 2 . MARIAN, I, p. 85). Laba gâştei, ca ornament pe ouăle încondeiate, semnifică ceartă 
(ZAHACINSCHI, p. 43). Este semn de noroc pentru cine visează gâşte la casa lui; are o familie unită 
cel care se visează hrănind gâşte; pe cel care se visează văzând gâşte îl aşteaptă o adunare de 
femei; iar când le visează zburând înseamnă că va întâlni oameni care nu-i vor fi de nici un folos; 
dacă se visează auzind glas de gâşte este semn că va auzi în curând vorbe deşarte; este semn de 
iarnă bogată în zăpadă sau prevestire de bine pentru cel care visează gâşte albe - Suceava (NOTE, 
Băncescu). 

GÂT 

Se crede că omului căruia îi „cântă" gâtul (îi chiorăie, îi ghiorăie, îi ghiorţăie), când înghite ceva, 
înseamnă că îi cere gâtul băutură şi că se va veseli - Suceava; Bucovina, sau că este rost de vreo 
petrecere cu băutură - Muntenia; Botoşani; oamenii „gâtoşi" (cu mărul lui Adam dezvoltat, 
proeminent) sunt de felul lor beţivi - Tecuci; să nu se mănânce ţinându-se traista cu cărţi atârnată 
de gât, fiindcă, se zice, acela îşi mănâncă norocul - Vâlcea; când mortului îi rămâne gâtul moale 
este semn că va mai muri cineva din acea familie - Muntenia; laşi ( 2 . GOROVEI, p. 17; 18; 102; 170; 
3 . MARIAN, III, p. 54). Cine se visează scărpinându-şi gâtul e semn că se va mâhni; dacă visează că 
are gâtul mare, gras, înseamnă că averea sa va înregistra pierderi - Suceava (NOTE, Băncescu). 

GEMENI v. COPIL. 

GENUNCHI 

Să nu se mănânce stând în genunchi, pentru că îl vor durea picioarele pe cel ce o va face - Argeş ( 2 . 
GOROVEI, p. 274). Dacă o fată cade din întâmplare în genunchi, fie că se împiedică, fie că alunecă 
pe gheaţă, se crede că în anul acela se va mărita - Suceava (NOTE, Băncescu). 

GHEAŢĂ 

Cât de lungi sunt ţurţurii de gheaţă de la streaşină, până în ziua de Crăciun (25 Decembrie), tot atât 
de lungă va fi şi cânepa în vara viitoare - Bucovina ( 2 . GOROVEI, p. 41). Dacă visează cineva gheaţă 
înainte de a fi vremea ei înseamnă pagubă în afacerile acestuia, iar dacă o visează chiar în timpul 

iernii este semn că o femeie îl va înşela sau îl va minţi - Suceava (NOTE, Băncescu). v. APĂ. 

GHEM 

Copilul să nu fie lovit cu ghemul, fiindcă nu mai creşte - Muntenia; să nu se lovească peste cap 
copilul cu ghemul sau să i se aşeze pe creştet, pentru că nu mai creşte - Ialomiţa; seara, să nu se 
înfăşoare gheme, pentru că tot aşa se vor învârti şi vitele prin ogradă - Vâlcea; sau se vor învârti 
oile până vor căpia - Dolj; în jocurile de ghicit ursitul, practicate în noaptea Anului Nou, cea care 
nimereşte un ghem ascuns sub strachină va avea un soţ guşat - Vâlcea ( 2 . GOROVEI, p. 62; 103; 
174; 244). 

GHERGHINĂ (Dahlia variabilis - DLRM, p. 334) 

Plantă erbacee decorativă, cu flori de diferite culori, cunoscută şi sub numele de dalie (ŞĂINEANU, 
III, p. 122). în preziua nunţii propriu-zise, sâmbătă, floarea de gherghină se prinde la pălăria 
mirelui, ca semn al calităţii pe care o are pentru ultima oară, adică al fecioriei - Ţara Oltului 
(l.LARIONESCU, p. 444). 

GHIMPE v. MĂRĂCINE. 

GHINDĂ (fruct de stejar - Quercus sessiliflora - DLRM, p. 798) 

Unii chemători, vornici (persoane care cheamă, invită la nuntă, umblând prin sat, din casă în casă, 
înainte de desfăşurarea efectivă a evenimentului) refuză să accepte această funcţie, dacă nu 
primesc un ştergar (unul dintre însemnele calităţii lor), care să aibă brodat pe el, ca ornament, 
ghinda - Prahova (3. DASCĂLU, p. 290). De asemenea, ghinda, alături de alte ornamente simbolice, 
poate fi identificată pe cămăşile tinerilor care formează ceata cunoscută sub numele de „Junii 
Braşovului" - Braşov (PRESA). 

GHIOCEL ( Galanthus nivaiis - DLRM, p. 336) 

Plantă erbacee, având o singură floare albă în formă de clopoţel, care înfloreşte imediat după 
topirea zăpezii (ŞĂINEANU, III, p. 124). Numit în popor şi aişor (cu toate că, în realitate, acesta din 
urmă este plantă erbacee din familia liliaceelor, cu frunze roşiatice şi flori galbene-aurii - 
ŞĂINEANU, II, p. 28), ghiocelul înfloreşte cu deosebire prin păduri şi fâneţe umede; bulbul său 
conţine alcaloidul lycorin, iar florile navalină, substanţă cu acţiune pozitivă în tratamentul paraliziei 
infantile; prin localităţile din centrul Moldovei, copiii se întrec în a aduce acasă mamelor lor cât 
mai mulţi ghiocei, în credinţa că tot atâţia pui de găină vor avea peste vară şi tot atâtea clăi vor 
aduna de pe câmpuri; într-o legendă din Ialomiţa se povesteşte că odinioară Zâna Iernii a vrut să-şi 
cheme mai repede sora, Zâna Primăverii, pentru a-i spune ceva important, poruncindu-i străjerului 
Făurar să facă mai mulţi clopoţei pe care să-i împrăştie prin lunci şi păduri, considerând că astfel 
sora ei le va auzi clinchetul şi va veni; desigur, Primăvara a auzit şi în drumul ei i-a prefăcut pe toţi 
în ghiocei, hotărând ca ei să fie totdeauna primii care vorînflori; o altă legendă ialomiţeană spune 
că, pe când lama se plimba cu sania trasă de cai, zurgălăii acestora s-au pierdut pe la marginea 
pădurilor şi s-au prefăcut în ghiocei (PRESA). Alte legende afirmă că planta ar fi fost iniţial un om, 
cu numele Ghiocel, care a rămas, după moartea soţiei, cu opt copii, patru băieţi şi patru fete; 
recăsătorindu-se, mama vitregă i-a alungat pe copii, care, de supărare, s-au transformat în diferite 
flori; tatăl lor i-a căutat, dar fără nici un rezultat, până la urmă transformându-se şi el într-o floare 
(12. GHINOIU, p. 100). Primăvara, româncele din Sălaj obişnuiesc să-şi frece faţa şi trupul cu petale 
de ghiocei, în credinţa că vor rămâne sănătoase şi frumoase tot timpul anului (KISS, p. 530). 
Imaginea ghiocelului, simbol al primăverii, ca prim vestitor al ei, se regăseşte ca ornament pe 
cozile lingurilor de lemn folosite în păstorit - Bucovina (ŢUGUI, p. 38). 

GHIONOAIE (GHEONOAIE; GHEUNOAIE) v. CIOCĂNITOARE. 

GLAS v. VORBĂ. 

GLONŢ 

Niciodată dracul nu se va putea apropia de cel împuşcat, din greşeală sau intenţionat, şi din care 
proiectilele nu au fost extrase - Tecuci (2. GOROVEI, p. 103). Cine visează gloanţe sau ghiulele 
înseamnă că va primi o veste - Suceava (NOTE, Băncescu). 

GOGĂ (GOGORIŢĂ) 

Fiinţă imaginară (duh feminin), cu ajutorul căreia sunt speriaţi copiii (ŞĂINEANU, III, p. 133; 
2.KERNBACH, p. 168). 

GOLv. PLIN. 

GRAJD 

Precum şura, şi grajdul este considerat loc curat, deoarece în ieslea boilor s-a născut Hristos, iar 
animalele sunt şi ele curate; cu toate acestea, măiestrele pot trece pe acolo cu dansul lor şi pot 
face răutăţi; astfel, ca să ia laptele de la vitele unor vecini, femeile-strigoi se duc în grajdul unei 
vecine şi fac gestul mulgerii în colţurile unde se îmbină bârnele construcţiei, sau leagă o funie de 
grinda principală a grajdului şi simulează mulgerea funiei - Ţara Oltului (GOLOPENŢIA, p. 76; 128). 
Cine visează că zideşte un grajd de vite înseamnă că va avea spor în tot ceea ce va întreprinde în 
viitorul apropiat - Suceava (NOTE, Băncescu). 

GRANGUR (Oriolus galbula - DLRM, p. 344) 

Imaginaţia populară a fost stimulată în special de măiestria dovedită de această pasăre migratoare 
în ceea ce priveşte construirea propriului cuib, unii naturalişti înclinând să o declare ca fiind cel mai 
iscusit meşter dintre zburătoarele pădurii; în folclorul românesc, grangurul este văzut ca o pasăre 
sfântă; se crede că nu-şi începe clădirea cuibului până nu găseşte o monedă oarecare sau chiar un 
ban de argint, pentru a-l aşeza în pereţii cuibului; astfel, grangurul se comportă ca orice zidar care 
respectă tradiţia, punând la temelia casei pe care o ridică o monedă, conferindu-i în acest fel 
soliditate şi durată în timp, adică reiterând un „sacrificiu" de întemeiere; se mai spune că el ar fi 
„împăratul păsărilor", funcţie în care a fost pus de Demiurg, după ce păsările au reclamat 
nepriceperea şi prostia vechiului împărat - huhurezul; grangurul nu se remarcă nici prin cântec 
(scoate doar un şuierat ascuţit, deosebit de puternic), nici prin frumuseţea trupului său şi nici 
măcar printr-o sosire timpurie pe meleagurile româneşti, atribute care i-ar fi putut conferi valenţe 
augurale, ca în cazul altor păsări migratoare; însă este deosebit prin penajul său, de un galben ca 
şofranul, având numai aripile şi mijlocul cozii de culoare neagră, totul sugerând o haină aleasă, 
demnă de un „împărat al păsărilor"; legendele spun că Demiurgul l-ar fi îmbrăcat astfel, înainte de 
a-l numi împărat; sau că ivirea grangurului pe lume s-ar datora metamorfozei fratelui plecat în 
căutarea surorii sale, răpite de către turci, precizându-se totodată că eroul era îmbrăcat atunci în 
straie greceşti şi că astfel a rămas până în ziua de azi, „ca portul grecilor"; glasul său puternic ar fi 
transformarea în grai păsăresc a strigătelor pe care le scotea, prin iarmaroace, eroul deghizat în 
negustor; altă legendă narează că grangurul ar fi participat la un concurs de cântat, alături de 
mierlă şi privighetoare, la început impresionând prin „hainele" ce le purta; nespus de mândru de 
acest succes, a cerut să deschidă el concursul, dar, cum a început să cânte, a stârnit imediat râsul 
participanţilor, prin şuieratul său total inexpresiv (COMAN, II, p. 62-64). Se crede că poate fi 
vindecat de orice boală copilul care este pus să sugă din sânul trecut printr-un cuib de grangur - 
Bihor (3. BOCŞE, p. 116). Se mai crede că acela care vede primăvara zburând mulţi granguri are 

semn că va scoate mulţi pui de găină peste vară - laşi (2. GOROVEI, p. 99). 

GRAPĂ 

Unealtă agricolă care serveşte la mărunţirea şi netezirea (şi la acoperirea seminţelor) pământului 
arat (ŞĂINEANU, III, p. 138). Se mai păstrează amintirea unui obicei străvechi, conform căruia 
mireasa găsită „necinstită"în noaptea nunţii era trimisă la casa ei pe grapă, fiind făcută astfel de 
ruşine în faţa întregului sat; se spunea că mireasa este „dată târgului"; uneori chiar soacra mică 
(mama miresei) era plimbată prin sat, aşezată pe grapă, pentru că ea, se considera, era 
răspunzătoare de reputaţia fetei - Teleorman (2. LAZĂR, p. 244). Ca strigoaicele să nu fure laptele 
vacilor, se pune o grapă la poarta dinspre drum a gospodăriei; se atârnă de colţii grapei o 
cingătoare (brăcinar) de la o pereche de pantaloni noi ( iţari , izmene), care să nu fi fost spălaţi 
niciodată; se face la cingătoare un laţ larg, iar un capăt al ei se ţine cu amândouă mâinile toată 
noaptea înspre ziua de Sfântul Gheorghe (23 aprilie) şi se păzeşte cu atenţie crescută; strigoiul sau 
strigoaica, încercând să intre în gospodărie, atinge cingătoarea, iar pândarul trage puternic şi 
închide laţul, prinzând duhul malefic; îl ţine astfel până la ziuă şi apoi poate să îl bată cât voieşte; 
dar, se crede, nu oricine poate să facă aşa ceva - Bucovina (4. MARIAN, II, p 262). Când fată vaca, 
gospodarul se ascunde în grajd sub o grapă, în ziua şi noaptea respectivă, ca să vadă cine vine să-i 
fure mana la vacă - Bihor (PRESA). 

GRAUR (Sturnus vulgaris - DLRM, p. 345) 

Pasăre migratoare cu pene negre cu puncte albe şi cu pliscul ascuţit, de culoare galbenă 
(ŞĂINEANU, III, p. 138-139). Se crede că nu este bine să se pună cloşca pe ouă până ce nu sosesc 
stolurile de grauri - Maramureş (BOGDAN, p. 99). 

GRĂDINĂ 

Este simbol feminin, locul unde se întâlnesc îndrăgostiţii, având deci semnificaţie erotică (EVSEEV, 
p. 135). Grădina de legume de lângă casă reprezintă un loc considerat curat, dar nu este bine 
totuşi să se doarmă în acel loc pe timp de noapte, deoarece măiestrele (puternicele) mai au 
obiceiul să treacă pe acolo în zbor şi dansând, din care cauză omul se poate trezi cu bube pe el sau 
chiar cu afecţiuni ale unor articulaţii - Ţara Oltului (GOLOPENŢIA, p. 76). Cine visează grădină 
nelucrată e semn că îşi va îmbunătăţi starea materială actuală; dacă visează grădină cu flori 
înseamnă că va primi ştire despre o mare bucurie; dacă visează că posedă o grădină împrejmuită 
(închisă cu gard) e semn că va înainta totuşi spre o condiţie mai bună; este semn de bucurie, când 
se visează grădină înfrunzită; dacă se visează că umblă printr-o grădină înseamnă că dorinţele sale 
vor mai întârzia în realizarea lor - Suceava (NOTE, Băncescu). 

GRĂSIME 

Omul, căruia îi mor vite, să ia seu de la una dintre ele şi să o pună în făina pe care o dă de pomană 
ţiganilor - Tecuci; va fi iarnă grea, când iarna porcului (stratul de culoare roşiatică din stratul de 
grăsime al animalului) este groasă: când este mai groasă la începutul stratului de grăsime, iarna va 
fi grea la începutul ei, iar, dacă stratul roşu se află la finele stratului de untură, iarna va fi aspră 
spre sfârşitul ei - Ţara Oltului (2. GOROVEI, p. 255; GOLOPENŢIA, p. 145). Pentru cine se visează 
mâncând grăsime înseamnă boală - Suceava (NOTE, Băncescu). 

GRĂUNŢĂ v. SĂMÂNŢĂ. 

GRÂU (Triticum vulgare - DLRM, p. 348) 

De la sămânţa semănată şi până la sămânţa recoltată, iar de aici până la transformarea ei în pâine, 
considerată, pe drept, „cinstea mesei", grâul este prezent în toate obiceiurile calendaristice şi 

însoţeşte zi de zi viaţa omului, inclusiv în momentele sale de răscruce: naşterea, căsătoria, 
moartea; nu există plantă, în afară de grâu, şi nici aliment, în afară de pâine, care să adune în jur 
atâtea obiceiuri şi tradiţii populare ( 12 . GHINOIU, p. 213). Grâul mai este numit şi „trupul lui 
Hristos" (VLĂDUŢESCU, p. 141). Un text de colind din Ţara Oltului este grăitor în ceea ce priveşte 
convingerea poporului asupra originii grâului: „Şi din noi toţi/Pe lisus l-au luat/Şi l-au răstignit/Pe 
cruce de brad.../Sângele i-a curs, /Bun vin s-a făcut.../Sudoarea i-a curs, /Bun mir s-a 
făcut.../Carnea i-a picat, /Bun grâu s-a făcut...!" (HERSENI, p. 232). Grâul trebuie semănat când 
laptele câinelui (Aliorul; Euforbia Agraria) este crescut până la grindeiul plugului - Bihor ( 3 . BOCŞE, 
p. 117). La semănatul grâului, în marginea ogorului se aruncă o mână de boabe în sus, ca să 
crească spicele mari şi bogate - Vâlcea; se spune că trece rândunica sau scorpia, când grâul se 
apleacă sub suflarea vântului - Neamţ; la finele seceratului, se lasă la marginea lanului o mică 
parcelă de spice nesecerate, ca să fie de belşug în recoltă - Tecuci; acest petic de grâu nesecerat 
poartă denumirea de Barba lui Dumnezeu şi este lăsat în mijlocul câmpului, fiindcă aşa este bine - 
Teleorman; tot Barba lui Dumnezeu se numesc şi cele trei sau nouă spice de grâu din recolta nouă, 
care se împletesc frumos şi se pun la icoană - Tecuci; cele din urmă spice de grâu dintr-un lan, 
lăsate special nesecerate, se numesc Barba popii - Vlaşca; sau Iepure - Tulcea; Neamţ; din cele mai 
frumoase spice, se face buzduganul, o împletitură montată pe un schelet de lemn în formă de 
cruce, purtată apoi de un flăcău de la câmp şi până acasă, însoţit de fete care cântă Dealul 
Mohului, pe drum buzduganul fiind stropit cu apă de către cei prin dreptul cărora trece alaiul 
(ritual menit să augmenteze rezultatele activităţii agricole din acel an); din primul grâu măcinat, se 
face un colăcel, care se introduce într-o fântână, sau i se dă drumul la vale pe o apă curgătoare, 
pentru ca tot aşa să izvorască şi roadele - Ţara Oltului ( 2 . GOROVEI, p. 104-105; 195; 202; 
GOLOPENŢIA, p. 83; 142). La strângerea recoltei plantelor de cultură, urmează aducerea unei 
ofrande, care să asigure plugarilor belşugul pentru anul viitor; astfel, la holda de grâu se lasă 
nesecerate câteva spice, cu motivarea de a nu se lua, odată cu recolta întreagă, „sporul locului", 
procedeul fiind respectat pentru orice fel de recoltă, ca să mănânce păsările - Argeş; ogorului i se 
lasă trei spice de grâu „înfrăţite" (crescute din aceeaşi rădăcină), ca să nu rămână ogorul sărac - 
Ţara Haţegului ( 2 . CHELCEA, p. 7). Când se sfârşeşte secerişul, fetele împletesc o cunună din spice 
de grâu, sau un „buzdugan" (în formă de cruce); cununa se aşează pe capul unei fete, care urmată 
în alai de celelalte pleacă spre sat rostind „Cântecul cununii" („Dealu' Mohului", în zona Sibiului); 
după intrarea în sat, locuitorii aruncă apă, ca să ude cununa, iar fetele îi invită la acest ritual: 
„Veniţi feciori cu apa, /Să ne udaţi cununa. /Veniţi feciori cu râul, /Udaţifata cu grâul!"; când ceata 
se apropie de casa gospodarului a cărui holdă a fost secerată, se cântă un text de laudă a 
belşugului, iar la intrarea în curte se face o ultimă stropire a cununii; se intră în curte şi ceata 
înconjoară cu solemnitate masa, după care cununa este luată de pe capul „miresei grâului", 
urmând ospăţul şi petrecerea grupului de secerători - Sibiu; Ţara Oltului ( 2 . PAVELESCU, p. 57). 
Spre sfârşitul secerişului, în familia care se ştie că este prima din sat care termină de secerat, 
mama tinerilor pregăteşte cununi din spice pentru toţi membrii familiei; aceştia se întorc de la 
câmp purtând cununile pe cap, iar, pe drum, toţi cei care îi zăresc aleargă la izvoare şi fântâni, iau 
apă şi îi udă; în alte sate, cununile sunt purtate numai de fete, care se întorc din câmp în grup, mai 
ales după o clacă de seceriş, udatul cu apă fiind acelaşi - Maramureş (BOGDAN, p. 85). La 
construirea unei case noi, se obişnuieşte a se aşeza la temelia construcţiei, în cele patru colţuri, 
ulcele din lut în care se pun împreună o monedă, o cruciţă de ceară, câţiva căţei de usturoi şi nişte 
sămânţă de cânepă, precum şi boabe de grâu, toate având menirea de a apăra casa de forţele 
malefice, de a aduce prosperitate şi de a conserva această prosperitate - Bihor (ŞTEFĂNESCU, p. 1). 
în descântecul de dragoste, femeia nemăritată ia un săculeţ cu grâu şi îl duce la moară, într-o zi de 
marţi, îl macină şi apoi îl lasă acolo până marţea următoare, când îl ia şi îl goleşte în seara aceleiaşi 
zile, pe la asfinţitul soarelui; după golire, îl scutură pe marginea focului din vatră şi rosteşte un 
descântec; când ajunge la sfârşit, înfige un ac în săculeţ, cu vârful spre ea; zice de nouă ori, până 

termină de înfipt nouă ace; apoi strânge săculeţul şi îl pune sub saltea, în dreptul capului; apoi se 
suie în pod şi cu brâul ei încinge hornul, după care coboară în casă, dar nu mai trebuie să iasă pe 
uşă; în cele din urmă se culcă, cu mâinile împreunate şi aşezată pe partea dreaptă; de cel pe care îl 
va visa în timpul nopţii, de acela să se ţină, pentru că acela îi va fi soţ, nu altul - Ţara Haţegului 
(CLOPOTIVA, p. 467-468). Există credinţa că vremea de apoi va veni, când grâul va creşte în 
streaşină casei ( 2 . CHELCEA, p. 322). Cine visează grâu sub formă de boabe va avea parte de 
încuviinţarea celor apropiaţi pentru acţiunile sale, iar pentru cine visează grâu verde înseamnă 
bucurie şi ploaie - Bucovina (NOTE, Băncescu). Serii simbolice: grâu-apă; grâu-monedă-cruce din 
ceară-usturoi-cânepă; grâu-moară-marţi-foc-descântec-ac-9-horn-brâu. 

Grâul în obiceiurile calendaristice. Există obiceiul, nu numai în mediul rural, ci chiar şi în Bucureşti 
ca de Anul Nou să se arunce cu grâu sau cu ovăz şi să se ureze belşug pentru anul care vine; este 
un obicei străvechi, foarte răspândit peste tot, odinioară fiind un act ritual menit probabil să 
provoace belşug, fertilitate ( 4 . POP, p. 28). La fel se procedează în Maramureş (NOTE, Antonescu). 
în prima zi de An Nou, fetiţele umblă cu „Sorcova", iar băieţii cu „Grâuşorul", adică aruncă grâu 
asupra celor uraţi cu un gest larg de semănători, rotind în semicerc mâna dreaptă şi urând 
sănătate şi „La mulţi ani" - Călăraşi (PRESA). Astăzi, semănatul ritual, în ziua Anului Nou, se face cu 
boabe de grâu, secară, ovăz, mei, porumb, orez, in, cânepă, floarea-soarelui, darîn trecut grâul 
avea întâietatea sau orezul, foarte rar secara, ceea ce constituie un semn de legătură intimă între 
colinda semănatului şi „Pluguşor", care este de asemenea o datină legată de grâu; fetele tinere 
mătură a doua zi boabele „semănate", în zori (pe 2 ianuarie), le iau pe mătură, le aruncă apoi în 
curte, cheamă păsările de trei ori şi aşteaptă, cu picioarele călcând pe mătura aşezată pe pragul 
casei, să audă din sat un nume bărbătesc, considerând că ursitul va avea acelaşi nume şi că în acea 
parte de sat se vor căsători; alţii obişnuiesc să păstreze aceste boabe până primăvara, când le vor 
semăna pe ogor, ca să rodească; deci aceste seminţele sunt considerate ca fiind pline de 
încărcătură magică - Vaslui (ADĂSCĂLIŢEI, p. 115-116). în ziua Anului Nou, dimineaţa, se umblă cu 
„Semănatul"; obiceiul este practicat numai de copiii mici, între 5 şi 8 ani, în grupuri de câte 3-4 sau 
numai câte un singur copil, care merg pe la casele sătenilor şi seamănă, din prag, cu grâu sau cu 
orz, zicând „Sănătate, Anul Nou!", primind fiecare dintre ei câte un colăcel şi bani; seminţele sunt 
adunate apoi şi păstrate, iar primăvara sunt aruncate pe ogor, spre rodnicia pământului - Bucovina 
(COJOCARU, p. 182). Există obiceiul ca, de Anul Nou, să se facă o plăcintă în care să se pună o 
monedă şi un spic de grâu; cine găseşte moneda înseamnă că va avea bani tot anul, iar cine 
găseşte spicul este semn că va avea parte de holde bogate - Moldova (PRESA). în ziua Anului Nou, 
fetele iau câte un pumn de boabe de grâu, merg la o fântână şi le aruncă în apă; în caz că toate 
boabele se scufundă, nu se vor mărita în acel an, dar dacă rămân totuşi boabe plutind pe apă 
înseamnă că în câşlegile din acea iarnă se vor căsători - Bucovina; în ziua Ajunului Bobotezei, când 
se pregătesc bucatele de post, gospodinele se abţin să guste din grâul pus la fiert, crezându-se că, 
dacă îl gustă, grâul va fi mâncat şi el de purici peste an - Moldova; unii aruncă o mână din acest 
grâu fiert în podul casei, ca şi grâul să aibă la vară aceeaşi înălţime - Bucovina ( 2 . MARIAN, I, p. 

110; 124; 144). La plecarea preotului, care vine cu botezul în ziua de ajun a Bobotezei (5 ianuarie), 
flăcăii din casă aruncă după el cu boabe de grâu, pentru ca tot aşa să se împrăştie şi fetele pe la 
casele lor, măritându-se - Ţara Oltului (GOLOPENŢIA, p. 143). în ziua lui Sântoader cel Mare, 
oamenii duc grâu fiert (colivă) la biserică, obicei care ar data, conform unei legende, încă de pe 
vremea lui Sântoader; grâul fiert este îndulcit cu miere - datină semnalată aproape în toate zonele 
etno-folclorice; fetele iau nouă boabe de grâu din cel cu care se face coliva şi pregătesc cu ele mai 
multe farmece, pentru a fi sănătoase şi bine văzute de către flăcăi; se mai spune că grâul acesta, 
din coliva de la Sântoader, este bun de gustat contra frigurilor, având efect peste tot anul - Banat 
( 2 . MARIAN, I, p. 265; 277-278). Pentru spor în casă şi bogăţia holdelor, la început de primăvară, se 
fierbe grâu îndulcit, din care mănâncă oameni şi vite, ba se mai aruncă din aceste boabe şi pe 
câmp; fetele pun grâu la încolţit tot atunci, după cum creşte interpretând în ce măsură se vor 

mărita mai repede sau mai târziu - Bihor (3. BOCŞE, p. 110). în Vinerea Mare din Săptămâna 
Patimilor, credincioşii duc la biserică şi grâu încolţit, pe care, după slujbă, oamenii îl duc acasă, 
considerând că aceste fire sunt bune de leac (BUDIŞ, p. 49). în noaptea dinspre Sfântul Apostol 
Andrei (30 noiembrie), copiii pun grâu la încolţit, pe care apoi îl îngrijesc cu atenţie; al cărui grâu 
este crescut mai înalt şi mai frumos în ziua Sfântului Vasile (Anul Nou), aceluia îi va merge mai bine 
peste tot anul; dar acest grâu mai este observat şi pentru presupusa sa putere de prevedere 
meteorologică, în sensul că, dacă paiul grâului este lucios, vremea va fi frumoasă, în schimb paiul 
aspru prevesteşte vreme ploioasă - Teleorman (2. CHIVU, p. 243; 247). Obiceiul de a pune grâu la 
încolţitîn ziua Sfântului Andrei este practicat şi în prezent în foarte multe zone etno-folclorice din 
România, cu menţiunea că toţi membrii familiei, indiferent de vârstă, îşi pun grâu în câte o 
farfurioară pe fundul căreia se află vată umectată, pentru a vedea, de Sfântul Vasile, cine are mai 
mult noroc în anul ce vine - Muntenia (NOTE, Antonescu). Să nu se guste până la cină din grâul 
pregătit cu mac pentru zilele de ajun ale marilor sărbători, fiindcă puricii nu-i vor da pace 
neascultătorului peste tot anul - Suceava; este semn de belşug şi an roditor, când se visează, în 
Postul Crăciunului (14 noiembrie-24 decembrie), lan de grâu verde - Vâlcea (2. GOROVEI, p. 281- 
282). în ajunul Crăciunului, băieţii, care colindă prin sat, urează gazdelor, la sfârşitul textului de 
colindă, „rod în grâu", iar gazda le oferă un blid cu boabe de grâu sau de porumb, pe care băieţii le 
aruncă pe casă, rostind aceeaşi formulă de urare, concluzia fiind clară şi anume că grâul şi 
colindătorii de sex bărbătesc au întâietate în desfăşurarea acestui obicei - Ţara Haţegului 
(ADĂSCĂLIŢEI, p. 115). Serii simbolice: grâu-picior-mătură-prag; grâu-monedă; grâu-apă. 

Grâul în obiceiurile de la naştere. în prima scaldă a nou-născutului, se pun şi câteva boabe de grâu 
- Bihor (ŞTEFĂNESCU, p. 1). Ca ursitoarele să fie îmbunate, se pun pe masa pregătită pentru ele, în 
primele trei zile de la naşterea copilului, o pânză curată nouă, un blid cu făină de grâu, cernută, 
sare, pâine, un caier de lână şi o monedă; când se împlinesc trei zile, se pot vedea pe făină urmele 
ursitoarelor; dar dacă ele nu vin sau nu găsesc aceste daruri înseamnă că sunt supărate şi pot ursi 
copilului să nu aibă nimic în viaţă, să fie un sărăntoc - Sibiu; sau se pun pe masă trei farfurii cu grâu 
fiert, trei pahare cu apă şi trei cu untdelemn şi o sumă de bani; după credinţa oamenilor, apa 
înseamnă viaţă, iar untdelemnul bogăţie; de cum se apropie miezul nopţii, moaşa copilului şi alţii 
ai casei, stând la oarecare distanţă faţă de masă, încearcă să vorbească îmbunând ursitoarele şi 
murmurându-le cântece în care le laudă bunătatea şi puterea - Arad; Sibiu; sau se pune o plăcintă 
din făină de grâu şi trei monede deasupra (dacă se pune o singură monedă, este posibil ca 
ursitoarele, care întotdeauna sunt în număr de trei, să se certe între ele pentru a intra în posesia 
monedei şi astfel, supărate, ursesc rău copilului), o oglindă, un pieptene şi o lingură cu untură, ca 
venind ele să aibă câte un ban şi ce să mănânce, în ce să se uite şi să se pieptene; mai se pun 
alături şi nişte brăciri noi, luate a doua zi de către moaşă, care încinge pe copil cu acestea, iar 
untura, banii şi plăcinta le dă porcarului satului sau altui păzitor de animale ce trece pe uliţă, 
pentru a mânca plăcinta, cu untura să se ungă pe cap, iar cu banii să-şi cumpere ce vrea; sau se 
face o cină („cinişoara ursitoarelor")-, pe o masă rotundă, pe deasupra cu o pânză nouă, împrejur 
cu brăciri noi, se aşează un blid în care se pun de trei ori câte trei mâini de făină de grâu cernută, 
peste făină o lingură nouă cu sare şi una cu unt, un pahar nou plin cu apă neîncepută, pe buza 
blidului sunt lipite trei lumânări de ceară, iarîn jurul acestora se grămădesc cereale: grâu, porumb, 
ovăz etc.; apoi moaşa sau mama copilului se roagă la Dumnezeu şi aşteaptă ca, peste noapte, să 
viseze - Banat (3. MARIAN, II, p. 98-99). Ca să nu plângă copilul, când este mic, imediat după 
naşterea lui se fac cruci din tărâţe de grâu, una amplasată în mijlocul casei, cealaltă la uşă - 
Muntenia (2. GOROVEI, p. 174). Serii simbolice: pânză-făină-sare-pâine-lână-monedă-, grâu-apă- 
untdelemn-3-monedă;făină-monedă-3-oglindă-pieptene-untură-brăcire-, pânză-brăcire-făină-sare- 
unt-apă-lumânare-3-grâu-porumb-ovăz. 

Grâul în obiceiurile de nuntă. înainte de căsătorie, tinerii sunt puşi de către cei vârstnici să-şi 
găsească fericirea, căutând într-o farfurie cu boabe de grâu, în care se pun în prealabil inelele ce le 

vor purta toată viaţa - Bacău (ICHIM, p. 133). Grâul este aducător de belşug şi de aceea în vârful 
ţovului pe care îl poartă chemătorii la nuntă se pune un mănunchi de spice de grâu; ţovul este un 
baston, gătit cu bete, panglici şi basmale sau batiste (ŞEULEANU, p. 93). în cadrul „luptei" care are 
loc la casa miresei, din casă iese în întâmpinarea „asediatorilor" druşca, însoţită de doi feciori 
voinici; în mâna fetei se găseşte o farfurie plină cu boabe de grâu, peste grâu un colac, deasupra 
colacului un capac pe care ard cărbuni înroşiţi, iar deasupra cărbunilor fumegă tămâie; fata aruncă 
peste „adversarii" dragi cu boabe de grâu - Maramureş (BOGDAN, p. 19). Mersul la biserică pentru 
cununie are loc după o rânduială bine stabilită şi care trebuie respectată întocmai; înaintea 
miresei, merg mama şi surorile sale, care presară grâu şi sare, „ca să nu se lege ceva farmece" - 
Maramureş (DĂNCUŞ, p. 183). Boabe de grâu sunt aruncate asupra mirilor şi nuntaşilor - Bihor 
(2.CHELCEA, p. 10; ŞTEFĂNESCU, p. 1). în timpul cununiei,în faţa mirilor se aşează o tavă cu boabe 
de grâu, orez sau porumb, ori se aruncă cu boabe de grâu peste capul lor, gest care se constituie 
într-un act menit să aducă tânărului cuplu fecunditate şi prosperitate; astăzi, cu deosebire în 
mediul urban, pe tavă se pun bomboane care apoi sunt servite participanţilor la cununie - Oltenia 
(1. LARIONESCU, p. 452). La casa mirelui, tinerii sunt întâmpinaţi cu boabe de grâu, pe care soacra 
le aruncă asupra lor în semn de rodire (4. POP, p. 28; 153). La venirea nuntaşilor la casa mirelui, 
după cununie, soacra şi surorile mirelui aruncă cu boabe de grâu, orz şi porumb peste capetele 
mirilor, în credinţa că astfel noua familie va avea belşug în casă şi noroc în tot ce vor dori să 
realizeze - Ţara Zarandului (1. DASCĂLU, p. 23). Masa, în capul căreia sunt aşezaţi tinerii căsătoriţi, 
este acoperită cu o faţă de masă foarte frumoasă, iar în mijlocul ei, în dreptul tinerilor, se află un 
blid plin cu grâu ales; în grâul acesta, mirele introduce câteva monede din argint, iar mireasa o 
năframă cusută de ea; după schimbarea câtorva replici ce ţin de desfăşurarea ceremonialului, 
amândoi tinerii bagă mâinile în blidul cu grâu, feciorul luând năframa, iar fata banii, după care 
aruncă cu grâu, încrucişat, peste oaspeţi; grâul rămas este adunat cu grijă de către părinţii fetei şi 
păstrat până după cununie; fata păstrează banii, dar băiatul dă năframa, traista pe care o poartă 
pe umăr şi cuşma de pe cap viitorului socru; socrul său cum ia de la mire aceste trei obiecte îi pune 
pe cap acestuia propria pălărie, ca acesta să nu stea cu capul descoperit; obiectele le dă fiicei sale, 
iar aceasta coase năframa de baiera trăistuţei, iar la cuşmă îi coase o montură din pene de păun, în 
mijlocul căreia sunt prinse monede din argint, după care le dă tatălui său, care, la rândul lui, le 
restituie ginerelui, luându-şi înapoi pălăria şi urând ca tinerii să trăiască mulţi şi fericiţi ani; în 
limbajul locului, toate aceste schimburi de obiecte sunt numite cu termenul generic încredinţări - 
Bucovina; când mireasa este adusă la casa mirelui, în mijlocul curţii se pune o masă, pe care se află 
o faţă de masă nouă, un vas cu grâu şi unul cu apă; când tânăra pereche intră în curte, se aruncă 
cu grâu şi este stropită cu apă, după ce masa a fost înconjurată de trei ori - Munţii Apuseni 
(3.MARIAN, I, p. 131; 450). Când vin tinerii căsătoriţi de la biserică, se aruncă peste ei cu grâu, ca 
să le fie căsnicia fericită, îmbelşugată şi îndelungată - Bihor (2. GOROVEI, p. 195). Serii simbolice: 
grâu-sare; grâu-colac-cărbune-tămâie; grâu-orz-porumb ; grâu-monedă-năframă; grâu-apă. 

Grâul în obiceiurile de înmormântare. Grâul fiert, din care se alcătuieşte coliva, înseamnă pe de o 
parte moartea naturii umane, pe de altă parte învierea morţilor; coliva se împarte între cei 
prezenţi la înmormântare, dar se trimite şi pe la cunoscuţi pe acasă, pentru a le demonstra că, 
fiind spiritualmente nemuritor, decedatul se va bucura în viaţa eternă - Suceava; coliva se face şi în 
zilele onomastice ale celor vii şi este împărţită, după ce este sfinţită la biserică - Oltenia; coliva 
înseamnă păcatele mortului, de aceea se dă tuturor celor prezenţi, pentru că se crede că atâtea 
păcate sunt iertate, câte boabe de grâu are coliva - Sibiu; Suceava; sau se crede că atâtea păcate ia 
asupra sa cel ce gustă din colivă; alţii afirmă că este faţa lui Hristos şi de aceea trebuie să se 
împărtăşească toţi din ea - Suceava (3. MARIAN, III, p. 109-110). La o agonie lungă, muribundul 
este aşezat pe jos, pe paie de grâu, în credinţa că numai aşa îşi va da sufletul mai uşor; după 
înhumare, se dă de pomană, peste mormânt, o oală de lut şi o pâine din făină de grâu (3.CHELCEA, 
p. 10). Cât timp mortul este privegheat în casa lui, la căpătâiul său se află un vas cu boabe de grâu 

sau de porumb, în care ard permanent lumânări - Bucovina (COJOCARU, p. 164). în urma 
cortegiului funerar, femeile aruncă boabe de grâu, ca să nu fie dusă mana grâului de-a lungul 
satului şi să fie scoasă dincolo de hotar - Bihor ( 4 . BOCŞE, p. 163). Când sicriul se deplasează spre 
cimitir, încă de la scoaterea din casă, se aruncă cu grâu în urma mortului, în credinţa că acesta nu 
trebuie să se mai întoarcă după roadele pe care el le-a muncit - Bihor (PRESA). Boabe de grâu (sau 
pâine) se pun în mormânt, grâul fiind principalul mediator cu „lumea" morţilor, în strădania de a 
păstra relaţii normale cu ea, pentru că altfel aceasta s-ar putea constitui într-un potenţial factor de 
pericol permanent pentru ordinea firească a lumii celor vii - Bihor (ŞTEFĂNESCU, p. 1). 

GREIER ( Gryllus - DLRM, p. 346) 

Cele câteva legende construite în jurul greierului iau în considerare fie aspectul fizic al insectei 
(este mică şi de culoare neagră) şi felul ei de viaţă, fie sunetul ascuţit şi pătrunzător pe care îl 
scoate prin frecarea elitrelor, de unde şi ambivalenţa ipostazelor din credinţele tradiţionale; astfel, 
se spune că greierele ar fi participat la facerea lumii, dar nu printr-un efort constructiv, ci prin 
cântecul său; în timp ce ariciul, furnicile, gândacii şi celelalte vieţuitoare mărunte ridicau cu multă 
trudă pământul, făcând dealurile şi munţii, greierul îi înveselea pe toţi cu ţârâitul său; din această 
cauză, Demiurgul l-a binecuvântat să stea totdeauna la căldură, să nu fie văzut de nimeni, dar toţi 
să-l asculte şi astfel să li se umple singurătatea; este considerat năzdrăvan, pentru că are puterea 
să cânte în locuri izolate, fără să poată fi întrerupt de duhurile rele, care obişnuit sălăşluiesc prin 
astfel de spaţii; din această pricină, el este considerat că ar avea firea mai tare decât a cocoşului, 
care nu poate cânta oriunde şi neîntrerupt; în schimb, este mic şi negru, pentru că, odinioară, 
greierele ar fi fost un fecior chipeş şi tare iubăreţ, care a îndrăznit să fure iubita lui Alexandru 
împărat, din care cauză a fost fugărit de soare, înnegrindu-l cu razele lui; sau că ar fi metamorfoza 
unei păsări, care, atunci când s-a născut Mântuitorul, a încercat să-l sperie, imitându-i scâncetul. 
Maica Domnului blestemând-o şi prefăcând-oîntr-o insectă neagră, care cântă numai noaptea, cu 
„glas urât"; se crede chiar că ar fi o vieţuitoare „spurcată", născută din necurăţenii sau din cap de 
câine, iar, dacă vreunul dintre ei este omorât, ceilalţi se răzbună şi-l spurcă pe stăpânul casei; se 
mai spune că glasul greierului ar fi plânsul vinovat al lui Voinic-înflorit, transformat în insectă, 
pentru că a omorât-o pe Ileana Cosânzeana; cu toate acestea, alte credinţe consideră că greierele 
nu poate să fie o sursă a răului, deoarece „are inimă bună spre casa omului" ( COMAN, II, p. 124- 
126). Să nu se umble prin casă pentru a-i stârpi, căci e păcat, ei fiind semn de belşug - Tecuci; să nu 
fie omorâţi, pentru că intră în urechile celui care a făptuit păcatul, ci mai bine să fie luaţi pe un băţ 
şi scoşi afară din casă - Bucovina; ca să fie alungaţi din casă este suficient să fie adus unul din câmp 
şi să fie pus între ceilalţi - Tecuci; în mod obişnuit însă i se acordă puterea previziunilor 
meteorologice; astfel, când cântă greierii noaptea, este semn de vreme bună - Bucovina; este 
considerată o vietate spurcată, de care este bine să se scape luând o bucată de pânză, se pune 
greierele în ea şi în aceasta este ascuns apoi după cuptorul altei case, deoarece ei se duc acolo 
unde sunt mutaţi, dar parcă este păcat să i se facă altui om un asemenea rău - Ţara Oltului; primul 
greier întâlnit primăvara trebuie neapărat omorât - Ialomiţa ( 2 . GOROVEI, p. 105; 262; 282; 
GOLOPENŢIA, p. 71). Dacă însă cântecul lor, seara, este mai pătrunzător decât în mod obişnuit 
înseamnă că este posibil să plouă sau chiar să fie furtună - Bucovina ( 2 . MARIAN, I, p. 87). 
Comportamentul greierului în luna aprilie dă seama de cum va evolua vremea în lunile de vară; 
dacă îşi curăţă din faţa cuibului resturile de pământ, inclusiv propria murdărie, înseamnă că îşi face 
casă stabilă, pentru că nu se mai teme de ploi, iar vara va fi secetoasă; dacă nu munceşte să-şi 
cureţe cuibul e semn că şi-a ales doar un loc provizoriu, pe care îl poate schimba la nevoie pentru 
unul mai uscat, ceea ce înseamnă că lunile iunie şi iulie vor fi ploioase şi se va face mult fân - 
Maramureş (BOGDAN, p. 134). 

GRIJANIE v. ÎMPĂRTĂŞANIE. 

GRINDĂ 

Ax al clădirii, element constructiv care domină, prin poziţie şi importanţă, spaţiul de locuit, din care 
cauză mai este numită „meşter-grinda", „ursul casei", „temeiul casei" etc.; în general, la grindă 
sunt păstrate plantele şi obiectele care, conform concepţiei tradiţionale, incorporează sporul şi 
prosperitatea casei: mătrăguna, floarea de ferigă, iarba fiarelor, pelinul, obiectele luate în gaj (de 
pildă, firele de păr luate înainte de vinderea unui animal din gospodărie), păr de la mort, măsura 
acestuia etc. (Banat; Ţara Haţegului); tot la grindă se păstrează, în Ţara Haţegului şi în Mehedinţi, 
„lumânarea de stat", care a fost aprinsă la capul mortului cât timp a fost privegheat acasă, şi care 
rămâne acolo pentru totdeauna, fixându-se şi mai bine prin depunerile succesive de fum peste ea; 
la grindă se mai pun buchete de busuioc, lumânările de la înviere, Biblia, chiar şi acte doveditoare 
ale proprietăţilor deţinute sau, ca în Maramureş, ale titlurilor nobiliare; Ion Creangă relatează, în 
„Amintiri din copilărie", că tatăl său, revenit acasă după mai multe zile, îşi sălta copiii şi îi lovea 
uşor cu creştetele capetelor de grinda casei, spunând: „Tata mare", gestul ca şi expresia fiind 
semnificative în acest sens - Moldova; până la împlinirea vârstei de trei ani, copilul este dat la 
grindă, în ziua Anului Nou, când copilul este dus la moaşă acasă, ducându-i-se acesteia şi un 
plocon; aici copilul este aşezat pe un obiect din fier, ca să fie sănătos ca fierul, pe cap i se pune un 
colăcel, trei fire de busuioc legate cu fir roşu, o batistă în care i se leagă bani şi boabe de grâu, 
peste care se toarnă câteva picături de vin roşu; apoi este ridicat de trei ori până la grindă, pentru 
a-i creşte copilului părul des, ca să fie sănătos şi roşu la faţă ca vinul, cu belşug şi noroc la bani în 
viaţă; apoi se petrece, uneori cu lăutari, participanţii fiind rudele şi vecinii - Teleorman; subliniem 
că însuşi ridicatul sau aruncatul în sus şi stropitul cu apă sunt gesturi augurale arhaice, precreştine 
(CAPESIUS; CRISTEA, p. 53; NOTE, Antonescu). în ziua Sfântului Ierarh Vasile cel Mare, Anul Nou, 
mamele îşi duc copiii la moaşele care le-au asistat naşterea, pentru ca acestea să-i ridice la grindă 
pe cei mici - Vâlcea (2. GOROVEI, p. 251). în Dolj, datul la grindă, în ziua Anului Nou, constă în 
ridicarea copilului de trei ori la grinda casei, rostindu-se urarea de a creşte sănătos şi înalt; 
copilului i se pune pe cap o azimă rotundă, pe care sunt prinşi bani şi flori; sub picior i se pune 
fierul plugului şi ramuri verzi de brad (ENACHE, p. 115). în Maramureş, în cadrul „bătăliei" 
desfăşurate cu prilejul luării miresei de la casa ei pentru a fi dusă la cea a mirelui, viteazul stegar al 
mirelui recurge la „violenţă", dacă este posibil răpeşte colacul; în casă nu se poate intra, pentru că 
în uşa tindei stă de strajă un fecior voinic; dacă reuşeşte să treacă de el, îi apare în cale un grup de 
femei bătrâne; învingându-le şi pe ele, împreună cu mirele ocupă casa goală, înfigându-şi sabia în 
grindă şi atârnând steagul în cuier; astfel, neamul mirelui pune stăpânire pe casă; apoi, mireasa 
este condusă, sub steag, la casa soţului ei (BOGDAN, p. 22). Serii simbolice: grindă-fier-colac- 
busuioc-monedă-grâu-vin; grindă-pâine-monedă-floare-fier-brad. 

GROAPĂ 

Se prevesteşte primejdie pentru cel care se visează închis într-o groapă; tot rău înseamnă dacă se 
visează şezând într-o groapă; dacă visează că sapă o groapă este semn că îi va muri o rudă; în 
schimb, dacă visează că scapă şi nu cade într-o groapă înseamnă că va ieşi cu bine dintr-o mare 
primejdie - Suceava (NOTE, Băncescu). 

GULER 

Se crede că nu este bine să se croiască, la nici o piesă de îmbrăcăminte, întâi gulerul, pentru că se 
prevesteşte astfel moartea celui căruia îi este destinată haina - Vâlcea (2. GOROVEI, p. 113). 

GULIE v. NAP. 

GUNOI 

Ca să nască uşor, femeia însărcinată, după ce mătură şi adună gunoiul, să spună că tot aşa de 

repede să nască, precum repede şi uşor aruncă gunoiul - Muntenia; gunoiul adunat în ziua 
prăznuirii Sfântului Gheorghe (23 aprilie) să fie pus la rădăcina pomilor, pentru că astfel rodesc 
mult mai bine - laşi; nu se dă gunoiul afară din casă în zilele de Crăciun (25 decembrie) şi de Paşte - 
Bihor; seara nu se dă gunoiul afară din casă, pentru a nu se arunca şi norocul - Ialomiţa; Suceava; 
nu este bine să se dea gunoiul afară din casă după apusul soarelui - Ilfov; Prahova; nici în cea de a 
doua zi după lăsatul de sec, la intrarea în Postul Mare, pentru că noaptea vine lupoaica şi fură 
cărbunii aruncaţi afară - Ialomiţa; la lăsatul secului pentru Postul Paştelui, gunoiul din casă trebuie 
aruncat prin vecini, până la răsăritul soarelui, având capul descoperit şi bustul dezgolit, ca să plece 
puricii din locuinţă - Dolj; gunoiul, amestecat cu părul rezultat din tunsoarea oamenilor, sau 
provenit de la scărmănatul lânii, se dă afară din casă numai purtat pe mătură, pentru că altfel va fi 
rău de cei din familie - Tecuci; se consideră că se scoate norocul din casă, dacă gunoiul este scos în 
ziua de ajun al Bobotezei (5 ianuarie) - Suceava; nu se ţine gunoiul lângă uşă, fiindcă nu se mai 
mărită fetele din acea casă - Suceava; cui îşi lasă gunoiul lângă prag nu-i va intra nimeni în casă cu 
veşti bune - Tecuci; îi vor face vitele viermi aceluia care lasă gunoiul după uşă, neridicat timp de 
trei zile - Tecuci; pentru ca strigoaicele să nu ia mana vacilor, apa, cu care este clătit vasul în care a 
fost laptele muls, se varsă întotdeauna pe gunoi - Suceava; când este mort în casă, măturatul se 
face dinspre uşă spre spatele încăperilor, ca să nu iasă gunoiul din casă înaintea celui decedat - 
Botoşani ( 2 . GOROVEI, p. 106-107; 159; 170; 203; 256; NOTE, Antonescu). în casa unde se află un 
mort nu se mătură absolut deloc, până nu se scoate mortul afară, fiindcă se crede că este rău de 
moarte pentru ceilalţi membri ai familiei, iar dacă se mătură totuşi gunoiul nu se scoate din casă; 
după plecarea mortului spre cimitir, o vecină mătură prin casă, ca să nu se mai întoarcă răul 
îndărăt, iar gunoiul adunat se aruncă într-un loc prin care nu umblă nimeni; se spală apoi pe mâini 
cu apă din ulcica pusă pe fereastră, crezând că astfel nu îi vor amorţi mâinile; ea mai primeşte de 
pomană o cămaşă sau o năframă, un colac sau pâine, un drob de sare şi o sticlă cu vin în care se 
află o lumânare aprinsă; sau o năframă şi pâinea care a stat pe fereastră în timp ce mortul s-a aflat 
în casă - Muntenia; Moldova; Bucovina; după moartea unui om, nu se dă gunoiul afară din casă 
timp de o săptămână, ca să nu „se măture" şi alt suflet din casă; după şapte zile, se curăţă bine 
peste tot, ca să se cureţe şi toate relele, iar odată cu gunoiul se aruncă şi mătura - Banat 
(3.MARIAN, p. 180; 311-313). Gunoiul strâns primăvara din casă este bine să fie aruncat pe cărare, 
considerându-se că odată cu acesta se aruncă din casă „tăte relele, greluşii, purecii, stelniţele" - 
Maramureş (BOGDAN, p. 45). înseamnă îmbelşugare pentru cine visează grămezi de gunoi - 
Suceava (NOTE, Băncescu). Serii simbolice: apă-gunoi; cămaşă/năframă-colac/pâine-sare-vin- 
lumânare. 

GURĂ 

în credinţele multor popoare, deci şi la români, gura (şi buzele) reprezintă locul de intrare şi de 
ieşire a sufletului (EVSEEV, p. 168). Să nu se dea ceva din gură, fiindcă îşi dă propria putere cel ce o 
face - Teleorman; inflamarea mucoasei bucale este semn de noroc - Tecuci; nu este bine să se 
spele cineva turnându-şi apă din gură, pentru că acesta este un semn de sărăcie - laşi; sau este 
semn de ne-iubire, de urâţenie - Suceava; se crede că nu este bine să fie hrăniţi copiii mici din 
gură, fiindcă le va mirosi gura - Bucovina; dacă mortul rămâne cu gura deschisă, se crede că el cere 
de pomană, sau că va mai muri cineva din acea casă - Suceava (3. MARIAN, III, p. 52-54; 2. 
GOROVEI, p. 60; 107; 108; 151; 170; 211). 

GUŞTER ( Lacerta viridis - DLRM, p. 351) 

Deoarece, în limbaj regional, denumirea guşter este folosită şi pentru gâtlej, esofag (ŞĂINEANU, III, 
p. 174), se produce un transfer de semnificaţie în planul credinţelor care se construiesc în jurul 
acestei specii de şopârlă; astfel, capul de guşter, tăiat în luna martie, cu o monedă de argint, se 
întrebuinţează pentru vindecarea bolilor de gât - Dolj (2. GOROVEI, p. 285). Serie simbolică: guşter- 

martie-monedă(de argint). 


GUTUIE (fruct de Cydonia vulgaris - DLRM, p. 351) 

Rod al pomului cu flori albe-roz şi cu fructe mari, galbene şi parfumate (ŞĂINEANU, III, p. 148), 
gutuia are însuşiri „fecundatoare" şi de aceea este prezentă în riturile de naştere, botez, nuntă şi 
înmormântare; în general, simbolismul acesta apare la fructele cu înveliş dur sau care sunt 
zemoase şi au mai multe seminţe, precum mărul, para, gutuia, dar mai ales nuca (EVSEEV, p. 81). 
Pentru tratarea urticariei este bine să se ia pământ de la rădăcina unui gutui, dimineaţa înainte de 
răsăritul soarelui, şi să se dea pe piele - Teleorman ( 2 . GOROVEI, p. 21). în vorbirea locuitorilor din 
nordul Moldovei, gutuia mai este denumită şi „mărul Evei"; cine visează gutuie înseamnă că va trăi 
momente de amăgire, sentimente de părere de rău, unele răutăţi din partea celor din jur, dar 
poate să fie şi semn de noroc în căsătorie; dacă se visează mâncând gutui este semn de supărare, 
necaz, dar poate să prevestească şi bogăţie - Suceava (NOTE, Băncescu). 

H 


HAINĂ 

Este prevestitor de moarte, dacă i se face copilului îmbrăcăminte (cămăşuţă, scutece etc.) înainte 
de a se naşte - Vâlcea; sau pentru că nu va mai creşte - Ţara Oltului; cei care intră în casă la un 
nou-născut să smulgă o aţă din hainele lor şi să o azvârle pe copil, ca să nu-l deoache şi să nu-i ia 
somnul - Ţara Oltului; până la vârsta de un an, copilul să nu se îmbrace cu hainele pe dos, pentru 
că i se întoarce anusul şi, din acelaşi motiv, să nu i se spele hainele pe dos până nu va împlini vârsta 
de trei ani - Muntenia; copilul mic să nu fie îmbrăcat cu vreo haină întoarsă pe dos, fiindcă va face 
totul pe dos, când va fi adult - Ţara Oltului; dacă unei familii îi mor copii, este bine să adune resturi 
de ţesătură de la nouă case, ai căror gospodari nu sunt cununaţi a doua oară, şi să confecţioneze 
din ele îmbrăcăminte pentru cei rămaşi în viaţă şi nu vor mai muri - Suceava; când se fierbe cânepa 
pentru a fi albită, femeile să poarte cămăşi albe şi nu colorate, ca şi cânepa să iasă albă cum este 
cămaşa purtată - Ţara Oltului; se crede că se vorînrudi cei care îşi agaţă, din întâmplare, straiele 
între ei - Suceava; când se prinde, din întâmplare, haina în clanţa uşii este semn că în acea casă vor 
sosi oaspeţi - Muntenia; să nu se îmbrace niciodată vreo haină pe dos, pentru că se strică vremea - 
Teleorman; Vrancea; Suceava; sau este posibil să moară cineva; pentru a evita acest deznodământ 
neplăcut, este bine ca obiectul de îmbrăcăminte să fie călcat în picioare - Suceava; dar totodată 
unii cred că sunt feriţi de vrăji, dacă îmbracă intenţionat ceva pe dos - Moldova; ca să se scape de 
friguri, să se dezbrace preotul de odăjdii deasupra celui bolnav - Tecuci; bolnavul de epilepsie să 
poarte permanent cu el un petic dintr-o haină purtată la cununie, sau un petic de odăjdii preoţeşti 
-Ţara Oltului; să nu se cârpească vreo haină când este deja îmbrăcată, pentru că se lipesc 
blestemele de acel om - Vâlcea; dacă fata care spală cămăşi se udă pe veşminte, este semn că se 
va mărita cu un bărbat beţiv - Suceava; furtul unor piese de îmbrăcăminte aduce pierderi în oile 
păgubaşului - Tecuci; cel decedat este îmbrăcat cu hainele cele mai bune pe care le-a avut, pentru 
ca să fie curat şi prezentabil, când se înfăţişează înaintea lui Dumnezeu - Muntenia; prezenţa în vis 
a straielor rupte dă semn că în curând respectivul va avea silă de ceva - Suceava; visarea unui om 
îmbrăcat în haine noi prevesteşte moartea lui - Moldova (GOLOPENŢIA, p. 95; 107-108; 140; 
2.GOROVEI, p. 9; 21; 38; 61; 93; 112; 113; 143-144; 152; 174; 176; 260; NOTE, Antonescu). Pe locul 
unde a zăcut şi a murit cineva se pune o haină nouă de către cei care rămân acasă, după scoaterea 
decedatului şi plecarea cortegiului funerar, ca să nu se mai întoarcă boala în casă - Prahova; se 
crede că mortul, până ce ajunge la locul ce-i este hotărât în lumea de dincolo, trebuie să treacă 
mai întâi printr-un foc mare şi periculos; pentru aceasta, hainele ce i se dau peste sicriu, el le ia la 
subsuoară şi, când ajunge la acel foc, le îmbracă şi trece prin foc, veşmintele arzând şi el rămânând 
nevătămat; dincolo de foc stă Maica Domnului care, văzându-l scăpat, îl cârmuieşte mai departe - 
Bucovina; acasă, după venirea de la cimitir, când se dau hainele de pomană, cel ce primeşte (un 
om sărman) este scos afară cu faţa la soare şi întrebat de trei ori: „Dai hainele luiXpe cealaltă 
lume ?", iar el răspunde: „Dau!"- Banat (3. MA-RIAN, III, p. 173-174; 191-192). în Banat, se dă de 
pomană pentru cel decedat un rând de haine complet, coloritul acestor veşminte fiind în funcţie 
de vârsta celui mort; hainele sunt încredinţate unui om sărman, unei femei văduve sau unui 
membru al familiei (LĂPUŞTE, p. 75). Nu se coase un nasture sau altceva la o haină deja îmbrăcată 
pe cineva, iar, dacă tot se coase, cel îmbrăcat trebuie să ţină o aţă în gură, ca să nu i se coasă 
mintea; dacă este copil, se spune că trebuie să ţină aţa în gură, ca să nu vorbească şi să nu uite ce 
a învăţat - Maramureş, Prahova, Ilfov; în general, în Maramureş se crede că nu este bine să se 
cârpească haine murdare (BOGDAN, p. 94-95; NOTE, Antonescu). în mai multe zone din ţară, se 
crede că acela care îmbracă o haină pe dos (mai ales piese de lenjerie) va fi urât de toţi, sau că nu 
se va lua nimeni de el, sau că de el nu se vor apropia farmecele; dacă a îmbrăcat vreo piesă de 
îmbrăcăminte pe dos din greşeală şi pentru ca lumea să nu-l mai urască, ea trebuie dezbrăcată, 
călcată în picioare şi apoi îmbrăcată din nou; este semn rău pentru cel care se visează că şi-a 

cumpărat o haină şi aceasta i-a fost furată; sau că a pierdut-o; nu este bine nici pentru acela care 
se visează îmbrăcat într-o haină nouă; prevesteşte nenorociri pentru cine se visează îmbrăcat în 
haine împărăteşti sau purtând haine colorate vesel sau lucioase; se va întâlni cu înşelătoria şi 
făţărnicia cel care se visează având haine cu multe feţe; înseamnă boală pentru cel care visează că 
are haine murdare de noroi sau că şi le spală avându-le pe trup; înseamnă bună întovărăşire 
pentru cine visează haină de femeie; iar visarea uneia bărbăteşti înseamnă avuţie; va trăi în belşug 
cel care se visează purtând cu plăcere o haină; dar va ajunge în nevoi cel ce se visează purtând o 
haină ruptă; este semn că va pierde unele obiecte şi va trăi în sărăcie cel care se visează gol, fără 
îmbrăcăminte pe el sau reparându-şi hainele; este bine când cineva se visează îmbrăcându-se sau 
că posedă haine de culoare roşie; va fi promovat într-un post important cel care se visează că 
poartă haine scumpe; va fi invidiat de ceilalţi cel care se visează purtând îmbrăcăminte din mătase; 
va trăi în cumpătare cel care se visează spălând veşminte - Suceava (NOTE, Băncescu). 

HAM 

Ansamblu de curele sau de frânghii cu ajutorul cărora se înhamă calul la un vehicul (ŞĂINEANU, III, 
p. 151). Se crede că desfacerea şi desprinderea hamului la plecarea de acasă e semn, pentru 
gospodarul cu gând de a se deplasa cu treburi, să se reîntoarcă, fiindcă pe drum îl vor întâmpina 
multe primejdii - Suceava (2. GOROVEI, p. 109). Se mai obişnuieşte ca socrii să pună pe capul 
tinerilor căsătoriţi frâiele cailor, în timp ce aceştia intră în casă, semn de unificare conjugală şi de 
supunere - Banat (1. LAZĂR, p. 268). Cine visează hamuri înseamnă că va face o călătorie - Suceava 
(NOTE, Băncescu). 

HAMEI (Humulus lupulus - DLRM, p. 354) 

La ieşirea din biserică a mirilor proaspeţi cununaţi, rudele aruncă peste ei monede, nuci şi hamei, 
simbolizând dorinţa de belşug pentru tânăra familie, dar totodată îndemnul de a dispreţui 
bogăţiile şi plăcerile cele lumeşti (ŞEULEANU, p. 40). Serie simbolică: hamei-, bani-nucă. 

HARALAMBIEv. FEBRUARIE. 

HARTĂ 

Harta de mari dimensiuni apărută în vis prevesteşte o călătorie în străinătate - Suceava (NOTE, 
Băncescu). 

HÂRLEŢ v. CAZMA 

HÂRTIE 

Pentru cine visează coli de hârtie este semn că va scrie curând o epistolă; dacă se visează tăind 
hârtie, va trebui să fie atent în următoarea perioadă de timp la felul cum îi evoluează viaţa; dacă 
visează o hârtie pe care se află ceva scris, va fi implicat în diferite certuri; dacă se visează rupând 
nişte hârtii, cu siguranţă unele întâmplări neplăcute îl vor conduce la mânie - Suceava (NOTE, 
Băncescu). 

HERUVIM v. ÎNGER. 

HODOLEANv. ODOLEAN. 

HOLBURĂ 

Personaj fictiv, întâlnit în expresia moldovenească „satul lui Holbură", echivalentă expresiei 
munteneşti „satul lui Cremene", ambele desemnând un loc unde fiecare este stăpân, simbolizând 

deplina dezordine socială (ŞĂINEANU, I, p. 130). v. CREMENE. 

HOLDĂ v. LAN. 

HORĂ 

Hora, cercul dinamic, imitând mişcarea astrului zilei, are multiple funcţii magico-simbolice, printre 
care şi pe aceea de integrare a polarităţilor şi de armonizare a părţilor antitetice; hora se joacă în 
momentele hotărâtoare din desfăşurarea nunţii, parcă pecetluind valabilitatea şi durata în timp a 
actelor consumate; la ea participă aproape întreaga lume prezentă la nuntă, ca semn al aderenţei 
la întemeierea noii familii (EVSEEV, p. 205). Prevesteşte o mare bucurie celui care visează şi se 
visează jucând într-o horă - Suceava (NOTE, Băncescu). 

HORN 

Era de aşteptat ca fiind una din părţile componente ale vetrei, deci în directă legătură cu focul, 
hornul să preia ceva din sfera simbolică şi de credinţe a celor doi termeni, ceea ce nu se întâmplă 
în realitatea mentalităţii tradiţionale româneşti, care leagă locul de evacuare a fumului mai repede 
de soliditatea construcţiei şi, în consecinţă, de imobilismul şi statornicia ei; astfel, înainte de a 
pune cloşca pe ouă, este bine să fie învârtită de trei ori în jurul stâlpului de la horn, în credinţa că, 
în acest fel, nu-şi va părăsi cuibarul - Suceava; dacă se strigă pe gura hornului numele cuiva, acela 
va veni în grabă - laşi; aidoma se procedează şi când o vită se rătăceşte şi se crede că este pierdută 
- Dolj; în duminica lăsatului de sec de brânză, fiarele hornului trebuie legate înainte de culcare, 
pentru a lega astfel gura animalelor sălbatice şi tot la fel se face şi dacă vitele sunt uitate neînchise 
în ocolul gospodăriei sau în câmp, în scopul de a nu fi atacate de fiarele sălbatice - Dolj; se zice că, 
dacă mireasa, când intră în casa mirelui, se uită pe horn, atunci îi va muri soacra - Moldova; sau, în 
acelaşi context, dacă se uită pe horn, cuvântul ei nu va fi luat în seamă de ai casei, precum nimeni 
nu ia în seamă cenuşa de la vatră - Moldova; sau, când vine de la biserică, mireasa să se aşeze pe o 
şa pusă pe vatră, ţinând în braţe un băieţel frumos, şi să se uite pe horn, ca să aibă copii frumoşi - 
Dolj; funinginea măturată de pe horn în noaptea dinspre Crăciun este bine să fie pusă la rădăcina 
pomilor fructiferi, ca ei să rodească bogat în anul ce vine - Vâlcea; se crede că atunci când vuieşte 
hornul este semn că vremea se va strica - Bucovina (2. GOROVEI, p. 52; 86; 109; 164; 198; 265; 

276; 277). în timpul şezătorilor, două câte două fetele aduc surcele de la tăietorul de lemne şi le 
aruncă pe horn, strigând totodată numele feciorilor doriţi - Maramureş (BOGDAN, p. 100). în casa 
socrilor mari, se aşează mâncare pe vatră, iar tânăra mireasă se uită în sus pe horn, ca să nască 
prunci cu ochi negri - Banat (1. LAZĂR, p. 268). Oricum, hornul este unul dintre locurile prin care 
maleficul poate penetra din exterior în spaţiul casnic şi din care cauză sunt luate măsuri diverse de 
protecţie (NOTE, Antonescu). Serii simbolice: duminică( a lăsatului de sec de brânz ă)-fiarele 
hornului ; noopfe(dinspre Crăciun )-funinginea hornului; vatră-horn-şa-băiat. 

HOTAR 

în înţelesul de limită a unui teritoriu (vatră, moşie), aflat în proprietatea locuitorilor unei aşezări 
(ŞĂINEANU, III, p. 177). Dacă unei femei i se îmbolnăveşte copilul, este bine să-i ducă hăinuţele şi 
albia (copaia) la hotar, ca să se lecuiască; de asemenea, găinile moarte sunt duse tot în hotarul 
satului - Vâlcea (2. GOROVEI, p. 109). 

HREAN ( Armoracia rusticana - DLRM, p. 366) 

Printre alimentele duse la biserică, în dimineaţa din Duminica Paştelui, în vederea sfinţirii lor, se 
află şi hreanul; se crede că acela care mănâncă din acest hrean, tot în Duminica învierii, după ce 
vine de la biserică, va fi peste an iute ca hreanul şi sănătos - Suceava; din acelaşi motiv, se pune 
puţin hrean şi în tărâţele care sunt date la vite, ca să le ferească de tot felul de boli, care sunt mai 

active în anotimpul primăverii - Suceava; femeile îl păstrează peste an pentru a-l pune în vasele cu 
apă sau în fântânile cu apă sălcie, ca să le „cureţe" de gustul neplăcut - Suceava; este bine ca 
bolnavul de friguri să fie tratat tot cu acest hrean - Suceava; până şi în cazul că familia pregăteşte 
purcel pentru Duminica Paştelui, în loc de miel, este bine ca acesta să aibă în rât o bucată din 
hreanul sfinţit - Suceava (2. MARIAN, II, 174-175). Cine gustă, la întoarcerea de la biserică, mai 
întâi din hrean (şi nu din pască), pe acela nu-l vor pişcă puricii peste an - Bucovina; prin extensie, 
se spune că acela care gustă de şapte ori dintr-un hrean se va curăţa de păcate, ca şi cum s-ar 
împărtăşi - Suceava (2. GOROVEI, p. 109; 189). 

HUHUREZ (Syrnium aluco - DLRM, p. 367) 

Fiind pasăre răpitoare din familia bufniţelor şi manifestându-se prin glas la căderea întunericului, 
se crede că huhurezul vesteşte evenimente nefaste omului (COMAN, II, p. 1), fie că este vorba de 
manifestări negative ale propriului trup, sau de cele ale naturii înconjurătoare; astfel, când cineva 
aude pentru prima oară glasul huhurezului este semn că se va îmbolnăvi - Suceava; când cântă 
huhurezul înseamnă că se va face frig - Vaslui; dacă glasul lui se aude în pădure este semn de 
vreme rea - Suceava; sau va fi vreme ploioasă - Suceava; se crede că acela care mănâncă labă de 
huhurez îşi pierde mintea; din această pricină, femeile necinstite dau de mâncare bărbaţilor lor 
labă de huhurez, ca să nu le persecute pentru aventurile lor extraconjugale - Vaslui (2. GOROVEI, 
p. 109; 230; 261; 266). 

HULUB v. PORUMBEL. 

I 


IAD 

Loc imaginar opus Raiului; se crede că este situat în interiorul pământului, fiind caracterizat printr- 
un întuneric de nedescris; prin acest spaţiu rătăcesc sufletele celor păcătoşi; la răstimpuri, aceştia 
merg să-şi primească pedeapsa la care sunt osândiţi (unii ard în foc, alţii sunt mâncaţi de viermi; 
unii sunt puşi să danseze pe o arie plină cu mărăcini, alţii poartă în spinare pe dracii care i-au pus 
să facă păcatul); în acest loc nu există nici un pom şi nu se poate afla nimic de la cei de pe pământ, 
nici de la cei din Rai şi chiar de la cei aflaţi în iad; numai rugăciunile familiei, ale bisericii şi ale celor 
săraci le mai uşurează din chinuri - Muntenia; este ca o groapă foarte adâncă, situată în fundul 
pământului, unde arde permanent focul, dar nu este lumină, din cauza fumului des şi înăbuşitor 
care iese din foc; iadul mai este imaginat ca o casă mare sau ca o cetate colosală subpământeană, 
situate într-o fundătură urâtă şi întunecoasă; în loc de lemne şi pietre, la fundaţie, tălpi şi uşori 
sunt puse babele cele rele sau chiar vrăjitoarele care au făcut numai fapte rele; în mijlocul iadului 
stă pe un scaun de foc Scaraoţchi, împăratul întunericului, în jurul lui aflându-se milioane de draci 
şi drăcoaice; aceştia au rolul să chinuiască pe nelegiuiţi şi păcătoşi, împărţiţi în mai multe cete; unii 
sunt arşi într-un cuptor, alţii sunt fierţi în căldări mari de aramă în care se află smoală; unii sunt 
pisaţi în pive, iar alţii sunt puşi în lulele şi sunt fumaţi de către draci; păcătoşii mai sunt chinuiţi 
prin bătaie cu bâte şi harapnice din piele, sau li se scot limbile şi le sunt străpunse cu ace încinse; la 
uşa de fier a iadului stau zi şi noapte de pază doi diavoli care invită să intre pe toţi cei care trec pe 
acolo şi resping pe cei care ar dori să iasă afară şi să scape de chinuri; se mai află la uşa iadului şi 
Floarea-macului, care amăgeşte sufletele să pătrundă în iad; în jurul acestui loc se află o câmpie 
stearpă, străbătută de Apa -Sâmbetei, care se varsă în iad; de aici şi zicala „Duce-te-ai cu apa 
sâmbetei", adică un imperativ care invită pe celălalt să plece şi să nu se mai facă văzut; drumul ce 
duce la iad este plin de mărăcini şi de spini, dar pe el se ajunge mult mai uşor la destinaţie decât 
pe cel care duce la Rai; dacă cei păcătoşi ajungîn iad, cei mai puţin păcătoşi sunt aduşi doar până 
la gura iadului, care este imaginată ca o prăpastie înfiorătoare, în fundul căreia mişună tot felul de 
lighioane, balauri, broaşte râioase, şerpi; toate aceste animale viermuiesc căutând să treacă peste 
puntea iadului, aşezată deasupra prăpastiei, şi care duce apoi spre Rai, dar ele cad totdeauna de 
pe această punte înapoi în prăpastie; în schimb, sufletele care merg în iad nu rămân acolo pe 
vecie; după o perioadă de penitenţă, ele sunt duse într-un loc situat între iad şi Rai unde stau în 
aşteptarea judecăţii de apoi - Bucovina; este o peşteră întunecoasă, aşezată în pământ, sub Rai; 
gura care duce în peşteră poartă denumirea de gârliciul pământului; în peşteră locuiesc sufletele 
celor păcătoşi şi o mulţime de draci - Năsăud; iadul este situat către apus, unde nu este soare pe 
cer, munţii varsă foc, marea este ca un potop; este tot o peşteră, păzită de balauri, şerpi şi fiare 
sălbatice, precum şi de doi diavoli, care nu lasă pe nimeni să iasă; păcătoşii sunt legaţi în lanţuri şi 
introduşi în foc până la brâu, sunt ţinuţi fără apă şi fără hrană; păcătoşii provin din rândurile 
criminalilor, hoţilor, stricătorilor de căsnicii, mincinoşilor; aici, focurile ard fără lumină, apele sunt 
secat e, „nu sunt păsări, nu sunt flori, /numai jar şi numai nori!"- Banat; iadul este locuit de cei 
morţi nespovediţi şi de cei care au păcătuit prin adulter - Cluj; în iad se duc neapărat mărimile 
satului, primarul tăind lemne pentru draci sau purtându-i în spinare pe încornoraţi - Ţara Oltului 
(3.MARIAN, III, p. 291-298). în biserica maramureşeană din Dragomireşti, datată 1722, existentă la 
Muzeul Satului din Bucureşti, pictura din pronaos, care imaginează chinurile iadului, prezintă în 
special femei (o morăriţă este biciuită de doi diavoli şi obligată să poarte în spinare piatra morii, 
pentru că obişnuia să ia uium peste cota normală; altă femeie este călcată de draci cu un fier de 
călcat, pentru că, leneşă fiind, nu călca lenjeria casei; una este întinsă cu ajutorul unui par, pentru 
că şi ea obişnuia să tragă pe cot pânzătura pe care o vindea, în dorinţa de a obţine bani mai mulţi 
pentru acelaşi metraj; două femei sunt aşezate faţă în faţă, una având în ochi desenată o bârnă, 
evidentă fiind dorinţa pictorului anonim de a ilustra proverbul conform căruia unii oameni văd 

gunoiul din ochii altora şi nu văd bârna din ochiul lor); dar sunt pictaţi şi doi homosexuali, într-o 
atitudine caracteristică, şi un agricultor care este tăiat în lungul trupului cu un plug, pentru că 
obişnuia în fiecare primăvară, la arat, să taie câte o palmă de pământ din proprietatea vecinului 
(NOTE, Antonescu). 

IANUARIE (Gerar; Genarie; Ghenarie; Ghenare; Cărindar; Călindariu; Carindar) 

Explicaţia acestor denumiri stă în credinţa că în această lună este începutul colindelor sau pentru 
că în noaptea Anului Nou se obişnuia să se facă, din coji de nucă sau din foi de ceapă, calendarul 
meteorologic tradiţional - Munţii Apuseni ( 12 . GHINOIU, p. 67). Totodată, este luna frigului, a 
gerurilor celor mari; dacă vremea este totuşi înmoinată, se crede că toate fenomenele 
meteorologice grele se mută în cursul lunii februarie, dar oamenii tot nu scapă de ger ( 2 . MARIAN, 
I, p. 73; 75). Conform decretului dat, la 1166, de către Mihail Comneanul sunt interzise orice munci 
în zilele de 18 şi 25 ianuarie, dar sunt permise unele munci, probabil cele cu caracter strict 
gospodăreşti, în zilele de 10 ianuarie (Sfântul Grigorie, episcopul Nişei), 16 ianuarie, 19 ianuarie 
(Aducerea moaştelor Sfântului Grigorie Teologul, prăznuit astăzi la 25 ianuarie) şi 27 ianuarie 
(Aducerea moaştelor Sfântului loan Gură de Aur); la 6 decembrie 1786, Ghedeon Nichitici, 
episcopul ortodox al Sibiului, reglementează zilele de sărbătoare la 1 ianuarie, 6 ianuarie şi 30 
ianuarie, adăugând şi ziua de 14 ianuarie, pentru că la această dată este prăznuit, în calendarul de 
rit vechi, Sfântul Sava, sfânt naţional sârb (GRAMA, p. 68-71). 

1 Ianuarie - Tăierea împrejur cea după trup a Domnului; Sfântul Ierarh Vasile cel Mare; Anul 
Nou. Maramureşenii numesc Anul Nou „O zi la anul" şi consideră că aşa cum este el început, tot 
aşa le va merge; deci trebuie făcute acte augurale, dar trebuie să se şi evite să fie făcute acte care 
ar putea fi de rău augur; important este ca, în cele 12 zile de „festum incipium", să se prefigureze 
derularea întregului an viitor; nu doar o prefigurare matematică, adică nu numai faptul că cele 12 
zile corespund celor 12 luni, ci o prefigurare a tuturor situaţiilor în care omul ar putea să se 
găsească în anul care vine, un fel de repetiţie a soluţiilor pe care le-ar elabora în contexte diferite 
ale vieţii sociale; calendarul de ceapă, aflarea ursitului de către fete, „Pluguşorul", colindele cu 
„Mioriţa", „Meşterul Manole", „Soarele şi luna", cu „Cerbul" etc. sunt în fond forme poetice ale 
unor străvechi rituri; practic, s-a ajuns la credinţa că, în zilele când se trece de la un an la altul, 
forţele tainice ale naturii sunt în mişcare şi pot aduce bine sau pot păgubi pe oameni; vechii 
babilonieni credeau că aceasta se întâmplă în momentul de egalitate dintre zi şi noapte, deci la 
echinocţiu, de aceea anul nou începea la ei mai întâi toamna, apoi primăvara; în ceea ce priveşte 
jocurile cu măşti, poate că acestea nu se leagă de strămoşi; ele pot fi interpretate, pur şi simplu, ca 
nişte jocuri, adică un fel de vestigii ale Saturnaliilor romane, sfârşitul perioadei rituale şi 
ceremoniale, perioadă grea, pentru că nu este uşor să se trăiască în cotidian, cu atât mai mult nu 
este uşor să se trăiască în ceremonial; dimpotrivă, este uneori mai greu de trăit în acest plan 
superior, sacral; şi pentru a ieşi din acest plan superior şi să se reintre în cotidian, este nevoie să 
existe o dezlegare, jocurile cu măşti fiind un fel de refulare; prin ele, omul se ascunde în dosul 
măştii, ca să poată să facă ceea ce nu face în cotidian; astfel, jocurile cu măşti sunt un fel de 
purificare, permiţându-le oamenilor să intre mai liberi în noua perioadă care vine; în fond, timpul 
este continuu şi oamenii, ca să-l stăpânească, îl taie în felii; o asemenea tăietură de 12 zile este 
Anul Nou; din seara de Anul Nou şi până a doua zi, nu trebuie să se stingă lumina din casele 
oamenilor; către miezul nopţii, se pun lemne în picioare, lângă perete, pentru fiecare membru al 
familiei, într-o încăpere unde nu se umblă decât rar şi nu este de bine dacă unul dintre ele cade 
până dimineaţa; în unele sate, în seara Anului Nou, de pe un deal se face „Strigarea peste sat", 
pentru a pomeni toate faptele bune şi rele petrecute peste an; cum se înserează, două grupuri de 
feciori urcă pe deal şi strigă, iar locuitorii ies din case să asculte; unii se bucură, râd, alţii se supără; 
în încheiere, la cele bune, care sunt amintite primele, li se urează „Noroc!" şi „An Nou fericit!", dar 
se urează la fel şi faptelor rele, pentru ca ele să se ducă odată cu anul ce trece, iar oamenii să intre 

în noul an curaţi şi cu gânduri bune; fetele ascultă seara, la ferestrele caselor, şi, în caz că aud pe 
cineva dinăuntru zicând „du-te", ca îndemn pentru o anumită activitate, de pildă să aducă lemne, 
înseamnă că în acel an se vor mărita; dar pot auzi şi „stai", „şezi" şi înseamnă că nu se vor mărita; 
tot noaptea, fetelor bătrâne li se pune Metehău, un om din cârpe, urât, aşezat în cel mai înalt 
copac sau pe poartă, înconjurat bine cu spini, ca să nu poată fi luat uşor; în traista pe care o poartă 
sau într-un buzunar această mascoidă are un bilet, în care stă scris de unde vine, „de pe ce sate", 
„din sus", „din jos" şi cere „orice de mâncare sau de îmbrăcat"; fata trebuie să-l ia (dacă nu poate, 
plăteşte cuiva să o facă), îl duce în casă, îl aşează la masă şi îl cinsteşte cu mâncare şi băutură; se 
crede că, dacă în casă intră, în această zi, mai întâi un bărbat, el aduce noroc şi bucurie; nu este 
bine ca femeile să umble cu colinda de Anul Nou; să nu se doarmă în această noapte, pentru că 
acela care o face va fi somnoros tot anul; să nu se plângă în noaptea aceasta, pentru că se va 
plânge tot anul, nu este bine să se meargă la nimeni în vizită; dimineaţa, de Anul Nou, gunoiul 
strâns în timpul sărbătorilor se duce în grădină, sub pomi, şi i se dă foc, ameninţând totodată 
pomii că vor fi tăiaţi, dacă nu vor rodi; acest ultim obicei fiind întâlnit şi în Ţara Lăpuşului; se mai 
sună printre pomi cu un clopoţel, pentru ca să fugă insectele şi alţi dăunători; în dimineaţa Anului 
Nou, oamenii se spală cu apă neîncepută, pusă într-un vas în care se pune un ban de argint şi o 
crenguţă de brad, ca omul, în anul ce vine, să fie căutat şi iubit ca banul şi frumos şi tânăr ca 
bradul; la sfârşitul celor 12 zile de sărbătoare, în ultima noapte, cea de 6 spre 7 ianuarie, nu se 
stinge lumina în casă, iar pe masă se aşează un vas cu apă pe marginea căruia se pun lumânărele 
aprinse ( 4 . POP, p. 34; BOGDAN, p. 6-10; 15; 122). în Sălaj, în seara Anului Nou, se pun păpuşi de 
paie, îmbrăcate în zdrenţe, la poarta fetelor rămase nemăritate mai mulţi ani, nefiind scutiţi de 
acest obicei nici holteii; se mai obişnuieşte ca, în seara de Anul Nou, flăcăii din sat să se aşeze pe 
două dealuri, faţă în faţă, şi să strige unii altora, dând în vileag faptele de ruşine ale unora dintre 
consăteni; astfel, se dau de ştire legăturile de dragoste tainice ale unor fruntaşi ai satului; se 
întâmplă ca unii dintre cei supăraţi să pândească strigătorii şi să se răzbune bătându-i (PRESA), 
înnoirea anului cuprinde ideea perfecţionării începuturilor, a beatitudinii „vârstei de aur", motiv 
pentru care oamenii tuturor timpurilor aşteaptă cu mare nerăbdare sosirea noului an; invers, 
acumularea zilelor de după început aduce îmbătrânire, degenerare şi pierdere; timpul se naşte 
deci anual, se maturizează în vremea coacerii recoltelor şi apoi îmbătrâneşte şi moare, condiţie 
esenţială pentru reînceperea unei perioade calendaristice; în unele legende populare, între vârsta 
timpului calendaristic (zilele de la 1 ianuarie la 31 decembrie) şi vârsta sfinţilor există o 
corespondenţă uşor sesizabilă; sfinţii repartizaţi pe zilele calendarului popular sunt tineri, maturi şi 
bătrâni, în funcţie de norocul acestora la împărţirea sărbătorilor, mai aproape sau mai departe de 
Anul Nou; în spaţiul românesc se cunosc sau au fost depistate, până în prezent, trei începuturi de 
an: 1 ianuarie, 1 martie şi 1 septembrie; calendarul popular cuprinde însă şi alte începuturi de an; 
pentru a descoperi datele calendaristice mai vechi, celebrate ca început de an, sărbătorile şi 
obiceiurile populare trebuie raportate la scenariul ritual al renovării timpului anual; acest artificiu 
metodologic seamănă cu regula matematică de trei simple, conform căreia se poate afla o 
necunoscută, dacă se dispune de două date cunoscute; modelul (scenariul) presupune existenţa 
unei perioade în care să se desfăşoare ritualul complex de renovare a timpului: sacrificiul ritual al 
unui animal, pregătirea unor mâncăruri rituale, stingerea şi aprinderea rituală a focurilor, practici 
şi manifestări orgiastice, jocuri cu măşti, sărbători nocturne şi priveghiuri, întoarcerea morţilor 
printre cei vii, egalitatea supuşilor cu stăpânii, strigatul peste sat, practici de fertilizare a ogoarelor, 
vitelor şi oamenilor, prevestiri şi pronosticuri, jocuri de noroc, deschiderea cerului, întocmirea 
calendarului meteorologic, practici pentru izgonirea spiritelor malefice, alungarea morţilor la 
lăcaşurile lor; renovarea anului contemporan cuprinde un ciclu de 12 zile (25decembrie-6 
ianuarie), intersectat la mijloc de momentul culminant al „tăierii" timpului, la miezul nopţii dintre 
anul vechi şi anul nou; în mentalitatea arhaică populară, ciclul sărbătorilor de renovare a anului 
începe şi se termină cu sărbători importante (Crăciunul şi Bobotează), prefaţate de ajunuri; cele 12 

zile ale acestui ciclu se pare că reprezintă o reducere simbolică a anului solar de 12 luni, o 
concentrare a timpului, astfel încât o zi calendaristică să echivaleze cu o lună; scenariul 
sărbătorilor de Anul Nou se poate deci împărţi în două perioade aproximativ simetrice: perioada 
dintre ajunul zilei de 25 decembrie şi miezul nopţii de Anul Nou, când spiritele malefice ale 
morţilor circulă printre cei vii, când abundă practicile de pomenire a moşilor şi strămoşilor, când 
apar elemente ale unor străvechi practici orgiastice, şi perioada dintre miezul nopţii de Anul Nou şi 
Bobotează, dedicată curăţirii spaţiului de forţele malefice, alungării morţilor, practicilor de 
divinaţie, propiţiere şi profilaxie; împărţirea ciclului sărbătorilor de iarnă în două perioade (nefast- 
fast, vechi-nou) este mai puţin evidentă datorită amestecului practicilor tradiţionale, provocat de 
mutarea Naşterii (Crăciunul) de către Biserică din ultima zi a ciclului (6 ianuarie) în prima zi (25 
decembrie); între urările care se fac la începutul unui an şi pregătirea „mesei ursitoarelor", cu 
intenţia de a fi ursit favorabil noul născut, se pot stabili unele asemănări; este vorba de începutul a 
două unităţi de măsură, adică anul şi „viaţa de om", indiferent de numărul lor şi de obiectele 
aşezate la locul unde doarme nou-născutul sau la fereastră, obiceiul este practicat în toate 
regiunile ţării; semnificaţia generală a obiceiului stă în acţiunea de divinaţie, menită să scruteze 
viitorul copilului şi să-l influenţeze pozitiv; produsele puse de moaşă pe masa ursitoarelor au 
valoare de urare magică diferenţiată: sănătate, frumuseţe, noroc, fecunditate etc.; se crede că, în 
noaptea de Anul Nou se deschide cerul (în noaptea de Crăciun, se crede că se deschid 
mormintele); amândouă aceste situaţii sunt favorabile aflării viitorului; spiritele morţilor şi strigoii, 
în prima parte a ciclului de 12 zile, personajele celeste, în a doua parte a acestuia, sunt solicitate să 
dea răspunsuri despre ceea ce se va întâmpla în noul an; în nopţile de Anul Nou se spune, de 
asemenea, că vorbesc animalele şi că se aprind şi ard comorile; în Ţara Loviştei, bătrânii numesc şi 
astăzi revelionul cu o expresie de veche tradiţie („îngroparea anului"), deoarece acest obicei se 
făcea în noaptea Anului Nou; în Banat şi Transilvania, Anul Nou se mai numeşte şi „Crăciunul mic", 
deoarece o bună bucată de vreme naşterea lui lisus a fost considerată început de an; între strigatul 
peste sat din Transilvania, la Anul Nou şi la Paşte (în Joia Mare sau în sâmbăta Paştelui) şi strigatul 
peste sat din Muntenia, practicat la Lăsatul de sec, nu există deosebire de esenţă; în toate cazurile, 
scopul este acelaşi: comunicarea, în special a faptelor rele, de către feciori, într-un cadru nocturn 
şi la o dată calendaristică precizată de tradiţie, pentru ca persoanele vizate să intre în noul an 
purificate şi cu şanse egale de împliniri ca şi ceilalţi membri ai obştii; formula cu care se încheie 
strigatul peste sat, în Maramureş, „Cele bune să se-adune, cele rele să se spele!" este valabilă 
pentru multe zone româneşti în care a fost atestat obiceiul ( 12 . GHINOIU, p. 120-123; 143; 148; 
154; 157; 186-187). Ziua de Sfântul Vasile sau Anul Nou se numeşte, în Bucovina, Crăciunul Mic, 
iar, în Banat, Fratele Crăciunului; în Bucovina, de Anul Nou, se obişnuieşte să se atârne pe sub 
streşinile caselor o mulţime de flori, legate în mănunchiuri şi sub formă de cruce, dar mai cu seamă 
busuioc, rămânând agăţate acolo de-a lungul întregului an; enumerarea acestor flori se găseşte în 
finalul textelor de colind de Anul Nou, în segmentul menit urărilor: „Streaşină de busuioc, /Să vă 
fie de noroc, /Streaşină de măghiran, /Să vă fie peste an, /Streaşină de mintă creaţă, /Să vă fie pe 
viaţă, /Streaşină de bumbuşori, /Să vă fie de-ajutor/La fete şi la feciori/Şi nouă de sărbătorii"; pe 
vârful unui deal din preajma satului sau în alt loc mai înalt, dimineaţa, cete de feciori suflă în 
buciume, fluiere, bat în tobe şi în tot felul de instrumente de percuţie, pentru a face cât mai mult 
zgomot - Bucovina; se adună mai mulţi copii cu clopote şi cu securi în mână şi, în sunetul puternic 
al tălăngilor, înconjoară de trei ori pomul neroditor din grădină, ameninţându-l că-l vor tăia dacă 
nu face fructe, iar unul dintre copii se pune garant că pomul va rodi şi se roagă de ceilalţi să nu-l 
taie - Moldova; femeile iau gunoiul strâns în urma măturatului în casă în ultimele zile şi îl duc la 
rădăcina pomilor fructiferi, crezând că astfel aceştia vor rodi mai bine decât în urmă cu un an; dacă 
în urmă cu o zi, în ajun adică, se umblă cu Plugul sau cu Aratul de către cete de flăcăi, în ziua de 
Sânvăsâi se umblă cu Semănatul, obicei performat de către cete de copii de până la 12 ani; aceştia 
seamănă cu grâu, secară, orz, ovăz sau orez şi urările se fac dimineaţa, până la ora 10-11, sau 

„până ies oamenii de la biserică"; oamenii cărora le vin băieţii cu Semănatul cred că tot anul le va 
merge bine şi că vor fi onoraţi, cu atât mai mult cu cât mai mulţi băieţi, adică semănători, le 
deschid poarta gospodăriei, iar anul va fi mănos; dacă nu vin semănători, atunci cred că tot anul le 
va merge rău şi nu vor fi băgaţi în seamă; alţii cred că, dacă nu le urează nimeni în seara Anului 
Nou şi nu îi seamănă băieţii, nu vor mai apuca celălalt An Nou; se mai crede că, dacă vin fetiţe la 
semănat, atunci nu le va merge bine şi, în general, refuză primirea cetelor de fete, dacă acestea 
sunt primele care le intră în curte; cine va dormi în ziua de An Nou, acela va dormi tot anul - 
Muntenia; cine nu strănută în această zi, acela nu va ajunge până în anul următor - Suceava; cine 
dă în această zi bani cu împrumut sau nu are bani, acela va fi tot anul lipsit de bani şi de toate cele 
- Bihor; Muntenia; Bucovina; să-l apuce pe om Anul Nou cu bani în buzunar, ca să aibă tot anul - 
Muntenia; este bine ca primul intrat în casă, în această dimineaţă, să fie un bărbat şi nu o femeie, 
ca să meargă bine acelei gospodării - Moldova; dacă în ziua de Sânvăsâi este ger mare şi pe 
pământ se văd multe steluţe este semn că anul ce urmează va fi unul bun şi vor fi multe cununii - 
Ţara Chioarului; dar dacă va fi moină, atunci vremea peste vară va fi potrivită mai ales pentru fân - 
Bucovina ( 2 . MARIAN, I, p. 6; 9; 21; 44-48; 51-53; 56; 59; 95; 108; 110-114; 117). Se crede că, la 
miezul-nopţii care marchează trecerea de la un an la altul, toate apele şi pietrele dorm - Vâlcea; se 
spune că este noaptea în care se deschid cerurile şi atunci fiecare animal poate grăi ca oamenii, 
dar cel care ascultă poate muri, fiindcă Dumnezeu nu vrea ca oamenii să afle treburile 
dumnezeieşti - Vaslui; cine doarme în această zi va dormi tot anul - Muntenia; în această zi, fetele 
nemăritate mătură în casă dinspre uşă spre spate, apoi duc gunoiul în curte pus în poală, ca să le 
vină peţitori - Ţara Oltului; în seara Anului Nou, fetele nemăritate pun într-un vas cu apă o ramură 
de busuioc, una de măr şi o monedă de argint, pe care le lasă aşa până a doua zi de dimineaţă, 
sperând că îşi vor visa viitorul soţ şi, dacă îl visează pe tânăr împreună cu multă verdeaţă în jur, 
este semn că ea va fi o femeie norocoasă, dar, dacă îl visează pe lângă nişte bivoli, este semn 
aducător de rele - Muntenia; se crede că în seara şi noaptea dinspre Anul Nou se deschide cerul, 
iar vitele vorbesc între ele, dar cine le aude va muri nu peste mult timp - laşi; Suceava; cine vede 
cerul deschizându-se va primi de la Dumnezeu tot ceea ce va cere - laşi; Suceava; nimeni nu 
trebuie să doarmă în noaptea dinspre Anul Nou, ca să nu fie tot anul somnoros, nici nu se dau bani 
cu împrumut, iar cel pe care îl prinde această zi fără bani asupra sa va fi în lipsuri tot restul anului - 
Ţara Oltului; în ziua Anului Nou, în zori, pe nemâncate, fiecare om trebuie să ia în mână unealta pe 
care o foloseşte de obicei în tot cursul anului şi să o mânuiască de trei ori; astfel, agricultorul 
izbeşte de trei ori cu sapa în pământ, iar furca pentru fân o ridică de trei ori în sus; la fel 
procedează cizmarul, croitorul, pietrarul etc., în credinţa că vor avea spor la lucru de-a lungul 
întregului an - Galaţi; în general, cum va fi musafirul din ziua Sfântului Vasile, bogat sau sărac, tot 
aşa va fi şi anul, îmbelşugat sau plin de lipsuri diferite - Tecuci; în ajunul Anului Nou, doi copii se 
duc, spre seară, în grădină şi unul ameninţă pomii care nu fac roade cu toporul, iar celălalt promite 
că vor da roade şi să-l cruţe, după care îi leagă tulpina cu un şomoiog de paie - Ţara Oltului; se 
crede că, dacă în ziua Anului Nou este senin şi ger, este semn că, în anul ce vine, oamenii vor fi 
sănătoşi, dar, dacă este moină şi ceaţă, înseamnă că vor urma boli - Suceava; când ninge sau e 
moină în această zi înseamnă că anul va fi bogat în roade - Galaţi ( 2 . GOROVEI, p. 9; 18; 48; 104; 
156; 210; 216; 243; 258; GOLOPENŢIA, p. 82; 140). Se crede că timpul trebuie oprit în această 
noapte şi întors, după ce au trecut 364 sau 365 de zile, şi luat de la capăt din dimineaţa Anului 
Nou; oamenii, indiferent de vârstă, trebuie să stea treji, să se distreze, să uite cele rele întâmplate 
în anul care se petrece, să spere într-o viaţă mai bună; se aprind lumânări sub icoanele din casă, cu 
deosebire sub acelea care îl reprezintă pe lisus Hristos; se ung canaturile uşilor şi pragurile casei cu 
usturoi, membrii familiei şi animalele, pentru ca toate şi toţi să fie feriţi de rele; se spune că în 
această noapte vitele vorbesc între ele, dar nu este bine să fie ascultate, fiindcă acela care o face 
este sortit morţii; în această noapte se deschide cerul, dar numai cei cu credinţă în Dumnezeu pot 
zări minunea şi tot ce vor cere li se va împlini; se pune apă neîncepută în tot atâtea pahare, câţi 

membri sunt în familie, şi se aşează sub icoane, urmând să fie socotiţi ca având noroc în anul ce 
vine cei la care paharele sunt pline cu apă; fetele beau apă din clopoţeii pe care îi poartă 
colindătorii, ca să aibă voce plăcută în interpretarea cântecelor peste vară; se colindă, în dimineaţa 
Anului Nou, cu sorcova, purtată de cete de 3-4 copii, sorcova fiind odinioară realizată din ramuri 
de pomi fructiferi, puse la înflorit în ziua Sfântului Apostol Andrei (30 noiembrie); după copiii cu 
sorcova, vin semănătorii, alte cete de copii, care poartă în trăistuţe boabe de grâu, porumb, fasole 
sau orez, pe care le aruncă în curtea gospodăriei şi prin casă, ca semn de belşug pentru recoltele 
viitoare, seminţele fiind apoi adunate de gospodari şi date de mâncare vitelor, ca ele să fie 
sănătoase peste an - Bistriţa; se alcătuiesc două cete de tineri pentru ziua de 31 decembrie, ai 
căror membri poartă măşti de un grotesc inimaginabil, de-a dreptul hidoase, şi înarmaţi cu 
ghioage, ostilităţile dintre cele două „oşti" debutând pe la orele 4, 00 dimineaţa, locul adevăratei 
bătăi fiind ştiut numai de cele două tabere, asistaţi de bătrânii satului, aşezaţi ordonat pe 
marginea drumului, care îi încurajează pe viteji, tradiţia afirmând că, dacă nu curge puţin sânge, 
anul care vine va fi, din punct de vedere agricol, unul sărăcăcios; totuşi, bătrânii locului afirmă că 
odinioară se luau doar la trântă şi aceasta era singura luptă - laşi; la miezul-nopţii, se sting toate 
luminile din casă şi se aprind după trecerea acestui prag, marcându-se astfel moartea anului vechi, 
ajuns la bătrâneţe, şi renaşterea acestuia, considerându-se totodată că timpul şi lumea 
înconjurătoare reînvie, că forţele binelui înving în lupta cu forţele răului, că lumina învinge 
întunericul, că frigul este învins de căldură, că viaţa iese victorioasă împotriva morţii - obicei 
practicat în toate zonele etno-folclorice; oamenii cred că, în noaptea de Revelion, ca şi în nopţile 
tuturor marilor sărbători calendaristice, se deschide pentru o clipă cerul, iar cei care au şansa să 
surprindă acest moment îl pot vedea pe Dumnezeu stând la masa împărătească, înconjurat fiind 
de cei mai apropiaţi sfinţi; se mai crede că, în acest caz, orice dorinţă aleasă se împlineşte; obiceiul 
de a stinge toate luminile din casă, la cumpăna dintre ani, şi a le aprinde imediat după miezul 
nopţii semnifică dorinţa oamenilor de reechilibrare a timpului şi spaţiului, de a elimina haosul, 
întunericul şi forţele răului care însoţesc trecerea anului vechi şi a prilejui victoria luminii, a 
echilibrului şi a forţelor binelui aduse de anul cel nou sau de timpul cel tânăr; cete de tineri sau de 
copii, băieţi şi fete în vârstă de 8-12 ani, pornesc, în dimineaţa zilei de 1 Ianuarie, cu „Semănatul", 
obicei asemănător colindatului, dar care este însoţit doar de gestul de a arunca prin curtea 
gospodăriei seminţe, urând gazdelor sănătate şi roade bogate - Neamţ (PRESA). Se umblă cu plugul 
tras de boi împodobiţi cu canafuri roşii şi cu tălăngi şi se trage în mod simbolic câte o brazdă în 
curtea fiecărei gospodării, totodată aruncându-se cu boabe (de grâu, ovăz, orz, mai rar porumb) 
către gospodarii ieşiţi în uşa caselor şi rostindu-se urarea de belşug în roade - Maramureş; în toată 
ţara, cete de copii umblă cu Sorcova, un montaj de flori artificiale prinse pe o vergea de lemn, 
sorcovitul presupunând rostirea unui text cuprinzând o succesiune de comparaţii propiţiatoare (Ca 
un măr, ca un păr/Ca un fir de trandafir/ Tare ca fierul/iute ca oţelul/Tare ca piatra/iute ca 
săgeata/La anul şi la mulţi aniI; concomitent cu rostirea textului, copilul care ţine sorcova îl atinge 
ritmic pe umăr sau pe spinare pe cel sorcovit; de remarcat că odinioară sorcova era mănunchiul de 
rămurele puse la înmugurit şi înflorit în ziua Sfântului Andrei - 30 noiembrie (NOTE, Antonescu). în 
zonele din nordul României (Maramureş, Chioar, Lăpuş, Bucovina), în ziua Anului Nou, bărbaţii, 
purtând cu ei un plug din lemn sau din fier, tras de boi, trec de la casă la casă, trăgând în mod 
simbolic, la intrarea în ogradă, o brazdă care înseamnă implicit un gest augural pentru belşugul 
lucrărilor agricole ce urmează a fi executate în anul abia început, evident o reminiscenţă a 
practicilor uzitate odinioară, când Anul Nou cădea la 1 martie (COJOCARU, p. 176; NOTE, 
Antonescu). în Ţara Oltului, există credinţa că, în această perioadă (în noaptea de Crăciun sau de 
Anul Nou), se deschide cerul şi vorbesc animalele din grajd; cele 12 zile de la Crăciun până la 
Bobotează reprezintă anul şi se crede că aşa cum vor fi aceste zile, tot aşa vor fi şi lunile de peste 
an; ziua întâi de Crăciun nu reprezintă numai luna ianuarie, ci anul întreg, încât este considerată ca 
o zi cu dublă valoare prezicătoare; probabil că din această pricină, în această regiune, ziua de Anul 

Nou are pentru cetele de flăcăi un rol destul de şters, adevăratul An Nou fiind Crăciunul; în unele 
sate, în seara de Revelion, sunt trase clopotele de la biserică, pentru îngroparea anului cel vechi 
(HERSENI, p. 15-16). Zăngănitul fiarelor (clopote, tălăngi etc.), în ajun de An Nou sau în ziua 
Sfântului Vasile, are rolul de a alunga vârcolacii, dar se crede că acelaşi lucru poate alunga şi 
Joimăriţa (MUŞLEA, II, p. 234). în Gorj, prezicerea ursitului se face cu ajutorul a două boabe de 
grâu, puse pe vatra bine încinsă, curăţată de jar şi de cenuşă, cele două boabe reprezintă perechea 
pentru care acestea sunt menite; se spune prin părţile locului că perechea se sânvăsâiază; din 
cauza vetrei încinse, câte un bob sau amândouă sar în câte o parte, distanţa dintre cele două fiind 
interpretată ca timp care se va scurge până la căsătorie; pe o masă, un băiat sau o fată aranjează 
ulcele, nelăsând pe nimeni din încăpere să privească; se pun sub ulcelele răsturnate cu gura în jos, 
separat, câte o monedă, cărbune, pâine, câteva fire de păr, o oglindă, un pieptene etc.; când se 
termină această operaţie, cel care le-a aranjat invită lumea ca fiecare să ridice o ulcea şi se 
prevesteşte cum va fi ursitul sau ursita: banul - om bogat; cărbunele - brunet şi cu pielea închisă la 
culoare; oglindă - frumos; pieptene - cu dantura prezentând spaţii între dinţii din faţă; părul - 
păros; pâine - bogat şi bun, jocul putându-se repeta de multe ori; o persoană poate fi sânvăsâiată 
şi de o alta; de pildă, mama îşi sânvăsâiază băiatul sau fata, dacă sunt plecaţi din casă undeva 
departe; există şi practica de a sânvăsâia chiar şi animalele domestice şi păsările de curte, 
gospodina punând pe vatra încinsă mai multe boabe, ca să vadă dacă ţin cu locul sau nu; de 
subliniat că termenul sânvăsâiat (care provine de la Sân Văsâi-Sfântul Vasile) are sensul de 
„împerechere", de logodnă simbolică în aşteptarea primăverii noului an; la culcare, fetele pun sub 
pernă busuioc, grâu şi sare, repetând cuvintele pe rând, cu gândul la mai mulţi posibili soţi: „Cum 
nu poate sta Xfără sare, aşa să nu poată sta fără mireasă!", urmând să-l viseze pe cel care-i va fi 
ursitul; în noaptea Anului Nou, fetele de măritat se duc în grajd şi lovesc cu piciorul un bou, ele 
considerând că se vor mărita după aţâţi ani câte lovituri sunt necesare până ce boul se scoală de 
jos (CĂRĂBIŞ, p. 49-52). Tot în Gorj, fetele care vor să ştie anul în care se vor căsători merg în seara 
Anului Nou în grajd, lângă vacă, pe care o lovesc cu piciorul, zicând „Hei de ăst timp!"; dacă vaca se 
ridică de la prima lovitură, se crede că se vor mărita în acel an; dacă nu se ridică, mai se loveşte o 
dată, zicând „Hei de alt timp!" şi după câte lovituri trebuie să dea până se ridică vaca, tot atâţia ani 
sunt socotiţi că trebuie să treacă până la măritiş; alte fete pun seminţe de grâu sau de secară în 
pantoful din piciorul drept, după care îl pun sub pernă, nu înainte de a spune „Doamne sfinte, zi de 
azi, /Cum se-alege cânepa de grâu/Şi secara de grâu, /Aşa să aleagă scrisul meu, /La noapte în vis 
să-l visez/Şi aievea să-l văz!", în speranţa că-şi vor vedea în somn viitorul soţ; alteori, fata stă în 
noaptea Anului Nou, până la miezul nopţii, între două oglinzi mari, aşteptând să-şi vadă ursitul; sau 
speră să-l vadă în vis, luând busuioc şi o oglindă mică pe care le pune sub pernă (SANDA, p. 35). în 
Teleorman, în seara Anului Nou, la una dintre fete se adună mai multe; ascund sub o basma 
diferite obiecte: pieptene, săpun, pâine, inel, oglindă, cărbune etc., după care prezicătoarea trage 
câte unul şi interpretează viitorul fetei; sau ies la miezul nopţii şi aleg un par din gard pe care îl 
marchează cu o aţă; a doua zi, merg, îl identifică, după care fizicul viitorului mire este interpretat 
după alura parului, adică poate fi drept, strâmb, noduros etc. (1. CHIVU, p. 243).în părţile 
Bârladului, se crede că, în noaptea Anului Nou, animalele vorbesc şi cine se poate furişa până în 
preajma lor poate auzi multe despre ceea ce gândesc animalele despre stăpânul lor; de asemenea 
este cunoscută practica prezicerii vremii prin intermediul calendarului de ceapă; fetele se duc la 
coteţul porcilor să-i sperie şi socotesc numărul de ani până a se mărita după numărul grohăiturilor 
scoase de animale; sau merg pe întuneric şi îşi aleg un par din gard, crezând că ursitul are să fie 
asemănător parului din gard, care este interpretat a doua zi în acest scop; se cunoaşte, de 
asemenea, obiceiul de a trage, în ajun de An Nou, o brazdă în curtea gospodarului, cu rolul de a-i 
ura belşug în gospodărie (BĂLĂNESCU, p. 269; 286). în Bihor, riturile agrare pot fi întâlnite în 
practicile de întâmpinare a noului an, când se face prevestirea timpului secetos sau ploios, pe luni, 
folosindu-se 12 foi de ceapă, în care se lasă puţină sare timp de 12 ore ( 3 . BOCŞE, p. 108). Dacă 

cerul va fi roşu peste zi înseamnă război şi ploaie; dacă este soare, anul va fi mănos, iar peştele din 
abundenţă; dacă prima noapte a anului va fi luminoasă şi fără vânt înseamnă an mănos, dar dacă 
bate vântul dinspre miază-zi înseamnă moarte (PRESA). Serii simbolice: apă-busuioc-măr-monedă; 
apă-monedă-brad; busuioc-grâu-sare; grâu-pantof-picior drept-busuioc-oglindă. 

Vergelul. în această noapte, se fac profeţii pentru noul an; la aceasta iau parte fete şi feciori, 
bărbaţi şi neveste, tineri şi bătrâni, alţi curioşi, dar iniţiativa o au în primul rând feciorii şi părinţii 
care au fete mari; o a doua variantă a acestui fel de prevestiri se desfăşoară tot în noaptea de Anul 
Nou, dar aceste practici vizează doar cunoaşterea viitorilor soţi, la ele participând doar fetele 
necăsătorite şi fiind caracteristice în special perimetrului transilvănean; se mai cunoaşte şi o a treia 
variantă a Vergelului, care este făcut numai de feciori, dar la care sunt invitate şi fetele 
necăsătorite, împreună cu părinţii lor; acest tip de Vergel se organizează, în Bucovina, în după- 
amiaza zilei de An Nou, în alte zone ale ţării el fiind obişnuit la Lăsatul de sec pentru Postul Mare; 
în toate cazurile, acest fel de Vergel are în centru petrecerea propriu-zisă, cu primirea şi ospătarea 
invitaţilor; când anii sunt mănoşi, atunci se serbează şi la celelalte lăsaturi de sec de peste an; aşa 
se face că, în Transilvania, Botoşani şi Bucovina, se serbează în după-amiaza zilei de An Nou, pe 
când cei din Banat la Bobotează; Vergelul se organizează în seara zilei în care este prăznuit Sfântul 
Vasile (1 ianuarie), dar invitaţiile se fac de către feciori, care merg în seara de ajun pe la casele 
unde sunt fete mari şi poftesc pe părinţii acestora şi pe ele a doua zi după-amiază la Vergel - 
Bucovina; fata din casa unde, în noaptea de Anul Nou, se face vergelul se duce la fântâna din care 
ia apă în mod obişnuit, scoate o ciutură cu apă, ia o gură din ea, o duce în casă şi o pune într-o 
strachină, după care aduce făină şi fiecare participantă la ritual îşi frământă şi îşi face câte o turtiţă 
însemnată, pentru a fi recunoscută uşor, acestea fiind coapte pe vatră, apoi sunt unse cu unt sau 
cu untură, după care este chemată o pisică şi turtiţa care este mâncată mai întâi arată că acea fată 
se va mărita în acel an; dacă însă pisica doar va mirosi turtiţa înseamnă că fetei îi vor veni doar 
peţitori, iar fetelor ale căror turtiţe nu sunt nici măcar atinse de pisică nu li se vorîntâmpla nimic 
referitor la ursita lor; în loc de turtiţe, unele fete fac un fel de colţunaşi, piroşti, găluşte, sau 
întrebuinţează cocoloaşe de mămăligă sau bucăţele de slănină, care pot fi date de mâncare unei 
pisici ori unui câine, semnificaţiile fiind aceleaşi; în seara Anului Nou, fetele nemăritate se duc la o 
casă cu copii, dau ocol casei de trei ori, apoi se aşează la o fereastră, să audă ce se vorbeşte în 
casă; dacă aud că părinţii spun copiilor: „du-te", „cară-te", „mergeţi de-aici", este semn că fata va 
pleca destul de repede din casa părintească; dacă aud „vino mai degrabă" şi „vino mai iute", 
înseamnă că peţitorii vor veni în câşlegile de iarnă, iar, dacă aud spunându-se„sfaf/ locului", „stai 
cuminte", „nu te urni din loc", atunci este clar că fata nu se va mărita în anul ce urmează - Suceava; 
în această noapte, fetele merg la coteţul porcilor sau la grajdul vitelor, animale pe care le lovesc cu 
piciorul drept şi după a câta lovitură de picior se scoală animalul după aţâţi ani se crede că se vor 
mărita - Transilvania; Muntenia; Buzău; Bucovina; pentru organizarea Vergelului, se caută din timp 
un om dispus să-l găzduiască şi să cumpere vin; în ajun de Anul Nou, cum se lasă seara, se buciumă 
şi se trâmbiţează până pe la ora 11 noaptea, după care se adună fete, băieţi, bărbaţi, neveste, 
copii, bătrâni; se aşează masa, pe ea un vas cu apă neîncepută şi toţi care vor să ştie cum va fi anul 
ce vine pun în apă un obiect mic (cercel, inel, nasture, cheiţă, cuţitaş etc. pe care le pot ulterior 
recunoaşte uşor); vine un băiat lângă vas, împreună cu vergelatorul sau vestitorul de Anul Nou; 
vergelatorul are în fiecare mână câte o rămurică verde de pom, cu care bate ritmic în buza vasului, 
rostind o urare; când textul urării se încheie, băiatul scoate un obiect din apă; vergelatorul spune 
că norocul posesorului obiectului va fi în vite sau că va avea parte de atacul unor fiare sălbatice 
etc.; de multe ori, vergelatorului i se leagă ochii şi se naşte hazul, după cum potriveşte „norocul"; 
după ce obiceiul este încheiat, apa se aruncă şi în locul ei se pune vin şi urmează petrecerea; tipul 
al doilea de Vergel îl organizează fetele nemăritate din toate zonele Transilvaniei; în Năsăud, se 
numeşte Vergel, iar în celelalte ţinuturi se numeşte Vergelat, aşa cum îl transcrie şi D. Cantemirîn 
Descriptio Moldaviae, adăugând că practica din Moldova presupune aşezarea, de cu noapte, a 

unor vergele într-o anumită ordine, iar dimineaţa ele arată binele şi răul; mai aminteşte Cantemir 
că previziuni despre viitor se pot face şi cu linte, bobi, oale, aşezate toate într-un anumit mod, dar 
nu specifică nici felul de a ordona vergelele şi nici cum se interpretează aşezarea lor sau a boabelor 
folosite; Vergelul se face la o anumită casă, sau la una dintre fete şi are ca scop cunoaşterea 
ursitului şi cam peste cât timp se vor mărita; participă numai fete, rar câte unul-doi flăcăi, fără însă 
a avea un rol în cadrul obiceiului, al cărui conducător este o femeie în vârstă, sau stăpâna casei, 
sau o fată mai expertă şi care poartă numele de ursitoare; se acoperă ferestrele, pentru a nu se 
vedea în casă; ursitoarea aduce diferite obiecte (cuţit, sare, piper, ardei iute, pâine, cărbune, apă, 
pieptene, perie, inel, piatră etc. ); pe masă aşează vase, după care o fată iese afară, iar celelalte 
fete ascund obiectele sub aceste vase; la revenirea în cameră, fata ridică temător un vas şi i se 
interpretează obiectul aflat sub el: cuţit înseamnă că ursitul va fi aprig, cu limbă ascuţită şi cu ea va 
tăia de multe ori inima alesei sale; iese altă fată din cameră, obiectele sunt schimbate sub vase, 
reintră în cameră şi alege un vas sub care se află, de pildă, pieptene, care înseamnă că va avea un 
bărbat aspru, dar bun la suflet, pentru că pieptenele este neplăcut la pieptănat, dar ulterior place 
părul frumos pieptănat; ardei iute înseamnă bărbat iute, dar bun la suflet şi iubitor; cărbune indică 
un bărbat înalt, sănătos, bine făcut şi oacheş la ten, dar trebuie avut grijă să nu fie aprins, pentru 
că apoi nu poate fi stins decât cu lacrimi; sare - „fără sare nu-i nimic bun", „bărbatul va fi sarea ta, 
el îţi va face plăcută viaţa, dragostea lui va fi pentru tine ceea ce este sarea în mâncare; tu însă să 
te porţi cumsecade cu dânsul, căci de nu, vei fi ştiind zicala: Sarea-i bună la fiertură, /însă nu peste 
măsură!"; pâine - bărbat bun ca pâinea, sănătos, plăcut şi iubitor; apă - apa este folositoare, dar şi 
stricăcioasă, bărbatul va fi bun, dacă soţia lui va şti cum să se comporte cu el, dar dacă nu va avea 
minte destulă, „el va fi biciul tău"; perie - fata se va mărita curând, dar nu în satul ei, ci cu un fecior 
dintr-o aşezare de peste pădure, va fi cam tomnatic sau chiar „văduvoi"; inel - înseamnă logodnă, 
deci fata se va mărita curând, iar soţul va fi un flăcău tânăr ca „Mândru, frumuşel, /Tras ca prin 
inel!"; piatră - mult timp fata va rămâne nemăritată, „asta înseamnă piatra, bat-o pârdalnicul s-o 
bată!"; în unele sate din Transilvania, sunt aşezate pe masă doar patru străchinuţe, sub care sunt 
puse fire de păr de porc, flori, petale şi pâine; sau pot trece şi la alte practici, după ce termină cu 
ghicitul obiectelor de sub vase, cum ar fi topirea plumbului, a cositorului, a cerii, cu albuş de ou, cu 
perii de porc puşi pe vatră sau pe o monedă încinsă, trecuţi prin flacără de lumânare sau puşi în 
mici turtiţe de aluat aşezate apoi pe suprafaţa apei dintr-un vas şi urmărindu-li-se direcţia şi felul 
cum plutesc; în unele sate din zona Clujului, ghicitul obiectelor se face de trei ori, profilul moral 
sau fizic al ursitului fiind în acest caz fie o sumă a celor trei semnificaţii, fie o medie a lor; în satele 
din Munţii Apuseni, Vergelul se face nu doar cu fetele, ci şi cu flăcăii, femeia bătrână care 
îndeplineşte rolul ursitoarei luând pe fiecare de mână şi ducându-l la masă, pentru a alege vasul 
sub care se află ascunse diferite obiecte din cele deja amintite; Vergelul poate fi făcut şi în după- 
amiaza zilei de 1 ianuarie - vestul Transilvaniei şi Bucovina; de Bobotează, după amiază - Banat; de 
Lăsatul secului pentru intrarea în Postul Paştelui; sau chiarîn una din cele trei zile ale Paştelui, de 
obicei luni, cea de a doua zi a sărbătorilor pascale - unele părţi ale Transilvaniei, unde este 
considerat a fi o petrecere de feciori, la care participă şi fetele; în alte părţi ale Transilvaniei, 
Vergelul este considerat o datină a fetelor, la care participă întâmplător şi băieţii; uneori 
petrecerea durează şi 2-3 zile succesive ( 2 . MARIAN, I, p. 21; 26; 44-48; 51-53; 56; 59-60; 66; 95; 
108). în Ţara Haţegului, unde obiceiul poartă numele de învârgelat, fetele şi nevestele tinere se 
adună la una dintre ele cam pe la miezul nopţii şi se aşează în jurul vetrei foarte bine încinsă; pun 
apoi pe ea câte doi peri de porc, unul fiind menit pentru una dintre fete, celălalt pentru flăcăul la 
care se gândeşte, rostindu-li-se chiar numele când perii sunt puşi pe vatră; dacă perii, răsucindu-se 
de căldură, se apropie unul de altul până se întâlnesc şi se împletesc împreună, atunci se spune că 
ei se vor căsători, iar dacă se îndepărtează este semn că nu se vor lua; în loc de fire de păr de porc, 
se mai pot folosi două boabe de piatră acră, urmând ca interpretarea să se facă în funcţie de felul 
cum se topesc, cum sfârâie şi mai ales direcţia pe care o apucă fiecare bobiţă lichefiată, una spre 

cealaltă sau invers; se procedează însă şi ca în toată Transilvania, punându-se pe o masă doar şase 
oale întoarse cu gura în jos, sub care se aşează un ghem, o bucată de pâine, una de sare, un inel, 
un pieptene şi un cărbune, acest fel de Vergel fiind destinat aflării aspectului fizic al ursitului; apoi 
toate oalele sunt învârtite şi amestecate între ele, de aşa manieră ca fetele să nu mai ştie ce este 
sub fiecare vas; fetele ridică apoi câte un vas şi obiectul găsit dă seama de cum va arăta viitorul 
soţ: ghem=guşat; pâine=bărbatul va fi gazdă, adică bogat; inel=bărbatul va fi frumos şi fălos; 
pieptene=soţul va fi colţat, adică rău la suflet; cărbune=bărbat negricios, urât (CLOPOTIVA, II, p. 
444-445). 

5 ianuarie - Sfinţii Mucenici Teopempt şi Teona; Cuvioasa Sinclitichia (Ajunul Bobotezei). Precum 
în noaptea dinspre Anul Nou, tot aşa se crede că cerul se deschide în noaptea dinspre Bobotează şi 
dorinţele sunt îndeplinite de către Dumnezeu, vitele vorbesc între ele şi-şi destăinuiesc locul unde 
se află comori ascunse în pământ, despre care se crede că ard în seara acestei zile - Banat; 
Muntenia; Moldova; Neamţ; Bucovina; cete de copii de până în 12 ani umblă, pe la vecini, neamuri 
sau prin sat, cu Chiraleisa, pronunţat şi ţuraleisa sau ciuraleisa (formulă liturgică grecească, rostită 
de însoţitorii preotului la Bobotează, provenită din greaca modernă kyrie eieison - ŞĂINEANU, II, p. 
240), având la brâu legat câte un clopot şi, înconjurând casa şi acareturile, ca să le ferească de 
duhuri rele, uneori şi pomii fructiferi, pentru a avea rod bogat, şi strigând Chiraleisa/Spic de 
grâu/Pănă-n brâu/Chiraleisa/Spic de secară/Până-n subsoară - Bihor; colindatul cu Chiraleisa este 
un obicei mult mai amplu, cuprinzând băieţi, dar şi oameni bătrâni, aceştia având rolul de a 
deschide calea preotului, anunţându-i astfel apropierea, dar este până la urmă şi un aspect 
comunitar, atâta timp cât pot participa toţi sătenii, purtând cu toţii câte un pomişorîn mână, 
intrând în case şi, în cele din urmă, ospătându-se cu toţii - Transilvania; există şi obiceiul ca fiecare 
părinte de familie să confecţioneze o cruce din lemn, pe care o acoperă cu pânză albă sau chiar cu 
mătase albă; cu această cruce, după vecernie, porneşte într-o procesiune pe la toate casele, urmat 
de o mulţime de copii, care rostesc cât se poate de des cuvântul Chiraleisa - Banat; Transilvania; 
uneori, preotul se suie şi în podul caselor şi stropeşte cu agheasmă toate bunurile aflate acolo - 
Moldova; crucea este sărutată pe rând de cei ai casei, iar femeia vine cu un fuior de cânepă, sau cu 
un caier de lână, pe care îl pune pe cruce, rugând totodată preotul să-i dea câteva fire din fuiorul 
aşezat pe cruce la casa precedentă, în credinţa că, în vara următoare cânepa va creşte spornic, sau 
ca să se prindă de fuior toate relele, sau că peste acest fuior va trece sufletul celui care l-a dat de 
pomană, dar vor trece şi sufletele celor morţi din casă în drumul lor spre Rai, sau că Maica 
Domnului face din el un sac de prins peşte şi cu acesta prinde sufletele din iad, ca să le aducă în 
Rai; în loc de fuior de cânepă, se poate pune pe cruce şi o jurubiţă de aţă - Moldova; Bucovina; din 
firele cerute preotului, femeile cred că este bine să fie puse la plasele de prins peşte, pentru ca 
prinderea acestuia să fie mai spornică - Suceava; tot din aceste fire, fetele confecţionează o feştilă, 
împletită din trei, folosită pentru a face o lumânărică, pe care o aprind seara, după ce au ajunat 
toată ziua, fac mătănii, apoi restul lumânării îl pun sub pernă, în speranţa că îşi vor visa ursitul - 
Galaţi; Brăila; partea feminină a casei îl invită cu insistenţă pe preot să se aşeze la masă, în credinţa 
că şi cloşca, primăvara, va sta pe ouă, sau că să aibă mulţi pui, sau ca să zăbovească mai mult 
peţitorii la fetele de măritat şi să se căsătorească în acel an; dacă nu va sta, femeia se va supăra; în 
acest caz, iese afară după preot, cu o cociorvă (unealtă casnică formată dintr-o prăjină cu un cârlig 
sau o placă la capăt, cu care se scoate jarul şi cenuşa din cuptor - ŞĂINEANU, II, p. 274) în mână, se 
întoarce apoi în casă şi se aşează ea în locul unde trebuie să stea preotul; din aceleaşi motive sunt 
invitaţi să stea şi ceilalţi care vin cu preotul împreună, ba mai mult, se crede că, dacă preotul sau 
oaspeţii nu se aşează, le mor vitele - Suceava; Bucovina; când preotul se aşează la masă, are grijă 
să guste puţin din grâul fiert; după ce a gustat, azvârle cu câteva boabe spre tavanul camerei şi, cu 
cât se lipeşte mai bine pe grinzi, cu atât se crede că vor lucra mai bine albinele şi stupii vor fi mai 
bogaţi - Bucovina; fetele fură din căldăruşă câteva fire de busuioc, pe care îl pun sub pernă, ca să-şi 
viseze ursitul; uneori, preotul dă el fire de busuioc şi fetelor, şi băieţilor, pentru că busuiocul 

provoacă vise frumoase - Banat; Bihor; Transilvania, Muntenia, Moldova; busuiocul furat din 
căldăruşă, pus în gard şi găsit a doua zi cu brumă pe el, semnifică iubit bogat - Moldova; se pune 
pe ghizdul fântânii, cu gândul la un flăcău şi, dacă dimineaţa are rouă pe el sau este măcar umed, 
flăcăul o va lua pe fată de nevastă; dar la fel îl poate pune la streaşină casei, a pătulului etc. - 
Moldova; Suceava; pun câte un fir printre celelalte flori cu care se împodobesc, atunci când se duc 
la joc, ca să fie îndrăgite şi jucate de către feciori - Bucovina; îl pot întrebuinţa pentru diferite 
farmece şi vrăji - Moldova; există credinţa că omul la care se sfârşeşte mersul preotului cu stropitul 
cu agheasmă va muri în decursul anului - Transilvania; dacă într-o familie merge rău, atunci, la 
plecarea preotului din casă, femeia apucă cu vătraiul de la sobă de un picior pe cel care duce 
căldăruşă cu agheasmă - Bucovina; ca să nu aibă pureci peste vară, imediat ce iese preotul din 
casă, stăpâna mătură după acesta - Bihor; înainte de a se pregăti bucatele de post pentru masa din 
această zi, se strânge toată cenuşa din vatră, dis-dimineaţă, pe nemâncate, care apoi va fi 
presărată în timpul verii peste straturile de varză, în credinţa că nu vor fi mâncate de omizi; tot aşa 
se strânge şi gunoiul de prin casă, urmând ca acesta să aibă aceeaşi destinaţie în amestec cu 
cenuşa - Bucovina; dacă, dimineaţa, primul străin intrat în casă este de parte bărbătească, se crede 
că toate animalele care stau să fete vor face pui masculi, iar de este femeie, animalele vor făta pui 
de parte feminină - Suceava; primul om văzut în această dimineaţă, de este un individ harnic 
înseamnă că şi cei care l-au văzut vor fi harnici peste an - Suceava; se crede că postind în ajunul 
sărbătorilor de iarnă, adică în ajunul Crăciunului şi în cel al Bobotezei, ar putea întoarce grindina şi 
ploaia păgubitoare - Suceava; unii chiar nu mănâncă nimic până nu le intră preotul în casă cu 
crucea; alţii nu mănâncă nimic toată ziua, în credinţa că astfel vor fi feriţi de vrăjmaşi şi de pagubă 
în casă - Muntenia; Transilvania; fetele care ajunează o fac în speranţa că vor avea parte de un 
flăcău frumos, iar copiii postesc şi ei pentru a avea noroc peste vară la prinsul în laţ a păsărilor - 
Bihor; să nu se dea copiilor să mănânce pâine când se află pe afară, pentru că aşa vor face tot anul 
şi nu este bine - Bucovina; nu se bat copiii în această zi, pentru că, peste an, fac bube - Bucovina; 
soţia care se ceartă cu bărbatul ei în această zi se va certa la fel peste an - Bucovina; nu se cerne 
făină, nici în ajunul Bobotezei, nici în cel al Crăciunului, pentru că se fac purici în casă; nu se dă 
nimic împrumut din casă în această zi, ca să nu se împrăştie gospodăria - Suceava; cine strănută se 
crede că va trăi bine peste tot anul, dar se mai crede că acela care strănută primul când se trezeşte 
dimineaţa va muri primul dintre ai casei - Suceava; până să se aşeze mâncărurile pe masă, se pune 
mai întâi fân sau otavă, apoi o bucată de sare şi câţiva pumni de tărâţe, peste care se aşterne faţa 
de masă; în cele mai multe sate aceste produse se pun pe masă încă din ajunul Crăciunului şi se 
lasă să stea până în ajunul Bobotezei; se mai pun pe masă două pâini, sare şi un pahar cu apă, în 
credinţa că noaptea vin morţii din familie şi se ospătează din bucatele acelea; nu se atinge nimeni 
de mâncare până nu vine preotul cu crucea să le stropească; în continuare, nu se atinge nimeni de 
bucate până ce gospodina nu ia câte o bucată din absolut toate şi le duce afară, le pune pe unul 
dintre parii gardului, în credinţa că păsările cerului mâncându-le nu se vor atinge vara de grâu şi de 
cânepă; tot din aceste bucate pune gospodina şi la rădăcina pomilor, pentru a rodi peste an; sunt 
scoase şi veşmintele şi se pun la vedere, pentru a fi stropite şi ele de preot, ca să nu le roadă 
moliile; fetele nu mănâncă nimic toată ziua, dar spre seara iau o felie de pâine, mănâncă din ea 
jumătate, iar cealaltă jumătate o pun sub pernă, împreună cu o pereche de izmene, ca să-şi viseze 
peste noapte ursitul - Bihor; fie iau de la preot un fir de busuioc, dându-i acestuia altul în loc, şi îl 
împletesc în păr, pentru a se mărita mai repede - Bihor; fânul şi otava, care au sta pe masă la 
venirea preotului, sunt date fiecărei vite din gospodărie, pentru ca ele să se sfinţească şi să le 
meargă bine tot anul, să nu se îmbolnăvească, iar, dacă sunt bolnave, să se însănătoşeze - 
Bucovina; în unele sate, se pune sub faţa de masă şi fire de grâu, care apoi sunt semănate 
primăvara şi rodesc foarte bine - Suceava; unii obişnuiesc să hrănească toate păsările de curte, 
dându-le de mâncare dintr-un cerc de putină, poloboc sau alt vas, pentru ca ele să se ţină la un loc 
şi să fie cu noroc pentru gospodărie - Suceava; ca să fie roditori, unii săteni ung şi stropesc copacii 

cu grâu şi cu agheasmă - Suceava; Muntenia; pe înserate, se dă de mâncare vitelor din fânul aşezat 
pe masă şi se afumă cu tămâie contra farmecelor care le poate lua mana - Bucovina; încă dinaintea 
ajunului, de cu seara, se adună de afară toate cămăşile şi celelalte rufe, în credinţa că, dacă rămân 
nestrânse, păsările cerului vor mânca peste vară grâul - Suceava; înainte de culcare, se iau mai 
mulţi cărbuni aprinşi, dedicaţi fiecărui membru al familiei, şi sunt puşi într-un ungher al casei, unde 
sunt lăsaţi până se sting, primul cărbune stins indicând pe acela care moare mai repede din casă; 
sau pun lemn în tinda casei şi lemnul care se răstoarnă peste noapte indică persoana care va muri 
peste an - Bucovina; dacă în această zi este chiciură pe crengile copacilor înseamnă că fructele se 
vorface din belşug, iar dacă picură de la streaşină este semn că vara va fi fără ploaie -Transilvania; 
se mai crede că, în această noapte, ouăle de corb crapă sub puterea gerului, iar puii îşi întind 
aripile şi zboară - Muntenia; în Bucovina, femeile care pregătesc plăcinte de post (vărzare, plăcinte 
umplute cu varză) obişnuiesc să meargă în grădină, având mâinile mânjite cu aluat, şi să se şteargă 
pe trunchiul pomilor fructiferi, în credinţa că aceştia vor rodi mai bine peste vară ( 2 . MARIAN, I, p. 
123-137; PRESA). Cine nu mănâncă nimic în această zi va avea noroc peste an - Muntenia; Galaţi 
( 2 . GOROVEI, p. 168). Ziua se serbează cu post; cine, spre ziua de Bobotează, stă de priveghi poate 
să vadă cerurile deschizându-se şi, orice ar cere, Dumnezeu îi va împlini; în ziua de ajun al 
Bobotezei este rău de moarte pentru cine apără un popă de câini; în noaptea Bobotezei, ouăle de 
corb plesnesc sub puterea gerului şi puii de corb întind aripile şi zboară; copiii, care umblă cu 
preotul din casă în casă, în seara Botezului Domnului, urează cu următoarele versuri pe cei din 
casa vizitată: „Ciura-leşa, /Marga-reşa, /Sită rară/ieşi afară!/Sită deasă/lntră-n casăl/Oi lănoase, 
/Vaci lăptoase, /Spic de grâu/Până-n brâu, /Secara/Cât scara, /Spicul/Cât voinicul!"; în această zi 
sau în ziua de 6 ianuarie, mici grupuri de băieţi intră în curţile oamenilor şi înconjoară casele, 
grajdurile, ocoalele de animale, holdele, sunând din clopoţei, tălăngi, fiare vechi, rostind totodată 
în cor: „Chiraleisa, /Spic de grâu/Până-n brâu, /Roade bune, /Mană-n grâne!"; colindătorii poartă 
la căciuli busuioc, brad, vâsc, cercei din nuiele de salcie (1. OLTEANU, p. 34-35). Serie simbolică: 
busuioc-brad-vâsc-salcie. 

6 ianuarie - Botezul Domnului (Bobotează). Zi numită şi Botează, Botez, Botezul Domnului - 
Transilvania, Banat şi Apă-botează - Ţara Haţegului; Bobotează sau Botezul Domnului este ziua 
până când durează datinile şi petrecerile cele mai însemnate care au debutat în ziua de Crăciun şi 
de Anul Nou, precum colindatul, irozii, steaua, turca sau cerbuşorul, păpuşile, berea sau ospăţul 
feciorilor şi vergelul; în unele sate, feciorii umblă cu cetera, în semn că datinile şi petrecerile s-au 
sfârşit şi că, de acum încolo încep iarăşi jocurile şi petrecerile uzitate şi în celelalte câşlegi ale 
anului - Transilvania; la Bobotează, se deschide cerul şi îngerul păzitor îi spune tânărului de însurat 
şi fetei de măritat încotro îi va fi destinul - Ardeal; cine va vedea cerurile deschise în noaptea 
dinspre Bobotează va fi drept înaintea lui Dumnezeu - Suceava; sufletul celui care moare în 
această zi merge de-a dreptul în cer, care rămâne deschis toată ziua, spre amintirea prezenţei 
Duhului Sfânt la Botezul Domnului - Transilvania; dacă în ziua de Bobotează, înainte de sfinţirea 
apei, un flăcău sau o fată alunecă şi cade, se crede că se va căsători în acel an; sau chiar dacă 
alunecă şi cade la întoarcerea de la biserică - Moldova; Neamţ; Bucovina; dar, dacă un matur 
alunecă şi cade, se crede că, până într-un an, va muri - Bucovina; fetele cred că, dacă păşesc pe 
urmele lăsate de preot, când acesta iese de la procesiunea de sfinţire a apei, atunci se vor mărita 
mai repede - Suceava; nu este bine să se dea pâine la ţigani, pentru că se crede că grâul, în acest 
caz, va face tăciune - Bucovina; din ce parte bate vântul în ziua de Bobotează în acea direcţie se va 
culca grâul la vară - Banat; Bucovina; dacă în această zi este crivăţ, anul va fi bogat în recolte - 
Ialomiţa; ploile vor veni din direcţia în care a stropit preotul cu agheasmă prima dată - 
Transilvania; se crede că apele rămân sfinţite două sau şase săptămâni - Ţara Oltului; Bucovina; de 
aceea se spune că se poate lua apă din orice curs de apă, fiindcă, în această zi, toate apele sunt 
curate şi sfinţite şi pot fi folosite ca agheasmă - Transilvania; tot din această cauză este păcat să se 
spele orice fel de fibre textile, ţesute sau nu, iar dacă totuşi este neapărat necesar aceasta să nu se 

facă înainte de răsăritul soarelui - Bucovina; se spune că atunci când preotul introduce crucea în 
apă toţi dracii ies din toate apele şi rătăcesc pe câmp atât timp cât apele sunt sfinţite (două sau 
şase săptămâni); nu pot fi văzuţi de nimeni, doar lupii se iau după ei şi îi mănâncă sau îi ucid acolo 
unde îi întâlnesc; de aceea nu este bine să se lase afară cămăşi puse la uscat, pentru că dracii fugiţi 
din ape se ascund în ele - Moldova; în credinţa că vor fi sănătoşi tot anul sau că vor scăpa de 
friguri, unii oameni se aruncă în apele curgătoare, sau chiarîn copcile făcute în gheaţă - 
Transilvania; Muntenia; Moldova; Bucovina; se crede că puşca introdusă în apa sfinţită va atrage 
mai mult vânat în bătaia ei - Moldova; atât la ducerea la biserică, cât şi la întoarcerea de la 
sfinţirea apei, mulţi feciori, purtând cordele colorate la pălării, obişnuiesc să călărească în fugă pe 
uliţele centrale ale satului; dacă vreo fată vede mai întâi un tânăr călare pe cal alb este semn că ea 
se va mărita până la Postul Mare sau în orice caz în acel an, iar dacă nu vede cal alb, numără 
feciorii care trec călări şi în cazul că numărul lor nu este cu soţ va trebui să mai aştepte - Muntenia; 
Moldova; în Ajun şi în ziua Bobotezei nu este bine să fie strigate găinile la mâncare, pentru că se 
crede că altă femeie auzind poate să zică: „Ţie penele, /Mie ouăle!", făcând astfel rău, pentru că 
păsările se duc şi cuibăresc la ea şi vin la stăpâna lor numai la mâncare - Bucovina; se mai crede că 
nu este bine să fie strigate în zilele de ajun şi în cea a Bobotezei, ca să nu le mănânce uliul peste 
an, din contră este bine să se pună o funie roată şi să li se dea de mâncare acolo, ca să se ouă în 
acelaşi loc - Suceava; se crede că, dacă în timpul procesiunii de sfinţire a apei, când se trag focuri 
din pistoale sau din mici tunuri confecţionate artizanal (săcăluşuri) vreo femeie fricoasă îşi strânge 
mâinile între genunchi, atunci pistoalele nu vor mai provoca un zgomot aşa de mare, sau chiar nu 
se vor mai aprinde deloc - Bucovina; femeile se duc în această zi la cimitir, unde tămâiază 
mormintele şi dau de pomană pentru copiii şi bărbaţii lor decedaţi - Suceava; se face o turtă din 
cenuşă amestecată cu agheasmă, care se păstrează peste an pentru a sfinţi cu ea vasele care sunt 
„spurcate" din întâmplare - Bacău; dacă nu au prunci şi îi doresc, femeile iau apă la Bobotează, vin 
apoi acasă cu ea şi fac nişte gogoşi ( pogace ) pe care le mănâncă împreună cu soţii lor - Ialomiţa; 
copiii dau ocol casei şi acareturilor, sunând din clopoţei, ca să nu se apropie şerpii de gospodărie - 
Bihor; în unele locuri, în timp ce preotul sfinţeşte apa, gospodarii scot vitele din grajduri, pentru ca 
şi ele să se sfinţească în aerul sărbătoresc al zilei - Banat; Transilvania; de la Anul Nou şi până la 
Bobotează, se adună gunoiul din casă, se păstrează într-un ungher şi i se dă foc în ziua Bobotezei 
între vite, pentru ca să nu li se întâmple nimic peste an - Suceava; se mai spune că, până la 
Bobotează, căldura este pe văi, iar frigul pe dealuri, iar, de la Bobotează frigul se coboară în văi şi 
căldura urcă pe dealuri - Moldova ( 2 . MARIAN, I, p. 123; 143-145; 149-150; 152-153). Se crede că 
timp de şase săptămâni, începând din această zi, toate apele sunt curate şi sfinţite, chiar şi cele 
situate la mare înălţime, în munţi; de aceea, cine se aruncă în apă în ziua de Bobotează se va 
vindeca de orice boală - Ţara Oltului; cine intră în apă în ziua Bobotezei scapă de friguri pentru tot 
anul - Ialomiţa; cine în noaptea dinspre Bobotează stă de veghe poate să vadă cerurile 
deschizându-se şi tot ce va cere îi va fi dat de Dumnezeu - Suceava; sau se crede că acela care va 
vedea deschizându-se cerurile va fi drept în faţa lui Dumnezeu - Muntenia; odată aşezată la masa 
pregătită pentru această zi, gospodina să nu se mai ridice, pentru că altfel nici cloştile nu vor sta pe 
ouă peste vară - Suceava; se crede că se vor mărita în acel an fetele care se împiedică, fără să vrea, 
şi cad în ziua de Bobotează - Suceava; ca vacile să dea mai mult lapte, se pune sub faţa de masă, în 
ajunul Bobotezei, un pumn de tărâţe, care sunt date de mâncare la vite a doua zi - Suceava; când 
vine preotul la Bobotează cu Iordanul, se pun câteva boabe lângă pragul uşii, ca preotul să 
păşească peste ele, apoi grăunţele sunt date la păsări, gândindu-se că aşa cum nu a văzut preotul 
boabele, tot aşa nu vor fi văzute găinile din curte de către boli şi ulii - Ţara Oltului; va avea noroc la 
vânat cine îşi bagă puşca în apă, în ziua de Bobotează - Suceava; cei ce suferă de dureri ale 
urechilor să se afume cu petice de ţesătură, în ziua de Bobotează, chiarîn timpul când, la biserică, 
se face sfinţirea apei - Suceava; de Bobotează, preotul să stropească cu apă sfinţită şi rufele din 
casă, pentru a nu fi roase de molii - Vâlcea; ca să dea roade bogate, sunt stropiţi cu apă sfinţită, în 

ziua de Bobotează, şi pomii din grădină - Tecuci; îi vor curge urechile celui care mai rosteşte 
colinde specifice Crăciunului sau Anului Nou după Bobotează - Tecuci; dacă în ziua de Bobotează 
este vreme frumoasă înseamnă că va fi un an îmbelşugat în grâne şi peşte - Botoşani; iar dacă bate 
crivăţul, vor fi roade bogate în toate semănăturile - Ialomiţa; dacă ziua de Bobotează este geroasă, 
după ieşirea preotului cu Iordanul se va înmoina, dar, dacă vremea este moale, ea se va înăspri - 
Suceava ( 2 . GOROVEI, p. 19; 23; 49; 54; 64; 92; 114; 130; 155; 203; 207; 242; 268; GOLOPENŢIA, p. 
133). în toate bisericile ortodoxe şi greco-catolice din ţară, preoţii oficiază slujbe de sfinţire a apei 
(Agheasmă Mare); unde este posibil, se sfinţeşte şi apa unor fântâni sau a unor râuri; credincioşii 
duc apa sfinţită în vase proprii acasă, pentru a o păstra peste tot anul; în localităţile situate pe 
malul Dunării sau în apropierea unor mari cursuri de apă, preoţii aruncă crucea în apă, de unde 
este recuperată, printr-o întrecere tradiţională, de către grupuri de înotători antrenaţi din timp 
pentru această faptă; cu apa sfinţită adusă acasă se sfinţesc casa şi acareturile fiecărei gospodării, 
mai ales cele în care sunt adăpostite vitele; tradiţia conferă apei sfinţite în această zi puteri 
tămăduitoare pentru toate bolile trupului şi ale sufletului; tot în această zi, preoţii umblă „cu 
Iordanul" pe la casele oamenilor, sfinţind cu crucea şi cu busuiocul înmuiat în agheasmă căminele 
tuturor credincioşilor; uneori, pentru a putea trece pe la toate casele enoriaşilor, preoţii împlinesc 
această datorie în ajunul Bobotezei sau chiar cu două-trei zile mai devreme şi uneori şi a doua zi 
după Bobotează; se obişnuieşte ca, în camera în care intră preotul, să se aşeze pe masă grâu, fân şi 
sare, urmând ca după botez acestea să fie date de mâncare animalelor, pentru a le merge bine 
peste tot anul; tot pe această masă sunt puse şi două pâini cu un pahar cu apă, în credinţa că 
noaptea vin morţii şi se ospătează; se obişnuieşte ca mormintele copiilor morţi nebotezaţi să fie 
stropite cu agheasma adusă în această zi de la biserică; se trimit bucate la morţi luând un ciubăr la 
fântână, aprinzându-se lumânări în jurul lui şi punând bucatele în vas; cu o lingură mare de metal 
se ia apă şi se pune în ciubăr; câte lumânări se sting în acest timp, tot atâţia îngeri vor duce 
bucatele la cei dispăruţi; când vasul s-a umplut cu apă, se ridică, se fac 13 paşi înainte şi se varsă 
apa; procedeul este repetat de 13 ori, după care oamenii se întorc la casele lor cu sufletul împăcat 
- Chioar; începând cu această zi, se încheie sărbătorile creştine şi cele tradiţionale aferente 
Crăciunului şi Anului Nou şi se declanşează perioada pregătitoare pentru împlinirea muncilor 
agricole; tot din această zi se pot relua căsătoriile; pentru a face rod bogat, sunt botezaţi şi pomii 
din livezi; pentru toţi credincioşii, apa sfinţită de Bobotează (Agheasma Mare) are puteri 
miraculoase şi se crede că apele sfinţite în această zi rămân sfinte timp de şase săptămâni; cu ea se 
sfinţesc bisericile, veşmintele preoţilor, vasele de cult, ogoarele şi grădinile pentru a rodi mai 
bogat; cu puterea ei se tămăduiesc trupul şi sufletul; această apă sfinţită se păstrează în fiecare 
casă de-a lungul anului şi se foloseşte în momentele esenţiale ale familiei respective; sărbătoarea 
de Bobotează este şi o sărbătoare a reconcilierii, a speranţei de mai bine (PRESA). în Ţara Oaşului, 
fetele mari se duc la râu, în această zi, se stropesc cu apă şi se descântă reciproc, considerând că 
astfel ele „vor fi mai mândre şi mai căutate" (BUHOCIU, p. 85). Se merge cu „bundăreteie" (burta 
porcului umplută cu carne fiartă şi tocată) şi se dă de trei ori ocol viei, spunându-se: „Să crească 
strugurii cât bundăreteie porcului", dar o urare similară putea fi rostită şi la locurile cultivate cu 
grâu sau la livezi - Dolj (ENACHE, p. 116). Se crede că în această zi este deschis cerul şi toate apele 
sunt sfinţite; de aceea sunt duse vitele la râu şi adăpate, iar în coadă li se împleteşte câte un fir de 
busuioc; înainte de a se aşeza la masă, sunt date de pomană vecinilor piftii; cine nu a apucat să se 
ducă cu daruri la naşi şi la moaşă în ultimele două zile ale Crăciunului o face în această zi; dacă 
plouă sau ninge în această zi înseamnă că va fi un an bogat, cu ploi în timpul verii - Gorj (CĂRĂBIŞ, 
p. 53). Dacă bate crivăţul în zi de Bobotează, anul va fi bogat în roade - Teleorman ( 2 . CHIVU, p. 
245). La marginea satelor, fetele şi flăcăii aprind focuri mari în dimineaţa zilei de Bobotează şi apoi 
joacă în jurul lui, iar, când flăcările focului se mai potolesc, încep să sară peste el; atât obiceiul de a 
face foc, precum şi jocul din jurul lui poartă denumirea de Ardeasca - Munţii Apuseni; Bucovina; 
tot în această zi, se obişnuieşte să se afume casele, grajdurile, cămările cu alimente, oamenii şi 

copiii bolnavi - Bucovina; curăţirea spaţiului uman de forţele malefice, pe care se crede că le-ar 
aduce iarna, se face printr-un colind numit Chiraleisa, obicei practicat în Ajunul şi în ziua de 
Bobotează; cete de 4-5 copii sau flăcăi trec la fiecare gospodărie, înconjoară casa, grajdurile, 
grădinile, uneori şi ogoarele, sunând din clopoţei şi rostind versurile: „Chiraleisa, /Spic de grâu, 
/Până-n brâu, /Roade bune, /Mană-n grâne !" - Transilvania; Moldova (12. GHINOIU, p. 144-146). 
Se confecţionează o păpuşă alcătuită din rămurele de măr, păr, prun, legate cu iederă, toate legate 
cu un ştergar; între nuiele, sunt puse şi două lumânări, care sunt aprinse în momentul când 
preotul intră în casă cu botezul; este botezat mai întâi cel mai în vârstă membru al familiei, care 
ţine păpuşa între palme, după care acesta sărută crucea din mâna preotului şi încredinţează 
păpuşa următorului, până la cei mai mici, lumânările arzând pe toată durata botezului - Ţara 
Lăpuşului (PRESA). Fetele de măritat, care vor să fie iubite de flăcăi peste an, fac în ajun câte un 
struţ, adică prind pe un băţ crenguţe verzi, pe care îl duc şi îl proptesc la malul unei ape 
curgătoare, a doua zi dimineaţa, înainte de răsăritul soarelui, se duc cu un ulcior descântat şi iau 
struţul plin de gheaţă în vas, iar acasă se spală pe faţă cu apa provenită de la topirea gheţii - 
Maramureş; tot în ajun de Bobotează, flăcăii confecţionează mascoide, numite mătăhăi, având 
aspect de moşi şi babe, folosind pentru aceasta haine vechi, rupte, murdare, executând organele 
genitale ale acestora la dimensiuni nefireşti, le pun în buzunare şi câte un bilet, pe care este scris 
un text ironic, apoi mascoida este urcată în câte un copac şi agăţată de aşa manieră încât să se 
ajungă foarte greu la ele, pentru a nu putea fi demontate în grabă, darîn orice caz vizibile pentru 
toţi cei care în dimineaţa de 6 ianuarie merg la biserică; la ieşirea din biserică, flăcăii urcă în copacii 
cu mătăhăi, scot „scrisorelele" din buzunarul mascoidelor şi le dau citire cu glas tare, ca să le audă 
tot satul, textul acestora fiind în majoritatea cazurilor adresate fetelor bătrâne, holteilor sau unor 
oameni a căror moralitate este îndoielnică - Maramureş; copiii care deschid alaiul preotului care 
umblă cu crucea din casă în casă, îmbrăcaţi în odăjdii preoţeşti, întreabă gazdele dacă primesc cu 
crucea, iar la răspuns afirmativ spun următorul text \ „Chiraiesa Doamne/Grâu de primăvară/Şi-n 
pod şi-n cămară/Şi pe prispă afară!" - Maramureş; locuitorii unor sate nu mănâncă nimic până nu 
vine preotul cu crucea să le sfinţească gospodăria şi să le dea apă sfinţită, copiii care îl însoţesc 
cântă colinde despre miracolul botezului în Iordan; nevestele nu mai spală rufe timp de opt zile, 
pentru că este păcat, toate apele pământului fiind sfinţite şi nu trebuie murdărite; vânătorii evită 
însă să se întâlnească cu preotul care umblă cu crucea, considerând că nu vor mai avea noroc la 
vânat, deoarece cred că duhurile care sălăşluiesc în animalele sălbatice fug de agheasmă, 
preferând să urce la munte şi să tragă focuri de armă peste pâraie, ca să alunge duhurile necurate 
- Valea Jiului; la intrarea izvorului în peştera Cioclovina Udă, se scufundă o cruce confecţionată din 
lemn de mesteacăn, iar sătenii, împreună cu preotul o aşteaptă să iasă la suprafaţă la intrarea 
principală în peşteră, existând două posibilităţi: dacă crucea apare repede, sătenii pleacă acasă 
îngrijoraţi, crezând că anul va fi rău; dacă însă, până la sfârşitul slujbei, crucea nu apare, un flăcău 
pătrunde în peşteră şi, în caz că găseşte crucea şi o aduce, se spune că anul va fi rodnic, lipsit de 
fenomene naturale potrivnice, primăvara va fi ploioasă, vara va fi caldă, pământul va da roade 
bogate, iar flăcăul se va însura cu o mireasă frumoasă; după aceasta, sătenii iau apă din izvorîn 
ulcioare, merg acasă, adapă vitele, spală cu ea copiii şi bătrânii care nu au putut asista la slujbă şi 
vor prepara mâncare folosind această apă, care este de asemenea folosită şi la spălatul vaselor la 
intrarea în Postul Mare (Postul Paştelui) - Flunedoara; în noaptea dintre Bobotează şi Sântion, 
sătenii obişnuiesc să păzească fântânile publice din localitate, aprinzând focuri lângă ele şi trag cu 
pocnitori, pentru a îndepărta duhurile rele de lângă ele, fapt pentru care, a doua zi, cei care vin să 
ia apă îi cinstesc cu bani sau cu băutură - Dolj; de va fi soare în ziua de Bobotează, anul va fi bogat 
în recolte, dar dacă este negură înseamnă că vor muri mulţi oameni; dacă va ninge sau ploua va fi 
an lipsit de rod şi mare scumpete la pâine; dacă bate vântul în ziua de Bobotează înseamnă război 
(PRESA). în localităţile din Transilvania unde se obişnuieşte a se constitui cete de tineri în vederea 
colindatului, acestea se desfac înainte sau după Bobotează (MUŞLEA, II, p. 76). în toate zonele, se 

desface bradul împodobit pentru Crăciun (NOTE, Antonescu). Serii simbolice: măr-păr-prun-iederă- 
năframă-lumânare; grâu-fân-sare-, pâine-apă. 

7 ianuarie - Soborul Sfântul Prooroc loan Botezătorul şi înaintemergătorul Domnului, zi 

cunoscută şi sub numele de Sântion. După o legendă, devenită colind, Sfântul loan Botezătorul a 
fost blestemat de către mama lui să se transforme într-o sălbăticiune, drept pentru care el s-a 
făcut cerb (după alte variante, a devenit pui de căprioară) şi aşa a trăit nouă ani şi nouă zile, după 
care s-a făcut din nou om şi a construit o mănăstire, apoi L-a botezat pe lisus Hristos - Transilvania; 
Bucovina; oamenii sărbătoresc pe Sfântul loan, considerând că el a ţinut toate posturile de peste 
an împreună cu o ceată de 318 de sfinţi părinţi, precum şi pentru că este de mare ajutor lui 
Dumnezeu în sporirea roadelor pământului - Olt; Romanaţi; Teleorman; Muscel; se crede că 
Sfântul loan este patronul pruncilor şi de aceea este sărbătorit în aceeaşi măsură ca pe o zi de 
duminică, considerându-se că astfel Sântion îi va apăra pe cei mici, îi va scoate din toate 
nenorocirile, mai ales pentru ca aceştia să nu moară nebotezaţi - Bucovina; încă de cu noapte, 
până a se lumina de ziuă, băieţi de la 15 ani în sus, numiţi iordănitori, umblă cu colinda de Sfântul 
loan, spunând că merg cu Iordanul; grupul de colindători are rolurile bine stabilite: unul dintre ei 
este şi conducătorul grupului şi i se spune popă, altul poartă căldăruşa cu agheasmă în care sunt 
strânşi şi banii primiţi, altul duce mănunchiul de busuioc şi altul poartă un fel de ţepuşă pe care 
adună bucăţile de carne căpătată; ei cântă Iordanul, adică acelaşi text pe care îl spune preotul pe 
la case în Ajunul Bobotezei, stropesc pe cei ai casei, după care îi ia în braţe şi îi ridică în sus pe 
fiecare în parte de câte trei ori, ca să capete putere, sau cer, din acelaşi motiv, să se lupte cu unul 
din iordănitori capul familiei, tot de trei ori - Muntenia; uneori, şase iordănitori voinici se aşează în 
uşa bisericii şi, când credincioşii ies de la slujbă, fiecare este ridicat în sus de trei ori; mai ales 
mamele merg în această zi la biserică, însoţite de copii mici, pentru ca aceştia din urmă să fie 
ridicaţi de către iordănitori, având ferma convingere că ei vor fi feriţi de boli şi vor trăi mult - 
Muscel; fetele şi băieţii se adună pe la fântâni şi se stropesc cu apă unii pe alţii, spunând că se 
iordănesc - Teleorman; la horele care se organizează în după-amiaza acestei zile, iordănitorii 
stropesc cu apă sfinţită în special fetele - Argeş; în unele locuri, obiceiul de a merge cu iordănitul şi 
ridicarea oamenilor în sus poartă denumirea de vălărit - Buzău; cu agheasmă de la Bobotează, în 
dimineaţa acestei zile, gospodarii îşi stropesc casa, acareturile şi vitele - Buzău; sunt stropite cu 
agheasmă, în această zi, vitele, grădinile, coteţele, cămările şi depozitele cu grâne şi alimente, 
chiar şi ogoarele - Muntenia; ziua lui Sântion este sărbătorită, spre seară, numai de către femei, 
fără participarea bărbaţilor, ele dansând şi chefuind între ele, considerând că, din întreg anul, 
aceasta este ziua când femeia este tot aşa de mare ca şi bărbatul - Olt; Romanaţi; moaşa satului, 
cu un pahar plin cu agheasmă şi cu un mănunchi format dintr-o floare (muşcată) şi busuioc uscat, 
legat cu un fir de lână de culoare roşie, trece pe la toate femeile şi nepoatele moşite de către ea şi, 
stropindu-le, le invită a doua zi la ea acasă - Dobrogea; se crede că-i va lua foc gospodăria celui 
care îndrăzneşte să lucreze în această zi, sau că lupii îi vor ataca şi ucide vitele - Bucovina; se crede 
că, în ziua lui Sântion, se botează gerul, adică vremea începe să se încălzească - Bucovina; sau că 
începe să se topească zăpada {„se înfrânge iarna"), fiindcă Sânnicoară vine pe un cal alb şi aduce 
neaua, pe când Sântion vine pe cal negru şi alungă iarna - Banat; Transilvania ( 2 . MARIAN, I, p. 
162-167; 255-257). Tinerii îşi plimbă caii pe uliţele satului, prilej în care se constată hărnicia din 
timpul iernii, modul cum au fost ţinute şi îngrijite aceste animale; sunt pregătiţi în mod special, 
împodobiţi cu panglici de culoare roşie şi clopoţei, iar părul coamelor este împletit - Dolj (ENACHE, 
p. 115). Cei pe care îi cheamă Ion sunt obligaţi să dea de băut şi, în caz că nu o fac, sunt duşi şi 
aruncaţi într-o apă din apropiere (PRESA). 

8 ianuarie - Cuvioşii Gheorghe Hovezitul şi Emilian Mărturisitorul; Cuvioasa Domnica. Toate 
femeile din sat, indiferent de vârstă, moşite de aceeaşi femeie, precum şi nepoatele şi 
strănepoatele se adună la casa acesteia şi petrec împreună până seara târziu; nu sunt invitaţi 
niciodată bărbaţi, petrecerea fiind exclusiv feminină; fiecare aduce câte un plocon moaşei, compus 


Antonescu. Dicţionar de Simboluri şi Credinţe Tradiţionale Româneşti 


311 


http: //cimec.ro 


dintr-un colac, carne din porcul sacrificat la Crăciun şi o sticlă de vin; pe masa moaşei este aşezat 
un colac mare în mijlocul căruia este o lumânare neaprinsă; înainte de a se aşeza la masă, în capul 
căreia stă mama-moaşă, o femeie împarte rachiu şi toate închină pentru sănătatea celei 
sărbătorite care mulţumeşte cu emoţie; tot în capul mesei stă şi preoteasa invitată special la 
petrecere; apoi se spune „Tatăl nostru" şi se împarte colacul cel mare; dacă le vine o bucată cu mai 
mult miez, spun că vor mai naşte o fată, iar de este o bucată de margine (mai cu coajă), zic că vor 
avea un băiat; de le pică numai miez, se crede că nu vor mai avea nici un copil; se pun apoi bani 
(„bacşişul moaşei") într-o farfurie în care se mai află un pahar de vin, un picior de pasăre, o bucată 
de pâine, sare, piper şi ardei; în final, se face loc în cameră şi se încinge jocul în prezenţa unui 
cimpoiaş, singurul bărbat invitat mai târziu la petrecere - Dobrogea (2. MARIAN, I, p. 255-257). 

Serii simbolice: colac-carne-vin; monedă-vin-pasăre-pâine-sare-piper-ardei. 

14 ianuarie - Cuvioşii părinţi ucişi în Sinai şi Rait. Dacă în această zi vremea este agitată, cu cer 
acoperit este semn de boală în animale şi scumpete pe piaţă; dar dacă cerul este senin înseamnă 
că anul va fi mănos (1. OLTEANU, p. 53; PRESA). 

16,17 şi 18 ianuarie - numite, în popor, şi Cercovii de Iarnă sau Fulgerătoarele, pentru că sunt zile 
de fulgere, trăsnete şi vifore - Banat; cea mai importantă dintre aceste trei zile este cea de 16 
ianuarie, zi în care calendarul creştin ortodox celebrează închinarea cinstitului lanţ al Sfântului 
Apostol Petru; ziua este denumită, în popor, Sân-Petru-de-larnă sau Sfântul Petru al Lupilor; este 
considerată miezul iernii şi este ţinută de către gospodari pentru ocrotirea vitelor; se crede că 
numai cu încuviinţarea acestui sfânt lupii mănâncă vitele şi numai pe care el i le hărăzeşte, pentru 
că Sfântul Petru este patronul lupilor; oamenii spun: „Sân Petru poartă lupii"; celui care nu 
respectă această zi lupii îi vor sfârteca vitele, iar el va suferi tot timpul anului de dureri de cap, 
ameţeli şi junghiuri şi va fi prigonit de duşmani; se crede chiar că Sfântul Petru urseşte, în noaptea 
dinspre 16 ianuarie, destinul fiecărei vite care trebuie sacrificată de lupi; din această pricină şi 
pentru a se feri pe sine de tot felul de boli (dureri de cap, amorţeli, junghiuri etc. ), bărbaţii nu 
lucrează decât mici treburi pe lângă casă, iar femeile nu cos, nu ţes, nu torc - Transilvania; 
Muntenia; Bucovina, Suceava; o legendă relatează că Sfântul Apostol Petru a scăpat din închisoare 
fiindu-i deschise uşile de chiarîngerul Domnului exact în această zi; din această cauză, ziua este 
ţinută de oameni pentru ca să-i ajute Dumnezeu să scape de toate necazurile, nevoile şi relele tot 
aşa cum a scăpat şi Sfântul Petru - Bucovina; alţii cred că, ţinând ziua aceasta, Sfântul Petru îi va 
feri de prigoniri şi de închisori - Sibiu, sau că, ţinând post, roadele nu li se vor strica peste an - 
Suceava; cei care au prisăci ţin ziua pentru ca albinele să roiască spornic şi să facă multă miere - 
Suceava (2. MARIAN, I, p. 170-171; 173). Dacă în această zi există în gospodărie un stog de fân 
neatins, este bine ca unul dintre cei ai casei să se suie pe el şi să-l spargă, adăugând: „De acum nu¬ 
mi pasă, că jumătate de iarnă s-a dus"; în Bucovina, se spune că Găinuşa (Cloşca cu Pui sau 
Constelaţia Pleiadelor - ŞĂINEANU, III, p. 112) stă pe cer, în această zi, drept la amiază 
(12.GHINOIU, p. 48; PRESA). 

16 ianuarie - închinarea cinstitului lanţ al Sfântului Apostol Petru. în 16, 17, 18 ianuarie cad 
Cercovii de Iarnă, despre care se crede că aduc fulgere, trăsnete şi vifore, dacă nu sunt respectaţi, 
din care cauză aceste zile mai poartă numele de Fulgerătoarele - Banat; dar zilele de 16 şi 17 
ianuarie mai poartă şi numele de Antanasiile (prin contragerea numelor sfinţilor Anton şi Atanasie 
- Banat; ziua de 16 ianuarie mai poartă numele de Sânpetru de Iarnă, iar Atanasie şi Chirii sunt 
numiţi Tănasă şi Chirică, ultimul având zi în calendarîn 18 ianuarie; oamenii ţin ziua lui Sânpetru 
pentru a fi feriţi de dureri de cap, amorţeli şi junghiuri, dar mai ales pentru a nu fi păgubiţi de lupi, 
iar zilele celorlalţi doi pentru a fi protejaţi contra diferitelor boli; chiar se spune de către femei că 
Atanasie şi Chirii sunt sărbători primejdioase, de unde şi menţiunea lui Ion Creangă: „Măi, 
parpalacule, nu cumva eşti botezat de Sfântul Chirică Şchiopu, care ţine dracii de păr?" - 
Transilvania; Moldova; Bucovina; cuvântul cercov vine din sintagma slavă ţercovnaia sviata = sfinţi 
bisericeşti (2. MARIAN, I, p. 174). în această zi nu se lucrează, pentru a nu stârni răutatea lupilor- 

Transilvania (2. GOROVEI, p. 128). Trei zile la mijlocul acestei luni sunt numite Cercovii de Iarnă; se 
crede că ele sunt zile care trebuie respectate, pentru a fi ferit de vifore şi, peste vară, de fulgere şi 
trăsnete, din care cauză mai sunt cunoscute şi sub denumirea de Fulgerătoarele - Banat; cea mai 
importantă dintre ele este ziua de 16, când se prăznuieşte Sfântul Petru de Iarnă sau Sfântul Petru 
al lupilor, purtând şi numele de Sfântul Petru cel Şchiop, Ciuma (Ciuia) Găinilor, Miezul Iernii şi 
închinarea Cinstitului Lanţ al Sfântului Apostol Petru; sărbătoarea este considerată mijlocul iernii şi 
se ţine mai ales pentru ocrotirea vitelor; nu se dă gunoiul afară din casă, ca să nu mănânce lupii 
vitele şi să nu fie prigoniţi oamenii de duşmani, crezându-se că Sfântul Petru îi apără de asupriri, de 
junghiuri şi de boli; ca şi fratele său, Sfântul Apostol Andrei, Sfântul Petru este considerat patronul 
lupilor, căci lupul este câinele Sfântului Petru, care îi porunceşte unde să prăduiască; când se 
strâng mai mulţi la un loc şi urlă, se spune că ei se roagă de Sfântul Petru să le orânduiască prada; 
cine nu va respecta această zi va suferi peste an de pagube din partea fiarelor sălbatice, de dureri 
de cap, amorţeli şi junghiuri; cine are, la această dată, un stog de fân întreg se suie pe el şi îl 
sparge, pentru că nu mai are nici o grijă, jumătate de iarnă fiind dusă; în zona Suceava, se spune că 
Găinuşa stă dreaptă la amiază, în această zi; în unele sate, 16 şi 17 ianuarie se ţin ca protecţie 
contra bolilor grele, contra ameţelilor şi pentru a feri copiii de orice rău; numite şi Zilele 
Trăsnetelor, sunt considerate deosebit de primejdioase, pentru că pe cel care nu le respectă îl vor 
ajunge fulgerele şi trăsnetele Sfântului llie (PRESA). 

17 ianuarie - Cuviosul Antonie cel Mare, cunoscut în calendarul creştin ca ocrotitor al călugărilor 
singuratici, al pustnicilor, dar mai ales ca păzitor împotriva bolilor, această ultimă credinţă 
determinând bolnavii sau rude ale acestora să-i adreseze rugăciuni de însănătoşire, în fiecare zi de 
marţi, cu deosebire la bisericile al căror patron este Sfântul Antonie cel Mare (PRESA). 

18 ianuarie - Sfinţii Atanasie şi Chirii, Arhiepiscopii Alexandriei. Din contragerea numelor celor 
doi sfinţi, Antonie şi Atanasie, poporul a creat cuvântul Antanasii, denumire generică a zilelor de 
17 şi 18 ianuarie, pe care cu deosebire femeile le ţin pentru a fi ocrotite ele şi familiile lor de pojar, 
ameţeli şi ciumă; femeile îl şi numesc, din această pricină, Tănase de Ciumă; pe ultimul dintre cei 
doi arhiepiscopi ai Alexandriei poporul îl numeşte şi Chirică Şchiopu' care ţine dracii de păr; tradiţia 
populară consideră aceste două zile ca fiind rele, primejdioase de boli grele, dacă nu sunt 
respectate; în această ultimă zi din cele trei, ţinută în special de femei, se fac turte stropite cu unt 
care se dau de pomană, pentru a feri oamenii de ciumă; dar Chirică Şchiopul este ţinut şi de către 
oamenii şchiopi, în speranţa că beteşugul lor se va îndrepta, însă se mai ţine şi pentru ca să nu 
şchioapete caii; cum va fi vremea de Atanasie şi Chirii, aşa va fi şi anul (2. MARIAN, I, p. 83; 168; 
ŞĂINEANU, I, p. 10; PRESA). 

25 ianuarie-Sfântul Grigorie Teologul. începând cu această zi, locuitorii din Prahova se abţin de 
la muncă până în ziua de 2 februarie (întâmpinarea Domnului; Stretenia), numind această 
perioadă Filipii de iarnă, fie că ei sunt în număr de 9 sau de 7, pentru a feri vitele şi oile de acţiunile 
păgubitoare ale lupilor; alţii ţin numai trei dintre aceste zile, numite Filipi sau Pilipi, primul căzând 
în ziua de 30 ianuarie, iar ceilalţi doi în zilele de 1 şi 2 februarie, zile în care bărbaţii şi femeile nu 
lucrează nimic - Muntenia; în Dâmboviţa, Filipul care cade în ziua de 30 ianuarie poartă şi numele 
de Ticlele (2. MARIAN, I, p. 186). Dacă în această zi vremea este însorită şi noaptea este senin 
înseamnă că anul va fi roditor (PRESA). 

30 ianuarie - Sfinţii Trei Ierarhi (Vasile cel Mare, Grigorie Teologul şi loan Gură de Aur. Poporul 
numeşte ziua Trisfetitele, Trisfetiţele, Filipii de Iarnă, Teclele. Se serbează fiindcă înseamnă intrarea 
creştinilorîn biserică şi de aici a început credinţa în Dumnezeu şi trebuie aprinsă o lumânare şi 
dată de pomană, pentru ca întreaga viaţă să fie luminată; se spune că Trisfetiţele, adică cei trei 
ierarhi, ar fi dormit trei sute de ani şi, deşteptându-se, au spus oamenilor ce au văzut, despre cei 
ce fac rău şi cum astfel se pedepsesc singuri şi i-a învăţat să facă bine; Trisfetiţele sunt cele trei 
sfinte care iau câte o mână, un picior celui pe care îl întâlnesc; unii oameni cred că sunt trei fetiţe, 
care, când umbla Dumnezeu pe pământ, au dat odată apă lui Dumnezeu şi apostolilor lui, iar 

altădată au spălat picioarele lui lisus Hristos şi de bunătatea lor au fost numite sfinte; când nu 
plouă, unii se roagă la ele să mijlocească lui Dumnezeu pentru a le aduce ploaie; unele femei cred 
că în această zi Maica Domnului a ieşit la biserică cu pruncul lisus, uitând că nu a împlinit încă 40 
de zile de la naştere, dar s-a întors şi până la 2 februarie (Stretenia) a lucrat o maramă pe care a 
dăruit-o bisericii; se spune că în aceste zile se împerechează lupii, iar lupoaica fată în noaptea de 
Sfântul Gheorghe (23 aprilie); în această zi, soarele sare cât un cerb (1. OLTEANU, p. 78-79). 

IARBĂ 

Iarba care se aşterne în biserică în Duminica Paştelui se dă apoi vitelor ca hrană, ca să fie 
sănătoase şi să dea lapte mai mult - Moldova; se seceră iarbă de pe nouă haturi, se usucă şi se 
păstrează, până ce fată vaca, după care i se dă imediat să o mănânce, pentru a-şi recăpăta 
vigoarea - Moldova; în caz că albinele, la vremea roitului, nu se prind pe vreun copac sau altceva, 
crescătorul este bine să se aşeze şi să se apuce cu mâinile de iarbă, zicând: „Cum m-am prins eu cu 
mâinile, aşa să se prindă albinele de un copac!"; câinele şi pisica mănâncă iarbă numai când îi 
doare capul - Suceava; sau numai când îi doare pântecele - Muntenia (2. GOROVEI, p. 6; 9; 43; 

118). Florile şi buruienile necesare pentru spălarea părului în dimineaţa zilei de Sân-Toader sunt 
culese cu o zi înainte, adică în ziua de vineri din prima săptămână a Postului Paştelui, punând în 
locul rădăcinilor acestora pâine şi sare; buruienile astfel culese sunt puse într-un loc anumit şi apoi 
femeile se culcă; a doua zi dimineaţa, fetele şi femeile iau apă neîncepută (de la o fântână sau un 
izvor, înainte de a lua altcineva), o aduc în casă, fără a vorbi cu nimeni pe drum, pun în ea pâinea şi 
sarea rămase, precum şi plantele culese şi apoi o pun la încălzit; după care se spală cu ea pe cap, 
rugându-se în acelaşi timp de Sân-Toader să le dea păr frumos; apoi se piaptănă, fie în casă, fie 
afară, dar nu înainte de a vedea un cal trecând pe uliţă, după cum procedează femeile din 
Bucovina; când îşi piaptănă copilele, mamele le trag de păr şi zic şi ele un descântec scurt, apoi le 
leagă cosiţele cu păr de cal; în Duminica Paştelui, se pune la pragul uşii o brazdă de iarbă verde, 
pentru a se călca pe ea, când se intră în casă, pentru ca, peste an, cei din familie să fie sănătoşi, 
plăcuţi şi frumoşi ca iarba verde - Banat; o bucată de glie verde se pune după uşă, în ziua de Paşte, 
se ţine acolo trei zile, timp în care se usucă, după care este bună să se afume cu ea toţi cei bolnavi 
de junghiuri - Suceava (2. MARIAN, I, p. 254-255; II, p. 194). Pentru cine se visează dormind pe 
iarbă este bine să-şi lase destinul în voia lui Dumnezeu; va trăi sentimente de frică şi va trece prin 
unele nevoi cel care se visează adunând ierburi de leac; cel care se visează tăind iarbă va trece 
printr-o perioadă cu multe griji; înseamnă că îşi va pierde un iubit sau anunţă vreme secetoasă 
pentru cel care vede în vis iarbă uscată; dar înseamnă sănătate pentru cel care vede în vis iarbă 
verde; va auzi oameni vorbind despre el cel care va vedea în vis un imaş, o păşune; cel care se 
visează cosind iarbă va avea parte de sporîn ceea ce întreprinde - Suceava (NOTE, Băncescu). 

Iarba fiarelor (iarba fierului; Cynanchum vincetoxicum - DLRM, p. 369). Plantă erbacee 
otrăvitoare; nu trebuie confundată cu iarba fiarelor (iarba fierului sau iarba tâlharilor, întâlnită în 
basmele populare), care are capacitatea de a înmuia fierul, deci de a descuia orice încuietoare, 
zăvor sau lacăt şi de a sfărâma lanţurile şi cătuşele; ţinută sub limbă sau în mână, fereşte pe om de 
săgeată, cuţit sau gloanţe; înfloreşte în noaptea de Sânziene (24 iunie); ea nu poate fi descoperită 
decât întâmplător: se rupe coasa, cad potcoavele calului, sare toporul din coadă; dar o poate 
descoperi şi ariciul, cu condiţia să i se închidă puii într-un coteţ, pe care el îi va elibera, ducând în 
bot iarba fiarelor; mai poate fi găsită şi cu ajutorul unui lacăt tras de o sfoară prin ierburi până 
când se descuie singur; mulţi cred că hoţii îşi implantează iarba fiarelorîn palma dreaptă, nu 
imaginea ei, ci însăşi planta, şi nu ca semn distinctiv, ci ca instrument magic; planta nu ar avea 
efect decât împreună cu rostirea unui anumit descântec; legenda spune că întâiul exemplar al 
acestei plante a răsărit din stropul de sânge scurs în pământ din buricul tăiat al pruncului lisus; 
indicaţiile folclorice nu sunt totuşi consecvente; ca formă, planta este fie un fir subţire, fie de 
forma unei inimi minuscule cu o picătură de sânge sau cu un grăunte de aur la mijloc; locurile unde 

poate fi găsită sunt smârcurile sau stâncile din munţi, deşi credinţele cele mai frecvente susţin că 
ea nu creşte niciodată în acelaşi loc sau că apare numai acolo „unde a pierit trăsnit un diavol" 
(2.KERNBACH, p. 163; 305). în Banat, se crede că poate fi recunoscută numai dimineaţa, pe rouă; 
în Muscel, se spune că este roşie ca focul, până a nu răsări soarele, după care devine verde şi nu se 
mai cunoaşte dintre celelalte bălării; se mai crede că ar creşte pe piatra munţilor, sau pe 
smârcurile de pe lângă lacuri, sau „pe locul unde a plesnit un drac", sau că răsare şi creşte ca orice 
iarbă, dar, dacă într-un ana crescut în ograda cuiva, anul următor apare tocmai peste trei ape 
curgătoare şi tocmai peste nouă ani revine în curtea celui dintâi; în Moldova, se crede că acela 
care posedă iarba şi dă mâna cu un om bogat toţi banii celui bogat vin la cel care are iarba; sau 
devine năzdrăvan, înţelege limba tuturor dobitoacelor, păsărilor, florilor; ca să fie obţinută, în 
Moldova se crede că este bine să se dea drumul unui cal, împiedicat cu fiare, să umble noaptea 
prin iarba unor locuri mlăştinoase şi, când se aude zgomot de fiare căzute, trebuie să se meargă 
repede şi să se caute lângă picioarele calului; în Dolj şi Suceava, se spune că, găsindu-se prin locuri 
mlăştinoase, vitele o mănâncă şi pier; caii care pasc pe acolo şi sunt împiedicaţi rămân liberi, iar 
potcoavele le cad de la copite; în Banat şi Neamţ, se ia un lacăt încuiat şi, legat cu o sfoară, trebuie 
tras prin iarbă, după care se caută în locul unde lacătul s-a descuiat, pentru că atunci face zgomot; 
în Suceava, obţinerea ei se face prin strângerea ierbii de pe unde se bănuieşte că ar creşte, se 
pune într-o covată cu apă, iarba obişnuită pluteşte, iar cea a fiarelor se duce la fund, pentru că 
este mai grea; sau atunci când se rupe coasa în iarbă, fără nici un motiv, înseamnă că s-a dat peste 
iarba fiarelor; în zona Galaţi, când se rupe coasa, trebuie să se taie toată brazda şi să se meargă cu 
ea la o apă curgătoare şi acolo se va vedea că buruienile o iau la vale, iar iarba fiarelor o va lua în 
contra curentului; în Suceava, cine vrea să o aibă se duce la cuibul unei ciocănitoare şi bate în jurul 
lui cuie de fier, drept pentru care pasărea se duce şi aduce iarba fiarelor, ca să poată intra în cuib; 
este suficient să se ţină dedesubt un vas, pentru că iarba cade odată cu cuiele; în Banat, 
Transilvania, Muscel, Moldova şi Bucovina, se practică un procedeu foarte cunoscut: se caută un 
pui de arici, care este închis cu lacăt bun într-o cuşcă; aricioaica îl caută, îl găseşte, apoi caută iarba 
fiarelor şi vine cu 2-3 fire în gură; în jurul coticioarei şi la uşa ei, pământul să fie netezit şi bine 
măturat; după ce îşi scapă puiul, ariciul scuipă iarba şi fuge cu puiul, astfel putându-se lua iarba; ea 
se păstrează astfel: în Galaţi, într-o crestătură făcută în pielea palmei drepte, după care rana se 
vindecă şi poate fi permanent la omul respectiv; în Moldova, la fel, în palmă, unde se face o 
crestătură; în Neamţ, sub pielea unui deget de la oricare mână; în Suceava, se crede că, dacă 
lacătul este uns cu usturoi sfinţit, iarba fiarelor nu ajută la nimic (CANDREA, p. 162-167). Pentru a 
putea fi obţinută, este bine ca puii de arici să fie închişi cu un lacăt, iar mama lor, pentru a-i scăpa, 
umblă până găseşte iarba fiarelor, o aduce cu ea şi deschide lacătul, scăpându-şi puii; în special 
hoţii caută să posede această iarbă, cu ajutorul căreia biruiesc orice fel de încuietoare, pentru că 
se crede că acela care are iarba-fiarelor poate deschide orice fel de încuietoare - Suceava 
(2.GOROVEI, p. 12; 110). în Gorj, unii oameni cred că iarba fiarelor se găseşte numai în arici, 
pentru că se hrăneşte cu ea; alţii afirmă că aceasta s-ar procura prin intermediul ariciului, căruia 
trebuie să i se prindă puii şi încuiaţi cu un lacăt într-o cuşcă; ariciul găsindu-i încuiaţi, pentru a-i 
scoate, se duce să caute iarba fiarelor pe care o aduce în gură; în momentul când atinge lacătul, 
încuietoarea sare şi puii dau buzna afară, după care ariciul matur trebuie prins şi să i se ia iarba 
fiarelor din gură, în caz că nu a lăsat-o jos; despre hoţii care au la activ mari şi multe spargeri, se 
spune că toate acestea ei le comit tot cu ajutorul ierbii fiarelor, pe care o poartă la degetul de la o 
mână, sub pielea pe care o crestează; posedând această iarbă, hoţii nu mai au grijă nici măcar de 
închisori, pentru că orice lacăt îl pot descuia (CĂRĂBIŞ, p. 113-114). 

IARNĂ 

Spre deosebire de datele calendaristice impuse oficial, în concepţia tradiţională românească iarna 
este răstimpul cât ţine omătul; astfel, începutul iernii este la Sfântul Nicolae (6 decembrie), iar 

sfârşitul ei la Alexii (17 martie - Cuviosul Alexie, Omul lui Dumnezeu); mijlocul iernii ( miezul iernii 
sau dricul iernii) se numeşte răstimpul cât gerul este mai mare; conform credinţelor populare, 
apropierea iernii este dată de următoarele semne: pleacă în alte ţări cocostârcii, rândunelele, 
cocoarele şi toate celelalte păsări călătoare; grangurii cară în scorburile copacilor poame de pruni 
spinoşi (fructul corcoduşului-Prunus cerasifera; DLRM, p. 187) şi alte fructe (2. MARIAN, I, p. 73). 

Se mai crede că iarna începe la Sfântul Apostol Andrei - 30 noiembrie (PRESA). Când vin ciorile încă 
din timpul toamnei este semn că vine şi iarna; când stolurile de cocoare trec în grabă spre sud, 
soseşte iarna mai devreme - Tecuci; e semn de belşug când iarna începe mai de timpuriu - Tecuci; 
dacă în timpul iernii se formează promoroacă multă, în zilele marilor sărbători (Sfântul Nicolae - 6 
decembrie; Crăciunul - 25 decembrie; Sfântul Ştefan - 27 decembrie; Sfântul Vasile cel Mare -1 
ianuarie; Bobotează şi Sfântul Ion - 6 şi 7 ianuarie) este semn de rodnicie pentru toate 
semănăturile - laşi; în schimb, dacă nu viscoleşte deloc în timpul iernii înseamnă că grâul nu va rodi 
îndestulător în vara viitoare - Bucovina; dacă iarna este geroasă înseamnă că vara va fi călduroasă - 
Suceava (2. GO-ROVEI, p. 19; 50; 66; 269). Dacă iarna a fost bogată în zăpadă şi liniştită, fără vifore 
şi vânturi mari, poporul crede că anul va fi bogat în porumb şi cereale păioase, deoarece vor fi ploi 
şi căldură la timp şi cu măsură, plantele vor creşte mari şi viguroase, fără a putea fi culcate la 
pământ din pricina furtunilor; în schimb, dacă iarna va fi întreruptă de perioade de căldură şi apoi 
urmate de perioade de viscole (alternativ), se vor preface căldurile din iarnă în perioade de frig în 
vara viitoare (iarnă omătoasă şi plină = vară roditoare; iarnă goală = vară slabă) - Suceava 
(2. MARIAN, I, p. 84-85). 

IASCĂ (Fomes igniarius sau fomentarius - DLRM, p. 370) 

Ciupercă parazită care creşte pe copaci şi este folosită la aprins focul din scânteile scoase prin 
lovirea amnarului cu cremenea (ŞĂINEANU, III, p. 182). Se crede că vitele celui căruia i se fură iasca 
vor fi mâncate de animale sălbatice - Suceava (2. GOROVEI, p. 110). 

IBRIŞIN 

Fir de mătase răsucit, întrebuinţat la cusut sau la împletit (ŞĂINEANU, III, p. 183). Dacă se visează 
fir de ibrişin alb sau roşu este semn de bucurie, chiar de nuntă, pentru cel care visează fir roşu de 
ibrişin - Suceava (NOTE, Băncescu). 

ICOANĂ 

Ca să nu piardă sarcina, femeii gravide i se dă să bea apă în care a fost spălată icoana Maicii 
Domnului - Moldova; dacă la prima naştere a unui copil, travaliul este îndelungat, se iau aşchii de 
lemn din trei colţuri ale unei icoane şi aşchii de la un colţ al Sfintei mese din altarul bisericii şi cu 
acestea se afumă femeia gravidă - Ţara Oltului; este mare păcat ca o icoană să fie spartă, ruptă sau 
părăsită; cel mai bun lucru este să fie luată, într-o zi de sărbătoare, şi aruncată pe o apă curgătoare 
- Galaţi; se crede că nu ar aduce noroc dăruirea de icoane sfinţite - Suceava; este semn de moarte 
pentru cineva din familie, când cade, de la sine, o icoană din perete - Muntenia; Vaslui; laşi; 
Suceava; şi tot semn prevestitor de moarte este şi când icoana trosneşte - Vâlcea; prevesteşte o 
mare nenorocire în casă, când icoana plesneşte - Muntenia; Dolj; nu este semn bun, când icoana 
se loveşte de perete - Ialomiţa; dacă plesneşte sau crapă o icoană din biserică, este semn că unul 
dintre preoţii acelei parohii va muri - Muntenia; sufletul unui om decedat stă 40 de zile după 
icoana care i-a stat pe piept - Galaţi; în caz că s-a aprins ceva în vecini, fie şi de la un trăsnet, 
pentru ca focul să nu sară, se iese din casă, în pielea goală, cu părul despletit şi cu icoana Maicii 
Domnului în mână şi se proferează blesteme la adresa duhurilor rele - Ţara Oltului; ca să fie 
propria casă ferită de incendiul izbucnitîn vecini, se pun înaintea acareturilor o icoană, o bucată de 
sare şi două pâini - Suceava; ca o puşcă să fie vrăjită şi să se îndrepte spre ea orice vânat, se ia o 
icoană şi se atârnă de creanga unui copac, în noaptea învierii, când se trag clopotele la biserică, iar 

vânătorul simulează că ar vrea să tragă în icoană, moment în care o femeie, cu părul despletit, 
cade în genunchi şi-l roagă pe vânător să nu împuşte icoana, pentru că, în schimb, vânatul va trage 
la puşca lui; vânătorul mai se face încă o dată că trage, apoi iartă icoana şi astfel puşca va fi vrăjită, 
dar femeia va înnebuni în curând - Suceava; icoană se pune şi pe peretele de răsărit al grajdului, ca 
să ferească vitele de rele şi să nu se încurce în lanţuri - Ţara Oltului; este semn de ploaie, când pe 
icoana făcătoare de minuni dintr-o biserică apar picături de ap ă, „când asudă icoana", după cum 
spun oamenii locului - Galaţi; ca să plouă, este bine să se pună icoana Maicii Domnului în apa 
dintr-o fântână, unde să stea până a doua zi şi va ploua - Suceava (2. GOROVEI, p. 91; 110; 147- 
148; 171; 191; 203; 262; GOLOPENŢIA, p. 74; 89; 130; NOTE, Antonescu). Căderea întâmplătoare a 
unei icoane din cui înseamnă moartea cuiva din familie; nenorocire înseamnă pentru cine se 
visează purtând o icoană; va fi judecatînaintea multor oameni cel care visează idol sau amuletă; 
cine visează icoană va primi o scrisoare de la cineva; va fi izbăvit de orice rău cel care se visează 
scoţând o icoană dintr-un loc nepotrivit; cine vede în vis icoană înseamnă pentru el noroc şi 
bucurie; pentru tânărul care visează icoană sau portretul unei fete frumoase înseamnă că în 
curând se va căsători - Suceava (NOTE, Băncescu). Serii simbolice: icoană-apă; icoană-sare-pâine. 

IE v. CĂMAŞĂ. 

IED (pui de Rupicapra rupicapra - DLRM, p. 114) 

Dacă, mergând noaptea, îi iese cuiva ied înainte, acesta să ştie că nu este ied, ci diavolul, care 
poate fi stăpânit, dacă i se aruncă între corniţe cingătoarea - Galaţi (2. GOROVEI, p. 79; 111). 

IELE (Dânse; Nemilostive; lude; Fetele lui luda; Drăgaice; Samovile; Vâlve; Nagade; Irodiţe; 
Irodiece; Şoimane; Vânturiţe; Vântoase; Fetele Vântoaselor; Stăpânele Vântului etc.). 

Ielele, în mentalitatea tradiţională românească, sunt nişte spirite feminine făcătoare de rău, care 
se numesc Rusalii; sunt atât de periculoase, încât nu este bine să li se spună pe nume, din care 
cauză ele obişnuit sunt numite ele şi dânsele; între relele pe care le produc celui urât de ele este şi 
boala reumatismului, pe care românii din popor o numesc dânsele, o boală despre care cel afectat 
crede că se datorează ielelor şi se spune că bolnavul suferă de dânsele; în popor, se mai întâlneşte 
şi imprecaţia „luate-ar ielele" (3. MARIAN, I, p. 289). Se mai crede că sunt cele 9 fete ale lui 
Alexandru Macedon, toate prefăcute în iele şi umblând în cele trei părţi ale lumii, având fiecare 
ocupaţia ei; trei iau venele de la oameni, pe care îi pocesc, trei fac de dragoste şi de urât, iar cele 
mari se ocupă cu ursitul copiilor; aceste 9 şoimane sau iele au locul lor şi nu se întâlnesc decât o 
dată pe an; iar când se întâlnesc, de bucurie că se revăd, fac o horă îndrăcită şi joacă învârtindu-se 
ca nişte nebune şi cântă; cu frumuseţea lor caută să-i piardă pe oameni; nu au trup de carne, ci 
sunt doar năluci în chip de femei tinere şi vesele; fără să păţească nimic, le pot vedea numai cei 
buni la suflet; uneori umblă goale, alteori au haine străvezii, zale pe piept şi clopoţei la picioare; 
zboară prin văzduh înainte de miezul nopţii şi trec cântând din zale, din gură sau din clopoţei, pe 
deasupra caselor unde au de pedepsit pe cineva; îl adorm în visuri minunate pe cel blestemat, apoi 
joacă o horă în jurul lui, blestemându-l cum le vine la îndemână; fiind ca nişte năluci, ele se văd de 
departe ca nişte lumini aprinse care zboară prin văzduh; când se învârtesc în horă, parcă ar fi un 
cerc luminos de foc; când li se face sete, beau din fântâni sau izvoare; cine bea după ele rămâne 
pocit; cine le vede jucând şi vrea să scape teafăr este bine să se dea de trei ori peste cap şi să 
spună o invocaţie de îndepărtare a lor; conducătoarea lor este Doamna Irodia, pe care o recunosc 
drept stăpână şi vrăjitoarele (2. OLTEANU, p. 225). Se crede că ielele posedă un buştean fermecat, 
care încălecat se transformă într-o căruţă trasă de 12 cai de foc; lovit, acelaşi buştean se preface 
într-un cerb de aur, care cântă ca păsările, iarîn el se ascunde eroul; locul unde se află acest 
buştean este „în pădurea neagră de lângă gârla de păcură care aruncă pietre şi foc până la înaltul 
cerului" (2. KERNBACH, p. 310) Sunt fiinţe supranaturale, numite Albele, Ale sfinte, Arghionte, 


Antonescu. Dicţionar de Simboluri şi Credinţe Tradiţionale Româneşti 


317 


http: //cimec.ro 


Babe ce fac mult rău, Bune, Căluş, Cele cinci fete nebune ale căror candele nu s-au aprins la venirea 
mirelui. Cele frumoase, Cele mai frumoase fete, Cele nepomenite, Cele sfinte, Ceva puternic. Ceva 
rău, Chipuri de femei frumoase, Chipuri de fete, Copile, Crăiţe, Diavolul, Doamne, Doamnele 
pământului, Domniţe, Drăcoaice, Drăgaice, Duhuri cu chip de femei foarte frumoase, Duhuri cu 
faţa foarte frumoasă, iar cu dosul ca nişte scorburi de copac uscat şi putred, Duhuri necurate, 
Duhuri nevăzute, Duhuri rele, Dulci, Duşmanele omului, Elea, Fecioare nevăzute, Fecioare 
răutăcioase, Femei, Femei cu putere drăcească de a face rău şi bine, Femei cu dorul de scorbură, 
Femei răufăcătoare şi amarnice, Femei rele, Femei sau Fete nevăzute, Femei sălbatice şi nevăzute, 
Femei sfinte, Femei urâte şi răufăcătoare, Fete, Fete avute, Fete curate şi foarte rele, Fete care 
asistă la naşterea unui prunc. Fetele câmpului. Fetele codrului. Fetele lui Rusalim împărat, Fiice ale 
pământului, Fiice ale lui Rusalim împărat, Fiice curate, Fiice frumoase, Fiice frumoase dar nebune şi 
invidioase, Fiice îmbrăcate în galben, Fiice închipuite, Fiice nebune, Fiice nevăzute, Fiice sfinte, Fiice 
sfinte şi curate, Fiice tinere, Fiice vrăjite, Fiice ale iadului. Fiice închipuite, Fiinţe ale iadului, Fiinţe 
sfinte, Furtuni rele care dau peste oameni. Hale, Harnice, lezme, Irodiece, Irodite, împărătesele 
văzduhului, îndulcite, Joimăriţe, Lucruri necurate, Mari, Mahvistre, Măiastre, Milostive, Miruite, 
Mândre, Muma-pădurii, Muşate, Nagade, Năluci, Nemuritoare, Oarbe, O boală, O boală care ia 
picioarele, mâinile, Păpuşi sfinte, Puternice, Rusale, Rusalii, Samovile, Surori năzdrăvane, Sfinte, 
Sfinte de noapte, Sfinte făcătoare de rău. Sfinte necurate, Sfinte nevăzute, Sfinte rele, Slugile lui 
Alexandru Macedon care au băut din apa vie şi nu vor muri niciodată, Spirite de draci care ies din 
pământ, Spirite rele, Stăpânele vântului, Strigoaice, Şchioape, Şoimane tari, Todorusale, Umbre 
închipuite, Ursitori, Vitne, Vietăţi trimise de Dumnezeu să lovească pe cineva de boală, Viteze, 

Vâlve, Vântoase, Vânt rău. Vânturi, Vânturi de vară, Vânturi locuite de vânturi rele, Vânturi 
puternice care umblă pe timpul nopţii, Vânturi rele, Vânturi rele cu boli. Vânturi rele şi turbate, 
Vârtecuşuri de vară, Vârtecuşuri de vânt, Vârteje care fac stricăciuni, Zeiţe, Zeiţele florilor, Zâne, 
Zâne foarte rele, Zâne pricinuitoare de reumatism, Zâne rele, Zânioare; se crede că ar umbla în 
grupuri de câte 3, 7 sau 12, iarîntr-un caz, al celor 5 fete nebune, trebuie reţinută conotaţia 
biblică; spre deosebire de drac, ele au de obicei denumiri măgulitoare şi poartă chiar nume 
pământene precum Anania, Catrina, Cătălina, Doamna mare, Ileana Brăileanca, Irodeasa, Irodiasa 
cea mare, Magda, Magdalina, Marina, Rosmarina, Rozmarina, Rujalina, Santasia, Savalina, 
Savativa ; nu se ştie unde locuiesc, dar se observă preponderenţa părerii că ele ar popula bălţile, 
ostroavele, munţii, scorburile, cerul, o lume ascunsă în pământ, văzduhul (cel de dincolo de vântul 
turbat), pustiurile, umbrele gardurilor, locurile neumblate, pădurile îndepărtate şi chiar streaşină 
casei; deci nu sunt doar duhuri ale văzduhului, ci şi duhuri ale nopţii, care zboară cântând, coboară 
prin poieni şi joacă, iar cine calcă în urma lor şi chiar cine le aude cântând sau le vede jucând se 
îmbolnăveşte, poate să amuţească, să surzească sau să paralizeze cu o mână sau un picior; ele îi 
pedepsesc pe făcătorii de rele, iar cine este „luat din iele sau din vânt" de obicei nu se mai vindecă; 
comportamentul lor faţă de oameni este diferit: îmbolnăvesc fetele şi femeile, le ridică în văzduh 
de unde le dau drumul, în timp ce pe bărbaţi, cu deosebire pe flăcăii chipeşi, îi iau la joc şi de 
obicei nu le dau drumul până când aceştia nu ajung la epuizare, iar, dacă este un instrumentist şi le 
cântă mai ales din fluier, instrumentul devine fermecat, interpretul căpătând virtuţi extraordinare; 
se consideră că ielele ar fi surori cu Ciuma, Diva, Holera, Samca; au totuşi puteri limitate, pentru că 
se crede că, dacă feciorul care joacă cu ele (sau care le aude) zice: „Să vă mulţumească 
Dumnezeul", ele se fac nevăzute; de asemenea, descântecele anulează puterea lor; unul din 
cântecele lor sună astfel '.„Hai, haide, hai, /De n-ar fi în lumea asta/Leuştean/Şi odolean, 
/Avrămeasă, /Cărstineasă, /Usturoi de samulastră, /Toată lumea-arfi a noastrăI"; aşa cum spune 
cântecul, ielele nu suferă să se apropie de locurile unde se află plantele enumerate mai sus, mai 
ales usturoiul; se crede că tot cu aceste plante se poate lecui cel îmbolnăvit de iele; în plus, cel 
care a dormit pe locul unde au dănţuit ele sau sub copacul peste care au zburat, ori a băut din 
fântâna în care s-au scăldat trebuie să lase neapărat un semn acolo, măcar câteva fire din 

îmbrăcămintea sa, pentru că altfel va fi pocit; este bine ca omul care vrea să bea apă dimineaţa 
dintr-o fântână să lase acolo un pai sau o frunză, pentru ca pocitura să rămână pe ele; dacă 
întâlnesc în drumul lor un tânăr dormind afară, în întuneric, îl duc, fără ca el să simtă, într-o poiană 
şi îl învaţă să cânte, în timp ce ele joacă în jurul lui; acel cântec îi va reveni mai târziu în minte 
tânărului, dar fragmentar, şi aşa sunt compuse doinele frumoase (PRESA). în Gorj, despre Ale 
Frumoase (Ale Sfinte) există credinţa că sunt nişte fete de o frumuseţe fermecătoare, veşnic 
tinere, care umblă noaptea până la cântatul cocoşilor, jucând şi cântând; sunt văzute adeseori cum 
trec în zbor sub formă de lumânări aprinse; se aud cântând din vioară, cimpoi, fluier aşa de 
frumos, că „nu există om pe pământ să le întreacă"; primăvara şi vara, în nopţile cu lună, 
îmbrăcate în alb şi încinse cu bete roşii, joacă în horă, în formă de cerc sau semicerc, pe la 
fântânile depărtate de sat, prin câmpii şi zăvoaie, pe sub copaci înalţi şi cu coroane bogate; alteori 
cântă în pomi; sub aceştia, se vede iarba călcată şi îngălbenită; cine le vede trebuie să tacă şi să se 
închine; dacă nu, Ale Frumoase îl „pleznesc", rămânând mut, orb sau paralizat de un picior sau o 
mână; la fel se întâmplă şi celui care calcă ulterior pe locul unde au jucat ele sau sub copacul unde 
au cântat; de asemenea, din cauza lor nu este bine să se bea apă din fântânile depărtate de sat 
(CĂRĂBIŞ, p. 115). în Ţara Oltului, se spune că ielele ar fi cele 5 fete din Sfânta Scriptură, pictate în 
pronaosul multor biserici, care umblă prin văzduh şi au puteri peste orice lucru din lume: de a 
înmulţi sau de a strica bucatele, de a ucide oamenii, de a omorî vitele; dacă trec în drumul lor 
peste acareturi, acolo se prăpădesc vitele; pentru a le păzi, proprietarii lor pun în vârful acestor 
construcţii o rotilă de plug sau o căpăţână a unui animal mort (BUTURĂ, p. 177). Poporul le 
numeşte însă, pentru a leîmbuna, cu denumiri de laudă sau de dezmierdare, precum: Milostive; 
Zâne; Măiestre; Doamne; Domniţe; Frumoase; Fetele câmpului; Fetele codrului; Fetele lui Şandru; 
Viteze; Flarnice; Sfinte; Sfinte Mari; Şoimane; Şoimance (PRESA). Sunt duhuri necurate, care umblă 
noaptea în grupuri, zburând pe deasupra satelor; în zbor, ele cântă foarte frumos şi strigă pe nume 
locuitorii caselor peste care trec; cei care le aud trebuie să stea nemişcaţi şi să nu zică nici un 
cuvânt, pentru că, dacă nu fac aşa, se pomenesc „luaţi de iele", adică li se betegeşte o mână, sau 
un picior, devin muţi, surzi sau orbi etc. şi cu greu se vor mai putea vindeca - Vrancea (2. STAFIL, p. 
187). în ziua de 16 aprilie, ielele se prind într-o horă neînchisă la capete şi joacă pe iarbă verde, 
iarbă care apoi arată ca şi cum ar fi fost arsă, dar care ulterior răsare din nou şi este de o 
frumuseţe rară, însă pe care vitele nu o mai mănâncă - Vrancea; ele beau noaptea apă din fântâni 
şi cine va bea după ele va fi pocit, schilodit, schimonosit, drept pentru care acela care dimineaţa 
vrea să bea apă din vreo fântână să lase acolo un obiect al său, pentru ca poceala să cadă pe acel 
lucru - Prahova; în jurul unor copaci creşte iarbă înaltă, semn că acolo au jucat ielele, iarîn cazul în 
care cineva calcă pe acea iarbă i se înmoaie un picior sau o mână - Suceava; nu se lucrează în toate 
zilele săptămânii de după Paşte (Săptămâna Luminată) şi nici în ziua de luni după amiaza în a opta 
zi după Rusalii, pentru ca ielele să nu facă rău oamenilor - Suceava; îi piere glasul celui care spune 
altora că a văzut ielele jucând şi cântând noaptea prin poiene - Muscel; Dâmboviţa (2. GOROVEI, p. 
111). în Maramureş, unde se numesc Frumuşele, se crede că ielele sunt nişte femei care ies 
trecătorilor în cale şi îi cheamă: „Flaide, haide, haide!" şi îi duc după ele, prin spini, prin ciulini, prin 
uscături, de se rănesc rău de tot, ori sunt mursecaţi de câini şi rupţi, încât pot boli îndelung şi chiar 
pot muri (BOGDAN, p. 107). în Olt, se crede că zilele din preajma Rusaliilor trebuie respectate, 
fiindcă şoimanele sunt periculoase, fac rău omului; vătafii şi căluşarii au influenţă asupra lor şi le 
pot îmblânzi, când cineva este „luat din căluş"; jucând în jurul celui bolnav, şoimanele lasă 
persoana afectată de boală şi pleacă (PRESA). 

IEPURE (Lepus europaeus - DLRM, p372) 

Este asociat, în plan simbolic, morţii, din care cauză, într-un alt plan, figurează între semnele de 
rău augur, fiind în mod constant asociat nenorocirilor, evenimentelor nefaste din viaţa omului: „De 
vezi popă e rău, iar de vezi iepure e rău de tot"; „De-ţi taie calea un iepure e semn rău"; „Când îţi 

ies înainte vulpi şi iepuri, e bine să te întorci înapoi, că nu-ţi merge deloc bine; vulpile şi iepurii sunt 
animale sărăntoace"; „Când este prin ţarină şi-ţi iese iepurele înainte, înseamnă că-ţi va merge 
rău; şi dacă vezi numai un iepure singur, nici să nu mai faci drumul înainte, căci nu faci nimic, dar 
dacă vezi doi sau mai mulţi, apoi necazul l-au luat cu ei, c-au avut să-l împartă între ei; dar când 
este numai unul, împarte necazul cu omul sau femeia pe care ei o întâlnesc în cale"; credinţa este 
larg răspândită în Europa; în basmele româneşti, se întâlneşte şi iepurele „bun", cel care îl ajută pe 
erou să dobândească obiectul şi fiinţa râvnită, dar şi iepurele „rău", vestitul „iepure-şchiop", care, 
el singur, este atât de puternic încât poate doborî până şi boul năzdrăvan al voinicului; acest 
iepure-şchiop este călărit de o figură malefică, strâns legată de orizonturile chtoniene, Statu- 
Palmă-Barbă-Cot; acest cuplu împleteşte micimea şi aspectul derizoriu cu puterile extraordinare 
care zac în ei; iepurele-şchiop, cu stăpânul său sau nu, este mai de temut decât orice altă apariţie; 
acest lucru se datorează faptului că el este un vestitor, sau chiar un purtător, al forţelor 
întunericului şi morţii; deci drumul pe care el conduce este unul funerar; şi tot funerară este şi 
imaginea cosmogonică după care dimineaţa, în drumul său de urcuş, Soarele este tras de 12 boi 
(cai), ori de doi lei, iar cel de coborâş, de seară, de 7 iepuri; de la atribute funerare la cele 
demoniace nu este decât un pas: „Duhul necurat se bagă în iepure"; „Oamenii care se strigoiesc se 
prefac în iepuri"; „Iepure a vedea în vis e rău, căci acest animal e diavolul"; dar în el se întrupează 
şi „spiritul grâului", pentru că ultimele spice secerate au, în Moldova, numele de „iepure", în zona 
Tecuci, atunci când se ajunge cu săpatul ultimelor fire de porumb, se spune: „Să prindem 
iepurele!"; este însă simptomatică legătura iepurelui cu orizontul magic al jurământului (atât de 
intim legat de cel al blestemului şi, prin aceasta, de lumea forţelor malefice); faptul că în „iepure" 
se pune aţa care măsoară lungimea fiecărui căluşar (aţa are valoarea unui substitut simbolic al 
vieţii dansatorilor) este, de asemenea, semnificativ; se ştie, din riturile de construcţie, că adeseori, 
la temelia unei case noi, se îngroapă „umbra" unui om; aceasta este reprezentată printr-o sfoară 
cu care, pe ascuns, s-a luat măsura umbrei omului; se crede că omul „măsurat" astfel va muri şi că 
moartea sa, ca un sacrificiu, va produce un transfer de puteri benefice şi de vitalitate asupra 
construcţiei abia inaugurate; trăsăturile „întunecate" ale iepurelui sunt completate şi de un 
amănunt legat de jocul căluşarilor; în timpul pregătirilor, „se mai obişnuieşte de unii ca pielea 
iepurelui în care se pune pelin, usturoi şi nişte aţă, care reprezintă lungimea taliei fiecăruia dintre 
dansatori, să fie apoi cusută şi pusă în vârful bâtei, purtând numele de iepure, dusă de către unul 
din cei mai distinşi căluşari (COMAN, I, p. 134-137). Vânătorii leagă, la cocoşul armei, o coadă de 
iepure, crezând că astfel vor atrage în bătaia puştii mai mult vânat - Suceava; îi va merge rău celui 
căruia un iepure îi taie drumul, dar se crede şi că îi va merge bine - Suceava, dar credinţa este 
semnalată în toată ţara; ca un bărbat să devină fertil, trebuie să ia testiculele unui iepure, pe care 
să le usuce, apoi să le piseze şi să le pună la macerat în rachiu, timp de nouă zile, după care să 
înceapă să bea din acest preparat începând cu a zecea zi - Moldova; aidoma se procedează cu 
placenta unei iepuroaice, după ce a fătat, pentru ca o femeie să poată rămâne însărcinată - 
Moldova; se pune o piele de iepure în locul pe unde intră greierii în casă şi ei vor fugi - Ialomiţa 
(2.GOROVEI, p. 14; 105; 158; 203; 279). Este semn rău când un iepure trece prin faţa tânărului 
plecat „să se încredinţeze", sau când acesta traversează drumul prin faţa alaiului de nuntă - 
Bucovina (3. MARIAN, I, p. 123). în Maramureş, ca să aibă copii, se spune că este bine ca femeile 
sterpe (sterile) să mănânce carne de iepure, crezându-se într-un proces de transfer a prolificităţii 
animalului asupra omului (BOGDAN, p. 110). Când apar iepuri de câmp prin grădinile oamenilor 
este semn de iarnă grea - Teleorman (2. CHIVU, p. 248). Pentru cine visează iepuri fugind este 
semn de noroc şi timp frumos; pentru cine se visează gonind iepuri înseamnă vorbe de căsătorie; 
dacă acela care se visează prinzând iepuri este necăsătorit înseamnă căsătorie, iar în caz că este 
însurat îşi va surprinde soţia cu un amant; pentru cine se visează crescând iepuri înseamnă că va 
avea copii mulţi; este semn de linişte sufletească pentru cel care se visează mâncând carne de 
iepure - Suceava (NOTE, Băncescu). 

Iepurele Pascal. Simbolul iepuraşului de Paşti îşi are originea în antichitate, fiind unul dintre cele 
mai vechi simboluri ale primăverii; în spaţiul germanic, copiilor li se spunea că iepuraşul de Paşti le 
va aduce ouă, dacă sunt cuminţi, şi de aici s-a răspândit în toată Europa; prima atestare a 
iepuraşului de Paşti datează de la 1500, în Germania (PRESA). 

IERTARE (A IERTA) 

Cercetătorii subliniază, cu deosebire, obiceiul iertării între vii, deoarece secvenţele, care conţin 
iertarea, cuprinse în cântecele de înmormântare şi care sunt rostite de bocitoare în numele 
defunctului, au o slabă rezonanţă ritualistică (explicabilă doar în mentalitatea că „întregul" pe care 
îl reprezintă familia, cercul de prieteni etc. este dezorganizat prin moarte); se aminteşte astfel de 
oraţiile de „iertăciune" rostite la nuntă, când se invocă mitul biblic al însoţirii dintre Adam şi Eva, 
pentru a legitima mariajul care se petrece în plan real; această rememorare reprezintă un prototip 
absolut necesar şi totodată valoros, pentru că numai ceea ce are un început în illo tempore are 
darul de a exista în prezent şi de a dăinui în viitor (EVSEEV, p. 209; NOTE, Antonescu). în principiu, 
iertarea (dezlegarea) comportă uneori şi o anumită atitudine a tinerilor în faţa părinţilor: fata stă 
în stânga băiatului, cu faţa la răsărit, cu ambii genunchi aşezaţi pe o perniţă; băiatul are aşezat pe 
pământ genunchiul drept, iar cel stâng ridicat; pe acest ultim genunchi, fata pune mâna dreaptă, 
peste ea băiatul aşează mâna sa stângă; urmează cererea de iertare (binecuvântare, blagoslovire, 
dezlegare) rostită de un flăcău, în fond o oraţie (GOLBAN, p. 76). Iertarea luată de la părinţi de 
către mire şi de către mireasă nu este doar un gest de „rămas bun" de la rude sau de la ceilalţi 
nuntaşi, ci reprezintă o marcă a despărţirii de un statut social şi una de integrare într-un alt statut; 
gestul binecuvântării pe care îl fac părinţii ratifică astfel separarea şi formarea noului cuplu, 
instituindu-se ca o premiză obligatorie a noii stări (ŞEULEANU, p. 167; NOTE, Antonescu). în seara 
duminicii de Lăsata Secului pentru Postul Paştelui, se înregistrează, în toate zonele etno-folclorice, 
un adevărat pelerinaj, obiceiul păstrându-se atât în mediul rural, cât şi în cel urban: finii vin la naşi, 
copiii căsătoriţi la părinţi, nepoţii la unchi şi la mătuşi, cerându-şi „iertăciunea" pentru eventualele 
neînţelegeri şi neplăceri ivite între ei pe parcursul anului care a trecut; cei ce vin aduc daruri şi sunt 
invitaţi în casă şi aşezaţi la ospăţ; cu această ocazie, se declanşează discuţii, se argumentează 
fapte, starea de bunăvoie pune stăpânire pe toţi cei prezenţi, iar vechile supărări sunt uitate, 
pentru că se crede că nu este bine a se intra în Postul Paştelui duşmănindu-se între ei, sau că, 
postul fiind cel mai lung şi cel mai aspru dintre toate, s-ar putea ca vreo întâmplare nefericită să-i 
facă să nu se mai vadă unii cu alţii la finele lui (PRESĂ; NOTE, Antonescu). Cine se visează cerându- 
şi iertare de la cineva este semn că va trăi clipe de înjosire, de umilire; dar dacă se visează iertând 
pe cineva înseamnă că va fi generos, mărinimos cu cei din jur - Suceava (NOTE, Băncescu). 

IESLE 

Construcţia în formă de jgheab, amplasată în incinta grajdului, în care se dă de mâncare 
animalelor, este interpretată, în vis, după specia vieţuitoarelor care o folosesc, deci simbolismul ei 
este determinat de acestea din urmă; astfel, dacă se visează iesle pentru cai înseamnă că se va 
specula un viitor negoţ cu aceste animale; dacă se visează iesle pentru vite e semn că se va avea 
noroc în ceea ce se va întreprinde; dacă ieslea visată este destinată hranei oilor înseamnă că se va 
bucura de cinstea şi de recunoaşterea autorităţii sale cel ce visează - Suceava (NOTE, Băncescu). 

IESME (IEZME) 

Arătare urâtă, nălucă, vedenie (ŞĂINEANU, III, p. 182). Zâne rele, un fel de demoni feminini, care 
aduc toate bolile mortale şi, în cele din urmă, moartea; au înfăţişarea unor babe cu rânjet 
înspăimântător şi respiraţie glacială; una dintre ele poartă numele de Zâna Filma, fiind întâlnită în 
basmele şi superstiţiile din zonele vestice ale României; uneori se crede că există o singură lazmă 
( 2 . KERNBACH, p. 220-221). v. IELE. 

IISUS CHRISTOS (HRISTOS) 

Născut la Betleem, din Fecioara Maria, în anul 753 de la întemeierea Romei, este creatorul religiei 
creştine; viaţa Sa pământească este relatată în cele patru Evanghelii; El este Mântuitorul, Fiul lui 
Dumnezeu, Mesia şi al doilea termen al Trinităţii; în Noul Testament mai este numit Fiul lui David, 
Fiul Măriei, Fiul Omului, Prooroc, Preot, împărat, Păstor, Mielul lui Dumnezeu, Emanuel, Cuvântul, 
Judecătorul, Adevărul, Viaţa, Calea, Lumina Lumii, începutul şi Sfârşitul, Alfa şi Omega; este 
sărbătorit la 25 decembrie (Naşterea Domnului; Crăciunul), 1 ianuarie (Tăierea împrejur), 6 
ianuarie (Botezul Domnului; Bobotează), 2 februarie (întâmpinarea Domnului), 6 august 
(Schimbarea la Faţă), precum şi în Duminica Floriilor (Intrarea în Ierusalim), Duminica Paştelui 
(învierea Domnului) şi deînălţarea Domnului (ŞĂINEANU, I, p. 143). Credinţele tradiţionale 
româneşti recompun spectaculos biografia lui lisus Hristos, oferind o hagiografie populară, după 
cum aidoma procedează cu toate personajele din Biblie; astfel, lisus a fost zămislit după ce Maica 
Domnului a mirosit o lămâie; naşterea a avut loc în grajdul lui Crăciun, a cărui soţie, Crăciuneasa, a 
fost pedepsită de soţul ei, care i-a tăiat mâinile pentru că a moşit-o pe Maica Sfântă; aceasta a 
recompensat-o însă, pentru bunătatea ei, şi i-a refăcut mâinile printr-o minune; în povestirile cu 
caracter moralizator, uneori lisus îl înlocuieşte pe Dumnezeu în peregrinările sale pământene, 
însoţit sau nu de Sfântul Petru ( 2 . KERNBACH, p. 274-275). 

ILEANA COSÂNZEANA v. COSÂNZEANA 

ILIE (Sfântul Prooroc llie Tesviteanul) 

Profet evreu (sec. al IX-lea î. Hr.), făcător de minuni; s-a ridicat la cerîntr-un car de foc, lăsându-şi 
mantia ucenicului său, Elisei; ziua în care este sărbătorit, 20 iulie, este considerată de popor ca zi 
de fulgere, tunete şi trăsnete (ŞĂINEANU, I, p. 137). v. IULIE. 

ILIE-PĂLIE 

Sărbătoare populară tradiţională, care cade pe 21 iulie (Cuvioşii Simeon şi loan) şi pe care poporul 
o ţine pentru ca Sfântul llie să nu pălească recoltele (ŞĂINEANU, I, p. 137). De observat că, pentru 
apărarea recoltelor, poporul ţine, în fapt, trei zile: 19, 20 şi 21 iulie. v. IULIE. 

INDREAv. NOIEMBRIE 

IN (Linum usitatissimum - DLRM, p. 378) 

Pentru cine visează ulei de in înseamnă protecţie - Suceava (NOTE, Băncescu). 

INEL 

La logodnă, se face tradiţionalul schimb de inele, simbol marital foarte răspândit, semnificând 
legătura indisolubilă şi credinţa reciprocă; în trecut, este posibil ca inelul să fi avut o încărcătură 
mult mai mare, cu un substrat erotic, căci era mai cu seamă simbol feminin; istoricii culturilor 
arhaice presupun că inelul era cândva un simbol al vulvei feminine, iar obiceiul de a pune inelul de 
logodnă pe deget avea o semnificaţie erotică; se consideră că, în basme, controlul inelului ar avea 
sensul unei probe de verificare a castităţii feminine; în poveştile despre zâne, îngustimea inelului 
este un test al virginităţii, fiind un substitut al pantofiorului de sticlă; dar semnificaţiile rituale ale 
inelului au evoluat mai târziu, spre un simbolism al legăturii şi unificării maritale (EVSEEV, p. 188). 
Este bine ca orice om să poarte inel pe deget, ca să nu se lege blestemele de el, sau blestemele lui 
de alţii - Galaţi; când mirele soseşte la casa miresei, pentru a o însoţi la biserică, tânăra se uită la 
viitorul ei soţ printr-un inel, ţinând celălalt ochi închis, ca să nu o doară ochii la bătrâneţe - 
Ialomiţa; dacă inelele de cununie sunt uitate acasă este semn că viaţa tinerilor căsătoriţi va fi plină 
de nefericiri, iar unul dintre ei va muri curând; tot la fel se crede şi când este pierdut sau se rupe 

unul dintre cele două inele, urmarea fiind desfacerea căsătoriei sau moartea unuia dintre soţi - 
Suceava; cine îşi zăreşte inelul ruginit pe deget are semn că va muri ori el, ori soţia, ori amanta - 
Tecuci; cine pierde inelul de pe deget are semn că-i va muri cineva din familie - Muntenia; pentru 
ca blestemul să nu se prindă, este bine să se poarte inele pe degete - Dolj; femeile să poarte inele 
şi cruci, pentru ca blestemele să nu se prindă de copiii lor - Galaţi; este ferit de orice boală cel care 
poartă pe deget un inel confecţionat dintr-o monedă primită de pomană - Moldova; în noaptea 
Anului Nou, fetele nemăritate leagă un inel de un băţ şi îl coboară într-o apă curgătoare, de aşa 
manieră ca apa să curgă prin inel, şi, dacă dimineaţa îl găsesc cu gheaţă pe el, este semn că viitorul 
soţ va fi om bogat - Ţara Oltului; dacă, în noaptea Anului Nou, o fată nemăritată nimereşte blidul, 
pus special pe o masă pentru a afla care îi va fi ursitul, sub care se află un inel, este semn că se va 
căsători din dragoste - Ţara Oltului; se mai obişnuieşte ca tot în noaptea de An Nou, chiar la miezul 
nopţii, să se adune în mare linişte mai multe fete, să rostească de douăsprezece ori Tatăl Nostru, 
executând totodată mătănii, să ia două inele din aur, folosite deja de doi tineri cununaţi la biserică 
şi să le pună într-un pahar cu apă, peste care se aşează icoana Maicii Domnului, iar pe ambele 
părţi, faţă în faţă, două oglinzi în care fetele, pe rând, uitându-se în pahar, vor zări figura viitorului 
soţ - Ţara Oltului; ca să nu se apropie necuratul de el şi ca să nu i se umfle trupul, mortului i se 
pune pe piept un inel de argint - Transilvania ( 2 . GORO-VEI, p. 20; 21; 111; 147; 152; 173; 
GOLOPENŢIA, p. 82). în Maramureş, în casele unde au avut loc şezători, fetele şi feciorii petrec 
împreună noaptea de Anul Nou; cu acest prilej, ei fac găleţeaua, adică fiecare fată îşi 
confecţionează o verighetă din paie pe care o introduce într-o găleată cu apă; un fecior, rostind un 
descântec, introduce în găleată două crenguţe de măr înverzite şi a cui verighetă se agaţă mai întâi 
de crenguţă, acea fată se va mărita mai devreme în anul ce vine (BOGDAN, p. 122). în Bucovina, 
după ce se adună toţi cei poftiţi la nuntă şi după ce aduc fata în casă şi se aşează la masă, părinţii 
celor tineri aleg pe unul dintre oaspeţi, care este mai bătrân şi mai cu vază, ca „să-i încredinţeze"; 
bătrânul ia un blid cu grâu şi ascunde inelele între boabe, la marginea vasului şi în părţi opuse; apoi 
pune blidul în faţa tinerilor şi îl învârteşte de aşa manieră încât inelul feciorului să vină în dreptul 
fetei, iar cel al fetei în dreptul tânărului, după care cei doi tineri îşi caută inelele în grâu; inelul şi 
năframa sunt semnele principale care sunt considerate şi care se folosesc pretutindeni de către 
toţi românii, ca simbol al unirii şi credinţei nestrămutate; în satele din Ialomiţa, după întoarcerea 
de la biserică, unde a fost oficiată căsătoria religioasă, în timp ce alaiul se prefiră pe dinaintea 
casei, din interior mireasa se uită la ginere printr-un inel, ca, la bătrâneţe, să nu o doară ochii 
( 3 . MARIAN, I, p. 131; 141; 340). în Bihor, sarcina „încredinţării" tinerilor revine naşilor; naşul ia o 
năframă în care sunt legate cele două inele, boabe de grâu şi rămurele de busuioc şi leagă cu ea 
mâinile tinerilor împreună, rostind totodată: „Să fie curaţi ca aurul, frumoşi ca busuiocul şi buni ca 
boabele de grâu, să fie harnici şi cu credinţă unul către altul!" (GODEA, p. 84). în Gorj, cumnatul de 
mână schimbă plosca cu socrul mare şi invită pe ginere afară, ca să-l privească mireasa printr-un 
inel sau printr-o salbă; el încearcă să se ascundă printre lumea prezentă, dar ea îl urmăreşte până îl 
zăreşte; în trecut, mireasa îl privea prin gaura conciului, dar după dispariţia acestuia din portul 
tradiţional local, privirea mirelui se face printr-un inel (CĂRĂBIŞ, p. 80). în seara de ajun a 
Bobotezei (5/6 ianuarie), sub mai multe farfurii se pun diferite obiecte, fiecare având altă 
semnificaţie; astfel, flăcăul care indică farfuria sub care se află un inel se crede că va lua de soţie o 
fată credincioasă, de casă; se repetă de trei ori procedeul, pentru conturarea unui profil moral şi 
fizic mai complex al viitoarei soţii; în zona Turdei, indicarea de către fată a blidului sub care este un 
inel înseamnă că ea se va căsători cu un soţ frumos ( 2 . MARIAN, I, p. 66; 141). înseamnă lenevie 
pentru cel care se visează luând de la cineva un inel; va avea pagubă cel care visează verighetă 
ruptă; îşi va înmulţi averea cel care visează că are multe inele - Suceava (NOTE, Băncescu). Serii 
simbolice: inel-cruce; inel-grâu; inel-năframă; inel-apă-icoană-rugăciune-2-12-oglindă. 

INIMĂ 

Este considerată centrul vital al activităţii fizice şi afective, fiind mult mai bogată în semnificaţii 
decât sufletul, pentru că inima reprezintă întreaga fiinţă umană; în acest sens, limba vorbită 
conservă expresii care acordă inimii şi alte sensuri decât cele general acceptate: înseamnă piept 
(„o strânse pe Maria la inima lui"), stomac („a mâncat sau a luat ceva pe inima goală", adică pe 
nemâncate), creier („a fi cu inima împăcată"); în textele cântecelor lirice, inima are semnificaţii 
multiple, cea mai relevantă fiind aceea de organ al iubirii, un tip de seismograf care reacţionează la 
toate modificările ambianţei erotice, un „vas" preţios în care se păstrează şi se decantează iubirile 
şi unde dorurile prind culoarea incandescenţei sau pâlpâirilor cu flacără albastră ale melancoliei, 
fiind astfel lăcaşul tuturor suferinţelor corporale şi sufleteşti, localizarea durerii surde a iubirii 
neîmpărtăşite, a dorului neîmplinit; inima bărbatului şi inima femeii se aseamănă între ele ca doi 
fraţi gemeni, în cântecul liric ele fiind egal sensibile şi egal de fragile; deoarece inimile 
îndrăgostiţilor sunt identice înseamnă că întreg discursul liric din folclorul românesc poate fi pus 
sub semnul feminităţii (EVSEEV, p. 158-161). Fiind considerată organ vital, durerea persistentă a 
inimii sau baterea ei foarte tare, fără un motiv explicabil, sunt semne prevestitoare ale morţii - 
Suceava; din aceleaşi considerente, inima este organ vital şi pentru strigoi şi alte duhuri rele, drept 
pentru care mortului găsit, după şase săptămâni de la înmormântare, cu faţa în jos i se bate un par 
din lemn de tisă prin inimă sau i se scoate inima şi cu ea se ung toţi membrii familiei, crezându-se 
că astfel decedatul nu se va transforma în strigoi sau că nu va mai muri aşa curând nimeni dintre 
neamurile rămase în viaţă - Muntenia; Moldova; dacă se crede de la început că mortul este strigoi, 
se îngroapă cu faţa în jos, apoi este dezgropat după câteva săptămâni şi, dacă se găseşte ceva 
mişcat sau modificat în sicriu, oamenii îi bat un ţăruş din lemn prin inimă şi îl pironesc astfel de 
fundul sicriului, ca să nu se mai poată scula - Bucovina; sau îi străpung cadavrului inima şi ochii cu 
o furcă şi apoi îl reînhumează cu faţa în jos - Braşov; ( 3 . MARIAN, III, p. 9; 267-269; 1 . MARIAN, p. 
43-44). Cine visează că mănâncă inimă înseamnă că va avea legături sentimentale cu o persoană 
de sex opus sau că va mima dragostea, că va avea un amor „împrumutat" - Suceava (NOTE, 
Băncescu). 

INOROG 

Animal fabulos, al cărui corp întruchipează un cal de culoare albă, având un corn în mijlocul frunţii; 
este dificil de văzut şi aproape imposibil de prins, în afara Maicii Domnului, în poala căreia inorogul 
vine să-şi aşeze capul; în cărţile populare, care au circulat în perioada medievală în Ţările Române, 
inorogul simbolizează naşterea Fecioarei Maria (ŞĂINEANU, III, p. 212; HERSENI, p. 172). Este 
simbolul dragostei curate, al nobleţei şi al vitejiei; fiinţă fabuloasă, imaginată ca un cal alb, cu un 
corn în frunte, la rădăcina cornului având o piatră scumpă; are ochi albaştri, un comportament plin 
de nobleţe şi este sentimental; în stare de veghe, inorogul (unicornul) este de neînvins, iar, după 
ce îşi învinge duşmanii, aleargă prin codri sau pe munţi; cornul, coama, blana şi copitele ar avea un 
potenţial deosebit în magia populară, reprezentând leacuri bune pentru toate bolile; când vede 
vreo fată, îndată se duce la ea şi adoarme în braţele ei, numai în acest caz putând fi prins de către 
vânători; aura simbolică deosebit de complexă i-au impus imaginea în iconografia religioasă şi în 
heraldică, în ultima ipostază apărând în stema marelui învăţat medieval Nicolaus Olahus şi în 
stema voievodului Neagoe Basarab, sub formă de capricorn, sculptată pe piatra de mormânt aflată 
la Curtea de Argeş; de asemenea apare în picturile murale de la mănăstirile Tismana, Horezu, 

Cozia, Slatina, Aninoasa, precum şi în numeroase biserici; ca personaj literar, inorogul este întâlnit 
în „Istoria ieroglifică", scrisă de eruditul domnitor Dimitrie Cantemir, unde îl întruchipează chiar pe 
autor (PRESA), v. CAL. 

INSECTĂ 

Românii folosesc mai mulţi termeni generici pentru noţiunea de insectă, care se deosebesc fie 

zonal, fie după categoria cărora se încadrează, fără să se facă însă diferenţe esenţiale între specii; 
astfel, sunt folosite: bongă - Transilvania, pentru toţi gândacii, pentru a-i deosebi de musce 
(muşte); borză - Bucovina, pentru toate insectele din neamul rădăştilor; gânganie (în mai multe 
zone), pentru insectele veninoase mai ales; gâză (peste tot, în România), pentru insectele mici, cu 
aripile transparente (dipterele, afidele etc.); goangă, gonguţă şi gujulie sunt numite toate 
insectele care nu au nume în graiul poporului, indiferent de mărimea lor; grangoşă - Banat, 
nominalizează gândacii din neamul scarabeilor; larvele fluturilor sunt numite omizi, umizi, carii sau 
viermi; insectele dăunătoare agriculturii sunt: cariul (Anobium perinax ); cărăbuşul sau găinuşa 
(Melolontha vulgaris); faurul (Flater segetum); fluturele-roşu sau urzicariu (Aglais urticae ); 
gândăcelul sau căţelul-frasinului (Lytta vesicatoria ); ochiul-păunului sau câinele-babei (Saturnia 
pyri); rădaşca sau boul-lui-Dumnezeu (Lucanus cervus ); scripcariul (Saperda carcharias); strălucul 
(Aromia moscata ) (BURNAZ, p. 42). Există un gândăcel foarte mic, cât vârful acului, care se cheamă 
paşti; cine îl zăreşte devreme, în primăvară, înseamnă că va petrece în Duminica Paştelui care va 
veni - Tecuci; ceasornicul-morţii este o insectă care trăieşte mai ales pe pereţii caselor, iar apariţia 
ei prevesteşte moartea cuiva din acea familie - Buzău; Galaţi; Bacău; Neamţ; laşi; Suceava 
(2.GOROVEI, p. 252; 281). Visul în care apar multe gângănii zburând prevesteşte timp frumos, 
senin, cu soare mult - Suceava (NOTE, Băncescu). 

INTESTIN v. VISCERE. 

IOAN SCĂRARUL (Cuviosul) 

Călugăr şi egumen al Mănăstirii Sinai; a scris „Scara"; este sărbătorit la 30 martie (ŞĂINEANU, I, p. 
138). Poporul îl numeşte loan Glăsuitorul, pentru că se crede că el dă glas păsărilor să cânte 
(l.OLTEANU, p. 174). v. MARTIE. 

IORDAN 

Râu în Palestina, cu un curs de 100 km, care se varsă în Marea Moartă; aici şi-a început acţiunea de 
convertire loan Botezătorul şi tot aici a fost botezat lisus; slujba religioasă de sfinţire a apei de 
Bobotează (6 ianuarie) şi ceremonia stropirii cu apă sfinţită în amintirea botezului Mântuitorului 
(ŞĂINEANU, I, p. 140). 

IŢĂ 

Dispozitiv la războiul de ţesut, format din rame care susţin un şir de fire aşezate vertical, unele 
lângă altele, prin ochiurile cărora se trec firele de urzeală; fiecare dintre firele cu ochiuri care fac 
parte din acest dispozitiv (ŞĂINEANU, III, p. 234). Alături d e furca de tors, fusul, lada de zestre etc., 
iţele aparţin principiului feminin (EVSEEV, p. 197). Dacă o fată nu a făcut iţe până a se căsători, să 
nu mai facă niciodată, pentru că este rău de moarte - Vâlcea; fata să înveţe să facă iţe înainte de 
măritiş, pentru că, dacă învaţă mai târziu, îi moare bărbatul - Muntenia; Suceava; nu este bine să le 
mai facă, după ce s-a măritat - Bucovina ( 2 . GOROVEI, p. 112; 144; 235; 249) în ajunul Bobotezei (5 
ianuarie), când intră preotul cu botezul într-o casă în care se află o „fată bătrână", cei ai casei 
aşează în urma lui iţele pe pragul uşii, pentru ca să treacă peste ele la plecare, în credinţa că 
feciorii aşa vor veni după fată, cum umblă iţele în război - Ţara Chioarului (1. POP, p. 390). 

IŢARI v. PANTALONI. 

IULIE (Cuptor) 

Conform decretului semnat, la 1166, de către Mihail Comneanul, este interzisă orice muncă în ziua 
de 25 iulie (Adormirea Sfintei Ana); sunt permise unele munci, fără să se menţioneze care dintre 
ele, în zilele de 1 iulie (Sfinţii şi făcătorii de minuni, doctori cei fără de arginţi Cosma şi Damian), 2 

iulie (Aşezarea veşmântului Maicii Domnului în raclă), 8 iulie (Sfântul Mare Mucenic Procopie), 11 
iulie (Sfânta Muceniţă Eufimia), 20 iulie (Sfântul Proroc llie Tesviteanul) şi 27 iulie (Sfântul Mucenic 
Pantelimon); în urma voinţei împăratului Franz losef, la 6 decembrie 1786, episcopul ortodox 
Ghedeon Nichitici de la Sibiu semnează o circulară conform căreia trebuie ţinută de credincioşi 
numai ziua de 20 iulie (GRAMA, p. 69-71). Zilele de 16, 17 şi 18 iulie sunt numite în popor Circovii 
de Vară, considerându-se a fi miezul verii (12. GHINOIU, p. 48). în a treia duminică a lunii iulie, se 
organizează Târgul de fete de pe Muntele Găina (PRESA). 

1 iulie - Sfinţii Doctori Cosma şi Damian. Cine lucrează la vie în această zi i se vor usca butucii de 
viţă - Hunedoara (2. GOROVEI, p. 252). Astăzi este sărbătorea Sfântului Foca, Ana-Foca sau 
sărbătoarea Soarelui şi Focului; în această zi, se fac rugăciuni pentru sănătate şi vindecare de boli 
(PRESA). 

2 iulie - Aşezarea brâului Maicii Domnului în raclă. Dacă în această zi va fi vânt sau ploaie, nucile 
se vor strica şi nu vor rodi nici alunii (PRESA). 

8 iulie - Sfântul Mare Mucenic Procopie. Este numită, în popor, Procopiile, fiind cunoscută ca zi a 
lupilor şi a grindinii; se ţine, ca să nu fie loviţi oamenii de fulger şi ca lupii să nu le atace vitele - 
Suceava (ŞĂINEANU, IV, p. 284; 2. MARIAN, I, p. 83; 2. GOROVEI, p. 95). 

15 iulie - Sfinţii Mucenici Chiriac şi lulita. Dacă va tuna cu un ceas înainte de amiază înseamnă că 
iarna va veni devreme; dacă va fi ploaie, este semn că şi iarna va fi ploioasă (PRESA). 

17 iulie - Sfânta Mare Muceniţă Marina (Ziua Mărinei). în această zi nu se lucrează absolut nimic, 
fiindcă există pericolul rănirii prin lovire - Vâlcea; de Mărina să nu se lucreze, deoarece trăsneşte 
Dumnezeu pe cel păcătos - Ţara Oltului; în această zi, se culege pelin, apoi se face un fel de apă de 
pelin, care este bună de dat pe faţă pentru a degresa pielea obrazului - Muntenia; se mai ţine 
pentru ca oamenii să nu fie măriniţi, o boală care afectează abdomenul (2. MARIAN, I, p. 83; 
GOLOPENŢIA, p. 111; 2. GOROVEI, p. 191; 273). 

20 iulie - Sfântul Prooroc llie Tesviteanul (Sântilie). La naşterea lui llie, tatăl său, Sovac, a avut o 
viziune, conform căreia a văzut nişte bărbaţi, îmbrăcaţi în veşminte albe, care vorbeau cu pruncul, 
totodată învelindu-l în foc şi silindu-l să mănânce flăcări; speriat de acest vis, Sovac s-a dus la 
Ierusalim, unde a cerut sfatul şi tălmăcirea viziunii de la unul dintre preoţi; acesta l-a liniştit, 
spunându-i că fiul său „va fi locaş al luminii clarului lui Dumnezeu şi cuvântul lui va fi ca focul de 
puternic şi de lucrător"; în Noul Testament, Sfântul Prooroc llie apare alături de Moise, pe muntele 
Tabor, când a avut loc schimbarea la faţă a lui Hristos, martori fiind Apostolii Petru, loan şi lacov; 
tradiţia adaugă la toate acestea faptul că Sfântul llie va reveni pe pământ, înainte de a doua venire 
a lui Hristos, şi va fi ucis de slujitorii lui Antichrist; în credinţele româneşti, Sfântul llie stăpâneşte 
norii şi ploile; într-o legendă, se spune că, instigat de diavol. Sfântul llie îşi ucide părinţii şi soţia; 
după îndeplinirea faptei, Dumnezeu îi acordă libertatea în schimbul urmăririi diavolilor cu tunetul 
şi cu trăsnetul; pentru a-i înjumătăţi puterile, Dumnezeu îi ia o mână şi un picior, darîi lasă ca 
drum şi pentru drum norii, un car de foc şi un bici din care ies trăsnete; se crede că tunetul este 
zgomotul roţilor carului, iar fulgerele sunt scânteile pe care le produc potcoavele cailor; când este 
furtună, cu trăsnete şi tunete, oamenii îşi închid bine casele, pentru a nu se strecura vreun diavol 
înăuntru, atrăgând astfel în casă mânia şi fulgerele sfântului; în această zi nu se lucrează de teama 
trăsnetelor şi a grindinii; se mai crede că nucile şi alunele rămân seci, dacă tună cu insistenţă; în 
Moldova, este interzis să se mănânce mere înainte de această dată, pentru că mărul este fructul 
Sfântului llie; din această cauză, sunt date de pomană mere pentru sufletul morţilor şi pentru 
roadă bogată; în concepţia tradiţională, se mai crede că, la venirea Apocalipsei, Dumnezeu va 
trimite pe Sfinţii llie şi Petru să se bată cu Antichristul; în această zi, Sfântul llie umblă în carul său 
de foc, ca să-i trăsnească pe draci; într-o asemenea zi, l-a trăsnit aşa de rău pe Tartorul diavolilor, 
încât i-a scos un ochi, care a căzut pe pământ luând forma unui ban de aur, de unde şi vorba că 
banul este ochiul dracului, cu sensul că banul este mai întotdeauna motiv de vrajbă; în această zi, 
se duc la biserică fructe de vară şi se împart pentru cei morţi, pentru că, până la această dată, 

nimănui nu-i este îngăduit a mânca din ele înainte de a le da şi morţilor; se mai crede că, dacă nu 
sunt duse fructe la biserică, anul următor pomii nu vor mai avea roade; de asemenea, merele nu 
trebuie lovite între ele, pentru că eventuala ploaie să nu vină cu grindină; femeile mai duc la 
biserică şi busuioc, pe care îl pun la iconostas, după care îl duc acasă, îi dau foc, iar cu cenuşa 
rezultată îi freacă pe copii pe la gură când au bube; dacă tună în această zi, toate fructele vor avea 
viermi; se mai crede că, de la această dată, începe toamna şi nu mai este nevoie să se poarte 
pălărie (PRESA). O legendă ne spune că un diavol a ieşit în calea Sfântului llie şi i-a spus că soţia lui 
se află în pat cu un străin, drept pentru care, înfuriat, s-a întors acasă şi şi-a omorât părinţii; de 
atunci, aleargă după toţi dracii şi îi trăsneşte cu biciul de foc pe unde îi întâlneşte - Ţara Oltului; 
începând cu această zi, femeile nu lucrează o săptămână întreagă, fiind primejdie de foc, trăsnete 
şi boli arzătoare (cu febrilitate crescută) - Muntenia; de ziua lui, Sfântul llie umblă pe cer şi caută 
pe diavol să-l trăsnească, pentru a scăpa lumea de ispită - Muntenia; cine izbeşte cu fructe de 
pereţi în această zi provoacă grindina - Vrancea (2. GOROVEI, p. 81; 91; 106; GOLOPENŢIA, p. 78). 
în hagiografia populară, majoritatea legendelor au ca temă centrală amăgirea lui Sântilie de către 
diavol, care îl îndeamnă să-şi omoare părinţii; drept răzbunare, Sântilie, aflat într-o căruţă trasă de 
cai de foc, goneşte prin ceruri pentru a trăsni, în stânga şi în dreapta, cu biciul său de foc, pe dracii 
ascunşi prin nori sau pe pământ, în corpul lupilor, câinilor şi pisicilor; mai mult temut decât iubit, 
Sântilie este ţinut nu numai de ziua lui, ci şi în sărbătorile care îl precedă (Ana-Foca, Pricopul, 
Panteliile, Ciurica, Circovii de vară, Mărina) sau îl urmează (Ilie-Pălie, Foca, Opârlia, Sfânta Ana, 
Pintilie Călătorul); Sântilie este considerat, în mediile păstoreşti, ca fiind miez de vară, întrucât ziua 
de celebrare, 20 iulie, marchează mijlocul sezonului pastoral, care începe la Sângiorz şi se încheie 
la Sâmedru; de la urcarea oilor la munte şi până la Sântilie, „baciu, cioban, văsar, orice ar fi nu 
coboară de la munte la vale, nici nu trebuie să vadă trup de femeie, ci trebuie să rămână curaţi, 
căci altfel merge tare rău la stână"; în context tradiţional, când femeia „nu are ce căuta în urma 
oii", soţiile proprietarilor de oi pot urca la stână numai în preajma zilei de Sântilie, pentru mituirea 
(tunderea) mieilor; oile şi berbecii se tund înainte de urcarea la stână, de obicei între Sângiorz şi 
Rusalii, întrucât după această dată „intră mustăreaţa din lâna cea bătrână în carnea oii şi apoi 
miroase carnea, dar afară de aceasta pornind lâna nouă, aşa e de tare lâna, încât nu se poate 
tunde"; conform tradiţiilor populare, Sântilie are atributele specifice unui zeu al focului şi al 
soarelui; vechimea nedeilor păstoreşti (pe munţi) a devenit, în timp, sinonimă cu Sântilia, fiind 
atestate documentar începând cu anul 1373; această sărbătoare poartă diferite denumiri: Nedeia, 
Sântilia, Nedeiuţ, Nedeuţa, Nedeiţele etc., sau sântilii, bâlciuri, nedei, „Târguri de fete"; pentru că 
leagă comunităţile pastorale de pe ambii versanţi ai Carpaţilor, unele dintre ele se mai numesc 
„târguri de două ţări"; mai târziu, aceste manifestări au coborât în sate, ceea ce a făcut ca fiecare 
sat să aibă nedeia lui, cum ar fi în Ţara Haţegului, indiferent că ele se numesc rugă, govie, hram; cu 
această ocazie, în unele sate din Covasna, fetele sunt introduse în horă, căpătând astfel statutul de 
„fată mare bună de măritat", fetele fiind aduse în horă numai de flăcăii coborâţi de la stână în ziua 
de Sântilie (12. GHINOIU, p. 242-245). Obiceiul nedeilor cere ca, înainte cu o zi de „hora Sântiliei", 
feciorul care bagă „drăguţa" în joc trebuie să-i facă acesteia cadou o furcă de tors sau o „cocuţă" 
de caş modelată în tipar de caş; fetele aşteaptă cu mare nelinişte hora de Sântilie, întrucât cele 
care nu sunt aduse acum în horă vor privi hora de pe margine încă un an şi tot atâta, cel puţin 
până la căsătorie; Ion Pop Reteganul notează: „Nedeia e mai luată în seamă decât Crăciunul, 
Pastele şi Rusaliile...Nedeia e mai mult decât Anul Nou. Nime din popor nu numără anii de la Anul 
Nou, ci de la nedeie"; din pricina acestei importanţe deosebite, în multe sate din Transilvania, 
Sântilie mai este cunoscut doar cu numele de Nedeie (2. MARIAN, I, p. 82; MOISE, p. 41). în zona 
Pădurenilor, înainte de 20 iulie se fac mari pregătiri pentru nedeia de pe Muntele Jigoru; tinerii 
pleacă pe cai, încărcaţi cu toate cele necesare petrecerii, dar şi cu proviziile de alimente la stână; în 
această zi nu se lucrează cu coasa (APOLZAN, p. 7). Se crede că Sântilie este un apărător, deoarece 
el străbate cerul, în carul său de foc, înfrânând fulgerele şi tunetele distrugătoare de roade 

(5. BOCŞE, p. 25). Se crede că, dacă tună în această zi, alunele vor seca - Muntenia; fagurii de miere 
se recoltează din stupi în această zi, fiindcă altfel Sfântul llie dă ploi, care pot lua stupii şi chiar pot 
să omoare albinele - Tecuci (2. GOROVEI, p. 8; 83). în această zi, se dă de pomană pentru sufletul 
morţilor, din care cauză ea mai poartă şi numele de Moşii de Sânt-llie; în Banat, se dă de pomană 
porumb fiert şi altele; în Suceava, se dau mere, pere, alte fructe coapte, care sunt trimise pe la 
case în străchini; unii trimit şi ulcele cu apă, împodobite cu busuioc şi alte flori, legate la gura 
vasului cu fir de lână roşie; în Bucovina, mormintele sunt împodobite cu flori şi se aprind de jur- 
împrejurul lor lumânări (3. MARIAN, III, p. 251). Se crede că, dacă nu plouă până la Sfântul llie, nu 
se va face porumbul - Teleorman (2. CHIVU, p. 244). Până la această dată nu se gustă din mere, în 
schimb se dau de pomană mere coapte - Vrancea (2. STAHL, p. 194). în Suceava, se crede că, 
atunci când tună şi fulgeră, Sfântul llie merge prin cer cu carul său, care are fie cai de foc, fie el ţine 
în mână un bici de foc şi aduce astfel pe pământ mânia lui Dumnezeu (NOTE, Băncescu). Aliorul, 
folosit în colorarea ouălor de Paşte, dacă este cules de Sfântul llie, dă o culoare galben-ruginie, 
dacă este cules în luna mai, dă o culoare galbenă (ZAHACINSCHI, p. 19). 

21 iulie - Sfântul Proroc lezechiel (Ilie-Pălie; Pârliile). Este a doua zi după Sântilie şi se ţine ca 
oamenii să nu fie detunaţi, trăsniţi (2. MARIAN, I, p. 83). 

22 iulie-Sfânta Mironosiţă şi întocmai cu Apostolii Maria Magdalena (Foca; Focu; Ieşirea 
Pârliilor). în Bucovina, ziua se ţine pentru că se crede că este foarte primejdioasă de foc (2. 
MARIAN, I, p. 83). în zona Bârladului, Ilie-Pălie este ţinut în această zi, crezându-se că acela care 
lucrează riscă să fie pedepsit prin trăsnirea lui sau a bunurilor sale (BĂLĂNESCU, p. 261). 

23 iulie - Sfântul Mucenic Foca. în Bacău, există credinţa că aceluia care lucrează în această zi îi va 
arde casa (ICHIM, p. 142). în Bucovina, ziua se ţine prin abţinere parţială de la munca pe câmp, 
pentru paza de foc şi prosperitatea gospodăriei; mai mult, este posibil să se coboare foc din cer şi 
să-l omoare pe om (COJOCARU, p. 193; NOTE, Băncescu). 

27 iulie - Sfântul Mare Mucenic şi Tămăduitor Pantelimon (Pantiliile; Pinteleiu Călătoriul). Este 
considerat patron al croitorilor (ŞĂINEANU, I, p. 221). Să nu se lucreze în această zi, ca să se aibă 
noroc la stupi - Ţara Oltului; nu este bine să se toarcă, nici să se coasă şi nici nu trebuie arat, 
pentru că moare vaca - Ţara Oltului (GOLOPENŢIA, p. 135; 137). Este tămăduitor de boli şi dă 
roade pomilor; cel ce lucrează în această zi este trăsnit imediat, pentru că sfântului nu i se fac 
colaci şi se supără din acest motiv; este sărbătorit ca un sfânt mijlocitor pe lângă Sfântul llie, spre a 
fi mai îngăduitor cu norodul în urgiile cereşti pentru păcatele lumeşti; se crede că este frate cu 
Sfântul llie, drept pentru care ziua este ţinută pentru trăsnet, arsuri şi piatră; unii chiarîi atribuie o 
putere mai mare decât a Sfântului llie, pentru că atunci când se supără, nici nu tună, nici nu 
trăsneşte, ca fratele său, ci dintr-odată sfărâmă în bucăţi; se spune că, într-o vreme, dracii se 
înmulţiseră aşa de mult că nu mai ascultau de Sfântul llie, considerat mai marele lor; atunci sfântul 
s-a supărat şi şi-a pus în gând să-i trăsnească pe toţi de ziua lui, dar, neştiind când cade aceasta, se 
duse la Dumnezeu să-l întrebe; ştiindu-i gândurile, Dumnezeu i-a spus că mai este vreme până la 
ziua lui, iar sfântul a aşteptat până când i-a trecut ziua; supărat foc, după o săptămână i-a invitat 
pe toţi dracii la sine acasă şi i-a ospătat bine, după care a început să-i trăsnească, omorându-i pe 
toţi, afară de unul şchiop, care a scăpat şi din care s-au înmulţit iarăşi necuraţii; se crede că „de la 
Pantelimon se călătoreşte vara", atunci iese cerbul din apă şi apa se răceşte; se şi spune: „se duce 
vara ca o pâine, vine iarna ca un câine"; frunzele teiului se întorc pe dos, jelind trecerea verii; este 
serbat astfel ca un doliu pentru flori şi copaci; dă veste cocorilor să plece; în această zi se mănâncă 
mere; femeile care au copii morţi sau rude nu mănâncă mere până în această zi, pentru că nici 
morţii nu pot mânca; se crede că, în dimineaţa acestei zile, se scutură mărul de aur din Rai şi copiii 
ai căror părinţi au mâncat mere înainte de termen nu sunt lăsaţi să culeagă şi ei (1. OLTEANU, p. 
344). în Suceava şi în părţile nordice ale ţării, se crede că acum vara „se călătoreşte"; cel care o ia 
în această călătorie este Pinteleiu Călătoriul; vremea devine mai rece şi începe a se apropia tot mai 
mult toamna (PRESA; NOTE, Băncescu). 

IUNIE (Cireşar; Cireşari; Cireşel; Luna cireşelor) 

Conform decretului dat, la 1166, de către Mihail Comneanul, trebuiau prăznuite următoarele zile 
din luna iunie: 11 iunie (Sfântul Apostol Vartolomeu); 19 iunie (Sfântul Apostol luda-Tadeu, Leven 
şi lacob); 24 iunie (Naşterea Sfântului loan Botezătorul); 29 iunie (Sfinţii Apostoli Petru şi Pavel) şi 
30 iunie (Sfinţii 12 Apostoli); se menţionează că zilele în care sunt permise unele activităţi, fără a 
se sublinia care dintre ele, sunt cele de 8 iunie (Aducerea moaştelor Sfântului Teodor Stratilat), 9 
iunie (Sfântul Chirii al Alexandriei) şi 27 iunie (Sfântul Samson, făcătorul de minuni); circulara 
Episcopului ortodox Ghedeon Nichitici de la Sibiu, dată la 1786 din voinţa împăratului Franz losef, 
mai menţionează ca zile de sărbătoare care se ţin doar cele din 24 şi 29 iunie (GRAMA, p. 69-71). 
Dacă luna mai poate să mai aducă zile cu grindină, inundaţii şi frig, omul având totuşi posibilitatea 
să are şi să semene, cu speranţa că, până la căderea primei brume, recolta să se coacă, în iunie 
însă orice calamitate înseamnă sărăcie; de aceea, în această lună se desfăşoară, în plan spiritual, 
un adevărat război cu forţele malefice, pentru a proteja recoltele şi pentru a le ajuta să se 
pârguiască şi să se coacă; din această pricină sunt ţinute, încă din luna precedentă, dar cu 
prelungiri şi în luna iulie, numeroase zile, care în calendarul creştin-ortodox nu au prea mare 
însemnătate, dar care toate au legătură cu prosperitatea recoltelor, fiind menţionate zilele: 8 mai - 
Sfântul Apostol şi Evanghelist loan ( Vanghelistul loan), 12 mai - Sfântul Gherman, Patriarhul 
Constantinopolului ( Ghermanul ), 26 mai - Sfântul Apostol luda (luda), 11 iunie - Sfântul Apostol 
Bartolomeu (Vartolomei), 14 iunie - Sfântul Prooroc Elisei (Aliseiu), 25 iunie - Mucenicul Procopie 
(Pricopul) şi 29 iunie - Sfinţii Apostoli Petru şi Pavel ( Sânpetru ); la ele se adaugă o serie de 
sărbători populare cu dată mobilă, cuprinse între Lăsatul Secului şi Rusalii; culesul roadelor 
pomicole este precedat de practici cum ar fi „Dezlegarea mâncării merelor, perelor, perjelor", 
datele lor variind însă după altitudinea zonei, astfel că pot să aibă loc la Sânpetru-29 iunie, Sântilie- 
20 iulie, sau Probejenie-Schimbarea la Faţă-6 august; miezul verii este considerat a fi la 12 iunie. 
Cuviosul Onufrie cel Mare, numit simplu Onufrie, pentru că, în calendarul iulian, această zi era cea 
mai lungă din an şi corespundea cu perioada de pârguire şi coacere a grâului; se spune în popor că, 
la solstiţiul de vară (21 iunie), soarele joacă de bucurie în momentul răsăritului (12. GHINOIU, p. 
205-207; 211-212; 223-224; 268). în Maramureş, într-una din zilele lunii iunie, tinerii pleacă la 
pădure şi taie cel mai înalt copac (brad sau fag) pe care îl pot aduce ei pe umeri; îl curăţă de crengi, 
lăsându-i doar la vârf câteva ramuri pe care le împletesc; armindenul (denumirea obiceiului şi 
lemnului) este ridicat, până la amiaza zilei respective, în centrul satului; pe tulpină i se pun cununi 
de flori şi cununi de spice de grâu; urmează o întrecere a tinerilor care se adună şi care fac şi 
pariuri, câştigând cel care poate să se urce până în vârf; în ziua premergătoare acestei zile, într-o 
sâmbătă, din fiecare familie pleacă cineva să aducă un mesteacăn tânăr şi crengi înfrunzite de tei; 
în zorii zilei de duminică, mult înainte de răsăritul soarelui, când abia se înalţă Luceafărul de ziuă şi 
rouă nu este încă „smintită de lumină", fiecare gospodar pune mesteacănul la poartă şi crengi de 
tei la streşinile casei şi ale şurii; apoi îşi împodobeşte odăile casei cu flori de iasomie şi de tei 
(BOGDAN, p. 82). Din cauza căldurii care începe să se reverse asupra naturii şi care coincide cu 
intrarea în Postul Sânpetrului, adică pe 15 iunie, cucul încetează treptat să mai cânte, ziua din care 
oamenii nu mai aud cucul cântând fiind numită, în Gorj, precucu (CĂRĂBIŞ, p. 33; 1. GHINOIU, p. 
72). în Ţinutul Pădurenilor, perioada 1-6 iunie este marcată de plecarea oilor la munte şi de 
măsuratul laptelui (RAZBA, p. 16). Dacă tună în această lună este semn de recolte bune în grâu, dar 
vacile vor fi sterpe; soarele intră în semnul Racului la 12 iunie, zi în care este bine să se înceapă 
construirea morilor de apă (PRESA). 

10 iunie - Sfinţii Mucenici Timotei şi Alexandru (Sfânta Margareta). Deşi în calendarul creştin- 
ortodox, la această dată, nu mai este prăznuită Sfânta Margareta, totuşi omul din popor i-a păstrat 
oarecum imaginea; astfel se crede că, dacă plouă în această zi, va ploua timp de 40 de zile, adică 
până la Sfântul Prooroc llie (20 iulie) - Năsăud (PRESA). 

14 iunie - Sfântul Prooroc Elisei. Se ţine de către ţărani, pentru ca grâul „să bage" bob 

(12.GHIN0IU, p. 212). 

16,17, 18,19 şi 20 iunie - Circovii. Sărbătoare populară. în zilele circovilor nu se lucrează deloc, 
pentru ca lupii să nu facă pagubă în porci - Suceava (2. GOROVEI, p. 200). în ziua de 17 iunie 
(considerată Sfânta Marina), în Gorj se dădeau de pomană, până în prânz, porumbi tăiaţi de la 
rădăcină cu ştiuleţi cu tot; după introducerea reformei calendarului, adică după primul război 
mondial, porumbii nefiind rodiţi şi buni de mâncat, fie fierţi sau copţi, acest obicei se practică 
acum la 1 august - Scoaterea Sfintei Cruci; tot în această zi, se dă de pomană dovleac fiert 
(CĂRĂBIŞ, p. 36). 

23 iunie - Se crede că, dacă plouă în această zi, cartofii se strică - Ţara Oltului (GOLOPENŢIA, p. 
145). 

24 iunie - Naşterea Sfântului loan Botezătorul; Aducerea Moaştelor Sfântului Mare Mucenic 
loan cel Nou de la Suceava (Sânzienele; Drăgaica). Se spune că sânzienele sunt fete frumoase, 
care umblă prin păduri, dând florilor calităţi vindecătoare; ele iau parfumul florilor şi îl transformă 
în leacuri pentru suferinzi; noaptea se aprind focuri pe dealuri şi se rostogolesc roţi de foc, care 
simbolizează rotirea soarelui, ziua de Sânziene fiind considerată de către specialişti ca sărbătoare a 
Soarelui, a solstiţiului de vară; în această noapte, se fac vrăji de dragoste; pentru obţinerea unor 
recolte bogate, prin sate trec drăgaicele, fete îmbrăcate în haine bărbăteşti, care fac urări de 
belşug înaintea seceratului; în noaptea dinaintea Sânzienelor; de-a lungul timpului, jocul Drăgaicei 
a devenit un ritual polifuncţional: ajută „să bage bob grâul", „să coacă holdele", să apere copiii de 
boli şi altele; femeile trebuie să se tăvălească goale prin iarba plină de rouă, pentru a fi ferite de 
boli; sunt date de pomană fructe şi legume coapte în această perioadă; pentru a marca miezul 
verii, poporul a ales momentul înfloririi sânzienelor galbene (Galium verum L. ) şi a sânzienelor 
albe (Galium mollugo L. ); ziua este numită Sânziene în Banat, Transilvania şi nordul Moldovei şi 
Drăgaicăi n Muntenia, Dobrogea şi sudul Moldovei; la această dată, cucul încetează să mai cânte; 
în noaptea spre 24 iunie, fetele pun flori de sânziene sub pernă, în speranţa că îşi vor visa ursitul; 
în această zi, se crede că este bine a purta flori de sânziene la brâu, în sân sau în buzunar; este cea 
mai importantă zi din cele 27 prescrise de tradiţie pentru culegerea plantelor de leac; este ziua în 
care se consideră că grâul s-a copt; de cu noaptea, femeile pleacă, fără să le simtă câinii şi să le 
latre şi fără să vorbească între ele pe tot parcursul drumului, şi când ajung în câmp deschis scot o 
năframă, o trec pe deasupra florilor, iar când se udă bine o storc deasupra unei ulcele noi, 
nefolosite încă; cu această apă adunată din rouă câmpului se crede că, dată pe faţă în fiecare 
dimineaţă, menţine tenul ferit de riduri, proaspăt (12. GHINOIU, p. 102-103; 201; 214; 268; 

PRESA). în Transilvania, fetele se duc la câmp, împletesc coroniţe din flori de sânziene, pe care le 
aduc în sat cântând, le aruncă peste case sau le pun la streaşină, crezându-se că astfel va fi belşug 
în gospodărie, iar ele vor avea un viitor fericit (4. POP, p. 103). în Ţara Haţegului, în seara dinaintea 
Sânzienelor, când femeile vin de la sapă, culeg câte un fir de sânziană pentru fiecare membru al 
familiei, indiferent de sex sau vârstă; ajunse acasă, ele înfig firele în poarta curţii, dându-le numele 
celor din casă; dimineaţa, până la răsăritul soarelui, femeia se duce să vadă care dintre fire este 
mai ofilită, considerând că va trăi mai mult cel a cărui floare stă mai dreaptă şi verde; cel care este 
sortit să moară până într-un an are firul de sânziene pălit de căldură; femeile mai în vârstă ies la 
câmp, în ziua de Sânziene, după amiază, şi adună flori de toate felurile, pe care apoi le usucă 
pentru a fi folosite peste an la făcutul apei de scăldat pentru cei bolnavi (CLOPOTIVA, II, p. 449- 
450). în Maramureş, se spune că înflorirea sânzienelor îl vrăjeşte pe cuc, acesta încetând să mai 
cânte din cauza strălucirii florilor; se pun din timp fire de sânziene în vase cu apă şi, în seara de 
ajun, se fac cununi pentru fiecare membru al familiei, după care se aruncă pe acoperişul casei; 
tradiţia spune că, în această seară vântul este cel mai puternic, drept pentru care celor care nu le 
cad cununile de pe casă până dimineaţa li se vesteşte o viaţă frumoasă şi lungă; în unele sate, în 
ajun, se practică „umblatul cu făclia", la care asistă toată suflarea localităţii; făcliile sunt pregătite 
cu câteva zile înainte, flăcăii şi adolescenţii adunând în coajă de copac răşina molizilor, iar 

confecţionarea propriu-zisă intrând în atribuţiile celor mai în vârstă din fiecare familie, fiind 
alcătuită dintr-un par, cu un diametru mai mic în zona în care se ţine cu mâna şi mai gros la partea 
superioară, care este crăpată în patru, iar în aceste fisuri sunt introduse surcele, câlţi şi răşină; 
„făclia" este trecută şi printre picioare, ca şi cum s-ar sări peste foc, simbolizând acţiunea de 
purificare şi pentru ca acei care o execută să fie feriţi de boli şi de toate relele, totul fiind ca o 
sărbătoare a focului; când făclia se sfârşeşte de ars, fiecare coboară de pe dealuri cu ea fumegând 
încă, înconjoară ţarina şi livada, o aduce apoi acasă şi o dă mamei sau tatălui, pentru a o înfige, cu 
vârful în jos, în mijlocul grădinii, între straturi, sau în holda cu cartofi sau cu porumb, pentru a da 
recolte bogate şi a fi ferite de dăunători; făcliile sunt aprinse mai des de către bărbaţi, indiferent 
de vârstă, dar şi de către femei; sunt aprinse făclii în localităţile rurale, la marginea acestora, dar şi 
pe munţi, la stâne, la locurile din pădure unde se taie şi se prelucrează iniţial lemnul; totodată se 
fac focuri peste care tinerii sar, fetele ca „să sie curate ca focul", iar feciorii sar cât mai sus, ca să 
asigure creşterea recoltelor; se mai spune că prea frumoasa zână (Frumoasa Verii, adică Sânziana) 
se scaldă în apa Vişeului şi apoi se îmbracă într-o cămaşă lungă, albă, făcută din florile care îi 
poartă numele; de frumoasă ce este, nici cucul nu mai cântă; de aceea fetele se adună în grupuri şi 
colindă văile şi munţii din jur, adunând flori albe de sânziene, bulbuci, clopoţei, dumbravnic (plantă 
cu miros puternic parfumat), margarete, cocoşei şi alte flori de munte, pe care le aduc acasă şi le 
pun deasupra uşilor şi ferestrelor, la grinda casei, după blide şi la icoane, înmiresmând încăperile; 
parte din flori sunt folosite pentru confecţionarea cununiţelor purtate de Sânziene; flăcăii duc la 
un râu brăduţi împodobiţi cu colăcei, turtă dulce, clopoţei şi basmale, iar fetele care îi însoţesc, 
purtând pe cap cununiţe şi flori prinse în cozi, cântă de dragoste şi dor, apoi se duc cu toţii în sat la 
hora satului; se mai obişnuieşte ca, la miezul nopţii dinspre Sânziene, fetele să se scalde în apa 
Vişeului, în locuri tainice, pentru a nu fi văzute de nimeni, în credinţa că aşa vor fi frumoase şi 
curate, ca apa neîncepută, în prealabil aruncând în apă flori de sânziene; prin zgomote, prin 
strigăte şi sunete de trâmbiţe, tulnice şi buciume se crede că sunt alungaţi moroii şi strigoii; ziua 
marchează începutul muncilor agricole de vară, în special cositul fânului (BOGDAN, p. 72; 83-85; 
PRESA). în Năsăud, se obişnuieşte ca omul care aruncă pe acoperişul casei sale coroniţa de 
sânziene, la miezul nopţii, să-şi spună şi o dorinţă şi, în caz că aceasta nu cade până a doua zi 
dimineaţa de Sânziene, înseamnă că acea dorinţă se va împlini (PRESA). în zona Sibiului, se face 
„Boul cu sânziene", pregătit de ceata de feciori; aceştia aleg în ajun cel mai frumos bou din sat, pe 
care îl lasă să pască liber, chiar şi prin locuri oprite, privilegiu care se prelungeşte şi a doua zi, după 
sărbătoare; în dimineaţa de Sânziene, boul este împodobit cu cele mai frumoase ţesături şi 
cusături: covoare, chindee, batiste, bete etc.; coarnele şi coada sunt şi ele înfăşurate cu brâuri 
tricolore, iarîn vârful coarnelor sunt puse buchete de sânziene, care îi dau un aspect de măreţie; la 
gât i se pune o curea lată cu clopoţei şi zdrăngănele; mânat de „tata feciorilor" (îmbrăcat simplu în 
costum de lucru, cioareci şi cămaşă din bumbac, pălărie cu boruri mici, bocanci şi şerpar din piele, 
purtând în mână „bâta cu măr", cioplită şi ferecată cu metal la partea de jos) şi însoţit de întreaga 
ceată de juni, boul este pornit pe uliţe, oprindu-se cu deosebire la casele în care există fete de 
măritat, dar şi unde este chemat, şi este primit cu aleasă cinste, i se deschid porţile cele mari, 
precum carului încărcat cu rodul muncii de pe pământuri; acolo, ceata este tratată cu băuturi şi 
colaci; face o roată în curte, se opreşte la intrarea în casă şi, după ce închină cu gazda vin din 
ploscă, se joacă în jurul boului, luând la o „învârtită" fetele de măritat, iar pe cele cu feciori le joacă 
o „sârbă"; după aceste jocuri executate de întreaga ceată, „tata feciorilor" strânge mâna gazdei, 
care nu uită să-i toarne o cană (sau cofiţă, sau chiar o găleată) cu apă după cap, dându-i totodată şi 
o sumă de bani, care intră în fondul cetei; datina nu-i permite conducătorului cetei să se supere pe 
cei care îl udă; spre seară, sărbătoarea se încheie cu un ospăţ la care participă şi fetele de măritat, 
petrecere ce aminteşte de cea de la sfârşitului colindatului în zilele Crăciunului; în dimineaţa 
Sânzienelor, se obişnuieşte ca fetele şi flăcăii să-şi confecţioneze, înainte de răsăritul soarelui, câte 
o cunună din flori de sânziene, pe care le duc la ocolul de vite şi sunt aruncate asupra animalelor; 

când cununa unei fete se agaţă de cornul unei vite tinere este semn că ursitul ei va fi un tânăr, 
dacă se agaţă de cornul unei vite bătrâne înseamnă că ursitul îi va fi vârstnic, această practică fiind 
întâlnită şi în Moldova (MOISE, p. 40; 2. PAVELESCU, p. 55-56; PRESA). La Sânziene, se face foc în 
curte sau în drum şi ai casei trebuie să sară peste el, ca să nu aibă purici peste an; în Ţara Oltului, 
se practică obiceiul numit „Boul ferecat"; feciorii adună cingători, curele, lanţuri, clopote şi zurgălăi 
pe care îi folosesc pentru decorarea ( chindisirea ) unui covor, pus în final pe un bou; între coarne şi 
de coarne i se leagă năframe şi bentiţe lucrate cu mărgele, din cele pe care le poartă flăcăii la 
pălărie, precum şi flori galbene de sânziene; la grumaz i se pun clopotele cele mari şi i se găteşte şi 
coada; colindă cu boul astfel „ferecat" prin toate curţile, în special la casele unde sunt fete de 
măritat; flăcăii care însoţesc boul joacă, fără să cânte; după ce termină de colindat, alaiul se 
îndreaptă spre fântâna satului pe care o curăţă (MUŞLEA, II, p. 80; 157). în Gorj, din flori de 
sânziene copiii îşi fac cununi pe care le pun la pălărie; femeile culeg buruieni de leac, iar printre 
zarzavaturi şi semănături se împrăştie crengi de arin şi nisip de râu, pentru a fi bogate în rod, 
spunându-se că aşa „cum vine nisipul pe apă, aşa să vină şi rodul" (CĂRĂBIŞ, p. 34). în Dobrogea, la 
Drăgaică participă patru fete împodobite, care joacă pe la case în cântecul unui fluier, primind 
daruri în bani sau în bucate; se crede că drăgaicele sunt un fel de vestale îmbrăcate în alb, purtând 
o cunună de spice, care merg să o ofere zeiţei; au capetele acoperite cu o maramă albă, peste care 
se află coroniţe din flori de sânziene, iarîn mâini ţin spice de grâu şi seceri, altfel spus sunt nişte 
genii feminine ale recoltei, care sărbătoresc fertilitatea cerealieră a pământului (PRESA). în 
Bucovina, fetele împletesc coroniţe din flori de sânziene şi le oferă celor care poartă numele Ion, 
ca simbol onomastic (COJOCARU, p. 193). La Drăgaică, se scot lucrurile din casă şi se scutură toate 
ţesăturile, ca să nu facă molii - Vrancea (2. STAHL, p. 194). în această zi este interzis scăldatul, fiind 
pericol de înec; dar, dacă totuşi cineva reuşeşte să traverseze o apă de trei ori, fără să i se întâmple 
nimic, este semn că nu va fi în pericol de înec tot anul - Muntenia; se crede că în această zi apele 
strigă „om" şi de aceea nu este indicat să se meargă la scăldat, pentru că este pericol de înec - 
Ilfov; se leagă brâu din sânziene peste mijloc, ca să nu doară şalele peste an - Ţara Oltului 
(2.GOROVEI, p. 11; GOLOPENŢIA, p. 111; NOTE, Antonescu). în Banat, se dau de pomană colaci, 
caise şi pere, obiceiul purtând numele de Moşii de Sânziene (3. MARIAN, III, p. 250). în noaptea 
dinspre Sânziene, se deschid cerurile şi pământul, iar sufletele celor morţi se întorc acasă, pentru a 
sta la sfat şi la masă cu cei vii; în această noapte este posibilă comunicarea dintre oameni şi 
animale; imediat ce se înserează se crede că umblă ielele şi strigoii, din care cauză, în zonele 
deluroase mai ales, oamenii ies cu făclii aprinse şi dau ocol la hotarele satelor sau aprind focuri la 
marginea lor, pentru a le apăra de duhurile necurate şi de sălbăticiuni; în unele sate se aprind roţi 
mari de car, învelite în paie, pe care tinerii le rotesc deasupra capetelor; în ziua de Sânziene, fetele 
culeg florile cu acelaşi nume, din care fac coroniţe, pe care apoi le aruncă peste coama caselor, ca 
să ajute Soarele să treacă peste cumpăna anului; la casele cu mai multe fete în familie, se crede că 
acea fată se va mărita întâi a cărei coroniţă cade de pe casă prima; bătrânii cred însă că va muri 
mai întâi cel a cărui coroniţă cade prima de pe acoperişul casei; dacă în ziua de Sânziene va fi senin 
înseamnă că perioada următoare va fi prielnică pentru secerat şi cosit (PRESA). La 24 iunie 1402, 
domnitorul Alexandru cel Bun aduce în ţară moaştele Sfântului loan cel Nou, martirizat, la 1330, 
de către tătari la Cetatea Albă prin tăierea capului, pentru că nu a vrut să renunţe la credinţa 
creştină; Sfântul loan cel Nou era originar din Bucovina, se ocupa de negoţ în portul de la Cetatea 
Albă, vânzând, printre altele, şi flori de sânziene („albe şi curate") ca flori de leac; soborul de preoţi 
care însoţea racla cu moaştele sfântului, în ziua de 24 iunie 1402, la Suceava, purta în mâini flori de 
sânziene, ca simbol al credinţei curate a sfântului; a fost adus la Suceava, ca să fie aproape de 
locurile natale (PRESA). 

25 iunie - Cuvioasa Muceniţă Frevonia; Mucenicul Procopie. Ziua este ţinută pentru a se coace 
păioasele semănate primăvara (12. GHINOIU, p. 212). 

29 iunie-Sfinţii Apostoli Petru şi Pavel. Tradiţia spune că Sfântul Petru este stăpânul lupilor. 

aceştia neîndrăznind să facă vreo stricăciune oamenilor fără încuviinţarea sfântului; tot Sfântul 
Petru mai are în păstrare şi cheile de la porţile Raiului şi mai are în pază şi balaurii din cer care 
mărunţesc gheaţa, transformând-o în grindină; se mai spune că sfântul, fiind marele ucenic a lui 
Hristos, umblă prin lume pentru a afla necazurile creştinilor, pe care apoi le împărtăşeşte lui 
Dumnezeu; dar poate fi văzut şi în lună sau când se deschide cerul la marile sărbători, stând la 
masa împărătească; dar este şi subiectul unor întâmplări hazlii: i se fură caii sau boii în timpul 
aratului, pierde cheile Raiului, are o iubită pescăriţă, petrece şi joacă alături de oamenii de rând la 
o cârciumă, se îmbată şi este bătut de oameni etc.; dintre târgurile organizate în ţară în această 
perioadă, cel mai cunoscut este cel de pe Muntele Găina (12. GHINOIU, p. 264; PRESA). în această 
zi, femeile dau ocol lanurilor de grâu, dezbrăcate complet, pentru ca vrăbiile să nu mai vadă 
spicele şi să mănânce boabele din ele - Ţara Oltului; ca să fie feriţi de grindină, sătenii serbează şi 
cele două zile care urmează după prăznuirea Apostolilor Petru şi Pavel - Suceava (2. GOROVEI, p. 
269). în Gorj există credinţa că nimeni nu trebuie să mănânce fruct nou, legumă sau zarzavat, până 
nu dă mai întâi de pomană, însoţind dania cu vorbele „ Doamne-ajută!"; de aici şi expresia, când 
într-un an nu se fac anumite fructe sau legume, că nu sunt „nici de Doamne-ajută", adică nu s-au 
făcut nici de gustare (CĂRĂBIŞ, p. 36). în Banat şi Muntenia, se ţin şi Moşii de Sânpetru, când sunt 
daţi de pomană colaci cu lumânări aprinse, precum şi mere dulci, puse într-un blid (3. MARIAN, III, 
p. 250). Fără contribuţia şi jertfa acestora, creştinismul nu ar fi ajuns marea religie mondială din 
zilele noastre; prin tradiţie, cei doi Apostoli sunt consideraţi patronii spirituali ai celor aflaţi în 
detenţie; cu trei zile înainte de această dată, femeile în vârstă (pentru că ele nu mai sunt robite de 
pofte trupeşti) râşnesc boabe de porumb, care apoi se păstrează peste noapte în vase de lut; a 
doua zi, ele merg la o apă curgătoare, unde spală într-o sită boabele râşnite; drumul resturilor 
plutind pe apă simbolizează călătoria sufletelor după ce au părăsit trupurile; seara, bătrânele 
pregătesc păsatul, prin fierbere cu lapte şi zahăr, şi merele care vor fi împărţite a doua zi; păsatul 
se pune la răcit în străchini de pământ, presărându-se deasupra, în formă de cruce, mere rase sau 
tăiate în felii mărunte; până la acest praznic nu se mănâncă mere; milostenia se face pentru 
sufletele morţilor şi pentru rodirea pământului; se crede că nerespectarea datinii diminuează sau 
împiedică sporul casei (PRESA). 

IZv. MIROS. 

IZMENE 

Ca să iasă curate şi foarte albe, la fundul vasului în care urmează să fie spălate piese de lenjerie se 
pune o pereche de izmene, apoi se aşează celelalte albituri şi deasupra se pune tot o pereche de 
izmene - Suceava; este semn că se va strica vremea, dacă, din întâmplare, cineva îşi pune izmenele 
pe dos - Ialomiţa (2. GOROVEI, p. 37; 113). 

IZVOR 

A curăţa un izvorînseamnă o faptă bună (COMAN, II. p. 83). v. APĂ. 

IZVORUL TĂMĂDUIRII v. VINERI. 

î 

ÎMBRĂCĂMINTE v. HAINĂ. 

ÎMPĂRAT v. REGE. 

ÎMPĂRĂTUŞ v. PITULICE. 

ÎMPĂRĂŢELv. PITULICE. 

ÎMPĂRTĂŞANIE 

împărtăşania (grijania, cuminecătura) constituie una din cele şapte taine ale bisericii creştine şi 
constă din gustarea de către credincioşi a vinului şi a pâinii sfinţite, simbolizând sângele şi trupul 
Mântuitorului (ŞĂINEANU, II, p. 350). În tradiţia ortodoxă, există Liturghie fără anaforă 
(consacrarea darurilor), dar nu există Liturghie fără împărtăşirea slujitorilor (preoţilor) şi 
credincioşilor; fără împărtăşire, aspectul de comuniune al Euharistiei ar fi eliminat; împărtăşirea 
credincioşilor are loc după cea a slujitorilor, la iniţiativa diaconului: „Cu frică de Dumnezeu, cu 
credinţă şi cu dragoste să vă apropiaţi" (BRIA, p. 223). Cine visează împărtăşanie înseamnă 
împăcare cu duşmanii pe care îi are, mult folos şi o stare de mângâiere sufletească - Suceava 
(NOTE, Băncescu). 

ÎNĂLŢARE (AÎNĂLŢA) v. RIDICARE (A RIDICA). 

ÎNCĂIERARE (A SE ÎNCĂIERA) v. BĂTAIE. 

ÎNCĂLŢĂMINTE (A SE ÎNCĂLŢA) 

Femeia gravidă să nu descalţe pe nimeni, nici să tragă ciorapii cuiva, pentru că nu va putea naşte, 
până nu i se va da să bea apă din încălţămintea pe care a tras-o - Moldova; să nu tragă de cizmele 
sau bocancii soţului, fiindcă va naşte greu - Tecuci; pentru ca o femeie să nască întâi băiat şi apoi 
fată, este bine să-şi inverseze încălţările, punând dreptul în stângul şi invers, când se duce la 
biserică să i se facă slujba de 40 de zile - Vâlcea; cizmarul să nu primească la reparat, dintr-o 
pereche, doar o cizmă sau un pantof, pentru că îi moare soţia - Tecuci (2. GOROVEI, p. 143; 160; 
163). În cadrul practicilor de aflare a ursitei, din noaptea Anului Nou, fetele obişnuiesc să iasă afară 
din casă ţinând în mână o gheată, o cizmă, o ciubotă sau un papuc pe care îl aruncă peste casă, 
interpretând că dinspre partea de sat înspre care arată deschizătura încălţării în acea parte se vor 
mărita, sau din acea parte le va sosi ursitul - Suceava; sau se aşează fata culcată pe podea, cu 
spatele la uşă, şi aruncă un papuc peste cap şi, dacă acesta cade cu vârful îndreptat spre uşă, 
înseamnă că se va mărita, adică va ieşi din casă - Bucovina; în dimineaţa Anului Nou, fetele 
întoarse acasă se descalţă de o gheată şi o aruncă peste casă; în care direcţie cade gheata cu gura 
căputei, în acea parte a satului se vor mărita (2. MARIAN, I, p. 59; 69; 100). Printre darurile oferite 
de amanţi sau de soţi se numără papucii; papucul este un obiect prezent în diferite acte de magie 
erotică şi premaritală; în Bucovina, în ajunul Bobotezei, fetele aruncă un papuc peste casă şi 
încotro cade cu vârful, din acea direcţie urmează să le vină mirele; ca şi la celelalte popoare vecine 
românilor, papucul reprezintă un principiu feminin, iar piciorul un principiu falie; ca dovadă 
„Cenuşăreasa", ca şi „călcarea pe papucul sau pantoful iubitei", având semnificaţie erotică 
(EVSEEV, p. 178). Când plouă prea mult (când „s-a spart cerul") înainte de ziua fixată pentru o 
nuntă, de teamă ca vremea rea să nu strice bucuria oamenilor, ca să se oprească ploaia se aruncă 
opinci rupte, pline cu sare în ele, pe foc - Gorj (CĂRĂBIŞ, p. 107). Pentru cine se visează purtând 
pantofi rupţi sau vechi este semn de ruşine, de dezonoare, de dispreţ; înseamnă sărăcie pentru cel 

care se visează cârpind încălţăminte, dar este semn de mulţumire pentru cel care se visează 
purtând pantofi noi; se va înnoi cel care se visează cumpărând cizme; pentru cine visează 
încălţăminte atârnată în cui este indicat să se grăbească la căsătorie; va avea câştig mare cel are se 
visează purtând pantofi roşii, dar se va poticni în realizarea unui scop cel care se visează curăţindu- 
şi încălţările; înseamnă sărăcie şi necazuri pentru cine visează încălţăminte fără tocuri - Suceava 
(NOTE, Băncescu). Serie simbolică: opincă-sare. 

ÎNCHEIETURĂ v. ARTICULAŢIE. 

ÎNCHINARE (A SE ÎNCHINA) v. CRUCE. 

ÎNCHISOARE 

Cel care se visează într-o temniţă va avea parte de boală sau supărare provocată de un necaz - 
Suceava (NOTE, Băncescu). 

ÎNGER 

În creştinism, fiinţă spirituală, supranaturală, considerată ca slujitor şi vestitor al lui Dumnezeu; 
arhanghelii sunt căpetenii ale îngerilor, în număr de şapte, printre care se numără Sfinţii 
Arhangheli Mihail şi Gavriil, prăznuiţi în ziua de 8 noiembrie; serafimii sunt îngeri de prim rang în 
ierarhia cerească, situaţi între arhangheli şi heruvimi, ultimii având totuşi practic aceeaşi 
importanţă ca şi serafimii (ŞĂINEANU, III, p. 264; II, p78; V, p. 89; III, p. 162; PRESA). Conform 
legendelor, îngerii au apărut din stropii de apă care au sărit de pe mâinile lui Dumnezeu, când a 
vrut să se spele după ce crease Lumea; primul rol al lor a fost să stea de strajă, pentru ca pământul 
să nu se depărteze prea mult de soare şi să nu cadă pradă răutăţilor diavolilor; românii îi 
imaginează ca pe nişte adolescenţi nespus de frumoşi, având părul auriu, ochii verzi-albaştri, aripi 
şi veşminte albe; locul obişnuit de şedere al lor este Raiul, de unde îl slăvesc pe Dumnezeu şi sunt 
gata oricând să-i îndeplinească poruncile; ei coboară foarte des pe pământ, darîntotdeauna sunt 
nevăzuţi; tot în îngeri îi preface Dumnezeu şi pe oamenii cei mai curaţi la suflet, pe cei care nu au 
avut păcate şi, prin faptele lor, au venit în sprijinul semenilor şi au preamărit împărăţia divină; 
chiar dacă aceşti oameni, când au murit, erau în pragul senectuţii, ei redevin, în ceruri, tineri 
frumoşi, intră în oastea divină, pregătiţi oricând să se lupte cu diavolii; cel care conduce armata 
îngerilor este Arhanghelul Mihail; când pe pământ se face noapte, îngerii bat toaca şi clopotele 
cereşti şi poartă în mâini făclii, pentru a lumina cărările Raiului; la miez de noapte, mătură Lumea 
de duhurile necurate şi tot în acel ceas cocoşii încep a cânta, determinând duhurile rele şi dracii să 
fugă în iad, în grote, scorburi, smârcuri sau între ruinele bisericilor părăsite; în fiecare zi, îngerii se 
împărtăşesc cu rouă sfântă, care le este şi singura hrană; în noaptea dinspre Bobotează, 

Dumnezeu îi cheamă la el, le mulţumeşte pentru slujba credincioasă de peste an şi-i învoieşte să se 
distreze după cum le este voia, drept pentru care ei se joacă şi se zbenguie tot aşa cum făceau şi 
când erau copii pe pământ; Dumnezeu a dat şi fiecărui om câte un înger, care să-l păzească şi să-l 
povăţuiască de-a lungul întregii vieţi, iar diavolul, care întotdeauna l-a imitat pe Creator, a dat şi el 
fiecărui om un drăcuşor; îngerul, pe care îl primeşte omul numai după ce a fost botezat, stă de-a 
dreapta omului, iar dracul la stânga lui, omul aflându-se astfel mereu între bine şi rău; când omul 
ascultă de sfaturile venite din partea stângă, îngerul plânge, iar, de persistă în a face rele, îngerul îl 
părăseşte; dacă omul se află într-un mare impas, îngerul poate interveni pentru el la Tatăl Ceresc; 
dacă omul intră într-o cârciumă sau în alt loc de pierzanie, îngerul se opreşte la uşă şi îl aşteaptă 
până iese; ca să-l prevină pe om de apropierea diavolului, îngerul sună dintr-un clopoţel de cleştar 
şi atunci omului îi ţiuie urechile; cei care au un înger neînfricat şi ascultă de el nu au a se teme de 
nimic; dar cei care au un înger slab au dracul tare, de aici şi sintagma populară despre oameni slabi 
de înger; îngerul păzitor îl atenţionează uneori pe om, prin prevestiri, despre ce s-ar putea să i se 


Antonescu. Dicţionar de Simboluri şi Credinţe Tradiţionale Româneşti 


335 


http: //cimec.ro 


întâmple în viitor; dacă are vreo dorinţă, omul se poate adresa îngerului de pază prin intermediul 
unei rugăciuni şi acesta, pe cât este posibil, îl ajută; când omul moare, îngerul îi însoţeşte sufletul, 
arătându-i drumul spre Rai; dar dacă omul a fost rău, îngerul îi părăseşte sufletul, care rămâne 
astfel la discreţia diavolului; o frumoasă legendă ne povesteşte că unii îngeri s-au îndrăgostit de 
fete pământene, iar Dumnezeu, ca pedeapsă, i-a prefăcut în stele; dar nici aşa nu s-au potolit, 
clipind mereu pe bolta cerească, şi atunci Arhanghelul Gavril i-a luat şi i-a trântit de pământ de s- 
au făcut praf; din acest praf au ieşit acele flori mici, numite de popor scânteiuţe, sclipet, ochişor, 
răcovină (Anagallis anvensis - plantă erbacee decorativă, cu flori roşii, albastre sau albe - 
ŞĂINEANU, V, p. 47); sunt fiinţe nevăzute, având trupuri cereşti, veghind ca rânduiala lumii, în cer 
şi pe pământ, să dureze după voia divină a Creatorului; sunt slujitorii mijlocitori dintre cer şi 
pământ, mesageri ai divinităţii şi apărători ai omului, „cei ce umplu şi asigură coerenţa universului 
de la Dumnezeu până la om, din vecinătatea imediată a lui Dumnezeu până la vecinătatea de 
inimă a omului"; îngerii nu apar doar ca vestitori ai lui Dumnezeu pe pământ, ci tot ei călăuzesc, 
fiind „cetăţeni ai Cerului", sufletul omului după moarte prin nesfârşitele spaţii străine, în 
ascensiunea spre lumina lină a divinităţii; în Vechiul Testament, un îngerîl opreşte pe Avraam să-şi 
sacrifice fiul, alt înger l-a salvat pe Lot din dezastrul Sodomei, alţi îngeri îl apără pe Daniil în groapa 
cu lei, sau pe Azaria să nu fie ars în cuptorul cu foc (PRESA; NOTE, Antonescu). Atunci când omul, 
în viaţă, ridică mâna împotriva cuiva, mai ales ridică cuţitul, se spune că îngerul a fugit de lângă el - 
Suceava; se crede că fiecărui om i se dă la naştere şi un înger apărător, dar şi un spirit rău, un 
diavol care se luptă permanent cu îngerul şi omul este după cum unul capătă putere asupra 
celuilalt - Sibiu (3. MARIAN, II, p. 121). Se crede că fiecare om are un înger, care are datoria să-l 
păzească permanent, din ziua botezului şi până în cea a morţii - Suceava; celui care ameninţă că 
bagă cuţitul, sucala, frigarea etc. în trupul altcuiva îi fuge îngerul de lângă el 40 de zile şi, pe 
deasupra, mai ia şi 7 păcate din cele pe care le are cel ameninţat - Tecuci; omul căruia i-au murit 
mai înainte copii şi rude, la decesul său va fi întâmpinat, la primirea pe lumea cealaltă, de toţi cei 
răposaţi, care vor avea atunci chip de îngeri - Suceava (2. GOROVEI, p. 114; 151; 272). Când un om 
sănătos visează unul sau mai mulţi îngeri înseamnă că va avea parte de o onoare deosebită pentru 
el; dacă îngerii sunt visaţi de un bolnav înseamnă moarte; dacă o fată visează îngeri înseamnă că 
va rămâne nemăritată - Suceava (NOTE, Băncescu). 

ÎNJURĂTURĂ (A ÎNJURA) 

Femeia gravidă să nu drăcuiască, să nu dea răului, fiindcă, după naştere, se apropie lucrul-slab de 
ea şi va suferi mult şi ea, şi copilul - Ţara Oltului; cine poartă inel, în timp ce afară este vreme rea, 
cu fulgere şi trăsnete, să nu înjure, fiindcă va fi trăsnit - Tecuci (GOLOPENŢIA, p. 89; 2. GOROVEI, p. 
232). v. LUCRU. 

J 


JELIRE (A JELI) v. PLÂNS. 

JIDOV 

Apelativul înseamnă evreu, dar şi uriaş, expresia „de când cu jidovii şi cu tătarii" având sensul „din 
vechime", „cu mult timp în urmă" (ŞĂINEANU, III, p. 286). Conform credinţelor tradiţionale din 
Muntenia şi Oltenia, jidovii (uriaşii) şi-au îngropat comorile lorîn pământ, deoarece îşi simţeau 
sfârşitul aproape, închinându-le diavolului, cu scopul de a le conserva astfel până în Ziua de Apoi, 
când vor învia odată cu toţi morţii şi vor putea reintra în posesia averilor ascunse; locul comorilor 
poate fi identificat după flăcările (reci) care „joacă" deasupra pământului, iar oamenii le caută, 
după tradiţie, în noaptea dinspre Crăciun (25 decembrie), în noaptea spre Anul Nou (1 ianuarie), în 
noaptea dintre sâmbăta şi Duminica Paştelui, dar mai ales în noaptea dinspre Sânziene sau 
Drăgaica - 24 iunie (2. KERNBACH, p. 157). 

JIR (fructul fagului - Fagus silvatica - DLRM, p. 290) 

Dacă primăvara se face multă floare de jir este semn că recolta de porumb în toamnă va fi bogată - 
Bucovina; când se face mult jirîn pădure înseamnă că iarna va fi lungă şi aspră - Maramureş; 

Buzău; Vrancea (2. GOROVEI, p. 185; 269; BOGDAN, p. 7). 

JOC (A JUCA) v. DANS. 

JOI 

Această zi este puternică şi curată şi este bună pentru orice se întreprinde; acum este bine să se 
facă logodne şi cununii; cea mai însemnată dintre joile de peste an este Joia verde, a noua joi după 
Paşte, când nu se lucrează în câmp, „ca să nu bată piatra holdele"; în unele zone, femeile ţin toate 
joile dintre Paşte şi înălţare, ca să le fie ferite gospodăriile şi câmpurile de grindină şi pentru a 
preîntâmpina primejdiile, furturile, stricăciunile şi bolile; în Joia verde nu se lucrează, ca să se 
împrăştie ielele, iar Joia furnicilor se ţine, ca să „nu intre furnicile în casă", în care scop se face o 
turtă cu brânză şi se aşează pe un muşuroi de furnici (v. mai jos detalieri zonale ale acestei zile); 
Joia iepelor se ţine în prima săptămână din Postul Mare, pentru sănătatea cailor; Joimarele (Joia 
Mare din Săptămâna Patimilor) este ziua morţilor, când sufletele acestora vin şi se aşează sub 
streaşină casei şi nu pleacă până la Sângeorz (23 aprilie), perioadă în care oamenii împart colaci şi 
mâncare, se duc pomeni la morminte, iar în noaptea de Joimari se fac focuri în grădini şi curţi, 
pentru ca morţii să se încălzească, se scoate apă din fântâni şi se aruncă în diferite locuri, pentru 
sufletele celor decedaţi (v. mai jos detalieri zonale ale acestei zile); de Joimari se leagă Joimăriţa, o 
fiinţă demonică imaginată ca o femeie urâtă, având capul mare, cu părul despletit, cu dinţii mari şi 
rânjiţi; se crede că ea arde mâinile fetelor şi femeilor care nu au tors cânepa până la acea dată, 
pune câlţii pe foc sau le fură fuioarele şi câlţii fetelor leneşe; tot de Joimăriţa se leagă şi obiceiul de 
a colinda în Joia Mare, pentru a strânge ouă, precum şi deghizarea în joimăriţă, practici legate de 
cultul morţilor; se mai crede că ouăle roşite în Joia Mare nu se strică, iar dacă sunt îngropate la 
hotarele unei holde aceasta va fi ferită de grindină; calendarul popular oferă indicii conform cărora 
joia este o sărbătoare săptămânală, celebrată precum ziua de duminică; în Maramureş, nunţile se 
fac şi acum, în unele localităţi, în ziua de joi şi nu duminica, sau sunt interzise şezătorile organizate 
joi seara, aşa cum, în alte zone, sunt interzise duminica; în Bucovina, joia este „slobodă" pentru 
nunţi, în general, tinerii să se spele, să se pieptene; de asemenea, joia este indicat să se scuture în 
casă, să se îngrijească pentru toate, pentru că această zi este a dragostei; ca să fie duse la bun 
sfârşit, lucrurile pot fi începute în această zi - Suceava; totuşi, nu va avea spor cel care începe orice 
lucru în zi de joi - Tecuci; să nu se lucreze nouă zile de joi după Paşte, fiindcă este pericol de foc - 

Vâlcea (2. MARIAN, I, p. 77; 2. GOROVEI, p. 90; 123; 219; 12. GHINOIU, p. 61-62; BODIU, p. 419). 

Ca să dureze mai mult, pânza destinată albiturilor se croieşte în zi de joi - Suceava; din ouăle puse 
sub cloşcă în zi de joi vor ieşi numai cocoşei - Suceava; nu se lucrează în Joia Apelor (a treia zi de joi 
după Paşti, numită şi Joia Mânioasă sau Joia Paparudelor), pentru că există pericolul ca acela care 
încalcă interdicţia să se înţepe - Vâlcea; în zilele de joi de după Paşte este păcat să se lucreze timp 
de nouă săptămâni - Suceava; cine lucrează în zilele de joi de după Paşte comite un păcat, drept 
pentru care Dumnezeu porunceşte Sfântului Petru să-i trimită păcătosului câţiva lupi, ca să-i ia o 
vită din gospodărie - Muntenia; până în ziua când se prăznuieşte Sfântul Onufrei, după Duminica 
Mare, nu se toarce, nu se spală rufe, ca oamenii să fie feriţi de grindină - Suceava; sau se ţin toate 
zilele de joi până în joia înălţării Domnului (Ispas), ca să fie feriţi de grindină - Suceava; nu se ară, 
nu se lucrează nimic la câmp, pentru a feri ogorul de secetă şi gospodăria de trăsnete - laşi; dar se 
mai crede că este bine să se semene în zi de joi, fiindcă este o zi dulce - Ţara Oltului; în zilele de joi 
după Paşte, nu se spală cămăşi, fiindcă se opăreşte grâul, şi nu se toarce, nu se ţese şi nu se 
deapănă cu vârtelniţa, de teamă să nu bată grindina peste an - Dolj; dacă începe să plouă într-o zi 
de joi, vremea umedă va dura două săptămâni - Muntenia; Suceava (2. GOROVEI, p. 53; 104; 112; 
116; 196; 255; 267; GOLOPENŢIA, p. 145). în ultima joi dinaintea cununiei religioase, pleacă spre 
casa miresei un alai de femei, rude ale mirelui, întotdeauna în număr fără soţ, având coşuri cu de 
toate, precum şi câte un dar, constând în ştergare sau pânză; intrate în casă, se aşează şi încep să 
lucreze, una croşetează dantelă, alta coase nasturi etc.; tânăra le aşteaptă aşezată în mijlocul casei 
şi primeşte din partea soacrei o faţă de masă în care se află o pâine, o bucată de slănină, brânză şi 
tot felul de seminţe: de cânepă, de castraveţi, floarea-soarelui etc.; toate acestea sunt apoi luate 
de pe braţele fetei şi puse cât mai repede într-un coş mare aşezat la picioarele ei, pentru că 
rapiditatea mişcărilor sugerează că tot aşa de repede va naşte viitoarea mamă; apoi vine o fetiţă 
cu un buchet de flori, în care se leagă şi o monedă găurită, pe care i-o prinde în cozi, după care 
femeile se aşează la masă, unde se consumă carne de pasăre, miel sau oaie - Banat (LĂPUŞTE, p. 
69-70). în zilele de joi, se fac toate cele, numai joile de după Paşte şi până la înălţare se ţin, ca să 
nu bată piatra lanurile; joia este bine să se facă logodne şi cununii; în unele zone, se spune că joia 
nu trebuie să se spele nimeni pe cap, fiind rău de năpaste, acest lucru făcându-se sâmbăta, pentru 
ca toate bolile şi durerile de cap să se ducă pe apa Sâmbetei (PRESA). întâia zi de joi după Paşte, 
adică joia din Săptămâna Luminată, poartă denumirea, în Banat şi Bucovina, de Joia Paştilor, Joia 
nepomenită, Joia necurată şi Joia rea; această zi de joi, împreună cu joia din Săptămâna Albă 
(prima săptămână din Postul Mare) şi cu prima joi de după Rusalii (a opta joi după Paşte) formează 
o treime nefastă, nenorocoasă, pentru că ele sunt necurate şi nepomenite; în Muntenia şi 
Moldova, cea de a opta joi de după Paşte poartă şi numele de Joia iepelor, iar cea de a noua se 
numeşte Joia verde; toate cele nouă zile de joi sunt ţinute, prin abţinerea de la lucru, de către 
femei, cu stricteţe în special ultimele două, pentru tunete, trăsnete, grindină şi vifore; unele femei 
le ţin şi pentru foc sau inundaţii, pentru bolile grele, pentru ameţeli, („pentru ca să nu-i joace 
Nepomenita"), pentru sănătatea vitelor şi pentru înflorirea şi rodirea pomilor; cu un termen 
generic, toate aceste joi, împreună cu cele trei amintite deja, sunt numite, în Bucovina, joimăriţe, 
iar, în unele locuri din Transilvania, joi verzi; nu toţi românii le serbează însă la fel, unii ţin numai 
trei astfel de zile de joi, alţii numai şase, alţii şapte, iar alţii pe toate cele nouă; sunt şi unii care ţin 
toate zilele de joi până la 29 iunie (Sân Petru-de-vară); femeile din Banat însă ţin numai joile dintre 
Paşte şiînălţare (2. MARIAN, II, p. 230). în Bihor, se crede că în toate cele trei luni de primăvară, în 
zilele de joi şi sâmbătă, nu este bine a se spăla rufele cu maiul, fiindcă va bătea grindina (3. BOCŞE, 

p. 112). 

Joia Nepomenită. în Banat, este numită şi Joia necurată şi cade în ziua de joi din Săptămâna Albă, 
prima săptămână din Postul Mare, acelaşi caracter avându-l şi joia întâia după Paşte, precum şi 
joia întâia după Rusalii; în joia din Săptămâna Albă ar fi ziua vracilor, numiţi şi vălaşi, dar tot acum 
cad şi gadinile, care durează trei zile, adică joi, vineri şi sâmbătă, termenul gadini fiind denumirea 

generică pentru lăcuste, omizi, viermi şi tot felul de alte goange, cele trei zile amintite fiind ţinute 
ca aceste vietăţi să nu le devasteze grădinile şi câmpurile; în Olt, acestei joi i se spune Joia tuturor 
juvinelor şi se ţine contra insectelor dăunătoare, în special contra furnicilor, pentru care se face o 
turtă de mălai dimineaţa, unsă cu ceva brânză sau cu unt şi care se pune apoi în grădină ori pe 
câmp deasupra unui muşuroi de furnici, sau este dusă în pădure şi aşezată pe tulpina unui arbore 
(2. MARIAN, I, p. 187). în Bihor, joile după Paşte până la Rusalii poartă denumirea de Joia dintre 
tunuri, când nu se coase, nu se spală rufe, nu se sapă în grădină, pentru a nu atrage trăsnetele 
asupra gospodăriei (ROMAN, p. 4). în Dobrogea, a treia joi după Paşte, se practică paparudele (sau 
Papaluda, Paparugă, Păpăruie, Păpălugă, Băbărugă), din care cauză această zi mai poartă 
denumirea de Joia Paparudelor, cu toate că paparudele se pot manifesta şi de Sângeorz sau la 
Rusalii (PRESA, p. 280). 

Joia Mare (Ziua de joi de dinainte de Paşte). în Banat, Mehedinţi, Olt şi Suceava ziua poartă 
numele de Joi Marele şi Joi Mari, în Argeş şi Dâmboviţa, Joimărică, în Dobrogea, Joia Neagră, iar în 
Bucovina, Joia Mare, fiind ultima zi de joi dinaintea Paştelui, sau joia din Săptămâna Patimilor; este 
ultimul termen la care fetele şi femeile trebuie să-şi termine de tors lâna şi mai ales cânepa, de 
asemenea pentru terminarea cămăşilor noi pentru Paşte; totul trebuie să fie finalizat până în seara 
zilei precedente, când, se crede, umblă Joimăriţa sau Joimărică, care arde cânepa netoarsă, 
loveşte peste degetele celor leneşe, sau le răpeşte pe acestea, le duce la ea, le frige şi le mănâncă; 
răscumpărarea fetelor care nu au terminat torsul este strângerea de ouă (v. JOIMĂRIŢĂ); dar este 
şi prima joi din cele de până la Ispas (înălţarea Domnului) în care femeile nu torc, nu cos şi nu fierb 
cămăşi, ca să nu bată grindina grădinile şi semănăturile, sau ca să nu se întoarcă ploile şi să fie 
secetă, precum şi pentru obţinerea unor roade bogate - Suceava; aceleaşi credinţe există şi în 
Banat şi peste tot în Moldova; în Bucovina, se pune astăzi la acrit borşul, considerându-se că astfel 
acesta nu se va strica tot anul; în Suceava, se crede că acela care este bătut astăzi va avea tot anul 
bube pe trup; în Transilvania, pasca se coace încă de miercuri, iar în Joia Mare sau Joia Verde (v. 
Joia Verde) se sfinţeşte; din pască nu se aruncă nici o firimitură, toate fiind adunate cu grijă, 
amestecate cu nutreţ şi date vitelor ca binecuvântarea lui Dumnezeu să fie şi cu ele; tot în 
Transilvania se crede că, dacă se pune cloşcă astăzi, din ouă vor ieşi numai cocoşei; în Banat şi 
Transilvania, se spune că nu este bine să doarmă nimeni astăzi, pentru că acela care doarme 
rămâne leneş, nevolnic un an întreg; în Moldova, personajul care le transformă pe femeile 
somnoroase în leneşe este Joimăriţa; în Banat, în dimineaţa zilei de joi, se ia o cămaşă şi o oglindă 
şi se pun lângă tulpina unui pom tânăr (de preferinţă, un păr, „că este mai bine"), să răsară soarele 
peste ele, pentru ca apoi să fie eficiente farmecele şi descântecele făcute cu ele peste an; în Banat, 
în serile din ajunul Floriilor, a Joii Mari şi a Paştelui, fetele şi nevestele tinere duc o zgardă din bani 
de salbă la un izvor, ori la o fântână de la care oamenii iau de regulă apă, o ascund bine, lăsând-o 
peste noapte acolo, după care o pun la gât în zilele sărbătorilor pascale, ca să fie căutate şi jucate 
de către feciori şi tineri; în Banat şi Transilvania, se fac cununi pentru fiecare membru al familiei şi 
se aruncă pe acoperişul casei, prin vestejirea şi căderea lor arătând cine va muri peste an; Joia 
Mare este considerată ca o zi binefăcătoare şi apărătoare a morţilor - Rm. Sărat; se crede că morţii 
vin în fiecare an, în această zi, pe la vechile lor locuinţe, unde zăbovesc până la sărbătoarea 
Moşilor de Rusalii, sau Duminica Mare, când se fac pomeni de plecarea sufletelor, constând în 
colaci şi vase de lut, pe care le-ar lua în lumea lor - Gorj; Teleorman; Ilfov; în toată această 
perioadă, se crede că ei stau la streaşină casei; pentru că nu este prea cald când vin, se fac, 
dimineaţa şi seara, focuri în curtea casei, pentru ca să le fie cald şi să aibă lumină - Gorj; Olt; unii 
fac focurile din surcele, alţii din boz - Gorj; Teleorman; Olt; Dâmboviţa; alţii întrebuinţează lemn de 
alun, adus din pădure special în acest scop, în ziua premergătoare; aceste nuiele nu se taie cu 
securea sau cu barda, ci doar se rup cu mâna şi nu sunt puse jos până nu se ajunge acasă cu ele, iar 
la sosire sunt aşezate pe un gard sau pe altă ridicătură din curte, unde stau până a doua zi, când se 
poate face foc cu ele, fiind rupte în bucăţi mai mici tot cu mâna - Gorj; unii pun în jurul focului 

scaune, pe care aştern pături - Gorj; iar alţii le şi tămâiază şi toarnă apă pe lângă ele - Dâmboviţa; 
se crede că vin sufletele celor morţi, se aşează pe scaune în jurul focului, unele suflete chiar şi pe 
jos, unde se aştern tot pături, se încălzesc şi beau apă - Gorj; Dâmboviţa; după ce se face focul, 
femeile coc o turtă din făină de grâu, crestată pe margini, numită pâinea uitaţilor, care este dată 
unui băiat; dar unele femei coc atâtea turte câţi morţi are familia - Dâmboviţa; alte femei coc un 
colac de forma unei lopeţi, care se numeşte uitată şi care este dat celui care se scoală mai de 
dimineaţă şi face focul - Olt; fetele şi femeile cară câte trei cobiliţe cu câte două cofe cu apă, pe 
care o împrăştie pe iarbă, parte pentru sufletele celor morţi, parte pentru ca anul să fie mănos - 
Buzău; alte femei se scoală dimineaţa, varsă câteva vedre de apă lângă fântână, apoi iau un singur 
vas cu apă şi merg de stropesc cu ea mormintele celor morţi, în credinţa că, în ziua de Paşte, cu 
această apă se spală şi din ea beau cei decedaţi - Suceava; sau se fac focuri din gunoaie şi 
vreascuri, dimineaţa şi seara, lângă ele aşezându-se scaune şi câte o cofă cu apă, ca morţii să se 
încălzească şi să bea apă - Neamţ; Suceava; în Năsăud, se face foc lângă tăietorul de lemne, se 
scoate apoi din casă o pâine întreagă, un cuţit şi o cofă cu apă, ca morţii să se încălzească şi să se 
hrănească; în Banat, cum se face ziuă, umblă copiii prin sat cu toaca vestind Joia Mare, iar femeile, 
deoarece este încă întuneric, fac atâtea mici focuri câţi morţi sunt pomeniţi, dar pentru cei bătrâni 
aprinzându-se un singur foc pentru toţi; focurile sunt aprinse cu lemnişoare adunate încă de la 
Blagoveştenie (25 martie), iar focurile aprinse sunt menite pentru unul sau altul din cei pomeniţi, 
rostindu-li-se numele cu acest prilej; apoi se duc la morminte şi aprind câte o lumânare şi la crucile 
fiecăruia; în fine, împart copiilor cu toaca şi celor sărmani colaci din făină de grâu, dându-se 
ofranda peste mormântul fiecărui mort; se crede că, făcându-se lumină şi la morminte, morţii se 
trezesc, văd lumină şi vin acasă pentru odihnă; reîntoarse acasă, femeile iau un vas cu apă, fac un 
cerc de pietre pe iarbă şi toarnă apa în mijlocul lui, ca să le fie slobozit izvorul; iau apoi o glie de 
iarbă din locul unde au turnat apa şi o pun acasă, după uşă, lângă prag; de pe această glie, va lua 
câte o bucată de paşte, în ziua de Paşte, fiecare membru al familiei, pentru sănătatea tuturor; 
cenuşa rezultată de la focurile din curte se mătură cu multă grijă şi se aruncă pe o apă curgătoare, 
ori se păstrează acasă şi se pune pe legume, ca să le apere de insecte; copiilor care se strâng de 
prin vecini în jurul focurilor din curte li se dau colaci numiţi sâmbătioare; în Banat, se crede că 
sufletele morţilor stau după uşă din Joia Mare şi până în a 7-a sau a 9-a zi după Rusalii (până la 
Rusitori), zi în care ei se întorc în morminte până seara; în această zi se dă din nou de pomană, 
fiindcă în caz contrar morţii pleacă mânioşi, luând în gură cenuşă sau nisip; dacă vreo femeie nu 
poate mătura zilnic întreaga casă, măcar o face după uşă, aşternând acolo şi o pânză albă, pentru a 
se aşeza sufletele pe ea; se crede că, de la Joia Mare şi până la Rusalii sunt deschise cerul, Raiul şi 
iadul şi că de aceea vin morţii acasă să petreacă; în Bucovina se procedează la fel, focurile fiind 
făcute imediat după miezul nopţii, sau seara, înainte de a merge la denie; focurile sunt făcute din 
gunoaie, buruieni uscate, nu în curte, ci obişnuit în grădini; nu se văruieşte în Joia Mare, pentru că 
ar fi stropiţi cu var morţii; în Buzău, nu se spală în această zi cămăşi, pentru că s-ar duce la morţi 
lăturile rezultate, în loc să se ducă la ei pomana; în Muntenia, se dă de pomană oamenilor săraci, 
dar mai des în familie, şi îmbrăcăminte; în plus, femeile din Bucovina duc la biserică şi câte un 
pomişorîncărcat cu mere, poame, colăcei şi turte dulci, iarîn Suceava se fac şi praznice, unde se 
spune că este bine să se împartă şi ouă roşii; în Năsăud, se face un ospăţ în curtea bisericii, ospăţ 
care poartă numele de moşi ; în Gorj, o practică arhaică a cultului morţilor este şi evocarea lor prin 
îmbrăcarea, „pentru pomană", a stâlpilor sau crucilor din cimitir cu hainele celor răposaţi, practică 
înregistrată în 1938, în ziua de Joi-Mari; din pricina obiceiului de a face pomeni pentru sufletele 
morţilor, această zi mai poartă numele de Moşii de Joi Mari; este ziua în care se roşesc ouăle, 
crezându-se, în Suceava, că împistrite sau încondeiate în această zi vor rezista tot anul, sau chiar 
că, în Vlaşca, nu se vor strica niciodată, considerându-se că astfel de ouă, îngropate la hotarele 
unei proprietăţi, o feresc pe acesta de grindină; se fac cununi pentru fiecare membru al familiei, 
care sunt aruncate pe acoperişurile caselor, crezându-se că va muri în cursul anului cel a cărui 

cunună, veştejindu-se, cade prima; în Muntenia, fiecare fată sau femeie trebuie să care trei 
cobiliţe cu câte două găleţi de apă, cu ajutorul căreia să stropească iarba, parte ca ofrandă pentru 
morţi, parte pentru ca anul să fie bogat în recolte; cei din Banat mai cred că această zi este Joia 
urzicilor, pentru că ele ar înflori de acum încolo şi nu mai sunt bune de mâncat; se începe înroşitul 
ouălor; de azi şi până la înviere nu se mai trag clopotele, ci doar se bate toaca; în Moldova, se 
crede că, dacă fetele îşi vor face 12 noduri pe un şnur, după fiecare Evanghelie citită la slujba din 
seara acestei zile, şi dorm cu acest şnur sub pernă, îşi vor visa ursitul dat de Dumnezeu; se mai 
crede că, la momentele mai dificile din an, este bine ca omul să se roage şi să desfacă un nod de pe 
şnur, pentru ca răul să treacă şi Domnul să fie alături de cel necăjit; de asemenea, se crede că se 
vor vindeca de friguri cei care se încing cu sfoara pe care au făcut cele 12 noduri; dar şi alte obiecte 
duse la biserică la Denia din această seară sunt considerate ca având virtuţi tămăduitoare; astfel, 
în Ilfov, femeile obişnuiesc să aprindă un bulgăre de tămâie după citirea fiecărei Evanghelii, după 
care duc tămâia acasă, ea fiind bună de aprins şi de afumat când tună, fulgeră sau se afumă cu ea 
copiii speriaţi; în Vlaşca, se duc la biserică, încă de miercuri seara şi se lasă acolo până joi seara, 
făină, untdelemn şi prune uscate pe afumătoare, considerându-se că făina ar fi apoi bună de 
afumat cu ea pe cei bolnavi de friguri, uleiul pentru pus în urechi de către cei surzi, iar cu prunele 
să fie descântaţi cei care acuză dureri de urechi; în Bucovina, se crede că se poate scăpa de negi, 
dacă omul se duce la biserică având la el un beţişor pe care face câte o crestătură după fiecare 
Evanghelie citită, după care, la ieşirea de la slujbă, aruncă beţişorul, iar negii se vor prinde de cel 
care va ridica primul beţişorul aruncat; în această zi, începe vopsitul, încondeiatul sau împistritul 
ouălor, în credinţa că nu se vor mai strica tot anul; din Joia Mare şi până la Ispas (înălţarea 
Domnului) este bine să nu se lucreze în casă nimic, ca să nu bată grindina peste semănături; există 
credinţa că, în Joia mare, se deschide cerul, Raiul şi iadul, iar morţii vin pe la fostele lor locuinţe să- 
şi petreacă şi ei sărbătorile acasă; de aceea se fac focuri prin curţile oamenilor, ca sufletele lor să 
se încălzească şi să aibă lumină; copiilor li se dau de pomană, pentru sufletul celor dispăruţi, colaci 
şi lumânări (2. MARIAN, II, p. 92-100; 103-104; 3. III, p. 246-248; MUŞLEA, II, p. 225; 234; CĂRĂBIŞ, 
p. 22-23; PRESA). începând din Joia Mare şi până la Ispas (înălţarea Domnului), nu se coase, nu se 
toarce, nu se fierb cămăşi, în toate zilele de joi, pentru că altfel bate grindina sau se opresc ploile şi 
timpul devine secetos - Dolj; Ialomiţa; laşi; Suceava; dacă moare cineva în sat în această zi, ouăle 
roşii nu mai ies aşa frumoase - Suceava; ca să fie sănătoşi tot restul anului, fetele şi flăcăii se duc în 
această zi, dis-de-dimineaţă, înainte de răsăritul soarelui, la baltă şi acolo aruncă cu apă dintr-o 
parte în alta - Dolj; în Joia Mare, se ia un bulgăre de tămâie, se aprinde şi se arde cât timp la 
biserică sunt citite cele 12 Evanghelii, iar ceea ce rămâne din tămâie se păstrează şi se aprinde 
când tună, trăsneşte, sau sunt afumaţi cu ea copiii speriaţi - Ilfov; ca să se vindece, bolnavii de 
friguri se duc la biserică şi, după citirea fiecărei Evanghelii, îşi fac câte un nod la cingătoare, după 
care se încing cu ea - Muntenia; în după-amiaza din ajunul acestei zile, se aprind focuri din 
gunoaiele strânse şi se pune pe un scaun, amplasat în mijlocul curţii, un vas cu apă, pentru ca 
sufletele celor răposaţi, care revin acasă cu acest prilej, să se încălzească şi să poată bea apă - 
Suceava; borşul pus la acrit în Joia Mare nu prinde miros urât peste vară - Suceava; să nu se spele 
rufele în joia din Săptămâna Patimilor, pentru că se crede că pomana morţilor va fi formată din 
lături - Muntenia (2. GOROVEI, p. 10; 24; 92; 106; 116; 181; 225; 230; 267; 2. BERDAN, p. 7). Joi 
dimineaţa, între ora 2 şi 3, toată lumea se duce la cimitir, cu deosebire femeile, luând în mâna 
stângă surcele de alun, numite săbioare, care se pun lângă crucea fiecărui decedat din familie şi se 
ard, pe cap cetină de brad, iar în mâna dreaptă coşul cu pomană; se stă la cimitir câteva ore, se 
boceşte şi se roagă la mormântul celor dragi - Banat (LĂPUŞTE, p. 83). în Sălaj însă, se crede că, 
pentru a preveni ploile cu grindină, este bine să nu se lucreze în toate zilele de joi câte cad în 
perioada dintre Paşte şi 24 iunie-Drăgaică; Naşterea Sfântului loan Botezătorul (PRESA). Serii 
simbolice: cămaşă-oglindă-păr-soare;foc-pâine-cuţit-apă-,făină-untdelemn-prune-, alun-brad- 
pomană. 

Prima joi după Paşte. în Gorj, în această joi, se desfăşoară o aşa-zisă Sărbătoare a Dealului, 
deoarece se spune că tot în această zi, într-o vreme îndepărtată, ar fi bătut piatra atât de tare, 
încât nu a mai rămas nici un butuc de viţă întreg; în timp ce un alai de muzicanţi şi oameni ai 
satului ocolesc dealurile plantate cu vii, câţiva bărbaţi sapă în mijlocul unei poieni o groapă, în care 
se face focul şi în care se frige un berbec sacrificat în acest scop; din vreme însă, femeile pregătesc 
mâncăruri alese şi băutură; la Sărbătoarea Dealului participă tot satul, în poiana dintre dealuri 
având loc o adevărată întâlnire câmpenească (SANDA, p. 38). 

Joia înălţării Domnului (Ispas - se prăznuieşte întotdeauna în joia săptămânii a şasea de la Paşte, 
sau la patruzeci de zile de la Paşte). în Dobrogea, femeile pregătesc cu o zi înainte azime calde, 
ceapă verde şi rachiu, pe care le dau de pomană prin sat, pentru că acum, cred ele, sufletele celor 
morţi zboară spre ceruri şi să aibă merinde de drum; în Muntenia, toate cele deja amintite se 
împart nu în ajunul, ci chiarîn ziua înălţării Domnului, pentru că de Ispas pleacă sufletele spre cer; 
în Banat şi Năsăud, în această zi se dau flori, lumânări şi brânză, iar ciobanilor li se dă câte un caş, 
aceasta deoarece există tradiţia ca astăzi „să se pună oile pe brânză"; în Suceava, se fac pomeni şi 
în ajunul zilei şi în cea a înălţării Domnului; aproape peste tot, din cauza pomenilor, ziua mai 
poartă numele de Moşii de Ispas; în Banat, se crede că, la Ispas, timp de o oră, este şi Pastele 
Cailor, când ei se satură, nu mai mănâncă cu nesaţ; credinţa îşi are rădăcinile în legendele despre 
Maica Domnului, despre care se afirmă că nu putea naşte din cauza tropăitului lor şi i-a blestemat, 
în schimb binecuvântându-i pe boi; din această cauză, acestei zile i se mai spune şi Joia iepelor, cu 
toate că tradiţia generală o fixează în cea de a opta zi de joi după Paşte; în Muntenia şi Moldova, 
fetele şi flăcăii merg de cu noaptea prin alunişuri pentru a culege flori de alun, despre care se 
spune că înfloresc şi se scutură în această noapte şi despre care se crede că sunt bune de leac şi de 
dragoste; în Banat şi Năsăud, în această zi se împodobesc bisericile, mormintele şi casele 
oamenilor cu ramuri verzi şi flori, punându-se cu deosebire frunze de paltin, care se păstrează apoi 
în casă peste an, pentru că ar fi bune, cred cei din zona Braşovului, pentru a afuma cu ele 
împotriva trăsnetelor; în zonele Alba şi Sibiu, se pune în ferestre leuştean şi tot cu leuştean sunt 
bătute vacile, ca să nu le ia mana strigoaicele, şi, ca să nu se îngraşe, se încing cu leuştean şi fetele 
şi femeile; în Bucovina, de Ispas se „semnează" mieii şi viţeii, adică li se crestează o parte din 
ureche, tot atunci se taie şi vârful cozilor la vite, toate îngropându-se într-un furnicar, spunându-se 
că să le fie date vite câte furnici sunt în furnicar; în unele părţi din Banat, Ispasul este sărbătorit ca 
patron al casei, iarîn alte sate se organizează nedei (târguri, bâlciuri); în împrejurimile Blajului, se 
ţineau odinioară târguri de fete, unde flăcăii veneau să le peţească şi unde fetele îşi aduceau şi 
zestrea, precum şi podoabele ce le aveau; în Banat, se spune că până la Ispas este bine de semănat 
porumbul, deoarece ulterior nu mai are timp să crească şi să se coacă; în Bucovina, până în această 
zi nu sunt lăsate vitele să pască, dar de acum pot fi lăsate la păscut sau chiar trimise la stânele din 
munte (2. MARIAN, II, p. 349-351; 353-355). în noaptea de Ispas, flăcăii şi fetele se duc prin tufe de 
alun şi culeg florile acestui arbust, despre care se spune că înfloresc şi se scutură în aceeaşi 
noapte; florile de alun sunt bune pentru descântecele de dragoste şi pentru prepararea de leacuri 
- Muntenia; Moldova (2. GOROVEI, p. 7). în joia înălţării Domnului (Ispasul), în satele de oieri din 
preajma Sibiului, unde se practică şi puţină agricultură, se desfăşoară un obicei, care aici poartă 
denumirea Cântecele de Ispas; participă fete şi feciori şi alături întregul sat, în frunte cu preotul; 
fetele sunt îmbrăcate în rochii albe, lungi, purtând pe cap cununi de spice verzi, formând un grup 
compact de câte 8-10 rânduri şi având în frunte călăreţi şi lăutari; alaiul străbate prin holdele date 
în pârgă, ocolind troiţele de pe hotar, cu toate că textele folclorice pomenesc de acestea, precum 
şi de fântânile din drum; alţi culegători de folclor, consemnează faptul că sărbătoarea avea loc, 
mai demult, în pădurea din apropierea satelor (2. PAVELESCU, p. 54-55). Tot în această zi se 
sărbătoreşte şi Ziua Eroilor; în toate bisericile şi mănăstirile se înalţă rugăciuni pentru pomenirea 
sufletelor şi numelor celor care s-au jertfit în războaie, în lagăre şi închisori pentru întregirea 
neamului, pentru libertatea şi demnitatea României; se desfăşoară totodată rugăciuni şi pomeni la 

morminte şi troiţe, la monumentele eroilor depunându-se coroane de flori în contextul unor 
ceremonii comemorative (PRESA). 

Joia Verde. Este numită aşa cea de a noua zi de joi după Paşte, zi în care nu se lucrează nimic, nici 
în gospodărie, nici pe câmp, ca să nu bată grindina - Vâlcea; este numită Joia Verde prima joi de 
după Rusalii, zi în care nu se lucrează, ca să nu bată grindina - Ţara Oltului (2. GOROVEI, p. 106; 
GOLOPENŢIA, p. 146). Această zi de joi este ţinută ca şi o zi de Paşte (2. MARIAN, II, p. 230). în 
zona Bârladului, în cele nouă joi de după Paşte, nu se lucrează în vii (BĂLĂNESCU, p. 262). în 
Suceava, în afara celor 9 joi de după Paşte, se ţin tot 9 joi şi după Bobotează, când nu este bine să 
se spele rufe (NOTE, Băncescu). 

JOIMĂRIŢĂ 

Cele mai cunoscute fiinţe demonice la români sunt strigoii, ielele, Zburătorul, Mama-pădurii, 
ursitoarele, spiriduşul, Marţi-seara ( Marţolea ), Zorilă şi Murgilă, Zmeul şi Joimăriţa; Joimăriţa este 
un duh în legătură cu munca, în speţă cu torsul, Dicţionarul limbii române definind-o ca fiind o 
„fiinţă mitologică având înfăţişarea unei femei urâte şi spurcate...care apare ca o fantomă...spre a 
controla dacă fetele şi femeile tinere au terminat de dărăcit sau de tors până în ziua de Joi-mari 
toată cânepa, inul şi lâna; pe cele ce le găseşte în urmă cu lucrul le pedepseşte aspru"; D. 

Cantemir: „Gioimaricele [se] numesc nişte femei care în joia de dinaintea Paştilor dis-de-dimineaţă 
merg la focurile care în acea zi obişnuiesc să se aprindă pretutindeni la case"; aceste focuri 
constituie un obicei vechi la români, ele aprinzându-se pentru ca moşii, sufletele morţilor familiei, 
să vină să se încălzească şi să se ospăteze; se aprind focuri, de boz sau de nuiele, şi la morminte, 
unde se duce mâncare şi băutură, fiindcă Joia Mare este ziua în care „se satură morţii"; lângă foc 
se pune şi o cofă cu apă şi un colac sau mălai, ca venind Joimăriţa şi sufletele morţilor, după ce se 
vorîncălzi, să mănânce colacul (sau turta de mălai) şi să bea apă, căci aşa zic oamenii că este bine; 
în credinţele populare, se presupune că Joimăriţa este întruchiparea unuia dintre cei nemulţumiţi 
şi răuvoitori, ori a vreunuia dintre cei pentru care nu se făcuse foc, ca să se încălzească, sau pentru 
care nu se adusese pomană dis-de-dimineaţă, pentru că „luând cenuşă ori nisip în gură", aceştia 
pleacă mânioşi din casa fostei lor familii; dar poate că Joimăriţa este doar o personificare a zilei de 
Joimari; în tot cazul, la origine trebuie să fi fost o fiinţă demonică, strâns legată de ziua de Joimari 
şi de moşii pomeniţi în această zi; în viziunea poporului, Joimăriţa este „mare cât o claie"; lumea se 
teme grozav de ea, femeile ştiu că, la cea care îi dă un colac şi colivă, Joimăriţa nu se mai duce; 
există şi o confuzie uşor de explicat, deoarece Joimăriţa este prezentată uneori ca fiind Sfânta Joi, 
cu diversele ei atribute şi interdicţii: interzice cusutul în Joia Mare (B. P. Haşdeu), este o vietate 
(femeie) autorizată de Precista să găsească fetele leneşe (N. Densuşianu), cu ajutorul unei căţeluşe 
care le „găseşte după miros" (B. P. Haşdeu); datorită altei contaminări cu Marţi-seara, ea este 
numită şi „joi-seara"; de altfel, „Joimăriţa.. . ca o sfântă ce este" şi „Joimarele şi Joimăriţa sunt 
surori ale Sfintei Joi"; deci Joimăriţa poate să fie o supravieţuire, o amintire din epoca în care ziua 
de Joia Mare era ziua când începea altădată noul an; de aceea trebuiau probabil terminate, până la 
acea dată, anumite munci, în speţă torsul; există chiar şi o întrepătrundere a practicilor uzitate, 
deoarece, aşa precum în această zi se aprind focuri şi se pune tămâie pe jar, tot aşa şi Joimăriţa 
poartă vase cu cărbuni aprinşi, pentru a arde degetele femeilor leneşe şi pentru a da foc la cânepa 
netoarsă; în Olt, în Joia Mare, se dă foc la gunoi, se pune în vârful unui par un caier de câlţi şi un 
fus atârnat de el, oamenii numind această alcătuire joimăriţă, căreia îi dau foc şi afumă cu ea vitele 
din ogradă, ca să nu le facă rău cineva; de la pusul cânepei într-un ciomag, cu fusul atârnat, s-a 
ajuns la mascarea unui bărbat sau a unei femei, care îmbracă un cojoc pe dos (Teleorman), sau se 
înfăşoară cu totul într-o pătură şi îşi schimonoseşte faţa (Muscel), sau se maschează în brezaie 
(Dolj), intră în case şi spune că este Joimăriţa (Tecuci), dă foc în curte la câlţii de cânepă găsiţi 
netorşi, zdrobesc unghiile fetelor leneşe cu resteul pe care îl poartă în mână, speriindu-le cu câlţii 
aprinşi, prefăcându-se că vrea să le ardă ochii (Teleorman - după B. P. Haşdeu); în Muscel, se crede 

că ea umblă cu o pătură groasă pe cap, sau chiar că locuieşte în sacul cu cânepă, aceeaşi credinţă 
fiind atestată şi în Teleorman (N. Densuşianu); tot în Teleorman, Jomăriţa este închipuită ca un fel 
de zeiţă a cânepei; ca să scape de urmărirea ei, o femeie se ascunde într-o căpiţă de cânepă şi îi 
spune Joimăriţei povestea lungă a plantei: cum a fost pusă, cum a răsărit, a crescut, a fost culeasă, 
topită, meliţată, pieptănată, toarsă etc.; în felul acesta, femeia a câştigat timp până a cântat 
cocoşul şi a scăpat de moarte - Prahova; chiar şi focul Joimăriţei de la Joia Mare se face uneori cu 
„puzderii" de cânepă; după unele informaţii, în unele zone, joimăriţele ar fi doar nişte 
„controloare" ale muncii torsului, femei vrednice umblând din casă în casă, mai ales acolo unde 
sunt fete mari, ca să vadă dacă acestea au tors toată cânepa avută (Vlaşca); şi la Haşdeu apare 
informaţia conform căreia Joimăriţa ar fi fost „o femeie care face inspecţie la alte femei" (Dolj); 
poate fi „o femeie voinică, harnică, însă rea şi fără îndurare" (Ialomiţa), sau „o femeie vrednică şi 
care vine la toate femeile puturoase" (Buzău); din răspunsurile la Chestionarul lui Densuşianu, 
reiese clar şi evoluţia credinţei: pe când, mai demult, Joimăriţa era o femeie închipuită care arde 
fetele ce n-au isprăvit de tors, acum se face şi colindă cu joimăriţa (Romanaţi); există şi o explicaţie 
pentru acest aspect: torsul cânepei este o muncă grea, femeile îşi sperie fetele cu venirea 
Joimăriţei şi, în acest scop, trei flăcăi schimbaţi în haine urâte umblă pe la ferestrele caselor cu fete 
mari înfricoşându-le (Teleorman); flăcăii se maschează de aşa manieră, încât să sperie mai tare 
fetele, se mânjesc pe faţă cu negreală sau cărbune, uneori poartă câte o căldare pe cap, precum şi 
verigi de la coşul vetrelor (Teleorman), clopote şi alte obiecte „sunătoare" (Dolj; Romanaţi); dar, 
printre aceste obiecte, apar şi cele de tortură specifice Joimăriţei, cum ar fi oala cu jar şi câlţi, 
căldăruşe cu jeratic, băieţii aprinzând prin curţi şi cârpe (Dolj); multe informaţii conduc la concluzia 
că astăzi obiceiul a luat forma „colindatului", adică se constituie o ceată din flăcăi, băieţi şi copii, 
cuprinzând trei elemente mai importante: 1. deghizarea în Joimăriţă a unui flăcău din grup; 

2.umblarea pe la casele cu fete şi controlul torsului; 3. cererea de ouă şi strângerea celorlalte 
daruri; ceata este compusă din trei sau mai multe persoane, una dintre acestea cântă din fluier, 
ceilalţi sunt îmbrăcaţi în haine zdrenţăroase, mânjiţi pe faţă, unul deghizat în „unchieş" 

(Joimarele), iar altul în „mătuşă" (Joimăriţa); toţi îşi spun „joimăriţe"; când apar băieţii, fetele îşi 
zic: „Vine Joimăriţa! Hai să găsim ouă" (Dolj), fiind vorba deci mai mult de o încercare de îmbunare 
şi de răscumpărare cu ouă, pe care, de cele mai multe ori, le cer colindătorii înşişi; ar fi o greşeală 
să se creadă că flăcăii cer ouă numai pentru că se apropie Pastele; este adevărat că, în Săptămâna 
Patimilor, gospodinele roşesc ouă şi ele trebuie să ştie dacă au numărul necesar; în care scop 
există şi o zi, pe la jumătatea Postului Mare, înainte cu două săptămâni de Joia Mare, care se 
numeşte „numărarea ouălor"; în unele zone, această numărătoare se face chiar în Joia Mare; 
diminuată mult ca desfăşurare, Joimăriţa este atestată şi ca sperietoare de copii, mai ales în satele 
din Vâlcea, Bărăgan şi Moldova; obiceiul nu a pătruns la nord de cursul Mureşului, unde i-a luat 
locul, în parte, „Marţoiea" sau „Marţi-seara"; concluzia este că acest ritual, indiferent de 
denumire, dimensiune şi participare socială, pare să fie o dezvoltare exclusiv românească, poate 
unica figură demonică românească (MUŞLEA, II, p. 223-237). Personaj mitologic românesc, 
Joimăriţa pedepseşte cu asprime fetele şi femeile leneşe sau care nu respectă anumite interdicţii 
calendaristice de muncă (12. GHINOIU, p. 62). în Săptămâna Patimilor, femeile trebuie „să taie 
pânza” şi să pună stativele războiului de ţesut în pod, pentru că joimăriţele sunt nişte zâne rele, 
care pedepsesc fetele care mai au lână de tors şi pânză în război - Banat (LĂPUŞTE, p. 82). în prima 
zi de joi din luna martie, seara, se umblă cu „ Joimărica trei bărbaţi îmbrăcaţi în haine vechi şi 
zdrenţăroase intră în casele cu fete şi cer să vadă dacă a fost toarsă cânepa, iar fuioarele netoarse 
le pun în căldarea cu jeratec pe care o poartă cu ei - Teleorman (CRISTEA, p. 45). Este o femeie 
foarte urâtă, având capul foarte mare, despletită, cu dinţii mari şi rânjiţi, care îşi are locuinţa în 
păduri pustii; în casa ei se află numai capete de fete care nu au tors cânepa; se spune că 
joimăriţele umblă în dimineaţa de joi a Săptămânii Patimilor, în fiecare casă şi unde găseşte vreo 
femeie dormind, atunci ele o fac de este leneşă de acum înainte tot anul; pedeapsa obişnuită 

pentru fetele leneşe constă în arderea caierelor netoarse, iar fetei i se pune mâinile pe jar; această 
modalitate de pedeapsă poate fi o contaminare a credinţei că, în dimineaţa de Joi-Mari se fac 
focuri, pentru ca „moşii" să vină şi să se încălzească; dar natura ignică se manifestă şi prin faptul că 
joimăriţele vin şi peste an, în fiecare săptămână, joi seara, când ies din munţi sub înfăţişarea unei 
flăcări, apoi intră pe horn în case; contaminările cu alte fiinţe mitologice sunt frecvente, ea fiind 
uneori „înaltă cât un arbore şi grasă cât o bute" (Muma-pădurii), îmbrăcată în negru, foarte 
zdrenţăroasă, apărând ca o negură, bivol, câine (Noaptea); în unele părţi, se spune despre ea că 
urmăreşte să pocească femeile şi cu alt prilej, cum ar fi vara pe câmp; dar, dacă este respectată, 
apără oamenii de ploi mari şi de grindină; se crede că Joimăriţa pedepseşte şi pe cei pe care îi 
găseşte cu gunoiul prin curte, pe care îl adună ea, îi dă foc şi le arde mâinile leneşilor în spuză; de 
asemenea, frige şi mâinile celor care au gardurile nefăcute, ori rupte prin unele locuri (2.0LTEANU, 
p. 323 -324). Joimăriţa arde unghiile fetelor la care nu găseşte cânepa toarsă până în Joia Mare; le 
toarnă răşină topită peste unghii sau le bagă degetele în răşină topită - Vrancea (2. STAHL, p. 186). 

JUDECATĂ (A JUDECA) 

Oamenii să nu jure strâmb la judecată, pentru că li se vor naşte copii cu picioare strâmbe - Vrancea 
(1. STAHL, p. 186). Ca o concretizare a societăţilor de feciori, sub unghiul judecăţii, în Duminica 
Paştelui sau în Duminica Tomii (dar numai în Transilvania) are loc, spre seară, o adunare de feciori 
în care fie aleg un şef nou, fie rămân la cel ales de Crăciun şi cer acestuia să judece şi să 
pedepsească pe cei care au făcut fapte incorecte, mai ales în timpul secului de Paşte, de pildă au 
furat, s-au îmbătat, au insultat, nu au arat bine etc.; greşelile dovedite cu martori sunt pedepsite, 
iar vinovaţii, după ce au fost purtaţi în jurul bisericii, sunt „bricelaţi", adică loviţi peste tălpile 
picioarelor cu un băţ numit bricelă, termen saxon, care înlocuieşte pe cel românesc mai vechi de 
vargă (de alun), cu ajutorul căreia „se vergela"; Judie, sau „Casa feciorilor", sau „Gazdă" este locul 
de adunare şi convieţuire a confreriei, timp de 7-12 zile, uneori şi a fetelor, este locul de învăţare a 
colindelor, a dansurilor, a datoriilor confreriei, aici se ia masa în comun, preparată de fete, de aici 
se pleacă la colindat şi tot aici se revine, totdeauna în ordine ostăşească, în frunte cu steagul, care 
este păzit tot timpul; la judie are loc judecarea eventualelor certuri între tineri, de către jude, şi se 
aplică pedeapsa fizică sau cu amendă; fetele participă la întreţinerea casei, aduc de mâncare şi 
plătesc, unde este tradiţia aşa, pentru dansuri, tot ele făcând steagul confreriei, sau ajută la 
confecţionarea „măştii" (BUHOCIU, p. 70-71; 77). v. CEATĂ; JUNE. 

Judecata de apoi (Sfârşitul lumii; Vremea de apoi; Ziua de apoi; Lumea de apoi; Veleatul de apoi; 
Sfârşitul veacului; Coada veacului; Venirea de apoi; Judeţul de apoi; Judecata cea de pe urmă). 

Imaginarea momentului când va avea loc sfârşitul existenţei civilizaţiei umane este, în credinţele 
tradiţionale, un amestec de tablouri din Apocalipsă (în viziunea Sfântului Evanghelist loan) şi din 
cărţile populare, cu deosebire din Alexandria; astfel, Judecata de apoi va avea loc pe toate pâraiele 
şi vadurile apelor mari, când la toate răspântiile vor fi crâşme, când se vor tăia toate haturile şi se 
va ara în jurul satelor, când moşnegii de 60-70 de ani se vor recăsători cu fete de 16-20 de ani, 
când Sfredelul va cădea drept în Comoară (o seamă de constelaţii poartă în popor numele de 
Comoară şi Sfredel), când aurul şi argintul se vor vărsa pe toată suprafaţa pământului, când 
oamenii se vor înmulţi de nu-i va mai încăpea pământul şi, neavând cu ce să-i mai nutrească, se 
vor mânca unul pe altul, când oamenii vor fi aşa de mici, încât 12 oameni vor trebui să întoarcă un 
ou cu drugii, când timpul se va comprima (se va iuţi în trecerea lui), încât anul va fi cât luna, luna 
cât săptămâna, săptămâna cât ziua, ziua cât ceasul scurt, iar ceasul cât minutul, când va dispărea 
ruşinea din lume şi cei tineri nu se vor sfii de cei bătrâni, când bogaţii vor jecmăni şi mai mult pe 
cei sărmani, când va veni Antihrist pe pământ şi se va amesteca în toate treburile, momind pe 
oameni la fărădelegi, când se va certa tatăl cu fiul, mama cu fiica, fratele cu frate şi soră cu soră, 
vecin cu vecin, bătându-se ca nişte orbi, când va pieri toată dreptatea din lume, când fiii nu vor 
mai asculta deloc de părinţi, ci îi vor bate şi omorî; atunci Arhanghelii Mihail şi Gavril vor lua toate 

unghiile celor morţi, vor face trâmbiţe din ele şi îi vor chema la Judecata de apoi (sau vor buciuma 
îngerii trimişi de arhangheli); mormintele se vor desface, porţile Raiului şi ale iadului se vor 
deschide şi pe un nor, ca un soare strălucitor, va sosi Domnul nostru lisus Hristos, înconjurat de 
cetele îngereşti şi se va aşeza pe un scaun (tron) de piatră (sau scaun strălucitor) şi va judeca pe 
fiecare câţi au fost de la începutul lumii, fie că sunt morţi în clipa aceea, fie că sunt vii ( 3 . MARIAN, 
III, p. 305-307). Cine visează prezenţa unui martor înfăţişat la judecată înseamnă că în curând 
nevinovăţia celui care visează va fi cunoscută, iar când se visează fiind el însuşi martor este semn 
că va fi apreciat în colectivitate ca un om drept; să fie însă cu mare băgare de seamă cel ce visează 
pur şi simplu judecătorie, tribunal; va avea cu siguranţă parte de un proces cel care visează 
judecător sau avocaţi - Suceava (NOTE, Băncescu). 

JUG 

Dacă o fată vrea să determine ca flăcăul, care o curtează, să o ceară de soţie, ea trebuie să fure, în 
seara dinspre Anul Nou, sau în cea dinspre ziua Sfântului Apostol Andrei (30 noiembrie), resteul de 
la un jug, să învelească focul din vatră cu el şi apoi, ieşind afară, să-l arunce peste casă - Suceava; 
când o fată este peţită, i se dă să bea vin dintr-o ploscă şi atunci, fără să fie observat gestul, se 
pune în ploscă o mică aşchie luată de la un jug, crezându-se că procedând astfel vor fi nedespărţiţi 
în căsnicie şi că vor trăi amândoi, de comun acord, şi bune şi rele, cum trag împreună şi boii în jug - 
Muntenia; după ce vin de la biserică, tinerii căsătoriţi se dezbracă de hainele în care s-au cununat 
şi le aşează pe un jug, ca să se tragă unul după celălalt ca boii în jug - Bihor; cel ce pune pe foc jugul 
boilor îi este destinat să nu poată muri, ci doar să se chinuiască - Suceava; nu se pune pe foc jugul 
boilor, pentru că acela care o face va sufla din greu în timpul lucrului - Vaslui; nu poate muri, până 
ce nu i se pune un jug sub cap, cel ce pune jugul boilor pe foc - laşi; nici aşchiile rezultate la 
confecţionarea jugului boilor nu se pun pe foc, pentru că, la moarte, cel ce o face se va zbătea 
precum boii în jug până îşi va da sufletul - Teleorman; să nu se pună jug pe foc, pentru că apoi 
făptaşul va rage ca boul - Vrancea; jugul animalelor (boi, cai, viţei, porci, câini nărăvaşi etc.) nu se 
pune pe foc, pentru că porcii se vorîmbolnăvi de brâncă, câinii vor turba etc., iar stăpânul va 
purta la gât juguri grele pe lumea cealaltă - Galaţi; dacă jugul porcilor este tăiat, cel ce o face va 
grohăi ca porcul la ceasul morţii - Vrancea; nu este bine ca jugul boilor să fie lăsat peste noapte 
afară, pentru că poate fi spurcat de câini şi, în acest caz, boii vor face rosătură la grumaz - Suceava; 
femeile să nu păşească peste vreun jug, pentru că le vor muri boii care trag în el - Muntenia; când 
se rupe jugul de la carul care îi transportă pe miri în cadrul ceremoniei nupţiale este rău de moarte 
- Vâlcea; în cazul că moare capul familiei, în acea zi boii sunt înjugaţi cu jugul pus răsturnat sau 
invers, semn că, după plecarea bărbatului dintre cei vii, toate treburile din gospodărie vor merge 
pe dos, sau se vor rezolva cu mare greutate - Ţara Haţegului; Muntenia ( 2 . GOROVEI, p. 116-117; 
143; 150; 174; 232; 259; 3. MARIAN, III, p. 62; NOTE, Antonescu). La ieşirea din casă, mireasa 
trebuie să păşească peste jugul boilor, pentru a avea spor la vite, dar şi pentru „a trage" împreună 
cu viitorul soţ în „jugul" căsniciei - Ţara Zarandului (1. DASCĂLU, p. 23). în Gorj, în dimineaţa nunţii, 
mireasa este îmbrăcată de către naşă pe o masă joasă, rotundă, nu înainte ca hainele acesteia să 
fie trecute printr-un jug, cu înţelesul că aşa cum boii trag uniţi în jug, tot aşa să tragă şi ei în lupta 
vieţii lor (CĂRĂBIŞ, p. 47). Cei cu mintea rătăcită şi care agonizează îndelung şi nu-şi mai dau 
sufletul este bine ca trupul să le fie trecut printr-un jug - Sibiu (3. MARIAN, III, p. 28). Aşezarea 
capului celui care agonizează îndelung pe un jug se explică prin faptul că jugul are numai o faţă, 
care priveşte spre drum şi nu spre casă - Năsăud ( 4 . BOCŞE, p. 350). Este simbol al renunţării şi 
stăpânirii de sine, însăşi rădăcina lui indo-europeană yug dând celebra doctrină de 
autoperfecţionare şi autodisciplină care este Yoga (EVSEEV, p. 150-151). 

JUNE 

Vine din lat .juvenis, care originar însemna mai întâi forţă, putere vitală, pe care, de exemplu, 

iranienii o aplicau vârstei de 15 ani; verificarea acestei forţe se făcea prin viaţa magico-religioasă şi 
a confreriilor de tineri, care au loc la Anul Nou; deci junii sunt solidari cu mitul tinereţii eterne şi cu 
riturile calendaristice cu măşti; confreriile sunt societăţi mascate, de iniţiere, cu puteri magice 
excepţionale, aşa cum se poate vedea la toate popoarele aşa-zis semi-civilizate (BUHOCIU, p. 284). 
Aşa cum folclorul evidenţiază o mamă tânără, uneori o fată de măritat, în perioada matriarhală, nu 
maica bătrână din „Mioriţa" sau din alte cântece bătrâneşti şi colinde, în faza patriarhală este pus 
în relief un Dumnezeu tânăr, neînsurat, dar exact de vârsta însurătoarei, precum feciorii din ceată 
sau ca vătaful lor; şi aşa cum zeiţa-mireasă şi zeiţa-mamă sunt echivalente cu tot ce este feminin şi 
tineresc în natură, de la floare până la bouriţă, ciută şi capră, zeut-june este echivalent cu şoimul, 
calul, dar mai ales cu bradul, bourul şi cerbul; realitatea folclorică din Ţara Oltului arată că zeul- 
june este o divinitate a muntelui, născut din vechea zeiţă-mamă; el este fiul mumei-pădurii, adică 
pădurea însăşi, codrul, cu tot ce este masculin în el, la început dendromorf, apoi zoomorf şi, în 
fine, antropomorf; în altă ordine de idei, nici mesele şi băuturile date în perioada în care ceata de 
feciori din Ţara Oltului se manifestă nu pot fi caracterizate că aparţin doar sărbătorilor de belşug şi 
veselie; unele mese au un caracter precis ritual, fie că apar ca un ospăţ, fie ca o comuniune cu 
bărbaţii însuraţi şi mai ales cu părinţii, de obicei taţii, şi cu conducătorii satelor, ceea ce dă cetelor 
caracterul de „rit de întoarcere", de primire a junilor iniţiaţi în comunitatea din care fac parte; la 
toate aceste mese, rolul principal îl au colacul şi vinul, simboluri ale creştinismului (trupul şi 
sângele Domnului), ceea ce aminteşte de mesele rituale ale primelor comunităţi creştine; dar este 
clar că vinul şi colacul aparţineau înainte vreme altor zeităţi (colacul al soarelui, vinul al lui 
Dionysos etc.); aceste două elemente aveau şi un străvechi caracter magico-religios, poate chiar 
totemic, de dezlegare a consumului din noua recoltă, de comuniune cu forţele tinere ale grâului 
proaspăt, de magie a imortalităţii etc.; toate acestea s-au suprapus şi amestecat în decursul 
timpurilor, încât problema comportă dezbateri foarte lungi şi grele pentru a fi ştiinţific dezlegată 
(HERSENI, p. 273; 298). în Transilvania, feciorilor li se spune juni; obiceiul mai poartă numele de 
„Ceata junilor" sau „Ceata feciorilor juni"; pe Târnave, cetei i se spune Bute; vătaful mare mai este 
numit jude, primar sau birău; vătaful mic se mai numeşte pârgar, vornic, sarcina acestuia fiind de a 
introduce fetele în joc; colcerii se îngrijesc de mâncare şi de băutură, iar sameşii poartă socotelile 
(este vorba de obiceiurile care presupun cete şi nu doar de Junii din Şcheii Braşovului); obiceiul 
Junilor braşoveni este legat de Săptămâna Luminată, de la Duminica Paştelui la Duminica Tomii; 
dar, încă de pe la Bunavestire (25 martie) încep a se îndemna tinerii unul pe altul de a se înscrie în 
„Ceata Junilor"; ca loc de adunare îşi aleg, dacă timpul este favorabil, o coastă situată deasupra 
Şcheilor, numită Coasta Prundului; dar ceremonia reintrării celor vechi şi a înscrierii novicilor are 
loc tot în Duminica Paştelui, deci celelalte întâlniri precedente pot fi considerate repetiţii a ceea ce 
se va întâmpla ulterior; în Duminica Floriilor, aceiaşi feciori care au constituit ceata merg iar pe 
Coastă, joacă hora şi aruncă buzduganul; ca şi la Blagoveştenie, plecarea se face de acasă, de la 
vătaf (înainte plecarea se făcea de la sutaş); cel mai vechi dintre ei, cel care a fost mai mulţi ani „cu 
Junii", este declarat vătaf, al doilea în vechime este numit armaş mare, al treilea este armaşul mic 
(armaşii ţin locul vătafului, în lipsa acestuia), al patrulea este sutaşul (se ocupă de ţinerea 
socotelilor); primii trei juni, adică vătaful şi armaşii, primesc de la protopop, ca semn al funcţiei lor, 
câte un buzdugan; ceilalţi juni, care vor să intre în ceată, se numesc juni de cumpanie; aceasta spre 
deosebire de junii cu ziua, feciori care, neputând fi liberi în cursul Săptămânii Luminate, se înţeleg 
cu vătaful să-i plătească o sumă oarecare pentru cele câteva zile câte „se vor pune şi ei cu junii"; 
vătaful îşi păstrează funcţia până la însurătoare; nu se pot înscrie între juni decât feciori trecuţi de 
16-17 ani; cel care a fost June şi s-a însurat este şters din lista protopopului (azi, secretarul 
comitetului parohial); vătaful este conducătorul ascultat al Junilor, el se îngrijeşte de păstrarea 
ordinei, de angajarea lăutarilor şi de mersul întregii serbări; în ultimii ani, numărul junilor a variat 
între 17 şi 20, dar, la începutul sec. al XX-lea, numărul acestora trecea de 30-40 şi chiar de 50; cei 
trei şefi (vătaful şi cei doi armaşi) se deosebesc de restul Junilor prin faptul că poartă în mână 

buzduganul, iar pălăriile lor sunt împodobite nu cu panglici, ci cu ruji (cocarde); lunea este ziua din 
cadrul Săptămânii Luminate în care junii se împart în trei grupuri şi pornesc pe la casele 
cunoscuţilor şi ale fetelor, în acordurile „Marşului Junilor când merg după ouă"; ziua este destinată 
fetelor, în care junii merg după ouă roşii la casele în care trăiesc fete mari; cu acest prilej, junii 
necăjesc fetele, făcându-le să roşească din pricina remarcilor asupra calităţii ouălor (că nu sunt 
bine colorate, că nu sunt bine fierte, că sunt clocite), observând însă în acelaşi timp şi ce răspunde 
fata; unii informatori susţin că junii se duc după ouă „la acele fete la care aspiră să le fie 
consoarte"; mai nou însă, junii se mulţumesc doar să stropească fetele cu parfum, când le intră în 
case; documentele atestă însă că acest obicei se numea „Aruncarea în apă" şi este posibil ca el să 
se fi desfăşurat întocmai, fie prin aruncarea fetelor în apă, fie doar, mai probabil, prin stropirea 
fetelor cu apă; joi seara, din Săptămâna Luminată, are loc îngroparea vătafului: vătaful este legat 
pe o scară, după ce pe ea s-a pus o cergă; scara este purtată de patru juni, doi dintre ei mascându- 
se în preot şi dascăl, câţiva bocesc în cântece care imită bocetele autentice, dar având cuvintele 
pocite; unii dintre juni zdrăngăne din tălăngi folosite la grumazul vacilor; aşa este dus vătaful pe 
toate uliţele localităţii, iar oamenii le dau ouă; dacă plouă, vătaful este ţinut sub streşini, ca să fie 
udat, spunându-se că a fost prea aspru şi trebuie înmuiat; este dus aşa până către ziuă, când alaiul 
ajunge la „Podu Dracului", unde, după ce este silit să promită o cantitate de băutură, este lăsat să 
alunece de pe scară până în fundul văii; abia după aceea este dezlegat şi i se cântă de trei ori 
„Hristos a înviat"; la origine, această mascaradă voia să reprezinte alungarea iernii, iar cel îngropat, 
cum ar fi în cetele de căluşari, era „mutul", personajul lor caraghios, care se întâlneşte în atâtea 
obiceiuri de primăvară sau de carnaval („boriţa", „cucii", „turca"); în fine, ceata se îndreaptă spre o 
cârciumă ca să bea ceea ce vătaful a promis; se petrece cu mâncare şi băutură, la fel ca şi marţea, 
ceata îşi joacă hora şi aruncă buzduganul; vinerea după amiaza are loc o nouă „aruncare în ţol", de 
data aceasta publică; ea se face în mijlocul horei Junilor, fiind aruncaţi numai acei juni care au fugit 
de la aruncarea care a avut loc la casa armaşului mic, joi seara, când sunt prinşi şi aruncaţi în sus 
de trei ori toţi junii din ceată; sâmbăta nu se face nimic, spunându-se că „plâng zilele trecute"; alte 
informaţii atestă că, în ziua de sâmbătă, Junii îşi fac socotelile şi cheltuiesc restul banilor rămaşi; 
alte informaţii menţionează ca dată de încheiere ziua de duminică, flăcăii mergând „Sub Tâmpa" 
(„Sub Poalele Dorului"), unde petrec ca şi în ziua de joi, după care se duc în Prund să-şi joace hora 
şi să arunce buzduganul; cu aceasta serbarea Junilor ia sfârşit (MUŞLEA, II, p. 44-50; 55-57; 76; 81; 
84; 234). Rostul dublu al junilor este să apere satul de duhurile rele şi să cheme, eventual să le 
apere, pe cele bune; pentru a obţine primul rezultat, junii se folosesc de arme, împuşcături, 
zgomot de bâte (tot arme), dar mai ales de colindat, în sensul de raite date prin sat, de roată 
împrejurul mesei etc., adică de rituri de alungare a duhurilor necurate, devenite apoi rituri de 
purificare a locurilor şi oamenilor, pentru a pregăti terenul necesar unor acţiuni magico-religioase 
pozitive, favorabile oamenilor; junii înarmaţi apără forţele supranaturale pozitive, pe care le 
„încântă" să vină, faţă de agresiunea celor negative, pe care le silesc, cu mijloace aproape fizice, să 
se ţină departe; ei apără precum o face o suită ostăşească, de ordin sacral, hieratic, ca însoţitori 
înarmaţi ai puterilor supranaturale pozitive; ei se găsesc în slujba „Binelui" şi deci împotriva 
„Răului", privite nu ca simple principii, ci drept realităţi vii, mai exact personificate (HERSENI, p. 
260-261; 263). 

JURĂMÂNT (AJURA) 

Omul care se jură că se va spânzura sau se va împuşca, din cauza unui motiv oarecare, oricât de 
neserios a făcut-o, îi este trecut numele imediat în condica diavolului, iar de acolo nu mai scapă - 
Galaţi; se crede că moare mama aceluia care jură nedrept (strâmb) sau care rosteşte cuvântul 
„zău", când nu este adevărat - Tecuci (2. GOROVEI, p. 78; 117). 

LABIRINT 

Desprins din foarte multe mitologii şi credinţe, labirintul reprezintă un simbol deosebit de frecvent 
şi cu o arie de răspândire în toate culturile lumii; este un simbol dual, al situaţiilor limită, purtător 
în egală măsură al durerii şi al sacralităţii; priveşte totodată simbolismul firului (al aţei), apărând în 
cele mai diferite contexte şi indicând întotdeauna (sub formă de lanţ, funie, frânghie sau numai ca 
desen grafic) legătura dintre ipostazele existenţei umane sau dintre acestea şi principiul care le 
animă; este întâlnit peste tot ca reprezentare a unei linii fără continuitate, a unui traseu mai mult 
sau mai puţin complicat, uneori răsucit asupra lui însuşi, ca să formeze noduri sau întortocheri, dar 
totdeauna vrând să semnifice „nod vital", „ganglion", în fond simbolizând o legătură, o 
condensare, o oprire, iar rezolvarea acestui fapt echivalând cu încetarea unei stări morale, cu o 
eliberare; din această pricină, grotele, cavernele, uterul matern, viscerele, motivul meandrului sau 
acela al liniei şerpuitoare amintesc curgerea continuă a vieţii spre moarte şi a morţii spre viaţă; 
când labirintul este configurat având un singur centru, el se înrudeşte teoretic cu spirala; motivul 
labirintului nu poate fi separat de cultul soarelui şi al morţii, pentru că, în ambele cazuri, este 
vorba de drumuri fără sfârşit, cum este evident că nu este străin nici de cultul Marii Mame şi 
trebuie aşezat şi interpretat de asemenea şi în contextul motivelor care reproduc „securea cu tăiş 
dublu" şi „coarnele taurului"; până la urmă, labirintul (grafic vorbind) este o îmbinare a două 
motive: cel deschis, al spiralei, şi cel închis, al împletirii, în care împletitura (reţeaua) creează 
călătorului complicaţii în aparenţă irezolvabile, care îl fac să creadă că se află într-o închisoare fără 
speranţă, în timp ce spirala îi rezervă, la capătul unei lungi rătăciri şi după o îndelungată răbdare, 
reconfortul salvării, al eliberării (SANTARCANGELI,l,p.29;61;191;ll,p.l3). Fiind o combinaţie a 
spiralei şi a cozii împletite (cosiţa), labirintul ar exprima voinţa evidentă de a figura infinitul sub 
cele două aspecte pe care le îmbracă în imaginaţia oamenilor: infinitul în veşnică devenire a 
spiralei, care, teoretic, nu are capăt, şi infinitul veşnicei întoarceri simbolizat de cosiţă, de funie, de 
frânghie (CHEVALIER,ll,p.l93). Pe sicrie se marchează un semn, numit „drumul vieţii", simbol al 
veşniciei, al „firului care nu se rupe", compus din două grupuri a câte trei linii paralele, unite între 
ele, la capete, prin linii diagonale simulând o ţesătură de drumuri întretăiate, pe care se poate 
merge la infinit; desigur că acest motiv trebuie pus în legătură cu prezenţa lui în toate culturile 
mediteraneene, cum tot aşa de bine poate să fie încărcat şi cu dorinţa celor vii de a împiedica 
„dalbul de pribeag" de a reveni printre pământeni - Ţara Oaşului (4.LAZĂR,p. 464). Pentru cine 
visează labirint sau drum întortocheat prin tot felul de galerii şi coridoare este semn că se va 
amesteca în prea multe alte treburi care nu îl privesc direct - Suceava (NOTE,Băncescu). v. 
MEANDRU; ŞARPE. 

LAC v. APĂ. 

LACĂT 

Când se seamănă grâul de primăvară, se pune în sămânţă şi un lacăt încuiat, iar semănătorul să nu 
spună nici un cuvânt cât timp durează semănatul, pentru ca şi pliscul păsărilor cerului să rămână 
închis şi să nu mănânce boabele puse în brazdă - Bihor; pentru a face să înceteze clevetirile şi 
bârfele satului, cel vorbit de rău să cumpere un lacăt nou şi, fără a-l descuia, să-l aşeze în răscrucea 
a trei drumuri, fiindcă acela care va găsi şi va lua lacătul va fi el vorbit de rău în continuare - 
Suceava (2.GOROVEI,p. 104;108). Prin încuierea şi descuierea de nouă ori, în apă, a unui lacăt „se 
descuie" şi un bărbat - Maramureş (BOGDAN,p.121). 

LACRIMĂ 

La toate popoarele, lacrimile simbolizează ploaia, iar plânsul este socotit ca o binefacere, ca o 

acţiune de fertilizare; de aceea este bine să se plângă la nuntă (EVSEEV,p.79). Se crede că bolnavul 
căruia îi vin lacrimile, fără să spună sau să i se spună ceva anume, şi-ar plânge apropiata moarte - 
Tecuci (2.GOROVEI,p.l51). Femeile, când plâng moartea cuiva, se feresc să cadă vreo lacrimă pe 
faţa decedatului, în credinţa că aceasta l-ar frige ca o apă clocotită şi i-arîneca sufletul; când 
clopotele încep să bată a mort, femeile ies afară din casă, o înconjoară de trei ori, plângând mai 
intens la cele patru colţuri ale ei, dând astfel de veste vecinilor despre nenorocirea ce s-a abătut 
asupra familiei; fiecare mort este plâns (bocit) de trei ori pe zi, în cele trei zile cât acesta rămâne 
acasă: dimineaţa, la amiază şi seara şi numai atunci când sunt trase clopotele la biserică; apoi, se 
mai plânge când intră cineva în casă, cunoscut sau rudă, când este adus sicriul, când soseşte 
preotul pentru începerea procesiunii de înmormântare, pe parcursul întregului drum de acasă la 
cimitir şi când mortul este coborât în groapă - Transilvania;Năsăud; Muntenia;Bucovina 
(3.MARIAN,III,p.77-79). v. PLÂNS. 

LADĂ DE ZESTRE 

Importantă nu doar ca piesă de mobilier, deoarece existenţa ei traversează mai multe generaţii, 
moştenindu-se de la mamă la fiică, în ea fiind depozitate în special veşmintele tradiţionale pe care 
le poartă mireasa la nuntă şi, după aceea, unele piese fiind conservate aici pentru înmormântare; 
este clar că lada de zestre aparţine principiului feminin, aidoma tuturor recipientelor (cupă, pahar, 
cană, ceaşcă, ploscă etc.), evidentă fiind analogia ladă-corp sau ladă-femeie prezentă şi în ghicitori: 
„Am o lădiţă/Şi-n lădiţă-o porumbiţă,/Dacă zboară porumbiţa,/N-am ce face cu lădiţa lada de 
zestre se răscumpără ca şi mireasa la nuntă; când este ridicată în căruţă, este bătută cu pumnii, la 
fel cum simbolic era bătută mireasa odinioară, pentru a-i stimula fertilitatea, semn că lada este 
echivalentul simbolic al miresei; în cadrul actului primei nopţi, este adusă, alături de alte obiecte 
cu semnificaţie feminină (furca de tors, iţele etc.) în camera nupţială; chiar şi ornamentele 
prezente pe capacul şi pe cele trei laturi ale lăzii aparţin, prin mesaj, vieţii şi fertilităţii: pe unele 
exemplare din nord-vestul Olteniei şi în Mehedinţi apar rozeta solară, pomul vieţii (axis mundi), 
precum şi unele imagini antropomorfe stilizate, coarne şi spirale prelungite, care toate împreună 
simbolizează principii ale vieţii şi fecundităţii (EVSEEV,p.l97;203-204). în Ţara Chioarului, lada de 
zestre este dusă la casa mirelui fie cu o zi înainte de nuntă, fie la o săptămână după nuntă; peste 
ladă se pune un covor, iar peste covor se aşează chiar mireasa şi în felul acesta traversează satul 
(1.POP,p.274). Pe lăzile de zestre din Gorj, ornamentele prezintă semne solare, pomul vieţii, 
perechi de păsări cântătoare, rămurele executate în trei registre (jos - roade, la mijloc - flori, în 
vârf - boboci); lada se pune în „odaia curată" sau „odaia bună", la capătul dinspre picioare al 
patului, sau lângă peretele dinspre răsărit; la femeile bătrâne, ordinea obiectelor conservate în 
ladă este fermă: toate bunurile sunt rânduite sub o cruce veche din lemn; în partea dreaptă, într- 
un sertar anume croit, sunt puse „podoabele" (banii destinaţi celor nouă vămi, sticluţa cu mir, 
cutia cu tămâie, un pachet cu lumânări, un calup de ceară pentru confecţionarea lumânării „de 
stat", un pieptene, o oglinjoară, agrafe, mărgele, puţină pudră); sub sertar este pusă secera (cea 
care se va pune sub sicriu); în lungul lăzii, sunt aşezate ţesăturile necesare înmormântării, iar 
deasupra lor se pune „cămaşa morţii", din cânepă, neînflorată (PRESA). Visarea unei lăzi pline 
prevesteşte călătorie, iar dacă se visează ladă goală semnifică stagnarea tuturor demersurilor şi 
încercărilor care se vor face - Suceava (NOTE,Băncescu). 

LADO 

Lado şi Mano reprezintă divinităţi nupţiale ale mitologiei vechilor slavi, a căror prezenţă o regăsim 
şi în cântecele de nuntă din folclorul românesc (ŞĂINEANU,l,p.l56; VLĂDUŢESCU,p.59). 

LAMPĂ 

în înţelesul de lampă cu fitil şi petrol, credinţa născându-se mai degrabă din pricina luminii mai 

puternice pe care o răspândea în casele ţărăneşti, obişnuite până atunci cu opaiţele cu grăsime de 
animale (seu); astfel, dacă se visează lampă arzând este semn că vor urma zile bune, care vor fi 
petrecute cu inima deschisă, predispusă la îngăduinţă şi bunătate - Suceava (NOTE,Băncescu). 

LAN 

Se crede că nu este bine să se doarmă în răzorul lanului (holdei) - Maramureş (BOGDAN,p.95). 
Pentru cine visează lanuri verzi unduite de vânt este semn de furtună cu ploaie abundentă, iar de 
se visează lanuri de grâne coapte înseamnă uscăciune, secetă - Suceava (NOTE,Băncescu). 

LANŢ 

Se consideră că este bine ca, la marile sărbători ale anului, să se pună la uşa grajdului, jos, un lanţ 
(zale) peste care vitele sunt obligate să păşească - Bihor; sătenii leagă cu un lanţ picioarele mesei 
în timpul marilor praznice de peste an şi apoi se freacă pe picioare cu acel lanţ, ca să nu-i doară - 
Bihor (2.GOROVEI,p.254;274). Când ies din ograda gospodăriei, vitele trebuie să calce peste un 
„lanţ încopciat" (ale cărui capete sunt prinse), ca să rămână încleştată gura animalelor de pradă - 
Bihor (3.BOCŞE,p.101). Când se visează lanţuri multe la numărînseamnă pagubă; cel ce visează 
pierzând lanţ de aur trebuie să se aştepte la pierderea onoarei de care se bucură; înseamnă viaţă 
lungă visarea unui lanţ de fier - Suceava (NOTE,Băncescu). v. FIER. 

LAPTE 

Conform unor legende, după ce l-a născut, Maica Domnului l-a luat în braţe pe lisus şi l-a dus „sus 
la plai" şi acolo s-a aşezat jos, să se odihnească; din acel loc au izvorât trei izvoare: unul de mir, 
unul de vin şi unul de lapte; în lapte l-a scăldat, în vin l-a botezat şi cu mir l-a miruit, punându-l 
„Domn în cer şi pe pământ"; aici este posibil să coexiste şi unele elemente arhaice, mai ales dacă 
mirul este înlocuit cu mierea, pentru că mirul şi vinul sunt legate organic de creştinism, ca să nu 
primească mereu întrebuinţări sacre; dar scăldătoarea de lapte este un motiv de basm foarte 
răspândit pentru zâne, împărătese, fete de împărat - Ţara Oltului; laptele este simbol al nemuririi, 
iar înlocuirea laptelui cu vinul reprezintă înlocuirea principiului matern cu cel masculin, deci 
trecerea de la matriarhat la patriarhat; în unele rituri pre-elenice, unora dintre zeităţi li se aducea 
drept ofrandă lapte cu apă şi miere, cu excluderea vinului; laptele îndulcit cu miere şi subţiat cu 
apă era hrana copiilor mici şi era considerat ca principiu al naşterii, creşterii şi vitalităţii, iar apoi al 
renaşterii şi imortalităţii; la început, laptele matern, iar, pe această bază, laptele animal, mai ales 
de oaie şi de capră, amestecat cu miere, iar mai târziu cu miere fermentată, a devenit prima 
băutură folosită la serbările populare, considerată ca fiind băutură a nemuririi; opoziţia cu vinul, 
care s-a alăturat foarte târziu laptelui şi poate nu l-a înlocuit integral niciodată, apare constant în 
cultele primitive, între care şi în cel al lui Dionysos tracicul (HERSENI,p.l71;311;328). Ca să nu se 
îmbolnăvească, nou-născutului i se dă puţin lapte acru, înainte de a fi pus la sân pentru prima oară 
- Suceava; dacă pruncul a fost deocheat, este bine să fie scăldat, în trei zile de vineri, în lapte muls 
de la trei vaci, tot în zile de vineri, de către trei femei bătrâne („iertate de Dumnezeu") - Suceava; 
când se amestecă laptele de la două vaci, animalul străin de gospodărie îşi va diminua cantitatea 
de lapte zilnică, din care pricină nu se dă lapte unui om străin, despre care se ştie că are vacă de 
muls - Moldova; nu trebuie să mulţumească deloc cel care primeşte lapte, fiindcă se îmbolnăveşte 
vaca - Moldova; întotdeauna, o mână din laptele muls trebuie aruncată pe vacă, pentru a nu-i lua 
nimeni mana - Tecuci; când laptele se întinde apos, înseamnă că a fost luată mana vacii - Tecuci; 
laptele nu se toarnă prin locul unde este urechea care ţine toarta căldării, pentru că vaca nu va da 
lapte mai mult - Dolj; dacă o vacă începe să dea din ce în ce mai puţin lapte, este bine să se toarne 
lapte pe prag şi apoi să se taie deasupra cu un cuţit - Suceava; dacă, la masă, rămâne lapte în 
strachină, înseamnă că va ploua la nunta celui care nu sfârşeşte de mâncat - Argeş; nu se vând 
produse lactate celor care au vaci cu lapte, fiindcă vacile celui care vinde rămân fără lapte - laşi; se 

crede că, dacă dă în foc laptele pus la fiert, crapă ţâţele vacilor - Muntenia; ca să nu se întâmple 
aşa ceva, se toarnă în acel loc puţină sare şi apă - Muntenia;Suceava; ţâţele crăpate ale vacilor se 
vindecă, dacă sunt unse cu un amestec de mămăligă, rămasă pe făcăleţ, şi lapte - Suceava; seacă 
laptele vacilor, dacă laptele pus la fiert dă în foc - Tecuci; în caz că arde undeva, chiar dacă şi numai 
din pricina unui trăsnet, este bine să se arunce peste focul din casă puţin lapte dulce, pentru a se 
îndulci şi focul şi să nu mai sară în altă parte - Ţara Oltului; dacă se pune lapte în lichidul pregătit 
pentru tăbăcitul pieilor, acestea vor fi atacate de molii - Suceava; dacă se face pomană cu produse 
lactate şi ouă (fruct alb), primitorul trebuie să dea în schimb pâine şi sare - Suceava; şarpele intrat 
într-un om se scoate punând pe om cu capul în jos şi legat la ochi, în aşa fel încât să vină cu faţa 
deasupra unui vas cu lapte fiert, iar şarpele va ieşi după aburul de lapte pe care îl inhalează omul - 
Suceava; există şi laptele produs de vitele oamenilor-strigoi, în fapt lapte furat de la vitele 
vecinilor, dar acesta nu este bun, nu rezistă mai mult timp, capătă miros urât, face viermi, 
deoarece nu este curat, fiind un lapte adunat de la tot felul de lighioane - Ţara Oltului (2.GOROVEI, 
p,19;22; 118-119; 130; 172; 199;213;228;246-248; GOLOPENŢIA, p.74;128;NOTE, Antonescu). Dacă, 
în timp ce se mulge vaca, o picătură de lapte cade pe pământ, se crede că vaca nu va mai da lapte; 
şarpele intrat într-un om, în timp ce doarme, se poate scoate punând în faţa lui o cană cu lapte 
cald, aburind - Sălaj (PRESA). Cel care vine cu laptele proaspăt muls nu are voie să vorbească, el 
trece mut printre cei din casă şi nu vorbeşte până nu aşează vasul cu lapte la locul lui - Maramureş 
(BOGDAN,p.26). Cine se visează bând lapte va avea parte de un câştig bun; va avea parte de 
bunătatea şi cinstea celor din jur cel care visează că are lapte de la vacile lui; înseamnă pace în 
rândul oamenilor, când se visează pur şi simplu lapte; înseamnă sănătate robustă pentru cel care 
visează vase pline cu lapte; dacă se visează că are lapte în vasul din care mănâncă sau din care bea 
înseamnă că va avea parte de supărări din partea unor duşmani care se sfătuiesc între ei pentru a 
face rău; la fel când se visează închegând lapte - Bucovina (NOTE,Băncescu). Serii simbolice: apă¬ 
sare; lapte-vineri-femeie-3; lapte-prag-cuţit. 

Lapte matern. La multe dintre popoarele balcanice, conţinutul real sau simbolic al multor vase 
scoase din săpăturile arheologice era, cel puţin la început, laptele matern, laptele zeiţei-mame 
telurice, băutură sacră a vitalităţii, apoi a imortalităţii (HARSENI,p. 326). Când o femeie naşte 
pentru prima oară şi doreşte să nu mai aibă copii timp de trei ani, să lase să-i cadă trei picături de 
lapte din sân pe o bucată de pânză sau într-o ulcică, pe care să le îngroape apoi la rădăcina unui 
pom neroditor - Vâlcea; laptele de la sân, pe care unele femei îl pot avea şi după ce îşi înţarcă 
pruncii, se mulge într-o cârpă sau într-o ulcică, apoi se dă foc la pânză, sau se sapă o mică groapă 
după cuptor şi se aruncă acolo, pentru ca laptele să rămână în casă şi femeia să nu rămână cumva 
fără lapte pentru viitorii prunci pe care îi poate avea - Ţara Oltului (2.GOROVEI,p.l64; 

GOLOPENŢIA, p.105-106). După înţărcarea copiilor, laptele, care îl mai au şi îl mulg din când în 
când, nu este aruncat, ca să nu-l lingă pisică sau câine, ci femeile îl îngroapă, pentru a nu se 
„spurca" sânul şi pentru ca nu cumva să aibă mai puţin lapte pentru alţi copii; ca să-i treacă 
pruncului durerile abdominale („ca să i se taie aripile", una din denumirile populare ale afecţiunii), 
mama îl ia pe copil şi îl pune cu pântecele pe palma stângă, iar cu dreapta îl spală şi îl freacă pe 
spate cu lapte de la sân, până ce îi iese din piele un fel de tuleie, ca la găini, după care încetează 
orice durere - Suceava (3.MARIAN,ll,p.247;267-268). 

Coraslă. Rostit însă, în multe zone din România, colastră, această formă fiind mai apropiată de 
etimonul latin; este laptele muls imediat după ce o vacă a fătat şi care, fiind fiert, se preface într- 
un fel de jintiţă (ŞĂINEANU,ll,p.322). Se roşesc, se inflamează şi devin dureroase ţâţele vacii care a 
fătat, când cineva suflă în colastră - Vâlcea;Argeş (2.GOROVEI,p.57;247). Laptele muls în primele 
trei zile după fătare, prin fierbere, se coagulează, devenind foarte gustos; la fierberea curastei, se 
folosesc numai surcele aduse de apa râului şi rămase prin rădăcinile sălciilor şi răchitelor sau 
aruncate pe ţărm, pentru ca „laptele să vină cum vin surcelele pe apă"; la mulsul din primele trei 
zile de la fătare, se procedează astfel: se face mai întâi un covrig din făină de grâu şi apoi copt; doi 

copii, o fată şi un băiat, unul de o parte şi altul de partea cealaltă, ţin covrigul sub ugerul vacii, iar 
stăpâna mulge vaca, potrivind ca jetul de lapte să treacă prin mijlocul covrigului; se explică 
procedeul prin faptul că vaca ar fi „spurcată" de păsările cerului şi printr-un astfel de procedeu se 
„sloboade" laptele, fiindcă ugerul este „împietrit"; la ultimul muls, din cea de a treia zi, băiatul 
strigă de trei ori cucu, răscucu, iar fata răspunde „Ştiric, păsăric,/laptele ţi-a venit!", după care trag 
amândoi de covrig până rămâne fiecare cu câte o jumătate din el; apoi băiatul răscoceşte vaca, 
spărgând un ou crud de fruntea vacii prin aruncarea lui de la o distanţă de circa un metru, existând 
credinţa că, prin răscocit, se despietreşte ugerul şi vine laptele; în acelaşi scop, unele femei ating 
ugerul cu sulul de la războiul de ţesut, sau aduc o fată şi stăpâna îi ia coada de păr şi cu ea atinge 
ugerul şi ţâţele spunând: „Fugi dul, că te-ajunge sul!" sau „Fugi dul că te-ajunge coada de fată 
mare!", toate fiind făcute pentru a putea să obţină lapte cât mai mult şi cât mai uşor; după ce a 
fiert curasta sunt invitaţi copiii vecinilor, cărora li se serveşte din ea, în străchini aşezate pe iarbă 
verde sau pe crenguţe de salcie puse pe o masă rotundă, joasă; în timp ce copiii mănâncă lichidul 
gol, cu linguri de lemn, nimeni nu are voie să sufle în lingură, chiar dacă arde, ca să nu sufle greu 
viitorul bou sau vacă în jug; nici nu se lasă lingura jos, pe masă, ca să nu lenevească în jug şi ca nu 
cumva „să mânzărească" vaca, adică să nu stea mult fără viţel, să fie mult timp stearpă; după ce se 
satură, copiii pun lingurile jos pe masă, iar gazda îl stropeşte pe fiecare cu un mănunchi de salcie 
muiat în apa dintr-o ulcea nouă, dând nume viţelului; apoi toţi copiii beau apa din ulcea strigând: 
„să trăiască Duman (Dumana)", adică rostind numele viţelului, iar cei ai casei răspund: „Să dea 
Dumnezeu!"- Gorj (CĂRĂBIŞ,p. 124-125). Laptele din a treia zi de la fătare se dă de pomană unor 
copii, pentru morţii din familie şi pentru sănătatea vacii, copiii stând roată în jurul vasului cu lapte, 
din care mănâncă cu ajutorul lingurilor şi fiind acoperiţi cu o pătură - Banat ( 3 . MARIAN,III,p.253). 
Serii simbolice: colac-copil-ou; apă-salcie. 

LAZĂR (Sfântul) 

Este numele unuia dintre cei 70 de ucenici ai lui Hristos, fratele Măriei şi al Martei, înviat de 
Mântuitorîn a patra zi de la moarte; este sărbătorit în sâmbăta de dinaintea Duminicii Floriilor 
(ŞĂINEANU,l,p.l60). v. LĂZĂREL. 

LĂCRIMIOARĂ (LĂCRĂMIOARĂ - Convallaria majalis - DLRM,p.447) 

Plantă erbacee perenă, cu frunze mari şi cu flori mici, albe, plăcut mirositoare, cunoscută şi sub 
denumirea de mărgăritar, mărgăritărele, clopoţei, sufleţele - Transilvania; georgiţe - Banat; 
cerceluş - Dobrogea; ca şi ghiocelul, înfloreşte foarte timpuriu şi simbolizează puritatea 
(ZAHACINSCHI, p.41). Simbolizează iubita, fiind, în concepţia tradiţională şi în creaţia poetică a lui 
Vasile Alecsandri, o plantă care atrage, „fermecătoare" (EVSEEV,p.ll6). 

LĂCUSTĂ ( Locusta migratoria - DLRM,p.448) 

Conform legendelor, lăcusta s-a născut din nişte muşte, trimise de Demiurg să pedepsească pe cei 
bogaţi; lăcusta apare cu deosebire în descântece, unde este asociată tuturor reprezentărilor 
malefice: fata Satanei, fata diavolului, fata dracului, fata lui Faraon, fata Mumei-Pădurii, fata 
ciumei, fata bolilor etc. (COMAN,II,p.136-137). Concretizând o mentalitate de sorginte istorică, se 
crede că, atunci când pleacă lăcustele, nu peste mult timp pleacă şi ruşii la război; pe aripile lor 
scrie, în limba rusă, ce vârstă au şi câţi ani vor mai mânca holdele; în schimb, dacă prin lanuri sunt 
în număr mare exemplare din speciile cunoscute pe meleaguri româneşti, se crede că ele 
înseamnă belşug - Tecuci (2.GOROVEI,p.ll8). 

LĂPTUCĂ (Lactuca sativa - DLRM,p.448) 

Cine se visează mâncând lăptucă înseamnă sănătate; dacă se visează semănând sau răsădind 
lăptucă înseamnă că va negocia fără folos - Suceava (NOTE,Băncescu). 

LĂSATUL (LĂSATA) SECULUI 

Sub această denumire se înţelege ultima zi în care se mai poate mânca defrupt sau de dulce, zi 
după care începe postul dictat de calendarul creştin-ortodox înaintea marilor praznice; cu toate 
acestea, românii acordă o importanţă deosebită duminicii Lăsatului de sec care marchează ultima 
zi a Câşlegilor sau a Cârnelegilor de iarnă, după care încep Păresimile sau Postul Mare (Postul 
Paştelui); acest Lăsat de sec este sărbătorit întotdeauna duminica; această zi marchează totodată 
încheierea petrecerilor şi a veseliei din perioada Câşlegilor de iarnă, pentru că Postul Mare este ca 
o pădure mare şi, dacă nu se va posti şi nu se vor pocăi, oamenii riscă să nu-i mai dea de capăt; 
sunt organizate petreceri între neamuri şi între prietenii apropiaţi; la sfârşitul mesei, se mănâncă 
un ou fiert sau copt, ca să le pară postul scurt; chiar se spune: „Ouşor, ouşor,/Să-mi pară postul 
uşor!"; se mai crede că se mănâncă ou, ca postul să pară mic ca oul şi oamenii să fie tari şi sănătoşi 
ca oul peste tot postul, sau ca postul să treacă repede, după cum repede se mănâncă un ou; în 
Suceava, există datina ca toţi ai casei să mănânce dintr-un singur ou, iar în Moldova se dă fiecărui 
participant la masa comună câte un ou; în Muntenia, rudele îşi cer iertare, pentru a intra curaţi în 
Postul Mare; în Transilvania, în această zi nu se umblă deloc cu boabe; abia după apusul soarelui, 
oamenii pun în gură tot felul de grăunţe (grâu, secară, orz, ovăz, porumb etc.), după care ies în 
ogradă de trei ori şi le scuipă, pentru a le mânca păsările, rostind totodată: „Cum nu văd eu acum 
nimic, aşa să nu vadă păsările cerului holda mea!"; sau se adună toate resturile de la masă, se iese 
în curte a doua zi dimineaţa şi se împrăştie, cu gândul că se dă păsărilor de mâncare din ce este în 
gospodărie, inclusiv din holda proprietarului, deci păsările să nu se mai atingă în vară de ea; la fel 
se procedează şi în Mehedinţi şi în Muntenia, aruncându-se resturile în cele patru zări şi făcându- 
se 9 noduri unei aţe de cânepă, ţinându-se mâinile la spate, timp în care se rosteşte şi un 
descântec; fetele care doresc să-şi vadă viitorul soţ se duc în această noapte, cu lumânări aprinse, 
la o apă curgătoare şi, pe când aruncă în apă usturoi şi bob, fără să scoată nici un cuvânt, se 
apleacă peste luciul apei şi cred că pot vedea astfel chipul celui care le va fi ursit; tot în seara 
acestei zile, fetele dau cu bobii, adică se trage pe pământ cu un cărbune un cerc mic, iar fetele 
aruncă, pe rând, 10 bobi şi, după cum cad bobii în cerc sau în afara lui, tot aşa le va fi şi norocul în 
dragoste (2.MARIAN,l,p.202-203;217-219). în Muntenia, petrecerea de Lăsatul secului are loc 
duminică seara, fiind una strict familială, cei mici venind în vizită la cei mari, copiii la părinţi, finii la 
naşi; cei veniţi aduc plocoane şi sărută mâna gazdelor, cerându-şi iertare şi împăcare; în 
Transilvania, ziua poartă denumiri diferite, în funcţie de zonă: Alimori (Roată de foc), La Zăpostit 
(Lăsatul Secului), Priveghi (denumire dată oricărei petreceri nocturne), Opaiţ (obiect de iluminat), 
Hodăiţe (nuia din două crengi, între care se îndeasă paie şi pănuşi de porumb, cărora li se dă foc); 
sărbătoarea poate avea loc sub cerul liber, la lumina focului, de obicei pe un deal şi prezintă mici 
variaţii calendaristice; sâmbătă seara, înainte de Lăsatul secului de carne, sâmbătă seara, înainte 
de Lăsatul secului de brânză, duminică seara, înainte de începerea Săptămânii Albe, duminică 
seara, înainte de intrarea efectivă în Postul Mare; priveghiul la Lăsatul secului nu este mai prejos 
decât Revelionul contemporan; dacă vreunul lipseşte de la priveghi, este întrebat de ceilalţi a doua 
zi „din ce cauză n-a fost aseară, că Dumnezeu ştie de mai trăi-vom pân la alt ani"; asemănător 
nopţii de Anul Nou, la Priveghi se efectuează diferite vrăji şi farmece, mai ales pentru aflarea 
ursitei şi grăbirea căsătoriilor; în Muntenia, se practică obiceiul „Baterii alviţei", tradiţie care 
presupune atârnarea de o aţă, lăsată să ajungă cu capătul de jos până la pieptul copiilor, a unei 
bucăţi de alviţă de mărimea unei portocale; doi copii aşezaţi faţă în faţă, cu alviţa aflată între ei şi 
mişcată oscilatoriu de către unul din părinţi, încearcă să apuce alviţa cu gura, ţinând mâinile la 
spate; cel care o apucă de mai multe ori este lăudat pentru vrednicie de toată lumea; darîn unele 
locuri, se mai adaugă o probă pentru aflarea norocului copiilor în acel an: într-o copaie cu mălai se 
introduc monede pe care copiii trebuie să le caute tot cu gura, spre hazul tuturor, pentru că 
mălaiul se lipeşte de pasta alviţei mânjită pe feţele lor (12.GHINOIU,p.l87-189;PRESA; NOTE, 
Antonescu). Pentru a nu se atinge „de dulce", femeile prepară leşie tare şi spală bine toate vasele 

din casă (PRESA). Se crede că, în această zi, toţi trebuie să joace „pe săturate", ca să le ajungă 
pentru tot postul; de asemenea, trebuie să salte cât mai sus, ca să crească la fel de mare şi cânepa; 
fetele rămase nemăritate petrec în tristeţe, trăind cu speranţa că se vor căsători după Păresimi; 
uneori cântă doine de jale, precum acesta: „Astăzi e Lăsat de sec,/Mă duc, mamă, să mă-nec,/ 
Unde-o fi balta mai lată,/C-am rămas nemăritată,/Unde-o fi balta mai lină,/C-am rămas fată 
bătrână!" ( PRESA). 

LĂSTUN v. RÂNDUNICĂ. 

LĂZĂREL 

Obicei popular, practicat cu deosebire în Muntenia în Sâmbăta lui Lazăr (sâmbăta de dinaintea 
Duminicii Floriilor), când grupuri de copii merg din casă în casă, rostind o oraţie care narează 
despre moartea şi înmormântarea lui Lazăr (ŞĂINEANU,l,p.l60). 

LÂNĂ 

Cum naşte o femeie, deasupra uşii casei sale se prinde un fuior de lână roşie, sau de ţesătură roşie, 
ca să nu se deoache pruncul şi să nu se apropie de el necuratul - Moldova; Suceava; cine are 
gingiile umflate să ia un fir de lână de culoare roşie, să-l dea prin sare şi apoi să se frece cu el pe 
gingii, înainte de a răsări soarele, apoi să-l ducă la o răspântie şi să-l lase acolo, ca să fie găsit de 
vreun trecător - Ialomiţa; oaia căreia nu i se tunde lâna, ci este lăsată să-i cadă singură, trăieşte 
mult - Muntenia; furtul din lâna oilor aduce moartea acestora - Galaţi; lâna oilor duse în munte la 
păşunat este păzită cu multă atenţie, să nu se fure din ea, sau să fie luată de ape, când este 
spălată, fiindcă mor oile - Ţara Oltului; se crede că femeile, care fură din lâna ce li s-a dat să fie 
toarsă, o vor scărmăna cu dinţii pe lumea cealaltă - laşi; femeia, care toarce lână în zi de vineri, pe 
lumea cealaltă va fi chinuită prin sucirea gâtului - Tecuci; să nu se toarcă lână în zilele de marţi şi 
joi seara, fiindcă este spre ziua de vineri şi mor oile, dar se poate toarce cânepă - Ţara Oltului; nu 
este bine să se împletească lână, pentru că mor oile celui care încalcă interdicţia - Dolj; să nu se 
strângă lâna de la oaie moartă, pentru că mor şi oile celelalte - Tecuci; să se dea de pomană câte 
un caier de lână în zilele Filipilor (14-16 noiembrie), ca să fie cu noroc la oi - Ţara Oltului; cât stă 
copilul nebotezat, în fiecare seară să se aprindă o ţesătură din lână neagră şi să se afume cu ea 
atât copilul, cât şi mama lui, pentru ca nimic din cele rele să nu se apropie de ei - Suceava 
(2.GOROVEI, p.25;103;118;165;174; GOLOPENŢIA,p.132-133). După intrarea în casa mirelui, 
tânăra mireasă este aşezată la masă pe un scaun pe care se pune o bucată de postav alb din lână, 
pentru ca pruncii ei să fie albi ca lâna şi blânzi ca oaia - Munţii Apuseni ( 3 . MARIAN,l,p.459). 
înseamnă pagubă şi boală pentru cine se visează torcând (răsucind) lână; înseamnă pagubă în 
negustorie pentru cine se visează cumpărând lână; în general însă, pentru cine visează lână 
înseamnă bogăţie şi simpatie - Suceava (NOTE,Băncescu). 

LEAC 

Să nu i se spună bolnavului că i se prepară un leac, pentru că acesta nu va mai avea efectul scontat 
-Suceava (2.GOROVEI,p.22). 

LEAGĂN (A SE LEGĂNA) 

în textele brahmanice, leagănul este numit „nava care duce spre cer"; mişcarea ritmică a sa, 
pendulatorie, era asociată cu ciclurile cosmice şi, în consecinţă, cu ritmurile naturii şi de aceea era 
interzis în lumea profană, fiind acceptat numai în cadrul unor ceremonii speciale; la indieni, se 
considera că leagănul constituie mijlocul ritual prin care se realiza comunicarea şi comuniunea cu 
cerul; leagănul mai este şi simbol al alternanţei dintre viaţă şi moarte, o alegorie a evoluţiei şi 
involuţiei, reproducând astfel pulsaţia organismului cosmic, precum reproduce şi ritmul respiraţiei 

umane; în China, mişcarea sa simboliza alternanţa şi complementaritatea principiului masculin 
yang şi a elementului feminin yin, pe care gândirea mitică a chinezilor le aşeza la baza întregii vieţi; 
la români, leagănul este implicat în multe rituri de trecere (naştere, iubire, căsătorie, moarte), 
deoarece mişcarea circulatorie (chiar şi în ipostaza ei pendulatorie) satisface simbolic ciclul vieţii, 
cu rosturile şi întrepătrunderile dintre opoziţiile fundamentale ale lumii şi existenţei; în tradiţia 
populară românească, legănarea se asocia cu saltul ritual (ridicatul în braţe, aruncatul ritmic 
augural), salt ce marca trecerea de la o treaptă la alta a existenţei umane; din această perspectivă, 
salturile cadenţate, ritmice din cadrul dansurilor şi jocurilor ceremoniale (Capra, Căluşarii, 
Paparudele, Drăgaica etc.) fac parte din complexul magico-ritual al fertilităţii, la care devin 
evidente şi elementele limbajului erotic, inclusiv simbolizarea actului sexual; în cântecul popular 
românesc, se vorbeşte des despre un legănat erotic, dar şi despre cel făcut de mame imediat după 
naşterea copiilor, gest care se integrează în magia preparatorie, menită să-i facă apţi de iubire; 
indiferent ce forme ar avea, de la datul împreună într-un leagăn sau într-un scrânciob şi până la 
legănarea dulce în braţele iubitei, gestul poartă în sine şi elementele unei reverii infantile; de 
subliniat că datul în leagăn sau în scrânciob este practicat intens în perioada sărbătorilor de 
primăvară, când astfel de construcţii se fac aproape în fiecare sat, pe locurile unde de regulă se 
desfăşoară ceremoniile colective şi mai totdeauna în săptămâna de dinaintea Duminicii Paştelui; 
de Paşte sau a doua zi, tineretul vine îmbrăcat în straie de sărbătoare, purtând în mâini flori şi 
crenguţe înverzite ca însemne ale primăverii, dar şi ale fertilităţii, sănătăţii şi vieţii îndelungate; ei 
participă într-o atmosferă de veselie şi bună dispoziţie, obiceiul având astăzi un preponderent 
caracter ludic, specialistul sesizând totuşi urmele unui străvechi rit de iniţiere a tinerilor 
(EVSEEV,p.170-172). Textele de colind, basmele şi oraţiile de nuntă prezintă un tablou 
semnificativ, în care atracţia dragostei e indicată de legănarea fetei aşezată între coarnele de aur 
ale bourului, direct sau într-un leagăn de aur, imagine deosebit de arhaică, existentă în legendele 
iraniene, în Asia Mică şi evident în lumea elenă, tracă şi în cea a geto-dacilor, din moment ce, în 
epica pastorală românească, se întâlnesc berbeci cu coarne din aur şi oi cu lâna de aur 
(BUHOCIU,p.150-151). Leagănele se aşează lângă pat, în Ţara Oltului, în Oaş şi în Maramureş ele 
fiind agăţate de grindă; copilul este culcat şi în pat, dar se spune că este păcat ca o făptură curată 
să doarmă într-un pat întinat - Sibiu; sunt confecţionate numai din lemn de brad sau paltin, iar 
nuielele împletiturii, atunci când sunt folosite, din alun sau răchită; din alt lemn nu este bine să se 
facă; în leagăn se pune o salteluţă din fân sau paie, avându-se grijă să nu fie printre ele neghină 
sau spini, pentru că pot să-i fie copilului de rău augur - Transilvania;Braşov; să nu se legene albia 
sau leagănul copilului când acesta nu este în el, pentru că va muri timpuriu - Transilvania;Moldova; 
Bucovina; să nu se legene leagănul gol, pentru că el cere încă un copil - Muntenia; dacă pruncul se 
dă el însuşi jos din leagăn şi începe să-l legene înseamnă că mama sa va mai naşte un altul - 
Suceava; un vârstnic al casei legănând un leagăn gol înseamnă că leagănă un duh necurat - 
Bucovina; să nu doarmă un alt copil în leagăn, fiindcă îi ia somnul celui pentru care a fost destinat - 
Suceava, sau îi ia puterea de creştere - Muntenia; când se răstoarnă copilul din leagăn este semn 
că va trebui ferit de foc şi de a fi opărit cu apă clocotită - Tecuci (3.MARIAN,ll,p.l97-198;212; 
2.GOROVEI,p.58;62;79;120;217;NOTE,Antonescu). Leagănul este considerat a fi casa copilului, iar 
acesta trebuie apărat, drept pentru care i se pun sub pernă o bucată de fier, de obicei o cheie, 
tămâie, piper şi rugăciunea „Visul Maicii Domnului", ca să nu-l schilodească lucrul-slab - Ţara 
Oltului; pentru că un copil poate fi pocit şi în casă, deoarece lucrul-slab intră şi pe hornul casei, din 
care pricină pruncul nu trebuie lăsat niciodată singur, iar, dacă totuşi mama lui trebuie să iasă cu 
treburi pe afară, îi pune o bucată de fier şi peste el, în leagăn, în afara celei deja aflate sub pernă - 
Ţara Oltului; să nu i se ia copilului din leagăn nimic, fiindcă i se fură somnul; din contră, când 
cineva străin de casă intră în camera lui trebuie să pună sau să arunce în leagăn un fir din hainele 
pe care le poartă în acel moment, spunând că astfel le dă somn - Ţara Oltului (GOLOPENŢIA,p.94; 
97; 103). Cine visează leagăn în curând va boteza; cine visează leagăn cu lanţ înseamnă că va fi dus 

la închisoare; cine se visează într-un leagăn înseamnă că va avea un viitor fericit - Suceava (NOTE, 
Băncescu). Serie simbolică: fier-tămâie-piper-rugăciune. 

LEBĂDĂ ( Cygnus olor - DLRM,p.450) 

Legendele spun că lebăda s-ar fi ivit dintr-o fată mândră, pe care Demiurgul ar fi pedepsit-o şi ar fi 
prefăcut-o în pasăre, pentru comportamentul ei nesocial; în general, conotează puţine şi palide 
semnificaţii funerare (COMAN,ll,p.l03). Apariţia ei în vis înseamnă semeţie, mândrie şi uneori ceva 
foloase în urma acţiunilor întreprinse - Suceava (NOTE,Băncescu). 

LEMN 

Alegerea şi tăierea lemnului din pădure, destinat construcţiei caselor, nu se face oricum: oamenii 
se feresc să aducă lemn luat din locuri prea întunecate, tăierea trebuie făcută pe lună-plină, când 
calităţile lemnului sunt depline, iar transportul lui acasă se face în zile d efrupt, considerându-se că 
acestea ar fi zile faste, în plus, în unele sate, jugul carelor este împodobit cu ramuri de brad şi 
panglici colorate - Suceava (CAMILAR,p.36-37). înainte de a-şi duce lemnele tăiate de la pădure în 
sat, în vederea construirii unei case noi, omul lasă pe loc, din primele lemne pe care le-a tăiat, câte 
unul zicând: ăsta e pentru foc, al doilea pentru apă, al treilea pentru trăsnet, al patrulea pentru 
voia lui Dumnezeu etc., sperând că astfel va îmbuna spiritele rele ale pădurii - Ţara Oltului; lemnul 
atins de trăsnet nu mai trebuie folosit în construcţii, cu deosebire la case - Transilvania; când se ia 
lemn din pădure, în vederea construirii unei case noi, cele tăiate primele se lasă pe loc să 
putrezească, menindu-se acestea astfel: unul este pentru păduchii de lemn, altul pentru carii etc., 
apoi transportându-se cele necesare construcţiei în sine - Muntenia; dacă îi merge cuiva rău într-o 
casă, chiar şi după ce a săvârşit slujbe religioase de protecţie (masle), este bine să ia lemn de la 
casa învecinată în partea stângă şi de la cea din partea dreaptă şi să-şi afume propria casă de trei 
ori - Muntenia; femeia gravidă, care va culege surcele în poală, va da naştere unui copil având pe 
corp semne de diferite mărimi, iar, dacă va culege în poală talaşul căzut din rindea, copilul ei va 
avea părul creţ - Muntenia; în noaptea de Anul Nou, se iau atâtea lemne câţi membri are familia, 
se reazemă pe verticală de un perete al magaziei şi, a doua zi, lemnul care este găsit căzut din 
poziţia iniţială dă semn că persoana căreia i s-a dedicat lemnul va muri în anul care începe în 
această zi - Ţara Oltului; după ce se scoate pâinea din cuptor, gospodina aruncă în locul ei o bucată 
de lemn sau un smoc de paie, crezând că astfel îşi netezeşte cărări în Rai - Suceava; se spune că 
lemnele care au fost puse pe foc ziua îşi aşează frunzele pe geamurile ferestrelor noaptea - Galaţi; 
ca să nu moară puii scoşi din ouă în aceeaşi lună, să se pună în cuibar surcele, câte ouă sunt puse 
la clocit, şi o legătură cu mei, care apoi este dat de mâncare puilor, când ies din ouă - Muntenia; 
sau se pun puii abia ieşiţi din ouă într-un ciur, împreună cu un număr egal de surcele, şi un cuţit, 
apoi ciurul este cernut deasupra unui foc - Muntenia; să nu se arunce în foc rumeguşul rezultat 
din sfredelirea lemnului, pentru că se fac bube pe trup - Tecuci; butucul pe care se taie lemne nu 
se pune pe foc, fiindcă îl va purta în spinare pe lumea cealaltă cel ce o va face - Muntenia; ca să 
treacă curgerea sângelui din nas, se face o gaură într-un lemn cu un burghiu, se lasă să se scurgă 
câteva picături de sânge în acea gaură, după care se astupă cu un dop de lemn - Tecuci; să nu se 
introducă lemnele în foc cu partea subţire înainte, fiindcă, la fătare, viţeii vor ieşi invers decât este 
normal - Vâlcea; să nu se pună pe foc lemn-de-câine (măliniţă- Ligustrum vuigarae), pentru că 
turbează câinii de la casa omului - Tecuci; cel ce consumă din mâncarea în care s-a scurs zeamă de 
lemn, în timp ce aceasta era pregătită la foc, va face viermi - Suceava; se crede că, dacă vaca sau 
oaia, care sunt foarte aproape de momentul fătării, reuşesc să sară peste trunchiurile sau penele 
(icurile) din prejma unui lemnar, fătul acestora nu va trăi - Suceava; dacă se pune cloşcă pe vreme 
cu lună plină, puii ce vor ieşi vor piui neîncetat, din care cauză femeile pun printre ouă şi câteva 
surcele, pentru ca puii să tacă aidoma surcelelor - Tecuci; cine sare de trei ori, înainte şi înapoi, 
peste un butuc va avea noroc la munca în păduri şi în livezi - Tecuci ( 2 . GOROVEI, p.28; 33; 45-46; 

52; 90; 110; 133; 158; 187; 190; 204; 225; 232; 246; 254; GOLOPENŢIA, p.70;110; NOTE, 
Antonescu). în Maramureş, intrarea tinerei neveste în categoria femeilor este însoţită de unele 
practici şi credinţe; astfel, în prima zi de lucru după nuntă, ea trebuie să taie o bucată de lemn 
dintr-o singură lovitură cu securea, în credinţa că astfel va naşte uşor, şi să toarcă un caier de lână, 
ca să fie „gazdă", adică să aibă belşug în casă (DĂNCUŞ,p.l87). Este semn de secetă pentru cel care 
visează grămezi de lemne; va întâmpina o mare pagubă cel care se visează ţinând lemne în braţe - 
Suceava (NOTE,Băncescu). Serii simbolice: surcele-mei; surcele-cuţit-foc. 

LER 

Termenul, cu dublă semnificaţie, reprezintă numele unui împărat legendar (Ler împărat), precum 
şi parte componentă a refrenului din unele colinde româneşti (Ier, lerui, Doamne!; atestat şi leroi), 
cu probabilă etimologie în Halleluiah, Doamne! (ŞĂINEA-NU,l,p.l62,ll,p.314). Alte interpretări îl 
pun în legătură cu biblicul leroi (Psalmul 22, verset 1), cuvânt care înseamnă „Păstorul meu", 
acesta fiind pus şi el în legătură cu brad, Crăciun şi moş (PRESA). 

LEŞIE 

Soluţie alcalină, folosită la spălatul rufelor, obţinută prin dizolvarea în apă a sodei sau a potasei 
caustice; în mediul rural însă, leşia se obţine şi astăzi prin fierberea cenuşii de lemn cu apă, uneori 
această practică executându-se pe malul râurilor repezi de deal şi de munte; când, la spălatul 
rufelor, sunt întrebuinţate vase din lemn (pârlău - vas din lemn, executat din trunchiul unui copac 
scorburos, având înălţimea de cca. 1,50 m şi diametrul în jur de 50-75 cm), se aşează alternativ un 
strat de rufe şi unul de cenuşă până la umplere, peste care se toarnă apă clocotită, preparată într- 
un alt vas, tot din lemn, aruncându-se în apă pietre încinse până la roşu la un foc făcut în preajmă; 
uneori se dă apa în clocot direct în pârlău, folosindu-se acelaşi procedeu, după care se pun rufele 
şi cenuşa în felul descris mai sus (NOTE,Antonescu). Să nu se facă leşie în zilele de luni, miercuri şi 
vineri, pentru că se va moleşi trupul celui care încalcă interdicţia, existând chiar pericolul să cadă 
de oboseală, sau îl vor durea ochii - Vâlcea (2.GOROVEI,p.l77; 178). 

LEU (Felixleo - DLRM,p.454) 

Cu toate că nu aparţine faunei specifice României, leul, ca reprezentare a puterii, este deosebit de 
prezent în multe realizări etno-folclorice; el este apropiat de flăcău din punct de vedere moral: are 
temperamentul şi orgoliul vârstei tinere a adolescentului, care se simte deja flăcău în putere şi ca 
atare se exprimă ca un leu; animalul, ca înfăţişare şi comportament, pătrunde pe teritoriul 
României prin intermediul cărţilor populare, fiind deci de influenţă livrescă; într-o carte care a 
circulat mult, fiind cunoscută în păturile cele mai de jos ale populaţiei, a fost Fiziologul, iniţial în 
greceşte, apoi în traduceri slavone, iar, din sec. al XVII-lea, şi în limba română, se spune: „Leul este 
împărat tuturor herilor şi are într-însul trei lucruri mari: întâi lucru iaste când îl naşte leoaica, îl 
naşte mort şi foarte mititel şi zace mort până vine leul şi suflă în faţa lui şi înviază...AI doilea lucru 
iaste când doarme leul nu-şi închide ochii, ci cu ei priveşte şi de vânători se străjuieşte...Al treilea 
lucru iaste când merge el îşi astupă cu coada urmele lui, ca să nu-l afle vânătorii..."; din cauza 
bestiarelor, care au circulat cu deosebire în lumea occidentală, din sec. al XV-lea începe decăderea 
culturii locale, necreştine, iar leul, vulpea, mistreţul şi lupul au început să simbolizeze cele patru 
vicii, opusul virtuţilor cardinale (care sunt credinţa, înţelepciunea, iubirea şi speranţa), astfel că 
decadenţa culturii populare necreştine e generală şi definitivă; la români este altfel decât viziunea 
filozofică şi teologică a bestiarelor şi deci altfel decât cultura mare a Evului Mediu; astfel, la 
români, feciorul întâlneşte leul la asfinţitul soarelui, fiind o reminiscenţă a funcţiei leului de demon 
infernal, aşa cum sunt lupul, vulpea, vidra, animale sacre şi călăuzitoare ale sufletului în regatul 
morţii; în altă ordine de idei, leul este şi o moştenire culturală preistorică, înţeleasă ca simbol 
magic, simbol extrem de vechi, fiindcă este atestat încă din cultura neolitică; colindele româneşti 

indică o „luptă dreaptă" între fecior şi leu; lupta figurează şi pe un vas antic grecesc (Hercule cu 
leul), deci este vorba de o supravieţuire remarcabilă; dar textele arată şi felul adversarului ales de 
fecior în preajma însurătorii care indică astăzi o virtute etică, virilă; de remarcat că împăratul 
Caracalla, angajat militar la Dunărea de Jos, şi-a creat garda sa personală din oameni ce aparţineau 
popoarelor din zona dunăreano-pontică, numindu-i leones, poate nu întâmplător, unitate militară 
menţinută de împăraţii următori până la începutul sec. al V-lea, trecând de la Roma la Bizanţ; F. 
Benoit indică leul ca animal psihopomp în regiunea Ronului inferior, iar Frobenius arată, într-o 
hartă a cultului leului privit din faţă (care simbolizează răsăritul soarelui), că imaginea acestui 
animal a migrat de pe cele două laturi ale Pirineilor spre Carpaţi şi Caucaz, în perioada mezolitică 
(BUFIOCIU,p.llO-lll;113-114;135). P. Caraman subliniază că tema luptei cu leul se găseşte numai 
în colindele româneşti, acestea fiind un rest de practică a unui străvechi rit de iniţiere, leul putând 
reprezenta, în concepţia străveche a oamenilor, întruchiparea unei forţe potrivnice (4.POP,p.51). 
în concepţia tradiţională românească, leul conotează sensul de lumină (COMAN,l,p.l40). Cine vede 
leu în vis înseamnă luptă, război; dacă leul visat este blând, înseamnă că oameni mari vor răsplăti 
pe cel care visează; va fi părtaş la o mare cinstire cel ce visează leu şezând, iar când se visează 
jucându-se cu un leu este semn că duşmanii şi-au schimbat gândurile lor potrivnice - Suceava 
(NOTE,Băncescu). 

LEUŞTEAN (Levisticum officinale - DLRM,p.455) 

Purtat ca buruiană de leac de către căluşarii bănăţeni, pentru că, se crede, este plăcut miluitelor 
(ielelor), fiind, în acelaşi timp, şi leacul cel mai bun împotriva răului provocat de ele - Banat 
(BÂRLEA,p.43). La Sângiorz (23 aprilie), femeile pun rug (măceş) la staulul vitelor şi îl ung cu 
leuştean şi usturoi, ca strigoaicele să nu le ia laptele - Bihor (1.BOCŞE,p.56). Se crede că, dacă fură 
cineva din grădină, în special leuştean, atunci se vor usca toate verdeţurile - Suceava (2.GOROVEI, 

p.120). 

LIBELULĂ ( Libellula quadrimaculata - DLRM,p.455) 

într-o legendă se explică apariţia acestei insecte pe pământ: odinioară Sfântul Gheorghe a plecat 
călare spre armata diavolului pentru a o înfrunta; calul sfântului era dinte cei care mănâncă jeratic 
şi galopează ca vântul şi ca gândul; de la un anumit timp însă, armăsarul său nu mai vru să 
înainteze, ba mai mult, parcă se dădea înapoi ca racul; încăpăţânarea calului avu darul să 
stârnească o mare învălmăşeală în rândul îngerilor, ai căror cai începură şi ei să se nărăvească la 
drum; tocmai când nu ştia cum să procedeze mai bine, Sfântul Gheorghe a auzit un glas divin care 
îl sfătuia să se dea jos de pe cal, pentru că acesta este fermecat de diavol; sfântul a ascultat şi a 
abandonat calul diavolului, dar, după ce s-a depărtat de cal, Dumnezeu a prefăcut calul într-o 
insectă zburătoare, care scoate din aripi un sunet strident, când zboară, având pe aripile lucioase şi 
nişte lumini ca de jar (PRESA). Se crede că, noaptea, dracul călăreşte pe o libelulă şi, din această 
cauză, poporul o numeşte şi calul ciracului, oamenii ferindu-se să o atingă şi, în principiu, să o 
omoare; alte legende narează că este chiar metamorfoza dracului însuşi, care a vrut să păcălească 
un ţăran, încercând să se prefacă în albină, dar, din cauza cozii şi a coarnelor duhului răului, a ieşit 
o insectă cu aripile şi corpul excesiv de lungi (COMAN,ll,p.l37). 

LICURICI (Lampyris noctiluca - DLRM,p.457) 

Conform unei legende, când Arhanghelul Mihail a ridicat mâna, oprindu-i pe draci în locul unde se 
aflau în acea clipă, unul dintre draci se prinsese de carul sfântului, încercând să se strecoare 
printre îngeri, cu scopul de a pătrunde în Rai pentru a spiona; dar Sfântul Petru l-a zărit şi şi-a dat 
seama că trebuie să fie lucru necurat, chiar dacă dracul îşi dăduse cu făină pe faţă şi îşi roşise 
buzele, ca să semene cu îngerii; se spune că de atunci au rămas rasele omeneşti şi fardurile pe 
pământ; dar Sfântul Petru l-a recunoscut, pentru că dracul nu avusese făină suficientă, din care 

cauză îi rămăsese nasul roşu, iar faţa îi era cam galbenă; de furie, sfântul l-a luat de un picior şi l-a 
azvârlit din al nouălea cer, iar când a ajuns pe pământ s-a făcut bucăţele, acestea s-au transformat 
în insecte de mici dimensiuni, care se văd în special noaptea pe la marginile drumurilor şi prin 
hăţişurile pădurilor, luminând ca nişte scânteiuţe ce zboară din loc în loc (PRESA). Fără să realizeze 
că numai femela acestei insecte răspândeşte în întuneric o lumină fosforescentă, românii i-au 
acordat licuriciului conotaţii ambivalenţe - benefice şi malefice, de unde şi numeroasele apelative 
atestate :făclieş, fânăraş, steluţă, focul lui Dumnezeu, lumină de pădure, scânteiaş etc.; credinţele 
populare afirmă că licuriciul ar fi „feciorul dracului", „puiul Satanei", „ochiul dracului", „ochiul 
şarpelui din Rai", „scânteia din biciul Sfântului Petru"; s-ar fi născut din fărâmele Satanei sau din 
diavolul fulgerat de către Demiurg; sau din corpul unui fecior ucis de către rivalul său; sau din 
îngerii răi care au vrut să intre în Rai; sau din îngerul îndrăgostit de o pământeancă; sau este darul 
făcut de Dumnezeu Sfântului Petru, pentru a-şi căuta noaptea caii furaţi de cuc; în magia populară, 
este folosit ca leac contra orbirii, frigurilor, sperieturii şi plânsorilor la copii; se crede că, fiind 
„făclie", el aduce lumina şi căldura, alungând astfel întunericul, răceala, spaima (textul 
descântecelor vorbeşte că sosirea este ca un „focuşor", care îl ajută pe cel bolnav să se încălzească 
şi să lase „plânsorile", „durerile", „chinurile", „neodihna"); în schimb, fiind o ipostază a diavolului, 
licuriciul ar anunţa, prin făptura sa, prezenţa acestuia şi chiar poate transmite omului suflul malefic 
al necuratului, deci are, cantitativ vorbind, mai multe valorizări negative şi este, din această cauză, 
mai aproape de figurile malefice ale mentalităţii tradiţionale româneşti (COMAN,II,p.130-132). 

LILIAC (mamiferul Vespertilio murinus - DLRM,p.457) 

Este clar că felul său de viaţă (trăieşte în peşteri, poduri, clopotniţe etc. şi îşi face apariţia spre 
seară, având un zbor greoi şi greu previzibil) a determinat o bogată paletă de credinţe şi 
introducerea lui în lumea magiei; un amplu text din Sălaj ne povesteşte că fiul unui gospodar bogat 
nu şi-a găsit în nici un fel o soţie potrivită, drept pentru care, în cele din urmă, s-a adresat unei 
vrăjitoare iscusite, care l-a sfătuit astfel: să prindă un liliac, să-i taie aripa dreaptă, să facă în chiar 
noaptea aceea o groapă la rădăcina unui soc; pe aripa tăiată să aşeze trei căţei de usturoi, trei 
boabe de piper, trei dinţi de şopârlă, trei ochi de broască şi trei fire din rădăcinile date anume în 
acest scop de vrăjitoare; i se atrăsese atenţia că rădăcinile fuseseră culese de femeie în luna mai, 
din locul unde, noaptea, strigoii joacă hora zmeilor; nu ni se spune câtă vreme trebuie să stea cele 
de mai sus în groapă, dar ni se relatează că toate obiectele trebuiau puse într-un săculeţ, iar acesta 
să fie păstrat în mâneca unei cămăşi a tânărului; apoi să se ducă la un peţit simbolic, îmbrăcat în 
acea cămaşă, într-o zi de vineri din perioadă de post, dar numai după ce, cu şapte zile înainte de 
începerea postului, s-a culcat cu cămaşa întoarsă pe dos şi cu piciorul stâng încălţat; în ziua aleasă 
pentru peţit, să nu se spele şi să nu mănânce nimic, ci, imediat după răsăritul soarelui, să se 
plimbe, îmbrăcat cu cămaşa, pe acele uliţe ale satului pe care locuiesc fete de măritat, care vor ieşi 
în faţa caselor sau vor privi pe fereastră, dar să nu se uite nicicum la ele şi să nu le răspundă la 
întrebări; în faţa casei celei mai frumoase fete, să rostească următoarea formulă magică: „Chiar 
de-aşfi bou breaz, bârlobreaz, din ciurda dârlobârlobrezanilor, asta să fie a mea şi dacă n-ar 
vreai"; după rostirea acestor cuvinte, să facă şapte paşi înainte, după care să se întoarcă acasă; în 
seara următoare, să se ducă din nou în faţa casei unde locuieşte fata care îi place şi să aştepte 
până ce va cânta cocoşul, după care trebuie să scoată punga din mânecă şi să o arunce în ograda 
casei; dacă se face întocmai aşa, este sigur că fata nu va mai avea răbdare şi va trimite în câteva 
zile peţitori la casa băiatului (KISS,p.532). Credinţele populare afirmă că liliacul a fost iniţial un 
şoarece, blestemat că a furat anafură şi prescură din biserică; cu toate că şoarecele este, în 
mentalitatea tradiţională românească, un animal fundamental malefic, pentru că este al diavolului 
(este făcut„d/n balele necuratului"), liliacul are totuşi, în practicile magice, şi trăsături benefice; 
este considerat „stricăcios" (ca şi şoarecele), din care cauză este răstignit pe stâlpii porţilor de la 
gospodării, gest care poate avea însă şi semnificaţii apotropaice (animal - păzitor al casei de forţele 

malefice, precum şoimul, ţeasta de cal, capul de broască etc.); alte credinţe arată că, îngropat sub 
pragul uşii, aduce noroc; aripa de liliac este bună în dragoste şi de aceea este purtată de către fete 
în sân; este atestată şi o practică magică mai complicată pentru atras alesul spre casa fetei: 
aceasta trebuie să prindă un liliac, să-l pună într-o oală, să poarte oala peste nouă hotare care 
marchează „vetrele" satelor; să aşeze acolo oala cu liliacul peste un muşuroi de furnici şi să se 
întoarcă tot acolo peste nouă zile; va găsi, din oasele liliacului, o furcă şi o greblă: cu prima îl va 
înţepa pe cel pe care nu îl doreşte, cu a doua îl va trage spre ea pe cel drag, fiind evidente aici 
conotaţiile erotice ale gestului, venite dintr-un context foarte vechi, unde ar fi putut avea şi 
semnificaţii legate de fecunditate, deoarece iconografia Renaşterii îl prezintă pe liliac ca fiind 
singura vieţuitoare zburătoare care poartă mamele (COMAN,l,p.210-212). Este un animal cum ar fi 
pisica, şoarecele, câinele şi alte vietăţi; el nu se naşte liliac dintr-o dată: în biserici, ca în orice casă, 
se găsesc şoareci, ba aici sunt chiar mai mulţi, pentru că nu le este frică de pisică sau de curse de 
şoareci; ei nu sunt botezaţi şi de aceea nu au voie să mănânce orice din biserică, mai ales anafură; 
cei care totuşi mănâncă sunt pedepsiţi de Dumnezeu să se facă lilieci şi să rătăcească noaptea prin 
aer, până îi prinde cucuveaua - Vrancea (l.STAHL,p,190). Se crede că şoarecele care a ros anafură 
se preface în liliac - Dolj;Suceava;Bucovina; şoarecele care va mânca anafură din ziua de Paşte se 
transformă în liliac - Suceava (dar aceste două credinţe au o arie de răspândire mult mai vastă); nu 
este bine ca liliacul să treacă pe sub vacă, pentru că aceasta va începe să dea lapte cu sânge - 
Suceava; oamenii se feresc de atingerea liliecilor, în credinţa că, dacă liliacul s-ar aşeza pe capul 
cuiva şi i-ar rupe un fir de păr, acel om va muri în curând - laşi;Bucovina; liliacul prevesteşte 
moartea cuiva din familie, dacă se izbeşte în geam de trei ori - Ţara Chioarului;Suceava; dacă i se 
dă cuiva, în mâncare, liliac uscat şi pisat, acesta îşi va pierde echilibrul psihic şi va umbla ca un 
nebun - Tecuci; dar prins, omorât şi uscat este bun să se afume cu el cei ce suferă de frică noaptea 
sau care umblă lunatici - Tecuci; să se afume cu păr de liliac, pentru a fi alungat ceasul-rău - 
Suceava; cel ce suferă de sperietură şi vorbeşte pe întuneric să fie afumat cu păr de liliac - Tecuci; 
să se prindă un liliac, să fie jupuit de piele, care apoi să fie prăjită şi pisată; cine bea apă 
neîncepută amestecată cu acest praf scapă de orice boală - Suceava; mai precisă decât informaţia 
transcrisă mai sus este cea care sfătuieşte fata sau flăcăul, doritori să atragă dragostea celuilalt, să 
prindă un liliac, să-l pună într-o oală nouă, căreia, în prealabil, i s-au făcut trei găurele pe fund, să 
pună oala cu gura în jos peste un muşuroi de furnici şi să fugă de acolo, ca să nu audă ţipetele 
liliacului atacat de insecte; după trei zile, va găsi numai scheletul, din care unele oase au forma 
unui cârlig, iar altele formă de greblă sau lopăţică; cârligul se atârnă de persoana a cărei dragoste 
caută a fi captată, iar cu grebla (lopăţică) se împunge în cea de care doreşte să se scape - Bucovina; 
pentru a avea noroc, să se îngroape un liliac în faţa casei şi peste el să se pună câteva monede - 
Suceava; când ies pe înserat mulţi lilieci e semn de vreme bună - Botoşani (2.GOROVEI, p.121; 169; 
228;247;263;275;281;285;2.KERNBACH,p.234;l.POP,p.316;NOTE,Antonescu). Serii simbolice: liliac 
(aripa din dreapta)-soc-3-usturoi-piper-şopârlă-broască-râdăcină-luna mai-noapte-loc-cămaşă- 
vineri-post-7-soare-formulă magică-cocoş; liliac-oală(r\ouă)-furnică-3; opd(neîncepută)-//7/'oc; liliac- 
monedă. 

LILIAC (planta Syringa vulgaris - DLRM,p.457) 

Se crede că, dacă îmboboceşte liliacul toamna, aceasta va ţine vreme mai lungă decât în mod 
obişnuit - Suceava; pentru a rămâne gravide, femeile sterile sunt sfătuite să bea ceai din liliac alb - 
Moldova (2.GOROVEI,p.l58;268). 

LIMBĂ 

Se crede că este vorbit de rău acela care îşi muşcă limba - llfov;Prahova;Buzău; 
Moldova;Suceava;Bucovina; se crede că acela care îşi muşcă limba când vorbeşte, sau îl doare 
limba, spune minciuni - Muntenia;Suceava; când doare vârful limbii înseamnă că s-a mâncat ceva 

atins (spurcat) de vreun şoarece; pentru a face să treacă durerea, este bine să se dea cu vârful 
limbii pe un perete - Suceava; omul bolnav, neputincios, poate fi cunoscut după limbă, pentru că 
aceasta are culoarea galbenă; la praznice, este păcat dacă preotul nu este servit cu limba 
animalului sacrificat - Tecuci; pentru uşurarea naşterii, se recomandă gravidei să mănânce limbă 
afumată - Tecuci (2.GOROVEI,p.l21;141;160; 166;NOTE,Antonescu). Cine visează că are mai multe 
limbi este semn rău, dar dacă se visează că are limba scurtă este semn că se va bucura curând de 
un câştig - Suceava (NOTE,Băncescu). 

LIMBRIC (Ascaris lumbricoides - DLRM,p.458) 

Apariţia în vis a acestui vierme parazit, care trăieşte mai ales în intestinele omului şi animalelor, 
semnifică faptul că se vor descoperi cât de curând uneltirile unor noi adversităţi, vrăjmăşii - 
Suceava (NOTE,Băncescu). 

LIN ( Ţinea vulgaris - DLRM,p.459) 

Să nu se cureţe solzii linului preparat pentru prăjit sau fript, pentru că este rău de jupuială a pielii 
proprii - Galaţi (2.GOROVEI,p.l22). 

LINGURĂ 

Dacă, în ziua de Paşte, se ia lingura folosită la mestecarea culorii roşii pentru vopsitul ouălor 
( roşeală) şi se pune la cingătoare, înainte de a pleca cu ciurda de vite la păscut, după care omul să 
se urce într-un copac, poate vedea de acolo toate strigoaicele sosite să ia laptele vacilor, va 
observa chiar că, pe taurul ciurdei, stă călare cea mai mare dintre strigoaice; acestea vor veni, 
pentru că simt prezenţă străină, să-l îmbie pe om să coboare din copac şi mai ales să nu spună ce a 
văzut, dar el să nu se lase înduplecat, fiindcă destul de repede va putea pune mâna pe ele şi va 
putea face cu ele ce doreşte - Mureş; Mărginimea Sibiului;Ţara Oltului ( 2 . MARIAN,II,p. 185). Pentru 
a fi împreună toată viaţa, mirii sunt întâmpinaţi cu un castron cu supă, din care trebuie să 
mănânce cu aceeaşi lingură - Ţara Zarandului (l.DASCĂLU,p.23). Mirii mănâncă miere din două 
linguri de lemn, cioplite dintr-o singură bucată de lemn, ceea ce le face să aibă cozile legate între 
ele cu un lanţ din lemn, obiect la confecţionarea căreia este necesară o deosebită măiestrie 
meşteşugărească, realizarea lui fiind posibilă doar în zonele unde prelucrarea lemnului a atins 
nivele artistice deosebite - Valea Sebeşului-Alba;Mărginimea Sibiului (NOTE,Antonescu). Aşezarea 
pe masă a mai multor linguri decât este necesar dă semn că în casă vor veni curând prieteni 
flămânzi - Tecuci; nu se mai satură cel ce-şi schimbă lingura în timpul mesei - Galaţi; va avea tot 
atâtea neveste cel ce mănâncă la masă, din nebăgare de seamă, cu mai multe linguri - Argeş; nu 
mai poate dormi peste noapte cel ce uită lingura în oală - Suceava; nu se pune lingura sprijinită pe 
marginea străchinii, pentru că se urcă sărăcia pe ea, pătrunde în vas şi cine mănâncă nu mai scapă 
de nevoi - Suceava; sau nu se pune lingura peste o farfurie întoarsă cu faţa în jos, pentru că se suie 
pe ea diavolul - Tecuci; cine mănâncă cu coada lingurii face băşici sub limbă - Argeş; în seara din 
ajunul Anului Nou, fetele nemăritate pun linguri pline cu apă într-o tavă, iar a doua zi se uită şi a 
cui lingură este seacă înseamnă că nu va avea noroc în dragoste în acel an - Ialomiţa; ca să aibă 
vaca spor la lapte, cei ce mănâncă lapte din acelaşi vas să nu lase lingura jos, până nu se termină 
de mâncat totul - Muntenia; să nu se lingă lingura cu care se mestecă în laptele pus la fiert, pentru 
că seacă laptele vacii - Muntenia; dacă se doreşte vânzarea unei vite, la un preţ bun şi repede, să 
se spele nouă linguri, apa rămasă de la spălat să fie scursă de pe o uşă într-un ciur, de unde să cadă 
într-o strachină, cu acea apă să se spele animalul şi, cu el de funie, dar dezbrăcat complet, 
gospodarul să dea roată casei de trei ori - Vâlcea; celui care are bube la colţul buzelor, să i se 
apese, pentru un moment, cu o lingură peste locul afectat şi se va vindeca - Dolj; sau să i se apese 
pe locul afectat cu coada unei linguri, după ce a fost încălzită la foc - Muntenia; cine are roşeaţă în 
nas să pună pe nara dinspre partea bolnavă coada lingurii încălzită - Teleorman; negii de pe mâini 

şi de pe picioare pot fi vindecaţi, dacă persoana respectivă se loveşte peste ei cu coada de la o 
lingură, de trei ori, în timp ce la biserică se bate toaca - Tecuci; cine loveşte pe altcineva cu găvanul 
lingurii îi va creşte burta; tot acelaşi fenomen i se întâmplă celui ce ţine lingura de găvan - Galaţi; 
cine pune lingură de lemn pe foc face sugiuc la degete - Muntenia; este bine să se lege o lingură la 
gâtul mânzului, iar de coadă un fir roşu, pentru ca să crească repede şi să nu fie deocheat - Ilfov; 
când este secetă şi se vrea ploaie, este bine să se arunce în fântână lingura folosită obişnuit la 
preparat mâncare în tigaie, fără ca acest gest să fie zărit de cineva - Vâlcea (2.GOROVEI,p.30;73; 
74;79;122;133;166;168; 214;246-247;270;273;276). Lingura să nu fie linsă de fete, fiindcă se vor 
mărita cu un bărbat pleşuv - Maramureş (BOGDAN,p.88). Serii simbolice: lingură-miere; lingură- 
fir(roşu); lingură-9-uşă-sită-spălare-nuclitate-cerc-3. 

LINIE 

în ornamentică, linia dreaptă verticală simbolizează forţa activă şi o elevaţie spirituală sau 
materială; linia verticală reprezintă viaţa; în schimb, linia dreaptă orizontală simbolizează moartea; 
linia dreaptă, fără meandre, utilizată ca linie de demarcaţie între registre sau de unificare a 
acestora simbolizează destinul; linia dublă dreaptă (panglică centrală, drum) este un ornament 
primitiv universal, simbolizând eternitatea; aceste linii duble, paralele, sunt folosite şi ca linii de 
separaţie între diverse planuri decorative; o linie formată dintr-o suită de dreptunghiuri (de fapt 
unghiuri drepte) simbolizează gândirea şi cunoaşterea; linia formată dintr-o suită de semicercuri 
simbolizează protecţia, siguranţa; linia frântă orizontală, în dinţi de fierăstrău, cu alternanţa 
dinţilorîn sus şi în jos, semnifică binele şi răul, coexistenţa lor în timp, iar linia frântă dispusă 
vertical simbolizează dominaţia, posesiunea; linia uşor ondulată reprezintă apa, deci purificarea; 
motivul în X, care este un semn foarte vechi, simbolizează unirea, prietenia; plasa sau reţeaua, 
folosită pe o serie mare de obiecte, ca ornament, simbolizează separarea binelui de rău; plasa 
oblică, înscrisă într-un triunghi, semnifică sentimente omeneşti pozitive; pătratul şi rombul 
simbolizează inteligenţa; pătratul cu reţea semnifică înţelepciunea şi organizarea vieţii; triunghiul 
simplu sau cu franjuri simbolizează stăpânirea asupra sentimentelor (ZAHACINSCHI,p.37;39). 

LIPITOARE (Hirudo medicinalis - DLRM,p.461) 

Cârciumarii pun lipitori în vin, în credinţa că tot aşa se vor lipi şi clienţii de vin şi le vor frecventa 
mai des bodega - Dolj (2.GOROVEI,p.l7). 

LOC 

Mama copilului trebuie ca, până la 7 ani, să aibă grijă să nu rămână şi să doarmă, fie noapte, fie zi, 
în locuri precum: pe haturi sau pe movilele hotarelor, în colţurile gardurilor, în unghere, pe sub 
tufă de soc, în case de mai mulţi ani părăsite, prin construcţii ruinate, în pivniţe şi beciuri, în râpe, 
în lunci, pe malul apelor curgătoare, în păduri unde s-a întâmplat vreo moarte năprasnică 
(spânzurare, înecare, înjunghiere, ucidere), pentru că toate locurile acestea sunt necurate, 
deoarece spiritele rele petrec şi joacă pe ele; chiar şi după 7 ani, nu este voie şi interdicţia trebuie 
respectată; se spune că mulţi oameni au nesocotit credinţa şi s-au nenorocit, au devenit gângăviţi, 
schimonosiţi, ba chiar şi nebuni - Suceava (3.MARIAN,II,p.182). Nu este bine să doarmă cineva pe 
locuri unde nu creşte nimic, deoarece acesta este semnul că dedesubt este o comoară, care îl 
poate arde cu flăcările ei nevăzute - Tecuci; nu este bine să se calce pe locul unde a fost ucis 
cineva, pentru că locul este necurat şi cel care calcă acolo se rătăceşte ulterior - Suceava; copiii de 
şcoală să nu calce pe locuri unde, din duşmănie, cineva a aruncat gunoaie şi lături, pentru că nu 
vor mai învăţa bine; de asemenea, este rău de pagubă cine construieşte o casă pe locul în care a 
fost o arie - Vâlcea (2.GOROVEI,ll,p.44;45;57; 78). Artur Gorovei menţionează 123 de locuri care, 
după credinţele tradiţionale, sunt neumblate de om şi unde sunt trimise bolile împotriva cărora 
sunt rostite descântece (din care sunt enumerate aici doar cele mai interesante): unde nimeni nu 

nimereşte, la 99 de hotare nehotărâte, la 99 de izvoare neîncepute, unde biserică nu se face, în 
Marea Neagră,în mările negre, în pădurea părăsită (deasă, pustiită), în lemne putregăioase, în 
Muntele Semenic, unde nu-i glas de cocoş, unde foc nu se vede, unde soare nu răsare, unde 
Dumnezeu se pomeneşte, în casele zmeilor, la fetele zânelor, unde oamenii nu umblă, unde fată 
mare nu joacă, unde casa nu se mătură, unde masă nu e pusă, unde câinii nu latră, în crăcile 
racilor, unde iarbă nu creşte, la fete de împărat (3.GOROVEI,III,p.174-176). Cine se visează uitându- 
se în jos dintr-un loc înalt înseamnă că va trebui să aibă grijă de o mulţime de lucruri în perioada 
următoare - Suceava (NOTE,Băncescu). v. LUCRU. 

LOGODNĂ 

în Banat, logodna se numeşte căpară, sau nunta mică, deoarece ocazia prilejuieşte şi desfăşurarea 
unei petreceri în toată regula; la ea participă şi naşul, acestuia revenindu-i rolul să poarte 
tratativele cu părinţii fetei, în vederea viitoarei căsătorii; cei doi tineri nu asistă la discuţii, ci apar 
doar la terminarea lor, când începe şi petrecerea propriu-zisă; tot acum se stabileşte şi ziua de 
duminică în care se va face nunta; logodna se poate şi desface însă, în caz că părţile nu ajung la 
înţelegere sau din alte motive apărute în perioada care trece până la nuntă; de remarcat că, în 
această zonă, termenul căpară semnifică arvună plătită pentru cumpărarea unui animal, de unde 
sintagmele folosite des în vorbirea curentă: „am căpărit vaca", precum şi „am căpărit fata" 
(l.LAZĂR,p.266; NOTE,Antonescu). Dacă în ajunul logodnei va fi ceaţă, promoroacă sau rouă este 
semn că viitoarea familie va trăi în belşug - laşi (2.GOROVEI,p.20). 

LOPATĂ 

Dacă este în pericol să piardă sarcina, femeii i se dă să bea ceea ce se răzuieşte de pe lopata de 
pâine (dar răzuirea să nu se facă înspre coadă), amestecat cu apă, procedând aidoma şi în cazul 
vitelor - Bucovina (2.GOROVEI,p.74). De Crăciun (25 Decembrie), fetele din Ţara Chioarului îl 
colindă, printre alţii, pe morar, cu scopul de a-i fura lopata de lemn folosită la vânturarea grâului şi 
a o arunca pe apă, ca să le vină peţitorii aidoma plutirii lopeţii pe râu (l.POP,p,386). 

LUCEAFĂR 

Se crede că luceferii sunt feciorii Soarelui rezultaţi din dragostea lui cu stelele, din care cauză Luna 
nu-l primeşte lângă ea - Galaţi; se crede că luceafărul de dimineaţă ar fi împăratul Rusiei, iar cel de 
seară ar fi împăratul nemţilor - Galaţi; se mai crede că, atunci când cad luceferi, morîmpăraţi de 
cei mari ai acestei lumi - Galaţi (2.GOROVEI,p.l23). 

LUCIN 

Numele popular al sărbătorii tradiţionale din 18 octombrie, zi în care este prăznuit Sfântul Apostol 
şi Evanghelist Luca; se crede că acei care nu lucrează în această zi vor fi feriţi de lupi 
(ŞĂINEANU,l,p.l67). 

LUCRU(A LUCRA) 

în limba română, termenul lucru moşteneşte diversitatea şi generalitatea semantică a cuvântului 
res din limba latină, denominând astfel atât obiecte cu structură morfologică şi destinaţie precise 
(lucruri, obiecte), sau activităţi dintre cele mai diverse (are de lucru, îşi caută de lucru, nu-i lucru 
curat, nu-i treaba cutăruia), cât şi concepte de ordin spiritual, dificil de sistematizat din punct de 
vedere conceptual (lucru-rău, lucru-slab, lucrul dracului). Dacă se lasă un lucru neisprăvit, pentru a 
se începe un altul, treaba nu va merge bine şi până la capăt pentru nici unul dintre ele - Galaţi; 
bărbaţii nu-şi împrumută vecinii cu lucruri considerate a fi femeieşti (stative, iţe, meliţe etc.), cum 
nici femeile nu dau din gospodărie, cu împrumut, lucruri considerate a fi caracteristice numai 
bărbatului (car, plug, grapă etc.), afirmând că nu se amestecă în lucrurile lor - Suceava; nu este 

bine ca, la cununie, să fie încredinţat altcuiva un lucru aflat asupra celui care oferă, pentru că se 
crede că astfel se dă şi norocul, în plus obiectul respectiv s-ar putea folosi la diferite vrăji - 
Suceava; dacă, la întoarcerea de la biserică, după oficierea cununiei, unul dintre miri pierde ceva, 
este semn că acela va muri - Muntenia; femeia gravidă să nu fure nimic şi să pună apoi acel obiect 
în sân, fiindcă va naşte un copil cu semne pe trup asemănătoare obiectului furat - Suceava; 
lucrurile primite de pomană nu trebuie vândute, pentru că Dumnezeu va trece banii obţinuţi în 
numărul arginţilor şi îi va merge rău celui care o face - Galaţi; dacă se intenţionează să se vândă un 
lucru şi acel obiect cade întâmplător din mâna celui care îl ţine, cu siguranţă obiectul va fi vândut - 
Moldova; cui îi pare rău după un lucru pierdut nu-l mai găseşte - Dolj; să nu se cumpere lucruri 
care sunt vândute de nevoie şi după care vânzătorului îi pare rău că este nevoit să le înstrăineze, 
pentru că nu-i va merge bine cumpărătorului - Tecuci; dacă, din întâmplare, se strică vreun obiect, 
este semn că un membru al familiei se va călători pe lumea cealaltă - Muntenia; obiectele care au 
avut atingere imediată cu omul decedat, fie că au fost folosite de el în timpul vieţii, fie că au fost 
întrebuinţate pentru a-l spăla, îmbrăca şi a-i aranja chipul (săpun, pieptene, brici, acul folosit la 
coaserea unor veşminte sau la îmbrăcarea sicriului etc.) se pun în perna, ori sub perna pe care stă 
capul mortului - Muntenia (2.GOROVEI,p.l2;35;113; 123;148;152; 161;166;194;250;259; NOTE, 
Antonescu). I se va împlini speranţa celui care visează că a găsit ceva; va câştiga respectul celorlalţi 
cel care se visează însemnând un obiect; este semn de oarece folos pentru cel care se visează 
cumpărând ceva; are linguşitori cel care visează obiecte din aur; se va certa cu cineva acela care se 
visează răsturnând un obiect; este semn de primejdie grea pentru cel care se visează furând un 
obiect - Suceava (NOTE,Băncescu). 

Lucru-slab. Gândirea tradiţională îl concepe ca fiind o fantasmă, un duh nu neapărat rău 
structural, dar malefic totuşi prin faptul că poate fi întâlnit sau îşi caută adăpost numai în locuri 
spurcate, blestemate, pustii (când, în timp ce se călătoreşte, scânteiază ceva înaintea ochilor, este 
lucru-slab); în consecinţă, lucru-slab este mai repede sinonim cu neîncrederea, nestatornicia, 
nehotărârea, nesiguranţa că lucrul făptuit este trainic, sau că un semen nu este capabil 
temperamental de acţiuni cu finalitate socialmente necesare şi conforme codului moral general 
acceptat (este un om slab); astfel, o casă nouă se ridică pe loc curat, ferit de duhurile rele, de 
măiestre şi de lucru-slab, ultimul venind noaptea să-şi facă jocul tocmai în aceste spaţii neprielnice 
(pustii de mai multe generaţii, au fost ascunzători de hoţi, au fost acolo rostite jurăminte 
necinstite sau blesteme, au fost omorâţi oameni, sau şi-au luat singuri viaţa, sau case goale de 
viaţă de mai multă vreme etc.), din care cauză oamenii fie renunţă la gândul iniţial de a-şi clădi 
acolo o gospodărie, fie, dacă totuşi o fac din varii motive, înfruntă toată viaţa nenorocul: le mor 
vitele, le mor membri ai familiei, roadele ogorului sunt puţine, pentru că şi-a făcut lucru-slab 
culcuş acolo, visează urât noaptea, nu se aleg din toată viaţa lor cu nici o pricopseală; dar oamenii 
mai pot întâlni lucru-slab în alte diferite locuri şi sub forme din cele mai neaşteptate, toate având 
însă conotaţii, în mentalitatea tradiţională, cel puţin bizare: unde este pământul rău şi omul trece 
pe la miezul nopţii, i se poate arăta sub formă de bivol mare, sau un câine mic, sau ca o raţă; se 
bagă prin bolovani, pe la râu, prin scorburile tulpinilor, pe sub poduri, pe sub punţi şi la răspântii, 
adică acolo unde se adună două-trei drumuri, şi se observă că bivolii şi caii înhămaţi la un car, 
ajunşi într-un asemenea loc, se sperie, iar lucru-slab râde batjocoritor şi bate din palme; mai 
trăieşte pe sub copaci, din care cauză nu este bine să se doarmă noaptea sub ei, printre rădăcinile 
din pădure, între lemnele fulgerate, de care omul este bine să se ferească, şi în locurile unde sunt 
îngropaţi bani, considerate şi ele a fi locuri rele; mai poate apărea sub formă de vârtej sau ca o 
pală mai puternică de vânt; chiar şi căderea stelelor la miez de noapte este tot o faptă a lucrului- 
slab; el poate poci copiii, poate chiar să-i fure şi în locul lor să pună alţii, dar aceste rele se petrec 
numai până când copiii sunt botezaţi; uneori intră în trupul copilului, unde joacă şi se învârteşte, 
încât micuţul începe să plângă, să se trântească pe jos, îl apucă ameţeala şi respiră greu, adică 
manifestă simptome de epilepsie, boală grea, dată de Dumnezeu pentru greşelile oamenilor, sau 

pentru că vreunul a jurat strâmb; totuşi trebuie remarcată explicabila interferenţă cu unele 
trăsături caracteristice diavolului; astfel, nu este bine să se stea lângă lemnele fulgerate, devenite 
aşa datorită acţiunii Sfântului llie, care îi urmăreşte pe draci şi îi trăsneşte oriunde îi găseşte - Ţara 
Oltului (GOLOPENŢIA, p.69;77-78;97-98;112). v. LOC. 

LULEA v. PIPĂ. 

LUMÂNARE 

Se spune că îi vor arde ochii şi inima celui care va pune în ceara pentru lumânări, la confecţionarea 
acestora, făină, miez de bostan sau altceva - Galaţi; cine înjură de lumânare nu va avea parte de 
ea, când îşi va sfârşi zilele - Tecuci; ca să rămână gravide, femeile trebuie să aprindă, la icoana 
Maicii Domnului, lumânări având lungimea egală cu înălţimea lor - Moldova; în general, către cine 
se varsă ceara topită dintr-o lumânare, către acela se vorîndrepta imediat banii - Muntenia; dacă 
în urma cuiva cade vreo lumânare din sfeşnic, în biserică, este semn de mare primejdie pentru 
acela - Tecuci; numai cu lumânarea păstrată de la Ovidenie (21 noiembrie) este bine ca fata să 
privească într-o fântână, ca să-şi vadă ursitul - Tecuci; nu este bine să ardă deodată trei lumânări 
într-o odaie, pentru că este rău de moarte, poate chiar a cuiva din acea familie - Muntenia; 
Suceava; nici să nu se vină din afară într-o casă cu lumânări aprinse, fiindcă va muri cineva din acea 
familie - Suceava; odată aprinsă şi ţinută în mână, lumânarea nu trebuie să fie stinsă de către 
altcineva, pentru că e rău de moarte - Teleorman; dacă nu mai poate fi ţinută în mână, capătul de 
lumânare rămas se pune după uşă, care este locul sufletelor celorînecaţi - Ialomiţa; dacă nu mai 
poate fi ţinut în mână, capătul de lumânare se lipeşte pe pământ, unde este lăsat să se stingă 
singur, pentru ca măcar de atâta lumină să aibă parte pe lumea cealaltă cei morţi fără lumânare - 
Galaţi; când se face slujbă împotriva vreunui duşman, lumânarea să se aprindă de la bază, pentru 
ca şi rău-voitorului să-i meargă totul invers - Muntenia; nu are lumină pe lumea cealaltă cine nu dă 
de pomană nici o lumânare în timpul vieţii - Ialomiţa; dacă se doreşte moartea cuiva, i se fac 
acestuia vrăji cu o lumânare furată de la un mort - Tecuci (2.GOROVEI,p.22;70;75;83; 223-224; 
233;PRESA). Va avea parte de vorbe rele cel care visează lumânări stinse; este bine când se visează 
lumânări arzând; va fi iubit fără să ştie cel care visează lumânări de ceară - Suceava (NOTE, 
Băncescu). 

Lumânarea de la Bobotează. Se crede că, dacă îşi arde cineva părul cu lumânarea de la Bobotează, 
atunci acela nu se va mai speria de lupi; dacă seîntâmplă ca un incendiu să izbucnească la vreo 
gospodărie şi ameninţă să se propage şi la alte case, oamenii ies afară cu lumânarea de la 
Bobotează aprinsă şi dau ocol propriilor construcţii, pentru a le feri de foc - Bucovina 
(2.MARIAN,l,p.153). Ca să fie gospodăria ferită de foc, se înconjoară casa cu o lumânare păstrată 
din ziua de Bobotează - Suceava (2.GOROVEI,p.223). 

Lumânarea din Vinerea Mare. Veniţi în Vinerea Mare de la biserică, oamenii ocolesc, de trei ori, 
casa şi celelalte acareturi, ţinând în mână lumânările aprinse, pe care le-au adus cu ei, apoi fac 
semnul crucii, cu fumul lumânării, fie doar pe pragul de sus al uşii de intrare în casă, fie şi pe 
pereţii din cele patru laturi ale casei, pentru ca aceasta să fie ferită de foc - Muntenia; unele 
lumânări, aşezate de către femei la crucile mormintelor, în seara Vinerii Mari (Vinerea Seacă), sunt 
furate de către femeile tinere şi fete, primele pentru a pune ceara lor la stupi, în speranţa că 
albinele le vor face mai multă ceară, iar fetele pentru a le folosi la descântecele de dragoste 
(2.GOROVEI,p.223-224). Bolnavului de epilepsie să i se aprindă, când îl apucă crizele, lumânarea 
folosită la ocolirea bisericii în Vinerea Mare - Ţara Oltului; (GOLOPENŢIA,p.130). 

Lumânarea Pascală. Obiceiul de a ţine în mână lumini aprinse este practicat şi în cadrul altor acte 
liturgice, numai că la acestea sunt în număr mult mai mic; în ziua învierii însă, fiecare om, tânăr sau 
bătrân, chiar şi copiii, trebuie să aducă şi o lumânare, pe care o aprind şi o păstrează aprinsă pe 
toată durata săvârşirii Sfintei Slujbe a învierii; după slujbă, fiecare se întoarce acasă cu această 

lumină şi, înainte de a păşi peste pragul uşii, se închină şi stinge lumânarea de pragul de sus al uşii, 
sau, după ce au intrat în casă, de grindă, afumând sub formă de cruce locul în care stinge lumina; 
după numărul acestor cruci se poate socoti numărul anilor de când a fost făcută casa sau câţi ani s- 
a vieţuitîn ea - Moldova;Suceava; apoi lumânarea este păstrată cu mare grijă tot anul, fiind 
aprinsă la momente importante, considerate a fi primejdioase, cum ar fi furtună, revărsări de ape, 
grindină, fulgere, tunete şi trăsnete; se mai afumă vitele cu ea când sunt bolnave - Suceava; în 
Banat, această lumânare este aprinsă când se crede că locuinţa este invadată de duhuri rele, 
ocazie în care se rosteşte şi un scurt descântec; fetele din satele acestei zone petrec lumânarea 
aprinsă prin cămaşa pe care urmează să o îmbrace, pentru a merge la joc, rostind şi un descântec, 
ca să fie bine văzute de flăcăi; femeile păstrează lumânarea, împreună cu celelalte trei de la cele 
trei denii, cu ajutorul cărora, aprinse, înconjoară lucrurile care urmează să fie duse la târg pentru a 
fi vândute, în speranţa că vor avea noroc în negustorie; în sudul şi centrul Moldovei se crede că 
este bine ca lumânarea de la înviere să fie păstrată şi să fie aprinsă când este ploaie cu piatră, 
fulgere, trăsnete, ca să alunge pe diavol; în Muntenia şi Moldova, se crede că este bine când 
lumânarea de la înviere nu se stinge până acasă; în Suceava, cu lumânarea aprinsă pentru 
sfinţirea, în dimineaţa Duminicii învierii Domnului, a păştii, prescurilor, ouălor, tămâiei, 
busuiocului, sării, brânzei sau caşului, făinii etc., precum şi a unei bucăţi din cârpa cu care au fost 
şterse ouăle, se înconjoară vitele de trei ori, iar, când este furtună, tună şi fulgeră, se aprinde şi se 
aşează în faţa icoanelor până trece furtuna; la fel se face şi cu lumânarea aprinsă în Vinerea Mare, 
ţinută cu flacără până acasă, unde ocolesc de trei ori casa şi acareturile şi fac semnul crucii pe 
pereţi, pentru a fi ferite de foc, boli, trăsnet; în Duminica învierii Domnului, înainte de a pune pe 
ele cămaşa cea nouă, confecţionată în Postul Mare, trec prin aceasta lumânarea de la înviere, 
aprinsă, rostind totodată un descântec, ca să fie sprintene şi văzute la horă de către toţi tinerii - 
Banat (2.MARIAN,II, p,116;167-171;175;190-194;PRESA).). Când fulgeră şi trăsneşte, oamenii 
obişnuiesc să aprindă lumânarea, păstrată de la Paşte, şi tămâie, ca să piară diavolul din preajma 
casei, pentru că, dacă el zăboveşte pe acolo, se poate întâmpla să fie trăsniţi şi cei din apropiere - 
Muntenia;laşi;Suceava; lumânările de la Paşte se păstrează, dar se aprind şi trec printre ele fetele 
şi flăcăii, când pleacă la horă, ca să se uite lumea la ei ca la Domnul Hristos - Dolj; se crede că 
lumânarea de la înviere este bună şi pentru durerea de dinţi - Tecuci (2.GOROVEI,p.224;PRESA). 

Ca să nu vină strigoaicele la vite şi să le ia laptele, se ocoleşte de trei ori grajdul, cu lumânarea cu 
care s-a ocolit biserica în ziua de Paşte, ţinând în mână şi o sticlă cu apă sfinţită şi tămâie aprinsă - 
Ţara Oltului (GOLOPENŢIA, p.130). Serie simbolică: lumânare-agheasmă-tămâie. 

Lumânarea de la naştere şi botez. Dacă nu rămâne gravidă, tânăra nevastă face rugăciuni, umblă 
pe la biserici şi mănăstiri, face „lumini" cât statul ei de lungi, pe care le aprinde la icoana maicii 
Domnului sau ţine zilele de luni, 12 la rând, conform credinţei că acela care ţine toate aceste zile îi 
merge bine în toate cele, deci va rămâne „grea"; sau ţine postul Vinerii Mari, sub numele căreia se 
înţelege o săptămână întreagă, în care nevasta mănâncă de post, numai o dată pe zi şi numai după 
apusul soarelui; lumânarea de botez se face de către naşi, din ceară curată galbenă sau albă; se 
împodobeşte cu flori naturale, mai ales cu busuioc, la care se adaugă panglici de mătase, o bucată 
de pânză albă sau un şal; o altă bucată de pânză albă serveşte pentru înfăşarea copilului după 
botez, din care se confecţionează apoi o cămăşuţă bună să fie pusă pe el pe la vârsta de 3-4 luni; în 
Bucovina, se vine de la botez până acasă cu lumânările aprinse şi, dacă este fată, ele trebuie să 
ardă continuu timp de trei zile, ca să se mărite; dacă se sting înseamnă că nu se va mărita; dacă 
este băiat nu trebuie să ardă lumânările aduse acasă; este bine ca lumânările de la botez să nu fie 
date altcuiva, ci să ardă numai în casa unde se află copilul de curând botezat - Bucovina; există 
datina ca, din lumânările de la botezul unui copil, să se oprească o bucată, pentru a i se arăta când 
va fi bolnav, iar restul se lasă la biserică; cele trei lumânări care au ars la biserică pe marginea 
cristelniţei se păstrează, ca să fie afumat cu ele copilul, când este diocheat - Buzău ( 3 . MARIAN,II, 
p.8;lll;121-122). Din lumânarea de la botez se păstrează o bucată în casă, pentru a fi aprinsă şi 

arătată copilului în toate ocaziile când acesta se îmbolnăveşte; restul lumânării se lasă la biserică - 
Muntenia; dacă, la botez, începe să curgă ceara topită dintr-o lumânare, se zice că va plânge 
copilul de-a lungul întregii sale vieţi - Suceava; cele trei lumânări, care se pun pe marginea 
cristelniţei, la botezul unui copil, se păstrează, pentru a-l afuma cu ele în caz că pruncul va fi 
deocheat - Muntenia; (2.GOROVEI,p.91;124;143). Serie simbolică: lumânare-flori-pcmglici-pânză 
albă. 

Lumânarea de nuntă. Dacă, în timp ce naşa de cununie împodobeşte lumânările de nuntă, doi inşi 
se ceartă, sau cineva spune un cuvânt rău, tinerii căsătoriţi vor găsi şi ei subiect să se certe de-a 
lungul căsniciei - Moldova; lumânările de la cununie se păstrează până la Pastele următor, când 
trebuie arse în întregime în noaptea de înviere şi în cele trei nopţi care urmează - Galaţi; dacă 
lumânările curg în timpul ceremoniei religioase a cununiei, este semn că tinerii vor plânge toată 
viaţa lor - Suceava; dacă lumânarea de cununie arde toată în timpul ceremoniei de căsătorie, este 
semn că tânărul mire nu va trăi mult - Suceava; la cununia religioasă, lumânarea aceluia dintre miri 
care se termină prima dă semn că acela va muri întâi; când ambele lumânări se sfârşesc 
concomitent, este semn că amândoi mirii vor muri deodată - Moldova;laşi;Suceava; este 
prevestire de moarte, dacă se rupe lumânarea mirilorîn timpul cununiei - Galaţi; dacă, la cununie, 
se rupe una din lumânări, este semn că unul dintre cei doi soţi va muri, sau va avea de suportat o 
mare nenorocire - Moldova; în timpul cununiei, să se observe lumânările din mâinile naşilor, 
fiindcă va muri mai întâi cel a cărui lumânare este mai arsă - Suceava (2.GOROVEI,p. 148;152;154; 
158;191;201). în Teleorman, se crede că, dacă lumânarea unuia dintre miri arde mai mult decât a 
celuilalt, este semn că acela va muri mai devreme decât cel a cărui lumânare a ars mai puţin 
(l.CHIVU,p.245). în Suceava, dacă se rup la cununie sau imediat după aceea lumânările, înseamnă 
că tinerii se vor despărţi sau că naşul a cărui lumânare s-a rupt va muri (NOTE,Băncescu). 
Lumânarea de moarte. Când trage omul să moară, se cere sprijinul unor vecini, pentru a veni şi 
ţine lumânarea, fiindcă nu este bine să-i ţină lumânarea unul din neamurile apropiate, spunându- 
se că aceluia îi este mai milă şi atunci bolnavul se chinuieşte mult până ce moare; de asemenea, se 
chinuieşte bolnavul şi când lumânarea îi este ţinută de un om pe care l-a iubit mult, dar şi când îi 
este ţinută de cineva pe care nu l-a putut suferi; dacă i-o ţine un străin şi tot nu poate muri, acela 
este înlocuit cu un altul - Bucovina; i se ţine în mână sau i se aprinde la cap o singură lumânare - 
Sibiu;Dobrogea;Suceava; în unele părţi, i se ţin în mână două lumânări, pentru ca una dintre ele să 
o ducă mortul cu el pe cealaltă lume pentru cel din familie care a murit fără lumânare, 
considerându-se că aceasta este o faptă creştinească - Suceava; i se ţine lumânarea în mână şi 
aceasta în dreptul gurii, ca la fiecare respiraţie lumânarea să pâlpâie, iar când flacăra ei nu se mai 
mişcă este semn clar că muribundul şi-a dat sufletul; mai există obiceiul ca omului care trage să 
moară să i se pună pe faţă o bucată de pânză neagră, pentru ca el să nu-şi vadă păcatele, apoi i se 
pune în mână o lumânare, ca simbol al existenţei trupeşti, fiindcă este mare păcat a lăsa pe cineva 
să moară fără lumânare - Năsăud; când trage să moară, omul este imediat îmbrăcat în straie 
curate şi este încălţat, apoi i se aprind trei lumânări, care sunt stinse după şi-a dat sufletul şi se 
aprinde una singură din seu sau o lampă - Banat; lumânarea aprinsă la capul sau în mâna 
muribundului înseamnă: - muribundul este creştin, spovedit, împărtăşit, împăcat cu toată lumea şi 
ca să vadă pe unde merge pe celălalt tărâm, unde este „ grozav de întuneric"; - sau ca să se 
înfăţişeze înaintea lui Dumnezeu, luminos cu trupul şi sufletul; - mai înseamnă şi Lumina lumii, 
adică a „Domnului nostru Isus Cristos" - Suceava; - ca să meargă curat pe cealaltă lume şi să nu se 
apropie necuratul de el - Sibiu; - să aibă lumină pe lumea cealaltă şi să nu poată să se apropie 
duhurile necurate de el - Transilvania,Buzău; - ca sufletul lui să fie întâmpinat cu lumină la 
despărţirea lui de trup - laşi; - ca duhurile necurate să nu se apropie de el şi să se înfăţişeze cu 
lumină înaintea lui Dumnezeu - Dobrogea; când cineva moare fără lumânare, se spune: - că a avut 
moarte întunecată; de aceea, atunci când orice lumânare se termină de ars şi mai rămâne un mic 
căpeţel, acesta se lipeşte de pământ, unde arde până la sfârşit pentru sufletele celor adormiţi fără 

lumină - Moldova; - de aceea se crede că oamenilor înecaţi nu le este dat să se bucure de lumina 
zilei, ci numai de seninul nopţilor cu lună şi tot din această cauză bătrânii opresc copiii să spună că 
„e lumină ca ziua", pentru că astfel cei înecaţi nu se mai bucură de lumina lunii şi se duc speriaţi în 
adâncurile întunecoase, gândind că i-a prins fără de veste ziua - laşi; - că a fost foarte păcătos sau 
că a fost blestemat de cineva să nu aibă lumină la moartea sa - Bucovina; - dacă a murit fără 
lumânare, sufletul umblă orbecăind fără odihnă, rătăcind pe cer şi abia după un timp mai 
îndelungat ajunge la Dumnezeu; sau stă tot timpul în întuneric şi apoi se va duce din această cauză 
în iad - Suceava; - pentru cei morţi fără lumânare, se obişnuieşte să se confecţioneze o lumânare 
lungă, aprinsă la ambele capete şi pusă să ardă în Duminica învierii în punctul unde se desparte 
„biserica bărbaţilor" de cea „a femeilor" (între naos şi pronaos) - Sibiu; - sau un neam apropiat 
celui decedat fără lumânare (mamă, soţie, soră, vară) se duce la biserică şi măsoară cu fitilul 
înălţimea uşii împărăteşti de la altar, apoi face o lumânare pe care o dăruieşte în ziua de Ovidenie 
(21 noiembrie) la biserică, pentru a fi arsă în zilele de duminică şi la sărbătorile când se citeşte 
Liturghia; despre această lumânare se crede că arde în ziua de Ovidenie şi nu mai are sfârşit; dacă 
nu se face întocmai, se spune că mortul va petrece mereu numai pe întuneric pe lumea cealaltă - 
Suceava; lumânarea de suflet poartă numele de toiag, pentru că pe el se crede că se sprijină 
sufletul mortului când călătoreşte pe lumea cealaltă şi mai ales când trebuie să traverseze puntea 
Raiului - Transilvania,Moldova,Bucovina; în sudul Transilvaniei, poartă denumirea de 
privighetoare, în Sibiu, sau lumină de stat (Ţara Haţegului); denumirea de lumină de stat se 
regăseşte şi în Banat, iar în Oltenia şi Muntenia i se spune simplu stat, pentru că se face cât 
înălţimea mortului de lungă; în Ţara Haţegului, această lumânare se încolăceşte ca o turtiţă şi după 
scoaterea mortului din casă se lipeşte pe meşter-grinda casei unde rămâne pentru totdeauna; 
grosimea acestei lumânări este cât a degetului arătător, dacă mortul este un bătrân, şi ceva mai 
subţire, dacă este un copil; este făcută din ceară în care se amestecă şi puţină ceară din lumânarea 
pe care cel decedat a ţinut-o în mână, când şi-a dat sufletul - Banat;Bucovina; în Moldova, se pune 
întreaga lumânare care a fost în mâna mortului, după care ea este răsucită de trei ori în jurul 
braţului celui decedat, sau se aşează sub formă de turtiţă pe un sfeşnic de biserică sau pe o iconiţă 
pusă pe pieptul mortului, unde arde până la înmormântare, pentru „a arde toate păcatele 
mortului, ca să meargă curat dincolo"; se spune că astfel norocul nu pleacă din casă, lumânarea 
având statul omului, ci rămâne în casă, sau că, toiagul având măsura corpului, sufletul care a trăit 
în el va putea mai uşor să se sprijine pe el; sau că rotunjimea lumânării o face ca ea să ardă 
necontenit în lumea de dincolo; această lumânare se aprinde şi se lasă să ardă şi după 
înmormântare numai cât timp sunt trase clopotele la biserică; în Suceava, toiagul luat acasă după 
înmormântare se aprinde în toate cele trei zile următoare, fie pe locul unde a stat mortul, fie pe 
locul unde i-a stat capul la momentul decesului, în credinţa că atât timp cât arde, tot atât timp vine 
sufletul pe acasă; se aprinde, de regulă, la asfinţitul soarelui şi se arde până ce toţi ai casei se 
culcă; în unele părţi din Transilvania, toiagul este aprins la mormântul celui mort, cât timp femeile, 
care se duc de cu noapte să ude şi să tămâieze, fac 15 mătănii, crezând că astfel se îmblânzeşte 
căţelul pământului, ca să nu latre pe noul oaspete care a venit între celelalte morminte 
( 3 . MARIAN,III,p.22-27;102-106;NOTE,Antonescu). Celui care agonizează i se pune în mâna dreaptă 
o lumânare aprinsă, pentru ca, după ce îşi dă sufletul, duhurile necurate să nu se apropie de el şi 
să aibă lumină pe lumea cealaltă; cei care mor fără lumânare stau în întuneric pe lumea cealaltă - 
Muntenia; celui ce moare i se pune în mână o lumânare aprinsă, considerându-se că ar fi o mare 
nenorocire dacă ar lipsi, pentru că, la ieşirea sufletului din trup, acesta nu ar avea lumină şi nu ar 
mai putea afla drumul către Rai - Suceava; lumânarea, aprinsă la capul unui om în agonie, să nu fie 
ţinută de o rudă apropiată, pentru că bolnavul se chinuieşte până ce moare - Moldova; la locul 
unde a murit cineva, se ard, timp de trei zile, lumânări din ceară curată, pentru ca sufletul să aibă 
lumină şi să nu rătăcească în drumul pe care îl face la Dumnezeu şi chiarînaintea Lui sufletul 
trebuie să se prezinte cu o lumânare - laşi (2.GOROVEI,p.223-224;231). în cazul decesului fără 

lumânare, se crede că mortul va umbla pe întuneric pe lumea cealaltă - Gorj (SANDA,p.46). La 
moartea unui om, imediat o femeie iese afară cu o lumânare aprinsă în mână şi înconjoară 
gospodăria (casa şi toate acareturile), rostind: „Ai plecat, plecat să fii,/Ai murit, mort să fii,/Pe aici 
să nu mai viii", evident un gest simbolic al trasării cercului protectiv, ca hotar de netrecut între 
cele două lumi şi o practică născută din mentalitatea tradiţională românească şi menită să 
împiedice reîntoarcerea mortului sub formă de strigoi - Banat (3.ANTONESCU,p.275). în Bihor, 
ceara lumânărilor care au ars în cele patru colţuri ale sicriului, în cele trei zile de priveghi, este 
retopită pentru confecţionarea unor noi lumânări, cu feştilă din aţă de cânepă, după ce a fost 
măsurat trupul mortului şi uşa de 8 ori; după pornirea cortegiului funerar, cu aceste lumânări sunt 
înfundate crăpăturile uşii şi ale ferestrelor, ca stavile magice împotriva posibilelor pătrunderi şi 
agresiuni ale forţelor malefice (4.BOCŞE,p.353). în Mehedinţi, lumina de stat este făcută de 
femeile care vin în zori şi se pune pe pieptul mortului în prima zi a „zorilor"; aceasta este făcută 
prin modelarea cerii în jurul aţei cu care a fost măsurat atât mortul, cât şi tronul (sicriul); tot aceste 
femei fac şi lumânările pentru pomană şi pentru biserică (CIOBANU,p.80-81). în Gorj, se crede că 
este bine ca bolnavul să moară cu lumânarea în mână, pentru că altfel va fi întuneric pe lumea 
cealaltă; când moare fără lumânare, se fac 44 de colaci şi 44 de lumânări, care se dau de pomană 
în Vinerea Mare (a Patimilor), seara, înainte de a se ieşi cu Sfântul Aer spre a se înconjura biserica; 
fiecare dintre cei care au primit lumânare şi colac aprinde lumânarea şi trec pe sub Sfântul Aer la 
ieşire, după care înconjoară biserica, ritualul trebuind să fie făcut timp de trei ani consecutiv, 
pentru că numai aşa sufletul va avea lumină pe cealaltă lume; şi în această zonă, lumânarea care 
se face după deces poartă numele de lumânarea de stat, aşezată pe pieptul mortului şi aprinsă 
numai când se citeşte de către preot rugăciunea pentru „ieşirea sufletului" şi când se face „molifta 
lemnului"; se mai fac 4 lumânări, din care una se pune la capul mortului, una la picioare şi două 
lateral-mijloc, sub formă de cruce; se adaugă 9 colaci, 9 lumânări şi 9 bucăţi de colivă puse pe 
colaci şi date de pomană la 9 copii; apoi, se mai fac lumânări pentru sfeşnicele bisericii, cât timp 
mortul este slujit în biserică, şi alte două lumânări pentru cele două femei care stau de strajă, una 
de o parte şi cealaltă de cealaltă parte a sicriului; în Suceava, toiag se numeşte şi un fel de baston 
din aluat copt, care se pune în pomul vieţii, spre a-i fi sufletului de sprijin în drumul ce-l va 
parcurge pe lumea cealaltă (CĂRĂBIŞ,p.90-91;NOTE, Băncescu). Se crede, în Suceava, că acela care 
moare fără lumânare nu are cu ce se călăuzi „dincolo"; lumânarea din mâna muribundului se face 
din ceară de albine, lungă cât statul omului, apoi se încolăceşte, lăsându-i-se un capăt răsucit în 
sus şi se aprinde de trei ori pe zi, când se trag clopotele (COJOCARI),p.164). 

LUME 

Concepţia tradiţională nu percepe lumea înconjurătoare la dimensiunile ei reale şi din această 
cauză nu-i poate acorda sensuri dincolo de limitele cunoaşterii imediate, pentru că fenomenele 
nu-i sunt clare, iar explicitarea subiectivă conduce automat la fabulos; pentru locuitorii satelor 
româneşti, lumea se mărgineşte la individ, familie, casă, gospodărie, colectivitate sătească, vatra 
satului şi cam atât; ce este dincolo de orizont este difuz, uneori obscur, este „peste mări şi ţări", 
iar, în cazul că este necesară vreo precizare numerică, aceasta este cifra 99, care este sinonimă cu 
infinitul; în schimb, Lumea de Apoi (Tărâmul Celălalt) este mult mai concret concepută; ea pare 
divizată în sectoare, unele fiind ideale, populate de zâne, altele cumplite, dar neagresive în sine, 
populate de tot felul de figuri malefice; contactul omului cu acest tărâm, care nu-i este nici 
prielnic, dar nici ostil, se realizează, în mod obişnuit, cu totul întâmplător, rareori deliberat, şi 
numai cu ajutorul unui animal sau al unui monstru cointeresat; lista locuitorilor celuilalt tărâm 
cuprinde tot ceea ce nu este omenesc: zâne, zmei, balauri, păsări neobişnuite etc., care se 
comportă faţă de omul intrus cu o mare probitate, dacă el nu contravine legilor care guvernează 
spaţiul încălcat; Paradisul este altceva decât Tărâmul Celălalt, oricum nu este cel cunoscut din 
tradiţia creştină, iar textele folclorice şi tradiţiile populare fac confuzie între cele două noţiuni. 

pentru că localizează Raiul nu în împărăţia cerească, ci tot în universul mitic paralel, fiind, în cele 
din urmă, un anumit tip de rai, adică tot un sector al celuilalt tărâm; un alt sector este Iadul, care 
este descris mai sumar decât ne-am fi aşteptat; accesul pe Tărâmul Celălalt poate să fie o groapă 
secretă, „gura unui vârtej de vale neguros", sau chiar o simplă prăpastie, oricum o realitate 
abisală; tot pe Tărâmul Celălalt sunt amplasate, negrupat, şi câteva mănăstiri, dintre care cea mai 
ciudată este Mănăstirea Calu-Gastru, care „într-un pai reazimă şi într-un păr spânzură"; ea are 
chilii pentru douăsprezece călugăriţe şi a fost zidită de un împărat bogat pentru fiica sa, zâna Inia- 
Dinia; celelalte mănăstiri fabuloase nu au trăsături esenţiale, textele folclorice neinsistând asupra 
amănuntelor; astfel, Mănăstirea de Tămâie se află undeva foarte departe, drumul spre ea fiind 
cunoscut numai de ciocârlanul şchiop; la Mănăstirea dintr-un os se poate ajunge doar străbătând o 
câmpie în flăcări; cel mai fascinant teritoriu de pe Tărâmul Celălalt, care a suscitat şi cele mai 
multe interpretări ale cercetătorilor, este Tinereţe fără bătrâneţe şi viaţă fără de moarte (care este 
şi titlul unui foarte cunoscut basm), numele aparţinând deopotrivă locului, palatului şi zânei 
castelane; acest teritoriu nu este văzut ca spaţiu, ca un loc geografic, ci mai repede ca o zonă 
cronospaţială; căci dacă Tărâmul Celălalt e compus aproape în întregime dintr-o serie de planuri 
cosmice, cu spaţii şi forme variabile, seria Tinereţii fără bătrâneţe este o zonă a timpului nul, o 
variantă cosmică a duratelor şi nu a veşniciei în sine, ci a anulării duratei; diferitele interpretări 
superficiale au considerat intrarea pe Tărâmul Celălalt drept o intrare într-un domeniu subteran, 
ca în Infern, cu toate că materialul folcloric indică un alt tip de intrare, pe unde eroul ajunge viu şi 
nu mort, nu în stare de spirit; mai mult, el se strecoară, fără ştirea lui, printr-o falie, pe care omul 
obişnuit nu o observă, translaţia având caracterul unei experienţe care iese din cadrul cutumelor 
curente, astfel că Tărâmul Celălalt nu este un spaţiu existând în alt timp, ci un teritoriu aspaţial, 
existând în sine, în afara timpului, ca palatul Tinereţii fără bătrâneţe sau ca mănăstirile amintite; 
tărâmul de aici (cel real) şi celălalt tărâm comunică între ele nu de pe poziţia Pământ şi Cer (care 
comunică prin „scările la cer" sau prin „osia lumii"), ci sunt două teritorii ne-pereche, distincte, 
unul fiind real, celălalt mistic; circulaţia între ele este rezervată numai celor aleşi (adică iniţiaţi sau 
iniţiabili), cum este, de pildă, Făt-Frumos, şi de aceea această comunicare nu este posibilă decât 
prin mijloace supranaturale (2.KERNBACH,p.334-337). 

LUMINĂ 

în gândirea tradiţională, lumina are două surse: sacrală (este manifestarea unor fiinţe 
supranaturale - Soarele, Luna, Stelele, Demiurgul, Diavolul, Sfântul llie, ca stăpân al fulgerului etc.) 
şi tehnică L ca rezultat al fenomenului de ardere - focul, lumânarea, făclia, opaiţul, amnarul etc. 
(COMAN,ll,p.l31). Adevărata magie solară se leagă de lumină, care alungă duhurile, ea însăşi fiind 
moştenitoarea focului şi nu a cercului; abia „roata de foc" este un simbol cert, celelalte cercuri, 
roţi, ocoale, hore etc., adică poziţii sau acţiuni „în roată", sunt mult mai uşor de explicat prin ţarcul 
şi roata de apărare a animalelor şi oamenilor (HERSENI,p.260). Dragostea, iubirea (iubita) sunt 
comparate cu o lumină, orice iubire e o luminare, o ieşire spre lumină, o trecere de la întuneric la 
lumină, funcţionând ca un catharsis, chiar fără pretenţia ca lumina să vină de la soare/lună sau 
stele, poate să vină chiar de la o lumânare (EVSEEV,p.ll4). 

LUNĂ (Satelitul Pământului) 

Se crede că luna este ochiul lui Dumnezeu şi totodată este sora mai mică a soarelui; pentru că 
soarele se îndrăgostise de ea, Dumnezeu a mânjit faţa lunii, ca să nu mai fie plăcută, de aceea ea 
nu are strălucirea soarelui; petele de pe ea le-ar fi făcut un cioban care a aruncat cu balegă; ar sta 
pe lună Cain şi Abel, ucigaşul purtându-şi fratele în spinare, ţinând totodată în mână o căldăruşă în 
care picură sângele celui omorât; când trei picături din acest sânge vor cădea pe pământ, acesta se 
va aprinde; se mai spune că pe lună ar fi doi ciobani şi o mioară, care au fost duşi acolo, pentru că 
Dumnezeu ar fi ghicit intenţia fratricidă a celui mai mare; este reprezentată când ca femeie (cel 

mai des), când ca bărbat; după ce soarele a fost făcut, el a luminat singur timp de 7 ani, apoi 
diavolul l-a rugat pe Dumnezeu să facă să fie lumină şi noaptea, să alunge astfel întunericul, iar 
Dumnezeu a făcut atunci luna, dar i-a dat mai puţină lumină; o altă legendă ne povesteşte că luna 
ar fi apărut din metamorfoza unei fete foarte frumoase; luna este purtată pe cer de către 24 de 
diavoli, care, după ce străbat firmamentul, pier, pentru că altfel s-ar înmulţi; ca şi soarele, şi luna 
are duşmani: diavolul are ciudă şi pe soare, şi pe lună şi ar vrea să le mănânce; luna nu se poate 
apropia de soare, decât foarte greu, pentru că acesta este foarte fierbinte; când totuşi reuşeşte, îl 
întunecă pentru puţin timp (eclipsele de soare); se crede că atunci luna se poate apropia de soare, 
pentru că este mai rece; eclipsele de lună ar fi cauzate de vârcolaci, doi sau mai mulţi, animale mici 
ca nişte câini, sau balauri, sau zmei, sau stafii (pricolici), care se fac din copiii morţi nebotezaţi sau 
născuţi din părinţi necununaţi; stafiile acestea s-ar mai face şi de la sine, din văzduh, pentru că 
oamenii nu respectă sau încalcă anumite datini sau interdicţii, cum ar fi femeile care torc noaptea 
fără lumină (VLĂDUŢESCU,p.90-91). „Luna e om, la început mititel ca şi copilul şi apoi îi tot cresc 
aripile, îi cresc împrejur, până ce vin una şi e rotund; apoi începe a îmbătrâni şi a se face tot mai 
mic, aripile i se taie, până ce rămâne ca degetu' şi iar se naşte din nou"; în general, luna are o 
semnificaţie malefică, este prototipul femeii capricioase, care patronează noaptea, iarna şi frigul: 
„într-o sărbătoare femeiască, cum e Chirica, Marina, Sfânta Parascheva, ia să îndrăzneşti ceva şi-i 
vedea. Da' în sărbătorile bărbăteşti să lucrezi, nu-ţi e nimică... dar femeia, încă Luna; ea câteva zile, 
cât e plină, luminează, că se vede noaptea ca de la Soare şi pe urmă iar se pişcă! la uită-te la 
Dochia! Amu-i ploaie, amu cald, amu vânt, amu iar frumos. Aşa-i femeia!" (12.GHINOIU,p.58;60). 
în Gorj, când este eclipsă de lună, se crede că ea este mâncată de vârcolaci, oameni răi şi ucigaşi 
(CĂRĂBIŞ,p.l06). Se crede că unele pete din lună ar reprezenta scena uciderii lui Abel de către 
fratele său Cain - Suceava; se mai crede că în lună stă Abel cu capul spart de către Cain, care-i ţine 
capul aplecat peste un ciubăr, unde i se scurge sângele - Neamţ; Suceava; în lună sunt doi fraţi; cel 
mic a omorât pe cel mare şi acum îl poartă în spinare, ţinându-i o căldăruşe sub nas, în care curge 
sânge - Brăila; când luna, în calea ei mergând, calcă o stea, atunci moare omul a cărei stea a fost 
arsă - Galaţi; când din căldarea lunii pline vor cădea trei picături pe pământ, acesta se va aprinde şi 
va arde cu tot ceea ce există pe el, venind astfel vremea de apoi - Transilvania; să nu se toarcă pe 
vreme cu lună, pentru că o mănâncă vârcolacii - Galaţi; când pe lună o mănâncă vârcolacii (când 
este eclipsă), este semn că va fi război sau revoltă - Suceava; vremea va deveni rea când luna are 
halou - Vaslui;Suceava; când luna se arată roşie în jur este semn că va fi vreme secetoasă - 
Suceava; este semn de ploaie, când luna este cu coarnele în jos - llfov;Galaţi;Suceava; dacă o fată 
visează lună, este semn că se va mărita cu un bărbat văduv - Suceava (2.GOROVEI,p.ll4;125- 
126;267). în Maramureş, se crede că, dacă în jurul lunii se face un „cearcăn" (seara, noaptea, 
dimineaţa), în acea zi va fi furtună sau ploaie mare cam la 12 ore după apariţia inelului; când este 
schimbare de lună (sfert sau lună plină) şi afară este uscat, omul ştie că poate cosi liniştit, pentru 
că o săptămână întreagă nu va ploua; ceapa se seamănă când luna descreşte, ca să nu facă 
sămânţă (BOGDAN,p.45;135). înseamnă dragoste fără speranţă pentru cel care visează lună; 
pentru cine visează lună roşie înseamnă ceartă; înseamnă necazuri pentru cel care visează lună 
întunecată; este bine ca o persoană să fie atent supravegheată pentru cel care visează luna în faza 
de sfert; înseamnă necredinţă sau scăderea interesului în dragoste pentru cel care visează luna în 
faza de trei sferturi; pentru cel care visează lună strălucitoare înseamnă că va învinge prin credinţa 
statornică în ceea ce face; înseamnă prevestire bună pentru cel care visează mai multe luni - 
Suceava (NOTE,Băncescu). 

Lună-nouă. Se crede că, la Lună-nouă, timpul este nefast pentru activitatea umană, pentru că 
atunci se înnoieşte răul, se prind vrăjitoriile, boabele semănate rămân seci, nu se pun pe ouă 
cloştile, nu se fac nunţi; prin Năsăud, se crede că atunci umblă un duh necurat prin curţile 
oamenilor şi numai atunci acesta are putere; de aceea, în tot anul, unii dorm prin vecini 12 nopţi; 
lunii-noi i se mai spune Lună tânără sau Lună în două coarne; în Banat, conform unei tradiţii 

consemnate la sfârşitul sec. al XlX-lea, oamenii numeau Duminică tânără fiecare din aceste zile 
care urma sau corespundea cu faza de lună-nouă; în cele 13 „duminici tinere" (într-un an solar 
sunt aproximativ 13 luni lunare şi 12 luni calendaristice) se efectuează practici magice de 
purificare, se sfinţeşte apa, se străpung urechile fetiţelor, ca să poată purta cercei, fetele mari se 
piaptănă şi îşi taie vârful părului, pentru a le creşte mai lung şi mai frumos, oamenii se tund şi îşi 
taie unghiile; cositul fânului începe tot la lună-nouă, într-o zi lucrătoare (12.GHINOIU,p.63-64). Cel 
ce vede lună-nouă să-i arate acesteia nişte bani, ca să aibă parte de ei toată luna - Bihor; sau se 
loveşte în frunte cu o monedă de argint, în credinţa că va fi sănătos şi va avea bani toată luna - 
Muntenia; se crede că acela care vede lună-nouă şi are bani la el va avea toată luna, sau îi va spori 

- Botoşani;Suceava; se cere chiar ca oamenii să-şi socotească de aşa manieră veniturile şi 
cheltuielile, încât luna-nouă (Crai-nou) să-i găsească având bani în buzunar - Suceava; dar vestea 
că este Crai-nou trebuie să o aducă în casă numai bărbatul, femeilor fiindu-le interzisă rostirea ei, 
ca să nu se strice oalele şi străchinile - Muntenia; Suceava; este bine să se semene, când este lună- 
nouă, ca şi grâul să crească la fel cum creşte luna, dar nu se seamănă porumb în această perioadă, 
fiindcă se face mare doarîn ştiulete, fără însă ca acesta să aibă şi boabe, şi nici tulpinile nu vor fi 
viguroase - Ţara Oltului; să nu se semene, când este lună-nouă, pentru că nu vor ieşi roade bogate 

- Bihor; nu este bine să se facă vreo semănătură în zi cu lună-nouă, ci după ce se mai învecheşte, ca 
semănăturile să fie roditoare - Ţara Oltului; nu se răsădeşte nimic în zilele cu lună-nouă, pentru că 
plantele vor face viermi la rădăcină şi se vor usca - Tecuci; totuşi, se crede că rodesc mai bine 
pomii răsădiţi şi altoiţi pe lună-nouă; în caz că se răsădesc mai târziu, pomii nu vor rodi tot atâţia 
ani, câte zile au trecut de la faza de lună-nouă - Suceava; nu se taie porcul, când este lună-nouă, 
fiindcă face viermi carnea - Ţara Oltului; gunoiul de grajd se cară pe câmp numai la lună-nouă, ca 
să se primenească pământul şi să nu facă viermi - Suceava; de asemenea, nu se zugrăveşte în casă, 
când este lună-nouă, pentru că se fac greieri - Ţara Oltului; ca să se scape de ploşniţe, se 
zugrăveşte casa, în zi cu lună-nouă, dinspre înapoi spre faţă, totodată mestecându-se coji de pâine, 
de mămăligă, de fructe etc. - Suceava; se scapă de negi, dacă i se spune celui afectat că afară este 
lună-nouă, iar el ia apă în gură, iese afară şi, fără să se uite la lună, îşi toarnă din gură apă, de trei 
ori, peste negii de pe mâini şi de pe picioare - Suceava; cum va fi vremea timp de patru zile după 
faza de lună-nouă, tot aşa va fi toată luna - Suceava; dacă, la două-trei zile după lună-nouă, 
coarnele acesteia sunt puţin tocite, este semn că va ploua, iar, dacă discul ei este roşu, vremea va 
deveni rea - Moldova; va fi secetă, când luna-nouă are coarnele orientate în sus, dar anunţă vreme 
ploioasă, când coarnele ei sunt îndreptate spre pământ - Suceava (2.GOROVEI,p.l6;58;63;107; 
165;197;206;209;219;269-270; GOLOPENŢIA,p.72;138;141;143;145). în Moldova, se crede că nu 
este bine să se descânte când este lună-nouă, dar în acelaşi timp bubele dulci nu trebuie 
descântate când creşte luna, fiindcă, în loc să se vindece, ele se măresc (3.GOROVEI,p.l33). Fânul 
se coseşte după ce a trecut luna-nouă - Banat (2.MARIAN,l,p.78). Semănatul se face după fazele de 
creştere sau descreştere a lunii; astfel, culturile care cresc deasupra pământului, cum sunt 
cerealele, se plantează la lună-nouă, iar cele care cresc în pământ, cum sunt cartofii, se 
însămânţează pe lună-plină (12.GFIINOIU,p.210). Ca să fie roditori, pomii se răsădesc şi se altoiesc 
pe lună-nouă (PRESA). Dacă luna este cu coarnele în sus, va ploua în acea lună, până ce astrul 
nopţii va trece în faza următoare a sa - Teleorman (2.CFIIVU,p.248). Serii simbolice: monedă- 
argint-frunte-lună (nouă); lună (nouă)-var-pâine-mămăligă-fructe. 

Lună-plină. Cine vede lună-plină să nu spună nimic celor din casă, fiindcă se sparg oalele - 
Teleorman;Vrancea;laşi; să se ferească de lupi cine pleacă la drum pe lună-plină - Suceava; trebuie 
să aibă bani în buzunar cel care vede lună-plină, pentru că altfel banii nu vor trage la el - Vrancea; 
nu se face curăţenie prin casă când este lună-plină, pentru că atrage ploşniţele şi alte insecte; la fel 
şi când este lună-nouă - Suceava; nu se răsădesc pomi şi nici legume pe timp de lună-plină, pentru 
că fac numai floare, iar roade nu - laşi;Suceava; să se semene pe lună-plină, ca şi roadele câmpului 
să fie bogate ca şi luna - Ţara Oltului; nu se pune cloşcă pe lună-plină, fiindcă puii care vor ieşi vor 

piui neîncetat - Muntenia;laşi;Suceava; dacă luna-plină are pete vineţii, iar haloul ei este format 
din două-trei cercuri este semn de vreme rea - Botoşani (2.GOROVEI,p.52;262;264;270; 
GOLOPENŢIA,p.l41). Când, în seara de Anul Nou, luna este plină, este semn că anul va fi mănos 
(BODIU,p.417). Dacă în ziua în care este prăznuit Sfântul Dumitru (26 octombrie) luna va plină, sau 
cerul acoperit cu nori, ori dacă plouă sau ninge se crede că aceste semne indică o iarnă aspră, cu 
zăpezi grele, iar gerul va fi năprasnic - Vâlcea (12.GHINOIU,p.251). în Suceava şi Bucovina, pe lângă 
„calendarul de ceapă" pe care oamenii îl fac în noaptea de Anul Nou, ei ies afară şi, dacă este 
senin, se uită pe cer la lună şi la stele, pentru ca, din lucirea şi poziţia lor, să prevadă cum va fi anul 
următor; astfel, se crede că atunci când este lună-plină, în seara Sfântului Vasile, anul următor va fi 
mănos, dacă nu, anul va fi sec, neroditor (2.MARIAN,l,p.6;71;84). 

LUNĂ (timp calendaristic) 

Numele lunilor anului îşi au originea în naşterea a 12 copii gemeni; doi bătrâni, supăraţi că nu au 
avut în tinereţe copii, pleacă la drum lung cu gândul să-şi pună capăt zilelor; un moşneag salvator 
le iese însă în cale şi, ascultându-le povestea, le dăruieşte o buruiană de leac, de făcut copii; 
bătrânii se întorc acasă, beau ceaiul obţinut din buruiană şi femeia naşte nici mai mult, nici mai 
puţin decât 12 băieţi, iar numele lunilor anului ar fi fost împrumutate, cum spune legenda, de la 
numele acestor băieţi; ca fire şi trup, aceşti 12 fraţi sunt mai mici sau mai mari, mai slabi sau mai 
puternici; de multe ori se iscă neînţelegeri între ei, de pe urma cărora au de suferit oamenii 
(12.GHINOIU,p.64-65). în Teleorman, fiecărei luni din an îi corespunde una din zilele dintre Crăciun 
şi Bobotează şi aşa cum va fi ziua respectivă, tot aşa va fi şi luna corespunzătoare ei (2.CHIVU, 
p.245). în Suceava, casele se îngrijesc, în general şi în ansamblul lor, la sfârşit de lună, ca să nu 
prolifereze diferitele insecte, în special puricii şi ploşniţele (2.GOROVEI,p.46). în Maramureş, se 
spune că, în lunile care cuprind în denumirea lor litera „r", nu este bine să se stea cu spatele pe 
pământ sau să se doarmă pe pământ; aceste luni sunt: ianuarie, februarie, martie, aprilie, 
septembrie, octombrie, noiembrie şi decembrie, adică 8 luni din an (BOGDAN,p.115). 

LUNCĂ 

Câmpie acoperită cu fâneţe, în apropierea unui râu sau la poalele unui deal ori al unui munte; 
vâlcea - vale îngustă şi puţin adâncă, având fundul aproape plat şi versantele în pantă uşoară, de 
obicei fixate prin vegetaţie (ŞĂINEANU,lll,p.337;V,p.496). în toată poezia lirică orală de dragoste, 
lunca şi vâlceaua sunt simboluri feminine (EVSEEV, p.135). 

LUNGILĂ 

Erou din basmele populare, având însuşirea de a se lungi după bunul său plac (ŞĂINEANU,l,p.l68). 

LUNI 

Prin preajma Palatului Soarelui, vecină cu Sfânta Vineri, locuieşte Sfânta Luni, fiind cea mai bătrână 
dintre surorile ei, pentru că în această zi, pe care o patronează, Dumnezeu şi-a început creaţia; 
este o femeie foarte sfântă şi Tatăl Ceresc a pus-o să ţină cheile cu care sunt descuiate şapte 
ceruri; oamenii cred că lunea este ziua îngerilor şi că este bine să postească, fiindcă multe păcate li 
se vor ierta şi vor merge direct în Rai; îi ajută pe oameni în tot ceea ce întreprind, le dă în dar o 
cloşcă cu pui de aur, o furcă minunată care toarce singură, o vârtelniţă, un pieptene, o gresie etc., 
dar ştie să şi pedepsească pe toţi cei care nu respectă ziua închinată ei; chiar dacă uneori ea apare 
ca întruchipată în bărbat, fiind considerată a fi a „Sfinţilor Arhangheli care iau şi dau sufletele", 
totuşi majoritatea naraţiunilor o menţionează ca „sfântă", soră bună cu Sfânta Marţi, Sfânta 
Miercuri etc. (PRESA). Ziua de luni marchează începutul săptămânii, care trebuie pusă sub 
auspiciile cele mai favorabile activităţilor umane (12.GHINOIU,p.61). Este cap de săptămână, ea 
reprezentând începutul, de aceea acum trebuie început orice lucru; cine se bucură în această zi va 

fi vesel toată săptămâna; lunea este bine să se înceapă construcţia unei case, mai precis lunea 
dimineaţa, deoarece atunci începe şi lumina, dar nu este bine să se dea bani din casă, căci toată 
săptămâna va trebui să se tot dea; nu este bine ca omul să-şi taie unghiile, fiindcă va căpăta 
duşmani şi va primi numai ură de la prieteni; nu se merge la peţit, nu se îngroapă morţii, nu se iau 
ouăle din cuibar, deoarece găinile nu se vor mai oua; este indicat să se înceapă postul lunea, 
fiindcă numai astfel i se vor îndeplini toate dorinţele şi îi va merge bine tot anul celui care respectă 
datina; lunea este bună pentru descântece, pentru oameni şi pentru animale, la vrăji şi la farmece 
„de dragoste" şi „de urât" (BODIU,p.417). Se crede că ziua de luni este a sfinţilor îngeri sau voivozi 
şi că este bine să se postească, pentru ca Sfinţii Mihail şi Gavril, care poartă sufletele celor morţi, 
să nu vină mânioşi, ci să fie blânzi cu acela la care vin să-i ia sufletul - Neamţ; este păcat să se 
lucreze lunea dis-dimineaţă, până nu se vede pe drum urmă de bou - Suceava; nu se pleacă lunea 
la drum - Tecuci; cum îi merge omului lunea, tot aşa îi va merge toată săptămâna - Muntenia; 
Tecuci; cine posteşte în zi de luni va avea noroc - Tecuci; se ţine post în zi de luni, pentru ca omul şi 
vitele să nu fie atacate de animalele sălbatice, sau ca să nu i se îmbolnăvească vreo vită 
gospodarului - Suceava; este rău pentru vitele celui care nu posteşte în zi de luni - Suceava; 
femeile, care nu au copii, să postească lunea, ca să rămână însărcinate - Suceava; orice lucru este 
bine să fie început în zi de luni, ca să fie dus la bun sfârşit - Galaţi;Suceava; copilul născut în zi de 
luni va avea noroc şi viaţă îndelungată - Tecuci; copiilor mici să li se croiască hainele în zi de luni 
(considerată zi de început), ca să trăiască - Ţara Oltului; se crede că nu este bine să se spele omul 
în zi de luni cu apă rămasă de duminică prin vase - Teleorman; flăcăul care se spală obişnuit în zi de 
luni nu se mai însoară - Tecuci; cine se vaită lunea că îl doare capul, îl va durea toată săptămâna - 
Botoşani; se îmbolnăveşte de râie, se umple de păduchi şi îl năvălesc puricii pe cel care se 
pregăteşte să se spele sau spală lunea cămăşi - Tecuci; omul să nu se spele în zi de luni, fiindcă va 
rămâne singur - Suceava; lunea este bine să se ia, dar să nu se dea - laşi; este bine să se ia cu 
împrumut în zi de luni şi să se înapoieze împrumutul sâmbăta, pentru că va avea parte de belşug 
cel ce procedează astfel - Galaţi; nu se dau bani cu împrumut în zi de luni, pentru că se vor da 
toată săptămâna - Ialomiţa; cel ce dă din casă cu împrumut lunea va păgubi toată săptămâna - 
Mehedinţi;Prahova;llfov;Tecuci;Galaţi; laşi;Suceava; iar cine primeşte bani în zi de luni se bucură 
că va primi toată săptămâna - Muntenia; dar îi va merge bine celui care primeşte bani în zi de luni - 
Galaţi; să se ceară ceva cu împrumut în zi de luni, pentru ca să aibă noroc omul la primit bunuri de 
pomană - Tecuci; va fi rău de vitele aceluia care dă cu împrumut, în zi de luni, sare, petrol, usturoi, 
borş - Muntenia;Moldova; ca să trăiască timp îndelungat cel ce le va purta, pânza pentru piesele 
de lenjerie de corp se croieşte în zi de luni - Suceava; să nu se ia ouăle din cuibar în zi de luni, 
pentru că găinile vor părăsi acel cuibar - Vâlcea;Muntenia; nu se iau şi nu se numără ouăle din 
cuibarîn zi de luni - Tecuci; să nu se numere păsările lunea, pentru că se îmbolnăvesc sau pier - 
Galaţi; în ziua de luni nu se dă gunoiul afară din casă, fiindcă uliul va mânca din găini - Vrancea; nu 
se duce lut şi baligă pentru lipit în casă în zi de luni, pentru că, odată cu lutul, sunt aduse în casă şi 
tot felul de insecte, cum ar fi ploşniţe şi gândaci - Muntenia;Suceava; cine pune cloşcă pe ouă în zi 
de luni va scoate numai cocoşei - Suceava; nu se iau ouă din cuibare în zi de luni, pentru că găinile 
vor părăsi ouatul în locul acela - Galaţi; nu se pune borş la acrit în zi de luni, pentru a nu le ieşi 
bube pe corp femeilor care se ocupă cu asemenea îndeletnicire - Suceava; sau pentru că s-ar 
scălda dracul în el - laşi; însă este bine să se semene în zi de luni, fiindcă este o zi dulce, dar nu 
înainte de răsăritul soarelui - Ţara Oltului; este rău de încă o moarte, dacă înmormântarea unui om 
se face în zi de luni - Vâlcea;Muntenia; dacă începe să plouă într-o zi de luni, atunci vremea umedă 
va dura o săptămână - Suceava (2.GOROVEI,p.9; 15;29; 53; 87;95; 99;106; 112;113; 119; 126-128; 
132; 144; 167-168; 180; 190; 256; 267; GOLOPENŢIA,p.l08;144-145). Ca omul să aibă noroc, 
trebuie să înceapă ceva din ziua de luni sau din ianuarie, dar poartă ghinion să se spele rufe lunea; 
în prima zi din săptămână trebuie început orice lucru care cere temeinicie, pentru ca Dumnezeu 
să-l ajute pe om să-şi termine treaba cu bine şi repede; există o veche tradiţie la români, aceea de 

a posti lunea, ca să meargă bine toate cele ale vieţii; de asemenea, se spune că oricine trebuie să 
se bucure în zi de luni, pentru a fi vesel peste toată săptămâna (PRESA). Orice lucru trebuie început 
lunea, miercurea, joia şi vinerea; marţea şi sâmbetele sunt zile ale morţilor şi orice lucru început în 
aceste două zile nu este dus la bun sfârşit - Bucovina; mulţi oameni postesc lunea, cu toate că 
biserica nu obligă la aşa ceva, crezând că este bine pentru tot felul de boli, pentru ca oamenii să fie 
feriţi de rele şi vitele de animale sălbatice - Suceava; sau pentru că va avea noroc - Banat; cine vrea 
să fie ferit de şoareci trebuie să ajuneze în lunea din Săptămâna Albă - Transilvania; oricine trebuie 
să fie vesel în această zi, pentru a fi vesel peste toată săptămâna; în caz că are vreo supărare în 
această zi, peste toată săptămâna va fi trist şi îi va merge rău pentru orice; lunea trebuie să se 
înţarce copiii; nu trebuie ca lunea să se dea bani din casă, cu deosebire dimineaţa, pentru că acela 
care o va face va da bani toată săptămâna, dar trebuie să se primească bani, pentru a fi la fel toată 
săptămâna; să nu se taie unghiile lunea, pentru că îşi va căpăta vrăşmaşi şi îl vor urî prietenii pe cel 
care o face; nu se merge în peţit, pentru că, dacă este refuzat, s-ar putea să fie refuzat şi de alte 
fete, ba chiar i se pot întâmpla nenorociri şi mai mari; să nu se ia ouăle din cuibar, pentru că găinile 
nu se vor mai oua acolo; se crede că acela care începe să postească în această zi îi va merge bine; 
astfel, dacă femeile care au un copil şi vor să mai aibă, să postească 12 zile de luni consecutiv şi vor 
avea prunci; sau cei care au dureri de ochi este bine să postească mai multe zile de luni consecutiv, 
sau chiar toată viaţa; unii încep să postească lunea, pentru că li se îmbolnăvesc şi le mor vitele; se 
mai crede că este bine de postit lunea pentru orice se intenţionează şi pentru orice necaz; se mai 
spune că aceia care au postit toată viaţa în zilele de luni postesc până şi în prima luni după Paşte; 
sau cei care şi-au propus să postească un număr de zile de luni nu mănâncă nimic până a doua zi 
dimineaţa, pentru că, în caz că îşi calcă promisiunea, le va fi cu mult mai rău; lunea nu se îngroapă 
morţii, fiindcă este rău de moarte pentru cei rămaşi în viaţă, sau se crede că vor muri toţi cei din 
casa defunctului - Bucovina; dar, indiferent de motivaţii, practica este întâlnită în toată ţara 
(2.MARIAN,I, p.75-76;90;188). Se descântă oricând este nevoie, dar cel mai bine pentru eficienţa 
lui este să se descânte lunea seara, pentru ca aşa să se spargă şi durerile, cum îşi încetează 
activitatea târgurile organizate duminica şi care se ridică în cursul zilei de luni - Ţara Haţegului 
(CLOPOTIVA,p.456). în Gorj, peţitul sau împeţitul se face lunea, miercurea, vinerea şi duminica, 
considerate a fi „zile mari" ale săptămânii; flăcăul trimite în peţit la fată unul, doi sau chiar mai 
mulţi oameni, rude sau străini; urmează apoi peţitul de către băiat, însoţit de părinţii săi, când se 
discută zestrea şi se stabileşte ziua nunţii (CĂRĂBIŞ, p.65). 

Lunea curată. Prima zi a Postului Mare (Postul Paştelui) este cunoscută, în majoritatea zonelor 
etnofolclorice din România, sub denumirea de Lunea curată; sunt spălate, cu apă neîncepută, 
toate vasele din gospodărie, pentru a le scoate toate urmele alimentelor de dulce (ouă, carne, 
lactate, grăsime de origine animală), interzise a fi consumate în perioada postului; în plus, în 
nordul Moldovei, femeile îşi curăţau gâtul şi cavitatea bucală cu o fiertură de borş; pentru 
îndepărtarea duhurilor malefice, păgubitoare pentru om şi animale, se aprind şi se împart 
lumânări; această zi mai este cunoscută, în zonele de deal şi munte, şi sub denumirea de Lunea 
păstorilor (în Banat), ea fiind ţinută prin abţinere de la muncă de către mamele şi soţiile de 
ciobani, pentru ca turmele lor să fie ferite de haitele de lupi; în acest scop, mamele, care au mulţi 
feciori ciobani, se scoală în această zi dimineaţa şi fac o turtă din făină de grâu sau porumb, pe 
care o numesc Sfânta Maică Luni, ca aceasta să le păzească fiii şi turmele; dacă femeile ar lucra 
ceva în această zi, se crede că lupii le vor ataca turmele, iar şoarecii le vor mânca semănăturile din 
câmp în primăvara care urmează; în Banat, în această zi cade şi z\ua forfecărilor şi a burghiaşilor, 
două insecte dăunătoare, a doua dintre ele împungând primăvara prunele şi cireşele, deoarece 
femeile din casa cu o asemenea livadă au împuns sau au lucrat şi ele cu acul în ajunul Crăciunului şi 
al Bobotezei, în joia din Săptămâna Albă şi în Joia Mare; oamenii se dau în scrânciob, sau în 
legănuş (dulap, ţuţuluş, vârtej), pentru a avea parte de sănătate peste tot anul; în unele locuri ale 
Banatului, se dau în scrânciob nu numai în această zi de luni, ci de-a lungul întregului Post Mare, 

până la Paşte; astăzi şi a doua zi, marţi, şi numai în Banat, oamenii se deghizează în haine femeieşti 
zdrenţuite şi merg pe înserate la şezători şi clăci, unul dintre ei având şi un fluier, cu ajutorul căruia 
ajută la luarea la jucat a fetelor şi nevestelor tinere, provocând voie bună, glume, ghiduşii; cu acest 
prilej, se mai strigă şi unele chiuituri prin care sunt luate în râs obiceiuri împrumutate de la alte 
neamuri, ofilind astfel unele tendinţe de înstrăinare; în Bucovina, în această zi nu se fierbe nimic şi 
oamenii se hrănesc doar cu preparate reci, pentru ca pruncii să nu capete bube şi alte boli; unele 
mame dau de mâncare copiilor, în această zi, brânză, ca să nu-i doară gâtul pe durata postului; 
cheamă găinile în casă, le hrănesc şi apoi le dau drumul afară, cu excepţia cocoşului, rostind că şi 
e\e „să fie sănătoase ca şi cocoşul!";îr\ Moldova şi Bucovina, există obiceiul să nu se mănânce 
nimic şi nici să se lucreze, doar să fie spălată vesela şi să se împartă lumânări; totuşi, se adună mai 
multe neamuri şi vecini, mai degrabă femeile, care mănâncă numai borş fără legume, cu pâine şi 
mămăligă, ca să-şi spele gura şi gâtul de resturile alimentare de dulce consumate în ziua 
precedentă (Lăsatul de sec); obiceiul poartă numele de spolocanie, pentru că azi se spală vasele, 
dar femeile vin şi cu furca de tors, cu toate că ele mai mult stau de vorbă şi beau, pentru că oricum 
nu este bine să se toarcă lunea; în Suceava, borşul pus astăzi la acrit nu se lasă până sâmbătă, 
fiindcă este rău, deoarece de vineri seara, spre ziua lui Sân-Toader, după ce au cântat cocoşii prima 
oară, vine diavolul şi cine gustă apoi din borşul acesta capătă plescaiţă, un fel de spuzeală care 
erupe pe braţe şi pe gambe, însoţită de mâncărimi puternice şi de răni greu vindecabile, în caz că 
bolnavul se scarpină; ca să fie prins dracul care se scaldă în putina cu borş, se ia un brăcinar de 
mire, care a fost cast până la cununie, şi se ţine deasupra putinei, astfel necuratul nu are cum 
scăpa; dar avându-l în mână, omul poate face orice cu el, îi poate cere să-i aducă bani sau un alt 
serviciu şi dracul va îndeplini totul fără împotrivire; totuşi, există şi practica de a împiedica dracul 
să intre în vasul cu borş, descântând trei cărbuni, pe care apoi pot fi aruncaţi în borş, acesta 
devenind chiar mai bun în acest mod, iar dracul nu mai intră în el; în Transilvania, femeile, după ce 
pun borşul la acrit, ca el să fie acru, trag de urechi un copil, în credinţa că borşul va fi acru ca şi 
supărarea celui necăjit; sau ies şi trag de urechi pe prima gospodină întâlnită în drum, după care 
fug repede spre casă, în credinţa că, dacă femeia intră prima în casă şi suflă în borş, îl va mânca în 
deplină pace; dacă gospodina este mai iute de picior, crede că i se va întâmpla cine ştie ce 
supărare; în Năsăud, gospodina trage pe cine nimereşte de urechi, în special pe vecini sau rude, iar 
cel luat prin surprindere, dar cunoscând obiceiul, îi zi ce „Acru să-ţi fie!"; dar unii dintre cei de pe 
uliţă se înfurie şi înjură şi se crede că borşul va fi mai acru cu cât furia lor este mai aprigă; în zonele 
Ialomiţa, Călăraşi, Râmnicu Sărat şi în sudul Dobrogei, în această zi se fa ceJujeul, adică tragerea 
câinilorîn tărbacă, pe când gâştelor li se dă o mai mare atenţie ca de obicei, să aibă de pildă hrană 
din belşug; obiceiul se numeşte Jujeu sau Jujău, în zonele Ialomiţa şi Călăraşi, Văiărit,m Râmnicu 
Sărat, şi Jijeu în Dobrogea; jujeul este format dintr-o frânghie cu câte un băţ la fiecare capăt; câinii 
sunt alergaţi şi prinşi de dimineaţa până seara, răsuciţi şi desrăsuciţi în frânghie, iar, când scapă, 
fugîmpleticindu-se ameţiţi şi scheunând; explicaţia oamenilor pentru acest obicei bizar ar fi că ei 
fac aşa ceva pentru ca, la vară, să le rodească din belşug porumbul şi meiul; altă explicaţie are 
origine cultă, în sensul că la intrarea într-o cetate câinii nu ar fi reacţionat în nici un fel, pe când 
gâştele au făcut-o; în Călăraşi, se confecţionează un fel de dispozitiv din două ramuri de copac, 
aşezate în formă de X, de care atârnă o sfoară înnodată ca laţ, unde sătenii aduc câinii „nevrednici" 
şi pisicile care fac stricăciuni în gospodărie; animalele sunt prinse în laţ, după care funia este 
răsucită la maximum; trăgând invers, se produce desfăşurarea rapidă a frânghiei, apoi animalele 
sunt aruncate, unele din ele murind imediat, altele fugind, fără să se mai întoarcă în sat; dis- 
dimineaţa, femeile fac foc la rădăcina pomilor fructiferi, afumându-i şi rostind de trei ori cuvintele: 
„Pomule, pomule, rod să-mi dai, să nu te tai!" (2.MARIAN,l,p.225;227-231;234;TUDOR,p.75; 
PRESA). în Bihor, această zi mai este numită şi Lunea lupilor, în care nu este voie să se mănânce de 
dulce, pentru că „se ţupă lupariţa", boală fără leac (cancer); nu este voie să se înhame sau să se 
înjuge doi cai sau doi boi, pentru a fi feriţi oamenii de lupi; mai poartă ziua şi numele de Lunea 

şoarecilor, în care stăpânul casei, dimineaţa, pe nemâncate, trebuie să roadă în gură o piatră, 
rostind: „Atunci să-mi mănânce şoarecii hainele şi roadele, când voi putea eu să rod piatra!" 
(ROMAN,p.4). în Gorj, în zorii acestei zile, gospodina casei adună, cu ochii închişi, toate firimiturile 
de la masa din ajun, iese apoi afară, în mijlocul curţii, şi le aruncă în cele patru zări, rostind: 

„Nareţi, lupilor, nareţi, urşilor, nareţi, vulpilor, nareţi, dihorilor, nareţi, ielelor, nareţi, ciorilor etc., 
asta să vă fie mâncarea în timpul anului de la mine din bătătură şi din casa mea!", crezând că 
astfel vitele şi păsările îi vor fi ferite de fiarele şi zburătoarele răpitoare (CĂRĂBIŞ, p. 16). în prima zi 
a Postului Mare, tineri mascaţi în „cuci" obişnuiesc să-i bată pe toţi cei întâlniţi în cale, aceasta 
fiind o bătaie rituală, menită să asigure „sănătatea" câmpului şi belşugul roadelorîn anul agricol 
care începe - Ilfov (l.RAICU,p.43). 

Luni (cea de a doua zi a Paştelui). Preoţii merg şi fac slujbe de pomenire pentru sufletele celor 
răposaţi; când se întorc de la cimitir, femeile ies în poarta curţilor şi aruncă pe drumul măturat în 
prealabil cu apă şi câteva boabe de porumb, ca să le rodească anul acela câmpul; în caz că Pastele 
cade devreme, femeile se duc direct în câmp şi pun în pământ cu mâna, nu cu sapa, câteva boabe 
de porumb - Banat; dis-dimineaţă, băieţii iau apă neîncepută şi se duc pe la casele cu fete 
nemăritate, intră în casă şi le stropesc pe acestea destul de serios, fetele dându-le drept răsplată 
ouă roşii - Sibiu;Ţara Oltului; Năsăud;Suceava; în alte părţi, fie fetele sunt prinse pe uliţă şi duse cu 
forţa la o fântână, o apă curgătoare sau iaz, unde sunt udate, turnându-se peste ele 2-3 cofe cu 
apă, fie sunt chiar scufundate în apă îmbrăcate; de remarcat că fetele nu sunt supărate, ci acceptă 
cu bucurie „udatul", crezând că peste an se vor mărita - Suceava (2.MARIAN,II,p.208-209; 226). 
Serie simbolică: luni-apă-porumb. 

Luni (după Duminica Tomei). în Banat şi în vestul României, această zi poartă numele de Lunea 
morţilor sau Pastile morţilor, fiindcă acum se fac rugăciuni şi pomeni la morminte pentru sufletul 
tuturor morţilor din familie; preoţii mai fac rugăciuni în câmpurile semănate, pentru a fi ferite de 
grindină şi vifore; sub numele de Mătcâlău, căruia i se mai spune şi Pastele Mic, se înţelege o 
sărbătoare care seţineîn lunea imediat următoare Duminicii învierii Domnului, sauîn marţea 
următoare Paştelui, sauîn lunea de după Duminica Tomei, pentru cei mai mulţi locuitori ai 
Banatului; se crede că Mâtcâlâul este o întruchipare jumătate umană, jumătate îngerească, un 
tânăr frumos şi nemuritor, care umblă prin lume ca şi Sântoaderii sau rusaliile, dar care nu poate fi 
văzut, fiindcă oamenii s-au înrăit de fărădelegi; în această zi, bărbaţii nu lucrează nimic la câmp, 
pentru că Mâtcălăul le poate aduce vifor şi trăsnete; tot din acelaşi motiv, femeile nu torc, nu ţes, 
nu cos; în ziua de Mătcâlău, fetele se adună şi se prind mătcuţe, văruice, surori, participând la 
manifestare doar fete; băieţii se pot prinde fraţi de cruce („feciorii mănâncă cruce") fie în această 
zi, fie în oricare altă mare sărbătoare a anului; pentru fete, se face o turtă din grâu curat, aluatul 
fiind frământat de o femeie aflată la menopauză („iertată"), sau de o fată mare; ceremonialul este 
îndeplinit de către un bărbat, care apoi este privit de fetele mătcuţate ca fiind tatăl sufletesc al lor 
şi respectat în consecinţă; acesta pune turta pe masă, iar pe ea presară o lingură de sare; toate 
fetele se închină; apoi, tatăl împarte turta în formă de cruce, fiecare bucată fiind picurată cu puţin 
vin, apoi taie părţile, cu un ban de argint şi tot în formă de mici cruci, în tot atâtea bucăţi câte 
picături de vin au căzut pe ea; fiecare mătcuţă mănâncă câte o astfel de bucăţică, apoi închină 
fiecare câte un pahar de vin şi se sărută pe rând; se rosteşte cu acest prilej un jurământ făcut către 
Mătcâlău; banul de argint se taie şi el în 3, 5, 7 etc. părţi, fiecare dintre fete trebuind să-şi păstreze 
bucata care îi revine până la moarte, pentru că se crede că, dacă o va pierde, Sânpetru nu o va 
primi în Rai; apoi se face un ospăţ cu toţi cei care participă, părinţi, fraţi, rude, inclusiv cu toate 
celelalte surate legate în sărbătorile anterioare; cele care se prind surate se duc unele la celelalte 
cu bucate de pomană şi cu buchete de mătcuţe (floare care creşte primăvara în jurul izvoarelor şi 
râurilor); mătcuţirea se mai poate face şi altfel, în sensul că fiecare fată aduce câte ceva, ouă, 
pâine, unsoare, etc., precum şi un buchet de flori, de regulă mătcuţe; se duc toate sub un măr, fac 
un foc, pun o tigaie şi prepară un scrob; apoi ocolesc tigaia şi mărul de trei ori; din florile aduse 

împletesc cununi şi se sărută prin ele; se aşează jos şi mănâncă din scrob în semn de înţelegere şi 
credinţă; de acum încolo, se strigă între ele cu numele de mătcuţă, văruică sau soră; băieţii din 
Banat se duc într-un anumit loc (merg şi fetele să se însurăţească), într-o grădină sau la câmp, 
unde există un pom înflorit (măr, cireş, păr, vişin etc.) şi aici se întâlnesc unii cu alţii, fiecare din ei 
făcându-şi cunună din florile pomului, pe care apoi şi-o pune pe cap; se iau de mână (separat 
băieţii şi separat fetele) şi pornesc spre dreapta ocolind pomul de trei ori; îşi schimbă între ei ouăle 
roşii şi încondeiate aduse de acasă, alătură toate cununile şi se sărută prin ele, jurându-şi credinţă 
până la moarte; în final, se ridică unul pe celălalt în braţe, după care mănâncă ouăle cu pâine şi 
sare; manifestarea continuă cu un ospăţ, dar separat băieţii şi separat fetele; la sărbători, merg 
unii la alţii cu pomană; această practică, a însurăţirii şi înfârteţirii este atestată şi în Mehedinţi, 
unde băieţii şi fetele îşi fac cununi din nuiele de salcie, după care doi câte doi se învârtesc de trei 
ori unul în jurul celuilalt, îşi aşează braţele unele peste alele, apoi le ridică în sus şi îşi adresează 
întrebările de rigoare, de trei ori: „îmi eşti fârtate până la moarte?", după care se sărută de două 
ori prin cunună, având în continuare braţele ridicate, în final schimbându-şi ouăle şi cununile; când 
un frate sau soră de cruce moare, ca să nu moară şi cel viu, părinţii aleg altă persoană, de acelaşi 
sex, iar legarea cu cel rămas în viaţă se face tot cu turtă, sare şi o monedă de argint, noul frate de 
cruce primind aceeaşi pomană care se dă pentru mort; în Bucovina, se face procesiune la cimitire, 
unde se slujeşte şi se împarte apoi de pomană tuturor celor care asistă; în Moldova, femeile adună 
toate ouăle rămase de la Paşte, după care mergîn grădină sau în ogradă şi le dau de pomană 
copiilor sau unor săraci, rostogolindu-le prin iarbă verde; se spune că sunt date de pomană pentru 
blajini, pentru că „atâta-i al lor!"; în zona Bârladului, în această zi, considerată a fi şi Pastele 
Blajinilor, se fac pomeni la cimitir pentru toţi morţii; mai rar există obiceiul ca bătrânii să-şi facă 
pomenile în timpul vieţii lor; morţilor li se mai consacră şi fântâni, unde de obicei sunt organizate 
praznicele (2.MARIAN,ll,p.236-237;241;248-252; BĂLĂNESCU,p.269). Serii simbolice: luni-turtă- 
sare-vin-monedă; luni-măr-foc-flori; luni-cunună-sărut-pâine-sare; luni-salcie-sărut. 

LUP ( Caniş lupus - DLRM,p.469) 

Legendele referitoare la originea lupului afirmă că acesta a fost creat de drac pentru paguba 
omului, numai că diavolul nu şi-a putut duce opera la bun sfârşit; după ce a modelat lupul din 
humă sau lemn el nu a reuşit să-i dea viaţă, pentru a ieşi din încurcătură el acceptând pariul cu 
Dumnezeu, adică lupul va primi suflet, dar va fi al aceluia după care s-ar lua să-l mănânce; îndată 
ce a prins viaţă, lupul înfometat s-a repezit la drac, acesta abia scăpând ascunzându-se într-o baltă, 
lăsând însă o bucată din călcâi în gura lupului; se crede că de atunci lupul este al dracului şi dracul 
nu are călcâi; această relaţie este ambivalenţă, amândoi sunt fiinţe malefice, dar, în loc să 
colaboreze, ele se exclud reciproc; astfel, animalul, care trebuia să fie ajutorul dracului, devine 
duşmanul său, momentul de vârf al acestei confruntări consumându-se în miezul iernii, în ziua în 
care dracii nu se mai pot ascunde în tărâmul hărăzit lor: apele adânci şi stătute (bălţi, lacuri, gârle) 
sunt sfinţite în ziua de Bobotează, drept pentru care dracii nu se mai pot ascunde în ele, iar lupii îi 
gonesc şi îi mănâncă „mai abitir decât pe purcei"; frigul şi întunericul se află sub zodia lupului, care 
conotează noţiunea de întuneric; deşi are o acţiune predominant malefică, lupul, şi nu alt animal, 
jalonează între leagăn şi mormânt întreaga existenţă a oamenilor; frăţia cu lupul începe încă din 
segmentul pre-existenţial, când copiii, care plâng în pântecele mamei, înainte de a se naşte, se 
transformă în pricolici (fiară sălbatică, mai ales lup) şi continuă după moarte, în post-existenţă, în 
lumea miticului, aşa cum reiese din „Cântecul zorilor", rostit la casa mortului; prezenţa lupului în 
datinile de naştere ţine de ordinea beneficului, aşa cum se întâmplă la schimbarea numelui, pentru 
a proteja, în mod magic, copiii bolnavi sau ameninţaţi cu moartea, când noul nume este de dorit să 
fie numele unui animal sălbatic (Lupu, Ursu, Vidra etc.), fiindcă credinţa este că sălbăticiunile sunt 
„curate", medical vorbind, deci exemplare ca sănătate şi posesoare a tuturor virtuţilor de curaj şi 
putere; dar lupul mai apare nu doarîn datinile de naştere, ci şi în cele de înmormântare, este de 

asemenea prezent în baladă, legendă şi snoavă, generează nenumărate proverbe şi vorbe de duh 
şi ocupă un loc de frunte în sistemul magiei populare, este frecvent invocat în descântece şi 
blesteme şi beneficiază de un corpus amplu de credinţe şi eresuri; în plus, el reprezintă figura 
mitologică de numele căreia se leagă cel mai mare număr de zile dedicate lui, de sărbători şi 
practici rituale şi magice, prescripţii şi restricţii consacrate fiinţei şi acţiunilor sale; atributele de 
„iniţiator" sunt mult mai bine puse în evidenţă de cântecul funebru, deoarece dispărutul, aflat pe 
lungul drum care îl va conduce prin „lumea fără dor" către locul ultim de odihnă, se întâlneşte cu 
diferite „animale-călăuză", printre care şi cu lupul; este de subliniat o idee din O. Buhociu, conform 
căreia copilul încă nebotezat este scos din casă şi dat feciorilor, care îi hărăzesc un nume şi apoi îl 
consacră, jucându-l în braţe, în interiorul cercurilor trasate cu o unghie de lup; în acest caz, gheara 
de lup, şi prin extensie lupul, reprezintă o sursă a puterii şi a vitalităţii; liniile magice pe care ea le 
descrie funcţionează ca o barieră în calea puterilor răului şi totodată ca o instanţă purificatoare, 
deoarece, trecând prin aceste cercuri, copilul este numit, deci introdus în lume, confirmat în planul 
existenţei umane şi curăţat de toate elementele malefice, de „poluţia" care a marcat trecerea sa 
din lumea nefiinţei în cea a fiinţei; astfel lupul are rol de animal protector, al unui „iniţiator", care 
veghează asupra intrării pruncului în viaţă, adică asupra trecerii sale peste pragul ce separă non- 
existenţa de existenţă; frăţia cu lupul relevă un profund caracter iniţiatic, deoarece trecerea şi 
integrarea în „plaiul" de dincolo nu ar fi posibilă dacă mortul nu ar fi condus şi sfătuit de animalul 
atotştiutor; identificarea mitică şi rituală cu lupul stă, după opinia lui M. Eliade, la baza numelui 
dacilor (de la daoi, sau de la daos, care însemna în frigiană, limbă de factură tracică, „lup"); prin 
urmare, dacii se numeau ei înşişi „lupi", sau cei care sunt ca lupii, adică acei care se aseamănă 
lupilor; acest nume etnic derivă probabil dintr-un „epitet ritual", care consacră relaţia ternară 
dintre grupul de tineri iniţiaţi, vânătoare-război şi lup; tinerii daci, viitorii luptători, se considerau, 
pe parcursul iniţierii, lupi: „Esenţialul iniţierii militare consta în transformarea rituală a tânărului 
războinic în animal...în acest caz, două aspecte pot fi reţinute: 1. tânărul devenea războinic 
redutabil asimilând în mod magic comportamentul unui animal, îndeosebi al lupului, sau 2. 
îmbrăcând ritual pielea unui lup, fie pentru a împărtăşi modul de a fi al acestui carnasier, fie 
pentru a semnifica ideea că el devenise un lup-, de la aceste grupuri de războinici, numele s-ar fi 
extins, devenind un termen care desemna întreaga colectivitate şi apoi, ulterior, întreaga etnie; 
ipoteza este sprijinită de trei serii de argumente, primele fiind de natură lingvistică; cele din seria a 
doua sunt de natură etnologică (numeroase triburi şi grupări sociale din perimetrul indo-european 
adoră lupul, se identifică ritual ori mitologic cu el, au ceremonii şi credinţe analoage celor 
cunoscute pentru civilizaţia dacă); ultimele argumente sunt de natură istorică şi arheologică, 
motivând cu urme ale cultului lupului descoperite pe tot teritoriul românesc, datând încă din 
neolitic; tot aşa binecunoscutul stindard dacic, reprezentând probabil o divinitate protectoare a 
luptătorilor, care avea forma unui cap de lup, prelungit cu un trup de şarpe; mai există şi astăzi 
credinţa transformării oamenilor în lupi, într-o categorie anume, dotată cu puteri magice şi 
demonice - pricolicii; o afirmaţie a lui Herodot, referitoare la tribul neurilor, trăitori pe teritoriul 
Daciei, poate fi invocată ca o verigă intermediară în „procesul de folclorizare" a ritualului 
transformării omului în lup, el afirmând că, o dată pe an, fiecare dintre neuri se schimba în lup, 
pentru puţine zile, şi pe urmă îşi recăpăta forma; „Zilele lupului" sunt zile marcate de teama faţă 
de acest animal şi de grija ca, prin respectarea unor interdicţii şi prescripţii de factură magică, să 
fie îndepărtată acţiunea malefică a acestui animal de casa şi de bunurile gospodarului; după 
calculul lui I.A. Candrea, numărul acestor zile urcă până la 35, din acestea 17 sunt mobile şi 18 fixe; 
zilele lupului reprezintă o pătrime din totalul sărbătorilor de peste an, al zilelor consacrate 
diferitelor figuri divine ori stihiale; fireşte, prestigiul şi importanţa acestei vieţuitoare se explică 
prin acţiunea sa distrugătoare, prin pagubele continue pe care ea le aduce la casa omului; într-un 
anume sens, lupul întruchipează însăşi ideea de natură sălbatică, ostilă, nedomesticită şi de 
nedomesticit vreodată; calendarul lupului începe cu Sfântul Petru de Iarnă (16 ianuarie), numit şi 

„Lanţul lui Sfântu Petru", zi în care acest protector al lupilor îi dezleagă, îi împarte între hotare şi le 
dă voie să mănânce din vitele şi turmele oamenilor: la 17 ianuarie este o altă zi ţinută, Tănase de 
ciumă, el fiind „rău de lupi"; apoi, la sfârşitul lunii ianuarie şi începutul lui februarie există un grup 
de zile, aşezate sub semnul Filipilor de iarnă (între 25 ianuarie şi 3 februarie), acestea ţinându-se 
de frica lupului, dar şi de teama ursului (Stretenia şi Martinii); apariţia unui patron al lupilor, 
denumit în unele zone şi „păstorul lupilor", este un element de mare vechime, datând din vremea 
antropomorfizării puterilor şi stihiilor naturii; străvechea divinitate autohtonă, stăpână a lupilor, şi 
odată cu ei probabil şi a puterilor hibernale şi chtoniene, a fost asimilată, ca presiune a dogmei 
creştine, în imaginea unui sfânt canonic; dar această prerogativă a lui Sânpetru este anterioară cu 
mult creştinismului, el fiind continuatorul unei zeităţi autohtone, probabil traco-dace; 
împrejurarea că, la ucraineni, căpetenia lupilor este Omul Pădurii ( Lieşi), la bieloruşi Sfântul 
Gheorghe, iar la sârbi Sfântul Toader sau Sfântul Sava, indică locul central al lui Sânpetru în tradiţia 
românească; lupul revine în atenţia satului cu ocazia zilei Sfântului Apostol Petru (Sânpetru de 
Vară, 29 iunie) sau „Soborul lupilor", când se crede că lupii se adună într-un loc anume hotărât, la 
urlătoare, la o răscruce, urlatul însemnând că lupii se roagă sau cer de mâncare stăpânului lor; 
Sfântul Petru, auzind urletul, vine între lupi şi le aruncă bucăţi dintr-o pâine care nu se mai 
sfârşeşte, sau le împarte prescură, ori nişte boabe de năut sau seminţe, care le taie foamea, încât 
pot răbda mai multe zile; dacă acestea nu se ajung, pentru lupul rămas flămând urseşte un om sau 
o vită; fără porunca Sfântului Petru, lupii nu îndrăznesc să facă vreo stricăciune în lume, chiar dacă 
ar muri de foame; în „Calendarul lupului" urmează o serie de zile care, fără a-i fi consacrate în mod 
direct şi exclusiv, ţin totuşi de teama faţă de acţiunea sa malefică şi de încercarea de îmbunare a 
prădătorului, prin respectarea unor interdicţii rituale şi magice: Circovii de vară sau Circovii 
Marinei (între 15 şi 17 iulie), care sunt răi de piatră, trăsnet, foc, dar şi de lupi; la fel, Martirul Lupu 
(23 august), Teclele (22 septembrie), Berbecarii (26-28 septembrie), Lucinul (18 octombrie) şi 
Sfântul Dumitru (26 octombrie); în luna noiembrie apare ultimul grup de zile consacrate lupului, 
acestea fiind Filipii de toamnă (sau Gădineţele), care încep cu „ziua lupului" (13 noiembrie), 
continuă cu Gădineţii (12-16 noiembrie) şi Ovidenia sau Filipul cel şchiop (21 noiembrie), pentru a 
se termina cu Andreiul (30 noiembrie), când se „păzeşte usturoiul", se priveghează şi se spun 
poveşti toată noaptea, pentru îndepărtarea haitelor de lupi, pentru apărarea turmelor de fiarele 
sălbatice; Sfântul Andrei este şi el considerat „stăpân al lupilor", „mai mare peste fiare", fiind 
totodată „cap de iarnă", semn şi punte către anotimpul rece; caracterul hibernal al lupului este 
subliniat de prezenţa Filipului sau Gădineţului şchiop, în ziua căruia nu se lucrează „de frica 
Gădineţului şchiop, care este un lup puternic şi omoară vitele; Gădineţul locuieşte în desişul 
codrilor; sunt trei gădineţi, dar cel şchiop este mai primejdios"; faptul că acest lup este „şchiop" 
vine să întărească aura sa hibernală şi chtoniană: în general sunt şchioape divinităţile 
subpământene, divinităţile morţii şi iernii, cele care bântuie la vremea schimbării crugului de an, 
prevestind întunericul şi frigul care se aştern peste lume; legătura lupului cu întunericul este 
subliniată şi de o credinţă din Maramureş, conform căreia „lupii se ascund în bârlog în ziua aceea 
pentru că-şi văd umbra şi se tem"; „Zilele lupului" marchează miezul iernii şi miezul verii, 
momentul în care puterile anotimpului respectiv au ajuns la împlinirea maximă şi încep deja să dea 
înapoi; ciclul de toamnă este grupat în jurul unor momente cruciale din viaţa lupului: în octombrie 
se formează haitele şi au loc atacurile în grup, pentru procurarea hranei; împerecherea începe în a 
doua parte a lunii noiembrie şi se termină la sfârşitul lui ianuarie şi începutul lui februarie; lupul 
relevă un comportament bazat pe repetabilitate şi stabilitate, care, în plan simbolic, accentuează 
paradoxul dintre viaţă şi moarte: animalul se înmulţeşte şi dă viaţă în anotimpul morţii şi al 
frigului, este fertil atunci când întreaga natură este sterilă; trebuie remarcat faptul că „Zilele 
lupului" nu sunt zile de bucurie şi petrecere şi că, din contra, ele sunt zile de recluziune şi 
renunţare; sărbătorile lupului se ţin pentru apărarea turmelor şi a gospodăriei de acţiunea sa 
nocivă, pentru îndepărtarea lui de bunurile sătenilor; specifice acestor sărbători sunt interdicţiile şi 

actele apotropaice; în aceste zile nu se lucrează, renunţarea la muncă şi la roadele ei funcţionează 
ca un act sacrificial, în unele zone făcându-se ofrande mai concrete, cum ar fi „prinoase de caş, 
brânză, urdă", pentru ca turmele să fie fertile şi păzite de atacurile lupilor; spune o informatoare: 

„Numai de Filipi nu torc, că se torc lupii la casă; cum tragi firul din furcă, aşa se trag şi ei"; în toate 
aceste zile nu se pronunţă cuvântul lup, pentru a nu atrage dorinţa animalului de a pătrunde în sat 
şi în gospodăria omului; gesturile şi actele interzise în timpul sărbătorilor lupului funcţionează pe 
principiul magiei prin analogie: „în aceste zile nu se dă sare la vite, nu se dă foc altuia, nu se lasă să 
iasă ceva din casă sau curte, nu se dă gunoiul din casă şase zile"; raţionamentul simbolic este 
limpede, pentru că acela care dă ceva, care scoate ceva, dă afară „norocul" ori „mana" vitelor şi a 
turmelor; în plan metaforic, el dăruieşte toate acestea naturii sălbatice, în cazul de faţă lupului 
hămesit; tot acum este interzis pieptănatul, în virtutea unei duble explicaţii magice: câte fire de 
păr trec prin pieptene, atâţia lupi vor veni la oi, iar, dacă părul rămâne încâlcit, lupul se va încâlci şi 
el în pădure şi nu va ajunge la oi; la Filipii de toamnă, când începe perioada împerecherii lupilor, 
este interzis să se arunce cenuşa afară, pentru că, se cred e, „lupoaicele umblă prin curţi spre a găsi 
un cărbune lepădat la gunoi, pe care, dacă îl mănâncă, rămân grele"; în consecinţă, „în casele de 
unde ar apuca lupii foc de încep a se puii sunt ameninţate vitele şi oamenii"; comentând această 
credinţă, Ion Ghinoiu vede în foc „principiul masculin, fără de care lupoaicele rămâneau sterile"; 
din această perspectivă, înghiţirea tăciunelui aprins ar semnifica sinteza dintre lupoaica chtoniană, 
telurică şi focul, ardent şi celest, dintre principiul întunecat şi pasiv şi principiul luminos şi activ; 
interferenţa este verosimilă şi ea vine să contureze mai apăsat profilul teluric şi hibernal al lupului; 
la ridicarea unei stâne, când se bate un par în mijlocul strungii, se spune: „Bat parul în strungă/Să 
fie bătut/Şi fiarele din pădure/Să fie acolo stătut,/Cum se usucă parul de soare/Aşa să se usuce 
fiarele de foamei", apoi se leagă o sfoară de par, zicându-se: „Cum leg frânghia/Să rămână 
legată,/Aşa să rămâie fiarele sălbatice/Din pădure, cu gurile legatei"; interdicţiile rituale sunt 
completate în zilele lupului de un mare număr de practici cu caracter apotropaic; pentru păzirea 
turmelor, se „leagă" acum gura lupului: „în ziua de Ovidenie să iei lut, piatră, cremene şi să ungi 
gura cuptorului şi să zici: eu ung cu lut, da' ung, încremenesc, împietresc gurile duşmanilor şi-a 
ţigăniilor; şi nu te vorbesc atunci, nici nu se apropie de vite, de păsări: ulii, lupi, vulpe, nimic"; cu 
aceeaşi finalitate magică se leagă fiarele de la coş, lacătele la verigi, se încleştează dinţii de la 
pieptenele daracului, se ung uşile cu usturoi şi se „opăreşte" gura lupului prin spălarea cămăşilor 
cu apă opărită; omul care vrea să fie ferit de lupi ia aţa de la un sac aflat la moară, face nouă 
noduri şi rosteşte o scurtă invocaţie: „Eu nu leg sacul, nu leg ţolul, da' leg gura de lupi"; sfoara 
înnodată şi vrăjită îl va apăra, pe oriunde s-ar duce, de furia şi foamea lupului; o altă practică, 
răspândită în tot spaţiul carpato-balcanic, încearcă evitarea pagubelor produse de lup, nu prin 
alungarea lui, ci prin „apropierea lui de casa omului: în noaptea de Ajun, gospodarul invită la masă 
o stihie, pentru a o îmbuna, pentru a o face să ocolească, în anul ce vine, casa şi bunurile sale; pe 
alocuri, atât la slavi cât şi la români, se invită animalele sălbatice - lupul, ursul - ca să nu răpească 
vitele, aceasta mai ales în zonele pastorale; interesante sunt descântecele şi practicile magice, în 
care nu se acţionează împotriva lupului, ci împreună cu el, care devine o întrupare a unor puteri 
stihiale sau chiar demonice, invocate să acţioneze în direcţia şi în scopul urmărit de descântătoare; 
din complexul său semantic este selectat atributul de animal prădător, care este apoi amplificat 
până la dimensiuni terifiante; în Ialomiţa, femeile caută lup turbat, îl descântă şi-i iau urletul şi de 
acest urlet se servesc, ca să ia „mana" altui gospodar, afirmă o informatoare; în alte cazuri, este 
căutat firul fermecat din blana lupului, care conferă puterea magică de a-i stârpi pe cei din jur; cele 
nouă „gâlci" (maladia de care suferă cineva) sunt trimise la păscut, unde sunt mâncate de lup; 
răului i se adresează imprecaţia să se transforme în lup şi să se întoarcă împotriva celor ce l-au 
trimis; sau este chemat lupul să înghită răul; în toate aceste cazuri, forţa malefică a lupului 
acţionează ca un factor pozitiv, ca un agent al vindecării; prin aceste apropieri de uman, animalul 
nu este „îmbunat" ori „domesticit", ci lupul înfometat, prădalnic, ajută pe om numai în situaţiile în 

care „răul" care a atacat omul poate constitui o hrană de soi, în măsură să-l atragă şi să-i 
potolească pofta nesăţioasă; pentru a înţelege antinomia lup/drac este necesar să se scoată în 
evidenţă structura complexă, dedublată, a lupului; într-o primă instanţă şi pe un prim plan de 
constituire, lupul este malefic, acest atribut funcţionând ca un reflex imediat al faptelor lupului din 
natură, ca o semnificaţie culturală strict ancorată în planul referenţial; pentru că lupul real aduce o 
mulţime de pagube, pentru că este prădalnic şi nedorit, lupul invocat în credinţe, descântece, 
practici magice ori apotropaice şi în povestiri „trăite" capătă valori negative; într-o instanţă 
secundă, unde referentul se şterge în faţa conotaţiei, lupul apare ca o figură mitologică, dacă nu 
deplin benefică, cel puţin favorabilă şi binevoitoare; acesta este lupul moştenit în tradiţia 
folclorică, acesta este lupul totemic, protector, „frate" şi călăuză, stăpân al cetelor de tineri iniţiaţi 
ori războinici, divinitate tutelară ce veghează asupra marilor praguri, a marilor treceri care 
jalonează existenţa umană: naşterea, iniţierea şi căsătoria, moartea; figura benefică a lupului 
apare în cântecele şi riturile de naştere, în „Cântecul zorilor", în legende şi în unele basme; datorită 
acestui nucleu, dens şi decisiv pentru configurarea câmpului semantic al lupului, acesta nu se 
ataşează marii familii a figurilor demonice, subordonate diavolului, din contra, fiind protector şi 
„frate", alter-ego mitic al omului, el i se opune şi se manifestă ca fiind cel mai aprig şi neîndurător 
duşman al său; în basmul despre animale, lupul posedă o singură dimensiune, aceea a agresorului 
păcălit; el este, în diferite situaţii, victimă a ariciului, vulpii, iepei, puricelului, câinelui bătrân, 
animalelor din casa din pădure şi măgarului; figura mitologică a lupului în folclorul românesc 
dezvăluie două paliere semantice: un palier cu determinări malefice desprinse din prezenţa şi 
faptele lupului real şi întrupate în practici ceremoniale şi magice, povestiri, credinţe, descântece 
etc.; pe palierul al doilea se găsesc atributele sacrale de animal psihopomp, ghid, iniţiator, duşman 
al apariţiilor demonice, ivite din meditaţia arhaică asupra semnificaţiilor conotative şi a nucleelor 
simbolice cuprinse în semnul cultural lup-, jocul dintre aceste nivele se interferează ori se 
depărtează, generând chipul mitologic al lupului, apariţie temută, respectată, ţinută departe de 
universul uman, dar dotată cu o incontestabilă autoritate sacrală (COMAN,l,p.64;140;144-159). 
Faţă de lup, omul tradiţional nutreşte sentimente de frică, dar mai cu seamă de respect, deoarece 
fiinţa acestui mamifer feroce, prin felul său de viaţă, conotează sensuri magice, impunând un 
arsenal ritualistic bogat şi numeroase zile care i se dedică peste an; pentru a fi protejat de asaltul 
duhurilor malefice, mai agresive la intrarea omului în viaţă, nou-născutului i se face un botez la 
care participă trei feciori, numiţi strigători, purtând brâie roşii, care anulează efectele deochiului, 
şi la pălărie câte o gheară de lup; aceştia vin la casa copilului şi procedează astfel: primul trage cu 
unghia de lup, de la est la vest, un cerc în jurul casei, iar când îl închide cel de al doilea flăcău trage 
un cerc în interiorul primului; în fine, cel de al treilea desenează cercul doarîn faţa casei, în 
interiorul căruia stă însăşi ceata celor trei; copilul este scos din casă şi încredinţat flăcăilor care 
rostesc împreună numele ce doresc să i-l dea, apoi îl joacă în braţe în interiorul cercurilor trasate 
cu gheara de lup, spre consacrarea numelui dat; pentru ca albinele, când sunt scoase din iernat, să 
treacă pe la alţi stupi străini şi să fure mierea acestora, li se pune în faţa urdinişului o piele de lup 
răsucită sau un gâtlej al aceluiaşi animal prin care insectele sunt obligate să treacă, adăugând şi 
câteva versuri imperative; ca vitele să le fie ferite de atacul lupilor, crescătorii de animale rostesc 
descântece prin intermediul cărora este legată gura fiarei; în Munţii Apuseni, legendele vorbesc 
despre Stăpânul sau Păstorul Lupilor, al cărui rol nu este doar acela de conducător de haită, ci şi de 
apărător al oamenilor faţă de lupi şi al lupilor faţă de oameni; el mai poartă şi numele de Trifonul 
Lupilor, iar oierii îi hărăzesc drept răsplată un miel din turmă, pe care acesta poate să vină să şi-l ia 
când doreşte; sacrificiul acceptat tacit de către oieri are rostul de a feri turmele de pagubă din 
partea lupilor; în plus, tot în Munţii Apuseni, în luna decembrie, se ţine Sărbătoarea lupilor; în 
basme, lupul ca personaj este bun sau rău, după cum se poartă şi oamenii cu el (PRESA). în bocete 
lupul este animal-călăuză, ca vulpea şi vidra; ele însoţesc sufletul decedatului în călătoria sa, 
pentru că acestuia nu-i place singurătatea, ci compania; „înfrăţirea" cu animalele, precum şi cu 

plantele, care apare în alte bocete, demonstrează colaborarea cu natura; ciobanii nu blestemă 
lupul, când mai răpesc câte o oaie din turmă, ci consideră că „este dreptul lui"; dacă lupii ucid zece 
şi mai multe oi, atunci este semn rău, pentru că turma a fost „stricată", în care caz se iau imediat 
măsuri de protejare a celorlalte animale (BUHOCIU,p.l9;312). Scrierile antice (Strabon) atestă că 
dacii se numeau Lupi, iar Mircea Eliade concluzionează, luând în discuţie toate atestările 
documentare, că dacii se numeau Lupi, sau cei care sunt asemănători lupilor; în afara zilelor 
consacrate lupului, enumerate mai sus, în satele pastorale, se adaugă ş\„Joile rele", numite şi 
„Joile verzi"; prin ferocitatea sa, manifestată cu deosebire iarna, lupul a devenit simbol al morţii, 
frigului şi al întunericului; în plan real, lupul devorează oameni şi animale de pe urma cărora omul 
îşi câştigă existenţa, în planul gândirii tradiţionale el devorează şi aştrii cerului; spiritele lupilor, 
Filipii de toamnă şi Filipii de iarnă, sunt profund implicate în scurgerea timpului; obiceiurile şi 
tradiţiile româneşti lasă să se întrevadă că Filipii de toamnă sunt în relaţie directă cu începerea 
ciclului de reproducţie a lupilor şi cu începutul iernii (se spune că la 14 noiembrie începe iarna), 
sau la Ovidenie, când se sărbătoreşte şi Filipul cel şchiop (21 noiembrie); sfinţii din perioada de 
renovare a timpului sunt doi moşi, care poartă şi epitetul „de iarnă" (Moş Andrei de Iarnă), sau 
pentru că aduc neapărat zăpada (Sânnicoară; Moş Nicolae), ei exprimând îmbătrânirea timpului şi 
perspectiva apropiată a morţii; lupta împotriva lupilor, atunci când ei devin periculoşi, se duce nu 
doar în plan concret, ci şi în plan magic, adică prin interdicţii legate de muncă în zilele dedicate 
lupului, pieptenii de scărmănat lâna şi cânepa se „încleştează", ca să rămână închisă gura lupilor, 
se folosesc descântece şi o gamă largă de farmece etc.; în „Cântecul zorilor", text folcloric rostit în 
dimineaţa celor trei zile cât mortul este ţinut în casă, lupul este un animal-ghid, care are menirea 
să-l conducă pe „dalbul de pribeag"în lumea de dincolo; transformarea lupului dintr-o forţă 
malefică într-o forţă benefică este consemnată nu doar în „lumea morţilor", unde fiara devine 
călăuză de nădejde a sufletului, ci şi în lumea celor vii, unde curăţă şi purifică spaţiul înconjurător, 
alungând şi sfâşiind dracii, în ziua de Bobotează (6 ianuarie); în unele sate din Munţii Apuseni, 
mamele dau copiilor abia născuţi primul supt printr-o „gură de lup", obiect ritual în formă de cerc, 
obţinut dintr-o falcă şi piele de lup; acest gen de alăptat se foloseşte şi în cazul în care copilul se 
îmbolnăveşte din cauza imprudenţei mamei care a umblat desculţă prin locurile pe unde a trecut 
lupul; pricolicii sunt forme antropomorfizate ale lupului, cu un comportament asemănător 
vârcolacilor; în mărturiile etnografice, lupul sau, în formele sale antropomorfizate, pricoliciul sau 
vârcolacul, apar ca devoratori unici ai aştrilor, Soarele şi Luna, puşi pe cer pentru măsurarea 
timpului (12.GFIINOIU,p.79;83-87;285). Se crede că lupul este câinele Sfântului Apostol Petru, care 
îi porunceşte animalului unde să prăduiască; când se adună mai mulţi lupi la un loc şi urlă, 
înseamnă că ei se roagă de Sfântul Petru să le rânduiască prada; lupul este fioros pentru că are pe 
cap trei peri de drac - Muscel; lupul atacă oamenii până la Bobotează (6 ianuarie), după această 
dată el nu mai este periculos - Suceava; când iese un lup în calea cuiva este semn că aceluia îi va 
merge bine - Galaţi;Vaslui;Suceava; este semn de pagubă mare intrarea unui lup în curtea cuiva - 
Muntenia; se suflă printr-un gâtlej de lup asupra aceluia căruia i se doreşte moartea - Neamţ; ca să 
facă albinele miere multă, să devină rele, să omoare albinele vecinilor şi să le fure mierea, este 
bine ca roiul să fie lăsat să iasă din stup printr-un gâtlej de lup, în ziua de Buna-Vestire 
(Blagoveştenie - 25 martie), obicei care odinioară, în Sălaj, era pedepsit de lege - Sălaj;Suceava; să 
se ferească de tot felul de rele cine a călcat în excremente de lup - Galaţi; ca să fie sănătos şi 
puternic cineva, este bine să mănânce puţin pământ, luat din urma unui lup - Muntenia; este rău 
pentru vite, dacă se strigă de pe un deal lupu', pentru a-i speria pe copii - Galaţi; când, primăvara, 
lupii urlă spre un deal, este semn sigur că vor fi viituri mari de ape - laşi; va răguşi a doua zi acela 
care, mergând noaptea pe căi lăturalnice, este văzut de un lup, fără ca omul să observe aceasta - 
Galaţi; se crede că toţi lupii bătrâni mor nebuni - Tecuci (2.GOROVEI,p.6;127-128; 279;3.p.236- 
237;PRESA). La sfârşitul lunii noiembrie este „ Ziua lupilor", pentru că acum ei se ascund în bârlog, 
deoarece îşi văd umbra şi se tem; tot în această zi, ei nu văd bine şi nu aud şi nici nu pot mânca. 

fiindcă femeile le „leagă gura", adică leagă foarfecele, securea, cuţitul, nu se piaptănă, ca să nu 
mănânce lupul pe oameni şi oile - Maramureş (BOGDAN,p.101). „Dintele de lup", ca element 
decorativ, simbolizează fermitatea şi puterea (ZAHACINSCHI,p.43). Pentru cine visează că are mulţi 
lupi înseamnă pagubă; când cineva visează că vede mulţi lupi este semn că are mulţi duşmani şi, 
din această cauză, va avea parte de intrigi; dacă este muşcat de lup în vis, înseamnă că va fi agresat 
de un om; dar dacă visează că a omorât un lup este semn că va scăpa de un duşman - Suceava 
(NOTE,Băncescu). Serii simbolice: fecior-brâu roşu-cerc-nume; lut-piatră-cremene. 

LUPTĂ (A SE LUPTA) v. BĂTAIE. 

LUT v. PĂMÂNT. 


Antonescu. Dicţionar de Simboluri şi Credinţe Tradiţionale Româneşti 


S85 


http: //cimec.ro 


M 


MAC (Papaver - DLRM,p.471) 

Fetele pun flori de mac sub pernă, în credinţa că le vorîndrăgi feciorii - Galaţi; se crede că fata care 
linge făcăleţul cu ajutorul căruia s-a frecat mac va avea parte de un bărbat pleşuv, iar flăcăul de o 
soţie cu părul rar - Suceava; câte fire de mac va pune mireasa în papucul drept, în ziua când se 
cunună, aţâţi copii va avea - Moldova; se crede că, dacă o femeie gravidă mănâncă mac, copilul pe 
care îl va naşte va avea pielea foarte slabă - Suceava; pentru ca vrăjitoarele şi strigoaicele să nu ia 
mana (laptele) vacilor, în noaptea dinspre ziua prăznuirii Sfântului Apostol Andrei (30 noiembrie), 
se presară în jurul acestora mac, gestul urmând neapărat mersul soarelui pe bolta cerească - Bihor; 
în ziua prăznuirii Sfântului Mare Mucenic Gheorghe (23 aprilie), în jurul vacilor se presară seminţe 
de mac, pentru ca nimeni să nu ia mana acestora, tot aşa cum nimeni nu poate culege macul 
presărat - Suceava (2.GOROVEI,p.l28;139;163;248). Serie simbolică: mac-nuntă-papuc. 

MACOVEI (închinarea sau Scoaterea Sfintei Cruci; Sfinţii 7 Mucenici Macabei). Ziua de 1 august, 
numită în popor, datorită multiplelor sale semnificaţii tradiţionale, şi Ziua Macoveilor, Macoveii, 
Macovei, cap de post, Macoveiul ursului, împuiatul urşilor, Ziua Ursului, Pastele viţeilor; se spune 
că Macovei are şapte capete iscusite, pe care păgânii, cu toată iscusinţa sa, l-au ars în cuptor de 
viu; se crede că Ziua Ursului ar proveni de la faptul că în această perioadă coboară vitele de la 
munte şi urşii, nemaiavând hrană, vin prin sate şi mănâncă porumbul; la această dată începe 
împerecheatul urşilor; se mai spune că până la această dată roiesc albinele şi că tot acum este bine 
să se înceapă „retezatul stupilor"; stupii sunt curăţaţi şi pregătiţi pentru iarnă; sau este ultima zi 
când se mai colectează mierea din stupi; sătenii obişnuiesc să se ospăteze cu vin îndulcit cu miere 
şi cu turte calde; se mai crede că lumânările făcute din ceară la Macaveiul ursului sunt mai bune 
pentru ars; este bine ca din fagurii de miere scoşi din stup să guste toţi ai casei, ca să fie feriţi de 
lupi şi urşi; tot ca să fie feriţi de urşi, gospodarii aruncă afară o bucată de carne, spunând „A/o, 
ursule!"; ziua se ţine cu sfinţenie, ca să nu facă ursul pagubă în vite; sau pentru că este rău de 
piatră; femeile o ţin pentru a feri copiii de boli, de friguri, de lovituri de moarte; sau pentru a nu 
face albeaţă la ochi; nu se bagă cânepa în apă, fiindcă vine ursul şi o scoate (1.0LTEANU,p.352- 
353). Cine vrea să aibă noroc la stupi să nu lucreze în această zi, numită, din această cauză, 
Macoveiul stupilor -Ţara Oltului (GOLOPENŢIA,p.l35). v. AUGUST. 

MAI (Florar; Florari; Frunzări; Prator; Luna ierburilor) 

Conform decretului dat de Mihail Comnenul, la 1166, este interzisă orice muncă în zilele de 8 mai - 
Sfântul Apostol şi Evanghelist loan, 10 mai - Sfântul Simion Zilotul, 21 mai - Sfinţii cei deopotrivă cu 
Apostolii şi Marii împăraţi Constantin şi Elena şi 26 mai -Sfântul Apostol luda; unele munci, fără să 
se menţioneze care dintre ele, sunt permise în ziua de 2 mai - Aducerea moaştelor Sfântului 
Atanasie cel Mare (GRAMA,p.69-72). Căsătoria în luna mai este cu ghinion; în prima zi de duminică 
din luna mai, se desfăşoară obiceiul pastoral „La măsurat", la aceasta participând odinioară şi 
haiducii, din munţi coborând special pentru sărbătoare; în timpul horelor, ei aruncau în sus cu 
pălăriile, ochindu-le apoi cu puşca; practica a trecut mai nou la copii, care, în joacă, aruncă cu 
pietre în pălăriile lor aruncate în aer - Gorj (SANDA,p.39). Legendele spun că unele zile cu brumă 
din luna mai se datorează unui blestem al lui Martie, care, văzând că Aprilie a rezistat la toate 
zăpezile, ploile şi puhoaiele, îl întreabă pe acesta cine l-a învăţat, iar Aprilie îi răspunde că Mai, 
drept pentru care, de ciudă, îi dă şi lui vreo două-trei brume, ca să-i veştejească florile pe care şi le 
ia ca fală în faţa tuturor ( 12.GH INOIU,p.66). Dacă în această lună va tuna des înseamnă că va fi un 
an bun în recolte (PRESA). „ Ploaia de mai/Face bun mălai" - Maramureş; „Plouă-n mai,/Ai mălai" - 
Muntenia; „Dacă plouă-n mai,/Mănânci mălai", adică anul va fi rodnic - Suceava; în luna mai, să 
se bea vin roşu, ca să se înnoiască maiul (ficatul) - Maramureş (BOGDAN,p,131;NOTE,Antonescu; 

Băncescu). Dacă la începutul şi la sfârşitul lunii mai va fi moină înseamnă că va fi scumpete la pâine 
şi vin (PRESA). Se spune că dacă „Plouă-n mai, ai mălai!" - Teleorman (2.CHIVU,p.249;dar zicala 
este atestată în tot arealul românesc). 

1 mai - Sfântul Prooroc leremia (siv. Ierenimu deni > Armindeni; Armendinul sau Armendina). 
Armindenul, numit şi Armindin, în Bucovina, Arminder, Armendin, Băuiu şi Păuiu, în Banat, cade 
mai peste tot la 1 mai; în unele părţi din Transilvania şi Banat însă cade în seara de ajun a Sfântului 
Gheorghe şi în seara de ajun a Ispasului (înălţarea Domnului); o astfel de zi se ţine de către femei 
prin nelucrare în casă şi la câmp, pentru a fi ferite gospodăriile şi câmpurile de geruri şi grindină; 
mai fiecare familie obişnuieşte să pună înaintea casei sale, dar mai ales la poartă, câte o ramură 
verde de fag, de stejar, de salcie sau de altă specie de copac, ramură care se numeşte arminden, în 
Sibiu, Năsăud etc.; această ramură, prăjină sau chiar un copac mai tânărîntreg, cu doar puţine 
frunze în vârf, este lăsat unde a fost pus până cade singur, sau până ce se macină grâul cel nou şi 
se face prima pâine din acest grâu; atunci se taie şi se aprinde cu el focul în cuptor; armindenul se 
aduce din pădure fără nici o ceremonie; dacă vremea este ploioasă, atunci se aduce cu o zi înainte; 
în unele sate din Banat, armindenul sau pomul de mai se pune mai ales la casele cu fete sau la cele 
ale oamenilor mai de frunte ai localităţii; în acest ultim caz, noaptea târziu, după ce oamenii se 
retrag în case, un fecior sau mai mulţi duc pomul de mai şi îl înfig la poarta iubitei sau la poarta 
omului fruntaş; cu toate că este secret asupra făptaşului, cel onorat îl caută pe tânăr şi îl tratează 
cu băutură; în Munţii Apuseni, în Bihor, în Ţara Haţegului, în Sibiu, dar şi în Năsăud, circulă legenda 
conform căreia originea acestui obicei se află în fapta oştenilor care îl căutau pe pruncul lisus 
pentru a-L ucide; au marcat seara, cu o ramură verde, casa în care primiseră informaţii că se află, 
dar a doua zi au constatat cu mirare că la toate casele erau semne identice, încât nu au mai putut 
găsi casa în care se afla lisus; în Bihor, se crede că este ziua cea mai potrivită pentru alungarea 
strigelor, în sensul că acela care este strigoi şi aude chemarea împotriva lor (că să-i frigă dracul în 
frigare) închide repede uşa casei, pentru că altfel chiar aşa se şi întâmplă; se crede că după acest 
gest se pot recunoaşte strigoii în ziua de Arminden sau 1 mai; în toate zonele României, oamenii 
pun la porţi, la uşile caselor, la ferestre şi la grajduri ramuri verzi de gorun (stejar) sau fag; în Bihor, 
se pun ramuri verzi în această zi şi la jugurile boilor, ca să nu se deoache animalele; în seara zilei 
din ajun se pune o ramură verde în faţa casei, crezând că astfel gospodăria este ferită de strigoi, 
sau pentru aducerea aminte a prigoanei lui lisus - Banat;Bihor;Transilvania; se frige un miel, se 
merge la pădure, într-o dumbravă sau luncă, la vie sau chiar în grădina casei, la iarbă verde, unde 
se mănâncă miel şi se bea fie vin din pelin, fie vin obişnuit în care se pune pelin verde, în credinţa 
că astfel vor fi sănătoşi peste an - Muntenia;Teleorman;Moldova; Bucovina; unii aduc cu ei şi 
muzicanţi şi petrec astfel până către seară, când se întorc în sat, punându-şi la pălărie flori de liliac, 
dacă este înflorit, şi pelin verde; când 1 mai cade într-o zi de miercuri sau de vineri, nimeni nu-l 
serbează, fiindcă nu pot mânca de dulce; se crede că este bine ca în această zi, dis-dimineaţă, până 
a nu răsări soarele, fiecare să se spele pe mâini şi pe faţă cu rouă care cade pe ierburi şi pe flori 
peste noapte, iar peste zi să bea vin din pelin roşu aşezat la iarbă verde - Moldova; se mai crede că 
în această zi este bine ca omul să se plimbe în aer curat odată cu revărsatul zorilor, pentru a fi vioi, 
iute şi puternic peste an; apoi că în fiecare dimineaţă, de-a lungul întregii luni, să se bea câte un 
pahar de apă pe stomacul gol şi să se mănânce pâine cu unt; de asemenea, în această zi sau în 
ajun, femeile se duc în câmp şi seamănă cu mâna cuiburi de fasole, acoperind boabele tot cu 
mâna, crezându-se că această fasole este mult mai roditoare decât cea semănată în alte zile - 
Banat; alţii cred că este bine să semene pepeni, pentru că astfel vor fi feriţi de viermi şi vor creşte 
frumos - Bucovina (2.MARIAN,II,p.315-318; CRISTEA,p.47). La Armindeni, feciorii aduc din pădure 
armindeni (brazi înalţi, curăţaţi de cetină şi cojiţi), pe care îi aşează la porţile mai marilor satului - 
Ţara Oltului; în ziua de Armindeni, nu este bine să se coasă şi nici să se împungă cu acul - Ţara 
Oltului (GOLOPENŢIA,p.lll;137). Se obişnuieşte să se pună la porţile caselor câte o creangă sau 
chiar un puiet de mesteacăn, care, la coptul primei pâini din noua recoltă de grâu, să se aprindă 

focul la cuptor cu acest „pom de Armindeni" - Ţara Almăjului (DOLÂNGĂ,p.l2). în această zi se bea 
vin roşu, amestecat cu pelin, pentru schimbarea sângelui; înainte de răsăritul soarelui, este bine ca 
oamenii să-şi spele obrazul cu rouă căzută pe flori; nu se lucrează, pentru ca vitele să nu se 
îmbolnăvească; în ziua de Armindeni, care este ţinută de unele femei prin abţinerea de a lucra în 
casă şi la câmp, pentru a le fi ferită gospodăria de vifore şi de grindină, în Bistriţa, din ramura 
verde adusă din pădure se taie şi se împletesc rămurele mai subţiri şi se confecţionează o cruce 
verde amplasată spre vârful „prăjinii", care apoi se pune la poartă sau la frontonul casei; se crede 
că Armindenul se serbează pentru odihna pământului; se mai spune că în această zi este şi 
Sărbătoarea boilor, din care pricină nu se pune mâna pe coarnele lor, nu sunt înjugaţi şi sunt lăsaţi 
în acelaşi loc unde au fost aduşi în ajun; în Moldova, se spune că, în această zi, dis-dimineaţă, până 
a nu răsări soarele, este bine ca oamenii să se spele pe mâini şi pe faţă cu rouă ce cade peste 
noapte, iar peste zi să bea pelin roşu pe iarbă verde; în Banat se spune că este bine ca de 1 mai 
oamenii să se plimbe prin aer liber, în faptul zilei, pentru a deveni vioi, ageri, puternici peste an; 
tot în Banat se crede că, începând din această zi şi până la sfârşitul lunii, să se bea zilnic câte un 
pahar cu apă pe nemâncate şi să se consume pâine cu unt; în Bihor, se consideră că această zi este 
cea mai potrivită pentru alungarea strigoilor şi de aceea, încă din ajun, din fiecare casă iese un ins 
care strigă: „Auzi, mă!", iar cel ce aude, indiferent cine este, răspunde: „Aud, mă!", după care 
primul rosteşte: „Cine-i strigă/Dracu-i frigă/Pe frigare/De cea mare!", striga fiind aici numele local 
al strigoiului; cel de al doilea spune şi el aceeaşi formulă magică, iar cei care sunt strigoi închid 
repede uşile caselor şi astfel pot fi cunoscuţi de către cei din sat; în Muntenia şi Moldova, în ziua 
de Arminden se frige un miel, se mănâncă şi se bea vin din pelin; unii aduc cu ei şi lăutari şi petrec 
până seara, când se întorc în sat cântând şi bând, împodobiţi fiind cu flori de liliac şi pelin verde la 
pălării; se crede că acela care nu sărbătoreşte Armindenul se îmbolnăveşte şi zace timp de un an, 
iar celui care lucrează i se dă foc la casă de către rândunele; se poartă toată ziua pelin verde la 
brâu sau la piept şi tot pelin se pune şi în cofele cu apă; este indicat să se frece palmele şi tălpile cu 
răşină şi să se poarte în buzunare cenuşă; în unele locuri, Armindenul se serbează trei zile 
consecutiv (PRESA). Ziua se ţine pentru ca viile să dea rod bogat şi bun; femeile şi fetele se cinstesc 
împreună, în această zi, cumpărând vin cu banii de argint de la gât, pe care i-au primit şi atârnat la 
1 martie pentru a fi frumoase; cele care nu ar cumpăra vin ca să bea de Armindeni pe banii 
atârnaţi la gât (mărţişor) se spune că ar fi urâte peste tot anul; se mai crede că Sfântul leremia 
aduce rodul şi belşugul; cine îl serbează îl are protector şi îi aduce belşug, îi ţine casa îmbelşugată 
şi plină de bunătăţi; se mai spune că Sfântul leremia umblă cu coşul plin cu piatră prin holdele 
celor care lucrează în această zi; cine mănâncă în această zi caş dulce şi bea vin alb va petrece bine 
tot anul; se crede că ziua este periculoasă pentru vitele albe şi de aceea trebuie ţinută; se mai ţine 
pentru ca vinul de anul trecut să nu facă floare; femeile nu frământă aluat pentru că mucezeşte; 
fasolea semănată în această zi este mult mai roditoare; este bine a se pune pepeni, castraveţi, 
pentru că, în cursul anului, nu vor fi mâncaţi de viermi; se ţine pentru ca să rodească bine 
porumbul; este considerat început de vară şi limită calendaristică până când se mai putea semăna 
porumbul; „Dacă nu se seamănă până la Arminden, poţi să bagi mestecăul în foc!" (l.OLTEANU, 
p.221-223). 

21 mai - Sfinţii împăraţi Constantin şi Elena. La această dată, se termină ciclul înmulţirii, care 
începe la Dragobete, şi puii păsărilor încep să zboare singuri; din acest motiv, ziua mai este numită 
Constantin Graur sau Constandinu Puilor (COMAN,ll,p. XIV;12.GHINOIU,p.79). în calendarul 
tradiţional ziua este numită Constantin Graur sau Constantinul Puilor, considerată a fi o sărbătoare 
dedicată păsărilor de pădure; pentru a preveni distrugerea strugurilor de către grauri, nu se lucra 
nimic în această zi, ea fiind respectată cu deosebire de către podgoreni; tradiţia populară spune că 
toate semănăturile făcute după această zi se vorîngălbeni şi se vor usca (PRESA). Se crede că vara 
începe în această zi; tot acum, păsările de pădure îşi învaţă puii să zboare; cine lucrează în această 
zi i se ard bucatele pe câmp; nu se lucrează, pentru ca păsările cerului să nu distrugă holdele şi 

strugurii; ziua mai este ţinută şi ca uliul să nu atace puii; este considerată limită calendaristică 
pentru semănatul porumbului, ovăzului şi meiului (1.0LTEANU,p.244). 

25 mai - A treia aflare a Capului Sfântului loan Botezătorul. în Moldova, ziua este numită locrn 
Fierbe Piatră sau Sfântul loan care Fierbe Piatră; oamenii se abţin de la orice fel de activitate, 
pentru a fi feriţi peste an de necazuri şi furtună grea, mai ales de trăsnet şi de orice fel de foc - 
Bucovina; nu se măsoară laptele oilor, pentru a fi ferite de trăsnete şi boli - Suceava; interdicţia de 
a lucra se explică prin faptul că acest loan, fierbând piatra, o aduce şi o descarcă unde doreşte, dar 
mai ales pe câmpul şi livada celui care a ignorat interdicţia, de unde el sau vitele pot fi trăsnite, 
poate să cadă fulgerul pe casă sau pe acareturi, grindină pe livadă, pe grădină sau pe toate 
semănăturile (2. MARIAN,II,p. 348). 

MAI (unealtă) 

Aici în înţeles de bătător de rufe, întrebuinţat de către femei la spălat lenjeria; femeia să nu bată 
hăinuţele copilului cu maiul, până la vârsta de un an, pentru că se crede că acesta va deveni 
bătăuş, când va fi mare - Moldova (2.GOROVEI,p.ll3). 

MAIMUŢĂ 

Indiferent de specie, maimuţa apărută în vis înseamnă, în general, vrăjmăşie, duşmănie; cine se 
visează că o ţine în braţe e semn că va cădea victimă unei iubiri făţarnice; dacă se visează bătând o 
maimuţă înseamnă că totuşi duşmanii săi se simt datori faţă de el şi, pentru un timp, îl păsuiesc în 
pricinuirea unor neplăceri; dacă visează că îl muşcă este semn că va suferi de deranjament 
stomacal din cauza alimentaţiei neprielnice - Suceava (NOTE,Băncescu). 

MAMA-HUCIULUI v. MUMA-PĂDURII. 

MAMĂ 

Figurinele antropomorfe cucuteniene, aparţinând Neoliticului, reprezintă cu siguranţă divinitatea 
feminină, mama-a-toate-creatoare, comună întregii lumi a Mediteranei orientale şi a Asiei sud- 
vestice, în directă legătură cu cultul fecundităţii şi al naşterii vieţii, cult prin excelenţă chtonian; 
figurinele masculine sunt extrem de rare; fără a exagera în legătură cu existenţa vreunei înrudiri 
lingvistice între „turan" de la etrusci, „turon" de la slavi şi „turca" din română, asemănarea este 
totuşi posibilă în vederea stabilirii unei etimologii; urmele unui cult al mamei se găsesc din plin în 
folclorul românesc (muma-pădurii, muma-ploii, muma-focului, muma-florilor, muma-grâului, 
muma-soarelui, muma-peştilor, muma-zmeilor, muma lui Dumnezeu), pentru că, în concepţia 
ţărănească, nu este nimic pe lume care să nu aibă o mumă, o maică, sinonim cu obârşie sau 
origine; aceasta exprimă, în fond, primele forme de organizare socială; ştiinţa religiilor a admis 
ipoteza că zeiţa-fată (fecioară), care apare atât de des singură sau asociată cu zeiţa-maică, este 
aceeaşi zeiţă-femeie, care apare, după ciclul naturii, când cu faţa ei primăvăratică şi văratică (verde 
şi în floare), când cu faţa ei tomnatică şi iernatică (căruntă şi uscată); marea, străvechea divinitate 
feminină, una, dar probabil mai multe, s-a păstrat sub diferite forme până în zilele noastre în 
cultura tradiţională românească; fac parte din acest ciclu magico-religios, pe lângă Maica 
Domnului şi Mama Codrului, mai ales Sfânta Duminică, Sfânta Vineri şi Sfânta Miercuri, poate şi 
Sfânta Luni şi chiar Sfânta Marţi (Marţolea) şi Sfânta Joi (Joimăriţa), adică toate zilele săptămânii, 
cu excepţia zilei de sâmbătă, care este ziua morţilor; apoi, de la Sancta Diana vin denumirile de 
plante: sânziană, sânziene, sânzenic, sânzuiană, ca şi sărbătoarea Sânzienelor (24 iunie), în 
contaminare cu zânele (zână < Diana), ielele, frumoasele etc., tot zeităţi ale pădurilor, legate direct 
de Diana şi vechea Bendis, adică probabil de Mama-Codrului; din acelaşi ciclu face parte şi Ileana 
Cosânzeana din basmele româneşti (HERSENI, p.205;226;335). îi va merge foarte bine celui care 
visează că îmbrăţişează o mamă - Suceava (NOTE,Băncescu). 

MANĂ 

Termen cu circulaţie specială (păstorească), având mai multe sensuri, dintre care, în limita impusă 
de acest dicţionar, sunt de menţionat: 1. lapte, fructul vacii; 2. (belşug de) lapte bun, smântânos, 
despre care poporul crede că poate fi (răpit ori) degradat prin farmece şi vrăji de către strigoaice, 
sau de către oameni, în orice zi, dar mai ales în zorii zilei când este prăznuit Sfântul Gheorghe (23 
aprilie); 3. (fig.) belşug, bogăţie, spor, câştig (ŞĂINEANU,lll,p.348;NOTE,Antonescu). 

MANDA 

Nume de femeie, prototip al prostiei, făcând pereche şi existând în expresia populară „Cum e 
Tanda, e şi Manda" (ŞĂINEANU,l,p.l74). 

MANOv. LADO. 

MANTA v. HAINĂ; MILITAR. 

MARE (MAREA NEAGRĂ) 

Ca spaţiu necuprins al apei, imposibil de controlat, marea simbolizează haosul, dar o dezordine 
totuşi fertilă, un loc al dezlănţuirii de stihii, care precede temporal ivirea unei lumi noi; coborârea 
în mare a boului, cerbului sau a calului, regăsibilă în diferitele specii folclorice româneşti, 
simbolizează gestul fecundator necesar organizării haosului, în fond o acţiune demiurgică 
(COMAN,l,p.8;NOTE,Antonescu). Tabloul mitic din textele de colind, al mării cu insula-arbore, 
imagine arhaică, aparţine mitului creării lumii din apă, mit adaptat aici colindului de naştere a 
anului prin întemeierea unei noi familii; la aceeaşi tradiţie, se vor altoi şi colindele de inspiraţie 
creştină, îndeosebi cele despre naşterea pruncului lisus; peisajul stihial, în cazul de faţă al mării, 
este locul originar al colindelor, exprimat sau sugestionat prin numeroase semne şi simboluri; 
cuplul mare-insulă, respectiv mare-copac axă a lumii, mai este reprezentat şi prin figura-metaforă 
prin care se introduce lumina ca stihie (originar focul): „La mijloc de loc,/Măru-i mărgărit,/Mândru- 
i Înflorit/Cu flori de argint!"; astfel, opoziţia faţă de elementul apă este indicată prin arborele de 
diamant („mărgărit"), argintat sau aurit; exemplul de mai sus este un aspect al perechii perfecte: 
stihia apei cu aceea a focului ceresc (soarele, fulgerul); colindele citează regulat raza soarelui, 
săgeata, lancea, sabia (până şi pistolul), cu funcţia activă, dinamică faţă de elementul calm, al 
creşterii lente, care este vegetalul: animalul sălbatic de vânat (bourul, cerbul, leul, delfinul) este 
provocator, prin el feciorul îşi mijloceşte cucerirea femeii şi ca atare ieşirea din adolescenţă; 
textele colindelor indică astfel corespondenţa dintre fecior sau feciorul călare şi soare, pe de o 
parte, cu fata mare, întrupare a apei şi lunii şi rădăcină a vieţii, pe de altă parte; din alte colinde se 
reliefează, dar mai ales din balada „Soarele şi luna", că Luna este sora Soarelui, ceea ce înseamnă 
că poporul cuprinde într-un cuplu lumina zilei cu noaptea; saltul în mare indică moarte şi 
renaştere, dacă acel care a sărit iese uscat, neudat, pe lângă faptul că apele sunt simbolizate de cai 
şi iepe, calul cu feciorul în şa fiind în elementul său; ieşind neudaţi indică astfel că marea a curăţat 
şi iniţiat pe fecior, acum fiind bun ostaş, bun mire (BUHOCIU,p.40-42;91-92). Pentru cine visează 
mare este semn de bine; marea liniştită, lină, înseamnă bucurie; marea cu talazuri este semn de 
pagubă şi silă; când marea apărută în vis are puţine valuri înseamnă că se va asista şi beneficia de 
fapta unor oameni cumsecade; dacă se visează mare uscată, secată, este semn că situaţia rea din 
prezent îşi va înceta acţiunea negativă şi se va preschimba în situaţie benefică, într-o stare 
accentuată de bine - Suceava (NOTE,Băncescu). 

MARGARETĂ (Chrysanthemum leucanthemum - DLRM,p.479) 

Numărând petalele florii de margaretă ( ochiul-boului), dintr-un punct ales la întâmplare, copiii, 
indiferent de sex, caută să afle peste câţi ani se vor căsători - Gorj;Vâlcea; sau rupându-le 

alternativ, flăcăii şi fetele încearcă să afle dacă se vor căsători sau nu în acel an - Sudul 
Transilvaniei;Oltenia (DRĂGULESCU,p.l54). 

MARIA EGIPTEANCA v. APRILIE. 

MARINA v. IULIE. 

MARMURĂ 

Este semn de boală pentru cel care visează marmură, prelucrată sau nu - Suceava (NOTE, 
Băncescu). 

MARO v. BRUN. 

MARTIE (Mart, Marte, Marţin, Mărţişor, Făurel, Germănariu) 

Prin decretul dat la 1166 de către Mihail Comneanul, din luna martie trebuia să fie sărbătorită 
doar ziua de 9 martie (Sfinţii 40 de Mucenici), zi în care totuşi erau permise unele munci 
gospodăreşti, dar fără să se menţioneze care dintre acestea; în schimb, circulara emisă de 
episcopul ortodox Ghedeon Nichitici de la Sibiu, la data de 6 decembrie 1786, stabileşte ca zi 
nelucrătoare doar ziua de Buna Vestire a Născătoarei de Dumnezeu Fecioara Maria - 25 martie 
(GRAMA,p.70-71). Este o lună foarte capricioasă, alternând zile cu ploaie, zăpadă şi zile însorite, 
sau chiar revărsări de râuri cu consecinţe negative pentru oameni; Făurel (martie) spune că, dacă 
nu i-ar fi ruşine de fratele mai mare, Faur (februarie), ar degera viţelul în vacă, oala la foc şi copilul 
în pântecele mamei; dar el e numai iute, nu are putere; pentru a-i veni de hac Babei Dochia, 
împrumută una sau două zile friguroase de la februarie; pentru aceste două zile, pe care martie 
refuză să le dea înapoi, cei doi fraţi se iau la bătaie în zilele Babei Dochia; „Când e vântul mare, cu 
ger, atunci e bătaia lor, se prind, se sfarmă; dintre toţi fraţii, martie e cel mai rău, este pus pe farse 
şi glume usturătoare, este încrezut, aduce boli, seceră vieţile oamenilor"; se crede că începutul 
primăverii nu este la 1 martie, ci lunga perioadă de hibernare ia sfârşit la 9 martie (Măcinicii), 17 
martie (Alexii) sau 25 martie (Blagoveştenie, Ziua Cucului); în funcţie de latitudinea geografică şi de 
altitudinea aşezării, stupii se scot la vărat tot la date diferite 9, 17 sau 25 martie; în Bucovina, 
această operaţiune deosebit de importantă se efectuează neapărat într-o zi de joi din perioada de 
creştere a lunii (12.GFIINOIU, p.65;99;219). în Maramureş, la începutul lunii sunt tunşi viţeii şi 
mânjii, ca să crească mari şi frumoşi, iar, spre sfârşitul lunii, se afumă grădinile cu zdrenţe aprinse 
şi se înconjoară acestea de trei ori, „să nu facă tăţi zermii şi alte bădigănii care strică recolta" 
(BOGDAN,p.44-45). Perioada 1-9 martie poartă denumirea generică de „Zilele Babei" - Muntenia; 
Teleorman (CRISTEA,p.45;NOTE, Antonescu). în Bucovina, prima zăpadă căzută în această lună se 
numeşte „omătul mieilor", iar cea de a doua „omătul puilor" (COJOCARU,p. 192). în care dintre 
zilele lunii martie va fi negură, tot în acele zile de peste an va fi vreme ploioasă, iar în câte zile va fi 
rouă, tot în atâtea va fi brumă după Paşte, iar în luna august tot atâtea zile vor fi cu negură şi 
stricăciuni pentru oameni - Suceava (NOTE,Băncescu). 

1 martie (Cuvioasa Mucenică Evdochia; Mărţişorul; Baba-Dochia). La 1 martie, biserica ortodoxă 
prăznuieşte pe Muceniţa Evdochia, care, în greceşte, înseamnă „biruitoarea"; ea şi-a trecut 
tinereţea în desfrâu, dar a fost botezată, s-a pocăit şi şi-a împărţit averea la săraci; credinţa ei i-a 
dat puterea să înfăptuiască şi câteva minuni, drept pentru care a fost trecută în rândul celor sfinţi; 
Dochia românilor a preluat de la Evdochia numai numele şi data de prăznuire, adică 1 martie; în 
calendarul popular, Dochia este surprinsă în ipostaza de „babă", aşa cum un alt bătrân, Crăciun, 
este numit „moş"; ceea ce se petrece la moartea Moşului Crăciun, între Ignat şi miezul nopţii de 
Revelion, este, din punct de vedere ceremonial şi ritual, aproape identic cu ceea ce se petrece în 
zilele babei: credinţa reîntoarcerii spiritului morţilor printre cei vii, beţia rituală confirmată de 

obiceiul ca fiecare persoană să bea vin, de la simpla gustare a „apei vii" şi „licoare a tinereţii", până 
la golirea unui număr de 40 sau 44 de pahare, amintirea jertfelor umane obişnuite, în preistorie, 
cu prilejul Anului Nou, prin modelarea din aluat copt sau fiert a unor figuri antropomorfe, numite 
mucenici, sfinţi, bradoşi şi mâncate sacramental în ziua morţii Babei Dochia, pomeni abundente, 
priveghiuri nocturne; starea de incertitudine se încheie în ziua de 9 martie, data echinocţiului de 
primăvară în calendarul iulian, când Dochia se transformă în stană de piatră, materie telurică 
primordială; partea a doua a ciclului exprimă bucuria că lumea a scăpat de la pieire, oamenii, cu 
mic cu mare, participă la consolidarea victoriei Soarelui care, ajuns în poziţie de cumpănă 
(echinocţiul), poate aluneca din nou spre întuneric şi miazănoapte, adică spre solstiţiul de iarnă; 
pentru a-şi continua drumul spre solstiţiul de vară, Soarele este ajutat să se înalţe tot mai sus pe 
cer prin aprinderea focurilor rituale; în acelaşi scop, moşii (bătrânii) şi copiii scot la suprafaţă 
căldura terestră prin bătutul ritual al pământului cu maiele şi ciomegele din lemn; timpul şi spaţiul 
se purifică prin curăţirea grădinilor, prin alungarea spiritelor malefice, cuibărite de-a lungul iernii în 
toate cotloanele, prin producerea de zgomote metalice şi fumigaţii, se fac şi observaţii 
astronomice, meteorologice şi pronosticuri, se începe, simbolic, cea mai importantă activitate a 
primăverii, aratul, prin scoaterea plugului în ţarină şi trasarea primei brazde; în unele legende, 
soacra (Dochia) îşi trimite nora (soţia lui Dragobete) la sfârşitul lunii februarie, deci în plină iarnă, 
să-i aducă fragi copţi; în alte legende, îi cere să meargă la râu şi să spele lână neagră până o face 
albă, iar pe cea albă să o facă neagră; de remarcat că nora Dochiei apare în unele legende ca fiind 
şi soră a eroului vegetaţional Lazăr sau Lăzărică; cu ajutorul lui Dumnezeu, ea reuşeşte să umple o 
ulcică cu fragi copţi; Dochia crede că a sosit primăvara şi, fără să mai asculte de ceilalţi ciobani, se 
hotărăşte să urce oile la munte, în alte legende, caprele; la plecare, intră în conflict cu ciobanii şi 
chiar cu zeul Marte, căruia îi adresează cuvinte licenţioase; îşi pune totuşi 9 cojoace în spate, sau 
12 în variantele moldoveneşti şi bucovinene, şi începe urcuşul fie singură, fie însoţită de fiul său, 
Dragobete; se porneşte însă o ploaie măruntă şi rece, care nu încetează 9 zile şi 9 nopţi; 
îngreunându-i-se cojoacele în spinare, Dochia le dezbracă pe rând, câte unul pe zi, până rămâne în 
ie sau cămaşă; în alte legende, cojoacele sunt abandonate din cauza unei călduri toride; în ziua a 9- 
a sau a 12-a de la plecare, se lasă un ger cumplit, din care cauză Dochia moare îngheţată, 
împreună cu oile şi se transformă în stană de piatră; Marte, supărat că-i nesocoteşte puterea, ar fi 
împrumutat câteva zile geroase de la fratele său mai mic, Februarie, care, deşi are numai 28 sau 29 
de zile, este foarte aprig şi reuşeşte să o răpună pe Dochia; Dochia este o Baba Cloanţa, urâtă şi 
rea; cu toate acestea, ea este sărbătorită la începutul sezonului reînvierii naturii, alături de o serie 
de personaje tinere (Dragobete, Sântoader, Sângeorz etc.); ea moare în ziua echinocţiului, adică la 
9 martie, conform calendarului iulian; mărţişorul începe să fie purtat, în unele zone, la apariţia pe 
cer a Lunii Noi, în timpul lunii martie (3.GHINOIU,p.35-37;12.p.l97-198;202-203). Baba Dochia, 
numită în Teleorman şi Baba Marta, cade totdeauna la 1 martie sau mărţişor, zilele ploioase şi 
friguroase -12 la număr - sunt tot atâtea câte cojoace a avut ea când a plecat cu oile la munte; fiul 
babei Dochia se numeşte Dragobete lovanîn legendele din Muntenia, unde baba Dochia poartă 
numai 9 cojoace; legende cu baba Dochia au fost consemnate în Banat, Bihor, Cluj, Braşov, 
Mehedinţi, Gorj, Prahova, Ilfov, Ialomiţa, Moldova de sud şi centrală şi Bucovina; dar pretutindeni, 
aceste 9 sau 12 zile de la început de martie poartă numele de Babele, Zilele Babelor, Zilele Babei 
sau Zilele Babei Marta, considerându-se că, începând de la 9 martie, vremea se încălzeşte treptat; 
astfel, zilele Babei Dochia sunt în număr de 9 în Năsăud, Muntenia, Teleorman, Moldova şi 
Dobrogea şi 12 în Sibiu şi Bucovina; în Transilvania şi Bucovina se crede că, dacă Dochia nu-şi 
scutură cojoacele în cele 12 zile, atunci şi le scutură pe toate 12 în cea de-a 13-a zi; cum se termină 
zilele Babei, numite în unele părţi ale Transilvaniei şi Vântoasele, încep Moşii, numiţi, în Năsăud, 
Sfinţi sau Sâmţit n Bucovina; se spune că Moşii sunt buni; în mai toate zonele României, oamenii 
sau numai cei în vârstă îşi aleg câte o zi din cele ale Babei şi, precum este vremea în această zi, aşa 
le va fi şi viaţa în acel an, mai luminoasă sau mai mohorâtă; primei zile din martie i se mai spune şi 

Cap de primăvară ; în Bucovina, dacă în această zi este soare şi cald, oamenii cred că primăvara şi 
vara vor fi frumoase; dacă zilele Babei cad înainte de 1 martie, oamenii zic că primăvara este bună 
şi că ei pot ara şi semăna mai devreme, iar dacă se înşiruie după ziua ei, înseamnă că primăvara va 
fi urâtă şi ţăranii trebuie să întârzie cu aratul; zilele care trec de 9 sau 12 se numesc, în general, 
Zilele împrumutate sau împrumutări ; în ordine, zilele împrumutate sunt: ziua sturzului, a mierlei, a 
cocostârcului, a ciocârliei, a cucului, a rândunelelor, a omătului, ţurţurii sau ziua mieilor şi ziua 
berzelor şi aceasta din cauză că aceste zile premerg reîntoarcerii din ţările cu climă caldă a 
păsărilor migratoare; este de asemenea, perioada naşterii mieilor; în decursul celor 9 sau 12 zile, 
precum şi a celorîmprumutate, timpul este foarte schimbător, când plouă, când ninge, când este 
soare; în Gorj, femeile nu lucrează în această zi, iar, în Bucovina, ziua este ţinută pentru ca vremea 
să fie bună; în Muntenia, se crede că este bine de ţinut ziua, ca să se potolească mânia Babei 
Dochia şi frigul de primăvară să nu facă pagube pe câmp; în Suceava, se ţine ca nimeni din casă să 
nu se îmbolnăvească de vărsat, iar în Bucovina pentru ca nimeni să nu se înece peste vară la 
scăldat; unicul lucru femeiesc permis este claca de tors, pentru că şi Baba Dochia când a mers cu 
oile şi caprele la munte şi-a luat cu ea furca de tors şi a tors pe drum; în această zi nu se lucrează, 
pentru a domoli mânia Babei Dochia şi frigul de primăvară să nu facă pagubă în semănături; în 
prima zi a lunii martie, numită în Dobrogea şi Dragobete, iar, în Ţara Oltului, Dragobete cap de 
primăvară sau Dragobete cap de vară, există obiceiul, în Banat şi Bihor, ca fetele să strângă apă din 
omătul topit, să-l păstreze şi să se spele cu ea de-a lungul întregului an, ca să fie frumoase şi 
drăgăstoase; în Banat, în această zi se face Dragobetele de dragoste, care durează întreaga lună 
martie, prin căutarea în pădure a florilor de fragi şi cu apa de pe ele să se spele fetele nemăritate, 
ca să fie plăcute şi curtate când merg peste an la joc sau la altă petrecere; în Bihor, pe lângă apa de 
nea şi cea de pe floarea de fragi, se mai ia şi apă de ploaie sau apă de izvor, din aceeaşi lună, 
considerându-se că aceasta este bună pentru asigurarea unei sănătăţi robuste; mai mult, locuitorii 
din Bucovina spun că, dacă se ia apă din fântână sau din vreun pârâu în cursul zilelor Babei şi se 
toarnă în butoaiele cu varză, castraveţi sau pepeni muraţi, aceştia nu se mai înmoaie, ci se întăresc 
şi rezistă mai mult timp de-a lungul primăverii (2.MARIAN,I, p.83;281;309-310;317). Este ziua 
Babei-Dochia; se spune că Dochia este îmbrăcată cu 12 cojoace şi că, în fiecare din primele zile ale 
lunii martie, ea îşi aruncă de pe ea câte un cojoc, drept pentru care se schimbă şi vremea zilnic - 
Suceava; mai mult, până nu-şi leapădă Dochia toate cele 12 cojoace, nu se face primăvară - 
Suceava; flăcăii şi fetele îşi aleg, încă din luna februarie, câte o zi şi, cum va fi aceasta, aşa le va fi şi 
soţia sau soţul: urâtă sau frumoasă, rea sau bună etc. - Tecuci;Suceava; cum va fi vremea în 
această zi, tot aşa va fi şi peste vară - Suceava; se leagă la fiecare pom un fir roşu, pentru ca acesta 
să facă roade bogate peste vară - Teleorman; la 1 martie, fetele îşi pun mărţişoare la gât şi la 
încheietura mâinii, pe care le poartă de-a lungul întregii luni, pentru ca, peste vară, să fie curtate şi 
rumene la faţă; în ultima zi a lunii martie, mărţişorul este legat de ramura unui pom sau de stâlpul 
casei - Muntenia;Teleorman; nu se face pâine, nu se spală rufe şi nu se coase de-a lungul tuturor 
zilelor babelor - Ţara Oltului (2.GOROVEI,p.76-77;137;198;GOLOPENŢIA,pl37;CRISTEA,p.45). La 1 
martie, încep Babele, iar cine are stupi nu trebuie să iasă din curtea casei toată ziua, nici să dea 
ceva cuiva, fiindcă îi vor fugi la vară stupii; cu deosebire bărbaţii trebuie să ţină această zi, ei 
punând femeile să depene, cu vârtelniţa aşezată dinaintea stupilor, câte un scul de fire, iar sculul îl 
leagă de coşniţa stupului, pentru ca albinele să nu roiască; apoi înmoaie busuioc în apă sfinţită şi 
stropesc cu ea stupii; tot astăzi, se „slobod" stupii, adică li se destupă urdinişurile, ca să poată ieşi 
albinele - Ţara Haţegului (CLOPOTIVA,p.448). în Teleorman, această zi este a Babei Marta; 
legendele despre Baba Dochia sunt numeroase şi diferite, se spune că ea, atunci când îi vine 
timpul se îmbracă cu 12 cojoace, îşi ia furca de tors şi mai multe fuse şi merge cu oile la păscut, 
lepădându-şi în fiecare zi câte un cojoc şi când le-a dat jos pe toate, se spune că a trecut Dochia; în 
alte legende, se spune că Dochia a fost păstoriţă de capre şi cum era friguroasă ca toate femeile, 
pe o vreme ca aceasta, deosebit de schimbătoare şi plină de furtuni, era îmbrăcată cu 12 cojoace; 

după ce trecea câte o furtună, Baba Dochia dădea jos câte un cojoc, până le-a lepădat pe toate; în 
afară de cele 12 zile ale Babei Dochia, se mai ţin trei zile furtunatice de ale Dochiei şi anume: a 
sturzului, a mierlei şi a mieilor şi astfel se adună 15 zile; în cazul că aceste trei zile nu se arată 
acum, în martie, ca să aducă zăpadă, pot să se arate vara sau târziu, în toamnă; dar multe legende 
vorbesc despre Dochia ca de o babă rea, care a persecuta-o crunt pe nora sa şi, din această cauză, 
Dumnezeu a prefăcut-o într-o stană de piatră; de la 1 martie încep Babele, al căror număr diferă 
de la zonă la zonă: 9 zile sau 12 zile; în Transilvania, ele se numesc şi Vântoase; în Muntenia, unde 
se spune că ar fi doar 9 babe, este obiceiul ca să fie aleasă o bătrână din sat, căreia să-i corespundă 
câte o zi din acest răstimp; dacă ziua este frumoasă, înseamnă că bătrâna respectivă este bună la 
suflet; dacă însă este frig, înseamnă că bătrâna este rea şi este responsabilă pentru timpul de 
afară; în toate zonele, ziua Babei Dochia este ţinută mai cu seamă de femei împotriva înecului şi a 
bolii de vărsat; nu se lucrează nimic altceva, dar se poate toarce, pentru că şi baba Dochia a mers 
la păscut însoţită de furca de tors; în această zi, se leagă un fir roşu la pomii roditori, pentru a avea 
belşug de fructe (PRESA). 

2 martie - Sfântul Mucenic Teodor. Este sărbătorit în special de fete, ca să le crească părul 
frumos; evident că în această credinţă persistă confuzia cu Sântoader, sărbătorit în duminica din 
prima săptămână a Postului Paştelui (2. MARIAN,l,p.83). 

9 martie - Sfinţii 40 de mucenici din Sevastia; Măcinicii. La nouă zile după Baba Dochia urmează 
Moşii, care sunt buni, pentru că ei îndată încep să bată cu botele sau cu ciocanele în pământ, 
pentru ca acesta să se dezgheţe - Banat;Transilvania;Muntenia; Moldova;Bucovina; sau să intre 
gerul în pământ şi să iasă căldura - Banat;Năsăud; Romanaţi; sau să crească iarba cea verde - 
Sibiu;Cluj;Năsăud; tot la această dată începe ziua să se mărească cam cu cât sare cocoşul peste 
prag - Bucovina; în Mehedinţi, Dâmboviţa, Ialomiţa şi în Moldova, copiii obişnuiesc să bată 
pământul cu maiele şi cu botele, rostind: „ Tună ger şi ieşi căldură!"; în Bucovina nu se bate 
pământul cu maiele, dar tineretul face 40 de mătănii, câte o mătanie pentru fiecare moş în parte, 
sau chiar câte 40 de mătănii pentru fiecare sfânt, ca să aibă mulţi ani de viaţă, să fie sănătoşi peste 
an, dar mai ales pentru a fi ajutaţi să găsească bani ascunşi în pământ; mătăniile se bat în seara 
dinaintea zilei de 9 martie; tot în Bucovina, se mai crede că acum se dezgheaţă apele şi de aceea 
cei din satele situate pe lângă râuri merg la pescuit, crezând că, dacă vor prinde 40 de peşti în 
această zi şi pe unul dintre ei îl vor înghiţi de viu, tot anul vor avea noroc la peşte; sau sunt fierţi şi 
mâncaţi toţi cei 40 de peştişori, pentru că, se spune, cei 40 de sfinţi au să rit în apă, dintre care 39 
au scăpat şi numai unul s-a înecat şi s-a făcut duh necurat, de aceea fiind bine să se mănânce 40 de 
„chitici", pentru ca nu cumva cel ce nu o face să se transforme în duh necurat; se fac, în această zi, 
diferite copturi care se numesc astfel: în Banat, sânţi, sâmţi sau moşi de păresimi; în Mehedinţi, 
brăduleţi; în Teleorman, brânduşi; în Mehedinţi, Olt, Romanaţi şi Teleorman, bradoşi; în 
Dâmboviţa, măcinici şi măcinice; în Ilfov şi Ialomiţa, mucenici; în nordul Moldovei, sfinţi şi sfinţişori; 
aceste copturi au formă de om, porumbel sau albină, sau pe ei se înţeapă, cu o ţeavă de sucală, 
forma unui om, sau pur şi simplu se înţeapă aluatul de 40 de ori; este înţepat chiar şi aluatul din 
care se face pâinea în această zi; se fac şi în formă de 8, sau covrigei, dar să aducă pe cât posibil a 
formă de om; în Banat, se crede că mierea rămasă de la unsul colăceilor este bună de dragoste; 
colăceii se ung cu miere în Banat, Mehedinţi, Teleorman, sudul Moldovei, Roman, Neamţ şi nordul 
Moldovei; în Câmpia Bărăganului, se fierb şi deasupra se presară nucă pisată şi uneori scorţişoară; 
colăceii sau fiertura se dau de pomană atât pentru rodul pământului, cât şi pentru sufletul morţilor 
din familie - Teleorman;Rădăuţi; sau se ung cu zeama lor uşile coşarelor, după ce sunt aduşi de la 
biserică, pentru a spori turmele oamenilor şi pentru a rodi pomii din grădină - 
Dâmboviţa;Botoşani; în Muntenia, pentru că sunt fierţi, nu se duc la biserică, dar sunt împărţiţi de 
pomană, pentru a rodi grâul şi să le meargă bine oamenilor tot anul; în Bucovina, se fac chiar 40 de 
plăcinte umplute cu mac sau 40 de pâinişoare, care se împart, ca Moşi, la săraci; în Dâmboviţa, 
oamenii strâng gunoiul de prin curte şi îi dau foc, iar, în Ialomiţa, focul din gunoaiele adunate este 

făcut împrejurul casei; în Râmnicu Sărat, focul este făcut de dimineaţă şi peste el sar toţi copiii; în 
Suceava, cei mai mulţi dintre locuitori nu fac lucru greu, ci doar activităţi uşoare pe lângă casă; în 
Banat şi Bucovina, femeile nu lucrează nimic din cele ce le aparţin şi ţin ziua pentru diferite boli; în 
Suceava, se crede că sfinţii dintr-un an, care se strâng cu toţii pentru a participa la liturghia cu 
sobor, dezgheaţă în această zi pământul şi apa; singura activitate a femeilor este să semene 
legume ca usturoi, ceapă, răsad de varză şi flori, considerându-se că semănăturile din această zi nu 
vor fi atacate de viermi, omizi, pureci de grădină şi alte insecte păgubitoare; există şi credinţa că 
semănăturile din această zi se prind mai lesne, deoarece, începând de astăzi, pământul nu mai 
îngheaţă, fiindcă sfinţii, bătând cu botele în pământ fac prin aceasta să intre frigul şi să iasă 
căldura; totodată se spune că rodul acestor semănături nu putrezeşte toamna; înainte de a pregăti 
stratul, femeile dau de pomană câte 40 de colaci (sau sfinţişori) cu 40 de lumânări şi bat 40 de 
mătănii, după care se apucă de lucru; se mai sapă pentru obţinerea de iarbă mare, afirmându-se 
că aceasta este bună de leac contra fulgerelor - Suceava; iarba mare se mai dă oilor amestecată cu 
tărâţe, înainte de răsăritul soarelui - Râmnicu Sărat; altele adună apă de omăt sau de ploaie, 
crezând că este bună contra durerilor de cap sau a durerilor de ochi - Bucovina; se stropesc vitele 
cu mujdei de usturoi, amestecat cu sare şi oţet, în credinţa că apără animalele de muşcătura 
şerpilor şi a nevăstuicilor, iar cenuşa, câtă s-a făcut în această zi pe vatră, se adună şi se pune la 
pomi şi pe straturile de legume contra omizilor şi purecilor de câmp - Munţii Apuseni; sau se ia 
cenuşă şi cârpe aprinse şi se înconjoară casa, pentru a nu intra şerpii în ea - Ialomiţa; bărbaţii din 
Bucovina leagă pomii cu paie, ca să rodească mai bine, iar cei din Muntenia strâng toate gunoaiele 
de prin curte şi le dau foc în mijlocul ogrăzii; cei care au stupi îi curăţă, luând ceva miere din ei - 
Olt; se crede că la liturghia ce se săvârşeşte la această sărbătoare participă toţi sfinţii dintr-un an; 
din această zi, încep să se dezgheţe pământul şi apa; se spune că tot ceea ce se seamănă în această 
zi va rodi de 40 de ori mai mult, din cauză că sfinţii bat cu botele în pământ, ca să intre frigul şi să 
iasă căldura, să crească iarba şi frunzele, să se desprimăvăreze şi să se pornească plugurile în 
arătură; cum va fi vremea în această zi, tot aşa va fi timp de 40 de zile în continuare; dacă plouă în 
ziua aceasta, va ploua şi în ziua de Paşte; dacă tună, este semn că vara va fi roditoare; din această 
zi începând, revin pe meleaguri româneşti cocorii şi cocostârcii; se spune că, începând cu această 
dată, ziua se măreşte cât sare cocoşul peste prag; în memoria celor 40 de martiri, se fac preparate 
din făină de grâu: în sudul României, aluat pregătit obişnuit, ca pentru covrigi, împletit în formă 
umană sau în forma cifrei 8, numiţi mucenici sau măcinici, apoi uşor rumeniţi în cuptor şi fierţi în 
apă în care se pune coajă de lămâie, zahăr, alte mirodenii, la urmă, după fierbere şi înainte de a fi 
serviţi, fiertura aceasta fiind presărată deasupra cu scorţişoară şi nucă măcinată; în Moldova se 
prepară aluat ca pentru cozonaci, se împletesc în forma cifrei 8, iar după coacere se ung cu miere 
şi nucă măcinată; sunt duşi la biserică, sfinţiţi şi apoi daţi de pomană copiilor, vecinilor, săracilor 
pentru sufletul celor morţi şi în credinţa că pământul va da rod mai bogat în anul agricol, care 
începe în această zi; este denumită în unele zone Ziua Sfinţilor sau a Brânduşilor ; în mentalitatea 
tradiţională, cei 40 de sfinţi mucenici apar ca ocrotitori ai omului, ai vegetaţiei şi agriculturii; se 
spune că ei ar alunga iarna, bătând cu ciubotele în pământ, pentru a alunga iarna şi pentru a ajuta 
natura să revină la viaţă; astfel, pentru a li se capta bunăvoinţa, li se aduc ofrande: 40 de colaci, 
numiţi mucenici, sfinţi, bradoşi sau boboneţiîn Oltenia şi Muntenia, sâmţiîn Pădureni; mucenicii 
au forma cifrei opt şi se prepară prin fierbere; ei se împart pentru morţii familiei, din care cauză 
această zi mai este numită şi „Moşii cei curaţi" sau „Moşii de păresimi"; astfel, parte din focurile 
care se aprind în zorii acestei zile ar fi destinate şi ele morţilor, care, conform tradiţiei, ar reveni 
printre cei vii şi se adună în jurul acestora pentru a se încălzi; în unele părţi din Muntenia, se mai 
face în această zi, în afara celor 40 de mucenici, şi un bradoş mai mare, în formă de om, cu gură, 
urechi, nas, dar orb, care se numeşte Uitata, pentru pomenirea tuturor morţilor care, în decursul 
anului ar fi fost uitaţi nepomeniţi; această Uitată este jucată de copii în jurul focului făcut în 
mijlocul ogrăzii, apoi unsă cu miere şi mâncată; în Banat se dau de pomană, în afară de Sfinţi şi 

cele 40 de pahare de rachiu sau vin, şi iahnie de fasole, nuci, poame, alune etc.; tot în Banat, în 
această zi se iese la vie, în grădini şi livezi, unde sunt împărţite 40 sau 44 de Sfinţi şi 40 sau 44 de 
pahare de rachiu, apoi se varsă ceva vin la rădăcina unui butuc de viţă sau a unui pom, în credinţa 
că astfel procedând oamenii vor obţine rod mai bogat, iar apoi înconjoară întreg locul cu 
afumătură de rânză, spre a fi ferit de toate relele; dar este bine, se crede în sudul Moldovei, în 
Neamţ şi în Bucovina, ca nu doar să se dea de pomană, ci şi înşişi oamenii să bea câte 40 de pahare 
de vin sau de rachiu; în Transilvania, Moldova şi Bucovina, dacă nu în această zi, dar a doua sau a 
treia zi este obiceiul de a scote plugul la arat, crezându-se că sămânţa semănată acum nu va mai 
îngheţa şi recolta va fi mai bună; în cazul unei vremi potrivnice, oamenii tot îşi fac de lucru cu 
uneltele agricole, fie reparându-le, fie ascuţindu-le la vreun fierar, fie trecându-le prin foc, pentru 
a le curăţa de tot răul, fiindcă se crede că este păcat să se meargă primăvara la arat cu fiarele 
ascuţite de cu toamna; când totul este pregătit, carul în care sunt puse uneltele şi ceva nutreţ 
pentru vite fiind gata de plecare, soţia sau mama gospodarului iese în ogradă cu o cofă cu apă, un 
bucheţel de busuioc, o căniţă în care se află tămâie, o pâine de grâu şi o bucată de sare şi 
înconjoară cu acestea pe plugari şi carul, de trei ori, mergând în sensul evoluţiei diurne a soarelui, 
îi afumă cu tămâie şi îi stropeşte cu agheasma din cofă, zicând: „Cât de curată/E tămâia/Şi 
agheasma,/Aşa de curaţi/Şi voi să umblaţi,/Nicicând să nu daţi/Peste vreun moroi,/Sau vreun 
strigoi,/Să vă facă rău!"; apa rămasă în cofă este vărsată în final peste boi, pâinea şi o parte din 
sare sunt date plugarilor şi boilor să le mănânce, iar ulceaua cu tămâie se pune jos, împreună cu 
un topor şi o bardă peste care trec animalele şi carul, sau ulcica este spartă de coarnele boilor; 
înconjurarea de trei ori a plugului, afumarea lui cu tămâie şi stropirea cu agheasmă se fac pentru 
ca plugarilor şi vitelor să le meargă bine pe toată durata aratului, să iasă cu arătura la capăt tot aşa 
de voioşi şi sănătoşi precum au intrat, să-i ferească Dumnezeu de toate relele, să nu le iasă înainte 
vreun duh necurat şi să-i pocească, să rodească bine grâul ce va fi semănat, adică să nu le lipsească 
nimic; după ce a pornit plugul, unele femei, până să iasă carul din curtea casei, iau un ou de găină 
şi îl aruncă pe sub mâna stângă peste boi sau dinaintea acestora, în credinţa că, dacă oul nu se 
sparge, atunci nici plugul nu se va strica pe timpul aratului; dacă oul se sparge, unii consideră că 
acesta este un semn că tovărăşia plugarilor se va destrăma din vreo pricină oarecare; în 
Transilvania, se dă de mâncare vitelor de la plug câte un ou spart; unii se duc direct la ţarină, alţii 
însă înconjoară cu carul de trei ori gospodăria sau măcar casa; alţii se duc mai întâi în grădină şi, 
bătând trei mătănii şi zicând „Dă, Doamne, roadă!", trag o brazdă, apoi desjugă boii şi mănâncă cu 
toţii, inclusiv animalele, crezând că, dacă nu mănâncă, nici ogorul nu va rodi; desigur că obiceiul 
descris mai sus are unele particularităţi zonale; astfel, în Cluj şi Braşov, se pun pe un scaun o pâine, 
un vas cu apă şi un altul cu jar şi tămâie, se stropeşte şi se tămâiază pentru ca plugarii să fie feriţi 
de furtună, de tunete şi de fulgere şi să nu fie atacaţi de Frumuşele (vânturi rele); în Suceava, se 
stropeşte cu apă şi se tămâiază, ca să nu vină la holde şerpi, lăcuste etc., după care se dă plugarilor 
câte un colac, ca să rodească ţarina; în laşi, stropirea cu apă şi tămâierea sunt însoţite de urarea 
„Noroc să dea Dumnezeu, ploaie şi roadă!"; în Braşov, se crede că omul care a ieşit primul la arat 
va fi mai avut, iar ogorul lui va fi apărat de grindină şi de păsări; mai mult, bătrânele consideră că 
prima glie brăzdată de întâiul plugar ieşit la arat este bună de farmece, drept pentru care o iau şi 
dau câte o mică bucată din ea fetelor care vor să fie primele văzute la horă; în Năsăud, se crede că 
este bine ca semănătorul, când seamănă întâia oară, să nu vorbească cu nimeni, pentru ca păsările 
să nu-i strice holdele; în cea de-a noua zi din martie, ţăranii bat cu maiele în pământ, pentru a-i sili 
căldura să iasă afară, făcând în acelaşi scop şi focuri prin bătătură; în Oltenia şi Muntenia, la 9 
martie, se aprinde o cârpă şi cu ea se afumă casa şi curtea, acareturile şi grajdurile, inclusiv în 
încăperile acestora, ca să fie apărate de toate relele, dar mai cu seamă pentru a îndepărta de la ele 
şerpii, care ies în această zi din ascunzişurile lor de peste iarnă, după cum se crede în Mehedinţi, 
Gorj, Olt şi Dâmboviţa; în Mehedinţi, Olt şi Teleorman, se mătură curtea, gunoiul se adună 
grămadă şi apoi i se dă foc în curte; în Olt, Teleorman, Ilfov, Dâmboviţa, Ialomiţa, Râmnicu Sărat, 

după ce acest foc a început să ardă cu flacără, cei ai casei şi mai ales tinerii încep să sară peste el în 
aşa fel ca fumul să treacă prin îmbrăcăminte, în credinţa că fie le va merge bine tot anul, fie ca 
până la toamnă să se căsătorească, fie să aibă parte de comori, fie pentru a veni primăvara mai 
repede şi pentru ca fumul care iese să apere gospodăria de şerpi şi muşcăturile lor; focul care se 
face în curte este întâlnit şi în Banat, în Munţii Apuseni şi Transilvania, pentru ca în timpul anului să 
nu-i atace puricii; în Banat, se bate în foc cu bâte, ca să se împrimăvăreze, apoi se înconjoară 
casele şi grădinile cu fum provenit de la o pânză aprinsă, pentru a fi ferite de omizi, şerpi etc.; în 
cele mai multe localităţi din Banat, dar mai cu seamă în Bucovina, toate acestea se fac la Alexii (17 
martie) sau la Buna Vestire (25 martie); din punct de vedere al previziunilor meteorologice, în 
Bucovina, se crede că, dacă în noaptea dinspre această zi îngheaţă apa şi mai îngheaţă încă 40 de 
zile la rând, atunci toamna următoare va fi lungă şi bună, iar dacă nu îngheaţă înseamnă că 
toamna bruma va cădea mai devreme; în caz că îngheaţă pământul în noaptea dinspre 40 de Sfinţi 
este semn că toamna nu vor fi brume şi că porumbul poate fi adunat până mai târziu, iar în caz că 
nu îngheaţă înseamnă că trebuie semănat mai devreme, pentru că în toamnă va fi brumă timpurie; 
se mai crede că, dacă va fi îngheţ în noaptea dinspre 9 martie, atunci vor mai fi 40 de îngheţuri 
până se va face cu adevărat primăvară; în caz că pământul, în această zi, este aşa de îngheţat, încât 
roţile căruţelor duruie pe drum, înseamnă că porumbul se va coace în aşa măsură, că va durui şi el 
tot la fel când va fi pus în pod; cum va fi vremea în această zi, tot aşa vor fi şi următoarele 40 de 
zile; în Muntenia, se crede că, dacă bate vântul sau va fi vreme liniştită, tot la fel va fi vremea şi în 
cele 40 de zile care urmează; în Moldova, se spune că aşa cum este această zi, aşa va fi toată 
primăvara; în Suceava, se crede că, dacă plouă în această zi, va ploua şi de Paşte; în Bucovina, dacă 
tună se spune că vara va fi roditoare, iar, dacă tună înainte de această zi, atunci vara va fi 
neroditoare, cu multe ploi şi tunete; în Banat şi Transilvania, se mai crede că acum este bine să fie 
începute toate farmecele, vrăjile şi făcăturile, bune a fi folosite tot anul, cu deosebire cele contra 
luării manei din câmp, din casă şi din familie; se pregătesc acum şi operaţiunile trebuie să se 
încheie în Joia Mare înainte de Paşte (2.MARIAN,l,p.309;ll,p.7;10-12;15-16;18-19;22-27;RAZBA, 
p,16;PRESA). în această zi, se împart 40 de mucenici (colăcei cu nucă) şi fiecare om trebuie să bea 
40 de pahare cu vin - Moldova; se împart 44 de bradoşi şi 44 de pahare cu vin şi se pun pe culmea 
din casă un scul de nărămzat şi o pânză albă, pentru ca grâul roşu să se facă mare şi bogat - Dolj; 
se scot stupii afară, se dă şi ceva de pomană pentru rodul albinelor, iar apicultorii să nu iasă din 
curte, ca nici roiul să nu plece, când roiesc stupii - Ţara Oltului; se fac focuri şi încotro se va duce 
fumul în acea parte vor fi găsiţi pui de graur - Bihor; sunt arse toate gunoaiele, pentru ca focurile 
care se fac prin gospodării şi prin grădini să aducă primăvara mai curând - Ialomiţa; se face foc în 
curte, din gunoiul măturat şi strâns, şi toţi ai casei sar peste el de trei ori, ca să nu aibă peste vară 
purici - Muntenia; ca să nu fie periculoasă muşcătura de şarpe, este bine ca omul să se afume, în 
această zi, cu un petic de pânză aprinsă - Vâlcea; cum va fi ziua aceasta, tot aşa va fi şi toată 
primăvara - Suceava; cum va fi vremea în această zi, tot aşa va fi şi peste 40 de zile - Muntenia; 
Suceava; dacă bate vântul în această zi, tot aşa va bate 40 de zile - Ţara Oltului; dacă în această zi 
este frig şi îngheţ înseamnă că va fi frig şi va da îngheţ până în ziua de 23 aprilie (Sfântul Gheorghe) 
- laşi; dacă este îngheţ, încât căruţele duruie mergând pe drum, înseamnă că, toamna, porumbul 
se va face atât de bine, încât va suna la fel la urcarea lui în podul casei - Suceava; când ziua aceasta 
găseşte pământul acoperit cu zăpadă este semn că anul va fi roditor - Suceava; în această zi, se ard 
toate gunoaiele strânse din ogradă şi din grădină şi se izbeşte cu maiele în pământ, pentru ca din 
pământ să iasă căldura, să intre gerul şi să vină primăvara cât mai curând - lalomiţa;Moldova 
(2.GOROVEI,p.l9;36;104-106;155;186;268;273;GOLOPENŢIA,p.l35;145). în dimineaţa zilei de 9 
martie, nimeni nu iese afară, până nu se afumă cu o zdreanţă aprinsă; trage fum pe gură şi pe nas, 
apoi se afumă în jurul capului, de-a lungul trupului, mâinilor şi picioarelor; se crede că acela care 
iese neafumat îl vor muşca şerpii peste vară; după ce se afumă toţi ai casei, se afumă toate 
camerele casei, apoi se înconjoară casa şi curtea, se face acelaşi lucru în beciuri, şoproane, grajd şi 

coteţe, afumându-se totodată vitele, porcii şi păsările, apoi se iese în ogradă şi în grădină, 
afumarea efectuându-se pentru a apăra întregul spaţiu contra şerpilor; când se termină cu 
afumarea, copiii ies în bătătură şi bat în pământ cu un ciomag sau cu un sucitor (mestecău, 
făcăleţ), strigând „Ieşi, căldură, tună frig!", repetând cuvintele la fiecare bătaie în pământ; în afară 
de mucenici, se mai fac acum şi un fel de turtiţe din făină de porumb, care se ung cu miere, 
precum şi un popoi sau asmă, care se dă de pomană unui vecin sau unei rude, împreună cu un 
fuior de cânepă şi o strachină cu fasole, pentru ca nimeni din casă să nu se îmbolnăvească de bube 
negre; turtiţele sau asmele mici sunt ornamentate la suprafaţă cu 40 de cerculeţe făcute cu un 
beţişor; la frământarea lor, se pune în aluat şi o monedă; copiii aşteaptă cu bucurie împărţirea 
acestor turtiţe, pentru că se crede că aceluia care va nimeri moneda îi va merge bine toată vara; 
din această cauză, tot lui îi va reveni sarcina de a pune pe ouă prima cloşcă - Gorj (CĂRĂBIŞ,p.l8- 
19). în Ţara Almăjului, ziua este marcată de facerea măcinicilor, prilej în care se coace şi o turtă pe 
care gospodinele o înţeapă de 40 de ori, apoi îşi înconjoară copiii cu un fir de lână albă, ca să fie 
feriţi de boli, după care le împart turta coaptă să o mănânce (DOLÂNGĂ,p.l5). în Gorj, se crede că 
sfinţii din această zi, 40 la număr, sunt protectori ai omului, ei alungă iarna, bătând cu ciubotele în 
pământ, pentru ca el să se dezgheţe; li se aduc drept ofrandă 40 de colăcei copţi, imitând forma 
umană, numiţi mucenici, sfinţi, brădoşi sau boboneţi; ei se împart nu numai pentru cei 40 de 
martiri, ci şi pentru morţii familiei, din care pricină ziua mai este numită şi „Moşii cei curaţi" sau 
„Moşii de Păresimi"; până a nu se lumina de ziuă, femeile mai în vârstă afumă cu o cârpă aprinsă 
mai întâi pe toţi ai casei şi apoi grajdul şi coteţele, pentru a alunga duhurile rele care s-ar fi putut 
cuibări în vreun cotlon al sufletelor sau al acareturilor şi spre a feri gospodăria de şerpi; apoi ies în 
grădină şi aprind focuri în care aruncă tot ce este vechi şi inutil la casa omului, în semn de 
primenire, de purificare a spaţiului; cei tineri simulează izgonirea iernii, strigând „Marte, Marte,/ 
Dă zăpada la o parte!" (SANDA,p.36-38). Se fac 44 de bradoşi, care se împart calzi, în amintirea 
celor 44 de mucenici şi se împart şi mucenici; se mătură curţile, se greblează grădinile şi se ard 
toate gunoaiele, se afumă casele, grajdurile şi celelalte acareturi, ca semn al începutului de 
primăvară, iar arderea gunoaielor se face pentru a alunga duhurile rele - Teleorman (CRISTEA,p.45- 
46). Până spre mijlocul sec. al XX-lea, chiar şi după ultimul război mondial în unele locuri, satele din 
sudul României se confundau, în dimineaţa zilei de 9 martie, cu nişte nori de fum groşi, datorită 
focurilor aprinse prin curţi şi grădini; focurile aprinse din gunoaiele rezultate din curăţirea 
terenului şi a anexelor gospodăreşti, în afară de caracterul practic, aveau şi unul ritual, deoarece 
membrii gospodăriei, în special tinerii, când focul se înteţea mai bine, săreau peste flăcări în aşa fel 
încât fumul să le pătrundă în haine; obiceiul este consemnat şi în Transilvania, unde, în ajunul 
prăznuirii celor 40 de Sfinţi, se aprind grămezi de paie, iar cei din gospodărie sar peste flăcări; în 
Banat, se răscoleşte şi se bate cu botele în foc pentru încălzirea mai rapidă a timpului; 
considerându-se că fumul nu este suficient pentru alungarea şerpilor, care ies în această zi din 
ascunzişurile lor, se mai afumă suplimentar şi cotloanele gospodăriei cu o cârpă aprinsă; se bate 
pământul cu nuiele, pentru a alunga frigul şi a scoate căldura şi colţul ierbii din pământ, dar şi 
pentru sănătatea şi norocul oamenilorîn noul an agricol; se crede că, în noaptea dinspre această 
zi, se deschid mormintele şi porţile Raiului şi spiritele celor morţi se întorc acasă (8.GHINOIU, p.5; 
12. p.203-204). De astăzi soarele intră în semnul Berbecului şi se crede că este bine să se 
călătorească şi să se facă negoţ; dacă va tuna în această zi înseamnă că oamenii vor avea parte de 
frică şi spaime de tot felul, după care urmează o perioadă de pace, propice ducerii cu folos a 
tuturor activităţilor - Suceava (NOTE,Băncescu). Serii simbolice: usturoi-sare-oţet; agheasmă- 
busuioc-tămâie-pâine-sare-3; pâine-sare-topor-bardă; pâine-apă-tăciune-tămâie-, ou- 
mână(stânga); turtă-cânepă-fasole. 

17 martie-Cuviosul Alexie, omul lui Dumnezeu (Alexi Bojî; Alexiile; Alecsiu; Alexă; Bojiile). Ziua 
se mai numeşte Alexii, Alexă, Alexă cel Cald (Năsăud), Omul lui Dumnezeu (Suceava) şi Omul lui 
Dumnezeu cel Cald (Bucovina); despre Sfântul Alexie există numeroase legende, chiar şi o colindă 

culeasă în zona Năsăudului; se numeşte aşa, fiindcă Dumnezeu l-a dăruit cu căldură, pentru 
credinţa sa neclintită - Suceava; pentru că în ziua lui se dezgheaţă şi se deschide pământul pentru 
arătură; pentru că acum ies la lumină toate gângăniile şi gujuliile (insectele care nu pot zbura), 
şerpii, broaştele, şopârlele, vietăţile care şi-au petrecut iarna în sânul pământului - Bucovina; este 
sărbătorit mai ales de către femei: a. pentru că este omul lui Dumnezeu, este sfânt - sudul 
Moldovei; b. pentru ca vitele să nu le sângereze şi să nu fie muşcate de şerpi şi nevăstuici; dar se 
ţine ziua şi pentru ca vieţuitoarele enumerate deja să nu-i supere - Suceava; pentru ca vitele să nu 
fie atacate de animalele de pradă - Bucovina; ţinerea zilei se manifestă prin faptul că femeile nu 
umblă în această zi cu acul, cu foarfecele, cu pieptenele, cu sapa, cu coasa, cu fusul, cu funia, nu se 
lucrează la cânepă, adică nu pune mâna pe nici un obiect care are formă rotundă şi alungită - 
Năsăud,Bucovina; se crede că vieţuitoarele, ieşite acum din pământ, se reîntorc pentru hibernare 
la Ziua Crucii (14 septembrie) şi, dacă nu intră în pământ, trebuie să iasă la drumul mare, unde 
neapărat le omoară cineva - sudul Moldovei;Suceava; dacă nu se respectă această zi, se spune că 
atunci Sfântul Alexie îi trimite celui vinovat de neascultare toate gângăniile pe la casă, iar, dacă un 
om este muşcat de un şarpe, se crede că acela a lucrat în această zi - Bucovina; nu se aduc în casă, 
în această zi, lut, baligă şi surcele, pentru că odată cu ele pot fi aduse tot felul de insecte, care ies 
de prin pereţi, sau intră în casă, se strecoară prin toate ungherele, ori ies înaintea omului şi îl 
necăjesc, sau pot să muşte vitele şi să le strice - Suceava;Bucovina; mulţi îngrijesc pe lângă casă, 
adună gunoiul şi îl aruncă departe, ca să nu facă jivine, cărora trebuie să li se dea pace în această 
zi, pentru că altfel nici ele nu-i vor da pace tot anul făptuitorului; mai mult, nu este bine nici să se 
gândească vreun om la ele, să le pomenească numele sau să vorbească despre ele, fiindcă tot anul 
îi vor ieşi înainte şi îl vor muşca; dacă este necesar totuşi să li se pronunţe numele, atunci este mai 
indicat să li se spună celor al căror nume este masculin domn, iar celor cu nume feminine doamnă 
sau cucoană; dacă vine vorba de broaşte, este bine să li se spună iepe, iar, dacă este muşcat cineva 
de un şarpe, trebuie să i se descânte şi să fie afumat cu putregai de răchită; cei care au stupi îi scot 
din iernat, fiindcă şi albinele sunt gujulii; tot în această zi se crede că se zbat şi peştii întâia oară în 
apă şi de aceea pescarii trebuie să postească, pentru a avea noroc la peşte; alţii se duc la apă, 
prind un peşte şi îl mănâncă viu, rostind totodată şi o invocaţie către Sfântul Alexie pentru a-i ajuta 
peste tot anul; se crede că este ziua în care încep să cânte broaştele; dacă ele cântă mai devreme 
de această zi, atunci primăvara va fi lungă şi rea, cu multe zile reci şi chiar viforoase, iar, dacă încep 
să cânte chiar acum, este semn că vor veni zile călduroase, nu va mai da îngheţ şi nici nu va mai 
ninge; dacă gângăniile ies în această zi, este bine, dar, în caz că ies mai târziu, cu tot atâtea zile vor 
întârzia toamna să se retragă pentru hibernare; când ies mai devreme, este semn că vor urma zile 
de frig şi îngheţ; unii prind un cărăbuş în această zi, îl străpung cu un ac şi îl aşează într-un par; 
dacă acesta moare până a doua zi dimineaţa, este semn că anul va fi bogat în recolte; casele, 
acareturile şi grădinile sunt înconjurate de trei ori, afumându-se cu o cârpă, tămâie şi seminţe de 
cânepă aprinse, pentru ca gângăniile să nu se apropie de ele, de oameni şi de vite, neputând să 
treacă cercul făcut în jurul lor; cercul protectiv se mai trasează de omul care se scoală înainte de 
răsăritul soarelui, ia un clopoţel sau între 3 şi 10 fiare, pe care le leagă la un loc şi apoi, începând cu 
răsăritul soarelui, înconjoară casa de trei ori zuruind din fiare; unele femei se trezesc la răsăritul 
soarelui, se dezbracă în pielea goală şi înconjoară de trei ori casa cu un lanţ în mână; sau iau un 
lacăt vechi sau orice alt fier şi, lovind cu un altul în el, înconjoară casa de trei ori; în final, aruncă 
bucata de fier, zicând că atâta loc să fie curat de gângănii, cât spaţiu rezultă din azvârlirea fierului; 
alte femei consideră că este bine a înconjura casa de trei ori, în pielea goală şi lovind în fiare, de 
trei ori în această zi, dimineaţa, la prânz şi seara, considerându-se că această vrajă are putere mai 
mare şi ţine un an; sau cineva din familie, în dimineaţa acestei zile, ia un clopoţel, foarfece şi o 
coasă şi înconjoară de trei ori casa şi grădina, în fugă, sunând, atingând cu coasa gardul, pomii şi 
alte obiecte şi imitând cu foarfecele gestul tăierii, în credinţa că larvele care rod sau cârtiţele, 
auzind vuietul făcut, vor merge în altă parte de teamă să nu fie prinse şi omorâte - laşi,Suceava; 

sau sunt curăţate frunzele uscate care au ouă de fluturi, le amestecă cu coajă de brad, le fac 
grămadă în grădină şi le dau foc, luând totodată coaja de brad pentru a afuma toţi pomii, 
înconjurând grădina şi casa de trei ori şi lovind în fierul plugului, mai ales în brăzdar şi otic, pentru 
a suna; adaugă la toate acestea scormonirea uşoară la rădăcina pomilor şi zgârierea lor, pentru a 
rodi mai bogat peste an; femeile mai amestecă făină sau cartofi fierţi cu apă şi pun un blid vechi cu 
această amestecătură dincolo de grădină, lăsând-o acolo, ca să fie de mâncare pentru jivine, să fie 
sătule şi să nu mai intre în livezi; sau pun într-un ciob pâine, sare, sau sticlă pisată şi cărbuni şi îl 
duc la hotarul grădinii, invitând insectele să se sature, considerând că astfel scapă de insecte 
pentru toată vara - Suceava; se iau paie, petice de pânză, gunoaie de la grajduri, se grămădesc 
toate, li se dau foc şi apoi afumă cu ele prin casă, în ogradă, în acareturi, în grădină, ca să alunge 
gângăniile - sudul Moldovei;Neamţ; în alte zone din Moldova, se înconjoară casa şi anexele, 
clănţănind dintr-un cleşte şi tămâind, în credinţa că insectele nu se vor apropia decât până unde a 
ajuns fumul; în Năsăud, gazda casei înconjoară dimineaţa casa şi acareturile cu un lanţ în mână sau 
un clopot, sunând din ele; în Suceava, se fac mii de focuri în toate livezile, din paie sau din 
uscăturile adunate, ca să alunge insectele care se dezmorţesc în această zi, să nu se înmulţească 
pe lângă gospodăriile oamenilor, sau măcar să stârpească parte din ele; totodată se crede că pomii 
vor fi mai roditori, dacă se face foc lângă ei; se face foc din gunoaie, iar copiii şi flăcăii sar peste 
foc, ca să scape de purici (2.MARIAN, l,p.85;ll,p.39-41;45-50;COJOCARU,p.l92;12.GHINOIU,p.98). 
Se crede că în această zi toate jivinele se trezesc şi ies din perioada de hibernare la lumina 
soarelui; este bine să fie ţinută ca o zi de sărbătoare şi omul să nu se gândească la nici una dintre 
jivine, pentru ca acestea să nu muşte peste an vitele; în ajunul acestei zile, este bine să se ia un vas 
destinat special tămâierii, să se pună jar în el, peste jar tămâie şi să se înconjoare casa şi celelalte 
acareturi din gospodărie, clănţănind dintr-un cleşte pentru vatră, pentru a o feri peste an de tot 
felul de vieţuitoare, care, rele sau bune, nu se vor mai putea apropia de casă, decât numai până 
unde a ajuns fumul de tămâie - Suceava; se mătură curţile gospodăriilor şi se curăţă livezile, iar 
gunoiul se aruncă departe, ca locurile să se cureţe de gândaci şi pentru ca nici o vietate sălbatică 
să nu se apropie de casă, precum şi gunoiul este la distanţă; nu este bine să se umble cu 
pieptenele şi nici să se rostească cuvântul şarpe, ci mai degrabă să se spună peşte ; în seara zilei de 
Alexii, se leagă foarfecele la vârf cu puţină aţă, pentru ca tot aşa să fie legate peste an gurile 
şerpilor, nevăstuicilor şi a altor jivine care pot aduce oamenilor pagubă în animalele de pe lângă 
casă; în acelaşi scop, se afumă în jurul casei, aprinzându-se o cârpă în care se înfăşoară puţin 
busuioc şi lână tăiată dintr-un cojoc - Suceava (2.GOROVEI,p.7;230;PRESA). Despre Cuviosul Alexie 
se spune în legende că, deşi era fiu de împărat şi moştenitor al tronului, s-a dus în codru şi s-a 
făcut sfânt; i se spune Alexă cel Cald, întâi pentru că Tatăl Ceresc l-a dăruit cu căldură pentru viaţa 
lui foarte curată şi apoi pentru că, în ziua lui, pământul se dezgheaţă şi „se deschide" pentru arat şi 
tot acum ies la suprafaţa lui toate vietăţile care au hibernat peste iarnă; la Alexii, femeile nu 
trebuie să umble cu acul, cu foarfecele, cu pieptenul, cu fusul şi să lucreze la cânepă, iar bărbaţii 
nu trebuie să se atingă de sapă şi de coasă; cei care lucrează în această zi sunt în primejdie de a le 
sângera vitele sau de a le muşca şerpii şi nevăstuicile, ba chiar şi ei pot fi muşcaţi de şarpe şi casa 
să li se umple de gângănii; se mai crede că, de Alexii, gâzele care se dezmorţesc trebuie să dea 
măcar o dată dintr-un picioruş sau dintr-o aripioară şi că, dacă oamenii nu le dau pace, nici ele nu îi 
vor ocoli peste an; cine rosteşte cuvântul „şarpe" trebuie să i se descânte şi să fie afumat cu 
putregai de răchită; se afumă pomii şi se înconjoară casa, de trei ori, cu tămâie şi seminţe de 
cânepă aprinse, ca să nu se apropie gângăniile şi să le strice; în unele zone, înconjurul acesta este 
însoţit cu zgomote de lanţ sau de alte fiare lovite, pentru a speria dăunătorii pentru tot restul 
anului; din aceste practici sunt excluse albinele, care nu trebuie alungate (PRESA). Serii simbolice: 
pânză-tămâie-cânepă; clopoţel-coasă-foarfece-3; pâine-sare-cărbune. 

25 martie (Bunavestire; Blagoveştenie). în Bucovina, se crede că este o sărbătoare tot atât de 
mare ca şi Pastele, pentru că, dacă nu ar fi Bunavestire, nu ar fi nici Pastele; păcatul celui care 

lucrează astăzi este aşa de mare, încât numai dacă face mămăligă şi o dă la peşti, aceştia nu o 
mănâncă, iar de ia mălai şi îl presară pe ramurile unui pom, aceştia nu mai rodesc şi chiar se usucă, 
dacă presară făină râşnită astăzi, cu mâna ţinută la spate; se spune chiar că ziua este atât de 
sfântă, încât puiul ieşit din ou nu este bun de nimic; nici ouăle făcute în această zi de găini, raţe sau 
gâşte nu sunt bune de pus la clocit, pentru că nu ies din ele pui normali, chiar pot să iasă nişte 
„monştri", adică pui cu două capete; din acelaşi motiv nu sunt duse vacile la montă, pentru că 
viţeii vor fi „calici"; cu toate că recomandările spun că azi începe semănatul porumbului, unii 
consideră că nu vor avea spor la treabă şi amână această activitate pentru a doua zi; se ia totuşi o 
balegă şi se lipeşte de coşarul cu păpuşoi, pentru ca el să fie spornic peste an - Suceava; este rău 
pentru cel care caută ceartă în această zi - Moldova; cum va fi vremea în ziua de Bunavestire, tot 
aşa va fi şi în ziua de Paşte; deoarece se crede că începând din această zi vremea va fi bună, 
ciobanii se suie pe un stog de fân şi ameninţă cu toporul iarna ca să fugă, pentru că iarba este deja 
înverzită şi pot scoate astfel turmele la păscut; tot în dimineaţa acestei zile, femeile fac foc în faţa 
uşilor şi pun alături pâine şi sare, precum şi o cofă cu apă, ca să se încălzească îngerii, după care 
pâinea şi sarea le dau de pomană; în unele sate, femeile strâng în această zi zăpadă, crezând că 
apa rezultată este bună de leac pentru durerile de cap şi cele ale articulaţiilor; bolnavul se spală cu 
această apă şi posteşte trei miercuri (miercurea întâia din Postul Paştelui, când se crede că se 
împrăştie ielele, apoi miercurea întâia după Paşte şi, în fine, miercurea întâia după Duminica Mare 
sau Rusalii) - Bucovina; de aceea există datina să se bea apă cu o frunză de brustur, în semn că a 
dat căldura primăverii; tot în semn că vremea călduroasă a biruit se scot turmele la păscut, 
împreună cu absolut toate vitele pe care le creşte omul pe lângă casa lui, considerându-se că până 
şi animalele mai slabe sau bolnave se întremează astfel; tot azi se scot din nou stupii, ca şi la Alexii, 
dar nu înainte ca un copil, în pielea goală, să umble în jurul lor cu o lumânare rămasă de la Pastele 
trecut, pentru a le merge bine; în zorii zilei, se înconjoară casa cu tămâie aprinsă, ca să nu se 
apropie şerpii de ea; se mai fac şi focuri prin livezi, tot ca la Alexii, dar mai rar, pentru ca pomii să 
rodească; dacă în această zi, dimineaţa este senină, porumbul semănat primul va creşte frumos, 
dacă este senin la amiază, atunci porumbul semănat la mijlocul acţiunii va fi frumos, iar, dacă 
soarele apare spre seară, atunci porumbul semănat la sfârşit va fi mai bogat; dacă se ridică negura 
înainte de răsăritul soarelui, atunci se va împrimăvăra mai devreme - Suceava; dacă oaia 
„bolboroseşte" m iarbă, vara va fi frumoasă - Sibiu; considerând că numai procedând astfel şi vor fi 
feriţi de insecte peste an, oamenii afumă pomii din grădini cu tămâie şi pleavă de cânepă în 
această zi, dimineaţa până a nu răsări soarele; în unele locuri se afumă şi plugul şi vitele pentru jug 
- Braşov; tot dimineaţa, cu tămâie şi clopoţei, cel care se scoală din familie primul dă ocol de trei 
ori casei şi anexelor, afumând şi vitele, timp în care face zgomot cu clopoţeii legaţi la picior; apoi 
merge la pomi şi, făcând sub ei mici focuri, se uită să vadă care dă semne de rodire; pe cel care i se 
pare că nu va rodi îl atinge uşor, de trei ori, cu tăişul unui topor, ameninţându-l că-l va tăia dacă nu 
rodeşte; credinţa este că focul necesar tămâiei atrage căldura verii, tămâia alungă şerpii, iar focul 
de sub pomi dezmorţeşte seva din copaci - Cluj; în Banat, în seara de ajun a zilei de Blagoveştenii şi 
dimineaţa, o femeie din familie aprinde o pânză şi afumă cu ea casa şi acareturile, ca să nu se 
încuibeze şerpii în ele; unele femei aprind în acest scop cârpele folosite la spălatul vaselor la 
intrarea în Postul Paştelui, cârpe care mai sunt păstrate în casă şi pentru a fi afumaţi copiii 
împotriva spaimei; tot acum se scot vitele din grajduri şi sunt lăsate la soare, spre a fi sănătoase 
tot anul; de la unele case se scot la aer şi hainele, cojoacele şi alte straie, ca să se cureţe de 
mirosurile iernii, după care se aşează bine, ca să nu mucezească; dar în unele părţi, această ultimă 
practică se obişnuieşte a fi îndeplinită în Duminica Floriilor; toţi membrii familiei trebuie să se 
spele cu apă de omăt, contra puricilor, darînainte vreme se stropea cu acest fel de apă sau cu apă 
neîncepută şi casele, după care se mătura cu o piele veche de vită, pe cât posibil femeia fiind 
dezbrăcată complet, timp în care descânta împotriva puricilor; tot acum, femeile aduc din pădure 
nuiele de alun, uscate, frânte şi nu tăiate, aduse pe cap şi nu târâte în urma lor, care se păstrează 

pentru Joia Mare; în multe zone ale României, se crede că, în această zi, cucul poate prevesti câţi 
ani poate trăi omul, în Mărginimea Sibiului, pentru fete şi flăcăi cântecul lui putând să semnifice 
numărul anilor până la căsătorie; cum este vremea sosirii păsărilor migratoare, se crede că venirea 
concomitent a mai multor cocostârci anunţă o primăvară ploioasă şi chiar furtunoasă - Suceava; 
(2.MARIAN,ll,p.59-68;COJOCARU,p.l92). în această zi, este interzisă orice fel de muncă şi se crede 
că se dezleagă limba tuturor păsărilor cântătoare (COMAN,ll,p.XIV). Se dezgroapă butucii de viţă 
de vie şi se pot altoi pomii; de asemenea, tot astăzi cucul începe să cânte şi o face regulat până la 
Drăgaică sau Sânziene (24 iunie); în funcţie de situarea geografică a diferitelor zone, de astăzi 
începe semănatul porumbului, activitate care ţine până la Armindeni (1 mai), sau până la Ispas 
(Joia înălţării Domnului) (12.GHINOIU,p.72;211;223). Considerată ca dată de la care începe 
primăvara; este dezlegat să se mănânce peşte; în această zi, se poate începe aratul suprafeţelor 
agricole, dar nu şi semănatul lor, fiindcă apoi, în vară, păsările cerului ar mânca boabele din spice - 
Suceava; când se pune cloşca pe ouă, trebuie să se calculeze de aşa fel ca puii să nu iasă din ouă în 
ziua de Buna-Vestire, pentru că ies betegi şi nu trăiesc - Suceava; dacă dimineaţa este soare din 
chiar clipa răsăritului lui, înseamnă că primăvara va fi timpurie - Suceava; cum este vremea în 
această zi, tot aşa va fi şi de Paşte - Suceava (2.GOROVEI, p.52;209). Ziua se mai numeşte şi „Ziua 
cucului", pentru că, în această zi, se spune că se dezleagă limba cucului, el începând din nou să 
cânte şi o face fie până la Sânziene (24 iunie), fie până la Sânpetru (29 iunie), când, înecându-se cu 
orez, ar amuţi şi s-ar transforma în uliu, rămânând în această ipostază până în primăvara 
următoare; cântecul lui din această zi are însă o dublă semnificaţie: vesteşte pe de o parte 
revenirea lui la forma iniţială, de pasăre cântătoare, iar pe de alta vesteşte sosirea primăverii; 
fetele aflate la vârsta căsătoriei ascultă cântecul cucului, pentru a afla peste câţi ani se vor mărita, 
după câte sunete caracteristice scoate pasărea; ca să le meargă bine peste an, oamenii cred că 
trebuie să întâmpine cântecul cucului îmbrăcaţi în haine curate şi având asupra lor bani sau boabe 
de porumb; se mai crede că, dacă pasărea cântă prima dată în spatele sau în stânga celui care îl 
aude, acestuia îi va merge rău şi îi va merge bine, dacă îi cântă în faţă sau în dreapta; în unele 
părţi, se aprind focuri prin grădini şi livezi, pentru a alunga duhul necurat al iernii şi pentru a atrage 
căldura soarelui, benefică semănăturilor şi rodirii pomilor; casele şi acareturile se înconjoară cu 
tămâie aprinsă, pentru a fi ferite de şerpi, broaşte şi insecte; se crede că peste iarnă cucul a fost 
uliu, iar în ziua de 25 martie se preface din nou în cuc; din această cauză, oamenii consideră ziua 
de Blagoveştenie şi ca zi a cucului; ca să nu-i prindă cântatul cucului nepregătiţi, oamenii îngrijesc 
din timp ca ziua aceasta să-i găsească având ceva bani în pungă sau în buzunar, să fie mâncaţi şi 
veseli; în caz contrar, se crede că vor trăi tot anul în lipsuri, vor fi flămânzi şi trişti; cine se ceartă în 
această zi comite un mare păcat şi se crede că va avea necazuri tot anul; aşa cum soseşte cucul, tot 
aşa vor sosi şi celelalte păsări călătoare, cărora şi lor li se va dezlega glasul şi vor umple livezile, 
codrii şi poienile de triluri, dând de veste că natura a renăscut la viaţă; nu este bine ca vitele şi 
junincile să fie lăsate „să se alunge", pentru că viţeii lor vor fi firavi; la fel, ouăle ieşite în această zi 
nu sunt bune pentru a fi puse la clocit, pentru că puii vor fi neputincioşi; fiind zi de post, este 
dezlegat să se mănânce peşte; de aceea oamenii caută să aibă pe masa lor preparate din peşte, 
prin similitudine acesta aducând gospodarilor curăţenie şi sănătate peste tot anul; se crede că 
acela care merge la pescuit în această zi se va întoarce acasă cu traista plină, pentru că acum se 
dezleagă şi gura peştelui la mâncare; se bea apă în această zi cu frunză de brusture (numele mai 
multor plante erbacee, cu frunze mari, late şi cu flori purpurii sau violete, cu întrebuinţări 
medicinale - Lappa maior, minor sau tomentosa; SĂINEANU,ll,p. 171), spre a arăta mărimea căldurii 
de primăvară şi pentru a scoate vitele la păscut; stupii care nu au fost scoşi la Alexii (17 martie) 
sunt puşi în grădină, nu înainte ca un copil în pielea goală să le dea ocol, purtând în mână o 
lumânare aprinsă, provenită de la Pastele anului trecut, pentru a le merge bine; în Banat, toţi cei 
din casă îşi spală trupul cu apă din zăpadă ca măsură de protecţie împotriva puricilor; se mai crede 
că începând cu această zi vin berzele şi rândunelele; cine vede numai o rândunică, acela va fi mai 

mult singur peste vară, iar de vede mai multe deodată nu trebuie să ducă grijă de prieteni; cine 
vede prima oară o rândunică este bine să se spele repede pe obraz cu apă sau cu lapte, ca nu 
cumva să-i apară pete sau aluniţe; fetele care au aluniţe deja, când văd prima dată rândunele, 
aruncă cu puţină ţărână în sus sau se spală pe obraz adăugând: „Ducă-se alunele mele/Pe penele 
tale!"; se mai zice că, în această zi, se dezleagă şi glasul peştelui ţiganilor, adică al broaştelor; dacă 
în noaptea dinspre Buna Vestire a fost cer senin şi stelele au strălucit cu putere pe firmament, 
atunci va fi recolta bogată peste an; se mai crede că, după cum este vremea în această zi, tot aşa 
va fi şi în Duminica Paştelui; dacă vin azi cocostârcii în stoluri mari, vremea va fi cu multe ploi şi 
furtuni (PRESA). Se mai numeşte şi Ziua Cucului; o legendă ne spune că, într-un an, Pastele a căzut 
în ziua de Blagoveştenie şi după cum este datina s-a dus lumea la biserică unde s-a citit Liturghia 
Paştelui, însă despre Buna-Vestire nu s-a spus nimic; după ce au fost rostite rugăciunile învierii, 
lumea aştepta să se facă ziuă, dar se aştepta în zadar, pentru că zorile nu mai apăreau; stând 
oamenii pe gânduri, şi-au adus aminte că în ziua aceea nu este doar Pastele, ci şi Buna-Vestire, 
pentru care au făcut slujbă şi cum au săvârşit şi acest ritual religios s-a ridicat întunericul, s-a 
înseninat şi s-a făcut ziuă; dar, spre marea lor mirare, oamenii văzură că nu este dimineaţă, ci 
soarele se află la amiază; de atunci, se spune, nu mai cade niciodată deodată cu Buna-Vestire, ci 
mai apoi; se mai spune că Soarele este totdeauna supărat, doar de două ori pe an este vesel: la 
Blagoveştenie şi la Paşte, zile când este luminos şi joacă de parcă ar fi trei sori; dar se mai spune că 
Soarele ar fi vesel şi la Sânziene (24 iunie); de Buna-Vestire se scot stupii de la iernat, albinele fiind 
trecute printr-o potcoavă, ca să fie tari ca fierul în cursul anului; după ce le dă drumul, stupărul nu 
trebuie să iasă din ogradă şi trebuie să stea jos, ca şi roii să nu fugă; nimeni nu trebuie să se certe 
în această zi şi nici să doarmă, fiindcă va fi certăreţ şi somnoros tot anul (PRESA). Dacă în ajunul 
acestei zile noaptea va fi luminoasă, cu multe stele, este semn că recoltele anului vor fi bogate - 
Suceava (NOTE,Băncescu). Serii simbolice: copil (dezbrăcat)-lumânare (de la Paşte); foc-pâine-sare- 
apă; tămâie-cânepă. 

26 martie - Soborul Sfântului Arhanghel Gavriil (Gavril Blagoveşnicul; Soborul Blagoveştenilor; 
Părinţii Blagoveştenilor; Blagoveştenia ţiganilor). Este dezlegat să se mănânce peşte; zi 
sărbătorită în special de femei, nelucrându-se prin casă, ca mulţumire pentru Arhanghelul Gavril, 
care i-a adus vestea cea mare Fecioarei Maria; alte motivaţii ale sărbătoririi zilei: să fie curate la 
faţă; să nu li se calicească pruncii; vitele să nu fie atacate de animalele sălbatice; pentru că este o 
zi primejdioasă, sunt posibile îmbolnăviri de tifos - Argeş;Bucovina; ca şi în ziua precedentă, se 
crede că nu este bine ca vitele să fie duse la montă, pentru că viţeii fătaţi vor fi slăbănogi; ouăle 
găinilor şi gâştelor făcute în această zi nu sunt puse la clocit, pentru că din ele nu vor ieşi pui şi 
boboci zdraveni; femeile nu trebuie să înşire mărgele pe aţă, să-şi împletească părul, să se spele, 
pentru că există credinţa că, încălcând datina, şerpii vor veni şi li se vorînfăşura pe mâini sau peste 
cap şi le vor muşca (2.MARIAN,ll,p.68;2.GOROVEI,p.21;268;PRESA). 

MARTIN (MOŞ) 

Numele popular al ursului, întâlnit în multe snoave şi povestiri populare (ŞĂINEANU,I, p. 179). v. 
URS. 

MARTINII (de iarnă) 

Sfinţi protectori ai vitelor împotriva lupilor, sărbătoriţi, în popor, la 1 februarie - Sfinţii Mucenici 
Trifon, Perpetua şi Felicitas, şi 12 noiembrie - Sfântul loan cel Milostiv, patriarhul Alexandriei 
(ŞĂINEANU,l,p.l79). 

MARŢI 

Este considerată zi a morţilor şi nu este bine să se înceapă nici un fel de lucru în această zi, pentru 
că nu va fi dus până la sfârşit - Muntenia;Teleorman;Suceava; este considerată zi păgubitoare 

pentru încheierea de logodne - Muntenia; nu va avea spor cel care începe orice lucru în zi de marţi 
-Tecuci; nu se fac recoltele, dacă aratul este început într-o zi de marţi - Dolj; nu-i va merge bine 
aceluia care pleacă la drum într-o zi de marţi - Muntenia; Suceava; nu este bine ca mutarea dintr-o 
casă în alta să se facă marţea - laşi; omul să nu se spele în zi de marţi, pentru că i se pot întâmpla 
multe rele neprevăzute - Suceava; să nu se lucreze nouă zile de joi după Paşte, fiindcă este pericol 
de foc - Vâlcea; în zilele de marţi după Paşte, nu se spală cămăşi, fiindcă se opăreşte grâul, şi nu se 
toarce, nu se ţese şi nu se deapănă cu vârtelniţa, de teamă să nu bată grindina peste an - Dolj; 
marţea nu se toarce şi nici nu se coase, pentru că vine Marţolea şi pedepseşte pe cele care încalcă 
interdicţia - Bihor; când se toarce marţi seara, vârcolacii mănâncă luna - Suceava; marţi seara nu se 
iese afară fără pălărie - Bihor; nu trebuie să se pieptene nimeni în zi de marţi - Suceava; nu va fi 
bine pentru oi, sau înnebunesc oile, dacă se va lucra ceva marţi seara - Suceava; poate fi 
provocatoare de mari necazuri tăierea unghiilor marţea - Muntenia; Suceava; este rău de moarte 
dacă se croieşte sau se urzeşte gura cămăşii în zi de marţi - Muntenia;Vâlcea; marţea se lucrează 
numai la gura cămăşilor destinate celor morţi - Argeş; să nu se înceapă a se purta o haină nouă 
într-o zi de marţi - Teleorman; a treia zi de marţi de după Duminica Paştelui se numeşte Ropotin 
sau Răpotinul ţestelor, zi în care se fac ţestele şi este bine să se lucreze câte ceva din fiecare 
îndeletnicire, pentru a lucra cu spor peste întreaga vară - Oltenia;Dolj;Argeş; va fi iertat de păcate 
cel ce face bine marţea - Galaţi; este bine ca găina să fie pusă cloşcă pe ouă marţi seara - Tecuci; 
nu se pune borşul la acrit în zi de marţi, pentru că se acreşte mai rău decât trebuie - Tecuci; dacă a 
dispărut o oaie, un alt animal, sau s-a făcut vreun rău cuiva, păgubaşul va trebui să ajuneze 
consecutiv şapte zile de marţi şi va vedea că fie moare, fie se îmbolnăveşte cel ce se face vinovat, 
dacă nu cumva vine acela singur să se roage de iertare - Ţara Haţegului (2.GOROVEI, p.24;35;37; 
53;90;104;113;119;123;136-137;143;157;174; 219; 235; 274). Marţea, miercurea şi vinerea să nu 
se încheie logodne, fiindcă aceste zile sunt nefavorabile căsătoriţilor - Banat; odată cu cele trei zile 
de marţi în care se sărbătoreşte Răpotinul, se mai sărbătoreşte, în unele locuri, încă şase zile de 
marţi, care urmează consecutiv după Paşte, în total deci nouă marţi, pentru ca Dumnezeu să 
înlăture certurile, revoltele, războaiele şi vărsările de sânge, „care aduc multe lacrimi pe capul 
bieţilor oameni" - Moldova (2.MARIAN,l,p.44;ll,p.321). Este considerată zi nefastă, mai ales în ceea 
ce priveşte începerea unor noi activităţi; nu se pleacă la drum, nu se ţese la război, nu se pune 
temelia la casă; cel ce se naşte în zi de marţi va avea viaţă grea; femeile care spală şi fac leşie 
marţea vor rămâne văduve; nu este bine să se semene, fiindcă marţi este zi „de primejdie" şi 
grăunţele nu vor răsări niciodată; cine se îmbolnăveşte marţea nu se mai face bine niciodată, 
deoarece în această zi sunt trei ceasuri rele; atributul de nefast al acestei zile culminează cu Marţi- 
seara sau Marţolea, o fiinţă fabuloasă care face sau aduce primejdie în casele în care femeile torc 
în seara acestei zile; pe aceste femei „le toarnă în căldări clocotite şi e vai de ele", sau „le 
surzeşte", „le împunge în coaste" sau „le omoară", le dă foc la fuioare; Marţolea locuieşte într-un 
munte râpos şi vine în sat numai seara şi umblă noaptea ca o nălucă; există mai multe feluri de 
marţi: 1. marţile oprite sunt nouă zile de marţi de după Paşte, ultima fiind cea mai mare, ele 
ţinându-se pentru semănături, pentru grindină, pentru ploi; 2. marţea ciorilor, este fixată, în unele 
zone, în prima săptămână din Postul Paştelui şi se ţine pentru ca aceste păsări să nu strice 
semănăturile (pentru această zi de marţi, a se vedea mai jos detaliere zonală); 3. marţea diocului 
este a treia zi de marţi după Paşte, zi în care se fac caloienele ; 4. marţea strâmbă, care se ţine 
pentru boli; 5. marţea trăsnetului este marţea din prima săptămână a păresimilor şi nu se lucrează 
de frica trăsnetului; 6. Ropotinul sau Răpotinul ţestelor cade a treia marţi după Paşte, când femeile 
fac ţeste din lut, pentru copt pâine sau turte; sau cade marţea, în a treia zi după Duminica 
Rusaliilor, când se fac ţestele pentru copt pâinea din grâu nou - Teleorman; 7. Filipii se ţin în 
marţea de după Lăsatul secului pentru intrarea în Postul mare numai de către femei, ca să le fie 
animalele păzite de lupi (BODIU,p.418;CRISTEA,p.51). Unele femei consideră că nu este bine să se 
toarcă în ziua de marţi, pentru că vine diavolul şi strică toată osteneala; dar unele consideră că nu 

este bine să se toarcă nici în ziua de vineri - Ţara Chioarului; dacă moare soţul sau soţia cuiva şi nu 
reuşeşte să-şi găsească pe altcineva pentru a convieţui, atunci trebuie să ajuneze timp de şapte 
zile de marţi, iar în noaptea următoare ultimei zile de marţi îi va apărea în vis persoana aşteptată; 
dacă nu a visat, atunci să ţină post în continuare, până ce se va întâmpla să viseze - Sălaj (PRESA). 
Zilele de marţi din Săptămâna Luminată, cea dintâi de după Rusalii şi cea dintâi de după Crăciun 
sunt ţinute mai ales de către femei, care nu lucrează nimic în casă, ca să nu atragă astfel vreo 
boală grea asupra lor sau a celor din familie - Banat (2.MARIAN,II,p.233). Nu se pleacă la drum, 
pentru că nu este bine; nu se leagă gura la pânză, nu se croiesc cămăşi, pentru că nu mai pot fi 
finalizate - Vrancea (2.STAHL,p.l86). în nici un caz nu se face peţitul unei fete în zi de marţi, pentru 
că este zi nefastă - Banat (l.LAZĂR,p.266). Marţi nu este bine să se înceapă nimic, pentru că fie nu 
se duce acel lucru până la capăt, fie nu va ieşi bine; nu este bine să se pieptene omul, fiindcă este 
pericol de năpastă, marţea fiind trei ceasuri rele - Suceava (NOTE,Băncescu). 

Marţea ciorilor - zi care se ţine în jurul datei de 22 februarie. Ca ogorul care urmează a fi 
semănat cu porumb să fie ferit de ciori, gospodina se scoală în marţea ciorilor dimineaţa, ia furca 
de tors în brâu, toarce un fir cu ochii închişi, îl înnoadă cu mâinile la spate şi ochii închişi, apoi îl 
leagă, cu ochii tot închişi, de fiarele hornului, unde este lăsat până se seamănă porumbul, când se 
scoate şi se pune la coarnele plugului, după care, la finele acţiunii, se aruncă - Dolj (2.GOROVEI, 
p. 186). Serie simbolică: marţi-furcă de tors-fir-horn-plug-ochi-mână. 

Marţea trăsnetelor sau Marţea vaselor este ziua de marţi din prima săptămână a Postului Mare 
(Postul Paştelui); prima denumire vine de la credinţa că acela care lucrează în această zi va fi 
pedepsit peste vară de Sfântul llie, care va abate trăsnetele peste avutul său, gospodărie, livezi, 
grădini; din acest motiv, în această zi nu se coase, nu se spală, nu se potcovesc caii; pentru 
îndepărtarea pericolului trăsnetelor, se afumă casa cu tămâie sau cu o pânză aprinsă, obicei care 
este explicat şi prin dorinţa sătenilor de a curăţa spaţiul de duhurile purtătoare de epidemii; cea 
de a doua denumire vine de la obiceiul, foarte răspândit în Banat, ca, în această zi, să fie spălate 
toate vasele în care s-a pregătit, în timpul Cârnelegilor, mâncare de dulce; asemenea vase în care 
s-a gătit mâncare de dulce poartă denumirea de vase slăsluite; cârpele cu ajutorul cărora au fost 
spălate vasele slăsluite se păstrează şi se folosesc pentru a afuma fie pe cei deocheaţi, fie vitele şi 
stupii cu albine, ori să fie date vacilor odată cu sarea; tot în această zi este bine să fie puse găinile 
să clocească, pentru că se crede că puii scoşi în luna lui martie sunt căutaţi pentru săvârşirea 
multor farmece (PRESA). Nu este bine să se plece la drumuri lungi, nici să se înceapă vreun lucru 
mai important, fiindcă va merge rău; femeile nu trebuie să taie la gură cămăşi noi, pentru că va 
muri cel ce va purta cămaşa; femeii care spală sau face leşie îi moare soţul; bărbaţii să nu semene 
porumb, deoarece marţea este zi de primejdie şi boabele nu vor încolţi; nu este bine de pornit în 
peţit, pentru că în această zi s-a pornit lumea; de aceea femeile nu încep nimic din ceea ce ar 
putea dura mult: nu urzesc, nu pornesc pânza, nu croiesc cămăşi, ca să nu le meargă treburile pe 
dos; de aici zicala: „Toate pe dos şi nunta marţea!" - Bihor;Bucovina; cine aduce apă în casă în 
zilele de marţi, vineri şi sâmbătă seara să nu bea din ea înainte de a arunca de trei ori câteva 
picături în foc - Bihor (2.MARIAN,l,p.76). Prima zi de marţi din Postul mare (Postul Paştelui) este 
dedicată spălării tuturor vaselor în care s-a gătit de dulce, adică vasele slăsluite; cârpele folosite la 
spălat se păstrează şi se folosesc pentru afumarea celor deocheaţi sau a vitelor şi stupilor cu 
albine, ori se pun în sare şi se dau vacilor; tot în această zi este bine să se pună găinile să clocească, 
pentru că puii scoşi în luna lui martie sunt foarte căutaţi pentru farmece; tot acum, femeile 
cumpără de trei ori, de la nouă negustori câte de trei ori piatră vânătă şi tămâie, pe care 
amestecate le păstrează peste an, în casă, pentru bolnavii de izdat (afecţiune a abdomenului - 
„strânsură de foaie"); cel bolnav se unge cu acest amestec, în formă de cruce, în frunte, la capul 
pieptului, la ceafă, la mâini şi la genunchi, iar cu tămâia se afumă; marţea, când este prima zi a lui 
Sân-Toader, femeia casei ia apă din zăpadă, dacă mai este; dacă nu mai este zăpadă, se duce prin 
pădure şi aduce apă de pe văi şi vâlcele şi stropeşte casa şi camerele pe rând, apoi le mătură fiind 

în pielea goală, ca să se depărteze toţi puricii şi toate gângăniile din aceste spaţii; dacă în această zi 
se găseşte un şarpe, se omoară cu un deget, crezându-se că acela care o face va fi sănătos tot anul; 
tot cu acel deget masează uşor ganglionii de la gâtul copiilor bolnavi, spunându-se că aşa „se sparg 
gâlcile la copii" - Banat (2.MARIAN,l,p. 235). în Ţara Almăjului, cârpa folosită la spălarea vaselor 
este folosită imediat la ocolul grădinii cu ea în mână, pentru a nu intra în ea târâtoarele, după care 
i se dă foc; cu o parte din cârpa aprinsă se afumă oile în dreptul botului, ca să fie ferite de beteşug; 
de la această zi de marţi şi până când înfloreşte spinul alb, fetele obişnuiesc să poarte zgardă 
împletită dintr-un fir alb şi unul roşu din lână sau arnici, identic cu şnurul mărţişorului, acesta fiind 
apoi atârnat pe spinul alb înflorit, considerându-se că aceasta este planta din care a fost făcută 
cununa de spini a Mântuitorului (DOLÂNGĂ,p.13-15). în Gorj, în ziua începutului Postului Mare se 
crede că nu este bine să se mănânce piftii, ca să nu se tremure toată vara; cine nu-şi mănâncă 
toată ciorba gătită pentru această seară îl va ploua la prăşit (CĂRĂBIŞ,p.l5). 

Marţolea. Este o personificare a zilei de marţi, socotită ca fiind cea mai rea dintre toate zilele 
săptămânii, căreia, datorită contaminării cu numele Joimăriţei, i s-au atribuit şi câteva dintre 
apucăturile crude ale acesteia din urmă; Marţi-seara pare a fi mai degrabă o figură fantastică 
proprie arealului transilvănean (2.MARIAN,l,p.83;MUŞLEA,ll,p. 227-228). Marţi-seara este o 
măgăoaie cu cap de cal şi dinţi ca de pieptene, care poate să le facă pe fetele leneşe să aibă dinţi 
de cal - Vrancea; este evident că, în acest caz, personajul împrumută caracteristici nu numai de la 
Joimăriţă, ci şi de la Sân-Toaderi (2.STAHL,p.l86-187;NOTE,Antonescu). Marţi-seara sau Marţolea 
este o femeie în vârstă, foarte rea, care umblă marţea seara spre miercuri (de aici, probabil şi 
personificarea Sfintei Miercuri, care pedepseşte femeile găsite că lucrează în noaptea de marţi 
spre miercuri); de fapt, interdicţiile referitoare la acţiunea de pedepsire întreprinsă de Marţolea, 
nemulţumirile acesteia, sunt explicate ca având origini diferite; astfel, se spune că pornirile ei 
malefice au ca sursă invidia faţă de Sfânta Duminică, sărbătorită în ziua consacrată; alte credinţe 
menţionează că ea vine mai ales la femeile care torc în seara acestei zile, fiind aici vorba de o 
contaminare, deoarece se crede că nu se toarce în zilele de marţi, pentru că pe firul astfel obţinut 
vârcolacii ajung mai lesne la lună sau la soare, încercând să le mănânce; după unele informaţii, 
Marţolea vine în sat în seara de 1 martie, la casele cu fete, răsplătindu-le pe cele care au mărţişor; 
pedepsele date sunt şi ele variate: chinuie femeile, le sperie, le tulbură somnul, le înţeapă cu fusul, 
le orbeşte sau chiar le omoară; uneori, le mănâncă pe femeile care prepară leşie marţea sau le 
aruncă în apă clocotită; când este foarte supărată, se poate răzbuna pe întreg satul, trimiţând 
grindină, pe care o aruncă dintr-un săculeţ purtat de ea (3.0LTEANU, p.323). 

MASĂ 

Este piesa de mobilier cea mai importantă a casei, pentru că ea este locul pe care se pune hrana şi 
la care se mănâncă („o merge sau a sta la masă", „a lua masa" înseamnă „a mânca")-, la Crăciun, 
pe masă este aşezată hrana pregătită pentru sărbători, dedicată nu numai celor ai casei, ci şi 
oaspeţilor; apoi pe masă este concentrat sporul casei; tot pe masă sunt aşezate şi darurile pentru 
Juni: colaci, carne, bani, uneori şi băutură (HERSENI,p.255). Proverbul Când pisica nu-i 
acasă,/Şoarecii joacă pe masă cuprinde trei simboluri: masa este locul cel mai de cinste al casei, 
având un caracter sacral; pisica simbolizează pe stăpân, care este personajul cu suprema 
autoritate în familie sau ţară; şoarecii sunt simbolul slugilor sau duşmanilor, care săvârşesc fără 
jenă felurite pagube sau nenorociri (CARAMAN,p.218). Masa săpată în pământ se întâlneşte mereu 
în prânzurile sau ospeţele rituale; această masă, făcută în ziua de miercuri de către Juni, dovedeşte 
că este vorba, în acest caz, de un ritual de tovărăşie (MUŞLEA,II,p.117-118). în seara zilei de ajun a 
Crăciunului, oamenii priveghează toată noaptea, lăsând pe masă bucatele, vasele şi tacâmurile aşa 
cum au rămas de la cină, în credinţa că masa le va fi tot aşa încărcată peste tot anul care începe la 
25 decembrie; intrând în casă, după ce în curte au bătut în pământ cu bâtele lor, colindătorii 
scormonesc în foc înviorându-l, aprind lumânări de ceară, intră în cameră şi apoi ocolesc masa de 

trei ori - Banat (MANGIUCA, p.17). După ce se vine de la botez, moaşa pune copilul direct pe masă, 
de unde este luat de părinţi, dacă este băiat de către tată, sau de către mamă, dacă este fată - 
Sibiu; sau se predă copilul părinţilor, care îl pun pe masă, după care primesc darurile aduse pentru 
copil de către cei prezenţi la ceremonie - Transilvania (3. MARIAN,II,p.124). Sosind cu pruncul de la 
botez, naşa îl aşează în capul mesei, ca acesta să fie de toată cinstea de-a lungul întregii vieţi; sau 
naşa atinge uşor copilul de masă, ca pruncul să fie om de cinste şi luatîn seamă de toată lumea, 
după care mama îl ia în braţe, îl ridică în sus şi rosteşte o invocaţie către soare: „Mândru Soare, 
mândru Soare,/Răsai cu patruzeci şi patru de răzişoare,/Da' nu răsai numa' pe Ţibleş, ori pe tău,/Ci 
răsai pe capu' şi trupuşoru coconului meu,/Şi din cap până-n picioare/Să strălucească ca tine, 
mândre Soare I"; şi celelalte femei venite la botez îi urează copilului, pe rând, să fie bun şi tare, să 
fie om cu minte tare, să aibă glasul ca clopotul, să fie frumos şi la lume drăgăstos, să fie sănătos şi 
voios, să fie harnic şi viteaz, să fie om de omenie etc.; dar cea mai frumoasă urare este: „Să-ţi 
iubeşti părinţii care te-au făcut/Şi pământul pe care te-ai născut!" - Maramureş (BOGDAN,p.17). 
întors de la botez, naşul aşează copilul pe blana unui cojoc pus pe o masă, pentru ca pruncul să 
aibă parte de cinstire de-a lungul vieţii sale, tot aşa cum masa este cinstită în casa omului, şi să 
aibă noroc la oi şi prosperitate în toate cele, după cum sunt apreciate lâna şi oaia - Suceava; întors 
de la botez, cu pruncul în braţe, naşul sau nănaşa lui înconjoară de trei ori masa pregătită pentru 
ospăţ, în credinţa că gestul va determina ca viaţa copilului să fie norocoasă şi îndestulătoare în 
toate cele - Ţara Oltului; gospodina care nu şterge imediat masa, după ce a mâncat, nu va putea să 
înstrăineze repede ceea ce duce de vânzare la târg - Suceava; cine s-a aşezat la masă nu trebuie să 
se mai scoale de la ea, până nu termină toată lumea ceea ce trebuie mâncat, pentru că îi va merge 
rău - Muntenia;Tecuci; se lungesc picioarele celui care şi le întinde sub masă - Galaţi; urzeala 
pregătită pentru ţesut, după ce este scoasă de pe urzitor, se aşează pe o masă, ca să se ţeasă 
repede pânza, precum merge şi mâncarea pentru cei ai casei - Ţara Oltului; masa care trosneşte 
prevesteşte pagubă şi de aceea ea trebuie distrusă şi arsă - Ialomiţa; dacă pocneşte masa în casă, 
este semn că familia se va muta în altă locuinţă - Suceava (2.GOROVEI,p.25-26;134;137;182;193; 
GOLOPENŢIA,p.l04;139;NOTE, Antonescu). în noaptea de Anul Nou, masa se lasă încărcată cu 
bunătăţi până a doua zi dimineaţa, pentru ca tot aşa să fie şi de-a lungul întregului an - Maramureş 
(BOGDAN, p.16). Sâmbăta seara, fata de măritat se culcă pe masă şi doarme pe ea, ca să fie 
drăgăstoasă şi bine văzută, cum sunt şi lucrurile de pe masă; trecerea tinerei mirese în noul cerc 
familial se face la socrii mari, unde mireasa se urcă pe o masă joasă, cerne apoi printr-un ciur 
boabe de grâu, porumb, fasole etc., aruncând ulterior ciurul peste cap, cu boabe cu tot; după 
aceea, socrul sau soacra mare învârtesc mireasa de trei ori pe sub mână, după ce o dau jos de pe 
masă - Banat (l.LAZĂR,p.268). Masa mare sau ospăţul nunţii se desfăşoară la ginere acasă, unde 
mireasa ocoleşte masa mică de trei ori, este aşezată pe un scăunel şi i se pune un copil în braţe, 
acesta primind un colac înfăşurat în brăciri - Mehedinţi (CIOBANI),p.79). La masa de la mire, după 
ce alaiul a ajuns aici, mireasa trece peste masă, zicând: „Aşa să fiu ca masa de cinstită înaintea 
bărbatului!"- Munţii Apuseni (3. MARIAN,l,p.459). După scoaterea mortului din casă, cei rămaşi 
răstoarnă mesele şi scaunele, arătând astfel tulburarea produsă de moarte - Banat; Transilvania; 
după plecarea mortului spre cimitir, masa pe care a stat sicriul este întoarsă cu picioarele în sus şi 
rămâne în această poziţie până la revenirea celor ai casei de la cimitir - Banat (3. MARIAN,III,p.173- 
174;311-313). Masa, ospăţul de înmormântare (comândarea), ca şi toate mesele riturilor de 
trecere, reprezintă un moment al solidarităţii sociale a întregii colectivităţi şi este semnul 
continuării vieţii individuale şi colective; acest aspect apare evident când este observată 
desfăşurarea ospăţului de înmormântare: începută într-o atmosferă de tristeţe solemnă, masa se 
termină cu veselie şi chiar cu dans; mai demult „comândarea" se făcea chiarîn cimitir, existând 
dovezi că se dansa în cimitir cu acest prilej (4.POP,p.l61). Tinerii necăsătoriţi să nu fie aşezaţi în 
colţurile mesei, pentru că nu se mai însoară - Maramureş, dar credinţa este atestată în multe alte 
zone româneşti (BOGDAN,p,103;NOTE,Antonescu). Cine visează masă aranjată pentru mâncare 

înseamnă că va avea parte de o bucurie sau că îi vor intra musafiri în casă - Suceava (NOTE, 
Băncescu). 

MASCĂ 

Măştile, mascoidele şi toate obiectele care fac parte din recuzita ceremonială au rol ritual 
conjunctural, după epuizarea evenimentului ele fiind fie distruse, fie reîntoarse la funcţia lor 
iniţială; în cazul măştilor populare, împărţirea acestora după ce parte a corpului este îmbrăcată de 
mască (de cap, de bust, trupul în întregul său) nu constituie un demers productiv decât din punct 
de vedere estetic, în schimb, are marele neajuns de a scoate masca din contextul ceremonial 
pentru care a fost confecţionată; măştile devin importante numai în măsura în care ele reprezintă 
un anume personaj, precum şi rolul acestui personaj în contextul cetei în care se integrează, la 
care se adaugă neapărat raporturile care se stabilesc între ceată şi comunitatea căreia i se 
adresează, pentru care este necesară performarea mascată (NOTE,Antonescu). Distrugerea măştii 
şi instrumentelor cu rol magic are loc în multe rituri, cum ar fi Căluşăria, unde, după terminarea 
jocurilor, sunt sfărâmate obiectele şi însemnele căluşăreşti (BUHOCIU,p.83). De o importanţă 
aparte sunt jocurile cu măşti prezente în riturile funerare, practicate până nu demult în Vrancea; 
conform unei informaţii culese în 1938 la Nereju-Vrancea, se relatează cum un grup numeros de 
oameni mascaţi pătrunde, cu oarecare bruscheţe, în curtea familiei unde este privegheat un mort; 
poartă măşti reprezentând figuri omeneşti hidoase sau capete de animale sălbatice; 
îmbrăcămintea multora este improvizată din piei de animale sălbatice, iar unii au centuri de frunze 
prinse în jurul mijlocului; o muzică stridentă de clarinet şi tobă însoţeşte acest furtunos alai; 
mascaţii vorbesc cu glasuri schimbate, ascuţite, legând între ei convorbiri pline de umor, cu 
accente critice, necruţând pe nimeni din cei prezenţi la priveghiul mortului, nici chiar pe cel 
decedat; toată lumea izbucneşte în hohote de râs; impresia generală este că acolo se desfăşoară 
scene menite să sperie cu adevărat spiritele malefice adunate în aceste momente şi care ar putea 
să-şi aleagă viitoarele „victime" dintre cei prezenţi (12.GHINOIU,p.l36). 

MAŞINĂ v. AUTOMOBIL. 

MATRICE 

Rostit şi matrice, mătrici, termenul înseamnă, în limbajul popular, mitră, uter şi, de aici, întregul 
organ genital feminin; folosit la pl., mătrici, este şi numele unor afecţiuni la oameni şi vite, având 
localizări sau cauze diferite: colici intestinale, diaree, apendicită, reumatism 
(ŞĂINEANU,lll,p.359;368;3.GOROVEI,p.494). în zona de munte a Banatului, mătrici sunt numite 
oile cu miei, deci oile care au lapte (POPOVĂŢ,p.235). 

MAŢ v. VISCERE. 

MAZĂRE (Pisum sativum - DLRM,p.483) 

Se crede că nu este bine să se verse pe jos boabe de mazăre, pentru că ele ar fi lacrimile Maicii 
Domnului - Bucovina (2.GOROVEI,p.l39;152). Ca să moară mai iute şi să nu mai agonizeze 
îndelung, muribundul este luat din pat şi aşezat pe pământ, în faţa casei, punându-i-se sub cap 
vreji de mazăre sau cojile păstăilor de mazăre - Sibiu (3.MARIAN, III,p.28). Cine se visează mâncând 
mazăre este semn de mare cinste din partea cunoscuţilor - Suceava (NOTE,Băncescu). 

MĂCELĂRIE 

Cine visează măcelărie, în care se găseşte multă carne, este semn că va avea parte, în următoarele 
zile, de timp frumos; dacă visează măcelarînseamnă că îşi va pierde iubitul(a) sau amantul(a) - 
Suceava (NOTE,Băncescu). 

MĂCRINAv. IULIE; PĂLIILE. 


MĂDUVĂ 

Cine se visează că zăreşte măduvă este semn că va avea noroc şi va dobândi bani mulţi; dacă se 
visează cumpărând măduvă înseamnă că va face cunoştinţe, care îl vor interesa într-o măsură 
apreciabilă - Suceava (NOTE,Băncescu). 

MĂGAR ( Equus asinus - DLRM, p. 484) 

în concepţia tradiţională românească ocupă o poziţie ambiguă, situându-se între o zonă 
privilegiată şi una banală, degradatoare chiar, deoarece el simbolizează prostia, încăpăţânarea, 
indolenţa, stângăcia şi urâţenia; într-un plan secund, se bucură totuşi de simpatie, fiindcă „ are 
cruce pe spate, pentru că a adus pe spate pe cel care a purtat crucea", credinţă cu răspândire la 
toate popoarele creştine; pornind de la această ultimă ipostază, măgarul întrupează ideea de 
modestie, de renunţare (idee centrală şi polemică a creştinismului), trecând în folclorul românesc 
ca un animal „plăcut lui Dumnezeu", „blagoslovit", protejat de divinitatea supremă; de aici începe 
construcţia imaginii sale benefice, în sensul că diavolul nu se poate preface în măgar; la fel ca oaia, 
cocoşul şi albina, măgarul se vădeşte a fi pe deplin pur şi pe deplin benefic; el exclude orice 
contract cu lumea malefică, rezistă asaltului forţelor demonice şi apără casa omului de intruziunea 
periculoasă a puterilorîntunericului; în Moldova, se crede că nimănui nu i se poate întâmpla ceva 
rău, deşi se află într-un loc primejdios, dacă are lângă el un măgar; nu este omorât de nici o fiară 
sălbatică, iar o credinţă din Maramureş chiar subliniază această idee: se spune că măgarului i-a 
fost ursit să nu moară ucis de jivinele pădurii, să nu moară niciodată la casa omului; când simte că i 
se apropie sfârşitul, pleacă şi moare prin păduri sau pe câmp; de aceea, piele de măgar nu se va 
găsi niciodată de vânzare; înfăţişarea sa are mai multe explicaţii: fie a fost tras de urechi de 
Dumnezeu, pentru că şi-a uitat numele, fie pentru că a fost obraznic, fie pentru încăpăţânarea 
avută, vrând să demonstreze tuturor că el ştie să cânte mai bine decât privighetoarea; plimbarea 
celui vinovat pe spinarea măgarului, aşezat invers sensului de deplasare, practicată cu asiduitate în 
Evul Mediu, semnifică umilinţă şi batjocură nu atât din cauza purtătorului urecheat, ci mai ales din 
cauza modalităţilor călăritului, care este opus celui triumfător, practicat la intrarea într-o cetate; în 
Banat, cu ocazia obiceiului numit „Jocul cornilor" (care se desfăşoară în Duminica Lăsatului de sec), 
din convoiul care se deplasează prin sat face parte uneori şi un măgar, care trage după el un car- 
atelier de meşter drege-strică; măgarul poartă pe cap o caschetă, pe faţă o mască, la picioarele din 
faţă i se pun bocanci şi obiecte lungi, cum ar fi mânecile unor veşminte deteriorate, pe picioarele 
posterioare i se trage o pereche de pantaloni, iar pe spate i se aşează o tunică; de căpăstru îi 
atârnă o coadă de vulpe şi o coadă de mătură; în basmele cu şi despre animale, măgarul este unul 
dintre cele care reuşesc să-l păcălească pe lup; în deplin consens cu aureola de simboluri şi 
credinţe, măgarului i se consacră o singură zi într-un an, aceea din Duminica Lăsatului de sec 
(COMAN,l,p.51-56;58;158;ll,p.l66;2.GOROVEI, p.128). Se crede că piatra cea mai bună pentru 
obţinerea unei cremene de scăpărat se face din ciolanul de măgar - Tecuci (PAMFILE,p.80). în 
unele aşezări, mireasa găsită necinstită este „dată târgului", adică trimisă acasă călare pe măgar, 
în văzul întregului sat - Teleorman (2.LAZĂR,p. 244). Apariţia măgarului în vis prevesteşte mari 
tulburări şi necazuri, iar dacă este visat alergând sau zburdând înseamnă crimă şi toată gama de 
suferinţe ce urmează acesteia - Suceava (NOTE,Băncescu). 

MĂIASTRĂ 

Supranumite şi puternicele sau frumoasele, ele sunt spirite malefice, întruchipate ca nişte fecioare 
frumoase, care zboară cântând mai ales noaptea şi care devin jucăuşe în mod deosebit în locurile 
unde cade ploaia; dar au putut fi auzite cântând şi de sub un păr dintr-un cimitir; să nu se stea pe 
locul unde au jucat ele, deoarece omul betegeşte; totuşi trebuie subliniat că măiestrele umblă prin 

locuri curate; de pildă, nu calcă prin curţile unde sunt femei care trăiesc necununate; lasă urme pe 
pământ sau pe zăpadă, pietrele deranjate de la locul lor, vreo secure, crenguţe folosite în jocurile 
lor, mici pietre găurite cu multă grijă, cruci de piatră sau mărgele de piatră neagră pe care le pot 
găsi numai oamenii buni la Dumnezeu, femeile bătrâne sau câte un copil; cine le vede întâmplător 
trebuie să nu se mai mişte şi să nu rostească nici un cuvânt şi nici altcuiva să nu spună în acel 
moment că le-a văzut, deoarece se pomeneşte pocit, ologit, cu mâinile amorţite, uneori poate şi 
muri; dar, ca să scape de ele, este bine ca omul să-şi facă cruce în gură, cu limba, sau să li se 
adreseze cu unele cuvinte măgulitoare („Crească-vă jocul mare!"), sau să aibă ceva de fier lângă el; 
nu este bine să fie descurcată nici coama cailor, ci lăsată să se descurce singură; măiestrele şi 
lucrul-slab sunt cele două forţe supranaturale care intervin în viaţa omului, de care se teme şi pe 
care riscă să le întâlnească în drumurile sale sau în timpul desfăşurării unor îndeletniciri - Ţara 
Oltului (GOLOPENŢIA,p.75;78-80). 

MĂLAI 

Când se întâmplă ca femeia lăuză să-şi piardă laptele, aceasta ia o bucată de mălai copt (turtă 
făcută din făină de mei, de porumb etc., coaptă în ţest sau în cuptor - ŞĂINEANU, III,p.362) şi, 
stând pe ghizdul de piatră al fântânii, muşcă din ea de trei ori şi zice: „Eu mănânc mălai cu 
ceapă,/Să-mi vină ţâţa ca la iapă!" -Ţara Chioarului (1.POP,p.254). Nu se dă mălai cu împrumut, 
pentru că aduce pagubă - Ialomiţa (2.GOROVEI,p.l82). Serie simbolică: turtă(mă\a\)-fântână-3. 

MĂLIN (Prunus padus - DLRM,p.485) 

Ca să nu se prăbuşească şi să rănească sau să omoare pe cineva din casă, în lutul cu ajutorul căruia 
se fixează astupătoarea (băbura, cahla) de la capătul dinspre pod al hornului se pun trei crengi de 
mălin - Suceava (2.GOROVEI,p.33). 

MĂMĂLIGĂ 

Cine preface mămăliga, punând în ea şi alte feluri de făină, face limbrici - Galaţi; cine mănâncă 
mămăligă făcută din mălai necernut face bube pe limbă - Suceava; cine pune de mai multe ori 
mămăliga la fiert va găsi în ea vine de sânge şi este păcat, pentru că nu este bine să fie ars trupul 
lui Dumnezeu de mai multe ori - Galaţi; se crede că nu este bine să se mănânce coaja de mămăligă 
de pe ceaun, pentru că se usucă precum coaja cel ce o face - Tecuci; este semn de bine când se 
uită mămăliga nesărată - Suceava; dacă atunci când se răstoarnă mămăliga, cade o bucăţică pe jos, 
se crede despre aceasta că ar fi năpasta omului şi ea trebuie aruncată după uşă, ca să nu o 
mănânce nimeni - Muntenia; este păcat ca mămăliga să fie călcată în picioare - Suceava; câte 
cocoloaşe are prima mămăligă făcută de o fată, tot aţâţi cumnaţi va avea - Vâlcea; se scumpeşte 
porumbul, dacă se taie mămăliga cu aţa de jos în sus - Suceava; este semn de călătorie, dacă 
mămăliga se crapă în două sau trei părţi pe masă - Vâlcea;Teleorman;lalomiţa; Tecuci;Moldova; 
Suceava; crăpăturile din mămăligă, mai mari sau mai mici, sunt semne ale drumurilor, mai scurte 
sau mai lungi, pe care le va face gazda - Muntenia;laşi; în ce direcţie este orientată crăpătura din 
mămăligă, în acea direcţie se va face călătoria - Galaţi; mămăliga rămasă lipită de ceaun nu trebuie 
mâncată, pentru că atrage tot felul de necazuri - Suceava; nu se mănâncă nici mămăliga de pe 
făcăleţ, pentru că se îmbolnăveşte de gâlci cine o face - Galaţi; sau este pericol de a fi mâncat de 
lupi cel ce o face - laşi; cine mănâncă mămăligă din ceaun trage a sărăcie - Galaţi; sau va atrage 
uliul la pui - Suceava; în schimb, este bine să fie dată la copii coaja de mămăligă de pe ceaun - 
Galaţi; pentru ca pruncul să doarmă bine noaptea şi să nu plângă, se iau două bucăţele de 
mămăligă şi se merge cu acestea la coteţul găinilor, cărora li se cere în schimb somnul copilului, o 
bucată de mămăligă se lasă acolo, cea de a doua se pune în leagănul celui mic - Galaţi; fetele 
îndrăgostite, după ce răstoarnă mămăliga, pun în ceaun apă, pe care apoi o beau în credinţa că 
focul din inimă le va ieşi tot aşa cum şi căldura ceaunului iese în apă - Muntenia; nu se lasă 

mămăligă pe lingură când se rade ceaunul - Suceava; este semn că unul din familie este flămând 
sau că o rudă este flămândă, când se scapă mămăliga din mână - Suceava; cu mămăligă găsită este 
bine să fie unşi negii de pe piele, pentru a se vindeca - Galaţi; este semn de belşug pentru cel 
căruia i se lipeşte mămăliga de mână - Botoşani; cine mănâncă de două ori la rând dintr-o bucată 
de mămăligă, fără să pună gura pe paharul de băutură, dă semn de belşug şi tot belşug înseamnă 
şi când omul uită de băutură şi mănâncă mămăligă goală - Tecuci (2.GOROVEI,p.20;29;35;48;122- 
133;129-130;181;217;2.CHIVU,p.245).în seara Sfântului Vasile (Anul Nou), fetele aducîn casă 
câinele şi îi dau să mănânce mămăligă, considerând că peste atâţia ani se va mărita de câte 
înghiţituri are nevoie animalul pentru a mânca bucata de mămăligă primită; sau se fac mai multe 
bucăţele de mămăligă, se înmoaie în lapte şi se înşiruie pe pragul uşii, fiecărei bucăţi fiindu-i 
menită o fată; este chemată pisica şi care bucată o mănâncă mai întâi acea fată se va mărita 
prima; dacă pisica mănâncă doar o singură bucată de mămăligă, se crede că doar acea fată se va 
mărita - Bucovina; tot în seara Anului Nou, fetele din Bucovina ung două bucăţi de mămăligă cu 
unt pe care le aşează pe maiul cu ajutorul căruia sunt bătute rufele la râu, menind fiecare bucată 
de mămăligă cu numele fetelor; apoi cheamă pisica şi cred că a cărei bucată este mâncată prima 
aceea se va mărita mai întâi (2. MARIAN,l,p.44;68). Serii simbolice: mămăligă-lapte; mămăligă- 
unt. 

MĂNĂSTIRE 

Să nu se cumpere nimic din ceea ce a fost obiect cu întrebuinţare mănăstirească, crezându-se că 
astfel se aduce în casă păcat şi pagubă - Suceava (2.GOROVEI,p.l32). 

MĂNUŞI 

Cine se visează purtând mănuşi este semn că bănuielile pe care le are nu sunt reale - Suceava 
(NOTE,Băncescu). 

MĂR (Pirus malus - DLRM,p.485) 

Dintre toate speciile vegetale este evident că mărul, alături de brad, apare încărcat cu funcţii 
magice, menite „să rezolve" ori „să ajute" la depăşirea anumitor stări şi, în general, să promoveze 
binele; prin capacitatea sa de regenerare, de reînnoire şi de rodire periodică, mărul ocupă un 
important loc în economia sacrului; poate fi socotit printre arborii care au rol de mediere între om 
şi divinitate, alături de brad şi stejar, fiind pom sacru şi consacrat, dominând peisajul paradiziac, 
fiind arbore cosmic, al vieţii şi al recompensei divine; mărul este pomul Sfântului Prooroc llie, de 
aceea mere noi nu se mănâncă până în ziua în care este prăznuit sfântul (20 iulie), nici nu se 
scutură merele, nu se azvârle cu mere în sus, pentru ca grindina să nu bată merele; nici nu se bat 
merele unele de altele, fiindcă se pot stârni furtuni mari, cu tunete, fulgere şi grindină; scuturarea 
merelor în ziua de Sântilie este de bun augur pentru belşugul general al familiei, iar, dacă din unii 
copaci cad fie şi numai două mere, este bine să fie chemaţi copii şi să le fie oferite ca pomană; se 
crede că, pentru a avea noroc, este bine să se înghită în fiecare dimineaţă, pe nemâncate, câte un 
sâmbure de măr; în ziua de Paşte, fetele trebuie să se spele cu merişor ras şi cu un ban de argint, 
introduse într-un vas cu apă, pentru ca tenul să fie alb şi rumen peste an (PRESA). înfloritul mărului 
marca limita de timp maximă în care se poate semăna porumbul, spunându-se „până la înflorirea 
mărului"; în Muntenia, ramura de măr este pusă în apă, la geam, în ziua Sfântului Apostol Andrei, 
ca să înflorească până la Anul Nou, când este folosită de copii ca sorcovă; în Banat, Oltenia şi 
Muntenia, prima scaldă a noului-născut se aruncă la rădăcina unui măr, care înfloreşte şi rodeşte, 
datină ce poate fi interpretată ca o vrajă pentru sănătatea copilului sau pentru menţinerea 
fertilităţii lehuzei; în Muscel, se despică o ramură de măr deasupra fântânei în momentul când „se 
leagă suratele" sau „verişoarele", la Sâmbăta Rusaliilor; în Oltenia, în sudul şi estul Munteniei, în 
cadrul ceremonialului complex de „slobozire a apei pentru morţi", „pomul dat de pomană la 

înmormântare" constă într-o ramură de măr, uneori de prun, împodobită cu fructe, colaci, covrigi, 
lumânări, hârtie colorată şi altele; totul indică faptul că mărul este un substitut al individului sau 
un echivalent al omului în lumea vegetală (12.GHINOIU,p.224-225). Simbolizează sânul femeii, 
după cum atestă un cântec: „A/o păcatul! Ce văzui/Pe colnic, lângă Vaslui?/Fată mare, moş bătrân/ 
Cerând fetii măr din sân!"; el ocupă locul al doilea după ochi; fiind unul dintre cele mai vechi 
simboluri erotice şi având o mare frecvenţă în folclorul românesc; mărul este primul fruct întâlnit 
în legendele lumii, începând cu Adam şi Eva, trecând mai apoi pe la Paris şi Afrodita; este fructul 
dragostei dat de fată flăcăului; în basme, fata aruncă alesului ei un măr de aur, iar acesta trebuie 
neapărat să-l prindă; arborele este asociat, în spaţiul românesc, cu „pomul vieţii" şi cu „arborele 
cosmic"; o legendă afirmă că pământul se reazemă pe mărul roşu, care, la rândul său, stă pe un 
peşte gigantic; sau de sub mărul roşu izvorăsc toate apele pământului, se împrăştie în lume şi se 
întorc iar înapoi; cununa miresei este din flori de măr, la naştere se aduc în dar colaci împodobiţi 
cu merişor etc.; în general, fructele sunt simboluri ale vieţii şi, în consecinţă, arborele vieţii poate fi 
orice pom fructifer: măr, păr, piersic, prun, gutui, rodior, bananier etc.; mărul şi bradul sunt 
simboluri ale nemuririi, darîn timp ce bradul este o alegorie a tinereţii masculine, mărul tinde să 
absoarbă un simbolism asociat cu fecunditatea feminină; în basme, prin degustarea merelor, 
eroinele pot concepe copii; mărul ca fruct, prin roşeaţa lui, se asociază cu rumeneala obrajilor, iar 
rotunjimile lui amintesc conturul sânului de fată; dar apare şi ca spectru al „fructului oprit" şi mult 
râvnit în dragoste; a dărui şi a primi mărul este un act simbolic al încredinţării dragostei fără 
rezerve; consumarea mărului de cei doi iubiţi este simbolul împărtăşirii iubirii; în plus, mărul este 
un semn de galanterie, iar, la mesele mari, boierii obişnuiau să strângă sâmburii de măr între 
degete şi să-i facă să sară până în tavan, sau să-i arate pe vârful cuţitului partenerelor de masă; 
mărul apare în multe practici augurale şi în simbolismul viselor, având întotdeauna un substrat 
erotic sau marital; chiar se spune că înseamnă dragoste pentru cel care visează că i se dă un măr 
de către cineva; în Transilvania mai ales, există obiceiul ca, la un an după cununie, tânăra familie să 
împodobească un măr precum arborele din Paradis; se mai pune în unele zone şi un şarpe din 
ceară cu un măr în gură; în colindele de flăcău şi de fată, unde se pomeneşte de eroii care stau sub 
un pom, peste ei se revarsă o adevărată ploaie a florilor de măr (EVSEEV,p.26-28). Este fructul 
cunoaşterii, figurare a cosmosului, simbolizând la români, ca şi la alte popoare, sănătatea, 
dragostea şi înţelepciunea; despre omul robust, se spune că „este roşu în obraji ca mărul" 
(ZAHACINSCHI,p.41). în ziua Sfântului llie, este bine să se scuture merii şi, din fructele căzute, să se 
dea copiilor de pomană, ca să fie belşug în toate - Tecuci; să nu se arunce în sus cu mere, înaintea 
zilei în care este prăznuit Sfântul llie, pentru că va bate cu grindină de mărimea merelor - Suceava; 
femeile măritate nu mănâncă mere până la Sfântul Petru (29 iunie) sau până la Sfântul llie (20 
iulie) - Tecuci; nu este bine să se scuture merele până în ziua prăznuirii Sfinţilor Apostoli Petru şi 
Pavel, fiindcă va cădea grindină - Ţara Oltului; va bate grindina, dacă merele se bat mai întâi între 
ele şi apoi se mănâncă - Vâlcea; nu se mănâncă mere până la Sfântul llie, când mai întâi se dau de 
pomană copiilor, pentru sufletul celor decedaţi - Suceava; în acest sens, se crede chiar că, pe 
lumea cealaltă, pentru copiii morţi, merele sunt scuturate din pomi în zilele de Sânziene (24 iunie) 
şi Sfântul Petru - Vâlcea; celui care va lua cu sine mere în călătorie îi va merge rău - Suceava; 
înainte de ziua prăznuirii Sfântului llie, femeia gravidă să nu mănânce dintr-un mărînceput deja de 
altcineva, deoarece va naşte copilul cu semne asemănătoare muşcăturii de câine - Suceava; Mărul 
mortului sau Mărul-ăl-sărac se confecţionează ca protecţie a animalelor, dar cu mai puţini colăcei 
decât cel care se face la ciuma animalelor şi se pune la marginea satului, ca să-l ia un om sărac, 
pentru ca vitele din gospodărie să fie ferite de toate relele - Ţara Oltului (2. GOROVEI,p.35;104; 
136;140;161;GOLOPENŢIA,p.l36;145). Până la Sfântul llie să nu se bată merele între ele, pentru că 
va bate grindina - Gorj (CĂRĂBIŞ,p.l07). în grâul pentru semănat se pun mere, care sunt 
împrăştiate pe brazdă odată cu grâul, pentru ca boabele de grâu să crească precum merele - 
Oltenia (ENACHE,p.ll9). Pentru a vindeca bubele dulci, apăruteîn mod obişnuit copiilor, mamele 

acestora fierb crengi de măr dulce şi cu sucul acesta spală zona afectată - Suceava (3.MARIAN,II, 
p.247-249). Cine găseşte într-un măr 9 sâmburi să-i pună sub pernă şi va visa pe acela sau acel pe 
care îl va lua în căsătorie; nu este bine să se arunce cu merele în sus, pentru că va face guşă cine le 
va a mânca; să nu se bată merele unul de altul, fiindcă va cădea grindină - Maramureş (BOGDAN, 
p,15;36;105). în unele colinde din Ţara Oltului, apare un măr, arbore şi nu fruct, dar care nu este 
unul obişnuit, adică răsărit în grădină, ci unul cu totul special, pentru că răsare dintr-o masă; masa 
cu pomul crescut din ea este probabil să fi venit pe linie bisericească târzie, apocrifă sau canonică, 
dar nu este o creaţie religioasă, nici străveche şi nici originală, pentru că mărul din colinde nu are 
legătură nici cu „mărul" de la mort şi nici cu mărul din alte rituri şi credinţe legate de măr; la 
români, este posibil să fi existat un cult vechi al mărului, construit pe un principiu asemănător cu al 
bradului; mărul pădureţ sau cel cultivat, având gust acrişor, sunt uşor de conservat; faptul că 
merele nu se strică iarna a condus normal, ca şi în cazul bradului veşnic tânăr, la ideea nemuririi 
mărului şi apoi la măr ca simbol al nemuririi (alături de alte simboluri similare - părul, iedera - 
întâlnite şi ele cu acelaşi înţeles în textele folclorice); fiind astfel aliniat, mărul s-a legat firesc de 
masă şi a devenit simbol al mesei îmbelşugate, crescând chiar din masă; poate că şi refrenul atât 
de des cântat („florile dalbe de măr") provine tot de aici, fiind poate la origine o formulă magică de 
incantaţie, de provocare a primăverii, de provocare a roadelor; cu vremea, mărul devine şi simbol 
al nemuririi şi se leagă şi mai mult de sărbătorile Crăciunului, păstrându-se nealterat şi în 
creştinism, unde Naşterea nu poate însemna decâtînceputul unui an nou, al unui nou ciclu de 
viaţă a naturii şi desfăşurarea unei economii naturale şi deci să întărească şi mai mult necesitatea 
de a săvârşi în acel moment totul: roade, sănătate, cununii, botezuri, nemurire, deci „Tinereţe fără 
bătrâneţe şi viaţă fără de moarte"; în Ţara Oltului, colindele dedicate flăcăilor cuprind versuri 
precum: „Măr de daur junilor", sau „frumos ca un măr", sau (să i se dea) „măr din sân" 
(HERSENI,p.l96-198;244). în seara zilei Sfântului Vasile, fetele se adună la o casă, obişnuit la casa 
unde organizează de regulă şezătorile; aduce fiecare dintre ele câte o cununiţă, executată din 
coajă de măr, cu un diametru de 3-6 cm; fiecare cununiţă dintre acestea este înfăşurată cu fir textil 
colorat diferit, pentru a putea fi recunoscute uşor; este închisă uşa, pentru ca nimeni să nu mai 
intre, în special flăcăii, se ia apoi o cofă nefolosită până atunci, se umple cofa cu apă din care nu a 
băut nimeni, adusă fiind din vreo apă curgătoare şi nicidecum din fântână, se pun apoi toate 
cununiţele în cofă, în aşa fel ca ele să fie văzute de toate participantele; una din fete, cea mai 
isteaţă, începe să învârtească în apa din cofă cu un mănunchi de busuioc până ce toate sau 
aproape toate cununiţele se prind de busuioc; în tot acest timp, fetele îşi ţin câte un colţ de 
năframă la gură şi murmură împreună: „Sân-Văsâi, Văsâi,/Unde te găsii,/La vadul bogat;/Cine te-a 
legat?/Petrea cu Ignat./Dă-mi, Doamne, bărbat,/Să mă culc în pat,/Să fac un fecior,/Să-l cheme 
lonl/Sus, vere, drăguţă,/Scoate-mi veriguţă!"-, fiecare vers se repetă de câte două ori, iar când se 
spun ultimele două versuri, se ia năframa de la gură şi fata scoate busuiocul din cofă, fără ca 
nimeni să nu se atingă de el, dar toate privesc la ce înălţime pe mănunchi li s-a prins cununiţă; 
pentru cele care nu s-au prins înseamnă că fata respectivă nu se va mărita în acel an, dar se vor 
mărita cu siguranţă fetele ale căror cununiţe s-au prins cel mai sus pe mănunchiul de busuioc; 
practica descrisă mai sus se repetă de trei ori şi se realizează o medie a nivelurilor la care s-au 
prins cununiţele, însemnând căsătorieîn acel an, peste unul sau doi ani, sau nu aşa curând; după 
aceasta, fiecare fată îşi ia cununiţă sa, merge spre un gard din preajmă, cu ochii închişi, şi de la 
parul pe care a pus prima dată mâna numără nouă pari, în orice direcţie doreşte, şi acolo îşi pune 
cununiţă; apoi deschide ochii şi, în caz că parul este drept şi acoperit cu coajă, crede că bărbatul ei 
va fi om frumos, isteţ şi bogat; dacă parul este noduros, strâmb şi urât îi va fi şi bărbatul; dacă este 
fără coajă, bărbatul acelei fete va fi sărac; dacă cel de al nouălea par este îngemănat cu încă unul, 
pentru un sprijin mai ferm al gardului, este semn că fata va avea două căsnicii; datina se numeşte 
Veriguţă - Năsăud (2.MARIAN,l,p.57-59). Se crede că va fi bine pentru cel care se visează adunând 
sau găsind mere; se va trezi cu o familie mai mare cel care se visează atârnând într-un măr; dar va 


Antonescu. Dicţionar de Simboluri şi Credinţe Tradiţionale Româneşti 


413 


http: //cimec.ro 


avea parte de scârbă cel care se visează mâncând mere necoapte sau mere pădureţe; este semn 
de boală pentru cel care visează că i se dau mere; visarea de mere şi furtună înseamnă pagubă, 
pericole, greutăţi; va primi o veste rea cel care se visează cumpărând mere; cel are visează must 
de mere va face o încercare zadarnică - Suceava (NOTE,Băncescu). Serii simbolice: măr-monedă; 
măr/prun-fructe-colac-lumânare; măr-colac; măr-grâu; mâr-apă-busuioc. 

MĂRAR ( Anethum graveolens - DLRM,p.485) 

Când se pune varza la murat, se pune şi mărar, cules în ziua de Sânziene (24 iunie), pe nemâncate, 
pentru ca şoarecii să nu se apropie de butoaie - Ţara Oltului (GOLOPENŢIA, p.138). Cine se visează 
spălând mărar va avea parte de multă cinste şi apreciere din partea unui bărbat bine situat în 
societate - Bucovina (NOTE,Băncescu). 

MĂRĂCINE 

în dimineaţa zilei de An Nou (1 ianuarie), uneori înainte de răsăritul soarelui, fetele, care ies afară 
să vadă ce par din gard şi-au ales în seara de ajun (şi, cum va fi acel par, aşa le va fi şi ursitul) şi nu 
mai găsesc semnul pe care l-au pus, pentru că acesta a fost luat de vânt şi, din întâmplare, dus în 
mărăcini sau pe spini, cred, cu multă mâhnire, că viitorul soţ le va muri tânăr sau că bărbatul le va 
fi arţăgos, cu fi re „spinoasă" - Bucovina (2.MARIAN,l,p.110). Ghimpele sau spinul intrat în piele 
este bine să fie păstrat sau suflat în vânt, după ce a fost scos, în credinţa că astfel un alt spin nu-i 
va fi dat celui păţit - Tecuci (2.GOROVEI,p.l03). în ziua de Armindeni (1 mai), se pun mărăcini la 
poarta curţii, ca să nu intre strigoaicele la vite şi să le ia laptele - Ţara Oltului (GOLOPENŢIA, p.130). 
Apariţia mărăcinilorîn vis înseamnă griji şi multe încurcături; dacă se visează cineva înţepându-se 
în spini este bine să se ferească de necunoscuţi în perioada următoare - Suceava (NOTE,Băncescu). 

MĂRGĂRITĂRELE v. LĂCRIMIOARĂ. 

MĂRGELE 

în ziua de ajun a Bobotezei (5 ianuarie), când preotul vine în fiecare casă cu botezul, fetele 
nemăritate obişnuiesc să-şi pună mărgelele fie sub pragul uşii, pentru a fi păşite de preot, fie sub 
colacul pe care îl dăruiesc preotului, în credinţa că astfel se vor mărita curând, sau că îşi vor visa 
peste noapte viitorul soţ - Ţara Oltului;Vâlcea (GOLOPENŢIA,p.83;2.GOROVEI,p.244). Serie 
simbolică: mărgele-prag/coiac. 

MĂRINAv. IULIE. 

MĂRŢIŞOR 

în Muntenia, Dobrogea, Moldova şi Bucovina, la 1 martie, femeile leagă copiilor lor, indiferent de 
sex, la gât sau la mână, o monedă de argint sau de aur; moneda este prinsă cu un fir roşu sau cu un 
şnur împletit din fire de mătase roşii şi albe, sau dintr-un fir de amici roşu şi unul din bumbac alb; 
acest dar se numeşte, în Argeş şi Neamţ, mărţişor, în Dobrogea, mărţiguş, şi, în Prahova, marţ; 
scopul fiind ca micuţii să aibă noroc peste an, în Dâmboviţa, să fie sănătoşi şi curaţi ca argintul 
odată cu venirea primăverii, în Mehedinţi, Teleorman şi Argeş, iar peste vară să nu-i apuce 
frigurile, în Mehedinţi; mărţişorul se leagă copiilor dimineaţa, până a nu răsări soarele, în Prahova 
şi Suceava; în Mehedinţi, când este legat mărţişorul, mamele se feresc să fie văzute de vreo femeie 
gravidă, fiindcă se crede că li se pătează copiii pe ochi; unii copii poartă mărţişorul la gât timp de 
12 zile, după aceea acesta este legat de ramurile unui pom tânăr; dacă în acel an pomului îi merge 
bine şi dă rod bogat, în Neamţ se crede că şi copilului îi va merge bine în viaţă; copiii din Gorj şi 
Suceava îl ţin la gât până când văd un pom înflorit şi atunci îl lasă pe ramurile acelui pom, ca să fie 
sănătoşi şi frumoşi ca florile pomului; alţi copii din Mehedinţi şi Gorj îl ţin până când înfloreşte 

porumbarul (Prunus spinosa L.) şi păducelul (Crataegus Oxyacantha L.) şi atunci mamele pun 
mărţişorul pe porumbar sau păducel, crezând că astfel copiii lor vor fi albi precum florile acestor 
plante; în Dobrogea, mărţişorul este ţinut până vin cocostârcii şi atunci îl aruncă după ei rostind: 
„Na-ţi negreţele/Şi dă-mi albeţele!", dar în acest moment fetele nu trebuie să fie văzute de soare, 
pentru că le înnegreşte; în zonele Arad, Gorj, Ialomiţa, Brăila şi Dobrogea, există obiceiul ca 
mărţişorul să nu fie purtat doar de copiii, ci şi de fetele nemăritate şi chiar de către nevestele 
tinere, ca să nu le ardă soarele şi să li se păstreze pielea albă peste vară şi iarnă; se şi spune: „Cine 
poartă mărţişoare/Nu mai e pârlit de soare!"; fetele din zona Huşilor, ţin mărţişorul toată luna 
martie, când, în final, îl aşează pe ramurile unui trandafir, crezând că astfel vor fi roşii la faţă ca 
floarea acestui arbust; cu moneda, în Prahova, se cumpără vin, pâine albă şi caş, pe care le 
consumă împreună, considerându-se că astfel vor avea faţa albă precum caşul şi obrajii roşii ca 
vinul; în Suceava, mărţişorul este purtat până este auzit cântând cucul, când fetele dau foc 
şnurului şi îşi afumă gâtul cu el, înconjurându-l de trei ori; în Teleorman, mărţişorul este purtat 
până înfloresc vişinii pe ale căror crengi îl agaţă; în Banat, există obiceiul ca, în loc de mărţişoare, 
să se poarte şiraguri de mărgele (2.MARIAN,l,p.312-315). Un obicei legat de tradiţia Dochiei şi de 
celebrarea Anului Nou primăvara este Mărţişorul, care nu este altceva decât calendarul sau funia 
anului ce adună şi împleteşte cele 365 de zile ale anului în două anotimpuri, iarna şi vara, 
simbolizate de cele două fire colorate în alb şi roşu; în zona Bacăului, este atestat un şnur 
confecţionat din două fire de lână neagră şi albă, opoziţie cromatică obişnuită pentru perechile zi- 
noapte, iarnă-vară, lumină-întuneric; acesta se face cadou nu în ziua de 1 martie, ci în ziua când pe 
cer apare Luna Nouă, fiind încă un argument pentru existenţa unui străvechi calendar lunarîn 
spaţiul carpatic; tot de sorginte lunară sunt şi ciclurile de zile care au la bază multipli de trei, cum 
ar fi zilele Babei de la începutul lunii martie; după tradiţie, şnurul se purta la mână şi nu era un 
atribut sau un privilegiu exclusiv al fetelor şi nevestelor, ci a fost un obiect ritual, care a devenit, în 
vremurile noastre, obiect de podoabă, purtat la gât sau pe piept; unele informaţii etnografice 
susţin că momentul când mărţişorul se purta legat la mână sau agăţat de gât era decis de apariţia 
pe cer a Lunii Noi, în cursul lunii martie; mărţişorul era făcut cadou şi pentru asigurarea sănătăţii, 
belşugului şi păstrarea frumuseţii de-a lungul anului; durata purtării mărţişorului varia în funcţie 
de zona etnografică: până la Mucenici (9 martie), Armindeni (1 mai), Florii sau până la înfloritul 
pomilor fructiferi, a viţei de vie, a măceşilor, a trandafirilor (3.GHINOIU,p.60). Prima mărturie 
descriptiv-explicativă a mărţişorului o lasă lordache Golescu, care afirmă: „Mărţişorul este şi luna 
martie, dar şi o aţă împletită cu fir alb şi altul roşu care-l (iau) la gâtul, la mâinile copiilor, în luna 
martie, spre pază, spre depărtarea de orice boală, de deocheat, de fermecat"; unii copii poartă 
mărţişorul 12 zile la gât, după aceea îl leagă de ramura unui pom tânăr şi, dacă pomului îi merge 
bine în acel an, se crede că şi copilului îi va merge bine - Neamţ; alţii îl ţin la gât, până ce văd 
primul pom înflorit şi atunci îl lasă pe ramuri, ca să fie sănătoşi şi frumoşi ca florile pomului - 
Mehedinţi;Gorj;Suceava; este păstrat de copii, până ce vin berzele, copiii strigând după ele, 
aruncând mărţişorul în direcţia \or\ „Na-ţi negreţele/Şi dă-mi albeţele!"; punerea sau legarea 
mărţişorului se întâmplă de regulă la 1 martie, dimineaţa, până a nu răsări soarele, şi îl practică 
toţi cei de parte feminină - Prahova; Suceava (2.CĂLIN,p.9-10). Obiceiul este propriu românilor; 
luna poartă numele zeului Marte (la romani), el fiind ocrotitor al câmpului şi turmelor, 
personificând renaşterea naturii; la vechii traci, aceleaşi atribute le avea zeul Marayas Silen, 
considerat inventatorul fluierului, cultul său fiind legat de glia maternă şi de vegetaţie; în 
săpăturile arheologice din România au fost descoperite mărţişoare vechi de peste 8.000 de ani, 
sub forma unor pietricele de râu, vopsite în alb şi roşu, care erau înşirate pe aţă şi purtate la gât; 
roşul semnifică focul, sângele şi soarele, care sunt atribuite vieţii, deci femeii care dă naştere vieţii; 
albul conotează limpezimea apelor, albul norilor, specifice înţelepciunii bărbatului; şnurul 
simbolizează schimbul de forţe vitale, care dau naştere viului, fiind şi azi simbol al sexelor şi se 
regăsesc şi la bradul de nuntă şi la cel de înmormântare, în „steagul" căluşarilor, în podoabele altor 

manifestări populare, precum Junii, Sâmbra oilor etc.; în Moldova şi în nordul Sucevei, mărţişorul 
este dat în dar copiilor, ca să aibă noroc, să fie sănătoşi; fetele îl poartă 12 zile la gât, apoi îl prind 
în păr şi îl ţin până la sosirea berzelor, sau până ce înfloresc primii pomi; atunci îl scot, leagă şnurul 
de ramurile copacilor, iar cu banul îşi cumpără caş, pentru ca tot anul să le fie faţa albă şi 
frumoasă; fetele oferă mărţişoare băieţilor, gest care ţine de sentimentul pe care îl au faţă de 
aceştia - Transilvania (PRESA). Se mai dăruieşte mărţişor copiilor de 1 martie, pentru ca aceştia să 
fie feriţi de soarele şi vântul de martie, care le înnegresc feţele (CIORTAN,p.228). Se 
confecţionează dintr-un bănuţ din aur sau argint, atârnat de un fir alb împletit cu unul roşu, acesta 
fiind primit în dar de către fete şi femei, şi purtat până este zărit primul porumbar, ori păducel, ori 
pom înflorit pe ramurile căruia îl aşează; dar ultima parte a datinii s-a pierdut, chiar dacă bănuţul 
nu mai este făcut din metal preţios - Maramureş (BOGDAN,p.58-59). în Dolj, firele şnurului de la 
mărţişor sunt colorate în alb, roşu şi albastru şi sunt trecute prin brânză, pentru ca fetele să fie 
albe, să nu le ardă soarele faţa în timpul verii şi să nu le înnegrească; după purtare, se pun pe o 
floare albă sau pe un porumbar, ca să fie fata ca floarea sau sprintenă şi frumoasă ca o porumbiţă, 
evidentă fiind aici confuzia omofonică dintre plantă şi pasăre; numai fetele mai înstărite atârnă o 
monedă de argint la şnur (ENACHE,p.117-118). Mărţişorul se pune la gâtul sau pe pieptul copiilor, 
uneori şi al femeilor, rareori al bărbaţilor, fiind o monedă de argint sau de aur, prinsă cu un şnur 
împletit din două fire, unul de culoare roşie, al doilea de culoare albă, acest dar numindu-se 
mărţişor; se crede că acela care va purta mărţişorul va fi peste primăvară norocos, sănătos şi curat 
ca argintul, iar vara va fi scutit de friguri; mărţişorul se poartă la gât, piept şi uneori la încheietura 
mâinii până la înflorirea trandafirilor, când se scoate, se pune firul roşu pe o floare, iar cu banul se 
cumpără caş, pe care fetele îl mănâncă, în credinţa că vor fi tot anul albe la piele şi îmbujorate în 
obraji; în alte zone, banul se păstrează la gât până înfloresc vişinii, când firul se aşează pe o 
crenguţă ruptă în trei; apoi se iau trei flori de vişin, din care două se pun la urechi şi una la brâu; pe 
alocuri, mărţişorul se poartă până se zăresc primii arbuşti înfloriţi, cu precădere porumbarul 
(arbust sălbatic din familia rozaceelor, cu ramuri spinoase, cu flori albe, cu fructe sferice negre- 
vinete - Prunusspinosa; ŞĂINEANU,IV,p.240), ori păducelul (arbust înalt din familia rozaceelor, cu 
flori albe dispuse în buchete, cu fructe comestibile, cultivat uneori ca plantă ornamentală - 
Crataegus monogyne; ŞĂINEANU,IV,p.l45), iar firul mărţişorului este aşezat pe o crenguţă înflorită 
a acestor arbuşti; astăzi, mărţişoarele sunt date numai persoanelor de sex feminin, indiferent de 
vârstă şi numai în unele sate izolate din Moldova îl mai poartă băieţii şi bărbaţii; în ultimele 
decenii, tendinţele comerciale au condus la o inventivitate deosebită în producţia de mărţişoare, 
acestea luând forme diverse şi îmbrăcând simboluri felurite: coşari, fructe, cifre, litere, păianjeni, 
personaje din filmele de desene animate, semne zodiacale etc.; astăzi, mărţişoarele sunt purtate 
doar două-trei zile, rar câte o săptămână; se crede, în general, că mărţişorul are rol protector 
împotriva forţelor răului; el este purtat la gât de către fete, la brâu de către femei şi la încheietura 
mâinii de către bărbaţi; în zonele Năsăud şi Bucovina, mărţişorul trebuie purtat şi de către bărbaţi; 
confecţionat în casă, el este dăruit după reguli stricte: mamele şi bunicile dau copiilor şi soţilor, iar 
fetele numai prietenelor apropiate; pentru a avea noroc tot anul, mărţişorul primit trebuie purtat 
cel puţin în ziua de 1 martie (PRESA). Serii simbolice: alb-roşu-argint/aur; aib-negru-argint/aur; 
mărţişor-pom fructifer; mărţişor-arbuşti cu flori albe; mărţişor-trandafir; mărţişor-cocostârc. 

MĂRUNTAIE v. VISCERE. 

MĂSEA v. DINTE. 

MĂSLINĂ (fruct de Olea europaea - DLRM,p.487) 

Se crede că femeia însărcinată nu trebuie să fure nici măcar o măslină, pentru că, la naştere, 
copilul său va avea, ca semn, o aluniţă pe corp de mărimea măslinei furate -Tecuci (2.GOROVEI, 

p.161). înseamnă mâhnire pentru cine visează măsline; dacă se visează mâncând măsline, va suferi 
de gâlci (inflamarea ganglionilor de la gât); dacă visează măsline de dimensiuni mari înseamnă că 
nu-i va merge rău în viitorul apropiat - Suceava (NOTE,Băncescu). 

MĂSURĂ (A MĂSURA) 

Actul de a măsura impune o serie de restricţii, considerându-se că el ar fi nociv omului; astfel, în 
Maramureş (dar credinţa este generală în ţară), copiii nu se măsoară, pentru că se crede că nu mai 
cresc (BOGDAN,p.88). Dacă se păşeşte peste un copil sau este măsurat cu cotul (veche unitate de 
măsură pentru lungime, egală cu aproximativ 60 de cm - ŞĂINEANU,ll,p.330), acesta moare sau 
scade din înălţime - Transilvania; când se îngroapă mortul, nuiaua care a fost folosită la măsurarea 
lui, în vederea realizării sicriului, se rupe în trei bucăţi şi se aşează în groapă, lângă sicriu, pentru 
că, de va fi lăsată afară, este rău de urât pentru cel ce o va găsi şi o va lua - Muntenia; dar dacă 
mortul a fost un om norocos în viaţa lui, atunci măsura este luată acasă şi păstrată la grinda casei, 
pentru ca norocul să nu se depărteze, ori să se înstrăineze de gospodărie - Muntenia (2.GOROVEI, 
p,145;154;160). După ce s-a aşezat sicriul în groapă, unul din gropari rupe măsura mortului în trei 
bucăţi şi o pune lângă sau deasupra sicriului, crezându-se că, dacă ar lăsa-o afară, este rea de urât 
pentru cel ce o va lua din întâmplare - Buzău; (3. MARIAN,III,p.210-211). în cazul în care mortul 
este măsurat cu o sfoară în vederea săpării gropii, aceasta este îngropată împreună cu mortul, ca 
să nu fie ulterior utilizată la diferite vrăji - Ţara Oaşului (4.LAZĂR,p.465). Se mai crede că măsura 
mortului trebuie neapărat îngropată, ca să fie oprit decesul altor membri ai familiei - Mehedinţi 
(l.ARMĂŞESCU,p.483). Este semn de boală, de friguri, pentru cine se visează măsurând ceva - 
Suceava (NOTE,Băncescu). 

MĂTASE 

La câteva zile după cununie, cei doi tineri căsătoriţi cumpără din târg (magazin) două sculuri de 
mătase: unul roşu, pentru mire, celălalt alb, pentru mireasă; acasă măsoară lungimea firelor din 
cele două sculuri şi al cui este mai lung acela va trăi mai mult - Buzău (2.GOROVEI,p.l74). 

MĂTCĂLĂU 

Sărbătoare tradiţională care se ţine într-una din zilele de după Duminica Paştelui, când flăcăii şi 
fetele se adună pentru a schimba între ei ouă roşii şi a se jura ca fraţi şi surori de cruce - 
Banat;Oltenia (ŞĂINEANU,lIl,p.368). v. FRATE DE CRUCE. 

MĂTRĂGUNĂ (Atropa belladonna - DLRM,p.488) 

Nume popular al beladonei, plantă erbacee otrăvitoare, cu flori brune-violete, care conţin 
atropină, şi cu fructe negre, lucioase, folosită în medicină şi în magia populară - (ŞĂINEANU,l11, 
p.368). Spre deosebire de brad şi grâu, care ocupă de departe poziţiile cele mai consistente în 
mentalitatea tradiţională românească în ceea ce priveşte regnul vegetal, mătrăguna impune un 
respect difuz, venit din analogii şi teamă pentru contextul şi scopul în care este folosită şi care 
determină totodată un anumit comportament uman faţă de plantă; din cauza acestui respect, ea 
este denumită şi Doamna-Codrului, Doamna-Mare, împărăteasă şi larbă-bună; deşi este 
veninoasă, a continuat să menţină treaz un adevărat cult de sorginte magică; în popor i se atribuie 
însuşiri afrodiziace, probabil şi din cauza asemănării rădăcinii sale cu forma părţii inferioare a 
trupului uman; în folclorul românesc, multe descântece debutează cu invocarea mătrăgunei, care 
posedă proprietăţi somnifere şi totodată excitante; culesul plantei nu se face la întâmplare, ci 
impune un ritual riguros, culegătorul având obligaţia să nu fi întreţinut o perioadă de timp relaţii 
sexuale, să păstreze tăcere deplină în timpul deplasării, să nu spună nimănui unde se duce şi să fie 
uneori singur; el trebuie să scoată planta cu dinţii din pământ, la lumina lunii pline; până a fi 
culeasă, se dansează în jurul ei, câteodată se dansează chiarîn cupluri; mătrăguna culeasă este 

„răsplătită" cu pâine, sare, zahăr şi vin, toate aceste produse făcând parte din peisajul simbolic 
tradiţional; unii cercetători consideră că virtuţile magice ale mătrăgunei explică, într-un anumit 
sens, destinul ciudat al acestei plante: rădăcina ei poate avea o influenţă directă asupra forţelor 
vitale ale omului sau ale naturii, determinând căsătoria fetelor, noroc în dragoste, fecunditate în 
căsnicie; poate spori cantitatea de lapte dată de către vaci şi alte animale; acţionează fericit asupra 
mersului afacerilor, aduce bogăţie şi generează prosperitate şi armonie; dar proprietăţile ei magice 
pot fi întoarse şi împotriva unei persoane, în care caz vrăjile din această categorie se fac mai ales 
pentru asigurarea uniunilor erotice (2.KERNBACH,p.l62;302-305). Se crede că o fată, care vrea să 
fie plăcută de flăcăi şi să fie apreciată deosebit între celelalte, trebuie să meargă la câmp, într-o zi 
de duminică de dulce (care nu cade în posturi), însoţită de mama ei, îmbrăcate amândouă ca de 
sărbătoare, şi să sape acolo mătrăguna; după ce scot planta, să pună în locul rămas gol pâine, sare 
şi rachiu; la întoarcere, fata trebuie să ducă tot drumul planta pe cap şi să se ferească de orice 
prilej de ceartă sau de ocară, aidoma evitând orice confruntare şi la ducere; întrebată de unii şi 
alţii ce poartă pe cap, ea să nu spună adevărul, pentru că puterea magică a plantei se anulează - 
Bucovina; dar se mai crede totodată că, dacă mătrăguna creşte în grădina casei unde trăiesc multe 
fete, ea nu trebuie scoasă, pentru că atunci una dintre fete va muri în curând - Bucovina 
(2.GOROVEI,p.l47;259-260). Ca să se mărite, fetele culeg mătrăguna în zi de vară, într-o marţi 
seara, la pădure; când o găsesc, scot toate veşmintele de pe ele, apucă de un fir al plantei şi, 
rotindu-se în jurul ei, zic: „Mătrăgună, Doamnă bună,/Mărită-mă-n astă lună,/De nu-n asta,-n 
cealaltă,/Mărită-mă dup-olaltă!"- Ţara Chioarului; la fel se procedează şi în Maramureş (3. POP, 
p.266;388;398). împreună cu alte plante aromatice, cu semnificaţii magice, mătrăguna intră în 
componenţa aşa-numitei „legături a strigoilor", care se aşează în sicriu lângă mort, pentru 
încetinirea efectelor de biodegradare, dar şi pentru „liniştirea" celui dispărut, care, în caz contrar, 
s-ar putea întoarce printre cei vii în chip de strigoi, de spirit malefic - Transilvania (4.BOCŞE,p. 353). 
Serii simbolice: pâine-sare-zahăr-alcool; duminică(marţi)-nuditate-dans în cerc-descântec. 

MĂTURĂ (A MĂTURA) 

Femeia gravidă să măture casa dinspre intrare spre spatele acesteia, ca să nu nască prunci gemeni 
-Ţara Oltului; cât timp copilul nou-născut nu este botezat, mama lui nu are voie să iasă din casă la 
lumina rezultată din aprinderea vreunei surse (lumânare, opaiţ, bec etc.), nici măcar până în tindă, 
fără să ţină în mână o mătură - Transilvania; nu se lasă copilul singurîn casă, pentru că poate intra 
necuratul în el, dar, pentru contracararea acestei posibilităţi nefaste, se pune o mătură lângă 
leagănul sau copaia în care este aşezat pruncul - Suceava; copilul bătut cu cotorul de la mătură nu 
mai creşte - Tecuci; nu se loveşte cu mătura un copil, fiindcă nu va mai înceta din plâns - Ţara 
Oltului; nu mai creşte şi când este bătut cu mătura - Muntenia; fata bătută cu mătura nu se mai 
mărită - Muntenia; nu se mai mărită fata care îşi dă cu mătura peste picioare - Dolj; o femeie 
lăhuză, când iese din casă, trebuie să ia cu ea o mătură şi un cuţit, ca să se apere de duhurile rele, 
pentru că îngerul său nu o poate proteja în situaţia în care se găseşte în acel moment - Muntenia; 
se crede că, în caz că o tânără mătură prin casă şi este întreruptă, aceasta va fi părăsită de flăcăi în 
mijlocul jocului - Suceava; să nu se lovească feciorul cu mătura, fiindcă îl părăsesc fetele şi nu se 
mai însoară; nici copilul, pentru că nu mai creşte; nici în vite să nu se dea, pentru că aduce pagubă; 
câinele turbează, dacă este bătut cu mătura - Vâlcea; să nu se lovească sau să se azvârle cu mătura 
în vite, fiindcă se îmbolnăvesc şi mor, şi nici nu este bine să fure cineva din mătură, pentru că nu va 
avea noroc la vite cel căruia i se fură - Ţara Oltului; nici porcii să nu fie loviţi cu mătura, pentru că 
se îmbolnăvesc, mătura fiind piază-rea - Ţara Oltului; cu mătura să nu fie bătut nimeni - Bihor;Dolj; 
Vâlcea;laşi;Suceava; nu se mătură în casă în zilele marilor sărbători, cum ar fi de Crăciun şi de 
Paşte, iar a doua zi, după ce se mătură, este bine să se ducă gunoiul la rădăcina pomilor, ca să 
rodească mai bogat - Bihor;Vâlcea; să nu se măture având mâinile mânjite cu aluatul frământat 
pentru pâine, fiindcă face grâul tăciune - Dolj; nu se mătură în Duminica învierii Domnului 

(Pastele), deoarece grâul se face secară - Dolj; vine uliul la găinile celei care mătură prin pat - 
Suceava; sau pot să-i moară copiii - Tecuci; noaptea nu se mătură prin casă - Suceava; face a 
pagubă cel care rupe mătura - Galaţi; dar, pentru lecuire, se poate bate cel bolnav cu o mătură - 
Vâlcea; în casa în care se află un mort nu se mătură şi nici nu se scutură până la înmormântarea 
decedatului, pentru că este rău de moarte pentru ceilalţi ai casei - Muntenia;Suceava; la plecarea 
preotului, care vine cu botezul în ajunul Bobotezei (5 ianuarie), gazda aruncă după el cu o mătură 
uzată, crezând că astfel se vor mărita şi fetele - Ţara Oltului; ca să fie curat în cap şi să nu facă 
insecte, este recomandabil ca leşia să fie strecurată printr-o mătură lată - Tecuci; nu are noroc la 
păsări cine mătură vatra - Tecuci; nu se mătură vatra cu mătura, deoarece atrage uliul la păsări - 
laşi;Suceava; ca să nu mai vină uliul la găini, să se arunce în el cu o mătură veche, ieşită din uz - 
Suceava; face bube la degete cel ce ia gunoiul din vârful măturii - Suceava; la măturat, când sar fire 
din mătură, ele trebuie luate şi puse în brâu, ca să nu mai doară şalele la secerat - Tecuci; 
măturatul interioarelor dinspre uşă spre spatele încăperilor poate aduce oaspeţi la casa omului, 
din care cauză şi soţiile cârciumarilor procedează aidoma în speranţa că vor determina venirea 
multor clienţi care vor fi serviţi de soţii lor - Argeş; dar, după plecarea unui oaspete, nu se mătură 
imediat, pentru că nu va mai veni - Suceava; de gândacii din casă se poate scăpa, dacă sunt luaţi, în 
zi de vineri, pe dosul măturii şi aruncaţi peste drum - Suceava (2.GOROVEI,p.25;29; 43-44;60;62; 
101;104;106;114;120;137-138;144;153;172;177;225-226; 241; 251; GOLOPENŢIA,p.83;88; 107; 
131-132). în casa unde stau două mături după uşă se crede că este multă ceartă şi, prin urmare, 
puţin noroc - Transilvania (3. MARIAN,II,p.38). în ziua de Paşte, să nu se dea cu mătura prin casă, 
pentru că grâul se face secară - Dolj (2. BERDAN,p.l6). Se poate să se măture casa în ziua de 
Crăciun, dar să nu se scoată gunoiul afară, ca să nu fie pagubă la vite (PRESA). Serie simbolică: 
mătură-cuţit. 

MÂNĂ 

în arta tuturor popoarelor şi tuturor timpurilor, una din cele mai răspândite reprezentări este 
aceea a mâinii, parte a corpului omenesc care a fost totdeauna recunoscută ca având valori 
revelatorii pentru întreaga fiinţă umană; un fragment de cântec popular este semnificativ pentru 
elementele decorative prezente la unele componente ale arhitecturii tradiţionale: „Foaie verde de 
gutui,/Ce făcui, ce nu făcui,/Ridicai bordei în soare,/Cu mânuţe de-nchinare,/Cu căluţ de 
apărare,/Cu stele de luminare,/Cu ochi de-nfăţişare/Pe fruntari şi pe pitvoare"; locul de plasare al 
mâinii este grinda principală a casei, unde se ciopleşte conturul ei, alături de care apare şi o 
formulă binefăcătoare sau numele meşterului şi anul de construcţie, mâna având înţelesul de 
veghe, dar şi de avertisment (PETRESCU,p.70;76-77). Mâna ridicată în semn de ocrotire şi invocare 
este reprezentată pe faţada caselor, pe porţi, pe grinda principală a casei, pe elementele 
constructive din interiorul caselor, pe stâlpii de înmormântare şi pe troiţele olteneşti (IORDACHE, 
p.154). Se crede că, dacă fătul, la naştere, cade pe mâna dreaptă, el va fi în viaţa lui un om al 
dreptăţii, iar, de cade pe cea stângă, va fi un om al strâmbăciunii - Suceava; copilul care este 
apucat de mâna dreaptă trei zile la rând va deveni om darnic - Galaţi; este bine ca moaşa, când 
pune faşă copilului, să-i lase mâna dreaptă afară - Vâlcea; se crede că, dacă unui prunc încă 
nebotezat îi sunt sărutate mâinile, el va ajunge preot sau preoteasă - Ţara Oltului; dacă, în timpul 
oficierii slujbei de botez, copilul începe să plângă, nu este bine să fie legănat pe braţe, fiindcă, mai 
târziu, îi vor cădea dinţii - Vâlcea; mâinile copilului mic nu se sărută, pentru că le va urî şi nu se va 
mai juca cu ele - laşi;Suceava; înainte ca fetele să meargă la horă, îşi prind mâinile, se apleacă şi le 
calcă cu piciorul drept, pe pragul casei repetând gestul - Suceava; femeia gravidă să nu ţină 
niciodată mâinile încrucişate peste abdomen - Suceava; copilul care este alăptat să nu fie ţinut pe 
mâna stângă, deoarece va deveni stângaci - Moldova; să nu se umble cu mâinile în buzunare, 
fiindcă vor cădea unghiile - Tecuci; nu este bine să se uite cineva îndelung la mâini, pentru că îl 
vorbeşte altul de rău - Argeş; este semn că nu se teme de bărbat, femeia care ia cu mâna, din 

vatră, tăciunele aprins - Muntenia; se crede că sunt stăpâniţi de un duh rău cei care au mâna grea - 
Galaţi; să nu se primească nimic de la cineva care dă cu mâna stângă, pentru că face a pagubă; şi 
nici să nu se dea mâna cu acela care întinde, pentru salut, pe cea stângă, pentru că este de rău - 
Galaţi; să nu se frământe aluatul cu mâna stângă, pentru că nu mai se face grâul în câmp - Tecuci; 
trage a rău cel care stă cu mâna la falcă şi gândeşte - Muntenia; cine se culcă pe partea dreaptă 
înseamnă că are mâna dreaptă ferită de diavol şi îşi poate face semnul crucii cu ea - Muntenia; 
trage a sărăcie cel căruia îi place să se culce cu mâna dreaptă aşezată sub cap - Galaţi; puii 
păsărilor să nu fie atinşi cu mâna, pentru că vin furnicile pe ei şi-i omoară, dar până atunci păsările 
care i-au clocit îi părăsesc - Tecuci; dacă vreunul a lovit prea tare o găină sau un câine, încât este 
mai să moară, o va scăpa de la moarte, dacă făptaşul îşi calcă mâinile - Suceava; se îmbată cel care 
consumă băuturi alcoolice cu mâna stângă - Muntenia; înseamnă că este flămândă o rudă a celui 
care îşi uită mâncarea în mână - Suceava; iar celui care duce mâncarea la gură cu mâna stângă 
Dumnezeu nu-i va primi crucea cu mâna dreaptă - Tecuci; să nu se ţină farfuria cu mâncare pe 
braţe, pentru că gestul atrage sărăcie - laşi; pentru ca o înţelegere să se realizeze şi să fie benefică 
ambelor părţi, cei doi îşi strâng mâinile, iar un al treilea le „taie", le desparte mâinile cu latul 
palmei, la fel procedându-se şi când se strâng mâinile ca urmare a unui pariu, rămăşag - Muntenia; 
când apar pete negre pe mâini, este semn că va muri una dintre rude - Suceava; se crede că, 
rupându-se iarbă cu mâna, va urma ploaie - Suceava; este semn de ploaie, când apare o spuzeală 
(alergie) pe mâini - Suceava (2.GOROVEI,p.l7;72;76;91;131;133;147;158;189;197;211;216;235; 
240;260;266;GOLOPENŢIA,p.l03;NOTE,Antonescu). Un om care toarnă altuia băutură sau apă 
peste mână (cu mâna întoarsă spre exterior) dă semn că îl duşmăneşte pe acela; să nu se ia 
gunoiul rămas pe mătură cu mâna, pentru că nu este bine; să nu se primească nimic de la cel care 
dă obiectul cerut cu mâna stângă, pentru că este semn de pagubă; va fi păcălit cel care dă mâna cu 
un om care îşi ţine stânga în buzunar; când se numără oile, să nu fie arătate cu un singur deget, ci 
cu două sau cu toată mâna, pentru a făta miei gemeni - Maramureş (BOGDAN,p.24;32;95;99;102). 
Cine se întâlneşte cu Fata-Pădurii şi aceasta arată că ar vrea să atace să o lovească el primul, dar cu 
mâna stângă, fiindcă, dacă loveşte cu dreapta, Fata-Pădurii îi va lua toate puterile şi îl va omorî - 
Sălaj (PRESA). La slujbele de înmormântare, când se cântă „Veşnica pomenire", cei ce nu ajung să 
pună mâna pe colivă sau pe celelalte vase cu pomană se ţin cu mâna dreaptă de veşmintele 
celorlalţi sau doar pun mâna pe cel de alături, în credinţa că aşa cum se ţin oamenii unii de alţii, 
aşa se vor ţine şi sufletele unele de altele când vor ieşi din iad - Sibiu;Muntenia (3. MARIAN,III, 
p.204;NOTE,Antonescu). Dacă îi scapă cuiva mâncarea din mână sau băutură dintr-un vas, trebuie 
să dea neapărat de pomană, pentru că se crede că îi cer morţii din familia lui; când se toarnă un 
lichid cu mâna stângă sau cu mâna întoarsă spre exterior, ori se face un lucru de la coadă la cap 
sunt semne că acel om este un îndărătnic; există credinţa că aceluia care îşi bate părinţii, săvârşind 
un mare păcat, mâna sau piciorul cu care a lovit nu îi vor putrezi niciodată; despre cel căruia îi 
tremură mâna când ţine un vas plin cu lichid se spune ironic că a dat mult de pomană; nu este bine 
să se uite cineva îndelung la propriile mâini, fiindcă îl vor vorbi de rău duşmanii; în cazul că s-a 
întâmplat aşa ceva, mâinile sunt trecute repede peste fese, ca gest de nepăsare pentru ce vorbesc 
unii; cine se visează dând mâna cu un alt om înseamnă că se va ţine de cuvânt cel care a promis 
ceva; va scăpa de griji cel care visează că spală mâinile altcuiva; va avea parte de sporirea averii cel 
care visează mâini multe; visarea unor mâini de aurînseamnă bogăţie mare; iar mâinile din argint 
semnifică doar îmbunătăţirea stării materiale prezente; cine visează că lucrează cu mâna dreaptă 
înseamnă că va avea noroc în familie; înseamnă că va traversa o stare de lene şi va trândăvi cel 
care se visează cu mâinile umflate; darînseamnă moartea unuia dintre părinţii aceluia care se 
visează că îşi pierde mâinile - Suceava (NOTE,Băncescu). Serie simbolică: mână-cărbune aprins. 

MÂNCARE (A MÂNCA) 

Femeia care mănâncă, fiind culcată, rămâne gravidă - Suceava; unei femei gravide să nu i se 

vorbească despre mâncăruri bune, fiindcă avortează sarcina, acelaşi deznodământ petrecându-se 
şi dacă vede pe cineva mâncând şi nu i se dă şi ei - Suceava; copilul să nu mănânce nespălat, 
pentru că nu mai creşte şi i se înnegreşte pielea - Tecuci; nu se apropie îngerul timp de 40 de zile 
de acela care mănâncă sâmbăta nespălat - Suceava; se spune că nu mai creşte copilul care se uită 
la cineva care mănâncă, fără să i se dea şi lui - Suceava; fetele tinere să nu mănânce, în timp ce duc 
pe creştetul capului un vas cu apă, fiindcă li se vor certa oaspeţii la nuntă - Vâlcea; la masă, fetele 
şi flăcăii nu mănâncă aşa mult, crezând că în acest fel şi-ar mânca norocul - Muntenia; se crede că 
omul care mănâncă mult este un mare egoist - Suceava; sau trage a sărăcie - Muntenia; aidoma 
trage a sărăcie cel care mănâncă din mână - Vâlcea; în seara de ajun a Anului Nou, fetele 
nemăritate care stau la masă pun jos trei îmbucături de mâncare, una la începutul ospăţului, a 
doua pe la mijlocul lui, iar cea de a treia la sfârşit, apoi, când trebuie să plece fiecare spre casa ei, 
le iau, le pun pe fereastră, ca aceste bucăţi să fie urate de băieţii care vin cu Pluguşorul, crezând că 
astfel le va apărea în vis ursita şi le va spune dacă acela la care se gândesc le va cere în căsătorie 
sau nu - Tecuci; în ajunul Bobotezei (5 ianuarie), când umblă preotul cu crucea, fetele şi flăcăii să 
nu mănânce nimic toată ziua, până ce se ivesc stelele pe cer, apoi să mănânce doar câteva 
plăcinţele foarte sărate (pogăciţe), fără însă a bea nici un pic de apă, şi vor visa peste noapte că 
viitoarea lor pereche le dă să bea apă - Transilvania; cui îi este poftă de ceva să ceară, fiindcă nu 
este păcat, iar femeile însărcinate pot pierde fătul, sau bărbaţilor poate să li se ivească o uşoară 
lactaţie la sâni, care se întăresc, devin dureroşi şi apoi se infectează - Tecuci; celui care cere de 
mâncare de la cineva care tocmai se ospătează să nu i se promită şi ulterior să nu i se mai dea, 
pentru că înseamnă că sunt minţiţi morţii din familie - Teleorman; fetele, după ce mănâncă, să 
scurgă farfuria, ca să se scurgă şi ochii altora după ele - Teleorman; fetele să nu se atingă de 
mâncarea rămasă, după ce a fost luată la un drum, neconsumată toată şi readusă acasă, pentru că 
li se va întoarce nunta înapoi de la biserică - Muntenia; dacă oamenilor li se face repede foame şi, 
din această cauză, mănâncă des, fără însă a se sătura, este semn de foamete - Suceava; dacă 
soseşte un musafirîn timp ce se mănâncă, să fie invitat să se aşeze la masă, pentru că este trimis 
de Dumnezeu - Tecuci; casa în care oamenii păstrează mâncare pentru mai târziu va sărăci - 
Suceava; dacă mâncarea este sărată, se crede că acela care le-a pregătit este îndrăgostit - Suceava; 
dacă, la masă, cade cuiva o bucată din mână sau de la gură, se spune că îi este foame iubitului, 
celui la care tocmai se gândea cel aşezat la masă, vreunei rude sau unui părinte decedat, dar 
bucata nu trebuie lăsată unde a căzut, pentru că o fură diavolul şi este păcat să i se dea să 
mănânce - Muntenia;Teleorman;Argeş;lalomiţa;Suceava; când scapă cineva bucata de la gură, se 
spune că o va lua dracul, de aceea este bine să fie ridicată repede de unde a căzut şi să fie 
mâncată, ca diavolul să plesnească de necaz - Vâlcea; când cade cuiva bucata de la gură, se crede 
că îl vorbeşte cineva de rău - Suceava; sau se crede că îi vor veni în casă oaspeţi flămânzi; în caz că 
bucata îi cade unui oaspete, înseamnă că îi pare rău gazdei de bunurile puse pe masă înaintea 
musafirului - Muntenia; i se va întâmpla o nenorocire celui care mănâncă firimiturile care cad pe 
mămăligă atunci când aceasta este tăiată - Teleorman; pe cea care, la lăsatul de sec pentru 
intrarea în Postul Crăciunului (14 noiembrie), nu mănâncă tot ce se pune pe masă o va apuca 
ploaia, fără să fi putut pregăti urzeala pentru pânza pe care o are de ţesut - Vâlcea; nu se mănâncă 
în timp ce se toarce sau se lucrează la războiul de ţesut, pentru că se crede că aşa se mănâncă şi 
sporul la lucru - Ţara Oltului; se crede că acela care citeşte în timp ce mănâncă uită tot ceea ce a 
învăţat - Suceava; cine mănâncă ţinând în sân o carte sau vreo cusătură la care tocmai lucra îşi 
mănâncă sporul - Argeş; cel care merge la fântână mâncând uită tot ce are de făcut - Suceava; uită 
şi cel ce mănâncă în timp ce se deplasează undeva - Vrancea; de asemenea, uită şi cel ce mănâncă 
din bucatele uitate pe masă - Suceava; când se croieşte gura unei cămăşi într-o zi de întâi a unei 
luni, să nu se mănânce, pentru că se mănâncă sporul - Dolj; nu se mănâncă în timp ce sunt 
semănate sau răsădite legumele în grădină, fiindcă viermii vor mânca roadele, dar să se mănânce 
bucate bune şi pe îndestulate, înainte de a se merge la semănatul cânepei, pentru ca aceasta să 

crească spornic - Ţara Oltului; cel ce pune cloşca pe ouă, sau ia puii de sub cloşcă, să fi mâncat 
ceva mai înainte, ca puii să nu piuie mereu după mâncare - Argeş; să nu se mănânce în timp ce 
sunt căutate vitele pierdute, pentru că acestea vor fi mâncate de lupi - Gorj; se îmbolnăveşte de 
diaree cel ce mănâncă din carnea unei păsări sau vite rătăcite - laşi; să nu se mănânce stând pe o 
parte (într-o rână), fiindcă îi va muri cineva din familie - Muntenia (2.GOROVEI,p.52;88;132-135; 
141;148;158;162;170;172; 177;186;211;219;244;257;GOLOPENŢIA, p.l40;143;NOTE, Antonescu). 
A treia zi de la înmormântare, o femeie pune într-o oală spălătura veselei folosită la masa de 
pomană, inclusiv spălătura paharelor şi sticlelor care au conţinut băutură, adaugă pâine, tărâţe de 
mălai şi alte resturi şi le varsă pe mormântul decedatului, zicând: „Asta să-ţi fie mâncarea şi 
băutura, altă treabă să nu mai ai la casa noastră!"; apoi, cu un cuţit stricat, câlţi, tămâie şi praf de 
puşcă, înconjoară mormântul, trăgând cu cuţitul un cerc pe pământ, şi spune: „Am umblat,/Locul 
ţi-am căutat,/Hotar îţi fac,/Să nu mai ieşi din acest loc!"; oala pe care a dus-o cu resturile 
alimentare rămâne la mormânt, nu se mai aduce acasă - Banat (3.MARIAN,III,p.314). Stăpânul sau 
ciobanul să nu-şi caute oile pierdute mâncând pe drum, pentru că lupii i le vor mânca - Maramureş 
(BOGDAN,p.101). Cu resturile de mâncare din ajunul Crăciunului sau cu colivă adusă de la biserică 
se ung pomii fructiferi, pentru a da roade bogate (PRESA). Va avea parte de clevetiri şi necazuri cel 
care se visează mâncând ceva fierbinte, dar va avea noroc la loterie cel care se visează că îi este 
foame - Suceava (NOTE,Băncescu). Serie simbolică: apă menajeră (spălătură de vase)-pâine-mălai- 
cuţit-cânepă-tămâie-praf de puşcă-cerc. 

MÂNDRU (MÂNDRĂ) 

Adjectiv-epitet substantivizat, având foarte multe derivate şi semnificând atât însuşiri fizice 
(frumuseţe, strălucire exterioară etc.), cât şi pe cele de caracter (demnitate, încredere în forţele 
proprii, semeţie etc.); apare foarte des în lirica populară de dragoste, cu deosebire sub formă de 
apelative; în acest sens, iubitul sau iubita nu au nume în cântecul popular, dar sunt numiţi 
„mândru" şi „mândra", cu seria de derivate uzitate: mândruleană, mândruliţă, mândrulică, 
mândrulucă, mândruţă, mândrişor, mândruţ, mândruleţ etc.; „mândra" din poezia orală de 
dragoste şi din basme este comparată cel mai adesea cu luna, soarele, cu luceferi sau cu orice alt 
astru care luminează locul pe unde se deplasează, fiind uneori chiar mai strălucitoare decât 
soarele: „La soare te puteai uita, dar la dânsa bo"(EVSEEV,p.111-112). 

MÂNECĂ 

Va uita uşor cel ce se şterge cu mâneca, sau mănâncă de pe mânecă - Vâlcea (2. GOROVEI,p.l35). 
Cine se visează că şi-a pierdut o mânecă înseamnă că va înregistra o oarecare stopare a treburilor 
pe care le are de rezolvat, sau chiar un regres al acestora; înseamnă lipsă de coeziune şi tensiune 
în familie pentru cel care îşi visează o mânecă descusută; dacă se visează că are mânecile murdare 
este semn că va pierde funcţia avută sau onoarea de care se bucură - Suceava (NOTE,Băncescu). 

MÂNZ 

Cine vede primăvara mai întâi mânz şi este cu picioarele goale va face bătături şi va avea înţepături 
în picioare - Tecuci; cine vede primăvara mânz, înainte de a vedea pui sau miel, va fi sărăntoc peste 
vară - Galaţi; se crede chiar că este spurcat cel ce vede primăvara, pe nemâncate, mai întâi mânz 
şi, pentru a scăpa de spurcăciunea mânzului, este indicat să-şi lase betele sau brâul să atârne, 
pentru ca lupii să mănânce mânzul, iar paguba să nu se răsfrângă asupra celui care a văzut 
animalul - Muntenia; cine vede mânz primăvara, fără să fi mâncat în dimineaţa aceea, este spurcat 
şi trebuie să-şi lase un colţ al brâului să-i atârne, pentru că altfel lupii îi vor mânca mânzul - Vâlcea; 
sau este semn de pagubă şi, pentru prevenirea ei, trebuie purtat brâul pe şold timp de şase 
săptămâni - Vâlcea; este semn rău, când se întâlneşte pe drum un mânz - Galaţi; tot de rău augur 
este şi întâlnirea pe drum a unui mânz în luna martie - Vaslui; dacă proprietarul unor păsări care 

clocesc vede un mânz mai înainte de ieşirea bobocilor din ouă, nu va mai avea parte de ei - Vaslui; 
placenta mânzului nu se lasă la locul unde a fost fătat, pentru că există riscul ca mânzul să fie 
mâncat de lupi - Galaţi; placenta de mânz, macerată în rachiu, este leac pentru cei bolnavi de 
friguri - Tecuci (2.GOROVEI, p,17;34-35;94;136;273;279). v. CAL. 

MÂŢĂ v. PISICĂ. 

MÂŢIŞOR 

Ament, inflorescenţă a unor arbori şi arbuşti, formată din flori foarte mici, înşirate pe o axă şi 
atârnând ca un ciucure, întâlniţi cu deosebire la salcie, alun, nuc etc. (ŞĂINEANU,ll,p.43;lll,p.405). 
Evident că, în contextul unor credinţe tradiţionale româneşti, numai mâţişorii de salcie-pletoasă 
(plângătoare; Salix babylonica - DLRM,p. 733) primesc conotaţii specifice; astfel, cine înghite, în 
Duminica Floriilor (ultima duminică înainte de cea a Paştelui) mâţişori sfinţiţi la biserică va fi scutit 
de dureri la muşchii grumazului sau de inflamarea amigdalelor - Bucovina; mâţişorii se păstrează şi 
peste vară, împreună cu ramurile de salcie, sub formă de coroniţă (cunună), aşezată la streaşină 
casei sau a grajdurilor, iar, la vreme rea (zloată, trăsnete, grindină), se pune o crenguţă pe foc, în 
credinţa că fumul degajat prin ardere va împrăştia negura şi va atenua vrăjmăşia vremii - 
Suceava;Bucovina (2.GOROVEI,p.87;137). Mâţişorii se mai pun pe stupi, în credinţa că albinele vor 
aduce mai multă miere peste an (PRESĂ). 

MEANDRU 

Motiv ornamental de foarte veche tradiţie, caracterizat printr-o linie sinuoasă, uneori compusă din 
volute sau spirale dispuse consecutiv sau secvenţial, simbolizând eternitatea, nemurirea; îl regăsim 
pe toate obiectele decorate şi în toate zonele etno-folclorice, pe elemente de arhitectură 
populară, ceramică, ţesături şi cusături, piese din piele şi os, feronerie, obiecte de uz gospodăresc, 
unelte şi ustensile, ouă încondeiate, obiecte de cult religios etc. (ZAHACINSCHI,p.37-39;NOTE, 
Antonescu). v. LABIRINT; SPIRALĂ; ŞARPE. 

MEI (Panicum miliaceum - DLRM,p.490) 

în unele zone ale ţării, meiul este folosit în cadrul ritualului de înmormântare, amintind, în parte, 
de rolul pe care îl îndeplineşte grâul (12.GHINOIU,p.35). Ştiut fiind că un copil care se naşte cu 
căiţă pe cap se va face strigoi, după moarte i se leagă trupul cu rug şi în ochi, nas, gură şi urechi i se 
pune mei, ca să stea liniştit în mormântul lui - Muntenia (3.MARIAN,III,p.57). 

MELC (Helix - DLRM,p.491) 

Legătura melcului cu ritmurile ciclice ale naturii este subliniată de multe credinţe populare; astfel 
se crede că, „după ce tună prima dată primăvara, totul poate să se nască şi să crească, inclusiv 
melcul, care este cea mai plăpândă dintre fiinţele de pe lume, poate să-şi lepede căsuţa sa de pe 
spate, fără teamă de frig"; cântecele copiilor fac din melc arătări fabuloase; el este trimis la izvor, 
la baltă şi apoi la Dunăre să bea apă, să se umfle „cât un buştean"; lui îi cresc „coarne de viţel" - 
vestitele „coarne boureşti" care, printr-un proces de pierdere a semnificaţiei originare, devin 
„coarne boiereşti"; mecanismul creşterii fabuloase a melcului este identic cu acela al ivirii 
balaurilor, pentru că şi aceştia sorb apa din râuri şi lacuri, cresc enorm şi se înalţă apoi în văzduh; 
nu există însă credinţe în care melcul să aibă puteri nefaste precum balaurii; dar, în mod 
metaforic, melcul se comportă ca balaurii din punct de vedere al creşterii nemăsurate a lui; în 
limbajul arhaic, melcul funcţionează ca un semn care conotează ideea suficienţei de sine, a 
autonomiei cvasi-totale, în sensul că el se hrăneşte, creşte şi se adăposteşte în şi din sine; de 
aceea, nedepinzând aproape de nimic, neavând nevoie de nimeni, având totul în şi cu el, melcul 
este fireşte „mai mare" chiar şi decât leul (COMAN,l,p.208-210). Melcii fără cochilie sunt neapărat 

omorâţi, deoarece se crede că ei se transformă în şerpi - Neamţ (2.GOROVEI,p.283). Este simbolul 
tăcerii şi încetinelii; când, la masă, mai ales copiilor li se pun linguri pe coada cărora este prezent 
motivul melcului, înseamnă că ei trebuie să tacă şi să mănânce fără să se grăbească, precum 
melcul (PRESA). 

MELESTEU v. FĂCĂLEŢ. 

MELIŢĂ 

Se crede că este bine ca, în noaptea dinspre Sfântul Gheorghe (Sângeorz - 23 aprilie), femeile să 
ascundă sau să ungă cu usturoi limbile meliţelor, pentru ca strigoaicele să nu se bată cu ele ori să 
călătorească prin lume încălecate pe acestea (12.GHINOIU,p.232). Cutremurele se declanşează din 
cauză că femeile uită neascunse limbile meliţelorîn perioada dintre Filipii din luna noiembrie şi 
ziua Sfântului Andrei (30 noiembrie), iar strigoaicele se bat între ele cu acestea până se cutremură 
pământul - Suceava (2. GOROVEI,p.l84). 

MERCUR 

După ce o juncă (vacă tânără, care nu a avut încă viţel - ŞĂINEANU,lll,p.291) fată pentru prima 
oară, i se sfredeleşte un corn şi i se toarnă în el mercur, după care se astupă orificiul cu un dop de 
lemn, în credinţa că nimeni nu-i va putea „lua" laptele - Bucovina (2.GOROVEI,p.ll9). 

MERS (A MERGE) 

Când un copil merge înapoi, sau se învârteşte pe loc, este semn că nu-i va mai trăi tatăl - Vâlcea; să 
nu se păşească peste copil, pentru că nu va mai ajunge om mare, însemnat - Bihor; cine se 
împiedică şi cade fiind în drum la biserică, în vederea participării la slujba de înviere a Domnului, 
rău îi va merge în toate drumurile pe care le va face peste an - Tecuci (2.GOROVEI,p.82;145;202). 
înseamnă pericol din imediata apropiere pentru cel care se visează dormind şi în acelaşi timp 
mergând - Suceava (NOTE,Băncescu). 

MESTEACĂN (Betula verrucosa - DLRM,p.494) 

Crengi de mesteacăn înverzite se pun în ziua Sfântului Gheorghe (23 aprilie) la porţile caselor, la 
uşi şi la ferestre şi tot din ele se fac şi Armindenii pentru ziua de 1 mai, care se aşează la porţile 
gospodăriilor şi la grajduri; se spune că în aceste zile este bine să loveşti vitele cu crengi de 
mesteacăn înverzite şi nu crengi uscate, pentru ca ele să fie tot anul ferite de boli şi robuste 
(PRESA). în Maramureş, primăvara este anunţată odată cu apariţia primilor muguri şi a primelor 
frunze de mesteacăn; de aceea, nu întâmplător, porţile caselor sunt împodobite, la Sfântul 
Gheorghe (23 aprilie), cu ramuri de mesteacăn înfrunzite, ca simbol al marii sărbători a primăverii 
(DĂNCUŞ,p.l72). Când sunt scoase vacile în câmp, la început de primăvară, ele sunt atinse mai 
întâi cu ramuri înverzite de mesteacăn sau de răchită, ca să fie sprintene şi „vlăstoase", adică să 
aibă viţei mulţi; de asemenea, se împodobeşte poarta şi casa cu ramuri verzi de mesteacăn, dar 
este interzis în această perioadă să se doboare sau să se scoată din rădăcini mesteceni - 
Maramureş (BOGDAN,p.49). Ca să se ferească de strigoaice şi să nu le ia laptele vacilor, în ziua 
prăznuirii Sfântului Gheorghe, femeile pun ramuri de mesteacăn în poarta curţii - Ţara Oltului; să 
nu se lovească vitele cu creangă uscată, în zilele de 23 aprilie (Sfântul Gheorghe) şi 1 mai 
(Armindeni), ci cu creangă de mesteacăn verde, ca să fie vioaie tot anul, să le ferească Dumnezeu 
de boli şi de alte necazuri - Ţara Oltului (GOLOPENŢIA, p,130;131). 

MESTECĂU v. FĂCĂLEŢ. 

MIAZĂ-NOAPTE v. NOAPTE. 

MIEL 

Cu ocazia ieşirii din Egipt, când au prăznuit pentru prima dată Pastele, toţi evreii trebuiau să ia un 
miel şi să-l sacrifice, iar cu sângele lui erau unse canaturile de lemn ale uşilor caselor locuite de 
aceştia; sângele mieilor oferea garanţia că ei ascultaseră de porunca lui Dumnezeu; în Noul 
Testament, mielul a fost înjunghiat de către lisus, iar sângele Mântuitorului curs pe cruce este 
sângele răscumpărător; pentru jertfa sa, lisus mai este numit şi „Mielul lui Dumnezeu" (PRESA). 
Mielul simbolizează pe lisus Hristos; mielul sacrificat de Paşte se numeşte, în Banat şi Bucovina, 
Mielul Paştilor ; în Banat, oasele şi celelalte rămăşiţe ale acestuia sunt îngropate la rădăcina unui 
măr sau păr sănătos, pentru ca şi familia să se bucure de aceeaşi sănătate peste an (2.MARIAN,II, 
p.127). Mielul sacrificat de Sângeorz (23 aprilie), în cadrul ritualurilor desfăşurate la stână, este 
fript în întregime pe un proţap şi mâncat prin ruperea lui în bucăţi, fără ajutorul cuţitului 
(12.GHINOIU,p.234). Mielul simbolizează inocenţa (ZAHACINSCHI,p.43). Când zburdă mieii este 
semn că vremea va fi călduroasă - Suceava; îi va merge bine tot anul aceluia care vede pentru 
prima oară miel în acel an, dar dacă mielul este de culoare neagră, îi va merge rău - Galaţi; de va fi 
văzut pentru prima oară miel alb, atunci va avea inimă bună tot anul cel ce a zărit, iar de va vedea 
miel negru, inima lui va fi tot anul neagră, tristă - Galaţi;Suceava; dacă vede în acel an, pentru 
prima dată, miel alb, este cu noroc şi împlinirea dorinţelor, iar mielul negru prevesteşte supărări 
peste tot anul - Tecuci; prevesteşte moarte sau pagubă celui care vede, pentru prima oară, miel 
negru sau jupuit - Muntenia; este semn bun pentru acela căruia îi iese în cale un miel şi chiar este 
bine să fie atins - llfov;Galaţi; de va vedea miel culcat, tot anul îi va fi lene celui care l-a zărit - 
Vâlcea; dar zărirea mieilor albi poate să însemne şi că va avea păduchi cel ce îi vede, sau purici, 
dacă va vedea miei negri - laşi;Suceava; carne de miel se mănâncă numai de Paşte - Dolj;Prahova; 
lalomiţa;Vaslui; intestinele mieilor sacrificaţi primăvara se înfăşoară pe tulpina pomilor care nu 
rodesc, crezându-se că astfel vor face fructe; celui căruia i se fură miei va avea pagubă în toate 
animalele tinere - Galaţi (2.GOROVEI,p.58; 140;263;273;280;283). îi va merge bine celui care se 
visează văzând miel, iar bărbatul care găseşte un miel în vis poate să fie sigur că are o soţie cinstită 
- Suceava (NOTE, Băncescu). 

MIERCURI 

Face parte dintre cele trei sfinte, fiind cea mai importantă Zână-Zi, după Sfânta Duminică şi alături 
de Sfânta Vineri; este ziua Maicii Domnului şi întru cinstirea ei se posteşte; cele trei sunt prezente 
în basme, ca etape precise în drumul parcurs de erou sau eroină spre ţelul propus; vecină cu 
Sfânta Marţi, Sfânta Miercuri locuieşte la Soare-Apune, fiind o bătrânică uscăţivă, vorbăreaţă şi 
mofturoasă, supărându-se repede, dar tot atât de repede trecându-i; obişnuit, este îmbrăcată în 
straie monahale şi trăieşte în chilii uitate de lume, în mijlocul unor păduri neumblate sau pe 
meleagurile zăpezilor veşnice; nu pregetă să-şi ajute eroii, dăruindu-le fie o pâine de fier, care 
împlineşte orice dorinţă, fie furca fermecată, care toarce singură, fie mere de aur etc.; dar poate fi 
şi deosebit de aspră cu acei care îi nesocotesc ziua; miercuri s-a născut Sfântul Soare şi de aceea, 
indiferent cum ar fi vremea, neguroasă sau ploioasă, în această zi soarele se arată măcar o clipă; 
cei care se nasc în această zi sunt socotiţi ca fiind fără noroc şi suciţi din fire; cine se spală în 
această zi rămâne văduv şi-l vor urî prietenii; tot aşa păţesc şi cei care merg în peţit sau se cunună 
tocmai în ziua văduvei Miercuri; nu se iau ouăle din cuibar, pentru că se fac pete pe obraz; 
miercurea este zi de post, cu excepţia acelora marcate în calendar ca fiind dezlegate; nu este bine 
să se peţească, pentru că miercurea e stingheră pe lume; în Muntenia, un vechi proverb spune: 

„După ce toate-s în ceruri/Şi nunta o avem miercuri!"; se crede că, dacă un flăcău sau o văduvă 
mănâncă de dulce miercurea, ei cu greu s-ar mai putea căsători; e păcat ca unghiile să fie tăiate 
miercurea (PRESA). Miercurea nu se face leşie, nu se fierb cămăşi, nu se mănâncă de dulce, fiindcă 
se crede că este rău de boli, de primejdii şi de tot felul de năpaste; dacă se pune raţa, în această 
zi, pe ouă, va scoate numai răţoi; la fel şi în cazul că se pune cloşca pe ouă în zi de vineri, pentru că 

ambele sunt zile de post; nu se porneşte în peţit, pentru că miercurea este stingheră pe lume, 
miercurea este văduvă şi cel ce peţeşte sau cunună în această zi foarte uşor poate să rămână 
văduv; de asemenea, miercurea şi vinerea nu se iau ouăle din cuibar, fiindcă se fac pecingini pe 
obraz; miercurea din Săptămâna Luminată (prima săptămână după Paşte) se ţine pentru boala de 
picioare, numită dânsele; nu se ţese, nu se coase, se munceşte doar pe afară; tot aşa se ţin şi 
miercurea întâia din Postul mare, şi miercurea întâia după Rusalii, adică trei zile de miercuri peste 
tot anul; femeile nu torc, fiindcă se tem de dânsele la mâini şi la picioare (2.MARIAN,l,p.77; II, 
p.223-224). Este zi fastă, curată şi bună; se ţine post şi se fac rugăciuni; în această zi nu se face 
leşie, nu se fierb cămăşi, nu se merge în peţit; cine pune cloşcă în această zi va scoate numai 
cocoşei şi nici o puică (BODIU,p.418). în zilele de post, nu se scoate gunoiul afară din casă şi nu se 
pune mâna pe mătură - Vrancea (2.STAHL,p.l86). Ca să fie duse la bun sfârşit, lucrurile pot fi 
începute în această zi - Suceava; dar este considerată zi păgubitoare pentru încheierea de logodne 
- Muntenia; despre copilul născut în zi de miercuri se spune că va trăi 30 de ani şi că va fi sărăntoc - 
Galaţi; dacă un flăcău sau un bărbat văduv mănâncă de dulce în zi de miercuri, încălcând astfel 
interdicţia, se crede că se va însura cu mare greutate - Suceava; dacă o femeie se spală nouă 
miercuri consecutiv, îi poate muri soţul - Suceava; pe lumea cealaltă va bea lăturile cea care spală 
cămăşi în zi de miercuri - laşi; să nu se ia ouăle din cuibar în zi de miercuri, pentru că se fac băşici 
în gură - Suceava; să nu se cârpească nici o ţesătură în zi de miercuri, pentru că lucrul nu va avea 
trăinicie - Tecuci; castraveţii nu se pun în pământ în zi de miercuri, pentru că se fac amari - 
Mehedinţi;llfov; şi nici nu trebuie să se rupă din cei ieşiţi primii, fiindcă se amărăsc ceilalţi - 
Mehedinţi; este rău pentru purceii celui care lucrează în prima zi de miercuri de după Paşte - 
Ialomiţa (2.GOROVEI,p.44;46;114;123;140;143;193;202;211). Nu este bine să se lucreze miercuri 
după Paşte, fiindcă este rău de purici (2.BERDAN,p.6). Pentru ceata Junilor din Scheii Braşovului, 
miercurea din Săptămâna luminată este ziua cea mai animată; se adună cam 200-300 de călăreţi, 
caii acestora fiind împodobiţi cu ghirlande de flori, numite presine, confecţionate de femei mai 
sărace şi vândute doritorilor; oamenii, chiar şi cei care doar asistă la manifestare, îşi pun 
ghirlandele de flori la gât şi subsuoară, de-a dreapta şi de-a stânga, ele încrucişându-se pe piept; la 
cai, se pun după cap şi în spatele şeii, iar călăreţii îşi împodobesc pălăriile cu flori rupte, prinse în 
formă de cruce; la capătul satului, când coboară miercurea Junii, îi aşteaptă un om poznaş, cu faţa 
mascată, care face lumea să râdă şi care se numeşte măscăriciul Junilor, spre deosebire de 
celelalte zile cu ospeţe ale Junilor (lunea, marţea, joia şi duminica), miercurea se prezintă ca o 
serbare a întregii comunităţi din Schei; sărbătoarea aceasta este atestată şi într-un document 
datând din 1793, unde se specifică şi sacrificarea unui miel, iar, la 1839, se vorbeşte şi de un foc 
mare la care se frige acest miel; la 1880, un istoric ceh apropie serbarea aceasta cu alte 
manifestări petrecute pe culmile dealurilor sau munţilor, cu „Târgul de fete" de pe Muntele Găina, 
cu alte asemenea târguri din Bihor, de pe Ceahlău şi de la Sinaia, concluzionând că românii sunt 
singurul popor din Europa care se urcă pe cele mai înalte creste ale Carpaţilor, când vor să 
petreacă; faptul că, în această zi, se călăreşte pe distanţe care nu necesită folosirea cailor atestă că 
este vorba de o călărire de primăvară, rituală, care simbolizează declanşarea procesului vegetativ, 
putând fi pusă alături de obiceiul numit „încurarea cailor" (MUŞLEA,ll,p.51-53;55;59-61). 

Miercurea Mare (ziua de miercuri din Săptămâna Patimilor sau Săptămâna Mare) - toate zilele 
de miercuri de peste an sunt zile în care se posteşte, în amintirea zilei în care Mântuitorul a fost 
vândut de către luda (PRESA). 

Strodui Rusaliilor. Todorusele sau Strodorusele. Sunt numite, în Banat, şi Todorusale, Todorosale 
şi Teodorusale, iar, în unele părţi din Moldova şi Bucovina, simplu Rusalii (iar unde se numesc aşa. 
Rusaliilor li se spune Duminica Mare); cad totdeauna la 24 de zile înainte de Rusalii, care se 
serbează la 50 de zile după Duminica învierii Domnului; se spune că Todorusele sunt semănătura 
Rusaliilor, aruncată cu 24 de zile înainte de Rusalii, ca oamenii să ştie că vin Rusaliile şi să se 
ferească de ele; de fapt, între Paşte şi Rusalii se petrec doar 48 de zile, fără a socoti zilele de Paşte 


Antonescu. Dicţionar de Simboluri şi Credinţe Tradiţionale Româneşti 


426 


http: //cimec.ro 


şi Rusalii, deci mijlocul perioadei cade totdeauna miercurea, în aceeaşi zi când Biserica serbează 
Praznicul înjumătăţirii, adică înjumătăţirea cincizecimei; în Banat, se crede că au existat şapte 
surori, fete curate şi nemăritate, pe care Dumnezeu le-a prefăcut în zâne; ele umblă ziua şi 
noaptea printre oameni, dar nevăzute, fiindcă lumea e păcătoasă şi plină de fărădelegi; ele ar 
petrece printre oameni doar cinci săptămâni, adică până la Rusitori, şi prima zi când ele ar veni ar 
fi de Todorusale; cei din Muntenia numesc această zi Strodul Rusaliilor, tot în Banat, se crede că 
acum zânele se întâlnesc cu Sân-Toaderii, care sunt feciori şi tot în număr de şapte, de unde le-ar 
veni şi numele, compus din Todor-Rusale; ca semn al bucuriei întâlnirii, ele dăruiesc flăcăilor câte 
un buchet de dumbravnic, numitîn alte zone umbravnic ş i todoruse (Melittis melissophyllum), 
cules mai ales din vârful plantei, pe care îl rup în noaptea dinspre Todorusale; de aceea, a doua zi 
dumbravnicul nu mai are nici vârf şi nici miros; ele sunt ca şi îngerii lui Dumnezeu, bune, dar se 
supără când cineva le strică jocul sau masa pe care o iau împreună lângă un izvor; locuitorii din 
Suceava cred că ele se supără şi când li se necinsteşte ziua venirii şi întâlnirii cu Sân-Toaderii; de 
aceea nu se lucrează nimic, pentru ca nu cumva să le doară pe femei mâinile şi picioarele, sau să li 
se întâmple alte neplăceri şi nenorociri; în Muntenia, se crede că nu este bine să se lucreze, ca să 
nu se înnebunească; unicul lucru permis în această zi este semănarea cânepei şi culegerea 
dumbravnicului, în Banat indicându-se că este bine ca aceasta să se facă în ajunul Todoruselor, 
fiindcă apoi planta rămâne fără vârf şi fără miros; tot în Banat, se mai culege şi planta numită 
Sântă-Măria (Hypochoeris maculata), iar în Suceava sunt culese şi alte plante bune de leac; tot 
acum se fac Cirinele (Repotinelor sau Ropotinelor), care, în Banat, se fac în joile nelucrătoare de 
după Paşte; într-o arie a Ţinutului Pădurenilor, se prepară untura de oi, adică se culege, în seara de 
ajun a Todoruselor, urzică, leuştean, salcă, usturoi, scaiete spinos, pelin, boz şi se taie mărunt totul 
pe pragul uşii, după care se amestecă cu untură de porc; tot în această zonă, se obişnuieşte ca la 
Todorusele să se găurească urechile fetiţelor, din care cauză această zi mai poartă numele de 
Sfredelul Rusaliilor; în Moldova, femeile se scoală înainte de răsăritul soarelui, se spală şi se 
îmbracă în veşminte curate, după care pleacă la cules de plante de leac, fiindcă mai târziu „le 
chişcă ielele" şi nu mai sunt vindecătoare; în Banat, cei cu afecţiuni la cap, mâini, picioare etc., 
adică luaţi de hale, obişnuiesc ca, de Todoruse, să se culce afară, în câmp, între florile numite 
frăsinică, pentru a se vindeca, iar dimineaţa, când se trezesc, constată că halele au luat vârful 
plantei; de remarcat că, în ceea ce priveşte credinţa în pericolul de a fi afectat la mâini şi la 
picioare, dacă nu se respectă interdicţia de a munci, ziua Todoruselor seamănă perfect cu 
miercurea de la Miezul Păresimilor şi cu miercurea din Săptămâna Luminată (2.MARIAN,II,p.345- 
346;NOTE,Antonescu). La trei săptămâni şi trei zile după Paşte şi când mai sunt trei săptămâni şi 
trei zile până la Rusalii, se ţine Strudu Rusalelor, zi care cade totdeauna miercurea şi în care 
oamenii pun mlădiţe sau crenguţe de rug şi leuştean pe la ferestre, pe la uşi, pe la poarta către 
uliţă, la ocol, la cocina porcilor, ca să fie ferite de strigoan'e - Ţara Haţegului (CLOPOTIVA,p.450). 
Este sărbătoarea care marchează mijlocul perioadei dintre Paşte şi Rusalii; cetele căluşăreşti se 
constituie fie la Strodul Rusaliilor, fie în sâmbăta Rusaliilor (PRESA). Ziua de miercuri după 
Duminica Slăbănogului (a patra duminică după Paşte) poartă numele unor duhuri rele şi, pentru a 
le contracara acţiunile malefice, se ung vacile la uger cu untură amestecată cu fire de mătură, pelin 
şi usturoi, ca să nu le fure Strodorusele laptele; în noaptea de marţi spre această zi de miercuri, se 
doarme punându-se sub aşternut pelin şi usturoi verde; copiilor li se leagă de cheutorile 
cămăşuţelor sau li se bagă în sân câte un buchet de pelin, usturoi sau leuştean, ca să fie sănătoşi, 
desigur cu credinţa că duhurile rele vor fugi de aceste plante; la porţile caselor, sunt legate crengi 
de rugi, pentru ca Strodorusele să se zgârie în ele şi să le împiedice să intre în ogradă, la vite - Gorj 
(CĂRĂBIŞ,p.32). Serii simbolice: urzică-leuştean-salcie-usturoi-scaiete-pelin-boz-prag-untură; rug- 
leuştean; untură-mătură-pelin-usturoi; pelin-usturoi; pelin-usturoi-leuştean. v. PĂRESIMI. 

MIERE 

Mierea este produsul florilor de la toate plantele pământului şi recolta albinelor din flori este 
considerată ca fiind mana cea mai curată şi mai sfântă de pe lume; se crede că mierea este cea mai 
bună pentru orice leac, fiindcă este adunată de pe toate florile şi toate florile sunt lecuitoare 
(COMAN,ll,p.l07). în prima baie a nou-născutului se pune miere, pentru ca el să fie dulce - Călăraşi 
(TUDOR,p.5). Când alaiul de nuntă vine de la casa miresei la cea a mirelui, soacra şi socrul mare ies 
în întâmpinarea tinerilor cu pâine, sare, zahăr sau miere, o strachină cu agheasmă şi un mănunchi 
de busuioc, precum şi cu o sticlă de rachiu, toate acestea însemnând că li se urează mirilor ca viaţa 
să le fie îndestulătoare şi dulce precum este mierea; după care, stropind-o mai întâi cu agheasmă, 
ajută ca mireasa să coboare din car sau din trăsură şi ţinând-o de mână înconjoară cu ea carul de 
trei ori sau joacă cu ea în jurul carului - Bacău;Bucovina (3.MARIAN,l,p.446-447). în ziua în care 
este prăznuită Sfânta Mare Muceniţă Varvara (4 decembrie), copiii sunt unşi cu miere sau cu sirop 
de dulceaţă, ca să fie feriţi de vărsat (=variolă; ~ de vânt=varicelă), sau, dacă au contractat deja 
boala, bubele să nu fie dureroase, ci dulci - Vâlcea (2.GOROVEI,p.250). Laptele băut cu miere, 
înainte de răsăritul soarelui, asigură nemurirea simbolică; în timpul nunţii, mirilor li se dă să guste 
miere, ca să fie alăturaţi, să se iubească - Brăila (3.CHELCEA,p.28). Serii simbolice: pâine-sare- 
zahăr/miere-agheasmă-busuioc-rachiu; lapte-miere. 

MIERLĂ (Turdus merula - DLRM,p.498) 

Se crede despre mierlă că este o văduvă lotră, o fiinţă mistuită de o patimă fără oprelişte pentru 
cuc; din această pricină, ea este, între păsările-femei, ceea ce este cucul între păsările-bărbaţi; ea 
se împerechează cu mai multe soiuri de păsări şi-şi bate joc de mierloi; în doine, ea apare 
întotdeauna ca o femeie stricată, de farmecele căreia însă nu pot scăpa îndrăgostiţii; ca simbol al 
singurătăţii, al erotismului mereu respins, mierla este evocată mereu în cântecele de dor şi jale; ea 
poate avea fraţi, veri, surori, vecini etc., dar niciodată soţ; alteori, cântecul acestei păsări este 
văzut ca un semn de rău augur, fiindcă el contaminează, transmiţând în mod magic singurătatea şi 
suferinţa ei (COMAN,ll, p.57-58). Apare şi în balade, unde este personaj atoateştiutor al destinului 
celorlalţi eroi (BUHOCIU,p.291). Mierla (mierliţa) simbolizează iubita în cântecul popular (EVSEEV, 
p. 116). Se crede că este prevestitoare de rău, când îşi face cuibul pe lângă gospodăria omului - 
Bacău (2.GOROVEI,p.280). 

MIEZ 

Conceput ca „mijloc" sau „centru" al lumii, fie ea reală sau închipuită; astfel, există mijlocul satului, 
mijlocul curţii, mijlocul casei, mijlocul codrului, unde se află „curţile dorului" şi „fântâna lină", 
miezul-zilei şi miezul-nopţii, mijlocul Raiului şi mijlocul iadului (PRESA). Nu este bine să se doarmă 
în mijlocul curţii, deoarece se poate să treacă pe acolo, în zbor, măiestrele cântând şi să ologească 
pe cel ce-şi face culcuş peste noapte în acel loc - Ţara Oltului (GOLOPENŢIA,p. 76). 

MILITAR 

Cine visează soldatînseamnă că va fi amăgit şi înseamnă supărare pentru cel care visează recruţi; 
când se visează soldaţi făcând şmotru este semn că acela sau una din rudele sale va fi soldat; dacă 
se visează militari înarmaţi este semn de moarte apropiată în familie; dacă se visează maior de la 
poliţie (sau un grad superior, apropiat acestuia) poate să însemne şi onoare, dar şi întristare; va 
scăpa de o serie de griji cine se visează având o manta nouă, iar posesia unei mantale înseamnă că 
va câştiga din banii investiţi; dar va pierde din agoniseală cine se visează purtând doar o jumătate 
de manta; înseamnă că va trăi un sentiment de silă cine se visează îmbrăcat într-o manta şi se va 
îmbolnăvi cel care se visează îmbrăcat de noapte cu o manta; dar va primi o veste cel care visează 
manta - Suceava (NOTE,Băncescu). 

MIOARĂ v. OAIE. 


MINĂ 

Visarea unei mine, indiferent ce se scoate din ea (fier, argint, aramă, sare), prevesteşte un foarte 
mic sporîn ceea ce se întreprinde - Suceava (NOTE,Băncescu). 

MINCIUNĂ 

Când se toarnă un clopot nou, ca să sune frumos, trebuie să se scornească o mare minciună, care 
apoi să colinde lumea şi să o facă să se minuneze - Suceava (2. GOROVEI,p.52). 

MINGE 

Femeile se joacă, primăvara, cu o minge, în credinţa că astfel va creşte şi cânepa mare - Suceava 
(MUŞLEA,p.406). 

MIR 

Untdelemn sfinţit pe care preoţii îl folosesc spre a unge cu el credincioşii la săvârşirea unor 
ritualuri creştine (ŞĂINEANU,lll,p.395). în unele sate din Ţara Oltului circulă o povestire, având 
vădite influenţe religioase, dar adaptată configuraţiei geografice a zonei, prin care ni se spune că 
Sfânta Maria l-a luat pe Dumnezeu în poale şi l-a purtat sus „la plai" (vârf de munte sau de deal; 
versant al unui munte sau al unui deal - ŞĂINEANU, IV,p.202), unde s-a aşezat ca să se odihnească; 
imediat, din acel loc au izbucnit trei izvoare, dintre care unul de mir; cu acesta L-a miruit pe Fiul 
Sfânt şi L-a pus „Domn în cerşi pe pământ"; într-un text folcloric, ni se spune şi care este originea 
mirului: lisus pe cruce suferă martiriul şi „...Sudoarea i-a curs,/Bun mir s-a făcut" -Ţara Oltului 
(HERSENI,p.l71;232). 

MIRARE (A SE MIRA) 

Ca să nu se deoache omul sau animalul, nu trebuie aţintită privirea a mirare asupra lui - Muntenia 
(2.GOROVEI,p.74). 

MIRE 

Mirele este un semn social, având corelativul în semnul împărat, care nu mai are, în acest context, 
valoare socială; el este un semn social, pentru că el domină şi dă sens întregului ceremonial al 
nunţii (URSACFIE,p.62). Este rău de moarte, când mirele nu se rade la nuntă - Vâlcea; când mirele 
întâlneşte, la biserică, un alt mire, să fie legat la ochi, ca să nu-l vadă, pentru că unul din ei va muri 
-Tecuci (2.GOROVEI,p.l42).înseamnă căsătorie temeinică pentru cel care se visează conducând la 
altar un mire şi o mireasă - Suceava (NOTE,Băncescu). 

MIREASĂ 

Mireasă cu mireasă să nu se întâlnească la cununie, deoarece una dintre ele moare - 
Muntenia;llfov;Prahova;lalomiţa; dacă totuşi se întâlnesc, una din ele să fugă repede în spatele 
bisericii - Galaţi; să nu se strâmbe mireasa la soacră, fiindcă moare soacra - Vâlcea (2.GOROVEI, 
p.l43;148;173;NOTE,Antonescu). La procesiunile religioase ale Adormirii Maicii Domnului (15 
august), câteva fetiţe sunt îmbrăcate în mirese, simbolizând puritatea Sfintei Fecioare, precum şi 
faptul că Ea est e „mireasă a lui Dumnezeu, nenuntită"; la nuntă, la „dezgătitui" miresei, este 
îmbrăcată o altă fată în hainele primei, considerându-se că aceasta o va ajuta şi pe ea să se mărite 
mai repede şi îi va purta noroc; se spune că nu este bine, când la cununia religioasă se întâlnesc 
mai multe nunţi, ca miresele să se vadă una cu alta - Muntenia;Suceava (NOTE,Băncescu; 
Antonescu). Nimeni nu pleacă acasă de la o nuntă până nu vede mireasa, pentru că este rău de 
friguri - Gorj (CĂRĂBIŞ,p.88). 

MIRIAPOD 

Ca să nu moară cel muşcat de cârcâiac (cârcâiag), să fie legănat imediat de către 40 de oameni, 
într-un leagăn confecţionat din frânghii - Dolj; sau să fie legănat, în leagăn de mătase, de către 
nouă fraţi proveniţi din nouă sate - Romanaţi; muşcătura de cârcâiac trece, dacă se strânge braţul 
celui muşcat mai sus de zona afectată, ca să nu se împrăştie veninul în tot corpul, după care 
victima trebuie legănată de către 40 de inşi, ţinând cu o mână de pătura în care se află bolnavul, 
sau de 20 de inşi, care prind pătura cu două mâini - Teleorman (2.GOROVEI,p.43;157). 

MIROS 

în sensul de miros neplăcut, urât, iz; senzaţia de miros neplăcut apărută în vis semnifică silă, 
scârbă, apatie, disconfort - Suceava (NOTE,Băncescu). 

MISTREŢ v. PORC. 

MOARĂ 

Aşezată, de cele mai multe ori, în locuri izolate faţă de spaţiul organizat al satului, sau chiar lăsată 
pustie în unele luni ale anului, moara prezintă multe crăpături şi lăcaşuri între bârnele vechi, care 
sunt, pentru omul tradiţional, tot atâtea locuri de intrare a duhurilor rele şi care impun, ca 
protecţie, aşezarea unei ţeste de cap de cal într-unul din parii construcţiei (PETRESCU,p.l20). Ca să 
se scape de duşmani şi de ura lor, trebuie să se meargă la moară, să se ia apă de lângă stavilă, 
precum şi nouă surcele din scândurile ei şi acestea să fie purtate de către om asupra sa - Bucovina; 
sau se iau tot nouă ţăndări de lemn din stavilă, care se pun apoi să dospească în apă; din acea apă 
se duce între oamenii care poartă ura şi se varsă lângă ei, în credinţa că duşmănia se va opri, aşa 
cum se opreşte apa din cauza stavilei morii - Bucovina; se crede că, dacă se fură ceva de la moară, 
casa făptuitorului se va umple de şobolani - Suceava; deoarece dracul ia gustul şi puterea mălaiului 
din sacul pe care îl scoate omul de la măcinat, se spune că mămăliga făcută la moară nu satură 
niciodată, dar, făcută în afara ei, satură - Suceava; ginerele să nu se ducă în timpul zilelor de nuntă 
la moară, fiindcă este rău de moarte - Vâlcea; primele fire pe care le toarce o copilă se fac ghem, 
căruia i se dă apoi drumul pe apă, la roata morii, pentru ca mâna viitoarei femei sau fusul mânuit 
de ea să meargă la fel de repede şi neobosit ca şi roata morii - Ţara Oltului; ca să se scape de 
gândacii din casă, se iau nouă dintre ei şi se duc într-o moară, fără să vadă însă cineva - Suceava 
(2.GOROVEI,p.83; 101;108;129;143;241;GOLOPENŢIA,p.l39). Toamna, după ce încep şezătorile, 
fetele rup surcele din pragul morii sau din puntea ce duce la stavilă, fără să fie văzute de cineva, 
apoi dau drumul la apă, pentru a porni moara, în credinţa că, aşa cum „umblă" moara, tot aşa vor 
merge după ele în şezători şi feciorii - Maramureş (BOGDAN,p.120). înseamnă sărăcie pentru cel 
care visează moară - Suceava (NOTE, Băncescu). Serii simbolice: apă-surcele(\emn); fir-apă-moară. 

MOAŞĂ 

în viaţa tradiţională a satului, moşitul era o funcţie, o cinste obştească, nu o profesie în sensul de 
astăzi şi ca atare nu se remunera cu bani (4.POP,p.l31). în general, rolul moaşei se încheie imediat 
după ce vine de la botezul copilului şi după ce participă la masă, fie în aceeaşi zi, fie după câteva 
zile, când primeşte şi ea daruri în bani, dar mult mai puţini decât primeşte copilul; în Ţara 
Chioarului este obiceiul ca nepoata să spele mâinile moaşei cu apă dintr-un vas, după care îi dă un 
ştergar nou să se şteargă, acesta rămânând moaşei, care mai primeşte în dar şi o năframă; dacă 
spălarea mâinilor moaşei nu are loc măcar o dată, se crede că pe lumea cealaltă ea va umbla cu 
mâinile pline de sânge până la coate; dacă nepoata moare fără să fi spălat măcar o dată mâinile 
moaşei, atunci se duce până ce nepoata să fie înmormântată şi cere să fie spălată de cineva din 
familia decedatei şi se şterge pe pânza care se află pe faţa moartei (3.MARIAN,II,p.160-161). 
Trebuie considerată de către copii mai presus ca naşul sau naşa, deoarece ea a umblat cu lucruri 

spurcate şi a îngrijit de mama lor, motiv pentru care copiii îi sărută mâna şi se duc regulat la ea cu 
daruri, în zilele marilor sărbători ale anului - Tecuci; când vine în casă pentru a asista o naştere, 
moaşa trebuie să fie sătulă şi să i se dea de mâncare, ca şi copilul să fie sătul şi să nu ceară mereu 
de mâncare - Ţara Oltului (GOLOPENŢIA,p.90 2.GOROVEI, p.154). Pentru realizarea purificării şi 
integrării, copilul trebuie mai întâi despărţit de mediul său anterior, acest mediu nefiind altul decât 
mama sa şi de aceea, în primele zile, atât mama, cât şi copilul sunt încredinţaţi unei alte persoane, 
de regulă moaşei, care oficiază şi riturile de separare, începând cu secţionarea cordonului 
ombilical şi continuând cu prima baie rituală, primul înfăşat, chiar şi ritul de dare a numelui, când 
copilul este periclitat, în esenţă rituri de agregare la comunitatea familială; naşterea are loc în 
prezenţa moaşei, când aceasta lipseşte, este înlocuită de bunică sau de altă femeie care a avut 
copii; moaşa se bucură de mare prestigiu şi respect din partea întregului sat, ea stând alături de 
lehuză până la botezul copilului, ajutând-o şi dându-i sfaturi practice asupra creşterii pruncului; din 
această cauză, una din obligaţiile mamei este ca, o dată pe an, moaşa să fie sărbătorită, obiceiul 
numindu-s e „Adunarea nepoatelor", femeia moşită fiind privită de către moaşă ca nepoată, iar 
copiii ca nepoţi; la sărbătorirea moaşei, i se aduc drept daruri un fuior, lână, pânză, o năframă, 
legume, ţuică; petrecerea începe de obicei la amiază, când nepoatele vin la casa moaşei, care este 
pregătită de sărbătoare, primindu-le într-o încăpere unde se află un blid cu agheasmă şi un bănuţ 
de argint; nepoatele îşi înmoaie degetele în agheasmă şi o spală pe moaşă pe faţă şi simbolic pe 
corp, de trei ori, apoi o şterg cu un ştergar, cu o năframă sau cu o pânză din cele aduse în dar; se 
aşează la masă, iar moaşa pune câte două pahare cu ţuică pe o farfurie şi trece pe la fiecare 
nepoată şi închină cu ea, aceasta din urmă plătind simbolic paharele; după masă începe jocul, iar 
strigăturile rostite reflectă respectul acordat moaşei: Frunză verde de pe coastă/Să trăiască moaşa 
noastră,/Să trăiască mult şi bine,/Că ni-i cinste, nu ruşine!"; petrecerea continuă până noaptea 
târziu, la ea participând numai femeile, iar noaptea târziu vin şi bărbaţii să-şi ia nevestele acasă - 
Maramureş (DĂNCUŞ, p,175-176;178). Moaşa are datoria să înfăşeze noul născut timp de trei zile 
de la naştere şi să aducă mâncare negătită mamei (o pasăre tăiată, ouă, brânză, unt, lapte etc.) - 
Banat (5.ANTONESCU,p.262). Dacă naşul de cununie refuză botezarea copilului şi părinţii nu au alt 
naş, moaşa îndeplineşte în acest caz atribuţiile naşului; dacă le mor copiii, părinţii îşi schimbă 
moaşa; dacă o femeie intră în travaliu şi nu are cine să o asiste, atunci primul călător care trece pe 
drum este pus să joace rolul moaşei - Mehedinţi (CIOBANU,p.77). Numai moaşa poate să ia copilul 
în braţe cu mâinile goale, persoanele străine de familie o fac întotdeauna acoperind mâinile cu o 
pânză curată, pentru că nu este bine pentru copil; în prima noapte după naştere, moaşa doarme 
lângă copil, aceasta urmând să viseze tot ceea ce va avea de petrecut în viaţă noul născut şi ce 
moarte va avea; moaşa se culcă lângă copil şi în cea de a treia noapte, când se spune că vin 
ursitoarele, urmând să viseze ce va ajunge copilul şi uneori şi de ce moarte va pieri - Ţara Haţegului 
(CLOPOTIVA,ll, p.408-409). Moaşa este cea care îl însoţeşte pe copil până la uşa bisericii în ziua 
botezului, de unde este preluat de naşă, care devine pentru copil garantul creştinării, moaşa fiind 
astfel persoana care poartă de grijă noului născut de la naşterea sa şi până la botez; moaşa este 
cea care pregăteşte din vreme, pentru acest eveniment, o faşă, de obicei din lână, la capătul căreia 
se pune un bănuţ de argint şi un bob de tămâie, faşă care este folosită pentru ştergerea mirului; a 
doua zi după botez, tot moaşa pregăteşte apa şi îmbăiază copilul pentru luarea mirului; la 
împlinirea vârstei de un an, copilul „este dat de grindă"; pentru aceasta se merge cu el la casa 
moaşei cu un dar, iar aceasta îl ridică şi îl atinge cu creştetul capului de pragul de sus al tocului uşii, 
urându-i totodată viaţă lungă, sănătate, belşug - Giurgiu (PRESA). Moaşa are numeroase îndatoriri 
faţă de noul-născut; ea îi face prima scaldă, în apa căreia pune bani, ca să aibă noroc, să fie 
sănătos şi tare ca argintul, flori ca să fie frumos, ouă, ca să aibă pielea curată, miere ca să fie dulce; 
apa de la această scaldă se aruncă în loc curat, pentru a feri copilul de boli - Călăraşi (TUDOR,p. 

66). Cine visează moaşă înseamnă că se va căsători în curând - Suceava (NOTE, Băncescu). Serii 
simbolice: cânepă-lână-pânză-năframâ-legume-ţuică; agheasmă-monedă; apă-monedă-flori-ou- 

miere. 


MOBILĂ 

Este semn de moarte în familie, când mobila din casă trosneşte - Vâlcea (2.GOROVEI,p. 148). Nu 
este semn bun, când pocnesc în casă duşumelele şi dulapurile - Teleorman (2.CHIVU,p.245). Dacă 
trosneşte mobila fără vreun motiv este semn al prezenţei în casă a duhurilor rele - Suceava (NOTE, 
Băncescu). 

MOLID (Picea excelsa - DLRM,p.512) 

Se spune că molidul este noduros, pentru că ar fi fost blestemat de către lisus, deoarece din molid 
erau făcute cuiele bătute, la crucificare, în palmele şi picioarele Mântuitorului - Suceava 
(2.GOROVEI,p.26). 

MOLIE (Ţinea - DLRM,p.512) 

Pentru cine visează molie înseamnă schimbare, în pierdere, a stării materiale actuale - Suceava 
(NOTE,Băncescu). 

MONEDĂ 

La construirea unei case noi, în locul aşezării la temelie a „măsurii" unui om în vârstă, ceea ce ar 
duce la moartea acestuia în momentul când construcţia este finalizată, se pun monede sub talpa 
casei, sau sub pragul uşii, sau sub tocul ferestrelor - Ţara Oltului;Ţara Haţegului (GOLOPENŢIA, 
p.70;NOTE,Antonescu). Unii bărbaţi pun în ulucul din care se adapă vitele, în dimineaţa Anului 
Nou, una sau mai multe monede din argint sau din aur, în credinţa că astfel ele vor fi mai viguroase 
în anul care vine - Transilvania; în Dobrogea, femeile fac, în dimineaţa Anului Nou, nişte plăcinte, 
în care ascund o monedă de argint, numită „ paraua lui Vasile"; la prânz, fiecare membru al familiei 
mănâncă din această plăcintă, cu mare băgare de seamă, şi este socotit a fi mai cu noroc peste an 
cel care găseşte moneda (2.MARIAN,l,p.55;67-68;112). Banul găsit să fie păstrat, fiindcă este cu 
noroc - Suceava; în zilele de târg, primii bani obţinuţi în urma unei tranzacţii comerciale sunt daţi 
prin păr şi prin barbă, ca să meargă vânzarea bine în continuare - Vâlcea;Muntenia; sau sunt 
frecaţi de pământ şi apoi se face semnul crucii, ţinându-i în mână - Galaţi (2.GOROVEI,p. 169-170; 
258). Ca să fie înlăturat orice necaz, se pune o monedă în buzunarul unei haine noi, înainte de a fi 
îmbrăcată - Moldova; când se intră în casă nouă, se pune câte o monedă la toate cele patru 
cornuri ale costoroabelor, ca să aibă casa noroc - Suceava; spre a avea bani în casă, este bine să se 
bată un ban în pragul casei - Suceava; muşcătura de câine se vindecă, dacă peste rană se leagă o 
monedă dată celui muşcat de stăpânul câinelui - Galaţi;Suceava; banul folosit la rană trebuie să fie 
dat celui care a efectuat descântecul - Dolj; muşcătura de nevăstuică, de şarpe, sau de orice alt 
animal (helciu) se vindecă, dacă rana este spălată cu apă, în care a fost pus un ban de argint - Ţara 
Oltului (2.GOROVEI,p.l2;15;39-40;112;GOLOPENŢIA,p.l36). Pentru a dezvăţa pe cineva de patima 
băuturii, se ia un ban şi se pune în gura unui mort, monedă care se scoate în a treia zi, se spală şi 
se pune în rachiul din care se dă de băut celui vizat - Suceava; sau se pune un ban de argint sub 
limba unui mort, iar, înainte de a fi scos din casă spre a fi dus la cimitir, se ia banul şi se cumpără 
cu el rachiu, din care se dă celui care are patima băuturii, pentru a se lăsa - Suceava; cine găseşte 
bani în pământ va muri în curând - Suceava; în trecut, mărţişoarele erau făcute din monede de aur, 
pentru ca purtătorii lor să fie sănătoşi şi curaţi ca acestea; mărţişoarele din monede de aur se 
purtau pentru a preveni bolile şi efectele unei prea puternice insolaţii de-a lungul anului; în Muscel 
şi Vâlcea, înainte de a se îmbrăca o cămaşă sau o haină nouă, se trecea prin ea o monedă din aur 
sau din argint, pentru sănătatea celui care le va purta; visarea de bani mărunţi dă semn că este 
vorbit de cineva cel ce visează - Suceava; visarea de bani de aramă prevesteşte lacrimi din diverse 
motive, iar cei din argint înseamnă că va auzi vorbe cel care îi visează - Galaţi (2.GOROVEI,p.l6;18; 

37;45;147;PRESA). Cine are o pungă nouă pentru bani, pune un bănuţ în ea, care nu va fi niciodată 
cheltuit, până nu se rupe punga, în credinţa că acest bănuţ va aduce şi alţi bani în pungă; banul nu 
trebuie dispreţuit, chiar dacă se spune că este lucrul sau ochiul dracului - Maramureş (BOGDAN, 
p,18;70). Nu este bine să se ascundă în pământ bani nepereche, pentru că îi fură diavolul; este un 
obicei ca, la târgul de animale, vânzătorul să dea un ban înapoi cumpărătorului, această monedă 
purtând numele de banul norocului - Sălaj (PRESA). în dimineaţa Anului Nou, se dă pe faţă cu o 
monedă, când cei ai casei se spală, pentru a avea bani mulţi peste an; pentru alungarea răului, la 
descântece se foloseşte un ban de argint; se crede că vrăjitoarele iau bani pentru „legăturile" pe 
care le fac, pentru a-l plăti pe diavolul care le slujeşte, transformând chipurile banii în cenuşă sau 
făcându-i nevăzuţi; cine visează primind galbeni în curând va fi în preajma unor oameni bogaţi; îşi 
va înmulţi averea cel care visează că are bani de aur; pentru cine visează că vede galbeni urmează 
timp senin, cu mult soare; cine visează bani de aramă va ajunge bine economisind; înseamnă 
onoare pentru cine visează că adună bani; înseamnă călătorie de succes pentru cine visează că 
primeşte bani; iar pentru cine visează că-şi împarte banii cu alţii înseamnă câştig financiarîntr-o 
asociaţie; înseamnă supărare când se visează dând bani şi război pentru cine visează că ia bani de 
la morţi - Suceava (NOTE,Băncescu). 

Moneda la naştere şi botez. în Muntenia, când naşul se duce la casa copilului, pentru a-l lua la 
botez, lasă o monedă sau un alt obiect din argint, pentru a fi de noroc pruncului, acestea revenind 
însă moaşei după botez (3.MARIAN,II,p.113). în locul unde se îngroapă placenta unui copil se pune 
şi o monedă din argint, pentru ca pruncul să aibă noroc la bani - Muntenia; primii dinţi apăruţi unui 
copil sunt atinşi de tatăl lui cu o monedă de argint, după care dăruieşte banul copilului, în credinţa 
că astfel nu-i va mirosi gura vreodată pruncului - Muntenia (2.GOROVEI,p.l07;159) 

Moneda în practicile premaritale şi nupţiale. în Bucovina, monedele, găsite sub unul din vasele 
pregătite pentru a se investiga viitorul tinerilor, înseamnă tinereţe, dar pot să semnifice şi că fata 
care indică vasul sub care se află monede va fi, în anul ce vine, zbuciumată ca banul, care nu stă 
niciodată într-un singur loc; tot în acelaşi scop, se pune apă curată într-o strachină, plină până la 
gură, iar fiecare fată dintre cele prezente trebuie să aibă câte o monedă; pe rând, lasă să cadă în 
vas moneda ei şi la care dintre ele sar picături de apă din vas înseamnă că se vor mărita cu acel 
băiat la care s-au gândit; gestul se face de trei ori cu gândul la acelaşi flăcău - Rădăuţi; într-un vas 
cu apă neîncepută, fiecare fată pune uşor o monedă veche şi foarte tocită din argint şi în cazul că 
aceasta se scufundă în apă este semn că fata se va mărita, iar când ea pluteşte este semn că va 
rămâne nemăritată în anul următor - Neamţ; în seara de ajun a Bobotezei (5/6 ianuarie), sub mai 
multe farfurii se pun diferite obiecte, fiecare având altă semnificaţie; astfel, flăcăul care indică 
farfuria sub care se află o monedă, de preferinţă de argint, se crede că va lua de soţie o fată 
bogată; se repetă de trei ori procedeul, pentru conturarea unui profil moral şi fizic mai complex al 
viitoarei soţii; în Câmpia Banatului, există obiceiul ca mireasa să ţină în gură o monedă, în timpul 
cununiei, fie ca să nu nască prunci aşa de repede, fie pentru a avea ea întâiul cuvânt în familie; din 
acest ultim motiv, trage mireasa, după cununie, de funia clopotului (2.MARIAN,l,p.53;141;315). în 
ajunul Anului Nou, fata nemăritată aruncă, de sus, o monedă într-un castron plin cu apă, peste 
care a fost făcut de patru ori semnul crucii, şi, dacă banul sare din castron afară, este semn că ea 
se va mărita în anul ce vine - Suceava; banii sunt semn de bogăţie, când sunt nimeriţi de către o 
fată, care indică strachina sub care au fost puşi, la obiceiul de aflat destinul, numit Vergelul şi care 
se practică în noaptea sau a doua zi dimineaţa de Anul Nou - Banat;Transilvania; după ce mireasa 
îşi ia iertare de la părinţi, mirele pune la pieptul soacrei lui o monedă, pe care mama miresei o lasă 
să cadă, pe sub haine şi pe sub brâu, ca tot aşa de uşor să nască şi fata sa - Vâlcea; la intrarea în 
biserică, mirilor li se aruncă înainte bani, ca ei să calce peste ei, semnificând prin asta că viaţa lor 
trebuie să ignore bogăţia materială şi să-şi dorească doar fericirea casnică - Muntenia; suma de 
bani adunată la nuntă ca dar se dă în mâna miresei, numai după ce naşul a pus, în pânza în care a 
adunat-o, puţină sare şi toarnă niţel vin, pentru ca tinerii căsătoriţi să aibă noroc în viaţă - Vâlcea 

(2.GOROVEI,p.l6;69;159;PRESA). Banii pe care lăutarul îi strânge pe tavă pentru mire şi mireasă 
simbolizează solidaritatea umană cu noua familie, ajutorul pe care neamurile şi întreaga 
colectivitate înţeleg să-l acorde pentru punerea bazelor noii gospodării, ca urmare a principiului 
reciprocităţii - Oltenia (l.LARIONESCU,p.449). La ieşirea din biserică, rudele aruncă peste miri 
monede, mei şi hamei, simbolizând belşugul hameiului şi, în consecinţă, şi al mirilor, dar, în acelaşi 
timp, şi dispreţul pentru bogăţie şi plăcerile lumeşti (ŞEULEANU,p.40). în patul mirilor şi fără ştirea 
acestora, nănaşa pune o monedă cam pe la mijlocul lui, afirmând că aceasta „îi împiedică"; a doua 
zi, se duce să vadă unde este moneda şi, dacă nu o găseşte la locul ei, spune că tinerii „s-or 
despiedicat" - Ţara Haţegului (CLOPOTIA,p.425). Serii simbolice: monedă-sare-vin; monedă-mei- 
hemei. 

Moneda în practicile de înmormântare. O variantă bănăţeană a cântecului „Zorilor" explică rostul 
banului pus în mâna mortului şi anume pentru plata „vameşilor tâlhari" (4.POP,p. 167). Se aruncă o 
monedă, considerată ca plată a podului, atunci când un mort este trecut peste o apă, în drumul lui 
spre cimitir - Muntenia; i se leagă mortului, la degetul mijlociu al mâinii, o monedă, ca să aibă cu 
ce plăti cele nouă vămi, în drumul lui către lumea de apoi - Tecuci; mortului i se leagă o monedă de 
argint, de degetul mic de la mâna dreaptă, ca să aibă cu ce să-şi plătească vămile întâlnite în 
drumul său către lumea de apoi - Muntenia; în groapa mortului se aruncă un ban, crezându-se că 
astfel este cumpărat locul pentru cel decedat - Suceava (2.GOROVEI,p.l50;154;249;273). în turtiţa 
de ceară care i se pune mortului în mâna dreaptă, se înfige şi o monedă, în credinţa că îşi va putea 
plăti cu ea luntrea care îl va trece în cealaltă lume - Năsăud;Moldova;Suceava; pentru că se crede 
că lumea celor vii şi lumea celor morţi sunt despărţite de un râu şi trebuie plătit un luntraş, pentru 
a fi traversat - Suceava; sau pentru a plăti vămile şi străjile spre locul odihnei veşnice - Sibiu; 
Suceava; sau ca să nu meargă cu mâna goală în faţa lui Dumnezeu şi să-şi poată plăti toate 
datoriile pe care nu le-a plătit în viaţă - Suceava; tot ca să plătească vămile, i se pune mortului o 
monedă în mâna dreaptă sau în cheotoarea cămăşii - Transilvania;Moldova;Bucovina; i se pun în 
sân 24 de monede, ca să plătească toate cele 24 de vămi - Muntenia; iar de degetul mic al mâinii 
drepte i se leagă un mic ban de argint - Prahova;Buzău;lalomiţa; în Banat, se pun tot în sân 9 
monede, pentru că se crede că sunt doar 9 vămi; mai demult, banul se punea în gura mortului - 
Transilvania;Moldova; în Suceava, i se punea sub limbă, dar se scotea înainte de a ieşi cu sicriul din 
casă şi se cumpăra cu el rachiu, pe care rudele celui decedat îl dădeau de pomană unui alcoolic 
înrăit, în credinţa că, bând acest rachiu, nici nu va mai bea tot restul vieţii; când cortegiul funerar 
traversează cursul unei ape, se dă copiilor de pomană câte un ban; la trecerea peste o apă, cei din 
alai aruncă în apă câteva monede, care semnifică „plata podului" - llfov;Buzău;lalomiţa;Dobrogea; 
când sicriul este pus în groapă, cei din familie mai aruncă bani peste sicriu, ca mortul să-şi 
plătească pământul în care va sta, ca să nu spună ceilalţi morţi că el stă degeaba între ceilalţi, 
pentru că se crede că în această lume se plăteşte pentru a vieţui, iar dincolo pentru a sta şi a se 
odihni - Bucovina; bani se aruncă şi pentru ca sufletul să aibă cu ce plăti vama de la podul dinspre 
Rai - Năsăud (3.MARIAN,III,p.55-57;196-199;210-211). în bradul care se pune la mormânt, lângă 
cruce, se leagă la o ramură şi o batistă neagră cu un ban la unul din colţurile ei - Gorj (CĂRĂBIŞ, 
p.97). Serie simbolică: monedă-argint-deget-vamă. 

Ştima banilor. Numită simplu Ştimă sau Şcimă, ea este o fiinţă care are ştiinţă de toate comorile 
îngropate în pământ, fiind totodată stăpâna lor; le păzeşte zi şi noapte, pentru ca nimeni să nu le 
poată dezgropa fără ştirea şi voia ei; se metamorfozează în câine, pisică, ţap, bou alb, lup, urs, 
cerb, cocoş, găină, soldat, neamţ, drac şi uneori chiar într-o frunză bătută de vânt; de regulă însă 
apare ca o femeie deosebit de înaltă, cu capul descoperit, cu părul despletit şi încâlcit, lung până la 
călcâie, cu ochi mari şi roşii, cu faţa trasă şi palidă ca de mort, cu picioarele desculţe şi răsucite 
încât nu se poate şti încotro merge, îmbrăcată într-o cămaşă albă şi lungă până la glezne; dar 
poate să apară şi ca o fată tânără şi frumoasă, cu părul despletit şi îmbrăcată în straie albe sau de 
culoarea flăcărilor pe care le scot comorile când ard; apare numai în nopţile dinspre zilele 


Antonescu. Dicţionar de Simboluri şi Credinţe Tradiţionale Româneşti 


434 


http: //cimec.ro 


sărbătorilor mari, cum ar fi Crăciunul (25 decembrie), Anul Nou (1 ianuarie), Bobotează (6 
ianuarie), Paşte, Sfântul Gheorghe (23 aprilie), înălţarea Domnului (Ispasul) şi Rusalii sau Duminica 
Mare, crezându-se că numai în aceste nopţi ard comorile îngropate; se arată numai acelora care 
sapă pentru găsirea unei comori păzite de ea; în principiu, este binevoitoare cu acei care sapă 
pentru dezgroparea comorilor curate (cele care ard după miezul nopţii şi până în zori), când apare 
în chip de fată blândă, sau ca o copilă care se joacă cu un măr de aur; în acest caz, truditorul la 
dezgroparea comorii trebuie să arunce vreun strai de pe sine şi să se jure că o parte din banii găsiţi 
îi va folosi pentru ridicarea unei biserici, unei şcoli ori unui pod, sau că va face vreo fântână şi ea 
nu-l mai opreşte; dar, în caz că omul nu vrea să promită nimic şi doreşte să-şi oprească banii doar 
spre folosul lui, ştima îl lasă să sape până aproape de oala cu bani, după care o smulge înaintea lui 
şi pe om îl sperie în fel şi chip, îl alungă, adeseori chiarîl chinuieşte şi îl schimonoseşte, adică îi 
rupe un picior sau o mână, îl amuţeşte, îl asurzeşte sau îl orbeşte; în situaţia în care omul legat prin 
jurământ nu se ţine de cuvânt după găsirea comorii, ştima îl pedepseşte şi face să-i dispară vreo 
vită, sau să-i moară cineva din familie ori alt rău, până când îl determină să-şi respecte cuvântul 
dat; comorile care ard de la amiază şi până la miezul nopţii fac parte dintre acelea necurate, 
îngropate cu gând rău, ca să nu fie găsite vreodată şi folosite de alţii; atunci ştima se arată în chip 
de femeie, sau ca soldat cu o pipă în gură şi având picioare de cal, sau ca un neamţ îmbrăcat în 
haine de aţă, sau ca un drac negru, cu coarne, cu ochi bulbucaţi şi roşii ca jeraticul, cu coada 
îmbârligată şi cu fes roşu pe cap, fiind deosebit de rea şi nelăsând pe nimeni să se apropie de 
comoară, până ce omul nu-i promite că îi va da ce are mai scump la casa lui, de obicei propria soţie 
sau unul dintre copii, ori că va jertfi vreo vită pentru iertarea păcatelor celui care a îngropat 
comoara; dacă omul nu jură nimic şi se încăpăţânează să sape, ştima nu-l lasă să ajungă la bogăţia 
îngropată şi îl chinuieşte până îl omoară; se mai crede că ştima banilor nu doar păzeşte comorile 
îngropate, ci poartă şi cu sine bani, drept pentru care, cine are curaj, se apropie de ea, o izbeşte 
puternic cu mâna stângă aruncată îndărăt, ea lasă banii şi fuge, iar omul poate să culeagă banii 
împrăştiaţi pe pământ; în orice caz, cine o întâlneşte şi nu ştie cine este şi ce putere are este bine 
să-şi facă semnul crucii, pentru că se duce şi nu face nici un rău - Bucovina; în Transilvania mai este 
cunoscută şi sub numele de Zernă şi Zârnă, cu acelaşi fel de comportament descris mai sus 
(1.MARIAN,p.71-73;75-76). v. COMOARĂ. 

MORCOV ( Daucus carota - DLRM,p.515) 

Pentru cine se visează mâncând morcovi înseamnă boală - Suceava (NOTE,Băncescu). 

MORMÂNT 

Mormântului i se acordă o atenţie deosebită, fiind o groapă cu o destinaţie specială, un ultim loc al 
„dalbului de pribeag"; amplasarea mormintelor în cimitire reproduce, într-o oarecare măsură, 
aşezarea gospodăriilor în vatra satului; astfel, cimitirul apare ca o a doua vatră de sat, locuită de 
cei care, conform vechilor credinţe, au trecut dintr-o formă de a fi în altă formă de a fi, din 
existenţă în postexistenţă; asemănător satului tradiţional, cărările şi potecile cimitirului despart 
teritorial spiţele de neam şi familiile, iar în jurul „ moşului" se strâng, în funcţie de gradul de 
rudenie, mormintele urmaşilor (12. GHINOIU,p.l08). Se ia măsură după mort şi se sapă groapa; 
dacă se nimereşte mai mare, se crede că va mai muri cineva din acea familie sau din neamul celui 
decedat - Suceava; în Moldova şi Bucovina, groapa este săpată de oameni care se ocupă în mod 
curent cu această îndeletnicire, numiţi ciocli, gropniceri, gropaşi, gropari, săpători şi îngropători'in 
zona Sibiului, important este ca ei să nu fie rude cu mortul; în schimb, în Ţara Haţegului, groapa 
este săpată numai de către rudele cele mai apropiate ale decedatului; în Prahova, groapa este 
începută mai întâi de preot, dând de trei ori cu hârleţul în pământ; atât groapa, cât şi măsura 
acesteia sunt păzite, ca să nu treacă peste ele vreun câine, fiindcă se crede că, dacă se întâmplă 
aşa ceva, şi alţi membri ai familiei mortului vor muri - Buzău; înmormântarea se face în oricare 

dintre zilele săptămânii, în afară de lunea, după amiaza, iarna între orele 14 şi 17, iar vara între 14 
şi 19; dincolo de aceste intervale de timp, înmormântarea se face şi la alte ore, funcţie de numărul 
acestora din aceeaşi zi; în Banat, nici un om nu se îngroapă dimineaţa, pentru că sufletul trebuie să 
plece împreună cu mersul spre odihnă al soarelui; în caz contrar, rudele se tem că sufletul 
răposatului, pe când se află soarele în urcare pe bolta cerească, uşor ar putea să se abată de la 
drumul său şi să cadă pradă vreunui strigoi rătăcitor; tot în Banat, cum se ajunge cu mortul la 
ţintirim, o femeie dintre neamurile decedatului (mama, soţia, sora etc.) aleargă înaintea alaiului, 
se aruncă în groapă şi cu o maramă în mâna dreaptă atinge pereţii gropii de trei ori, ca şi cum ar 
dori să-i măture, apoi iese afară; mortul se aşează pretutindeni cu faţa la răsărit, adică având 
picioarele spre răsărit şi capul spre apus, în Moldova şi Bucovina spunându-se că aşa trebuie, 
pentru că din acea parte se iveşte lumina şi în acea parte are să plece „dalbul de pribeag" la 
învierea morţilor şi judecata cea de apoi; în zona Sibiului, se dă de băut unui bolnav grav un lichid, 
preparat din rădăcină recoltată în Vinerea Mare sau Vinerea Seacă de pe mormântul unui copil, 
pentru a se vindeca (3.MARIAN,III,p.163; 207;209-210). îi moare fătul acelei femei gravide care 
păşeşte peste un mormânt - Moldova; să nu se încerce a afla ce este într-un mormânt, pentru că 
nu este lucru curat şi cel ce o face poate muri pe loc - Tecuci; când se sapă groapa unui mort, să nu 
se facă mai largă decât trebuie, pentru că atrage moartea unor rude - Vâlcea (2.GOROVEI,p.l06; 
143). Când primăvara se lucrează la vie, în dimineţile zilelor de luni, miercuri şi vineri, se presară 
ţărână luată de pe mormintele proaspete pe cărările dintre butuci, pentru ca gura păsărilor şi a 
viermilor să rămână amoarte (mute), ca a morţilor - Dolj (DOBRE,p.246). Când se surpă malul 
gropii unui mort, este semn că va mai muri cineva din cei apropiaţi - Teleorman (l.CHIVU,p.245). 
Dacă un copil mic este bolnav de mai multă vreme, atunci el trebuie dat pe morminte, adică 
trebuie trecut pe deasupra mai multor morminte şi astfel se va decide soarta lui, în sensul că ori 
moare, ori se însănătoşeşte - Botoşani; va avea parte de boală sau de griji apăsătoare cel care 
visează că zăreşte un mormânt; va avea parte de supărări grele sau chiar de procese şi închisoare 
cel care se visează stând într-un mormânt - Suceava (NOTE,Băncescu). 

MOROI 

Se crede că pruncii născuţi morţi şi deci nebotezaţi se transformă în spirite rele, numiţi moroi; ei 
sunt îngropaţi în cimitir, într-un loc separat, sau într-un ungher al grădinii - Suceava; se mai crede 
că aceştia sunt un fel de strigoi mici, care provin din copiii „pierduţi", adică născuţi înainte de 
soroc, sau din copiii născuţi morţi, sau din nou-născuţii morţi înainte de a fi botezaţi; se îngroapă 
în grădină, în pătul sau după casă toţi copiii născuţi morţi şi nebotezaţi - Muntenia; copiii aceştia, 
până la al şaptelea an, vin noaptea şi cer ţâţă de la mamele lor; după şapte ani însă, din noaptea în 
care au fost îngropaţi, în fiecare noapte următoare se scoală din mormânt şi încep a striga, de câte 
trei ori, cuvântul „botez" şi, dacă se întâmplă să fie auziţi de cineva şi îi botează, atunci tac şi se 
întorc în mormântul lor, de unde nu mai ies niciodată; dacă însă nu-i botează nimeni, ei se fac 
moroi şi devin spaima tuturor oamenilor care îi văd, sau îi întâlnesc, sau trec pe lângă locul unde 
sunt ei îngropaţi; după credinţa locuitorilor din Bucovina, moroii ies la şapte ani după ce au fost 
îngropaţi şi se arată în vedenii, mai ales când este lună, şi atunci intră pe fereastră în casele 
oamenilor şi sug rărunchii copiilor mici; de aceea, omul la casa căruia s-a arătat un moroi trebuie 
să stea permanent cu ferestrele închise; dar asta doar când sunt îngropaţi lângă casă, crezându-se 
că, în acest caz, pot face rău şi la vite; dacă sunt îngropaţi în cimitir, nu se apropie de casă - 
Moldova;Suceava; dar ei se arată oamenilor şi îi supără, atât pe ei, cât şi vitele lor, nu numai când 
sunt îngropaţi lângă casă, ci şi atunci când îi supără cineva; dacă sunt îngropaţi în cimitir, se spune 
că atunci nu se arată nimănui; în Muntenia, copiii care mor nebotezaţi sunt consideraţi ca 
„mortăciuni", nu-i îngroapă nici preotul, nici dascălul; sunt duşi fără coşciug, fără pomeni şi fără 
rugăciuni şi sunt îngropaţi în grădină, în pătul sau în spatele casei; în Banat, se crede că pruncii 
„pierduţi", fiind nebotezaţi, merg în cealaltă lume la un loc rău, nu într-un loc bun, unde merg 

numai cei botezaţi; acolo se prefac în „tâlhari" şi trăiesc numai din ceea ce fură de la copiii 
botezaţi, cărora mamele lor le dau de pomană; totodată se mai spune că fiecare copil „pierdut" 
are pe cealaltă lume câte o traistă, o oală şi un băţ, obiecte pe care le cer şi le primesc de la 
mamele lor de pomană; în traistă, pun atât ceea ce li se dă şi lor din când în când de pomană, cât şi 
ceea ce pot fura de la alţi copii; oala o umplu cu apă, pe care o primesc tot de pomană în această 
lume, iar cu băţul se apără şi fug de alţi copii, care vor să le ia ceea ce au în traistă şi în oală; pentru 
că, uitând mamele lor cu totul de ei şi nedându-le nimic de pomană, nu au ce mânca şi ce bea şi 
trebuie să fure; este vai şi amar de copilul care nu are traistă, oală şi băţ, pentru că nu are nimic pe 
ceea lume şi tot ce adună este furat de ceilalţi copii, fără să se poată apăra; în câmpia Satului 
Mare, copiii „pierduţi" se prefac în diavoli sau draci şi plâng zi şi noapte, ţipă şi se văietă prin 
întuneric, zicând: „vai de noi şi de noi şi de cine ne-a făcut pe noi"; apoi încep a cere botezul şi, 
dacă îi aude cineva şi îi botează, este bine, dar, dacă nu, încep a-şi blestema părinţii, reproşându-le 
că nu i-au născut cu viaţă şi nu i-au botezat; astfel plâng şi se văietă un an întreg, iar în ziua 
Sfântului Andrei (30 noiembrie) le aprind şi lor părinţii câte o lumânare şi le dau de pomană, având 
astfel pe cealaltă lume câte ceva, dar din întuneric tot nu scapă; se mai spune că nu se duc în cer, 
ci în lună, pe care o mănâncă, adică ar deveni vârcolaci; în consecinţă, mamele din Moldova, care 
au avut nenorocirea să piardă un copil, fie că l-au născut mort, fie că le-a murit înainte de a fi fost 
încreştinat, ca el să nu se prefacă în moroi peste şapte ani, trebuie să care cu gura, şapte ani de-a 
rândul, în ziua de Bobotează (6 ianuarie), agheasmă mare şi să stropească cu ea mormântul lor; în 
Bucovina, tot în ziua de Bobotează, ele iau agheasmă mare şi o duc într-un pahar sau într-un alt 
vas şi o toarnă în cruciş peste mormântul copilului, sau o toarnă peste sicriul copilului printr-un 
mic orificiu făcut în mormânt, rostind totodată, de câte ori toarnă, formula sacră a botezului: 

„ Botează-se robul lui Dumnezeu Ion, de este băiat, Maria, de este fată, în numele Tatălui şi al Fiului 
şi al Sfântului Duh, Amin!"; iar numele dat copilului la cea dintâi turnare a agheasmei trebuie să fie 
repetat aidoma în toţi cei şapte ani; însă cele mai multe folosesc numai aceste două nume; tot în 
Bucovina, se crede că, procedând astfel, moroiul este botezat şi nu mai poate face nimănui nici un 
rău, om sau vită care trece pe acolo, rămânând permanent în mormântul lui ca oricare alt mort; în 
general, copiii „pierduţi" sunt înmormântaţi noaptea, nu în rând cu ceilalţi morţi, ci într-un ungher, 
sub zidul sau gardul cimitirului; un bărbat sau o femeie, dar mai ales moaşa, înveleşte copilul într-o 
pânză, îi face un mic sicriu din nişte draniţă, îl pune în acesta şi îl duce noaptea, ajutată de un 
bărbat sau de o femeie, la cimitir, unde îl îngroapă; ca oricare alte spirite necurate, moroii ies din 
mormintele lor la miezul-nopţii şi se arată oamenilor în chip de pisici, câini, copii sau chiar ca o 
lumină roşie etc., dar când încep a cânta cocoşii dispar imediat, ascunzându-se fiecare la locul lui; 
când se arată ca pisici, stau în copaci, miorlăie urât şi se bat cu alte pisici; când au chip de câine, se 
reped la oameni şi la vite şi uneori îi muşcă; când apar drept copii, sunt îmbrăcaţi în cămăşuţe 
albe, lungi până la pământ, şi numai în acest caz strigă „botez"; dar acest strigăt îl scot moroii cu 
deosebire în zilele marilor sărbători şi la Bobotează; omul poate fi apucat de moroi numai când se 
află în apropierea lor şi atunci îl bat, îl pocesc, îl înnebunesc sau îl amuţesc, de nu mai poate vorbi 
niciodată; pentru a scăpa de ei, pe lângă cele menţionate deja, mai folosesc oamenii şi Iarba 
moroiului (Heliantheum vulgare, o buruiană cam ca Iarba orbalţului sau Iarba osului), trebuind să 
fie fiartă în agheasma mare de la Bobotează şi turnată apoi peste mormânt, aşa cum s-a relatat 
mai sus; se mai poate scăpa de ei prin adunarea de usturoi de la trei case şi gunoi de la trei ţâţâni 
de la uşile grajdurilor, unde se adăpostesc vitele a trei gospodari, toate amestecate cu agheasmă 
mare şi păcură (dohot), fierbându-se împreună şi apoi ungând în forma crucii poarta, zăvoarele, 
obloanele, uşile şi colţurile grajdurilor, în fine toate locurile prin care s-ar putea ascunde, rostind 
totodată: „Depărtează-te, moroiule, din hotarul meu şi să nu îndrăzneşti a mai veni şi a mai spurca 
locul meu, nici vitele mele, nici casa mea, nici copiii mei, nici pe mine însumi. Depărtează-te în loc 
pustiu şi te du de te bagă în al tău mormânt, de unde ai ieşit, şi să nu mai ieşi în vecii vecilor, 
amin!"; (1.MARIAN,p.38-41;3.II,p.52-54). Serie simbolică: usturoi-gunoi-3 (case, grajduri)- 

agheasmă mare-păcură. v. STRIGOI. 


MORT (A MURI) 

Moartea nu este niciodată simţită ca un sfârşit absolut, ca un Neant; moartea este, înainte de 
toate, un rit de trecere spre o altă modalitate de existenţă şi pentru aceasta ea se găseşte 
totdeauna în relaţie cu simbolismul şi riturile de iniţiere ale renaşterii sau învierii; mai mult, 
moartea violentă este întotdeauna creatoare, fiinţa care îşi găseşte sfârşitul printr-o asemenea 
moarte continuă să trăiască într-un nou corp, cel mort prin acest fel de moarte devenind erou 
(URSACHE,p.235;243). Moartea-nuntă, atât de des prezentă în textele folclorice româneşti, este o 
transfigurare, dobândind aspectul elevat al unui act sacramental, al unui prolog; ea este nuntă, 
unire sacramentală cu o stihie cosmică, întrucât natura întreagă este prefăcută în „biserică"; 
moartea ca act sacramental şi natura ca biserică sunt două grave şi existenţiale viziuni de 
transfigurare ortodoxă a realităţii (BUHOCIU,p.439). „A muri" însemna pentru daci a intra de fapt 
în nemurire; moartea era deci pentru ei o consacrare definitivă a vieţii, sau, cum scrie Lucian 
Blaga, „moartea este procesul de emancipare a materiei de sub stăpânirea unor legi străine"; este 
interesant de urmărit şi vocabularul metaforic al bătrânilor, care prezintă moartea ca o călătorie 
mai importantă: a găti mortul - a îmbrăca mortul; a petrece mortul = a duce mortul la groapă; a 
cânta mortul - a plânge mortul; mai mult, trebuie remarcat că oamenii se pregătesc pentru 
moarte, material şi spiritual, ca pentru o nuntă; se crede că spiritele morţilor devin forţe malefice 
numai atunci când ele sălăşluiesc printre cei vii peste termenul fixat de cutumă, de pildă după 
ceremonialul de înmormântare, după Bobotează, după Rusalii şi, în acest caz sunt necesare 
ritualuri de purificare (12.GHINOIU,p. 101-102;180). Etnologii stabilesc o identitate de sens între 
zeităţile ce întruchipau natura, fertilitatea solului şi masca de animal folosită în jocurile de Anul 
Nou, deducând că moartea animalului şi reînvierea lui corespund morţii şi reînvierii din miturile şi 
riturile antice, de fapt credinţei în moartea şi reînvierea naturii la început de fiecare an, credinţă 
răspândită la foarte multe popoare (4.POP,p.l2). Semne ale morţii pot fi şi anumite manifestări 
nefireşti ale elementelor naturii (foşnetul din senin al frunzelor, zbuciumul fără vânt al pomilor), 
cântecul anumitor păsări (cucul, cucuveaua), sau de animalele din gospodărie (răgetul vitelor 
noaptea, urletul câinilor, miorlăitul pisicilor, ori de semnul dat de flori); tot semn funebru sunt şi 
arătările din vis, precum visarea unei arături sterpe, a unor dispăruţi dragi, a veşmintelor negre sau 
albe, de nuntă, a sângelui şi a apelor tulburi, a vetrei având pe ea tăciunii stinşi; în Banat, când 
moare stăpânul casei, copiii şi rudele, dar mai ales văduva, îl însoţesc pe mort cu lacrimi şi jeluiri 
tânguitoare; ei mănâncă în picioare în aceeaşi cameră unde zace cel mort şi nu uită, când au vin 
sau rachiu, să verse câteva picături asupra celui decedat, bând apoi pentru mântuirea sufletului 
său; a doua zi, când este pus în sicriu, i se pun în jurul capului fructe (mere, pere, prune etc.) şi 
ierburi proaspete mirositoare; rudele laudă meritele celui dispărut, chiar şi cel care i-a fost duşman 
nu poate lipsi de la ceremonie, deoarece ar fi arătat şi vorbit peste tot, fiind urât de tot satul, ba 
chiar şi mortul ar ieşi din mormânt şi i-ar face necazuri; la groapă, înainte de înmormântare, 
ierburile mirositoare sunt luate de la capul mortului şi duse acasă, unde sunt păstrate cu mare 
cinste; ca să nu se transforme în strigoi care să le sugă sângele sau care să-i chinuiască în felurite 
chipuri pe cei vii, oamenii cred că s-ar putea împiedica acest rău doar atunci când mortul este 
dezgropat şi îi este străpuns pieptul cu un cuţit până traversează tot trupul (GRISELINI,p.l78;187). 
Semne care prevestesc moartea: pocneşte grinda casei, se dărâmă de la sine un perete, bolnavul 
se plânge că îi cresc degetele sau că îi pune cineva mâna la ochi, acesta visează o fântână lângă 
vatră sau pânze negre, câinii urlă, câinii cântă precum găinile, iar găinile cântă cocoşeşte, vrăbiile 
se izbesc de geam - Vaslui (BĂLĂNESCU, p.268). Este semn de moarte pentru acela care visează că 
este chemat de un mort - Bucovina (COJOCARU, p. 163). Sunt semne că omul nu mai trăieşte mult 
când pocnesc neaşteptat mobilele, sau alte obiecte, sau elemente constructive ale casei (mese, 
scaune, laviţe, paturi, lăzi, stâlpii de la horn, uşile, pereţi, icoane, oglinzi, grinzile casei), sau când se 

sparg fără motiv explicabil vasele şi geamurile - Sibiu;Năsăud;Muntenia;Suceava; când cade din cui 
o icoană şi se sparge - Sibiu;Bucovina; când uşile se deschid de la sine - Bucovina; când se 
dezlipeşte şi cade tencuiala de pe pereţi; când miaună neîncetat pisicile în casa unde se află un 
bolnav - Năsăud;Moldova;Bucovina; când fug de la casa omului sau mor pisicile - Năsăud; când 
găinile cântă cocoşeşte - Sibiu;Muntenia;Neamţ;Suceava; când vitele rag mai ales în momente 
nepotrivite, de pildă atunci când mireasa este luată de la casa ei, cu un car cu boi, ca să fie dusă la 
casa soţului ei - Suceava; când câinele urlă şi sapă pământul în faţa casei - Sibiu;Năsăud;Muntenia; 
Moldova;Suceava; când ochiul se bate de mai multe ori şi în diferite răstimpuri - Suceava; 
prevesteşte moarte pentru acela care se visează că stă de vorbă cu un mort şi că mortul îndeamnă 
să fie urmat şi să meargă acolo unde se află el - Suceava; când se visează arături, gropi, morminte 
proaspete, apă tulbure, lumânări stinse, vite tăiate, oameni îmbrăcaţi în negru - Suceava; când 
curge sânge din nas - Suceava; când cucuveaua sau bufniţa cântă pe casă, mai ales în timpul zilei, 
sau în apropiere (pe poartă, pe cumpăna de la fântână, pe şură, grajd, pe un pom din grădină) - 
Sibiu;Năsăud;Suceava; când bolnavul afirmă că vede diferite figuri de oameni, de animale, de 
păsări, cu deosebire porumbei, când se ciupeşte neîncetat de nas şi se scobeşte des între dinţi, 
când se întoarce mereu cu faţa la perete şi caută cu ochii aţintiţi în sus sau îşi îndreaptă privirea 
spre anumite obiecte şi rămâne cu ea fixată asupra lor, când i se împăienjenesc ochii şi i se duc în 
fundul orbitelor, când i se ascute nasul, i se învineţesc articulaţiile degetelor şi unghiile, când 
începe să aiureze şi spune să i se dea hainele şi încălţămintea, ca să se îmbrace, fiindcă vrea să 
plece, sau când începe să respire cu greutate - Transilvania;Suceava; dacă un om agonizează 
îndelung, se obişnuieşte să i se facă şi unele descântece: se ia un vas cu apă proaspătă, în care se 
pune un mănunchi de busuioc, legat cu un fir de bumbac de culoare roşie, după care apa este 
descântată; cu această apă, trupul bolnavului este stropit de trei ori pe zi: întâia oară, lângă masă, 
înainte de răsăritul soarelui; a doua oară, pe la amiază, trupul fiindu-i aşezat în mijlocul casei; a 
treia oară, imediat după apusul soarelui, la uşă, lângă pragul acesteia, sau cel puţin în apropierea 
uşii - Năsăud; despre cei care agonizează timp îndelungat se crede că le pare rău de gospodărie, de 
cei dragi, sau că nu-i lasă cei din jur să moară cu plânsul lor, drept pentru care aceştia sunt scoşi 
din camera muribundului - Suceava; că au săvârşit multe păcate grele - Moldova;Neamţ; că au 
blestemat pe cineva - Sibiu; sau singuri s-au afurisit sau au jurat strâmb - Suceava; că şi-au 
încredinţat sufletul celui necurat - Bucovina; la cei cu suflet bun moartea se arată totdeauna 
frumoasă, pe când la cei răi ea este urâtă, chiar fioroasă - Sibiu; la cei buni care mor greu se crede 
că un membru al familiei a făptuit un păcat greu - Sibiu; de asemenea, se consideră că femeile care 
au copii mor mai uşor decât cele fără copii sau văduvele, pentru că acestea ar fi mai păcătoase - 
Sibiu; copiii mor mai uşor, pentru că ei nu au păcatele pe care le posedă părinţii lor sau cei bătrâni 
- Vrancea;Galaţi;Neamţ; când agonia se prelungeşte, bolnavului i se mută trupul în alt loc, pentru a 
i se uşura suferinţa - Suceava; sau se ia o faţă de masă sau un ştergar, se pun în faţa casei, unde 
două femei aflate la menopauză fac mătănii în formă de cruce, aşezate pe aceste ţesături, după 
care pânzele se pun pe trupul muribundului - Sibiu; sau pe două-trei feţe de masă aşezate în podul 
casei, chiar deasupra locului unde zace bolnavul, fac asemenea închinări nouă persoane - Năsăud; 
în unele locuri, bolnavului i se schimbă locul unde agonizează, este pus pe pământ, cu faţa 
orientată spre răsărit, uneori i se pun sub cap jugul în care au tras boii la aratul pământului, sau 
spiţe şi alte componente ale carului său, câteodată chiar şi o roată întreagă, crezându-se că 
moartea îi este grea fiindcă a pus cândva pe foc vreun jug - Buzău;lalomiţa;Călăraşi; se pune jugul 
sub capul muribundului, fiindcă se crede că acesta a furat cândva un jug - Bucovina; în alte locuri, 
se crede că bolnavul care stă cu capul pe pernă umplută cu pene de pasăre nu poate muri repede, 
pentru că sufletul lui este doritor de pene, din care cauză i se ia perna şi în loc i se pune un cojoc 
sau un pieptar întors cu blana în afară, considerându-se că oaia şi mielul sunt simbolul sfinţeniei şi 
nevinovăţiei şi gestul îi va uşura moartea - Suceava; unii spun că pe pene să nu moară omul, 
fiindcă penele, mai ales cele de găină neagră, nu sunt semn de bine, ci să se zacă pe fân sau paie, 

pentru că acestea sunt amestecate cu flori frumoase şi mirositoare - Sibiu; dacă omul care 
agonizează îndelung a fost morar, i se pun sub cap uneltele sale (ciocan, bardă, chiar şi o bucată de 
piatră de moară), crezându-se că acesta a luat prea mult uium sau a furat din făina şi grăunţele 
oamenilor - Moldova;Bucovina; celor bogaţi, care au măsurat părtinitor pământul lucrătorilor, li se 
introduce pe fereastră o prăjină şi li se pune în mână, pentru că au năpăstuit pe muncitori - Buzău; 
dacă întâmplător, în timp ce i se citesc „rugăciunile la ieşirea sufletului", muribundului i se stinge 
lumânarea de stat, se crede că omul nu va muri, ci se va vindeca şi se va scula din pat - Sibiu; când 
moare un copil înainte de a fi tuns prima dată, adică înainte de a fi împlinit vârsta de un an, naşul 
lui, care ar fi trebuit „să-l reteze", îl măsoară cu o aţă, apoi îl tunde în formă de cruce, ia aţa şi 
părul, scoate un cui din perete şi aşează în gaura rămasă aţa şi părul, apoi bate la loc cuiul, 
rămânând aşa pentru totdeauna, considerându-se că este bine ca norocul să rămână în casa 
părintească şi să nu se ducă în pământ - Suceava; imediat ce a murit, se deschid uşile şi ferestrele, 
pentru ca moartea care duce sufletul să aibă pe unde să iasă - Buzău;Suceava;Bucovina; se 
acoperă vasele cu apă, ca să nu cadă sufletul în ele şi să se înece, pentru că sufletul trage la apă - 
Moldova;Suceava; i se lasă lumânarea în mână până ce este scăldat, când aceasta este stinsă şi 
aprinsă apoi, după înmormântare, timp de trei zile în locul unde omul şi-a dat sufletul - Suceava; 
sau această lumânare arde timp de 40 de zile după înmormântare - Banat; se crede că oamenii 
care mor în ziua de Paşte, sau în Săptămâna Luminată, sau în răstimpul de la Paşte la Rusalii sunt 
norocoşi, fiindcă ei merg direct în Rai, pentru că porţile Raiului sunt permanent deschise în aceste 
intervale de timp - Banat;Transilvania;Cluj;Năsăud;Bucovina; merg direct în Rai cei ce mor de Paşte 
sau în Săptămâna Luminată, dar cei ce mor în cea de a doua săptămână după Paşte, numită şi a 
negrilor, sunt cei mai nefericiţi, fiindcă se duc direct în iad - Muntenia; se mai crede că este bine ca 
omul să moară noaptea, pentru că ziua nu are linişte din pricina păsărilor - Suceava; fiecare om are 
câte o stea prinsă de soarta lui, care cade din cer la moartea lui - Bucovina; se mai crede că, la 
toate vămile pe care trebuie să le traverseze sufletul celui decedat, sunt draci, proveniţi dintre 
îngerii izgoniţi de către Dumnezeu, dar care nu au căzut pe pământ, ci au rămas în aer, nici în cer, 
nici pe pământ; aceştia s-au hotărât să facă ei vămile; pentru aceasta, ei posedă o carte neagră în 
care sunt scrise cu litere albe toate păcatele pe care le-au făcut oamenii, chiar şi pe cele mai 
mărunte, şi însoţesc sufletele în călătoria lor spre cer, ademenindu-le spre iad; dacă mortului, 
după ce a fost aranjat în sicriu, i se deschid ochii de mai multe ori şi rămâne cu ei deschişi, unii 
cred că în casa respectivă se va instala sărăcia şi foametea şi că acea familie nu va mai putea 
recupera starea anterioară; alţii cred că mortul toată viaţa a dormit, iar acum vrea să stea cu ochii 
deschişi; sau cred că va mai muri cineva din casă ori din acel neam, încă un bătrân sau doi tineri - 
Suceava; pentru a i se face sicriul, măsura mortului se ia: cu o trestie sau cu o nuia de alun, cu 
condiţia ca el să nu iasă mai mare decât trupul celui decedat, pentru că locul rămas liber ar atrage 
pe un alt mort din familie - Transilvania; Dobrogea;Moldova; sau cu o aţă sau sfoară, iar, dacă 
mortul a fost un om cu noroc în viaţă, aţa se păstrează la grinda casei, ca norocul să nu se 
depărteze de casă - Muntenia; îmbrăcarea şi gătirea mortului cu hainele cele mai bune şi mai 
scumpe se face din respect pentru el, dar şi pentru că se crede că aşa se va înfăţişa înaintea lui 
Dumnezeu - Muntenia;Buzău;sudul Moldovei;Bucovina; în Suceava se consideră a fi mare păcat ca 
mortul să nu fie îmbrăcat în cele mai bune haine; tot în Suceava, celor mai în vârstă decedaţi li se 
pune o basma sau o năframă, pe care să o folosească pe drumul cel lung, pentru a se şterge de 
sudoare, ei fiind nevoiţi să străbată 24 de vămi pentru a ajunge la împărăţia cerurilor; iar în 
această lungă călătorie, ei vor suferi de sete, foame, frig şi căldură şi de aceea trebuie să aibă 
haine noi şi trainice; legătura („piedica") pe care o are mortul la picioare este foarte bine păzită, 
pentru a nu fi furată de cineva, pentru că se crede că acela care are o asemenea legătură poate să 
facă diferite farmece de dragoste cu ea, mai ales celor care le-a cam trecut vremea măritişului; în 
Bucovina se crede că, dacă mortul are o figură tristă, chiar şi după ce este îmbrăcat, înseamnă că a 
fost un om păcătos, iar dacă este copil se spune că el vede păcatele părinţilor lui şi ale altor rude; 

alţii consideră însă că decedatul este trist pentru că îi pare rău după lumea pe care o părăseşte; 
când figura mortului este veselă, se crede că vede ceva frumos pe drumul de dincolo, dar poate să 
fie şi mulţumit că o rudă apropiată va muri curând şi că astfel nu va fi singur pe lumea cealaltă; în 
zonele Sibiu şi Bucovina, se crede că priveghiul mortului trebuie făcut pentru a nu se apropia cine 
nu-i bun de el, iar, în Muntenia, ca să nu vină strigoii la el; în Sibiu se spune că priveghiul este o 
faptă bună şi primită de Dumnezeu, iarîn Suceava se crede că sufletul mortului vede şi aude tot ce 
se întâmplă în jurul lui şi se bucură de cei ce vin la el; pentru că dincolo domneşte întunericul, i se 
aprind lumânări - Bucovina; cei ce vin pentru omagierea memoriei mortului sărută crucea sau 
iconiţa de pe pieptul acestuia, depun şi câte o monedă pentru vămi şi primesc din partea celor din 
familie un pahar de vin şi o bucată de pâine - Munţii Apuseni; se fac şi diferite jocuri în timpul 
priveghiului, se cântă din fluier, se spun poveşti, iar afară se buciumă şi se trâmbiţează, dând de 
ştire celor din sat că unul de-ai lor a murit - Bucovina; în Suceava, se fac şi şezători la mort, 
buciumele scot sunete de jale, iar la morţii cei tineri se trage şi cu puşca; în Olt, Argeş şi Vrancea 
există obiceiul să se facă foc în ograda mortului şi să se joace în jurul acestuia; în Neamţ, mortul 
este dus la cimitirîn sanie, fie vara, fie iarna, la care se înjugă doi sau patru boi negri, ca să-i fie 
calea mai uşoară; în unele locuri, înjugarea se face cu jugul întors cu susul în jos, arătând prin 
aceasta că de acum, în lipsa gospodarului, toate vor merge pe dos şi fără rânduială; în Ţara 
Haţegului, unde faţa jugurilor este ornamentată, jugul se pune invers la boi, să nu se mai vadă 
„împistrirea" jugului, în semn de tristeţe; în Ţara Oaşului, în localităţile din preajma Gherlei şi în 
unele sate de munte din Bucovina, mortul este dus tot cu sania, iar boii negri sau bivolii poartă în 
coarne colaci şi ştergare, în schimb tinerii decedaţi sunt duşi pe umerii prietenilor lor; în toate 
celelalte zone, mortul este dus la cimitir cu carul sau cu „rudele", care apoi se aruncă în groapă sau 
se depun la biserică; în Munţii Apuseni, carul la care sunt înjugaţi patru boi negri, când omul este 
bogat, animalele sunt împodobite cu brazi şi cu năframe, iar la grumaz au tălăngi; în toate zonele, 
tot ce se pune la sicriu, la cruce, la coarnele boilor şi la car (năframe, basmale, testemele etc.), 
inclusiv colacii, se iau de către cei care le poartă; despre oamenii care îşi iau singuri viaţa se crede 
pretutindeni că, uitând de Dumnezeu, sinucigaşul ar fi fost părăsit de îngerul său păzitor, iar 
Satana le-ar fi luat minţile şi i-ar fi făcut să se închine acestuia cu trup şi suflet, din care cauză s-au 
sinucis; nu sunt îngropaţi de preoţi, ci doar de gropari; uneori, oamenii mai evlavioşi refuză să 
înhumeze un sinucigaş, considerând că, fiind luat de diavol, uşor s-ar putea să treacă şi la ei, 
căutând astfel să obţină noi victime; se mai crede că sinucigaşul nu are niciodată odihnă în 
mormânt, ci zi şi noapte aleargă să aducă şi alţi oameni în acele clipe de rătăcire, care să-i 
determine să-şi curme viaţa; de aceea, cine trece pe lângă un sniamăn (mormânt al unui sinucigaş) 
aruncă pe el ce găseşte: un pumn de ţărână, vreascuri, paie, pietre, crezând că rătăcirea nu se va 
prinde de el; dacă nu procedează astfel, sinucigaşul trimite după el rătăcirea, îl face să rătăcească 
drumul, mai ales noaptea, îl îndeamnă cine ştie pe unde şi-l face să-şi ia viaţa - Suceava; în 
Moldova, locuitorii cred că acela care s-a omorât singur s-a dat lui Satana şi s-a făcut calul 
acestuia; nu-l îngroapă preotul, nici nu este dus la biserică, este dus în schimb şi îngropat acolo 
unde şi-a luat viaţa; locul unde este îngropat poartă numele de şniamăt, termen care înseamnă şi 
foşnetul frunzelor, al ierbii, porumbului, al frunzelor arborilor, locul fiind considerat ca necurat, 
spurcat, din care cauză oricine trece prin preajmă aruncă crengi deasupra lui, ca să se ştie că acolo 
s-a întâmplat o nenorocire şi ca să nu treacă vreo vită sau vreun om peste el sau să se aşeze acolo 
şi să se odihnească, fiindcă ar putea să amuţească imediat, sau ar surzi, sau i-ar pieri pe loc 
puterea, astfel că ar rămâne pentru tot restul vieţii un neputincios, dacă nu cumva ar muri în scurt 
timp; în Suceava, se spune că acela care doarme într-un asemenea loc are visuri de moarte, care se 
şi împlinesc până în trei zile; când crengile de pe şniamăt s-au înmulţit, li se dau foc şi apoi se 
aruncă altele; în general, se aruncă obiecte fără viaţă: aşchii, surcele, nuiele, fân, crengi uscate; în 
zona din jurul Sibiului, cuvântul şniamăt este de asemenea cunoscut, iar în Năsăud se spune că 
„este un fel de diavol, care împiedică pe oameni şi le face smintele"; în Sibiu, Năsăud, Moldova şi 

Suceava se crede că sufletele sinucigaşilor sunt: pierdute, că plâng, se tânguiesc şi rătăcesc un 
timp mai îndelungat, aşteptând să le dea cineva de pomană, până la urmă ducându-se tot 
plângând drept în iad, unde sunt muncite pentru totdeauna, fiindcă înaintea lui Dumnezeu nu pot 
să se arate; în nordul Moldovei, se crede că sufletele sinucigaşilor sunt purtate în triumf de către 
diavol, care le duce direct în iad; totuşi, şi pentru sinucigaşi se poate face să fie eliberaţi de cazna 
cea eternă a iadului şi scoşi la lumină, dacă li se dau, într-o duminică, 40 de liturghii, 40 de 
prescuri, 40 de monede şi 40 de lumânări la 40 de biserici - Sibiu; aproape în toate zonele, despre 
fapta sinucigaşilor se spune că determină ca natura întreagă să se tulbure, cerul „să se alerge", să 
plouă ca „din cofă", fulgeră, tună şi trăsneşte de se cutremură pământul; vântul se preface în 
vântoase şi vifore cumplite, care scot arborii din rădăcini, descoperă casele şi acareturile, fiindcă 
este mânia lui Dumnezeu; de aceea, la o asemenea vreme, se crede, în Sibiu şi Braşov, că undeva 
cineva şi-a luat singur zilele; dacă cineva a murit accidental şi acest lucru s-a petrecut în locuri 
străine, atunci îl îngroapă în acel sat sau în localitatea cea mai apropiată, pentru că nu este bine să 
fie trecut mortul peste hotar, fiindcă va bate grindina; dar în locul acela se pune o cruce spre 
aducere aminte, dar şi pentru că locul a fost necurat şi de aceea i s-a întâmplat omului 
nenorocirea; în caz că nu se pune cruce înseamnă că locul rămâne în continuare necurat şi cel 
căruia i s-a întâmplat nenorocirea iese noaptea înaintea oamenilor care trec pe acolo şi încearcă să 
le pericliteze şi lor viaţa, pentru că şi sufletele lor rătăcesc timp mai îndelungat până se duc la cer; 
în caz că crucea nu poate fi pusă în acel loc, cum ar fi de pildă la cei înecaţi, se pune mai departe, 
dar exact în dreptul acelui loc - Muntenia; în Buzău, se crede însă că i se iartă toate păcatele şi 
merge direct în Rai cel care moare din trăsnet; în nordul Moldovei, se crede că înecaţii sunt ai 
Maicii Domnului, care face mreje din fuioarele ce se pun la cruce în ajunul Bobotezei, le aruncă de 
trei ori în apa unde se îneacă un om şi, dacă acesta nu este chiar atât de păcătos şi dacă se prinde 
în mreajă, atunci îl scapă, fiindcă Maica Domnului îl scoate afară ca pe peşti, dar, dacă este 
păcătos, cade prin ochii mrejei din nou în apă şi merge în iad; cei morţi de mâna altor oameni, 
oricât de păcătoşi ar fi, li se iartă păcatele; în schimb, sufletele ucigaşilor nu-şi pot afla nicăieri 
odihna, nici chiarîn iad, unde de obicei se crede că merg; cei ucişi sunt iertaţi, pentru că ucigaşii 
iau asupra lor şi păcatele celor ucişi - Năsăud;Bucovina; indiferent cum a murit, oamenii fac tot ce 
este posibil ca decedatul să fie înmormântat, pentru că se crede că sufletul celui neînmormântat 
rătăceşte necontenit ani de-a rândul pe unde i s-a mistuit trupul - Ialomiţa; Vrancea;Moldova; 
Suceava; se crede şi că sufletul celui neîngropat plânge împreună cu îngerul său; de aceea, dacă s-a 
înecat, se fac zile întregi eforturi să i se găsească trupul şi să-l înmormânteze; dacă nu îl găsesc, se 
spune că acela trebuie să fi fost tare păcătos, fiindcă altfel Dumnezeu ar fi avut grijă de el; fiind 
deosebit de păcătos şi, din această cauză, neajutorat, sufletul celui mort şi negăsit umblă şi nu 
poate ajunge la locul de odihnă veşnică, pentru că trebuie să se cureţe de păcatele pe care le-a 
făcut în viaţă; de aceea, când plouă neîncetat zile în şir, de parcă gem râurile, oamenii spun că 
aceste fenomene se datorează înecării unui semen de-al lor; iar în cazul că se găseşte un cadavru, 
oamenii aruncă puţin pământ peste el, spre a simula astfel înmormântarea; când cineva moare în 
ţară străină, de pildă într-un război, se confecţionează acasă un stâlp, care la 6 săptămâni sau 40 
de zile este îmbrăcat cu o ie sau o cămaşă, după cum a fost, bărbat sau femeie, şi apoi se slujeşte 
ca la mort, după care se împlântă în pământ şi i se pune mărul, adică o pâine în care se înfige o 
creangă de măr, în ramurile căreia se pun covrigi, mere, nuci, trei lumânări, iar toate se pun într-un 
blid, care este dat în final naşei sau naşului care l-a botezat, fiindcă fără de tată şi mamă se poate 
boteza şi cununa, dar fără naşi nu se poate - Sibiu; în schimb, în Bucovina nu se face nimic în astfel 
de cazuri, decât parastas şi praznic de pomenire; în Banat, pentru sinucigaşi nu se face nimic, nu se 
dă nici pomană, pentru că se crede că el este tâlhar sau lepădat de Dumnezeu şi nu este primit în 
împărăţia lui Dumnezeu; la înmormântările normale, după ce preotul a pecetluit mormântul şi a 
aruncat ţărână peste sicriu, asistenţa face câte 12 mătănii, pentru iertarea păcatelor celui mort şi 
odihna lui - Muntenia; doi buciumaşi îşi pun buciumele cruciş peste groapă şi buciumă a jale, sau 

vine un om cu fluierul şi cântă o doină de jale - Suceava; după înmormântare, se apropie o femeie 
din neam şi dă, peste groapă, o găină sau un cocoş negru, spălate foarte amănunţit pe picioare, 
apoi o ulcică cu apă, o năframă sau un ştergar, un colac sau o pâine şi o bucată de sare, ofrandele 
fiind luate de gropari, fie ca plată pentru osteneala lor, fie ca să se vadă că se face totul pentru 
sufletul celui mort, ca să aibă şi el pe lumea cealaltă, iar aici, pe pământ, să nu zică nimeni că s-ar fi 
arătat şi în mormânt a fi avar; la slujba de pomenire a mortului, se împodobeşte un băţ cu flori şi 
se încolăceşte cu o lumânare de ceară, care stă aprinsă cât citeşte preotul rugăciunea mesei de 
pomană, apoi, după ce se aşează toţi la locurile lor, se stinge lumânarea, iar băţul împodobit se 
pune pe un scaun, ţinând locul mortului; toate cele ce se pun pe masă trebuie să fie fără soţ, chiar 
şi oalele puse la foc, iar vitele, înainte de sacrificarea lor, sunt spălate pe picioare şi tămâiate, 
înconjurându-se fiecare animal, apoi sunt înjunghiate - Banat; peste mormânt se pun pâine şi vin, 
vinul se varsă pe mormânt, iar pâinea (sau plăcinte) se dă la oamenii sărmani; apoi se tămâiază 
mormântul, înconjurându-l, ca să-l oprească pe mort să se facă strigoi - Banat; se mai pune la 
mormânt un felinar, în care se aprinde o candelă în sâmbetele morţilor - Muntenia; Moldova; la 
ieşirea din cimitir, peste tot în România, cei care au condus mortul la groapă se spală pe mâini şi 
apoi se întorc acasă totdeauna pe alt drum decât cel pe care au mers prima dată; acolo unde în 
drum este apă sau o fântână, se stropesc cu apă proaspătă sau se spală pe faţă - Muntenia; 
Moldova; există şi obiceiul ca, după ce se spală, să arunce câţiva pumni cu apă spre înapoia lor - 
Olt; groparii se spală deasupra uneltelor folosite, apa fiind adusă de naşa celui decedat spunându- 
se că această apă este bună împotriva amorţelii mâinilor - Sibiu; cine iese primul pe poarta 
cimitirului, dacă este bărbat, înseamnă că următorul decedat va fi bărbat sau femeie, dacă prima 
ieşită este o femeie care a participat la înmormântare - Banat; tot în poarta cimitirului, rudele 
decedatului dau fiecăruia dintre participanţi un pahar de rachiu şi câte o bucată de colac sau de 
pâine, pentru sufletul celui dispărut - Moldova;Bucovina; când se însoară sau se mărită pentru a 
doua oară cel sau cea rămasă în viaţă, neamurile se duc şi varsă un vas cu apă pe mormântul celui 
decedat, ca să-i stingă focul de la inimă celui mort, că i se cunună soţia sau soţul, acest gest 
făcându-se în timpul cununiei, fiindcă se crede că atâta timp cât va sta femeia măritată cu al doilea 
bărbat, cel mort stă în foc; dar mai toarnă apă şi pentru a-i trăi al doilea bărbat - Prahova 
(3.MARIAN,ll,p.259-260;lll,p.7-ll;22;27-29;31-33; 48-54;128-130;154;164-165;212-215;217-220; 
222-227;229-230; 239; 286-287; 315; NOTE, Antonescu). Dacă într-o familie moare primul copil din 
mai mulţi este semn că acea familie nu va avea noroc - Suceava; se spune că are multe păcate 
omul care se chinuieşte să moară şi că din acest motiv nu-l iartă Dumnezeu - Muntenia; dacă un 
membru al familiei moare într-o zi a anului, care se potriveşte ca dată cu aceea în care a fost 
născut unul dintre copii, se spune că pruncul va avea acelaşi destin ca al omului decedat - Tecuci; 
nu este bine să fie întors din moarte cel ce agonizează - Argeş; se crede că aşa i-a fost destinul 
omului care moare de o moarte năprasnică şi că aşa cum i-a fost scris, aşa se şi întâmplă - Suceava; 
omului omorât de trăsnet i se iartă toate păcatele şi sufletul lui merge direct în Rai - Muntenia; 
dacă trupul unui mort nu se rigidizează este semn că va mai muri o rudă a sa - Ialomiţa; despre 
morţi să nu se vorbească de rău, fiindcă li se ia astfel din păcate - Botoşani; fiindcă omul se naşte 
cu capul înainte, este dus la groapă cu picioarele înainte - Muntenia; în timpul privegherii, mortul 
să nu fie lăsat singur în casă, pentru că se face strigoi - Muntenia; este primejdie de timp secetos, 
dacă se trece cu mortul peste o apă - Muntenia; ca să nu i se înmoaie mâinile, cel care vede un 
mort nu trebuie să lucreze nimic până ce nu are loc înmormântarea - Vâlcea; din aceeaşi cauză nu 
torc, nu ţes, nu spală nici femeile din acea parte a satului unde se află un om mort - Bihor; femeia 
gravidă să nu se spele sau să facă altă treabă, când are mort în casă, fiindcă moare ea la naşterea 
copilului - Tecuci; când moare cineva din familie, cloşca trebuie acoperită cu ceva, ca să nu-i moară 
puii din ouă - Vaslui; iar când moare cineva din sat, gospodina trebuie să amestece ouăle de sub 
cloşcă, în caz contrar puii vor amorţi în ouă şi nu vor mai ieşi - Suceava; se spune că va avea noroc 
la primirea de pomană a unor bunuri cel ce va scălda, de-a lungul vieţii, nouă morţi - Tecuci; cei ce 

vin la mort, în semn de compasiune, omagiu şi respect, nu sunt petrecuţi la plecarea din casă, aşa 
cum se procedează în cazul oaspeţilor - Suceava; de la mort să nu se ia nimic, pentru că este păcat 
şi cel ce o face îşi aduce şoarecii în casă - Tecuci; dacă decedatul a fost un om norocos, familia îi ia 
măsura trupului şi o păstrează la grinda casei, pentru ca norocul să nu se depărteze de acea casă - 
Muntenia; după scoaterea mortului din casă, se închid uşile şi ferestrele, ca moartea să nu intre 
din nou şi să ceară o altă victimă - Suceava; până la biserică, mortul este mai uşor, iar, de la 
biserică şi până la cimitir, trupul lui se îngreunează - Botoşani; nu se dezgroapă mortul până la 
împlinirea a patru ani de la deces, pentru că este posibil să moară şi altcineva din familie - Tecuci; 
dacă, la deshumare, un mort este găsit neputrezit, este semn că el a făcut jurăminte care nu i-au 
fost dezlegate la slujba de înmormântare, din care cauză este rezemat de zidul bisericii şi preotul îi 
citeşte pentru dezlegarea acestora - Muntenia; ca să poată fura nestingheriţi, hoţii aruncă pe 
fereastra unor case legătura folosită la legarea picioarelor unui mort, făcându-i pe cei din casă să 
doarmă adânc; dacă această legătură este pusă însă la clanţa uşii, cei din casă nu se mai scoală, 
până nu vine cineva să le dezlege uşa - Suceava; dacă se îneacă un om, ploaia va dura 40 de zile - 
Muntenia; dacă moare cineva în pădure, de moarte năprasnică, la înmormântarea lui vor fi ploi 
mari - Suceava; cine nu doreşte să aibă capul amorţit nu trebuie să asiste la însoţirea unui mort, de 
la scoaterea lui din casă şi până când este pus în groapă - Tecuci; cine îşi visează o rudă moartă i se 
prevesteşte că îi va mai muri cineva din familie - Ialomiţa (2.GOROVEI,p.42;53;75;117-118;131; 
143-145; 149; 151-154; 169; 181;196;214-215;221; 228;232).în Banat, unelte pentru prelucrarea 
textilelor (fuse, furcă de tors, sucală, răşchitor) sunt puse în sicriu nu doar pentru a împunge şi 
exorciza mortul (posibil strigoi), ci şi datorită încărcăturii lor magice, ca unelte care provoacă 
transformarea, prelucrarea cânepei, ca plantă magică (4.BOCŞE,p.348;353). în cele două nopţi cât 
timp mortul este depus în casa lui, se strâng noaptea aproximativ 40 de oameni la priveghi, mai 
mult tineri; se bea rachiu, nu se mănâncă; tinerii se joacă, se distrează, uneori se sărută - Ţinutul 
Pădurenilor (APOLZAN,p.l8). în Maramureş, cea mai teribilă interdicţie la stână este omorul; când, 
în urmă cu aproape 40 de ani, nişte străini au ucis un om pe un munte, localnicii au lăsat muntele 
pustiu pentru un an de zile, ca să-l bată ploile, vântul, să-l cureţe şi să-l spele; cel care moare pe 
munte este îngropat acolo, pe plaiul unde şi-a păscut oile, pentru că dacă mortul ar fi adus jos, în 
câmpe, florile s-ar veşteji, iarba s-ar usca, apele ar seca, focul s-ar stinge; se crede că nu trebuie să 
se spele nimeni când este mort în casă (BOGDAN, p,100;109). în Ţara Haţegului, aşezarea mortului 
în sicriu se face după ce în acesta se pun otavă (proaspăt cosită sau uscată) sau rumeguş rămas de 
la confecţionarea copârşeului, noroi sau nisip, „să-ifie mortului calea netedă pe drumul ce-l are de 
făcut", un fuior de cânepă de vară, „să-ifie calea moale ca fuiorul", 5 crengi (sau muguri) de rug, 
câte una în fiecare colţ al sicriului şi una la mijloc, „ca să nu-i fie calea împiedicată", precum şi o 
seceră stricată sau un cui de fier; se presară apoi în sicriu, de jur-împrejur, tămâie şi căţei de 
usturoi (CLOPOTIVA,ll,p.429). în Gorj, mortul se acoperă cu o pânză albă, cusută cu râuri pe 
margini; la colţurile casei, se pun două fire de bumbac sau lână de culoare roşie, neagră şi albă, 
care se numesc străji ; sicriul se îmbracă în interior cu pânză albă, iar, după ce a fost „citit" de 
preot, se pune în el grâu, usturoi şi cânepă, cărora li se dă foc; apoi se pune trupul mortului, având 
sub cap o pernă umplută cu cânepă, unde se mai pune coajă de alun, rug, 9 pietricele de râu, 
pieptenul folosit la pieptănat, săpunul folosit la spălat, foarfecele folosit la tuns, fusul folosit la 
torsul fitilului de lumânări etc., totul având rostul de a împiedica mortul să se facă moroi; se mai 
pun în faţa de pernă un fus, un ciob de marmură, boabe de mei, praf de puşcă; în cazul decedaţilor 
care au fost părinţi, se mai pun ouă fierte, zahăr şi o turtiţă ştampilată cu un pistornic, pentru ca ei 
să aibă ce da nepoţilor sau copiilor morţi care le ies înainte pe lumea cealaltă; dacă omul a fost rău 
în viaţă, i se introduce în vestă o undrea cu vârful în sus; inelul care i se pune în deget are rostul să 
bată cu el la poarta vămii; pomana care se dă la înmormântare se compune dintr-o masă scundă 
pe care se aşează mâncare, băutură, o pasăre (de obicei, o găină), un fuior de lână de care este 
legat un ştiulete de porumb, cu pănuşii răsfrânţi, o ulcea sau ulcior cu apă, un peşchir legat tot cu 

un fuior de lână, legat şi acesta de un băţ, o mătură, o lampă etc., toate în credinţa că le va avea 
mortul pe lumea cealaltă; se crede că sufletul, după ce a ieşit din trup, se duce după uşă şi rămâne 
acolo 7 săptămâni, după care pleacă şi colindă pe unde a umblatîn viaţă; din această cauză, timp 
de 7 săptămâni nu se aruncă după uşă gunoi sau apă; în tot acest interval de timp, dimineaţa se 
tămâiază mortul de către o femeie bătrână, plătită pentru aceasta, iar la biserică, în fiecare 
sâmbătă se face parastas; după înmormântare, mama sau una dintre rudele apropiate „poartă 
turtiţele", adică în fiecare dimineaţă din cele 7 săptămâni este dus unui vecin sărac o ulcea cu apă 
pe care se pune o turtiţă din făină de porumb, căreia i se mai spune popoi; pe acest popoi, de 
mărimea unei azime, se pune mâncare, de obicei uscată, ca să fie uşor de transportat, iarîntr-o 
sticlă i se pune vin sau ţuică; în zilele de post, i se duce mâncare de post; dacă răposatul este copil, 
i se duce într-o strachină lapte sau mâncare de post (CĂRĂBIŞ,p.96-97; 99-100). Imediat după 
moarte, se face ultima scaldă de către un grup de femei şi bărbaţi, care taie decedatului unghiile, îl 
bărbieresc, dacă este cazul, iar toate resturile, împreună cu săpunul şi pieptenul folosite şi cu şapte 
sau nouă boabe de porumb, cu o fărâmă de tămâie şi cu un căţel de usturoi, se face o legătură, 
care se pune sub capul celui mort, pentru ca acesta să nu se facă strigoi; apoi trupul acestuia este 
îmbrăcat şi aranjat pe o masă, în camera „din faţă", cu picioarele spre răsărit; pe piept, se pune o 
lumânare încolăcită, lungă cât este şi trupul decedatului - Gorj (SANDA,p.46). Când mortul este 
tânăr şi necăsătorit, înmormântarea se face cu brad, ca la nuntă, iar din cârpe se confecţionează o 
păpuşă îmbrăcată mireasă, care este purtată de un tânărîn faţa carului care poartă sicriul, alături 
de fete nemăritate, îmbrăcate în costume de mireasă, lăutarii intonând melodii specifice nunţii, în 
special „Hora miresei"; în general, imediat după decesul oricărui om, indiferent de vârstă, oglinzile 
din casă sunt acoperite sau întoarse cu faţa la perete; pe durata celor trei zile, cât mortul este 
privegheat, încăperile casei şi curtea nu se mătură; pregătirea mortului începe cu spălarea 
simbolică cu apă neîncepută, timp în care nu se vorbeşte; apoi mortul este îmbrăcat în haine de 
sărbătoare şi este aşezat în tron (sicriu); de degetul mortului, se leagă un ban şi un săculeţ cu grâu, 
porumb, fasole etc.; când mortul este scos din casă, săculeţul este luat şi păstrat în podul casei, 
pentru ca decedatul să nu plece cu norocul din casă; în sicriu se mai pun statul mortului (o 
lumânare de lungimea celui decedat şi care se aprinde când moare şi arde în toate cele trei zile cât 
este privegheat acasă), o oglinjoară, pieptene, foarfece, câlţi, un pristolnic, o verigă de metal (dacă 
mortul este căsătorit), iar pe faţa sa se pune pânza de mort, cusută cu mai multe cruciuliţe; 
colţurile pânzei sunt unite cu o sfoară răsucită din trei fire colorate în roşu, albastru şi alb; pe 
timpul celor trei zile, la fereastra casei cântă dimineaţa gornişti, iar, la ieşirea mortului din casă, se 
sparge o oală; în drum spre cimitir au loc mai multe opriri (punţi, hodineli) la răscruci, la podurile 
de peste ape, la fântâni; dacă în sat nu sunt poduri, acestea sunt substituite cu bucăţi lungi de 
pânză albă peste care trece întreg cortegiul funerar; după înhumare, toţi cei prezenţi „se spală" pe 
mâini cu ţărână luată de la groapă; pentru ca mortul să nu se facă moroi (strigoi), la trei zile după 
înmormântare, trei femei merg la cimitir, fără să vorbească, aruncând în urma lor boabe de mei şi 
cenuşă, ca mortul să nu poată termina niciodată de numărat şi separat cenuşa de boabele de mei; 
pe mormânt, în cele patru colţuri, se înfig patru fuse, cu patru căţei de usturoi, iar pe fuse se pun 
fire de cânepă, înconjurându-se mormântul în cruciş - Dolj (ENACHE,p. 132-133). Când agonia se 
prelungeşte, se aşează bolnavul pe pământ, pus pe haina sa, i se pune un jug sub cap, 
presupunându-se că ar fi aruncat vreodată în foc o bucată dintr-un astfel de obiect, se evită să se 
folosească pentru el perne umplute cu puf, deoarece ele evocă suferinţa păsărilor cărora li s-au 
smuls fulgii; după deces, mortul este aşezat pe masă, păzit să nu treacă vreo pisică peste sau pe 
sub el, se acoperă oglinzile din casă, pentru a nu se vedea mortul în ele; este apoi scăldat, după 
caz, de patru femei sau de patru bărbaţi; apa rămasă este aruncată într-un loc ferit, ascuns; tot 
ascunse sunt şi obiectele folosite de mort, săpun, prosop, pieptene, forfecuţă, care sunt date de 
pomană însă peste trei zile; se ia lungimea mortului şi se face o lumânare, care 40 de zile se 
aprinde în camera unde şi-a dat sufletul; mortului i se face, la poartă, o casă din rogojini, cu pat. 

masă, lampă, oglindă; pe drumul până la cimitir se ocoleşte de aşa manieră ca să iasă 12 opriri, la 
răscruci, unde preotul citeşte şi sunt aruncaţi bani; când se trece pe lângă o fântână, se dă de 
pomană celor din alai câte o cană cu apă; perna pusă în sicriu trebuie umplută cu talaş de lemn; la 
coborârea sicriului în groapă se aruncă din nou bani şi se dă peste groapă o găină; mai demult se 
dădea o găină şi un cocoş, adică o pereche, ca mortul să o aibă pe lumea cealaltă; în trecut, pe 
morminte se puneau mai întâi stâlpi şi ulterior cruci; se răsădesc pomi fructiferi, în general vişini şi 
pruni; pomenile se fac la 3, 9 20 de zile, panaghia (când se pregăteşte pomul cu haine) la 40 de 
zile, apoi pomenile de 6 luni, un an şi 7 ani, precum şi la zilele consacrate morţilor: moşii de 
primăvară, moşii de vară, moşii de toamnă, iar, în Postul Mare, în fiecare zi de sâmbătă - Vaslui 
(BĂLĂNESCU, p.268-269). Locuitorii din nordul Moldovei cred că sufletele celorînecaţi umblă în 
zona locului morţii timp de 7 ani, sau până când îşi împlinesc anii de viaţă care le-au fost sortiţi; ei 
ies pe uscat în nopţile senine, puterea lor răufăcătoare fiind la lună-nouă, dar mai ales la ceasul 
când ei s-au înecat; aceste duhuri strigă, îndeamnă pe alţii să se înece sau se prefac în oameni care 
sunt în primejdie de a se îneca şi-i cheamă pe alţii în ajutor, iar aceştia când sosesc îi apucă de 
picioare şi îi cufundă în apă, unde îşi găsesc sfârşitul ( 2 . OLTEANU,p.213-214). în Suceava se crede 
că nu este bine să se plângă prea mult un mort, pentru că sufletul lui se zbate pe lumea cealaltă, 
iar sicriul stă în lacrimi în locul unde se află îngropat; înseamnă moarte sau veste nouă pentru cine 
visează învierea unui mort; viaţă îndelungată şi sănătate, pentru cine visează un cadavru; se va 
despărţi de rude cel care visează că asistă la îngroparea unui mort; va vedea un duşman cel care 
visează că un cadavru a intrat în putrefacţie; va avea parte de câştig cel care se visează stând de 
vorbă cu un mort sau scoţându-l din casă; şi înseamnă libertate şi odihnă pentru cel care se visează 
îngropând un om; dar va avea parte de scârbă, când se visează că duce în braţe sau în spate un 
mort; trebuie să se păzească de oameni răi cel care se visează că este alergat din urmă de morţi; 
pentru cine visează oameni morţi înseamnă că dorinţele şi ispitele lui s-au sfârşit; va avea parte de 
mult bine cel care visează morţi bând; va lua decizii greşite cel care se visează ridicând un cadavru; 
va primi o veste bună cel care se visează mergând după un mort care şi el merge; dar când cel ce 
visează merge în alai după un mort înseamnă că va merge după oameni mari şi străini; înseamnă 
luptă pentru cel care visează mort luând bani; înseamnă moarte şi în cel mai bun caz răutate 
pentru cel care se visează îmbrăcând un mort - Suceava (NOTE,Băncescu). Serie simbolică: 
descântec-apă-busuioc-fir roşu; mort-apă; găină neagră-apă-năframă-colac/pâine-sare; obiecte 
folosite la mort-porumb-tămâie-usturoi ; monedă-grâu-porumb-fasole ; iumânare-ogiindă-pieptene- 
foarfece-cânepă-pistornic-inel-, mei-cenuşă; fus-usturoi-cânepă; făn-nisip/noroi-cânepă-rug- 
seceră/cui(fier)-tâmâie-usturoi. 

MOŞ CRĂCIUN v. DECEMBRIE. 

MOŞII 

Folosit numai la plural, este numele mai multor sărbători religioase în care se fac slujbe şi pomeni 
pentru morţi (ŞĂINEANU,lll,p.423). în literatura etnografică românească, noţiunea de „cult al 
strămoşilor" şi aceea de „cult al moşilor" se confundă, deoarece nu există ritualuri distincte pentru 
„moşi" şi „strămoşi"; definiţia dată de Simion Florea Marian cultului strămoşilor sau cultului 
moşilor este şi astăzi actuală: „pomenire şi jertfă care constă mai cu seamă întru trimiterea de 
bucate şi băutură, precum şi a unor obiecte pentru mâncare şi de băut apă, pe la vecini, la neamuri 
şi mai ales copiilor sărmani de sufletul morţilor"; la sfârşitul sec. al XlX-lea, S.FI. Marian 
consemnează nu mai puţin de 19 prăznuiri ale „Moşilor de peste an" şi anume: Moşii de Crăciun, 
de Iarnă (sâmbăta dinaintea Lăsatului de sec pentru Postul Mare), de Flori de Mărţişor, de 
Păresimi, de Florii, de Joia Mare, de Paşte, de Sân-George, de Ispas (înălţarea Domnului), de Rusalii 
(Moşii de Vară), de Rusitori, de Sânziene sau Drăgaica (24 iunie), de Sân-Petru (29 iunie), de Sânt- 
llie (20 iulie), de Schimbarea la Faţă (6 august), de Sântă Maria Mare (15 august), de Ziua Crucii (14 

septembrie), de Sâmedru (26 octombrie), de Curastră (când fată prima dată vaca gospodarului); în 
general, ziua dedicată morţilor este sâmbăta, întrucât în această zi Mântuitorul, ucis de vineri, a 
stat toată ziua mort, pentru a învia Duminica; la români, cultul moşilor este prin excelenţă o 
specialitate feminină, acestea ţinând şirul datinilor, pregătind ofrandele, ducând pomelnicele la 
biserică, însoţind preotul la cimitir, ocupându-se în general ca toate aceste orânduieli să se 
desfăşoare conform tradiţiei; pomana este o încredinţare cu valoare simbolică a unor bunuri 
materiale (vase, alimente, băuturi, veşminte), purtând numele generic de „moşi"; dintre 
alimentele date de pomană, cele mai frecvente sunt coliva şi colacii; haine se împart la 3 şi la 6 
săptămâni sau la un an de la deces; întocmirea pomelnicului pentru biserică, în zilele de Moşi, 
constituie o evidenţă genealogică, prin care este desăvârşită integrarea antroponimică în 
comunitatea creştină, integrare iniţiată prin botez; pomelnicul consemnează morţii celor doi soţi, 
având astfel un caracter bilateral, dar şi persoane în viaţă (rude consangvine colaterale - fraţi, 
surori, sau descendenţi - fii, nepoţi de ambele părţi), înregistrându-se astfel trei-patru generaţii 
(PRESA). 

Moşii de Păresimi cad totdeauna de 9 martie, în ziua când se prăznuiesc cei 40 de martiri; se dau 
de pomană mucenici, 40 sau 44 de pahare cu vin sau ţuică, precum şi iahnie de fasole cu 
untdelemn, nuci, poame, alune, toate ofrandele purtând numele de moşii cei curaţi; în general, în 
zilele Moşilor este interzis să se facă farmece (3.MARIAN,III,p.244-245;252). v. MARTIE. 

Moşii de Ispas. în Dobrogea, este datina ca femeile să facă azime calde cu o zi înainte de Joia 
înălţării Domnului (Ispasul) şi să leîmpartă de pomană prin sat, împreună cu ceapă verde şi rachiu, 
pentru sufletul morţilor, zicând că le dau ca să le fie acestora „de drum", pentru că se crede că, în 
această zi, „ zboară" morţii la cer, după ce au venit pe la casele lor de Paşte; şi în Bucovina, există 
tradiţia ca, în ajunul Ispasului şi în ziua înălţării Domnului, să se dea de pomană pentru sufletul 
morţilor; în multe zone, dar mai ales în Banat, toate cele care se dau de pomană se numesc Moşii 
de Ispas (PRESA). 

Moşii de Rusalii sau Moşii de Vară. Cad în sâmbăta de dinainte de Duminica Rusaliilor, numită şi 
Sâmbăta Moşilor sau Sâmbăta morţilor; dar, în zona de munte a Banatului şi în Muntenia, se ţin şi 
în dimineaţa Duminicii Rusaliilor, când se dau de pomană colaci, olcuţe pline cu lapte şi mămăligă; 
la toarta ulcelei, se leagă un mănunchi de cireşe şi flori, iar în vas se pune şi o lingură nouă; în 
Bucovina, se crede că în această zi se împărtăşesc toţi morţii, de aceea nimeni din familie nu 
mănâncă până nu dă de pomană pentru cei decedaţi; pomana se face prin trimiterea la rude, la 
vecini, la familii sărace, dar mai ales la casele cu copii mici a tot felul de vase noi: ulcele, sticle, 
căniţe şi căni, împodobite cu flori, în special busuioc, umplute cu apă, lapte, vin sau bere; se mai 
trimit farfurii şi străchini în care se pun bucate şi plăcinte, împreună cu o lumânare, care este 
aprinsă în momentul când se intră în casa unde se dă pomana, obiectele duse purtând şi ele 
numele de moşi; în Suceava, Moşii încep de sâmbătă şi se termină luni, a doua zi după Rusalii, 
dându-se uneori şi miei ca moşi; în general, pomana constă în ulcele cu lapte pentru copii, celor 
maturi revenindu-le străchini cu brânză şi caş; naşii de botez trimit uneori finilor şi câte o junincă, 
la care se adaugă tot ceea ce trebuie gospodarului care posedă o vacă cu lapte: doniţă, 
strecurătoare etc., însoţite de o lumânare de ceară; în afară de pomană, există şi datina ca femeile 
să plângă la mormintele celor dragi, fiindcă se crede că după această zi păcătoşii sunt iar trimişi la 
muncile iadului; se împarte colivă; dacă în Banat, Transilvania şi Bucovina, această zi este foarte 
răspândită, dar are un caracter mai mult familial, în Muntenia, unde se organizează şi Târgul 
Moşilor, care începe de luni şi durează toată săptămâna, până în sâmbăta înainte de Rusalii, se 
poate spune că ea are un caracter public (3.MARIAN,III,p.248-250). La nici o sâmbătă a morţilor 
poporul nu acordă atâta atenţie pomenilor ca la Moşii de Rusalii, Moşii cei Mari, Moşii Duminicii 
Mari sau Moşii de Vară; spiritele care sălăşluiesc pe pământ timp de 50 de zile (de la Paşte până la 
Rusalii) trebuie împăcate cu pomeni abundente, pentru a fi determinate de bunăvoie să se 
întoarcă în lumea lor subpământeană; se cumpără din timp vase din lut şi din lemn, linguri din 

lemn, vasele se umplu cu apă, băutură, mâncare, se dau de pomană, împreună cu pâine, colaci, 
lumânări, la vecini, rude, prieteni; în Bucovina, nimeni din cei ai casei nu mănâncă până ce nu dă 
de pomană, iar, în Muntenia, femeile obişnuiesc să jelească la morminte; în unele zone ale ţării, în 
seara dinspre Duminica Rusaliilor (Duminica Mare) se ung ferestrele cu leuştean şi usturoi, spre a 
feri gospodăriile de duhurile rele, considerându-se că unele spirite n-ar mai dori să se întoarcă în 
morminte (12.GHINOIU,p.272-273). în Maramureş, lângă bisericile de lemn sau în latura sud- 
vestică a cimitirelor sunt aşezate lespezi mari de piatră, care servesc ca mese; fiecare gospodar 
(sau familie de gospodari) îşi are locurile prestabilite; a ocupa locul altuia este un sacrilegiu; aici se 
împart pomeni pentru cei morţi, după care urmează masa propriu-zisă de praznic; finele merg la 
masa naşei, cu o sticlă de ţuică, un colac şi un ou şi, după ce închină, pomenind numele răposaţilor 
din familiile lor şi din familia celei căreia îi închină, rosteşte şi urări pentru roadele ţarinei; apoi 
înmânează darul, după ce în prealabil îl sărută; naşa, la rândul ei, le dă un alt dar, pe care, la fel îl 
sărută (BOGDAN;p. 83). în tradiţia creştină românească, Sâmbăta Rusaliilor este ziua de pomenire 
a morţilor sau „ Moşii de Vară"; pentru odihna celor dragi se dau de pomană străchini de lut, 
cireşe, căpşuni, lapte cu orez sau lapte cu tăieţei de casă, plăcinte, caş cu ceapă verde, alături de o 
cană cu vin şi o lingură de lemn, totul însoţit şi de o lumânare aprinsă; la marginea târgurilor, sunt 
organizate, timp de o săptămână, tradiţionalele „bâlciuri de Moşi"; cad în sâmbăta de dinaintea 
Rusaliilor sau înainte de duminica în care se prăznuieşte Pogorârea Sfântului Duh; sunt pomeniţi 
toţi morţii din familie, moşii şi strămoşii neamului; credincioşii aduc la biserică vin, colaci, pâine, 
colivă pentru a fi sfinţite şi apoi dăruite; conform tradiţiei, vinul şi bucatele, care se dau de 
pomană, se pun în ulcele şi străchini de lut, la toarta ulcelelor legându-se mănunchiuri de cireşe şi 
flori de vară; în unele zone, se crede că, în această zi, cade Pastele Blajinilor (PRESA). Serii 
simbolice: lapte-mămăligă-cireşe-flori; ţuică-colac-ou; leuştean-usturoi. v. BLAJINI. 

Moşii de toamnă. Cad întotdeauna în sâmbăta de dinainte de Sfântul Dumitru (Sâ-Medru, 26 
octombrie) şi, împreună cu Moşii de iarnă, se mai numesc şi Moşii cei Mari; se dă de pomană grâu 
fiert, pregătit cu unt, cu lapte sau brânză; de asemenea, se mai dă şi un colac cu lumânare; în 
Banat, la Moşii de toamnă, se fierbe „scrob" cu făină de grâu şi se dă vecinilor de pomană, acest 
preparat purtând denumirea de „moşi" (3.MARIAN, lll,p.244;251-252). Practicile legate de cultul 
morţilor, fără a atinge formele de manifestare de la Crăciun, Măcinici, Sântoader, Sângiorz, Paşte şi 
Rusalii, apar bine evidenţiate şi în sâmbăta dinaintea lui Sâmedru, adică la Moşii de toamnă, 
numiţi şi ei Moşii cei Mari sau Moşii lui Sâmedru; în calendarul popular, această zi este una dintre 
cele mai importante sâmbete ale morţilor; se dau de pomană grâu fiert, colaci, unt, untură, lapte, 
brânză, fructe; în Ţara Almăjului, formula de invocare cere, în schimbul pomenilor, ajutor, belşug şi 
spor în casă: „ Voi, moşi strămoşi,/Să-mi fiţi tot voioşi,/Să-mi daţi spor în casă,/Mult pe masă,/Cu 
mult ajutor/în câmpul cu flori!" (12.GHINOIU,p.249). Serii simbolice: grâu-unt-lapte/brânzâ-colac- 
lumânare; grâu-colac-unt-untură-lapte-brânză-fructe. 

Moşii de Crăciun. Se fac fie în ziua de Ajun a Crăciunului şi sunt de post, fie în ziua de Crăciun şi 
sunt de dulce; în Transilvania, în seara de Ajun, se împart săracilor care se adună la biserică nişte 
colăcei numiţi păzărei, cu câte o lumânare; în biserică se aruncă în sus cu boabe de porumb, 
strigând cu toţii „Roade-n cucuruz"; în Oltenia, se împart celor prezenţi beţe înflorate la fum, 
numite colinde; în Gorj, cu două săptămâni înainte de Crăciun, copiii se duc şi taie din tufişurile de 
alun nuiele cât se poate de drepte, ca să aibă din ce să facă beţele numite colinde; se taie atât de 
devreme, pentru că există credinţa că, dacă s-ar tăia după ziua Părintelui Ignaţi (Ignatul, 20 
decembrie), nuielele s-ar strâmba şi nu ar mai putea fi folosite; colindele sunt înfipte şi la căpătâiul 
mormintelor celor decedaţi, alături de stâlpi sau brazi, unde se aprinde şi tămâie (PRESA). 

Moşii de iarnă, Moşii de Cârnelegi, Câşlegile de iarnă. în multe zone etno-folclorice, această zi 
cade în ultima sâmbătă de dinaintea Săptămânii Albe (Săptămâna brânzei, prima săptămână din 
Postul Paştelui); în alte zone, această zi este ţinută în sâmbăta de dinainte de Lăsatul de sec pentru 
intrarea în Postul Paştelui; în Gorj, moşii aceştia mai sunt numiţi şi Moşii de Cârnelegi (în Moldova 

şi Bucovina), Moşii de piftii (în Oltenia şi Muntenia), iar, în Banat, poartă numele de Sacrilegi şi 
Sacrilegiu mic; Moşii de iarnă sau Sâmbăta Părinţilor, împreună cu Moşii de toamnă, care cad în 
sâmbăta de dinainte de Sâmedru (Sfântul Dumitru, 26 octombrie), se numesc şi Moşii cei Mari; 
acum se pomenesc toţi cei care au strălucit prin atitudine cuvioasă faţă de Dumnezeu, printr-o 
viaţă cumpătată şi plină de pioşenie; cu deosebire cei din Moldova pomenesc, în această zi, toţi 
morţii care au pierit din cauza unei morţi năprasnice; se duc la biserică, pentru a fi slujite, colivă, 
colaci, ori fac praznice de pomenire, ori dau de pomană viţel, vacă sau ce îi lasă inima şi starea 
materială; la Moşii de iarnă, se dau de pomană tot felul de răcituri, aituri reci, piftii; în zonele unde 
se fac în sâmbăta de dinaintea Lăsatului de sec, se dă de pomană numai „frupt alb", adică produse 
lactate; în Banat, se dau vecinilor de pomană grâu fiert, pregătit cu unt sau ulei şi cu brânză, 
alăturând şi carne de porc sau cotoroage (piftii); în Muntenia se dau numai piftii; în Transilvania, se 
dau de pomană copturi numite pupi; fiindcă fac această zi în sâmbăta de dinainte de Lăsatul 
secului, bucovinenii trimit la casele cu copii săraci brânză, lapte dulce, plăcinte cu brânză, puse în 
farfurii, care rămân de pomană la acele case; în Banat şi Transilvania, această zi se mai numeşte şi 
Sâmbăta plăcintelor; în Transilvania, fetele duc apă de la izvorul cel mai rece şi o dau de pomană, 
ca să aibă „izvor" pe lumea cealaltă, apa fiind uneori înlocuită cu pomană de vin; dacă plouă în ziua 
de Moşi (Moşii de iarnă), recoltele acelui an vor fi bogate - Tecuci (2.MARIAN,l,p.199-201; 
2.GOROVEI,p.l55). în Sâmbăta Părinţilor, se pomenesc morţii care şi-au aflat sfârşitul în 
împrejurări năprasnice şi cei care nu au avut parte de lumânare (12.GHINOIU, p.185-186). în 
această sâmbătă, se dau de pomană pentru sufletul morţilor răcituri, brânză cu tăieţei, plăcinte cu 
brânză şi varză; pomenile sunt puse în străchini de lut sau în farfurii metalice, însoţite de o cană 
din lut cu apă, în care se pune o lumânare; la cimitir sunt pomeniţi cei care au murit de moarte 
năprasnică, omorâţi de animale sălbatice, morţi în accidente, incendii, înecaţii şi sinucigaşii; la 
biserică se duc colaci, colivă, vin şi lumânări (PRESA). Moşii de Iarnă (sărbătoare mobilă, pentru că 
depinde de calcularea fixării în calendar a Paştelui) cad în sâmbăta de dinaintea duminicii în care 
se lasă sec de carne; după această duminică, urmează Săptămâna Albă sau Săptămâna Brânzei sau 
Săptămâna Nebunilor; în această zi se dau de pomană plăcinte, brânză cu smântână, lapte cu 
tăieţei (sau tocmagi), alături de o ulcică cu apă în care se pune o lumânare; la biserică se duc colaci 
şi colivă şi se slujesc pentru toţi morţii din familie; unii credincioşi spun că, în această zi, sunt slujiţi 
toţi morţii, cu excepţia celor care nu au împlinit un an de la deces - llfov;Giurgiu;Vlaşca (PRESA; 
NOTE,Antonescu). 

MOŞUL-CODRULUI 

Dintre locuitorii imaginari ai pădurilor, se numără şi Moşul-Codrului, ipostaza masculină a Mumei- 
Pădurii; el este un demon silvestru antropofag, cel mai rău dintre duhurile care se adăpostesc în 
codri; neavând atitudine răufăcătoare decât împotriva duşmanilor pădurii; el este receptat mai 
repede ca un zeu ocrotitor al naturii; în Transilvania şi Oltenia, este cunoscut şi sub numele de 
Păduroiul (2.KERNBACH,p. 316). v. MUMA-PĂDURII. 

MUMA-PĂDURII 

Este cunoscută şi sub numele de Vidmă-de-Pădure, Mama-huciului, Pădureana sau Păduroaica 
(ipostază feminină a Păduroiului, alias Moşul-Codrului); este înfăţişată ca o femeie bătrână şi slută, 
cu părul lung până în pământ, bocind prin păduri pentru a atrage drumeţii şi putându-se auto- 
metamorfoza (3.GOROVEI,III,p.494-495). Personaj fabulos, concretizat printr-o bătrână urâtă şi 
răutăcioasă, cu puterea de a lua orice înfăţişare; în basmele populare, ea sperie pe copii 
(ŞĂINEANU,l,p.l97). Muma-pădurii are un caracter arhaic, de mumă a tot ce este în munte, în 
codru, fiind reprezentată de tot ce este matern în această zonă (cerboaică, bouriţă, capră 
sălbatică, ursoaică, iepuroaică), deci, în ultimă analiză, este zeitatea-mamă montană, principiul 
matern al muntelui, muntele însuşi, cu toate înfăţişările lui; numai aşa se explică unele credinţe 

care au dăinuit până azi, după care Muma-pădurii se poate preface şi poate lua diferite înfăţişări 
de animale: bivoliţă, iepure, câine, cal, vacă, gâscă, lebădă, de babă sau de călugăriţă, de claie de 
fân şi se poate face oricât de mare sau mică, vârându-se prin scorburi, la care se adaugă şi credinţa 
că Muma-pădurii, când se arată oamenilor, este mută şi nu zice nimic, precum turca sau bouriţa 
ceremonială (HERSENI,p.295). Seamănă cu un copac noduros şi plin de crăci uscate; şuviţele de păr 
îi cad în jurul trupului ca nişte şerpi; e lungă şi adusă de spate, se deplasează prin păduri bocindu- 
se, sprijinită într-o cârjă; locuinţa ei se află într-o colibă de lemn situată în mijlocul codrului; când 
oboseala o doboară departe de casă, se odihneşte în scorburile copacilor; sau se urcă în arborii 
înalţi, când o ameninţă vreo primejdie; are o sumedenie de copii, făcuţi cu dracul sau cu Moşu- 
Codrului; copiii o necăjesc tot timpul, din care cauză intră uneori în casele oamenilor şi fură 
somnul pruncilor acestora, ca să-l ducă odraslelor ei şi aceştia să doarmă cât mai mult posibil; 
cunoaşte toţi copacii din pădure, de care se îngrijeşte de când sunt mici, crezându-se chiar că-i 
alăptează; dojeneşte copacii, dacă cresc strâmbi, le pune nume şi porecle, se supără pe ei şi îi 
blestemă să fie tăiaţi sau trăsniţi; pe oameni nu-i poate suferi, pentru că aceştia sunt frumoşi şi ea 
este urâtă, iar, când îi găseşte prin pădure, îi poceşte sau îi sperie, pe unii îi omoară de spaimă; 
oamenii se pot apăra de ea făcând semnul crucii, la care bătrâna se încolăceşte în jurul unui copac 
şi începe să scâncească; se poate scăpa de ea şi dându-i-se, ca la o cerşetoare, o bucată de pâine 
(OLINESCU,p.435-436;CAPESIUS). Principalul geniu al răului din lumea silvestră este Muma-Pădurii 
(sau Ciuda-lumii), o babă slută, gârbovită, zbârcită, uriaşă, antropofagă, rea, vicleană, violentă, 
fioroasă, fostă ibovnică a unui alt demon al pădurilor ( Ciută-nevăzută ); ea se poate auto- 
metamorfoza în bivoliţă, vacă, gâscă, iepure, cal, câine, călugăriţă (insectă), deseori modificându-şi 
dimensiunile de la gigantic la miniaturizare, atât cât să poată încăpea în scorbura copacilor; uneori 
este matahală cât casa, alteori este înaltă cât copacii, sau poate lua înfăţişări cvasi-umane, având 
ochii cât strachina şi dinţii cât secera; este îmbrăcată în zdrenţe sau cu muşchi verde şi se plimbă 
pe la marginea pădurilor, ca să ademenească drumeţii rătăciţi, stârnind vuietul pădurii; uneori 
râde sinistru, plânge hohotitor, chiuie sau croncăne; în prezenţa oamenilor este mută (sau nu vrea 
să vorbească); totuşi, în basme, vorbeşte nestingherit cu fiinţele omeneşti sau cu oricare altă 
făptură de altă structură decât a ei; se crede că posedă două butoaie: unul cu apă, celălalt cu 
putere, precum şi un cal cu nouă inimi; coliba sau bordeiul în care locuieşte are o curte înconjurată 
cu 12 pari, în care stau înfipte cranii umane; poate preface oamenii în şerpi sau în cai, prin vrăji 
specifice, iar, când ucide fiinţe omeneşti, le smulge inimile; deşi antropofagă, se mulţumeşte doar 
să sugă sângele victimelor; cei atinşi de Muma-Pădurii îngălbenesc, slăbesc şi mor, dar pot fi 
readuşi la viaţă, dacă vreun curajos reuşeşte să cresteze pulpa bătrânei, să adune sângele scurs şi 
să-l toarne pe gâtul mortului; se crede că are un băiat vânător sau o fată - Fata-Pădurii 
(2.KERNBACH, p.316-317). Este întruchiparea stihiilor întunericului, veşnic înfrigurată şi dornică de 
carne de om (COMAN,l,p.61). în Gorj, este înfăţişată ca o femeie bătrână şi groaznic de urâtă, 
permanent despletită; călătorii nocturni o aud chicotind prin păduri şi, dacă au nenorocul să o 
întâlnească, ea îi poate „plezni", adică omul să rămână paralizat de o mână, de un picior sau de o 
parte a trupului; după cântatul cocoşilor nu se mai arată nimănui şi nu mai este periculoasă 
(CĂRĂBIŞ,p.ll4). 

MUMULIŢA-PLOII v. CALOIANUL. 

MUNTE 

Este considerat ca pământ, acesta din urmă fiind principiu feminin, ţarina-mamă, născătoarea şi 
hrănitoarea tuturor vieţuitoarelor, corelat întotdeauna cu pădurea, în special cu brădetul, principiu 
masculin, pentru că îşi scutură sămânţa pe pământ, pe care îl şi ocroteşte de intemperii, fiind 
concomitent fiu, soţ şi tată (HERSENI,p.l94). Prin contragerea celor două denumiri Golgota şi 
Ierusalim s-a format toponimicul Garalim, care apare în unele colinde inspirate de învăţătura 

creştină, acesta simbolizând „locul sacru", echivalentul muntelui, al „crucii bradului" din colindele 
arhaice (BUHOCIU,p. 129). Ca şi în simbolica universală, muntele (dâmbul) nu reprezintă numai un 
loc al elevaţiei şi sediu al forţelor divine, ci şi un mediu „acultural", necosmetizat, unde sălăşluiesc 
forţele malefice semnificând haosul; deoarece, spune legenda, piatra şi munţii pe care îi vedem 
dracul i-a făcut; a suflat 24 de ceasuri, că el a vrut să ajungă Dumnezeu, în cer, dar Dumnezeu a 
blagoslovit cu mâna şi ei au încetat din crescut; într-o altă atestare, se spune că prin munţi se 
adăpostesc fii de draci, moroi, strigoi şi Muma-pădurii; astfel, opoziţia extrem de folosită dintre 
munte/deal şi vale (ca şi pădure-şes) actualizează simbolica opoziţiilor semantice mai generale: 
sus-jos şi natură-cultură; nedeile româneşti reprezintă asemenea urcări spre plaiuri şi vârfuri de 
munte, considerate sacre încă din vremea păgânismului; cea mai cunoscută este cea de pe 
Muntele Găina, prin „Târgul fetelor", denotând faptul că ele au şi o strânsă legătură cu dragostea 
şi căsătoria; în fapt, în toate culturile tradiţionale „realitatea absolută" (opusă devenirii, vieţii 
profane, neconsacrate, iluzorii, în care trăiesc oamenii aproape întreaga lor existenţă) este 
concentrată într-un centru, într-o zonă sacră, care poate fi formulată prin „muntele sacru", 
„templu", „axis mundi", „pomul vieţii" etc.; deci cele două dealuri care despart pe cei doi 
îndrăgostiţi, ca două obstacole, câte unul pentru fiecare dintre ei, trebuie urcaţi cu trudă (EVSEEV, 
p,103;104-105). Este semn că va avea parte de multă trudă şi oboseală pentru cine visează munte 
- Suceava (NOTE,Băncescu). 

MURĂ (fruct de Rubus - DLRM,p.521) 

Este semn de boală sau de nenorocire în familie pentru cel care visează mure negre - Suceava 
(NOTE,Băncescu). 

MUSCĂ (Musca domestica - DLRM,p.522) 

Legendele populare afirmă că musca are ochii mari pentru că râde tot timpul de oameni, care 
încearcă zadarnic să o prindă, se agită, fac gesturi bruşte şi caraghioase, dar musca le scapă, iar 
ulterior, găsind aceste întâmplări pline haz, izbucneşte într-un râs de nestăvilit; despre musca 
albastră, „musca morţilor" (Callifora vomitoria), se spune că atunci când uriaşii au luat cu asalt 
înălţimile văzduhului ar fi împiedicat să se agaţe de toartele cerului, prin bâzâitul ei supărător, pe 
cel mai puternic dintre uriaşi, din care cauză i s-a dat voie să mănânce numai din trupurile celor 
morţi; într-o altă legendă ni se spune că „musca columbacă" s-ar fi născut din capul (sau trupul) 
balaurului ucis de lovan Iorgovan, ceea ce înseamnă că ea reprezintă răzbunarea monstrului învins 
de om, din care cauză moşteneşte şi firea balaurului, fiind înclinată spre rău, spre spurcăciune, 
spre demonic; în general, musca poate să aducă şi să împrăştie bolile şi în special turbarea printre 
animalele şi vitele din gospodărie, prezenţa ei în roiuri mari fiind considerată ca un semn de 
nenorocire; omul se apără de ea prin magie: musca este prinsă, uscată, pisată, amestecată cu 
rachiu, pusă sub icoană, în speranţa că insecta astfel înfrântă şi domolită va speria şi alunga pe 
celelalte surate ale sale (COMAN,ll,p.llO-lll;116-117). Ca omul să se vindece de friguri, să se 
prindă trei muşte de cal, puse apoi în trei vişine, care să fie mâncate dimineaţa pe stomacul gol - 
Dolj; când muştele aparînainte de Sfântul Alexie (17 martie), este semn că vremea rece va mai 
dura - Suceava; se strică vremea când umblă muştele pe lângă foc - Suceava; este semn de vijelie, 
când muştele înţeapă rău - Botoşani; va ploua, când muştele, aşezate pe pielea omului, înţeapă - 
Ţara Oltului; tot semn de ploaie este şi când muştele au corpul puţin umed şi rece, se lipesc de 
pielea omului şi înţeapă tare, iar gonite revin cu insistenţă în acelaşi loc - Muntenia;Bucovina 
(2.GOROVEI,p.94;156;261;264-265; 2.MARIAN,l,p.86; GOLOPENŢIA,p.l46; NOTE, Antonescu). 

Când înţeapă muştele tare este semn că va ploua - Teleorman (2.CHIVU,p. 247). Când pişcă 
muştele tare este semn că vremea se va schimba în rău - Maramureş (BOGDAN,p.10). Nu va avea 
spor şi chiar va regresa cu treburile pe care le are de rezolvat cel care visează muşte - Suceava 
(NOTE,Băncescu). 

MUSTAŢĂ 

Bărbatul care poartă mustăcioară (musculiţă) pe buză este un om pătimaş - Tecuci; se crede că 
bărbaţii cu mustăţile mari au noroc la pus şi la conservat murăturile - Tecuci 
(2.GOROVEI,p.33;171). 

MUŞEŢEL (Matricaria chamomilla - DLRM,p.523) 

Cunoscută şi sub numele de romaniţă, florile plantei sunt folosite în medicină, sub formă de 
infuzie, în special pentru efectul dezinfectant; din această cauză, când moaşa pleacă la o femeie 
gravidă, ca să o asiste la naştere, printre alte buruieni de leac, îşi pune în traistă şi un buchet de 
muşeţel - Bucovina (COJOCARU,p.l28). Deoarece este pusă în prima apă, în care se scaldă nou- 
născutul, alături de alte obiecte, romaniţa primeşte în context şi semnificaţii simbolice 
(4.POP,p.l30). Apariţia în vis a romaniţei semnifică sănătate şi precizie în tot ceea ce se 
înfăptuieşte - Suceava (NOTE,Băncescu). 

NALBĂ (Malva silvestris; Althaea roşea; Althaea officinalis - DLRM,p.527) 

Dacă primăvara răsare nalbă multă este semn că anul va fi bogat în roade, în special în porumb - 
Vâlcea (2.GOROVEI,p.l9). 

NAN 

Tipul popular al nerodului, regăsibil în expresiile populare de genul „Caută Nan iapa şi el e călare 
pe ea" (ŞĂINEANU,l,p.200). 

NAP ( Brassica napus esculenta - DLRM,p.527) 

Va pierde din averea agonisită până în prezent cel care se visează tăind napi - Suceava (NOTE, 
Băncescu). 

NAS 

Se crede că nasul este o parte a sufletului, uneori chiar sufletul în întregime; cine stăpâneşte nasul 
mortului stăpâneşte mortul, sufletul şi puterile acestuia; de aceea pisica, animal inutil, format 
dintr-un amestec de malefic şi benefic, mănâncă nasul celui mort (COMAN,l,p.70). Se spune că 
fetiţa care îşi poate vedea singură vârful nasului va avea mai târziu mulţi copii - Bucovina; când îl 
mănâncă nasul pe cineva, cu siguranţă va plânge - Muntenia;laşi;Suceava; dacă un copil minte, i se 
spune că i se înmoaie nasul - Maramureş; sau că îi creşte nasul - Muntenia (2.GOROVEI,p.l56;157; 
158;BOGDAN, p,130;NOTE,Antonescu). Pentru cine se visează că are nas mic sau că l-a pierdut 
înseamnă pagubă; dar dacă se visează cu nasul mare este semn că va dobândi un câştig; în schimb, 
dacă se visează că are două nasuri înseamnă ceartă, care se poate încheia chiar cu bătaie - Suceava 
(NOTE,Băncescu). 

NASTURE 

Să nu se spele lenjeria fetelor şi feciorilor cu nasturii şi celelalte cheotori nedesfăcute, fiindcă nu se 
mai căsătoresc - Buzău; se crede că, dacă de la vreo piesă de vestimentaţie cade un nasture, este 
semn că purtătorul cu siguranţă va suferi o neplăcere - Bucovina (2. GOROVEI,p.ll2). Mortul să nu 
fie îngropat cu nasturii încheiaţi, pentru că nu se va putea recăsători soţul sau soţia 
supravieţuitoare - Mureş (2.POP,p.42). 

NAŞ 

Naşii asistă pe cel care trece de la o stare socială la alta, asistă pe copil la botez şi pe tinerii care se 
căsătoresc la nuntă; ei iniţiază, în sensul riturilor de trecere, pe cei care efectuează trecerea într-o 
nouă stare, rol sau funcţie care se regăseşte la toate popoarele europene; darîn comunităţile 
tradiţionale româneşti, năşia nu este o funcţie ocazională, ci are caracter de durată, stabilindu-se 
prin intermediul ei cel de al treilea mod de înrudire, deoarece persoanele care asistă la cununia a 
doi tineri asigură şi asistenţa la botezul tuturor copiilor cuplului năşit; în cazul că naşul care a 
asistat tânăra pereche la cununie moare, sarcina revine în continuare fiului cel mai mare al 
acestuia, iar dacă şi acesta lipseşte rolul este preluat pe rând de ceilalţi fii ai celui care a stabilit 
iniţial această relaţie de rudenie (4.POP,p.l5). Naşii sunt cei sub ale căror iniţiere şi tutelă se va 
înfiripa şi se va fortifica noua familie; uneori relaţiile dintre naşi şi fini sunt chiar mai strânse şi mai 
viguroase decât cele pe care tinerii le au cu rudele lor consangvine, naşii asumându-şi rolul dificil al 
patronajului spiritual şi moral; au rol important la gătitul miresei şi mirelui, la bărbieritul ritual, la 
schimbarea portului „fetesc" cu acela „nevestesc", la jocul miresei şi la pornitul „cinsteior", adică în 
momentele cheie ale ceremonialului de trecere (ŞEU-LEANU,p.207). Naşul este considerat ca un 
fel de al doilea părinte al copilului, iar blestemul naşului este considerat a fi mai tare ca blestemul 
părinţilor - Mehedinţi (CIO-BANU,p.77). Când unei femei îi tot mor copiii, se spune că este bine să 

schimbe naşul sau nănaşa - Ţara Oltului; dacă naşii unei tinere perechi nu sunt ei înşişi cununaţi la 
biserică, proaspetei familii nu-i va merge bine în gospodărie - Suceava (GOLOPENŢIA,p. 104; 
2.GOROVEI,p.l74). 

NAŞTERE (A NAŞTE) 

Ca femeia însărcinată să nască uşor, se face în zi de marţi un descântec „de pază"; viitoarea mamă 
duce unei descântătoare o frânghie împletită din brăcirile ei, din care bătrâna măsoară trei coţi şi 
zice un descântec; apoi ia un cuţit, cu ajutorul căruia face pe brăciri semnul tăierii lui, timp în care 
rosteşte un alt descântec; merge apoi în grădină, având cu sine şi cămaşa gravidei, puţină făină de 
grâu şi o bucată de pânză adusă tot de gravidă; pânza este întinsă lângă o buruiană numită 
„sceavă"; face din făină nouă colăcei, măsuraţi în jurul degetului mic de la mâna dreaptă, îi pune 
pe pânză şi pe fiecare colăcei aşează câte o monedă; în jurul colăceilor pune brăcirile şi pe toate le 
ocoleşte cu cărbuni aprinşi şi tămâie, timp în care rosteşte alt descântec; obiectele sunt lăsate în 
acel loc până a doua zi dimineaţa, când gravida vine din nou şi merge împreună cu descântătoarea 
să vadă dacă s-a vestejit buruiana şi dacă din colaci este mâncat; dacă da, înseamnă că femeia va 
naşte „în ceas bun", dacă nu sunt mâncaţi colăceii este semn rău; se crede că, în noaptea trecută, 
vine o insectă, numită „Pază", care mănâncă din colăcei şi roade rădăcina buruienei şi, fiind sătulă, 
nu mai poceşte pe gravidă; femeia însărcinată primeşte înapoi cămaşa, brăcirile, ca să se încingă 
cu ele, iar pânza şi banii rămân descântătoarei ca plată pentru truda ei; în timpul travaliului, se 
pune lângă patul femeii o furcă de tors, un topor şi o măciucă, în credinţa că, de va fi fată, să tragă 
la furca de tors, de va fi băiat, să tragă la topor; dacă travaliul este îndelungat şi se vede că 
naşterea va fi grea, femeia este aşezată în genunchi, crezându-se că această poziţie uşurează 
naşterea - Banat; în zona Sibiului, când nu poate naşte, femeii i se dă să bea apă de pe icoanele 
Maicii Domnului, soţul ei trage cu o puşcă peste casă, iar moaşa izbeşte de trei ori cu piciorul în 
uşă; în alte părţi ale Transilvaniei, când încep durerile facerii, bărbatul ia două topoare şi le 
împlântă încrucişat într-unul din stâlpii care susţin acoperişul; unele moaşe din Bucovina, văzând 
că femeia nu poate naşte, pun sub aşternutul ei un topor, un cuţit sau orice alt obiect din metal, 
care să-i aline durerile şi să grăbească naşterea; în Bihor şi Suceava, se crede că nu este bine să ştie 
altcineva că femeia naşte, pentru că, se spune, cu cât ştiu mai mulţi, cu atât mai greu va naşte 
femeia; în Suceava, dacă a intrat cineva în casă, fără să se bage de seamă, atunci este oprit pe loc 
până după naşterea pruncului, pentru că, dacă l-ar lăsa să plece, ar urma o naştere şi mai grea; în 
Banat, când încep durerile şi gravida nu naşte în timp de o oră, femeia ia tămâie şi smirnă, mai ales 
din cea procurată la marile sărbători (Crăciun, Bobotează, Paşte) din cădelniţa preotului şi se 
afumă cu ele, ca să o ajute Maica Domnului, care ţine întotdeauna cu femeile care sunt în durerile 
facerii; în Suceava, dacă nu poate naşte, gravidei i se descântă „de ursită", adică o femeie ia 
toporul, se duce la colţul casei dinspre icoana de răsărit şi, făcând semnul crucii cu toporul rosteşte 
un descântec, apoi împlântă toporul în colţ; face la fel şi la celelalte colţuri ale casei; la urmă, se 
duce la meşter-grindă şi împlântă toporul în ea, lăsându-l acolo peste noaptea următoare, 
crezându-se că astfel este legată cea care a ursit şi dezlegată gravida să nască; în Transilvania, când 
femeia nu poate naşte, descântătoarele desfac sau întorc, luând apă sfinţită de la Bobotează într- 
un vas nou, dau femeii să bea de trei ori din ea, apoi o spală de trei ori, rostind cu voce tare un 
descântec, tot de trei ori, ţinând totodată uşa deschisă; la urmă tămâiază, ca să alunge spiritul cel 
rău al facerii din încăpere, iar vasul îl îngroapă la miezul nopţii într-un loc pe unde rar se umblă; în 
Suceava, crezându-se că nu poate naşte, fiindcă este deocheată, femeii i se fac descântece de 
deochi, luându-se nouă cărbuni aprinşi care sunt puşi într-un vas cu apă neîncepută; după aceea, 
se iau nouă bucăţele de fier de găsit sau trei frigări, le leagă pe toate la un loc cu ajutorul unei 
brăţări de coasă, le pune la încălzit şi apoi, scoţându-le din foc, începe să descânte cu ele apa din 
vasul cu cărbunii stinşi, rostind textul de trei ori; spală apoi cu apă descântată gravida, pe faţă şi pe 
tâmple, iar o parte i-o dă de băut, restul aruncându-l pe un par ( 3 . MARIAN,p.31-33;35-36;38-39). 

Copilul rezultat dintr-o naştere uşoară este mai deştept - Galaţi (2.GOROVEI,p.76). înseamnă 
bucurie şi noroc pentru cel care visează o naştere; întristare urmată de bucurie pentru cine visează 
naşterea unei fete; şi durere, chiar pierdere grea pentru cine visează naştere după un travaliu 
greu, sau naşterea unui făt mort - Suceava (NOTE,Băncescu). Serii simbolice: marţi-brăcire-cuţit- 
cămaşă-făină-pânză-colac-deget (de la mâna dreaptăj-monedă-cărbune-tămâie-descântec] furcă 
de tors-topor-măciucă; descântec-cărbune-apă neîncepută-fier-9. 

NĂFRAMĂ v. BASMA; SOVON. 

NEAM v. RUDĂ. 

NEG 

Tumoarea de mici dimensiuni, de formă rotundă, nedureroasă, care se formează pe piele, numită 
în unele zone şi „negel" (pl. negei), primeşte conotaţii negative în credinţele tradiţionale 
româneşti; astfel, se crede că, dacă vede cineva, la vreun om, negi şi se apucă să-i numere, precis 
că îi vor apărea şi lui - Bucovina (2.GOROVEI,p.l65). Cine visează negi pe propriile picioare sau pe 
ale altora este semn că va suferi de o boală timp îndelungat - Suceava (NOTE,Băncescu). v. 
ALUNIŢĂ. 

NEGHINĂ ( Agrostemma githago - DLRM,p.535) 

în contrast cu grâul, în lanul căruia creşte în mod obişnuit, neghina conotează, logic, elemente 
negative, care conduc la interdicţii; în consecinţă, nu se pune neghină în leagănul copilului pentru 
că, se crede, acesta nu va mai avea odihnă: cât va fi mic, va fi permanent agitat, iar la adolescenţă 
şi maturitate va deveni un om fără stare, un rătăcitor (BALASZ,l,p.40). v. GRÂU. 

NEGRU 

Documentul fundamental al culorii este culoarea naturală a animalului, a vegetaţiei, a naturii în 
devenirea lor, în funcţie de anotimpuri şi de stihii; culoarea neagră, identificată cu pământul, care 
este „cimitirul", ca şi locul cu putere de a renaşte viaţa, în unele religii, a trebuit să capete de 
timpuriu semnificaţia pe care o are şi astăzi, adică negrul este culoarea lumii celeilalte, a 
infernului; „mioara laie", adică neagră, bârsană sau nu, pentru că şi oaia bălană este bârsană, este 
cea care atrage atenţia ciobanului din „Mioriţa", prin comportamentul ei nefiresc; întrebată ce are, 
ea răspunde că păstorului i se apropie moartea, numind totodată făptaşii şi motivul pentru care 
aceştia vor ucide; în consens cu toate acestea, trebuie subliniat că, mai demult, în ajunul zilei 
hotărâte pentru înmormântarea unui om, erau aduse în curtea celui decedat mai multe oi sau 
berbeci, mai cu seamă negri, şi după ce răsăreau stelele, se făcea o groapă, se lipeau lumânări de 
coarnele animalelor aduse, acestea erau întoarse cu faţa către apus, preotul le citea o rugăciune şi 
apoi oamenii le sacrificau pe marginea gropii, pentru ca sângele să se scurgă în ea; preotului i se 
dădeau capetele şi pieile animalelor, de unde şi vorba rămasă după dispariţia obiceiului „a dat 
pielea popii", adică a murit - Banat;Bucovina; negrul este culoarea pământului şi a morţii, iar oaia 
şi berbecul de culoare neagră sunt moşteniri arhaice în riturile româneşti de înmormântare, de 
unde au trecut şi în epica orală; divinaţia prin mijlocirea unei piei negre de berbec sau de oaie este 
destul de bogată în arealul culturii tradiţionale româneşti, fiind întâlnită în Europa de sud-est şi în 
Italia (BUHOCIU,p.408-410). în opoziţie cu albul, negrul este propriul său egal în valoare absolută; 
asemenea albului, se poate situa între polii extremi ai gamei cromatice, ca limită a culorilor calde, 
ca şi a celor reci; după aspectul mat sau luminos, el devine absenţa ori suma culorilor, negaţie ori 
sinteza lor; simbolic, negrul este cel mai adesea înţeles sub aspectul său rece, negativ; contra- 
culoare a oricărei culori, el este asociat tenebrelor primordiale, indiferenţei originare; în acest 
sens, el aminteşte semnificaţia albului neutru, a albului-vid, şi serveşte ca suport reprezentării lor 

simbolice analoage, cai ai morţii, când albi, când negri (URSACHE,p.277-278). Este culoarea prin 
excelenţă funerară (CO-MAN,ll,p.30). Este culoarea teluricului (EVSEEV,p.l41). Este simbolul 
divinităţilor şi duhurilor care trăiesc sub pământ (ZAHACINSCHI,p.7). Simbolizează vârsta senectuţii 
şi a văduviei; este bine de crescut pe lângă casă animale şi păsări de culoare neagră, pentru că 
aduc noroc - Suceava (2.GOROVEI,p.254;PRESA). Se crede chiar că animalele domestice, precum 
caii, porcii, cornutele mici şi mari, păsările, care sunt de culoare neagră, ar trăi mai mult, fiindcă nu 
se „lipeşte boala de ele", conform concepţiei că negrul vieţuitoarelor ar apăra mai bine împotriva 
acţiunii malefice a duhurilor rele, care sunt şi ele tot negre - Gorj (CĂRĂBIŞ,p.llO). 

NEGURĂ v. CEAŢĂ. 

NEVĂSTUICĂ (Muttela nivalis - DLRM,p.541) 

La origine, nevăstuica a fost o fată de preot, dar, de leneşă ce a fost, a fost transformată în animal - 
Dolj; dacă îi iese cuiva în cale o nevăstuică este semn că-i va merge bine - Suceava; când este 
văzută, nevăstuica trebuie prinsă, omorâtă şi să i se ia pielea, pentru că este bună la tratarea 
animalelor care au fost muşcate de nevăstuică - Vâlcea; când este întâlnită, mai bine s-ar face să 
fie lăsată în pace, pentru că se poate răzbuna, muşcând vreo vită, care moare, dacă nu este 
afumată cu piele de nevăstuică - Suceava; pielea de nevăstuică este bine să fie spălată cu apă, iar 
cu acea apă să fie spălate şi stropite vitele muşcate de animal, ca să le treacă rănile - Vâlcea; sau să 
fie spălate rănile cu apa în care a fost spălată o piele de nevăstuică - Suceava; să se spele rana 
provocată de muşcătura de nevăstuică cu o piele de nevăstuică, introdusă în apă, sau se strecoară 
apă printr-o piele de nevăstuică şi se spală rana cu acea apă - Ţara Oltului; cine a fost muşcat de 
vreo vietate, dar nu se ştie de care, cel muşcat să se lege peste rană cu un petic de blană de 
nevăstuică şi se va vindeca - Tecuci; sau apa în care a fost spălată o piele de nevăstuică să fie dată 
de băut vitei muşcate, ca să se vindece - Vaslui; tot cu apă în care a fost spălată o piele de 
nevăstuică se spală şi muşcătura ei la om - Tecuci; pielea de nevăstuică este bună pentru tratarea 
oricărui fel de muşcătură - Neamţ; dacă, la sfârşitul iernii, nevăstuicile au blana neagră, este semn 
că primăvara este foarte aproape, dar, dacă au blana albă, înseamnă că iarna va mai dura - 
Suceava (2.GOROVEI,p.l4;156-157;166-167;268;GO-LOPENŢIA,p.l36;). Se spune că s-ar trage 
dintr-o nevastă leneşă şi rea şi de aceea are spaimă de furca de tors şi de fus, asocierea ca şi 
legendele fiind create din cauza etimologiei populare, după care cuvântul nevastă a dat 
nevăstuică, la care trebuie adăugat că, în conformitate cu gândirea tradiţională, o femeie rea 
trebuie să fie neapărat şi leneşă, deoarece torsul este un simbol al femeii casnice, iar refuzul 
acestei îndeletniciri reprezintă chiar refuzul condiţiei feminine; face parte din familia vieţuitoarelor 
nedorite, a acelora care dau târcoale casei, fiind gata oricând să fure ceva din bunurile cu greu 
agonisite de gospodar; teama de nevăstuică conduce la un singur gest magic, punându-se prin 
locul pe unde trece animalul o furcă de tors, sau un caier, sau un fus, fiindcă se crede că nevăstuica 
se teme de aceste obiecte casnice, procedeul fiind similar cu acela folosit împotriva cârtiţei; pentru 
că bântuie prin preajma gospodăriei, muşcând păsările şi vitele, otrăvind totul în jurul ei, 
nevăstuica este o apariţie temută şi nedorită; se crede chiar că, dacă este necăjită cu tot felul de 
încercări de a i se stăvili acţiunea malefică, ea otrăveşte apa din care beau oamenii; mai trebuie 
precizat că, prin legătura negativă cu torsul, nevăstuica se raportează la o altă reprezentare 
malefică, Joimăriţa; amândouă sunt rele, duşmance ale omului, amândouă ţin de spaţiul domestic 
şi sunt conotate de tors, de hărnicia ori lenevia femeii casnice; ele constituie cei doi poli ai unui 
sistem construit în jurul actului torsului: Joimăriţa este o figură demonică, care veghează asupra 
acestei activităţi, pedepsind femeile leneşe, mai ales pe acelea care întârzie torsul căiţilor; în 
schimb, nevăstuica este victima unui tors neîmplinit, este fiinţa blestemată pentru că a fost 
trândavă şi nu a descâlcit nici un fir de pe furca ei (COMAN,l,p.l30-132;2.OLTEANU,p.319). 

NICOARĂ 

Numele popular al Sfântului Ierarh Nicolae şi al zilei în care este sărbătorit - 6 decembrie 
(ŞĂINEANU,l,p.206). v. DECEMBRIE. 

NINSOARE (A NINGE) 

Când ninge cu fulgi mari, se spune că atunci Dumnezeu se descalţă de obiele - Tecuci; va fi toamnă 
lungă, când ninge în zilele dintre Sântă-Măria Mare (15 august) şi Sântă-Măria Mică (8 septembrie) 
-Ţara Oltului (2.GOROVEI,p.l67;GOLOPENŢIA,p.l45). 

NISIP 

Se crede că nu este bine a se arunca oriunde nisipul din pipota păsărilor, pentru că acela care calcă 
în acel nisip poate să i se îmbolnăvească piciorul - Suceava (2.GOROVEI,p. 193). Va avea parte de 
întâmplări neobişnuite cel care se visează măsurând nisip; va fi nesigurîn tot ceea ce întreprinde 
cel care se visează văzând nisip; i se va umple viaţa de tot felul de nevoi şi greutăţi celui care se 
visează cărând nisip - Suceava (NOTE,Băncescu). 

NOAPTE 

Dovadă incontestabilă că în calendarul popular supravieţuiesc elemente specifice calendarelor 
lunare sunt cele aproximativ 17 sărbători nocturne şi priveghiuri: 5 şi 7 ianuarie; 19, 20, 26 şi 27 
februarie; 2, 13, 14, 15, 16, 22 şi 31 martie; 21 şi 30 noiembrie, 25 şi 31 decembrie; în mentalitatea 
tradiţională românească, noaptea se împarte în următoarele momente: a. amurg, amurgul serii, 
murg sau murgitul de seară, apus, asfinţit, asfinţite, sfinţit, sfinţite, când soarele a apus, când nu se 
vede, dar este o lucire în urma lui şi întuneric încă nu s-a făcut, adică atunci când se amestecă 
lumina cu întunericul; când se luptă ziua cu noaptea, până ce una rămâne învingătoare, sau, după 
cum spun bucovinenii, când începe a se îngâna ziua cu noaptea; b. seara, când începe a se 
întuneca; c. a treia strajă; d. pe la culcate, timpul culcării; e. miezul nopţii sau la cântători, adică 
momentul când sunt 12 ore din noapte sau când cântă cocoşii întâia dată; f. la mâncate, adică 
răstimpul dintre cântători şi zori; când este miezul nopţii, ora 12, se zice miez de miază-noapte; 
când cântă cocoşii întâia oară noaptea, atunci este ora 12 sau miezul-nopţii, când cântă a doua 
oară este ora 3 după miezul-nopţii, iar când cântă a treia oară şi gâştele încep să gâgâie atunci se 
face ziuă; seara începe când răsare luceafărul de seară, iar când asfinţeşte Găinuşa şi răsare 
Luceafărul de dimineaţă, atunci se face ziuă; Găinuşa, spun moţii din Munţii Apuseni, răsare cu 
zorile cam prin 11 din luna lui cireşar; Rariţele răsar cu zorile pe la începutul Postului Sfintei Mării; 
Găinuşa şi Rariţele asfinţesc pe la Sfântul Nicolae, odată cu seara; Toaca asfinţeşte seara pe la 
Vinerea Mare (14 octombrie); puţin mai târziu ca Toaca asfinţeşte Crucea şi pe urmă Capul de Bou; 
pentru arătarea timpului, este mai bun Sfredelul şi cel mai bun este Carul, care se zăreşte 
totdeauna pe cer; în unele zone, chiar şi copacii necesari pentru construcţia caselor se taie numai 
noaptea, pe lună plină; timpul de la ora 12-1 noaptea este timp necurat şi deci umblarea pe uliţe, 
prin cimitire ori locuri misterioase este periculoasă, fiind timpul spiritelor (strigoi, moroi) şi a altor 
spirite necurate; se susţine chiar că, la această oră, însuşi miezul sau puterea nopţii umblă pe 
pământ sub diferite înfăţişări; dacă un om se întâlneşte cu miezul nopţii, el trebuie să-şi facă 
semnul crucii - Banat (2.MARIAN,l,p. 80-81;12.GHINOIU,p.58-59;217). Să nu se iasă noaptea din 
casă decât numai după ce s-a făcut semnul crucii - Tecuci; dacă pe om îl apucă noaptea pe drum, 
să nu privească înapoi, pentru că rămâne cu gâtul strâmb - Ialomiţa; nu este bine să se privească 
noaptea într-o fântână părăsită - Suceava; noaptea nu se mătură prin casă - Dolj;Suceava; nu este 
bine să se spele cineva pe ochi noaptea, pentru că orbeşte - Dolj; noaptea nu se lasă afară, la 
uscat, scutecele copilului, deoarece vin duhurile necurate şi le dau vreo boală - Moldova;Suceava; 
apa în care au fost scăldaţi copiii nu se aruncă noaptea afară - Suceava; dacă noaptea este cerul 
senin, cel ce intră în casă să nu spună, pentru că se crede că, în nopţile senine, cei înecaţi ies afară 

din apă, dar, dacă se spune că este senin, ei sar din nou în lac, iaz, baltă etc. - Bacău; noaptea, 
vasele goale se aşează cu gura în jos, iar cele cu apă se acoperă - Suceava; i se vor strica uneltele 
celui care coseşte sau seceră pe timp de noapte - Suceava; să nu se facă ţevi pentru suveică, sau să 
se depene fire în timpul serii şi al nopţii, pentru că mor vitele sau le mănâncă animalele de pradă - 
Gorj;Dolj; nu este bine să se vorbească despre morţi noaptea - Dolj; este păcat dacă se plânge 
mortul în timpul nopţii - Tecuci (2.GOROVEI, p,151;167;214;254-255;273). Se crede că noaptea apa 
este necurată şi de aceea nu se aduce apă în casă după înserare; dacă este totuşi necesar, trebuie 
să se spună „Binecuvântaţi apa" (CĂLIN,p.44). îl vor mânca lupii pe cel care se piaptănă noaptea - 
Maramureş (BOGDAN,p.93). Nu este bine să se uite, noaptea, copiii pe ferestre, pentru că se 
sperie şi se scapă noaptea în pat; nu este bine să se răspundă dacă este auzită o voce care strigă 
pe cineva pe nume şi nici să se iasă afară, fiindcă se crede că pe acela îl cheamă răul; nu este semn 
bun când se visează că este noapte, dar este o bună prevestire când se visează noapte luminoasă, 
cu stele; pentru cine visează întuneric înseamnă taină, secrete, chiar boală; pentru cine se visează 
stând pe întuneric înseamnă silă, dar pentru cine se visează ieşind din întuneric este semn că va 
scăpa de o primejdie - Suceava (NOTE,Băncescu). 

Miezul-nopţii. Are origine stihială, fiind clipă determinată de credinţa în demoni şi strigoi 
(BUHOCIU,p.27). Se crede că miază-noaptea ar fi o nălucă; ea umblă pe la răspântii de drum, de la 
asfinţitul soarelui şi până la miezul nopţii (VLĂDUŢESCU, p.59). Este un duh rău, umblă seara pe 
câmp şi poate lua forma unei căpiţe de fân, care se aşează pe spinarea drumeţului întârziat şi îl 
umple de transpiraţie - Vrancea (2.STAHL, p.187). Se spune că ar fi om-de-noapte, care nu face 
nimic, numai umblă aşa; cineva povesteşte că l-a întâlnit la munte, a vrut să-l prindă, dar nu a 
putut, pentru că omul-nopţii fugea (2.0LTEANU,p.215). Miezul-nopţii este ca o negură mare şi 
deasă, de mărimea unui car cu fân, fără să se distingă vreun membru sau o parte a trupului; 
aşadar, este o namilă neagră şi informă, care merge încet, fără nici un zgomot, noaptea, dar numai 
până la cântatul cocoşilor, pe şosele şi pe drumuri largi de câmpie - Gorj (CĂRĂBIŞ,p.ll5). La 
jumătatea distanţei dintre apus şi răsărit, dintre punctele care indică ieşirea şi reintrarea soarelui, 
se situează Puterea-Nopţii sau Miezul-nopţii; între căderea serii şi miezul nopţii se desfăşoară un 
timp enigmatic, în care circulă numeroase reprezentări malefice; Miezul sau Puterea-nopţii este 
momentul culminant, când binele şi răul se confruntă cu străşnicie, victoria dintre ele nefiind încă 
decisă; treptat, spaţiul şi timpul nocturn se purifică, forţele binelui atingând puterea maximă la 
ivirea zorilor; de aceea, Miezul-nopţii şi Miezul-zilei sunt momente diametral opuse pentru 
împlinirea sau anularea actelor magice; miezul-nopţii este momentul critic când forţele şi deci şi 
şansele victoriei, ale binelui şi răului, sunt puse în cumpănă; tot acum se culeg anumite plante, 
considerându-se că puterile malefice, care ating atunci punctul maxim, au şi putere maximă în leac 
sau putere de vindecare a bolilor prin însuşi ritualul culegerii lor la miezul-nopţii (12.GHINOIU,p.5; 
46;216). Se crede că pruncii născuţi după miezul-nopţii sunt mai norocoşi în viaţă - Moldova; 
pruncii care morînainte de miezul-nopţii iau cu ei pâinea şi averea părinţilor, iar cei care mor după 
miezul-nopţii lasă părinţilor pâinea şi averea - Suceava; nu este bine să se umble pe la miezul- 
nopţii, deoarece atunci duhurile rele întâlnesc pe om şi îl duc într-o bulboană, să-l înece, sau cel 
puţin în nişte spini, bătându-şi astfel joc de el - Suceava; la miezul-nopţii, omul să nu se afle pe 
drum şi mai ales să nu zăbovească pe la răspântii, fiindcă se va întâlni cu diavolul sau cu alte duhuri 
rele, precum ar fi sfânta, ciuma etc., care îl pot schilodi sau îmbolnăvi - Teleorman; nu este bine să 
se scoată apă din fântână la miez de noapte, pentru că diavolul smuceşte ciutura şi îl trage pe om 
la el în adâncuri - Tecuci; să nu se ia şi nici să se bea apă din izvoare la miez de noapte, deoarece 
sunt băute odată cu apa şi balele necuratului, care trece la acest ceas pe deasupra apelor, sau 
omul poate fi betegit de lucrul-slab, care spurcă totul tocmai în acest moment al nopţii; dacă este 
nevoie să se aducă apă de la fântână, este bine ca, înainte de a se bea din ea, să se arunce de trei 
ori câteva picături în foc şi să se facă semnul crucii, pentru că atât diavolul, cât şi lucrul-slab, fug şi 
omul scapă sănătos - Ţara Oltului; cine are pistrui pe faţă să se spele pe obraji cu apă, la miezul- 

nopţii, când cântă cocoşii - Tecuci (2.GOROVEI,p.78;150;168;195;206;GOLOPENŢIA, p.77-78). 
Noaptea nu este bine să fie strigat un om aflat în casă, în ogradă sau pe fereastră, pentru că 
miezul-nopţii îl poceşte pe cel ce o face - Maramureş (BOGDAN, p.100). 

Miază-noapte. în înţelesul de punct cardinal (nord), simbolizează întuneric, frig, iarnă, moarte 
(12.GHINOIU,p.5). Dacă prăjina, care susţine bradul confecţionat la nuntă, se apleacă spre apus 
sau miază-noapte este semn rău pentru cei doi tineri căsătoriţi - Mehedinţi (CIOBANU,p.78-79). 

NOD 

înainte de a se pune capacul pe sicriu, sau înainte de a se sfârşi slujba de prohodire în biserică sau 
în capela cimitirului, mortului i se deznoadă baiera cămăşii, precum şi orice alt nod are la 
îmbrăcămintea de pe el, ca să se poată căsători bărbatul sau femeia care rămâne după cel decedat 
- Sibiu;Năsăud; sau se dezleagă chiotorile cămăşii, crezându-se că nu este bine să-i fie cununia 
legată, înnodată celui rămas văduv - Bucovina (3.MARI-AN,III,p.172-173). 

NOIEMBRIE (Brumar; Brumariu; Brumaru Mare; Promorariu) 

Prin decret semnat de către Mihail Comneanul, la 1166, sunt fixate zilele în care este interzisă 
orice muncă: 13 , 14 , 16 , 21 şi 30 noiembrie; sunt permise unele munci (fără a se menţiona şi care 
dintre ele, dar se poate presupune că este vorba de acele activităţi diurne de pe lângă gospodăria 
omului) în zilele de 1 , 8 şi 28 noiembrie; considerându-se că sunt prea multe sărbători şi că românii 
mai mult beneficiază de zile de odihnă decât de zile de muncă productivă, din iniţiativa Vienei, 
Ghedeon Nichitici, episcop ortodox de Sibiu, emite o circulară, la 1786, prin care fixează ziua de 21 
noiembrie ca fiind singura zi nelucrătoare din această lună (GRAMA,p.69-72). într-una din zilele 
primei săptămâni din această lună, se merge în pădure şi se taie de la un copac câteva surcele; 
dacă acestea sunt uscate, iarna şi vara viitoare vor fi secetoase, iar, dacă sunt umede, cele două 
anotimpuri vor avea cantităţi ridicate de precipitaţii; în prima sâmbătă din această lună se face 
pomenirea morţilor; din 17 sau 18 noiembrie, marea îşi conteneşte valurile, din cauză că o pasăre, 
numită Albion, scoate puii; cum va fi timpul în ziua de 24 noiembrie, tot aşa va fi şi anul următor; 
cum va fi vremea în ziua de 25 noiembrie, aşa va fi şi în ziua de 13 decembrie; cum va fi în 26 
noiembrie, tot aşa va fi şi luna februarie; este luna brumei şi a promoroacei; se spune că Brumarul 
este cel de al treilea străjer al Zânei Toamna; în cântecul bătrânesc „ Brumarul", Floarea-Soarelui, 
care stă în poarta Raiului ca să judece florile, îl întreabă: „Dor tu, cine să fii oare,/Voinicelule 
călare,/Alb ca fulgul de ninsoare?", iar voinicul răspunde: „Cine sunt? Brumaru Mare,/De cad ziua- 
n prânzul mare,/Iau mirosul de la floare/Şi când iau miroaseie,/Veştejesc şi florile!"; se spune că 
această lună este benefică pentru cei care lucrează cu foc şi pentru comercianţi (PRESA). 

1 noiembrie - Sfinţii Doctori fără de arginţi Cosma şi Damian din Asia, prăznuiţi şi în ziua de 1 
iulie; în tradiţia populară este ziua când ciobanii coboară oileîn sate; se aprind multe lumânări, în 
special la mormintele din cimitire, ca să aibă morţii lumină pe lumea cealaltă; este considerată şi 
ziua celor răi - Transilvania;Maramureş (BOGDAN,p. 101). în popor, ziua este ţinută, pentru că se 
crede că vindecă toate bolile (PRESA). 

8 noiembrie - Soborul Sfinţilor Arhangheli Mihail şi Gavriil. Poporul îi consideră drept 
conducătorii înarmaţi ai cetelor de îngeri, purtători ai săbiei morţii, sunt puternici şi nepărtinitori; 
sub autoritatea şi mâna celor doi Arhangheli se află toate vietăţile şi oamenii, atât cei vii, cât şi cei 
morţi; ei sunt aceia care iau sufletele oamenilor când aceştia trec în lumea celor drepţi; pentru 
aceasta, se aprinde la biserică o lumânare, care are rolul să lumineze sufletul în viaţa cea veşnică; 
se spune că ei sunt cei care transportă sufletele morţilorîn Grădinile Raiului; ziua este dedicată 
odihnei şi rugăciunii; totuşi poporul face diferenţe în rolul pe care îl îndeplineşte fiecare dintre cei 
doi; Mihail este îngerul morţii, care întâmpină sufletele celor morţi imediat ce acestea părăsesc 
trupurile; el trece sufletele de cele 24 de vămi ale văzduhului şi goneşte cu sabia de foc pe demonii 
care îndrăznesc să se apropie; îngerul Mihail este purtător de lumină, cel ce va anunţa sfârşitul 

lumii şi Judecata de apoi, „trâmbiţând trâmbiţa cea de pe urmă"; uneori, Arhanghelul Mihail are în 
pază şi apărare cheile Porţilor împărăteşti ale Raiului; despre Arhanghelul Gavriil (aducătorul de 
veşti bune) se crede că veghează la capul bolnavului care trebuie să moară şi la picioarele acestuia, 
dacă îi este dat să mai trăiască; el este cel care a adus vestea naşterii lui lisus Hristos, spunându-i 
Maicii Domnului: „Bucură-te Mărie, Domnul este cu tine"; tot el este cel care i-a înştiinţat pe 
părinţii Sfintei Fecioare (loachim şi Ana) că Dumnezeu îi va binecuvânta prin naşterea unui copil; 
de asemenea, Elisabeta, mama lui loan Botezătorul, a primit vestea venirii pe lume a înainte- 
mergătorului tot de la Gavriil şi tot el este şi îngerul îmbrăcat în veşminte albe, care a spus 
femeilor mironosiţe: „Nu plângeţi, Hristos a înviat"; Arhanghelul Gavriil este cel care dezleagă 
blestemele care cad asupra oamenilor şi cel care hotărăşte viaţa şi moartea oamenilor, luptându- 
se cu diavolul pentru sufletele creştinilor; citirea cu credinţă a „Acatistului Sfinţilor Mai Marilor 
Voievozi Mihail şi Gavriil" poate aduce tămăduirea bolilor, poate descoperi lucrurile pierdute şi 
poate dezlega farmecele şi cununiile; rugăciunea însoţită de milostenii către oamenii necăjiţi poate 
aduce rezultate mai bune; când sărbătoarea cade într-o zi de post de peste săptămână, ofrandele 
în mâncare trebuie să respecte interdicţia, pentru că altfel jertfa nu va fi primită; finii sunt datori 
să meargă la naşi cu daruri în colaci, curcani şi vin nou; se aprind la biserică lumânări de către 
credincioşi pentru a li se asigura lumina de veci după moarte; de asemenea, se aprind lumânări 
pentru cei care au murit de moarte năprasnică (înec, cutremur, accident, incendiu, război, crimă 
etc.); în Transilvania, ciobanii dau drumul berbecilor la oi şi tot în această zi, se spune, vara 
încredinţează vietăţile în seama Sfântului Nicolae (PRESA). 

11 noiembrie - Sfinţii Mucenici Mina, Victor şi Vichentie. Ziua este considerată în popor ca fiind 
Sărbătoarea tâlharilor - Moldova (2. MARIAN,l,p.83). 

12 -17 noiembrie, sărbătoare populară, care durează de la 12 la 17 noiembrie, cunoscută sub 
numele Filipii, denumită astfel după numele Sfântului Filip, prăznuit la 14 noiembrie; sunt 6 Filipi: 
trei în dulcele toamnei şi trei în Postul Crăciunului; ţăranul nu lucrează în aceste zile, crezându-i pe 
Filipi răi de lupi şi păgubitori la dobitoace (ŞĂINEANU,l,p. 99). Perioadă formată din trei zile înainte 
şi trei zile după începerea Postului Crăciunului şi considerată ca formând Zilele Lupului - Pădureni 
(PRESA). Perioada de împerechere a lupilor începe în jur de 15 noiembrie şi sfârşeşte cam pe la 1 
februarie, gestaţia durând în jur de 62-63 de zile, ceea ce face ca lupoaica să fete fie în plină iarnă, 
fie în plină primăvară; în acest interval de timp, cea mai severă interdicţie este scoaterea 
cărbunilor afară din casă, deoarece aceştia sunt căutaţi cu înfrigurare de către lupoaice, crezându- 
se că ele se prăsesc mâncând cărbunii căzuţi întâmplător sau aruncaţi din greşeală în gunoi; cu 
deosebire de Stretenie (2 februarie -întâmpinarea Domnului) şi Trisfetite (numele slav al 
sărbătorii ortodoxe Sfinţii Trei Ierarhi, adică Vasile cel Mare, Grigorie Teologul şi loan Gură de Aur, 
prăznuiţi la 30 ianuarie), grija gospodinelor este mult sporită, deoarece se crede că, în nopţile 
acestor zile, nu este lupoaică să nu dea prin sat şi să nu fure cărbuni din gunoi, pentru că, dacă nu 
găseşte, rămâne stearpă; în unele zone folclorice, Filipii de Toamnă durau de la 11 la 23 noiembrie 
şi variau de la trei la opt Filipi; aceste zile erau ţinute cu sfinţenie de către femeile căsătorite şi de 
cele văduve până spre sfârşitul sec. al XlX-lea; unele femei ţineau doar un Filip (pe primul), altele 
doi Filipi (pe primul şi al doilea), altele trei sau mai mulţi; când îşi căsătoreau fetele, mamele le 
încredinţau (alături de zestre) şi câte o zi de Filip; dacă aveau mai multe fete, se întâmpla ca mama 
să rămână fără Filipul ales de ea sau încredinţat ei; cel mai important şi temut Filip este Filipul cel 
Şchiop sau Filipul cel Mare, serbat la 11, 21 sau 30 noiembrie (12.GFIINOIU,p.81-82;284). La Filipii 
de iarnă (în Postul Crăciunului), să nu se toarcă lână din propria gospodărie şi nici cânepă pentru 
vreo cămaşă, fiindcă îi atacă şi-i omoară lupii sau îi trăsneşte pe cei care poartă acea cămaşă - Ţara 
Oltului (GOLOPENŢIA,p.lll;133). v. LUP 

13 noiembrie - Sfântul loan Gură de Aur, Patriarhul Constantinopolului. Tradiţia populară 
consideră această zi ca fiind Ziua Lupului (12.GFIINOIU,p.lOO). Se crede că acela care ţine această zi 
va fi învrednicit cu vorbire frumoasă, pentru a fi plăcut lui Dumnezeu şi oamenilor; nu este bine de 

arat, fiind zi de odihnă pentru vite şi pentru ca ele să fie ferite de muşcătură de şarpe şi de lup; se 
mai crede că este rea de boală şi de izbituri pentru cel care necinsteşte ziua; de asemenea, cel care 
lucrează este prins de friguri tot anul sau holdele îi vor fi bătute de piatră (1.0LTEANU,p.478). v. 
LUP. 

14 noiembrie - Sfântul Apostol Filip; Lăsatul secului pentru Postul Crăciunului. Şi această zi este 
consacrată lupului (numit gavăţ în Dolj şi gădine f în Banat); se crede că este bine să se lipească 
gura sobei, pentru ca tot aşa să se lege şi gura lupului şi, prin urmare, să nu fie adusă pagubă în 
rândul animalelor; să nu se deschidă deloc foarfecele, pentru ca gura lupului să rămână închisă; în 
Dolj, timp de trei zile, cât durează prin acele locuri Filipii de Toamnă, se ţine atârnată de lemnul 
hornului o secure, pentru ca întreaga familie să fie protejată de pagube (12.GHINOIU,p.284). în 
această zi, femeile măritate şi văduvele sărbătoresc Filipii, zi închinată divinităţilor protectoare ale 
împerecherii lupilor; nu se împrumută alimente sărate, nu se mătură, nu se scot gunoiul şi cenuşa 
afară din casă, nu se deschid ferestrele, nu se toarce; se crede că Filipii apără gospodăria de lupi şi 
îi ajută pe cei care respectă această zi; femeile nu se piaptănă, pentru ca asemenea părului încâlcit 
să rămână şi pădurea şi lupii să nu iasă din ea şi să se apropie de casele din sat; bărbaţii pot lucra 
orice, doar sfredelitul lemnului fiind interzis, fiindcă în caz contrar se crede că lupii vor ataca vitele; 
dacă se aruncă prin curte cenuşă amestecată cu jeratic, lupoaicele vin şi îl mănâncă, înmulţindu-se 
astfel mai mult, dar dacă nu mănâncă jar ele rămân sterpe (PRESA). Dacă în această zi se constată 
că pieptul găinii sacrificate pentru ospăţ este gros, atunci iarna va fi grea, iar dacă va fi subţire, 
transparent, iarna va fi uşoară şi vara mănoasă (1.0LTEANU,p.478). 

15 noiembrie -începutul Postului Crăciunului, care durează până în Ajunul Naşterii Mântuitorului 
(40 de zile, adică 15 noiembrie - 24 decembrie). Este un post relativ uşor, marcat de foarte multe 
dezlegări pentru consum de peşte; se crede că acei care vor ţine cu credinţă acest post vor avea 
casa binecuvântată de Dumnezeu şi vor fi feriţi de blestemele şi farmecele trimise asupra lor, mulţi 
având chiar revelaţii în noaptea Naşterii Domnului, sau pot primi veşti în legătură cu rezolvarea 
problemelor lor; în fiecare zi a acestui post, se ia de dimineaţă, înainte de orice mâncare, anafură 
şi agheasmă şi se citesc rugăciuni (PRESA). 

21 noiembrie - Intrarea în biserică a Maicii Domnului (Vovedenia; Vovidenia; Ovedenia; 
Ovidenia).în noaptea dinspre Ovidenie, cei care suferă de ochi trebuie să vegheze lângă o ulcică 
sau o strachină cu apă şi o lumânare aprinsă; această apă este considerată a avea puteri 
vindecătoare pentru toate bolile de ochi; cei cărora le-au murit copiii se roagă, în această zi, ca să 
aibă alţii; se dă de pomană şi se aprind lumânări la biserică pentru cei morţi fără lumânare; căzând 
în Postul Crăciunului, ziua este dezlegată pentru consumul de peşte; dacă astăzi este vreme caldă, 
anul va fi bun, cu moină şi numeroase zile călduroase (PRESA). Se prepară un aliment (covaşă) din 
mălai şi făină sau numai din mălai de porumb sau de mei; acesta se pune în oale şi străchini şi se 
împarte pe la vecini în credinţa că vacile vor avea astfel lapte mult şi foarte gras, smântânos; de 
menţionat că, în unele sate, covaşa se numeşte braga, pentru că are gustul acestei băuturi, şi se 
prepară numai din mălai de porumb; se spune că fiecare român trebuie să mănânce în această zi 
covaşă, ca să fie ferit de strigoi; se mai prepară un astfel de aliment şi în ziua Sfântului Andrei, 
având aceleaşi semnificaţii - Vaslui; de asemenea, se crede că, în această zi, ca şi la Anul Nou, 
Sfântul Gheorghe (23 aprilie) şi în Duminica Paştelui, se deschide cerul şi că vorbesc animalele; 
este totodată ziua în care debutează diferite practici pentru pronosticare meteorologică, vrăji şi 
farmece care culminează în noaptea dinspre Sfântul Andrei (Sântandrei - 30 noiembrie) - Moldova; 
Ovedenia şi Sântandrei cuprind urme sigure ale unui străvechi ritual de An Nou (12.GHINOIU,p.82; 
288-290). Este ziua când losif şi Ana au dus-o pe Maria, la vârsta de trei ani, la Templu, unde a avut 
prima oară întâlnirea cu Dumnezeu; se crede că, în această zi, se întâlneşte vara cu iarna; Ovidenia 
se ţine pentru ochi, ca oamenii să aibă vederea bună; se aprind lumânări pentru morţi şi se dau de 
pomană mâncare şi haine; este bine să nu se doarmă în noaptea dinspre Ovidenie şi să ardă 
lumânări în casă de la amurg şi până în zori; nici focul nu trebuie să fie stins, pentru că cerul se 

deschide şi coboară îngerii, care alungă duhurile rele; tradiţia spune că părinţii trebuie să se roage, 
în această zi, Maicii Domnului pentru sănătatea copiilor lor, iar cei care şi-au pierdut copiii se roagă 
să le dea alţii; în noaptea dinaintea acestei zile, la miezul-nopţii, se rostesc descântece deasupra 
unui vas cu apă sfinţită, lângă care se află şi o lumânare aprinsă, apa fiind apoi păstrată cu grijă, 
pentru că este bună ca leac pentru bolile de ochi; în această zi se aprind lumânări pentru cei 
decedaţi fără lumânare; este ziua Gădineţului şchiop, cel mai cumplit dintre Filipii care îi ocrotesc 
pe lupi, fiind bine să fie respectată, pentru a nu avea necazuri din partea acestor animale ale 
pădurii; este prima zi cu dezlegare la peşte din Postul Crăciunului (PRESA). Este semn că anul 
următor va fi bogat în roade, când oile îşi scutură lâna în această zi - Vaslui; cum va fi vremea în 
această zi, tot aşa va fi toată iarna - Suceava (2.GOROVEI,p.268;281). 

29 noiembrie-Sfântul Mucenic Paramon; Sfântul Mucenic Filumen. Ajunul Sfântului Apostol 
Andrei; Noaptea strigoilor. Este unul dintre cele mai mari ajunuri ale calendarului tradiţional, fiind 
considerat ca moment în care se dezlănţuie forţele malefice; fie că sunt oameni (strigoi vii sau 
morţi), fie că sunt animale (lupii), ei găsesc ecou în tulburările atmosferice ale anotimpului care şi- 
a intrat deja în atribuţii, fenomenele care însoţesc viscolul şi crivăţul fiind asociate adesea cu 
sufletele neliniştite ale morţilor necuraţi, care acum capătă putere şi acţionează nestingheriţi pe 
pământ; intensitatea magică a nopţii este subliniată şi de pogorârea pe pământ a sfinţilor patroni 
ai lupilor (Sfântul Petru sau Sfântul Andrei), care le menesc acestora prada pentru anul ce vine; ca 
şi ajunul Sfântului Vasile sau al Sfântului Gheorghe, este unul din momentele propice desfăşurării 
de practici magice cu caracter oracular; Bocetul Andreiului este un obicei care atestă 
suprapunerea sărbătorii creştine a Apostolului Andrei peste Anul Nou dacic; fetele, după 
confecţionarea unei păpuşi din cârpe, numite Andrei, substitut al anului vechi, şi aşezarea ei pe o 
laviţă, o jelesc ca pe un mort; se crede că în această noapte lupoaica prinde pui pe care îi fată în 
noaptea dinspre Sfântul Gheorghe (23 aprilie); de asemenea, se crede că toate animalele vorbesc; 
tot în această noapte, copiii din flori se fac strigoi; strigoaicele încep să umble din această noapte 
şi se risipesc la Sfântul Gheorghe, iar de atunci nu mai au putere, căci încep a creşte florile, 
busuiocul, adică mana lui Dumnezeu; strigoii sau strigoaicele sunt duhuri de bărbaţi sau de femei 
moarte, care în această noapte se întruchipează aievea din morminte; tot strigoi se mai numesc şi 
unii bărbaţi sau femei vii, care au coadă şi care în această noapte îşi părăsesc culcuşurile lor, fără 
ca să aibă ştiinţă despre aceasta, şi umblă pe afară; dacă strigoii nu găsesc nici un loc pe unde să 
intre în casă, caută să-i cheme afară pe cei dinăuntru; strigoiul vine la fereastră şi întreabă: „Ai 
mâncat usturoi?"; cel ce-i răspunde este amuţit imediat, dar dacă tace atunci strigoiul se 
îndepărtează (1.0LTEANU,p.500-501). De fapt, importanţă deosebită o are noaptea care premerge 
zilei în care este prăznuit Sfântul Andrei; astfel, se crede că, în noaptea dinspre Sântandrei, 
animalele vorbesc şi cine ascultă ce vorbesc ele acela moare - Suceava; în noaptea dinspre această 
zi, oamenii fac semnul crucii, ungând cu usturoi ferestrele, tocurile uşilor, coarnele vitelor etc., ei 
înşişi mâncând usturoi, deoarece de mirosul usturoiului fug toţi strigoii - Suceava; în seara din 
ajunul acestei zile, se pun două străchini în tinda casei, sub prima fiind pus un ştergar, sub a doua 
o basma, iar, dacă fata nemăritată ridică strachina sub care se află ştergarul, înseamnă că se va 
mărita în acel an - Suceava; se crede că nu este bine să se lucreze în această zi, ca animalele 
sălbatice să nu aducă pagubă în vitele oamenilor - Galaţi;Suceava; nu se mătură prin casă în seara 
din ajunul acestei zile, fiindcă lupii vor mânca vitele - Suceava; de asemenea, oamenii nu 
împrumută nimic unul de la altul - Galaţi (2.GOROVEI,p.8;127;259). Noaptea dinspre ziua Sfântului 
Andrei mai poartă numele de Noaptea Strigoilor, amintită deja; este timpul când lupii se adună, iar 
Sfântul Andrei, considerat a fi ocrotitorul lor, împarte prada pentru iarna care vine fiecărui lup; tot 
în acest răstimp, zămislesc lupoaicele pui, pe care îi vor făta în ajunul zilei în care este prăznuit 
Sfântul Gheorghe (23 aprilie); în toată ziua de ajun, nu se toarce, nu se mătură, nu se dă gunoiul 
afară din casă şi nu se dă nimic cu împrumut, fiindcă lupii vor mânca vitele, sau vor ataca pe 
călători în drumul lor, iar hoţii vor fura bucatele de pe câmp; tot în această seară, se descântă 

sarea şi apoi se îngroapă, învelită într-o pânză, sub pragul uşii grajdului, unde va sta până la Sfântul 
Gheorghe, când se dezgroapă şi se pune în tărâţele ce se dau vitelor, pentru a fi ferite de lupi sau 
de alte animale sălbatice, de vrăji şi de tot felul de rele; încă de cu seară, nu se face baie; se crede 
că, în noaptea dinspre Sânt Andrei, bântuie strigoii care ies din morminte, este noaptea oamenilor- 
lup, a vampirilor şi zburătorilor, a morţilor blestemaţi să nu aibă linişte în locurile lor de veci şi să 
bântuie prin lume împrăştiind peste tot spaimă; strigoii îi pocesc pe cei care nu mănâncă usturoi, 
iar celor care nu încuie bine uşile şi ferestrele le mănâncă inima şi le sug sângele; din această cauză 
se freacă tocurile uşilor, ferestrelor şi clanţele cu usturoi, pentru a împiedica intrarea lor în case, 
uşile grajdurilor, ugerele vacilor, coarnele boilor şi porţile ogrăzilor; peste tot se face semnul crucii 
cu usturoi; morţii, despre care se crede că ar fi strigoi, sunt dezgropaţi şi li se înfige în inimă un fier, 
o frigare, un ţăruş sau un par, după care cadavrul este dus în afara hotarului satului şi i se dă foc; 
sau, pentru a scăpa de ei, se poate îngropa un cocoş viu deasupra sicriului celui considerat strigoi; 
pentru încleştarea gurilor lupilor, pieptenii pentru cânepă şi in se înfig cu dinţii în fuioarele pe care 
le au în casă femeile; femeile nu se spală şi nu se piaptănă; ca strigoaicele să nu ia laptele vacilor, 
acestea sunt înconjurate presărându-se mac în jurul lor, în sensul drumului pe cer al soarelui, iar 
vitelor de parte masculină li se lipeşte pe cornul drept o cruce făcută din ceară; ancadramentele şi 
balamalele uşilor şi ferestrelor sunt unse cu usturoi, ca strigoii să nu intre în case şi să facă rău 
oamenilor; de asemenea, înşişi oamenii mănâncă în această zi mult usturoi; se mai crede că, 
înainte de a cânta cocoşii, pe pământ ies tot felul de arătări necurate, care se adună, dănţuiesc şi 
se luptă între ele în jurul caselor vechi şi părăsite sau pe la răspântiile drumurilor; împotriva 
tuturor acestor duhuri rele, oamenii întorc toate vasele din casă cu gura în jos, se ascund coasele şi 
limbile de la meliţe; această noapte este deosebit de propice pentru vrăji şi farmece; astfel, seara 
se măsoară nouă ceşti cu apă, care se răstoarnă într-o strachină, aşezată apoi sub icoane; a doua 
zi, în zori, se măsoară cu aceeaşi ceaşcă apa din strachină şi, dacă va fi mai multă măcar cu o 
picătură, se spune că este cu noroc, iar, dacă lipseşte din ea, este semn de nenoroc; în unele zone, 
fata se duce dezbrăcată la o fântână, ţinând în mână o lumânare rămasă de la Paşte, la lumina 
căreia priveşte la luciul apei, unde va vedea chipul ursitului ei; tot fetele nemăritate pândesc pe la 
casele celor de prima oară căsătoriţi şi care trăiesc în armonie, de unde fură câte un resteu de la 
căruţă, pentru a face apoi farmece de dragoste cu acesta; la miezul-nopţii, se deschide cerul, iar 
îngeri înarmaţi coboară şi alungă toate duhurile rele, însoţiţi fiind de cântecul cocoşilor; se spune 
că în această zi începe iarna; cei doi fraţi, Sânpetru şi Sântandrei, sunt patronii lupilor, darîn timp 
ce primul îi ocroteşte, al doilea este mai aspru cu ei, uneori duşmănindu-i; în ziua de Sântandrei, 
lupii coboară de la munte după pradă, în haite de câte doisprezece, şi nu se mai despart până la 
Bobotează (6 ianuarie); este primejdios să se rostească numele lupului, fiindcă el poate ieşi în 
calea celui care pronunţă cuvântul lup (PRESA). 

30 noiembrie - Sfântul Apostol Andrei (în popor, acestei zile i se mai spune: Andrei-de-larnă; 
Gădineţul Şchiop; Ieşirea Filipilor de Toamnă; Indrea; Moş Andrei; Ziua Lupului). Sfântul Apostol 
Andrei cel întâi Chemat, ocrotitorul României, în popor acesta fiind numit şi Sântul Andrei sau Sânt 
Indrea (a se vedea şi denumirile populare ale lunii decembrie); Apostolul Andrei era frate bun cu 
Apostolul Petru şi, în credinţele tradiţionale româneşti, ambii sunt puşi în legătură cu lupii; însă, în 
timp ce Andrei este duşmanul lor, Petru este un fel de patron al lor, ocrotindu-i şi hrănindu-i, chiar 
în dauna oamenilor; de aceea, ziua este ţinută pentru lupi şi strigoi; în ziua de Sântandrei, mamele 
ies în grădină şi cu cuget curat rup mai multe rămurele din fiecare arbore roditor (mai cu seamă 
din meri, peri şi trandafiri), iar, în lipsa acestora, din vişini, zarzări sau gutui; apoi leagă în 
mănunchiuri câte trei astfel de rămurele diferite, destinând câte un mănunchi fiecărui membru al 
familiei (soţului, copiilor etc.); pun rămurelele într-un vas cu apă ca să înmugurească, 
considerându-se a fi norocos cel căruia îi înfloresc, sau îi înmuguresc, sau măcar îi înverzesc 
mlădiţele; ori se pun boabe de grâu la încolţit în farfuriuţe diferite; de remarcat că rămurelele 
înverzite erau apoi folosite la Anul Nou în componenţa sorcovelor - Muntenia (2. MARIAN,l,p.83; 

118;173;NOTE,Antonescu). în naraţiunile populare, Sfântul Andrei este unul dintre sfinţii care au 
avut pe suflet multe păcate, dar, arătându-i-se lumina dumnezeiască prin credinţa în Hristos, şi-a 
ispăşit toate păcatele, ajungând primul dintre aleşii acestuia; noaptea dinspre 30 noiembrie 
coincide cu începerea perioadei de iarnă, când peste câmpurile şi pădurile înzăpezite lupii devin 
atotstăpânitori; ziua este ţinută pentru ca lupii să nu se obişnuiască la oi sau pentru a fi ferite 
casele de duhuri rele - strigoi şi strigoaice (PRESA). Multe din practicile uzitate în această noapte 
sau în ziua Sfântului Apostol Andrei au caracteristicile începutului de an, de interogare a viitorului 
(2.KERNBACH,p.l57). Numit şi Sânpetru de Iarnă, este considerat patronul lupilor, cel care, noapte 
de noapte, împarte prada în vite; Sfântul Petru devine foarte darnic în noaptea de 30 noiembrie, 
când sunt orânduiţi şi proprietarii vitelor care nu au ţinut Filipii şi joile de după Paşte, adică Joile 
verzi; fetele pun sub pernă 41 de boabe de grâu, iar, dacă în vis li se arată că li se fură grâul, 
înseamnă că se vor mărita în anul următor; îşi pot vedea chipul celui hărăzit de soartă, privind într- 
o fântână şi ţinând în mână o lumânare aprinsă, provenind din precedenta noapte a învierii; în 
Bucovina şi Vaslui, printre alte practici, fetele fac o turtiţă, numită şi turta de Andrei, coaptă pe 
vatră, punând în aceeaşi cantitate apă (uneori neîncepută, adusă cu gura), sare şi făină, măsurate 
cu o coajă de nucă, pe care o mănâncă înainte de culcare, urmând ca acela care le va apărea în vis 
că le aduce apă să le devină soţ (12.GHINOIU,p.80;290; PRESA). La miezul nopţii, fetele merg la 
coteţul porcilor şi rostesc „hur inst'an! huria anul" etc. şi la al câtelea an grohăie porcii atunci se 
vor mărita; ori rostesc „hogiu într-un an!", bătând în acelaşi timp din două linguri şi după câte 
bătăi aud grohăitul porcilor după atâţia ani se vor mărita; în acest caz, porcului i se dă raţia de 
mâncare redusă la jumătate încă din ajun; dacă răspunde de la început este semn că fata se va 
mărita repede, iar de răspunde după un număr de bătăi înseamnă că se va căsători după un număr 
de ani egal cu numărul bătăilor şi neapărat toamna; legată la ochi şi condusă de o alta, fetele merg 
la gardul grădinii şi numără nouă pari de la cel pe care au pus mâna primul, totodată legându-l cu 
un fir distinctiv; a doua zi văd ce par au nimerit; de este cu coajă, viitorul soţ va fi bogat; de este 
gol, sortitul va fi un fecior sărac; de este strâmb, băiatul va fi ghebos; sau numără parii cu fusul de 
la 10 înapoi şi pe acela cu numărul unu îl înseamnă cu fir colorat, pentru a fi recunoscut uşor a 
doua zi; ursitul va fi ori înalt şi frumos, ori mic şi ghebos; cu o lumânare aprinsă în mână, fetele 
privesc în oglinda apei din fântână şi acolo pot zări chipul viitorului soţ; dacă li se arată sicriu este 
semn că fata va muri nemăritată; se numără lemnele aduse în casă şi, dacă sunt cu soţ, fata se va 
mărita în acel an, iar, dacă numărul lor este fără soţ, va trebui să aştepte până la celălalt 
Sântandrei; tot în noaptea de Sânt Andrei, se pun pe plita vetrei două fire de păr de porc, iar, dacă 
se prind la foc unul cu celălalt, este semn că fata se va mărita curând; dacă perii se răsucesc 
separat nu este speranţă de căsătorie în tot timpul anului - Bucovina (COJOCARU,p.240; NOTE, 
Băncescu;PRESA). Se fac mai multe boţuri de aluat în care se pun bileţele pe care sunt scrise 
numele feciorilor ce fac curte fetei, apoi bucăţile de aluat se pun la fiert în apă deja încălzită; este 
sortit fetei băiatul al cărui boţ iese primul la suprafaţa apei; se fac turtiţe din făină, fiecare din 
acestea fiind menite unei fete, şi apoi se dau de mâncare unor pisici ţinute nemâncate două-trei 
zile şi a cărei fete îi este mâncată turtiţa prima aceea se va mărita întâi; din direcţia din care se aud 
lătrături de câine în noaptea dinspre Sântandrei, în acea parte se va duce fata după iubitul ei - 
Bucovina; sau se pun două bucăţi de trestie să plutească pe apa unui vas, una pentru băiat, alta 
pentru fată, şi dacă ele se îndreaptă una spre cealaltă este semn de măritiş - Bucovina; aşa cum 
este vremea în această noapte, tot aşa va fi şi peste iarnă; dacă este lună plină sau senin, iarna va 
fi călduroasă, iar, de va fi nor, ploaie sau zăpadă, iarna va fi grea şi deosebit de geroasă; se pune pe 
masă un vas plin cu apă, de aşa manieră încât să nu se clatine cu nici un chip; dacă apa se varsă din 
vas este semn că anul va fi ploios, iar de nu, anul va fi secetos; câtă vreme stăpâneşte semnul 
Săgetătorului este indicat să se facă negustorie, să se ia leacuri pentru însănătoşire, să se 
confecţioneze veşminte noi sau să se programeze căsătorii; dacă va tuna în semnul Săgetătorului 
este semn că secara semănată în locurile înalte va creşte mănoasă, iar cea de la şes va fi slabă; 

zodia se numeşte Săgetător, deoarece oamenii odihnindu-se din alte treburi se îndeletnicesc mai 
mult cu vânatul (PRESA). 

NOR 

Când, după ploaie, norii se lasă jos, de parcă ar atinge dealurile, este semn că vremea se va face 
frumoasă - Botoşani; în schimb, dacă nori negri fug spre înaltul cerului este semn că vremea se va 
înrăutăţi - Suceava; când norii sunt groşi este semn de vânt sau de zăpadă - Botoşani; este semn 
prevestitor de vânt, când norii au culoarea roşie la apusul soarelui - Suceava (2.GOROVEI,p.261; 
263;265;269). Dacă este pâclă pe pădure este semn că va ploua (2.CHIVU,p.246). Când cei doi 
îndrăgostiţi se află la distanţă mare unul de celălalt, dragostea lor este simbolizată printr-un nor 
(EVSEEV,p.l01). Cine se visează cu nor deasupra capului va avea parte de cinste deosebită din 
partea semenilor, dar această cinste este şi mai accentuată când se visează că norii se lovesc între 
ei; înseamnă veste bună pentru cel care se visează învăluit de nori, dar dacă se visează alungând 
nori este semn că se va simţi deseori obosit în treburile pe care le are de îndeplinit - Suceava 
(NOTE,Băncescu). 

NORD v. NOAPTE. 

NOROC 

Credinţele tradiţionale româneşti ipostaziază norocul nu doar ca o şansă sau o necesitate impusă 
de existenţa, în opoziţie, a ceasului-rău ( piaza-rea ); norocul poate fi întâlnit sub două aspecte: 
unul în rolul de însoţitor permanent al omului, primind, din acest motiv, configuraţie cvasi- 
antropomorfă, celălalt fiind perceput ca o stare intens pozitivă a destinului uman (bunăstare fizică 
şi materială, reuşită în viaţă etc.); ca însoţitor permanent al omului, norocul apare în preajma lui în 
fiecare dimineaţă („când îţi scârţâie uşa dimineaţa înseamnă că îţi intră norocul în casă"- 
Suceava); se aşează ofrande nu numai pentru ursitoarele, care urmează să vină la noul-născut, dar 
şi pentru noroc, ca personaj imaginar; în ziua Lăsatului de Sec, la intrarea în Postul Paştelui, nu este 
bine să se strângă masa, ci este bine ca pe ea să rămână bucate şi băutură, pentru că, peste 
noapte, vine norocul şi se ospătează şi el (1.0LTEANU,p.335-336). 

NOROI 

Are noroc la bivoli cine se murdăreşte de noroi în coate şi în genunchi - Dolj (2. GOROVEI,p.l89). 
Cine se visează că se află în noroi este semn de necaz, de supărare, de apăsare sufletească; când se 
visează trecând prin noroi înseamnă că îl aşteaptă o perioadă grea; dacă se visează având noroi pe 
picioare este semn de boală sau că va trăi sentimente de ruşine; un deal acoperit cu noroi apărut 
în vis semnifică necaz şi suferinţă - Suceava (NOTE,Băncescu). v. PĂMÂNT. 

NOTĂ MUZICALĂ 

Cine visează pagini cu note muzicale înseamnă că va primi un ajutor la momentul oportun - 
Suceava (NOTE,Băncescu). 

NOVAC(I) v. BABA-NOVAC 

NUC; NUCĂ (Juglans regia - DLRM,p.547) 

O legendă spune că, într-o noapte, Eva visează că, împreună cu Adam, trebuie să meargă într-un 
anumit loc, unde creşte un nuc, din care să culeagă două nuci şi să le mănânce; fac întocmai şi 
după aceea Eva naşte copil după copil (VLĂDUŢESCU,p.ll5). în afară de măr, un alt pom purtător 
de simbol erotic este nucul; el apare asociat cucului, pasăre erotică prin excelenţă: Sus în vârful 
nucului/Cântă puiul cucului!-, de asemenea, nucul apare printre copacii favoriţi asocierii fântânii, ca 

loc de întâlnire a îndrăgostiţilor; printre fructele cărora li se atribuie însuşiri erotice şi de 
fecunditate se numără mărul, gutuia şi mai ales nuca, prezentă în riturile naşterii, botezului, nunţii 
şi înmormântării; în general, simbolismul acesta apare la fructele cu înveliş dur, sau cu mai multe 
seminţe; astfel, mireasa primeşte în dar nuci, ca să aibă copii; dacă o femeie vrea să amâne starea 
de graviditate, ia nuci fripte şi leîngroapă, zicând că va rămâne însărcinată, când vorîncolţi acele 
nuci (EVSEEV,p.81-82). Nucii nu trebuie tăiaţi, deoarece este rău de moarte, însă operaţia de tăiere 
este permisă doar dacă trunchiul lor este tot atât de gros cât este bustul tăietorului - Maramureş; 
Vâlcea; cine răsădeşte nuci, ca să aibă pomi, va muri; pentru a nu se întâmpla nenorocirea, se 
aşează răsadul într-un cerc îngropat în pământ, crezându-se că omul va muri când trunchiul 
copacului va fi atât de gros, pe cât de larg este cercul provenit de la un butoi sau putină, deci 
având un diametru acceptabil pentru speranţa de viaţă a gospodarului - Muntenia; cine sădeşte 
nuc să ştie că va muri, când nucul va ajunge gros cât gâtul lui - Ţara Oltul ui; Dolj; cojile rămase de la 
nuci nu se aruncă în foc, pentru că anul viitor nucile vor fi fulgerate - Galaţi; în scăldătoarea 
copiilor nou-născuţi se pune o nucă mică, pentru ca băieţilor să li se dezumfle testiculele, iar 
fetelor să nu le crească sânii prea mari - Moldova; când un băiat se naşte cu testiculele inflamate, 
se crede că este bine să se fure două nuci, de dimensiuni foarte reduse, care apoi să fie puse în 
vasul în care este încălzită apa pentru scăldătoare şi copilul să fie spălat cu acea apă - Suceava; 
mireasa, care nu vrea să aibă copii un anumit număr de ani, îşi pune în sân, când merge la cununie, 
tot atâtea nuci fripte câţi ani doreşte să nu rămână gravidă, pe care apoi le îngroapă în pământ - 
Suceava; cine visează peste noapte că mănâncă nuci ziua se va certa cu cineva - Vâlcea 
(2.GOROVEI,p.70;142;171;230-231;GOLOPENŢIA,p.l09; BOGDAN,p.69;NOTE,Antonescu). în Joia 
înălţării Mântuitorului (Ispasul), se obişnuieşte să se împodobească, pe dinăuntru şi pe dinafară, 
casa cu crengi de nuc - Vrancea (2.STAHL,p.l94). în Maramureş, cojile de la nucile folosite pentru 
prepararea dulciurilor de Crăciun se aruncă în drum, în credinţa că anul următor nucul va face mai 
multe nuci, cu cât vor călca mai mulţi oameni pe ele (NOTE,Băncescu). în ajunul Crăciunului, 
femeile pun în apa în care se spală, printre alte obiecte, şi o nucă, pentru a fi sănătoase ca nuca 
(PRESA). Urmează zile grele pentru cine visează că ţine nuci în mână şi va avea parte de ceartă, 
bătaie chiar sau ceva păsuire până la atingerea scopurilor cel care se visează mâncând nuci; 
înseamnă secetă, vreme uscată când cineva visează coji de nucă - Suceava (NOTE,Băncescu). 

NUIA 

Dacă se scoate, cu o nuia, o broască din gura unui şarpe şi apoi, cu acea nuia, se face gestul de a 
tăia norii, aceştia se despart şi puterea lor malefică scade - Transilvania (2. GOROVEI,p.274). 

Pentru cine se visează zărind nuiele, pe care le şi atinge, trebuie neapărat să fie atent să nu i se 
întâmple ceva neplăcut; dar dacă se visează ţinând în mână nuiele de salcie este semn că se va 
bucura de multă cinste - Suceava (NOTE,Băncescu). v. SALCIE. 

NUMĂR (A NUMĂRA) 

Dincolo de reguli sau concepţii, există o predilecţie deosebită pentru cifra 3, dar şi pentru 7, dintre 
impare, şi pentru 12 dintre cele pare („munceşte cât şapte", „bea cât şapte", „mănâncă cât şapte") 
jocul căluşarilor are 12 figuri etc.); exemplele se pot înmulţi, găsindu-se cazuri în care 5 sau 9 
şamd. sunt numere faste, ori, ca excepţie, nefaste; la fel, există şi pentru celelalte numere perechi 
probe care le atestă caracterul malefic sau benefic; sunt 7 sau 9 ceruri, pământul are trei părţi 
principale: cap, inimă şi coadă; chiar legendele cosmogonice, fie şi într-un plan secundar, implică 
numărul: la începuturi, pluteau pe ape Dumnezeu şi diavolul, sau, în alte versiuni, acestora li se 
adaugă un al treilea, Sfântul Petru; printre numerele considerate ca faste mai apar şi alte impare, 
precum 7, 9, dar nu 13; de regulă, dacă nu sunt neapărat socotite nefaste, numerele pare sunt 
ignorate; există fireşte şi excepţii: „Omul cu doi ochi vede mai bine"; „Carul cu patru roţi bine 
merge"; „Fluierul cu şase găuri bine cântă") „Plugul cu opt boi bine ară") după cum sunt excepţii şi 

în cazul imparelor: „La casa cu trei cumnate/Şi vasele-s nespălate"; în Vâlcea, se crede că moare 
cine este muşcat de nouă gărgăuni (VLĂDUŢESCU,p.98-99). Cui greşeşte în plus cu un copil 
numărul celor pe care îi are o familie, când vorbeşte despre ea şi despre copiii acesteia, i se va mai 
naşte un prunc - Suceava; cine are pui în curte să nu încerce să-i numere într-o zi de post, fiindcă 
aceştia nu mai cresc - Suceava; în ziua Anului Nou, este bine să se numere merii (pomii fructiferi), 
ca să aibă rod bogat în anul care tocmai a sosit - Ţara Oltului (2.GOROVEI, p,163;189;GOLOPENŢIA, 
p.140). v. DOI; DOISPREZECE; TREI. 

Număr par. Când vreun flăcău sau vreo fată invită prieteni la masă, organizată pentru a-şi 
sărbători ziua de naştere sau onomastica, ei caută ca invitaţii să fie în număr par, fiindcă altfel ori 
nu vor avea viaţă să se căsătorească, ori, căsătorindu-se, nu le va trăi perechea - Muntenia; 
femeile nu pun în cuptor colaci, pâine etc. decât în număr par, pentru că altfel le moare soţul - 
Suceava; de Sfântul Vasile (1 ianuarie; Anul Nou), de Bobotează (6 ianuarie), sau de Sfântul Apostol 
Andrei (30 noiembrie), fetele consideră că se vor mărita negreşit, dacă lemnele aduse din pădure, 
în acea zi, sunt în număr par, (2.GOROVEI,p.l48;217;EVSEEV,p.l86). 

Număr impar. Simbolismul numărului impar are la temelie o străveche superstiţie populară, care 
atribuie numerelor fără soţ caracterul de omen, cu semnificaţie negativă, pentru că, în comparaţie 
cu numerele cu soţ, cele fără soţ evocă o realitate stingheră, neîmplinită, adică o stare de suflet 
neconcordantă cu armonia întregii firi; remarca este justificată cu privire la substratul folcloric, 
deoarece omen-ul numărului nepereche se verifică a fi de rău augur nu numai când se raportează 
la plante sau alte lucruri neînsufleţite, ci şi la oameni sau la animale şi mai ales la păsări; prin 
urmare, când se văd zburând stoluri de berze, de ciori, de porumbei ori alte păsări, al căror număr 
este fără soţ înseamnă că privitorul este pândit de un insucces sau de o nenorocire, că în general 
nu este bine (CARAMAN,p.256-257). Copilului i se taie moţul, când este mic, de către naşul său, 
numai la împlinirea anilor fără soţ, adică la 3 sau 5 ani - Vâlcea; pentru Paşte, să nu se roşească 
ouă şi nici colăcei să nu se împletească în număr fără soţ, fiindcă nu este bine - Muntenia; ca să 
iasă din toate ouăle pui, acestea se pun la clocit în cuibar în număr impar - Suceava; când cineva se 
culcă numărând, precis va visa ceva - Suceava (2.GO-ROVEI,p.52;59;217;253). 

NUME (A NUMI) 

De obicei, se dă copiilor numele părinţilor sau al bunicilor, în unele zone, ale naşilor; sunt şi nume 
însă pe care le dă biserica, după numele sfântului prăznuit în ziua în care s-a născut copilul sau a 
unei zile apropiate calendaristic de ziua de naştere, după cum există şi nume aşa-zise la modă, 
importate din arealul urban; când copilul trece printr-o boală grea sau printr-o primejdie, există 
obiceiul să i se schimbe numele, dându-i-se în unele regiuni numele de Ursu sau Lupu; schimbarea 
numelui se făcea printr-un ritual care implica, pe de o parte, ideea morţii şi a renaşterii şi, pe de 
altă parte, evitarea acţiunii forţelor malefice prin derutarea lor; în schimbarea numelui unui copil 
bolnav cu un nume de animal, operează magia animalieră, care încearcă să recupereze sănătatea, 
robusteţea vieţuitoarelor, în special a celor sălbatice: Lupu, Ursu etc. (4.POP,p.l31;BUHOCIU, 
p.40). Datul numelui era un moment important, mama fiind cea care îl alegea, de regulă pe cel al 
bunicului după tată (în cazul băieţilor, recunoaştere patriliniară) şi se oficia odată cu botezul, la 
biserică, unde copilul era dus de către moaşă şi naşă (care, de regulă, este naşa de căsătorie a 
părinţilor) - Maramureş (DĂNCUŞ,p.l77). Dacă pruncul este bolnav, este dat unei vecine, care îl 
poartă până la un loc ştiut de ea, îi schimbă numele de botez, se întoarce cu el înapoi, zicându-i 
mamei că îl dăruieşte, spunându-i totodată şi numele cel nou, crezându-se astfel că duhul cel rău 
sau boala se depărtează de copil; la început, mama se opune, simulează că nu vrea să-şi ia propriul 
copil, darîn cele din urmă acceptă şi nimeni din acea casă nu-l mai numeşte pe prunc cu vechiul 
nume - Suceava; dacă unei femei îi tot mor copiii, atunci noul-născut este vândut; în cazul că îi pier 
fete, caută o femeie cu multe fete, aceasta vine la fereastra casei şi întreabă dacă familia nu are 
vreo copilă, după care cele două mame se târguiesc, femeia străină dând, în schimbul fetiţei, un 


Antonescu. Dicţionar de Simboluri şi Credinţe Tradiţionale Româneşti 


467 


http: //cimec.ro 


pui de găină sau câţiva bani; mama ia câştigul pe fereastră şi tot pe fereastră încredinţează copila 
femeii străine, care înconjoară casa cu ea în braţe, după care intră pe uşă şi întreabă gazda de loc 
de odihnă; răspunsul fiind afirmativ şi fiind invitată să intre în cameră, pune fetiţa pe pat sau pe jos 
şi, întrebată ce nume poartă copilul, rosteşte noul nume pe care a hotărât să-l încredinţeze micuţei 
- Suceava; se procedează şi altfel, în sensul că mama copilului dă un nume nou, întreabă apoi, pe 
fereastră, cine vrea să cumpere un copil (şi îi pronunţă noul nume), cea de afară acceptă, dă banii 
şi apoi intră cu el pe uşă, ritualul repetându-se de trei ori consecutiv - Câmpulung Moldovenesc; se 
vinde copilul pe fereastră, dar acesta rămâne definitiv cumpărătoarei, iar, mai târziu, în caz că 
părinţii naturali vor, îl răscumpără tot pe fereastră, crezându-se că, dacă nu-l răscumpără, nu vor 
avea parte de prunc - Rădăuţi; cele mai uzitate nume date copiilor sunt: Lupu, Lupuşor, Ursu, 
Ursache (pentru băieţi) şi Lupa şi Ursa pentru fete - Suceava; se schimbă numele copilului, când 
acesta se crede că este deocheat (are ameţeli sau este apatic), considerându-se că astfel diavolul 
va fi derutat şi-l va pierde din vedere pe noul-născut - Transilvania;Bihor;Satu Mare; se mai 
schimbă numele şi pentru că nu place părinţilor sau este greu de pronunţat, crezându-se că astfel 
copiii vor creşte mai uşor şi nu se vorîmbolnăvi uşor - Banat; noile nume sunt date în credinţa că, 
aşa cum nici o boală nu se atinge de animalele sălbatice, tot aşa nici de copil să nu se apropie 
nimic, iar duhurile rele şi bolile să se înspăimânte la vederea lor şi să nu mai urmărească pruncul - 
Ţara Moţilor; mulţi oameni pe care îi cheamă Toader, Tudor etc. îşi serbează ziua onomastică nu în 
vreo zi din cele înscrise cu acest nume în calendarul ortodox, ci în sâmbăta lui Sântoader - 
Banat;Transilvania;Muntenia;Moldova (3.MARIAN,ll,p.l41-144;2.l,p.265). Ca să aibă viaţă lungă, 
este bine ca fata să fie botezată cu numele de Eva, iar băiatul cu numele de Adam - Moldova; să nu 
se rostească numele copilului în ziua în care este botezat, pentru că nu va trăi mult - Dolj; copiii 
cărora li se schimbă numele cresc mai uşor şi nu se îmbolnăvesc repede - Bucovina; dacă unei 
mame îi mor pe rând copiii, atunci schimbă numele de botez al celor rămaşi în viaţă cu acelea de 
Lupu, Ursu etc., ca să fie mai viguroşi - Bihor; se crede că, dacă unui om îndelung bolnav i se 
schimbă numele de botez cu un altul, atunci acela se însănătoşeşte - Bucovina; dacă i se pare cuiva 
că este strigat pe nume, să nu iasă afară din casă, pentru că, în realitate, îl cheamă diavolul 
travestit în om - Tecuci; dacă este strigat cineva de-al casei, în timpul nopţii, la fereastră, să nu 
răspundă, pentru că s-ar putea să sărăcească, sau să i se ia glasul, sau chiar să moară, fiindcă cel ce 
cheamă este necuratul; dar poate răspunde şi ieşi afară, dacă este strigat de trei ori - Bucovina; să 
nu se răspundă şi chiar să nu se vorbească, când cineva este chemat noaptea afară, până nu se 
asigură cine este, pentru că poate să-şi piardă glasul - Tecuci; dacă i se pare cuiva că este strigat, să 
nu răspundă, pentru că, în mod sigur, este diavolul în timp ce pariază cu Dumnezeu - laşi; este de 
rău şi poate chiar i se apropie sfârşitul aceluia care i se pare că este strigat - Bucovina; pe cine 
strigă bolnavul care trage să moară acela va fi următorul decedat - Suceava; îi va merge rău celui 
căruia i se pare că a fost strigat pe nume de cineva - Suceava; dacă, involuntar, în timpul unei 
discuţii este pomenit numele cuiva, este semn că acela îl doreşte sau se gândeşte la cel ce l-a 
pomenit - laşi; înseamnă că este îndrăgit de multă lume cel ce, strigând pe cineva, îl botează pe 
acesta în fel şi chip, până nimereşte numele adevărat - Tecuci; vacilor nu li se dau nume, pentru ca 
fermecătoarele să nu le afle şi astfel să le ia laptele - Bucovina (2.GOROVEI,p.l4;22;59-60;77- 
79;143;147;248;252;257;BUHOCIU, p.40). Dacă vreo femeie vrea să scape de copilul abia născut, 
să-i pună acelaşi nume cu al unuia născut anterior şi care i-a decedat - Ţara Oltului (GOLOPENŢIA, 
p.104). în lirica populară, apare uneori ideea de a nu se rosti numele iubitului, de teamă ca acesta 
să nu fie ademenit de vreo rivală: „Nu voi spune/Cum îl cheamă/Că mi-i frică să nu-l ia/Alta care-i 
va vedea"!. (EVSEEV,p.l31). Dar este o bună prevestire, când cineva îşi aude în vis rostindu-i-se 
numele - Suceava (NOTE,Băncescu). 

NUNTĂ 

Nunta, pe lângă rol social, economic, ludic şi estetic, are şi multiple conotaţii de ordin magico- 

simbolic, urmărindu-se cosmicizarea actului întemeierii familiei şi punerea ei sub incidenţa legilor 
eterne care guvernează întreaga fire, sincretismul nunţii manifestându-se astfel la nivelul 
semnelor, codurilor şi limbajelor artistice; ceremonialul în sine absoarbe şi topeşte într-un 
amalgam inedit aproape toate formele şi speciile artei populare: muzica şi dansul, poezia şi 
spectacolul dramatic, genurile lirice şi cele epice, limbajul obiectelor, culorilor şi formelor 
geometrice; poliglosia semiotică şi caracterul integrator al nunţii sunt dovada unei origini relativ 
târzii a acestui ritual, desprins din practicile ancestrale ale iniţierii tinerilor, din riturile cinegetice şi 
din cele ale fertilităţii solului şi fecundităţii animalelor; dominanta semantică a căsătoriei şi a nunţii 
este ideea unirii, a naşterii (botezului) este cea a integrării noului-născutîn colectivitatea umană, 
după cum dominanta ritului de înmormântare este separarea definitivă a celui plecat pe lumea de 
dincolo de universul celor vii, de lumea albă, dar toate la un loc sunt subsumate unui ritual de 
integrare-, majoritatea simbolurilor prezente în ceremonialul nupţial este legată de ideea formării 
cuplului, de unificare a două principii polare, masculin şi feminin, care, în gândirea tradiţională, 
sunt aşezate la temelia întregului edificiu al lumii vizibile şi invizibile; toată construcţia nunţii este 
aşezată sub semnul simbolic al cifrei doi; dar această piramidă, în vârful căreia se află cei doi, mai 
cuprinde în eşafodajul ei şi alte diade: familiile celor doi, rudele mai îndepărtate ale celor doi, 
prietenii lui şi prietenele ei, eventual comunităţile a două localităţi; conjuncţia dintre cele două 
principii, masculin şi feminin, e stimulată şi prin alte numeroase gesturi şi acţiuni rituale: 
împreunarea mâinilor, sărutul pe obraz, amestecul băuturilor destinate mirelui şi miresei, băutul 
din acelaşi pahar, mâncatul mierii din două linguri de lemn, prinse între ele cu un lanţ tot din lemn, 
confecţionate toate dintr-o singură bucată de lemn, spălarea mâinilor cu apă turnată din acelaşi 
vas, mâncatul din aceeaşi bucată de pâine unsă cu miere, legarea calului mirelui de cel al miresei, 
când se întorc de la cununie, legatul năframei miresei de toiagul vornicelului, introducerea în casă, 
de către soacră, a mirilor, cu capetele alăturate, prinse într-un şervet sau frâu, care ne aminteşte 
de străvechiul obicei al romanilor de a pune tinerii căsătoriţi să tragă împreună la un jug, de unde 
au provenit o serie de termeni maritali: cf. conjuga - soţie; conjugalis - conjugal, de căsătorie; 
conjugum - căsătorie etc.; un loc important în procesul de mediere simbolică îl au toate 
schimburile de daruri între mire şi mireasă şi între membrii familiilor pe cale de înrudire, precum şi 
dansurile şi jocurile colective, în primul rând dansul miresei, care avea sensul integrării ei în noul 
neam, mireasa fiind jucată mai cu seamă de către rudele mirelui; obiceiurile care însoţesc nunta 
ţărănească include aproape toate actele din scenariul unui rit al fertilităţii (aratul ritual, stropitul 
cu apă, semănatul, oferirea ofrandei spiritului strămoşilor, participarea la masa comună, 
caracterizată prin abundenţa produselor şi băuturilor consumate etc.; (EVSEEV,p.l83-185;188- 
189;209;NOTE,Antonescu). Naşul este cel care spune colăcerului pe ce drum trebuie să meargă 
alaiul, fiindcă niciodată nunta nu trebuie să se întoarcă pe acelaşi drum pe care a mers la ducere, 
pentru a înşela astfel şi a preîntâmpina acţiunea forţelor potrivnice - Vâlcea; când murea un flăcău 
sau o fată de măritat, înmormântarea se făcea sub formă de nuntă (4.POP,146;160; NOTE, 
Băncescu). La cununie, ginerelui i se bagă un briceag în buzunar, ca să nu-l doară măselele, iar 
mireasa încearcă să-l calce pe picior, ca să-l „aibă sub papuc", ginerele având însă grijă să nu fie 
călcat (obiceiul este semnalat în toată Oltenia, Muntenia şi Moldova, şi nu doarîn Gorj); la cununia 
religioasă, atât ginerele, cât şi mireasa trebuie să se cunune având o monedă de argint introdusă în 
pantoful piciorului drept, ca să fie bogaţi şi să aibă bani de-a lungul vieţii lor; mai sunt puse în 
pantoful piciorului drept şi câte trei boabe de grâu, ca să aibă belşug, şi câte un grăunte de usturoi, 
ca să fie sănătoşi, iarîn gură mireasa ţine o frunză d e foaie-n-fir, ca să nu se păteze pe faţă, când 
va fi însărcinată; după cununie, într-o cameră se face învelitul tinerei neveste, care în acest timp 
ţine pe genunchi un copil de unu-doi ani, punându-i alături zahăr şi un covrig, de care sunt legate 
nişte brăciri mici, totul fiind făcut ca ea să aibă, la rândul ei, copii; o fată căreia îi trăiesc părinţii o 
despleteşte, iar naşa o spală pe cap cu vin, după care şeful tarafului de lăutari îi aduce pe arcuşul 
viorii cârpa lungă de femeie; tânăra o respinge de trei ori, apoi se lasă legată la cap de către naşă - 

Gorj (CĂRĂBIŞ,p.84-86;NOTE,Băncescu). Nunta mortului tânăr legitimează obligativitatea 
căsătoriei, pentru că tinerii se cuvine să fie lumiţi, nunta fiind deci receptată ca un dat primordial al 
existenţei (ŞEULEANU,p.56). înmormântarea feciorilor şi fetelor ia, din ceremonialul nunţii, toate 
riturile ei, pentru că tinerii care mor la vârsta când omul îşi caută soţul sau soţia sunt consideraţi că 
s-au îndrăgostit de moarte; de aceea li se pune la mormânt pomul nupţial (MUŞLEA,p.34,citând o 
interpretare a Marthei Bibescu). în mentalitatea tradiţională românească există credinţa că pe cei 
cununaţi nu-i mai poate despărţi nimeni, decât numai moartea - Bucovina; dacă se întâmplă ca doi 
tineri, aparţinând aceleiaşi familii, să se prezinte concomitent la biserică pentru cununie, atunci ei 
cer să li se facă ceremonialul deosebit unul de celălalt, considerând că, dacă se face o singură 
slujbă pentru ambele perechi, viitorul nu le va aduce nimic bun - Bucovina; se consideră că unul 
dintre doi tineri din aceeaşi casă va muri, dacă ei se cunună în cursul aceluiaşi an - Dolj; dacă se 
prezintă la biserică mai multe perechi de tineri pentru cununie, fiecare caută să se aşeze prima în 
partea dreaptă, crezând că astfel le va merge bine în viaţă - Bucovina; când se întâmplă ca, în 
aceeaşi zi cu cununia, să fie şi o înmormântare, tinerii se grăbesc să săvârşească cununia înaintea 
slujbei funerare, considerând că, dacă se întâmplă invers, unul dintre ei va muri foarte curând - 
Bucovina; se crede că li se ia norocul, dacă li se sustrage ceva tinerilor - Bucovina, dar, dacă li se 
încurcă beteala, este semn că vor avea noroc în viaţă şi vor fi oameni gospodari - Suceava; în timp 
ce se cunună cineva, dacă are vreo boală, este bine să-şi amintească de ea, pentru că se va vindeca 
- Dolj; nici o cununie nu e trainică, dacă în timpul ei au fost făcute farmece - Tecuci (2.GOROVEI, 
p.22;68;69;70;169;172). Când cineva se visează participând la o nuntă înseamnă supărare; când se 
visează jucând la nuntă semnifică pagubă; când se visează nuntă fără lăutari este prevestire de 
moarte; dar o nuntă cu lăutari înseamnă bucurie, voie bună; a visa cununând pe cineva poate să 
însemne şi necaz, supărare, dar şi bucuria unui noroc; dacă cineva se visează că se cunună cu o 
femeie bătrână înseamnă mare silă - Bucovina (NOTE,Băncescu). 

OAIE (Ovis aries - DLRM,p.551) 

în culturile arhaice, animalul, mai ales cel sălbatic, este adeseori cel care dezvăluie gândul, glasul 
zeilor luminii, cât şi al celorlalţi zei, fiind un mesager al lor; încă din paleoliticul superior, omul 
considera ciuta şi oaia ca animale cu vocaţie profetică, fapt confirmat din plin de bestiarul carpatic; 
există totuşi o specializare a acestei vocaţii, ciuta având de-a face cu vânători, iar oaia cu ciobani, 
domenii pe care cele două animale nu şi le încalcă; „Mioriţa" s-a ivit pe aceste meleaguri odată cu 
oamenii aşezaţi la poalele Carpaţilor, la Dunăre şi la Marea Neagră, dobândind, prin stăruinţe şi 
dor de eternitate, perfecţiunea operei admirată astăzi (BUHOCIU,p.360;414-415;448). Se crede că 
este un animal îngeresc, care dă oamenilor cioarecii, lecricurile şi sumanele; este un animai sfânt 
şi cine se ocupă de creşterea oilor şi a albinelor va avea noroc în toate; când nu vor mai fi oi şi 
albine va fi sfârşitul lumii; fiind blândă şi extrem de folositoare, oaia a fost considerată ca o 
vieţuitoare pură, curată (de unde asocierea cu albina); legendele o prezintă ca o creaţie divină, în 
schimb pe capre le-a făcut dracul; când a fost să-şi aleagă o armă de apărare, ea a refuzat şi colţii, 
şi coarnele, deoarece nu a lăsat-o inima să facă rău cuiva; aceste atribute explică invocarea ei în 
descântece, unde devine un simbol al alinării; fiind iubite de Demiurg, fiind aproape de acesta, oile 
mediază între uman şi divin; prin ele, spun colindele, membrii colectivităţii primesc „florile" 
consacrate, acelea pe care le pun în cunună sau struţ, pentru a beneficia de puterea, frumuseţea şi 
belşugul lor; ritmul vieţii pastorale este marcat de manifestări solemne, care corespund unor 
momente esenţiale din ciclul vital al oilor; acesta cuprinde două etape: sezonul fertil (între 
Sânmedru - 26 octombrie, când începe împerecherea, şi Sângeorz - 23 aprilie, când se separă mieii 
de oi) şi sezonul infertil (între primăvară şi toamnă, când oile sunt urcate la munte pentru hrană); 
calendarul pastoral începe la Sângeorz (în succesiunea: Sângeorzul vacilor, Alesul, Sâmbra oilor, 
Marcu boilor, Armindeni, Ispasul), atunci când ciobanii sărbătoresc momentul sacru al începutului 
şi când are loc sacrificiul ritual al mielului; tot acum se efectuează primul muls şi se joacă dansul 
ritual al călucenilor; o seamă de practici cu caracter propiţiatoriu vizează stimularea energiilor firii, 
a fertilităţii şi manei oilor, primul muls fiind asimilat rodniciei apelor; în dimineaţa de Sângeorz, 
baciul se scoală devreme, aduce o găleată cu apă neîncepută de la izvor şi o varsă în strungă, 
zicând: „Atâta lapte să aibă oile"; alteori, o cunună mare este înmuiată în izvor, pentru ca oile să 
dea mult lapte; la rândul ei, prima ieşire din strungă devine o trecere consacratoare: „O aia care 
iese întâi e socotită fruntea tuturor"; ca donatoare de lapte, oaia este asociată cu apa fertilă şi 
purificatoare; elemente de magie prin contact (stropirea, băutul) şi altele prin magie de analogie 
(revărsarea apei, înmuierea cununii) vizează transferul de forţe sacre de la apa sfântă la oaie; ca să 
fie ferite de lup, este îngropat în strungă un gâtlan de lup, totul făcându-se în ascuns, fără să ştie 
nimeni, şi i se spune „secretu'strungii"; oile nu au voie să treacă peste vârfuri de munţi înalţi, 
fiindcă atunci ele „se strică" şi se mai crede că atunci strigoii au puterea de a lua mana; oile trebuie 
să treacă pe poala munţilor, pentru că se crede că vârfurile sunt necurate; în credinţele populare, 
oaia apare ca o vieţuitoare dotată cu puteri şi calităţi miraculoase; oamenii cred că ea are darul de 
a înţelege ce se petrece în jurul ei, de a descoperi taine, de a presimţi întâmplări, aşa cum este 
cazul oii năzdrăvane din „Mioriţa"; deşi amplificate, meritele şi priceperea acesteia nu sunt 
fabuloase, fabuloasă rămânând doar încercarea ciobanului de a determina naşterea unei mioare 
având calităţi deosebite; pentru aceasta există condiţia ca păstorul să poată spune în fiecare seară 
câte o poveste diferită, de când berbecii sunt daţi în turmă şi până la fătarea primului miel, caz în 
care oaia va face un miel năzdrăvan; în consecinţă, atributul ei esenţial rămâne acela de mesager: 
ea vesteşte iminenţa morţii, transmite testamentul, comunică mamei îndurerate povestea 
(încifrată metaforic) a morţii fiului ei; în folclorul românesc, beneficiază de toate funcţiile epice şi 
puterile fantastice atribuite, în general, unui animal-adjuvant: naşte, în mod miraculos, un copil 
năzdrăvan, readuce la viaţă pe viteazul omorât, conduce eroul în altă lume, îl protejează (prin 

sfaturi sau chiar luptând în locul lui), îi dăruieşte obiecte şi arme fermecate; din oasele ei, 
semănate pe câmp, se iveşte o turmă fabuloasă; cu probabilitate, beneficiază de cel mai amplu 
inventar de practici apotropaice consacrate în cultura populară; în Maramureş, mutarea oilor din 
sat la munte este făcută cu foarte mare grijă, fiind ferite cu deosebire de deochi; după ce sunt 
încărcate vasele şi celelalte obiecte trebuincioase la stână, se ia cenuşă din vatră şi lut din strungă; 
unui berbec mai frumos i se găureşte un corn şi se pune în el argint viu (mercur); când se iese din 
casă, trâmbiţele cântă, spunându-se că astfel este chemat laptele oilor; ajunşi la un pod, cel dintâi 
cioban pune sare pe pod, peste care trec oile şi apoi ciobanii, ultimul strângând sarea pe care o 
duce păcurarului din fruntea turmei, acest procedeu repetându-se la toate podurile întâlnite în 
drumul spre munte; când este trecută o apă mică, un păcurar stă lângă apă şi stropeşte oile lovind 
apa cu bâta; când trec printr-un sat, un cioban îşi pune izmenele pe bâtă şi, cu bustul gol, străbate 
satul, pentru ca localnicii să se uite la păcurarul dezbrăcat şi nu la oi; este un dar frecvent în 
practicile de înmormântare, fiind dată de pomană, peste groapă, după ce în prealabil este stropită 
cu apă, apărând şi în acest caz în strânsă legătură cu apa, ca element sacru şi curat, legătură care 
nu trebuie pusă pe seama unui cod naturist, axat pe semantica fertilităţii, ci pe unul chtonian, 
concentrat în jurul ideii de purificare; despre oaie se crede că, scuturându-se de apa cu care a fost 
stropită, stinge cu ea nu numai focul prin care va trebui să treacă sufletul celui răposat în calea sa 
spre locul predestinat, ci chiar şi focul nestins al iadului; cu toate acestea, oaia nu relevă atribute 
de animal psihopomp, deoarece ea nu conduce sufletul, ci doar îl purifică, îl apără de focul 
infernal; fiind curată, sacră, ea funcţionează ca un alter-ego al divinităţii, ca un protector mitic al 
dalbului de pribeag; calendarul pastoral marchează câteva zile cu semnificaţie deosebită: 
Sântămăria Mare - coborârea oilor, Răscol - dezmembrarea turmei, Năpustirea berbecilor sau 
Nunta oilor (când berbecii sunt băgaţi în turma de oi), Sâmedru - când se încheie socotelile între 
ciobani şi stăpâni (COMAN,l,p.l4-18;21-26). în Buzău, după înmormântare se dă peste groapă o 
oaie sau un miel; oaia trebuie să fie udată cu apă, să se scuture pe mormânt, pentru că acea apă 
ajută la stingerea focului ce poate arde pe locul de veci; mai mult, oaia fiind simbolul nevinovăţiei 
şi al sfinţeniei, nu se teme nici de diavol şi intră în iad, răcorind sufletul celui păcătos cu apa de pe 
lâna sa; dacă moare o femeie gravidă, se dă peste sicriu o oaie gestantă, crezându-se că femeia va 
naşte copilul pe lumea cealaltă - Bucovina (3.MARIAN,III,p,192;215). Se crede că oaia este un 
animal blagoslovit de Dumnezeu şi, când se culcă, îşi face semnul crucii cu piciorul - Transilvania; 
între oi, omul este păzit de lucrul-slab - Ţara Oltului; în noaptea Anului Nou, fetele nemăritate se 
duc între oi şi, dacă prind o oiţă tânără, înseamnă că soţul le va fi la fel, tânăr - Ţara Oltului; în 
acelaşi timp, se crede că nu le merge bine femeilor care umblă printre oi - laşi; oaia dată de 
pomană pentru sufletul celui decedat se stropeşte mai întâi cu apă, crezându-se că apoi ea se va 
scutura peste focul în care va arde, pe lumea cealaltă, sufletul fostului ei stăpân, diminuându-i 
astfel chinurile - Suceava; este semn de ploaie şi vânt în acea zi, când oile se bat şi zbiară 
dimineaţa sau când se scutură des - laşi;Suceava; când oile sar, zburdă şi se lovesc în capete este 
semn că va fi furtună, cu fulgere şi trăsnete, sau că va viscoli - Suceava; este semn că va ninge 
pentru cel care visează oi - Suceava; dacă, pe timp de ger, oile nu vor mai avea aceeaşi poftă de 
mâncare este semn că vremea se va înmoina; dar dacă, pe timp cu moină, oile vor mânca iute şi cu 
poftă înseamnă că, în curând, vremea se va înăspri - laşi (2.MARIAN,l,p.86-87;2.GOROVEI,p.78; 85; 
174;261-262;266;269;GOLOPENŢIA,p.78;82). Ca să afle dacă iarna va fi geroasă sau cu moină, 
ciobanii aştern dulama în mijlocul oilor şi observă apoi ce fel de oaie se va culca pe haină: dacă se 
culcă o oaie de culoare neagră este semn pentru ei că iarna va fi bună; dacă se va culca una de 
culoare albă înseamnă că iarna va fi aspră - Vâlcea; sau, dacă ultima oaie care iese din strungă la 
muls este neagră, este semn că timpul se va face frumos, că norii se vor împrăştia şi se va lumina - 
Vâlcea; pentru apărarea turmelor de sălbăticiuni, dar mai ales de lupi, familiile de ciobani respectă 
următoarele zile de peste an: Sânpetru, Circovii Marinei, Teclele, Berbecarii, Osie, Lucinul, Ziua 
Lupului, Filipii de Toamnă, Filipul cel Şchiop, Sântandrei, Sânpetru de Iarnă, Tănase de Ciumă, Filipii 

de Iarnă, Stretenia şi Martinii de Iarnă; dar importanţă economică şi rituală deosebită o are 
Sâmedru (26 octombrie), pentru că acest praznic încheie sezonul de vărat al oilor şi deschide 
sezonul de iernat (12.GHINOIU,p.247-248;251). Zilele consacrate oii sunt: Sângiorz, Armindeni, 
Sânziene, Ispasul, Sântămăria Mare, Sântilie, Sântămăria Mică, Sâmedru etc.; dracul poate să-şi ia 
orice chip, cu excepţia celei de oaie; la construirea unei case noi, în Banat, cei bogaţi îngroapă un 
cap de oaie, atunci jertfită, la temelia noii construcţii (COMAN,ll,p.2;5;164;l. ANTONESCU,p. 232). 
Pentru apărarea oilor, se face pe „creierul" strungii o cruce din lemn verde; nu este bine ca oile să 
fie mulse în locuri străine, pentru că nu mai dau lapte; nu se dă de la târlă nici foc şi nici sare, 
pentru că se crede că se dă sănătatea oilor; nu este iertat să se aşeze cineva pe năclad (butuc de 
lemn din vatră), fiindcă vor veni ursul şi lupul la oi; nu este voie să se cânte din fluier sau trişcă 
atunci când sunt mulse oile; să nu se dea lapte nesărat din casă, pentru că stârpesc oile; în zilele de 
post (miercurea şi vinerea) să nu se dea din casă lapte, brânză şi lână; marţea şi vinerea să nu se 
lucreze lâna, că se îmbolnăvesc oile; cine vinde oi să ia un smoc din lâna lor, ca să nu-şi piardă 
sămânţa; nu este bine să se mănânce brânză înainte de a se vedea clăi de fân pe hotar, fiindcă 
fulgeră sau trăsneşte oile pe munte; femeile nu au voie să intre la stână între oi; la Sfântul Filip şi 
Sfântul Andrei să nu se coase, pentru că intră lupul la oi; când se mută staurul oilor, se ia un pumn 
de pământ din strungă şi se pune în locul cel nou - Bihor (1.BOCŞE,p.55-56). S-ar putea să-şi piardă 
haina cel care visează oi alergând; va avea câştig cel care visează oi păscând; câştig şi cinste va 
avea cel care visează că vinde sau că i se trimit oi - Suceava (NOTE,Băncescu). Serii simbolice: 
cenuşă-pământ; oaie-apă. 

OALĂ 

Când se pune pe foc o oală nouă, să i se facă şi semnul crucii, pentru a fi mereu curată şi să reziste 
mult în timp - Tecuci; oala în care se încălzeşte apa pentru scalda copilului să fie nouă, pentru ca 
aşa cum sună oala, aşa să sune şi glasul pruncului, pătrunzător şi plăcut, atunci când va cânta - 
Ţara Oltului;Suceava; să nu se aşeze pe foc în faţa altor vase, fiindcă gospodina va fi înfruntată de 
alţii - Vâlcea; dacă oala, pusă la fiert, fierbe în continuare şi după ce a fost luată de pe foc, este 
semn că va trăi mult cel ce trebăluieşte pe lângă vatră - Suceava; femeia gravidă să nu mănânce 
din oală, fiindcă va naşte pruncul fără păr pe cap - laşi; ca să nu mai aibă copii, placenta nou- 
născutului se pune într-o oală, care este îngropată cu gura în jos - Banat; cât timp mai fierbe o oală 
după ce a fost luată de pe foc, atât îşi va mai dori copilul mama - Muntenia; va ploua la nunta celui 
care mănâncă direct din oală - Muntenia;Argeş;Moldova;Galaţi;Vrancea;Vaslui;laşi; să nu se 
mănânce din ea, atât timp cât oala este pe foc, fiindcă nu se va mai sătura nouă zile consecutiv cel 
care o face - Bihor; când oala se răstoarnă cu gura spre cel care o priveşte, înseamnă că omul va 
avea dificultăţi la înghiţirea bucatelor - Vâlcea; primeşte veste mare cea căreia îi plesneşte capacul 
de la oala pusă pe foc - Tecuci; să nu se privească în fundul oalei, ci să se încerce cu o lingură ca să 
se vadă dacă mai este ceva în ea - Teleorman; oalele se pun cu gura în jos, seara, după cină, în 
zilele când se lasă de sec la intrarea în perioada marilor posturi de peste an, înainte de Paşte şi de 
Crăciun, ca să ferească familia de vreun necaz - Vâlcea; urma lăsată de vreo ulcică sau oală în spuza 
vetrei trebuie împrăştiată de femeie, după ce vasul a fost luat de pe foc, ca să nu apară bube pe 
şezutul omului - Suceava; sau ca să se împrăştie şi să se astupe gura duşmanilor şi a clevetitorilor - 
Argeş; sau ca să nu rămână cu gura deschisă, la moarte - Suceava; oala dată cuiva trebuie adusă 
înapoi de aceeaşi persoană, dacă nu vrea să-i crească nasul cât oala - Bihor; oala în care s-a încălzit 
apa pentru scăldatul unui mort se îngroapă - Transilvania, sau se sparge - Muntenia; ca să nu mai 
moară şi alte neamuri, când se scoate mortul din casă să se spargă în urma lui o oală, pentru ca tot 
aşa să se spargă şi toate necazurile şi relele - Năsăud;Sibiu;Vâlcea;Muntenia;Prahova; este semn 
de ploaie, când dau oalele în foc - Suceava (3.MARIAN,ll,p.57;2.GOROVEI,p.30;43;83;134;151; 163; 
172;175;182;187;196;213;267;GOLOPENŢIA,p.93;NOTE,Antonescu). în părţile Buzăului, se ia 
puţină apă în oala în care a fost apă pentru spălatul mortului şi se trânteşte în mijlocul casei, ca să 

se spargă toate neajunsurile şi supărările şi să înceteze de-a mai muri cineva din acea gospodărie; 
în Bucovina, oala în care a ars lumânarea la capul mortului se trânteşte cu putere de pragul casei, 
încât aceasta scoate un sunet deosebit; în Bihor şi în Munţii Apuseni, oala este spartă de pământ, 
sau în locul unde mortul şi-a dat sufletul, sau chiar la mormânt, sau se umple cu cenuşă şi apoi se 
sparge; în Ţara Oltului, oala respectivă este dusă înaintea cortegiului mortuar şi se dă de pomană 
unui om sărman, plină cu apă proaspătă şi împreună cu o lingură (3.MARIAN,III,p.174-175). Să nu 
se mănânce din oală, fiindcă aceluia îi va ploua la nuntă; dacă fetele mănâncă din oală, se crede că 
vor avea bărbaţi băutori; mâncatul din capacul oalei este semn de sărăcie; să nu se ţină în casă 
oale şi vase ciobite şi nici să nu se bea din ele, pentru că aduc pagubă - Maramureş;Suceava; 
Prahova; Ilfov (BOGDAN,p.87;98;124;NOTE,Băncescu;Antonescu). Cine visează oală pusă pe foc va 
avea parte de un ospăţ sau chiar de o nuntă; dacă visează pur şi simplu o oală înseamnă că va avea 
slugi la vreo muncă mai deosebită - Suceava (NOTE,Băncescu). v. VAS. 

OBICEI 

Petru Caraman: „Nu există nici un obicei care să nu aibă la bază o credinţă anumită, sau chiar mai 
multe...Credinţele care i-au dat naştere au fost uitate după un timp sau au fost eclipsate, ne mai 
continuând să fie vehiculate decât de tradiţia orală; uzajul este cel care se impune şi nu 
circumstanţele care le-au creat" (ADĂSCĂLIŢEI,p.l49). 

OBIECT v. LUCRU. 

OBIELE 

La Vovedenie (Intrarea în Biserică a Maicii Domnului - 21 noiembrie), fetele şi flăcăii obişnuiesc să 
nu mănânce nimic toată ziua, după care se culcă punându-şi sub pernă obielele, în credinţa că pe 
cine vor visa în acea noapte pe acela îl vor lua de soţ sau de soţie - Ţara Oltului 
(GOLOPENŢIA,p.83). 

OBRAZ 

Faţa omenească, prezentă pe diferite obiecte sau pe elementele constructive ale caselor, 
împrejmuirilor, cu rol ornamental, are înţelesul de veghe binefăcătoare şi totodată de avertisment, 
de invocare a forţelor binelui şi de îndepărtare a spiritelor şi gesturilor cu rol malefic (PETRESCU, 
p.75;77;IORDACHE,p,154). Se crede că acela care se trezeşte dimineaţa cu faţa în sus este un om 
norocos, dar poartă ghinion pentru cel care se trezeşte cu faţa la cearşaf - Tecuci; copilul care 
doarme cu faţa în sus şi cu mâinile aşezate peste cap este cu noroc şi belşug în viaţă - laşi; se spune 
că oamenii cu pete pe faţă sunt buni la suflet - Bucovina, iar cei cu gropiţe în obraji au obiceiul 
furatului - Tecuci; să nu se meargă la fântână, după apă, nespălat pe obraz, pentru că le va curge 
bale băieţilor care vor fi născuţi - Suceava; cel căruia îi ard obrajii crede că îl vorbesc duşmanii de 
rău; pentru aceasta, el trebuie să se spele pe faţă cu apă amestecată cu oţet şi urzică moartă; 
astfel, gura vrăjmaşilor nu va mai „înţepa" (ca urzica vie), ci va tăcea (ca urzica moartă şi ca oţetul 
tăiat cu apă) - Maramureş;Tecuci;Bacău;Suceava; nu este bine să se ţină copilul mic cu faţa 
acoperită, pentru că va avea o fire ruşinoasă când va fi mare - Buzău; despre cel greu bolnav se 
crede că, de va zăcea cu faţa la perete, va muri în curând, iar, de se va întoarce cu faţa către 
cameră, se va însănătoşi - Bucovina; cine se duce la înmormântarea unui preot să nu cumva să-i 
zărească faţa, pentru că nu mai apucă învierea Domnului a doua oară - Tecuci; dacă un defunct are 
faţă veselă înseamnă că este mulţumit de cei care l-au îmbrăcat şi că, pe lumea cealaltă, va fi bine 
primit în veşmintele pe care le are - Moldova; cine zăreşte pe faţa unui mort vreo pată roşiatică 
are semn că îi va muri curând cineva din familie - Moldova (2.GOROVEI,p.l5;85;87;97; 146;149; 
150; 153;171;177;208;BOGDAN,p.21;PRESA). Cine se visează văzându-şi propriul obraz în oglindă, 
în apă sau că se spală pe faţă este semn că va trăi viaţă îndelungată, dar şi posibilitatea ca, în 

viitorul apropiat, să vadă chipul unui om necunoscut; dacă visează obraz curat este semn de bine, 
iar dacă visează obraz negru (sau murdar) înseamnă amărăciune; dacă se visează că are faţă mare 
este semn că va săvârşi fapte bune, iar faţa mică înseamnă că îşi va spori cinstea în anturajul celor 
cunoscuţi; cine visează chip frumos este semn de bine şi de mare onoare; visarea unei feţe supusă 
unui proces cosmetic poate să însemne bine, pentru fete, şi ruşine, pentru băieţi; pentru cine, în 
vis, i se arată om spălându-se pe faţă înseamnă că va trăi sentimente de părere de rău; dacă se 
visează cu faţa roşie înseamnă fie că va da dovadă de un comportament condamnabil, fie că se va 
împăca totuşi cu un adversar, fie că va avea noroc în ceea ce întreprinde; dacă se visează că 
oglinda îi arată urât chipul său este semn că vor urma zile pline de griji - Suceava (NOTE,Băncescu). 
Serie simbolică: apă-oţet-urzică. 

OBREJENIE v. AUGUST. 

OCHELARI 

Cine se visează purtând ochelari înseamnă că va avea spor în ceea ce întreprinde sau că, în orice 
caz, va avansa înspre o situaţie mai bună decât cea actuală - Suceava (NOTE, Băncescu). 

OCHI 

Importanţa văzului, a ochilor în percepţia şi înţelegerea lumii, în comportamentul uman, este 
atestată de numeroase expresii şi locuţiuni populare: „pe ochii mei", „a i-o spune verde-n ochi", „a 
închide (a deschide ) ochii", „a mânca din ochi", „a scoate (cuiva) ochii (pentru ceva)", „ochi rău", 

„a arunca praf în ochii (cuiva)", „o sorbi din ochi" etc.; ochii, la fel ca şi inima, devin o instanţă de 
sine-stătătoare, ele suferă împreună, iar lacrimile vărsate sunt, de fapt, cele ale inimii; de aceea, 
plânsul este considerat, în poezia populară, nu doar manifestarea unei anumite stări psihice sau o 
modalitate catartică, ci o pedeapsă, un fel de autoflagelare; în vremurile de demult, cazna cea mai 
cumplită aplicată oamenilor era orbirea, de unde şi expresia menţionată mai sus şi păstrată în 
multe limbi (o scoate ochii cuiva); de remarcat că psihanaliza consideră orbirea echivalentă 
castrării; puterea malefică şi distructivă a ochilor, întrupată, la vechii greci, în simbolul Gorgonei, 
monstrul care ucide pe oricine cu privirea sa, şi-a găsit reflectarea şi în credinţa cvasiuniversală în 
deochi; superstiţia deochiului, mai ales la perechile tinere, poate fi întâlnită la un obicei 
condamnabil, acela de a scoate praf sau tencuială din ochii sfinţilor pictaţi în interioarele 
bisericilor, cu scopul de a face farmece bărbaţilor, spre „a-i orbi", ca să nu vadă ce fac soţiile lor 
necredincioase, dar s-ar putea ca magia să fie făcută şi pentru „a deschide ochii" asupra 
farmecelor iubitei; dar vigilenţa soţului gelos poate fi înşelată şi dacă nevasta îi serveşte un pahar 
de vin în care a introdus, în prealabil, o monedă care a stat deasupra ochilor închişi ai unui mort; 
dragostea începe mai totdeauna de la ochi, acesta fiind un agent deosebit de activ în textele 
folclorice, ocupând chiar primul loc, pentru că tot de la ochi vin şi toate nenorocirile; de remarcat 
că ochiul are o dublă funcţie, el este în acelaşi timp organ receptor, cât şi organ emiţător, ultimul 
fiind aproape în exclusivitate de genul feminin; în cântecul popular, ochii reprezintă organul 
atotputernic al iubirii; ei subjugă, varsă foc, vorbesc, ucid, rănesc şi vindecă în chip miraculos; sunt 
în acelaşi timp principalul canal de comunicare între micro şi macrocosmos, o adevărată fereastră 
a sufletului deschis spre lumea Erosului; dar ochii sunt şi cei care emană teroare; femeia foloseşte 
vraja ochilor, puterea lor magică pentru a fermeca iubitul, este gata să încerce forţa paralizantă a 
lor spre a imobiliza calul sau boii flăcăului; uneori înlocuiesc metonimic întreaga făptură a iubitei; 
sunt ca două oglinzi în care se reflectă toate stările sufleteşti, sunt apţi să înlocuiască organul 
vorbirii sau alte semne prin care se comunică dragostea; căutătura de la distanţă sau privitul ochi 
în ochi formează programul minim la care se reduc revendicările îndrăgostiţilor în faza incipientă a 
iubirii; sunt organul predilect de la care începe cosmicizarea femeii, prin faptul că deseori sunt 
comparaţi cu stelele; ar mai fi de subliniat că, deoarece în textele folclorice predomină culoarea 

neagră a ochilor, unii cercetători au ajuns la concluzia că aceasta ar fi o trăsătură etnică distinctivă, 
numai că aceleaşi texte reliefează şi înclinarea spre ochii albaştri (EVSEEV,p.l4-21;162). în 
ornamentica populară, ochiul ocupă un loc important în repertoriul motivelor antropomorfe, 
investit şi el din cele mai vechi timpuri cu puteri benefice sau malefice, expresie a însăşi puterii 
spirituale omeneşti sau supraomeneşti (PETRESCU,p.70-71). Ornamentul reprezentând un ochi are 
rolul de apărare, de veghe împotriva spiritelor aducătoare de rău (IORDACHE,p.l54). Când se 
seamănă grâul, plugarul aruncă boabele cu ochii închişi, ca nici păsările cerului să nu vadă holda lui 
- Maramureş (BOGDAN,p.44). De omul cu ochii verzi trebuie să se ferească cel ce nu vrea să fie 
deocheat - Gorj; în schimb, oamenii cu ochii albaştri sunt cei mai lesnicios de deocheat - 
Mehedinţi; se crede însă şi că pot deochea numai oamenii cu ochi albaştri, care se nasc strigoi, 
adică ei, la naştere, au pe cap căiţă, pe care o apucă cu mâinile şi trag de ea să o mănânce, 
mâncând din ea, devin strigoi pe toată durata vieţii, deochind tot ceea ce văd sau despre care îşi 
exprimă uimirea - Olt; când se scot din casă în curte puii de găină sau bobocii de gâscă, ieşiţi din 
ouă, cel ce o face să ţină ochii închişi sau să se lege la ochi, ca nici uliul sau cioara să nu-i vadă - 
Tecuci;Suceava; agricultorul să înceapă semănatul grâului ţinând ochii închişi, pentru ca păsările 
cerului să nu vadă nici ele boabele din spice - Bihor;Suceava; dacă păsările intră în ogorul semănat 
cu grâu şi fac pagubă, să se vină noaptea şi să se înconjoare locul de trei ori, cu ochii închişi, ţinând 
în braţe un băiat legat la ochi, astfel păsările vor părăsi acel câmp - Bihor; când cineva priveşte fix 
într-un punct anume şi i se împăienjenesc ochii, este semn că-i vor sosi oaspeţi - Muntenia; aceeaşi 
semnificaţie are şi privitul cu uimire a unui lucru şi ochii se încrucişează - Muntenia; dacă se bate 
ochiul drept cuiva înseamnă că va avea parte de o bucurie, dar, dacă se bate cel stâng, va urma 
neapărat o supărare - laşi;Suceava; va plânge cel căruia i se bate un ochi - Suceava; dar să nu se 
spună nimănui că ochiul se bate, pentru că şi el vede multe şi nu spune nimic fără ştirea gurii - 
Tecuci; se spune despre mortul care are un ochi întredeschis că nu se îndură să părăsească lumea 
din care pleacă - Ialomiţa; i se închid ochii mortului, ca el să nu vadă durerea şi jalea celor din jurul 
lui - Muntenia; dacă mortul rămâne cu ochii deschişi este semn că va fi sărăcie în acea casă - 
Suceava (2.GOROVEI, p.73;100;104;153;176-178;204). Dacă unui om i se bate ochiul stâng este de 
rău, dacă se bate cel drept este de bine - Muntenia;Teleorman; (l.CHIVU, p.246;NOTE,Antonescu). 
Dacă se bate pleoapa stângă este de rău, dacă se bate cea dreaptă este de bine; dar interpretarea 
poate să fie şi inversă, depinde de zonă - Maramureş (BOGDAN,p. 22). Prevesteşte nenorocire 
mare baterea ochiului stâng, dar nici baterea celui drept nu este de bine; cine visează ochi negri va 
lua un soţ frumos; ochii bolnavi înseamnă prietenie amăgitoare; un om cu ochii ceacâri (ochi de 
culori diferite) înseamnă lipsă de bani şi pagubă; tot pagubă înseamnă şi visarea unor ochi lungi 
sau a unor ochi mici; când se visează ochii poziţionaţi în orificiul urechilor înseamnă că acela îşi va 
pierde vederea şi se va folosi doar de auz; înseamnă moarte în familie sau pagubă mare pentru 
cine visează că-şi pierde un ochi; dar este semn de câştig pentru cine se visează având ochi mari; 
se va împlini dorinţa celui care se visează că are mulţi ochi - Suceava (NOTE,Băncescu). Serii 
simbolice: vin-monedă-mort; ochi-băiat-3. 

OCHILĂ 

Personaj imaginar din basmele populare româneşti, înzestrat cu o vedere de o excepţională 
acuitate (SĂINEANU,l,p.212). 

OCHIUL-BOULUI v. MARGARETĂ. 

OCTOMBRIE (Brumărel, Brumarul Mic, în opoziţie cu Brumarul, adică Noiembrie, luna în care cad 
primele brume) 

în limbajul poporului, i se mai spune şi Brumărel, pentru că în această lună începe să cadă bruma, 
sau cad brumele cele mici; se crede chiar că, dacă în luna octombrie cade multă brumă şi omăt, 

apoi, în ianuarie, oamenii se pot aştepta la o vreme „moale", călduţă; dacă este multă ploaie în 
lunile octombrie şi noiembrie, în luna decembrie vor fi mari vânturi (2. MARIAN,l,p74-75). în 
decretul dat de Mihail Comneanul, la 1166, sunt menţionate trei sărbători în care este interzisă 
orice muncă (6 octombrie - Sfântul Apostol Toma; 9 octombrie - Sfântul Apostol lacov al lui Alfeu 
şi 18 octombrie - Sfântul Apostol şi Evanghelist Luca), precum şi două sărbători (23 octombrie - 
lacob, ruda Domnului, şi 26 octombrie - Sfântul Mare Mucenic Dimitrie Izvorâtorul de Mir) în care 
sunt permise unele munci, fără a se specifica felul acestora; mai târziu, la 1786, în circulara emisă 
de episcopul ortodox de la Sibiu, Ghedeon Nichitici, în urma voinţei împăratului Franz losef, se 
recomandă să se ţină ziua de 26 octombrie, în care este prăznuit „Sfântul Mare Mucenic Dimitrie 
Gavril"; circulara mai adaugă însă şi un „sfânt naţional român", anume ziua de 14 octombrie - 
Cuvioasa Parascheva (GRAMA,p.69-71). Mare parte a lunii stă sub semnul balanţei, perioada fiind 
propice pentru nunţi şi călătorii; dacă nu cad frunzele de pe copaci înseamnă că iarna va fi tare şi 
iute; dacă vor fi omizi este semn că vor fi şi mulţi alţi viermi; de va fi ploaie cu piatră înseamnă că 
rodul semănăturilor va fi nici prea rău, nici prea bun; dacă va ploua după apusul Cloştii, vara va 
veni târziu, dar nu va fi rea; oamenii să reţină în ce zi a lunii va cădea prima zăpadă, pentru că 
atâtea zile câte vor fi până la debutul lunii viitoare, tot atâtea zile vor fi cu ploaie şi zăpadă peste 
toată iarna (PRESA). 

11 octombrie - Sfântul Apostol Filip (Filipii). în această zi, gospodarii se abţin de la lucru, pentru 
ca vitele să le fie ocrotite de animale sălbatice şi de alte primejdii (unii ţin numai o zi, alţii ţin trei 
zile consecutive, cunoscute în popor cu numele de Filipi) - Suceava; cine lucrează în zilele de Filipi 
face un mare păcat, drept pentru care Dumnezeu porunceşte Sfântului Petru să-i trimită 
păcătosului câţiva lupi, ca să-i ia câte o vită din gospodărie - Muntenia (2.GOROVEI,p.254-255). 

Ziua este, prin tradiţie, dedicată lupilor, considerându-se că Sfântul Filip ocroteşte gospodăriile 
oamenilorîn faţa acestor fiare; se spune că, în nopţile de Filipi, lupoaicele sterpe se hrănesc cu 
jeratic şi tăciuni, care le ajută să se împerecheze; pentru a împiedica înmulţirea exagerată a lupilor, 
gospodinele nu aruncă, în această zi, gunoiul din casă, pentru că în el pot exista reziduuri de jeratic 
şi tăciuni; sărbătoarea este ţinută în special de femei, care, la căsătorie, primesc ca zestre de la 
mamele lor şi un anumit număr de Filipi; în această zi, nu se pronunţă cuvântul lup, nu se toarce, 
nu se ţese, nu se prelucrează piei de animale, nu se spală rufe şi se ţine post (PRESA). 

12 octombrie - este ziua când soarele intră în semnul Scorpiei, oamenii trebuind să se ferească de 
lacuri şi în nici un caz să nu se apuce de lucru nou; dacă tună în această zi este semn că pâinea se 
va scumpi, iar prin unele ţinuturi va fi foamete (PRESA). 

14 octombrie - Sfânta Cuvioasa Parascheva de la laşi. Zi numită în popor şi Vinerea Mare, chiar 
dacă poate să cadă în oricare din zilele săptămânii; în această zi, nu se coase nimic, fiindcă este rău 
de grindină şi boli de ochi - Muntenia (2. MARIAN,l,p.82;2. GOROVEI,p.253). în nordul Moldovei se 
crede că toate sărbătorile care cad în intervalul de timp care trece, începând de la Vinerea Mare 
(Preacuvioasa Parascheva) şi până la Cucernicul Simeon (3 februarie), se ţin pentru a feri 
gospodăriile de foc şi vitele de animale sălbatice (2. MARIAN,1,165). Această zi deschide cel de al 
doilea sezon pastoral, care se desfăşoară de-a lungul a două săptămâni, între 14 şi 27 octombrie, 
iar această Vinere Mare încheie ciclul de 12 vineri de peste an, care prefaţează sărbători 
importante, în general praguri ale timpului (Sfântul Andrei-30 noiembrie, Crăciun-25 decembrie, 
Stretenia-2 februarie, 40 de Sfinţi-9 martie, Blagoveştenia-25 martie, Duminica Mare-Paştele, 
Sânziene-24 iunie, Sfinţii Petru şi Pavel-29 iunie, Schimbarea la Faţă-6 august, Sfânta Maria Mare- 

15 august, Tăierea Capului Sfântului loan Botezătorul-29 august şi Ziua Crucii-14 septembrie; la 
încheierea ciclului, pe 27 octombrie, în unele zone se serbează o Sfântă Paraschivă care, împreună 
cu cea de pe data de 14 octombrie, formează o sărbătoare dublă numită Vinerelele (12.GFHNOIU, 
p.248;PRESA). Ziua se ţine pentru dureri de cap şi spre a fi feriţi oamenii de boli, în special pentru 
bolile de ochi; ziua este invocată şi în descântecele „de bubă", „de bubă rea", „de bubă dulce", „de 
brâncă", „de cei-răi", sau „de junghi". 

17 octombrie - Sfântul Prooroc Oseea; Lucinul. Se respectă această zi, pentru ca oamenii să fie 
feriţi de lupi - Muntenia (2.GOROVEI,p.l27). 

26 octombrie - Sfântul Mare Mucenic Dimitrie, Izvorâtorul de Mir (Sâmedru). în concepţia 
tradiţională românească, această dată calendaristică este corelată, în vechiul cult solar autohton, 
cu echinocţiul de toamnă; la Sâmedru se desfăceau turmele oilor, adunate primăvara, la Sfântul 
Gheorghe (Sângiorz; 23 aprilie), iar proprietarii oilor sau ai stânelor plătesc simbriile păstorilor 
angajaţi; de altfel, Sfântul Mare Mucenic Dimitrie şi Sfântul Gheorghe au fost contemporani, fiind 
născuţi amândoi în secolul al lll-lea d.Ch.; mama Sfântului Dimitrie a fost bună prietenă cu Sfânta 
Elena, mama lui Constantin cel Mare; din cauză că nu a putut fi convins să părăsească credinţa în 
Hristos, sfântul a fost ucis cu suliţele de către slujitorii împăratului Maximilian; ucenicul său 
apropiat, Lupus, care a fost martor la martiriul sfântului, i-a luat acestuia inelul şi hainele 
însângerate; ulterior, cei care atingeau aceste veşminte se vindecau de boli sau scăpau de tot felul 
de necazuri (PRESA). Poporul mai numeşte această zi Sâmedru, cel care încuie vara şi deschide 
iarna; împreună cu Sângiorzul (Sfântul Gheorghe), Sâmedrul împarte anul păstorilorîn două 
anotimpuri simetrice: vara între 23 aprilie şi 26 octombrie şi iarna între 26 octombrie şi 23 aprilie; 
înainte de această zi se fac pomeni pentru îmbunarea morţilor şi se tund coamele cailor; dacă în 
noaptea dinspre Sfântul Dumitru este lună plină şi senin, iarna va fi bună şi caldă, iar dacă este nor, 
ploaie sau zăpadă este semn de iarnă grea; se mai spune că este ziua în care chiriaşii se mută de la 
un proprietar la altul; în credinţele tradiţionale, se spune că Sâmedru închide cerul, lăsând frigul 
liber până la Sfântul Gheorghe; în Oltenia, Muntenia şi sudul Moldovei, se aprind focurile din 
resturi de cânepă; sunt daţi de pomană colaci în formă de cruce şi grâu fiert amestecat cu lapte 
sau brânză; este ziua în care se crede că se împerechează oile, de aceea sărbătoarea mai poartă 
denumirea de „Năpustirea berbecilor", „Nunta arieţilor" sau „Nunta oilor"; din această pricină, 
Sâmedru este descris ca un cioban nedezlipit de turma pe care o paşte „într-un mijloc de codru, 
necălcat de picior omenesc" şi care moare la stâna oilor; tot de Sfântul Dumitru, se tocmesc 
ciobanii şi păzitorii de vite pentru anul următor; dacă în noaptea din ajun cerul este senin 
înseamnă că iarna va fi blândă şi ploioasă; în caz că este noros, plouă sau ninge înseamnă că iarna 
va fi grea; la oraş, este obiceiul ca, în această zi, chiriaşii să se mute de la o gazdă la alta 
(12.GHINOIU,p.48;202;230;248;PRESA). în această zi nu trebuie nimeni să se pieptene, pentru că 
este primejdios de lupi - laşi (2.GOROVEI,p.l94). în zona Bacăului, la 26 octombrie, este sărbătorit 
momentul întoarcerii ciobanilor cu oile de la munte, cunoscut sub numele de Rascoi; acum se aleg 
oile, se încheie socotelile cu baciul, cu „stăpânul de munte" şi cu ciobanii, fiind totodată prilej de 
petrecere şi veselie (ICHIM,p.l42). 

27 octombrie - Cuviosul Dimitrie cel Nou din Basarabi. Moaştele acestuia sunt păstrate în 
Catedrala Patriarhală din Bucureşti, cuviosul fiind considerat „ocrotitorul Bucureştilor; patronul 
spiritual al Capitalei", iar pelerinajul mulţimilor de creştini în aceste două zile are ca motivaţie 
credinţa că, prin acest gest de venerare, viaţa lor şi a celor apropiaţi va fi ocrotită de necazuri şi 
nevoi, sau în speranţa unei vindecări trupeşti; Cuviosul Dimitrie s-a ocupat cu păşunatul vitelor; 
după ce s-a călugărit, s-a retras într-o peşteră, unde a ţinut post aspru şi s-a rugat zi şi noapte; 
moaştele Sfântului Dimitrie au fost descoperite prin visul unei fete demonizate, care a fost astfel 
vindecată; se crede că florile, precum şi alte obiecte pe care credincioşii le trec pe deasupra raclei 
în care sunt depuse moaştele, capătă puteri miraculoase în vindecarea unor afecţiuni şi, din 
această cauză, sunt păstrate ulterior la loc de cinste în casele oamenilor (PRESA). Legenda afirmă 
că între generalul rus, care a luat moaştele Cuviosului Dimitrie de la Basarabi (Basarabov, în sudul 
Dunării, pe teritoriul Bulgariei), cu gândul de a le duce în Rusia, şi autorităţile ecleziastice de la 
Bucureşti, unde trupele ruseşti ajunseseră după războiul ruso-turc, încheiat în 1774, a intervenit o 
înţelegere, conform căreia generalul a condiţionat lăsarea raclei cu moaşte, dacă este 
recompensat cu bani din aur în greutate egală cu aceea a moaştelor; puse într-o balanţă, moaştele 
ar fi devenit dintr-o dată foarte uşoare, aşa încât românii au trebuit să plătească generalului doar 

câţiva galbeni, mai acordându-i-se încuviinţarea să ia totuşi cu el şi mâna dreaptă a trupului, pe 
care a dus-o la Kiev (NOTE,Antonescu). 

ODAIE v. CAMERĂ. 

ODOLEAN (Valeriana officinalis - DLRM,p.558) 

Numele mai multor specii de plante erbacee, cu tulpina înaltă şi flori trandafirii sau albe, dintre 
care una (valeriana) serveşte la prepararea unor produse farmaceutice (ŞĂINEANU,IV,p.76). Alături 
de alte plante, considerate aducătoare de noroc, se pune între scutecele copilului mic, se unge cu 
odolean ugerul vacilor, pentru ca duhurile rele să nu le ia mana de lapte, iar, la începutul aratului 
de primăvară, se aşează cinci fire de odolean ( hodolean ) între coarnele vitelor de tracţiune, la fel 
făcând şi bărbaţii, care îşi pun planta la pălărie, pentru a îndepărta vrăjile ce ar fura mana 
câmpului - Bihor (3. BOCŞE,p.l01;lll;114). 

OFRANDĂ v. DAR; POMANĂ. 

OFTAT (A OFTA) 

Se crede că atunci când cineva oftează fără să vrea este semn că va trăi un sentiment de 
amărăciune, de neajungere - Tecuci (2.GOROVEI,p.l78). 

OGLINDĂ 

Se crede că nu este bine să se prindă oglinda în peretele dinspre răsărit - Tecuci; femeia lăuză să 
nu se uite în oglindă, pentru că se îmbolnăveşte sau va rămâne din nou gravidă - Vâlcea; nu este 
bine ca, până la împlinirea vârstei de un an, copilul să fie pus în faţa oglinzii, pentru că, văzându-şi 
chipul, se deoache singur sau îi ies dinţii anevoie sau, când va fi mare, va deveni afemeiat - 
Buzău;lalomiţa;Botoşani; înainte de a se duce la joc, fata să spele oglinda şi cu acea apă să se spele 
apoi pe faţă, pentru a fi curtată de flăcăii veniţi la horă - Botoşani; la jocurile de aflarea ursitei 
practicate în noaptea Anului Nou (Sfântul Vasile) sau la Vergel, cine nimereşte oglinda pusă sub o 
farfurie va lua soţ sau soţie frumoasă şi mândră - Bucovina;Vâlcea; de Anul Nou, la miezul-nopţii, 
atunci când dorm toate apele şi toate pietrele, flăcăul sau fata, care vrea să-şi vadă viitoarea 
pereche, se închide singur(ă) într-o odaie, dezbrăcat(ă) complet, aşează în faţa şi în spatele lui(ei) 
câte o oglindă mare, pune câte o lumânare aprinsă pe laturile lor, apoi îşi fixează privirile într-un 
punct şi după un timp vede chipul celui sortit, iar, dacă priveşte mai mult, vede chiar şi cine va 
muri mai întâi dintre ei doi - Vâlcea; în seara de ajun a Bobotezei (5/6 ianuarie), sub mai multe 
farfurii se pun diferite obiecte, fiecare având altă semnificaţie; astfel, flăcăul care indică farfuria 
sub care se află o oglinjoară se crede că va lua de soţie o fată mândră, fudulă; se repetă de trei ori 
procedeul, pentru conturarea unui profil moral şi fizic mai complex al viitoarei soţii; înainte de a 
pleca spre biserică, pentru a se cununa, mireasa îşi pune în sân o mică oglindă şi o bucată de zahăr, 
pe acesta din urmă urmând a-l folosi la unele preparate, pe care i le dă soacrei sale, în credinţa că 
aceasta se va purta bine cu ea - Suceava; nu este bine să se uite cineva în oglindă noaptea, pentru 
că va suferi de neiubire şi de singurătate - Dolj; nu este bine să se mănânce cu privirea în oglindă, 
pentru că astfel îşi mănâncă norocul cel ce o face - Bucovina;Suceava; seara sau noaptea nu 
trebuie să se uite nimeni în oglindă, gestul fiind considerat ca putând atrage urâţenia, neiubirea, 
singurătatea sau că atrage pierderea vederii sau îmbătrânirea prematură - Vâlcea;Teleorman; 
lalomiţa;Galaţi;Bucovina; după un om cu bube nu este bine să se privească imediat cineva în 
oglinda în care s-a uitat acela, pentru că îi poate lua boala - Tecuci; când cade oglinda din cui şi se 
sparge este semn de moarte - Moldova; oglinzile din casa unde a murit cineva se acoperă cu o 
ţesătură neagră, pentru a nu mai urma şi alte decese în acea locuinţă - Suceava;Bucovina; se zice 
că acela care se visează aşezând o oglindă în curând va plânge - Bucovina (2.GOROVEI,p.28;71;74; 

76;81;134;148;167; 170;178;179;241;243;244; 2.MARIAN,l,p.53;141; 4.POP,p.l40). în ziua Anului 
Nou, fata care vrea să ştie cine îi va fi ursitul nu mănâncă nimic toată ziua, aşează două oglinzi faţă 
în faţă, iar între ele patru lumânări aprinse, câte două la fiecare oglindă; se interpune apoi între 
cele două oglinzi, dezbrăcată complet, şi priveşte fix în cealaltă oglindă; nu trebuie să fie nimeni în 
încăpere şi astfel va vedea ce i se va întâmpla în anul ce vine şi cine îi va fi soţ - Moldova; acelaşi 
procedeu, însă făcut cu două lumânări care au fost aprinse în noaptea de înviere, fata fiind 
completîmbrăcată în alb, fie aşezându-se în faţa unei oglinzi, fie uitându-se cu atenţie la apa dintr- 
o fântână; dacă vreunei fete i se pare că vede un tânăr pe care nu-l cunoaşte, înseamnă că se va 
mărita cu un bărbat străin de părţile locului - Suceava; procedeul este identic, doar că se face în 
noaptea dinspre Bobotează - Brăila (2.MARIAN,II,p.103-104). Obiceiul se desfăşoară aidoma, în 
noaptea de Sfântul Vasile (Anul Nou), între ora 0 şi 1 din noapte, cu patru lumânări aşezate în cele 
patru colţuri ale camerei şi una singură aşezată în faţa oglinzii, la care fata se uită printr-un inel, iar 
oglinda trebuie să fie cumpărată fără negociere şi până în acel moment să nu se fi uitat în ea, 
pentru că numai aşa îşi va putea vedea viitorul soţ; în ziua de luni, după duminica nunţii, cineva 
trebuie să fure un obiect din casa miresei, vreo farfurie albă, un taler, un pahar, dar mai cu seamă 
o oglindă, pentru ca proaspăta mireasă să nască prunci frumoşi; tot ceea ce se fură se aduce apoi 
la casa mirelui, tot lui dându-i-se şi banii strânşi ca dar - Gorj (CĂRĂBIŞ,p.51;89). Când un copil se 
uită în oglindă până la vârsta de un an, se consideră că îi vor ieşi dinţii anevoie - Buzău; practica 
privitului în oglindă se poate repeta în ajunul Bobotezei (6 ianuarie), când fata ia o oglindă şi stă 
nemişcată în faţa ei, privind fix: dacă vede în oglindă un peisaj frumos, cum ar fi o câmpie verde, 
este semn de bine; dar este de rău, anunţă un viitor trist, dacă vede loc prăpăstios, apă curgând 
furtunos, un monstru sau un mort; îi va muri iubitul fetei care îl vede cu un sicriu pe cap 
(3. MARIAN,II,p.214;2.,1,141). Fetele şi flăcăii care vor să-şi vadă ursita se adună la o casă, în seara 
dinspre ziua Sfântului Apostol Andrei, iau două oglinzi la fel de mari, pe una o fixează pe o masă, 
pe cealaltă o ţin în mână, postată în paralel cu prima; între ele, pe două farfurii răsturnate, se pun 
două lumânări; apoi se priveşte în oglindă până când fiecare îşi vede ursitul; fata aruncă pe foc 
nouă grăunţe de ovăz, pentru că planta are nume masculin, şi se uită în oglindă de nouă ori, iar 
flăcăii procedează identic, aruncând însă în foc nouă seminţe de cânepă; să nu se privească în 
oglindă după asfinţitul soarelui, pentru că visează urât cel ce o face; la mort în casă, oglinzile 
trebuie întoarse cu faţa la perete - Maramureş (BOGDAN,p.37;91;119). Căderea unei oglinzi este 
prevestitoare de moarte în familie, ca şi căderea icoanei, cântecul cucuvelei, urletul câinilor, găina 
care cântă cocoşeşte, căderea stelelor, anumite vise etc., toate fiind semne ale morţii (2.POP, 
p.160). Oglinda poate urâţi sau nevolnici pe cel ce se uită în ea, deoarece, într-un basm, un bătrân 
posedă o oglindă care deposedează de putere şi frumuseţe pe cel ce priveşte în ea (2.KERNBACFI, 
p.310). Dacă unei fete nemăritate îi scapă oglinda şi se sparge, atunci ea se va mărita după atâţia 
ani câte cioburi au fost numărate - Suceava; cine visează oglindă este sfătuit să nu se lase orbit de 
„farmecele" iubitului (iubitei); cine se visează văzându-se în oglindă înseamnă că va fi trădat de 
prieteni sau de soţ (soţie); când se visează aranjându-se în oglindă înseamnă că persoana va avea 
peţitori şi va da dovadă, cu acest prilej, de mult orgoliu; iar cine visează spărgând oglinda are ştire 
curând despre cineva care îl invidiază şi din care cauză va avea necazuri - Bucovina (NOTE, 
Băncescu). Serii simbolice: oglindă-apâ ; oglindă-lumânare-, oglindă-zahăr; oglindă-lumânare-inel; 
oglindă-ovăz/cânepă-9. 

OGOR 

Cine se visează trecând peste un ogor înseamnă că va primi vestea pe care o aşteaptă; dacă se 
visează că posedă o ţarină înseamnă că va da dovadă de bărbăţie şi de silinţă în rezolvarea unei 
probleme complicate; dacă visează ogor pustiit înseamnă că unele fapte vor avea urmări triste; 
dacă se visează lucrând un ogor este semn că truda sa din realitate va fi răsplătită - Suceava 
(NOTE,Băncescu). 

OM 

Imaginile antropomorfe sunt mult mai frecvente pe anumite categorii de obiecte; astfel, ţesăturile, 
iar în rândul lor scoarţele, sunt de departe purtătoarele celor mai numeroase motive 
antropomorfe, în timp ce piesele ceramice, cu excepţia categoriei speciale a figurinelor, este cea 
mai săracă în astfel de reprezentări; în arhitectura românească tradiţională se întâlnesc în special 
pe împrejmuiri şi porţi, pentru că locul gospodăriei, al casei, al vetrei şi focului trebuie păzit ca loc 
sacru al familiei; aceşti „paznici" apar mai ales la porţi, unde împrejmuirea se întrerupe, iar aici 
sunt figuraţi cu deosebire bărbaţi; imaginile apar pe porţile din Moldova centrală şi estică şi în 
Maramureş; imaginile integrale ale fiinţei omeneşti sunt înlocuite în multe cazuri cu imaginile 
fragmentare, între care un loc aparte îl deţin faţa şi ochiul, reprezentarea acestora având acelaşi 
rol de apărare, veghe şi invocare a forţelor binelui, îndepărtând spiritele sau gândurile malefice; le 
întâlnim în sudul ţării, mai ales la locuinţele semiîngropate (bordeie) din Romanaţi; dar lipsesc cu 
desăvârşire de pe o categorie importantă a arhitecturii ţărăneşti: bisericile din lemn; de asemenea, 
lipsesc de pe obiectele din metal; secvenţa om-soare este destul de frecventă, dar apare mai ales 
secvenţa om-cal, întâlnită în Maramureş, Ţara Oltului, nordul Olteniei şi Bucovina; o altă secvenţă 
ornamentală este om-şarpe-broască, relaţiile fiind acelea de conjurare a puterilor întunericului, 
într-o accepţiune, sau a puterilor înţelepciunii în altă ordine de idei; broasca reprezintă de cele mai 
multe ori elementul de răscumpărare sau de înlocuire a jertfei omeneşti, imaginile arătând-o 
totdeauna în apropierea gurii deschise a şarpelui (PETRESCU,p.69;72;79;81-82;86;88). Cu rol de 
ocrotire împotriva forţelor malefice ale întunericului este şi silueta umană puternic stilizată, 
reprezentată pe coama caselor, pe mobilier, la ulucile gardurilor - Oltenia (IORDACHE,p.l54). Ca să 
nu se dărâme zidurile unei case noi, se măsoară înălţimea unui bătrân, pe la spate, cu o bucată de 
aţă sau sfoară, apoi se croieşte un lemn cu aceeaşi lungime, iar acesta se pune în talpa casei, dar 
tot sătenii adaugă credinţa după care, la terminarea construcţiei, omul căruia i s-a luat măsura va 
muri - Ţara Moţilor;Ţara Oltului;Năsăud; dacă, la săparea şanţului pentru fundaţia unei case, a unei 
fântâni sau a unei pivniţe, se va pune la temelie măsura unui om, luată după umbra proiectată pe 
un perete de către acesta, se spune că măsura este stafia acelei construcţii - Suceava; se crede că 
Dumnezeu nu alătură pe oamenii cu acelaşi caracter, ci totdeauna pune un bărbat harnic alături de 
o femeie leneşă, pe unul frumos alături de una urâtă etc. - Suceava; dacă se începe un lucru în casă 
şi, din întâmplare, atunci intră un om harnic în încăpere, este semn că acel lucru va avea spor, iar 
dacă intră un om leneş, activitatea va avea de suferit, fiind tărăgănată îndelung - Vaslui;Suceava; la 
plecare, musafirul trebuie însoţit până la poartă, ca să iasă lenea din acea casă - Tecuci; vita nou- 
fătată va fi harnică sau nu, după cum este omul care intră cel dintâi, în acea zi, în casa 
gospodarului - Suceava; în noaptea Anului Nou, fetele nemăritate ies la marginea satului şi 
urmăresc drumul; dacă un om vine spre sat, atunci se vor mărita în satul lor, iar dacă omul 
călătoreşte ieşind din localitate, este semn că se vor mărita şi se vor duce din casa lor - Ţara 
Oltului; ca să se acrească borşul, este bine ca acela care îl prepară să simuleze că este mânios - 
Suceava; sau femeia care are copil (fată sau băiat) răutăcios să-i dea acestuia pe la nas cu făcăleţul 
cu care umblă la borş, pentru că astfel se va acri mai repede - Galaţi; omul care este bun vede când 
ies rusaliile (considerate un fel de iele), cum zboară ele şi cum chiuie pe sus - laşi; despre omul, 
care a încărunţit numai pe o jumătate a capului, se crede că a dormit cândva cu capul pe o 
comoară - Suceava; cel ce doarme cu faţa în sus şi cu mâinile pe piept trage a moarte - Muntenia; 
omul bogat nu va fi pe lumea cealaltă în Rai, pentru că nu se poate să fie boier în amândouă lumile 
-Tecuci; de omul roşu, ori spân, ori însemnat trebuie să se ferească oricine - Suceava; se crede că 
omul damblagit (handicapat fizic, paralizat) este, în fond, luat de diavol în stăpânirea sa; el va fi 
acela care va cere să i se facă slujbe religioase, la care să participe nouă preoţi - Galaţi; nu este de 
bine când, în drum, este întâlnit un om şchiop - Suceava; despre cel care aţipeşte în timpul 
Liturghiei se spune că, în timpul somnului, un drac îi ţine umbrela, iar altul îl răcoreşte, făcându-i 
vânt cu flori, ca să doarmă mai bine - Argeş; se crede că un om grav bolnav se va însănătoşi, dacă 

despre el se aude că a murit - Suceava; despre omul flecar, vorbăreţ, posedând un vocabular 
licenţios, pe care îl pune în evidenţă în orice discuţie, se spune că nu este un om de treabă, pentru 
că toate câte le afirmă sunt vorbe goale şi nu este capabil să pornească un lucru şi să-l ducă la bun 
sfârşit - Tecuci; despre omul care are patima băuturii se spune că i-a băut diavolul la nuntă - 
Tecuci; se spune că omul care lasă un nărav ia un altul - Galaţi; vor crăpa degetele celui care 
priveşte un om când urinează - Vâlcea; dacă pe un om îl ia deodată cu fiori, este semn că moartea i 
s-a uitatîn ochi - Suceava; femeia, care vede în fântână, în noaptea dinspre Anul Nou, sau în cea 
dinspre Duminica învierii Domnului, chipul unui om şi lângă el ieşind o scândură, va rămâne 
văduvă - Tecuci; cel care ucide ia asupra sa şi păcatele celui omorât şi îl va purta în spinare pe 
lumea cealaltă - Tecuci (2.GOROVEI,p.l4;18;31;49;57;72;87;114;120-121; 142-143;157;161;179; 
196;219;249;255;GOLOPENŢIA,p.70;82;NOTE,Antonescu). în cadrul obiceiurilor de sondare a 
viitorului tinerilor, practicate în noaptea de An Nou sau în cea dinaintea Bobotezei, se toarnă 
plumb sau cositor topit într-un pahar de apă neîncepută; dacă plumbul ia chip de om înseamnă că 
fata se va mărita; dacă nu se formează nimic, decât poate nişte grămezi de metal întărit, din care 
nimic nu se poate deduce şi explica, atunci se crede că tânăra nu se va mărita în acel an; dacă 
silueta de om are pe lângă ea mai multe puncte, atunci fata crede că viitorul ei soţ va fi un om 
bogat sau că va fi posesorul multor oi, dar dacă nu are puncte este semn că va fi om sărman, fără 
avere (2.MARIAN,l,p.53). O strigătură din Maramureş rosteşte un adevăr cu un adânc substrat 
moralizator: „De omu' prost şi Îngâmfat/Să te fereşti ca de păcat!" (BOGDAN,p.73). Va fi criticat 
cel care se visează petrecând într-o societate; va da de necazuri şi ticăloşii cel care se visează 
având o constituţie slabă; cel care se visează că este supus va fi supus şi în realitate; să se păzească 
de o mare pagubă cel care se visează împrumutând ceva; înseamnă că vorbeşte prea multe cine se 
visează că este mut; cine se visează însă că este surd va câştiga în afacerile sale, va scăpa de griji şi 
va avea o stare de mulţumire; un noroc neaşteptat îl aşteaptă pe cel care visează că are musafiri 
străini în casă; zile bune şi sănătate înseamnă când se visează la masă cu amicii; va avea câştig fără 
prea mare osteneală, când se visează cântând; nu este rău nici când se visează coborând de 
undeva; va primi o veste plăcută cel care se visează că este beat; bine este când se visează cineva 
închinându-se; va avea parte de multă mărire cel care visează mulţi oameni călătorind; înseamnă 
că va avea viaţă lungă cel care visează un om călătorind; va avea noroc de multe zile fericite şi de 
petreceri cel care visează o adunare de oameni veseli; visarea de oameni mulţi poate să însemne 
bogăţie, dar şi frică; este bine când se visează oameni negri şi va primi o veste bună cel care 
visează un arab; când se visează oameni cunoscuţi înseamnă că timpul va fi petrecut cu plăcere; 
este binecuvântat şi norocos cel care visează oameni bătrâni; dar înseamnă sărăcie pentru cel care 
visează un om ucis; înseamnă viaţă bună pentru cel care visează că omoară un om; cine se visează 
sărac va deveni bogat, dar va sărăci cel care se visează bogat; înseamnă boală pentru cel care se 
visează bogat, dar va fi cu folos când cineva visează om bogat rugându-se lui Dumnezeu; se va 
îmbogăţi cel care se visează gras; nu i se vor isprăvi curând problemele cu care se confruntă cel 
care se visează prooroc sau apostol; va lua asupra sa o pricină încurcată cel care se visează 
cocoşat; va înregistra un câştig cel care se visează că este alergat de cineva; pentru cine se visează 
căutând ceva înseamnă voie bună şi chef, dar dacă se visează căutând împreună cu mai mulţi 
oameni este semn că va auzi pe mulţi plângând de vreo tristeţe; înseamnă ceartă pentru acela 
care visează un cărăuş; cine se visează bătând în ceva tactul unei muzici, cântând şi dansând va 
avea parte de plânsete şi tânguiri; cineva îi va arăta un viitor mai bun celui care se visează 
chinuindu-se şi va ajunge într-o funcţie importantă cel care se visează că pe alţii chinuieşte; este 
rău pentru omul bogat când se visează că joacă la noroc şi pierde şi înseamnă discordie şi ceartă 
pentru cel care visează că joacă, pe bani, cărţi; înseamnă supărare şi ceartă pentru cel care visează 
om bolnav de ciumă, dar va scăpa de nevoi cel care visează om bolnav de râie; pentru cine visează 
oameni pleşuvi este semn că va asista la mari tulburări care îi vor provoca griji deosebite; cine se 
visează că este om negru are semn că se va îmbolnăvi; este semn că va întâmpina greutăţi cel care 

visează oameni rău famaţi; va înregistra pagubă în afaceri cel care se visează că este om străin într- 
o societate; cine visează un englez înseamnă că are un prieten făţarnic; va fi înşelat cel care visează 
că primeşte sfaturi de la cineva; va întâmpina mari probleme cel care se visează că este certat de 
un stăpân; dar cine visează pur şi simplu un stăpân trebuie să ştie că viaţa îi va fi luminoasă în 
viitorul imediat; înseamnă noroc şi voinicie pentru cine visează om bolnav - Suceava 
(NOTE,Băncescu). Serii simbolice: om-soare; om-cal; om-şarpe-broască. 

OMIDĂ 

în Ardeal, se crede că omida este făcută din lacrimile dracului sau din mâna stângă a Satanei; cine 
zăreşte pe tocul ferestrelor omidă este semn că va primi o veste rea; preventiv, se afumă grădinile 
în seara din Joia Mare (ziua de joi din Săptămâna Patimilor) cu busuioc vechi de nouă ani (BURNAZ, 
p.41). în Maramureş, omizii păroase i se mai spune şi „focul viu"; se crede că acela care pune mâna 
pe ea face eczeme, numite tot „foc viu"; cine o vede trebuie să scuipe şi să zică: „Ptiu, foc viu,/ 
unde te văd,/acolo să piei!". (BOGDAN,p.110). Serie simbolică: Joia Mare-busuioc. 

OPINCI v. ÎNCĂLŢĂMINTE. 

OPREG v. ŞORŢ. 

OPRIRE (A SE OPRI; A STA) 

Când femeia, care a născut de curând, se duce la biserică să i se facă slujba de 40 de zile, pe drum 
să se oprească de trei ori, ca să nască viitorii copii la interval de câte trei ani - Vâlcea (2.GOROVEI, 
p.164). 

OPT 

Calendarul dacic de la Sarmizegetusa Regia posedă săptămâni fluctuante de opt, şapte şi şase zile: 
o săptămână de opt zile, o săptămână de şapte zile, trei săptămâni de opt zile, o săptămână de 
şase zile, după care ciclul se repetă până la completarea anului dacic; moştenirea unei săptămâni 
de opt zile poate fi regăsită în numărul zilelor dedicate celor mai temute personaje mitologice 
întâlnite în credinţele românilor, cum ar fi Filipii, Sântoaderii, Rusaliile (12.GHINOIU,p.60). 

ORAŞ 

Când cineva se visează că se află într-un oraş mare e semn că va avea necazuri de tot felul - 
Suceava (NOTE,Băncescu). 

ORB 

Nu este bine când se visează un orb trăgând cu o armă - Suceava (NOTE,Băncescu). 

ORDINE v. DEZORDINE. 

ORZ (Hordeum sativum - DLRM,p.571) 

Se pun grăunţe de orz în scăldătoarea nou-născutului, împreună cu diferite flori, ca pruncul să aibă 
parte în viaţă de recolte bogate la cereale şi să fie plăcut ca florile - Muntenia; ca să se vindece 
ulciorul de la ochi, este bine să se arunce în foc câteva boabe de orz, furate de la cineva, apoi să se 
iasă repede afară şi să se înconjoare casa de câteva ori, ca să nu se audă cum pocneşte orzul în foc 
- Suceava (2.GOROVEI,p.212;239). Este semn de foamete şi sărăcie pentru cel care visează paie de 
orz - Suceava (NOTE, Băncescu). Serii simbolice: orz-fiori; orz-foc-casă-3. 

os 

Ca la toate neamurile ce trăiesc din vânătoare şi creşterea animalelor, şi la români există credinţe 
şi practici privitoare la oase, care sunt interpretate ca esenţă a vieţii şi sămânţă magică a ei; astfel, 
cucul ar fi apărut din oasele unui copil ucis; prin îngroparea sau aruncarea prin iarbă a oaselor unei 
miori, apare din ele o întreagă turmă; oasele se întrebuinţează ca oracol, armă, semn ierarhic, 
amuletă etc. şi le găsim în multe texte epice şi lirice din folclorul românesc; în ritul de acordare a 
numelui copiilor şi tragerea în jurul casei a trei cercuri cu gheare de lup, mai poate fi întâlnită şi 
prezenţa altor feluri de oase, cum ar fi un colţ de mistreţ sau pinten de cocoş, adică oasele care 
îndeplinesc rolul de atac sau apărare ale animalelor sălbatice sau domestice, ele jucând un rol 
magic major în civilizaţiile de tradiţie animalieră, cum este cea carpatică; privitor la credinţa în 
magia oaselor, se consideră că ea este cea mai veche, fiindcă reprezintă cea dintâi probă că omul 
s-a desprins de animal; magia aceasta indică existenţa unui cult adus oaselor, considerate de omul 
paleoliticului ca fiind esenţa vieţii, a puterii, a perenităţii; ulterior se pare că ar fi apărut un cult al 
sângelui şi de aici s-a ajuns la cultul sufletului; mai trebuie amintit că un cult al oaselor poate 
reveni ciclic în istoria unei civilizaţii, după preponderenţa pe care o capătă la un anumit moment o 
activitate sau alta a omului, cum ar fi vânătoarea sau creşterea animalelor; există şi o tradiţie a 
învierii din oase, conform căreia ciobănaşul oferă o mioară ca ospăţ pentru doi musafiri, care spun 
unui copil să adune oasele şi să le ducă la rădăcina unui copac, a doua zi mioara revenind, dar 
acum având lâna de aur; oasele aparîn colindele vânătoreşti, la care se adaugă şi magia pielii, a 
blănii şi a părului, ceea ce poate conduce la conturarea unui ansamblu de credinţe care constituie 
baza culturii animaliere, cel mai vechi strat al culturii populare româneşti; astfel, podul de oase de 
bour, din colinde, peste care trece Ştefan cel Mare cu ostaşii lui peste râu demonstrează cum se 
istoricizează un mit străvechi (BUHOCIU,p.ll7-118;146-147;149-150). La construirea bisericilor, 
înainte de a se aşeza sfânta masă în altar, sub ea se pune un oscior de moaşte, pentru a întări 
temelia acesteia, gest simbolic similar cu acela al construirii caselor noi - Suceava (PRESA). De 
altfel, obligativitatea de a îngropa moaşte la temelia bisericilor este reglementată şi în canoanele 
Bisericii Ortodoxe Române („Să nu fie sfinţită nici o biserică fără astfel de moaşte"), mai târziu 
moaştele fiind înlocuite cu jertfirea unui animal sau pasăre, ceea ce face legătura obiceiurilor 
aferente construirii edificiilor de cult cu acelea practicate la construirea caselor şi celorlalte 
acareturi gospodăreşti - Transilvania (GRAMA, p.64). Femeia gravidă să păstreze un oscior din 
vânatul pe care îl mănâncă, pe care apoi să-l pună în apa în care va scălda copilul născut, pentru ca 
acestuia să nu-i apară pe trup răni asemănătoare cu acelea ale vânatului - Suceava; se crede că 
acela care poartă cu sine un os de vită plesnit va fi ferit de uneltirile oamenilor duşmănoşi - 
Suceava; ca să trăiască mult, cei care locuiesc într-o gospodărie îşi pun un ciolan într-un par al 
gardului - Galaţi; se crede că osul de la pieptul găinii (iadeşul), rupt în două de către două 
persoane, indică pe cel care va fi îngropat de către cel căruia i-a rămas între degete „hârleţul" 
osului - Suceava; când apar umflături pe corp, este bine ca omul care suferă de o atare afecţiune 
să se lovească peste zona bolnavă cu un os provenit de la un mort - Suceava (2.GOROVEI,p.30; 
83;134;146;252). Osul cunoscut sub numele de „iadeş" sau furca pieptului la păsări serveşte ca 
mijloc de testare a longevităţii la tinerii căsătoriţi şi la fraţii gemeni, cel a cărui parte este mai 
scurtă la rupere va trăi mai puţin - Teleorman (2.CHIVU,p.244). în general, românii îşi deshumează 
morţii după: 3 ani - copiii, după 5 ani - tinerii şi după 7 ani - adulţii, caz în care se face slujbă ca la 
înmormântare; în ultima sâmbătă de dinainte de împlinirea sorocului, osemintele sunt dezgropate, 
sunt spălate într-o copaie cu apă curată, până devin albe, după care sunt spălate cu 2-3 litri de vin; 
se pun apoi într-un sac din pânză albă în ordinea următoare: la fund oasele picioarelor, la mijloc 
oasele trunchiului şi deasupra craniul, în tot acest timp bocindu-se; apoi sacul este dus la biserică 
şi pus în pronaos, sub icoana Maicii Domnului, iar preotul îl pomeneşte pe mort şi a doua zi, la 
Liturghie, când sacul este mutat în naos, unde mortul este prohodit; în loc de sac, mai este obiceiul 
să se confecţioneze un sicriaş sau o lăcriţă; după slujba de la biserică, osemintele sunt duse în 

procesiune la cimitir, ca şi cum atunci omul ar fi murit; la astuparea gropii, se dă peste ea 
groparilor o găină - Muntenia;Moldova; dacă mortul nu este putrezit după perioada menţionată 
mai sus, se pune deasupra trupului o pânză albă, patru lumânări la colţuri, este chemat preotul şi 
este prohodit acolo, crezându-se că nu a putrezit pentru că a fost blestemat sau afurisit de către 
cineva în timpul vieţii; sau este dezgropat de mai multe ori, i se citeşte de dezlegare şi i se fac 
praznice - Suceava (3.MARIAN,III,p.266-267). Va iubi o altă persoană cel care îşi visează oasele 
umărului crescute în afară; va întâmpina mari greutăţi cel care visează oase de mort; îşi va pierde 
un bun prieten cel care se visează alegând de carne un os; este semn de boală grea pentru cel care 
îşi visează propriile oase - Suceava (NOTE,Băncescu). Serii simbolice: os-porrr, os-apă; os-vin; os- 
pânză-lumânare. v. MORT. 

OTRAVĂ 

Pentru cine se visează consumând otravă este semn de sănătate şi stare de confort fizic, dar dacă 
se visează că moare otrăvitînseamnă că va primi un sfat rău - Suceava (NOTE, Băncescu). 

OŢET 

Se crede că nu este bine să se dea cuiva oţet după asfinţitul soarelui, pentru că încălcarea 
interdicţiei s-ar putea să atragă lupii la oi şi la celelalte vite - Galaţi (2. GOROVEI,p.l74; 257). Cine 
visează oţet roşu este semn că se va face de râs în faţa cuiva, iar dacă visează oţet alb trebuie să fie 
atent asupra a ceea ce mănâncă şi bea, în sensul înfrânării unor pofte, pentru că este posibil ca 
nesăbuinţa să conducă la boală - Suceava (NOTE, Băncescu). 

OU 

Oul este considerat, în diverse culturi populare, inclusiv în cea românească, drept simbol al 
fecundităţii, prosperităţii, fiind prezent atât în obiceiurile de primăvară, cât şi în anumite practici 
legate de ciclul vieţii: la venirea ursitoarelor la un nou-născut, la nuntă, ca sacrificiu adus morţilor; 
darîl întâlnim şi în basme, având putere apotropaică, de alungare a duhurilor rele, calitate 
acceptată şi sub raport religios-creştin (2.CHELCEA, p.28-29). în mentalitatea tradiţională, oul este 
chipul pământului, care este aşezat la fundul oului, vârful acestuia fiind cerul, iar totul stă pe ape 
(12.GHINOIU,p.l68). Pentru Constantin Brâncuşi, oul este „maica tuturor formelor"; pentru Ion 
Barbu, el este începutul şi sfârşitul (PRESA). Simbol al vieţii în întregul ei, oul semnifică începutul şi 
devenirea vieţii; se dă ca dar, printre alte bunuri, alaiului care umblă în ziua Sfântului Gheorghe 
(23 aprilie) şi care cuprinde pe unul din flăcăi îmbrăcat în întregime cu ramuri verzi de gorun şi care 
este stropit cu apă de fetele ieşite în porţile caselor - Hunedoara (PRESA). Primul ou făcut de o 
găină se ia din cuibar, se scuipă peste el de trei ori şi apoi se pune la copt în spuza vetrei, în 
credinţa că astfel găina va fi ouătoare, precum sporeşte cenuşa în vatră - Bihor;Suceava; dar să nu 
se coacă ouă în spuza vetrei, cât timp gospodina are cloşcă pusă pe ouă, fiindcă năduşesc puii în 
ouă - Suceava; nu se vorbeşte cât timp se coc ouăle în spuza vetrei, pentru că năduşesc puii în 
ouăle puse la clocit - Suceava; cel care intenţionează să pună cloşcă să nu dea din casă altcuiva ouă 
pentru clocit, pentru că înseamnă că-şi dă şi norocul pe care l-ar avea la pui - Muntenia; sau pentru 
că propriile păsări vor slăbi, se vorîmbolnăvi şi nu vor mai cloci - Ţara Oltului; păsările răpitoare 
vor fura puii celui care dă de pomană ouă ţiganilor - Galaţi; cel bolnav de friguri să fie dus într-o 
răspântie de drumuri, unde se face o gropiţă, în care se pune un ou şi peste el sare, crezându-se că 
aşa cum acel ou nu va mai scoate niciodată pui, tot aşa şi cel bolnav nu va mai suferi de friguri 
Tecuci; după ce este mâncat, găoacea goală a oului trebuie spartă de cel ce a consumat oul, pentru 
a nu se îmbolnăvi de friguri - Moldova; cojile de la ouăle mâncate se înşiruie pe un băţ, pentru ca 
puii să nu se răspândească de lângă cloşcă - Tecuci; femeile nu mănâncă niciodată ou cu două 
gălbenuşuri, crezând că apoi vor avea copii gemeni - Suceava; ou de puică neagră, ouat întâi, se dă 
la vacă, pentru a face laptele mai bun - Suceava; este semn de belşug, când găinile fac ouă cu două 

gălbenuşuri - laşi; din ouăle ascuţite la vârf vor ieşi cocoşei, iar din cele rotunde vor ieşi puicuţe - 
Muntenia; este semn de sărăcie când găinile fac ouă mici, având coaja moale, „ouă părăsite" - 
Vaslui; când găinile fac ouă mici, părăsite, se spune că acestea trag a sărăcie, iar despre găini că au 
fost călcate de diavol - laşi; când se găseşte în cuibar un astfel de ou mic, este bine să fie aruncat 
peste casă şi urmărit unde a căzut: dacă din el iese un şarpe, este semn că va muri cel ce l-a 
aruncat; dacă iese însă pui de găină, boboc de raţă, sau de altă pasăre, atunci este semn de 
bogăţie - Vaslui; să fie aruncat peste casă şi, în caz că iese din el chip de berbec, este bine, dar, 
dacă iese chip de şarpe, este rău - Galaţi; astfel de ouă mici să nu fie mâncate, ci să fie aruncate 
peste casă, pentru că, dacă nu se procedează aşa, cel ce nu o face va fi părăsit de oameni şi 
considerat om de nimic - Suceava; este bine ca ouăle părăsite să fie distruse - Neamţ; oul cu două 
gălbenuşuri este semn de belşug, iar cel părăsit este semn de pagubă şi trebuie aruncat peste casă 
- Muntenia; în a noua lună de sarcină, femeia gravidă să nu pună în gură nici ou, nici ceapă, ca să 
aibă copil cu vederea bună - Tecuci; celui care mănâncă de dulce în post nu-i mai ouă găinile; la fel 
şi în cazul în care mănâncă ouă după mijlocul perioadei de post - Galaţi; nu-i merge bine sau nu va 
avea noroc la păsări cel căruia i se fură din ouă - laşi;Suceava; cine fură ouă sau minte că nu are de 
împrumutat ouă primeşte de la Dumnezeu şapte ani de sărăcie - Suceava; dacă i se fură cuiva ouă 
de găină, se crede că şapte ani lanurile nu vor mai rodi în acea localitate - Suceava; nu se mai 
căsătoreşte cel care mănâncă ouă uitate în spuza din vatră - Dolj; dă în orbul găinilor cel care ia 
ouă din cuibar după ce s-a lăsat noaptea, dar, în caz că este absolut necesar să le ia, trebuie să o 
facă ţinând ochii închişi - Ţara Oltului; în ziua lăsatului de sec pentru intrarea în Postul Mare 
(Postul Paştelui), se mănâncă, la sfârşitul mesei, un ou, pentru ca postul să pară mai uşor - 
laşi;Suceava; după cununie, mirele şi mireasa mănâncă un ou, ca să fie întotdeauna împreună cu 
gândul şi cu fapta - Tecuci; ca să nu se strice până la Paşte, la jumătatea Postului Mare se face 
numărătoarea ouălor - Muntenia; să nu se sufle în oul spart, pentru că îi va creşte guşă celui care o 
va face - Bihor; cojile de ouă, rămase după ieşirea puilor, se pun pe un băţ de mătură veche şi se 
aşează la grinda casei sau în şură, ca şi puii să se ţină de cloşcă tot aşa cum stau şi cojile înşirate - 
Ţara Oltului; dacă la naşterea primului copil, travaliul femeii este chinuitor de îndelungat, se iau 
cojile de ouă, care au fost înşirate pe o mătură veche, se aruncă în foc, iar cu fumul scos se afumă 
femeia, pentru ca ea să nască uşor, precum şi găina face ouăle uşor - Ţara Oltului; în scăldătoarea 
copilului se pune şi un ou, ca el să se împlinească precum oul - Muntenia; copilul ce trebuie 
înţărcat uită de sân mai repede, dacă se fierbe un ou şi se pune în ungherul de după uşă - 
Muntenia;Suceava; sau trebuie fiert oul într-o zi de sâmbătă, aşezat apoi în gunoiul de după uşă, 
copilul pus alături de gunoi, în aşa fel încât el să poată zări oul şi să fie tentat să-l ia, totodată 
zicându-se: „Cum a uitat găina oul, aşa să uite X ţâţa"; la urmă, oul se curăţă de coajă şi se dă 
copilului să-l mănânce - Suceava; ca să uite de sân şi să poată fi înţărcat, copilului i se dă un ou pe 
fereastră, fără ca acesta să vadă cine i-l dă, cu toate că, în general, nu este bine să se dea nici 
câinelui de mâncare pe fereastră, pentru că se crede că acel ce primeşte în acest mod de mâncare 
uită de toate cele, sau îşi pierde minţile şi îşi ia lumea în cap; dar este sigura dată când se dă ceva 
copilului intenţionat pe fereastră, ca să uite de ţâţă - Ţara Oltului; pentru ca unui copil să i se afle 
locul unde are dureri, să se ia gălbenuşul unui ou şi să se treacă peste tot trupul lui şi, unde se va 
sparge gălbenuşul, acolo este zona bolnavă - Muntenia; la cununie, i se dă mirelui să mănânce un 
ou răscopt, ca să fie om cumpătat la cheltuieli - Moldova; când vin de la cununie, tinerii căsătoriţi 
să mănânce împreună dintr-un ou, pentru ca amândoi să se ţină unul de altul şi să fie concilianţi 
între ei - Galaţi; sau se obişnuieşte ca, în seara zilei în care a avut loc cununia, tinerii căsătoriţi să 
mănânce un ou, ouat pentru prima dată de o puicuţă, pentru a fi nedespărţiţi până la moarte - 
Muntenia; cei care nimeresc să fiarbă ouă moi, cu zeamă, ştiu să şi mintă - Argeş; pentru ca via să 
nu fie bătută de grindină peste an, se îngroapă, la capătul unui rând de butuci de viţă, un ou, în 
Vinerea Seacă (ziua de vineri din Săptămâna Patimilor); calului deocheat să i se spargă un ou în 
frunte şi îi va trece - Muntenia; untul de ou (dar cine îl poate face ?!!) este bun de leac contra 

albeţei la ochi - Muntenia; face bube pe corp cel ce aruncă în foc cojile de ouă - Galaţi; cojile de ou 
nu se aruncă în foc, crezându-se că apoi vor pieri puii din ouăle puse la clocit, sau că, din cenuşa 
lor, s-ar face pecinginea - Suceava; cojile de ouă, din care au ieşit puii, se strâng şi apoi se aruncă 
afară, în credinţa că puii se vor ţine laolaltă - Suceava; cojile ouălor obişnuite nu se aruncă pe rând 
afară, ci toate o dată - Suceava; să nu se spele vasele folosite la muls cu apa în care s-au fiert ouă, 
pentru că ies bube pe ţâţele vacilor - Vâlcea; oul cu vine în el nu este bun de clocit, pentru că va 
ieşi din el o monstruozitate - Ialomiţa; să nu se ia din cuibare ouăle părăsite de păsări, pentru că 
din ele iese necuratul - Suceava; aceste ouă să fie puse în jăratic, pentru ca să nu mai iasă din ele 
necuratul în chip de şarpe - Tecuci; nu se prăjesc ouă în casa în care există cloşcă, deoarece 
năduşesc puii în ouă - Suceava; unor oameni le este frică să mănânce gălbenuşul de la ouă, ca să 
nu se îmbolnăvească de gălbinare - Galaţi; îi va merge rău celui care va lua cu sine în călătorie ouă 
- Suceava; dacă omul nu ar mânca ouă şi ceapă, ar fi capabil să vadă până şi vântul - Tecuci; este 
semn că va ninge pentru cine visează ouă - Suceava (2.GOROVEI,p.l9;35; 52-54; 74;79;94; 97-100; 
102;106;115;117;141;165;174; 179-181; 211;213;252;254;271; 274;276;282-283; GOLOPENŢIA, 
p.89;105;109;133-134). în practicile uzitate în seara de An Nou pentru aflarea viitorului, fetele din 
unele sate ale Transilvaniei iau un pahar cu apă neîncepută, sparg un ou şi îl toarnă în întregime în 
pahar; dacă până dimineaţa oul creşte de dă pe dinafară, atunci este sigur că fata se va mărita în 
anul ce vine; dacă oul se aşează pe fundul paharului, speranţa este pierdută; dacă pe gălbenuşul 
oului apare figura unui copil, înseamnă ruşine, iar dacă apare un sicriu înseamnă moarte; sau se ia 
un blid, dar mai ales un pahar cu apă rece neîncepută, apoi sparg oul şi îi lasă tot albuşul să se 
scurgă în apă; dacă din albuşul acesta se formează chipul unui bărbat, atunci fata se va mărita în 
anul următor; dacă nu se formează nimic din care să se poată alege o imagine, atunci se crede că 
nu se va mărita; dacă se formează un chip de bărbat şi pe lângă el mai multe puncte, se crede că 
soţul va fi bogat şi va avea multe oi; dacă figura acestuia este singulară, fără puncte, atunci se 
crede că viitorul soţ va fi un om sărac - Transilvania; Bucovina; în Transilvania, fetele se duc la 
fântână sau la un izvor, înainte de miezul nopţii, însoţite de mama lor sau de o altă fată, scot apă, 
umplu paharele pe jumătate, apoi fiecare scurge în paharul său un albuş din oul adus cu sine; 
interpretarea figurilor care se formează o fac bătrânele care se pricep la astfel de lucruri; când un 
copil are „junghiuri" şi pentru a afla unde este locul dureros, mamele iau un ou proaspăt şi îl 
plimbă peste tot corpul micuţului şi unde acesta se sparge acolo se crede că ar fi locul afectat - 
Buzău; în Muntenia, când mirele şi mireasa stau împreună la masă după ce s-au întors de la 
cununie, li se dă mai întâi un ou de găină sau de puică, din care amândoi trebuie să mănânce şi 
apoi se poate să se atingă şi de celelalte bucate; în zona Buzăului, este necesar ca amândoi să 
mănânce din acelaşi ou, iar oul să fie din cele ouate primele de o puicuţă, ca să trăiască 
nedespărţiţi până la moarte; în Ţara Zarandului, se aduc pe o tavă două ouă, mirele ia unul dintre 
ele, îl sparge, îl curăţă şi îl taie cu un cuţit în două, o jumătate o mănâncă el şi cealaltă jumătate o 
dă miresei; cojile ouălor din care a fost preparată pasca nu se aruncă în foc, nici la gunoi, ci se 
strâng toate într-un vas şi apoi sunt aruncate toate pe o apă curgătoare, pentru ca, peste vară, 
uliul să nu facă pagubă între găini şi pui, dar mai cu seamă pentru ca aceste coji să meargă până în 
ţara blajinilor (rocmanilor) şi să le dea de veste că a sosit Pastele şi să-l serbeze şi ei - Bucovina 
(2.MARIAN,l,p.54; 105;II, p,126;3.l,p.358;364). Când se pun ouăle sub cloşcă, trebuie să se stea jos, 
ca să şadă şi cloşca pe ouă - Maramureş (BOGDAN,p.31). în prima baie a nou-născutului, se pun 
ouă, pentru ca pruncul să aibă pielea curată şi sănătoasă - Călăraşi (TUDOR,p.67). Cine găseşte un 
ou părăsită nseamnă că este de rău pentru casa omului şi el trebuie aruncat peste casă, ca să se 
ducă răul departe - Moldova; cine se visează mâncând ouă de găină înseamnă că este un om bun; 
înseamnă câştig pentru cel ce visează ţinând în mână ouă; dacă vede în vis ouă este semn că va 
avea copii buni şi va fi bine sau va primi laudele celor din preajmă, în caz că se visează spărgându- 
le; dar însemnă boală grea pentru cel care visează ouă galbene, sau îl ameninţă o pagubă pe cel 
care se visează cumpărând ouă; va fi semn de secetă şi mare uscăciune pentru cine visează coji de 

ouă - Suceava (NOTE,Băncescu). Serii simbolice: ou-salivă-3-foc ; răspântie-ou-sare ; ou-mătură- 
grindă ; ou-mătură-foc; ou-sâmbătă-uşă-gunoi; ou-fereastră; ou-Vinerea Mare; ou-apă 
neîncepută.. 

Oul Pascal. Din cele mai vechi timpuri, toate popoarele lumii, dar cu deosebire cele ale Asiei şi 
Europei, celebrau sărbătoarea Anului Nou la echinocţiul de primăvară şi, în această zi, îşi trimiteau, 
ca simbol al fecundităţii şi afecţiunii reciproce, ouă colorate în diferite culori; în unele mitologii 
(Egipt, India, China) se spune că lumea s-ar fi născut dintr-un ou; deci ouăle simbolizează naşterea, 
iar pentru creştini simbolizează naşterea la o nouă viaţă dobândită prin sacrificiul lui lisus, 
legendele creştine legând simbolul ouălor roşii de patimile Mântuitorului; astfel, Maica Domnului, 
venind să-şi vadă Fiul răstignit, a pus coşul cu ouă pe care îl adusese cu ea la poalele crucii, iar 
acestea au fost înroşite de sângele Mântuitorului; în Mehedinţi, se spune că, în timp ce iudeii 
duseseră pe lisus la Pilat, spre a fi judecat şi osândit, şi după ce judecătorul, spălându-se pe mâini, 
spusese că, negăsindu-l nici o vină, nu-L poate condamna, mulţimea auzind a cerut capul lui lisus, 
iar Pilat, întinzând mâna spre ei, a rostit: „De voiţi să ucideţi un nevinovat, păcatul să cadă asupra 
voastră"; o ploaie de pietre a căzut pe capul lui lisus şi urlete grozave au răsunat; dar, minune, 
toate pietrele s-au prefăcut în ouă roşii; în Bucovina, se crede că, după ce Hristos a fost răstignit, 
învăţaţii şi conducătorii iudeilor se adunaseră la o masă, pe care era un blid cu zeamă de cocoş şi 
mai multe ouă fierte; în timp ce se ospătau, unul dintre ei povesti despre afirmaţia lui lisus, care 
spusese că va învia după ce va fi înmormântat; iar alt mesean zise neîncrezător că El va învia, când 
şi cocoşul pe care îl mâncau va învia şi când ouăle de pe masă vor fi roşii; în clipa aceea, ouăle se 
făcură roşii şi cocoşul începu să cânte bătând din aripi; în Vrancea, se spune că, după înviere, lisus 
umbla în jurul Ierusalimului, ca să găsească pe cineva care să răspândească vestea sculării sale din 
morţi; atunci, venind o femeie spre oraş, lisus i-a zis să meargă şi să vestească pe ucenici că a 
înviat, iar femeia i-a răspuns: „Doamne, nu mă va crede nimeni, dă-mi un semn adeveritor despre 
aceasta", iar lisus a înroşit toate ouăle pe care le avea femeia în coş; ouă roşii nu se mănâncă în 
ziua de Paşte până ce nu s-a împărţit pomana morţilor; altfel, pomana nu este primită; în ziua de 
Paşte este bine să li se dea copiilor să mănânce, după ce s-au săturat cu ouă, peşte rămas fie de la 
Florii, fie de la Blagoveştenie (25 martie); oul roşu pe care unii îl duc cu ei să se împărtăşească în 
Duminica învierii este bine să fie păstrat peste an şi, dacă acesta se va sparge singur, se va strica şi 
va face viermi, este semn că acel om va avea noroc; în ziua de Paşte, orice om trebuie să aibă 
asupra lui un ou roşu; oul ţinut de copii în sân este păstrat şi pus în sămânţa de porumb, ca să 
răsară toată şi să rodească; cojile ouălor să nu fie aruncate la gunoi afară, pentru că se crede că 
astfel este aruncat norocul; oul roşu păstrat în casă apără de răutăţi, păzeşte casa de farmece, din 
această cauză femeile îngroapă câte un ou roşu după uşă; se mai poartă cu sine un ou roşu 
permanent, de la Paşte până la înălţare (Ispas), fiind considerat sfânt şi apărător împotriva 
duşmanilor; în Bucovina se spune că diavolul se interesează permanent dacă lumea mai face ouă 
roşii şi „scrise" şi dacă se mai colindă, pentru că se crede că el va ieşi de sub pământ la lumină 
atunci când nu se vor mai încondeia ouă şi nu se va mai colinda (PRESA). Alte legende spun că 
ouăle de Paşte sunt colorate, pentru că oamenii buni au dat ouă roşii copiilor de judecători şi i-au 
îndemnat să dea din ele şi părinţilor lor pentru a-i îmbuna la judecata Mântuitorului; că pietrele cu 
care jidovii l-au lovit pe Hristos s-au transformat în ouă roşii; pentru că Maria Magdalena a 
împărţit ouă colorate acelora pe care îi vestise că lisus a înviat; pentru că Simion, care mergea la 
câmp cu ouă şi pâine în traistă, că rase un timp crucea Mântuitorului şi ouăle s-au înroşit; pentru că 
o precupeaţă, neîncrezătoare în înviere, a afirmat că aşa cum nu sunt aceste ouă roşii, tot aşa nici 
lisus nu a înviat, iar ouăle au devenit roşii; pentru că atâta timp cât pe lume ouăle „se vor scrie", 
diavolul nu va ieşi şi nu va pune stăpânire pe ea (ZAHACINSCHI, p.5). Se mai crede că oul pascal 
este substitut al Mântuitorului, fiind ales pentru roşire şi încondeiere la Miezul Păresimilor, colorat 
în Săptămâna Patimilor şi „ucis" şi apoi mâncat sacramental în ziua de Paşte; sau este simbolul 
Mântuitorului, care părăseşte mormântul şi seîntoarce la viaţă (5.GHINOIU,p.ll).în Vinerea Mare 

din Săptămâna Patimilor se roşesc ouăle, din care cauză această zi se mai numeşte şi Vinerea 
ouălor - Argeş; în Duminica învierii Domnului, cine merge la biserică să-şi pună un ou roşu în sân, 
ca să fie roşu la faţă peste an - Bihor; tot ca să fie roşu la faţă peste an, în Duminica Paştelui să se 
mănânce ouă roşii - Bihor; darîi va mirosi gura peste an celui care mănâncă ouă imediat după 
slujba de înviere - Suceava; în Duminica Paştelui, să se mănânce mai întâi un ou alb, deoarece 
acela care va mânca întâi ouă roşii va face bube - Muntenia; când, în ziua de Paşte, soţul şi soţia 
ciocnesc ouă roşii, va trăi mai mult cel al cărui ou rămâne întreg - Suceava; dar să nu ciocnească 
ouă roşii cei care doresc să nu-i doară mijlocul când vor secera - Galaţi; ca să nu se facă bube peste 
an, nu trebuie să se fure ouă în Duminica Paştelui - Dolj; este în pericol de a face bube cel care, în 
Duminica Paştelui, când se ciocnesc ouăle roşii, refuză să cedeze oul său celui care i l-a spart - 
Tecuci; nu este bine să se roşească ouă în ziua de Paşte şi nici să se mănânce, fiindcă se face 
roşeaţă pe limbă, care nu mai trece, sau se vindecă foarte greu - Ţara Oltului; oul roşu, sfinţit de 
Paşte, se păstrează şi se sparge în ziua de Paşte a anului următor şi, dacă va fi plin, înseamnă că 
omul va avea mult noroc, iar, dacă este sec, înseamnă că nu va avea noroc - Suceava; să se 
oprească unul dintre ouăle roşite pentru Paşte, să fie acoperit cu o fâşie de ceară pe mijloc, de 
unde să fie legat şi apoi atârnat într-un cui şi să fie spartîn ziua de Paşte a anului următor şi, dacă 
se vor găsi în el viermi, este semn că omul va avea noroc, iar, dacă nu, nu va fi cu noroc - 
Teleorman; este om cu noroc acela care, păstrând 40 de zile un ou de la Paşte, îl sparge după acest 
termen şi, dacă oul este stricat şi miroase urât, este semn că toate iniţiativele din acel an vor fi cu 
noroc - laşi; dacă ouăle vopsite pentru Paşte ies urâte, este semn că va muri cineva din familie - 
Muntenia; oul roşu din ziua de Paşte se mănâncă neapărat cu sare, pentru ca să se roşească, deci 
să fie frumoase, mâinile celor ce prăznuiesc Pastele - Muntenia; în dimineaţa Duminicii Paştelui, 
când oamenii se spală, se pun în apă un ou roşu şi o monedă, ca ei să fie roşii, sănătoşi şi cu bani 
peste tot anul - Suceava; cojile ouălor roşii nu se aruncă afară în Duminica învierii Domnului, 
pentru că, odată cu ele, se aruncă şi norocul - Vâlcea; să fie strânse şi aruncate pe o apă 
curgătoare, ca să dea de ştire şi blajinilor (rohmani) că, pe Pământ, a sosit Pastele - Suceava; se 
crede că din aceste coji rohmanii se hrănesc în număr de 12 inşi dintr-un ou - Suceava; se mai 
crede că resturile de ouă roşii şi cojile călătoresc 40 de zile până ajung la rohmani de se hrănesc cu 
ele - Suceava; se strâng cojile de ouă rămase de la Paşte, pentru că sunt bune pentru multe leacuri 
- Bihor; după unii, ciocnirea ouălor de Paşte ar aduce ploaie cu grindină - Vrancea (2.GOROVEI, 
p.29-30;148;131;167;172;247;GOLOPEN-ŢIA,p.HO). în Bucovina, ciocnitul ouălor se face după un 
anumit ceremonial; oul are trei părţi: vârful, care se numeşte cap, partea opusă se numeşte dos, 
iar părţile laterale se numesc coaste; în prima zi de Paşte, se ciocnesc numai cap în cap; luni, se 
poate ciocni cap cu dos, iar, în zilele următoare, dos cu dos; regula generală este că dreptul de a 
lovi primul şi a spune „Hristos a înviat" îl are bărbatul sau cel mai în vârstă din familie; se crede că 
este semn bun pentru sănătatea de peste an dacă oul celuilalt este spart; în toate zonele, oul spart 
trebuie dat partenerului, iar cel ce nu îşi dă oul său se crede că se expune la mari pedepse şi că-i 
vor ieşi bube pe tot trupul (PRESA). Ouăle se roşesc şi se împodobesc începând cu ziua de marţi din 
Săptămâna Patimilor; marţi şi miercuri se încondeiază, iar joi se fierb; în alte sate, ouăle se vopsesc 
în zilele de vineri şi sâmbătă; oricum ar fi, cele mai multe opţiuni sunt pentru ziua de joi; ouăle 
care se vopsesc sunt în special de găină, dar uneori se obişnuieşte să se folosească şi ouă de gâscă, 
raţă sau curcă; oul cel dintâi care se colorează pentru probă se numeşte, în Banat, cearcă; acesta 
se împarte în ziua de Paşte, dimineaţa, între pruncii din casă, unde se aduce în prealabil o glie de 
iarbă verde, în jurul căreia copiii se învârtesc şi mănâncă oul, fără să scoată o vorbă; apoi cojile 
oului se pun pe grindă, în ele se pune aluat din făină de grâu, care se crede că este bun pentru 
prosperitatea familiei; datina de a face ouă colorate diferit, în afară de cele roşii, este de dată mai 
recentă, spre sfârşitul sec. al XlX-lea, neavând vreo semnificaţie, dar producând satisfacţia 
oamenilor şi mai ales a copiilor; când au câte şase culori, se numesc ouă muncite sau ouă necăjite; 
se spune că ouăle negre înseamnă chinul şi durerea pe care le-a suferit Mântuitorul, când a fost 


Antonescu. Dicţionar de Simboluri şi Credinţe Tradiţionale Româneşti 


489 


http: //cimec.ro 


răstignit pe cruce - Suceava; ouăle „muncite" se mai numesc şi merişoare, fiindcă au o singură 
culoare sau o singură faţă ori floare - Bucovina; mai există şi alte două feluri de ouă şi anume ouă 
împistrite sau scrise, pictate şi încondeiate, ca să le diferenţieze de cele nemuncite - Transilvania, 
Bucovina; se folosesc urătoarele motive ornamentale: Crucea Paştilor sau Crucea Paştii (în forma 
crucii de pe pască), Crucea nafurei, crucea românească (în forma unei cruci simple), cruce rusească 
(având la fiecare braţ al crucii câte o cruciuliţă), pastile sau pasca (având formă de pască), ouăle 
roşii, brâul popii, desagii popii, urzitoarea, vârtelniţa (având două variante: cu roată şi colac şi 
vârtelnicioara), suveică, suveicuţa, oala cu peteică, furca de tors, furca de lucrat, grebla, hârleţul, 
scara, scăruţa, bolobocul cercuit, roata carului, mincea sucită, floarea Paştilor, ciuboţica cucului, 
brăduţul, frunza stejarului, cercelul doamnei, ruja, lintea, garoafa, frunza nucului, frunza bradului, 
floarea garoafei, ghiocelul, sâmburii de nucă, măgheranul, pomuşorul, grâul câmpului, 
trandafiraşul, fluturul, porumbarul, albina, peştele, costiţele, berbecele, unghia caprei, cornul 
ţapului, coarnele ţapului, urechile iepurelui, creasta cocoşului, laba găinii, laba broaştei, racul, laba 
racului, piciorul racului, coada racului, coarnele cerbului, laba cârtiţei, laba gâştei, paingănul, 
bălţatul, aripioara, cârligul sau caţa ciobanului, inelul ciobanului, fluierul ciobanului, cârja 
ciobanului, steaua ciobanului, fierul plugului, pălăria, pălăria neamţului, scorţari românesc, 
scorţari unguresc, rătăcitul sau cel rătăcit, 40 de clini sau clinişoare (care se execută foarte rar), 
oala legată (împistritură ale cărei capete se adună împreună precum peteica în care se pune o 
oală când se duce mâncarea la câmp), calea rătăcită sau calea rătăciţilor (nume care vine de la o 
femeie săracă, plecată în pădure după lemne şi care s-a rătăcit, neaflând vreo cărare; este şi cel 
mai frumos dintre toate); dintre toate acestea, cele mai des folosite sunt: crucea paştii, calea 
rătăcită, frunza stejarului, frunza bradului, cârligul ciobanului, oala legată în peteică şi 40 de 
clinişoare ; cele mai frumoase şi cu deosebită măiestrie lucrate sunt însă calea rătăcită şi 40 de 
clinişoare-, motivaţia pentru care sunt împodobite ouăle împistrite sau scrise stă nu doar în dorinţa 
ca acestea să fie frumoase, ci şi să se găsească pe ouă lucrurile care le sunt cunoscute din viaţa de 
zi cu zi, dar mai ales şi pentru că le sunt deosebit de plăcute; se numesc ouă muncite, fiindcă prin 
efortul de realizare a lor se întruchipează „munca" Mântuitorului în ziua răstignirii; de aceea se 
crede, în Suceava, că nu este bine să se facă ouă muncite, pentru că acela care le execută comite 
un păcat de moarte, fiindcă „a munci ouăle este un păcat"; în consecinţă, se crede că nu este 
primit de Dumnezeu oul muncit dat de pomană, ci numai cele roşii, merişoarele sunt primite - 
Suceava; mai se spune că, dacă se începe de la mijlocul Postului Mare a seîmpistri un ou, astfel că 
până la Paşte, în fiecare zi, să se execute câte un motiv, şi dacă un astfel de ou se pune în noaptea 
învierii pe gunoi şi se leagă acolo cu o funie, iar cineva să stea şi să-l păzească, atunci va vedea că 
vine un câine sau o altă arătare care ar vrea să-l ia; omul va refuza, arătarea va reveni şi va fi 
tratată ca prima dată, caz în care arătarea va promite omului orice doreşte, bani sau altceva, după 
care va pleca luându-şi oul şi ţinându-se apoi de cele promise - Suceava; vopselele folosite la 
încondeiere se întrebuinţează şi ca protecţie împotriva unor boli sau pentru obţinerea diferitelor 
rezultate pozitive; astfel gălbinelele se dau la porci, pentru a nu căpăta brâncă, roşelele pentru a 
nu căpăta roşeaţă, sau ca să se spele fetele cu ele, pentru a fi frumoase ca oul roşu şi iubite de toţi 
cum sunt şi ouăle în această perioadă - Suceava; înainte de a merge la biserică, toţi ai casei se 
spală într-un lighean în care se află apă proaspătă, în care se pune unul sau mai multe ouă roşii şi 
câteva monede din aur sau argint şi busuioc, pentru a fi uşori, roşii şi sănătoşi ca oul, să le meargă 
bine tot anul, să fie curaţi ca aurul sau ca argintul şi să aibă bani - Bihor,Suceava; se spune că acei 
care ciocnesc împreună ouă roşii de Paşte se vor vedea şi pe lumea cealaltă - Suceava; se mai 
crede că acela căruia i se sparge oul primul este mai slab şi va muri mai repede sau că i se iartă 
păcatele - Suceava; unii afirmă că ouăle se ciocnesc numai în primele trei zile ale Paştelui, alţii că 
se pot ciocni până la înălţare (Ispas), iar alţii până în Duminica Mare (Rusalii) - Suceava; cel căruia i 
s-a spart oul trebuie să-l dea „învingătorului", pentru că se crede că, în caz de refuz, îl va mânca pe 
lumea cealaltă împuţit sau cu păcură; cel care înşală şi vine cu ouă tari (de curcă, raţă, gâscă sau 

chiar din lemn) pe lumea cealaltă va mânca toate ouăle „câştigate" împuţite, cu viermi şi cu venin 
în ele; se crede că nu este bine a păstra ouă împistrite în casă, golite de gălbenuş şi albuş, fie ca 
frumuseţe, fie pentru a avea model anul următor, pentru că în astfel de găoace de ou se ascunde 
dracul; alţii păstrează oul „învingător" peste an, pentru că el este bun împotriva muşcăturii de 
şarpe sau pentru farmecele de dragoste - Suceava; se spune că Anticristul trebuie să-şi roadă 
lanţul gros cu care este legat şi că lucrarea este aproape gata în ziua de Paşte şi va scăpa; dar copiii 
umblând cu ouă roşii şi el privind la ele uită de munca sa, iar lanţul se îngroaşă la loc şi astfel 
oamenii mai scapă un an de potop; dar când oamenii nu vor mai înroşi ouă la Paşte, atunci şi 
lumea „se va potopi" - Transilvania,Munţii Apuseni; ciocneşte ouă toată lumea, dar puţini sunt şi 
cei care îl consumă, pentru că se crede că acei care mănâncă ouă roşii le vor apărea bube pe corp 
peste an, iar, ca să nu se întâmple aşa ceva, se consumă mai întâi ouă albe - Banat,Moldova 
centrală şi de sud; cine mănâncă ouă roşii, trebuie să le consume nesărate, ca să nu i se roşească 
mâinile peste an, iarînainte de a-l mânca este bine să se frece cu el pe obraz, pentru ca să fie 
rumen, apoi să-l ciocnească - Moldova centrală; când, în Duminica Paştelui, fetele nemăritate se 
duc la biserică, îşi pun şi câte un ou roşu în sân, ca să fie totdeauna îmbujorate - Bihor; se crede că 
va fi uşor peste an cel care mănâncă mai întâi ouă dintre cele duse la biserică de Paşte; în afară de 
aceasta, unii usucă albuşul acestor ouă sfinţite şi, când un om sau vreo vită capătă albeaţă, pisează 
albuşul uscat şi praful rezultat îl suflă în ochiul bolnav - Suceava (2.MARIAN,ll,p.l35;138-139;141- 
145;176;188;194). în Duminica Paştelui este bine să se dea pe o apă curgătoare găocile de ouă 
roşii, pentru că ele vor merge pe apă până vor da de „apele Sâmbetei" şi de aici vor trece în apele 
cele de sub pământ, unde sunt înfipte furcile pământului; luda roade mereu la aceste furci, cu 
gândul să scufunde pământul, dar când vede venind găoci de ouă roşii îşi aduce aminte că a sosit 
Pastele creştinilor şi i „se taie curajul", stă din lucrarea lui, suficient ca furcile pământului să se 
refacă într-o clipă; de asemenea, sufletele celor ce mor nebotezaţi, fără lumânare, nespovediţi şi 
neîmpărtăşiţi au mare uşurare când văd găoci de ouă roşii venind pe „apa Sâmbetei" (PRESA). Un 
ou roşu se pune în scalda copilului, împreună cu alte obiecte, ca el să fie sănătos şi întreg la minte; 
de asemenea, un ou roşu se pune şi în grâul de sămânţă şi se azvârle odată cu sămânţa pe holdă, 
la întâmplare; la fel se procedează şi la semănatul cânepei în satele din nordul Argeşului 
(2.CHELCEA,p.29). Se pun la fereastră ouă înroşite, pentru ca omul să fie apăratîmpotriva 
spiritelor malefice (URSACHE,p. 282). Ouăle de Paşte sunt puse sub icoană, sunt împărţite pentru 
pomenirea celor morţi şi se pun şi în hrana vitelor; în multe locuri din ţară, capul familiei ia un ou 
slujit la biserică şi îl împarte cu toţi ai casei, în credinţa că oricare dintre ei „s-ar rătăci" peste an va 
fi în stare „să vadă" chipurile celorlalţi şi astfel i se vor deschide căile către ei; ciocnind ouă roşii, 
oamenii se pot întâlni pe lumea cealaltă; de aceea ciocnesc unul cu altul şi cei ce se iubesc - 
Bucovina; ouăle încondeiate poartă denumiri diferite, după zonele în care se practică această 
adevărată artă: ouă pictate, ouă împistrite, ouă împiestrite - Moldova,Bucovina; ouă încondeiate, 
ouă scrise - Banat,Transilvania,Oltenia,Muntenia; ouă împietrite - Muscel; în Vrancea sunt 
executate ouă cu ornamente în relief, numite ouă muncite în chiclazuri sau ouă chinovărite ; în 
general, mai sunt folosite denumirile de ouă muncite şi ouă necăjite (ZAHACINSCHI,p.3;18). în 
Duminica Paştelui, să se mănânce mai întâi ouă albe, fiindcă acela care va mânca ouă roşii mai 
întâi va face peste an buboaie, sau pentru că tot anul îi va mirosi gura a ou clocit celui care încalcă 
interdicţia - Suceava,Bucovina; în prima zi de Paşte, cine se spală este bine să-şi dea pe faţă cu un 
ou roşu şi cu o monedă, ca să-i meargă bine tot anul şi să aibă faţa îmbujorată; cine vrea să ştie 
dacă are noroc, să ia un ou slujit din Duminica Paştelui şi să-l păstreze până anul viitor, când îl va 
sparge tot în prima zi după înviere şi, dacă va fi gol, înseamnă că nu are noroc, iar, dacă oul este 
plin, este semn că respectivul va avea noroc tot restul anului - Suceava; se mai află soarta omului şi 
în cazul că se ia un ou din prima zi de Paşte şi se păstrează 40 de zile şi este cu noroc, dacă acesta 
nu se strică - laşi; se mai crede că ouăle de Paşte (sau cojile acestora) pot aduce frumuseţe şi 
sănătate, belşug şi rod bogat, folosite în unele farmece pot să lege sau să îndepărteze oamenii 

unul de altul, pot să grăbească măritişul fetelor sau să înmulţească vitele; mai există credinţa că 
lucrurile sfinţite, precum sunt ouăle de Paşte, pâinea etc. este păcat să fie aruncate la gunoi, ci se 
aruncă în foc sau se dau ca hrană animalelor (PRESA;NOTE,Băncescu). în Joia Mare, se duc 12 ouă 
roşii la biserică, seara la Denie, şi se lasă acolo până în ziua de Paşte; apoi, acestea se îngroapă în 
diferite puncte ale hotarelor moşiei, pentru a feri semănăturile de grindină; celor care mor în zilele 
Paştelui li se pune un ou roşu în mână, ca semn că au răposat în zilele învierii şi pe care îl arată 
dracilor de la vămi, iar aceştia, văzând oul roşu, îi lasă să treacă nesupăraţi, oricâte păcate ar fi 
făcut; cojile de ou colorate nu se dau găinilor să le ciugulească, pentru că nu mai fac ouă; de ziua 
Sfântului Toma, femeile fac colivă cu ouă roşii, pe care o dau de pomană pentru morţi (PRESA). 

Este primejdie de foc pentru cel care visează ouă roşii - Suceava (NOTE,Băncescu). Serii simbolice: 
ou roşu-monedă ; ou roşu-porumb; ou roşu-uşă; ou roşu-ceară-fier; ou roşu-apă-monedă; ou roşu- 
grindă-aluat din făină de grâu; ou Încondeiat-Duminica învierii-gunoi-funie; ou roşu-grâu. 

OVĂZ (Avena sativa - DLRM,p.575) 

Plantă furajeră din familia gramineelor, cu paiul drept şi cu inflorescenţă ramificată; seminţele 
acestei plante sunt folosite mai ales ca hrană pentru cai (ŞĂINEANU,IV,p. 109). în multe din 
practicile rituale desfăşurate de Anul Nou ori cu ocazia Zilelor Sântoaderului, se uzitează numai 
seminţele de ovăz sau asociate cu seminţele altor plante (grâu, porumb, orez etc.); în cadrul 
„semănatului" simbolic din dimineaţa Anului Nou, ovăzul ţine locul grâului 

(2.MARIAN,l,p.ll4;249;4.POP,p.28). în noaptea Anului Nou, fetele nemăritate pun într-o răspântie 
o grămăjoară de ovăz, pe care, dacă o găsesc dimineaţa risipită, este semn că se vor mărita - Ţara 
Oltului (GOLOPENŢIA,p.82). Serie simbolică: răspântie-ovăz. 

OVIDENIE v. NOIEMBRIE. 

PAHAR 

Se crede că se va căsători în curând acela în faţa căruia se varsă un pahar - Suceava; dacă, în timpul 
ospăţului de logodnă, se sparge un pahar, este semn că unul dintre logodnici va muri - Suceava; 
dacă două persoane, care beau împreună, pun concomitent, din întâmplare, paharele pe masă, 
este semn că ele vor muri în acelaşi moment - Suceava (2.GOROVEI,p.ll4;148). în Moldova, când 
îşi ia mireasa rămas bun de la părinţii ei, tatăl fetei îl cinsteşte pe mire cu un pahar de băutură; tot 
un pahar primeşte şi mireasa din partea mamei sale; după ce beau din ele, tinerii iau paharele cu 
ei, acestea purtând numele semnificativ de „pahare de cale albă"-, în Munţii Apuseni, aceste 
pahare sunt legate în câte o năframă albă, iar în băutură se află câte o monedă de argint sau de 
aur; primul bea vinul mirele, care ţine moneda în gură până iese din curtea miresei, care primeşte 
paharul din partea tatălui ei, iar moneda o înnoadă într-un colţ al batistei (3.MARIAN,l,p.422). în 
Moldova, se spune că paharul umplut ochi este servit din toată inima celui invitat la masă, pe când 
paharul lăsat mai gol demonstrează că îi pare gazdei rău după el (NOTE,Băncescu). în Prahova, 
când un invitat ciocneşte paharul, atingând cu fundul acestuia buza paharului altui invitat, se crede 
că primul are sau va avea de rezolvat vreo pricină cu al doilea (NOTE,Antonescu). Serie simbolică : 
vin-monedă. 

PAI 

La ridicarea acoperişului unei case noi, se leagă la îmbinarea căpriorilor un mănunchi de paie sau 
fân, ca să nu se apropie relele de acea construcţie - Suceava; să nu se aprindă focul cu paie din 
ieslea vitelor, pentru că acestea vor deveni neascultătoare şi zburdalnice - Moldova; când un copil 
nu are somn, adică nu doarme şi plânge toată noaptea, se iau paie din coteţul purceilor şi se pun 
sub perna din leagăn, ca să doarmă ca purceii - Ţara Oltului; în ziua de ajun a Crăciunului (24 
decembrie), cine se scoală mai de dimineaţă dintr-o familie aduce în casă un braţ de paie de la 
porci şi se aşează pe ele, pentru ca tot aşa să stea şi cloştile pe ouă peste an - Vâlcea; în ajunul 
Crăciunului, înainte de a se aşeza la masă, gospodina pune sub faţa de masă fân şi câte o bucată 
din preparatele ce vor fi servite, toate fiind apoi date de mâncare vacilor, crezându-se că 
procedând astfel nimeni nu le va putea lua mana - Suceava; ca pomii să lege roade, în ajunul 
Crăciunului trunchiurile acestora se învelesc cu paie, care nu trebuie să se desfacă şi să cadă până 
la celălalt ajun, cel al Bobotezei (5 ianuarie), crezându-se că numai astfel pomii vor lega - Suceava; 
când vreun om doreşte să afle dacă, în acel an, va muri, să ia două paie, să le aşeze în formă de 
cruce sub aluatul de pască pus pe lopata de introdus în cuptor şi în caz că, după coacere, se 
constată că paiele au fost carbonizate, înseamnă că moartea nu va întârzia să vină - Suceava; pe 
cine îl doare mijlocul, din cauza seceratului, să pună un şomoiog de mirişte sub brâu sau sub curea 
- Tecuci; paiele pe care a fost aşezat trupul decedatului, după spălare, se aruncă noaptea pe apa 
unui râu, sau se îngroapă în pământ, deoarece nu este bine să se calce pe ele - Suceava 
(2.GOROVEI,p.45;54;141;145;152; 198;248;254;GOLOPENŢIA,p.l03). Se pun în crengile pomilor 
paie care au fost călcate de preot, când a venit în gospodărie cu botezul, în ajunul sau în ziua de 
Bobotează, ca aceştia să rodească bogat (PRESA). în Bucovina, paiele şi fânul pe care a născut o 
femeie sunt scoase de către moaşă afară, la loc neumblat de oameni şi vite, şi li se dă foc, 
crezându-se că, dacă sunt puse pe un loc frecventat, cel ce va trece pe acolo se poate îmbolnăvi, 
fiindcă paiele sunt pline de păcatele nevestei; în Satu Mare, la trei zile după naşterea pruncului, 
moaşa vine şi scoate patul în curte, aruncă din el paiele şi fânul şi le dă foc, chemând fete şi flăcăi 
să sară peste el, de trei ori, desculţi şi îmbrăcaţi numai în cămaşă, fetele spunându-şi că flăcăii vor 
umbla după ele tot aşa cum sar scânteile focului; paiele pe care a zăcut un mort se aruncă pe o apă 
curgătoare, iar, dacă în apropiere nu există un râu, se îngroapă într-un loc ascuns, pentru că este 
păcat să calce om sau animal pe ele - Sibiu; dacă alaiul mortului, în drum spre cimitir, întâlneşte 

care încărcate cu fân sau cu bucate, se crede că vor mai muri în sat încă mulţi alţi oameni - Banat 
(3.MARIAN,ll,p.l78;lll,p.43;205). Paiele luate pe furiş din salteaua iubitului sunt folosite în vrăjile 
de fermecat cel drag, după cum atestă şi aceste versuri dintr-un descântec: „Că tu rău m-ai 
fermecat/cu trei paie de la pat" (EVSEEV,p.48). Cine visează paie dovedeşte că are o atitudine 
sinceră şi ştie să păstreze secretele celorlalţi; dacă se visează dormind pe paie este semn că-l paşte 
sărăcia; dă de un necaz şi se confruntă cu ticăloşia celorlalţi cel care visează paie risipite; este 
semn de bogăţie pentru cel care visează că vede paie; pentru cine visează fân înseamnă că 
împrejurările îl vor ajuta să crească vite; înseamnă că afacerile sale vor stagna sau chiar se vor 
stinge pentru cel care visează fân stricat; pentru cel care visează fân arzând înseamnă moarte în 
vite mari - Suceava (NOTE,Băncescu). 

PAJURĂ 

Se crede că este o pasăre uriaşă, cu puteri supranaturale şi care locuieşte pe tărâmul celălalt, în 
lumea cea neagră sau pe tărâmul de jos, unde îşi face cuibul în vârful unui arbore deosebit de 
mare din apropierea unui lac sau a unei fântâni; un balaur, care locuieşte în fântână, îi mănâncă 
puii în fiecare an, până când vine un voinic, omoară balaurul şi scapă de la pieire puii pajurii; puii 
sau chiar pajura-mamă îl recompensează pe voinic, permiţându-i acestuia să revină în lumea lui 
(l.MARIAN,p. 115-122). 

PALMĂ 

O interesantă legendă afirmă că diavolul, după ce a înşelat-o pe Eva, cunoscând care va fi viitorul 
omenirii, a căutat să-l subjuge şi pe Adam, punându-l să iscălească un contract; dar, cum Adam nu 
ştia să scrie, diavolul l-a pus să-şi apese „ chipul palmei" pe o cărămidă crudă, care, fiind ulterior 
uscată, a constituit dovada prin care necuratul a ocârmuit lumea până la venirea pe pământ a 
Mântuitorului - Tecuci; se crede că nu este bine să se dea apă de băut unei femei gravide, fiindcă 
nu va putea naşte, până ce aceeaşi persoană nu-i va da de băut apă din palmele sale - Moldova; 
femeia gravidă să nu toarne apă cuiva să se spele, pentru că nu va putea să nască, până ce nu va 
bea apă din palmele celui căruia i-a turnat - Galaţi; dacă o femeie naşte greu, să bea de trei ori apă 
din palmele soţului ei - Vâlcea; dacă sugaciul ţine palmele întinse înseamnă că el va fi un om 
darnic, milostiv cu semenii săi - laşi; copilul care ţine palmele strânse pumn va deveni zgârcit la 
maturitate, dar va fi mai mult decât darnic de va ţine palmele deschise - Suceava; nu este bine ca 
mama să-şi sărute copilul în palmă, pentru că acesta va deveni hoţ, tâlhar - Moldova; cine doarme 
cu palmele lipite şi aşezate între picioare dă semn de sărăcie sau chiar poate să însemne că trage a 
pagubă, a „piază-rea" - llfov;laşi; să-şi lingă podul palmei cel pe care îl doare gâtul şi-i va trece - 
Tecuci; cine are palma brăzdată cu multe linii va fi un om bogat - Tecuci; cel care are palma 
rotundă este harnic, iar cel cu palma mult alungită este leneş - Tecuci; cel căruia îi transpiră 
palmele va fi bătut - Tecuci; cine a mâncat cu lăcomie sau ceva greţos să bată din palme, ca să nu i 
se aplece - Muntenia; dacă pe cineva îl mănâncă palma dreaptă înseamnă că va avea oaspeţi - 
Bucovina; dacă îl mănâncă palma stângă înseamnă că va da mâna cu cineva - laşi; dacă pe cineva îl 
mănâncă palma stângă înseamnă că va primi bani, iar de-l mănâncă cea dreaptă, va da bani - 
Maramureş;Muntenia;Teleorman;lalomiţa;laşi;Vaslui;Suceava;Bucovina; este semn de ploaie, când 
transpiră cuiva palmele - Suceava (2.GOROVEI,p.6;15;16;24;102; 131;134;160;176;183;211; 223; 
266;BOGDAN,p.22;l.CHIVU,p.246). Cu deosebire în Ţara Oaşului şi în Maramureş, palma apare 
sculptată pe crucile de sat şi pe ancadramentele porţilor de intrare în gospodărie, tocmai pentru 
că ea est e „chipul omului" (NOTE,Antonescu). 

PANĂ 

Penele de păsări (cocoş, curcan, păun, vultur, uliu, cuc etc.) au fost vreme îndelungată o podoabă 
la pălăria sau la căciula feciorilor de însurat, nici a copiilor şi nici a bărbaţilor, podoabă care s-a 

numit în multe locuri chiar peana; într-o colindă din Ţara Oltului, accentul nu cade pe vultur, ci pe 
fulgul de aur, pe pana pe care acesta o pierde în timpul bătăii şi care constituie un dar preţios prin 
dublul simbol, al junelui şi al vulturului (junele este ca un vultur, ca un păun, ca un cocoş, ca un 
şoim etc.); fulgul acesta însă este cules sau vânat în munte, pentru că numai acolo sunt vulturi care 
se bat în soare, de unde şi sintagma „ fulgul de aur" (HERSENI,p.218). în scăldătoarea copilului se 
pun şi pene de pasăre, ca el să fie uşor ca penele zburătoarelor - Muntenia; când se pune urzeala 
pe sulul războiului de ţesut, se înnoadă între fire şi o pană de găină, ca pânza să meargă uşor în 
stative precum pana - Suceava; când un muribund agonizează cu capul aşezat pe perne umplute cu 
pene, atunci el nu poate muri - Moldova (2.GOROVEI,p.l51;185;287). în practicile de aflare a 
destinului tinerilor, în noaptea Anului Nou, ghicirea vasului sub care se află o pană indică o viaţă 
foarte uşoară pentru fată în anul care vine (2.MARIAN,I, p.67). Va pierde ce a câştigat cel care se 
visează adunând pene; dacă se visează că este acoperit cu pene înseamnă că ţine asupra sa un 
lucru străin - Suceava (NOTE,Băncescu). 

PANTALONI 

Când mireasa pleacă de la casa părintească la cea a proaspătului ei soţ, este bine ca, în prealabil, 
să se aşeze pe un butoi, peste care a fost pusă o pereche de pantaloni ai ginerelui, pentru ca 
primul copil pe care îl va naşte să fie băiat - Vâlcea; când se observă că o vacă s-ar putea să rămână 
stearpă, i se dă să mănânce tărâţe de turul izmenelor - Vâlcea (2.GOROVEI,p.l63;246). înseamnă 
lenevie în rezolvarea unor probleme pentru cel care se visează cosând la nişte iţari şi înseamnă că 
va pătimi o ruşine cel care se visează că şi-a pierdut pantalonii - Suceava (NOTE,Băncescu). Serie 
simbolică: butoi-pantaloni. v. VAS. 

PANTELII 

Sărbători tradiţionale, ţinute în cinstea Sfântului Pantelimon şi care cad, în calendarul creştin- 
ortodox, în 13 (Soborul Arhanghelului Gavriil; Cuviosul Ştefan Savaitul) şi, respectiv, în 27 iulie 
(Sfântul Mare Mucenic Pantelimon), adică o săptămână înainte şi o săptămână după ziua de 20 
iulie (Sfântul Prooroc llie Tesviteanul); respectarea acestor zile apără de arsuri şi de boli 
inflamatorii; denumirea este un compromis popular între numele sfinţilor Pantelimon şi llie 
(ŞĂINEANU,l,p.221). v. IULIE. 

PANTELIMON (Sfântul) v. IULIE. 

PAPARUDĂ 

în general, obiceiul este cunoscut sub numele de Paparudă în Oltenia, Muntenia şi Moldova; în 
Hunedoara, i se spune Băbăruţă sau Mămăruţă, iar copilului (băiat şi nu fată) i se spune bloj, ca şi 
celui de la Anul Nou, care însoţeşte turca; în Dobrogea, paparuda se face în a treia zi de duminică 
după Paşte, deci ar fi legat de o anumită zi a anului, poate chiar de un anumit ciclu al anului, 
asemănările cu tânărul îmbrăcat în frunze verzi de Sângeorz (23 aprilie), răspândit în Câmpia 
Transilvaniei, fiind evidente; paparudele sunt nu numai o simplă incantaţie pentru ploaie, ci 
totodată şi o urare de fertilitate (4.POP,p.l04;106). Paparudă în Mehedinţi şi în Muntenia, 
Pâpârudâ în Braşov, Papalugă, Păpălugă în Dobrogea şi Moldova, Paparugă, Păpârugă şi Dodolâ, 
în Banat, Babarugă, Băbărugă, Dadaloaie, Dodoloaie, Dodoloi şi Gogul(e) în Bihor sunt doar 
câteva denumiri sub care se desfăşoară un obicei practicat începând cu prima (în Banat) sau a treia 
zi de marţi după Paşte (în Muntenia, unde se continuă până în lunile iunie-iulie, dacă este secetă), 
iar în alte părţi, cum ar fi în Ialomiţa, până în cea de a treia joi de după Paşte, sau în Joia Verde, 
adică a doua joi după Rusalii; în timp de mare secetă, se practică în orice zi de vară, cu deosebire în 
intervalul aprilie-iulie (Banat, Transilvania, Bistriţa, Muntenia, Moldova), dar obiceiul nu este 
cunoscut în Bucovina şi nici în Maramureş; prin acest obicei se invocă protecţia cerului asupra 

recoltelor, se cere să fie ploaie, să fie lanurile ferite de mălură; în Moldova, o fetiţă îmbrăcată în 
ramuri subţiri înfrunzite umblă cântând şi sărind pe la casele oamenilor care ies în poartă şi o udă 
cu apă; cântecul este o invocaţie către cer, ca acesta să deschidă porţile ploilor; în afară de 
frunzele puse pe aceşti copii, ei nu mai poartă nici o altă îmbrăcăminte, indiferent că sunt fetiţe 
sau băieţi; primesc în schimb de la gospodari bani sau un ou; obiceiul se practică în toată 
Muntenia, iar, până în anii '50, putea fi întâlnit şi prin cartierele periferice din Bucureşti; în 
Mehedinţi, se adună trei fetiţe, mai mici de 12 ani, îmbrăcate în frunze de boz, având pe cap 
coroniţe de verdeaţă; în Olt, se practică numai în zilele de joi şi duminica, între Paşte şi Rusalii; în 
Muntenia, există credinţa că nu-i va merge bine peste vară aceluia la care nu joacă paparudele; de 
menţionat că, tot în Muntenia, a treia zi după Paşte nu se lucrează, se serbează pentru protecţia 
semănăturilor; în Gorj, există obiceiul ca paparuda să fie jucată de flăcăi, care se îmbracă şi ei cu 
frunze peste cămăşi şi având şi pinteni la picioare, paparudele primind în dar ouă, colaci, bani, 
fuioare etc.; în Dobrogea, obiceiul se face în a treia joi după Paşte, iar în Braşov, unde se îmbracă 
în frunze o femeie, se face în ziua de Ispas (înălţarea Domnului); prin sudul Banatului, se umblă cu 
paparuda de Sfântul Gheorghe (23 aprilie), dar, dacă este zi ploioasă, nu se mai face; în Bihor, 
după ce se umblă prin sat, se merge la o apă curgătoare şi se aprind şomoioage de paie care apoi 
sunt lăsate să plutească pe apă, aruncându-se totodată în apă şi crucea de la un mormânt, toate 
având ca scop aducerea ploii; în cazul că este secetă mare, o femeie aflată la menopauză intră în 
apă, ţinând în mână o coasă sau o seceră şi executând prin apă mişcarea obişnuită a cositului sau 
seceratului, zicând că nu taie apa, ci legatul ploii (2.MARIAN,II,p.328-342;CIOBANU,p.82-83; NOTE, 
Antonescu). în Ţara Haţegului, paparudei i se spune bloj, care este un copil de şcoală, îmbrăcat cu 
crenguţe de anin sau de salcie şi pe cap cu o cununiţă din flori; duce în mână o cruce luată de la 
biserică şi merge prin sat strigând o invocaţie către Dumnezeu, pentru a aduce ploaie; el intră prin 
curţile caselor, gazdele îl udă cu apă şi sărută crucea; după ce termină de colindat prin sat, se duc 
cu toţii la un râu, unde aruncă pe apă cununa de flori şi crenguţele pe care le-a avut pe el, după 
care se scaldă cu toţii în râu (CLOPOTIVA, p.450-451). Când vremea este secetoasă timp 
îndelungat, în Sălaj, câteva fete, de obicei ţigănci, sunt îmbrăcate cu ramuri de sălcie, astfel încât 
să nu rămână descoperită nici o parte a trupului, după care cutreieră satul strigând: „ Dumnezeule, 
dă apă"-, la auzul rugăminţilor, femeile din sat ies în poartă, cu găleţi pline cu apă, şi udă alaiul; 
obiceiul se repetă de câteva ori pe an; fetele primesc pentru prestaţia lor făină, untură, slănină şi 
carne afumată (PRESA). 

PAPUC 

Copiii să nu fie bătuţi cu papucul, pentru că este rău ulterior pentru dureri de cap - Tecuci; fetele 
aruncă un papuc peste casă şi cred că viitorul lor soţ le va veni din acea parte a satului spre care 
arată vârful papucului - Suceava; dacă mireasa îi dă mirelui să mănânce stafide purtate în papuci, 
în ziua cununiei, acesta se va purta blând cu soţia sa întreaga viaţă - Muntenia; la urcarea în pat, 
de cade un papuc cu talpa în sus, este semn că va sosi în casă o rudă - Muntenia; când câinele din 
curte urlă, este suficient ca femeia din casă să întoarcă papucii cu talpa în sus şi câinele va înceta 
imediat din urlat - Suceava (2.GOROVEI,p.39;42;70;176;259). 

PAPURĂ-VODĂ 

Poreclă dată domnitorului Moldovei, Ştefăniţă Lupu (1659-1661), în timpul căruia, fiind o secetă 
cumplită, oamenii mâncau pâine făcută din papură măcinată; devenit apoi personaj legendar, ca şi 
Ciubăr-Vodă (ŞĂINEANU,l,p. 222). v. CIUBĂR-VODĂ. 

PAR 

în noaptea Anului Nou, fetele nemăritate ies în curtea casei şi numără, pe întuneric, parii din gard, 
pe al zecelea pun semn un fir textil, pentru a-l recunoaşte, iar la ziuă văd ce au ales; dacă parul 

este noduros, înseamnă că viitorul soţ va fi bogat - Ţara Oltului; în ziua de Sfântul Vasile, flăcăul se 
duce, având mâinile la spate şi ochii legaţi, să numere nouă pari din gard, al zecelea, dacă este 
noduros, înseamnă că viitoarea lui soţie va fi bogată, iar, dacă lemnul este neted, limpede, este 
semn că ea va fi săracă - Vâlcea; fetele, legate la ochi, numără, în ziua de Sfântul Vasile, parii din 
gard, din şapte în şapte, dacă nimeresc un par necojit, înseamnă că soţul le va fi bogat, iar parul 
jupuit de coajă este semn pentru bărbat sărac; parul strâmb înseamnă soţ cocoşat - Vâlcea; fetele 
numără, tot în ajunul Anului Nou, cu ochii legaţi, parii din gard, până la nouă, pe acesta din urmă 
legându-l cu un fir de lână de culoare roşie, ca a doua zi să-l recunoască, iar, dacă parul are scoarţă 
pe el, este semn că soţul le va fi un om bogat - Suceava; cine bate inutil în pământ un par şi nu îl 
scoate îl va scoate cu ochii pe lumea cealaltă - Muntenia (GOLOPENŢIA,p.82;2.GOROVEI,p.l87; 
244). în noaptea Anului Nou, fetele din Transilvania, Maramureş şi Bucovina aleg câte un par din 
gard, având ochii legaţi şi numărând de al 9 la 1, apoi punând câte un semn pe cel la care au ajuns 
cu numărul 1, pentru ca dimineaţa să poată fi uşor recunoscut de fiecare dintre ele; interpretarea 
este următoarea: par strâmb, cioturos = bărbaţi gârbovi, urâţi, bolnăvicioşi; par drept, sănătos sau 
verde = bărbaţi frumoşi, tineri şi sănătoşi; par cu coajă subţire = bărbaţi cu puţină avere; par cu 
coajă groasă = bărbaţi avuţi; par drept, gros şi coajă netedă = bărbaţi voinici, tari şi frumoşi; par 
lung = bărbaţi înalţi; par scurt = bărbaţi scunzi; par înnădit = bărbaţi văduvi; par putred = bărbat 
bătrân; alegerea unui par din gard se face şi în noaptea dinspre Bobotează (5/6 ianuarie), atât 
băieţii cât şi fetele, numărând până la 10 şi neapărat spre stânga, pe ultimul legându-l cu fire, aţe 
şi cordele de diferite culori şi forme, pentru a fi recunoscute cu uşurinţă a doua zi, pe lumină; dacă 
parul ales este drept şi curat, ursitul va fi înalt şi bine făcut, dar dacă parul este strâmb şi noduros, 
ursitul va fi bătrân şi urât - Moldova (2.MARIAN,l,p.94-95;107;141;BOGDAN,p.121). în Ţara 
Haţegului, parii sunt număraţi, în noaptea Anului Nou, de la 10 la 1, semnificaţiile fiind cele 
enumerate mai sus (CLOPOTIVA,ll,p.445). în Gorj, se numără tot de la 10 la 1, iar ultimul se leagă 
cu fir roşu şi busuioc (SANDA,p.35;CĂRĂBIŞ,p.50-51). Parul (stâlpul, ţăruşul) bătut pe locul 
construirii oricărui adăpost statornic sau pe locul unei noi vetre de sat este simbol al întemeierii 
(NOTE,Antonescu). 

PASĂRE 

Simbol general, cu mai multe semnificaţii; întrupează libertatea şi fericirea fiinţei care nu suportă 
nici o îngrădire; funcţionează ca emblemă a frământărilor sufleteşti ale celui îndrăgostit, fiind 
alegorie a libertăţii şi nepăsării tinereţii; în cântecele de înmormântare, pasărea apare ca purtător 
al stihiei devastatoare a morţii, din care cauză se numeşte „Pasărea morţii"; poate fi şi mediator 
care aduce o veste despre soarta celui dispărut, sau este întruchipare a sufletului celui dispărut, 
revenit, sub formă vie, în această lume, purtând de data aceasta numele de „Pasărea-sufiet"; 
imaginea acesteia este prezentă pe cusături, obiecte din lemn, ceramică, pictură murală ori pe 
obiecte din sticlă, în credinţa că figura şi prezenţa ei au puteri protectoare, benefice 
(COMAN,ll,p.XIII-XIV). Descompunerea motivului pomului vieţii şi autonomizarea, din punct de 
vedere decorativ, a elementelor componente se pare a fi completă şi dusă la ultima formă posibilă 
în imaginea păsării ciugulind; în legendele tuturor popoarelor, pasărea din vârful pomului este 
aducătoare de „apa vieţii", sfătuitoarea celor plecaţi în căutarea elixirului; uneori, ca în unele 
poveşti din Asia centrală, ea reprezintă spiritul rău, care vine şi mănâncă fructele minunate ale 
pomului vieţii; din toate aceste legende s-a întrupat imaginea păsării ciugulind sau cu o ramură în 
plisc; păsări ciugulind din ciorchini de strugure prinşi de un vrej de viţă contorsionat sunt frecvent 
redate pe uşile unor biserici ţărăneşti din sec. al XVIIl-lea şi al XlX-lea; aceeaşi compoziţie se 
regăseşte pe stâlpii de poartă din satele de lângă Huedin, lucrate după modele germane tipărite şi 
răspândite după 1900; pe o pernă din Chiojdul Mic - Buzău, pasărea care ciuguleşte este un struţ 
uriaş; cocoşi ciugulind apar deseori pe străchinile din Oboga - Olt, iar alte păsări cu ramură în cioc 
sunt foarte frecvente pe ceramica smălţuită din Transilvania; cocoşul ciugulind apare şi pe 

xilogravurile româneşti din Transilvania (PETRESCU,p.60-61). în cântecul liric, pot apărea, cu sensul 
de iubită, tot felul de păsări de curte (puicuţă), sau de codru (mierlă, privighetoare, turturică etc.), 
dar poate apărea şi sub termenul generic de pasăre (păsărică, păsărea etc.), conform versurilor,,//! 
grădina lui lon/Toate păsările dorm,/Numai una n-are somn!" (EVSEEV,p.ll6). 

Mersul în rodină (rodini). Cuvântul însuşi, învechit şi rar, înseamnă creaţie, geneză, întemeiere, 
început, neam, familie, spiţă; este un obicei îndeplinit de femei, de cele mai multe ori rude 
(neamuri), dar şi de vecine; în Bacău, Vaslui, laşi. Suceava şi Botoşani, femeile duc la rodini, alături 
de alimentele rituale, şi o pasăre vie; femeile merg la lăhuză, aceasta se numeşte Rodine, unde duc 
daruri în bani, îmbrăcăminte pentru copil, o pasăre, alimente, rachiu; în Suceava, se aduc, înainte 
de botez, zahăr, orez, fructe, făină, ouă, o pasăre şi rachiu, toate fiind date lehuzei; se pun bani şi 
în scutecele copilului; tot în Suceava, cea care aduce găină vie o trece de trei ori pe deasupra sobei 
şi spune: „Cum nu fuge soba din casă, aşa să nu fugă nici găina"; în laşi, găinii vii i se rupe o pană, 
care este pusă în scăldătoarea copilului; toate alimentele care sunt duse acţionează simbolic, 
aducând noroc şi belşug; în Vaslui, se crede că însăşi rodinile aduc noroc, dar se consideră darurile 
şi ca o pomană pentru sufletele copiilor morţi, sau chiar pentru propriul suflet; credinţa în 
pasărea-suflet şi obiceiul de a aduce în dar păsări vii sunt prezente şi în practicile rituale de nuntă, 
cu sensuri iniţiatice şi prenatale evidente; în Vâlcea, găinile aduse drept plocon de părinţii fetei 
sunt azvârlite pe casă de către mama ginerelui, pentru ca mireasa să facă lesne copii; în Tecuci, se 
crede că, dacă îi moare cuiva cloşca pe cuibar, i se va îmbolnăvi greu femeia la naştere; şi în 
Suceava se duc plocon păsări vii la casa miresei sau a mirelui; în Bucovina, se duc colaci şi găini şi 
tot o găină trebuie să ducă tatăl copilului la botez; colacul care este dat moaşei se numeşte în 
Moldova, în marea majoritate a cazurilor, „pupăză" şi pe ea se pun bani; în Suceava, colacului i se 
alătură şi ouşoare făcute tot din aluat; acest colac are formă alungită, rar este rotund, în formă de 
pasăre şi este dat moaşei pentru prestaţia ei; „pupăza" se întâlneşte şi în Galaţi şi Vaslui; de 
remarcat că se fac „pupeze" şi la Crăciun, la Anul Nou şi se dau şi de pomană, în Bacău, Neamţ, 
laşi. Botoşani şi Suceava; în Banat, dacă la o casă mor mereu copiii, în momentul când se naşte un 
altul, se ia un cocoş (dacă pruncul este băiat) sau o găină (dacă este fată), i se leagă păsării pliscul 
şi se spune: „Dau cap pentru cap,/Ochi pentru ochi,/Nas pentru nas,/Gură pentru gură/ şi se înşiră 
tot aşa toate componentele fiinţei umane, după care se face o groapă în camera unde s-a născut 
copilul şi pasărea este îngropată acolo, punându-se alături şi o bucată de tămâie albă şi una 
neagră; la înmormântare, se dă peste groapă o pasăre vie groparilor; în Moldova, se prind o gâscă 
şi un cocoş negru, cărora li se taie capul, iar trupurile lor sunt puse în câte o oală care este 
îngropată în vatra caselor, deasupra presărându-se cărbuni, busuioc şi tămâie amestecate cu 
sângele păsărilor, această pastă fiind mai întâi călcată de către toţi ai casei, crezând că astfel le-a 
murit moartea (l.BERDAN,p.62;65-66). în prima zi de primăvară, vânătorii ucid orice fel de pasăre 
le iese în cale, pentru a avea noroc la vânat peste tot anul - Vaslui; sau caută să ucidă o ţarcă 
(coţofană), pentru a-şi desfunda puşca - Suceava; în ziua de Crăciun, se mănâncă mai întâi carne 
de pasăre, pentru ca omul să fie uşor ca pasărea tot timpul anului - Teleorman; femeile să nu 
mănânce pipota păsărilor, fiindcă li se întăreşte abdomenul - Tecuci; păsările care nu au pipotă nu 
sunt bune de mâncat - Suceava; le va merge rău celor care mănâncă păsări tăiate de către femei - 
Suceava; dacă vreo boală a omorât dintre păsările din ogradă, este bine să se taie una dintre cele 
sănătoase şi să se mănânce, pentru că apoi celelalte nu vor mai muri - Muntenia; când păsările de 
casă se culcă devreme este semn bun, de belşug, dar este semn de sărăcie şi lipsuri multe când se 
culcă târziu - Suceava; trag a sărăcie păsările care umblă cu aripile în pământ - Tecuci; este semn 
de noroc pentru casa în curtea căreia vin păsări străine - Tecuci; dacă pasărea numită în popor 
albinărel şuieră, înseamnă că i s-a uscat limba şi doreşte să plouă, ca să-şi astâmpere setea cu apă 
de ploaie - Suceava; dacă păsări zburătoare intră în casă pe fereastră sau pe uşă, este semn că va 
sosi o veste bună - Suceava; dacă vreo zburătoare se loveşte de geamul unei case în care sunt fete 
de măritat, este semn că în curând vor veni peţitori - Suceava; dacă vreo pasăre, în zbor, va 

murdări pe cineva, acela va avea cu siguranţă o supărare mare, o pagubă - Suceava; când, iarna, 
păsările se izbesc de ferestre sau intră prin şuri este semn că se va strica vremea - Suceava; când 
se adună păsările şi vrăbiile toamna la arie, este semn că iarna va fi lungă şi geroasă - Suceava; 
este semn de belşug, dacă vreo pasăre de curte se rătăceşte în ograda altcuiva, din care cauză este 
bine să nu fie alungată sau sacrificată - Galaţi; anul va fi bogat în roade, dacă se arată stoluri 
numeroase de păsări în timpul iernii - Vaslui; pasărea căpătată de pomană este aducătoare de 
belşug şi nu trebuie înstrăinată - Galaţi; se crede că vrăjitoarele iau întotdeauna chip de pasăre - 
Moldova;Galaţi; confecţionate din tablă, sunt amplasate la coama acoperişurilor caselor - Neamţ 
(2.GOROVEI,p.7;20;135;159;170;189-190;192;206;281-282;286;288). în Maramureş, se crede că 
este bine ca femeia gravidă să nu mănânce aripi de păsări de curte, pentru ca pruncul să le stea 
înfăşat (BOGDAN,p.110). în Bucovina, se crede că este semn de furtună când cocori, vulturi şi alte 
păsări răpitoare zboară în şirag rotitor (2.MARIAN,I, p.87). în Gorj, se crede că nu este bine ca 
primăvara copiii să se scalde în vreun râu, până nu mănâncă pui de pasăre sălbatică, precum 
vrabie sau mierlă, fiindcă se îmbolnăvesc de friguri (CĂRĂBIŞ,p.lll). în Suceava, când o pasăre îşi 
face cuibul la casa sau grădina unui gospodar este semn că aceluia îi va merge bine în acel an; când 
păsările de curte îşi ciugulesc insistent penele este semn că va ploua; cine se visează prinzând o 
pasăre înseamnă bucurie scurtă şi câştig; va avea bucurie în familie cel care visează pasăre 
cântând; este bine când se visează păsări albe, dar înseamnă suferinţă când se visează păsări fără 
pene; cine visează că a găsit un cuib de pasăre va avea parte de bucurie şi câştig mare, dar visarea 
unui cuib gol este semn de pagubă, iar cuibul cu pui înseamnă că se va umple de bube cel care îl 
visează; va avea parte de un câştig bun în activitate cel care visează carne de pasăre 
(NOTE,Băncescu). Serii simbolice: pasăre-tămâie; sânge( de pasăr e)-cărbune-busuioc-tămâie. 

PASCĂ 

Pasca este coptura cea mai importantă făcută din grâu ales cu grijă; cojile ouălor întrebuinţate la 
frământarea aluatului se aruncă pe o apă curgătoare, pentru ca peste vară să nu răpească uliul 
găinile; făina presărată pe lopata folosită la introducerea Paştelui în cuptor se strânge şi apoi se 
presară pe răsadurile din grădină (PRESA). Cea mai cunoscută formă de pască este cea rotundă, 
pentru că se crede că scutecele în care a fost înfăşat lisus au fost rotunde; apoi se mai face pasca 
în formă dreptunghiulară („în 4 cornuri"), pentru că mormântul în care a fost îngropat Mântuitorul 
a fost pătrat sau dreptunghiular; pe marginea păştii, se fac împletituri din aluat, întrerupte de 
steluţe, iar în mijloc împletitura se face în formă de cruce, aceasta fiind crucea pe care a fost 
răstignit Mântuitorul; pasca se face numai din grâu curat, făina fiind cernută printr-o sită foarte 
deasă; resturile de pască, rămase prin lipire pe lopata pe care au fost introduse în cuptor, se 
răzuiesc cu mare grijă şi apoi se împrăştie pe straturile de varză, ca să nu le mănânce puricii; pasca 
se face în Joia Mare, în Vinerea Seacă, dar cele mai multe femei o fac în Sâmbăta Paştelui; în unele 
sate din Moldova, în afară de această pască pentru Paşte, se mai prepară pască de Sfântul 
Gheorghe, de înălţare (Ispas) şi de Duminica Mare sau Rusalii (2.MARIAN,II,p.125-126). Este semn 
că anul va fi bogat în roade, dacă cresc frumos, la dospire şi coacere, colacii (sau pasca) pregătiţi 
pentru Duminica învierii Domnului - Muntenia;Suceava; dacă aluatul pentru pască nu dospeşte, 
este semn că, în acel an, cineva din casă va muri - Muntenia; din pasca făcută pentru Paşte, se 
păstrează o bucată până în ziua prăznuirii Sfântului Gheorghe (23 aprilie), sărbătoare considerată a 
fi Pastele vitelor, când se dă acestora să o mănânce, pentru ca ele să fie sănătoase, ferite de 
primejdii, iar vacile să dea lapte mai mult - Suceava (2.GOROVEI,p.l9;130;148;189). Pasca, aliment 
ritual, este făcută din făină de grâu, cereală considerată a fi "cinstea mesei"; uneori, făina de grâu 
este amestecată cu făină de porumb, acesta fiind supranumit „hrana casei"; pasca se prepară în 
joia sau în sâmbăta Paştelui, iar caracterul ritual al ei decurge din forma sa (rotundă sau 
dreptunghiulară), din ornamentele din aluat (pască cu sucituri, cu împletituri, cu zimţi, simplă etc.), 
din utilizarea ei în diferite practici magice (12.GHINOIU,p.l70). 

PAŞTE v. 1. DUMINICĂ; 2. PASCĂ; 3. PÂINE. 

PAT 

Simbolizează unirea conjugală, expresia ,, pat încheiat" semnificând familie închegată, gospodărie 
în toată legea (HERSENI,p.245). Pe patul unei lehuze, timp de şase săptămâni de la naşterea 
copilului, nu trebuie să se aşeze nimeni, pentru că femeia poate pierde laptele, dar asemenea 
probabilitate este contracarată, dacă mama mănâncă pâine şi slănină luată din mâna celui care s-a 
aşezat pe pat - Ţara Oltului; se crede că, în primele şase săptămâni după naştere, nu este bine să 
se aşeze cineva pe patul mamei şi pe aşternutul ei, pentru că i se umflă sânii - Moldova; copilul 
nou-născut, până la şase săptămâni, să nu fie aşezat pe pat la spatele mamei sale, pentru că, oricât 
va fi el de binecrescut şi de învăţat la maturitate, lumea nu îl va lua în seamă - Bucovina; nu este 
bine să se cearnă pe pat, pentru că este rău de boală - Tecuci; sau femeile să nu cearnă niciodată 
pe pat, dacă nu vor să aibă mulţi copii - Bucovina; nu este bine să se încalţe cineva stând pe pat, 
pentru că porcii îi vor fi mâncaţi de lupi - Ialomiţa; sau porcii îi vor muri de brâncă (boală 
contagioasă a animalelor domestice, în special a porcilor, caracterizată prin apariţia unor pete 
violacee - SĂINEANU,lI,p.168) - Botoşani; să nu se pună scândurile patului pe foc, pentru că este 
rău de sărăcie - Vâlcea; preotul venit cu botezul, în ajunul Crăciunului (24 decembrie) şi al 
Bobotezei (5 ianuarie), este rugat să se aşeze pe pat, ca să stea şi cloştile pe ouă - Vâlcea;Suceava; 
grăunţele, puse sub aşternutul patului cu acest prilej, se dau apoi cloştilor să le mănânce, pentru a 
nu se înăbuşi puii - Suceava; după ce omul moare, pe patul unde a zăcut se aşează pâine, sare, un 
pahar cu vin şi un mănunchi de lână nespălată, care sunt duse a doua zi dimineaţa, de către 
aceeaşi persoană care a aranjat patul, fie la hotarul dintre sate, fie sunt împrăştiate pe o apă 
curgătoare - Vâlcea (GOLOPENŢIA,p.98;2.GOROVEI,p.22;54;128;153; 162;164;200; 211;235). Se 
răstoarnă imediat aşternutul de pe pat, unde a stat mortul, dinspre cap spre picioare, pentru a nu 
lăsa loc altui mort - Suceava (3. MARIAN,III,p.173-174). Pentru cel care se visează dormind într-un 
pat înseamnă fie boală, fie uneori câştig în ceea ce întreprinde; dacă se visează pat împodobit cu 
ţesături şi perne frumoase înseamnă căsătorie; când se visează multe paturi la un loc este semn de 
bucurie şi de stare odihnitoare; visul unui pat cu saltea din paie înseamnă speranţă într-o 
îndreptare a situaţiei prezente; dar visarea unui pat în neorânduială şi murdar este semn de 
ceartă, iar pentru cine se visează ridicându-se din pat semnifică boală - Suceava (NOTE,Băncescu). 
Serii simbolice: pâine-slănină; pat-seminţe; pat-pâine-sare-vin-lână-apă/hotar. 

PAUSv. VIN. 

PĂCALĂ 

Erou din snoavele populare, corespondentul românesc al lui Nastratin Hogea, Till Buhoglindă sau 
Bertholdo, prototip al firii mucalite, pus mereu pe şotii inteligente şi moralizatoare, apărând în 
special alături de Tândală, care este opusul său (ŞĂINEANU, l,p.225). 

PĂCURĂ 

Lichid vâscos, negru sau brun închis, rămas de la distilarea ţiţeiului, care se foloseşte drept 
combustibil şi ca materie primă din care se obţin motorină, uleiuri şi alte produse; ţiţei brut 
(ŞĂINEANU,IV,p. 145). Se crede că este bine ca, în primele săptămâni de la naşterea copilului, să se 
pună un vas cu păcură sub pătuţul lui, pentru ca necurăţeniile mamei sale, când intră în odaia lui, 
să se prindă de vas şi nu de copil - Suceava (2. GOROVEI,p.l82). 

PĂDUCHE ( Pediculus - DLRM,p.592) 

Se crede că este semn de pagubă, dacă îi iese cuiva un păduche pe frunte - laşi; când apare pe 
fruntea unui om bolnav, este semn că nu mai are mult de trăit; este semn de noroc când apare la 

un copil bine îngrijit - Tecuci; dar, dacă este găsit pentru prima oară pe capul unui copil, el trebuie 
strivit pe o oală nouă, în credinţa că pruncul va deveni un bun cântăreţ - laşi; păduchii văzuţi în vis 
înseamnă bani; păduchii puşi în rachiu şi daţi apoi bolnavului constituie leac contra frigurilor 
(2.GOROVEI,p.94;182;254). Cine visează păduchi mulţi aşezaţi pe trupul său sau adunaţi asupra 
altcuiva înseamnă câştig în bani, izbăvire de necaz şi sărăcie, musafiri nechemaţi sau ploaie; dacă 
se visează omorând păduchi înseamnă că a omorât sărăcia - Suceava (NOTE, Băncescu). 

PĂDURE 

Prezenţa ei este receptată în două ipostaze total opuse: prima indică pădurea ca loc al haosului, al 
dezordinii, al tăcerii, în general fiind un generator al maleficului; astfel, în basmele populare, 
pădurea lumii de dincolo simbolizează o realitate în care totul este mort; cealaltă ipostază face din 
pădure un loc râvnit de îndrăgostiţi, un fel de „casă a iubirii", un adevărat sanctuar, în care 
efuziunile dorului au libertate şi totodată discreţie, departe de satul înţeles de tineri ca loc rău, 
unde se întâlneşte pizma, ura, nerecunoştinţa; întotdeauna, „curţile dorului" se află în inima 
pădurilor (codrilor) - Transilvania; de subliniat că aceste ipostaze (des întâlnite în lirica orală de 
dragoste) sunt în totală contradicţie cu mentalitatea tradiţională generală, care aşează pădurile, 
râpile, coclaurii sub semnul morţii şi dezordinii, iar satul simbolizează viaţă, colectivitate, ordine; în 
schimb, păstorul şi haiducul duc dorul codrului verde, pe care îl văd ca pe un ideal nespus de 
scump lor, în multe cântece haiduceşti din Oltenia codrul fiind considerat ca un frate sau chiar ca 
un „fârtat" (frate de cruce); toate aceste motive au făcut ca „legănatul codrului" să simbolizeze 
tristeţea, melancolia, sentimentul dragostei neîmplinite sau un sentiment general de neajungere, 
temă care a trecut şi în lirica eminesciană; în altă ordine de idei, pădurea, în unele cântece lirice, 
reprezintă un obstacol în calea iubirii, obstacol pe care îl străbat tinerii, ca pe un traseu psihologic, 
în căutarea tentaţiilor trupeşti, simbolizate, în acest caz, de fructele ademenitoare ale lumii 
silvatice - mure, zmeură, fragi (CARAMAN,p.270-276;EVSEEV,p.64-66;106). Niciodată codrul 
românesc nu a fost „iadul verde", adică o junglă inexpugnabilă; este adevărat că pădurea, în 
mentalitatea tradiţională, este bântuită de spirite malefice, dar acestea sunt puţine la număr şi au 
existenţă numai în basme şi unele legende populare; astfel, pădurea poate adăposti Brehnele, 
Muma-Pădurii, Moşul-Codrului etc., iar balaurii, deşi numeroşi, nu sunt invincibili; românului nu-i 
este teamă de codri, prin care trece uşor şi senin, „printre frunzi căzute, pe cărări pierdute" 
(2.KERNBACH,p.316). De altfel, codrul (pădurea) este o temă poetică preferată, cu dinamică 
semnificativă mai ales în poezia orală epică şi lirică (BUHOCIU,p.201). în contextul practicilor de 
sondare a ursitei, dacă, din plumbul (cositorul) topit şi turnat în apă, se formează ceva care 
seamănă cu o pădure înseamnă că viitorul soţ al fetei va fi pădurar (2.MARIAN,l,p.53). Se mai 
crede că nu este bine ca viitorul ginere să se ducă la pădure până la nuntă, pentru că este rău de 
moarte - Vâlcea; în cazul că au fost culese din pădure, pentru prima oară, fragi, mure, ciuperci 
atunci răsărite sau coapte, este bine să se dea altora să guste mai întâi, dacă se doreşte să se 
poată culege şi cu alt prilej - Botoşani; când, în timpul iernii, vuieşte pădurea (codrul) este semn de 
viscol - Vaslui; când vuieşte pădurea este semn că se va strica vremea - Suceava 
(2.GOROVEI,p.l43;170;262;264). Cât timp se seamănă cânepa, oamenii să fie cu ochii aţintiţi spre 
pădure, ca şi plantele să crească aidoma pădurii - Ţara Oltului (GOLOPENŢIA,p.l44). „Codrul frate 
cu românul" spune o vorbă românească; în realitate, codrul este unul dintre cele trei componente 
ale trăsăturii de haiduc, alături de cal şi arme; fără una dintre aceste trei componente, haiducul nu 
mai are nici o raţiune de a fi; codrul este neapărat verde şi totdeauna înfrunzit, un codru 
desfrunzit, de toamnă târzie, este de neconceput; este un „loc rău", pentru că este bântuit de 
duhuri malefice, pe acolo trece haotic ceva, dar oricum trece, se mişcă; codrul desfrunzit este mai 
repede o construcţie artificială, ivită din necesitatea existenţei unei opoziţii, pentru că, în textele 
folclorice nu apare niciodată, nu concretizează nimic (NOTE,Antonescu). 

PĂDUREANAv. MUMA-PĂDURII. 


PĂDUROAICA v. MUMA-PĂDURII. 

PĂDUROIUL v. MOŞU L-CODRU LUI. 

PĂIANJEN 

Legenda spune că, la început, păianjenul şi albina erau frate şi soră; fiind nevoiaşi, ei au plecat din 
casa părintească, pentru a-şi câştiga singuri pâinea; băiatul s-a angajat ucenic la un ţesător, iar fata 
a ajuns să lucreze la zidari, cărând piatră pentru construcţii; după un timp, mama lor s-a îmbolnăvit 
şi a trimis pe cineva să-i cheme; fata a alergat într-un suflet la căpătâiul mamei, în timp ce băiatul a 
refuzat să vină, spunând că este prea ocupat cu ţesutul şi nu poate pierde vremea, ceea ce a făcut 
să atragă blestemul mamei, fata făcându-se albină, iar băiatul păianjen; de atunci, păianjenul 
trăieşte singur, fără fraţi, fără surori şi fără familie; el fuge de lumină, îşi ţese pânza în locuri 
întunecoase şi este mereu posomorât şi supărat, iar oamenii îl urgisesc, îi strică pânza şi îl omoară; 
albina însă este veselă, zboară de pe o floare pe alta şi trăieşte cu părinţii, cu fraţii şi surorile 
împreună, iar oamenii o iubesc, fiindcă ea împarte cu toţii mierea pe care o adună; casa îi este 
fagurul cel galben ca soarele, iar din ceara albinelor oamenii fac lumânările care se aprind în ceasul 
morţii; o altă legendă spune că păianjenul este rău şi că el trebuie omorât, pentru că Dumnezeu, 
când a urzit lumea, a făcut pe Sfântul Soare, ca oamenii să aibă lumină; păianjenul însă s-a apucat 
şi a urzit pânză pe sus, pe copaci, pentru ca oamenii să nu mai vadă şi astfel să nu mai fie lume; 
atunci Dumnezeu a făcut vântul, fiindcă până atunci nu fusese vânt, ca să rupă pânza lui, să o 
cureţe pe unde există şi astfel vântul a scăpat omenirea de lucrarea rea a păianjenului; deci primul 
rost al acestei stihii, care este vântul a fost să scoată lumea de sub imperiul întunericului şi al fricii; 
pentru că vântul primordial a distrus prima pânză a păianjenului, de atunci mereu boarea de vânt 
trebuie să frângă toate pânzele păianjenului, fie ele cât de mici şi neînsemnate (COMAN,ll,p.l39- 
140;142-143). Se spune că diavolul s-a transformat în păianjen, a intrat sub copita calului Sfântului 
Sisoe (Cel Mare, părinte al bisericii creştin-ortodoxe, prăznuit pe data de 6 iunie - ŞĂINEANUJ, 
p.289), când acesta se ducea la sora sa, Meliţa, iar, după ce sfântul a adormit la casa acesteia, i-a 
furat copilul femeii, drept pentru care sfântul l-a afurisit şi astfel, de atunci, păianjenul este o 
vietate necurată, spurcată, de care omul trebuie să se ferească - Ţara Oltului; în toate zonele etno- 
folclorice, se crede că Dumnezeu iartă din păcatele celui care omoară un păianjen; prevesteşte 
moartea omului bolnav, dacă peste acesta coboară un păianjen - Galaţi; dacă înaintea cuiva se lasă 
un păianjen este semn că acela va auzi o veste - Suceava; tot primirea unei veşti înseamnă şi când 
se lasă pe mâini, pe gât sau pe faţă - Suceava; dar este semn că va avea oaspeţi cel în faţa căruia 
coboară un păianjen - Teleorman;llfov;Prahova;Galaţi;Suceava; când se coboară în casă este semn 
că va sosi în curând o rudă - Suceava; când se coboară pe firul său un păianjen cu picioarele albe 
este semn că va veni în casă o rudă apropiată, iar dacă va avea picioarele negre este semn că va 
sosi în casă un bun prieten - Muntenia; când se coboară un păianjen de mici dimensiuni prin faţa 
cuiva înseamnă că aceluia îi va veni în ospeţie o rudă - Maramureş;Suceava; fiind considerată o 
fiinţă spurcată, un om este iertat de tot atâtea păcate câţi păienjeni omoară - Teleorman; sau sunt 
iertate şapte păcate pentru fiecare păianjen omorât - Suceava; sunt iertate şapte păcate pentru 
omorârea unui păianjen mare, dar numai trei dacă este omorât unul mic - Muntenia; dacă un 
păianjen nu este omorât, omul se încarcă el cu şapte păcate, pentru că păianjenul ţese mai mult 
decât Maica Domnului - Vâlcea;Suceava; se crede că este spurcat pentru că a îndrăznit să ţeasă cel 
mai subţire fir, întrecând-o pe Maica Domnului, iar omorârea lui devine astfel o posibilitate de a fi 
iertat de zece păcate pentru cel care îl omoară - Tecuci; celui care omoară un păianjen cu dosul 
palmei i se iartă numai un păcat - Suceava; dacă este omorât un păianjen care are picioare lungi, 
sunt iertate câte trei păcate pentru fiecare insectă - Galaţi;Bucovina; sângele care curge de la o 

tăietură la deget poate fi potolit punând pe rană un păianjen - Suceava; dacă toamna zboară prin 
aer multe fire din pânzele păianjenilor este semn de toamnă lungă - Suceava (GOLOPENŢIA,p.71; 
2.GOROVEI,p. 176;183;269;283;BOGDAN,p.24;NOTE,Antonescu). în Teleorman, se crede că îi 
sosescîn ospeţie rude apropiate celui care i se lasă deasupra capului sau pe haine un păianjen 
(2.CHIVU,p.246). 

PĂLĂRIE 

Va avea părul slab fata sau femeia care pune pe cap pălărie bărbătească - Suceava; cât durează 
nunta, mirele trebuie să stea cu capul acoperit cu o pălărie, căciulă sau cuşmă, pentru că el nu 
trebuie să se descopere, deoarece atunci este considerat împărat sau principe - Suceava; pălăria 
(căciula, cuşma) nu se pune pe masă, pentru că astfel cârtiţa va scoate muşuroaie de forma şi 
mărimea acoperământului de cap - Suceava; când cineva mănâncă având capul acoperit cu pălărie 
sau căciulă înseamnă că dracul râde şi Dumnezeu plânge - Suceava; ouăle se pun la cloşcă din 
pălărie bărbătească, pentru că atunci numai cocoşei va scoate găina - Bihor (2.GOROVEI,p.33;100; 
132;173; 188). în Maramureş, fetelor le este interzis să pună clop (pălărie) pe cap, ca să nu le cadă 
părul (BOGDAN,p.88). 

PĂLIE 

Supranumele popular al Sfântului Prooroc llie Tesviteanul, cel care arde (păleşte) recoltele, 
sărbătorit la 20 iulie (ŞĂINEANU,l,p.225). în ziua de Pălie, femeile să nu coasă împungând cu acul şi 
nici să nu pună animalele la car, pentru că este rău de poceală - Ţara Oltului; nu se lucrează, 
fiindcă se va isca vijelie cu trăsnete - Ţara Oltului (GOLOPENŢIA,p.lll;131). v. IULIE. 

PĂLIILE 

în credinţele tradiţionale româneşti, Păliile sunt surori ale Sfântului Prooroc llie Tesviteanul, 
aducătoare de foc, arşiţă şi boli arzătoare (declanşatoare de temperatură ridicată); sunt 
sărbătorite cu o zi înainte de Sfântul llie, adică la 19 iulie - Cuvioşii Dia, Teodor şi Macrina 
(ŞĂINEANUJ, p.225). v. IULIE. 

PĂMÂNT 

Pretutindeni, faptul de a oferi pământ şi apă apare drept un ceremonial consacrat, de sorginte 
asiatică, prin care dătătorul, în calitatea sa de cârmuitor al unei ţări, face act de supunere totală 
faţă de acela căruia îi sunt date elementele amintite; fapt este că solii duceau, în recipiente 
speciale, la suveranul lor pământul şi apa primite, pe care acesta le păstra cu deosebită grijă, fiind 
convins că asemenea garanţii reprezentau pentru el maxima siguranţă în ce priveşte supunerea; o 
spune cum nu se poate mai clar Aristotel: „a da pământ şi apă înseamnă a te lăsa robit"; la baza 
vechiului uz asiatic stă o concepţie magică, având caracter universal, ce dăinuieşte la primitivii 
exotici, ca şi la ruralii popoarelor civilizate, până în vremea noastră şi anume practica, de domeniul 
magiei contagioase, întemeindu-se pe principiul că lucrurile, care au fost la origine unite organic, 
iar apoi separate, rămân totuşi şi mai departe unite pentru totdeauna; ba încă atât de intim, încât 
orice acţiune s-ar aplica asupra părţii detaşate ea afectează şi întregul din care acesta provine, 
oricât de mare ar fi distanţa ce o desparte de întreg; foarte numeroase şi variate sunt practicile 
care vizează o anumită persoană şi la care vrăjitoarea, femeia care face farmece şi vrăji, se 
serveşte de ceva ce a aparţinut acelei persoane: câteva fire de păr, unghiile, saliva, picături de 
sânge sau o piesă vestimentară (bete, batistă, un petic de haină sau cămaşă); posedând o părticică 
din acea persoană sau dintr-un element, care a fost în contact cu ea, fermecătoarea se află în 
posesia persoanei însăşi, aceasta se află în puterea sa şi poate acţiona direct asupra ei; în 
conformitate cu o asemenea concepţie, tot aşa stau lucrurile şi când este vorba de ţară: posedând 
un pumn de ţărână din pământul ei şi un ulcior cu apă din izvoarele sau râurile sale, deţinătorul 

devine, prin însuşi acest fapt, stăpân peste ţara şi locuitorii acesteia; totuşi, dintre cele două stihii 
simbolice se dă prioritate pământului, măcar şi pentru faptul că sintagma cuprinde enumerarea în 
ordinea pământ şi apă, ceea ce înseamnă că poporul atribuia pământului importanţa cea mai 
mare, iar nu apei, ordine pe care o păstrează şi Mihai Eminescu în poemul „Scrisoarea a IIl-a"; de 
menţionat în plus că niciodată nu se întâlneşte, la Herodot sau la alţi scriitori antici, menţiunea 
izolată a apei ca simbol unic pentru supunere, ceea ce constituie încă un argument în favoarea 
consideraţiei speciale de care se bucura pământul încă din antichitate; la români, şi anume la 
marele grup dialectal daco-roman, era deosebit de răspândit odinioară un obicei al pământului, 
care prezintă o uimitoare analogie cu uzul asiatic; există un interesant capitol din vechiul drept 
românesc, referitor la procesele de hotărnicie atât de frecvente, iscate din cauza neînţelegerilor cu 
privire la hotarele moşiilor, schimbate prin vicleşug sau care dispăreau de la sine de-a lungul 
vremii; mărturia pe care se punea cea mai mare bază, în asemenea împrejurări, o constituia 
jurământul cu brazda pe cap, la românii din Moldova, sau jurământul cu traista de pământ pe cap 
sau pe spinare, la românii din Muntenia şi Oltenia; obiceiul consta în aceea că, după ce martorul 
sau martorii, ori chiar împricinaţii înşişi luau brazda, o bucată de pământ cu iarbă cu tot de pe 
terenul în litigiu, şi şi-o aşezau direct pe cap sau într-o traistă, o purtau pe traseul vechiului hotar, 
aşa cum îl cunoşteau ei, jurând totodată pe sufletele lor că hotarul este acela pe care au mers ei cu 
brazda în cârcă, după care se aşezau noile semne de hotar; important este că există ecouri ale 
acestei practici până în primele decenii ale sec. al XlX-lea, ceea ce constituie o dovadă 
incontestabilă a vigurozităţii sale; la care trebuie adăugat că el prezenta şi o gravitate deosebită, 
deoarece documente moldoveneşti semnalează că nu puţine erau cazurile când martorii, 
înfricoşaţi, nu acceptau sub nici un motiv să li se pună brazda pe cap, preferând doar să jure că 
hotarul arătat de ei este cel adevărat; mai trebuie adăugat că, în limbajul curent, au rămas expresii 
precum „o se face una cu pământul" sau „a face pe cineva una cu pământul", având ambele 
semnificaţie negativă, exprimând distrugerea, nimicirea, deşi nu chiar atât de ample ca proporţii, 
ca în locuţiunea folosită în citatul poem al lui Mihai Eminescu, unde apar ambele stihii, apa şi 
pământul (CARAMAN,p.58-60;62-63;119). Darîn cosmogonia românească, pământul are o 
demnitate secundară faţă de apă, pentru că este conţinut în adâncurile ei ca o materie informă; 
astfel. Dumnezeu îl trimite pe diavol să ia din genune un pumn de pământ, din care face o turtiţă, 
pe care o pune pe palmă şi o bate cu cealaltă pe deasupra; această turtiţă, pusă pe apă, trebuia să 
servească la odihna celor doi în timpul nopţii, dar diavolul, vrând să-l înece pe Demiurg, îl împinge 
când într-o parte când în alta, dar, de fiecare dată, pământul creştea, ajungând a doua zi să fie cât 
este şi astăzi; deci pământul este ca o turtiţă, sau ca o masă rotundă, ţărănească, sau ca un talger, 
el plutind pe ape, iar fixitatea lui se datorează sprijinirii pe stâlpi, ca un fel de şopron, sau pe 
spatele unui urs, sau pe spinarea unuia sau mai mulţi peşti; în Vâlcea şi Suceava, se crede că sub 
pământ este un măr roşu, iar sub el un peşte, care, când se mişcă, „ pace n-ar mai fi pe pământ"-, 
când se mişcă peştii, se întâmplă cutremurele; stâlpii sunt roşi de Sgripţuroaică, sau de luda 
Iscariotul, sau, cum se spune în Vâlcea, de luda Pământului; ca să evite distrugerea stâlpilor de 
către aceste făpturi malefice, femeile trebuie să le arunce puţin mălai, când vor să pregătească cu 
el mămăligă sau turte, iar, la fântână, să le dea apa cu care se clătesc vasele folosite la mâncare; 
motivul escatologic, în cosmogoniile populare româneşti, are o motivaţie etico-religioasă, fiindcă, 
oamenii înrăindu-se. Dumnezeu s-a hotărât să piardă pământul, nu prin apă, ci prin foc; pedeapsa 
este radicală, nu mai lasă loc la regenerare; apa avusese rol justiţiar, trebuia să facă loc altor forme 
de viaţă, dar, prin foc, pedeapsa este amarnică, pământul va arde 9 sau 12 stânjeni în adâncime, 
pentru a se putea purifica, apoi vor sufla 12 vânturi, care vor aduna cenuşa într-o movilă, din care, 
peste 7 zile, când Sfântul llie va trâmbiţa, vor ieşi sufletele oamenilor, care se vor întrupa în oi şi 
capre; primele vor fi ale lui Dumnezeu, celelalte ale diavolului; iar din adâncuri vor ieşi blajinii, să ia 
în stăpânire faţa curată a pământului; despre pământ se spune că „este mama noastră", pentru că 
„ne face" şi „ne hrăneşte"-, el „e femeie şi în el a pus Dumnezeu toate seminţele, ca să ne 

hrănească dar mai apare şi o altă reprezentare, conform căreia „pământul e jumătate femeie şi 
jumătate bărbat, pentru că Dumnezeu din coasta lui Adam a făcut pe Eva„pământul cel de 
deasupra este bărbat, iar cel mai dinăuntru femeie; lui îi e ciudă pe femeia lui şi o mustră: pe mine 
mă taie, mă muncesc, dar ţie ţi-e bine, tu nu numai că muncă nu faci, ba încă oamenii îţi dau de 
mănânci"-, luat ca fiinţă sfântă şi vie, pământul este chemat să-l sprijine pe om în adevărul şi 
speranţele lui, să-l întărească în deznădejde şi să-l răzbune în mânia lui; blestemele cu pământul 
sunt frecvente şi necruţătoare: „înghiţi-te-ar pământul", „mânca-te-ar pământul", „face-te-ai 
pământ", „face-te-ai oale şi ulcele" etc. (VLĂDUŢESCU,p.72-73;76-77;79-80). Când se produc 
cutremure de pământ, oamenii spun că se întoarce pământul şi duce lumea în altă parte, pentru că 
s-a înrăit şi de aceea nu mai sunt nici timpurile bune, deoarece, mai demult, se făceau recoltele din 
belşug, acum însă nu, „pentru că s-a sucit pământul"; Dumnezeu clatină pământul şi nimeni nu ştie 
când va fi sfârşitul lui; pământul stă pe stâlpi şi este considerat sfânt, fiindcă din el trăieşte lumea - 
Gorj (CĂRĂBIŞ,p.l05). Există obiceiul ca, după naştere şi după ce copilul a fost scăldat şi înfăşat, el 
să fie aşezat pe pământ, de unde tatăl său îl ridică în braţe, în semn de recunoaştere a paternităţii 
şi a obligativităţii creşterii lui (GOLBAN,p.69). La naştere, femeile sunt aşezate pe pământul din 
casă sau pe vatra casei sau a focului, pentru a fi în contact permanent cu pământul în timpul 
travaliului, fie pentru a primi energiile benefice ale acestuia, fie pentru a asigura protecţia copilului 
- Dolj; ca să nu se deoache un copil, se ia pământ de sub talpa mesei şi i se face un mic semn în 
frunte - Ialomiţa; când o mamă ia la câmp şi leagănul cu copil, seara, la plecare, ia puţină ţărână 
din locul unde a stat leagănul şi o pune în leagăn, ca să nu rămână somnul copilului acolo, sau ca să 
nu ia altcineva pământ din acel loc şi astfel să fure somnul copilului - Ţara Oltului; ca o fată să nu 
mai joace aşa mult şi deci să fie atât de plăcută flăcăilor, i se ia pământ din urma lăsată de piciorul 
drept şi din locul unde îi cade umbra şi se îngroapă după uşă şi atunci acea fată va fi totdeauna în 
coada tuturor celorlalte în ceea ce priveşte invitaţiile la dans - Suceava; traista cu seminţe de linte, 
fasole, mazăre etc., pregătită special pentru a merge cu ea la semănat, nu se aşează pe loc 
nesăpat, ci pe arătură moale, în credinţa că astfel boabele din noua recoltă vor fi moi şi vor fierbe 
uşor, iar sămânţa acestor plante cu păstăi se pune întotdeauna în pământ arat, pentru ca tecile lor 
să fie fragede şi nu lemnoase - Suceava; în aceeaşi idee, seminţele plantelor deja menţionate nu se 
seamănă în pământ nesăpat, pentru că vor fierbe greu cele din noua recoltă - Galaţi; pentru ca 
totuşi să-i meargă bine celui căruia i-a ieşit cineva în cale cu un vas gol, este bine să se arunce cu 
ţărână de trei ori în urma lui - Galaţi; să nu fie lăsaţi copiii să mănânce lut, pentru că fac limbrici - 
Galaţi; să nu se calce pe prispa casei, până a nu se usca lutul lipit, pentru că favorizează formarea 
bătăturilor la picioare - Galaţi; ca să se învrăjbească între ei membrii unei familii, este suficient să 
se arunce, după unul dintre, cu ţărână luată din locul unde s-au bătut doi câini - Suceava; pot fi 
dezbinaţi doi inşi, dacă între ei se aruncă puţină ţărână procurată de lângă arbori care au crescut 
îngemănaţi, dar despărţiţi de vreo furtună - Suceava; în caz că vreun om se uită admirativ sau 
îndelung la animalele altuia, acesta din urmă ia ţărână şi azvârle peste ele, ca deochiul să se prindă 
de pământ şi nu de vieţuitoarele din gospodărie - Ţara Oltului; ca un flăcău să fie fermecat şi să 
vină după fata care îl doreşte, aceasta ia puţină ţărână din pământul rezultat din săparea gropii 
unui mort şi un oscior din osemintele deshumate cu acest prilej şi le aruncă în curtea băiatului 
iubit; farmecele se pot face şi cu pământ luat din locul unde a călcat cel ce urmează a fi fermecat; 
de pildă, se scoate urma lăsată în pământ de către un fecior, se leagă într-o cârpă şi apoi se aruncă 
pe o apă curgătoare, crezându-se că, aşa cum apa nu are stare, tot aşa nici iubitul nu va avea 
linişte şi va veni repede la fata care îl doreşte; dar vrăjii i se poate anula efectul, dacă se merge 
într-o pajişte cu o altă fată iubită sau cu soţia, bărbatul îşi lasă urma pe pământ, după care, cu un 
fier, aceasta este decupată şi răsturnată pe dos - Ţara Oltului; dacă un om se chinuieşte şi nu poate 
muri, i se ia trupul şi i se aşează pe pământ - Dolj;Suceava; ca să nu le amorţească mâinile, cei care 
au petrecut un mort la groapă să se frece pe mâini cu ţărână luată de pe groapa celui decedat - 
Dolj;laşi; tot ca să nu le amorţească mâinile, cei care au condus mortul la cimitir să arunce pământ 

peste sicriu, în groapă, apoi să se spele cu apă - Vâlcea; ca mortul din familie să fie uitat mai 
repede, în timp ce se săvârşeşte îngroparea, cei prezenţi trebuie să arunce cu ţărână, provenită de 
la săparea gropii, peste umăr spre spate - Suceava; dacă vacile nu mai dau lapte, după ce li s-au 
luat viţeii, este indicat să li se ungă ugerele cu lut galben şi să li se dea de mâncare puţină pucioasă 
într-o zi în care nu se ţine post - Moldova (2.GOROVEI,p.23;75;3;85;115;119;122;132;152;209;238; 
GOLOPENŢIA,p.85-86;103;136;12.GHINOIU,p.l02-103;ENACHE,p.l27;132). Pentru provocarea 
ploilor şi oprirea secetei, se confecţionează două păpuşi din lut, reprezentând pe mumuliţa ploii şi 
pe tatăl soarelui, pe prima o aruncă în apa de la marginea satului sau într-o fântână, obiceiul 
având caracter de înmormântare rituală, cu o procesiune care imită înmormântarea reală, doar că 
la ea participă în special copii, iar pe tatăl soareluiî\ îngroapă la hotar, ca să oprească seceta acolo, 
sau îl îngroapă lângă fântână sau la cimitir; în unele sate, tatăl soarelui era făcut din cârpe şi, în 
acest caz, este ars; pentru oprirea ploilor şi apariţia soarelui, se procedează invers, este îngropată 
mumuliţa ploii şi este dezgropat tatăl soarelui-, mai mult, se îngroapă mumuliţa ploii, iar tatăl 
soarelui este adus în sat, la locuinţa unuia dintre copii, unde are loc un ospăţ, păpuşa este jucată 
într-o horă, apoi este rezemată de gard, cu faţa spre soare; dacă soarele îşi face apariţia printre 
nori, este încurajat prin strigăte: „Mai puternic, mai puternic!" - Dolj (ENACHE,p.120-121). 
Naşterea este mai uşoară, dacă gravida se culcă pe vatra goală, sau afară pe arie, existând şi 
credinţa conform căreia copilul născut bolnav se vindecă imediat, dacă i se sprijină capul pe glie, 
sau dacă este trecut printre crengile unui copac roditor; mai mult, o veche lege a pământului 
interzice înstrăinarea sau vânzarea de „moşie", atunci când în casă există un copil abia născut, care 
nu a împlinit încă vârsta de şase săptămâni; pentru ca holda să fie mănoasă, sămânţa se păstrează, 
de preferinţă, în vase din lut, în care se mai pun un ou roşu, usturoi şi boabe de grâu din cununa de 
seceriş a anului precedent, busuioc, tămâie, un cui sau o potcoavă găsită; la înmormântare, 
dezlegarea mortului se face presărându-se puţină ţărână peste sicriu, iar, în urma cortegiului 
funerar, se trage o brazdă cu plugul, ca să nu se întoarcă „urma" şi mortul să nu „cheme pe alţii 
după el" - Bihor (3.BOCŞE,p.l01;114;117). Odinioară, brazda de hotar avea nenumărate 
semnificaţii, printre care şi aceea că, la preschimbarea anului (la începutul lunii martie) gospodarii 
tăiau brazde de pământ nearat pe care le puneau la uşa fiecărui grajd, pentru a feri animalele de 
boli; apoi brazda trece în viaţa oamenilor, de aşa manieră încât se pun astfel de semne şi la 
intrările în locuinţe, fiind cunoscute şi sub numele de site - Ţara Almăjului (DOLÂNGĂ,p.7). Când se 
vine de la slujba de înviere, este bine să se intre în casă pe brazdă verde, pentru că e bine pentru 
sănătate, şi să fie luată de acolo abia în ziua de Sfântul Gheorghe (23 aprilie) şi dusă la vite, ca să le 
apere de boală (2.BERDAN,p.7). în Sibiu şi Argeş, se crede că, dacă un mort nu este spălat bine şi îi 
rămâne tină pe el sau sub unghii, acel pământ îl va mânca pe lumea cealaltă sau că după acel 
pământ va fi recunoscut de diavol; se crede că înainte de a arunca ţărână în mormânt, peste sicriu, 
mulţi oameni îşi freacă cu el înainte mâinile, ca să nu le amorţească, iar persoanei celei mai 
necăjite i se bagă ţărână după cap, fie ca să-i treacă supărarea şi să uite pe cel mort, fie ca să nu o 
necăjească sufletul mortului - Năsăud;Sibiu;Suceava (3.MARIAN,lll;p.36; 212). Despre olar se crede 
că el va fi chinuit pe lumea cealaltă, pentru că el frământă pământul, chinuindu-l (2.KERNBACH, 
p.308). Pentru ca vrăjitoarele să nu mai poată lua laptele vacilor, primăvara, când vaca este dată în 
cireadă, se ia cu o lopată pământ având imprimată urma unei copite a animalului şi se aşează 
invers în drumul spre casă, omul gândind că nu întoarce urma, ci aduce acasă laptele vacii, ca să nu 
poată fi furat de nimeni - Sălaj (PRESA). Dacă strigoaicele au luat laptele de la vreo vacă, femeile 
iau pământ cu urma animalului, o duc la un râu, unde rostesc o rugăciune către Maica Domnului, 
implorând-o să aducă laptele înapoi, după care aruncă urma în apă, revin acasă şi iau patru 
bulgăraşi de sare şi patru bucăţi de pâine, ţinându-le pe toate în mâna stângă, iar cu dreapta trag 
după ele faţa de masă de pe masă până la un muşuroi de furnici, unde rostesc o invocaţie adresată 
împăratului furnicilor, se închină de trei ori şi pun pâine şi sare acolo; în continuare caută alte trei 
furnicare, ca să fie în total patru, şi procedează la fel; se întorc acasă, înconjoară grajdul vitelor de 

trei ori şi se duc iar la râu, unde aruncă faţa de masă în apă, după care o scot din apă, se duc din 
nou acasă, intră direct la vacă pe care o lovesc de trei ori cu pânza udă, îi spală ugerul cu agheasmă 
mare, păstrată de la Bobotează, intră, în fine, în casă şi aruncă pânza udă pe masă, zicând „să fie 
untul aşa"; toată această complicată practică se execută numai în zilele de miercuri şi vineri, în 
mare secret - Bihor (2.MARIAN,II,p.266-270). Cine se visează răsturnând brazdă va avea parte de 
sănătate şi fericire; dacă se visează cineva plimbându-se pe un teren aflat la şes este semn că va 
fericit, fără a avea un motiv anume; înseamnă noroc şi succes în întreprinderile făcute şi când se 
visează că merge sau pune pământ în casă; pentru cine visează pământ, sau că umblă de-a lungul 
unei brazde înseamnă moarte şi înmormântare; cine se visează că ridică sau ţine pământ în mâini 
va avea o pagubă, care îl va duce la accese de furie; vânzarea unui lot de teren în vis înseamnă 
sărăcirea familiei şi o viaţă umilă - Suceava (NOTE,Băncescu). Serii simbolice : pământ-apă; 
pământ-masă-frunte; pământ-picior(drept)-umbră-uşă; pământ-câine-2; pământ-pom-2-furtună; 
pământ-mormânt-os; pământ-mormânt-apă; pământ-călcătură de om-apă; pământ-călcătură de 
om-fier; pământ-sămânţă-ou(roşu)-grâu(din cununa de seceriş)-busuioc-tămâie-fier; pământ-urmă 
de vită-rugăciune-apă-sare-pâine-pânză-furnici-4-semnul crucii-agheasmă-miercuri-vineri. 

PĂPUŞĂ 

Dacă mireasa poartă cu ea o păpuşă, în ziua cununiei, nu mai poate nimeni să o farmece - Oltenia; 
când mirele se duce să ia zestrea miresei, este bine ca fata să pună dinainte, în lada de zestre, şi o 
păpuşă, pentru ca soţului ei să-i tacă gura ca unei păpuşi - Galaţi; pentru ca albinele să nu fie 
deocheate, se pune o păpuşă în grădină, lângă stupi - Transilvania (2.GOROVEI,p.6;84;173). 

PĂR 

Pentru gândirea tradiţională, părul de culoarea aurului evocă razele solare şi este apanajul 
divinităţilor, al eroilor şi regilor; cosiţele aurii ale eroinelor din basme se înscriu în albia acestui 
simbolism ancestral, care opune părul blond, solar, diurn, părului negru, care evocă teluricul, stihia 
focului subpământean, cu accentele lor acaparatoare şi demonice; părul, mai cu seamă cel 
feminin, a avut întotdeauna un rol extrem de important în diverse practici magice; se spune chiar 
că „nimic nu e mai tare decât legătura făcută cu păr femeiesc"; de pildă, în ritualul „însurăţirii" 
dintre fete, similar obiceiului „înfrăţirii" dintre tineri, suratele iau câte un fir de păr din capul 
fiecăreia şi un fir de iarbă şi, ţinând una de un capăt şi cealaltă de capătul celălalt, zic: „Ţii, surată, 
până la moarte? Ţin, surată, până la moarte"; ritul este întemeiat pe observaţia privind rezistenţa 
firului în comparaţie cu subţirimea lui, dar şi pe credinţa că părul este intim legat de fiinţa 
posesorului, purtând amprenta personalităţii sale fizice şi psihice; pentru a fi atras iubitul, fata îşi 
smulge câteva fire din cap, cărora li se dă foc şi se spune: „Cum arde părul, aşa să ardă X după 
mine" (EVSEEV,p.109-110). Părul, pielea, laptele, sângele şi oasele sunt elemente magice, care 
atrag puterea, sănătatea, avuţia şi îndepărtează boala, urâtul, sărăcia, duşmanul şi altele; tradiţia 
că părul de animal sălbatic (lup, urs, vulpe, cerb), descântat şi ars, alungă frica, duşmanul, aduce 
noroc este răspândită în tot folclorul românesc (BUHOCIU,p.117-118). Pentru ca să crească 
repede, este bine ca părul se fie tuns la lună nouă (PRESA). Pruncului până la un an să nu i se taie 
unghiile şi părul - Maramureş (BOGDAN,p.93). Nu se tunde părul copilului până la vârsta de un an, 
fiindcă devine desfrânat; părul căzut la pieptănat se adună şi se pune într-o scorbură de păr sau de 
măr, ca să-i crească părul copilului ca şi pomul; părul tuns întâia oară, la vârsta de un an, se pune 
într-o mlădiţă de păr, sau de salcie, sau de orice pom, pentru ca şi copilul să crească precum cresc 
mlădiţele - Ţara Oltului; sau se îngroapă la rădăcina unui pom, ca să crească părul lung ca şi pomul 
- Dolj; să nu se tundă părul copilului până la vârsta de un an, pentru că este primejdie de foc - 
Ialomiţa; părul copilului să nu se încredinţeze oricui, pentru că el poate fi folosit la diferite 
farmece, aducând rău copilului, dar, ca să nu fie folosit într-un atare scop, părul rămas de la 
pieptănat sau din tunsoare să fie strâns şi aruncat în foc - Suceava; părul răsucit, de la ceafa celor 

mici, format din cauza culcării pe spate a lor, să nu fie tăiat de mamă, pentru că îi va lua foc casa, 
când va fi matur, ci să-l taie numai naşa copilului - Suceava; ca să nu fie deocheat, copilului i se taie 
o şuviţă din păr, care apoi se leagă cu un fir roşu şi se păstrează după icoana din casă - Galaţi; când 
un copil nu are somn, adică nu doarme şi plânge toată noaptea, se ia păr din capul fraţilor mai 
mari, care dorm liniştiţi, şi se pune sub perna din leagăn - Ţara Oltului; sperietura, pe care o trag 
copiii din cauza vreunui animal, trece dacă el este afumat cu păr provenit de la acel animal - 
Moldova; ca să nu capete copilul bube în gură, mama să nu-l alăpteze fiind cu părul despletit - 
Moldova; dacă părul unui băiat creşte din două locuri distincte (are două creştete), este semn că 
va avea două neveste - Suceava; dacă unei fetiţe i se încreţeşte părul la ceafă, este semn că va mai 
avea surori - Suceava; îi trece sperietura copilului, dacă este afumat cu puţin păr din capul celui 
care l-a speriat - Galaţi; dacă părul copilului este tuns pentru prima oară de către mama sau tatăl 
său, când copilul se va căsători îi va arde casa - Suceava; copilul care are fire de păr alb pe cap va fi 
cu noroc în viaţă - Tecuci; se spune că îmbătrâneşte prematur fata care îşi taie păr din cozi - Galaţi; 
fetelor care mănâncă, având părul despletit, le va cădea părul - Dolj; este norocos omul care are, 
în creştetul capului, părul răsucit în două vârtejuri în formă de cruce - Muntenia; fetele şi femeile 
să se ferească să li se taie, pe furiş, din păr, fiindcă firele sunt luate special de vreo rivală care 
doreşte să le facă farmece - Ţara Oltului; sau pentru că apoi li se toacă vârful cozilor - Muntenia; 
părul rămas, după ce se piaptănă fetele şi femeile, se pune în scândurile unui gard, lipindu-se 
deasupra şi o balegă, ca să crească părul mai des - Galaţi; părul creşte mai cu spor şi frumos, dacă 
este tuns când luna este în creştere, iar tunsoarea este executată de o persoană binevoitoare - 
Suceava; se crede că oamenii păroşi sunt norocoşi în viaţă - Suceava; părul des este semn de 
bunăstare pentru cel care are o asemenea podoabă capilară - Tecuci; oamenii cu părul creţ sunt 
mincinoşi, iar cei cu părul roşu sunt răi - Suceava; omul cu părul roşu este rău - laşi; îşi pierde 
puterea cel ce-şi aruncă părul în foc - Tecuci; sau îl va durea capul pe cel care aruncă în foc părul 
rezultat din pieptănat - Ţara Oltului; să nu se arunce părul în foc, pentru că Maica Domnului 
aleargă să-l scoată, iar diavolul râde - Botoşani; dacă se aruncă părul în foc, când omul se spală. 
Maica Domnului aleargă să-l scoată - Suceava; să nu se arunce la gunoi sau pur şi simplu afară 
părul care cade din cap, precum şi cel rămas de la pieptănat, pentru că îl iau vrăbiile şi-şi fac cuibul 
cu el şi astfel omul capătă dureri de cap şi îi cade părul - Muntenia;Suceava; părul tuns să fie 
măturat, dar este păcat să fie strâns cu mătura, ci el trebuie adunat cu mâna şi apoi pus în gard - 
lalomiţa;Tecuci; nu se va speria de lupi cel care îşi pârleşte puţin păr cu lumânarea de la Bobotează 
(6 ianuarie) - Suceava; să i se înnoade trei fire de păr din cap celui căruia îi curge sânge din nas, ca 
să-i treacă - Dolj; Tecuci; dacă la pieptănatul şi strânsul părului, unei femei îi rămâne o şuviţă 
neîmpletită, înseamnă că viitorul îi rezervă o lungă călătorie - Suceava; dacă îi cade cuiva un fir de 
păr pe frunte este semn că îi vor veni rudele în ospeţie - Muntenia; nu se aruncă părul rămas în 
pieptene după pieptănat, ci se pune pe foc, ca să nu chelească acela care s-a pieptănat - Muntenia; 
Moldova; le va cădea părul şi celor care vin de la o înmormântare cu părul despletit - Vâlcea; 
femeile să nu umble cu părul despletit, deoarece trag a moarte pentru soţii lor - Muntenia; să se 
observe ce fel de culoare de păr au vitele din ogradă, de pe urma cărora gospodarul a avut noroc, 
şi tot din acelea să cumpere, deoarece nu-i va merge bine celui care nu sesizează dominanta 
cromatică şi nu respectă această credinţă - Tecuci; în ajunul Sânzienelor (Drăgaica; 24 iunie), fetele 
fac cununi din flori de sânziene, pe care le aruncă pe casă; a doua zi, fiecare îşi ia cununa sa şi ce 
fel de păr găsesc prins în cunună la acel fel de animale va avea noroc: noroc la oi, dacă găsesc lână, 
la vite, dacă găsesc păr de vite, iar cea care nu are noroc găseşte păr de pisică sau de câine - 
Suceava; de la un mort, mai ales dacă a fost un om norocos în viaţă, se păstrează puţin păr, ca să 
nu se ducă norocul din casă - Banat;Moldova; sau se păstrează puţin păr şi unghiile tăiate, ca să nu 
meargă norocul cu el - Bihor; când se vinde o vită, să se păstreze de la ea un smoc de păr, ca să 
aibă noroc de celelalte vânzătorul, sau considerându-se că se vinde vita, dar nu şi norocul din casă 
- Banat;Ţara Haţegului;Ţara Oltului;Vâlcea;Muntenia;Moldova; Suceava (2.GOROVEI,p.29;35; 

40;46;49;73;91;112;115;120;131;158;168-171;176;187-188;218;254-255;GOLOPENTIA,p.86;103- 
104;109;NOTE,Antonescu). Se obişnuieşte ca întotdeauna tunderea sau retezarea părului la copil 
să se facă în zilele de luni, joi sau sâmbătă; marţea nu se retează în nici un chip, pentru că ziua 
aceasta este cu multe năpaste şi copilul ar întâmpina apoi toată viaţa numai necazuri; miercurea şi 
vinerea nu este bine, pentru că aceste două zile sunt de sec; deci tunderea trebuie să se facă într-o 
zi deplină, adică, aşa cum spun locuitorii din Transilvania şi Bucovina, într-una de frupt sau de 
dulce; nu este bine nici duminica sau în altă zi de sărbătoare, pentru că aceste zile sunt legate de 
biserică şi tunderea este considerată păcat; în ajun, în Suceava, părinţii cheamă naşa sau naşul să- 
şi reteze finul, pentru că, dacă ar face ei acest lucru, după ce pruncul ar creşte mare şi se va 
căsători îi va arde casa; dacă aceştia nu au posibilitatea să vină, tunderea poate fi făcută şi de către 
un străin, acesta primind numele de jumătate de naş; tunderea se face la şase luni sau mai târziu, 
după ce începe copilul să umble şi să vorbească; uneori se face în ziua numelui celui mic sau în ziua 
numelui tatălui sau mamei sale; primul tuns al copilului se face în prezenţa rudelor şi a naşilor, 
naşul sau naşa aşează pieptarul lor lângă fereastră, în dreptul soarelui, îl ia pe copil, îi dă în mână 
două monede din argint, ca să aibă cu ce să se joace şi îl aşează pe pieptar; desface apoi două 
fuioare de cânepă sau de in, aduse anume de acasă, şi le pun pe creştetul capului copilului, cu un 
capăt la ceafă şi cu celălalt pe frunte, ca să crească lung părul copilului ca şi fuioarele, după care 
începe a-l tunde în cruciş, ca şi preotul la botez; tunderea se face totdeauna într-o zi luminoasă, cu 
soare, niciodată într-o zi înnorată, pentru ca toată viaţa copilului să fie luminoasă şi norocoasă; 
tunderea într-o zi neguroasă ar însemna pentru copil o viaţă noroasă, tulbure, nefericită; părul 
tuns este adunat de mamă şi pus bine la păstrat, ca atunci când se va speria copilul de ceva, sau va 
avea vreo boală, să-l poată afuma cu el; în alte părţi, părul se ţine până ce copilul se face mai mare 
şi-l poate întreba de la ce fel de vietate este părul acela, iar puştiul va avea noroc de acel animal pe 
care îl indică în răspunsul lui; în Bucovina, părul tuns se îngroapă la rădăcina unui pom, pentru ca 
părul să-i crească precum pomul; după tundere, părinţii se duc la cel care a făcut-o cu dar în colaci 
sau cu grâu, zahăr şi rachiu; cei care au făcut tunsoarea, dacă nu sunt naşii de botez, dăruiesc 
copilului o viţică, o oaie sau un cârlan; în unele părţi ale Transilvaniei, unde se numeşte „ tundere" 
sau „tăierea moţului", această practică se face abia după ce pruncul a împlinit trei ani de la 
naştere; la tundere, moaşa profeţeşte viitorul copilului după felul cum i-a crescut părul; astfel, 
dacă părul creşte în partea din faţă a capului sub formă de raze, se spune că „ar avea un cuib pe 
cap" şi deci va fi un om însemnat şi înţelept; dacă are părul des şi mare, înseamnă că va fi voinic, 
avut şi norocos; în Arad şi Sibiu, naşul face tunsoarea cu o foarfecă nouă şi îi rupe deasupra capului 
o turtă, jumătate din ea o mănâncă el, cealaltă jumătate copilul; tot naşul îi dăruieşte copilului, cu 
acest prilej, o vită cu potenţial de fertilitate ridicat, pentru a o avea toată viaţa; în Moldova, părul 
tuns este aruncat în ocolul vitelor, pentru ca pruncul să aibă noroc la vite; în Muntenia, tunderea 
se face la împlinirea vârstei de un an, când i se rupe turta pe cap, copilul fiind aşezat pe un scaun 
sub care se află un vas cu apă, în care se pun o sticlă de vin şi bani de argint (uneori, copilul stă 
chiar pe doniţa cu apă), apoi monedele sunt scoase din apă, puse pe o tavă împreună cu bucheţele 
de flori, la care copilul trebuie să meargă singur spre ea; dacă va pune mâna întâi pe flori înseamnă 
că va fi un om care îi vor plăcea florile şi va fi iubit de ele, dacă pune mâna pe bani, el va avea mare 
noroc în viaţă; turta ruptă în mai multe bucăţi se dă celor prezenţi, pentru ca şi copilul să apuce 
vârsta celor bătrâni; în unele locuri din Muntenia, pe capul copilului se pune un pahar cu vin,peste 
care se pune turta sau o azimă, o bucăţică din aceasta fiind dată copilului să mănânce după ce a 
fost înmuiată în vinul din pahar, ca să trăiască mulţi ani; în Buzău, tunderea se face şi până la trei 
ani, în alte locuri din Muntenia până la 10 ani; în Suceava, în fiecare an din acest interval se face un 
colac sau o turtă care este ruptă pe capul copilului, la ziua naşterii sale, numai că în fiecare an 
acest produs este mai mare; în Buzău, părul tuns se păstrează bine, nu se aruncă, pentru că atunci 
când se va face mare va avea dureri de cap; în Bucovina, părul tuns este păstrat pentru a afuma 
pruncul „de sperietură"; o parte din el este păstrat de către mamă, iar altă parte de către nănaş. 


Antonescu. Dicţionar de Simboluri şi Credinţe Tradiţionale Româneşti 


509 


http: / / cimec.ro 


care va veni mai târziu să-l întrebe pe copil de ce animal este părul; dacă răspunde că este al 
vreunei vite, înseamnă că va avea noroc la vite, dacă spune că este de câine sau de pisică, este de 
rău, fiindcă nu va fi gospodar, iar dacă spune că este păr de om, atunci va fi deştept, cu multă 
minte; pentru că în Transilvania şi Bucovina se păstrează până la 7 ani şi buricul copilului, atunci 
când i se arată părul, i se arată şi buricul, pentru a-l deznoda; după ce oamenii îşi spală capul, în 
ziua lui Sântoader, se face tunderea vitelor cornute: se tund între coarne, în jurul acestora, se 
retează vârfurile cozilor şi ale coarnelor, ca să nu împungă, mânjilor li se retează părul din coadă, 
din coamă, cel din frunte şi de la picioare, totul făcându-se ca să crească mai repede şi mai bogat; 
apoi părul tuns se strânge şi se pune sub tăietorul de lemne, sau se îngroapă într-un muşuroi de 
furnici, ca vitele să se îngraşe, să fie iuţi ca furnicile şi să fie vândute cu un preţ bun - Muntenia; 
Brăila;Suceava; părul se îngroapă, pentru ca vita să nu cadă victimă lupilor, oilor să nu li se fure 
sarea ori din lână, vacilor să li se ia laptele - Muntenia; se tund vitele tinere între coarne şi la 
copite, pentru a nu se îmbolnăvi peste an - Banat;Transilvania; în unele zone, toate acestea se fac 
în sâmbăta dinaintea Săptămânii Albe (Săptămâna Brânzei), iar în alte sate se fac în seara 
dinaintea sâmbetei lui Sântoader - Transilvania; se tund viţeii şi mânjii în credinţa că le vor creşte şi 
se vor întări coarnele, iar mânjilor le va creşte coama bogată - Munţii Apuseni (3.MARIAN,II,p.258- 
264;2,l,p.263-264). în Bucovina, cât timp este îmbrobodită ca nevastă şi i se aranjează în acest fel 
părul, mireasa ţine pe genunchi doi colaci, care au stat pe masă la petrecerea cea mare, precum şi 
o bucată de sare, însemnând belşug în pâine şi sare; în Ţara Zarandului, mirele îi desface miresei 
părul, mireasa refuză de trei ori, apoi se lasă şi nuna mare îi pune conciul de nevastă, totul 
făcându-se într-o cameră unde intră numai ei trei; în Muntenia, cât timp i se desface părul, 
mireasa stă pe un scaun, pe care se află o cămaşă a soţului său; la urmă, după ce i s-a pus 
broboada pe cap, trebuie să guste puţină sare, la fel şi mirele, în final gustând amândoi puţin caş; 
cămaşa care este pe scaun înseamnă că noua nevastă să nască feciori, caşul, ca toţi copiii să fie albi 
precum caşul, iar sarea, nicicând să nu se certe (3.MARIAN,l,p.490-491;501). în Muntenia, după ce 
moare, bărbatul este ras şi pieptănat, resturile fiind puse în sicriu; dacă mortul este o lăuză, i se 
lasă câteva cosiţe neîmpletite, ca să fie recunoscută uşor de Dumnezeu şi să-i ierte păcatele; în 
Suceava, fetiţelor şi fetelor decedate nu li se împleteşte părul în cosiţe, ci se lasă despletite, ca să 
fie gătite ca mirese; în Sibiu, Năsăud şi Bucovina, morţilor li se taie puţin păr, care este aşezat într- 
o bucată de ceară şi se păstrează, spre aducere aminte, în fundul unei lăzi, sau se scoate un cui şi 
în orificiul lăsat de acesta se pune părul cu ceara, sau se face o gaură deasupra uşii şi se 
depozitează în ea, în toate cazurile motivul fiind ca nu cumva să plece norocul din casă; în Năsăud, 
cu acest păr se afumă persoanele rămase în viaţă, ca să nu-l viseze pe cel mort; mortului i se taie 
puţin păr, care se păstrează în casă, fiindcă în caz că acesta se întoarce ca moroi se pune puţin din 
acest păr pe foc, iar mirosul de păr ars îl alungă - Banat (3.MARIAN,III,p.41; 311-313). în seara de 
ajun a Bobotezei (5/6 ianuarie), sub mai multe farfurii se pun diferite obiecte, fiecare având altă 
semnificaţie; astfel, flăcăul care indică farfuria sub care se află fire de păr se crede că va lua de 
soţie o fată care îl va iubi statornic; se repetă de trei ori procedeul, pentru conturarea unui profil 
moral şi fizic mai complex al viitoarei soţii; în Munţii Apuseni, firele de păr pot indica faptul că 
tinerii vor avea noroc la vite (2.MARIAN,l,p.66;141). în vrăjile de fermecat iubitul, se folosesc fire 
de păr luate pe furiş de la cel drag, fire care se împletesc apoi şi li se dau drumul pe o apă 
curgătoare (EVSEEV,p.49). în Banat, se obişnuieşte ca, în lada de zestre, să se ascundă o şuviţă 
tăiată din părul defunctului, alteori este ascunsă în orificiul unui cui scos din perete sau din tocul 
uşii, unde este păstrat pentru totdeauna, fiindcă „lesne poate cu acela ce a murit să se ducă şi 
norocul , dacă nu se păstrează nimic din el"-, unii chiar se afumă cu acest păr, ca să nu-l uite pe cel 
dispărut (4.BOCŞE,p.351). Există deosebit de multe interpretări ale viselor care au în centrul lor 
părul; astfel, înseamnă că treburile nu vor merge bine, când se visează păr de om; să se păzească 
de primejdie cel care se visează căzându-i părul capului sau al bărbii; dezbinare şi ceartă înseamnă 
când se visează cineva că are părul încurcat; ceartă sau multă osteneală înseamnă şi când se 

visează că-şi împleteşte părul; înseamnă pagubă şi nevoie de ajutor pentru cel care visează că-şi 
tunde părul; va înregistra pagubă în obiecte cel care se visează tăindu-şi părul; visarea de păr 
străin înseamnă boală; cel care se visează cu părul alb se va bucura de dreptate în urma unei 
judecăţi; părul castaniu înseamnă schimbare de noroc; părul negru înseamnă sănătate; părul lung 
înseamnă dragoste, stimă, onoare; păr arzând înseamnă tragerea de foloase; cine-şi visează părul 
propriului cap înseamnă câştig; înseamnă noroc, dar obţinut după oarece răbdare pentru cine se 
visează că-i creşte părul; dacă se visează că-i creşte părul lung înseamnă că va avea noroc în 
afaceri, dar, dacă este în cursul unui proces, nu este bine; părul des înseamnă bucurie; tot câştig 
înseamnă şi pentru cel care se visează scărpinându-şi părul cu unghiile; înseamnă libertate pentru 
cel care visează că-şi piaptănă părul; va fi la mare cinste şi onoare cel care se visează ungându-şi 
părul cu untdelemn; va avea nuntă în curând cel care se visează cu părul frezat şi aranjat - Suceava 
(NOTE, Băncescu). Serii simbolice : păr-fir(roşu)-icoană) păr-iarbă; păr-pom; pieptar-soare-monedă- 
cânepă/in; apă-vin-monedă-floare; colac-sare; cămaşă-sare-caş. vin-pâine; păr-furnică; păr-ceară- 
păr-apă. v. SÂNTOADERII. 

PĂR (Pirus communis - DLRM,p.595) 

Ca şi mărul, para este încărcată cu semnificaţii erotice; este un fruct al senzualităţii, datorită 
gustului, parfumului şi abundenţei de suc, dar mai ales formei sale; în general, fructele dulci, mai 
cu seamă cele cu mai multe seminţe, se asociază cu feminitatea şi femeia, putând fi utilizate şi ca 
metafore pentru anumite părţi ale corpului femeii (EVSEEV,p.30). Pe lângă multe alte vrăji de 
dragoste şi practici de aflare a destinului, în Transilvania, în noaptea Sfântului Vasile, fetele se duc 
în grădină, la un păr, ducând cu ele un ac, pâine şi sare; rostesc acolo de trei ori o vrajă, timp în 
care împung cu acul la rădăcina copacului, apoi îngroapă pâinea şi sarea în acel loc, după care fac 
25 de mătănii, pentru ca, în perioada următoare, să se mărite (2. MARIAN,l,p.97-98). Cine se 
visează mâncând pere necoapte, acre înseamnă că va avea parte de un mare necaz - Suceava 
(NOTE,Băncescu). Serie simbolică: păr-ac-pâine-sare. 

PĂRESIMI (<lat. QUADRAGESSIMA = 40) 

Denumirea populară a intervalului de timp cât durează Postul Paştelui sau Postul Mare 
(ŞĂINEANU,l,p.225). 

Mijlocul Păresimilor. Totdeauna cade în zi de miercuri, la mijlocul Postului Mare, socotind trei 
săptămâni şi jumătate de la Lăsatul Secului sau jumătate din 48 de zile câte trec de la Lăsatul 
Secului până la Paşte, pentru că Postul Mare sau Postul de primăvară se compune din 40 de zile, 
plus Săptămâna Mare sau Săptămâna Patimilor; se numeşte: Miezul Păresii, Miază Păresime, 

Miază Părese în Moldova şi Bucovina; Miezul Păsesiiî n Neamţ; Miezul Păreţii şi Miezul Păreţilor în 
centrul şi sudul Moldovei; Miez Păreţi, Miezii Păreţii şi Miez-Postm Suceava; Miezul Păresimilor şi 
Mijlocul Postului în Banat; femeile respectă această zi ca pe o zi de duminică; nu muruiesc pereţii 
caselor, nu lucrează la răşchitor, nu torc, nu urzesc, nu ţes, nu cos, nu perie veşminte, ca să nu le 
doară mâinile şi picioarele peste an, sau ca să le meargă bine, iar munca pe care o vor face să fie 
cu spor, sau ca să nu înnebunească, fiindcă ele cred că această zi este deosebit de primejdioasă; se 
crede chiar că, în caz că lucrează, nu fac altceva decât să se clatine din perete în perete şi să piardă 
ziua; mai mult, lucrul fără spor din această zi atrage peste tot anul aceeaşi caracteristică, adică 
iniţiative multe şi nimic finalizat - Rm. Sărat; Vrancea;Neamţ;Bacău;Vaslui;laşi;Suceava; în 
Bucovina, se spune că nu este bine să se lucreze, fiindcă s-ar îmbolnăvi de dânseie, adică începe să 
le doară mâinile şi picioarele, apoi oasele, în cele din urmă li se usucă pe oase carnea, cu deosebire 
li se anchilozează încheieturile degetelor până la înţepenirea acestora, iar, dacă nu înnebunesc ele, 
atunci cu siguranţă va fi afectat cineva din casă; în Banat, se crede că lucrul în această zi se strică, 
din care cauză femeile nu piaptănă fuioare şi nu îşi piaptănă nici părul; singurul lucru permis în 
această zi este număratul ouălor; în Bucovina, se adună toate ouăle din cuibare şi sunt numărate 

împreună cu acelea strânse deja, ca să se vadă dacă vor mai strânge tot atâtea până la Paşte, sau 
dacă le ajunge şi nu cumva este nevoie să mai cumpere şi altele; se mai crede că, dacă se numără 
ouăle în această zi, găinile vor fi mai ouătoare, sau că ouăle strânse în prima jumătate a 
Păresimilor nu sunt bune de clocit, ci abia cele care vor fi strânse din această zi înainte; la fel se 
crede şi în Banat; în Banat, Muntenia, Vrancea, Bacău, Neamţ şi Suceava, sunt numărate ghemele 
de in, cânepă şi lână, ca să se vadă în ce măsură au sporit, adică să se ştie cât s-a tors şi cât s-a 
depănat la răşchitoare până la jumătatea Postului Mare (2.MARIAN,ll,p.52-53;55-56). La Mezii- 
Păresii, adică în mijlocul Postului Mare, se face numărătoarea ouălor - Bârlad (BĂLĂNESCU,p.262). 
La mijlocul Păresimilor, nu se ţese cu zimţi în propria casă, dar se poate efectua această activitate 
în casa naşei - Ţara Oltului (GOLOPENŢIA,p.l37). v. POST. 

PĂSĂRI-LĂŢI-LUNGILĂ (PĂSĂRILĂ) 

Personaj imaginar din basmele populare româneşti, având o mare înălţime şi uşurinţă deosebită în 
a prinde păsările cu braţele sale foarte lungi (ŞĂINEANU,l,p.225). 

PĂSTOR v. CIOBAN. 

PĂTLAGINĂ ( Plcmtago major - DLRM,p.598) 

Din seria mai multor plante din familia plantaginaceelor, cea mai cunoscută este cea cultivată şi 
folosită în medicină pentru calităţile ei expectorante şi astringente (ŞĂINEANU,IV,p.l53). Fetele 
rup în două frunzuliţe de pătlagină şi, câte nervuri (aţişoare) rămân neretezate, atâţia copii vor 
avea - Teleorman (l.CHIVU,p.246). Tot cu ajutorul frunzelor ghicesc adolescenţii (fete, băieţi) câţi 
soţi (soţii) vor avea: trag câte doi de o frunză şi apoi numără nervurile rămase de fiecare parte - 
Transilvania;Muntenia; Oltenia; în alte zone, numărul nervurilor arată câte minciuni au fost spuse 
în ziua respectivă (din care cauză plantei i se mai spune şi minciună) - Transilvania; sau câţi purcei 
va făta scroafa - Ţara Oltului (DRĂGULESCU,p.l54). 

PĂTRUNJEL (Petroselinum sativum - DLRM,p.598) 

Plantă legumicolă, cultivată pentru rădăcina ei (pivotantă) şi pentru frunzele ei bogate în substanţe 
nutritive şi aromate, întrebuinţată în alimentaţie şi în medicina populară (ŞĂINEANU,IV,p.l53). 
Dacă pătrunjelul, scos din pământ toamna, are rădăcina lungă înseamnă că iarna se va prelungi şi 
ea dincolo de normal - Bucovina (2.GOROVEI,p. 269). 

PĂTURĂ 

Pentru a însănătoşi bolnavul intrat în grija cetei de căluşari, se aruncă de către asistenţă cu o 
pătură asupra jucătorilor, obicei atestat pe o arie mai largă, în aproape toată Transilvania şi în 
nordul Olteniei (l.BÂRLEA,p.37). 

PĂUN (Pavo cristatus - DLRM,p.598) 

Se crede că necuratul ia adesea chipul păunului, din care cauză păuniţa îşi ascunde ouăle, fiindu-i 
teamă ca el să nu le vadă şi „să le spurce" (COMAN,II,p. 14). Din pricina penajului său, păunul 
simbolizează măreţia şi frumuseţea, în colinde fiind chiar simbolul bărbatului frumos (4.POP,p.56; 
ZAHACINSCHI,p.43). în descântecele populare, penele păunului pot alunga răul şi readuce lumina 
soarelui; în vrăjile „de frumuseţe", fata îşi pune în păr o pană de păun, în credinţa că aceasta îi va 
aduce o înfăţişare plăcută şi atrăgătoare (COMAN,II,p.15). Pana sau penele păunului, prinse la 
pălăria flăcăilor, au nu doar funcţie decorativă, ci şi rosturi magice, în sensul că pana „cu o mie de 
ochi" reprezintă un fel de talisman, destinat să ferească făptura posesorului de „ochiul rău"ş i 
totodată să atragă atenţia iubitei; în cântecul liric popular din Ardeal, apare sub diminutivul 
,,păunaş", reprezentând pe flăcăul îmbrăcat în haine de sărbătoare; pe linia unui simbolism solar. 

credinţele subliniază prezenţa păunului ca pasăre multicoloră şi benefică, implicată în riturile de 
prosperitate, fertilitate şi nemurire; pe unele obiecte, păunul apare asociat cu „arborele vieţii" 
astfel: doi păuni sau un păun şi o păuniţă sunt dispuşi simetric, de o parte şi de cealaltă a arborelui 
cosmic, simbolizând în acest fel unitatea ce stă la baza tuturor formelor de manifestare a vieţii 
(EVSEEV,p. 139-140). Păunul posedă deci semnificaţii benefice şi malefice, dovadă fiind credinţa 
conform căreia este bine să-l ai la casă - Neamţ, sau este de rău augur şi nu trebuie crescut pe 
lângă gospodăria omului - Suceava (2.GOROVEI,p.280). Glasul său urât anunţă vreme ploioasă - 
Bucovina (2.MARIAN,l,p.85). Cine aude, în vis, strigăt de păun înseamnă că va fi chemat de un 
superior al său, iar dacă, în vis, se zăreşte un păun este semn că propria mândrie (orgoliul) îi va 
determina deciziile - Suceava (NOTE,Băncescu). 

PÂCLĂ v. CEAŢĂ. 

PÂINE 

Pâinea este faţa lui Hristos; firimiturile de pâine se pun în foc, pentru că acolo este loc curat; ele nu 
trebuie călcate în picioare, pentru că este păcat; pâinea este sacră, nu trebuie niciodată aruncată; 
uneori, la semănatul grâului, firimiturile de pâine sunt îngropate la holdă sau aruncate pe brazdă, 
pentru a se asigura continuitatea în belşug; o bucată de pâine găsită pe jos trebuie să fie ridicată şi 
aşezată pe zidul unei case sau al oricărei alte clădiri, pentru a fi mâncată de păsările cerului; dar 
pâinea împlineşte şi funcţii oraculare, pentru că, de exemplu, crăpătura dintr-o pâine înseamnă că 
un membru al familiei va face un drum, profunzimea ei arătând chiar durata călătoriei; dacă se 
uită pâinea nesărată, este semn de belşug pentru gospodărie; în zona Aradului, la intrarea în casă 
nouă, sunt sacrificate un cocoş şi o găină capetele lor fiind îngropate în vatra casei, rostindu-se 
„cop pentru cap", adică în locul stăpânului capul de cocoş, în locul stăpânei capul de găină; se 
introduce în casă şi o pâine, din care nu se mănâncă, păstrându-se până la moarte, ca să nu ducă 
gospodăria lipsă „nicicând de nimic"; pâinea se pune şi în scalda copilului, semnificând belşug 
pentru nou-născut; după botez, copilul este adus acasă, aşezat pe masă, cu capul pe o pâine, ca să 
aibă noroc de viaţă şi parte de belşug; la masa ursitoarelor, între ofrande figurează neapărat şi 
pâinea, alături de care sunt puse şi grăunţe de cereale; nuntaşii sunt primiţi la casa miresei cu 
pâine şi sare; atunci când este jucat bradul, în faţa casei mirelui, după cununie, există obiceiul în 
unele locuri ca, în jurul horei, să se presare firimituri de cozonac şi să se toarne vin, trasându-se 
astfel un cerc magic menit să apere nunta de influenţa forţelor nocive; pâinea nedospită (azima), 
ca şi turta, o rupe naşa deasupra capetelor celor doi miri, iar firimiturile le împrăştie deasupra 
nuntaşilor, în semn de belşug, dând şi mirilor să mănânce; fetele nemăritate mănâncă din această 
pâine în credinţa că se vor mărita mai repede; în context urban contemporan, pâinea este 
înlocuită cu pişcoturi, din care preotul le dă să guste celor doi tineri, de trei ori, iar după cununie 
fetele nemăritate se reped să muşte câte o bucată din pişcoturile rămase, destinate iniţial tinerilor 
căsătoriţi (2.CHELCEA,p.7-ll;NOTE,Antonescu). întregul proces de preparare a pâinii este asimilat 
cu zămislirea şi procreaţia: pisarea boabelor în pisălog, frământarea aluatului, dospirea, coacerea 
(EVSEEV,p.l99). Principala semnificaţie a pâinii în obiceiuri este aceea de marcare a unui 
„început", căruia omul doreşte să-i asigure continuitate şi prosperitate: începerea muncilor 
agricole, construirea unei case, botezul (începutul vieţii), nunta (începutul vieţii de familie) şi chiar 
înmormântarea (în gândirea tradiţională, începutul altei vieţi în lumea cealaltă); gesturile de 
purificare sunt reluate în faza de pregătire a pâinii (femeia se spală, îşi schimbă hainele, respectă 
anumite interdicţii, de hrană sau sexuale, înainte de a frământa aluatul), relevând existenţa unui 
conţinut „sacru" care poate fi atribuit acestui produs; amintind că modul tradiţional de preparare 
a pâinii include vase şi unelte confecţionate numai din lemn (se frământă numai în copaie de lemn, 
se modelează pe masă de lemn, se pune pe lopată din lemn etc.), se pune firesc întrebarea dacă 
nu cumva este vorba de perpetuarea în timp a unei străvechi interdicţii de apropierea de aluat cu 

unelte din fier; prelucrate de fierari, a căror muncă este în contact permanent cu focul, aceasta 
capătă astfel un caracter demoniac, metalele, prin magia lor negativă putând profana puritatea 
simbolică a aluatului, influenţând mai departe, prin intermediul lui, întreaga viaţă a omului; alte 
obiceiuri, din ciclul vieţii, de exemplu, au ca element principal azima cu împunsături (în Dolj), 
pentru masa ursitoarelor, azima cu pui (în Gorj), din care li se dă tinerilor la cununie, ornamentele 
fiind realizate cu un pai sau aşchie de lemn ascuţită, sau azima pentru mireasă (în Cluj), care este 
Jmpistrită" cu două fuse; ca efect al eforturilor necesare la lucrările agricole, pâinea devine simbol 
al rodniciei şi fertilităţii; materializată în reprezentări din aluat dospit sau nu, sub diferite nume: 
pâine, pită, turtă, lipie, azimă (azmâ), colac, capete, pupăză, stolnic, prinoase etc.; ea polarizează 
astfel un cumul de funcţii, din care cea magică se pierde pe parcursul timpului, rămânând funcţia 
socială identificată în majoritatea obiceiurilor tradiţionale, pâinea fiind un simbol ale cărui rosturi 
sunt legate în principal de închegarea şi menţinerea relaţiilor în cadrul colectivităţii umane; în 
acest fel, prin forme şi ornamente specifice fiecărui moment festiv sau ceremonial, pâinea devine 
element component al actului de comunicare între membrii unei grupări; ea este special preparată 
pentru a fi oferită celor din jur, niciodată nu rămâne celui care a făcut-o; desigur, pe lângă rolul ei 
social, nu mai puţin important este rolul ei festiv sau cel magico-ritual, cel de urare şi profilactic, 
împletirea acestor funcţii fiind una dintre caracteristicile complexelor obiceiuri tradiţionale 
româneşti; legat de implicaţiile benefice ale simbolului pâinii şi aluatului este de menţionat că 
îndelungatul proces de muncă al agricultorului, începând cu aratul, este însoţit în mod simbolic de 
prototipul efectului final al muncii - pâinea, în credinţa influenţării magico-rituale a rodniciei 
pământului; în Bucovina, se aşează o pâine pe plug sau pe prima brazdă trasă, în Moldova, se pune 
în coarnele boilor la „pornitul plugului" o pâine sau un colăcel în formă de 8, iar în Dobrogea se 
rupe o pâine sau un colăcel, la ogor, în cornul plugului; în Moldova, începutul aratului de toamnă 
este însoţit de dăruirea de colaci sau pâine preparată din grâul obţinut la începutul secerişului; 
încheierea muncilor agricole are drept simbol, de asemenea, o pâine; în Transilvania, la ceremonia 
agrară a cununii, când alaiul secerătorilor intră cu buzduganul! n casă trebuie să găsească pe masă 
o pâine; în Oltenia, când se face prima dată pâine din grâul cel nou, se prepară un colăcel mic sau 
o pâine, de care se leagă busuioc şi diferite flori, şi apoi se scufundă în fântână, după care se dă 
copiilor să mănânce, în credinţa că „grâul va fi spornic şi curat"-, întreaga viaţă a omului poate fi 
influenţată de „puterea" concentrată în pâine; în satele din zona Galaţi, se pune câte o felie de 
pâine la temelia casei, în cele patru colţuri, „ca să fie zloată", adică abundenţă în casă, iar în 
Mehedinţi, se pune aluat la temelia casei, „ca să dospească"; în unele cazuri, pâinea este investită 
cu „puterea" de conservare a unui fapt în vechiul drept cutumiar românesc; în obiceiurile de 
înmormântare din Transilvania există practica de alegere a unui înlocuitor în viaţă al celui mort, de 
pildă, dacă moare o mamă, copiii acesteia îşi aleg o alta, semnul acestui act fiind ruperea unei 
pâini deasupra sicriului, iar bucăţi din această pâine se împart apoi celor prezenţi la înmormântare; 
obiceiurile cu marcantă funcţie socială ca însurâţirea şi înfârtăţirea conferă pâinii „putere" de 
legalizare a acestei înrudiri sui-generis, secvenţa centrală a obiceiului este cea de dăruire reciprocă 
de vase cu mâncare din care nu lipseşte pâinea sau colacul, sau organizarea unei mese comune al 
cărui element festiv este pâinea; întrucât, în gândirea tradiţională, începutul anului calendaristic se 
leagă în general de primăvară, când începe activitatea pe câmp, pâinea - simbol de fertilitate, 
abundenţă şi speranţă - apare frecvent ca element festiv, ritual sau cu pregnante funcţii sociale în 
obiceiurile legate de sfârşitul anului vechi şi începutul celui nou; este cunoscut faptul că reforma 
calendarului roman, în sec. al ll-lea î.Ch., a fixat începutul anului la 1 ianuarie, în loc de 1 martie, 
având drept consecinţă mutarea multor obiceiuri de primăvară în plină iarnă; în practicile 
divinatorii din noaptea Anului Nou, generalizate în întreaga ţară, pâinea semnifică viitoarea 
bogăţie şi bunăstare a „ursitului"; aceeaşi „putere" de divinaţie o are pâinea şi în unele obiceiuri 
de nuntă, „garantând" o viaţă mai lungă aceluia dintre tineri care rupe o bucată mai mare din 
„colacul miresei"; nuanţe mai subtile privind aspecte ale spiritualităţii tradiţionale, în care pâinea 

deţine un loc important, sunt regăsibile în obiceiul de a răsplăti roadele pământului prin 
depunerea unei ablaţiuni de pâine şi sare în locul plantelor culese; în Banat, de pildă, pentru 
plantele medicinale şi magice, în Hunedoara pentru frunzele de popelnic culese de fete la Sân- 
Toader, unde se lasă pâine şi sare în locul de unde a fost smulsă planta; concretizând finalitatea 
ciclului agricol şi oferind speranţa împlinirilor din următorul ciclu, pâinea sau aluatul sunt, la 
sărbătorile de iarnă, simbol al bucuriei muncii împlinite, al bunăstării, primind în acest fel valori 
spirituale multiple şi variate; creaţia folclorică a preluat această idee, transpunând-o în versuri 
sugestive; spre exemplu „ Urarea colacului", colind specific Transilvaniei, redă în versuri 
succesiunea operaţiilor legate pe parcursul unui ciclu agrar până la obţinerea produsului final; 
acest colind, ca şi variantele cunoscute sub numele de Mulţămita colacului (în Hunedoara), 
Descântecul colacului (în Mureş), Alduitul colacului (în Alba şi Sibiu), sugerează importanţa 
simbolică a colacului la sărbătoarea Anului Nou, socotită „festum incipium"; pâinea şi diferitele 
modelări pregătite cu prilejul Anului Nou au, în general, formă rotundă cu aplicaţii din aluat sau 
incizii geometrice care amintesc simbolul soarelui; obiceiul colindatului, comun pentru tot 
teritoriul României, presupune existenţa în fiecare casă a unui număr mare de colaci (uneori 2- 
300) pentru răsplătirea colindătorilor; copiii primesc şi nuci, poame, bucăţi de zahăr, covrigi; tinerii 
primesc colaci mai mari, plus carne, brânză, rachiu, mai ales la casele cu fete nemăritate, colacul 
putând codifica şi anumite mesaje în relaţiile dintre tineri; în zonele Buzău şi laşi, tânărul care este 
iubit de o fată primeşte de la aceasta, la jocurile cu măşti de Anul Nou (la Capră) un colac pe care 
el îl poartă pe mână, dacă împărtăşeşte sentimentele fetei; la masa comună organizată de cetele 
de feciori din Transilvania, fetele aduc un colac, frumos împodobit cu motive florale realizate din 
aluat, pe care îl oferă băiatului iubit; realizarea artistică a colacului, bogata simbolistică a 
ornamentelor aplicate pe aluat, el însuşi simbol benefic, tălmăceşte cuvintele pe care tinerii nu şi 
le adresează însă, conform unui tipar cultural transmis de-a lungul generaţiilor, cuprind totodată 
urările cuvenite ocaziei respective; prezenţa pâinii ornamentate în obiceiurile tradiţionale de 
înmormântare este de asemenea indispensabilă; pentru „Marea trecere" din lumea celor vii în 
lumea celor morţi, unde, în concepţia populară, dispărutul îşi va continua existenţa; tradiţia a 
conservat practici destinate pe de o parte restabilirii echilibrului social şi moral al celor rămaşi în 
viaţă, pe de altă parte uşurării drumului şi post-existenţei celui plecat în lumea „de dincolo"; 
aceste aspecte se realizează în plan concret prin actul „pomenii", care are ca element principal 
oferirea de bucăţi de pâine sau colaci atât la înmormântare, cât şi în cadrul practicilor de amintire 
a celui mort; o informaţie din sec. al XVII-lea, aparţinând călătorului Marco Bandini, se referă la 
obiceiul de a oferi pâine şi mâncare sufletelor morţilor reîntoarse la casele lorîntr-o anumită zi a 
anului din perioada sărbătorilor de primăvară (Joia Mare); la sfârşitul sec. al XlX-lea, aceeaşi 
credinţă este atestată în Bucovina, dar circumscrisă Bobotezei (6 ianuarie); urme ale acestui obicei 
pot fi întâlnite şi în alte zone, cum ar fi Hunedoara şi Gorj; în principiu, simbolul pâinii decodează 
bucurie, regenerare, rodnicie, bunăstare şi fertilitate (2.VĂDUVA,p.58-69 ). Pâinea concentrează o 
simbolistică prin excelenţă benefică: bucuria, rodnicia, belşugul, puritatea sunt atribute ale sale; se 
vorbeşte despre energia simbolică a pâinii care, captată prin procedee specifice, asigură acţiunea 
benefică a funcţiilor sale apotropaică şi augurală; nu lipseşte în secvenţele rituale ale multor 
ceremonii; „Făcutul pâinii", act ceremonial, pregăteşte, după expresia lui Mircea Eliade, 
„incursiunea omului în timpul sacru al sărbătorii"; pâinea poate să valideze simbolic înţelegeri, 
convenţii sociale: înlocuirea simbolică a unei persoane decedate cu alta (copiii care îşi pierd un 
părinte îşi aleg un altul) este consacrată prin ruperea unei pâini peste sicriu; Ion Muşlea preia o 
informaţie de la Samuil Micu, după care, la Sântoader, românii îşi trimit unii altora colaci şi 
„brăduleţi", iar unii se prind de fraţi; în satele de pe Valea Barcăului, cu trei decenii în urmă, se mai 
făcea încă aşa-numitul „colac de leac", din primul grâu secerat şi care era păstrat în casă tot timpul 
anului, acreditat fiind cu calităţi curative; aceleaşi funcţii le avea uneori şi aluatul frământat pentru 
copturile destinate sărbătoririi Crăciunului - Bihor (ŞTEFĂNESCU,p.l). în Caraş-Severin, moaşa lasă 

în casa nou-născutului încingătoarea ei (brăciri, brâu), pe care o recuperează după trei zile, când se 
duce din nou la casa copilului; însă în a doua seară după naştere, mama copilului, care în prealabil 
cumpără un vas nou mare, îl pune pe masă şi îl leagă cu brâul moaşei, aşezând în acest vas 3 pâini, 
3 farfurii, 3 linguri, 3 furculiţe, 3 cuţite, 3 oglinzi mici, 3 ştiuleţi de porumb şi 3 căni care vor fi 
umplute cu rachiu, lapte şi apă; se mai adaugă tot felul de seminţe (de fasole, de cânepă, de flori), 

3 creioane, 3 buchete de flori, 3 lumânări, 3 bucăţi de slănină, 3 bucăţi de cârnat, 3 castraveţi, 3 
roşii, un pieptene, parfum, ulei de păr, 3 m de pânză; în cea de a treia zi, dimineaţa, moaşa vine şi 
scaldă copilul în apă călduţă, în care toarnă apă sfinţită, flori, câteva monede; după scaldă, 
obiectele puse în vasul cel mare sunt învelite într-o faţă de masă şi dăruite moaşei (LĂPUŞTE,p.67). 
în Suceava, i se pun pe piept copilului, când este dus la botez, o franzelă sau o pâine, o bucată de 
sare şi câteva monede din argint, ca să fie nu doar norocos, ci şi bun ca pâinea de grâu; de 
asemenea, în Sibiu, când pleacă la botez, moaşa îi pune în faşă pâine şi sare, ca să fie pruncul avut 
şi norocos; înainte de a pleca sau în timpul oficierii ceremoniei, nănaşul primeşte în dar un săculeţ 
de pâine, pe care îl păstrează ca amintire (3.MARIAN, II,p.112-113). în Gorj, înainte de plecarea 
alaiului miresei la biserică pentru oficierea cununiei, în trăsură naşa pune pe capul miresei o azmă 
de grâu, pe care se toarnă dintr-un pahar trei picături de vin; în acest timp naşa sau o altă femeie 
rudă cu ea, numită răţoi, strigă de trei ori: ,,/o noi cântă cucul!", adică ginerele; o altă femeie, rudă 
cu mireasa, răspunde: „la noi cântă pupăza!", adică mireasa; după aceste strigături, naşa ia azma, 
o rupe în patru bucăţi şi o aruncă peste asistenţă spre cele patru puncte cardinale, nuntaşii 
îngrămădindu-se ca fiecare să aibă câte o bucăţică din această pâine, ca să nu sufere de friguri, iar 
fetele de măritat să se mărite mai repede, după care se poate pleca la biserică; când se ajunge la 
casa mirelui, soacra mare sau o rudă a ginerelui aşează în mijlocul curţii, în dreptul intrării în casă, 
o masă rotundă joasă, pe care pune o oală sau o sticlă de vin, un pahar şi o azmă de grâu cu sare 
pe ea, iar sub ea bani, un bacşiş pentru lăutari; în jurul acestei mese, socrul mare ocoleşte cu 
mireasa de trei ori, jucând o horă, iar mireasa loveşte masa cu piciorul tot de trei ori; apoi se 
încinge o horă din fete şi flăcăi în jurul mesei, iar un nuntaş împarte celor ce joacă vinul din oală; 
lăutarul principal din taraf ia azma şi, în timp ce mireasa se îndreaptă spre casă, aruncă sarea pe 
ea, ca să nască prunci, iar pâinea o aruncă peste casă, pentru a se face grâul şi să fie recolta bogată 
(CĂRĂBIŞ, p.84-85). în nordul Munteniei, femeile cern făina şi frământă o pâine deasupra unor 
desagi, pâine din care mănâncă amândoi mirii după ce sunt cununaţi, pentru ca să ţină unul de 
altul precum se ţine o desagă de alta; în Ţara Zarandului, când se intră în ogradă cu nunta, soacra 
mare, cu o lumânare într-o mână, cu sare şi cu o turtă din grâu în cealaltă, iese înaintea nurorii sale 
şi-i grăieşte o oraţie de bun venit; turta şi sarea înseamnă ca mireasa să aibă totdeauna noroc la 
semănăturile de grâu şi ca nicicând să nu-i lipsească nimic din casă; în mijlocul curţii sau în faţa 
casei se află un ciubăr cu apă, aşezat pe o masă, alături de un buchet de busuioc şi de un ştergar; 
ajunşi aici, soacra stropeşte pe cuscri cu apă, iar mireasa ia apă cu o lingură de lemn şi le toarnă 
cuscrilor să se spele şi le întinde ştergarul să se şteargă; apoi ia, împreună cu mirele, ciubărul şi 
merg în grădină, unde varsă apa la rădăcina unui măr sau păr altoit; apoi mirele apleacă una din 
crengi şi pune pe ea panglica uneia dintre cosiţele miresei, iar el taie creanga în aşa fel ca panglica 
să cadă în braţele miresei; identic se procedează şi în Bihor în ceea ce priveşte folosirea apei în 
această secvenţă a nunţii; tăierea unei crengi dintr-un pom înseamnă trecerea fetei la statutul de 
femeie măritată, iar vărsarea apei în grădină semnifică obligaţia de a îngriji şi a nu părăsi până la 
moarte moşia părintească; în loc de apă, în Banat, Sălaj şi Bihor, se obişnuieşte să se folosească şi 
aruncarea boabelor de grâu, pe lângă stropirea cu apă; în Sălaj, la mijlocul mesei, dinaintea 
miresei, se află aşezată o franzelă acoperită cu o năframă, iar în colţurile mesei câte o bucată de 
sare, două sticle cu rachiu şi tot în cele patru colţuri ale mesei câte un colac; colacii şi sarea 
semnifică: mireasa, cât va trăi, să aibă pâine şi sare, să-i fie casa plină totdeauna de toate 
bunătăţile; colacii îi dă tatălui său, iar sarea o dă mamei sale, seara, după cununie, când pleacă de 
la părinţi la mire; năframa o opreşte ea şi o prinde în brâu, ca să-şi şteargă cu ea năduşeala în 

timpul jocurilor de peste zi; în Bucovina, după cununie, socrul mare vine cu un colac rotund, pe 
care îl dă nunului, acesta îl ia, se aşează cu el în mijlocul horei şi ţinându-l sus, între mire şi 
mireasă, rostind: „Uitâ-te/Că-ţi răsare/Sfântul Soare!"-, mireasa se uită prin borta colacului în cele 
patru zări, după care acelaşi lucru îl face şi mirele; luni, după nuntă, se dă oaspeţilor lapte fiert, 
amestecat cu bulei din grâu; bulca înseamnă că mireasa a fost fecioară, iar laptele că ea a fost 
dulce ca acesta; în multe părţi din România, se obişnuieşte să se fiarbă rachiu sau vin cu miere şi 
apoi să fie dat fierbinte oaspeţilor (3. MARIAN,l,p,190;277;451-453;505). Există obiceiul ca rudele 
celui dispărut să-şi găsească între consăteni pe cineva care să înlocuiască pe cel mort; astfel, dacă 
a murit o mamă, copiii ei îşi iau o altă mamă, pe care o vor chema din acel moment chiar cu 
apelativul de mamă, iar aceasta are datoria să ajute pe cei orfani cât timp va trăi; semnul acestui 
act este ruperea unei pâini deasupra sicriului, copiii stând pe o parte a sicriului, iar pe cealaltă 
parte persoana care va ţine locul celei dispărute; bucăţile acestei pâini rupte deasupra sicriului se 
dau copiilor veniţi să asiste la înmormântare; tot bucăţi din pâinile aduse la cimitir se dau de 
pomană tuturor celor prezenţi (CLOPOTIVA,ll,p.438). Să nu se pună pâinea întoarsă invers pe 
masă, fiindcă aduce ură; se crede că este bine să se mănânce coajă de pâine, ca oamenii să se facă 
roşii în obraji; pentru Duminica Floriilor, fiecare familie are grijă să facă, din cea mai bună făină, în 
care se pun doar apă, sare şi drojdie, o pâine „înstruţată" cu bucăţele de aluat, numite „mn'eluţi"-, 
pâinea aceasta înstruţată, care se face numai în această zi, se numeşte „văcăreaţă"-, se consuma 
numai în casă, obligatoriu de către toţi membrii familiei şi de către cei foarte apropiaţi acesteia - 
Maramureş (BOGDAN,p.45;99;109). Semnificaţia pâinii sau a colacului ca factor benefic, simbol de 
bogăţie, fertilitate şi prosperitate, reprezintă fondul spiritual al gesturilor şi comportamentelor 
caracteristice în momentele principale ale obiceiurilor din ciclul vieţii, care au dus la crearea unor 
modele culturale ce s-au transmis din generaţie în generaţie; moaşa aduce lăuzei colac (sau pâine, 
turtă), timp de trei zile de la naştere, în Bistriţa şi Dolj; pe masa ursitoarelor se pune pâine sau 
colac în Vâlcea, Dolj, Olt şi Constanţa; la botez, se fac colaci pentru moaşă şi naşă, iar darurile se 
strâng pe colac, în Bacău şi laşi, unde colacul este numit „pupăză"; caracterul solemn al primei 
scalde făcută copilului este subliniat prin respectarea datinii de preparare a unui colac mare şi 
frumos împletit, pe care se strâng darurile pentru moaşă; în relaţiile dintre moaşă şi copil sau între 
naş şi fin, simbolul legăturilor ce se creează şi se menţin este dăruirea reciprocă de colaci; „o 
merge cu colac" la moaşă sau la naş, la anumite date fixe din an, este actul a cărui obligativitate 
morală este respectată cu stricteţe; în Transilvania, timp de opt ani de la naşterea copilului, în ziua 
de Crăciun sau în lunea Paştelui, se duce moaşei o pupăză- în alte zone (Gorj, Ialomiţa), mama 
trimite naşei un colac mare, înainte de botez şi apoi la fiecare An Nou; la rândul lor, moaşa şi naşa 
răspund prin oferirea de daruri, însoţite de colaci pentru „nepoţi" încă de la naşterea lor, acest 
schimb intrând în normele tradiţionale de respectare a cerinţelor sociale; obiceiul cunoscut în 
Oltenia ca fiind „ datul copiilor la grindă" este marcat festiv de un colac mare împletit şi frumos 
împodobit cu „flori" din aluat, dăruit de moaşă copilului care vine şi el cu un plocon, în gândirea 
tradiţională colacul având atât rosturi festive, cât şi magice, de influenţare benefică a viitorului 
copilului (2.VĂDUVA,p.65-66). Când se face pâine din grâu pentru prima dată în acel an, se 
pregătesc totodată şi câţiva colăcei, care sunt legaţi de ciutura unei fântâni cu un fir roşu şi astfel 
scufundaţi în fântână, după care sunt daţi copiilor să-i mănânce - Dolj; copilului care este dus la 
biserică pentru botez i se pun în faşă, cam în dreptul pieptului, pâine şi sare, pentru a avea o viaţă 
îndestulată - Suceava; ca să vorbească mai repede, pruncului i se dă să mănânce pâine luată de la 
un cerşetor - Suceava; tinerii necăsătoriţi să nu mănânce pâine uitată (în cuptor, pe masă etc.), 
pentru că nu se vor mai căsători, vor rămâne ca pâinea - Dolj; pâinea care este aruncată, la nuntă, 
în cele patru direcţii este bună pentru vindecarea frigurilor - Vâlcea; dacă tinerii căsătoriţi, care se 
duc primăvara la părinţi, în vizită, găsesc pe drum pâine, este semn că viaţa lor va fi îmbelşugată şi 
ferită de necazuri - laşi; când mireasa se urcă în car, ca să fie dusă la biserică, o fată îi pune pe cap 
o pâine, peste care presară sare şi deasupra un pahar cu vin, rupe apoi pâinea şi îi dă miresei să 

mănânce şi să bea paharul cu vin, apoi restul pâinii îl rupe în bucăţi, pe care le aruncă în patru 
direcţii diferite, la fel şi vinul rămas, gestul însemnând că se aruncă sărăcia, iar din bucăţile de 
pâine este bine să mănânce cât mai multe fete, pentru a se mărita repede - Muntenia; ca să se 
câştige influenţă şi prestigiu asupra altora, să se coacă două pâini, acestea să fie ţinute în altarul 
bisericii timp de două duminici consecutive, fără însă a fi văzute de cineva, apoi să fie duse acasă, 
iar oamenii cărora trebuie să le fie câştigată bunăvoinţa să guste puţin din aceste pâini - Suceava; 
păcătuieşte cel care calcă firimiturile de pâine căzute de la masă, ele trebuind neapărat aruncate 
în foc sau pe un loc curat, pe unde nu trec oameni sau vite - Muntenia;Suceava; firimiturile din 
pâinea mâncată în timp ce omul se află la vreo muncă să nu fie aruncate, ci să fie date la pui, ca să 
crească mari - Tecuci; bucata de pâine căzută pe jos nu se lasă nemâncată, fiindcă se crede că 
rămâne pe jos şi norocul - Suceava; este păcat ca pâinea să fie călcată în picioare - Suceava (dar 
credinţa se întâlneşte la toţi locuitorii ţării, determinându-le un comportament deosebit faţă de 
toate formele pe care le ia aluatul făcut din grâu); fac bube cei care aruncă pâine pe foc - Suceava; 
câte firimituri de pâine are cineva la masă, tot aţâţi copii i se vor naşte - Argeş; să nu se pună 
bucăţi mici de pâine într-o farfurie goală (înainte de a pune mâncare în ea), pentru că este rău de 
foamete - Vâlcea; când rămâne pâine uitată pe masă este semn că a rămas cineva flămând dintre 
cei care au mâncat - Botoşani; să nu se dea de mâncare din pâinea care a rămas nemâncată, 
pentru că se dau odată cu ea şi puterile celui care oferă - Dolj;Teleorman; să nu se mănânce pâine 
uitată, pentru că nu se mai însoară şi rămâne uitat ca pâinea cel ce o face - Moldova; din pâinea 
uitată în cuptor să nu se dea să mănânce vreunei fete, pentru că va fi uitată şi ea de flăcăi şi nu se 
va mai mărita - Suceava; să nu se mănânce din bucata de pâine muşcată de altcineva, pentru că 
acela va deveni duşmanul celui care a mâncat - Moldova; dacă, în noaptea Anului Nou, o fată 
nemăritată nimereşte blidul, pus special pe o masă pentru a afla care îi va fi viitorul, sub care se 
află pâine, este semn că se va mărita cu un om bogat - Ţara Oltului; să nu se mănânce din locul de 
unde pâinea a fost muşcată de altcineva, pentru că, pe lumea cealaltă, cei doi se vor muşca 
reciproc - Suceava; este bine ca, la tragerea cu plugul a primei brazde, să se pună pe arătura 
proaspătă puţină pâine şi sare, pentru ca ogorul să aducă multe roade - Suceava; ca să fie belşug în 
casă nouă, este bine să fie trimis cineva, înainte de mutare, cu pâine, ouă fierte, sare, vin şi 
untdelemn, pe care să le aşeze în interior - Muntenia; va avea parte în viitor de multe cămăşi cel 
care intră într-o casă, după ce gazdele au apucat să introducă în cuptor mai multe pâini - Suceava; 
ca să se vindece de friguri, bolnavul să ia pască evreiască, pe care să o fărâmiţeze într-un lichid şi 
apoi să-l bea - Suceava; ca să aibă noroc la vânzare, gospodina aruncă, din pragul casei, după cel ce 
pleacă la târg, cu pâine şi sare - Suceava; un vas cu pâine şi sare este lăsat seara într-o fântână, 
apoi acestea două sunt date de mâncare vacilor, ca ele să aibă lapte îndestulător - Suceava; ca 
florile de micşunele să iasă bătute, se seamănă având gura plină cu pâine, mâna cu care se 
seamănă legată şi fără a se rosti vreun cuvânt în tot acest timp - Muntenia; cine face gheme, 
folosind ca suport bucăţi de pâine, pe acestea le va mânca pe lumea cealaltă - Ialomiţa; i se va 
întâmpla ceva nedorit celui care visează că mănâncă pâine proaspătă - Muntenia (2.GOROVEI, 
p.20;25; 61;69;83;94;103;132;166;170;172;181;184-185;189;209;232;247;257;275; GOLOPEN- 
ŢIA,p.82;NOTE,Antonescu). Pâinea nu se face seara (COMAN,l,p.55). Odată terminată, pâinea se 
spală, cum nu se întâmplă decât în cazul unor fiinţe respectate; este contemplat aburul care iese, 
pentru că el se urcă la Dumnezeu, sau fiindcă merge să stea de vorbă cu Dumnezeu; nimeni nu 
consumă din pâine înainte de a se produce relaţia extrem de asemănătoare cu aceea de jertfă 
sacră; pâinea nu este tăiată fără să i se facă semnul crucii cu cuţitul pe dosul ei; prima pâine, de 
dimensiuni mai mici, este pentru copil; se taie întotdeauna şi nu se înţeapă niciodată, pentru că 
trupul lui lisus a fost odată înţepat; nu se lasă niciodată cu coaja spre interiorul casei, ci doar cu 
partea cu miez, altfel spus „cu faţa"; se consumă obligatoriu orice parte din pâine, inclusiv coaja 
ceva mai arsă, copiilor spunându-li-se că aşa vor deveni roşii în obraji, sau că arsura, cărbunele 
face bine la stomac; pâinea uscată nu se aruncă, cel mult se pune în hrana animalelor - Banat; 

Prahova;llfov (l.HEDEŞAN,p.21;NOTE,Antonescu). înainte de a pune pentru prima dată copilul în 
leagăn, este bine ca în acesta „să doarmă" mai întâi o pâine, pentru că altfel există riscul ca 
leagănul flămând să mănânce copilul (BERNEA,p.22). Dacă se fură pâine şi sare din casa unui 
gospodar care are vacă dătătoare de lapte mult, acea vită nu va mai avea lapte şi va da lapte din 
belşug vaca vecinului dedat la rele; pentru a-şi recăpăta laptele furat, cel păgubit trebuie să 
procedeze identic; se crede că, mărunţind cu cuţitul pâinea în lapte, ugerul vacii va crăpa - Sălaj 
(PRESA). în ziua de Crăciun, pâinea este aşezată sub masă, pentru ca familia să aibă noroc, iar sub 
faţa de masă se pune pleavă de grâu, pentru a avea belşug la semănături (PRESA). în seara de ajun 
a Bobotezei (5/6 ianuarie), sub mai multe farfurii se pun diferite obiecte, fiecare având altă 
semnificaţie; astfel, flăcăul care indică farfuria sub care se află pâine se crede că va lua de soţie o 
fată bună la suflet; se repetă de trei ori procedeul, pentru conturarea unui profil moral şi fizic mai 
complex al viitoarei soţii; în satele din Munţii Apuseni, la Vergel ghicirea pâinii de către o fată sau 
un flăcău înseamnă că soţul sau soţia va fi stăruitoare în munca ei sau a lui, va fi harnic sau 
harnică; în zona Turdei, înseamnă bogăţie în roade sau că ursitul va fi bogat („halal şi bine-i va fi")-, 
de Bobotează, în Moldova, fetele fac piroşti, fiecăreia dându-i-se un nume de fată, deci trebuie 
făcute atâtea bucăţi câte fete sunt prezente la Vergel; sunt toate înşirate lângă un gard, apoi este 
chemată pisica şi care plăcintă este mâncată prima acea fată se va mărita întâi; în Bucovina, fetele 
se scoală dimineaţa în ziua de ajun şi după ce este aşezată masa în aşteptarea preotului, fură o 
plăcintă şi o ascund sub faţa de masă; după plecarea preotului, iau plăcinta şi seara o mănâncă, 
fără să bea nici un pic de apă; noaptea visează un fecior care le îmbie să bea apă, acela crezându- 
se că va fi viitorul soţ (2.MARIAN,l,p. 66;141-142;162). în Banat, se obişnuieşte ca, timp de 9 zile 
după deces, să se facă Prânzişorul, totdeauna până la amiază, începând chiar după răsăritul 
soarelui, iar Cinişoara, după amiaza, înainte de apus; pentru aceasta se fac 3-5 turtiţe, din făină de 
grâu sau de porumb; cea dintâi este menită lui Dumnezeu, a doua Sfântului Arhanghel, adică 
morţii, a treia este a Maicii Domnului, a patra este a mortului, iar a cincia este a uneia dintre 
rudeniile care au murit puţin mai înainte; sunt chemaţi la această pomană băieţi de 7-10 ani, dacă 
mortul este bărbat, sau fete de 7-10 ani, dacă mortul este femeie; turtele sunt puse pe o masă 
joasă, acoperită cu o faţă de masă; la mijloc se pune un pahar cu apă curată şi neîncepută, 
mâncare de post sau de dulce, după cum cade pomana, iar copiii le mănâncă (3.MARIAN,III,p.126). 
Există credinţa că este păcat să se arunce pâinea la gunoi, sub orice formă ar fi (turtă, pâine, 
cozonac etc.), sub motiv că ea este „faţa lui Dumnezeu" - Suceava; este bine pentru cine se visează 
mâncând pâine, va avea prieteni statornici şi credincioşi, dar dacă visează pâine stricată va avea 
parte de noroc repede trecător - Bucovina (NOTE,Băncescu). Serii simbolice: pâine-farfurie- 
lingură-furculiţă-cuţit-oglindă-porumb-rachiu-lapte-apă-3-seminţe-creion-flori-lumânare-slănină- 
cârnat-castravete-roşie-pieptene-parfum-ulei-pânză; pâine-sare-monedă; prag-pâine-sare; pâine- 
vin; pâine-vin-sare-monedă; pâine-ou-sare-vin-untdelemn. 

PÂNTECE v. ABDOMEN. 

PÂNZĂ 

Se crede că moare cel ce pătrunde în casă în momentul în care se sfârşeşte de ţesut o pânză - Ţara 
Oltului; deoarece femeia care a născut este considerată spurcată, neavând voie să pună mâna pe 
nimic şi nici să iasă din casă, în caz că este nevoie ca ea să facă unele munci, fiindcă familia nu prea 
este ajutorată, este posibil ca, până să i se citească molitva de curăţenie, naşa copilului să ducă la 
biserică o bucată de pânză nouă, preotul să citească molitva pe ea, apoi să fie dusă acasă, lehuza o 
ia, o ţine puţin în sân, apoi o pune pe cap şi astfel ea poate fi considerată că este curată, chiar 
înainte de împlinirea celor opt zile, socotite ca obligatorii până la ieşirea la biserică - Ţara Oltului; 
ca să trăiască, este bine ca nou-născutului să i se facă prima cămaşă din pânză căpătată de la trei 
case diferite - Muntenia; ca să nu spurce copilul, oricine ar veni în casa nou-născutului, se bate la 

pragul uşii o pânză roşie ruptă dintr-un şorţ - Ţara Oltului; cui nu-i trăiesc copiii să strângă petice 
de pânză de la nouă case şi să confecţioneze din ele o cămaşă sau o rochiţă, pe care să le îmbrace 
pe copii - Moldova; dacă, la naştere, pruncul este foarte slab şi fără vlagă, este bine să fie afumat 
cu o bucată de pânză, după care el va strănuta şi va prinde putere - Suceava; după naşterea 
copilului, i se dă moaşei o pânză, având mărimea ca pentru a se putea confecţiona două mâneci de 
cămaşă, pânză pe care ea îşi şterge mâinile pline de sânge, iar, dacă nu primeşte pânza, se şterge 
pe poalele cămăşii lehuzei, ca să dea necurăţenia tot pe femeia care a născut şi să nu meargă 
necurată pe lumea cealaltă - Suceava; copiii să nu folosească drept obiele pânza în care au fost 
învelite merindele, deoarece se îmbolnăvesc de epilepsie - Ţara Oltului; bucata de pânză, luată de 
vârtej, când ţesăturile sunt duse la râu pentru albit, să nu fie întrebuinţată la nimic, fiindcă este rău 
de moarte - Vâlcea; se crede că nu va fi mâncat de lupi cel care ţine în mână petice de pânză 
aprinse, în timpul sfinţirii apei de Bobotează (6 ianuarie) - Suceava; îndată după ce a murit cineva, 
se pune în streaşină casei un petic de pânză albă, crezându-se că pe ea se aşează sufletul mortului 
până să-i fie dus trupul la groapă - laşi; pe podeţul dintre poarta gospodăriei şi drum se aşează o 
pânză, la fel şi alte traversări de poduri, precum şi la intrarea în cimitir, peste care trece întreg 
cortegiul funerar, pânză care apoi se dă de pomană unuia sau mai multor participanţi la ceremonia 
funebră, împreună cu un colac şi o lumânare aprinsă, ca fiind un simbol al punţii peste care va 
trece sufletul mortului în drumul său spre Rai - Suceava; cine visează pânză întinsă va călători în 
viitorul apropiat, dar dacă visează pânza făcută sul înseamnă că va fi împiedicat să călătorească 
unde îşi propusese - Suceava (GOLOPENŢIA,p.92-93;108-109;2.GOROVEI,p.35;38;58;127;153- 
154;185;224). Pânza cu care au fost şterse ouăle de culori, sau pe care au stat ouăle la uscat lângă 
vatră, sau cu care au fost şterse de ceară, de untură sau grăsimea care s-a dat pe ele, pentru a 
căpăta luciu, nu se aruncă, ci se pune în coşul cu pască şi se duce la biserică să fie sfinţită; apoi se 
păstrează peste an şi se afumă cu ea cei care au dureri de dinţi sau de măsele, de urechi, de cap, 
de gât; sunt afumate şi vacile pentru afecţiunile pe care le pot face la uger sau la grumaz boii, din 
pricina rosăturii jugurilor; afumarea este totdeauna însoţită de lumânarea de la înviere, care se 
aprinde, slănină folosită la ungerea locului bolnav şi tămâie sfinţită, care se aprinde şi ea, totul în 
timp ce se rosteşte şi un descântec - Suceava (2.MARIAN,l,p. 142) Peste trupul mortului, se pune o 
pânză albă ( giulgiu , sovon, păioară), în credinţa că aceasta îl va apăra de foc, sau că va fi folosită 
drept pod, când va trebui ca sufletul lui să-l treacă în călătoria de pe lumea cealaltă - Bucovina; 
fiecare punte, după ce s-a trecut peste ea, se ridică de jos şi, împreună cu banii legaţi prin colţurile 
pânzei, cu lumânări şi colaci, se dau de pomană sărmanilor aflaţi în alaiul de înmormântare sau 
celor aflaţi pe marginea drumului spre cimitir; sau punţile acestea se dau de la început unei femei 
sărmane, ca să le aştearnă în calea mortului, după care îi rămân ei; în unele sate, pânza de la 
pragul casei şi cea de la poarta cimitirului nu se dau, ci se pun lângă mort, în sicriu, sau se aruncă în 
groapă peste sicriu, după ce însoţitorii s-au şters pe mâini cu ajutorul ei; se crede că fiecare bucată 
de pânză pusă ca punte reprezintă chiar podurile pe care trebuie să le treacă sufletul călător, 
fiindcă altfel el va rătăci pe pământ sau va fi nevoit să treacă apele înot; alţii cred însă că aceste 
punţi au legătură cu puntea Raiului, care este foarte îngustă şi foarte greu de trecut, din care cauză 
sufletul aşterne el un pod, pe care îl trece mai uşor; se mai crede că se pune pânză, deoarece ea, 
fiind foarte chinuită la ţesere, „să uşureze" sufletul celui pribeag - Suceava; se întinde la pragul 
porţii casei o primă pânză, a doua la jumătatea drumului, iar a treia la pragul porţii de intrare în 
curtea bisericii; când se trece peste aceste pânze, se aruncă monede, apoi se dau de pomană, 
crezându-se că pânzele reprezintă o alegorie a punţilor pe care le va traversa sufletul în călătoria 
sa spre uşa Raiului, iar banii sunt destinaţi plăţii vămilor - Transilvania;lalomiţa; Călăraşi;Dobrogea; 
Suceava; dar se crede că este mai bine cu cât sunt mai multe asemenea pânze - Moldova; de pildă, 
în Bucovina, se taie un val de pânză în 12 bucăţi, care devin 12 punţi, alţii pun chiar 24, iar cei 
săraci pun doar trei; alţii, mai înstăriţi, pun, în loc de pânză, cămăşi cusute; se crede că, dacă nu se 
pun punţi, sufletul rătăceşte pe ţărmurile apelor peste care nu poate trece; sau se pune un lăicer 

frumos lângă pragul casei, în interior, şi altul imediat în afara lui, precum şi o pernă, care sunt date 
apoi preotului, ca să aibă sufletul mortului pe ce să se culce; într-un text de bocet din Năsăud, se 
spune însă că mortul are deja dincolo patul şi aşternutul pe care să se poată odihni; în Moldova, pe 
Valea Prutului, se pune pe pragul uşii o cergă, un lăicer sau un prosop şi deasupra o pernă şi o 
farfurie cu mâncare, ca să aibă mortul pe ce se odihni şi ce mânca pe lumea cealaltă ( 3 . MARIAN,III, 
p.59;196-199). în Banat, moartea unui om este anunţată comunităţii de către familia îndoliată prin 
atârnarea unei pânze în vârful unei prăjini; pânza este albă în cazul decesului unui tânăr 
necăsătorit şi de culoare roşie când decedatul este căsătorit (GRISELINI,p.l87). Obiceiul este foarte 
răspândit, întâlnindu-se, sub diferite forme, şi în nordul Transilvaniei şi în Vrancea, unde un „val" 
de ţesătură albă este aşternut de la uşa casei şi până la poartă, pe deasupra ei trecând sicriul; o 
altă pânză se aşează de la poarta bisericii şi până la uşa acesteia, apoi la poarta cimitirului; toate 
aceste pânze sunt împăturite după trecerea alaiului şi puse peste mort, unde stau până la 
îngropare; apoi sunt tăiate în bucăţi şi date de pomană copiilor, pentru a li se face câte o,, cămaşă 
de izbândă", ca protecţie magică împotriva bolilor şi a morţii; în general, pânza aceasta este ţesută 
din cânepă, care împreună cu sămânţa de cânepă şi „ păpuşile " de cânepă care se pun în sicriu au 
rolul de a împiedica, prin valenţele lor magice, posibilele tentative de revenire şi reîncarnare ca 
strigoi a mortului ( 4 . BOCŞE, p.353). în Bucovina, există obiceiul ca, la cele 12 sau 24 de opriri pe 
care le face alaiul funerar de acasă şi până la cimitir, năsălia cu sicriul mortului să treacă peste o 
pânză împachetată, numită punte, şi care simbolizează trecerea unei vămi; pânzele acestea se dau 
apoi de pomană unei femei; în Botoşani, se dau ca punţi şi ştergare, scoarţe etc. care au aparţinut 
mortului; înseamnă căsătorie norocoasă pentru cel care visează că este acoperit cu o pânză; dacă 
se visează că acoperă el pe altcineva înseamnă bunătate; dacă visează catifea, înseamnă că va fi 
omorât; cine se visează ţesând la o pânză înseamnă că va fi norocos după ce va depune o activitate 
intensă şi continuă - Suceava (NOTE, Băncescu). Serii simbolice: pânză-ou-Duminica învierii- 
slănină-tămâie-descântec; mort-pânzâ-colac-lumânare. 

PECETE v. SIGILIU. 

PELIN (Artemisia absinthum - DLRM,p.601) 

Plantă erbacee, cu frunze compuse, spintecate, albe-verzui, şi cu flori galbene; frunzele şi florile, 
foarte mirositoare şi cu gust amar, se întrebuinţează în medicină, precum şi la prepararea 
pelinului; latinii îl foloseau pentru potolirea setei atleţilor, iar băutura trecea drept tonică 
(CHEVALIER,lll,p.64). Mai este cunoscută o altă plantă înrudită cu pelinul, numită pelinariţă 
(Artemisia vulgaris), plantă erbacee, cu tulpina dreaptă, cu flori galbene, folosită în medicină 
pentru proprietăţile tonice pe care le posedă; pelinul, plantă căreia i se atribuie numeroase 
valenţe magice, ocupă o poziţie privilegiată: se poartă în sân şi în buzunare, se pune pe masă, în 
pat, printre haine ( 12 . GHINOIU,p.237-238). Reprezintă absolutul în ceea ce priveşte gustul amar, 
planta devenind sinonimă, în folclorul românesc, cu amărăciunea vieţii în general, dar mai ales cu 
tristeţea născută din dragostea neîmpărtăşită (EVSEEV,p.l53). în varianta următoare figurează 
motivul pelinului ca simbol al amărăciunii sufleteşti: „ Pelin beau, pelin mănânc,/Seara pe pelin mă 
culcl/Dimineaţa când mă scol,/Cu pelin verde mă spăl./Foaie verde mărăcine,/Şi-aoleo, frate 
peline,/Amărâtâ-i frunza-n tine,/Ca şi inimioara-n mine...!" (C ARAMAN, p.183). în mentalitatea 
tradiţională, pelinul este considerat că îndepărtează forţele malefice de la casa omului (CAPESIUS). 
La Rusalii, se pun la uşi şi ferestre crengi de tei, nuc, dar şi frunze de pelin, în speranţa că vor fi 
înlăturate forţele malefice, care ar putea lua mana vacilor; mai mult, pelinul este păstrat prin casă, 
cu deosebire în paturi, sub perne (PRESA). în unele zone, există obiceiul de a purta pelin în 
intervalul de timp care se scurge de la Rusalii şi până la Sânziene (24 iunie), în credinţa că rusaliile 
ar fi nişte zâne duşmănoase faţă de fete şi flăcăi; la Sânziene, aceste zâne ar intra din nou în 
împărăţia apelor, dar înainte de acest termen ele sunt în stare, la miezul nopţii, să fure mintea 

aceluia care le priveşte din întâmplare (GOLBAN,p.l29). De Rusalii, se pune pelin la icoane, la uşile 
şi la stâlpii casei, spre a o păzi de duhurile rele - Bacău (ICHIM, p.142). Este purtat ca buruiană de 
leac de către căluşarii bănăţeni, pentru că este „ plăcut miluitelor" (zânelor), fiind leacul cel mai 
bun pentru răul cauzat de ele (l.BÂRLEA, p.44). în Olt însă se crede că membrii cetei de căluşari îşi 
acoperă urechile cu pelin, ca să nu audă, şi ţin în gură frunze de pelin, ca să nu vorbească (PRESA). 
Ca să nu fie luaţi de rusalii (considerate un fel de iele), oamenii pun pelin prin casă - Vâlcea;laşi; se 
pune pelin la uşă, la ferestre, la icoane şi prin toate ungherele casei, pentru ca familia să fie păzită 
de rusalii - Ialomiţa; se pune pelin prin casă, pentru că puricii se adună pe frunzele acestei plante şi 
astfel se poate scăpa de ei - Muntenia;Dolj; în ziua de Rusalii, se pune pelin la brâu şi se poartă 
toată ziua, iar noaptea se pune la capul patului şi prin aşternuturi - Moldova; se pune pelin la brâu, 
ca să nu fie luaţi din căluş - Dolj; pelinul strâns în această zi este bun pentru a afuma cu el pe acei 
luaţi de diavol, demonizaţi - Galaţi; cel pe care îl doare capul, ca să-i treacă, să se afume cu pelin 
cules în Duminica Rusaliilor - Ialomiţa; în seara dinspre Duminica Rusaliilor, se pune pelin sub 
pernă, pentru ca, peste noapte, omul să nu fie luat de rusalii - laşi (2.GOROVEI,p.42;191;202;208). 
în Moldova, femeile se scoală înainte de răsăritul soarelui, se spală şi se îmbracă în veşminte 
curate, după care pleacă la cules de plante de leac, fiindcă mai târziu le chişcâ ielele şi nu mai sunt 
vindecătoare; dar mai smulg şi pelin, pe care îl pun în brâu, ca să le apere de iele; există însă 
obiceiul, tot în Moldova, ca pelin să se pună în orice băutură, cu excepţia apei, care apoi se bea 
contra ielelor sau Rusaliilor, iar fetele şi flăcăii, când se întâlnesc, în ziua de Rusalii, se lovesc 
reciproc cu frunze de pelin în acelaşi scop (2.MARIAN,II,p.346). Pentru cine se visează mâncând 
sau bând pelin înseamnă boală - Suceava (NOTE, Băncescu). Serie simbolică: pelin-Duminica 
(Rusaliilor). 

PENDULĂ v. CEASORNIC. 

PEPELEA 

Personaj imaginar din snoavele populare, care îşi ascunde isteţimea sub aparenţe de naivitate şi 
ignoranţă; are multe din trăsăturile lui Păcală (ŞĂINEANU,l,p.227). v. PĂCALĂ. 

PEPENE (Cucumis melo - pepene galben; Citrullus vulgaris - verde; DLRM,p.603) 

Când pepenii au floare multă, dar nu rodesc, se culeg flori într-o duminică dimineaţă, când preotul 
este în biserică, se pun într-o răscruce de drumuri şi se bat cu un băţ, după care se va vedea că 
pepenii rodesc - Suceava; pepenii furaţi se fac mari pe lumea cealaltă, iar hoţul este pus să-i urce 
pe un deal, din vârful căruia pepenii cad permanent înapoi - Tecuci; se crede că puii de barză nu 
pot să zboare până nu mănâncă mai întâi coajă de pepene - Muntenia (2.GOROVEI,p.46;55;97). Să 
nu se mănânce miezul din capacul pepenelui, după ce este tăiat, pentru că este semn de calicie, de 
sărăcie - Muntenia (NOTE,Antonescu). Cine visează pepene galben înseamnă că va câştiga o 
prietenie nouă şi benefică; dar dacă se visează mâncând pepene nu este bine, pentru că va avea 
parte de o întâmplare care îi va produce dezgust - Suceava (NOTE,Băncescu). Serie simbolică: 
floare(pepene)-duminică-răspântie. 

PERETE 

Fetele bat pereţii cu resteie de la jugul boilor, ori cu ţăruşi folosiţi la priponit caii, chemând astfel 
feciorii în şezătoare - Maramureş (BOGDAN,p.100). 

PERIE 

în seara de ajun a Bobotezei (5/6 ianuarie), sub mai multe farfurii se pun diferite obiecte, fiecare 
având altă semnificaţie; astfel, flăcăul care indică farfuria sub care se află o perie se crede că va lua 
de soţie o fată bătrână; se repetă de trei ori procedeul, pentru conturarea unui profil moral şi fizic 

mai complex al viitoarei soţii; dacă o fată indică blidul sub care se află perie înseamnă că va lua de 
soţ un bărbat urât, bătrân şi neghiob; în basme, peria aruncată în calea zmeilor de către erou se 
transformă într-o pădure de nepătruns (2. MARIAN,l,p.66;141). 

PERNĂ 

Când copiii mici nu stau cu capul pe pernă, înseamnă că ei nu vor trăi mult - Suceava; când se 
răstoarnă vraful de perne de pe pat este semn că are să se mărite fata din acea casă - Suceava; 
după ce a fost îmbrăcată, mireasa este aşezată pe o pernă, pentru ca să-i fie moale de-a lungul 
întregii căsnicii - Suceava; când bolnavul nu mai stă cu capul pe pernă, este semn că el se va sfârşi 
în curând - Tecuci; cine doarme pe perna, pe care a murit un om, îl va visa pe cel decedat - 
Suceava; perna mortului se umple cu flori culese de femei - Tecuci (2.GOROVEI,p.l45;149;151; 
173;191;254). După ce mireasa este îmbrăcată, pieptănată şi i s-a prins şi salba de gât, socrul mic 
(tatăl miresei) sau, în lipsa acestuia, un frate sau vornicelul o ia şi o aşează după masă, pe o pernă, 
pentru ca viaţa ei să fie uşoară şi plăcută ca perna cea moale, dar şi pentru a se odihni; în unele 
părţi, locul pernei este luat de două scoarţe împăturite - Suceava ( 3 . MARIAN,l,p. 214). 

PESCĂRUŞ (Stema - DLRM,p.608) 

Gen de păsări acvatice, cu picioarele palmate şi plisc încovoiat la vârf, care se hrănesc de obicei cu 
peşte (ŞĂINEANU,IV,p.l73). I se atribuie valenţe magice deosebite, pentru că îşi ascunde cu multă 
grijă ouăle; se crede că face acest lucru, deoarece ele sunt fermecate şi dau puterea de a ghici 
viitorul aceluia care le găseşte; cine vrea să nu îmbătrânească trebuie să vâneze nouă pescăruşi şi 
să-i mănânce în ziua naşterii sale - Bucovina; cine are dureri de cap trebuie să prindă un pescăruş, 
să-l taie şi să pună la cap carnea lui, caldă încă, şi îi va trece durerea - Bucovina (2.GOROVEI, 
p.l7;42; COMANJI, p.102). 

PEŞTE 

Una dintre cele mai surprinzătoare constatări ale cercetării tradiţiilor româneşti constă în 
concluzia că vieţuitoarele de apă ocupă un loc şi o pondere extrem de reduse, contrar bogăţiei şi 
diversităţii faunei ţării; în universul culturii orale, peştele reprezintă o categorie uniformă, 
nediferenţiată; faptele şi puterile atribuite peştilor nu impresionează, iar implicaţiile simbolice ale 
acestor vieţuitoare sunt departe de varietatea şi complexitatea cu care ne-au obişnuit alte 
reprezentări, singura fiinţă a apelor, cu adevărat pertinentă în plan simbolic, fiind un mamifer şi 
anume vidra; cel mai adesea, peştele este invocat în ipostaza sa fabuloasă, de suport al lumii; 
astfel, pământul stă pe unul sau patru peşti gigantici, numiţi începător , Ascultător , Arătător şi 
Somnoros , care susţin lumea, conduc soarele şi luna pe cer, dezleagă apele şi provoacă, prin 
mişcările lor neaşteptate, cutremurele; acest aspect conotează două ipostaze majore (sprijin al 
lumii şi animal sacrificial), care însă, prin caracterul lui incert şi prin frecvenţa redusă, nu conduc la 
considerarea peştelui ca o reprezentare cosmogonică deplină; unele legende afirmă că aripile 
peştelui sunt în fapt acele bradului, corpul lui agil este făcut din trupul unei râme, solzii provin de 
la un voinic împlătoşat, care s-a metamorfozat în vieţuitoare de apă; mai des invocată, cu 
deosebire în cântecul bătrânesc, este mreana, ca reprezentare a fetei curate, care, ca să nu cadă în 
mâna turcilor, sau ca să nu comită incestul, aceasta se aruncă în mare şi se transformă într-o 
mreană, mediind astfel între universul uman şi cel divin (COMAN,p.l96;203-205). Conform unei 
legende, în tot timpul Postului Paştelui nu se mănâncă peşte, pentru că ar fi spurcat, cu excepţia 
zilelor de Blagoveştenii (Buna-Vestire, 25 martie) şi Duminica Floriilor - Suceava; dacă peştii, când 
cerul este senin, sar peste apă, sau plutesc la suprafaţa apei, de li se văd ieşite din apă spinările, 
este semn că va ploua - Suceava (2.MARIAN,l,p.86;265). Se crede că atunci când se cutremură 
scoarţa terestră înseamnă că bat din cozi cei doi peşti pe care se sprijină Pământul, sau se întoarce 
pe partea cealaltă peştele pe care este aşezată Terra - Suceava; în ziua de Paşte, se consumă mai 

întâi peşte prins în sâmbăta din ajun, pentru ca, peste an, oamenii să se mişte uşor - Bihor; sau, 
pur şi simplu, trebuie să se mănânce la început peşte, ca oamenii să fie iuţi peste vară - Argeş; în 
Duminica Paştelui, este bine să se mănânce mai întâi peşte, apoi alte bucate, pentru ca oamenii să 
fie vioi ca peştii peste tot anul; se consumă mai întâi peşte sau carne de pasăre şi în ziua de 
Crăciun (25 decembrie), pentru ca să fie vioi ca peştele şi uşori ca pasărea; în acest scop, copiii 
usucă în hornul vetrei peşte mărunt şi îl mănâncă în ziua de Crăciun - Suceava; cine, în Duminica 
Paştelui, rosteşt e „peşte prind", ca replică la mărturisirea preotului „Hristos a înviat", acela va 
prinde, peste vară, mult peşte, dar comite, în acest caz, şi un mare păcat - laşi; cine mănâncă peşte 
în zi de vineri îi va curge sânge din nas în timpul verii - Tecuci; femeile care mănâncă peşte crud vor 
da naştere la copii sprinteni - Tecuci; femeile însărcinate să nu mănânce peşti şi melci, pentru că 
vor da naştere unor copii cu salivă şi mucozităţi abundente - Vâlcea; femeia însărcinată să nu 
mănânce cap de peşte, pentru că noul născut nu îi va vorbi aşa curând - Galaţi; să nu se dea peşte 
copiilor mici înainte de a începe să vorbească, pentru că rămân muţi - Bucovina; este bine ca 
bolnavii de friguri să ia un peşte mic, găsit în măruntaiele altuia mai mare, să-l usuce, apoi să-l 
piseze şi să bea praful obţinut, pentru a se vindeca - Bucovina; acelaşi efect s-ar obţine şi cu 
peştele mic scos dintr-o ştiucă - Neamţ; se crede că nu este bine să se arunce apa în care au fost 
spălaţi peştii, preparaţi pentru consum, în calea vitelor, pentru că acestea pot deveni sterpe - 
Bucovina; pentru a se realiza mai lesne monta, vacilor li se pune în tărâţe un peştişor viu - 
Bucovina; pictat pe firmele unor localuri (hanuri, birturi), sculptat pe porţile gospodăriilor şi pe 
troiţe, imprimat în stucatura frontoanelor caselor şi pe talerele de ceramică din centrele Oboga 
(Olt) şi Horezu (Vâlcea), amplasat pe diverse recipiente, ustensile şi unelte sau confecţionat din 
tablă sau lemn şi montat, cu rol de giruetă, la coama caselor şi pe prăjini înalte ridicate lângă 
morile de vânt, imaginea peştelui este des întâlnită în Vâlcea, Dolj, Olt, Ialomiţa, Tecuci, Constanţa 
şi Tulcea; când peştii sar din apă după insecte înseamnă că va fi cald - Vaslui; cine visează peşte 
mărunt înseamnă că va avea noroc, iar cel ce se visează că prinde peşte mare va avea parte de o 
deosebită silă - Vaslui; apărut în vis, peştele semnifică ploaie - Tecuci;Suceava; sau ger - Bucovina 
( 2 . GOROVEI, p.ll;93;135;157;161;184;192;245;254;262;263;285;288; NOTE,Antonescu). La masa 
de Anul Nou, se mănâncă puţin peşte, pentru ca anul care vine să lunece uşor, cum lunecă peştele 
prin apă (PRESA). Se crede că pruncii, care mănâncă peşte înainte de a vorbi, rămân muţi - 
Maramureş (BOGDAN,p.125). Peştele este reprezentant al mării, ca element originar al vieţii, dar 
în acelaşi timp el are şi o puternică încărcătură simbolică adjudecată pe filieră creştină 
(ZAHACINSCHI,p.41). în ornamentica tradiţională românească (a se vedea ceramica pe care este 
desenat peştele, anturat de x-uri, vârtejuri solare, pătrate etc.), peştele aparţine contextual mai 
repede cultului solar, decât unui cult creştin din primele secole de după lisus (PETRESCU,p.27). La 
25 martie, de Blagoveştenii (Bunavestire), este obiceiul să se consume peşte, pentru ca oamenii să 
fie sănătoşi tot anul - Braşov; cine visează peşte în cantitate mare va avea parte de un câştig 
îndestulător, dar visarea peştelui de mari dimensiuni înseamnă clevetiri; cine visează că mănâncă 
peşte fiert va avea parte de o pagubă, iar cine visează că mănâncă sardele se va îmbolnăvi peste 
patru zile de friguri şi va zăcea mult timp bolnav; urmează un timp destul de amestecat ca 
sentimente pentru cine visează că vede sau că mănâncă peşte de mare; cine visează icre roşii va 
avea parte de boală cu vomismente, iar cine visează că prinde peşte cu undiţa să fie atent să nu fie 
înşelat - Suceava (NOTE,Băncescu). 

Faraonii (femeile-peşti) locuiesc în mare, sunt jumătate femei, jumătate peşti; ele stau întreaga 
săptămână, cât timp marea se frământă, ascunse pe fundul ei, iar sâmbăta, când şi marea se 
odihneşte, ies la suprafaţa apei; în acel loc, apare o dungă roşie, una galbenă şi una albastră, 
femeile-peşti se ţin de mână şi cântă atât de frumos, încât cine le aude rămâne fermecat, îşi pierde 
raţiunea şi se îneacă; dar, dacă este om drept şi cu frica lui Dumnezeu, ţine minte cântecele auzite 
şi le aduce pe pământ, de unde le învaţă toată lumea; rareori ele ies la malul mării, aceasta 
petrecându-se doar primăvara, când este cald, atunci rânduindu-se pe mal şi pe stânci şi jucându- 

se cu şiraguri de mărgele şi cu tot felul de preţiozităţi ale mării; ele nu doresc să fie văzute de ochi 
de pământean şi de aceea, când simt că se apropie vreun muritor, se aruncă în valuri, lăsând pe 
maluri scoici, ghiocuri şi pietre de toată frumuseţea (OLINESCU,p.430-431). 

PIATRĂ 

Unui copil nu i se întăreşte moalele capului, până nu va putea să rostească vorba piatră - 
Muntenia; când cineva se duce la tribunal, este bine să-şi pună în traistă o pietricică - Galaţi; cei 
care intenţionează să jure strâmb în vreo pricină este bine să pună o piatră în sân, crezându-se că 
astfel urmările jurământului vor cădea asupra pietrei şi nu asupra lor - Suceava; ca să fie găsită vita 
pierdută, se pune o piatră într-o cizmă, căreia i se leagă apoi carâmbii, ca vita să fie ferită de 
animalele de pradă până va fi găsită - Galaţi; să ţină o pietricică în gură, sub limbă, ca să-i meargă 
bine, cel ce intră într-un oraş sau într-un loc unde nu a mai fost niciodată - Muntenia;Suceava; în 
cazul că o familie rivală trebuie să se mute în casă nouă, i se pune, în cele patru colţuri ale 
construcţiei, câte o piatră, pentru ca starea acesteia să nu sporească, aşa cum nu sporeşte nici 
piatra - Muntenia; cine aude pentru prima oară tunetul, primăvara, să ia o piatră şi să se bată uşor 
cu ea în frunte, ca să nu mai aibă dureri de cap peste tot anul - Bihor;Tecuci;Suceava; ca să nu mai 
fure cioara bobocii de raţă, se pune un bolovan pe cuptor - Suceava; când vaca mulsă dă lapte cu 
sânge, poate fi vindecată, dacă se mulge în continuare printr-o pietricică găurită - Tecuci; în 
noaptea spre ziua de Crăciun (24/25 decembrie), să se arunce cu pietre în coroanele pomilor din 
grădină, în credinţa că ei vor da rod mai bogat în anul următor - Moldova; va rodi mai curând nucul 
care răsare din nucile de sămânţă sub care a fost pusă o piatră - Suceava; când prăşesc la câmp, 
uneori ţăranii găsesc silexuri lamelare, semănând cu vârfurile de săgeţi, pe care ei le consideră ca 
fiind resturi ale unor trăsnete căzute pe acolo - Tecuci (2. GOROVEI, p.20;36;41-42;94;116-117; 
171,206;232-233;247;257; NOTE, Antonescu). Dacă se întâmplă ca un mort să fie născut în aceeaşi 
lună şi în aceeaşi zi cu un frate al său, i se pun în ochi, nas, gură şi urechi mei şi pietricele, ca să nu 
se facă strigoi, iar după îngropare se trage cu o puşcă peste mormântul lui, ca să nu se ivească vreo 
ceartă între cei doi fraţi pe lumea cealaltă - Muntenia ( 3 . MARIAN,III,p.57). Piatra este semn că nici 
în noul an fata nu se va căsători, când este nimerită sub strachina unde a fost pus acest obiect la 
obiceiul de aflat destinul numit Vergelul, şi care se practică în noaptea sau a doua zi dimineaţa de 
Anul Nou - Banat;Transilvania; când cineva doreşte ca vaca lui să dea lapte mai mult, se pune în 
oala de muls o pietricică găurită, considerând că va avea de la vaca lui atâta lapte cât alţii de la 
patru vaci - Sălaj (PRESA). Când tună, se obişnuieşte să se ia în mână o piatră sau un fier şi să se 
lovească uşor cu el în cap, considerându-se că astfel capul omului devine tare ca piatra sau ca 
fierul - Caraş-Severin (LĂPUŞTE,p.90). Când pietrele şi în special marmura şi zidurile năduşesc este 
semn că vremea va deveni ploioasă cu vânt puternic - Bucovina (2.MARIAN,l,p.86). în cadrul 
şezătorilor organizate toamna, fetele aduc cu gura pietricele pe care le fierb într-o oală, zicând: 

„Ce fierb în oală?/Fierb năravurile,/Ca să vie feciorii în şezătoare!"-, când, la scăldat, intră apă în 
urechile copiilor, aceştia iau două pietre mai late din râu, le pun la urechi şi, stând cu spatele spre 
vale, rostesc: „ Măi Ioane, Sântioane,/Scoate-mi apa din urechi/Ţi-oi da carne cu curechil", după 
care aruncă pietrele în apă; sau se rosteşte: Huhurez, huhurez,/Scoate apa din urechi/Cu un 
mai/Cu cuţitu' Iu' Miail", timp în care se sare de pe un picior pe altul, aplecând capul când pe 
umărul stâng, când pe cel drept; apoi se scuipă pe lespezile de piatră şi se aruncă peste cap în apă; 
dacă, la căderea pietrelor în apă, nu sar stropi, înseamnă că „îneci pe dracu'", ceea ce semnifică 
inutilitatea cântecului spus, pentru că apa nu va ieşi din urechi - Maramureş (BOGDAN,p.53-55; 
100). în Oltenia, se obişnuieşte să se aşeze, sub capul celui decedat, 9 pietricele de mărimea 
alunelor, în grămăjoare de trei pietricele; unii locuitori, din Dolj şi Vâlcea, aleg 6 pietricele albe şi 3 
cenuşii; tot în Vâlcea, se obişnuieşte să se pună sub capul mortului tot 9 pietricele, fără să se 
urmărească o culoare anume, însă însoţite cu o bucăţică de marmură albă şi de săpunul folosit la 
scăldat; în Olt şi Argeş, rudele decedatului aruncă în mormânt mai întâi un număr de pietricele şi 

apoi o mână de pământ, precum şi monede; pietricelele sunt astfel alese încât să fie în majoritatea 
lor albe; în Mehedinţi, sub capul mortului se pun două perniţe suprapuse: în prima se pune iarbă 
verde, simbol al nemuririi; în cea de-a doua, aşezată deasupra, se pun 9 muguri de copac (3 de 
plop, 3 de salcie şi 3 de fag), 9 pietricele, un pieptene, o oglindă şi puţină lână; prezenţa lânii 
aminteşte de viaţa pastorală, iar mugurii arborilor neroditori (plop, salcie, fag) au semnificaţia ne- 
rodirii, în sensul că mortul să nu mai dea „roade", adică să nu mai atragă după sine şi alţi membri 
din cadrul comunităţii sale; folosirea pietricelelor albe, negre sau cenuşii, aşezate sub capul 
defunctului, aruncate peste sicriu sau aşezate în olcuţe speciale în mormânt este legată de viaţa 
mortului, trăită de el cu „zile albe", zile intermediare sau „zile negre", constituind, pentru dalbul de 
pribeag, din partea celor rămaşi în viaţă, un fel de certificat de înmormântare, de calificare a vieţii 
lui trăite pe pământ pentru „Marea Trecere" spre nemurire; explicaţia pietricelelor puse în 
mormânt poate fi găsită în Pliniu cel Bătrân, care afirmă: „Deşertăciunea omenească, meşteră să 
se înşele pe ea însăşi, socoteşte în felul tracilor, care pun în urnă pietre de culori diferite, după 
cum o zi este bună sau rea, iar în ziua morţii le numără şi astfel îl judecă pe fiecare"; Phylarchos, 
istoric din sec. al lll-lea Î.Ch., scrie: „Sciţii, înainte de a se culca, îşi aduc tolba şi, dacă s-a întâmplat 
că au petrecut ziua aceea fără supărări, aruncă în tolbă o pietricică albă, iar, dacă au avut necazuri, 
una neagră; când cineva moare, i se ia tolba şi i se numără pietricelele; dacă înăuntru găsesc mai 
multe pietricele albe, îl socotesc fericit pe răposat"; de altfel, Menandru ne aminteşte că „ziua 
bună se numeşte albă"; în completarea informaţiilor etnografice, vin şi informaţiile obţinute din 
săpăturile arheologice efectuate în Oltenia, unde s-au descoperit, în mormintele neolitice, 
pietricele amestecate cu nisip, aşezate în vase speciale, dar explicaţia dată de mentalitatea 
tradiţională ţine de sfera magicului: „aşa trebuie făcut, să nu se facă mortul strigoi", ceea ce 
înseamnă că înţelesul originar s-a pierdut (PRESA). O semnificaţie aparte o au cele 9 pietre găurite, 
aflate în râuri, în locuri de „unde se adapă curcubeul", care sunt puse sub capul mortului sau în 
gură, urechi şi nas, obturând orificiile pe unde ar putea să iasă sufletul şi să se facă strigoi; ele sunt 
înlocuite uneori cu bucăţele de marmură; au semnificaţia efectului magic legat de locul de 
provenienţă (de la „piciorul" curcubeului, simbol cosmic al vieţii şi al regenerării, prin triumful 
soarelui), dar sunt explicitate şi prin credinţa ancestrală în puterea elementelor primare, cum ar fi 
pământul, piatra, metalul - Banat;Ţara Oaşului (4.BOCŞE,p.354). Cât timp se sapă groapa, unul din 
gropari, cu un ciocan de zidărie sapă apăsat semnul crucii pe lespedea mormântului sau pe o 
piatră de râu cu o suprafaţă mai plată; după înmormântare, această piatră este aşezată în faţa 
crucii şi pe ea se aprind lumânările şi tămâia timp de 40 de zile, după care ea este mutată în 
spatele crucii; tot de această piatră se sparge şi oala din care li se toarnă apă groparilor să se spele 
şi să spele şi uneltele folosite la săpat; este ştiut că unele sate bănăţene au fost mutate de pe 
amplasamentul lor, „trase" la drum sau la vale cu ocazia preconizatei vizite a lui Franz losif, şi cu 
această ocazie au fost mutate şi cimitirele, dar pietrele de la morminte, golite de semnificaţia lor 
iniţială, au fost folosite la ridicarea împrejmuirilor actualelor gospodării şi pot fi întâlnite şi azi în 
gardurile de piatră care mai există, de pildă, la Borlova (3.ANTONESCU,p.277). înseamnă eliberare 
de un necaz, pentru cine visează vas de piatră; dar înseamnă vorbe grele de la duşmani pentru 
cine se visează că este lovit de pietre; păreri de rău, supărare şi lacrimi va aduce celui care visează 
că primeşte pietre scumpe; oboseală fără folos celui care visează că adună pietre scumpe; va 
pierde câştigul cel care se visează tocmind pietre scumpe, dar necumpărându-le; va fi lipsit de un 
lucru trebuitor cine visează că a pierdut piatra dintr-un inel; vesteşte bogăţie sau căsătorie cui 
visează că a găsit pietre scumpe; înseamnă onoare, cinste, demnitate, dar în spatele lor ură şi 
invidie pentru cel care visează că poartă o bijuterie cu mărgăritar - Suceava (NOTE,Băncescu). Serii 
simbolice: piatră-primăvarâ-tunet-frunte; piatrâ-mei; piatră-pământ-monedă; iarbă-plop-salcie- 
fag-9-pieptene-oglindă-lânâ. 

PIEPTENE (A SE PIEPTĂNA) 

Se fac bube sau crăpături pe limbă, dacă se bagă pieptenele în gură, sau dacă se ating buzele cu el, 
sau măcar dacă se dă pe la nas cu mâna care a ţinut un pieptene - Muntenia; Vâlcea;Tecuci; 
Suceava; i se face pielea feţei aspră cui umblă cu pieptenele, nu se spală pe mâini şi apoi pune 
mâinile pe faţă - Teleorman; dacă îi cade pieptenul cuiva, când se piaptănă, înseamnă că: vine în 
casă un oaspete rar, dacă pieptenul cu dinţi rari cade jos; vine un oaspete obişnuit de-al casei, 
când cade pieptenul cu dinţii deşi - Suceava; i se va întâmpla un necaz celui care, pieptănându-se, 
îi cade din mână pieptenele, dar, dacă îl şterge imediat pe o pânză, nu se va întâmpla nimic - 
Botoşani; în zi de Paşte să nu se pieptene părul, fiindcă apoi cade - Ţara Oltului; se crede că acela 
care umblă cu pieptenele în ziua Sfântului Apostol Andrei (30 noiembrie) va fi mâncat de lupi, din 
care cauză femeile se feresc, în această zi, nu doar să pună mâna pe pieptene, dar chiar să-i 
rostească şi numele - Botoşani; femeile nu se piaptănă în ziua Sfântului Andrei, pentru că pădurea 
este a fiarelor sălbatice - laşi; soţul unui mort nu trebuie să se pieptene o săptămână, pentru că 
altfel moare şi el - Muntenia; se crede că, dacă a furat cineva un pieptene şi moare, apoi trupul lui 
se umple imediat de păduchi - Suceava; în caz că la păşunat se pierde o vacă, se iau doi piepteni de 
pieptănat inul sau cânepa şi se pun cu dinţii unul într-altul, pentru ca tot aşa să stea şi gurile lupilor 
la vederea vacii, până aceasta este găsită - Muntenia; se încleştează pieptenii de cânepă unii în 
alţii, ca şi gura lupului să nu se poată deschide şi să apuce vita sau oaia - Ţara Oltului (2.GOROVEI, 
p. 28;127;143;176;194;247;GOLOPENŢIA,p.llO;136). Dacă strigoaicele au luat laptele de la vreo 
vacă, femeile caută o ragilă (unealtă formată dintr-o scândură în care sunt înfipţi dinţi de fier, prin 
care se trage cânepa sau inul meliţat, pentru ca să se cureţe de puzderii şi de câlţi - ŞĂINEANU,IV, 
p.327), scot un dinte din ea, îl bat în fundul doniţei în care este muls laptele, apoi mulg vaca şi 
„bat" cu puţin din laptele rămas după strecurare ugerul vacii, atingând ugerul cu vârful dintelui şi 
atunci cea care a luat mana animalului nu mai poate sta locului, o apucă un fel de mâncărime în 
tot trupul, nu mai poate dormi, lucra şi mânca, încât trebuie să întoarcă mana, pentru că altfel 
moare - Neamţ (2. MARIAN,II,p.266-270). în seara de ajun a Bobotezei (5/6 ianuarie), sub mai 
multe farfurii se pun diferite obiecte, fiecare având altă semnificaţie; astfel, se crede că flăcăul 
care indică farfuria sub care se află un pieptene va lua de soţie o fată bogată cu dinţii răriţi; se 
repetă de trei ori procedeul, pentru conturarea unui profil moral şi fizic mai complex al viitoarei 
soţii; mai nuanţată este interpretarea prezenţei pieptenului în Mureş şi Bucovina, unde semnifică 
om colţat, cu gura mare, dar poate însemna şi văduv sau atât de încrezut încât tinerii nu se vor 
putea căsători, ultima credinţă privindu-i în special pe flăcăi (2.MARIAN,l,p.66;141). Pieptenele nu 
este un semn prea bun, când este nimerit de către o fată sub strachina unde a fost pus acest 
obiect la obiceiul de aflat destinul, numit Vergelul, şi care se practică în noaptea sau a doua zi 
dimineaţa de Anul Nou, deoarece înseamnă că viitorul soţ al fetei va fi un bărbat cam colţos şi va 
veni de peste o pădure - Banat;Transilvania; când se spală în ziua de Crăciun, fetele pun apoi 
pieptenele şi săpunul sub pernă, ca să-şi viseze ursitul (PRESA). Mai ales copiilor li se spune să nu-şi 
bage pieptenele în gură, pentru că li se înnegresc dinţii; pieptenul pus sub un blid, în jocurile 
practicate la şezători, ascunzându-se şi alte obiecte sub diferite vase, şi indicat de către o fată 
înseamnă că va lua un bărbat cu dinţii mari - Maramureş (BOGDAN,p.100; 121). Şi în Ţara 
Lăpuşului, la jocurile din ajun de An Nou, indicarea vasului sub care se află un pieptene înseamnă 
tot bărbat cu dinţi mari (2.LATIŞ,p.97). Pieptenele şi săpunul folosite la toaleta unui mort nu se mai 
întrebuinţează şi se aruncă într-un râu - Sibiu; sau se îngroapă împreună cu mortul, punându-se în 
sicriu, sub perniţa celui decedat - Muntenia; sau se dau de pomană celui care a spălat cadavrul - 
Suceava (3.MARIAN,III, p.43). 

PIAŢĂ v. TÂRG. 

PIAZĂ-REA 

Este un duh rău, al nenorocului, care se întrupează într-un om, un câine negru sau găină care cântă 
cocoşeşte; şi oamenii însemnaţi sunt consideraţi a fi tot piază-rea, aducători de ghinion, cum ar fi 
spânii, oamenii cu părul roşu, pociţii, ologii etc.; se crede că duhul cel rău îşi poate îndeplini 
menirea lui mai uşor sub forma unor persoane care au mai multă trecere în faţa oamenilor (preoţi, 
călugări, babe etc.), decât dacă s-ar arăta sub forma lui proprie; de aici şi practicile de anihilare a 
efectelor negative: cine se întâlneşte cu un preot trebuie să traverseze drumul de-a curmezişul, 
sau să se facă trei paşi înapoi, sau să se scuipe de trei ori peste umăr, să se arunce în urma lui cu 
ţărână, fân, paie, beţe, pietre, ace etc. (PRESA). 

PICIOR 

Piciorul, ca parte componentă a trupului uman, având şi încărcătură falică, este implicat în actele 
de magie erotică, bazată pe folosirea urmelor lăsate de paşii omului iubit sau pe manipularea 
pieselor de încălţăminte; urmele sunt dezgropate şi puse să se usuce într-un vas, ca să se usuce de 
dor şi fiinţa celui vrăjit; călcatul pe picior este un simbol al apropierii corporale, pentru că s-a uitat 
sensul falie al piciorului; el este prezent la toate nunţile, fiind asociat cu ideea de dominare din 
partea unuia dintre cei doi tineri; dar dansurile şi jocurile în care abundă săriturile şi bătăile cu 
piciorul în pământ au funcţia de a stimula fertilitatea solului şi fecunditatea oamenilor, conform 
versurilor: „Unde hora se-nvârteşte,/Dedesubt pământul creşte!"-, „Tot pe loc, pe loc, pe loc,/Să 
răsară busuioc" (EVSEEV,p.31-34). Când se merge cu picioarele înapoi, se spune că atunci Maica 
Domnului plânge, iar diavolul râde - Botoşani; sau moare unul din părinţii celui care merge cu 
picioarele îndărăt - Muntenia;Suceava;Botoşani; când, după naştere, femeia se duce pentru prima 
dată să aducă apă de la vreo fântână, să-şi toarne puţină apă pe piciorul drept, de la gleznă în sus, 
ca să nu-i piară laptele din sân - Vâlcea; în scăldătoarea unui copil nebotezat mai întâi îşi spală 
picioarele moaşa, ca pruncul să umble curând şi să fie iute la mers - Muntenia; copilul mic, luat în 
braţe de către mama sa, nu este bine să fie apoi pus la picioare, pentru că toată viaţa lui va sta la 
picioarele altuia - Moldova; să nu se sărute copilul, când este mic, la călcâie, pentru că, atunci când 
va fi matur, nu va mai asculta de părinţi - Suceava; pentru ca un copil mic să meargă mai repede, 
este bine ca mama lui să se spele pe picioare de la genunchi în jos - Suceava; când copilul desfăşat 
stă cu picioarele ridicate, sau se uită printre picioarele sale la alt prunc, este semn că mama lui va 
mai face şi alţi copii - Muntenia; nici în joacă să nu se dea cu palma peste tălpile copilului, pentru 
că nu mai creşte - Muntenia; nu se gâdilă copilul în talpa piciorului, deoarece nu mai creşte - 
Suceava; în Duminica învierii Domnului (Pastele), la coborârea din pat, să nu se calce direct pe 
duşumeaua sau pe pământul gol, ci pe ceva aşternut jos, ca să nu-i usture tălpile, peste vară, pe 
oameni - Suceava; mâncărimea în talpă înseamnă joc, dans - laşi; îşi şterge norocul cel care, după 
ce s-a spălat, îşi şterge şi picioarele - Galaţi; să nu se umble cu un picior desculţ şi cu celălalt 
încălţat, fiindcă moare cineva din casă - Dolj; Muntenia;Galaţi; nu este bine ca omul să umble cu 
un picior desculţ, pentru că, după câţi paşi a făcut, tot aţâţi ani va rămâne văduv - Argeş; sau 
pentru că va umbla şi în viaţă fără pereche, adică ori rămâne văduv, ori nu se mai poate însura - 
Suceava; să nu se meargă cu un picior încălţat şi cu celălalt descălţat, pentru că acela va umbla 
mult până se va însura - Vâlcea;Suceava; trage a văduvie cel care, însurat fiind, merge cu un picior 
încălţat şi cu celălalt desculţ - laşi; să nu se treacă peste piciorul cuiva, că moare mama celui care o 
face; pentru a nu se întâmpla o atare nenorocire, este indicat să se treacă înapoi peste piciorul 
păşit - Gorj; să nu se treacă peste piciorul cuiva, pentru că acela va cădea la hora de la nunta celui 
care l-a păşit - Dolj; dacă, în fugă, cineva trece peste picioarele cuiva, este obligat să-l treacă 
înapoi, pentru că altfel îi va merge rău celui păşit - Muntenia;Galaţi; să nu se legene picioarele, 
când se stă la masă, pentru că se crede că este legănat diavolul - Muntenia;Suceava; să nu se 
legene deloc picioarele, când cineva stă pe scaun, pentru că leagănă pe diavol - Muntenia;Suceava; 
să nu se plece la drum făcând primul pas cu piciorul stâng - Muntenia;Botoşani; când se trece într- 

o ţară străină, unde nu a mai fost niciodată, cel care călătoreşte să o facă întâi cu piciorul drept, ca 
să-i meargă bine - Muntenia; dacă i se bate cuiva tendonul de la pulpa piciorului stâng, este semn 
că va avea un nou prieten - Suceava; când cineva, intrând sau ieşind de undeva, îşi târâie 
picioarele, este semn că după el urmează şi alţii - Suceava; cine târâie picioarele la intrarea într-o 
prăvălie înseamnă că aduce clienţi, iar cine le târâie la plecare înseamnă că ia din muşterii - 
Botoşani; ca să se mărite, o fată este bine să tragă cu piciorul covorul pe care stă o mireasă - 
Suceava; ca femeia să-şi domine soţul în căsnicie, este indicat ca, la momentul nunţii, când mirii şi 
naşii joacă „Isaia dănţuieşte", mireasa să-l calce pe talpa piciorului pe mire, ca el să se teamă de 
soţia lui - Bihor;Muntenia;Moldova;Suceava; tot în acest moment al cununiei, dacă mireasa îşi 
târşâie piciorul, până într-un an se vor mărita toate fetele care sunt în biserică în acea clipă - 
Moldova; femeia să se păzească să-i vadă bărbatul piciorul până la genunchi, pentru că nu o va mai 
iubi - Muntenia; este rău să se prefacă cineva că merge şchiop - Galaţi; când pulpa piciorului 
prinde a avea un tremur nejustificat, este semn că va muri cineva dintre neamuri - Suceava; dacă 
un animal domestic (câine, pisică, purcel etc.) şchioapătă, trebuie să se azvârle cu ceva în el şi apoi 
să se pună mâna, cu care s-a azvârlit, sub talpa piciorului şchiop şi îi va trece infirmitatea de 
moment-Tecuci (2.GOROVEI,p.35-36;59;62;70;129;142-143;146;163; 165;170;173; 193;213;229- 
230;249;NOTE,Antonescu). în lunea de după Duminica Mare (a Rusaliilor), cete de copii umblă din 
casă în casă şi gazdele îi spală pe picioare, în credinţa că astfel nu le vor mai crăpa tălpile peste 
vară; astăzi, spălatul picioarelor se practică şi bărbaţilor şi femeilor - Teleorman (CRISTEA,p.51). 
Aduce noroc pasul făcut cu piciorul drept, la ieşirea din casă; ieşirea cu piciorul stâng din casă 
poate să însemne că drumul ce urmează a fi făcut sau scopul pentru care se face nu va fi realizat 
sau poate aduce neplăceri; să se calce pe podea cu piciorul drept la scularea din pat; când se intră 
într-o casă în care se urzeşte, să se ridice un picior cât mai sus şi să se rostească „Să fie rostul 
mare!", pentru ca să nu se încurce firele în timpul ţesutului; tinerii necăsătoriţi să nu fie măsuraţi 
peste picioare, pentru că nu se mai însoară - Maramureş;Muntenia;Suceava (BOGDAN,p.102-103; 
NOTE,Antonescu;Băncescu). Cine visează că stă drept în picioare înseamnă că va călători în 
străinătate; va scăpa de griji cel care visează că îşi spală sau spală picioarele cuiva; dacă va visa că i 
se taie picioarele să se aştepte la ce este mai rău şi să nu pornească în nici o călătorie; este 
întristare în familie pentru cine visează că îşi pierde un picior şi este prevestire rea pentru cel care 
se visează desculţ - Bucovina (NOTE, Băncescu). 

PIELE 

Pielea de cerb sau de bour, care înveleşte fabuloasa locuinţă a mirilor, are rolul de a îndepărta 
orice maladie de trupul tinerilor; învelirea omului într-o piele de animal, cum este cerbuţul şi 
atâtea măşti animaliere din cadrul obiceiurilor de urare şi colindat la Anul Nou, are rolul de a 
proteja familia, casa, vitele şi câmpul de forţele malefice; dar dormitul, în timpul nopţii, într-o piele 
de oaie sau de berbec, de culoare neagră, obţinută prin sacrificarea animalului înainte de culcare, 
declanşează visuri profetice, culoarea neagră indicând legătura cu infernul (BUHOCIU,p.117-118). 
Pe bucata de piele rămasă după confecţionarea unei perechi de opinci, se face semnul crucii, 
fiindcă apoi îşi face dracul opinci din ea - Vâlcea; se afumă în casă cu piele găsită, ca să se scape de 
gândaci - Suceava (2.GOROVEI,p.78;101). 

PIERSICĂ (fruct de Prunus persica sau Amygdalus persica - DLRM,p.615) 

Cine visează că mănâncă piersici înseamnă câştig - Suceava (NOTE, Băncescu). 

PIFTIE 

în dimineaţa Anului Nou sau în Vinerea Mare, femeile măritate, după ce au măturat prin casă, se 
apucă să prepare piftie (răcituri), în credinţa că trupul le va fi fraged şi gras, în decursul anului, ca 
piftia - Muntenia (2.MARIAN,l,p.lll;2.GOROVEI,p.62). 

PIPĂ 

Pipa (luleaua), ca şi tutunul, este o născocire diavolească; drăcoaica Pafa sau Pâca are doi fii, care, 
după ce au făcut tutunul, au zămislit şi o ulcicuţă din lut, în care să se pună şi să se ardă buruiana 
cea drăcească; dar, în loc de toartă, i-au pus o ţeavă din soc, înadins ca fumul să nu iasă doar pe 
deasupra, ci şi prin ţeavă, pentru ca oamenii, care vor să o pomenească pe Pafa, să poată trage 
fumul şi în piept şi apoi să-l elibereze pe gură şi pe nas; de atunci, buruiana dracului, pusă în pipă 
sau în lulea, aprinsă şi introdusă între buze şi între dinţi, suptă cu poftă şi eliberând duhul tras din 
ea, dă naştere unui vuiet sau pocnet însoţit de un fum gros, care produce un fel de paf! sau pâcl, 
amintind astfel de Pafa sau Pâca, mama dracilor; şi tot de atunci, pipei i se mai spune şi cădelniţa 
dracului; o altă legendă din Bucovina narează că pipa a fost făcută de drac pentru uzul său, dar 
nişte băieţi au găsit-o şi au urinat în ea, din care cauză necuratul, de ciudă, a dat-o oamenilor; dacă 
un bărbat trage din lulea timp de şapte ani la rând, dracul îi iartă toate păcatele - Suceava; femeia 
nu are voie, nici măcar de la dracul, să tragă din pipă - Bucovina; dacă unui gospodar, care are 
cloşca pe ouă, îi intră în casă un fumător, iar acesta ia jar din vatră, ca să-şi aprindă pipa, să nu fie 
lăsat să-i închidă capacul, pentru că mor puii în ouă - Transilvania; omul care pleacă la semănat 
grâu să nu tragă din lulea în prealabil, fiindcă lanul face tăciune - Moldova (PAMFILE,p.70-71;88). 
Când sfârâie luleaua este semn de ploaie - Vâlcea (2.GOROVEI,p.266). Iar când arde prost, chiar 
dacă a fost curăţată, înseamnă că a fost dorită de altcineva (PRESĂ). 

PIPĂRUŞ 

Băiat imaginar din poveştile populare româneşti, de dimensiunile unui bob de piper, dar înzestrat 
cu puteri neobişnuite (ŞĂINEANU,l,p.233). 

PIPELCUŢĂ 

O altă denumire, întâlnită în basmele populare româneşti, prin care este strigată Cenuşăreasa 
(ŞĂINEANU,l,p.233). 

PIPER (Piper nigrum - DLRM,p.618) 

Cel ce varsă din întâmplare piper se va certa cu cei din casă - Suceava; este semn de ceartă, când 
se varsă piperul pe masă - Muntenia;Argeş;laşi;Suceava; pentru a provoca zâzanie într-o familie, 
este suficient a presăra piper pe jos - Suceava; va umbla bătut cine scapă piper pe masă - Suceava; 
atâţia pumni va lua, câte boabe de piper a scăpat cineva pe masă - Suceava (2.GOROVEI, p.47; 
194;215). Nu este bine să se scape sau să se presare piper pe jos, pentru că aduce vrajbă în casă - 
Suceava (NOTE,Băncescu). 

PIROSTRIE 

Obiect de gospodărie făcut dintr-un cerc sau dintr-un triunghi de fier, sprijinit pe trei picioare, pe 
care se aşează oala sau ceaunul la foc (ŞĂINEANU,IV,p.l91). Să nu se lase pirostriile pe foc fără 
întrebuinţare, pentru că moare soacra - Tecuci; dacă, după ce se face mămăliga, nu se iau 
pirostriile de pe foc, se crede că acela ce nu o face va sta numai în foc pe lumea cealaltă - Suceava; 
când ard pirostriile pe foc înseamnă că vremea va deveni ploioasă - Tecuci; când se înroşesc foarte 
tare pirostriile pe foc este semn că vremea va deveni geroasă - Vaslui (2.GOROVEI,p.l44; 194; 262; 
267). 

PISICĂ (Felis domestica - DLRM,p.620) 

Pentru că se hrăneşte cu şoareci sau numai pentru că îi omoară, pisica asigură, în mod indirect, 
belşugul şi prosperitatea casei pe lângă care trăieşte; din acest motiv, ea este considerată ca o 
vietate bună, aducătoare de noroc, „năzdrăvană" şi chiar plăcută lui Dumnezeu; dar, pentru că a 
mâncat, printre altele, şi soarele, mentalitatea tradiţională românească o acuză că s-a lăsat 

pătrunsă de maleficul „drăcesc", transformându-se, pe neştiute, într-o fiinţă consacrată diavolului; 
astfel, se spune că diavolul îşi ară ogorul cu pisicile şi coţofenele; aura malefică a pisicii este 
întărită şi de credinţele în care se susţine că strigoaicele şi însuşi diavolul ar lua adeseori chipul ei, 
pentru a se putea strecura mai uşor şi nebăgaţi în seamă în casele oamenilor („să nu oi în casă 
mâţă neagră, că ţii pe dracul”, iar, în Vâlcea, se spune despre pisicile slabe, costelive că arată aşa, 
fiindcă a arat dracul cu ele); o pisică neagră care taie calea cuiva sau care se obişnuieşte la vreo 
casă poate să fie de bun sau de rău augur, după cum, dacă pleacă altundeva, poate să fie semn 
rău, de moarte, dar şi prilej de bucurie, pentru că, odată cu ea, s-au dus din casă nenorocul şi 
sărăcia casei; are destul de puternice conotaţii cu moartea sau măcar cu aspectele negative ale 
existenţei umane, din care cauză este considerată „spurcată", crezându-se astfel că atunci când îşi 
face nevoile sub pat sau după uşă sau când miorlăie în timpul nopţii înseamnă că nu este curat în 
casă - Tecuci; după cum nu este bine să se crească pisică de culoare vânătă pe vremea când sunt 
strânse recoltele, pentru că îşi va face nevoile în casă - Tecuci; din motivele expuse până aici, 
reiese că pisica reprezintă o sumă a contrariilor, loc de întâlnire al celor mai variate, opuse şi 
stranii caracterizări, împletind în fiinţa sa maleficul cu beneficul, fecunditatea cu moartea, 
inocenţa cu viclenia, divinul cu impurul; i se remarcă, uneori cu insistenţă, mai repede trăsături ca 
ura faţă de om, chiar perfidia („pisica e duşmană, necredincioasă, vrea răul stăpânului, să orbească 
sau să moară toţi ai casei, ca să le poată lua mâncarea din mână”, ori „e vicleană, mănâncă cu 
ochii închişi, ca, pe lumea cealaltă, să poată jura că stăpânul nu i-a dat nimic de mâncare”); pe 
scara animalelor apropiate omului şi folositoare, pisica ocupă ultimul loc, pentru că utilitatea ei nu 
se regăseşte nici în alimentaţie, nici în agricultură şi nici în procesul de confecţionare a 
vestimentaţiei şi a celorlalte textile; în ghicitori în special, pisica (mâţa) este întruchiparea lenei şi 
ineficienţei; mai mult, se crede că prietenul bărbatului este câinele, iar al femeii este pisica, 
deoarece cele două animale nu se înţeleg, dar şi pentru că, cu mai puţină trudă, pisica şi femeia îşi 
câştigă existenţa, stând mai mult în casă, la căldură, în schimb câinele şi bărbatul mai mult pe afară 
umblă, prin frig şi ploi; această asociere este atestată şi de legendele care relatează felul cum a 
fost creată femeia: nu ar fi fost făcută din coasta lui Adam, ci din coada unei pisici lacome, care a 
furat coasta scoasă de către Demiurg din primul om; s-a repezit după ea, dar a prins-o doar de 
coadă, care s-a rupt şi, neavând de ales, a plăsmuit femeia din coadă de pisică; copilul nebotezat 
peste care trece o pisică se crede că se spurcă, iar despre mortul nepăzit pe sub care sau peste 
care trece o pisică se spune că se va transforma în strigoi (COMAN,l,p.68-77). Aducerea unei pisici 
din altă localitate este egală cu aducerea sărăciei în casă - Galaţi; în general, pisica reprezintă semn 
rău, chiar şi cea pripăşită la casa omului, fiindcă ea se roagă să piară stăpânul, ca să mănânce ea 
totul - Vlaşca; dar este bine când vine la casa unui om o pisică străină, mai ales când ea este de 
culoare neagră - Neamţ;laşi; Suceava; în seara dinspre ziua Sfântului Apostol Andrei (30 
noiembrie), fetele nemăritate fac nişte plăcinţele, cu unt şi ulei, fiecare fată alegându-şi bucata 
care o reprezintă, după care se aduce pisica în casă şi care plăcinţele sunt mâncate mai întâi de 
pisică acele fete se vor mărita în cursul anului - Suceava; femeia gravidă să nu dea cu piciorul în 
pisică, fiindcă i se va umple copilul de păr - Ţara Oltului; este semn de rău augur, când pisica se 
spală pe bot - Neamţ; va urma vreme rea, când sare pisica prin casă - Suceava; când se linge pisica 
este semn de ploaie - Vrancea;Galaţi;Suceava (2.GOROVEI,p.258;265;267; 280-282;GOLOPENŢIA, 
p.89). Se crede că este păcat să se omoare vreo pisică, pentru că Dumnezeu, după săvârşirea 
păcatului de către Adam, a blestemat Pământul, cu excepţia neamurilor pisicii şi ale câinelui, sau 
că mâţa se roagă la Dumnezeu ca nu cumva să fie nevoită să trăiască într-o casă fără copii sau 
unde căldarea de apă sau de lapte stă uscată - Bucovina; ca murăturile să se facă bine este indicat 
să nu se ucidă pisică - laşi; cui îi sunt dragi pisicile îi sunt dragi şi copiii - Suceava; este semn bun, 
când cineva vede pisică spălându-se pe bot - Neamţ; pisica moare dacă nu mănâncă timp de 40 de 
zile peşte - Muntenia; se crede că mănâncă cu ochii închişi şi apoi se jură că n-a mâncat nimic - 
Bucovina; când îşi ascute ghearele înseamnă că vede peşte - Vaslui; atunci când pisica se scutură 

lângă un om, este semn că acela va întâmpina o supărare - Tecuci; va urma ceartă în casa unde 
pisica tuşeşte - Bucovina; casa pe lângă care trăieşte o pisică neagră este bântuită de nenorociri - 
Bucovina; sau se spune că acel stăpân ţine pe dracul în casă - Moldova; totuşi este bine ca tot omul 
să ţină pe lângă casă o pisică neagră, pentru că de acea gospodărie nu se ating necazurile - 
Teleorman;Suceava; tot rău aduce la casa omului şi pisica roşcată - Vlaşca; sau aduce sărăcie - 
Galaţi; când de la casa omului fug mâţele sau mor este semn rău - Suceava; se zice despre mâţa 
care fuge de la o casă la alta că ia norocul casei cu ea şi-l duce la noul stăpân - Bucovina; este semn 
de moarte când pisicile miaună îndelung şi-şi fac nevoile în casă - Moldova; mieunatul insistent 
poate să fie şi aducător de sărăcie - Tecuci; mortul peste care sau pe sub care a trecut pisica se 
transformă în strigoi - lalomiţa;Vrancea;Tecuci; să nu se transporte pisică în car sau în căruţă, 
pentru că slăbesc animalele înhămate sau înjugate la acel mijloc de transport - laşi; cel ce nu este 
sigur asupra succesului unui drum sau al unei activităţi să apuce pisica de după cap, cu degetul 
mare şi cel mic, şi să zică: „ Dacă m-oi duce în cutare loc ori dacă am să fac ceva şi-mi va fi în plin, 
atunci să te scuturi, iar de nu, să-mi stai ca turta-n vatră 11 -, de se va scutura, se poate pleca, iar de 
nu, să nu se pornească omul la drum sau la treabă, că nu-i va merge bine - Dorohoi; se spune, 
frecând pisica după urechi: „Pisicuţă miorlăită, dacă cutare va lua în căsătorie pe cutare, să te 
scuturi, să te bucuri, iar de nu, să stai pe loc ca turta-n foc", crezându-se că ursita se va împlini, 
dacă pisica se scutură - Muntenia; când cineva se mută în alt loc, se spune că nu este bine să treci 
pisica peste o apă curgătoare - Moldova; sau să nu fie luată deloc, fiindcă odată cu ea este dusă în 
noua locuinţă şi sărăcia - laşi;Suceava; femeia gravidă să nu dea cu piciorul în mâţă, că va avea 
copil cu păr pe spate - Bucovina; cine dă altcuiva un pui de pisică să i se plătească pentru el, fiindcă 
altfel cel ce dă va primi pe lumea cealaltă de pomană numai pisici - Muntenia; fetele să nu omoare 
pisici, fiindcă vor avea parte numai de ele pe lumea cealaltă - Dolj; când un copil are bube la 
încheietura gurii, să i se dea prin acel loc cu coada de la pisică, pentru a-i trece - Dolj; când tună şi 
fulgeră, să nu se ţină pisica în casă, pentru că se ascunde necuratul în ea şi casa poate fi trăsnită - 
Suceava;Bucovina; sau să nu se stea lângă pisică, fiindcă diavolul se ascunde în părul ei şi este 
posibil să-i trăsnească şi pe cei din preajmă - Buzău;lalomiţa; pisica aduce răul la casa omului, 
pentru că ea se roagă să moară stăpânul, ca să mănânce tot ce este în casă - Vlaşca; nu trebuie 
nimeni să poarte grija pisicilor, pentru că ele se roagă să moară toţi ai casei şi să rămână doar un 
om bătrân, căruia să-i poată lua mâncarea din mână - Ialomiţa; când îşi face nevoile sub pat sau 
după uşă înseamnă că nu este curat în casă - Tecuci; există credinţa că, dacă i se taie sau i se 
pârlesc mustăţile, nu mai prinde şoareci - Bucovina; să nu se mănânce după mâţă, pentru că este 
posibil să se capete boală de plămâni - laşi; tot boală de plămâni capătă şi cel care bea apă din 
ulcica în care s-a uitat pisica - Tecuci; când cineva suflă în mâncarea pisicilor, dă ceva din sufletul 
lui acestora - Argeş; este rău de moarte dacă pisica este lăsată să treacă pe deasupra sau pe 
dedesubtul iţelor, când acestea se pun la războiul de ţesut - Vâlcea; ca pisica să nu se mai atingă 
de bucatele din casă, după care mâncând copiii se pot îmbolnăvi, i se taie vârful cozii - Bucovina; 
pisica să nu fie lăsată să treacă pe sub vacă, pentru că îi fură laptele - Tecuci; când pisica îşi linge 
labele, vin oaspeţi în casă - Tecuci; sau soseşte vreo veste - Bucovina; se crede la fel şi când se suie 
pisica pe cuptor - Suceava; când pisicile se bat şi se muşcă, omul care zace bolnav va muri - 
Moldova; cine mănâncă din mămăliga din care au luat pe neştiute şi mâţele începe să tuşească, ori 
este suficient să se înghită din întâmplare un păr de pisică, din care cauză se poate muri - Tecuci; 
dacă i se pune cuiva în mâncare carne de pui de pisică, acela se umflă, tuşeşte şi scuipă până 
moare - Suceava; bărbatul căruia femeia îi pune în mâncare creier de mâţă nu o va bate - 
Bucovina; când pisica se uită la fereastră înseamnă că vine vreme rea, dar, dacă se suie pe 
fereastră şi stă acolo mult sau dacă doarme mult pe pat, este semn că timpul se îndreaptă şi 
urmează vreme frumoasă - Suceava; dacă se spală - Ialomiţa, sau dacă se scoală din pat şi se 
trânteşte în mijlocul camerei, zilele friguroase ale iernii sunt pe sfârşite - Suceava; sau se va face 
vreme frumoasă - Bucovina; când stă pe vatră şi se uită în cuptor, va veni vreme friguroasă - 

Suceava; dacă se suie pe sobă şi de acolo priveşte la uşă este semn de frig, dar, dacă se culcă lângă 
pragul uşii, înseamnă că vremea se încălzeşte - Suceava; dacă însă zgârie la uşă înseamnă că 
urmează mare frig - Bucovina; acelaşi lucru se va petrece şi dacă zgârie rogojina - Tecuci; când îşi 
ascute ghearele de stâlpul hornului - Vaslui, sau se spală pe cap - Dolj;Vrancea, sau toarce, va 
ploua - Tecuci; este semn de furtună sau de viscol, când pisicile sar şi se joacă prin casă - Bucovina 
(2.GOROVEI,p.8;9;21;30;38;39;80; 81; 95; 138; 139; 146;156;170;176;178;185;194;211;221; 233; 
234;247;260;261;262;263;265; 266; 267;280;281;282). Nu este bine să se bea apă după pisică; 
când pisica se spală insistent, se întinde şi zgârie este semn că vremea se va înrăutăţi, ori, dacă se 
spală astăzi, omul să nu plece a doua zi la drum nepregătit de ploaie, iar de zgârie pământul sau 
vreo haină este semn că în următoarele zile va fi secetă - Maramureş (BOGDAN,p,12;124; 134). Se 
spune că, dacă pisica se aşează cu spatele la foc, anunţă frig şi ninsoare - Oltenia;Muntenia 
(2.MARIAN,l,p.88). 

PISTOL v. PUŞCĂ. 

PITI COT 

Personaj fantastic şi original, este în fapt un pitic cu chip şi grai omenesc, cu statura de un cot, de o 
palmă sau de o şchioapă şi cu barba lungă de un cot, în care se tot încurcă de câte ori vrea să fugă; 
locuieşte în codri, în păduri dese şi necălcate de om, unde are o căsuţă ridicată într-un vârf de 
plop; când coboară din copac, încalecă pe un iepure şchiop sau pe o jumătate de iepure, cu 
ajutorul căruia străbate tot pământul, uneori ajungând şi pe tărâmul celălalt; ar fi avut şi o fată 
foarte frumoasă, pe care însă i-ar fi răpit-o Făt-Frumos; se crede că în palatele locuite de Piticot 
este curăţenie desăvârşită şi pentru că trei fete frumoase au grijă de absolut tot, inclusiv să-i 
pregătească masa, după care dispar, fără să poată fi prinse sau văzute; se spune că ar avea ochi 
răi, pentru că acei care îi zăresc se deoache şi se îmbolnăvesc, iar oamenii care calcă în vreo urmă 
de piticot sunt pociţi şi se pot însănătoşi numai în urma descântecelor de pocitură; în Transilvania 
şi Banat se mai numesc şi pitici; în basme şi povestiri au şi alte denumiri: Staticot, Statu-Palmâ 
Barbă-Cot, Stotu-Cot, Statu-Cot cu barbă cu tot etc. (1.MARIAN,p. 122-126). 

PITPALAC v. PREPELIŢĂ 

PITULICE ( Troglodytes troglodytes - DLRM,p.621) 

Cunoscută şi sub numele de auşel, împărăţel, împărătuş şi împăratul păsărilor, pitulicea este una 
dintre cele mai mici păsări care vieţuiesc pe meleaguri româneşti, adăpostindu-se prin 
mărăcinişuri, pe sub rădăcini şi prin hogeaguri, în locuri înguste şi ghimpoase, în general prin locuri 
pe unde alte vieţuitoare nu pot pătrunde; din aceste motive, poporul a investit-o cu „putere"; 
legenda afirmă că, la desemnarea celei care să fie împăratul păsărilor, pitulicea le-a păcălit pe 
toate celelalte zburătoare, ascunzându-se în aripile vulturului; când acesta a obosit, ea şi-a luat 
zborul şi s-a putut înălţa mai sus decât toate celelalte păsări; ducându-şi existenţa prin cele mai 
înguste locuri, se crede că ea vede şerpii care vor să se facă balauri, iar aceştia nu mai cresc de 
frica ei (COMAN,ll,p.64-65). 

PIŢIGOI (Parus major - DLRM,p.622) 

în plan folcloric, atributele sale sunt comune cu cele ale sticletelui; legendele îi explică astfel 
înfăţişarea: în timpul unei ierni grele, păsările au hotărât să trimită pe una dintre ele până la soare 
ca să le dăruiască măcar o rază de căldură; singurul care s-a încumetat la un astfel de drum a fost 
piţigoiul cel mic la trup; ajungând la soare, el a smuls un mănunchi de raze, care, pe drumul de 
întoarcere, i-au ars hainele; în semn de răsplată, toate celelalte păsări i-au oferit câte un petic din 
îmbrăcămintea lor; alte legende narează că Demiurgul a chemat la el toate păsările ca să le 

vopsească; piţigoiul a întârziat deoarece se încurcase în nişte scaieţi pe unde îşi căuta hrana; de 
aceea, a fost colorat cu toate resturile ce mai rămăseseră în oalele cu vopsele ale Demiurgului; tot 
de atunci, piţigoiul este cel dintâi care vesteşte venirea primăverii, fără să o aducă cu el, pentru că 
este o pasăre sedentară (COMAN,II,p.66-67). Când piţigoii cântă pe lângă casă sau cântă adunaţi în 
stoluri, se crede că vremea va deveni friguroasă şi chiar va ninge curând; sau, dacă acest lucru se 
întâmplă pe timp de vară, este semn de ploaie şi de furtună - Buzău;Suceava;Bucovina; când cântă 
în luna februarie este semn că, în curând, se va desprimăvăra - Bucovina; în Moldova, cine 
ambiţionează să urce spre vreo demnitate poartă în interiorul căciulii un cap de piţigoi 
(2.GOROVEI, p.l95;261;265;266;268;286). 

PIVĂ 

Obiect cu evidente conotaţii feminine; femeia însărcinată care va sta pe o pivă (piuă) va naşte fată 
- Vâlcea;Argeş (2.GOROVEI,p.l63). în ziua de Bobotează (6 ianuarie), fetele se duc dis-dimineaţă, 
până a nu răsări soarele şi până a nu fi pornită piva, şi pun la fusul ei puţină unsoare, rostind şi un 
descântec, considerând că aşa cum pocneşte piva şi se aude în sat, tot aşa să se vestească şi 
numele lor în tot locul; după ce piva pocneşte, se ia unsoarea şi se păstrează în casă, până în 
noaptea învierii, când se ia, se leagă într-un petic de pânză şi se pune sub aripa cocoşului, ocazie în 
care se mai rosteşte un descântec, crezând că aşa cum cocoşul a vestit învierea, tot aşa să fie şi 
fata sau flăcăul vestit peste toţi; dimineaţa, se ia pânza de la cocoş, se pune la brâu şi se duc şi 
înconjoară biserica la înviere; unsoarea se păstrează peste an, ungându-se cu ea înainte de pleca la 
horă sau în alte locuri publice; ungerea se face pe sprâncene, pe dosul palmelor, iar fata, dacă 
pune ochii pe un băiat, este bine să-i ungă o haină, pentru că aceasta nu se spală aşa des - Banat 
(2.MARIAN,l,p.l40). Serie simbolică : pivă-unsoare-descântec-Paşte-cocoş-biserică. 

PLACENTĂ 

Casa sau /ocu/în care s-a aflat copilul şi care a fost păstrată într-un ciob sau oală este luată în cea 
de a treia zi de la naşterea copilului, când se face şi scalda pruncului, se pun în ea trei boabe de 
piper, trei de tămâie, trei de usturoi şi se îngroapă de regulă sub prispă, aşezând vasul cu gura în 
sus, pentru ca femeia să nască şi alţi copii; dacă este îngropată cu gura în jos, femeia nu va mai 
face şi alţi copii şi este păcatul moaşei, în cazul că a pus-o astfel; boabele de piper şi celelalte 
menţionate sunt îngropate şi ele împreună cu placenta, pentru ca nimic rău să nu se poată apropia 
de locul copiilor şi nici de copiii născuţi; în Bucovina, tot în acel loc se aruncă şi apa primei scalde, 
care şi ea este păstrată tot trei zile în acelaşi vas în care se pune şi placenta; tot în Bucovina, mai 
există obiceiul ca placenta să fie stropită de moaşă, imediat după naştere, cu agheasmă, după care 
se îngroapă într-un loc puţin călcat, de pildă, în tindă după uşă; în casă nu se îngroapă niciodată, 
pentru că este păcat; placenta se pune întâi într-o covată, apoi se îngroapă în tindă sau în şură, ca 
să nu dea câinii de ea, pentru că este păcat, fiind sânge de creştin - Suceava; în Muntenia, în locul 
unde se îngroapă casa se pune şi o monedă de argint, ca să aibă copilul care a stat în ea noroc de 
bani (3.MARIAN,II,p.179). La îngroparea placentei, moaşa pune în ea trei grăunţe de grâu, un cui 
de fier, tămâie şi trei boabe de piper, apoi totul se pune într-o oală şi se îngroapă sub talpa casei 
sau a şurii, unde sunt încheiate bârnele; ca să nu mai facă prunci, mama cumpără un lacăt mic, îl 
închide şi îl îngroapă împreună cu placenta; dacă mai târziu se răzgândeşte, îl dezgroapă, îl descuie 
şi îl îngroapă în acelaşi loc - Ţara Haţegului (CLOPOTIVA,ll,p.408-410). Placenta eliminată după 
naşterea copilului se îngroapă sub talpa casei, sau în cămară, sau în spatele pragului de la uşă, sau 
în tindă, sau după cuptor, sau după masa din spatele camerei, pentru ca băiatul să stea 
întotdeauna în capul mesei, iar fata să se mărite de tânără - Ţara Oltului; placenta viţelului de 
bivoliţă se îngroapă în grajd, chiar în locul unde în mod obişnuit stă animalul legat pentru a fi muls, 
iar în acel loc se toarnă o căldare cu apă de fântână şi se pun trei boabe de grâu, trei de piper, 
puţin cărbune, trei mlădiţe de măr, alte trei de păr, apoi se fac trei mătănii şi se rosteşte o 

rugăciune către Dumnezeu şi Maica Domnului, crezându-se că astfel bivoliţei nu i se va lua laptele 
de către strigoaice - Ţara Oltului (GOLOPENŢIA,p.90-91;126). în Maramureş, placenta este 
îngropată cu mare grijă de către moaşă în grădina cu flori, în loc neumblat; dacă mama nu vrea să 
mai aibă copii, oala este îngropată cu gura în jos, dar, în caz că doreşte să mai facă şi neapărat vrea 
să aibă cocon (băiat), se pun în oală trei grăunţe de bob; sau se îngroapă placenta în locul de sub 
masă, pentru ca noul născut să nu se despartă de locul strămoşesc (DĂNCUŞ,p.l76; BOGDAN, 
p,17;34). Există şi practica de a presăra pe placentă sămânţă de cânepă, pentru a asigura rodnicia 
pomului la rădăcina căruia se face îngroparea oalei (PRESA). Serii simbolice: placentă-piper- 
tămâie-usturoi-3-prispă; placentâ-grâu-3-fier-tămâie-piper-lacât; placentă-apă-grâu-piper- 
cărbune-măr-păr-mătanie-3-rugăciune. 

PLANTĂ 

în apa de scăldat a nou-născutului, se pun diferite plante, în credinţa că ele vor determina ca 
pruncul să se ridice repede pe picioare, să fie vânjos, să crească şi să fie gras - Suceava 
(2.GOROVEI, p.212). 

PLĂCINTĂ 

Cine visează plăcintă să nu se ducă la ospăţul unde a fost invitat, pentru că i se va întâmpla un 
necaz; pentru cine se visează mâncând plăcinte este semn de pagubă - Suceava (NOTE,Băncescu). 

PLÂNS (A PLÂNGE) 

Plânsul la copilul nou-născut este semn bun - Tecuci; cât timp naşul ţine în braţe copilul pe care îl 
botează, să nu-l împiedice să plângă, pentru că îi împiedică norocul - Muntenia; când mor copii, să 
nu se plângă mult timp, pentru că, pe lumea cealaltă, ei vor trebui să bea lacrimile vărsate la 
pierderea lor - Moldova; mireasa plânge, când se urcă în car, pentru a fi dusă la slujba de cununie, 
ca să aibă noroc la semănat cânepă - Muntenia; cine plânge în zilele de ajun ale Crăciunului (24 
decembrie) şi ale Bobotezei (5 ianuarie) va plânge tot anul - Botoşani; cine visează că plânge 
înseamnă că se va bucura - Suceava (2.GOROVEI,p.l51;164;168-169;196;254). în Maramureş, se 
crede că acei copii care plâng mult când sunt mici vor şti să cânte când vor fi mari (BOGDAN,p.33). 
La botez, în Bucovina, se crede că plânsul copilului înainte de a fi scufundat în apă, în timp ce i se 
citesc rugăciunile „de lepădare", se datorează diavolului, care nu vrea să iasă din copil; în zona 
Sibiului, se crede că, dacă pruncul nu plânge deloc în acest timp, este semn rău; în Muntenia, se 
spune că plânsul permanent al unui copil înseamnă că el cere botez şi că este bine ca naşul să nu-l 
liniştească pe copil în timpul botezului, sâsâindu-l, fiind bine să-l lase să plângă, pentru că altfel „îi 
sâsâie" şi norocul (3.MARIAN,II,p.115). Tot timpul, de cum încep druştele să o pieptene şi până i se 
pune cununa pe cap, mireasa, chiar şi atunci când mirele îi este pe plac şi se duce de bunăvoie 
după el, trebuie să plângă; iar, în caz că nu poate, câte o femeie vârstnică îi dă, fără nici un 
avertisment prealabil, pe la ochi cu o ceapă zdrobită, ca să plângă şi să nu stea cu ochii uscaţi; 
acest plânset înseamnă că mireasa nu trebuie să fie veselă, cum a fost înainte, ci să gândească şi la 
nevoile vieţii, care de multe ori vor fi aspre şi o vor face să verse lacrimi multe; să plângă mai bine 
mai înainte, decât după aceea - Sibiu (3.MARIAN,l,p.276). A plânge la cununie nu este legat de 
potenţialul necaz care o aşteaptă pe mireasă în noua familie, ci un act ritual; este obligatoriu să se 
verse lacrimi pentru că ele au şi o funcţie de rit de fertilitate, poate chiar de propiţiere vizând 
bunăstarea familiei şi, de aici, a întregii colectivităţi (EVSEEV,p.61-62). Plânsul miresei la 
despărţirea de părinţi este un plâns ritual, cathartic şi purificator; între intensitatea plânsului şi 
mana câmpului se stabileşte o relaţie ca de la cauză la efect, după cum atestă o strigătură de 
nuntă: „Cdnto-te, dragă mireasă,/Să se facă pruna grasă,/Şi te cântă-n batistuţăjSă se facă rodu- 
n viţă,/Şi te cântă cât de tare,/Să se facă holda mare!" (ŞEULEANU,p.ll5). Acolo unde 
„iertăciunile" sunt cântate de către femei în grup, toate femeile din casă plâng împreună cu 

mireasa; în nordul Transilvaniei, fata care este măritată împotriva voinţei ei are dreptul „să se 
cânte", să-şi spună toată durerea (4.POP,p.l52). Plânsetul (jelirea), cu sau fără lacrimi, potenţează 
efortul şi efectul curativ al vindecătorilor în cazul unor afecţiuni deosebit de grave, sau poate 
readuce la viaţă pe cel decedat; astfel, într-o variantă teleormăneană a Mioriţei, ciobanul ucis de ai 
săi este înviat de o călugăriţă („La mormânt mergea/Şi ea mi-l jelea/Şi mi-i deştepta"), fără a folosi 
alte practici sau plante tămăduitoare (PRESA), v. LACRIMĂ. 

PLEOAPĂ 

Când se bate geana stângă cuiva este semn că acela va plânge - Bucovina; aceeaşi credinţă este şi 
când se bate oricare dintre gene - Tecuci; când se bate geana dreaptă cuiva, se crede că acela va 
avea o bucurie sau o veste bună - Suceava;Bucovina; dimpotrivă, când se bate geana stângă este 
semn de supărare - Suceava; ca să-i înceteze cuiva sughiţul, se crede că este bine să i se smulgă un 
fir de păr din pleoapă - Bucovina (2.GOROVEI,p.l02;225). 

PLIN 

îi merge bine celui căruia i se iese în cale cu un vas plin şi îi merge rău celui căruia i se iese înainte 
cu un vas gol (dar credinţa este atestată pe întreg teritoriul românesc, sub raportul gol-plin) - 
Bihor;Muntenia;Moldova;Vrancea;Suceava; mai mult, în caz că un om se apropie de o fântână din 
care cineva scoate apă, el se opreşte pe loc, aşteptând ca găleţile să-i fie mai întâi umplute şi apoi 
se deplasează mai departe (2.GOROVEI, p,14;36;56;168; 2.STAHL,p.l86; NOTE,Antonescu; 
Băncescu). 

PLOAIE (A PLOUA) 

Se crede că vor creşte copiii care umblă, cu capul descoperit, prin ploaie - Muntenia; Suceava; dacă 
plouă în ziua nunţii este semn că mireasa va plânge des - Moldova; Suceava; dacă plouă în timpul 
nunţii, tinerii căsătoriţi vor avea noroc în viaţă - Dolj; când plouă cu soare, se crede că sunt multe 
fete necinstite, sau că în sat sunt multe fete nemăritate gravide - Moldova;Tecuci; când plouă în 
timp ce se ară ogorul pentru semănatul porumbului este semn că recolta din toamnă nu va fi 
bogată - laşi; dacă plouă în ziua în care sunt spălate albiturile din casă, femeia crede că soţul ei nu 
o iubeşte - Suceava; dacă plouă în groapa săpată pentru un mort, se crede că acesta va merge în 
Rai - Muntenia; dacă plouă în timpul înmormântării, se crede că mortului îi pare rău că pleacă din 
această lume - Muntenia; vremea umedă va dura mult, dacă pe un mort îl plouă pe drumul spre 
cimitir - Argeş (2.GOROVEI,p.60;62;82;151;154;169;172;186;197;NOTE, Antonescu,Băncescu). 
Dincotro vin primăvara întâia oară ploile, din aceeaşi direcţie vor veni peste toată vara - Bucovina 
(2.MARIAN,l,p.85). Sunt semne de ploaie, când soarele arde tare, când muştele pişcă rău, când 
rândunelele zboară jos, iar omul îşi simte trupul greu - Vrancea (2.STAHL,p. 194). 

PLOP (Populus - DLRM,p.632) 

Este simbolul omului bântuit de o adâncă tristeţe (CARAMAN,p.283). Se crede că nu este bine să 
se sădească în ograda gospodăriei plop, pentru că este „copac de pagubă" - Suceava (2.GOROVEI, 
p.58). 

PLOSCĂ 

Vas din lemn, ceramică, metal sau din piele, cu capacitate mică, rotund şi turtit lateral, cu gâtul 
scurt, în care se ţine băutură, purtându-se de obicei atârnat de o curea (ŞĂI-NEANU,IV,p.214). 
Dintre toate recipientele pentru păstrat sau pentru băut lichide, plosca are cele mai evidente 
trăsături feminin-antropomorfe; în cadrul nunţilor, plosca este purtată în special de vornicelul 
(flăcău ales dintre rudele sau prietenii mirelui sau ai miresei, care invită oaspeţii, anunţă darurile şi 
rosteşte oraţia de nuntă - ŞĂINEANU, V,p.513) miresei; băutul din ploscă de către socrii mari 

(părinţii mirelui) sau de către rudele şi prietenii mirelui este un semn al apropierii şi comuniunii; de 
remarcat că vorniceii, cel al mirelui şi cel al miresei, care fac chemările la nuntă, unul poartă 
toiagul (steagul), ca marcă a mirelui, iar celălalt plosca, semn al miresei; de altfel, băutul din ploscă 
de către cei invitaţi semnifică acceptarea de participare la nuntă - Banat;Alba; Oltenia;Muntenia 
(EVSEEV,p.201;NOTE,Antonescu). Se crede că nu este bine să se bea vin sau rachiu din capacul 
ploştii, pentru că acela ce o face va deveni furios - Dolj (2. G0R0VEI,p.l7). 

PLOŞNIŢĂ ( Cimex lectularius - DLRM,p.632) 

Se crede că, pentru a se lăsa de patima alcoolului, este bine să se dea de băut celui în cauză rachiu 
în care s-au pus câteva ploşniţe uscate şi pisate - Neamţ (2.GOROVEI,p.l8). 

PLUG 

Lumea iliro-tracă a investit plugul cu atribute deosebite; un cercetător albanez, în 1982, 
semnalează confecţionarea plugului în luna decembrie, din material tăiat pe lună nouă, când, în 
timpul primelor trei lovituri de topor date trunchiului, se rosteşte formula „ Tare ca piatra sau 
fierul, aşa să fie lemnul", cu rezonanţe în textul românesc al „Sorcovei"; niciodată lemnul plugului 
care nu mai poate fi folosit nu este ars în foc, ci se aşează într-un loc mai ferit, fiind lăsat să 
putrezească acolo; plugul nu se prinde având mâinile murdare şi nici după ce se scuipă în palme, 
iar ţăranul trebuie să aibă întotdeauna cămaşa curată pe el când începe aratul; mai mult, 
jurământul făcut pe plug disculpă întotdeauna deplin orice acuzat; la populaţiile asiatice, se credea 
că plugul a fost atribuit zeilor de către soare; Vişnu şi Osiris ţin plugul în mână; se spune că Budha 
a purtat numele de Halivahana, de la cuvântul hala, care înseamnă plug; slavii de răsărit aveau şi ei 
o legendă, care spune că dumnezeul lor le-a aruncat din cer un gigant plug de aur, legenda 
circulând şi în Balcani, reflexe ale ei ajungând şi pe teritoriul de astăzi al României, în Dobrogea şi 
Moldova; şi românii au moştenit credinţe străvechi, investind plugul cu însuşiri miraculoase; astfel, 
se alungă ciuma prin tragerea cu plugul a uneia sau a mai multor brazde în jurul localităţii; când 
este secetă, se aruncă în apă plugul; în Romanaţi, la 1 ianuarie, se strâng câte 20 de băieţi, iau un 
plug, trag cu el trei brazde, apoi pun o mămăligă fierbinte între coarnele lui şi îl duc înapoi de unde 
l-au luat; mămăliga aceasta este de leac şi se ţine uscată până în anul următor, legată într-o cârpă; 
de asemenea, când tună, ca să apere puii, româncele pun sub cuiburi un cui de fier şi o brazdă 
scoasă de sub plug; descrierea etapelor muncii agrare care se depune pentru facerea pâinii este 
similară la toate popoarele, iar elemente care pledează pentru sacralitatea plugului există în 
folclorul întregii lumi, dar paralelismele respective nu pot servi în nici un fel la identificarea originii 
„Pluguşorului", a cărui structură complexă nu-şi află nicăieri replică; în satele răsfirate şi cu teren 
accidentat, plugul este purtat, în cadrul colindatului, pe o sanie sau într-o căruţă, după cum este 
timpul; tragerea unei brazde în bătătură este obligatorie; în Muntenia, unele brazde acoperă o 
porţiune din terenul deja însămânţat cu grâu, iar gospodarul se va îngriji „să citească" viitorul 
recoltei din felul cum acesta răsare, de unde şi denumirea dată brazdelor, ca fiind „brazde ale 
norocului"; cu timpul, plugul adevărat a fost înlocuit, în cadrul colindei, cu un plug în miniatură, 
mai comod de purtat şi care permite colindătorilor să intre şi în casa gazdei; un cântec, cu o uşoară 
tentă ironică, subliniază importanţa plugului: „Sfântă-i urma pluguluil/Raţă, câine, gâscă, 
pui/Toate cresc pe urma lui./Cât îi lumea de deşteaptă,/De la plug mâncare-aşteaptă,/Ministrul 
cât îi de mare,/De la plug cere mâncare!"; printre motivele decorative existente pe ouăle 
încondeiate din nordul Moldovei, femeile nu uită niciodată să deseneze şi „cinstitul fier al plugului" 
(ADĂSCĂLIŢEI,p.38;50;123-125;145). încărcătură simbolică are doar brăzdarul (fierul plugului), ca 
fiind acela care „însămânţează" ritual brazda, glia ca matrice; în textul „Pluguşorului", dorinţa de a 
găsi „un loc curat" pentru arătură semnifică sentimentul popular faţă de plug ca faţă de o unealtă 
divină; într-o naraţiune, se spune că Dumnezeu despică pământul pentru a scoate fier, în vederea 
făuririi unui plug, iar apoi ară primele brazde cot la cot cu Adam, iniţiindu-l astfel pe omul 

primordial cu îndeletnicirea cultivării pământului ( 2 . KERNBACH,p.309). în seara de 31 decembrie, 
după asfinţitul soarelui, cete de flăcăi colindă cu „Plugul mare", tras de boi sau de cai, împodobiţi 
cu colaci, aşezaţi în coarne, şi ştergare, înşişi tinerii fiind îmbrăcaţi sărbătoreşte (cămăşi brodate, 
pantaloni albi, cingători roşii, chimire, pieptare, cizme şi căciuli negre, cei cu rang având căciuli din 
astrahan, care intră în fiecare gospodărie, pentru a ura sănătate, belşug, fericire în anul ce vine - 
Transilvania (PRESA). Dintre motivele skeomorfe care figurează pe ouăle încondeiate, cel mai 
frecvent este „fierul plugului", pentru că, spun femeile, „ plugul se pune mai întâi în brazdă 
primăvara" (ZAHACINSCHI,p.45). v. PLUGUŞORUL. 

PLUGUŞORUL 

Textul „Pluguşorului" are ca subiect munca agrară; din acest punct de vedere, el se dovedeşte a fi 
mai puţin o colindă legată de ciclul obiceiurilor familiale, aşa cum este socotită colinda obişnuită, ci 
mai mult o colindă legată de ciclul obiceiurilor agrare; dar cum anul agrar nu poate fi despărţit de 
anul calendaristic, „Pluguşorul" este în acelaşi timp şi o colindă apropiată parţial de riturile 
renaşterii ciclice a naturii; colindă agrară, el se înrudeşte strâns cu alte manifestări, pe bază de 
conţinut şi formă, cum ar fi „Semănatul" şi mai puţin sau deloc cu colinda de Crăciun, de 
Bobotează, de Paşte sau alte zile din an; conţinutul său agrar îl pune alături de alte rituri străvechi 
ale plugarilor, care, chiar dacă nu au un caracter de colindă, prin valorile originare ale structurii şi 
sensul scenariului lor, se dovedesc inseparabile, cum sunt „Tovărăşia de plug" ş i formele 
ceremonialului aratului, „Trasul în vale", „Udătoru!" sau „Tânjaua", numit în unele locuri 
„Plugarul", în altele „Boii Sângeorzului" sau „Boul înstruţat" şi „Cununa"-, fiind altceva decât 
acestea, totuşi „Pluguşorul" nu prezintă o totală detaşare de ele; ipoteza că Plugul sau Pluguşorul 
se lega odinioară de începutul anului calendaristic, care, la romani, coincidea cu începutul anului 
agricol, adică la 1 martie, a fost formulată în repetate rânduri, dar niciodată discutată 
demonstrativ; dacă alte rituri agrare continuă să fie şi astăzi legate strâns de o fază a muncii 
câmpeneşti, desfăşurându-se în anotimpul consumării acesteia (Udatul sau Trasul în vale al 
primului plugar ieşit la arat se face primăvara; ceremonia Cununii este legată de seceriş etc.), nu se 
poate imagina că iniţial „Pluguşorul" s-ar fi practicat în alte împrejurări decât la debutul lucrărilor 
agricole, prezenţa lui iarna fiind un accident al istoriei; numai pronunţatul lui caracter de colindă 
este cel care i-a modificat soarta, ca şi faptul că a fost, de la început, legat de sărbătorirea Anului 
Nou; de asemenea, trebuie subliniat că prezenţa unor fapte de esenţă similară în spiritualitatea 
altor popoare europene atrage nevoia de a preciza când, cât şi cum s-a cristalizat, până la trăsături 
cu totul aparte, obiceiul cu plugul la români, ca urmare a unor condiţii şi posibilităţi proprii; 
obiceiului i se mai spune Plug sau Plugul Mare (atunci când este practicat de bărbaţi, aceasta fiind 
şi forma cea mai veche), Pluguşor (peste tot), Pluguleţ, Plugarul, chiar Pluguşorul Mic (când este 
practicat de către tineri şi copii); local însă, obiceiul prezintă şi denumiri mai puţin cunoscute, cum 
ar fi Cu boii, atestat în zona muntoasă a Neamţului, având caracter de unicat, boii fiind realizaţi din 
scândură şi pânză, în mărime naturală; în Botoşani, se spunea prin 1926, că se merge cu Hăi-hăi, 
spre Suceava, cu Hăiul sau cu Hăitui, cu Hăitura şi chiar De-a hăicăitul sau cu Cetâratul; practica 
este complexă, are elemente dramatice, elemente epice şi laice (urările şi felicitările din final); de 
aceea, intuind posibilităţile dramatice ale „Pluguşorului", păstrătorii acestuia le exploatează în chip 
neaşteptat; în Vaslui, de pildă, ceata Plugului Mare, cu patru boi, deschide porţile grădinilor, uşile 
de la beciuri, brăzdează, seamănă; în tot acest timp, un ins măsoară ograda cu o prăjină şi se 
ceartă cu altul de la un hat; apar îndată cei ce reprezintă autorităţile satului şi intervin pentru 
aplanarea conflictului, toate acestea alături de alte improvizaţii; se poate afirma cu deplin temei că 
„Pluguşorul" este epopeea grâului şi nu a porumbului, ceea ce constituie o dovadă a vechimii lui; 
funcţia magică şi rituală a obiceiului este dovedită şi prin faptul că, în unele sate din Botoşani, se 
colindă şi în faţa porţilor de la grajdurile animalelor sau chiar la fântână; în unele sate, se colindă 
numai la fântânile noi, construite în acel an, în zorii zilei de An Nou, la cererea gospodarului; în alte 

localităţi, se urează la toate fântânile, fiind o probă a fecundităţii urmărită prin ritualul 
„Pluguşorului"; mimarea actelor muncii agrare într-o manieră aproape rituală poate fi considerată 
drept dovadă a originii magice a obiceiului; în multe locuri încă, după ce este terminat colindul la 
fereastră, membrii cetei vin prin casă şi, cu un mic plug din lemn, trag brazde prin făina (altădată 
prin boabele de grâu) pusă anume de gospodari într-o albie sau covată, ceea ce pare a se lega de 
un străvechi rit de fecunditate; acest plug miniatural este semnalat în Oltenia şi Muntenia, dar 
apare rar şi în Moldova, cu precădere în zona Bacăului; concluzia generală este că „Pluguşorul" 
este un obicei exclusiv românesc, neîntâlnindu-se la nici unul din popoarele înconjurătoare sau 
mai îndepărtate (ADĂSCĂLIŢEI,p.7-8;10;16;25-26;47;50;127-129;150). Ţinând seama de unele 
cercetări asupra vechilor mituri egiptene, se poate presupune că „Pluguşorul" este de fapt la 
origini ceremonialul primei brazde, practicat de căpetenia obştii patriarhale; la români, menţiunea 
din texte despre „bădiţa Vasile" sau „bădiţa Troian" pare să aibă acelaşi rol (4.POP,p.78). 
„Pluguşorul" a fost semnalat în Dobrogea, mai ales în satele a căror populaţie provine în mare 
măsură din Moldova, atestat deopotrivă în judeţele Tulcea şi Constanţa, deci lângă Dunăre; aici, 
uneori, ceata de flăcăi şi de bărbaţi joacă la finele colindatului; variantele existente au fost 
revigorate odată cu prezenţa masivă a mocanilor ardeleni în Dobrogea (PRESA). 

PLUMB 

Cu deosebire, în noaptea Anului Nou, fetele şi flăcăii topesc plumb sau cositor şi toarnă, fiecare 
dintre ei, câte trei linguriţe într-un vas cu apă; forma pe care o ia metalul solidificat în acest fel 
prilejuieşte participanţilor (de multe ori asistaţi de o femeie mai în vârstă şi cu mai multă 
experienţă) să interpreteze cum le va fi viitorul în anul în care se intră; chiar şi femeile, ca să afle 
care le este viitorul mai apropiat, topesc plumb şi-l toarnă apoi în apă şi, dacă forma pe care o ia 
plumbul este aceea de cruce, este semn că respectiva va muri - Suceava (2.MARIAN,l,p.53;67; 
2.GOROVEI,p.l45;258). Pentru cine visează că posedă cositor sau plumb este semn de boală sau 
de sărăcie - Suceava (NOTE, Băncescu). 

POARTĂ 

însemn de pătrundere în gospodărie, marcă a statutului social în cadrul colectivităţii săteşti; ea 
poate fi asemuită braţelor care se deschid cu generozitate în faţa celui care doreşte să intre în 
gospodărie, sau străjuieşte pătrunderea în sanctuarul trudelor şi bucuriilor familiale; poarta este 
ca piatra de hotar la marginea unei împărăţii şi totodată o călăuză care impune respect şi preţuire; 
ea este generată şi de o demnitate estetică a spaţiului obştesc. Constantin Brâncuşi incluzând-o în 
ansamblul său monumental de la Târgu Jiu (SMEU,p.89;NOTE,Antonescu). La nunţile din Munţii 
Apuseni şi în Sălaj, vorniceii sau fraţii miresei pun lângă poarta curţii sau deasupra acesteia o rudă 
numită ciuhă, în vârful căreia aşează o oală cu cenuşă, iar stâlpii porţii îi leagă cu funii de paie şi cu 
lanţuri de car; în localităţile năsăudene, în ulcica prinsă în vârful rudei se pun monede din argint; 
când alaiul mirelui soseşte la casa miresei, nimeni nu este lăsat să intre în curte până ce tânărul 
ginere sau altul mai iscusit nu împuşcă vasul (3.MARIAN,l,p.265). Textele folclorice atestă şi ele 
porţi ferecate cu lanţuri sau funii înfăşurate în fân şi paie, detalii menite să simbolizeze 
inaccesibilitatea şi castitatea fetei (EVSEEV,p.208). în Maramureş, în ajunul Anului Nou, porţile de 
la casele cu fete bătrâne se scot, se duc şi se ascund, ca să fie deschis drumul peţitorilor; în tot 
cursul nopţii de Anul Nou, porţile tuturor gospodăriilor se lasă deschise şi luminile aprinse, pentru 
a primi colindătorii, pentru că este o cinste să-ţi vină mulţi colindători; există şi obiceiul ca fetele, 
după ce se întorc de la colindat, să deschidă toate porţile caselor din sat, în credinţa că astfel va fi 
deschisă şi calea peţitorilor (BOGDAN,p,16;120). în Bihor, tot în ajunul Anului Nou, feciorii fură 
porţile de la casele cu fete de măritat şi le bagă în râu; de asemenea, dacă găsesc prin curtea 
vreunui gospodar lucruri în dezordine, le schimbă locul, ceea ce fac şi copiii care colindă cu 
„Steaua" în ajunul Crăciunului, când adună aceste lucruri şi le duc în casă sau când se îmbracă în 

rochia găsită uitată pe frânghia din curte (PRESA). La trecerea pe drum a cortegiului funerar, 
porţile gospodăriilor de pe traseu să fie închise, ca să nu moară şi alţi oameni din celelalte case - 
Suceava; se leagă trei ţăruşi cu fire provenite de la un steag purtat la mort şi se înfig lângă parul pe 
care sunt amplasate balamalele porţii de intrare în gospodărie, pentru ca feluritele boli care 
bântuie să nu pătrundă în ogradă - Tecuci; (2.GOROVEI,p.22;149). Serie simbolică: poartâ- 
steag( pentru mortj-T. 

POBREJENIE 

în ziua de Pobrejenie (6 august), se ia o crenguţă cu şapte prune şi câteva alune şi se păstrează, 
crezându-se că sunt bune ca leac contra oricăror boli - Gorj (2.GOROVEI,p. 92). v. AUGUST. 

POD 

Loc cu dublă semnificaţie, pentru că în el se depozitează bună parte din roadele pământului 
(porumb, grâu, mere, nuci etc.), dar şi loc al lenei, pentru că în pod sunt abandonate unele 
ustensile gospodăreşti (în special cele aferente ţesutului), semn al nemuncii, al nelucrării (NOTE, 
Antonescu). Nu prevesteşte de bine, când pocneşte podul casei dintr-un ungher al lui - Suceava 
(2.GOROVEI,p.l97). 

PODOABĂ 

în cadrul costumului popular de pretutindeni, podoabele nu sunt doar nişte piese complementare, 
cu funcţie estetică; ele încifrează străvechi credinţe şi rituri apotropaice; astfel, mărgelele spărgurii 
(veneţiene), cu circulaţie în Bihor, Munţii Apuseni, Sălaj, Maramureş, Ţara Oltului, provenind din 
Italia, prin Dalmaţia, sau din Bosnia, sunt considerate principala podoabă în portul fetelor care 
intră prima oară în „joc", constituind marca unei etape de iniţiere, de trecere de la o vârstă la alta; 
de la acea dată, fetele încep să fie căutate de peţitori; totodată, greutatea procurării lor din târguri 
determină şi marca stării sociale a purtătoarei, a condiţiei materiale a familiei din mijlocul căreia 
provine; după apariţia manufacturilor de sticlă din Transilvania, în sec. al XVIII-lea, aceste mărgele 
se fabrică şi local; deoarece astăzi nu se mai confecţionează, ele au devenit din nou piese scumpe; 
multe podoabe (inclusiv monede), asociate cu panglici colorate, intră în pieptănătura fetelor, 
indicând, şi de această dată, vârsta, starea economică şi socială a lor; dar rostul acestora este mult 
mai ascuns, deoarece în Banat, Bihor, Sălaj, panglicile purtate la intrarea în primul „joc" sunt 
păstrate pentru a împodobi cu ele băţul steagului de nuntă, invocându-se astfel beneficul asupra 
viitoarei familii; găteala capului are şi ea o semnificaţie magică, rituală, ceremonială; se crede 
astfel că podoabele vor avea puterea transmiterii frumuseţii şi sănătăţii asupra întregii vieţi a 
mirilor; în Ţara Oaşului, Satu Mare, Bihor, Sălaj, Arad, Timiş, Caraş-Severin, miresele se 
împodobesc cu zgărduţa de ochi , zgârduţa de frunte („barta"), împletită cu mărgele policrome, 
tivită cu monede de argint, având nu doar rol estetic, ci şi unul de marcă rituală, de îndepărtare a 
maleficului; de asemenea, în zilele de sărbătoare şi în ocazii ceremoniale, tinerii poartă zgărduţa 
cu mărgele, întâlnită în toate zonele etno-folclorice din Transilvania, Banat şi Maramureş, excelând 
însă, din punct de vedere estetic, cele din Bihor şi Maramureş; la intrarea miresei în casa soacrei, 
aceasta îi dăruieşte un şirag de mărgele negre, în timp ce rosteşte un descântec, prin care se 
urează tinerilor soţi să se urmeze unul pe celălalt ca boabele în salba de mărgele, iar căsătoria lor 
să nu se poată desface, după cum şiragul nu are capăt; apoi acest şirag este purtat toată viaţa, 
intrând chiar între podoabele cu care se înmormântează femeile; în cazul existenţei unor 
descendenţi, mărgelele negre, spărgurii, sunt moştenite din generaţie în generaţie 
(2.BOCŞE,p.264;271-273). Un text folcloric din Moldova atestă că punerea, la copii, a mărgelelor 
atrage după sine un destin negativ: „Mi-a pus la grumaz mărgele,/Să petrec zilele mele/Tot cu 
necaz şi cu jele se crede că nu este bine să se pună băieţilor mărgele la gât, pentru că, maturi 
fiind, vor plânge la beţie până se vor trezi din aburii alcoolului - llfov;Prahova;Buzău; dacă un 

bărbat pune mărgele la gât, se spune că va plânge beat - Dolj;Teleorman;Bucovina; când vine 
preotul cu apă sfinţită, în ajunul sau în ziua de Bobotează (6 ianuarie), fetele nemăritate îşi iau 
mărgelele de la gât şi le pun lângă pragul uşii, fără să fie observate, ca să treacă preotul peste ele; 
când trebuie să treacă şi cântăreţii, le iau în grabă şi le pun iarăşi la gât, în credinţa că astfel făcând 
le vor îndrăgi flăcăii sau că se vor mărita mai repede - Bihor; Vâlcea;Olt;Muntenia; în unele zone, 
fetele aşează apoi obiectele (podoabele) de lângă prag sub perna pe care dorm, ca să-şi viseze 
ursitul sau ca să se mărite curând - Moldova; Suceava; dacă o fată, cu ocazia obiceiurilor din cadrul 
Vergelului, indică o farfurie (strachină) sub care se află mărgele înseamnă că soţul ei va fi un 
bărbat frumos - Mureş; Cluj; pentru tratarea junghiului (pneumonie), se cumpără mărgele mici, 
albastre, se pisează, se amestecă în rachiu şi se bea; ca să vadă bine până la adânci bătrâneţe, 
femeile sunt sfătuite să poarte podoabe (mărgele, inele, cercei); dar şi dacă şi-au pierdut din 
vedere este bine să poarte mărgele, ca să le revină acuitatea de până atunci a vederii - Suceava 
(2.GOROVEI, p.81; 117;195;251;258;2. MARI AN, l,p.66;128; 132-133; NOTE, Antonescu). La Ziua Crucii 
(14 septembrie), preotul cu crucea trece din casă în casă prin întreg satul; acolo unde sunt fete de 
măritat, mamele lor iau mărgelele fetelor şi le pun lângă pragul uşii, astfel ca preotul să treacă 
peste ele; dacă preotul sau cantorul le vede, efectul gestului se anulează; în noaptea imediat 
următoare, mărgelele şi trei seminţe de cânepă sunt puse sub perna pe care va dormi fata, fără ca 
ea să ştie ceva; a doua zi este întrebată pe cine a visat, în credinţa că acela va fi viitorul soţ - Ţara 
Haţegului; în noaptea Anului Nou, fetele merg în grădină şi-şi atârnă mărgelele în câte un pom 
fructifer, după care îl scutură, fiind concomitent atente dinspre ce parte a satului latră vreun câine, 
în credinţa că din acea parte le va veni şi viitorul bărbat - Ţara Haţegului (CLOPOTIVA,p. 445-447). 
Fetele şi femeile să nu-şi înşire ele însele mărgelele, pentru că, dacă o fac, înseamnă că îşi înşiră 
lacrimile şi tristeţile, că se vor ţine ,,/onţ"clipele rele - Moldova; Muntenia (NOTE,Antonescu). Cine 
jeleşte un mort sau poartă doliu nu mai trebuie să poarte mărgele şi nici o altă podoabă - Ţara 
Oltului (RĂDULESCU,p.288; dar interdicţia este valabilă pentru toate zonele etno-folclorice). Cine 
visează că posedă, înşiră sau primeşte în dar mărgele este semn că va plânge de vreun necaz - 
Bucovina (2.GOROVEI, p.137). Pentru cine visează că deţine bijuterii înseamnă că va fi preţuit mai 
mult decât merită; dacă visează bijuterii, trebuie să aibă grijă să nu fie prea darnic la cheltuielile pe 
care le face, sau poate să prevestească o mare dragoste; dacă visează bijutier, este necesar să fie 
cu mare atenţie să nu fie jefuit - Suceava (NOTE,Băncescu). Serie simbolică: mărgele-cânepă. 

POIANĂ 

Ca şi în cazul luncii, vâlcelei etc., lirica populară de dragoste demonstrează că poiana („poieniţa") 
este un simbol feminin (EVSEEV,p.l35). 

POM 

Românii cred că fiecare arbore are duhul său; dacă duhul este bun, copacul poate fi tăiat fără nici o 
primejdie; dacă duhul este rău, şi copacul va da un lemn „rău", cu care nu este bine să se 
clădească o casă; în unele zone ale Transilvaniei, se crede în existenţa unui spirit rău, care îi 
omoară pe copiii nebotezaţi, numit Baba-Coaja, şi care le închide sufletele în tufişuri de soc, unde 
rămân până le putrezeşte corpul (2.0LTEANU,p.212). Lemnele, în special cele care sunt folosite la 
construcţia caselor, se taie toamna şi numai când este lună nouă sau în descreştere - Hunedoara 
(BALASZ,p.40). în zona Braşovului, înainte de a tăia un copac, ţăranul se închină şi se roagă de 
copac să-l ierte că îl taie; lemnul, din această cauză, este tăiat, de obicei, pe gerul cel mai mare, 
atunci când nu este în vegetaţie, când nu are sevă în el, când el este de fapt mort (NOTE, 
Antonescu). Nu este bine ca, la plecare, să fie lăsată o creangă, aşa cum a fost ea poziţionată 
iniţial, în caz că este necesar să fie ruptă dintr-un copac, pentru a fi înfiptă în pământ, în scopul de 
a ţine umbră copilului pe timpul cât părinţii lui au treabă pe câmp, deoarece vin măiestrele să 
joace acolo şi copilul poate fi pocit; şi nici a doua zi nu se înfige aceeaşi cracă în pământ, fiindcă ea 

ar fi putut fi folosită de măiestre, existând aceleaşi temeri cu privire la sănătatea pruncului - Ţara 
Oltului; pomul roditor tăiat să nu fie despicat cu pene, pentru că şi Dumnezeu va folosi tot pene, 
bătute pe la încheieturile celui care a tăiat arborele - Tecuci; nu este bine să se doarmă sub un 
pom, deoarece poate cădea ceva şi-l poate schilodi pe cel culcat acolo - Ţara Oltului; dacă înfloresc 
pomii spre toamnă este semn că acest anotimp se va prelungi mult spre iarnă - Muntenia; va fi 
toamnă lungă, când pomii înfloresc a doua oară - Ţara Oltului (GOLOPENŢIA,p.97;109;145; 
2.GOROVEI,p.58; 269). Copiii plăpânzi şi bătrânii neputincioşi sunt trecuţi prin borta sau prin 
împletitura unui pom roditor, cu tulpinile gemene, crezându-se în puterea magică dublată de 
îngemănarea care dă tărie, regenerare, viaţă - Bihor (4.BOCŞE,p.349). Tăiate din pădure în noaptea 
de Sfântul Gheorghe (23 aprilie), ramurile verzi sunt puse de feciori la porţile caselor cu fete 
nemăritate, ca semn de prietenie şi dragoste; se crede că aceste ramuri apără oamenii, vitele şi 
semănăturile de spiritele malefice, devenite foarte active în această noapte, la trecerea de la anul 
vechi pastoral la cel nou; ele au rolul să anuleze farmecele vrăjitoarelor, care pot lua mana vitelor, 
sporul viilor, livezilor şi câmpurilor, aduc sănătate, rod bogat şi voie bună în gospodărie; ramurile 
verzi în care se îmbracă Sângeorzul (fecior din ceată), aruncate peste semănături, aduc rod bogat; 
mâncate de vite, le apără contra strigoaicelor, care le fură sau le strică laptele; păstrate în casă, 
aduc noroc, sănătate şi belşug; din ele se aleg unele care sunt folosite la confecţionarea de cununi 
pentru tinerii căsătoriţi; pomilor care nu rodesc li se face o gaură în tulpină, în care se bate apoi un 
cui din lemn de corn (PRESA). în cântecele de jale din Oltenia mai cu seamă, creanga uscată pe 
care se aşează nemângâiata turturică simbolizează jalea şi ideea de moarte, după cum arborele 
înverzit şi livada cu iarbă verde sunt simbolurile vieţii exuberante (CARAMAN,p.l96). Există 
obiceiul ca pomii sterpi din grădină să fie ameninţaţi primăvara; aceasta se face neapărat de către 
două persoane (stăpânul şi stăpâna, gospodarul şi un fiu, doi copii ai gospodarului, gospodina şi o 
altă femeie, doi bărbaţi etc.); una din cele două persoane merge cu toporul şi ameninţă verbal 
pomul neroditor, uneori lovindu-l chiar uşor în coaja trunchiului, în timp ce se rosteşte următorul 
dialog: „Tai pomul acesta!"; „Lasă-! că face la anul!"; sau „Faci poame la vară sau te tai?" şi se 
răspunde: „Nu-I tăia că-l iau eu chezăşie că face poamei", sau „lartă-l, că are să rodească!", sau 
„Ba nu, că la anul viitor face fructei"; dar pot fi înregistrate şi răspunsuri ca fiind ale copacului: 
„Lasă-mă că faci"; „Nu mă tăia că faci"; „Am să fac la anul, am să fac la vară!"; „Ba nu mă tăia/Că 
roade ţi-oi dai"; uneori femeia prezentă în cadrul cuplului care îndeplineşte ritualul are mâinile 
mânjite cu aluat şi dă asigurări că pomul va fi încărcat cu fructe anul viitor precum sunt mâinile 
sale pline de cocă; în final, cel cu toporul se adresează copacului: „Vezi, pomule, te-am scos acum, 
dar la anul să faci fructe multe, că eu nu te-oi mai scoate"; toate aceste formule se rostesc de trei 
ori; în Bihor, dialogul se poartă cu un copil având vârsta sub 7 ani, cuvintele rostite de omul matur 
fiind însoţite de gestul lovirii cu toporul la rădăcina copacului; informatorii locali susţin că astfel 
pot determina rodirea pomilor şi la fel procedează şi în plantaţiile de viţă de vie (3.BOCŞE,p.llO- 
111;PRESA). Ca o sinteză a practicilor care se desfăşoară în legătură cu pomii, sunt enumerate 
următoarele: casa copilului (placenta) este îngropată la rădăcina unui pom roditor; cenuşa din 
vatră este aruncată la rădăcina pomilor; din aluatul ras de pe covată se fac colăcei şi se agaţă de 
ramurile pomilor care nu rodesc; este adusă la biserică sămânţă din fiecare soi de pomi, aceasta 
este sfinţită şi apoi amestecată cu celelalte seminţe care se pun în pământ pentru puiet; fructele şi 
strugurii din prima recoltă sunt daţi copiilor; gospodina unge trunchiurile pomilor din grădină cu 
aluatul pregătit pentru Paşte; grădinile şi viile sunt stropite periodic, dar mai ales la sărbătorile 
mari cu agheasmă; gunoiul trebuie pus la pomi în ziua Sfântului Gheorghe (23 aprilie), pentru a 
rodi bogat; în ajunul Crăciunului, se leagă pomii cu paie, pentru ca aceştia să lege şi să facă fructe; 
în noaptea Crăciunului, se pune funingine la pomi, pentru a rodi bogat (PRESA). înseamnă pagubă 
pentru cine visează pom fără roade şi câştig pentru cel care visează pom cu roade; va avea parte 
de amăgiri şi înşelăciune cel care visează pom uscat; înseamnă ceartă, nelinişte pentru cel care 
visează copaci ieşind din pământ, dar semnifică bogăţie şi onoare pentru cel care visează copaci 

verzi, înfloriţi - Suceava (NOTE, Băncescu). 

Pomul vieţii. Când n-a fost considerat drept expresie „vegetală" a Realităţii absolute, pomul sacru 
a început să fie apreciat dintr-un punct de vedere decorativ; simbolul golit de conţinutul metaforic 
originar s-a menţinut prin valorile sale empirice şi estetice; arta populară a tuturor ţărilor 
tezaurizează o întreagă serie de simboluri cosmologice, care de multă vreme sunt pur şi simplu 
„motive decorative" (ELIADE,p.680). Pomul vieţii este unul dintre miturile străvechi ale omenirii, 
întruchipând în formă poetică visul irealizabil al „tinereţii fără bătrâneţe şi al vieţii fără de moarte", 
fiind întâlnit, ca imagine plastică realizată în variate forme, în arta tuturor popoarelor din Europa şi 
a multora din Asia; în legendele şi credinţele popoarelor, acest mit se înfăţişează oamenilor 
constant, fiind vorba în esenţă de un copac ale cărui fructe minunate sau a cărui sevă miraculoasă 
sunt elixire ale vieţii; în coroana copacului sau la rădăcina lui stau păsări şi animale înfricoşătoare 
care păzesc nepreţuitul tezaur; adâncile rădăcini ale dendrologiei drept cult străvechi şi 
universalitatea lui au făcut ca imagini comune lui să fie introduse nu numai în emblematica şi 
practica creştină şi mahomedană, ci şi în cea mozaică şi armenească din România; domeniul însă în 
care aceste imagini sunt prezente şi azi într-o profuziune greu de cuprins este acela al artei 
populare; pentru a sugera vechimea acestor credinţe, manifestată în bogăţia de forme 
iconografice, trebuie amintit că simbolurile creştine, printre care în primul rând crucea, având şi 
ele vârste de două mii de ani, sunt foarte puţin prezente în arta populară românească şi departe 
de a putea fi comparate ca frecvenţă cu imaginile ţinând de mituri şi de culturi pre-creştine, între 
care dendrolatria ocupă un loc proeminent; de pildă, pe o întinsă arie din Subcarpaţii Munteniei şi 
Olteniei, icoane şi cruci sunt bătute în copaci, a căror coajă creşte cu anii şi ajunge să le acopere; în 
alte locuri (Valea Batovei, Dobrogea), practica dendrologiei se manifestă prin agăţarea în anumiţi 
copaci a panglicilor colorate şi a pomelnicelor; şi în Ţara Haţegului sunt menţionate câteva puncte 
asemănătoare; vasul cu apa vieţii, în care este implantat pomul vieţii, apare în multe variante 
simbolizând momente diferite, cum ar fi de exemplu Buna- Vestire; spre sfârşitul Evului Mediu şi în 
Renaştere, vasul cu pomul vieţii se transformă într-un vas cu un buchet de flori, ornament al 
interioarelor patriciatului bogat; un alt tipar plastic este cel al arborelui vieţii iranian, figurat ca un 
copac cu coroana mai mult sau mai puţin dezvoltată şi cu rădăcina îngroşată ca un triunghi, sau cu 
un gol la rădăcină, simbolizând izvorul; lateral, copacul este păzit de păsări, animale sau oameni; 
simbol străvechi, originea lui este plasată în Persia şi India de obicei; arborele sfânt, arborele 
cosmogonic este figurat şi zeificat în India, în calitatea sa de arbore al Paradisului şi ca arbore 
ambroziac, de aici desprinzându-se arborii prezenţi la germani, scandinavi, arborele lui Adam, 
arborele ştiinţei binelui şi răului, arborele cu şarpe, arborele antropogonic, arborele de Crăciun, 
arborele lui Buda; arborele cosmogonic este simbolul vegetaţiei şi al vieţii universale şi în 
consecinţă al nemuririi; îşi are originea în Soma indiană, o plantă căţărătoare (asclepiadee), 
numită de botanişti Sarcostemma viminale, ale cărei flori sunt dispuse în formă de evantai; din 
această plantă se extrăgea un suc, care, amestecat cu lapte şi fermentat, constituia principala 
ofrandă în ritualul vedic; dar trebuie notată şi diferenţa existentă între acest pom al vieţii, plantă a 
cărei patrie este Caşmirul, şi arborele vieţii asirian (asherah), care este curmalul, ai cărui ciorchini 
de fructe, simetric dezvoltaţi, au devenit un element decorativ des uzitat în Orient; de remarcat că 
uneori cele două tipare, cel elenistic şi cel iranian, apar pe acelaşi obiect; în arta populară 
europeană, pomul vieţii iranian apare încadrat în geometrismul caracteristic, precum la covoarele 
scandinave, finlandeze şi est-prusiene; în regiunea Peninsulei Balcanice, în Albania, în Grecia, 
apare pe ţesături, pe lăzi de zestre sub forma chiparosului, iar forme asemănătoare se regăsesc şi 
în România; pe teritoriul românesc se întâlnesc, din epoci foarte îndepărtate, trei tipuri de tipare 
plastice ale pomului vieţii: cel local, traco-dacic, cel elenistic şi cel iranian; în linii mari, tiparul 
iranian este mai frecvent în Moldova, mai ales pe scoarţe, şi în Transilvania, în timp ce în sudul ţării 
predomină tiparul elenistic într-o formă puternic localizată; trei sunt procesele care pot fi 
înregistrate în cazul imaginii elenistice a pomului vieţii: primul este transformarea, sub puternica 

influenţă a decorului geometric simplu, concordând cu viaţa unei populaţii agricole şi pastorale, a 
Kantharos- ului grecesc aşezat într-o glastră ţărănească de flori, luând, de cele mai multe ori, forma 
cilindrică sau tronconică răsturnată a ghiveciului de pământ sau a cănii cu toartă; sub forma unui 
vas cu picior, a unui potir, rareori, şi acesta tot cu toarte, caz în care sunt imagini transpuse din 
arta cultă; cel de al doilea proces este înlocuirea, de cele mai multe ori, a vrejului de viţă de vie cu 
o altă plantă, fie locală, fie reprezentând stilizarea de modă orientală a unei plante exotice sau 
locale; în fine, poate cel mai important, al treilea proces înregistrat este dispariţia păsărilor, care s- 
a petrecut în mod progresiv, existând numeroase exemple în care imaginea vasului cu floare şi 
pasăre apare descompusă, în sensul că pasărea figurează pe acelaşi obiect, dar ca un motiv 
autonom; pomul vieţii figurat printr-o glastră cu flori se întrepătrunde cu tiparul iranian 
caracterizat prin extraordinara persistenţă a rădăcinilor sau a orificiului de la baza trunchiului; 
această întrepătrundere duce la o formă interesantă, în care rădăcinile se văd în vas, ceea ce 
conduce la victoria tiparului iranian pe întreaga suprafaţă a României, în forme pure sau 
combinate şi care poate fi pusă pe seama arhaicei tradiţii a bradului ca pom al vieţii, formă legată 
mai mult de tiparul iranian decât de cel elenistic; vasul cu flori simbolizând pomul vieţii este 
prezent pretutindeni, pe întreg teritoriul României, pe cele mai felurite obiecte: pe stâlpii de piatră 
(Valea Trotuşului), traforat la scândurile cerdacului (nordul Moldovei), pe furcile de tors (Valea 
Ampoiului), zugrăvit pe pereţii casei (Oltenia), executat cu tencuială colorată (Muntenia), pe cutiile 
de brici (Bistriţa-Năsăud); imaginea poate fi şi stilizată geometric pe pereţii albi ai caselor (Argeş), 
pe fondul negru al pereţilor unor case din nordul Moldovei; vasul poate fi înlocuit cu o cană cu o 
toartă sau două pe fondul tencuielii albe a caselor din Sălaj şi Bihor; pe lăzile de zestre de pe Valea 
Bistriţei, pe feţele de pernă din Maramureş şi Oltenia, pe gulerul cămăşilor din Bihor şi pe cămăşile 
femeieşti din Vlaşca, pe punguliţele turceşti din Dobrogea, pe scoarţele din Banat, pe cahlele din 
Transilvania; de cele mai multe ori, florile sunt garoafe sau lalele; tiparul elenistic (chiparos, viţă de 
vie, păsări) s-a transformat, chiparosul luând chipul glastrei, viţa fiind înlocuită cu o altă plantă, dar 
rămânând prezentă pasărea, care poate fi figurată fie în partea de sus a vasului, fie la baza lui, o 
clasificare precisă neputându-se face; şi această imagine se întâlneşte în mai toate regiunile 
României şi pe mai toate obiectele, de la arhitectură populară şi până la obiecte de uz casnic; pot fi 
asociate păsărilor şi animale, într-o tratare plastică de influenţă orientală; tiparul iranian (arbore 
cu rădăcinile anume figurate) are formule mai variate şi mai complexe, în care apar, pe lângă 
păsări, şi animale, oameni, oameni în şir, călăreţi; predominanţa lui pe teritoriul României se 
explică prin preexistenţa tiparului traco-dacic, ambele figurate în forma arborelui întreg cu 
rădăcini; la acest fond arhaic au fost adăugate elemente care au condus la alcătuirea de forme 
diverse ale imaginii pomului vieţii iranian (PETRESCU,p.39-43;48;51-54;57-59;61;130). 

Pomul la nuntă. Imaginea celor doi arbori îmbrăţişaţi care apare în basme este simbolul iubirii, iar 
cu cât arborii sunt mai mari, cu atât este mai evidentă aglutinarea simbolului iubirii cu cel al 
căsătoriei şi rodirii (4.POP,p.49). în oraţiile de nuntă, tinerii sunt asimilaţi frecvent cu doi pomi în 
floare; analogia cu pomul şi, în special, cu bradul de la munte, se referă mai ales la mire 
(EVSEEV,p.l91). în Bihor, după „ învelitul miresei" (pieptănatul nevestesc), se săvârşeşte, după un 
ritual străvechi, „cununia la pom", mirii fiind conduşi la un pom roditor, ca să rodească şi ei ca 
pomul primăvara; ambii tineri se ţin cu mâna de o creangă verde a pomului, gestul simbolizând 
comuniunea sufletească şi armonia în căsnicie (3.BOCŞE,p.ll6). „Mărul", „mărul de cununie" sau 
„pomul de cununie" este un obicei semnalat numai în sudul Transilvaniei; după ce s-a împlinit anul 
de căsătorie, se pune mărul sau pomul de cununie „ca să aibă ei şi familia celor căsătoriţi pe 
cealaltă lume un pom pe care să se odihnească"; pomul se face cam pe la Sântă Măria Mică (8 
septembrie) ori şi mai târziu, adică în toamna anului următor căsătoriei; însurăţeii cumpără 12 
vase de lut, ulcioare, lumânări, un scaun de brad, mai multe specii de fructe şi tot felul de turte 
pregătite în gospodărie; apoi mai fac „capete" (parastas) după câte ulcioare au fost cumpărate; 
este chemat preotul în zi de duminică şi participă şi naşii de cununie, precum şi alte rude; mai sunt 

chemaţi şi 12 oameni săraci; după ieşirea de la biserică, se adună la cei care dau pomană de 
cununie, înainte de a mânca de prânz, la amiază; lângă preot, care stă în capul mesei, se aşează 
într-o gropiţă în pământ un pom, ca să stea tot aşa cum a stat el în grădină, în el punându-se fructe 
câte încap; se împleteşte din lumânări un şarpe mare cu un mărîn gură, se ia apoi o bucată de 
pânză legată cu amici roşu în care se pun turte, mai multe lumânări şi pe toate le pun lângă pom, 
acesta numindu-s e „pomul lui Adam în Paradis"-, lângă pom mai pun şi scaunul de brad şi 
împrejurul meselor aşează laviţe pentru oaspeţi; pe mese se pun ulcioarele şi lângă fiecare ulcior 
se pune câte un „ parastas" cu pom în el, încărcat şi acesta cu fructe, lumânări, colăcei şi turte; 
pentru fiecare pereche de oameni - bărbat, femeie - se pune câte un astfel de parastas, iar sub 
pomul preotului se mai pune şi o năframă sau un ştergar frumos, pe care îl ia preotul; doar pentru 
nănaşi nu se pune nimic, pentru că pomul cel mare este al lor; sub picioarele preotului, împăturită 
în două, se pune şi blana unei oi, din carnea căreia au fost gătite bucatele de pe masă, blană pe 
care apoi preotul o trimite acasă; pe fiecare pom în parte, inclusiv pe cel mare, proaspeţii 
căsătoriţi îl ţin cu mâna dreaptă şi îl dă, rostind: „Pe astă lume să fie al dumitale, pe cealaltă lume 
să fie al meu"; naşul oferă în schimb un viţel; în părţile Năsăudului, pomul de cununie se 
pregăteşte chiar în ziua premergătoare celei în care se oficiază slujba de căsătorie, uneori în loc de 
pom folosindu-se doar o ramură de măr; aceasta stă pe masă până la sfârşitul cununiei 
(3.MARIAN,I, p.523-524). v. POMANĂ. 

Pomul la înmormântare. în bocete, apar înşiruiri de arbori, pe lângă care trece sufletul în călătoria 
sa: salcia, trandafirul, bradul, mărul, ultimul fiind şi o întâlnire cu arborele biblic; arborele sacru 
este supranumit şi „axă a lumii" şi aşa se explică apariţia lui şi la nuntă, şi la înmormântare ca stâlpi 
la morminte, sau la răscruci, uneori înlocuit de troiţe; toate atestă un cult al arborelui sacru 
existent în arealul sud-est european; ca şi animalele, şi arborii sunt psihopompi, fiindcă orientează 
sufletele spre lumea cealaltă, sunt locuri de trecere, sau ţin de acel „arbor vitae", pom al vieţii, 
adică simbol de renaştere şi viaţă eternă; şi „Coloana infinitului" a lui C. Brâncuşi întruchipează 
arborele ca axă a universului, ceea ce observă şi P. Caraman (BUHOCIU,p.22). Acest pom este 
utilizat mai în toate zonele etno-folclorice din România; în Bucovina, există credinţa că sufletul 
străbate drum lung, timp în care trece peste multe vămi, unde îl aşteaptă de fiecare dată o 
sumedenie de draci, care vor să-l îndrepte spre iad; până la urmă, ostenit şi însetat, ajunge la un 
copac, lângă care se află o fântână, iar sub copac un scăunel; îngerul său care l-a însoţit până aici îl 
invită pe scăunel, apoi se duce la fântână, unde îşi potoleşte setea, urcă apoi scăriţa care este 
sprijinită de pom şi cu cârlige apucă crengile şi le aduce spre el ca să ia fructe; aceeaşi credinţă 
există şi în Banat, iar multe texte de bocete vorbesc despre pomul sau mărul care este păzit de 
îngeri sau spre care îngerii îndeamnă sufletul să se îndrepte; se mai crede, tot în Bucovina, că 
omul, neputând ajunge în Rai, unde sunt pomi destui, măcar să aibă pomul lui din care să se 
înfrupte; cei mai mulţi dintre români cred că pomul, numit şi „pomul Raiului", merge şi el unde 
merge şi sufletul; acolo ar sta veşnic verde şi încărcat cu de toate, aşa că sufletul se uită doar la el 
şi se şi simte sătul; iar dacă îi vine poftă de mâncare, se suie pe scăriţă, trage cu cârligul şi mănâncă 
poamele; cei cărora nu li s-a dat de pomană un astfel de pom stau şi se uită cu jind la ceilalţi; dar, 
tot în Bucovina, se mai crede că acest pom ar fi „pomul vieţii omului", care l-a hrănit pe acesta de- 
a lungul vieţii sale cu tot felul de fructe, precum odinioară Pomul Raiului a hrănit pe Adam şi Eva; 
uneori se spune că, în fapt, acest pom ar reprezenta jertfa cuvenită pentru ultima oară spre 
împăcarea şi împreunarea omului cu Dumnezeu; în zonele Sibiu şi Rădăuţi, se crede că atunci când 
Dumnezeu a scos din iad pe Adam şi Eva, sufletele celor drepţi s-au ţinut de dânsul ca un pom 
încărcat cu fructe, cu alte cuvinte pomul ar servi astfel ca o scară pe care sufletul ar urca-o până la 
Dumnezeu în cer; în Banat, textul unui bocet menţionează că, în călătoria sa, sufletul trebuie să 
treacă peste o mare foarte adâncă, care se numeşte Sorbul pământului; în râpa acestei mări se află 
un brad colosal de mare, numit Bradul zânelor; ajungând aici, sufletul îl roagă să întindă braţele 
sale (vârfurile sale), ca să poată trece peste mare dincolo; bradul îi răspunde la început că s-a 

încuibat în el un şoimuleţ, apoi că s-a cuibărit în el o vidră, pentru ca în final să-i spună că s-a 
cuibărit în el şi o şerpoaică (şerpoane) şi că nu poate, fiindcă s-ar trezi puii celor trei vietăţi şi, 
şuierând şi lătrând, ar speria sufletul care astfel ar cădea în apă; până la urmă, bradul se înduplecă 
şi sufletul trece pe celălalt mal, în acest caz bradul zânelor fiind sinonim cu pomul celor din 
Transilvania, Moldova şi Bucovina, deci o trecătoare din lumea aceasta în cealaltă; este lesne de 
concluzionat că simbolismul „pomului vieţii" tranzitează sensurile sale asupra existenţei umane 
luată în totalitatea sa, înglobând totodată mai multe semnificaţii: pom al vieţii, trecătoare din 
lumea aceasta în lumea cealaltă, umbrirea, răcorirea şi odihna sufletului, după ce a trecut prin 
toate vămile, sfârşind cu a fi pom al Raiului sau chiarînsuşi Raiul; pomul de pomenire se face 
astfel: se ia o creangă verde, frumoasă, rotundă şi bogat ramificată dintr-un pom roditor din 
grădină (măr, prun, păr), mai rar cireş şi vişin; se curăţă de rămurelele de prisos şi se împodobeşte 
cu tot felul de fructe proaspete, dacă este vară, iar iarna cu fructe uscate, la care se adaugă şi 
felurite copturi: mere, pere, prune, nuci aurite, cireşe, vişine, stafide, smochine, zaharicale, turte 
dulci, păsărele din aluat de grâu, colăcei, scăriţe şi cârligele mici făcute tot din aluat; unele se înfig 
în ramurile pomului, altele se înşiră pe o aţă şi se atârnă sau se leagă de ramuri - Bucovina; în 
Suceava, pomul se aşează într-o cofă sau oală plină cu apă curată; de toartă se leagă o basma sau 
năframă şi câte una se leagă şi de pom; pomul este al preotului, iar năframa de la toarta vasului 
este luată de cel care îl duce; de pom, care înseamnă pomii Raiului, se sprijină totdeauna o scară 
făcută din făină de grâu, iar pe una din rămurele se leagă şi o sticlă cu apă; scara simbolizează 
drumul în urcuş pe care trebuie să-l suie sufletul în pomii Raiului, dacă are parte de aşa ceva, iar 
apa ca să aibă ce să bea şi cu ce se răcori; dus la biserică, pomul este dezgolit de preot şi de dascăl 
şi apoi aruncat în clopotniţă sau într-un ungher din curtea bisericii; dar poate fi şi dus înapoi acasă, 
la praznic, şi împărţit acolo la preot şi ceilalţi; în zona Sibiului, pomul mortului se face ca şi în 
Bucovina, dintr-o creangă de măr văratic; dacă este vară, creanga se taie cu fructe cu tot, iar dacă 
este iarnă se pun pe ea mere, nuci, colăcei, covrigi, nişte prescuri cu scară, pe care ar urma să se 
urce sufletul la cer, şi trei lumânări; apoi totul se înfige într-un colac, împletit în formă de cruce, 
adică „în patru cornuri toate se pun într-un blid mare; pomul se poartă deodată cu mortul, 
obligatoriu după cruce, atât până la biserică şi de acolo până la cimitir; la cimitir, podoabele 
pomului sunt împărţite la naşii de botez şi de cununie, drept răsplată că au botezat şi cununat pe 
cel decedat; pomul rămas pustiu este ulterior înfipt lângă cruce, sau se aruncă într-un râu, vale sau 
fântână; în zona Rădăuţi, nu doar 1-2 persoane fac pomul, ci toţi ai casei pun câte ceva, fiecare 
lucru pus fiind menit pentru un mort din familie; în vârful pomului se pune neapărat un măr, o 
lămâie sau o portocală; se mai coc, în Muntenia, Moldova şi Bucovina, crestaţi, colaci în formă 
triunghiulară, sfinţişori, colaci în formă de S, şi pomene sau pupeze (pomenete , în Muntenia) din 
grâu curat, toate la un loc purtând numele de pomene sau rai-, uneori pomenele pot fi înlocuite cu 
două colive, una mai mare şi a doua mai mică şi 2 colaci, unul mai mare, celălalt mai mic; toate se 
pun pe o măsuţă sau într-un coş, pe marginea căruia se înfig beţişoare încărcate cu fructe şi 
colăcei, iar coşul se duce la biserică, punându-se acolo şi lumânări, totdeauna în număr fără soţ, 
care se aprind în timpul prohodului; în zona Rădăuţi, pomul se înfige într-o pâine, fie făcută din 
făină de grâu, fie din făină de porumb (3.MARIAN,III,p,112-116-121;NOTE,Antonescu). 

POMADĂv. ALIFIE. 

POMANĂ 

în Banat, în a 3-a, a 9-a şi a 40-a zi, apoi la 3, 6 şi 9 luni, precum şi la un an de la data morţii, 
românii trimit la biserică un colac mare, o lumânare de ceară şi un blid mare cu colivă, din care iau 
câte o lingură toţi cei care intră, rugându-se apoi pentru sufletul celui răposat; în aceleaşi zile, 
săracilor le este împărţită pomana, dar niciodată atât de mult ca de ziua morţilor, care cade lunea 
după Paşte; în această zi, după slujba desfăşurată la biserică, preotul se îndreaptă cu toată lumea 

spre cimitir, cântând pe drum felurite rugi şi cântări; femeile duc vase mari cu agheasmă, pentru a 
stropi nu numai mormintele, ci şi pe călătorii întâlniţi în drum, pe toţi cei care se apropie de ele; 
altele aruncă pe mormânt boabe de fasole uscată şi împart celor de faţă nişte plăcinte subţiri din 
aluat de făină coapte în untură de porc; după ce au mâncat la cimitir din pomana rudeniilor, se 
întorc cu toţii la biserică, în jurul căreia dansează cu voioşie până noaptea târziu (GRISELINI,p. 188- 
189). Pentru sufletul celui decedat, sunt date de pomană, peste sicriu, hainele mortului sau unele 
din vieţuitoarele din gospodărie (oi, vite, păsări), pentru ca să i se ierte mortului păcatele şi 
sufletul lui să-şi găsească pacea eternă - Suceava; să i se spele picioarele găinii dată de pomană, 
pentru că atunci va fi primită mai cu plăcere sau va fi mai ouătoare la cel ce o va avea - Bucovina; 
este considerată deosebită, dacă pomana făcută e însoţită de o icoană - Tecuci; în sens mai larg, 
nu este îngăduit ca primitorul să fie amăgit, ca să nu plângă morţii, care, la rândul lor, se simt şi ei 
amăgiţi - Tecuci; toate cele ce se dau de pomană nu se pierd, pentru că ele vor fi primite de cel 
milostiv pe lumea cealaltă - Bucovina (2.GOROVEI,p.72;98;110;153;199). De altfel, de cele mai 
multe ori pomenile făcute în ziua înmormântării sunt adevărate ospeţe, începute într-o atmosferă 
de tristeţe solemnă şi terminate cu o veselie reţinută, uneori încheiate cu dansuri; ulterior 
înmormântării, sunt practicate pomeni la trei zile, la nouă zile şi la şase săptămâni (40 de zile); la 
acest ultim termen, mâncarea şi băutura se împart împreună cu vasele ce le conţin, precum şi 
parte din hainele, lenjeria şi alte obiecte care au aparţinut decedatului; apoi, se mai fac pomeni la 
şase luni, la împlinirea unui an de la deces şi la şapte ani; în intervalul de la un an la şapte ani, 
mortul se mai pomeneşte în sâmbetele morţilor, împreună cu ceilalţi decedaţi ai familiei şi, uneori, 
de ziua onomastică a acestuia; acest şir de pomeni simbolizează unirea supravieţuitorilor în faţa 
durerii resimţite prin moartea unui membru al colectivităţii şi este totodată semnul continuării 
vieţii individuale şi de grup - Ţara Chioarului, dar şi în toate celelalte zone ale ţării; nu se dau de 
pomană lucruri sau alimente care nu sunt pe placul celui care face pomana, pentru că aceasta nu 
va fi primită de Dumnezeu - Muntenia; în Oltenia, în partea vestică a Munteniei şi în Chioar există 
practica de a se face pomana de viu, când omul, de onomastica sa (dar cel mai adesea în lunile din 
toamnă, după strângerea roadelor) şi în relaţie directă cu posibilităţile materiale pe care le are, 
invită familia, prietenii şi vecinii la masă, ca să-i fie primit darul pe lumea cealaltă şi în credinţa că, 
poate, după moartea sa, cei rămaşi în viaţă nu-şi vor îndeplini cum se cuvine obligaţiile; când între 
obiectele destinate pomenii fac parte şi unele cu valoare ridicată (piese de mobilier, eventual chiar 
o cameră întreagă), acestea de regulă sunt date unei (unor) rude apropiate, de cele mai multe ori 
nepoţilor; toate obiectele ce urmează a fi date sunt păzite cu străşnicie, deoarece numai atingerea 
lor constituie un sacrilegiu, din care cauză resturile alimentare rămase de la masa de pomană nu 
se aruncă oriunde, ci se dau pe apă, sau se îngroapă la rădăcina unui pom fructifer, în credinţa că 
sufletele morţilor vor veni şi se vor hrăni din acestea (l.POP,p.332-333;2. ARMĂŞESCU,p.396; 
NOTE,Antonescu). Semnificaţia darurilor şi pomenilor este deosebit de accentuată în concepţia 
tradiţională românească, din care cauză practica a fost preluată şi de copii, care îşi dau de pomană, 
unul altuia, fructe (mere, nuci, castane, ghinde etc.), cu ocazia jocurilor „de-a mortul" sau 
„înmormântarea" (DRĂGULESCU,p.l55). înseamnă bucurie, veselie pentru acela care se visează 
făcând o jertfă, o pomană - Suceava (NOTE,Băncescu). Serie simbolică: colac-lumânare-colivă. v. 
DAR. 

POPĂ v. PREOT. 

PORC (Suiş scrofa domestica - DLRM,p.642) 

Tăiatul porcului are statut de ritual de sacrificiu, cu semnificaţii etnologice descifrabile în adâncul 
mileniilor, când animalul era considerat ca întruchipare a spiritului grâului, a vegetaţiei în general; 
există credinţe care fac legătura nu cu animalul propriu-zis, ci doar cu sacrificiul, cu sângele lui; 
astfel, nu se iese la coasă, dacă omul nu a văzut, la Ignat (2o decembrie), sânge de porc negru; în 

ajunul Crăciunului, copiii se mânjesc pe faţă cu sânge de porc; este bine ca, în preajma Crăciunului, 
când se taie porcii, omul să se mânjească pe piele cu sânge de porc, fiindcă nu se va umple de 
bube peste an; atingerea sau simpla imagine a sângelui de porc este dătătoare de forţe şi 
apărătoare de boli, datina fiind cu rosturi fertilizatoare, analogă cu sacrificiile de porci din 
antichitate, consacrate unor divinităţi fecunde; porcul are şi o semnificaţie nu totalmente malefică, 
dar în bună parte defavorabilă, dominată de atribute negative: duşmănie faţă de om, omorâtorul 
său, murdărie, lene, lăcomie (COMAN,l,p.33-35). în avalanşa pregătirilor pentru sărbătorile de 
iarnă, tăierea porcului este o activitate semnificativă, atât din punct de vedere economic, cât şi ca 
ritual; tăierea porcului are loc într-o anumită zi, la Ignat, şi într-un anumit moment al zilei, de 
obicei în zori sau în cursul dimineţii; credinţa că porcul îşi visează moartea în noaptea de Ignat, 
prinderea şi înjunghierea animalului, efectuarea diferitelor semne rituale pe corpul lui, jumulirea 
părului pentru confecţionarea bidinelelor, pârlirea sau jumulirea pieii pentru opinci, tăierea 
corpului în bucăţi etc. oferă suficiente momente pentru săvârşirea practicilor rituale, menite să 
preîntâmpine stingerea „seminţiei" porcilor, să asigure sănătatea gazdei în noul an, să alunge 
spiritele rele, să prezică vremea pe o perioadă mai îndelungată de timp, să fertilizeze ogoarele 
pentru a obţine roade bogate; funcţia rituală a sacrificiului este bine evidenţiată de unele 
informaţii etnografice: la tăiere, nu trebuie să stea nimeni în preajmă dintre cei care sunt miloşi 
din fire, căci se crede că porcul moare cu mare greutate; carnea unui astfel de porc nu va fi bună; 
pe porc să nu-l vaiete nimeni; în general, porcul este străvechea reprezentare mitologică a 
spiritului grâului (12.GHINOIU,p.l24;126;248). în partea de nord a Transilvaniei, în Muntenia şi 
Moldova, este curentă practica, în noaptea Anului Nou, de a pune două sau mai multe fire de păr 
pe vatra încinsă, dar curăţată de cărbuni, şi, dacă acestea se apropie unele de altele în răsucirea 
lor, este semn de căsătorie; important este ca firele de păr să fie smulse din coama porcului; 
aidoma se face în Suceava, dar în loc de peri de porc se taie trei bucăţi de slănină, care primesc 
numele acelora pe care i-ar dori fata ca soţi, apoi este chemată o pisică şi pe care bucată va pune 
mai întâi gura acela îi va fi ursitul; mai general, ca arie de răspândire (Munţii Apuseni, Transilvania, 
Maramureş, Muntenia, Moldova, Bucovina), este obiceiul din noaptea Sfântului Vasile de a merge 
la coteţul porcilor şi a-i striga şi, după câte strigăte grohăie porcul, după aţâţi ani fata se va mărita; 
dacă porcii răspund după mai mult de trei strigături, acestea nu se mai iau în considerare; se fac 
trei încercări consecutive; sau fata bate cu piciorul în pământ şi, după câte asemenea lovituri 
grohăie porcul, după aţâţi ani se va mărita; în Munţii Apuseni, fire de păr de porc se pun, alături de 
alte obiecte, sub diferite farfurii, urmând ca fetele să aleagă una dintre ele; cea care nimereşte 
vasul sub care sunt fire de păr de porc înseamnă că ursitul ei va fi un om bătrân şi grea şi 
anevoioasă va fi viaţa dusă alături de el; în Banat, pentru a merge bine familiei în anul ce vine, în 
ziua Anului Nou, se fierbe un cap de porc sau un purcel, dar în nici un caz găină, în credinţa că 
porcul râmă tot înainte, tot aşa şi treburile casei să meargă tot cu spor; nu se fierbe găină, pentru 
că aceasta scurmă pământul numai în urma ei şi ar însemna că şi treburile casei să fie tot în regres; 
în această zonă. Anul Nou se mai numeşte Crăciunul Mic sau Fratele Crăciunului (2.MARIAN,l,p.54; 
67-69;96;lll;PRESA). în Maramureş, lunile de iarnă sunt considerate a fi decembrie, ianuarie, 
februarie şi martie; când se taie porcul, i se ia splina şi se procedează astfel: capătul splinei este 
partea dinspre burtă şi ea este considerată a fi 1 decembrie, iar capetele din spate reprezintă data 
de 31 martie; apoi, se împarte splina în patru părţi egale, conform celor patru luni; care porţiune 
este mai groasă, adică are mai multe umflături, ar arăta în care dintre luni stratul de zăpadă va fi 
mai gros şi deci va fi drum bun de sanie; este de remarcat că, la mijlocul splinei, este o porţiune 
mai groasă, deci implicit lunile ianuarie şi februarie vor fi mai bogate în zăpadă; dacă toată splina 
este subţire, atunci va fi zăpadă puţină, deci nu va fi drum bun de sanie (BOGDAN,p. 135). Se 
spune că acela care are noroc la porci are noroc în toate - Tecuci; dar porcul de culoare neagră 
ieşit în calea cuiva este semn rău - Neamţ; femeia, care doreşte să aibă copii, să taie capetele 
buricelor de la purceii unei scroafe, care a fătat pentru prima oară, să le fiarbă şi apoi să bea acea 

apă - Suceava; din purceii fătaţi să nu se dea de pomană nici unul, pentru că, până într-un an, vor 
muri bolnavi toţi porcii - Tecuci; fata de măritat iese în noaptea Anului Nou şi izbeşte de trei ori cu 
piciorul în coteţul porcilor şi, dacă grohăie scroafa, este semn că se va cununa în acel an - Ţara 
Oltului; femeile nu mănâncă fudulii de porc, ca să nu nască prunci nevolnici - Tecuci; carne de porc 
se mănâncă numai la Crăciun - Dolj;Prahova;lalomiţa;Vaslui; femeia însărcinată, care nu mănâncă, 
în zilele Crăciunului şi ale Paştelui, carne de porc, va naşte uşor - Tecuci; să nu se mănânce carne 
de porc în zilele de Paşte şi de Crăciun, ca să aibă crescătorul noroc la porci - Ţara Oltului; la Ignat, 
când este sacrificat porcul, capul acestuia se atârnă în casă, cu râtul înainte, ca să meargă toate 
treburile gospodăriei bine şi să aibă gospodarul parte şi de alţi porci - Muntenia; când este 
sacrificat porcul, i se aşează corpul cu capul spre răsărit - Vaslui; să nu se mănânce carne de porc în 
ziua de Crăciun, ca porcii să nu moară peste an - Botoşani; va rămâne mereu ultimul (la coadă) cu 
toate treburile cel care mănâncă de la porc coada acestuia - Ţara Oltului; în seara dinspre Anul 
Nou, fetele nemăritate pun, pe o tavă încinsă sau pe plita unei sobe de gătit, câte doi peri de porc, 
fiecare dintre ele purtând formal numele unei fete şi a unui băiat, şi, dacă firele de păr tind să se 
apropie, se crede că fata se va căsători cu tânărul pe care îl iubeşte - Muntenia; când se vând 
porci, să se ia păr de la fiecare dintre ei şi să se păstreze în gospodărie, ca să nu plece odată cu ei şi 
norocul la porci - Ţara Oltului; oasele purcelului sfinţit şi sacrificat de sărbători sunt îngropate în 
ziua de Paşte, crezându-se că din ele va răsări o tufă de liliac - Suceava; în ajunul Crăciunului, 
preoţii citesc molitva porcului, ca să-i ferească pe cei nesacrificaţi de boli - Vâlcea; ca să nu se 
prăbuşească şi să rănească sau să omoare pe cineva din casă, în lutul cu ajutorul căruia se fixează 
astupătoarea (băbura, cahla) de la capătul dinspre pod al hornului se amestecă păr de porc - 
Suceava; când porcii se joacă, umblă guiţând şi cu paie în gură şi îşi fac culcuş, este semn că va veni 
vreme friguroasă încă de a doua zi - Muntenia;Argeş;Suceava; cine visează porci înseamnă că i-a 
făcut cineva farmece - Vaslui (GOLOPENŢIA,p.82;109;131-132;2.GOROVEI,p.27;33;121;159;169; 
200;258; 264;280;283;2.MARIAN,l,p.88;NOTE,Antonescu). La masa de Anul Nou, nu se mănâncă 
de la porc coada, ca nu cumva cel ce mănâncă să rămână „la coadă" \ntre ceilalţi membri ai 
comunităţii, şi nici capul, urechile şi picioarele porcului, pentru a nu avea parte, în noul an, de 
aceleaşi lucruri pe care obişnuieşte să le facă porcul - Transilvania (PRESA). Când îşi face porcul 
culcuş înseamnă că în curând vremea se va strica - Teleorman;Bârlad (2.CHIVU,p.247; BĂLĂNESCU, 
p.261). în Suceava, slănina dusă la biserică şi sfinţită în ziua de Paşte este bună pentru o serie 
întreagă de afecţiuni, cum ar fi: dacă un om sau vreo vită are vreo rană, se unge locul cu această 
slănină şi se vindecă; dacă se îmbolnăveşte peste an de vreo boală, om sau vită, i se dă să mănânce 
din această slănină şi îi trece; dacă se îmbolnăveşte cineva de friguri, se pune pe o lespede tămâie 
albă şi neagră şi slănină şi se afumă cu acestea; se unge locul dureros sau gâtul în cazul unei boli de 
gât; vitei care sângerează sau este bolnavă de orice altceva i se dă să mănânce slănină sfinţită 
(2.MARIAN,II,p.176). Obiceiul cu numele „Vasilca" se desfăşoară înaintea zilei Anului Nou; într-o 
atestare documentară din 1927, obiceiul este descris astfel: „Vasilca este un cap de porc, 
împodobit şi aşezat pe o tavă; căpăţâna porcului se împodobeşte în aşa fel încât să reprezinte o 
păpuşă, i se pun mărgele, cercei şi pe tava pe care este aşezat se pune grâu; înainte cu 3-4 zile de 
Sfântul Vasile, se umblă cu Vasilca, mai mult pe la cei bogaţi; colindătorii stau în mijlocul casei, iar 
tava se pune pe masă; se crede că Vasilca are darul de a aduce sănătate în casă"; se menţionează 
că relatarea se referă la zona Călăraşilor (TUDOR,p.72). în ornamentica populară, colţul de porc 
semnifică, precum şi dintele de lup, fermitatea şi puterea (ZAHACINSCHI,p.43). Cine visează porci 
în propria casă înseamnă sănătate, pentru cine visează porci sălbatici este semn că va lega o nouă 
prietenie sau cu un duşman se va împăca; mulţumire sufletească şi mulţi copii va avea cel care se 
visează mâncând şuncă - Suceava (NOTE,Băncescu). Serii simbolice: porc-grâu; slănină-tămâie. 

PORUMB (Zeo mays - DLRM,p.645) 

Un pumn de boabe, dintre cele destinate însămânţării porumbului, se îngroapă la capătul tarlalei. 

pentru ca păsările cerului, în special ciorile, să nu le mănânce din brazdă - Muntenia; când se 
seamănă porumbul, se iau câţiva ştiuleţi, se desfac boabele de pe ei şi se pun aceste boabe să fie 
călcate pe drum de căruţe, ca să nu bată grindina ogorul - Ţara Oltului; puse sub o strachină sau 
sub un blid, de Anul Nou, şi nimerite de către o fată nemăritată, boabele de porumb prevestesc că 
fata va lua ca soţ un bărbat bogat - Vâlcea; în zilele de ajun ale Crăciunului (24 decembrie) şi ale 
Bobotezei (5 ianuarie), sub aşternutul locului unde va sta preotul, venit cu botezul, se pun câteva 
boabe de porumb, pentru ca şi cloşca, peste vară, să stea pe ouă; dacă preotul nu se aşează defel, 
gospodina îl petrece la plecare, ţinând în mână lopata cu care trage jarul din vatră, după care se 
aşează ea pe locul unde trebuia să stea preotul; boabele sunt date apoi la păsări - Suceava; sau se 
pun sub salteaua patului pe care se va aşeza preotul venit cu Iordanul, în ajunul Bobotezei, ca 
păsările din curte să scoată mulţi pui - laşi; pentru norocul tuturor animalelor din gospodărie, 
stăpâna casei ia, în noaptea de Paşte, doi ştiuleţi de porumb în sân, se duce la biserică, iar, după 
slujba de înviere, vine acasă şi taie câte o bucată pentru fiecare animal, sau împarte boabe 
păsărilor, ca să fie ferite de boli şi de toate relele - Ţara Oltului; copiii care sunt de vârstă şcolară îşi 
pun cărţile în copaia cu mălai, pentru a-şi aminti cele învăţate, cum îşi amintesc de mămăligă - 
Muntenia; la cules, găsirea de ştiuleţi roşii de porumb este semn de ruşine - Tecuci; în schimb, 
porumbul roşu este bun să fie dat la vacile care se chinuiesc să fete, ca să le uşureze fătarea - 
laşi;Suceava; când se coc ştiuleţii de porumb în cuptor, să nu fie uitat nici unul acolo, pentru că, 
atunci când se face foc din nou. Maica Domnului bagă mâna până la cot în cuptor, pentru a scoate 
din foc ştiuletele uitat - Suceava; face mătreaţă femeia care prepară leşie din cenuşa rezultată din 
arderea cocenilor de porumb - Tecuci; după ce fată vaca, i se dă să mănânce boabe de porumb 
roşu cu tărâţe, ca să dea lapte mai mult - Argeş (2.GOROVEI,p.48;54;115;186; 209;244;247; 
GOLOPENŢIA, p,135;146). Gospodina pune câteva boabe de porumb sub aşternutul şi în locul unde 
se aşează preotul care vine în casele oamenilor cu botezul în Ajunul Bobotezei, pentru ca tot aşa să 
stea şi cloştile pe ouă, sau pentru a le da ulterior de mâncare cloştilor, în credinţa că puii lor nu se 
vor îmbolnăvi - Suceava; sau aruncă în calea preotului venit cu botezul în Ajunul Bobotezei cu 
boabe de porumb, considerând că astfel găinile se vor oua mai mult peste an - Bihor (2.MARIAN,I, 
p.128-129). în cadrul jocurilor de aflare a destinului din noaptea de An Nou, semnificaţiile 
porumbului pus sub vase este următoarea: în Maramureş, găsirea boabelor de porumb înseamnă 
că viitorul soţ va fi un om casnic, iar indicarea vasului sub care se află un cocean de porumb fără 
boabe înseamnă că ursitul va fi sărac sau „lăsat", adică părăsit de nevastă; aceleaşi semnificaţii se 
regăsesc şi în Ţara Lăpuşului (BOGDAN,p,100;2.LATIŞ,p.97). 

PORUMBEL (Columba - DLRM,p.645) 

Conform unei legende, porumbeii s-ar fi născut din intestinele Sfântului Apostol Petru, care 
suferea totdeauna de foame şi se plângea mereu din această pricină, drept pentru care Dumnezeu 
i-a scos maţele şi i le-a aruncat pe un pom, de unde au devenit păsările flămânde care sunt 
porumbeii, condamnaţi astfel să nu-şi satisfacă niciodată foamea; este una dintre cele mai bine 
conturate reprezentări ambivalenţe, comparabile doar cu imaginea calului, pendulând permanent 
între benefic şi malefic, pur şi impur, augural şi cobitor; este în acelaşi timp pasăre plăcută lui 
Dumnezeu, curată, blândă şi nevinovată, de ea nu se prinde nici un fel de vrajă sau farmec şi, din 
această cauză, este păcat să fie omorâtă, dar totodată cobeşte moartea, nenorocirea sau boala 
celui care îl creşte pe lângă casă, fiind în general semn al sărăciei şi pagubei; în acelaşi timp, 
porumbelul este şi emblemă a îndrăgostiţilor; fiind o pasăre fecundă devine şi simbol al elanului 
erotic, conotând valori ca fidelitatea, iubirea curată, fertilitatea, ca ipostaze curente ale perechii de 
îndrăgostiţi; pe linie creştină, porumbelul simbolizează Sfântul Duh, dar înţeles tot ca o pasăre a 
dragostei prin excelenţă, pentru că ea face parte dintr-un complex de semnificaţii complementare: 
porumbeii în stoluri mari sunt asemănători norilor, ei umbrind soarele şi pământul, aidoma 
Sfântului Duh care tutelează peste toată firea; norul fecundează cu ploaia sa pământul, conducând 

la următoarele serii simbolice paralele: porumbel-nor-fecunditate-juni (care reprezintă principiul 
dragostei); Sfântul Duh-nor- fecunditate-botez-busuiocul preotului-stropitul cu apă sfinţită a 
oamenilor, vitelor, semănăturilor-, când imaginea porumbelului apare în colinde, el simbolizează 
Sfântul Duh; porumbeii sunt consideraţi ca şi junii (porumbeii=feciori; porumbiţele=fete), iar, într- 
o colindă din Ţara Oltului, ni se narează că ei sunt primiţi în casă precum produsul agricol cel mai 
de preţ, grâul, care, fiind vânturat, este curat; în oraţiile de nuntă, porumbiţa o reprezintă pe 
mireasă, urmărită în zborul ei de către colăcerii mirelui; în lirica de dragoste, perechea de 
porumbei, ca şi pomii înfloriţi, simbolizează pe cei doi tineri îndrăgostiţi; dar porumbeii 
întruchipează şi ceea ce este negativ şi împotriva lor trebuie dusă o adevărată luptă - Bacău; 
hulubii nu sunt buni la casa omului, fiindcă ei iau toată dragostea dintre soţi şi până la urmă îi 
desparte; dar carnea porumbelului consumată devine leac împotriva singurătăţii, pentru că ea 
stârneşte dragostea cuiva; în basme, porumbelul este un animal-mesager, conducând eroul spre 
tărâmurile fermecate, purtând veştile dintr-o lume în alta, pătrunzând în locuri inaccesibile şi 
îndeplinind şi alte numeroase munci diferite; sau este metamorfozarea unui erou divin, fiind 
uneori mesager al lui Dumnezeu, vestind primul că dincolo de ape este pământ, sau ajută alte 
vieţuitoare, din postură divină, la facerea lumii; este o pasăre-mesager, dar nu este niciodată o 
pasăre funebră, precum este corbul, veştile pe care le aduce sunt de bun augur, chiar şi în 
contexte ceremoniale în care nota dominantă este moartea; în unele texte folclorice, porumbelul 
este atestat ca pasărea-suflet, adică acea întruchipare executată din lemn, care este aşezată în 
vârful crucilor şi al unor însemne de mormânt, denumită local porumb şi porumbel, având penajul 
colorat, spre coada răsfirată, în tonuri vineţii; dacă un om moare fără lumânare, se prind doi 
porumbei, cărora li se pun între aripi câte o lumânare şi li se dă drumul să zboare, în credinţa ei 
vor duce lumină mortului - Banat; important este că porumbelul nu se pune la mormântul fetelor, 
ci doar la cel al tinerilor necăsătoriţi, nelumiţi, preluând astfel funcţia de mediator între lumea de 
aici şi cea de dincolo, precum funcţie asemănătoare o are şi bradul de înmormântare; cu această 
semnificaţie, porumbelul apare şi pe scoarţele ţărăneşti, pe alte ţesături de interior, pe ceramica 
populară, în contexte simbolice vădit psihopompe, fiind o reprezentare a sufletului care se 
întrupează compensatoriu, ca să-i viziteze pe cei rămaşi în viaţă; dar şi pentru a-l înlocui pe cel 
decedat, astfel că porumbelul poate să-i ducă celui mort, în lumea de dincolo, împărtăşania pe 
care i-o încredinţează preotul; tot la nivel metaforic, ceata de colindători este simbolizată de ceata 
de porumbei, care se aşează pe acoperişul casei gospodarului, de unde îi laudă hărnicia şi belşugul, 
sau peţesc tânăra nemăritată, sau urcă spre ceruri, pentru a transmite lui Dumnezeu rugăminţile 
gazdei colindate; în Vâlcea, se crede că, la casa unde se înmulţesc şi unde sălăşluiesc porumbei va 
rămâne totul pustiu, că acolo va veni sărăcia şi alte nenorociri, sau pur şi simplu oamenii se feresc 
să-i crească, pentru că ei sunt aducători de boală, în special a unor boli de plămâni, ultima credinţă 
fiind atestată şi în Muntenia; când mireasa pleacă la biserică pentru cununie, să se uite spre răsărit 
şi să spună: un porumbel şi o porumbiţă, adică să aducă pe lume ulterior un băiat şi o fată - 
Muntenia; este semn bun pentru acela căruia îi iese în cale un porumbel - Dolj; Teleorman; 
Prahova;lalomiţa;Constanţa;Neamţ;Botoşani; porumbelul la casa omului este semn de bine, dar 
unii consideră că este şi aducător de necazuri - Neamţ;Suceava; imaginea lui apare amplasată 
frecvent, cu rol de giruetă, la coamele caselor, sau pictat pe firmele de la hanuri şi birturi - 
Dolj;lalomiţa;Tecuci;Constanţa; se crede că hulubii sunt atât de curaţi, încât de ei nu se prinde nici 
un fel de farmece sau vrăji - Bucovina; cine are porumbei în curte să nu vorbească despre ei în 
timpul mesei, pentru că fug şi nu se mai întorc - Moldova; se crede că este bine ca tinerii ce se 
iubesc să mănânce împreună inimă de porumbel, pentru a trăi fericiţi ca hulubii - Tecuci; se vor 
îndrăgi din nou cei certaţi vremelnic, dacă li se dă să bea apă din vasul din care obişnuit beau 
porumbeii - Transilvania; dar, în acelaşi timp, se crede că nu este bine să creşti hulubi în casă, 
pentru că ei trag a sărăcie - Suceava; şi nici să fie înmulţiţi în casă, pentru că aduc pagubă - 
Muntenia; să nu se mănânce cap de porumbel, pentru că acela ce o face se poate îmbolnăvi de 

plămâni - Teleorman; dacă le merge bine porumbeilor de pe lângă o casă, atunci fetele din acea 
familie nu vor avea noroc - Bucovina; când gânguresc îndelung hulubii, este semn de ploaie - 
Suceava; visarea unui porumbel ucis semnifică moartea unui prieten; cel ce visează că prinde un 
porumbel înseamnă că se va căsători, sau va fi invitat la o căsătorie, sau la o întâlnire cu un 
prieten; cine visează că are porumbei să se aştepte la musafiri şi tot la musafiri să se aştepte şi cine 
visează porumbei de dimensiuni mari; cine visează porumbei sălbatici să se aştepte la răutăţi din 
partea unor femei - Suceava (3.MARIAN,III, p.311-313; 2.GOROVEI, p.81;109;110;164;169;200; 
266;280; 288; URSACHE,p.l38 ;BUHOCIU,p.l24; HERSENI,p.236-237; ADĂSCĂLIŢEI,p.l31; COMAN, 
M,p.l6-20;EVSEEV,p.l92-193;NOTE,Antonescu;Băncescu). 

POST (A POSTI) 

Interdicţie de a consuma diferite alimente, prescrisă credincioşilor de către biserică în anumite zile 
sau perioade de timp (ŞĂINEANU,IV,p.242). „A posti", în mentalitatea tradiţională ortodoxă, nu 
înseamnă doar interdicţie în consumarea de produse de origine animală, inclusiv lapte şi ouă, ci şi 
oprirea de la orice muncă, sau măcar de la unele activităţi gospodăreşti specifice, iar, în timpul 
marilor posturi (Postul Paştelui, Postul Crăciunului, Postul Adormirii Maicii Domnului etc.), 
abţinerea de la ceea ce se consideră că întinează curăţenia trupească şi sufletească, de la ceea ce 
este păcat să fie săvârşit; au fost inventariate circa 130 de zile, care sunt „ţinute" de popor prin 
nelucrare, fără a aduna la această cifră duminicile de peste an, zilele de marţi şi joi post-pascale, 
sau zilele de vineri din Postul Paştelui; actualmente, mai pot fi numărate totuşi peste 50 de zile, la 
care trebuie adăugate şi cele 52 de duminici din an, ceea ce duce la circa 110 zile de nelucrare; 
astfel sunt „ţinute" următoarele zile: marile sărbători ale calendarului bisericesc legate de 
Naşterea (25-27 decembrie). Moartea şi învierea lui lisus (Pastele - 3 zile). Botezul Domnului (6 
ianuarie). Rusaliile (3 zile). Sfânta Maria (15 august şi 8 septembrie). Sfântul loan Botezătorul (7 şi 
24 iunie). Sfântul Vasile (1 ianuarie). Sfântul Gheorghe (23 aprilie). Sfinţii Petru şi Pavel (29 iunie). 
Sfântul Dumitru (26 octombrie). Sfântul Andrei (30 noiembrie). Sfântul Nicolae (6 decembrie), 
precum şi alte sărbători ca: Sfântul Petru de Iarnă (16 ianuarie). Sfântul Trifon sau Trif-Nebunul (1 
februarie), Stretenia sau Ziua Ursului (2 februarie), Filipii de iarnă (3-10 februarie), Dragobetele (24 
februarie). Sfânta Eudochia sau Ziua Dochiei (1 martie). Sfântul Teofil sau Sân Toader (prima 
sâmbătă din Postul Paştelui), Sfântul Alexie sau Bojiile (17 martie). Bunavestire (25 martie). 

Soborul Arhanghelului Gavril (26 martie). Sâmbăta lui Lazăr (ultima din Postul Paştelui), 

Săptămâna Luminată sau a Tămăduirii (Prima săptămână post-pascală). Duminica Tomii sau 
Pastele Blajinilor (prima zi de duminică după Paşte), Sfântul Prooroc Isaia (9 mai). Sfântul Gherman 
(12 mai), Todorusele (la mijlocul perioadei dintre Paşte şi Rusalii), Sfântul luda (19 iunie), 
Sânzienele sau Drăgaica (24 iunie). Sfântul Procopie (8 iulie). Sfântul Prooroc llie (20 iulie). Sfântul 
Foca (23 iulie). Sfântul Pantelimon (27 iulie). Ziua Ursului (1 august). Schimbarea la Faţă (5 august), 
înălţarea Sfintei Cruci (14 septembrie); conform codului moral tradiţional, omul din popor 
aşteaptă recompensa divinităţilor, prin obţinerea unor roade bogate, care să anuleze astfel 
pierderea unor zile de muncă, pentru că, încălcând rânduiala ar putea atrage răzbunarea vreunui 
sfânt sau demon (PRESA). Să nu se înţarce pruncul în zi de post, deoarece acesta îşi va duce viaţa 
numai în sărăcie - Tecuci; dacă un copil a mâncat de dulce într-una din zilele Postului Paştelui 
(Postul Mare), mama lui va trebui să mănânce de post în Duminica învierii Domnului - Galaţi; fetele 
care postesc în ajunul Crăciunului (24 decembrie), până la miezul-nopţii, şi nu scot nici un cuvânt, 
când se privesc în oglindă nu se mai văd pe ele, ci văd în ea chipul viitorului soţ - Suceava; la lăsatul 
de sec pentru intrarea în Postul Paştelui (Postul Mare), nu este bine să se strângă masa, ci să se 
lase aşa cum s-a mâncat pe ea, cu bucate şi vin, pentru că, peste noapte, vine norocul şi mănâncă 
şi el - Ialomiţa; în ziua lăsatului de sec de brânză pentru Postul Mare, rudele şi vecinii îşi cer iertare 
unii altora, ca să intre în post curaţi - Muntenia; să nu fie încălcată interdicţia de a consuma carne 
în Săptămâna Albă (sau a Brânzei) şi aidoma în timpul Postului Mare, pentru că este rău de pagubă 

- Vâlcea; la lăsatul de sec pentru Postul Crăciunului (14 noiembrie), să se dea păsărilor multă 
mâncare, pentru ca vara ele să nu mănânce bucatele din grădină - Vâlcea; nu se scot cloşca şi puii 
din casă în zi de post, pentru că îi va fura uliul sau cioara - Botoşani; în general, nu se pune borşul 
la acrit în nici una din zilele de post, de teamă ca persoanei care prepară amestecul să nu-i iasă 
bube pe corp - Suceava (2.GOROVEI,p.29;53;60; 168;182;189;200;243;252). în zilele de post, nu se 
scoate gunoiul afară din casă şi nu se pune mâna pe mătură; nu se toarce şi nu se spală cămăşi - 
Vrancea (2.STAHL,p.l86). 

Postul Mare; Postul Paştilor (Paştelui; Păresimi) - Denumit şi Păresimi sau Postul Mare, deoarece 
durează cel mai mult (şapte săptămâni). în această perioadă, biserica recomandă să nu se 
mănânce de dulce, ci numai de sec; sunt interzise petrecerile cu muzică, jocurile şi nunţile, 
certurile, bârfele, cuvintele urâte şi înjurăturile („Trebuie avut grijă nu numai la ce intră pe gură, 
dar şi la ce iese din gură"); încălcarea este considerată păcat; postul constă în abţinerea de la 
mâncare şi de la băutură cât mai mult timp; nemâncând o zi întreagă (postul negru), sau mâncând 
doar pâine şi apă, spre seară; este stăpânită orice pornire trupească, lăsându-se loc pentru 
preocupările sufleteşti, pregătirii în Duh, pentru învierea Mântuitorului lisus; ţinerea Postului Mare 
favorizează regenerarea întregului organism uman şi stăpânirea de sine prin rugăciunile specifice; 
tradiţia religioasă din România recomandă ca, în prima săptămână a Postului Paştelui, să se 
mănânce gradat astfel: luni şi marţi se ţine post negru, miercuri, după Liturghie, mâncare uşoară, 
joi şi vineri se consumă numai mâncare uscată, iar sâmbătă şi duminică se poate găti cu ulei; prima 
zi a Postului Mare poartă numele de Lunea Curată; în ultimele decenii, datorită felului de viaţă 
mult mai dinamic. Postul Paştelui s-a redus simţitor la respectarea de către credincioşi cu 
deosebire a primei şi ultimei săptămâni, în rest postindu-se doar în zilele de vineri, ceea ce oricum 
cei cu teama de Dumnezeu o fac în tot restul anului; fenomenul nu este general, ci se regăseşte cu 
precădere la populaţia orăşenizată; postul (şi, în general, toate posturile) nu trebuie respectate de 
către bolnavi şi călători (PRESA;NOTE,Antonescu). Ca păsările cerului să nu strice semănăturile, se 
iau resturile de la ospăţul care a avut loc pentru lăsatul de sec la intrarea în Postul Mare şi se 
aruncă afară, în diferite direcţii, chemând totodată la mâncare toate neamurile de zburătoare - 
Mehedinţi; sau se ia o aţă de cânepă, tot în această zi de lăsat de sec, se înnoadă de nouă ori, 
ţinând mâinile la spate şi ochii închişi, timp în care se rosteşte un descântec menit să împiedice 
păsările cerului să vadă semănăturile - Mehedinţi; în prima săptămână din Postul Mare, nu se lasă 
aluatul de pâine afară, peste noapte, fiindcă se crede că Sân Toader s-ar vânzoli prin plămădeală şi 
pâinea nu ar mai creşte - Suceava; la mijlocul Păresimilor este bine să fie numărate ouăle făcute 
până atunci de găini, pentru ca gospodarii să nu rămână fără glas - Vâlcea (2.GOROVEI,p.8; 184; 
209). în ziua Lăsatului de Sec se face,, Strigarea peste sat", textele schimbate între grupurile de 
tineri ironizând cu deosebire fetele „bătrâne" şi flăcăii „ tomnatici", implicând deci întreaga 
comunitate sătească - Teleorman (CRISTEA,p.46). Dacă în ziua Lăsatului de sec de carne, soarele 
răsare pe cer senin, înseamnă că semănăturile vor da rod bogat (PRESA). în Vlaşca, în duminica 
Lăsatului de sec, femeile ies în poartă, cu o cană de vin şi cu alviţă, şi dau copiilor câte un pahar de 
vin şi o bucată de alviţă; în multe zone din Muntenia, inclusiv în Bucureşti, la petrecerea în care „se 
bate alviţa", legată cu aţă de grindă sau de tavan, se pune în aceasta o monedă, pe care o ia 
copilul care o nimereşte cu gura; aşa se petrece până după miezul nopţii, pentru că se crede că în 
această zi lisus Hristos stă la judecată, iar ei trebuie să fie de strajă la aceasta (2.MARIAN,l,p.215; 
NOTE,Antonescu). Serie simbolică: sfoară(cânepă)-nod-9-descântec. 

POTÂRNICHE (Perdix perdix - DLRM,p.648) 

Zgomotul puternic al zborului ei şi viaţa pe care o duce în stoluri mici ca număr de exemplare au 
fost explicate, de omul tradiţional, ca fiind urmarea faptului că, odinioară, potârnichile au speriat, 
prin bătaia aripilor lor, pe Maica Domnului, ceea ce le-a atras blestemul să trăiască risipite, să 
zboare repede şi să provoace spaima călătorilor ocazionali, care trec neatenţi pe lângă holde şi 

tufişuri (COMAN,ll,p. 103-104). Cine visează că ţine pe lângă casă potârnichi înseamnă că se va 
căsători cât de curând - Suceava (NOTE,Băncescu). 

POTCOAVĂ 

Se crede că este bine să se pună o potcoavă, căzută de la cai pe drumuri, în cuibarul găinilor, ca ele 
să se apuce temeinic de clocit - Teleorman; se aşează pe pragul uşii o potcoavă, pentru ca 
farmecele şi alte rele de ea să se prindă şi astfel casa să fie păzită - Bucovina (dar credinţa este 
răspândită peste tot în ţară, în sensul că potcoava pusă pe pragul uşii aduce noroc); ca să nu plece 
cumpărătorul din prăvălie fără să fi târguit ceva, este bine să se bată pe pragul uşii sau sub el o 
potcoavă cu faţa neuzată în sus sau cu deschizătura ei orientată spre în afară - Vâlcea (credinţă şi 
obicei întâlnite, de asemenea, în mai toate zonele ţării); ca să se mărite, fetele pun în cenuşa vetrei 
o potcoavă, pe care nu o scot de acolo până ce nu li se împlineşte destinul - Bihor; este bine ca, 
înainte de a mulge vacile, în vasul de lapte să se pună apă şi o potcoavă găsită, apoi să se spele 
găleata cu acea apă, în credinţa că astfel nu va putea nimeni lua mana animalelor - Bucovina; ca să 
nu moară porcii, li se bate o potcoavă găsită în troaca din care mănâncă, pentru a fi feriţi de boli - 
Ţara Oltului (2.GOROVEI,p.54;157;172;249;GOLOPENŢIA, p.l32;NOTE,Antonescu). Este bine ca, în 
ziua de Crăciun (25 Decembrie), în găleata cu apă să se pună o potcoavă găsită şi apoi acea apă să 
fie dată de băut la vite, ca să fie tari şi rezistente la boli ca fierul din care este făcută potcoava 
(PRESA), v. FIER. 

POTIR 

în colindele din Ţara Oltului, paharele, ceştile, ulcelele, din care sunt serviţi participanţii la 
botezuri, cununii, pomeni şi înmormântări, sunt descrise ca având forma unui potir, evidentă fiind 
aici influenţa bisericii, pentru că în potir se pregăteşte şi se păstrează Sfânta împărtăşanie 
(cuminecătura, grijania), adică el conţine trupul şi sângele Mântuitorului; dar potirul preia, la 
rândul său, semnificaţiile antice ale cupei imortalităţii, al cărei conţinut era laptele matern, apoi 
vinul tinereţii veşnice (HERSENI,p.l96). Se crede că, pentru a scăpa de dureri de cap, este suficient 
ca suferindul să se uite în Sfântul Potir - Bucovina (2.GOROVEI,p.42). 

POVESTE v. BASM. 

PRAG 

Este unul dintre elementele de arhitectură care conotează deosebit de multe practici rituale şi 
credinţe, deoarece el este acela care delimitează spaţiul interior de cel exterior; din acest motiv, 
mirele trece mireasa peste pragul casei; sub prag, se îngroapă bani, măsura mortului etc.; este 
locul unde stă şarpele alb sau şarpele casei; pragul protejează pe noul-născut, izolează lehuza, 
amendează unele deprinderi proaste ale copiilor, contracarează intervenţia malefică a Mumei 
Pădurii şi a strigoilor, conservă sporul şi norocul casei la scoaterea mortului din locuinţa sa etc.; de 
pildă, dormitul, noaptea, cu capul pe prag, la limita dintre cele două spaţii, este sancţionat prin 
provocarea de infirmităţi fizice de către Ceasul-rău (CAPESIUS;NOTE,Antonescu). Pentru ca anul să 
fie îmbelşugat, se pun, de Paşte, de o parte şi de cealaltă a pragului, glii de iarbă verde, pe care 
calcă toţi cei care se întorc de la biserică - Vâlcea;Tecuci; cu deosebire la prima naştere, se face în 
pragul uşii de acces în casă o gaură, unde se pun, pe o bucată de pâine, câteva picături din laptele 
de la sânul mamei, împreună cu trei boabe de piper, trei de tămâie, puţină sare şi un petic din 
cămaşa pătată de sângele scurs la naştere, totul învelit într-o cârpă pusă în acel orificiu, crezându- 
se că mama nu va mai pierde laptele, indiferent cine-i va intra în casă, deoarece pragul este 
considerat ca fiind talpa casei - Ţara Oltului; dacă un copil se naşte cu diferite semne pe corp, 
mama lui să se aşeze cu el pe pragul uşii şi să-l lingă de trei ori pe frunte, în timp ce bat clopotele şi 
toaca la biserică, pentru că semnele vor pieri în timp, precum se trec şi sunetele clopotelor şi ale 

toacei - Suceava; ca să meargă mai repede singur, copilul este luat şi dus de mânuţe până la pragul 
uşii, iar înaintea lui maică-sa îi taie câteva pene de găină - Suceava; ca să nu mai plângă neîncetat, 
este bine ca mama să-i dea copilului sân pe pragul uşii, în prima duminică de la naşterea acestuia - 
Muntenia; dacă pruncul are vreun tic, să fie alăptat de mama lui pe pragul uşii, în timp ce la 
biserică se toacă pentru liturghie - Moldova; cine va întinde mâna peste prag, ca să-i fie sărutată, 
va avea mulţi copii - Suceava; ca să-i meargă bine celui care pleacă într-o călătorie, să i se pună pe 
pragul uşii puţină făină - Tecuci; la scoaterea mortului din casă, în ziua înhumării, sicriul este atins 
de câte trei ori de fiecare prag peste care este trecut, considerându-se că omul decedat îşi ia 
rămas bun de la locuinţa sa, de la rude şi cunoscuţi - Suceava; fetele încep măturatul, în câşlegi 
(intervalul de timp dintre două posturi), dinspre prag spre interior, în credinţa că astfel le vor veni 
peţitorii mai curând - Suceava; untul se alege mai repede, dacă baterea laptelui este începută pe 
pragul uşii - Suceava; cui stă pe pragul uşii îi va ploua la nuntă, dacă este un tânăr, iar, de-i bătrân, 
îi va ploua în ziua morţii - Dolj;Suceava; se spune că îşi mănâncă norocul cel care mănâncă aşezat 
pe pragul casei - Moldova;Suceava; se crede că nu este bine să se dea mâna cuiva peste prag, 
pentru că moare unul dintre ei - Suceava; femeia însărcinată să nu se aşeze pe pragul uşii, pentru 
că, în caz că vine cineva şi izbeşte cu toporul în prag, ea va da naştere unui copil cu buza crăpată - 
Muntenia; de asemenea, să nu doarmă pe pragul casei, fiindcă va avea naştere dificilă - Tecuci; 
când copilul născut are vreun tic, de pildă face din gură ca purceii, sau ca porumbeii, sau are bube 
pe trup, el poate fi vindecat, dacă i se dă să sugă de către mamă pe prag, cu picioarele aşezate pe 
o mătură şi privind spre casă, în trei zile de vineri consecutive, sau în zile de miercuri şi vineri - Ţara 
Oltului; când se intră în tribunal, cei certaţi cu legea obişnuiesc să calce de trei ori cu călcâiul 
piciorului pe pragul uşii de acces, ca să tacă şi mărturiile împotriva lor, tot aşa cum tace şi pragul, 
iar procesul să le fie favorabil - Suceava (2.GOROVEI,p.20; 33;35;58;103;116;134;143;153; 158; 
162;170;192;196;201;241; GOLOPENŢIA,p.95;102-103). în Banat, înainte de a se pleca la botez, 
moaşa ia copilul şi îl atinge uşor cu creştetul capului de pragul uşii, ca să nu se prindă deochiul de 
el; sau îl încredinţează pe fereastră, zicând: „Cum se ţine fereastra de casă, aşa să se ţină pruncul 
de mama sa"-, în plus, în drum spre biserică, moaşa observă ce oameni întâlneşte în cale, cum 
arată aceştia şi care le este purtarea, în credinţa că şi pruncul va fi tot aşa când va creşte mare 
(3. MARIAN, II,p.113). în descântecul „de spaimă", folosit când copilul se trezeşte din somn, 
pruncul este aşezat la asfinţitul soarelui pe pragul uşii, cu faţa către apus, punându-i-se alături o 
secure şi o seceră - Mărginimea Sibiului (l.PAVELESCU,p.77). La intrarea în biserică pentru 
cununie, tânăra soţie are mare grijă să nu treacă înaintea soţului, spunându-se că astfel gestul ar 
conduce la o căsnicie în care ar dicta supremaţia feminină, cârmuirea papucului; la ieşirea din 
biserică, nu se calcă pe prag, ci se păşeşte peste el, iar tinerii căsătoriţi nu-şi vorbesc unul altuia şi 
se despart imediat, întorcându-se fiecare la casa lui împreună cu alaiul - Maramureş (BOGDAN, 
p.22). După cununie, se iese din biserică într-o anumită ordine; astfel, primul iese mirele, apoi 
mireasa, în credinţa că acela care iese primul va conduce gospodăria - Maramureş (DĂNCUŞ, 
p.184). Când tinerii căsătoriţi se întorc la o singură casă, obişnuit la casa mirelui, mirele îşi ridică 
mireasa în braţe şi o trece peste prag, sau gestul acesta poate fi făcut de socrul mare, dar mai cu 
seamă de un vornicel, pentru ca fata să nu atingă cu picioarele pragul, în semn de schimbare a 
statutului său social; chiar şi când păşeşte singură, mireasa trebuie să aibă grijă să nu atingă 
pragul, fie la ieşirea de la biserică, fie când vine acasă - Transilvania;Bucovina (3. MARIAN,l,p.448; 
4.POP,p.l53;NOTE,Băncescu). Când se scoate sicriul din casă, acesta este lovit de trei ori de pragul 
uşii de la tindă, sau de trei ori de fiecare prag peste care se trece, în semn că mortul mulţumeşte 
casei unde a locuit şi că îşi ia rămas bun de la toţi cei adunaţi ca să-l petreacă la cimitir - Bucovina 
(3. MARI AN, III, p. 172-173). Serii simbolic eiprag-lapte-pâine-piper-tămâie-sare-pânzâ-sânge-trei; 
prag-iarbă(verde)-Paşte; prag-salivă-frunte-clopot- toacă-trei; prag-pene de găină; prag-alăptat- 
duminică; prag-făină; prag-alăptare-mătură-vineri/miercuri; prag-asfinâit-secure-seceră. 

PRĂPASTIE 

Se crede că acela care visează că a căzut într-o prăpastie va muri (2.GOROVEI,p.l49). 

PREOT 

Mecanismele mentalităţii tradiţionale operează şi în acest caz cu perechi opozabile, fie în planul 
realităţii contextuale, fie în planul semnificaţiilor adjudecate de una şi aceeaşi entitate; ca şi 
credinţele care anturează biserica, cele care îl vizează pe preot se dezvoltă pe un palier benefic 
numai când acesta îşi exercită atribuţiile sale sacerdotale; ca existenţă strict umană (şi 
profesională), în mare parte şi datorită vestimentaţiei sale consacrate, dar şi datorită unor 
comportamente izolate care au afectat imaginea sa în lumea rurală dezechilibrând-o (conform 
zicalei „să faci ce zice popa şi nu ce face el"), omul tradiţional l-a ipostaziat pe preot într-o lumină 
malefică, uneori considerându-l chiar o întruchipare a diavolului; din această cauză, colectivitatea 
umană tradiţională îl acceptă tacit, îl respectă, dar, în plan mental, este prea puţin înclinată la 
reverenţiozitate; în schimb, când este în exerciţiul funcţiunii, adică preotul devine producător de 
sacralitate, efectele prezenţei lui sunt pozitive; exemplele sunt multe şi sunt focalizate fie la marile 
momente ale anului, atunci când preotul trebuie să sfinţească darurile sau ofrandele (Paşte, zilele 
morţilor etc.), fie în cazurile când acesta trebuie să apară în casele oamenilor cu prilejuri diferite, 
legate însă toate de funcţia sa divină (Bobotează, înmormântare, molitve etc.); în acest sens, 
femeile din unele zone ale Moldovei pun o legătură cu seminţe de varză pe scaunul pe care 
urmează să se aşeze preotul venit, în Ajunul Bobotezei (5 ianuarie), cu crucea şi cu agheasmă 
pentru a binecuvânta şi stropi casa, în credinţa că, şezând cât de puţin pe ea, varza ce va fi să 
răsară nu va mai fi mâncată de omizi (BURNAZ,p.41). Este bine să se arunce cu boabe de porumb 
în calea preotului care vine cu crucea de Bobotează, ca să se ouă găinile, iar, după plecarea 
acestuia, să se măture în urma lui, pentru a nu mai avea purici peste vară - Bihor; când vine în casa 
omului cu botezul (în Ajunul Bobotezei), cu slujirea pomenilor sau ca să facă molitvă (rugăciune 
pentru iertarea păcatelor, citită în împrejurări speciale - ŞĂINEANU,lll,p.413), este bine ca preotul 
să stea pe pat cât mai mult cu putinţă, în credinţa că tot aşa va sta şi cloşca pe cuibar - Tecuci; 
fetele cred că, dacă vor călca în urmele preotului venit cu botezul, se vor mărita curând - Bucovina; 
este bine ca fata, din casa botezată de preot în ziua de ajun a Bobotezei, să se culce peste noapte 
în locul unde a stat preotul cu picioarele, punând sub cap mărgelele, peste care a trecut preotul, şi 
busuiocul, luat din căldăruşa preotului, crezând că numai astfel îşi va visa ursitul; uneori, se pune 
puţin gunoi în locul unde calcă preotul cu picioarele, apoi se ia gunoiul acela şi se doarme pe el, în 
credinţa că fetele îşi vor visa viitorul soţ - Ţara Oltului; mai obişnuiesc fetele să iasă după preot în 
poartă şi să observe cine trece pe stradă în acel moment: dacă trece un om în susul satului, în acea 
parte se vor mărita, iar, dacă trece în jos, la una din casele din acea parte se vor duce după 
cununie - Ţara Oltului; în noaptea spre Anul Nou, pentru a-şi afla ursita, fetele obişnuiesc să aşeze 
două oglinzi, una în faţă, cealaltă în spate, punând lângă ele şi câte o lumânare aprinsă; apoi 
privesc cu atenţie, fără să se mişte; pentru cea care zăreşte în oglindă mulţi preoţi este semn că în 
acel an va muri - Suceava; nu este bine să se vorbească, atunci când iese preotul din altarul 
bisericii în timpul oficierii slujbei, pentru că Dumnezeu ia graiul celui ce încalcă interdicţia - Tecuci; 
în schimb, întâlnirea cu un preot este de rău augur, mai rea fiind doar întâlnirea cu un iepure; 
pentru a anula efectele negative, trebuie să se arunce în urma lui cu paie, fân, beţe, pietre, un ac 
sau orice altceva există la îndemână, obiectul aruncat neavând, în acest caz, nici o conotaţie 
simbolică explicită, afară de gestul de a arunca, de a aşeza un obstacol între cele două „lumi" - 
Ţara Chioarului; Dolj; Ilfov; Prahova; Buzău; Ialomiţa; laşi; Bucovina; Suceava; aruncarea obiectului 
este însoţită de expresia „ptiu, piei, drace!" - Suceava; cel căruia îi iese un preot în cale va fi bătut 
de cineva - Suceava; efectul malefic al întâlnirii poate fi anulat şi chiar schimbat în bine numai dacă 
se trece drumul de-a curmezişul - Bucovina; sau dacă, la întâlnire, se va trece prin dreapta 
preotului - Botoşani; îi va merge rău celui căruia îi iese preotul în cale, din care cauză se crede că 

este mai bine ca drumeţul să se întoarcă din drum, indiferent cât de importante i-ar fi treburile - 
Vrancea; se mai crede că, dacă preotul, intrând în casă, zăboveşte pe pat, laviţă sau scaun, ca să se 
odihnească, atunci vacile, care trebuie să fete, se vor culca - Bucovina; intervenţia în modificarea 
imaginii consacrate a preotului poate atrage tulburarea ordinii naturale, pentru că se crede că nu 
mai plouă, dacă preoţii se tund - Dolj; este rău de moarte pentru cel ce apără de câini pe preotul 
venit cu botezul în Ajunul Bobotezei - Vâlcea; şi tot rău de moarte este pentru gospodarul la care 
se sfârşeşte în sat umblatul preotului cu botezul - Tecuci; din vinul de la slujba de înmormântare 
trebuie să bea mai întâi preotul şi apoi ceilalţi credincioşi, în credinţa că numai aşa se va uşura 
sufletul celui decedat - Botoşani; să nu se îndrăgostească nimeni şi nici să se însoare cu o 
preoteasă văduvă, fiindcă ele sunt afurisite de soţii lor - Suceava; în fine, se crede că preotul, care 
moare de moarte bună, merge în iad, iar cel care moare de moarte năprasnică merge în Rai - laşi; 
cine visează că poartă o discuţie cu un preot înseamnă că va trăi o mare silă (2.MARIAN,II,p.103; 
2.GOROVEI, p,14;36;100;104;196;199;246; 252;254;258; GOLOPENŢIA,p.83; 2.STAHL,p.186-187; 
COMAN,l,p.l34;l.POP,p.358; NOTE,Antonescu). Dar, dacă se visează cineva că este hirotonit ca 
preot, este semn de mare cinste, pe care i-o vor acorda cei din anturajele în care se va afla; iar 
dacă visează preot spovedindu-l înseamnă că va descoperi unele secrete importante pentru sine - 
Suceava (NOTE,Băncescu). 

PREPELIŢĂ (Coturnix coturnix - DLRM,p.657) 

Pasăre migratoare, vânată pentru carnea ei gustoasă; legendele afirmă că prepeliţa este 
metamorfoza unei fete prigonită de mama ei vitregă (maşteră); ar fi împrumutat coada ei păuniţei, 
pentru a merge la cununia vulturului; penajul ei pestriţ este pus pe seama „cochetăriei" prepeliţei, 
care, nemulţumită de „hainele" roşii pe care i le dăduse Demiurgul şi pentru că solicitase altele, 
mai aspectuoase, a fost aruncată într-un vas cu cenuşă, având, de atunci, pene gri, maronii şi 
roşcate (COMAN,ll,p.l04). Se crede că porumbul va fi mai scump la vânzare în acel an de atâtea 
ori, de câte ori strigă prepeliţa - Bucovina; este bine să nu fie ţinută închisă într-un coteţ mai mult 
de trei ani, ci să i se dea drumul, fiindcă altfel este păcat neiertat de Dumnezeu - Buzău; cine este 
„spurcat" din întâmplare de prepeliţă îşi pierde norocul, sporul - Vâlcea (2.GOROVEI,p.l86; 195; 
219). 

PRESCURĂ 

Pâinişoară sfinţită, de obicei în formă de cruce, din care se pregăteşte cuminecătura şi se taie 
anafura; prin extensie, un fel de colac care se împarte la înmormântări şi parastase (ŞĂINEANUJV, 
p.266). Este folosită şi ca medicament, când „ turbează un om" sau contra frigurilor, dată 
bolnavului de trei ori pe zi, dimineaţa, la prânz şi seara (2. CHELCEA,p.l4). v. COLAC; PÂINE. 

PRICOLICI 

Om (viu sau mort) care se preface noaptea în lup sau câine; cunoscut şi sub numele de tricolici şi 
vârcolac (ŞĂINEANU,IV,p.273). Se crede că numai anumiţi oameni sunt predestinaţi a se 
metamorfoza în lupi, adică în pricolici: când căiţa cu care s-a născut pe cap are culoarea roşie 
(dovadă că asupra lui planează umbra malefică a lupului); în acest caz, moaşa copilului trebuie să 
iasă repede cu ea afară şi să anunţe oamenii, cu glas tare, că „s-o născut un lup pe pământ! Dar nu 
e lup să mănânce lumea , ci e lup să muncească", negând prin aceasta identitatea nou-născutului şi 
ferindu-l astfel de o soartă rea; unele texte folclorice identifică pricoliciul cu un lup deosebit de 
rău, a cărui cruzime şi abilitate nu-şi au nici o explicaţie logică, în afară de cazul în care se admite 
amestecul unor puteri demoniace; astfel de lupi se duc la câmp, se înhăitează cu alţi 10-12, el 
devenind conducătorul şi cel care aţâţă şi răutăţile celorlalţi; din această cauză, o asemenea haită, 
condusă de un pricolici, nu poate fi prinsă, ea atacând şi ucigând oameni; pricoliciul are un 
comportament feroce: mănâncă vitele, umblă prin sate ducând odată cu el boala şi moartea 

printre vite şi oameni, se duce la turmele de oi şi le „strigonează" (de la strigoi) numai în timpul 
nopţii, sugându-le sângele şi laptele; omul devenit pricolici se comportă la fel: ia alte dimensiuni, 
mai mari, la perioade neştiute şi nehotărâte fuge ca un nebun până se vede singur, moment în 
care se dă peste cap de trei ori şi se transformă în lup-câine sau altă fiară şi pleacă turbat să sfâşie 
pe cei care îi ies în cale, uneori chiar şi pe ai săi; nu se poate scăpa de el decât tot printr-un act 
violent, în sensul că sătenii trebuie să reuşească să-l lovească pentru a sângera şi numai atunci se 
face din nou om; sau pot să umble aşa până li se împlineşte blestemul şi redevin oameni (COMAN, 
l,p. 144-145). Se mai crede că devin pricolici pruncii care plâng în pântecele mamelor lor înainte de 
a se naşte (12.GHINOIU,p.84). Devine pricolici ultimul din nouă fraţi născuţi în aceeaşi lună - 
Transilvania; pricolicii ar fi câini înhăitaţi cu lupi, umblând cu ei după pradă în vite şi oameni, mai 
ales după copiii bastarzi („din flori") - Olt; în zona Tecuci, se crede că pricolicii provin din lupi care 
au mâncat om şi că ei umblă doar până la miezul nopţii; se mai crede că acela care bea urină de 
om se face pricolici - Buzău (2.GOROVEI,p.201; 233;238). Se crede că pricoliciul este un om care se 
face câine, dar numai în Postul Paştelui; al treilea copil nelegitim se face pricolici; când se adună 
trei pricolici la un loc, noaptea ei se transformă în câini şi sar la om; alteori se crede că al nouălea 
bastard se face pricolici; noaptea ei se bat cu ceilalţi câini şi, dacă pricoliciul este muşcat şi îi dă 
sângele, se face din nou om, dar a doua zi i se văd semnele muşcăturii pe faţă - Ţara Oltului 
(GOLOPENŢIA,p.l06). 

PRIETEN 

Dacă visează cineva prieteni, amici înseamnă bucurie, iar dacă îi visează că petrec sau că el 
vorbeşte cu ei la aceeaşi masă este semn că în curând va avea parte de un câştig substanţial din 
ceea ce întreprinde - Suceava (NOTE,Băncescu). 

PRIGORIE (Merops apiaster - DLRM,p.662) 

Cunoscută şi sub denumirile de prigoare, prihor, albinărel, viespar, prigoria este o pasăre 
migratoare, cu pene multicolore, cu pliscul lung şi curbat, având coada lungă şi ascuţită; se 
hrăneşte mai ales cu albine şi viespi şi îşi face cuibul în malul lutos al apelor (ŞĂINEANU,IV,p.273). 
Se crede că, atunci când cântă prigoarea, vremea va deveni ploioasă - Vaslui (2.GOROVEI,p.266). 

PRIMĂVARĂ 

După unii, primăvara începe la 1 martie, după alţii când se sfârşesc zilele babei Dochia şi anume de 
la Alexii (17 martie) şi durează până la Sfântul Onofrei (12 iunie); alţii aşează prima zi de primăvară 
după ce trec 13 săptămâni din ziua de Crăciun, ei afirmând că numai atunci zăpada se topeşte şi 
începe să curgă în torente chiar şi de pe vârful celor mai înalţi munţi; calculând astfel, înseamnă că 
începutul primăverii ar cădea în ultima săptămână a lunii martie, adică 9 zile mai târziu de Alexii; 
îndată ce se împrimăvărează, trebuie semănată întâi pâinea cea albă, apoi porumbul, cartofii şi 
celelalte seminţe, în aşa fel ca toate semănăturile să fie terminate în câteva săptămâni; în 
săptămâna de dinaintea zilei Sfântului Onofrei, se seamănă numai hrişcă, iar după Sfântul Onofrei 
nici această plantă; sosirea primăverii poate fi ştiută şi după semne şi anume când încep să iasă 
„jigăniile şi gujuliile" de prin ascunzişurile lor de peste iarnă, când prind a zbura gâzele şi fluturii cei 
roşii şi mai ales când încep a veni rândunelele, cocostârcii, cocoarele şi celelalte păsări care petrec 
iarna în ţările calde (2.MARIAN,l,p.72-73). Se crede că primăvara începe la Dragobete (24 
februarie); dacă primăvara se fac multe flori de vişin şi prun, atunci este speranţă că şi rodul viilor 
va fi bogat în acel an (PRESA). Anotimp al trezirii dragostei, aşa cum se trezeşte la viaţă natura, 
este anotimpul „nevrozei dragostei" (EVSEEV,p.68-69). Unul din motivele de predilecţie ale poeziei 
pastorale este primăvara, văzută ca „mamă" a vieţii în genere şi a păstoriei în special, când se 
hotărăşte plecarea oilor la munte; motivul acesta este preluat în întregime de poezia haiducească, 
iar cercetarea textelor folclorice duce la concluzia că deseori haiducul este un cioban revoltat 

(BUHOCIU,p.278). Importanţa fiecărei zile a primăverii este subliniată de o zicătoare din 
Maramureş, care glăsuieşte că „O zi de primăvară întârzie o lună de toamnă" (BOGDAN,p.128). 
Odată cu venirea primăverii, orice locuitor din Gorj are grijă ca, în fiecare dimineaţă, înainte de a 
ieşi din casă, să mănânce ceva sau cel puţin să ia puţină sare pe limbă, ca să nu-l „spurce" puii de 
animale sau păsările migratoare întoarse acasă; astfel, dacă pentru prima dată un om vede pe 
nemâncate un mânz, înseamnă că l-a spurcat şi va umbla toată vara singur, fără nici un rost, ca şi 
mânzul după iapă; de aceea este bine ca imediat ce a văzut mânzul, omul să-şi dea drumul la 
brăciri şi târându-se pe jos să spună „Lupii să te mănânce!"-, dacă însă mânzul este văzut de cineva 
care a mâncat sau a luat sare pe limbă, acesta poate să strige tare să iasă cât mai multă lume să-l 
vadă; şi unii ies, cei care au mâncat deja, alţii iau repede sare în gură şi apoi ies, bucuroşi că astfel 
au scăpat de grija de a fi spurcaţi; alţii care nu au apucat să vadă mânzul se deplasează la omul 
care are mânzul, dacă este din acelaşi sat cu ei, ca să scape de grija „spurcării"; aceeaşi credinţă 
există şi pentru viţei, dar acestuia nu i se dă aceeaşi importanţă ca mânzului; dacă cineva este 
spurcat de bobocii de gâscă sau de raţă, este rău de gălbinare sau toată vara va fi galben la faţă; 
cine-i spurcat de pui de găină va râcâi vara ca şi ei, fără nici un spor în muncă; cine vede întâi 
fluturi galbeni, va fi galben în timpul verii, dar este vesel că va fi roşu peste vară cel care vede mai 
întâi fluturi roşii; sunt indispuşi cei care zăresc numai o barză, pentru că numai un car de porumb 
vor realiza; mai indispuşi sunt cei care sunt spurcaţi de cuc, fiindcă este rău de moarte; de aici şi 
blestemul foarte frecvent şi supărător: „N-ai mai auzi cucul de ait-dată", adică de anul viitor; de 
aceea se dă o importanţă deosebită mâncării de dimineaţă, dar după ce a fost auzit cucul parcă au 
scăpat de o mare povară (CĂRĂBIŞ,111-112). 

PRIOR v. PROOR. 

PRISPĂ 

Element constructiv al casei, caracteristic arhitecturii populare româneşti, reprezentat printr-un fel 
de terasă îngustă, ridicată la înălţimi diferite faţă de nivelul de călcare, construită din lut bătătorit, 
din lemn etc., amplasată de-a lungul peretelui din faţă (uneori pe două sau trei laturi şi chiar de 
jur-împrejurul casei), adesea mărginită de o balustradă (pălimar) din lemn sau zidărie, fixată între 
stâlpii care leagă prispa de streaşină acoperişului; în multe cazuri, balustrada şi stâlpii sunt 
sculptaţi, iar scândurile care închid prispa sunt traforate, dând casei un aspect estetic deosebit; 
cercetătorii au stabilit prispei trei funcţiuni: fereşte pereţii casei de contactul imediat cu umezeala 
(ploaie, zăpadă); augmentează spaţiul de locuit şi de lucru (vara se poate dormi pe prispă şi tot aici 
se derulează o serie de activităţi casnice); în fine, reprezintă un spaţiu-mediant între intimitatea 
casnică şi natura înconjurătoare, de care românul tradiţional este foarte legat, dar pe care o şi 
suspectează de a fi plină de spirite adverse (ŞĂINEANU,IV,p.278; NOTE,Antonescu). Se crede că nu 
este bine să se lase câinii pe prispă atunci când fulgeră, pentru că există pericolul să fie trăsnită 
casa - Dolj; să nu se lase gunoiul strâns lângă prispă, pentru că nu va mai intra nimeni în acea casă 
cu veşti bune - Tecuci; în schimb, când cântă cocoşul pe prispă este semn că vor veni rude în vizită 
- Dolj (2.GO-ROVEI,p.68;107;232). v. CASĂ. 

PRIVEGHI (PRIVEGHERE) 

Priveghiul la mort durează, în general, două nopţi, cea de a treia zi fiind destinată înmormântării, 
având scopul de a nu lăsa mortul singur; există în popor credinţa că mortul trebuie păzit ca să nu 
treacă prin faţa lui, pe sub el sau peste el vreun animal (câine, pisică, găină etc.), fiindcă, în caz 
contrar, s-ar preface în strigoi; dar există şi credinţa, mai pragmatică, de a nu lăsa mortul singur, 
pentru ca nu cumva să i se întâmple vreun accident, adică să cadă lumânările în sicriu şi să ia foc; 
în Vrancea, se obişnuieşte să se danseze în timpul priveghiului, jocul numindu-se Chiperul (piper), 
iar dansatorii purtând neapărat măşti; în acest context, este de subliniat că masca este purtată 

pentru a feri pe cei vii de duhurile morţii, care, cu acest prilej, şi-ar alege noua victimă; Chiperul se 
joacă în curtea casei decedatului, în jurul focului de priveghi; dansatorii se aşează în coloană, unul 
în spatele celuilalt, ţinându-se de brâu; cel care conduce jocul, desfăşurat după cântecul unui 
fluier, ţine în mână un toiag (ciomag) sau chiar o bucată de lemn aprins; dansatorii sunt obligaţi 
uneori să sară peste foc; oricum, conducătorul urmăreşte să arunce, pe rând, dansatorii în foc; în 
vederea atingerii acestui scop, foloseşte două procedee: sau coloana dansează, din ce în ce mai 
repede, cu multe unduiri, pentru ca ultimul din rând să nu poată ţine ritmul şi să fie aruncat în foc; 
sau rândul formează un semicerc în jurul focului, conducătorul porneşte cu repeziciune înainte, iar 
cel din coadă trage cu putere înapoi, caz în care cad peste foc cei din mijlocul coloanei; astăzi 
dansul are un rol distractiv, dar se crede că odinioară focul era întreaga cheie a obiceiului, 
îndeplinind rol de purificare (4.POP,p.l72;NOTE,Antonescu). în Bihor, priveghiul reprezintă şi azi 
un prilej de veselie, tinerii se mânjesc pe faţă cu funingine şi îmbracă sumane rupte, travestindu-se 
uneori în animale (urs, capră, cal), făcând tot posibilul să stârnească râsul şi să creeze o stare de 
generală de destindere, din care cauză şi apare un interes crescând al colectivităţii rurale pentru 
nopţile de priveghi (GODEA,p.92). Un fenomen interesant se întâmplă în Ţara Chioarului, unde, în 
unele sate, nu se organizează priveghi, mortul nefiind vegheat de nimeni, nici măcar de cei ai casei 
(l.POP,p.321). Priveghiul este, în orice caz, un prilej de nespusă bucurie şi veselie, această stare 
fiind argumentată de faptul că omul a scăpat, prin moarte, de toate necazurile vieţii pământene; 
toată noaptea este petrecută cu glume care stârnesc râsul, totul neavând nimic din caracterul unei 
ceremonii funeste; abia dimineaţa, la răsăritul soarelui, şi apoi seara, la asfinţitul lui, se jeleşte 
mortul - Ţara Haţegului (CLOPOTIVA,ll,p.428). Glumele de zi cu zi sunt mai rare, dar veselia este 
stârnită în nopţile de priveghi de rememorarea cu deosebire a unor momente hazlii, chiar 
licenţioase, din viaţa defunctului, la care înşişi povestitorii au participat, au fost martori sau doar 
le-au auzit de la alţii - Ilfov (NOTE, Antonescu). 

PRIVIGHETOARE (Luscinio megarhynchos - DLRM,p.665) 

Slăvită de către toţi poeţii lumii, este considerată drept un simbol al artistului şi al solitudinii 
creatoare; este o pasăre „mai plăcută lui Dumnezeu, numită aşa pentru că toată noaptea cântă 
priveghind"-, dincolo de aceasta, figura ei stă sub semnul paradoxului şi al ambivalenţei; în primul 
rând, ea este o pasăre de noapte, care ar trebui să stea alături de buhă, cucuvea, strigă, ciuvică; 
spre deosebire însă de acestea, ea are un „viers" plăcut, armonios, necobitor; cu toate acestea, 
spre deosebire de celelalte păsări cu grai plăcut (mierla, cucul, sturzul, ciocârlia etc.) şi de cocoş, 
privighetoarea nu comunică, prin cântecul ei, nici un fel de veste; cântecul ei nu intră în dialog cu 
nici o altă pasăre, se răsfrânge doar asupra ei, nu intră în dialog nici cu marile ritmuri ale firii; 
comportamentul ei singuratic apasă asupra ei mai mult ca o povară, decât ca o binecuvântare; 
cântă noaptea „priveghind", cântă doar pentru sine, cântă singură, acestea fiind interpretate ca 
rezultat al unei greşeli şi al unui blestem: la o nuntă împărătească, nuna (alteori mireasa) este 
jignită de unul dintre comeseni şi, neputând suporta „atâta batjocură", ea cere Demiurgului să fie 
transformată în pasăre; de atunci, ea trăieşte singură şi îşi plânge singură soarta tristă; o altă 
legendă susţine că privighetoarea era, la început, o fată frumoasă, cu un glas minunat, pe care însă 
Demiurgul nu o înzestrase cu organul defecaţiei, din care cauză îi era ruşine să meargă la nunţi şi 
cumetrii, fiindcă nu putea nici să bea şi nici să mănânce; pentru a scăpa de această pacoste, ea s-a 
dus la căpuşă şi i-a cerut cu împrumut organul ei; după o nuntă, încântată de această „reintrare" în 
rândul celor fireşti, nu a vrut să-l restituie, din care cauză a fost blestemată de căpuşă să se 
transforme într-o pasăre, care nu va avea niciodată somn, „priveghind" mereu, de frică să nu-i fure 
cineva „bunul" dobândit cu atâta greutate; în altă povestire, este vorba de fata de împărat care se 
întâlnea noaptea, pe ascuns, cu dragul ei; împăratul, prinzând de veste, pune să i se taie capul 
feciorului; disperată, fata cere să fie prefăcută într-o pasăre, care, noapte de noapte, priveghează 
la căpătâiul iubitului ei; după cum se vede, naraţiunile etiologice merg în continuarea numelui său; 

atributele ei sunt întărite şi de penajul ei tern, mohorât, datorat, spun legendele, faptului că, 
atunci când Demiurgul a vopsit păsările, privighetoarea a venit prea târziu, când nu mai rămăsese 
nici o culoare; textele lirice o ipostaziază, pe ea şi cântecul ei, ca un simbol al însingurării şi 
suferinţei, totuşi fiind rar prezentă în creaţiile orale lirice, finalmente rămânând o pasăre elegiacă, 
aidoma turturelei, semnificând iubita (COMAN,ll,p.68-69;EVSEEV,p.ll5). Se crede că 
privighetoarea a fost o femeie bogată, care avea doi câini, pe numele lorTogan şi Griva - Vaslui; 
cine nu vrea să doarmă în nici o noapte să mănânce inimă de privighetoare - Vaslui (2.GOROVEI, 
p.201;216). Cine vrea să nu aibă somn în timpul muncilor agricole şi să aibă spor să mănânce cap 
de privighetoare, fiindcă ea cântă noaptea şi astfel se crede că nu are somn - Gorj (CĂRĂBIŞ,p.ll2) 
Când privighetoarea cântă neîncetat este semn de vreme frumoasă - Bucovina (2.MARIAN,l,p.87). 
Cine vede în vis privighetoare va avea parte de tristeţe şi de rele - Suceava (NOTE,Băncescu). 

PRIVIRE (A PRIVI; A SE UITA) 

Le va slăbi mai târziu vederea copiilor care se uită insistent la lumina provenită din indiferent care 
sursă - Suceava; să nu se privească la buboaiele pe care cineva le are şi le arată ostentativ, pentru 
că există credinţa că se vor lua pe cel ce se uită - Tecuci; când este dus mortul la groapă, 
participanţii la cortegiul funerar să nu se întoarcă şi să nu privească în urmă, deoarece le vor muri 
şi alţi membri din familie - Vâlcea (2.GOROVEI,p.30;144; 178). 

PROOR 

Termenul desemnează două realităţi: 1. Este ziua de ajun a prăznuirii Sfântului Gheorghe (22 
aprilie), când, după credinţa poporului, dis-dimineaţă, babele umblă după mana vacilor, iar hoţii 
după iarba-fiarelor; 2. perioadă a zilei care cuprinde, după regiuni, fie orele dinaintea prânzului, fie 
primele ore după miezul nopţii, ori primele ore ale dimineţii, fie întreg intervalul de la răsăritul 
soarelui până la prânz; este atestat şi pronunţat amproor, prour, prior (ŞĂINEANU,IV,p.291). v. ZI. 

PROSOP v. ŞTERGAR. 

PRUN ( Prunus domestica - DLRM,p.675) 

Prunele păstrate din Joia Mare sunt bune pentru tratarea bubelor rele - Ialomiţa; tot contra 
bubelor rele sunt bune şi prunele strânse în Ziua Crucii (14 septembrie) - Tecuci; să nu se 
terciuiască prune, sau să fie tăiate cu briceagul, până la Sânziene (24 iunie), pentru că provoacă 
timp ploios cu grindină - Bihor (2.GOROVEI,p.30;106). Ca să nu nască gemeni, femeia gravidă nu 
trebuie să mănânce prune îngemănate (GOLBAN,p.66). Cine visează că mănâncă prune înseamnă, 
în general, boală, dar poate să fie şi un avertisment pentru a se feri de duşmani - Suceava 
(NOTE,Băncescu). 

PRUNC v. COPIL. 

PUCIOASĂ v. SULF. 

PUI 

Este năzdrăvan puiul care cântă fiind încă în găoacea oului - Suceava; puiul cu cinci gheare nu se 
taie, pentru că el este norocul păsărilor - laşi; cel ce pune găina drept cloşcă pe ouă să o facă stând 
pe vine, ca şi găina să stea pe ouă, şi să închidă ochii, pentru ca uliul să treacă pe deasupra 
viitorilor pui, fără să-i vadă - Muntenia; sau să se stea numai pe vine - Galaţi; sau se pune un copil 
mic să facă această treabă - Tecuci; puii scoşi din ouă, înainte de a le da drumul în curte, sunt puşi 
în poală şi duşi, spre răsărit, cu ochii şi gura închise, până la şură, unde li se dă drumul unul câte 
unul, ca să nu-i ia păsările răpitoare; în caz că sunt duşi spre apus, există pericolul să fie răpiţi de 

păsări; alte femei îi pun într-o oală sau un ceaun, acoperă vasul cu o ţesătură, ca să nu-i vadă 
răpitoarele, şi apoi îi scot afară; sau îi pun într-un ceaun, peste care aşează un cuţit, ca să le vină 
moartea de la cuţit şi nu de la păsările cerului - Ţara Oltului; scapă de armată cine mănâncă pui 
scăpat din ghearele unei păsări răpitoare - Ialomiţa; îi va merge bine tot anul aceluia care vede 
pentru prima oară pui în acel an - Galaţi; dar se crede că nu va avea noroc cel căruia îi ies şi îi cresc 
apoi bine puii - Suceava; puii să nu fie sărutaţi pe plisc, pentru că îi mănâncă uliul - Suceava; dacă 
puii de găină, ieşiţi din ou de câteva zile, încep să cânte, este semn că din acea casă va muri cineva 
- Suceava; nu este bine să se mănânce cap de pui, fiindcă acel care o face îşi va omorî tatăl - Dolj 
(2.GOROVEI,p.l3;52;146; 158;170;190;202;241;273;GOLOPENŢIA,p.l34). La masa de Anul Nou nu 
se consumă carne de pui, sau orice fel de carne de pasăre, ca să nu cumva, în anul ce vine, cel care 
a mâncat să scurme după hrană precum păsările - Transilvania (PRESA). înseamnă viaţă lungă 
pentru cine visează pui şi câştig pentru cine îi visează bând apă dintr-un izvor - Suceava (NOTE, 
Băncescu). 

PUNTE 

Trebuie remarcat rangul nou pe care îl dă podul de oase de bour atestat de textele folclorice; pe 
când obiectele din oase de bour pot da putere şi prosperitate ca piese individuale, podul capătă un 
înţeles particular; astfel, de la oasele-obiecte de cult individual la ospăţ, la scheletul-casă, locuinţă 
a noii familii, care a putut fi în preistorie şi un templu, s-a ajuns în mod firesc, în cadrul civilizaţiei 
animaliere, la podul de oase, indicaţie că familia etnică trebuie să progreseze în spaţiu, ca să-şi 
asigure prin muncă viaţa; totuşi, podul are şi un rol de opoziţie la stihia apei, pe care o domină şi 
care trebuie îmbunată; să nu uităm că, la Roma, marele preot se chema pontifex, ceea ce 
înseamnă constructor de poduri (BUHOCIU,p.l48). Mutându-se din această viaţă, fiecare om, 
înainte de a ajunge în împărăţia cerurilor, trece peste o mulţime de râuri şi pâraie mai mici şi mai 
lesne de trecut, dar şi peste altele mai mari, mai late şi mai adânci, peste care nimeni nu poate 
trece fără ajutor; ca să i se înlesnească trecerea, în drumul lui de acasă la cimitir, neamurile 
mortului aşează aşa-numitele poduri sau punţi : pe pragul casei sau al tindei, lângă poarta ogrăzii, 
la răspântii, la intrarea în curtea bisericii şi la portiţa cimitirului, dar mai cu seamă la toate 
podurile, punţile, râurile, pâraiele, şanţurile şi gârlele pe unde trece cortegiul funerar se pune câte 
o bucată de pânză curată, de casă, sau câte un ştergar, sau o pereche de mâneci de cămaşă, sau o 
năframă care, în cele mai multe părţi ale Bucovinei, se numesc poduri şi în alte părţi punţi; ele se 
pun de-a curmezişul drumului unde se mai adaugă un colac şi o lumânare; în unele localităţi 
bucovinene, se mai pun şi monede legate în colţurile pânzei; în unele sate, în loc să se lege 
monedele în colţurile pânzei, rudele şi alţi însoţitori ai decedatului aruncă monedele în apa râului 
sau peste acesta, iar după ce se trece apa mai se aruncă nişte monede, dar fără să se uite înapoi; 
Puntea iadului este făcută peste iad şi se împarte în trei părţi: de pe prima parte cad numai 
oamenii cei mai păcătoşi, de pe a doua cad cei cu mai puţine păcate, iar de pe a treia cad oamenii 
cu foarte puţine păcate; aceştia din urmă pot însă uşor scăpa şi să iasă afară; la capătul punţii nu 
există posibilitatea de a coborî şi trebuie să se sară jos; celor care nu au păcate le dă Dumnezeu 
aripi şi, în loc să sară, ei zboară - Suceava (3.MA-RIAN,lll,p.l95). 

PUPĂZĂ (Upupa epops - DLRM,p.680) 

în folclorul românesc, pupăza este considerată a fi o vieţuitoare „puţin plăcută", fiindcă ea este 
,,pasărea scârnăviei", este fiinţa care îşi batjocoreşte cuibul, aceea care, când este auzită „de prima 
dată şi n-ai mâncat, te-ai spurcat şi tot anul îţi miroase gura a cuib de pupăză"; se crede că pupăza 
îşi face cuibul din excrementele omului şi că se hrăneşte cu scârna câinelui ori a altor animale; 
observaţiile arată că pupăza, cât stă în cuib, făcut de regulă în scorbura unui copac, nu şi-l curăţă 
de găinaţ; se îngrămădesc necurăţeniile în jurul ei şi al puilor, încât de la o vreme, putrezind, 
răspândesc un miros pătrunzător în tot aerul din jur; iar mirosul urât pătrunde în pene şi rămâne 

cu el multă vreme după ce a părăsit cuibul; tradiţiile populare pun mereu pupăza în relaţie cu 
cucul, ambele sunt păsări migratoare, care se întorc pe meleagurile de unde au plecat cam în 
aceeaşi perioadă a primăverii şi care îşi fac auzit glasul în acelaşi timp, de parcă s-ar lua la 
întrecere; pe bună dreptate, se remarcă faptul că, prin venirea lor primăvara şi prin cântecul lor, 
pupăza şi cucul anunţă un început; orice început este legat de o urare, a cărei menire este de a 
acţiona asupra evenimentelor viitoare, evenimente pe care cuvântul „bine rostit" le aşează într-o 
zodie benefică, favorabilă omului; în această situaţie, cucul şi pupăza, cântând simultan, pot 
transmite aceeaşi urare, sau, din contră, „urări" cu eficienţă diferită; deoarece pupăza este 
stigmatizată cu un atribut ca necurăţenia, ea nu poate transmite un mesaj bun, cântecul ei apare 
ca o anti-urare (cum ar fi, în prag de An Nou, descolindatul); în loc să propiţieze, ea cobeşte, în loc 
să purifice, murdăreşte şi în loc să transfere putere, sacralitate, „spurcă", degradează, coboară 
omul înspre condiţia animalică; legendele populare afirmă că pupăza şi cucul au fost, la începuturi, 
soţ şi soţie; râvnind mărire şi averi, pupăza l-a trimis pe cuc la Demiurg, să-i ceară să-l facă vornic 
peste păsări; dorinţa i-a fost îndeplinită, dar, după un timp, s-a săturat să fie vorniceasă şi a vrut să 
fie „vătăşiţă"; apoi a vrut să fie împărăteasă şi, în final, să ia chiar locul Creatorului, din care cauză 
a fost blestemată „să tot pupăiască, cât îi place, dar nimeni să nu-i bage cântecul în seamă şi 
nicicând să nu poată scoate pui, până când,, nu-i va cloci în necurăţenie de om"-, contrar albinei, 
pupăza anulează procesul hrănirii (trecerea de la hrană la scârnă) în sens negativ, hrănindu-se 
scârnă şi producând tot scârnă; sentinţa Demiurgului este fermă: „ Dacă nu te-ai mulţumit cu hrana 
cea mai bună de pe lume pe care ţi-am dat-o, să te hrăneşti de azi înainte, atât tu, cât şi urmaşii 
tăi, cu necurăţenii"-, pentru că a refuzat mâncărurile alese oferite de Demiurg, acesta, exasperat de 
mofturile ei, a blestemat-o „să mănânce şi să-şi facă cuibul din ce-i mai urât în lume"; privind 
lucrurile din altă perspectivă, situaţia marginală a pupezei este cu atât mai frapantă cu cât ea nu 
este o pasăre urâtă, respingătoare, din contra, atrage atenţia printr-un penaj plăcut, viu colorat şi 
îndeosebi prin „ciuful" ei de un ocru viu; datorită acestor însuşiri, pupăza apare ca o vieţuitoare în 
care se întâlnesc în mod paradoxal frumosul şi spurcatul; „pupăza este privită cu oarecare ură, 
deoarece pe cât de mândre-i sunt hainele şi îmbrăcămintea, pe atât de urât şi puturos îi este 
cuibul, casa"; legendele populare încearcă să rezolve antinomia frumuseţea penajului/traiul în şi 
din scârnă: pupăza, fiind invitată la nunta ciocârliei, l-a rugat pe cuc să-i împrumute podoabele 
sale; pentru că, în timpul petrecerii, păsările au lăudat insistent frumuseţea hainelor alese ale 
pupezei, aceasta a hotărât să le păstreze pentru sine şi să facă uitată înţelegerea cu cucul; în felul 
acesta, datorită unei înşelătorii, cucul a rămas cu o îmbrăcăminte cenuşie modestă (ce 
contrastează cu menirea sa benefică, cu puterea şi atributele sale sacralizatoare), iar pupăza, în 
ciuda murdăriei şi scârnăviei sale, se făleşte cu hainele ei strălucitoare (COMAN,II,p.88-93). Este o 
pasăre insectivoră călătoare, cu pliscul lung şi curbat şi cu un moţ de pene mari portocalii pe cap, 
dispuse ca o creastă; cântecul ei este considerat a fi purtător de rele, de unde şi expresia „îi cântă 
pupăza", adică îi merge cuiva rău; nici folclorul nu o agreează în textele sale, iar zicerile cu 
semantică negativă abundă în vorbirea curentă; astfel, „a-i merge gura ca pupăza" se spune 
despre cineva care vorbeşte mult, care flecăreşte; pupăză este denumită şi o femeie care se 
fardează sau se îmbracă strident; dar tot pupăză se numeşte şi sigiliul de piatră sau de lemn, numit 
în unele zone pistolnic, cu ajutorul căruia se imprimă pe prescuri sau colaci semnul crucii şi 
iniţialele rituale ale creştinismului; de unde şi expresia „colac peste pupăză", când peste un necaz 
vine altul şi mai mare (PRESA). Se crede că îi va merge rău peste tot anul celui care aude mai întâi, 
primăvara, cântec de pupăză - Suceava; este spurcat cel care aude pentru prima dată, pe 
nemâncate, primăvara, cântecul pupezei şi îi va mirosi gura toată vara - Vâlcea;Argeş; Muntenia; 
Vaslui; sau îi va mirosi gura a cuibar de pupăză - Galaţi; ca să nu mai miroasă gura celui care a auzit 
primăvara pupăză, trebuie să se ia repede sare în gură - Bihor; ca să nu mai fie spurcat, să se spele 
imediat pe faţă - Suceava; când sunt găsite, ouăle de pupăză sunt imediat distruse - Neamţ 
(2.GOROVEI,p.9;202;283). Cine aude pupăza dimineaţa, „pă inima goală" (înainte de a mânca), se 

spune că „îl spurcă" pe toată ziua - Maramureş (BOGDAN,p.23). Pupăza simbolizează însă şi 
norocul, apărând, ca ornament, şi pe unele ştergare din Prahova, conform credinţei după care cel 
care calcă într-o murdărie va primi bani; nu trebuie să i se strice cuibul, pentru că s-ar clătina 
ordinea interioară a omului; pupeze se numesc şi colacii daţi colindătorilor, iar, în Buzău, şi la 
nunţi, unde se fac în chip de femeie şi li se rup tinerilor pe cap, în semn de bună şi închegată 
căsnicie (2.CHELCEA,p.21-22;NOTE,Antonescu). 

PURICE (Pulex irritas - DLRM,p.681) 

Pentru că este rău şi păgubitor pentru om, puricele ţine de vieţuitoarele create sau strâns legate 
de simbolul prin excelenţă al răului - dracul; în consecinţă, puricii sunt născuţi din lacrimile 
diavolului sau din sumanul lui, fapt pentru care sunt şi negri la culoare; totodată, el a fost calul 
dracului atunci când acesta s-a luptat cu Dumnezeu; pentru săritura sa, puricele „ potcovit cu 
potcoave de 99 de ocale" este considerat, ca şi libelulele, o transformare a unui cal nărăvaş, 
stăpânit de demonul întunericului; legendele spun că puricele s-a făcut din cenuşa năpârcii; după 
ce a astupat cu coada gaura din arca lui Noe, năpârca a dorit, ca răsplată, dreptul de a mânca în 
fiecare zi un om; când urgia apelor s-a potolit şi când corabia a ajuns cu bine la mal, năpârca i-a 
adus aminte lui Noe de fapta ei; Noe s-a mâniat de pretenţia năpârcii şi a aruncat-o în foc; din 
cenuşa ei au apărut puricii; aceştia, ca o amintire, „ mănâncă pe oameni, le sug, fără nesaţ, 
sângele"; deci puricele se naşte din foc şi moare, conform altor credinţe, tot în foc; „de purici scapi 
numai dacă-i pui pe foc, deoarece omorât, o bucăţică din trupul lui se face alt purice"; săritura lui 
este explicată printr-o altă legendă: Demiurgul, coborât pe pământ, nu a putut dormi o noapte 
întreagă din cauza unui vecin gălăgios, care a jucat şi a cântat tot timpul; pentru aceasta, 
divinitatea l-a transformat într-o vietate mică şi fără odihnă, care sare şi ţopăie încontinuu; pentru 
a-l izgoni, se recomandă măturatul casei cu busuioc, ori cu piele de bou; sau semănatul unui pumn 
de grâu în faţa pragului, în noaptea de Anul Nou; sau tăierea unui cocoş şi înfigerea cuţitului, încă 
plin de sânge, în pământ; sau punerea de pelin pe perne etc.; în basme, micimea puricelui este un 
atribut al puterii de a îndeplini o dorinţă: viteazul se preface în purice ca să scape de urmăritori sau 
ca să intre neobservat în casele zmeului; ca adjuvant, ca vieţuitoare-ghid, îl ajută pe erou să 
recunoască fata dedublată (COMAN,II,p.120-122). Primul purice prins în luna martie nu trebuie 
omorât, pentru că apoi, peste vară, insectele năvălesc peste cel care le-a ucis semenul - Dolj; 
Argeş;laşi; îl vor ciupi toată vara pe cel care omoară purici în ziua de Paşte - Ţara Oltului; ca să nu 
mai vină în casă, este bine să nu li se rostească numele şi nici să fie omorât vreunul - Vâlcea; de 
purici se scapă numai dacă sunt aruncaţi în foc, pentru că, dacă este omorât, se crede că este 
suficientă o bucăţică din el, pentru a se face un alt purice - Tecuci; dar se mai poate scăpa de ei şi 
ieşind în curte, în ziua Lăsatului de sec pentru Postul Mare (Postul Paştelui), şi pur şi simplu să se 
chiuie - Dolj; când puricii ciupesc prea tare pe om este semn de ploaie - Suceava (2.GOROVEI, 
p.201-202;267; GOLOPENŢIA,p.llO). Când puricii, mai mult ca de obicei, muşcă, urmează 
totdeauna ploaie - Bucovina (2.MARIAN,l,p.86). Mici necazuri sau vreo supărare în casă le va 
suporta cel care visează purici - Suceava (NOTE,Băncescu). 

PUŞCĂ (A ÎMPUŞCA) 

Evident că, în unele dintre credinţele de mai jos, este vorba de arme de construcţie veche, la care 
încărcătura explozivă se introducea pe la orificiul terminal al ţevii („prin flintă"); în altă ordine de 
idei, în general armele simbolizează principiul masculin în mentalitatea tradiţională românească; 
ca dovadă, în Transilvania, printre acţiunile care fac aluzie la unirea celor două principii, este 
obiceiul ca, în timpul nunţii, să se tragă cu pistolul sau cu puşca într-o ulcică umplută cu cenuşă şi 
aşezată în vârful unui par (EVSEEV,p.l97). Se crede că, dacă puşca se descarcă singură, este semn 
că are să se întâmple ceva rău - Suceava, iar dacă, în timpul desfăşurării unei nunţi, pistolul se 
descarcă din întâmplare e semn rău pentru viitoarea căsnicie - Tecuci; pentru ca mireasa să nu 

aibă dureri mari la viitoarele naşteri, este bine ca, atunci când iese de la slujba de cununie din 
biserică, să se tragă în aer cu o puşcă - Tecuci; când o femeie nu poate să nască, este bine ca 
bărbatul ei să iasă în ogradă şi să tragă un foc de armă peste casă - Transilvania; dacă puşca 
rugineşte din nefolosinţă înseamnă că vânătoarea va fi cu noroc - Tecuci; există chiar un „noroc de 
puşcă", deoarece nu este bine ca arma să fie descărcată, fără să se fi tras cu ea, sau, dacă a fost 
descărcată, să i se pună ulterior aceeaşi încărcătură, pentru că altfel „se întoarce" norocul de 
puşcă - Tecuci; se crede că hoţul prins nu trebuie împuşcat, pentru că astfel i se iau păcatele - 
Vâlcea; cine trage cu puşca în timp ce plouă mai primeşte în plus câteva păcate - Tecuci; cine 
visează puşcă înseamnă că va primi o veste - Tecuci (2.GOROVEI,p.l09;160;171;173;181;193;203). 
Dacă, în vis, cineva aude împuşcătură este semn rău, iar dacă se visează trăgând el cu puşca 
înseamnă câştig în afaceri sau obţinerea libertăţii - Suceava (NOTE,Băncescu). 

PUŢ v. FÂNTÂNĂ. 


Antonescu. Dicţionar de Simboluri şi Credinţe Tradiţionale Româneşti 


565 


http: / / cimec.ro 


R 

RAC (Astacus fluviatilis - DLRM,p.685) 

Ochii de rac aruncaţi între doi indivizi care se ceartă îi poate determina pe aceştia să se ia la bătaie 

- Argeş; se crede că femeia care visează raci fierţi va păţi o ruşine - Suceava (2.GOROVEI,p.l6;208). 
Dacă legumele din grădină sunt distruse de furnici, coropişniţe şi de alte „goange", se prinde un 
rac, se omoară şi se îngroapă într-un colţ al acesteia - Sălaj (KISS,p.528). Cel care visează raci să se 
ferească de hoţi; iar dacă se visează mâncând raci înseamnă supărare - Suceava (NOTE,Băncescu). 

RACHIU 

Când, la masă, se varsă din întâmplare paharul cu rachiu este semn de ceartă sau de pagubă - 
Mehedinţi;Muntenia;Teleorman;lalomiţa; primul pahar de ţuică (rachiu) se bea în întregime, 
pentru că, în cazul că rămâne ceva, cel ce va bea ulterior va lua şi din zilele celui care a lăsat 
paharul nebăut până la fund - Galaţi; dacă se toarnă un rest de rachiu într-un pahar şi acesta nu se 
umple, persoana căreia îi este destinat paharul va avea un băiat - Botoşani; înainte de a se bea 
primul pahar de rachiu (ţuică), este bine să se verse câteva picături pe jos, ca să bea şi morţii - 
Muntenia;lalomiţa; nu se pune pe masa din ziua de ajun a Crăciunului (24 decembrie) rachiu şi nici 
nu se bea, pentru că a fost inventat de către diavol - Suceava; pentru a se lăsa de patima băuturii 
cineva, se pune o sticlă cu rachiu într-un mormânt, unde trebuie să stea trei zile şi trei nopţi, apoi i 
se dă să bea din ea, zicându-se totodată: „aşa să bea N rachiu, cum a băut mortul!" - Suceava 
(2.GOROVEI,p.l7-18;79;134;163;252;l.CHIVU,p.245;NOTE,Antonescu). Prin bube dulci româncele 
din nordul Moldovei înţeleg un fel de bubuliţe, care apar copiilor mai ales în jurul gurii, care nu 
dor, dar care supurează neplăcut şi, pentru a le vindeca, mamele le descântă, procedând astfel: iau 
rachiu curat într-un pahar şi îl amestecă cu trei rămurele de mesteacăn, în timp ce rostesc un 
descântec, apoi îl pun pe copil să mestece usturoi şi să guste din rachiul descântat, apoi îl unge cu 
o alifie făcută din untură, luată de la trei porci, în care adaugă oţet, cumpărat din trei prăvălii; să 
nu se descânte niciodată, când se măreşte luna, pentru că şi bubele, în loc să se vindece, vor creşte 

- Suceava (3.MARI-AN,II,p.247-249). Când chemătorii la o nuntă întind plosca cu rachiu către o 
gazdă şi aceasta din urmă o ridică în semn de urare (se rosteşte de obicei: „ casă de piatră") şi bea 
din ea, înseamnă că acea persoană acceptă invitaţia şi trebuie neapărat să se pregătească de 
daruri şi să se ducă în ziua programată; dacă nu bea, nu închină plosca, ceea ce se întâmplă în 
cazul celor nevoiaşi, o restituie şi adaugă: „Cu mila lui Dumnezeu, să vă căpătaţi altu'. Că eu nu 
pot!" - Banat;Ţara Haţegului; dar obiceiul este practicat în toate zonele etno-folclorice 
(CLOPOTIVA,ll,p.416). Cine visează rachiu va cauza cuiva un rău, iar cine visează că bea rom să se 
aştepte la musafiri - Suceava (NOTE,Băncescu). Serii simbolice: ţuică-mormănt-3; rachiu- 
mesteacăn-descântec-3-usturoi-untură-oţet-lună. 

RAI 

Este imaginat ca o grădină minunată, pe care omul nu şi-o poate închipui, pentru că Dumnezeu a 
adunat acolo tot ceea ce este mai frumos pe lume; este atât de întins, încât nimeni nu-i poate şti 
capătul; în mod obişnuit, el se află în al nouălea cer, tot acolo aflându-se curţile şi palatele 
Creatorului; toată grădina este plină de copaci minunaţi, cu fructele mai dulci decât mierea; prin 
pomi ciripesc o mulţime de păsări, care au un penaj în culorile cele mai felurite şi totodată cele 
mai armonioase cu putinţă; pe jos este un imens covor de iarbă totdeauna verde, pe care cresc mii 
de flori de toate culorile şi miresmele închipuite, iar printre firele de iarbă se văd merele de aur 
căzute din pomi; unele seminţe ale acestor mere mai cad uneori şi pe pământ, dar ele răsar numai 
printre oamenii curaţi sufleteşte şi miloşi; printre copaci, şerpuiesc lin pârâiaşe a căror apă este 
rece ca gheaţa şi limpede ca lacrima; pe malurile apelor, se întind poieni cu iarbă verde ca 
smaraldul şi cu flori de culorile nestematelor; aşa cum se întâmplă cu oamenii, nici florile nu pot 


Antonescu. Dicţionar de Simboluri şi Credinţe Tradiţionale Româneşti 


566 


http: / / cimec.ro 



pătrunde toate în Rai, fiind şi ele supuse judecăţii; în mijlocul Raiului, se află un munte din sticlă, 
pe vârful căruia cresc muşchi şi verdeaţă, dar acolo nu se pot urca decât cei cărora îngerii le aruncă 
o scară de aur, pe marginile căreia sunt lumini ca nişte stele; pe această scară urcă doar 
arhanghelii, îngerii şi sufletele celor buni, toţi preamărind pe Dumnezeu; în unele locuri sunt 
întinse mese, la care se petrece fără nici un fel de excese; Fiul lui Dumnezeu trece călare sau într-o 
trăsură, urmat de cete îngereşti, iar toţi copiii aleargă după el, când îl văd, pentru că le dă daruri 
frumoase sau îi îndeamnă la joacă; în altă parte. Maica Domnului, înconjurată de o mulţime de 
mame, stă de vorbă cu ele, povestind mai ales despre copiii lor; iar Dumnezeu stă totdeauna în 
palatele sale, la sfat cu sfinţii, uitându-se din când în când pe pământ, ca să observe cum se mai 
desfăşoară viaţa şi faptele oamenilor; nu se ştiu motivele pentru care Dumnezeu părăseşte uneori 
Raiul şi coboară, pentru scurtă vreme, pe pământ (PRESA). Loc imaginar, opus iadului, unde 
sufletele celor răposaţi se odihnesc; în acest loc nu există durere şi nici întristare; Dumnezeu ocupă 
locul central, bucurându-se de cinstirea tuturor şi bucurând totodată privirea tuturor; sentimentul 
general în acest loc este de bucurie nesfârşită; sufletele stau în mai multe cete şi petrec mâncând 
şi bând ceea ce au dat în timpul vieţii sau au dat ceilalţi pentru ele; în mod obişnuit, se adună în 
aceleaşi cete sufletele rudelor sau toate umbrele unei generaţii se grupează în jurul unui strămoş 
mai evlavios; dacă un om a murit neîmpăcat cu un altul, atunci sufletele lor nu se mai regăsesc; din 
această cauză este bine ca omul să moară împăcat cu toată lumea - Muntenia; este o grădină 
deosebit de frumoasă, împodobită cu flori şi cu pomi roditori în care cântă tot felul de păsări; tot 
ce este mai frumos pe lume se concentrează în această grădină; se află în cer, pe pământul de pe 
cealaltă lume; în mijlocul grădinii stă Dumnezeu, aşezat pe un scaun din aur, împodobit cu 
diamante şi alte pietre scumpe; în jurul lui sunt o mulţime de mese, pe care se află bucate şi 
băuturi alese, unde mănâncă şi beau sufletele răposaţilor, îndemnate de cete de îngeri; dar în Rai 
nu intră decât cei plăcuţi lui Dumnezeu; uşa Raiului este păzită de doi îngeri sau arhangheli, 
înarmaţi cu săbii, care nu permit orişicui să intre, ci doar pe cei drepţi şi vrednici; unii afirmă că, la 
uşa Raiului, stă de pază Sân-Petru, cu un mănunchi de chei în mână, lăsând să intre doar pe cei 
drepţi; tot în uşa Raiului mai stă Floarea-Soarelui sau Sora-Soarelui, care nu se duce niciodată la 
judecată; în jurul Raiului sunt câmpii întinse, pline cu tot felul de roade şi bunătăţi; prin mijlocul 
raiului curge Apa Duminicii, care aici îşi află vărsarea; drumul ce duce în cealaltă lume se desface la 
un moment dat în două, cel din stânga ducând de-a dreptul în iad, cel din dreapta însă, care este 
presărat cu tot felul de flori mirositoare, duce la Rai; nu departe de acest drumeag se află gura 
iadului, peste care se află puntea Raiului - Bucovina; este o grădină cu flori şi pomi, situată pe un 
munte aşezat deasupra iadului; acolo se află o mulţime de îngeri şi sufletele celor buni, milostivi 
sau care au pătimit, trăind în îndestulare, având la dispoziţie mese cu băuturi şi mâncăruri alese - 
Năsăud; în acest spaţiu se află cete de îngeri şi heruvimi, care cântă şi tămâiază permanent; lângă 
tronul lui Dumnezeu, se adună în special pruncii, ei arătând aidoma îngerilor; în Rai este permisă 
intrarea sufletelor de feciori nevinovaţi, bătrâni care s-au căit de păcatele lor, fete, femei şi 
bătrâne care au muncit toată viaţa; ziua este permanent senină şi nu există noapte; sunt câmpii 
întinse, dealuri înverzite, păsări care cântă cu voioşie, ape limpezi - Banat (1.MARIAN,p.301-304). 

RAMURĂ v. POM. 

RANĂ 

Dacă se visează rană, care afectează în adâncime pielea corpului, înseamnă boală; dar dacă se 
visează o umflătură cu caracter purulent, bubă, este semn de sănătate - Suceava (NOTE,Băncescu). 

RAPT 

Unii folclorişti înclină să socotească momentul de luptă simulată între cele două tabere (între cele 
două familii) o amintire a vremurilor când mireasa era răpită cu forţa (vezi principiul ancestral 

conform căruia ce este în „cortul" meu este al meu), aspect care s-a păstrat în folclorul celor mai 
multe dintre popoarele europene; la români, în multe regiuni, de pildă în Muntenia, şi astăzi se 
fură mireasa; aici însă mireasa este furată doar când părinţii nu se învoiesc; de fapt, fata pleacă 
împreună cu iubitul ei şi părinţii îşi dau ulterior asentimentul; se întâmplă însă ca fata să fugă fără 
învoirea părinţilor, care îşi vor da cu greutate asentimentul; multe din cântecele noastre lirice 
vorbesc despre astfel de căsătorii realizate sau proiectate în cazul în care opoziţia părinţilor pare a 
fi de neînvins; uneori, căsătoria prin răpire simulată avea cauze economice; familiile nu erau în 
stare să facă nunta şi flăcăul fura fata şi se cununa cu ea mai târziu; în acest caz, se organiza 
ulterior numai „nuntă mică", numărul invitaţilor fiind foarte redus (4.POP,p.l50). Alteori, cum este 
cazul în Maramureş, fuga tinerilor este determinată de deosebirea de stare socială, în care caz 
părinţii se împotrivesc mezalianţei, înrudirii dintre o familie „nobilă" şi una care nu posedă 
documentul medieval de înnobilare; în această situaţie, tinerii se întorc acasă după naşterea 
primului copil şi-şi primesc abia acum partea de zestre care li se cuvine (NOTE,Antonescu). 

Conform oraţiilor, răpirea miresei, ca urmare a unei expediţii pseudo-militare, acoperă o realitate 
istorică, în sensul că toate căsătoriile exogame erau rezultatul unei expediţii militare; deci, departe 
de a fi o degradare a obiceiului marital, amintirea raptului este o acoperire prezentă a unui trecut 
războinic (EVSEEV,p.208). Ion Chelcea subliniază că fenomenul raptului este prezent în 
ceremonialul de nuntă din toată Peninsula Balcanică; pentru zona Chioar, există numeroase 
documente care atestă opoziţia autorităţilor bisericeşti şi laice faţă de acest procedeu, săvârşit cu 
voie sau fără voie, dar oricum repudiat şi azi de opinia publică, poate pentru că ea simte obiceiul 
raptului ca un atentat la sistemul tradiţional moştenit, din care cauză gestul în sine a fost 
transferat în practici cu un pronunţat caracter ludic; în Prahova, fata este răpită de mai multe ori în 
timpul nunţii; în Lăpuş, flăcăii fură mireasa şi o duc acasă la ei; în Mehedinţi, la semnalul naşului, 
tinerii fură mireasa dintre ai săi şi o dansează; în zona de munte a Banatului, raptul fetelor este o 
secvenţă distinctă în economia nunţilor; în Ţara Oltului şi la poalele Parângului, fenomenul este 
prezent sub forma unui simulacru de rapt; de asemenea, furtul steagului de nuntă este un rapt 
mascat (l.POP,p.368-369;2.ANTONESCU,p.59;l.LAZĂR,p.267). Uneori se poate întâmpla ca însăşi 
mireasa să fie furată, cu voia ei, adică să se ascundă undeva, în care caz amenda („gloaba") plătită 
de „giveri" (un fel de cavaleri de onoare ai mirelui şi miresei) este mai consistentă decât cea de la 
furtul steagului - Banat (l.LAZĂR,p.268-269). în colindele cu subiect pseudo-religios, luda este 
personajul care se face vinovat de furtul unor obiecte, cu precădere el furând soarele şi luna de pe 
cer; în esenţă, în aceste cazuri accentul cade pe acţiunea de a fura, act ce semnifică regresiunea 
lumii în haos, în momentul crucial al sărbătorii, de unde şi nevoia de urare, de colind, de restabilire 
a ordinii divine, instituită prin însuşi actul creaţiei (FILIP,p.l44 -145). v. FURT. 

RAŢĂ (Anas - DLRM,p.690) 

Conform unor atestări, raţa este o pasăre plăcută lui Dumnezeu; conform altor credinţe însă, 

,, diavolul mai întâi să se fi făcut răţoi şi ca râţoi umbla pe apă, când s-a întâlnit cu Dumnezeu; de 
aceea nu se mănâncă capul de raţă caracterul malefic al capului de răţoi este subliniat şi în alte 
contexte: în basme, puterile zmeului sunt ascunse într-un asemenea „locaş", iar unele credinţe 
susţin că din sângele care pică din capul tăiat al unei raţe se vor naşte broaşte; se crede că nu 
trebuie să se dea raţă de pomană, fiindcă nu mănâncă morţii; se mai crede că laba de raţă, ca şi a 
gâştei, semnifică vrajbă, ceartă (COMAN,ll,p.ll). Se crede că le place copiilor să se joace în apă, 
pentru că femeia care i-a moşit le pune în apa în care sunt spălaţi, imediat după naştere, câte un 
ou de raţă - Muntenia; limba de răţoi este bună de dragoste dacă e purtată la brâu - Vâlcea; 
pentru boli pulmonare este bun sângele provenit din gâtul de răţoi - Neamţ; capul de raţă nu se 
mănâncă, pentru că acela care o face va consuma băuturi alcoolice tot aşa cum raţa bea apă - 
Suceava; dacă raţa cloceşte este semn că, peste nu multă vreme, casa stăpânilor săi va rămânea 
pustie - Vâlcea; este rău de moarte când cloşca scoate vreun boboc de raţă cu două capete sau cu 

patru picioare - Vâlcea; bobocii de raţă, după ieşirea din ouă, se scot afară din casă numai după 
trei zile şi numai după ce au fost stropiţi cu chinovar, pentru a nu fi deocheaţi - Tecuci; este vioi tot 
anul acela căruia i se întâmplă ca boboci de raţă sau de gâscă să-şi facă nevoile pe el - Vâlcea; 
pentru că sufletele celor decedaţi nu mănâncă raţă, nu este bine să se dea de pomană preparate 
din carne de raţă - Ialomiţa; este semn că se strică vremea când „se scaldă" raţele pe uscat - 
Vâlcea; se crede că va urma vreme rea când raţele, care se scaldă în vreo baltă, se aleargă una pe 
alta şi se scufundă - Suceava; este semn de ploaie, când raţele bat cu aripile în pământ - Suceava 
(2.GOROVEI,p.23; 206;214;265-266). Cine visează raţă va auzi minciuni; dacă se visează 
împuşcând-o va fi vorbit de rău; darîşi va face de ruşine duşmanii cel care visează că a prins o 
raţă, iar dacă se visează că o mănâncă înseamnă onoare - Suceava (NOTE,Băncescu). 

RĂCHITĂ ( Salixfragilis - DLRM,p.691) 

Se spune că nu este bine să se stea afară, când se coase, înainte de a înfrunzi răchita - Suceava; în 
dimineaţa zilei în care este prăznuit Sfântul Gheorghe (23 aprilie), se pun ramuri verzi la stâlpii 
porţilor, în special ramuri de răchită înfipte în brazde de iarbă, crezându-se că astfel vor rodi mai 
îmbelşugat răsadurile de legume şi celelalte semănături, tot aşa cum se prinde şi răchita, când este 
pusă în pământ - Suceava; cine a fost speriat de ceva să fie afumat cu putregai de răchită - Suceava 
(2.GOROVEI,p.204; 216). Femeile care vor să-şi stopeze lactaţia sânilor, după înţărcarea copiilor, se 
afumă cu putregai de răchită - Suceava; tot cu putregai de răchită se afumă şi cei care au fost 
speriaţi de lupi; de Sântoader, după ce se spală pe cap, bărbaţii îşi retează puţin păr din frunte, iar 
fetele din partea terminală a cozilor şi îl pun într-o scorbură de răchită, zicând către Sântoader că îi 
dă părul lor în schimbul părului din coada calului său; părul se pune în răchită, ca să le crească 
repede şi să nu-i doară capul peste an - Bucovina (3. MARIAN, Il,p.267-268;2.,l,p.l53;255). Se aduc 
nuiele de răchită de pe câmp şi se pun în vase cu apă în casă, primele, primăvara, ca semn al 
reînvierii naturii - Maramureş (BOGDAN,p. 72). Serii simbolice: răchită-brazdă cu iarbă; răchită- 
păr. 

RĂDAŞCĂ (Lucanus cervus - DLRM,p.691) 

Insecta, de o mărime impresionantă, la care masculul mai are şi două mandibule puternice 
asemănătoare coarnelor de cerb, intră mai repede în analogie cu boul, pentru care rădaşca a fost 
denumită şi bourel, capul cerbuluii, buhai, boul lui Dumnezeu etc.; legendele afirmă că este 
metamorfoza boilor din turma Demiurgului sau a îngerilor care au refuzat să-l ajute pe Sfântul Mie 
să strângă rafurile (raf- şină de fier care se aplică peste obada roţilor de lemn de la care şi de la 
căruţe - ŞĂINEANU,IV,p.327) de la căruţă şi din care cauză acesta i-a blestemat să aibă cleşti la 
gură; fiind asociată cu boul, rădaşca primeşte conotaţii aferente ideii de putere şi fecunditate; 
astfel, se crede că acela care se spală pe mâini cu apa în care a fiert o rădaşcă devine puternic în 
luptă; purtată în pălărie sau în buzunar, apără de rău; pusă în apa pe care fetele o folosesc la 
spălarea părului, ajută la creşterea acestuia mai puternic şi mai des; dată, printre nutreţuri, la 
vacile sterpe, le aduce acestora laptele; aruncată pe ogoare, în seara de Sânziene (Drăgaica, 
Naşterea Sfântului loan Botezătorul - 24 iunie), determină obţinerea unor recolte bogate (COMAN, 
II,p.138). v. BOU. 

RĂDĂCINĂ 

Cine visează rădăcină este semn de mare întristare - Suceava (NOTE,Băncescu). v. POM. 

RĂPOTIN 

Obişnuit articulat (Răpotinul ţestelor) este numele unei sărbători populare, care se ţine, de obicei, 
în trei marţi consecutive, începând cu a treia marţi de după Paşte; întâlnit şi sub forma ropotin-, 
etimologie necunoscută; în zona Olteniei, aceste zile sunt dedicate frământatului lutului şi 

uscatului la soare a ţestelor (ŞĂINEANU,IV,p.338;NOTE, Antonescu). Repotinul (pl. Repotinii) sau 
Repotina (pl. Repotinele), în Muntenia, Râpotin, în Vâlcea, Ropotin, în Muntenia şi Moldova şi 
Cerină (pl. Cerine), în Banat, este o sărbătoare mare, aidoma Paştelui; în această zi, femeile nu 
lucrează la furca de tors, la meliţă, la războiul de ţesut şi adunându-se împreună fac din lut şi paie 
capace de astupat gura cuptoarelor, dar mai ales acele renumite ţesturi, un fel de cuptoare 
mobile, sub care se coc, prin retractarea căldurii primite, turte, plăcinte, mălai, azime, diferite alte 
copturi; Repotinul se sărbătoreşte, după unii, în cea de a treia marţi după Paşte (Muntenia), 
precum şi în cele două care urmează una după alta (Moldova), iar după alţii în miercurea întâia 
după Paşte sau în ziua de Todoruse, adică miercuri, în cea de a 24 zi după Paşte (Banat); după ce se 
modelează ţestul, se înfige în vârful lui o ramură verde şi flori de câmp, se aşează pe frunze de 
lipan şi se expune la arşiţa soarelui, pentru a se usca; apoi se cumpără vin şi se stropesc, ca să fie 
norocoase, să coacă mereu, să fie bogăţie în casă; restul vinului se bea de către toate femeile care 
au lucrat împreună; se spune că, în această zi, femeile au voie să se poarte mai aspru cu bărbaţii 
lor, ca răzbunare pentru neplăcerile făptuite de ei - Muntenia (2.MARIAN,II,p.321). v. MIERCURI; 
ŢEST. 

RĂSĂRIT 

Acest punct cardinal este imaginat ca moment al trezirii Soarelui, după somnul de peste noapte, şi 
formează opoziţie cu apusul (12.GHINOIU,p.5). Plângerea la mort se face de obicei dimineaţa, 
înainte de răsăritul soarelui, în timpul celor trei zile cât stă mortul în casă; bocirea se face de 
regulă şi pe drum, la răscruci, spre biserică şi de la biserică spre cimitir (BUHOCIU,p.l8). 

RĂSCRUCE v. RĂSPÂNTIE. 

RĂSCUMPĂRARE (A RĂSCUMPĂRA) 

în Maramureş, când copilul împlineşte şapte ani, părinţii merg cu el la naşă, ca să-l răscumpere; 
abia din acel moment se crede că pruncul aparţine cu adevărat mamei sale (DĂNCUŞ,p.l77). 

RĂSPÂNTIE 

Cel care călătoreşte să nu treacă prin răspântia a două sau mai multe drumuri, pentru că este în 
pericol de a fi schilodit de duhurile rele - Muntenia; în răspântii se îngroapă tot felul de farmece, 
acolo se găsesc hârburile unor oale în care s-au făcut vrăji şi cine calcă în ele, fără să fie atent cum 
păşeşte, poate fi betegit în fel şi chip - Ţara Oltului; ca să se scape de gândacii din casă, se iau nouă 
dintre ei şi se duc într-o răspântie, unde li se dă drumul, fără să vadă însă cineva - Suceava; ca să se 
scape de greierii din casă, se prinde unul dintre ei, este legat cu o aţă şi este scos afară, unde este 
batjocorit în tot felul, apoi este dus într-o răspântie şi legat acolo de un stâlp, din care cauză şi 
ceilalţi greieri vor pleca din casă pentru totdeauna - Suceava (2.GOROVEI,p.36;101;105; 
GOLOPENŢIA, p.77). Răspântia este locul cel mai prielnic pentru vrăji şi farmece, deoarece 
vrăjitoarea poate invoca aici, în chipul cel mai direct, duhurile de care are nevoie în acţiunile ei 
magice şi tot acest loc este foarte temut noaptea târziu, mai ales în anumite perioade ale anului, 
pentru primejdia ce ameninţă pe oameni, mai mult decât oriunde aiurea, de a se întâlni cu unele 
spirite răufăcătoare (12.GHINOIU,p.l57). 

RĂŞCHITOR 

Unealtă a industriei casnice textile pe care se întind firele de pe fus sau de pe ghem, pentru a le 
face „jirebii" - grup de 30 de fire de tort, constituind o unitate de măsură la urzit (ŞĂINEANU,III, 
p.287;IV,p.344). Ca să fugă nevăstuica de la păsări, se pune răşchitorul de-a curmezişul la gura 
coteţului - Tecuci (2.GOROVEI,p.l66). 

RĂZBOI DE ŢESUT 

Se crede că atât timp cât se lucrează la războiul de ţesut Maica Domnului stă în genunchi - Vâlcea; 
femeia gravidă se aşează pe sulul din spate al războiului de ţesut, când se taie vreo pânză gata 
lucrată, ca să nască uşor - Tecuci; după finalizarea activităţii de ţesere a unei pânze, fetele 
nemăritate încalecă pe sulul din spate al războiului de ţesut şi, ieşind în curte, primul nume pe care 
îl aud strigându-se înseamnă că acela este al viitorului soţ - laşi (2.GOROVEI,p.l60;238;259). 

RĂZBUNARE (A SE RĂZBUNA) 

Cine se visează răzbunându-se pe cineva pentru vreun necaz oarecare pricinuit este semn că va fi 
în curând într-o situaţie critică - Suceava (NOTE,Băncescu). 

RÂMĂ (Lumbricus terrestris - DLRM,p.720) 

Dacă, la arat, se găsesc sub brazde multe râme este semn că porumbul va rodi bogat în acel an - 
Tecuci; când ies din pământ râme multe prin ograda casei înseamnă că vremea va deveni aspră, 
chiar furtunoasă - Suceava; când râmele ies din pământ pe loc uscat este semn că vremea va 
deveni ploioasă - Muntenia;Suceava (2.GOROVEI,p.l85;265;266). 

RÂNDUNICĂ (Hirundo rustica - DLRM,p.721) 

Se spune că sunt păsări „curate", „sfinte" (sunt „găinile lui Dumnezeu"), apariţia lor fiind de bun 
augur; nu-şi fac cuib la casele „vrăjite"-, omul trebuie să le apere ca pe un bun preţios al 
gospodăriei, fiindcă rândunica este „ lucru curat la casa omului" şi nimic al ei nu trebuie atins, 
pentru că este păcat; „la casa unde se adună rândunele multe toate-s cu priinţă" şi „la casa unde 
rândunica face cuib este bine"-, se crede că îi moare vaca aceluia care dărâmă cuibul rândunelelor 
sau că îl vor ustura ochii sau i se va usca mâna celui care pune mâna pe rândunică; de curge, la 
mulgerea vacii, laptele cu sânge înseamnă ori că un membru al familiei a distrus un cuib de 
rândunică, ori că o rândunică a trecut, în zbor, pe sub acea vacă; rândunica are atribute 
psihopompe, din cauza culorii negre a penajului; în cea mai elocventă ipostază, ea apare aducând 
apă sufletelor însetate: „Rândunica-apoi zbura,/Către mare se lăsa,/Ea cu ciocul s-apuca/Apă-n 
gură o căra,/Apoi iute că zbura,/La cimitir se oprea/Şi pe morţi îi adăpa"; când, primăvara, femeile 
văd prima dată o rândunică suflă spre ea şi rostesc: „Cum se desparte coada ta şi nu se-ncâlceşte, 
aşa să mi se despartă şi să mi se descâlcească orice încâlcitură şi încurcătură; când voi sufla asupra 
ei, ea să se descurce şi să se desfacă!" (COMAN,ll, p.27-28;32). Se crede că în fapt rândunica este 
o fiinţă omenească fermecată - Suceava; este semn de noroc, când se adună multe rândunele la 
casa omului - Galaţi; casele care au multe cuiburi de rândunică sunt considerate a avea noroc - 
Suceava; când rândunelele ciripesc în faţa casei, înainte de revărsarea zorilor, este semn de mare 
noroc - Tecuci; prevesteşte de bine, când intră, pe neaşteptate, o rândunică în casă - Muntenia; să 
nu fie împuşcată, fiindcă vânătorul va fi pedepsit cu mare pagubă prin foc - Suceava; pe cel care 
pune mâna pe o rândunică îl vor ustura ochii sau i se va usca mâna - Suceava; dar se crede că va fi 
vorbit de rău peste an cel care aude pentru prima dată, primăvara, ciripind o rândunică - Suceava; 
va fi sănătos peste tot anul cel ce vede pentru prima oară, primăvara, zburând rândunele, dar, 
dacă le vede stând şi ciripind înseamnă că îl vorbesc oamenii de rău - Muntenia;Suceava; cine vede 
primăvara pentru prima dată rândunele în zbor are semn că va face o călătorie, dar, dacă le vede 
stând, călătoria nu va mai avea loc - Muntenia; este bine să arunce cu ţărână peste cap cel ce vede 
pentru prima oară, primăvara, rândunele, ca să nu facă aluniţe pe faţă peste vară - Suceava; sau să 
se ia două bucăţele de lemn, să sufle peste ele şi apoi să le arunce; în felul acesta, cu deosebire 
dacă este femeie, va fi capabilă să descurce orice fel de fire, oricât de încurcate ar fi ele - Suceava; 
va fi singur toată vara cel ce vede pentru prima oară, primăvara, doar o singură rândunică - 
Suceava; cel ce vede pentru prima oară rândunică primăvara să caute sub talpa piciorului drept şi 
ce fel de păr de animal va găsi din acel soi va avea noroc - Galaţi; sau se crede că sub talpa 

piciorului drept va găsi bani - Suceava; de va găsi cărbune este semn că va avea noroc peste an - 
Vrancea; sau trebuie să se învârtească de trei ori pe piciorul drept şi apoi să vadă ce găseşte sub 
călcâi: de va găsi păr negru sau castaniu este semn că va muri în tinereţe, de va găsi păr alb, va 
muri la bătrâneţe, iar de va găsi păr şi alb, şi negru, este semn că va muri după ce va începe să 
încărunţească - Vaslui; cine vede rândunică primăvara să se oprească în loc şi apoi să pornească 
mai departe, dar numai cu piciorul drept, ca să-i meargă bine tot anul - Vrancea; nu trebuie ucisă, 
pentru că este de rău (interdicţie atestată în toate zonele din România), nici cuibul nu trebuie să-i 
fie stricat, pentru că gestul ar atrage moartea în acea casă - Ţara Oltului;Galaţi; cuibul de rândunică 
nu trebuie să fie stricat, pentru că îi vor muri părinţii făptaşului şi îi va lua foc casa - laşi; va fi 
blestemat şi va muri cel ce strică un cuib de rândunică - Dolj; să nu se omoare niciodată o 
rândunică, nici de cuiburile lor să nu se atingă nimeni, pentru că va fi blestemat de celelalte 
rândunele şi-i va lua foc casa - Galaţi; să nu se aducă în casă ouă de rândunică - Dolj;Neamţ; este 
bine când îşi fac cuib rândunelele la casa cuiva - Suceava; este lucru curat la casa omului şi este 
păcat să se atingă cineva de ce este al ei - Suceava; se vindecă de friguri cel ce se afumă cu cuib de 
rândunică - Suceava; dacă îşi fac lăstunii cuibar sub streaşină casei sau chiar în casă, este semn că 
locuinţa se va umple de ploşniţe sau că trage a pustietate, pentru că mai are obiceiul să-şi aleagă 
locul construirii cuibului prin coşare, saivane, grajduri etc., oriunde nu locuiesc oameni - 
Teleorman;Suceava; va muri vaca aceluia care din nesăbuinţă strică vreun cuib de rândunică - 
Moldova; dacă rândunica îşi face cuib sub streaşină unei case, cineva din acea locuinţă va muri - 
Suceava; vaca va da sânge în loc de lapte, sau lapte amestecat cu sânge, dacă o rândunică trece pe 
sub abdomenul ei - Tecuci;Suceava; cuibar de rândunică, pisat şi pus în ochi, este leac bun contra 
albeţei - Galaţi; ca să se dezveţe de patima băuturii, se omoară o rândunică, sângele ei se 
amestecă bine într-un pahar cu rachiu şi se dă să bea celui cu năravul alcoolului - Vaslui; este semn 
de ploaie, când rândunelele zboară prin apropierea casei - Suceava (2.GOROVEI,p.l8;21;35;90;93; 
146;169;197;204-205;247;271;282-283; 287;GOLOPENŢIA,p.71). Este vreme de ploaie, când 
rândunica zboară aproape atingând pământul şi din când în când scoate sunete sperioase şi 
plângătoare - Bucovina; la vreme bună, rândunica zboară sus şi se zbenguie cu suratele ei; când se 
anunţă a fi vijelie, atunci zboară în sus, până se pierd printre nori, iar zborul lor nu este rapid, ci 
lent - Transilvania (2.MARIAN,l,p.85;87). Nu este bine să fie stricate cuiburile rândunelelor, pentru 
că sângerează vacile; cine vede, primăvara, prima dată rândunele, singur fiind, singur va fi toată 
vara; când rândunelele zboară jos este semn că vine vreme ploioasă; dacă toate rândunelele sunt 
plecate până la 30 septembrie, atunci va ninge curând, adică prin noiembrie, început de 
decembrie; dacă se mai văd rândunele între 1 şi 6 septembrie, atunci înseamnă că în acel an nu 
ninge, decât după Anul Nou - Maramureş (BOGDAN, p.ll;104;108;134). Când rândunica zboară la 
mică înălţime (pe jos) şi se atinge de zidul casei este semn că va ploua (2.CHIVU,p.247). înseamnă 
întristare pentru cine visează rândunele; va avea bucurie în familie cel care visează rândunele 
hrănindu-şi puii şi va avea o căsătorie fericită cel care le visează făcându-şi cuib - Suceava 
(NOTE,Băncescu). Serii simbolice: rândunică-picior(drept)-3; rândunică-lemn; rândunică-picior 
(drept)-păr. 

RÂSET (A RÂDE) 

Este unul dintre simbolurile tipice ale renaşterii naturii, ale vieţii triumfătoare (COMAN,l,p.l05). 
Umorul la nuntă, uneori îngroşat şi licenţios, dar niciodată trivial, se înscrie în sfera auguralului, 
obligatoriu pentru începutul de drum al noii familii; trebuie să fie totodată şi o reminiscenţă a 
gândirii arhaice, în care râsetele zgomotoase aveau putere apotropaică, fiind produse împotriva 
spiritelor nocive, care trebuiau îndepărtate din spaţiul celor doi tineri (ŞEULEANU,p.l47). 

RECIPIENT 

Toate recipientele (şi arheologia demonstrează cu prisosinţă acest lucru) au aspectul de abdomen 

feminin sau de uter; deci sunt principii feminine; printre acestea se numără: plosca, vadra, doniţa, 
paharul, cupa, potirul, oala, farfuria (blidul, talerul, taierul, strachina) şi, ca tip aparte, lada de 
zestre; în acest sens, răsturnarea (întoarcerea cu gura în jos) sau spargerea veselei constituie 
adesea o acţiune simbolică, menită să semnifice o iniţiere feminină (EVSEEV,p.200;202). v. VAS. 

REGE 

Pentru cine visează rege(i) înseamnă că urmează un timp deosebit de secetos; dacă visează 
împărat venind la el, acordându-i vreo demnitate sau sărutându-l înseamnă slavă şi cinste 
deosebită; la fel, dacă visează împărăteasă este semn că va dobândi o funcţie importantă; dar 
visarea de prinţi morţi prevesteşte nenorocire în familie sau vreme de ploaie - Suceava (NOTE, 
Băncescu). 

RESTEU 

Fiecare dintre cele două vergele din lemn sau din fier, cu ajutorul cărora se închid părţile laterale 
ale jugului după înjugarea vitelor (ŞĂINEANU,IV,p.384). După ce mireasa s-a dat jos din trăsura sau 
din carul în care a venit la casa mirelui, întâmpinată fiind de către socrii mari (părinţii tânărului), 
scoate resteul de la boul din dreapta şi îl aruncă peste cap, gestul său simbolizând că ea cunoaşte 
rosturile gospodăriei în care va trăi de acum înainte şi că nu se va întoarce curând la casa 
părintească - Bucovina (3.MARIAN,l,p.446-447). Pe două resteie de lemn este adusă „cârpo cu 
pene şi ciucuri" (însemn de nevastă), de către un băieţel de 10-12 ani, în vederea schimbării 
pieptănăturii miresei, obicei care semnifică trecerea de la un statut social la altul - Ţara Zarandului 
(1.DASCĂLII,p.23).Se crede că, atunci când se adună resteie în casă, găinile nu vor mai face ouă - 
Dolj (2. GOROVEI,p.99). 

RIDICARE (A RIDICA; A ÎNĂLŢA) 

„Ridicarea în sus", ca şi „stropirea cu apă" sunt gesturi arhaice (BUHOCIU,p.68). Există obiceiul ca, 
la intrarea într-o casă în care se află un copil, cel străin să-l ridice, prinzându-l de subsuori cu 
amândouă mâinile, deasupra capului, spunând: „Uite, aşa de mare-i coconul!"-, sau, dacă l-a mai 
văzut pe copil, îl cheamă la el să vadă „cât de mare a crescut" şi îl ridică deasupra capului - 
Maramureş (BOGDAN,p.132-133). Venită acasă de la cununie, mireasa încearcă să-şi ridice soacra 
în braţe, reuşita însemnând că nora va fi mai mare în casă, iar nereuşita stabilind că soacra va 
conduce treburile gospodăriei - Muntenia (2.GOROVEI,p.71). Ridicarea copilului şi atingerea 
acestuia, cu creştetul capului, de meşter-grinda casei este un gest augural şi totodată de punere a 
făpturii fragile în legătură cu piesa cea mai puternică din componenţa construcţiei; ridicarea unui 
membru al cetei de tineri de către ceilalţi componenţi înseamnă nu numai recunoaşterea acestuia 
ca vătaf, dar şi un gest de onorare a lui în acel moment, semn că din acea clipă toţi ceilalţi i se vor 
supune, tot aşa cum se întâmplă şi astăzi, când este ridicat în sus de către colegi un sărbătorit, un 
sportiv care a reuşit realizarea unei performanţe deosebite etc.; de menţionat însă că foarte rar 
sunt aruncate în sus persoane de sex feminin, de obicei doarîn contexte sportive, ceea ce 
demonstrează că obiceiul acesta este de dată foarte recentă şi oricum un transfer, fără însă să mai 
păstreze conotaţiile gestului practicat în lumea flăcăilor sau a bărbaţilor (NOTE,Antonescu). Cine se 
visează că este ridicat de la pământ va avea multe griji; dar înseamnă multă veselie pentru cine se 
visează ridicat de pe un scaun - Suceava (NOTE,Băncescu). 

ROATĂ 

Ca să fie copilul ager şi isteţ, scutecele lui sunt puse la uscat pe o roată de car sau de trăsură - 
Banat;Moldova; ca să se împuţineze numărul greierilor de pe lângă casă, se ia o bucăţică de lemn 
de la locul unde a căzut roata unui car şi se introduce în gaura greierilor - Ţara Oltului; ca 
măiestrele să plece de pe acoperişul şurilor şi al grajdurilor, unde uneori obişnuiesc să danseze, se 

pune în vârful acestora o rotiţă căzută de la vreun utilaj agricol şi de care nu mai are trebuinţă 
gospodarul - Ţara Oltului; îl vor durea măselele pe cel care pune pe foc obezile roţilor - Tecuci; ca 
să treacă brânca la porci, se pune o roată într-un par - Suceava (2.GOROVEI,p.l37;200;214; 
GOLOPENŢIA, p.72;76). De Anul Nou, în podul casei, fata de măritat învârteşte o roată de car, 
căruţă, trăsură în jurul coşului de fum şi strigă pe gaura roţii, invocând iubitul să vină cât mai 
repede la ea - Gorj (CĂRĂ-BIŞ,p.51). Cine visează roată înseamnă că va face o călătorie; când 
visează că îi cade o roată de la mijlocul de transport în care se află înseamnă că are în preajmă 
prieteni buni; îşi va împlini scopul pe care şi l-a propus cel care visează roţi multe; dar când se 
visează două roţi înseamnă boală - Suceava (NOTE,Băncescu). 

ROCHIE 

Cine visează rochie înseamnă că are prieteni făţarnici - Suceava (NOTE,Băncescu). 

ROCHIŢA-RÂNDUNICII v. VOLBURĂ. 

ROCMANI (ROHMANI; ROGMANI) v. BLAJINI. 

ROGOJINĂ 

Se crede că este bine să se dea de pomană o rogojină, în credinţa că, la vreme rea, pe lumea 
cealaltă, ofertantul va avea cu ce să-şi facă adăpost - Ialomiţa (2.G0R0VEI,p. 199). 

ROMANIŢĂ v. MUŞEŢEL. 

ROMB 

Majoritatea cercetătorilor sunt de acord că rombul simbolizează, în ornamentica populară, 
soarele, cu toate că există interpretări, mai ales ale unor comentatori cu pregătire în domeniul 
artelor plastice, unde se argumentează că rombul nu este altceva decât desenarea, în oglindă, a 
triunghiului care reprezintă schematic bradul, aducând în sprijinul ideii şi faptul că basmele 
narează despre trecerea unor eroi de pe un tărâm pe celălalt, ajutaţi de o pasăre-ghid, de-a lungul 
unui arbore, care se prelungeşte, în cealaltă lume nu prin rădăcini, cum ar fi normal, ci printr-un alt 
arbore parcă crescut invers; oricare ar fi realitatea, rombul nu poate fi desprins, ca interpretare, de 
triunghi, rozetă, cerc, pătrat, formând, împreună cu ele, o adevărată „familie" ornamentală, în 
totalitate subordonată cultului solar (PETRESCU,p.63;NOTE,Antonescu). 

ROPOTIN v. RĂPOTIN. 

ROSTOPASCĂ (Chelidonium majus - DLRM,p.725) 

Plantă erbacee din familia papaveraceelor, cu flori galben-aurii, care conţine un suc galben 
otrăvitor, întrebuinţat în medicină, cunoscută şi sub numele de răsâpască, răsâpească, negelariţă 
etc. (ŞĂINEANU,IV,p.408). în Bihor, alături de alte plante, se pune între scutecele copilului mic sau 
în odaia acestuia pentru a-l feri de boli, se unge ugerul vacilor, pentru ca strigele să nu le ia laptele, 
sau se pun şapte rămurele de rostopască între coarnele vitelor de tracţiune, pentru noroc şi 
fertilitate, atunci când se iese primăvara la arat pentru prima dată (3.BOCŞE,p.l01;lll;114). 

ROŞU 

Are semnificaţii polivalente, fiind culoarea focului şi sângelui şi prima dintre culori, pentru foarte 
multe popoare, deoarece este fundamental legată de viaţă; dar există două tipuri de roşu, unul 
nocturn, femelă, posedând o putere de atracţie centripetă, altul diurn, mascul, centrifug, având o 
imensă şi irezistibilă forţă; pomilor li se leagă smocuri de lână roşie, simboluri solare, semn că ei se 

pregătesc de rod şi aşteaptă vreme prielnică, iar vitelor li se fac semne colorate cu roşu pe frunte, 
de Sân-Toader, din aceleaşi motive de bun augur (URSACHE,p.35;277). Este culoarea care 
simbolizează vârsta omului la maturitate - Ţara Oaşului; primăvara, când se scot vitele la păscut, în 
cireadă, li se leagă ceva de culoare roşie în coadă (un fir, o fâşie de pânză, o cordea etc.), pentru că 
vita care are roşu pe ea nu poate fi nici deocheată, nici nu se poate cel rău apropia de ea - 
Transilvania; se leagă o cordeluţă roşie la coada vacii sau a calului, sau a oricărui animal frumos, ca 
să nu fie deocheat - Suceava; sau ca să nu i se ia laptele vacii - Sălaj; într-o bucată de postav de 
culoare roşie se pun grâu, tămâie, piper şi sare, iar legătura se prinde de coada vacii, care este pe 
cale să fete, ca ea să fete uşor viţelul, la termen, fără complicaţii şi ca strigoaicele să nu se apropie 
de ea - Bihor; ca să nu fie deocheat, i se prinde viţelului o baieră roşie la coadă, iar la gât o legătură 
cu boabe de tămâie şi piper - Ţara Oltului; la masa de nuntă, găina preparată şi servită nuntaşilor 
este vopsită în culoare roşie - Ialomiţa; nu este bine să se ţeasă cu aţă de culoare roşie, pentru că 
mor oile - Dolj; nu este bine să se ţeasă cu fir roşu în sâmbăta lui Sân-Toader, pentru că acesta o 
omoară peste noapte pe neascultătoare - Dolj (2.GOROVEI,p.74;174;231;246;287; GOLOPENŢIA, 
p,127;PRESA). în Bihor, când se iese prima dată la arat, bărbaţii, îmbrăcaţi în straie noi sau curate, 
poartă la pălărie „ ciucure de deochi", făcut din lână roşie, şi mărgele în care ascund usturoi, 
busuioc şi hodolean, plante cu puteri magice, pentru îndepărtarea vrăjilor care ar fura mana 
câmpului (3.BOCŞE,p.l01) La şase săptămâni de la naştere sau la un an de botez, naşii taie „moţul" 
copilului; acesta este împletit sau legat cu un fir roşu, după care se păstrează într-o batistă, pus la 
loc sigur de mamă - Călăraşi (TUDOR,p.67). împotriva deochiului, se pun canafi roşii la cai, o aţă 
roşie la gâtul sau mâna copilului mic - Suceava (NOTE,Băncescu). în Oltenia, în bradul de nuntă, se 
atârnă hârtie colorată, fire de lână roşie, beteală, un ştergar, mere roşii, colăcei, având rol 
apotropaic, pentru a feri nunta de forţe răufăcătoare (l.LARIONESCU, p.449). Dacă mireasa „ şi-a 
păzit cinstea", cum intră în casă, leagă cu cordele sau strămătură roşie, culoarea fecioriei şi 
nevinovăţiei, masa, cuiele de prin pereţi, sticlele de băutură şi paharele de care se servesc mesenii; 
dacă, a doua zi după nuntă, se constată că mireasa a fost fecioară, se serveşte băutură de culoare 
roşie, iar, dacă „nu şi-a păzit cinstea", unul din meseni ia o oală şi o sparge de canatul uşii 
(EVSEEV,p.203). în Bucovina, vătăşeii care fac invitaţiile la „rachiul miresei'"iş i pun cordele roşii în 
diagonală, leagă sticla cu rachiu tot cu cordea roşie şi poartă un steag de culoare roşie; acasă, la 
miri, sunt legate cu fire roşii masa, cuiele de prin pereţi, sticlele cu băutură, paharele (3.MARIAN,I, 
p.490-491;501). Este culoarea magică a folclorului, simbol al sângelui, deci şi simbol al vieţii, 
simbol al focului purificator, al soarelui, al dragostei, al bucuriei de viaţă (ZAHACINSCHI,p.7). Este 
culoarea prin excelenţă a violenţei (COMAN,ll,p.30). Cu toate aceste atribute pozitive ale culorii 
roşii, în basme, cum ar fi „Povestea lui Harap Alb", se spune că „să te fereşti de omul roşu" 
(BUHOCIU,p.l05). Culoarea roşie pentru încondeierea ouălor de Paşte se obţine din: sovârv 
(Origanum vulgarae), arin roşu (Alnus glutinosa), scorţişoară, în Banat numit lemnuş, adică 
„surcele de lemn de Brazilia", pojarniţă (Hypericum perforatum), despre care se spune că este 
stropit cu sângele Domnului şi de aceea zeama ei este roşie - Suceava (2.MARIAN,II,p.137). Serii 
simbolice: pânză(roşie)-grâu-tămâie-piper-sare; usturoi-busuioc-hodolean. 

ROUĂ 

Picături de apă care se formează, în dimineţile senine de primăvară, vară sau toamnă, prin 
condensarea vaporilor din atmosferă şi care se depun pe plante, pe pământ, pe lucrurile aflate în 
aer liber (ŞĂINEANU,IV,p.411). Omul bolnav de friguri este scos dimineaţa în grădină, în pielea 
goală, şi se scutură pe el rouă din copaci; indiferent de ce boală suferă, este bine ca, în noaptea de 
Sfântul Gheorghe (23 aprilie), înainte de răsăritul soarelui, cel bolnav să se tăvălească prin iarba 
acoperită cu rouă şi se va vindeca - Ialomiţa; cine se va spăla cu rouă în dimineaţa zilei de Sfântul 
Gheorghe va fi sănătos peste vară şi nu-i vor ieşi pete pe faţă - Muntenia; când soarele nu a asfinţit 
încă şi deja a căzut rouă groasă este semn că vremea va fi bună în ziua următoare - Suceava 

(2.GOROVEI,p.94;207;263). v. APĂ. 

ROZETĂ 

Ca şi rombul, pătratul şi cercul, rozeta simbolizează soarele şi apare, în ornamentica populară 
românească, pe stâlpii porţilor şi ai caselor, pe ancadramentele uşilor şi ferestrelor, pe vasele de 
tot felul, pe obiectele confecţionate din lemn, lut, fier şi os, chiar şi pe ţesăturile populare, dar fără 
să fie singular reprezentată, ci aproape întotdeauna fiind tratată ca un element complementar, în 
toate zonele etno-folclorice din România (PETRESCU,p.49;NOTE,Antonescu). 

ROZMARIN (Rosmarinus officinalis - DLRM,p.727) 

Arbust mic, aromatic, din familia labiatelor, cu frunzele totdeauna verzi, cu flori albastre, albe sau 
roşii, întrebuinţat în medicină şi în industria parfumurilor (ŞĂINEANUJV, p.412). Cine se visează 
culegând rozmarin înseamnă că va primi veşti neplăcute, iar dacă se visează mirosind rozmarin 
este semn că va fi învinovăţit într-o împrejurare oarecare - Suceava (NOTE,Băncescu). 

RUDĂ (RUDENIE) 

Nu este bine să se căsătorească rudele între ele, pentru că vor muri de „rudă rea" - Ialomiţa, sau 
nu le va merge bine şi nici praful nu se va alege din căsnicia lor - Vâlcea (2.GOROVEI,p.207). 
„Spălarea" mortului se face fie de o rudă a decedatului, fie de un om străin (bărbatul spală bărbat, 
femeia spală femeie) - Ţara Chioarului (l.POP,p.318). înseamnă sănătate şi este semn de bine 
pentru cine se visează vorbind cu părinţii săi; pentru cine îşi visează rudele înseamnă că va primi 
musafiri - Suceava (NOTE, Băncescu). 

RUFĂ v. HAINĂ. 

RUG 

Ca să se ferească de strigoaice şi să nu le ia laptele vacilor, în ziua prăznuirii Sfântului Gheorghe (23 
aprilie), femeile pun ramuri de rug în uşa grajdului, pentru ca strigoaicele să se înţepe în el - Ţara 
Oltului; să nu se pună rug pe foc, pentru că va coace ugerul vacilor - Vâlcea (GOLOPENŢIA,p.l30; 
2.GOROVEI,p.208). 

RUINĂ 

Pentru cine visează ruină, indiferent de mărimea sau destinaţia pe care a avut-o construcţia, este 
semn că va dobândi un câştig care îi va mări averea actuală - Suceava (NOTE,Băncescu). 

RUSALII 

Realitatea lor s-a dezvoltat pe linia unor divinităţi ale iniţierii, dar cu rezonanţe puternice privind 
cultul morţilor; sărbătoarea lor cade la 50 de zile după Duminica Paştelui, în plină primăvară; în 
această zi nu trebuie să se lucreze, nu este permis să se văruiască, femeile nu au voie să toarcă, 
dar, deşi unele femei ţes, nu au voie să năvădească pe sul; în unele sate din zona de est a 
Moldovei, în săptămâna Rusaliilor, se lucrează numai la câmp, dar în miercurea Rusaliilor nu se 
lucrează nici acolo, pe motiv că est e „zbuciumul Rusaliilor"-, se spune că ele ar ieşi din desişurile 
unde stau ascunse, în aşa-numita „lume a Rusaliilor"-, sunt închipuite ca nişte spirite femeieşti, 
frumoase, dar şi ca nişte babe urâte; ziua, ele aleargă prin nori, mulţi auzind muzica lor, uneori 
joacă precum nişte nebune pe iarba verde; locul unde ele dansează, ca şi în cazul ielelor, este 
periculos, cel ce calcă acolo se îmbolnăveşte; în acest caz, confuzia cu ipostaza ielelor este 
evidentă; în Muscel, există obiceiul ca primăvara, după ce un om se scoală din iarba verde unde s-a 
aşezat, să scuipe în urma lui, ca mijloc protectiv pentru a bara calea spre o eventuală pocire din 
partea acestor spirite; se mai crede că Rusaliile ar fi duhurile fetelor moarte înainte de logodnă; 

ele intră, prin multele trăsături caracteristice, în categoria zânelor (a vilelor), ca şi la slavi, 
considerate suflete ale morţilor, sau copile care au murit nebotezate, ori „fete mândre", pedepsite 
de Dumnezeu, care a prefăcut picioarele lor în copite, din cauză că ele îşi ascund membrele 
inferioare sub veşminte lungi, albe, din acest punct de vedere contaminarea cu caii lui Sân-Toader 
fiind iarăşi evidentă; în general, sunt înfăţişate ca nişte femei tinere, frumoase, cu părul lung, 
despletit, care atârnă pe spate până la pământ, forţa lor stând în păr, deoarece, dacă li se usucă 
părul, pier; uneori, dansând, ele ademenesc pe tineri şi îi răsplătesc cu nurii lor; sunt concepute ca 
purtând aripi uşoare şi având un glas fermecător; cine le aude nu le mai uită, cum le vede, moare 
de dorul lor; ele ar fi rusalii de nori, de pământ, de apă, de pădure, de mare, de munţi; în persoana 
acestor fiinţe supranaturale s-au cristalizat concepţii despre viaţa de dincolo de mormânt, rusaliile 
ajungând să reprezinte până la urmă contopirea cultului naturii cu acela al morţilor; Irodeasa este 
împărăteasa lor, dar Irodeasa este şi matroana căluşarilor, după unele credinţe (CHELCEA,p.313- 
314). Rusaliile coincid cu Cincizecimea, a 50-a zi după Paşte, respectiv cu Pogorârea Sfântului Duh; 
de aici convingerea că omul care munceşte în ziua de Rusalii va înnebuni, va fi „luat de rusalii", de 
spiritele malefice feminine, în bună parte identificate cu ielele; dar ele pedepsesc şi în timpul 
anului pe cei care nu respectă sărbătorile curente; cine face greşeala să doarmă cu ferestrele 
deschise în timpul nopţii se poate trezi cu rusaliile intrând în casă şi să le strâmbe gura şi ochii - 
Bârlad (BĂLĂNESCU,p.262). La Rusalii, se pune în streaşină apă, pentru sufletul morţilor, despre 
care se crede că sunt libere în această zi, vin şi stau sub streaşină caselor; tot acum se îngroapă 
buruiana numită „mama-ploaia" în groapa bradului, în jurul căruia se face jocul din „Pajiştea a 
mare"-, capul bradului este pus într-o oală nouă, în care trei fete au răsturnat în prealabil, la miezul 
nopţii, un muşuroi de furnici; la Rusalii se găteşte boul (împănarea boului); în seara de ajun a 
Rusaliilor, feciorii cer de la o gazdă un bou; înainte de răsăritul soarelui, îl mână cu celelalte vite ale 
gazdei şi îl satură bine; în zori, ies şi fetele pe câmp, adună flori, flăcăii rup ramuri; din flori se 
împleteşte o cunună mare, rotundă, numită peana; unul dintre feciori îşi pune o mască din coajă 
de cireş şi opinci; mascatul merge înainte şi după el boul, apoi 4-8 flăcăi care mână boul, purtând 
în mâini puşti din lemn, având hainele întoarse, sumanele trase pe picioare etc.; apoi trec din casă 
în casă, fac glume, mânuiesc în joacă armele; în final, boul este dus la proprietarul lui, care îi 
ospătează, iar flăcăii îi promit câte o jumătate de zi de clacă (MUŞLEA,ll,p. 80;158). 

RUSITORI 

Sărbătoare populară care cade în a şasea zi după Duminica Mare (Coborârea Sfântului Duh) sau în 
a cincia zi după Rusalii (ŞĂINEANU,IV,p.417). 

SABIE 

Este interesant că sabia ş i soarele au aceeaşi origine, deoarece, într-o credinţă populară din 
Bucovina, se spune că Dumnezeu, vrând să facă lumea, a scăpărat amnarul ca să iasă soarele, dar a 
lovit greşit şi a ieşit mai întâi sabia; în acest sens, sabia este semn de foc, iar eroii basmelor, 
însemnaţi cu semn de sabie pe cap („săbieţi"), sunt de neam domnesc, ceea ce nu este altceva 
decât o moştenire culturală perpetuată de la geto-daci (BUHOCIU,p.330;344). Pentru cine se 
visează ţinând în mână o sabie este semn că va fi bine pentru toţi cei apropiaţi; dacă se visează 
confecţionând arc şi sabie înseamnă că se va lupta cu mai mulţi duşmani; dacă visează că se luptă 
cu sabia este semn de bucurie amestecată cu întristare şi chiar boală; înseamnă că va avea cu totul 
alte rezultate decât cele scontate dacă se visează rupând o sabie; dacă acela care visează sabie 
este femeie e semn că soţul ei va primi însărcinări militare - Suceava (NOTE, Băncescu). 

SAC 

Femeia însărcinată să nu se aşeze pe saci, pentru că va naşte greu - Suceava; când se sfârşeşte de 
semănat cânepa, sacul în care a fost ţinută sămânţa se aruncă puternic, cât mai sus posibil, ca tot 
aşa de înaltă să crească şi cânepa - Ţara Oltului (2.GOROVEI,p.31; G0L0PENŢIA,p.l44). Este de rău 
augur pentru acela care visează sac de sport şi înseamnă pagubă pentru cel care visează sac gol - 
Suceava (NOTE,Băncescu). 

SACÂ 

Recipient (butoi) aşezat pe un cadru cu două sau cu patru roţi, tras de un cal, cu ajutorul căruia se 
transporta, de la un râu sau de la o cişmea, apă de băut (ŞĂINEANU,V,p.6). Cine visează saca goală 
înseamnă că va suferi din cauza lipsei de apă - Suceava (NOTE, Băncescu). 

SALAMANDRĂ ( Salamandra maculosa - DLRM,p.733) 

Specie de batracian, asemănătoare cu şopârla, cu pielea de culoare neagră, pătată cu galben, care 
secretă o substanţă iritantă cu rol protector (ŞĂINEANU,V,p.9). Poporul nu face o distincţie clară 
între salamandră şi şopârlă, totuşi unele texte folclorice o atestă ca o specie aparte faţă de şopârlă, 
iar descrierea populară a ei, precum şi denumirile (sălămăndriţă, sălămăzdră, sălămâzdră, 
solomâzdră, solomândră etc.) ne-o prezintă astfel: este un fel de şopârlă, foarte frumos 
împestriţată, neagră cu picături galbene, albe, verzi şi roşii; de aceea o caută mult fetiţele, 
aşezându-şi palmele în calea ei, ca să treacă peste ele, crezându-se că, în felul acesta, se vor 
obişnui mai uşor să ţeasă „flori" ş\ „râuri" pe cămăşi şi fote; se mai spune că apariţia salamandrelor 
în ogradă înseamnă că va veni vreme ploioasă (COMAN,l,p.ll8;ŞĂINEANU,V,p.9). v. ŞOPÂRLĂ. 

SALATĂ (Lactuca sativa - DLRM,p.733) 

Este semn că va suferi din cauza unor ispite foarte atrăgătoare cel care se visează mâncând salată; 
toţi cei din jur vor fugi de el, îl vor părăsi pe cel care visează salată lipsită de orice alte adaosuri 
(deci numai frunzele de salată) - Suceava (NOTE, Băncescu). 

SALĂ 

Cine visează sală luminoasă va avea parte de rezolvări pozitive ale intenţiilor tale, dar dacă visează 
sală de judecată este semn că va fi antrenat într-un proces pe motive politice - Suceava 
(NOTE,Băncescu). 

SALCÂM (Robinia pseudacacia - DLRM,p.733) 

Arbore din familia leguminoaselor, cu flori albe plăcut mirositoare, cu fructele sub formă de păstăi. 

cu lemnul tare şi rezistent la umezeală (ŞĂINEANU,V,p.lO). Se crede că, atunci când înfloresc 
salcâmii a doua oară într-un an, este semn de toamnă lungă - Tecuci;Maramureş (2.G0R0VEI, 
p.208;BOGDAN,p,10). Pentru a afla câţi soţi (soţii) vor avea adolescenţii (fete, băieţi), aceştia 
lovesc puternic cu palma o frunză de salcâm, iar numărul foliolelor rămase prinse pe nervurile sale 
va da răspunsul - Sibiu (DRĂGULESCU,p.l54). Floarea de salcâm, prezentă pe coada lingurilor 
păstoreşti din Bucovina, invocă belşug de floare pentru albine (ŢUGUI,p.38). Pentru cine visează 
salcâm înflorit este semn de necredinţă din partea celor apropiaţi - Suceava (NOTE, Băncescu). 

SALCIE (Salix - DLRM,p.733) 

0 legendă din Ialomiţa spune că atunci când a auzit că lisus a fost răstignit. Maica Domnului a 
pornit să-l caute; ajungând la o apă, la malul căreia era o salcie, i-a zis să se facă punte şi Maica 
Domnului a trecut pe ea, binecuvântând-o să nu se poată face cărbuni din salcie şi să fie dusă în 
toţi anii la biserică, în ziua de Florii; o altă legendă ne povesteşte că fiind urmărită de soldaţii 
romani, pentru a-i ucide pruncul abia născut. Maica Domnului a fugit pe un măgar din Nazaret, dar 
urmăritorii au ajuns-o şi atunci ea s-a ascuns după tulpina unei sălcii, care şi-a aplecat coroana ca 
să-i ascundă cât mai bine; de atunci, se spune, salcia creşte aşa cum o ştim - Muntenia; cu 
deosebire în Munţii Apuseni, dar şi în unele zone ale Transilvaniei, fata însărcinată este dusă de 
două femei mai în etate la un gard, la un plop sau la o salcie; după ce i se împleteşte părul ca la 
neveste şi este îmbrobodită, se întorc în jurul ei, rostind formula sacră a cununiei, în loc de numele 
băiatului spunând că se cunună cu gardul, sau cu propteaua gardului, sau cu plopul, sau cu salcia; 
o doină din Bucovina atestă faptul că şi în această zonă ar fi existat obiceiul unei cununii simbolice; 
„Bată-te crucea, nănaşi,/Cu cine mă cununaşi:/Cu propteaua gardului,/Cu urâtul satului"; cu salcia 
înflorită (având mâţişori), luată de la biserică, oamenii se duc cu două-trei nuiele dintre acestea la 
grajdul vitelor şi le ating pe toate; la fel fac şi cu toţi membrii familiei, totul în credinţa ca ei să 
crească frumoşi ca salcia, iar vitele să se înmulţească şi să înflorească precum înfloresc 
mâţişoarele; lovirea se face încet, peste cap, mai ales la copii, apoi ramurile se pun la icoane, dar 
cei mai mulţi le pun la uşi, sub streaşină, sau se pun în casă la grindă; chiar se spune că nu este 
bine să fie aduse în casă şi de aceea se pun sub un căprior sau sub streaşină; se crede că, dacă sunt 
introduse în casă, ar trebui să moară cineva din familie, sau că nu le va merge bine vitelor; dar, în 
caz că tună şi fulgeră, se afumă în casă cu ele, ca ea să fie păzită; unii gospodari iau mâţişorii de pe 
rămurele şi îi duc la stupi, ca să fie sfinţiţi şi aceştia, să le meargă bine şi să aibă sporîn miere; alţii 
le pun pe straturile din grădină, ca să nu mănânce viermii vlăstarele tinerelor plante şi apoi 
legumele; mâţişoarele din ziua de Florii se păstrează peste an, pentru că sunt bune ca leac 
împotriva gâlcilor, frigurilor, durerii de grumaz, la oameni, şi contra „ariciului" la vite, cei care sunt 
bolnavi înghit 1-3 mâţişori şi le trece, iar vitelor le pun în tărâţe sau le afumă cu ele; tinerii înghit 
câte un mâţişor întreg, imediat ce ies din biserică, ca să nu-i doară gâtul peste an, alţii ca să fie 
sănătoşi ca florile; la grindină, tunete, fulgere, furtună se pun pe foc mâţişoare, crezându-se că 
fumul ieşit pe coş împrăştie zloata; alţi oameni iau mâţişorii şi cu tămâie din ziua de Paşte şi 
înconjoară casa de mai multe ori; se crede chiar că se poate alunga grindina, ieşind în calea ei cu 
mâţişoare, până a nu călca vatra satului; se pun mâţişori şi în albia de spălat, dar nu se aduc în casă 
decât dacă este curată, proaspăt lipită şi îngrijită, altfel casa va rămâne neîngrijită tot anul; cine 
umblă încins cu salcie în ziua de Florii nu îl va durea mijlocul tot restul anului; cine duce la târg o 
vită sau alt animal să le atingă în prealabil cu mâţişoare de salcie din ziua de Florii şi toţi amatorii 
se vor îngrămădi să le cumpere - Suceava; şi în Năsăud se afumă casa cu ei, când este furtună; în 
Banat, se păstrează în casă pentru sănătate şi, când cade grindină, se iese afară cu ei şi aceasta se 
opreşte; în Gorj şi Ialomiţa, se iau de la biserică câteva nuiele, spunându-se că este bună să crească 
frumos cânepa, iar acasă le pun sub formă de coroniţe la icoane şi, pe timp de grindină, le aprind şi 
afumă casa cu ele, sau le pun pe acoperişul casei şi grindina încetează (3.MARIAN,l,p.540-541; 2.11, 
p.86-88;12.GFIINOIU,p.l77;NOTE,Antonescu). Se crede că salcia sau răchita are puteri magice, din 

cauza creşterii rapide a ramurilor; de Florii, fetele trec şi îşi mângâie părul cu ramuri de salcie 
verde, ca să le crească părul lung şi frumos; prin unele localităţi din Transilvania şi mai ales în 
Munţii Apuseni, este obiceiul ca, dacă o fată mare este însărcinată, două femei mai în etate o iau şi 
o duc la un gard, la un plop sau la o salcie; aici, după ce îi împletesc părul ca la neveste şi o 
îmbrobodesc, se învârtesc în jurul ei, spunând de trei ori ceea ce spune şi preotul la cununii: 

„ Cunună-se roaba lui Dumnezeu X cu gardul sau cu propteaua gardului, cu plopul sau cu salcia"-, 
este deci considerată ca plantă care simbolizează renaşterea, castitatea şi fertilitatea, precum şi ca 
plantă de leac pentru naşteri uşoare (BUHOCIU,p. 22-23). Ca să nu îi mai doară mijlocul la secerat, 
oamenii obişnuiesc să se încingă la brâu cu salcie, adusă de la biserică în Duminica Floriilor - 
Dolj;Vâlcea;lalomiţa; se mai dă cu această salcie şi pe la urechi, pentru a nu mai avea dureri peste 
an - Dolj; salcia adusă de la biserică în Duminica Floriilor se pune, sub formă de coroniţe, la icoane 
şi se afumă cu ea când fulgeră şi trăsneşte, mai ales când se află singur în casă un membru al 
familiei - Ialomiţa; ca via să fie ferită de grindină, se leagă câteva viţe de vie cu mlădiţe de salcie, 
adusă de la biserică în Duminica Floriilor - Muntenia; ca să le crească părul lung, fetele îşi ating sau 
îşi pun în plete nuiele de salcie, sfinţită de Florii - Dolj; salcia se pune la icoane în ziua de 
Blagoveştenie (25 martie) şi în Duminica Floriilor, pentru că este bună ca să aducă rodnicie la 
albine - Galaţi; tot din salcia de la Florii se fac coroniţe şi se pun pe pomi, ca să dea roade mai 
multe - Ialomiţa; ca să crească înaltă şi mlădioasă cânepa, se iau crenguţe de salcie şi se duc, în 
seara din ajunul Duminicii Floriilor, la cimitir, se lasă la mormintele celor decedaţi din familie, iar a 
doua zi se iau mlădiţele, se duc la biserică şi, după slujbă, se duc acasă, unde se păstrează, fie puse 
la grinda casei, fie în podul casei - Ţara Oltului; cine apucă, de Florii, multă salcie în mână va avea 
parte de cânepă multă şi tot aşa va fi aceasta, cum sunt mlădiţele de salcie, subţire sau noduroasă 
-Ţara Oltului (2. GOROVEI,p.l06;188;208-209;242:GOLOPENŢIA,p.l44). La malul Dunării - Giurgiu, 
se leagă ramuri verzi de salcie şi de mesteacăn la comanda navei care urmează să fie lansată la 
apă, prinzându-se la pupă, la provă, la tribord şi la babord, deci în formă de cruce; la fel se face şi 
în ziua Sfântului Gheorghe (23 aprilie), când cu salcie sunt împodobite porţile şi casele, pentru că 
este „o sărbătoare" (l.CĂLIN-BODEA,p.55). în Banat, Oltenia, Muntenia şi Moldova, în zorii 
Duminicii Floriilor, uneori chiar din ajunul acestei zile, tineri necăsătoriţi sau cei din familie se duc 
în lunci, de unde taie rămurele tinere de salcie, pe care le duc la biserică; după ce acestea sunt 
sfinţite, sunt împărţite enoriaşilor, care le duc acasă şi le pun la porţi, la uşi, la ferestre, la icoane, 
la grinda casei, la grajdul animalelor; uneori, unele acareturi ale gospodăriei sunt împodobite cu 
crengi de nuc; ramurilor de salcie li se atribuie şi funcţii terapeutice; astfel, femeile se încing cu 
nuiele verzi de salcie sfinţite, în speranţa că vor scăpa de durerile mijlocului; copiii bolnavi de 
sperietură sunt afumaţi cu salcie păstrată de la Florii; vitele sunt atinse cu ramuri de salcie din 
Duminica Floriilor, pentru a înflori precum mâţişorii; mâţişorii de salcie sunt înghiţiţi în scop 
terapeutic pentru bolile care afectează gâtul; uneori, florile păstrate la icoane se pun în apa de 
spălat pe cap, în credinţa că părul va fi la fel de frumos ca florile; la Sfântul Gheorghe, încă din 
timpul nopţii sau în zorii zilei, la stâlpii porţilor sau ai prispei, la ferestre, la foişor, la pereţii casei, 
dar şi la grajduri, la oborul oilor, câteodată la pătul, se fixează ramuri de salcie, mânecătoare, 
jugastru, plop, stejar (deci foioase); în unele zone, alături de acestea sau independent de ele, se 
pune şi o brazdă de iarbă; atât crengile, cât şi brazda sunt lăsate acolo până se usucă, adică până 
mor de moarte bună; astfel, se urmăreşte apărarea omului şi animalelor de forţele malefice şi 
captarea bunăvoinţei celor care protejează gospodăria; ca să ferească roadele viilor de grindină, 
podgorenii obişnuiesc să lege primăvara viţele cu salcie din Duminica Floriilor sau îngroapă un ou 
între butuci, în Joia mare, pentru a o feri de grindină (PRESA). 

SAUNĂ v. MINĂ. 

SALIVĂ 

Saliva (scuipatul) este de origine diavolească, pentru că, spun legendele, diavolul l-a scuipat pe om 
şi apoi l-a părăsit; Dumnezeu însă l-a luat pe om şi l-a întors pe dos, ceea ce era înăuntru devenind 
înfăţişarea lui de azi; de aceea, omul nu este curat în trupul lui şi de aceea scuipă mereu, pentru că 
l-a spurcat necuratul; ceea ce înseamnă că oamenii, de câte ori scuipă, îl scuipă pe diavol 
(VLĂDUŢESCU,p.ll5). Pornind de aici, gestul de a scuipa pe cineva, ca să nu fie diocheat, este 
explicabil pentru că, în conformitate cu structura gândirii tradiţionale, două realităţi malefice se 
resping reciproc; astfel, în practica rostirii descântecelor, se foloseşte des interjecţia „ptiu" 

(însoţită sau nu de salivă), dar cu sensul imperativ: „piei, drace!"-, când cineva se scuipă pe haine 
din întâmplare înseamnă că va primi bani de unde nici nu gândeşte - Suceava; sau este semn de 
bine - Tecuci; când se calcă prin paiele pe care s-a tăvălit un cal este bine să se scuipe acolo, ca să 
nu se facă bătături la picioare - Dolj; dacă se întâlneşte o femeie, copil sau vită deosebit de 
frumoase, trebuie să se scuipe asupra lor de trei ori, ca să nu se deoache - Bucovina;Suceava; sau 
să se scuipe şi să se zică: „să nu-ifie de deochi"- Bihor; când se ia copilul din albia unde a fost 
îmbăiat, se scuipă în urma lui sau în apă, ca să nu se ia diavolul după el - Bucovina; sau ca tot răul 
să rămână acolo - Bucovina; dacă întâlnirea cu un copil este însoţită de reacţii de mirare pentru 
frumuseţea lui, trebuie să i se scuipe în gură, ca să nu se deoache - Dolj; când copiii se lovesc cap în 
cap din joacă, să se scuipe repede jos; cel ce scuipă mai târziu îl va durea capul şi îi vor muri părinţii 
- Dolj; sau ambii să scuipe în sus, pentru că altfel nu mai cresc - Teleorman; ca să iasă vreun gunoi 
din ochi, să se scuipe de trei ori peste braţul drept - Moldova; omul, spre care se îndreaptă un 
vârtej, să nu scuipe spre el, pentru că în felul acesta i se face semn dracului, care vine şi îl ia pe cel 
care a încălcat interdicţia - Tecuci; sau, în loc de scuipat, să fie alungat vârtejul, deoarece el este 
dracul; acesta pune pariu cu Dumnezeu că va scoate apă din piatră (oamenii fiind pietrele) şi, când 
se scuipă, înseamnă că dracul câştigă pariul - Galaţi; cine scuipă în foc înseamnă că îşi scuipă 
sufletul - Suceava; sau, pentru că este păcat, cel ce o face se umple de spuzeală pe trup - Suceava; 
sau face băşici pe limbă - Bihor; să nu se scuipe în foc, când un tăciune ţiuie, pentru că atunci 
Dumnezeu se ceartă cu diavolul, iar scuipatul arînsemna că se face pe voia necuratului - 
Muntenia; când se trece pe la hotarul dintre vetrele satelor, să se scuipe acolo, pentru ca 
trecătorul să nu fie pocit (schimonosit); dacă cineva zăreşte ceva ce i se pare că nu este un lucru 
obişnuit, să scuipe de trei ori (adică să spurce ceea ce i s-a părut că vede) şi arătarea va dispărea - 
Suceava; când se iau ouă din cuibar în zilele de post, trebuie să se scuipe în locul rămas gol - 
Suceava; înainte de a se pune ouă la copt în spuză, trebuie scuipate - Tecuci; să se scuipe în palme 
înainte de a se începe un lucru greu - Bucovina; când se începe să se toarcă, este bine ca fusul să 
fie scuipat de trei ori, ca să se umple repede; la fel trebuie făcut şi când se trece firul de pe fuse pe 
răşchitor - Bucovina;Muntenia; după ce s-a umplut un fus este bine să fie scuipat, ca să nu se 
deoache - Muntenia; înainte de a începe operaţiunile de pescuit, să se scuipe în apă - Tecuci; dar 
să nu se scuipe în fântână sau în puţ, pentru că face albeaţă cel care încalcă interdicţia - Tecuci; 
omul care se sperie de ceva să-şi scuipe în sân, ca să-i treacă - Bucovina;Suceava; sau ca să nu se 
îmbolnăvească de frică - Teleorman; băşicuţele de pe limbă pier, dacă se scuipă - Bucovina; cine 
are senzaţie de greaţă să-şi frece cu salivă mâna în partea dinspre încheietură - Tecuci (dar practica 
este cunoscută în mai toată ţara); dacă vreo persoană a căzut într-un loc, să se scuipe acolo, 
pentru că nu va mai cădea niciodată tot în acel loc - Bucovina; să nu se scuipe om pe om, fiindcă 
pe lumea cealaltă se vor linge unul pe celălalt - Muntenia; Vâlcea; sau să nu se scuipe un câine, 
pentru că, drept pedeapsă, va trebui să-l lingă pe lumea cealaltă - Bucovina; dacă, la păscut, se 
pierd vitele din neatenţie, atunci se pune scuipat pe unghia degetului mare, peste el se pune un 
pai şi, încotro se va răsuci paiul cu un capăt, în acea direcţie pot fi ele găsite - Tecuci; cine a uitat 
unde a pus un obiect, sau a pierdut un lucru, să scuipe în palma stângă, apoi cu muchia celei 
drepte să izbească peste salivă şi, în care parte va sări saliva, în acea parte va găsi obiectul uitat 
sau pierdut - Bucovina;Vaslui;Prahova;llfov; copiii rostesc şi un text care demonstrează încă o dată 

că saliva (scuipatul) este de provenienţă diavolească: „Scoate, drace, ce-aifurat,/Că te duc la 
spânzurat", sau „Scoate, drace, ce-ai furat,/Că te-oi bate spânzurat,/în mijlocul drumului,/Cu 
fiarele plugului"- Muntenia;Vaslui;Suceava; curent, în popor, saliva poartă numele generic de 
bale; ca să nu mai curgă balele copilului, acestea îi sunt „tăiate" într-o zi de duminică, dimineaţa - 
Muntenia; cerşetorii îi scuipă de trei ori şi apoi îi bagă în buzunar primii bani pe care îi capătă, ca să 
atragă şi alţi bani în acea zi - Muntenia (2.GOROVEI,p.l5;17;73;74;79;80;89;109;113;149; 170;177; 
180;181;192; 213; 217; 223; 226;236; 271; 272; 277;NOTE, Antonescu;Băncescu). Copiii răsucesc 
un pai şi-i fac un ochi, îl bagă în gură, lăsând în interiorul ochiului o „oglindă" de salivă, 
asemănătoare peliculei din care se fac baloane de săpun; picură apoi încet un strop de sevă din 
laptele-câinelui (Euphorbia cyparissias; alior - DLRM,p.445) pe această peliculă, iar dispersia 
sucului lăptos poate arăta chipul celui (celei) cu care se vor căsători - Vâlcea (DRĂGULESCU,p.l54- 
155). Dacă doi copii sunt măsuraţi, fiind puşi unul lângă celălalt ca să se vadă care este mai înalt, să 
se scuipe imediat jos, fiindcă altfel se măsoară cu ei şi şarpele lor (se spune că fiecare om are 
şarpele lui) şi vor muri (C0MAN,l,p.ll2). 

SALUT (SALUTARE; A SALUTA) 

Când se intră într-o casă, unde este un mort, nu se zice „Bună ziua" sau „Bună seara", pentru că 
numai bune nu sunt pentru cei din familie - Botoşani; sau nu se salută deloc şi nici nu se face nimic 
altceva, pentru că amorţesc mâinile - Suceava; când o femeie ţese la război, cu natra slăbită din sul 
(natră - partea urzelii aflată între iţe şi sulul dinapoia războiului de ţesut - ŞĂINEANU,IV,p.9), să nu 
i se ureze „Bun lucru", fiindcă moare - Dolj (2.GOROVEI,p.l23;151). Cine se visează salutând pe 
cineva înseamnă că va avea parte de defăimarea imaginii sale printre cunoscuţi - Suceava (NOTE, 
Băncescu). 

SAMCA 

Este un spirit necurat, mai înfiorător şi mai periculos decât zburătorul, cu chip de femeie complet 
dezbrăcată, cu părul despletit şi lung până la călcâie, cu figura buhăită, având ochi arzători şi 
mâinile din fier, cu limbă de foc, cu unghiile de la mâini şi de la picioare lungi şi ascuţite, 
semănând uneori ca nişte secere; se arată în special copiilor cu vârste cuprinse între unu şi patru 
ani, în perioada care se scurge de la faza de lună plină până la sfârşitul acestei faze; se bagă în 
leagănul lor şi-i îngrozeşte pe copii, îi face să plângă continuu, îi frământă, îi torturează şi îi 
schilodeşte, până ce aceştia mor; cuprinşi de acest spirit, copiii capătă crampe la stomac, iar 
durerile îi fac să se strângă cu picioarele la gură; uneori apare şi lângă femeile aflate în chinurile 
naşterii, le maltratează până când acestea mor, sau rămân pentru totdeauna cu beteşuguri şi 
sterpe; poate să se înfăţişeze sub forma unei femei urâte, dar se mai arată şi în chip de porc mare 
şi fioros, sau câine cu dinţii rânjind şi mârâind groaznic, sub formă de pisică având ochii puternic 
injectaţi, ca o cheie de uşă cu ochi bulbucaţi şi gură deschisă, sau ca muscă, păianjen sau cioară - 
Bucovina; nu este bine a i se pronunţa numele, mai ales în casele unde se află copii mici sau femei 
gravide; din această cauză ea este atestată ca având vreo 19 nume: Vestiţa, Navadaria, Valnomia, 
Şina, Nicosda, Avezuha, Scorcoila,Tiha, Miha, Grompa, Slalo, Necauza, Hatavu, Hulila, Huva, 

Ghiana, Gluviana, Prava, Samca; alte atestări menţionează tot 19 nume: Avezduha, Aripa Satanei, 
Zalistu, Tihana, Muha, Huluba, Hulubina, Scomirna, Ispra, Nevita, Nenevita, Sâla, Sboaru, Gurona, 
Comina, Nicoara, Nicoaru, Samca; se crede că Samca are şi un fel de soţ, pentru că în descântece, 
alături de ea, apare şi Samcoiul, iarîntr-un descântec se aminteşte că ar avea şi „nouă feciori", tot 
atât de urâţi ca şi mama lor; există şi un descântec de Samcă, text care trebuie spus timp de trei 
luni, în fiecare lună câte trei zile şi de fiecare dată de trei ori, adică de nouă ori pe lună, cu un pai 
de mătură, cu un ac şi o biciuşcă, de găsit, cu toate mestecându-se în rachiu din care i se dă femeii 
gravide să bea şi cu restul este spălată - Muntenia; nu se poate apropia de casele unde numirile ei 
sunt scrise; de aceea, femeile care ştiu să se păzească pun să li se scrie Rugăciunea Sfântului 

Arhanghel Mihail, cărticică purtată ca un talisman asupra lor, uneori chiar toată viaţa; în textul 
rugăciunii sunt reproduse toate denumirile pe care le are acest spirit malefic - Suceava; pe lângă 
toate acestea, unele mame pun să li se citească pruncilor bolnavi şi „Visul Maicii Domnului", altele 
punând sub perna copilului mic, de la naşterea lui şi până la şase săptămâni, cartea care cuprinde 
rugăciunea contra Avestiţei - Muntenia (1.MARIAN,p.99;3.II,p.23-24;30;242). I se mai spune şi 
sarică, fiind o fiinţă imaginară rea, care omoară sau vatămă oamenii (3.GOROVEI,p.496). Serie 
simbolică: descântec-mătură-ac-( codirişte d e)bici-alcool. 

SAPĂ 

Femeia însărcinată să nu meargă la câmp cu sapa pe umăr, fiindcă va naşte un prunc cocoşat - 
Tecuci (2.GOROVEI,p.l61). v. SECERĂ. 

SARE 

Sarea este un element indispensabil vieţii, din acest motiv fiind considerată încă din antichitate un 
adevărat „dar al zeilor", iar jertfele şi ofrandele aduse acestora erau presărate cu sare; treptat, 
acest aliment, dublat din vechime cu o funcţie rituală, devine un simbol al ospitalităţii; ieşirea cu 
pâine şi sare înaintea unui musafir exprimă astăzi sentimentele cele mai sincere de respect şi 
prietenie; indiferent că se păstrează în solniţe de aur sau în solniţe din lemn, sarea se găseşte atât 
pe masa bogatului, cât şi pe masa săracului; lipsa sării a generat, în decursul istoriei, mişcări 
migratorii ale populaţiei, iar uneori, pentru o ocnă de sare, s-au iscat unele dintre războaiele cele 
mai sângeroase; datorită importanţei alimentare, sarea a funcţionat şi ca monedă de schimb; în 
Ţările Române, pe vremea lui Al. Ipsilanti, se vindeau peşte şi grâne pe sare; cuvinte ca soldă şi 
salariu provin din lat. sal, salis (12.GHINOIU,p.84-85). Nu-i merge bine celui căruia i se fură din sare 
- Suceava; dacă se fură sarea de la oi sau de la vaci este semn că ele vor muri - Vâlcea;lalomiţa; 
laşi;Suceava; dar şi celui care fură sarea de la oi nu-i va merge bine şi va avea ghinion în tot ceea ce 
gândeşte să realizeze - Moldova; este semn de pagubă dacă i se fură cuiva sare din casă - 
Muntenia;laşi; îi mor vitele celui care dă sare din casă în zi de luni - Suceava; de asemenea, să nu 
se ia sarea de la vite în zi de luni - Suceava; seara, să nu se dea sare din casă, că aduce pagubă în 
vite - Galaţi; ca Sân-Toader să nu facă vreun rău vitelor, se dă acestora sare descântată, în prima zi 
de vineri de după Sân-Toader - Muntenia; tot sare descântată se dă vitelor folosite curent la 
munci, în seara dinspre sâmbăta lui Sântoader, pentru a nu le face rău sfântul - Banat; sarea 
descântată se dă vitelorîn ziua de vineri după Sântoader sau în ultima zi de marţi din luna martie - 
Moldova; este bine ca resturile drobilor de sare de la vite, dar mai ales de la oi, să fie aduse în 
casă, pentru că ele aduc belşug şi spor în tot ceea ce se întreprinde - Moldova; dacă se pune sare 
peste gunoiul de după uşă, cloşca va scoate numai puicuţe moţate - Galaţi; ca să nu fure hoţii 
banii, este bine ca ei să fie spălaţi bine şi apoi presăraţi cu sare şi cu piper - Moldova; dacă, în 
noaptea Anului Nou, o fată nemăritată nimereşte blidul, pus special pe o masă pentru a afla care îi 
va fi ursitul, sub care se află sare, este semn că viitorul soţ va fi un om sărac - Ţara Oltului; sarea 
care se pune la tăietura de după capul porcului este bună de tratat frigurile - Vâlcea; cel ce varsă 
din întâmplare sare se va certa cu cei din casă - Muntenia;Suceava; celui care permanent caută 
ceartă cuiva este suficient să i se pună sare şi apă în urma lăsată de picior, crezându-se că astfel i 
se va topi mânia, cum se topeşte sarea în apă - Tecuci; se spune că, în caz că se aruncă sare pe foc, 
cel ce o face o va aduna cu genele pe lumea cealaltă - laşi; pentru ca femeile lehuze să nu fie 
deocheate şi să piardă laptele, îşi cos la cingătoare, cu fir roşu, trei grăunţe de sare, peste care 
picură şi trei picături din laptele de la sân, la care unele dintre ele adaugă şi puţină pâine - Ţara 
Oltului; în scăldătoarea copilului se pune şi puţină sare, ca să nu se opărească pruncul - Muntenia; 
femeile să nu ia sare cu mâinile, pentru că acestea le vor asuda în timp ce vor coase - Transilvania; 
să nu se dea sare cuiva după asfinţitul soarelui, pentru că este primejdie ca lupii să intre la oi şi să 
aducă multă pagubă - Galaţi; nu este bine să se umble cu sare după ce se iese de la slujba de 

înviere, ca să nu asude mâinile peste an - Muntenia;Argeş; pusă sub o strachină sau sub un blid, de 
Anul Nou, şi nimerită de către o fată nemăritată, sarea prevesteşte că fata va lua ca soţ un bărbat 
bogat - Vâlcea; în seara dinspre ziua Sfântului Apostol Andrei (29/30 noiembrie), se descântă sare, 
care apoi se pune sub pragul uşii de la grajd, iar a doua zi se dă vitelor să o lingă, pentru a fi ferite 
de vrăjitoare - Muntenia; dacă, fără să ştie, i se pune unei femei măritate şi gravide sare pe 
creştet, va naşte băiat în cazul că primul gest pe care îl face este să-şi ducă mâna la nas, sau fată 
dacă duce mâna la gură - laşi; o cât de mică bucată dintr-un bulgăraş de sare, care a fost pusă sub 
limba unui muribund, este suficientă pentru a omorî un om, fără să ştie de ce, dacă i se pune 
acestuia într-un pahar cu rachiu sau cu altă băutură - Suceava; ca să nu se prăbuşească hornul şi să 
rănească sau să omoare pe cineva din casă, în timpul nopţii, în locul unde a fost focul în vatră se 
pune un bulgăre de sare - Suceava; este semn de ploaie când se varsă solniţa cu sare - Galaţi; este 
semn de mutare în altă locuinţă când, din greşeală, se pune de două ori sare în mămăligă - Galaţi; 
când se umezeşte sarea este semn de ploaie - Suceava; ca ploaia să se oprească este bine să se 
arunce puţină sare în foc - Vâlcea; este semn de belşug când se uită să se pună sare în mămăligă - 
laşi; în seara de ajun a Bobotezei (5/6 ianuarie), sub mai multe farfurii se pun diferite obiecte, 
fiecare având altă semnificaţie; astfel, flăcăul care indică farfuria sub care se află sare se crede că 
va lua de soţie o fată care va trăi mult; se repetă de trei ori procedeul, pentru conturarea unui 
profil moral şi fizic mai complex al viitoarei soţii; untul se sărează, pentru ca vaca să nu piardă 
laptele, când trece peste o apă - Suceava; când dă laptele în foc, să se presare puţină sare în acel 
loc, ca să nu crape ţâţele vacii, sau ca să nu sece laptele acestora - Dolj;Argeş;Prahova;llfov;Tecuci; 
se crede că acela care pune degetele pe sare în prima zi de Paşte va transpira tot anul (2.GOROVEI, 
p.20;33;47;53;97;135;174;201;211-213; 215;244;246-247;252;255;267; 2.MARIAN,l,p.l41;263- 
264; GOLOPENŢIA, p.82;94; PRESA;NOTE,Antonescu). La Anul Nou, când tinerii caută să-şi afle 
ursita, indicarea farfuriei sub care se află sare înseamnă că fata sau flăcăul din Munţii Apuseni va fi 
norocos în căsătorie; în schimb, pentru cei din zonele Blajului şi Turdei înseamnă sărăcie; în 
Suceava, tot la Anul Nou, proprietarii de turme de oi sau de cirezi de vite strecoară saramură 
(slatină) prin brăţara coasei de nouă ori, după care stropesc cu ea fânul pe care îl dau vitelor drept 
mâncare, pentru ca să nu păţească nimic, dându-le sare în zile mari (2.MARIAN,l,p.66;84;112; II, 
p.176). Sarea se întrebuinţează şi la sfinţirea fântânilor; alţii o dau, amestecată prin mâncarea 
vitelor şi se întrebuinţează şi ca leac contra frigurilor şi a albeţei - Suceava; la Crăciun, ciobanii pun 
un drob de sare învelit sub pragul casei şi îl ţin acolo până la „ Alesul oilor" (22 aprilie), când îl scot, 
îl macină şi îl amestecă în tărâţe, pe care le dau oilor pentru sănătatea şi sporul turmei (PRESA). Se 
crede că doarme bine cine ţine noaptea pe fereastră sare; ca să se întărească organismul omului, 
sunt date şi o serie de sfaturi în versuri: „ Cine vrea să fie tare/Pună-n scaldă grunz de sare/Şi când 
iasă lună plină,/Beie vin de pe rugină./Şi să n-aibâ-n veci durere,/Mânce cât inima cere/Aur colbuit 
cu miere" - Maramureş (BOGDAN,p.35;lll-112). în descântecul de dragoste, femeia ia puţină 
sare, o leagă într-o cârpă subţire, o pune la piciorul drept şi umblă cu acea legătură timp de trei 
zile, apoi din acea sare îi pune în mâncare bărbatului, rostind: „Să se calce de vorba mea, cum se 
calcă sarea sub picior" - Ţara Haţegului (CLOPOTIVA,p.467). Ca să cunoască sexul viitorului copil, 
femeile din anturajul gravidei presară pe capul acesteia, fără să ştie, un praf de sare şi, încotro va 
duce mâna gravida, este semnificativ: dacă o va duce la nas, pe barbă sau pe cap, va avea băiat; 
dacă o va duce la gură, la ochi sau la urechi, va avea fată - Teleorman; când sarea se umezeşte în 
solniţă este semn de ploaie - Oltenia;Muntenia (2.CHIVU,p. 244;247). Se crede că, pentru a 
cunoaşte ce sex va avea viitorul prunc al unei gravide, să i se presare pe creştetul capului sare, fără 
să ştie sau să simtă, şi, dacă se ridică brusc în picioare, înseamnă că va naşte băiat - Bucovina 
(NOTE, Băncescu). Serii simbolice: sare-pâine; sare-piper; sare-apâ-urma piciorului-, brâu-fir roşu- 
sare-lapte matern-pâine; sare-foc; sare-prag-, cap-sare-gură/nas; sare-luni; sare-coasâ-9; sare- 
piciorul drept; sare-porc. 

SATANA v. DRAC. 


SĂGEATĂ 

Cine se visează săgetat este semn că îl ameninţă o primejdie; dacă visează că trage cu săgeata 
înseamnă supărare şi chiar mânie - Suceava (NOTE,Băncescu). 

SĂPTĂMÂNĂ 

Săptămâna, ca unitate temporală, este consecinţă a Genezei, ea reprezentând o formă originală a 
misterului creaţiei şi o imitare în timp a acestui act (PRESA). Orice sfârşit de perioadă 
calendaristică (zi, săptămână, lună, anotimp, an) are un caracter nefast; această trăsătură este mai 
puţin evidentă la unităţile mici de timp, de pildă ziua şi săptămâna, şi mai clar exprimată la 
unităţile de timp superioare, cum ar fi luna, anotimpul, anul (12.GHINOIU,p.61). Luni şi joi sunt zile 
înrudite pozitive, binefăcătoare, când este bine să se înceapă orice lucru sau să se întreprindă 
ceva; marţi şi sâmbătă sunt zile înrudite prin caracterul lor negativ, nefast; miercurea şi vinerea 
sunt zilele cele mai bune din săptămână; duminica aparţine sărbătorii, fiind totodată zi de 
încheiere şi de început a săptămânii; ea face figură aparte în credinţele populare şi este deosebită 
ca natură şi punct de reper al muncii, este cheia însăşi a săptămânii, este timpul sacru (PRESA). în 
Bihor, spre deosebire de multe alte zone, şezătorile se organizează numai în zilele de luni, miercuri 
şi joi, existând totodată şi credinţa că li se va întâmpla o nenorocire acelora care lucrează în alte 
zile decât acestea; şezătorile încep seara, după terminarea activităţilor diurne, cam pe la orele 18- 
19, la ora 20 toată lumea fiind deja adunată, şi ţin până la miezul-nopţii; fetele din fiecare parte a 
satului au şezătoarea lor, existând cazuri când concomitent sunt organizate câte şapte şezători; 
obişnuit, în şezători se adună cam de la cinci fete în sus, pentru că, dacă sunt mai puţine, le vine 
rândul mai des la adus lemne şi eventual petrol pentru iluminat; în bună parte, aici şi acum îşi 
lucrează fetele zestrea (ŞOVREA,p.211). Dacă un copil plânge neîncetat timp de o săptămână de la 
naşterea sa, este semn că el este bântuit de duhuri necurate - Muntenia; în casa unde a decedat 
cineva, nu se spală rufe şi nu se zugrăveşte timp de o săptămână, fiind rău de moarte pentru 
ceilalţi din familie, rămaşi în viaţă - Muntenia (2.GOROVEI,p.l44;195). Orice lucru să fie început 
lunea, miercurea, joia şi vinerea, pentru că marţea şi sâmbăta sunt zile dedicate morţilor şi orice 
lucru început nu este dus la capăt, sau nu este trainic - Suceava; borşul se pune la acrit în zilele de 
luni, miercuri şi joi, marţea nu „se umple", pentru că în această zi a fost începută lumea, iar 
vinerea, sâmbăta şi duminica, pentru că sunt toate trei surori, vinerea fiind dintre ele cea mai 
mare şi de aceea şi păcatul este mai mare (2.MARIAN,l,p.90;230). Dacă, în unele locuri din 
Transilvania şi Banat, Vergelul (obicei practicat de fete şi flăcăi pentru a-şi afla ursitul sau ursita) se 
organizează în noaptea Anului Nou, în alte sate el se practică într-una din zilele primei săptămâni 
din noul an, supranumită şi „Ziua Vergelului", unde fetele ornamentează pălăriile feciorilor, este 
aleasă mireasa, adică fata cea mai frumoasă şi care ştie cel mai bine semnificaţiile obiectelor puse 
sub blide; în fine, urmează petrecerea propriu-zisă, cu băutură, mâncare şi joc de doi - Maramureş; 
de precizat că Vergelul mai este denumit Vergelată, Vărgelu', Mărgelata sau Fâsâitul - Arad 
(PRESA). 

Săptămâna nebunilor - ultima săptămână din câşlegi sau ultima săptămână înainte de a intra în 
Săptămâna Albă (sau a Brânzei). Se suprapune uneori peste Săptămâna Albă (Săptămâna 
Brânzei), când se spune că numai nebunii pornesc a se însura, numai proştii şi urâţii satelor sunt 
cuprinşi de voinţa căsătoriei; în Muntenia şi parte din Oltenia (Gorj;Romanaţi;Dâmboviţa), se 
numeşte Săptămâna nebunilor, iar în părţile Năsăudului i se spune Săptămâna bondrişilor, ceea ce 
arînsemna flăcăi tomnatici (2.MARIAN,l,p. 187-188;256). Ca replică, există obiceiul ca bărbaţii să 
se mascheze şi să se îmbrace în haine femeieşti, după care merg în şezători, unde fac glume şi tot 
felul de năzdrăvănii, de pildă iau fetele şi nevestele la joc, improvizând diferite dansuri, spre 
amuzamentul celor prezenţi; apoi cutreieră a doua zi localitatea, pentru a face alte nerozii, nebunii 

şi glume; sau tinerii se maschează în rolurile personajelor unei nunţi: mireasă, mire, preot, dascăl, 
naşi, „cumnat de mână", nuntaşi; pornesc astfel, doi câte doi, pe uliţele satului, cu govia (mireasa) 
şi mirele în frunte; pe drum, cei din alai se reped la copii, iar pe fete şi nevestele tinere le sărută; 
copiii, care urmăresc de la distanţă alaiul, dau în vileag prin strigăte despre a cui nuntă este vorba, 
adică a oamenilor cărora le-a trecut vremea de însurat şi măritat; cununia se oficiază în chip 
parodic, de obicei la un pom de care atârnă şi un clopot; apoi tinerii se deplasează la un râu, unde 
se spală pe mâini cu apă turnată dintr-un vas; apoi pleacă pe la casele oamenilor, unde sunt cinstiţi 
cu băutură, ca la ospeţele adevărate (12.GHINOIU,p.184-185). Este perioada de şapte zile în care, 
se spune, se mai pot căsători doar fetele bătrâne şi flăcăii tomnatici, văduvele, moşii şi babele; se 
mănâncă numai produse lactate şi legume, iar tradiţia populară fixează în această săptămână 
începutul noului an vegetal; se organizează petreceri, unde sunt practicate ritualuri magice şi 
farmece de dragoste, sau se leagă căsătorii; începând din duminica de dinaintea acestei săptămâni 
(Lăsata Secului de carne sau Duminica înfricoşatei Judecăţi - sărbătoare mobilă, depinzând de 
calcularea datei în care se prăznuieşte Pastele), se „bate" alviţa (produs alimentar, preparat din 
zahăr, miere, nuci, amidon şi albuş de ou - ŞĂINEANU,ll,p.40), obiceiul fiind practicat de-a lungul 
întregii săptămâni; după căderea serii, grupuri de mascaţi umblă pe la casele cu flăcăi şi fete 
rămase necăsătorite în perioada Câşlegilor (răstimp cuprins între Bobotează - 6 ianuarie şi până la 
duminica de dinaintea intrării în Postul Mare), făcând urări licenţioase (PRESA). 

Săptămâna Brânzei (prima săptămână din Postul Paştelui) - Săptămâna dinaintea Postului Mare 
se numeşte Săptămâna albă, pentru că se obişnuieşte să se mănânce numai lapte, brânză, ouă, nu 
însă şi carne; în Muntenia, i se mai spune şi Săptămâna Brânzei şi Săptămâna nebunilor, iar în 
unele locuri din Transilvania se numeşte Săptămâna nebunilor sau Săptămâna bondrişilor, 
săptămâna dinaintea celei albe se numeşte Mistreaţa, Vrăstata sau învrăstita, pentru că, în cadrul 
ei, zilele de miercuri şi vineri sunt zile de post, adică nu se consumă carne; se crede că nu este bine 
ca oamenii să se spele pe cap, fiindcă astfel s-ar scutura burdufurile de brânză pe capul celor care 
încalcă interdicţia, adică fac mătreaţă şi li se albeşte şi părul prematur - Ialomiţa (2.MARIAN,l,p. 
34;188). în Banat, începutul anului pastoral coincide cu începutul Postului Mare, adică a „ lăsatului 
de brânză", căreia i se spune în părţile locului „zăpostit"; această săptămână este precedată de 
„Sâmbăta moşilor", ultima zi în care se mai mănâncă preparate din carne, îndeosebi „cotoroage" 
(răcituri) din picioare de porc afumate (LĂPUŞTE,p.88). Să nu se lucreze în acest interval de timp, 
pentru că îi mănâncă viermii ceapa celui care încalcă interdicţia - Vâlcea; face mătreaţă şi i se 
albeşte părul mai repede celui care se spală pe cap în această săptămână - Ialomiţa; nu se ţese, 
fiindcă se crede că, peste noapte, ar veni Sân-Toader şi ar încurca iţele în războiul de ţesut - 
Suceava (2.GOROVEI,p.47; 188;236). Fetele răsucesc două fire, unul roşu şi altul alb, trecându-le 
apoi printr-o felie de brânză, după care le leagă la gât şi le poartă până la înflorirea piersicilor, când 
scot şnurul şi îl pun pe o floare, ca să fie frumoase peste vară, cum este şi floarea de piersic - Gorj 
(CĂRĂBIŞ,p.l8). Serie simbolic ă\fir(alb, roşu)-brânză-piersic. 

Săptămâna lui Sântoader. Sântoaderul este cel mai temut personaj fantastic; prima şi a doua zi a 
săptămânii, adică Lunea Curată şi Marţea vaselor, sunt dedicate practicilor menite să 
preîntâmpine încălcarea interdicţiilor alimentare ale Postului Mare: consumarea anumitor 
alimente de post, în special a borşului crud, negătit, înăcrirea borşului care va intra în alimentaţia 
zilnică, până la ieşirea din Păresimi, spălarea vaselor cu leşie, schimbarea vaselor de dulce cu cele 
de post; în sudul României, cu deosebire în Ilfov, există obiceiul numit „Jujeui", „Goana câinilor", 
„Vălărit" sau „ Datul câinilor în tărbacă"-, în prima zi după Lăsatul secului, se alcătuiesc cete de câte 
10-20 de oameni, care intră prin curţile gospodarilor, scot câinii la drum sau îi înfundă prin locuri 
strâmte, unde pun mâna pe ei şi le încleştează fălcile, ca să nu poată muşca; apoi câinele este pus 
la mijlocul unei frânghii lungi care este răsucită cât permite, după care doi inşi trag de capetele ei 
până aceasta se desrăsuceşte, azvârlind câinele ameţit; bătrânii argumentează că obiceiul este 
menit să sporească recolta de porumb la toamnă sau cea de nuci; unii cercetători pun însă obiceiul 

pe seama dorinţei de a alunga lupul, care domină frigul şi întunericul, pentru a face loc luminii şi 
căldurii aflate sub zodia calului, care transportă soarele în carul său din primăvară până în toamnă; 
de aceea sfinţii acestui răstimp sunt sfinţi călăreţi (Sântoader, Sfântul Gheorghe, Sfântul Dumitru); 
faptul că după ziua alungării câinilor, simbolul domestic al lupului, începe Săptămâna cailor lui 
Sântoader este încă un argument pentru explicarea acestui obicei (12.GHINOIU,p.189-191). v. 
SÂNTOADER. 

Săptămâna Mare; Săptămâna Patimilor; Săptămâna Neagră (ultima săptămână dinaintea 
Duminicii învierii Domnului). Parcă timpul se degradează neîncetat; Săptămâna Patimilor se 
deosebeşte de toate celelalte prin câteva caracteristici liturgice, care îi conferă o notă de 
sobrietate şi măreţie în acelaşi timp, tristeţe dar şi de bucurie, de pocăinţă şi nădejde; acum se 
retrăieşte amintirea plină de dramatism a patimilor Mântuitorului; se crede că acum morţii revin 
printre cei vii, de aceea abundă practicile de pomenire a morţilor şi strămoşilor, pomenirea lor 
făcându-se în Joia Mare; slujbele ţinute în biserică amintesc de evenimente şi momente din istoria 
sfântă a mântuirii, fiind cunoscute sub numele de denii; astfel, lunea se face pomenirea lui losif cel 
prea frumos, pierdut de fraţii săi, dar şi pilda smochinului neroditor ca simbol al sinagogii care nu a 
adus rodul mântuirii; marţea se face pomenirea celor zece fecioare; miercurea este dedicată 
amintirii femeii păcătoase care a spălat cu lacrimi şi a uns cu mir picioarele Mântuitorului; Joia 
patimilor este închinată amintirii a patru evenimente din viaţa lui lisus: spălarea picioarelor 
ucenicilor. Cina cea de Taină, rugăciunea arhierească înainte de Patimi, unde accentul cade pe 
iubire şi începutul Patimilor prin vinderea Domnului lisus Hristos; în Vinerea mare se face 
pomenirea Patimilor şi mărturia tâlharului care a ajuns în Rai; se rosteşte Prohodul; Sâmbăta este 
ultima zi a Săptămânii Mari, când se pomeneşte despre îngroparea trupului lui lisus şi coborârea la 
iad cu dumnezeirea pentru a ridica la viaţă veşnică pe cei din veac adormiţi; postul acestei 
săptămâni are următoarea rânduială: luni, marţi, miercuri şi sâmbătă se consumă mâncare uscată, 
numai seara; joi este dezlegare la ulei şi vin; vineri nu se cuvine a mânca; cei care nu pot respecta 
postul (bolnavii şi bătrânii) pot mânca pâine şi bea apă după apusul soarelui; mâncarea uscată 
constă în pâine, apă, nuci, halva, smochine, miere, alune, prune uscate, mere etc.; se poate mânca 
şi mâncare gătită de post, consumată după apusul soarelui; nu este voie să se mănânce urzici sau 
mâncăruri gătite cu oţet, pentru că Mântuitorul a fost bătut cu urzici şi i s-au umezit buzele cu oţet 
în loc de apă; curăţenia sufletească şi trupească este însoţită şi de „curăţenia de Paşte" din 
gospodării; se văruieşte, se zugrăveşte, se spală covoarele, preşurile şi geamurile, se văruiesc 
trunchiurile copacilor; spre sfârşitul săptămânii, se pregătesc cozonacii, ouăle roşii şi preparatele 
din carne de miel, toate trebuind să fie gata pentru a fi sfinţite la biserică, în dimineaţa Duminicii 
învierii Domnului (12.GHINOIU,p. 165;PRESA). Să nu se spoiască în această perioadă, pentru că 
este rău pentru tot felul de boli - Ialomiţa; încărunţesc repede cei care se spală cu leşie pe cap în 
această săptămână - Ţara Oltului (2.GOROVEI,p.210;GOLOPENŢIA,p.llO). Nu este bine ca femeile 
să coasă, fiindcă acum Sfântul llie împarte trăsnetele; în Ialomiţa, se crede că nu este bine să se 
zugrăvească în această săptămână, pentru că este rău de boli (2.BERDAN,p.6). 

Săptămâna Luminată (prima săptămână de după Duminica Paştelui). Se întinde de la Duminica 
învierii Domnului şi până la Duminica Tomii (MUŞLEA,ll,p.44). Se numeşte Săptămâna Luminată 
pentru că, înviind din morţi în ajunul ei, lisus Hristos a luminat toată lumea, pentru că şi lumina 
Raiului străluceşte, iar porţile lui sunt deschise, în schimb ale iadului sunt închise; apoi pentru că 
toate „se luminează", adică toată natura începe să înflorească şi să se înnoiască; de aceea, nu se 
serbează doar cele două zile de la începutul săptămânii, ci toate zilele cuprinse în ea, pentru ca 
oamenii să fie feriţi de boli, ca recoltele să fie bogate, să nu le strice frigul, gerul, grindina sau 
gheaţa; cine moare în acest interval de timp şi mai ales în ziua de Paşte merge direct în Rai, oricât 
de păcătos a fost, fiindcă toate i se iartă - Banat;Bistriţa;Suceava; cel care se naşte în ziua de Paşte 
va fi un om fericit, mai ales cel care se naşte când trag clopotele întâia oară, se spune chiar că va fi 
un om norocos toată viaţa - Banat;Bistriţa;Mărginimea Sibiului;Ţara Oltului; Suceava (2.MARIAN,II, 

p,169-171;232-233). Este marcată, ca şi Anul Nou, de un pregnant spirit de împăcare; se fac vizite, 
cei mici la cei mari, fraţii mai mici la cei mai mari, finii la naşi şi între familii; în Banat, servitorilor şi 
ciobanilor li se fac cadouri, în special miei; se acordă libertate deplină animalelor, vitele pot paşte 
prin holde, câinii sunt eliberaţi din lanţ, vacile nu mai sunt mulse (12.GHINOIU,p. 179-180). Cine 
moare într-una din zilele acestei săptămâni merge în Rai, pentru că Raiul nu are porţi în această 
perioadă - Suceava; femeile să nu coasă în această săptămână, pentru că tocmai în această 
perioadă Sfântul Mie împarte trăsnetele - Transilvania (2.GOROVEI,p.204;232). Se crede că Raiul 
rămâne deschis de la înviere şi până în Duminica Tomii; ca dovadă că Raiul este deschis în acest 
interval de timp, în ziua de înviere se scot uşile împărăteşti ale altarului şi se pun deoparte, unde 
stau toată Săptămâna Luminată; cine moare în acest interval, dar mai ales în ziua de Paşte, 
indiferent de păcatele săvârşite, merge direct în Rai, fiindcă lumina Raiului străluceşte pentru 
fiecare om şi pentru că uşile îi sunt deschise, iar cele ale iadului sunt închise; şi cel care se naşte în 
Duminica Paştelui, mai ales când se trage clopotul la biserică pentru prima dată, sau în această 
săptămână este considerat a fi un om norocos pentru toată viaţa; perioada de şapte zile care 
urmează după Duminica Paştelui poartă această denumire pentru că Domnul lisus a luminat 
întreaga lume prin învierea Sa din morţi; se crede că, în această săptămână, se luminează nu 
numai sufletul omului, prin jertfa mântuitoare a lui lisus, ci şi întreaga vegetaţie a pământului 
izbucneşte în floare; fiecare zi din această săptămână este ţinută pentru diferite boli, dar şi pentru 
semănăturile câmpului, ca să nu le strice frigul, îngheţul şi grindina; luni şi marţi aparţin ciclului 
pascal; miercuri nu se lucrează, ziua ţinându-se pentru bolile de picioare, numite „de dânsele joi 
se ţine pentru tunete, trăsnete şi mai ales pentru a feri semănăturile de grindină; vineri este ţinută 
pentru ca semănăturile câmpului şi ale grădinilor să prindă rod; sâmbătă sunt împărţite pomeni 
celor săraci, la morminte, pentru sufletul celor morţi; în toată săptămâna nu este bine să se 
lucreze; nu se ţese, ca să nu bată grindina, nu se deapănă pe vârtelniţă, ca să nu fie atrase 
vânturile şi furtunile, nu se împunge cu acul, să nu strice piatra semănăturile şi nu se aruncă cu 
apă, ca să nu fie udate sufletele celor morţi, pentru că, în cazul că sunt udate, morţii se supără şi 
nu este bine; tradiţia populară recomandă să se pună cloştile pe ouă în această săptămână, ca să 
iasă puii frumoşi şi sănătoşi; întotdeauna, în ziua de vineri din această săptămână se sărbătoreşte 
Izvorul Tămăduirii, zi în care preoţii sfinţesc apa, ca şi la Bobotează; ultima zi din săptămână este 
Duminica Sfântului Apostol Toma (PRESA). 

Săptămâna Purtătoarelor de Mir; Săptămâna Mironosiţelor; Săptămâna negrilor este întâia 
săptămână de după Duminica Tomii sau a doua după Paşte, ultima denumire venindu-i de la faptul 
că multe femei o postesc; în prima zi din această săptămână, lunea, în Bucovina se serbează 
„ Prohoadele", pentru a fi feriţi oamenii de diferite primejdii care le-ar pune viaţa în pericol peste 
an, în caz că vreunul din ei ar mânca de dulce într-o zi de post; în ziua de luni se mai mănâncă 
paşte, acestea fiind ultimele care au mai rămas din Duminica învierii Domnului, de aceea se spune 
că ele „se prohodesc", de unde şi denumirea zilei de Prohoade; dar sunt mulţi oameni care cred că 
este bine să se postească nu doar în zilele de post, ci şi lunea, pentru a fi feriţi de tot felul de 
primejdii (2. MARIAN,ll,p.235). 

Săptămâna Caloianului şi Paparudelor. Cade în cea de a treia săptămână după Paşte, când, în 
Câmpia Bărăganului, există obiceiul ca fetele cu vârste cuprinse între 5 şi 20 de ani să modeleze 
din lut o păpuşă, pe care o împodobesc cu flori, coji de ouă roşii şi busuioc şi o aşează într-un 
sicriaş din lemn; urmează o ceremonie de înmormântare pe care o imaginează copiii, după care 
păpuşa este îngropată în câmp, printre lanuri, sau la malul unei ape; după două zile (în ziua de joi), 
păpuşa este dezgropată şi bocită, iar sicriaşul este aruncat într-o fântână sau pe o apă curgătoare, 
făcându-se totodată urări de belşug şi ploaie; tot în a treia joi după Paşte, se adună paparudele, un 
grup de fete îmbrăcate doar cu nuiele de salcie sau altele cu diferite buruieni şi care dansează pe 
uliţele satelor, gospodarii ieşind în poartă şi stropindu-le cu apă, totodată rostindu-se şi invocaţii 
pentru venirea ploilor; jocul paparudelor este urmat de Pomana Caloianului, după care se încinge 

o horă la marginea satului; pe la începutul anilor '50, paparudele mai puteau fi întâlnite încă pe 
străzile cartierelor periferice din Bucureşti (PRESA;NOTE, Antonescu). v. CALOIANUL; PAPARUDĂ. 

SĂPUN (A SĂPUNI) 

Să nu se manifeste a mirare cel ce face săpun, pentru că îi va curge sânge din nas - Vâlcea; este 
semn de moarte, dacă săpunul, odată făcut şi aşezat pe poliţă, va crăpa singur - Vâlcea; să nu se ia 
săpunul din mâna cuiva, pentru că se va certa cu cineva - Dolj; să nu se scape săpunul în cenuşă, 
pentru că va fi rău pentru purcei - Galaţi; traista de vânătoare, făcută din cânepă, nu se săpuneşte, 
în caz că trebuie spălată, pentru că vânătorul nu va mai avea noroc la vânat - Tecuci (2.GOROVEI, 
p,171;210). Cine visează săpun înseamnă că va face un drum lung - Suceava (NOTE,Băncescu). 

SĂRBĂTOARE 

Asupra sărbătorilor de peste an, în special asupra acelora din calendarul tradiţional (sărbătorile 
„băbeşti"), s-a scris destul de puţin şi nu întotdeauna indicându-se cu precizie ziua sau zilele în care 
cad ele; de aceea, după circa 50 de ani, în care s-a vorbit despre ele evaziv şi cu tendinţa clară de 
minimalizare a sărbătorilor creştin-ortodoxe, strădania cercetătorului de astăzi de a le fixa 
temporal este, în unele cazuri, sortită eşecului; se cunoaşte că sărbătorile „băbeşti" sunt foarte 
numeroase, chiar dacă nu toate au importanţă egală şi că scopurile lor, deşi în aparenţă de mare 
diversitate, se reduc în esenţă la unul singur - efectul apotropaic; numărul acestei vaste categorii 
populare nu a fost stabilit niciodată precis; unii cercetători le consideră a fi 53; alţii constată că 
românul tradiţional ţine 96 sărbători fixe, 34 mobile, 52 de duminici, 12 zile de vineri, o zi de marţi 
şi una de joi postpascale, 3 zile de Crăciun, 3 zile de Paşti, o zi de Anul Nou şi una de Bobotează, 
ceea ce conduce la 204 sărbători din 365 de zile ale anului, chiar dacă unii vorbesc doar de un 
raport de 188 zile de sărbătoare la 177 zile lucrătoare; deoarece toate aceste zile reprezintă 
interdicţii în planul activităţilor de tot felul, însuşi poporul le-a ironizat în textele sale folclorice, 
satirizând lenea de a munci mascată de sărbătorile „băbeşti" (2.KERNBACH,p.250-251). Un 
document datat 1786 fixează zilele care se ţin, la care adaugă şi „Sfinţii naţionali" pentru 
ortodocşii din imperiul austro-ungar, nominalizând şi sărbătorile „nefixe" care se ţin; de pildă, în 
timpul lui Carol I, se prăznuiau 36 de sărbători aprobate, ceea ce lui G. Bariţiu i se par „foarte 
multe şi atâtea" (GRAMA,p.72). Cu toate că se întind pe întreg parcursul anului, este de remarcat 
că sărbătorile cu dată mobilă oscilează totuşi, în număr mare, în preajma echinocţiului de 
primăvară, mai precis între Moşii-de-larnâ (sâmbăta de dinaintea duminicii în care se lasă sec de 
carne sau sâmbăta de dinaintea Săptămânii Albe) şi Joia Nepomenită ( prima zi de joi de după 
Duminica Mare - Rusaliile); dintre acestea, cele mai semnificative, pentru calendarul popular, sunt 
sărbătorile pe care le polarizează Lăsatul Secului, Duminica Paştelui şi Rusaliile (12.GHINOIU,p.35). 
în principiu, în aceste zile nu se lucrează, nici în casă, nici în câmp, activitatea intrând sub 
interdicţie de teama animalelor sălbatice sau pentru a nu atrage asupra omului, familiei ori satului 
trăsnetul şi „ vremările", adică furtunile (3.BOCŞE,p.ll2). în zilele de mari sărbători (Crăciun, 
Bobotează, Paşte), să se dea de mâncare mai întâi vitelor şi apoi oamenilor, ca să ştie şi ele că este 
sărbătoare, fiindcă ele contribuie la bunăstarea oamenilor, cu sprijinul lor se fac roadele şi sporul 
gospodăriei; dar să nu se lucreze altceva nimicîn zilele marilor praznice, în schimb, la sărbătorile 
bisericeşti, se aşteaptă să se tragă clopotele la biserică, după care se poate lucra - Ţara Oltului 
(GOLOPENŢIA,p.l31;144). Se crede că născuţii în dimineţile zilelor de sărbătoare vor fi oameni 
deştepţi - Tecuci; dar copilul zămislit în noaptea premergătoare unei zile de sărbătoare va fi 
cocoşat - Suceava; copiii născuţi în zile de sărbătoare trebuie să aibă vreo malformaţie, fie de ordin 
fizic (ciungi, cocoşaţi, chiori etc.), fie de ordin psihic, adică slabi la minte - Bucovina; cine doarme în 
zilele de sărbători mari va fi somnoros tot anul - Transilvania; să nu se măture ograda în zi de 
sărbătoare că este „rău de lup" - Tecuci; cine ciopleşte lemn în zile de sărbătoare îi vor arde 
aşchiile pe piept şi ochii pe lumea cealaltă - Tecuci; totuşi, cămăşile trebuie croite în zile de 

sărbătoare, ca să meargă bine celui ce le va purta - Tecuci; la praznice nu este bine să se iasă 
desculţ din casă - Bihor; în zilele de sărbători mari, să nu se strige după nimeni, ca să nu fie strigat 
la fel tot anul cel ce o face - Bihor; în noaptea dinspre zile de sărbători mari, se crede că ard 
comorile şi cine pândeşte le poate zări şi poate intra în posesia multor bani - Suceava (2.G0R0VEI, 
p.37;51;57;75;76;102;128;162;211;216). 

SĂRITURĂ (A SĂRI; A SĂLTA) 

în unele zone etno-folclorice ale României, vorbirea populară conservă un sens al verbului o sări, 
care desemnează actul fecundaţiei la animale, săritura, saltul în sine având semnificaţii magico- 
simbolice (EVSEEV,p.l72). între mişcările dansurilor fecioreşti din Transilvania, se detaşează unele 
în care dansatorii virtuoşi trebuie să sară cât mai sus, în credinţa că acest salt va determina 
creşterea cânepei (4.POP,p.86). 

SĂRUT(A SĂRUTA) 

La majoritatea popoarelor europene, gestul sărutului, chiar dacă dezvoltă şi o semnificaţie de 
etichetă, este un semn al contopirii nu doar fizice, ci şi a sufletelor celor doi îndrăgostiţi; el a 
conservat un simbolism al comuniunii, pe care l-a avut şi la începuturile creştinismului, care, la 
rândul său, l-a preluat de la ceremoniile de iniţiere în diferite mistere; în limbajul gesturilor şi 
manifestărilor erotice, sărutul este înrudit cu îmbrăţişarea, care este tot atât de râvnită şi de 
aşteptată ca şi sărutul, pentru că înseamnă alinare şi tămăduire a suferinţelor dorului; sărutul, în 
poezia lirică populară, ţine loc de împărtăşanie, înlocuieşte aerul, mâncarea şi băutura şi este 
râvnit să dureze toată ziua, cu prelungiri şi peste noapte; îmbrăţişarea reprezintă un gest erotic cu 
vădită amprentă maternă şi filială; cuprinderea în braţe, strângerea la piept, mângâierea duioasă 
la care visează iubiţii sunt nişte gesturi ocrotitoare; prin ele partenerii pot trăi pe rând sentimente 
materne şi filiale; predispoziţia aceasta ascunsă în subconştientul omului adult este egală atât la 
femeie cât şi la bărbat; gestul îmbrăţişării capătă accente masculine numai atunci când ia forma 
mai energică a „frângerii mijlocului" şi a altor manifestări erotice pătimaşe (EVSEEV,p.l66;168- 
169). în cadrul nunţii, sărutul poate să semnifice despărţirea de statutul social avut anterior (după 
bărbieritul ritual şi îmbrăcare, mirele se sărută cu toţi ceilalţi flăcăi), sau de acceptare, de integrare 
în noua familie, în care caz soacra mare (mama băiatului) o întâmpină pe mireasă la sosirea în 
casă, o trece de trei ori pe sub mână şi apoi o sărută; aceeaşi valoare, de despărţire, este şi 
„sărutul de pe urmă" dat decedatului înainte de înmormântare, prescripţie asimilată şi de ritualul 
creştin (ŞEULEANU,p.98;101;204;NOTE,Antonescu). Să nu se sărute copilul până nu împlineşte 
vârsta de un an, pentru că se va deochea uşor - Muntenia; se crede că, dacă un copil nebotezat 
încă este sărutat pe obraji, el va face gropiţe în obraji; să nu fie sărutat în timp ce doarme, pentru 
că i se fură somnul - Ţara Oltului (2.GOROVEI,p.73; GOLOPENŢIA, p.103). Dar sărutul poate să 
întrunească şi virtuţi negative, atunci când el îşi depăşeşte contextul pentru care există; astfel, nu 
este bine să fie sărutat copilul în creştetul capului şi nici pe tălpile picioarelor, pentru că nu mai 
creşte în înălţime - Maramureş (BOGDAN,p.101). Să nu se sărute o pasăre, pentru că aceasta va fi 
mâncată de uliu - Muntenia; cine are guturai şi vrea să scape de afecţiune să sărute pe spinare pe 
un oarecare om, fără ca acesta să ştie - Suceava; să sărute pe spinare pe un om care are ceva roşu 
asupra lui - Muntenia; pur şi simplu să-l sărute pe spinare, fără ca acesta să ştie, şi guturaiul va 
trece la celălalt - Bihor;Argeş (2.GOROVEI,p.l08;189). Va avea noroc cel care se visează sărutându- 
se cu cineva; dacă se visează sărutând mort(i) este semn că va avea parte de un necaz bine tăinuit; 
dacă se visează sărutând pe Dumnezeu înseamnă că binele îi va veni de unde nu se aşteaptă - 
Suceava (NOTE, Băncescu). 

SÂMBĂTĂ 

Este zi nefastă, rea ca şi ziua de marţi; nici un lucru nu poate reuşi acum, pentru că este sfârşitul 

săptămânii, sfârşitul fiind al morţii şi al morţilor; de aceea sâmbăta este considerată ziua morţilor, 
iar Apa Sâmbetei este apa morţilor, care desparte lumea noastră de lumea cealaltă; fiind sfârşit, 
sâmbăta impune lucrărilor oamenilor un sfârşit, o atitudine corespunzătoare a acestora de a 
încheia totul, pregătindu-se de primirea duminicii; nu este bine să se plece la drum, pentru că sunt 
trei ceasuri rele şi îl poate prinde un necaz sau o boală pe cel care se deplasează; nu este bine când 
un copil se naşte într-o zi de sâmbătă, fiindcă va fi lipsit de vlagă şi va muri de timpuriu (BODIU, 
p.419). Sfânta Sâmbătă nu are legătură cu torsul, aşa cum s-ar crede; se spune despre ea că are o 
origine cvasi-silvestră, trăind în păduri sau, după alte menţiuni, aproape de Apa Sâmbetei; îşi face 
apariţia la miezul-nopţii, încercând să-i agreseze pe drumeţii întârziaţi (2.0LTEANU,p.322). Este zi a 
morţilor şi, din această pricină, nu este indicat să se înceapă nici un fel de lucru, pentru că el nu va 
fi dus la bun sfârşit - laşi;Suceava; nu va avea spor cel care începe orice lucru în zi de sâmbătă - 
Tecuci; să nu se coase pentru copii în zi de sâmbătă, pentru că este zi de sfârşit şi moare copilul; în 
caz că este necesar, să se lase ceva neterminat şi să fie terminat în săptămâna următoare; nici 
oamenilor maturi nu li se croieşte şi coase haine sâmbăta, fiindcă moare cel ce va purta acea 
îmbrăcăminte - Ţara Oltului; să nu se mănânce de dimineaţă, pentru că în această zi se 
împărtăşeşte îngerul - Muntenia; nu se iese afară sâmbătă seara fără pălărie - Bihor; în zi de 
sâmbătă nu se pleacă la drum, deoarece îi va merge rău celui care călătoreşte - Ţara Oltului; 
Muntenia; nu se văruieşte şi nu se dă cu lut, pentru că arînsemna că s-ar lipi gurile morţilor - 
Suceava; văzând pe cineva că poartă haine noi, să nu i se spună „să porţi sănătos", pentru că 
înseamnă că i se doreşte moartea - Galaţi; este rău de moarte dacă se croieşte sau se urzeşte gura 
cămăşii în zi de sâmbătă - Vâlcea;Muntenia; să nu se croiască în zi de sâmbătă cămăşi, pentru că 
vor muri cei ce le vor purta - Suceava; nu este bine ca o cămaşă croită să fie finalizată în zi de 
sâmbătă, fiind pericol de boală pentru cel care o va purta - Tecuci; de aceea se şi spune că gura 
cămăşii de sâmbăta este bună numai pentru crescut porcii - Vâlcea; dacă cineva începe să croiască 
o haină nouă într-o zi de sâmbătă şi o sfârşeşte tot sâmbăta, atunci omul căruia îi este destinat 
obiectul moare cu siguranţă - laşi; dar, dacă vreo femeie începe croiala unei haine noi în zi de 
sâmbătă, este obligatoriu să o finalizeze tot în aceeaşi zi, pentru că altfel e rău de boală - 
Muntenia; se începe să se croiască în general, dar nu este bine pentru sănătate să se termine un 
obiect de îmbrăcăminte într-o zi de sâmbătă; dacă se întâmplă totuşi, este bine să se lase o 
butonieră sau o cheotoare neterminată - Galaţi; tot rău pentru sănătate este şi luarea la purtare 
sau probarea hainelor în zi de sâmbătă - Galaţi; se crede că pruncii născuţi în zi de sâmbătă vor 
muri curând - Suceava; moare cineva din casă, dacă se sacrifică un animal în zi de sâmbătă - 
Vâlcea; nu are noroc la vite cine ţese sâmbătă seara - Tecuci; cine dă apă în zi de sâmbătă va avea 
parte de pomană după moarte - Suceava; când vremea rea începe sâmbăta, e semn că va ţine mult 
- Suceava; când ploaia începe sâmbăta, înseamnă că va dura până în cealaltă sâmbătă - Muntenia 
(2.GOROVEI,p.ll;35;37;112;113;123;143-145;196;209-210;219;255;274;GOLOPENŢIA,p.l08). 
Caracterul nefast al acestei zile este evidenţiat şi de credinţa în existenţa „celor trei ceasuri rele" 
(12.GHINOIU,p.61). Sâmbăta sunt trei ceasuri rele; nu este bine să se înceapă un lucru, fiindcă fie 
nu va fi terminat, fie că nu iese bine - Bucovina; nu se încep de sâmbăta hainele pentru nuntă, 
pentru că înseamnă că sunt făcute pentru înmormântare, că va muri cineva foarte apropiat din 
familie - Neamţ; după ce a murit cineva din familie, şase săptămâni nu este bine să se spele rufe în 
zilele de sâmbătă, pentru că se crede că mortului i se dă de pomană apa murdară de la rufe - 
Muntenia; se lucrează orice, numai haine nu este bine a se croi; nici să nu se finalizeze vreo haină, 
trebuie măcar o cheotoare să fie lăsată neterminată, pentru că nu este bine pentru sănătate; nu se 
croieşte cămaşă sâmbăta, pentru că moare cel ce o va purta; nu este bine să se înceapă a se croi 
haine şi nici să se plece la drum, fiindcă marţea şi sâmbăta numai la morţi se croieşte şi numai 
morţii se pornesc din casă în aceste două zile; când vremea rea începe sâmbăta, ţine mult; dacă un 
copil a „picat în sohote sau socote" , din a căror cauză el se usucă de rămâne numai pielea şi osul, 
atunci mama lui îl ia, într-o sâmbătă dimineaţa, îl pune într-un sac gol, îl duce la un vecin, unde îl 

introduce, de trei ori, în cuptorul de vară, după care îl aşează pe adâncitura unde este pus obişnuit 
ceaunul; dacă nu s-a vindecat astfel, îl pune într-un sac în care s-a ţinut făină şi îl duce la cimitir, 
unde îl aşează pe mormântul altui copil, rostind totodată şi o invocaţie; atât la ducere, cât şi la 
întoarcere, mama copilului nu trebuie să se oprească din drum şi nici să dialogheze cu un alt 
drumeţ; dacă nici aşa nu reuşeşte, ia un craniu de cal, îl fierbe şi cu acea apă îl spală pe copil, 
crezând că astfel se realizează una din două posibilităţi: ori copilul se vindecă, ori moare; ca să ştie 
dacă îi va muri copilul, ia două ulcele goale şi le dă cuiva să aducă apă de la o fântână numai în una 
dintre ele, dar în gând le meneşte astfel ca o ulcea să însemne „viaţă", cealaltă „moarte", evident 
că în cea în care este adusă apă ar indica şi destinul copilului bolnav - Bucovina (2.MARIAN,I, p.77; 
91;3.ll,p. 251-252;NOTE,Băncescu). „Mersul grăitor", adică mersul în peţit, se face sâmbăta seara, 
la casa fetei, unde se pregăteşte o masă; merge ginerele însoţit de părinţi, de un bătrân din sat şi 
de cumnatul de mână; iau cu ei o sticlă de ţuică sau vin roşu, cu busuioc prins cu fir roşu de lână la 
gura sticlei; tot sâmbăta se face şi chemarea la nuntă de către cumnatul de mână, care poartă pe 
cap o cunună d efoaienfir poleită, cusută pe o fâşie de mătase roşie sau de pânză roşie - Mehedinţi 
(CIOBANII,p.77-78). Serii simbolice: sâmbătă-sac-cuptor-ceaun; sâmbătă-sac de făină-mormânt- 
descântec; sâmbătâ-crcmiu de cal-apă; sâmbătă-rachiu/vin-busuioc-fir roşu. 

Sâmbăta morţilor (Moşii). Oricare dintre zilele de sâmbătă de peste an, când se obişnuieşte să fie 
pomeniţi morţii din familie, cu excepţia sâmbetei dinaintea Duminicii învierii Domnului (Pastele), v. 
MOŞII. 

Sâmbăta lui Toader (Sâmbăta Sfântului Teodor Tiron) cade întotdeauna în prima sâmbătă din 
Păresimi (Postul Mare sau Postul Paştelui), fiind deci sărbătoare mobilă, condiţionată de fixarea în 
calendar a Duminicii învierii; poporul denumeşte această zi Sân-Toader, Sân-Todor şi Sân-Toaderul 
cel Mare; începând cu această zi de sâmbătă, care este dedicată morţilor pentru care se fac 
pomeni, numindu-se din această cauză şi Sâmbăta Morţilor, debutează seria de sâmbete care cad 
în post şi în care sunt pomeniţi cei răposaţi, cu excepţia ultimei sâmbete din Săptămâna Patimilor, 
închinată în exclusivitate punerii şi şederii Domnului în mormânt; în această zi se scot caii la 
păscut; în Sâmbăta lui Toader, femeile se abţin în special de la tors, ţesut şi cusut, de la pregătitul 
leşiei pentru spălatul cămăşilor; cine nu respectă aceste interdicţii riscă să fie blestemat de Sân- 
Toader şi să-i amorţească mâinile sau să fie lovit şi chiar omorât de caii lui Sân-Toader, care sunt 
foarte răi; aceştia din urmă se pot preface în cei mai frumoşi şi voinici flăcăi, care pândesc fetele 
mari ce au nesocotit interdicţiile şi le răpesc în drum spre o horă imaginară unde le invită; nu se 
poate scăpa de ei decât alergând repede acasă şi răsturnând toate vasele cu gura în jos; în 
Bucovina se crede că Sân-Toader are un cal alb, cu un corn în frunte, pe care umblă mai ales de 
ziua lui; calul nu bea şi nu mănâncă, dar de Sân-Toader are voie să bea şi să pască; nu paşte însă 
iarbă, ci numai păr de fată mare; aceeaşi credinţă există şi în Muntenia; caii lui Sân-Toader (în 
număr de nouă) mai sunt numiţi simplu şi Sân-Toaderi sau Sâm-Toaderi şi le sunt dedicate zile 
speciale, care încep totdeauna în prima marţi, la amiază, din Păresimi şi ţin şapte, respectiv opt sau 
nouă zile, adică până în ziua de miercuri la amiază din săptămâna următoare; se crede că Sân- 
Toader şi cei nouă cai ai săi rup lanţurile lui Sânpetru de la porţile cerului, lăsând primăvara să 
intre în lume; în acest interval de timp sunt practicate multe interdicţii, care însă pot fi evitate 
dăruind porumb, ovăz şi sare cailor; în Banat, aceste daruri sunt date cailor vecinilor; bărbaţii şi 
femeile se scoală, în ziua Sân-Toaderului, dimineaţa până nu răsare soarele, adică înainte ca 
sfântul să-şi scoată caii la păscut şi înainte ca lumea satului să-şi hrănească şi să-şi adape proprii 
cai, se spală pe cap cu apă în care se pune fân din ieslea cailor, ca să nu li se pască părul peste an, 
ci, dimpotrivă, să fie lung şi frumos; celui ce încalcă recomandarea i se paşte tot anul părul, adică i 
se răreşte; fetele mai pun în apa de spălat iarbă mare (plantă erbacee, cu tulpina păroasă şi 
ramificată, cu frunze mari şi flori galbene - Inula helenium; ŞĂINEANU,lll,p.l82), busuioc, mentă, 
cimbru, muguri de pomi şi fân, ca părul să le crească lung şi frumos şi să fie căutate de flăcăi 
precum florile primăverii; după spălat şi pieptănat, bărbaţii îşi retează pletele şi un mic smoc din 


Antonescu. Dicţionar de Simboluri şi Credinţe Tradiţionale Româneşti 


592 


http: / / cimec.ro 



frunte, iar femeile îşi retează vârful cozilor; părul astfel tuns se pune într-o scorbură de răchită, 
adăugându-se: „ Toadere, Sân-Toadere/Na-ţi părul meu/Şi dă-mi coama calului tău"-, tot în 
Bucovina se zice că Sân-Toader este dezlegătorul fierturii, adică a hranei preparate prin fierbere, 
pentru că, în prima săptămână a Postului Mare, oamenii se hrănesc doar cu mălai, pâine, pepeni şi 
varză murate, în primele zile ale acestei săptămâni făcând chiar post negru, hrănindu-se, numai 
spre seară, doar cu pâine şi apă; în ajunul şi în ziua de Sân-Toader mai sunt îndătinate şi alte 
obiceiuri şi practici: se tund sau încep să fie tunse vitele; fiind şi Sâmbăta morţilor, pe lângă 
celelalte colive se face şi coliva lui Sân-Toader, din care fetele iau câteva boabe şi le pun în sân, 
pentru a-şi visa ursitul; se fac întreceri de cai (încurarea cailor), se leagă frăţiile de cruce între 
prieteni ( înfrăţirea şi însurăţirea), care se jură să se ajute şi să nu se trădeze până la moarte, vrăji 
şi farmece pentru aflarea ursitei, precum şi TârgulSân-Toaderului, târg special destinat 
comercializării cailor; se dau cailor numai boabe de orz şi de porumb alese, li se tund coamele şi 
cozile şi se aleg cei mai frumoşi armăsari pentru reproducere; părul rezultat din tunderea 
coamelor şi cozilor se aşează în muşuroaiele furnicilor, pentru ca animalele să fie iuţi ca acestea 
(PRESA). Serii simbolice: păr-muşuroi de furnici; păr-răchită; apă-iarbă mare-busuioc-mentâ- 
cimbru-mugure-fân. 

Sâmbăta lui Lazăr sau Intrarea în Ierusalim (ziua de sâmbătă de dinaintea Duminicii Floriilor). 

Lazăr din folclor este altul decât cel din Evanghelia lui Luca (om sărac, frate al Martei şi al Măriei, 
înviat de lisus); legenda spune că Baba Dochia era mama lui Dragobete, Cap de Primăvară, 
căsătorit cu o fată, care avea un frate mai mare, pe nume Lazăr; într-o sâmbătă, acesta pleacă de 
dimineaţă cu caprele, mama lui rămânând acasă pentru a face plăcinte; se urcă într-un copac să 
culeagă muguri, dar îşi aduce aminte că plăcintele ar fi gata şi se grăbeşte să coboare, dar cade şi 
moare; sora lui, nevasta lui Dragobete, merge şi îl caută până îl găseşte, începe să plângă şi nu 
încetează până şi ea cade moartă lângă fratele ei; rudele şi neamurile i-au găsit târziu, tocmai în 
ziua de Sântămărie, când iarba crescuse peste ei; în felul acesta, sora lui Lazăr scapă de traiul greu 
pe care îl ducea cu soacra ei. Baba Dochia; se zice că de atunci a rămas jelitul la morţi; obiceiul 
numit Lazăr sau Lăzărică este atestat doar în Muntenia şi Dobrogea şi este practicat doar de fete; 
una din fete, numită Lăzăriţa, se îmbracă mireasă; ea şi cu celelalte fete formează o ceată, colindă 
în faţa ferestrelor caselor unde sunt primite; Lăzăriţa se plimbă cu paşi rari în mijlocul cercului 
făcut de fete, care povestesc, pe o melodie simplă, drama lui Lazăr şi a Lăzăriţei: cum el pleacă de 
acasă cu oile, se urcă în copac să dea frunză la animale, cade din copac şi moare, este adus acasă, 
este scăldat ritual în lapte dulce, este îmbrăcat cu frunze de nuc, iar apa în care a fost spălat este 
aruncată pe sub nuci; un text dobrogean adaugă că Lazăr se transformă în flori, moment în care 
fetele se prind într-o horă de veselie; practic întreg ritualul este descris în textul cântat de fete, 
ceea ce este foarte rar în folclor (12.GHINOIU,p.176-178). De fapt, în această zi sunt sărbătoriţi trei 
Lazări: Lazăr cel Sărman, Lazăr înviat de lisus şi un Lazăr care a murit de poftă de plăcinte; se poate 
munci în această zi, dar nu este voie să se toarcă; în această zi, fetele umblă cu Lăzărelul; o fată se 
îmbracă în mireasă, iar însoţitoarele ei cântă „Lazărul" sau „Lăzărelul", textul acestuia narând 
despre un tânăr care a plecat la pădure să culeagă ramuri tinere pentru oile şi mieii lui, dar cade 
dintr-un copac şi moare; surorile sale îl pregătesc de înmormântare, dar, din neatenţie, varsă 
laptele de la oi, iar acesta se împrăştie în Grădina Zânelor, în somnul copiilor, pe sub umbra 
nucilor, în calea voinicilor, în panglica fetelor, în tămâia babelor, în jimbla cocoanelor şi în vinul 
boierilor, această enumerare finală fiind de fapt urarea în sine pentru cei care participă la acest 
obicei specific Munteniei; în această zi se împarte pâine săracilor; nu se lucrează nici un fel de 
muncă voinicească, pentru că este rău de căzătură, fiindcă Lazăr, care a fost un sfânt, a murit 
prăbuşindu-se dintr-un arbore; din cauza lui Lazăr cel mort de dor de plăcinte, femeile pregătesc, 
în această zi, tot felul de copturi, dar în special plăcinte, pe care le dau de pomană sărmanilor, ca 
Lazăr cel Sărman să ceară lui Dumnezeu iertarea păcatelor celor de pe pământ - Bucovina; în toată 
săptămâna dinaintea Floriilor, oamenii nu plantează nici un pom, nu pun nici semănături şi 


Antonescu. Dicţionar de Simboluri şi Credinţe Tradiţionale Româneşti 


593 


http: / / cimec.ro 



zarzavaturi, crezând că nu vor face fructe, că nu vor avea rod, ci vor face numai flori; în această 
sâmbătă, copiii se duc cântând la biserică, ducând rămurele înverzite, pe care le pun în pridvor, 
după care preotul le citeşte în biserică rugăciunea de iertare şi îi miruieşte pe toţi - Olt;Muntenia; 
nu este bine să se toarcă, pentru că toţi morţii aşteaptă în această zi la porţile Raiului şi le curg 
balele după pomana aşteptată - Bucovina; femeile se mai duc în pădure şi culeg o buruiană, 
numită ţâţa vacii, pe care o dau de mâncare vacilor, ca să dea mai mult lapte - Suceava; fetele 
răsădesc flori, ca să le meargă bine - Suceava; sunt scoase la aerisit toate hainele - Banat; se scoate 
o oglindă din casă şi, împreună cu cămaşa pe care o vor purta în Duminica Floriilor, este dusă sub 
un păr altoit, ca dimineaţa să răsară soarele peste ele, fetele crezând că astfel vor putea face 
farmece cu aceste obiecte pentru dragoste şi pentru sănătate - Banat;Bistriţa; în Muntenia şi chiar 
în jurul Bucureştiului, se umblă cu Lăzărelul, datina numindu-se Lăzărel sau Lăzărică, sau Lăzăriţă 
sau „Cu mireasa"; 3-5 copiliţe, cu vârste cuprinse între 6 şi 12 ani, din care una îmbrăcată în 
mireasă, cântă un text despre un om care a plecat la pădure şi a murit căzând dintr-un copac; fata 
îmbrăcată în mireasă trece printre celelalte, numai ea fiind îmbrăcată cu cunună şi voal pe cap; 
legendele spun însă de un Lazăr copil, care a cerut mamei sale să-i facă plăcinte, mama nu a vrut, 
iar el s-a dat cu fundul de pământ până s-a înfipt într-un fus şi a murit; tot în această zi au loc Moşii 
de Florii, când se împart felurite copturi, în special plăcinte; plăcintele se trimit ca „moşi" de 
sufletul morţilor, care aşteaptă în această zi la poarta Raiului - Suceava; plăcintele sunt trimise la 
case unde cresc şi copii şi uneori sunt trimise plăcinte şi a doua zi, în Duminica Floriilor; se mai 
trimite şi o ulcică de miere, cu un colac deasupra şi o lumânare lipită de toartă - Bucovina; femeile 
fac nişte pâinişoare din grâu, împletite în formă de spirală, ca şi cum ar fi două prescuri lipite între 
ele, sau ca două bulcuţe şi se numesc Florii (sing. Florie) şi care se dau băieţilor săraci din vecini, de 
sufletul morţilor - Bistriţa; se coc atâtea pâini din făină de grâu câţi membri ai familiei sunt, ele 
nefiind de aceeaşi mărime, ci după vârsta fiecăruia; deasupra sunt împletite cu flori şi cruci din 
aluat şi apoi sunt împărţite de pomană; se mai pun ramuri de salcie verde şi apă la crucile 
mormintelor celor apropiaţi - Banat; se adună în această zi trei fete cam de 12 ani, din care una se 
împodobeşte pe cap cu beteală, ca o mireasă, a doua îşi pune pe cap un tulpan şi a treia ţine în 
mână un coş cu ouă; merg astfel pe la case şi dau ouăle de pomană - Dobrogea; dar există şi 
obiceiul asemănător „moşilor", chiar se numeşte „Moşii de Florii", când se trimite pe la case, de 
pomană, câte o ulcică plină cu miere, deasupra punându-se un colac sau o franzelă, iar la toartă o 
lumânare lipită de ea - Giurgiu (2.MARIN,ll,p.70-71;77;83-84;3.lll,p.246;PRESA). Obiceiul este 
asemănător ca structură colindelor, deoarece ceata de fete, în special Lăzăriţă, deplânge moartea 
lui Lazăr, căzut din copacul unde se urcase să ia frunze pentru oi, plânsul fiind urmat de veselie, 
fiindcă Lazăr învie şi se transformă în flori; ceremonialul simbolizează învierea naturii şi triumful 
primăverii - Muntenia;Dobrogea (2.CONSTANTIN,p.43). Obiceiul care se desfăşoară în această zi 
poartă denumirea de Lăzăriţă - Teleorman (CRISTEA, p.46). Ziua se mai numeşte Lazărul sau 
Lăzărelul, aceeaşi denumire purtând-o şi obiceiul care se desfăşoară în această zi; din cadrul unei 
cete de fete, una este îmbrăcată în mireasă şi purtată din casă în casă, unde se cântă, sub ferestre, 
Lazărul, text folcloric asemănător bocetului, primind în schimb ouă şi bani - Muntenia; în această zi 
nu se depun activităţi care presupun un mare efort („nu se lucrează la lucru voinicesc"), deoarece 
se crede că este rău de căzătură, pentru că, se spune, Lazăr, un sfânt legendar, ar fi murit căzând 
dintr-un arbore; în această zi sunt pomeniţi toţi morţii din fiecare familie; femeile pregătesc 
felurite copturi, în special plăcinte, pe care le împart apoi de pomană sărmanilor; fetele răsădesc 
flori, crezând că astfel le va merge bine; în Banat şi în Transilvania, se obişnuieşte ca, în seara 
dinspre Duminica Floriilor, fetele să pună o oglindă (căutătoarea, cătătoarea) şi cămaşa curată, 
menită a fi îmbrăcată a doua zi, sub un păr altoit, pentru ca dimineaţa să răsară soarele peste ele, 
ulterior cele două obiecte fiind folosite pentru a face farmece de dragoste şi descântece pentru 
sănătate (PRESA). Serii simbolice: cămaşă-oglindă-păr-soare; miere-colac-lumânare; salcie-apă- 
mormânt. 

Sâmbăta Mare (ajunul Duminicii învierii Domnului; ajunul Paştelui; ultima zi din Săptămâna 
Patimilor). în această zi, pe lângă unele preparate destinate mesei de Paşte, se face şi o aşa-zisă 
păscuţă a vitelor, care se dă a doua zi de mâncare vacilor, în credinţa că astfel vor avea lapte mai 
mult - Suceava (2.GOROVEI,p.l30;2.BERDAN,p.71). în această zi, se obişnuieşte ca oile să fie date 
în turmă şi se trag focuri de armă, pentru ca laptele lor să nu poată fi furat de nimeni - Sălaj 
(PRESA). Toate sâmbetele din Păresimi, cu excepţia Sâmbetei Mari, sunt menite pentru pomenirea 
morţilor, din care cauză se şi numesc „sâmbetele morţilor" (2.MARIAN,l,p.241-242). în jurul unui 
foc, se adună tinerii şi maturii, ajutând astfel „creşterea" soarelui şi alungând spiritele rele ale 
morţilor din cimitire (moroii şi strigoii), în aşteptarea învierii (8.ŞTIUCĂ,p.ll). Se aşează, în această 
zi, câte două glii cu iarbă verde la pragul fiecărei case, grajd, şură, intrare în pivniţă etc., una în 
exteriorul pragului, cealaltă spre interior, de aşa manieră încât şi la intrarea într-un spaţiu al 
gospodăriei şi la ieşire să se poată călca pe ele; se mai pun la tocurile uşilor şi ramuri înverzite de 
tei, plop, stejar; brazdele de pământ cu iarbă şi ramurile rămân puse la intrări în toate cele trei zile 
ale Paştelui - Gorj (CĂRĂBIŞ,p.24-25). 

Sâmbăta Tomii. Se merge la cimitir cu pască şi ouă roşii, care sunt împărţite de pomană 
sărmanilor, pentru sufletul morţilor din familie care nu au fost pomeniţi de preot - Bucovina; se 
duc ouă roşii şi pască la cimitir, se aşează lângă cruce, unde se aprinde şi câte o lumânare, apoi 
cheamă preotul să le pomenească mortul, iar ofranda este dată acestuia şi dascălului, drept plată 
pentru rugăciunile făcute - Moldova (PRESA). 

Sâmbăta Rusaliilor cade întotdeauna înaintea celei de-a şaptea duminici, numărând de la 
Duminica Paştelui; este Sâmbăta Morţilor - Moşii de Vară; există credinţa că, în această zi, morţii 
se întorc la casele lor (12.GHINOIU,p.l80). în această zi se manifestă grupurile de Căluşari, sub 
forma unui rit de vindecare a celor „luaţi din/de căluş"; formarea cetei de căluşari se face la malul 
unei ape, în mare taină, prin depunerea unui jurământ; sunt momente ale dansului căluşăresc, 
cum ar fi de pildă „Hora Căluşului", când femeile îşi încredinţează copiii mici căluşarilor, aceştia 
purtându-i în braţe în timpul jocului, în credinţa că astfel cei mici vor fi feriţi de boli peste an - 
Călăraşi (TUDOR,p.76). Dimineaţa, se dezleagă la fântână „apa mare", adică a apei care a fost 
transportată în joile şi sâmbetele dintre Joia Mare (din Săptămâna Patimilor) şi sâmbăta Rusaliilor 
la casele unor oameni bătrâni sau suferinzi; apa se dezleagă de către fiecare familie pentru morţii 
ei, la ceremonie participând şi fata sau bătrâna care a cărat apa, precum şi cel care a oficiat rolul 
de martor; cea care a cărat apa înconjoară fântâna de trei ori, cu tămâie şi lumânări, rupe răbojul 
sau nuiaua pe care a notat numărul căldărilor cu apă cărate şi aruncă bucăţile de lemn în fântână, 
împreună cu un colac, acesta reprezentând „plata apei"; după aceasta se face „Parastasul de 
obşte", care se oficiază la biserică, unde sunt pomeniţi morţii întregului sat şi sunt slujite ofrandele 
aduse, parte dintre acestea fiind lăsate bisericii; uneori, după slujba de la biserică, se merge la 
cimitir şi se împarte colivă, colaci şi vin şi sunt plânşi morţii; acasă, ofrandele rămase nedate sunt 
amestecate cu celelalte, vinul se pune în ulcele, la toarta acestora punându-se şi câteva cireşe; din 
pomană nu gustă nimeni din casă, decât după ce se face împărţirea, considerându-se că atingerea 
ei înainte de a fi împărţită este un sacrilegiu; împărţirea se face la vecini; odinioară, ceremonia 
dura trei zile, de sâmbătă până luni, după Duminica Mare (PRESA). 

SÂN 

Dacă, imediat după naştere, tânăra mamă „nu are sân" până în trei zile este semn că pruncul ei nu 
va trăi - Buzău; când va trebui să fie hrănit pentru prima oară, nou-născutului să i se dea să sugă 
din sânul din partea dreaptă, ca să nu devină ulterior stângaci - Bucovina;Suceava; copilul care 
suge mai mult din ţâţa stângă va fi nătâng - Tecuci; dacă din sânul unei mame care alăptează, 
curge şi singur laptele înseamnă că pruncul doreşte ţâţă şi trebuie neapărat să i se dea - Buzău; 
unui nou-născut să i se dea sân, pentru prima oară, de la mama lui şi nu de la altă femeie, ca viaţa 
lui să nu depindă, în viitor, de mila altora - Buzău; tinerele mame să nu dea unor copii gemeni ai 

altor mame să sugă, fiindcă li se opreşte lactaţia - Dolj; despre femeia care nu are sân, se zice că o 
vor suge balaurii pe lumea cealaltă, ca pedeapsă pentru impotenţa ei, din care cauză trebuie să-şi 
pună ţâţa, chiar dacă nu are lapte, în gura unui sugar, ca să-şi mai uşureze din păcate - Tecuci 
(2.GOROVEI,p.59;235). 

SÂNGE 

Se crede, atât timp cât neamurile nu fac sfeştanie într-o casă în care le-a murit o rudă, că acestea 
umblă până la genunchi în sângele mortului - Suceava; este deocheat de fiinţa de care îi este drag 
cel căruia îi curge sânge din nas - Galaţi; cui îi curge sânge din nas îi va muri o rudă - Suceava; se va 
îmbolnăvi cu siguranţă cel căruia îi curge sânge din nas sau din gură în Săptămâna Patimilor - Dolj; 
oamenii nu ies la coasă, dacă nu au văzut, în ziua de Ignat (20 decembrie), sânge de porc negru; 
dacă nu au văzut, este obligatoriu să înţepe creasta unui cocoş negru, ca să-i iasă sânge - Vâlcea; în 
ajunul Crăciunului, copiii se mânjesc pe faţă cu sânge de porc - Vâlcea (2.GOROVEI,p.74;147;154; 
158;200). înseamnă boală şi nenorocire pentru cine visează că permite să i se ia sânge; dar nu este 
rău dacă se visează că îi curge sânge; înseamnă moarte în familie pentru cel care visează un alt om 
sângerând; dacă visează sânge pur şi simplu înseamnă că a pierdut o speranţă; dacă visează că îi 
curge sânge din cap este semn că va face avere - Suceava (NOTE,Băncescu). 

SÂNGER (Cornus sanguinea - DLRM,p.775) 

Evident că denumirea arbustului în limba română a fost determinantă, crezându-se că nu este bine 
ca vitele să fie lovite cu lemn de sânger pentru că atunci ele vor sângera - Dolj; Maramureş 
(2.GOROVEI, p.210;BOGDAN,p.98). 

SÂNTOADER 

în Banat, luni, după Duminica lăsatului de brânză, este Lunea păstorilor, în care nu este îngăduit 
bărbaţilor să lucreze, iar femeile nu cos, nu ţes şi nu spală, crezându-se că acela care o va face se 
va spânzura; urmează Marţea tunului (a tunetului), în care nu se lucrează nici în casă, nici afară, 
pentru că există pericolul să fie omorât de Sântoagerii, care dau cu tunul în această zi şi învie 
gongurile cu şerpi, broaşte, şopârle; miercurea, după Duminica lăsatului de brânză, încep 
Sântoangerii; femeile nu lucrează nici în casă, nici la câmp, pentru că le mănâncă Sântoangerii, 
care sunt în număr de 8, băieţi tineri, frumoşi la chip, însă de la brâu în jos sunt cai, cu picioare de 
cai şi copite cu potcoave, au coadă lungă pe care o poartă băgată în cizmele din picioare; 
sărbătoarea Sântoangerilor ţine din această zi după zăpostit până în joia viitoare, timp în care nu 
trebuie să se înnopteze pe afară şi nu trebuie dat nimic din casă; aceste duhuri umblă îmbrăcate în 
straie naţionale, iar joia, la terminarea timpului lor, este ziua Sfântului Toager ăl Şchiop, ăl Mare, 
iar sâmbăta, după toate aceste zile, se face praznic pentru toţi Sântoangerii, adică se face o pâine 
din mălai sau grâu, deasupra având formă de potcoavă de cal, turtă care se dă de pomană 
(LĂPUŞTE,p.88-89). Se ţine în prima zi de sâmbătă după Lăsata Secului pentru intrarea în Postul 
Mare, când se fac e „lăutul fetelor şi al femeilor", care se spală pe cap cu apă caldă, în care pun 
„iarbă mare", în credinţa că rădăcina plantei va face să le crească părul negru, des şi frumos; tot în 
această zi se face şi „încurarea cailor", caii, împodobiţi cu ciucuri şi cordele colorate, fiind plimbaţi 
prin sat de către flăcăi, călare pe ei, după care se iese la marginea satului, unde se desfăşoară o 
întrecere, ca să se vadă care cal a fost cel mai bine îngrijit peste iarnă - Teleorman (CRISTEA, p.46). 
în Călăraşi, în această zi, caii sunt scoşi din grajduri după iernat, sunt ţesălaţi, curăţaţi la copite, 
gătiţi cu panglici, după care sunt călăriţi prin tot satul, pentru a se obişnui din nou cu muncile pe 
care le vor face (TUDOR,p.76). în noaptea Sân-Toaderului, nu se doarme afară, iar, în săptămâna 
de dinainte, să nu se umble pe afară la miezul-nopţii, că vine Sân-Toader pe un cal alb, sare cu el 
pe cel pe care îl întâlneşte şi îl şoimăneşte (îi dă boala pe care o dau şi ielele, şoimanele) - Dolj; 
când scăldatul copilului se face în această zi, în apa pregătită în acest scop se pun şi câteva 

pietricele şi flori de fân, ca pruncul să crească sănătos şi să fie plăcut celor din jur - Muntenia; este 
bine ca, în această zi, omul să se spele, punând în apă iarbă cu firul lung, pentru că altfel se 
rătăcesc caii lui Sân-Toader prin sat şi nu mai ajung la acel om - Vâlcea; se tund copiii, ca să fie 
sănătoşi peste an, să crească frumoşi, fetele se tund ca să le crească părul lung şi frumos şi să aibă 
minte, se tund şi mânjii, luându-li-se puţin păr din frunte, ca să crească frumoşi - Ţara Oltului; în 
această zi, fetele se spală, punând în apă iarbă, sau paie din ieslea vitelor, sau fân, ca să le crească 
părul precum coamele sau cozile cailor lui Sântoader - Moldova;Galaţi;Suceava; din acelaşi motiv, 
fetele îşi taie câte o şuviţă de păr, pe care o pun sub o balegă aproape uscată şi invocând apoi de 
nouă ori pe Sân-Toader să le dea cozile iepelor - Tecuci; în această zi se lasă caii liberi la păscut - 
Suceava; în această zi, se tund vitele în frunte, ca ele să fie frumoase - Suceava (2.GOROVEI,p.l88- 
189;214; 231;275;GOLOPENŢIA,p.llO;136). înainte de duminica în care are loc „ Strigarea peste 
sat", adică înainte de duminica Lăsatului de sec pentru intrarea în Postul Paştelui, a doua zi, luni, 
când începe aşa-zisa săptămână o brânzei, au loc unele rituri în legătură cu caii şi cu patronul lor 
mitic, Sântoaderul sau Calul cel Mare, printre acestea enumerându-se spălarea capului de către 
fete şi tunderea părului la bărbaţi şi băieţi, dar mai ales tunderea coamei cailor şi scurtarea cozilor 
la cai şi vite; în continuare, marţi la amiază, sântoaderii coboară din munte, unde îşi au „locuinţa", 
în satele din vale; ei sunt organizaţi ca o mică confrerie (herghelie) de 7 până la 12 feciori-cai, 
conduşi de şeful lor, supranumit Calul cel Mare; joia ce urmează este numită joia iepilor, când este 
târg de cai şi încep cele 9 (după alţii 12) joi verzi, adică apar ielele (a căror zi e joi), iar vineri este 
vinerea buruienilor, fiindcă se culeg ierburile medicinale, pe când sâmbătă, ziua Sântoaderului cel 
Mare, are loc spălarea şi tunderea părului; este un rit de înfrumuseţare a fetelor prin magia 
ierburilor naturale, culese în ajun, şi care sunt puse în albia de spălat, timp în care este chemat 
Sântoaderul printr-un descântec; alteori se merge direct la grajdul cailor, fata ia coada calului cu o 
mână, cu cealaltă părul ei, în timp ce rosteşte un descântec; după spălat şi tuns, părul rezultat este 
adunat cu grijă şi ascuns într-o scorbură de copac, sau îngropat în grădină lângă un pom, iar apa 
este aruncată în grădină; deci este vorba de un complex ritualistic de invocare a puterii magice 
animaliere; Sântoaderul este văzut de popor drept un cal, care este şi patronul frăţiilor de cruce, 
căci fraţii de cruce se fac, de preferinţă, de ziua lui, adică sâmbătă din ultima săptămână a 
câşlegilor; şi încurările de cai se fac în onoarea lui, cu toate că s-a uitat substratul mitic; mai au loc, 
în săptămâna asta şi alte rituri, rămăşiţe ale sărbătoririi Anului Nou la echinocţiul de primăvară; 
este evident că „roata" ( Alimori ) simbolizează soarele care, la solstiţiul de iarnă, trece de la 
scăderea la creşterea luminii, pentru ca, la echinocţiu, să fie pe deplin stăpânitor, iar calul este 
animalul consacrat acestui astru, de unde şi prezenţa roţii de foc şi Sântoaderului-cal în mitul şi 
riturile de început de an; în sâmbăta lui Sântoader au loc şi curse de cai şi odinioară era tradiţia să 
se joace căluşarii, rit echinocţial care s-a mutat apoi la Rusalii; dar mai ales, în această sâmbătă, 
este tradiţia să se lege copiii fraţi de cruce, fetele să se însuroreze, să se facă un fel de turte dulci 
sau colăcei, numiţi cuci, brăduleţi, care, în unele sate sunt agăţaţi şi în crengile unor copaci din 
pădure, în ştirea cailor, a doua zi putând fi folosiţi ca medicament împotriva reumatismului; tot în 
sâmbăta aceasta sunt colindaţi cei care poartă numele de Toader, colindătorii fiind răsplătiţi şi cu 
acei cuci sau brăduleţi ; desigur că atâtea credinţe şi rituri în jurul lui Sântoader nasc fireasca 
întrebare: cine a fost acest „sfânt"? S.FI. Marian a afirmat, încă din 1899, că Sântoader nu este un 
sfânt, ci pur şi simplu este o fiinţă mitologică, pe care poporul îl serbează cu mai mare sfinţenie 
decât pe cel adevărat, adică pe sfântul-erou călare, recunoscut de biserică; de altfel, fiinţa 
mitologică, Sântoaderul cel Mare, cu mica sa herghelie de 7-12 feciori-cai, aparţine mitologiei 
indo-europene şi anume e varianta carpatică a mitului Centaurului; în privinţa asta. Calul cel mare 
seamănă cu Chiron, şeful centaurilor de pe muntele Pelion din Tesalia, mare „medic" şi „pedagog"; 
el a crescut pe Achile, pe lason, a predat medicina lui Asclepios etc. şi e implicat direct sau indirect 
de către confreriile de couroi; calul este unul din simbolurile preferate ale artei populare 
româneşti, atrăgându-se atenţia asupra numeroaselor scoarţe maramureşene, unde în decorul 

chenarului apar şiruri de cai şi călăreţi, sau şiruri de cai în linie, cu călăreţe, foarte asemănătoare 
cu o scoarţă din tumulusul Pazyryk; există multe credinţe în virtuţile calului, animal pe care 
românii, se poate spune, îl au în sânge, ecourile sunt comune, ceea ce reprezintă o probă de 
unitate culturală şi de circulaţie liberă a tradiţiilor la toţi românii; de subliniat că oamenii-cai, 
centaurii, sunt faimoşi alergători, senzuali, dedaţi vinului, răpitori de femei proaspăt măritate, dar 
unii dintre ei artişti, savanţi şi „educatori de cai", aparţinând la rândul lor aceluiaşi fenomen magic 
şi cultural de educaţie şi înnoire periodică, fie solstiţială, fie echinocţială, ca Sântoaderii carpatici; 
în altă ordine de idei, fenomenul este analog aurorei şi răsăritului soarelui, ceea ce se remarcă 
intens în cazul colindei magice; calul, în afară de prezenţa lui atât de dinamică în colinde, 
întrecerile de cai de la Bobotează, dar mai ales Sâmtoaderul-cu-sufletul-de-cal apar tot atât de 
remarcabil în epica orală, din care sunt citate aici numai cânturile „Copil-Român" şi „Mihu Copilul" 
(BUHOCIU,p.69;73-75;106;145;284-285;413). Sân-Toader, Sâm-Toader şi Sân-Toaderul cel Mare (în 
Banat) şi Sân-Todor (în Bihor) cade în sâmbăta cea dintâi a Păresimilor sau în sâmbăta din prima 
săptămână a Postului Mare, uneori înainte de Baba Dochia, alteori după Baba Dochia (1 martie); 
conform unei legende din Transilvania, se spune că sunt două babe, care umblă fiecare cu câte un 
Făt-Frumos: Baba Dochia cu Sân-Toader, iar Baba Parascheva cu Sâ-Medru; ambii aceşti feţi- 
frumoşi au câte 7, 9 sau 12 cai; lumea este cuprinsă cu două lanţuri: lanţul lui Sân-Petru şi lanţul lui 
Sânt-lon; în consecinţă, când vine Sân-Toader cu caii săi rupe lanţul lui Sân-Petru, îşi face drum şi 
intră în primăvară şi nemijlocit vine şi baba Dochia cu zile urâte şi ploioase; când vine Sâ-Medru cu 
caii săi rupe lanţul lui Sânt-lon şi intră în iarnă şi nemijlocit după el vine şi Baba Parascheva; Sân- 
Toader vine întotdeauna înfocat şi călduros ca un Făt-Frumos, iar Baba Dochia plouată şi 
morocănoasă ca o babă; asemenea şi Sâ-Medru cu Baba Parascheva; de aceea Sân-Toader mai 
este numit „cop de primăvară"; amorţesc mâinile celui care lucrează în această zi - Banat; poate fi 
lovit foarte uşor de caii lui Sân-Toader cel ce lucrează - Transilvania; pot să lovească, pentru că 
sunt foarte răi caii lui Sân-Toader - Romanaţi; sau poate fi blestemat cel ce lucrează în această zi - 
Suceava; sau se crede că îl omoară caii lui Sân-Toader pe cel care lucrează, ori iese noaptea afară şi 
nu se spală pe cap cu homan - Mehedinţi; fetele nu prea ies de bună voie din casă, pentru a nu le 
prinde caii, transformaţi în flăcăi, ai lui Sân-Toader; dacă totuşi sunt nevoite să plece de acasă, se 
întorc repede şi răstoarnă toate vasele cu gura în jos - Sibiu; Sân-Toader este considerat şi 
dezlegătorul fierturii, din această zi, femeile putând să gătească şi mâncăruri fierte, până la Sân- 
Toader având voie să mănânce de post, dar numai mâncare coaptă sau crudă (pâine, turtă de 
mălai, varză etc.) - Bucovina; în unele zone din ţară, în această zi li se dă drumul cailor la păscut; în 
ajunul acestei zile şi în această zi, sunt culese: iarbă mare (oman, homan - Inula Helenium L), 
pentru spălarea capului, spânz (Helleborus viridis), pentru „spânzirea" animalelor, iarba lui Tatin 
(Symphytum officinale /...), care este bună pentru tot felul de „vătămături"; se crede că Sântoader 
are un cal, pe care umblă călare mai cu seamă în ziua sa; calul are un corn în frunte, este 
năzdrăvan, nu bea şi nu mănâncă nimic un an de zile; doar în ziua de Sântoader are voie să bea şi 
să pască, dar nu orice fel de iarbă, ci numai păr de fecioară, se mai crede că Sântoader are mai 
mulţi cai de acest fel, pe care îi scoate la păscut şi adăpat de ziua lui, dimineaţa, până a nu răsări 
soarele - Suceava; se spune că Sântoader are un singur cal alb - Romanaţi; tot aşa, se spune că 
Sântoader are mai mulţi cai, de mărimea unor mânji - Mehedinţi;Gorj; alţii cred că patrupedele lui 
Sântoader sunt mari şi albe - Dolj; sau galbene - Teleorman; dar poate să posede şapte cai, care ar 
fi de fapt şapte feciori voinici şi frumoşi, metamorfozaţi în cai din feciori care şi-au părăsit iubitele, 
toţi având însă cozi şi copite de cai şi fiind fiecare înlănţuit cu lanţuri - Banat;Arad;Năsăud; unii 
cred că aceşti cai sunt albi şi negri, cei albi prigonind neîncetat pe cei negri, pe care îi muşcă şi îi 
bat cu copitele imediat ce îi ajung din urmă şi nu se lasă până ce nu îi înving - Banat; feciorii şi 
fetele merg pe dealuri, în ajunul Sântoaderului, înainte de răsăritul soarelui, să culeagă rădăcină de 
iarba-vântului (Agrostis stolonifera L), iederă (Hedera Helix L) şi popâlnic ( Asarum europeum L), 
pe care le sapă cu un cuţit şi pun în locul lor pâine şi sare, ca planta să aibă putere vindecătoare. 

spălându-se cu acestea pe cap, în credinţa că, peste an, vor fi feriţi de vânt şi de orice fel de bube; 
rădăcina de iarba-vântului se păstrează şi se afumă cu ea, în caz că vreunul din familie este bolnav 
- Arad; în noaptea dinspre Sântoader, tinerele culeg omanul (Inula Helenium L), ducând cu ele 
pâine şi sare, pe care le pun la rădăcina plantei, rostind concomitent şi un descântec, iar, cum 
începe să se lumineze de ziuă, se spală cu oman fiert, ţinând ochii închişi, ca să nu vadă vreun 
animal cu păr scurt la coadă (câine, pisică etc.), apoi îşi şterg părul şi despletite se duc la grajd, 
unde trag calul, boul sau vaca de coadă, ca să le crească şi cosiţele lor la fel - Banat; în alte sate, în 
toate zilele cât ţin caii lui Sântoader, se culeg oman, crenguţe de măr dulce, rug întâmpinat 
(măceş), adică din cel care este prins la ambele capete în pământ, floare de fân, le fierb pe toate la 
un loc şi se spală pe cap cu acea apă; în albia, unde au de gând să se spele, mai pun sapa, furca de 
tors, acul de cusut, adică o serie de obiecte pe care le folosesc peste an, în credinţa că acestea se 
vor învârti cu spor în mâinile lor, cu alte cuvinte uneltele vor fi bărbate ; apoi, după spălare, se duc, 
cu ochii închişi, la grajd şi trag de coadă un cal sau altă vită, spunând totodată o invocaţie scurtă 
către Sântoader; se feresc să vadă coadă de pisică sau de găină, crezând că le va cădea părul din 
cap, mai mult, că vor căpăta cine ştie ce boală la cap - Banat; în ziua de Sântoader (sâmbăta), până 
a nu se lumina de ziuă, tinerele în special se spală pe cap, punând în apă muguri de pomi, în 
credinţa că, aşa cum cresc din muguri crengi mari, tot aşa va creşte de mare şi părul lor; sau pun în 
apă şi fierb flori de corn şi apoi se spală - Banat; fetele se spală în seara din preziua Sântoaderului 
cel Mare cu leşie făcută din cenuşa de propinic sau pârlagină, plante care au miros pătrunzător 
numai primăvara, până cântă cucul, apoi îşi desfac părul şi îl piaptănă cu cărare, în semn că sunt 
fete de măritat de aici înainte; cu acelaşi fel de apă se spală pe cap şi toţi ceilalţi membri ai 
familiei, ca să-i găsească Sântoader spălaţi pe toţi - Munţii Apuseni; se spală tinerele pe cap în ziua 
lui Sântoader, ca să le crească părul frumos, precum cozile iepelor - Galaţi; încă de vineri 
dimineaţa, pe nemâncate, fete şi băieţi se duc să culeagă homan, denumită şi iarbă-mare, apoi se 
scoală de cu noaptea sâmbătă, fac fiertura, cu care se spală pe cap, iar, când se piaptănă, 
împletesc în păr viţe de fuior de cânepă şi rădăcină de homan, pe care le poartă aşa toată ziua, 
considerând că homanul, care creşte înalt de circa doi metri, precum şi cânepa le va ajuta la 
creşterea părului - Gorj; rădăcina de homan se păstrează peste an, se dă, în amestec cu boabe de 
porumb, la vite şi, la păsări, în amestec cu făină şi tărâţe; uscată şi păstrată în casă, i se dă foc din 
când în când, ca să dea miros plăcut şi ca să alunge necurata din casă, fiindcă acesteia nu-i place 
mirosul de homan; de altfel, toţi oamenii se spală în ziua Sântoaderului, în credinţa că le va creşte 
părul precum coada Cailor lui Sântoader şi că vor fi sănătoşi tot anul; dacă nu fac cum spune 
tradiţia, se crede că, în părul lor, se vor încurca patrupedele lui Sântoader, care îi poate chiar şi 
omorî, dacă ies noaptea din casă - Mehedinţi;Olt; Muntenia; fetele se spală pe cap cu apă în care 
pun fân şi alte buruieni, ca să le crească părul şi să fie apărate de orice boală de cap, în plus 
prepară şi o unsoare din coajă de plop cu untdelemn, cenuşă din coji de nucă şi alune, le amestecă 
pe toate cu untură, după care se ung pe păr; sau pun untură de găină, untdelemn şi miere, apoi le 
fierb pe toate şi se ung pe păr cu acest preparat timp de opt zile la rând - Moldova; în ziua 
Sântoaderului, se mai fac pogăcele cu miere, care se dau celor din casă să le mănânce, dimineaţa, 
pe stomacul gol, ca să fie sănătoşi peste tot anul; cu mierea folosită la pogăcele, fetele se ung 
puţin în frunte, pe piept, pe mâini şi pe genunchi, atunci când se duc la vreo petrecere; tot în 
mierea asta, pun şi puţină făină şi o bucată de sare, purtată la brâu dintr-o zi de marţi (în 
următoarea zi de marţi); făina o iau de la două case, orientate cu faţadele una spre cealaltă; cu 
mierea, făina şi sarea fac o turtă, pe care o mănâncă, zicând că, aşa cum ea o mănâncă cu drag, tot 
aşa să se uite şi băieţii la ea; dar nevestele dau să mănânce din această turtă şi soţului şi soacrei - 
Banat; fetele fac nouă turtiţe, umplute cu miere, şi le dau pisicii; dacă le mănâncă pe toate nouă, 
se crede că în câşlegile următoare se vor mărita - Suceava; spre ziua de sâmbătă a lui Sântoader, 
se pune o strachină cu apă, curată sau descântată de către o femeie, busuioc, păr din cap şi 
pieptenele folosit la pieptănat, în partea de sub pat unde doarme fata cu capul, ca să-i crească 

părul frumos şi să-şi viseze peţitorii - Moldova; se mai fac în această zi şi colaci, având pe ei urme 
de potcoavă, imprimată în aluat - Transilvania; anual se organizează un târg (bâlciul 
Sântoaderului), unde se adună locuitori din 60-80 de sate din jur; la acest târg participă tinerele 
neveste, care s-au măritat în ultimele câşlegi, niciodată văduvele căsătorite din nou; odată venite 
la târg, nevestele tinere sărută rudeniile, cunoscuţii şi străinii pe uliţele satului, sau oriunde îi 
întâlnesc, iar aceştia le recompensează cu bani; femeile vin gătite în haine de sărbătoare şi cu 
cununile de mirese pe cap, fiecare poartă în mână un ulcior cu rachiu, din care îi pofteşte să bea pe 
cei pe care îi sărută şi de la care primesc banii; a nu bea din ulcior înseamnă a batjocori nevasta şi 
pe ai săi, iar a fi sărutat de o nevastă, la Sântoader, înseamnă a fi un om de frunte şi respectat; din 
cauza felului cum se desfăşoară, târgul mai este numit de către localnici bâlciul sărutului, târgul 
sărutului, târgul de sărutat şi târgul nevestelor - Ţara Zarandului (2. MARIAN,l,p.239; 241-244;256- 
259;277-280). Zilele Sântoaderului încep întotdeauna în prima zi de marţi a Postului Paştelui, când 
„se bagă" caii lui Sântoader, şi ţin până miercurea săptămânii următoare, când „iese" şi ultimul cal 
- ăl şchiop -, acesta neputându-se ţine de ceilalţi cai zdraveni; cele nouă zile ale Sântoaderului sunt 
ţinute în general de către femei, în special serile acestor zile fetele trebuind să se abţină de la tors 
şi cusut; dacă fetele nu se abţin de la tors şi cusut, se pot întâmpla multe rele; „în aceste seri nu se 
fac şezători, că vin caii şi ne copită"; în ziua de joi, femeile frământă şi coc colacii pentru 
Sântoader, pupeze pentru fete (împletitură rotundă cu gaură la mijloc) şi brăduleţi pentru feciori, 
împletitură din aluat, de formă alungită; în toate cele nouă zile, femeile cântă „Ăli sfinte doamne" 
(ielele), iar seara umblă caii lui Sântoader, pe uliţele satului sau chiar pe târnaţul caselor, ceea ce 
le determină pe femei să întoarcă oglinzile cu faţa la perete şi toate vasele din casă cu gura în jos; 
din cele nouă zile, vinerea dimineaţa, până a nu cânta cocoşul, deci până a nu se face ziuă, în unele 
sate chiar de joi seara, pleacă fetele după bolbote, adică iarba vântului, iarba sporului, iederă, 
spânz etc.; merg şi feciori să adune bâte, adică crengi din lemn de corn, din care confecţionează 
resteie pentru jug, codirişte de bici, furci de fân, răşchitoare, dinţi de greblă, vergele pentru 
războiul de ţesut, hădarăgi pentru îmblăcii; locurile unde cresc ierburile sunt alese mai departe de 
sat, ca să nu se audă cântatul cocoşilor; primii sosiţi se opresc într-o poiană, fac foc mare şi 
dansează în jurul acestuia, până sosesc toţi feciorii şi fetele satelor din împrejurimi; când se 
luminează de ziuă, jocul se întrerupe şi, în grupuri, pornesc să caute ierburi şi bâte; când fetele 
scot prima buruiană din pământ, în locul rădăcinii aceleia pun o bucată dintr-un colac numit 
pupăză, după care se întorc la locul de unde se despărţiseră, până să se adune toţi jocul fiind 
reluat, apoi pleacă spre casele lor; pe drum, fetele şi flăcăii îşi dau reciproc din ceea ce au adunat, 
iarbă contra ramuri de corn; în fine, ierburile se pun la grindă sau în pod, la uscat; dacă peste an se 
îmbolnăveşte vreun om sau vreo vită, se afumă prin arderea acestor ierburi; de asemenea, sunt 
afumaţi şi boii deja înjugaţi, când se iese primăvara cu ei în prima zi de arat; iedera nu este pusă 
însă la uscat, ci se fierbe, iar apa este folosită de fete la spălatul părului, în dimineaţa de sâmbătă, 
înainte de „a se vedea coada găinii, a cocoşului sau a câinelui, ca să nu le pişe iapa lui Sândoader 
după sâmbăta lui Sântoader, duminică, are loc însoţitul fetelor şi înfârtăţirea feciorilor, locul ales 
pentru acest obicei diferind de la sat la sat: se adună fetele lângă un măr tânăr, roditor, fiecare 
fată aducând cu ea câte o pupăză, pe care o atârnă de crengile pomului; apoi îşi leagă cozile 
părului unele de altele, se rotesc de trei ori în jurul mărului, rostind totodată: „Soaţă cu tine,/Soaţă 
cu mine,/Soaţă cu Dumnezeul", după care scutură mărul, până ce cad toţi colacii, îşi deznoadă 
cozile, adună colacii şi, rupând din ei, oferă câte o bucată celor cu care doresc să se însoţească; în 
alte sate, colacii se pun pe o masă, în casă, dau ocol casei de trei ori, rostind formula citată; se mai 
face şi astfel, colacul este introdus printr-o gaură dintr-un gard de nuiele, cealaltă fată, aflată pe 
partea cealaltă a gardului, dând în schimb colacul ei prin acelaşi loc; un an de zile după însoţire, 
fetele îşi zic una alteia soaţă, iar feciorii fârtaţi sau fraţi; în satele din nordul ţinutului, acest 
apelativ este folosit şi după ce fiecare dintre ei se căsătoreşte şi este la casa lui, chiar de-a lungul 
întregii vieţi, ajutându-se între ei ca adevărate surori sau fraţi buni; în satele din sudul ţinutului. 

duminică, după sâmbăta lui Sântoader, se mai obişnuieşte să se facă pomana lui Sântoader, fetele 
adunând bucate de la fiecare gospodărie (fasole, ulei, varză, făină etc.), la o casă cu gazdă 
primitoare pregătind mâncăruri de post, apoi sunt invitaţi feciorii, care au datoria să aducă 
muzicanţi şi câte o sticlă cu rachiu; înainte de desfăşurarea ospăţului propriu-zis, alături de 
mâncărurile preparate, se pun pe masă şi colacii şi are loc mai întâi însoţirea; după masă urmează 
jocul, care ţine până luni dimineaţa, fiind singurul joc din întreg Postul Paştelui - Ţinutul 
Pădurenilor (IŞFĂNONI,p. 132-135). Sântoaderul este celebrat, în cea mai mare parte a României, 
sâmbăta din prima săptămână a Postului Mare, fiind deci o sărbătoare mobilă; totuşi, în unele 
zone, el are date fixe: la 10, 14, 17 februarie şi 3 martie; practic, Sântoaderului îi sunt rezervate şi 
alte zile, numite „caii lui Sântoader", care încep din ziua de marţi, după Lăsatul secului, şi pot fi, în 
funcţie de zona etnografică, în număr variabil: 5, 7, 8, 9 sau 12; nici unui sfânt păgân nu i s-au 
repartizat, în calendarul popular, atâtea zile; aceşti cai (un fel de semizei) sunt imaginaţi fie ca 
nişte cai năzdrăvani, fie ca nişte flăcăi călări pe cai; Sântoader are de la 7 la 12 cai, care sunt feciori 
frumoşi care şi-au părăsit iubitele, doar că au cozi şi copite de cai şi fiecare din ei este încins cu 
lanţuri; Vinerea Sântoaderului este dedicată culegerii rădăcinilor de iarbă mare sau homan, pentru 
a fi pus, în special, în scalda fetelor; scoaterea rădăcinilor se efectuează conform unui întreg ritual, 
care uneori se aseamănă cu acela al culegerii mătrăgunei: terenul trebuie să fie curat, nescormonit 
de găini, iarîn locul rădăcinii scoase se pun sare, boabe de grâu şi făină; în noaptea de vineri spre 
sâmbătă, în Muntenia şi alte zone din România, locuitorii de toate vârstele se spală cu apă în care 
se toacă rădăcini de iarbă mare; în Munţii Apuseni, fetele care au vârsta de peste 14 ani se spală 
pe cap, în seara lui Sântoader, cu leşie din propivnic sau părlangină (iarbă cu miros plăcut, pe care 
o poartă fetele şi nevestele tinere în sân şi care miroase numai primăvara, până începe cucul să 
cânte) şi ederă (iederă); spălarea are valenţe purificatoare; în unele zone, homanul este înlocuit cu 
popelnicul (Asarumeuropeum /..); vineri dimineaţa fetele merg la pădure după frunze de popelnic; 
pleacă nespălate şi nemâncate, de cu noaptea, ca să nu le vadă găinile, pentru că altfel nu le mai 
creşte părul şi nu-l mai pot face chică; se duce fiecare fată unde ştie că este popelnic şi îl caută sub 
zăpadă; sâmbăta dimineaţa fierb buruiana şi se spală cu apa aceea pe păr, nu numai fetele ci toate 
femeile din casă; când culege popelnicul rostesc: „Popelnice, popelnice,/Eu îţi dau pită şi ouă,/Tu 
să-mi dai cosiţă nouă!"; lasă în locul rădăcinii puţină pâine şi ou, pentru că se crede că, dacă nu se 
dă ceva, planta nu se mai reface; la data când este sărbătorit Sântoaderul, se separă nu numai 
vârstele, ci şi sexele, printr-un ritual complex, numit „prinsul suratelor", în Argeş, Muscel şi 
Dâmboviţa, „înfrăţitulşi însurâţitul", în unele zone ale Olteniei, „însoţirea" \n Ţara Haţegului, 
„prinsul verilor şi văruţelor" în sudul Transilvaniei, când se realizează despărţirea copilăriei de 
tinereţe; în unele sate din sudul ţării, are loc obiceiul alergării sau „încurării" cailor, având un dublu 
rol, ritual şi practic; gonirea cailor, indiferent dacă se organizează întreceri între călăreţii flăcăi sau 
caii sunt lăsaţi singuri „să se încure" în vatra sau moşia satului, cu scopul de a alunga spiritele rele 
cuibărite în timpul iernii; Sântoaderul rânduieşte nu numai Soarele, ci şi distanţa şi locul 
sărbătorilor primăverii: de la Baba Dochia, cea mai straşnică dintre babe, sunt nouă zile până la 
Sântoader şi de la Sântoader sunt nouă zile până la Alexii şi de la Alexii nouă zile până la Buna¬ 
vestire; Sântoaderul vine totdeauna înfocat şi călduros, ca un Făt-Frumos, iar Baba Dochia vine 
plouată şi morocănoasă, ca o babă; în Ţara Almăjului, se crede că Rusaliile sunt rupte din 
Sântoaderi, deoarece atât săptămâna Rusaliilor, cât şi săptămâna Sântoaderilor ţin opt zile, iar 
personajele mitologice (feminine în primul caz, masculine în cel de al doilea) pedepsesc oamenii 
într-un mod asemănător: „luatul din Sântoader" sau „lovitul din Sântoader" declanşează aceeaşi 
teamă ca „luatul din Rusalii"; există unele indicii că jocul Căluşarilor a fost transferat în timp de la 
Sântoader la Rusalii; după atâta destrăbălare în Săptămâna Nebunilor şi de Lăsatul secului, cel care 
pune ordine este Sântoader; caii lui, se crede, instituie un control sever asupra tineretului, mai ales 
asupra fetelor, cărora le interzice organizarea şi participarea la şezători; lăsatul serii trebuie să le 
prindă acasă, iar întâlnirile cu băieţii sunt interzise; pedepsele sunt foarte aspre: dacă o fată mare 

necinsteşte, prin vreun lucru femeiesc nepotrivit, această zi, atunci Sântoader trimite caii săi, care, 
prefăcuţi în feciori frumoşi, o pândesc şi, sub motiv că o poftesc la joc, o răpesc; de aceea nici o 
fată nu va părăsi casa în ziua lui Sântoader; nu este bine să se coasă şi nici să se toarcă, dar nici în 
şezătoare sau altă petrecere nu trebuie să se meargă, pentru că vin caii lui Sântoader şi taie 
capetele celor care participă (12. GHINOIU,p.93;193-196). Sân-Toaderul se sărbătoreşte în prima 
sâmbătă din Postul Mare; se crede că el este protectorul „podoabelor" femeieşti, cum ar fi părul, 
sânii, talia etc.; în noaptea spre ziua de vineri, grupuri de băieţi şi fete, încărcaţi cu mâncare, 
băutură şi câte o sapă, urcă în deal, în cântece şi chiote, pentru căutarea homcmului (iarba-mare); 
în deal, petrec şi dansează în hore, petrecerea durând toată noaptea; spre ziuă se întorc acasă 
aducând buruiana căutată, iar, în noaptea de vineri spre sâmbătă, toţi ai casei, în special femeile, 
se spală pe cap cu leşie în care au fiert homanul; în timpul spălatului, fetele rostesc: „Toadere, Sân- 
Toadere,/Dă-mi cosiţa capului,/Cât îi coada calului!"-, după ce s-au spălat, fetele se duc în grajd, 
fără să fie văzute de păsările din ogradă, unde, după ce ating coama calului, îi smulg trei fire de păr 
din coadă, cu ajutorul cărora îşi leagă cosiţa la spate - Gorj (CĂRĂBIŞ,p.55). De Sântoader, toţi 
locuitorii fierb grâu, punând în el şi boabe din cununa de la seceriş, îl amestecă cu zahăr şi îl 
servesc celor ai casei; este obiceiul ca fetele să se spele pe cap şi să pună puţin din părul lor la 
rădăcina răchitelor sau a iederei, ca să le crească părul apoi frumos şi lung ca aceste plante; se 
tund vitele între coarne, iar părul rezultat se pune la rădăcina plantelor amintite, pentru ca vacile 
să fie mănoase şi să fie apărate de atacul sălbăticiunilor - Bihor (ROMAN,p.4). „Rântuzitul boilor" 
este tunderea între coarne, la care se adaugă şi afumarea lor cu păr de lup, pentru ca animalele să 
fie ferite de deochi, de boli şi de atacul animalelor sălbatice - Bihor (3.BOCŞE,p.llO). în marţea 
vaselor încep Sântoangerii, feciori cu trup de cal, care ameninţă şi chiar omoară fetele şi uneori 
femeile, care îndrăznesc să lucreze, sau care nu au apucat să fi terminat lucrul până în acea zi; de 
cu seara şi chiar peste noapte, femeile închid cu atenţie ferestrele şi uşile, iar afară lasă un ştiulete 
de porumb, pentru a fi mâncat de Sântoangeri; din întreaga perioadă, zilele cele mai respectate 
sunt sâmbăta (Sântoangerul cel mare) şi luni (Sântoangerii cei şchiopi), când se încheie obiceiul - 
Ţara Almăjului (DOLÂNGĂ,p. 15). Serii simbolice: apă-piatră-floare de fân; păr-balegă-descântec; 
păr-coadă de cal-descântec; colac-copac; pâine-sare-descântec; apă-homan-măr-rug-floare defân- 
ac; păr-cânepă-homan; homan-porumb-făină-tărâţe; plop-untdelemn-nucă-alună-untură; grăsime 
de pasăre-untdeiemn-miere; miere-făină-sare; apă-busuioc-păr-pieptene. 

SÂNZIENE 

Termenul denumeşte zânele răufăcătoare (ielele) şi totodată reprezintă numele popular al 
sărbătorii care se prăznuieşte la 24 iunie, ziua Naşterii Sfântului loan Botezătorul; această zi mai 
poartă numele de Drăgaică (ŞĂINEANU,l,p.290). v. IUNIE. 

SCALOIAN v. CALOIAN. 

SCARĂ 

Femeia gravidă, care obişnuieşte să stea pe treptele scării de la casă, va naşte cu greutate 
(2.GOROVEI,p.l60). Nu este bine să se treacă pe sub o scară; se pare că interdicţia are origine 
creştină, deoarece, atunci când lisus a fost răstignit, o scară a fost rezemată de cruce; discipolii lui 
au asociat scării ideea de martiraj; în sec. al XVII-lea, în Anglia şi Franţa, condamnaţii la moarte 
erau obligaţi să treacă pe sub o scară, de care apoi erau legaţi (PRESA). Va avea unele neplăceri cel 
care se visează căzând de pe o scară; va fi trădat de cineva cel care se visează căzând de pe o scară 
într-o groapă sau într-un beci; înseamnă pierdere la jocuri de noroc pentru cel care se visează 
căzând de la o înălţime oarecare; va fi invitat să se ajute singur cel care se visează purtând o scară; 
dar va ajunge om de seamă cel care se visează urcând o scară - Suceava (NOTE,Băncescu). 

SCAUN 

Fata care se va aşeza pe un scaun cu un singur picior, dar care se termină cu trei braţe în partea 
inferioară a lui, cu siguranţă se va mărita - Tecuci; femeia gravidă să stea pe scaun când toarce, 
dacă doreşte să-i meargă repede copilul pe propriile lui picioare - Ţara Oltului; când moare o 
femeie gravidă, i se dau de pomană un scăunel şi un baston, ca să aibă, pe lumea cealaltă, pe ce se 
aşeza şi în ce să se sprijine - Ialomiţa (2.GOROVEI,p. 150;172; GOLOPENŢIA,p.89). Are viaţă tihnită 
cel care visează scaun cu spătar, iar cel care se visează stând pe un scaun înseamnă că va avea o 
bătrâneţe uşoară - Suceava (NOTE,Băncescu). 

SCAUNUL LUI DUMNEZEU 

Denumirea populară a constelaţiei Cassiopeea, ale cărei stele sunt dispuse în forma literei W 
(ŞĂINEANU,l,p.52). 

SCÂNTEIE 

Este semn de ceartă, când vreo scânteie sare din vatră pe straiele cuiva şi le arde - Suceava; când 
sar cu zgomot scântei din foc este semn că în acea casă vor sosi oaspeţi - Suceava; când sar din foc 
scântei în cameră este semn că vin oaspeţi; dacă ele se sting repede, nici musafirii nu vor zăbovi 
mult în ospeţie, iar, în caz că se sting greu, înseamnă că vor sta mult timp - Muntenia (2.GOROVEI, 
p,113;175;214). în ce direcţie sar scânteile din foc din acea parte vor veni musafiri (PRESA). 

SCHELET 

Cine visează schelet uman înseamnă nevindecare şi moarte - Suceava (NOTE,Băncescu). v. OS. 

SCOICĂ 

în Bihor, cochilia de scoică este folosită, ca obiect de podoabă, la confecţionarea barşonului cu 
bani, plastron format din 3-4 panglici de catifea sau brocart, pe care se montează monede mici din 
argint şi scoici (deochi, în denumirea populară locală), în credinţa că acestea au puterea să alunge 
răul şi deochiul (2.BOCŞE,p.272). Pentru vindecarea albeţei (cataractă) la ochi, i se suflă în ochi 
vitei suferinde praf de scoică arsă şi pisată (2.GOROVEI,p.271). 

SCORUŞ (Sorbus domestica - DLRM,p.751) 

Arbore cu flori albe şi fructe comestibile, brune sau galbene; din lemnul său foarte tare se fabrică 
uneltele de tâmplărie şi este folosit şi în industria mobilei (ŞĂINEANU,V,p.56). Se crede că, atunci 
când se fac scoruşe multe, iarna va fi deosebit de friguroasă - Suceava (2.GOROVEI,p.269). 

SCRÂNCIOB 

Construcţie alcătuită din mai multe leagăne sau bănci (montate în cerc sau suprapuse), fixate pe 
acelaşi schelet, care se balansează sau se învârtesc, servind ca mijloc de distracţie pentru tineri 
(ŞĂINEANU,V,p.59). Credinţele din Bucovina şi din întreaga Moldovă evidenţiază că scrânciobul ar 
fi apărut în amintirea lui luda Iscarioteanul, unul dintre cei doisprezece ucenici, care, cuprins de 
remuşcare pentru că îl vânduse pe lisus, s-a spânzurat; oamenii l-ar fi căutat timp de trei zile fără 
nici un rezultat, dar, când l-au găsit, au văzut că vântul îl bătea şi îl clătina împreună cu creanga de 
care era atârnat; denumirile construcţiei diferă de la zonă la zonă: scrânciob - Munţii Apuseni; 
Moldova; Bucovina; dulap, leagăn, ţiţeche - Muntenia; ţuţul, ţuţuluş - Ţara Haţegului; sdrâncă - 
Bihor;Satu Mare; scrânciob, leagăn, legănuş, ţuţuluş, vârtej, vârtij, vârtiloi - Banat; în general, 
datina de a se da în scrânciob se uzitează în toate duminicile şi sărbătorile de peste an, cu excepţia 
Duminicii Paştelui, când scrânciobul „nu umblă" nicăieri; se remarcă diferenţe zonale şi în ceea ce 
priveşte perioada de funcţionare a acestuia: tineretul începe să se dea în scrânciob odată cu prima 
zi din Păresimi (Postul Paştelui) - Banat; sau începând cu ziua de Sântoader - Transilvania; sau în 

tot timpul Păresimilor - Banat;Transilvania; doar în Săptămâna Luminată (prima săptămână de 
după Duminica Paştelui) - Munţii Apuseni; începând cu zilele de luni şi marţi de după Duminica 
Paştelui şi în toate celelalte duminici până la înălţarea Domnului - Moldova; cu deosebire în ziua în 
care este prăznuit Sfântul Gheorghe (23 aprilie) - Muntenia; scrânciobul începe să fie construit în 
Vinerea Mare (Vinerea Seacă) din Săptămâna Mare (ultima săptămână de dinainte de Duminica 
Paştelui) şi apoi este folosit în toate duminicile şi sărbătorile, începând cu ziua de luni după Paşte şi 
până la Rusalii (Duminica Mare); tot în ziua de Sfântul Gheorghe funcţionează scrânciobul 
(dulapul) şi în Romanaţi; în mod obişnuit, odată cu „datul" în scrânciob, se organizează şi horă, joc, 
dansul alternând cu distracţia cealaltă - Bucovina (2.MARIAN,ll,p.213-214;218). Unii cercetători 
cred că „datul" copiilor în scrânciob ar putea avea rostul să provoace simbolic creşterea în putere a 
lor şi înălţarea şi bogăţia cerealelor (8.ŞTIUCĂ,p.ll).Când păianjenul muşcă pe cineva, acesta este 
sfătuit să se dea într-un scrânciob, în credinţa că astfel se va vindeca - Tecuci (2. GOROVEI,p.l83). 
v. SÂNTOADER. 

SCRISOARE 

Este semn că va avea o veste bună cel care visează că primeşte o scrisoare; dacă visează că o şi 
citeşte înseamnă că va primi un dar care îl va bucura, sau că va câştiga în activităţile sale; dacă 
visează că primeşte o scrisoare pusă într-un plic roşu este semn că va auzi o veste tristă de la o 
rudă (dacă cel ce visează e bărbat, va primi vestea de la o femeie şi invers); dacă se visează ducând 
o scrisoare pecetluită cuiva este semn că va fi părtaş la tot felul de taine - Suceava 
(NOTE,Băncescu). 

SCUIPAT (A SCUIPA) v. SALIVĂ. 

SCUTEC 

La botezul copilului, naşul sau naşa trebuie să aducă acestuia neapărat o faşă lungă - Suceava; dar, 
totodată, se crede că, dacă la botez naşul nimereşte o faşă prea lungă, copilul se va căsători târziu, 
la bătrâneţe, iar, dacă este prea scurtă, se va însura sau mărita de foarte timpuriu - Buzău; când un 
copil mic plânge mult noaptea, este bine să i se pună faşa în drumul vitelor, pentru ca acestea să 
treacă peste ea, apoi să fie înfăşat în această faşă - Buzău; sau se ia faşa şi se aşează în calea oilor, 
sau se lasă scutecele pe gard, la uscat, când înserează - Dolj; dar, totodată, nu este bine să fie 
lăsate scutecele la uscat afară după asfinţitul soarelui, fiindcă se îmbolnăveşte copilul de boala 
numită mama-pădurii, adică va plânge continuu noaptea - Vâlcea; să nu se pună pe foc faşa 
copilului sau scutece, pentru că se îmbolnăveşte pruncul şi face tot felul de bube - Tecuci; să nu se 
întrebuinţeze drept obiele sau altceva pelincile (scutecele) copilului, pentru că îi va mirosi gura mai 
târziu - Bucovina; să nu i se şteargă gura copilului cu ţesături de la şezutul său, căci îi va mirosi gura 
când se va face mare - Muntenia; să nu se usuce scutecele copilului mic la soare, pentru că va fi ars 
de soare; nici la vânt, pentru că va deveni om cu un temperament furtunos, năvalnic - Bucovina; 
puse la uscat lângă vatră, scutecele trebuie păzite să nu ia foc, pentru că în acest caz copilul va 
muri; dacă un copil nu poate dormi, să i se lase scutecele noaptea la lumina stelelor, apoi să se 
înfăşeze cu ele a doua zi şi îi va reveni somnul - Muntenia (2.GOROVEI,p.29;85;107; 113;145;155; 
195;217;243). 

SEARĂ 

Interval de timp al zilei, situat între puterea benefică a luminii şi cea malefică a întunericului, din 
care pricină sensurile ei sunt ambigui; se crede că seara apa este necurată şi nu trebuie adusă în 
casă de la fântână sau izvor; dacă este adusă de nevoie, cel care a purtat-o rosteşt e „binecuvântaţi 
apa", iar cei din casă răspund: „ Dumnezeu s-o binecuvânteze", după care se crede că apa devine 
curată - Bucovina; dacă totuşi este necesar să se aducă apă seara, trebuie să se verse puţină, de 

trei ori, în foc - Vâlcea; din cofa de apă adusă seara, dacă se doreşte să se bea şi peste noapte, să 
se stingă în ea trei cărbuni, ca să nu se lipească ceva de ea - Buzău; gunoiul nu se scoate seara din 
casă, pentru că nu mai vin vacile la viţei - laşi; sau nu se scoate seara gunoiul din casă, fiindcă este 
rău de urât - Buzău; nu este bine să se scoată gunoiul din casă după asfinţitul soarelui, deoarece se 
crede că gestul este aducător de pagubă la casa omului - Ialomiţa; în general, să nu se scoată 
gunoiul din casă după apusul soarelui, pentru că nu este bine - Suceava; se crede că se va mărita 
cu un om bătrân fata care se spală seara - Muntenia; Suceava; orbeşte cel care se spală seara pe 
ochi - Vâlcea (2.GOROVEI,p.lO-ll;107;114; 178). Când seara este uscată înseamnă că a doua zi va 
fi timp frumos - Bucovina (2. MARIAN,l,p.87). în mod obişnuit, descântecele se fac şi se zic seara şi 
dimineaţa, până ce răsare soarele; astfel, de albeaţă trebuie să se descânte numai dimineaţa - 
Bucovina (COJOCARII,p.233). 

SECARĂ (Secole cereale - DLRM,p.756) 

Cine se visează tăind secară înseamnă nenorocire pentru el, dar cine se visează făcând snopi de 
secară înseamnă că va repurta o victorie asupra duşmanilor pe care îi are - Suceava (NOTE, 
Băncescu). 

SECERĂ (A SECERA; SECERIŞ) 

în concepţia tradiţională, secera şi secerişul simbolizează moartea, care, ca un bun gospodar, 
seceră şi coseşte vieţile oamenilor (HERSENI,p.l31). Femeia însărcinată să nu se ducă la câmp cu 
secera pe umăr, fiindcă va naşte copil cocoşat - Tecuci; dacă vreo coţofană s-a învăţat să mănânce 
ouăle găinilor, este indicat să se înfigă o seceră, cu vârful în afară, în faţa cuibarului, şi coţofana nu 
va mai veni - Teleorman; ca să nu se apropie necuratul de el şi ca să nu i se umfle trupul, mortului i 
se pune pe piept o seceră - Transilvania;Suceava (2.GOROVEI,p.l52-153;161;234). La naşterea unei 
fete, acesteia i se taie buricul cu o seceră - Ţara Oltului (GOLOPENŢIA,p.90). Se spune că o fată care 
nu a putut nicicum să se mărite, la sfaturile unei vrăjitoare, a legat o seceră de un copac din 
grădină şi în nouă seri consecutive a pus câte o monedă pentru diavol, după care au sosit şi 
peţitorii - Sălaj (PRESA). Dacă trebuie ca mortul să rămână singur în casă, i se aşează pe piept o 
seceră sau un inel din argint, ca să nu se apropie de el duhurile necurate - Banat (3. MARIAN,III, 
p.311-313). în schimb, înseamnă noroc şi o bună rânduială în familie pentru cine se visează 
secerând - Suceava (NOTE,Băncescu). 

SECETĂ 

Există credinţa că timpul secetos ar fi ca un blestem datorat crimelor comise de om - Muntenia 
(2.GOROVEI,p.214). 

SECURE v. TOPOR. 

SEMĂNAT (A SEMĂNA) 

Să nu se dea altcuiva primăvara din seminţele destinate semănatului, înainte ca proprietarul 
acestora să fi semănat el întâi, pentru că îşi dă norocul la roadele pe care ar urma să le obţină - 
laşi;Suceava; sau pentru că sămânţa dată va rodi mai puţin la cel ce o cere - Suceava 
(2.GOROVEI,p.l30;171;207;209). De Anul Nou, după ce au venit „semănătorii", gospodina lasă să 
treacă timpul semănatului, adică orele prânzului, ale amiezii, după care mătură toată casa şi 
strânge sămânţa semănată, iar gospodarul o duce şi o aruncă în ocolul vitelor şi mai cu seamă în 
cea a oilor, pentru ca acestea să se înmulţească, precum se înmulţeşte grâul - Banat;Bihor; 
Transilvania;Maramureş;Moldova (2.MARIAN,l,p.117). Obiceiul „semănatului" de Crăciun sau de 
Anul Nou se întâlneşte în aproape toate zonele locuite de români, dar cu preponderenţă în 
Moldova, fiind un obicei agrar integrat manifestărilor augurale de Anul Nou, însoţit de rostirea 

urărilor de sănătate şi belşug şi de aruncarea seminţelor, gest cu multiple semnificaţii şi implicaţii; 
de remarcat că gestul se regăseşte şi în ceremonialul de nuntă, unde capătă preponderenţă 
semnificaţia augurală de fertilitate şi pierde pe cea agrară, dar sorgintea este aceeaşi, până astăzi, 
când se aruncă şi cu mici drajeuri sau cu confeti peste creştetele participanţilor la o sărbătoare, 
indiferent care ar fi motivaţia acesteia (PRESA,NOTE,Antonescu). în Moldova, el este semnalat fie 
ca moment în contextul colindei cu „Pluguşorul" , fie, în imensa majoritate a cazurilor, ca o formă 
independentă a colindei; chiar dacă astăzi cu,, Semănatul" merg mai cu seamă copii, fără a lipsi nici 
cei tineri sau bătrânii, de amândouă sexele, în Suceava merg de obicei băieţii, în unele sate 
mergând numai băieţii, cu vârste de la 4 la 12 ani, ceea ce poate atesta un stadiu mai vechi; există 
chiar credinţa că este bine „să semene" întâi băieţii şi apoi fetele, sau că băieţii trebuie să fie primii 
care să meargă „cu semănatul", pentru că se crede că în casă trebuie să intre şi să semene întâi un 
băiat sau un bărbat; dacă vine vreo fată, este dată pe uşă afară; se crede chiar că, cu cât seamănă 
un băiat mai de dimineaţă, cu atât va merge mai bine în gospodărie în anul ce vine; dacă primul 
colindător este o fată, gospodarul este supărat că nu îi va fi bine tot anul; în Vrancea, sexul 
primului semănător din ziua de An Nou contează din motive precise, pentru că, dacă soţia gazdei 
aşteaptă un copil sau există în gospodărie animale gestante, se crede că acelaşi sex îl vor avea şi 
copilul, şi puii fătaţi; aceste credinţe există şi la alte popoare din Balcani, în special la albanezi, 
ceea ce confirmă arhaismul lor; a doua zi, seminţele sau boabele aruncate sunt adunate cu mare 
grijă, ele constituind hrana păsărilor şi a oilor, pentru a le asigura sănătatea şi rodul turmelor; în 
Vaslui, se aruncă seminţe în toate cele patru colţuri ale casei; în Bacău, copiii aruncă boabe de 
grâu, orez sau porumb, uneori zahăr tos în toate colţurile camerei; în Suceava, semănătorii presară 
grâu pe masa gazdei; în Botoşani, se seamănă şi în ocolul vitelor, iar în unele sate din aceeaşi zonă 
este „semănată" mai întâi fântâna; în comparaţie cu „Pluguşorul" , care are o arie de performare 
mult mai restrânsă, „Semănatul" se bucură de o arie de răspândire mult mai mare, fiind întâlnit şi 
la istro-români, şi la megleno-români, unde cete de copii merg prin sat, pocnind din bice, sunând 
din clopoţei şi rostind gospodarului urări de belşug, aruncând peste el boabe de grâu; în 
Transilvania, obiceiul este atestat ca desfăşurându-se la Crăciun, când, în biserică, la un semn al 
diacului, credincioşii aruncă în sus grăunţe de porumb aduse special de acasă, strigând cu toţii să 
aibă rod bogat „în cucuruz"-, în Oltenia, obiceiul se practică în ajunul Crăciunului, când colindătorii, 
în finalul rostirii colindei de Moş Ajun, iau grăunţele de grâu, porumb etc., pregătite dinainte de 
către gazdă, şi le aruncă pe rând în sus, urând belşug; în Teleorman, în noaptea de Anul Nou, 
colindătorii umblă pe la casele oamenilor, în cete mici, uneori numai câte unul, care aruncă în 
geamurile caselor, fără să fie văzuţi, boabe de grâu sau de porumb (ADĂSCĂLIŢEI,p.111-117). în 
Bihor, femeile fac şuştoare, o zgardă din pânză de sac, în care pun 9 seminţe de 9 feluri de plante, 
la care adaugă un strop de argint-viu pus într-o pană de gâscă şi o leagă la gâtul vacii, aceasta 
rămânând la grumazul ei până se rupe şi se pierde singură (PRESA). Va avea spor la munca ogorului 
cel care visează grăunţe curate, dar se va mâhni cel care visează seminţe de muştar - Suceava 
(NOTE,Băncescu). Serie simbolică: pânză-seminţe-9-mercur-pană de gâscă. 

SEPTEMBRIE (Răpcine; Răpciuni; Vinimeri; Viniţel) 

Ultimele două denumiri populare înseamnă că septembrie este luna vinului; încă din primele zile 
ale lunii, oamenii încep „să-şi numere bobocii", adică fiecare îşi evaluează roadele câmpului; în 
Muntenia se zice: „în luna lui răpciuni/cad copiii pe tăciuni" (2.MARIAN,l,p.74;PRESA). Conform 
decretului dat de Mihail Comneanul, la 1166, sunt interzise orice fel de muncă în zilele de 8, 14 şi 
26 septembrie, dar, la 1786, Ghedeon Nichitici, episcopul Sibiului, în urma voinţei împăratului 
Franz losef, reduce numărul zilelor în care nu se lucrează doar la primele două dintre cele 
enumerate mai sus; de menţionat că, în decretul lui Mihail Comneanul, sunt interzise unele munci, 
dar sunt permise altele, fără a se menţiona care anume, şi în ziua de 6 septembrie (Minunea de la 
Colose a Sfântului Arhanghel Mihail), ridicându-se astfel numărul zilelor în care practic nu se lucra 

la patru (GRAMA,p.69-71). 

1 septembrie - Cuviosul Simion Stâlpnicul. Numindu-I, simplu, Stâlpnicul, poporul ni-l înfăţişează 
ca pe un adevărat erou mitic, având însă puţine puncte comune cu personajul creştin; legendele 
afirmă că el îşi trage numele de la faptul că toată viaţa şi-a petrecut-o stând într-un picior pe un 
stâlp înalt, ţinând cu mâinile sale Pământul, pentru ca acesta să nu se prăbuşească; unele legende 
precizează şi faptul că stâlpul ar fi chiar axul care uneşte Cerul cu Pământul; fiind situată la pragul 
de trecere de la un anotimp la altul, tradiţia fixează obiceiul de a prezice timpul din punct de 
vedere meteorologic; astfel, se crede că, aşa cum va fi timpul la 1 septembrie, tot aşa va fi tot 
restul anului; o dimineaţă ploioasă în această zi prevesteşte o primăvară umedă; soarele arzător 
anunţă un an secetos; ziua noroasă este considerată ca semn al nemulţumirii Stâlpnicului pentru 
încălcarea de către oameni a interdicţiei de a lucra de sărbătoarea lui; pentru a-l îmbuna şi a-l 
determina să influenţeze timpul, pentru ca acesta să le fie oamenilor favorabil în perioada 
culesului, sunt duse la biserică ofrande de fructe şi porumb fiert; în unele zone, la răscrucea 
drumurilor sau la marginea câmpurilor sunt puse vase cu diferite seminţe (secară, orz, porumb 
etc.), practica având rolul de a influenţa recoltele viitoare; preziceri meteorologice se efectuează şi 
prin observarea stadiului de dezvoltare a viermilor din gogoşile de stejar; dacă aceştia ajung la 
maturitate fără a le creşte aripile, înseamnă că anul următor va fi bogat în recolte; dacă însă le 
apar aripile şi reuşesc să zboare, este semn că anul va fi secetos; Cuviosul supraveghează vijeliile 
după plecarea verii, de aceea ziua trebuie respectată, ca să nu fie vânt şi furtună; cum va fi vremea 
în această zi, tot aşa va fi tot anul (PRESA). I se spune Stâlpnicul, „ fiindcă toată viaţa lui a şezut 
numai într-un stâlp înalt", sau „ din pricină că toată viaţa lui a stat într-un picior pe un stâlp înalt şi 
cu mâinile ţinea pământul să nu cadă"-, se mai spune că „Sfântul Simion ţine cerul şi pământul", 
adică stâlpii pământului ce stau pe peştele cel mare; ca şi la alte sărbători care cad în septembrie, 
deci în preajma echinocţiului de toamnă (Sântămăria, Ziua Crucii, Teclelele), în ziua aceasta se fac 
previziuni meteorologice, afirmându-se că „Sfântul Simion ţine anul"-, „cum e ziua lui, aşa e tot 
anul"; „dacă dimineaţa e ploioasă, primăvara va fi ploioasă; dacă e la amiază frumos, va fi anul 
bun; dacă toată ziua e ploioasă sau soare, tot anul va fi ploios sau secetos; dacă Sfântul Simion 
este posomorât, toamna va fi rea şi oamenii n-or avea timp să-şi strângă roadele"; de insecte se 
leagă o ingenioasă practică de prevedere a timpului, în funcţie de dezvoltarea larvelor din mere şi 
a viermilor din gogoşile de stejar, observaţie care se face la 1 septembrie: „cine ştie să caute în 
ziua de Simion Stâlpnicul e ca şi cum ar căuta în zodie; dacă viermele (aflat în gogoaşă) va fi zburat 
pe această vreme este semn că anul va fi secetos, uscăcios; dacă viermele va fi cu aripi, anul va fi 
potrivit în roade; dacă aripile nu-i vor fi crescute încă, anul viitor va fi bogat în roade" 
(12.GHINOIU,p.99;280).în această zi, se face slujbă la biserică pentru semănături, în care scop 
oamenii duc ulcioare cu apă şi seminţe de cereale, ulterior stropind cu apă sfinţită boabele ce 
urmează a fi semănate, iar seminţele sfinţite sunt introduse printre celelalte depozitate acasă, 
pentru a feri semănăturile de şoareci - Ţara Oltului (G0L0PENŢIA,p.l41). Este începutul Anului 
Bisericesc; în Gorj, în această zi, nu se lucrează, că este rău de vite; până în sec. al XVIII-lea şi chiar 
la începutul celui următor, în lumea ortodoxă se practicau mai multe stiluri calendaristice, 
deoarece anul nu are acelaşi început pretutindeni; astfel, începerea anului la 1 ianuarie se 
încadrează stilului Circumciziei; începerea anului la 1 martie se încadrează stilului veneţian, 21-22 
martie stilului echinocţial de primăvară, iarînceperea anului la 1 septembrie aparţine stilului 
bizantin (CĂRĂBIŞ,p.l21). 

4 septembrie - Sfântul Mucenic Vavila, Episcopul Antiohiei. Sfântul Prooroc Moise. Ziua se ţine, 
pentru ca oamenii să aibă noroc la vite şi la vânat, pentru că acest sfânt şi-a petrecut viaţa în 
codru, alături de vite şi sălbăticiuni (PRESA). 

6 septembrie - Minunea Sfântului Arhanghel Mihail în Colose. în tradiţiile româneşti, această zi 
poartă numele de Ciuda; ziua este sărbătorită de oameni, ca să nu cadă victime unor primejdii - 
Suceava; dacă se bate cineva în această zi, va fi mânios tot anul - Suceava (2.GOROVEI,p.51). 

8 septembrie - Naşterea Maicii Domnului (Sântămăria Mică). Este primul mare praznic al anului 
bisericesc, care debutează la 1 septembrie; părinţii Fecioarei Maria, Sfinţii loachim şi Ana şi-au 
dorit cu ardoare să aibă un copil; ajunşi la o vârstă oarecum înaintată, îşi pierduseră nădejdea, la 
care se adăuga şi faptul că vechii evrei îi dispreţuiau pe cei fără copii, refuzându-le jertfa adusă la 
templu; din această pricină. Sfântul loachim s-a retras în pustiu şi s-a rugat fierbinte lui Dumnezeu, 
timp de 40 de zile, pentru a-i dărui un copil; acelaşi lucru l-a făcut acasă şi Sfânta Ana; atunci 
loachim a avut o revelaţie, vocea lui Dumnezeu anunţându-l că va avea o copilă care va purta 
numele de Maria şi care va fi născătoarea Mântuitorului Lumii; în Maria se cuprind toate iubirile 
frumoase şi dumnezeieşti din lume; naşterea Maicii Domnului este sărbătoarea femeii creştine, 
ocrotitoarea bătrânilor şi mângâierea bolnavilor; azi îşi serbează numele toate cele care poartă 
numele Sfintei Maria sau derivate ale acestuia; de asemenea, femeile care nu pot avea copii se 
roagă în biserică Fecioarei Maria şi Sfinţilor loachim şi Ana ca să li se dezlege pântecele; se mai fac 
milostenii la biserică sau după Sfânta Liturghie pentru sănătate şi mântuire de cele rele; această 
dată calendaristică marchează plecarea păsărilor călătoare spre ţările calde şi începerea sezonului 
târgurilor şi iarmaroacelor, unde sunt valorificate produsele agricole obţinute din dărnicia 
pământului; se crede că, dacă între Sfânta Maria Mare (15 august) şi Sfânta Maria Mică nu cade 
brumă, din această zi începe să cadă bruma, deci toamna intră în drepturile sale depline (PRESA). 
Dacă anul agricol şi Anul Nou începeau la 9 martie, care era echinocţiul de primăvară după 
calendarul iulian şi totodată şi ultima zi dintre cele nouă ale Dochiei, fiind considerată şi ca prag 
dintre iarnă şi vară, pragul dintre vară şi iarnă se petrece la echinocţiul de toamnă, care cădea la 
data de 8 septembrie, conform calendarului iulian; ziua este considerată şi ca dată a semănatului 
şi încolţitului grâului (12.GHINOIU,p.200; 206). La această dată începe coborârea oilor din munte 
(PRESA). 

11 - 18 septembrie. în această perioadă este bine să se pună orice fel de sămânţă în pământ, 
pentru că recolta va fi bună (PRESA). 

14 septembrie (Ziua înălţării Sfintei Cruci; Ziua Crucii). Este zi de post, negru dacă se poate, în 
memoria patimilor pe care le-a îndurat Mântuitorul Lumii pentru iertarea păcatelor noastre; se 
duc la biserică flori şi mănunchiuri de rămurele înfrunzite, care sfinţite fiind sunt apoi bune de 
leac; prunele sfinţite, uscate sau fierte, sunt folosite împotriva durerilor de cap, iar puse în apa 
pregătită pentru spălarea pe cap feresc de vorbe rele; în acelaşi timp, este şi ziua când se închide 
pământul pentru şerpi şi alte târâtoare ale pământului, din care cauză acestei zile i se mai spune şi 
Ziua Şarpelui; în Muntenia, se dă de pomană primul must; este şi ziua în care se ţine Cricovul Viilor, 
dacă tună în această zi, toamna va fi lungă (PRESA). în multe din zonele României, la 14 
septembrie, de Ziua înălţării Sfintei Cruci, începe culesul viilor; în Muntenia şi Oltenia unde, cu 
această ocazie, se practică o serie de obiceiuri menite a marca încheierea anului viticol. Ziua 
înălţării Sfintei Cruci este cunoscută şi sub denumirea de Cârstovul Viilor; în trecut, sărbătoarea 
era inaugurată printr-un ritual de purificare, care avea funcţia de a ţine la distanţă toate acele 
forţe nocive care puteau pune în pericol noua recoltă de struguri, precum şi sănătatea 
viticultorilor; astfel, înainte de a pleca la vie, se stropesc căruţele şi întregul inventar utilizat pentru 
cules cu apă neîncepută, adică cu prima apă scoasă din fântână în dimineaţa acestei zile; urmează 
procesiunea la vie, unde alaiul viticultorilor şi al membrilor de familie, însoţiţi de muzicanţi, culeg 
mai întâi cei mai viguroşi şi mai frumoşi ciorchini de struguri, pe care îi oferă ca pomană pentru 
morţi; prin acest gest, viticultorul speră să capteze bunăvoinţa spiritelor celor plecaţi pe lumea 
cealaltă pentru protejarea recoltelor de calamităţile care o pot pune în pericol, cât şi pentru a 
obţine sprijin din partea lor în viitorul an viticol; sărbătoarea se încheie cu o mare petrecere, în 
care sunt etalate roadele culese; este considerată şi Ziua Şerpilor, pentru că ei la această dată se 
ascund în pământ până la primăvară; se ţine post negru, dacă se poate; nu se mănâncă fructe şi 
legume care amintesc de forma crucii (usturoi, nuci, pepeni); un om poate scăpa de spaimă, dacă 
îşi aminteşte repede în ce zi a săptămânii a fost sărbătorită în anul precedent Ziua Crucii; dacă 

tună după Ziua Crucii, va fi toamnă lungă; se începe culesul viilor şi al nucilor (PRESA). Este bine ca 
buruienile de leac să fie adunate în această zi - Suceava; cine prinde de Ziua Crucii un şarpe îl 
omoară, îi pune în gură o sămânţă sau un căţel de usturoi, îl bagă sub pragul uşii, unde usturoiul 
încolţeşte, iar frunzele lui sunt puse la pălărie de către un bărbat, care se suie în turnul bisericii, de 
unde vede cine este strigoi printre oamenii care vin la biserică - Transilvania; dacă se călătoresc 
cocorii în una dintre zilele premergătoare Zilei Crucii, în noaptea acelei zile va fi brumă - Suceava 
(2.GOROVEI,p.222;261;271). Păsările migratoare încep să se călătorească, se încheie recoltatul 
plantelor de leac şi începe culesul viilor, zi în care se face şi Cârstovul viilor, obicei care presupune 
organizarea de petreceri de bucurie şi dezlegarea viilor pentru cules - Teleorman (CRISTEA,p.52). 

La Ziua Crucii se închide pământul pentru insecte şi reptile şi „vorbesc florile, arătându-şi părerea 
lor de rău că se usucă"; mai mult, „acele plante care încă îşi mai păstrează viaţa sunt socotite a fi 
necurate sau menite altor scopuri decât nevoilor şi desfătărilor omeneşti, de pildă ar fi bune doar 
pentru hrana morţilor şi altor vieţuitoare"; se călătoresc păsările, se culeg ultimele plante şi fructe 
de leac - văzdoage, bo, micşunele, busuioc, mătrăgună, năvalnici, năjituică şi altele (12.GHIN0IU, 
p.98;206). Serie simbolică: şarpe-usturoi-prag. 

22 septembrie - Sfinţii Mucenici Foca, Isaac şi Martin. Sărbătoare tradiţională, ziua mucenicului 
Foca, cel rău de foc, care îi trăsneşte sau îi arde pe cei ce lucrează de ziua lui (ŞĂINEANU,l,p.l01- 
102). Numele sărbătorii provine de la un împărat canonizat şi, prin etimologie populară, este 
resimţit ca originar de la „foc", ceea ce duce la interdicţia de a se lucra în această zi, altfel fiind 
„rău de foc" - Bârlad (BĂLĂNESCU,p.261). v. ANA-FOCA; IULIE. 

24 septembrie - Sfânta Muceniţă Tecla. în popor, această zi poartă numele de Teclele şi Teclele 
berbecilor; Teclele trebuie ţinute cu mare străşnicie, crezându-se că sunt rele de foc şi de lupi; la 
casa celui care va îndrăzni să lucreze lupii vor veni şi vor mânca berbecii şi oile (1.0LTEANU,p.416). 

SERAFIM v. ÎNGER. 

SEU v. GRĂSIME. 

SFARMĂ-PIATRĂ 

Personaj imaginar din basmele populare româneşti, înzestrat cu puterea de a sfărâma stânci uriaşe 
(ŞĂINEANU,l,p.285). v. STRÂMBĂ-LEMNE. 

SFÂNTUL SAVAv. APRILIE. 

SICRIU 

Se crede că dacă sicriul este mai lung decât trupul celui decedat, locul rămas liber ar chema şi alte 
rude din neam - Suceava; aşchiile şi talaşul rămase de la confecţionarea sicriului se aruncă 
totdeauna pe o apă - Vâlcea; pe cele două laturi ale sicriului se face câte o mică ferestruică, pe 
unde se crede că decedatul poate răsufla, poate vedea pe cei care îl petrec la mormânt şi-şi poate 
lua rămas bun de la ei - Muntenia; se scot cepurile (nodurile) din scândurile unui sicriu, se găuresc 
şi apoi, privind prin aceste orificii, se pot vedea strigoaicele, după ce omul s-a urcat mai întâi într- 
un copac, dar cât timp face observaţia nu trebuie să vorbească şi nici să se mişte, fiindcă amuţeşte 
imediat - Ţara Oltului; nu este bine când sicriul trosneşte fără nici o explicaţie - Suceava 
(2.GOROVEI, p,13;62;149;214;GOLOPENŢIA,p.l29). în Transilvania, când se confecţionează sicriul, 
nu se „înfundă" la un capăt, ci se lasă un loc deschis, care se numeşte „uşă", pe unde ar trebui, 
cum menţionează un bocet din Braşov, „Să-mi vină răcoare,/Dor de primăvară/Să se-ntoarcă iar!"; 
în Bucovina, sicriaşul copiilor sugari se lasă neînfundat la capătul dinspre picioare; sicriul nu se 
colorează, dar la oamenii bătrâni mai avuţi se colorează în negru, iar la cei tineri în albastru sau 
roşu, iar, la Braşov, în cafeniu; crucea se face în aceeaşi culoare cu sicriul - Sibiu;Braşov;Bucovina; 

în Bucovina, se fac în dreptul capului două ferestruici, pentru a putea răsufla şi ca să vadă 
însoţitorii lui la groapă, sau ca să vadă mortul în jurul lui; în Suceava, ferestruica i se face pe partea 
dreaptă, ca mortul să poată vedea în Rai; în Muntenia (Ilfov, Buzău, Ialomiţa), i se fac ferestruici, ca 
mortul să audă sfaturile care i se dau, ca să răsufle, să vadă pe cei din jur şi să-şi ia rămas bun de la 
ei, dar şi pentru a intra broasca pe acolo pentru a-l ciupi de nas, fiindcă numai aşa începe să 
putrezească; în Banat, se fac două orificii la cele două capete ale capacului, pentru a avea aer şi 
lumină, sau în dreptul feţei se face o deschizătură acoperită cu geam; în Transilvania şi în zonele 
subcarpatice ale Olteniei şi Munteniei, sicriul se face din timpul vieţii şi se ţine pregătit într-un 
ungher sau în podul casei; în Banat, Făgăraş şi Muscel, sicriul se confecţionează chiar de către cel 
căruia îi este destinat; în Bucovina, pe fundul sicriului se pun rumeguşul, talaşul şi surcelele 
rezultate din tăierea şi cioplirea lui, pentru a nu rămâne nimic în urma defunctului şi ca să aibă tot 
el lemne uscate bune pentru aţâţat focul pe lumea cealaltă; în Sibiu şi Bucovina, se pun pe fund 
paie sau fân şi deasupra o pânză nouă de casă; în Buzău, se pun la cap una sau două perniţe 
umplute tot cu rumeguş, paie, fân, otavă, vara umplându-se şi cu flori, iar iarna cu flori uscate; sub 
perniţe, se pun ac cu aţă, pieptenele şi săpunul folosite la toaleta mortului; în Muntenia (Prahova) 
şi Moldova, acul, aţa, săpunul şi pieptenele sunt puse chiarîn pernă, să aibă mortul ustensilele 
necesare pentru coaserea hainelor, când i se vor rupe; în Sibiu, înainte de a pune mortul în sicriu, 
acesta se afumă cu tămâie şi smirnă, iarîn Banat i se împunge trupul cu un ac, gest menit să 
împiedice transformarea lui în strigoi; în Banat, pe fundul sicriului şi în jurul lui, se pune rug şi o 
fâşie de tei „murat" (în Bucovina, tei „topit"), mai ales din cel jupuit de pe trunchi în ziua de 
Sângeorz (23 aprilie), totodată ungându-se în interior cu o unsoare preparată din usturoi, praf de 
puşcă şi leuştean, sau se unge numai la colţuri cu un amestec de untură, usturoi şi praf de puşcă; 
rugul se pune pentru ca mortul să aibă gard şi spre a-l apăra de duhurile rele şi a nu intra în el; 
acelaşi rol îl are şi teiul murat; în Transilvania, Muntenia şi Bucovina, se mai pun în sicriu o bucată 
de pâine, o bucată de sare şi băţul său; dacă mortul este bătrân, se pune toiagul sau bastonul pe 
care le-a folosit în viaţă; în sudul Moldovei şi în Dobrogea, în sicriu se pune numai trestia sau 
nuiaua de alun folosite la măsurarea mortului în vederea confecţionării la dimensiuni optime a 
sicriului; în Banat, se mai pune o seceră, iarîn zonele muntoase ale acestei regiuni se pune şi 
fluierul, dacă mortul a fost cioban; în Transilvania, Muntenia, Dobrogea şi sudul Moldovei, se 
merge în prealabil la cimitir şi se tămâiază groapa, aprinzându-se totodată şi toiagul, pentru a 
îmblânzi căţelul pământului, ca să nu îl latre pe noul venit; tot ca să-l apere de câini pe lumea 
cealaltă, se pun bastonul, ciomagul sau băţul în sicriu; în Munţii Apuseni, se pun, de-a lungul 
trupului, un fir de lână albastru şi o bâtă egală cu înălţimea trupului, crăpată la un capăt, unde se 
înfige o monedă, pentru a se putea sprijini în lungul drum pe care îl are de străbătut şi pentru a-şi 
putea plăti vămile; în Bucovina, dacă mortul este sugar, i se pune în sicriu şi o sticluţă cu lapte de la 
mama lui, stors într-o ulcică făcută din ceară galbenă, iar dacă este înţărcat se pune o franzelă sau 
plăcintă, ca să aibă ce mânca în Rai; în Banat, dacă moare o femeie care are copii, i se pun în sicriu 
atâtea păpuşi câţi prunci are, ca să-i amintească de ei; în Brăila, Galaţi, Moldova, celui decedat în 
Săptămâna Luminată (săptămâna de după Paşte) i se pune în sicriu şi un ou roşu; în Ţara 
Haţegului, după priveghi gazda mătură prin casă, iar gunoiul se trage sub sicriul mortului sau se 
scoate afară şi se arde; la scoaterea mortului din casă, cei din familie pun mâna dreaptă pe sicriu 
zicând: „Te tragem noi pe tine tată (mamă, frate, soră etc.), dar să nu ne tragi şi tu pe noi!" - 
Banat; în contextul obiceiului de aflare a destinului din noaptea Anului Nou, turnarea plumbului 
topit în apă şi solidificarea lui sub formă de sicriu vesteşte moarte - Muntenia (3.MARIAN,III,p.155- 
157; 160-161;173-174;2.,l,p.67;CLOPOTIVA,p.433;3.ANTONESCU,p.276). Cine visează sicriu 
înseamnă că va lua parte la o înmormântare, dar dacă visează sicriul gol este semn de viaţă lungă - 
Suceava (NOTE,Băncescu). Serii simbolice: rug-tei; usturoi-praf de puşcă-leuştean; untură-usturoi- 
prafde puşcă. 

SIGILIU 

Cel care visează sigiliu (pecete, ştampilă) este bine să fie atent cu tot ceea ce a câştigat până în 
acel moment - Suceava (NOTE,Băncescu). 

SIMION STÂLPNICULv. SEPTEMBRIE. 

SINUCIDERE 

Actul sinuciderii este condamnat şi de mentalitatea tradiţională, şi de dogma creştin-ortodoxă; 
când un om îşi ia de bunăvoie viaţa, prin împuşcare, spânzurare sau înec, se crede că vremea se va 
schimba, că vor urma, în mod sigur, furtuni, grindină şi vânt de intensităţi deosebite - Bucovina 
(2. MARIAN,l,p.85). 

SITĂ 

Nu este bine ca pruncii să se uite prin sită sau ciur, fiindcă în mod sigur vor deveni saşii - Suceava; 
la cernerea făinii, care apoi este presărată peste capetele mirilor la ceremonia cununiei, dacă se 
lovesc sitele între ele, este semn că se va trăi rău în casa noii familii - Dobrogea; să nu se cearnă 
într-o covată, ţinând sita prea sus, fiindcă gestul atrage tot ceea ce este mai rău - Tecuci; să nu se 
privească prin sită, pentru că se fac bube pe faţă sau în cap - Galaţi;Suceava; face bube cel care 
pune pe foc sită distrusă - Ţara Oltului; să nu se pună sita pe cap, că se face chelie - Suceava; dacă 
se împrumută ciurul sau sita seara, este bine ca ea să fie acoperită până acasă cu pestelca (şorţ), 
sau cu orice fel de pânză, pentru că altfel este aducătoare de primejdii - Galaţi;Suceava; fiind piază 
rea, sita nu se împrumută seara, fiindcă se vor împunge vitele între ele - Ţara Oltului; nu este bine 
ca sita împrumutată să fie lăsată să doarmă prin sat - Ialomiţa; dacă se lasă sitişca (sita prin care se 
strecoară laptele) nespălată, laptele va deveni repede apos - Tecuci; femeia însărcinată să nu 
cârpească ciurul sau sita - Tecuci; la horă, să nu se dea de mâncare dintr-o sită, pentru că este rău 
de pagubă pentru cel care o face - Vâlcea; nu este bine să se dea grăunţe de mâncare porcilor din 
ciur, fiindcă fac linţi (cisticerci) - laşi;Suceava; să nu se pună sită (ciur) pe cap, deoarece îi vor ieşi 
celui ce o face tot atâtea bube pe corp, peste an, câte găuri are sita - Tecuci; la moară, să nu se 
pună boabele în sac cu ciurul, pentru că se frânge moara - Vâlcea; cel ce se duce în târg, să vândă 
ceva, să pună apă într-o sită, pentru ca şi marfa lui să nu stea, cum nu stă apa în ciur - Vâlcea; ca 
mortul din familie să fie uitat mai repede, trebuie privit printr-o sită, îndreptată în direcţia unde se 
află mormântul celui decedat - Suceava (2.GOROVEI,p.29;51;84;119;141;158;178;199;214;230; 
238; GOLOPENŢIA,p.l09;131). Când se scot pentru întâia oară puii din casă, se pun într-o sită, 
împreună cu tot atâtea surcele câţi pui sunt; apoi sita se cerne deasupra vetrei cu foc, după care li 
se dă drumul în curte, în credinţa că numai aşa oamenii vor avea parte de ei şi nu vor cădea pradă 
păsărilor răpitoare; aceeaşi explicaţie o dau femeile şi când iau fiecare pui şi mimează că le taie 
gâtul cu o surcică, după ce-l pune pe fiecare cu gâtul pe pragul uşii; sau taie fiecare aşchie cu un 
cuţit, de parcă ar tăia puii - Prahova; primii pui scoşi de o găină să fie puşi într-o sită, crezându-se 
că, dacă nu se poate aduce apă cu sita, nici puii nu vor muri - Dolj; sita să fie acoperită cu o pânză, 
pentru ca puii să nu fie văzuţi de uliu - Tecuci (2.GOROVEI,p.lOO;PRESA;NOTE,Antonescu). Când se 
intenţionează să se ducă la târg vreun obiect sau animal pentru a fi vândute, se pune apă într-un 
ciur, în credinţa că vânzarea va merge cum curge apa prin ciur; nu este bine să privească un om 
prin sită sau prin ciur, pentru că face bube; în şezătoare, firul textil „ îndrugat" de o altă fată este 
înfăşurat pe o sită, care este dată, printre picioarele fetei, alteia, care o primeşte, se uită prin ea şi 
rosteşte numele feciorului care trebuie să vină în şezătoare - Maramureş (BOGDAN,p.26;99;124). 
în cadrul obiceiurilor de sondare a destinului marital al fetelor, în noaptea de Anul Nou, printre 
multe alte practici, se obişnuieşte să se ia o sită şi să se aşeze în ea, în cele patru capete ale unei 
cruci imaginare, o felie de pâine, o bucată de sare, o monedă şi nişte zgură; pe la miezul nopţii, 
fetele, legate la ochi sau fără să se uite, pun mâna pe sită şi rostesc: „Eu nu pun mâna pe sită,/Ci o 

pun pe-a mea ursită,/Care-i de Dumnezeu dată/Şi de la oameni lăsată!"; dacă o fată pune mâna pe 
pâine, ursitul ei va avea noroc în viaţă, dacă atinge moneda, ursitul ei va avea mulţi bani, dacă 
pune mâna pe sare, va avea toate cele în gospodărie, iar dacă atinge zgura, viitorul ei soţ va fi 
fierar - Bucovina (2.MARIAN,l,p.57). în ziua de Crăciun, găinilor li se dă de mâncare dintr-un ciur 
sau sită, ca să facă ouă multe (PRESA). Cine visează sită înseamnă că nu va primi răspuns favorabil 
la o cerere; cine se visează cernând sau pe altcineva cernând înseamnă că va face o proastă 
afacere; dacă se visează strecurând ceva este semn că va primi o veste din partea unui grup de 
oameni - Suceava (NOTE,Băncescu). Serii simbolice: sită-lemn-foc; sită-cruce-pâine-sare-monedă- 
zgură. 

SLĂBĂNOG (Impatiens nolitangere - DLRM,p.777) 

Numele a două plante erbacee, folosite în medicină pentru proprietăţile lor diuretice şi laxative; 
prima, cu specificaţia ştiinţifică menţionată în titlu, face parte din familia balsaminaceelor, are 
frunze ovale, care se strâng la atingere, flori galbene, punctate în interior cu roşu, şi fructul ca o 
capsulă care explodează la maturitate; cea de a doua este slăbănog-de-câmp, trepădătoare (cu 
probabilitate, Mercurialis annua); planta, indiferent care dintre cele două variante, dar mai curând 
slăbănogul-de-câmp, se pune în apa de scăldat, timp de nouă zile, a copilului, existând credinţa că, 
„dacă scalzi pruncul în zeamă de ierburi, va fi sănătos, norocos şi de rele păgubos"- Bihor 
(ŞĂINEANU,V,p. 131;l.BOCŞE,p.ll4). 

SLĂNINĂ 

Ca să se lase cineva de băutură, se ia o bucată de slănină şi se pune, pe ascuns, în patul unui evreu, 
unde trebuie să stea timp de trei nopţi, după care se pune în mâncare şi i se dă celui care are 
patima băuturii - Suceava; dacă bucăţile de slănină, puse în pod la conservare, încep să aibă pe ele 
picături de condens (încep „să lăcrimeze") este semn că vremea se va înmoina şi va urma ninsoare 
sau chiar ploaie - laşi (2.GOROVEI,p.l8; 264). 

SMOCHINĂ (fruct de Ficus carica - DLRM,p.779) 

Cine se visează mâncând smochine este semn că i se va întâmpla o nenorocire - Suceava (NOTE, 
Băncescu). 

SOARE 

Soarele ocupă o poziţie privilegiată, reprezentând simbolic căldura, lumina, viaţa, fertilitatea, 
nemurirea, în antiteză cu frigul, întunericul, moartea, sterilitatea, perisabilul (COMAN,l,p.l24). 
Credinţa în zori, în ziuă, în apropiata răsărire a soarelui, este un comportament românesc, ca 
expresie a instinctului vital, ceea ce se menţine şi în textele funerare ale Ziorilor, care sugerează nu 
doar renaşterea, dar şi o confuzie dorită între suflet şi stihiile lumii; de aici credinţa că omul care 
agonizează trebuie păzit să-şi dea sufletul în zori, fiindcă aceasta este „legea din bătrâni", 
deoarece numai cel ce moare în zori scapă de păcate; dintre toate neamurile Europei, numai 
românii au o credinţă în auroră, pe toate planurile şi sub toate aspectele vieţii individuale şi 
sociale, după cum dezvăluie tradiţiile şi folclorul în genere; când, la Lăsata secului, se face roata de 
foc, feciorii aduc din timp crengi şi lemne într-un loc din marginea satului, unde obişnuit se petrec 
adunările publice, pe o colină sau la poalele acesteia, şi aceste grămezi sunt aprinse sâmbătă sau 
duminică seara; roţile făcute din nuiele împletite şi învelite cu paie sunt aprinse şi li se dă drumul 
la vale; este de preferat ca roţile aprinse să ajungă într-o apă, ca să se ude, fiind împerecherea 
dintre foc şi apă de bun augur; uneori sunt roţi de car învelite în paie, iar roata care a parcurs cea 
mai mare distanţă îl face pe tânărul care a lansat-o un fel de erou al colectivităţii; în zonele de 
câmpie, se fac roţi care sunt agăţate pe stâlpi, unde ard în timp ce tineretul petrece; în zona 
Aradului, stâlpul pe care se pun „roţile de foc" este aşezat chiar pe malul apei, astfel ca 

pătrunderea reciprocă a celor două elemente să se petreacă fizic; dar există şi roata de car, prin 
care se trece o osie şi pe care o ţin, de o parte şi de alta, doi tineri care merg cu ea şi au grijă să o 
rotească, ceea ce dă impresia unui foc cu mişcări spiralate, aici fiind vorba de un rit ce se practică 
în satele din Bărăgan, pe Valea lalomiţei, la 1 ianuarie; în Banat există tradiţia ca fetele şi băieţii, ce 
vor să se facă surori şi fraţi de cruce, în sâmbăta lui Sântoader, să taie fructul unui măr în formă de 
roată şi să se sărute prin ea, acest măr-roată fiind încă o indicaţie care trimite la soare; şi în 
Bucureşti, asemenea roţi din cauciuc aprinse au putut fi întâlnite, la Lăsata secului, şi în anii de 
după ultimul război mondial (BUHOCIU,p.38;69-70). Unele legendele afirmă că Dumnezeu este 
aşezat în soare, care ar fi „ochiul", altele spun că soarele ar fi scaunul lui Dumnezeu; în soare stau 
Dumnezeu şi Maica Domnului, coroanele lor luminând peste toată lumea; sau că suflarea lui 
Dumnezeu a dat soarelui fiinţă; scăpărând cu cremenea într-o piatră scumpă. Dumnezeu ar fi făcut 
să iasă la început o sabie, apoi o „grămăjoară" rotundă, peste care suflând s-a aprins; aşa s-a 
născut soarele şi, pentru el. Dumnezeu a făcut şi cerul, pentru a putea fi tras de 12 boi, când urcă, 
şi de 7 iepuri, când coboară; sau, atunci când urcă mai încet la deal, este tras de 20 de bivoli, dar 
de la amiază încolo este suficient să-l mişte un iepure şchiop; uneori este reprezentat ca fiinţă 
bărbătească, îndrăgostindu-se de lună, sora sa, şi de aceea sunt despărţiţi; la amiază şi la asfinţit 
stă şi mănâncă o bucată de prescură şi bea un pahar de vin, are soţie, casă, doarme ca orice om, se 
întâmplă chiar să răcească şi atunci îi curge sânge; s-ar fi născut şi dintr-un ou, pe care un om l-ar fi 
închis într-o ladă, sau ar fi chiar creaţia diavolului, fiind ochiul drept al mamei celor doi necuraţi, ar 
fi mânat pe cer de draci, dar aceste motive nu sunt reprezentative, rămânând în esenţă credinţa că 
soarele este sfânt, pentru că luminează şi încălzeşte pământul, fără a nedreptăţi pe cineva; soarele 
ar fi astrul cel mare, luna cel mijlociu, iar stelele ar fi luminile cele mici ale cerului, atât de mici, 
încât luna, mergând în drumul ei, poate să calce o stea şi atunci omul a cărui stea a fost „arsă" 
moare (VLĂDUŢESCU,p.89-90). Deoarece urcuşul soarelui pe bolta cerească este greu, acesta este 
ajutat de 12 boi, un cal, nouă cai, un bivol, un bivol şi un cal, un leu slobod sau 77 de draci care 
sunt arşi, când soarele ajunge la amiază; la coborâre, fiind mai uşor, este ajutat doar de 7 iepuri 
sau călătoreşte pe un leu împiedicat; în gândirea lor tradiţională, românii consideră ca fiind critice 
următoarele momente ale călătoriei anuale a soarelui: răsăritul şi asfinţitul soarelui la solstiţiul de 
vară şi la cel de iarnă şi la echinocţii; bătrânii spun că toate merg după soare; în creaţiile populare, 
soarele apare, aproape fără excepţie, antropomorfizat: se trezeşte dimineaţa şi se odihneşte 
noaptea, are calităţi umane etc.; „ soarele dimineaţa, când se trezeşte, e copil de şapte ani şi cât 
umblă toată ziua şi vede răutăţile ce se fac pe lume, până seara capătă o barbă albă, până la brâu; 
mă-sa îl scaldă în lapte dulce şi iar se face copil"; „soarele e om; acolo, în mare, are soţie; soarele e 
cu aripi de foc; aripile lui sunt aşa rotunde, că vin laolaltă, de se pare rotund, dar în mijloc este om 
cu cruce pe spate; soarele e flăcău, e curat şi neumblat în păcate; pe dânsul tare l-a vrut luna şi ea 
tot se băga în sufletul lui şi-l iubea; atunci soarele i-a zis: nu destul ard eu lumea ? dar încă dacă m- 
aş însura şi aş avea copii, ce ar mai fi din oameni ? ar arde lumea cu totul, ar trebui să se 
prăpădească norodul"; el este deci bărbatul înţelegător, patronul zilei, verii şi al vieţii; în concepţia 
arhaică, soarele este supus nu numai întineririi şi îmbătrânirii zilnice, ci şi naşterii şi morţii anuale; 
se naşte la solstiţiul de iarnă, când este mic ca şi ziua, creşte şi devine suficient de puternic la 
echinocţiul de primăvară, când ziua este egală cu noaptea, ajunge la plenitudinea forţelor la 
solstiţiul de vară, când ziua este cea mai mare din întregul an, după care ziua scade, soarele scade 
din puteri, forţele întunericului devin puternice şi soarele moare; metamorfozele şi vârstele 
simbolice ale soarelui, exprimate în termeni antropomorfici (naştere, tinereţe, bătrâneţe, moarte) 
sunt ritmurile fundamentale ale vieţii pe pământ şi punctele de reper ale calendarului popular; la 
români, în diferitele zone ale ţării, momentele principale ale zilei, funcţie de mersul soarelui pe 
bolta cerească poartă următoarele denumiri: răsăritul soarelui: dimineaţă, faptul zilei, la ziuă, dis- 
de-dimineaţă; la o treime din urcuşul spre miezul zilei: prânzul mic, prânzişor; pe la orele 9-10: 
prânz, prânzul mare, improor, împroor, năproor sau sub-amiază; la orele 12-13: de amiază. 

amiază, în amiază, nâmiază, prânz la cruce, în răscruce, în răscrucile cerului; la apus: chindie, cina 
mică, la toacă, la asfinţit, soare-apune, scăpăratul sau scăpătatul soarelui; „soarele numai la 
amiază drept se odihneşte, atâta cât ai clipi din ochi, atâta e odihna lui şi apoi, cât e ziua şi 
noaptea de mare, tot merge şi merge; de aceea, când e soarele drept la amiază, trebuie şi omul să 
se odihnească, e păcat să lucreze; la fel la miezul nopţii"; în mentalitatea arhaică, între înhumarea 
morţilor şi punerea seminţelor în pământ se stabilesc relaţii directe, de analogie, scopul fiind 
germinaţia şi continuarea vieţii, înmormântarea şi, în unele zone, semănatul se fac luând în 
considerare faza de urcare sau de coborâre a soarelui pe boltă; înmormântările se fac şi astăzi 
numai după-amiază, ca mortul să prindă faza de odihnă a soarelui, cu şanse mici de reîntoarcere; 
din contră, pentru semănat, vremea cea mai bună este pe la amiază (12.GHIN0IU, p.31;44;60; 
210). Prestigiul tutelar de care se bucură soarele a determinat o serie întreagă de credinţe, care 
reflectă în totalitate respectul ce trebuie să i se acorde, fiind tratat chiar, în mentalitatea 
tradiţională, ca un personaj cu aură sacră, impunând astfel din partea oamenilor un cod 
comportamental de excepţie; în acest sens, este indicat ca omul să se scoale înainte de răsăritul 
soarelui, fiind păcat să fie găsit dormind - Suceava; se spune că soarele, în mersul lui pe bolta 
cerească, este tras până la prânz (ora 8-9) de către doi bivoli, până la amiază (ora 12-13), de un 
bou, până spre seară (ora 16-17) de o căprioară, iar până la asfinţit de un iepure şchiop, după care 
el trece pe lumea cealaltă - Galaţi;Tecuci; copilul trebuie să fie scăldat dimineaţa numai după 
răsăritul soarelui, iar seara mai înainte de asfinţit, ca la bătrâneţe să nu-i slăbească vederea, sau, 
dacă este scăldat după asfinţit, prinde să plângă continuu şi nu mai poate dormi - Suceava; până 
nu e botezat, rufele copilului să nu fie uscate la soare, ca acesta să nu se ardă, când mai târziu va 
umbla prin soare, dar nici nu este bine să le apuce asfinţitul afară, pentru că devine plângăcios; în 
cazul că totuşi albiturile au rămas atârnate, mama le va introduce în casă numai după ce le va 
scutura deasupra focului - Muntenia; timp de un an, soarele să nu apună pe hainele copilului, 
pentru că se îmbolnăveşte de spaimă - Suceava; după apusul soarelui, nu se scoate copilul din 
casă, dacă se doreşte să nu i se întâmple o nenorocire în viitor - Suceava; nici nu este bine să fie 
lăsat să doarmă în timp ce soarele apune, pentru că nu va mai dormi noaptea - Bucovina; copilul 
care se uită drept în soare va fi prea frecvent îndrăgostit - Bacău; fetele care merg să se spele la 
râu până în răsăritul soarelui să o facă pe partea de mal orientată spre acel loc şi să rostească: 
„După cum aşteaptă oamenii ca să răsară soarele, aşa să mă aştepte şi să mă dorească şi pe mine 
flăcăii" - Botoşani; să nu se mănânce la asfinţitul soarelui, pentru că se fac bube la gură - Dolj, sau 
va avea dureri de cap cel ce o face - Vâlcea, sau i se spuzeşte gura - Teleorman;lalomiţa;Galaţi; 
Suceava; cel ce lucrează seara trebuie să se oprească din muncă, să aştepte asfinţitul soarelui şi 
apoi să continue - Ialomiţa; după apus, ciobanii nu mai vând produsele lor, în credinţa că le vor 
muri din oi - Muntenia; cine va cânta la apusul soarelui face bube în cap - Vâlcea; cine doarme în 
timp ce soarele apune va avea dureri de cap - Tecuci;laşi; sau se îmbolnăveşte - Suceava; cu 
siguranţă este hoţ cel ce poate să se uite câtva timp la soare - Ialomiţa; să nu se arunce niciodată 
gunoiul către soare, pentru că, pătându-i-se faţa, se supără arzând vara semănăturile şi iarna dând 
frâu liber gerului - laşi; sau chiar orbeşte cel ce îndrăzneşte a nesocoti interdicţia - Bihor; să nu se 
măture duminica dimineaţa în faţa soarelui, pentru că „se colbuieşte faţa sfântului soare" - Galaţi; 
după ce mătură, fetele să nu arunce gunoiul spre soare, dacă vor să se mărite mai repede - 
Muntenia;Tecuci; nu este bine să se scoată gunoiul din casă după asfinţitul soarelui - Muntenia; 
Suceava, pentru că nu mai vin vacile la viţei - laşi; sau pentru că aduce pagubă - Ialomiţa; să nu se 
arunce gunoiul spre răsărit că este păcat - Vâlcea; să nu se lase oalele la soare, pentru că vor 
mirosi urât când se va fierbe din nou în ele - Teleorman; să nu se mănânce la asfinţitul soarelui, 
pentru că se fac bube la gură - Dolj; sau va avea dureri de cap cel ce o face - Vâlcea; sau i se 
spuzeşte gura - Teleorman; lalomiţa;Galaţi;Suceava; când răsăritul şi apusul se produc pe timp 
senin, va fi vreme frumoasă, iar timpul se îndreaptă, dacă la asfinţit soarele „se uită înapoi" - 
Suceava; dar, în Bucovina, „privitul înapoi" al soarelui înseamnă că timpul va deveni ploios; dacă 


Antonescu. Dicţionar de Simboluri şi Credinţe Tradiţionale Româneşti 


614 


http: / / cimec.ro 



sunt trei sori pe cer este semn de mare încordare între mai marii lumii - laşi; când se zăresc trei 
discuri solare pe bolta cerească sau apusul se petrece în nori înseamnă că vremea se va schimba în 
rău - Vaslui; uneori, la asfinţit, se observă un soare dublat de încă un disc; dacă acest disc se află în 
stânga soarelui, va fi timp friguros, iar, de este în dreapta, este semn că se va înmoina - Vaslui; este 
semn de ploaie, dacă soarele arde tare - Tecuci; Neamţ;Bucovina; acelaşi fenomen se va petrece, 
dacă are halou în jurul discului său - Bucovina; dacă a fost noros şi a plouat, iar, la asfinţit, soarele 
se arată roşu este semn că timpul ploios va mai dura - Bucovina; femeia gravidă să nu arunce 
niciodată gunoiul spre soare, fiindcă va da naştere la gemeni - Ţara Oltului; scutecele copilului să 
nu fie uscate la soare şi nici să fie lăsate afară după apusul soarelui, fiindcă este păcat, ci să fie 
uscate în casă până ce pruncul face opt zile de la naşterea sa, dar se mai crede că nu este bine ca 
scutecele copilului să fie lăsate la uscat afară timp de şase săptămâni, pentru că noaptea umblă 
măiestrele, care pot poci pruncul; în caz că scutecele copilului sunt luate noaptea de afară, să fie 
trecute de trei ori pe deasupra focului, pentru ca toate relele adunate în scutece să se scuture în 
foc - Ţara Oltului; nu se deapănă fusele pe răşchitor la apusul soarelui de către gospodinele care au 
în proprietate oi, fiindcă înnebunesc oile - Ţara Oltului; copilul care se uită insistent drept în soare 
va fi mare iubăreţ la maturitate - Galaţi; dar va duce frig iarna omul care se uită în soare - Galaţi; 
sau îl va durea capul pe cel care, atât la răsăritul, cât şi la apusul lui, se uită în soare - Ţara Oltului; 
se spune că nu va mai face avere cel pe care îl apucă răsăritul soarelui în pat - Galaţi; nu se aruncă 
gunoiul din casă în direcţia soarelui, pentru că este pericol să orbească omul care o face - Bihor; 
gunoiul să nu fie aruncat în direcţia soarelui, nici când răsare, nici când apune, pentru că slăbeşte 
vederea celui care nesocoteşte acest sfat - Suceava; după apusul soarelui, nu se scoate copilul 
afară, pentru că i se poate întâmpla o nenorocire - Moldova; poate să aibă accese de plâns şi să nu 
mai poată dormi copilul care este scăldat după apusul soarelui - Suceava; dacă discul soarelui, la 
răsăritul lui, are protuberanţe laterale, ca nişte urechi, este semn de secetă mare - Moldova; când 
plouă cu soare, se zice că necuratul îşi bate femeia; când soarele asfinţeşte roşu este semn că a 
doua zi va fi vânt, iar când apune în nor este semn că a doua zi va ploua; sfântul soare înspăimântă 
şi ploile, pe care tot diavolul le trimite exact când nu este nevoie de ele, spune un descântec din 
Neamţ; se crede că eclipsa de soare este rezultatul mâniei dumnezeieşti şi că de fapt soarele este 
mâncat de vârcolaci (credinţă similară şi în cazul eclipselor de lună), iar apele se prefac în sânge; se 
spune că eclipsele prevestesc catastrofe, războaie, secetă, epidemii, foamete, toate cu atât mai 
distructive, cu cât fenomenul astronomic este deosebit de rar; pentru contracararea răului ce s-ar 
putea să vină, oamenii aprind, la casele lor, lumânări, flori păstrate de la Denia Prohodului 
(Vinerea Mare) şi tămâie, fac rugăciuni şi mătănii în faţa icoanelor, trag clopotele la biserici, toate 
în speranţa că Dumnezeu le va ierta păcatele şi le va da lumina, fără de care tot ce este viu ar muri; 
dar, datorită rarităţii fenomenului, gândirea tradiţională românească nu a dezvoltat un complex 
coerent de credinţe în acest caz, fiind evidentă similitudinea acestora cu acelea colportate în cazul 
sfârşitului de secol şi de mileniu, dimensiune temporară de care nu este conştient decât atunci 
când informaţia îi este servită din exterior şi care îi trezeşte o imagine apocaliptică difuză 
(2.GOROVEI,p.l5;28;29;42;59;81;107;108;109;123;132; 134;174;175;178;196; 211;215;216;251; 
262-264;265;266;267;3.p.l72; GOLOPENŢIA,p. 88;96;119;133;PRESA;NOTE,Antonescu). în 
dimineaţa Anului Nou, fetele, stând în picioare, cu mâinile la piept şi cu faţa la răsărit, rostesc o 
invocaţie către soare, în care acesta este chemat să răsară pe satul lor şi să le facă trupul frumos - 
Moldova; dacă soarele sau luna au în jurul lor halou strălucitor, dacă norii la apusul soarelui au 
culoare galbenă, dacă negura este deasă şi întunecoasă, urmează neapărat vreme ploioasă; dacă 
soarele şi luna strălucesc curat, dacă seara, spre răsărit, se vede curcubeul, dacă negura este 
albicioasă şi norii au culoare trandafirie, a doua zi cerul va fi senin - Transilvania; dacă seara, când 
soarele apune, este frumos şi senin, este semn de vreme bună a doua zi; când seara, la apusul 
soarelui, norii sunt roşii, este semn că vremea se va schimba, că va urma vânt şi furtună; când 
soarele arde prea tare, înseamnă că va ploua - Bucovina (2.MARIAN, l,p. 86;111). în Maramureş, 

noul născut este închinat soarelui, rostindu-se următoarele versuri: „ Mândru Soare, Mândru 
Soare,/Răsai cu 44 de răzişoare,/Da' nu răsai numa' pă Ţibleş, ori pă Tău,/Răsai pă capu' şi 
trupşoru' coconului meu! Şi din cap până-n pici oare,/Să strălucească ca tine. Mândre Soare! 
(PRESA). Primăvara, primul gospodar ieşit la arat este sărbătorit printr-un obicei numit „Tânjaua"; 
sărbătoritul, sfatul bătrânilor, familia gospodarului, feciorii satului formează un alai, care 
înconjoară ţarina de trei ori, după care se opresc, aşezaţi în semicerc, cu faţa la soare, jugurile sunt 
lăsate jos, sărbătoritul se ridică în picioare, mulţimea se descoperă şi apoi se lasă o linişte 
desăvârşită; cu braţele larg deschise, cel care conduce alaiul (pogonici, un membru al sfatului 
bătrânilor) rosteşte puternic: „Mândre Soare călător,/Apleacă-te pe ogor,/Şi-ncălzi seminţele,/Să 
rodească holdele!"-, nu este bine să se arunce gunoiul din casă după asfinţitul soarelui, nici să se 
măture, pentru că înseamnă să se arunce tot ce a fost strâns bun peste zi; nu se aruncă gunoiul 
spre soare, nici când răsare, nici când apune; să nu se doarmă în timp ce soarele apune, fiindcă îl 
va durea capul pe cel care o face; este bine să nu se privească la soarele din apă, când apune, 
pentru că se capătă „orbul găinilor"; nu este voie ca soarele să fie arătat cu degetul - Maramureş 
(BOGDAN,p.ll-12;47;91-92;95;103;109). în Bihor, înjurătura de soare este aşezată pe treapta cea 
mai înaltă pe scara gravităţii acestui fel de imprecaţii, iar în Ţara Oltului se crede că soarele este 
„fiinţa cea mai mare cerească; soarele e mai mare decât toţi; el e tatăl nostru" (NOTE,Antonescu). 
Tot în Bihor nu există bocitoare de profesie, ca în alte zone ale României, văietatul având loc 
numai de la răsăritul soarelui şi până la apusul acestuia, când, odată cu căderea întunericului, 
oamenii se adună la priveghi, iar jocurile de priveghi se desfăşoară ca şi cum s-ar participa la o 
ultimă petrecere cu mortul (GODEA,p.91-92). Până la şase luni, copilul nu este bine să fie prins de 
asfinţitul soarelui afară din casă, pentru că plânsul se prinde de el, devine închis la fire şi fără curaj 
în viaţă; după moartea unui om, este chemat tâmplarul, care ia măsura pentru confecţionarea 
copârşeului (sicriu) din lemn de brad; când apune soarele, se aprinde în casă o lampă, care arde 
până dimineaţa, la răsăritul soarelui, ca să fie lumină permanent în casă; tot la apusul şi răsăritul 
soarelui, mortul este „cântat" de către femei care ştiu să practice bocitul celor decedaţi - Ţara 
Haţegului (CLOPOTIVA,ll, p.409;429). Cine priveşte la soare, când acesta răsare, văzându-l deci 
neîntreg răsărit, este lovit de dureri de cap, care pot dura până după amiază, sau mai mult; ca să-i 
treacă, se descântă de soare sec, alegându-se nouă pietricele albe, care se pun într-o strachină cu 
apă curată din râu sau dintr-o fântână, se descântă deasupra străchinii şi apoi pietricelele se 
aşează pe locul dureros; când durerea nu cedează, se repetă descântecul în trei dimineţi 
consecutiv, pe nespălate; bolnavul şi cel ce descântă se duc la marginea unei ape sau lângă o 
fântână şi acolo se rosteşte descântecul, apoi bolnavul se spală cu apa luată, iar ce rămâne, 
împreună cu pietricelele se aruncă într-un loc curat - Gorj (CĂRĂBIŞ,p.l34). Starea impură nu este 
compatibilă cu soarele, de aici şi unele interdicţii şi anume să nu se arunce gunoiul spre soare, să 
nu fie văzută lehuza de soare; „dalbul de pribeag" este rugat, în bocete, să nu ia „calea apelor", 
pentru că ele sunt „neîntorcătoare", dar să ia calea soarelui, pentru că el este „întorcător" - Gorj 
(10.ŞTIUCĂ,p.61). Se crede că nu este bine să plouă cu soare, fiindcă este rău de mană; dacă 
soarele răsare printre nori lungi, ca nişte caiere de lână, va ploua în acea zi; de asemenea va ploua, 
când soarele arde puternic dimineaţa; când soarele apune într-un nor roşiatic, a doua zi va bătea 
vântul - Teleorman (2. CHIVU,p.247-248). Când, la apus, soarele se uită înapoi, în ziua următoare 
vremea va fi frumoasă, senină - Bârlad (BĂLĂNESCU, p.261). Soarele este mesager al dorului, ca şi 
luna, deoarece poziţia lui îl face să poată vedea tot ce este pe pământ; soarele şi luna sunt şi primii 
amanţi, primii îndrăgostiţi ai lumii etno-folclorice, este adevărat, o iubire incestuoasă, dar 
îndrăgostiţi exemplari, el fiind întruchiparea iubitului, iar luna fiind întruchiparea iubitei (EVSEEV, 
p.77-78;86). Există tendinţa etnografilor de ieri, perpetuată şi astăzi, de a explica totul prin prisma 
unui aşa-zis cult al soarelui, ca moştenitor al unui cult mai vechi al vegetaţiei, care tinde să devină 
preponderentă şi să subordoneze întreaga cultură ţărănească; oamenii consideră că darurile solare 
de care se bucură ei sunt produsele pământului cultivat, ale gospodăriei, grâul, porcii, galbenii. 

pentru că aceştia sunt galbeni sau din aur, ca şi soarele (HERSENI,p.209;216-217;283). Cultul solar 
se întâlneşte pe o fâşie îngustă, oblică şi continuă, acoperind mapamondul de la sud-est şi până la 
nord-vest, trecând deci peste teritoriile celor mai vechi şi statornice civilizaţii: arhipelagurile 
Pacificului, Peninsula Indoneziană, India, Orientul Mijlociu, Egiptul şi toată partea sudică a Europei, 
până la coastele Atlanticului, inclusiv Insulele Britanice, şi continuă, în cele două Americi, cu Peru, 
Mexic şi Chile; două sunt abaterile geografice de la această unitate teritorială: se mai întâlneşte în 
Madagascar şi în sud-estul Australiei şi iar în marile insule ale Indoneziei; în China, Siberia, Europa 
nordică. Africa centrală şi sudică, precum şi în vaste porţiuni ale Americilor se întâlneşte extrem de 
rar; în unele civilizaţii (Egipt, India, Orientul Mijlociu, Grecia), cultul solar ajunge la forme 
antropomorfizate, în timp ce, în celelalte ţinuturi, el rămâne la cunoscutele forme simbolice- 
geometrice de bază ale cercului şi rombului; marile zeităţi solare, Ra, Vişnu, Mithra, Apollo, 
reprezintă treapta cea mai de sus a evoluţiei cultului solar, care a constituit, în etapele de început 
ale civilizaţiei umane, prima mare religie de caracter universal; simbolul general al soarelui la toate 
popoarele este cercul tăiat de cruce, aşa cum apare la popoarele slave; alături de această imagine 
mai apar discuri, romburi, cruci de diferite tipuri, rozete; în epoca fierului, Zamolxis este cunoscut 
ca zeu al luminii, Herodot scriind despre „Geţii care trag cu arcurile în cer, atunci când e furtună, 
spre a ajuta zeului suprem să alunge demonii întunecaţi care-i ascund faţa"; motivele solare sunt 
prezente în număr mare în ceramica medievală românească: pe fragmente provenite de la Curtea 
de Argeş, sec. XIV-XV, sunt figurate spirale, rozete solare; în Moldova, plăci ornamentale de la 
Cotnari, sec. XV, sunt decorate cu rozete simple sau complexe; ulcioare de la Suceava, sec. XV, au 
un decor sgrafitat cu romburi concentrice, marcate cu patru puncte; tipare de gresie din aceeaşi 
localitate, dar din secolul următor, poartă de asemenea rozete înscrise în cerc, formând sisteme 
complexe asemănătoare cu cele de pe lăzile de zestre bucovinene; repertoriul semnelor din 
ornamentica tradiţională actuală poartă denumiri cum ar fi acestea: zăluţa, coarnele berbecului, 
vârtelniţa, roata, crucea, reprezentând toate străvechi motive solare, răspândite şi numite astfel în 
toate regiunile ţării; de un deosebit interes este denumirea de cai dată unor motive, care în 
stilizarea lor perfectă reproduc capetele afrontate a doi cai, precum şi atribuirea aceleiaşi denumiri 
(patru cai) crucii frânte, sau vârtelniţei cu patru braţe, simbol al soarelui, care, în cele mai vechi 
culturi ale omenirii, a fost totdeauna asociat cu cursa diurnă a cailor ce trag carul de foc al zeului 
luminii; acest aspect este cu atât mai important cu cât el se înscrie într-un spaţiu mult mai larg, 
incluzând Valea Jiului, Ţara Haţegului, Ţinutul Pădurenilor, Banatul, Munţii Apuseni şi Oltenia, în 
care semnele solare prezintă o mare densitate în ornamentica populară; intrarea în curte, pe 
poarta gospodăriei, se face sub semnul rozetei solare de diferite tipuri; în numeroase regiuni ale 
României, porţile sunt monumentale, lucrate din trunchiuri enorme de stejar sau brad, admirabil 
împodobite cu crestături adânci; adevărate arcuri de triumf ţărăneşti, late până la 7 m şi înalte de 
4 m; porţile din Gorj, Muscel şi Buzău, Maramureş şi Ciuc, Bran şi Suceava sunt decorate cu rozete 
şi torsade; în alte zone. Prahova, Cluj, Hunedoara, Bihor, Braşov, laşi, porţile mici sunt şi ele 
marcate cu diferite feluri de semne solare, în principal rozete; pe porţile din Transilvania, cu 
deosebire în Maramureş şi Cluj, rozetele solare, cercurile cu cruce înscrisă, vârtejurile aparîntr-o 
foarte caracteristică îmbinare cu arborele vieţii, puternic stilizat (Maramureş) sau cu arborele 
vieţii-glastră cu flori (Cluj); tradiţia împodobirii porţilor cu rozete solare este vie şi astăzi, porţi 
recente fiind decorate cu acele semne; uneori şi frontul spre stradă al gardurilor de scândură este 
ornamentat cu rozete sculptate; de asemenea, faţada şi intrarea în casă sunt şi ele marcate de 
aceleaşi semne solare; rozete, vârtejuri sunt cioplite deasupra uşii şi la ferestre, sau chiar pe tăblia 
uşii în Maramureş, Cluj, Suceava, Prahova; la locuinţele semi-îngropate, intrarea este împodobită 
cu varianta rombică a semnelor solare: cercuri înscrise în romb, romburi concentrice, mari X-uri 
încastrate în cercuri, conturul fiind alcătuit din „funii" (torsade) groase, scoase în relief; în 
ansamblul decorativ al unor astfel de intrări apar şi imagini ale crucii şi ale feţei omeneşti; tot în 
acest spaţiu (Dolj, Teleorman, Olt, Vlaşca) şi sistemele decorative în tencuială prezintă cercuri şi 


Antonescu. Dicţionar de Simboluri şi Credinţe Tradiţionale Româneşti 


617 


http: / / cimec.ro 



rozete înscrise în pătrate, dispuse pe mari panouri ce încadrează uşa şi străjuiesc colţurile casei; în 
Banat şi Bihor, aceleaşi motive decorative sunt prezente pe frontonul caselor; motivele solare sunt 
prezente şi la biserici, la cruci şi la troiţe, unde şi forma lor prezintă cruce înscrisă într-un cerc 
(Oltenia, Muntenia, Transilvania); obiecte mici, de cult, ilustrează aceeaşi combinaţie între cruce şi 
cerc; este de observat că sincretismul operat pe plan decorativ între cultul creştin, dendrolatric şi 
cultul solar este prezent pe multe edificii religioase, semnele solare pătrunzând şi pe pietrele de 
mormânt nu numai româneşti, dar şi pe cele evreieşti din Moldova; aceleaşi motive sunt prezente 
şi în interioarele ţărăneşti: pe grinda principală a casei (rozete, romburi, pătrate haşurate, X-uri), 
pe stâlpii de sprijin ai coşului de la cuptorul înalt, pe chingile de susţinere a paturilor suspendate 
(Suceava), pe mobilier (lăzi de zestre, dulapuri, cuiere, mese) cruci, rozete, romburi; la scaune, 
spătarul este fasonat în formă de roată; la un dulap din Moldova (Huşi), pe uşi este sculptat un 
străvechi motiv solar, alcătuit din două perechi de capete stilizate de cai afrontaţi, îmbinaţi într-o 
mişcare spiraloidă; pe ţesăturile de interior, care au un rol decorativ important, sunt înfăţişate 
motivele rectilinii închise (pe baza rombului) sau deschise (pe baza meandrului simplu sau dublu); 
până astăzi, rombul este numit roată, ilustrând transpunerea cercului în ţesătură, din cauza 
tehnicii specifice; în Oltenia, Muntenia şi sudul Transilvaniei, un covor caracteristic, de foarte 
veche tradiţie, ţesut exclusiv în romburi concentrice, care se continuă la infinit, se cheamă scoarţă 
cu roate; în Ţinutul Pădurenilor, unul din motivele principale de pe cămăşile femeieşti se numeşte 
roata mare, fiind un romb umplut cu meandre; alte motive solare se întâlnesc pe covoarele 
moldoveneşti, maramureşene, din Ţinutul Ciucului, bănăţene, bihorene şi hunedorene, alături de 
cele olteneşti şi munteneşti; la fel pe ştergare, unde întâlnim meandre, X-uri, cruci frânte, iar 
coloritul este redus la roşu, negru, vânăt, cele din Braşov, Hunedoara, Bihor şi Banat având o 
compoziţie ornamentală şi cromatică deosebită; pe ceramica tradiţională actuală se practică 
ornamentele de sorginte solară în aproape toate centrele din ţară: în Muntenia, centrele Horezu, 
Oboga, Vlădeşti, Curtea de Argeş, Petreşti, în Maramureş, Bihor, Banat, centrele Vama, Leheceni, 
Biniş obişnuiesc să decoreze produsele lor cu spirală simplă, valul, meandrul, cercul; romburi 
concentrice şi spirale rectangulare apar la Bâra-Călugăra din Moldova, X-uri şi cruci la Vadul 
Crişului, Vama şi Tohani (în Transilvania); motivele curbilinii, aşezate în aşa fel încât să formeze 
vârtejuri cu trei şi mai multe braţe, sunt specifice ceramicii de Bihor; ca organizare generală a 
decorului ceramicii româneşti este caracteristică dispunerea sa radiară şi folosirea punctelor; pe 
furcile de tors apar cercuri, roţi, cruci, meandre, cruce înscrisă în pătrat, zig-zaguri şi inele; pe fuse 
şi prisnele, se întâlnesc rozete de o mare varietate; pe cutea de gresie, specifice sunt semnele 
circulare şi rectangulare; pe păpuşare (în Moldova şi Carpaţii Meridionali) caracteristice sunt 
cercurile, rozetele, pătratul cu crucea, X-uri şi cârlige; cercul tăiat în patru (semn apărător), volute 
afrontate câte două, sub forma „coarnelor berbecului", sunt dispuse pe vasele de lemn, în special 
pe căuce; cercurile şi rozetele apar pe mânerele de lemn ale baltagelor, topoarelor şi cuţitelor; pe 
cornurile de praf de puşcă sunt frecvente vârtejurile, rozetele şi complexele de romburi 
concentrice, iar pe fluiere ornamentele sunt alcătuite din cercuri şi rozete; în ceea ce priveşte 
piesele textile ale costumului popular, motivele solare sunt amplasate în special pe 
acoperămintele de cap, pe pieptul şi mânecile cămăşilor, pe ţesăturile ce înfăşoară corpul, pe 
podoabele pentru gât, mâini şi mijloc, pe piesele din piele, pe scurtele brodate, lipsind în schimb 
de pe cojoacele mari şi de pe hainele lungi din postav; pe glugile păstoreşti apar motive solare 
colorate numai în zonele Hunedoara şi Braşov; în celelalte zone, sunt specifice doar semne 
rudimentare în negru: cruci, cârlige curbe sau drepte şi cercuri tăiate în patru; pe o glugă din 
Moldova, desenul solar este clar: pe o parte este figurat soarele, tăiat în patru şi cu raze, pe 
cealaltă parte este brodată semiluna şi o stea; la conduri şi cepse, decorul este exclusiv solar (în 
Banat şi Hunedoara), acelaşi aspect fiind întâlnit şi pe năframele din Moldova; în fine, ouăle 
încondeiate se bucură de acelaşi sistem decorativ (PETRESCU,p.l2-14;20-21;26;28;32-38). Soarele 
stilizat se întâlneşte deopotrivă şi în colinde, şi pe scoarţe, şi pe lăzile de zestre (URSACHE,p.ll). 

De remarcat că uneori soarele apare în ipostaze antropomorfe anturând, împreună cu luna, 
arborele vieţii, de aşa manieră încât „axis mundi" taie câmpul ornamental în două părţi egale ca 
suprafaţă, iar soarele şi luna sunt aşezaţi de-a stânga şi de-a dreapta acestui ax; soarele apare pe 
vasele ceramice, în special pe farfurii, ocupând centrul acestora, figurat antropomorf, cu raze 
dispuse sub formă de unghiuri ascuţite, câte 6-8 (Horezu, Oboga, Maramureş); pe porţi (Rozavlea- 
Maramureş), soarele şi luna apar antropomorfizaţi; la fel pe ştergare, pe lăzi de zestre, pe 
spătarele laviţelor şi scaunelor, pe frontonul caselor; în basme, soarele apare, împreună cu 
„iuceferei", pe costumaţia eroilor (NOTE,Antonescu). Soarele este simbol al primăverii, al vieţii, al 
triumfului binelui asupra răului, al luminii asupra întunericului; când, în ornamentică, este figurat 
rotund din cercuri concentrice şi cu raze, el este denumit „soare de vară" (ZAHACINSCHI,p.41). 
Visarea unui soare roşu înseamnă pericol apropiat; nu este bine nici când este visat soare 
întunecos; înseamnă reputaţie pătată pentru cine visează soare luminos; când este visat căzând 
din cer, este semn că va muri o personalitate; va primi promisiuni seci cel care visează soare lucind 
în apă; îi vor aduce noroc alţii celui care vede în vis soare; va petrece în mare veselie cel care 
visează soare răsărind; dar va primi o veste proastă cel care visează soare apunând; visarea unui 
soare acoperit cu nori semnifică viaţă liniştită şi chiar câştig - Bucovina (NOTE,Băncescu). 

SOARTĂ 

Se crede că omul nu este stăpân pe viaţa sa, ci îndeplineşte voinţa Celui de Sus, care este înscrisă 
în Cartea de Taină, unde fiecare individ îşi are scrisa lui; cartea în care sunt scrise vieţile tuturor 
oamenilor se află într-o chilie de piatră, în Munţii Galaleului, de unde izvorăşte un râu sfânt; în 
chilie este o masă, săpată în piatră, acoperită cu un covor superb, iar deasupra se află aşezată 
cartea; în chilie nu pot intra decât cei care nu au corp, adică numai duhurile curate; la naşterea 
fiecărui om, apar ursitoarele care stabilesc destinul fiecăruia, însă nimeni dintre cei care sunt 
martori nu are voie să le privească sau să le asculte ursita; dar oamenii, curioşi să afle dinainte 
care le va fi soarta, încearcă pe toate căile să-şi afle scrisa, drept pentru care recurg la vrăjitoare şi 
dezlegătoare, care pretind că pot descifra destinul oamenilor, practică repudiată, dar fără 
rezultate deosebite, de oamenii bisericii creştine şi de dogmele religioase; soarta se poate afla în 
bobi, în ulcică, în palme, în zaţul de cafea, în ghioc, în oglindă, în cărţile de joc etc.; în mod 
obişnuit, sunt curioşi care le va fi soarta sau datul tinerii, în special fetele, care vor să ştie cu cine şi 
când le va veni rândul la căsătorie, în care scop fac tot felul de vrăji; din această pricină, practicile 
privind mai ales aducerea grabnică a iubitului sunt deosebit de numeroase, precum şi 
descântecele care le însoţesc; de pildă, fetele îngroapă şnurul folosit la legarea părului, marţea 
noaptea, la rădăcina unui soc; goale complet şi cu părul despletit, fără să scoată o vorbă tot 
drumul şi fără să se uite înapoi, atât la ducere, cât şi la întoarcere, trebuie să ducă un cuţit, o 
opincă, o bucată de pânză şi o monedă, iar cu partea netăioasă a cuţitului trebuie să taie socul, 
rostind şi un descântec, în speranţa că ursitul se va arăta în curând; puţini sunt însă cei sau cele 
care pot suporta un asemenea tratament, iar cei care se simt fermecaţi recurg, la rândul lor, la 
descântece de desfăcut vrăjile (PRESA). Despre feciorii care rămân neînsuraţi, pentru că sunt prea 
urâţi şi proşti sau prea pretenţioşi, se spune că au ursita mică, sau că le-a murit ursita; în Bucovina, 
se numesc burlaci, feciori sau flăcăi tomnateci, feciori sau flăcăi bătrâni, feciori bătuţi de brumă 
sau oameni răsuflaţi; aceşti flăcăi, a căror ursită este mică, adică ursita lor s-a născut mult mai 
târziu decât ei, trebuie să aştepte până le creşte ursita mare, ca să fie bună de măritat, şi de aceea, 
fiind nevoiţi să aştepte atâta vreme, îmbătrânesc; când însă ursita a crescut mare, deşi sunt 
bătrâni, totuşi se însoară; acei feciori, care însă nu se însoară niciodată, fiindcă le-a murit ursita 
sau n-au avut deloc ursită şi ajung să moară ei înşişi tot neînsuraţi, sunt, mai ales dacă au avut un 
comportament lăudabil, foarte buni la Dumnezeu, pentru că ei, cât au trăit, nu au ştiut ce este 
bine şi ce este rău în lume; alţii cred însă că aceşti feciori sunt păcătoşi, nefericiţi, morţi cu sufletul 
şi cu trupul şi nici la a doua înviere nu vor avea soţie (3.MARIAN,l,p.21). Serie simbolică: marţi 

(noapte)-nesocoti re vestimentară şi trupească-muţenie-soc-cuţit-încălţăminte-pânză-monedă. 

SOC (Sambucus nigra - DLRM,p.780) 

Arbust de mici dimensiuni, cu scoarţa cenuşie, cu flori albe dispuse în corimbe ramificate, cu fructe 
în formă de boabe negre, lucioase; din flori se prepară un ceai medicinal cu proprietăţi sudorifice, 
iar scoarţa, fructele şi rădăcina au efecte diuretice şi laxative şi se întrebuinţează şi în medicina 
populară (ŞĂINEANU,V,p.l43). Unele legende afirmă că diavolul a venit cu un lemn de soc şi a 
furat din focul pe care îl făcuse Dumnezeu; de aceea socul nu se pune niciodată pe foc, pentru că 
este lemnul necuratului - Suceava; alte legende narează cu totul invers, afirmând că focul a fost 
inventat de diavol, iar Dumnezeu a venit şi s-a jucat în jar cu un băţ de soc; un cărbune i-ar fi intrat 
în lemn şi astfel a avut şi Dumnezeu foc; de atunci, băţul acela de soc mai poartă denumirea de 
„cârja mitropoliţilor"- Suceava (VLĂDUŢESCU,p.82-83). în noaptea Anului Nou, fetele se duc la o 
tufă de soc, unde rostesc o invocaţie prin care cer arbustului să plece în lume, să-l caute şi să le 
aducă ursitul; invocaţia are şi ton de blestem, în cazul în care feciorul indicat nu vine - Maramureş; 
se crede că nu este bine să se arunce în foc lemn de soc, pentru că, în caz contrar, îl vor durea 
măselele pe cel ce o face - Maramureş; Suceava;Bucovina (2.GOROVEI,p.91;215; BOGDAN, p.99; 
121). Se mai crede că Baba-Coaja omoară copiii nebotezaţi şi le ascunde sufletele în tufişuri de soc, 
unde stau până le putrezeşte corpul; din această cauză, oamenii nu sapă sau nu taie cu plăcere 
socul - Transilvania (3.MARIAN,ll,p.24-30). v. BABA-COAJA. 

SOCRU (SOACRĂ) 

Dintre perechile de socri (ai mirelui şi ai miresei), cei ai mirelui (socri mari) au cea mai mare 
importanţă, lor revenindu-le un rol esenţial în cadrul momentelor „de trecere" din timpul nunţilor; 
„socrii mici" deţin un rol secundar şi, din această cauză, dezvoltă conotaţii minime la nivelul 
mentalităţilor tradiţionale; astfel, când mireasa soseşte la casa mirelui, ea nu se dă jos din car până 
nu vine soacra să o ia - Vâlcea; se crede că, dacă vine soacra ca oaspete într-o casă şi îi găseşte pe 
cei din familie luând masa, atunci ea va trăi încă mulţi ani - Bucovina (2.GOROVEI,p.l41;252). Cine 
îşi visează socrii înseamnă că va avea ceartă în familie - Suceava (NOTE,Băncescu). 

SOLDAT v. MILITAR. 

SOLOMONAR 

Vrăjitor despre care se crede că ar stăpâni fenomenele meteorologice şi, totodată, persoană care, 
având noţiuni de astronomie, prevesteşte vremea şi întocmeşte calendare; termenul dezvoltă o 
familie de cuvinte, cu bază în semnificaţia vrajă : a solomoni = a fermeca, a vrăji; solomonie = 
vrăjitorie, farmec, vicleşug, şiretlic; solomonit = vrăjit, fermecat (ŞĂINEANU,V,p.l51). Este 
important de făcut o distincţie: vrăjitoare sunt femeile, în general, iar vrăjile de toate felurile intră 
în ocupaţia acestora; poporul acceptă această îndeletnicire ca pe o meserie şi nu dezvoltă în jurul 
ei şi a persoanelor care o practică credinţe şi simboluri; este adevărat că există şi vrăjitoare 
ipostaziate în duhuri malefice, ca întruchipare feminină a urâtului şi a răului, iar această realitate 
percepută în basme face parte dintr-o altă categorie semantică, având multe afinităţi cu ipostazele 
Mumii-Pădurii-, bărbaţii, în schimb, se dedau mai puţin la această meserie şi atunci ei sunt mai 
totdeauna solomonari, adică au puterea de a opri ploile şi grindina şi de a le mâna pe alte locuri, 
pe alte ogoare; spre deosebire de vrăjitoare, poporul investeşte pe solomonari cu puteri 
supranaturale, crede despre ei că au puterea de a provoca sau împiedica diverse fenomene 
naturale, pentru că solomonarii se pricep la astronomie, fac calendare şi prevestesc vremea; mai 
mult, se spune despre ei că învaţă meşteşugul sub pământ, timp de şapte ani, iar atunci când ies 
de sub pământ spun nişte descântece şi îndată le apare înainte un balaur; cum încalecă pe balaur, 
îngheaţă toate bălţile şi iazurile, iar gheaţa se porneşte după solomonari şi cade pe toate 

semănăturile pe unde umblă aceştia sau pe unde au ei ciudă să se deplaseze; poporul mai crede că 
solomonarii posedă o carte în care se găseşte toată puterea şi ştiinţa lor; cartea aceasta o învaţă 
solomonarii la şcoala din cetatea Babariului, dar nu toţi ies de acolo solomonari, ci numai unul din 
şapte - Transilvania (3.GOROVEI,p.ll6;497). Oamenii spun că atunci când vine ploaia cu grindină, 
vin şi solomonarii, iar aceştia strigă mereu, mânând norii, ca ogoare şi lanuri să fie ferite, locuri ale 
unor săteni care se roagă într-o anume zi a anului; iar norii îşi aleg cărările după cum le indică 
solomonarii; aceştia vin călare pe balauri, care au aripi şi zboară; nu vin călare nici pe ţapi şi nici pe 
berbeci - Maramureş (BOGDAN,p.107). Solomonarii sunt principalii magicieni din credinţele 
populare româneşti, iar solomonăria apare ca o asociaţie secretă de iniţiaţi în magia 
meteorologică, pretinzându-se totodată atotştiutoarea tainelor lumii, însuşi numele lor descinzând 
de la regele biblic Solomon, considerat ca fiind cel mai înţelept om de pe pământ; solomonarii sau 
solomonarii (zgriminţaşiî n Ţara Moţilor) sunt deci nişte vrăjitori meteorologici populari; sunt 
selecţionaţi din medii foarte diverse, dar care au o anumită vocaţie, deoarece devine solomonar 
cel mai mic dintre şapte fraţi călugări; învăţământul lor, aflat sub pământ, durează şapte ani - 
Neamţ; acolo ei învaţă toate limbile fiinţelor vii, toate tainele naturii şi toate formulele magice, 
farmecele şi vrăjile; acolo nu sunt primiţi decât câte zece ucenici şi dascăl este diavolul însuşi; după 
şapte ani de învăţătură, diavolul îşi opreşte doar un ucenic şi acela devine apoi solomonar; călare 
pe un balaur, el se suie în nori, de unde îndrumă ploile, furtunile şi grindina; după credinţele 
locuitorilor din Ţara Moţilor, solomonarul apare mai întâi călare pe o iapă albă, caută un anumit 
iezer şi de acolo îl invocă pe balaurul care îl va transporta ulterior; există şi un portret al lor: nu-şi 
mărturisesc profesiunea în faţa oamenilor, dar aceştia îi pot recunoaşte uşor, pentru că au 
înfăţişare îngrozitoare, ochi roşii bulbucaţi, fruntea lată şi încreţită, piept lat, trup puternic, statura 
mijlocie ori mică; au două cozi, una alcătuită din pene şi amplasată la subsuoară, cea de a doua în 
prelungirea şirei spinării; toată înfăţişarea le este de oameni sălbatici, cu păr zburlit şi aspru ca 
acela al porcului; hainele lor sunt murdare şi numai petice; de multe ori umblă îmbrăcaţi, chiar şi 
în mijlocul verii, cu şapte pieptare, într-o mână cu o carte, în cealaltă cu un toiag; sunt scurţi la 
vorbă, rareori pot fi auziţi vorbind, când primesc ceva de pomană nu mulţumesc, iar pâinea 
căpătată nu o mănâncă, ci o aruncă pe ape; nu dorm niciodată prin casele oamenilor, ei locuind în 
munţi, prin peşteri, prin păduri, în colibe sau prin ţarine; ei sunt oameni blestemaţi de Dumnezeu, 
pentru că s-au pus în slujba diavolului, vânzându-şi sufletul, ca să capete în schimb putere asupra 
văzduhului şi a balaurilor; la şcoala subpământeană li se testează rezistenţa la durerea fizică şi la 
situaţii extreme, iar ucenicii ascultă prelegerile diverşilor demoni, printre care şi ale arhidemonului 
Uniilă; citesc manuale numai la lumina unui opaiţ, aşezaţi fiind pe o piatră de moară, suspendată 
de un fir magic de tavanul peşterii care adăposteşte şcoala, piatra învârtindu-se cu mare viteză; 
unele referiri folclorice amintesc şi de o supraspecializare a solomonarilor, care mai pot urma nişte 
cursuri fie în Orient, fie la Paris; după şapte ani de învăţătură, ies din şcoală învăluiţi în negură şi 
ţinându-se cu mâinile de un fuior lung de nor, care îi scoate în lumea noastră de pe celălalt tărâm, 
îmbrăcaţi tot în veşmintele avute la intrare, iar din şcoală primesc o carte, toiag sau un cârlig şi un 
frâu din scoarţă de mesteacăn; totuşi sursele folclorice sunt contradictorii în a fixa o imagine 
constantă solomonarului; deşi este socotit, de cele mai multe ori, un discipol al diavolului, unele 
mărturii îl consideră un sfânt, subaltern al lui Dumnezeu, o fiinţă pozitivă care face bine oamenilor, 
fiind vindicativ numai cu oamenii răi, cărora le strică semănăturile, bătându-le cu grindină; tot 
ceea ce învaţă solomonarul la şcoala subpământeană se poate rezuma, în cele din urmă, la 
căpăstru, la cartea din care citeşte formulele magice, fără ca acestea să fie descântece, şi la 
balaurul zburător, care înghite apa lacurilor, pe care apoi o varsă asupra locului indicat, când 
solomonarul traversează cerul călare; obligatoriu, solomonarii mai posedă şi un bici cu ajutorul 
căruia îndeamnă balaurul; în fine, solomonarul nu poate fi deplin perceput fără a face apel la 
complexul magic şi ritualistic al apei (2.KERNBACH,p.241;243-245;308). Sunt un fel de strigoi, care, 
în pruncia lor, petrec şapte ani neîntrerupţi în întuneric, sub pământ, fără să vadă rază de soare; se 

crede că sub pământ este o şcoală numită Solomonărie, unde se învaţă toate limbile fiinţelor vii, 
toate misterele naturii şi toate vrăjile şi descântecele câte sunt pe lume; numai 10 persoane sunt 
primite în această şcoală, iar învăţătura le este predată de însuşi diavolul, care, pentru osteneala 
sa, îşi opreşte un învăţăcel, care ulterior devine solomonar; după şapte ani, ieşind afară, dotaţi 
fiind cu puterea diavolului, se suie pe aripile vânturilor şi ale negurilor şi încep a purta ploile, 
furtunile, grindina cea grea; cât timp trăiesc pe pământ, se feresc de societatea oamenilor, 
preferând singurătatea, moment în care primesc vizita unor fiinţe necunoscute, care învaţă de la ei 
cum trebuie conduse furtunile şi grindina şi primesc pentru aceasta câte un frâu de aur, pe care 
solomonarii îl pun pe capul balaurilor, care le servesc drept cai; oamenii, de frica furtunilor şi a 
grindinii, tratează pe solomonari cu mult respect, caută să nu-i jignească, să-i mânie; totuşi sunt 
oameni plătiţi de alţii, care le vin solomonarilor de hac, care se numesc pietrari sau gheţari, care, 
cum văd că se apropie vreo grindină mare şi periculoasă, ies la hotarul satului şi, cu descântece 
numai de ei ştiute, fac pe solomonari să se depărteze de satul lor, sau taie în cruciş cu ascuţişul 
unei coase îndreptată către norul purtător de grindină; ei se feresc cât sunt în viaţă să miroasă sau 
să mănânce usturoi, iar, după ce mor, sunt îngropaţi cu faţa în jos şi li se pune câte un fir de 
usturoi în gură, căci, dacă i-ar îngropa ca pe ceilalţi creştini, atunci ei se scoală din mormintele lor, 
pe timp de noapte, şi necăjesc oamenii (1.MARIAN,p.28-31). 

SOMN (A DORMI) 

Starea fiziologică de repaus, prin care fiinţele îşi refac forţele şi care se caracterizează prin 
încetarea totală sau parţială a reflexelor conştiente, a fost interpretată de către omul tradiţional ca 
o moarte incipientă sau ca un preambul al morţii, de unde şi expresiile populare somnul de veci , 
somnul cel lung sau somnul veşnic, sinonime cu moartea-, uneori însă, analogia se îndreaptă şi spre 
starea de boală sau, pur şi simplu, spre starea mentală a omului; astfel, se crede că acela care 
doarme uşor este un om deştept, dezgheţat la minte, iar cel ce doarme greu este nevolnic, tont - 
Bucovina; nu este bine să se doarmă mult, pentru că există pericolul să se îmbolnăvească de 
gălbinare cel ce zace în pat mult peste normal - Teleorman; înseamnă că dracul se apropie de cel 
care tresare prin somn - Vaslui; se mai crede că va urma vreme rea, când omul care, cu toate că a 
dormit bine peste noapte, în seara următoare cade de somn - Bucovina (2.GOROVEI,p.216;265). 

SOMNOROASĂ (Laserpitium prutenicum - DLRM,p.783; dar şi Rutişor - Thalictrum minus - DLRM, 
p.730j 

Plantă mică, ierboasă, din familia Ranunculaceae, creşte prin livezi, pe coline însorite, la marginea 
câmpurilor semănate; despre ea se crede că aduce somnul celui care o rupe şi o pune sub cap 
(PRESA). 

SORB v. SCORUŞ. 

SORCOVĂ 

Cuvântul sorcovă, cunoscut numai în Muntenia, este în fapt o rămurică verde de măr sau de păr, 
împodobită cu hârtii de diferite culori, cu poleială şi beteală, eventual cu flori artificiale, purtată de 
copii mici, între 3 şi 12 ani, în dimineaţa Anului Nou, pe la casele oamenilor, urându-le acestora ani 
mulţi şi fericiţi; se spune „o sorcovi" şi „o sorcovăi sorcovitul este început cu membrii familiei, 
apoi copiii se duc la rude şi la prieteni; uneori, copiii sorcovesc pe toţi cei întâlniţi în cale, 
atingându-i şi pe aceştia cu sorcova; sorcovitul încetează la amiază; copiii primesc în dar fuioare, 
turte şi faguri de miere, dar şi bani (2.MARIAN,l,p.118-121). Sorcova este, de fapt, un însemn ritual 
purtat de colindători, cu semnificaţii benefice, apotropaice; pentru a fi înverzite de Anul Nou, 
ramurile de măr, de păr, de trandafir se taie şi se pun în apă, la temperatura camerei, la date 
precise: fie la 21 noiembrie (Ovidenie), fie la 30 noiembrie (Sfântul Apostol Andrei) (12.GHINOIU, 

p.160). Practică augurală, constând în lovirea cu ramuri înverzite (înflorite) a celor colindaţi şi în 
rostirea unei urări care invocă sănătatea şi prosperitatea celui sorcovit; se întâlneşte mai ales în 
localităţile din Muntenia; copiii pun crenguţe în sticle cu apă, în seara Sfântului Andrei, iar de Anul 
Nou ele sunt înverzite; cu aceste crenguţe copiii sorcovesc în zorii zilei de An Nou pe toţi cei din 
casă şi pe la casele vecine, urând sănătate, bogăţie, fericire (PRESA). 

SOVÂRF (Origanum vulgare - DLRM,p.786) 

Plantă erbacee aromatică, având flori roşii-purpurii mirositoare, folosită drept colorant în industria 
casnică ţărănească şi în medicina populară pentru proprietăţile ei diuretice şi sudorifice; cunoscută 
şi sub denumirile sovârv, solovârf, sovăr, sovârc, sovavârf, solovâr, sufulf(ŞA INEANU,V,p.l59). 
Deoarece planta este folosită şi la colorarea ouălor de Paşte, culegerea, păstrarea şi prepararea ei 
se face după un ritual special: este culeasă înainte de 20 iulie (Sfântul Prooroc llie Tesviteanul), se 
păstrează apoi într-o cămară uscată, într-un loc în care să nu pătrundă nici lumina soarelui, nici 
suflarea vântului, nici fumul focului, pentru că altfel nu ar mai răspândi aroma; rămâne aici până în 
primăvară, când este fiartă într-o oală neapărat nouă, după care planta este stoarsă bine de către 
o fată; zeama obţinută dă culoarea galbenă şi un miros foarte plăcut ouălor (ZAHACINSCHI,p.21). 

SOVON 

Văl purtat de femei ca podoabă, văl de mireasă, pânză care se pune mirilor pe cap la cununie, 
pânză în care se înveleşte trupul mortului (giulgiu); termenul este de origine neogreacă, pătruns în 
limba română prin bulgărescul savan; sovonul este deci o bucată de pânză folosită în cadrul 
riturilor de trecere, la nuntă şi la înmormântare, fiind învestit cu puteri purificatoare, acoperind 
aceleaşi sensuri cu ceea ce este cârpa de cap - Banat (TURCUŞ,p.l6;19). Este una dintre piesele 
cele mai importante care se oferă ca dar în cadrul nunţii şi este denumită astfel: în Moldova şi 
Bucovina se numeşte hobot şi o înhobota; în partea muntoasă a Transilvaniei, în Sălaj şi în Ţara 
Chioarului se numeşte balţ şi a îmbălţa; în Banat, Oltenia, Muntenia şi Dobrogea poartă numele de 
sovon şi zovon; în general, este un tulpan din lână sau mătase de culoare roşu aprins; în unele părţi 
ale Transilvaniei, sovonul este o pânză albă, fină, cu ajutorul căreia se înveleşte capul miresei după 
cununie; în alte părţi însă, cum ar fi prin unele localităţi din preajma Braşovului, sovonul este o 
ţesătură necusută (3.MARIAN,I,p.l78;180). în multe părţi ale Transilvaniei şi în Ţara Haţegului, 
sovonul este păstrat până la moarte, când este folosit ca pânzăturăl n coşciug, din care cauză este 
foarte dificil de achiziţionat pentru muzee, tranzacţia fiind refuzată categoric de către bătrânele 
locului (NOTE,Antonescu). 

SPATE v. SPINARE. 

SPĂLARE (A SE SPĂLA) 

în multe zone, a fost practicată scalda rituală a miresei; chiar rasul mirelui implică şi el ideea de 
curăţenie, de purificare; faptul că, înainte de a pune briciul pe obraz, mirele este spălat cu apă şi 
vin roşu are o semnificaţie asemănătoare; cel care bărbiereşte mirele trebuie să aibă ambii părinţi 
în viaţă, iar ritualul este completat de prezenţa colacului, care semnifică fertilitate şi fecunditate; 
schimbarea pieptănăturii şi a portului sunt principalele acţiuni rituale de după cununie, funcţia de 
agent iniţiatic şi de consacrare revenindu-i naşei sau unei femei măritate, care o piaptănă pe 
tânăra fată, dar un rol important îl are şi mirele, care aşează „cârpa" (sovonul) pe capul proaspetei 
neveste; amestec de rituri de iniţiere, de consacrare şi integrare, mai mult chiar, de purificare şi 
fecunditate, momentul pare dominat de cele executate pentru a influenţa şi asigura unirea celor 
doi tineri; aceştia sunt puşi, simbolic, să tragă la acelaşi jug, legaţi cu un ştergar, se spală pe mâini 
din aceeaşi cană cu apă etc.; integrarea se face atât în noul neam, al mirelui, cât şi în noua 
categorie socială, a căsătoriţilor (ŞEULEANU,p.l00-101;125). Când o fată se spală, să nu lase apa să 

fiarbă, ci doar să o încălzească, iar, după ce s-a spălat, să nu o lase mult în casă, pentru a nu 
îmbătrâni la părinţi - Botoşani; nici să nu se încropească apa, turnând apă rece peste cea fierbinte, 
pentru că se împrăştie peţitorii - Suceava; cât timp este mireasă, tânăra nu trebuie să se spele şi 
nici să aducă apă de la fântână, fiindcă va rămâne văduvă - Tecuci; la trei zile după naştere, moaşa 
o scaldă pe lehuză, punând în apă şi cămaşa în care a născut, frecând apoi corpul femeii cu 
cămaşa, ca să-i piară petele de pe faţă - Muntenia; după spălatul cu apă caldă, este bine ca omul 
să se limpezească cu apă rece, pentru că altfel stă Maica Domnului în genunchi - Suceava; să nu se 
spele nimeni în zilele de post, pentru că, la moarte, va fi uitat nescăldat - Suceava; după înhumare, 
participanţii la ceremonial se spală pe mâini deasupra mormântului, ca să nu le transpire sau 
amorţească mâinile - Banat; să se spele pe mâini cei ce vin de la o înmormântare, fiindcă altfel le 
va muri cineva din propria familie - Suceava; cei ce se spală în aceeaşi apă se întâlnesc pe lumea 
cealaltă - Suceava (2.GOROVEI,p.ll9-120;141;144;154). 

SPÂNZ (Helleborus purpurescens - DLRM,p.791) 

Plantă erbacee toxică, folosită în medicina populară veterinară; în toate zonele, crescătorii de 
animale îi foloseau rădăcina contra dalacului (antrax - boală infecţioasă, la animale şi oameni, 
manifestată prin abcese care cuprind toate straturile pielii - DLRM,p.33). Spânzul se folosea de 
către ciobani pentru a combate „gălbeaza" - boală de ficat, la oi şi la alte animale (DLRM,p.329; 
BALASZ,ll,p.87). Se crestează cu un cuţit (brişcă) pielea din spatele urechii oilor bolnave şi se pune 
rădăcină de spânz; se produce o rană foarte urâtă, dând impresia că urechea infectată va cădea; 
în realitate, anticorpii produşi de infecţie vindecă animalul de gălbează; în timpul primului război 
mondial, infecţia provocată de rădăcina spânzului a fost folosită şi de ostaşii de etnie română din 
armata austro-ungară, care îşi crestau pielea de lângă tendonul lui Ahile şi puneau spânz, rana 
creată părând a fi produsă de rosătura bocancilor cazoni; din această cauză, erau demobilizaţi 
temporar şi evitau astfel confruntarea directă între „fraţi" pe frontul românesc - Banat; deşi nu 
dezvoltă conotaţii simbolice şi nici măcar credinţe, menţionarea plantei este justificată de această 
informaţie cu valoare istorică (NOTE, Antonescu). în prima zi de marţi din Postul Mare se scoate 
spânzul, necesar pentru tratarea vitelor bolnave, el fiind scos pe nemâncate şi în pielea goală, sau 
dezbrăcat de la brâu în sus, sau măcar mâna dreaptă dezgolită; conform unor calcule, această zi 
cade mai mereu cam pe la începutul lunii martie şi atunci este lună nouă; cel mai bun ar fi spânzul 
sterp, scos de unde răsare doar un singur fir în acea primăvară; prin unele locuri, se scoate spânzul 
şi în ziua de sâmbătă, adică de Sân-Toaderul cel Mare - Banat (2.MARIAN,l,p. 235). 

SPÂNZURARE 

Se crede că, dintre toate felurile de sinucideri, numai spânzuratul se dăruieşte, prin gestul său, 
diavolului; de aceea nu se pune mâna pe cadavrul omului spânzurat, ci se pune sub el o căruţă 
stricată, se taie ştreangul cu un cosor, apoi se face înmormântarea, dându-i-se drumul direct din 
căruţă în groapă, care se astupă imediat, iar apoi căruţa se pune pe foc şi se arde, iar cosorul se 
aruncă, pentru că este rău dacă îl atinge cineva sau se păstrează ceva care a avut legătură cu 
spânzuratul - Tecuci; în schimb, se crede că acela care şi-a putut procura o bucată de sfoară din 
ştreangul unui spânzurat, de va face comerţ cu vite, va avea mulţi cumpărători şi îşi va vinde foarte 
avantajos marfa (2.GOROVEI,p.l66; 218). Cine visează om spânzurat va suferi o pagubă sau o 
spaimă care îl vorîmbolnăvi; dacă visează că el însuşi este spânzurat înseamnă că se va întâlni cu 
norocul în viitorul apropiat; este semn de bucurie pentru cine visează spânzurătoare - Suceava 
(NOTE, Băncescu). 

SPIC 

Se crede că, dacă o vacă mănâncă două spice îngemănate, ea va făta doi viţei - Suceava 
(2.GOROVEI, p.102). înseamnă sărăcie pentru cine se visează culegând spice, dar va avea noroc şi 

va fi onorat în societate cel care visează spice de grâu - Suceava (NOTE, Băncescu). v. GRÂU. 
SPIN v. MĂRĂCINE. 


SPINARE 

Când cineva mănâncă bucate aşezate pe spinarea altcuiva, se crede că primul mănâncă din 
puterile celuilalt - Bucovina; nu este bine să se aşeze sau să se mănânce la spatele cuiva, pentru că 
se crede că ultimul îl va purta în spinare, pe lumea cealaltă, pe cel dintâi - Dolj;Bucovina; să nu se 
meargă cu spatele înapoi, pentru că râde diavolul şi plânge Maica Domnului - Suceava, sau plânge 
Dumnezeu - Dolj; să nu se scoale din pat cu spatele în sus, fiindcă este rău de ceartă - Vâlcea; este 
semn că se va îmbolnăvi cel pe care îl mănâncă spinarea - Vâlcea, sau că se va strica vremea - 
Bucovina; se crede că, dacă doi se ceartă şi unul dintre ei părăseşte casa celuilalt închizând portiţa 
cu spinarea, atunci nimeni nu va mai intra în acea casă şi nici la fetele de măritat, dacă are fete, nu 
va mai veni nimeni să le ceară în căsătorie - Bucovina (2.GOROVEI,p.79;133;140;218;226; 241; 

265). Pentru cine se visează cu spinarea ruptă (rănită sau frântă de muncă) înseamnă că va trăi 
nişte plăceri istovitoare fizic - Suceava (NOTE,Băncescu). v. OM;TRUP. 

SPIRALĂ 

Ca şi în cazul labirintului şi meandrului, motivul spiralei este deosebit de frecvent în ornamentica 
tradiţională românească, fiind întâlnit în toate zonele şi pe toate obiectele mai mult sau mai puţin 
decorate, indiferent de materialele din care sunt confecţionate (NOTE,Antonescu). Spirala, care, 
grafic vorbind, pleacă dintr-un punct pentru a se desfăşura la infinit, simbolizează eternitatea 
vieţii; voluta este o combinaţie de două spirale (spirală dublă), uneori cu aspect grafic simplu, 
aidoma unui S culcat, şi simbolizează legătura dintre viaţă şi moarte (ZAHACINSCHI,p.39). v. 
LABIRINT; MEANDRU. 

SPIRIDUŞ 

Este un duh necurat, pe care îl posedă vrăjitoarele, fără de care ele nu ar putea închega apele, nu 
ar putea lega ploile, nu ar putea să ghicească soarta oamenilor, să-i facă pe flăcăi să vină la iubitele 
lor călări pe câte o prăjină sau pe o mătură; acest duh le sare vrăjitoarelor în ajutor, făcând toate 
în numele lor; cine vrea să se facă vrăjitoare trebuie mai întâi să se îngrijească de un spiriduş, să 
facă legământ cu acesta, să-şi vândă sufletul lui şi apoi să se apuce de farmece şi vrăjitorii; se ia un 
ou de găină părăsit, sau un ou de puicuţă neagră şi îl poartă la subsuoara stângă nouă zile şi nouă 
nopţi, după care din ou iese un drăcuşor cu chip de pui, el fiind spiriduşul; la început, este ca un 
pui mic, dar repede creşte mare şi se preface în tot felul de vieţuitoare: pisică, şoarece, ţap, cal, 
câine, muscă, purice, iepure etc.; babele îi dau un nume: Nicornilă, Nichipercea, Gavrilă, Sărsăilă, 
Vasilică, Mititelu etc.; apoi, îl pun într-un colţ de casă, ascuns într-o oală spartă şi acoperită, pentru 
ca nimeni să nu-l vadă; îi dau de mâncare, îi dau tutun de fumat şi băutură; mâncarea nu trebuie 
să fie sărată niciodată, pentru că spiriduşul nu o suportă; dacă nu este îndestulat, spiriduşul o 
chinuieşte pe vrăjitoare, o bate, nu o lasă să doarmă, îi dă tot felul de dureri şi nelinişti; spiriduşul 
mai poate fi luat de la o vrăjitoare bătrână, înainte de a muri, şi care vrea să scape de el de frica lui 
Dumnezeu şi vrea să-l vândă; se mai poate cumpăra de la unele dughene, unde negustorii îl ţin 
închis într-o pană de gâscă sau într-un şipuşor, de unde nu poate scăpa până ce nu-i dă drumul 
cumpărătorul; dar mulţi ajung în posesia lui şi fără de voie, când vreo vrăjitoare, care vrea să scape 
de el, îl înveleşte într-un lucru preţios, pe care îl pune într-un loc de trecere pentru oameni, sau îl 
leagă într-o năframă scumpă, pe care o lasă scăpată printre oamenii dintr-un târg, sau se lasă să-i 
fie furată; în toate aceste cazuri, spiriduşul se leagă de cel care a găsit sau a furat obiectul, iar omul 
care s-a pricopsit cu el îl poate păstra sau poate să facă tot ceea ce trebuie, pentru a scăpa de el; 
se mai crede că spiriduşul este atotştiutor, vrăjitoarele fiind doar interpretele lui, fără el nu ar 

putea să ştie nimic; dar şi alţi oameni pot avea spiriduşi, care îi ajută; de pildă, vânătorii care au 
noroc, fiindcă spiriduşii le aduc vânatul în bătaia puştii, dar, în general, se spune că orice om 
„trebuie să aibă spirituş", când este îndemânatic la multe treburi, când duce la bun sfârşit orice 
lucru, cât ar fi el de dificil de realizat, când inventează ceva nou la care nu visase nimeni până la el; 
sufletele celor care au spiriduş merg direct în iad după moarte, unde trebuie să suporte chinurile 
veşnice, să facă tot ce le porunceşte spiriduşul, tot aşa cum şi el a îndeplinit toate poruncile 
(1.MARIAN,p.24-28). Cine cloceşte sub o moară ouă mici, uneori moi, pe care le fac întâia dată 
puicuţele, va scoate din ele spiriduşi, care vor aduce apoi bani câţi doreşte stăpânul lor, care sar în 
ajutorul lui când sunt chemaţi, dar care îi iau sufletul cu ei după moarte - Galaţi (2.GOROVEI, 
p.219). înseamnă noroc pentru cel care visează spirite, chiar dacă ele sunt negre; visarea unor 
spirite mici (spiriduşi) înseamnă desfătare - Suceava (NOTE,Băncescu). 

SPIŢERIE v. FARMACIE. 

SPLINĂ 

Se crede că, dacă splina animalului sacrificat pentru ospăţul de logodnă are aspectul „plin", ea 
prevesteşte abundenţă pentru viitorul cuplu, iar dacă are aspectul „sec" înseamnă că noua familie 
va îndura lipsuri materiale - Moldova (3.MARIAN,IIIp. 124). Femeile să mănânce splină de animale, 
dacă vor să le crească bogate cosiţele părului - Tecuci; bărbaţii să nu mănânce splină, pentru că nu 
vor mai putea merge călare - Tecuci; creşte şi se fortifică splina celor care consumă de regulă 
splină - Buzău; dar se crede şi că îi doare splina la alergare pe cei care mănâncă acest organ - 
Mehedinţi; băieţii şi bărbaţii să nu mănânce splină, pentru că le vor creşte mustăţile cât splina de 
mari - Tecuci (2. GOROVEI,p.55;219). Se spune că, dacă splina porcului sacrificat în preajma 
Crăciunului este mai subţire la un capăt, primăvara va sosi de timpuriu, dar dacă este uniform de 
groasă înseamnă că fiecare anotimp va sosi la vremea sa şi nu se vor înregistra anomalii 
meteorologice de felul căderilor de zăpadă la înflorirea pomilor roditori - Bucovina (NOTE, 
Băncescu). 

SPOR 

Cuvântul spor şi sintagma sporul casei înseamnă gospodărie închegată, în care oamenii sunt 
sănătoşi şi voioşi, lucrează de plăcere şi cu folos, unde animalelor le merge bine şi în care recoltele 
sunt mai mult decât îndestulătoare; sporul exprimă binele, norocul gospodăriei, care rezultă din 
muncă şi din credinţa în Dumnezeu şi în sfinţii bisericii, fiecare casă având sfântul ei protector; dar 
sporul casei este o calitate permanent ameninţată, care poate oricând să fie pierdută sau ştirbită 
de către: a) măiestre şi lucrul-slab; b) strigoii de lapte şi de bucate; c) morţii, faţă de care cei rămaşi 
în viaţă nu şi-au îndeplinit îndatoririle şi care se răzbună pentru această uitare; d) oamenii răi, care 
râvnesc la norocul altora şi caută să-l strice prin farmece şi tot felul de vrăjitorii; în limbile slave, de 
unde provine, spor înseamnă avere, abundenţă, economie, în sens restrictiv, adică de a cruţa 
averea, a o folosi cu discernământ, a nu înstrăina bunurile agonisite - Ţara Oltului (GOLOPENŢIA, 
p.155-156). 

SPRÂNCEANĂ 

Se crede că acela care are mâncărimi la sprâncene este dorit de cei ce-l iubesc - laşi; fetele mari 
bat cu degetul într-o scândură sau într-un alt lemn uscat, atunci când le mănâncă sprânceana, ca 
să se usuce precum lemnul cel ce se gândeşte la ele - Ialomiţa (2. GOROVEI,p.219). Se crede că 
oamenii cu sprâncenele împreunate deasupra rădăcinii nasului au puterea de a deochea - 
Maramureş (BOGDAN,p.128). Cine visează om cu sprâncene dese este semn că va duce o viaţă 
veselă în perioada următoare; dacă visează pe cineva căzându-i sprânceana înseamnă că va fi bine; 
dacă se visează cu sprâncene negre şi stufoase înseamnă bucurie - Suceava (NOTE,Băncescu). 

STAFIE v. STRIGOI. 


STATU-PALMĂ-BARBĂ-COT v. BARBĂ-COT. 

STĂNCUŢĂ ( Coloeus monedula spermologus - DLRM,p.797) 

Pasăre sedentară, mai mică decât cioara, cu penele negre-cenuşii, cunoscută şi sub numele de 
ceucă, stâncă (ŞĂINEANU,V,p.l89). Se crede că, dacă stăncuţa cântă pe lângă casă, ea prevesteşte 
venirea unor musafiri - Muntenia (2.GOROVEI,p.l76). 

STÂLP 

Pe Valea Sebeşului - Alba (satul Loman), stâlpii de la morminte sunt frumos sculptaţi, au deasupra 
fixată o pasăre vopsită în negru şi numită pasărea sufletului, locuitorii din partea locului ţinând ca 
înălţimea lor să fie de circa doi metri, iar sculptarea lor fiind diferit executată, după gustul fiecărui 
comanditar; la înmormântare, acest stâlp este împodobit în acelaşi fel în care este ornat bradul, cu 
panglici, un mănunchi de lână de oaie etc.; asta înseamnă că stâlpul îndeplineşte aceeaşi funcţie ca 
şi bradul şi poate că originar este un brad (BUHOCIU,p.29-30). Casa şi mormântul sunt legate prin 
semnul ritual împlântat pe locul construcţiei oricărui adăpost statornic: stâlpul (parul) bătut pe 
locul unei noi vetre de sat, ca simbol al întemeierii, stâlpul (ţăruş) bătut pe locul construcţiei unei 
case, stâlpul funerar, pe locul amenajării mormântului sunt toate gesturi rituale menite să 
potenţeze permanenţa (12.GHINOIU,p.l05). Cine visează stâlp va face noi cunoştinţe, benefice 
viitorului său, dar este şi semn de mare nenorocire, când se visează un stâlp care cade - Suceava 
(NOTE,Băncescu). 

STÂNĂ 

Din cauză că este destinată creşterii oii, animal faţă de care omul tradiţional manifestă un deosebit 
respect, stâna este considerată un spaţiu sacru, curat, care nu îngăduie decât beneficul; de aceea, 
bătrânii interzic, atât timp cât se află în munte, la stână, orice fel de ceartă, de disensiune; nu este 
îngăduit nici un „cuvânt rău" la adresa cuiva; se poate spune că, la stână, nu există opoziţia bine- 
rău - Maramureş (BOGDAN,p.110). v. OAIE. 

STÂNCĂ 

Pentru cine visează o stâncă înseamnă că va întâmpina, în zilele următoare, mari obstacole; dacă 
se visează urcându-se pe o stâncă este semn că va învinge piedicile şi va izbuti în demersurile sale; 
în schimb, dacă se visează coborând de pe o stâncă înseamnă că va scăpa de o ceartă, iar căderea 
de pe o stâncă înseamnă că va avea parte de o mare bucurie - Suceava (NOTE,Băncescu). v. 

PIATRĂ. 

STÂNJEN 

Veche unitate de măsură pentru lungime, folosită înainte de introducerea sistemului metric şi care 
a avut dimensiuni diferite în timp şi după provincii; astfel, în Muntenia, stânjenul era egal cu 1,96 
m şi cu 2,02 m; în Moldova, era egal cu 2,23 m; stânjenul pescăresc era o măsură de lungime 
folosită de pescari, reprezentând 1,50 m; stânjenul marin era egal cu 1,83 m; stânjenul pătrat era 
unitate de măsură pentru suprafeţele agricole, egală cu aproximativ 4 mp (ŞĂINEANU,V,p.203). 

STEA 

Se spune că un român a plecat odată spre cer, pentru a-l întâlni pe Dumnezeu, luând cu el pe drum 
cam tot ce ştia că îi trebuie într-o aşa de lungă şi anevoioasă călătorie; a înjugat boii la carul mare, 
a luat şi un car mai mic, candela din perete, crucea de la biserică, fântâna din răscruci, barda, 
sfredelul, spiţelnicul, secera, coasa, plugul şi rariţa, câinele de la stână, căţelul din curte, cloşca şi 

puii, scroafa cu purcei, ciobanul cu oile, văcarul cu vacile, vizitiul cu caii, porcarul cu porcii şi chiar 
hora din sat; a mai luat grâu şi porumb, ca să semene pe câmpiile cerului şi să aibă ce mânca; a 
mers ce a mers şi i-a ieşit înainte diavolul şi, din vorbă în vorbă, s-au cam luat la ceartă; ca să-l 
înfricoşeze, dracul a scos dintr-o traistă balaurul, şarpele, ursul, scorpia, calul şi căpăţâna de om şi 
le-a aruncat pe toate în jurul omului; dar acesta nu s-a înspăimântat şi a început o luptă vitejească 
cu toate hidoşeniile dracului, încât, dintr-un fleac de vânzoleală, s-a iscat sub cer o vijelie cumplită, 
care durează şi astăzi pe acolo, pe sus; vârtejul acesta este Vântul Turbat sau Heliştea Vântului; în 
timpul luptei, câinele şi căţelul românului s-au repezit la calul dracului şi l-au alungat, iar ciobanul a 
zdrobit capul balaurului cu cobiliţa; văcarul a izgonit şarpele cu ajutorul horei, iar vizitiul a 
sfărâmat căpăţâna de mort cu barda; scorpia, văzând că omul îl învinge pe drac, a împietrit cu 
ghearele întinse; la fel ursul, care, de groază, a îngheţat; dar Dumnezeu a prefăcut toate acestea în 
stele; drumul pe care a mers românul se vede şi astăzi, mai ales în nopţile senine şi fără lună; el se 
numeşte Calea Laptelui, fiindcă a fost albit cu laptele vărsat de cioban, când s-a repezit să lovească 
balaurul cu cobiliţa; în unele ţinuturi constelaţiile se numesc astfel: Fecioara, Calul, Văcarul, 
Şarpele, Flora, Omul, Scorpia, Ciobanul cu Oile, Crucea Mare, Fata Mare cu Cobiliţa, Vulturul, 

Crucea Mică, Jilţul lui Dumnezeu, Coasa, Jgheabul, Puţul, Peştii, Barda, Berbecul, Vierii, Porcarul, 
Cloşca cu Pui, Rariţa, Secera, Spiţelnicul, Trisfetitele, Vizitiul, Gemenii, Căţelul, Racul, Carul Mare şi 
Carul Mic, fiind toate amintirea luptei românului cu diavolul; conform altor credinţe, stelele sunt 
luminiţe din Rai, care se întrezăresc sclipind prin crăpăturile acoperişului lumii; sau sunt stropi de 
lumină, care picură de pe ramurile marelui Arbore Ceresc; sau făclii pe care îngerii le aprind în 
amurg şi le sting în zori; sau sunt străluciri ale sufletelor oamenilor care au ajuns în Rai; sau ursitele 
oamenilor şi chiar ochii lui Dumnezeu; unele stele sunt considerate a fi candelele care se aprind la 
naşterea fiecărui copil şi reprezintă durata vieţii acestuia; când omul moare, se stinge şi steaua lui, 
sau se desprinde din cer şi cade; aceste stele au mărimi şi străluciri diferite, după cum sunt şi 
rangurile pământeşti ale oamenilor; de pildă, împăraţii au cele mai mari stele; steaua este şi semn 
ceresc, vestind naşterea Mântuitorului, din care cauză devine obiect ritual-ceremonial în cadrul 
obiceiurilor de iarnă, motivul apărând şi în cântecele „de stea" care însoţesc acest obicei, care se 
practică din ajunul Crăciunului şi până la 7 ianuarie - Sfântul loan; pe cer mai trec şi Stele Călătoare 
(stele cu coadă sau comete), adică zmei şi balauri, pe care Dumnezeu i-a pedepsit să rătăcească pe 
sus; când trec prin apropierea Pământului, încercând să-i vrăjească pe oameni; aceşti demoni se 
ciocnesc între ei, ori crapă de necaz că nu le-a reuşit vraja; atunci se aude o pocnitură şi cine se 
duce în acel loc găseşte bucăţi din trupul lor şi picături din sângele lor, sub formă de pietre negre, 
bune de leac şi de farmece; în magia populară, şapte stele ocupă un loc aparte, ele posedând câte 
o culoare a curcubeului şi numindu-se Logostele sau Gogostele, în unele ţinuturi ele reprezentând 
Stelele Zilelor, iar numărul fiind mai mare; ele sunt invocate la farmecele de dragoste (PRESA). Se 
crede că stelele ar fi nişte lumini sau candele aprinse de Dumnezeu pentru fiecare om, dar se mai 
spune şi că, asemenea soarelui şi lunii, ele ar fi fost create tot de diavol, care şi-a tăiat mama în 
bucăţi, în timp ce dormea (VLĂDUŢESCU,p.92). Se mai crede că stelele ar fi copiii rezultaţi din 
iubirea incestuoasă dintre Soare şi Lună, aceştia din urmă fiind între ei fraţi (12.GHINOIU,p.42). 
Stelele pe cer sunt numele oamenilor, fiecăruia revenindu-i câte o stea; cele căzătoare sunt 
sufletele celor ce mor; există şi credinţa că atunci când apar cometele va fi război - Gorj (CĂRĂBIŞ, 
p.105-106). Se crede că fiecare copil primeşte, la naşterea sa, o stea şi atât timp cât ea străluceşte 
pe bolta cerului, tot atât trăieşte şi omul, iar atunci când cade steaua i se curmă acelui individ şi 
zilele - Alba;Bihor;Vâlcea;Prahova;Buzău;Galaţi;Vrancea;Suceava; dacă un copil mic nu are somn, i 
se ţin scutecele la stele, iar a doua zi este înfăşat cu ele şi îi va reveni somnul - Muntenia; când se 
văd stele ridicându-se pe cer este semn că peste puţin timp în acea localitate se va face o nuntă - 
Tecuci; să nu se spună nimănui despre căderea vreunei stele, pentru că şi steaua fiecăruia vede 
multe şi tace - Galaţi; dacă, în seara Anului Nou, sunt multe stele pe cer, tot aşa de multe vor fi şi 
clăile de grâu, secerat şi aranjat la marginea ogoarelor - Ţara Oltului; dacă se văd noaptea stele 

mai mari şi mai apropiate unele de altele înseamnă că vremea se va schimba - Botoşani; apariţia 
pe cer a stelelor mari, cu coadă, a cometelor vesteşte războaie, molime, boli cumplite - Galaţi; 
Suceava; semnifică război apariţia pe bolta cerească a multor stele - Galaţi;laşi;Suceava; este semn 
că va fi război mare de se va vedea pe bolta cerului stea cu coadă roşie - Ialomiţa; când cad stele 
multe sau apar stele mari, cu coadă, este semn de foamete grea, însoţită de boli şi multe alte 
necazuri - Tecuci; dacă se doreşte ceva cu ardoare şi în acel moment cade o stea este semn că 
dorinţa se va împlini - Suceava (2.GOROVEI,p.88;172;206-207;217; 220;270;GOLOPENŢIA,p.l45). 
în noaptea Anului Nou, când este cer senin, fetele ies în curte şi numără nouă stele pe cer şi cum 
va fi a noua stea (strălucitoare sau mai puţin strălucitoare) aşa le va fi şi ursitul; apoi invocă 
această stea să plece în lume şi să le aducă iubitul de pe unde este el, cu gând de peţit şi însurat - 
Bihor;Maramureş; în Bucovina, fetele ies în curte şi se uită cu insistenţă la o stea mai luminoasă 
decât celelalte, rostind totodată o invocaţie către aceasta; dacă steaua în răstimpul rostirii textului 
străluceşte din ce în ce mai tare, atunci se crede că îl va avea pe cel la care s-a gândit, iar dacă 
steaua se întunecă înseamnă că nu va avea parte şi noroc de el (2.MARIAN,l,p.96-97;BOGDAN, 
p.123). în Maramureş, se mai crede că stelele căzătoare ar fi sufletele copiilor morţi nebotezaţi şi 
în acest caz cel care observă îndeplineşte un ritual de dare a numelui, rostind: „De-i cocon să sie 
lon/De-i cocoană să sie Ioană" (DĂNCUŞ,p.l77; BOGDAN,p.64). Când sclipesc stelele tare este 
semn că a doua zi va ploua sau că va fi ger aspru - Maramureş (BOGDAN,p.12). Ca motiv 
ornamental, „Stelele de luminare", cum sunt numite în Oltenia, sunt prezente pe foarte multe 
obiecte din gospodăria ţăranului, fiind considerate ca ocrotitoare în faţa forţelor malefice ale 
întunericului (IORDACHE,p.l54). Pentru cine visează stea, în general este semn de bine şi de câştig; 
dacă este luminoasă este semn de bucurie şi noroc, iar steaua întunecoasă este semn de tristeţe şi 
speranţă pierdută; înseamnă căderea unui om când se visează căzând o stea, dar este bine când ea 
este însoţită de o coadă roşie; înseamnă viaţă întunecoasă şi pustie când se visează stea roşie, fără 
raze, dar este semn de noroc când se visează stea cu coroană; se crede că se schimbă vremea când 
se visează răsărind şi apunând o stea; steaua cu lumină albastră înseamnă vrajbă între prieteni; 
stea mare, cu raze galbene, bătând spre albastru şi căzând înaintea celui care visează este semn că 
un duşman se va uni cu un apropiat împotriva celui care are o asemenea viziune în vis; este bine 
pentru feciori, când aceştia visează stele cu cununi de flori trecând repede pe bolta cerului; 
înseamnă noroc neaşteptat pentru cel care visează stele multe luminând feeric; dar semnifică 
năpastă pentru cel care visează stea deasupra copilului său; este semn că un om se va îneca atunci 
când se visează stea oglindită în apă; pentru cine se va visa închinându-se la o stea înseamnă că va 
vedea stăpânitori străini şi le va sluji acestora - Suceava (NOTE, Băncescu). 

Cloşca cu pui. în noaptea dinspre Drăgaică (24 iunie), se pândeşte când se ridică pe cer Cloşca cu 
pui, de la prima şi până la cea de-a douăsprezecea stea, crezându-se că acela care păzeşte astfel va 
găsi bani (o comoară) de trei ori - Vâlcea (2.GOROVEI,p.54). 

STEAG 

în Munţii Apuseni, steagul de nuntă se face dintr-un vârf subţire de brad, împodobit cu ştergare, 
legători de cap, panglici colorate şi în vârf având un clopoţel; partea de jos a steagului este 
înfăşurată cu brăciri; în Sălaj, la mire se adună „nunele" (druştele), care aduc cu ele tot felul de flori 
şi trei năframe: una roşie, una galbenă şi una albastră, care se pun la steag, având pe crenguţe şi în 
vârf zurgălăi foarte mici; în Banat, cel care pregăteşte steagul este stegarul ales de naş; pe steag se 
pun catrinţe roşii, marame, cordele de mătase şi zurgălăi şi se împlântă, sâmbăta pe seară, la casa 
naşului sau a socrului mare; în unele zone ale Albei, steagul împodobit se pune într-un cuier sau la 
grindă în casă, unde stă până ce se pleacă la cununie; în părţile Năsăudului, feciorii însărcinaţi cu 
pregătirea steagului se duc la casa miresei şi iau de la chemătoarele acesteia cununile din iederă 
confecţionate din timp, pe care apoi le prind, la mire, pe steag, în timp ce se cântă şi se chiuie; tot 
în această zonă, dacă în timpul desfăşurării nunţii cade ceva din steag (clopoţei sau colăcei) se 

crede că este semn rău, presupusa nenorocire fiind cu atât mai mare cu cât pierderea este mai 
mare sau mai aproape de momentul de vârf al cununiei (3.MARIAN,l,p.191-192). în Banat, steagul 
de nuntă este făcut de femei, la naş acasă, sâmbăta seara sau chiar mai devreme; partea de jos a 
prăjinii este înfăşurată cu o bârneaţă (bete) multicoloră, iar partea de sus este împodobită cu 
batiste colorate, ştergare, catrinţe, flori, verdeaţă şi clopoţei etc.; steagul stă la casa unde se 
desfăşoară nunta, iar, după ce naşul este dus acasă şi nunta se termină, este desfăcut (l.LAZĂR, 
p.266-267). în Bihor, chemătorii la nuntă poartă cu ei „ţovul" (steagul), confecţionat dintr-un lemn 
de salcie (3.BOCŞE,p.ll6). Prăjina steagului de nuntă este căutată de ginere cu mult timp înaintea 
cununiei; ea nu trebuie procurată decât din pădurile din hotarul satului şi este adusă sâmbăta 
dimineaţa cu carul; prăjina este tăiată de un prieten al tânărului, care are ambii părinţi în viaţă; 
prima lovitură de secure trebuie făcută în partea de răsărit a trunchiului, la domiciliul mirelui 
prăjina fiind curăţată de coajă, lăsându-i-se doar un smoc în vârf de lăţimea unei palme, care se 
unge cu seu; în vârf se adaugă un brăduţ, legat de prăjină cu brăciri; de ramurile brăduţului se 
atârnă boabe de porumb fiert, înşirate pe o aţă, şi o batistă în care se leagă, la un colţ, bani; 
mireasa nu poate fi luată de acasă decât numai după ce un alt tânăr reuşeşte să se caţere până în 
vârful prăjinii şi să doboare bradul - Mehedinţi (CIOBANII,p.78-79). După cununie, în faţa bisericii, 
nănaşii şterg feţele tinerilor căsătoriţi cu steagul de nuntă, pentru ca pruncii lor să fie frumoşi - 
Maramureş (DĂNCUŞ,p.l84). Steagul mortului se pune la streaşină casei, în Moldova; în Năsăud şi 
Covasna, se pune la clopotniţa bisericii, unde stă timp de şase săptămâni, dar numai pentru flăcăi 
şi fete nemăritate, dar care au apucat să fie scoase la joc; în acest caz, steagul este de culoare albă, 
împodobit cu flori şi foarte multă iederă (3.MARIAN,III,p. 63). Simbolul căluşăriei, în cetele de 
căluşari, îl reprezintă steagul, o prăjină lungă de 3-4 m, cu o pânză albă în vârf, lângă ea legându-se 
nouă fire de usturoi şi nouă fire de pelin, adică tot atâtea câte zile periculoase se crede că sunt 
într-un an - Teleorman (CRISTEA,p. 48). Steagul este făcut de către vătaful cetei dintr-o prăjină de 
alun, în vârful căreia se pun o batistă, usturoi, pelin şi uneori frunze de nuc; membrii cetei au în 
mâini bâte, mutul poartă pe cap o mască din piele de capră, cu corniţele acestui animal, şi în mână 
un bici; vătaful ţine în mână un „ cioc", în fapt un lemn cioplit în forma ciocului de pasăre, îmbrăcat 
într-o piele de iepure - Dolj (ENACHE,p.l25;NOTE,Antonescu). Steagul căluşarilor nu trebuie să 
atingă cu vârful pământul, pentru că atunci membrii cetei sunt apucaţi de o moleşeală ciudată şi, 
ca obiceiul să continue, este necesar să se meargă la alt hotar al satului şi acolo să „se ridice" din 
nou steagul, depunându-se un nou jurământ - Olt (2.ŞTIUCĂ,p.30). Mai există credinţa că, în caz că 
steagul căluşarilor cade sau este lăsat jos, se va întâmpla cu siguranţă o nenorocire (4.POP,p.98). 
Apariţia unui steag în vis poate să însemne boală sau ruşine, dar şi semn că se va lăsa cu nuntă - 
Suceava (NOTE, Băncescu). Serii simbolice: seu-brad-bete-porumb-batistă-monedă; pânză-usturoi- 
pelin-9; alun-batistă-usturoi-pelin-nuc. 

STEJAR ( Quercus sessilifloro - DLRM,p.798) 

Creanga de stejar, fag, plop, pusă de flăcăi în porţile fetelor şi ale altor locuitori mai cu vază, în 
noaptea de Sângeorz (23 aprilie) este considerată ca având funcţie de oprire a forţelor potrivnice, 
ca şi rugul sau brazda înierbată; în Banat, Transilvania şi Moldova, obiceiul acesta este practicat de 
Armindeni (1 mai), sărbătoare apropiată calendaristic de Sângeorz; după unele informaţii, ramura 
verde, numită armindeni sau maial (de la luna mai), este un brad curăţat de ramuri până spre vârf 
şi ornamentat cu motive romboidale; acesta este înfipt în poarta gospodăriei, unde stă până se coc 
şi se seceră grânele; de cele mai multe ori, se pune însă la poartă o ramură luată din pădurile de 
foioase şi nu din cele de conifere şi purtând, se pare, unele semnificaţii agrare: această ramură, 
prăjină sau arbore înalt, numit arminden, care are puţine frunze în vârf, se lasă dinaintea casei 
unde este pus până ce pică de la sine, sau până ce se macină grâul nou şi când, pentru prima oară, 
se face pâine din acest grâu, care se serveşte apoi în casă pentru noroc, moment în care creanga 
este tăiată şi se aprinde focul cu ea (12.GHINOIU,p.237). Cine visează stejar are parte de viaţă 

lungă şi sănătate; va avea parte de onoare cel care visează stejar frumos; dar dacă este visat un 
stejar putred înseamnă că va muri o persoană iubită de cel care visează - Suceava (NOTE, 
Băncescu). 

STICLĂ 

în înţelesul de recipient, dar şi de material din care sunt făcute sticlele şi geamurile. Cerul, spun 
legendele, a fost făcut de către Dumnezeu dintr-un ciob de sticlă (VLĂDUŢESCU,p.85). Dacă 
plesneşte sticla de la lampă înseamnă nenorocire în casă - Bihor (2.GOROVEI,p.l66). Dar, dacă 
cineva sparge, din întâmplare, un vas de sticlă, se zice că aduce noroc - Muntenia;Moldova 
(PRESA). Cioburi de sticlă, în special cele de sticle de lampă de iluminat (sticle de glajă), se 
amestecă în lutul folosit la lipirea cuptoarelor de pâine, pentru ca şi pâinea să se ridice, la coacere, 
ca glaja - Ţara Oltului (GOLOPENŢIA,p.73). La trecerea dintre ani, la miezul-nopţii, se sparge o 
sticlă, considerându-se că şi ghinioanele se vor sparge în anul ce vine şi vor dispărea, aşa cum 
dispare şi sticla (PRESA). Cine visează o sticlă plină cu apă înseamnă că va fi credincios partenerului 
de viaţă, dar, dacă se visează spărgând o sticlă este semn de nenorocire, de groază, pentru că o 
vorbă spune că ,, norocul şi sticla se sparg curând" - Suceava (NOTE,Băncescu). 

STICLETE (Carduelis elegans - DLRM,p.800) 

în plan etno-folcloric, atributele sale sunt identice cu ale piţigoiului; se spune că a fost colorat cu 
toate resturile de vopsele rămase după ce Demiurgul terminase de colorat toate celelalte păsări, 
de aceea este atât de frumos - Neamţ; din pricină că este viu colorat, se zice că el este împărat - 
Vâlcea (COMAN,ll,p.66). Se crede că este bine, pentru cel bolnav de friguri, să ţină în mână un 
sticlete care moare, pentru că atunci el tremură şi această stare atrage vindecarea omului - 
Suceava (2.GOROVEI,p.284). v. PIŢIGOI. 

STOMAC v. ABDOMEN. 

STRACHINĂ v. FARFURIE; RECIPIENT; VAS 

STRAI v. HAINĂ. 

STRĂNUT (A STRĂNUTA) 

Se crede că acela care strănută de trei ori consecutiv va face un mare chef - Buzău; Tecuci;Bacău 
(dar credinţa este întâlnită peste tot, şi în Muntenia şi Oltenia); când se strănută este bine să se 
gândească la ceva anume şi acel gând se va realiza - Suceava; dacă strănutul a intervenit îndată ce 
s-a rostit ceva, atunci spusele celui ce a strănutat sunt adevărate şi se vor împlini - Bucovina; când 
se strănută în seara Sfântului Vasile (1 ianuarie) se crede că acela va avea noroc tot anul - 
Teleorman; dar dacă strănutul are loc sâmbătă dimineaţa este semn că omul nu-şi va isprăvi lucrul 
pe care şi-a propus să-l facă - Bucovina; dacă îi vine cuiva să strănute şi nu poate, se crede că 
atunci el „va fi purtat de nas" (păcălit) - Bucovina; ca să nu se mai strănute în serii, este bine ca 
acestea să se numere; după strănutul cu numărul 9, accesul încetează - Ilfov;Prahova; cine 
strănută în casa unui mort să-şi rupă puţin haina sau cămaşa, ca să nu moară şi el - Muntenia 
(2.GOROVEI,p.49;143;220; NOTE,Antonescu). 

STRÂMBĂ-LEMNE 

Personaj imaginar din basmele populare româneşti, înzestrat cu puteri neobişnuite, capabil să 
îndoaie arborii (ŞĂINEANU,l,p.301). v. SFARMĂ-PIATRĂ. 

STREAŞINĂ 

Unde pică streaşină este loc sfânt, curat şi este păcat ca vreunul să-l spurce (să urineze acolo), dar 
se consideră şi că nu este bine să se stea unde pică streaşină, fiind pericol ca omul să fie pocit, sau 
se poate umple omul de bube, deoarece pe acoperiş sunt vânturi rele şi ele curg odată cu apa; un 
flăcău să-şi pună la pălărie usturoi crescut în cap de şarpe, apoi să iasă în dimineaţa zilei Sfântului 
Gheorghe (23 aprilie), să se ducă la ieşirea din sat, pe unde trec vitele şi să se aşeze sub o 
streaşină, considerată ca loc ferit, similar cu acela de sub o cruce, în nici un caz să nu stea în 
mijlocul drumului, pentru că numai aşa va putea vedea strigooiele venite să ia laptele vacilor din 
cireadă - Ţara Oltului; cojile de ouă, rămase după ieşirea puilor, se pun pe o scândurică şi se aşează 
sub streaşină casei, pentru ca puii să nu se răzleţească de cloşcă - laşi; vinerea seara, se pun tărâţe 
într-o covată mică, se aşează covata pe streaşină casei, unde este lăsată până sâmbăta dimineaţa, 
înainte de răsăritul soarelui, când se adaugă puţină pucioasă şi se dă apoi vacilor de mâncare, ca să 
dea lapte mai mult - Suceava; cobeşte a pustietate şi părăsire cel care smulge stuf din streaşină 
casei - Tecuci (2.GOROVEI,p.54;118;221;GOLOPENŢIA,p. 75-76;129). Este un loc al apărării, în 
special oamenii obişnuind să se culce sub streşinile bisericilor în intervalul de timp care trece între 
înălţarea Domnului (Ispasul) şi Pogorârea Sfântului Duh (Rusaliile), ca să nu fie chinuiţi de 
strigoaice (3.GOROVEI,p.l06). Este locul în care se adună sufletele morţilor şi unde locuiesc ielele; 
este loc protejat, unde omul nu poate fi atacat de duhuri rele (CAPESIUS). Serie simbolică: 
streaşină-usturoi-şarpe-Sângiorz. 

STRECURĂTOARE 

Nu se trece pragul casei cu strecurătoarea de brânză în mână, fiindcă laptele de la vacă va deveni 
apos - laşi (2.GOROVEI,p.221). v. SITĂ. 

STRETENIE (STRĂTENIE) 

Denumirea populară a sărbătorii creştin-ortodoxe din ziua de 2 februarie - întâmpinarea Domnului 
(ŞĂINEANU,l,p.301). v. FEBRUARIE. 

STRIGA 

Cu aceeaşi denumire sunt indicate două vieţuitoare, o pasăre şi un fluture (Acherontio atropos - 
DLRM,p.808). Caracteristicile păsării, asemănătoare cu acelea ale bufniţei şi cucuvelei, adică 
regimul nocturn, ţipătul lugubru, zborul lin „ca o nălucă", au determinat o conotaţie depreciativă, 
asocierea cu orizontul întunericului şi cu tărâmurile infernale; între fluturi, striga dezvoltă o 
construcţie simbolică articulată, în sensul că mărimea sa deosebită (cu aripile întinse, atinge 15 
cm), viaţa nocturnă, petele de pe partea dorsală, care seamănă cu un craniu uman, au sugerat 
imaginea unei întruchipări malefice; de aceea, este numită şi „cap.de-mort", „buha-ciumii", 
„fluturul morţii", „capul lui Adam"; se crede despre el că este un semn de moarte, că aduce boala 
şi că poate arde cu aripile lui ochii omului; se spune că ar fi metamorfoza unui strigoi şi că din 
această pricină este însetat de sânge, încuibându-se în inima victimelor, îndeosebi copii; de aceea, 
este prins şi ţintuit cu un ac de grindă, aşa cum strigoiul este „legat" prin înfigerea unui ţăruş sau 
piron în inimă (COMAN,ll,p.99;129). Cuvântul mai denumeşte şi o fiinţă imaginară, închipuită ca o 
femeie care chinuieşte copiii mici, ia mana de la vaci etc. (DLRM,p.808). v. STRIGOI. 

STRIGĂT (A STRIGA) 

Strigăturile la nuntă, cele de la mire şi cele de la mireasă, funcţionează şi ca rituri verbale, chemate 
să favorizeze unirea celor doi tineri (NOTE,Antonescu). în general, se crede că nu este bine când 
cuiva i se pare că este strigat - Teleorman; dacă i se pare cuiva că este strigat să iasă afară din casă, 
să nu iasă, fiindcă îl pocesc ielele - Vâlcea; când este un mort în sat şi, din întâmplare, trece pe 
drum un comerciant ambulant strigându-şi categoria de marfă pe care o vinde, este semn că, în 

curând, va mai muri cineva din acea aşezare - Teleorman (2.GOROVEI,p.lll;145;l.CHIVU,p.245). 

Se va îmbolnăvi cel care se visează strigat de cineva; dacă va auzi şi nu va putea răspunde chemării 
înseamnă că ori va sărăci, ori se va îmbogăţi; va fi necinstit faţă de cineva cel care se visează strigat 
de un om din afara casei - Suceava (NOTE,Băncescu). 

Strigarea peste sat (Urlalia în zona Călăraşi). Obicei de primăvară, era în trecut un fel de 
pedeapsă, având un sens profund, de fapt o critică publică a păcatelor satului, mărturisirea publică 
fiind un străvechi obicei folcloric; rostul lui era să apere colectivitatea de nenorocirile care s-ar fi 
putut abate asupra ei din cauza greşelilor unora şi să-i facă pe cei din urmă să-şi ispăşească 
vinovăţiile (4.POP,p.30). în momentul trecerii de la anul vechi la cel nou apare necesitatea de a 
memoriza ceea ce s-a petrecut în perioada care se încheie; în lumea satelor, flăcăii 
„contabilizează" faptele bune şi cele rele de peste an şi fac o comunicare publică la diferite date 
calendaristice: Anul Nou, Bobotează (6 ianuarie). Lăsatul de sec pentru intrarea în Postul Paştelui, 
Sântoader (prima săptămână din Postul Paştelui), Mucenicii (9 martie), Blagoveştenie (25 martie). 
Miercurea Mare şi Joia Mare (Joimari), Sâmbăta Paştelui, Sfântul Gheorghe (Sângiorz), Lăsatul de 
sec la intrarea în Postul Crăciunului (14 noiembrie, când se prăznuieşte şi ziua Sfântului Apostol 
Filip - Filipii); aceste zile, în fond, prefaţează mai multe începuturi de an, care au funcţionat de-a 
lungul secolelor sub diferite forme, numite de cercetători Anul nou pre-creştin. Anul nou civil. Anul 
nou creştin. Anul nou agrar. Anul nou pastoral etc.; în zonele carpatică şi subcarpatică, strigarea se 
desfăşoară sub formă de dialog şi are loc, în cele mai multe cazuri, pe două dealuri situate în 
imediata apropiere a aşezării; la câmpie, flăcăii circulă pe uliţe, se caţără în copaci, sau îşi stabilesc 
un loc potrivit la marginea satului; ceremonialul se desfăşoară în jurul unor focuri, întreţinute până 
noaptea târziu, când este organizat în afara aşezării; în timpul strigării se aprind roţi de paie, mai 
nou roţi de cauciuc, cărora li se dau drumul la vale de pe dealuri; urmărind distribuţia pe aria 
întregii ţări, se observă că, pentru sfârşitul secolului al XlX-lea, strigarea peste sat există în centrul, 
vestul şi nord-vestul Transilvaniei, estul Banatului, în Oltenia, Muntenia şi Dobrogea; pentru 
momentul 1900, din totalul aşezărilor anchetate în anii '80, fenomenul a fost înregistrat ca fiind 
viu încă în 136 de aşezări, având o funcţie satiric-justiţiară; obiceiul nu se adresează direct tinerilor, 
cu îndemnul de a se căsători, dar sunt satirizaţi cei necăsătoriţi la vreme, pentru că la vârsta de 40 
de ani o femeie şi un bărbat sunt consideraţi ca fiind bătrâni; pentru cei cu un comportament 
moral îndoielnic, aceste strigături au caracter de îndreptar comportamental; în Maramureş şi Sălaj, 
strigarea peste sat corespunde cu Anul Nou contemporan, în Ţara Haţegului, Muntenia şi 
Moldova, obiceiul se desfăşoară la răscrucea trecerii dintre ani conform vechilor calendare; 
indiferent la ce dată sunt practicate, obiceiul se asociază, aproape fără excepţie, cu alte elemente 
specifice reînnoirii timpului calendaristic: luminaţii şi aprinderea focurilor, producerea zgomotelor 
pentru alungarea duhurilor malefice; în Maramureş, se face cu ajutorul „mascoidelor", numite 
moş-babă, sau domn-doamnă, sau metehău-metehoaie etc.; mascoida are mărimea unui copil de 
10-12 ani, confecţionată în general dintr-un schelet de lemn, îmbrăcat cu haine vechi, la care se 
adaugă câlţi de cânepă, păr de cal, piele de oaie, morcovi, sfeclă roşie, ceapă etc., feciorii, ajutaţi 
de fete la confecţionarea acestora în preajma sărbătorilor de iarnă, având grijă să scoată în 
evidenţă chipul şi organele genitale ale mascoidei; în unul din buzunarele hainelor, se pune un 
text, uneori în versuri, cu accente ironice evidente, care, până prin anii '70, se afişa şi în locuri 
publice (cârciumă sau cămin cultural); în mare taină, flăcăii pun mascoidele (babă pentru tineri şi 
moş pentru fete) în locuri greu accesibile, de obicei în vârful unui copac de la casa sau din 
vecinătatea celor cărora li se adresează textul; „spectacolul" se desfăşoară în dimineaţa zilei de An 
Nou, când toţi se strâng să vadă mascoida şi mai ales să audă textul; dacă mascoida nu mai poate 
fi dată jos de unde a fost amplasată, rămâne acolo luni de zile, ca un fel de blazon, până când 
intemperiile o distrug; în unele sate din Maramureş, moşii şi babele, care se pun pentru flăcăii şi 
fetele nemăritate, se aşează noaptea, apoi sunt daţi jos şi introduşi în casă, unde se încinge un 
ospăţ la care mai vin şi alţi tineri; dar deja, în acel an, cei vizaţi trebuie neapărat să se 

căsătorească; se întâmplă ca moşul pus unei fete nemăritate să fie dat jos şi aceasta, după un 
schimb de replici cu asistenţa, să-i dea foc în mijlocul curţii; dacă fata a pândit, ia mascoida înainte 
de a fi văzută de către vecini, o duce în casă şi o „îmbată", stropind-o cu ţuică pe faţă şi ospătând-o 
sub pat, lăsându-i la cap un blid cu aituri sau cu umplutură de varză, preparate pe care, se înţelege, 
le mănâncă pisica; în noaptea dinspre Bobotează, moşuţul este transformat în băbuţă, iar fata, 
ajutată de rudele ei, pune mascoida la casa unui flăcău de vârsta fetei; se spune că, în timpuri de 
demult, căsătoriile urmau întotdeauna acestor schimburi de moşuţi şi băbuţe; Pastele, fiind 
asemuit cu un hotar care închide o perioadă de timp şi deschide o alta, a atras şi nevoia de a 
memoriza tot ceea ce s-a făcut bun sau rău până în acel moment, drept pentru care strigarea 
peste sat sau „legatul fetelor în coastă" se desfăşoară în Transilvania şi în vestul Olteniei în seara 
dinspre Joia Mare sau în Sâmbăta Paştelui, scenariul fiind asemănător cu acela care se practică şi la 
Lăsatul de sec la intrarea în Postul Paştelui; luminăţiile făcute cu mănunchiuri de paie prinse între 
două beţe, ca într-un cleşte, şi învârtite prin aer, sau paie învelite pe o roată veche de car, dată de- 
a dura la vale, în flăcări, sunt reziduuri specifice unui străvechi cult solar alipite obiceiului strigării 
peste sat; mobilul acestei datini este credinţa că astfel se poate influenţa pozitiv starea critică a 
soarelui ajuns la echinocţiul de primăvară, când lumina şi căldura propagate de el mai sunt încă în 
cumpănă cu cele ale frigului şi întunericului (12.GHINOIU, p,139-141;171;174; BOGDAN,p.119; 
IOSIPESCU,p.61-62; NOTE, Antonescu). De remarcat că S.FI. Marian consemnează obiceiul ca fiind 
cunoscut doar în Muntenia, unde se organizează imediat după Lăsatul de sec, şi în Transilvania, 
unde are loc în seara dinspre Joimari sau în Sâmbăta Paştelui; acelaşi obicei este înregistrat în 
Alba, în Ţara Haţegului, în zona Clujului şi pe Valea Mureşului, unde se aprind mănunchiuri de paie 
ataşate unor bâte, pe care flăcăii le rotesc, sau se îmbracă cu paie o roată, căreia i se dă drumul 
din vârful dealului; savantul mai aminteşte, pentru arealul de pe Valea Mureşului, şi un alt fel de 
strigare peste sat, în cazul că unui om îi dispare vreo vită; păgubaşul merge la o vrăjitoare şi, după 
ce aceasta îi descântă, se întoarce acasă, se urcă pe hornul casei şi de acolo strigă în cele patru 
puncte cardinale numele vitei dispărute; dar acest ultim obicei nu este legat de vreo anume dată 
calendaristică; în unele părţi din Muntenia, la sfârşitul Săptămânii nebunilor, toţi flăcăii de însurat 
şi fetele de măritat, care nu s-au căsătorit până atunci din felurite motive, sunt strigaţi pe nume, 
adresându-li-se cuvinte de batjocură din vârful unui deal şi pe un ton schimbat, spre a nu fi 
descoperiţi de cei vizaţi (2.MARIAN,I,p.l05;108;188). în Hunedoara, obiceiul poartă denumirea de 
Popelnicul sau Popâlnicul şi se desfăşoară la cumpăna dintre iarnă şi vară; este prezent şi focul, 
care ajută soarelui să încălzească pământul şi care are, în acelaşi timp, rol purificator pentru 
pregătirea intrării într-un nou ciclu agrar; astfel, în seara de Sântoader, fetele se adună la o gazdă, 
fierb porumb şi aşteaptă feciorii; când aceştia sosesc în chiote de voie bună, li se servesc boabe de 
porumb şi ţuică, după care începe jocul; se spun glume şi se cântă până aproape de miezul-nopţii; 
a doua zi dimineaţa, fetele se duc să culeagă frunze de popâlnic (Hepatica nobilis), plantă de talie 
mică, păroasă şi cu frunze trilobate, verzi de-a lungul întregului an, care creşte în pădurile din zona 
muntoasă şi subalpină şi înfloreşte în lunile martie-aprilie; feciorii le aprind focuri şi le aşteaptă; în 
timp ce se culege planta, se cântă un text de invocare pe o melodie tărăgănată; ajunse în vârful 
dealului, fetele se aşează în jurul focurilor şi strigă „minciunile" prin care sunt stigmatizate lenea, 
invidia, urâţenia fizică şi morală; uneori se încing adevărate dueluri verbale între două sau mai 
multe grupuri, care îşi strigă alternativ versurile satirice; apoi se întorc în sat, fierb frunzele de 
popâlnic şi se spală cu apa călduţă pe cap, în credinţa că părul lor va creşte frumos şi mare „cât 
coadele iepelor"-, evident că aici avem de-a face cu o alăturare a două obiceiuri practicate în 
aceeaşi perioadă, cel legat de cultul cailor lui Sântoader şi cel al strigării peste sat; încă o dovadă 
este şi faptul că textul rostit, în timp ce se culege popâlnicul, pomeneşte şi despre o altă plantă, 
dumbravnicul (Melitis melissophyllum), plantă erbacee perenă, medicinală şi meliferă, din familia 
labiatelor, înaltă de 20-60 cm, cu miros de cumarină (în stare uscată), cu frunze late, petiolate, şi 
cu flori purpurii, roz sau albe; în alte sate din zonă, popâlnicul se culege dimineaţa, înainte de 

răsăritul soarelui, fiind cules şi de către flăcăi; ajunse acasă, fetele îl pun la un colţ al casei, unde 
stă până după apusul soarelui; apoi se fierbe, cu rădăcină cu tot, iar, după spălatul capului, sunt 
tăiate câteva fire de păr şi, împreună cu apa, se îngroapă la rădăcina viţei de vie, ca să le crească 
părul lung ca şi coardele de viţă (2.CLEMENTE,p.27-28). în Ţara Haţegului, strigarea peste sat se 
organizează în Joia mare din Săptămâna Patimilor, seara după cină, când feciorii fac foc mare şi 
joacă împrejurul lui; după ce termină cu strigarea fetelor şi feciorilor din sat, strigă „strigonile şi 
moronite", adică numele oamenilor care s-au făcut vinovaţi de vreo faptă rea sau necuviinţă în sat 
(CLOPOTIVA,p.449). în zona Călăraşilor, în timp ce oamenii petrec pe la casele lor de Lăsatul de sec 
pentru intrarea în Postul Mare, copiii şi tinerii aprind focuri mari, în jurul cărora se strâng cete- 
cete, între acestea stabilindu-se un dialog satiric, batjocorindu-se acele fete bătrâne şi flăcăii care 
nu au avut curajul să-şi întemeieze familii; în această zonă, obiceiul poartă numele de Urlalio 
(PRESA). în principiu, strigarea peste sat cuprinde trei elemente distincte: 1. Strigarea cere 
respectarea normelor tradiţionale privitoare la căsătorie; 2. Urmăreşte demascarea femeilor din 
sat, considerat e „strigoaice", fiindcă iau mana vacilor; 3. Strigarea ţine ca evoluţia comunităţii să 
se facă în mod sănătos; toate acestea, indiferent la ce dată sunt practicate, au un caracter sincretic 
şi, acolo unde există confrerii de tineri, strigarea se face de regulă sub controlul şi răspunderea 
vătafului sau a şefului generaţiei de tineri (BUHOCIU,p.70). De menţionat că, înainte de ultimul 
război mondial, pe Valea Topolniţei, Mehedinţi, un avocat, rămas neînsurat până spre 40 de ani şi 
înfierat sistematic în strigările tinerilor, a ameninţat şi chiar a trecut la unele măsuri judiciare, 
astfel că obiceiul a fost stins încă de prin 1938-1939 (NOTE,Antonescu). 

STRIGOI 

în credinţele populare româneşti, strigoiul este perceput în două ipostaze: prima presupune o 
fiinţă omenească născută sub zodii rele (născut cu o tichie sau căiţă pe cap şi cu şira spinării 
prelungită în formă de coadă scurtă, păroasă), care ziua, deşi pare că se comportă la fel cu ceilalţi 
oameni, ajutată de diavol face vrăji şi farmece, iar noaptea, îndată ce adoarme îi iese sufletul ca să 
se întâlnească cu alte asemenea suflete, mai ales pe la răspântii, unde dansează împreună şi fac 
răutăţi neînchipuite (ucid copii, sugându-le sângele, distrug căsătorii, cămine, averile agonisite, iau 
mana de la vaci şi de la semănături etc.); în acest sens, se crede că oamenii care nu mănâncă 
usturoi şi se feresc de tămâie se transformă în timpul vieţii lor în strigoi; a doua ipostază se referă 
doar la sufletul unui mort (neiertat de păcate, cu trupul neputrezit etc.), despre care se crede că îşi 
părăseşte noaptea mormântul (întrupat într-un animal) pentru a se întoarce printre ai săi şi a le 
pricinui tot felul de necazuri (moarte, boli etc.); se transformă în moroi (o altă denumire a 
strigoiului) omul mort care nu a fost slujit de preoţi sau peste care a trecut pisica; moroii mai pot fi 
strigoii proveniţi din copiii morţi nebotezaţi (ŞĂINEANU, lll,p.421;V,p.218). Despre strigoi, se ştie, 
în sensul obişnuit al termenului, că sunt vampiri; despre strigoaie, se ştie că ar fi nişte femei care 
strică vacile cu lapte, că au coadă la spate şi călăresc pe tauri; dar se pot înfăţişa şi ca nişte arătări, 
pe timp de noapte, pe la fântâni; cel despre care se credea că a devenit strigoi este dezgropat şi i 
se înfige un ţăruş din lemn de tisă în inimă (MUŞLEA,ll,p.l65;182-183;401). Se crede că se fac 
strigoi oamenii însemnaţi, cei răi, sinucigaşii, cei morţi de moarte năprasnică, vrăjitorii şi 
vrăjitoarele (4.POP,p.l59). Mortul fără suflet, mortul al cărui suflet nu-şi găseşte odihna se 
transformă în strigoi, devenind o putere malefică, nedorită (COMAN,l,p.70). Se crede că ei sug 
sângele sau vlaga oamenilor, pentru a-şi reface forţele (CAPESIUS). Strigoii, numiţi şi strigomi, strige 
(în Banat), strigoaie, strigoaice, în restul ţării, sunt de două feluri: unii consideraţi a fi spirite, alţii 
reali; primii sunt un fel de duhuri necurate şi rele, care se arată foarte rar oamenilor în chip 
omenesc; cei reali însă au chip omenesc şi vieţuiesc lângă semenii lor normali până la moarte, iar 
după ce mor se prefac şi ei în strigoi adevăraţi, adică în spirite rele, dacă nu cumva, atunci când 
sunt înmormântaţi, nu li se împlântă în mormânt un par, care să ajungă până la corp şi să le 
străpungă inima; strigoii şi strigoaicele cu chip uman se pot cunoaşte dintre ceilalţi oameni prin 

existenţa unei cozi crescută la spate - Suceava; strigoii cu chip uman sunt destinaţi să devină strigoi 
încă de la naştere: de către moaşă, când spune simplu: „tu să fii strigoaică de lapte, tu de furcă, tu 
de sapă, de mătură, de seceră" etc.; cele mai primejdioase sunt cele care fură laptele - Banat; atât 
strigoii-spirite, cât şi strigoii-oameni, dar mai ales strigoaicele fac oamenilor mult rău, neplăceri, 
neajunsuri şi daune; ba, mai mult, din cauza lor, unii oameni trebuie să-şi sacrifice viaţa; se poate 
scăpa de ele mai ales în prima şi a doua zi de Paşte; ziua premergătoare celei în care este prăznuit 
Sfântul Gheorghe (23 aprilie) poartă denumirea de Sângiorgiul vacilor, fiindcă, în această zi, de 
cum se înserează şi până după miezul-nopţii („până la căutători") umblă spiritele cele rele pe la 
casele oamenilor, ca să ia laptele de la vitele mulgătoare, cu deosebire de la vaci - Banat;Suceava; 
strigoaicele sau strigele nu merg pe jos, ci ele zboară foarte sus, încât abia se aud, călărind pe cai 
făcuţi din oamenii care, din nenorocire, ies în această seară afară cu capul descoperit; ele îi 
pândesc, le pun hăţuri şi apoi îi călăresc, gonindu-i permanent; de aceea, în această seară, nu 
trebuie să se iasă afară fără pălărie - Banat; strigele se fac din femei bătrâne şi fermecătoare şi ele 
trebuie neapărat să meargă în seara din ajunul Sângiorgiului după mană, deoarece căpetenia lor 
nu le suportă să stea acasă; dar nu pleacă decât sufletul lor cel rău, trupul rămânându-le ca mort 
acasă; dacă vreun om se întâmplă să răsucească trupul mort şi să-l mute din loc, duhul nu mai ştie 
să intre în trup şi striga moare - Banat; se crede că, înainte de pleca să ia mana, strigoaicele se 
adună în locuri singuratice, în vizuinile codrilor, în case părăsite, între hotarele dintre sate, unde se 
întâlnesc moşiile mai multor aşezări; acolo se iau la bătaie între ele cu limbi de meliţe şi meliţoaie 
şi se bat neîncetat până la miezul-nopţii, când fiecare încalecă pe o meliţă, sau pe meliţoi, sau pe 
limbile lor şi se duc la casele oamenilor, să le ia mana la vaci, de aceea, în această zi, femeile 
ascund meliţele sau numai limbile acestora, ca să nu dea strigele de ele, sau le ung cu usturoi, sau 
lasă pe lângă meliţă multe reziduuri, ca şi cum munca lor nu s-a sfârşit şi au de gând să continue, 
cazuri în care strigoaicele nu se mai apropie de ele - Transilvania;Suceava; dorind strigoaicele să nu 
se păcălească una pe cealaltă şi să fure laptele de la propriile vaci, procedează astfel: când fată 
vaca, trei zile o ţin încuiată în grajd sau chiarîn casă, sub lacăt; scoaterea prima dată afară o face 
numai o fată curată, de circa 14 ani, care trebuie să înconjoare vaca de trei ori cu viţelul în braţe, 
crezându-se că procedând astfel celelalte strigoaice nu mai au putere să fure laptele; ştiută fiind, 
practica este făcută şi de ceilalţi oameni, pentru a feri vitele de acţiunea nefastă a strigelor - Banat; 
dacă într-o familie mor, în limita a şase săptămâni, două rude, primul decedat este dezgropat şi, în 
caz că este găsit cu faţa în jos, înseamnă că acela este strigoi şi este străpuns cu un par - Buzău; 
cadavrul strigoiului identificat este dus la munte, unde este aruncat sau îngropat acolo - 
Mehedinţi; se crede că mortul este strigoi, dacă s-a născut cu perdea sau cămaşă pe cap, caz în 
care trupul i se înfăşoară cu rug (măceş) şi i se pune mei în sicriu, în nas şi în gură, sau i se înfige o 
undrea în buric, ca să-i piară puterea şi să nu facă rău; dar se procedează şi mai simplu, înfigându-i- 
se în mormânt un fus - Olt; se dezgroapă cadavrul şi este străpuns cu furci de fier în inimă, în ochi 
şi în piept, după care îl îngroapă din nou, dar cu faţa în jos - Braşov; strigoiul, care mai este numit şi 
pricolici, este îngropat cu faţa în jos, sau i se bagă în gură usturoi şi pietre, sau i se înfige în inimă o 
ţeapă, sau i se taie capul, apoi se pune aşa în sicriu şi se îngroapă, ca să nu poată să se scoale din 
mormânt şi să sugă sângele sau să mănânce inima celor vii - Sibiu; se crede că strigoii ies din 
morminte în serile dinspre zilele în care sunt prăznuiţi Sfântul Gheorghe (23 aprilie). Ispasul (Joia 
înălţării Domnului) şi Sfântul Apostol Andrei (30 noiembrie), când au cea mai mare putere; atunci 
nu numai că iau laptele de la vaci şi le sug sângele, nu doar că fac neplăceri şi aduc daune 
oamenilor, de cum se lasă seara şi până cântă cocoşii, dar pot să mănânce rând pe rând câte un 
membru din familia din care au plecat, sau le mănâncă doar inima şi le sug sângele, din care 
pricină ei trebuie neapărat omorâţi - Năsăud; mortul despre care se crede că este strigoi este 
dezgropat şi reînhumat cu faţa în jos, iar după câteva săptămâni se umblă din nou la mormânt şi, 
dacă se găseşte ceva mişcat, i se bate un cui de lemn în inimă, pironind astfel cadavrul de fundul 
sicriului, ca să nu se mai poată scula de acolo; acelaşi procedeu îl suportă şi morţii care supără pe 

cei în viaţă, apărându-le mereu în vis, sau dacă li se pare acestora că duhul decedatului vine şi 
cercetează locurile pe unde a trăit - Suceava; trupurile celor decedaţi sunt îngropate cu faţa în jos, 
nu doar ale celor dovediţi ca strigoi, ci şi ale vrăjitoarelor sau femeilor despre care se crede că au 
legătură cu duhurile malefice - Banat; în general, vrăjitoarele (strigoaicele) se pot cunoaşte numai 
în Duminica Paştelui; ele sunt foarte palide la faţă şi au ochii foarte roşii, se văicăresc tare din 
cauza durerilor de la picioare şi sunt cuprinse necontenit de fiori şi de o frică de groază, mai ales 
când aud sunetul clopotelor şi împuşcături de înviere - Suceava (2.MARIAN,ll,p.l84-185;259;267- 
269). Când un mort este considerat strigoi, este dezgropat, dus la munte şi îngropat acolo - 
Mehedinţi; sau i se bagă în gură usturoi şi pietre şi i se înfige în inimă o ţeapă, sau chiar i se taie 
capul, ca să nu poată să se scoale din mormânt şi să sugă sângele sau să mănânce inima celor vii - 
Bistriţa; dacă un mort este lunatic şi născut în aceeaşi zi cu un frate de-al său, i se pun în ochi, nas, 
gură şi urechi mei şi pietricele, ca să nu se facă strigoi, iar, după ce este îngropat, se trage cu puşca 
pe deasupra mormântului său, ca să nu se iste vreo vrajbă pe lumea cealaltă între cei doi fraţi - 
Muntenia; în loc de mei şi pietricele, se pune tămâie în ochi, nas, gură şi urechi; dar mai demult 
cadavrului i se străpungea ţeasta cu un ac lung, i se ungea trupul cu grăsime de la un porc tăiat în 
ziua de Ignat (20 decembrie), apoi i se punea alături o ramură de măceş, pentru ca hainele lui să se 
încurce în ghimpii acestuia şi să nu poată ieşi din mormânt - Banat; se face strigoi şi mortul peste 
trupul căruia pot trece câini, pisici, păsări de curte, chiar şi şoareci, din care cauză se prind, se 
omoară, se leagă, se pun sub vreo copaie, se închid în pivniţă sau sunt duse în câmp şi lăsate acolo 
- Prahova; pretutindeni se crede că strigoii ies din morminte cu deosebire în nopţile dinspre zilele 
Sfântului Gheorghe, înălţării Domnului (Ispasul) şi Sfântului Andrei; ca să nu se facă strigoi, când se 
aduce sicriul mortului, o femeie ia rădăcină de leuştean, spini şi câlţi, le pune pe toate în jurul 
sicriului şi le dă foc cu praf de puşcă - Banat (3.MARIAN,III,p. 58;311-313;l.p.43-45). Se crede că 
este o babă, o fiinţă imaginară, închipuită întotdeauna ca o femeie, care chinuieşte copiii mici, ia 
mana de la vaci, care are menirea diavolească de a omorîîntr-un chip necunoscut - Moldova; 
atunci când umblă striga, mor copiii în leagăn, fără să fie bolnavi - Transilvania (3.GOROVEI, 
p,115;497). Copiii care mor nebotezaţi se fac strigoi, ies în fiecare noapte din mormânt, strigând 
„botez", şi aduc tot felul de neplăceri şi daune oamenilor, până la al şaptelea an de la deces - 
Moldova; ei vin sub formă de căţei şi pisoi, care se aşează sub ferestrele mamelor lor scheunând 
sau miorlăind - Suceava; mai apar şi sub formă de fluturi - Galaţi; cea de-a şaptea fată, născută 
după alte şase fete, este neapărat strigoaică - Suceava; dar se mai crede că, la casa unde sunt 
şapte feciori sau şapte fete, unul din ei este strigoi - Suceava; strigoii ies printre oameni, sub formă 
de vedenii, o dată la şapte ani şi numai pe lună-plină, intră pe ferestrele caselor şi sug din zona 
renală sângele copiilor mici - Moldova; strigoii pot să ia chip de pisică, ţap sau capră - Prahova; 
Buzău;Tecuci;Suceava; sau au trupul jumătate om, jumătate câine - Neamţ; sau apar sub formă de 
bivoli - Vaslui; strigoii sunt rareori bărbaţi, ci mai ales femei, născute într-o zodie a strigoilor, 
oamenii vorbind mai cu seamă de strigoaie, care fac rău cu deosebire pe timp de lună-nouă, când 
iau laptele sau îmbolnăvesc vitele; se mai crede că sunt un soi de oameni şi că se trag din neam în 
neam; uneori iau laptele vitelor, încât nu se mai poate mulge nici măcar o picătură, alteori vitele 
slăbesc şi mor, fără o explicaţie raţională; pot fi strigoi şi copiii, rezultaţi dintr-un act sexual săvârşit 
în zilele marilor sărbători (Crăciun, Bobotează, Paşte); pe aceşti copii îi lasă Dumnezeu cu diferite 
semne: coadă de pisică, îmbrăcaţi într-o cămaşă din piele, născuţi în ceasul-rău şi pot lua laptele 
de la bivoliţa vecinilor şi să-l ducă la vitele lor; strigoii pot lua laptele şi de la capre sălbatice, de la 
căţele şi de la scroafe, încât le mor puii de foame; au o noapte a lor, când se întâlnesc cu toţii la un 
loc, adică în noaptea dinspre ziua Sfântului Gheorghe, uneori şi în noaptea dinspre Rusalii, când 
mai este un ceas până la răsăritul soarelui; se adună neapărat la o răspântie, sau la marginea unui 
hotar, unde vin deja transformaţi în şerpi, câini, porci etc.; se crede chiar că strigoaiele sunt jurate 
dinainte să se întâlnească, orice s-ar întâmpla, mereu în aceeaşi noapte şi tot în acelaşi loc; pot fi 
văzute, în dimineaţa zilei Sfântului Gheorghe, dar foarte devreme, dacă se suie cineva într-un 

copac, ţinând usturoi în gură, sau privind prin pielea unui şarpe, omorât înainte de 23 aprilie, cu 
condiţia să nu spună nimănui pe cine a văzut, pentru că diavolul, care ţine cu strigoaiele, îl 
amuţeşte imediat pe cel cu gura prea slobodă; printre strigoaie există una, mai mare peste toate, 
care călăreşte pe un taur, sau merge călare pe o roată; se crede că există şi strigoaie de cânepă, 
care iau puterea recoltei de cânepă din loturile oamenilor şi îl duc la ale lor, încât cânepa lor este 
frumoasă şi a altora nu; există şi strigoii de ploaie, care pot face în aşa fel, încât să plouă întruna, 
dar asta se întâmplă numai după moartea lor; în acest caz, ei trebuie dezgropaţi, fiind găsiţi 
neputreziţi, ca şi cum ar fi vii, şi trebuie întorşi cu faţa în jos; sau să fie întorşi cu gura în jos, ca să 
se oprească ploile, operaţiunea fiind făcută de anumiţi oameni, mai curajoşi, numai noaptea şi 
fără să afle nimeni; tot strigoii de ploaie fac de aşa fel că nu plouă, ori plouă numai pe câmpurile 
lor, încât recolta să fie bogată numai la ei; în fine, există şi strigoaie de bucate, în afară de cele care 
iau laptele, sau cele care poartă ploile, şi acestea pot lua mana semănăturilor de pe un câmp şi să-l 
ducă pe ogoarele lor, pentru ca recolta lor să sporească; aceste strigoaie pot lua bogăţia recoltelor 
doar în ziua prăznuirii Sfântului Gheorghe, pentru că ele umblă pe câmpurile semănate în noaptea 
care precede această zi, dar numai până la miezul nopţii au puterea să umble - Ţara Oltului; dacă 
un copil suge pe furiş din sânul mamei sale, la o săptămână după ce a fost înţărcat, este semn că, 
după moarte, el se face strigoi - Vâlcea; se mai face strigoi omul a cărui umbră a fost măsurată pe 
furiş, pentru a fi apoi îngropată în fundaţia unei case, sau clădită într-un zid - Tecuci; tot strigoi se 
face şi mortul căruia i s-a furat, pentru farmece, legătura de la picioare - Tecuci; numai oamenii 
care sunt strigoi apar după moarte, dar numai trupul le este omenesc, fiindcă picioarele le 
seamănă cu acelea ale mânjilor, de aceea este uşor de dovedit mai ales în dimineaţa zilei Sfântului 
Andrei, când se pot vedea, pe drumuri şi prin alte locuri, o mulţime de urme de mânz - Suceava; se 
crede că strigoii ies noaptea din mormintele lor şi vin pe la casele rudelor, mănâncă bucatele 
găsite şi varsă făină pe jos - Dolj; strigoii umblă ca să ia laptele vacilor, sporul grâului şi chiar 
puterea oamenilor, în special în noaptea dinspre Sfântul Gheorghe, iar, pentru a li se bloca accesul 
în gospodărie, se pune în poartă şi în uşa grajdului câte o ramură de spini de măceş - Transilvania; 
cine vrea să vadă strigoi, să se aşeze noaptea sub o grapă cu colţii de fier, caz în care nu doar îi 
vede, darîi şi poate atinge sau chiar apuca - Transilvania; ca să nu mai iasă din mormânt şi să vină 
pe la rude, după moarte, strigoiului i se pun pietre în sicriu şi o undrea în buric şi astfel nu mai 
poate învia - Teleorman; sau se pune în sicriu cenuşă, amestecată cu seminţe de mac, ca să-l 
preocupe, până după miezul-nopţii, departajarea cenuşii de mac - Banat; tot ca să nu se facă 
strigoi, în gura celor decedaţi se pun smirnă şi tămâie - Vâlcea; în caz că mortul-strigoi are un frate 
în viaţă, născut în aceeaşi zi sau lună, celui decedat i se pun, în ochi, nas, gură şi urechi, pietricele şi 
mei şi se trage cu puşca, după înhumare, pe deasupra mormântului său, ca să nu se iste vreo 
vrajbă între cei doi fraţi pe lumea cealaltă - Muntenia; dacă, la şase săptămâni de la moartea unui 
om, mai moare cineva din acea familie, se dezgroapă primul mort şi, dacă este găsit cu faţa în jos, 
se crede că este strigoi, caz în care i se bate un par prin inimă, sau i se scoate inima şi cu ea se ung 
toţi ceilalţi membri ai familiei, considerându-se că acţionând astfel nu va mai muri niciuna dintre 
rude - Muntenia; cine găseşte un mort dezgropat să-l lase aşa, fiindcă este un strigoi şi este păcat 
să fie îngropat din nou - Tecuci; se spune că peste mormântul unui strigoi este cu neputinţă să fie 
făcut să treacă un armăsar negru sau un gânsac - Olt; ca să se afle dacă un mort s-a făcut strigoi, se 
aduce un armăsarîn cimitir şi, dacă nu vrea să treacă peste mormântul celui bănuit, înseamnă că 
mortul s-a făcut strigoi - Vâlcea; nu este bine a se umbla des prin cimitire, mai ales în zilele de 
marţi şi sâmbătă, seara şi noaptea, fiindcă strigoii au obiceiul să se deplaseze printre morminte, 
purtaţi fiind de către diavol, din care pricină nu au odihnă, fac multe rele, iar, ca ei să dispară, 
trebuie făcute semnul crucii şi rugăciune către Dumnezeu - Bihor (2.GOROVEI,p.l55;221-222; 286; 
GOLOPENŢIA,p.l27-129;146-149;NOTE,Antonescu). Nu rareori, pentru îndepărtarea sporitelor 
malefice sau pentru ca decedatul să nu revină pe pământ sub formă de strigoi, se foloseşte meiul, 
punându-se în sicriu, alături de alte obiecte sau seminţe de plante „cu rod"; se mai pune „toiagul" 

din lemn de alun (arbust cu semnificaţie magică în mentalitatea tradiţională), crenguţe de măceş 
(cu valenţe majore apotropaice), „legătura strigoilor" care este un mănunchi de plante aromatice, 
având şi acestea semnificaţii magice, cum sunt busuiocul, dumbravnicul, măgheranul, strigoaia, 
mătrăguna şi pelinul, nelipsite din recuzita funerară deoarece au şi rolul de încetinire a efectului 
de biodegradare, legate toate împreună cu lână roşie - Banat (l.BOCŞE,p.353). întâlnirea 
strigoilor se poate petrece şi în locurile unde s-au spânzurat oameni sau s-au sinucis aruncându-se 
în fântâni; marea sărbătoare a strigoilor se desfăşoară în noaptea dinspre Sfântul Andrei, când se 
adună şi joacă, luând în stăpânire drumurile şi câmpurile pustiite de vânturile îngheţate ale iernii; 
un moroi sau strigoi se recunoaşte după unele semne, cum ar fi faptul că el poate provoca 
deochiul şi că, încă din copilărie, se fereşte de usturoi şi de tămâie; strigoii sunt înalţi, cu ochii roşii, 
unghii lungi, corpul acoperit cu păr şi pot fi recunoscuţi cu deosebire de persoanele născute în zi 
de sâmbătă; în noaptea blestemată, apar la miezul nopţii, încălecând vătraie sau lopeţi, îmbrăcaţi 
în roşu, probabil coloraţi astfel din cauza sângelui pe care îl varsă, sânge supt de la victime; după 
întâlnirea cu ceilalţi, la răspântiile drumurilor (din această pricină, în aceste locuri sunt amplasate 
cu precădere troiţele); la cântatul cocoşilor intră din nou în morminte, fără să lase nici o urmă; se 
crede că ei se adună şi joacă în văzduh, făcând o larmă înfiorătoare; strigoaicele (pentru că 
mentalitatea tradiţională a întruchipat şi duhuri de sex feminin) dansează dezbrăcate şi despletite 
în jurul clopotniţelor de la biserici; după ce se satură de joc, strigoii se bat cu coasele şi cu limbile 
de la meliţele pentru cânepă; în Maramureş circulă variantele baladei Constantin, evident o 
preluare a motivului Lenore, în care fiul promite mamei sale că va aduce el acasă pe sora sa, care 
fusese cerută în căsătorie de un flăcău din alt sat, de câte ori mamei îi va fi dor de fată; între timp. 
Constantin moare, iar mama rămasă singură îşi blestemă fiul să nu aibă linişte în mormânt; acesta 
se transformă în strigoi, se duce şi îşi ia sora, care nu aflase nimic despre moartea fratelui său, pe 
drum aceasta minunându-se de chipul straniu (palid, cu părul mucezit etc.) şi de puţinele cuvinte 
pe care le grăieşte; la intrarea în satul natal. Constantin îşi părăseşte sora şi se întoarce în 
mormânt, iar, acasă, fată şi mamă realizează tragedia înfăptuirii blestemului (PRESA;NOTE, 
Antonescu). Se crede că pruncul care se naşte cu coloana vertebrală prelungită, adică acela care 
are coadă, este sigur strigoi; se povesteşte că un astfel de strigoi a apărut la o stână sub formă de 
câine, ca să fure laptele oilor, dar câinii ciobanului l-au încolţit, strigoiul luând de teamă chipul de 
om, ceea ce l-a făcut pe cioban să-l recunoască; dar, după ce ciobanul a potolit câinii săi, strigoiul a 
luat din nou formă de animal şi a fugit; ciobanul însă a povestit în sat ce a văzut şi astfel oamenii 
au aflat adevărul despre strigoiul din satul lor; se mai crede despre strigoi că, în zilele de 
sărbătoare, se întâlnesc la hotarul satului şi se bat între ei, iar, după ce se întorc acasă, pe trupul 
lor se văd urmele luptei; se mai spune că atunci, când strigoii dorm, sufletul lor iese din trup, caz în 
care, dacă nevestele lor ştiu, nu le mişcă trupul din loc, pentru că, dacă le schimbă poziţia, s-ar 
putea ca sufletul lor să nu poată reintra în trup - Sălaj; într-o lucrare cu caracter medical, apărută 
în 1709, se narează că locuitorii mai multor sate au scăpat de o epidemie de ciumă dezgropând 
mai mulţi strigoi, printre care se număra şi un fost preot, după care le-au străpuns inima cu un par, 
epidemia oprindu-se - Alba (PRESA). Strigoiul se bagă unde vede el că poate să strice vacile; de 
aceea este bine să se facă o gaură în cornul drept al vacii, care fată întâia oară, şi să se introducă 
acolo tămâie, trei boabe de piper şi puţină pilitură dintr-un cui de fier şi strigoniu' nu-i va mai 
putea lua laptele - Ţara Haţegului (CLOPOTIVA,p.451-452). Strigoi sau moroi poate deveni cel care 
face rău oamenilor şi omoară fără milă animalele; ei pot să pocească oamenii, mai ales copiii mici, 
cărora le provoacă plânsul şi le iau sufletul, iar animalelor le suge sângele; ei iau înfăţişarea 
oamenilor morţi; ca să nu se transforme în moroi, când vreun om se află pe patul de moarte, este 
stropit cu agheasmă; după înmormântare, oglinda din camera în care s-a aflat mortul se ascunde; 
la înmormântare, mortului i se pune în sân ţăruşul de la arie (ţăruşul de care este legat calul la 
treierat) sau aşchii din acest ţăruş, iar femeile pritocesc invers turtiţele pregătite pentru pomană, 
de două ori, numărând de la nouă spre unu; dacă mortul se face totuşi strigoi sau dacă este visat 

că vrea să ia pe cineva din familie, atunci se dă de pomană o turtiţă făcută de o femeie străină; 
moroiul poate fi alungat cu fum şi tămâie; se crede că strigoii apar mai cu seamă iarna, fiindcă vara 
ei pot fi trăsniţi - Mehedinţi (CIOBANII,p.80). Dacă vara este secetă grea, este bine să fie stropită 
cu apă o femeie-strigoi, fără ca aceasta să ştie, şi se crede că atunci va ploua - Teleorman 
(2.CHIVU,p.244). Strigoii şi stafiile care ies noaptea în cimitire sunt deosebit de active; în cele mai 
multe cazuri, ele provin din oameni, care s-au născut cu anumite semne, marcând predestinarea 
lor - căiţă, au fost victimele unor farmece, sau a trecut o pisică peste ei, când erau morţi; singurul 
remediu la această stare este dezgroparea cadavrului care adăposteşte pe strigoi, străpungerea 
inimii cu un ţăruş, apoi reînhumarea lui, cu slujbă religioasă de parcă ar fi pus pentru prima oară în 
mormânt - Vaslui (BĂLĂNESCU,p. 262). Serii simbolice: usturoi-piatră; mei-piatră; untură-măceş; 
leuştecm-spin-câlţi; cenuşă-mac; smirnă-tămâie; seminţe-alun-măceş-plante aromatice-, vacă- 
tămâie-piper-fier-3. 

STRODUL RUSALIILOR v. MIERCURI. 

STROPIRE 

Sărbătorirea plugarului ieşit primul la arat şi care este dus cu alai spre o apă curgătoare sau un iaz 
pentru a fi stropit cu apă, numită Udătorul, Tânjeaua, Plugarul şi chiar Trasul în vale, nu a mai fost 
observată în alte părţi ale ţării decât în Transilvania (ADĂSCĂLIŢEI,p.l47). v. APĂ. 

STRUGURE (fructul viţei de vie - Vitis vinifera - DLRM,p.934) 

în Moldova, dezlegarea consumării strugurilor sau a poamelor, care are loc la Probejanie (6 
august. Schimbarea la Faţă), este considerată o mare sărbătoare, când se face „colivă" din struguri 
(boabe curăţate de pe ciorchini), sau când strugurii se iau precum anafura şi se dau sub formă de 
pomană pentru morţi; de menţionat, că puţin mai târziu, la 15 august (Adormirea Maicii 
Domnului, Sântămărie), se tocmesc pândarii la vii (12.GHINOIU, p.224). înseamnă vorbe şi tot felul 
de clevetiri, dar şi ploaie, pentru cine visează mulţi struguri; când se visează mâncând struguri 
copţi este semn de frământări şi stricăciuni, iar când se visează mâncând struguri negri înseamnă 
răutate în jur, silă, poate chiar moarte; este bine când omul se visează culegând struguri, dar este 
semn de mulţumire şi fericire nestatornice visarea unor struguri frumoşi - Suceava 
(NOTE,Băncescu). 

STRUNG 

Este semn că va avea noroc în activităţile pe care le va desfăşura cel care visează om lucrând la un 
strung - Suceava (NOTE,Băncescu). 

STURZ (Turdus - DLRM,p.812) 

Se crede că este „ cel dintâi vestitor al primăverii; când începe el să cânte , trebuie că primăvara 
este aproape"; se individualizează prin graba cu care soseşte pe meleaguri româneşti, glasul său 
auzindu-se chiar din primele zile ale lui martie, chiar când zăpezile nu s-au topit încă; acest fapt a 
făcut să fie asociat cu Baba Dochia, căreia, în calendarul popular i se consacră perioada 12-24 
martie, din care şase zile „ lăturaşe" sunt împrumutate sturzului; pentru că a sfidat stihiile iernii, 
pasărea semeaţă a fost pedepsită de Demiurg cu o ploaie şi o ninsoare aprige şi obligată să-şi 
recunoască slăbiciunea; deci figurează nu doar ca vestitor al primăverii, dar şi ca o victimă, sturzul 
dobândind un profil ambivalent, fiind un mesager care nu inspiră prea multă încredere, graba lui 
putând fi semn de bun augur, sau de rău augur; prin trăsăturile biologice şi prin comportament, 
sturzul este intim asociat cu mierla, poporul considerându-i „ veri primari"; în alte texte folclorice, 
sturzul este un peţitor asiduu al mierlei, după care urmează o serie de refuzuri sau refuzul sturzului 
pentru simplul motiv că mierla doreşte să se căsătorească numai cu cucul (COMAN,ll,p.61). Dar 

când sturzul umblă repede şi apăsat, ciripind în toate părţile, este semn că vremea va fi friguroasă 
- Bucovina (2.MARIAN,l,p.88). 

SUD v. ZI (Miază-zi). 

SUFLET 

Sufletul este imaginat ca un abur luminos, care se desparte relativ uşor de învelişul său pământesc, 
plecând spre apus, unde se află marea dintre Lumea Albă şi Tărâmul Celălalt; ajuns acolo, este 
sfătuit să nu reintre în cercul vieţii şi al morţii, ci să rămână în Rai (PRESA). în Moldova şi în 
Suceava, se crede că, după ce a ieşit din corp, sufletul celui decedat stă într-un ungher al casei, 
unde aşteaptă până ce iese trupul din casă, îl petrece la groapă, apoi se înalţă la cer; sau, după ce a 
ieşit din om, se arată la trei zile, când se pune la fereastră un ştergar şi un pieptene pe pragul uşii, 
pentru ca pe ştergar să se odihnească şi cu pieptenele să se pieptene; apoi se arată din nou la şase 
zile, apoi la şase luni şi ulterior la un an; cât stă corpul celui mort în casă, sufletul acestuia stă în 
spatele casei, unde aşteaptă plecarea trupului spre cimitir, însoţindu-l pe tot drumul; sau se crede 
că sufletul stă pe lângă casă şi pe lângă trup, cât timp acesta nu este îngropat; după 
înmormântare, se duce în Rai sau în iad, după care se întoarce acasă, la şase săptămâni, şi, în caz 
că rudele îi dau ceva de pomană, pleacă mulţumit, dacă nu, pleacă mâhnit; sau stă pe lângă corp 
cât stă şi trupul în casă şi jeleşte împreună cu cei ai casei, iar a treia zi după înmormântare se urcă 
la cer; sau se duce la cer imediat după moartea omului, împreună cu îngerul său de la botez, unde 
stau până la înmormântare, când vine să petreacă trupul răposatului la cimitir, apoi iar se urcă la 
cer; dar revine după trei zile şi rudele îi pun acolo unde a murit o tavă cu făină, iar sufletul lasă 
urme, semn că doreşte ceva şi atunci îi dau de pomană orice; se mai crede că, dacă se cerne făină 
pe locul unde a murit un copil şi se mai pune acolo un pahar cu apă şi peste el lumânarea care i-a 
ars la căpătâi, sufletul acestuia vine negreşit peste noapte şi bea apă, iar a doua zi i se cunosc 
urmele pe unde a umblat; când moare cineva, i se pune la cap o năframă, un pahar cu apă şi o 
lumânare, în credinţa că sufletul, după ce iese din trup, stă pe năframă lângă trupul părăsit, până 
ce acesta este dus la cimitir; unii cred că sufletul stă la fereastra camerei unde a murit un om timp 
de trei zile şi îi pun acolo o năframă, o sticluţă cu apă, pe ea un colăcel şi o lumânare, după care se 
înalţă la cer după trei zile, dar revine la alte trei zile, la şase zile, la şase săptămâni şi la un an; mai 
revine la şapte ani, în ziua în care a murit, şi, dacă primeşte de pomană, se întoarce în cer şi nu mai 
vine niciodată; sau, când omul trage să moară, rudele îi pun la cap şi o strachină cu apă proaspătă, 
crezându-se că tare rău arde sufletul celui care se chinuieşte şi că este necesar să bea, chiar să se 
scalde puţin, ca să se răcorească, apoi strachina se dă de pomană celui care i-a ţinut lumânarea, iar 
acesta varsă apa la un copac; din pricina celor menţionate până aici, se crede că nu este bine să se 
stea pe fereastra deschisă, pentru că nu mai are pe unde ieşi sufletul din casă; pentru că, timp de 
şase săptămâni şi chiar mai mult, sufletul vine mereu la casa lui şi se frământă după trupul care l-a 
găzduit, este bine să i se dea mereu ceva de pomană, dar totodată nu este bine ca un alt membru 
al familiei să doarmă pe locul unde a zăcut mortul sau pe locul unde a fost aşezat şi privegheat 
acasă, pentru că sufletul nu mai vine deloc; când trosneşte ceva în casă este semn că sufletul a 
sosit, iar când cineva din casă visează pe cel decedat este semn că acesta cere ceva de pomană, 
sau că şi-a adus sufletul aminte de rudele sale şi vrea să vadă cum trăiesc acestea şi ce fac; se mai 
crede că sufletul stă pe lângă trup trei zile, apoi alte trei zile pe lângă groapa unde a fost aşezat 
trupul, după care se urcă la Dumnezeu, care îl trimite în alt trup; dacă omul decedat a fost curat, îl 
trimite într-un trup păcătos, ca să-l îndrepte şi pe acela, iar pe cel păcătos îl trimite într-un trup în 
care să se chinuiască; dar până atunci, sufletul rătăceşte prin lume, după care intră într-un om, 
când acesta se naşte, sau într-o vită curată sau într-una spurcată; apoi se bagă într-o pasăre şi de 
aici, după ce s-a curăţat de păcate, se duce şi trece toate vămile şi ajunge în Rai; se crede că acest 
periplu îl parcurge sufletul timp de 40 de zile sau chiar mai mult; este însoţit permanent de îngerul 

său; se mai crede că îngerul însoţeşte sufletul celui decedat trei zile cât mortul este în casă, apoi 
merge la cimitir, apoi încă 40 de zile, până i se face mortului praznicul, în fine, pleacă şi trece peste 
un foc şi ajunge în cele din urmă la un loc răcoros, unde aşteaptă judecata de apoi; cât timp 
sufletul stă deasupra capului celui mort, îngerul stă alături şi îl poartă pe unde a fost şi a vieţuit, 
spunându-i mereu ce a făcut bine şi ce a făcut rău, apoi îl însoţeşte la cimitir şi, în fine, la judecata 
de apoi; în zona Buzăului, se crede că timp de 40 de zile sufletul umblă pe unde a vieţuit şi trupul, 
după care revine la cimitir, adună tot ce i s-a dat de pomană, se urcă pe crucea mormântului şi de 
acolo se înalţă la cer; în Muntenia, se spune că îngerul îl conduce pe suflet prin toate locurile pe 
unde a umblat în viaţă, după care revine acasă şi se aşează în streaşină, unde stă trei zile, mâhnit 
de jalea celor din casă; în alte părţi ale Munteniei, se crede că sufletul pribegeşte zilnic, timp de 
şase săptămâni, prin locurile pe unde a fost şi, la revenire, se aşează după uşa de la intrarea în 
casă, de aceea nu se pune nimic spurcat după această uşă; în Dobrogea, se pune deasupra pragului 
de sus al uşii de acces în casă o pânză albă, pentru că se crede că, timp de şase săptămâni de la 
moarte, sufletul sălăşluieşte acolo; în satele din zona Năsăudului, oamenii cred că sufletul stă pe 
pământ timp de şase săptămâni, după care se duce în Câmpii Iadului, unde aşteaptă a doua venire 
a lui Hristos; în răstimpul cât stă pe pământ, el îşi are locul la cheotoarea dinspre răsărit a casei; 
după praznicul de şase săptămâni, sufletul părăseşte casa pentru totdeauna; în satele din jurul 
Sibiului, se crede că sufletul sălăşluieşte pe pământ un timp mai îndelungat, umblă şi vine în 
contact şi cu alte suflete, ia parte la bucuria şi tristeţea celor rămaşi în viaţă, iar lipsurile lui trebuie 
compensate de ceilalţi; abia după ce a pribegit peste 25 de ape, ajunge sufletul, însoţit de îngerul 
său, pe lumea cealaltă, unde capătă forma pe care a avut-o înainte de a se întrupa; în Banat, se 
pune în fereastră un pahar cu apă, fiindcă timp de 40 de zile, cât sufletul sălăşluieşte pe pământ, 
vine însetat şi bea apă (3.MARIAN,III,p.270-276;NOTE,Antonescu). Când un om trage să moară, se 
deschid uşile şi ferestrele casei, pentru ca sufletul să aibă pe unde să iasă - Muntenia; sufletul celui 
mort trece prin 24 de vămi ale văzduhului, până ce ajunge în împărăţia cerului - Moldova; în locul 
unde a murit cineva, timp de trei zile se pune un vas cu apă, pentru că vine sufletul celui decedat 
să bea, fiindcă atât timp mai rămâne el pe pământ - Suceava; sufletul celui mort umblă, timp de 
şase săptămâni, prin toate locurile pe unde a fost în viaţă şi apoi se duce unde i-a fost ursit - Dolj; 
după ce moare, sufletul omului este purtat de către îngerul său prin toate locurile pe unde a 
umblat cu trupul, după care se întoarce acasă şi se aşează în streaşină casei, unde mai stă trei zile - 
Muntenia; sufletul mortului stă în uşa casei sale până ce pleacă la biserică şi de aceea se pune o 
pânză neagră în streaşină casei - Vaslui; sufletul mortului stă în streaşină casei timp de trei zile, 
după care se poate mătura în casă - Tecuci; sufletul celui decedat stă 40 de zile în streaşină casei 
sale - Ialomiţa; stă încă pe pământ şi aude toate câte se vorbesc în casă, până când se trag 
clopotele pentru înmormântare la biserică - Suceava; când cineva moare, mai multe suflete se 
adună în jurul lui, iar, când oamenii vin să aprindă lumânări în memoria celui decedat, acele suflete 
le mulţumesc pentru gestul făcut - Muntenia; după ce moare, sufletul omului umblă şase 
săptămâni prin locurile pe unde a fost cu trupul, apoi revine la mormânt, adună tot ce i s-a dat de 
pomană, se urcă pe cruce şi, în cele din urmă, se înalţă la cer, dar, dacă nu are cruce la mormânt, 
aşteaptă până i se pune una - Muntenia; Maica Domnului aruncă de trei ori, în iad, o plasă de 
pescuit, împletită din cânepă de toamnă, ca să scoată de acolo sufletele păcătoşilor, dar sufletele 
care nu se prind nici a treia oară sunt pentru totdeauna pierdute - Suceava (2.GOROVEI,p.223- 
225). 

SUGHIŢ (A SUGHIŢE) 

Se crede că spasmul diafragmei poate să fie determinat de felul cum este vorbit cel ce sughiţe: îl 
pomeneşte cineva - Dolj;Argeş;Buzău;Suceava;Bucovina; îl doresc prietenii - Bacău; sau este vorbit 
de rău - Vâlcea; dacă se sughiţe tare înseamnă că vorbeşte cineva de rău, însă vorbeşte de bine 
dacă sughiţul este uşor - laşi; dacă acela care sughiţe se gândeşte la o anumită persoană ca fiind 

cea clevetitoare şi dacă spasmul încetează înseamnă că bănuiala este adevărată - Bucovina 
(2.GOROVEI, p.225). 


SULF 

Păstorii cred că, dacă aprind în jurul stânei sulf (pucioasă), fumul degajat are rolul să alunge 
duhurile rele din timpul nopţii (2.CHELCEA,p.8). 

SULFINĂ (Melilotus officinalis şi Melilotus albuş - DLRM,p.820) 

Numele a două plante din familia leguminoaselor (folosite în farmacie, cosmetică şi împotriva 
moliilor), cu flori plăcut mirositoare, aşezate în ciorchini, cu flori galbene şi albe, cunoscute şi sub 
numele de sulcină (ŞĂINEANU,V,p.248). în poezia populară, simbolizează personajul iubitei, planta 
făcând parte din seria celor care pot fermeca pe cineva -,,/ermecotoare"(EVSEEV,p.ll6). 

SUNĂTOARE (Hypericum perforatum - DLRM,p.821) 

Plantă erbacee cu tulpina dreaptă, cu numeroase flori galben-aurii, având diferite întrebuinţări în 
medicină; mai este cunoscută şi cu denumirile de pojarniţă şi lumânărică (ŞĂINEANU,V,p.250). în 
descântecele româneşti, sunătoarea este trimisă, precum o fiinţă binefăcătoare, să vindece vitele 
care suferă de viermi (3.GOROVEI,p.l78). 

SUPĂ 

Când cei bolnavi visează că au la masă supă înseamnă că se vor însănătoşi; dacă acela care visează 
supă este iubit de cineva este semn că se vor căsători - Suceava (NOTE, Băncescu). 

SUPĂRARE (A SE SUPĂRA) 

Este semn că va avea parte de bucurii cel care se visează că este supărat de ceva - Suceava (NOTE, 
Băncescu). 

SURLĂ v. TROMPETĂ. 

SVASTICA (SWASTIKA; ZVASTICA) 

Este unul din simbolurile cele mai răspândite şi mai vechi din lume, fiind regăsibil din Extremul 
Orient şi până în America Centrală, trecând prin Asia şi Europa (CHEVALIER,111,p.284). Denumirea îi 
vine de la numele instrumentului cu care se produce focul, prin frecare, la unele triburi din India 
(7.ANTONESCU,p.54). Fără a intra în amănunte de ordin lingvistic, este clar că reprezentarea 
ornamentală a svasticii conotează sensuri ale cultului focului şi ale cultului Soarelui, dezvoltând 
totodată legături semantice cu sexualitatea (fecunditatea, creaţia) şi cu crucea; este interesant că, 
în cadrul obiceiurilor de „înfrăţire" (a se prinde „fraţi de cruce"), colacii, pregătiţi pentru ca toţi 
participanţii să rupă şi să mănânce din ei, aveau lipite pe suprafaţa lorîmpletituri din aluat în 
formă de svastică, numite cocâstrate, informatorii locali afirmând că aceasta este forma crucii - 
Ţara Lăpuşului (l.POP,p.312). De altfel, în portul popular românesc, svastica era prezentă în 
câmpurile ornamentale ale cămăşilor, poalelor şi catrinţelor (zăvelcilor), exemplare dintre aceste 
piese existând puţine ca numărîn colecţiile muzeale, datorită regimului de achiziţii subordonat 
imperativelor politice postbelice, imperative care trădează în primul rând incultura crasă - Ţinutul 
Pădurenilor;Gorj;Vâlcea (NOTE, Antonescu). v. CRUCE;FOC;SOARE. 

ş 

ŞAH 

înseamnă că va pierde în afaceri, dacă nu va acorda o atenţie deosebită tuturor amănuntelor, cel 
care visează sau se visează jucând şah - Suceava (NOTE,Băncescu). 

ŞAPTE 

Colindele vânătoreşti sunt magico-religioase; se cântă în intervalul celor 7-12 zile de la finele şi 
începuturile de an, când stihiile sunt „amestecate", ca şi timpul care este sacru şi spurcat, 
confreria şi colindatul mijlocind o începere a Anului Nou în bună ordine (BUHOCIU,p.l41). 

ŞARPE 

Ca şi în cazul credinţei privind balaurii, pentru farmecul textului trebuie reprodusă relatarea unui 
om al satului românesc: „în păduri mari şi pă sub pământ se ascund şerpii; dacă nu-i vede nime, ei 
cresc şi la şapte ai fac aripi şi să ridică la cer; să fac balauri; dacă îi vede cineva, pică la loc şi rămân 
şerpi; dacă nu-i vede nime, ei se ridică la cer, balaurii poartă norii şi umblă vremile şi cresc aripile; 
vai de capu bieţilor oameni; dar şi oamenii au noroc cu o păsărică mică; ea închepe prin toate 
boartele, pă sub cloambe, pă sub rădăcini şi îi vede; oamenii o cinstesc şi-i zic Piţi-împărătuş; şi 
şerpii nu mai pot creşte de frica ei"-, se crede că şerpii întâlniţi în câmp trebuie omorâţi; cine nu-i 
omoară face păcat, fiindcă un şarpe care trece de doi ani şi nu-l vede nimeni se face balaur; de 
asemenea, şerpii sunt de două feluri: curaţi şi necuraţi; şerpii de câmp şi de pădure sunt, în 
exclusivitate, malefici; în schimb, făptura plăpândă a şarpelui de casă (Natrix natrix) este 
totdeauna privită cu bunăvoinţă; se spune că fiecare om îşi are şarpele lui, pentru că este, de 
regulă, măsurat când este copil şi, dacă nu scuipă jos, se măsoară şi şarpele împreună cu ei şi astfel 
mor; în general, şarpele conotează înţelesul de întuneric şi prezenţa lui este malefică; nedorit, 
alungat şi omorât de îndată ce este văzut, temut totuşi, şarpele conturează profilul unei figuri 
generice, nediferenţiate pe familii şi subordine zoologice; este deci o fiinţă temută, din 
următoarele motive: 1. pentru prejudiciile şi relele pe care le face omului; 2. pentru ameninţarea, 
de natură mitologică, adusă umanităţii, ameninţare pentru binele şi echilibrul lumii în general; 
textele folclorice româneşti relevă puţine legături directe ale şarpelui cu universul reprezentărilor 
infernale, ca animal dotat cu atribute vădit funerare; el apare într-un singur context folcloric şi 
anume în „cântecele mortului"; la pragul ce desparte lumea de aici de cea de dincolo stă, ca paznic 
şi vameş, şarpele; bradul refuză să-şi aplece crengile pentru a-l trece pe „cel călător" peste „marea 
cea mare", deoarece în el a „încuibat" şarpele, iar mortul se va speria de el, va cădea în mare şi se 
va îneca; şarpele funcţionează, în „cântecele mortului" ca o întruchipare vădit malefică, fiind 
duşmanul „dalbului de pribeag", este cel care se opune intrării sale în tărâmul funerar; spre 
deosebire de vidră sau lup, el nu se leagă „frate" cu cel călător, nu devine ghid şi sprijin al acestuia; 
un alt text aduce o nuanţă suplimentară: şarpele apare nu numai ca paznic al lumii funerare, ci şi 
ca agent al morţii; asemenea păsării negre (corboaica), el vine să-l ia pe cel hărăzit plecării veşnice, 
să îl „dezrădăcineze" şi să-l mute din „lumea cu dor"în cea „fără dor"; această dimensiune 
chtoniană pune şarpele în contact cu adâncurile subpământene, cu zonele în care zac energiile 
ascunse ale firii; de aceea, numeroase credinţe recomandă prinderea şi „prepararea" lui magică, 
pentru dobândirea acestei energii, pentru realizarea transferului ei de la şarpe la om; textele orale 
afirmă că acela care mănâncă un şarpe fermecat capătă darul de a înţelege graiul plantelor, al 
florilor, al animalelor şi al păsărilor; mai mult, cine doreşte să-şi schimbe chipul, să devină mai 
tânăr sau mai bătrân, adică să aibă altă faţă, este suficient să fiarbă un şarpe şi să zică nişte cuvinte 
şi, de la a treia bucăţică înghiţită, începe să se schimbe; atunci se strâng toţi şerpii şi vor să-l muşte 
pe acela, dar nu pot, pentru că este deja parte din neamul lor; prinderea şi „prepararea" lui magică 
permite nu numai contactul cu lumea neînţeleasă, dar şi cu aceea nevăzută, pentru că, este ştiut. 

cei mai mari duşmani ai gospodăriei omului sunt strigoaicele, care fură laptele şi mana vitelor, 
strică gospodăria, aduc bolile şi poartă „faptu", totodată, ele fiind nevăzute, iar omul nu are cum 
să preîntâmpine acţiunea lor malefică; totuşi, cine prinde un şarpe până de Sfântul Gheorghe (23 
aprilie), îi taie capul, îi pune un căţel de usturoi în gură, îi îngroapă capul şi, când răsare usturoiul, îl 
pune pe acesta la pălărie şi îl poartă, atunci el poate vedea strigoaicele călare pe taur, când iese la 
câmp cu ciurda de vite; consumarea şarpelui fiert reprezintă imaginea inversată a unei alte 
credinţe străvechi, aceea a şarpelui care, el însuşi, intră pe gura omului; numeroase documente 
etnologice arată că una din manifestările predilecte şi agresive ale şarpelui constă în intruziunea în 
vintrele celor ce dorm, aceşti şerpi ascunşi în stomac, care provoacă boli şi dureri cumplite, pot fi 
alungaţi numai prin magia laptelui: se spune că omul bolnav trebuie ţinut cu capul în jos deasupra 
unui vas cu lapte abia fiert şi că, atras de aburii acestuia, şarpele iese din stomac şi se repede la 
lapte; este interesant că şarpele se asociază mereu cu laptele, el fură laptele de la vaci, 
încolăcindu-se pe picioarele lor şi sugându-l direct din uger; se hrăneşte, alături de copiii casei, cu 
laptele din farfuria lor; şarpele fiert în lapte dă omniscienţă; muşcătura lui se vindecă prin lapte 
etc.; intrarea şarpelui prin gură este un topos frecvent întâlnit în mitologie; cel mai adesea, 
victimele acestei intruziuni sunt femeile, deoarece o credinţă, şi ea cu un caracter cvasi-universal, 
afirmă că şarpele este fecundator şi că femeia care înghite şarpele va naşte în curând un copil 
fermecat, aşa cum s-au născut Alexandru cel Mare, Augustus şi Scipio cel Bătrân; legendele 
stabilesc o seamă de greşeli „originare", datorită cărora el a fost blestemat şi hărăzit să fie o 
întrupare a răului; în sens biblic, el este unealta dracului, el este cel care a ispitit omul şi l-a făcut 
să-şi piardă puritatea şi locul din Rai; astfel, se crede că şarpele este sau a fost drac, este făptura 
lui Satana, duh rău; iniţial, şarpele ar fi fost om, ar fi avut picioare şi chiar aripi, dar, în urma 
blestemului divinităţii, el a devenit cea mai neajutorată făptură, fără membre, fără aripi, fiind 
condamnat la o locomoţie penibilă, primitivă; în planul funcţiilor epice, şarpele figurează nu numai 
ca subiect al vânătorii, ca agresor victorios, ci şi ca obiect al ei, ca victimă a unei înfruntări eroice; 
în unele colinde de fecior, voinicul trebuie să înfrunte, pentru a salva lumea de răutatea lui, un 
şarpe uriaş; această ultimă imagine poate fi sursa unei posibile analogii: eroul călare, purtând în 
suliţă capul şarpelui uriaş, duce cu gândul spre străvechile divinităţi geto-dacice, care, aşa cum 
susţinea Vasile Pârvan, înfruntau demonii văzduhului şi purtau în suliţele lor capul monştrilor ucişi; 
de aici ar fi derivat stindardul dacic, acel „draco" (şarpe), care confirma victoria asupra puterilor 
întunericului şi furtunii; toate credinţele populare legate de şarpe afirmă, ca gest necesar şi 
imperativ, datoria omului de a omorî, oriunde şi oricând, şerpii: „Pe şarpe, când îl vezi, întâi să-l 
omori, c-apoi îţi ia puterea şi rămâi tot anul fără putere; nu e păcat să-l omori, dimpotrivă, ţi se 
iartă un păcat"; soarele şi luna, aştrii luminii, atacaţi de şarpe sau scârbiţi de răutatea lui, îl 
blestemă şi îl condamnă să-şi ducă viaţa în întuneric şi în ascuns; la rândul său, pământul refuză să 
adăpostească şarpele malefic, pentru că se crede că şarpele care a muşcat nu mai este primit de 
pământ pentru păcatul făcut şi atunci iese la drum, ca să-l ucidă oamenii şi să-i ia păcatul; altă 
legendă leagă chipul şi atributele şarpelui de o ascensiune eşuată; ar fi umblat prin 24 de locuri să- 
şi facă un cuib, de aceea şarpele, după ce muşcă, „la 24 de ceasuri moare"; s-ar fi urcat într-un 
brad să-şi facă un cuib, dar a coborât Sfânta Lună şi l-a alungat, el a sărit la ea şi ea l-ar fi 
blestemat; legendele preiau imaginea şarpelui încuibat într-un brad, ca şi în bocete, dar îi 
inversează termenii: şarpele nu-şi mai poate face cuib în brad, el nu coboară la rădăcina lui, ci vrea 
să se urce spre vârf; nu este reprezentant al stihiilor lumii, ci duşman al lor; de altfel, în folclorul 
românesc, gestul care defineşte atitudinea şarpelui şi îl condamnă este „muşcatul"; oriunde ar fi, 
şarpele muşcă, înveninează pe toţi cei din preajma sa; comportamentul său stârneşte atâta 
repulsie, încât „Sfântul Soare zice că tare se supără când vede că şarpele a muşcat pe vreun om şi 
se întoarce cu faţa, ca să nu-l vadă"; numai o singură vieţuitoare mai stârneşte atâta adversitate şi 
suportă un astfel de tratament (omorârea obligatorie), păianjenul; în general, cultura populară 
evită să recomande uciderea animalelor, adoptând o atitudine de mijloc, între glorificarea 

vânătorii eroice şi condamnarea lăcomiei şi a risipei prădătorilor, fie ei oameni sau carnasiere; cu 
toate acestea, în cazul şarpelui şi al păianjenului, se postulează obligativitatea omorârii lor şi 
justifică acest gest afirmând că el nu este un păcat, ci un act purificator; această sancţiune îşi are 
originea, probabil, atât în consideraţii de ordin practic (teama de acţiunea distrugătoare a lor), cât 
şi în motivaţii de natură mitologică (ipostazierea lor în animale blestemate, întruchipări ale răului 
şi demonilor, duşmani învederaţi ai omului); de altfel, imaginea şarpelui strivit, ca întruchipare 
arhetipală a înfrângerii răului ori a demonilor întunericului, este extrem de veche, deoarece, pe 
tabletele cavalerilor danubieni, unul dintre eroi zdrobeşte duşmanul, iar altul calcă sub picioarele 
calului şarpele malefic; muşcătura şarpelui este cea mai temută, pentru că acolo, în colţii lui 
veninoşi, stă întreaga sa putere; putere de natură malefică, în măsură să pricinuiască mari rele nu 
numai omului, ci şi fiinţelor stihiale; „Gerul zice că ar fi fost mai tare, dar l-a muşcat un şarpe de 
deget"-, agent ascuns al morţii, şarpele înveninează pe omul sau divinitatea care cad victime; felul 
său de a ataca, faptul că puterea sa nu stă în mărime, ci în viclenie, nu în gura aprigă, ci în veninul 
ascuns, au făcut ca el să apară ca un animal al perfidiei, al înşelăciunii, al loviturilor piezişe, 
furişate; acestea sunt valorile pe care le prezintă şarpele în basmul despre animale, în care 
încearcă să înşele pe omul care l-a încălzit la sân sau pe ţapul care l-a trecut apa; interesant este că 
toate energiile şarpelui sunt strânse în „capul" său, acesta fiind sursa puterii şi a veninului, în el 
găsindu-se şi piatra fermecată, din el se naşte mărgeluşa, prin el, hrănindu-se cu substanţa sa 
magică, creşte usturoiul, care oferă purtătorului său puterea stăpânirii duhurilor malefice; capul 
tăiat al şarpelui uriaş este adus ca trofeu de vânătorul victorios; în sfârşit, capul este cauza 
suferinţelor şi, dintr-o povestire, aflăm că şarpele avea dureri cumplite de cap şi nu găsea nici un 
leac pentru ele; câinele îl sfătuieşte să iasă la drumul mare, pentru că acolo îşi va afla alinare, dar 
acolo şarpele este călcat de o căruţă şi scapă de toate suferinţele; capul şarpelui, spun credinţele, 
este viu, chiar dacă i se ucide corpul şi de aceea şarpele trebuie zdrobit la cap, pentru că aici se află 
ascunse toate puterile lui; teama de şarpele malefic, de muşcătura lui, marchează şi structura 
sărbătorilor dedicate şarpelui; calendarul său cunoaşte două momente principale: dezmorţirea sa, 
marcată de Mucenici (9 martie), de Alexii (17 martie) ori Blagoveştenie (25 martie), când, se crede, 
întreaga fire se trezeşte din somnul iernii şi reîncepe ciclul vieţii; tot acum, o seamă de interdicţii şi 
prescripţii vizează obţinerea imunităţii în faţa şarpelui; nu se rosteşte numele lui, se înconjoară 
casa şi acareturile cu cenuşă, ca să se împiedice intrarea şarpelui, se fac focuri dinaintea casei şi se 
afumă împrejur; alteori, printr-un simulacru de sacrificiu, şarpele este conjurat să ocolească omul: 
„Şi apoi te duci la un soc, cu mămăligă, şi o laşi acolo; dai de mâncare la şerpi, ca să nu ai grijă 
toată vara"; al doilea moment al calendarului şarpelui este Probejania (6 august), când, odată cu 
plecarea berzelor, şerpii intră în pământ şi încep hibernarea; alte credinţe aşează acest moment la 
14 septembrie (Ziua Crucii); contracararea acţiunii malefice a şarpelui se realizează nu numai prin 
respectarea prescripţiilor fixate de calendarul şi datina tradiţională, ci şi prin actul direct de 
anihilare a puterii sale, înfăptuit cu ajutorul descântecului „de şarpe"; muşcătura poate fi 
vindecată prin invocarea unor stihii şi obiecte magice mai puternice decât şarpele, acestea fiind 
alunul („naşul şarpelui"), apa curată, ori ploaia, fierul, „soare-apune" şi calul; uneori, chiar şarpele 
este pus să mărturisească unde stă leacul dorit; cel mai frecvent, aceste texte creează un conflict 
(de obicei, foc - ploaie), care serveşte ca model pentru imprecarea şi alungarea şarpelui: aşa cum 
apa stinge vâlvătaia focului şi descântecul va alina arsura muşcăturii; prestigiul malefic al şarpelui 
este atât de puternic încât şi alte întrupări ale răului iau chipul său; descântecele descriu felul în 
care zmeoaica, moroiul, junghiul sau chiar cuţitul se transformă în „şarpe veninat", şarpele care 
atacă omul, se încolăceşte în jurul bolnavului, îl muşcă şi îl înveninează; atacul şarpelui joacă aici 
rolul unei imagini arhetip a intruziunii răului, iar muşcătura sa al unei embleme a agresiunii 
malefice; pentru că este agent al răului, şarpele poate fi utilizat nu doar de întruchipările bolilor, ci 
şi de către omul care doreşte să pedepsească pe cineva: descântecul, care funcţionează ca un 
blestem inversat, cere şarpelui să meargă în lume şi să stârnească suferinţe în inima şi trupul 

„ursitului" care şi-a părăsit aleasa; şarpele pedepsitor nu este unul natural, ci unul fermecat, 
fiindcă el se naşte prin metamorfoza magică în animal malefic a stelei, a focului ori a brâului; în 
consecinţă, din perspectiva unei clasificări generale, şarpele este îndeosebi teluric, chtonian şi, 
totodată, profund malefic (COMAN,l,p.ll0-112;140;183-187;191-196;ll,p.65;70;MUŞLEA,ll,p:183). 
Se spune că, la începuturi, şarpele umbla pe coadă, dar Dumnezeu l-a blestemat în Rai să se 
târască pe pântece şi să pândească mereu călcâiul omului, iar omul capul şarpelui - Suceava; el 
iese din pământ în ziua prăznuirii celor 40 de Sfinţi Mucenici (9 martie) şi reintră în pământ în 
dimineaţa prăznuirii Zilei Crucii (14 septembrie) - Tecuci; dacă şarpele nu este văzut de nimeni 
timp de şapte ani, el se preschimbă în balaur - Transilvania; şarpele are picioare, pe care le scoate 
de sub solzi numai în cazul că este pus de viu pe jeratic - Tecuci;Suceava; în toate zonele etno- 
folclorice, se crede că Dumnezeu iartă din păcatele celui care omoară un şarpe; se crede că primul 
şarpe văzut primăvara trebuie neapărat omorât, ca să nu ia puterea celui care îl vede - Galaţi; sau 
pentru ca să nu mai fie văzuţi şi alţi şerpi peste vară - Vaslui; i se vor jupui de piele palmele celui 
care pune mâna pe un şarpe - Tecuci;laşi; comite un mare păcat cel care, în clipa când îl vede, nu 
omoară şarpele - laşi; cine vede şarpe primăvara să-l omoare, fiindcă numai aşa îi poate prelua 
puterea, iar, dacă şarpele scapă, atunci ia el puterea omului - Muntenia; sau şarpele scăpat va 
suge el sângele omului care nu l-a ucis, când l-a văzut - Bihor; cine găseşte primăvara un şarpe 
mort îşi pierde puterile - Tecuci; să nu fie ridicat de jos şarpele găsit mort, pentru că va bătea 
vântul şase săptămâni la rând - Dolj; dacă prin lanul de cereale se află vreun şarpe, este semn că 
moare cineva din familie, iar parte bună din recoltă se va da de pomană - Mehedinţi; va face 
bătături la picioare cine calcă pe oase de şarpe - Tecuci; cine umblă desculţ să se păzească să nu 
calce pe oase de şarpe, fiindcă s-ar putea să le intre în călcâi şi de acolo, după un timp oarecare, 
oasele vor ieşi prin creştetul capului - Suceava; toată vara va ieşi în calea celui care rosteşte 
cuvântul şarpe în luna martie, de aceea este interzis să i se pronunţe numele în această lună - 
Vâlcea; cine pomeneşte de şarpe în ziua prăznuirii Cuviosului Alexie (17 martie) va fi muşcat de 
această târâtoare în vară - Suceava; se crede că muşcătura de şarpe se poate vindeca, dacă se 
pune pe rană o piele de şarpe - Suceava; sau se ia şarpele ucis, se pune la foc într-un ceaun, ca să 
ardă, iar cenuşa rezultată este folosită ca leac în vindecarea muşcăturii de şarpe - Bacău; este bun 
de leac şarpele prins în luna mai - Suceava; cine vede şarpe prima dată în luna martie să-l prindă, 
să-i taie capul cu o monedă de argint, în gură să-i pună un căţel de usturoi şi să-i îngroape capul 
sub pridvorul unei biserici, după nouă zile să se caute ce fel de buruiană a crescut acolo, aceasta să 
fie luată şi purtată peste tot, fiindcă astfel toate ierburile şi copacii vor vorbi şi vor spune la ce leac 
sunt bune şi cum se numesc ele - Constanţa;Suceava; sau se procedează identic, iar firul de usturoi 
care răsare să fie purtat la brâu, în ziua de Paşte, în biserică, numai astfel purtătorul firului de 
usturoi va putea vedea toate femeile care sunt înzestrate cu puterea de a face farmece, deoarece 
ele nu pot intra în biserică, fiindcă au coarne; în această zi, diavolul stă retras într-un ungher şi 
notează în catastiful şi pe pielea sa de bivol pe femeile fardate, pe cele rele, pe cele care vorbesc 
sau râd în timpul slujbei din biserică - Vâlcea; tot purtătorul firului de usturoi, crescut din capul 
şarpelui, vede şi femeile adultere, care se închină, dar acestea îşi pleacă nu din evlavie capul, ci 
pentru a le intra coarnele pe uşa bisericii - Vâlcea; sau, dacă se vede un şarpe până în ziua 
prăznuirii celor 40 de Sfinţi Mucenici, să fie prins, să i se bage în gură un căţel de usturoi şi o 
monedă, după care să i se taie capul, pe care să-l păstreze până în Duminica Paştelui, când trebuie 
să meargă cu el la biserică, pus într-o pălărie, iar oamenii-strigoi vor veni la cel care are capul 
şarpelui, încercând să-l ispitească, întrebându-l, de pildă, de unde are el o pană aşa de frumoasă - 
Transilvania; primăvara, să fie prins şarpele, să fie omorât, iar în capul acestuia să fie pus un căţel 
sau trei de usturoi şi apoi să fie îngropat în grădină, usturoiul încolţit fiind apoi folosit în ziua de 
Sfântul Gheorghe (23 aprilie), la ieşirea din sat, unde este dusă cireada de vite ale sătenilor, iar 
acolo pot fi zărite strigoaicele venite să ia laptele vacilor - Ţara Oltului; cine vede şarpe înainte de 
Paşte, să-l prindă, să-i taie capul cu un ban de argint, să pună în el trei fire de usturoi şi, în ziua de 

Paşte, să meargă cu el, pus în sân, la biserică şi va vedea strigoii - Bihor; sau, ca să poată cineva 
vedea strigoii care iau laptele de la vacile oamenilor, se prinde primul şarpe văzut înainte de 
Sfântul Gheorghe (23 aprilie), i se taie capul cu o monedă de argint în chiar ziua prăznuirii Sfântului 
şi i se pune în gură un căţel de usturoi - Transilvania; celui care omoară şarpele în pădure îi iese în 
cale lucrul-slab - Ţara Oltului; când şuieră, se spune despre şarpe că s-ar afla în primejdie de 
moarte - Suceava; se crede că şarpele ucis nu moare până la apusul soarelui - Moldova; din cauză 
că a muşcat un om, şarpele nu mai este primit toamna în pământ şi îngheaţă în timpul iernii pe 
afară - Tecuci; şarpele care a muşcat vreo vietate sau vreun om, de Ziua Crucii, nu-şi găseşte 
intrarea făcută în pământ şi rămâne pe afară, ieşind la drum, unde omul îl pedepseşte omorându-l 
- Vrancea; muşcătura de şarpe trece, dacă rana este spălată cu apă strecurată prin piele de şarpe - 
Ţara Oltului; pe şarpe îl apucă durerea de cap, când traversează un drum - Suceava; ca să se 
lecuiască de friguri, bolnavul trebuie să bea apă trecută prin pielea năpârlită a unui şarpe - Tecuci; 
dar contra frigurilor este indicată şi afumarea cu piele de şarpe a bolnavului - Tecuci; există femei 
care îşi otrăvesc bărbaţii, punându-le în mâncare zeamă de şarpe fiert - Tecuci; este semn că va fi 
vânt a doua zi pentru cine visează şarpe - Vaslui;Suceava; cine visează că a ucis un şarpe, înseamnă 
că a scăpat de un duşman, dar, dacă nu a reuşit, în vis, să-l omoare, înseamnă că potrivnicul îl va 
duşmăni în continuare - Vaslui (2.GOROVEI,p.93-94;147;222;226-228;254;282-284;286; 
GOLOPENŢIA,p.llO; 129;136). Cine prinde un şarpe înainte de Paşte să îi taie capul cu o monedă 
de argint, să-i pună în gură trei fire de usturoi şi în ziua de Paşte să îl ţină în sân, la slujba de la 
biserică, atunci acela poate să vadă strigoaicele, fie şi stând pe o punte, şi tot în ziua de Paşte 
poate să vadă strigoaicele-femei şi toate vrăjitoarele - Năsăud (2.MARIAN,II, p.185). în Mehedinţi, 
se crede că, în caz că un om este muşcat de şarpe în partea dreaptă a corpului, îi moare cineva din 
familie, iar, dacă este muşcat din partea stângă, îi moare o rudă mai îndepărtată (CIOBANII,p.79). 
în Maramureş, este interzisă pronunţarea numelui şarpelui, iar când se vorbeşte despre ei li se 
spune „gândaci", „codaţ" sau „zierni" (viermi); interdicţia este atât de severă încât, în timp, 
numirea adevărată a fost uitată şi în unele localităţi li se spune numai „ gândaci totuşi, se crede 
că acela care omoară un şarpe mai are de trăit doar şapte ani (BOGDAN,p.83). Cine vede un şarpe, 
înseamnă că are noroc; este simbolul ispitei, înşelăciunii, dar şi al înţelepciunii; în artă, şarpele care 
îşi muşcă coada, formând un inel, este simbolul infinitului - Bucovina; se crede că prezenţa şarpelui 
ca ornament pe diferite obiecte, ca şi „colţii de mistreţ" sau „secerea", alungă duşmanii turmelor 
prin însăşi imaginea lor; simbol al lui Zalmoxis, îl găsim împreună cu soarele pe porţile locuitorilor 
din Scheii Braşovului (PRESA). Este semn de ploaie când iese şarpele în cărare sau în drum 
(2.CHIVU,p.247). 

Şarpele casei (Natrix natrix - DLRM,p.830). Mentalitatea tradiţională socoteşte că şarpele de casă 
este, prin însăşi apartenenţa sa la spaţiul, geografic şi spiritual, al gospodăriei, o fiinţă „bună", 
favorabilă omului, pentru că, deşi sălbatic, vine să stea în preajma casei sale; este o vieţuitoare 
dotată cu puteri sacrale, benefice, din care cauză ea valorizează pozitiv specia din care face parte, 
aruncând, în acelaşi timp, toate accentele negative asupra şerpilor din natură; „curat" înseamnă 
deci nedăunător, util, tolerabil, dar mai ales pur, sacru, bogat în puteri divine; se spune că „ şarpe e 
la toată casa; unde e şarpe, e noroc la casă, merge bine şi nici un rău, nici un farmec nu se 
apropie...Acela se cheamă şarpe de casă; s-au văzut astfel de şerpi bând lapte din strachină de-a 
valma cu copiii; copiii îi dădeau cu lingura peste cap, plângând că le mănâncă laptele, dar şarpele 
mânca-nainte, nu se supăra"; această vieţuitoare reprezintă „norocul" casei şi de aceea moartea 
sau plecarea şarpelui este sinonimă cu risipirea familiei, cu pierderea norocului, cu moartea 
întregului neam; are deci rolul de duh protector al căminului, al familiei, al gospodăriei, el 
garantând sănătatea, bogăţia şi fertilitatea acesteia, apără de boli şi de farmece, se înfrăţeşte 
„candid" cu copiii, în jurul blidului cu lapte; această ultimă imagine, evident un produs poetic, are 
o deosebită forţă, pentru că şarpele care se amestecă printre copii este practic un membru al 
familiei; din acest punct de vedere este pe acelaşi plan cu câinele, alt protector al copiilor, pentru 

că acesta din urmă se roagă pentru sănătatea lor; dar, în plus faţă de câine, şarpele casei are acces 
direct la sacralitate, este chiar sursa acesteia, din moment ce garantează bunăstarea gospodăriei; 
în general, este unanimă părerea că şerpii sacri sunt una din mărcile spiritelor chtoniene; totuşi, 
documentele folclorice româneşti nu permit asimilarea şarpelui casei cu nici o figură chtoniană, nu 
există dovezi că ar fi gândit ca o întrupare ori ca un trimis al duhurilor subpământene; el nu este 
invocat la „zilele morţilor", nu participă la chemarea moşilor şi nu beneficiază de hrana rituală 
oferită lor, nu cunoaşte atribute ori determinări de natură funerară; pentru că este protector al 
casei, îl găsim sculptat pe stâlpii porţilor, îl întâlnim pe numeroase obiecte ceramice, nu lipseşte de 
pe pereţii caselor, unde este pictat sau modelat în tencuială; în Oltenia şi în Transilvania, şerpi 
executaţi din argilă smălţuită sunt prinşi pe pragurile intrărilor sau pe podea (COMAN,l,p.111-113). 
Este păzitorul gospodăriei şi trăieşte sub pragul uşii, sub talpa sau în pereţii casei; uneori se aude 
ticăind, drept pentru care i se mai spune şi Ceasul casei; locuinţa părăsită de şarpele ei este 
considerată ca fiind necurată, atrăgând asupra ei spiritele malefice; nu trebuie ucis, pentru că el 
poartă noroc întregii familii, îi păzeşte pe membrii acesteia de certuri, de boli, de incendii, de 
cutremure şi de alte necazuri; dacă, din nebăgare de seamă, este călcat, el muşcă, dar îşi poate 
arăta imediat intenţiile bune prin aceea că indică ierburile de leac împotriva muşcăturii de şarpe; 
îşi poate părăsi locul şi, în acest caz, ia parte la jocurile copiilor, uneori împărţindu-şi hrana cu ei; 
apare sculptat pe stâlpii pridvorului, pe canatul uşii sau pe meşter-grinda casei; mai apare pe 
stâlpul sau crucea de la mormântul ultimului stăpân al casei, în care caz are rolul de a însoţi 
sufletul acestuia pe cărările celeilalte lumi (PRESA). Toate casele au un şarpe, care nu este bine să 
fie văzut, iar, dacă acest lucru se întâmplă, este bine să fie făcut semnul crucii, fiindcă altfel moare 
fie şarpele, fie cel care l-a zărit; nu atacă pe nimeni şi nu trebuie omorât, pentru că sau moare 
bărbatul (stâlpul casei), sau se întoarce alt şarpe care, supărat, muşcă vitele din gospodărie; nu 
este bine să fie omorât pentru că rămâne casa pustie (şarpele părăseşte curtea) - Ţara Oltului 
(GOLOPENŢIA,p.71). Orice casă are un şarpe, care este blând şi nu muşcă şi trăieşte în pereţii casei, 
fiind mare păcat să fie ucis - Tecuci;Suceava; şarpele casei este aducător de bine gospodăriei unde 
trăieşte - Botoşani; sunetul de ceas care ticăie, auzit din pereţii unei case, provine de la şarpele 
casei şi este un semn că acea casă este norocoasă - Suceava; se spune că acela care omoară 
şarpele casei omoară norocul - Suceava; şarpele casei este figurat pe porţile gospodăriilor şi în 
decorul exterior al caselor - Banat;Transilvania (2.GOROVEI,p.l69;171;228;280;PRESA). Este 
înfăţişat uneori ca un şarpe alb, care, dacă este omorât de către cineva, acela va vieţui numai în 
pierdere şi se va stinge treptat; şarpele casei este considerat ca un spirit protector, uneori chiar ar 
reprezenta spiritul strămoşesc, din această cauză unii cercetători îl mai numesc şi „şarpele totem"; 
de aceea nimeni nu îndrăzneşte să omoare şarpele găsit în casă, chiar dacă ar fi o viperă - Caraş- 
Severin; şarpele reprezintă norocul casei; se spune că suge la vacă, iar aceasta vine răgind de la 
deal, călcând într-un mod special, pentru a-l lăsa să sugă - Covasna; şarpele de casă, spre 
deosebire de cel al pământului, este şarpele omului şi este semn de fericire pentru cine îl vede în 
noaptea de înviere - Gorj; dacă este omorât, după 15 zile cel care l-a omorât se face strigoi, iar 
şarpele se face balaur şi porneşte în luna martie la munte - Gorj (2.CHELCEA,p.310). 

ŞCHIOP 

A fi şchiop este un atribut al valorilor chtoniene şi funerare; sunt şchioape divinităţile lumii 
subpământene, cele care intră şi ies din infern, care sunt legate, înlănţuite, mutilate ca semn al 
apartenenţei la orizontul lumii de dincolo, în general fiind şchioape acele personaje (animale, 
păsări, oameni) care vieţuiesc sau sunt intim legate de lumea infernală (COMAN,l,p.l22;ll,p.70). 

ŞCOALĂ 

Dacă visează cineva clădirea unei şcoli, trebuie să se aştepte la ceartă, scandal sau chiar bătaie; iar 
dacă visează şcoală cu mulţi copii înseamnă că propriile odrasle îi vor procura multe necazuri - 

Suceava (NOTE,Băncescu). 


ŞEDERE (A SE AŞEZA; A ŞEDEA) 

Se crede că este bine ca acela, care intră într-o casă în care trăiesc una sau mai multe fete 
nemăritate, să se aşeze imediat pe scaun, laviţă, pat, pentru ca aidoma să stea şi peţitorii la acea 
casă - Suceava (2.GOROVEI,p.l92). 

ŞEF v. CONDUCĂTOR. 

ŞEZĂTOARE 

Adunare restrânsă organizată de săteni, în special în serile de iarnă, pentru a lucra şi a petrece în 
acelaşi timp (ŞĂINEANU,V,p.278). Funcţia economică pe care o îndeplineşte şezătoarea nu 
constituie trăsătura definitorie a acestui fenomen social, pentru că el pare, afirmă cercetătorii, un 
ceremonial care se înscrie mai curând în ciclul vieţii (precum naşterea, nunta şi înmormântarea), 
decât în ciclul muncii, fiind un preludiu al nunţii, un ceremonial de vârstă, vizând destinul femeii în 
general; astfel, şezătoarea oferă un prilej de iniţiere în muncă, pentru că aici învaţă fetele să 
toarcă, să coasă şi să brodeze, dar totodată şi un prilej de iniţiere în viaţă a tinerilor; vârsta intrării 
în şezătoare a tinerilor coincide cu aceea a adolescenţei, ceea ce nu este întâmplător, iar, în satele 
cu religie protestantă, fetele nu au voie să participe la şezători decât după ce „au confirmat", ceea 
ce este o dovadă în plus; pentru a întreţine buna dispoziţie, în şezătoare sunt primiţi şi feciori; 
aceştia aduc muzicanţi cu viori, în unele sate doar în serile zilelor de joi; când pleacă din şezătoare, 
flăcăii sunt obligatoriu petrecuţi de fete, chiar dacă printre ei nu sunt cei plăcuţi de ele; aceştia 
„leagă" uliţa, adică pun spini în calea fetelor, pentru a le pedepsi, sau aruncă pietre după ele; 
oricum, în şezătoare se formează multe din legăturile care devin ulterior trainice - Bihor; aceste 
„apropieri" pot fi acceptate sau nu de către fete, semnul fiind o furcă de tors, executată şi dăruită 
de către un flăcău; în caz că fata refuză atenţia flăcăului, deci şi avansurile lui, rupe furca dăruită 
( „Eh, maică, dac-ai ştii câte furci am rupt eu în şezătoare!", spune o informatoare) - Haţeg; un alt 
semn de iubire este firul tors trecut de-a latul uliţei de mai multe ori şi în care fata, pe întuneric, se 
încurcă - Maramureş; preocupările fetelor în şezătoare, cum ar fi descântecul "după feciori" şi 
aflarea ursitului, dovedesc faptul că, alături de munca efectuată, un rost important al acestor 
adunări îl constituie distracţia, aceasta pentru ca timpul să treacă mai uşor, iar rutina muncii să nu 
inducă o stare de saturaţie; practicile legate de "aducerea" feciorilor, precum şi cele de aflare a 
„datului" sunt nelipsite din orice şezătoare de fete; printre aceste practici, se obişnuieşte să fie 
strecurată apa din Criş cu ciurul, considerându-se că aşa vor veni feciorii la fete, cum vine apa pe 
râu, sau "legarea" uliţei de către două fete cu un fir tors (ŞOVREA,p.211-212;215-216; NOTE, 
Antonescu). 

ŞOARECE (Mus musculus - DLRM,p.834). 

în fruntea listei duşmanilor omului se află şoarecele, animal flămând şi prădător prin excelenţă; 
atributele sale negative sunt potenţate prin faptul că el este un animal „al casei", acţionând în 
prejma omului, în locuinţa şi în hambarul său, implicându-se deci în orizontul culturii, dar o face 
profund negativ; în textele orale, şoarecele este „al dracului", fiind făcut din „balele necuratului"-. 
„Şoarecele curat că e dracul, că el ce pozne îţi face, numai dracul ţi-o face"-, gestul malefic suprem 
prin care el se dovedeşte negativ este acela că roade arca lui Noe; legendele spun că dracul a creat 
şoarecele tocmai ca să distrugă această „minune" a tehnicii; în schimb. Dumnezeu a făcut pisica, 
pentru a salva arca şi roadele muncii omului de atacul acestor mici şi hrăpăreţe vieţuitoare; dar pe 
lângă pisică, omul recurge şi la alte practici magice: li se leagă simbolic gura, legându-se 99 de 
noduri în aţa de la sacul cu grâu, li se potoleşte foamea, punându-li-se pe trunchiuri de copaci un 
fund de mămăligă, ceaunul şi făcăleţul; pentru că umblă pe sub pământ, pentru că, prin aceasta. 

trece de la o lume la alta, şi pentru că mereu strânge bogăţii, şoarecele este invocat de copii 
(alături de cioară), să le dăruiască un dinte de fier, adus desigur de pe un alt tărâm, de acolo de 
unde lucrurile şi fiinţele sunt puternice şi nemuritoare; aşa se face că, la căderea dinţilor de lapte, 
copiii îi iau şi îi pun în borta şoarecelui, rugându-l să le aducă alţi dinţi, mai tari şi mai rezistenţi 
(COMAN,l, p,118-119;122). Se crede că primul şoarece întâlnit primăvara trebuie neapărat omorât 
- Neamţ; în toate zonele etno-folclorice, se crede că Dumnezeu iartă din păcatele celui care 
omoară un şoarece; este semn de an îmbelşugat, dacă sunt mulţi şoareci - Vaslui; când un şoarece 
taie calea cuiva este semn rău - Neamţ; cel ce este muşcat de un şoarece în casă să fie sigur că este 
furat de către cei din casă - Ialomiţa; nu va mai avea niciodată dureri de dinţi cel care mănâncă 
pâine din locul de unde au ros şoarecii - Suceava; cine mănâncă de unde a mâncat şi şoarecele face 
băşici pe limbă - Tecuci;Suceava; este semn de boală pentru cine găseşte în casă veşminte roase de 
şoareci - Suceava; când şoarecele îşi va face cuibul mai sus de pământ, folosindu-se în acest scop 
de orice (plantă, buturugă etc.), este semn că anul va fi bogat în recolte - Neamţ; dar este şi semn 
de sărăcie, când sunt şoareci mulţi pe câmp - lalomiţa;Neamţ; când şoarecii adună, în grămezi, 
spice de grâu, pe care apoi le învelesc cu pământ, este semn de iarnă grea - Teleorman; când 
toamna sunt şoareci mulţi pe câmp, este semn că iarna va fi lungă - laşi; dacă şoarecii îşi fac cuiburi 
peste iarba crescută pe pământ, este semn că iarna va fi grea - Ţara Oltului; iar dacă, la culesul 
porumbului, cuiburile de şoareci vor fi la suprafaţa pământului, este semn că iarna va fi săracă în 
zăpadă - Suceava (2.GOROVEI,p.20;76;97;228-229;275;280-283). încă din timpul toamnei, se poate 
cunoaşte ce grosime va avea stratul de zăpadă, după înălţimea la care îşi fac şoarecii cuibul în 
garduri, în clăi de fân sau pănuşi etc., el situându-şi culcuşul unde va hiberna aproximativ la 
înălţimea la care va ajunge zăpada - Maramureş (BOGDAN,p.135). Va avea noroc în afaceri cel care 
visează şoareci şi va aştepta peţitori cel care se visează prinzând şoareci - Suceava 
(NOTE,Băncescu). 

ŞOBOLAN (Mus decumanos - DLRM,p.835) 

Şobolanii se fac la casele celor care fură de pe ogorul altora diferite bucate şi le duc în gospodăria 
lor şi obligatoriu la orice moară, deoarece morarul fură din saci - Ţara Oltului; (GOLOPENŢIA,p.72). 
Va fi sărăcie, când sunt şobolani mulţi - Vâlcea (2.GOROVEI, p.211). Când şobolanii fug din mină 
este semn că galeria se va surpa - Maramureş (BOGDAN,p.12). Cine se visează omorând şobolani 
înseamnă că va scăpa de nişte musafiri; dar când visează pur şi simplu şobolani este semn că va 
avea parte de ruşine şi de nopţi nedormite - Suceava (NOTE,Băncescu). 

ŞOIM (Falco - DLRM,p.835) 

Şoimul nu este altceva decât o altă ipostază a junelui, alături de brad, de cerb, de bour şi de 
oricare altă întruchipare a principiului masculin, care, în formele lui optime, nu poate fi decât 
tânăr; dar şoimul conotează şi valori precum eroismul, cruzimea, rapacitatea, făloşenia, unele fiind 
atitudini „vânătoreşti"; el nu-şi prinde prada la sol, ci o atacă şi o omoară în cer; are o agerime 
ieşită din comun; datorită acestor calităţi, şoimul ocupă acelaşi loc, în lumea păsărilor, pe care 
lupul îl ocupă în sistemul vietăţilor mici şi neajutorate, din care cauză în unele texte este numit 
„lupul vrăbiilor"-, de menţionat că tracii aveau obiceiul de a vâna cu ajutorul şoimilor, iar mai târziu 
şoimii figurau pe lista bunurilor cerute ca tribut de înalta Poartă; şoimul este şi mediator între 
lumi, călător care, trecând de la un tărâm la altul, duce veştile şi leagă între ei diverşii protagonişti 
ai naraţiunilor; această dimensiune este actualizată de cântecele funerare şi de unele colinde; în 
prima categorie de texte orale, precum cântecele funerare, şoimul apare ca un paznic al porţilor 
infernale, el stând în vârful „bradului zânelor", la marginea mării „celei mari", împiedicând accesul 
direct al sufletului pe tărâmul funerar; despre şoim, ca despre toate păsările răpitoare, se spune că 
bea apă de ploaie, pentru că a refuzat să ajute pe Dumnezeu la săparea albiilor de râuri (HERSENI, 
p.251;COMAN, II, p.78-80). 

ŞOIMANE v. IELE. 


ŞOPÂRLĂ (Lacerta - DLRM,p.836) 

Se crede că ea cade odată cu ploaia din cer; deci ea se naşte nu din foc, ci din apă; între apă şi foc, 
între aceste două principii opuse, şopârla ocupă o poziţie ambiguă, circulând de la una la alta, 
părând că este emanaţia când a unei stihii, când a celeilalte; se spune că dacă se aruncă o şopârlă 
în foc, din cenuşa ei se fac o mulţime de şopârle, cu ajutorul cărora se pot face vrăji, aspect întărit 
şi de credinţa că şopârla a fost prima nevastă a şarpelui; „Omului, numai şopârla şi câinele îi sunt 
credincioşi; şopârla, când doarme omul şi vreun şarpe vrea să-l muşte, i se bagă-n sân şi-l gâdilă, 
doar l-o scula"; deci şopârla, vieţuitoare a pădurii, se comportă faţă de om la fel ca şi un câine, 
animalul domestic cel mai apropiat - afectiv - de om, simbol prin excelenţă al fidelităţii şi 
devotamentului; cu menţiunea că şopârla nu îl apără pe om, ci doar îl prevesteşte; pentru că fapta 
ei dobândeşte un surplus de importanţă (antropologică) şi de semnificaţie (mitologică), ea fiind 
cea care „anunţă, trezeşte pe omul ameninţat să fie muşcat de şarpe...e iubită de oameni şi privită 
ca un semn bun, când îţi iese înainte, ca ceva sfânt, fiind păcat să o omori"; ca şi ariciul, ca şi 
broasca, şopârla este protejată de om; în antiteză cu şarpele şi păianjenul, care trebuie omorâţi 
când sunt întâlniţi, şopârla beneficiază de un tratament de excepţie: în primul rând ea este 
consacrată („şopârla e sfântă"); apoi, prezenţa ei este considerată de bun augur, spre deosebire 
de alte animale (pupăză, mânz, cuc), ea nu-l „spurcă" pe cel care îi taie calea; în sfârşit, omorârea 
şopârlei stă sub semnul celei mai amarnice pedepse, este un păcat pentru care cine ştie ce preţ va 
trebui plătit pe lumea de dincolo; prin aceste atribute, şopârla stă alături de arici, broască, 
rândunică, barză, adică alături de acele vieţuitoare care mediază între natură şi cultură, fiind, în 
ciuda „sălbăticiunii" lor, bune, favorabile, dragi omului; „şopârlei, când este călcată pe coadă, nu-i 
curge sânge, pentru că ea a băgat coada în apă şi l-a ajutat pe Noe", legendă în care şopârla apare 
nu numai ca un duşman al diavolului, dar şi ca o stavilă, ca un luptător împotriva apelor, văzute aici 
ca stihii dezlănţuite, distrugătoare; astupând gaura, cu propriul trup, ea împiedică distrugerea 
corăbiei lui Noe şi asigură reluarea ciclului vieţii pe pământ, după ce apele potopului se vor fi 
retras; şopârla se opune potopului, pentru că, în ultimă instanţă, figura ei este mai apropiată de 
stihia focului, care o regenerează şi o purifică, decât de aceea a apei (COMAN,l,p. 114-117). Se 
crede că şopârla a fost prima nevastă a şarpelui - Tecuci; este păcat ca şopârla să fie omorâtă - laşi; 
capătă dureri de cap cel ce omoară o şopârlă, fiindcă ea are puterea să blesteme - Ţara Oltului; 
este semn bun, când cineva întâlneşte o şopârlă de culoare verde - Neamţ; să nu fie ucisă, fiindcă 
ea vesteşte când vine un şarpe - Tecuci; când şarpele se apropie de un om care doarme pe câmp, 
şopârlele îl trezesc intrând pe sub cămaşa acestuia şi gâdilându-l - Suceava; cel căruia îi iese în 
drum o şopârlă să se aştepte la o mare nenorocire - laşi; dacă se aruncă în foc o şopârlă, din ea vor 
ieşi o mulţime de alte şopârle - Suceava; în special fetele caută să le treacă peste mâini o 
salamandră, crezând că astfel se vor învăţa să ţeasă şi să coasă motive decorative deosebite pe 
cămăşile lor (salamandrele sunt cunoscute şi sub denumirile de sălămăzdră, sălămâzdră, 
sălămândră, solomâzdră, solomândră, salamandra este o specie de batracian, asemănătoare cu 
şopârla, cu pielea de culoare neagră cu pete galbene, sau castanie cu pete, sau măslinie cu dungi, 
sau cu spatele albăstrui cu dungi - ŞĂINEANU,V,p.9) - Muntenia (2.GOROVEI,p.228-229;280; 
GOLOPENŢIA,p.llO;). Cine visează şopârle înseamnă că are mulţi oameni care îi pizmuiesc 
reuşitele - Suceava (NOTE,Băncescu). 

ŞOPÂRLOIŢI 

Boală, caracterizată prin inflamarea gâtului, despre care se crede că este provocată de nişte viermi 
cu puteri oculte - Bucovina (COJOCARII,p.250). 

ŞORŢ 

Fetele şi femeile să se ferească să li se taie, pe furiş, din şorţ, catrinţă, opreg etc., fiindcă bucata 
este luată special de vreo rivală care doreşte să le facă farmece - Ţara Oltului; femeile să nu dea de 
mâncare la porci din poală (şorţ), pentru că face carnea linţi (cisticerci) - Suceava; îşi mănâncă 
mintea cel care mănâncă din poală - Suceava (GOLOPENŢIA,p.86;2.GOROVEI,p.l22;133). Valoarea 
ceremonială a opregului, legată de riturile de trecere, este dovedită şi prin folosirea lui la 
înmormântare, în scopul îndepărtării duhurilor rele din apropierea mortului; în Ţara Almăjului, 
opregul se foloseşte pentru „măturarea", cu ciucurii, a gropii, înainte de înhumarea propriu-zisă; în 
Timiş, mortul se aşează în sicriu şi se acoperă cu pânză curată, care noaptea i se trage peste faţă; 
pe cap i se pune o căciulă, iar în sicriu o secure şi un opreg, obiecte care se scot, când mortul este 
pornit afară din casă; opregul care se poartă la spate are valoare de marcă socială, fiind purtat 
numai de către femeile căsătorite, în Timiş existând obiceiul de a se confecţiona un opreg „cu 
bani", purtat dinapoi de către mireasă, în ziua nunţii (TURCUŞ,p.34). Cine se visează trăgând de un 
şorţ este bine să joace la loterie - Suceava (NOTE,Băncescu). 

ŞTAMPILĂ v. SIGILIU. 

ŞTERGAR 

Să nu se şteargă doi inşi concomitent pe acelaşi ştergar, pentru că vor îmbătrâni repede - Galaţi; la 
ridicarea acoperişului unei case, i se leagă la vârf mai multe ştergare şi ramuri verzi, ca să dureze 
construcţia mult şi să trăiască şi stăpânii - Muntenia (2.G0R0VEI, p.45;252). Cine visează ştergar va 
avea noroc în căsătorie - Suceava (NOTE,Băncescu). 

ŞTIMĂ 

Personaj din mitologia populară, imaginat de obicei ca o femeie frumoasă (şi bună), care 
protejează apele, pădurile, comorile; a avea ştimă (despre animale), a fi stăpânit de un duh 
necurat; (prin extensie) a fi năzdrăvan (ŞĂINEANU,V,p.298). 

ŞTIMA APEI v. APĂ. 

ŞTIMA BANILOR v. MONEDĂ. 

ŞURĂ 

Nu este bine să se doarmă în uşa şurii, deoarece măiestrele au obiceiul să danseze şi în şură sau pe 
vârful acesteia şi pot să-l surprindă pe om şi să-l ologească - Ţara Oltului (GOLOPENŢIA,p.76). 

T 

TABACHERĂ 

Cine se visează în situaţia că a pierdut tabachera înseamnă că va fi nemulţumit de sine însuşi; în 
schimb, dacă visează că primeşte în dar o tabacheră este semn că va fi onorat de către cei pe care 
îi va întâlni în diferite ocazii - Suceava (NOTE,Băncescu). 

TABLOU 

Cine visează tablou înseamnă că va avea un viitor fericit, dar dacă visează primind un tablou este 
semn că perioada următoare va fi umbrită de griji şi supărări - Suceava (NOTE,Băncescu). 

TACÂM 

Când se pregăteşte masa şi, din întâmplare, se pun mai multe tacâmuri decât numărul persoanelor 
care trebuie să se aşeze la masă este semn că vor veni musafiri pe neaşteptate - Muntenia; nu este 
bine să se ţină în casă resturile de la tacâmurile rupte, distruse, pentru că se crede că aduc 
nenorocire - Bucovina (2.GOROVEI,p.l72;229). Dacă la ospăţul dat pentru botezul copilului, cuiva îi 
cade cuţitul sau furculiţa pe jos şi se înfige în pământ, se crede că pruncul va muri de moarte 
nenaturală, caz în care părinţii dau mânare mai bună animalelor, zicând ca acestea să se roage 
pentru copilul lor; în unele locuri se aruncă mei şi grâu păsărilor, boabele fiind ţinute în prealabil 
timp de trei zile în leagănul copilului, ca acesta să fie sănătos - Sibiu (3.MARIAN,II,p. 125). 

TAIER v. FARFURIE; RECIPIENT; VAS. 

TALPĂ v. PICIOR. 

TALPA-IADULUI 

Personaj feminin imaginar, în credinţele tradiţionale româneşti fiind spirit malefic, sinteză a 
însuşirilor infernale, considerată mamă a dracilor (ŞĂINEANU,l,p.312). 

TANDA v. MANDA. 

TATĂ 

Tatăl să nu-l radă pe fiu, pentru că este rău de moarte - Vâlcea (2.GOROVEI,p.206). v. BĂRBAT. 
TAUR (Bos taurus - DLRM,p.847) 

în satele agricole, comunitatea are un taur care este liber să umble pe ogoarele cultivate, trecerea 
şi hrănirea lui prin ele considerându-se ca un semn bun de ploaie, de creştere a recoltei (BUHOCIU, 
p.137). Să se aştepte la tot felul de pericole gospodarul de a cărui poartă s-a frecat un taur - Tecuci 
(2.GOROVEI,p.31). Cine visează taur va fi invitat la o petrecere, iar cine visează că ia un taur nu va 
dobândi ceea ce speră; apariţia în vis a unui taur negru înseamnă moarte - Suceava (NOTE, 
Băncescu). 

TĂCIUNE v. CĂRBUNE. 

TĂMÂIE 

în caz că unei femei lehuze îi intră în casă, cu daruri pentru evenimentul fericit al naşterii, o altă 
femeie care şi-a pierdut laptele, este sigur că proaspăta mamă îşi va pierde şi ea laptele şi, pentru 
a nu se întâmpla un asemenea necaz, îşi coase la cămaşă, în dreptul pieptului, unul sau trei boabe 
de tămâie şi de grâu - Ţara Oltului; la pârlirea porcului sacrificat, este bine să se pună şi puţină 

tămâie în foc, pentru a alunga diavolul - Vâlcea; se aprinde tămâie în casă, când este furtună, 
pentru că diavolul fuge, iar Sfântul llie îl trăsneşte pe diavol oriunde s-ar ascunde - Transilvania; 
dacă i se pare cuiva, la intrarea într-o casă, că miroase a tămâie, este semn că va muri un membru 
al acelei familii - Tecuci;Suceava (GOLOPENŢIA,p.94;2.GOROVEI,p.78;97;148). Copiilorîn vârstă de 
1-7 ani, care suferă d e„răul copiilor" sau Samcă, se obişnuieşte să li se citească rugăciuni, 
totdeauna la sfârşit de lună, de trei ori consecutiv, copilul căruia i se citeşte fiind neapărat de faţă; 
înainte de i se citi, atât copilul, cât şi casa trebuie afumate cu tămâie - Suceava; în trei dimineţi 
consecutive de la ziua înmormântării, până a nu răsări soarele, şi în trei seri de asemenea, o 
rudenie a decedatului (mamă, soră, verişoară) tămâiază mormântul de jur-împrejurul lui, punând 
în final, lângă cruce, vasul cu tămâie şi lumânarea adusă, dintre cele care au ars la mort; în 
Muntenia şi Moldova, aceste femei aduc tămâie şi vin sau un vas cu apă, stropind cu aceasta 
mormântul, timp de 40 de zile de la deces, considerându-se că în timpul acesta sufletul mortului 
umblă pe la casa lui şi în jurul mormântului; după 40 de zile, vizitele se răresc, ducându-se la 
cimitir doarîn sâmbetele de peste an, precum şi în dimineaţa zilei în care se prăznuieşte 
Adormirea Maicii Domnului (15 august) - Muntenia; tămâia adusă acasă de la biserică în Duminica 
învierii Domnului, se păstrează şi se afumă cu ea pe la icoane, când familia traversează o perioadă 
de cumpănă, sau când tună, fulgeră ori plouă în averse; se afumă şi cei care se sperie peste an sau 
tocmai ca să nu se sperie peste an - Suceava; ca să nu se facă strigoi, mortului i se pun boabe de 
tămâie în ochi, nas, gură şi urechi - Banat (3.MARIAN,II,p.242;11l,p.57;220-221;2.,I,p. 175). 
înseamnă pagubă pentru cine visează tămâindu-se aşternutul unui pat - Suceava (NO- 
TE,Băncescu). Serii simbolice: tămâie-grâu; tămâie-lumânare; tămâie-vin/apă. 

TĂRÂŢĂ 

Se crede că, atunci când vacile nu mai dau lapte, cineva le-a luat „mana"; în consecinţă, se face un 
descântec „de mană", dându-li-se de mâncat vacilor tărâţe amestecate cu lumânăriţă (lumânărică 
- Gentiana asclepiadea - DLRM,p.469, cunoscută şi sub numele de lumânărica-pământului) - 
Bucovina (2.GOROVEI,p.l30). 

TĂTAR 

în unele legende populare, tătarii sunt consideraţi fii ai diavolului (COMAN,ll,p,133). 

TĂUN (Tabanus bovinus - DLRM,p.851) 

Este semn de ploaie când năvălesc tăunii pe boi - Teleorman (l.CHIVU,p.247). 

TÂNĂR 

Tânărul, care nu este obişnuit să înjure măcar de mamă, se va însura greu, pentru că, se zice, el are 
multe coaste de femeie - Moldova; când i se pare cuiva că un tânăr arată mai frumos decât este în 
mod obişnuit, cu siguranţă acesta se va însura în acel an - Botoşani; când unei familii îi mor tineri 
necăsătoriţi, celelalte rude rămase în viaţă nu se bucură şi nu se veselesc timp de 40 de zile, ca să 
nu le moară şi alte neamuri - Tecuci; care dintre cei doi tineri căsătoriţi adoarme primul în noaptea 
nunţii, acela va muri mai întâi - Moldova; cei ce mor tineri tot tineri vor fi şi pe lumea cealaltă, iar 
bătrânii tot bătrâni vor fi - Suceava (2.GOROVEI,p.l44;147;151;172;223). Este de bine când cineva 
se visează tânăr - Suceava (NOTE,Băncescu). 

TÂNDALĂ 

Erou din snoavele populare, încet la minte şi leneş, opus la fire lui Păcală (ŞĂINEANU, l,p.322-323). 
v. PĂCALĂ. 

TÂNJAUA 

în Transilvania, se organizează un spectaculos ceremonial pentru gospodarul care a ieşit primul la 
arat primăvara; obiceiul are mai multe denumiri locale: Tânjaua, Alegerea Craiului, Udătoriul, 
Udatul, Bricelatul, Trasul în vale; se practică în mijlocul sezonului muncilor de primăvară, în ziua de 
Sângiorz (23 aprilie) sau a doua zi de Paşte; sfatul obştii, constituit din cei mai în vârstă locuitori, 
are obligaţia să urmărească atent mersul lucrărilor de primăvară, pentru a putea desemna pe cel 
mai harnic dintre cei care au ieşit primii la arat, ţinându-se cont şi de calităţile morale, precum ar fi 
cinstea şi omenia acestora; sfatul bătrânilor anunţă din timp gospodarul care urmează să fie 
sărbătorit de Sângiorz de întreg satul; în Ţara Lăpuşului, de Sângiorz şi o săptămână după aceea 
sunt instituite diverse interdicţii privind raporturile dintre tineri; astfel, feciorii nu au voie să-şi 
îmbrăţişeze partenerele pe care le joacă obişnuit; le este strict interzis să-şi viziteze iubitele seara; 
udătoriul, fiind ales mediator între obşte şi natură, devine etalon pentru tot ce are să aducă anul 
care urmează; dacă el este un om blând, atunci şi anul nu va avea vremuri grele; dacă el este un 
om ciudat, se crede că vor veni vremuri grele; dar credinţa generală este că, fără alegerea 
udătoriului, anul ar fi lipsit de roade (12.GHINOIU,p.207; 210). 

TÂRNAŢv. PRISPĂ. 

TÂRG 

în înţelesul de spaţiu comercial; pentru cine visează târg înseamnă ceartă; cine visează că se află 
cu treburi într-un târg înseamnă că gospodăria sa scapă de o primejdie - Suceava (NOTE,Băncescu). 

TÂRNĂCOP 

Simbol masculin; în oraţiile de nuntă, cu un târnăcop de argint este scoasă „floarea" din grădina 
părinţilor şi răsădită în grădina mirelui (EVSEEV,p.l97). 

TEATRU 

Pentru cine visează teatru înseamnă că în viaţa lui vor avea loc nişte schimbări esenţiale; dacă 
visează actor(i) este semn că îşi va petrece timpul în mod inutil - Suceava (NOTE, Băncescu). 

TEI (Tilia platyphylos - DLRM,p.852) 

Este simbol al vieţii şi nemuririi, datorită însuşirilor sale: creşte destul de repede, are statură 
falnică, frunze mari şi late, în formă de inimă, coroană bogată, dar mai ales este apreciat pentru 
parfumul florilor sale, care aparîn prejma solstiţiului de vară; mierea făcută de albine din nectarul 
florilor de tei este limpede şi curată ca razele soarelui şi este considerată ca hrană a zeilor; lemnul 
de tei este deosebit de maleabil în prelucrare, obiectele făcute din el conferindu-li-se un simbolism 
feminin; răsucirea frunzelor sale pe ambele feţe după evoluţia soarelui a condus la simbolismul 
viaţă-moarte; fiind verde-închis pe o parte şi alb-argintiu pe cealaltă faţă, a făcut ca frunza de tei 
să reflecte natura dublă a femeii, uneori duplicitatea ei; teiul este în opoziţie cu stejarul, copac 
masculin şi uranic (EVSEEV,p.83). Dacă, în dimineaţa Duminicii învierii Domnului (Pastele), înainte 
de răsăritul soarelui, doi fraţi mai mici de 15 ani se duc la un tei, fără să se uite înapoi atât la 
ducere, cât şi la întoarcere, şi fără a discuta între ei, şi se dezbracă de toate hainele, apoi rod cu 
dinţii, de trei ori, coajă de tei, acea coajă va fi bună de orice leac, mai mult, cu ea se poate scăpa 
chiar de a se satisface serviciul militar - Transilvania;laşi; teiul adus la biserică, pentru a fi sfinţit în 
Duminica Paştelui, este bine să fie dus înapoi acasă şi pus în grădină, ca să rodească îmbelşugat 
pepenii - Suceava (2.GOROVEI,p.230). încă din ajunul Rusaliilor, spre seară, se pune la poarta 
fiecărei case câte un tei, la stâlpii caselor se prind crengi de tei, iar peste noapte se doarme 
aşternându-se în pat mlădiţe şi frunze de tei - Gorj (CĂRĂBIŞ,p.32). La Armindeni (1 mai), se pun 
ramuri cu frunze de tei la porţile caselor, ca simbol al primăverii, iar în case se presară iarbă şi 

busuioc; ramura de tei uscată se păstrează şi i se dă foc în caz că vremea ameninţă cu furtună - 
Bihor (3.BOCŞE,p.ll2). Duşmanii celui care visează tei îi vor dărâmarea din poziţia socială pe care o 
ocupă - Suceava (NOTE,Băncescu). 

TEMNIŢĂ v. ÎNCHISOARE. 

TESTAMENT 

Cine se visează întocmind un testament este semn că va trăi viaţă lungă - Suceava (NOTE, 
Băncescu). 

TIBIŞIR v. CRETĂ. 

TIGVĂ (Lagenaria vulgaris - DLRM,p.859) 

Numele mai multor plante din familia cucurbitaceelor, dintre care titlul se referă la cea cu flori 
mari, albe, cu fructul verde şi zemos, care la maturitate devine galben şi lemnos (ŞĂINEANU,V, 
p.343). Acest fruct, uscat şi golit de conţinut, este întrebuinţat la scoaterea, prin aspirare, a vinului 
sau a rachiului (ţuicii) dintr-un recipient; la fel se procedează şi cu dovleacul, care, golit de conţinut 
şi uscat, este folosit ca ploscă; pentru mentalitatea tradiţională, important este obiectul uscat şi nu 
destinaţia lui, referindu-se, în egală măsură, la: tâlv, tiugă, tivdă, tătarcă, tărtăcuţă; astfel, se 
crede că omul, căruia i-a suflat un câine turbat în gură, ca să nu turbeze şi el, trebuie să fie 
împărtăşit şase săptămâni la rând, să fie „tăiat" sub limbă şi să i se atârne la gât nouă rotiţe dintr-o 
tiugă - Vâlcea; cine mănâncă seminţe de tiugă îi va cădea părul - Teleorman; adolescentele să nu 
mănânce lapte din tiugă, pentru că le cresc sânii atât de mari cât dimensiunea acestor fructe - 
Muntenia; când se aşează vreme rea, cu cer neguros, şi ţine vreme îndelungată, se pune o tigvă pe 
foc, ca norii să se împrăştie - Galaţi (2.GOROVEI,p.40;188;234;269). 

TIPARNIŢĂ v. TIPOGRAFIE. 

TIPOGRAFIE 

Cine visează tiparniţă (maşină de tipărit) înseamnă că va trăi succesiv mai multe întâmplări; mai 
întâi va avea de-a face cu o ceartă, după care va trage unele foloase, pentru ca, în final, să fie de-a 
dreptul victorios - Suceava (NOTE,Băncescu). 

TIUGĂ v. TIGVĂ. 

TOACĂ 

Scândură groasă sau placă de metal pe care se bate ritmic cu unul sau două ciocănele, la biserici şi 
la mănăstiri, pentru a vesti anumite momente ale slujbei (ŞĂINEANU,V,p. 354). îndeplinind un rol 
ritualistic defensiv, toaca face parte din familia tam-tamului şi s-a răspândit în bisericile româneşti 
ortodoxe, intrând şi în credinţele populare nu doar ca un convocator la liturghie, ci şi ca factor 
exorcizant de mare forţă sacrală; se consideră nu numai că este cel mai vechi instrument de 
percuţie, dar chiar şi cel mai vechi instrument magico-muzical folosit de om; legenda spune că 
diavolul sabotează, prin magia sa, salvarea grupului lui Noe, determinând ca lemnele componente 
ale arcei să se desfacă şi să revină la starea lor silvestră originară; dar glasul lui Dumnezeu îl 
avertizează pe Noe să-şi facă o scândură şi o pereche de ciocănele din primul arbore utilizat, cu 
ajutorul cărora, când „va toca" la rădăcina copacului, părţile componente să revină în structura 
corăbiei, astfel încât aceasta să se reconstituie de la sine prin puterea magică a sunetului ritmic; 
copacul primordial era un paltin şi de aceea regula este ca toaca să se confecţioneze din lemn de 
paltin (Acer pseudoplatonum - DLRM,p.579); mesajul transmis de toacă nu are o încărcătură 

semantică propriu-zisă, dar se recunoaşte că sunetul ei este mai mult decât un stimul sau un 
semnal, reprezentând uneori mai mult chiar decât o simplă informaţie; în vremuri tulburi, ea putea 
să traducă avertismente asupra unui anumit pericol, ca şi informaţii asupra depăşirii pericolului; 
există credinţa în funcţia apotropaică inclusă în toacă, din care cauză mişcările anumitor jocuri 
populare româneşti, ca şi muzica aferentă (Ciuleandra, Sâmbra oilor, unele variante din Jocul 
Căluşarilor, chiar Paparudele, în unele tipuri de descântece) demonstrează rolul de stimul pur al 
comunicării (2.KERNBACH,p.l55;240-241). în timp de secetă, flăcăii fură toaca de la biserică şi o 
aruncă, neştiuţi de nimeni, în fântână, apoi lăsând pe alţii să o scoată - Tecuci (2.GOROVEI,p.214). 
începând din Joia Mare şi până la înviere (Duminica Paştelui) nu se mai trag clopotele la biserici, 
dar se bate numai toaca (PRESĂ). 

TOAMNĂ 

Toamna începe la Sântă Măria Mică (8 septembrie) şi durează până la Sfântul Nicolae (6 
decembrie); când încep să înflorească brânduşele de toamnă, numite şi brânduşele morţilor 
(Colchicum autumnale) este semn că a sosit şi toamna; se crede că primăvara este începutul 
dragostei, vara este zenitul, paroxismul iubirii, împlinirea ei, iar toamna se legiferează dragostea 
prin căsătorie; timpul cel mai prielnic pentru căsătorii este toamna, după ce sunt terminate 
lucrările pământului, s-au adunat bucatele şi s-a stors vinul; perioada nunţilor sunt câşlegile de 
iarnă sau cârnilegile, munca fiind mai puţină decât în primăvară şi vară (3.MARIAN,l,p.77-78; 2.,l, 
p.73). Se mai crede că toamna începe de înălţarea Sfintei Cruci -14 septembrie (PRESA). 

TOARCERE (A TOARCE) 

După logodna unei fete din familie, mama şi celelalte surori nu mai torc până nu se face nunta, în 
credinţa că, dacă o fac, este posibil ca logodna să se întoarcă, adică să se desfacă - Muntenia; în 
casa mirelui şi a miresei să nu se toarcă, fiindcă vor fi, după aceea, răstălmăcite vorbele spuse - 
Vâlcea; nu se toarce vara, când femeile sunt pe câmp la plivit, pentru că nu mai creşte porumbul - 
Tecuci (2.GOROVEI,p.l23;186;231). 

TOBĂ 

Cine aude, în vis, bătaie de tobă înseamnă că, în curând, va primi veşti - Suceava (NOTE, Băncescu). 

TODORUSELE v. MIERCURI. 

TOIAG 

în diferitele sale ipostaze, de la bâta păstorească, până la măciuca lui Hercule, tyrsul lui Dyonysos, 
caduceul lui Hermes sau sceptrul conducătorului de stat, toiagul are semnificaţia puterii în plan 
biologic şi social, fiind un transsimbol al focului celest şi al arborelui vieţii; toiagul este înzestrat cu 
puteri magice, fiind capabil să îndepărteze influenţele nefaste, să fecundeze femeia, să fertilizeze 
solul, să producă moartea, dar şi învierea celui atins; uneori este lovită uşor mireasa, dar se spune 
„cu cât mai tare, cu atât mai roditoare"-, toiagul vornicelului, simbol axial şi falie, prezent în toate 
momentele desfăşurării nunţii, împreună cu bradul, este poate cea mai pregnantă întruchipare a 
principiului masculin, un substitut al mirelui; în nordul Moldovei, toiagul se pune în faţa miresei, 
care leagă de el o năframă cusută cu flori, care semnifică principiul feminin (EVSEEV,p.l96). Se 
poate ca denumirea târşului, brad pitic, să provină din tyrs; la ceremoniile civile şi religioase trace, 
participanţii purtau coroane verzi pe cap, iar în mână nuiele de pin înfăşurate cu iederă şi smocuri 
de lână (BUHOCIU,p.80-81). Semnificaţiile străvechi, din perioada când umbletul cu toiagul în 
mână era singurul mijloc de deplasare a omului, s-au păstrat în strânsă legătură cu unele obiceiuri 
de înmormântare; astfel, după unele credinţe arhaice româneşti, mortul, care porneşte într-o 
lungă călătorie pe sub pământ sau prin văzduh, trebuie să treacă ape şi să plătească vămi; sub 

imboldul acestei credinţe, în numeroase zone ale României se lasă un băţ (toiag) în groapă, care 
reprezintă semnul distinctiv al oricărui drumeţ; în basmele fantastice româneşti, printre obiectele 
cu însuşiri miraculoase apare frecvent băţul sau bastonul (12.GHINOIU,p.l5). Cine visează baston, 
în curând se va afla într-o adunare plăcută - Suceava (NOTE,Băncescu). 

TOPOR 

Plânsul copiilor noaptea este cauzat de Muma-Pădurii şi poate fi înlăturat dacă se ia copilul în 
braţe şi se izbeşte în umbra lui de trei ori cu un topor, rostindu-se totodată: „Fugi, nălucă,/prin 
preluncă,/prin răzor, printre răzor,/că te tai cu ăl topor!" - Dolj; femeia gravidă să nu calce pe 
topor, pentru că va naşte copilul cu semne pe piept asemănătoare crestăturilor de topor - 
Muntenia; când încep durerile naşterii, bărbatul ia două topoare şi le înfige încrucişate într-unul 
din stâlpii acoperişului casei - Transilvania; nu este bine ca toporul să fie lăsat cu tăişul în sus, 
fiindcă astfel Maica Domnului va plânge - Tecuci; în seara de dinaintea unei zile de duminică, nu se 
lasă toporul înfipt în lemn, pentru că le aduce dureri de cap celor din casă - Suceava; coada de 
topor nu se aruncă în foc, pentru că provoacă apoi tăieturi pe braţele celui care o face - Suceava; 
se ameninţă cu un topor, primăvara, ca şi cum s-ar intenţiona tăierea lui, copacul care nu rodeşte - 
Suceava; să nu se intre cu barda în casă când este lună-plină, fiindcă se vor sparge blidele din casă 
- Suceava; când cineva pierde una sau mai multe vite, să ia o secure, să o atârne, cu ochii închişi, 
de lemnele hornului, să scoată din vatră trei cărbuni aprinşi şi să pună peste ei o oală, cu gura 
îndreptată spre partea mai de jos a satului, ca vitele să fie ferite de animale sălbatice până vor fi 
găsite - Gorj; dacă plouă tare şi îndelung, este bine să se pună afară un topor, cu tăişul în sus, şi să 
se rostească: „Cum stă toporul acesta cu ascuţişul în sus, aşa să stea şi ploaia I" - Suceava; când 
plouă cu grindină, este bine să se înfigă toporul în pământ, ca să se oprească, „să se taie norii" - 
Maramureş;Suceava; se înfige toporul în pământ şi se presară şi puţină sare pe muchia lui, pentru 
a opri grindina - Muntenia;Dolj (2.GOROVEI,p.l6;58;106;156;159;175;231; 254;267;269; BOGDAN, 
p.18). împotriva norilor negri, aducători de furtună şi grindină, se aruncă o secure cu ascuţişul în 
sus, în mijlocul ogrăzii, precum şi o sapă, lopată de pâine, o cociorvă şi mătura din casă, crezându- 
se că astfel se poate diminua puterea furtunii şi a solomonarului (1.MARIAN,p.32). Ploaia cu 
grindină poate fi oprită, dacă se împlântă în curte, încrucişat, două securi - Sălaj (PRESA). Când este 
furtună cu fulgere sau bate grindină, se pune în curte o bardă sau o secure cu tăişul în sus - Gorj 
(CĂRĂBIŞ,p.l07). Când tună, fulgeră şi trăsneşte, se înfige toporul în pragul din faţa uşii - Bârlad 
(BĂLĂNESCU,p.261). Va avea junghiuri cel care visează obiecte ascuţite, precum topor, cuţit, lamă, 
brici etc. - Maramureş (BOGDAN,p.36). Serii simbolice: umbră-topor-3; acoperiş-topor-2; topor- 
horn-cărbune-3-oală; topor-pământ-sare; topor-sapă-cociorvă-mătură-, topor-prag. 

TRANDAFIR (Roşa - DLRM,p.871) 

Floarea de trandafir simbolizează tinereţea şi curăţenia sufletească; apare şi în bocete, iar 
prezenţa acestuia în astfel de texte este de înţeles; în textele folclorice din vestul ţării, este 
prezent ca floare a amorului (BUHOCIU,p.22). Este binecuvântat de Dumnezeu, are putere să 
depărteze de locul unde este plantat şi de la casa la care se pun rămurele verzi de trandafir nu 
numai toate relele, ci şi spiritele necurate; rămurelele tinere sunt întrebuinţate pentru vindecarea 
celor cuprinşi de ceasul cel rău - Banat;Transilvania; Muntenia;Moldova;Bucovina (3.MARIAN,III, 
p.283). Se crede că mărţişorul pus de către o fată pe un trandafir, în ziua de 1 martie, îi va 
îmbujora tenul acesteia - Botoşani; dacă trandafirii înfloresc în zilele din prejma prăznuirii Sfintei 
Marii (15 august), este semn că toamna va fi lungă - Suceava (2.GOROVEI,p.268). între florile care 
simbolizează iubita apare des ruja (trandafirul), care ocupă primele locuri; el este o metaforă a 
frumuseţii, semnificând totodată virginitatea fetei iubite; trandafirul înflorit este şi o marcă a 
nevestelor, adică a femeilor iniţiate erotic şi aflate la zenitul feminităţii lor (EVSEEV, p,119;123). în 
textul colindelor din Ţara Oltului, trandafirul este dat nevestelor (HERSENI,p244). Are ca 

transcripţie cosmică steaua şi este emblemă a providenţei şi a speranţei, având şi caracterul 
speranţei transformate în faptă, în certitudinea călăuzitoare pe cărările existenţiale (ZAHACINSCHI, 
p.41). Cine visează trandafiri va avea un viitor fericit; va petrece zile vesele cel care se visează 
sădind trandafiri şi va fi fericit cel care se visează rupând trandafiri; dar va fi supărat în dragoste cel 
care visează trandafiri ofiliţi - Suceava (NOTE,Băncescu). 

TRĂSNET (A TRĂSNI) v. FULGER. 

TRĂSURĂ v. CĂRUŢĂ. 

TRÂMBIŢĂ v. TROMPETĂ. 

TREI 

în gândirea tradiţională românească, numerele nu au sensuri ca în mitologiile chineze sau greceşti, 
poetul latin Vergiliu afirmând că „zeii iubesc numerele impare" (Numero deus impare gaudet)-, 
numerele nepereche le întrec în demnitate pe celelalte; pentru că la pythagorei simbolul 
perfecţiunii era decada, care totuşi rezultă dintr-o serie combinatorie, în care se repetă cifra 3, 
considerată a fi primul impar perfect: 1+3=4; 4+3=7; 7+3=10; alegerea cifrei 3 nu este 
întâmplătoare, pentru că este primul număr care, fiind sinteză a unui număr impar (1) şi a altuia 
par (2), poate să simbolizeze armonia dintre contrarii; apoi, de vreme ce 3 este o sinteză, el 
simbolizează un ciclu vital şi nu numai vital, ci itinerarul de existenţă al oricărui lucru: începutul, 
mijlocul şi sfârşitul; la grecii din epoca homerică, numărul 3 avea semnificaţii sacre, existând trei 
zeităţi: Zeus, Atena şi Apolon, iar prin tritopastores sunt numiţi strămoşii: tatăl, bunicul şi 
străbunicul, regăsibili şi în mentalitatea tradiţională românească, unde alcătuiesc „trinitatea 
părinţilor"; de aici şi concluzia generală că numărul trei are reputaţia de număr fast; în basmele 
româneşti, împăratul are trei feciori şi trei fete, Făt-Frumos se luptă cu trei zmei, este supus la trei 
probe, este ajutat de trei insecte, păsări, animale, aruncă în urma lui trei obiecte (oglindă, săpun, 
pieptene sau perie); ursitoarele sunt în număr de trei şi tot trei sfinte întâlneşte viteazul plecat 
peste nouă mări şi nouă ţări: Sf. Miercuri, Sf. Vineri şi Sf. Duminică; mortul este ţinut acasă trei zile, 
iar în unele bocete cifra 3 revine obsedant; apoi, apare în descântece, în doine, în balade, în 
cimilituri; în multe ritualuri, gesturile sunt repetate de trei ori, pentru a le consacra mai multă 
putere sau pentru a fi mai convingătoare; inclusiv în creştinism, semnul crucii se face de trei ori, 
exemplele fiind, din acest punct de vedere, infinite; de departe, cifra 3, sub indiferent ce ipostază 
ar apărea, este cea mai frecventă atât în viaţa tradiţională, cât şi în contemporaneitate 
(VLĂDUŢESCU, p.95-97;NOTE, Antonescu). Cifra 3 a fost obţinută prin reducţia ciclului lunar de 
patru faze la trei, prin omiterea Lunii negre (nopţile fără lună) sau prin însumarea Lunii ascendente 
şi a Lunii descendente într-o singură fază; trei este omniprezent: ursitoarele sunt trei, trei sunt 
încercările eroului în basme şi legende, trei sunt culorile ornamenticii populare etc.; în calendarul 
tradiţional românesc, aşa-numitele triade, grupări de câte trei zile cu aceeaşi semnificaţie, au fost 
pe punctul de a deveni unitate de măsură a timpului; unele triade au extensiune pe întreg 
teritoriul (Pastele, Crăciunul), altele au extensiune zonală (Circovii, Gadinele, Martinii), unele au 
aceeaşi denumire (Rusaliile, Bubatul), altele poartă denumiri diferite (Repotinul, Todorusele şi Joia 
Verde, Moşii de Toamnă, Sâmedru, Sfântul Dumitru cel Nou); zilele Babelor sunt în număr de 
nouă, în fapt un multiplu de trei (12.GHINOIU,p.59-60). Jelitoarele mortului formează, de regulă, 
un grup de trei, dar uneori în grupul celor trei intră şi o fată mai tânără, iar alteori se adaugă la 
grup o întreagă ceată din tineretul localităţii; în variantele-colindă ale „Mioriţei" există o unitate de 
trei (fraţi, veri, ciobani, cu toate că un număr egal de texte promovează formula cu unitatea de 
patru; preferinţa pentru unitatea de trei se leagă de cele trei faze ale lunii, pe când numărul 4 
arată o viziune pur exterioară, spaţială, care califică punctele cardinale şi cele patru anotimpuri; 

unitatea de trei poate trimite la un timp mitic, pe când cea de patru la un spaţiu mitic; trei sunt 
ciobanii din „Mioriţa", iar„de treizile-ncoace/Gura nu-ţi moi tace!" (BUHOCIU,p.l8;411;423). 
Operaţiunile făcute de trei ori (triplicate), care ţin de magia gestului, sunt încadrate concepţiei 
populare după care reuşita actului ritual este condiţionată de aceasta; de pildă, se aruncă grâu 
înaintea mirilor de trei ori, se varsă apă la fântână şi se stropeşte cu ea asistenţa de trei ori, se face 
semnul crucii de trei ori etc.; mireasa, împreună cu soacra mare, ocolesc de trei ori masa mare, 
după ce se întorc de la cununie - Oltenia (l.LARIONESCU,p.453). în Maramureş, peţitul se face trei 
zile consecutiv, abia în cea de a treia peţitorul primeşte răspunsul (DĂNCUŞ,p.l80). Peste tot, 
descântecele se repetă de trei ori (COJOCARU,p.233;NOTE,Antonescu). Credinţa generală este că 
demersul magic îşi atinge ţinta numai după trei încercări, trei probe, repetarea de trei ori a 
gestului (CUCEU,p.132). 

TREISPREZECE 

Dacă, din întâmplare, se nimeresc să ia masa împreună treisprezece persoane, până într-un an 
unul dintre ei va muri - Suceava (2.GOROVEI,p.l48). Este considerat numărul dracului, număr care 
aduce ghinion; se crede că începerea unui lucru în zi de 13 nu se mai termină sau nu iese bine - 
Suceava (NOTE,Băncescu). 

TREN 

Pentru cine se visează că s-a urcat într-un tren şi nu mai poate să coboare din el este semn 
prevestitor de moarte - Gorj (SANDA,p.45-46). 

TRESTIE (Arundo donax - DLRM,p.879) 

Indiferent de specia folosită, se crede că nu este bine să se măsoare cineva cu o trestie, pentru că 
astfel moare - Tecuci (2.GOROVEI,p.l44). 

TRICOLICI v. PRICOLICI. 

TRIF CEL NEBUN v. FEBRUARIE. 

TRIFOI (Trifolium - DLRM,p.880) 

Nume dat mai multor plante din familia leguminoaselor, din care unele se cultivă ca plante 
furajere; ca element ornamental tradiţional, trifoiul sugerează numărul magic trei, care există în 
foarte multe practici rituale şi tutelează, în general, viaţa omului (ZAHACINSCHI,p.41;ŢUGUI,p.39). 
Trifoiul cu patru foi este considerat aducător de noroc pretutindeni în ţară (2.GOROVEI,p.l71). în 
Maramureş, trifoiul cu patru foi semnifică noroc şi fericire pentru cel care îl zăreşte, dar este rău 
de mâna celui care îl rupe (BOGDAN p.73). Este semn de belşug pentru cel care se visează zărind 
trifoi; dacă se visează căutând trifoi înseamnă că va scăpa de griji şi necazuri - Suceava (NOTE, 
Băncescu). v. TREI. 

TRISFETITELE 

Numele slav al sărbătorii care marchează, în calendarul creştin-ortodox, ziua Sfinţilor Mari Trei 
Ierarhi Vasile, Grigorie şi loan - 30 ianuarie (ŞĂINEANU,l,p.328). v. IANUARIE. 

TRIUNGHI 

Triunghiul cu vârful în jos şi cupa sunt principii feminine şi sunt prezente în iconografia şi 
ornamentica populară a mai multor popoare; triunghiul simbolizează inima, iar faptul că are 
deschiderea spre partea exterioară a registrului ornamental denotă pasivitate, permisivitate spre 
toate influenţele venite din afară (EVSEEV,p. 160-161). 

TROACĂ v. ALBIE. 


TROIAN 

Numele împăratului roman Traian, atestat într-o inscripţie latină de la începutul sec. al ll-lea, 
referitoare la moartea lui Decebal (Troianus); forma Troian o regăsim în toponimia românească şi 
balcanică şi în folclor; de asemenea. Calea lui Troian este un alt nume dat Căii Lactee, cunoscută şi 
sub denumirile de Calea Robilor şi Drumul Robilor (ŞĂINEA-NU,l,p.328). v. CALEA LACTEE. 

TROIŢĂ 

Troiţele mari, răspândite în Transilvania, Oltenia şi Muntenia, închipuie un model al copacului 
rămuros (BUHOCIU,p.22;PETRESCU,p.40). 

TROMPETĂ 

Obiect nelipsit din recuzita „Junilor Braşovului"; este un fel de trompetă (goarnă) cu şase găuri 
(surlă - vechi instrument muzical de suflat, asemănător cu fluierul, cu mai multe orificii şi cu ancie 
dublă - ŞĂINEANU,V,p.263), cu ajutorul căreia se scot sunete stridente, nemuzicale; la auzul ei, 
bătrânii mulţumesc lui Dumnezeu că au trăit să mai audă „ sfânta surlă"; surlaşul merge totdeauna 
în fruntea cetei de flăcăi, fiind considerat o persoană importantă, folosind surla, se crede, la 
purificarea spaţiului de deplasare a alaiului, în sensul că, prin sunetele nemelodioase pe care le 
produce, alungă spiritele şi forţele malefice ale iernii (12.GHINOIU,p.256). Cine se visează auzind 
sunet de trompetă este semn că va primi o veste îmbucurătoare - Suceava (NOTE,Băncescu). 

TRON 

Cine visează tron sau scaun cu spătarul înalt este semn că nu trebuie să se aştepte la rezultate 
deosebite în următorul interval de timp - Suceava (NOTE,Băncescu). 

TRUP 

Mişcarea trupului, demnitatea şi eleganţa mersului, uşurinţa în timpul jocului (dansului), fără 
cochetărie ostentativă, reprezintă o emblemă a erotismului: „Dragă mi-e leliţa-naltă/Şi la mers 
cam legănată,/Dragă mi-e leliţa-n gioc,/Când se leagănă cu foc!" (EVSEEV,p.llO). Se crede că este 
bine ca, la culcare, omul să nu doarmă cu faţa în sus, pentru că i se aşează diavolul ca o piatră pe 
piept şi nu se mai poate scula - Bucovina; să se culce mai întâi pe partea stângă, pentru că, în acest 
caz, diavolul nu se mai apropie - Tecuci; se spune că diavolul pomeneşte pe acela căruia i se 
scutură trupul fără voie; ca să-l alunge din preajmă, este bine să se scuipe în sân - Buzău; să nu se 
mănânce în poziţie culcată, fiindcă poartă ghinion - Tecuci, sau îi va muri cineva din familie - 
Buzău; este vorbit de bine cel căruia îi ies băşici pe partea dreaptă a trupului - Suceava; dacă, până 
la înmormântare, corpul defunctului capătă un miros greu înseamnă că, în viaţă, el a săvârşit multe 
păcate - Buzău (2.GOROVEI,p.20;78;79;134;148;153). Când, din senin, trupul cuiva are mâncărimi 
înseamnă că se apropie vreme de furtună, cu ploaie mare şi vânt - Bucovina (2.MARIAN,l,p.87). 
Cine se visează având trupul greu înseamnă că va păţi o ruşine, înseamnă nevoi, necazuri în casă 
pentru cine se visează cărând greutăţi, dar pentru cine visează trup alb este semn de bogăţie - 
Suceava (NOTE,Băncescu). 

TUNDERE (A TUNDE; A BĂRBIERI; A RADE) 

Moştenit din epoci precreştine, actul tunderii rituale marca trecerea de la categoria de băiat, la 
categoria de fecior, luatul din păr fiind poate chiar semnul prin care se marca apartenenţa la 
confrerie, la ceată; considerat ca atare, ritualul a fost diseminat, pe teritoriul României, în mai 
multe momente ale vieţii omului şi la unele date calendaristice; „Tăierea moţului", la împlinirea 
vârstei de un an (echivalentă cu găurirea urechilor la fete, prin care se face distincţia dintre sexe). 

„tunsul" şi „bărbieritul" mirelui, petrecute sâmbătă seara, înainte de cununia din ziua de duminică 
(echivalente cu „gătirea miresei"), ipotetic trebuie să fi aparţinut odinioară aceleiaşi cutume de 
intrare în confrerie; mai mult, în săptămâna Sântoaderilor, „spălarea capului" la fete, „tunderea 
părului" la bărbaţi şi băieţi, inclusiv tunderea coamei cailor şi scurtarea cozilor la cai şi celelalte vite 
sunt practici ale aceluiaşi ritual (BUHOCIU,p.73-74). în acelaşi sens trebuie interpretat şi bărbieritul 
ritual al mirelui, care face parte dintr-o secvenţă complexă, formată din „scaldă", „tundere" şi 
„bărbierit", menite să-l facă pe tânăr apt de actul cununiei; de menţionat că, la bărbierit, asistă un 
grup format din flăcăi, fete şi neveste tinere, funcţionând ca „martori" ai ceremoniei; viitorul mire 
stă aşezat pe un scaun, amplasat în centrul unei încăperi a casei, simbolizând în acest fel punctul 
originar, de convergenţă a energiilor cosmice şi umane, ca şi cum ar trebui să se găsească, cu acest 
prilej, în nucleul întregului univers (ŞEULEANU,p.95-97). Cine se visează bărbierindu-se înseamnă 
că se va înşela asupra unei aprecieri pe care o va face; dacă visează că se rade e semn că va fi 
înşelat; dacă visează bărbier (frizer) înseamnă pagubă; dacă visează că bărbiereşte el pe altul 
înseamnă că în curând va păcăli pe cineva; dar dacă visează că bărbiereşte ceva nedefinit este 
semn că va avea parte de suferinţe - Suceava (NOTE, Băncescu). 

TUNET (A TUNA) 

Se crede că, atunci când tună. Sfântul Mie se plimbă prin cerîntr-o căruţă plină cu colaci - Suceava; 
melcii îşi leapădă cochilia abia după ce tună primăvara pentru prima oară - Suceava (2.GOROVEI, 
p.68;90). Dacă tună în ziua de 7 februarie, este semn că oamenii vor avea ceva pagube la munca 
aratului; când tună în unele zile din luna martie înseamnă că anul va fi roditor; de asemenea, când 
se aud tunete dese în cursul lunii mai înseamnă că anul va fi bogat în recolte (PRESA). 

TURCĂ 

Termenul, în sensul ceremonialului legat de colind, este similar cu boriţă; Turca are etimonul în siv. 
tur- taur, termen ce s-a adăugat celor deja existente: cerbul, cerbuţul, capra, brezaia, ultimul 
termen fiind posibil să aparţină substratului lingvistic; B.P. Haşdeu citează un rit numit 
turica- taurus, de pe coasta dalmată, datând de la începutul mileniului al doilea, unde este vorba 
despre un om mascat cu un cap de cal, deci de un rit străvechi căruia i s-a dat un nume nou; ritul 
este asemănător cu acela din Altai, unde calul, adaptându-se climatului local, era mascat ca un 
cerb, luând astfel locul cerbului (BUHOCIU,p.82). Boriţa sau turca, după toate semnele, întruchipa 
chiar pe Dumnezeu, nu pe cel al creştinilor, ci pe al codrului (care apare în colinde şi ca om, brad, 
cerb, bour, şoim etc., de unde se trăgea, probabil, şi caracterul compozit al măştii în discuţie); 
turca sărea aşa cum spune chiar colinda despre Sfântul loan, iar porturile ei s-au complicat în timp; 
la început, probabil, ca şi demonul pe care îl reprezenta, nu avea în grija sa decât „roada codrului" 
(pentru jivine şi oameni), precum şi „ sănătatea tuturor", pentru ca, în cele din urmă, deodată cu 
dezvoltarea păstoritului şi a agriculturii, să preia şi „ mana câmpului" şi înmulţirea vitelor, să devină 
o zeitate a fecundaţiei universale, astfel explicându-se şi legătura între Dumnezeu, brad, cerb 
(tretior), bour, şoim, boriţă, turcă şi cetele de feciori: toţi, absolut toţi, în frunte cu Dumnezeu, 
erau juni, capabili de a fecunda în chip real; era aici o adevărată „magie a vitalităţii"; junii, prin 
simpla lor prezenţă, fecundau, înviorau, întinereau totul: codri, livezi, izvoare, sălbăticiuni, animale 
domestice, câmpuri, oameni; dintre toate grupele de vârstă ale comunităţii, junii erau cei mai 
indicaţi să însoţească şi să ajute boriţa sau turca, adică zeitatea tânără a toate fecundatoare; 
acesta este înţelesul cel mai vechi şi permanent al lucrurilor; „jocul" bouriţelor, ca şi cel al vacilor, 
ciutelor, bivoliţelor, adică săritul una peste alta, ca şi al masculilor, este jocul femelelor acestora în 
timpul rutului (căldurilor); pretutindeni, când vacile încep „să sară", să joace, înseamnă pentru 
gospodar un lucru foarte sigur: trebuie să le ducă la taur; bouriţa nu este decât o vacă sălbatică, 
prin urmare, indiferent că e vorba de aspectul masculin sau de cel feminin al lucrurilor, săritul, 
saltul sau jocul acestor fiare ale pădurii, care aparîn colindele şi măştile cetelor de flăcăi, înseamnă 

acelaşi lucru -.fecundaţie; dacă se ţine seama de faptul incontestabil că omul primitiv nu cunoştea 
exact actul ca proces anatomic (sensul real al sexualităţii), că nu avea o organizaţie familială de tip 
conjugal şi că prima organizaţie socială mai însemnată a fost matriarhatul, se înţelege de la sine că, 
la origine, riturile de fecundaţie nu s-au bazat pe sexul masculin, ci pe cel feminin; muma-pădurii, 
muma grâului, muma omului însuşi - muma pur şi simplu - au fost zeificate înaintea pădurii, a 
grâului, a omului, adică a fiului şi soţului (tatăl fiului, niciodată al ei, al mumei, al principiului 
originar, fără început şi deci fără părinţi de nici un fel); este deci foarte probabil că avem de-a face, 
în cazul boriţei sau al turcei, cu o rămăşiţă a cultului mumei, a născătoarei străvechi, pe care 
arheologii români o găsesc mereu în săpăturile lor, începând cu neoliticul, în mod neîntrerupt, 
până ce a fost preluată de Sfânta Maria din zilele noastre; colindele şi alte segmente din obiceiul 
cetelor de feciori, având un caracter mai labil decât măştile, reflectă numeroase elemente 
ulterioare, între care cultul bradului, cultul soarelui şi cultul lui Hristos, adică, în fond, cultul fiului; 
acesta însă, în mod sigur, a apărut după cultul mamei, altfel n-ar fi//'u; deoarece boul a fost 
domesticit şi pe plaiuri româneşti, fiindcă femelele se domesticeau mai uşor fiind mai blânde, se 
înţelege de ce boriţa a rămas până astăzi simbol al mamei celei mari (Magna Mater), respectată şi 
pentru că a asigurat lapte, carne şi vita de plug; nu ciuta (vânătorilor), nu oaia (păstorilor), nici 
iapa (călăreţilor) nu a fost zeificată; boriţa singură întruneşte adeziunea tuturor treptelor de 
dezvoltare umană, de la vânătoare la agricultură, ea singură fiind în acelaşi timp un vânat preţios 
pentru vânător, un animal reprezentativ al codrului, un duh al pădurii pentru păstori şi tot ea este 
şi un animal domesticit, deopotrivă de agricultor şi de păstor, hrănitoare a omului (HERSENI,p.267- 
270). Este varianta transilvăneană a jocului Caprei; turca este însoţită de „moşnegi" cu obrăzare, 
sau de cete de feciori colindători; forma arhaică a obiceiului conţinea „îngroparea turcii", la 
sfârşitul sărbătorilor de iarnă (PRESA). în Bihor, datina se mai numeşte Măriuţă, întrunind 
simboluri satanice impuse de tradiţie, fiind atestate ca existând pe teritoriul României încă din sec. 
al XVIII-lea, menţionându-se şi o seamă de detalii de construcţie, de comportament şi gesturi 
aparţinând jocului propriu-zis, iarîn Europa încă din sec. al Vlll-lea (HERŢEA,p.l58). Jocul turcii 
cunoaşte o arie de răspândire mai largă, cuprinzând Transilvania de vest (Bihorul şi Munţii 
Apuseni), precum şi Ţara Oltului; raportată la celelalte măşti zoomorfe ( capra din Moldova, cerbul 
din sud-estul Transilvaniei, brezaia din Muntenia), turca pare a fi cea mai veche manifestare 
păgână cu substrat magic; un element al imaginii teatrale îl constituie deghizarea, travestirea sau 
mascarea; având iniţial un rol sacral în epoca primitivă, mascarea urmărea „profeţia reală" sau 
magică, stabilind legătura spirituală prin măşti cu presupusele forţe supraomeneşti (benigne sau 
maligne), cu închipuitele făpturi divine (demoni, semi-divinităţi şi eroi), despre care oamenii 
socoteau că îi domină, persecută sau protejează, evoluând apoi spre transfigurarea ludică, 
specifică datinilor familiale şi sărbătorilor calendaristice; din acest punct de vedere, masca de turcă 
reprezintă un animal încornorat, greu de definit, ce se poate confunda cu o capră, o oaie, un taur, 
un zimbru sau un cerb, în clasificarea lui D. Cantemir figurând o formă de idolatrie carpato- 
balcanică şi simboluri ale vegetaţiei; de subliniat că, în Bihor, turca este cunoscută sub numele de 
capră; scena morţii turcii şi ospăţul de la sfârşit - pomana turcii - nu sunt altceva decât nişte 
reminiscenţe cultice arhaice, care semnificau cândva credinţa că zeul vegetaţiei sau al soarelui 
moare şi învie în fiecare an, credinţă care stă şi la baza altor obiceiuri, cum ar fi caloianul; turca se 
confecţionează dintr-o bâtă de circa 1,70 m, prevăzută cu un cioc de 30 cm, cu două maxilare, cel 
inferior fiind mobil, putând fi manevrat de turcaş din interior; capul, împodobit cu piele de iepure, 
prevăzut cu urechi, mustăţi, limbă, coarne din linguri sau beţe împodobite cu baticuri, zurgălăi 
(tangălău) şi continuă cu o rochie bogată de culoare roşie, sau roşie cu buline albe, din stambă, de 
care se agaţă cozi de iepure; grupul de colindători este alcătuit din 14-24 de inşi, dintre care unii 
îndeplinesc diferite funcţii ( jandarm, primar, iapa sau calul care poartă colacii, fuier, furier sau 
căţea (cel care anunţă gazdele că vine turca şi le cere permisiunea să intre în gospodărie), dobaşii 
sau hididaşii, alduitorul de colac sau popa şi grupul colindătorilor; din cauza caracterului păgân şi a 

replicilor îndrăzneţe şi licenţioase, frizând uneori obscenul, obiceiul a fost repudiat de biserică, dar 
nu a putut fi eliminat; iată de ce, în zonă dar şi în alte părţi, turcaşul este nevoit să se cuminece, 
fiindcă se crede că este stăpânit de diavol, sau nu i se îngăduie să mai intre în biserică şase 
săptămâni, iar, dacă se întâmplă să moară în acest interval, preotul refuză să-l îngroape; de 
asemenea, în timp ce colindătorii cântă gazdei colinda, turcaşul iese de sub masca de turcă, 
deoarece „ Dacă te bagi sub turcă când ăia corindă, nu eşti om", adică turcaşul se află sub influenţa 
diavolului (MICLE,p. 167-173). Ospăţul turcii are loc în cea de a treia zi a Crăciunului, spre seară, 
când turcaşul se dezbracă de mască, pe care o aşează într-un colţ al odăii, cu capul în jos, „ pentru 
ca nu cumva să o îmbrace dracul"-, de remarcat că şi până în acest moment au loc mai multe 
ospeţe ale cetei de flăcăi; la Anul Nou, „moare turca"-, flăcăii se adună la gazda lor înainte de 
prânz, iar turcaşul îşi îmbracă masca şi pleacă la o răspântie de drumuri; aici mai joacă o dată 
turca, dar feciorii nu mai cântă, „ căci turca e tristă"-, jocul tinerilor din jurul cerbuţului este de data 
asta calm; fără nici o altă vorbă, un fecior împuşcă turca, folosind un cartuş orb; turca se 
zvârcoleşte de câteva ori, apoi cade la pământ; tocmai acum trec, ca din întâmplare, doi feciori, 
unul ca „preot", celălalt ca „preoteasă", cărora li se cere să îngroape cerbuţul; iniţial, „preotul" nu 
vrea, apoi acceptă, iar preoteasa plânge; se fac felurite gesturi de jale, se cântă fals, pe ansamblu, 
se dezvoltă un context care aminteşte de practici precreştine; feciorii aşează masca pe o scară, 
pentru a o duce neatinsă la gazdă; aici se ospătează cu toţii pentru ultima oară, însă în capul mesei 
nu este nimeni, pentru că acolo este, de regulă, locul turcaşului, care acum este „mort"; după 
masă, tinerii desfac masca, fiecare luându-şi lucrurile pe care le-a adus la construirea ei, în acest 
fel cerbuţul este distrus în întregime; „moartea" cerbuţului semnifică trăirea tragică a cursului 
cosmic, adică a schimbării de anotimp, prin intrarea soarelui într-o perioadă favorabilă, în 
concluzie a „îngropării iernii"; confreria rămâne astfel pe planul al doilea, ea redevenind puternică 
la echinocţiu, prin echipa de căluşari, formată din 12 tineri şi condusă de vătaf (BUHOCIU,p.61-62). 
în Banat, când se termină ospăţul de la finele funcţiei cetei, turcaşul dezbracă masca şi o aşează cu 
capul în jos, ca nu cumva să o îmbrace dracul; în ziua de An Nou, turca moare, de fapt este 
„împuşcată" de un fecior din ceată, la o răscruce de drumuri, unde ies cu jocul; urmează o scenă 
de înmormântare, cu preot, bocitoare etc., deşi este vorba de „un păgân"; turca „moartă" este 
aşezată pe o scară şi dusă la gazdă, unde este „îngropată", adică turcaşul este dezbrăcat de mască; 
urmează „pomana turcei", adică o masă comună, cu aceleaşi persoane ca la ospăţ, numai că acum 
fetele ospătează ele pe feciori din mâncarea adusă de ele, iar „fruntea" mesei (locul turcei) este 
goală; după pomană, se strică masca şi se împart lucrurile; din pricina rochiei sale lungi, turca a 
primit, în Ţara Oltului, numele de Mariuca (de la Maria); este un personaj mut, jucând în tactul 
muzicii, din când în când sărind în sus, învârtindu-se împrejur sau lăsându-se pentru o clipă jos; în 
timpul acesta îşi suceşte capul într-o parte şi alta, îşi clămpăne ciocul şi muşcă, fiind sperietoare 
pentru femei şi copii; este răspândită credinţa că turca a rămas încă din timpul potopului, că ea a 
fost aruncată mai târziu de valurile mării şi de atunci umblă aşa ca o nebună; ce vietate reprezintă 
turca? cerb sau taur, bour sau bouriţă (boriţă), cerboaică sau capră, barză sau gheonoaie, lup, cal 
sau altceva? ea nu e nimic din toate acestea sau e din toate câte ceva, în plus iepure, cocoş, păun 
etc., adică ea nu aparţine regnului zoologic şi cu atât mai puţin celui antropologic, ci ordinului 
mitologic, alături de mama-pădurii, balauri, zâne, pitici, zmei, căpcăuni, zei, nimfe, satiri, centauri, 
sfincşi, gorgane, cerberi etc.; boriţa sau turca trebuie să fie ori pădurea însăşi, mai exact codrul, ori 
chiar mama codrului, sau, mai precis, mama în genere (principiul matern originar din care purced 
toate celelalte lucruri şi vietăţi); ultima ipoteză pare a fi cea mai plauzibilă, cu precizarea că la 
cetele de feciori e vorba probabil de o mamă tânără, sau, şi mai precis, de o jună, de o junincă 
(vacă tânără ajunsă la vârsta fecundaţiei şi care are, în toate ciurdele, jocul cel mai stăruitor şi mai 
graţios din această perioadă a rutului, dintre toate vacile); de aici se trage probabil şi caracterul 
acesta izbitor al cetelor şi colindelor, de rituri şi incantaţii matrimoniale, închinate cu vădită 
preponderenţă fetelor de măritat, iar, mai târziu, junilor de însurat; jocul junincii de bour sau jocul 

turcei a rămas până de curând un joc al fecundaţiei, menit să fertilizeze, prin simpatie, tot ce este 
feminin: fetele, mioarele, junincile, ţarinele, adică să le provoace nunta şi să le facă mame; astfel 
totul se amplasează în plin ciclu al mamei, peste care s-a suprapus nu atât ciclul tatălui, cât ciclul 
fiului, adică al rodului, cu fazele lui de naştere, creştere şi moarte, pentru a se relua mereu la 
infinit, eternă fiind numai mama, fiul se naşte, creşte şi moare, ca şi copacul, ca şi pomul, ca şi 
grâul, ca şi omul; deci, aceeaşi mască poate fi considerată, după complexul etnografic în care se 
încadrează, fie ca zeu, ca demon, ca sfânt, ca erou, fie ca o simplă mască teatrală, complet 
desacralizată, laicizată, menită doar să distreze spectatorii; cel mult a fost împrumutată sau 
moştenită de la altă credinţă, întrucâtva asemănătoare, cel puţin prin părerea că divinitatea, în 
anumite condiţii rituale sau împrejurări sărbătoreşti, apare printre oameni, în carne şi oase, sub 
forma unei măşti oarecare, aşa cum coboară Dumnezeu şi Sfântul Petru pe pământ; în această 
credinţă, nu în creştinism, masca a avut înfăţişarea aproximativă a turcei sau a boriţei, eventual, 
ceea ce este mult mai probabil, a reprezentat ceremonial o fiinţă supranaturală; numai aşa se 
poate înţelege conflictul acesta bizar dintre biserică şi ţărănimea credincioasă, în care preoţimea 
luptă şi condamnă, ca pe „chipul diavolului", turca, iar satul o păstrează veacuri de-a rândul, 
convins fiind de contrariul; când, din diferite motive nu apare turca (boriţa), îi ia locul (foarte rar 
aparîmpreună) steagul de nuntă, adică acelaşi steag ca la orice nuntă, împodobit cu năframe, 
panglici, flori şi clopoţei ca şi boriţa şi care s-ar putea să fie un substitut târziu, în Ţara Oltului, al 
boriţei, un simbol mai uşor de realizat; oricum, boriţa este parcă dedicată fetelor, le aparţine, 
uneori este cusută chiar de ele, lucrurile sunt împrumutate de la fete, fapt nu lipsit de semnificaţie 
(HERSENI,p.53-54;162;164;269-270;12.GHINOIU,p. 137-138). în Bihor, ceata de turcaşi are cam 15- 
20 de feciori şi se compune la începutul lunii decembrie; fiecare membru al cetei are 
responsabilităţi precise pe toată durata pregătirii şi desfăşurării obiceiului: grăitorul turcei sau 
savornicul, gazda mică, la care se fac cele mai multe din pregătiri, birăul mic, care anunţă la fiecare 
casă sosirea turcaşilor şi întreabă dacă sunt primiţi, iapa, cel care poartă colacii primiţi ca răsplată, 
doi chemători, care după terminarea umblatului cu turca prin sat cheamă oamenii care au primit 
turca la petrecerea finală, care se numeşte belciugul turcei, fluieraşul, dubaşul, cel cu toba, 
hididişul, cel cu vioara, iar mai nou cu vioara cu goarnă, turcaşul propriu-zis, personajul principal al 
obiceiului, capabil să joace turca pe toată durata obiceiului, fiind în acelaşi timp un jucător foarte 
bun, şi nuntaşii turcei, adică restul colindătorilor din ceată; la repetiţii, pot participa şi alţi tineri, 
care însă nu se amestecă în treburile cetei; de obicei sunt chemaţi unul sau doi oameni mai 
vârstnici, care au fost şi ei turcaşi şi care ţin minte textele corinzilor, ca să-i înveţe pe cei tineri; din 
timp se stabileşte unde şi când va avea loc împodobirea turcei, moment la care participă femei şi 
fete, care aduc panglici multicolore, numite prime, panglici tricolore, batiste, zgărzi de mărgele, 
baticuri înflorate etc.; umblatul cu turca începe în ajunul Crăciunului şi se termină de Bobotează; 
nu se merge cu turca la casele cu copii foarte mici ori cu oameni suferinzi (GODEA,p.95-102). 

TURTĂ 

La împlinirea vârstei de un an, copilului i se rupe o turtă pe cap, el stând în acest timp pe un vas cu 
apă, în care se pun o sticlă cu vin şi bani; după aceea, banii, împreună cu mici bucheţele de flori, se 
pun pe o tavă, iar copilul este îndemnat să ia de pe tavă ce doreşte el; dacă va lua întâi florile, 
înseamnă că îi va plăcea frumosul şi va fi iubit, iar dacă apucă bani, înseamnă că va avea noroc la ei 
- Muntenia; după ce s-a scos turta din spuza de sub ţest, să i se împrăştie imediat urma lăsată, ca 
să se astupe astfel şi gura duşmanilor - Argeş; când într-o casă unul face turtă şi altul curăţă 
cuptorul după el este semn că în acea familie va fi ceartă - Argeş (2.GOROVEI,p.83;232;234). După 
ce un om îşi dă sufletul, se face o turtiţă din făină de grâu, coaptă spre ardere în cuptor, care este 
apoi aruncată pe fereastră, adăugându-se: „ Iacă astă turtă arsă,/Ca să-ţi fie de bucate,/Să nu mai 
vii l-astă casă!" - Banat (3.MARIAN,III,p.311-313). Cu apă adusă în gură de la fântână, în seara 
dinspre Anul Nou (1 ianuarie), sau dinspre Bobotează (6 ianuarie) se amestecă făină şi o cantitate 

similară de sare şi se face o turtă care se pune la copt în vatră, turtă pe care fetele nemăritate o 
mănâncă şi apoi se culcă, urmând ca acel flăcău pe care îl vor visa că le aduce apă de băut să le fie 
ursitul - Dolj;Vâlcea;Muntenia;Moldova; în unele părţi din Moldova, apa este adusă în trei drumuri 
succesive făcute la fântână, fără ca fetele să fie văzute de către cineva, pun făină cât apucă cu trei 
degete, la fel sare, din turta făcută şi coaptă mănâncă doar jumătate, cealaltă jumătate o pun sub 
perna pe care dorm; îşi scot apoi brâul, fac nouă mătănii şi pun brâul sub pernă, urmând să-şi 
viseze fiecare un flăcău care le aduce apă de băut; în alte locuri, tot din Moldova, se pun făină şi 
sare cât încape într-o coajă sau în două coji de nucă (2.MARIAN,II,p.105). Turta, ca şi azima, se 
prepară din aluat nedospit; compoziţia simplă a aluatului (făină amestecată cu apă călduţă şi sare, 
fără nici un ferment) este un indiciu al vechimii acestui mod de preparare a pâinii, care a 
supravieţuit până în zilele noastre în sudul şi estul României (pregătirea şi coacerea lipiei); aluatul, 
întins în foi subţiri cu ajutorul făcăleţului sau mestecarului, este copt pe plita încinsă, iar coacerea 
turtei pe fierul plugului introdus în foc îi conferă înţelesuri suplimentare de ordin ritualistic 
(12.GHINOIU,p.l27). Prima turtă făcută în gospodărie pentru Crăciun (din aluat nedospit) se dă de 
mâncare la vaci, amestecată în tărâţe, pentru a fi lăptoase peste an; această turtă, ca şi cea pe 
care o mănâncă oamenii, poartă în nordul Moldovei numele de scutecele sau pelincele Domnului 
(2.CHELCEA,p.24). în sudul Olteniei, o turtă se frânge pe capul miresei, iar bucăţile rezultate sunt 
aruncate în cele patru zări, ca să provoace şi să asigure fecunditatea noului cuplu şi pentru a 
influenţa în bine soarta tinerelor nubile, care culeg şi mănâncă bucăţile rupte, ca să se mărite şi 
ele; obiceiul a trecut şi în lumea urbană, unde, la sfârşitul cununiei, preotul invită fetele 
nemăritate din cadrul asistenţei să guste din pişcoturi, după ce din acestea, înmuiate în vin, au 
muşcat cei doi tineri; turta întruneşte, ca şi vinul în care este înmuiată înainte de a fi ruptă, 
caracteristici purificatoare, fapt pentru care, prin bucăţile aruncate în cele patru zări, se încearcă 
să se creeze un cerc magic de protecţie în jurul nunţii; în acelaşi sens, profilactic şi de propiţiere, o 
femeie aruncă bucăţi de azimă înmuiate în vin în hora numită nuneasca, joc care marchează 
integrarea miresei în noua sa familie (l.LARIONESCU, p.443-444;452; NOTE, Antonescu). 

TURTURICĂ ( Streptopelia ţurţur - DLRM,p.890) 

Este un simbol al fidelităţii, suferinţei şi însingurării, deoarece, în cazul morţii partenerului, nu se 
însoţeşte cu o altă pasăre; comportamentul ei şi a bărbătuşului ei a făcut ca ea să devină un simbol 
al fidelităţii conjugale, fiindcă dau impresia unor permanenţi îndrăgostiţi, stau mereu împreună, se 
odihnesc unul lângă altul pe aceeaşi cracă, zboară împreună în căutarea hranei, se adapă 
împreună, masculul îşi curtează fără încetare soţia, este o pasăre „plăcută" lui Dumnezeu; dacă îi 
moare perechea, nu-i mai trebuie alta, nu se mai aşează pe creangă verde, vrea să moară, caută 
chiar moartea; de aceea este păcat să fie împuşcată; inima şi rărunchii acestei păsări trebuie daţi 
de mâncare la miri, ca să fie uniţi; ouăle ei ajută ca soţii certaţi să se împace; se crede că lacrimile 
de turturică au puteri magice; legendele relatează că turturica s-ar fi născut din fata împăratului 
care îl plângea pe iubitul ei ucis, sau din soţia „lumeaţă" care îşi înşela bărbatul şi care a fost 
blestemată să se transforme într-o pasăre credincioasă, până la sacrificiu, soţului ei; în lirica 
populară, este simbol al singurătăţii şi suferinţei (COMAN, II,p.59-60). Este simbol al dragostei 
conjugale, al credinţei şi devotamentului femeii care şi-a pierdut soţul; face parte din seria 
ornitologică a păsărilor elegiace şi astfel a fost preluată şi de literatura cultă; în general, semnifică 
iubita (EVSEEV,p.89; 115). în colindele din Ţara Oltului, turturica simbolizează fetele (HERSENI, 
p.237). Se crede că turturica este aducătoare de rău pentru casa omului - Neamţ; ca să nu fie 
spurcat de cântecul turturelei, primăvara, când este auzită pentru prima oară, este bine ca omul să 
mănânce mai înainte brânză şi smântână - Vaslui (2.GOROVEI,p.234;280). Bărbatul care visează 
turturică înseamnă că are soţie credincioasă - Suceava (NOTE,Băncescu). 

Ţ 

ŢARĂ 

Cine se visează că trăieşte (locuieşte, există) în ţara sa înseamnă că va scăpa de răutăţi; dacă se 
visează în ţară străină este semn bun - Suceava (NOTE,Băncescu). 

ŢARCĂ v. COŢOFANĂ. 

ŢARIGRAD 

Numele slav şi vechi românesc al oraşului Constantinopol, întrebuinţat oficial până în secolul al 
XVIIl-lea (ŞĂINEANU,l,p.335). Dar, pentru întreaga Europă sud-estică, localitatea lui Constantin cel 
Mare este considerată loc sacru, unde se află centrul lumii, tronul şi împăratul, care îndeplineşte, 
în această parte a continentului european, rolul de împărat-model, demiurg, erou civilizator şi 
profet, ipostaze conservate şi în folclorul românesc (BUHOCIU,p.330). 

ŢARINĂ v. OGOR. 

ŢĂRÂNĂ v. PĂMÂNT. 

ŢÂNŢAR (Culex - DLRM,p.897) 

După ce Dumnezeu a făcut lumea, a chemat la sine toate vieţuitoarele, fiecăreia urmând să i se 
împartă o anumită hrană; dar ţânţarul a întârziat şi, pentru că nu a mai găsit nici un aliment la 
îndemână. Creatorul i-a dat puterea suptului; iniţial, ţânţarul a supt seva din buruieni şi ierburi, dar 
ţânţăroaica nemulţumită i-a solicitat îngăduinţa să sugă sângele oamenilor şi al animalelor; a 
primit încuviinţarea, dar şi blestemul divinităţii: va mânca numai sânge, dar, când nu-l va găsi, va 
muri, căci nu va avea dreptul să se atingă de altă hrană; alte legende narează că ţânţarul este 
metamorfoza unui împărat rău, aflat în război cu Soarele, care, iritat de aroganţa acestuia, îl 
aruncă într-o fântână şi-l blestemă să se prefacă într-o insectă rea şi obraznică, menită să iasă în 
lume numai seara, după ce adversarul său a plecat la culcare; în povestirile populare, are conotaţii 
opuse; îl ajută pe Dumnezeu să scape de uriaşul care ameninţa să se urce la cer, din cauza 
potopului revărsat peste pământ, obligându-l să se ţină doar cu o mână de toartele cerului şi cu 
cealaltă să se apere la ochi de ţânţar, căzând astfel în apă; taurul, care susţine pământul pe 
spinarea lui, stă cu picioarele pe o corabie, aceasta pluteşte pe apă, iar în apă se află un peşte 
mare; uneori Satana vine la taur şi-i vâră un ţânţar în nas; taurul începe să se scuture şi atunci 
pământul se cutremură; dar, în general, ţânţarul este conotat negativ; specia lui se naşte - ca şi în 
cazul muştei columbace - din capul balaurului ucis de lovan Iorgovan; sau este făcut din fumul ieşit 
din pipa dracului; i se atribuie puteri prevestitoare: când se adună roi peste fântâni şi ape, anunţă 
vreme înnorată; când înţeapă noaptea cu insistenţă, prevesteşte ploaie; când zboară spre înalt, 
vremea va deveni frumoasă; se crede că, dacă te muşcă ţânţarul pe un mormânt, te pândeşte 
moartea; dacă muşcă în ziua Sfântului Gheorghe (23 aprilie), acel om se preface în strigoi; cine 
prinde, în Duminica Paştelui, 100 de ţânţari înseamnă că a omorât răul şi va trăi 100 de ani; în 
unele basme, ţânţarul îl ajută pe erou să-şi găsească iepele fugite; alteori apare şi un ţânţar 
năzdrăvan, care naşte, o dată la şapte ani, un mânz fermecat (2.MARIAN,l,p.86;COMAN,ll,p.ll8- 
119;2.CHI-VU,p.41). Dacă ţânţarii înţeapă când se trece pe un drum sau printr-o pădure, e suficient 
să fie prins cel dintâi care se aşează pe piele şi să fie mâncat, în felul acesta ceilalţi nu se vor mai 
apropia de călător - Vaslui (2.GOROVEI,p.238). Cine visează ţânţari, va avea pagubă din partea 
unor oameni răi - Suceava (NOTE,Băncescu). 

ŢÂŢĂ v. SÂN. 


Antonescu. Dicţionar de Simboluri şi Credinţe Tradiţionale Româneşti 


668 


http: / / cimec.ro 



ŢESĂTURĂ (A ŢESE) 

Când se termină de ţesut o pânză, se scoate repede de pe război, pentru că altfel Maica Domnului 
este ţinută prea mult în genunchi - Ţara Oltului (GOLOPENŢIA,p.l39). 

ŢEST 

Să nu se dea bineţe femeilor care lucrează la făcut ţeste (obiect din lut ars, din fontă etc., în formă 
de strachină, prevăzut cu o toartă, sau cu un orificiu prin care se introduce o vergea din lemn sau 
din metal, cu ajutorul căreia, după ce este bine încins, se acoperă aluatul de pâine pentru a se 
coace - ŞĂINEANU,V,p.403), pentru că acestea nu vor ieşi rezistente şi se vor sparge, fiind vorba 
evident de ţeste executate din lut - Vâlcea; face bube mari şi urâte cel ce aruncă în drum sau în 
gunoaie un ţest spart - Oltenia; ca să plouă, se introduce în apă un ţest făcut în zilele Ropotinului 
(trei zile de marţi consecutive, începând cu cea de a treia marţi de după Paşte) - Oltenia 
(2.GOROVEI,p. 276;NOTE,Antonescu). în casa socrilor mari, tânăra mireasă este suită de soacră pe 
un ţest, ca să fie femeie de casă şi să vadă de gospodărie - Banat (l.LAZĂR,p.268). 

ŢIGAN 

Comportamentul şi îndeletnicirile tradiţionale ale ţiganilor, în special ale celor sedentarizaţi în 
preajma unor localităţi, au determinat analogiile şi apoi suma credinţelor conservate; astfel, se 
crede că acela care se întâlneşte, în drumul său, cu un ţigan îi va merge bine - Suceava; să nu se 
dea de pomană la ţiganii care cerşesc, pentru că îi fură cioara puii gospodarului darnic - Galaţi; nu 
este bine ca un creştin să boteze un ţigan, pentru că, pe lumea cealaltă, acela îl va trage spre iad - 
laşi; când se dă de pomană unui ţigan de sufletul unui decedat din familie, trebuie să se lovească în 
pământ cu un picior, pentru ca pământul să devină martor al pomenii; aceasta, pentru că se crede 
că ţiganul ia celui care dăruieşte mirul şi botezul şi le aruncă în iad; dar, dacă pământul este 
martor, pomana făcută echivalează cu aceea dată unui creştin - Muntenia; pruncul care va fi 
alăptat de o ţigancă nu se va deochea - Ialomiţa; sau, pentru ca mama copilului să aibă lapte la 
sân, este bine ca pruncul să sugă şi de la o ţigancă - Dolj; ca să poată umbla mai repede, mamele îşi 
încredinţează copiii mici unor cerşetoare ţigănci, care se rotesc de trei ori cu ei în braţe, călare pe 
un băţ - Banat; ploile depind de farmecele pe care le fac ţiganii, pentru că ei fabrică în mod 
obişnuit cărămida, iar singurul mod de a scăpa de ploi este de a-i alunga pe ţigani - Tecuci; şi 
invers, când nu plouă şi este secetă, trebuie să fie furate tiparele cu care ţiganii fac cărămizi şi să 
fie aruncate în puţuri şi în fântâni, pentru că ei „leagă" ploile; totodată este indicat ca ţiganii 
întâlniţi în drum să fie udaţi cu apă - Tecuci; se crede că ţiganii cărămidari sunt de vină că nu plouă, 
fiindcă ei ocolesc cuptorul de ars cărămizi, în pielea goală, ca să oprească ploile şi să-şi termine 
cărămizile pe vreme călduroasă şi aer uscat; dar, pentru a contracara acest efect, să se fure o 
cărămidă arsă de la ţigani, care să fie dusă apoi ori în apa curgătoare din vale, ori la roata morii şi 
ploile se vor dezlega imediat - Ţara Oltului (2.GOROVEI,p.61;73;196; 197;198;235;238;GOLO- 
PENŢIA,p.l46). Când vara este secetă vreme îndelungată, este bine ca, trecând pe lângă ţiganii 
cărămidari, să li se fure tiparul şi să fie aruncat în apă, ca să plouă - Teleorman (l.CHIVU,p.244). 

Sau se fură o cărămidă de la cuptoarele ţiganilor şi se aruncă într-o baltă - Gorj (PRESA). Cine 
visează ţigan(i) înseamnă că are prieteni făţarnici - Suceava (NOTE,Băncescu). 

ŢIGARĂ 

Nu se pleacă dintr-o casă cu copil mic, având ţigara aprinsă, pentru că acesta va plânge fără nici un 
motiv aparent - Vâlcea; cel căruia îi arde ţigara într-o parte va primi o sumă de bani - Botoşani; 
este vorbit de rău cel căruia îi arde ţigara într-o parte - Muntenia (2.GOROVEI,p.l6;60; NOTE, 
Antonescu). Cine visează că trage dintr-o ţigară înseamnă că are protectori buni, iar cine visează 
tutun va face scandal la o beţie - Suceava (NOTE, Băncescu). 

ŢIPAR (Misgurnus fossilis sau Cobitis fossilis - DLRM,p.896) 

în mod obişnuit, capul ţiparului se taie, fiindcă se crede că el este de şarpe - Argeş; din acelaşi 
motiv nu se mănâncă - Tecuci (2.GOROVEI,p.227;238). Pentru cine visează ţiparînotând înseamnă 
că se va vindeca de boală; dacă îl visează tras afară din apă semnifică întristare - Suceava (NOTE, 
Băncescu). 

ŢIŢEI v. PĂCURĂ. 

ŢUICĂ v. RACHIU. 

u 

UCIGAŞ v. CRIMINAL 
UDARE v. STROPIRE 
ULCEA (ULCICĂ) v. CANĂ 
ULEI v. UNTDELEMN 
ULIU [Aceipiter - DLRM,p.901) 

O legendă relatează că, la începuturi. Demiurgul a hotărât ca oamenii să fie ca vitele, să se 
întâlnească numai o dată pe an; o femeie, nemulţumită de acest regim restrictiv, a rugat un uliu să 
zboare până la Demiurg şi să-l roage să dea voie oamenilor „să se întâlnească" mai des; drept 
răsplată, ea i-a dat o găină; uliul a dus mesajul femeii, dar, auzind o asemenea rugăminte. 
Demiurgul s-a mâniat şi a blestemat-o „să se sature când s-a sătura calul de iarbă"-, în consecinţă, 
se crede că atacul lui asupra păsărilor domestice nu este altceva decât dorinţa lui de a-şi lua partea 
cuvenită dată de femeie odinioară, deci „foamea" ei sexuală devine asemenea nesaţului celei mai 
lacome vietăţi din gospodărie - calul, dar corespunde şi lăcomiei uliului; datorită incursiunilor sale 
prădătoare, uliul declanşează numeroase practici magice, având ca scop „legarea", „orbirea" ori 
îndepărtarea uliului de casa gospodarului; astfel, de Crăciun, se ia o piatră şi se pune pe cuptor în 
ziua de Ajun şi se lasă acolo până la Bobotează; în această ultimă noapte, ea este luată şi aruncată 
în curte, rostindu-se: „ Cum dorm toţi oamenii şi nimeni nu vede, aşa să nu vadă uliul puii mei şi să 
steie împietrit şi-ncremenit"; alte practici magice solicită ca toate oasele de la găina tăiată în ziua 
de Paşte să fie aruncate peste casă, spunându-se: „lacă-ţi, uliule, partea ta!"-, sau, când se scot 
prima dată puii în curte, sunt puşi într-un cerc (o veşcă de sită veche sau un cerc de la vreun butoi 
sau putină, sau pur şi simplu un cerc trasat cu un fir textil), pentru a fi apăraţi de atacul uliilor; 
totodată, de Filipi (14-21 noiembrie) sau de Ovidenie (21 noiembrie), zilele sunt ţinute pentru ulii, 
când gura cuptorului se unge cu lut, pentru a închide clonţul hrăpăreţ al uliului; sau se prinde un 
uliu şi se răstigneşte pe poartă, în credinţa că semenii lui înspăimântaţi vor ocoli acea gospodărie; 
se crede că, de la Sânziene (24 iunie), când încetează să mai cânte, şi până la Blagoveştenie (25 
martie), când iar începe să cânte, cucul se preface în uliu; zilele consacrate uliului sunt Bobotează 
(6 ianuarie), Filipii şi Ovidenie (COMAN, ll,p.76-77;175). Uliul şi gaiţele sunt prinse şi răstignite pe 
câte un montaj din două lemne prinse încrucişat, chiar deasupra coteţului cu păsări, pentru a 
descuraja tendinţa celorlalte de a ataca puii din ogradă - Prahova (NOTE,Antonescu). 

UMĂR 

Cine iese noaptea afară să nu se uite peste umărul stâng, asociat, în general, cu maleficul; uneori, 
cel care merge noaptea pe drum are impresia că vine cineva după el; teama se naşte din credinţa 
că diavolul însoţeşte în permanenţă pe om, stând pe umărul stâng, pe umărul din dreapta stă 
totdeauna îngerul omului (2.0LTEANU,p.215). Nu conotează semnificaţii deosebite, dar se crede 
că este bine să se muşte de umărul stâng cel căruia îi ţiuie urechea dreaptă, pentru ca astfel să-şi 
muşte limba cel ce îl vorbeşte de rău - Buzău (2.GOROVEI,p.242). 

UMBRĂ 

Numai umbra umană ocupă un oarecare loc în mentalitatea tradiţională românească şi atunci 
trebuie permanent pusă în legătură cu realitatea pe care o reprezintă omul; se crede astfel că nu 
este bine să se privească propria umbră formată pe pereţi de către o lumânare, pentru că este 
pericol de foc - Teleorman; va încerca sentimente de frică pe timp de noapte acela care îşi priveşte 


Antonescu. Dicţionar de Simboluri şi Credinţe Tradiţionale Româneşti 


671 


http: / / cimec.ro 



propria umbră - Suceava; când copilul mic plânge noaptea, există obiceiul de a i se descânta de 
Muma-Pădurii, ţinându-se pruncul în braţe şi lovindu-se cu toporul de trei ori în umbra lui, în timp 
ce se rosteşte un text pentru alungat duhurile rele - Dolj; se mai crede că zidarii, înainte de a ridica 
o nouă construcţie, măsoară umbra unui om oarecare (de preferinţă a unui bătrân) cu o sfoară 
(sau cu o nuia sau o trestie) pe care apoi o îngroapă la temelie sau o zidesc în zid; se spune că omul 
căruia i s-a îngropat astfel umbra va muri în curând - Suceava;Bucovina;Ţinutul Pădurenilor; Munţii 
Apuseni (2.GOROVEI,p.90;196;239; CAMILAR,p.37; NOTE, Antonescu). în schimb, dacă se visează 
umbră de bărbat sau de femeie este semn de câştig în afaceri sau de un drum făcut cu folos - 
Suceava (NOTE,Băncescu). 

UMBRELĂ 

Atribut al puterii în Orientul indian şi persan, simbolul ei a pătruns în Europa prin intermediul 
broderiilor şi covoarelor importate şi comercializate în târguri; cusută cu roşu şi negru, umbrela se 
regăseşte pe feţele de pernă produse în satele din câmpia situată între Argeş şi Olt, imaginea ei 
însoţind siluete feminine (un fel de amazoane, ciudate ca apariţie în context cultural românesc), 
desenul fiind mult schematizat, dovadă că „mesajul" ei nu a fost receptat total şi asimilat, probabil 
mai mult o transpunere a realităţii orăşeneşti din secolul al XlX-lea (PETRESCU,p.l22). Cine visează 
umbrelă înseamnă că va avea nevoie de protecţia cuiva în viitorul apropiat - Suceava (NOTE, 
Băncescu). 

UNDREA (ANDREA) v. NOIEMBRIE. 

UNEALTĂ 

în ziua de Crăciun, gospodarii pun mâna pe toate uneltele din curte, ca să le folosească sănătoşi şi 
cu spor în anul ce vine (PRESA). îşi va pune lucrurile în bună rânduială cel care visează unelte de 
tâmplărie - Suceava (NOTE,Băncescu). 

UNGHIE 

Să nu se taie unghiile în zilele de luni, marţi şi vineri, pentru că uită unde a pus vreun obiect cel 
care încalcă regula - Teleorman; îi „fuge" mintea celui care îşi taie unghiile în zile de sărbătoare - 
Tecuci; este păcat ca unghiile să fie tăiate în zilele de miercuri şi vineri - Tecuci;Suceava; va suferi 
de neiubire şi singurătate cel care îşi taie unghiile vinerea - Muntenia; sau lunea - Galaţi; unghiile 
să fie tăiate numai în zilele de joi şi sâmbătă, pentru că, pe cealaltă lume, vor fi căutate prin 
maldăre de gunoaie cât munţii de mari - laşi; fetele tinere şi cele bătrâne care îşi taie unghiile 
vinerea nu se vor mai mărita deloc - Suceava; nu se taie unghiile copilului mic până la vârsta de un 
an, ca să nu devină hoţ sau desfrânat, nici nu trebuie aruncate, când se rup singure, ci să fie 
strânse într-o bucată de pânză şi puse în leagăn, pentru că, dacă sunt azvârlite, tot aşa de repede 
va ajunge băiatul, la maturitate, la alte femei, sau fata la alţi bărbaţi, ori pot fi luate de către un om 
rău, care le va folosi la făcut farmece împotriva copilului; când sunt tăiate, la un an, să fie puse, ca 
şi părul, într-o mlădiţă sau într-o salcie, ca să crească pruncul precum salcia - Ţara Oltului; unghiile 
tăiate se pun în sân sau la pragul uşii, iar cele ale mortului pe pieptul lui, sub cămaşă, deoarece, la 
a doua venire pentru judecata cea mare, fiecare om trebuie să-şi dea unghiile Apostolului Pavel, 
care îşi face trâmbiţă din ele - Moldova; se pun pe palmă şi apoi sunt suflate, crezându-se că astfel 
ele se vor duce în sânul lui Avram - Suceava; sau se pun pe palmă şi apoi sunt suflate, deoarece, în 
clipa când îşi va trage sufletul să moară, ele îi vor veni în ochi - Tecuci; sau trebuie puse la 
încheietura cotului, pentru că, pe cealaltă lume. Dumnezeu va întreba de ele - Dolj; sau se strâng 
în poală şi apoi se pun în sân, fiindcă pe lumea cealaltă omul le va aduna cu genele de pe unde vor 
fi căzut - Suceava; sau se aruncă pe mâneca de la cămaşa aflată pe om, ca să le găsească uşor pe 
lumea cealaltă - Muntenia; să fie strânse şi apoi suflate în vânt, ca să crească mai frumoase 

unghiile de la mâini şi de la picioare - Tecuci; copilului mic să nu i se taie unghiile până la vârsta de 
un an sau până la trei ani, pentru că altfel, când va fi adult, va deveni hoţ - Muntenia;Vâlcea; 
Ialomiţa; să nu li se taie copiilor mici unghiile, deoarece nu vor mai avea cu ce se apăra de 
necuratul - Suceava; cine face des noiţe pe unghii are noroc în viaţă - Vâlcea;Tecuci; sau are noroc 
la oi - Dolj; cine are noiţe pe unghii se înnoieşte cu unele lucruri de îmbrăcăminte - 
Muntenia;Suceava; dar, dacă noiţele au culoare neagră, este semn de moarte - laşi; ca să se 
vindece de friguri, i se taie unghiile celui bolnav, se pun într-o coajă de ou şi se îngroapă la o 
răspântie - Dolj;lalomiţa; sau i se ia bolnavului din păr, i se taie unghiile, se pun toate într-o coajă 
de ou şi se aşează la baza troiţelor de pe drum - Suceava; să nu se taie unghiile unui mort, pentru 
că îi vor amorţi mâinile celui ce o face - Vâlcea; unii oameni nu taie special unghiile celor morţi, 
considerând că aceştia nu ar mai avea cum să se suie pe scările care duc la cer - Suceava 
(2.GOROVEI,p.93;109;147;170;239-241;GOLOPENŢIA,p.l04; NOTE,Antonescu). în Moldova şi 
Bucovina, se crede că este bine ca unghiile tăiate celor vii să li se pună în sân sau sub pragul uşii, 
iar celor morţi li se pun în sân, ca să fie date Apostolului Petru să-şi facă trâmbiţă din ele; sau că 
Arhanghelii Mihail şi Gavril îşi fac buciume din ele, prin intermediul cărora vor chema lumea la 
judecata de apoi ( 3 . MARIAN,III,p.39). Se crede că omul care are unghiile de la mâini mici, scurte 
este zgârcit, iar cel cu unghiile mari şi lungi este un generos - Suceava (NOTE,Băncescu). Serii 
simbolice: unghie-salcie; unghie-prag; unghie-ou-răspântie-, unghie-păr-ou-troiţă.. 

UNICORN v. INOROG. 

UNT 

Unii copii se nasc cu mult păr pe spate; între firele de păr, este unul mai mic, mai tare şi mai 
ghimpos, care se numeşte „părut porcului" şi care îl deranjează pe copil, îl face să plângă şi să se 
vaiete neîntrerupt; în acest caz, mama lui, înainte de a-l scălda, trebuie să-l ungă cu unt, iar cu un 
petic de ţesătură înmuiată în laptele propriu să-l frece pe spinare, fiindcă toţi perii cei răi se prind 
de ţesătură şi copilul se linişteşte ( 3 . MARIAN,II,p.249). Proprietarii de turme de oi sau de cirezi de 
vite obişnuiesc să se ducă, în ziua Sfântului Vasile (1 ianuarie) sau în seara zilei de ajun a Bobotezei 
(5/6 ianuarie), la o fântână şi fac acolo semnul crucii cu unt, pentru ca animalele să le trăiască şi să 
se înmulţească - Dobrogea; vitelor bolnave de pohoială (numele mai multor boli de ochi: cataractă, 
leucom, epiforă, urdoare, conjunctivită - ŞĂINEANU,IV,p.223) sau dacă le doare un picior şi 
şchiopătează li se pune unt într-o ureche şi se vindecă - Suceava (2.MARIAN,I, p,112;176). Ca să-i 
treacă, pruncului deocheat i se ung tălpile picioarelor cu unt - Vâlcea; după cununie, naşa oferă 
miresei acasă unt proaspăt, cu care ea face semnul crucii în cele patru colţuri ale casei, atât în 
interior cât şi în exteriorul acesteia, ca să se desfăşoare totul cu bine în noua familie - Muntenia; ca 
să nu crape buzele, este bine ca luni dimineaţa din prima săptămână a Postului Mare (Postul 
Paştelui), după Săptămâna Brânzei sau Săptămâna Albă, să se sărute oala cu unt - Vâlcea; în cazul 
câinilor bolnavi de jigodie (boală infecţioasă a câinilor tineri - ŞĂINEANU,lll,p.287), li se dă, de pe 
un pieptene, unt proaspăt din lapte de vacă, amestecat cu ardei - Argeş (2.GOROVEI,p.33;70;76; 
273). în cazul rănilor purulente, se descântă cu unt, pus pe o frunză (indiferent de plantă; de 
exemplu, frunză de muşcată), frunza se pune pe o farfurie, împreună cu un fir dintr-o mătură şi 
trei cărbuni stinşi în apă; descântecul se repetă de trei ori, după care se unge rana cu untul astfel 
descântat şi plaga trece - Gorj (CĂRĂBIŞ,p.131-132). Serii simbolice: unt-ardei-pieptene; unt- 
frunză-farfurie-mătură-cărbuni-apă-3; luni-Postul Mare-oală(cu unt). 

UNTDELEMN 

Vărsarea, din întâmplare, a untdelemnului este semn de nenorocire - Moldova; pentru că 
prevesteşte o pagubă, ca să nu se producă, este bine să se presare puţină sare pe locul unde s-a 
vărsat uleiul - Ialomiţa (2.GOROVEI,p.241). Pe tălpile mortului, se dă cu grăsime sau cu untdelemn 

- Mehedinţi (CIOBANI),p.80). înseamnă sănătate pentru cel care se visează întrebuinţând ulei; 
dacă se visează arzând ulei, înseamnă că, făcând economie, va trăi bine - Suceava (NOTE, 
Băncescu). 

UNTURĂ v. GRĂSIME. 

URÂŢENIE (URÂT) 

Mai puţin în sensul de urâţenie fizică şi mai degrabă de urâţenie morală, singurătate, splin; nu este 
deci antonimul frumosului, ci al dragostei; urâtul se instalează între cei doi îndrăgostiţi, în lirica 
populară, mai ales din lipsă de volubilitate a partenerului, din tăcerea, muţenia lui, apatia totală, 
sinonimă cu lipsa de sentimente (EVSEEV,p.l33). 

URCIOR (ULCIOR) 

Vas de lut, bombat în partea mediană, cu gâtul strâmt, cu una sau două toarte, folosit pentru 
păstrarea lichidelor (ŞĂINEANU,V,p.428). Se crede că oţetul tare se face mai repede în urciorul fără 
toarte şi cu buza ruptă - Tecuci; nu este bine să se spele cineva cu apă din urcior pe faţă, fiindcă 
face urcioare la ochi - Vâlcea;Argeş; nu este bine să se spele cineva duminica din urcior, pentru că 
acesta mucegăieşte - Vâlcea; cui i-a ieşit un urcior la ochi este bine să se uite printr-un gât de 
urcior, ca să-i treacă - Tecuci; când se bea prima dată dintr-un urcior, să se verse întâi puţin pe jos, 
ca să bea şi morţii - Dolj (2.GOROVEI,p.l79;239;276). în Ţara Oaşului, se dau de pomană şase 
„oluri" (urcioare mari), asociate fiecare cu câte un colac, o „lumină" (lumânare) şi un ştergar legat 
de toartă; urcioarele se aşează pe capacul sicriului sau pe o masă, în curte, unde stau pe timpul 
slujbei, după care sunt împărţite tuturor celor care au contribuit direct la pregătirea decedatului şi 
a înmormântării: groparului, tâmplarului care a făcut sicriul şi crucea, celor care l-au spălat şi 
îmbrăcat şi, obligatoriu, preotului ( 4 . LAZĂR,p.467-468). Serie simbolică: urcior-lumânare-ştergar. 

URECHE 

Despre copilul cu urechile prinse de pielea feţei, în partea inferioară, se spune că este bastard sau 
că va deveni om însemnat - laşi; dacă un copil este bolnav grav, ca să trăiască, i se străpunge lobul 
urechii şi i se pune un cercel - Buzău; când se sperie vreun copil, este bine să i se picure în ureche, 
cu o pană, pe când doarme, puţin mir adus de la biserică; borşul se acreşte mai repede dacă, la 
punerea lui, se provoacă mânia cuiva, în care scop gospodina trage de urechi pe unul dintre copiii 
săi - Bucovina; când se pun la murat varză sau pepeni, gospodina trage de urechi pe băieţi, ca să 
fie murăturile acre - Bucovina; dacă pe cineva îl mănâncă urechile este semn de vreme rea - 
Suceava, sau este semn de ploaie - lalomiţa;Suceava; când pe cineva îl mănâncă urechea stângă 
înseamnă că vremea se strică, iar, dacă îl mănâncă dreapta, este semn că vremea se îndreaptă - 
Teleorman; când urechile ustură este semn de furtună apropiată, ploaie torenţială, vijelie - 
Moldova; dacă îi pocneşte cuiva urechea stângă înseamnă că va auzi o veste rea sau bună - 
Bucovina (în funcţie de informatori); se spune despre cel căruia i se înroşesc urechile sau îi ard că îl 
vorbeşte lumea de rău - Suceava; îl vorbeşte de bine, dacă îi arde urechea dreaptă, şi de rău, dacă 
îi arde cea stângă - Bucovina; sau pur şi simplu îl vorbeşte de rău pe acela căruia îi ţiuie o ureche, 
indiferent care dintre ele - Vâlcea;Suceava; când ţiuie urechea cuiva, se spune că trece dracul pe 
lângă el - Vâlcea; se spune despre cel căruia îi ţiuie o ureche că i-a dat dracul o palmă - Vaslui, sau 
că îl înjură cineva - Mehedinţi;laşi; se spune că se rătăcesc morţii, când îi ţiuie cuiva o ureche - 
Vâlcea; când ţiuie urechea cuiva, acela îl pune pe un altul să-i ghicească dacă este cea stângă sau 
cea dreaptă; dacă nu ghiceşte înseamnă că acela îi este duşman - Tecuci, iar dacă ghiceşte 
înseamnă că este un prieten de nădejde - Tecuci;Bucovina; sau, dacă ghiceşte, este semn de bine - 
Maramureş; dacă ţiuie urechea dreaptă înseamnă că, în curând, va sosi veste bună, iar cea stângă 
înseamnă veste rea - Suceava; când ţiuie urechea stângă este semn rău, iar când ţiuie cea dreaptă 

este de bine - Teleorman; dacă ţiuitura este melodioasă în urechea stângă este semn că se va 
primi o veste bună, iar dacă este surdă (înfundată) înseamnă veste rea - Moldova (2.MARIAN,!, 
p.87;2.GOROVEI,p.24;78;83;156;218;241;242;265-266;2. CHIVU,p.245;BOGDAN,p.20; NOTE, 
Băncescu). Serie simbolică: mir (untdelemn) - pană-ureche. 

URINĂ 

Ca produs biologic, urina este considerată „spurcată", dar efectul ei este benefic atunci când intră 
în contact cu o realitate ea însăşi „spurcată", prin neutralizare; astfel, dacă un om deocheat se 
spală cu urina sa, el se va însănătoşi - Bucovina; nu este bine să urineze cineva în drum, pentru că îi 
va intra fumul în ochi cu prima ocazie - Vâlcea; să nu se urineze în gunoi, fiindcă este rău de bube - 
Vâlcea; să nu se urineze în lac, baltă, iaz sau apă curgătoare, fiindcă moare mama celui care o face 
- Vâlcea; cel ce are negi pe mâini, ca să scape, trebuie să urineze peste ei trei duminici la rând, 
dimineaţa, pe nespălate - Vâlcea; este bine să se frece cu urină de om la ochi acela care vrea să 
scape de dureri la ei - Bucovina; urinează noaptea în pat copiii care s-au speriat de ceva peste zi - 
Bucovina; cine suferă de brâncă să ia puţină urină în gură şi să se clătească, dar să fie cu mare 
băgare de seamă şi să nu înghită nici o picătură, pentru că se transformă în pricolici - Buzău; cine 
are urcioare la ochi să ia urină de câine şi să se frece cu ea - Vâlcea; să nu se privească la cel ce 
urinează, fiindcă pielea degetelor se va jupui începând de la unghii - Tecuci; femeia să nu scoată 
urina din casă având copilul în braţe, pentru că îi vor curge urechile - Tecuci; când se pune varză la 
păstrat, nu este bine să se urineze, ca sucul din ea să nu dispară şi varza să se usuce - Vâlcea 
(2.GOROVEI,p.75;95;107;142; 165;178;218; 238-240;242;276). Tot în acelaşi sens, se crede că un 
lucru, despre care se spune că nu ar fi „curat", trebuie stropit cu urină, el devenind astfel benefic; 
locul dureros de pe trup (în sensul de loc „fermecat") trebuie spălat cu urină pentru însănătoşire - 
Suceava (NOTE,Băncescu). Urina dată pe răni le usucă şi le vindecă mai repede - Bihor (NOTE, 
Antonescu). 

URMĂ 

Urmele lăsate de om sau de animale pot fi benefice sau malefice, fiind importantă, de pildă, apa 
luată din astfel de urme; ca o consecinţă logică, se crede că omul care calcă în urmă-rea nu-şi va 
nimeri sau nu-şi va găsi drumul pe care trebuie să-l străbată - Bucovina; se spune despre cel care 
rătăceşte noaptea drumul spre sat, sau în preajma satului, sau de-a lungul hotarului cunoscut, că a 
călcat în urmă-rea - Bihor (2.GORO-VEI,p.206;243). 

URS (Ursus arctos - DLRM,p.911) 

Este cel mai mare şi mai puternic dintre animalele faunei carpatine; este respectat, temut şi 
venerat, dar, în acelaşi timp, el este şi animalul ilar, batjocorit, animalul păcălit de toate celelalte 
vieţuitoare, animalul „înfierat", purtat prin târguri şi pus să joace în curţi, spre hazul şi bucuria 
tuturor sătenilor, considerându-se că el este deţinătorul unor însuşiri apotropaice, deoarece poate 
alunga bolile, farmecele, chiar şi pe diavol de la casa unde este jucat de ursari, precum şi în târla 
oilor; unii cercetători înclină să creadă că prestigiul ursului derivă nu numai din mărimea şi puterea 
lui, ci şi din strania şi neliniştitoarea sa asemănare cu omul; vânătorii ştiu că trupul unui urs jupuit 
dezvăluie forme tulburător de apropiate de acelea ale omului; de asemenea, ursul foloseşte 
locomoţia bipedă, are uneori gesturi, mişcări şi fapte care par a deriva dintr-o „înţelepciune" mai 
degrabă umană decât animală; într-un text folcloric, ni se relatează că ursul îl întrece pe drac într-o 
activitate prin excelenţă agrară: seceratul; el însă inversează ordinea firească a lucrurilor, deoarece 
munceşte nu cu mâinile, ci cu picioarele (semn metaforic al apartenenţei sale la lumea animală şi 
nu la cea umană); astfel, ursul-secerător şi ursul-morar se învârtesc în jurul grâului copt, văzut în 
două ipostaze fundamentale ale devenirii sale: culesul şi măcinatul; o ciudată afinitate leagă ursul 
de orizontul mitologic al grâului, dar nu există nici o atestare în care acest animal să fie considerat 

ca o întrupare a spiritului holdei, a puterilor grâului, şi nu există nici măcar un alt element 
intermediar ori explicativ prin care să se poată lămuri care ar fi substratul simbolic al acestei 
asocieri; la fel de interesantă este şi antinomia dintre urs şi drac, primul având puteri mult mai 
mari decât cel de-al doilea, fiindcă îl întrece pe drac la trântă; ursul este considerat „câinele lui 
Dumnezeu", iar, în unele basme. Dumnezeu însuşi călăreşte pe un urs; în alte basme, eroul este 
păzit împotriva puterilor malefice de către puiul dăruit de ursoaica recunoscătoare; dar, în general, 
în basmele despre animale ursul are întotdeauna rolul de animal păcălit; ca şi lupul, ursul este un 
prigonitor al dracului; dar dacă lupii atacă şi mănâncă dracii „rătăciţi", ursul se mulţumeşte doar 
să-i îndepărteze; se crede că, dacă ursul refuză să intre în vreo casă, este semn că acea casă nu 
este curată; de asemenea, se crede că el alungă relele (boala, durerile, dracul şi faptul) din casa 
unde este dus să joace, de multe ori cel care suferă de ceva culcându-se la pământ, iar ursarul 
aşează ursul peste el, procedeu în care magia prin contact este vizibilă; apără de friguri, este leac 
pentru „boala mare", untura lui dă putere, aduce sănătate oilor şi vitelor, când este pus să joace în 
sălaşele lor; ursarii, ca şi colindătorii, aduc cu ei deci o putere (sau o întrupare a puterilor) stihială, 
pe care o introduc în spaţiul culturii şi o fac utilă oamenilor şi gospodăriilor lor; desigur că sensul 
originar al jocului cu ursul s-a pierdut, transformându-se într-un spectacol, în care accentul cade 
exclusiv pe mişcările animalului, pe elementele de dresură, de măiestrie şi de inedit, sau chiarîntr- 
o mascaradă, care pune în prim-plan caracterul hilar al mişcărilor ursului, de unde şi nota de 
derizoriu care înconjoară uneori imaginea ursului; urme ale unui cult al ursului sunt atestate prin 
însuşi faptul că 1 august este considerată Ziua Ursului, ţinută cu mare stricteţe în satele 
subcarpatice, pentru ca ursul să nu atace turmele şi cirezile păşunate la munte; jocul cu masca de 
urs este însă o realitate ceremonială mult mai complexă, colindatul ursarilor fiind nu numai 
augural, ci şi propiţiatoriu; astfel, în colindatul cu ursul, acesta moare şi învie, într-o dramatizare 
simbolică a mitului renaşterii naturii; calendarul sărbătorilor ursului are o extraordinară simetrie, 
cele două mari zile dedicate lui fiind Stretenia (2 februarie) şi, după şase luni, Macoveiul (1 
august); lor li se adaugă, pe o altă axă, două sâmbete ale ursului, care cad, la fel de simetric, una 
toamna, de obicei la Sfântul Andrei (30 noiembrie), şi alta primăvara, de obicei în Sâmbăta lui 
Lazăr; mai trebuie amintiţi Martinii de Toamnă (12-14 noiembrie) şi Martinii de Iarnă (1-3 
februarie), zile care se suprapun, parţial, cu sărbătorile lupilor (Filipii); de menţionat că Ziua 
Ursului a fost ţinută de majoritatea popoarelor europene şi, ceea ce este cu adevărat surprinzător, 
ea se serba la aceeaşi dată, adică 2 februarie; sărbătorile ursului marchează deci momente de vârf, 
dar şi de cumpănă ale tuturor anotimpurilor, pentru că aceste zile stau la cumpăna vremii, în acele 
clipe ambivalenţe şi nesigure, când energiile naturii nu s-au înscris încă în matca lor obişnuită; între 
aceste zile, cea mai interesantă este Stretenia, fiindcă, în această zi, el se deşteaptă din somnul său 
hibernal, iese din vizuină cam pe la ora 9 sau 10 înainte de amiază şi începe a juca de jur-împrejur 
prin zăpada din faţa vizuinii, iar, în caz că este senin şi soare şi îşi vede umbra, se bagă din nou în 
bârlog şi mai doarme încă şase săptămâni, prevestind prin aceasta că tot atâtea săptămâni mai 
durează şi iarna; însă dacă afară este înnorat şi astfel nu-şi vede umbra, nu mai intră în vizuină şi 
rămâne afară, prevestind prin aceasta că iarna se va încheia; se mai crede că, în caz că nu mai intră 
în bârlog şi, de găseşte punte peste râu în drumul său prin pădure, o strică, iar, dacă nu găseşte, 
pune el o astfel de punte peste apa întâlnită; s-ar putea ca oamenii să vadă în comportamentul 
aparent inexplicabil al ursului timpul capricios al lunilor februarie şi martie, după cum Ziua Ursului 
de la începutul lunii februarie ar avea acelaşi caracter schimbător ca şi Zilele babelor de la 
începutul lunii martie; până spre începutul secolului al XX-lea, ursul a fost considerat un animal 
miraculos, dovadă fiind denumirile unor constelaţii (Ursa Mare şi Ursa Mică), a fost implicat în 
legendele cosmogonice româneşti, s-a crezut şi se mai crede încă în puterea tămăduitoare a unor 
boli, se mai afumă şi acum copiii cu păr de urs, prevesteşte vremea, se presupune că este ruda 
îndepărtată a omului, căruia îi sporeşte puterea prin purtarea blănii sale, iar dinţii îi sunt păstraţi 
ca talismane etc.; (COMAN,l,p.l74;178-179;181-182;12.GHINOIU,p.87-90). Bestiarul de bază al 


Antonescu. Dicţionar de Simboluri şi Credinţe Tradiţionale Româneşti 


676 


http: / / cimec.ro 



culturii româneşti, moştenit de la daco-geţi, a fost mult mai numeros în fiinţe sălbatice şi 
domestice; o dovadă o constituie măştile animaliere uzitate la priveghi, unde sunt întâlnite 
reprezentări ale sălbăticiunilor precum ursul, cerbul, mistreţul, barza, corbul, bufniţa, iar dintre 
vieţuitoarele domestice ţapul, taurul, calul, berbecul; tot ca un argument este şi menţiunea că în 
Ţara Moţilor există tradiţia de a da copilului nou-născut, înainte de a suge lapte prima dată de la 
mama lui, o linguriţă de grăsime de urs caldă, ca să atragă asupra pruncului şi puterile animalului 
sau ca acesta să poată rezista influenţei ursitoarelor, care veghează la capul lui şi îi ţes viitorul; în 
Ţara Haţegului, moaşa unge copilul cu untură de urs ca să fie „om tare") în ambele cazuri este 
vorba de magie prin transfer (BUHOCIU,p.20;146;12.GHINOIU,p.90). Se crede că, la începuturi, 
ursul a fost fecior de preot, dar, speriind-o pe Maica Domnului în timp ce mergea la biserică, 
aceasta l-a blestemat şi l-a transformat în urs - Muscel; îi va merge bine celui care îi iese în cale un 
urs - Suceava; este scutit de orice boală cel care este călcat de urs pe şale - Transilvania;Suceava; 
sau trece durerea de şale, dacă suferindul este călcat de un urs - Muntenia; să fie călcaţi pe şale de 
urs cei care urmează să plece la secerat, ca să nu-i doară mijlocul - Tecuci; mai mult, se crede chiar 
că trecerea ursului peste şalele cuiva l-ar scuti pe cel călcat de boli şi că pe cel care poartă numele 
de Ursu nu-l mai găseşte moartea, de aceea se preferă ca numele unor copii să fie Ursu, Grozavu 
etc. - Ţara Moţilor; se afumă cu păr de urs cel care este afectat din vreo sperietură, vorbeşte prin 
somn, sau îi este frică de ceva - Teleorman;Tecuci;Galaţi; când trece ţiganul cu ursul, femeile îl 
invită să intre şi în casă şi să joace măcar câteva clipe în interior, pentru ca, în familiile lor, să fie 
mereu veselie şi toate să meargă bine în acel an - Vaslui; este semn de moarte pentru cel căruia îi 
iese ursul în cale - Tecuci; dacă ursul îşi strică bârlogul în ziua de 2 februarie (întâmpinarea 
Domnului), chiar dacă afară este frig, înseamnă că se apropie primăvara, dar, dacă ursul iese afară 
şi apoi reintră în bârlog, chiar de este afară vreme însorită şi călduroasă, este semn că iarna va mai 
zăbovi pe acele meleaguri - Suceava; înseamnă noroc pentru cel care visează urs - Vaslui 
(2.GOROVEI,p.40;143; 189;226;243;268;275;279;3.MARIAN,ll,p.l42-144;NOTE,Antonescu).în 
unele legende, se spune despre urs că ar proveni dintr-un om, care era morar sau cioban într-un 
sat, în alte legende se afirmă invers, adică oamenii ar proveni din urşi; mai răspândită este credinţa 
că urşii trăiesc cu femei pe care le fură (12.GHINOIU,p.88). Se crede că untura de urs ajută la 
creşterea părului, dacă acesta este uns cu grăsimea animalului - Maramureş (BOGDAN,p.127). în 
mai toate basmele, românii îl numesc pe urs Moş Martin; tot aşa îl numesc şi ursarii care umblă cu 
ursul din sat în sat, punându-l să joace şi cântându-i: „Joacă bine,,/Moş Martine,/Că-ţi dau pâine cu 
măsline/Şi inele,/Şi mărgele,/Să te-mpodobeşti cu ele!" (PRESA). Cine se visează fugind de un urs 
înseamnă că va depăşi cu bine o primejdie - Suceava (NOTE,Băncescu). 

URSITĂ v. SOARTĂ. 

URSITOARE 

La români, ursitoarele sunt 3 (7, 9, 12 etc.) fecioare îmbrăcate în alb (rar, trei bărbaţi, mocani), 
care ursesc soarta nou-născuţilorîn primele 8 zile de la naştere (prima noapte, primele trei nopţi, 
a treia, a cincia şi a şaptea, a opta); ele coboară în casă pe horn şi se aşează la căpătâiul copilului, 
prezicându-i soarta; unele credinţe le dau nume: Ursitoarea este cea mare, care ţine furca şi fusul; 
Soarta este mijlocia şi ea toarce, iar Moartea este mezina, care curmă firul; ele trăiesc în păduri 
neumblate, locuri depărtate, pustietăţi (spaţiu non-uman); cea de a treia este şchioapă, deci 
marcată fizic; mijlocul de deplasare a lor este zborul; conform legendelor, ele ar fi fost fetele sau 
servitoarele lui Alexandru Macedon, care au furat de la acesta elixirul tinereţii (motivul este 
întâlnit şi în legendele referitoare la vânătoare, iele, boli etc.); nu trebuie să se tragă cu urechea la 
ce spun ursitoarele, nu trebuie să se privească spre fereastră în primele trei nopţi de la naşterea 
unui copil; ursita copilului se poate cunoaşte prin intermediul mesajelor pe care le conţin visele 
mamei şi ale moaşei în primele trei zile; se crede că ologeşte cel care calcă în urmele ursitoarelor; 

bunăvoinţa lor este captată prin aşezarea unei mese pe care se pun pâine, sare şi apă; cea care 
hotărăşte definitiv soarta noului-născut este şi cea mai bătrână dintre ele: „Să aibă traiul meu din 
cutare zi şi somnul meu din cutare noapte"-, părinţii copilului trebuie să fie veseli în primele opt 
zile, ca să nu se întristeze ursitoarele, fiindcă aşa cum vor fi ele în primele opt zile, aşa va fi şi 
soarta copilului; se crede că moaşa, care aude destinul copilului, poate să evite locul sau 
momentul nefast menţionat de ursitoare (3.OLTEANU,p.324-325). Se crede că sunt trei fete mari, 
sau trei fecioare curate, sau trei fete mari surori, trei fete închipuite, sau că sunt nişte fiinţe 
nevăzute, trei năluci cu chip femeiesc şi îmbrăcate în alb; ele au o anumită ierarhie, au grade 
diferite şi exercită asupra omului funcţiuni diferite, dar numai una dintre ele îndeplineşte un rol de 
prim rang; una dintre ele este şchioapă şi, de regulă, aceasta este şi cea care urseşte - Munţii 
Apuseni; în general, se spune că ele torc firul vieţii; dintre ele, cea mai în vârstă este „Ursitoarea", 
ea ţinând în mână o furcă, din caierul căreia toarce; cea mai mică este „Moartea" şi ţine în mână o 
foarfecă, printre lamele căreia trece firul vieţii tors de cealaltă, pe care îl poate tăia oricând - Cluj; 
ursitoarele se sfătuiesc, se întreabă una pe alta, însă cele mai tinere îşi dau numai cu părerea; se 
mai crede că sunt supărăcioase, că nu li se intră în voie oricum; mai demult, moaşa, de îndată ce se 
apropia miezul nopţii, începea să laude bunătatea şi puterea ursitoarelor printr-o melodie numită 
„Cântecul ursitoarelor"; se mai spune că ursitoarea cea mai mică ar avea puterea să decidă 
norocul; în alte zone, se crede că două dintre ele urzesc bine, iar una rău; ele îl fac pe om bogat, 
sărac sau „potrivit"; una ar da noroc omului şi aceasta se numeşte „Bogăţia", alta nenoroc şi i se 
spune „Sărăcia"-, „Bogăţia" este înfăţişată cu mânecile sumese şi lucrează tot timpul, în schimb 
„Sărăcia" este cel mai bine îmbrăcată, dar nu lucrează şi este mereu mândră, stă în pat şi cântă 
dintr-o tamburină; se mai crede că ele coboară pe pământ din înălţimi şi dăruiesc copiilor nu 
numai noroc, dar prevestesc şi cât vor trăi, câte soţii (sau soţi) vor avea; izolat, se mai spune că ele 
aduc noroc fetelor de măritat; când sunt necăjite, lătrate şi muşcate de câini, prevestesc de rău, iar 
când sunt vesele o fac numai de bine; una prevesteşte aur, a doua argint, a treia piatră; când se 
nimereşte să fie mânioase, nu pot fi împăcate, indiferent ce li se pune pe masă - Neamţ; totuşi, 
oamenii caută să le îmbuneze, le aşează pe mese tot ce au mai bun: mâncăruri de tot felul, flori, 
bani, ca atunci când vin să găsească masa încărcată; există credinţa că între moaşă şi ursitoare se 
stabilesc legături doar prin vis, cum tot prin vis se pot stabili legături între lehuză şi ursitoare; 
unele interpretări subliniază că ele ar reprezenta o „Sfântă Treime" precreştină: una a naşterii, alta 
a nunţii, iar a treia a morţii; o alternativă ar fi că ursitoarele sunt date una pentru seară, alta 
pentru miezul nopţii şi a treia dinspre ziuă; ar avea nume sfinte, necunoscute muritorilor de rând; 
din acest punct de vedere se confundă cu ielele (dânsele, măiestrele, şoimanele, frumoasele); 
trăiesc, ca şi ielele, în „Pădurea ursitoarelor", „în locuri curate,/de picior de om neumblate,/cu flori 
semănate/şi de păduri cântate (2.CHELCEA,p.310-313). Ursitoarele, numite în unele zone şi ursite, 
sunt trei fete, sau mai bine spus trei zâne (trei fete mari sau neveste) îmbrăcate în alb, care stau 
prin grădină sau pe sub streaşină, iar noaptea se plimbă şi prin ogradă; de aceea, există obiceiul ca, 
în cazul că vreunul al casei iese pe afară şi trece prin ogradă, să tuşească şi să-şi facă semnul crucii, 
zicând şi „Tatăl nostru", pentru ca să audă cele trei zâne şi să se ferească să nu fie călcate în 
picioare, ceea ce ar constitui un mare păcat - Sibiu; vin întotdeauna în săptămâna în care s-a 
născut copilul: în nopţile fără soţ - a treia, a cincia sau a şaptea zi de la naştere - Munţii Apuseni; în 
toate cele trei nopţi consecutive de la naştere - Muntenia; în prima zi - Bihor; în a treia noapte - 
Banat; în a opta noapte - Sibiu; dar înainte de a veni, ele se sfătuiesc cum să fie soarta copilului, 
cea mai mare ursind după cum i-a fost ziua sau noaptea din acea zi, iar celelalte două rugând-o să 
fie îngăduitoare, miloasă - Munţii Apuseni; se crede chiar că ele pot fi văzute de moaşele care 
asistă noul-născut în primele zile; dar astăzi ele nu se mai arată, pentru că moaşele care le-au 
văzut au spus şi altora secretele lor şi acum se feresc de urechile şi ochii lumii; apoi, nu este bine să 
ştie omul ursita lui dinainte - Muntenia; vin de regulă pe la miezul nopţii şi vorbesc în şoaptă - 
Suceava; de aceea este bine să se lase ferestrele şi uşile deschise şi să fie linişte desăvârşită - 

Muntenia;Buzău; a treia zi după naştere, seara, se pune, în camera unde doarme copilul, o masă 
mare încărcată cu mâncare, pentru ca ursitoarele să fie înduplecate să ursească bine; pe masă, se 
aşează pâine, sare, vin şi bani - Muntenia;Moldova; până să se aşeze masa ursitoarelor, copilului i 
se dă o linguriţă cu untură de urs, ca să reziste influenţei ursitoarelor - Ţara Moţilor; dacă nu 
găsesc lumină în casă, se crede că ursitoarele se mânie şi ursesc copilului de rău; de aceea, fiecare 
moaşă precaută, cum vede că se înserează, aprinde o lumânare şi o pune pe masă, pentru a arde 
toată noaptea - Bucovina; nu este bine ca, în toate cele opt zile, când se crede că vin ursitoarele, 
părinţii să fie trişti, pentru că le influenţează pe ursitoare şi tot aşa va fi şi copilul în viaţa lui - 
Buzău; se spune că ele intră foarte încet pe fereastră sau pe uşa casei în care se află nou-născutul, 
se duc la leagănul lui, se aşează în dreptul capului său şi acolo îi ţes viitorul - Munţii Apuseni; 
Muntenia; de aici vine şi obiceiul de a ţine deschise uşile şi ferestrele casei, când se naşte un copil, 
ca să aibă ursitoarele pe unde să intre; şi trebuie să fie linişte deplină - Muntenia;Buzău; se crede 
că, după ce au venit, se postează la fereastra casei, unde încep să toarcă firul vieţii; cea mare 
(Ursitoarea) pune firul şi răsuceşte fusul, cea mijlocie (Soarta) toarce firul din caierul pus în furca 
pe care o ţine în brâu prima ursitoare; cea mai mică (Moartea) ţine în mână o foarfecă, printre 
limbile căreia trece firul şi când doreşte îl taie - Bihor; când se naşte un copil, moaşa nu priveşte la 
fereastră, ca ursitoarele să nu se supere - Transilvania; se crede că soarta nou-născuţilor este 
scrisă într-o carte, fie că este în bine, fie că este în rău, după ce a fost rostită de ursitoare, şi poartă 
numele de „Cartea Sorţii" - Năsăud,Bucovina; soarta scrisă în această carte trebuie să se 
împlinească, rămânând veşnică, neschimbată, nimeni neputând schimba firul vieţii omului, 
indiferent ce ar face, de pildă să-l scape de pericolele sau de moartea pe care i le-au prezis 
ursitoarele - Sibiu; un singur mijloc există totuşi: dacă, auzindu-le moaşa ce au ursit unui om, s-ar 
ruga după aceea până ce n-au apucat să i-o scrie în „Cartea Sorţii" şi ursitoarele să-i croiască altă 
soartă mai bună; dar, dacă au apucat să scrie, orice rugăminte ulterioară este zadarnică - 
Transilvania; de pildă, unui copil, la care ursitoarele nu s-au putut înţelege, îi va fi viaţa zbuciumată 
între bine şi rău - Munţii Apuseni (3.MARIAN,ll,p.97-98;100-102). Ursitoarele apar odată cu 
naşterea copilului şi de aceea trebuie ţinute ferestrele şi uşa deschise şi să fie linişte deplină în 
casă, cât timp mama se află în chinurile facerii - Muntenia; în alte zone, se crede că ele sosesc la 
casa nou-născutului abia în a treia zi de la naştere, pe la miezul-nopţii, pentru a prevesti viitorul 
copilului - Suceava; mai demult, ursitoarele puteau fi auzite de către moaşă, dar acum nu le mai 
aude nimeni, fiindcă nu mai sunt oameni buni şi credincioşi - Ţara Oltului; când sosesc, ursitoarele 
trebuie să găsească, în camera unde doarme pruncul, o măsuţă, pregătită ca pentru musafiri, pe 
care să se afle sare, vin şi bani, ca ele să aibă ce să mănânce, să bea şi să cheltuiască - Muntenia; 
dacă nu li se aranjează o măsuţă, cu tot ceea ce trebuie pe ea, ursitoarele vor prevesti ce este mai 
rău pentru prunc - Ialomiţa; tot pentru a stimula conţinutul prevestirii, timp de opt zile de la 
naşterea copilului, părinţii acestuia trebuie să fie veseli şi nu trişti, pentru că şi ursitoarele se pot 
întrista, iar viaţa copilului va fi tot aşa cum au fost şi părinţii lui în cele opt zile - Muntenia; la 
fiecare copil nou-născut sunt două ursitoare, care vin timp de trei zile şi stau în jurul copilului, iar, 
pentru a le îmbuna, se pun, pe o măsuţă, o sticlă cu rachiu, o farfurie cu mâncare şi 8-9 linguri în 
jurul farfuriei, precum şi o pâine, toate cu scopul de a le determina să-l ursească de bine pe copil - 
Ţara Oltului; se crede că, în cazul că vreun om calcă pe urmele lăsate de umbletul ursitoarelor, 
acesta va paraliza, va damblagi - Ialomiţa (2.GOROVEI,p.72; 244-245;GOLOPENŢIA,p.91). în Banat, 
înainte de naştere, se pune sub perna gravidei busuioc sfinţit, o oglinjoară, un pieptene şi altele, 
pentru ca mama, în noaptea naşterii să cunoască ursita sorocită de cele trei ursitoare (LĂPUŞTE, 
p.67). în a treia noapte de la naştere, mama aşează o faţă de masă curată şi pe ea pune un pahar 
cu apă de izvor, flori, un ban, brăcirile moaşei, un pieptene, o oglindă etc.; se roagă de ursitoare să 
fie generoase cu destinul pe care îl vor fixa copilului; de aceea, mama trebuie să le primească cu 
multă ospitalitate; lampa trebuie să ardă în casă toată noaptea; dimineaţa îi sunt povestite mai 
ales moaşei visele avute, care sunt răstălmăcite pe seama copilului; chiar după naştere, mama 

execută unele îndeletniciri, pe care consideră că va trebui să le facă în viaţă copilul (cântă, 
dansează, se spală, se piaptănă, sparge lemne, ţese etc.) - Banat (5.ANTONESCU, p.262). 

Ursitoarele sunt trei fete mari, ca îngerii: una mai bătrână şi două mai tinere; ce spun ele, totul se 
întâmplă; le trimite Dumnezeu ca pe îngeri; ele vin şi intră pe uşa casei, la cântatul cocoşilor de la 
miezul nopţii, numai că nu trebuie nimeni din casă să fie treaz, toţi trebuind să doarmă; în cea de a 
treia noapte de la naştere, moaşa pregăteşte masa pentru ursitoare, aşezând pe ea o cingătoare 
(bete, brăcire) şi o basma (chişchineu), apoi culcându-se lângă copil, toţi ai casei trebuind să 
doarmă neapărat - Ţara Haţegului (CLOPOTIVA,ll,p.409). Se crede că ursitoarele apar când femeia 
este în chinurile facerii; până la împlinirea vârstei de un an, copilul este îngrijit în mod deosebit, 
deoarece, în mentalitatea tradiţională, această perioadă este considerată hotărâtoare pentru 
evoluţia ulterioară a copilului - Maramureş (DĂNCUŞ,p.l76). Ursitoarele „se pun" în cea de a treia 
noapte de la naşterea copilului; ele reprezintă trei etape importante ale vieţii: copilăria, tinereţea 
şi bătrâneţea; de aceea, se pregătesc pentru ele trei turtiţe din făină de porumb, unse cu miere şi 
aşezate pe o măsuţă la capul copilului; pe măsuţă se mai pun trei pahare cu apă, trei pahare cu vin, 
trei oglinjoare (pentru că ursitoarele se uită în ele în oglinzi) şi trei linguri noi din lemn; dimineaţa, 
toate lucrurile de pe masă se împart la copii; dacă pruncul este băiat, lucrurile se împart la două 
fete şi un băiat, iar, dacă este fată, la doi băieţi şi o fată - Mehedinţi (CIOBANU,p. 76). Viitorul 
copilului este hotărât de trei ursitoare în cea de a treia noapte de la naşterea sa; moaşa pregăteşte 
„turta de ursitori", sare, zahăr, apă, o cană cu vin, o strachină cu făină, boabe de cereale şi diverse 
legume specifice acelei perioade a anului; se crede că, noaptea, mama copilului visează ceea ce 
ursitoarele prevestesc şi, în funcţie de aceste preziceri, îndrumă ulterior viaţa copilului ei - Călăraşi 
(TUDOR,p.66-67). încă înainte de naştere, pe o masă se pun pâine, miere de albine, rachiu, bani şi 
un mănunchi de busuioc, pentru a îmbuna pe cele şapte ursitoare, despre care se crede că vin în 
noaptea aceea, pentru a hotărî soarta noului-născut - Bacău (ICHIM,p. 131-132). Sunt aşteptate şi 
primite cu daruri în a treia noapte de la naşterea copilului; pe o masă rotundă, cu trei picioare, se 
pune o pâine coaptă în spuză, făcută din făină cernută de doi tineri cărora le trăiesc ambii părinţi, 
iar în pâine se înfig fire de busuioc; se mai pun pe masă trei pahare cu vin, trei cepe, trei căpăţâni 
de usturoi, sare şi zahăr, o strachină cu făină, boabe de fasole şi de porumb, flori şi bani; moaşa 
aduce pruncului o faşă şi o bonetă, iar mama îi dă moaşei un şorţ în care să pună la plecare cele de 
pe masă şi alte daruri; moaşa doarme în aceeaşi cameră cu mama şi copilul; uşile şi ferestrele casei 
nu se încuie, ca să poată intra ursitoarele; dimineaţa, mama şi moaşa povestesc ce au visat peste 
noapte, încercând astfel să tălmăcească viitorului pruncului - Teleorman (CRISTEA,p.53). A treia 
noapte după naşterea copilului, vin ursitoarele să-i hotărască destinul; sunt trei, una are în mână o 
furcă, alta un fus şi a treia o foarfecă; primele două torc firul vieţii, iar a treia îl taie (BERNEA,p.l2). 
Serii simbolice: pâine-sare- apă; sare-vin-bani; rachiu-mâncare-lingură-pâine-, turtă-sare-zahăr-apă- 
vin-făină-grăunţe-legume-, bete-bosma; pâine-miere-rachiu-monedă-busuioc; pâine-busuioc-vin- 
ceapă-usturoi-3-sare-zahăr-făină-fasole-porumb-flori-monedă; turtă-miere-apă-vin-oglindă- 
Hngură-3; apă-flori-monedă-bete-pieptene-oglindă; pâine-sare-vin-monedă; busuioc-oglindă- 
pieptene. 

URZICĂ ( Urtica dioica - DLRM,p.912) 

Considerată şi ca buruiană de leac, urzica se bucură în gândirea tradiţională de un loc aparte; 
astfel, se crede că urzicile au parte de o nuntă a lor care se petrece fie la Buna Vestire (25 martie), 
fie la Miezul Păresimilor (mijlocul Postului Mare), fie în Duminica Floriilor; la aceste date, urzicile îşi 
aleg un crai, Urzicelul, şi o crăiasă. Urzicuţa, care dau şi semnalul petrecerilor, urmarea fiind că 
toate urzicile de pe pământ se căsătoresc; ca în cântecele bătrâneşti sau în basme, păsările 
cântătoare le sunt lăutari, iar vântul le face să se legene în ritm de joc; nunta durează trei zile şi 
corespunde practic cu înflorirea plantei, după care nu mai este bună de mâncat, ci doar folosită ca 
leac sau pentru vrăji; Urzicelul şi Urzicuţa cresc în pădure şi acela care, din greşeală, rupe, taie sau 

striveşte pe unul dintre ei atât timp cât sunt încă verzi este pândit de mari nenorociri peste tot 
anul; femeile care fac vrăji cunosc după anumite semne pe cei doi şi se feresc să-i culeagă; 
toamna, când aceştia se ofilesc, sunt dezgropaţi şi apoi păstraţi ca leacuri împotriva unor boli; 
împletiţi, Urzicelul şi Urzicuţa sunt buni în vrăjile pentru dezlegarea cununiilor; valoarea nutritivă a 
plantei a născut credinţa că, prin consumarea ei, oamenii îşi înnoiesc sângele şi devin mai 
puternici; în Bihor, urzicile sunt duse în casă înaintea altor buruieni de leac, în credinţa că ele vor 
feri familia de pureci; apa în care sunt fierte împreună cu alte buruieni este bună pentru spălatul 
pe cap; în dimineaţa zilei Sfântului Gheorghe (23 aprilie), oamenii se ating cu urzici pe părţile 
neacoperite ale corpului, pentru a fi vioi, iuţi, harnici şi sănătoşi peste tot anul (PRESA). în 
Transilvania, se crede că în Joia Mare înfloresc urzicile şi că, de acum încolo, ele nu mai sunt bune 
de mâncat, momentul fiind numit „măritarea urzicilor" sau „ nunta urzicilor"-, însă asupra datei de 
înflorire a urzicilor, părerile sunt diferite, unii considerând că înflorirea plantei s-ar petrece la 21 
martie, alţii la Bunavestire (25 martie), alţii de Duminica Floriilor şi, în fine, alţii în Joia Mare; în 
general, este apreciată ca fiind foarte bună în alimentaţia oamenilor, pentru că ar fi fortifiantă: 
„Urzica se dă în gura foamei", spune un proverb, motivul fiind că ea ar constitui şi hrana de bază în 
Postul Mare, când alimentele de post s-au cam terminat (varza acră se înmoaie), iar această 
perioadă este şi cea mai grea, şi cea mai lungă; în Banat, sunt culese într-o sită sau ciur, fiindcă, 
menţionează o legendă din Bucovina, urzicile ar fi fost pline odinioară de boli şi cine le mânca se 
îmbolnăvea; dar omenirea înmulţindu-se a trebuit să culeagă şi urzici, drept pentru care, puse în 
ciur, bolile să se strecoare astfel precum făina (2.MARIAN,II,p.101-102). Pentru a scăpa de puricii 
din casă, este suficient să se arunce afară din curte apa în care au fost opărite urzicile pregătite 
pentru mâncare - Vâlcea; este bine ca oamenii să mănânce urzici în ziua celor 40 de mucenici (9 
martie), pentru ca, peste an, să nu-i ciupească puricii - Ţara Oltului; este bine să se arunce urzică 
aprinsă în fântână, ca să se oprească o ploaie de lungă durată - Suceava (2.GOROVEI,p.245;267; 
GOLOPENŢIA,p.llO). Se crede că este păcat ca, în Săptămâna Patimilor, oamenii să mănânce urzici 
şi să consume oţet, pentru că Mântuitorul a suportat supliciul şi cu aceste două alimente - 
Suceava (NOTE,Băncescu). Serie simbolică: urzică-apă-foc. 

URZITOR (A URZI) 

Unealta, folosită pentru a crea urzeala necesară lucrului în războiul de ţesut, este privită ca o fiinţă 
vie; astfel, se crede că, după ce s-a terminat de urzit, este bine să se toarne apă peste urzitor, ca să 
fie adăpat - Muntenia; în cazul că s-a urzit fir mai mult decât este necesar, nu este bine să se 
rotească urzitorul înapoi, ci femeia să o reînfăşoare pe mosor, deplasându-se ea după fir - 
Muntenia (2.GOROVEI,p.236). 

USCĂTURĂ v. VREASC 

USTUROI 

„Busuiocul e inspiratorul dragostei, usturoiul - scutul cel mai puternic în contra strigoilor, 
pociturilor şi deochitorilor, precum şi apărător de boale, iar de mirosul tămâiei dracul fuge şi nu se 
poate lipi de om; toate aceste trei puteri, întărite şi cu puterea lui Dumnezeu, devin un zid de 
apărare în jurul omului şi nici un duşman nu se poate apropia; înarmat cu aceste trei scuturi, chiar 
nesfinţite, dar sorocite, afară de usturoi, care este singur puternic, nu trebuie nimeni să aibă frică 
de nimic; pe la miezul nopţii, se poate merge singur oriunde, pe câmpii sau în pădure, căci orice ar 
ieşi înainte nu poate face nici un rău; usturoiul şi busuiocul trebuie semănat anume într-un loc ferit 
şi curat, în grădină, ca să se înmulţească" (2.MARIAN,II,p.177-178, citând pe Elena Niculiţă 
VoroncaŢÎn noaptea de ajun a Anului Nou, oamenii încep să ungă uşorii şi pragurile casei şi ale 
acareturilor cu usturoi şi cu mai multe feluri de unsori, urma lăsată trebuind să fie în formă de 
cruce; apoi, tot sub formă de cruce, ung toate animalele din gospodărie, pe ei înşişi şi pe toţi 

membrii familiei; se crede că astfel, în decursul anului viitor, gospodăria şi toate vieţuitoarele din 
ea vor fi apărate de apropierea lui Bată-I Crucea, adică a diavolului, şi a strigoilor care au puterea 
de a lua mana vacilor - Bucovina; când se merge la biserică, în dimineaţa Duminicii învierii 
Domnului, cu pasca pentru sfinţirea acesteia, femeile pun sub ea mai mulţi căţei de usturoi, 
crezând că usturoiul sfinţit, pus în pământ şi încolţit, nu se va strica niciodată - Suceava; tot cu 
acest usturoi sfinţit se ung şi uşorii grajdurilor, ca să nu se apropie strigele de vite, cu deosebire de 
vacile cu lapte, cărora le-ar lua mana - Suceava; mai este bun acest usturoi şi pentru leac contra 
bolilor, în care scop se freacă oamenii bolnavi cu el, mai ales cei care suferă de vătămătură - 
Suceava (2.MARIAN,l,p. 5;lI,p. 176-177). Usturoiul, plantă şi aliment cu funcţii magice, capătă 
adevărata sa valoare rituală în seara Anului Nou, dar şi la alte sărbători de răspântie ale timpului 
calendaristic: Sângeorz (23 aprilie). Rusalii, Sânandrei (30 noiembrie), când trebuie anulată sau 
prevenită acţiunea malefică a spiritelor răufăcătoare, în general el fiind antidotul magic al ielelor şi 
al strigoaicelor; de asemenea, usturoiul dobândeşte un surplus de putere prin „dospirea" sa în 
capul (fermecat) al şarpelui; în Moldova, a fost consemnat obiceiul ca, în noaptea Sfântului 
Apostol Andrei (30 noiembrie), să se organizeze o petrecere a flăcăilor şi fetelor, în timpul căreia 
una sau două bătrâne păzesc cu străşnicie tot timpul căpăţânile de usturoi aduse de fete, ca să nu 
fie furat de către flăcăi; în unele sate, la ivirea zorilor, se făcea „ Hora usturoiului", în urma căreia, 
se crede, usturoiul semănat şi încolţit capătă puteri miraculoase, adică este bun de leac, sau purtat 
de către călătorul plecat la drum lung, sau în timpul cât se desfăşoară o negustorie (12.GHINOIU, 
p,157;289;COMAN,l,p.l86). în general, se crede că usturoiul îndepărtează forţele malefice de la 
casa omului (CAPESIUS). Este folosit împotriva strigoilor, ungându-se zăvoarele şi clanţele uşilor; 
pentru ca vrăjitoarele să nu ia mana vacilor, sau pur şi simplu să le reducă lactaţia, ţăranii le afumă 
cu tămâie şi le ung cu usturoi pe la şolduri, acesta fiind unul dintre cei mai răspândiţi factori 
apotropaici (2.KERNBACH,pl42;154). Pentru a naşte numai doi copii, mireasa pune doi căţei de 
usturoi în pantofii sau ghetele noi pe care le primeşte în dar de la ginere - Moldova; ca să rămână 
însărcinată, o femeie trebuie să pună nouă fire de usturoi într-o jumătate de litru de rachiu, sticla 
fiind lăsată timp de nouă zile pe prichiciul hornului, după care ea poate bea din acest amestec - 
Moldova; se crede că, deoarece strigoii fug de usturoi, casa unde este usturoi este scutită de vizita 
acestora - Galaţi;Suceava; de asemenea, se crede că usturoiul apără pe oricine contra deochiului - 
Suceava; în seara de ajun a zilei în care este prăznuit Sfântul Apostol Andrei, se ung vitele, uşile şi 
ferestrele casei şi grajdului cu usturoi, pentru ca fermecătoarele să nu se atingă de animale, sau să 
pătrundă în casă - Suceava; cine mănâncă în ajunul marilor sărbători (Crăciun, Bobotează, Paşte 
etc.) câţiva căţei de usturoi nu va trebui să se teamă de strigoi - Transilvania; se pune la grinda 
grajdului o împletitură de usturoi, ca nevăstuica, şarpele şi helgea (specie de nevăstuică) să nu 
muşte vitele - Ţara Oltului; de Bobotează (6 ianuarie), este bine ca vacile să fie stropite cu suc de 
usturoi, ca să nu le piară laptele - Suceava; cine seamănă usturoi într-un an să semene mereu după 
aceea, pentru că nu-i va merge bine dacă renunţă - laşi; să nu se piseze usturoi pe masă, pe pat, pe 
braţe, adică pe un plan ridicat de la duşumea, pentru că porcii vor fi afectaţi de brâncă şi vor muri - 
Tecuci; împletitura în funie a cozilor de usturoi, după ruperea căpăţânilor şi consumarea acestora, 
se aruncă în drum, pentru ca rodul să fie bogat şi în anul următor - Suceava; în ziua prăznuirii 
Sfântului Apostol Andrei, se ung tocurile uşilor şi ferestrelor cu usturoi, ca să nu se apropie 
duhurile necurate de casă - Muntenia; cui i se pare că-i vine, pe câmp fiind, miros de usturoi să ştie 
că, prin vecinătate, se află un şarpe - Tecuci; se trece usturoi prin încălţăminte sau se freacă 
picioarele cu el, ca să fie respinşi şerpii - Tecuci; la cununie, mirele şi mireasa trec de trei ori pe la 
toate icoanele, timp în care o femeie ia, din tava cu orz, stafide şi alte bucate, trei căţei de usturoi, 
cinci monede, grăunţe şi fructe, pe care le aruncă înspre tinerii care asistă la ceremonial, ca aceştia 
să aibă parte de recolte îmbelşugate - Dolj; femeile care au înţărcat îşi dau pe sâni cu usturoi, ca 
să-şi oprească laptele - Suceava; dar femeile care au copii sugari să nu-şi pună usturoi în sân, 
pentru că se infectează mameloanele acestora - Argeş; se pune usturoi în Duminica Rusaliilor, ca 

oamenii să nu fie luaţi de Rusalii (considerate un fel de iele) - Vâlcea;laşi; din acelaşi motiv, se 
stropesc vacile cu mujdei de usturoi, ca să nu le piară laptele - Vâlcea; cine mănâncă usturoi să nu 
umble pe lângă albine, pentru că acestora nu le place mirosul şi-l vor înţepa - Suceava 
(3.MARIAN,ll,p.267-268;2.GOROVEI,p.6;75; 84;158;164;173;200;208;221-222;235;245;248; 
GOLOPENŢIA,p.l30). Usturoiul mai este purtat şi ca plantă de leac de către căluşarii bănăţeni, 
pentru că este, spun ei, „ plăcut miluitelor" (zânelor), fiindcă anulează cel mai bine răul cauzat de 
ele (BÂRLEA,p. 44). Primăvara, ugerul vacilor se unge cu usturoi pisat, ca să fie ferite de acţiunea 
nefastă a strigelor, să nu le fie luat laptele; planta se pune şi în casă, pentru a păzi copiii mici de 
toate relele - Bihor (l.BOCŞE,p. 111). în seara Sfântului Andrei, se ung uşorii casei şi ai şopronului 
cu usturoi, crezându-se că astfel lupii nu se vor mai apropia de acestea şi de târlă - Bacău (ICHIM, 
p.143). în ziua de Crăciun, în cele patru colţuri ale mesei se pun, sub faţa de masă, usturoi şi 
seminţe de mac, pentru ca membrii familiei să fie feriţi de deochi şi farmece; se mai crede că doar 
cu ajutorul usturoiului şi al seminţelor de mac se mai poate scăpa de atacul vampirilor (PRESA). I se 
pun mortului căţei de usturoi în urechi, câteva bobiţe de tămâie la rădăcina ochilor, în mâna 
stângă i se pune o monedă, iarîn cea dreaptă o lumânare din ceară modelată în formă de cruce; se 
împunge cadavrul în pântece cu o sulă, ca să nu se facă strigoi; de asemenea, se crede că usturoiul 
care se pune mortului şi în sicriu îl păzeşte pe acesta să nu se transforme în strigoi - Ţara Haţegului 
(CLOPOTIVA,p.429). Serii simbolice: usturoi-rachiu-horn-9; orz-sămânţă-fructă-usturoi-monedă-3- 
5; usturoi-mac; usturoi-tămâie-monedă-lumânare. 

UŞĂ 

Alături de ferestre şi de horn, uşa este considerată ca fiind unul din locurile prin care se face 
legătura casei cu lumea din afară, din care cauză nu se lasă uşa de la tindă deschisă pe timp de 
noapte, deoarece, până la miezul-nopţii, umblă lucrul-slab şi vânturile rele, care pot intra în casă şi 
pot poci pe locuitorii acesteia, sau pot aduce vreo spulberătură - Ţara Oltului (GOLOPENŢIA,p.73). 
Nu este bine ca omul să se întoarcă din uşa vreunei case la care a vrut să se ducă, pentru că 
înseamnă că-i întoarce astfel peţitorii fetei din acea familie - Suceava; locul de după uşă este 
considerat lăcaş al duhurilor celor înecaţi - Ialomiţa; ca să nu asude palmele la lucru, este bine ca, 
la venirea de la biserică, în ziua de Paşte, să se pună mai întâi mâna pe clanţa de la uşă - Vâlcea; 
tortul scos de pe urzitoare este izbit cu putere de uşa casei, ca şi pânza care iese din războiul de 
ţesut să sporească tot aşa cum se mişcă uşa - Suceava; se spune că, dacă scârţâie uşa dimineaţa, 
intră norocul în casă - Suceava; dacă uşa se deschide singură înseamnă că va sosi curând cineva - 
Mehedinţi;Dolj;Vâlcea;Teleorman;Suceava;Bucovina; dacă fulgerul trăsneşte uşa înseamnă că 
familia se va muta din acea casă - Galaţi; se crede că nu este bine să se stea în uşa casei când 
fulgeră - lalomiţa;Tecuci; când o femeie nu poate să nască, moaşa loveşte de trei ori cu piciorul în 
uşa camerei - Transilvania; când se stă la masă, trebuie închisă uşa, ca să se închidă gura 
duşmanilor care vorbesc de rău - Dolj, sau pentru că alţii, văzându-i mâncând, îi va numi „ gură 
mare" - Bihor; nu este bine ca seara să se lase uşa deschisă, pentru că vine diavolul, intră în casă şi- 
I îmbolnăveşte pe copil - Vâlcea; prăvălia, birtul, magazinul trebuie măturate dinspre uşă spre un 
colţ din spate al încăperii, pentru că măturând gunoiul spre uşă înseamnă scoaterea afară a 
cumpărătorilor - Galaţi; dacă durerile de măsele, de cap sau de stomac îl necăjesc pe vreun om, 
acesta este pus să rostească, cu faţa la uşa casei, următoarele: „ Aşa cum uşa nu are durere, aşa să- 
mi treacă şi mie durerea!"-, după care bolnavul trebuie să treacă şi pe lângă cuptor şi să rostească 
acelaşi text, în speranţa că se va vindeca - Sălaj (2.GOROVEI,p.83;91;95;124;135;138; 152;160;168; 
172;176;232;236;245;l.CHIVU,p.246;PRESA). Orice fată nemăritată, în ziua de Paşte, dar şi după 
aceea, la sărbători, când îşi scoate hainele pentru a le îmbrăca, mai întâi le pune pe uşă, în ideea 
că, aşa cum este uşa umblătoare şi toţi o ating, tot aşa să fie şi ea văzută la horă, căutată de 
feciori, să nu fie neglijată - Banat; sau lipesc, tot în această duminică, coji de ouă pe uşa casei lor, 
ca să le vină mai repede peţitorii - Banat;Suceava; mortul se aşează totdeauna cu picioarele spre 

uşă, gata de plecare, pentru că, dacă se aşează cu capul spre uşă, toţi cei din casa aceea ar muri - 
Muntenia;Moldova; Suceava; măsura mortului, după care se execută sicriul, se ia cu o aţă, care 
ulterior se pune deasupra uşii camerei în care a murit omul, într-un orificiu astupat cu tencuială, 
unde rămâne pentru totdeauna - Bucovina; aţa pentru măsurat mortul trebuie să fie nici prea 
lungă, nici prea scurtă, fiindcă nu este bine, ea aşezându-se apoi deasupra uşii, ca să nu se ducă 
norocul din casă - Sibiu; cum a fost scos mortul din casă, cei care rămân înăuntru, închid repede 
uşile şi ferestrele, pentru ca moartea să nu stăruie mai mult în acea casă şi ca nu cumva şi un alt 
membru al familiei să se ducă după răposat, sau ca el să nu se mai întoarcă; ca să-l uite repede şi 
să nu le pară rău, cei rămaşi se uită de trei ori pe fereastră după cortegiul funerar; sau cel rămas 
închide repede uşa şi se aşează pe locul unde a stat decedatul, ca să vadă moartea că oamenii nu 
se tem de ea şi ca norocul să nu se ducă odată cu mortul - Maramureş;Suceava ( 2 . MARIAN,II, 
p.l94;2.l11,p.52;154; DĂNCUŞ,p.l88;NOTE,Antonescu). După ce sicriul cu mortul este scos afară din 
casă, neamurile mai apropiate rămân înăuntru şi, după ce a ieşit toată lumea, închid şi deschid uşa 
de trei ori - Ţara Haţegului (CLOPOTIVA,ll,p. 438). 

V 


VACĂ 

în toate marile mitologii ale omenirii, vaca este imaginea cea mai elocventă a fecundităţii şi 
belşugului, întrupare a puterilor regeneratoare ale firii; în credinţele tradiţionale româneşti, se 
spune că „este cea mai de seamă de lângă casa omului", numită fiind şi „ izvorul casei"; chiar se şi 
zice: „ori faci o fântână, ori dai o vacă, e totuna pe lumea ceea", fiind în afirmaţia anterioară o 
asociere între vacă şi apă, ambele simboluri ale fertilităţii şi vieţii eterne, de unde afirmaţia „vaca-i 
izvor" şi datina de a da o vacă celui care execută o fântână; în consecinţă, vaca=apă=femeie 
=fântână; egalităţile anterioare sunt argumentate astfel de gândirea tradiţională: „Apa este 
femeie, că la fântână mergem cu cofa, ca şi cu doniţa la vacă să ne dea lapte; şi fântâna are izvor, 
vână de apă, cum are şi vaca vine de lapte"; deci vaca dă laptele, cum pământul (fântâna) dăruie 
apa; în ceremonialul funerar, a da o vacă este un gest care posedă aceeaşi putere de consacrare ca 
şi clădirea unei fântâni, deoarece donatorul oferă semenilor săi o sursă de putere şi energie, o 
inepuizabilă sursă de substanţă vitală; pentru a beneficia de putere magică, vacile sunt trecute 
peste foc, afumate, hrănite cu fân ori boabe „fermecate", legate cu fire roşii, descântate cu sare; 
se crede că acela care vrea să găsească o comoară trebuie să sacrifice o vacă; zilele consacrate 
vacii sunt: Stretenia (2 februarie), Sân-Toader (sâmbăta din prima săptămână a Postului Paştelui), 
Sângiorz (23 aprilie), Gădineţi (12-16 noiembrie), Filipii (14-21 noiembrie), Sânandrei (30 
noiembrie). Crăciunul (COMAN,l,p.3-5;ll,p.l63). Vacile cu coada lungă sunt bune de lapte - Tecuci; 
se spune că vaca bună de lapte este cea care are, în afara celor patru ţâţe ale ugerului, şi alte 
câteva mai mici - Suceava; când vaca fată numai bouţi este semn de belşug în gospodărie - 
Suceava; placenta rămasă de la prima fătare a unei vaci să fie dată de mâncare unei căţele, pentru 
ca vaca să facă în continuare numai viţele şi să aibă lapte mult - Ialomiţa; dacă vaca singură îşi 
mănâncă placenta după fătare, va slăbi continuu şi, până la urmă, va muri - Argeş; sau nu va mai 
da lapte - Muntenia; după fătare, placenta se îngroapă lângă un izvor, pentru ca vaca să aibă lapte 
din abundenţă, aşa cum curge apa izvorului, dar în nici un caz să nu fie dată de mâncare la câini, 
pentru că slăbeşte vaca, se usucă - Suceava; în ziua în care fată o vacă, să nu se dea nimic din casă, 
nici măcar pâine cerşetorilor, pentru că vaca nu va mai primi viţelul să sugă, sau nu va mai da lapte 
- Suceava; nu se dă nimic din casă de pomană, pentru că se duce şi laptele de la vacă - Bihor; se 
crede că vaca, al cărui lapte a fost luat de cineva rău-voitor, se duce singură şi rage în poarta celui 
care a fermecat-o, cerându-şi laptele înapoi - Suceava; dar unei vaci de culoare neagră strigoaicele 
nu-i pot lua laptele - Suceava; nu există păcat mai mare decât acela care conduce la luarea manei 
unei vaci - Tecuci; dacă vaca urinează în timp ce este mulsă, se spune că vita este stricată şi că i s-a 
luat mana - Suceava; dacă rage o vacă în timp ce un hoţ stă la pândă, ca să fure, este semn că 
acţiunea lui va fi reuşită - Vaslui; este semn că va muri cel căruia îi apar în vis vaci - Suceava 
(2.GOROVEI,p.97;119;149;245-249). în timp cât viţelul suge, la amiază, vaca trebuie stropită cu 
apă, ca să nu i se oprească laptele - Maramureş (BOGDAN,p.35). Vacii gestante, mai ales dacă este 
pentru prima dată şi mai este şi foarte arătoasă, i se leagă la gât un ciucur sau un şnur roşu, cu o 
lună-două înainte de a făta, ca să nu fie deocheată; după ce vaca fată, din laptele muls în primele 
trei zile se face curastă, iar viţelul este şi el legat la gât cu un fir roşu; în locul unde a fost fătat 
viţelul, se înfige un ţăruş de salcie şi timp de trei zile se aruncă acolo nouă oale cu apă, câte trei pe 
zi, ca să nu piardă vaca izvorul laptelui; de asemenea, timp de trei zile, vaca nu are voie să treacă 
peste o apă curgătoare, până nu se face curasta, ca să nu piardă laptele; tot în cele trei zile, se 
aruncă într-o apă curgătoare câte puţin lapte, ca şi laptele vacii să curgă precum apa din râu - Gorj 
(CĂRĂBIŞ,p.123-124). Se crede că vaca, dată de pomană la înmormântare, va da din laptele său 
până în al şaptelea neam şi că, prin urmare, va avea sufletul mortului neîntrerupt lapte pe lumea 
cealaltă - Bacău ( 3 . MARIAN,III,p. 192). Când mortul tânăr este scos pe poartă, se dă de pomană 
celuilalt tânăr, despre care se ştie că s-a cununat cu decedatul, o vacă sau un viţel, după care este 

scos sicriul afară (MUŞLEA,ll,p.35). Va avea parte de un bun câştig cel care se visează mulgând o 
vacă şi vor rodi bogat semănăturile, când vacile visate sunt grase - Suceava (NOTE,Băncescu). Serii 
simbolice: salcie-apă-9-3; lapte-opă. 

VALE 

Este simbol feminin, întâlnit în toată lirica populară de dragoste; în acelaşi timp, valea (vâlceaua) 
adâncă este unul dintre obstacolele pe care trebuie să-l treacă, în drumul dorului, partenerii şi din 
care cauză acest drum are un caracter dramatic (EVSEEV,p. 102-103;135). 

VAMĂ 

Numai în înţelesul de taxă care trebuie plătită de către suflet, după moartea trupească, la trecerea 
sa prin fiecare dintre „popasurile" pe care le face în drumul purificator spre împărăţia cerurilor; 
numite şi vămile văzduhului, popasurile ar fi în număr de 7, 9, 24 etc. (ŞĂINEANU,V,p.443). Se 
crede că vămile sunt: 7 - Banat; 9 - Bihor,Satu Mare; 12 - Bucovina; 24 - Transilvania;Buzău; 
Vrancea;Bucovina; 99 - Munţii Apuseni;Sibiu; vămile sunt păzite de către vameşi (draci) şi au, în 
Bucovina, următoarele denumiri: vama tâlharilor, vama furtului (furtişagului), vama uciderii, vama 
omorului, vama beţiei, vama sudai mei (blestemului), vama desfrâ nării, vama lăcomiei, vama 
nedreptăţii, vama învrăjbirii, vama fermecătoriei, vama vrăjitoriei, vama tutunului sau a fumatului, 
vama minciunii etc., în conformitate cu păcatele, mai mari sau mai mici, pe care le săvârşesc 
oamenii, aşa cum sunt ele stabilite de codul moral tradiţional; sufletul este mai aspru căznit şi 
zăboveşte timp mai îndelungat la „popasul" care marchează păcatul cel mai mare de care se face 
vinovat „dalbul de pribeag"; ca formă concretă, vămile („popasurile") sunt concepute astfel: uşi de 
fier prin care trebuie să treacă sufletul; garduri înalte, succesiv aşezate, dar foarte depărtate unele 
de altele şi înşirate precum stâlpii între pământ şi cer; cele mai multe sunt amplasate pe malul 
unor ape mari, pe care sufletul trebuie să le treacă în drumul său spre Rai; cea mai de pe urmă şi 
totodată cea mai periculoasă vamă se crede că este o punte foarte lungă, de grosimea unei unghii 
şi lată cât muchia de cuţit, punte care este aşezată peste un iaz fără fund, în apa căruia mişună tot 
felul de animale fioroase (balauri, şerpi, şopârle, broaşte etc., vietăţi care formează şi fauna 
tablourilor apocaliptice din epica populară românească); această punte se mai numeşte şi Puntea 
Raiului, iar locul unde e aşezată este întunecos; dacă omul a păcătuit, cum pune piciorul pe ea 
cade în iaz şi se duce direct în iad; dar, dacă viaţa lui a fost dreaptă, sufletul merge pe punte cu 
„lumina" în mână şi se duce în Rai; cei mai mulţi oameni (înţelegând că omul este făcut din bine şi 
din rău, în proporţii diferite) merg cam până la jumătatea punţii, când le apare în faţă o pisică, iar 
din spate un câine; există pe această punte un moment de cumpănă, pisica încercând să arunce 
sufletul în iaz, iar câinele nu o lasă; până la urmă, apare un om care alungă pisica şi ajută sufletul 
să treacă dincolo, după ce i se plăteşte cu o monedă; dacă nu este plătit, sufletul este lăsat să cadă 
în iaz (1.MARIAN,p.286-288). Dracii de la vămi au cărţi negre scrise cu litere albe, în care sunt 
trecute toate faptele rele ale omului; mai au şi un cântar cu ajutorul căruia cântăresc faptele 
oamenilor după moarte; îngerii au însă o carte albă scrisă cu litere negre, în care sunt trecute 
faptele bune şi se încinge un dialog între draci şi îngeri asupra faptelor bune şi rele; dacă în balanţă 
sunt şi fapte bune şi rele, pe talere diferite, la paritate, atunci arhanghelul mai pune din cele bune, 
ca ele să tragă mai mult - Transilvania;Bucovina; în Transilvania, se mai crede că, la fiecare vamă, 
sunt diavoli şi hoţi cu dinţi rânjitori, care cer sufletul călător de la îngerul conducător, acuzându-l 
de grele vinovăţii pe care le-a comis în viaţa pământească; dar sufletul poate trece peste vămi mai 
uşor dacă scoate un colac şi un ban din cei daţi peste mormânt şi le dă dracilor ca plată - Suceava; 
dacă nu are din ce plăti şi este şi păcătos, atunci nu poate scăpa şi merge în iad; de aceea este bine 
ca fiecare om să-şi plătească vămile încă din viaţă, dând în acelaşi timp pentru morţi ceva de 
pomană - Sibiu ( 3 . MARIAN,III,p,193-194;289-290). La trei zile de la înmormântare, se pune o punte 
peste o apă, de obicei într-un loc de trecere foarte circulat şi tot în această zi se dă de pomană un 

scaun - Banat (3.ANTONESCU,p.277). 

VARĂ 

Conform concepţiei tradiţionale româneşti, anotimpul verii începe în ziua Sfântului Onufrie cel 
Mare (12 iunie) şi ţine până la Naşterea Maicii Domnului (Sânta Maria Mică - 8 septembrie); 
miezul verii sau dricul verii este timpul când se înregistrează temperatura cea mai ridicată; Pintelei- 
călătoriul (Sfântul Mare Mucenic Pantelimon - 27 iulie) este ziua din care, cum spun românii, „ vara 
călătoreşte spre toamnă" (2.MARIAN,l,p.72). Este anotimpul împlinirilor de toate felurile, în 
roadele de pe câmp şi în iubire; fetele dorm pe prispa caselor, nopţile sunt călduroase şi tinerii pot 
întârzia mai mult timp la întâlnirile lor de taină (EVSEEV,p.l22). Se mai crede că vara începe în ziua 
în care sunt prăznuiţi Sfinţii împăraţi Constantin şi Elena - 21 mai (PRESA). Copiii care se nasc vara 
vor fi oameni friguroşi - Tecuci; dacă va ploua în ziua Moşilor-de-Vară (sâmbăta dinaintea 
Duminicii Mari - Rusaliile, care cad în a 50-a zi de la Duminica Paştelui), înseamnă că anul va fi 
bogat în recolte - Tecuci; când înfloreşte în timpul verii strigoaia (praful-strigoilor, piedicuţă - 
Lycopodium clavatum - DLRM,p.614;ŞĂINEANU,V,p.218) se crede că iarna va fi călduroasă - 
Suceava (2.GOROVEI,p.l9;92;209). Să nu se colinde în timpul verii în special, dar nici în altă 
perioadă care nu este destinată acestuia, pentru că acela care încalcă interdicţia va face bube pe 
şezut - Maramureş (BOGDAN,p.122). 

VARVARA(BARBURA) 

Ziua de 4 decembrie în care calendarul creştin ortodox prăznuieşte pe Sfânta Mare Muceniţă 
Varvara sau Barbura (ŞĂINEANU,l,p.22). Dacă ramurile de pomi fructiferi, puse în vase în ziua 
Sfintei Mare Muceniţe Varvara (4 decembrie), înfloresc până în Duminica Floriilor, este semn de an 
bogat - laşi; se fac plăcinţele după câţi copii vii şi morţi sunt într-o familie şi se dau de pomană - 
Ţara Oltului; dar să nu se dea copiilor de mâncare în această zi pâine dospită (crescută) şi fasole, 
pentru că fac bube, crescute ca pâinea şi multe ca fasolea - Ţara Oltului (2.GOROVEI,p.87; 
GOLOPENŢIA,p.ll2). Este considerată şi zâna minerilor, din care pricină nimeni nu intră în mină; se 
crede că Varvarei îi plac petrecerile, glumele şi cântecul, pentru că un blestem o ţine închisă în 
cărbune şi numai o zi pe an răsuflă şi se bucură şi ea; se spune că una dintre cele trei stele care 
stau lângă lună este Sfânta Varvara, care, împreună cu celelalte, apără lumea de Antihârţ, acesta 
din urmă căutând să mănânce astrul nopţii provocând astfel întunecime; Sfânta Varvara ar fi sora 
Sfântului Nicolae, iar alte credinţe consideră că Sfântul Sava şi Sfânta Varvara ar fi părinţii Sfântului 
Nicolae; începând din 4 decembrie sunt ţinute Zilele bubatului (4-6 decembrie, adică Sfânta 
Varvara, Sfântul Sava şi Sfântul Nicolae), pentru ca femeilor să nu li se îmbolnăvească pruncii de 
vărsat; ziua este ţinută în special de femei, nepunându-se mâna pe nimic, pentru că acelea care 
lucrează în această zi nu se mai curăţă de bube tot anul, mai ales de cele dulci; ca să nu le iasă 
bube, dis-de-dimineaţă, pe nespălate şi nemâncate, toţi ai casei îşi fac semnul crucii pe faţă cu 
miere de albine; se spune că acela care munceşte în această zi se bubează; femeile care au copii 
fac două turte din care una se pune la streaşină casei, pentru ca Vărsatul, care trece pe uliţă, să se 
abată, să mănânce şi să plece mai departe; se mai crede că, dacă intră cineva în casă în această zi 
şi nu are gând bun, familiei îi va merge rău la vite, păsări, chiar este posibil să moară copiii; tot rău 
este dacă prima intrată în casă este o femeie (1.0LTEANU,p.512-513). v. DECEMBRIE. 

VARZĂ (Brassica oleracea - DLRM,p.918) 

La dureri de cap, se crede că este bine să se pună, pe frunte şi pe ceafă, frunze de varză crudă sau 
murată - Bucovina; se spune că nu este bine să se taie căpăţânile de varză şi nici să se mănânce 
varză înainte de 29 august (Tăierea capului Sfântului loan Botezătorul) - Bucovina (2.GOROVEI, 
p.42;71). Varza înseamnă supărare, amărăciune sau cel care o visează va cădea victima unor urzeli 
ascunse - Suceava (NOTE,Băncescu). 

VAS 

Femeia gravidă să nu dea vasul cu apă cu mâna ei, ci mai întâi să-l pună jos, de unde să fie ridicat 
de către solicitant, fiindcă va naşte copii gemeni - Ţara Oltului; dacă plesneşte cercul vreunui vas 
(butoi, poloboc etc.), este semn că în acea casă naşte o femeie - Suceava; din banii primiţi, ca dar 
la botez, să i se cumpere copilului o căldare, ca să trăiască mult - Muntenia; vasele de aramă, pe 
care urmează să le primească o fată ca zestre, până la încredinţarea lor trebuie să fie ţinute pline 
cu porumb, grâu, fasole etc., pentru ca fata să aibă noroc de un bărbat bogat şi bun - Muntenia; a 
doua zi după nuntă, tânăra nevastă se leagă la cap cu o basma, fiind aşezată pe un fedeleş (vas de 
lemn pentru lichide), ca să nască numai băieţi - Suceava; se îmbolnăveşte de urechi cine toarnă 
apă dintr-un vas prin locul unde îi este toarta - Argeş; este în pericol să se îmbolnăvească acela 
care se aşează pe o baniţă - Vâlcea; în general, un vas nu se pune în curte cu gura spre sat şi baza 
spre casă, pentru că familia va avea de suferit de pe urma clevetirilor care vor circula prin 
comunitatea respectivă - Suceava; dacă s-a luat oala de pe foc, să i se ia imediat şi capacul de pe 
ea, ca să nu moară vitele din pricina năduşelii - Tecuci; să nu se fiarbă bucatele într-o oală cu 
capac, atâta timp cât cloşca stă pe ouă, fiindcă pot să se înăbuşe puii - Tecuci; se leagă oborocul 
(vas de măsurat cereale) de piciorul patului, considerându-se că astfel nici cloşca nu-şi va neglija 
puii - Tecuci; ca să nu plece de pe cuibar, cloşca este mai întâi învârtită de trei ori într-un oboroc şi 
apoi pusă seara pe ouă - Tecuci; puii, proaspeţi ieşiţi din ouă, se pun într-o oală, apoi se imită 
tăierea gâtului fiecăruia dintre ei şi se aşează într-un ciur, care se cerne deasupra focului, apoi se 
pun în poală şi sunt duşi, cu ochii închişi, afară, ca să nu-i fure păsările răpitoare - Dolj;Teleorman; 
Vâlcea;Prahova;Suceava; nu are noroc la pui cine ţine oalele cu gura în jos, ori puse în parii 
gardului, ori lăsate nespălate - Tecuci; vasele, folosite la prepararea şi servitul bucatelor la masa 
din ajunul Crăciunului (24 decembrie), se lasă până a doua zi nespălate, apoi apa de la spălarea lor 
se strânge, se lasă să se aşeze toate suspensiile din ea, după care se spală cu ea vita deocheată - 
Suceava; să nu se ţină prin gospodărie cioburi şi alte hârburi de oale sparte, fiindcă vitele vor zăcea 
bolnave din cauza picioarelor - Tecuci; sau pentru că cioburile vaselor sparte sunt purtătoare de 
nenoroc, de ghinion - Muntenia; după ce moare un om şi este spălat, toate vasele din casă sunt 
aşezate cu gura în jos, în partea de răsărit a gospodăriei - Vâlcea; după ce cortegiul funerar s-a pus 
în mişcare spre biserică şi apoi spre cimitir, se ia oala, în care a fost apa folosită la scăldatul 
mortului, sau orice alt vas din ceramică sau caolină, şi se sparge în mijlocul casei, pentru ca tot aşa 
să se spargă toate necazurile şi supărările şi să nu mai moară cineva din casă - Muntenia; dacă i-a 
murit cuiva o rudă, pe care o visează mereu, să bea apă de pe fundul unei cofe întoarsă cu gura în 
jos şi nu va mai avea asemenea vise - Suceava; în caz că la păşunat se pierde o vacă, se iau trei 
cărbuni aprinşi şi se pune peste ei o oală, ca şi gura lupilor să rămână închisă la vederea vacii - 
Muntenia (2.GOROVEI, p.l6;26;51;53-55;75;153-154;162;174;247;254;256;271;274;276; 
GOLOPENŢIA, p.89; NOTE,Antonescu). Apa folosită la spălarea unui mort se aruncă într-un loc 
retras, în grădină, la rădăcina pomilor, după care vasul este răsturnat peste locul respectiv, ca să 
nu calce nimeni pe acolo, pentru că este mare păcat - Buzău;Moldova; apa nu se varsă decât după 
înmormântare, iar vasul se răstoarnă cu gura în jos şi nu se mai întrebuinţează până după 
înmormântare, fiind rău de moarte şi pentru alţii - Muntenia;Buzău; vasul în care sunt spălate 
hainele mortului se spală în nouă ape şi apoi se pune în el apă sfinţită; oalele, atât cea în care se 
încălzeşte apa, cât şi cea din care se varsă apă peste trupul mortului nu se mai folosesc şi se 
îngroapă - Sibiu; aceste vase sunt sparte când este scos mortul din casă, pentru a nu mai muri şi 
alţii din familie - Muntenia; la scoaterea mortului din casă, pentru a fi petrecut spre cimitir, se 
sparge un vas de lut (oală, cană etc.), pentru ca tot aşa să se spargă şi toate relele din casă, iar în 
locul unde a stat vasul se pune o pâine, ca norocul să nu plece din casă - Banat (3.MARIAN,III,p. 
42;311-313). Este ştiut că nu este bine ca un vas gol sau cu apă să fie adus în casă şi să rămână 
peste noapte neacoperit, fiindcă se crede că pot intra în el forţele răufăcătoare; de aici şi credinţa 
care determină ca moaşa să răstoarne covata în care a fost apa pentru spălarea pruncul, după ce o 

varsă la rădăcina unui pom, şi să se aşeze pe ea, după care femeile din casă se aşează roată şi 
încep să danseze în jurul pomului (4.POP,p.l32). în unele sate vasluiene, se obişnuieşte să existe 
un singur vas pentru întreaga comunitate destinat spălării mortului, de obicei o copaie de mari 
dimensiuni; în Banat şi Muntenia, spălarea mortului se face pe paie sau pe o scândură (3.MARIAN, 
lll,p.37;NOTE,Antonescu). în simbolica viselor, un vas cu jeratic înseamnă comoară 
(URSACHE,p.l38). 

VASILCĂ 

Denumirea Vasilcă vine din diminutivarea numelui propriu Vasile-Vasilică şi este dat de către ursari 
animalelor domesticite şi dresate, pe care le obligă să joace prin sate şi prin oraşe, pe la târguri, 
răspântii de drumuri sau prin curţile oamenilor; dar prin Vasilcă, pronunţat şi Vasivă, Sivă, Silcă şi 
Puiul Sivei, se înţelege capul unul porc sacrificat, împodobit cu panglici, flori naturale şi artificiale şi 
verdeţuri comestibile, pe care ţiganii îl poartă pe la curţile oamenilor în ajun sau în ziua Anului 
Nou, urând gazdelor sănătate şi belşug în casele lor; uneori, capul porului poate fi împodobit 
grotesc cu mărgele, cercei, inele, brăţări, salbe, dându-i-se chipul unei fete; obiceiul este întâlnit cu 
deosebire în Muntenia (2.MARIAN,l,p.40). Obicei practicat de ţigani prin unele zone ale Munteniei 
şi Olteniei, mai rar în Dobrogea, constă în purtarea pe o tavă a unui cap de porc împodobit cu 
mărgele şi panglici şi în intonarea unei colinde specifice; pe alocuri, căpăţâna de porc este înlocuită 
cu o păpuşă (PRESA). 

VATRĂ 

Cuvântul vatră cuprinde radicalul indo-european at(e)r, care are semnificaţia foc; este unul dintre 
cele mai vechi cuvinte ale fondului principal lexical românesc, făcând parte dintre acele cuvinte 
autohtone, comune şi în albaneză; el face parte dintr-o familie de cuvinte care, pentru neavizat, ar 
putea să pară destul de curioasă; este vorba de cuvintele gard, de la indo-europeanul gherdh, cu 
semnificaţiile o împleti, a răsuci, a îngrădi şi scrum, care cuprinde radicalul indo-european ker, cu 
semnificaţia o arde, a fi aprins, a încălzi; cuvântul vatră a intrat şi în compunerea toponimicelor 
(Vatra Dornei, Vatra Moldoviţei), sau în antroponimice (Vătra, Vatrea, Veatreş) şi se regăseşte 
identic şi în celelalte dialecte ale românei, în aromână, meglenoromână, istroromână; sensurile pe 
care le menţionează toate dicţionarele limbii române pe seama cuvântului vatră conduc la 
concluzia că aceasta este în fapt un locus, cu dimensiuni variabile, care tinde să se abstractizeze 
semantic, deoarece se depărtează de reprezentarea lui obiectuală, chiar pare că nu mai are nici o 
legătură cufocu\, sau că, în orice caz, legătura aceasta a slăbit enorm; totuşi, în toate cele trei 
sintagme ( vatra satului, vatra casei şi vatra focului), trimiterea la noţiunea de foc poate fi lesne 
explicată în plan istoric; alături de apă, pământ, aer, focul este al patrulea element din care se 
compune lumea în toate credinţele tradiţionale ale omului de pretutindeni; este considerat sfânt, 
pentru că este creaţia zeului suprem; Vulcan, zeul focului, îşi trage numele de la volca= foc, acesta 
venind din sanscritul ulkă, cu semnificaţia de incendiu; fiind un dar al lui Dumnezeu, focul este 
prezentat ca un „zeu viu şi gânditor", un erou civilizator, înrudit cu Ghilgameş şi Prometeu, în Asia 
purtând numele de Agni sau Athar, iar, la creştini, de Hristos, nume înrudit cu Krishna, pentru că 
primul înseamnă miruit, iar al doilea esenţă, parfum, ulei, dar şi pentru că ambele provin de la krio, 
care înseamnă miruiesc, ung, frec, ultimul sens fiind gestul esenţial prin care se obţine focul; după 
cum sintetizează Gilbert Durant, acum este lesne de explicat multe aspecte referitoare la foc, 
inclusiv legătura dintre acesta, sexualitate şi cruce; dincolo de toate acestea, rămâne aspectul 
esenţial al focului, acela de a purifica, însuşi cuvântul pur însemnând în sanscrită foc 
(7.ANTONESCU, p.32-33). Orice locuinţă are un centru, un „miez", acesta fiind vatra de foc şi 
cuptorul, ca sursă de lumină, de căldură şi de viaţă, comparabile, în plan cosmic, cu soarele, care 
est e „miezul de lumină al bolţii cereşti"; la temelia cuptorului se îngroapă un vas de lut plin cu 
cărbuni, ca simbol al focului, al familiei şi al habitatului însuşi; în concordanţă cu acest simbol este 

şi acela al grâului, pus într-un alt vas de lut, care este şi el îngropat sub locul de amplasare al 
patului şi al leagănului, invocându-se astfel forţa de germinaţie a grâului, a fertilităţii lui asupra 
familiei; sacralizarea cuptorului o îndeplineşte soarele, transmiţându-i puterea prin „crucea 
luminii", dar semnul creştin, realizat fie ca ornament plastic, fie doar ca simplă umbră a reflectării 
cruciforme a ferestrelor, nu trebuie să lipsească; finisarea cuptorului, ornamentarea bolţii 
exterioare, prin colorare, incizare sau prin tehnica stucaturii, cu semnele cosmice (soarele, 
cununa), ori creştine (crucea, pâinea rituală), aprinderea primului foc, ca gesturi preliminare sau 
finale, sunt încredinţate persoanelor vârstnice, fiindcă „focul cere viaţă", după cum se crede în 
Bihor; vatra de foc şi cuptorul nu au numai sensuri benefice; în virtutea principiului dihotomic, ele 
pot dezlănţui secul, sterilul, seceta, uscăciunea, dacă ar fi alimentate cu seminţe de pomi roditori, 
sau cu resturi de mobilier şi obiecte de uz casnic, cum ar fi leagănul, doniţe etc.; în plan 
comportamental, memoria colectivă reţine numeroase interdicţii legate de activitatea în 
gospodărie, conform cărora nu se construieşte cuptorul şi nu se coace pâinea în sărbătorile 
creştineşti, dar nici în cele ţinute pentru paza holdelorîmpotriva trăsnetelor, grindinii şi furtunii, în 
miezul verii; de asemenea, vinerea nu se coace pâine, nici colaci, fiindcă nu sunt primiţi nici de 
morţi, nici de Dumnezeu ca ofrandă; noul-născut este închinat focului şi purificat prin introducerea 
lui, de trei ori, în „gura" cuptorului; tatăl ridică pruncul aşezat pe vatră, gestul său semnificând 
recunoaşterea paternităţii şi transmiterea forţei genetice şi magice asupra noului destin; gestul 
purificării, a profilaxiei magice este analog în practicile rituale cu luarea noului-născut pe fereastră, 
cumpărându-l cu un ban de argint, sau cu schimbarea numelui atribuit iniţial cu pseudonime 
derivate din elemente naturale: Fulger, Focu, Crenguţa etc., invocate pentru protecţia magică de-a 
lungul întregii existenţe; măsură de profilaxie magică este şi interdicţia de a se da vecinilor, în 
această zi, foc, apă, grâu, cenuşă din vatră, pentru a nu se da norocul şi sănătatea - Bihor; loc 
sacru, în care „se nasc" pâinile rituale cu prilejul sărbătorilor calendaristice (Crăciun, Anul Nou, 
Mucenici, Paşte etc.), cuptorul este pregătit în mod deosebit, fiind curăţat în zori, când „cade pe 
bolta lui crucea soarelui", străjuit de mănunchiuri de plante magice sau aromate, pregătit de femei 
„curate" (care nu se află la ciclu menstrual), îmbrăcate în veşminte primenite - Bihor (6.BOCŞE, 
p.164-). Vatra este considerată centrul unei case, deoarece întreaga viaţă de familie se desfăşoară 
în jurul ei, ea asigurând hrana necesară traiului zilnic - Ţara Oltului; coşul vetrei nu trebuie măturat 
şi curăţat în zile de post, pentru că este pericol să se aprindă casa, dar acelaşi necaz se poate 
întâmpla şi dacă nu este curăţat în Duminica Paştelui - Vâlcea; cel ce mănâncă pe vatră trage a 
burlăcie, iar, dacă este căsătorit, trage a văduvie - laşi; mâncatul pe vatră aduce sărăcie - laşi; când 
intră în casa mirelui, mireasa să se uite imediat în vatră, ca să aibă copii frumoşi - Oltenia; când 
mireasa vine de la biserică, după slujba de cununie, se aşează în vatră, pe o şa, ţinând în braţe un 
băiat frumos, şi se uită pe coşul vetrei, pentru a avea copii sănătoşi şi frumoşi - Dolj (2.GOROVEI, 
p.62;133;164;251;GOLOPENŢIA,p. 72). Vatra focului nu este considerată numai o modalitate de 
încălzire şi pregătire a hranei, ci şi punctul central al casei, loc de concentrare a unor credinţe cu 
caracter supranatural; în locuinţa tradiţională, spaţiul vetrei este sinonim cu casa; hornul, căminul 
propriu-zis constituie locul preferat pentru oracole şi practici vrăjitoreşti; de asemenea, spaţiul 
vetrei este locul în care se îngropau morţii, fiind, în consecinţă, sediul cultului strămoşilor; dar, în 
acelaşi timp, este şi simbol al statorniciei - Galaţi; vatra atrage acasă omul la ceasul morţii - 
Hunedoara; când se zideşte o casă nouă, la locul unde urmează să fie amplasată vatra se face o 
gropiţă în pământ, se aşează în ea o oală nouă din lut, plină cu apă de râu, în care se pun trei 
peştişori vii, trei boabe de piper şi trei boabe de grâu curat, pentru ca membrii familiei care vor 
locui în casă să fie sănătoşi ca peştii în apă, iuţi ca piperul şi cinstiţi precum pâinea făcută din grâu 
curat - Arad; se descântă la vatră, la gura hornului, pentru ca vaca să aibă lapte - Hunedoara; pe 
gura hornului, la sărbătorile mari ale anului, fetele îşi strigă ursitul - Gorj,Vaslui; se crede că pe 
vatră se află norocul, soacrele pe vatră îşi văd ginerii şi tot în vatră fetele îşi caută viitorii soţi; 
totodată, vatra reprezintă şi drumul de acces pentru forţele supranaturale: când cineva strigă pe 

coş numele celui pe care îl doreşte, neapărat îl şi visează noaptea - Vrancea; pe vatră vine dracul, 
chemat de cei care fac farmece - Suceava; pe vatră se adună la taifas dracii, la miez de noapte, 
când cântă cocoşii - Vâlcea; pe vatră se scoate diavolul, la fiarele coşului - Constanţa; trăsnetul 
intră pe horn şi se crede că apoi chinuieşte fetele din casă - Mehedinţi; pe horn mai pot intra caii 
lui Sân-Toader, în ziua lui, adică în prima sâmbătă de după Lăsata Secului pentru Postul Paştelui - 
Bacău; dar vatra este şi loc de refugiu sau ascunzătoare sigură; astfel, banii sunt puşi într-o ulcică 
de lut şi apoi aceasta se îngroapă în vatra casei, crezându-se că aşa nu vor mai fi furaţi - Vâlcea, 
Neamţ; în general, vatra este considerată locul cel mai curat din gospodăria omului - Neamţ; din 
cauza celor de mai sus, este normal să fie atestate şi o serie destul de amplă de interdicţii: cenuşa 
nu se amestecă cu gunoiul, noaptea nu se priveşte pe horn, pentru că înţepeneşte imediat cel ce o 
face - Vaslui; miercurea şi vinerea nu se scoate cenuşa afară din vatră; după ce se ia oala de pe foc, 
urma acesteia din cenuşă se astupă, pentru că, la moarte, femeia care uită să facă acest lucru 
rămâne cu gura şi ochii deschişi - Vâlcea (2.CHELCEA,p.308-309). Vatra este considerată loc curat, 
purificat prin foc şi privit cu bunăvoinţă de duhurile pădurii (pe vatră se ard lemne) şi de cele 
legate de vânt; prin horn, care acoperă vatra, intră doar zmeul sau zburătorul, care pot fi opriţi 
înfigând un cuţit în vatră, şi ursitoarele, personaje a căror bunăvoinţă se încearcă a fi câştigată; tot 
pe aici umblă şi sufletul strigoiului de viu, împotriva căruia puţine lucruri se pot face, fără a-i 
periclita viaţa (CAPESIUS). în noaptea sau ziua de An Nou, pe vatra curăţată de cărbuni, cenuşă şi 
spuză, dar încinsă, sunt puşi perii de porc, ca să se ghicească soarta viitoarei căsătorii (2.MARIAN,!, 
p.54). La plecarea miresei din casa părintească, de altfel ca şi la plecarea mirelui la cununie, în 
Moldova se joacă „De trei ori pe după masă", dans pe care folcloriştii îl socotesc menit să 
marcheze despărţirea de vatra părintească; în formele străvechi, jocul se făcea în jurul vetrei care 
era în mijlocul casei; acelaşi dans se joacă şi când soseşte alaiul după cununie, cu mireasa la casa 
mirelui, marcând de data aceasta intrarea în noua familie (4.POP,p.l52). în Banat, se crede că este 
bine ca muribundul să fie aşezat pe pământ, p e „vatra casei", lângă „ vatra cuptorului", pentru a-şi 
da liniştit sufletul; forţa magică a celor două locuri majore, vatra casei şi vatra de foc, îi facilitează 
plecarea pe drumul ne-întoarcerii; de altfel, toate momentele importante ale vieţii sunt 
întâmpinate cu ritualuri complexe, în care elementele primordiale, pământul, apa, focul, constituie 
simboluri ale genezei, ale creaţiei divine, în fond ale vieţii (4.BOCŞE;p.348). Există un rit pentru 
statul sau statornicia vetrei, asemănător celui practicat în cazul statului casei, care asociază 
incantaţiei gestul de împodobire a cuptorului cu crenguţe de rug (măceş), busuioc, leuştean şi 
salcie, la sărbătorile din preajma echinocţiilor şi solstiţiilor, practic la toate marile sărbători de 
peste an, cu menţiunea că, în miezul verii, la gura cuptorului, pe bolta lui, se punea un mănunchi 
sau o cunună împletită din ultimele spice secerate, crezându-se în concentrarea valenţelor magice 
ale ultimelor boabe de grâu, ca forţă germinativă şi de regenerare, ceea ce subliniază importanţa 
de ansamblu al unui rit de fertilitate, practicat ca final al marii sărbători a recoltei - Bihor (3.BOCŞE, 
p. 165-166). Se crede că femeia este bine să nască pe vatră sau pe un pat, pentru că vatra este 
socotită loc curat, deoarece aici arde focul şi toate relele sunt astfel îndepărtate - Mehedinţi 
(CIOBANII,p.76). Serie simbolică: vatrâ-şa-băiat-horn; rug-busuioc-leuştean-salcie; oală-apă-peşte- 
piper-grâu-3. 

VĂDUVĂ 

Fetele nu merg la femei văduve, ca să le descânte de ursită sau de dragoste, considerând că vor 
avea parte şi ele de soţi care nu vor trăi mai mult - Tecuci (2.GOROVEI,p.82). 

VĂL (al miresei) 

Vălul semnifică nevinovăţia, puritatea, având totodată funcţia de a despărţi pe mireasă de spaţiul 
profan şi de a o situa în zona misterului şi sacrului care învăluie feminitatea încă de la începuturile 
civilizaţiei umane (EVSEEV,p.l98). Femeile poartă văl, pentru că trebuie să le reamintească mereu 

ruşinea din care s-au născut primele căsătorii în lume, Dimitrie Cantemir scriind că mireasa este 
acoperită cu o pânză subţire de mătase, prinsă cu două bolduri, pe care, în final, când mireasa este 
dusă la culcare, fraţii sau rudeniile ei le înfig în perete deasupra capului mirilor (GOLBAN,p.73-74). 

VĂTRAI 

Obiect de uz casnic, din lemn sau din fier, de obicei în formă de cârlig lung sau de lopăţică, prin 
intermediul căruia se scormoneşte ori se trage jarul sau cenuşa (ŞĂINEANU,V,p.455). în ajunul 
Bobotezei (5 ianuarie), când preotul vine cu botezul, femeia, din familia căreia îi merge rău, 
pândeşte la plecare şi apucă de un picior, cu vătraiul, pe cantor (care duce căldăruşa cu apă 
sfinţită), în credinţa că suferinţele vor părăsi casa ei - Bucovina (2.MARIAN,l,p. 132). Să nu se umble 
cu vătraiul (cleştele) în lături, pentru că nu se mai îngraşă porcii - Suceava (2.GOROVEI,p.l99). 

VÂLCEA v. VALE. 

VÂLVĂ 

Personaj imaginar, întruchipat ca o femeie care veghează asupra casei, pădurii etc. 
(ŞĂINEANU,V,p.496). însă, în cele mai multe zone din ţară, vâlva este considerată un duh rău; în 
Ţara Moţilor, textele folclorice caracterizează vâlvele destul de confuz, cel mult ca nişte femei 
fabuloase, fără identitate precisă, peregrinând noaptea pe dealuri şi aducând cu ele maleficul; ele 
pot fi alungate doar cu fumul rezultat din arderea crenguţelor de cătină roşie (Lycium halimifolium 
- DLRM,p.l29), pe care le aprind copiii în scop de a îndepărta duhurile rele; dintre aceste vâlve, 
una singură are caracter benefic, dispunând de o mare forţă şi controlând fenomenele atmosferice 
(trăsnet, grindină, furtună, ploi torenţiale) printr-o luptă corp la corp cu norii, pe care îi învinge, 
ferind astfel satele de calamităţi; tot în Ţara Moţilor, vâlvelor li se precizează un statut foarte 
extins, cu atribuţii de putere dintre cele mai diverse: Vâlva-Apei, Vâlva-Ciumei, Vâlva-Pădurii, 
vâlvele zilelor săptămânii, vâlvele vânturilor, Vâlva-Lupilor (o variantă moţească pentru Sânpetru - 
Sfântul Petru, ca păstor de lupi), Vâlva-Bucatelor (ca patroană agricolă), Vâlva-Băilor (a minelor, a 
minerilor), Vâlva-Comorii, Vâlva-Cetăţii (în fapt, un duh al ruinelor); vâlvele din Munţii Apuseni se 
împart în două mari categorii: benefice („vâlve albe") şi malefice („vâlve negre"), cele din urmă 
putându-se metamorfoza rapid de la ipostaza de motan negru la cea de moşneag (2.KERNBACH, 
p.221-222). în Ţara Almăjului, o legendă afirmă că, pe vremea uriaşilor, trăiau şi vâlvele, care erau 
ca toţi oamenii; după o vreme, fără să se cunoască pricina, vâlvele s-au luat la ceartă şi au început 
să se bată cu plugurile pe care le aveau; apoi s-au luat la bătaie cu copacii, scoţându-i din rădăcină, 
ca mai târziu ele însele să se transforme în nişte roţi mari de car; şi s-au rotit aşa până s-au făcut 
din nou oameni (DOLÂNGĂ,p.ll). Se crede că fiecare casă are vâlva sa, care uneori se arată sub 
formă de şarpe, care, dacă este omorât, atrage moartea cuiva dintre membrii familiei; acestui 
şarpe i se atribuie caracteristici excepţionale: când iese de sub casă, el poartă pe grumaz o coroană 
din aur, cu diamante - Maramureş (2.CHELCEA,p.310). Sunt întruchipări fabuloase, prezente în 
credinţele oamenilor din Munţii Apuseni, unde vâlvele sunt stăpânele băilor (minelor) de aur; 
vâlvele apar sub formă de băieşi (mineri), fecioare îmbrăcate în alb, sau animale mici ascunse prin 
ungherele galeriilor; nimeni nu are voie să se atingă de ele, pentru că pot pricinui apoi multe rele; 
mulţi cred că baia care nu are vâlvă nu are aur (PRESA). 

VÂNĂTOARE 

în limbajul culturii tradiţionale, vânătoarea conotează valori precum virilitatea, curajul, prestigiul, 
consacrarea; analogia dintre vânătoare şi căsătorie are rădăcini adânci în gândirea arhaică, 
deoarece vânatul reprezenta ocupaţia de căpetenie a oamenilor din zorii istoriei, iar textele 
oraţiilor de nuntă dezvăluie această analogie (COMAN,l,p.l33). Din mit, legendă sau basm, tema 
vânătorii rituale a trecut în componenţa ceremonialului de nuntă; la români, textele de nuntă, cu 

variantele zonale respective, redă forma alegorică a vânătoarei: mirele, în fruntea unei oşti de 
voinici fără seamăn, urmăreşte o căprioară; prezenţa imaginii ciutei, ca simbol al tinereţii şi 
purităţii feminine, poate fi lesne explicată prin prezenţa perechii cerb-căprioară, care reprezintă 
aproape o emblemă zoomorfă a diadei fecior-fată (EVSEEV,p.206-207). De fapt, cercetătorii 
consideră că, în textele colindelor şi în cele de nuntă, vânătoarea şi alaiul ostăşesc constituie un 
simbol al căsătoriei (4.POP,p.59). 

VÂNT 

Aerul (vântul) este reprezentat ca suflare divină, dar mai cu seamă ca vânt; naşterea lui este 
închipuită în felurite moduri: a fost făcut de Dumnezeu, pentru a rupe pânza ţesută de păianjen 
printre copaci, ca oamenii să nu vadă soarele; este copil făcut de o fată de împărat, fără bărbat, 
„numai aşa, din vis"; a fost creat de diavol, ca să nu-l ardă soarele etc.; se spune că vântul este om, 
care stă în al treilea scaun, în jos de la Dumnezeu şi Dumnezeu îi dă voie când să fie vânt şi cât de 
tare; singur, de capul lui, nu munceşte; ar mai fi văr cu focul şi cu Sfântul Mie; alteori, ar fi Sfântul 
loan, chiar şi „gândul lui Dumnezeu" sau „duhul" lui, ori vine de la „duhul sfânt"; ar locui fie într-o 
peşteră, fie în cer, fie în iad, fie într-un butoi, unde este ţinut de Simion Stâlpnicul (1 septembrie - 
Cuviosul Simeon Stâlpnicul şi mama sa Marta); acolo unde stă, este flăcău, sau moşneag singuratic, 
ori sfânt, ori om cu gospodărie, cu femeie şi copii; este sfânt mai cu seamă vântul bun, pentru că 
acela devastator este al necuratului; din această cauză, vântul bun nu trebuie blestemat; cine o 
face fie se îmbolnăveşte, fie va bate vântul când moare; totuşi este neantropomorfizat, când este 
„duh", „suflare" sau când alcătuieşte „creierii omului", fiindcă nimic nu poate fi mai iute ca gândul 
decât „vârtejul"; Dumnezeu ia în stăpânire fărâma de pământ adusă de diavol din adâncuri, 
suflând asupra ei; tot suflare divină este aceea care dă viaţă omului, creat de diavol ca lucru inert; 
legenda este sincretică, alăturând unei viziuni naiv-realiste pe cea creştină, antropomorfismului 
primar pe cel religios; de aici şi caracterul compozit, contradictoriu, ceea ce anulează însă gândul 
originar că omul şi prin suflet - un aer mai subtil - face parte din marele univers, fiind co-natural 
acestuia şi că, prin suflare, aerul participă la geneză, având în consecinţă valoare constitutivă şi 
parţial determinantă; între aer şi vânt este greu de făcut distincţie, deşi pe alocuri ea apare, pentru 
că se caută o individualizare; cel mai frecvent mod este de a face aerul suflare divină şi suflet al 
omului, dar în aceste roluri având subtilitate sporită; această concepţie coincide cu o credinţă 
universală, care situează în aerul respirat partea privilegiată şi purificată a persoanei, adică 
sufletul; dar cel mai adesea, vântul (aerul) se comportă omeneşte; în unele basme, trăieşte, 
împreună cu mama sa, pe tărâmuri depărtate; având miros fin, adulmecă repede omul, se aşează 
la masă, mâncând cu predilecţie lapte dulce de căprioară şi bând apă de micşunele; chiar dacă are 
chip de om, este subtil, invizibil: „Ce zboară pe sus şi nu-l vezi?"; „Ce-i în mână/şi-i minciună?"; „Ce 
trece pe la poartă/Şi câinii la el nu latră?"; vântul este de mai multe feluri: cel al nostru, care 
poartă norii, vântul turbat şi „şoimul", sau vântul de sus, de dincolo de lumea noastră; vântul 
turbat s-ar fi iscat în timpul luptei dintre diavol şi omul pornit în căutarea lui Dumnezeu, care se 
depărtase de pământ, pentru că o femeie aruncase cârpa murdară a copilului pe cerul aflat, la 
începuturi, mai jos; acest vânt ar avea morbul turbării, de aceea ciocârlia, care urcă până la el, 
cade moartă la pământ, este mâncată de un animal şi acesta turbează; o legendă spune că 
Dumnezeu i-a dat drumul vântului, dar înainte l-a rupt în bucăţi, ca să fie numai cât trebuie, să nu 
fie aşa de tare cum avea el putere, încât năruia ziduri şi case; oamenilor le-a venit însă ideea să-i 
dea ceva şi diavolului de vânt, ca să-i lase în pace, şi de aceea se pune la temelia podurilor şi 
caselor, ca să ţină, suflete (VLĂDUŢESCU,p.80-82;231;COMAN,II,p.41-42). Este una din cele patru 
stihii ale cosmogoniei româneşti; este un demiurg, considerându-se că el ar fi creat prima femeie 
de pe pământ; dar este în acelaşi timp şi forţă creatoare şi forţă distrugătoare, din moment ce 
sfârşitul lumii va veni odată cu un vânt ucigător; totodată, el asistă la naşteri şi este un agent 
fecundător de tip masculin; umblă după fata iubită, până când obosit cade jos şi se potoleşte; este 

flăcăul care o iubeşte pe Ileana Cosânzeana; vântul şi norii sunt curieri rapizi ai clorului, mult mai 
rapizi decât soarele şi luna (EVSEEV,p.86;88-89). Vântul turbat ar fi o fiinţă fantastică, având chip 
de şarpe monstruos, care sălăşluieşte la mari înălţimi, provocând cele mai straşnice furtuni 
(3.GOROVEI,p.499). Despre vânt se crede că el este un balaur mare, care suflă numai pe o nară a 
nasului, fiindcă ar prăpădi tot pământul, dacă ar sufla pe amândouă nările deodată - Banat; când 
bate vântul tare şi este vijelie, înseamnă că s-a sinucis cineva (fie s-a împuşcat, fie s-a spânzurat, fie 
s-a aruncat într-o apă adâncă), adică şi-a luat viaţa cu mâna lui - Bihor; vijeliile care încep ziua sunt 
de mai mare intensitate şi cu durată mai mare în timp decât cele care se declanşează în cursul 
nopţii - Botoşani; când bate vântul tare, iarna, să nu se umble pe câmp, deoarece acestea sunt 
vânturi rele, care culcă pe om la pat - Tecuci; când bate vântul tare, nu se pun ouă la clocit, pentru 
că ies ouăle limpezi - Tecuci;laşi; când se fac vârtejuri de vânt este semn că vremea va fi secetoasă 
- Suceava; vântul tare dinspre răsărit aduce întotdeauna ninsoare viscolită - Dolj;Suceava 
(2.GOROVEI,p.54;100;249-250;262;270). Nu se pun cloşti pe ouă când bate vântul puternic, pentru 
că ouăle sunt limpezi, fără rod - Bârlad (BĂLĂNEANU,p.261). Când vântul bate la înălţime este 
semn că vremea se va strica - Teleorman (l.CHIVU,p.247). Se crede că este semn de ciumă, când 
bate vântul în ajunul Crăciunului, şi că va fi război, dacă vântul bate în ziua de 14 ianuarie (PRESA). 
Trebuie să se ferească de duşmani cel ce visează că în jurul lui bate vânt cu negură, dar va avea 
parte de bucurie, când visează că bate vânt luminos; va avea parte de frică, de stricăciuni şi va fi în 
primejdie cine visează furtună pe mare; şi va fi ceartă pentru cel care visează că bate vântul - 
Suceava (NOTE,Băncescu). 

VÂRCOLAC 

Vârcolacii sunt duhuri ale văzduhului, dacii luptându-se des cu ei (PRESA). Fiinţă fabuloasă, 
imaginată ca un balaur, ca un lup etc., despre care se crede că ar lua naştere dintr-un copil mort 
nebotezat, şi care ar înghiţi Soarele şi Luna, provocând fazele Lunii sau eclipsele; pricolici; strigoi 
(ŞĂINEANU,V,p.499). în mentalitatea tradiţională, se crede că vârcolacii ar fi nişte pocitanii, care 
încearcă să mănânce Soarele şi Luna şi, ajungând la aceştia, rup din ei bucăţi mai mici sau mai 
mari, drept pentru care aştrii se întunecă; sunt dihănii asemănătoare lupilor şi câinilor, care se fac 
din copii nebotezaţi născuţi din părinţi necununaţi; se mai pot face pur şi simplu din văzduh, numai 
din pricina femeilor care torc noaptea, fără lumânare, cu deosebire la miezul nopţii, cu gândul de a 
face vrăji cu firul tors astfel; aceste fire se fac de la sine în calea vârcolacilor şi, atâta vreme cât nu 
se rup, de pe ele vârcolacii, sprijiniţi cu putere, se reped şi prind cu dinţii din aştri bucăţi mari; aşa 
mănâncă din Lună şi o prefac în sânge, de se vede înroşită în întregime; uneori mănâncă atât de 
mult, că nu mai rămâne din ea decât o dungă foarte subţire; dar mâncând prea mult, ei devin grei 
şi firul pe care stau se rupe, pierzându-şi astfel toată puterea; în acest fel. Luna scapă din gura lor, 
îşi recapătă vlaga, se luptă cu ei, îi înfrânge şi, în cele din urmă, redevine pură ca înainte; se spune 
că, dacă vârcolacii ar reuşi să înghită toată Luna sau tot Soarele, atunci lumea s-ar sfârşi; tocmai 
pentru a nu se petrece o asemenea catastrofă, oamenii încearcă să ajute aştrii împotriva acestor 
dihănii, făcând un zgomot asurzitor, bătând în tot felul de obiecte metalice, slobozind armele, 
trăgând clopotele şi rostind descântece, pentru ca să-i înspăimânte şi să-i alunge; în mentalitatea 
populară, există şi vârcolaci vii, adică oameni cu însuşirile acestor fiinţe fabuloase şi care pot fi 
recunoscuţi de locuitorii din comunitatea în care ei trăiesc după figura lor uscată şi palidă, după 
somnul lor adânc, timp în care sufletul le iese pe gură, merge la Lună şi începe să o mănânce; 
aceşti oameni nu mănâncă din Lună numai în timpul întunecării acesteia, ci şi când aceasta are 
discul roşu-arămiu; în acele momente, sângele Lunii curge pe la colţurile gurii vârcolacului şi se 
revarsă pe toată suprafaţa corpului ceresc; semn că sufletului de vârcolac îi este poftă să mănânce 
puţin din Lună sau din Soare este dorinţa omului de a adormi imediat, începând să picotească, 
timp în care sufletul lui zboară spre Lună şi el rămâne ca mort; dacă îl mişcă cineva sau vrea să-l 
scoale, atunci el rămâne mort pentru vecie, pentru că sufletul, la întoarcere, nu mai găseşte gura 

pe unde a ieşit în acelaşi loc, rătăcind în jurul casei până ce o ia pe drumul cel fără de întoarcere al 
sufletelor moarte (PRESA). Vârcolacii se fac din copii nebotezaţi, din părinţii necununaţi, ori se fac 
din văzduh, numai din cauză că torc femeile fără lumânare noaptea, mai ales la miezul nopţii, 
pentru ca să facă vrăji cu firul tors astfel; pe acele fire stau vârcolacii şi acele fire se fac de la sine în 
calea unui vârcolac; cât timp aceste fire nu se rup, vârcolacii, rezemaţi de ele sunt puternici şi merg 
încotro vor; atunci ei se reped la corpurile cereşti şi le rup cu dinţii (OLINESCU,p.317). Se 
transformă în vârcolaci toţi copiii nebotezaţi - Ialomiţa; se spune că vârcolacii sunt câinii lui 
Dumnezeu, care vor să mănânce luna, unde se află Cain şi Abel - Galaţi; copiii nebotezaţi merg în 
iad, dar Dumnezeu are milă de ei şi îi transformă în vârcolaci şi numai aşa pot merge ei prin aer, 
până ajung la Lună, ca să mănânce din ea - Transilvania; unii cred că vârcolacii se urcă la lună sau la 
soare pe aţa răsucită într-o zi de duminică, sau pe aţa toarsă noaptea, la lună - Botoşani; vârcolacii 
au formă de lup şi trăiescîn haite, dar, dacă se întâmplă ca vreun câine să muşte până la sânge un 
vârcolac din haită, acesta se face om, doar că are păr pe tot trupul - Teleorman; când luna este 
mâncată de vârcolaci (este eclipsă) este prevestire de răscoale şi războaie în lume - Suceava 
(2.GOROVEI, p.250). 

VÂRTEJ 

Se crede că vârtejurile de aer sunt ridicate de duhurile necurate, iar oamenii prinşi în mijlocul lor 
sărăcesc - Suceava; pe cine l-a apucat vârtejul, până anul viitor moare - Tecuci; este sluţit cel peste 
care trece vârtejul - Muntenia; înnebuneşte cel care zăreşte vârtejul şi nu fuge din calea lui - 
Suceava; vârtejul se opreşte, dacă i se strigă Hol, cu sensul de „opreşte-te" - Ialomiţa; sau pur şi 
simplu este izgonit verbal - Dolj; dar să nu-l scuipe cel ce vede vârtej, pentru că el nu este altceva 
decât concretizarea unui pariu făcut de către Maica Domnului cu diavolul, după care acesta din 
urmă nu va găsi apă şi cine scuipă se dăruieşte în fapt necuratului - Tecuci (2.GOROVEI,p.250-251). 
Vârtejurile de aer sunt făcute de draci şi cine este prins de vârtej sau se duce în locul unde s-a 
răsucit un vârtej rămâne damblagiu, paralizat; de aceea oamenii, când văd un vârtej, scuipă, se 
închină şi se întorc cu spatele la el - Gorj (CĂRĂBIŞ,p.ll7). 

VÂSC (Viscum album - DLRM,p.937) 

Vâscul nu trebuie să lipsească din nici o casă în noaptea Anului Nou, considerându-se că el aduce 
liniştea şi înţelegerea în familie de-a lungul întregului an; se crede că, dacă în noaptea de An Nou 
este vâsc în casă, atârnat de grindă sau prins chiar la intrare, şi perechile de îndrăgostiţi trec pe sub 
el şi se sărută, acestora le va merge bine tot anul (PRESA). 

VERDE 

Se crede că ramura verde apără casa şi gospodăria de forţele răufăcătoare; în Transilvania, ramuri 
verzi se pun la porţile curţilor, şoproanelor, grajdurilor, coteţelor, la uşile şi ferestrele caselor 
(4.POP,p.92). La fiecare gospodărie, primăvara se prind în poartă ramuri verzi, uneori se fac şi 
coroniţe, care se pun pe cap; sunt împodobite şi căruţele care merg apoi la câmp, unde se încinge 
hora, nu înainte de a se opri la capătul ogorului semănat cu grâu, unde se face o horă, apoi trec cu 
căruţele peste lanul de grâu verde; la fel, animalele mici sunt trecute printr-un cerc de ramuri 
verzi, iar cele mari sunt puse să păşească peste un cerc din ramuri verzi împletite; prin acelaşi cerc 
sunt mulse vacile şi oile (ENACHE,p.ll8). Simbolizează sentimentul de împământenire - Ţara 
Oaşului (PRESA). Este simbolul reînnoirii naturii, al prospeţimii, al rodniciei şi al speranţei 
(ZAHACINSCHI,p.l8). Verdele sau verdeţele se fac, în Suceava, din dediţă - Anemone pulsatila; 
sămânţă şi sâmburi de floarea-soarelui - Helianthus annuus; brânduşă - Crocus vernus; ruja neagră 
- Paeonia officinalis; urzici (2.MARIAN,l,p.137). 

VERGELUL v. IANUARIE (noaptea Anului Nou; Bobotează) 


Antonescu. Dicţionar de Simboluri şi Credinţe Tradiţionale Româneşti 


695 


http: / / cimec.ro 



VEŞMÂNT v. HAINĂ. 

VEVERIŢĂ (Sciurus vulgaris - DLRM,p.927) 

Se crede că, dacă veveriţele coboară din zonele de deal şi de munte spre şes şi intră în livezile 
oamenilor ca să mănânce fructe, va fi secetă şi foamete mare - Bucovina (2.MARIAN,l,p.85). Cine 
întâlneşte peste noapte o veveriţă este convins că a doua zi îi va merge rău - Suceava 
(2.GOROVEI,p.251). 

VICLEIM (VIFLAIM) 

Vechi nume românesc al Bethleemului (ŞĂINEANU,l,p.349). Totodată este numele unei forme de 
teatru popular medieval, cu subiect inspirat din viaţa Mântuitorului, piesa jucându-se de către 
flăcăi (pentru personajele feminine, în travesti) în zilele Crăciunului (25-27 decembrie), de Anul 
Nou (1 ianuarie) şi, pe alocuri, de Bobotează (6 ianuarie); ca arie de răspândire, Vifleimul 
(Viflaimul) poate fi întâlnit în toată partea nordică a ţării, cu deosebire în Bihor şi în Maramureş; în 
perioada totalitară, piesa a fost interzisă, din care cauză câteva personaje groteşti (irozi, draci) au 
trecut, împreună cu recuzita lor, în alte colinde sau manifestări augurale, de exemplu în colindele 
„de capră", fără însă ca textul folcloric să le justifice prezenţa (4.ANTONESCU,p.434; HERŢEA, 
p.l57;PRESĂ). 

VIDMĂ-DE-PĂDURE v. MUMA-PĂDURII. 

VIDRĂ (Lutro vulgaris - DLRM,p.929) 

în folclorul românesc, teritoriul acvatic stăpânit de vidră, adică „Vidrosul", este descris ca o 
imagine la superlativ a vâltorilor de ape, ca o groapă fără fund, plină de taine şi puteri ascunse, 
sălbatică şi de nestăpânit prin virtuţile omului, fiind un fel de echivalent al codrilorîntunecoşi sau 
comunicând cu tărâmul de dincolo; figura vidrei poate fi întâlnită numai în trei genuri ale literaturii 
orale: în cântecele funerare, în colinde şi în cântecele bătrâneşti; ea apare în strânsă legătură cu 
un topos fundamental al geografiei locale: pragul de ape, loc considerat „al vidrei", uneori purtând 
numele animalului tutelar; deci ea este considerată ca o adevărată stăpână a apelor şi cu 
deosebire a apelor primordiale, a apelor mitice; de altfel, numele ei, redus la rădăcina sa indo- 
europeană, provine dintr-un etimon care desemna chiar apa; unele cântece funerare aşează vidra 
la pragul de trecere dintre lumea de aici şi tărâmul de dincolo, ca paznic al acestei intrări, ca 
stăpân al căilor infernale, ca ghid şi protector al celui aflat pe calea fără întoarcere; spre deosebire 
de mitologiile mediteraneene, în care „marea trecere" are loc, cel mai adesea, pe căile pământene 
şi subpământene, în cultura tradiţională românească pragurile către lumea cealaltă au un caracter 
prin excelenţă acvatic; ca şi Cerberul, stând la graniţa dintre două lumi, vidra funcţionează ca un 
simbol al morţii; cu această încărcătură semantică apare în cântecele bradului; „dalbul de pribeag" 
trebuie să accepte înfrăţirea cu animalul sacru, pentru că numai astfel poate depăşi pragurile ce 
separă diversele nivele ale fiinţei, pentru că numai aşa poate ajunge la locul desprinderii totale de 
viaţă şi de amintirile ei, de condiţia omenească, de spaima de moarte, de dor şi de suferinţă; 
pentru că păzeşte o poartă, pentru că are acces la alte lumi, vidra este, în mod firesc, puternică şi 
atotştiutoare; în toate aceste situaţii, vidra apare ca un operator mitologic, intervenind într-un act 
de transcendere a condiţiei umane, fie prin trecerea în lumea de dincolo, fie prin dobândirea unei 
cunoaşteri ce depăşeşte cunoaşterea obişnuită; un descântec evocă figura vidrei nu ca un agent al 
vrăjii, ci ca un model al sănătăţii şi purităţii; vieţuitoarea apelor nu relevă aici funcţii actanţiale, ci 
numai rosturi strict decorative; fata care vrea să fie iubită adună rouă şi „dragostea" de pe flori şi 
apoi se scaldă în această apă fermecată, ceea ce declanşează analogia cu vidra; în acest caz, vidra 
este văzută ca un simbol al purităţii şi curăţeniei; stând tot timpul în contact cu elementul 
primordial, ea se împărtăşeşte din puterile acestuia şi participă la sacralitatea lui; identificându-se 

cu vidra, protagonista descântecului speră să beneficieze de acelaşi statut (COMAN,l,p.197-202). 
Se crede că este indicat ca bolnavii de plămâni să mănânce inimă de vidră - Neamţ 
(2.GOROVEI,p.251). 


VIERME 

Credinţele populare nu fac diferenţiere între viermii feluritelor specii, pe care îi privesc unitar în 
aproape toate cazurile; astfel, dacă, la arat, se găsesc sub brazde mulţi viermi şi râme este semn că 
porumbul va creşte frumos în acel an - Tecuci; viermii găsiţi toamna în ghinda de stejar arată că 
anul viitor va fi caracterizat prin recolte bogate - Suceava; ca viermii să nu mănânce ceapa, este 
suficient ca unul dintre ei să fie înţepat în vârful unui băţ şi aşezat la capătul stratului, astfel 
scăpându-se de ei - Vâlcea; viermii de mătase trebuie să fie ascunşi de vederea oamenilor, pentru 
că altfel se deoache şi mor - Muntenia (2.GOROVEI,p.l9;47;75;185). Ca să aibă copii, femeile 
mănâncă viermişorii ce se află în pălămida (Cirsium arvense - DLRM,p.594) care creşte vara în 
lanurile de grâu - Banat (3.MARIAN,II,p.178). în Muntenia, pentru a scăpa de viermele-merelor 
(Carpocapsa pomonella), unul dintre cei mai mari dăunători ai pomilor fructiferi, în special al 
merilor, oamenii aveau obiceiul să-i dedice o zi anume din an; aceasta se ţine în marţea din 
săptămâna întâia a Postului Paştelui (Postul Mare; Păresimi) şi se numeşte Ziua Viermilor sau 
Marţea Viermilor, zi în care nu se lucrează nimic în casă sau în grădină, pentru că altfel, peste vară, 
cel ce lucrează va avea parte de mari stricăciuni aduse pomilor de către viermi (BURNAZ,p.42). 

Cine visează viermi înseamnă că averea sa va spori; cine visează gogoşi de viermi de mătase 
(Bombyse mori - DLRM,p.929) înseamnă că va avea parte de bogăţie - Suceava (NOTE,Băncescu). 

VIESPE (Vespa vulgaris - DLRM,p.929) 

în sistemul de opoziţii cu care operează mentalitatea tradiţională, viespea este exact opusul 
albinei; unele legende narează că viespea s-ar trage din fiul matricid, care a fost blestemat să se 
metamorfozeze într-o muscă cu ghimpi veninoşi; alte legende afirmă că viespea a vrut să-l 
păcălească pe Creator în momentul când acesta a chemat la el toate vieţuitoarele, ca să vadă ce au 
reuşit, fiecare în parte, să muncească, să făurească; dar viespea, care lenevise în tot acest timp, i-a 
adus o bucată de mucava şi nu un fagure; de aceea a fost blestemată ca munca ei să se transforme 
totdeauna în hârtie, adică să aibă mereu un cuib slab întocmit, să fure şi să nu aibă parte niciodată 
de nimic, oamenii fiind cei care îi vor distruge cu insistenţă „casa"; aura ei malefică îi rezervă 
atribute în consecinţă: este leneşă, hoaţă, păcătoasă şi rea; înţepătura ei este veninoasă şi se 
crede că poate produce chiar moartea; în plan simbolic, viespea este situată în aceeaşi zonă cu 
păianjenul (COMAN,ll,p.l38). Se crede că viespea aduce răul la casa omului şi, din această cauză, 
trebuie să i se distrugă cuibul şi să fie gonită - Vaslui;Botoşani (2. GOROVEI,p.281). v. ALBINĂ. 

VIEZURE v. BURSUC. 

VIN 

Platon afirmă, în Legile,l,637, că „Sciţii şi tracii beau vin neamestecat deloc, atât femeile, cât şi 
bărbaţii, şi îl împrăştie pe hainele lor, socotind că este o deprindere frumoasă şi aducătoare de 
fericire"; în Argeş, cel ce stoarce strugurii îşi împrăştie prima cană de must pe şorţul care îi acoperă 
pieptul şi picioarele, urând cu glas tar e: „Să fie fericire!"; tot aşa, mesenii invitaţi la nuntă îşi varsă, 
înainte de a bea, câte un strop de vin pe căptuşeală, urând: „Să aibă tinerii fericire, viaţă bogată, 
copii o gloată şi casă de piatră!"-, vinul este simbolul vieţii veşnice (2.CHELCEA,p.33-34). Vinul este 
numit „sângele lui Hristos" (VLĂDUŢESCU,p.l41). în mentalitatea tradiţională, vinul este 
considerat ca o băutură căreia trebuie să i se acorde toată atenţia; în caz că, în budane şi căzi, 
unde este pus „la fiert", cade un obiect sau un animal necurat care spurcă vinul, este neapărat 
nevoie ca preotul să sfinţească vasele şi butoaiele spurcate, după ce a fost golit conţinutul şi au 

fost spălate pe dinăuntru şi pe dinafară, apoi să toarne în ele puţină apă sfinţită de la Bobotează; 
dacă, în vinul de împărtăşanie, aflat în potirul de pe masa sfântă din altar, cade o vietate, preotul 
este obligat să bea conţinutul potirului, drept canon pentru neglijenţa sa (PRESA;NOTE, 
Antonescu). în Oltenia, vinul este privit, ca şi apa, ca instrument al purificării; astfel, se stropeşte 
cu el bradul gătit pentru nuntă, după ce iniţial a fost stropit cu apă; se consumă de către mire şi 
mireasă, asociat cu alţi purtători de efecte magice, precum turta şi azima, considerate şi ele ca 
având caracter purificator (l.LARIONESCU,p.449;452). în localităţile din Gorj, bărbieritul mirelui se 
face în seara dinaintea cununiei, faţa umezindu-i-se mai întâi cu vin şi apoi cu apă, socotindu-se că 
astfel tânărul va fi rumen şi frumos la faţă (CĂRĂBIŞ,p.69). Când se varsă întâmplător paharul cu 
vin la masă, este semn de veselie - Muntenia;Teleorman; sau este semn de bucurie şi câştig bun - 
Mehedinţi;lalomiţa; dacă îşi varsă cineva vin pe haine, este semn că-şi va face altele noi - 
Muntenia; în ziua de Armindeni (Sf. Irimia; 1 mai) să se bea vin roşu, pentru că se înnoieşte 
sângele; tot aşa trebuie să se facă de-a lungul întregii luni, ca să se înnoiască şi luna mai - Suceava; 
să bea vin cel ce are, la masă, de mâncare supă, ca să nu fie împuns de vreun bou - Muntenia; în 
locul unde a murit un om, trei seri consecutive după înhumare, se pun o cană cu vin, alta cu apă, o 
bucată de pâine şi o lumânare aprinsă, care se dau de pomană, chiar în acel loc, unui bărbat sau 
unei femei dintre participanţii la ceremonialul înmormântării, crezându-se că bărbatul sau femeia 
reprezintă persoana decedată, care timp de trei seri revine acasă, obosită şi flămândă, şi trebuie să 
mănânce şi să bea, iar lumânarea este dusă apoi la biserică, la icoana Maicii Domnului şi, în cele 
din urmă, se aşează aprinsă la mormântul celui mort - Muntenia; în caz că, din vinul primit ca 
pomană, se varsă puţin pe jos, înseamnă că mortului pomenit i-a fost sete - Muntenia (2.GOROVEI, 
p.l3;113;135;151;153;252;l.CHIVU,p.245). De Anul Nou, pentru aflarea destinului şi anume ca să 
ştie dacă viitorul soţ le va fi beţiv sau nu şi ce fel de băutură vor bea, omul care este gazdă umple 
mai multe ulcele cu vin, rachiu şi apă, le duce pe toate afară din casă, iar fetele ies una câte una pe 
întuneric şi aleg câte o ulcea şi se crede că felul de băutură găsit acela va fi preferat de soţii lor, iar 
fata care alege ulcica cu apă nu va avea bărbatul beţiv (2.MARIAN,l,p.56). în unele părţi ale 
Moldovei, cât timp stă mortul în casă, celor ce vin să-l vadă li se dă câte un pahar de vin şi o bucată 
de pâine - Bucovina; tot în Bucovina, morţii care au decedat fără să fi fost spovediţi şi împărtăşiţi 
sunt spălaţi cu vin (3.MARIAN,III,p.41;126). Vinul trebuie băut până a nu înflori via, pentru că face 
şi el flori - Maramureş (BOGDAN,p.73). Pentru a naşte mai uşor, femeia trebuie să bea vin încălzit; 
ulcele cu vin se pun şi la picioarele mortului, ca să-şi poată stinge setea pe drumul pe care urmează 
să-l facă (GOLBAN,p. 87;80). Pausul, numit apaus în Moldova, este sticla cu vin sau apă, cu un 
colac aşezat pe gâtul ei şi o lumânare, pregătită pentru a fi stropit mortul în momentul înhumării 
lui; în Suceava, în această sticlă se pune numai agheasmă, sau numai apă curată îndulcită cu puţină 
miere; în Bucovina se pune vin amestecat cu mied; în Transilvania, paus i se spune vinului folosit la 
stropirea mortului înainte de a fi acoperit; în Munţii Apuseni şi în zona Năsăudului, paus se 
numeşte apa care este dusă pe la case şi se dă de pomană, sau este pusă la drumuri unde nu există 
fântâni; această apă poate să fie şi cea dată de băut oamenilor însetaţi dintr-un târg; în Muntenia, 
pausul se face din vin amestecat cu puţin untdelemn, dar tot paus este şi vinul cu colac duse la 
biserică şi date de pomană în unele sâmbete ale morţilor; se mai obişnuieşte ca, la Schimbarea la 
Faţă (6 august), să se ducă la biserică must şi pomană de struguri, care poartă numele generic 
paus; semnificaţia acestui vin este următoarea: în Bucovina, pentru „spălarea" decedatului şi 
curăţirea lui de păcate, ca să fie curat la înfăţişarea înaintea lui Dumnezeu sau ca să aibă din ce 
gusta şi cu ce se îndulci dalbul de pribeag pe lumea cealaltă; ridicarea pausului, împreună cu colacii 
sau coliva, şi prinderea asistenţei unul de altul simbolizează că, pe lumea cealaltă, să fie toţi la un 
loc; termenul paus vine din lat. Pausum, iar apaus din adpausum = pentru odihnă (3.MARIAN,III, 
p,107-108;NOTE,Antonescu). Serii simbolice: apă-vin-pâine-lumânare; apă-untdelemn. 

VINERI 

Este o zi fastă, cea mai sfântă zi dintre zilele lucrătoare ale săptămânii; se posteşte şi se fac 
rugăciuni; nu se coase, nu se spală, nu se mătură prin casă, nu se dă gunoiul afară, fiindcă 
mănâncă uliul găinile; este ziua în care a fost răstignit Mântuitorul, dar credinţele populare o 
personifică, făcând din ea o sfântă care ajută, în basme, pe Făt-Frumos şi pe Ileana Cosânzeana să 
treacă peste o serie de obstacole apărute în calea lor, spre biruinţa forţelor binelui; Sfânta Vineri 
este considerată a fi soră cu Sfânta Duminică, fiind o femeie bună, împărăteasă a văzduhului şi 
zeiţă a frumuseţii morale; se crede că locuieşte într-o pădure, la marginea pământului, sau uneori 
la poarta Raiului; ea vindecă diferite boli, fereşte oamenii de răutăţile vieţii, aduce bucurii 
oamenilor şi le iartă păcatele; are în stăpânire toate vietăţile pământului, pe care le hrăneşte şi le 
îngrijeşte; pedepseşte pe cei care nu o respectă, dar se roagă „în genunchi pentru creştini"; fiind 
zeiţa frumuseţii, le dă femeilor frumuseţe şi face ca fetele mari să se mărite şi să devină şi ele 
frumoase (BODIU,p.419). Vinerea este cea mai sfântă zi din săptămână; cine poate să postească şi 
să nu mănânce nimic îi va merge bine; postesc în special fetele, ca să fie frumoase şi să le crească 
părul, iar nevestele postesc, pentru că aşa au apucat încă de când erau fete; nu este bine să se 
lucreze, pentru că Sfânta Vineri se supără rău şi pedepseşte ce cea care o nesocoteşte; nu se 
coase, nu se croieşte, nu se spală cămăşi, nu se mătură prin casă şi nu se dă cu mătura pe vatră, 
nici nu se dă gunoiul afară, pentru că ar mânca uliul găinile - Bucovina; vinerea, femeile mănâncă 
doar o singură dată, seara, după apusul soarelui, fiindu-le mai frică de Vineri decât de Duminică, 
pentru că ar fi lovite numai de nenorociri - Muntenia; cine coase în zi de vineri va suferi de ochi - 
Ialomiţa; se crede că orice lucru început vinerea nu are un sfârşit bun, de asemenea, nu se 
lucrează la munci grele (săpat, cosit, tăiat lemne etc.) - Banat; ziua de vineri din cadrul Săptămânii 
Luminate (prima săptămână după Paşte) se ţine pentru ca roadele pământului să se lege bine şi să 
nu le bată grindina; în această zi nu este bine să se lucreze şi mai ales: nu se ţese la războiul de 
ţesut, pentru că aşa cum „bat vatalele în bătătura pânzei", tot aşa va bate şi grindina; nu se 
deapănă, fiindcă aşa cum se învârteşte vârtelniţa, tot aşa se vor învârti şi vânturile, care vor aduce 
ploi şi furtună; nu se coase, pentru că aşa cum acul sparge pânza, aşa şi piatra va sparge holdele; 
nu se fierb rufe, cămăşi, alte pânzeturi, fiindcă aşa cum clocoteşte apa, tot aşa va clocoti şi 
grindina; nu este bine să se arunce apă către uşa casei, pentru că se udă sufletul morţilor din acea 
casă şi asta nu le face plăcere; singurul lucru care poate fi făcut este să se pună păsările cloşcă pe 
ouă, ca să iasă puii bine - Bucovina (2.MARIAN,l,p.77; 91;ll,p.233). Vinerea sau Sfânta Vineri este 
ziua în care femeile se abţin să efectueze multe din muncile gospodăreşti, precum pieptănatul lânii 
sau cânepei, măturatul prin casă, preparatul leşiei, nu se toarce, nu se coase, nu se spală rufe, nu 
se face pâine etc., în credinţa că s-ar putea să li se întâmple ceva rău, o boală grea, un accident, 
sau numai şi pentru faptul că s-ar putea să aibă apoi ghinion în tot ceea ce vor face - Transilvania; 
Muntenia;laşi;Suceava; mai mult, nu se scoate cenuşa din vatră şi nici gunoiul din casă, pentru că 
nu este bine, nu se face pâine, decât dacă este mare nevoie, crezându-se că astfel este ars trupul 
lui lisus, nu este bine să se toarcă, dar fuse se pot depăna, nu se ţese pânză de bumbac deasă, 
pentru că se crede că sunt puşi zimţi şi împunsă Sfânta Vineri în obraz; de asemenea, nu se coase 
(nu se împunge) în zi de vineri, fiindcă se crede că este împunsă în ochi Sfânta Vineri; să nu se facă 
leşie, să nu se spele rufe şi nici să nu se spoiască în zi de vineri; mai cu seamă coptul pâinii şi 
spălatul sunt interzise, pentru că Sfânta Vineri stă cu mătura în mână şi păzeşte femeia, aplecată 
peste vatră pentru pregătirea hranei, de văpăile focului şi de stropii leşiei; de aceea ziua ei trebuie 
respectată cu străşnicie - Ţara Oltului; femeile nu cos vinerea ca să nu rămână oarbe - Moldova; nu 
se coase în zi de vineri nici pentru copii, fiindcă îl vor durea ochii pe acesta, sau pentru că se crede 
că, în fapt, sunt împunşi cu acul ochii Maicii Domnului - Ţara Oltului; nu se spală rufe, deoarece 
este primejdie să se opărească acela care o face - Suceava; dacă o femeie se spală pe cap în zi de 
vineri, îi va muri bărbatul - Suceava; capătă răni la degete femeia care toarce vinerea - Suceava; nu 
se coase, nu se spală haine, nu se coace pâine, pentru că vine Vinerea, considerată aici ca o zână 

bună, dar neiertătoare faţă de cele care nu ascultă - Bihor; nu se toarce şi nu se coase de la miezul 
nopţii de joi spre vineri, pentru că le apucă Vinerea - Bihor; femeia care coase în zi de vineri se 
îmbolnăveşte de ochi - Ialomiţa; dar copiii născuţi în zi de vineri vor avea noroc în viaţă - Suceava; 
este de rău augur pentru cine dă gunoiul afară din casă în zi de vineri - Tecuci; este bine să fie 
înţărcaţi copiii în zi de vineri - Tecuci; este ferit de furtuni cel ce respectă ziua de vineri şi se abţine 
de la o serie de munci - Moldova; fetele care postesc vinerea se vor mărita mai repede - Suceava; 
în zi de vineri, unele fete mănâncă numai o singură dată, ca să aibă noroc în viaţă - Muntenia; în zi 
de vineri, nu se mătură prin casă, nu se mătură de cenuşă vatra şi nu se dă gunoiul afară, ca să nu 
atace şi să mănânce uliul găinile din gospodărie - Suceava; de asemenea, nu se mătură în podul 
casei şi nici nu se zugrăveşte în casă, pentru că se fac greieri - Ţara Oltului; nu se iau ouăle din 
cuibar în zi de vineri - Suceava; vasele, în care este pus laptele la închegat, trebuie fierte în zi de 
vineri - Tecuci; îi cresc multe bălării şi buruieni în grădină aceluia care se spală în zi de vineri - 
Tecuci; dar, ca să-i treacă durerile de cap, este bine ca acel care suferă să se spele pe cap într-o zi 
de vineri, până a nu răsări soarele, într-o apă care curge mai la vale decât locul unde îi este 
construită casa - Transilvania; nu se coase în zilele de vineri din Postul Paştelui şi nici în cele din 
Postul Adormirii Maicii Domnului (15 august), în credinţa că vor fi cusute toate necazurile şi 
gospodăria femeilor va fi ferită de rele - laşi; mai ales în zi de vineri, să nu se dea seara, cu 
împrumut, sare şi foc, fiindcă este rău de pagubă - Vâlcea; i se îmbolnăvesc vitele celui care dă 
altcuiva balegă în zi de vineri - Suceava; castraveţii nu se pun în pământ în zi de vineri, pentru că 
se fac amari - Mehedinţi;llfov; şi nici nu trebuie să se rupă din cei ieşiţi primii, fiindcă se amărăsc 
ceilalţi - Mehedinţi; se crede însă că este bine ca lucrurile să fie începute în această zi, ca să fie 
duse la bun sfârşit - Suceava; dar este considerată ca zi păgubitoare pentru încheierea de logodne 
- Muntenia; să nu se cârpească nici un fel de obiect textil în zi de vineri, pentru că lucrul nu va avea 
trăinicie - Tecuci; în zi de vineri să nu se lucreze la acoperişul nici unei construcţii (casă, acareturi), 
pentru că păsările cerului îşi vor face în ele cuiburile lor - Bihor (2.GOROVEI,p.9;15;32;42;44-46;99; 
106;119;123;143;168;178;182;193;201;235; 253;GOLOPENŢIA,p.72-73;108;137). Dacă vinerea 
este vreme rea, duminica va fi bună - Teleorman (2.CHIVU,p.265). Unele femei, vinerea, nu 
lucrează nimic din ceea ce înseamnă „lucru de mână" (cusut, împletit etc.), ca să le meargă bine în 
casă - Bucovina (NOTE,Băncescu). Vineri este cea mai primejdioasă zi din săptămână, cu deosebire 
pentru femeile care nu o respectă, pentru că Sfânta Vineri le poate pedepsi crunt; cine toarce lână 
vinerea pe cealaltă lume i se va răsuci gâtul drept caznă; face râie cel ce mănâncă vinerea peşte; 
nu se mătură în casă şi nu se scoate gunoiul afară din casă, pentru că mănâncă uliul găinile - 
Banat;Maramureş;Dolj;Teleorman;Dobrogea;Suceava (PRESA). în toate zilele de vineri din Postul 
Paştelui nu se coase, fiindcă se crede că se cos şi necazurile de gospodărie (2.BERDAN,p. 6). Nu se 
lucrează nici înspre şi nici în ziua de vineri, pentru că este mare păcat, şi nici nu se umple borş, 
fiindcă nu se acreşte - Bârlad (BĂLĂNESCU,p.261-262). 

Vinerea Mare; Vinerea Seacă; Vinerea Patimilor; Vinerea Paştilor - Conform circularei emisă la 6 
decembrie 1786 de către Episcopul ortodox Ghedeon Nichitici de la Sibiu, în urma consultării şi la 
cererea expresă a lui Franz losef, se adaugă la capitolul „Sfinţii naţionali" şi sărbătorile „nefixe" 
care se ţin, dintre acestea rămânând să fie sărbătorită de către românii ortodocşi din imperiu 
numai „Vinerea cea mare din săptămâna Patimilor" (GRAMA,p.72). Este ultima zi de vineri din 
Postul Mare sau Păresimi şi ziua în care a fost răstignit pe cruce Mântuitorul pentru răscumpărarea 
păcatelor tuturor oamenilor de pe pământ; în toate bisericile, seara, se oficiază Denia Sfântului 
Prohod; nu se mai trag clopotele până la înviere; este ziua celui mai aspru post din întregul an 
(PRESA). Este ultima vineri din Păresimi şi i se spune Vinerea Mare pentru că are însemnătate de 
12 vineri, sau pentru că între Vinerea Mare şi Vinerea Rusaliilor pot fi numărate 12 zile de vineri - 
Banat; în această seară, se cântă în toate bisericile Prohodul Mântuitorului, cea mai frumoasă şi 
impresionantă melodie din câte sunt interpretate în cadrul cultului ortodox; seara, când se face 
ocolirea bisericii într-o amplă procesiune religioasă, la care participă toţi credincioşii, femeile pun 

lumânări la crucile mormintelor din cimitir, după care îşi bocesc morţii din familie; se pleacă de la 
biserică având lumânarea aprinsă şi păzind să nu se stingă până acasă şi se înconjoară cu ea de trei 
ori casa, desenând semnul crucii pe pereţii celor patru laturi, pentru a fi ferită de foc, trăsnet şi de 
boli - Gorj;Moldova; se înconjoară casa şi pomii din grădină cu tămâie sau se afumă şi cu o pânză 
pentru ca nici o sălbăticiune să nu se apropie de casă şi de porci şi nici o insectă să nu atace pomii 
şi să strice fructele - Suceava; florile duse la biserică în această zi şi aşezate pe „Mormântul 
Domnului" (masa din mijlocul bisericii, pe care se pune epitaful) sunt luate la sfârşitul slujbei şi 
duse acasă, apoi uscate, pentru că sunt bune să fie afumaţi copiii, când se îmbolnăvesc - laşi; dacă 
sunt şi flori aduse cu rădăcină, acestea sunt luate şi puse în ghivece, considerându-se bune ca leac 
pentru multe boli; sămânţa din busuiocul dus în această zi la biserică şi apoi luat acasă şi 
însămânţat este bun contra frigurilor; tineretul se spovedeşte la preot, pentru iertarea tuturor 
păcatelor, iar unii merg la o apă şi se bagă repede în ea de trei ori, considerând că astfel vor fi 
sănătoşi tot anul, iar cei bolnavi deja se vor însănătoşi; unii se scaldă începând chiar din ziua de 
miercuri din Săptămâna Patimilor, iar alţii o fac şi în Joia Mare şi în Sâmbăta Mare, ba chiar şi în 
ziua de Paşte - Muntenia;Galaţi;Suceava; se caută ca scăldatul să fie făcut într-o apă care curge 
înspre răsărit - Banat;Transilvania;Valea Jiului; în special tinerii, dar şi ceilalţi se scaldă într-un lac 
sau într-o apă curgătoare, pentru ca învierea să-i prindă curaţi; cine se scaldă în Vinerea Seacă, 
înainte de răsăritul soarelui, nu va mai fi bolnav în tot restul anului - Suceava; în Vinerea Mare sau 
Vinerea Seacă, cine vrea să fie sănătos peste tot anul să meargă la o fântână sau la o apă 
curgătoare, în zori de ziuă, şi să-şi toarne trei cofe cu apă pe cap - Muntenia;Moldova; se crede că 
acela care se scaldă în Vinerea Mare va fi sănătos tot anul - Suceava; fetele şi femeile tinere fură 
lumânările puse la cimitir pe morminte şi le folosesc apoi pentru: 1. cu ceara din ele se fac farmece 
de dragoste, adică iubirea tinerilor „să se lipească" de ele precum se lipeşte ceara; 2. asemenea 
ceară se pune în stupii albinelor, pentru ca rodul acestora în ceară să fie mai mare în acel an; cu 
toate că la biserică nu se mai trag clopotele până la înviere, ci doar poate să se bată toaca, unele 
fete se furişează în clopotniţă şi trag totuşi clopotele, ca să le crească spornică şi frumoasă cânepa 
- Suceava; îi zice Vinerea Seacă, pentru că foarte mulţi români, în special femeile, ajunează în 
această zi, adică nu mănâncă şi nu beau nimic până după apusul soarelui, unii nepunând nimic în 
gură începând chiar de cu joi seara până duminică, după înviere - Năsăud;Bucovina; în această zi se 
ţine post negru, fără nici un fel de mâncare şi băutură, pentru a fi sănătos tot anul şi a fi ferit de 
boli şi de necazuri; cel ce va posti în această zi va şti cu trei zile mai devreme când va muri; se 
ajunează, pentru ca omul să fie ferit de toate bolile şi necazurile - Vaslui;Suceava; sau ca să 
trăiască mulţi ani în sănătate, să-i meargă bine şi să fie ajutat de Dumnezeu în toate nevoile de 
peste an; se mai spune că în această zi este bine să se ţină „post negru", ca pe om să nu-l doară 
niciodată capul - Suceava; nu se pune borş la acrit în această zi, pentru că vine necuratul şi se 
scaldă în el - Bucovina; nu se coase pentru că acela care o face va orbi şi nici nu se ţese, nu se 
toarce, nu se pregăteşte apă de spălat, leşie şi nici nu se spală cămăşi, fiindcă Sfânta Vineri ar 
putea să pricinuiască multe necazuri femeilor păcătoase - Sibiu; nu se ţese, nu se toarce, nu se 
spală şi nu spală rufe, nu se pregăteşte leşie, nu se albeşte lenjerie, în general nu se face nimic, 
pentru că altminteri s-ar supăra rău Sfânta Vineri pe femei şi le-ar pedepsi aspru; dacă ar îndrăzni 
cineva să coacă pâine, aceasta ar ieşi atât de rea la gust, încât, aruncată în mare, nici peştii nu ar fi 
capabili să o mănânce; nu se dă nimic afară din ogradă, fiindcă nu este bine - Moldova; singurele 
activităţi permise sunt înroşirea ouălor şi prepararea pascăi; în Vinerea Paştelui, se îngroapă un ou 
în vie contra grindinii - Vaslui; cei cărora le curge des sânge din nas să se radă, iar cei care au dureri 
de cap să se spele pe cap, pentru că se vor vindeca - Muntenia; unii, bărbaţi şi femei, respectă ziua 
de post negru şi pentru ca animalele sălbatice să nu le aducă pagubă în vite - Bucovina; bărbaţii nu 
seamănă, pentru că, se zice, s-ar usca şi nu ar creşte nimic şi chiar dacă ar răsări ceva, nu ar fi cu 
rod; se mai ţine ziua de către cei care au tot felul de bube, pentru ca ele să se usuce şi să se 
vindece - Suceava; ziua este ţinută şi pentru a se usca şi a se vindeca bubele de pe trupurile celor 

ce suferă; cine este bolnav de guşă sau de vreo altă maladie care conduce la inflamarea unor zone 
ale corpului, se scoală în această zi, înainte de răsăritul soarelui, se duce pe imaşul satului şi caută 
trei oase, pe care le apasă pe locul bolnav imediat ce le găseşte, apoi trebuie să le pună în acelaşi 
loc unde le-a găsit şi în aceeaşi poziţie, rostind totodată: „Vinerea Seacă/Guşă seacă!" - Suceava; 
sau se ia apă neîncepută, înainte de răsăritul soarelui, şi se spală cu ea pe guşă, sperând că va da 
înapoi - Moldova; în Vinerea Mare, este bine ca, în momentul când se scoală din pat, omul să calce 
mai întâi pe o bucată sau pe un mic obiect din fier, ca să nu se mai lovească tot anul; ploaia căzută 
în această zi dă semn oamenilor că anul va fi îmbelşugat - Vaslui;Suceava (2.MARIAN,II,p. 109- 
112;114;116-117;2.GOROVEI,p.9;19;41;123;210; 253;CĂRĂBIŞ,p.24;PRESA). în zorii acestei zile, 
femeile duc la cimitire cărbuni aprinşi pentru tămâiere, pâine, apă sau vin şi sare, pe care le lasă 
acolo, crezând că sufletele rătăcitoare ale morţilor vor veni să se înfrunte - Bihor (ŞTEFĂNESCU, 
p.l). Se crede că nu este bine ca femeile să pună la copt cozonaci sau alte copturi, pentru că asta 
arînsemna că sunt arse mâinile Maicii Domnului, care în această zi se roagă - Bucovina (NOTE, 
Băncescu). Serie simbolică: cărbune-tămâie-pâine-apă-vin-sare. 

Izvorul Tămăduirii - cade întotdeauna în prima zi de vineri de după Duminica învierii Domnului 
sau în vinerea din Săptămâna Luminată; în această zi, preoţii scot icoanele şi fac slujbe la câmp 
pentru ploaie şi împotriva molimelor; unele femei fac pască şi ouă roşii, iar a doua zi, în Sâmbăta 
Tomei, le duc la biserică, pentru a fi slujite, şi apoi le duc la cimitir şi pun lângă fiecare cruce de pe 
mormântul răposaţilor din neam câte un ou şi o pască, aprinzând şi câte o lumânare, pentru a face 
şi morţilor „rânduială" - Moldova; se însănătoşeşte bolnavul care se scaldă în această zi, sau 
măcar bea apă, pentru că toate apele sunt sfinţite - Transilvania (2.MARIAN,II,p.233). Unii săteni 
caută izvoare de apă şi sapă fântâni în acele locuri sau curăţă un izvor ori o fântână de pe câmp, 
credinţa fiind că izvorul sau fântâna făcută sau curăţată în această zi nu va mai seca niciodată; ziua 
este cunoscută şi sub denumirea de Fântăniţa şi marchează în acest areal sfârşitul sărbătorilor de 
primăvară - Bacău (ICHIM,p.l41). în această zi, se sfinţeşte apă, care se păstrează, ca şi Agheasmă 
Mare într-o sticluţă, lângă icoană, fiind bună ca leac pentru orice fel de afecţiune; se crede că apa 
izvoarelor şi agheasma au puteri miraculoase, vindecând boli grele, răni, curmând suferinţe; 
preoţii scot icoanele cele mai de preţ din biserici şi săvârşesc slujbe pentru ploi şi vindecarea celor 
bolnavi; se spune că toate apele de fapt sunt sfinţite şi vindecătoare şi că apa de izvor poate 
vindeca de boli pe cei care se scaldă în ea (PRESA). 

Vinerea Mare - Sfânta Cuvioasa Parascheva de la laşi. Cu toate că, în calendarul creştin-ortodox, 
prăznuirea acestei zile are dată certă (14 octombrie) şi, în consecinţă, poate să cadă în oricare din 
zilele săptămânii, poporul totuşi numeşte această zi Vinerea Mare. 

VIOARĂ 

Copilul venit de la botez este scăldat cu apă adusă cu o oală nouă, iar în apă se pune şi o strună de 
vioară, ca în viaţă el să cânte frumos - Muntenia; fetele fură strune de la vreo vioară şi le înfăşoară 
la încheietura mâinii, ca să fie iubite cum sunt sunetele scoase de vioară - Suceava (2.GOROVEI, 
p.81;213). Multe greutăţi va întâmpina cel care se visează acordând strunele unei viori - Suceava 
(NOTE,Băncescu). 

VIOLET 

Culoarea violet simbolizează stăpânirea de sine, răbdarea, încrederea în dreptate şi adevăr 
(ZAHACINSCHI,p.l8;DIACONESCU,p.25). 

VIS (A VISA) 

Se crede că visele sunt o transpunere a diferitelor planuri ale vieţii reale şi, din această cauză, 
cântăreşte foarte mult cum se visează, ce se visează, în ce perioadă de timp se visează; astfel, 
toate visele avute în noaptea de sâmbătă spre duminică se împlinesc - Buzău, dar se crede şi că nu 

se împlinesc - Suceava; ca să nu se mai viseze, este bine să nu se povestească visele - 
Galaţi;Moldova; se spune că, dacă visează cineva ceva care are semnificaţie malefică, să 
povestească altei persoane ceea ce a visat, iar aceasta să dea o interpretare bună visului; în acest 
caz, visul va avea cu siguranţă un deznodământ benefic - Bucovina (2.GOROVEI,p.253;254). în 
Mehedinţi, se crede că ursitoarele se arată numai în vis mamei şi moaşei copilului; din această 
cauză, ambele se scoală dimineaţa cu faţa la perete (şi nu cu faţa la fereastră), ca să nu uite ceea 
ce au visat; dacă visează câmpuri înverzite, păduri înfrunzite, ape limpezi, cer senin, copilul va avea 
o viaţă lungă, fericită şi ferită de boli; dacă visează ape tulburi, drumuri întortocheate, prăpăstii, 
copilul va fi mereu bolnăvicios şi nu va trăi foarte mult; iar dacă visează că le-a luat cineva copilul 
sau le-a fost cerut spre creştere înseamnă că el va muri în curând (CIOBANII,p.76-77). în textele 
folclorice, dragostea aflată la mare distanţă reprezintă pentru partener un vis (EVSEEV,p.l01). 

VISCERE 

în limba română medievală, cuvântul maţ avea şi sensul de pântece („Cum a fost lona în maţele 
chitului"), adânc, străfund („Din maţele iadului strigarea mea auzit-ai"), inimă, suflet, adâncul 
fiinţei omeneşti („râuri vor curăţa din maţele lui ape vii"); cu acest ultim sens, se păstrează şi astăzi 
în limbajul familial, în expresia „îţi curg maţele", rostită pentru a exprima mirarea pentru o 
zgârietură a pielii, din care curge puţin sânge, primind astfel şi această semnificaţie; textele 
folclorice atestă importanţa intestinelor, în acest context fiind probative variantele baladei „Toma 
Alimoş" (în care lupta celor doi eroi sfârşeşte numai când adversarului i se taie în bucăţi mărunte 
maţele şi apoi i se răspândesc pe câmpii), povestirile despre fetele (femeile) pedepsite pentru că 
au încălcat interdicţiile impuse de ziua Sântoaderului şi au tors (li se înşiră maţele cum se înşiră 
firul din furcă după fus; măruntaiele le-au fost aruncate pe acoperişul morii; sau li se înşiră maţele 
pe garduri), sau în basmul „înşir-te mărgăritare", în care se narează metamorfoza a doi copii 
năzdrăvani, care devin succesiv meri, scânduri în patul împăratului, scântei, două fire de busuioc, 
doi miei, care vor fi sacrificaţi, maţele lor spălate cu atenţie, dar, dintr-un fragment rupt 
întâmplător, vor reveni la viaţă; deci nu inima, nu creierul, nu ficatul sau orice altă parte anatomică 
a corpului uman trebuie păzită cu mare grijă, ci intestinele, pentru că ele sunt purtătoarele 
principiului vital, apte de regenerare magică; maţele cârlanilor sacrificaţi se pun la rădăcina 
pomilor care nu rodesc (PRESĂ). 

VIŞIN (Prunus cerasus - DLRM,p.933) 

Pe crenguţele pomilor, în special la vişini, se găsesc un fel de umflături asemănătoare inelelor, 
cărora sătenii le spun somn şi care se culeg şi se pun la leagănul copiilor mici, pentru a dormi 
liniştiţi - Ţara Oltului (GOLOPENŢIA,p.l03). 

VITĂ 

Se crede că vitele pot vorbi în serile şi nopţile din ajunul Crăciunului, Sfântului Vasile (Anul Nou), 
Bobotezei şi Paştelui, destăinuindu-se una alteia unde se află comori ascunse în pământ - Suceava; 
vita neagră cu pete albe pe spinare trebuie păstrată, pentru că este aducătoare de noroc - Tecuci; 
vitele căpătate de pomană sunt aducătoare de belşug şi nu trebuie înstrăinate - Galaţi; copilul, 
scos afară din casă, să nu fie de faţă la plecarea sau la venirea vitelor de la păşune, pentru că le 
poate lua mugetele şi nu mai doarme toată noaptea - Muntenia; în ziua Anului Nou, fata 
nemăritată se duce în grajd şi loveşte cu piciorul într-o vită culcată şi, la a câta lovitură se va ridica 
animalul, peste aţâţi ani se va mărita fata - Suceava; când vita se scarpină de zidul casei, fata sau 
flăcăul din acea familie se va căsători curând - Tecuci; este semn de noroc pentru casa în curtea 
căreia vin vite străine - Tecuci; când vitele tac este semn de foamete pentru mulţi ani - Vaslui; când 
gospodarul a hotărât să vândă una dintre vitele sale, ea trebuie dată cât mai repede, în caz contrar 
proprietarul putând avea pagubă în animale - Tecuci; dacă vita, care urmează a fi vândută, îşi face 

nevoile în curte, la plecare, este semn că ea va fi înstrăinată destul de repede - Vâlcea; vita 
cumpărată în vederea sacrificării este socotită ca fiind cu noroc - Suceava; vita bolnavă nu trebuie 
lăsată să moară, ci trebuie imediat sacrificată, crezându-se că, pentru ea, cuţitul este ca lumânarea 
pentru om - Muntenia; când moare o vită, se crede că, de fapt, morţii familiei cer să li se facă 
pomană - Ţara Oltului; dacă moare o vită în gospodărie şi este găsită cu ochii deschişi, este semn 
că vor muri şi alte animale - Suceava; se crede că este spurcat din clipa în care cineva vede pentru 
prima dată, pe nemâncate, primăvara, animal tocmai atunci fătat, precum mânz, viţel etc. - 
Muntenia; este semn de sărăcie, când vitele, venind seara de la păscut, trag în ocoale străine şi nu 
la casa lor - laşi; când zburdă vitele, când vin de la păşune, sau prin ogradă este semn că vremea se 
va face friguroasă - Suceava; când vitele mugesc şi se uită în sus, este semn că va fi furtună 
puternică - Moldova;Suceava; când vitele se aleargă în timp ce sunt mânate la apă, sau la 
întoarcerea de la adăpat, este semn de furtună mare - Suceava; dacă vreo vită boncăne cu copitele 
în podeaua grajdului este semn rău, fie moare cineva, fie se va petrece un fenomen natural 
distrugător, cum ar fi furtună, cutremur etc. - Suceava ( 2 . GOROVEI, p.9;20;60;88;170;172;254- 
256;258;261;264; 2 . MARIAN,l,p.88;GOLOPEN-ŢIA, p.165; NOTE,Băncescu). Cine are numai o vită în 
curte şi mai cumpără una îi trece coada uneia dintre ele prin gura celeilalte şi apoi le dă tărâţe cu 
sare pe o masă rotundă, joasă, în mijlocul bătăturii, ca să se întovărăşească amândouă: „Cum trag 
amândouă la tărâţe, aşa să tragă şi la jug" - Gorj (CĂRĂBIŞ,p.29). Când aleargă vitele ca şi cum s-ar 
întrece în curând se va strica vremea; când se ling boii înjugaţi este semn de vreme bună - 
Teleorman (2.CHIVU,p.247). Când vitele în grajd se agită şi se lovesc unele de altele este semn de 
primejdie, de cutremur - Maramureş (BOGDAN,p. 14). Cine se visează că a pierdut o vită este 
semn că-i va muri dintre prieteni; înseamnă defăimare şi dispreţ pentru cel care visează că se luptă 
cu o vită - Suceava (NOTE,Băncescu). 

VIŢĂ DE VIE (Vitis vinifera - DLRM,p.934) 

Trecerea viţei de vie, ca simbol, din cultul dionisiac în cel creştin şi reprezentarea chiar a patimilor 
lui Hristos sub forma ciorchinelui de struguri zdrobit, precum şi regăsirea acestui motiv în aproape 
întreg spaţiul fostului Imperiu Roman demonstrează vigoarea conservării sensurilor sale primare 
(PETRESCU,p.42). Este simbol al femeii şi considerată plantă înzestrată cu puteri sacrale, care pot fi 
augmentate prin purtarea unui brâu de coarde de viţă la jugul a doi boi gemeni (EVSEEV,p.l39; 
150). Viţa de vie şi strugurele, ca motive decorative, au fost identificate pe cămăşile purtate de 
Junii Braşovului, reminiscenţă a străvechiului fond de credinţe indo-europene, perpetuate în cultul 
dionisiac şi apoi în cel creştin, din care cauză le regăsim pe icoane, pe crucile de sat şi pe unele 
piese de ceramică şi din lemn (PRESA;NOTE,Antonescu). Cel ce doreşte să aibă vie roditoare, să o 
sădească din butaşi furaţi - Muntenia; cine are bube la cap să nu intre în vie, pentru că boala se 
înrăutăţeşte - Vâlcea; să nu se mănânce cârceii de la viţa de vie, fiindcă cel ce o face va avea lesne 
cârcei - Tecuci ( 2 . GOROVEI,p.29;44;257). în Maramureş, se crede că nu este bine să se pună pe foc 
viţă de vie, pentru că îl vor durea măselele pe cel care o face (BOGDAN,p.99). Cine visează butuc 
de viţă de vie va primi veste bună, iar cel ce visează cârcei de viţă va fi păgubit de către un hoţ - 
Bucovina (NOTE,Băncescu). 

VIŢEL 

Când vaca fată numai bouţi este semn de noroc în gospodărie - Suceava; dar dacă fată doi viţei 
gemeni este semn rău - Tecuci; când moare viţelul unei vaci, înseamnă că acesteia i s-a luat mana 
(laptele) - Tecuci ( 2 . GOROVEI,p,169;246;248). După ce se face curăţenie în casă pentru Anul Nou, 
unii bărbaţi aduc înăuntru un viţel gras sau un miel, pentru ca semănătorii „să semene" pe el, 
crezând că astfel le va merge bine peste an - Suceava ( 2 . MARIAN,l,p.114). 

VOCE 

Dacă se va auzi în vis glas plăcut şi dulce este semn că şi în realitate se va auzi, cât de curând, o 
veste care va provoca bucurie - Suceava (NOTE,Băncescu). 

VOLBURĂ ( Convolvulus orvensis - DLRM,p.939) 

Plantă erbacee agăţătoare, cu tulpina subţire şi frunze ovale, având flori albe sau roz, plăcut 
mirositoare, cu corola în formă de pâlnie, cunoscută şi sub denumirea de rochiţa-rândunicii 
(ŞĂINEANU,V,p.507). Se crede că, în anii când răsare mai multă volbură decât în mod obişnuit, va fi 
secetă şi foamete - Vâlcea (2.GOROVEI,p.277). 

VOLUTĂ v. SPIRALĂ 

VORBĂ (A VORBI) 

Cuvântul face parte dintre mijloacele cele mai vechi prin intermediul cărora este declanşată magia 
şi potenţate puterile acesteia; prin mijlocirea cuvântului rostit sau cântat este apelată divinitatea, i 
se invocă intervenţia spre binele oamenilor; Sfântului loan i se spune : „Sai în vânt , sai în pământ", 
iar lui Dumnezeu: „Scoală, Doamne, nu dormi!", pentru că este nevoie ca Demiurgul să aducă 
„mană câmpului"; de remarcat tonul poruncitor al invocaţiilor, care stabileşte un raport de la egal 
la egal între om şi divinitate; spunând, impunând chiar, ce să facă, cum să facă, vorba spusă în 
împrejurări speciale, ele însele încărcate cu magie, devine o provocare, o dezlănţuire de energii; 
cuvântul este însăşi facerea, zămislirea; binecuvântarea se transformă, pe cale magică, în 
binefacere (HERSENI,p.263). Folclorul evidenţiază cel mai bine importanţa vorbelor (cuvintelor), 
indiferent de specia literară cărora aparţin; de pildă, dragostea este făcută din vorbe, locvacitatea 
fiind esenţială în erotism; absenţa acesteia aduce urâtul, în sensul de partener cu fizionomie 
neplăcută, dar şi în sensul de singurătate, silă de viaţă (EVSEEV,p.l42). Ca să nu se mai amintească 
de rolul magico-ritual pe care îl îndeplineşte vorba în descântece; de aici, interdicţiile de a vorbi în 
anumite situaţii, de exemplu când se aşează ouă în foc, ca să se coacă, pentru că în caz contrar ele 
ar plesni - Teleorman; sau pentru că trage a sărăcie - Muntenia; de asemenea, când păsările de 
curte au puii mici, nu este bine să se vorbească despre ele, pentru că se crede că le-ar mânca 
furnicile puii - Mehedinţi; dacă primul cuvânt rostit de un copil este „tată", mama lui va mai naşte 
un băiat, iar, dacă zice „mamă", va mai naşte o fată - Muntenia; nu se vorbeşte în timp ce sunt 
semănate legumele în grădină, pentru că viermii vor mânca rădăcinile plantei, şi nici când este 
semănat grâul, fiindcă vrăbiile vor mânca seminţele - Ţara Oltului (2. OROVEI,p.l63;211; 
GOLOPENŢIA, p,140-141;180;190). Când două persoane rostesc simultan aceleaşi vorbe, se crede 
că „o mai crăpat un drac"-, cine visează că este necinstit, ocărât cu vorbe grele de către cineva este 
semn că va avea supărare în casă - Suceava (NOTE,Băncescu). 

VOVEDENIE 

Sărbătoare religioasă celebrată de către biserica creştin-ortodoxă la 21 noiembrie, în amintirea 
zilei când Fecioara Maria a fost însoţită de părinţii săi în templul din Ierusalim (ŞĂINEANU,V,p.514). 

VRABIE (Passer domesticus - DLRM,p.941) 

Agreabilă orăşeanului pentru firea ei gureşă, vrabia nu este însă privită cu aceeaşi simpatie de 
către omul civilizaţiei tradiţionale, deoarece, aflată în permanentă căutare de hrană, îi aduce 
gospodarului pagube serioase, stricând grâul, ovăzul, floarea-soarelui, cânepa şi mâncarea 
păsărilor domestice; nu este doar hulpavă, ci şi o mare hoţomană; în consecinţă, tot sistemul de 
simboluri gravitează în jurul ideii de lăcomie; se spune că se trage dintr-o copilă rea, căreia nimeni 
nu-i putea intra în voie cu mâncarea; blestemată de demiurg, ea s-a prefăcut într-o pasăre care 
„strică" pâinea şi cânepa în câmp, cum nu o face nici o altă pasăre; se mai spune că rachiul a fost 

făcut de vrăbioi, care a luat câte puţin grâu şi secară şi le-a pus într-o groapă; apoi a luat din ce 
rezultase şi a băut, s-a îmbătat şi stătea pe jos beat, tăvălit în glod; pornind de la pâine (aliment 
consacrat) şi de la cereale (plante cu virtuţi sacre), aruncându-le în pământ şi „stricându-le" printr- 
un proces natural de fermentaţie, pasărea hulpavă a obţinut o licoare nehrănitoare, cu acţiune 
degradatoare; deci, vrăbioiul este definit de acest cod (crud, fermentat, putred) ca fiind negativ, 
un „pervertitor" al substanţelor bune în substanţe rele; ca să-i explice lăcomia, se spune că vrabia 
ar fi obligată să hrănească un personaj (de sorginte sacrală), aflat într-un tărâm „de dincolo"; în 
această ipostază, pasărea este absolvită de păcatul „lăcomiei", pentru că ea nu ar strânge pentru 
sine, ci pentru o fiinţă (aparent) neajutorată; ziua în care se face acest pelerinaj este de Sfântul 
Simion Stâlpnicul (1 septembrie), când vrăbiile „ iau toate pâinile în plisc şi merg nu se ştie unde"-, în 
alte povestiri, vrăbiile nu ar duce hrană, ci s-ar oferi pe ele însele drept hrană în această zi; 

„ undeva, într-o vizunie de munte sau codru este o babă, împărăteasa tuturor paserilor; în ziua 
aceea, vin toate paserile la dânsa şi ea le măsoară cu dimerlia, numai vârful îl rade şi acela se 
întoarce înapoi, iar celelalte rămân să-i fie de hrană peste an"; de aceea, în ziua Sfântului Simion 
„nu vei găsi o vrabie, să dai un galben"; se mai spune că odinioară vrăbiile erau mult mai mari, dar, 
pentru că nu i-au dat pace lui lisus, când era pe cruce, au fost blestemate să se hrănească numai 
cu firimituri, să fie mici şi neputincioase, să fie prinse mereu în laţurile copiilor; anumite practici 
magice cer ca, în anumite zile consacrate, să se adune resturile de la masă şi să fie dăruite 
vrăbiilor; acestea, astfel îndestulate, vor ocoli holdele; de asemenea, la semănat, li se oferă o 
mână de grâu, ca să nu se atingă de restul lanului; alteori, prin sistemul analogiei simbolice, 
vrăbiile sunt legate, orbite, încremenite etc., în speranţa că vor ocoli bunurile gospodarului şi îi vor 
pricinui cât mai puţine pagube; din multe puncte de vedere, prin acţiunea păgubitoare, se 
aseamănă cu şoarecele (COMAN,II,p.32-35). Simbolizează ataşamentul, credinţa în partener şi în 
prietenie (ZAHACINSCHI,p.43). Cine, în zi de Crăciun, va mânca întâi carne de vrabie, acela va fi, 
peste vară, uşor la muncă şi plin de putere precum vrabia - Vlaşca;laşi; vara, înainte de primul 
scăldat, este bine să se mănânce carne de vrabie, pentru a nu se suferi de friguri - Mehedinţi; când 
cineva vorbeşte seara de pui de vrabie, pe acela îl vor mânca furnicile - Argeş; prevesteşte ceartă 
în familie ciripitul îndelung al vrăbiilor în faţa casei - Tecuci; când vrăbiile se scaldă în colb este 
semn de vreme frumoasă; dar tot în această zonă se crede că este semn de ploaie - Suceava; dacă 
vrăbiile cântă toamna este semn că va ploua - Vaslui; când vrăbiile ciripesc gălăgios sau ciocănesc 
la ferestre este semn că vremea se va strica - Muntenia;Suceava; va viscoli dacă vrăbiile se aşează 
multe pe grămezile de gunoi şi ciripesc - Vaslui; este semn că va ninge, dacă vrăbiile se strâng mai 
multe la un loc şi zboară toate din loc în loc, sau stau multe în copaci şi ciripesc zgomotos - 
Suceava; dacă, iarna, vrăbiile îşi caută loc de cuib pe sub streşini este semn că va fi ger - Vaslui; 
Suceava (2.GOROVEI,p.92;96;262;264;257;266;283). în Oltenia, există obiceiul ca, în ajunul Anului 
Nou, să se mănânce o vrabie, pentru ca tinerii să fie uşori, sprinteni peste an, iar bătrânii să poată 
ajunge mai uşor în lumea umbrelor (ENACHE,p.l25). Iarna, când se adună vrăbiile la un loc şi 
ciripesc, înseamnă că va ninge - Bucovina (2.MARIAN,l,p. 88). 

VRACI v. DOCTOR. 

VRĂJITOARE 

Vrăjitoarele sunt femei care, după moarte, nu putrezesc - Suceava; ele apar întotdeauna printre 
oameni sub formă de pasăre - Tecuci (2.GOROVEI,p.260;286). 

VREASC 

în Moldova şi nord-estul Munteniei, în dimineaţa Anului Nou, se strâng mai multe fete la casa 
uneia dintre ele, unde li se leagă, pe rând, ochii şi astfel legate trebuie să meargă la butucul unde 
se taie lemne, să apuce un braţ de vreascuri, cât pot să ducă; numărate vreascurile aduse, dacă 

sunt la număr cu soţ, fata respectivă se va mărita în anul acela (2.MARIAN,II,p.102). Se crede că nu 
este bine ca primăvara să se pună mâna mai întâi pe lemne, beţe, vreascuri, pentru că, peste vară, 
cel ce o face va avea de-a face cu şerpii - Maramureş (BOGDAN,p.45). Este bine ca apa pentru 
scalda copilului să fie încălzită cu vreascuri adunate de pe drum - Banat;Bihor; pe mormântul unui 
spânzurat, fiecare trecător pune câte un vreasc, beţe sau găteje, până se strânge o grămadă mai 
mare, căreia un altul îi dă foc, spunându-se că aceasta este lumânarea mortului - Suceava 
(2.GOROVEI, p.154; 213). v. LEMN. 

VREME 

Deosebit de bogată în sensuri, noţiunea vreme îşi circumscrie aria semantică pe două zone: una se 
referă la durata în timp, de la infinit la etape temporale din ce în ce mai scurte, dar oricum 
neprecizate, până la a însemna chiar intervalul de un an; cea de a doua zonă se orientează către 
contexte a căror semnificaţie nominalizează starea momentului sau al unui interval de timp trăit 
efectiv („vremuri bune"; „vremuri rele"), precum şi situaţia meteorologică a momentului despre 
care se discută; cu toate acestea, ultimele două conotaţii semantice acroşează şi semnificaţii care 
ţin de noţiuni precum soartă, destin, ursită, aspect pe care dicţionarele nu îl pun suficient în 
lumină; astfel, după cum este vremea la naşterea copilului, tot aşa va fi şi viaţa lui - Teleorman; la 
fel, se crede că starea vremii în timpul nunţii dă seama de cum va evolua căsnicia celor doi tineri - 
Teleorman;laşi (2.GOROVEI,p.231;l.CHIVU,p.245). Operând permanent cu opoziţii, în mentalitatea 
tradiţională se evidenţiază şi o Vreme de Apoi, numită şi Sfârşitul Lumii sau Coada Veacului; 
semnele prevestitoare ale acestui moment sunt de ordin social şi moral: procese între părinţi şi 
copii, incesturi, căsătorii între parteneri de vârste foarte diferite, un accentuat spor al populaţiei, 
invenţii tehnice şi, în general, o evoluţie tehnologică pusă pe seama forţelor diavoleşti, apariţia 
unei realităţi nefireşti (râuri care curg la deal), frecvenţa mare a războaielor, foamete 
cuprinzătoare a multor populaţii, cutremure; sub influenţă biblică, se crede că Vremea de Apoi 
este concomitentă cu apariţia lui Antichrist (care însă va domni doar trei ani), numit, în Moldova, şi 
Antihârţ; venirea lui va fi anunţată de un vânt distrugător, sau de o ploaie de foc, a cărui flacără se 
crede că ar proveni din sângele lui Sântilie (Sfântul Prooroc Mie Tesviteanul - prăznuit la 20 iulie), 
ucis de Antichrist; sau ar avea sorgintea în căldarea Lunii, umplută cu sângele lui Abel; drept 
urmare, pământul se va topi, munţii vor curge precum răşina, iar ploaia şi vântul vor purifica totul; 
după acest şir de dezastre şi după Judecata de Apoi, lumea se va regenera în urma unui nou potop 
(de data asta având rol purificator), care va readuce pământul la starea lui primordială, cu o altă 
vegetaţie, dar populat de oameni mai mici, lipsiţi de necesitatea de a munci şi a se hrăni, adică un 
fel de îngeri; în cântecele bătrâneşti şi în colindele româneşti, se păstrează aceeaşi imagine 
escatologică, dar cu o structură compusă din doar două-trei elemente (2.KERNBACH,p.l98). 

Uneori, Vremea de Apoi ne este înfăţişată în tablouri idilice, precum ar fi bunăoară prezenţa 
morilor şi a cârciumilor pe la toate vadurile şi răspântiile - Neamţ; sau faptul că se vor face arături 
şi împrejurul satelor - Suceava; oamenii trăitori atunci vor avea dimensiuni aşa de mărunte, încât 
12 astfel de indivizi vor fi necesari pentru rostogolirea unui ou de găină - laşi (2.GOROVEI, p.270). 

VULPE (Vulpes vulpes - DLRM,p.943) 

Se spune că Dumnezeu „îi dădu vulpii vicleşugul, iar omului meşteşugul"; această antiteză dintre 
„vicleşug" şi „meşteşug" sintetizează esenţa profilului folcloric al vulpii; animalul „roşcovan şi 
codat" reprezintă perfidia deplină, perfidia în stare nativă, ca produs al instinctului şi al luptei 
oarbe pentru supravieţuire; la Păcală, vicleşugul este un joc subtil, pe când la vulpe viclenia 
reprezintă un mod biologic de a fi, o reacţie necesară pentru salvarea vieţii sau pentru dobândirea 
hranei; în folclorul românesc, întâlnirea cu vulpea funcţionează ca un semn rău: „când îţi ies 
înainte vulpe sau iepuri, este bine să te întorci înapoi, că nu-ţi merge deloc bine; vulpea şi iepurii 
sunt animale sărăntoace", în consecinţă au atribute malefice; dar, în restul culturii populare, nu 

există nici legende, nici povestiri, nici practici magice în care vulpea să fie o prezenţă activă, dotată 
cu atribute malefice; de asemenea, nu sunt atestări conform cărora dracul, pricolicii, strigoii, alte 
făpturi infernale să ia chipul vulpii; ea nu este invocată nici în blesteme, nici în descântece şi nu 
este folosită în magie ori în jocurile şi riturile cu măşti; atributele benefice sunt şi ele puţine la 
număr, vulpea figurând ca animal psihopomp în unele bocete şi ca sfătuitor şi ghid al eroului în 
basmul fantastic; figura ei domină atât cantitativ, prin frecvenţă, cât şi calitativ, prin varietatea 
întâmplărilor şi semnificaţia lor, în basmul despre animale; în unele bocete, ea se substituie 
lupului, ivindu-se la vămile lumii de dincolo; în cântecul „Zorile", sufletul călător este sfătuit să nu 
se teamă de vulpe, ci să „o prindă drept soră"; funcţia psihopompă se transformă, la trecerea din 
contextul ritului funerarîn spaţiul altor forme de cultură, în aceea de animal-ghid sau adjuvant; în 
basmul fantastic, vulpea figurează printre „câinii" eroului: pentru că le înţelege păsul şi le cruţă, pe 
ele sau pe puii lor, acesta primeşte de la animalele recunoscătoare câte un pui de iepure, de vulpe, 
de lup şi de urs, având deci patru „căţeluşi", ultimul termen exprimând fidelitatea ajutoarelor, 
însoţitori care îl vor sfătui mereu, îl vor apăra şi îl vor sprijini în aventurile sale; cele patru animale 
ajutătoare sunt reprezentări funerare, pentru că, în „Cântecul Zorilor", ursul, lupul şi vulpea 
conduc mortul pe căile întortocheate din tărâmul celălalt, iar iepurele este şi el o fiinţă infernală, 
care poartă sufletul celui decedat, dacă îl urmează către lumea de dincolo (COMAN, l,p. 138-142). îi 
va merge bine celui care îi iese în cale o vulpe - Suceava; când o femeie gravidă se sperie de ceva şi 
este gata să piardă sarcina, se afumă cu nări de vulpe - Moldova; cine îşi pierde auzul este bine să- 
şi pună în urechi, pentru câtva timp, genele unui vulpoi - Suceava (2.GOROVEI,p.l91;242;279). 

VULTUR 

Simbolizează soarele în momentul răsăririi lui; sau este personificarea vederii pătrunzătoare a 
acestei păsări de cer înalt, fiind precum raza care răsare mai întâi şi atinge turmele, cirezile, casele 
şi oamenii; de regulă, culoarea care îl însoţeşte este cea a aurului (BUHOCIU,p.l24). Despre el se 
spune că est e „împăratul păsărilor"; credinţele populare susţin că vulturul este nemuritor, pentru 
că, o dată la 30 de ani, merge la fântâna lui Iordan, se scaldă acolo şi întinereşte; pentru că 
înfruntă puterea morţii şi se bucură de o viaţă veşnică, vulturul poate fi un simbol al sufletului, al 
eternităţii acestuia; în această ipostază îl întâlnim frecvent pe monumentele funerare din Dacia şi 
chiar în străvechea artă traco-getică; vulturii s-au ivit în această lume în urma unor întâmplări 
legate de o trecere de la un tărâm la altul; astfel, ei se trag dintr-o fată de împărat, care a fost 
răpită şi dusă în altă lume, unde, bând apa dintr-un izvor fermecat, s-a transformat în vultur; sau ei 
provin din împăratul şi împărăteasa care au plecat să-şi caute feciorul dispărut; o altă legendă 
spune că doi copii sunt părăsiţi în pădure, unde întâlnesc o „vulturoaie", care se rătăcise în lumea 
aceasta şi nu găsea drumul spre cea de dincolo; copiii o hrănesc şi, drept răsplată, ea îi scoate din 
pădure şi îi duce la „lumea cu oameni"; copiii devin împărat şi împărăteasă, iar din puii vulturoaiei 
din celălalt tărâm se naşte neamul vulturilor de pe această lume; este pasăre mesager sau călăuză, 
cu acest rol apărând în basme şi în balade, unde cel mai adesea este o apariţie de rău augur; el 
este trimis de voinic să ducă mamei sau iubitei sale mâna cu inelul său, ca semn al pierzaniei; sau 
este trimis să găsească iubita voinicului şi să i-o aducă; în unele basme, vulturul apare însă ca o 
fiinţă năzdrăvană, venită de pe tărâmul celălalt; este un fel de auxiliar al eroului pe care îl ajută, îl 
sfătuieşte sau îl înlocuieşte la îndeplinirea unor sarcini; frecvent, voinicul este scos în lumea de sus 
de pajura recunoscătoare, pentru că i-a salvat puii de atacul unui şarpe; descântecele preiau 
atributele de pasăre-călătoare, utilizând vulturul ca un adjuvant al celui care rosteşte textul, fiind 
chemat să ia răul, boala de la cel descântat şi să le ducă la acela care le-a trimis; apare şi în colinde, 
într-o ipostază derivată tot din funcţia lui de pasăre-mesager, accentul căzând însă pe pana de 
vultur, care este un dar preţios, vulturul fiind junele „ca un vultur", iar gazda, fetele şi alţi juni sunt 
beneficiarii obiectului fermecat; într-o povestire se spune că vulturul este metamorfoza unui băiat 
lacom; acesta nu a avut răbdare să aştepte până ce mama lui coace pâinea şi a mâncat aluatul 

crud; de aceea a fost blestemat să se prefacă într-o pasăre hulpavă şi să umble numai prin locuri 
pustii (COMAN,II,p.84-87). Când vulturii zboară lin este semn că se schimbă vremea - Galaţi;Tulcea 
(2.G0R0VEI, p.264;270). 

z 

ZADIE v. FUSTĂ 
ZAHĂR 

Se crede că este bine ca mireasa, în timp ce merge la cununie, să-şi pună în sân o mică oglindă şi o 
bucată de zahăr şi apoi să pună zahărul acela în bucatele ce le va mânca soacra ei, pentru ca nora 
cea tânără să fie văzută bine în noua casă - Bucovina; (2.GOROVEI,p.70). în cadrul practicilor de 
sondare a viitorului pe care le fac fetele în ziua Anului Nou, indicarea vasului sub care se află zahăr 
înseamnă că viaţa tinerei va fi dulce (2.MARIAN,l,p.67). Serie simbolică: oglindă-zahăr. 

ZĂPADĂ 

Este bine ca, în ziua în care a nins prima oară în acea toamnă sau iarnă, în aceeaşi zi a săptămânii 
să se semene dovleci primăvara şi atunci se vor face nesperat de mulţi - laşi; se spune că zăpada, 
căzută primăvara, este a mieilor şi a păsărilor - Suceava; sau numai a mieilor - Muntenia; se crede 
că este bine să se strângă puţină zăpadă, din cea care cade prima în primăvară, să se topească şi cu 
apa rezultată să fie stropite răsadurile, ca să nu facă purici - Suceava (2.GOROVEI,p.25;175; 179; 
209;NOTE,Antonescu). Când ninge primăvara târziu, după câteva zile însorite, uneori chiar după 
Paşte, se spune că aceea este Zăpada Mieilor, în partea de sud a Transilvaniei, se crede că neaua 
respectivă ar fi stropii de lapte care se preling de la boturile mieilor din cer când ei sug, iar mieii ar 
aparţine Ciobanului cu Oile şi Câinii, constelaţie care se iveşte pe bolta cerească în Noaptea Oilor, 
adică în noaptea din ajunul prăznuirii Sfântului Gheorghe (23 aprilie), dând semnalul de pornire a 
turmelor spre păşunile montane; în Moldova, se crede că fulgii târzii de omăt sunt scamele de lână 
din fuiorul Maicii Domnului, care îi pregăteşte lui lisus veşmintele împărăteşti pentru înălţare; în 
Oltenia şi în Teleorman, această ultimă zăpadă ar reprezenta lacrimile Maicii îndurerate sau ale 
îngerilor pentru suferinţele pe care Mântuitorul le suportă în Săptămâna Patimilor; în unele sate 
transilvănene, se spune că ar fi fulgii din pernele pe care Maica Precista le-ar pregăti pentru 
odihna Fiului Ei în Palatul Ceresc; în alte sate, se spune că ar fi făina care se cerne în Rai pentru 
pasca şi cozonacii preparaţi pentru Paşte; în Valea lalomiţei, aceşti fulgi ar proveni din petalele 
florilor care se scutură prin livezile Raiului, sau din pulberea de pe aripile fluturilor care zboară prin 
grădinile cerului; în Vrancea, fulgii târzii de zăpadă ar fi cocardele fetelor moarte necununate, pe 
care le aruncă pe pământ pentru a-şi ademeni mirii; în satele din Câmpia Bărăganului, fulgii sunt 
zalele îngerilor-ostaşi, conduşi de către Arhanghelul Mihail în timpul războiului cu dracii; alţi săteni 
afirmă însă că ar fi zalele ielelor; în multe ţinuturi. Zăpada Mieilor este considerată mai sfântă şi 
mai bună de leac decât agheasma şi, din acest motiv, este strânsă în ulcioare noi pentru 
vindecarea diferitelor boli; fetele se spală cu apa provenită din topirea acestei zăpezi, ca să aibă 
părul lucios şi pielea albă, sau pun în ea şi urzici, spălându-se apoi cu această apă pentru a fi 
frumoase şi drăgăstoase peste an (PRESA). Cine se visează ca fiind pe timp de iarnă cu zăpadă 
multă înseamnă că va avea un an roditor, dar cine visează că ninge are semn că, aşa cum a 
câştigat, aşa va risipi - Suceava (NOTE,Băncescu). v. APĂ. 

ZÂNĂ 

Termen generic prin care, în mentalitatea tradiţională, sunt denumite creaturile feminine 
închipuite, fiind concepute cu o siluetă serafică, imponderabilă, înveşmântate mai totdeauna în 
voaluri albe, apărând mai ales noaptea şi dansând în cerc; în cele mai dese cazuri sunt 
binevoitoare, dar pot avea şi accente de răutate atunci când nu sunt ascultate sau nu li se respectă 
cu sfinţenie regulile de viaţă; poporul le numeşte zâne, crăiese, iele, rusalii, şoimane, vântoase 
etc.; sunt în număr de şapte sau nouă, au fire răzbunătoare şi pedepsesc pe cei care lucrează în 
zilele de Rusalii sau în joile dintre Strodul Rusaliilor şi Duminica Mare (Rusaliile); se crede că. 

pentru a-i speria pe oameni, ele iau chip de cal, de unde şi denumirea bolii „luatul din căluş", calul 
fiind considerat, printre altele, şi demonul sănătăţii; protectoare ale lacurilor limpezi, ale florilor şi 
pomilor, zânele sunt înfăţişate, de regulă, ca nişte femei frumoase, cu puteri supranaturale; sunt 
descrise ca având o fire bună, îngăduitoare, dar, la nevoie, pot pedepsi cu asprime pe cei care le 
încalcă interdicţiile sau care nu le iau în serios şi le ironizează - Maramureş (PRESA). 

Zâna (Crăiasa) Zăpezilor. O legendă din Ialomiţa povesteşte că, la începuturile lumii, când nu 
exista iarnă, ci numai o vară continuă, cu pomi roditori şi câmpii veşnic verzi, zânele erau 
binevoitoare cu oamenii, mai ales cu copiii şi chiarîşi aveau case prin sate, unde locuiau uneori; 
această armonie a durat până când un tânăr străjer, care fusese pus să păzească temniţa în care 
erau închise duhurile rele, s-a adăpostit de ploaie într-o colibă de lemn, printre încheieturile căreia 
creştea planta numită somnoroasă; ploaia a trecut repede, dar tânărul a dormit o săptămână 
întreagă, timp în care duhurile cele rele au scăpat, fugind prin pădurile întunecate, prin scorburile 
copacilor, prin smârcuri şi prăpăstii, prin cimitire şi prin tot felul de ascunzişuri ale pământului; ca 
să nu poată fi urmărite, cea mai rea dintre aceste creaturi l-a prefăcut pe tânăr în Copacul Dalb, 
adică în mesteacăn; logodnica flăcăului, care era fată de împărat, l-a aşteptat pe tânăr şi l-a jelit 
până i s-au albit cosiţele; cuprinse de duioşie, zânele au trecut fata în rândul lor şi au dăruit-o cu 
aripi, dar, pentru că apucase să se îmbrace în mireasă, acelaşi veşmânt îl poartă şi astăzi; ea este 
Zâna sau Crăiasa Zăpezilor şi locuieşte într-un palat de cleştar şi pietre preţioase, aşezat deasupra 
norilor; la acest palat sosesc toţi flăcăii şi fetele care au murit nenuntiţi; toate aceste duhuri 
nevinovate încep, din noaptea Sfântului Andrei (spre 30 noiembrie), un dans care ţine până la 
venirea primăverii, în timpul mişcărilor unduitoare din aripile lor desprinzându-se fulgi care se 
aştern pe pământ sub formă de zăpadă; în curtea palatului se află şi uriaşa Biserică de Gheaţă, 
unde se fac slujbe şi se înalţă rugăciuni pentru ca Dumnezeu să aducă pacea veşnică pe Pământ; se 
spune că, dintre toate zânele, numai Crăiasa Zăpezilor coboară din când în când pe pământ ca să-şi 
caute mirele printre copacii cei dalbi (PRESA). 

ZBOR (A ZBURA) 

Dacă se visează cineva zburând înseamnă că popularitatea şi onoarea lui vor atinge cote mai 
ridicate - Moldova (2.GOROVEI,p.254). 

ZBURĂTOR 

Se crede că Zburătorul trăieşte în scorburile copacilor bătrâni din lunci sau poiene; el este foarte 
gras, pentru că se hrăneşte numai din trupurile atâtor îndrăgostiţi, dar se poate schimba şi 
micşora, încât să încapă în scorbură, sau să se transforme într-un şarpe subţire, sau într-un june 
zvelt şi frumos; dacă cineva ştie scorbura în care se ascunde zmeul care îl chinuieşte noaptea, 
poate să scape de el dând foc ziua scorburii, dar, îndată ce a dat foc, să fugă, fără să se uite înapoi, 
fiindcă zmeul, văzând că arde, îl strigă pe nume şi, în caz că omul se întoarce, atunci Zburătorul îl 
schilodeşte sau îl omoară; dacă însă este destul de tare şi nu se întoarce, zmeul plesneşte de necaz 
şi moare, arzând cu scorbură cu tot (OLINESCU,p.295-296). Este un spirit răufăcător, care coboară 
noaptea în casele oamenilor şi chinuieşte fetele şi nevestele (3.GOROVEI,p.499). Cunoscut în 
popor şi sub denumirile de zmeu, lipitură, lipici, ceasul-rău, crasnic, el este un strigoi, o fantomă 
care nu vine din lumea oamenilor, unde vieţuieşte dragostea adevărată, ci dintr-o realitate unde 
dorul este prefăcut în tristeţe şi cântec; Zburătorul este reprezentant al haosului şi al morţii, care 
numai în momentul scurtcircuitării voinţei şi intelectului, sub presiunea instinctelor erotice 
incontestabile, poate fi luat drept fiinţa iubită şi dorită; este o ipostază a balaurilor, adică a 
pericolelor ce stau în calea pelerinilor dragostei; demon al Erosului neîmblânzit. Zburătorul apare 
când echilibrul instabil dintre dorinţă şi reţinere, dintre voinţă şi instinct e încălcat de invazia 
inconştientului, dominat de pulsaţiile biologice primare; ca şi alţi reprezentanţi ai lumii de dincolo 
(moroii, strigoii, ştimele, ielele etc.). Zburătorul pătrunde în hotarele cosmosului uman numai dacă 

se formează o breşă în structura personalităţii; ca orice demon, el preferă să se transfigureze în 
chip uman; deşi împrumută chipul fiinţei iubite, el rămâne un strigoi, căci tot ceea ce îl 
caracterizează ţine de ne-viaţă şi ne-moarte; poate apare, cum se spune în popor, în „ forma unui 
sul de foc lung,, având cap de om"; acţionează numai noaptea şi intră în casă prin horn; 
dezlănţuirile sale erotice ţin de pură animalitate: muşcă, lasă vânătăi, chinuieşte, chiar omoară; 
Zburătorul se asociază cu moartea, deoarece poporul crede că fata, care a suportat agresivitatea 
erotică a Lipiturii, se îmbolnăveşte şi moare; chiar şi atunci când acest lucru nu se întâmplă, 
dragostea acelui spirit erotic nu poartă în ea germenele vieţii, ci pe cel al morţii; Zburătorul 
chinuieşte toată noaptea femeia sau fata care are lipitură, căci simte pe corp ca o mare greutate, 
muşcături, ciupeli, gâdilături; femeia măritată naşte copil mort; medicina magică foloseşte, pentru 
izgonirea lui din corpul fetei, puterea catartică a cuvântului; descântecele de Zburător nu diferă 
stilistic şi compoziţional de cele folosite împotriva bolilor de tot felul, care sunt exorcizate din 
organismul uman şi trimise în lumea nefiinţei şi dezordinii; se crede că se poate scăpa de 
Zburătorul, care a apărut cuiva în vis, dacă acesta îşi povesteşte visul altcuiva; sau se poartă baier 
de zmeu, un brâu din viţă sălbatică, care trebuie să stea 40 de zile, prins la jugul a doi boi „fraţi 
dintr-o mamă"; baierul de zmeu nu este altceva decât brâulfeciorilor, simbol vestimentar al 
castităţii feminine (EVSEEV,p. 147-149). Zburătorul este un spirit rău, ca un zmeu, care intră 
noaptea în casele oamenilor, pe coş sau pe horn, sub formă de şarpe, cu aparenţă de flacără, şi 
care chinuieşte noaptea femeia sau fata, care au lipitură, adică pe aceea care se scoală dimineaţa 
vlăguită, zdrobită de oboseală şi cu vineţele pe corp; dacă a fost vizitată de Zburător şi are lipitură, 
cheamă într-o zi de marţi sau de vineri pe moaşă sau o altă babă ştiutoare, ca să o descânte şi să o 
vindece, cu apă neîncepută în care se pun nouă feluri de plante: avrămeasă, cristineasă, 
leuşteanu, odoleanu, mătrăgună, sânge de nouă fraţi, iarba ciutei, mama pădurii, înşiruite 
consecutivîn textul descântecului, cu menţiunea că enumerarea cuprinde numai opt denumiri de 
buruieni de leac; după ce se amestecă aceste plante (culese în luna mai, din pădure) în apă 
neîncepută, se pune căldarea pe foc şi fierbe şi, cam pe timpul când „se sparge târgul" (în 
Bucureşti, oborul), bolnava se scaldă, într-o albie, în această apă; după ce se scaldă, moaşa sau 
altcineva care o asistă pe femeie ia apa într-o oală nouă şi o aruncă la răspântii, în trei zile 
consecutive, pronunţând textul descântecului fără enumerarea denumirilor plantelor; se mai fac şi 
hapuri, combinând: tămâie, smirnă, mir mare, târnoseală, praf de foi sfinţite, care se pun la icoane 
pe timpul cât o femeie este însărcinată - Muntenia ( 3 . MARIAN, l.p.46;ll,p.21-22). 

ZER 

Găinilor să nu li se dea să bea din zer, fiindcă laptele vacii din gospodărie va deveni apos - laşi 
(2.GOROVEI,p.221). 

ZESTRE 

în înţelesul de totalitate a bunurilor (mobile şi imobile) pe care le primeşte o fată când se mărită; 
se crede că, dacă părinţii nu respectă întocmai promisiunile făcute cu ocazia logodnei, le va merge 
rău şi lor, şi tinerei perechi - Tecuci; când, din întâmplare, se răstoarnă în casă lucrurile pregătite ca 
zestre pentru fată este semn de măritiş apropiat - laşi;Suceava (2.GOROVEI,p.l23;271). 

ZI 

în timpul celor 24 de ore câte are o zi, există şase momente importante: dimineaţă, prânz, amiază, 
vecernie, seară şi miezul-nopţii; dimineaţa este după ce răsare soarele, prânzul este pe la ora 8, 
amiaza este pe la ora 12, vecernia este pe la ora 4 după amiază, seara este pe la ora 19-20, iar 
miezul-nopţii este la ora 24; acestea se subîmpartîn: când cocoşii cântă, i se spune acestui 
moment dinspre ziuă, când se desprinde lumina de întuneric atunci mijeşte, când se arată roşeaţă 
pe cer atunci este răsăritul, iar după aceea este dimineaţă; când întunericul începe să ţeasă în 

lumina crepusculară atunci este seară; apoi urmează un moment căruia i se spune pre-nnoptat şi 
mai apoi noaptea, care este în continuă creştere până la miezul-nopţii; în vorbirea populară, se 
păstrează zi sau zile albe, adică zi sau zile bune, în contrast cu zile negre, înţelese ca zile cu 
necazuri şi suferinţe, precum în versul „Am trăit tot zile negre" (PRESA). Ciobanii maramureşeni, la 
stână, obişnuiesc să se scoale la 3 dimineaţa, întotdeauna înainte de răsăritul soarelui, pentru a 
avea putere, spun ei, asupra zilei şi nu ziua asupra lor (BOGDAN,p.109). De-a lungul unui ciclu de 
365 de zile (366 în anii bisecţi), există patru zile unice, echinocţiile de primăvară şi de toamnă şi 
solstiţiile de vară şi de iarnă, ale căror răsărituri şi asfinţituri de soare sunt considerate momente 
critice pentru călătoria aparentă a astrului în jurul Pământului; punctele de unde apare şi dispare 
Soarele de pe cer la echinocţii şi solstiţii sunt repere nu numai pentru aprecierea timpului diurn, ci 
şi pentru calculul timpului anual şi sezonal, motiv pentru care aceste zile se celebrează 
pretutindeni cu mare fast; în Ţara Moţilor, împărţirea zilei cuprinde următoarele momente: zoritul 
de ziuă sau revărsatul de ziuă, adică răsăritul soarelui; soarele de o suliţă de deal sau la prânzuţ; 
prânzul bun sau amiază; la cina mică; sfinţitul soarelui sau amurgul serii (când se luptă ziua cu 
noaptea) sau la întunecat; cina (vara, între orele 20 şi 21) şi cina bună (între orele 21 şi 22); miezul- 
nopţii sau primul cântat al cocoşilor; apoi al doilea cântat al cocoşilor; timpul diurn este 
antropomorfizat, pentru că se crede că zilele au fost oameni care mergeau pe pământ, dar acum 
nu mai umblă, fiindcă oamenii sunt păcătoşi; zilele se împart în bărbaţi (lunea, marţea şi joia) şi 
femei (miercurea, vinerea, sâmbăta şi duminica); adesea, zilele devin reprezentări divine. Sfânta 
Vineri, Sfânta Duminică, sau primesc un sfânt-patron (Sântilie sau Sântion pentru marţi. Maica 
Precesta pentru miercuri. Sfântul Nicolae pentru joi şi Sfântul Lazăr pentru sâmbătă; legende de pe 
Valea Jiului mai vorbesc şi de Ion şi Ileana, fraţi gemeni, care sunt fiii Zânei Ziua şi care li se 
prevesteşte de către Zâna Muntelui că ei vor întemeia un neam care va dăinui veşnic la poalele 
Parângului (12.GHINOIU,p.6;45-47;PRESA). în Bucovina, momentele zilei sunt următoarele: 
răsăritul soarelui, răsărirea sau soare răsare, adică timpul când răsare soarele; în general, 
răstimpul de la răsăritul soarelui şi până la amiază sau răstimpul înainte de amiază se numeşte 
dimineaţă, iar aceasta se împarte în dis-dimineaţă şi dimineaţă; de la amiază sau după ce a trecut 
de amiază şi până ce sfinţeşte soarele sau până la soare apune se numeşte după-amiază; când 
soarele este drept la amiază, adică la ora 12, se spune că este crucea-amiezii; este ora la care nu se 
vede umbra omului care stă în picioare; momentul răsăritului de soare are mai multe denumiri: 
revărsatul zorilor, zori, în zori, pe la zori, în zori de zi sau în zori de ziuă, revărsatul zilei, se zoreşte 
sau se zăreşte de ziuă, când se mijeşte de zi, se revarsă ziua; înfăptui zilei, la ziuă, nemijlocit după 
ce a răsărit soarele şi s-a făcut ziuă sau când soarele e de o suliţă de deal; prânz mic, prânzuţ, 
prânzişor, când soarele e de trei suliţe, adică pe la ora 8-9; amproor, împror, împrour, năprăor, 
năproor, pe la ora 9-10; prânz mare, timpul dejunului sau al ospăţului înainte de amiază; prânz 
bun, uneori amiază-zi, când este ora 12; cina mică, adică pe la ora 16; cina sau timpul ospăţului de 
seară, adică vara pe la ora 20-21, cina bună pe la ora 21-22 şi cina mare pe la ora 22-23; cuvintele 
prool, proor, prour, amproor, înprour, năprăor şi năproor înseamnă: 1. o parte a zilei şi anume 
înainte de amiază, când pământul este acoperit de rouă; până la ora 8 dimineaţa se spune până la 
împror în Banat; până la ora 9 se spune năprăor; la ora 12, ciobanii din Mehedinţi spun năprorât; 

2. ajunul zilei de 23 aprilie când este prăznuit Sfântul Gheorghe, când se poate găsi „iarba fiarelor", 
zi pe care poporul o numeşte, în Galaţi şi Bacău, înprour sau proor, adică ziua de 22 aprilie, când 
Sfântul Gheorghe porneşte călare pentru a străbate toţi codrii, fâneţele şi toată verdeaţa 
câmpului; tot în această zi de 22 aprilie, se crede că există femei care, prin vrăji şi descântece, iau 
mana vacilor; 3. rourare, udare, de unde apoi şi derivatele împroorat, împrăurat, împrourat şi 
năprorât, precum şi verbele împrăura, împreora şi împroora, care înseamnă a se roura şi a roura 
pe cineva sau a uda pe cineva, a se uda la Sângeorz; în Ţara Haţegului, la Sângeorz, oamenii se udă 
cu apă, zicându-se că se împreoră sau se împrooră; 4. cu acest cuvânt este denumită şi un gen de 
stropitoare, folosită la udatul grădinilor (2.MARIAN,l,p.80;307). Unele descântece se fac numai în 

zile de post, adică luni, miercuri şi vineri, la sfârşitul lunii, cum ar fi descântecele „de pocitură în 
unele părţi, se descântă în cele trei zile de post, dar numai dimineaţa; „de bube dulci" se descântă 
miercurea şi vinerea, pe nespălate; „de răul copiilor" se descântă lunea, până a nu răsări soarele; 
descântecul „de pază" se face totdeauna marţea; sâmbăta, la asfinţit de soare, se descântă pentru 
moroi; bătrânele spun că este păcat să se descânte de sărbători şi în Săptămâna Patimilor; în 
schimb, descântecul de deochi la copii se face în orice zi şi la orice oră, pentru că un copil nu poate 
fi lăsat să sufere urmările deochiului până va sosi vremea prielnică de descântat; farmecele se fac 
înainte de revărsatul zorilor, când toate spiritele necurate au dispărut de pe faţa pământului şi 
când natura este mai plăcută şi mai atrăgătoare; descântecele şi desfacerile se fac oricând, de 
când se face ziuă şi până se înnoptează; vrăjile se fac de cum începe a se însera şi până la miezul- 
nopţii, adică atunci când toată natura se află în cea mai mare linişte şi când doar spiritele rele 
umblă pentru a face rău (3.GOROVEI,p.l22-123;133-134). Este bine să se însemne în ce zi a 
săptămânii a căzut prima zăpadă şi tot în acea zi să se iasă la semănat în primăvară, ca să fie rod 
bogat - Muntenia; este bine ca hainele noi să înceapă a fi purtate într-o zi de post (miercuri, vineri) 
- Galaţi; unei vite i se pune, în mod obişnuit, numele zilei în care a fost fătată, ca să fie sănătoasă şi 
să trăiască - Muntenia; este mai bine când omul moare noaptea, pentru că ziua ciripitul păsărilor 
nu-l lasă să se odihnească - Suceava; dacă o fată visează zile frumoase, cu soare, este semn că se 
va mărita curând - Suceava; când plouă în zilele unor mari sărbători este semn că anul va fi roditor 
-Argeş (2.GOROVEI,p.ll2; 114;207;232;257;259). 

Miezul-zilei; Miază-zi. în înţelesul de punct cardinal (sud), simbolizează lumină, căldură, vară, 
puterea vieţii; la mijlocul distanţei dintre Răsărit şi Apus, dintre punctele care indică intrarea şi 
ieşirea soarelui din microcosmosul diurn, se situează Puterea zilei sau Miezul-zilei (12.GHINOIU, 
p.5). Se crede că înmormântările trebuie făcute la amiază, ca sufletul mortului să aibă destulă 
lumină în timpul călătoriei lui spre Rai - Suceava; se crede că atunci când cerul este senin spre 
miază-zi va fi vreme frumoasă - Suceava; iarna, de va sufla vântul dinspre sud, vremea se va 
înmoina şi zăpezile se vor topi - laşi (2.GOROVEI,p.224;263-264). Sau, mai bine spus, amiază; este 
punctul zilei cel mai încărcat de demoni, din cauza lipsei umbrei şi a vântului şi are origine stihială; 
această axă, adică miezul-nopţii - amiază, este un fel de hău, unde domneşte lucrul-slab, compus 
din demoni ce sug puterile creatoare, soarele, ca element dominant al stihiei focului şi al luminii, 
trebuind să-l depăşească, fiindcă forţele slabe, cum ar fi „Fata sălbatică" şi Balaurul din cântul lui 
„Iorgovan", pot secătui lumea şi să o lase uscată, pustie; dar, pentru oamenii care trăiesc în natură, 
plopul şi teiul sunt copacii ale căror frunze sunt permanent în mişcare, chiar şi pe un timp calm, 
cum este în luna august, or tocmai mişcarea, „fiorii" frunzelor, învinge tendinţa spre imobilitate a 
puterilor slabe, după cum magia verbului, în descântece, poate transforma maladia în sănătate - 
Ţara Oltului (BUHOCIU,p.27-28). în Ţara Haţegului, se crede că un copil care se naşte după amiaza, 
până spre miezul-nopţii, nu va trăi mult; dacă pruncul plânge mereu, atunci seara trebuie să i se 
descânte de „Muma-Pădurii", ca să-i treacă (CLOPOTIVA,p.408). 

Zilele Babelor sau Babele nu încep în toate ţinuturile la 1 martie, ci fie înainte de această dată, fie 
după; unde zilele Babei Dochia sunt în număr de douăsprezece, mai ales în părţile Moldovei, se 
spune că, dacă acestea cad înainte de 1 martie, primăvara va fi bună şi oamenii pot ieşi cu plugul în 
brazdă şi pot semăna mai devreme; dacă însă cade după data de 1 martie, vremea va fi urâtă, iar 
agricultorii vor ieşi mai târziu în câmp; în unii ani, deşi Babele încep în ziua Dochiei (1 martie), nu 
durează numai douăsprezece zile, ci trec peste acest număr, uneori până în aprilie, zilele în plus 
numindu-se Zile împrumutate sau împrumutări] prima împrumutată este Ziua Sturzului, a doua 
este Ziua Mierlei, a treia este Ziua Cocostârcului, a patra este Ziua Ciocârliei, a cincia este Ziua 
Cucului, a şasea este Ziua Rândunicii-, ultima dintre aceste zile, dar fără să se precizeze a câta, se 
numeşte Omătul, Ţurţurii sau Ziua Mieilor, este evident că denumirile de mai sus sugerează 
reîntoarcerea păsărilor migratoare şi vremea fătării mieilor (PRESA). Fiecare om îşi alege o zi dintre 
cele 12 ale Babei Dochia (1 martie) şi, dacă în acea zi vremea este frumoasă, este semn că viaţa 

acelui om va fi uşoară şi norocoasă în acel an - Muntenia;laşi; la 1 martie, rudele şi prietenii îşi aleg 
o zi dintre cele nouă consecutive, numite generic babe, şi, cum va fi acea zi (senină, noroasă, 
ploioasă, friguroasă etc.), aşa va fi tot anul şi sufletul celui care şi-a ursit ziua respectivă - 
Muntenia; Ilfov (2.GOROVEI,p.ll9;151; NOTE,Antonescu). 

ZIDv. PERETE 

ZMEU 

Este cea mai rea întruchipare fantastică: stă ascuns în scorburi de nuc sau de alun, pentru că a fost 
blestemat de Dumnezeu să nu vadă lumina soarelui; iese din acele lăcaşuri numai seara, în amurg, 
şi zboară în lume pentru a face oamenilor numai necazuri; trupul lui este acoperit cu solzi, ca la 
peşti, de culoare albă, şi care nu ard niciodată în foc - Banat (2.GOROVEI,p.271). Zmeii sunt un fel 
de oameni cu unul până la douăsprezece capete care locuiesc în construcţii frumoase, ridicate în 
vârful munţilor, în cer sau în pustiuri, unde nu pot ajunge pământenii, ci doar vitejii din basme; 
umblă călare pe animale sălbatice sau pe cai fabuloşi, având câte douăsprezece inimi; arma lor cea 
mai des întâlnită este buzduganul, iar pasiunea lor cea mai mare este de a răpi tinerele fete şi a le 
duce la casele lor, unde sunt urmăriţi de Feţi-Frumoşi, care îi înving şi le iau prada înapoi; fetele de 
zmei sunt frumoase, fermecătoare şi drăgăstoase; în schimb, zmeoaicele bătrâne sunt urâte, rele 
şi caută să atragă vitejii cu farmecele şi vrăjile lor, dar sunt şi ele învinse în cele din urmă; se mai 
crede că zmeii care locuiesc în cer, atunci când vor să fure câte o fată, coboară odată cu norii pe 
pământ (1.MARIAN,p.115). Zmeul, balaurul, dulful de mare, întruchipări prezente în epica 
populară, reprezintă simboluri ale unor fenomene ostile, care finalmente sunt învinse în urma 
unor întâmplări date ca fiind reale (URSACHE,p.222). 

ZORI 

în cadrul ritualului de înmormântare, atât timp cât mortul stă acasă, în fiecare dimineaţă, un grup 
de femei cântă afară prima parte a cântecului „Zorile" ( Ziorile ), care descrie ceremonia de 
înmormântare reală; apoi femeile intră în casă, se aşează lângă sicriu şi se adresează mortului, 
cântându-i sub formă de sfaturi pentru marea călătorie până în lumea cealaltă, când se va integra 
în neamul celor morţi; „Zorile" păstrează în folclorul românesc, sub formă de cântec, mitul marii 
treceri; prin fidelitatea descrierii, cântecul este aproape un document etnografic; în prima parte, 
sunt prezentate mâncărurile care se pregătesc mortului sub formă de pomană; turtiţa de ceară din 
partea a doua este toiagul menit să lumineze calea mortului pe lumea cealaltă; valul de peşchire şi 
de pânză care acoperă sicriul şi se întinde peste drum, la „poduri", apoi se dă de pomană; pentru 
marea călătorie a dalbului de pribeag, se pregăteşte un car cu boi; lumea spre care călătoreşte 
sufletul este, în această reprezentare populară, o altă ţară, în care nu este dor, durere în sens 
etimologic, dar nici milă; este o lume dezumanizată, care are la bază înţelepciunea populară 
tradiţională (4.POP,p.165-166). 

